
Exc.mus  P.  D.  Pericles  Felici,  arch.  tit.  Samosatensis,  secreta- 
rius  generalis  Ss.  Concilii : 

Moderabitur  hanc  59  congregationem  generalem  em. mus  ac  rev.mus 
D.  card.  Iulius  Dopfner,  arch.  Monacensis. 

Audiant  Patres!  Sabbato  sequenti,  nempe  die  2 novembris,  in  hac 
Basilica  Vaticana,  hora  17,  Missam  celebrabit  pro  fidelibus  defunctis 
Summus  Pontifex.  Em. mi  Patres  cardd.,  qui  velint  Missam  participare, 
in  Basilicam  convenient  apud  altare  papale  habitu  serico  violaceo,  cum 
rocheto,  mantelleta,  mozzeta  et  cruce,  et  funiculo  rubro  aureo,  et  bireta. 
Patres  conciliares  reliqui  humanissime  ad  hanc  Missam  invitantur. 

Die  autem  dominica  proxima,  nempe  tertia  novembris  anno  1963 
[risus  in  aula ] — ita  scriptum  est!  — hora  16,30  in  hac  Basilica  Vati- 
cana Summus  Pontifex  venerabitur  novum  beatum,  scii.  Leonardum 
Murialdo.  Omnes,  ut  solet,  humanissime  invitantur. 

Eadem  die  dominica  — hoc  dico  tantum  pro  notitia  — hora  12,30 
celebrabit  Missam  pro  multis  sacrorum  alumnis,  qui  Romam  conveniunt 
ad  celebrandam  instaurationem  seminariorum  factam  per  Concilium  Tri- 
dentinum,  em.mus  ac  rev.mus  D.  card.  Ioseph  Pizzardo. 

Die  quarta  novembris,  nempe  feria  secunda  proxima,  in  anniversario 
quarti  centenarii  institutionis  seminariorum  a Concilio  Tridentino  per- 
actae, in  hac  Basilica  Vaticana,  hora  10  habebitur  Cappella  Papalis. 
Missam  cantabit  em.mus  ac  rev.mus  D.  card.  Ioseph  Pizzardo,  ep.  Alba- 
nensis.  Intimantur  omnes  em. mi  Patres  cardinales,  intimantur  quoque 
exc.mi  patriarchae,  archiepiscopi,  episcopi,  etc.,  qui  hora  9,30  Basilicam 
Vaticanam  petant  et  in  sacello  B.  Mariae  Virginis  perdolentis  sistant  ut 
deinde  processionali  more  Sanctissimum  Dominum  nostrum,  sella  gesta- 
toria evectum,  comitantes  in  locum  Cappellae  Papalis  conveniant.  Ex 
his  qui  cappis  induti  interesse  debent,  eas  sine  pellibus  supra  communes 
consuetas  vestes  assument  in  sacello  Virginis  perdolentis. 

Vespere  autem  eiusdem  feriae  II,  hora  17  habebitur  hic,  in  hac 
Basilica,  coram  Summo  Pontifice,  commemoratio  sollemnis  huius  cente- 
narii, quam  habebit  em.mus  ac  rev.mus  D.  card.  Stephanus  Wyszynski. 

Nunc  lego  nomina  eorum  qui,  ad  normam  art.  57,  § 6,  verbum 
facere  postulaverunt  super  cap.  IV  schematis  de  Ecclesia,  nomine  scii, 
quinque  vel  plurium  episcoporum.  Attamen  antequam  incipiat  haec  di- 

sceptatio,  habebitur,  de  mandato  em. mi  moderatoris,  relatio  super  ulti- 
mum caput  de  sacra  Liturgia. 

Ecce  igitur  nomina:  em.mus  ac  rev.mus  D.  card.  Beniaminus  de 
Arriba,  arch.  Tarraconensis  in  Hispania;  exc.mi  DD.  Isidorus  Emanuel, 
ep.  Spirensis  in  Germania,  Ioannes  Gonzalez,  arch.  tit.  Oxyrynchitanus 
in  Columbia;  Ioseph  Martin,  arch.  Rothomagensis  in  Gallia;  Antonius 
Anoveros,  ep.  eoad.  Gadicensis  in  Hispania;  Petrus  van  Lierde,  ep.  tit. 
Porphyriensis;  Carolus  Leiprecht,  ep.  Rottenburgensis  in  Germania;  Mi- 
chael  Klepacz,  ep.  Lodzensis  in  Polonia;  Ildefonsus  Sansierra,  ep.  aux. 
S.  Ioannis  de  Cuyo  in  Argentina;  Ioseph  Parecattil,  arch.  Ernakulamen- 
sis  in  India;  Andreas  Sapelak,  ep.  visitator  ap.  pro  Ucrainis  in  Argen- 
tina; Augustinus  Lopez  de  Moura,  ep.  Portalegrensis  in  Lusitania;  Simon 
Hoa  Hien,  ep.  Dalatensis  in  Vietnam;  Romualdus  Zilianti,  abb.  null. 
Montis  Oliveti;  Franciscus  Hengsbach,  ep.  Essendiensis  in  Germania; 
rev.mus  P.  Leo  Volker,  sup.  generalis  Missionariorum  Africae;  exc.mi 
DD.  Ioseph  Hasler,  ep.  S.  Galli  in  Helvetia;  Ioannes  van  Dodewaard, 
ep.  Harlemensis  in  Hollandia;  Pacificus  Perantoni,  arch.  Lancianensis  in 
Italia;  rev.mus  P.  Ioannes  Prou,  sup.  gen.  Congregationis  Gallicae  O.S.B.; 
exc.mi  DD.  Iucundus  Grotti,  praei.  Ordin.  Acrensis  in  Brasilia;  Ioseph 
Gopu,  arch.  Hyderabadensis  in  India;  Constantinus  Caminada,  ep.  Fe- 
rentinus in  Italia;  Eduardus  Schick,  ep.  aux.  Euldensis  in  Germania; 
Augustinus  Sepinski,  praeses  Conferentiae  Superiorum  Maiorum. 


1 - SCHEMA  CONSTITUTIONIS  DE  SACRA  LITURGIA 
EMENDATIONES 

a Patribus  Conciliaribus  postulatae 
a Commissione  Conciliari  de  Sacra  Liturgia 

EXAMINATAE  ET  PROPOSITAE 


Capita  VI  et  VIII  schematis 

1 — Caput  VI  « De  sacra  Supellectile  » et  caput  VIII  « De  Arte 

sacra  » in  unum  caput  contrahantur. 

AD  ART.  100 

2 — Pag.  199,  linea  27,  ante  initium  art.  100,  ponatur:  « curent 

Ordinarii  ut  artem  vere  sacram  promoventes  eique  fa- 
ventes, POTIUS  NOBILEM  INTENDANT  PULCHRITUDINEM  QUAM 

MERAM  SUMPTUOSITATEM.  QUOD  ETIAM  INTELLEGATUR  DE  151 
SACRIS  VESTIBUS  ET  ORNAMENTIS  ». 

Pag.  199,  post  lineam  32,  addatur:  « in  aedificandis  vero  sa- 
cris AEDIBUS,  DILIGENTER  CURETUR  UT  AD  LITURGICAS  ACTIO- 
NES EXSEQUENDAS  ET  AD  FIDELIUM  ACTUOSAM  PARTICIPATIO- 
NEM OBTINENDAM  IDONEAE  SINT  ». 


NOVUS  ARTICULUS 

Pag.  200,  ante  art.  101,  addatur  novus  articulus:  « firma  ma- 
neat PRAXIS,  IN  ECCLESIIS  SACRAS  IMAGINES  FIDELIUM  VENE- 
RATIONI PROPONENDI;  ATTAMEN  MODERATO  NUMERO  ET  CON- 
GRUO ORDINE  EXPONANTUR,  NE  POPULO  CHRISTIANO  ADMIRATIO- 
NEM INFICIANT,  NEVE  INDULGEANT  DEVOTIONI  MINUS  RECTAE  ». 


AD  ART.  102 

Pag.  200,  omittatur  art.  102:  « Commissiones  de  Arte  sacra  tum 
dioecesanae,  tum  provinciales  vel  regionales  vel  nationales  vel 
etiam  internationales,  congregentur , in  quantum  possibile,  ex  [6] 
utroque  clero  et  laicis  peritis  ». 

Pag.  200,  post  lineam  15,  addatur:  « insuper  commendatur 

UT  SCHOLAE  VEL  ACADEMIAE  DE  ARTE  SACRA  AD  ARTIFICES 
FORMANDOS  INSTITUANTUR  IN  ILLIS  REGIONIBUS  IN  QUIBUS  ID 
VISUM  FUERIT  ». 


AD  ART.  105 

Pag.  200,  lineis  32-36  et  pag.  201,  lineis  1-5,  textus  ita  mutetur: 

« CLERICI,  DUM  PHILOSOPHICIS  ET  THEOLOGICIS  STUDIIS  IN- 
CUMBUNT, etiam  de  Artis  sacrae  historia  eiusque  evolu- 
tione INSTITUANTUR,  NECNON  DE  SANIS  PRINCIPIIS  QUIBUS 

opera  artis  sacrae  inniti  debent,  ita  ut  Ecclesiae  venerabi- 
lia monumenta  aestiment  atque  servent,  et  artificibus  in  operibus 
efficiendis  congrua  consilia  queant  praebere  ». 

2 - TEXTUS  SCHEMATIS 


Textus  in  schemate  propositus 


Caput  VI 

DE  SACRA  SUPELLECTILE 


10 


15 


20 


Quantam  Ecclesia  adhibuerit  curam  ad  de- 
corem, ornatum  et  pretiositatem  sacrae  supel- 
lectilis in  cultu  sacro  augenda,  testatur  tradi- 
tio liturgica.  Omnia  pretiosa  enim,  quae  aut  na- 
tura ipsa  protulerit  aut  humanum  ingenium 
comparaverit,  ea  Ecclesia  in  cultum  suum  as- 
sumpsit, ut  ita  mirabilis  laudis  concentus  Deo 
tribuendus  plenior  et  perfectior  efficeretur. 


25 


Caput  VIII 
DE  ARTE  SACRA 

Inter  nobilissimas  ingenii  humani  exerci- 
tationes, artes  pulchrae  pleno  iure  adnumeran- 
tur,  praesertim  autem  ars  religiosa  eiusdemque 
culmen,  ars  nempe  sacra,  quippe  quae  natura 
sua  ad  infinitam  pulchritudinem  divinam  spe- 
ctent, humanis  operibus  aliquomodo  exprimen- 
dam, et  Deo  eiusdemque  laudi  ac  gloriae  prove- 
hendae eo  magis  addicantur,  quo  nihil  aliud  eis 
propositum  sit,  nisi  ut  operibus  suis  ad  homi- 
num mentes  pie  ad  Deum  convertendas  pluri- 
mum conferant. 

Alma  Mater  Ecclesia,  proinde,  semper  fuit 
pulchrarum,  seu  ingenuarum,  artium  amica, 
earumque  liberum  servitium,  praecipue  ut  res 
ad  sacrum  cultum  pertinentes  vere  sint  dignae, 
decorae  ac  pulchrae,  rerum  supernarum  signa 
et  symbola,  perenniter  quaesivit,  artificesque 
instruxit.  Immo  earum  veluti  arbitram  Eccle- 
sia iure  semper  se  habuit,  diiudicans  inter  arti- 
ficum opera  quae  fidei,  pietati,  legibusque  reli- 
giose traditis  congruant,  atque  ad  usum  sacrum 
idonea  habeantur.1 

TEXTUS  SCHEMATIS 


Textus  a Commissione  emendatus  * 


Caput  VII 

DE  ARTE  SACRA  DEQUE  SACRA  SUPELLECTILE 

122.  Inter  nobilissimas  ingenii  humani  exercitationes  artes  inge- 
nuae optimo  iure  adnumerantur,  praesertim  autem  ars  religiosa  eius- 
demque  culmen,  ars  nempe  sacra.  Quae  natura  sua  ad  infinitam  pul- 
chritudinem divinam  spectant,  humanis  operibus  aliquomodo  expri- 
mendam, et  Deo  eiusdemque  laudi  et  gloriae  provehendae  eo  magis  addi- 
cuntur, quo  nihil  aliud  eis  propositum  est,  quam  ut  operibus  suis  ad 
hominum  mentes  pie  in  Deum  convertendas  maxime  conferant. 


Alma  Mater  Ecclesia  proinde  semper  fuit  ingenuarum  artium  amica, 
earumque  nobile  ministerium,  praecipue  ut  res  ad  sacrum  cultum  perti- 
nentes vere  essent  dignae,  decorae  ac  pulchrae,  rerum  supernarum  si- 
gna et  symbola,  continenter  quaesivit,  artificesque  instruxit.  Immo  ea- 
rum veluti  arbitram  Ecclesia  iure  semper  se  habuit,  diiudicans  inter 
artificum  opera  quae  fidei,  pietati  legibusque  religiose  traditis  con- 
gruerent, atque  ad  usum  sacrum  idonea  haberentur } 


Peculiari  sedulitate  Ecclesia  curavit  ut  sacra  supellex  digne  et  pul- 
chre cultus  decori  inserviret,  eas  mutationes  sive  in  materia,  sive  in 
forma,  sive  in  ornatu  admittens,  quas  artis  technicae  progressus  per 
temporis  decursum  invexit. 


* Litteris  italicis  seu  cursivis  indicantur  additiones  aut  emendationes  formales 
vel  minoris  momenti;  litteris  autem  grandioribus  seu  Maiusculis  emendationes 
exhibentur  maioris  momenti,  Patrum  suffragationi  proponendae. 

At  ipsa  quoque  historia  testatur  temporum  5 
decursu  nonnullos  hac  in  re  irrepsisse  abusus.  In 
externis  enim  cultus  ornamentis  amplificandis, 
quandoque  humana  vanitas  irrepsit;  ratio  in- 
super et  inclinatio  temporum  nonnumquam 
mutationes  non  parvas  sive  in  formam  sive  in  10 
ornatum  sacrae  supellectilis  invexit;  dum,  e 
contra,  artis  technicae  progressus  nova  cotidie 
elementa  producunt,  quae  elementis  naturalibus 
usu  traditis  optime  sociari  possunt  ad  cultus 
decorem  augendum.  15 

Hinc  profluit  necessitas  valde  curandi  mate- 
riam, formam  et  ornatum  sacrae  supellectilis 
et  fideliter  observandi  leges  artis  sacrae,  iuxta 
liturgicam  traditionem. 

Placuit  ergo  Patribus  ea  quae  sequuntur  20 
principia  affirmare  et  statuere. 


Placuit  proinde  Patribus  hisce  de  rebus  ea 
quae  sequuntur  decernere. 

99.  [ Omnem  stilum  artis  Ecclesia  admit- 
25  tit  ] . Ecclesia  nullum  artis  stilum  veluti  pro- 
prium habuit,  sed  omnium  temporum  modos 
semper  admisit.  Nostrorum  etiam  temporum 
atque  omnium  gentium  et  regionum  ars  libe- 
rum in  Ecclesia  campum  habet,  quae  sacris 
30  aedibus  sacrisque  ritibus  debita  reverentia  de- 
bitoque honore  inserviat;  ita  quidem  ut  eadem 
ad  mirabilem  illum  gloriae  concentum,  quem 
summi  viri  per  revoluta  iam  saecula  catholicae 
fidei  cecinere,  suam  queat  adiungere  vocem.2. 

35  100.  [ Opera  artis  fidei  et  pietati  contraria 

arceantur\.  Curent  locorum  Ordinarii  ut  artis 

Placuit  proinde  Patribus  hisce  de  rebus  ea  quae  sequuntur  decer- 
nere. 

123.  Ecclesia  nullum  artis  stilum  veluti  proprium  habuit,  sed  se- 
cundum gentium  indoles  ac  condiciones  atque  variorum  Rituum  neces- 
sitates modos  cuiusvis  aetatis  admisit,  efficiens  per  decursum  saeculo- 
rum artis  thesaurum  omni  cura  servandum.  Nostrorum  etiam  temporum 
atque  omnium  gentium  et  regionum  ars  liberum  in  Ecclesia  exercitium 
habeat,  dummodo  sacris  aedibus  sacrisque  ritibus  debita  reverentia  de- 
bitoque honore  inserviat;  ita  ut  eadem  ad  mirabilem  illum  gloriae  con- 
centum, quem  summi  viri  per  praeterita  saecula  catholicae  fidei  cecinere, 
suam  queat  adiungere  vocem.2 


124.  Curent  Ordinarii  ut  artem  vere  sacram  promoventes 

EIQUE  FAVENTES,  POTIUS  NOBILEM  INTENDANT  PULCHRITUDINEM 
QUAM  MERAM  SUMPTUOSITATEM.  QUOD  ETIAM  INTELLIGATUR  DE 
SACRIS  VESTIBUS  ET  ORNAMENTIS.3 

Curent  Episcopi  ut  artificum  opera,  quae  fidei  et  moribus,  ac  chri- 

opera  quaecumque,  quae  fidei  et  moribus  ac 
christianae  pietati  aperte  repugnant  sensum- 
que vere  religiosum,  vel  ob  insanam  formarum 
depravationem,  vel  ob  artis  insufficientiam,  me- 
5 diocritatem  ac  simulationem,  offendunt,  ab  ae- 
dibus sacris  arceantur  ac  prorsus  expellantur.3 


10 

101.  [In  diiudicandis  artis  operibus , periti 
adhibeantur ].  In  diiudicandis  artis  operibus, 
Ordinarii  curent  audire  Commissionem  dioece- 
sanam  de  Arte  sacra  et,  si  casus  ferat,  alios  viros 

15  valde  peritos.4  In  causis  autem  quae,  undique 
spectatae,  difficiliores  evenerint,  adeant  con- 
silia ceterorum  provinciae  vel  regionis  Episco- 
porum eorumque  peritorum.  Si  etiam  horum 
consultu  iudicium  tutum  non  invenitur,  rem 

20  Sanctae  Sedi  proponant. 

102.  [ Commissiones  de  Arte  sacra].  Com- 
missiones de  Arte  sacra  tum  dioecesanae,  tum 
provinciales  vel  regionales  vel  nationales  vel 
etiam  inter  nationales,  congregentur,  in  quan- 

25  tum  possibile,  ex  utroque  clero  et  laicis  peritis. 

103.  [Artificum  institutio].  Episcopi,  vel 
per  se  ipsos  vel  per  sacerdotes  qui  peculiari  fa- 
cultate et  amore  praediti  sunt,  artificum  curam 
habeant,  ut  eos  spiritu  Artis  sacrae  et  sacrae 

30  Liturgiae  imbuant.5 

Artifices  autem  omnes,  qui,  ingenio  suo  vo- 
cati, gloriae  Dei  in  Ecclesia  sancta  servire  in- 
tendunt, semper  prae  oculis  habeant  agi  de 
sacra  quadam  Dei  Creatoris  imitatione  et  de 

35  operibus  cultui  catholico,  Ecclesiae  aedifica- 
tioni necnon  fidelium  religiosae  instructioni  de- 
stinatis. 

stianae  pietati  repugnent,  offendantque  sensum  vere  religiosum  vel  ob 
formarum  depravationem,  vel  ob  artis  insufficientiam,  mediocritatem 
ac  simulationem,  ab  aedibus  Dei  aliisque  locis  sacris  sedulo  arceantur.4 
In  aedificandis  vero  sacris  aedibus,  diligenter  curetur  ut 

AD  LITURGICAS  ACTIONES  EXSEQUENDAS  ET  AD  FIDELIUM  ACTUOSAM 
PARTICIPATIONEM  OBTINENDAM  IDONEAE  SINT. 

125.  Firma  maneat  praxis,  in  ecclesiis  sacras  imagines 

FIDELIUM  VENERATIONI  PROPONENDI;  ATTAMEN  MODERATO  NUMERO 
ET  CONGRUO  ORDINE  EXPONANTUR,  NE  POPULO  CHRISTIANO  ADMIRATIO- 
NEM INFICIANT,  NEVE  INDULGEANT  DEVOTIONI  MINUS  RECTAE. 

126.  In  diiudicandis  artis  operibus  Ordinarii  locorum  audiant  Com- 
missionem dioecesanam  de  Arte  Sacra,  et,  si  casus  ferat,  alios  viros  valde 
peritos,5  necnon  Commissiones  de  quibus  in  articulis  44,  45,  46. 

Sedulo  advigilent  Ordinarii  ne  sacra  supellex  vel  opera  pretiosa , 
utpote  ornamenta  domus  Dei,  alienentur  vel  disperdantur. 


127.  Episcopi  vel  per  se  ipsos  vel  per  sacerdotes  idoneos  qui  peri- 
tia et  artis  amore  praediti  sunt,  artificum  curam  habeant,  ut  eos  spiritu 
Artis  sacrae  et  sacrae  Liturgiae  imbuant.6 

Insuper  commendatur  ut  scholae  vel  Academiae  de  Arte 
Sacra  ad  artifices  formandos  instituantur  in  illis  regionibus 

IN  QUIBUS  ID  VISUM  FUERIT. 

Artifices  autem  omnes,  qui  ingenio  suo  ducti,  gloriae  Dei  in  Eccle- 
sia sancta  servire  intendunt,  semper  meminerint  agi  de  sacra  quadam 
Dei  Creatoris  imitatione  et  de  operibus  cultui  catholico,  fidelium  aedi- 
ficationi necnon  pietati  eorumque  instructioni  religiosae  destinatis. 


2 

87.  [Materia  sacrae  supellectilis ].  Leges 
generales  circa  materiam  paramentorum  et  sa- 
crae supellectilis  in  suo  robore  manent.  Confe- 
rentiis  tamen  Episcopalibus  facultas  tribuitur 
materiis  ex  lege  et  traditione  Ecclesiae  acceptis 
alias  admiscere  aut  sufficere,  praesertim  ex  usi- 
bus et  cultura  populi  sui  traditis,  dummodo  ve- 
stis aut  supellex  exinde  resultans  decori,  cultus 
reverentiae  et  usui  liturgico  respondeat,  com- 
muni populi  aestimatione  magni  habeatur  atque 
persistens  sit  et  duratura. 


88.  [Forma  sacrae  supellectilis ].  Sacrae 
supellectilis,  vestium  et  vasorum  sacrorum  for- 
ma sanctitati  divini  cultus  studiose  respondeat, 
congruenter  usui  consulat,  reverentiam  conci- 
liet, ministrorum  gradibus  conveniat.1 

Sanctae  Sedis,  vel  Episcoporum  in  singu- 
lis regionibus,  ad  normam  iuris,  erit  perpendere 
an  in  eorum  forma,  usu  et  ornatu  aliquid  sit 
mutandum  vel  tollendum,  iuxta  articulum  21 
huius  Constitutionis. 


89 . [ Usus  pontificalium  ] . Convenit  ut  usus 
pontificalium  reservetur  illis  ecclesiasticis  per- 
sonis, quae  aut  charactere  episcopali,  aut  pecu- 
liari aliqua  iurisdictione  gaudent. 


104.  [Disciplina  ecclesiastica  de  Arte  sa- 
cra opportune  revisenda ].  Canones  et  statuta 
ecclesiastica,  quae  rerum  externarum  ad  sacrum 
cultum  pertinentium  apparatum  spectant,  prae- 
sertim quoad  aedium  sacrarum  dignam  et  uti- 
lem constructionem,  altarium  formam  et  aedi- 
5 ficationem,  tabernaculi  eucharistici  nobilitatem 
et  securitatem,  baptisterii  aptitudinem  et  hono- 
rem, necnon  sacrarum  imaginum,  decorationis 
et  ornatus  convenientiam,  moderationem  et  or- 
dinem, recognoscantur:  quae  Liturgiae  instau- 
10  ratae  minus  congruere  videntur,  emendentur 
aut  aboleantur;  quae  vero  ipsi  favent,  nova  et 
vetera,  retineantur  vel  introducantur. 


15 


20 

105.  [ Cleri  institutio  in  Arte  sacra].  Cle- 
rici, dum  sacrae  Liturgiae  studio  incumbunt, 
25  instruantur  etiam  de  mutuis  relationibus  inter 
Artis  sacrae  historiam  et  christianae  fidei  ac 
disciplinae  evolutionem,  quatenus  Ecclesiae  ve- 
nerabilia quaecumque  monumenta  aestiment  et 
servent,  necnon  artificibus,  in  novis  Artis  sa- 
30  erae  operibus  efficiendis,  illuminata  consilia 
praebere  queant. 

Ad  hoc  obtinendum,  in  Universitatibus  om- 
nibus catholicis,  sacrae  Theologiae  scholis  nec- 
non Facultatibus,  principia  et  historia  Artis 
35  sacrae  doceantur.6 

128.  Canones  et  statuta  ecclesiastica,  quae  rerum  externarum  ad 
sacrum  cultum  pertinentium  apparatum  spectant,  praesertim  quoad 
aedium  sacrarum  dignam  et  aptam  constructionem,  altarium  formam  et  [17] 
aedificationem,  tabernaculi  eucharistici  nobilitatem,  dispositionem  et 
securitatem,  baptisterii  convenientiam  et  honorem,  necnon  congruentem 
sacrarum  imaginum,  decorationis  et  ornatus  rationem,  una  cum  libris 
liturgicis  ad  normam  art.  25  quam  primum  recognoscantur:  quae  litur- 
giae  instauratae  minus  congruere  videntur,  emendentur  aut  aboleantur; 
quae  vero  ipsi  favent,  retineantur  vel  introducantur. 


Qua  in  re,  praesertim  quoad  materiam  et  formam  sacrae  supellecti- 
lis et  indumentorum,  territorialibus  Episcoporum  Coetibus  facultas  tri- 
buitur res  aptandi  necessitatibus  et  moribus  locorum ,7  ad  normam 
art.  22  huius  Constitutionis. 

129.  Clerici,  dum  philosophicis  et  theologicis  studiis  in- 
cumbunt, etiam  de  Artis  sacrae  historia  eiusque  evolutione 

INSTITUANTUR,  NECNON.  DE  SANIS  PRINCIPIIS  QUIBUS  OPERA  ArTIS 
sacrae  inniti  debent,  ita  ut  Ecclesiae  venerabilia  monumenta  aesti- 
ment atque  servent,  et  artificibus  in  operibus  efficiendis  congrua  consi- 
lia queant  praebere.8 


130.  Convenit  ut  usus  pontificalium  reservetur  illis  ecclesiasticis 
personis,  quae  aut  charactere  episcopali,  aut  peculiari  aliqua  iurisdictione 
gaudent.9 

*]  NOTA 

1 Acta  et  Documenta,  1.  c.  pp.  449-451;  quoad 
vestes  pontificales,  pp.  451-453. 


NOTAE 

1 Cf.  Pius  XII,  Litt.  Encycl.  Mediator  Dei, 
20  nov.  1947:  AAS  39  (1947)  p.  591;  Litt.  Encycl. 
Musicae  sacrae  disciplina,  25  dec.  1955:  AAS  48 
(1956)  p.  11. 

2 Cf.  Pius  XII,  Epist.  ad  Exc.  D.  Jos.  Freud- 
horfer,  21  iun.  1955:  AAS  47  (1955)  p.  596:  «Die 
katholische  Kirche  ist  nicht  eins  mit  der  abendlaen- 
dischen  Kultur;  wohl  aber  ist  sie  bereit,  mit  jeder 
Kultur  einen  Bund  zu  scbliessen  »;  Allocutio  Conven- 
tui X internationali  de  Scientiis  historicis,  1 sept.  1955 
(1.  c.,  p.  680):  « L’Eglise  a conscience  d’avoir  re$u 
sa  mission  et  sa  tache  pour  tous  les  temps  a venir 
et  pour  tous  les  hommes,  et  par  consequent  de  ne  pas 
etre  liee  a aucune  culture  determinee...  L’Eglise  catho- 
lique  ne  s’identifie  avec  aucune  culture;  son  essence 
le  lui  interdit.  Elie  est  prete  cependant  a entretenir 
des  rapports  avec  toutes  les  cultures  »;  Litt.  Encycl. 
Mediator  Dei : AAS  39  (1947)  p.  590;  S.  C.  S.  Offi- 
cii, Instr.  de  Arte  sacra,  30  iun.  1952:  AAS  44  (1952) 
p.  544. 

3 Cf.  Pius  XII,  Litt.  Encycl.  Mediator  Dei: 
AAS  39  (1947)  p.  591;  S.  C.  S.  Officii,  Instr.  de 
Arte  sacra : AAS  44  (1952)  p.  544. 

4 C£.  Can.  1164  § 1;  Litt.  circulares  Secretariae 
Status,  1 sept.  1924  (Prot.  34215);  S.  C.  S.  Officii, 
Instr.  de  Arte  sacra : AAS  44  (1952)  p.  545;  S.  Ri- 
tuum C.,  Instr.  de  Musica  sacra  et  sacra  Liturgia, 
n.  118. 

5 Cf.  Pius  XII,  Litt.  Encycl.  Mediator  Dei:  AAS 
39  (1947)  p.  591. 

6 Cf.  S.  C.  S.  Officii,  Instr.  de  Arte  sacra: 
AAS  44  (1952)  p.  545. 


CONGREGATIO  GENERALIS  LIX 


21 


NOTAE 

1 Cf.  Pius  XII,  Litt.  Encycl.  Mediator  Dei , 20  nov.  1947:  AAS  39  (1947) 
p.  591;  Id.,  Litt.  Encycl.  Musicae  sacrae  disciplina , 25  dee.  1955:  AAS  48  (1956) 

p.  11. 

2 Cf.  Pius  XII,  Litt.  Encycl.  Mediator  Dei,  20  nov.  1947:  AAS  39  (1947) 
pp.  590-591;  Id.,  Epist.  ad  Exc.  D.  Jos.  Freudhorfer,  27  iun.  1955:  AAS  47  (1955) 
p.  596;  Id.,  Allocutio  Conventui  X°  internationali  de  Scientiis  historicis,  7 sept. 
1955:  AAS  47  (1955)  p.  680;  cf.  etiam  S.  C.  S.  Officii,  Instr.  de  Arte  sacra, 
30  iun.  1952:  AAS  44  (1952)  p.  544. 

3 Cf.  Acta  et  Documenta,  cit.,  Appendix  vol.  II,  pars  II,  pp.  449-453. 

4 Cf.  Pius  XII,  Litt.  Encycl.  Mediator  Dei,  20  nov.  1947:  AAS  39  (1947) 
p.  591;  S.  C.  S.  Officii,  Instr.  de  Arte  sacra,  30  iun.  1952:  AAS  44  (1952) 
p.  544. 

5 Cf.  CIC,  can.  1164  § 1;  Litt.  circulares  Secretariae  Status,  1 sept.  1924 
(Prot.  N.  34215);  S.  C.  S.  Officii,  Instr.  de  Arte  sacra,  30  iun.  1952:  AAS  44 
(1952)  p.  545;  S.  Rituum  C.,  Instr.  de  Musica  sacra  et  sacra  Liturgia,  3 sept.  1958, 
n.  118:  AAS  50  (1958)  p.  663. 

6 Cf.  Pius  XII,  Litt.  Encycl.  Mediator  Dei,  20  nov.  1947:  AAS  39  (1947) 
p.  591. 

7 Cf.  Acta  et  Documenta , cit.,  Appendix  vol.  II,  pars  II,  p.  449  nn.  3-6, 
p.  451  n.  20. 

8 Cf.  S.  C.  S.  Officii,  Instr.  de  Arte  sacra,  30  iun.  1952:  AAS  44  (1952) 
p.  545;  Acta  et  Documenta,  cit.,  III,  pp.  113-114. 

9 Cf.  Acta  et  Documenta , cit.,  III,  pp.  46,  285-286. 

APPENDIX 


0]  Excerpta  ex  « Declarationibus  » additis  Schemati  a Commissione  Praeparatoria  parato , 
quae  afferuntur  ad  meliorem  intellegentiam  quorundam  articulorum 


Ad  art.  104  [nunc  128]  Schematis:  [Decla- 
ratio]. In  toto  rerum  externarum  ad  sacrum  cultum 
pertinentium  apparatu  recognoscendo,  speciali  ani- 
madversione digna  videntur  quae  sequuntur: 

1.  De  ecclesia  ad  sacram  syriaxim  bene  ordinan- 
da. - Ecclesiae  aedes  ita  instruatur,  ut  rerum  om- 
nium locorumque  ordo  iam  sit  signum  planum  et 
veluti  repercussio  fidelis  sacrae  synaxeos,  quae  est 
congregatio  populi  Dei,  hierarchice  ex  « servis  » Dei 
et  « plebe  sancta  » (cf.  Canonem  Missae)  constituti 
et  rite  coadunati.  Sedula  ergo  cura  non  solum  altare 
erigatur,  sed  disponatur  etiam  secundum  Liturgiae 
instauratae  exigentias,  — praecipue  in  ecclesiis  novi- 
ter  aedificandis  — , sedes  praesidentiales  Episcopi 
(si  opus  sit)  et  sacerdotum,  sellae  quoque  vel  scamna 
ministrorum,  ambones  vel  legilia  ad  sacras  lectiones 
proclamandas,  locus  scholae  vel  coetui  cantorum  nec- 
non  organo  congruus,  atque  loci  fidelibus  proprii, 
quibus  « ipsi  meliore  visu  animoque  divina  Officia 
participare  queant  ». 

2.  De  sedibus  praesidentialibus.  - In  ecclesiis  ca- 
thedralibus,  cathedrae  Episcopi,  quatenus  ipse  tam- 
quam synaxeos  praeses  atque  antistes  plane  appareat, 
decet  ut  locus  servetur  in  medio  absidis,  quod  est  in 
capite  ecclesiae  seu  synaxeos.  Cathedram  decet  ad  la- 
tera habere  canonicorum  seu  presbyterorum  conses- 
sum. In  ceteris  ecclesiis,  ubi  non  adest  cathedra  Epi- 
scopi, praesertim  in  paroecialibus,  etiam  sellam  simpli- 
cem parochi  vel  sacerdotis  celebrantis,  qui  nomine 
Episcopi,  cuius  est  collaborator,  synaxi  praesidet, 
hunc  honorificum  locum  obtinere  licet;  evitetur  tamen 
omnis  aspectus  troni  quoad  eos,  quibus  usus  troni  non 
competit. 

3.  De  altari  maiore.  - Altare  maius,  quod  iam  ea 
ratione  a pariete  seiunctum  sit,  ut  facile  circumiri 
queat,  congruenter  erigatur  loco  intermedio  inter  pre- 
sbyterium et  plebem,  idest:  in  medio  synaxeos  (no- 
tione idealiter  non  mathematice  sumpta).  Altare  tale, 
in  quantum  aedis  condicio  id  suadet,  ciborio  seu  bal- 


dachino  laudabiliter  cooperiatur,  ut  eius  sanctitas  ma- 
nifestetur. Meminerint  ecclesiarum  rectores  altare  esse 
Eucharistici  Sacrificii  locum  atque  Convivii  sacri  vene- 
rabilem mensam,  quae  ornatur  nobili  formarum  sim- 
plicitate et  omnia  quae  non  pertinent  ad  cultum 
eucharisticum  stricte  vetat.  Crux  et  candelabra,  quae 
iuxta  qualitatem  Missae  requiruntur,  vel  super  altare, 
vel  etiam,  secundum  antiquissimum  Ecclesiae  usum, 
apud,  seu  quasi  circum  altare,  ponantur. 

4.  De  altaribus  minoribus.  - Altaria  minora  ita 
disponantur,  ne  sacrae  synaxi  circum  altare  maius 
detrimento  fiant;  deinde,  in  quantum  aedificii  struc- 
tura: et  circumstantiae  permittant,  melius  in  sacellis 
peculiaribus  quam  in  ecclesiae  aede  principali  locum 
habeant. 

5.  De  altarium  consecratione.  - Praeter  altare 
maius,  quod  semper  fixum  esse  debet,  etiam  minora 
convenit  esse  lapidea  ac  fixa,  nisi  condicio  locorum, 
veluti  in  oratoriis,  id  excludit.  In  eorum  consecra- 
tione, si  commode  fieri  potest,  illi  romani  Pontificalis 
modi  praeferendi  sunt,  qui  sepulcrum  Reliquiarum 
sacrarum  in  stipite,  vel  etiam,  iuxta  antiquissimum 
usum,  revera  « sub  altare  » praevident,  ne  tabula  sa- 
cra sine  necessitate  laedatur,  sepulcro  ab  eius  parte 
superiore  excavato;  mensam  enim  sacram  pura  inte- 
gritas crucibus  consecrationis  ornatam,  valde  decet. 
Etsi  haud  opportunus  habetur  plenus  ad  priscam  Ro- 
manae Ecclesiae  legem  reditus:  « Nemo  Martyrem 
distrahat  » ( Cd . Tbeol.  1,  9,  tit.  17  et  7;  BrAun, 
Altar,  I,  614),  tamen  optandum  videtur  ut  reliquiae 
Sanctorum,  altarium  sepulcris  condendae,  ne  sint  ni- 
mis parvae.  Omni  insuper  benevola  consideratione 
digna  videtur  quaestio,  an  instaurari  possit  usus,  sal- 
tem in  quibusdam  casibus,  praesertim  quoad  altaria 
minora,  immo  portatilia,  consecrandi  altaria  sine  reli- 
quiis. Usus  exponendi  corpora  Sanctorum  ficticia, 
etiam  aliqua  parva  sed  vera  reliquia  inclusa,  abrogan- 
dus videtur. 

6.  De  SS.  Eucharistia  asservanda.  - Sanctissima 

Eucharistia  habitualiter  asservetur  in  tabernaculo  so- 
lidissimo ac  inviolabili  in  medio  altaris  maioris  vel  mi- 
noris sed  vere  praecellentis,  aut  in  alio  ecclesiae  loco 
pernobili  et  debite  exornato,  secundum  locorum  vel 
regionum  consuetudines.  Liceat  Sacrificium  Missae  ce- 
lebrare versus  populum  in  altari  apto,  etiam  si  in  eius 
medio  exsistat  tabernaculum  parvum,  pretiosum  ta- 
men et  omnino  dignum,  cum  SS.  Eucharistia  asservata. 

Saepius,  praesertim  in  ecclesiis  maioribus,  vel 
propter  antiquitatem  vel  artis  perfectionem  insigni- 
bus, venerationi  et  cultui  tanti  Sacramenti  opportu- 
nius videtur,  si  sacellum  SS.  Eucharistiae  proprium 
adsit  quam  maxime  ornatum,  mere  spectantibus  quasi 
vetitum,  adoratoribus  autem  plane  apertum;  quod 
sacellum  etiam  contra  violationis  pericula  melius 
protegi  possit. 

7.  De  ambone  seu  de  legilibus.  - In  ecclesiis 
aedificandis,  ambones  seu  legilia  ad  sacras  lectiones 
proclamandas,  regulariter  ita  disponantur,  ut  sacra- 
rum Scripturarum,  immo  ipsius  verbi  divini  procla- 
mati dignitas  et  honor  plane  appareat. 

8.  De  loco  scholae  seu  coetus  cantorum.  - Locus 
scholae  seu  coetus  cantorum  ita  disponatur,  ut  clare 
appareat  illos  qui  officio  scholae  cantorum  fungan- 
tur, revera  munus  in  Ecclesia  exercere.  In  loco  dispo- 
nendo, semper  providendum  erit  ut  singuli  cantores, 
si  velint,  ad  S.  Communionem  facile  accedere  possint. 

9.  De  loco  fidelium.  — Optandum  est,  ut  in  eccle- 
siis ponantur  regulariter  scamna  vel  sedilia  in  usum 
fidelium.  Reprobatur  consuetudo  personis  quibusdam 
privatis  reservandi  sedilia,  quia  acceptio  personarum 
vitanda  est. 

10.  De  Baptisterio.  - Baptisterium  in  ecclesiis 
tam  cathedralibus  quam  paroecialibus  maximo  gaudeat 
honore.  Optandum  est  ut  fons  baptismalis  ita  accom- 
modetur ut  super  ipsum  baptizari  queat.  Si  commode 
fieri  potest,  nihil  impedit  quin  Baptisterium  largum 
sit,  et  veluti  ad  modum  aulae  fidelibus  instruendis 
digne  disponatur,  ut  his  adiumento  sint  initiationis 
locus  sacer  eiusque  ornamenta. 

11.  De  sedibus  confessionalibus.  - Sedes  confes- 


sionales  decorum  obtineant  locum,  patentem  et  con-  [ 
spicuum;  sint  ecclesiae  architecturae  convenientes,  et 
ad  sacramenti  Poenitentiae  administrationem  dignae. 

Sedes  temporarias  vel  ad  modum  simplicis  scamni, 
in  quantum  fieri  potest,  ne  ponantur.  Sedes  tamen  ad 
modum  cellae,  prope  secretarium,  viris  destinatas, 
conservari  oportet.  [ 

12.  De  imaginibus  sacris.  — Ab  antiquissimis 
temporibus  Ecclesia  catholica  imaginibus  sacris,  im- 
primis Domini  nostri  Iesu  Christi,  deinde  Dei  Gene- 
tricis Beatae  Mariae  Virginis,  Sanctorum  Apostolo- 
rum omniumque  Sanctorum,  honorificentissimos  lo- 
cos parat  in  aedibus  suis,  illisque  in  imaginibus  eo- 
rum venerationem  praebet,  et  per  istos  pietatem 
fidelium  excitat  atque  fovet.  In  imaginibus  autem 
per  ecclesias  et  oratoria  disponendis  ordo  sacer  stre- 
nue servandus  videtur.  Imaginem  Christi  incarnati, 
passi,  crucifixi,  resurgentis,  in  caelum  ascendentis, 
gloriose  triumphantis,  ad  dexteram  Patris  sedentis, 
cum  gloria  iterum  venientis,  perhonorabilem  decet  lo- 
cum in  summo  ecclesiae  capite,  ea  lege  ut,  etsi  retro 
post  altare  maius  imago  titularis  ecclesiae  seu  altaris 
adesse  liceat,  imago  tamen  Christi  principaliorem  sem- 
per teneat  locum.  Eorumdem  Sanctorum  imagines  in 
eadem  aede  sacra  sine  gravissimis  rationibus  ne  mul- 
tiplicentur; retro  post  idem  altare  eorum  multipli- 
catio omnino  reprobetur. 

13.  De  ordine  decor ationis.  — Cum  duplex  sit  in 
aedibus  sacris  exornandis  artis  pictoricae  vel  sculpto- 
ricae  munus,  iconographicum  nempe  et  omativum, 
aequilibrium  inter  ambo,  necnon  inter  elementa  figu- 
rativa  et  sic  dicta  abstracta,  semper  quaerendum  esse 
oportet,  ut  in  omnibus  splendor  ordinis  effulgeat.  In 
ornandis  aedibus  sacris,  partes  principaliores  in  genere 
gaudeant  ornatu  praecellentiore. 

14.  De  arte  funeraria.  - Suadeatur  fidelibus  ut 
in  funeribus  et  in  monumentis  funeraticiis  apparandis 
adhaerescant  conceptibus  mortis  christianae  et  vitae 
aeternae,  quavis  reiecta  specie  mythologiae  vel  alte- 
rius signi  profani. 

3 - RELATIO 

Exc.mi  D.  Caroli  Ros  si,  Episcopi  Bugellensis,  Commissionis 
Conciliaris  de  sacra  Liturgi  a Sodalis,  circa  Emendationes 
propositas. 


Venerabiles  Patres , 

In  schemate  Constitutionis  de  sacra  Liturgia  duplex  exhibetur  Caput, 
scilicet  Caput  VI,  De  Sacra  Supellectile,  et  VIII,  De  Arte  Sacra.  Atta- 
men Commissioni  de  sacra  Liturgia  visum  est,  ob  rerum  affinitatem, 
duo  Capita  congruentius  ad  unum  esse  reducenda.  Ideoque  unum  Caput 
proponitur:  De  Arte  Sacra  deque  Sacra  Supellectile. 

Huius  Capitis  momentum,  etsi  praecipuum  dici  nequit,  tamen  non 
est  spernendum,  cum  totus  externus  apparatus  ad  divini  cultus  digni- 
tatem ordinetur,  ac  per  sacrarum  aedium  aedificationem  et  ornatum, 
praecipue  vero  per  repraesentationes  pictas  vel  sculptas,  populus  chri- 
stianus  possit  sacris  mysteriis  doceri  et  ad  pietatis  sensus  adduci. 

Quapropter  mirandum  non  est,  non  paucos  Patres  de  hac  re  vel 
locutos  esse  in  Aula  conciliari,  vel  animadversiones  suas  ad  Secretariam 
Generalem  Concilii  misisse;  quas  omnes  animadversiones  Commissio 
de  sacra  Liturgia  accurate  perpendit,  ut  textum  propositum  iuxta  Pa- 
trum mentem,  in  quantum  opportunum  visum  esset,  emendaret. 

Re  vera  tres  quaestiones  prae  ceteris  eminent,  quae  a Patribus  habi- 
tae sunt  peculiari  consideratione  dignae: 

1.  Prima  quaestio  est  de  novae  artis  operibus  in  sacras  aedes  ad- 
mittendis; et  ratio  quaestionis  ex  hoc  oritur,  quod  artis  modernae  prae- 
textu nonnunquam  deformationes  quaedam  exhibentur,  quae  nullo  mo- 
do cultui  et  pietati  congruere  videantur;  vel  sub  nomine  « artis  ab- 
stractae » quaedam  exponuntur,  populo  christiano  omnino  incomprehen- 
sibilia et  a sensu  religioso  non  parum  aliena. 

In  hac  re  duo  concilianda  sunt:  quod  nempe  ars  nova  divinae  laudis 
et  gloriae  concentui  suam  valeat  addere  vocem;  at  simul  omnes  defor- 
mationes quae  sub  specie  artis  exhibeantur  quaeque  cum  cultus  di- 

gnitate  et  sacrae  Liturgiae  indole  componi  non  possint,  a christianis 
templis  arceantur. 

Patres  igitur  hinc  inde  mentem  suam  aperuerunt;  utrorumque  tamen 
conciliatas  sententias  textus  emendatus  proponit,  cum  arti  novae  viam 
pandat,  simulque  per  sedulam  Episcoporum  et  competentium  Commis- 
sionum vigilantiam,  operum  dignitati  et  religiositati  consulat. 

Nec  insuper  praetermittere  fas  est,  quanta  sedulitate  et  cura  invigi- 
landum sit,  ut  praeclarus  per  saeculorum  decursum  collectus  artis  the- 
saurus, sive  supellectilis  sive  ornamentorum  sive  sacrorum  indumento- 
rum, diligenter  servetur,  nec  inconsulte  alienetur  vel  quomodolibet  di- 
sperdatur. 

2.  Secunda  quaestio  est,  de  sacrarum  imaginum  expositione  et  cultu: 
cum  hinc,  ut  doctrina,  traditio  et  praxis  Ecclesiae  omnino  defendantur 
et  serventur  merito  multi  Patres  petierint,  deplorantes  invalescentem 
conatum,  imagines  Sanctorum  a sacris  aedibus  distrahendi  — inde  vero 
alii  Patres  conquesti  sint,  nimio  quandoque  numero  Sanctorum  imagines 
pictas  vel  sculptas  ad  cultum  exponi,  nec  semper  dignitati  et  veritati 
consonas,  cum  detrimento  verae  fidelium  pietatis,  qui  forte  insufficienti 
doctrina  praediti  ac  sensibilibus  repraesentationibus  attracti,  a solida 
Dei  et  divinorum  mysteriorum  religione  non  raro  avertuntur. 

Etiam  de  hac  re  textus  qui  nunc  suffragationi  proponitur  iustam  et 
aequam  viam  indicare  studuit,  ab  utroque  nempe  abusu  praecavendo: 
ne  cuidam  « iconoclastico  » sensui  indulgeatur,  neve  quid  inordinatum, 
incongruum  vel  superstitiosum  in  sacrarum  imaginum  cultum  inducatur. 

3.  Tertia  est  quaestio,  in  qua  Commissio  de  sacra  Liturgia  Pa- 
trum sententiis  conciliandis  studuit:  de  sumptuositate  rerum  ad  cultum 
pertinentium.  Quidam  enim  Patres  severis  verbis  conquesti  sunt  de  ni- 
miis expensis  sive  in  sacris  aedibus  aedificandis  et  ornandis,  sive  in 
supellectile  acquirenda,  sive  etiam  in  propriis  indumentis  et  ecclesia- 
sticae dignitatis  signis  adhibendis,  notam  paupertatis  iure  vindicantes 
Ecclesiae,  praesertim  nostris  temporibus  et  in  illis  regionibus,  ubi  populi 
magna  pars,  indigentia  laborans,  ex  nimia  rerum  pretiositate  scandalum 
sumere  potest:  quod  sane  serio  considerandum  est. 

Attamen  alii  Patres  non  immerito,  ut  videtur,  opposuerunt  hanc  rem 
non  esse  plus  aequo  urgendam,  cum  in  sacris  Scripturis,  a venerabili- 
bus Ecclesiae  Patribus  et  ab  aliis  sanctissimis  viris  pulchra  et  pretiosa  in 
rebus  ad  cultum  pertinentibus  commendentur  et  requirantur,  existiman- 
tes numquam  nimium  esse  quod  ad  honorem  Dei  et  ad  cultus  decorem 

impendatur;  et  hoc  populi  christiani  communi  religioso  sensui  apprime 
consonat. 

Commissio  de  sacra  Liturgia  rem  satis  componi  censuit,  si  Sacra 
Synodus  Episcopis  commendet  ut  artem  vere  sacram  promoventes,  potius 
nobilem  intendant  pulchritudinem  quam  meram  sumptuositatem,  iis- 
demque  facultatem  tribuat,  supellectilis  et  indumentorum  materiam  et 
formam  necessitatibus  et  moribus  locorum  aptandi:  in  cuius  facultatis  usu 
absque  dubio  ratio  habebitur  etiam  conditionum  et  circumstantiarum 
omnium,  ex  quibus  illud  populi  « scandalum  » ori  turum  timetur.  Insuper 
in  textu  explicita  mentio  fit,  de  vitanda  nimia  sumptuositate  indumen- 
torum et  ornamentorum. 


* * * 


Quae  in  schemate  Constitutionis  typis  impresso  et  Patribus  in  priore 
Synodi  periodo  subiecto,  in  Capite  VI,  « de  sacra  Supellectile  » habe- 
bantur, fere  omnia  omissa  sunt,  ne  eadem  bis  dicerentur,  dum  in  sche- 
mate nunc  exhibito,  ea  tantum  inserta  fuere,  quae  ad  rem  opportune 
pertinere  visa  sunt.  Attamen  Commissio  integrum  inserendum  esse  pu- 
tavit, prout  exstabat,  articulum  « de  usu  pontificalium  ». 

* jc  * 

Denique  nonnulli  Patres,  ad  rectius  interpretanda  quae  in  quibusdam 
articulis  decernuntur,  praesertim  de  canonibus  et  statutis  recognoscendis 
ad  artem  sacram  spectantibus,  petierunt  ut  practicae  determinationes  ad- 
derentur. Verum,  cum  sacrosanctae  Oecumenicae  Synodi  munus  non  sit 
nimis  particularia  statuendi,  visum  est  satis  esse,  si  summatim  quaedam 
indicarentur,  de  quibus  Commissionum  postconciliarium  erit  decernendi 
studium. 


•k  k k 


Venerabiles  Concilii  Patres, 

Etiam  de  rebus  Artem  sacram  et  sacram  Supellectilem  spectantibus, 
sicut  et  de  ceteris  sibi  concreditis,  Commissio  de  sacra  Liturgia,  quae 
maxima  qua  potuit  cura  Patrum  mentem  interpretari  et  componere  co- 
nata est,  Vestrae  benignitati  et  humanitati  textum  emendatum  submit- 
tit et  suffragandum  proponit. 


CONGREGATIO  GENERALIS  LIX  27 

Quod  Commissio,  Deo  adiuvante,  opus  moliri  studuit,  Vestra  sa- 
pientia, Deo  inspirante,  complere  dignetur. 

Moderator : Audiant  Patres!  Quia  hoc  in  capite  constitutionis  de 
Liturgia  quaestiones  controversae  proponi  non  videntur,  audita  et  con- 
sentiente praesidentia,  moderatores  quaerunt  a Patribus  utrum  de  ca- 
pite ultimo  schematis  sacrae  Liturgiae,  quod  de  arte  sacra  et  supellectile 
agit,  placeat  Patribus  unicam  suffragationem  facere  de  integro  obiecto 
[plausus],  omissis  suffragationibus  de  singulis  emendationibus,  quae 
votatio  fieret  modo  sueto  cum  schedis,  cum  placet , non  placet,  placet 
iuxta  modum. 

Nunc,  Patres  qui  sunt  pro  unica  definitiva  votatione  velint  surgere 
e locis  suis. 

[Fit  votatio  per  erectionem  personae,  cuius  exitus  est  positivus]. 

Gratias!  Legat  nunc  exc.mus  secretarius  generalis  emendationes  huius 
capituli,  et  postea  fiet  votatio. 

Secretarius  generalis-.  « Emendationes  a Patribus  conciliaribus  po- 
stulatae, a commissione  conciliari  de  sacra  Liturgia  examinatae  et  pro- 
positae... » [cf.  pag.  20]. 

Nunc  lego  principium  et  finem  capitis  quod  suffragationi  subicien- 
dum  est.  Videatis,  Patres  venerabiles,  pag.  11-17:  Cap.  VII,  de  arte 
sacra...  [cf.  pag.  13-19]. 

Moderator-.  Modi  in  hac  votatione  possunt  afferri  sequenti  hebdo- 
mada, si  Patres  forsan  hodie  obliti  sint. 

Audiant  nunc  Patres!  His  ultimis  hebdomadis  saepe  lamentabantur 
Patres  Concilium  nimis  lente  procedere.  Certe  integra  debet  manere 
libertas  loquendi  et  proponendi  emendationes  omnes,  sed  omnes  nos 
persuasum  habemus  nunc  celerius  esse  progrediendum.  Hesterna  die, 
omnibus  Patribus,  paucissimis  exceptis,  placuit  ut  finis  regularis  discep- 
tationi de  cap.  IV  de  Ecclesia  imponeretur.  Attamen  pro  hodierna  die,  ad 
normam  art.  57,  § 6,  numerus  sat  amplus  Patrum  loqui  petiit.  Ut  iuri 
horum  Patrum  ea  proferendi  quae  ipsis  adhuc  addenda  esse  videantur  et 
simul  voluntati  congregationis  hesterna  die  clare  manifestatae  aeque 
satisfiat,  ad  haec  velint  oratores  benigne  attendere: 

1.  Stricte  se  teneant  intra  fines  et  materiam  huius  capitis. 

2.  Omittant  omnes  repetitiones.  Qui  similia  ab  aliis  oratoribus,  etsi 
aliquatenus  diversimode  expressa,  iam  audierit,  generose  renuntiet  verbo 
vel  sobrie  eligat  ex  textu  praeparato. 

3.  Quia  discussio  regularis,  secundum  voluntatem  Patrum,  heri  ab- 

soluta  est,  iudicant  Moderatores  tempus  pro  singulis  oratoribus  posse 
restringi.  Hodie,  post  6 momenta,  sonabit  primum  signum  monens 
[plausus],  et  post  8 momenta  ad  definitive  concludendum  repetetur. 

4.  Meminerint  Patres  omnia  quae  in  scriptis  traduntur  in  commis- 
sionibus eodem  iure  gaudere  ac  oratione  prolata. 

5.  Ne  aegre  ferant  Patres,  si  moderator,  ob  bonum  commune  Con- 
cilii, sine  ira  et  studio,  oratores,  quoad  puncta  modo  dicta,  humanis- 
sime moneat  [plausus]. 

PATRUM  ORATIONES 
De  Ecclesia , cap.  IV  * (prosequuntur) 

1 

Em.mus  P.  D.  BENIAMINUS  card.  DE  ARRIBA  Y CASTRO 
Archiepiscopus  Tarraconensis 

Venerabiles  Patres, 

Liceat  mihi  aliqua  brevissime  innuere  de  absentia  sanctitatis,  ut  ita 
dicam,  socialis  seu  publicae  in  populo  Dei. 

Pro  multis,  immo  pro  maxima  parte  mundi  hodierni,  vox  Ecclesiae 
vocantis  omnes  ad  sanctitatem  est  « vox  clamantis  in  deserto  »,  sensu 
vulgari. 

De  his  cogito  speciali  modo  ab  initio  convocationis  Concilii  Oecu- 
menici.  Sed  veniam  petere  de  hac  re  loquendi  ausus  sum  ex  quo  audivi 
hesterna  die  in  hac  aula  em.mum  card.  Cento  recolere  verba  Pii  XII 
sanctae  memoriae:  « deperditur  vel  ipsa  notio  peccati  ».  Documenta 
vero  Romanorum  Pontificum  et  episcoporum  hac  de  re  hortantium 
multa  sunt  ut  scitis. 

Et  merito  quidem  nam  ut  paucis  dicam  instrumenta  quae  communi- 
cationis socialis  appellantur,  media  corruptionis  moralis  sunt  magna  ex 
parte  — non  enim  quae  bona  sunt  ignoramus  — sed  de  facto  paga- 
nismum iterum  in  mundo  in  dies  praevalere  evidens  est.  Verba  notis- 
sima sunt:  materialismus,  unde  atheismus,  practicus  saltem, 1 divortium, 
unde  familiae  disgregatae,  etc.  etc. 

In  hac  morum  corruptione  partem  magnam  habent  spectacula  ob- 
scoena  quae  Summus  Pontifex  Paulus  VI,  feliciter  regnans,  fortiter 
improbat  in  litteris  ad  omnes  episcopos  missis  nos  rogans  ut  orationes 
et  actus  poenitentiae  et  mortificationis  nostris  fidelibus  commendemus 
pro  Concilii  felici  exitu. 

Addenda  multa  essent  et  aliquando  terribilia  dictu,  si  conspectum 
hodiernae  vitae  ob  oculis  ponere  vellemus. 

Haec  dicta  sint  de  virtutibus  in  genere,  nam  de  caritate  et  iustitia 


* Cf.  textus  schematis  de  Ecclesia  in  vol.  II,  parte  I,  p.  215  ss.  Disceptatio 
circa  cap.  IV  schematis  de  Ecclesia  incepta  est  in  congregatione  generali  LVI 
(cf.  vol.  II,  pars  III,  p.  368). 

sociali  in  specie  iam  paucis  abhinc  diebus  etsi  breviter  aliqua  in  hac 
aula  humiliter 2 dixi. 

Unum  petere  audeo.  Ut  Concilium  actum  publicum  orationis  coram 
Ss.mo  Sacramento  sollemniter  exposito,  fidelibus  etiam  adstantibus,  di- 
sponat, qui  ad  honestatem  morum  et  ad  vitam  authentice  christianam 
in  toto  mundo  tamquam  clamor  sit  validissimus,  de  quo  mentio  fiat 
in  actis  Concilii,  et  aliqua  exhortatio  addatur  in  hoc  sensu.  Dixi. 
[ Plausus  ] . 


In  textu  scripto  tradito-.  1 deest.  2 deest. 


2 

Exc.mus  P.  D.  ISIDORUS  MARCUS  EMANUEL 
Episcopus  Spir ensis 

V enerabiles  Patres  et  dilecti  in  Christo  Fratres, 

Consentaneum  videtur  universalitatem  et  varietatem  vocationis  ad 
sanctitatem  relucere  etiam  debere  in  cultu  liturgico  eorundem  sancto- 
rum. Iamvero  non  liquet,  cur  tot  sancti  in  Liturgia  non  nominentur  ti- 
tulo suo  competenti,  scii,  qualis  status  in  terris  fuerint.  Sic  plurimi  sancti 
tam  sacerdotes  tam  religiosi  tam  laici  appellantur  nimis  collective  et 
mere  negative  « non  pontifices  ».  Ita  quoque  tot  sanctae  mulieres  pror- 
sus privative  nuncupantur  « non  virgines  ».  Attamen  talis  qualificatio 
negativa  apparet  satis  diminutiva  nec  convenire  videtur  genuino  valori 
status  vitae  in  ordine  ad  sanctitatem.  Nonne  sacerdotes  sancti,  qui  in 
terris  reverendi  et  reverendissimi  salutantur,  etiam  in  gloria  charactere 
sacerdotii  indelebili  effulgent?  Nonne  et  laici  ascenderunt  ad  apicem 
sanctitatis  virtute  baptismatis  et  confirmationis,  quorum  sacro  obsignati 
sigillo  cum  Christo  in  aeternum  triumphant?  Et  hunc  caelestem  « trium- 
phalismum  » nemo  est  qui  non  libenter  approbet.  Concedatur  igitur 
iure  merito  etiam  sanctis  non  pontificibus  titulus  illis  competens,  nempe 
sanctus  sacerdos,  religiosus,  laicus.  Idem  valet  analogice  de  sanctis  mu- 
lieribus: honorandae  sunt  titulo  suo  proprio  virgines  religiosae  et  saecu- 
lares, viduae  et  uxores,  ita  ut  cum  sacra  virginitate  agnoscatur  quoque 
explicite  castum  connubium. 

Etiam  humilis  noster  S.  Franciscus  Seraphicus,  qui  testis  fuit  nostra- 
rum discussionum  de  diaconatu,  quasi  spem  novam  cepit  perveniendi 
tandem  ad  modestum  titulum  diaconi,  quem  collega  suus,  S.  Ephraem 
Syrus  iam  per  saecula  gestat. 

Sed  exspectant  etiam  in  terris  adhuc  militantes  non  pontifices,  quos 
dignissime  repraesentantes  venerandi  superiores  et  probatissimi  theologi 
periti  altas  tribunas  huius  aulae  nobilissime  coronant.  Licet  suspicari 
propositionem  meam  illis  non  displicere.  At  multi  ex  illis  nequeunt  suf- 
fragio dicere  « placet  »,  cum  sint  tantum  « praesentes  non  votantes  ». 
Nec  palam  verbo  possunt  uti,  nisi  ad  normam  Ordinis  Concilii  interrogati 
— quod  hucusque  non  evenit.  Restat  igitur  tantummodo  appellare  ma- 
gnanimitatem venerabilium  Patrum,  qui  sunt  in  possessione,  quique 
procul  dubio  non  in  vanum  cani  volunt:  « Ecce  sacerdos  magnus  »! 

Si  verba  docent,  exempla  autem  trahunt,  vocatio  omnium  ad  sancti- 
tatem etiam  documentari  debet  canonizationibus  laicorum,  qui  hoc  ho- 
nore digni  inveniuntur.  Sane  sedes  in  gloria  caelesti  assignat  ipse  Rex 
aeternae  gloriae,  sed  honores  altarium  in  terris  largitur  sancta  mater  Ec- 
clesia. 

Populus  Dei  valde  desiderat,  ut  in  ista  « gloria  » Berniniana  super 
Petrinam  Cathedram  etiam  appareat  saepius  sanctus  vestitu  laicali  in- 
dutus, sicut  dominica  proxima  feliciter  eveniet.  Populus  Dei  cupit  salu- 
tare in  honoribus  sanctorum  patrem  quoque  familias,  fidelem... 

Moderator:  Exc.me  Pater,  hoc  pertinet  non  ad  capitulum  nostrum. 

Orator:  Et  concludo:  dummodo  proposita  impleantur  et  tunc  multi 
sancti  laetabuntur  in  cubilibus  suis  vobis  et  Deo  dicentes  gratias. 

Textus  scripto  traditus : 

Permittatis  militi  cuidam  ignoto  militantis  Ecclesiae  quaedam  verba  siquidem 
indigna  tamen  non  prorsus  invalida  proferre  in  favorem  plurimorum  sanctorum 
sive  in  facto  esse  in  caelis  sive  in  actu  fieri  in  terris. 

Placet  in  genere  expositio  in  pag.  19,  par.  30,  qua  universalis  ad  sanctitatem 
vocatio  applicatur  diversis  fidelium  ordinibus,  scii,  clericorum,  religiosorum  necnon 
laicorum.  Attamen 

1.  In  exhortatione  ad  sanctimoniam  expetendam  una  cum  sacerdotibus  etiam 
episcopi  videntur  commonendi,  ut  sequela  Christi  summi  sacerdotis  fidelissima  se 
et  suos  sanctificent,  sicut  eminenter  iam  exposuit  em. mus  card.  Gilroy,  assentiens 
conferentiae  Patrum  linguae  germanicae  ad  Christi  imitationem.  Huiusmodi  ma- 
nifestatione obligationis  sodaliciae,  auctoritas  praesulum  certe  non  minuitur,  sed 
potius  confirmatur  in  oculis  sacerdotum.  Evitari  quidem  vix  potest,  ne  clerici  qui- 
dam volumen  decreti  de  episcopis  intuentes  ironice  psallant:  « nimis  honorificari 
sunt...  nimis  confortatus  est  principatus  eorum  » ( Ps . 138,  17).  Neque  hoc  Con- 
cilium Oecumenicum  funditus  eradicare  valet  famosam  illam  « invidiam  clerica- 
lem »,  quam  clerici  ipsi  — non  quidem  theologi  periti,  verumtamen  parochi  ex- 
perti — dicunt  esse  « quasi  de  fide  ». 

2.  Cum  non  pauci  fideles  errore  cuiusdam  « minimalismi  » decepti  vitae  sanc- 
timoniam suspicentur  privilegium  esse  prorsus  insolitum  vel  quin  etiam  indolem 
minus  sanam,  eo  magis  oportet  in  contextu  huius  argumenti  mentionem  fieri 


32 


ACTA  CONC.  VATICANI  II  - PERIODUS  II 


etiam  sanctorum  cum  Christo  iam  regnantium,  qui  ex  variis  statibus  et  professio- 
nibus terrestribus  prodierunt. 

Porro  consentaneum  videtur  hanc  universalitatem  et  varietatem  vocationis 
relucere  etiam  debere  in  cultu  liturgico  eorundem  sanctorum.  Iamvero  non  liquet, 
cur  tot  sancti  in  Liturgia  non  nominentur  titulo  suo  competenti,  scii,  qualis  sta- 
tus in  terris  fuerint.  Sic  plurimi  sancti  tum  sacerdotes  tum  religiosi  tum  laici 
appellantur  nimis  collective  et  mere  negative  « non  pontifices  ».  Ita  quoque  tot 
sanctae  mulieres  prorsus  privative  nuncupantur  « non  virgines  ».  Attamen  talis 
qualificatio  negativa  apparet  satis  deminutiva  nec  convenire  videtur  genuino  valori 
status  vitae  in  ordine  ad  sanctitatem.  Nonne  sacerdotes  sancti  etiam  in  gloria 
caelesti  charactere  sacerdotii  indelebili  effulgent?!  Nonne  et  laici  ascenderunt  ad 
apicem  sanctitatis  virtute  baptismatis  et  confirmationis,  quorum  sacro  obsignati 
sigillo  cum  Christo  in  aeternum  triumphant.  Et  hunc  caelestem  « triumphalismum  » 
nemo  est  qui  non  libenter  approbet.  Concedatur  igitur  iure  merito  etiam  sanctis 
non  pontificibus  titulus  illis  competens,  nempe  sanctus  sacerdos,  religiosus,  laicus. 
Idem  valet  analogice  de  sanctis  mulieribus:  honorandae  sunt  titulo  suo  proprio 
virgines  religiosae  et  saeculares,  viduae  et  uxores,  ita  ut  cum  sacra  virginitate  agno- 
scatur quoque  explicite  castum  connubium. 

Ecce  in  circuitu  huius  almi  templi  statuae  sanctorum  fundatorum,  quorum 
multi  sunt  confessores  non  pontifices  et  exspectant  adhuc  hanc  agnitionem  suae 
dignitatis  sacerdotalis  qua  intime  Christo  configurantur.  Ceterum  si  S.  Hieronymus 
et  S.  Valentinus  in  Liturgia  titulantur  presbyteri,  cur  non  alii,  cur  non  omnes? 
Etiam  humilis  noster  S.  Franciscus  Seraphicus,  qui  testis  fuit  nostrarum  discus- 
sionum de  diaconatu,  quasi  spem  novam  cepit  perveniendi  tandem  ad  modestum 
titulum  diaconi,  quem  collega  suus,  S.  Ephraem  Syrus  iam  per  saecula  gestat. 

Sed  exspectant  simul  cum  filiis  spiritualibus  fundatorum  omnes  sacerdotes 
non  pontifices  in  terris  adhuc  militantes,  quos  dignissime  repraesentantes  venerandi 
superiores  et  probatissimi  theologi  periti  altas  tribunas  huius  aulae  nobilissime 
coronant.  Licet  suspicari  propositionem  meam  illis  non  displicere.  At  multi  ex  illis 
nequeunt  suffragio  dicere  « placet  »,  cum  sint  tantum  « praesentes  non  votantes  ». 
Nec  palam  verbo  possunt  uti,  nisi  ad  normam  Ordinis  Concilii  interrogati,  quod 
hucusque  non  evenit.  Restat  igitur  tantummodo  appellare  magnanimitatem  vene- 
rabilium Patrum,  qui  sunt  in  possessione,  quique  procul  dubio  non  in  vanum 
cani  volunt:  « Ecce  sacerdos  magnus!  ». 

Exspectant  quoque  fideles  laici  sanctos  ex  conditione  sua  provenientes  com- 
petenti titulo  insigniri.  Si  temporibus  transactis  in  Liturgia  solummodo  laici  subli- 
mis muneris  titulo  suo  ornati  erant,  uti  imperatores  et  reges,  augustae  et  reginae, 
nunc  hora  omnium  laicorum  advenit  secundum  illud  psalmistae:  « quia  tempus 
miserendi  eius  venit,  quia  venit  tempus  » (Ps.  101,  14).  Praesentia  symbolica  audi- 
torum nostrorum  spem  alit  vocationem  christianam  laicorum  magis  magisque  in 
lucem  proferri.  (Audeo  animadversionem  discretam  addere  quasi  in  parenthesi: 
S.  Paulus  scripsit:  « Mulieres  in  ecclesiis  taceant  » [1  Cor.  14,  34].  Patet  illum 
prohibuisse  sermonem  mulierum,  sed  non  auditionem.  Si  igitur  Summo  Pontifici 
Paulo  placeret  admittere  in  hanc  aulam  conciliarem  iuxta  auditores  etiam  auditri- 
ces  tum  religiosas  tum  saeculares,  hoc  minime  esset  contra  praeceptum  apostoli- 
cum,  immo  dici  posset  alterum  humanissimum  « privilegium  Paulinum  »).  Puto 
etiam  observatores  nostros  doctissimos  et  vigilantissimos  huic  corollario  practico 
ex  Sacra  Scriptura  deducto  vix  esse  contradicturos. 

3.  Si  verba  quidem  docent,  exempla  autem  trahunt,  vocatio  omnium  ordinum 
fidelium  ad  sanctitatem,  documentari  debet  etiam  canonizationibus  laicorum,  qui 
hoc  honore  digni  inveniuntur.  Sane  sedes  in  gloria  caelesti  assignat  ipse  Rex 
aeternae  gloriae,  sed  honores  altarium  in  terris  largitur  sancta  mater  Ecclesia 
— suppositis  utique  supponendis.  Patet  in  hoc  campo  ex  natura  rei  primatum 
quendam  convenire  illi  statui,  qui  iam  ex  indole  sua  ad  acquirendam  perfectionem 
christianam  peculiariter  ordinatur.  Neque  negari  potest  conspicua  praevalentia  so- 
rorum nostrarum  religiosarum,  quarum  venerandae  matres  et  fundatrices  fere  tur- 
matim  sequi  videntur  illud  psalmi:  « intende,  prospere  procede  et  regna!  » ( Ps . 
44,  5).  Minime  dissentio;  dummodo  sanctimonia  praefulgens  capitum  etiam  in 
membra  communitatum  semper  redundet. 

Attamen  populus  Dei  valde  desiderat,  ut  in  ista  « gloria  » Berniniana  super 
Petrinam  Cathedram  relucente  appareat  interdum  etiam  sanctus  vestitu  laicali 
indutus.  Populus  Dei  cupit  salutare  in  honoribus  sanctorum  patrem  quoque  fami- 
lias, fidelem  servum  et  prudentem,  qui  dedit  suis  in  tempore  nostro  tritici  men- 
suram ( Lc . 12,  42):  gens  sancta  vult  videre  in  altaribus  etiam  « mulierem  for- 
tem » nostrae  aetatis,  « matrem  filiorum  laetantem  » (Ps.  112,  8),  in  qua  confi- 
debat cor  viri  sui  et  cuius  filii  beatissimam  illam  praedicaverunt  ( Prov . 31).  Quous- 
que tandem  videbitur  « in  splendoribus  sanctorum  » vir  nostri  temporis  in  aspero 
vestimento  operarii,  quo  indutus  etiam  in  illo  tempore  « apparuit  benignitas  et 
humanitas  Salvatoris  nostri  Dei  » (Tit.  3,  4),  qui  putabatur  filius  fabri  (cf.  Mt. 
13,  55). 

Ceterum  censeo  praerogativam  in  partibus  sanctorum,  quae  speciem  prae  se 
fert  alicuius  monopolii  a limine  esse  tollendam. 

Ne  dicatur  non  existere  dignos  huius  honoris  candidatos.  Pastores  animarum 
non  latent.  At  obsistit  aliud  impedimentum  non  quidem  canonicum,  sed  non  mi- 
nus reale,  immo  sat  realisticum.  Parcatis  verbo,  sed  neminem  fugit  grandes  machi- 
nas copioso  egere  benzino.  Sub  hoc  respectu  videtur  generatim  magnas  tantum 
communitates  religiosas  capaces  esse  illius  concentrationis  omnium  virium  tum 
spiritualium  tum  oeconomicarum,  quae  requiruntur  ad  excitandum  et  efficaciter 
promovendum  ponderosum  apparatum  vigentis  nunc  systematis  usque  ad  bonum 
finem  et  plenam  victoriam  contra  omnes  insidias  diaboli  et  advocati  eius. 

Videant  consules,  quaesumus  humiliter,  videant  consules  in  hac  materia  com- 
petentes. ne  detrimentum  capiat  populus  Dei.  In  pervigilio  ipsius  festivitatis 
Omnium  Sanctorum  licet  in  sincerum  favorem  omnium  utique  Sanctorum  rogare 
« instanter  - instantius  - instantissime  »,  ut  credibilitas,  universalitas  vocationis 
revera  ad  oculos  demonstretur. 

At  tempus  volat  et  imputatur.  Ad  portum  tendere  debeo,  ne  fragilis  mea  na- 
vicula fulmine  tangatur  ex  alto  et  fiat  finis  ante  finem.  Si  vero  vota  ipsa  (etsi 
minus  prudenter)  proposita  Sacro  huic  Coetui  placuerint,  tunc  multi  « sancti  ex- 
sultabunt in  gloria  et  laetabuntur  in  cubiculis  suis  » (Ps.  149,  4)  dicentes  una- 
nimiter Vobis  et  Deo  gratias. 

Moderator : Iam  tres  Patres  renuntiaverunt  dicere  verbum  suum.  Eis 
gratias  ago.  [Plausus]. 

Exc.mus  p.  d.  ioannes  emmanuel  gonzalez  abelaez 

Archiepiscopus  tit.  Oxyrynchitanus 

V enerabiles  Patres  conciliares , carissimi  Observatores  et  Auditores, 

Loquor  nomine  16  episcoporum,  quorum  nomina  hic  habeo  et  secre- 
tariatui  tradam. 

Mea  brevis  interventio  ad  par.  30  cap.  IV  spectat,  pag.  19. 

Quae  ibidem  de  presbyteris  dicuntur,  amodo  placent.  Videtur  tamen 
aliquid  praesertim  de  parochis  addendum,  ut  apertius  pateat  eorum  mu- 
nus quo  in  apostolatu  episcoporum  participant  et,  ceteris  longe  amplius, 
quod  secumfert  appellationem  ad  vitam  excelsae  sanctitatis  gerendam. 
Ipsi  etenim  quasi  vocem  et  actionem  episcopi  coram  populo  proten- 
dunt, et  eorum  servitium  est  applicatio  mandati  maximi,  scii,  caritatis. 

Principium  generale  est  episcopum  uti  perfectorem  populi  Dei  sese 
obstringere  ad  testimonium  Christi  inter  oves  porrigendum,  ut  S.  Tho- 
mas  docet  in  quaest.  184  et  185  II-II.  Huius  adiutor  est  parochus, 
quasi  vocem  et  actionem  sui  episcopi  coram  populo  producens.  Servitium 
autem  istud  est  applicatio  mandati  maximi,  scii,  caritatis  erga  Deum  et 
proximum,  tamquam  officium  et  essentia 1 totius  sui 2 ministerii,  ad 
quod  cetera  reducuntur. 

Rationes  huius  servitii  caritatis  pro  parochis  sunt  similes  ac  pro 
episcopis. 

1.  Ex  Sacra  Scriptura,  exemplum  et  mandatum  Domini:  «Bonus 
pastor  animam  suam  dat  pro  ovibus  suis  »,  ut  dicitur  in  Io.  10,  11;  « di- 
lexit  me  et  tradidit  semetipsum  pro  me  ( Gal . 2,  20);  « sic  Deus  dilexit 
mundum  ut  Filium  suum  Unigenitum  daret,  ut  omnis  qui  credit  in 
eum,  non  pereat  sed  habeat  vitam  aeternam  » {Io.  3,  16);  «ut  videat 
mundus  quia  diligo  Patrem  et  sicut  mandatum  dedit  mihi  Pater,  sic 
facio  » {Io.  14,  31).  Et  pariter  Paulus  haec  applicans  aiebat:  « Omnia 
impendam  et  superimpendar  ipse  pro  animabus  vestris  » (2  Cor.  12,  15); 
et  praesertim  in  sua  ad  Rom.  13,  8 ss,  ait:  « Qui  enim  diligit  proximum 
legem  implevit.  Nam:  non  adulterabis;  non  occides;  non  furaberis;  non 
falsum  testimonium  dices;  non  concupisces;  et  si  quod  est  aliud  man- 
datum, in  hoc  verbo  instauratur:  diliges  proximum  tuum  sicut  te  ipsum. 
Dilectio  proximi  malum  non  operatur.  Plenitudo  ergo  Legis  est  dilectio  ». 

2.  Ex  Liturgia.  In  Pontificali  Romano  aperte  insistitur  ritu  ordina- 
tionis Presbyteri:  « Accipe  vestem  {in  momento  traditionis  casulae  ad 
presbyterum) 3 per  quam  caritas  designatur...  ». 

3.  Ex  praxi  generali  Ecclesiae:  quoniam  de  facto  sunt  ipsi  qui 
longe  amplius  aliis  onus  diei  et  aestus  sustinent  in  ministeriis  obeundis. 
Ab  ipsis  etenim  regnum  Dei  in  terris  maxima  ex  parte  dependet,  cum 
parochi  strenue  diu  noctuque  saepe  dimicare  debent  pro  Christi  nomine. 

4.  Ex  immenso  fronde  patristico  duo  tantum  in  mentem  revocare 
vellem.  Pseudo-Dionysius  ait:  « Omnium  divinorum  divinissimum  est 
cooperari  Deo  in  salutem  animarum  ».  Et  Augustinus  in  commentario  4 
87  Tractatus  Ioannis 5 ait:  « Caritas  ergo  est  fructus  noster,  quam  defi- 
nit apostolus,  de  corde  puro,  de  conscientia  bona,  de  fide  non  ficta.  Hac 
diligimus  invicem,  hac  diligimus  Deum;  neque  enim  vera  dilectione  dili- 
geremus invicem  nisi  diligamus  Deum  ». 

5.  Certo  certius  iam  ipsi  parochi  sub  imagine  72  discipulorum  con- 
spiciuntur qui  missi  sunt  a Domino  omnibus  laboribus  et  infirmitatibus 
medendis:  et  Vaticano  II,  cuius  indoles  eminenter  pastoralis  vindicatur, 
oporteret  sane  huiusce  ministerii  servitium  maiori  luce  commonstrare. 

S.  Thomas  ...6  ait:  « Quoniam  episcopus  obligatur  ad  ea  quae  sunt 
perfectionis,  pastorale  assumens  officium  ad  quod  pertinet  ut  animam 
suam  ponat  pastor  pro  ovibus  suis  » ...7,  concludendum  est  quod 8 pa- 
rochos qui  omnibus  aliis  longe  amplius  de  hoc  ministerio  pastorali  parti- 
cipant, etiam  eadem  proportione  esse  de  hac  perfectione  participes. 

Unde  conclusio.  Humiliter  propono  ad  clarius  evincendum  caritatis 
ministerium  parochorum  et  ut  incitamentum  aestuosum  pro  gloria  Dei 
et  salute  animarum  ipsis,9  addantur  in  n.  30  schematis,  pag.  19,  lin.  7, 
post  verbum  ministerium,  haec  alia  verba:  « ministerium  suum,  i.  e.,  ser- 
vitium universale  omnimodae  caritatis  et  perfectionis,  sancte,  alacriter 
et  fortiter  adimpleant  ».  Et  liceat  ipsis  proinde  venerabilibus  episcopis 
suis  sed  ipsi  tamquam  parochi,  quando  erunt  in  gaudio  supremo  immen- 
sae caritatis  repetere : si  compatimur  et  con glori ficemur. 10  Dixi,  et  gratias. 


In  textu  scripto  tradito-.  1 essentiale.  2 deest.  3 casulam.  4 deest. 
5 in  Ioannem.  6 in  II-II,  184  et  185.  7 (Io.  10,  15).  8 deest. 

9 deest.  10  deest. 

[. Subsignaverunt  etiani\  Aijiro  Yamaguchi,  arch.  Nagasaken.;  I.  Lopez  Ortiz, 
ep.  Tudensis-Vigensis;  A.  Rodriguez  Gamoneda,  ep.  tit.  Gazaren.;  A.  Duque, 
arch.  Manizalen.;  A.  A.  Trujillo,  ep.  Iericoen.;  G.  van  den  Elzen,  praef.  ap.  Do- 
ruma;  P.  van  Diepen,  praef.  ap.  Manokwarien.;  L.  Rubio,  prior  gen.  Ord. 
E.  S.  Aug.;  A.  Munoz  Duque,  arch.  Neopampilonen.;  B.  Alvarez  Restrepo,  ep.  Pe- 
reiranus;  R.  Sarmiento,  ep.  Ocanien.;  I.  A.  Castro,  ep.  Palmiranus;  L.  Mathias, 
arch.  Singapuren.;  M.  V.  A.  Laetitiae. 

Exc.mus  P.  D.  IOSEPH  M.  MARTIN 
Archiepiscopus  Rothomagensis 

Venerabiles  Patres , 

Breviter  loquar : 1.  ex  natura;  2.  ex  necessitate;  3.  ex  prudentia } 

In  capite  nostro  2 agitur  de  perantiqua  et  constanti  praxi  consiliorum 
evangelicorum  in  Ecclesia,  sub  influxu  gratiae  Dei  («  excitante  Dei 
gratia  »). 

Optandum  esset,  ut  haec  paragraphus  fusius  exponeretur  propter 
suum  peculiare  momentum  oecumenicum:  1.  relate  ad  orientales;  2.  re- 
late ad  fratres  anglicanos  et  protestantesl 

1.  Relate  ad  orientales.  In  oriente  initium  habuit  vita  proprie  mo- 
nastica, decursu  iv  saeculi.  Tunc4  apparuit  tamquam  incrementum  modi 
vivendi  virginum  et  ascetarum,  qui  exstiterunt  iam  ab  origine  commu- 
nitatis christianae. 

Monachus  ille  est  qui  imprimis  et  essentialiter  ut  homo  spiritualis 
(pneumatikos)  exstat;  charisma  ei  conceditur,  non  solum  ad  propriam 
sanctificationem,  sed  etiam  ad  Ecclesiae  aedificationem. 

Decursu  temporum  vita  religiosa  orientis  cum  historia  monachismi 
arcte  connectitur. 

Hodiernis  etiam  diebus  vera 5 sanctitas  semper  florescit  in  vita  mo- 
nastica orientali,  et  hac  in  re  testimonium  praeclarissimum  nobis  prae- 
bet, inter  cetera,  vita  sanctitate  effulgens  Seraphini  de  Sarof,  Seraphim 
Sarovsky,  ut  dicitur  in  lingua  russica , ni  fallor .6 

2.  Relate  ad  fratres  anglicanos  et  protestantes.  Valde  interest  etiam, 
ut  quaestio  de  consiliis  evangelicis,  necnon  de  votis  religiosis,  in  dialogo 
cum  fratribus  seiunctis  disceptetur. 

Certissimum  est  etenim,  quod  vita  religiosa,  et  praesertim  eius  vota, 
unum  fuit  ex  elementis  Ecclesiae  catholicae,  quae  a Luthero  prorsus  reiec- 
ta  sunt. 

Sed,  e converso,  hoc  elementum  reiectum  nonnulli  ex  seiunctis  fra- 
tribus denuo  invenerunt,  sub  actione  et  influxu  Spiritus  Sancti. 

In  Ecclesia  anglicana,  monachismus  iam  apparuit  in  fine  saec.  xix. 

Ulterius,  vita  monastica  exorta  est  in  quibusdam  communitatibus 
Reformationis. 

Et  hodie,  in  hac  ipsa  aula,  omnes  nos  propriis  oculis  videre  pos- 
sumus — et  quidem  cum  magno  cordis  affectu  — ( habete  me  excusa- 
tum, venerabiles  Patres  et  forsan  vos  quoque  amici  fratres),  oculis  vi- 

dere  possumus 7 quomodo  fratres  communitatis  bene  reputatae,  quae 
vocatur  Taize,  in  Gallia  [Plausus  in  aula],  prope  celeberrimam  Abba- 
tiam Cluniacensem,  eandem  vocationem  audierunt  ad  veram  praxim  con- 
siliorum evangelicorum  — et  speciatim  ad  unitatem  visibilem  assequen- 
dam — et  quomodo  totam  vitam  Christo  devovent  in  fiducia  et  laetitia 
eorum  qui  omnibus,  bene  dico  omnibus  8 renuntiaverunt,  ut  Dominum 
sequerentur. 

...9  Ex  dictis  optandum  esse  videtur,  ad  illustrandum  valorem  et 
pulchritudinem  illius  traditionis  vitae  consecratae:  — quae  tanti  est 
momenti  et  communis  est  omni  familiae  Christianorum;  quae  in  oriente 
semper  vivens  et  virens  remansit;  quae  hisce  temporibus  nostris  diebus 
in  occidente  ab  aliquibus  ex  nostris  fratribus  seiunctis  renovatur;  quae 
semper  servata  et  observata  fuit  in  Ecclesia  catholica  romana,  et  quidem 
sub  variis  formis,  scii,  vitae  coenobiticae,  Instituti  saecularis,  et  etiam, 
usque  ad  praesentem  diem,  vitae  eremiticae  — optandum  est,  inquam, 
ut  omnia  haec  magis  in  lucem  exponantur  in  capitulo  de  vocatione  ad 
sanctitatem. 

Et  benedictio  Dei  copiosa  descendat  super  omnes  qui  preces  fundunt, 
sese  offerunt  et  peramanter  vivunt  pro  causa  maxima  unitatis  Christia- 
norum. 

Textus  emendationis  propositae  a me  committetur  secretario  gene- 
rali, ut  rite  examini  commissionis  competentis  subiciatur .10 

Cuique  suum;  in  aula  satis  est.  Est  tempus  loquendi  et  tempus  ta- 
cendi. Breviter  dixi,  sed  dixi.  Amenl 11 


In  textu  scripto  tradito : 1 deest.  2 In  art.  31  (de  mediis  ad  sanctitatem 
et  de  consiliis  evangelicis,  pag.  20).  3 etenim.  4 ibi.  5 deest.  6 deest. 

7 deest.  8 deest.  9 Votum.  10  N.  31,  pag.  20,  post  lin.  35  addatur 
alinea:  « Hac  de  re  Ecclesia  eo  magis  gaudet,  quo  genus  hoc  vitae  in  oriente 
semper  vivens  et  virens  remansit.  Quinimmo,  hisce  nostris  temporibus,  etiam  in 
occidente  ab  aliquibus  ex  nostris  fratribus  seiunctis  renovatur,  ita  ut  monachismus 
rite  considerari  potest  tanquam  patrimonium,  quod  semper  in  communi  servatum 
est  a plurimis,  qui  fidem  in  Evangelium  Christi  profitentur  ».  11  deest. 

Exc.mus  P.  D.  PETRUS  CANISIUS  VAN  LIERDE 
Episcopus  tit.  Porphyriensis 

Em. me  Moderator , venerabiles  Patres , Observatores,  Auditores 
praeclari, 

Loquens  nomine  15  Patrum  ex  8 nationibus  provenientibus,  oboe- 
dienter normis  em. morum  moderatorum  obtemperare  cupio,  statim  ad 
orationis  nucleum  pergens.1 

Liceat 2 notabilem  eiusdem  textus  cap.  IV 3 lacunam  adsignare.  La- 
cuna quidem  haec  est:  omne  silentium  circa  sanctitatis  promotionem. 

Ne  dicas  textum  de  hoc  negotio  sermonem  texere  non  debuisse.  Uni- 
versalis vocatio  ad  sanctitatem  expostulare  videtur  universalem  sanctita- 
tis promotionem. 

Ne  iterum  dicas  huiuscemodi  rem  pertinere  ad  animarum  curam 
ideoque  non  mereri  locum  in  nostra  constitutione  dogmatica. 

Quod  humiliter 4 quaero  et  exopto  praesertim  in  constitutione  dog- 
matica est  huius  promotionis  ad  sanctitatem  principium  seu  enuntiatio- 
nem theologicam.  Quod  quidem  magni  est  ponderis  in  casu  et  ad  effec- 
tum de  quo  agitur. 

Iam  dixi  universalem  vocationem  ad  sanctitatem  expostulare  uni- 
versalem sanctitatis  promotionem.  Quae  enuntiatio  probatur  duplici  ex 
parte,  videlicet  ex  parte  ipsius  vocationis  ad  sanctitatem  prosequendam 
et  ex  parte  mundi  praesertim  hodierni  hanc  sanctitatem  scienter  vel  in- 
conscienter  exspectantis. 

Ipsa  vocatio  ad  sanctitatem  prosequendam  quia  huius  sanctitatis 
actuatio,  progressus  continuus  et  inde  arduitas  genuinam  sanctitatis 
promotionem  exquirit. 

Mundi  hodierni  exspectatio  quia  huius  mundi  ad  Christum  conver- 
sio et  consecratio  eamdem  sanctitatis  promotionem  exigit.  Valores  hu- 
mani utpote  valores  reales  magnopere  hodie  extolluntur.  Magna  utique 
ac  perutilis  res!  Ast,  valores  istos  etiam  cum  fructu  et  gaudio  suscipiens 
Mater  et  Magistra  Ecclesia,  eius  praecipui  muneris  est  Iesum  Christum 
mundo  revelare  simulque  latitudinem,  longitudinem  et  sublimitatem  et 
profundum  scientiae  et  caritatis  Dei  omnibus  hominibus  in  orbe  terra- 
rum sparsis  detegere.  Quod  maxime  fit  per  sanctitatis  promotionem  seu 
per  apostolatum  vitae  interioris  seu  spiritualis,  per  genuinum  aposto- 
latum  asceticum.  Qui  apostolatus  sanctitatem  non  solum  praesupponit, 
sed  potius  provocat,  non  solum  portat  sed  causat...5 

Quid  enunciandum  de  huius  apostolatus  exercitio?  Sanctitatis  pro- 
motio fieri  potest  et  debet  mediate  et  implicite  omni  actuositate  mini- 
steriali  seu  apostolica  iam  exstante  secundum  cuiuscumque  personalem 
vocationem  suscepta,  sed  eadem  sanctitatis  promotio  praesertim  hodie 
urgenda  videtur  nova  actuositate  apostolica  novaque  disciplina  pastorali 
qua  haec  promotio  etiam  per  se,  immediate  et  explicite  exercetur. 

Quae  nova  apostolica  actuositas  absque  dubio  possidere  oportet  ad- 
spectum  doctrinalem,  theologiam  asceticam  et  mysticam  seu  a.  v.  sermo- 
nem de  Deo  rebusque  divinis  prodientem  e traditione  divina,  e fon- 
tibus Veteris  et  Novi  Testamenti  et  maxime  ex  sermone  montano  6 fon- 
tibusque ecclesiasticis  viginti  saeculorum.  Qui  sermo  theologicus  sua 
vice  causare  oportet  claram  expositionem  spiritualitatis  episcopalis,  sa- 
cerdotalis dioecesani ,7  consiliorum  evangelicorum  statusque  perfectionis 
necnon  spiritualitatis  fidelium  laicorum  praesertim  coniugum  seu  fami- 
liae christianae  et  tandem  spiritualitatis  apostolatus  catholici  nostrorum 
temporum. 

Ast  simul  haec  sanctitatis  promotio  seu  apostolatus  asceticus,  ditan- 
dus est  adparatione,  organizatione  8 concreta  et  practica  uti  v.  g.:  cursus 
et  studia;  congressus  multi  generis;  scripta,  elucubrationes  omniaque 
quae  ad  media  communicationis  socialis  pertinent:  bibliothecae,  immo 
et  domicilia  et  centra  quorum  omnium  auxilio  sanctitatis  scientia  et 
praxis,  diffusio  et  penetratio  Ecclesiam  in  membris  suis  ditat,  roborat, 
laetificat,  munit  atque  extendit. 

Sic  vocatio  universalis  ad  sanctitatem  per  genuinam  ac  universalem 
sanctitatis  promotionem  aptius  et  facilius  in  praxim  Dei  adiuvante  gratia 
est  deducenda. 

Conclusio.  Conclusionis  instar  duo  proposita  humiliter  et  reveren- 
ter 9 edicere  queo: 

Primum  propositum.  Haec  sanctitatis  promotio  obtineat  in  consti- 
tutione dogmatica  de  Ecclesia  ad  finem  cap.  IV  enuntiationem  theolo- 
gicam simul  ac  iuridicam  insertione  v.  g.  sequentis  commatis:  « Quum 
vocatio  universalis  ad  sanctitatem  in  Ecclesia  eiusdem  Ecclesiae  causam 
finalem,  i.  e.,  fidelium  sanctificationem  magnopere  commonstret  atque 
extollat,  ab  omnibus,  praesertim  ab  iis  qui  divino  peculiariter  servitio 
sunt  mancipati,  sedulo  colendus  et  fovendus  est  diligens  ac  constans 
vitae  spiritualis  apostolatus  iuxta  mensuram  donationis  Christi  et  unius- 
cuiusque vocationem  et  officium  ». 

Alterum  propositum.  In  Institutis  studiorum  pastoralium  quae  sche- 
mata decreti  de  cura  animarum  et  de  clericis  iam  distributa  huius  Sacro- 
sancti Concilii  expostulant,  erigatur  sectio  ad  apostolatum  asceticum 
elaborandum,  fovendum  ac  diffundendum.  Dixi. 

In  textu  scripto  tradito-.  1 Textus  huius  cap.  IV  cuius  titulus  « de  vocatione  ad 
sanctitatem  in  Ecclesia  »,  felicem  obtinet  locum  in  constitutione  dogmatica  de  Eccle- 
sia. Sanctitas  enimvero  iam  exstans  una  ex  Ecclesiae  notis  simulque  est  Ecclesiae 
causa  finalis. 

Praeplacet  evocatio  omnium  Ecclesiae  membrorum  communis  vocationis  ad 
sanctitatem,  consiliorum  evangelicorum  clara  adsignatio  eorundem  momentum 
atque  pondus  pro  omnibus  Ecclesiae  membris  licet  diversimode. 

Schematis  textus  valde  utiliter  sermonem  instituit  de  consiliorum  observa- 
tione privata.  « Unusquisque  proprium  donum  habet  ex  Deo:  alius  quidem  sic, 
alius  vero  sic  » ( 1 Cor.  7,  7).  Variae  exstant  Ecclesiae  necessitates  et  non  omnes 
sunt  insuper  apti  ad  statum  perfectionis,  speciatim  si  stabilis  vivendi  forma  coin- 
cidit  cum  vita  communi. 

Optima  elucubratio  de  consiliorum  spiritu  omnibus  christifidelibus  necessario 
et  tandem  felix  consiliorum  adplicatio  ad  statum  perfectionis  acquirendae  qui  huius- 
modi  status  exstant  cardines. 

Hic  perfectionis  status  in  praedicta  constitutione  dogmatica  meo  humili  iudi- 
cio  rectissime  connectitur  cum  Ecclesia  tota  seu  cum  universo  populo  Dei.  Sche- 
matis textus,  ni  fallor,  praecise  enucleare  intendit  rationes  Ecclesiae  inter  et  perfec- 
tionis status.  Huic  visioni  theologicae  plane  adhaerere  volo  ob  rationes  ex  con- 
structione Ecclesiae  desumptas.  Ecclesia  constat  ex  capite,  collo  et  corpore. 

Caput:  Ipse  Iesus  Christus.  Status  perfectionis  non  solum  interius,  sed  exte- 
riore quoque  vitae  ratione  Iesu  Christo  peculiariter  configuratur  tum  in  genere, 
eius  exinanitionem,  crucem  et  novam  prorsus  gratiae  vitam  imitando,  tum  in 
specie,  Christum  in  dies  melius  commonstrando  ut  ipse  eloquitur  schematis  textus, 
« vel  in  monte  contemplantem,  vel  ad  turbas  condonantem,  vel  aegrotos  et  sau- 
cios sanantem...  vel  pueris  benedicentem,  vel  denique  omnibus  benefacientem  » 
(n.  36,  pag.  23,  linn.  11-14). 

Collum:  Ipsa  excelsa  B.  Maria  Virgo  et  Mater.  Textus  omnibus  nobis  propo- 
situs explicite  enunciat  consilia  evangelica  hominem  christianum  magis  confofmare 
praesertim  ad  vitae  genus  quod  Mater  Christi  subsecuta  est. 

Corpus:  Ecclesiae  scilicet  membra.  Etiam  heic  dicendum  perfectionis  status 
officium  erga  Ecclesiam  reapse  adimplere  et  bono  Ecclesiae  esse  dicatum.  Huiusce- 
modi  status  sodales  fidelium  undequaque  sunt  adiutores  sicuti  etiam  exstant  sacrae 
hierarchiae  ac  ministrorum  propinqui  et  validi  cooperatores. 

Propter  utique  rationes  censeo  doctrinam  rationes  inter  Ecclesiam  et  perfec- 
tionis statum  expendentem  minime  e textu  nostri  schematis  esse  expungendam. 
2 Hisce  omnino  ad  textus  laudem  edicitis,  liceat  nunc.  3 deest.  4 deest. 
5 En  quomodo  Summus  Pontifex  Pius  XII  s.  m.  hunc  adsignat  apostolatum: 
« Sicut  iam  pluries  a Nobis  annuntiatum  fuit,  hodie  in  Ecclesia  agnoscitur  Spiritus 
Sancti  afflatus  ad  heroismum  et  omnem  impellens  deditionem.  In  medio  spinarum 
huius  mundi  ad  paganismum  iterum  delapsi  auctiore  semper  numero  emergunt  et 
crescunt  flores  candidi  sine  macula  suavem  edentes  fragrantiam:  animae  electae 
cuiuscumque  condicionis  atque  aetatis.  Utinam  sacerdotes  sanctam  monstrassent 
audaciam  absque  timore  adsignantes  sublimis  sanctitatis  celsitudinem.  Quare  tot 
tantaeque  animae  in  mundi  retia  cadunt?  Quia  mundum  censent  plane  respondere 
suis  anxietatibus  et  optatis.  E contra  nimis  tarde  percipiunt  mundum  acerbos 
parere  fructus  inter  quos  irrequietudo,  anxietas,  tristitia  et  dolor,  desperatio  atque 
odium.  Oh  dilecti  filii  sacerdotes,  fortes  estote  ut  animas  dirigere  valeatis  eas 

fortiter  ac  suaviter  ad  Christum  conducentes,  ad  Christi,  inquam  amicitiam,  ad 
plenam  in  Eum  transformationem.  Dicite  hominibus  Christum  eis  esse  pacem, 
fidem,  spem  atque  amorem,  immo  vitam  undequaque  abundantem » (A.A.S., 
vol.  47,  1955,  pp.  214-215).  6 deest.  7 deest.  8 deest.  9 deest. 

Moderator : Haec  ultima  propositio  non  erat  ad  rem  in  hoc  capite. 

6 

Exc.mus  P.  D.  CAROLUS  IOSEPH  LEIPRECHT 
Episcopus  Rottenburgensis 

V ener  abites  Fratres, 

Loquor  in  nomine  episcoporum  linguae  germanicae.  Agitur  in  di- 
sceptatione de  cap.  IV  schematis  de  Ecclesia  imprimis  de  quaestione, 
quem  locum  quodque  munus  religiosi  in  Ecclesia,  in  Corpore  Christi,  in 
populo  Dei  habeant.  Censent  enim  multi,  in  hac  re  aliquam  correcturam 
necessariam  esse.  Et  revera!  Nostro  tempore  de  condicione  saeculari 
non-religiosorum  aliter  iudicamus  ac  saeculis  anteactis.  Mutua  relatio 
inter  status  ecclesiasticos  valde  alterata  est.  Hae  mutationes  neglegi  non 
possunt.  Habent  etiam  pro  religiosis  suas  consequentias.  Quamquam 
inter  catholicos  de  speciali  dignitate,  immo  de  aliqua  praestantia  voca- 
tionis ad  consilia  evangelica  discussio  esse  non  potest,  tamen  modus  lo- 
quendi de  religiosis  in  comparatione  cum  laicis  hodie  cautior  esse  debet 
tempore  praeterito...1 

Cum  haec  omnia  etiam  pro  redigendo  nostro  capite  magni  momenti 
sint,  proponam  hic  brevissime  illas  veritates,  quae  mihi  circa  doctrinam 
de  statu  consiliorum  evangelicorum  nostro  tempore  maxime  necessariae 
esse  videntur. 

I.  Quod  ad  rationem  individualem-asceticam  status  consiliorum  per- 
tinet, sunt  veritates  sequentes: 

1.  Omnes  fideles  cuiuscumque  status  vel  conditionis  in  Christo  ad 
perfectionem  caritatis  Dei  et  proximi  vocantur  et  obligantur,  proinde 
etiam  pervenire  possunt. 

2.  Non  omnes  ad  eundem  gradum  perfectionis  christianae  vocantur. 
Deus  enim  gratiam  suam  libere  largitur.  Vocat  unumquemque  in  specie. 

3.  Invenitur  in  Ecclesia  secundum  Sacram  Scripturam  et  secundum 
traditionem  unanimem  specialis  vocatio  ad  perfectionem  via  consilio- 
rum evangelicorum.  Haec  consilia  sunt  pro  vocatis  magnum  adiutorium, 
caritatem  a Deo  gratiose  collatam  magis  magisque  acceptandi  suumque 
faciendi...2 

4. 3 Omnes  fideles  obligantur  ad  spiritum  Evangelii,  i.  e.  ad  spiritum 
beatitudinum  sermonis  montani  et  consiliorum  evangelicorum  haben- 
dum, colendum  et  in  vita  sua  pro  eiusdem  condicionibus  realizandum. 
Neque  non-religiosi  unice  mundo  uti  aut  frui,  neque  religiosi  simpliciter 
illi  renuntiare  possunt.  Et  omnes  obligantur  ad  integram  et  indivisam 
suiipsius  donationem  Christo  et  in  Christo  Deo  Patri  factam...4 

Hactenus  de  ratione  individuali-ascetica  status  consiliorum.  Nunc 
brevissime  5 de  ratione  eius  ecclesiologica. 

1.  Religiosi  in  consiliis  evangelicis  prosequendis  non  solum  rea- 
lizant,  sed  visibilem  reddunt  illum  spiritum  evangelii,  qui  omnibus  chri- 
stianis  proprius  esse  debet  ...6.  Sic  simul  testimonium  reddunt,  christia- 
nos  et  totam  Ecclesiam  adspirare  fide,  spe  et  caritate  in  illum  Deum  et 
illa  bona,  quae  vires  et  exigentias  mere  humanas  absolute  trascendunt. 
Hinc  ratione  status , in  quo  vivunt,  sunt  testes  qualificati,  regnum  Dei, 
in  quo  « neque  nubent  neque  nubentur  » ...7  in  Christo  et  in  Ecclesia 
iam  advenisse,  testes  supernae  Ierusalem,  quae  in  fine  saeculorum  mani- 
festatur, testes  vero  etiam  populi  Dei  adhuc  in  terra  peregrinantis  ad 
illam  patriam. 

2.  Talis  testificatio  mysterii  redemptionis  per  consilia  evangelica 
Ecclesiae  necessaria  est  ...8.  Nam  communis  vita  christianorum  hanc  vim 
testimonii  relate  ad  vitam  et  finem  hominis  supernaturalem  non  sufficien- 
ter habet...9 

Conclusio.  Quaesivimus  de  positione  religiosorum  in  Ecclesia  et  de 
relatione  inter  religiosos  et  alios  status  ecclesiasticos.  Vidimus  rationem 
existendi  status  religiosorum  ecclesiologicam  esse  munus  significandi  et 
testificandi  regnum  Dei,  novam  in  Christo  vitam.  Hic  ergo  sensus  in 
schemate  dogmatico  de  Ecclesia  imprimis  inculcandus  est.  In  tali  expo- 
sitione theologiae  consiliorum  evangelicorum  etiam  apparet  cur  aptis- 
sime in  nostro  capite  de  universali  vocatione  ad  sanctitatem  agatur,  non 
in  detrimentum  religionum,  sed  in  eorum  favorem.  Nam  praecise  in 
eorum  munere  vicario,  Ecclesiae  tam  necessario,  agnoscatur  oportet  eo- 
rum praestantia  prae  ceteris  statibus.  Et  simul  elucet,  quam  intime  reli- 
giosi et  ceteri  fideles  ad  invicem  referuntur.  Dum  religiosi  fratribus  suis 
laicis  testificantur  mysterium  regni  Dei,  laici  ex  munere  sibi  proprio 
« consecrationem  mundi  » vivere  et  testificari  debent.  Ambo  vero  sunt 
fratres  unius  populi  Dei  peregrinantis  ardua  via  sanctitatis  ad  patriam. 
Necessariae  nobis  sunt  nostris  temporibus  religiones  plus  quam  unquam. 
Habemus  ergo  ut  pastores  totius  Ecclesiae  sanctam  obligationem  illas 
omni  modo  fovendi.  Sed  etiam  ipsae  religiones  magis  magisque  cogno- 
scant, quomodo  muneri  in  bonum  totius  populi  Dei  accepto  mutatis 
temporibus  in  dies  melius  satisfacere  possint.  Dixi. 

In  textu  scripto  tradito-.  1 Porro:  ex  antiqua  traditione  religiones  inveniuntur 
in  sat  magna  segregatione  a saecularibus,  etiam  fidelibus,  segregatione  non  solum 
externa,  sed  interna  quoque.  Huic  observationi  non  obstat  apostolatus  religionum 
tam  multiplex  et  foecundus.  Religiosi  sublineant  et  urgent  saepius  nimis  illa  quae 
sibi  sunt  propria,  prae  illis  quae  omnibus  christifidelibus  sunt  communia.  Iam 
nomen  quo  signantur,  scii.  « status  perfectionis  »,  hominibus  hodiernis  hoc  de- 
monstrare videtur.  Sonat  enim  nostris  auribus,  acsi  hic  status  sensum  primarium 
haberet  in  se  et  propter  se.  Si  nostro  vero  tempore  de  statu  in  Ecclesia  tractatur, 
videmus  primo  loco  eius  relationem  ad  Ecclesiam,  ad  communitatem  omnium 
christianorum,  ad  totum  populum  Dei.  Tali  modo  videndi  bene  fundato  religiones 
melius  se  adaptare  debent,  non  solum  externis  vitae  suae  formis,  sed  etiam  in 
exponenda  doctrina  sui  status  theologica.  2 4.  Maior  pars  hominum  certo  non 
ad  vitam  consiliorum  vocatur.  Pro  his  ordinarium  vitae  genus,  matrimonium  v.  g., 
est  concretus  modus  quo  secundum  positivam  Dei  voluntatem  mandatum  magnum 
scii,  caritatis  exsequi  debent.  Consequenter  vita  consiliorum  pro  his  non  potest 
dici  via  expeditior  et  tutior  vel  medium  efficacius  perfectionis  acquirendae.  5.  Per- 
fectio christiana  habet  in  omnibus  fidelibus,  non  solum  in  religiosis,  aequalem 
indolem  soteriologicam,  ecclesiologicam  et  eschatologicam.  Est  participatio  crucis 
Christi  pro  toto  mystico  eius  Corpore,  est  insertio  in  Corpus  Christi  quod  est 
Ecclesia,  est  « conversatio  in  caelis  »,  sicut  dicit  Paulus  apostolus  in  epistola  ad 
Philippenses  (3,  20),  i.  e.  communicatio  amoris  cum  Deo  immediata,  hunc  mun- 
dum absolute  transcendente.  3 6.  4 7.  Gradus  vero  coniunctionis  cum 

Christo,  propinquitas  sequelae  Christi,  profunditas  donationis  Christo  factae  unice 
dependet  e caritate  maiore  vel  minore.  Vita  ergo  secundum  consilia  evangelica 
qua  talis  nondum  intimius  coniungit  cum  Christo,  non  iam  est  propinquior  et 
perfectior  sequela  Christi,  sed  est  tantum  realizatio,  testificatio  et  medium  illius 
coniunctionis  et  sequelae.  Vita  consiliorum  mere  obiective  sumpta  et  praxis  eorum 
subiectiva  identificare  non  licet,  quamvis  intime  coniungantur.  5 II.  6 in- 
dolem soteriologicam,  ecclesiologicam  et  eschatologicam  caritatis  christianae. 
7 ( Mc . 12,  25).  8 Nam  ut  continuatio  vitae  Verbi  Incarnati  debet  Ecclesia  spi- 

ritum suum  intrinsecum  visibilem  reddere  et  mundo  testificari.  Iamvero  haec  ratio 
internam  naturam  Ecclesiae  significandi  et  testificandi  imprimis  convenit  consiliis 
evangelicis.  9 Hinc  status  consiliorum  ev angelicorum  qui  in  hac  perennitate 
et  multiformitate  in  Ecclesia  sola  invenitur,  constituit  illud  miraculum  morale  quo 
Ecclesia  per  seipsam  est  testimonium  irrefragabile  suae  divinae  missionis  (Denz. 
1792).  Et  proinde  dici  potest,  statum  consiliorum  evangelicorum  ex  institutione 
divina  pertinere  ad  vitam  plenam  et  integram  utpote  ad  structuram  charismaticam 
Ecclesiae.  3.  Inter  primum  aspectum  individualem-asceticum  et  hunc  alterum  ec- 
clesiologicum  multiplex  et  arcta  coniunctio  habetur.  Ratio  ecclesiologica  quasi  cogit 
religiosum  ut  interne  vivat  quod  externe  exhibet.  Et  simul  scit,  vitam  suam  spiri- 
tualem non  inservire  alicui  perfectioni  individualisticae,  sed  missioni  Ecclesiae.  Et 
vice  versa:  Qui  audivit  vocem  Domini  « Si  vis  perfectus  esse...  » non  potest 
consiliis  evangelicis  recte  uti,  nisi  se  simul  scit  vocatum  ut  fratribus  et  toto  mundo 
testificetur  spiritum  Christi,  spiritum  fidei,  spei  et  caritatis. 

Exc.mus  P.  D.  MICHAEL  KLEPACZ 
Episcopus  Lodzensis 

V ener  abites  Patres , 

Loquor  nomine  episcoporum  Poloniae.  Caput  ...*  schematis  de  Ec- 
clesia iuremerito  agit  de  statibus  perfectionis  acquirendae  in  contextu 
universalis  ad  sanctitatem  vocationis.  Attamen  sat  elaborata  tractatio  de 
statu  vitae  religioso  disproportionem  in  caput  nostrum  introducit,  cum 
de  vocatione  ad  sanctitatem  in  statu  laicali  praeter  exhortationem  2 vix 
aliquid  habeatur,  dum  ad  sanctitatem  vitae  clericalis  paucissima  tantum 
directe  referuntur.  Haec  explicantur  utique  genesi  nostri  capitis.  Desi- 
deratur tamen  aliqua  proportionata  tractatio  vocationis  ad  sanctitatem 
in  triplici  statu  vitae,  nempe  laicali,  clericali  et  religioso.  Quae  tractatio 
non  debet  esse  iuridica  vel  disciplinaris  — agitur  enim  de  constitutione 
dogmatica  — sed  res  considerandae  sunt  sub  aspectu  doctrinae  de  vita 
spirituali. 

Quod  laicos  attinet,  quaedam  utique  habentur  in  capite  de  laicis  in 
specie,  pag.  7,  ubi  dicitur  inter  alia  coniuges  christianos  ex  virtute  sa- 
cramenti matrimonii  se  invicem  in  vita  coniugali  et  prolis  educatione 
sanctificare.  Sed  haec  sunt  paucissima.  In  schemate  autem  decreti  de  ma- 
trimonii sacramento  hac  re  nihil  habetur.  Extollenda  ergo  videtur  in 
nostro  capite  functio  sanctificatrix  amoris  christiani  ...3.  Nec  obliviscen- 
dum est  magnum  sanctificationis  medium  quale  prostat  in  uniuscuiusque 
officio  speciali  adimplendo  maxima  cum  sollicitudine  propter  Christi 
amorem,  sive  agatur  de  prolis  educatione,  sive  de  labore  professionali. 
Tandem  recolenda  est,  ut  patet,  illa  fundamentalis  sanctitatis  via,  qualis 
est  vita  in  statu  gratiae  sanctificantis  decurrenda,  adiuvantibus  mediis 
ab  Ecclesia  propositis,  scii,  regulari  ad  sacramentum  poenitentiae  acces- 
su, frequenti  ad  mensam  eucharisticam  aditu,  etiam  lectione  Sacrae  Scrip- 
turae, quae  inspirationis  causa  influxum  salutiferum  habet  quaeque  ma- 
ximi momenti  est  pro  religiosa  prolis  educatione  praesertim  tunc,  cum 
educatio  haec  a solis  adhuc  parentibus  praeberi  potest. 

Quod  clerum  attinet,  habetur  utique  in  schemate  de  clericis  caput 
de  clericorum  vitae  sanctitate.  Sed  problema  vocationis  ad  sanctitatem 
in  uno  schemate  tractandum  videtur,  non  in  duobus  schematibus  adeo 
disiunctis .4  Praeferendum  est  autem  schema  de  Ecclesia,  eo  magis  quod 
schema  de  clericis  vix  organicam  structuram  habet...5 

Quaedam  praeterea  prae  oculis  tenenda  sunt.  Ratione  habita  menta- 

litatis  etiam  apud  quosdam  sacerdotes  obortae,  sublineandus  est  valor 
caelibatus  Deo  dicati,  eo  magis  quod  eius  depreciatio  de  facto  saepe 
secumfert  conceptionem  matrimonii  non  cbristianam,  sed  natur alisticam. 

Certo,  status  clericalis  non  exposcit  ex  natura  sua,  ut  sacerdotes  cae- 
libatum servare  teneantur  ...6.  Convenit  tamen  ut  sacerdos,  alter  Chri- 
stus, exemplar  suum  etiam  hac  in  re  sequatur.  Christus  enim  non  alium 
habuit  amorem  quam  amorem  fratrum  suorum  ...7,  non  aliam  habuit 
sponsam  ac  Ecclesiam  quam  condidit.  Et  certo  certius  nihil  humanitati 
Christi  defuit  eo  quod  ipse  caelebs  permansit.  Ideoque  sacerdos,  saltem 
in  ritu  latino,  libere  et  voluntarie  statum  caelibatus  christiani  eligit  ut 
vicinior  sit  Christo,  ut  experiatur  id  quod  Christus,  verus  homo,  in  vita 
sua  expertus  est,  ut  maiore  fruatur  disponibilitate  ad  serviendum  Christo 
et  Sponsae  eius,  Ecclesiae,  ut  indivisus  sit  et  quaerat  ea  quae  Dei  sunt...8 

Praeter  caelibatum  christianum  extollendus  est  etiam  spiritus  pau- 
pertatis qui  hisce  diebus  — praesertim  apud  sacerdotes  — valde  exopta- 
tur et  maximopere  a populo  christiano  aestimatur.  Non  omnes  enim 
vocantur  ad  servandum  re  consilium  evangelicum  paupertatis  — quamvis 
non  desint  sacerdotes  qui  privatim  et  sua  sponte  huiusmodi  obligationem 
suscipiunt  — sed  omnes,  praecipue  vero  episcopi  et  presbyteri,  « spi- 
ritu » pauperes  esse  debent  ut  « qui  utuntur  hoc  mundo  tamquam  non 
utantur  » ...9.  Non  est  enim  « spiritu  » pauper  qui  aegre  egestatem  fert, 
sed  qui  bona  sua  non  ad  suam  tantum  utilitatem  adhibet,  sed  in  bonum 
commune  societatis  illud  vertit  sicque,  uti  Christus,  « pertransiit  bene- 
faciendo » ...10 

Quod  episcopos  attinet,  exhortatio  habeatur  pariter  in  schemate  de 
sanctitate  ab  eis  consequenda,  cum  ipsi  sint  patres  et  pastores,  qui,  for- 
ma facti  gregis  ex  animo  ...u,  subditos  suos  tamquam  filios  amare  illos- 
que  ad  sanctitatem  exemplo  vitae  revera  Deo  dicatae  allicere  atque  du- 
cere debent.  Amor  enim  Dei  et  proximi  primum  et  principale  medium 
est  ad  sanctitatem  magis  in  dies  adipiscendam.  Concludo: 

1.  Augeatur  cap.  IV  apta  sed  sobria  tractatione  de  vocatione  laico- 
rum  et  clericorum  ad  sanctitatem. 

2.  Ratio  habeatur  amoris  mutui  coniugum  et  officii  professionalis 
adimplendi  tamquam  mediorum  ad  sanctitatem  ducentium. 

3.  Melius  in  lucem  ponatur  valor  theologicus,  spiritualis  et  practi- 
cus  caelibatus  christiani  et  spiritus  paupertatis. 

4.  Addatur  exhortatio  de  sanctitate  ab  episcopis  consequenda.  Dixi. 
Gratias. 


In  textu  scripto  tradito-.  1 ultimum.  2 deest.  3 — indissolubilitas 
matrimonii  sacramento  sanciti  — qui  amor  sponsos  inducit  ad  suiipsius  abnega- 

tionem  propter  alterum  sacri  connubii  comparem,  ad  imaginem  Christi  qui  de* 
dit  semetipsum  mortuusque  est  pro  Ecclesia  {Eph.  5,  25-29).  4 distinctis. 

5 Constat  enim  3 capitibus,  quorum  primum  (de  clericorum  vitae  sanctitate)  in 
schema  nostrum,  breviore  forma,  incorporandum  videtur;  quorum  secundum 
(de  distributione  cleri)  ad  regimen  dioecesanum  et  interdioecesanum  se  refert, 
ideoque  caput  ultimum  schematis  de  dioecesium  regimine  constituere  posset  (quae- 
dam paragraphi  tractant  de  materia  pertinente  ad  caput  de  episcopis  in  schemate 
de  Ecclesia  par.  14,  ad  schema  de  seminariis  par.  17-19,  ad  caput  de  paroeciarum 
erectione  in  schemate  de  dioecesium  regimine  par.  21);  quorum  tertium  tandem 
caput  (de  officiis  et  beneficiis  ecclesiasticis)  materiam  praebet  quae  ad  commissio- 
nem ius  canonicum  reformaturam  mandanda  videtur.  Quae  cum  ita  sint,  in  caput 
nostrum  de  vocatione  ad  sanctitatem  in  Ecclesia,  incorporanda  est  materia  prae- 
fati capitis  de  clericorum  vitae  sanctitate,  quod  nunc  in  schemate  de  clericis  in- 
venitur. 6 (cf.  Pius  XII,  A.A.S.,  53,  1951,  p.  29).  7 ( Mt . 12,  46-50  et  par.). 

8 (cf.  1 Cor.  7,  32-35),  ut  signum  sit  in  nationibus  positum  adventus  regni  Dei 
eschatologici,  « in  quo  neque  nubent  neque  nubentur,  sed  erunt  sicut  angeli  Dei 
in  caelo  » {Mt.  22,  30).  Certo,  caelibatus  non  est  in  se  moraliter  superior  statui 
matrimoniali,  sed  est  melius  et  beatius  caelibatum  christianum  eligere  propter 
amorem  Christi  et  servitium  Ecclesiae,  sicut  fecit  magnus  apostolus  Paulus  (1  Cor. 
7,  7-8).  Nec  obiiciendum  est  sacerdotem  utpote  spiritualem  populi  ducem  amorem 
coniugalem  experiri  debere.  Spiritus  Sanctus  enim  dirigit  nos  in  spirituali  animarum 
directione,  et  ipse  Christus  paternitatem  spiritualem  in  centuplum  promisit  iis 
qui  propter  Evangelium  et  regnum  Dei  uxorem  etiam  et  filios  reliquerunt  {Mt.  29, 
29;  Mc.  10,  29-30;  Lc.  18,  29-30).  Libera  vero  optio  status  caelibatus  Deo  dicati 
est  optio  definitiva  et  quidem,  uti  videtur,  ex  ipsa  Christi  intentione,  qui  hac  de 
causa  comparavit  caelibatum  propter  regnum  Dei  cum  condicione  physica  eunucho- 
rum {Mt.  19,  12).  Ideoque  caelibatus  christianus  analogiam  quandam  praesefert 
cum  matrimonio  christiano,  quod  indissolubile  est.  Non  sequitur  tamen  exinde  non 
posse  dari  exceptiones.  Generatim  tamen  loquendo  « nemo  mittens  manum  ad 
aratrum  et  respiciens  retro  aptus  est  regno  Dei  »,  ut  dicit  Dominus  {Lc.  9,  62).  In- 
currit enim  periculum  damnationis,  quia  primam  fidem  irritam  fecit  (cf.  1 Tim. 
5,  12).  Ideo,  ut  sacerdos  in  hac  via  caelibatus  christiani,  auxiliante  gratia  Dei, 
tentationes  et  difficultates  superet,  debet  ex  una  parte  exercitio  ministerii  sui 
totus  addictus  esse,  per  quod  etiam  seipsum  sanctificat,  ex  altera  vero  assidua 
oratione  et  meditatione  Sacrae  Scripturae  niti,  ne  sui  muneris  inceptis  sese  dedens, 
propriam  spiritualem  vitam  negligat,  quae  est  anima  eius  apostolatus.  9 {1  Cor. 
7,  31).  10  {Act.  10,  38).  11  (1  Petr.  5,  3). 

8 

Exc.mus  P.  D.  ILDEFONSUS  M.  SANSIERRA 
Episcopus  tit.  Oriensis,  aux.  S.  loannis  de  Cuyo 

Em.me  Praeses,  venerabiles  Patres,  Observatores  et  Auditores, 

Quae  dicam  erunt  etiam  nomine  11  episcoporum  qui  una  mecum 
haec  subscribunt } 

1.  In  hoc  cap.  IV,2  non  semper  Sacrae  Scripturae  textus  afferuntur 
qui  fundamentum  doctrinae  in  hoc  capite  fulcire  valeant. 

E.  g.:  quando  est  sermo  de  paupertate  et  de  oboedientia  (in  pag.  20); 
quando  exemplum  Christi  concionantis  vel  contemplantis  in  schemate 
exhibetur  (in  pag.  23);  vel  denique  in  eadem  pagina  quando  fideles  om- 
nes monentur,  ut  in  qua  vocatione  quisque  vocatus  sit  permaneat. 

Ratione  ergo  doctrinae  et 3 uniformitatis  causa 4 omnes  textus  bi- 
blici  expresse  indicandi  erunt,  vel  in  ipso  constitutionis  textu,  vel  ad 
calcem. 

...5  2.  Ad  n.  30  ...6.  Hic  etiam  meminisse  iuvabit  quae  Ss.mus  Pau- 
lus Pp.  VI,  feliciter  regnans,  in  epistula  ad  Concilium  vocante,  ad  unum- 
quemque nostrum  effatus  est:  « Catholica  Ecclesia  ut  perenni  vigore  prae- 
dita salutis  administra  cunctis  appareat  oportet:  ei  enim  a Christo  Do- 
mino depositum  fidei  est  traditum,  ut  ab  ea  fideliter  servaretur  eiusque 
impigra  opera  omnibus  hominibus  modo  congruenti  et  consentaneo  in- 
notesceret » ...7 

Quapropter  hoc  loco  8 mihi  videtur  duas  alias  paragraphos  ponen- 
das: prima  in  qua  de  pauperibus  agatur,  et  secunda  de  opificibus  seu 
operariis.  Hoc  magni  momenti  esse  opinor,  ob  socialem  rerum  condicio- 
nem et  de  hoc 9 explicite  et  distincte  significare  ex  voluntate  Christi, 
etiam  pauperes  et  operarios,  tam  viros  quam  mulieres,  sanctitatis  viam 
arripere  posse:  et  ne  videamur  opificum  et  pauperum,  in  hac  maxima 
re,  oblivisci.  Sic  ostendet  Ecclesia  supernaturales  thesauros  gratiae  quos 
habet,  et  quibus  homo  filius  Dei  fit,  materne  offerre  illis  quorum  evan- 
gelizatio  est  signum  advenisse  regnum  Dei  ...10,  et  quorum  esse  regnum 
caelorum  Christus  Dominus  proclamat  ...u 

3. 12  Ad  n.  31.  Cum  amor  Dei  seu  caritas  in  Deum  et  in  proximum 
sit  forma  et  finis  totius  sanctitatis,  sicuti  legitur  in  textu,  peropportunum 
esset  concrete  determinare,  prout  ex  evangelica  doctrina  eruitur,  princi- 
paliores gradus  seu  condiciones,  quas  exercitium  huiusmodi  dilectionis 
proximi  induere  debet.  Hac  enim  in  re  tanti  ponderis,  utile  semper 
erit  accuratiorem  doctrinae  conciliaris  expositionem  praebere. 

Ergo  13  addenda  censeo  quae  sequuntur  vel  quid  simile:  « Circa  di- 
lectionem proximi,  divinus  Ipse  Magister  indicat  modos  seu  veluti  gra- 
dus, quibus  in  praxi  dilectio  perfici  debeat.  Cbristifidelis  enim  diligere 
debet  fratrem  suum,  non  tantum  sicut  seipsum  ,..14,  et  ut  diligit  ipsum 
Iesum  Christum  ...1S:  sed  fratrem  diligere  quoque  debet  eadem  mensura 
qua  Christus  dilexit  nos  ...16,  immo  et  eadem  caritate  qua  Pater  diligit 
Filium  suum  » ...17. 

Alia  secretariae  tradidi™  Gratias.  Dixi. 


In  textu  scripto  tradito:  1 Sicut  in  praecedentibus  capitibus,  multa  quoque 
sunt  in  hoc  cap.  IV  laude  digna,  plurimis  S.  Scripturae  textibus  hinc  inde  robo- 
rata. Propterea,  generice  loquendo,  caput  hoc  placet.  Quaedam  tamen,  notatu 
digna  sunt,  immo  et  corrigenda.  Liceat  mihi,  quaeso,  haec  pauca  saltem  adnotare. 
2 deest.  3 deest.  4 deest.  5 2.  Ad  n.  28  (pag.  18,  linn.  2-3).  In  ipso 
prooemio  verba  « sive  ad  hierarchiam  pertinent  sive  ab  ea  pascuntur  » delenda 
esse  iudico.  Ratio  est,  quia  his  verbis  ablatis,  et  mens  Concilii  perfecte  ostenditur 
brevissima  clausula  « omnes  ad  sanctitatem  vocantur  »,  et  unitas  populi  Dei  sim- 
plicius et  verius  significatur.  3.  6 (pag.  19,  lin.  3).  Unitatis  causa  et  veritatis, 

auferenda  esse  videntur  verba  « utriusque  cleri  ».  Etsi  enim  iuridice  et,  ut  ita 
dicam,  technice,  verba  haec  sint  omnino  exacta,  theologice  tamen  unus  et  unicus 
est  clerus,  nempe  sacerdotes  omnes  qui  de  aeterno  Christi  sacerdotio  participant. 
Sic  ergo  emendandus  esset  textus:  « Sacra  Synodus  imprimis  sacerdotes  omnes 
enixe  et  peramanter  hortatur  ».  In  eodem  n.  30,  secunda  pericope  quae  incipit 
« Libenter...  » adverbium  hoc  supplendum  esse  videtur,  v.  g.  per  « vehementer  », 
vel  simpliciter  dicatur:  « Etiam  coniuges  parentesque  alloquitur  Sacra  Synodus  ». 
7 (ep.  14  sept.  1963).  8 post  lin.  23.  9 deest.  10  (Mt.  11,  5).  11  ( Mt . 

5,  3).  12  4.  13  Postquam  ergo  sacramenta,  mandatorum  observantia  et 

omnium  virtutum  exercitatio  proponuntur  tanquam  media  sanctificationis  — quod 
quidem  nimis  obiter,  ni  fallor,  in  schemate  fit  — . 14  (Mt.  19,  19-22  et  39; 

Rom.  13,  9;  Gal.  5,  14;  lac.  2,  8;  Mc.  13,  31).  15  (Mt.  25,  45).  16  (Io.  13, 

34).  17  (Io.  17,  26).  18  In  eadem  pag.  20,  linn.  20-21,  paragraphus  quae 

incipit  « Quamobrem  christifideles...  invitantur  et  obligantur  »,  corrigenda  videtur; 
si  enim  obligantur,  supervacaneum  est  eos  invitare.  In  eadem  pagina,  lin.  27. 
Quae  hic  dicuntur  confirmari  debent  effatis  S.  Pauli  « Sive  ergo  manducatis, 
sive  bibitis,  sive  aliud  quid  facitis,  omnia  in  gloriam  Dei  facite  » (1  Cor.  10,  31; 
Coi.  3,  17). 

\_Subsignaverunt  etiam ] A.  Rodriguez  y Olmos;  Iulius  Barbetta;  Aloisius 
Franco;  J.  Essuah;  Roberto  Caceres;  Michel  Darmancier;  Ernesto  Segura;  Andre 
de  la  Brousse;  M.  E.  Pechuan;  Carlos  M.  Cafferata. 

Exc.mus  P.  D.  IOSEPH  PARECATTIL 

Archiepiscopus  Ernakulamensis 


V enerabiles  Patres, 

Lego  tantummodo  duas  paragraphos  mei  interventus  in  nomine  ali- 
quorum Patrum  ab  India  et  aliis  regionibus} 

Ad  art.  31,  pag.  20  ..}.  Minus  accurate  dicta  videntur  quae  de  pau- 
pertate et  de  castitate  Deo  dicata  asseruntur.  De  iis  enim  affirmatur  esse 
signum  — signum  praestantiae  bonorum  regni  caelestis,  signum  quo  quis 
se  Deo  devovet.  Signum  quidem  sunt;  at  non  solum  signum}  Ista  enim 
praeprimis  quamdam  realitatem  in  se  ipsis  continent.  Paupertas  est 
voluntaria  spoliatio  bonorum  legitimorum  temporalium  ut  quis  Deo  ser- 
viat; castitas  est  totalis  donatio  Deo  facta  ut  quis  liberius  Deum  amet. 
Ambae  sunt,  primo  et  principaliter,  quaedam  dedicatio  personalis  Deo 
facta  eiusque  sigillum  et  corroboratio,  non  tantum  signum} 

Ad  pag.  21,  art.  33  ...5.  Ibi  de  religiosis  dicitur:  « ...  a professione 
sanctitatem  sectandi  derivat  officium...  pro  viribus  scii,  prece  actuosaque 
opera  laborandi  ad  regnum  Christi  in  animis  radicandum...  ».  Loco 
« prece  actuosaque  opera  laborandi  »,  velim  proponere  formulam  « prece 
et  iuxta  proprium  institutum  actuosa  quoque  opera  laborandi  ».  Sic  enim 
ex  nimio  momento  apostolatui  activo  dato  recta  observantia  vitae  con- 
templativae in  discrimine  non  poneretur  et  spiritus  et  scopus  ordinum 
contemplativorum  in  tuto  ponitur.  Nos  episcopi  omnes  testes  sumus  de 
meritis  quae  ipsi  religiosi  in  regno  Christi  dilatando  sibi  meruerunt, 
sive  in  campo  studiorum  sive  in  campo  actionum.  Simul  cum  nostro 
elogio  huius  operae  et  apostolatus,  in  hac  parte  schematis  adiungemus 
etiam  nostram  sollicitudinem  quin  vita  activa  locum  sumat  vitae  con- 
templativae quae  immensus  quasi  thesaurus  spiritualis  exstat  in  tota 
Ecclesia.  Dixi. 


In  textu  scripto  tradito : 1 1.  Peropportunum  est  quod  in  schemate  de  Ec- 
clesia sermo  fit  de  vocatione  christifidelium  ad  sanctitatem,  cum  ipsa  Ecclesia  lux 
illuminans  et  magistra  sanctitatis  sit. 

2.  Attamen  non  videtur  sat  clare  et  undequaque  recte  proposita  tota  de  sanc- 
titate doctrina. 

a)  Optime  quidem  affirmatur  sub  n.  29  linn.  26-34  quod  pro  omnibus 
et  singulis,  cuiusvis  status  vel  ordinis  una  est  christiana  sanctitas...  et  una  vocatio 
ad  caritatem  perfectam  vires  extendendi.  Attamen  immediate  in  par.  30  in  primis 

15  linn.  modo  quodam  illogico  exercitium  talis  sanctitatis  ad  sacrum  ministerium 
episcoporum,  sacerdotum  vel  laicorum  ab  episcopo  vocatorum  coarctatur.  Modo 
quodam  disiuncto  prosequitur  adhortatio  ad  coniuges  ut  se  mutuo  spiritualiter 
adiuvent.  Exsurgit  quaestio  quid  de  religiosis  non  sacerdotibus  et  monialibus,  et 
quid  de  ceteris  laicis?  Exercitium  muneris  pastoralis  est  tantum  aspectus  aposto- 
licus  et  manifestatio  ecclesialis  ipsius  sanctitatis  personalis  et  non  totum  sanctitatis 
exercitium.  Totus  par.  30  ad  finem  capitis  modo  exhortationis  melius  collocetur. 

b)  Natura  ipsius  sanctitatis  in  hoc  capite  non  bene  demonstratur.  Bene 
dictum  est  sanctitatem  in  fide  et  baptismate  inchoari  (vide  pag.  18,  lin.  28).  Tamen 
silentium  de  transformatione  profunda  hominis  in  ipso  baptismate  seu  de  intima 
eius  unione  (communione  seu  « koinonla  »)  cum  Christo  et  de  crescentia  Christi 
in  homine  baptizato  per  alia  sacramenta,  praesertim  per  Eucharistiam,  lacuna 
vera  est  in  toto  hoc  tractatu  de  sanctitate.  Hic  character  christologicus  vel  christo- 
centricus  et  sacramentalis  totius  sanctitatis  christianae,  in  eius  inchoatione  sicut 
et  evolutione,  in  lucem  afferendus  est.  Talis  clarificatio  urgens  videtur  pro  cohae- 
rentia, consistentia  et  harmonia  huius  tractatus  cum  aliis  schematibus,  e.  g.  de 
liturgia,  quae  omnia  in  schemate  de  sanctificatione  ecclesiae  membrorum  integrari 
oportet. 

c)  Disproportio  totius  capitis  videtur  clara  si  advertimus  quod  post  par- 
tem introductoriam  in  nn.  28-30,  tota  reliqua  pars  6 numerorum  ad  consilia  evan- 
gelica  dedicatur.  Quaeri  licet,  agiturne  hic  de  vocatione  universali  christifidelium 
ad  sanctitatem  in  Ecclesia  ut  sonat  titulus  capitis  an  tradatur  hic  theologia  tantum 
de  consiliis  evangelicis? 

Haec  deficientia  oritur  praesertim  ab  illa  visione  negativa  qua  sanctitas  vel 
perfectio  christiana  in  abnegationibus  praecipue  ponitur.  Sub  luce  sublimi  illius 
mysterii  Incarnationis  tota  alia  visio  et  orientatio  aperitur.  De  sanctificatione  lai- 
corum in  vita  et  apostolatu  quotidiano  fusius  et  clare  in  hoc  capite  tractandum 
est.  Iis  non  tantum  dicatur  quod  « in  usu  mundanarum  rerum...  a caritate  perfecta 
prosequenda  minime  impediantur  »,  ut  dicitur  in  pag.  20  linn.  23  ss.  Doctrina 
magis  positiva  et  integra  de  sanctitate  proponatur. 

d)  Propono  etiam  quasdam  emendationes  in  ipso  textu: 

1.  Ad  pag.  18,  art.  29,  linn.  29  et  30:  Post  verba  « adiuvante  Dei 
gratia  »,  addenda  existimo  haec  alia  verba:  « per  in  dies  intimo  cum  Christo  ope 
ceterorum  praesertim  sacramentorum,  mediante  exercitio  omnium  virtutum  » ita 
ut  textus  ita  sonet:  « una  est  christiana  sanctitas  quae  in  fide  et  baptismate  in- 
choata, excitante  et  adiuvante  Dei  gratia  (omisso  verbo  « gratuita  »),  per  in  dies 
intimiorem  cum  Christo  ope  ceterorum  sacramentorum  unionem,  mediante  exerci- 
tio omnium  virtutum,  in  abundantes  fructus  excrescit  ».  Sic  enim  cardo  totius  chri- 
stianae sanctitatis  eiusque  media  superna  humanaque  co-operatio  in  exercitio  virtu- 
tum harmonice  integrantur. 

2.  Ad  n.  31,  pag.  20,  linn.  27-35,  videtur  adesse  quaedam  repetitio 
eiusdem  ideae  ubi  dicitur:  « Gaudet  Ecclesia  plures  in  sinu  suo  inde  ab  antiquitate 
exstitisse...  anachoretas,  continentes,  virgines  etc.  »,  et  in  linea  sequenti,  « Plures 
enim  fuerunt  omni  tempore...  viri  et  mulieres  qui  haec  consilia...  privatim  obser- 
vant etc.  ».  Loco  harum  linearum  sequentem  formam  breviorem  proponere  velim: 
« Gaudet  vero  Ecclesia  quod  etiam  nostris  diebus,  sicut  inde  ab  antiquitate,  non 
pauci  viri  et  mulieres  cuiusque  conditionis  tria  haec  consilia,  vel  eorum  aliquod, 
excitante  et  adiuvante  Dei  gratia,  privatim  observant...  etc.  ». 

3.  Ad  finem  eiusdem  paragraphi  perspicuitas  et  praecisio  carere  viden- 
tur cum  dicitur,  « sese  toto  corde  Deo...  consecrantes  et  servitio  diffusionis  amoris 
dedicantes,  sive  contemplatione,  sive  apostolicis  laboribus  susceptis,  sive  spiri- 
tualibus exhortationibus  sparsis  ».  Tota  illa  pars  multo  melius  hoc  sequenti  modo 
dici  posse  opinor:  « sese  toto  corde  Deo  summe  dilecto  consecrantes,  ut  propriae 
personali  sanctificationi  efficacius  vacent,  et  vitam  christianam,  sive  verbis  sive 
operibus,  pro  cuiuscumque  conditione  et  virtute,  diffundant  ».  2 linn.  7-14. 

3 solum  secundarie.  4 ut  ita  dicam.  5 linn.  30-34. 


10 

Exc.mus  P.  D.  ANDREAS  SAPELAK 
Episcopus  tit.  Sebastopolitanus  in  Thracia 

Venerabiles  Patres  conciliares, 

Praetermittam  aliqua,  et  ad  nucleum  veniam } Omnia  quae  in  cap.  IV 
dicuntur  de  sanctitate,  respiciunt  exercitium  amoris  Dei  et  proximi  in 
constantibus  condicionibus  vitae  hominum,  sive  saecularium  sive  religio- 
sorum, in  communi  et  ordinaria  temporum  condicione. 

Sed  nihil  in  textu  schematis,  ne  quidem  verbum,  de  ista  extraordi- 
naria sed  perpetua  in  Ecclesia  Christi  ad  sanctitatem  heroicam  vocatione, 
quae  innumeros  fidei  confessores  ac  martyres,  Christi  Ecclesiae  procrea- 
vit, libris  « Martyrologii  » testantibus. 

Nihil  in  textu  nostro  de  isto  supremo  actu  dilectionis  Dei  et  proximi, 
qualis  est  confessio  Christi  coram  hominibus  etiam  cum  sacrificio  ipsius 
vitae;  ad  quam  sublimem  vocationem  innumeri  christifideles  hodierno 
tempore  vocati  sunt,  et  in  hac  vocatione  in  statu  diuturno  permanent...2 

De  hodierna  condicione  Ecclesiae,  sub  hoc  aspectu,  Summus  Pon- 
tifex Paulus  VI,  feliciter  regnans,  in  Sua  allocutione  die  29  mensis  Sep- 
tembris, his  verbis  nobis  locutus  est:  « Quanam  condicione  religio  ver- 
satur 3 in  iis  Nationibus  ubi  Ecclesiae  bellum  indictum  est...4?  Haec 
Nobis  considerantibus  graviora  videntur,  si  mentem  intendimus  ad  ea 
quae  novimus,  multo  magis  autem  ad  ea  quae  noscere  non  licet,  de  sacra 
hierarchia,  de  religiosis  viris,  et  sacris  virginibus,  ac  de  ingenti  filiorum 
Nostrorum  multitudine,  qui  ob  invictam  suam  erga  Christum  et  Eccle- 
siam fidelitatem  timoribus,  vexationibus,  aerumnis,  oppressionibus  sunt 
obnoxii  ». 

Pro  istis  hierarchis,  religiosis,  ac  ingenti  multitudine  fidelium  in  hoc 
statu  viventibus  exercitii  sanctitatis  ordinariae  viae,  quae  in  schemate 
nostro  contemplantur,  praeclusae  sunt,  dum  ipse  status  et  quidem  sta- 
bilis in  quo  pro  Christo  ac  Ecclesia  versantur,  maximam  perfectionem 
sanctitatis,  nempe  amoris  Dei,  ab  eis  exigit. 

Quantum  solatii  esset  omnibus  pro  Christo  ac  Ecclesia  in  multis  na- 
tionibus patientibus,  si  hoc  Sacrosanctum  Concilium  Oecumenicum  Va- 
ticanum II  expresse  declararet,  quod  propter  eorum  « timores,  vexatio- 
nes, aerumnas,  oppressiones  »,  carceres,  ipsi  omnibus  in  via  sanctitatis 
praecedunt,  quia  quam  proxime  Divinum  Magistrum  ac  Salvatorem  no- 
strum sequuntur. 

Iam  pluries  et  iuste  in  hac  aula  dictum  est,  pauperes  in  Ecclesia 
Christi  specialem  locum  habere.  Sed  fratres  nostri  in  carne  sua  passio- 
nem Christi  renovantes,  ac  totum  Corpus  mysticum  Ecclesiae  passione 
sua  adiuvantes,  specialissimum  locum  in  Ecclesia  merent.  Insuper  ipsa 
vita  eorum  magno  apostolatui  omnibus  christifidelibus  est,  quia  omnibus 
exemplum  praeclarissimum  praebent  et  maximum  praedicant  gradum, 
quo  Deus  amandus  est  ...5. 

Concludendo  proponere  audeo,  ut  in  hoc  cap.  IV,  de  vocatione  ad 
sanctitatem  in  Ecclesia,  una  cum  multiformi  sed  ordinario  sanctitatis 
exercitio  etiam  de  hac  extraordinaria  vocatione  ad  sanctitatem,  nempe 
de  fidei  confessione  ac  de  martyrio,  sub  speciali  numero  loquatur,  eius 
sublimitatem  uti  specialissimum  et  mysteriosum  Dei  donum  pro  singu- 
lis ac  pro  christifidelium  communitatibus  datum,  extollendo.  Dixi. 


In  textu  scripto  tradito-.  1 In  cap.  IV  schematis  constitutionis  dogmaticae 
de  Ecclesia  loquitur  de  vocatione  ad  sanctitatem  in  Ecclesia,  et  quidem  de  univer- 
sali vocatione  ad  sanctitatem,  de  multiformis  unius  sanctitatis  exercitio,  de  mediis 
ad  sanctitatem  ac  de  consiliis  evangelicis.  Maior  autem  pars  huius  cap.  IV  « con- 
siliis evangelicis  » ac  « statibus  perfectionis  » dedicatur.  Iuste  sub  n.  31  affirmatur: 
« Sanctitatis  forma  et  finis  est  amor  Dei  super  omnia  et  operosa  proximi  dilectio. 
Unde  mandatum  dilectionis  Dei  et  proximi  ab  ipso  Domino  pro  omnibus  pro- 
clamatur et  primum  maximum  et  necessarium,  in  cuius  cotidiano  opere  per- 
fectio usque  ad  plenitudinem  exseritur  ».  2 In  schemate  constitutionis  dog- 

maticae de  Ecclesia  sive  in  parte  I sive  in  parte  II,  Ecclesia  sub  variis  aspec- 
tibus consideratur,  saepe  sub  nova  quidem  luce,  sed  quasi  nihil  invenitur  de 
mysterio  persecutionum  in  vita  Ecclesiae,  quae  aliquid  extraordinarium  sed  per- 
manens, quasi  stigmata  Christi  in  suo  mystico  Corpore  constituunt;  praedicente 
Domino:  « Si  me  persecuti  sunt,  et  vos  persequentur  » (Io.  15,  20).  3 Ubi- 

nam  sunt  nostri  fratres.  4 et  quanam  conditione  religio  ibidem  versatur? 
5 Pluries  etiam  dictum  est  Concilium  Oecumenicum  Vaticanum  II  dialogum  cum 
mundo  hodierno  aperire  intendere.  Tamen  cavendum  est  ne  ingentis  multitudinis 
fratrum  nostrorum  pro  Christo  et  Ecclesia  patientium  in  hoc  dialogo  obliviscantur. 

Homine  etiam-.  Borckyj  Isidorus;  Gabro  Jaroslaw;  Kerautret  Renatus;  Ar- 
rieta  Villalobos  Roman;  Benitez  Philippus  Iacobus. 

Exc.mus  P.  D.  AUGUSTINUS  IOACHIM  LOPES  DE  MOURA 
Episcopus  Portale  grensis-Castri  Albi 

Em. me  Praeses , Patres  venerandi , Observatores  ac  Auditores 
dilectissimi, 

Loquor  nomine  plus  quam  30  Patrum  ex  Lusitania  aliisve  nationi- 
bus, et  tantum  conclusiones  affero} 

1.  Desideratur  in  cap.  IV  saltem  adumbratio  doctrinae  de  sancto- 
rum communione,  quae  ut  omnibus  videtur,  maxime  confert  ad  progres- 
sum sanctitatis  in  Ecclesia. 

2.  ...2  In  hoc  ...J  capite  necesse  est  ut  praesentia  Christi  Domini, 
qui  unica  est  via,  unica  veritas  et  unica  vita ,4  omnia  illuminet,  omnia  vi- 
vificet, omnia  pervadat  quia  sanctus  in  Ecclesia  solummodo  esse  potest 
qui  verbum  paulinum  cum  omni  veritate  sibi  vindicat:  Mihi  vivere  Chri- 
stus est! 

3.  Initio  numeri  31  (pag.  19)  optime  asseritur:  « Sanctificationis 
forma  et  finis  est  amor  Dei  super  omnia  et  operosa  proximi  dilectio  ». 

Hoc  autem  fit  tantum  per  transennam  ...5.  Nonne  fas  est  Concilium 
nostrum,  quod  finem  tum  oecumenicum,  tum  pastoralem  sibi  imposuit, 
cum  de  sanctitate  ex  professo  sermonem  instituit,  virtutum  reginam  ita 
eloquenter  extollere  ut  compertum  sit  omnibus  hominibus,  in  Ecclesia 
catholica,  prae  omnibus  aliis  virtutibus  sanam  activitatem  humanam 
elicientibus,  caritatem,  iure  et  facto,  primatum  tenere? 

4.  Ad  religiosos  autem  quod  attinet,  circa  consilia,  qua  evangelica, 
textus,  aliqua  cum  prolixitate,  delectatur;  verumtamen,  in  votis  est  ut 
consiliorum  vera  et  genuina  praxis  a religiosis  tenenda  componatur  sive 
cum  cbristianorum  laicorum  ad  sanctitatem  progressu  magis  magisque 
in  dies  augescente,  sive  etiam  cum  hominum  huius  temporis  mentalitate 
ita  ut  vita  religiosorum,  sine  ambiguitate  aliqua,  ut  signum  sanctitatis, 
et  quidem  eximiae,  in  Ecclesia,  « pro  mundi  vita  »,  appareat.  Dixi. 


In  textu  scripto  tradito : 1 Parcite  mihi,  Patres,  si  ad  ea  quae  circa  cap.  IV 
iam  fusius  prolata  sunt,  nomine  plus  quam  30  Patrum  ex  Lusitania  aliisve  natio- 
nibus, adnotationes  quasdam  adiicere  audeo.  2 Si  de  sanctitate  agitur,  quis 
nobis  est  via?  Nonne  Christus  Dominus?  Et  in  hac  sanctitatis  via,  quis  nobis 
est  veritas?  Nonne  adhuc  ipse  Christus?  Immo,  quis  nobis  est  vita?  Nonne  sem- 
per  Iesus  Christus  Dominus  noster?  3 igitur.  4 deest.  5 Cum  autem 
scientia  sit  « cognitio  rei  per  causas  » et  in  textu  indicentur,  tamquam  formalis 
et  finalis  causae  sanctitatis,  amor  Dei  super  omnia  et  operosa  proximi  dilectio, 

miror  quod  de  hoc  duplici  amore  obiter  tantum  et  non  enucleate  disseratur.  Nonne 
pulcherrima  caritatis  doctrina  a S.  Paulo  in  1 Cor.  13  nobis  tradita,  ut  totius  trac- 
tationis fulcrum  adhibenda  esset?  Etiam  meminisse  iuvat  disquisitionis  de  caritate, 
in  iudicio  finali  faciendae,  ut  constat  ex  cap.  XXV  S.  Matthaei,  omnes  vitae  semitas 
illustrantis. 

Animadversiones  additae : 

1.  Nonne,  in  capitulo  de  sanctitate  ex  professo  tractante,  debet  Concilium 
nostrum,  qui  sibi  finem  tum  oecumenicum  tum  pastoralem  imposuit,  explanationem 
facere  de  caritate  ita  ut  compertum  sit  omnibus  hominibus,  et  quidem  eloquentis- 
sime, in  Ecclesia  Christi,  caritas,  prae  omnibus  aliis  virtutibus,  primatum  iure  et 
facto  tenere. 

2.  Quia  textus  de  caritate  fere  silet,  per  duas  tertias  partes,  circiter,  sermonem 
facit  de  consiliis  evangelicis;  quod  consentaneum  non  videtur  cum  « universali  ad 
sanctitatem  vocatione  » a qua  caput  incipit  et  suam  propriam  finalitatem  assumit. 

3.  Etiam  non  opportunum  videtur  in  hoc  eodem  capite  expositionem,  et 
quidem  sat  copiosam,  facere  de  iurisdictione  hierarchiae  Ecclesiae  circa  religiosos, 
quod  n.  34,  modo  aliquantulum  subrepto,  fit. 

4.  At  contra,  videtur  quod,  cap.  IV  perlustrato,  definitionem,  saltem  descrip- 
tivam, laici  christiani,  praeeuntibus  exc.mis  DD.  Morcillo  et  Menager,  de  novo  et 
maiori  cum  amplitudine,  conficere  possimus.  Ea  quae  conatus  sum  exprimere,  brevi- 
tatis causa,  secretariatui  generali  tradam. 

[ Subscripserunt ] Xav.  Geeraerts,  ep.  tit.  Lagania;  Ioannes  Mazur,  ep.  tit. 
Bladiensis;  Stanislaus  Jakiel,  ep.  tit.  Tanagra;  Othon  Motta;  Ioseph  de  Almeida, 
ep.  Septemlacunensis;  Manuel  Maria,  arch.  tit.  de  Cizico;  Antonius  Cardoso  Cunha, 
ep.  aux.  de  Beja;  Franciscus,  bispo  de  Quelimane;  Franciscus,  ep.  Faro;  Manuel, 
ep.  Aveirensis;  Juston  Simonds;  Ioannes  Ruth,  vic.  ap.  Trontheim;  P.  A.  Ko- 
bayashi,  ep.  Sendaiensis;  Ioseph  de  Aquino  Pereira,  ep.  Prudentipolitanus;  Ioseph, 
ep.  tit.  Aegeaensis. 

Moderator : Ut  mihi  videtur,  venerabiles  Patres,  repetitiones  in  ulti- 
mis orationibus  videri  possunt;  enixe  rogo  Patres  ut  omittant  repeti- 
tiones. 


12 

Exc.mus  P.  D.  SIMON  HOA  NGUYEN-VAN  HIEN 
Episcopus  Dalatensis 

Venerabiles  Patres  conciliares, 

Sacra  Synodus  optime  facit  in  omnium  fidelium  mentem  revocando 
quod  sanctitas  quae  est  « amor  Dei  super  omnia  et  operosa  proximi  dilec- 
tio » est  verum  1 mandatum  a Christo  Domino  pro  omnibus  proclama- 
tum, non  tantum  pro  aliqua  populi  Dei  portione,  nam  omnes  qui 2 « ex 
aqua  et  Spiritu  Sancto  renati  » facti  sunt 3 « divinae  consortes  natu- 
rae » ...4,  debent  « ut  filii  lucis  ambulare...  in  dilectione  sicut  Christus 

dilexit  nos  »,  ut  ait  Paulus.1  « Quicumque  enim  spiritu  Dei  aguntur, 
ii  sunt  filii  Dei  » ...6.  Porro,  cum  filii  aetate  ac  viribus  sint  inaequales , ab 
eis  non  potest  exigi  idem  munus , idem  exitus , eadem  perfectio  in  adim- 
plendo officio f Mihi  liceat  aliqua 8 proponere. 

1.  In  n.  30,  pag.  19  (De  multiformi  unius  sanctitatis  exercitio)  ...9. 
Optarem  ut  a)  in  exhortatione  ad  sacerdotes  ...10  post  verba:  « In  uno 
eucharistico  sacrificio  coniunguntur  »,  addantur  « ad  personalem  sancti- 
ficationem sedulo  ac  constanter  attendentes,  ministerium  suum...  adim- 
pleant ».  Nam  sine  sanctificatione  personali,  omne  ministerium  alacri 
et  constanter  adimpleri  nequitE  Sic  enim  in  Veteri  Testamento  et  prae- 
sertim in  Novo,  Christus  ipse  semper  exegit  a suis  discipulis  sanctita- 
temf2  « Et  ego  pro  eis  sanctifico  meipsum,  ut  sint  et  ipsi  sanctificati  in 
veritate  » ...a  Idem  monuerunt  apostoli 14 : « Admoneo  te  ...15  ut  resu- 
scites gratiam  Dei  ...16  »,  « Attende  tibi  ...17  ». 

b)  In  verbis  ad  coniuges  et  parentes  faciendis ,18  in  lin.  18,  post 
verba:  « prolem  a Deo  amanter  acceptam  »,  addantur  haec  sequentia 
vel  alia:  « Doctrinam  revelatam  per  se  et  per  alios  rite  apteque  edo- 
ceant ».  Et 19  post  verba  « virtutibus  imbuant  »,  adiungantur  « beatos- 
que  sese  existiment  si  Deus  e gremio  familiae,  aliqua  membra  in  suum 
servitium  vocare  dignetur  » ...20. 

Moderator:  Exc.me  Pater,  haec  diversimode  iam  dicta  sunt. 
Orator:  Et  cum  in  hac  aula  iam  audivimus  multoties  querimonias  de 
penuria  vocationum,  puto  quod  educatio  in  familia  esset  ita  opportuna 
et  necessaria  ut  debeamus  in  hoc  schemate  insistere ,21 

...22  (De  mediis  ad  sanctitatem  et  de  consiliis  evangelicis).  Puto  quod 
in  fine  paragraphi  primae  possumus  addere  explicite,  quando  agitur  de 
exercitio  omnium  virtutum,  explicite  facere  mentionem  de  fide  et  speN 
Moderator:  Etiam  haec  diversimode  iam  dicta  sunt. 

Orator:  Et  bene.  Dixi. 


In  textu  scripto  tradito : 1 deest.  2 quotquot.  3 effecti.  4 filii 
Dei  et  fratres  Christi  nominantur  et  sunt.  5 et  tradidit  semetipsum  pro  nobis  » 
(Eph.  5,  2.  8).  6 ( Rom . 8,  14).  7 a filiis  aetate,  viribus  inaequalibus,  non 

eadem  exiguntur,  vel  idem,  sed  non  eodem  gradu  et  mensura.  8 aliquas  ob- 
servationes humiliter.  9 Ordo  exhortationis  ad  sanctitatem  ibi  est:  ad  sacer- 
dotes cum  ministris  et  laicis  electis  — coniuges  et  parentes  — ceteros  christifideles. 
Nonne  melius  poneretur  exhortatio  ad  simplices  christifideles  omnes  ante  coniuges 
et  parentes:  hi  enim  inter  christifideles  simplices  inveniuntur.  Praeterea.  10  in 
lin.  7.  11  deest.  12  Deus  a sacerdotibus  semper  exigebat:  « Sancti  estote 

quia  ego  sanctus  sum  » ( Lev . 11,  44;  19,  3;  20,  26;  31,  8);  in  N.  T.  Chri- 
stus ipse  idem  declaravit.  13  (Io.  17,  19).  14  deest.  15  ait  Paulus  ad 

Timotheum.  16  quae  est  in  te  per  impositionem  manuum  mearum.  Collabora 

Evangelio  secundum  virtutem  Dei  » (1  Tim.  1,  6.  8).  17  et  doctrinae  » ( 1 Tim. 

4,  16).  Item  S.  Petrus:  « Seniores  obsecro,  pascite  qui  in  vobis  est  gregem  Dei, 
forma  facti  gregis  ex  animo  » (1  Petr.  5,  1-3).  18  deest.  19  necnon  in 

lin.  19.  20  Ratio  est  quia  generatim  dechristianizatio  vel  animarum  zeli  de- 

fectus ab  ignorantia  divinae  doctrinae  proveniunt,  ut  saepe  notaverunt  S.  Ponti- 
fices, ut  S.  Pius  X et  alii,  ac  saepe  saepius  parentes  aut  sese  impares  ad  eam 
tradendam  existimantes,  necnon  de  futura  prolis  sociali  conditione  nimis  praeoccu- 
pati, eius  religiosam  instructionem  omnino  negligunt  aut  sacerdotibus  unice  relin- 
quunt. 21  In  aula  conciliari,  quoties  audivimus  de  religiosarum  vocationum 
penuria  conqueri.  Porro  quisnam  locus  magis  naturalis  aptior  que,  unde  oriun- 
tur, consolidantur  ac  firmo  gressu  progrediuntur  vocationes,  quam  familia  vere 
christiana  quando  de  suis  gravibus  officiis  prolis  educandae  bene  ac  profunde  con- 
scia, nobile  munus  prolis  a Deo  sibi  commissae  et  ad  titulum  filii  Dei,  testis  Christi, 
civis  sanctorum  vocatae,  rite  adimplet!  22  N.  31.  23  Optime  a schemate 

declaratur  caritas  Dei  esse  et  forma  et  finis  sanctificationis  necnon  varia  media  ad 
eam  conservandam  et  augendam.  Attamen  virtutes  quae  caritatem  ad  augmentum, 
sustentationem  et  perseverantiam,  necnon  eam  semper  praecedunt  et  concomitan- 
tur,  sunt  fides  et  spes:  etenim  animos  disponunt  ad  sacramenta  et  sacramentalia 
maiori  cum  fructu  suscipienda,  ad  mandata  intensiori  cum  fervore  alacrique  con- 
stantia observanda,  proinde  S.  Scriptura  earum  dignitatem  et  necessitatem  saepis- 
sime exaltat.  Propterea  inter  media  ad  acquirendam  et  augendam  caritatem  specia- 
lem mentionem  mereri  videntur. 

Sufficiat  aliqua  exempla  ex  utroque  testamento  depromere. 

a)  In  V.  T.  « Credidit  Abram  Deo  et  reputatum  est  illi  ad  iustitiam  » 
( Gen . 15,  6). 

b)  In  N.  T.  Christus  fidem  semper  exegit  priusquam  miraculum  patraverit 
vel  peccatorum  remissionem  dederit:  « Si  potes  credere,  omnia  possibilia  sunt 
credenti...  Credo  Domine,  adiuva  incredulitatem  meam » (Mc.  9,  22-23).  « Tu 
credis  in  Filium  Dei?  »,  ait  ad  Martham  (Io.  9,  35).  « Qui  crediderit  et  baptizatus 
fuerit,  salvus  erit  » ( Mc . 16,  16).  Audiamus  S.  Paulum.  Apostolus  fidei  exemplum 
Abrahae  repetens,  addidit:  « Qui  contra  spem  in  spem  credidit  » (Rom.  4,  3,  18). 
« Tantum  digne  Evangelio  Christi  conversamini...  ut  in  Deum  credatis  sed  ut 
etiam  pro  illo  patiamini  » ( Pbil . 1,  27.  29).  « Nos  enim  spiritu,  ex  fide  spem 
iustitiae  exspectamus  » (Gal.  5,  5). 

Non  aliter  locutus  est  Ioannes  apostolus  caritatis.  « Quis  est  qui  vincit  mun- 
dum, nisi  qui  credit  quoniam  Iesus  est  Filius  Dei?...  Hoc  est  mandatum  eius 
ut  credatis  in  nomine  Filii  eius  I.  C.  » ( 1 Io.  3,  13;  5,  13). 

Primam  primi  Papae,  S.  Petri  encyclicam  si  legimus,  ibi  videmus  apostolum 
fideles  ad  sanctitatem  energice  invitasse  per  fidei  et  spei  exercitationem,  eo  fine  ut 
eorum  cor  erigeretur  inter  persecutionum  difficultates  necnon  ad  perseverantiam 
in  patientia  induceretur  ex  desiderio  vitae  aeternae. 

« In  virtute  Dei  custodimini  per  fidem  in  salutem,  paratam  revelari  in  novis- 
simo... in  quo  exultabitis,  modicum  nunc  si  oportet  contristari  in  variis  tentatio- 
nibus;  ut  probatio  vestrae  fidei...  inveniatur  in  laudem  et  gloriam  et  honorem 
in  revelatione  I.  C.  quem  cum  non  videritis,  diligitis,  in  quem  nunc  non  videntes 
creditis;  credentes  exultabitis  laetitia  inenarrabili...  » (2  Pet.  1,  5-8). 

Numquid  nostris  temporibus  non  minoribus  difficultatibus  valde  intricatis, 
in  quibus  incessanter  eveniunt  calamitates,  bella,  timores,  persecutiones,  priva- 

tiones,  angustiae...,  nobis  nonne  erit  magno  auxilio  atque  efficaci  incitamento, 
si  in  clariorem  lucem  ponantur  fides  et  spes?  Undenam  tam  frigescit  mundus 
hodiernus  in  christiana  vita,  unde  tantae  apostasiae,  unde  tantae  difficultates  in 
apostolatu,  necnon  in  conversione  paganorum,  licet  in  variis  scientiarum  et  tech- 
nicae  campis  tanti  progressus  admirabiles  acquirantur,  nisi  quia  fides,  spes,  cari- 
tas, apud  nostros  fideles  valde  diminuuntur? 

Unde  proponere  audeo  ut  post  verba  « augetur  et  crescit  » pag.  20,  lin.  1, 
addatur:  « maxime  fidei,  sine  qua  “ impossibile  est  placere  Deo  ” ( Hebr . 9,  6)  et 
Spei  in  Deo,  sicut  Abraham  “ contra  spem  in  spem  credidit  ” {Rom.  4,  18)  ». 


13 

Rev.mus  P.  D.  LEO  VOLKER 
Superior  generalis  P.A. 

V ener  abites  Patres, 

In  cap.  IV  quaedam  mentio  fit  de  sanctitate  sacerdotali,  et  de 
sanctitate  religiosorum  et  laicorum,  sed  nihil  dicitur  de  sanctitate,  quae 
vitae  missionariae  propria  est.  Immo  in  conclusione  capitis,  in  art.  36, 
in  quo  variae  religiosorum  navitates  enumerantur,  omnino  siletur  acti- 
vitas missionaria  proprie  dicta...2 

Unde  3 de  forma  sanctitatis  apostolica  paucis  verbis  nunc  agemus:  ...4 

1.  Vocatio  missionaria,  quae  est  vocatio  specialis  a Deo  suscitata  et 
charismate  donata,  consistit  in  dedicatione  sui  ad  opus  evangelizationis, 
quod  eo  tendit,  ut  inter  coetus  non-christianos  Christus  annuntietur  et 
Ecclesia  aedificetur.  Haec  vocatio  cohaeret  cum  intima  natura  Ecclesiae, 
utpote  quae  missa  sit  ad  praedicandum  Evangelium  omni  creaturae...5 

Inde  ab  exordiis  Ecclesiae  functio  missionalis  exercita  est  praecipue 
ab  iis,  quos  Spiritus  Sanctus  segregavit  ad  hoc  opus  evangelizationis  ...6. 
Vocatio  specifice  missionaria  in  luce  ponitur  a S.  Paulo,  qui  ad  Galatas 
scribit:  « Qui  operatus  est  Petro  in  apostolatum  circumcisionis,  ope- 
ratus est  et  mihi  inter  gentes  »...7  Quibus  verbis  agnoscit  vocationem 
missionariam  specialem,  qua  quis  a Deo  charismate  donatur  eo  consilio, 
ut  aptior  evadat  ad  evangelizandum  talem  vel  talem  hominum  coetum 
religione  vel  moribus  vel  cultura  determinatum,  secluso  tamen  omni  mo- 
nopolio, geographico  vel  ethnico. 

In  Novo  Testamento  extant  exempla  huius  vocationis  specifice  mis- 
sionariae, distinctae  tam  a ministerio  presbyterorum  atque  diaconorum 
quam  a vocatione  virginum  et  continentium.  Memorari  possunt  Philip- 
pus, unus  e septem  diaconis  ...8,  Paulus  iique  omnes,  qui  cum  eo  labora- 
verunt in  Evangelio  ...9.  Vocatio  ergo  missionaria  est  segregatio  ...10  seu 
consecratio  ad  opus  evangelizationis:  nostris  diebus  haec  vocatio,  votis 

vel  iuramento  firmata,  ab  Ecclesiae  auctoritate  recognoscitur  et  praepri- 
mis  sancitur  in  Institutis  Missionariis. 

2.  Instituta  missionaria  constituunt  statum  vitae  christianae  spe- 
cialem, quo  sodales  ad  peculiarem  sanctitatis  formam  a Deo  vocantur. 
Vita  Christi  per  Ecclesiam  continuatur  et  manifestatur  ab  aliis  aliter, 
cum  investigabiles  sint  divitiae  eius  ...u  Per  missionarios  vita  apostolica 
Christi  regnum  Dei  annuntiantis  continuatur  et  manifestatur  secundum 
virtutes,  quas  Christus  in  vita  sua  publica  exercebat.  Flagrat  enim  in  mis- 
sionariis zelus  apostolicus  Christi  emanans  ex  illa  caritate,  quam  ad  instar 
Christi  pernoctantis  in  oratione  Dei...12  nutriunt. 

Segregatio  ad  opus  Evangelii  requirit,  ut  missionarii  abdicatis  saecu- 
laribus negotiis  ...13  et  relictis  omnibus  ...14,  pauperem  sicut  Christus  du- 
cant vitam. 

Deinde  15  ut  « sine  impedimento  » ...16  verbo  Dei  unice  deserviant, 
castitati  perfectae  sese  dedicant. 

Cum  evangelizatio  sit  opus  Ecclesiae  collegiate11  vinculo  oboedientiae 
se  ligant,  ut  sint  parati  et  prompti  « ire  in  omnem  civitatem  et  locum  »...18 

Omnibus  omnia  facti,  ut  omnes  faciant  salvos  ...19  cupide  volunt  tra- 
dere non  solum  Evangelium  Dei,  sed  etiam  animas  suas  ...20.  « Commu- 
nicantes Christi  passionibus  » ...21  iacturam  vitae  et  martyrium  pro  Chri- 
sto libenter  suscipiunt  e manu  Dei,  mortificationem  Iesu  in  corpore  suo 
circumferentes,  ut  et  vita  Iesu  manifestetur...22 

Opus  facientes  evangelistarum  ...23  abnegationem  sui  adeo  prose- 
quuntur, ut  parati  sint  Ecclesiis  novellis  conditis  omnia  hierarchiae  locali 
relinquere  et  alio  transire,  ubi  Christus  adhuc  ignoratur. 

Sanctitas  ergo  in  Institutis  missionariis  acquirenda,  fine  proprio, 
scii,  evangelizatione,  determinatur. 

3.  Et 24  sic  constituitur  status  vitae  missionariae  ...25  particularis,  tum 
quatenus  missionarii  directe  et  principaliter  sese  consecrant  evangeliza- 
tioni  qua  tali,  ex  qua  desumunt  necessitatem  virtutum  apostolicarum  et 
ideo  consiliorum  evangelicorum,  quae  supra  memoravimus;  etiam  26  qua- 
tenus ...27  participant  de  missione  et  caritate  episcoporum,  quod  attinet 
ad  totius  mundi  evangelizationem,  cui  missionarii  ex  toto  sese  dedicant. 

Sane  tota  Ecclesia  ex  natura  sua  et  ex  mandato  Domini  missionaria 
est.  Cum  tamen  Ecclesia  sit  hierarchice  constituta,  collegio  episcoporum 
cum  Petro  concredita  est  ordinatio  evangelizationis.  Missionarii,  qui 
vi  vocationis  et  chrismatis  sese  totos  illi  operi  dedunt,  cooperatores  sunt 
ordinis  episcopalis  ...28  et  iuramento  sese  mancipant  Summo  Pontifici, 
collegii  episcoporum  praesidi. 

Unde  tradam  secretariatui  aliqua  proposita  ad  emendandum  textum 
huius  capitis?9  Dixi.  Gratias. 

In  textu  scripto  tradito : 1 Nomine  sex  Institutorum  Missionariorum  et  no- 
mine 20  episcoporum  loquar.  2 Nobis  optandum  esse  videtur:  1.  ut  in  hoc 
capite  martyrium,  illa  primordialis  ac  summa  forma  sanctitatis,  expresse  laudetur; 
2.  ut  vitae  contemplativae  praestantior  locus  concedatur;  3.  ut  sanctitas  sacerdo- 
talis pressius  definiatur;  4.  ut  inter  ceteras  formas  sanctitatis  memoretur  forma  apo- 
stolica,  quae  Institutis  Missionariis  acquirenda  proponitur.  3 deest.  4 1.  Vi- 
ta missionaria  in  Ecclesia  est  vocatio  peculiaris  a Deo  suscitata  et  charismate  do- 
tata; 2.  Haec  vocatio  missionaria  secum  fert  necessitatem  prosequendi  formam 
sanctitatis  specialem;  3.  Status  vitae  missionariae,  distinctus  a statu  cleri  saecu- 
laris et  a statu  religioso,  mancipatur  operi  evangelizationis,  quod  apostolorum 
successoribus  concreditum  est.  5 (cf.  Mc.  16,  15).  6 (cf.  Act.  13,  2). 

7 ( Gal . 2,  8).  8 (cf.  Act.  21,  8).  9 (cf.  Phil.  4,  3).  Post  mortem  aposto- 

lorum Didache  de  vocatione  specifica  missionaria  testimonium  affert  ( Didache  4,  4). 
Eusebius  Caesariensis  in  Historia  Ecclesiastica  (3,  37,  2-3)  laudat  permultos  illos 
discipulos  primaevae  Ecclesiae,  qui  amore  Verbi  divini  accensi,  bonis  suis  distri- 
butis patriaque  relicta,  opus  evangelistarum  (cf.  2 Tim.  4,  5)  faciebant,  ut  Evange- 
lium  traderent  iis  qui  verbum  Dei  nondum  audierant.  Fundamenta  fidei  inter  exte- 
ros ponebant  et  pastores  ibi  constituebant,  quibus  curam  Ecclesiae  concredebant; 
ipsi  vero  his  dispositis  ad  alias  gentes  evangelizandas  transibant,  gratia  et  auxilio 
Dei  muniti.  10  (cf.  Gal.  1,  15).  11  (cf.  Eph.  3,  8).  12  (cf.  Lc.  6,  12). 

13  (cf.  2 Tim.  2,  4).  14  (cf.  Mt.  19,  27).  15  deest.  16  (1  Cor.  7,  35). 

17  deest.  18  (cf.  Lc.  10,  1).  19  (cf.  1 Cor.  9,  22).  20  (cf.  1 Thess.  2,  8). 

21  ( 1 Petr.  4,  13).  22  (cf.  2 Cor.  4,  10).  23  (cf.  2 Tim.  4,  5).  24  deest. 

25  qui  est.  26  tum.  27  missionarii.  28  (cf.  Pontificale  Rom.,  Ord.  Presb.). 
29  Unde  mihi  liceat  sequentia  proposita  facere  ad  emendandum  textum: 

Pag.  20,  lin.  16:  tria  praedicta  consilia,  simul  cum  aliis  consiliis  euangelicis,  ab 
Ecclesia  enixe  commendantur,  propter  eorum  ad  sanctificationem  propriam,  mo- 
mentum atque  pondus  et  ratione  eorum  efficacitatis  apostolicae,  praesertim  quia 
christiani  per  eorum  praxim  ad  Domini  vitae  terrestris  formam  et  genus  propin- 
quius accedunt. 

Pag.  20,  lin.  28:  gaudet  autem  Ecclesia  plures  in  sinu  suo  inde  ab  antiqui- 
tate exstitisse  ab  ea  laudatos  apostolos,  anachoretas,  continentes,  virgines  ac 
viduas. 

Pag.  20,  lin.  35:  optime  dicitur  quod  a dilectione  Dei  defluit  ipse  proximus 
amor,  qui  est  fons  et  anima  activitatis  apostolicae,  sed  optarem  ut  adderetur  quod 
ex  statu  missionali  defluit  obligatio  sanctitatem  apostolicam  acquirendi.  Unde 
propono  ut  addantur  in  fine  par.  33  haec  verba:  « Cum  ex  alia  parte  fecunditas 
operis  apostolici  dependeat  a sanctitate  apostolica  operariorum  in  via  Domini,  hi 
continuare  et  manifestare  debent  vitam  Christi  apostolicam  modo  eminenti  exer- 
cendo virtutes  Christi  et  quidem  speciali  modo  virtutes  zeli  super  natur  alis,  pauper- 
tatis, castitatis,  obedientiae  et  abnegationis  sui  ». 

Pag.  22,  lin.  17:  peculiari  enim  vocatione  sua  constituti  sunt  validi  et  propinqui 
Sacrae  Hierarchiae  ac  ministrorum  cooperatores  (necnon)  fidelium  adiutores  in  re- 
gno Christi  provehendo  et  stabiliendo  necnon  missionem  saepe  receperunt  ab  Ec- 
clesia, vi  eorum  constitutionum,  euangelium  praedicare  non-christianis,  ut  Eccle- 
sia sic  possit  adimplere  praeceptum  ei  datum  a Christo’,  euntes  docete  omnes 
gentes. 

Pag.  22,  lin.  40:  ...consilia  enim,  in  caritate  et  secundum  cuiusque  persona- 

lem  vocationem  suscepta,  ad  affectuum  humanorum  purificationem  et  spiritualem 
libertatem  non  parum  conferunt,  fervorem  caritatis  iugiter  excitant,  missioni  apo- 
stolicae  Ecclesiae  prosunt , imrno  necessaria  sunt,  variis  modis  humanae  societati 
promovendae  prosunt,  et  praesertim  ad  vitae  genus,  quod  pro  se  elegit  Christus 
Dominus,  quodque  Mater  eius  virgo  subsecuta  est,  hominem  christianum  magis 
conformant. 

Pag.  23,  lin.  11:  meminerint  ergo  omnes  peculiariter  vocati,  suum  esse  com- 
mune in  caritate  officium  ut  per  ipsos  Ecclesia  revera  Christum  in  dies  melius  com- 
monstret tam  fidelibus  quam  infidelibus,  vel  in  monte  contemplantem,  vel  ad  turbas 
concionantem,  vel  aegrotos  et  saucios  sanantem  ac  peccatores  ad  bonam  frugem  con- 
vertentem, vel  pueris  benedicentem,  vel  denique  omnibus  benefacientem. 

Pag.  23,  lin.  19:  quoniam  vero  omnes  fideles  ad  sanctitatem  spiritu  evange- 
lico  prosequendam  tenentur,  unusquisque  sedulo  curet,  ut  in  qua  vocatione  voca- 
tus est,  in  ea  permaneat  atque  magis  excellat,  ad  maiorem  gloriam  Christi,  qui 
omnis  sanctitatis  est  origo  et  exemplar,  et  ad  uberiorem  Ecclesiae  sanctitatem 
et  fecunditatem. 


14 

Exc.mus  p.  d.  pacificus  m.  aloisius  perantoni 

Archiepiscopus  Lancianensis 
Venerabiles  Patres, 

Praemitto  me  locuturum  esse  circa  cap.  IV  schematis  de  Ecclesia, 
i.  e.  de  vocatione  ad  sanctitatem  in  Ecclesia,  nomine  25  Patrum  Con- 
cilii} 

Laudandum  omnino  est  quod  luculenter  in  schemate  nostro  procla- 
matur omnes  fideles  ad  sanctitatem  vocari:  hoc  enim  fini  pastorali  huius 
Concilii  plene  correspondet. 

Attamen  ut  finis  iste  melius  assequi  possit,  adhuc  clariore  in  luce 
ea  quae  dicuntur  ponenda  esse  videntur;  si  enim  necessariae  distinctio- 
nes clare  non  proponentur,  confusio  oriri  potest  et  fideles  non  intelligent 
quomodo  ad  sanctitatem  tendere  possint  et  debeant,  unusquisque  secun- 
dum suam  propriam  vocationem  et  statum.  Sequentes  ergo  liceat  humil- 
lime animadversiones  facere: 

1.  Dictum  est  in  aula  ea  quae  ad  vocationem  omnium  ad  sanctita- 
tem referuntur  non  debere  transferri  ad  caput  de  populo  Dei.  Argumen- 
tum adductum  est  quod  secus  confusiones  fierent  et  duobus  in  locis  sermo 
esse  deberet  de  consiliis  evangelicis. 

Nunc  vero  ostendendo  radicem  ultimam  vocationis  ad  sanctitatem 
esse  in  nostra  incorporatione  in  Corpore  mystico,  ostendatur  in  schemate 
cur  et  quomodo  singula  membra  Corporis  mystici  diversimode  ad  sanc- 
titatem tendere  debeant,  scii,  secundum  functionem  unicuique  propriam 

in  Corpore  mystico,  hoc  est,  secundum  statum  seu  vocationem  divinitus 
sibi  factam. 

Si  res  vero  secundum  haec  principia  proponentur,  tunc  etiam  clare 
dignoscetur  eos,  qui  a Christo  vocantur  ad  profitenda  consilia  evangelica, 
statum  constituere  praestantiorem,  qui  sic  disponente  voluntate  divina, 
ad  Ecclesiae  structuram  quodammodo  pertinet.  In  schemate  actuali  vero, 
secundum  meum  humile  iudicium,  statui  religiosorum  iustus  locus  mi- 
nime datur,  nec  eius  praestantia,  qua  status  est,  clare  proponitur. 

2.  Ut  negaretur  statum  religiosum  quodammodo  pertinere  ad  struc- 
turam Ecclesiae,  dictum  est  ex  institutione  divina  duos  tantum  dari  sta- 
tus, hierarchicum  nempe  et  laicalem.  Quod  verum  est;  sed  alius  aspec- 
tus considerari  potest.  In  Ecclesia  enim  — si  eius  mysterium  conside- 
ramus — ex  Christi  Fundatoris  consilia  proponentis  voluntate  et  pro- 
videntia, christifideles  dividuntur  in  aliam  duplicem  categoriam  seu  sta- 
tum: eorum  nempe  qui  ex  invitatione  Christi  ad  praxim  effectivam  et  to- 
talem consiliorum  eliguntur  et  vocantur  et  eorum  qui  ad  hunc  statum 
non  vocantur. 

Si  status  eorum  qui  consilia  effective  profitentur  superior  de  se  est, 
hoc  nullo  modo  significat  quod  religiosi  contendere  possint  se  monopo- 
lium sanctitatis  habere;  sanctitas  enim  propria  dici  potest  omnium  qui 
pervenerint  ad  perfectam  adimpletionem  munerum  proprii  status. 

3.  Denique  dicitur  periculum  adesse  quod  religiosi  pro  sua  perso- 
nali et  individualistica  perfectione  adlaborant.  Re  quidem  vera  religiosi 
in  sua  vita  etiam  spiritum  ecclesiologicum  habent  et  ostendunt.  Vita 
religiosa  enim  in  hoc  consistit  quod  illi  qui  consilia  evangelica  profi- 
tentur et  Christo  pauperi,  virginali,  et  oboedienti  se  devovent,  ita  se 
gerunt  ut  vitae  Christi  intimius  adsocientur  et  per  eorum  holocaustum 
operi  Christi  Redemptoris  pro  totius  mundi  salute  pressius  participent. 

Ceteroquin  et  principium  ipsum  de  valore  holocausti  vitae  religiosae 
pro  bono  Ecclesiae  et  factum  visionis  ecclesiologicae  apud  religiosos  cla- 
rissime elucent:  a)  ex  eo  quod  actio  missionaria  et  diffusio  evangelii 
in  mundum  universum  principaliter  a religiosis  facta  est  et  adhuc  fit; 
b)  ex  eo  quod  S.  Teresia  a Lisieux,  etsi  claustralis,  a Pio  XI  solemniter 
Patrona  missionum  declarata  est. 

Conclusio,  a)  Auspicandum  est  ne  in  schemate  de  valore  holocausti 
religiosorum  pro  bono  universalis  Ecclesiae  modo  insufficienti  sermo 
fiat,  b ) Tandem  optandum  est  ut  designetur  religiosis  in  constitutione  de 
Ecclesia  ille  locus  qui  eis  ab  Ecclesia  semper  fuit  agnitus.  Dixi. 


In  textu  scripto  tradito : 1 deest. 

[Locutus  est  etiam  nomine  PP.  DD.]  Crist.  Terzi,  Dom.  Capozi,  Bonav.  Uriar- 

te,  Aloisius  Arroyo,  Cael.  Fernandez,  Dam.  Laberge,  Fel.  de  Cunha  Vasconcellos, 
Pac.  Scozzina,  Emm.  Romero,  Ios.  Arango,  Leon.  Rodriguez  Ballon,  Pius  Cri- 
vellari,  Alanus  Leroy,  Raph.  Radossi,  Viet.  Costantini,  Franc.  Mazzieri,  Dav.  de 
Souza,  Ven.  Filippini,  Bon.  Bertoli,  Ioann.  Niccolai,  Petron.  Lacchio,  Alf.  Ferroni, 
Henr.  Pintonelli,  Franc.  Aldegunde. 


15 

Rev.mus  P.  D.  IOANNES  PROU 
Superior  generalis  Congr.  Gallicae  O.S.B. 

Venerabiles  Patres, 

Cap.  IV  de  vocatione  ad  sanctitatem  in  Ecclesia  et,  ni  fallor,  totum 
schema  de  Ecclesia  1 fere  totaliter  silet  de  Ecclesiae  oratione  propria,  scii, 
liturgica,  positivum  ipsius  sanctitatis  adspectum  manifestante;  silet  de 
laude  divina  ad  quam  tandem  tota  ordinatur  ita  ut  aliqui  eam  appellare 
potuerunt  « societas  divinae  laudis  ».  Optime  dicitur  Ecclesiam  salvare 
et  sanctificare  homines:  non  satis,  meo  saltem  humili  iudicio,  procla- 
matur modus  prior  validiorque  huius  operis  salvifici  qui  est  oratio  ipsa 
Ecclesiae,  necnon  finis  eiusdem  operis,  nempe  constituere  veros  Patris 
adoratores  in  spiritu  et  veritate.  Optarem  ergo  ut  Ecclesia  praesentaretur 
etiam  ut  « perfecta  perpetuaque  orans  »,  quo  titulo  fit  orationis  sanctita- 
tisque exemplum  et  magistra,  et  omnes  filios  suos  ad  sanctitatem  obti- 
nendam efficaciter  adiuvat1 

...3  Quod  modo  specialissimo  fulget  dum  Ecclesia  religionis  vota 
accipit  et  consecrat.  Tractando  de  statu  religioso,  schema  videtur  pro- 
fessionem religiosam  reducere  ad  actum  moralem  et  iuridicum  subiecti 
qui  se  Dei  servitio  mancipat,  nulla  pene  intentione  facta  ad  actum  divi- 
num seu  potius  ad  actum  Ecclesiae  in  nomine  Dei  agentis,  quae,  profi- 
tentis  vota  suscipiens  eum  Domino  Deo  consecrat,  visibili  namque  con- 
secratione per  signa  exteriora  huic  statui  propria,  et  invisibili  per  obten- 
tionem  gratiae  divinae  eidem  statui  adnexae  et  omnino  necessariae. 

Traditio  perantiqua  monachorum,  e contra,  nitidissime  distinguit  in 
professione  religiosa  duplicem  actum:  unum  actum  subiecti  sese  Deo 
offerentis,  alium  actum  Ecclesiae  quae,  nomine  Dei,  oblationem  accipit, 
contractum  sancit  et  ipsum  professum  in  statu  perenne  consecrationis  in- 
stituit. Hic  Ecclesiae  actus  tum  a monastica  traditione,  tum  a Pontificali 
romano  vel  ab  antiquis  libris  sacramentorum,  « consecratio  vel  benedic- 
tio » appellatur.  Non  quidem  quod  sit  verum  sacramentum,  sed  verum 
sacramentale:  immo  ad  modum  perennis  sacramentalis  conditiones  to- 
tius vitae  ipsius  professi  elevat.  Schema  non  memorat  nisi  actum  moralem 

professi  seipsum  voventis,  et  actionem  iuridicam  tum  ipsius  professi,  tum 
Ecclesiae  professionem  accipientis. 

Dolendum  esset  si  ne  verbum  quidem  faceret  de  stricta  religiosi  con- 
secratione ab  ipsa  Ecclesia,  per  orationem  publicam  et  liturgicam,  ope- 
rata, quae  voventem  positive  Deo  ordinat,  sanctificat  et  supernaturali 
adiutorio  ditat  quod,  per  modum  operantis  Ecclesiae,  si  professus  obi- 
cem non  ponit,  efficacitatem  perenniter  in  tota  sua  vita 4 servabit. 

Unde  humiliter  propono  duas  additiones  faciendas  in  cap.  IV  quas 
brevitatis  causa  scripto  tradam  exc.mo  secretario  generali .5 

Hanc  occasionem  nactus  optarem  etiam  ut,  loquens  de  vocatione  ad 
sanctitatem  in  hoc  cap.  IV,  Concilium  locum  specialem  tribueret  illi  for- 
mae vitae  religiosae  quae  principaliter  ad  vitam  contemplativam  conse- 
cratur, in  Ordinibus  tam  virorum  quam  mulierum.  Tali  enim  vocatione 
contemplativa  maxime  manifestatur  munus  latreuticum  Ecclesiae  simul- 
que  opus  salutis  generis  humani  efficacissime  adimpletur. 

Ceterum  toto  corde  assensum  praebeo  iis  quae  pulcherrime  dixit 
exc.mus  D.  Martin , arch.  Rothomagensis.6  Dixi.  Gratias. 


In  textu  scripto  tradito-.  1 Schema  de  Ecclesia  plura  et  pulchra  de  eius  uni- 
tate, apostolicitate  et  catholicitate  declarat.  De  vocatione  ad  sanctitatem  mem- 
brorum Ecclesiae  etiam  tractatur.  Sed  pauca  tantum  innuit  de  ipsius  Ecclesiae 
sanctitate  quae  tamen  inter  notas  praecipuas  constitutionem  Ecclesiae  integran- 
tes, maxime  praefulget.  Inde  etiam  idem  schema.  2 deest.  3 Talis  defec- 
tus vividius  adhuc  oculos  offendit  in  cap.  IV  de  vocatione  ad  sanctitatem  in  Ec- 
clesia. Affirmatur  quidem,  et  bene,  illa  vocatio  universalis  christianorum  prout 
a Christo  data  est,  qui  etiam  illius  fuit  perfectum  exemplar.  Non  videtur  postea 
tacendum  Ecclesiam  ipsam,  non  solum  hanc  vocationem  filiis  suis  transmittere,  sed 
et  ipsam  illis  eximiae  sanctitatis  exemplar  praebere,  necnon  ad  sanctitatem  filiorum 
suorum  obtinendam  perpetuo,  tum  doctrina  et  exemplo,  tum  etiam  sua  prece 
perpetua,  efficaciter  cooperari.  4 deest.  5 sequentes  additiones  ad  textus 
nn.  29  et  34  schematis:  1.  Ad  n.  29,  pag.  18,  post  lin.  25:  « Ipsa  etiam  Christi 
Ecclesia  sancta  est,  non  tantum  quia  fide,  spe  et  caritate  in  hac  terra  ipsi  et  soli 
Deo  inamissibiliter  adhaeret,  sed  quia,  mandatum  et  exemplum  Sponsi  sui  fide- 
liter obsequens,  ipsa  est  perfecta  perpetuaque  orans,  et  incessanter  publica  sua 
prece  laudem  Domini  proclamat.  Unde  Ecclesia  sancta  non  tantum  filios  suos  ad 
sanctitatem  invitat,  sed  et  ipsos  ad  eandem  sanctitatem  generat  per  baptismum, 
in  eis  sanctitatem  nutrit,  accrescit  aut  reparat  per  alia  sacramenta  ipsi  a Christo 
commissa.  Insuper  Ecclesia  oratione  sua  publica,  gratias  et  dona  pro  hominibus 
implorat,  ipsosmet  vel  res  eis  inservientes  ad  Dei  servitium  ita  exclusive  consecrat 
ut  non  solum  segregantur  a quolibet  usu  profano,  sed  positive  et  supernaturaliter 
aptantur  ad  opera  gratiae  et  ad  cultum  sive  laudem  Dei  peragendum.  Hac  eadem 
prece  omnibus  fit  orationis  perfectae  et  sanctitatis  eximiae  exemplar  et  magistra. 
Cum  gaudio  tandem  filios  suos,  qui  per  totam  vitam  virtutibus  orationibusque 
claruerunt,  in  albo  sanctorum  collocat  ut  perpetuos  vividosque  suae  sanctitatis 
testes  ».  2.  Ad  n.  34,  pag.  22,  lin.  7:  « Non  tamen  statum  illum  Ecclesia  sanctione 

iuridica  tantum  et  canonica  sancit,  sed  et  liturgica:  ministerio  enim  praelati  vel 
sacerdotis  evangelica  consilia  profitentes  in  nomine  Domini  suscipit,  prece  sua 
publica  eis  dona  et  auxilia,  quae  ad  perfectionem  adquirendam  necessaria  sunt,  a 
Deo  postulat,  eos  denique  sollemniter  benedicit,  sive  iuxta  perantiquum  ritum 
benedictionis  monachorum  vel  consecrationis  virginum,  sive  ritu  simpliciore  qui, 
ad  instar  cuiusdam  perennis  sacramentalis  totam  religiosae  vitae  conditionem  sanc- 
tificat, oblationem  factam  eucharistico  sacrificio  saepe  adsocians  ».  6 deest. 


16 

Rev.mus  P.  D.  IUCUNDUS  M.  GROTTI 
Praelatus  nullius  Acrensis  et  Puruensis 

Venerabiles  Patres, 

Hoc  capite  finem  ponimus  tractationi  de  Ecclesia.  Quas  et  quales 
novitates  audivimus!  Omnes  ad  Ecclesiam  vocantur;  omnibus  panditur 
ianua  ut  non  tantum  in  Ecclesiam  veniant  sed  in  ea  vivant,  agant  et  se 
sanctificent!  Verba  prolata  sunt  ad  longiores,  scii,  ad  paganos;  dulcis- 
sima verba  ad  propinquiores,  scii,  ad  separatos;  omnes  ad  unitatem  vo- 
cantur, nobiscum!  Fratres  separati,  in  hac  aula,  sunt  introducti;  nunc 
postulatur  ut  et  ipsi  loquantur!  Immo  et  mulieres,  et  plus  quam  mille- 
nario « mulieres  in  Ecclesia  sileant  » detentae,  in  hisce  sessionibus  invo- 
cantur (et  non  ad  parandam  rubiaceam  potionem  vulgo  « caffe  » vel  « cap- 
puccino  »!.  Tamen... 

Moderator-.  Loquaris,  quaeso,  ad  cap.  IV. 

Orator-.  Ad  conclusionem  deveniam.  Tamen  Ecclesia  oblivisci  non 
potest  sacerdotes  qui  defecerunt  in  via  et  ab  ea,  sit  venia  verbo,  tenentur 
in  aliquo  inferno  excommunionis  in  quo  nulla  salus  nec  spes  salutis. 
Et  sunt  fratres  nostri,  et  eamdem  fidem  profitentur!  Pro  originali  pec- 
cato habemus  remedium;  pro  illorum  culpa  nihil  habet  Ecclesia?  Sancti- 
tas est  etiam  pro  ipsis } Et  quot  et  quales  vires  amittimus! 

Nullam  ideam  concretam  hodie  propono:  suo  tempore  proponam. 
In  praesenti  tantummodo  dicere  vellem  Patribus:  aperite  corda  vestra 
ad  horum  nostrorum  fratrum  angustias;  orate,  cogitate  in  Domino  et  ali- 
quid pro  illis  faciamus,  sunt  enim,  pleno  iure,  noster  proximus  uti  nemo 
est;  et  potius  quam  in  inferno  excommunionis,  illos  ponamus  in  aliquo 
purgatorio  ubi  ipsi,  sibi,  nobis  et  Ecclesiae  sint  utiles.  Aperite  corda, 
aperite  brachia,  estote  Patres,  veri  Patres,  ne  in  itinere  suo  umbroso 
tantummodo  inveniant  malos  et  necessaria  subsidia  a malis  accipiant  qui 
illos,  nos  et  Ecclesiam  humiliant. 

Uno  verbo:  si  per  Concilium  spes  omnibus  arridet,  et  ipsis  arrideat; 
et  Concilium  nostrum  sit  eis  saltem  initium  salutis!  Dixi. 


In  textu  scripto  tradito : 1 deest. 

\_Sub  signaverunt  etiam']  Michelato  (Italia);  Kinch  (Africa);  Zioni  (Brasil); 
Ungarelli  (Brasil);  Pesce  (Brasil);  Casullo;  P.  Carretto;  G.  M.  Coderre;  Mario  di 
Lieto. 

Animadversiones  additae-. 

1.  Sanctitas,  ut  in  schemate  proponitur,  est  potius  formalistica  quam  rea- 
listica  (non  loquor  de  forma  scholastice  accepta!...),  nam  sanctitas  quae  fere  unice 
praesentatur  est  sanctitas  moralis;  sed  ipsa  substantia  sanctitatis  non  est  morali- 
tas  actionum,  sed  praesentia  ipsius  Christi,  seu  gratia,  in  omnibus  actionibus.  Unde 
oporteret,  meo  humili  iudicio,  tali  modo  dicere  ut  clare  appareat  sanctitatem  esse 
in  vita  gratiae  cuius  moralitas  actionum  est  veluti  forma  externa  et  fere  probatio 
interioris  sanctitatis.  Hoc  modo  facilius  ad  sacramenta  omnes  vocare  possumus 
uti  ad  fontes  gratiae  et  sanctitatis. 

2.  Abest  ratio  clara  et  evidens  cur  quis  ad  perfectionem  tendere  debeat 
(in  primo  capite,  ni  fallor,  aberat  ratio  parallela,  ut  ita  dicam,  scii,  cur  quis  in 
Ecclesiam  Christi  ingredi  debeat).  Exhortatio  Patrum  Conciliarium  non  est  ratio 
et  multo  minus  ratio  sufficiens;  semperque,  saltem  in  minus  instructis,  ideam 
gignere  posset  agi  de  consilio  non  vero  de  stricta  obligatione.  Tamen,  ex  verbis 
constitutionis  quae  consilium  Dei  ostendere  debent  et  quidem  omnibus,  fidelibus 
et  infidelibus,  clare  apparere  debet  quod  quis  tantummodo  in  Ecclesia  Christi 
perfectionem  attingit  ad  quam  Deus  vocat  homines  omnes;  et  in  Ecclesia  Christi, 
tantummodo  qui  perfectionem  attingit,  seipsum  perficit  ex  toto  (si  realizza!)  tum 
in  ordine  naturae  tum  in  ordine  gratiae. 

3.  Ad  paupertatem  quod  attinet,  etsi  forte  ad  extremum  non  sit  deveniendum, 
uti  in  hac  aula  audivimus  elapsa  die,  bonum  esset  considerare  quid  de  nobis  dicit 
populus  noster  christianus,  ad  vestes,  aedes  et  currus  praesertim  quod  attinet. 

Spiritus  Sanctus,  uti  dictum  est,  ephemerides  non  legit;  tamen  omnibus  notum 
facio  — et  notitia  est  utilis  — quod  in  illis  diebus  in  quibus  in  hac  aula  tam 
clare  et  aperte  de  Ecclesia  pauperum  disserebatur,  ephemerides  quaedam  istius 
civitatis  sub  duplici  columna  quaestionem  hoc  modo  lectoribus  proposuit:  in  pri- 
ma, sermones  patrum  paupertatem  extollentes,  in  altera  pretium  crucis  pectora- 
lis, anuli  episcopalis  et  aliorum  nostrorum  ornamentorum,  necnon  pretium  dia- 
rium (diaria)  cuiusdam  hospitalis  domus  (vulgo  hotel)  ubi  aliqui  Patres  conci- 
liares inveniuntur! 

Haec  dixi,  non  quia  omnia  prorsus  reicienda,  sed  moderanda  saltem  viden- 
tur; at  videant  Patres! 

De  schemate  Ecclesiae  noviter  disponendo. 

Cum  huius  Sacrosancti  Concilii  Patrum  suffragio  statutum  sit  ut  de  B.  Virgine 
in  schemate  de  Ecclesia  disseratur,  consequenter  materia  constitutionis  de  ipsa 
Ecclesia,  multis  de  causis,  noviter  disponenda  et  integranda  videtur  ut  sequitur 
vel  alio  meliori  modo: 

Introductio. 

Caput  I. 

De 

seu 

De 

Caput  II. 

De 

Caput  III. 

De 

Caput  IV. 

De 

Caput  V. 

De 

Caput  VI. 

De 

Caput  VII. 

De 

Caput  VIII. 

De 

Conclusio. 

Dei  Patris  aeterno  consilio  eiusque  temporali  exsecutione, 
mirabili  totius  Ecclesiae  sacramento. 

Filio  Dei,  Domino  nostro  Iesu  Christo. 

Spiritu  sancto  ac  de  sanctitate. 

Deipara  Virgine  Maria, 
ministris  Dei  et  Ecclesiae, 
consiliorum  evangelicorum  sectatoribus, 
christifidelibus. 

omnibus  ad  Ecclesiam  plene  adducendis. 


Rationes  et  emolumenta: 

a)  Nominantur  tres  divinae  Personae,  ideoque  et  causa  efficiens,  finalis  et 
exemplaris  Ecclesiae.  Ecclesia  enim  est,  sub  invisibili  et  visibili  Patre,  in  Christo 
congregatio  filiorum,  Spiritu  Sancto  adunatorum,  sanctificandorum  in  dies  ac  sal- 
vandorum, seu  « de  unitate  Patris  et  Filii  et  Spiritus  Sancti  plebs  adunata » 
(S.  Cypr.); 

b)  Introducto  capite  de  D.  N.  I.  C.  ante  cap.  de  B.  Virgine,  utriusque  debite 
illustratur  locus  etc.;  de  B.  Virgine  congrue  disseritur,  loco  et  mensura  (ratio  pa- 
storalis et  oecumenica); 

c ) Spiritus  Sanctus  apparet  ut  causa  et  anima  totius  Ecclesiae  omniumque 
vocationum  et  sanctitatis; 

d)  Membra  hierarchiae,  religiosi  et  laici  aptioribus  et  sibi  propriis  distin- 
guuntur appellationibus;  religiosi  non  miscentur  laicis ; laici  non  illo  vocantur 
nomine  improprio  et  profano,  sed  consueto,  sicut  cum  sermo  est  de  fidelium  sensu. 

De  vocatione  ad  sanctitatem. 

Pulchra  et  quidem  multa,  mihi  videntur  contineri  in  hoc  capite;  sed  et  defectus 
non  paucos  video,  quique  alii  sunt  proprii,  alii  vero  communes,  scii,  totius  sche- 
matis. 


Defectus  proprii : 

1.  Abest  prorsus  « ex  integro » quaestio  praecipua  totius  capitis,  scilicet: 
« quid  est  sanctitas?...  ». 

2.  Sanctitas  est  de  essentia  Ecclesiae,  ergo  locus  proprius  est  in  primo  non  in 
novissimo  capite,  quasi  in  appendice! 

Et  fortasse  quidam,  ex  hoc  facto,  concluderet  sanctitatem  in  Ecclesia  esse  ali- 
quid periphericum  vel  saltem  minoris  momenti. 

3.  Abest  ratio  clara  et  evidens  cur  quis  ad  perfectionem  tendere  debeat  (in 
primo  capite,  ni  fallor,  abest  ratio  parallela,  ut  ita  dicam,  scilicet,  cur  quis  in 
Ecclesiam  Christi  ingredi  debeat!). 

Exhortatio  Patrum  conciliarium  non  est  ratio  et  multo  minus  ratio  sufficiens; 
semperque,  saltem  in  minus  instructis,  ideam  gignere  posset  agi  de  consilio  non 
vero  de  stricta  obligatione. 

Tamen,  ex  verbis  constitutionis  quae  consilium  Dei  ostendere  debent  omni- 
bus, fidelibus  et  infidelibus,  clare  apparere  debet  quod  quis  tantummodo  in  Ec- 
clesia Christi  perfectionem  attingit  ad  quam  nos  vocat  Deus;  et  in  Ecclesia  Christi, 
tantummodo  qui  perfectionem  attingit,  seipsum  perficit  ex  toto  (vulgo:  « si  realiz- 
za  »)  tum  in  ordine  naturae  tum  in  ordine  gratiae. 


CONGREGATIO  GENERALIS  LIX 


67 


Defectus  communes : 

1.  Termini  neque  a philosophia,  neque  a theologia  neque  a Iure  Canonico 
desumuntur,  et  quidem  studiose;  sed  nec  semper  menti  hominis  nostri  aevi  sunt 
accommodati,  unde: 

a)  theologi,  philosophi  et  canonistae  (et  multi  in  hac  aula!)  distinctionis 
motivum  semper  insumunt  semperque  suffragium  hoc  modo  ferunt:  « placet  iuxta 
modum  »; 

b)  ceteri  nec  semper  quae  dicuntur  intelligunt,  neque  quae  intelligunt  rite 
intelligunt. 

2.  Propositiones  non  conficiuntur  sollemni  stylo  conciliari  et  pluribus  citatio- 
nibus inficiuntur  cum  sacrificio:  linguae,  styli  et  claritatis. 

3.  Nexus  inter  propositiones  est  potius  in  voce  « enim » vel  in  similibus 
quam  in  re. 

Citationes  scripturisticae  nec  semper  bene  aptantur,  praesertim  quando  agitur 
de  rebus  accidentalibus,  temporis  Scriptoris  Sacri  propriis,  non  vero  nostri  aevi. 

Ut  quae  dixi  pateant,  videamus  prooemium!  (pag.  18). 

[In  primis  noto:  quod  bis  in  prooemio  dicitur,  ter  saltem  in  sequenti  nume- 
ro (29)  repetitur.  Videte: 

Linn.  1-3:  «omnes  ad  sanctitatem  vocantur». 

Linn.  4-8:  «Filius  ad  homines  venit  ut  sint  sancti  etc.  ». 

Lin.  16:  «Dominus  Iesus  omnibus  et  singulis  hominibus  praedicavit:  estote 
ergo  vos  perfecti  etc.  ». 

Lin.  18:  «Unum  universaleque  mandatum  dedit  (Iesus)  etc.». 

Lin.  23:  « perspicuum  est  Dominum  ad  sanctitatem  vocare  omnes  discipulos  »]. 

Lin.  1 : «in  mysterio  Ecclesiae  »,  omnes  ad  sanctitatem  vocantur.  Quod  omnes 
in  Ecclesia  vocati  sint  ad  sanctitatem  est  evidens;  non  equidem  in  mysterio  Ec- 
clesiae. 

Lin.  2:  « annuntiatur».  Non  est  novitas  istius  nostri  Concilii  mysterium  Ec- 
clesiae! 

Lin.  3:  « sive  ad  Hierarchiam  etc.  » haec  distinctio  est 

a)  inutilis,  nam  dixit  antea  omnes; 

b)  male  proposita,  nam  laici  ponuntur  uti  qui  pascuntur  tantum,  et  multa 
in  hac  aula  audivimus  de  apostolatu  laicorum! 

Lin.  3:  «ad  sanctitatem».  Sed  quid  est  sanctitas?...  Nihil  de  eius  essentia 
in  toto  capite! 

Lin.  4:  « Filius  ».  Cuius  filius?  ...  est  terminus  syncategorematicus  et  alio 
verbo  indiget  ut  ad  suam  deveniat  claram  significationem.  Certe  pro  christianis  esset 
sat  clarum  agi  de  Filio  Dei,  sed  pro  ceteris!... 

Lin.  5:  «habeat».  Pulcherrima  haec  citatio  transfertur  in  integrum  cum  sa- 
crificio concordantiae  latinae,  quae  discordantia  ulterius  progreditur  ad  sequentia 
verba  « elevat  - replet  - eligit  ». 

Lin.  6:  « universos  ad  plenam  etc.  ...  ».  Si  elevati  et  repleti  caelestibus  bene- 
dictionibus ut  simus  sancti  et  immaculati  in  conspectu  Dei,  ad  quid  conatus  ad 
sanctitatem?... 

Lin.  8 : «in  laudem  gloriae  gratiae  suae  » : sanctitas  videtur  uti  Nirvana,  sci- 
licet tantummodo  apparent  quae  sunt  Dei  non  vero  quae  sunt  hominis! 

Lin.  9:  « eligit  ».  Aegre  sustinent  theologi  divisionem  « operationum  ad  extra  » 

Divinarum  Personarum;  nunc  vero  alia  operatio  tribuitur  Filio,  scilicet  electio 
quorumdam  ad  vocationem  religiosam! 

Lin.  10:  « ad  regnum  caelorum  ».  Sanctitas  non  est  vocatio  ad  regnum  caelo- 
rum; et  regnum  caelorum  nec  semper  Paradisum  indicat,  immo  fere  semper  Pa- 
radisum non  indicat. 

Lin.  11:  « testimonium  et  exemplum  ».  Vita  religiosa  definitur  potius  ad  extra 
(relate  ad  eos  qui  religiosi  non  sunt)  quam  ad  intra  (relate  ad  illos  qui  religiosi 
sunt);  tamen,  in  primis,  status  religiosus  est  pro  religiosis,  non  pro  ceteris! 

Moderator.  Optima  quidem  erant  quae  dixisti,  sed  non  pertinent  ad 
hoc  caput.  Et  enixe  rogo  Patres  ut  se  teneant  intra  ambitum  capitis. 


17 

Exc.mus  P.  D.  IOSEPH  MARCUS  GOPU 
Archiepiscopus  Hyderabadensis 


Em. me  Praeses,  venerabiles  Patres, 

Patres  haud  pauci  monstrarunt  deficientiam  quamdam  sub  art.  30 
cap.  IV  de  Ecclesia,  nempe  de  natura  status  sacerdotalis  atque  de  natura 
perfectionis  sacerdotalis.  Dictis  horum  Patrum  in  genere  assentio.  Liceat 
et  mihi  aliquod  votum  addere  paucis  verbis  ad  iuste  honestandam  di- 
gnitatem sacerdotum  saecularium,  cooperatorum  immediatorum  ordinis 
episcopalis. 

Loquor  nomine  42  episcoporum,  ex  utroque  clero,  ex  India,  Ma- 
laisia,  Thailandia,  Indonesia. 

Verba  « saecularis  et  religiosus  » usitantur  persaepe  in  schematibus 
quandocumque  de  clero  agitur.  Mea  humili  sententia,  habemus  nunc 
tempus  opportunum,  tempus  acceptabile / auferendi  vocabulum  « sae- 
cularis » et  substituendi  aliud  vocabulum  melius,  v.  g.,  « dioecesanus  », 
etiam  in  futuro  Codice  luris  Canonici. 

Vox  « saecularis  » in  usum  venisse  videtur  ut  distinctio  conveniens 
fieret  inter  sacerdotes  pastorali  munere  fungentes  et  sacerdotes  in  mona- 
steriis viventes  sub  regula  communi  cum  votis  solemnibus,  propter  quod 
vocabantur  « regulares  ».  Nunc  temporis  vero  vocabulum  « saecularis  » 
odiosum,  peior ativum  2 et  ambiguum  factum  est.  Peius  adhuc,  quando 
iuxtaponimus  voces  « saecularis  » et  « religiosus  » implicamus  quasi 
sacerdos  saecularis  non  esset  homo  religiosus.  Praesertim  in  regionibus 
paganis,  seu  missionum,  sacerdotes  quamdam  humiliationem  sentiunt 
quando  nominantur  « sacerdotes  saeculares  »,  quia  in  auribus  pagano- 

rum  vox  « saecularis  » sonat  tamquam  aliquid  mundanum,  Deo  vel  reli- 
gioni non  dedicatum;  ergo  vox  « saecularis  » practice  contradiceret  voci 
ipsi  « sacerdoti  ». 

Nonne  sacerdos  est  homo  Dei,  homo  ex  hominibus  assumptus  et 
servitio  Dei  et  cultui  Dei  dedicatus,  homo  ex  professo  colens  virtutem 
religionis?  Est  sane  homo  religionis  per  excellentiam;  « religiosus  Dei  » 
sicut  aiebat  P.  Olier,  fundator  Societatis  S.  Sulpicii.  Vivit  inter  fideles 
in  mundo  sed  non  est  de  mundo.  Consequenter  mihi  videtur,  sicut 
permultis  sacerdotibus  et  episcopis,  odiosum  et  ambiguum  esse  sacerdo- 
tes vocare  saeculares,  Immo  voces  « sacerdos  » et  « saecularis  » sonant 
tamquam  verba  fere  contradictoria. 

Animadvertendum  est  etiam  non  deesse  catholicos  fideles  laicos 3 
qui  sibi  figurant,  ob  hoc  vocabulum,  sacerdotes  in  ministerio  pastorali 
occupatos  esse  sacerdotes  secundi  ordinis  quasi  tolerati  in  Ecclesia;  cle- 
ricos vero  regulares  et  religiosos  tamquam  veros,  pleno  sensu,  sacerdotes. 
Nonne  esset  opportunum  corrigere  hanc  anomaliam  et  ambiguitatem  et 
ita  animum  addere  sacerdotibus  adhuc  ad  magis  aestimandam  suam  su- 
blimem vocationem  et  ad  maiorem  generositatem  in  servitio  dioecesis 
et  in  quaestu  sanctitatis? 

Mihi  placet  proponere  usum  vocabuli  « clerus  dioecesanus  ».  Haec 
expressio  iam  in  usum  deducitur 4 in  multis  regionibus;  habet  positi- 
vam significationem;  monstrat  sacerdotem  utpote  dependentem  ab  epi- 
scopo; membrum  presbyterii  dioecesis;  incardinatum  servitio  communi- 
tatis dioecesanae.  Continet  uberiorem  doctrinam  et  inspirationem  quam 
ieiuna  expressio  « clerus  saecularis  ».  Concilium  plenarium  Indiae  cele- 
bratum anno  1950  praesidente  em.mo  card.  Gilroy,  renuntiavit  nomini 
« clerus  saecularis  » in  favorem  nominis  « clerus  dioecesanus  ». 

Forsan  quis  argueret  alias  in  dioecesi  inveniri  communitates  sacerdo- 
tum ex  institutis  religiosis  qui  etiam  vellent  se  considerare  clerum  dioe- 
cesanum  ...5.  Valde  debile  est  hoc  argumentum.  Hi  clerici  operantur 
utique  in  dioecesi  constituentes  alteram  sectionem  cleri  in  dioecesi, 
propter  quod  habetur  expressio  « uterque  clerus  » sed  non  habent  tam 
totalem  dependentiam  ab  episcopo,  neque  sunt  dioecesi  incardinati  ne- 
que tam  exclusive  et  stabiliter  dedicati  servitio  communitatis  dioecesa- 
nae quam  clerici  saeculares.  Dependent  insuper  ab  aliis  superioribus  et 
transferri  possunt  ex  una  dioecesi  in  aliam.  Quapropter  clerus  saecularis 
maius  habet  ius  ad  titulum  cleri  dioecesani  quam  religiosi.  Et  reliqua ,6 
Haec  expressio  nullo  modo  derogat  statui  aut  dignitati  religiosorum. 
Mihi  persuasum  est  hanc  mutationem  terminologiae  receptum  iri  ubi- 
que terrarum  7 a sacerdotibus  cum  gaudio  et  grato  animo.  Dixi. 

In  textu  scripto  tradito-.  1 deest.  2 deest.  3 deest.  4 deducta 
est.  5 quia  vivunt  et  operantur  in  dioecesi  sub  aliqua  dependentia  ab  epi- 
scopo. 6 Omnes  christifideles,  tum  clerici  tum  laici,  tenentur  esse  homines 
religiosi  (Deo  et  religioni  devoti),  sed  vox  « religiosi  » appropriatur  iis  qui  pu- 
blicam professionem  perfectionis  acquirendae  emittunt  in  institutis  religiosis.  Si- 
militer, quamquam  omnes  fideles  alicuius  territorii  vulgo  vocantur  dioecesani, 
sacerdotes  saeculares  sunt  dioecesani  per  excellentiam  propter  eorum  incardinatio- 
nem  et  directam  atque  totalem  dedicationem  servitio  dioecesis.  Tandem,  dum  cle- 
rici saeculares,  etiamsi  ipsi  sint  viri  religiosi  vi  suae  vocationis  et  ministerii,  liben- 
ter vocant  collaboratores  suos  ex  institutis  clericalibus  « clericos  religiosos  »,  defi- 
ciente aptiore  vocabulo,  nonne  decet  clericos  religiosos  vocare  clericos  dioecesis 
« sacerdotes  dioecesanos  »?  7 deest. 

[Subsignaverunt  etiam ] (Iam  exhibui  27  nomina  episcoporum  qui  mecum 
sentiunt.  En  alia  nomina:)  Thomas  Roch  Agniswami  S.  I.,  ap.  Kottar;  P.  Ker- 
ketta  S.  I.,  arch.  Ranchi;  Leo  Tigga  S.  I.,  bish.  of  Dumka;  A.  Beretta,  ep.  Waran- 
galensis;  Leo  D’Mello,  ep.  Aimerensis;  Mar  Gregorios,  arch.  Trivandrensis;  Mat- 
tew  Kavukatt,  arch.  Changanacherrensis;  J.  Rosario,  bish.  of  Amravati;  E.  D’Souza, 
arch.  of  Nagpur;  Lawrence  Trevor  Picachy  S.  I.,  bish.  of  Jamshedpur;  J.  Malen- 
fant,  praef.  ap.  Benares;  R.  Ambrose,  arch.  Pondicheriensis-Cuddalorensis;  S.  Val- 
lopilly,  ep.  Tellicherry;  Fortunatus  Coutinho,  ep.  eoad.  Belgaum;  William  Bouter, 
ep.  Nellorensis. 


18 

Exc.mus  P.  D.  EDUARDUS  SCHICK 
Episcopus  tit.  Araditanus,  aux.  Fuldensis 

Venerabiles  Patres, 

Pauca  solummodo  ad  structuram  internam  totius  cap.  IV.1 

1 . In  isto  capite  2 de  sanctitate  sermo  est  quin  nitide  et  sufficienter 
definiatur  quid  sit.  Talis  definitio  autem  eo  magis  opportuna  videtur, 
quod  conceptus  biblicus  sanctitatis  — et  in  schemate  argumentatio  fit 
textis  biblicis  — inadaequate  solummodo  coincidit  cum  conceptu  nostro 
consueto  sanctitatis,  qui  imprimis  est  ethicus...3 

Liceat  mihi  itaque  lineas  principales  istius  conceptus  sanctitatis  bi- 
blici  brevissime  adnotare.  Ad  cognoscendam  significationem  biblicam 
sanctitatis  exeundum  est  ab  assertione  in  Scriptura  Veteris  Testamenti 
iterum  atque  iterum  repetita:  « Deus  sanctus  est  ».  Quae  sanctitas  Dei 
fundamentaliter  consistit  in  eius  separatione  a mundo  creato  seu  in  eius 
transcendentia.  Ita  etiam  sanctitas  hominis  — biblice  sumpta  — est 
conditio  eius,  qui  divinitus  e profanitate  mundi  electus  atque  vocatus,  in- 
strumentum Dei  constitutus,  hanc  suam  conditionem  (a  Deo  gratis  do- 
natam) Deo  adiuvante  vivit.  Exemplar  istius  sanctitatis  hominis  patet 
in  Abraham  patriarcha  et  in  eius  prole,  nempe  in  populo  electo  Veteris 

Testamenti,  cui  consequenter  ad  istam  electionem  et  attractionem  ad 
Deum  mandatum  incumbit:  « Sancti  estote,  sicut  et  Ego  sanctus  sum  » ...4 

In  homine  christiano  autem  haec  sanctitas  seu  ad  Deum  relatio  con- 
sistit in  sanctitate  Christi  participanda,  et  quidem  ontice  indeque  ethice. 
Itaque  S.  Paulus  in  epistolis  suis  methodum  sequitur,  in  prima  parte 
dogmatica  indicare,  quid  homo  christifidelis  gratia  redemptionis  factus 
sit;  in  altera  parte  paraenetica  transponit  indicativos  primae  partis  in 
imperativos  correspondentes.  Unum  exemplum  pro  pluribus,  illustrandi 
causa,  afferatur:  « Quotquot  in  Christum  baptizati  estis,  Christum  in- 
duistis » ...5  — (aspectus  onticus,  ex  quo  sequitur  imperativus  ethicus) 
« Induite  igitur  utpote  electi  Dei  sancti  et  dilecti  viscera  misericor- 
diae... etc.  » ...6.  Quae  forma  originalis  catecheseos  moralis  christianae  in 
schemate  nostro  magis  adhibenda  id  magnopere  emendaret  et  substantia- 
liter compleret. 

2.  In  n.  29,  ab  initio / de  Christo  Domino  sermo  est  ut  causa  sancti- 
tatis christianae.  Sed  non  sufficienter  videtur  Christum  considerare  omnis 
sanctitatis  magistrum  et  exemplar,  auctorem  et  consummatorem,  quae 
omnia  — scholastice  loquendo  — ad  causalitatem  exemplarem  et  effi- 
cientem reducuntur.  Causalitas  autem  Christi  relate  ad  sanctitatem  fide- 
lium, si  non  etiam  quodam  sensu  « formalis  » agnoscitur,  vix  iustitia 
fit  corpulento  modo  dicendi  S.  Pauli.  Metaphora  « induendi  Christum  » 
imprimis,  ubi  de  prima  sanctificatione  baptismali  agitur,  causalitatem 
generis  « formalis  » haud  obscure  significat.  Item,  si  « in  Christo  esse  » 
a S.  Paulo  explicatur  de  Christo,  « qui  factus  est  nobis  sapientia  et  iu- 
stitia et  sanctificatio  et  redemptio  »...8.  Dixi. 


In  textu  scripto  tradito : 1 deest.  2 cap.  IV.  3 et  sic  sumptus  in  no- 
stro schemate  praevalet.  Deficiens  vel  saltem  non  solidum  fundamentum  biblicum 
heri  ab  em.mo  card.  Bea  deploratum  est.  4 ( Lev . 11,  44).  5 ( Gal . 3,  27). 

6 {Coi.  3,  12  ss.).  7 (pag.  18,  linn.  13-15).  8 (1  Cor.  1,  30). 

19 

Rev.mus  P.  D.  AUGUSTINUS  SEPINSKI 

Minister  generalis  O.F.M. 

Venerabiles  Patres, 

Loquar  nomine  plus  20  Patrum,  et  plurium  superiorum  generalium. 
Praetermissis  eis  quae  perpulchre  scripta  sunt  in  hoc  schemate,  propero 
subito  ad  subiciendum  examini  titulum,  structuram  necnon  materiam 
huius  capitis } 

1.  Materia,  quae  annuntiatur  in  titulo,  proprium  locum  hic  non 
habet...2 

2.  Titulus  et  materia  cap.  IV,  ni  fallor,  inter  se  parum  cohaerent, 
i.  e.  materia  non  evolvitur  modo  quem  titulus  innuit.  Rationes  harum 
duarum  animadversionum  scripto  tradam .3 

3.  Praefatum  cap.  IV  in  logica  ordinatione  materiae  constitutionis 
religiosis  seu  asseclis  status  perfectionis  dicatum  esse  deberet. 

In  duobus  praecedentibus  capitulis  enim  de  hierarchia  et  de  laicis 
actum  est.  Laicorum  vero  nomine  intelliguntur  hoc  loco  « fideles  qui... 
neque  ad  ordinem  hierarchicum  neque  ad  statum  religiosum  ab  Ecclesia 
sancitum  pertinent  » ...4.  Ergo  aut  de  religiosis  omnino  silendum  esset, 
et  tunc  mutilam  constitutionem  haberemus,  aut  sequens  caput,  i.  e., 
cap.  IV,  religiosis  dicandum  esset. 

Revera,  quando  mense  maio  anni  1962  haec  quaestio  in  commissione 
centrali  ventilata  fuit,  Patres  commissionis  centralis  ante  oculos  habe- 
bant optimum  schema  a commissione  theologica  exaratum,  quod  titulum 
habebat  de  statibus  euangelicae  adquirendae  perfectionis.  In  disceptatio- 
nibus vero  circa  100  em.morum,  exc.morum  et  rev.morum  Patrum  ne 
una  quidem  vox  contraria  audita  est;  sed  responsiones  semper  erant: 
placet , vel  valde  placet , vel  placet  omnino. 

Ex  altera  parte,  prima  intentio  et  mens  auctorum  schematis  de  Ec- 
clesia, quod  nunc  ante  oculos  habemus,  erant  eaedem...5 

Cum  igitur  res  ita  se  habeat.  Patribus  Conciliaribus  proponere 
velim: 

1.  Ut  hoc  caput  a commissione  mixta  exaratum  accurate  revideatur 
et  emendetur,  et  quidem  sequentibus  normis: 

a)  Materia  praesens  dividatur,  ita  ut  nn.  29-30  ...6  ad  caput  de 
populo  Dei  in  genere  transferantur,  et  conserventur  in  praesenti  capite 
tantum  ea  quae  de  statu  religioso  agunt; 

b ) Reponatur  titulus  concorditer  probatus:  de  iis  qui  consilia 
evangelica  profitentur. 

Ratio  huius  ultimae  propositionis  non  est  quidam  sensus  sentimen- 
talismi,  ut  aiunt,  sed  provenit  ex  ipsa  natura  rei. 

Revera  Ordines  et  Congregationes  religiosae  constituunt  in  Ecclesia 
elementum  maximi  momenti,  inde  ab  initio  aerae  christianae,  primum 
apud  orientales,  postea  apud  occidentales,  ita  ut,  sicut  iure  meritoque 
quidam  exc.mus  archiepiscopus-episcopus  Galliae  in  Emendationibus 
praesentis  schematis  ...7  notat:  « haec  professio  (scii,  votorum),  si  non 
ad  essentiam,  tamen  ad  integritatem  Ecclesiae  pertinet  »...8 

Quod  attinet  ad  rationem  oecumenicam,  scii,  ad  Orthodoxos , Angli- 


CONGREGATIO  GENERALIS  LIX 


73 


canos,  et  Erotestantes,  ex  animo  adhaereo  iis  quae  hodie  optime  dixit 
exc.mus  D.  Martin ,9 

Adiungo  quod  in  conventu  generali  superiorum  generalium,  die 
14  mensis  octobris  huius  anni  habito,  superiores  generales  unanimiter 
votum  submissum  sed  ardens  emiserunt,  ut  caput  speciale  in  constitu- 
tione de  Ecclesia  dedicetur  « iis  qui  consilia  evangelica  profitentur  »...10 

Alias  animadversiones  secretariatui  trado  A Dixi. 


In  textu  scripto  tradito-.  1 Vos  allocuturus,  Patres  conciliares,  quoad  cap.  IV 
schematis  de  Ecclesia , praemittere  velim  me  rem  tantum  globatim  pertractaturum 
esse. 

Quod  si  de  singularibus  verbum  facerem,  non  pauca  in  textu  proposito  per- 
pulchre  dicta  iure  laudanda  censerem,  ut  sunt:  (pag.  18,  nn.  28-29)  explicita  asser- 
tio universalis  vocationis  ad  sanctitatem;  (pag.  21,  n.  33,  lin.  19)  affirmatio  sensus 
socialis  status  religiosi,  quippe  qui  est  Ecclesiae  « sanctitatis  peculiare  testimo- 
nium » et  signum  vitae  novae,  redemptione  Christi  acquisitae  (pag.  18,  linn.  15-16); 
porro  affirmatur  (pag.  21,  linn.  31-34)  officium  religiosorum,  derivans  a profes- 
sione votorum,  consistere  in  « prece,  actuosaque  opera  laborandi  ad  regnum  Christi 
in  animis  radicandum  et  roborandum,  illudque  ad  omnes  plagas  dilatandum  », 
et  alia  huiusmodi:  quae  omnium  plausus  merentur. 

Intendo  tamen  titulum,  structuram  necnon  materiam  praedicti  capituli  brevi 
examini  subiicere,  Vestraeque  attentioni  exponere  quomodo,  meo  submisso  iudi- 
cio,  illud  emendari  et  perfici  possit. 

Perpenso  textu  in  se  et  in  complexu  organico,  cuius  partem  constituit,  ac 
collato  cum  titulo  capitis  {«  De  vocatione  ad  sanctitatem  in  Ecclesia  »)  necnon 
cum  totius  constitutionis  de  Ecclesia  corpore,  sequentia  statim  perspicere  pos- 
sumus: 2 Cum  omnes  filii  Dei  ad  sanctitatem  vocati  sint,  de  ea  vocatione 

agere  expedit  in  capite  « De  populo  Dei  in  genere  »,  quod,  iuxta  notulam  in  calce 
pag.  5 positam,  caput  II  schematis  constituet. 

Ceterum  affirmatio  de  universali  vocatione  ad  sanctitatem  pluries  ibi  repetitur 
(pag.  5,  lin.  18;  pag.  6,  lin.  13).  Sufficeret  ergo  has  affirmationes  in  capite  de 
populo  Dei  breviter  explanare  atque  diversis  vitae  statibus  doctrinam  appli- 
care. 3 Etenim  cum  agatur  de  vocatione  ad  sanctitatem  in  Ecclesia,  omnes 
fidelium  coetus  aequa  ratione  subsumi  debent,  scii,  episcopi  et  praesules,  sacer- 
dotes, diaconi  aliique  clerici,  personae  consilia  evangelica  profitentes,  coniuges 
et  parentes,  operarii  etc.  Nunc  vero  praesens  textus,  aliquibus  considerationibus 
circa  universalem  vocationem  ad  sanctitatem  praemissis  (pag.  18,  n.  29),  dedicat 
n.  30  (pag.  19)  ad  sacerdotes,  ad  coniugatos  et  ad  omnes  christifideles;  nn.  vero  31-36 
(pag.  19-23)  ad  statum  religiosum  se  referunt.  Evidenter  deest  congrua  propor- 
tio inter  partes  huius  capitis.  4 (pag.  6,  n.  23,  linn.  31-36).  5 Nam  textus 

quem  subcommissio  mixta,  e membris  commissionis  theologicae  et  commissionis 
de  religiosis  composita,  in  sessionibus  dierum  6,  7 et  8 mensis  martii  1963  pa- 
ravit, titulum  habebat:  de  iis  qui  consilia  evangelica  profitentur.  6 in  pag.  18 
et  19.  7 (pag.  19,  n.  83).  8 (Weber).  9 Adest  etiam  ratio  oecume- 

nica:  Orthodoxi,  Anglicani  et  Protestantes  (in  oriente,  in  Anglia,  in  Gallia,  in 
Civitatibus  Foederatis  Americae  Septemtrionalis)  de  propriis  institutis  religiosis 

sollertem  curam  gerunt;  ideoque  gaudebunt  Concilium  in  speciali  capite  constitu- 
tionis de  Ecclesia  ex  professo  locutum  esse  « de  iis  qui  consilia  evangelica  profi- 
tentur ».  Porro  experientia  constat  hodiernos  protestantes  necnon  alios  non  catho- 
licos magni  habere  Ordines  et  Congregationes  catholicas  atque  Instituta  saecu- 
laria. 10  En  verba  tabularum  (vulgo  verbale ) huius  sessionis:  « I Superiori 
generali  domandano  che  si  introduca  (nello  schema  de  Ecclesia)  un  capitolo  spe- 
ciale “ de  religiosis  ”,  soprattutto  perche  non  e normale  trattare  de  Ecclesia  senza 
dare  alia  vita  religiosa,  come  tale,  il  posto  che  merita,  de  iure  et  de  facto  ». 
c)  Animadversionibus  ad  singula  huius  capitis  secretariatui  relictis,  opportunum 
tamen  mihi  videtur  adiungere  statum  religiosum  non  solum  nec  praecipue  sub 
aspectu  sociali  considerandum  esse.  Munus  enim  primarium  consiliorum  evangeli- 
corum  est  sanctificatio  personalis  animae  Deo  consecratae.  Porro  melius  enucleetur 
pro  unoquoque  voto  fundamentum  biblicum;  et  dicatur  etiam  verbum  de  morti- 
ficatione et  poenitentia. 

2.  Si  vero  minime  acceptetur  propositio  mea  de  speciali  capite  dedicando  « iis 
qui  consilia  evangelica  profitentur  »,  saltem  addatur  ad  praesentis  capitis  titulum 
locutio:  « speciatim  de  religiosis  »,  sicut  abhinc  paucis  diebus,  ab  aliquibus 
exc.mis  Patribus  iam  propositum  fuit.  11  deest. 

Animadversiones  additae-. 

Animadversiones  minoris  momenti-. 

Ad  pag.  18,  linn.  1-2:  « In  mysterio  Ecclesiae  quod  a Sancta  Synodo  sollem- 
niter mundo  annuntiatur  »:  haec  verba  quae  aliquantulum  affectate  et  ambitiose 
sonant,  his  verbis  vel  similibus  substituantur:  « de  quo  in  S.  Synodo  sollemniter 
agitur  ». 

Lin.  7 : pro  verbo  « elevat  »,  melius  dicatur  « vocat  ». 

Linn.  9-12:  pro  verbis  schematis  hunc  textum  proponerem:  «ut  per  statum 
perfectionis  adquirendae  huius  universalis  vocationis  ad  sanctitatem  praeclarius 
in  mundo  sint  testimonium  et  exemplum  ». 

Lin.  28:  corrigatur  lapsus  « inchoata »;  deleatur  verbum  « gratuita »,  quia 
superfluum. 

Ad  pag.  19,  linn.  1-2:  proponerem  hanc  verborum  positionem:  «Una  vero 
sanctitas  in  variis  vitae  generibus  et  officiis  excolitur  ». 

Lin.  5:  pro  verbo  « constituuntur  » dicatur  « vocantur  ». 

Linn.  8-10:  proponerem  hanc  verborum  positionem:  « Sic  enim,  ut  Sancti  Pa- 
tres docent,  ad  perfecte  Deum  proximumque  perfecte  propter  Ipsum  amandum , 
ascendere  possunt  ». 

Lin.  16:  pro  « Libenter...  alloquitur  Sacra  Synodus  » dicatur  simpliciter  « Etiam 
coniuges  parentesque  amore  fideli...  ». 

Lin.  29:  placet  emendatio  n.  76,  et  dicatur  « Quo  magis  enim  crescit...  ». 

Linn.  34-35:  numerus  31  incipiat  sine  repetitione  « Mandatum  dilectionis  Dei 
et  proximi  ab  ipso  Domino...  ». 

Ad  pag.  20,  linn.  10-11:  loco  « Deo  dicata  castitas  »,  melius  dicatur  « Christo 
dicata  castitas  »,  sicut  habetur  in  emendatione  n.  79. 

Lin.  12:  loco  « tamquam  signum  quo  quis  se  ...  »,  dicatur  melius:  « qua 
(sc.  castitate)  quis  se  Deo  totum  devovet  ». 

Linn.  20-23:  omittendum  verbum  « Quamobrem  »,  nam  quae  postea  dicuntur 
non  sunt  conclusio  eorum  quae  praecedunt;  et  dicatur:  « Christifideles  autem, 
quamvis  omnes  ad  sanctitatem  vitae  invitentur  et  obligentur,  non  omnes  tamen 

ad  consiliorum  evangelicorum  praxim  reapse  vocantur,  nisi  secundum  proprium 
charisma  et  caritatis  normas.  Sed  omnes  ad  hoc  tendere  debent  ut  in  usu  munda- 
narum rerum  horum  consiliorum  spiritum  in  rem  deducant,  monente  Apostolo: 
“ Qui  utuntur  hoc  mundo,  tamquam  non  utantur  ” (1  Cor.  7,  31) ». 

Ad  pag.  21,  lin.  22:  post  verba  « Soli  Christo  adhaerent  » addatur:  « Quae 
professio  consiliorum,  si  non  ad  essentiam,  tamen  ad  integritatem  Ecclesiae  perti- 
nent » (cf.  Emendationes , pag.  19,  n.  84). 

Ad  pag.  22,  lin.  11:  loco  « sibi  soli  subiicere  » dicatur  « sibi  immediate  sub- 
iicere  ». 

[Sub scripserunt  etiam ] Em.mus  card.  Landazuri  Ricketts;  beat.mus  Albertus 
Gori,  patr.  Lat.  Ierusalem;  exc.  Ignatius  Doggett,  Thomas  Manning,  Ioannes  Ev. 
McBride,  Horatius  Ceol,  Dominicus  Coscia,  Hyacinthus  Eccher,  Bernardinus  Maz- 
zarella,  Ioseph  Cal.  Rosenhammer,  Constantinus  Trapani,  Pacificus  Calzolari,  Pe- 
trus Moretti,  Attilius  Previtali;  rev.mi  Kleiner  Sighardus,  abb.  gen.  Cist.,  Alfon- 
sus  M.  Monta,  prior  gen.  O.  S.  M.,  Anastasius  a S.  Rosario,  prep.  gen.  O.C.D., 
Raimundus  G.  M.  a SS.  Sacramento,  prior  gen.  R.S.S.A.,  Moscatelli  Theobaldus, 
abb.  praes,  gen.  Cist.  Ital.,  Ioannes  B.  Boccelli,  min.  gen.  T.O.R. 

20 

Rev.mus  P.  D.  CRISTOPHORUS  BUTLER 
Praeses  Congreg.  Angliae  O.S.B. 

Venerabiles  Patres, 

Liceat  mihi  tres  1 animadversiones  facere  super  ...2  pag.  18,  nn.  28 
et  29. 

Numquam  prius,  quod  sciam,  a solemni  magisterio  extraordinario 
tam  clare  declaratum  est  omnes  in  Ecclesia  ad  sanctitatem  vocari.  Et  de- 
bemus, meo  quidem  iudicio,  perpendere  quod  in  hac  re  talem  progressum 
consulto  facere  intendimus  d 

Sed  cum  vocatio  ad  sanctitatem  intime  connectatur  cum  doctrina  de 
gratia  divina  ...4,  duas  emendationes  ad  n.  29  propono,  quas  ...5  legere 
velim,  utrique  rationibus  si  quae  sunt  adiectis. 

1.  Pag.  18,  ...6  linn.  28  s.  Pro  verbis  « quae  in  fide  et  baptismate  in- 
choata, gratuita  excitante  et  adiuvante  Dei  gratia  »,  pro  his  verbis,  pro- 
pono legendum:  « quae  in  fide  et  baptismate  per  infusionem  gratiae  sanc- 
tificantis inchoata,  continuo  excitante,  adiuvante,  et  perficiente  Dei 
gratia  »,  etc.  Et  ratio  est  quia  7 gratia  actualis  ordinatur  ad  gratiam  sancti- 
ficantem vel  habitualem  aut  infundendam  aut 8 augendam.  Et  secundo 
quia  9 gratia  non  solum  est  principium  et  comes  actuum  virtutum  sed 
etiam  consummator  vel  sequens;  et  hoc  valde  interest  ut  clare  affirme- 
tur a nobis...10 

2.  Eadem  pag.  18,  linn.  30  s.  Pro  primo  dimidio  sententiae  inci- 
pientis « Omnes  ergo  christifideles  » etc.,  legatur:  « Omnes  igitur  chri- 
stifideles  ad  caritatem  perfectam  pro  viribus  secundum  mensuram  dona- 
tionis Christi  acceptis  se  praeparent  » etc. 

Ratio  huius  emendationis  est,  ut  clare  affirmetur  quod  conatus  mo- 
rales nec  non  preces  et  orationes  fidelium  se  habent  ad  sanctitatem  non 
ut  causae  efficientes  sed  ut  causae  dispositivae  ac  meritoriae;  et  ut  ita 
salvetur  primatus  in  omnibus  gratiae  Dei,  immo  Dei  ipsius  qui  est 
Actus  purus  et  Prima  Causa...11  Dixi. 


In  textu  scripto  tradito : 1 aliquas.  2 cap.  IV  schematis  de  Ecclesia  et 
praesertim  de.  3 De  veritate  huius  sententiae,  dummodo  normam  statuere 
intendat  salvis  exceptionibus,  e.  g.  pro  iis  qui  moriuntur  antequam  ad  plenam 
aetatem  pervenerint,  vix  mihi  dubitandum  esse  videtur.  Tamen  Patres  debent, 
meo  quidem  iudicio,  perpendere  quod  talis  declaratio  progreditur  ultra  limites 
adhuc  determinatos.  4 maximi  momenti  duco  ut  sententia  omni  cura  theolo- 
gica perpoliatur.  Ideoque.  5 singillatim.  6 n.  29.  7 Rationes  sunt 

sequentes:  a)  8 vel  infundendam  vel.  9 b)  10  Notandum  quidem  est, 
quod  Iesus  nominatur  lin.  15  « consummator  » sanctitatis,  quod  est  optime  dictum; 
sed  desiderandum  esse  videtur  ut  gratia  dicatur  consummare  quemvis  actum  vir- 
tutis christianae.  c)  Verbum  vero  « gratuita » omisi,  quia  nihil  addit  verbo 
« gratia  ».  11  Non  quidem  dubito  eos  doctissimos  viros  qui  schema  confece- 

runt, has  veritates  toto  corde  tenere,  sed  cupio  ut  veritates  ipsae  clare  enuntientur 
in  schemate,  ne  vel  catholici  aliqui  vel  fratres  seiuncti  opinionem  concipiant  quod 
in  dialogo  S.  Pauli  cum  sic  dicto  iudaismo  in  epistola  ad  Romanos  nos  apostolo 
parum  consentiamus.  Et  emendationes  propono  eo  confidentius  quia  persuasum 
mihi  est  omnes  Patres  consensuros  esse  ea  quae  in  his  continentur  et  vera  esse 
et  digna  quae  hic  a nobis  affirmentur. 

Moderator.  Audiant  Patres!  Proxima  feria  III  fiet  transitus  ad  di- 
sceptationem de  schemate  de  episcopis , primo  de  schemate  in  genere,  et 
dein  de  primo  capite.  Interea  moderatores  examini  subicient  textus  in- 
terventionum eorum  Patrum  qui  adhuc  de  cap.  IV  de  Ecclesia  loqui 
petierunt,  etiam  nomine  aliorum.  Quod  examen  fiet  iuxta  articulum  57, 
§§  3 et  4,  Ordinis  Concilii,  ut  invitari  possint  Patres  ad  abstinendum  a 
sermone  aut  ad  unum  reducendos  sermones  qui  eadem  vel  similia  con- 
tinent.* 

Nunc  dabit  exc.mus  secretarius  generalis  notum  Patribus  exitum 
votationis  in  initio  huius  congregationis  generalis. 


Cf.  pag.  554. 


* 

Secretarius  generalis : Exitus  suffragationis  circa  integrum  caput 
ultimum  schematis  de  sacra  Liturgia : 

Praesentes  votantes 1.941 

Dixerunt  placet 1.838 

non  placet 9 

placet  iuxta  modum 94 

Ergo  caput  est  probatum. 

Em.mus  P.  D.  Eugenius  card.  Tis serant:  Reponatur  Sacrosanc- 
tum Evangelium. 

ANIMADVERSIONES  SCRIPTO  EXHIBITAE 

QUOAD  CAP.  IV  SCHEMATIS  DE  ECCLESIA  * 


1 

Em. mus  P.  D.  ARCADIUS  card.  LARRAONA 

I.  In  cap.  IV  schematis  de  Ecclesia , cui  titulus  nunc  est  de  vocatione  ad 
sanctitatem  in  Ecclesia,  dum  proclamatur  in  prooemio,  et  quidem  recte,  voca- 
tio communis,  et  inde  orta  omnium  obligatio,  ad  sanctitatem  in  Ecclesia, 
duplex  veluti  sectio  capitis  simul  innuitur,  i.  e.:  a)  sectio  de  sanctitate  com- 
muni, quae  complectitur  nn.  29-31,  et  b)  sectio  de  sanctitate  specifica  status 
perfectionis  quae,  status  vitae,  per  professionem  consiliorum  evangelicorum, 
prosequitur,  in  nn.  32-36.  De  hac  ultima  sanctitate  in  statu  perfectionis  pro- 
sequenda, postremis  lineis  (9-12)  n.  28,  dicitur:  « quosdam  autem  inter 
illos  (christifideles  Ecclesiae  filios),  benigne  eligit  ut,  per  statum  vitae  ab  Ec- 
clesia sancitum,  huius  universalis  vocationis  ad  regnum  caelorum  praeclarum 
in  mundo'  ferant  testimonium  et  exemplum  ». 

II.  Nullo  modo  dici  potest  Dominum,  et  Ecclesiam  eius  nomine,  homines 
invitasse  ad  perfectionem  specificam  per  acceptationem  et  obligatoriam  as- 
sumptionem eorum  quae  Christus  in  evangelio  non  praecepit  sed  consuluit; 
quaeque  ex  se,  etsi  non  absolute  necessaria  sed  libera,  tamen  efficacia  immo 
efficaciora  sunt  ad  sanctitatem,  ut  simpliciter  testimonium  et  exemplum  in 
mundo  ferant  huiusmodi  communis  sanctitatis. 

Species  certe  non  est,  nec  esse  potest,  testimonium  tantum  et  exemplum 
generis:  sacerdotium,  e.  g.  specificum,  sacramento  Ordinis  receptum,  inepte 
quis  diceret  exemplum  esse  et  testimonium  sacerdotii  communis;  vel  episco- 
patum testimonium  esse  tantum  et  exemplum  sacerdotii  presbyterorum. 

III.  Nn.  29-31,  — in  quibus  exarandis,  sit  obiter  dictum,  manus  statim 
apparent  diversae  ab  eis  quae  nn.  32  ss.  exararunt  — , quique  specialem 
veluti  sectionem  constituunt,  quae  tota  de  communi  fidelium  sanctitate  agit, 
certo  amandari  deberet  capiti  de  populo  Dei,  qui  ad  sanctitatem  vocatur  et 
tenetur  ex  sua  ipsa  natura  supernaturali,  ex  charactere  nempe  baptismatis 
et  confirmationis,  per  mandatorum  observantiam  adipiscendam;  non  tamen  ea 
media  et  elementa  exsequendo  et  profitendo  quae  Dominus  in  Evangelio  li- 


* Huiusmodi  textus  lecti  non  sunt  quia  Patres  vel,  scripto  exhibito,  loqui 
non  petierunt,  vel  iuri  loquendi  renuntiaverunt,  vel  disceptatio  interrupta  est. 

bera  reliquit  et  quorum  non  omnes,  cum  ardua  sint  et  naturae  humanae 
normaliter  importabilia,  capaces  sunt  («  sed  quibus  a Patre  datur  »,  cf.  Mt. 
19,  11). 

Haec  sanctitas,  quam  certe  populus  sanctus  Dei  prosequi  potest  et  debet, 
et  ad  quam  excitandus  et  ab  omnibus  adiuvandus,  maxima  sua  gloria  est, 
Ecclesiae  sanctitatis  nota,  argumentum  et  testimonium. 

IV.  Hoc  in  loco  logice  agendum  tantum  esset  de  statu  perfectionis  adqui- 
rendae,  quatenus  ipse  continet  elementa  ad  Ecclesiae  constitutionalem  inte- 
gritatem ex  voluntate  Christi  pertinentia,  ut  statim  dicimus,  — « iure  divino 
non  praecipiente  sed  consulente  »,  ut  ait  Suarez  — et  in  Ecclesia  iam  a 
temporibus  apostolicis  quodammodo  recognita,  vindicata,  summa  cura  ela- 
borata et  in  praxim  deducta. 

Si  haec  elementa  theologica,  quae  etiam  statum  perfectionis  quatenus 
institutum  iuris  divini  in  concreto  constituunt,  fuerunt  iuxta  communem  doc- 
trinam, et  certo  esse  possunt,  obiectum  infallibilis  magisterii;  absque  status 
huiusmodi  ordinatione  in  Ecclesia  et  historia  (quoad  sanctitatem,  apostola- 
tum,  influxum  etc.)  nec  veram  Christi  Ecclesiam,  nec  authenticum  ipsius  vul- 
tum referimus,  nec  historiam  intellegeremus.  Mysterium  Ecclesiae  mutilum 
videretur  ac  non  completum  si  in  ea  Christi  asseclae  non  essent  qui,  modo 
stabili  et  ut  forma  vitae,  invitationem  divini  Magistri  acceptarent. 

V.  Haec  elementa  non  ex  Ecclesiae  divina  ordinatione  et  constitutione 
quatenus  organica  et  hierarchica  est,  proveniunt  et  exiguntur;  sed  ex  ipsius 
fine  essentiali  prosequendo,  qui  est  salus  et  sanctitatis  omnium  et  singulo- 
rum, maiori  qua  possibili  est  intentione  et  adaptatione,  quatenus  nempe,  etiam 
ex  divina  intentione  et  constitutione,  Ecclesia,  praeterquam  hierarchica  etiam 
est  pneumatica  et  eschatologica.  Status  enim  perfectionis  usque  ad  ultimae 
exigentiae  deducit  imitationem  Christi  et  in  terra  fidelius  vitam  Hierusalem 
caelestis  exprimit  et  exsequitur  (conversatio  nempe  in  caelis  dum  in  terra 
degunt,  in  hac  vita  constituti  neque  nubent  neque  nubentur  et  voluntas  Pa- 
tris, propria  abnegata,  adimpletur  sicut  in  caelis). 

VI.  Status  perfectionis,  prout  hodie  in  Ecclesia  floret,  et  quem  Ecclesia, 
divino  afflante  Spiritu,  — ut  documenta  doctrinalia  omne  genus,  etiam  so- 
lemnia  et  solemnissima  quae  ignorare  omnino  non  licet  — recepit,  promovit 
et  ordinavit,  non  est  considerandus  ut  factum  vel  phaenomenon  quod  quasi 
ex  fortuito  in  Ecclesia  apparet  et  displodit,  sed  ut  harmonica  et  homogenea 
evolutio  vitae  eorum  coram  Ecclesia,  qui  vocem  Domini  invitantem  audien- 
tes et  eius  ardua  consilia  acceptantes  ad  arctiorem  eius  sequelam  et  ad  perfec- 
tiorem eius  imitationem,  bona  terrena  amore  caelestium  renuntiant,  sacram 
virginitatem,  nuptiis  posthabitis,  amplectuntur,  mundo  valedicunt  et  Deo  spe- 
cialiter mancipantur. 

Et  si  initio,  in  primordiis  nempe  Ecclesiae,  non  omnia,  ut  hodie,  huius- 
modi elementa  status  perfectionis  evoluta  habentur  quae,  ut  germen,  in 
Evangelio  apparent,  et  quasi  charismatice  in  Ecclesia  primitiva  et  in  primis 
saeculis,  a christifidelibus  ad  id  vocatis  exercentur  et  profitentur;  non  aliter 

res  se  habent  ac  in  aliis  indubiis  elementis  et  institutis  Ecclesiae  constitu- 
tionis divinae  (puta  episcopatus,  presbyteratus),  quae  germinaliter,  ut  ita 
dicam,  primum  in  doctrina  et  in  praxi  Ecclesiae  habentur,  postea  vero,  de- 
cursu temporis  et  sub  ductu  Spiritus  Sancti,  harmonice  evolvitur  et  ad  plenam 
et  perfectam  structuram  et  ordinationem  adducuntur. 

VII.  Hae  duae  sectiones  nullo  modo  in  eodem  capite  poni  et  componi 
possunt.  Sane: 

a)  Talis  unio  et  promiscua  compositio  in  eodem  capite,  sanctitatis 
nempe  specialis,  quae  fundamentum  constituit  et  rationem  status  certo  certius 
evangelici  vereque  ecclesialis,  et  sanctitatis  communis,  fundata  videtur  in 
aliquibus  opinionibus  recentioribus,  quae  acriter  disputantur.  Huiusmodi 
opiniones,  ex  una  parte,  nonnulla  exaggerate  et  impraecise  proferunt  quae  de 
vocatione  et  obligatione  ad  sanctitatem  in  documentis  magisterii  continentur 
et,  ex  alia  parte,  non  parum  parvipendunt  haec  eadem  documenta,  vel  per- 
peram interpretantur.  Ideo  hae  recentiores  opiniones,  quae  certo  cum  tota 
doctrina  traditionali  et  unanimiter  admissa  pugnant,  nec  certae  dicendae  sunt, 
nec  clarae,  nec  ergo  conciliarem  textum  fundare  possunt. 

Reverenter  et  plane  admissa  doctrina  magisterii,  et  a theologis  elaborata, 
de  sanctitate  generali,  omnibusque  viribus  promota,  nihil  officere  potest,  immo 
maxime  prodesse,  sanctitati  specificae  episcoporum,  sacerdotum  et  religio- 
sorum. 

b)  Etiam  omissis  considerationibus  ordinis  obiectivi  et  ontologici  quoad 
unitatem  sanctitatis,  sub  aspectu  subiectivo,  quatenus  attinet  ad  integrum 
populum  Dei,  sanctitas  melius  exponitur  quando  et  ubi  de  populo  Dei  agitur 
in  schemate  de  Ecclesia ; sanctitas  vero  quae,  sub  aspectu  etiam  subiectivo, 
quomodolibet  vel  non  omnes  tangit  vel  non  eodem  modo  (v.  g.  ratione  sacra- 
menti Ordinis,  vel  ratione  voti  etc.)  in  proprio  uniuscuiusque  tractationis:  et 
sic  quae  ad  episcopi  sanctitatem  specificam  spectant  (perfectio  adquisita  seu 
perfectoris)  ubi  de  episcopis;  quae  ad  sacerdotalem  sanctitatem  attinent  (ut 
talem)  ubi  de  presbyteris  sermo  fit  deque  eorum  muneribus  et  officiis;  quae 
denique  ad  sanctitatem  propriam  status  perfectionis,  ubi  specifice  de  hoc  statu 
agatur. 

c)  Neque,  demum,  practice  et  psychologice  loquendo,  expedit  illa  ex- 
ponere quae  a sanctitate  communi  generatim  exiguntur,  quaeque  aliunde  in 
concreto  non  facile  definiuntur,  simul  cum  illis  quae  professio  sanctitatis  reli- 
giosae vel  sacerdotalis  clare  imponit. 

Expositio  huiusmodi  promiscua  in  hoc  videretur  conspirare,  ut  dum  ty- 
pus sanctitatis  communis  magis  ac  magis  extollitur  atque,  ex  adverso,  mino- 
ris fieri  videretur  sanctitas  specifica,  praesertim  sanctitas  religiosa,  omnes 
aequentur,  et  quidem  in  inferiori  gradu  fieret  aequatio  seu  libellatio,  ita  ut 
status  perfectionis  de  facto  deprimatur,  cum,  e contra,  iuxta  Christi  consi- 
lium sit  institutus,  et  ab  Ecclesia  ordinatus  indesinenter,  ut  possit  esse  in 
ea,  in  campo  perfectionis  nempe,  civitas  supra  montem  posita,  lucerna  super 
candelabrum,  fermentum  quod  massam  fermentatur  (Mt.  5,  14  ss. ; Mt.  13,  33). 

VIII.  In  particulari,  quoad  sanctitatem  omnium  fidelium  de  qua  in  alio 
loco  est  agendum,  ubi  nempe  de  populo  Dei  sermo  fiat  in  schemate,  ut  nunc 
iacet,  nonnullae  animadversiones: 

a)  Vocatio  communis  ad  sanctitatem  intrinsece,  id  est,  ex  ipsa  natura 
Ecclesiae,  non  clare  illustratur  et  vindicatur; 

b)  Obligatio  ad  hanc  communem  sanctitatem  non  definitur,  neque  ex- 
plicatur ad  quid  urgeat  praeterquam  ad  adimpletionem  officiorum,  ut  aiunt, 
proprii  status  seu  condicionis  vitae  cuiusque  propriae; 

c ) Ratio  sanctitatis  communis,  eiusque  a peculiaribus  sanctitatis  ra- 
tionibus differentiae,  nempe  ab  episcopalis,  sacerdotalis  et  religiosae  specificis 
sanctitatis  rationibus,  non  patent,  nec  ex  schemate  usquedum  procedant  huius- 
modi  differentiae  liquido  apparet; 

d)  Deficiunt,  in  describenda  hac  communi  sanctitate,  elementa  intrin- 
seca ex  Scriptura  et  theologia  petita;  deficiunt  enim,  vel  saltem  non  sufficien- 
ter subnotantur,  adspectus  christocentricus,  eschatologicus,  religiosus; 

/)  Episcopus,  non  exacte  quidem,  proponitur  ut  communis  omnium 
caritatis  imago  et  exemplar; 

g)  Melius  clariusque  exponenda  essent  necessitas,  munus,  functio  vir- 
tutum in  ordine  ad  sanctitatem; 

h)  denique  non  attingitur,  neque  patet  in  schemate,  ut  par  erat,  pro- 
funda et  solida  sanctitatis  ratio,  evolutio,  gradus  diversi,  atque  eius  consum- 
matio. Sane:  1)  ratio  sanctitatis  est  in  unione  ontologica  vitali  supernaturali 
cum  Christo  in  Ecclesia;  2)  haec  unio,  sicut  palmitis  vitae  vel  corpori  mem- 
brorum, Christi  vitam  nobis  communicat  qua  vivimus,  usque  dum  « vita  no- 
stra  abscondita  sit  cum  Christo  in  Deo  » {Coi.  3,  3),  « vita  Iesu  manifestetur 
in  corporibus  nostris  » (2  Cor.  4,  10-11),  et  Christus  nobis  fiat  a Deo  « iusti- 
tia,  et  sanctificatio  et  redemptio  » (1  Cor.  1,  30),  et  iam  non  nos  vivamus  sed 
Ipse  in  nobis  (cf.  Gal.  2,  19-20);  3)  Sanctitatis  evolutio  incipit  per  incorpo- 
rationem uniuscuiusque  fidelis,  filii  Dei,  Christi  Corpori  mystico,  quod  est 
Ecclesia,  per  baptisma,  et  per  sacramentum  confirmationis  roboratur;  4)  sicut 
ad  vitam  humanam  naturalem  in  nobis  defendendam  cogimur,  et  ad  ipsam 
alendam,  formandam  perficiendamque,  iuxta  leges  proprias  tenemur  usque 
dum  ad  mensuram  hominis  signatam  perveniamus;  pariter  etiam  per  arctio- 
rem in  dies  cum  Christo  coniunctionem  et  per  supernaturalium  mediorum 
exercitium,  crescere  debemus  in  Christo,  usque  dum  viri  perfecti  efficiamur 
et  ad  mensuram  aetatis  plenitudinis  Christi  occurramus  (cf.  Eph.  5,  13) 
secundum  donum  eius  (cf.  1 Cor.  7,  7;  Eph.  4,  7);  5)  Sanctitas  progreditur 
in  omnibus  pari  gressu  ac  unio  cum  Christo,  perfectiorque  et  intensior  fit  cum 
eo  configuratio  et  conformatio  nostra. 

Conclusiones  ergo:  1.  Haec  pars  schematis,  nn.  nempe  29-31,  transfera- 
tur in  cap.  de  populo  Dei  in  genere;  2.  Vocatio  generica  ad  sanctitatem,  ipsius 
obligatio  et  ratio,  progressus  et  perfectio,  ex  solida  doctrina  ontologicae  unio- 
nis, vitalis  ac  supernaturalis,  cum  Christo  desumatur,  ex  qua  Christi  vita, 
per  sacramenta  aliaque  vitaliter  nobis  communicatur;  vocatio  vero  specifica 

ad  sanctitatem,  seu  status  perfectionis,  desumatur  ex  configuratione;  praeci- 
pue, cum  eo  in  eius  miranda  exinanitione  et  immolatione,  quam  consilia 
evangelica  comportant  et  in  vocatis  efficiunt. 

2 

Em. .mus  P.  D.  LAUREANUS  card.  RUGAMBWA 
Episcopus  Bukobaensis 

Magna  proprietas,  ut  scitis,  Concilii  Oecumenici  Vaticani  II,  est  pasto- 
ralis. Magni  ergo  momenti  est  schema  « De  vocatione  ad  sanctitatem  in  Ec- 
clesia ».  Ait  enim  Summus  Pontifex  Paulus  VI,  in  initio  huius  II  sessionis: 
« Concilium  spectat  ad  florentiorem  Ecclesiae  renovationem  ».  Et  alibi:  « No- 
stra quidem  sententia,  huiusmodi  renovatio  profici  debet  e conscientia  ne- 
cessitudinis qua  Ecclesia  cum  Christo  coniunguntur  ». 

Mirum  ergo  est,  quando  agitur  de  sanctitate  in  Ecclesia,  semel,  et  obiter 
dicta,  unioni  cum  Christo,  cum  Deo  alludere:  « Qua  fervide  gratiam,  vi  cuius 
filii  Patris,  fratres  Christi  et  templum  Spiritus  Sancti  efficiuntur,  fidelius  ser- 
vant eamque  fecundam  reddant  ad  Sanctissimae  Trinitatis  gloriam  » pag.  19, 
lin.  26.  Primitivae  Ecclesiae  christifideles  vitam  christianam,  cuius  sanctitas 
est  perfectio,  non  ita  intelligebant.  Propter  suam  fidem  in  Christi,  Dei  prae- 
sentia in  se,  Christophorus,  Theophorus,  Theodorus  vocari  amabant.  Vere 
gratiam  sanctificantem  tenere  et  eam  fecundare  debemus.  Sed  quo  ardore  ca- 
ritatis, qua  indefectibili  fidelitate  Christum  cum  Patre  et  Spiritu  Sancto  in 
nobis  tenere  et  ei  interesse  debemus!  Nefas  est  magis  mediis  quam  Fini, 
donis  quam  donorum  Auctori,  gratiae  creatae  quam  Increatae  in  nobis  atten- 
dere. Insuper  quaestio  est,  in  eodem  numero,  « de  multiformi  unius  sancti- 
tatis exercitio  ».  Qualis  est  haec  una  sanctitas?  Optatur  ut  reapse  ad  unio- 
nem cum  Christo,  cum  Deo  et  ad  vitae  huius  unionis  perfectionem  natura 
sanctitatis  definiatur.  Hanc  sanctitatis  conceptionem  magis  christianam,  omnis 
sanctitatis  fundamentum  esse  et  nostrorum  temporum  necessitatibus  respon- 
dere videtur. 

1.  Haec  sanctitatis  conceptio  magis  christiana  est.  Ad  melius  vitam  no- 
stram supernaturalem  intelligendam,  vitam  divinam  et  mysterium  Incarna- 
tionis inspicere  debemus.  In  Sanctissima  Trinitate  Divinae  Personae  in  na- 
turae unitate  iunguntur.  In  Incarnationis  mysterio  natura  divina  humanam  in 
Persona  Verbi  assumit.  Per  suam  nobiscum  unionem,  Christus  in  supernatu- 
ralis  ordinem  compenetrationis  nos  introduxit:  « Si  quis  diligit  Me,  et  Pater 
meus  diliget  eum,  et  ad  eum  veniemus  et  mansionem  apud  eum  faciemus  ». 

Haec  unio  vitae  nostrae  programma  esse  debet.  Templa  Christi,  Dei  in- 
tellectu et  voluntate  praedita  praesentem  Christum,  in  nobis  cum  Patre  et 
Spiritu  Sancto  amanter  adorare  et  orare  debemus.  Et  quia  Christus  in  nobis, 
per  nos  ad  suae  Incarnationis  redemptricis  fines  agit,  Christi  instrumenta, 
ministri  evadimus.  Christo  ergo  nos  unire  et  cum  eo  collaborare  debemus. 

Mentis  actu  et  voluntatis  affectu  Christo  nos  uniemus.  Cum  Christo  colla 
boramus  voluntatem  Patris  multiformem  in  praeceptis,  in  status  officiis,  in 
eventibus  et  in  gratiae  inspirationibus  facientes.  Tunc  a Christo  sublimati,  ad 
gloriam  Patris,  membrorum  Ecclesiae  renovationem  et  mundi  conversionem 
efficaciores  erimus. 

2.  Haec  sanctitatis  conceptio  nostrorum  temporum  necessitatibus  re- 
spondet. Ecclesiae  et  totum  genus  humanum  vehementer  ad  caritatem,  unio- 
nem et  unitatem  aspirant.  Sed,  de  hoc  unionis  voto  omnium  hominum,  ver- 
bum S.  Pauli  in  memoria  revocandum  est:  « Fundamentum  non  est  aliud 
praeter  id  quod  positum  est,  quod  est  Christus  ».  Caritas  inter  homines  faci- 
lior evaderet,  si  Christi,  Dei  praesentiae  in  homines  memores  essemus.  Ca- 
vendum est  nobis,  quia  bonum  aut  malum  hominibus  facta,  facta  sunt  Christo, 
Deo  qui  hominibus  inest.  Christus  ubicumque  est,  amandus  est. 

Haec  sanctitatis  conceptio  remedium  est  ad  atheismum  in  mundo  vigen- 
tem. Atheismus  contra  Christi,  Dei  existentiae,  praesentiae  et  actionis  ideam 
in  mundum  pugnat.  Ad  huius  diabolicae  superbiae  et  Christi,  Dei  odii  repa- 
rationem, doctrinae  Christi,  Dei  praesentiae  in  nobis  favere,  supernaturaliter 
Christum,  Deum  in  nobis  recipere,  et  huic  Deo  amoris  responsum  amoris  in 
nobis  et  in  tota  vita  nostra  esse  debemus.  Sic  Christus  in  nobis,  per  nos  ad- 
versus atheismum  misericorditer  colluctabimur,  mundum  atheum  converten- 
dum vincet.  Christus  manet  semper,  ut  ait  aliquis  S.  Pater,  omnis  quaestionis 
solutio. 

3.  Concludimus,  duo  vota  exprimentes: 

a)  Optamus  ut,  pag.  19,  n.  30,  dicatur  sanctitatem  in  unione  cum 
Christo,  cum  Deo  fundamentaliter  consistere.  Gratia  autem  sanctificans  me- 
dium est  ad  hanc  coniunctionem  cum  Deo  ontologicam. 

b ) Optamus  iterum  ut,  eodem  numero,  dicatur  sanctitatem  in  vitae 
huius  unionis  perfectionem  formaliter  consistere...  Virtutes  autem  tam  theo- 
logicae, cardinales  quam  dona  Spiritus  Sancti  ad  vitam  et  ad  vitae  huius  unio- 
nis perfectionem  sunt  media. 


3 

Em.mus  P.  D.  RADULFUS  card.  SILVA  HENRIQUEZ 
Archiepiscopus  S.  lacobi  in  Chile 

Caput  IV  in  genere  placet. 

Ad  n.  28,  pag.  18:  deest  aliqua  synthetica  de  ipsa  sanctitatis  natura  de- 
scriptio, quae  hic  in  prooemio,  vel  in  nova  addita  paragrapho  inter  nn.  28 
et  29  evolvenda  esset. 

Ad  n.  29:  tota  haec  paragraphus  sapit  extrinsecismum,  i.  e.  ostendit 
Christum  tantum  ut  exemplar,  non  adeo  ut  plenitudo  sanctitatis  et  caput 
corporis  sanctorum.  Desunt  formulae  ontologicae  participationis,  « cum  Chri- 
sto mori  et  vivere  » ac  vitalis  evolutio  eius  gratia  in  nobis.  Parum  de  fide  et, 
in  genere,  de  virtutibus  theologicis,  quae  revera  constituunt  cardo  totius  chri- 

stianae  sanctitatis.  Deest  etiam  conceptus  communitarius  sanctitatis,  saltem 
tendentialis,  totius  populi  Dei. 

Pag.  18,  lin.  28:  post  verbum  « inchoata  »,  addatur:  « per  Eucharistiam 
nutrita,  maternis  Ecclesiae  subsidiis  confortata,  gratuita...  »;  ratio:  sic  melius 
indicatur  natura  ecclesialis  sanctitatis. 

Pag.  18,  lin.  29:  loco  « gratuita  excitante  et  adiuvante  Dei  gratia  »,  po- 
natur « Spiritu  Sancto  excitante  et  adiuvante  »,  aut  aliquid  simile;  ratio:  ne 
gratia  Christi  videatur  quaedam  « res  » impersonalis;  in  isto  schemate  pasto- 
rali et  oecumenico  melius  adhibentur  termini  concreti,  magis  vitales  et  bi- 
blici,  ac  melius  indicantes  « personalem  » activitatem  Dei  in  cordibus  nostris. 

Ad  n.  30,  pag.  19:  stylus  exhortativus  videtur  improprius.  Divisio  nu- 
meri secundum  personarum  categorias  non  placet.  Nam  potius  ab  elemento 
materiali  quam  a rationibus  formalibus  distinctionem  indicantibus  procedit. 
Categoriae  materiales  revera  imprecisae  sunt:  quid  de  matrimonio  sacerdo- 
tum orientalium,  quid  de  poenitentia,  de  infirmis? 

Proponitur  ergo  ut  refundatur  numerus  ita  ut  distinctio  fiat  secundum 
« gratias  sacramentales  »!  Gratiae  enim  sacramentales  sunt  revera  distinctio- 
nes ex  ipsa  concreta  conformatione  cum  Christo  in  via  peracta.  In  ipsis  to- 
tum includitur  multiforme  unius  sanctitatis  exercitium,  quin  periculum  adsit 
aliquas  praetereundi  personarum  categorias.  Mentio  Trinitatis,  quae  in  fine 
huius  paragraphi  minorem  aptum  locum  nunc  invenit,  faciliter  aptari  posset 
ad  indicandam  consecrationem  Baptismi. 

Loquendo  de  gratia  sacramentali  Eucharistiae,  postquam  de  eius  aspectu 
cibativo  aliquid  dictum  esset,  optime  sermo  erit  de  aspectu  unitatis  ex  uni- 
versali communione,  ita  ut  clare  appareat  sanctitatem  non  esse  simpliciter  per- 
fectionem aliquam  staticam  uniuscuiusque  individui,  sed  potius  intensifi- 
cationem  dynamicam  communionis  amoris  seu  caritatis  omnium  membrorum 
unius  Corporis  per  Eucharistiam  indesinenter  perficiendam.  Sanctitas,  sic, 
neque  simpliciter  individualis  neque  veluti  statica  apparebit,  sed  potius  sem- 
per  ad  alios  referta  uti  amoris  communio  crescens  ac  luctans  non  sine  defec- 
tionibus; hoc  ultimum  specialiter  tractari  poterit  in  consideratione  gratiae 
sacramentalis  Poenitentiae. 

Ad  n.  31,  pag.  19-20:  in  hac  paragrapho  deest  vera  tractatio  de  praeci- 
puis mediis  ad  sanctitatem,  e.  g.,  de  labore,  tribulatione,  actione  christiana, 
operibus  misericordiae,  oratione,  etc.,  et  quidem  sensu  « christiano  » et  non 
tantum  generice  religioso  vel  philosophico. 

Consilia  evangelica  considerantur  modo  insufficienti;  loquendum  est  de 
evangelicis  beatitudinibus,  quarum  substantia  ad  omnes  prorsus  christifideles 
spectat;  consilia,  autem,  bene  definienda  sunt  ac  distinguenda  sensu  evange- 
lico  potius  quam  iuridico  ita  ut  minime  identificentur  cum  statu  religioso. 

Pag.  20,  lin.  21:  verba  «invitantur  et  obligantur»  rursum  confirmant 
visionem  extrinsecistam  ipsius  sanctitatis,  quae  mutanda  est  in  toto  capite. 

Ad  n.  32,  pag.  20-21:  formula  «status  perfectionis  adquirendae  » in 
pag.  21,  lin.  1,  debet  omitti,  siquidem  non  est  opportunum  eam  consecrare. 

Huic  formulae  nec  fundamentum  biblicum  neque  patristicum  inveniri  potest, 
nec  eius  significatio  clara  evadit,  nec  speciale  adest  motivum  eam  canonizandi. 
Insuper  non  est  oecumenica. 

Ad  n.  33,  pag.  21:  in  hac  paragrapho  proponitur  visio  apologetico-iuridica 
potius  quam  theologica  status  religiosi;  fere  nihil  dicitur  de  munere  eschato- 
logico  religiosorum  ac  de  eorum  evangelica  significatione  et  testimonio.  Vi- 
detur paragraphus  malle  formam  canonicam  istius  status  defendere,  potius 
quam  enucleare  vitam  evangelicam  in  eo  continendam  ac  evolvendam. 

Religiosi  in  toto  de  Ecclesia  schemate  non  sunt  considerandi  propter  se- 
ipsos  sed  propter  Ecclesiam,  obiectum  scii,  formale  (ut  aiunt)  uniuscuiusque 
istius  schematis  capitis  est  Ecclesia;  in  tantum  ergo  hic  agitur  de  religiosis 
in  quantum  per  ipsos  aliquas  Ecclesiae  proprietates  peculiariter  panduntur. 

Pag.  21,  lin.  21:  verba  « non  solum  interius,  sed  exteriore...  » inoppor- 
tuna videntur,  siquidem  insinuant  alios  christianos  nullam  exteriorem  mani- 
festationem suae  christianae  vitae  peragere.  Finem  paragrapho  imponatur  cum 
verbo  « testimonium  » (pag.  21,  lin.  19),  cum  reliqua  sint  repetitio. 

Pag.  21,  lin.  24:  loco  « eiusque  mysterio  » dicatur  « eiusque  missioni  ». 

Ratio:  formula  est  obscura  et  posset  interpretari  ac  si  status  religiosus 
uniret  hominem  ipsi  Ecclesiae. 

Ad  n.  34,  pag.  21-22:  in  pag.  22,  linn.  1-7,  verba  « sicut  inde...  adfuit  » 
omittantur. 

Ratio:  omnia  haec  historica  non  videntur  hic  declaranda,  siquidem  eorum 
sensus  et  veritas  clara  non  apparent. 

Pag.  22,  linn.  8 ss.:  fundamentum  exemptionis  debet  includere  colle- 
gium episcopale  totum,  ad  quod  commissa  est  cura  universalis  Ecclesiae  una 
cum  et  sub  Romano  Pontifice.  Motiva  ecclesialia  talis  exemptionis  melius  sunt 
exprimenda,  et  non  solum  ad  religiosos  referenda. 

Loco  « Romanus  Pontifex,  ratione  sui  in  universam  Ecclesiam  primatus  » 
melius  dicendum  videtur:  « suprema  Ecclesiae  potestas  ». 

Ad  n.  35,  pag.  22-23:  tota  haec  paragraphus  videtur  supprimenda,  cum 
exprimat  quasdam  categorias  quae  nullum  momentum  habent  in  schemate 
doctrinali  de  Ecclesia. 

Ad  n.  36,  pag.  23:  in  lin.  18,  loco  « Christi  » ponatur  « Patris  » ob  cla- 
ram rationem  theologicam. 

N.  B.:  Proposuimus  in  aula  convenientiam  breviter  tractandi  in  hoc  ca- 
pite de  Sanctis;  ita  consideratio  sanctitatis  in  Ecclesia  erit  magis  historica  ac 
simul  praebebit  pastoralem  opportunitatem  doctrinaliter  illuminandi  cultum 
erga  sanctos  (de  quo  aliquid  iam  dictum  est  in  schemate  de  S.  Liturgia). 

En  specimen  nostrum: 

In  fine  huius  capitis  addatur  haec  nova  paragraphus: 

{De  sanctis  ac  de  eorum  cultu).  Ecclesia,  in  suo  ad  caelestem  patriam 
itinere  (cf.  Heb.  11,  14-16)  Christo  Domino  glorioso  unita,  « sancta»  nun- 
cupatur (cf.  Eph.  5,  27;  1 Et.  2,  9)  tum  ob  divinum  suum  originem,  doctri- 
nae sublimitatem,  necnon  sacrorum  sacramentorum  fecunditatem,  tum  ob 

fructus  egregiae  sanctitatis,  quos  ipsa,  ex  sua  cum  solo  Sancto  unione,1  in 
filiis  suis  fert.  Semper  enim  in  Ecclesia  exstiterunt  viri  et  feminae  ex  omni 
aetate,  et  stirpe,  et  lingua  (cf.  Apoc.  7,  9)  qui,  per  suam  vitam  Christi  imagini 
conformatam  ( Rom . 8,  29),  lucem  suam,  Christum  scii.  (cf.  Io.  1,  9;  8,  12), 
coram  hominibus  manifestarunt  (Mt.  5,  16).  Nubis  illa  testium  Veteris  Foe- 
deris, quae  iam  ab  Ecclesiae  exordiis  fideles  Christi  comitabatur  (cf.  Heb. 
12,  1),  sic  in  dies  augetur  usquedum  illam  turbam  magnam  adstantium  ante 
thronum  Dei  efformet,  quam  dinumerare  nemo  potest  (cf.  Apoc.  7,  1-10). 

Divino  impulsu  edocta,  Ecclesia  scit  lucernam  non  accendi  ut  sub  modio 
ponatur,  sed  super  candelabrum,  ut  luceat  omnibus,  et  sic  homines  glorifi- 
cent Patrem,  qui  in  caelis  est  (Mt.  5,  15-16).  Propterea  illa  filios  suos  sancti- 
tate insignes  sollemniter  in  Sanctorum  numerum  refert  eosque  peculiari  desi- 
gnatione ac  dilectione  « Sanctos  » vocat.  Hic  honor  Sanctis  tributus  totus  in 
Dei  honorem  redundat,  nam,  sicut  contemplatio  caelorum  nos  ad  enarratio- 
nem Dei  gloriam  ducit  ( Ps . 18,  2),  sic  etiam  Ecclesia,  coronando  eorum  me- 
rita, dona  Dei  laudat,  qui  mirabilis  in  sanctis  suis  ostenditur  (cf.  Ps.  67,  36). 
Per  suam  enim  vitam  totaliter  Dei  proximorumque  amori  et  servitio  dicatam, 
sancti  tanquam  vivens  exstant  testimonium  doni  caritatis  Dei,  Spiritus  nempe 
amoris  in  cordibus  nostris  inhabitantis  (cf.  Rom.  5,  5). 

Pro  totius  bono  Ecclesiae  sancti  summopere  conferunt.  In  eis  enim  clare 
elucet,  vocationem  omnium  christifidelium  ad  sanctitatem  non  esse  quid  in- 
solitum et  fere  inattingibile,  sed  scopum  vere  possibilem,  qui  revera  a multis 
obtinetur.  In  sanctis,  praeterea,  ostenditur  quomodo  gratia  Christi  peculia- 
ribus adiunctis  diversorum  locorum  ac  temporum,  necnon  differentiis  aetatum 
ac  conditionum  aptetur,  ita  ut  in  eis  homines  clarius  videre  possunt,  modum 
quo  unusquisque  iuxta  propriae  suae  vitae  conditiones  Christum  imitari  de- 
beat. Communicantes,  tandem,  et  memoriam  omnium  sanctorum  venerantes 
in  celebratione  sacrorum  mysteriorum,2  spes  nostra  novo  robore  ad  caelestia 
bona  erigitur,  cum  nos  sentimus  unitos  ad  multos  nostrorum  fratrum,  qui 
« bravium  supernae  vocationis  Dei  in  Christo  Iesu  » iam  adepti  sunt  (Pbil. 
3,  14).  Hac  enim  arcana  communione,  Sancti  totius  generis  humani  eximii 
sunt  benefactores.  Merita  enim  quae  per  gratiam  Iesu  Christi  in  hac  mortali 
vita  acquirunt,  haud  sibi  solis  acquirunt,  sed  toti  Ecclesiae,  adimplentes  « ea 
quae  desunt  passionum  Christi,  in  carne  sua,  pro  Corpore  eius  quod  est  Ec- 
clesia » (Coi.  1,  24);  et  haec  etiam  in  patriam  recepti  pro  nobis  offerre  et 
fructificare  non  desinunt,  continuas  orationes  pro  nobis  apud  thronum  Dei 
intercedendo  (Apoc.  8,  3). 

Hinc  apparet  quam  magni  Ecclesia  cultum  Sanctorum  semper  fecerit  et 
cur  illa  fideles  indesinenter  exhortetur,  ut  eis  congruo  ac  quo  decet  modo 
cultum  exhibeant,  eos  debito  honore  venerando,  eorum  intercessionem  expo- 
stulando, et  praesertim  eorum  exempla  imitando,  omnia  haec  vero  per  Do- 


1 Cf.  « Gloria  » Missae  ritus  latini:  « Tu  solus  Sanctus,  ...  Iesu  Christe  ». 

2 Cf.  Canon  Missae  ritus  latini. 

minum  nosttum  Iesum  Christum  ad  laudem  gloriae  Dei  Patris  (cf.  Eph.  1, 

6.  12). 

Hae  emendationes  proponuntur  nomine  conferentiarum  episcoporum  chi- 
liensium  et  uruguarensium. 


4 

Em.mus  P.  D.  LEO  IOSEPH  card.  SUENENS 
Archiepisco pus  Mechliniensis-Bruxellensis 

1.  Vultus  Ecclesiae,  quem  S.  Synodus  illustrare  sibi  proponit,  sicuti  in 
capite  ita  etiam  in  organis  et  in  membris,  necessario,  ex  ipsa  eius  natura, 
sanctitate  signatur  quae  missionalis  seu  apostolica  declaranda  est. 

2.  In  agendo  de  iis  qui  in  Ecclesia  et  quodammodo  nomine  Ecclesiae 
statum  consiliorum  evangelicorum  profitentur  liceat  in  mentem  revocare  longe 
maiorem  partem  illorum  ad  perfectionem  tendere  et  hunc  in  finem  consilia 
evangelica  in  praxim  traducere  in  vita  variis  operibus  apostolatus  dedita. 

Neminem  latet  quid  novi  in  hoc  haberi  praesertim  pro  religiosis  mulie- 
ribus quod  primo  nostrum  Concilium  considerare  oportet.  Pluribus  in  apo- 
stolicis  operibus  Ecclesia  operatur  et  etiam  in  futuro  aget  per  religiosos  ac 
religiosas  aliosque  evangelica  consilia  profitentes. 

3.  Quapropter  in  praesenti  constitutione  magni  est  momenti  speciali  mo- 
do fundamenta  seu  radices  apostolatus  in  professione  consiliorum  evangelico- 
rum, prout  ab  Ecclesia  ordinata  est,  illustrare  et  ideo  ostendere: 

a)  apostolatum  non  quid  accessorium  sed  essentiale  esse  in  praedicto 
statu  consecrationis; 

b)  apostolatum  etiam  per  exercitium  operum  erui  ex  ipsa  intima  fonte 

vitae  consecrationis  sicuti  flores  et  fructus  ex  radicibus  arboris  atque  opera 
apostolica  in  vita  religiosa  non  deminutionem  seu  subtractionem  vitae  sanc- 
titatis, sed  potius  additionem  secumferre,  prout  scribit  S.  Thomas:  « cum 

aliquis  a contemplativa  vita  ad  activam  vocatur,  non  hoc  fit  per  modum  sub- 
tractionis, sed  per  modum  additionis  » (II-II,  q.  182,  a.  1 ad  3). 

Amor  proximi  propter  Deum  nihil  detrahit  amori  Dei,  sed  potius  illum 

comprobat. 

4.  Licet  apostolatus  in  quantum  communicatio  vitae  divinae  et  attractio 
ad  Deum  in  vita  religiosa  numquam  deesse  queat,  eius  rationes  ac  modi  seu 
actus  varietatem  exhibere  possunt,  ex  quibus  ipsae  formae  diversae  vitae  reli- 
giosae oriuntur,  nempe  illa  quae  contemplativa-apostolica  et  illa  quae  aposto- 
lica-contemplativa  vocari  possent,  quae  tamen  varia  mensura  uniri  valent. 

Quolibet  in  casu  religiosa  vita  intima  et  in  se  indissolubili  signatur  uni- 
tate, qua,  sic  dicti  duo  fines  ad  invicem  devinciuntur  et  in  unum  veluti 
confluunt,  nempe  in  perfectionem  seu  sanctitatem  quae  apostolica  necessa- 
rio erit. 

5.  In  vita  apostolica  contemplativa,  quae  simpliciter  religiosa  apostolica 
forsan  dici  posset,  apostolatus  sic  dictus  directus,  seu  per  exercitium  operum 

externarum,  qui  apostolatui  generico  sociatur,  non  est  quid  accidentale  vel 
accessorium,  sed  essentiale  et  ad  formam  vitae,  sensu  philosophico  intellec- 
tam, pertinens.  Apostolatus  praedictus  nihil  detrahit  sanctitati,  vel  eius  exi- 
gentiis, sed  potius  illas  exprimit  et  adimplet  et  quodammodo  corroborat  et 
evolvit. 

Exercitium  apostolatus  alitur,  sustinetur  et  signatur  a consiliis  evangeli- 
cis  aliisque  elementis  vitae  religiosae  v.  g.  vita  communi;  et  vicissim  ipsum 
alit  atque  informat  totam  vitam  perfectionis  acquirendae.  Mutuus  et  vitalis 
influxus  inter  apostolatum  et  perfectionis  vitam. 

6.  Ideo  exercitium  apostolatus  nequit  haberi  uti  obstaculum  vel  pericu- 
lum pro  vita  religiosa,  dummodo  de  genuino  apostolatu  agatur  iuxta  proprias 
leges  exercendus;  quinimmo  fidele  responsum  constituit  vocationi  a Deo 
datae  et  muneri  ab  Ecclesia  commisso  et  vitam  praebet  qua  perfectio  evange- 
lica  intendenda  erit. 

7.  Quapropter  religiosus  et  religiosa  apostolatui  dediti  necessitatem  ex- 
perientur: a)  ex  una  parte  respondendi  exigentiis  consiliorum  evangelico- 
rum  et  perfectionis;  b)  ex  alia  parte  vires  in  hoc  haustas  ad  gloriam  Dei  in 
bonum  animarum  impendendi,  prout  necessitates  locorum  et  temporum  re- 
quirunt, ad  finem  proprii  Instituti  intendendum. 

Tali  modo  perfecta  unitas  obtinetur,  quae  tamen  non  statica,  sed  dyna- 
mica  est  motum  exhibens  erga  renovationem  in  praxi  et  in  spiritu  consilio- 
rum evangelicorum  et  simul  erga  adaptationem  exterioris  formae  vitae  ad 
exercitium  operum  apostolatus,  cuius  effectus  erit  renovatio  et  adaptatio 
ipsius  apostolatus. 

8.  Huius  S.  Synodi  erit  commemorare  statum  consecrationis  per  evan- 
gelica  consilia  apostolicae  sanctitati  donum  esse  eximium  a Divino  Conditore 
Ecclesiae  factum  in  eius  germine  saltem,  quod  sub  ductu  Spiritus  Sancti 
Ecclesia  mire  custodit,  alit  et  evolvit  et  ex  quo  nova  semper  haurire  valet, 
prout  saeculorum  decursus  comprobat. 

9.  Pariter  huius  S.  Concilii  exprimere  erit  statum  professionis  consilio- 
rum evangelicorum  totalem  secumferre  dedicationem  Ecclesiae  ad  eiusdem 
apostolicam  sanctitatem  exprimendam,  qua  de  causa  Instituta  eorumque  so- 
dales signum,  testimonium  atque  instrumentum  et  veluti  sacramentum  apo- 
stolicae sanctitatis  ab  ipsa  Ecclesia  constituuntur. 

Quapropter  religiosi  stricte  Ecclesiae  adhaerent  ratione  finis  scii,  sancti- 
tatis et  ratione  'muneris  seu  missionis  acceptas,  seu  melius  unico  ligamine 
duplici  externe  constituto  filo,  nempe  sanctitate  et  apostolatu. 

10.  In  praesenti  schemate,  quolibet  excluso  sic  dicto  « monopolio  » per- 
fectionis et  apostolatus,  clara  in  luce  ponenda  erunt  vocatio  atque  munus 
seu  ministerium  religiosorum  aliorumque  evangelica  consilia  profitentium 
uti  status  consecrationis  apostolicae  sanctitati  Ecclesiae,  tamquam  eiusdem 
testimonium  et  instrumentum  ad  aedificationem  ipsius  Ecclesiae,  quo  verba 
comprobantur  S.  Bedae  dicentia  « Ecclesia  quotidie  generat  Ecclesiam  » (Ex- 
planatio Apocalypsis,  2,  12:  PL  93,  116  d). 

11.  Uti  consequentia  ostendendum  erit  officium  et  honor  pro  Institutis 
eorumque  sodalibus  plene  vocationi  religiosae-apostolicae  respondendi,  vi- 
tam et  actionem  Ecclesiae,  iuxta  proprium  statum,  in  se  exprimendi,  quem  in 
finem  quam  maxime  ipsorum  erit:  sentire  cum  Ecclesia,  s aper  e cum  Ecclesia 
atque  vivere  cum  Ecclesia,  ad  instar  Apostoli  gentium  dicentis  « mihi  vivere 
Christus  est  » (cf.  Phil.  1,  21). 

12.  Ad  singulos  numeros  deveniendo  haec  animadvertenda  videntur: 

a)  N.  31,  pag.  20,  linn.  6-19:  consilia  evangelica  directe  praesentanda 

essent  prae  oculis  habitis  religiosis  et  aliis  qui  ratione  status,  ab  Ecclesia  con- 
stituti, illa  profitentur  et  pro  eisdem  contentum  apostolicum  paupertatis  et 
oboedientiae  exprimendum  esset,  paucis  verbis,  sicuti  pro  castitate  perfecta 
habetur,  v.  g.  lin.  10  post  verba  « in  filiorum  Dei  libertate  adsumitur  » ad- 
datur: « ita  ut  non  quae  sua  sunt  quaerant,  sed  quae  sunt  Iesu  Christi  » 
(cf.  Phil.  2,  21). 

h)  N.  32,  pag.  21,  lin.  3:  adderem:  « atque  uberes  fructus  sanctitatis 
et  apostolatus  Ecclesiae  affert  ». 

c)  N.  32,  pag.  21,  lin.  22:  post  verbum  « adhaerent  » adderem 
« etiam  pro  eius  salvifica  missione  explenda  »,  vel  alia  verba  quae  expri- 
mant religiosos  soli  Christo  adhaerere  etiam  in  apostolica  activitate. 

d ) N.  33,  pag.  21,  lin.  25:  post  verba  « spiritualis  horum  vita  » ad- 
dendus esset  « atque  apostolica  actio,  iuxta  propriam  cuiusque  vocationem, 
bono  totius  Ecclesiae,  a qua  veluti  duplici  munere  sanctitatis  nempe  et  apo- 
stolatus ipsi  asseclae  donantur,  devoveatur  oportet  ». 

e)  N.  33,  pag.  21,  lin.  32:  post  verbum  « connexum  » adderem  « et 
ab  Ecclesia  novo  titulo  ac  robore  sancitum  ». 

/)  N.  34,  pag.  22,  lin.  7:  post  verbum  «adfuit»  adderem  «atque 
singulis  Institutis  propriam  missionem  in  agro  Domini  contulit  ». 

g)  N.  35,  pag.  22,  lin.  25:  post  « Deo  consecratio  » adderem  « et 
Ecclesiae  dedicatio  ». 


5 

Exc.mus  P.  D.  ANTONIUS  M.  AGUIRRE 
Episcopus  S.  Isidori  in  Argentina 

In  pag.  19,  n.  30  huius  schematis  vehementer  in  mentem  revocatur  sa- 
cerdotibus ceterisque  christifidelibus  omnibus  obligatio  quae  illis  incumbit 
sanctitatem  vitae  procurandam. 

Nomine  episcoporum  Americae  Latinae  magno  animo  huic  exhortationi 
subscribo,  tamen  puto  talem  exhortationem  ad  sanctitatem  adipiscendam  in 
primis  episcopis  fieri  debere,  qui  praeses  nempe  sunt  Ecclesiae. 

Ad  hunc  obtinendum  finem,  proponimus  ut  in  hoc  schematis  numero  ad- 
datur publica  agnitio  obligationis  quae  nobis,  episcopis,  incumbit  incessanter 
ad  perfectionem  tendendi.  Nos  enim  sumus  populi  christiani  consummatores 
atque  sanctificatores.  Rationem  etiam  reddere  debemus  coram  Deo  sancti- 

tatis  huius  plebis  nobis  commissae:  a nobis,  ergo,  validius  testimonium  pe- 
titur, « spectaculum  — enim  — facti  sumus  mundo  et  angelis  et  homi- 
nibus ». 

Tale  testimonium  sanctitatis,  in  caritate  radicatum  et  fundatum,  in  omnes 
omnino  virtutes  exundet  oportet.  Nihilo  tamen  minus  una  nobis  videtur  inter 
eas  virtutes  hodie  eminere  debere:  paupertas  nempe  evangelica,  quae  a tot 
hominibus,  christianis  et  non  christianis,  a nobis  petitur,  veluti  signum  elo- 
quentissimum  missionis  nostrae  divinae. 

Non  satis  habere  debemus  alios  quosdam  ad  sanctitatem  exhortare,  sed 
incipiendum  est  a nobismetipsis.  Agitur  de  exemplo  dando,  ita  ut  iure  dicere 
possimus:  « exemplum  dedi  vobis  ut  quemadmodum  ego  feci  ita  et  vos  fa- 
ciatis ». 

Haec  humilis  agnitio  nostrae  imperfectionis  (quae  nempe  quotidie  sanari 
petit  ad  sanctitatem  indefessa  conspiratione)  nedum  nos  coram  oculis  fide- 
lium nostrorum  imminuat,  coram  ipsis  atque  praesertim  coram  Deo,  nos 
iuxta  evangelicum  dictum  exaltabit. 

\_Subsignaverunt  etiam~\  Manuel  Tato,  ep.  S.  Iacobi  de  Estero;  Aloisius 
Baccino,  ep.  S.  Ioseph  in  Uraquaria;  Roberto  Caceres,  ob.  de  Melo,  Uruguay; 
Alberto  Devoto,  ob.  de  Goya;  Vicente  Zazpe,  ob.  Rafaela;  Francisco  Austre- 
gesilo  de  Mesquita,  ob.  de  Afogados  da  Ingazeira,  Brasil;  Sergius  Mendez 
Arceo,  ep.  Cuernavacensis;  Orestes  S.  Nuti,  ep.  Canelonensis,  in  Uraguay; 
Miguel  Balaguer,  ep.  tit.  Castelli  Minoris,  Uruguay;  M.  J.  Blanchoud,  ob.  de 
Rio  Cuarto,  Argentina;  Antonio  Rossi,  ob.  de  Venado  Tuerto;  Jorge  Keme- 
rer,  ob.  de  Posadas,  Argentina;  Alafridus  Viola,  ep.  Saltensis  (Urug.);  F.  X. 
Gillmore  S.,  vic.  castr.  Chile;  Guillermo  C.  Hartl,  Chile;  Marcellus  Mendi- 
harat,  ep.  eoad,  de  Salto,  Urug.;  Francisco  Valdes  S.,  ep.  Osorno,  Chile; 
T.  Eugenin,  ob.  tit.  Gerisso;  Ramon  Bogarin  A.,  ob.  S.  Juan  B.  de  las  Misio- 
nes,  Parag.;  J.  Manuel  Santos  A.,  ep.  Valdiviensis;  Enrique  Alvear  U.,  ob. 
aux.  de  Talea;  Vladimiro  Boric,  ep.  de  Punta  Arenas,  Chile;  Augusto  Salinas, 
ob.  de  Linares,  Chile;  Juan  Fresno  L.,  ob.  de  Copiapo,  Chile;  Raul  Zam- 
brano  C.,  ob.  de  Facatativa,  Colombia;  Miguel  Antonio  Medina,  ob.  aux.  Me- 
dellin,  Colombia;  Bernardo  Arango,  ob.  de  Barranca  Bermija,  Colombia; 
Eloy  Tato,  ob.  tit.  de  Cardicio,  Colombia;  Jose  Arango,  pref.  ap.  Guapi,  Co- 
lombia; Angel  Ocampo  Berrfo,  ob.  de  Tunja,  Colombia;  Pedro  Jose  Rivera 
Mejia,  ob.  de  Socorro  y San  Gil,  Colombia;  Alfonso  Uribe  J.,  ob.  aux.  de 
Cartagena;  Jorge  A.  Giraldo,  ob.  de  Pasto;  Vicente  Roig  y Villalba;  Argi- 
miro  A.  Garda  Rodriguez,  vic.  ap.  de  Tucupita;  Tornas  A.  Clavel  M.,  ob.  de 
David,  Panama;  Hector  Rueda  H.,  ob.  Bucaramanga;  Juan  Jose  Diaz  Piata, 
prel.  null.  Bertrania,  Columbia;  Enrique  Bolanos  Q.,  Costa  Rica;  H.  Lara  M., 
Verapaz,  Guatemala;  Eduardus  Boza  Masvidal,  ep.  tit.  Vindensis,  La  Ha- 
bana,  Cuba. 

Exc.mus  P.  D.  REMIGIUS  AGUSTIN 
Episcopus  tit.  Turuzitanus,  aux.  Portus  Principis 

1.  Valde  placet  quod  in  constitutione  de  Ecclesia  caput  habetur  « De  vo- 
catione ad  sanctitatem  »,  quae,  uti  terminus  ad  quem  omnes  contendere  te- 
nentur, eadem  pro  omnibus  est,  nempe:  amor  Dei  ex  toto  corde  dilecti  in 
imitatione  Domini  nostri  « via,  veritas  et  vita  » (cf.  Io.  14,  6). 

Placet  quoque  quod  in  hac  constitutione  agatur  de  praxi  consiliorum 
evangelicorum,  quae  praxis  totaliter  et  directe  ad  sanctitatem  ordinatur.  Di- 
cebat Concilium  Tridentinum  « non  ignorat  sancta  Synodus  quantum  ex  Mo- 
nasteriis... in  Ecclesia  Dei  splendoris  atque  utilitatis  oriatur  » {De  Reforma- 
tione, sess.  XXV,  c.  1). 

2.  Necessarium,  tamen,  videtur  in  hac  constitutione  commemorare  Ie- 
sum  Christum  verbo  et  exemplo  docentem  perfectiorem  eius  sequelam  in 
castitate  perfecta,  in  paupertate  et  in  oboedientia  consistere:  « Si  vis  perfectus 
esse,  vade,  vende  quae  habes...  sequere  me»  ( Mt . 19,  21). 

Tunc,  clarius  et  plenius  vocatio  et  munus  in  Ecclesia  profitendum  consi- 
lia evangelica  apparerent;  christifideles,  praesertim  iuvenes  et  adolescentes 
utriusque  sexus,  praedilectionem  Domini  ad  illa  vocantis  intimius  persenti- 
rent et  illi  qui  « omnibus  relictis  » {Lc.  5,  11)  Dominum  secuti  sunt,  facilius 
retro  non  aspicerent,  sed,  vota  Domino  facta,  fideliter  et  integre  redderent. 

3.  Praeterea,  indicandum  esset  peculiari  invitatione  seu  vocatione  hanc 
formam  vitae  propositam  fuisse  et  indesinenter,  atque  generose  proponi;  pra- 
xis consiliorum,  enim,  Ecclesiae  necessaria  est  ut  sit  sancta  et  sine  ruga  {Eph. 
5,  27)  atque  plene  ac  perfecte  amori  sui  Sponsi  respondeat.  Hic  status  vitae 
non  tantum  significat,  sed  revera  connubium  constituit  quod  perenniter  inter 
Christum  et  Ecclesiam  celebratur  prouti  in  Pontificali  Romano  « De  Consecra- 
tione Virginum  » asseritur. 

4.  Doctrina  Christi  eiusque  invitatio  quam  christifideles  Ecclesiae  hiero- 
solimitanae  quoad  paupertatem  et  communitatem  bonorum,  virgines  et  asce- 
tae  quoad  virginitatem  et  deinceps  monachi  aliorumque  legiones  etiam  quoad 
oboedientiam  secuti  sunt  animam  et  essentiam  atque  vim  constituunt  illius 
status  socialis,  iuridici,  et  pro  religiosis  etiam  publici  et  canonici,  qui  in  sua 
institutionali  forma  fructus  exstat  sapientis  atque  providae  actionis  Eccle- 
siae, omnis  sanctitatis  fidelium  matris  ac  magistrae,  in  qua  actione  privatorum 
charismata  momentosam  collaborationem  praestiterunt. 

Status  perfectionis  acquirendae  per  praxim  consiliorum  evangelicorum, 
prouti  nunc  ab  Ecclesia  habetur,  mirus  agnoscendus  est  fructus  doctrinae 
Christi,  invitationis  Spiritus  Sancti  atque  maternae  actionis  Ecclesiae. 

Conclusio.  Haec  omnia  expressiori  in  luce  ponenda  essent  in  nostro 
schemate  ad  hoc  ut  status  professionis  consiliorum  evangelicorum  magis  ac 
magis  ornamentum  sit  et  decor  Ecclesiae  atque  omnes  miras  in  se  reconditas 

vires  ad  aedificationem  corporis  Christi,  prouti  loca  et  tempora  requirunt, 
exerat. 

Ideo,  votum  humiliter  propono  ut  in  schemate,  n.  31,  pag.  20,  linn.  2-20 
addatur:  « Dominum  Nostrum  fundamentum  et  elementa  constitutiva  po- 
suisse peculiaris  status  consecrationis  ad  quem  fideles  speciali  Dei  vocatione 
invitantur  ad  perfectionem  facilius  et  plenius  consequendam,  qui  status  ab 
ipsa  Ecclesia  definitur,  ordinatur  ac  regitur  ». 


7 

Exc.mus  p.  d.  aloisius  almarcha  hernandez 

Episcopus  Legionensis 

Vocatio  generalis  ad  sanctitatem.  In  populo  Dei  omnes  ad  sanctitatem 
vocantur.  A S.  Petro  describitur  ut:  « genus  electum,  regale  sacerdotium, 
gens  sancta,  populus  acquisitionis,  ut  virtutes  annuntietis  eius,  qui  de  tene- 
bris vos  vocavit  in  admirabile  lumen  suum  » ( 1 Pt.  2,  9). 

Haec  est  prima  et  fundamentalis  vocatio  populi  christiani  ad  sanctitatem, 
nempe:  vocatio  ad  « admirabile  lumen  suum  » in  Ecclesia. 

Populus  hic  erit  « lapis  vivus  »,  quo  domus  spiritualis  aedificabitur: 
« Et  ipsi  tanquam  lapides  vivi  superaedificamini,  domus  spiritualis,  sacerdo- 
tium sanctum  » ( 1 Pt.  2,  5). 

Haec  ipsa  functio  activa  lapidis  electi  et  vivi  Ecclesiae,  invenitur  iam  de- 
scripta, temporibus  apostolicis,  in  libro  Pastor  Hermae:  « Tu,  ecce  nonne 
vides  adversum  te  turrim  magnam,  quae  aedificatur  super  aquas  lapidibus 
quadratis  splendidis  » (Visio  III,  2). 

In  hac  domo  seu  turri,  habitabit  gens  sancta,  in  hereditate  Dei  constituta. 
Haec  est  enim  quae  a Sancto  Paulo  vocatur  Corpus  Christi,  in  quo  singula 
membra  funguntur  muneribus  a solidarietate  sociali  petitis. 

S.  Petrus  statuta  propria  huius  societatis  spiritualis  promulgavit,  stabi- 
liens munera  christianorum. 

Vocatio  fundamentalis  ad  sanctitatem  in  eo  praecise  consistit  ut  christia- 
nus  vocetur  ad  hanc  domum  seu  societatem  constituendam,  ut  pars  eius  in- 
tegralis,  mediantibus  notis  essentialibus  vitae  christianae.  Postea  accedunt 
vocationes  peculiares  pro  diversis  organis  necessariis  ad  vitam  corporis  so- 
cialis. Quaedam  membra  ad  sacerdotium  ministeriale  vocabuntur,  ut  aposto- 
lorum successores,  et  pro  hac  selectione  consequenda  Christus  instituit  sa- 
cramentum Ordinis.  Alia  vero  membra  vocabuntur  ad  societatem  domesticam 
constituendam,  et  pro  ipsis  sacramentum  matrimonii  instituitur. 

Istae  sunt  vocationes  peculiares  ad  sanctitatem,  ordinatae  ad  officia  pro- 
pria et  necessaria  in  populo  Dei,  et  quae  exigunt  proprium  statum  perfec- 
tionis, cum  exigentiis  complementariis  et  gratia  status  propria. 

Diversae  vocationes  ad  sanctitatem.  Sed  in  statu  laicali,  praeter  has  voca- 
tiones ad  sanctitatem,  ostium  magnum  apertum  manet  ad  sanctificationem 

peculiarem  et  propriam  in  his  servitiis  ad  necessitates  proximorum  sublevan- 
das, sicuti  in  apostolatu  et  exercitio  operum  misericordiae,  in  caritate  sociali 
et  in  propria  activitate  professionali,  ut  in  labore. 

Omnis  vocatio  Dei  est  via  ad  sanctitatem,  et  in  quacumque  perveniri 
potest  ad  perfectionem.  Nam  omnibus  christianis,  tam  his  qui  eliguntur  ad 
sacram  hierarchiam,  quam  his  qui  simpliciter  ad  vitam  christianam  commu- 
nem vocantur,  a Domino  nostro  Iesu  Christo  dictum  est:  « Estote  vos  per- 
fecti, sicut  et  Pater  vester  caelestis  perfectus  est  » ( Mt . 5,  48). 

Vocatio  laicorum , ut  Christus  sit  omnia  in  omnibus.  Omnis  christifidelis, 
ut  pertinens  ad  gentem  sanctam,  est  lapis  vivus  aedificii  socialis,  et  vocatione 
speciali  destinatur  ad  actionem. 

Christianus  laicus,  quatenus  laicus,  habet  specificam  vocationem  et  con- 
secrationem et  constituitur  pontifex  mundi  creati  et  visibilis,  ut  per  ipsum 
Christo  incorporentur  realitates  et  institutiones  terrenae,  « ut  ipse  sit  omnia 
in  omnibus  ». 

Laicus  enim,  in  mundo  realitatum  terrenarum,  accipiet  missionem  con- 
cordandi Evangelio  totam  creaturam  et  implendi  arte  suo  et  labore  opus 
creationis  divinae. 

Sanctificatio  in  labore  humano.  Labor  humanus  est  activitas  et  functio  so- 
cialis necessaria.  Maior  pars  vitae  hominis  labore  impletur.  Labor  est  homini 
officium  et  homini  christiano,  medium  sanctificationis. 

Labor  ab  ipso  Christo  Domino  sanctificatus  est.  Homini  christiano  labor 
in  oratione  converti  potest,  ita  ut  singuli  conatus t singulis  diei  momentis, 
augmentatione  gratiae  ditesci  possint.  Ictus  in  ligno,  sicut  in  S.  Ioseph,  et 
ulcus  in  agro,  sicut  in  S.  Isidoro  Agricola,  convertuntur  in  augmento  gratiae 
et  sanctitatis. 

Consolatrici  inspiratione,  humanissimus  Supremus  Pontifex  Ioannes  XXIII, 
laborem  humanum,  quasi  si  de  altissima  oratione  ageretur,  indulgentia  plena- 
ria quotidiana  remuneratus  est  {A. A. S.  53,  1961,  827). 

Laicus  potest  etiam  invenire  in  labore  suo  efficax  medium  apostolatus, 
quia  est  servitium  sociale  fratribus  praestitum  et  constans  testimonium  evan- 
gelicum. 

S.  Paulus  loquens  de  « donis  differentibus  » videtur  innuere  existentiam 
gratiarum  peculiarium  respondentium  diversis  activitatibus  christianorum 
et  omnes  has  functiones  esse  media  sanctificationis. 

Populus  Dei  in  statu  laicali  permanens  proprio  sacerdotio1  gaudet  pro 
rebus  terrenis  consecrandis  et  nobilissimam  missionem  in  ordine  superna- 
turali  habet.  Sunt  etenim  laici  ministri  necessarii  sacramenti  matrimonii  et 
extraordinarii  sacramenti  Baptismi.  Spirituales  institutores  filiorum  suorum. 
Apostoli  sociales  fratrum.  His  enim  muneribus  funguntur  laici  etiam  sine 
canonica  missione.  Eis  sufficit  missio  ab  ipso  Christo  accepta  aedificandi 
« domum  spiritualem  »,  cuius  et  ipsi  lapides  vivi  constituuntur. 

In  hac  vocatione  sociali  seu  ecclesiali  invenire  potest  et  debet  christianus 
laicus  suam  propriam  sanctificationem,  usque  ad  perfectionem. 

In  cap.  IV  schematis,  « De  vocatione  ad  sanctitatem  in  Ecclesia  »,  locum 
privilegii  consequuntur  sacerdotes  et  religiosi,  quod  quidem  peroptimum  est, 
sed  tamen,  gens  sancta , populus  acquisitionis,  quamvis  ad  hierarchiam  et  sta- 
tum religiosum  non  pertineant,  domum  Dei  et  aedificant  et  implent,  et  mi- 
nimas partes  accipiunt  in  hac  tractatione. 

Ideoque  desideratur  in  schemate  doctrina  profundior  et  amplior  circa 
vocationem  specificam  laicorum  ad  sanctitatem,  praesertim  in  exercitio  vitae 
christianae  in  suis  elementis  essentialibus,  modo  speciali,  in  iustitia,  in  aequi- 
tate et  in  caritate  sociali,  sicut  docetur  ab  encyclica  Mater  et  Magistra. 

Desideratur  status  specialis  perfectionis  laicorum.  Immo  desideratur  ut 
status  specialis  perfectionis  constituatur  pro  laicis,  qui  plene  velint  vivere  vi- 
tam christianam  in  exercitio  caritatis  socialis  et  apostolatus  et  nolint  abdi- 
care a sua  propria  conditione  laicali,  et  prosequi  velint  in  sua  conditione  sae- 
culari sine  subiectione  ad  aliam  voluntatem  quae  non  sit  voluntas  hierar- 
chiae  saecularis. 


8 

Exc.mus  P.  D.  IOSEPH  ANGRISANI 
Episcopus  Casalensis 

Ad  n.  29.  Sicut  Moab  Moabites  licentiam  habuit  colligendi  spicas  relictas 
a messoribus  Booz,  sic  liceat  mihi  unam  tantum  spicam  colligere  de  campo 
huius  altissimae  disceptationis,  eamque  iudicio  maiorum  subiicere,  si  forte 
invenerint  consideratione  dignam. 

In  cap.  IV  « De  Ecclesia  »,  pag.  18,  sub  n.  29,  agitur:  « de  universali  ad 
sanctitatem  vocatione  »;  et  a linn.  18-23  legitur:  « (Dominus  Iesus)  sancti- 
tatis viam  omnibus  eum  sincere  sequentibus  per  Spiritum  Sanctum  aperire 
desiderans,  unum  universaleque  mandatum  dedit  ut  Deum  diligant,  ete.  ». 
Hic  agitur  de  maximo  et  primo  mandato  « in  quo  tota  lex  pendet  et  prophe- 
tae » quodque  — iuxta  Paulum  — « est  vinculum  totius  perfectionis  » {Coi. 
3,  14). 

Sed,  cum  desiderium  huius  sanctae  Synodus  sit  omnes  christifideles  ad 
sanctitatem  vocatos  demonstrare  — cumque  indoles  huius  Concilii  debeat 
esse  eminenter  pastoralis,  mihi  videtur  magis  opportunum,  immo  necessa- 
rium, sermonem  aptare  ad  intelligentiam  et  capacitatem  eorum  pro  quibus 
divus  Augustinus  librum  « de  catechizandis  rudibus  » paravit. 

Meminerimus  — ad  hoc  — verba  divi  Ambrosii  qui  in  homilia  quae  ha- 
betur in  Communi  plurimorum  Martyrum,  II  loco,  super  illud  Lucae  (6,  17: 
« Descendens  Iesus  de  monte  »)  scribit:  « Adverte  omnia  diligenter  quo- 
modo et  cum  apostolis  ascendat,  et  descendat  ad  turbas.  Quomodo  enim  turba 
nisi  in  humili  Christum  videret?  Non  sequitur  ad  excelsa,  non  ascendit  ad 
sublimia  ». 

Haec  est  turba  quae,  sensu  reali,  dici  debet  « Ecclesia  pauperum  »! 

Haec  est  quae  de  Corde  dulcissimi  Iesu  traxit  verba:  « Misereor  su- 
per turbam  »! 

Huic  turbae  pauperum  Dominus  Iesus,  sicut  mysteria  suae  altissimae 
doctrinae  aperuit  « loquens  per  parabolas  »,  sic  viam  aperuit  perfectionis 
ducendo  eam  — ut  ita  dicam  — per  gradus. 

Et  reapse,  antequam  indicaret  summam  et  culmen  totius  perfectionis  in 
mandato  caritatis  erga  Deum  et  proximum  (Mt.  22,  37;  Mc.  12,  30)  signa- 
vit iter  tutum  et  planum,  omnibus  accommodatum,  quod  ad  verticem  perfec- 
tionis ducit,  quando  iuveni  petenti:  « Quid  faciens  vitam  aeternam  possi- 
debo? »,  respondit:  « Si  vis  ad  vitam  ingredi,  serva  mandata:  non  occides, 
non  adulterabis,  non  falsum  testimonium  dices,  honora  patrem  et  matrem,  etc.  » 
(Mt.  19,  17;  Mc.  10,  19). 

Revera,  quod  custodia  mandatorum  sit  iter  tutum  et  planum  ad  sanctita- 
tem liquido  patet  sive  ex  Veteri  Testamento  sive  — et  luculentius  — ex 
Novo. 

1.  Dicit  Spiritus  Sanctus  in  Libro  Ecclesiastae  (12,  13)  « Deum  time  et 
mandata  eius  observa;  hoc  est  enim  omnis  homo  ». 

Legitur  in  psalmis:  « Beatus  vir  qui  timet  Dominum:  qui  mandatis  eius 
delectatur  multum  » ( Ps . 111,  1). 

«...  Diligo  mandata  tua  plus  quam  aurum  et  obryzum;  ideo  omnia  prae- 
cepta tua  elegi  mihi,  omnem  viam  iniquam  odio  habui  » (Ps.  118,  127,  128). 

2.  Dominus  noster  Iesus  Christus,  in  Coena  ait:  « si  diligitis  me,  man- 
data mea  servate  » (Io.  14,  15). 

Et  discipulus  « quem  diligebat  Iesus  » in  sua  I Epistola  scribit:  « In  hoc 
cognoscimus  quoniam  diligimus  natos  Dei  cum  Deum  diligamus  et  man- 
data eius  faciamus.  Haec  est  enim  caritas  Dei  ut  mandata  eius  custodiamus; 
et  mandata  eius  gravia  non  sunt  » (5,  2-3). 

3.  Addi  potest  definitio  sanctitatis,  a Papa  Benedicto  XV  f.  r.  his  verbis 
data:  « Sanctitas  demum  nihil  aliud  est  nisi  adimpletio  perfecta  et  constans 
suorum  cuiusque  officiorum  »;  quae  definitio  clare  innititur  verbis  Domini 
qui  ait:  « Euge,  serve  bone  et  fidelis,  quia  super  pauca  fuisti  fidelis^  supra 
multa  te  constituam.  Intra  in  gaudium  domini  tui  » (Mt.  25,  21). 

His  dictis  concludo.  Si  animadversio  mea  alicuius  momenti  iudicatur  di- 
gna, rogo  ut  lin.  18,  pag.  18,  post  verba:  « sanctitatis  viam  omnibus  ape- 
rire desiderans  » addatur:  « postquam  omnes  vocavit  ad  servanda  Dei  man- 
data »;  et  dein  prosequatur  sicut  in  textu:  « unum  universaleque  mandatum 
dedit  ut  Deum  diligamus,  etc.  ». 

Alias  spicas  pro  nunc  non  habeo  offerendas  caritati  vestrae,  et  ideo  ori  meo 
custodiam  pono,  dicens  vobis:  venerabiles  Patres,  plurimas  gratias. 

Exc.mus  P.  D.  ANTONIUS  ANOVEROS  ATAIJN 
Episcopus  tit.  Abudensis,  eoad,  c.i.s.  Gadicensis  et  Sept ensis 

Loquor  etiam  nomine  aliorum  Concilii  Patrum  Hispaniae.  In  cap.  IV 
schematis  de  Ecclesia , n.  3 5,  linn.  24,  25,  33,  34  legitur:  « Eo  pluris  evan- 
gelicorum  consiliorum  professio  per  se  aestimanda  est,  quo  intimior  atque 
firmior  fit  Deo  consecratio...  Omnes  tandem  christifideles  perspectum  ha- 
beant consiliorum  evangelicorum  praxim  ». 

Et  in  n.  30,  pag.  19,  linn.  2-7  etiam  legitur:  « Sacra  Synodus,  imprimis 
utriusque  cleri  sacerdotes  enixe  et  permanenter  hortatur,  ut  ad  imaginem 
Ordinis  episcoporum...  ministerium  suum  sancte,  alacriter  et  fortiter  adim- 
pleant ad  totius  populi  sanctificationem  ». 

In  Dei  praesentia  et  coram  populo  hodierno  ex  me  quaero:  Nonne  haec 
verba  mitem  invitationem  significant,  praesertim  nobis  pastoribus  (episcopi 
et  sacerdotes)  ut  sincere  conscientiam  nostram  perscrutemur  ad  praxim  con- 
siliorum evangelicorum,  maxime  vero  paupertatis,  prae  oculis  habens  ma- 
gnum momentum  testimonii  evangelici  huius  virtutis? 

Quapropter  modificationem  in  hac  paragrapho  proponere  audeo,  ut  postea 
in  voti  fine  dicam.  Hae  rationes  mihi  suadent: 

1.  Sacra  Scriptura.  Iesus  Messias  pauperum  est  ( Mt . 5,  3;  Lc.  6,  20) 
qui  regni  annuntiati  haeredes  constituuntur  (/«e.  2,  5).  Hac  de  causa  nasci- 
tur pauper,  pauperque  vivit  {Lc.  2,  7;  Mt.  13,  55;  8,  20). 

Inter  commendationes  apostoli  ad  discipulum  Timotheum  — et  ad  epi- 
scopum quidem  fit  sermo  — haud  dubie  et  frequens  sobrietas,  victus  humi- 
lis et  simplex,  frugalitas  denotatur,  quae  omnia  paupertate  continentur.  (Ita 
in  1 Tim.  3,  2 s.;  4,  12;  6,  5-6). 

His  omnibus  locis  apparet  apostolum  omnibus  dignitate  ecclesiastica  con- 
stitutis, praecepta  vitae  praebere. 

Singularia  testimonia  de  episcoporum  paupertate  in  Apocalypsi  invenien- 
tur (1,  9;  3,  22;  2,  9;  3,  17). 

2.  Ratio  historica.  Constantinus  suis  episcopis  dignitatibus  ornat,  se- 
natorum aut  praeclarorum  virorum  instar,  auctoritate  iustitiae  exercendae, 
et  quibusdam  negotiis,  civilibus  aut  militaribus  vacandi.  Insignia  honorifica 
primo  utuntur,  quae  ecclesiasticos  homines  potestatibus  immo  Imperatori 
aequiparant. 

Cum  saec.  v ineunte  (inter  clericos  vestis  inducitur  diversa  a saecularium 
[adhuc  tantum  caerimoniis  a celebrantibus  mundae  vestes  postulabantur]), 
Caelestinus  I Papa,  Honoratum  Lerinensem  hoc  insimulat:  « a ceteris  — in- 
quit — scientia,  non  veste  secernamur;  nostra  sanctimonia,  non  speciebus 
nostrae  vitae  ».  Sensim  baculus,  mitra,  pectoralis  inducuntur. 

3.  Magni  sacerdotis  praeconium.  Cleri  Hispani  Patronus,  B.  Ioannes  de 

Avila,  scribebat:  « Mirandum  in  modum  est  quam  diverse  sentimus  ac  Ec- 
clesia et  Sancti  sentiebant.  Nunc  existimatur  ecclesiasticos  divites  esse  opor- 
tere, ut  pluris  fiat  tum  ipsi  tum  sua...  Quod  — inquiunt  — expedit  Eccle- 
siae et  Christi  honori,  cuius  ipsi  ministri  habentur.  Duo  tamen  mala  in  his 
exstant:  alterum  in  hoc  vacuo  honore;  alterum  peius  adhuc,  quia  hoc  expe- 
dire dicitur  Christo  eiusque  Ecclesiae.  Verum  enim  si  dicant,  hoc  sequetur, 
Christum  id  non  honoravisse,  cum  hanc  viam  non  fuisset  secutus;  immo  in- 
honoravisse,  quia  aliter  processit  atque  hi  procedunt.  Honor  ministrorum 
Christi  suum  Dominum  sequi  est,  non  tantum  interius,  sed  etiam  exterius  ». 

4.  Voces  Romanorum  Pontificum.  Referre  teneor  sententiam  Sanctissimi 
Ioannis  XXIII,  in  adlocutione  diei  11  octobris  anni  1962:  ante  Concilium 
Oecumenicum:  « Relate  ad  regiones  parum  evolutas  — ego  autem  adderem 
ad  partes  parum  evolutas  regionum  — Ecclesia  se  ipsam  praebet  — ut  est 
et  esse  cupit  — Ecclesiam  omnium,  maximeque  Ecclesiam  pauperum  ».  Simi- 
liter et  Paulus  VI,  feliciter  regnans,  in  oratione  inchoandi  secundi  temporis 
Concilii : « Vult,  uti  diximus,  Ecclesia  in  Christo  imaginem  suam  inquirere. 
Si  quid  umbrae,  si  quid  vitii  post  hanc  contemplationem  in  vultu  suo,  in  sua 
veste  nuptiali  animadverterit,  quid  sponte  et  strenue  ei  est  agendum?  Uti 
liquet,  nihil  aliud  spectet  opus  est,  nisi  ut  se  renovet,  se  corrigat,  se  ad  eam 
congruentiam  referat  cum  divino  archetypo  suo,  quam  sequi  ex  praecipuo 
officio  suo  teneretur. 

Tum  solum,  cum  interioris  sanctimoniae  tantum  opus  perfectum  erit  Ec- 
clesia vultum  suum  universo  mundo  ostendere  poterit,  talia  fundens  dicta: 
qui  videt  me,  videt  Christum;  quemadmodum  divinus  Redemptor  de  se  di- 
xit: Qui  videt  me  videt  et  Patrem. 

Scii,  universalis  haec  Synodus  in  id  nititur,  ut  Ecclesiae  augeat  venustam 
illam  perfectionem  et  sanctimoniam,  quae  nonnisi  Iesu  Christi  imitatio  atque 
mystica  cum  eo  per  Spiritum  Sanctum  coniunctio  eidem  tribuere  possunt  ». 

5.  Vox  populi.  « Faxit  Deus  ut  ecclesiastici  negotium  oculis  claris  per- 
spicere velint,  aut  saltem  quae  vulgo  de  se  dicuntur  audire;  tunc  profecto 
his  rebus  se  aestimari  non  dicerent,  et  per  se  Ecclesiam.  Populares  enim  exi- 
stimant radices  superbiae  in  corde  demitti,  cum  tantam  copiam  illius  fruc- 
tus exterius  observent;  atque  propriam  indigentiam  cum  opibus  et  pompis 
ecclesiasticorum  conferendo,  propriam  vitam  stomachantur  et  clericorum  vi- 
tae invident.  Et  cum  haec  de  clericis  sentiant,  indevoti  fiunt  ut  ipsorum  mis- 
sas audiant,  eorumque  cantus  et  sermones,  itaque  pedetentim  scandalizati, 
ab  Ecclesia  recedunt  » (B.  Ioannes  de  Avila). 

6.  Sensus  pastoralis  huius  Concilii.  Quam  difficile  est  ad  Deum  adducere 
et  efficaciter  allicere,  dictione  propria  amoris,  eos  qui  labore  carent,  opera- 
rios qui  infimis  et  deficientibus  ob  annonam  conditionibus  vitam  agunt,  qui- 
bus nec  focus  nec  tectus  est,  derelictos  atque  miseria  onustos  propter  aliorum 
fratrum  avaritiam,  si  nos  ante  eos  sistimus  nomine  Christi,  Domini  pauperum 
et  Ecclesiae  pauperum,  circumdati  signorum  externorum  qui  non  adeo  pau- 
pertatem significant. 

7.  Ratio  ascetica.  Quo  liberiores  vivimus  a rebus  huius  mundi,  eo  maior 
erit  noster  amor  Dei  atque  hominum  propter  Deum. 

Certus  sum,  venerabiles  Fratres,  multos  e nobis,  haec  in  praecordiis  sen- 
tire. Addo  etiam:  velle  nos  omittere  ea  omnia  quae  populo  hodierno  exem- 
plum sanctitatis  non  praebeant.  Sed  fortasse  modum  ignoramus.  Quapropter 
haec  duo  ut  conclusionem  humiliter  propono: 

a)  Addatur  n.  35,  lin.  25:  « Praesertim  pastores,  sacerdotes  et  reli- 
giosi maxime  in  hac  hora  propter  adiuncta,  enixe  rogantur  usum  pauperta- 
tis evangelicae,  tum  in  amore  effectivo  huius  virtutis  in  vita  privata,  tum  in 
ostensione  signorum  externorum,  ut  fideles  ad  virtutem  alliciantur  ». 

b)  Sive  Concilium,  ut  sibi  videatur,  aut  Sanctus  Pater,  Dicasterio  op- 
portuno, regulas  certas  praebeat  et  consentaneas  usui  sanctae  virtutis  pau- 
pertatis. 

Parcite,  sodes. 

10 

Exc.mus  p.  d.  hyacinthus  argaya  goicoechea 

Episcopus  Mindoniensis-Ferrolensis 

In  cap.  IV  schematis  de  Ecclesia  duae  quaestiones  tractantur:  in  prima 
capitis  sectione  agitur  de  omnium  christifidelium  vocatione  ad  sanctitatem, 
seu  de  quaestione  utcumque  generali  et  generica,  in  altera  vero  sectione  agitur 
de  statibus  perfectionis  acquirendae,  seu  de  quaestione  particulari  et  spe- 
cifica. 

Hae  duae  quaestiones  sive  organicitatis  studio  sive  claritatis  causa  diver- 
sis in  locis  tractandae  videntur. 

Prima  quaestio,  de  omnium  christifidelium  vocatione  ad  sanctitatem,  lo- 
cum organicum  habet  in  cap.  II  de  populo  Dei  in  genere,  in  quo  exponuntur 
principia  generaliora  quae  ad  omnes  christifideles  spectant,  quatenus  scii, 
membra  Ecclesiae  sunt. 

Altera  vero  quaestio,  de  religiosis,  in  speciali  capite  tractanda  est,  sicut 
quaestiones  de  hierarchia  et  de  laicis  in  specialibus  capitibus  tractantur. 

Adaequatior  praefatae  materiae  divisio  expositioni  de  omnium  fidelium 
vocatione  ad  sanctitatem  in  primis  proderit,  simul  autem  intelligibilem  red- 
det statuum  diversitatem  in  Ecclesia,  ideoque  etiam  locum  et  functionem  reli- 
giosorum in  ea. 

1.  De  vocatione  omnium  -fidelium  ad  sanctitatem.  Redactores  schematis 
universalem  vocationem  ad  unam  sanctitatem  modo  satis  extrinseco  deducunt 
ex  verbis  Christi  « Estote  perfecti  sicut  Pater  vester  caelestis  perfectus  est  » 
(Mt.  5,  48);  deinde  statim  agunt  de  mandato  caritatis,  seu,  uti  aiunt,  de  via 
ad  sanctitatem;  qua  in  re  speciali  cum  emphasi  insistunt  in  dilectione  proximi, 
quae,  sua  vice,  et  quidem  sine  ulterioribus  iustificationibus  et  qualificatio- 
nibus,  ab  ipsis  practice  identificatur  cum  apostolatu  exteriore  qualis  ab  epi- 

scopis  et  sub  episcopis  exercetur:  immo,  ordo  episcoporum  ex  professo  pro- 
ponitur tamquam  exercitii  caritatis  imago,  logice  ergo  tamquam  sanctifica- 
tionis et  sanctitatis  prototypon  et  exemplar.  (Beneplacita  igitur  fundamen- 
talia sic  dictae  scholae  Lovaniensis,  utut  disputabilia,  de  spiritualitate  cleri 
dioecesani,  qualia  post  card.  Mercier,  hodiedum  ab  aliquibus  theologis  pro- 
ponuntur, sic  et  simpliciter  in  schemate  introducuntur). 

Talis  autem  procedendi  modus  gravissimas  deficientias  secumfert,  e qui- 
bus saltem  principaliores,  reliquis  praetermissis,  hic  enumerare  liceat:  a)  non 
invenitur  in  schemate  adaequata  sanctitatis  christianae  descriptio  seu  biblica 
seu  theologica;  b)  quidam  sanctitatis  christianae  aspectus,  tum  christocentrici 
tum  eschatologici,  in  schemate  insufficienter  sublineantur;  c)  vocatio  ad  sanc- 
titatem in  Ecclesia  non  systematice  ex  ipsa  natura  et  indole  Ecclesiae  dedu- 
citur, nec  proinde  indicatur  ratio  ultima  communis  vocationis  ad  sanctitatem 
in  Ecclesia;  d)  tandem  quonam  modo  communis  omnium  fidelium  vocatio 
ad  sanctitatem  cum  typicis  singulorum  statuum  vocationibus  cohaereat  et 
simul  ab  ipsis  distinguatur  nequaquam  modo  claro  evincitur. 

Si,  e contra,  quaestio  de  communi  omnium  fidelium  vocatione  ad  sancti- 
tatem in  Ecclesia,  in  capite  de  populo  Dei  in  genere,  eruitur  ex  ipsa  essentia 
Ecclesiae,  qua  est  mysticum  Christi  Corpus  — ut  logice  expectandum  est  — , 
praefatae  deficientiae  eliminari  poterunt. 

a)  Qua  in  re  oportet  ut  sanctitas  describatur  mediante  categoria  pro- 
gressivae unionis  ontologicae  et  assimilationis  moralis  cum  Christo  in  Ec- 
clesia: quae  unio,  baptismate  in  terris  inchoata,  consolidatur  sacra  eucha- 
ristia et  reliquis  sacramentis,  oratione,  sacrificiis,  sedula  Christi  patientis 
imitatione,  praxi  virtutum  omnium,  caritatis  in  primis;  consummatur  tandem 
per  configurationem  perfectam  cum  Christo  glorioso  in  Ecclesia  caelesti. 

b ) Si  sanctitas,  congruenter  cum  doctrina  biblica  et  theologica  descri- 
bitur ope  categoriae  progressivae  nostrae  unionis  cum  Christo  in  Ecclesia,  sta- 
tim  eo  ipso  patebit,  curnam  et  quonam  sensu  omnes  qui  ad  populum,  ad 
familiam,  ad  regnum  Dei  pertinent  atque  ad  dignitatem  mystici  Corporis  mem- 
brorum elevantur,  communi  et  universali  vocatione  ad  sanctitatem  in  Eccle- 
sia vocentur. 

2.  De  statuum  diversitate  in  Ecclesia.  Si  in  tractanda  quaestione  de  vo- 
catione ad  sanctitatem  initium  fit  a doctrina  de  mystico  Iesu  Christi  Corpore, 
simul  patebit  hanc  communem  omnium  ad  unam  sanctitatem  vocationem  alio 
et  alio  modo  specificari  secundum  locum  et  functionem  ad  quam  singuli 
status,  et  intra  ipsos  singuli  homines  in  Ecclesia  destinantur. 

Huius  doctrinae  applicationes  ad  singulos  status  in  Ecclesia,  uti  patet, 
fieri  deberent  in  tribus  capitibus,  distinctis,  quae  scilicet  in  specie  hierarchiae, 
laicis  et  religiosis  singillatim  dedicandi  essent,  ita  tamen  ut  omnia  quae  de 
singulis  statibus  in  specie  proferuntur  e singulorum  statuum  functione  pro- 
pria et  irreducibili  deducantur. 

In  luce  doctrinae  de  Corpore  mystico  qualis  est  locus,  qualis  functio,  qua- 
lis proinde  typica  forma  unionis  cum  Christo  ad  quam  religiosi  vocantur? 

3.  De  loco , et  junctione  religiosis  propriis.  Dicendum  videtur  unionem 
cum  Christo  propriam  et  typicam  ad  quam  religiosi,  vi  sui  status,  vocantur 
in  eo  esse  ut  ipsi,  per  integram  et  indivisam  donationem  Christo  factam, 
votisque  firmatam,  modo  essentialiter  novo  Christo  pauperi,  virginali,  oboe- 
dienti — et  sic  mundum  redimenti  — uniantur  et  conformentur,  et  hac 
ratione  adimpleant  ea  quae  desunt  passionibus  Christi  pro  Corpore  eius  quod 
est  Ecclesia. 

Praecise  autem  quia  haec  integra  et  indivisa  sui  ipsius  donatio  Christo 
facta  implicat  abnegationem  perfectam  bonorum  humanorum  maxime  pretio- 
sorum et  supremum  Christi  et  Ecclesiae  amorem  constanter  exigit,  status  re- 
ligiosus — per  se  et  absolute  loquendo  — plus  ceteris  statibus  asseclas  suos 
caritatis  et  gratiae  Christi  participes  facit;  ipsos  Christo  intimius  unit  seu 
sanctificat,  eosque  profundius  inserit  salutifero  Christi  operi,  in  Ecclesia 
perpetuando. 

Praesertim  cum  hodiedum  status  clericalis  et  laicalis  legitime  extollantur 
ac  multi  fideles  bonum  vitae  religiosae  minus  clare  perspiciant  ideoque  minus 
ad  ipsam  attrahantur,  summa  cum  claritate  affirmandum  et  explanandum  est: 

1)  statum  religiosum,  qua  statum,  viam  esse  meliorem  et  efficacio- 
rem  ad  unionem  perfectam  cum  Christo  seu  sanctitatem; 

2)  hanc  eminentiam  status  religiosi  praecise  in  eo  esse  quod,  per  eum, 
illi  qui  ad  indivisam  Christi  caritatem  invitantur  et  huic  gratiosae  invitationi 
in  fidei  spiritu  plene  correspondent,  conducuntur  per  Christi  perfectiorem 
imitationem,  ad  intimiorem  quoque  unionem  personalem  cum  eo; 

3)  affirmandum  denique  est  ex  hac  intimiore  cum  Christo  unione  Ec- 
clesiam universam  permulta  beneficia  spiritualia  contrahere. 

Etiam  sub  hoc  respectu  expositiones  quae  in  cap.  IV  schematis  de  Eccle- 
sia inveniuntur,  quamvis  plura  bona  elementa  contineant,  satis  imperfectae 
evadunt,  nam:  a)  argumentatio  biblica  est  incompleta  et  fragmentaria;  b)  sol- 
lemnis doctrina  Concilii  Tridentini  (cf.  v.  g.  Denz.  980),  in  S.  Scriptura  et 
perenni  traditione  fundata,  quasi  e proposito  omissa  videtur;  c)  vota  reli- 
giosa, paupertatis  praesertim,  non  adaequate  definiuntur  et  iustificantur; 
d)  ipsa  vitae  religiosae  essentia  non  sufficienter  et  non  satis  systematice  in 
intimiore  Christi  vitae  participatione  reponitur;  e)  vitalis  influxus  internus, 
qui  ex  statu  religioso  in  totum  Corpus  mysticum  redundat,  inadaequate  de- 
scribitur et  sublineatur. 

Redactores  schematis  affirmant  statum  religiosum  « imprimis  valorem 
signi  habere  » ( Commentarius , pag.  30,  n.  33)  et  in  genere  status  religiosi 
functionem  essentialem  per  categorias  testimonii  et  signi  commemorativi,  de- 
monstrativi et  prognostici  describunt.  Utique  scimus  hic  non  de  solo  signo 
exteriore  agi,  sed  notandum  videtur  hunc  modum  loquendi  esse  polyvalen- 
tem  et  ambiguum,  haud  communiter  receptum  et  multis  theologis,  sed  prae- 
sertim populo  christiano,  difficilem  captu. 

Necessarium  ergo  est  ut  doctrina  de  essentiali  functione  status  religiosi  in 
Ecclesia  modo  magis  claro  et  concreto  enuntietur. 

Haec  necessitas  eo  vel  magis  urget  quod  redactores  schematis  fertilitatem 
apostolicam  status  religiosi  modo  nimium  exclusivo  coniungunt  cum  aposto- 
latu  exteriori,  et  quidem  qualis  ab  et  sub  episcopo  exercetur.  Unde  fit  ut 
1.  de  Institutis  religiosis  quae  vitam  stricte  contemplativam  ducunt,  et  in 
rerum  veritate  bonum  totius  Ecclesiae  profundissimo  modo  promovent,  in 
schemate  nihil  vel  fere  nihil  inveniatur;  et  2.  ut  etiam  ubi  de  illis  Institutis 
religiosis  est  sermo,  quae  ex  professo  apostolatui  exteriori  incumbunt,  modo 
nimium  unilaterali  in  hoc  apostolatu  exteriori  et  in  eiusdem  subordinatione 
sub  episcopo  insistatur. 

Consequentiae  practicae  horum  defectuum  in  schemate  de  episcopis  et 
de  dioecesium  regimine  sed  praesertim  in  schemate  de  cura  animarum  mani- 
feste deprehenduntur,  uti  mox  adhuc  audiemus. 

Quamvis  enim  religiosi  necessitatibus  temporum,  omni  qua  possunt  vi, 
occurrere  debeant,  cavendum  tamen  est  ne  vitae  religiosae  integritas,  ex  qua 
efficacia  ad  exteriora  profluit,  cum  ingenti  damno  Ecclesiae  in  discrimen  ad- 
ducatur vel  etiam  ne  providentialis  multiformitas  Institutorum  religiosorum 
pessumdetur. 

4.  De  momento  exemptionis  religiosorum.  Praecise  hac  in  re  exemptio- 
nis religiosorum  iustificationem  theologicam  et  necessitatem  etiam  hodie 
urgentem  conspicimus. 

Redactores  schematis  tantummodo  statuunt  Romanum  Pontificem  « ra- 
tione sui  in  universam  Ecclesiam  primatus,  quodcumque  perfectionis  insti- 
tutum ac  sodales  singulos,  intuitu  utilitatis  communis,  sibi  soli  subicere  atque 
ab  Ordinarii  loci  iurisdictione  eximere  posse  » (pag.  22,  n.  34).  Laudandum 
utique  est,  quod  hoc  principium  generale,  contra  quorumdam  conamina  con- 
traria, tandem  in  textum  schematis  assumptum  fuerit.  Convenit  tamen  ut 
ipsius  exemptionis  praxis,  in  utilitate  communi  Ecclesiae  fundata,  rationi- 
bus tum  practicis  tum  theologicis  clarius  iustificetur. 

Inter  tales  rationes  practicas  sine  dubio  computari  debent  maior  religio- 
sorum ad  nutum  Summi  Pastoris  disponibilitas  necnon  specialis  quorumdam 
Institutorum  religiosorum  ad  aliqua  genera  apostolatus  aptitudo,  quae  direc- 
tionem universalem  uniformem  et  stabilem  requirunt. 

Inter  rationes  autem  theologicas  praefata  consideratio  de  integritate  et 
multiformitate  vitae  religiosae  pure  conservandis  primarium  locum  occupet 
oportet.  Quamvis  enim  verum  sit  religiosos  in  spiritu  verae  caritatis  et  hu- 
militatis cum  et  sub  episcopis  apostolatum  exercere  debere,  tamen  non  mi- 
nus verum  est,  intuitu  communis  boni  totius  Ecclesiae,  providendum  esse 
ut  vita  religiosa,  quae  apostolatus  anima  est  nec  umquam  sine  damno  ab  eo 
separari  poterit,  in  toto  suo  vigore  conservetur  et  promoveatur.  Quod  fieri 
haud  potest  nisi  Supremo  Moderatori  religioso,  et  sub  eo  superioribus  quoque 
religiosis  regionalibus  et  localibus,  illa  libertas  et  autonomia  relinquantur  quae 
unicuique  organo  vitali  in  Corpore  mystico  ad  propriam  conservationem  et 
evolutionem  absolute  sunt  necessaria  et  sine  quibus  authenticus  spiritus 
religiosus  promoveri  non  potest.  Patet  autem  huius  libertatis  et  autonomiae 

stabilem  securitatem  longe  melius  sperari  posse,  si  Romano  Pontifici,  non 
autem  singulis  episcopis  vel  episcoporum  conferendis  ius  competat  exteriorem 
religiosorum  apostolatum  proprio  iudicio  et  propria  auctoritate  determinandi. 


11 

Exc.mus  P.  D.  MICHAEL  BALANGUER 
Episcopus  tit.  Castellominoritanus , aux.  Montisvidei 

Omnino  necessarium  erat  Concilium  loqui  de  exigentia  omnibus  christi- 
fidelibus  communi  ad  sanctitatem  tendendi,  quod  nulla  exceptio  est,  sed  ge- 
neralis voluntas  Christi  pro  omnibus  suis  discipulis. 

Pro  dolor,  enim,  maxima  fidelium  pars  de  sanctitate  cogitat  ut  de  meta 
tantum  a sacerdotibus  et  religiosis  assequenda,  et  quidem  maxime  difficul- 
ter: vita  enim  nostra  hoc  illis  indicat. 

Convicti  manent  illos  tantum  animas  suas  salvare  debere:  scii,  poenas 
aeternas  effugere.  Magis  ab  inferno  fugiunt  quam  Deum  quaerunt. 

Ecclesia  tamen  sancta  esse  debet,  et  non  tantum  aliqui  de  ea;  christiani 
omnes  sal  terrae  et  lux  mundi  esse  debemus.  Si  corruptio,  si  tenebrae  adsunt 
est  quia  sal  dissipatum  est,  quia  lux  non  elucet. 

Spectaculum  sanctitatis  esse  debemus,  secundum  Evangelium,  ut  homi- 
nes videntes  opera  nostra  bona,  glorificent  Patrem  qui  in  caelis  est. 

Quale  autem  spectaculum  sumus?  In  regionibus  sic  dictis  christianis,  ad 
discernendum  christifideles  ab  aliis,  nonne  necesse  est  diem  Dominicam  ex- 
spectare, et  assistentiam  ad  Missam  comprobare?  Per  hebdomadam  autem 
difficillime  christifideles  ab  aliis  distinguuntur. 

Maxima  enim  fidelium  pars  ita  cogitat  de  suo  christianismo  ac  si  de  adim- 
pletione rituum  ab  Ecclesia  legislatorum  ageretur,  non  de  fidelitate  spiritui 
caritatis  Evangelii. 

Deus,  sine  cuius  Providentia  nihil  in  mundo  est  atque  movetur,  unicuique 
statum  vitae  indicavit,  quae  indicatio  « vocatio  » nominatur.  Immensae  maio- 
ritati  ad  statum  laicalem  vocavit,  ut  in  mundo  aliquam  activitatem  exerce- 
rent inter  plures  quibus  honeste  homines  se  dant;  aliis  autem,  et  quidem 
minore  omnino  numero,  vocationem  donavit  ad  vitam  sacerdotalem  vel  reli- 
giosam. Pro  omnibus  tamen  sive  laicis,  sive  clericis,  sive  religiosis,  exigentia 
urget  ad  sanctitatem,  hoc  est  ad  caritatem  perfectam.  Indicatio  Domini  ergo 
ad  statum  vitae,  est  vocatio  sensu  stricto;  appellatio  autem  ad  sanctitatem 
non  est  proprie  vocatio,  sed  exigentia  pro  omnibus.  Quare  puto  melius  esse 
loqui  de  necessitate  sanctitatis  in  diversis  vocationibus  (etiam  ergo  in  voca- 
tione laicali)  quam  de  vocatione  ad  sanctitatem. 

Caput  tamen  quartum  nostri  schematis  hanc  finalitatem  non  bene  adim- 
plet: novem  enim  constat  numeris,  quorum  duo  de  sanctitate  modo  generico 
loquuntur,  unus,  et  tantum  unus,  de  sanctitate  a laicis  exigita,  dum  sex  alii 
de  sanctitate  per  exercitium  consiliorum  evangelicorum  agunt,  de  illa  scilicet 

via  ad  sanctitatem  quae  praecise  non  est  laicorum,  sed  religiosorum,  quibus 
postea  integrum  aliud  schema  dicatur. 

Haec  dispositio  fovet  errorem  maximae  partis  fidelium  quae  putat  mun- 
dum fugiendum  esse  ad  sanctitatem  adipiscendam,  quia  impossibile  est  in  vita 
laicali  de  perfectione  christiana  cogitare. 

Quare  mihi  necessarium  esse  videtur,  post  generalem  enuntiationem  in 
hoc  capite,  ea  quae  principaliter  seu  particulariter  ad  sanctitatem  religiosam 
et  clericalem  spectant,  ad  alia  schemata  ubi  specifice  de  illis  agitur  esse  mit- 
tenda, et  in  hoc  capite  (unico  ubi  hoc  fieri  potest)  effusius  de  sanctitate  lai- 
corum loqui.  Immo  et  clare  indicare  virtutes  de  quibus  consilia  evangelica 
agunt,  obligatorias  esse  pro  omnibus  christifidelibus. 

Omnibus  enim  necessaria  est  paupertas  cordis,  ab  omnibus  exigitur  ca- 
stitas (etsi  non  ab  omnibus  virginitas  consecrata,  vel  caelibatum  requiratur), 
omnibus  tamen  necessaria  est  oboedientia,  humilis  scilicet  submissio  auctori- 
tati (familiari,  civili  et  ecclesiasticae).  Qui  de  iis  virtutibus  (obiectum  funda- 
mentale consiliorum  evangelicorum)  non  curent,  non  sunt  omnino  in  via  ad 
sanctitatem  requisitam  a Domino  pro  omnibus  christianis,  et  sunt  christiani 
tantum  nomine.  Non  qui  dicit  mihi  Domine,  Domine  intrabit  in  regnum 
caelorum,  sed  qui  facit  voluntatem  Patris,  docuit  Christus. 

Quare  propono  quod  hoc  caput  redigatur  magis  ad  laicos  attendendo,  qui 
maxima  pars  corporis  Christi  sunt. 

12 

Exc.mus  P.  D.  RAPHAEL  BARBIERI 

Episcopus  Cassanensis 

Omni  laude  mihi  videtur  digna  omnium  statuum  sanctitatis  tractatio 
et  toti  mundo  proposita  appellatio.  Quid  hac  magis  necessarium  et  utilius  in 
hac  tam  gravi  mundi  hora?  Cum  vero  haec  est  voluntas  Dei,  sanctificatio  ve- 
stra, ut  ait  apostolus  ( 1 Thess.  4,  3),  haec  finis,  haec  vitae  humanae  suprema 
est  lex.  Liceat  mihi  minimo  quinque  considerationes  exponere  circa  tam 
excellentem  materiam. 

1.  In  par.  29,  lin.  20,  in  S.  Marci  citatione,  in  cap.  12,  30,  supremam 
vitae  legem  schema  dicit:  « unum  et  universale  mandatum  ».  At  Marcus 
non  loquitur  de  « uno  et  universali  mandato,  sed  de  « primo  » solummodo. 
Si  textus  citatur,  maxima  textui  fidelitas  servanda  est. 

2.  Aequivoca  etiam  mihi  videntur  par.  22  verba  « Una  est  christiana 
sanctitas  ».  At  revera,  una  dici  potest  quantum  ad  essentiam  originemque, 
minime  vero  una  in  formis  et  viis. 

3.  Confusionem  et  veram  deficientiam  in  sanctitate  sacerdotali  tractanda 
invenio,  nam  schema  illam,  in  « ministerio  suo  sancte,  alacriter,  fortiter  adim- 
plendo » ponit.  Sed  non  in  hoc,  primarie,  mihi  sanctitas  sacerdotalis  videtur 
consistere,  sed  potius  hoc  sanctitatis  effectum  dicerem.  Ministerium  « sancte, 
alacriter,  fortiter  » adimpletur,  si  cor  sacerdotale  gratia  et  caritate  repletur, 

quae  virtutes  sacerdotales  non  solum  activas  sed  passivas  praecipue  gignunt. 
Nam  virtutes  activae  sine  gratia  et  caritate,  neque  oriri  neque  exerceri  pos- 
sunt; quinimmo  anima  sacerdotalis,  illusionibus  decepta,  illam  actionis  hae- 
resim  amplecteretur,  qua  nihil  in  Ecclesia  perniciosius,  ut  videri  est  in  admi- 
rabili et  numquam  satis  laudato  opusculo,  qui  « Anima  totius  apostolatus  » 
dicitur,  ab  Abbate  Chotard  confecto. 

Schema,  vero,  videtur  ex  professo  solummodo  activas  virtutes  sacerdo- 
tibus proponere,  quia  de  « humili  servitio  et  abscondito  » loquitur.  Nihil, 
de  sacerdotum  interiori  vita  excolenda;  nihil  de  pietatis  exercitiis;  nihil  de 
virtutibus  personalibus,  quibus  vetus  homo  destruitur  et  novum  induimus; 
nihil  scilicet  de  humilitate,  oboedientia,  oratione,  mortificatione;  de  castitate, 
de  studio  ordinato  et  methodico;  nihil,  proh  dolor!,  nihil  schema  dicit! 

Et  praesertim  minime  sacerdotibus  via  regia  sanctae  crucis  ostenditur  quae 
semper  sanctis  sacerdotibus  regina  fuit  viarum.  Sacerdotibus  omnibus  Con- 
cilium, sicut  novissimi  Summi  Pontifices  insignibus  et  immortalibus  fece- 
runt documentis,  mysterium  Crucis  hominibus  ostendere  debet,  ad  sapien- 
tiam huius  saeculi  debellandam,  quam  mundus  hodiernus  summopere  sper- 
nit et  verbis  et  vita  et  spectaculis.  Exhortentur  sacerdotes,  paterno  effuso 
affectu,  ut  vexillis  regiis  prodeuntibus,  verba  Apostoli  unusquisque  pronun- 
tiare valeat:  « Mihi  absit  gloriari  nisi  in  Cruce  Domini  nostri  Iesu  Christi, 
in  qua  mundus  mihi  crucifixus  est  et  ego  mundo  » (Gal.  6,  47)! 

4.  De  coniugum  sanctitate  schema  solummodo  sic  loquitur,  in  par.  30, 
lin.  17:  « supernas  vires  a Deo  adprecatur,  ut  iidem  in  arduo  sanctitatis  iti- 
nere magno  animo  progrediantur;  qua  fervida  fidelitate  gratiam,  vi  cuius  filii 
Patris,  fratres  Christi  et  templum  Spiritus  Sancti  efficiuntur,  fidelius  servent 
eamque  copiosioribus  fructibus  fecundam  reddant,  ad  Sanctissimae  Trinitatis 
gloriam  ».  At  mihi  videtur  Concilii  exhortatio  a fidelibus  minime  recipi  posse, 
nisi  coniuges  virtutibus  personalibus  ab  apostolo  enumeratis,  in  mundo  elu- 
ceant. Quomodo  in  filiis  evangelicas  virtutes  educare  possunt,  si  coniuges 
ipsis  careant.  Si  eorum  sanctitatis  aedificium  Concilium  exstruere  desiderat, 
ipsis  sese  mutuo  perfectionandi  officium  proclamare  debet,  invicem  adiu- 
vantes  ad  gratiae  vitam,  per  sacramentorum  frequentiam  alendam,  per  ora- 
tionis in  communi  exercitium  necnon  per  caritatis  opera. 

5.  Ultimo,  in  eiusdem  paragraphi  lin.  25,  schema  laicis  christifidelibus  de 
arduo  ad  sanctitatem  itinere  loquitur.  At  magis  et  vere  arduum  illud  vide- 
tur, si  de  illorum  sanctitate  neque  propria  datur  notio,  quae  in  eorum  officiis 
semper  Divinae  Voluntati  conformibus  plene  et  fideliter  adimplendis  consistit, 
neque  sanctitatis  semitae  vere  et  proprie  specificantur,  quasi  pudorem  habens 
et  timorem  de  operibus  loqui!  Dicitur,  enim,  in  adhortatione  ut  « magno 
animo  in  arduo  sanctitatis  itinere  progrediantur  fideles  »,  ad  gratiam  servan- 
dam. Sed  vero,  quaeritur  in  quo  ista  fervida  fidelitas  consistit?  Quomodo  fe- 
cundatur? De  omnibus  siletur  in  pastorali  expositione,  dum,  e contra,  velo 
quodam  inexplicabili  increbrescens  maximum  malorum  tegitur,  quod  per 
effusum  undique  hedonismum,  efferata  quadam  carnalitate,  omnia  foedit  atque 

subvertit!  De  praxi  poenitentiali  omnino  schema  tacet;  dum,  et  flens  dico, 
mundus,  et  non  raro  etiam  christifideles,  inimicos  Crucis  Christi  sese  osten- 
dunt. Quaevis  sanctitas  in  vita  purgativa,  primum  fundamentum  iacet,  sine 
qua,  totum  perfectionis  aedificium  ruit.  Nonne  integram  vim  verba  Domini 
conservant:  « Poenitentiam  agite  » {Mt.  3,  2;  4,  17)  et  « Qui  non  baiulat 
crucem  suam  post  me,  non  potest  meus  esse  discipulus  » ( Lc . 14,  27).  Num 
in  Ecclesia  bonorum  operum  necessitas  imminuta  est?  Vel  minus  valet  sen- 
tentia paolina:  « Mortificate  membra  vestra  » {Coi.  3,  5)? 

Ex  hac  sacrosancta  aula  conciliari,  tamquam  tonitruum,  resonet  vox,  in 
omnium  aures:  « Metanoiete  »;  mentem  mutate;  poenitentiam  agite.  « Et 
sicut  exhibuistis  membra  vestra  servire  iniquitati,  nunc  membra  vestra  exhi- 
bete servire  iustitiae  » {Rom.  6,  19).  Et  revera  magna  spes  est  mundo:  ut 
per  poenitentiam  ira  placetur  Conditoris  et  dies  elucescat  nova,  post  tot  er- 
rores et  tot  lacrymas:  dies  redemptionis  antiquae,  hominibus  reapse  appli- 
catae, et  felicitatis  aeternae. 

Unde,  materiam  et  formam  schematis  et  paragraphus,  quae  de  sancti- 
tate agunt,  omnino  reformentur. 

Exc.mus  P.  D.  STEPHANUS  BAREtA 
Episcopus  tit.  Illarimensis,  aux.  Czgstochoviensis 

Observationes  meae  vocationem  ad  sanctitatem  in  Ecclesia  spectant. 

1.  Ex  vocatione  christifidelium  ad  sanctitatem  in  Ecclesia  obligatio  pro- 
sequendi sanctitatem  derivatur.  Obligatio  haec  ad  omnes  fideles  in  sinu 
Ecclesiae  viventes  extenditur.  Omnes  enim  christifideles  ad  perfectionem  seu 
ad  vitam  in  pleno  spiritu  Evangelii  obligantur.  Plenus  spiritus  Evangelii  autem 
praecepta  et  consilia  simul  implicat.  Praecepta  et  consilia  ad  caritatem  homi- 
nis voluntatem  dirigunt  et  caritate  perficiuntur.  Ad  caritatem  vero  stabiliter 
consequendam  et  perficiendam  necesse  est  in  spiritu  consiliorum  evangelico- 
rum  praecepta  servare. 

Inter  statum  perfectionis  acquirendae  et  statum  aliorum  christifidelium 
in  sinu  Ecclesiae  viventium  non  solum  dissimilitudo,  sed  etiam  similitudo 
et  intima  connexio  invenitur.  Criteria  autem  in  explicatione  et  definitione 
quaestionibus  circa  statum  perfectionis  acquirendae  spectata  saepe  saepius 
nimis  iuridice  et  theoretice  applicantur.  In  hac  quaestione  potius  rationes  evan- 
gelicae,  quam  iuridicae  ponendae  sunt. 

2.  Consilia  evangelica  magnum  Christi  donum  sunt  scilicet  ad  iuvandum 
hominem  in  bono  prosequendo.  Res  agitur  praesertim  de  tribus  infirmitatibus 
naturae  humanae  i.  e.  de  concupiscentia  oculorum,  concupiscentia  carnis  et 
superbia  vitae.  Insuper  inter  praecepta  divina  et  consilia  intimum  et  super- 
naturalis  vinculum  invenitur.  Secundum  sententiam  Aquinatis  vere  praecepta 
ad  perfectionem  christianam  essentialiter  se  habent,  praesertim  in  ambitu 
caritatis  supernaturalis,  consilia  autem  instrumentaliter  se  habent  ad  perfec- 

tionem  supernaturalem.  Consilia  ergo  sint  sicut  via  et  verum  iuvamen  ad 
praecepta  divina  perfecte  implenda.  Immo  sensus  consiliorum  in  anima  om- 
nium filiorum  Christi  Ecclesiae  idem  et  communis  debet  esse. 

3.  Posita  hac  quaestione  clarius  explicare  possumus  vocationem  ad  sanc- 
titatem earnque  prosequendi  in  vita  omnium  hominum  in  Ecclesia  degentium. 
Unde: 

a)  In  concretis  vitae  circumstantiis  multi  christiani  vere  sanctificantur 
in  spiritu  consiliorum  vivendo  perficiendoque  summum  praeceptum  caritatis 
Dei  videlicet  et  proximi. 

b)  Ad  perfectionem  acquirendam  sensu  theologico  et  praesertim  sensu 
evangelico  omnes  christifideles  in  sinu  Ecclesiae  viventes  annumerentur. 

c)  Inter  statum  religiosum  et  statum  aliorum  fidelium  magis  intima 
connexio  enucleatur  et  magis  communis  sensus  responsabilitatis  pro  sancti- 
tate prosequenda  augeatur. 

d ) Magis  obligatio  sanctificandi  seipsum  et  mundum  in  lucem  ponatur. 

e)  Ecclesia  Christi  proinde  realiter  vult  omnes  filios  suos  in  prosecu- 
tione sanctitatis  christianae  unire  et  adiuvare  (cf.  v.  20-30,  pag.  18,  cap.  IV 
schematis  de  Ecclesia). 

/)  Humiliter  propono  in  v.  22,  par.  31,  pag.  20,  cap.  IV  post  ver- 
bum: « vocantur  » addere:  « omnes  tamen  ad  vitam  in  spiritu  consiliorum 
evangelicorum  vocati  sunt,  scilicet  ad  perfecte  praecepta  Dei  implenda  ». 

Exc.mus  P.  D.  ATTILIUS  CONSTANTINUS  M.  BARNESCHI 
Episcopus  Manziniensis 

Circa  cap.  IV,  comma  31.  Prae  oculis  habita  indole  constitutionis,  viden- 
tur supprimenda  verba  de  triplici  consilio  evangelico  paupertatis,  castitatis 
atque  oboedientiae,  relictis  tantummodo  iis,  quae  de  consiliis  evangelicis  in 
genere  habentur.  Praetermittendum  igitur  censemus  a verbis  « Inter  multa  » 
(lin.  6)  ad  verba:  « propinquius  accedunt  » (lin.  19). 

Exc.mus  P.  D.  ALOISIUS  M.  BETTAZZI 
Episcopus  tit.  T 'agast  ensis , aux.  Bononiensis 

1.  Quoad  exemptionem  hoc  videtur  dicendum:  est  problema  valde  in- 
tricatum, quod  ampla  discussione  indiget:  tantum  obiter  de  hoc  locuti  sumus 
in  hoc  capite  et  revera  locus  aptior  erit  in  schemate  de  religiosis.  Ergo  non 
videtur  conveniens  ut  hic  quasi  per  transennam  ponatur  quin  discussio  exhau- 
stiva  facta  fuerit. 

Formaliter  propono  emendationem  ut  ex  schemate  auferantur  linn.  8-12 , 
in  pag.  22. 

2.  In  evidentia  omnino  ponatur  notio  socialis  vitae  religiosae,  praecise 
quia  sanctitas  est  sanctitas  Christi,  quae  fit  sanctitas  Ecclesiae,  quae  deinde  in 
fideles  effunditur.  Ecclesia  est  corpus  et  etiam  sanctitas  debet  esse  sanctitas 
socialis. 

Vita  religiosa  non  est  tantum  instrumentum  ad  fovendam  sanctitatem 
individualem  singulorum  religiosorum;  familiae  religiosae  Ecclesiae,  ergo, 
debent  esse  testimonium  quoddam  ipsius  Ecclesiae.  Sic  oboedientia  religio- 
sorum sit  non  tantum  oboedientia  singuli  religiosi  ad  superiores  suos,  pau- 
pertas non  tantum  paupertas  singuli  religiosi,  et  ita  castitas. 

Sed  oboedientia  sit  simul  testimonium  oboedientiae  Ecclesiae  ad  Verbum 
Dei.  Cum  oboedientia  in  Ecclesia  sit  imprimis  oboedientia  christianorum  ad 
sacram  hierarchiam,  familiae  religiosae  debent  praebere  hoc  testimonium  oboe- 
dentiae,  docilitatis,  sive  ad  Ecclesiam  universalem,  sive  ad  Ecclesias  parti- 
culares. 

Quoad  Ecclesiam  universalem : oboedientia  debet  elucere  in  eo  quod 
familiae  religiosae  sese  aptent  ad  vitam  actualem  ipsius  Ecclesiae:  dum  ho- 
die, exempli  gratia,  Ecclesia  renovatur  in  maiori  consideratione  verbi  Dei  et 
in  profundiori  participatione  ad  sacram  Liturgiam,  omnino  absonum  esset  ut 
Ordines  et  Congregationes  religiosae  hoc  renuerent  quia  patres  fundatores 
aut  matres  fundatrices  hoc  non  posuerunt  in  suis  regulis.  Si  hodie  adessent 
ipsi  sancti  patres  aut  sanctae  matres,  ipsi  primi  in  suis  regulis  sensum  Ec- 
clesiae actualis  acciperent. 

Est  valde  mirum  quod  in  renovatione  biblica  et  liturgica  ipsius  Ecclesiae 
familiae  religiosae  non  raro  tardiores  sint  praecise  quia  obstringuntur  suis 
ipsis  regulis,  quae  in  saeculis  praeteritis  constitutae  sunt. 

Ergo  familiae  religiosae  fundentur  in  amore  Scripturae  et  Liturgiae;  ipsae 
antiquiores  familiae,  salva  eorum  peculiari  missione,  renovent  seipsas  secun- 
dum renovationem  ipsius  Ecclesiae. 

Quoad  Ecclesias  particulares : religiosi  exemplum  dent  oboedientiae  et 
docilitatis  non  tantum  relate  ad  ordines  seu  imperia  formalia  Ordinariorum, 
— quae  raro,  opinor,  evenient  — , sed  quoad  spiritum  ipsius  Ecclesiae  parti- 
cularis, sese  aptando  initiativis  quas  rectores  et  pastores  singularum  Eccle- 
siarum pro  suis  Ecclesiis  posuerunt. 

Exemptio,  si  qua  supererit,  erit  tantum  exemptio  in  interiore  regimine 
monasteriorum  seu  conventuum;  valde  absonum  est  ut  sit  exemptio  ex  ipsa 
orientatione  spirituali  quae  exterius  patet,  necnon  ex  orientatione  aposto- 
lica  ipsarum  communitatum:  ita  fortasse  religiosi  plene  oboedientes,  non  es- 
sent testimonia  oboedientiae  in  ipsa  Ecclesia. 

Pariter  paupertas  religiosa  non  debet  esse  tantum  paupertas  cuiuscumque 
religiosi,  debet  esse  testimonium  paupertatis  Ecclesiae.  Ergo  non  tantum  sin- 
guli relate  ad  Superiores  suae  familiae,  sed  ipsa  familia,  conventus,  mona- 
steria debent  esse  testimonia  paupertatis  Ecclesiae:  in  aedificiis,  in  usu  me- 

diorum  materialium,  in  bonis  administrandis  revera  religiosi  memorent  hoc 
munus  testimoniale  quod  hodie  praesertim  necessarium  est  sive  pro  paupe- 
ribus, qui  tali  modo  sentiant  Ecclesiam  sibi  proximiorem,  sive  quoad  divites, 
qui  ita  recolent  tam  gravia  dicta  Domini:  « Facilius  est  camelum  per  foramen 
acus  transire,  quam  divitem  intrare  in  regnum  Dei  » et  « Beati  pauperes  spi- 
ritu quoniam  ipsorum  est  regnum  caelorum  ». 

Sic  castitas  sit  revera  testimonium  amoris  Ecclesiae,  amoris  qui  superat 
tendentias  sexuales  ut  dilatentur  spatia  caritatis.  Non  raro  castitas  mere  de- 
fensiva  inducit  quandam  ariditatem  cordis:  revera  nullum  est  testimonium 
huius  castitatis;  testimonium  castitatis  debet  esse  testimonium  maximi  amo- 
ris: hi  qui  casti  sunt  renuntiaverunt  amori  alicuius  creaturae  praecise  ut 
possint  amorem  suum  ad  plures  dilatare. 

3.  Praecise  quia  sanctitas  est  una  et  consilia  evangelica  sunt  via  ad  sanc- 
titatem, via  quam  traditio  praebet  tamquam  viam  regalem,  ne  dicam  exclusi- 
vam,  ostendatur  quomodo  pro  omnibus  christianis  consilia  evangelica  sint  via 
ad  sanctitatem,  pro  religiosis,  ut  supra  dictum  est,  pro  christianis  etiam 
qui  matrimonio  iunguntur  et  vitam  in  mundo  ducunt.  Cogitemus  de  oboe- 
dientia, de  paupertate,  de  ipsa  castitate  quae  coniugibus  revera  necessaria 
sunt  ut  possint  vitam  christianam  pacificam  et  honestam  complere. 

Ea,  quae  supra  diximus,  pro  ipsis  christianis  in  mundo  degentibus,  va- 
lent: actuatio  consiliorum  evangelicorum  est  testimonium  mundo  offerendum; 
vita  casta  coniugalis,  vita  docilis,  limitatio  in  acquisitione  et  in  usu  divitia- 
rum est  revera  testimonium  novae  vitae,  quae  mundo  offerri  debet. 

Exc.mus  P.  D.  HIERONYMUS  BARTHOLOMAEUS  BORTIGNON 

Episcopus  Patavinus 

Circa  tractationem  de  statibus  perfectionis  in  schemate  dogmatico  de  Ec- 
clesia, quaestio  moveri  potest  utrum  opportunum  sit  eamdem  tractationem  a 
praedicto  schemate  separari  illamque,  vel  prorsus  remittere  ad  schema  disci- 
plinare « De  statibus  perfectionis  adquirendae  »,  vel  in  novum  caput  coop- 
tare, quod  prodeat  ex  renovatione  cap.  IV  quodque  vocari  potest:  « De  sanc- 
titate in  Ecclesia  ». 

Quaestio,  ut  palam  est,  tribus  membris  constat,  quae  separatim  perpen- 
denda sunt. 

1.  Utrum  conveniat  separationem  inducere.  Si  ratio  attenditur  theolo- 
gico-pastoralis,  quae  videtur  fundamentalis  ratio  istius  Concilii,  complures 
extant  rationes,  quae  suadent,  ut  in  schemate  de  Ecclesia  sermo  fiat  separa- 
tim de  statibus  perfectionis,  qui  optimam  partem  profitentur  in  ratione  sanc- 
titatis Ecclesiae  et  veluti  acies  fortissime  instructae  inveniuntur  ad  Ecclesiae 
iura  vindicanda  et  ad  pastoralem  ipsius  efficaciam  extendendam.  Revera: 

a)  non  agitur,  in  schemate,  de  solis  lineis  fundamentalibus  institutio- 

nis  et  constitutionis  Ecclesiae  illustrandis,  quatenus  ab  ipso  Christo  prove- 
niunt, sed  de  Ecclesia , uti  est,  in  vera  luce  et  in  renovata  iuventute  hodierno 
mundo  praesentanda; 

b)  mundus  subtilitates  dogmaticas  non  intelligit,  sed  de  Ecclesia  iudi- 
cat  prout  ipsam  prae  oculis  habere  potest.  Unde,  in  comperto  est  quod  mun- 
do praesentari  possit  et  debeat  Ecclesia  uti  nunc  existit  et  operatur,  non  Ec- 
clesia exclusive  dogmatica  nec  Ecclesia  primitiva; 

c)  agitur  proinde  de  hoc,  ut  Ecclesia  qualis  nunc  est  radices  et  funda- 
menta divina  utique  demonstrentur  simulque  ambitu  atque  influxus  ipsius 
activitatis,  finalitatis  et  potentialitatis  dogmatice  et  pastoraliter  decernantur 
in  luce  revelationis  divinae  et  supremi  Ecclesiae  magisterii; 

d)  quapropter,  si  schema  de  Ecclesia  sub  hoc  respectu  integrum  esse 
volumus,  videtur  quod  etiam  de  statibus  perfectionis  separatim  tractare  de- 
beat. Quod  quidem  pluribus  centenis  millibus  personarum,  quae  in  statibus 
perfectionis  militant  quique  pro  Ecclesia  vitam  et  activitatem  suam  libentis- 
sime donant  et  in  populo  Dei  mirificum  sanctitatis  Ecclesiae  testimonium 
mundo  praebent,  pergratum  et  utile  erit. 

2.  Utrum  conveniat  tractationem  remittere  ad  schema  disciplinare  « De 
statibus  perfectionis  adquirendae  ».  Unica  ratio,  quae  ad  rem  adduci  potest 
est  ratio  opportunius  complendi  et  pleniori  modo  tractandi  schema  « de  sta- 
tibus perfectionis  »,  quod  exinde,  ut  evidens  est,  fieret  profecto  corpus  pro- 
prio naturali  capite  non  destitutum. 

Sed  in  contrarium  ratio  militare  videtur,  quae  suadet  ut  schemati  de 
Ecclesia  haec  haud  parva  mutilatio  non  inferratur,  quae  profecto  non  modo 
mutilationem  sonaret,  sed  etiam  disgregationem,  saltem  quod  attinet  prae- 
sentem ipsius  formam.  Et  haec  ratio  videtur  maioris  esse  momenti. 

Verum,  silentio  praeteriri  nequit  in  originali  schemate  « de  statibus  per- 
fectionis » a commissione  praeparatoria  exarato  et  a commissione  centrali 
praesentato,  fundamentalem  hanc  de  statibus  perfectionis  doctrinam  primum 
locum  obtinuisse. 

3.  Utrum  Statibus  perfectionis  speciale  caput  deputandum  sit  vel  saltem 
eis  aptior  locus  sit  assignandus  in  cap.  IV.  Ut  huic  quaestioni  recte  respondi 
possit,  haud  inutiliter  perpendenda  videtur  ratio  qua  factum  est,  ut  eiusmodi 
fundamentalis  doctrina  hodierna  redactione  in  cap.  IV  de  Ecclesia  coopta- 
retur. In  schemate  de  Ecclesia  quod  in  priori  Concilii  sessione  Patribus 
oblatum  fuerat,  cap.  V ita  inscribebatur:  « De  statibus  evangelicae  adqui- 
rendae perfectionis  » et  in  eo  solummodo  de  iisdem  statibus  agebatur.  Con- 
stat, praeterea,  in  commissione  theologica  unanimem  consensionem  obten- 
tam primum  fuisse,  uti  relator  sub  die  23-X-1963  refert,  de  redactione  cap.  IV, 
quod  exclusive  de  statibus  tractaret  perfectionis.  Superfluum  nunc  videtur 
inquirere  quomodo  perventum  fuerit  ad  hodiernam  redactionem,  quam  prae 
oculis  habemus  et  Patribus  distributa  est,  in  qua  generali  modo  agitur  de 
vocatione  ad  sanctitatem  in  Ecclesia,  in  unum  recepta  sanctitate  sive  laico- 
rum  sive  religiosorum.  Planum  tamen  est  hoc  factum  fuisse  ut  sanctitas  in 

Ecclesia,  sive  laicorum  sive  religiosorum,  ad  unitatem  redigeretur  et  sub  uno 
eodemque  aspectu  extolleretur. 

Verum,  si  rem  probe  perpendimus,  eiusmodi  sanctitatis  comparatio  seu 
iuxtapositio,  vi  cuius  aequipollentia  inducitur,  haud  parvis  defectibus  labo- 
rare videtur.  Et  revera: 

a)  quod  attinet  notionem  sanctitatis , aequivoca  praeberi  videtur  inter- 
pretatio. Quae  enim  praedicantur  de  sanctitate  christiana  in  genere,  non  sem- 
per  videntur  univoce  praedicari  posse  de  sanctitate  statuum  perfectionis. 
Una  est  utique  sanctitas  in  caritate  id  est  quoad  essentiam  et  sub  hoc  re- 
spectu una  dici  potest  vocatio  ad  sanctitatem;  sed,  ni  fallor,  non  una  est 
sanctitas  quoad  gradum,  nam  plures  dantur  gradus  in  sanctitate  nec  omnes 
eodem  modo  et  ad  eumdem  gradum  ad  sanctitatem  obligantur.  Sub  hoc  re- 
spectu, alia  est  sanctitas  ad  quam  vocantur  simplices  fideles  et  alia  est  sancti- 
tas ad  quam  obligantur  quotquot  status  perfectionis  adquirendae  voto  publico 
profitentur.  Merito  igitur  aequivoca  dici  debet  totius  capitis  impostatio  prout 
aequivoce  sonant  verba:  « Proinde  pro  omnibus  et  singulis,  cuiusvis  status 
et  ordinis,  sive  in  saeculo  sive  in  religione  degentibus,  una  est  christiana 
sanctitas  » (n.  29)  et  identidem:  « Cunctis  proinde  perspicuum  est,  Domi- 
num omnes  discipulos  ad  plenam  vitae  christianae  et  caritatis  perfectionem 
idest  ad  sanctitatem  vocare  » (n.  29). 

b)  Quod  attinet  naturam  Status  perfectionis.  Si  res  ita  esset  ut  nulla 
detur  distinctio  inter  utramque  sanctitatem,  nulla  adesset  ratio  cur  religiosi 
saeculum  relinquant,  votis  se  ligent  et  vitam  in  paupertate  insumant,  in 
castitate  et  oboedientia.  Praeterea,  status  perfectionis  non  esset  status  a se 
stans  eiusdemque  professio  degradaretur  ad  conditionem  illam  quae  italice 
vocatur  « un  mestiere  ». 

c)  Quod  attinet  consectaria.  Si  res  ita  esset,  quae  de  commendatione 
statuum  perfectionis  nn.  32-33  schematis  praedicantur,  nullius  essent  mo- 
menti quatenus  invenirentur  suo  theologico  fundamento  destituta.  Praeterea, 
nullius  essent  roboris  quae  de  consiliis  evangelicis  eorumque  professione  do- 
cuerunt nos  apostoli,  Patres,  Ecclesiae  Doctores  et  Petri  Successores  ope  tra- 
ditionis et  exercitio  supremi  magisterii. 

d)  Quod  attinet,  in  specie,  ipsam  laicorum  vocationem  et  sanctitatem. 
Praefata  aequivoca  sanctitatis  notio  nec  ipsi  laicorum  positioni  ad  rem  prodes- 
set, nam  nonnullae  notiones,  saltem  implicite,  praedicantur  etiam  de  laicis 
quae  sunt  propriae  religiosorum,  cum  praedicentur  de  omnibus. 

His  omnibus  bene  et  probe  attentis,  necessarium  videtur  ut  aequivoca 
sanctitatis  notio,  prout  nunc  exstat  exposita,  a qualibet  ambiguitate  libere- 
tur. Unde  congruum  videtur  ut  opportunius  separatim  agatur  de  laicis  et 
de  statibus  perfectionis:  cap.  IV  inscribatur:  « De  generali  vocatione  ad 
sanctitatem  » et  addatur  novum  cap.  V quod  agat:  « De  statibus  evangelicae 
adquirendae  perfectionis  »,  in  quo  opportune  reassumi  possint  quae  haben- 
tur peroptime  tractata  in  cap.  V prioris  schematis  De  Ecclesia  et  de  B.  Maria 
Virgine  (pp.  32-33). 

Denique,  adest  et  alia  momentosa  ratio  ut  statibus  perfectionis  separa- 
tum caput  deputandum  sit,  ut  pleniori  modo  declaretur  praesentia  statuum 
perfectionis  in  Ecclesia. 

Ecquidem,  status  perfectionis  considerari  possunt  sub  duplici  respectu: 

a)  quatenus  sunt  specialis  forma  sanctitatis  sive  speciale  medium  sanctificatio- 
nis quo  Ecclesia  pollet  ad  sua  membra  sanctificanda,  et  de  hoc  iam  agitur; 

b)  sed  spectari  etiam  possunt  quatenus  sunt  specialis  forma  activitatis  salvifi- 
cae  ex  parte  Ecclesiae  seu  instrumentum  hierarchiae  maximi  valoris  et  ma- 
ximae efficaciae  ad  salvificam  Ecclesiae  missionem  exequendam  in  mundo. 

Eiusmodi  adspectus  apostolicus  statuum  perfectionis  (recolatur  quaenam 
sit  vis  religiosorum  in  missionibus  infidelium,  in  operibus  caritatis,  in  prae- 
dicatione verbi,  in  iuvenum  educatione,  in  operariorum  spirituali  assisten- 
tia etc.)  in  mentem  revocari  debet,  si  volumus  ut  praesentia  statuum  perfec- 
tionis in  Ecclesia  ratione  vere  plena  et  obiectiva  reddatur.  Ita,  sane,  caput 
speciale  de  statibus  perfectionis  in  Ecclesia  suam  clarissimam  et  plenissimam 
iustificationem  haberet. 

Exc.mus  P.  D.  IOANNES  BUCKO 
Archiepi scopus  tit.  Leucadensis 

Valde  placet  quod  in  schemate  de  Ecclesia  locus  tribuatur  argumento 
tanti  momenti,  prout  est  vocatio  ad  sanctitatem,  seu  ad  illam  caritatem  qua 
homo  cum  Deo,  supremo  ultimo  fine,  coniungitur. 

Id  est  fundamentale  in  conceptu  sanctitatis  seu  caritatis:  unio  nempe 
hominis  cum  Deo,  ex  qua  unione  necessario  profluet  proximi  dilectio.  Quae 
tamen  dilectio  proximi  secundarium  tantum  elementum  est  in  caritate. 

In  nostro  autem  cap.  IV  multum  de  dilectione  proximi,  tamquam  de 
fructu  vel  manifestatione  caritatis  seu  sanctitatis,  agitur,  et  parum  in  lucem 
profertur  ille  primarius  et  essentialis  character,  unionis  nempe  hominis  cum 
Deo.  Defectus  — meo  humili  iudicio  — non  levis  momenti,  et  consequenter 
in  textu  opportune  corrigendus. 

Omnes  quidem  procurare  debent,  eamque  servare  illam  sanctitatem  seu 
caritatem,  quae  per  fidelem  et  integram  praeceptorum  observantiam,  potest 
obtineri.  Et  haec  est  illa  perfectio  caritatis  ad  salutem  aeternam  necessaria. 

Haec  autem  substantialis  caritas,  ab  omnibus  necessario  possidenda,  di- 
versos abs  dubio  gradus  admittit,  in  quibus  homo  maiori  cum  intimitate  et 
perfectione  unionem  divinam  obtineat.  Quando,  scii.,  homo,  non  per  solam 
praeceptorum  observantiam,  sed  praeterea  per  consilia  evangelica,  ad  illam 
caritatem  tendit,  se  multis  privando,  quae,  etsi  in  se  licita,  nec  per  se  caritati 
contraria,  impedire  tamen  possunt  ne  affectus  hominis  ad  Deum  totaliter  re- 
feratur. Ad  consiliorum  vero  evangelicorum  perfectum  exercitium,  non  omnes 
homines  vocantur,  ut  abunde  ex  vita  cotidiana  demonstratur;  consequenter 
neque  omnes  vocantur  ad  illum  sublimiorem  caritatis  gradum. 

Si  enim  vocatio  ad  sanctitatem  concipi  debet  in  primis  tamquam  vocatio 
ad  unionem  cum  Deo,  certe  illa  sanctitas,  ad  quam  homines  vocantur,  nequit 
eadem  esse  in  omnibus,  sed  diversi  gradus  admittendi  sunt,  ita  ut  simul  ad- 
mittendum sit,  non  omnes  et  singulos  homines,  dum  in  terris  versamur,  ad 
sublimiorem  gradum  divinae  unionis  a Deo  vocari.  Sicut  non  omnes  homi- 
nes ad  omnem  gradum  dilectionis,  saltem  modo  permanenti,  erga  proximum 
vocati  et  obligati  sunt,  prout  satis  constare  videtur  ex  diversa  hominum  con- 
dicione vitae.  Nam  alia  est  condicio  hominis  matrimonio  ligati;  alia  illius  qui 
matrimonio  et  ceteris  rebus  ac  bonis  temporalibus  propter  Deum  abrenun- 
tiavit; alia  tandem  episcopi,  cuius  est,  ratione  officii,  etiam  animam  pro  ovi- 
bus ponere,  ad  imitationem  supremae  Christi  dilectionis.  Si  igitur  Deus  ho- 
mines singulos,  non  in  eadem,  sed  in  vitae  valde  diversa  condicione  ponit, 
dici  omnino  debet  Deum  eos  omnes  et  singulos  ad  diversum  etiam  gradum 
caritatis  et  sanctitatis  vocare. 

Haec  omnia  non  sufficienti  claritate  in  nostro  textu  sunt  proposita;  ac  con- 
sequenter, sub  hoc  respectu,  cap.  IV  insufficiens  est  dicendum. 

Nonnullos  alios  defectus  in  nostro  textu  velim  breviter  innuere. 

1.  Iam  dixi  de  defectu,  qui  in  ipso  conceptu  sanctitatis  seu  caritatis  ani- 
madvertitur, scii.,  quod  caritas,  in  qua  dicitur  consistere  sanctitatem,  in  toto 
fere  textu  confundi  videtur  cum  dilectione  proximi,  quae  tamen  est  in  ca- 
ritate aliquid  tantum  secundarium  respectu  ad  dilectionem  Dei:  et  proinde 
character  primarius  verae  caritatis  aliquantulum  obscuratus  manet. 

2.  Ipsum  sanctitatis  exercitium  fere  exclusive  in  apostolatu  activo  pro- 
ponitur, vix  sermone  facto  de  aliis  fundamentalibus  formis  in  quibus  illius 
sanctitatis  exercitium  revera  habetur.  De  vita  orationis,  poenitentiae,  abne- 
gationis,  et  in  genere  de  exercitio  in  praxi  christianarum  virtutum  vix  unum 
verbum  in  textu  habetur,  cum  tamen  huiusmodi  formae  ad  veram  sanctitatem 
exercendam  non  minoris  sint  momenti,  quam  ipse  activus  apostolatus;  immo 
cum  hic  apostolatus,  e.  g.  praedicatio,  sacramentorum  administratio,  et  alia, 
ex  illis  vim  et  efficaciam  haurire  debeat. 

3.  Ideo  non  satis  apparens  est  in  textu  excellentia  ac  dignitas  illius  viae, 
a Christo  nobis  propositae,  qua  per  evangelicorum  consiliorum  observantiam 
homo  promptior  evadit  ad  perfectiorem  unionem  cum  Deo  etiam  in  terris 
assequendam,  et  ad  maiorem  quoque  dilectionem  proximi  exhibendam. 

Ad  nos  pertinet,  praesertim,  ubi  agimus  de  vocatione  ad  sanctitatem, 
clare  et  perfecte  omnibus  hominibus  proponere  integram  Christi  doctrinam 
de  sanctitate  deque  mediis  quibus  homo  huic  vocationi  fideliter  respondere 
valeat.  Quodsi  hoc  non  facimus,  homines  non  pauci  privati  manebunt  bene- 
ficiis et  bonis  quae  Christus  in  fideli  suorum  consiliorum  evangelicorum  ob- 
servantia reponere  voluit. 

4.  Opportunum,  immo  et  necessarium  videtur,  ut  in  praesenti  capite  sub 
convenientiori  luce  ponatur  valor  vitae  contemplativae,  quae,  si  doctrinae 

S.  Thomae  stemus,  potior  est  quam  vita  activa,  et  ex  suo  genere  maioris  est 
meriti,  quam  vita  activa  ( Summa  Theologica,  II-II,  q.  182,  a.  1,  2).  « Maria 

enim  optimam  partem  elegit  » — dixit  Dominus  ( Lc . 10,  42).  De  ea  autem, 
seu  de  hac  vita  contemplativa  vix  unum  verbum  in  nostro  textu  legitur. 

Et  hoc  valde  mirandum  est,  sive  huius  vitae  momentum  in  historia  Eccle- 
siae consideremus,  sive  quia  in  hac  vita  contemplativa  potior  via  invenitur  ad 
illud  quod  est  proprium  et  primarium  sanctitatis,  nempe,  ad  dilectionem  Dei: 
« Vita  contemplativa,  enim,  dicit  S.  Thomas  (/.  c.,  a.  2),  directe  et  imme- 
diate pertinet  ad  dilectionem  Dei,  dum  vita  activa  directius  ad  dilectionem 
proximi,  quae  secundarie  tantum  ad  veram  caritatem  pertinet  ». 

5.  Etiam  vita  religiosa  in  genere,  praeprimis  in  unione  cum  Deo  pro- 
curanda, magis  quam  in  apostolatu  activo,  reponenda  videtur.  Ad  illam  unio- 
nem divinam  primario  tendit  ex  sua  natura  vita  religiosa,  et  solum  ex  ista 
unione  fructus  apostolatus  et  dilectionis  proximi  promanabunt.  Ideoque  apo- 
stolatus  a religiosis  peragi  debet,  non  tamquam  primarius  eorum  scopus,  nec 
quolibet  modo,  sed  secundum  scopum  proprii  Instituti.  Nec  cuiuslibet  est 
apostolatum  religiosorum  ad  proprium  arbitrium  moderari  aut  imponere,  cum 
bonum  sive  religiosi,  sive  Instituti,  sive  tandem  Ecclesiae  postulet,  ut  ita  di- 
rigatur, et  ita  peragatur,  ne  spiritus  religiosus  detrimentum  capiat,  et  ne 
religiosi  illa  debita  unione  divina  vacuentur,  cum  damno  totius  apostolatus. 

Rectius  igitur  et  accuratius  in  schemate  determinanda  et  declaranda  sunt 
criteria  iuxta  quae  relatio  inter  vocationem  ad  sanctitatem  et  obligationem 
ad  apostolatum  externum  est  definienda,  et  quonam  pacto  in  isto  externo 
apostolatu  componi  possit  et  debeat  auctoritas  episcoporum  cum  ipso  munere 
quod  in  statibus  perfectionis  in  Ecclesia  proprium  est. 

6.  Quare  in  relationibus  determinandis  inter  religiones  et  sacram  hie- 
rarchiam,  accurata  principia  debent  statui,  quibus  sapienter  concordentur 
sive  auctoritas  episcopalis,  sive  bonum  spirituale  Religionum,  sive  tandem 
honor  et  auctoritas  Romani  Pontificis,  ne  ex  una  parte  incremento  et  perfec- 
tioni religiosae  damnum  sequatur,  ne  ex  alia  dioecesana  disciplina  detrimen- 
tum patiatur,  ne  denique  Romanus  Pontifex,  cuius  est  bono  universali  Ec- 
clesiae providere,  instrumento  tam  valido  privetur,  prout  in  Religionibus,  hi- 
storia teste,  habetur. 

In  hac  re,  siquidem  de  schemate  de  Ecclesia  universali  agitur,  oblivioni 
non  sunt  mandandi  orientales  patriarchae,  in  quorum  potestate  est,  sicut  sem- 
per  fuit,  Religiones  et  religiosos,  in  bonum  eorum,  et  in  bonum  patriarchatus, 
sibi  immediate  subiicere.  Nemo  nostrum  hanc  patriarchalem  potestatem  lae- 
dere aut  minuere  intendit. 

18 

Exc.mus  P.  D.  GABRIEL  PAULINUS  BUENO  COUTO 
Episcopus  tit.  Leucenus,  aux.  T 'aubatensis 

Utinam  doctrina  huius  capitis  bene  ab  universo  mundo  accipiatur!  De  fine 
enim  agit  totius  nostri  Concilii  Oecumenici  Vaticani  II  sicut  et  totius  Ec- 
clesiae Christi.  Ad  hoc  enim  est  Ecclesia  Christi  ut  fideles  in  salutem  aeter- 
nam ducat,  qui  finis  in  sanctitate  invenitur,  ut  patet. 

Attamen  timendum  est  ne  in  vacuum  Concilii  vox  resonet!  Nam  omnibus 
notum  est  quod  Ecclesia  per  suos  pastores,  presbyteros  et  episcopos,  sem- 
per  in  sanctitatem  colendam  fideles  suos  impulit,  nec  tamen  eam  ipsi  audie- 
runt sicut  oportebat. 

Lugendus  hic  status  passim  describitur  ac  ostenditur  misera  multorum 
fidelium  conditione,  qui  etiam  peccati  sensum  amisisse  videntur.  Quid  fa- 
ciendum? 

Pastorale  Ecclesiae  munus  Concilii  que  Oecumenici  Vaticani  II  finis  exi- 
gunt ut  doctrina  de  sanctitate  tali  modo  exponatur  ut  grata  appareat  homi- 
nibus nostri  saeculi  eosque  movere  valeat  ad  maiora  melioraque  bona  appe- 
tenda, vere  hominibus  digna! 

Quae  cum  ita  sint,  videtur  sic  doctrina  de  vocatione  ad  sanctitatem  expo- 
nenda esse,  salvo  meliori  iudicio; 

1.  De  infinita  Dei  sanctitate.  Haec  enim  est  ratio  totius  sanctitatis  cuius- 
cumque creaturae,  quae  nisi  in  limine  tractationis  clare  sufficienterque  expo- 
natur, ulterior  doctrinae  expositio  obscura  necessario  evadet.  Tota  Scriptura 
Veteris  et  Novi  Testamenti  textibus  abundat  de  Dei  infinita  sanctitate. 

2.  De  sanctitate  universae  creaturae.  Haec  enim  deducitur  ex  necessaria 
creaturae  cuiuscumque  ad  Deum,  sanctitatem  infinitam,  relatione,  tum  ex 
causa  efficienti  tum  ex  causa  finali,  quae  utraque  Deus  est.  Hac  enim  doctrina 
clare  et  sobrie  exposita,  nova  et  sublimi  ineffabilique  luce  omnibus  hominibus 
patefacit  magna  omnium  creaturarum  etiam  minimarum  dignitas,  etiam  illa- 
rum quae  ad  hominum  lusum  pertinent. 

3.  De  originali  familiae  humanae  sanctitate.  Exponatur  simplicibus  ver- 
bis status  heatitudinis  familiae  humanae,  seminaliter  et  ex  divina  expositione 
solidarie  in  Adamo  collectae,  beatitudo  haec  procedens  immediate  ex  iustitia 
sanctitateque  originali  in  qua  tota  humana  familia  creata  est  in  Adamo,  eius 
capite,  qua  sanctitate  fiebat  ut  viribus  inferioribus  superioribus  intelligentiae 
voluntatisque  subiectis,  homo  Deo  uniebatur  dono  supernaturali  iustitiae, 
qua  in  ipso  et  per  ipsum  suum  caput,  integra  humana  familia  sancta  dicenda 
erat,  simulque  ineffabiliter  beata.  Declaretur  insimul  quod  haec  sanctitas 
consequensque  beatitudo  amissa  fuit  per  lugendum  Adami  peccatum  (textus 
in  epistolis  S.  Pauli  abundant). 

4.  De  Ecclesiae  Christi  sanctitate.  Exponatur  doctrina  de  novo  populo 
Dei,  de  nova  familia  humana,  a Christo  per  Christum  et  in  Christo  condita, 
quae  vita  divina  donata  a Christo  recepta,  cum  ei  indeficienter  uniatur,  uni- 
versos homines  iterum  ad  sanctitatem  evehit,  beatosque  reddit.  Declaretur 
quod  huius  Ecclesiae  novae  familiae  vinculum,  quo  membra  inter  se  cum  Deo 
in  Christo  uniuntur,  est  caritas,  quaeque  proinde  intimae  Ecclesiae  sanctitatis 
(ontologica  quae  vocatur)  signum  est  evidentissimum,  per  quod  maxime  om- 
nium hominum  oculis  patefit  Ecclesiam  esse  nova  Dei  hominumque  univer- 
sorum familia,  in  qua  beatitudo  temporalis  et  aeterna  omnibus  certissime 
prostat. 

5,  De  singulorum  membrorum  Ecclesiae  sanctitate.  Ex  hac  « ontologica  » 
Ecclesiae  sanctitate  sancti  fiunt  quotquot  Ecclesiae  uniuntur  per  baptismum', 
vi  gratiae  b aptis  malis  dono  novae  familiae  humanae  potiuntur,  nempe,  gra- 
tiae sanctificantis,  quo  in  Ecclesia  per  Ecclesiam  et  cum  Ecclesia  Deo,  Sum- 
mae Sanctitati,  consecrati  inveniuntur;  donum  hoc  necessario  comitatur  ca- 
ritas, quae,  ut  supra  dictum  est,  huius  vitae  divinae  participationis  exhalatio 
quaedam  dicenda  est,  quia  Deus  caritas  est.  Haec  caritas,  cum  pertineat  ad 
ipsam  structuram  Ecclesiae,  Christi  Corporis  mystici,  universalis  est  sicut 
ipsa  Ecclesia;  non  limitatur  nec  tempore  nec  spatio,  nec  affective  nec  effective; 
est,  uno  verbo,  ipsa  caritas  Christi,  cum  sit  manifestatio  ipsius  vitae  Christi, 
qua  suum  Corpus,  quod  est  Ecclesia,  vivificatur. 

Unumquodque  membrum  Ecclesiae,  proinde,  tantum  perfectius  dicen- 
dum est,  quantum  magis  hac  caritate  movetur,  tum  affective  quum  effective. 

De  vocatione  ad  sanctitatem.  Omnes  creaturae,  vi  ipsius  creationis,  cum 
Deo  Sanctitati  infinitae  sint  consecratae,  debent  eo  ipso  suam  ad  Deum  con- 
secrationem modo  sibi  proprio  plene  agnoscere.  Hoc  sensu  omnes  vocari  ad 
sanctitatem  dicendae  sunt. 

Familia  humana,  vi  elevationis  ad  statum  supernaturalem,  ad  sanctita- 
tem vocatur;  eo  enim  quod  est  Deo  consecrata  modo  omnino  speciali,  debet 
hanc  consecrationem  modo  proprio  creaturae  rationalis,  donis  gratuitis  insi- 
gnitae, plene  agnoscere;  quotquot  membra  humana  familiae  generantur,  eo 
ipso  vocari  ad  sanctitatem  dicendi  sunt;  attamen  post  Adae  peccatum,  haec 
ad  sanctitatem  vocatio,  qua  omnes  homines  per  generationem  vinciuntur, 
in  cassum  reddita  est,  unde  omnes  homines  miserabiliores  fiunt,  cum  amplius 
nequeant  illam  attingere  sanctitatem,  in  qua  Deus  totam  eorum  beatitudinem 
constituerat.  Haec  oportet  plenius  ante  omnium  oculos  ponere,  si  velimus  ho- 
mines nostri  temporis  grates  aures  nostri  Concilii  nuntio  praebere! 

Nova  familia  hacque  divina  in  Christo  per  Christum  et  cum  Christo  con- 
stituta, pleneque  sancta  atque  beata,  quotquot  eidem  inseruntur  per  bapti- 
smum, vi  ipsius  baptismi  ad  sanctitatem  vocantur,  ad  sanctitatem  nempe 
ipsius  Ecclesiae,  quae  in  singulis  suis  membris  per  caritatem  manifestatur. 
Sancti  sanctitate  Ecclesiae  effecti,  ad  hanc  sanctitatem  Ecclesiae  plene  exae- 
quandam vocantur,  in  caritate.  Ita  intelligitur  quomodo  vocatio  ad  sanctitatem 
idem  sit  ac  vocatio  ad  perfectionem  caritatis. 

De  statibus  perfectionis.  Cum  Ecclesiae  sanctitas  sit  causa  qua  eius  mem- 
bra sancta  fiunt,  scii,  per  baptismum,  quaeque  in  caritate  manifesta  fiat, 
qua,  sicut  ipsa  vita  Ecclesiae,  tum  affective  tum  effective  universalis  est, 
nullis  coarctata  limitibus  («  in  Christo  enim  Iesu  nec  iudaeus,  nec  graecus, 
nec  servus,  nec  liber,  nec  masculus  nec  femina  »),  perfectio  mensurari  opor- 
tet, ut  evidens  est,  per  ipsam  caritatem.  Quaedam  autem  sunt  quae  opponun- 
tur caritati,  quibus  caritas,  proinde,  destruitur-,  alia,  autem,  sunt  quae  eam 
difficiliorem  tantum  reddunt;  illis  mandata  seu  praecepta  consulunt,  his  con- 
silia. Cum  autem  omnes  vocentur  ad  perfectionem  caritatis,  sequitur  quod 
ad  sanctitatem  tendere  debent  tam  per  viam  mandatorum  quam  per  viam 

consiliorum.  Vi  baptismatis  proinde,  omnes  fideles  Ecclesiae  vocantur  ad 
sanctitatem,  praeceptis  ac  consiliis  prosequendam. 

Non  omnes,  autem,  sunt  in  statu  perfectionis  publico  (de  hoc  enim  agi- 
tur). Status  enim  publicus  perfectionis  importat  1.  systema  aliquod  norma- 
rum seu  munerum  (seu  vitae  regula),  2.  iuridicum,  seu  characteris  publici  et 
hoc  sive  ex  muneris  ipsius  natura  sive  ex  approbatione  publicae  (ecclesiasti- 
cae) auctoritatis,  3.  exaequans  perfecte  universalem  Ecclesiae  caritatem.  Haec 
autem  tria  ordini  episcopali  et  ordini  religioso  solummodo  competere  viden- 
tur; soli  hi  ordines  proinde  iure  vocantur  status  publicus  perfectionis. 

Ordo  episcopalis.  Totum  munus  episcopale,  natura  sua,  est  pro  Ecclesia 
universali,  tam  affective  quam  effective:  vi  ipsius  sacramenti,  episcopus  con- 
secratur ad  regendam  seu  pascendam,  sanctificandam  et  docendam  Ecclesiam 
universam.  Vi  ipsius  muneris,  ergo,  est  in  caritate  constitutus,  quae  est  ipsa 
caritas  Ecclesiae,  seu  Christi.  Cum  eius  munus  sit,  ut  patet,  publicum,  sin- 
guli episcopi  sunt  in  statu  perfectionis  publico  constituti;  eorum  munus  pu- 
blicum inducit,  sua  natura,  caritatem  universalem  affective  et  effective,  vir- 
tualiter  saltem,  perfectam. 

Ordo  religiosus.  Ordo  religiosus  normis  « iuridicis  » constituitur,  quae 
sunt  antiqua  traditione  sancitae  tanquam  media  efficaciora  ad  consilia  evan- 
gelica  in  praxim  redigenda,  quibus  Ecclesia  quosdam  electos  viros  sive  mu- 
lieres disponit  ad  servitium  totius  populi  seu  totius  Corporis  Christi  mystici. 
Haec  media  « iuridica  » non  continent  natura  sua  caritatem,  seu  non  indu- 
cunt sua  vi,  ex  opere  operato,  caritatem  illam  universalem,  sicut  episcopalia 
munera,  sed  exercent  eos,  qui  ea  profitentur,  in  caritate  universali,  cum  eos 
liberant  ab  omnibus  limitationibus  impositis  sive  possessione  divitiarum,  sive 
cura  propriae  familiae,  sive  libero  exercitio  voluntatis  in  commodum  pro- 
prium seu  suipsius:  ecce  vota  paupertatis,  castitatis  et  oboedientiae. 

Haec  est  nota  constitutiva  status  religiosi:  exercitium  caritatis  univer- 
salis, seu  mancipatio  ad  servitium  totius  Corporis  Christi  mystici  per  publi- 
cam (quia  iuridicam)  professionem  consiliorum  evangelicorum.  Ita  religiosus 
in  statu  publico  perfectionis  constituitur. 

Nullus  alius  status  videtur  dicendus  status  publicus  perfectionis,  cum 
in  omnibus,  praeter  illos  duos  recensitos,  deficiat  haec  ad  servitium  totius 
Corporis  Christi  mystici  directa  mancipatio , quam  consequitur  vel  qua  indu- 
citur universalis  caritatis  exercitium. 


19 

Exc.mus  P.  D.  MICHAEL  ANGELUS  BUILES 
Episcopus  S.  Rosae  de  Osos 

Die  ultima  mensis  octobris  em.mus  card.  Arriba  y Castro,  arch.  Tarrago- 
nensis  in  Hispania,  locutus  est  de  vitiis  quae  populum  Dei  opprimunt,  qua 
de  causa  vita  christiana  et  sanctificatio  fidelium  impossibiles  fiunt. 

Schema  vero  de  Ecclesia , in  cap.  IV,  n.  31,  pag.  19,  magis  de  doctrina  et 
de  virtutibus  quam  de  re  morali  et  de  antidecalogo  existenti  loquitur,  cum  in 
mundo  moderno  trium  concupiscentiarum  peccata  regnant,  speciatim  concu- 
piscentia carnis  et  superbia  vitae. 

Sed  ad  sanctitatem  acquirendam  non  sufficit  positiva  media  indicare;  ne- 
gativa etiam,  scii.,  non  facere  quod  in  decalogo  prohibetur,  et  postea  facere 
quod  praecipitur.  Sic  Psalmus  quando  dicit:  « Averte  a malo  et  fac  bonum  », 
i.  e.,  primum  malum  vitare,  secundum  facere  bonum.  Haec  est  perfecta  cari- 
tas, haec  est  perfecta  dilectio  Dei,  sicut  bene  dixit  Dominus:  « Qui  diligit 
me,  sermonem  meum  servabit  ». 

De  innumeris  vitiis  quae  humanitatem  totam  affligunt  et  de  quibus  em. mus 
card.  Arriba  y Castro  dolet,  aliqua  verba  dicam.  Multa  etenim  et  sapienter 
in  hoc  Sacro  Concilio  de  « populo  Dei  » locutum  est  sub  aspectu  doctrinali; 
sed  mihi  videtur  etiam  de  eius  moralitate  loquendum  est,  praecipue  de  cine- 
matographo,  radio  ac  televisione,  necnon  de  theatris,  diversionibus  et  ve- 
stibus mulierum,  cum  omnia  ista  media  civilizationis  modernae  periculum 
constituant  authentici  spiritus  christiani,  ut  affirmat  em. mus  card.  Arriba  y 
Castro. 

Loquar  tantum  de  modo  quo  mulieres  hodie  sese  vestiuntur,  ex  eo  quod 
verum  attentatum  contra  moralitatem  sit,  non  tantum  christianam,  sed  natu- 
ralem etiam.  Dolendum  est  ut  hodie  multae  mulieres  inhoneste  sese  vestiun- 
tur. Interpretes  Sacrae  Scripturae  nos  docent  angelos  primum  creari  quam 
mundum  materiale;  postea  fecit  Deus  mundum  ut  regium  palatium,  et  fina- 
liter  hominem  ad  suam  imaginem  et  similitudinem  creavit.  « Faciamus  ho- 
minem ad  imaginem  et  similitudinem  nostram  » (Gen.  1,  26).  Et  dedit  Deus 
Evam  ut  sociam  Adami,  et  eos  donis  naturalibus,  praeternaturalibus  et  super- 
naturalibus  ornavit. 

Per  peccatum  eorum,  nostri  primi  parentes  gratiam  amiserunt,  de  seip- 
sis  erubuerunt  et  in  silva  sese  absconderunt,  cum  sese  nudos  vidissent,  propter 
quod  ipse  Deus  pellibus  animalium  eos  vestivit. 

Dispositiones  massonicae.  Hodie  mulier  magis  massoneriae  quam  Deo 
obedit  et  normas  massonicas  anno  1884  datas  sequitur.  Etenim,  iuxta  Boletin 
Masonico  Erances,  « oportet  ut  mulier  corde  et  animo  ad  francomassoneriam 
pertineat  et  ad  sacramenta  et  religiosas  practicas  renuntiet  ». 

Iuxta  « Revista  Judio-Massonica  »,  legimus:  « In  scholis  et  collegiis,  prae- 
textu physicae  evolutionis,  oportet  iuvenes  gradatim  de  minima  ad  maximam 
impudicitiam  ferre.  Sic  fidem  amittent  de  caelo  et  inferno,  de  angelis  ac  Deo, 
necnon  de  omnibus  spiritualibus  valoribus  ». 

« Opus  est  ut  iuvenes  mulieres  physica  exercitia,  hominum  ac  militum 
propria,  faciant  et  sese  vestibus  hominum  induant,  et  sic  ludant,  ita  ut  pro- 
vocationes excitentur,  et  ab  omnibus  satiribus,  hominibus  et  mulieribus,  sive 
parvulis  sive  adultis,  plaudantur  ». 

« Sic  omnes  mulieres  sine  pudore  redduntur  et  pro  causa  communista  ac- 
quiruntur; et  cum  parentes  corrigere  intendant,  impossibile  erit,  cum  illis  iam 

istae  practicae  placuissent  praesertim  quoad  coreas,  mixtos  ludos  et  balnea- 
rios pro  hominibus  et  mulieribus  ».  Sic  instructiones  massonicae. 

Dei  dispositiones.  Inter  istas  massonicas  instructiones  est  illa  secundum 
quam  mulieres  ut  homines  indui  debent,  contra  divinam  prohibitionem  ut 
mulier  hominis  indumento  et  homo  mulieris  veste  utatur.  Sic  dicit  Deute- 
ronomium, cap.  22,  vers.  5. 

Ratio  huius  prohibitionis,  pro  interprete  Scio,  ponitur  in  eo  quod  sic 
mulier  pudorem  amittit,  qui  suae  puritatis  defensio  est;  homo  autem  virili- 
tatem perdit  et  a sua  primatia  descendit  quam  ipse  Deus  supra  mulierem  con- 
cessit. 

Em.mus  card.  Siri,  arch.  Genovensis  in  Italia,  qui  in  hac  Sacra  Synodo 
adest,  de  hominis  veste  a muliere  adoptata,  ait:  « In  usu  vestis  virilis  ex 
parte  mulieris,  aspectus  gravissimus  datur  ex  eo  quod:  a)  psychologia  propria 
mulieris  deturbatur,  b)  periculum  involvit  relationes  inter  mulieres  et  ho- 
minem vitiandi,  c ) facile  laedit  dignitatem  matris  coram  ipsis  filiis. 

Sic  locutus  est  em.mus  card.  Siri,  arch.  Genovensis,  in  litteris  ad  omnes 
qui  responsabilitatem  animarum  habent,  sive  in  locis  ubi  educatio  impartitur, 
sive  in  piis  associationibus. 

Pariter  hodie  dolendum  est  de  feminea  nuditate  in  puellis,  iuvenibus  et 
etiam  adultis,  quae  normas  sequuntur  confectionatorum  qui  dispositiones  obe- 
diunt  massonicas  de  mulieribus  corrumpendis,  ut  pudore  fugato,  causae  com- 
munistae  faveatur. 

In  secretis  instructionibus  de  la  « Alta  venta  » legere  possumus:  « Omnia 
disponamus  ad  passiones  omnes  excitandas  sive  vulgarissimas  sive  nobillimas, 
et  certi  sumus  exitum  nostris  intentionibus  superaturum  esse  ». 

Sic  hodie  mulieres  vestiuntur;  genua  et  bona  pars  femoris  nuda  apparent 
speciatim  quando  sedent  aut  sese  movent,  ita  ut  pudorem  iam  perditum  esse 
putamus.  Sic  massoneria  denudat,  quod  Deus  cooperuit. 

Algo  mas  de  lo  dicho  han  conseguido  los  masones  con  la  vestidura  feme- 
nina  en  los  dias  actuales,  cuando  las  mujeres  han  resuelto  subir  la  oria  de 
su  vestido  casi  a medio  musio,  con  un  impudor  y una  desvergiienza  inexpli- 
cables,  de  parte  de  la  mujer  cristian  sobre  todo,  y de  toda  mujer  civilizada, 
aunque  no  sea  catolica,  que  se  respete  y que  tenga  una  brizna  de  pudor. 

Ni  siquiera  pueden  sentarse  con  la  debida  decenda,  ni  en  el  hogar,  ni  en 
las  recepciones  sociales,  ni  en  las  visitas,  porque  quedan  mostrando  lo  que 
Dios  manda  cubrir,  lo  que  se  agrava  con  el  vergonzoso  « carrizo  » que  ellas 
acostumbran,  sin  preocuparse  de  que  las  miran  los  ninos,  las  mismas  mujeres 
y sobre  todo  los  hombres  en  gener al. 

Ante  semejante  impudico  y escandaloso  espectaculo,  todos  sienten  fasti- 
dio y vergiienza,  tentaciones  pasionales  y pensamientos  y deseos  deshonestos, 
de  los  cuales  vienen  a ser  responsables  ante  Dios,  las  mujeres  que  asf  se  des- 
cubren  por  seguir  la  moda,  esa  moda  que  suplanta  al  mismo  Dios  y sus 
santas  leyes,  y por  obedecer  a las  instrucciones  masonicas. 

Cum  Sacrum  Concilium  magis  pastorale  quam  doctrinale  sit,  humiliter 

rogo  illud  ut  aliquid  declaret  relate  ad  indumenta  feminea,  non  tantum  pro 
catholicis,  sed  etiam  pro  toto  orbe  terrarum,  cum  Dominus  dicat:  « Praedi- 
cate evangelium  omni  creaturae  »,  « docete  omnes  gentes  ».  Sic  mala  atque 
peccata  multa  possumus  vitare,  et  saltem  per  aliquos  dies  iram  Dei  retinere. 
Massonici  loquuntur  pro  mundo  toto  ut  illum  perdat;  loquatur  etiam  Sacro- 
sanctum Concilium  pro  mundo  toto  ut  illum  salvet. 

20 

Exc.mus  P.  D.  PLACIDUS  M.  CAMBIAGHI 
Episcopus  Novariensis 

Pauca  placeat  de  vocatione  laicorum  ad  sanctitatem  disserere,  qui  per 
opera  saecularia  seipsos  aliosque  sanctificare  ab  Ecclesia  enixe  vocantur 
(cf.  schema  de  Ecclesia , pars  II,  cap.  III,  n.  25). 

In  cap.  IV  schematis  de  Ecclesia  plura  felicioraque  de  vocatione  Christia- 
norum omnium  ad  sanctitatem  exponuntur.  Utriusque  cleri  sacerdotes,  infe- 
rioris quoque  ordinis  ministros,  laicos  ab  episcopis  ad  apostolatus  opera  vo- 
catos, coniuges  ipsos,  omnesque  christianos  Sacra  Synodus  alloquitur  ut 
« in  arduo  sanctitatis  itinere  magno  animo  progrediantur  »,  iisdemque  sancti- 
tatis media  ostendit. 

Textus  tamen  schematis  momentum,  quod  in  adipiscenda  sanctitate  rec- 
tum exercitium  professionis  sibi  vindicat,  aperta  oratione  non  denuntiat. 

De  moralitate  professionali  sermo  saepe  occurrit,  quae  ad  casuisticam  a 
multis  reducitur.  Casuistica  moralis  professionalis  certo  certius  habet  sicut 
suam  individualem  moralem,  necnon  asceticam  et  mysticam,  quippe  quae 
non  nudas  officii  verum  etiam  et  consilii  perfectionisque  partes  ostendat. 
Moralis  professionalis  malum  vitandum  denuntiat,  sed,  quod  potius  est,  bo- 
num faciendum  praedicat.  Fructus  oeconomici  exercitium  professionis  non 
exhauriunt,  quae  spiritualiter  ac  supernaturaliter  hominem  ditare  debet:  Sim- 
plex sed  ardua  et  fecunda  propositio! 

Christus  Dominus  manu  sua  veritatem  hanc  sacravit,  gratiarumque  abun- 
dantia ditavit,  qui  humanis  activitatibus  favens  ( Mt . 10,  10;  25,  30;  Lc.  10, 
7;  Io.  6,  27)  fabri  filius  appellari  sivit. 

Exemplum  ac  apostolorum  doctrina  Christum  resonant  {Io.  21,  1-7; 
Act.  20,  30-35;  2 Thess.  3,  7-13;  1 Cor.  9,  7-14;  Eph.  4,  28;  lac.  5,  4).  Et 
Ecclesia,  per  magisterii  os,  professiones  omnes  permagni  faciens,  servitii  ac 
ministerii  divini  instar  eas  celebrat,  necnon  tamquam  exercitium  perfectionis. 

Quapropter  laici  semper  prae  oculis  habere  debent: 

a)  Professiones,  quippe  quae  munera  a Deo,  peculiari  vocatione  dona- 
ta, non  privilegia,  sed  responsabilitatis  fontes  evadunt.  Talentis  evangelicis, 
de  quibus  rationem  reddere  debemus  comparantur  {Mt.  25,  15). 

b)  Quaevis  professio,  ad  bonum  commune  necessaria  et  utilis,  mora- 
liter  bona  est,  legibus  entis  humani  conformis,  ac  personalis  sanctificationis 
fons. 

Dicentes  studium  perfectionis  personalis  virtuti  ac  valori  actionis  obstare 
nos  corripimus,  qui  tuemur  exercitium  perfectionis  activitatem  professiona- 
lem incitare  ac  firmare. 

Finis  specificus  Ecclesiae  ad  hoc  tendit  ut  homines  ad  supernaturalem 
vitam  regeneret,  ut  illi  in  Christo  aperiantur  et  cum  Deo  veritatis  et  amoris 
vinculo  vivant.  Sed  homines,  ad  gratiae  vitam  renati  suique  membra  facti, 
sollicitat  ut  professiones  humanae  fidei  lumine  collustratae  evangeliique  spi- 
ritu vivificatae  exerceantur  et  facilius  finem  suum  efficacius  attingant. 

Per  activitatem  suam,  gratia  Christi  intrinsecus  elevatam  laici  valide  con- 
ferunt ut  bona  creata  secundum  Creatoris  ordinationem  eiusque  Verbi  illu- 
minationem, humano  labore,  arte  technica  civilique  cultura  ad  universalem 
progressum,  in  christiana  libertate  conducant. 

Christiani,  gratia  sanctificationis  ducti  in  exercendis  professionibus,  lu- 
men pro  tota  societate  apparebunt,  tanquam  fermentum  in  mundo  celebra- 
buntur ( Epist . ad  Diognetum,  6). 

c ) Denique,  Providentia  Divina  unicuique  et  talenta  partitur  et  dona 
naturalia  ac  supernaturalia,  viam  omnibus  gener  ico  modo  indicans.  Hominis 
est  professionem  determinare;  exinde  duplex  obligationum  series:  hinc  ex 
electione  professionis,  inde  ex  exercitio  professionis  ipsius  orientium. 

Ecclesia,  instanti  cura  tendit  ut  omnes  homines  in  multifaria  activitate 
sanctitatis  vocationis  actuent  in  Christo  crescentes,  qui  vivendi  forma  se 
ostendit  dicens:  Ego  sum  via,  veritas  et  vita. 

Votum  igitur  propono  ut  inter  media  ad  sanctitatem,  praeter  caritatis 
mandata  ac  evangelica  consilia,  quae  ad  perfectionem  caritatis  ordinantur, 
Sacra  Synodus  in  lucem  ponat  rectum  professionis  exercitium,  « ne  quisquam 
putet  ad  paucos  quosdam  lectissimos  vocatio  ad  sanctitatem  pertinere,  ceteris- 
que  in  inferiore  quodam  virtutis  gradu  licere  consistere  » (Pius  XI,  Litt.  En- 
cycl.  Rerum  omnium:  A.A.S.  15,  1923,  p.  50).  Sed  populus  intelligat  « vitae 
sanctimoniam  haud  esse  singulare  beneficium,  quod  aliquibus  concedatur, 
ceteris  posthabitis,  sed  communem  omnium  sortem  et  commune  officium  ». 
Faxit  Deus! 

Exc.mus  P.  D.  CONSTANTINUS  CAMINADA 
Episcopus  Ferentinus 

Si  sine  timore  observare  volumus  realitatem,  oportet  sincere  confiteri  ma- 
ximam catholicorum  partem  non  vivere  veram  vitam  christianam,  vitam  au- 
thentice catholicam,  vitam  sanctam. 

Possibilis  inquisitio  culparum  mere  externarum,  quae  ab  omnibus  in- 
spici possunt,  ad  luctuosas  conclusiones  nos  ducit.  Quot  personae  in  civita- 
tibus sic  dictis  catholicis  regulariter  Missae  festivae  participant,  Sacramentis 
singulis  annis  frequentant?...  Viginti  vel  maxime  triginta  supra  centum  in 
non  paucis  magnis  civitatibus! 

Item  experientia  pastoralis  certos  nos  facit  plurimos  catholicos,  externe 
honestos  et  practicantes,  habitualiter  non  respectare  leges  divinas  (v.  g.,  sanc- 
titatem matrimonialem),  iustitia  et  caritate  carere  in  gravibus,  et  ita  porro. 

Vita  christiana  est  fundamentaliter  vita  gratiae  sanctificantis. 

Vocatio  ad  sanctitatem  potissimum  est  vocatio  ad  illam  gratiam  quae  theo- 
logice definitur  « sanctificans  »,  quia  nos  sanctificat  donando  vitam  superna- 
turalem  et  participationem  ad  vitam  divinam. 

Hoc  est  punctum  fundamentale,  sed  etiam  punctum  dolens.  Est  punctum 
cui  instare  debent  pastores  animarum,  quia  gratia  sanctificans  nobis  donat 
ipsum  Deum,  Unum  et  Trinum.  Sed  nemo  potest  duobus  dominis  servire. 
Qui  non  vivit  in  Deo  et  cum  Deo  vivit  in  communione  inimici  Dei. 

Bonus  curator  animarum  promovet  opera  quae  adiuvant  animas  vivere  in 
gratia  sanctificante,  exempli  gratia,  operam  dictam  « Ritiri  di  perseveranza  ». 

Sed  non  sufficit  in  Deo  vivere.  Oportet  etiam  — ut  docet  apostolus  ( Rom . 
6,  10)  — Deo  vivere. 

Hoc  postulat  « supernaturalisationem  » totius  activitatis  humanae. 

Ad  talem  « supernaturalisationem  » — supposita  conformitate  cum  Dei 
voluntate  — requiritur  et  sufficit  actuosa  oblatio  laboris  diei  Deo  facta. 

Haec  oblatio  est  authentica  « orientatio  » (sit  venia  verbo!)  nostrae  activi- 
tatis ad  Deum. 

Ad  talem  « orientationem  » nos  ducunt:  1.  Hora  prima  breviarii'.  « Diri- 
gere et  sanctificare  dignare...  corda  et  corpora  nostra,  sensus,  sermones 
et  actus  nostros...  »;  2.  Associatio  mundialis  Apo stolatus  Orationis  cum  sua 
quotidiana  oblatione;  3.  hortatio  loannis  XXIII  mediante  Decreto  S.  Pae- 
nitentiariae  25  novembris  1961. 

Summus  Pontifex  s.  m.  benigne  dilargiri  dignatus  est  indulgentias  quae 
sequuntur:  1)  plenariam,  suetis  conditionibus,  a christifidelibus  lucrandam, 
qui,  quavis  adhibita  formula,  sive  manuum  sive  animi  labores  totius  diei  mane 
Deo  obtulerint;  2)  partialem  quingentorum  dierum,  saltem  corde  contrito 
a christifidelibus  acquirendam,  quoties  praesentem  huiusmodi  laborem,  qua- 
libet pia  invocatione,  pariter  devote  offerant. 

Actiones  honestae,  etiam  graves  et  laboriosae  sed  simpliciter  naturales, 
nihil  ad  vitam  aeternam  valent. 

Innumerabiles  opifices,  qui  diligenter  et  operose  laborant  sed  in  peccato 
mortali  vivunt,  nesciunt  immensam  eorum  iacturam.  Attendunt  stipendium 
unice  a domino  fabricae.  Negligunt  Domini  caeli  et  terrae  stipendium,  quod 
calcem  mortis  superat  et  aeternum  fit. 

E contra  labor,  saltem  corde  contrito  Deo  oblatus:  1.  est  opus  vere 
supernaturale,  quod  momentum  transeuntem  reddit  aeternum;  2.  maximum 
affert  adiumentum  ad  peccati  expiationem  («  in  sudore  vultus  tui  vesceris 
panem!  »:  Gen.  3,  19);  poenas  purgatorii  minuit;  3.  nobis  lucratur  immensa 
merita  ad  aeternam  vitam;  4.  facile  fieri  potest  opus  apostolicum.  Nam  chri- 
stianus  opifex  apostolatum  exercet  in  propria  officina  non  solum  verbo  et 

exemplo  sed  etiam  proprium  laborem  Deo  offerendo  ad  fratrum  conver- 
sionem. 

Haec  est  authentica  sanctificatio  totius  diei,  totius  laboris,  totius  vitae. 
Sanctificatio,  sic  concepta,  est  realitas  summe  vitalis,  vere  socialis  — est 
maximum  bonum  sociale!  — omnibus  possibilis. 

Exc.mus  P.  D.  ORLANDUS  CHAVES 
Archiepiscopus  Cuiabensis 

Cum  sermo  fiat  de  vocatione  ad  sanctitatem  vitae  in  Ecclesia  fovendam, 
expedire  videtur,  ut  episcopi  ipsi  exemplum  dent  revisionis  propriae  vitae 
praesertim  quod  spectat  ad  paupertatem.  Ecclesia  enim  in  suis  episcopis 
quoque  « Ecclesia  pauperum  » apparere  debet. 

Quam  ob  rem  proponitur  episcopos  sive  quoad  propriae  personae  cul- 
tum sive  quoad  domum  eiusque  supellectilem  atque  aedes  dioecesanas  quod- 
libet vestigium  divitiarum  aut  luxus  devitent  et  amoveant,  verbi  gratia  res  ex 
auro  vel  argento  confectas  vel  alio  modo  pretiosas  quae  unice  cultui  divino 
reserventur  oportet.  Insuper  omnes  alios  vivendi  modos,  qui  spiritum  saeculi 
sapiunt  et  non  ad  vitae  necessitatem  pertinent  a semetipsis  arceant,  quique 
sunt  e.  gr.  spectaculis  mundanis  interesse,  fumum  tabaci  haurire,  bonis  deli- 
catioris et  superflui  usus  frui,  aliaque  id  genus. 

Quibus  ex  rationibus  exoptandum  esset,  ut  viri  ecclesiastici  non  solum 
oboedientiae  et  continentiae  perfectae  obligatione  et  promissione  adstrin- 
gantur,  sed  etiam  votum  vel  saltem  promissionem  paupertatis  emittant,  quo 
fiat,  ut  clerici  in  sacris  bona  temporalia,  etiam  propria,  adquirere,  alienare, 
quin  immo  administrare  absque  licentia  proprii  Ordinarii  nequeant.  Susten- 
tationis media  et  expensas,  iuxta  cuiusque  regionis  et  dignitatis  rationes,  ex 
dioecesis  bonis  omnibus  clericis  suppeditentur,  ne  eis  ulla  necessitas  incum- 
bat bonis  materialibus  studendi  eisque  nimium  temporis  et  curae  tribuendi. 

Quae  omnia  quod  ad  principia  spectat  in  cap.  IV  schematis  de  Ecclesia 
inserantur;  quod  autem  ad  applicationem  et  peculiarem  praxim  respicit  in 
schemate  decreti  de  clericis  locum  suum  habeant. 

Exc.mus  P.  D.  IOANNES  CHEDID 
Episcopus  tit.  Ar censis  ( Maronitarum ) 

Cum  disceptatio  de  hoc  capite  nimis  protracta  sit,  a mea  petitione  lo- 
quendi desisto,  atque  breves  animadversiones  quasdamque  emendationes 
proponendas  scripto  hic  tradere  vellem,  et  quidem: 

I.  De  inscriptione  capitis  perfectius  formanda. 

A)  Animadversiones. 

1.  Inscriptio  cuiusvis  capitis  ad  ea  omnia  et  sola  quae  in  illo  capite 
tractanda  sunt;  et  si  duas  vel  plures  ideas  haec  inscriptio  complectitur,  eas 
eodem  modo  conceptuali  (abstracto  nempe  vel  concreto)  enuntiare  debet. 

2.  Iamvero  in  capite  de  quo  agitur,  non  de  sola  « vocatione  » ad  sancti- 
tatem sermo  est,  sed  etiam  de  sanctitatis  notione,  modis,  mediis,  gradi- 
bus etc. 

3.  Deinde  modo  speciali  agitur  de  illa  perfectiori  sanctitate,  quae  consi- 
liorum quoque  evangelicorum  observantiam  complectitur,  et  merito  quidem 
hucusque  nomine  « perfectionis  evangelicae  » adornata  fuit. 

4.  Unde  requiritur  quod  inscriptio  praesentis  capitis  ita  perficiatur  ut 
omnia  iam  dicta,  prout  fieri  potest,  complecti  valeat;  quapropter  reverenter 
proponerem  sequentes: 

B)  Emendationes. 

Inscriptio  capitis  ita  mutetur:  « De  sanctitate  in  Ecclesia  et  speciatim 
de  perfectione  evangelica  ». 

II.  De  praestantia  status  perfectionis  clarius  illustranda. 

A)  Animadversiones. 

1.  Verum  est  quod  sanctitas  seu  perfectio  vitae  essentialiter  et  per  se 
consistit  in  caritate,  quae  secundum  totam  suam  plenitudinem  est  de  prae- 
cepto (cf.  S.  Thomas,  Summa  Theol.  II-II,  q.  184,  ad  3). 

2.  Verum  quoque  est  quod  ista  caritas,  ac  proinde  ipsa  sanctitas,  in 
praxim  deducitur  per  conformationem  vitae  ad  Divinam  Voluntatem,  sem- 
per  et  ubique,  secundum  uniuscuiusque  statum  (cf.  Benedictus  XV,  in  A. A. S. 
12,  1920,  p.  173). 

3.  Sed  pariter  verum  etiam  est  quod  tum  fidelitas  in  conformatione  vitae 
Dei  voluntati,  tum  « aptitudo  » status  ad  illam  conformationem  sublevan- 
dam, gradus,  et  quidem  diversos,  admittunt.  Unde  sequitur  quod: 

a)  Ratione  fidelitatis,  sanctitas  esse  potest  vel  communis  (ordinaria), 
vel  perfecta  (relative  quidem),  vel  heroica  (cf.  Zubizaretta,  I,  n.  430). 

b)  Ratione  autem  status  quem  quis  profitetur,  sanctitas  esse  potest 
vel  generalis,  prout  ad  praecepta  ordinarie  se  limitat,  vel  specialis,  prout  ad 
consiliorum  quoque  evangelicorum  observantiam,  modo  quidem  stabili,  se 
extendit. 

4.  Haec  specialis  sanctitas  pluribus  ex  capitibus  illam  generalem  praecel- 
lit, quia  est:  a)  peculiaris  quoad  vocationem,  iuxta  verba  Christi:  « Non  om- 
nes capiunt  verbum  istud,  sed  quibus  datum  est  » (Mt.  19,  12);  b)  libera 
quoad  professionem,  iuxta  verba  Christi:  « Si  vis  perfectus  esse,  vade,  vende 
quae  habes...  et  veni,  sequere  me  » {ib.  19,  21);  c)  alacrior  quoad  assecu- 
tionem, iuxta  illud  S.  Pauli:  « Qui  sine  uxore  est  sollicitus  est  quae  domini 
sunt,  quomodo  placeat  Deo  » ( 1 Cor.  7,  32);  d)  praestantior  quoad  remune- 

rationem,  secundum  verba  Christi:  « ...  et  habebis  thesaurum  in  caelo  » ( Mt . 
19,  21),  et  iuxta  illud  Apocalypsis:  « ...  nemo  poterat  dicere  canticum,  nisi... 
virgines.  Hi  sequuntur  Agnum  quocumque  ierit  » (14,  3-4). 

5.  Haec  igitur  specialis  sanctitas  (quae  ab  Apostolo  uti  melior  atque 
beatior  praedicatur,  et  a Domino  Nostro  nota  perfectionis  adornatur),  sanc- 
titatem illam  generalem  (ad  quam  omnes  et  singuli  vocantur,  et  quam  omnes 
et  singuli,  vi  praecepti,  assequi  tenentur),  praecellere  dicenda  est,  et  ab  omni- 
bus in  honore  habenda  est,  quia:  a)  primario  et  directe,  beatiorem  reddit  per- 
sonam quae  eam  professa  fuerit;  b ) clarius  et  magis  fulgide  illustrat  notam 
sanctitatis  in  Ecclesia;  c)  maxime  inservit  ipsae  sanctitati  universali  in  Eccle- 
sia, eo  quod  praeclarum  exemplum  praebet,  verax  testimonium  dat,  et  salu- 
tiferum ministerium  obit,  ope  eorum  qui,  sive  in  statu  religioso,  sive  in  cae- 
libatu ecclesiastico,  eam  profitentur. 

6.  Haec  omnia,  hucusque  dicta,  non  ita  clare  in  textu  praesentis  capitis 
enuntiata  videntur.  Quin  immo  quaedam  ita  exprimuntur  ut,  considerata  na- 
tura hominum,  quae  minus  arduis  semper  prona  est  (la  loi  du  moindre  effort), 
erroneis  interpretationibus  viam  aperirent,  atque  ita  laxismum  potius  fovere 
possent.  Nam:  a)  ex  una  parte,  in  textu  (pag.  18,  linn.  23  ss.)  affirmatur: 
« Dominum  Nostrum  omnes  discipulos  ad  plenam  vitae  christianae  et  carita- 
tis perfectionem,  id  est  ad  sanctitatem  vocare  »;  b)  ex  alia  parte,  affirmatur 
(in  eadem  pag.  linn.  26  ss.)  quod  « pro  omnibus  et  singulis,  cuiusvis  status 
vel  ordinis,  sive  in  saeculo  sive  in  religione  degentibus,  una  est  christiana 
sanctitas»;  c)  immo,  ipse  status  perfectionis,  ab  Ecclesia  sancitus  ita  de- 
scribitur in  textu  (in  eadem  pag.,  linn.  10  ss.)  ut  apparere  possit  quasi  signum 
ad  extra  tantum,  ad  praebendum  « praeclarum  in  mundo  testimonium  et 
exemplum  universalis  vocationis  ad  regnum  caelorum  ». 

7.  Ne  ergo  erroneis  interpretationibus  indui geamus,  atque  ita  statui  re- 
ligioso necnon  caelibatui  ecclesiastico  in  genere  detrimentum  inferamus,  se- 
quentes saltem  proponerem : 

B)  Emendationes. 

1.  Pag.  18,  lin.  10:  post  « sancitum  » inseratur:  « ad  perfectionem  evan- 
gelicam  tendant,  atque...  ». 

2.  Pag.  18,  lin.  27:  post  « una  est  » inseratur:  « essentialiter  ». 

3.  Pag.  19,  lin.  2:  post  « excolitur  » addatur:  « ...,  quae  diversos  gradus 

admittit  secundum  uniuscuiusque  statum  ». 

4.  Pag.  20,  lin.  4:  post  « quae  etsi  » inseratur:  « per  se  ». 

5.  Pag.  20,  lin.  19:  post  « accedunt  » addatur:  « atque  ita  ad  perfectio- 

nem evangelicam  alacrius  tendunt  ». 

III.  De  quaestione  exemptionem  religiosorum  respiciente  opportunius 
et  rectius  tractanda. 

A)  Animadversiones. 

1.  Cap.  IV  praesentis  schematis  de  sanctitate  agit;  exemptio  autem  nul- 
lum ordinem  ad  sanctitatem  ducit,  sed  regimen  potius  respicit,  et  opportu- 

nius  tractanda  erit  in  schematibus  quae  de  regimine  agunt,  nempe  de  cura  ani- 
marum, vel  de  episcopis  et  regimine  dioecesium , vel  tandem  de  statibus  per- 
fectionis adquirendae. 

2.  De  facto  enim  haec  quaestio  tractata  est  in  schemate  de  cura  anima- 
rum (pag.  16,  linn.  22  ss.). 

3.  Si  quis  dicat  quod  hic  de  exemptione  agitur  dogmatice,  ut  nempe  as- 
seratur primatus  Romani  Pontificis,  respondendum  est  quod  quaestio  de  pri- 
matu non  venit  sub  cap.  IV,  sed  sub  cap.  II. 

4.  Si  autem,  his  non  obstantibus,  quaestio  de  exemptione  religiosorum 
hoc  in  loco  tractanda  videatur,  modo  magis  recto  tractari  debet;  cum  enim  in 
constitutione  dogmatica  haec  quaestio  enuntietur,  modo  quod  universam  Ec- 
clesiam, non  exclusis  nempe  orientalibus,  respicit  enuntiari  debet. 

5.  Iamvero  apud  orientales,  hoc  ius  eximendi  religiosos  patriarchae  sem- 
per  exercuerunt  et  hucusque  exercent,  minime  renuente,  sed  potius  expresse 
et  explicite  probante  Romano  Pontifice  (c£.  C.I.C.O.,  c.  163  et  c.  164  de  Re- 
ligiosis). 

6.  His  omnibus  consideratis  liceat  mihi  has  quae  sequuntur  proponere: 
B)  Emendationes. 

1.  Pag.  22,  linn.  8-12,  usque  ad  « eximere  potest  » textus  supprimatur 
prorsus,  vel  subsidiarie:  Ita  mutetur-.  « Romanus  Pontifex  vi  sui  in  univer- 
sam Ecclesiam  primatus,  quodcumque  perfectionis  Institutum  ac  sodales  sin- 
gulos, in  bonum  Ecclesiae  universae,  ad  seipsum  vel,  uti  in  Ecclesia  orientali, 
ad  aliam  auctoritatem  avocare  atque  ab  ordinarii  loci  iurisdictione  eximere 
potest  ». 

Haec  dixi,  salvo  meliori  iudicio. 

Exc.mus  P.  D.  IRENAEUS  CHELUCCI 
Episcopus  llcinensis 

Post  tractationem  de  divina  constitutione  Ecclesiae,  deque  sacerdotio 
Christi  eiusque  participatione  cum  speciali  respectu  laicorum,  eius  finis  in 
cap.  IV  delineatur.  Si  in  omnibus  effatum  « respice  finem  » sapientissimum 
iure  meritoque  consideratur,  in  subiecta  materia  necessarium  omnino  repu- 
tandum videtur. 

Etenim  si  Ecclesia  corpus  mysticum  est  Christi,  nempe  totus  Christus, 
huius  corporis  anima  Spiritus  Sanctus,  qui  illud  pretiosissimis  donis  conti- 
nenter perfundit,  nullus  alius  finis  nisi  sanctitatis  concipi  potest  ontologice, 
dynamice,  eschatologice  dignus  eius  natura.  Ubi  Christus  est  ibi  est  vita  vera. 
Ubi  est  Christus,  ibi  est  lux  vera  quae  omnem  hominem  venientem  in  hunc 
mundum  illuminat.  Ubi  Spiritus  Dei  spirat,  nihil  aliud  nisi  quod  purum  imma- 
culatum sanctum  spirare  potest.  Per  Christum  igitur  vita  communicatur,  per 
Spiritum  alitur  et  progressum  facit  usque  ad  plenitudinem  aetatis  Christi. 

Tam  necessarium  hoc  apparet  quam  necessarium  veram  vitam  vivere  seu 
Christi  vitam  vivere.  Unusquisque  ergo  fidelis  ita  se  gerere  debet  ut  sua  pos- 
sit S.  Pauli  verba  facere:  vivo  ego,  iam  non  ego,  vivit  vero  in  me  Christus. 
Totus  valor  enim  vitae  humanae  hoc  est,  ut  si  deficiat  omnia  deficiant,  si 
habeatur,  omnia  possideantur.  Huc  spectat  Christi  responsum  Petro  interro- 
ganti: Ecce  nos  reliquimus  omnia  et  secuti  sumus  te:  quid  ergo  erit  nobis? 

Vos  qui  reliquistis  omnia,  Christus  inquit,  et  secuti  estis  me,  centuplum 
accipietis  et  vitam  aeternam  habebitis. 

Haec  consideranda  saepe  proponantur,  ad  hanc  superiorem  rerum  visio- 
nem oculi  et  aures  una  cum  cordibus  extollantur  ut,  conversatio  nostra  in 
caelis  sit,  quae  sursum  sunt  quaerantur,  quae  sursum  sunt  sapiantur  non  quae 
super  terram. 

Et  eis  qui  defixos  oculos  in  terris  habent  nihil  nisi  carnale  gustantibus, 
nihil,  nisi  terrenum  aestimantibus,  cum  italico  maximo  poeta  dicamus:  non 
v’accorgete  voi  che  noi  siam  vermi  - nati  a formar  1’ angelica  farfalla  - che 
vola  alia  giustizia  senza  schermi?  aut:  nati  non  foste  a viver  come  bruti,  ma 
per  seguir  virtude  e conoscenza. 

Terrenismus  — siquidem  hoc  verbo  uti  liceat  — est  maximum  omnium 
malorum  nostrorum  temporum,  quod  comitatur  naturalismus,  hedonismus,  uti- 
litarismus,  pestifera  omnino  cohors  omnium  errorum  qui  animos  a proprio 
fine  averterunt  et  ad  mundanas  et  fluxas  delicias  converterunt:  unde  anxie- 
tates animorum  agitationes  perturbationes  timores  eversionum  et  bellorum. 
Schematis  cap.  IV  sanctitatem  omnibus  fidelibus  assequendam  proponit  cuius- 
vis conditionis  tamquam  praeclarum  fructum  redemptionis  praesertim  clero 
eiusque  germanam  naturam  enucleat,  eam  reponendo,  in  observantia  primi  et 
maximi  mandatorum  legis,  in  caritate  de  qua  S.  Paulus  in  epistola  ad  Corin- 
thios splendidum  praedicavit  elogium  eam  super  omnia  charismata  extollens, 
ut  sine  ea  cymbalum  tinniens,  aes  sonans,  quin  immo  nihil  prorsus  se  affir- 
met esse. 

Idem  caput  opportune  de  mediis  agit  ad  sanctitatem  acquirendam,  de  con- 
siliis videlicet  evangelicis,  de  statibus  vitae,  de  eorum  dignitate,  de  honore 
in  quo  habendi  sunt. 

Nihil  agit,  nisi  memoria  me  fallit,  de  valore  doloris,  mortificationis  cum 
spiritualis  tum  materialis,  de  necessitate  sui  abnegandi  et  crucem  suam  tollendi 
ut  commoriamur  cum  Christo. 

Commori  enim  omnino  oportet  cum  Christo  ut  cum  eo  resurgamus. 
Forsan  magis  inculcanda  erat  sanctitas  in  sacerdote  cum  defectus  inane  reddat 
sacrum  ministerium  verbi,  repellat  fideles,  deserta  faciat  templa,  sit  causa 
potissima  Ecclesiae  lacrymarum.  Etiamsi  naturales  dotes  vel  peculiares  ha- 
beat, permulta  faciat,  maria  et  montes  promittat,  si  sanctitate  careat  opera 
et  impensa  perit.  Si  quid  reprehensionis  in  schemate  de  ea,  quae  haeresis 
actionis  dicitur,  inveniretur,  alienum  nemo  iure  iudicaret. 

Postremo  magis  amor  paupertatis  commendari  debuit  quae  merito  ap- 
pellata est  parens  omnium  virtutum.  Quis  enim  negaverit  paupertatem  quam 


130 


ACTA  CONC.  VATICANI  II  - PERIODUS  II 


tantopere  Christus  dilexit,  ut  affirmaret  se  ad  praedicandum  pauperibus  mis- 
sum a Patre,  nec  lapidem  habere  ubi  caput  reclinaret,  hodie  a multis  etiam 
in  Ecclesia  probro  haberi  et  eos  interdum  ipsos  qui  se  voto  paupertatis  ad- 
strinxerunt  nihil  non  facere  ut  eam  effugiant  tamquam  importabile  pondus? 
Hoc  videre  est  interdum  in  domibus  paroecialibus  conventualibus  collegiali- 
bus  non  tantum  magnifice  extructis  sed  omni  genere  commoditatum  abun- 
dantibus. 

Cum  res  ita  se  habeant,  quomodo  paupertatem  Christi  praedicemus?  Quo- 
modo fideles  ab  insatiabili  bonorum  temporalium  cupiditate  deterreamus? 
Quomodo  elata  voce  moneamus:  quaerite  primum  regnum  Dei  et  haec  omnia 
adicentur  vobis?  Interrogationes  hae  sunt  quae  non  exspectant  responsiones. 
Responsiones  sunt  in  re,  neque,  ut  Iacobus  Tudertanus  aiebat,  obscura  fa- 
cienda est  adnotatio  ubi  littera  clarescit.  Si  quid  addere  liceat,  velim  in  finali 
saltem  adhortatione  potissimum  commendari  cum  eucharistica  pietate  pie- 
tatem marianam,  sine  qua  sanctitas  vix  concipi  potest,  cum  Maria  Mater  sit 
Ecclesiae,  quam  Christus  ei  in  persona  Ioannis  pendens  in  cruce  commisit. 

Rev.mus  P.  D.  ROBERTUS  CHOPARD-LALLIER 
Praefectus  Apostolicus  Parakuensis 

Praefecti  apostolici,  ut  aiunt,  in  via  « perfectionis  acquirendae  sunt  » et 
dicuntur  episcopi  « in  voto  ».  Concedere  velint  Patres  quod  simus  in  voto 
eiusdem  sanctitatis  seu  eiusdem  sanctificationis. 

Quid  legimus  « De  episcoporum  exercitio  sanctitatis  »? 

In  n.  30,  pag.  19,  linn.  3-8,  Sacra  synodus  intendit  directe  utriusque 
cleri  sacerdotes  seu  inferioris  ordinis  ministros  « Ut  ad  imaginem  episcopo- 
rum »...  ministerium  sancte  impleant  et  additur:  (ordinis  episcoporum)  « qui 
in  conditione  vocationis  ad  perfectum  caritatis  pastoralis  exercitium  consti- 
tuantur ». 

Valde  mihi  placet  mentio  exercitii  caritatis  plene  pastoralis  de  quo  ha- 
betur congrua  exhortatio  in  cap.  II,  n.  21,  pag.  31  sub  titulo  « de  episcopi 
munere  regendi »:  « Episcopus...  ante  oculos  teneat  exemplum  boni  pa- 
storis ». 

Sic  locus  datur  ipsae  sanctificationi  sacerdotii  ministerialis  episcoporum 
ut  non  amplius  repetatur  ad  nos  psalmistae:  « Nimis  honorati  sunt  amici 
tui,  Deus,  nimis  confortatus  est  principatus  eorum  » ( Ps . 138,  17)  ad  in- 
troitum missae  festivitatis  apostolorum. 

Parum  de  episcopi  sanctitate  in  nostro  schemate,  sicut  exc.mus  Gon- 
zales  Martin,  ep.  Astorga  in  Hispania,  antea  locutus  est,  nempe  cum  argu- 
mentis, vi  consecrationis  episcopalis.  Mihi  videtur  aliquid  corrigendum  et 
pauca  verba  addenda. 

1.  In  cap.  IV  ad  pag.  19,  lin.  5:  Non  placet  ut  sacerdotes  prae  oculis 

habeant  ministerium  ad  imaginem  ordinis  episcoporum,  nisi  declaretur  prius 
(et  addatur)  « ad  similitudinem  Iesu  Christi , principis  Pastorum  ». 

Recte  animadvertit  Pater  conciliaris  qui  voluit  loco  vocabuli  « constituun- 
tur » vocabulum  « vocantur  » substituere,  quia  nemo  constituitur  ad  per- 
fectam sanctitatem. 

2.  In  fine  cap.  II  « de  episcopatu  »,  fit  exhortatio  de  munere  salutifero 
pascendi.  Miror  quia  in  tali  exhortatione  ad  episcopos  dicitur  in  fine  officium 
christifidelium : « Fideles  autem  episcopo  adhaerere  debent  »,  quod  melius 
antea  aut  in  alio  capite  locum  haberet. 

Non  debent,  sed  libenter,  peramanter  adhaerere  possunt  ex  vero  exer- 
citio caritatis  pastoralis  necnon  fraternae  colle gialitatis  et  euangelicae  sim- 
plicitatis. 

Una  cum  venerabilibus  ecclesiis  orientalibus  quarum  speramus  functio- 
nem missionalem  efflorescere,  haec  tria  proponimus  inserere  in  constitutione 
dogmatica. 

a)  Caritas  pastoralis  et  missionaria.  Prior  caritas  ad  ecclesiam  sibi 
commissam,  ut  bene  exponitur  in  schemate  decreti  « de  cura  animarum  », 
concedo.  Sed  episcopus,  ratione  evangelizandi,  intendit  suum  opus  — non 
solum  per  hortationem  — sed  ad  necessitates  ecclesiarum.  Hic  non  sufficit, 
uti  scribitur,  hortatio  ad  hortationem,  ut  constat  ex  experientia  de  fructibus 
Litterarum  Fidei  donum. 

b)  Exercitium  colle  gialitatis.  Hanc  collegialitatem,  quasi  unanimiter 
hodie  desideratam,  hanc  arduam  et  salutiferam  collegialitatem,  quando  ad 
effectum  viderint  nostri  cooperatores,  receperint  probationem  excellentiae 
virtutum  in  coetu  episcoporum  et  valde  adhaerebunt  cum  aedificatione. 

c)  Simplicitas  euangelica.  Non  pauca  de  hac  in  aula.  Breviter  humili 
iudicio  me  convenit  dicere. 

Memor  sum  quod  proponitur  ab  em.mo  card.  Leger:  « Minuantur  quae 
non  congruunt  cum  evangelica  simplicitate  »...  ut  appareat  omnibus  in  epi- 
scopo, pastori  et  patri,  vultus  Christi  in  ecclesia. 

Nihil  interest  de  ornamentis  deponendis  et  de  inflatione  titulorum  mi- 
nuenda, sine  formatione  et  reformatione  fidelium  sensus.  Officium  episcopi 
est  facere  quod  nostri  christifideles  amant  videre,  suum  episcopum  cum  or- 
namentis simplicioribus.  In  aliqua  regione  vivit,  ut  ait  olim  Pater  missiona- 
rius  Aupiais,  ceremonialismus  ita  ut  christiani  — sicut  psalmista  — « dile- 
xerunt  decorem...  et  locum  habitationis  gloriae  »... 

Formatio  communitatis  convenit,  praesertim  catechistica,  ubi  instruun- 
tur fideles  de  veneratione  erga  hierarchiam  non  ab  exterioribus  insignis  essen- 
tialiter devenire. 

Ad  hanc  simplicitatem  evangelicam,  quid  dicam  amplius,  nisi  quod  illa 
fuit  tam  bene  honorata  a Papa  Ioanne  XXIII,  piissimae  memoriae  qui  beni- 
gne annuit  ante  suam  mortem,  nos  — ex  inferiore  gradu  hierarchiae  catholi- 
cae, invitare. 

Emendationes  secretariatui  tradam. 

Pag.  31,  lin.  37:  « Episcopus  qui  sacrum  ius  et  coram  Domino  officium 
habet...  et  promptus  sit  omnibus  evangelizare  (cf.  Rom.  1,  14)  fideles  suos 
ad  operositatem  apostolicam  et  missionalem  universalem  exhortari  »,  muta- 
tur: « et  suum  opus  praebere  ad  pontificalem  et  universalem  actionem  missio- 
nalem ». 

Pag.  31,  lin.  38:  « fideles  autem  episcopo  adhaerere  debent...  » mutatur: 
« Libenter  fideles  adhaerere  curabunt  »,  et  addatur:  « ex  vero  exercitio  ca- 
ritatis pastoralis  necnon  fraternae  collegialitatis  et  evangelicae  simplicitatis 
in  episcoporum  coetu  ». 

Exc.mus  p.  d.  ubaldus  evaristus  cibrian  fernandez 

Episcopus  tit.  Bidensis,  praei,  nullius  Corocorensis 

Duo  in  cap.  IV  de  Ecclesia  inveniuntur  quae  mihi  non  placent.  Primum, 
quod  in  uno  eodemque  capitulo  et  de  perfectione  in  genere  et  de  perfec- 
tione religiosa  agatur.  Secundum,  quod  expositio  doctrinalis  de  natura  et  prae- 
stantia professionis  consiliorum  votis  signatae,  manca  et  insufficiens  sit. 

En  rationes : 

Prima,  quia  schema  nimis  « notionaliter  » vel  abstracte  procedit  ad  sta- 
biliendam naturam  sanctitatis  et  praesertim  ad  definiendas  formas  et  vias 
sanctitatis  in  Ecclesia.  Inde  difficultates  quas  patitur  ad  situm  determinandum 
ubi  legitime  et  commode  de  religiosis  in  constitutione  dogmatica  de  Ecclesia 
agi  possit.  Si  potius  exsistentialiter,  ut  ita  dicam,  procederetur,  tractationem 
sumendo  a concretis  seu  ab  iis  quae  in  Ecclesia  primo  intuitu  apparent,  ma- 
gis paedagogice  procederetur  et  non  paucas  difficultates  evanerent.  Faciliter 
caput  de  religiosis  admitti  posset  sicut  et  de  hier  archia  et  de  laicis. 

Secunda  ratio  est  quia  momentum  statuum  perfectionis  in  praesenti  ordi- 
natione capitis  quodammodo  minimizatur  et  obscuratur.  Iamvero  talia  et  tanta 
est  eius  praestantia  et  vis  in  Ecclesia,  sive  sociologice  sive  historice  conside- 
rentur, tot  et  tantis  laudibus  et  privilegiis  eos  ditavit  Ecclesia  in  decursu 
temporum,  ut  nec  umbra  quidem  subaestimationis  admitti  possit. 

Tertia  ratio  invenitur  in  hoc  quod  tractatio  de  religiosis  in  capite  de  voca- 
tione generali  ad  sanctitatem  praeiudicat  quodammodo  quaestionem  solven- 
dam de  specifica  natura  statuum  perfectionis  deque  iure  quo  in  Ecclesia  ex- 
sistant. Professio  sanctitatis  per  praxim  consiliorum  votis  signatam  ad  quid 
mere  iuridicum  vel  canonicum  reduci  videtur,  quod  prorsus  negandum  esse 
putamus. 

Sanctitatis  media,  vota  ergo  religiosa  praesertim,  seu  professio  consi- 
liorum, suum  finem  intrinsecum  habent,  scilicet:  homines  sanctos  reddere 
coram  Deo,  non  proprie  sanctos  sese  exhibere  coram  hominibus.  Hoc  eorum 
effectus  adventitius  est  et  extra  essentiam  votorum.  Quod  ergo  signa  sint 
sanctitatis  Ecclesiae  vel  in  Ecclesia  non  eorum  nota  constitutiva  est  nec  id 
quod  primarie  considerandum  in  ipsis  venit  prout  schema  videtur  facere.  Non 

ut  appareamus  sed  ut  simus  sancti  Christus  nobis  consilia  dedit  et  eorum 
praxis  votis  a nobis  firmatur. 

Obligatio  tendendi  ad  perfectionem  usu  consiliorum  evangelicorum  figu- 
ram quandam  christiani  in  Ecclesia  producit,  sive  laici  sive  clerici,  quae  specie 
tantum  pure  iuridica,  propter  sollemnitates  canonicas  quibus  ornatur  ab  Ec- 
clesia, dici  possit,  revera  quid  theologicum  et  divinum  est,  pendens  a volun- 
tate seu  institutione  Christi;  talis  quae  stare  per  se  possit  sine  his  adiumen- 
tis  iuridicis. 

Oportet  in  statibus  perfectionis  inter  elementum  divinum  et  elementum 
humanum,  ontologicum  et  iuridicum  distinguere.  Natura  theologica  statuum 
perfectionis  in  eo  est  quod  qui  ad  praxim  consiliorum  voto  tenetur  novam 
relationem  erga  Deum  acquirit  et  formam  obiective  meliorem  sanctitatis  quo- 
dammodo suscipit.  Ideo  tam  clerici  quam  laici  statui  religioso  cooptari  pos- 
sunt ut  ad  quid  melius.  « Clericus  vero  regularis,  inquit  Pius  XII  in  discursu 
ad  religiosos  occasione  conventus  in  Urbe  a.  1950,  non  prout  est  clericus,  sed 
prout  est  religiosus,  evangelicae  perfectionis  conditionem  et  statum  profi- 
tetur ».  « Veritati  absonum  est  asseverare  clericalem  statum,  utpote  talem 
et  prout  ex  divino  iure  procedit,  ob  naturam  suam  vel  saltem  ob  eiusdem 
naturam  postulatum  quoddam  exposcere,  ut  ab  eisdem  sodalibus  evangelica 
consilia  serventur  et  hac  de  causa  debere  aut  posse  statum  evangelicae  per- 
fectionis (acquirendae)  appellari.  Clericus  igitur  non  vi  divini  iuris  evangelicis 
consiliis  paupertatis,  castitatis,  oboedientae  devincitur  ». 

Religiosus  vero,  vi  professionis  seu  voti,  viam  et  formam  sanctitatis  per 
praxim  consiliorum  talem  et  ita  suscipit  quae  proprie  et  obiective  eum  in 
statu  perfectionis  collocant  et  quae  reductive  ad  ius  divinum  pertinent,  utpote 
ex  voluntate  Christi,  non  praecipiente  sed  consiliante  promanantia.  Quae 
forma  sanctitatis  aliquid  theologicum  et  divinum  est,  prout  natura  votorum 
postulat,  quamvis  eius  perductio  ad  praxim  iure  ecclesiastico  moderetur.  Es- 
sentia status  religiosi  immutabilis  est,  eius  vero  effectio  seu  expressio  histo- 
rica et  socialis,  mutabilis  seu  contingens,  et  ordinationi  Ecclesiae  subditur. 
Status  ergo  perfectionis  theologice  et  ontologice  est  quid  divinum;  iuridice 
et  socialiter  quid  canonicum  vel  ecclesiasticum.  Bene  ergo  de  religiosis  in 
constitutione  dogmatica  de  Ecclesia  agi  potest  et  utinam  in  capite  specifico 
sicut  de  laicis  et  de  hier  archia. 

Prodatur  in  lucem  natura  theologica  et  origo  divina  status  perfectionis, 
et  tunc  melius  apparebit  condicionem  signi  et  testimonii  ei  utique  tribuen- 
dam. Quod  et  de  laicis  et  clericis  a fortiori  de  religiosis  dicendum  est:  videant 
opera  vestra  bona  et  glorificent  Patrem  qui  est  in  caelis. 

Exc.mus  P.  D.  GERARDUS  M.  CODERRE 
Episcopus  S.  Ioannis  Quebecensis 

Intendo  circa  notionem  sanctitatis  aliquid  dicere  et  tria  ostendere:  1.  Ne- 
xum proprium  inter  Ecclesiam  et  sanctitatem;  2.  naturam  sanctitatis  Christia- 
nae illustrare;  3.  universalitatem  vocationis  ad  sanctitatem  in  vocatione 
Ecclesiae  fundare. 

1.  Videtur  nexus  inter  Ecclesiam  et  sanctitatem  magis  proprie  mani- 
festari posse.  Nam  iure  possit  quis  interrogare,  quare  de  sanctitate  agatur 
in  schemate  de  Ecclesia. 

Hucusque  in  schemate  Ecclesia  principalius  considerabatur  tamquam  in- 
strumentum vel  « sacramentum  » salutis,  quod  Christus  adhibet  ad  salutem 
et  sanctificationem  procurandam.  Agitur  de  Dei  salvifica  actione,  quae  a Deo 
descendit  per  Ecclesiam  ad  mundum.  Talem  fuisse  considerationem,  clare 
constat  ex  prooemio  capitis  « de  populo  Dei  »,  ubi  scriptum  legimus:  « Po- 
pulus ille,  beneficiis  divini  redemptoris  cumulatus,  ab  eoque  in  communi- 
tatem caritatis  et  veritatis  constitutus,  ab  eo  etiam  ut  instrumentum  red- 
emptionis sumitur  et  ad  universum  mundum  mittitur.  Pastores  scii,  instituti 
sunt,  non  ut  totum  onus  aedificandi  mystici  Christi  Corporis  in  se  suscipiant, 
sed  ut  fideles  ita  pascant  et  regant,  ut  cuncti  suo  modo  et  in  suo  ordine 
ad  commune  opus  cooperentur  ». 

Vera  quidem  et  necessaria  consideratio,  sed  minime  omittenda  est  al- 
tera, quatenus  Ecclesia  constituit  communionem  vitae  fidelium  cum  Christo 
et  in  Christo  cum  Patre.  Oportet  Ecclesia  consideretur  non  tantum  ut  orga- 
num quo  Deus  nos  sanctificat,  sed  dicendum  est  quomodo  nos  in  Ecclesia 
ad  Deum  convertamur  et  revertamur. 

De  Ecclesia,  quae  est  ipsum  Christi  corpus,  oportet  quodammodo  dicere 
quod  Christus  de  seipso  dixit  (Io.  16,  28);  « Exivi  a Patre  et  veni  in  mun- 
dum; iterum  relinquo  mundum  et  vado  ad  Patrem  ».  Exivit  a Patre  missus 
ut  opus  salutis  perficeret;  sed  opere  expleto  ad  Patrem  redit;  degendo  vitam 
communibus  hominum  conditionibus  subiectam,  Patri  reddendo  testimonium 
usque  ad  mortem,  « secundum  spiritum  sanctificationis  ex  resurrectione 
mortuorum  » ( Rom . 1,  4)  ad  dexteram  Dei  exaltatus.  Et  nunc  in  dextera  Dei 
factus  Dominus,  omnia  sibi  subiicit,  ut  in  fine  ipse  Filius  se  Deo  cum  regno 
subiiciat,  ut  sit  Deus  omnia  in  omnibus  » ( 1 Cor.  15,  20-28). 

Ita  et  Ecclesia  atque  membra  eius:  non  tantum  sunt  cooperatores  operis 
implendi,  sed  cooperando  participes  fiunt  communionis  cum  Christo  et  in 
Christo  cum  Patre.  Talis  autem  communio  cum  Christo  et  in  Christo  cum 
Patre  est  ipsa  sanctitas.  Et  sic  manifestatur  nexus  intrinsecus  inter  Ecclesiam 
et  sanctitatem.  Talis  connexio  potest  explicitius  et  solidius  exprimi  in  prooe- 
mio capitis  « de  sanctitate  ». 

2.  Ex  hoc  ipso  natura  sanctitatis  christianae  magis  concrete  illustratur. 

In  quonam  consistit  communio  vitae  cum  Christo,  de  qua  dictum  est? 
Consistit  non  tantum  in  eo  quod  homines  christiani  Christum  tamquam 
ab  extra  sequantur  et  imitentur,  sed  in  eo  quod  fide  et  sacramentis  Christo  in- 
corporentur, moribus  Christum  induant,  vita,  morte,  et  resurrectione  confor- 
mentur Christi  mysteriis,  et  operante  Spiritu  Christi,  cum  Christo  et  in 
Christo  ad  Patrem  perveniant  et  Patri  intime  uniantur.  Haec  est  vita  Eccle- 
siae, ad  hoc  tantum  tendit  sacramentorum  dynamismus,  ad  hoc  instituta 
est  hierarchia,  ad  hoc  cooperantur  et  cooperari  debent  omnia  membra  Chri- 
sti, et  hoc  tandem  unice  quaerit  apostolatus:  homines  cum  Deo  in  Ecclesia 
coniungere. 

Sed  haec  est  proprie  et  concrete  sanctitas  christiana. 

Actus  autem  et  animi  dispositiones  quibus  homines  magis  magisque 
Christo  conformantur  et  Patri  uniuntur,  nihil  aliud  sunt  nisi  virtutes  evange- 
licae  et  fides,  spes  et  caritas,  quae  est  vinculum  omnium  et  in  qua  tota  Lex 
impletur.  In  perfectione  caritatis  quaerenda  est  perfectio  filiorum  Dei:  nunc 
quidem  progressive,  sub  caligine  fidei  et  in  spe,  per  patientiam  acquiritur  cum 
auxilio  Dei,  sed  consummatur  in  Dei  possessione,  quando  similes  ei  erimus 
( 1 Io.  3,  1-2). 

Talis  plenior  sanctitatis  christianae  declaratio  in  prima  paragrapho  huius 
capitis  opportune  inseratur. 

3.  Universalitas  vocationis  ad  sanctitatem  ex  ratione  interna  demonstran- 
da est. 

Ex  hoc  quod  quis  Ecclesiae  incorporetur,  eo  ipso  est  particeps  vocationis 
Ecclesiae  ad  sanctitatem.  Ecclesia  convocata  est  ad  sanctitatem,  ut  omnia,  vi- 
sibilia et  invisibilia,  sub  Christo  recapitularentur  et  in  Christo  reconciliaren- 
tur cum  Deo. 

Propterea  vocari  ad  Ecclesiam  et  vocari  ad  sanctitatem  idem  est  scilicet 
vocari  ad  communionem  vitae  cum  Christo  et  cum  Patre,  semper  magis  ma- 
gisque perfectam. 

Vocatio  proinde  non  tantum  ex  mandato  superaddito  provenit.  In  Chri- 
sti mandato  quidem  vocatio  universalis  ad  sanctitatem  promulgatur  sed  ipsa 
vocatio  in  ipso  Ecclesiae  dynamismo  continetur. 

Tandem  ex  hoc  patet  sanctitatem  in  Ecclesia  in  omnibus  et  singulis  esse 
eiusdem  naturae.  Plurimae  quidem  sunt  formae  particulares  conformationis 
ad  Christum,  sed  omnes  et  singuli,  in  quocumque  ordine,  gradu  et  statu  id 
ex  omnibus  viribus  quaerere  possunt  et  debent:  Christum  induere,  eius  my- 
steriis assimilari  et  per  ipsum  in  Spiritu  ad  Patrem  redire.  Una  est  vocatio 
omnium  Ecclesiae  membrorum:  cum  Filio  primogenito,  in  quantum  possi- 
bile est,  filii  adoptivi  Patris  fieri.  Ecclesia  tandem  est  communitas  horum 
filiorum. 

Exc.mus  P.  D.  HENRICUS  ROMULUS  COMPAGNONE 

Episcopus  Anagninus 

Post  ea  quae  audivimus  heri  in  disceptatione  circa  cap.  IV  schematis 
de  Ecclesia,  fortior  mihi  et  Patribus  qui  huic  voto  adhaeserunt  et  adhaerent 
spes  affulget  ut  possit  eliminari  a schemate  isto  gravis  quaedam  obiectiva  in- 
congruentia circa  ordinem  materiae. 

Vellem  imprimis  declarare: 

De  sanctitate  et  de  vocatione  ad  sanctitatem  loquor  eo  sensu  qui  ple- 
rumque subintelligitur  in  praesenti  cap.  IV  prouti  iacet,  nempe  de  perfec- 
tione, utique  relativa,  gratiae  et  virtutum. 

Affirmo  autem,  cum  multis  Patribus  qui  de  hac  re  locuti  sunt,  necessitatem 
distinguendi  inter  hanc  sanctitatem  asceticam,  moralem,  et  sanctitatem  ontolo- 
gicam,  essentialem,  quae  consistit  in  ipsa  gratia  habituali. 

Secundo  hoc  etiam  praenotare  volo: 

Maximi  honoris  et  aestimationis  est  pro  religiosis  quod  de  eis  in  myste- 
rio Ecclesiae  explanando  videatur  et  dicatur  agi  non  posse  nisi  sub  luce 
vocationis  ad  perfectionem  sanctitatis.  Inde  enim  insinuatur  vocationem  ad 
sanctitatem  constituere  essentiam  ipsam  status  religiosi  et  eos  qui  sub  Eccle- 
siae ductu  consilia  evangelica  profitentur  inveniri  in  conditione  omnino  pri- 
vilegiata  relate  ad  sanctitatis  consecutionem. 

Ea  proinde  quae  contra  actualem  structuram  cap.  IV  dicturus  sum  non 
proveniunt  ex  aliqua  iniuria  quae  statui  religioso  exinde  inferatur,  sed  tantum 
e rationibus  obiectivis  sereno  animo  perpensis  et  vobis,  venerabiles  Patres, 
fiducialiter  propositis. 

1.  Non  placet  quod  tractatio  de  vocatione  ad  sanctitatem  ponatur  in 
fine  constitutionis  de  Ecclesia. 

Rationes  sunt  obviae. 

Prouti  iacet  tractatio  insinuat  vocationem  ad  sanctitatem  esse  quid  super- 
additum, licet  universale,  Ecclesiae  naturae,  non  autem  per  se  pertinens  ad 
ipsam. 

Revera  in  nn.  28,  29,  31  vocatio  omnium  ad  sanctitatem  probatur  tantum 
ex  divino  mandato  de  Deo  et  proximo  perfecte  diligendo.  Nullibi  autem  ar- 
guitur ex  intima  et  essentiali  ordinatione  ipsius  gratiae  et  virtutum  superna- 
turalium  ex  ea  fluentium  ad  illam  plenam  evolutionem  et  radicationem  in 
subiecto,  in  quo  praecise  consistit  perfectio  sanctitatis  de  qua  nunc  loquimur. 

Gratia  autem  hoc  modo  ordinata  ad  sanctitatem  pertinet  essentialiter  ad 
ipsum  mysterium  Ecclesiae,  siquidem  est  scopus  immediatus  redemptionis  et 
donum  quod  ingrediens  in  Ecclesiam  recipit  per  baptismum. 

Quomodo  igitur  possibile  est  exponere  ab  intra  (non  tantum  describere 
ad  extra)  mysterium  Ecclesiae  et  loqui  de  « populo  Dei  sancto  » quin  illic 
agatur  de  sanctitate  ontologica  quae  omnibus  confertur  per  gratiam  bapti- 

smatis  et  cuius  intrinseca  lex  est  ut  totam  hominis  activitatem,  nisi  impedi- 
menta apponantur,  perfecte  in  Deum  ordinet? 

Cetera  quae  de  mysterio  Ecclesiae  dici  possunt,  aut  ad  hoc  ordinantur, 
aut  ex  hoc  fluunt. 

Praeterea  nisi  munus  pastorale  sacrae  hierarchiae  (loquor  imprimis  de 
episcopis,  sed  etiam  de  sacerdotibus)  velimus  claudere  sub  arido  iuridicismo 
praescriptionum  et  obligationum,  qui  ob  indolem  pastoralem  huius  Concilii 
toties  et  tantopere  improbatus  fuit,  ostendi  debet  eius  connaturalis  derivatio 
ex  altiori  sanctitate  quam  postulat  munus  hierarchicum  exercendum  in  com- 
pagine Corporis  Christi  mystici. 

Similiter  quomodo  possumus  loqui  de  multiformi  apostolatu  laicorum 
et  de  modo  quo  ipsi  in  mundo  et  e rebus  mundanis  Deo  servire  possunt  et 
debent  quin  explicetur  imprimis  quaenam  sit  anima  et  ideo  norma  tuta 
cuiuslibet  apostolatus  et  illustrentur  praesertim  animabus  generosis  altissi- 
mae  metae  perfectionis  christianae  ipsis,  iure  nativo  gratiae  baptismatis, 
propositae? 

Haec  necessitas  evidenter  apparuit  ex  interventionibus  quae  audivimus 
in  aula,  quaeque  iterum  reduxerunt  nos  ad  materiam  cap.  II  de  s.  hierarchia 
aut  III  de  laicis,  immo  et  I de  Ecclesiae  mysterio.  Quid  hoc  significat?  Meo 
humili  iudicio  significat  tractationem  de  sanctitate,  prout  nunc  est,  non 
esse  in  suo  loco.  Debuisset  praemitti  illis  capitibus  et  in  tractatione  de  sancta 
Ecclesia  et  de  populo  Dei  sancto  inseri,  aut  cum  illa  immediate  coniungi 
antequam  de  sacra  hierarchia  et  de  laicis  ageretur. 

Neque  opportunum  est,  ob  motiva  pastoralia  heri  adducta  ab  em.mo 
card.  Leger,  ut  in  hac  constitutione  arcto  nexu  coniungantur  tractatio  de  vo- 
catione ad  sanctitatem  et  tractatio  de  religiosis,  etsi,  ut  dixi,  hoc  est  summe 
honorificum  pro  ipsis  religiosis. 

Considerate,  venerabiles  Patres,  logicam  evolutionem  doctrinae  prout 
habetur  in  praesenti  cap.  IV. 

Affirmatur  omnium  vocatio  ad  sanctitatem  (n.  28,  linn.  2-3),  eo  quod 
omnibus  impositum  sit  praeceptum  de  perfecta  Dei  et  proximi  dilectione 
(n.  29,  linn.  20-23).  Affirmatur,  non  quidem  omnino  clare  et  concinne,  unam 
esse  christianam  sanctitatem  pro  omnibus  (ib.,  linn.  26-31).  Et  in  n.  30, 
cuius  tamen  graves  lacunae  a Patribus  iam  notatae  sunt,  tangitur  multiforme 
unius  sanctitatis  exercitium. 

Omnia  ista  logice  concluduntur  affirmatione  quae  habetur  in  n.  31,  pag.  20, 
linn.  2-4:  « Inter  sanctificationis  media,  quae  omnia  a caritate  procedunt  et 
reguntur,  praeclara  extant  consilia  quae  evangelica  inde  ab  antiquis  tempo- 
ribus appellari  consueverunt  ».  Quae  affirmatio  verissima  est  et  eruitur  ex 
ore  ipsius  Christi  («  si  vis  perfectus  esse  »)  et  e constanti  Ecclesiae  tradi- 
tione. Neque  puto  eam  ob  commodum  dialecticum,  salva  veritate,  attenuari 
aut  in  dubium  vocari  posse. 

Sed  estne  opportunum  hac  affirmatione  arcte  coniuncta  cum  expositione 
vocationis  omnium  ad  sanctitatem  hanc  ipsam  expositionem  quasi  enervare, 

acsi,  licet  omnes  ad  sanctitatem  invitentur,  practice  tamen  media  vere  effi- 
cacia possideantur  tantum  a Religiosis?  Audivimus  heri  ab  em.mo  Leger 
inconvenientia  quae  habentur  e practica  reservatione  sanctitatis  ad  mona- 
chos et  religiosos. 

2.  Consequenter  de  religiosis  tractetur  in  proprio  capite  et  sub  proprio 
titulo  ita  ut  complexitas  et  momentum  eorum  praesentiae  in  Ecclesia  lucu- 
lenter appareat. 

Id  omnino  consonat  indoli  pastorali  huius  constitutionis  et  eius  mate- 
riae, quae  concretam  Ecclesiae  praesentiam  in  mundo  illustrare  satagit.  Iam- 
vero  praesentia  Institutorum  religiosorum  in  Ecclesia  est  fulgentissima  et 
complexa  realitas  quae  claudi  non  potest  sub  unico  aspectu  vocationis  ad 
sanctitatem,  licet  iste  sit  fundamentalis  et  radix  aliorum. 

Audivimus  heri  ab  em.mo  Cento  et  a rev.mo  P.  Reetz  qualis  et  quanta  sit 
religiosorum  praesentia  in  Ecclesia.  Audivimus  ab  exc.mo  Huyghe  de  pretio 
inaestimabili  cooperationis  religiosorum  in  aedificationem  Corporis  Christi. 
Sed  antea  em. mus  Dopfner  locutus  fuerat  de  crescenti  penuria  vocationum 
religiosarum  quae  in  gravem  iacturam  ipsius  Ecclesiae  redundare  posset. 

Loquatur  igitur  Concilium  de  religiosis  saltem  cum  ea  evidentia  et  so- 
lemnitate  quacum  loquitur  de  laicis. 

Dictum  est  de  religiosis  agi  non  posse  directe  in  constitutione  de  Ecclesia 
quia  licet  sint  « in  Ecclesia  » non  tamen  sunt  « de  Ecclesia  ». 

Haec  obiectio  seriam  difficultatem  ingerere  poterat  in  primitivo  schemate 
magis  speculativo  de  Ecclesia,  quod  Patribus  propositum  fuerat  in  prima 
sessione.  In  praesenti  schemate  nullius  est  valoris.  Etenim  etiam  « laici  », 
prout  de  eis  in  praesenti  schemate  agitur,  sunt  « in  Ecclesia  »,  sed  non  sunt 
« de  Ecclesia  ». 

Si  igitur  haec  obiectio  non  valet  contra  tractationem  de  laicis  sensu  illo 
acceptis,  non  debet  valere  contra  tractationem  de  Religiosis. 

Haec,  venerabiles  Patres,  putavi,  et  decem  Patres  conciliares  mecum,  ve- 
strae benevolae  attentioni  subiicienda  unice  ob  amorem  veritatis  et  iustitiae. 

[ Subscripserunt ] Paul  Dumouchel  O.M.I.,  VT  Sufes;  Rud.  Koppmann, 
vic  ap.  Windhoek  SWA;  Denis  Hurley,  arch.  Durbanianus;  Henry  Routhier, 
ep.  tit.  Naissitanus;  Edmund  Peiris,  ep.  Chilavensis,  Ceylon;  Thomas  Cooray, 
arch.  Columbensis,  Ceylon. 


29 

Exc.mus  P.  D.  THOMAS  B.  COORAY 
Archiepiscopus  Columbensis  in  Ceylon 

Relatio  inter  vocationem  ad  sanctitatem  et  consilia  evangelica. 

I.  Ista  relatio  tam  in  psychologia  naturae  humanae  prout  est,  quam  in 
revelatione  divina  fundatur. 

1.  Secundum  ipsam  naturam  suam  homini  inditae  sunt  quaedam  ten- 

dentiae  quae  ordinem  habent  ad  mores,  nempe  tendendae  ad  conservationem 
vitae  propriae,  ad  propagationem  speciei  et  ad  progressum  tam  personalem 
quam  socialem. 

Ad  conservandam  propriam  vitam,  homo  debet  sese  nutrire,  vires  suas 
per  requiem  reficere  et  copiam  rerum  materialium  sibi  providere.  Hae  actio- 
nes quae  per  se  sunt  bonae,  possunt  vitia  evadere  per  gulam,  pigritiam  et 
avaritiam.  Inter  ista  tria  vitia,  avaritia  est  potissima  et  quasi  caput  aliorum 
duorum.  Duplex  est  ratio: 

a)  gula  et  pigritia  tam  ratione  potentiae  materialis  in  qua  fundatur 
quam  ratione  obiecti,  omnino  materia  determinantur  et  limitantur;  e contra 
avaritia  quamvis  versetur  directe  circa  res  materiales  fundatur  tamen  radi- 
caliter in  tendentia  hominis  spirituali  ad  beatitudinem  in  acquirendo  bonum 
infinitum  et  ergo  nunquam  potest  satiari  in  bono  quolibet  finito. 

b ) Penuria  rerum  externarum  per  se,  ut  patet,  militat  contra  gulam 
et  pigritiam. 

Ad  propagandam  speciem  requiritur  actus  generandi  qui  in  vitium  lu- 
xuriae tendere  potest. 

Ad  progressum  tam  personalem  quam  socialem  homo  indiget  adiutorio 
aliorum:  unde,  ut  dicitur,  divisio  laboris  et  necessitas  vitae  socialis.  Vita 
autem  socialis  debet  esse  organizata:  quidam  debent  esse  rectores,  quidam 
subiecti.  Haec  tendentia  socialis  ex  natura  profluens  vitiosa  evadit  per  de- 
siderium dominandi  super  alios  et  ita  habetur  superbia.  Superbia  autem 
duas  quasi  filias  generat.  Homo  superbus  videns  aliquid  melius  in  aliis  in- 
vidia tabescit,  videns  autem  defectas  vel  in  se  vel  in  aliis  iracundia  ardescit. 
Potissimum  inter  ista  tria,  nempe  inter  superbiam,  invidiam  et  iracundiam, 
ut  est  evidens,  est  superbia. 

Sic  habentur  septem  vitia  quae  in  locutione  theologica  vocantur  septem 
peccata  capitalia  i.  e.  gula,  pigritia  et  avaritia,  luxuria,  superbia,  invidia  et 
iracundia;  inter  quae  potissima  sunt  avaritia,  luxuria  et  superbia. 

Ista  secundum  psychologiam  naturae  humanae. 

2.  Secundum  autem  revelationem  divinam,  natura  humana  quae  a Deo 
creata  erat  in  statu  integritatis,  per  lapsum  non  tantum  perdidit  omnia  dona 
istius  status  integritatis,  sed  etiam  erat  vulnerata  in  suis  potentiis  natura- 
libus. Unde  origo  supradictorum  vitiorum  quae  secundum  ipsam  naturam 
hominis  sunt  numero  septem. 

II.  Ut  homo  sit  bene  morigeratus  ista  vitia  seu  tendentiae  malae  tempe- 
randae sunt  ad  mensuram  praeceptorum  divinorum. 

Unde  verba  Domini,  si  vis  habere  vitam  aeternam  serva  mandata. 

Ad  sanctitatem  autem  altioris  gradus  acquirendam  istae  tendentiae  ple- 
ne eradicandae  sunt:  unde  patet  necessitas  paupertatis,  contra  avaritiam  et 
eius  sequelas  nempe  gulam  et  pigritiam;  castitatis,  contra  luxuriam;  obedien- 
tiae,  contra  desiderium  dominandi  seu  superbiam  et  eius  sequelas  i.  e.  invi- 
diam et  iracundiam. 

III.  Unde  Deus  qui  humanam  dignitatem  mirabiliter  condidit  et  mirabi- 

lius  reformavit,  per  Filium  suum  benedictum  ad  reintegrandam  humanam 
naturam  non  tantum  sacramenta  ad  vitam  supernaturalem  communicandam 
instituit,  sed  etiam  consilia  evangelica  homini  consuluit,  ita  ut  homo  qui  vo- 
luntarie statum  integritatis  perdidit,  voluntarie  per  suam  abnegationem  ad 
perfectionem  filiorum  Dei  rediret. 

Quod  autem  essentiale  in  iis  consiliis  relate  ad  sanctitatem  est  earum 
spiritus  i.  e.  spiritus  paupertatis,  castitatis  et  obedientiae.  Omnes  qui  ad 
sanctitatem  aspirant  debent  illum  spiritum  acquirere.  Ut  autem  media  effi- 
caciora  acquirendi  talem  spiritum  proponuntur  consilia  evangelica,  nempe  vo- 
luntaria paupertas,  castitas  et  obedientia. 

Ita  de  omnibus  fidelibus.  Ex  quibus,  religiosi,  qui  sese  voto  obligent 
tendendi  ad  perfectionem,  emittunt  vota  paupertatis,  castitatis  et  obedientiae. 
Clerici  autem,  qui  ratione  muneris,  nempe  ut  sancta  sancte  agant,  debent 
esse  in  statu  perfectionis  — saltem  in  statu  habituali  gratiae  sanctificantis  — 
emittunt  (saltem  in  Ecclesia  latina)  votum  castitatis  et  tenentur  observare 
paupertatem  et  obedientiam  secundum  suum  statum  vitae. 


30 

Exc.mus  P.  D.  IACOBUS  CORBOY 
Episcopus  Monzensis 

Aliqua  animadvertere  velim  circa  duas  theses  fundamentales  huius  capi- 
tis, quae,  prae  ceteris,  emendatione  necessario  indigere  videntur: 

1.  Prima  thesis  agit  de  omnium  christianorum  vocatione  ad  unam  sanc- 
titatem. 

Omnino  laudandum  est  in  hoc  capite  omnes  homines  doceri  se  ad  sanc- 
titatem seu  perfectionem  christianam  vocatos  esse.  Non  enim  sufficit  ut  chri- 
stiani  peccata  mortalia  evitent  vel  cuidam  minimalismo  morali  indulgeant, 
sed  utique  gravium  Domini  nostri  verborum  memores  sint  oportet:  « Estote 
perfecti  sicut  Pater  vester  caelestis  perfectus  est  ». 

Tamen  aliquomodo  mirum  esse  videtur  quod  in  schemate  magna  quidem 
cum  emphasi  sed  sine  ullis  ulterioribus  qualificationibus,  explanationibus, 
iustificationibus  vere  theologis  doceatur  omnes  christianos  ad  unam  sancti- 
tatem et  ad  unam  perfectionem  christianam  vocari.  Talis  enim  modus  lo- 
quendi satis  obscurus  esse  videtur  et  ideo  confusionibus  faciliter  obnoxius. 

Utique  enim  sanctitas  christiana  in  se  est  una,  sed  haec  una  sanctitas 
christiana  ab  unoquoque  homine  participatur  secundum  mensuram  vocatio- 
nis suae. 

Falsa  proinde  esset  conceptio  quod  omnes  et  singuli  homines  ad  nume- 
rice  eandem  sanctitatem  divinitus  destinentur;  sed  falsa  quoque  esset  opinio 
singulos  homines  ad  specifice  eandem  sanctitatem  vocari.  Tamen  dicendum 
videtur  nec  primam  nec  alteram  hanc  erroneam  conceptionem  in  schemate 

sufficienti  cum  claritate  excludi,  ita  ut  hac  in  re  correctio  revera  necessaria 
videatur. 

Ambiguitas  schematis  ceteroquin  facile  e medio  auferri  poterit,  si  ipse 
conceptus  sanctitatis  modo  magis  theologico  et  ecclesiologico  elaboretur  et 
praesertim  si  ex  ipsa  doctrina  Ecclesia  qua  est  Christi  mysticum  Corpus  erue- 
tur. In  luce  enim  huius  doctrinae  statim  patebit  unumquemque  hominem 
in  Ecclesia  habere  suum  proprium  et  individualem  locum  et  ideo  quoque  ad 
suam  propriam  et  individualem  sanctitatem  vocari. 

Et  in  genere  dixerim  totum  hoc  caput  maximopere  clarificari  posse,  si 
serium  conamen  fieret  notionem  sanctitatis  et  perfectionis  tum  e Sacra  Scrip- 
tura tum  ex  authentica  traditione  Ecclesiae  magis  accurate  enucleandi.  In 
praesenti  enim  redactione  notio  sanctitatis  potius  vulgaris  adhibetur  et  qui- 
dem non  semper  perfecte  eodem  sensu. 

2.  Alterum  punctum,  cum  priore  arcte  cohaerens,  respicit  doctrinam  de 
praestantia  status  religiosi. 

In  schemate  numquam  modo  claro  et  inambiguo  de  praestantia  status 
religiosi  est  sermo  et  documenta  Ecclesiae  huc  spectantia  nusquam  citan- 
tur: immo,  constans  et  emphatica  loquela  de  omnium  christianorum  voca- 
tione ad  unam  sanctitatem;  reductio  differentiarum  inter  statum  religiosum 
et  alios  ad  simplicem  differentiam  inter  alia  et  alia  media  sanctificationis 
adhibita;  tandem  unilateralis  et  fere  exclusiva  insistentia  in  charactere  signifi- 
cativo et  testificante  status  religiosorum,  facilius  impressionem  gignere  potest 
redactores  schematis  doctrinam  classicam  circa  praestantiam  status  religiosi 
qua  talis  e proposito  omisisse.  Iamvero  haud  convenit  quod  tales  impressio- 
nes oriantur  vel  immo  confirmentur. 

Doctrina  enim  Ecclesiae  hac  de  re  est  quam  clarissima,  verbis  Christi  et 
apostolorum  innititur,  antiquissima  et  continua  traditione  roboratur,  a su- 
premo magisterio  pluries  inculcatur.  Sic  nuperrime  adhuc  Pius  XII,  loquens 
de  virginitate,  quae  status  religiosi  est  elementum  essentiale  et  constituti- 
vum, solemniter  affirmavit:  « Haec  doctrina,  qua  statuitur  virginitatem  et 
caelibatum  omnino  excellere  ac  matrimonio  praestare,  iam  a Divino  Red- 
emptore ac  gentium  Apostolo,  ut  diximus,  patefacta  fuit;  itemque  in  sacro- 
sancta Tridentina  Synodo  solemniter  fuit  ut  divinae  fidei  dogma  definita, 
et  a Sanctis  Patribus  Ecclesiaeque  Doctoribus  concordi  semper  sententia  de- 
clarata » (Litterae  Encyclicae  Sacra  Virginitas,  25  martii  1954,  A.A.S.  46, 
1954,  p.  174). 

Tantummodo  hisce  ultimis  temporibus  doctrina  de  praestantia  status  re- 
ligiosi ab  aliquibus  theologis  in  dubium  revocata  est,  et  quidem  in  primis  ob 
rationes  practicas  et  psychologicas,  ut  nempe  momentum  matrimonii  chri- 
stiani  clariore  in  luce  poneretur,  valor  status  laicalis  extolleretur  etc.  Quae 
argumenta,  sicut  et  cetera  quae  in  hoc  contextu  adduci  solent,  in  sede  dogma- 
tica quidem  nullius  momenti  sunt,  cum  haec  quaestio  iam  dudum  definitive 
determinata  sit.  Attamen  quod  ad  ordinem  practicum  et  pastoralem  attinet, 
huiusmodi  opiniones  sunt  certo  non  sine  gravi  periculo.  Si  enim  dicitur  sta- 

tum  laicalem  vel  coniugalem  aequaliter  perfectum  esse  ac  statum  religiosum, 
ac  aeque  bene  utrumque  ad  unam  sanctitatem  et  perfectionem  conducere, 
quid  exinde  pro  vocationibus  religiosis  expectandum  erit? 

Ut  plena  veritas  dogmatica  in  luce  ponatur  et  hae  perniciosae  consequen- 
tiae evitentur,  propono  ergo  ut  doctrina  Ecclesiae  hac  de  re  claro  et  inambi- 
guo  modo  in  constitutione  de  Ecclesia  exponatur.  Ob  easdem  rationes  etiam 
propono,  ut  doctrina  integra  de  statu  religioso  ex  integro  retractetur  et  in 
speciali  capite  vel  saltem  in  speciali  sectione  capitis  cohaerenter  exponatur  ita 
ut  solidis  fundamentis  biblicis  et  theologicis  innixa  finibus  pastoralibus  huius 
Concilii  plene  satisfaciat  et  dogmatice  revera  aequilibrata  sit.  Qua  in  re 
speciatim  etiam  curandum  erit  ut  loco  actualis  utut  exaggeratae  insistendae  in 
valore  signi  et  testimonii  solida  illa  argumenta  praeprimis  adducantur,  qui- 
bus intrinsecus  valor  status  religiosi  a saeculis  in  Ecclesia  comprobatur. 

\Subscripserunt\  Exc.mi  DD.  Laurentius  T.  Picachy,  Alphonsus  Ver- 
wimp,  Adamus  Kozlowiecki,  Benignus  Chiriboga,  Henricus  Veniat. 

Exc.mus  p.  d.  ioseph  floribertus  cornelis 

Archiepiscopus  Elis  ab  ethapolit  anus 

I.  Locutiones , quibus  status  religiosus  ex  notione  « perfectionis  » defi- 
nitur, vitentur  oportet.  Cf.  pag.  21,  lin.  1:  « status  (sing.)  perfectionis  acqui- 
rendae »;  lin.  9:  « status  (plur.)  perfectionis  acquirendae  »;  pag.  22,  lin.  10: 
« quodcumque  perfectionis  Institutum  ».  Rationes  voti : 

1.  Agitur  de  modo  dicendi  scolastico,  invento  in  saec.  xm,  ab  orientali- 
bus ignorato,  ne  quidem  in  C.I.C.  recepto. 

2.  Illae  locutiones  aptae  non  sunt  ut  aliquem  statum  peculiarem  in  Ec- 
clesia definiant.  Omnis  christianus,  ex  baptismo  recepto,  est  in  « statu  per- 
fectionis acquirendae  ».  Si  de  aliqua  obligatione  peculiari  agitur,  talis  obliga- 
tio etiam  apud  sacerdotes  invenitur  ex  Ordine  recepto. 

3.  Illae  locutiones  originem  habent  ex  interpretatione  verborum  Mt.  19, 
21  «Si  vis  perfectus  esse...  ».  Atqui  haec  interpretatio  hodie  falsa  apparet, 
cum  iuvenis,  quem  Dominus  alloquitur,  eo  invitatur  ut  de  Iudaeorum  legali 
iustitia  ad  plenam  et  perfectam  iustitiam  evangelicam  accedat,  quae  Christi 
discipulis  proponitur:  « Sequere  me!  ».  Omnes  christiani,  non  tantum  reli- 
giosi, discipuli  sunt  Christi. 

4.  Notio  perfectionis  intelligi  potest  modo  moralistico  (qui  facile  cadit 
in  Iudaismo  vel  in  Pelagianismo),  vel  modo  theologico  (mensura  perfectionis 
coextenditur  mensura  participationis  ad  gratiam  sanctificantem):  ex  utroque 
modo  natura  specifica  status  religionis  definiri  non  potest. 

5.  Ex  adiecto  « status  perfectionis  acquirendae  »?  status  religionis  oppo- 
nitur statui  episcopali,  qui  vocatur  « status  perfectionis  acquisitae  »,  ita  ut 

una  locutio  alteram  quasi  necessario  evocet.  Sed,  dato  verborum  sensu  na- 
turali, non  sine  periculo  videtur  evocandus  episcoporum  « status  perfectionis 
acquisitae  ». 

6.  Locutiones,  de  quibus  agitur,  psychologiam  elementarem  videntur 
ignorare:  is  enim,  qui  vota  religionis  emittit,  id  non  facit  pro  seipso,  ut  fiat 
perfectus.  Item  ille,  qui  sacros  Ordines  in  clero  saeculari  recipit,  personali 
perfectioni  non  renuntiat.  Uterque  Deo  et  animis  plene  et  perfecte  inservire 
vult,  secundum  donum  peculiare,  quod  a Deo  accepit. 

7.  Ex  istis  locutionibus  occasio  nimis  frequenter  invenitur  oppositionis 
falsae  inter  clerum  saecularem  et  religiosos. 

Prudenter  ergo  locutiones  illae  omittantur  oportet  in  solemni  documento 
Magisterii  extraordinarii. 

II.  Prudentissime  de  « consiliis  » euangelicis  agatur.  In  vocabulario  enim 
recepto  (de  quo  cf.  notula  9,  pag.  25),  « consilia  » « praeceptis  » opponun- 
tur, ita  ut  praecepta  omnibus  obligatoria  sint,  consilia  vero  melioribus  et  gene- 
rosioribus proponantur. 

Applicatio  in  casu  difficultatibus  non  caret.  « Consilia  » enim  evangelica 
ab  iis  tantum  suscipienda  sunt,  qui  « donum  » receperunt,  ut  ea  sequantur. 
Non  omnibus  ergo  indifferenter  proponuntur,  ita  ut  generosi  tantum  ea  su- 
scipiant ex  libera  voluntate.  Qui  donum  non  habent  ea  suscipere  nec  possunt 
nec  debent.  Qui  vero  donum  habent,  ea  sine  periculo  recusare  non  possunt. 

Cum  de  « consiliis  » agatur,  semper  igitur  ratio  habetur  de  dono  pecu- 
liari, quod  tribuitur  iis,  qui  illa  consilia  sequenda  vocantur. 

III.  Notio  « sanctitatis  » modo  theologico  {et  hiblico ) evolvatur , et  non 
tantum  modo  moralistico.  « Sanctitas  » est  modus  subsistendi  Deo  proprius. 
Quando  sanctitas  de  hominibus  vel  de  rebus  praedicatur,  ibi  ex  communica- 
tione et  participatione  sanctitatis  divinae  adest.  Homo  ex  propriis  viribus 
sanctitatem  producere  non  valet;  sed  sanctitatem,  quam  a Deo  accepit,  et 
qua  eum  Deus  sibi  consecravit,  in  tota  vita  sua  humana  debet  extendere  et 
applicare. 

Modus,  quo  schema  de  sanctitate  loquitur,  Pelagianismum  sapit. 

IV.  Vota  religiosa  sufficienter  definiri  non  possunt  ut  consecratio  qua 
homo  se  Deo  consecrat-,  ratio  enim  habenda  est  de  actione  divina , qua  Deus, 
per  legitimum  Ecclesiae  ministrum  vota  suscipientem,  ipse  sibi  hominem 
consecrat.  In  votorum  emissione  non  agitur  de  actu  simpliciter  humano,  sed 
de  actione  aliqua  sacra,  quae  efficacitatem  habet  non  mere  humanam,  sed  su- 
pernaturalem  ex  Deo. 

In  his,  quae  de  hac  re  habet  schema,  idem  defectus  apparet  quam  is,  qui 
in  dictis  de  « sanctitate  » manifestatur. 

V.  Ea,  quae  de  vita  religiosa  ut  signum  pro  Ecclesia  dicuntur,  forsitan 
meliori  modo  ordinari  possent. 

a)  Bene  extollitur  signum  temporis  futuri,  scii,  eschatologici:  vita  re- 
ligiosa praeannuntiat  conditionem  nostram  in  regno  Dei  consummato. 

b)  In  ea  etiam  monstretur  oportet  signum  temporis  elapsi,  temporis 

scii,  quo  Filius  Dei  in  terra  nostra  ministerium  suum  implevit,  circumdatus 
discipulis,  qui  omnia  bona  terrestria  reliquerunt  (paupertas,  castitas),  ut  eum 
sequerent  («  sequi  » non  tantum  corporaliter,  sed  etiam  in  oboedientia). 

c ) Haec  est  adhuc  manifestatio  dominii  actualis,  quod  Dominus  in 
Ecclesiam  exercet,  et  exigentias  demonstrat  huius  quod  est  « unum  neces- 
sarium ». 

VI.  Potius  quam  fideles  exhortentur  ad  aestimationem  vitae  religiosae 
(n.  35),  nonne  opportunius  esset  religiosos  exhortare  ut  ita  vivent , ut  omnes 
christifdeles  aestimationem  de  eorum  vita  concipiant ? 

VII.  Varios  gradus  stabilire  in  aestimatione , quae  variis  religiosis  pro- 
fessionibus tribuenda  est  (n.  35:  pag.  22,  linn.  23-32),  in  constitutione  dog- 
matica non  videtur  opportunum. 

Textus  distinguit  professionem  publicam  perpetuam  et  professionem  pu- 
blicam temporaneam,  et  declarat  primam  esse  « meliorem  ».  Sed  tacet  de  vo- 
tis non  publicis  (i.  e.  privatis),  quae  forsan  adhuc  « peiores  » sunt  quam 
vota  publica  temporanea,  et  nihil  dicit  de  professione  publica  « sollemni  », 
quae  forsan  « melior  » est  ac  professio  publica  perpetua  « simplex  »... 

Cum  de  statu  religioso  qua  tali  agatur,  melior  videtur  ab  omni  valorum 
scala  abstrahere,  et  comparationes  in  his  lineis  propositas  omittere. 

Exc.mus  P.  D.  CAMILLUS  PLACIDUS  CROUS  Y SALICHS 
Episcopus  tit.  Cratiensis,  vic.  ap.  Sibundoyensis 

Praecipuum  fundamentum  theologicum  « vocationis  ad  sanctitatem  in 
Ecclesia  » videtur  esse  vocatio  ad  ipsam  Ecclesiam. 

Nam  Ecclesia  est  Corpus  mysticum  Christi.  Et  huius  mystici  Corporis 
vita,  seu  anima,  est  Spiritus  Sanctus  — vita  Christi  — caritas  seu  sanctitas. 
Ergo  vocatio  ad  Ecclesiam  est  vocatio  ad  sanctitatem;  i.  e.,  vocatio  ad  parti- 
cipandum ex  vita  sancta  ipsius  Ecclesiae,  ut  membrum  huius  Corporis  my- 
stici. 

Sic  enim,  per  sacramentum  Baptismatis,  quo  quis  Ecclesiae  membrum 
efficitur,  recipitur  gratia  sanctificans,  qua  anima  fit  inchoative  sancta,  parti- 
ceps vitae  sanctae  ipsius  Ecclesiae. 

Verba  Christi:  « Estote  ergo  perfecti...  »;  et  « Diliges  Dominum  Deum 
tuum  ex  toto  corde...  et  proximum  tuum  sicut  te  ipsum...  » videntur  potius 
posse  considerari  ut  confirmatio  seu  admonitio  ad  plenam  sanctitatem  adi- 
piscendum, i.  e.,  ad  perfectam  caritatem,  ad  quam  omnes  christiani  vocati 
sunt,  non  tantum  per  externum  mandatum  Christi,  sed  ut  membra  vivi  Cor- 
poris mystici,  quod  est  Ecclesia. 

\_Subscripsit  etiam ] Vincentius  Roig  y Villalba,  ep.  tit.  Aradensis,  vic. 
ap.  Valleduparensis. 

Exc.mus  P.  D.  EMMANUEL  PETRUS  DA  CUNHA  CINTRA 
Episcopus  Vetropolitanus 

Proponitur  emendatio.  Inter  media  quae  sive  a schemate  sive  a Patribus 
proposita  sunt  ad  sanctitatem  adipiscendam,  nullo  modo  consideratum  est, 
proh  dolor,  aliquod  omnino  dignum  quod  inter  praecipua  adscribantur. 

Hoc  medium  est  vera  devotio  erga  B.mam  Virginem  Mariam  Matrem 
nostram. 

Vera  devotio  erga  Sanctissimam  Dei  Genitricem  suaviter  sed  efficaciter 
animam  christianam  ad  perfectionem  ducit. 

Hoc  constat  imprimis  testimonio  omnium  sanctorum  qui  sive  exemplis 
sive  scriptis  nobis  huiusmodi  devotionem  proponunt  tanquam  aliquid  om- 
nino necessarium  ut  quis  in  virtutis  et  caritatis  via  proficiat.  Immo  aliqui 
sanctorum,  ut  S.  Bernardus  et  S.  Alfonsus  de  Liguori,  de  hac  devotione  lo- 
quuntur ut  de  signo,  prae  ceteris  electo  et  securo,  divinae  praedestinationis. 
Quod  argumentum  eo  vel  magis  vim  habet  quod  nullus  eorum  inveniatur 
qui  devotissimus  non  fuerit  erga  Beatissimam  Virginem. 

Si  autem  ad  Iesum  Christum,  Dominum  et  Magistrum,  qui  non  solum 
verbis  sed  praesertim  factis  nos  docuit,  devenimus,  stupendum  necessitatis 
huius  devotionis  exemplum  conspicimus. 

Ipse  etenim  Beatissimam  Matrem  profundissime  necnon  tenerrime  pri- 
mus coluit  in  terris.  Tanquam  filius  simul  ac  tanquam  servus.  « Cum  Maria 
Matre  eius  » et  « Erat  subditus  » sunt  praeclara  et  meditationis  digna  verba 
Sacrae  Scripturae.  Christifidelis  ergo  omnis  in  veram  hanc  devotionem  sese 
totus  incumbat  constanter  in  ea  se  exercendo.  Erga  pientissimam  Matrem 
quotidie  et  sedulo  currat  tanquam  servus  et  filius.  Servus  ut  ad  Dominam 
suam;  filius  ut  ad  Matrem  benignissimam  a qua  vitam,  i.  e.  Christum,  acce- 
pit. Hoc  medio  sincere  adhibito,  omnia  bona  supernaturalis  gratiae  et  sancti- 
ficationis veritatis  ipsi  advenient,  iuxta  illud  S.  Bernardi:  « omnia  nos  habere 
voluit  per  Mariam  ». 

Proponimus  proinde  humiliter  ut  in  art.  31,  pag.  20,  lin.  1,  post  « manda- 
torum observantia  »,  addantur  haec  verba:  « vera  devotione  erga  B.mam  Ma- 
trem Mariam  ». 

\_Subscripserunt  etiam\  Alexander  Gongalves  do  Amaral,  arch.  Ubera- 
bensis;  Adelmus  Cavalcanti  Machado,  arch.  Macejensis;  Jose  Varani,  ep. 
Iaboticaballensis;  Vincentius  Marchetti  Zioni,  ep.  (tit.)  Lauzadensis;  Jose,  ep. 

Exc.mus  P.  D.  IOSEPH  D’AVACK 

Archiepiscopus  Camerinensis 

Ad  rem  tam  supremi  momenti  — terminum  divini  Consilii,  perarduam 
nostrae  naturae  corruptae  — videtur  minus  adaequatum  hoc  schema.  Videtur 
necessarium  revocare  profundius  divinum  Consilium  circa  Creationem,  Ele- 
vationem, Redemptionem. 

Revoco  summatim.  Deus  constituit  hominem  tamquam  suum  cooperato- 
rem in  regendo  et  evolvendo  universam  creaturam  («  Crescite,  multiplicamini, 
replete  terram,  subiicite  eam  »:  Gen.  1,  28).  Et  dat  homini  amorem  creatum, 
et  oblectamenta  et  voluptates,  non  quasi  ultimum  finem  sed  quasi  incentivum 
ad  operandum  iuxta  divinam  ordinationem. 

Sed  valde  ulterius,  Deus  constituit  homines  filios  suos:  divinae  consor- 
tes Naturae,  Divinitatis  participes,  quasi  quamdam  incarnationem  Filii  Sui, 
cuius  Vita  divina  infunditur  in  homines  quasi  in  membra  a capite:  ut  perve- 
niant ad  cognoscendum  Deum  « sicuti  est  » ( 1 Io.  3,  2),  ad  amandum  Deum 
ipsa  caritate  qua  Deus  amat  seipsum  solum  directe  et  immediate,  creaturas 
vero  in  Se  et  per  Se;  quae  caritas  diffusa  est  in  cordibus  nostris  per  Spi- 
ritum Sanctum  ( Rom . 5,5). 

Haec  est  perfectio,  sanctitas,  cui  homines  destinantur:  plena  et  per- 
fecta ordinatio  supernaturalis  erga  Deum,  et  per  Deum  erga  homines  et  omnes 
creaturas;  perfectio,  sanctitas,  non  tantum  quasi  relativa,  qualis  competit 
purae  creaturae,  sed  quodammodo  absoluta  per  participationem  divinitatis. 

Haec  omnia  subversa  sunt  peccato.  Unde  homines,  per  superbiam  et  con- 
cupiscentiam, inclinantur  ad  hoc  ut  de  incentivo  faciant  suum  ultimum 
finem. 

Per  Redemptionem:  prout  decet  humanam  naturam  quae  praeventa  gra- 
tia debet  libere  operari,  Christus  infundit  vitam  divinam  in  hominem  ut 
prosequantur  suam  oboedientiam  non  obstantibus  consequentiis  peccati. 

Revera  post  redemptionem  manet  finis  ultimus,  visio  beatifica  in  caritate; 
manet  ordinatio  bonorum  temporalium  in  hunc  finem;  manet  generale  prae- 
ceptum originale  « Crescite,  multiplicamini...  subiicite  terram  »;  manent  con- 
sequentiae peccati,  superbia  et  concupiscentia. 

Unde  praecepta  Christi,  ad  omnes:  de  abnegando  se,  de  perdendo  ani- 
mam; de  renuntiando  omnibus;  de  cruce  tollenda. 

Unde  invitatio  Christi  ad  nonnullos:  « si  vis,  vende...  veni,  sequere  Me  ». 

Igitur  plurimi  uti  possunt,  et  diligere  et  frui,  creaturis,  sed  secundum 
legem  Dei,  saltem  parati  ad  relinquenda  omnia  potiusquam  a lege  Dei  disce- 
dant. Praesertim  amore  coniugali,  quo  duo  fiunt  in  carne  una,  secundum 
legem  Dei  iungi  possunt;  immo,  quatenus  a Deo  vocati,  debent;  nam  Deus 
statuit  per  amorem  coniugalem  propagationem  generis  humani.  Attamen  de- 
bent — saltem  remote  sed  revera  — tendere  ad  omnia  transcendenda,  usque 
ad  perfectam  caritatem  (qua  Deus  tantum  amatur  directe  et  immediate,  ce- 

tera  vero  in  Deo  et  per  Deum),  saltem  in  vita  aeterna;  nam  et  ipsi  coniuges 
« in  resurrectione  erunt  sicut  Angeli  Dei...  qui  neque  nubent  neque  nuben- 
tur » (Mt.  22,  30). 

Ita  vivendo,  fiunt  sancti,  quatenus  fideliter  sequuntur  particularem  vo- 
luntatem Dei,  perfecti  in  genere  suo,  perventuri  ad  perfectionem  absolutam 
participatam  saltem  « in  resurrectione  ». 

Nonnulli  vero  a Deo  vocantur  altius.  Bonis  necessariis  ad  suam  susten- 
tationem et  ad  munera  sibi  commissa,  possunt  et  debent  uti,  attamen  tam- 
quam non  propriis,  et  parce,  et  praetermissa  quavis  voluptate. 

Amorem  creatum  quo  duo  fiunt  in  carne  una,  bonum  sed  inferiorem  et 
caducum,  statim  omnino  transcendunt. 

Voluntatem  Dei  quaerunt  quovis  modo  inveniri  potest,  praesertim  per 
legitimos  superiores  in  Ecclesia. 

Ita  se  pandunt  ut  per  Spiritum  Sanctum  Christus  in  eos  iam  in  terra  infun- 
dat perfectam  caritatem;  fiunt  sancti,  progrediuntur  erga  perfectionem  abso- 
lutam participatam,  qua  in  aeternum  gradu  excellentiori  gaudebunt  ( Apoc . 
14,  3,  4). 

Ex  ipsis  nonnulli  — raro  sed  reapse  — vocantur  ad  puram  vitam  con- 
templativam, in  suprema  caritate  et  cruce  et  efficientia  supernaturali. 

Alii  vocantur  ad  contemplanda  tradenda,  vel  ad  opera  misericordiae. 

Alii  vocantur  (v.  g.  in  Institutis  saecularibus)  ad  operandum  circa  reali- 
tates  terrenas,  eas  supreme  amantes,  scilicet  qua  caritate  Deus  eas  diligit, 
quavis  propria  satisfactione  praetermissa. 

Ita  instauratur,  mirabilius,  Christus  totus,  Ecclesia;  cuius  munus  est 
vocare,  immo  adducere,  per  Gratiam  et  Veritatem,  homines  ad  rectam  ordi- 
nationem erga  Deum  et  per  Deum  erga  creaturas,  scii,  ad  sanctitatem.  Sancti- 
tas est  quasi  vitalitas  Ecclesiae.  Nam  per  sanctitatem  homines  prosequuntur 
oboedientiam  redemptricem  Christi,  adimplendo  ea  quae  desunt  eius  passio- 
num, pro  Ecclesia,  ita  ut  per  gratiam  suscitetur  et  vivificetur  omne  opus 
bonum  cuiusvis  ordinis,  et  gratia  fluat  ad  membra  infirma,  mortua,  separata; 
eo  efficacius  quo  maior  est  sanctitas  cuiusvis  membri,  cuiusvis  animae  vel  hu- 
millimae. 

Vita  christiana,  igitur,  debet  tendere  ad  sanctitatem.  Non  consistit  in 
non  peccando,  in  quaerendo  quam  maxime  voluptates  dummodo  non  pec- 
cetur; sed  consistit  in  amando:  Deum  « ex  toto  » — in  primis  per  contem- 
plationem in  sensu  lato,  per  orationem  quasi  germen  et  initium  vitae  aeter- 
nae — , in  amando  proximum  sicut  Christus  dilexit  nos.  Recte  utendum  est 
bonis  temporalibus,  amore  coniugali,  consequentibus  delectationibus;  parce; 
quasi  incentivis  non  quasi  fine;  gradatim  ea  transcendendum  ad  perfectam 
caritatem.  Et  hoc  est  unicum  verum  fundamentum  ad  omnes  solutiones  circa 
problemata  socialia,  de  morali  coniugali  etc. 

Ex  dictis  apparet  etiam  vera  essentia  « consiliorum  »,  praeter  particu- 
lares actuationes  scholarum  spiritualium  particularium;  apparet  nexus  consi- 
liorum inter  se  et  cum  caritate:  inscindibilia. 

Denique  apparet  quod,  licet  per  miserentem  dispositionem  divinam  effec- 
tus immediatus  ministerii  sacerdotalis  non  dependet  a sanctitate  sacerdotis 
— et  hoc  in  bonum  animarum  — attamen  sacerdotium  ex  suprema  conve- 
nientia exigit  perfectionem,  sanctitatem  supremam  in  sacerdote. 

Nam  sacerdos,  vocatus  a Deo  eique  mancipatus  in  supremum  opus,  debet 
considerare  sua  bona  tamquam  non  propria  sed  Dei,  sibi  commissa  pro  suo 
ministerio.  Cum  sit  minister  oboedientiae  redemptricis  Christi  eiusque  pro- 
secutionis in  populo  cbristiano,  tota  vita  eius  debet  esse  oboedientia.  Per 
castitatem  perfectam,  corporis  et  spiritus,  usque  ad  purissimam  humilitatem, 
debet  se  pandere  perfectae  caritati,  qua  Deum  solum  amet,  et  omnes  in  Deo 
et  per  Deum,  qua  ipsa  caritate  Deus  diligit  nos.  Debet  igitur  niti  ad  plenam 
perfectionem,  ad  supremam  sanctitatem. 

Concludendo,  peto  quod  praesens  cap.  IV  omnino  reficiatur,  innitendo  in 
profunda  consideratione  de  divino  Consilio  circa  Creationem,  Elevationem 
et  Redemptionem. 

35 

Re v. mus  P.  D.  OMER  DEGRIJSE 
Superior  generalis  C.I.C.M. 

I.  In  cap.  IV  agitur  « de  vocatione  ad  sanctitatem  »,  i.  e.  « De  Ecclesia 
qua  sancta  ».  Nonne  optandum  esset  ut  etiam  in  hoc  cap.  IV  explicite  sermo 
fieret  « De  Ecclesia  qua  sanctificante  » de  Ecclesia  ut  « institutione  salutis  », 
ut  « medio  generali  salutis  »,  indicando  media  salutis  Ecclesiae?  « Ecclesia 
sanctificans  » ad  « Ecclesiam  qua  sanctam  » dirigitur  seu  refertur:  sunt  duo 
aspectus  eiusdem  Ecclesiae. 

1.  « Sanctificatio  » est  unus  e finibus  Ecclesiae.  Quaeri  potest:  Cur  in 
schemate  de  Ecclesia  nullibi  ex  professo  agatur  de  fine,  de  missione 
Ecclesiae?  (Episcopi  regionis  Burdigalensis  petierunt  caput  « De  Missione 
Ecclesiae»:  Emendationes,  Pars  II,  pag.  11).  In  primo  textu  schematis 
aderat  caput:  « De  necessitate  Ecclesiae  annuntiandi  Evangelium  omnibus 
gentibus  » (cap.  X).  Hoc  autem  caput  ex  toto  excidit. 

2.  Si  autem  Concilium  imaginem  organicam  Ecclesiae  delineare  intendit, 
necesse  est  sermonem  facere  de  fine  Ecclesiae.  Quomodo  enim  Ecclesiam 
intelligere  possimus  tacendo  eius  finem?  « Finis  est  primum  in  intentione  »; 
e fine  declaratur  ratio  ob  quam  Ecclesia  est  fundata;  finis  explanat  Ecclesiae 
mysterium;  rationem  exsistentiae  hierarchiae  praebet}  rationemque  vitae  re- 
ligiosae, apostolatus  laicorum,  etc.  Omnia  consideranda  sunt  tamquam  in 
hunc  finem  Ecclesiae  directa  et  relata:  Ecclesiam  intelligere  non  possumus, 
si  non  videmus  eam,  totam  et  integram,  eniti  ad  huius  finis  assecutionem; 
ita  solummodo  imaginem  seu  figuram  dynamicam  Ecclesiae  obtinebimus. 

3.  In  schemate  nostro,  diversis  in  locis,  per  transennam  sermo  fit  de 
munere  Ecclesiae.  Hoc  autem  insufficiens  videtur.  In  capite  quodam  speciali 
vel  in  parte  eiusdem,  aut  per  modum  epilogi,  explicite  agendum  esset  de 
Missione  Ecclesiae  in  mundo.  Tunc  tantum  apparebit  imago  dynamica  Ec- 

clesiae,  imago  Ecclesiae  in  statu  missionis  seu  Ecclesiae  missionalis,  sicut 
multi  Patres  exoptaverunt.  Mundus  universus,  catholici  et  non-catholici  ocu- 
los ad  Ecclesiam  vertunt.  Mundus  exspectat  ut  Ecclesia  solemniter  declaret 
quaenam  sit  ratio  eius  exsistentiae,  quaenam  sit  eius  missio  in  mundo,  prae- 
sertim in  mundo  hodierno.  De  cetero,  in  « Introductione  » schematis  di- 
citur: « Cum  vero  Ecclesia  sit  in  Christo  signum  et  instrumentum;  seu 
veluti  sacramentum  intimae  totius  generis  humani  unitatis  eiusque  cum  Deo 
unionis,  naturam  missionem  que  suam  universalem  instantius  fidelibus  suis 
et  mundo  universo  declarare  intendit,  praecedentium  Conciliorum  argumento 
instans,  illudque  sermone  menti  hodiernae  accommodato  enucleans  ».  Iam 
vero,  hoc  non  factum  est  in  ulteriore  expositione  schematis. 

4.  Quod  si  nunc  finis  Ecclesiae  declaratur,  ponitur  fundamentum  dogma- 
ticum sequentium  schematum:  v.  g.:  « De  Missionibus  »,  « De  B.  M.  Vir- 
gine »,  « De  statibus  perfectionis  »,  « De  sacrorum  alumnis  formandis  »,  « De 
apostolatu  laicorum  »,  « De  cura  animarum  »,  « De  praesentia  efficaci  Ec- 
clesiae in  mundo  hodierno  »,  etc.  In  aliis  quidem  documentis  ecclesiasticis 
iam  sermo  factus  est  de  missione  Ecclesiae  (Cone.  Vat.  I:  Denz.,  n.  1821; 
Litt.  Enc.  Satis  cognitum  Leonis  XIII;  Litt.  Enc.  Mystici  Corporis  Christi 
Pii  XII;  attamen  oportet  ut  Concilium  Vaticanum  II  de  illo  argumento  quo- 
que agat,  ut  claram  imaginem  Ecclesiae  delineat  et  exspectationi  mundi  ho- 
dierni satisfiat. 

5.  Quisnam  est  iinis  Ecclesiae?  Opus  redemptionis  Christi  persequi: 
« Opus  redemptivum  Christi  perenne  reddere  »:  sanctificatio  et  salus  homi- 
num: « constitutio  populi  Dei  in  Christo  uniti,  in  terra  peregrinantis  ad 
caelum  » (finis  proximus);  glorificatio  Christi  et  Dei  (finis  ultimus). 

Ad  finem  suum  assequendum,  Ecclesia  tria  munera  Christi  continuare 
debet  («  Sicut  'misit  me  Pater,  et  ego  mitto  vos  » {Io.  20,  21): 

a)  Munus  propheticum : « Euntes  docete...  » (Mt.  28,  18-20).  Bo- 
num nuntium  afferre,  verbum  annuntiare:  ad  extra-,  paganis;  evangelisatio: 
officium  et  ius  Ecclesiae  veritatem  evangelicam  omnibus  hominibus  prae- 
dicandi. Hic,  pars  cap.  X prioris  schematis  reassumi  posset,  item  cap.  I, 
art.  10  novi  schematis.  Ita  fundamentum  dogmaticum  operis  missionalis 
poneretur;  ad  intra : in  ipsa  Ecclesia;  ministerium  verbi. 

b)  Munus  sacerdotale:  sanctificatio  hominum,  incipienda  a baptismo: 
« baptizantes  » (Mt.  28,  18-20).  « Ecclesia  ut  sanctificans  »,  ad  « Ecclesiam 
ut  sanctificatam  » directa,  ad  « communitatem  salutis  inchoatam  »,  et  ad 
« communitatem  salutis  consummatae  ».  Quaeritur  num  in  schemate  satis 
agatur  de  « Ecclesia  triumphante  »? 

c)  Munus  regale : « Docentes  eos  servare  omnia  quaecumque  man- 
davi vobis  » (Mt.  28  ,18-20).  Potestas  iurisdictionis  in  Ecclesia.  Hic  poni 
potest  fundamentum  eorum  quae  postea  dicentur  de  missione  Ecclesiae  quoad 
temporalia. 

II.  1.  Schema  Ecclesiam  considerat  tantum  sub  respectu  theoretico  et 
intemporali. 

Cur  Ecclesia  in  fine  huius  schematis  non  poneretur  in  medio  nostri  tem- 
poris, confrontata  cum  mundo  hodierno  et  crastino  (Concilium  enim  etiam 
pro  futuro  decernit)?  Hoc  mundus  hodiernus  ab  Oecumenico  Concilio  ex- 
spectat: quomodo  Ecclesia  (sub  forma  praecipuarum  linearum  descripta) 
concipit  munus  suum  in  mundo  hodierno  et  crastino? 

2.  Hoc  Concilium  pastorale  intendebat  confrontare  Ecclesiam  cum  mun- 
do huiusque  magnis  quaestionibus  seu  problematibus,  et  renovare  Eccle- 
siam ita  ut  praedictas  quaestiones  solvere  posset.  Dolendum  vero  est  quod 
nulla  synthesis  praecipuorum  problematum  mundi  nostri  Patribus  Concilii 
data  est  a peritis  in  sociologia  religiosa,  in  scientia  et  actione  pastorali  atque 
in  missiologia.  Quae  synthesis  nobis  validum  adiumentum  fuisset  ad  melius 
perspiciendum  quid  in  Ecclesia  accommodandum  esset  ut  ipsa  necessitatibus 
nostri  temporis  occurrat,  et  simul  ut  Ecclesiae  problemata  minus  sub  re- 
spectu Ecclesiae  localis  quam  universalis  considerentur. 

3.  Si  loqui  volumus  de  missione  Ecclesiae  in  mundo  hodierno  et  cra- 
stino, attendenda  sunt  haec  problemata: 

a)  Problema  dechristianisationis  in  mundo  occidentali,  in  antiqua  Ec- 
clesia christiana.  Ne  nosmetipsos  decipiamus:  praesens  status  rerum  angu- 
stias et  sollicitudinem  suscitat.  Laicismus,  materialismus,  humanismus  athei- 
sticus  semper  magis  magisque  pervadunt  vitam  socialem,  politicam,  oecono- 
micam, technicam  et  scientificam.  Mundus  pure  humanus,  sine  Deo,  con- 
struitur. Apostasia  de  die  in  diem  crescit.  Ecclesia  magis  magisque  evadit 
« minor  coetus  » (minoritas)  in  mundo  irreligioso.  Neque  praetermittendum 
est  mundum  occidentalem  maxime  influere  in  ceteras  nationes  et  praesenti 
tempore  fere  solum  omnes  vires  et  opes  missionarias  supplere  debet.  Status 
Americae  Latinae,  anxietatem  suscitans,  omnibus  notus  est. 

Concilium  munus  suum  non  comprehenderet,  si  non  premeretur  anxie- 
tudine in  facie  status  Ecclesiae  in  mundo  occidentali. 

b)  Problema  marxismi  atheistici  qui  iam  tertiam  partem  generis  hu- 
mani subiugavit. 

c ) Problema  « explosionis  » demographicae  humanitatis,  de  qua  hic 
pauca  tantum  dicuntur.  Quod  problema  annis  proxime  futuris  quaestiones 
gravissimas  solvendas  ponet. 

Nunc , in  mundo  adsunt:  3.000.000.000  homines,  quorum  tantum  17% 
sunt  catholici;  hoc  saeculo  exeunte,  aderunt:  6.000.000.000  homines,  quo- 
rum (probabiliter)  tantum  14%  erunt  catholici. 

Nunc  iam  adsunt:  2.000.000.000  non-christiani,  quorum  numerus,  saecu- 
lo nostro  exeunte,  erit:  4.000.000.000.  (In  sola  Asia  erunt  fere  4.000.000.000 
pagani). 

Nunc  in  America  Latina  numerantur  150.000.000  incolae;  saeculo  exeun- 
te, erunt  circiter  400.000.000. 

Nostro  saeculo  exeunte,  Ecclesia  erit  « parva  minoritas  ». 

Persentiendum  nobis  est  Ecclesiam,  relative  loquendo,  semper  retro- 
gredi,  ad  numerum  fidelium  quod  spectat,  eamque  de  die  in  diem  muneri 


ANIMADVERSIONES  SCRIPTAE  - CAP.  IV  DE  ECCLESIA 


151 


suo  minus  satisfacere:  « Euntes  docete...  »,  atque  semper  minus  capacem  fieri 
munus  suum  implendi.  Opus  missionale  tantum  incipit. 

Concilium  conscium  fieri  oportet  status  urgentis  necessitatis  Ecclesiae, 
atque  usum  magnorum  mediorum  decernere,  ut  Ecclesia  nostris  temporibus 
munus  suum  explere  valeat. 

d)  Problema  famis  in  mundo  seu  problema  regionum  quae  sunt  in 
statu  evolutionis. 

Opportunum  videtur  ut  in  fine  schematis  de  Ecclesia , cum  sermo  fit  de 
missione  Ecclesiae,  etiam  breviter  agatur  de  eius  missione  in  mundo  ho- 
dierno atque  paucis  verbis  delineatur  solutio  quam  Concilium  supra  relatis 
problematibus  proponere  intendat. 

Animadversiones  additae-. 

Liceat  mihi  aliqua  verba  facere  circa  cap.  IV  de  Ecclesia , in  specie  de  vita 
religiosa: 

1.  Tota  vita  et  actio  profitendum  consilia  evangelica  in  statu  ab  Ecclesia  or- 
dinato et  actioni  Ecclesiae  associato,  Ecclesiae  devoveri  debet,  cum  in  hoc  ratio- 
nes essendi  et  operandi  habeat.  Omnia  in  hoc  statu  ad  Ecclesiae  bonum  ordinantur: 
religiosus  non  amplius  de  se  disponere  valet  sed  in  manibus  Ecclesiae  positus  est, 
eique  in  sua  vita  spirituali,  culturali,  apostolica  et  disciplinari  plene  devincitur, 
quo  peculiari  titulo  se  filium  seu  filiam  Ecclesiae , sicut  S.  Theresia  ab  Avila, 
proclamare  valet  et  adhuc  magis  uti  talis  vivere  debet,  ita  ut  cum  S.  Paulo  dicere 
possit:  « Mihi  vivere  Christus  est  »,  scii.  Christus  in  Eius  mystico  corpore.  Sese 
vovere  Christo  est  sese  vovere  Ecclesiae,  sacramento  Christi  in  terris;  sese  vovere 
Ecclesiae  est  sese  vovere  missioni  Ecclesiae  et  in  sua  vita  exprimere  sanctitatem 
et  dynamismum  Ecclesiae.  Schema  videtur  sensum  vitae  religiosae  in  Ecclesia  nimis 
restringere  ad  testimonium  sanctitatis  et  non  satis  eam  considerare  ut  instrumen- 
tum sanctificationis. 

Ideo  textus  n.  33,  pag.  21,  linn.  24-26,  ita  redigi  potest:  «Religiosus  per 
consiliorum  evangelicorum  professionem  Ecclesiae  se  tradit,  quam  traditionem 
Ecclesia  admittit,  atque  religioso  munus  committit  signum  et  testimonium  necnon 
instrumentum  sanctitatis  et  fecundae  operositatis  Ecclesiae  sese  exhibendi.  Qui- 
libet sodalis  status  perfectionis  acquirendae  certo  sciat  se  in  servitium  Ecclesiae 
constitutum  esse,  quod  servitium  per  sanctitatem  et  in  Ecclesiae  labore  coopera- 
tionem iuxta  propriam  vocationem  exprimendum  est  ». 

2.  N.  33,  pag.  21,  linn.  25-29.  Ut  tota  religiosi  vita  hoc  spiritu  ecclesiali  im- 
buatur, utiliter  exprimi  posset,  non  tantum  quod  professio  consiliorum  evangeli- 
corum auxilium  praestat  ad  vitam  Salvatoris  clarius  exprimendam,  sed  etiam  quod 
munus  tribuit  sanctitatem  Christi  in  Ecclesia  exprimendi  per  omnia  opera  et  ele- 
menta quibus  vita  consecrationis  constat  et  expletur,  nempe  per  orationem  et 
cultum,  per  ascesim  et  variarum  virtutum  exercitium,  per  apostolatum  variis  for- 
mis expressum,  per  disciplinam  qua  integra  sodalis  vita  regitur. 

3.  Exprimendum  esset  etiam  quod  per  profitentes  consilia  evangelica,  in  statu 
ab  Ecclesia  instituto  et  ordinato,  ipsa  Ecclesia  plene  amori  et  sanctitati  Christi, 
eius  sponsi,  correspondet.  Ecclesia  uti  « sponsam  Christi  »,  iuxta  doctrinam  Pa- 
trum, peculiari  modo  esse  exhibet  in  consecratione  et  professione  virginitatis. 

In  hoc  fideli  responso  ope  sodalium  statuum  perfectionis,  Ecclesia  sese  exhibet 

sine  macula  et  sine  ruga  ( Eph . 5,  27)  et  praeterea  foecunditatem  explet  quo  cor- 
pus Christi  mysticum  aedificatur  atque  regnum  Dei  extenditur. 

4.  N.  36,  pag.  23,  lin.  14.  Addi  potest  quod  vita  religiosa,  tam  stricte  vitae 
Ecclesiae  devincta  est,  ut  persolvi  seu  exprimi  debeat  in  quolibet  sodali , tamquam 
vita  ipsius  Ecclesiae.  Religiosi  practice  nosse  debent  ipsos  non  esse  insulam  ali- 
quam in  Ecclesia  sed  per  ipsam  religiosam  professionem  in  ipso  corde  Ecclesiae 
insertos  esse,  atque  signum  et  veluti  sacramentum  ipsius  Ecclesiae  effectos  esse. 
Quapropter,  consequenter  ad  ipsam  indolem  pastoralem  Concilii,  religiosos  con- 
scios esse  debere  eorum  strictae  et  peculiaris  unionis  et  incorporationis  Ecclesiae, 
ex  quo  obligatio  fluit  ita  resumenda:  sentire  cum  Ecclesia,  sapere  cum  Ecclesia, 
vivere  et  operari  cum  Ecclesia. 

5.  Laudandum  est  schema  pro  profunda  eius  doctrina  vitae  religiosae.  Notum 
est  quod  hucusque  doctrina  vitae  religiosae  generarim  laborabat  sequentibus  de- 
fectibus: 

a)  Perfectio  christiana  attingenda  proponebatur  modo  nimis  individualistico, 
modo  non  satis  sociali  et  ecclesiali. 

b)  Non  satis  elaborata  fuit  theologia  servitii  Ecclesiae. 

c)  Nimis  exclusive  illustrabatur  theologia  vitae  contemplativae  et  non  satis 
theologia  vitae  activae  seu  apostolicae,  sicut  haec  exercetur  in  Congregationibus 
vitae  activae,  sive  virorum  sive  mulierum.  Perfectio  vitae  religiosae  est  in  caritate, 
quae  caritas  exercetur  non  solum  in  contemplatione  sed  etiam  in  actione  aposto- 
lica  quae  ex  seipsa  habet  valorem  sanctificantem. 

Concludo.  Schemate  nostro  apparet  et  forsan  clarius  apparere  debeat  quod 
aspectus  ecclesialis  et  apostolicus  est  elementum  essentiale  vitae  religiosae. 

Rev.mus  P.  D.  ANTONIUS  DE  HORNEDO  CORREA 

Praefectus  apostolicus  S.  Francisci  Xaverii 

Multa  quidem  bona  in  hoc  capite  « de  vocatione  ad  sanctitatem  in  Ec- 
clesia » dicuntur;  attamen,  omnibus  perpensis,  dicendum  videtur  essentiam, 
functionem  et  missionem  status  religiosi  in  Ecclesia  non  recte  concipi  ac 
enuntiari.  Sequentia  ergo  animadvertere  placet: 

1.  Religiosi  sunt  populus  Dei,  membra  Corporis  mystici  Christi,  sicut 
ceteri  fideles.  Ergo  habent  omnes  titulos  eorum  ad  vitam  virtutis  sine  li- 
mite tendentis  ad  perfectionem;  nihil  eis  deficit  ex  fundamentis  in  quibus 
aliqui  affirmant  tendentiam  ad  specialem  perfectionem  laicorum  innixam  esse 
vel  in  quibus  specialem  spiritualitatem  laicorum  radicare  intendunt.  Status 
religiosorum  proinde,  cum  specialibus  suis  obligationibus  et  mediis,  ortis  ex 
voluntaria  consecratione  totali  et  radicali  sequelae  Christi  in  Ecclesia,  non 
potest  reduci  ad  meram  modalitatem  diversam  vitae  christianae:  non  enim 
modo  tantum  illae  differentiae  typificantur  quae  inter  statum  religiosum  et 
statum  laicalem  habentur.  Ergo  clare  dicendum  est  Religiosos  amplecti  sta- 
tum vitae  excellentiorem  in  se  ipso,  et  ex  seipso  diversum  ab  aliis  statibus, 
quia  secundum  constantem  traditionem  Ecclesiae  exigentias  ponit,  quarum 

observantia  sub  auxilio  gratiae  certo  ad  perfectionem  christianam  specifice 
superiorem  conducunt.  Tales  autem  exigentiae  non  inveniuntur  in  statu 
laicorum  et  ne  quidem  in  statu  sacerdotali  qua  tali.  Quamvis  enim  status 
sacerdotalis  maioris  dignitatis  et  responsabilitatis  subiectivae  sit,  tamen  ex 
seipso  nullum  consilium  evangelicum  implicat.  Utique  Ecclesia  in  eo  varia 
media  determinat  quae  ad  perfectionem  conducunt,  sed  alia  media  statuere 
potuisset,  uti  v.  g.  patet  e lege  caelibatus  quae  in  oriente  non  obligat  sicut 
in  occidente. 

Quod  nunc  ad  praestantiam  vitae  religiosae  attinet,  iam  inde  a saeculo 
quinto  inveniuntur  perplura  testimonia  valde  explicita  hac  de  re  (cf.  Enchi- 
ridion de  statibus  perfectionis,  v.  g.  nn.  10,  15,  22,  30  etc.). 

De  relatione  autem  status  sacerdotalis  ad  statum  religiosum  in  eodem 
hoc  sensu  praeclara  exstant  testimonia  Pii  XII  qui  in  tota  traditione  catho- 
lica hic  innititur  (cf.  v.  g.  Allocutionem  Pii  XII  ad  Congressum  Perfectionis 
anni  1950). 

2.  Non  solum  autem  status  religiosus  qua  status  aliis  statibus  est  supe- 
rior, sed  per  consequentiam  eius  spiritualitas  typice  religiosa  praestat  spiri- 
tualitate  sive  laicorum  sive  sacerdotum  saecularium.  Totalis  enim  et  illimi- 
tata  stabilis  sui  ipsius  consecratio  Christo  facta  speciales  et  quidem  superio- 
res exigentias  spiritualitatis  secumfert.  Quod  utique  ex  maximis  operibus 
spiritualitatis  catholicis  ad  oculos  demonstratur. 

3.  Praesertim  autem  considerandum  est  doctrinam  de  praestantia  status 
religiosi  non  esse  quoddam  theologoumenon  quod  libere  denegari  posset. 
Hac  de  re  enim  existit  authentica  traditio  catholica  et  definitivum  magisterii  su- 
premi iudicium,  necnon  etiam  technicus  theologorum  consensus.  Suo  tem- 
pore Suarez  iam  dicebat  negationem  huius  doctrinae  esse  haereticam  (Suarez, 
De  statu  perfectionis,  lib.  1,  cap.  6). 

4.  Hac  in  re  non  solum  theologi,  sed  etiam  supremum  magisterium  Ec- 
clesiae plures  textus  S.  Scripturae  adhibuerunt  sed  etiam  ad  nostros  usque 
dies  adhibere  pergunt.  Quamvis  autem  sensus  litteralis  aliquorum  horum 
locorum  scripturisticorum  non  immediate  et  directe  de  statu  religioso  age- 
rent — quod  tamen  haud  ab  omnibus  conceditur  — tamen  hoc  nullatenus 
significat  hisce  textibus  nullam  vim  probativam  inesse.  Exegesis  litteralis 
enim  utique  necessaria  et  primarii  momenti  est;  attamen  haud  confundenda 
est  cum  exegesi  legitima  sic  et  simpliciter.  Ceteroquin  quis  auderet  denegare 
veritatem  v.  g.  a Pio  XII  hisce  verbis  enuntiatam  quoad  radicationem  status 
religiosi  in  ipsa  Iesu  Christi  doctrina:  « Di  fatto  — aiebat  hic  venerandus 
Pontifex  — la  sostanza  dello  stato  religioso  consiste  nei  tre  consigli  evangelici 
realizzati  e professati  per  mezzo  dei  tre  voti.  I riferimenti  al  Vangelo  sono 
qui  superflui.  Bastera  ricordare  il  testo  classico...  » (De  facto  substantia  status 
religiosi  consistit  in  tribus  consiliis  evangelicis  quae  in  tribus  votis  vivuntur 
et  professione  veniunt...  Superfluum  est  hic  ad  Evangelium  explicite  referre. 
Sed  sufficit  textum  classicum  quendam  referre...). 

Iamvero,  cum  pateat,  hasce  doctrinas  in  schemate  haud  enuntiari  sed 

completo  silentio  praeteriri,  censeo  hoc  caput  ex  hoc  capite  penitus  retrac- 
tandum esse  eo  fine,  ut  veritati  catholicae  integrae  et  non  ad  lubitum  dimi- 
diatae suus  in  Ecclesia  sit  locus. 

Hoc  autem  non  tantum  ob  rationes  stricte  dogmaticas  necessarium  esse 
iudico,  sed  etiam  ob  rationes  practicas  et  pastorales. 

Ecclesia  hodie  sicut  antea  indiget  viris  et  mulieribus  qui  in  vita  religiosa 
Christo  in  Ecclesia  sese  dedicant.  Si  autem  modo  quo  nunc  in  schemate  fit, 
status  religiosus  prorsus  inadaequato  modo  exhibeatur,  timendum  est  ne 
vocationes  diminuantur  cum  ingenti  damno  totius  Ecclesiae. 

37 

Exc.mus  P.  D.  AURELIUS  DEL  PINO  GCMEZ 
Episcopus  Iller densis 

Meo  humili  iudicio  cap.  IV  « de  vocatione  ad  sanctitatem  in  Ecclesia  » 
est  mirifice  confectum,  ita  ut,  prout  iacet,  votationi  subiici  posset.  Ideoque 
quae  proferemus  ut  clarius  decor  eius  splendeat  ordinantur. 

Huius  capitis  maximum  momentum  nemo  est  qui  non  videat.  Siquidem 
bene  dicere  possumus  sanctificationis  opus  esse  finem  redemptionis:  Qui 
propter  nos  homines  et  propter  nostram  salutem  descendit  de  caelis.  Et 
revera  Dei  glorificatio  est  ultimus  hominis  et  omnium  rerum  finis  ad  quem 
per  sanctitatem  pervenimus.  Peccatum  est  offensa  Deo  illata,  cui  peccando  ne- 
gamus gloriam  ipsi  debitam.  Deo  per  peccatum  offenso  debitam  reparationem 
tribuimus  per  poenitentiam,  quae  est  dolor  de  peccato  commisso  cum  pro- 
posito novae  vitae,  i.  e.,  vitae  sanctitatis,  qua  restituimus  Deo  gloriam,  quae 
est  clara  notitia  cum  laude.  Per  sanctitatem  nos  exercemus  in  amorosa  Dei 
cognitione  et  ineffabili  laude  ipsi  tributa  per  actus  omnium  virtutum,  singula- 
riter per  actus  virtutis  caritatis. 

In  prooemio  omnium  ad  sanctitatem  vocatio  luculenter  asseritur,  sive 
ad  hierarchiam  pertineant,  sive  ab  ea  pascantur. 

N.  29:  De  universali  ad  sanctitatem  vocatione  agitur.  Pluribus  omissis 
quae  de  nomine  et  conceptu  vocationis  exponi  possunt,  tantum  dicimus:  Vo- 
catio, prout  hic  sumitur,  est  actus  divinae  voluntatis,  quo  Deus,  supernatu- 
ralibus  gratiis,  ad  sanctitatem  amorose  impellit.  Ut  omnia  quae  asseruntur 
bene  intelligantur  et  possibilis  confusio  vitetur,  notandum  est  sanctitatis 
nomen  plures  significationes  habere,  quas  nunc  propter  temporis  defectum 
determinare  non  oportet,  sed  tantum  affirmabimus  quod  in  quacumque  accep- 
tione hoc  nomen  sumatur,  agendo  de  creaturis  semper  significat  aliquam  con- 
iunctionem  aut  relationem  cum  Deo,  qui  est  sanctitas  essentialis  et  infinita, 
ex  cuius  participatione  homo  et  res  sancti  dicuntur.  Evidenter  apparet  hic 
agi  de  sanctitate  prout  formaliter  constituit  vitam  supernaturalem  in  homi- 
nibus, ad  quam  oeconomia  redemptionis  ordinatur.  Forma  et  essentia  huius 
vitae  supernaturalis  est  gratia  habitualis  et  sanctificans,  quae  est  formalis  par- 
ticipatio divinae  naturae  et  ex  qua  efficimur  filii  Dei  adoptivi,  fratres  Chri- 

sti,  habitaculum  Sanctissimae  Trinitatis,  templum  Spiritus  Sancti  et  heredes 
vitae  aeternae.  Haec  gratia  sanctificans,  quae  in  anima  nostra  recipitur  et  ei 
confert  vitam  supernaturalem  est  ad  modum  naturae  supernaturalis  et  secum 
habet  virtutes  theologales  et  morales  necnon  Spiritus  Sancti  dona.  Exercitio 
virtutum  theologarum  habentium  Deum  ut  obiectum  formale,  praecipue  vita 
supernaturalis  evolvitur;  sed  inter  eas  eminet  caritas,  quae  est  amor  Dei 
propter  Se  ipsum,  nimirum  propter  suam  infinitam  bonitatem,  et  amor  nostri 
et  proximi,  et  vellem  dicere  omnium  aliarum  rerum,  propter  ipsum  Deum, 
cuius  bonitas  in  universa  creatione  exsplendescit.  Si  autem  sanctitas  est  con- 
iunctio  cum  Deo,  et  amore  caritatis  ineffabili  modo  cum  Deo  coniungimur, 
evidens  est  sanctitatem  in  caritate  consistere  et  homines  esse  sanctiores  quo 
intensiori  caritate  cum  Deo  coniunguntur,  ac  proinde  nos  omnes  debemus 
tendere  ad  actus  caritatis  perficiendos  et  actus  aliarum  virtutum  magis  ac 
magis  caritatis  effluviis  informandos  usque  dum  perveniamus  ad  indicibilem 
amplexum  cum  Deo  in  vita  caelesti.  Ita  agendo,  secundum  mensuram  dona- 
tionis Christi,  et  nos  in  sanctitate  crescemus  et  mirifice  cooperabimur  ut  in 
Ecclesia  Dei  sanctitas  augeatur. 

In  n.  30:  De  multiformi  unius  sanctitatis  exercitio  agitur.  Peropportunum 
nobis  videtur  extollere  unam  esse  sanctitatem,  hoc  est,  sanctitatem  in  variis 
vitae  generibus  et  officiis  non  differre  neque  essentialiter  seu  specifice  neque 
qualitative,  sed  tantum  quantitate  seu  intensive.  Et  revera  gratia  sanctificans 
cum  omnibus  suis  virtutibus  eadem  est  essentialiter  et  qualitative  pro  om- 
nibus hominibus,  et  idem  affirmari  debet  de  caritate;  inde  unica  differentia 
pro  distinctorum  hominum  sanctitate  nequit  provenire  nisi  ex  eiusdem  in- 
tensitate  seu  gradu. 

Verba  quae  in  n.  30,  linn.  2-13  inveniuntur  merentur  ut  ab  omnibus 
episcopis  et  presbyteris  in  intimis  animae  nostrae  reponamus  et  sine  inter- 
missione ex  toto  corde  recolamus.  Nos  omnes  penitus  sumus  persuasi  sancti- 
tatem in  universa  Ecclesia  et  in  singulis  dioecesibus  et  paroeciis  maxime  pen- 
dere a sanctitate  episcoporum  et  presbyterorum.  Imprimis  quia  haec  sanctitas 
in  Cor  Iesu  Sacratissimum  efficacissimam  vim  affert  ut  perabundantes  gratias 
super  Ecclesiam  et  omnes  eius  institutiones  proferat;  insuper  si  episcopi  et 
presbyteri  sanctitate  emineamus,  pervalide  sacrosanctum  munus  nostrum  pa- 
storale exercemus,  quo  exercitio  dioeceses  et  paroeciae  in  Christo  transfigura- 
buntur. Id  quod  ratio  theologica  luculentissime  nobis  aperit,  omnium  die- 
rum experientia  clarissime  comprobatur.  Si  dioeceses  et  paroeciae  in  fervore 
et  sanctitate  decrescunt,  omnibus  bene  deprehensis,  comprobatur  hanc  im- 
minutionem generatim  defectionibus  pastoralibus  obedire.  Dicere  non  inten- 
dimus apostolatum  ministrorum,  qui  sancti  non  sint,  omni  efficacitate  carere, 
neque  dicere  intendimus  opera  apostolatus,  nempe  praedicatio  proprie  dicta 
vel  alii  actus,  ut  librorum  piorum  publicatio,  conferentiae,  actuationes  indolis 
socialis  et  alia  huiusmodi,  ad  sanctificationem  ordinata,  sint  causa  immediata 
gratiae  sanctificantis  vel  actualis.  Sunt  tantum  gratia  externa  quae  praeparat 
modo  a theologis  explicato  ad  veram  gratiam  internam. 

Non  obliviscamur  haec  verba:  episcopi  in  conditione  vocationis  ad  per- 
fectum caritatis  pastoralis  exercitium  constituuntur.  Iure  extollitur  excellentia 
status  religiosorum,  sed  prae  oculis  habeamus  eorum  statum  esse  perfectio- 
nis adquirendae,  dum  status  episcoporum,  cui  in  schemate  videtur  assimilari 
status  presbyterorum,  est  status  perfectionis  adquisitae.  Oportet  prae  oculis 
habere  perfectionem  alicuius  status  non  necessario  secumferre  perfectionem 
eorum  qui  talem  statum  professi  sunt  et  in  eo  vivunt,  immo  contingere  potest 
et  de  facto  contingit  aliquos  eorum  in  sanctitate  superari  a laicis.  Haec  con- 
sideratio accrescet  in  nobis  desiderium  sanctitatis  et  fervoris  pastoralis.  Ne- 
que praetermittamus  quae  in  hoc  humero  innuuntur  de  inferioris  ordinis  mi- 
nistris, immo  latiore  sensu  etiam  de  laicis  a Deo  electis,  qui  ut  plene  aposto- 
latus  operibus  incumbant  ab  episcopo  vocantur,  ut  specialiter  fit  in  Actione 
Catholica,  quae  definita  est  a Pio  XI,  felicis  memoriae,  participatio  laicorum 
in  apostolatu  hierarchico,  et  eius  excellentia  nuper  magnis  laudibus  exaltata 
est  a peramantissimo  Pontifice  nostro  Paulo  VI,  feliciter  regnante. 

Quae  de  coniugibus  et  parentibus  sub  ratione  sanctitatis  dicuntur,  alacri- 
ter et  diffuse  evolveremus  si  tempus  non  deesset.  Per  pauca  schematis  verba, 
tanta  significationis  et  sensus  plenitudine  splendent,  ut  in  ipsis  perfectissime 
appareat  imponderabile  officium  familiae  christianae  in  promotione  sanctita- 
tis in  omnibus  Ecclesiae  liminibus.  Quam  bene  perspicitur  hic  quod  S.  Paulus 
de  matrimonio  scripsit:  « Sacramentum  hoc  magnum  est,  ego  autem  dico  in 
Christo  et  in  Ecclesia  » ( Eph . 5,  32). 

N.  31:  De  mediis  ad  sanctitatem  et  de  consiliis  evangelicis.  Ad  adquiren- 
dam  et  fovendam  sanctitatem,  quae,  uti  diximus,  in  caritate  consistit,  per- 
plurima  media  inveniuntur,  inter  quae  numeranda  sunt:  Sacrificium  Missae; 
receptio  sacramentorum,  praecipue  Eucharistiae,  quod  est  sacramentum  amo- 
ris et  convenientissime  intra  sacrificium  Missae  recipitur;  oratio;  sincera  no- 
stri abnegatio  et  firmum  amplexum  crucis  Domini  nostri  Iesu  Christi;  auditio 
verbi  divini  in  praedicatione  proprie  dicta,  in  exercitiis  spiritualibus,  praecipue 
ad  normam  Sancti  Ignatii,  quae  numquam  satis  commendantur,  in  recessu 
mensuali,  cuius  celebratio  pro  sacerdotibus,  pro  fidelibus  et  pro  institutionibus 
magis  ac  magis  celebrari  debet;  quotidiana  lectio  selectorum  librorum  spiri- 
tualium, praesertim  evangeliorum  et  totius  Novi  Testamenti,  filialis  impletio 
sanctae  Ecclesiae  praescriptionum,  specialiter  Romani  Pontificis,  conscientiae 
examen  et  iugis  Dei  praesentia;  fervida  devotio  filialis  erga  B.mam  Virginem 
Mariam,  Matrem  Domini  nostri  Iesu  Christi  et  Matrem  Ecclesiae,  et  singula- 
riter recitatio  sanctissimi  Rosarii,  ex  qua  tot  et  permagnae  gratiae  obtentae 
sunt,  ut  historia  testatur;  sicut  theologi  docent  vera  devotio  erga  sanctissimam 
Virginem  Mariam  est  unum  ex  signis  praedestinationis.  His  mediis  mirifice 
augentur  caritas  et  omnes  virtutes,  passiones  dominio  subiiciuntur  et  peccata 
venialia  imminuuntur. 

Plura  vellem  dicere  de  consiliis  evangelicis,  sed  tempus  non  adest.  Altis- 
simam  gratitudinem  nostram  Domino  nostro  Iesu  Christo  ferventer  exprima- 
mus, qui  talia  consilia  peramantissime  nos  docuit  exemplo  et  verbis,  et  efH- 

caciter  adlaboremus  ut  praedicta  consilia  ab  omnibus  fidelibus,  immo  ab 
omnibus  hominibus  agnoscantur  et  modo  a Deo  ipsis  concesso  libentissime  ea 
pervivant. 


38 

Exc.mus  P.  D.  CAROLUS  DE  PROVENCHERES 
Archiepiscopus  Aquensis 

I.  Quis  sit  locus  primae  sectionis  cap.  IV  magis  idoneus ? Cap.  IV  in  dua- 
bus sectionibus  dividitur.  Prima  (nn.  29-31)  de  universali  vocatione  ad  sanc- 
titatem tractat,  secunda  (nn.  32-36)  de  statibus  perfectionis. 

Quod  ad  locum  magis  idoneum  primae  sectionis  in  schemate  de  Ecclesia 
pertinet,  duae  dantur  opiniones  quarum  unaquaeque  argumentis  validis  in- 
nititur. 

Prima  opinio  tenet  divisionem  uti  nunc  datur  melius  ante  oculos  ponere 
momentum  religiosorum  et  status  vitae  perfectionis  acquirendae  in  Ecclesia. 
Rite  huiusmodi  status  momentum  magni  facit,  quod  minuere  nullo  modo 
debemus. 

Alia  opinio  ad  hoc  specialiter  attendit  quod  omnes  ad  sanctitatem  vocen- 
tur, ita  ut  sanctitas  sit  vocatio  populi  Dei.  Unde  proponit  quod  prima  sectio 
directe  in  fine  capituli  de  populo  Dei  ponatur,  dum  novum  fit  capitulum  de 
religiosis. 

Argumenta  in  favorem  primae  opinionis  iam  ab  exc.mis  DD.  Charue  et 
Urtasun  allata,  magni  ponderis  sunt  et  aliquomodo  anceps  sum.  Attamen, 
omnibus  perpensis,  ad  alteram  opinionem  inclinor,  quia  melius  mihi  videtur 
proponere  doctrinam  de  natura  et  fine  Ecclesiae. 

Sanctitas  enim  est  vocatio  propria  populi  Dei  ac  finis  charismatum  et 
munerum  in  Ecclesia.  Finem  oportet  proponi  antequam  de  particularibus 
tractetur. 

Tunc  n.  30  deleri  debet.  Quod  dicitur  de  presbyteris  et  ministris,  in  ar- 
ticulo « de  sacerdotibus  » (in  cap.  de  hierarchia)  veniet;  quod  de  coniugibus 
et  parentibus,  in  capitulo  « de  laicis  ».  Deinde  sequitur  capitulum  « de  his 
qui  consilia  evangelica  profitentur  ».  De  quocumque  statu  rectius  et  aequius 
loqui  potest,  sicut  optavit  exc.mus  D.  Angelus  Fernandes. 

Sic  ordo  logicus  melior  habetur.  Primo,  in  duobus  primis  capitulis  agitur 
de  natura  et  de  fine  Ecclesiae;  secundo,  in  capitulis  sequentibus  de  diversis 
muneribus  et  statibus,  quibus  unica  vocatio  christiana  ad  sanctitatem  vel  fo- 
vetur et  adiuvatur  vel  exercetur. 

Sicut  diximus,  novum  capitulum  « de  his  qui  consilia  evangelica  profi- 
tentur » initium  habet  in  n.  32,  cuius  textus  tamen  modificetur. 

Pag.  20,  lin.  36,  sic  legatur:  Ad  sanctitatem  seu  caritatis  perfectionem, 
ad  quam  omnes  vocantur,  ferventius  prosequendam,  maxime  confert  praxis 
consiliorum  e v angelicorum.  Ad  quae  consilia  evangelica... 

Pag.  21,  lin.  3,  valde  opportuna  esse  videtur  recordatio  primaevae  deter- 

minationis  huius  status  vitae,  quae  est  scii.,  iam  a primis  temporibus  Eccle- 
siae, sacra  virginitas  vel  castitas  Deo  stabili  modo  dicata.  Haec  recordatio 
proculdubio  momentum  oecumenicum  habere  potest.  Textum  sequentem 
propono:  « Huius  peculiaris  status  vitae  primaeva  determinatio  est  sacra 
virginitas  vel  castitas  Deo  stabili  modo  dicata.  Quae  forma  vitae  iam  a Christo 
Domino  ut  mysterium  quoddam  tantum  ab  aliquibus  intellecta  (cf.  Mt.  19,  12), 
a Paulo  apostolo  ut  consilium  sensu  proprio  commendata  (cf.  1 Cor.  7,  25), 
per  totam  traditionem  antiquam  a sanctis  Patribus  extollitur.  Quae  castitas 
Deo  dicata  semper  in  Ecclesia  floruit  et  hodie  mirabiliter  viget,  praesertim 
inter  mulieres.  Iam  ab  origine  caelibatus  consecratus  exstitit  etiam  in  clero 
et  decursu  temporis  generalis  factus  est,  in  Ecclesia  occidentali.  Vitae  virgi- 
nali apud  multos  adiunctae  sunt  paupertas  effectiva  et  erga  praepositum 
oboedientia  ». 

II.  Animadversiones  sequentes  tantum  primam  sectionem  respiciunt, 
nempe  par.  28-31,  quarum  ordinem  sequemur. 

Par.  28-29  simul : sanctitas  specifice  christiana.  Gaudendum  est  quod 
n.  29  clare  affirmet  sanctitatem  in  caritatis  perfectione  essentialiter  consi- 
stere et  omnes  homines  ad  eam  vocari. 

Tamen  ex  modo  loquendi  notio  sanctitatis  nimis  moralis  eruitur,  quasi 
sanctitas  principaliter  ex  conatu  hominis  proveniret. 

Unde  grave  incommodum  sequitur.  Nam  transcendentia  specifica  sancti- 
tatis christianae  non  apparet,  dum  hodie  variae  falsae  viae  perfectionis  homi- 
nes seducant:  multi  putant  sufficere,  ut  aiunt,  amare,  quidquid  sit  de  natura 
huius  amoris;  humanismus  naturalisticus  valde  diffunditur,  pro  quo  ipse 
homo  est  auctor  et  consummator  suae  perfectionis  pure  terrestris;  etiam 
nonnulli  conantur  Absolutum  attingere  methodis  mere  humanis. 

Oportet  ergo  sequentia  sub  n.  29  clare  affirmari  (quae  re  vera  tantum 
insinuantur,  et  quidem  sine  vigore,  pag.  18,  n.  28,  linn.  4-9,  pag.  19,  n.  31, 
linn.  38-40).  Gratia  divina,  quae  est  radix  sanctitatis,  nobis  datur  a Filio 
unigenito  incarnato,  qui  et  nos  sanguine  suo  redemit.  Ipse  est  Caput  nostrum 
a quo  omnes  gratiae  profluunt,  praesertim  per  sacramenta  quae  in  Ecclesia 
eius  distribuuntur:  initium  sanctitatis  est  gratia  baptismatis,  quae  in  sacra 
Eucharistia  nutritur  et  ad  perfectionem  ducitur.  Sic  sanctitas  est  sanctitas 
Christi  (scii,  nobis  communicata),  locus  eius  est  Ecclesia,  haec  sanctitas  est 
sacramentalis  (scii,  per  viam  sacramentorum  communicata). 

Hac  gratia  homines,  filii  adoptivi  Dei  facti,  re  vera  deificantur,  ita  ut  vita 
theologali  fidei,  spei  et  caritatis  in  societate  et  amicitia  Divinarum  Perso- 
narum in  animis  iustis  inhabitantium,  vivent. 

Christifideles  ita  Christo  Capite  uniuntur  quod,  si  gratiae  eius  libere 
respondeant,  in  Eum  de  die  in  diem  transformentur  ac  in  opere  salutis 
adimplendo  Redemptoris  consocii  fiant. 

Insuper  si  spiritu  beatitudinum,  gratia  operante,  imbuantur,  Domini 
Iesu,  humilis,  pauperis  et  mitis,  testes  fiunt. 

Sic  homo  potest  diligere  Deum,  quem  in  veritate  Patrem  vocat,  si  volun- 

tatem  eius  faciat,  mandata  eius  custodiens,  praesertim  fratres  et  proximum 
diligendo. 

Emendationes  textus  in  scriptis  directe  exc.mo  secretario  generali  trado. 

Par.  30.  Secundum  propositionem  meam  in  initio  factam,  haec  paragra- 
phus  deleri  debet,  dum  substantia  eius  in  aliis  paragraphis  distribuatur. 
Unde  considerationes  sequentes  tantum  valent  in  casu  quo  haec  mea  propo- 
sitio retenta  non  fuerit. 

Lin.  13,  pag.  19,  expressio  « gratiae  episcopalis  » mihi  videtur  claritate 
carere  ac  potius  confusionem  afferre.  Nam  intelligi  potest  ac  si  esset  gratia 
sacramentalis,  sacramenti  scii,  ordinis,  quod  non  est  in  omnibus  casibus 
certum.  Sufficit  de  missione  loqui,  cum  constet:  a)  participationem  muneris 
episcopi  ius  obiectivum  ad  gratias  actuales  ponere;  b)  omne  munus  in  Ec- 
clesia titulum  novum  esse  tendendi  ad  sanctitatem.  Quae  etiam  explicite 
dici  possunt. 

In  commentario  pag.  29  optime  dicitur  quod  ministri  sese  per  exerci- 
tium sui  muneris  sanctificant , quod  in  textu  nostro  non  dicitur.  Oporteret 
hoc  inserere,  v.  g.  lin.  8 vel  12. 

Uti  sub  n.  29  diximus,  gratia  fideles  Redemptoris  consocii  fiunt.  Agitur 
nempe  de  vocatione  redemptrice  christianae  vitae.  Unde  in  nostro  n.  30, 
lin.  23,  postquam  de  ministris  et  de  coniugibus  ac  parentibus  sermo  fuerit, 
oporteret  loqui  de  vocatione  eorum  qui,  dum  sit  caritas,  directius  fiunt 
participes  crucis  Domini,  primo  d.e  aegrotantibus  sed  etiam  de  omnibus 
pro  quibus  privatio  bonorum  humanorum  est  occasio  fecunditatis  super- 
naturalis  in  mysterio  Christi  et  Ecclesiae.  Similiter  loquendum  est  de  pueris 
et  senibus,  quorum  oratio  pretiosa  est  in  conspectu  Domini. 

Par.  31.  Haec  paragraphus  non  tractat  de  stabili  vitae  forma,  sed  de 
consiliis  in  genere,  et  hoc  quidem  recte.  Tamen,  pag.  20,  linn.  14-16,  agitur 
de  oboedientia  erga  praepositum,  dum  lin.  31,  alluditur  ad  eos  qui  omnia 
tria  consilia  privatim  observant.  Sed  valde  dubitatur  utrum  hoc  re  vera  detur 
extra  stabilem  vivendi  formam,  ab  Ecclesia  sancitam.  Ergo  cautius  loquen- 
dum esset  de  oboedientia  vel  spiritu  oboedientiae. 

Emendationes  textus  quoad  nn.  30-31  in  scriptis  directe  exc.mo  secreta- 
rio generali  trado. 

Emendationes. 

Pag.  18,  n.  28,  linn.  2-3,  textus  sic  mutetur:  deleantur  verba:  « sive  ad 
hierarchiam...  pascuntur  ».  Textus  sic  remanet:  omnes  ad  sanctitatem  vo- 
cantur. 

Lin.  9,  disputatur  si  pro  religiosis  loquendum  sit  de  electione  proprie 
dicta.  Unde  pro:  elegit,  legere:  vocat  vel  invitat. 

N.  29,  linn.  13-17,  textus  sic  mutetur:  Omnis  perfectionis  divinus  Auc- 
tor, Magister,  Exemplar  et  Consummator , Dominus  Iesus,  omnibus  et  sin- 
gulis hominibus  cuiuscumque  condicionis  praedicavit  dicens... 

Lin.  25,  additio:  « vocare.  Simul  gratiam  suam,  praesertim  per  sacra- 
menta in  cordibus  infundit.  Dum  plena  libertate  respondeant,  homines  hac 

gratia  in  eum  transformantur,  ipseque  eos  in  opere  redemptionis  adimplendo 
sibi  consociat  ac  testes  eius  fiunt,  cum  spiritu  beatitudinum  imbuti  in  humi- 
litate, paupertate,  castitate  et  mansuetudine  vivant  ». 

Linn.  26-31,  textus  sic  mutetur:  « Gratia  Christi  homo  filius  Dei  adop- 
tivus fit  ac  re  vera  deificatur,  ita  ut  ipsa  sanctissima  Trinitas  in  corde  eius 
inhabitet  ipseque  iam  in  hac  vita,  fide,  spe  et  caritate  in  amicitia  et  societate 
divinarum  Personarum  vivat.  Sic  dante  Spiritu  Sancto  Deum  Patrem  ap- 
pellat, quem  plene  amat  dum  voluntatem  eius  facere  satagat,  mandata  cu- 
stodiens ac  fratres  et  proximos  sicut  seipsum  diligens.  Omnes  ergo...  ». 

Vel  loco  linn.  26-31,  possent  venire  linn.  24-32,  pag.  19. 

Pag.  19,  n.  30,  lin.  8,  sanctificationem.  Etiam  per  exercitium  sui  mune- 
ris sese  sanctificant . 

Linn.  8-9,  verba:  « ut  Sancti  Patres  docent  » deleantur  quia  inutilia. 

Linn.  12-13,  textus  sic  mutetur:  Missionis  autem  episcopalis  partici- 
pes sunt... 

Lin.  15,  additio:  « Unde  novum  ius  acquirunt  ad  gratias  actuales  reci- 
piendas novaque  pro  eis  ponitur  exigentia  sanctitatem  prosequendi  ». 

Lin.  23,  additio:  « Speciali  dilectione  ad  eos  se  convertit  Sancta  Syno- 
dus, qui  in  corpore  vel  anima  patiuntur  aut  bonis  legitimis  vitae  humanae 
quocumque  modo  privantur,  sive  sint  aegrotantes  sive  in  captivitate  degen- 
tes sive  in  aerumnis  vel  iniustitia  lugentes.  Hi  omnes,  dum  sint  spiritu  fidei, 
spei  et  caritatis  animati,  strictius  Domino  crucifixo  Salvatore,  in  victimam 
pro  peccatis  oblato,  uniuntur.  Etiam  pueros  et  senes  adhortatur  Sancta  Sy- 
nodus, quorum  preces  pretiosae  in  conspectu  Domini  sunt  ». 

Pag.  20,  n.  31,  lin.  15,  textus  sic  mutetur:  ordinationi,  in  spiritu  oboe- 
dientiae et  quandoque  in  hac  speciali  forma  oboedientiae  erga... 

Lin.  23,  pro:  sed,  legere:  attamen. 

Lin.  34,  legere:  sive  apostolicis  et  caritativis  laboribus. 


39 

Re v. mus  P.  D.  LEO  DESCHATELETS 
Superior  generalis  O.M.l. 

Abhinc  aliquos  dies,  hanc  venerabilem  adunationem  alloquendi  privi- 
legium quaesieram,  de  his  quae  ad  cap.  IV  schematis  de  Ecclesia  pertinent. 

Nonobstante  voto  heri  emisso,  rursus  honorem  hunc  sollicitavi  atque  de 
eo  benigniter  concesso,  pergratus  maneo. 

In  praesenti  quidem,  nulla  referre  intendo,  de  rationibus  ob  quas  consi- 
deratio, ex  professo  necnon  et  in  capite  distincto  facienda  de  statu  per- 
fectionis adquirendae,  in  constitutione  dogmatica  de  Ecclesia , omnino  po- 
stulata sincere  mihi  videtur.  Praedictas  rationes  ad  secretariatum  generalem 
Concilii  referre  satis  habeo. 

Aliunde  autem,  compluribus  Patribus  nuperrime  in  aula  auditis,  quam 

maxime  necessarium  tale  caput  in  constitutione  hac  inserendum  retineo. 
Etenim,  in  Concilio,  claro  vel  confuso  modo,  haud  paucae  quaestiones  surre- 
xisse,  haud  paucae  difficultates  prodiere,  et  forsan  dubia,  relate  ad  « statos 
diversos  perfectionis  adquirendae  »,  necnon,  modo  particulari,  quoad  vitam 
ipsam  religiosam. 

Quae  cum  ita  sint,  videtur  Concilium  debere  problematibus  istis  respon- 
sum dare.  Schema  propositum  partim  eis  respondet,  non  autem  totaliter.  Sic, 
ut  feliciter  hoc  eveniat,  longior  et  accuratior  expositio  necessitatur,  quae  per 
aliquos  articulos  uti  nunc  habentur  satisfieri  non  potest. 

Certocertius  permulta  problemata  assurgunt  aliaque  iure  et  merito  a 
Patribus  ponuntur,  de  origine  necnon  de  natura  consiliorum  et  praeceptorum 
evangelicorum,  de  natura  vitae  religiosae,  vel  etiam  de  ipsis  statibus  per- 
fectionis adquirendae  in  Ecclesia. 

Nec  deest,  ut  mihi  videtur,  desiderium  et  quidem  legitimum  ex  parte 
Concilii  ut  vita  consiliis  evangelicis  ducta  praecisius  et  accuratius  definia- 
tur atque  exponatur. 

Et  revera  urget,  tempore  hoc  tam  opportuno  quo  in  Ecclesia  sanctitatis 
vitam  clariorem  in  lucem  prodire  desideratur,  tempore  quoque  quo  laicos 
huic  viae  sanctitatis  plene  et  secundum  totam  eius  evangelicam  aestimatio- 
nem sese  committere  optatur,  tempore  hoc  denique  quo  exigentias  episcopa- 
lis sacerdotalisque  sanctitatis  definire  et  elucidare  in  votum  est  omnium. 

Insuper  si  modo  particulari  ab  hoc  Concilio  indicationes  speciales  de 
perfectione  aut  sanctitate  prosequenda  laici  exspectant,  a fortiori,  ut  censeo, 
idem  desideratur  quoad  exigentias  status  sui  a religiosis  qui  observantiam 
consiliorum  evangelicorum  voluntarie  et  publice  spopondere.  Has  exigentias 
minui  minime  volunt,  magis  autem  ut  clarius  indicentur,  declarentur  et 
— si  opus  fuerit  — imponantur  exoptant. 

Sic  speciatim  vos  alloqui,  venerabiles  Patres  conciliares  mihi  incum- 
bere videtur  ut  plurium  millium  missionariorum  mihi  commissorum  et  per 
orbem  tot  in  dioecesibus  et  vicariatibus  sparsorum  vota  adimpleam. 

Et  ideo,  humiliter  quaeso  ut  in  schemate  de  Ecclesia , ubi  movetur  quae- 
stio de  sanctitate,  speciale  caput,  et  quidem  distinctum,  inseratur  cui  titulus 
esse  posset:  De  iis  qui  consilia  euangelica  profitentur. 

De  modo  et  loco  agendi  de  statu  perfectionis  adquirendae  in  constitu- 
tione dogmatica  « de  Ecclesia  ». 

Omnino  probanda  est  insertio  status  perfectionis  adquirendae  in  consti- 
tutione dogmatica  de  Ecclesia;  et  licet  id  aptiori  modo  fieri  potuisset,  lau- 
danda est  commissio  imprimis  praeparatoria  et  deinde  subsequens  conciliaris 
« de  doctrina  fidei  et  morum  » quae  ut  fieret  libenter  adnuit  et  sollicite 
adlaboravit,  cui  propterea  grati  esse  debemus  et  sumus. 

1.  Opportunitas  insertionis  status  perfectionis  adquirendae  in  consti- 
tutione. Ecclesia  cuius  vultum  haec  Sacrosancta  Synodus  universo  mundo 
clara  luce  ostendere  intendit,  sponsa  est  Christi  mira  circumdata  varietate  et 
non  una  refulgens  pulchritudine;  cui  haud  ultimum  extat  ornamentum  turma 

fidelium  qui  eius  divino  Sponso  integram  vitam  et  operam  professione  con- 
siliorum evangelicorum  in  variis  statibus  perfectionis  adquirendae  generoso 
perseverantique  animo  consecrant. 

Status  perfectionis  minime  accidentaliter  Ecclesiae  adiicitur,  quasi  trans- 
eunte  charismate  repente  excitatus.  E contra,  ab  ipso  Evangelio  defluens, 
Ecclesiae  intime  pertinere  dicendus  est.  Vi  enim  specialis  ac  plenae  quam 
secumfert  christianae  perfectionis  professionis,  evangelicis  consiliis  solide 
fundatae  (cf.  Pius  XII,  Motu  Proprio  Primo  feliciter , 12  martii  1948,  II), 
primario  fini  Ecclesiae  universaeque  fidelium  vocationi  gloriam  Deo  procu- 
randi et  propriae  sanctificationi  incumbendi,  divinitus  inseritur  tamquam 
germen  foecundum,  quod  volventibus  saeculis  arbor  factus  est  in  dies  cre- 
scens ramisque  suis  multipliciter  diffusus  (cf.  schema:  cap.  IV,  n.  32). 

Sane,  status  perfectionis  ad  completam  hodiernam  ordinationem  solli- 
cita Ecclesiae  opera  adductus  fuit,  Spiritu  Sancto  indesinenter  excitante  et 
adsistente.  Attamen,  ex  consiliis  evangelicis  a Christo  Domino  verbis  et 
exemplis  inductis,  primam  originem  et  veluti  inchoativam  formam  indubi- 
tanter trahit  ita  ut  iuxta  communem  theologorum  et  canonistarum  senten- 
tiam haud  paucis  pontificiis  documentis  confirmatam,  de  iure  divino  non 
praecipiente  sed  consulente  quoad  substantiam  habendus  sit.  Id  inter  alios 
docuit  Summus  Pontifex  Leo  XIII  ad  archiepiscopum  Parisiensem  die 
23  decembris  anno  1900  scribens:  « Les  Ordres  religieux  tirent,  chacun  le 
sait,  leur  origine  et  leur  raison  d’etre  de  ces  sublimes  Conseils  Evangeliques 
que  notre  divin  Redempteur  adressa,  pour  tout  le  cours  des  siecles,  a ceux 
qui  veulent  conquerir  la  perfection  chretienne...  » («  Religiosi  Ordines,  ut 
cuique  notum  est,  suam  originem  ac  essendi  rationem  trahunt  ab  istis  subli- 
mibus consiliis  evangelicis,  a nostro  divino  redemptore  pro  toto  saeculo- 
rum cursu  propositis  iis  qui  christianam  perfectionem  adipisci  cupiunt...  »). 
Cf.  Epist.  Au  milieu,  23  dec.  1900,  in  Acta  Leonis  XIII , vol.  XX,  pag.  340. 

Hanc  sanctitatis  oeconomiam  in  Ecclesia  Christi  perspiciens,  Pius  XII, 
felicis  memoriae,  in  Constitutione  Apostolica  Provida  M.ater  Ecclesia  diei 
2 februarii  1947  pulchre  describebat  sequentibus  verbis:  « Quam  arcte  atque 
intrinsece,  historia  sanctitatis  Ecclesiae  et  apostolatus  catholici,  cum  historia 
fastisque  vitae  religiosae  canonicae,  Spiritus  Sancti  iugiter  vivificantis  gratia, 
mira  varietate  in  dies  subcrescentis  et  nova  magis  magisque  altiore  atque 
firmiore  unitate  roboratae,  coniuncta  sit,  in  comperto  apud  omnes  est.  Nihil 
mirum,  si  Ecclesia,  etiam  in  iuris  provincia  agendi  rationem  fideliter  retinens, 
quam  providens  Sapientia  Dei  clare  innuebat  ita  statum  canonicum  perfec- 
tionis consulto  prosecuta  fuerit  et  ordinaverit,  ut  iure  meritoque  supra 
ipsum  aedificium  ecclesiasticae  disciplinae,  tamquam  supra  unum  ex  angu- 
laribus lapidibus  superaedificare  voluerit  ». 

Quapropter,  status  perfectionis  qui  sibi  vindicat  divinam  originem  et 
talem  cum  Ecclesia  connexionem,  in  constitutione  dogmatica  de  mysterio 
Ecclesiae  populo  Dei  sollemniter  declarando,  tamquam  eiusdem  mysterii  pre- 
tiosum patrimonium  locum  habet  claraque  luce  exhiberi  debet. 

2.  In  capite  distincto  de  statu  perfectionis  agendum  est.  Sed  qua  ratione 
status  perfectionis  in  constitutione  de  Ecclesia  inducendus  sit? 

Absque  dubio,  omnes  fideles  vocantur  ad  unam  et  substantialiter  eam- 
dem  sanctitatem.  Advertendum  est  autem  quod  in  statu  perfectionis  ad 
eam  contenditur  speciali  professione  specialique  consiliorum  evangelicorum 
disciplina,  ex  qua  derivatur  eiusdem  ab  aliis  statibus  vitae  distinctio,  non 
solum  quodam  accidentali  gradu  sed  specie. 

Difficultas  iam  notata  in  statibus  personarum  distinguendis  et  definien- 
dis oritur,  saltem  in  parte,  quia  idem  vocabulum  ad  diversos  conceptus  non 
univocos  exprimendos  adhibetur  et  infeliciter  adhibendum  est,  meliore  non- 
dum invento.  Inde  aequivocationes  quae  etiam  in  hac  aula  conciliari  pluries 
defluerunt  et  etiam  in  casu  nostro  habentur  relate  ad  vocabulum  « laicus  », 
quod  opponitur  tum  clerico  (can.  107),  tum  religioso  (can.  491,  § 1).  Si  res 
autem  in  se  analytice  consideretur,  omnia  perspicua  apparent  et  inter  se 
apte  composita.  Etenim: 

a)  ratione  mancipationis  divinis  ministeriis  (can.  108,  § 1),  clerici  di- 
stinguuntur a laicis  et  quidem,  attenta  sacramentali  ordinatione,  « ex  divina 
institutione  »,  « licet  non  omnes  clerici  sint  divinae  institutionis  » (can.  107); 

b)  ratione  vero  vocationis  ad  sanctitatem , nonobstante  eiusdem  substan- 
tiali unitate,  secernendi  sunt  illi  qui  vi  specialis  professionis  consiliorum  evan- 
gelicorum illam  prosequuntur,  ab  aliis  sanctitatem  sectantibus  in  propria 
vitae  conditione,  etsi  non  minore  cum  affectu  et  zelo. 

Priores  sunt  asseclae  status  perfectionis  adquirendae,  votis  publicis  ad- 
scripti  vel  non,  vitam  communem  ducentes  aut  singulariter  in  saeculo  de- 
gentes. 

Alii  vero,  disciplina  trium  consiliorum  non  suscepta,  spiritu  tamen  ea  ob- 
servantes, sanctitatem  prosequuntur  sive  titulo  communis  professionis  chri- 
stianae  baptismo  et  confirmationi  adnexo,  et  laici,  strictiori  sensu,  nuncu- 
pantur, quatenus  neque  clerici  neque  religiosi  sunt;  sive  titulo  peculiaris 
officii  sacri,  et  sunt  clerici.  Hi  quidem,  non  solum  sanctitatem  in  aliis  sacri 
ministerii  exercitio  promovere  debent;  sed  ipsi  « sanctiorem  prae  laicis  vitam 
interiorem  et  exteriorem  ducere  eisque  virtute  et  recte  factis  in  exemplum 
excellere  » (can.  124)  tenentur;  atque,  ut  hac  de  re  quid  minimum  innuatur, 
ad  sacros  Ordines  digne  recipiendos  riteque  exercendos,  aliquem  sanctitatis 
gradum,  vel,  ut  Codex  luris  Canonici  modeste  ait:  « mores  ordini  recipiendo 
congruentes  »,  praesef erant  oportet. 

Haec  distinctio  status  perfectionis  adquirendae  a statu  simpliciter  laico- 
rum  et  a statu  clericorum,  non  est  dubia  neque  ambigua,  quam  Summus 
Pontifex  Pius  XII  in  Allocutione  Annus  Sacer  anni  1950  perspicuis  et  satis 
notis  verbis  inculcavit  dicens:  « Quocirca  divino  ipso  iure  statutum  est,  ut 
clerici  distinguantur  a laicis  (cf.  can.  107).  Inter  duos  hos  gradus  religiosae 
vitae  status  interficitur,  qui,  ecclesiastico  ordine  defluens,  ideo  est  atque 
ideo  valet,  quia  arcte  proprio  fini  Ecclesiae  fini  cohaeret,  qui  eo  spectat,  ut 
homines  ad  sanctitatem  assequendam  perducantur.  Quamvis  quilibet  christia- 

nus,  Ecclesia  duce,  hoc  sacrum  culmen  scandere  debeat,  tamen  religiosus 
homo  illuc  progreditur  itinere  omnino  suo  et  praesidiis  celsioris  naturae  ». 

Immerito  diceretur  hanc  tripartitam  divisionem  personarum  in  Ecclesia 
a solo  iure  ecclesiastico  pendere  ideoque  locum  non  habere  in  constitutione 
dogmatica.  Non  ita.  Status  religiosus  enim,  in  quo  haec  distinctio  nititur,  ori- 
ginem et  veluti  inchoativam  formam,  ut  supra  dictum  est,  a consiliis  evange- 
licis  trahit  atque  primario  Ecclesiae  fini  suapte  natura  inseritur.  Neque  hic 
status  exsurgit  ex  mera  selectione  quorumdam  sanctitatis  mediorum;  secum- 
fert,  e contra,  authenticum  institutum  vitae  a Christo  Iesu  inchoative  prae- 
formatum et  ab  Ecclesia  ad  perfectionem  adductum,  quod  fidelis  amplectitur 
non  solum  abnegatione  terrestrium  sed  effectiva  abdicatione,  ita  ut  reapse 
remaneat  sine  proprio  in  paupertate,  sine  uxore  in  permanente  caelibatu  et 
sine  libero  arbitrio  in  universali  mancipatione. 

Quamobrem,  omnino  congruit  ut  status  religiosus  non  solum  in  constitu- 
tione de  Ecclesia  includatur,  sed  distincte  quidem  et  distincto  loco;  quod  rite 
fiat  in  capitulo  speciali,  a generali  consideratione  de  vocatione  universali  ad 
sanctitatem  separato,  sub  cuius  umbra  nimis  dissimulatur  et  parum  eluce- 
scit. Ita,  clarius  apparebit  vocationem  ad  sanctitatem  haud  esse  religioso- 
rum monopolium  vel  privilegium,  licet  ipsi  ad  eam  progrediantur  via  omnino 
speciali  et  vere  privilegiata  a Christo  sibi  monstrata.  Hinc  etiam,  universali 
vocatione  ad  sanctitatem  initio  schematis  posita,  expeditior  apparebit  via  ad 
eandem  quae  est  propria  tum  episcopis  et  clericis,  tum  religiosis,  tum  laicis. 

Obiici  posset  quod  scissio  praesentis  cap.  IV  coget  bis  loqui  de  consiliis 
evangelicis.  Sed,  in  quacumque  hypothesi,  id  necessarium  erit  et  sine  incom- 
modo fieri  poterit.  Consilia  evangelica,  enim,  omnibus  quidem  competunt, 
sed  non  eadem  ratione:  omnes  sanctitatem  adipisci  vere  cupientes,  saltem 
spiritu  consiliorum  vivere  debent,  quatenus  « abalienato  a divitiis  rebusque 
terrenis  et  suipsius  animo,  morum  praeseferent  lenitatem  et  esuriant  sitiant- 
que  iustitiam  » (Pius  XI,  Quas  primas  in  festo  Christi  Regis,  cf.  Brev.  Lect. 
6).  Huiusmodi  observantia  consiliorum  in  spiritu  a non  paucis  praeclarissimis 
exemplis  sanctorum  probatur.  Religiosi  autem  sanctitatem  quaerunt  speciali, 
expeditiori  tutiorique  via,  consilia  evangelica  suscipiendo  non  tantum  af- 
fectu per  meram  animi  dispositionem,  sed  effectu,  quatenus  institutum  vitae 
assumunt  quo,  ut  diximus,  sine  proprio  remanent  in  paupertate,  sine  uxore 
in  caelibatu  sineque  libero  arbitrio  in  oboedientia.  Hae  duae  consiliorum 
evangelicorum  considerationes  inter  se  distinctae  et  irreductibiles,  in  prae- 
senti quaestione  sunt  etiam  fundamentales;  et  nisi  accurate  serventur,  con- 
fusio in  statibus  vitae  definiendis  expectari  potest,  quae  haud  infrequenter 
de  facto  evenit. 

3.  Proprius  locus  capitis  specialis  de  statu  perfectionis.  Proprium  lo- 
cum huic  capitulo  assignare  non  videtur  magni  negotii,  si  ordinatio  mate- 
riae a commissione  de  Concilii  laboribus  coordinandis  in  nota  ad  cap.  III, 
pag.  5 adiecta,  servetur.  Etenim: 

Cap.  I esset  de  Ecclesiae  mysterio; 

Cap.  II,  de  populo  Dei  in  genere,  ad  quem  trahenda  sunt  ut  a pluribus 
Patribus  propositum  est,  ea  quae  in  cap.  IV  de  vocatione  ad  sanctitatem  in 
genere  habentur; 

Cap.  III,  de  constitutione  hierarchica  Ecclesiae ; 

Cap.  IV  posset  esse  de  presbyteris,  diaconis  ceterisque  clericis,  prout 
est  in  voto  plurium  Patrum; 

Sequetur  tunc  cap.  de  religiosis  quod  esset  V,  vel  IV  si  speciale  caput 
de  presbyteris  non  habetur; 

Deinde  erit  caput  de  laicis,  quod  erit  VI  vel  V; 

In  fine  deberet  poni  caput  de  missionibus,  ut  praevidetur,  cuius 
schema  nondum  prodiit. 

4.  Titulus  capitis  de  religiosis. 

Ut  notum  est,  materia  de  religiosis  variis  titulis  subiecta  fuit:  in  sche- 
mate commissionis  theologicae  praeparatoriae  erat:  « De  statibus  evangeli- 
cae  acquirendae  perfectionis  » (cf.  pag.  32).  In  schemate  subcommissionis 
conciliaris  mixtae,  schema  mense  martii  1963  exaratum,  titulum  habebat: 
« De  iis  qui  consilia  evangelica  profitentur  ».  Alii  proponere  possent  sim- 
plicius titulum:  « De  religiosis  ».  Omnibus  perpensis  videtur  praeferendus 
ille:  « De  iis  qui  consilia  evangelica  profitentur  ».  Etenim,  ex  una  parte, 
nullum  saporem  iuridicum  habet,  propterea  melius  congruit  constitutioni  dog- 
maticae; ex  altera  parte,  omnes  complectitur  qui  consilia  evangelica  effectu 
profitentur,  sive  partim,  ut  virgines  consecratae  in  saeculo,  sive  tria  consilia 
simul  cum  vel  sine  votis  publicis,  cum  vel  sine  vita  communi. 

Sub  hoc  titulo  etiam,  materia  praesentis  schematis  congruenter  ordinari 
poterit,  cum  debitis  emendationibus  et  nonnullis  additionibus. 

40 

Exc.mus  P.  D.  STEPHANUS  DESMAZIERES 
Episcopus  tit.  Bybliensis,  aux.  Burdigalensis 

Loquar  de  pag.  19,  n.  30.  Agitur  de  presbyteris.  Presbyteri  sunt  coope- 
ratores episcopi,  ministerium  suum  adimplere  debent  sancte,  alacriter,  for- 
titer « ad  totius  populi  sanctificationem  ».  Sic  enim,  ut  ait  textus  schematis, 
ad  perfectionem  ascendere  possunt.  Cur  solummodo  « possunt  »?  Nonne  me- 
lius esset  dicere:  « debent  »?,  vel  potius:  « possunt  ac  debent  »? 

Explico  meam  sententiam.  Ministerium  presbyteri  est  « totius  populi 
sanctificatio  ». 

Omnes  enim  christiani,  vi  sacramenti  baptismi,  ad  sanctitatem  vocantur. 
Sed  presbyter,  vi  sacramenti  Ordinis,  vocatur  ad  sanctificandum  christianos. 
Debet  illos  adiuvare,  in  omnibus  circumstantiis,  ut  fiant  magis  in  dies  quod 
sunt  vi  baptismi,  veri  fideles,  sancti,  perfecti,  sicut  Pater  caelestis  perfectus! 

Primum,  evidenter,  ministrando  sacramenta,  praesertim  sanctissimum 
sacramentum;  sed  etiam  docendo,  praedicando  verbum  Dei,  opportune  et  im- 

portune,  veritatem  faciens  semper  in  caritate  ita  ut,  praecise,  fideles  possint 
plene  et  vere  participare  sacrosancto  Eucharistiae  mysterio,  et,  offerendo 
una  cum  sacerdote  immaculatam  Hostiam,  seipsos  offerre  spiritualem  et  de- 
votam hostiam,  et  sic  magis  in  dies  seipsos  sanctificare. 

Sed  quid  valet  praedicatio,  nisi  simul  testimonium?  Quomodo  presbyter 
ad  sanctitatem  vocabit,  si  non  tendit,  ipse,  ad  sanctitatem?  Quomodo  ad 
perfectionem  alliciet,  si  non  diligit  ipse  Dominum  ex  toto  corde? 

« Casti  connubii  » leges  christiani  coniuges  debent  discere,  et  secundum 
illas  vivere.  Presbyter,  si  vult  eos  sincere  adiuvare,  debet  in  castitate  perfecta 
amanter  vivere. 

Oboedire  hierarchiae  debent  christiani.  Presbyter,  si  vult  eos  sincere 
adiuvare,  debet  exemplum  praebere  oboedientiae  perfectae  episcopo  suo,  se- 
cundum « Promitto  » ordinationis  suae. 

Pauperes  spiritu  esse  debent  christiani.  Diverso  modo,  unusquisque  se- 
cundum proprium  statum.  Sed  pro  omnibus  discipulis  suis  Christus  dixit: 
« Omnis  ex  vobis  qui  non  renuntiat  omnibus  quae  possidet,  non  potest 
meus  esse  discipulus  » ( Lc . 14,  33).  Presbyter,  si  vult  eos  sincere  adiuvare, 
debet  et  ipse,  pauper  vivere,  spiritu,  et  quodammodo  realiter. 

Tria  vota  religiosa  presbyter  non  emittit,  sed  vi  muneris  pastoralis  debet 
in  spiritu  illa  vivere. 

Insuper  plus  dicam.  Multas  alias  virtutes,  equidem  evangelicas,  presby- 
ter exercere  debet,  si  vult  quam  optime  pastorali  munere  fungi,  scii.,  ut 
loquar  tantummodo  de  principalibus: 

Humilitas,  cum,  v.  g.,  accipiet  illud  munus  quod  episcopus  committit, 
quamvis  non  gloriosum,  quamvis  etiam  minus  remuneratum. 

Abnegatio  sui,  cum,  v.  g.,  collaboret  cum  aliis  presbyteris,  et  etiam  cum 
laicis,  in  caritate  fraterna,  « semetipsum  abnegans  » et  semper  « quaerens 
primum  regnum  Dei  ». 

Vi  sacramenti  Ordinis,  presbyter  constituitur  in  statu,  in  quo  munus 
pastorale  illum  obligat  ad  perfectionem  caritatis.  Si  vult  esse  bonus  pastor, 
debet  esse  « Evangelium  vivens  » et  animam  suam  dare  pro  ovibus. 

Legendo  hoc  schema,  videtur  quod  a saecularibus  sacerdotibus  nimis 
exigere  timemus. 

Sunt  solummodo  « clerici  secundi  ordinis  »!  et  non  sunt  « religiosi  »! 
Unde  oportet  bene  distinguere,  ut  non  confundantur  cum  religiosis,  qui 
sunt  « perfecti  »,  et  cum  episcopis,  qui  sunt  « perfectores  »! 

Sane,  non  sunt  religiosi,  sed  Pius  XI  (Litt.  Enc.  Ad  catholici  sacerdotii , 
diei  20  dec.  1935)  et  iam  antea  S.  Pius  X (Hortatio  Haerent  animo  diei  4 au- 
gusti 1908)  luculenter  scripserunt  de  obligatione  peculiari  presbyterorum 
ad  sanctitatem. 

Illud  oportet  hodie  iterum  proclamare.  Aliter  nonnulli  presbyteri  poterunt 
dicere  — timeo!  — et  possem  nonnulla  exempla  praebere  — quod  non 
sint  ad  perfectionem  evangelicam  vocati,  quod  sunt  « saeculares  » et  non 
« religiosi  »!  Quasi  si  perfectio  religiosa  esset  religiosis  reservata! 

Sane,  sunt  solummodo  « clerici  secundi  ordinis  »,  sed  coniuncti  episcopo, 
debent,  sicut  ille,  celebrare  Missam  quam  perfectissime,  et  adiuvare  fideles 
ut  participent  Missae  melius  in  dies.  Episcopo  exemplum  praebente,  debent 
et  ipsi  fieri  quantum  possunt  « forma  gregis  ex  animo  ».  Uno  verbo,  sunt 
cooperatores  episcopi:  cooperatores  toto  corde  episcopi,  qui  est  Perfector 
totius  sui  gregis,  et  primus  religiosus  suae  dioecesis. 

De  populo  Dei  in  hac  aula  iam  pluries  dictum  est:  « Caveatur  confu- 
sioni, dum  loquimur  de  aequalitate  membrorum  ».  Inaequalitas  in  eo  est  quod, 
in  maiore  dignitate  constituti,  ad  maiorem  perfectionem  tendere  debemus! 

Perfectio  magna  laicis  praescribitur;  maior  clericis  praescribenda  est. 

Pius  XI  non  timebat  coniugibus  christianis  praescribere  perfectionem: 
« Omnes,  aiebat,  cuiuscumque  sunt  condicionis,  Deo  adiuvante,  ad  summum 
christianae  perfectionis  fastigium  pervenire  possunt  ac  debent  ». 

Cur,  quando  agitur  de  presbyteris,  non  dicitur  a fortiori:  Possunt  ac 
debent? 

Si,  ut  nonnulli  Patres  optaverunt,  recognoscitur  paragraphus  de  presby- 
teris, humiliter  propono  ut  magis  instetur  de  obligatione  peculiari  ad  sanc- 
titatem. 

In  tota  hac  aula,  idem  personat  clamor  inquietus:  Deficiunt  presbyteri. 
Deficiunt  pastores.  Exaltemus  vocationem  pastorum,  et  in  tota  Ecclesia  sane 
surgent  plurimi  et  sanctiores. 


41 

Exc.mus  P.  D.  IOSEPH  DELPHIS  DES  ROSIERS 
Episcopus  Qachasnekensis 

Liceat  mihi  sequentes  animadversiones  circa  cap.  IV  schematis  de  Ec- 
clesia, scii.  « de  vocatione  ad  sanctitatem  in  Ecclesia  » caritati  vestrae  scripto 
proponere,  ne  discussio  in  aula  conciliari  huius  capitis  nimis  protrahatur. 

Hoc  caput  incompletum  et  deficiens  mihi  apparet  ex  eo  quod  argumenta 
ibi  allata  quadam  confusione  laborant  et  ulteriorem  confusionem  producere 
possunt.  Tota  materia  huius  capitis  ad  duplicem  vocationem  refertur:  ex 
una  parte  ad  vocationem  omnium  christifidelium  ad  sanctitatem  et  ex  altera 
parte  ad  vocationem  ad  statum  vitae  religiosae  seu  professionem  consiliorum 
evangelicorum.  Mea  humili  sententia,  omnia  quae  de  vocatione  omnium  chri- 
stifidelium ad  sanctitatem  ibi  dicuntur  melius  ponerentur  in  capite  de  populo 
Dei  ubi  cum  debita  amplitudine  simul  ac  fundamentum  theologicum  de  na- 
tura, dignitate  et  obligationibus  vocationis  christianae  exponerentur.  Quae 
vero  de  statu  religioso  ibi  habentur,  caput  speciale  constituere  deberent  in 
quo  simul  ac  vitae  religiosae  natura  theologica,  dignitas  et  momentum  sive 
pro  christifidelibus  ad  illam  vocatis  sive  pro  tota  Ecclesia  Dei,  in  clariore 
luce  ponerentur. 

In  nuntio  quod  ineunte  Concilio  Oecumenico  Vaticano  II  ad  universos 
homines  mittebamus  solemniter  declaratum  est:  « Quaerere  volumus  quo- 

modo  nosmetipsos  renovemus  oporteat,  ut  Evangelio  Christi  magis  ac  magis 
fideles  inveniamur.  Integram  ac  puram  Dei  veritatem  huius  aetatis  homini- 
bus sic  proferre  studebimus  ut  eam  ipsi  intellegant  eique  libenter  assentiant  » 
(A.A.S.,  54,  14,  pag.  822). 

Ad  hunc  finem  consequendum  necessarium  iam  apparuit  Concilio  vo- 
luntatem Christi  salvificam  denuo  in  mentem  omnium  revocare:  « Veni  ut 
vitam  habeant  et  abundantius  habeant  ».  « Haec  est  voluntas  Dei,  sanctifi- 
catio vestra  ».  Doctrina  vero  divini  redemptoris  de  via  ad  salutem  et  ad  sanc- 
titatem hominibus  nostri  temporis  ipsis  verbis  Christi  denuo  proclamanda 
est.  Nam  omnibus  hominibus  qui  ad  vitam  aeternam  pervenire  volunt  Chri- 
stus Dominus  eamdem  semper  dedit  ac  dabit  responsionem:  « Si  vis  ad 
vitam  ingredi  serva  mandata  ». 

Oblivisci  tamen  non  possumus,  si  « integram  veritatem  proferre  stude- 
mus » secundae  partis  responsionis  Christi  Salvatoris  iuveni  diviti  qui  illum 
de  hac  re  interrogabat:  « Si  vis  perfectus  esse,  vade,  vende  quae  habes,  da 
pauperibus  et  veni  sequere  me  ».  Similiter  non  sunt  praetereunda  alia  con- 
silia evangelica  uti  sermo  in  monte,  virginitas  perfecta  « propter  regnum 
Dei  »,  sicut  et  ipsa  exempla  Christi  Domini  qui  hic  in  terris  ut  pauper  vivere 
voluit  factus  « oboediens  usque  ad  mortem  » et  qui  relate  ad  Patrem  suum 
potuit  dicere:  « Quae  placita  sunt  ei  facio  semper  ». 

Omnino  evidens  est  christifideles  in  mundo  degentes  in  tali  spiritu  evan- 
gelico  vivere  posse,  immo,  debere,  et  de  facto  saepe  ita  realiter  vivere,  uti 
probant  solemnes  declarationes  Summorum  Pontificum  inter  beatos  ac  sanctos 
adscribentes  servos  Dei  qui  in  saeculo  ut  sacerdotes  vel  laici  vixerunt.  Sed 
non  minus  evidens  est  multos  christifideles  libere  statum  religiosum  eligere 
ad  hoc  ut  voluntatem  Christi  ad  perfectionem  illos  invitantis  securius  adim- 
pleant. Omnino  certum  est  sanctitatem  essentialem  eamdem  esse  pro  omni- 
bus Christi  discipulis  et  in  caritate  erga  Deum  et  proximum  consistere.  Tale 
enim  est  « primum  et  maximum  mandatum  » ex  quo  tota  lex  pendet  et 
prophetae.  Neminem  tamen  fugit  media  ad  sanctitatem,  praesertim  ad  consi- 
lia evangelica  quod  attinet,  prae  se  ferre  applicationem  particularem  et  sat 
profunde  diversam  pro  diversitate  statuum  personarum  ad  illam  (sanctita- 
tem) tendentium. 

Status  religiosus  seu  vita  religiosa,  ut  iam  pluries  in  aula  conciliari  decla- 
ratum est,  uti  v.  g.  ab  em.mo  D.  card.  Cento,  exc.mis  DD.  Franic  et  Martin, 
rev.mo  Patre  Sepinski  et  multis  aliis,  decursu  temporum,  iam  uberrimos 
fructus  sanctitatis  praebuit  et  semper  in  traditione  Ecclesiae  laudata  est.  Di- 
gnitas ac  momentum  eius  hodie  a multis  ex  fratribus  separatis  agnoscuntur. 
Iam  prima  durante  huius  Concilii  sessione  unus  ex  observatoribus,  quibusdam 
Patribus  declarabat  se  per  longum  tempus  in  oratione  et  meditatione  medium 
efficacius  adlaborandi  pro  adimpletione  Christi  desiderii:  « Ut  unum  sint  » 
quaesivisse  et  post  diuturnam  orationem  medium  quaesitum  illi  apparuisse 
in  ipsa  dedicatione  totius  vitae  Deo  per  vota  religiosa.  Talis  est,  dicebat  cla- 
rissimus ille  observator,  origo  vitae  nostrae  religiosae  apud  Taize  in  Gallia. 

Ad  hoc  ut  hanc  doctrinae  Christi  partem  quae  veluti  traditionalis  in  Ec- 
clesia Dei  habetur,  homines  nostri  temporis  melius  intellegere  possint,  ad  hoc 
ut  religiosi  et  religiosae  ad  maiorem  spiritualem  fervorem  invitentur  et  ube- 
riores sanctitatis  fructus  Dei  et  Ecclesiae  praebeant,  humillime  proponere 
vellem  ut  caput  speciale  de  statu  religioso  instituatur  in  quo  cum  quadam 
amplitudine  explicabuntur  fundamentum  theologicum,  natura,  dignitas  et 
momentum  vitae  religiosae  pro  Ecclesia  Christi. 

42 

Rev.mus  P.  D.  ALFONSUS  DUTIL 
Superior  generalis  M.  S. 

De  munere  Ecclesiae  in  ordinario  statu  professionis  consiliorum  evan- 
gelicorum. 

1.  Tria  consilia  evangelica  quae  fons  sunt  status  perfectionis  acquiren- 
dae in  Ecclesia,  in  huius  patrimonio  et  haereditate  continentur  quippe  quae 
custos,  Mater  ac  Magistra  sanctitatis  constituta  sit. 

Dicit  Pius  XII  in  Encydica  Sacra  Virginitas,  diei  25  martii  1954:  « Sa- 
cra Virginitas  et  perfecta  illa  castitas,  quae  divino  est  consecrata  famulatui, 
in  pretiosissimis  procul  dubio  annumerantur  thesauris  quos  Ecclesiae  Auctor 
ab  se  conditae  Societati  quasi  haereditate  reliquit » (A.A.S.,  36,  1954, 
pag.  161). 

2.  Quae  iam  primis  saeculis  ad  oboediendum  invitationi  Domini:  « Si 
vis  perfectus  esse...  » et  motui  Spiritus  Sancti,  in  anima  fidelium  operanti, 
peracta  sunt,  non  tantum  vigilandi  cura  ab  Ecclesia  considerata  sunt,  ut  abu- 
sus vitentur  et  genuinus  spiritus  perfectionis  probaretur,  sed  obiectum  fue- 
runt providae  actionis  Ecclesiae  quae...  « saeculorum  decursu...  Christo 
Sponso  fidelis  sibique  semper  constans,  sub  Spiritu  Sancti  ductu,  continuato 
certoque  incessu  usque  ad  conditum  hodiernum  canonici  iuris  codicem  status 
perfectionis  disciplinam  pedetentim  evolvit  »,  prout  asseritur  in  constitu- 
tione apostolica  Provida  Mater  diei  2 febr.  1963  et  fuse  iterum  describitur 
pro  vita  religiosa  mulierum  in  constitutione  apostolica  Sponsa  Christi  {A.A.S., 
33,  1951,  pagg.  1 ss.). 

3.  Etsi  in  statu  sequelae  consiliorum  evangelicorum  aspectus  et  influ- 
xus actionis  charismaticae  in  Ecclesia,  clarior  quam  alibi  appareat,  actio  ipsius 
hierarchiae  Ecclesiae  additur  quae  operam  privatarum  personarum  suam  fe- 
cit, eam  complet  et  in  institutionem  socialem,  iuridicam  quinimmo  cano- 
nicam transformat;  quin  tamen  peculiaris  character  seu  spiritus  a privatis 
personis  impressus  dispareat. 

4.  Actio  Ecclesiae  et  effectus  huius  actionis  nempe  transformatio  operis 
alicuius,  privatae  personae  in  opus  ipsius  Ecclesiae  cum  consequentibus  iu- 
ribus  et  obligationibus  quae  characterem  iuridicum  et  publicum  huic  operi 
conferunt  non  sufficienter  elucere  videtur  in  praesentis  schematis  textu. 

Ex  hoc  impressio  oritur  quod  status  professionis  consiliorum  evangelico- 
rum  effectus  est  tantum  cuiusdam  privati  charismatis  ab  Ecclesia  probati 
vel  sanciti. 

5.  Quapropter  nonnullae  animadversiones  et  additiones  inducendae  vi- 
dentur. 

a)  Sub  n.  28,  pag.  18,  lin.  10:  Post  verba  « per  statum  vitae  ab  Ec- 
clesia sancitum  » addatur:  « definitum  et  ordinatum  ». 

Ecclesia  revera  non  tantum  sanctionem  confert  proposito  alicuius  fun- 
datoris sed  suum  facit  cum  illum  approbat  et  sic  evadit  fundatrix  et,  ideo, 
speciali  titulo  Mater  institutorum  religiosorum. 

Textus  ita  compleri  posset:  « ut  per  statum  vitae  ab  Ecclesia  ordinatum 
et  approbatum  atque  ad  conditionem  status  iuridici  et  etiam  canonici  eleva- 
tum, huius  universalis  vocationis  ad  regnum  caelorum  nomine  Ecclesiae  prae- 
clarum in  mundo  ferant  testimonium  et  exemplum  necnon  sanctitatis  prosecu- 
tionis in  Ecclesia  sit  efficax  instrumentum  ». 

b ) Sub  n.  32,  pag.  21,  linn.  3 ss.:  « Statuto  quod  ex  iure  divino  illi 
qui  statum  perfectionis  acquirendae  profitentur  non  sunt  quid  intermedium 
inter  clericalem  et  laicalem  conditionem,  exprimendum  esset  quod  ipsi  ornari 
possunt  et  de  facto,  in  decursu  saeculorum  peculiari  conditione  iuridica  et, 
pro  religiosis,  etiam  canonica  ornati  sunt  in  Ecclesia,  qua  conditione  voca- 
tione et  servitio  seu  munere  decorantur  et  constituuntur  in  Ecclesia  ut,  no- 
mine ipsius  Ecclesiae,  mysterium  Domini  nostri  Iesu  Christi,  in  Ecclesia 
extans,  exprimant  et  manifestent,  sive  per  orationem  seu  precationem,  sive 
per  ascesim  et  exercitium  variarum  virtutum,  sive  per  exercitium  operum 
apostolatus,  sive  per  totalem  et  plenam  obedientiam  seu  dependentiam. 

c)  Sub  n.  32,  pag.  20,  lin.  40,  pag.  21,  lin.  1...  Utile  esset  in  lucem 
ponere  quod  status  perfectionis  acquirendae,  seu  stabilis  forma  vivendi  seu 
profitendi  consilia  evangelica  fructus  est  providentis  et  maternae  actionis 
Ecclesiae  quae  non  solum  sanctionem  contulit  generosae  operae  privatarum 
personarum  sed  pedetentim  hunc  statum  ordinavit  eique  contulit  peculiaria 
officia  quibus  novus  status  socialis  iuridicus  et  canonicus  ab  Ecclesia  con- 
stitutus est,  qui  status  perfectionis  acquirendae  vocatur. 

Textus  ita  redigi  posset:  « Ad  consilia  evangelica,  in  verbis  et  exemplis 
Domini  fundata,  ab  apostolis  et  Patribus,  Ecclesiaeque  doctoribus  et  pasto- 
ribus commendata,  plures  christiani  vocati  accedunt,  immo  praxim  eorum 
instituunt  in  stabili  et  in  communi  quoque  vivendi  forma,  quam  Ecclesia 
vigilanti  cura  prosecuta  est  eamque  attente  legibus  suis  ordinavit,  iura  et 
officia,  sive  coetibus  sive  sodalibus,  contulit,  quibus  novus  status  socialis  et 
iuridicus  et  canonicus  in  Ecclesia  constitutus  est,  qui  status  perfectionis  ac- 
quirendae vocatur  ». 

6.  Status  professionis  consiliorum  ev angelicorum,  in  suis  variis  formis, 
fructus  est  maternae  sollicitudinis  Ecclesiae  erga  filios  suos  qui  vocatione  di- 
vina attracti,  plene  Deo  sese  consecrare  intendunt;  effectus  est  etiam  deside- 
rii efficacis  ipsius  Ecclesiae  plene  per  illos  amori  Sponsi  sese  devovendi. 

Exc.mus  P.  D.  BERNARDINUS  ECHEVERRlA  RUIZ 
Episcopus  Ambatensis 

Liceat  nobis  aliquam  et  quidem  brevissimam  observationem  facere  circa 
quaedam  quae  in  hoc  capite  dicuntur. 

In  pag.  20  a lin.  2,  haec  litteraliter  dicuntur:  « Inter  sanctificationis 
media,  quae  omnia  a caritate  procedunt  et  reguntur,  praeclara  exstant  con- 
silia quae  ev angelica,  inde  ab  antiquis  temporibus  appellari  consueverunt  ». 

Ni  fallor,  secundum  istam  propositionem,  sic  dictorum  consiliorum  pra- 
xis,  perfectio  non  est,  sed  solummodo  medium  ad  perfectionem,  quod,  secun- 
dum meum  humile  iudicium,  a veritate  abhorret.  Praxis  consiliorum  non  so- 
lum medium,  sed  ipsamet  perfectio  est. 

Etenim,  ut  in  pag.  18,  lin.  13  dicitur,  « Omnis  perfectionis  divinus  magi- 
ster et  exemplar,  Dominus  Iesus...  exstat  ».  Ex  quo  colligitur  quod  omnis 
perfectio  et  proinde  sanctitas  ab  ipsius  imitatione  desumenda  sit.  Ille  erit 
perfectus  qui  perfecte  illum  imitatur,  ille  erit  perfectior  qui  perfectiori  mo- 
do imitatur,  et  ille  erit  perfectissimus,  qui  perfectissimo  modo  illum  imi- 
tatur. Quod  de  cetero,  omnino  conforme  est  cum  eiusdem  declaratione 
quando  dixit:  « Si  vis  perfectus  esse,  tolle  crucem  tuam  et  sequere  me  ». 
Proinde  tota  et  suprema  ratio  sanctitatis  imitatio  Christi  est. 

Nunc  vero  quaero:  In  ipsamet  vita  Christi,  observantia  consiliorum, 
simplex  theoria  an  realis  practica  est?  Estne  aliquid  perifericum  vel  aliquid 
nucleare  in  vita  Christi?  Aliis  verbis,  ipse  Christus  practicavit  vel  non  evan- 
gelica  consilia?  Si  ipse  non  practicavit,  sine  dubio,  nihil  aliud  sunt  quam 
simplex  medium  pro  creaturis,  et  proinde  in  se  perfectiones  non  sunt  sed 
media  ad  perfectionem;  si  autem  ea  Christus  practicavit,  iam  non  simplex 
recommendatio  sunt  sed  obiectum  imitationis  secundum  illa  verba,  discite 
a me,  sequere  me  etc. 

Si  sinceri  esse  volumus,  credo  quod  negare  non  possumus,  quod  Jesus 
Christus  consilia  sic  dicta  evangelica,  non  solum  praedicavit,  sed  etiam  et 
quidem,  strictissimo  modo  in  praxim  duxit.  Circa  suam  oboedientiam,  et 
quidem  eminentissimo  gradu  peractam,  sufficiat  recordari  sua  verba.  Si  potest 
transeat  a me  calix  iste,  sed  non  mea  sed  tua  voluntas  fiat;  circa  suam  pauper- 
tatem eiusdem  etiam  verba  recordemur,  Filius  hominis  non  habet  ubi  reclinet 
caput  suum,  necnon  prae  memoria  habeantur  verba:  Si  vis  perfectus  esse,  vade 
et  vende  omnia  quae  habes,  etc.  De  eiusdem  castitate  hic  supervacaneum 
videtur  loqui,  hac  de  causa  cum  reverentia  nihil  dicimus. 

Ex  quo  liquido  sequitur  quod  Christus  non  solum  consilia  commendavit 
sed  ea  in  praxim  ipsemet  duxit,  et  quod  si  Christum,  omnis  perfectionis 
Magistrum  et  Exemplar  imitare  volumus,  ad  perfectionem  acquirendam, 
etiam  in  consiliorum  praxi  imitari  debemus. 

Sine  dubio,  non  omnes  homines  ad  istam  altissimam  sanctitatem  sunt 
vocati,  ipsemet  Christus  distinctionem  facit  quando  iuveni  interroganti  quid 

faciendum  sit  ad  vitam  aeternam  habendam  simpliciter  dicit,  Serva  mandata; 
et  solummodo  quando  ille  manifestat  desiderium  maioris  sanctitatis  respon- 
det. Si  vis  perfectus  esse.  Sed  ex  hoc,  nullo  modo  sequitur,  quod  praxis 
evangelicorum  consiliorum  perfectio  non  sit,  ut  in  schemate  dicitur. 

Alia  consequentia  exinde  sequitur,  nempe.  Si  religiosorum  vita  ad  id 
tendit  ut  consilia  evangelica  quam  fideliter  ad  praxim  ducantur,  ipsamet  vita 
in  quantum  talis,  status  perfectionis  est  vel  maioris  sanctitatis  quam  pro 
aliis  quod  utique,  ut  bene  in  schemate  dicitur  « non  est  intermedium  quid 
inter  clericalem  et  laicalem  condicionem  » sed  status  valde  venerandus  et 
nostro  amore  et  devotione  augendus. 

44 

Exc.mus  P.  D.  CLARENTIUS  E.  ELWELL 
Episcopus  tit.  Conensis,  aux.  Clevelandensis 

Caput  IV:  De  vocatione  ad  sanctitatem  in  Ecclesia  (quia  nec  in  sche- 
mate uti  iacet,  nec  in  aula,  praeponebantur). 

A)  Prima  et  quidem  maioris  momenti  emendatio.  Inter  media  sanctifi- 
cationis de  quibus  pag.  20,  linn.  2 ss.,  addatur  explicita  mentio  quod  septem 
opera  misericordiae,  tam  corporalia  quam  spiritualia,  media  sunt  magni 
momenti  ad  sanctitatem  fovendam  et  augendam. 

Rationes:  a)  Pro  laicis  praesertim  (sed  non  pro  iis  tantum),  cum  ora- 
tione, observatione  mandatorum  et  receptione  sacramentorum,  etc.,  medium 
ordinarium  sanctificationis  opera  misericordiae  praestant.  Quare,  mihi  vi- 
detur, praetermittenda  non  sunt;  b ) Salvatore  nostro  ipso  testante,  opera 
misericordiae  in  Iudicio  ultimo  fundamentum  praebent  sententiae  salvationis 
vel  damnationis  aeternae,  sicut  indicium  quodlibet  sanctitatis  saltem  mi- 
nimalis.  («  Intra  in  gaudium  » vel ...). 

B)  Aliae  emendationes  non  tanti  momenti. 

1.  Expressa  invitatio  a Sancto  Synodo  pueris  et  iuvenibus  oblata,  eos 
ad  sanctam  vitam  fortiter  alliceret.  Sunt  enim  « Spes  messis  in  semine  ». 
Invitatio  explicita  ad  ipsos  dirigi  debet  etiam  ex  ea  ratione,  ne  et  ipsi  et 
institutores  eorum  obliviscantur  pueros  et  iuvenes  quoque  ad  sanctitatem 
sequendam  et  augendam  obligationem  habere. 

2.  Pro  permultis  medium  sanctitatis  acquirendae  et  augendae  invenitur 
in  negotiis  quotidianis  et  in  obligationibus  status  rite  et  sancte  persolvendis. 
Hoc  debet  schema  innuere. 

45 

Exc.mus  P.  D.  IOANNES  M.  FEARNS 
Episcopus  tit.  Geritanus,  aux.  Neo-Eboracensis 

Velim  verba  facere  circa  necessitatem  conatus  perfectionis  pro  sacerdo- 
tibus cleri  dioecesani.  Breviter  loquar  quia  frater  noster,  exc.mus  ac  rev.mus 
D.  Bauerlein  iam  de  hac  re  aliqua  exposuit. 

Saepe  saepius  dicitur  sacerdotium  pastorale  non  constituere  statum  per- 
fectionis et  ad  hoc  demonstrandum,  recurritur  ad  auctoritatem  Divi  Thomae. 

Notandum  tamen  venit  quod  S.  Thomas  cum  hoc  dicit,  tantummodo 
vult  demonstrare  ius  religiosorum  praedicandi,  et  ad  hoc  praecise  affirmat 
sacerdotium  dioecesanum  non  constituere  « statum  »,  cum  careat  necessaria 
stabilitate.  Nullatenus  intendit  S.  Thomas  dicere  sacerdotes  dioecesani  obli- 
gationem tendendi  ad  perfectionem  non  habere.  Unice  dicit  sacerdotium  de  se 
non  esse  statum  perfectionis  et  proinde  non  esse  statum  ad  modum  episco- 
patus necnon  vitae  religiosae. 

Praeterea,  multoties,  tum  in  Summa  quam  in  aliis  scriptis,  Divus  Tho- 
mas aperte  et  clarissime  demonstrat  necessitatem  conatus  perfectionis  in  vita 
sacerdotali,  non  exceptis  sacerdotibus  cleri  dioecesani. 

Proh  dolor,  ex  abusu  huius  argumentationis,  quod  scii.  « sacerdotium 
non  esse  statum  perfectionis  »,  non  raro  conamen  perfectionis  arreficitur  in- 
ter sacerdotes  dioecesani,  qui  hac  de  causa  possunt  etiam  sese  iudicari  in  ali- 
qua inferioritate  respectu  religiosorum. 

Conditiones  nostri  temporis  revera  mutatae  sunt.  Difficulter  probaretur 
hodie  sacerdotium  dioecesanum  non  esse  stabilem  ac  proinde  non  consti- 
tuere « statum  ».  Et  quamvis  sacerdotium  potius  « officium  » consideretur 
quam  « statum  »,  tamen,  mihi  videtur,  insistendum  esse  in  necessitate  co- 
natus ad  perfectionem  acquirendam  pro  sacerdotibus  dioecesanis,  eodem  iure 
ac  pro  episcopis  ac  religiosis. 

Immo,  mihi  videtur,  affirmandam  esse  in  hac  parte  huius  schematis, 
explicite  et  fortiter,  talem  necessitatem.  Mentio  explicita  « cleri  dioecesani  » 
ut  talis  desideratur  quia:  1.  magis  et  clarius  apparet  dignitatem  talis  formae 
servitii  Christi  in  Ecclesia;  2.  vitatur  confusio  inter  sacerdotium  pastorale  et 
laicatum;  3.  demonstratur  Ecclesia  ab  illis  magis  spectare  quam  simplicem 
cooperationem  cum  episcopis. 

Quod  si  Concilium,  relictis  distinctionibus  qui  hodie  infirmae  videntur, 
sacerdotium  declaret,  ex  eius  charactere  sacramentali,  constituere  etiam  « sta- 
tum perfectionis  »,  hoc  sensu  quod  sacerdotes  per  se  tenentur  ad  perfectio- 
nem tendere,  tunc  certe  apertius  exprimitur  dignitas  status  sacerdotalis  et 
vehementior  incitatur  ad  sanctitatem  acquirendam,  quod  certe  in  maiori  zelo 
erga  servitium  Christi  in  Ecclesia  redundabit. 

Rev.mus  P.  D.  ANICETUS  FERNANDEZ 
Magister  generalis  O.  P. 

In  capite  hoc  duplex  distinguitur  pars:  prima,  de  vocatione  universali 
ad  sanctitatem;  altera,  de  religiosis. 

Circa  primam,  tria  velim  animadvertere: 

1.  Momentum  huius  primae  partis.  Si  ad  indolem  pastoralem  et  oecu- 

menicam  Concilii  Vaticani  II  mentem  intendimus,  forsitan  quaestio  de  voca- 
tione universali  omnium  christifidelium  ad  sanctitatem  inter  omnes  principa- 
lior vel  saltem  nulla  inferior  exstat.  Et  ratio  est  quia  nihil  efficacius  ad 
optatos  Concilii  fines  assequendos,  praesertim  fines  pastorales  et  oecumenicos, 
quam  suscitare  in  tota  Ecclesia,  scii,  in  Pastoribus  et  in  fidelibus,  ar  dentior  a 
desideria  perfectionis  spiritualis  ac  veram  constantemque  animorum  appli- 
cationem ad  haec  in  praxim  reducenda.  Ex  tali  agendi  modo  statim  vita 
christiana  reviresceret  in  sua  pleniori  authenticitate  necnon  pulchritudine;  ac 
exinde  zelus  pastoralis  et  oecumenicus  uberius  oriretur  necnon  vultus  Ec- 
clesiae clarius,  pulchrius  et  amabilius  appareret  vimque  irresistibilem  in 
homines  omnes  christianos  exerceret  atque  alios,  sicut  et  illos  ad  unitatem, 
ad  fidem  Christi  attraheret. 

Conclusio.  Vel  maxime  quidem  in  hoc  pastorali  ac  oecumenico  Concilio 
exoptatur  ut  aliquod  medium  ad  fervorem  spiritualem  in  Ecclesia  augen- 
dum reperiatur  et  quomodo  diversa  media  vel  methodi  usque  nunc  adhibita 
efficaciora  reddantur.  En,  procul  dubio,  pretiosissimum  medium:  quod  omnes 
christiani,  pro  suo  uniuscuiusque  statu,  intimius  perpendant  se  ad  sancti- 
tatem vitae  vocari. 

2.  Clarior  expositio  huius  vocationis  desideratur.  Inter  alia,  in  hoc  ca- 
pite valde  laudanda,  sed  quae,  iuxta  meam  humilem  sententiam,  maiori  ex- 
planatione et  nitidiori  vigore  indigent,  imprimis  notare  cupio  sequentia: 
omnes  christiani  sunt  vocati  ad  vitae  sanctimoniam  omnesque  adspirare,  suo 
quoque  modo,  ad  perfectionem  sanctitatis  debent,  si  in  statu  gratiae  perse- 
verantes inveniantur ; et  insuper  quod  huius  vocationis  omnes  sunt  partici- 
pes, ita  ut  quilibet,  in  proprio  statu  vel  officio,  possit  ad  altiores  sanctitatis 
gradus  pervenire,  gratia  Dei  opitulante,  quae  nemini  negatur.  Valde  place- 
ret si  haec  omnia  ita  affirmentur  et  diffundantur  ut  clare  eniteat  quod  sanc- 
titas, sicut  supra  alii  retulerunt,  non  est  negotium  vel  monopolium  religioso- 
rum et  sacerdotum. 

Undenam  haec  vocatio,  ideoque  et  obligatio,  tanquam  ex  ima  radice, 
oriuntur?  Verum  quidem  est  sacerdos  et  religiosus,  ratione  sui  status  et 
professionis,  urgentius  obligari  ad  vitae  sanctimoniam;  ad  eam  tamen  omnes 
christiani,  vi  baptismi  et  incorporationis  ad  Ecclesiam  suo  quoque  modo 
tenentur.  Gratia  sanctificans  est  veluti  semen  vitae  aeternae,  quod  in  prae- 
senti humanorum  conditione  evolvitur  et  crescit  per  virtutes  infusas  sive  mo- 
rales sive  theologales,  inter  quas  eminet  caritas,  quae  altior  res  maximasque 
in  sanctificatione  christifidelium  vices  gerit,  cum  sit  mater  et  forma  aliarum, 
ideoque  veluti  anima  et  forma  totius  vitae  christianae  consideranda  ( 1 Cor. 
13,  13;  Coi.  3,  14;  Summa  Theol.  II-II,  23,  8). 

Consequenter  perfectio  christiana  maxime  consistit  in  perfectione  carita- 
tis {De  perfectione  vitae  spiritualis,  cap.  1;  Summa  theol.  II-II,  184,  1), 
quae  unionem  importat  et  conformitatem  voluntatis  nostrae  cum  divina 
voluntate. 

Fortasse  definitio  clarior  pro  omnibus  magisque  pastoralis  est  quae  po- 

nitur  in  imitatione  et  sequela  Christi.  Ipse  enim  nobis  reliquit  exempla  om- 
nium virtutum,  ut  sequamur  vestigia  eius,  ut  ait  Sanctus  Petrus  ( 1 Pt.  2,  21), 
maxime  autem  exemplum  caritatis. 

Quam  ob  rem  Sanctus  Thomas  iure  dixit  Christum  esse  « exemplar  om- 
nium officiorum  ecclesiasticorum  » {Suppi.  40,  4 ad  3),  episcoporum  nempe, 
sacerdotum  et  religiosorum,  immo  et  opificum  manu  operantium. 

Conclusio.  Omnes  igitur  christiani  pro  suo  quoque  modo  imitari  debent 
Christum  eique  conformari.  Et  quidem  eo  magis  perfecti  et  sancti  erunt 
quo  magis  Christo  assimilantur,  eiusque  imaginem  fidelius  exprimunt.  Ipse 
enim  est  qui  vocat  omnes  mediaque  ad  sanctitatem  adipiscendam  praebet. 

3.  Verbum  ipsum  « sanctitas » sub  luce  perfectae  caritatis  est  enu- 
cleandum. 

Re  enim  vera,  verbum  « sanctitas  » est  quodammodo  aequivocum,  cum 
scilicet  multas  diversasque  significationes  secum  ferat,  teste  eadem  Sacra 
Scriptura,  quae  ipsum  applicat  ad  res,  ad  personas,  etc.  Insuper,  in  praxi 
Ecclesiae  et  in  communi  fidelium  modo  loquendi  exprimit  culmen,  apicem, 
quodammodo  fixum  vel  sancitum,  vitae  christianae.  Unde  opus  est  pressius 
sensum  hic  volitum  exprimere.  Qui  quidem  sub  luce  et  perfectionis  et  cari- 
tatis enucleandus  est. 

Etenim,  potius  quam  ad  sanctitatem,  christiani  invitantur  a Christo 
Iesu  ad  perfectionem,  uti  sancta  Evangelia  referunt:  « Si  vis  perfectus  esse...  » 
{ Mt . 19,  21);  et  iterum:  « Estote  ergo  vos  perfecti,  sicut  Pater  vester  caele- 
stis perfectus  est  » [Mt.  5,  48). 

Quomodo  haec  perfectio  cum  caritate  connectitur,  satis  etiam  Sacrae  Lit- 
terae ostendunt,  aut  ore  ipsiusmet  Christi  Domini  cum  asserit  supremum 
mandatum,  « ex  quo  pendent  Lex  et  Prophetae  »,  caritatem  esse  (cf.  Mt. 
22,  40),  ipsamque  mandatum  novum  (cf.  Io.  13,  34)  adpellat  et  ipsum  urget 
adimplendum  ad  exemplum  eius:  « Exemplum  dedi  vobis,  ut  quemadmodum 
et  ego  feci,  ita  et  vos  faciatis  »;  aut  ore  apostolorum,  praesertim  S.  Ioannis 
in  suis  epistolis,  qui  mira  de  hac  caritate  seu  amore  christianorum  distinc- 
tivo  edixit,  et  S.  Pauli  qui  omnes  nos  instruit  de  primatu  caritatis  in  vita 
christiana  (cf.  Rom.  13,  8-10;  1 Cor.  12,  1 s.),  quae  urgere  nos  debet  (2  Cor. 
5,  14),  quia  est  vinculum  perfectionis  {Coi.  3,  14). 

Sancti  et  magistri  spirituales  simul  exemplum  tradunt  de  possibilitate 
assimilandi  hanc  Christi  urgentem  caritatem  et  doctrinam  de  eius  diversis 
gradibus,  a caritate  incipienti,  ut  ait  divus  Augustinus  usque  ad  caritatem  per- 
fectam. 

Conclusio.  Pressius  natura  huius  sanctitatis,  ad  quam  omnes  christiani 
vocantur,  sub  lumine  perfectionis  et  perfectae  caritatis,  definiatur. 

Circa  secundam,  duo  notare  iuvat. 

1.  Vita  religiosa  non  parvipendenda.  Valde  laudandum  est  ut  natura, 
munus  et  dignitas  episcoporum  et  laicorum  in  clariori  luce  ponantur  et  co- 
tidie magis  magisque  in  Ecclesia  existimentur.  Tamen  valde  etiam  dolendum 
si  religiosi  in  hoc  Concilio  in  minori  pretio  habeantur  ita  ut  vultus  Eccle- 

siae  sanctae  in  hac  parte  aliquo  modo  obscuretur,  vel  ansam  ad  hoc  textus 
schematis  praebeat. 

Hoc,  abs  dubio,  grave  damnum  Ecclesiae  ipsae  inferret,  quod  certissime 
a nullo  Patre  intenditur  nec  desideratur. 

Ad  huiusmodi  damnum  e radice  tollendum  vel  vitandum  ordinatio  logica 
schematis  de  Ecclesia  ita  aptari  debet  ut  etiam,  sicut  pro  episcopis  et  pro 
laicis  actum  est,  capitulum  disiunctum  destinetur.  Si  vero  de  religiosis  pauca 
et  quasi  per  transennam  in  aliquo  capite  generali  de  sanctitate  dicuntur,  non- 
nullis videretur  quod  a Concilio  in  minori  existimatione  habentur. 

Conclusio : Unde  de  illis  agendum  est:  vel  in  capite  proprio  ad  hoc; 
vel,  si  hoc  non  placet,  saltem  intitulatio  huius  capitis  sit,  ut  proposuit 
exc.mus  Charue,  « De  sanctitate  universali  et  speciatim  de  religiosis  ». 

2.  Melius  natura  et  valor  vitae  religiosae  determinetur.  Quae  de  hoc 
vitae  genere  indicare  velim  ex  ipsa  definitione  vitae  religiosae,  a sancto  Thoma 
proposita,  sumuntur. 

« Religiosus,  ait  sanctus  Thomas,  antonomastice  dicitur  qui  totaliter 
divino  servitio  mancipatur,  quasi  holocaustum  offerens  » (cf.  Summa  Theol. 
II-II,  81,  5;  186,  1 corp.  et  ad  2).  En  ergo  essentia  vitae  religiosae:  totalis 
consecratio  servitio  divino. 

Ad  hoc  enim  assequendum  ordinantur  et  requiruntur  tria  vota  quibus 
religiosus,  vi  virtutis  religionis,  seipsum  suaque  bona  — bona  animae,  bona 
corporis,  bona  exteriora  — Deo  offert  (cf.  ibid.  q.  88,  aa.  5-6).  In  hac  totali 
mancipatione  seu  consecratione  tota  vitae  religiosae  essentia  consistit,  me- 
diantibus votis  expressa,  quae  aliunde  actus  sunt  virtutis  religionis,  quae 
imperat  actus  aliarum  virtutum  moralium  ipsaque  imperata  a caritate  (q.  81, 
a.  5 ad  1),  cuius  perfectio  et  finis  vitae  huiusmodi  exstat  (cf.  q.  186,  a.  1). 

Haec  si  prae  oculis  theologicae  notiones  habeantur  omnes  difficultates 
et  aequivocationes  auferuntur,  cum  ex  illa  doctrina  promanet  consequentia- 
rum ingens  cumulus. 

Duas  hic  praecipuas  indicare  liceat: 

1.  Nulla  datur  incompatibilitas  sacerdotium  inter  et  vitam  religiosam, 
sed  nec  etiam  nexus  necessarius.  Licet  sacerdotalis  dignitas  in  se  excellentis- 
sima, nihil  religioso  ut  tali  addit.  Essentia  vitae  religiosae  remanet  in  manci- 
patione totali  divino  servitio  vi  votorum  facta. 

2.  Nonnulli  Patres  in  aula  Concilii  locuti  sunt  de  momento  « missio- 
nis » et  « apostolatus  » in  Ecclesia  Christi.  Sed  si  haec  verba  haud  recte  usur- 
pentur, quaedam  aequivocationes  aut  etiam  errores  oriri  possunt,  ut  saepe 
accidit  ex  verbis  confuse  prolatis.  Unde  bene  sensum  in  quo  illa  verba  adhi- 
bentur determinare  opus  est: 

a)  « Missio  » dicitur  ipsa  Verbi  Incarnatio,  et  descensus  Spiritus 
Sancti  in  discipulos  in  die  Pentecostes,  et  mandatum  quod  apostoli  successo- 
resque ipsorum  acceperunt  evangelizandi  universum  mundum,  et  inhabitatio 
Sancti  Spiritus  in  animabus  iustis,  et  etiam  quodlibet  gratiae  augmentum. 

In  hoc  sensu  accepta,  « missio  » est  quid  ad  essentiam  Ecclesiae  via- 
torum pertinens,  necnon  includitur  in  natura  ipsiusmet  christianae  vitae. 

Unde,  si  sub  hac  acceptione  sumitur,  quilibet  christianus  et,  a fortiori, 
quilibet  religiosus,  etsi  illud  vitae  genus  quod  « vita  contemplativa  » audit, 
ducat,  est  terminus  alicuius  missionis,  sive  passivae  sive  activae. 

b)  Insuper,  « missio  » et  « apostolatus  » saepe  adhibentur  ad  ze- 
lum animarum  et  actus  qui  ad  regni  Christi  propagationem  animarumque  con- 
versionem sese  referunt,  significandum. 

Si  ulterius  hanc  significationem  consideramus,  patet  quod  in  duplici 
sensu  adhuc  accipi  potest:  aut  in  sensu  lato,  quatenus  complectitur  omnes 
actus  ordinatus  ad  hanc  finem,  sive  sint  actus  vitae  contemplativae  — ut 
oratio,  « lectio  divina  »,  actiones  liturgicae  — , sive  etiam  actus  vitae  activae 
et  mixtae,  uti  praedicare,  infirmos  visitare,  hospites  recipere,  etc. 

Sub  hoc  aspectu,  « missio  » et  « apostolatus  » sunt  de  essentia  vitae 
christianae.  Et  consequenter  etiam  omnes  christiani,  ideoque  et  religiosi, 
ad  quodcumque  vitae  genus  pertineant,  possunt  et  debent  esse  missionarii  et 
apostoli.  Immo,  « missio  » et  « apostolatus  » eorum  qui  vitam  pure  con- 
templativam ducunt,  non  sunt  minoris  momenti  in  Ecclesia  quam  « missio  » 
et  « apostolatus  » eorum  qui  in  aliquo  ministerio  activo  adlaborant.  Quod  qui- 
dem constat  ex  praxi  ipsius  Ecclesiae,  quae  S.  Theresiam  a Iesu  Infante  una 
cum  S.  Francisco  Xaverio  Missionum  Patronam  declaravit  atque  instituit. 

Manifeste  igitur  haec  Ecclesiae  declaratio  nos  docet  apostolatum  vitae 
contemplativae  non  esse  minoris  momenti  quam  sit  vitae  activae  et  ministe- 
rialis apostolatus. 

c ) Denique,  si  « missio  » et  « apostolatus  » sumuntur,  et  hoc  com- 
munius, pro  ministerio  activo  magisterii  in  sensu  stricto,  tunc  patet  quod 
« missio  » et  « apostolatus  » non  pertinent  ad  essentiam  vitae  religiosae, 
ideoque  nec  omnes  sanctimoniales  nec  illi  qui  vitam,  contemplativam  profi- 
tentur sunt  missionarii  vel  apostoli. 

Tamen,  ex  hoc  non  sequitur  quod  nullo  modo  operam  navant  regni  Dei 
propagationi  et  animarum  saluti.  Eorum  equidem  vita  haud  minus  pretiosa 
et  necessaria  in  Ecclesia  dicenda  ad  illos  fines  assequendos. 

Quam  ob  rem,  minime  iis  qui  vitam  contemplativam  ducunt  exspectare 
vel  iniungere  aliquod  ministerium  activum  licet,  sed  potius  sunt  adiuvandi 
ut  cotidie  perfectius  in  suo  vitae  genere  se  gerant,  utque  ad  Ecclesiae  sancti- 
tatem necnon  propagationem  sua  intima  cum  Deo  prece  adlaborent. 

Conclusio.  Patres  aliqui  locuti  sunt  in  aula  Concilii  de  « missione » 
Ecclesiae  et  de  « apostolatu  » ut  de  re  ad  essentiam  Ecclesiae  spectanti.  Sine 
dubio,  in  sensu  ab  illis  intento,  vera  et  optima  dixerunt,  ipsisque  quam  per- 
libenter adhaereo.  Tamen,  si  diversae  horum  verborum  acceptiones  non  bene 
perpendantur  explicenturque,  oriri  possunt,  ex  indistincto  aut  obscuro  modo 
loquendi,  plurimi  gravesque  errores  vel  saltem  aequivocationes.  Sicut  de 
facto  iam  evenit.  Sed  revera  non  opus  est  hic  amplius  immorari,  quia  ex 
dictis  satis  patent. 

Unum  denique  verbum  addere  liceat.  Sincere  fatemur  nos  religiosos 
quandoque  a sanctitate  vocationis  nostrae  declinavisse.  Coram  Deo  et  Pa- 
tribus Conciliaribus  humiliter  peccata  nostra  confitemur  necnon  veniam  pe- 
timus, simulque  auxilium  ut  cotidie  digniores  altissimae  vocationis  nostrae 
efficiamur. 

Placet  tamen  ad  omnium  consolationem  in  memoriam  verba  quae  Sanc- 
ta Theresia  a Domino  audivisse  testatur  revocare:  « Licet  religiones  in  suo 
pristino  fervore  non  invenirentur,  nihilominus  haud  parvum  fructum  Eccle- 
sia ex  bonis  operibus  ipsarum  carpere  valebat  »,  adiungens:  « quid  esset  de 
mundo  sine  religiosis?  ».1 

Exc.mus  p.  d.  carolus  albertus  ferrero  di  cavallerleone 

Archiepiscopus  tit.  Trapezuntinus 

Facultatem  postulo  verba  aliqua  faciendi  in  aula  conciliari  super  caput  IV 
schematis  de  Ecclesia.  En  summa  dissertationis  meae: 

a)  Quidquid  sit  de  insertione  schematis  de  B.  M.  V.  Matre  Ecclesiae 
in  schemate  de  Ecclesia , vel  non,  enixe  exoro,  sicuti  iam  dixi  quando  locu- 
tus sum  de  toto  schemate  de  Ecclesia,  ut  etiam  in  cap.  IV  (de  vocatione 
ad  sanctitatem  in  Ecclesia)  sicut  in  cap.  I (de  Ecclesiae  mysterio)  et  III  (de 
populo  Dei  et  speciatim  de  laicis)  ampla  et  frequens  sit  mentio  Deiparae 
eiusdemque  singularium  munerum  in  universa  Ecclesia  Dei.  Beatissima  Dei- 
para, enim,  omnium  virtutum  et  gratiae  plenitudinis  Mater  et  Magistra  est! 

b ) Gap.  IV  loquitur  de  vocatione  ad  sanctitatem,  quasi  sanctitas 
esset  tantummodo  illa  quam,  amplectendo  evangelica  consilia,  obtinemus. 
Atqui,  prima  sanctitas,  immo  essentialis  et  a qua  omnia  bona  spiritualia 
fluunt,  est  status  amicitiae  erga  Deum,  idest  status  animae  quae  gratia  Chri- 
sti gaudet:  propterea,  fideles  primaevae  aetatis  christianae  indiscriminatim 
« sancti  » appellabantur.  Ergo:  prima,  fundamentalis  vocatio  ad  sanctitatem 
est  conversio  a peccato  ad  Deum  eiusque  caritatem,  ita  ut,  prima  amplissima 
vocatio  universalis  fidelium  ad  sanctitatem,  est  vocatio  ad  peccata  relinquenda, 
ea  detestando  et  promissionem  faciendo  eadem  non  amplius  committendi. 
Cap.  IV,  e contra,  videtur  considerare,  quasi  exclusive  « sanctitas  » e qua 
fluit  virtutum  heroicitas,  ita  ut  « beati  »,  immo  « sancti  »,  aliqui  fideles 


1 « Habiendo  un  dia  comulgado,  mandome  mucho  su  Majestad  lo  procurase 
con  todas  mis  fuerzas  (la  fundacion  dei  monasterio  de  san  Jose),  haciendome  gran- 
des promesas  de  que  no  se  dejaria  de  hacer  el  monasterio  y que  se  serviria  mucho 
en  el  y que  se  llamase  de  San  Jose,  y que  la  una  puerta  nos  guardaria  El  y nuestra 
Senora  la  otra  y que  Cristo  andaria  con  nosotras;  y que  seria  una  estrella  que  diese 
de  si  grande  resplendor,  y que,  aunque  las  religiones  estaban  relajadas,  que  no 
pensase  se  servia  poco  en  ellas,  que  que  seria  dei  mundo  sino  fuese  por  los  religio- 
sos ».  Vida,  32,  11. 

possint  sollemniter  in  Ecclesia  declarari.  Quod  si  ita  interpretaretur  cap.  IV, 
ingens  multitudo  fidelium,  qui  in  statu  peccati  degunt,  posset  opinari  nullam 
peccatoribus  adesse  vocationem  ad  sanctitatem  et  forsitan  desperationem,  vel 
saltem  intimam  tristitiam  immutabilem,  in  cordibus  suis,  usque  ad  finem 
vitae,  dolorosissime  alendam.  Reformetur  ergo  cap.  IV,  ita  ut  locutio  Con- 
cilii sit,  ante  omnia,  ad  peccatores  omnes  eosdemque  instruat  de  fiducia  filiali, 
de  fraternitate  tenerrima  erga  Christum  redemptorem,  qui  « vult  omnes  ho- 
mines salvos  fieri  » et  qui  etiam  peccatoribus,  quos  ad  quaerendos  et  ad  sal- 
vandos venit,  offert  divinas  vocationes  « Venite  ad  me  omnes  »...  « Manete 
in  dilectione  mea  »...  « Estote  perfecti  »...  « Videant  opera  vestra  bona  »! 
Velint  cogitare  Patres  mirabile  ver  spirituale  quod  exurgere  potest  de  sol- 
lemni amorosissima  declaratione  Concilii  ad  peccatores  omnes  ut  surgant  et 
ad  Patrem  redeant,  haec  Augustini  commemorando  « Si  isti  et  istae,  cur  non 
ego?  ». 


48 

Exc.mus  P.  D.  IACOBUS  FLORES  MARTIN 
Episcopus  Barbastrensis 

Ante  omnia  volumus  ut  loquatur  caput  de  sanctitate  Ecclesiae  ut  est 
societas  visibilis,  corpus  mysticum  Christi,  populus  Dei. 

Sanctitas  enim  Iesu  Christi  non  est  solummodo  pro  personis  in  particu- 
lari sed  etiam  pro  societate  integra,  Ecclesia  etiam  ut  societas  debet  splende- 
scere in  mundo  hodierno  tamquam  regnum  sanctitatis. 

Et  haec  Ecclesia  debet  ostendere  in  vita  sociali  characteristicas  virtutes 
Iesu  Christi  ita  ut  de  ea  dici  possit  esse  vere  fermentum  totius  societatis  et 
ita  obmutescere  faciemus  detractores  Ecclesiae. 

Hac  ratione  debet  in  pietate,  in  veritate,  in  iustitia  tam  commutativa 
quam  legali,  quam  etiam  et  forte  hodie  peculiariter  in  iustitia  sociali  ita  ut 
omnes  christiani  scire  et  sentire  debeant  tamquam  obligationem  solidariam 
mutationes  sociales  quae  meliorem  divitiarum  distributionem  procurent.  Item 
iustitiam  in  muneribus  et  officiis  adimplendis.  Dein  in  caritate,  ita  ut  vere  no- 
viter  dicatur:  videte  quomodo  se  amant;  caritate  erga  omnes  afflictos,  dere- 
lictos, pauperes...  ut  sit  vere  Ecclesia  pauperum  et  de  ea  dici  possit  esse 
sicut  Magister  qui  miseretur  super  turbas;  in  abnegatione  suiipsius  et  gene- 
rosa deditione  ut  in  omni  bono  fructificent,  in  se  vere  ostendendo  esse  filiam 
lucis  in  omni  bonitate  et  iustitia  et  bonitate. 

Attamen  societas  illa  non  erit  sancta  nisi  sancti  sint  omnes  fideles  et 
omnes  qui  in  ea  munus  exercent,  et  quidem  eo  gradu  et  elevatione  qua  gau- 
det in  vita  ipsius  Ecclesiae. 

Ita  ergo  summa  sanctitate  Romanus  Pontifex  splendere  debet;  Sanctae 
Ecclesiae  cardinales  qui  sunt  velut  cardines  Ecclesiae  et  quorum  purpura 
eos  admonet  debere  sanctitatem,  amorem  erga  Ecclesiam,  fidelitatem  per- 

fectam  debere  ostendere  etiam  cum  effusione  sanguinis.  Et  lamentor  quod  de 
tam  gravi  munere  nihil  dictum  sit  in  tota  tractatione  de  Ecclesia,  cum  iuxta 
canones  constituant  Senatum  Romani  Pontificis,  eique  in  regenda  Ecclesia 
praecipui  sint  consiliarii  et  adiutores  sint  et  eligantur  ex  toto  terrarum  orbe, 
doctrina,  pietate  ac  rerum  agendarum  prudentia  egregie  praestantes.  Dein 
sunt  patriarchae,  primates,  episcopi,  sacerdotes  et  alii  gradus  hierarchiae,  in- 
cipientes a clericis,  pro  quibus  iam  Ius  Canonicum  exigit  vitam  sanctiorem, 
sc.  maiorem  declarat  obligationem  in  sanctitate  quam  in  aliis,  titulo  sc. 
maiori. 

Qui  titulus,  hodie  universalis  esse  videtur  participatio  sacerdotii  Christi. 
Totum  enim  bonum  a Christo  in  mundum  derivatur  ex  eius  Sacerdotio: 
Glorificatio  Dei  et  elevatio  mundi.  Esse  enim  Sacerdotem  dat  ut  offerat 
Deo  pro  hominibus  hostias  et  victimas  quibus  et  Deus  accipit  satisfactionem 
et  gloriam  et  hominum  redemptionem. 

Hoc  vero  modo,  considerantes  secundum  Sancti  Thomae  doctrinam  to- 
tam participationem  potestatis  Christi  quasi  partes  sui  Sacerdotii. 

Iam  vero  participatio  in  sacerdotio  importat  semper  participationem  in 
ratione  victimae  et  in  ratione  oblationis  et  quidem  per  incorporationem  et 
similitudinem  cum  Christo,  cum  sc.  sumus  alter  Christus. 

Christus  autem  est  sanctus , innocens,  impollutus,  ...  ergo  et  omnes  chri- 
stiani  sancti  esse  debent,  sanctitate  christologica,  quia  praedestinavit  nos 
conformes  fieri  imagini  Filii  eius. 

Hoc  autem  fit  primo  quidem  per  characterem  baptismi  quo  homo  configu- 
ratur indelebili  modo  cum  Christo,  et  Christus  ipsi  se  donat  ut  possit 
suum  proprium  corpus  offerre,  quia  se  dedit  illi,  christianus  autem  se  donat 
Deo,  in  nomine  Patris  et  Filii  et  Spiritus  Sancti  baptizatus;  sacerdos  vero 
cum  consecrat  et  transsubstantiat  panem  et  vinum,  cum  hostias  Deo  offert, 
cum  peccata  dimittit  nomine  ipsius  Christi,  cuius  profitetur  identitatem:  hoc 
est  corpus  meum,  hic  est  sanguis  meus...  et  sua  sacramenta  conficit  nomine 
ipsius  Christi... 

Ideo  imitatio  perfecta  Christi  in  omnibus  gradibus  hierarchiae  sanctita- 
tem Christi  ostendere  debemus. 

Vere  tunc  mundus  videbit  opera  nostra  bona  et  glorificabit  Patrem  no- 
strum qui  in  caelis  est,  tunc  apparebit  Ecclesia  in  tota  sua  mirabili  morali 
magnificentia  et  tunc  omnes  erimus  sal  terrae  et  lumen  mundi. 

In  hac  autem  causa  vocatio  ad  sanctitatem  est  generalis,  immo  de  se  ab 
omnibus  exigit  eamdem  sanctitatem,  unusquisque  enim  perfectus  esse  debet; 
sunt  tamen  modi  diversi,  sed  omnes  ad  perfectionem  vocamur,  perfectio  autem 
esse  non  potest  nisi  una,  quia  secus  aliquid  deficeret... 

Illi  perfecti  esse  debent  in  Summo  Pontificatu,  hic  in  suo  episcopatu, 
alter  in  suo  munere  publico,  talis  in  matrimonio,  alter  in  alia  professione,  sed 
omnes  perfecti.  Hoc  est  Christi  desiderium,  hoc  exigit  nostra  cum  Christo 
operatio,  hoc  habemus  ex  nostro  sacerdotio  vero,  a Christo  participato  et 
ratione  unionis  ad  sacerdotium. 

Animadversiones  additae  : 

Caput  hoc  de  vocatione  ad  sanctitatem  in  Ecclesia,  venerabiles  Patres  et  dilec- 
tissimi fratres,  magis  christocentricum  et  sacerdotale  fieri  oportet,  meo  iudicio  et 
plurium  aliorum  episcoporum. 

Cum  enim  actum  sit  de  Ecclesia  ut  populo,  regali  Christi  sacerdotio  in  lucem 
claram  venit  rationem  participationis  sacerdotii  Christi  esse  rationem  exigitivam, 
quasi  supremam  sanctitatis  et  perfectionis  tam  in  Ecclesia  collective  sumpta,  quam 
in  omnibus  eius  membris,  immo  in  omnibus  hominibus  qui  baptizati,  charactere 
Christi  in  aeternum  signati  sunt. 

Omnia  enim  in  Ecclesia  sacerdotio  Christi  pervaduntur  et  ab  hoc  Christi  sa- 
cerdotio vitalitatem  glorificativam  et  redemptivam  accipiunt.  Cum  vero  Christi 
sacerdotium,  licet  principaliter  consistat  in  oblatione  victimali  in  cruce  peracta, 
ab  ipsa  tamen  Incarnatione  incipit  et  pervadit  totam  Christi  vitam,  omnes  eius 
actiones  cuiuscumque  generis,  quae  omnia  quasi  in  patena  ineffabili  et  calice  im- 
menso in  ara  Crucis  colligit  et  offert  pro  nostra  et  totius  mundi  salute,  ita  pro 
omnibus  est  causa  et  forma  participandi  sacerdotium  Christi  in  tota  vita,  et  in 
singulis  suis  rebus,  donec  fiamus  holocaustum  perfectum  sanctitatis. 

Age  vero:  nobis  dictum  est  clare  et  perspicue:  Iesus  Christus  heri  et  hodie, 
ipse  et  in  saecula  ( Hebr . 13,  8);  non  est  in  aliquo  alio  salus.  Nec  enim  aliud  no- 
men est  sub  caelo  datum,  in  quo  oporteat  nos  salvos  fieri  ( Act . 4,  12).  Sine  me 
nihil  potestis  facere.  Qui  manet  in  me  et  ego  in  eo  hic  fert  fructum  multum 
{Io.  15,  5).  Vivit  vero  in  me  Christus  ( Gal . 2,  20).  Ego  vobiscum  sum  omnibus 
diebus  usque  ad  consummationem  saeculi  ( Mt . 28,  20). 

Permanentiam  autem  Christi  in  Ecclesia  duplex  est;  alia  socialis,  alia  per- 
sonalis, semper  autem  cum  exigentia  sanctitatis,  sicut  ipse  sanctus  est,  innocens, 
impollutus.  Ita  etiam  societas  ab  eo  fundata.  Corpus  eius  mysticum,  populus  acqui- 
sitionis, quem  acquisivit  sanguine  suo,  Ecclesia,  quam  dilexit  et  seipsum  tradidit 
pro  ea,  ut  illam  sanctificaret,  ut  exhiberet  ipse  sibi  gloriosam  Ecclesiam,  non  ha- 
bentem maculam  aut  rugam  aut  aliquid  huius  modi,  sed  ut  sit  sancta  et  immacu- 
lata ( Eph . 5,  27).  Debet  apparere  socialiter  sancta,  ut  societas,  coram  omnibus 
hominibus. 

Hoc  autem  fit  doctrina  et  proposito,  hortatione  perenni  et  sociali  nisu,  quo 
omnes  impellamur  et  trahamur  ad  Christi  sanctitatem  active  procurandam. 

Haec  sanctitas  externa  Ecclesiae,  hic  splendor  virtutum  debemus  omnes  pro- 
clamare tamquam  officium  supremum  collectivum.  Hoc  enim  est,  ut  aiebat  Ioan- 
nes  XXIII  unum  ex  praecipuis  Concilii  finibus  ut  possit  venire  Ecclesiae  reno- 
vatio: Opus  Concilii  Oecumenici  totum  est  in  procurando  splendore  supra  faciem 
Ecclesiae  Iesu  Christi  in  suis  purioribus  delineamentis,  ut  appareat  et  praesente- 
tur hominibus  sicut  Christus  eam  fecit. 

Ad  hoc  autem  oportet  ut  doctrina  sua  morali  iam  in  hoc  capite  appareat  tam- 
quam vera  lux  mundi,  super  candelabrum  posita,  in  illis  virtutibus  quae  Christi 
characteristica  sunt  et  pro  mundo  hodierno  tanti  etiam  momenti. 

Pietatem  erga  Deum  quod  est  culmen  praeceptorum  Iesu  Christi,  primum  et 
magnum  mandatum;  secundum  autem  caritatem  erga  omnes  homines,  praesertim 
erga  pauperes,  derelictos,  in  afflictione  positos,  ut  omnia  in  pauperes  erogemus  et 
nitamur  eorum  difficultatibus  subvenire,  non  verbo,  neque  lingua  sed  opere  et 
veritate:  ut  famem  a mundo  auferamus,  ut  domos  aedificemus  pro  illis  qui 
tecto  carent,  ita  ut  generositas  ad  egentes  appareat  ut  factum  sociale  in  omni- 

bus  christianis  et  speciatim  in  omnibus  qui  in  Ecclesia  potestatem  habent,  qui 
non  habent  quasi  propositum  accumulandi  bona,  sed  erogandi  in  pauperes.  Dein 
splendor  veritatis:  Christus  est  veritas.  Ipse  venit  in  mundum  lux  mundi.  Omnis 
qui  est  ex  veritate  audit  vocem  meam  (Io.  18,  37).  De  Ecclesia  et  de  omnibus 
christifidelibus  dicatur  non  esse  fermentum  malitiae  et  nequitiae  sed  azyma  sin- 
ceritatis et  veritatis,  sicut  Christus  qui  peccatum  non  fecit,  nec  inventus  est  dolus 
in  ore  eius.  Ecclesiam  oportet  proclamare  veritatem  esse  aliquid  consubstantiale 
pro  ea  et  constituere  quasi  cultum  in  ea  ut  in  verbo  sacerdotis,  in  verbo  hominis 
christiani  iuramentum,  affirmatio  sit  res  immobilis,  quibus  impossibile  est  mentiri 
Deum  ( Hebr . 6,  18). 

Iustitia  proclamanda  etiam  est,  iustitia  sincera,  non  hypocrita  illa  scribarum 
aut  pharisaeorum,  sed  vera  et  ex  corde:  Iustitia  tam  commutativa,  quam  legalis, 
quam  ea  quae  nostro  tempore  tantopere  inculcanda  est:  iustitia  quae  dicitur  so- 
cialis, professionalis  ut  simul  optimi  cooperatores  novi  ordinis,  ad  novum  mun- 
dum efformandum  in  omni  bonitate,  et  iustitia  et  veritate. 

Dein  vero  in  generositate,  qua  aemulatores  Christi  et  apostoli  impendimur 
et  superimpendimur  pro  toto  mundo  in  spiritu  sacrificii  et  crucis,  pro  nostra 
et  totius  mundi  salute,  imitantes  Iesum  et  hunc  crucifixum,  ut  et  vita  Iesu  manife- 
stetur in  Corpore  eius,  quod  est  Ecclesia. 

Ita  sancta  Mater  Ecclesia  apparebit  sancta  et  immaculata  quando  seipsam, 
socialiter  et  collective  ut  populus  Dei  se  immolat  pro  bono  totius  generis  humani. 

Cum  vero  tota  Ecclesiae  compago  in  sua  constitutione  qua  « ex  multis  et  al- 
ternae dignitatis  membris  unum  corpus  Christi  efficitur  » debeat  esse  perfecta  et 
sancta  etiam  in  suis  membris.  Et  ita  quidem  ut  quo  maior  sit  in  Ecclesia  gradus 
eo  maior  sanctitas.  Datur  enim  in  ea  gratia  secundum  mensuram  donationis  Chri- 
sti... in  aedificationem  Corporis  Christi. 

Omnis  enim  vocatio  in  Ecclesia  est  ad  configurationem  et  unitatem  cum  Chri- 
sto, conformes  fieri  imagini  Filii  eius.  Haec  autem  conformatio  pervenit  usque  ad 
substitutionem  et  plenam  identificationem  cum  Christo,  per  participationem  eius 
potestatis  sive  sit  iurisdictionis,  sive  sacri  ordinis.  Nam  soli  Christo  data  est 
omnis  potestas  in  caelo  et  in  terra.  Tota  ergo  Ecclesiae  compago,  tota  eius  struc- 
tura, omnes  in  ea  gradus  a summo  Pontificatu  ad  ultimum  laicum,  immo  quodam- 
modo ab  omnibus  baptizatis  sunt  quasi  divisio  aliqua  illius  potestatis  universae 
Christi,  quae  multifariam  multisque  modis  participatur  sive  per  ordinem,  sive 
per  iurisdictionem  et  in  omni  gradu  fit  ex  hac  participatione  exigentia  sanctitatis. 

Fundantur  enim  omnia  in  Ecclesia,  in  nostra  identificatione  cum  Christo,  iuxta 
veritatem  a Paulo  nobis  transmissam:  vivit  vero  in  me  Christus,  iuxta  mensuram 
donationis  eius,  differenter,  ita  ut  statuta  sit  relatio  quaedam  identitatis  qua  ipsa 
facit  nos  suos  esse  substitutos,  qui  nomine  suo  loqui  et  agere  possint.  Ita  ut 
« qui  vos  audit,  me  audit  »;  et  cum  consecrationem  peragitis  dicere  vere  possitis: 
hoc  est  enim  corpus  meum,  et  in  genere  quando  hoc  fecistis  uni  ex  istis  mihi  fecistis. 

Hoc  autem  identificatione  cum  Christo  in  agendo  cum  Christo  sacerdote  in 
tota  sua  potestate,  cum  ipse  sit  sanctus  innocens,  impollutus,  et  nos  debeamus 
esse  conformes  illi,  sequitur  omnes  in  Ecclesia  illum  debere  in  sua  dignitate  pro- 
portionaliter  exhibere  et  specialiter  in  sua  peculiari  significatione. 

Ita  Romanus  Pontifex  in  summa  dignitate  constitutus  summa  sanctitate  ful- 
gere debet. 

Ita  S.  Romanae  Ecclesiae  cardinales,  qui  sunt  cardines  Ecclesiae,  qui  senatum 

Romani  Pontificis  constituunt  eidemque  in  regenda  Ecclesia  praecipui  consiliarii 
et  adiutores  existunt,  qui  ex  toto  terrarum  orbe  eliguntur,  qui  collegium  etiam 
in  Ecclesia  constituunt  cui  praeest  cardinalis  decanus,  quique  purpura  induti  pro- 
fitentur ipsos  pro  Ecclesia  et  Pontifice  sanguinem  effundere  debere;  de  quibus 
tamen  in  Ecclesiae  hierarchia  ne  verbum  dictum  est,  ac  si  in  Ecclesiae  vita  nihil 
repraesentarent. 

Ita  patriarchae  in  suo  vitali  et  efficacissimo  gubernandi  munere  alios  omnes 
praecedere  in  sanctitate  debere. 

Episcopos  deinde  iuxta  qualitates,  missionem  potestatem  et  alios  omnes  gra- 
dus hierarchiae,  quorum  nescio  qua  ratione  praetermittantur,  cum  iam  a prima 
tonsura,  clerici  sanctiorem  prae  laicis  vitam  ducere  debere  et  in  omni  virtute 
excellere. 

Ius  Canonicum  affirmet  et  statuat. 

Hoc  autem  totum  cum  ex  ratione  identificationis  cum  Christo  procedat  et 
in  eius  participatione  sacerdotii,  paulo  fusius  de  sacerdotio  ministeriali  exigentiae 
radicalis  ostendere  volumus  simul  ac  de  laicis. 

Ipse  etenim  Christus  est  unicus  Sacerdos  Novi  Foederis,  a Deo  in  aeternum 
constitutus  secundum  ordinem  Melchisedech,  ut  nomine  totius  populi  electi  sacri- 
ficium publicum  Deo  offerat. 

Ipse  caput  Corporis  Ecclesiae,  in  omnibus  primatum  tenens  Coi.  1. 

Est  etiam  et  unica  Victima  in  patibulo  Crucis  oblata  ex  quo  omnia  pendent 
sive  quae  in  terris  sunt  sive  quae  in  caelo...  Quia  in  novo  populo  Dei  a Christi 
instituto  nullum  datur  sacrificium  publicum,  nisi  sacrificium  Crucis  eiusque  in- 
cruenta renovatio  in  sacrificio  eucharistico,  ita  nullum  datur  in  N.  T.  sacerdotium 
stricte  dictum,  cum  iure  ad  sacrificium  nomine  totius  Ecclesiae  litandum  nisi  sa- 
cerdotium Christi. 

Ipse  enim  est  caput  corporis  ecclesiae,  qui  est  principium  primogenitus  ex  mor- 
tuis, ut  sit  in  omnibus  et  ipse  primatum  tenens.  Quia  in  ipso  complacuit  omnem 
plenitudinem  inhabitare:  et  per  eum  reconciliare  omnia  in  ipsum,  pacificans  per 
sanguinem  crucis  eius,  sive  quae  in  terris  sive  quae  in  caelis  est.  Et  vos  cum 
essetis  aliquando  alienati,  et  inimici  sensu  in  operibus  malis:  nunc  autem  recon- 
ciliavit in  corpore  carnis  eius  per  mortem,  exhibere  vos  sanctos  et  immaculatos, 
et  irreprehensibiles  coram  ipso.  Ut  gaudeamus  in  passionibus,  adimplentes  ea 
quae  desunt  passioni  Christi,  in  carne  mea,  pro  corpore  eius  quod  est  Ecclesia. 
Christus  eo  quod  maneat  in  aeternum,  sempiternum  habet  sacerdotium. 

Et  ita  incorporati  cum  Christo  offerimus  hostias:  pro  nostra  et  totius  mundi 
salute  sive  hostiam  eucharisticam,  quae  nostra  ipsa  fit,  immo  et  nos...  cum  dicamus: 
hoc  est  enim  corpus  meum:  Attamen  Christus  manet  semper  principaliter  offerens, 
ipse  est  qui  litat,  ipse  hostia  quae  aeternaliter  permanet,  qui  omnibus  aliis  hostiis 
substituit... 

Cum  vero  sacerdotes  omnes,  omnis  qui  offert  debet  quod  suum  est  offerre, 
per  consecrationem  panis  et  vini  super  altare  ponit  divinam  victimam,  quae  hac 
ratione  sua  fit;  et  cum  haec  victima  totam  vitam  Christi  amplectatur,  totus  Christus 
fit  sacerdotis  et  totus  sacerdos  Christi  fit,  totaliter  ergo  transformatus  per  sacri- 
ficium Missae  totaliter  sanctus  et  oblatus  esse  debet,  ut  vere  sit  alter  Christus. 

Christifideles  etiam  sacerdotes  fiunt  pari  aliqua  ratione. 

Ipsi  in  baptismo  Christo  incorporantur  et  ad  coofferendam  victimam  vocan- 
tur; per  baptismum  enim  charactere  baptismali  omnes  christifideles  ita  copulat 

Christus  sibimetipso,  ut  cum  eo  una  persona  moralis  seu  unum  corpus  sociale 
constituamur;  et  de  suas  qua  possessiones  ac  divitias  nobiscum  condividit  et 
nobis  tradit. 

Nos  iam  sumus  ipsius  et  ipse  noster  est.  Comproprietarii  igitur  facti  eius  hu- 
manitatis omnes  christiani,  iam  idcirco  coofferentes,  seu  capaces  facti  quoque  su- 
mus eam  Deo  coofferendi  i.  e.  eam  offerendi  una  cum  Christo,  eiusque  ministro. 

Hoc  igitur  condominium  suae  humanitatis  quod  omnibus  baptizatis  a Christo 
conceditur  et  vi  cuius  habiles  reddimur  ad  eam  Deo  coofferendam  videtur  esse 
ratio  proxima  cur  oblatio  nostra  Eucharistica  vera  participatio  sit  oblationis  seu  sa- 
cerdotii Christi. 

Et  ratio  cur  omnes  aliae  oblationes  suipsim,  rerum  spiritualium  et  rerum  ma- 
terialium in  tota  vita  nostra  sacerdotaliter  offerre  possimus. 

Hoc  autem  fit  per  character  quod  numquam  amittitur,  non  per  gratiam  quae 
potest  a nobis  exulare.  Hac  ratione  etiam  in  fratribus  separatis  remanet  radicale 
sacerdotium  et  sanctitatis  exigentia. 

Hac  ratione  magis  oecumenice  possumus  illis  uniri  et  participare  gratia  hac 
sacerdotali  Christi  qua  simus  cum  Eo  glorificatores  et  amatores  Dei,  hominum 
omnium  salvatores  et  pastores  et  per  totam  vitam  nostram,  in  omnibus  actibus 
nostris,  in  labore  et  aerumna,  una  cum  Christo,  Christo  confixi  cruci,  portantes 
stigmata  Domini  Iesu  in  corpore  nostro,  victimae  paschales  et  sacerdotes. 

Exc.mus  P.  D.  HERMENEGILDUS  FLORIT 
Archiepiscopus  Florentinus 

Nota  1.  Pag.  18,  linn.  4 ss.  Textus  conciliaris  « Filius  ...  universos  ad 
plenam  perfectamque  adoptionem  filiorum  elevat  eosque  benedictionibus  cae- 
lestibus replet,  ut  sint  sancti  et  immaculati  in  conspectu  Dei,  in  laudem  glo- 
riae gratiae  suae  (cf.  Eph.  1,  3-6). 

Textus  biblicus:  habetur,  Deus  Pater  et  non  Filius  ut  subiectum  pro- 
positionum: « Benedictus  Deus  et  Pater  D.  n.  I.  C.,  qui  benedixit  nos  in 
omni  benedictione  spirituali  in  caelestibus...  ut  essemus  sancti  et  immacu- 
lati in  conspectu  eius...  qui  praedestinavit  nos  in  adoptionem  filiorum  per 
Iesum  Christum  in  ipsum  ( dia  Irjaov  Xqiotov  elg  avrov  ■■■),  in  laudem  glo- 
riae gratiae  suae  » (Eph.  1,3-6). 

Nota  2.  Pag.  18,  linn.  14  ss.  Textus  conciliaris  ...  Dominus  Iesus  Chri- 
stus sanctitatem  vitae  ...  omnibus  et  singulis  hominibus  cuiusque  condicio- 
nis praedicavit  dicens:  « Esto  ...  perfectus  est  » (Mt.  5,  48). 

Critica:  sed  secundum  contextum  biblicum  sermo  montanus  ad  disci- 
pulos sed  non  ad  « omnes  et  singulos  homines  cuiusque  condicionis  » pro- 
latus est:  « Videns  autem  Iesus  turbas  ascendit  in  montem  et  cum  sedisset, 
accesserunt  ad  eum  discipuli  eius,  et  aperiens  os  suum  docebat  eos  dicens 
{Mt.  5,  1)  et  locus  parallelus:  « Et  ipse,  elevatis  oculis  in  discipulos  “ Estote 
ergo  vos  perfecti...  ” » (Mt.  5,  48). 

Iudicium:  exegetae  omnes  textus  biblicos  in  schemate  de  Ecclesia  de- 
bent reexaminare  utrum  in  sensu  stricto  vel  in  sensu  ascetico  seu  accommo- 
dato applicentur. 


50 

Exc.mus  P.  D.  CLAUDIUS  CONSTANS  M.  FLUSIN 
Episcopus  S.  Claudii 

Duo  vota  hic  proponuntur. 

Primum  votum,  ad  sanctitatem  episcoporum  et  presbyterorum  pertinens. 

In  isto  n.  30  (de  multiformi  unius  sanctitatis  exercitio),  optandum  mihi 
videtur  ut  clarius  proponatur  doctrina  quae  respondere  possit  tam  naturae 
rerum  quam  votis  in  aula  pluries  expressis  circa  sanctitatem  ad  quam  vocan- 
tur episcopi  et  presbyteri. 

1.  Quoad  episcopos  et  presbyteros  et  etiam  alios  ministros  in  sacris 
ordinibus  constitutos , in  genere.  Pro  his  omnibus,  prosecutio  sanctitatis  in- 
nititur super  quatuor  genera  elementorum: 

a)  Gratiae  sacramentorum  omnibus  christifidelibus  communium,  sci- 
licet baptismi,  chrismatis  et  eucharistiae,  et  etiam,  quando  necesse  est,  poeni- 
tentiae et  unctionis  infirmorum. 

b)  Super  istas  gratias  innixa,  praxis  virtutum  theologicarum  et  mora- 
lium, tam  in  oboedientia  praeceptorum  quam  in  prudentia  consiliorum  evan- 
gelicorum.  Evidens  est  enim  quod  indecens  esset  episcopos  aliosque  ministros 
Ecclesiae,  qui  homines  ad  sanctitatem  exhortent,  ad  istam  sanctitatem  in  vita 
sua  personali  non  tendere. 

c)  Gratia  sacramenti  ordinis,  sive  in  plenitudine  in  episcopis,  sive  per 
participationem  in  presbyteris  et  aliis  ministris  in  ordinibus  sacris  constitutis. 

d)  Super  istam  gratiam  innixum,  exercitium  sacri  ministerii  ab  Eccle- 
sia et  pro  Ecclesia  unicuique  ministro  consecrato  concrediti.  In  primis,  pro 
episcopis  ista  obligatio  sanctitatem  adipiscendi  in  exercitio  ministerii  sui  eo 
magis  importat,  reiecto  omni  fermento  pharisaeorum  quod  est  hypocrisis 
(cf.  Lc.  12,  1),  quod,  per  consecrationem  suam  episcopalem,  in  perfectione, 
non  personali  quidem  sed  ministerii  sacerdotalis,  constituuntur. 

2.  Quoad  presbyteros,  in  particulari.  Cum  ex  una  parte  soli  episcopi 
plenitudinem  habeant  apostolici  sacerdotii,  et  ex  altera  parte  non  possint 
ipsi  soli  ministerium  suum  perfecte  adimplere,  ad  sacros  ordines  vocant 
presbyteros  ut  in  vinea  Domini  secum  laborent. 

Presbyteri  autem  cum  episcopis  suis  aliquod  collegium  cooperatorum  ab 
ordinatione  sua  constituunt,  et  istud  collegium  seu,  ut  aiunt,  presbyterium 
est  fortiter  tam  in  sacramento  ordinis  quam  in  ministeriorum  exercitio  adu- 
natum. 

Sic  ergo  presbyteri  vocantur  ad  sanctitatem  et  eam  efficacissime  possunt 
attingere  non  tantum  per  media  communia  antea  enumerata,  vel  adhuc 
per  gratiam  suam  propriam  sacerdotalem,  in  speciali  cum  episcopis  suis  com- 

munioni  eos  constituentem  et  etiam  per  exercitium  ministerii  eis  et  aliis  pre- 
sbyteris eiusdem  presbyterii  ab  episcopis  concrediti. 

Conclusio  primi  voti.  In  cap.  II  huius  constitutionis  dogmaticae,  addi- 
tiones plures  propositae  sunt  ut  ministerium  et  missio  apostolica  presbyte- 
rorum in  Ecclesia  clariore  in  luce  manifestentur.  Opportunum  est  ergo  pariter 
ut,  in  connexione  cum  additionibus  istis,  sanctitas  etiam  ab  episcopis  et  pre- 
sbyteris titulo  proprio  sacerdotii  sui  requisita  clarius  elucescat  in  hoc 
capite  IV. 

Secundum  votum,  ad  relationem  pertinens  inter  sanctitatem  christifide- 
lium  et  sanctitatem  ministerialem  episcoporum,  presbyterorum  aliorumque 
ministrorum  in  ordinibus  constitutorum.  Pag.  19,  lin.  14,  non  recte  textus 
loquitur  de  participatione  gratiae  episcopalis  per  laicos  in  sacris  ordinibus 
non  constitutos.  Christifideles  in  ordinibus  istis  non  constituti  egent  certe 
ministeriis  episcoporum,  sive  personaliter,  sive  per  presbyteros  aliosque 
ministros  exercitis.  Sed  pro  tanto  non  proprie  participant  gratiam  sacra- 
menti ordinis,  sicut  eam  participant  episcopi  et  alii  ministri  consecrati.  Non 
est  enim  possibile  gratiam  alicuius  sacramenti  accipere  sine  receptione,  re 
vel  voto,  huius  sacramenti. 

Melius  esset  ergo,  et  verius,  membrum  phrasis  inter  duo  commata  in 
hac  lin.  14  delere. 

Exc.mus  P.  D.  MARION  FRANCISCUS  FORST 
Episcopus  Dodgepolitanus 

Par.  31,  pag.  20,  lin.  7 et  alia.  De  verbo  « paupertas  ».  Vox  seu  ver- 
bum « paupertas  » hodie  non  intelligitur  a laicis  et  praesertim  ab  acatho- 
licis. 

« Paupertas  » in  mundo  hodierno  significat  « destitutionem  » vel  « ino- 
piam extremam  ». 

Praxis  consilii  paupertatis  evangelicae  e contra  liberat  a servitudine  rerum 
materialium  et  docet  usum  rectum  bonorum  huius  mundi. 

Ergo  recommendo  ut  commissio  in  loco  vocis  « paupertas  » altera  ex- 
pressio invenitur:  e.  g.  « moderatio  »,  « temperantia  »,  « detachment  », 

« einfache  Lebenshaltung  ». 

I believe  it  would  be  a help  to  the  Church  as  well  as  to  religious  vocations, 
if  it  were  possible  to  find  a descriptive  substitute  for  the  word  “ poverty  ” 
as  it  is  applied  both  to  the  evangelical  counsel  as  well  as  to  the  vow. 
Because  no  one  but  religious  actually  knows  what  it  means,  that  it  has 
lost  its  value  to  the  Church  and  requires  a change. 

Exc.mus  P.  D.  ANTONIUS  FUSTELLA 
Episcopus  T uder  tinus 

In  capite,  de  omnium  fidelium  vocatione  ad  sanctitatem  atque  de  stati- 
bus perfectionis  loquitur:  at  in  eorum  tractatione  inaequalitas  apparet.  Om- 
nibus enim  fidelibus,  qui  in  Ecclesia  sunt  maxima  pars,  in  tractatione  nostra 
minima  pars  reservatur,  sacerdotibus  atque  religiosis,  qui  evidenter  sunt 
parva  pars,  in  tractatione  magna  pars  datur.  Quae  inaequalitas  in  iam  sat  dif- 
fusum errorem  inducere  vel  corroborare  potest:  sanctitatem  nempe  esse  quasi 
privilegium  eorum  qui  status  perfectionis  ingrediuntur:  quod  est  falsum. 

Propono  igitur  ut  inter  schematis  nostri  singulas  partes  aequalitas  insti- 
tuatur, augeatur  quae  de  fidelibus  omnibus,  minuatur  altera  de  sacerdotibus 
et  religiosis.  Afferamus  duo  exempla: 

1.  De  parentibus  atque  de  sponsis:  nostrum  schema  sat  bene  de  illis 
dicit  in  n.  30;  at  non  esset  melius  si  nos  omnes  sponsis,  qui  in  nostra  aetate 
magno  cum  sacrificio  bonas  et  numerosas  familias  edunt  et  formant,  gratu- 
lemur?  Quae  familiae  christianae  revera  sanctitatis  palaestra  sunt,  atque  ita 
a Deo  benedicuntur,  ut  hodie  in  Ecclesia  vocationum  ad  sacerdotium  et  ad 
religionem  et  ad  apostolatum  laicorum  fons  et  origo  sint. 

2.  De  iuvenibus:  nihil  de  illis  in  schemate  dicitur:  et  nos  omnes  pastores 
scimus  quantum  sacrificii  et  amoris  in  Deum  utriusque  sexus  iuvenes  exer- 
cere debeant,  ad  se  servandos  in  gratia  sanctificante,  quae  est  vera  sanctitas. 
Recolamus  tantum  tentationes  quae  quotidie  iuvenes  nostros  in  opificibus, 
in  scholis,  in  ludis  ubique  attendunt! 

Permittantur  mihi  adhuc  duae  observationes: 

1.  Nonne  sanctitas  est  gratia  sanctificans?  cur  de  ea  in  schemate  nihil 
dicitur?  in  catechismo  et  praedicatione  semper  de  « gratia  sanctificante  », 
cur  non  in  schemate  conciliari? 

2.  Nostris  diebus,  praesertim  iuvenibus,  multa  dicuntur  de  sic  dictae 
« personalitatis  » affirmatione:  ne  obliviscamur  tamen  quod  in  doctrina 
Christi  de  « abnegatione  » non  pauca  dicuntur;  quae  abnegatio  affirmationi 
contradicitur.  Schema  nostrum  dicat  igitur,  sine  ullo  timore,  ad  sanctitatem 
abnegationem  necessariam  esse. 

Exc.mus  P.  D.  SECUNDUS  GARCIA  DE  SIERRA  Y MENDEZ 
Archiepiscopus  til.  Varianus,  eoad,  c.i.s.  Ovetensis 

1.  Vere  dignum  ac  peropportunum  quod  Concilium  Vaticanum  II  de 
vocatione  omnium  christifidelium  ad  sanctitatem  vitae  christianae  loquatur. 
Haec  etenim  doctrina  — quae  in  recentioribus  manualibus  theologiae  spiri- 
tualis ut  thesis  communis  apparet  — valde  cum  Sacra  Scriptura,  cum  tradi- 

tione,  cum  sanctis  Patribus  necnon  Ecclesiae  doctoribus  consona  exstat;  in- 
super quodammodo  ab  Ecclesiae  magisterio  sancita  ut  patet  ex  litteris  ency- 
clicis  Rerum  omnium  Pii  Papae  XI  (cf.  A.A.S.,  15,  1923,  pag.  50). 

Quin  obstet:  1.  quod  nonnulli,  quando  haec  veritas  propter  rationes 
aliquas  historicas  obnubilata  nonnihil  fuit,  ipsam  impugnarunt,  sicut  quidam, 
aliunde  magnus  theologus,  obiurgans  Ludo  vicum  Granatensem  eo  quod  pro- 
poneret omnibus  fidelibus  viam  perfectionis;  2.  quod  diversimode  iudicetur 
obligatio  tendendi  in  perfectionem  iuxta  diversas  theologorum  sententias. 

Sed,  quoad  substantiam,  remanet  conclusio:  omnes  christiani  sunt  vo- 
cati ad  perfectionem  vitae  suae  spiritualis.  Et  hoc  est  quod  in  cap.  IV 
expresse  asseritur. 

Tamen,  praeter  istam  laudatam  affirmationem  vocationis  omnium  Christia- 
norum ad  sanctitatem  vitae,  sunt  in  hoc  capite  aliqua  quae  minus  placent. 
At  imprimis: 

2.  Non  hic  erat  locus  tractandi  de  vocatione  ad  sanctitatem  in  Ecclesia. 
Uti  in  capite  tertio,  etiam  hic  non  servatur  ordo  logicus  in  expositione  doc- 
trinae catholicae.  Ecclesia  est  sancta , Ecclesia  est  populus  Dei.  Quaestiones, 
iuxta  logicam,  prius  sunt  considerandae  in  generali,  deinde  in  speciali.  Iam 
vero:  in  schemate  proposito  unus  et  alius  modus  miscetur,  ordo  logicus  per- 
vertitur, confusio  gignitur,  gaudium  veritatis  iugulatur. 

Melius  ergo  si  ad  cap.  I constitutionis  de  Ecclesia  haec  doctrina  de  vo- 
catione omnium  christianorum  ad  sanctitatem  retrotrahitur.  Sed  praesertim 
displicet: 

3.  Modus  et  medulla  ipsa  expositionis.  Quae  omnia  mihi  perspicienti 
satis  in  textu  proposito  apparent: 

a)  In  prooemio  dicitur:  « In  mysterio  Ecclesiae,  quod  a Sancta  Sy- 
nodo sollemniter  mundo  annuntiatur,  omnes,  sive  ad  hierarchiam  perti- 
neant, sive  ab  ea  pascantur,  ad  sanctitatem  vocantur  ».  Confusio  adest,  quia 
Ecclesia  dicitur  mysterium  quod  sollemniter  mundo  annuntiatur , quasi  si 
intelligi  deberet  « revelatur  »,  ita  ut  non  amplius  sit  mysterium. 

Sufficeret  dicere:  « In  Ecclesia  Christi  omnes  ad  sanctitatem  vocantur  »: 
est  propositio  magis  clara,  in  qua  substrahuntur  et  redundantia  verborum  et 
saepe  iteratum  munus  hierarchicum. 

b)  Deinde,  potius  quam  de  sanctitate  oporteret  loqui  de  perfectione  ca- 
ritatis, quia  est  magis  clara,  magis  evangelica,  magis  etiam  theologica  notio 
caritatis  quam  notio  sanctitatis.  Etenim: 

1)  Sanctitas,  si  ad  aetymon  intendimus,  in  lingua  syriaca  et  he- 
braica  derivatur  a verbo  « qadasch  »,  separare,  segregare,  unde  « qodesch  », 
separatus,  segregatus  (cf.  F.  Zorell,  Lexicon  hebraicum...  V.  T.,  Romae  1950, 
pag.  708);  in  lingua  graeca,  a « a-gios  »,  sine  terra ; in  latina  vero,  a « San- 
citus »,  lege  munitum,  firmum  (cf.  II-II,  q.  81,  a.  8). 

Sanctitas,  si  ad  rem  per  nomen  significatam  attenditur,  in  Veteri  Testa- 
mento, praesertim  in  Libro  Levitici,  ubi  sic  dictum  « Codex  sanctitatis  » 
continetur,  sumitur  in  triplici  sensu,  et  tribuitur  Deo  seu  Iahve  absolute  et 

populo  eius  per  participationem  — seu  relative  — et,  in  genere,  omnibus 
rebus  quae  aliquem  ordinem  dicunt  ad  Deum,  uti  Ierusalem  (Is.  48,  2), 
Arca  (2  Par.  35,  3),  altare  ( Exod . 29,  37),  sabbatum  ( Ier . 12,  16),  sacerdotes 
(Lev.  21,  7). 

In  Novo  vero  Testamento,  ubi  inveniuntur,  « sanctificatio  »,  « sanctifi- 
care »,  « sanctimonia  »,  « sanctitas  »,  « sanctus  »,  plus  minusve  eadem  signi- 
ficatio servatur,  et  sic  dicitur  de  Deo  et  de  eius  nomine,  de  Christo,  qui 
est  « sanctus  Dei  » (cf.  Mc.  1,  24;  Lc.  1,  35;  4,  34)  et  de  personis  in  Christo 
regeneratis  (cf.  Mt.  27,  52;  Eph.  19),  sed  insuper  de  altare,  etc.  necnon 
de  ipsamet  Ecclesia  (Eph.  5,  27).  Praesertim  conceptus  perficitur  et  quodam- 
modo impletur  gratia  Christi  in  epistola  ad  Ephesios,  quae,  in  hoc  sensu, 
veterem  codicem  sanctitatis  leviticae  sustollit  ad  astra  nova. 

Conceptus  theologicus  sanctitatis  includit  vitam  christianam  iam  perfec- 
tam, quatenus  in  hac  vita  perfecta  esse  potest,  quando  nempe  virtutes  ad 
summos  gradus  perveniunt.  Et  hic  item  sensus  in  praxi  canonizationis  ser- 
vatur, in  quo  primum  quaeritur  de  heroicitate  virtutum. 

2)  Valde  notandum  est,  ad  rem  quod  attinet,  in  Evangelio,  ex  quo 
veritates  haurire  debemus,  semel  tantum,  ni  fallor,  in  ore  Christi  adhibetur 
verbum  hoc,  ibi:  « Pater,  sanctifica  eos  in  veritate  » (Io.  17,  17),  quae 
locutio  sensum  purificativum  habet;  nihilominus,  aperte  Christus  loquitur 
de  perfectione-.  « Si  vis  perfectus  esse...  » (Mt.  19,  21);  « Estote  ergo... 
perfecti,  sicut  Pater  vester  caelestis  perfectus  est  » (Mt.  5,  48). 

3)  In  quo  revera  consistat  perfectio  christianae  vitae  seu  vitae  no- 
vae in  Christo,  satis  constat  ex  ipso  Evangelio,  ubi  de  mandato  magno  et  de 
mandato  novo  (cf.  Mt.  22,  40;  Io.  13,  34)  et  ex  doctrina  apostolorum,  prae- 
sertim S.  Ioannis  et  S.  Pauli.  S.  Paulus  enim  nos  instruit  de  primatu  cari- 
tatis in  vita  christiana  (cf.  Rom.  13,  8-10;  1 Cor.  12,  1 s.),  ipsamque  ap- 
pellat « vinculum  perfectionis  » (Coi.  3,  14). 

Et  quare  et  quomodo  haec  caritas  perficiatur,  luculenter  explanant  divus 
Augustinus  et  divus  Thomas. 

Age  iam:  in  textu  proposito  insufficienter  inordinatimque  haec  habentur. 
Miror  sane  quod  Concilium  vel  saltem  commissio  sub  cuius  cura  textus  exa- 
ratus est,  ita  confuse  doctrinam  hanc  de  vocatione  omnium  christianorum 
ad  perfectam  caritatem  exponat.  Immo  etiam,  et  de  ipsa  caritate  nimis  confuse 
textus  propositus  loquitur,  ut  patet  hic  et  inde;  videte  quod  in  nota  8 
asseritur  quod  « primum  et  principale  medium  ad  sanctitatem  est  amor  Dei 
et  proximi  »,  seu  caritas,  et  immediate  subiungitur:  « qui  amor  est  simul 
forma  et  finis  sanctitatis  ».  Medium?  Finis?  Quis  hoc  intelliget? 

Audeo  igitur,  qua  par  est  reverentia,  Patrum  consessui  proponere  ut  ab 
imo  textus  reficiatur,  clariusque  procedat,  rationes  theologicas  adhibeat, 
verbaque  Sacrae  Scripturae  in  sua  pura  veritate  interpretetur.  Et  potius  « de 
universali  ad  perfectionem  caritatis  vocatione  » et  de  « multiformi  unius 
caritatis  exercitio  » quam  « de  universali  ad  sanctitatem  vocatione  » et  « de 
multiformi  unius  sanctitatis  exercitio  » loquatur,  in  suo  equidem  loco  logico. 

Et  praesertim  quod  textus  doctrinam  sanam,  traditionalem,  catholicam  ma- 
gna cum  claritate  exponat. 

4.  De  ceteris,  videlicet  de  iis  qui  consilia  evangelica  profitentur,  inde 
ab  exordio  haud  parva  confusione  textus  procedit.  Immo,  et  veritas  clara 
Evangelii  obnubilatur.  Evangelium  sic  ait:  « Si  vis  perfectus  esse  »...,  nullo 
modo  « Si  vis  testimonium  et  exemplum  ferre...  ».  Deinde,  doctrina  de 
vita  Deo  per  religionem  dicatam  non  theologice,  prouti  schematis  naturae 
convenit,  non  clare,  non  exacte  proponitur.  Unde  tota  haec  materia,  quae 
capitulum  speciale  schematis  constituere  debet,  iterum  de  novo  exaretur.  In 
nova  vero  redactione,  opus  est  — quod  quidem  Concilio  proprium  consen- 
taneumque  erit  — ut  Doctorem  Communem  Ecclesiae,  qui  hac  de  re  per- 
spicue disseruit,  adire. 

Haec  mihi  digna  animadversione  in  subiecto  capite  visa  sunt.  Quae,  uti 
spero,  aliquid  conferre  possunt  ut  vota  Concilio  a Ioanne  Papa  XXIII  auspi- 
cata re  attingantur,  ut  nimirum  « unitas  mentium  in  veritate  et  unitas  cor- 
dium  in  caritate  » in  facie  Ecclesiae  eniteant. 

Exc.mus  P.  D.  GABRIEL  GARRONE 
Archiepiscopus  Tolosanus 

De  « vita  religiosa  » in  Ecclesia  quaedam  animadvertere  liceat. 

Non  ut  schemati  nostro  quid  novum  addatur,  sed  ut  in  redactione  quam 
intimissime  quae  sequuntur  praesentia  teneamus,  et  opportune  hinc  et  inde 
accentus  apponamus. 

Occasio  enim  offertur,  quasdam  pretiosissimas  inter  « divitias  Christi  » 
in  facie  Ecclesiae  ostendere,  quas  ex  una  parte  vita  religiosa  mirabiliter  exhi- 
bet, dum,  ex  altera  parte,  mundum  hodiernum  paulatim  fugiunt. 

1.  Et  imprimis  quidem  notio  « Gloriae  Dei  ».  In  mysterio  Christi  et 
Ecclesiae  omnia  sunt  « in  laudem  gloriae  gratiae  Dei  ».  Atqui  hodie,  et 
inter  christianos,  huiusmodi  bonum  « gloria  Dei  » sensim  deficere  et  evane- 
scere constat.  Gloria  Dei,  finis  ultimus  omnium,  finibus  humanis  habitualiter 
et  quieta  conscientia  postponitur,  et  illis  quasi  superaddi  videtur,  et  tandem 
aliquando  inutiliter. 

Vita  autem  religiosa,  consilia  profitens,  apprime  et  essentialiter  ad  glo- 
riam Dei  est.  Omnia  alia,  etiam  utilitas  eius  socialis,  ei  superveniunt  et 
« adiiciuntur  »,  utpote  quae  Regnum  Dei  ex  se  quaerit:  « ex  se  » non  est  ad 
homines,  sed  ad  Deum,  et  ideo  etiam  multimode  et  generose  hominibus 
prodest. 

2.  Deinde  principium  « gratuitatis  Doni  Dei ».  Deus  omnino  in  suis 
donis  liber  est,  nec  cuiquam  nostrum  ab  eo  reddenda  est  ratio:  « dona  sua 
dividit  singulis  prout  vult  ».  Ipsa  vocatio  christiana,  et  ipsa  imprimis,  ab 
electione  omnino  gratuita  procedit,  ut  tam  vehementer  Sanctus  Paulus  in- 

culcat.  Atqui,  et  inter  christianos,  hodie  hoc  essentiale  iam  non  percipitur, 
immo  nec  conceditur,  cum  nec  quis  sit  Deus  nec  quis  sit  in  eo  Amor  vere 
agnoscatur. 

Vocatio  autem  religiosa  hanc  gratuitatem  amoris  divini  in  maxima  luce 
manifestat,  dum  inter  electos  ipsos  amor  Dei  quosdam  eligendi  ius  sibi  vin- 
dicat. Et  hoc:  quia  ei  placet,  nec  ultra  quaerendum  est.  Etsi  inde  apud 
nonnullos  ex  hoc  scandalum  exsurgat,  ad  salutem  fidei  necessarium  est  ut 
in  mundo  luceat. 

3.  Tandem  de  « plena  Dei  sufficientia  ».  Hodie  omnia  paulatim  ad  ma- 
teriam reducuntur,  quasi  ipsa  sola  realitas  esset,  nec  quidquam  extra  mate- 
riam daretur,  nisi  ex  illusione  paulatim  devicienda. 

lustus  autem  ex  fide  vivit.  Vita  religiosa,  integre  et  audacter  fide  innititur. 
Ex  seipsa  probationem  affert  contra  mundum,  Deum  sufficere  posse  ad  vi- 
vendum, et  hominem,  ex  ipso  solo,  sine  divitiis  nec  etiam  auxiliis  ordinariis 
vitae,  et  feliciter  et  humane  conversari  valere.  Quae  probatio  « ex  facto  » 
materialismum  et  atheismum  magis  quam  ullum  argumentum  repellere  potest. 
Paupertas,  castitas  et  oboedientia  « ex  amore  Dei  » sunt  ex  se,  ante  et  supra 
omnimodam  activitatem,  operi  apostolico  Ecclesiae  maximi  ponderis.  Firmare 
possunt  enim  ipsum  fundamentum,  iam  in  periculo  positum,  ipsius  « reli- 
gionis ». 

Quibus  dictis,  optare  liceat: 

1)  Ut  dicatur,  uno  vel  alio  modo  in  schemate,  Ecclesiam  vix  concipi 
et  vix  efficaciter  agere  posse  sine  vita  religiosa , in  qua  relucere  debent  quae 
iam  in  primis  verbis  « Pater  noster  » sensum  Ecclesiae  exprimuntur:  « Sanc- 
tificetur nomen  tuum,  adveniat  Regnum  tuum...  ». 

2)  Ut  saltem  in  hoc  schemate,  in  quo  prima  vice  de  vita  religiosa  locu- 
tio fit,  omnia  illa  seponantur  et  removeantur  quae,  ut  contentioni  obnoxia 
(qualis  est  exemptio)  vel  determinationibus  canonicis  intricata  et  onerata, 
quocumque  modo  adumbrare  possent  illam  lucem,  hominibus  necessariam, 
quae  ex  intimo  Ecclesiae  in  vita  religiosa  splendescit,  ipsis  religionis  viam 
ostendit,  et  nosmetipsos  ad  recte  aggrediendum  schema  proprium  de  statibus 
perfectionis  apte  disponit. 

Exc.mus  P.  D.  IOSEPH  GORI 
Episcopus  Nepesinus  et  Sutrinus 

In  cap.  IV,  de  vocatione  ad  sanctitatem  in  Ecclesia,  et  praecipue  de 
par.  31  «de  mediis  ad  sanctitatem  »,  audeo  humiliter  adiungere.  Mihi  videtur 
non  esse  omittenda  doctrina  de  inhabitatione  Dei  in  nobis.  Admodum 
Rev.mus  D.  Hulst  scripsit:  « Quot  animae  olim  clamorem  tollent  detegen- 
tes thesaurum,  quod  intus  ferebant  et  quod  nesciebant!  ». 

In  Ev.  S.  Ioann.  14,  23  habemus:  « Si  quis,  ait  Iesus,  diligit  me,  sermonem 
meum  servabit,  et  Pater  meus  diliget  eum,  et  ad  eum  veniemus  et  mansionem 
apud  eum  faciemus  ». 

Hoc  est  mysterium  de  inhabitatione  Dei  in  anima  absque  peccato  mor- 
tali. 

In  Mystici  Corporis  habemus:  « Le  Persone  Divine  si  dicono  inabitare, 
poiche  sono  presenti,  in  un  modo  imperscrutabile,  nelle  creature  dotate  di 
intelligenza  e da  queste  possono  essere  raggiunte  mediante  la  conoscenza  e 
l’amore,  ma  in  un  modo  che  trascende  ogni  natura  creata  ed  e tutto  intimo 
e singolare  ». 

Cardinalis  Mercier  de  Malines,  loquens  ad  suos  sacerdotes,  aiebat:  « Est 
veritas  Deum  vivere  in  nobis.  Multi  baptizati  ignorant  hoc  mysterium  pro- 
fundum et  per  totam  vitam.  Sacerdotes,  qui  missionem  receperunt  praedi- 
candi hoc  mysterium  mundo,  ab  eo  se  distrahunt,  nihil  de  eo  cogitant.  Quae- 
runt Deum  extra  seipsos,  dum  Deus  eos  vocat  et  expectat  ». 

S.  Bernardus  in  sermone  XV  in  passionem  et  resurrectionem  Domini  ait, 
loquendo  de  Maria  Magdalena  ad  sepulcrum  Christi:  « Mulier,  quid  ploras? 
quem  quaeris?  Habes  quem  quaeris,  ignoras?  Habes  intus,  quem  foris  inqui- 
ris. Vere  stas  ad  monumentum  foris  plorans?  Mens  tua  monumentum  meum 
est.  Ibi  non  mortuus,  sed  in  aeternum  requiens  vivens.  Mens  tua,  hortus 
meus  est.  Bene  existimasti,  quia  hortulanus  sum...  Habes  me  intra  te  et 
nescis,  ideo  foras  quaeris...  Ecce  et  foras  apparebo  ut  te  intus  reducam  et 
invenias  intus  quem  foris  quaeris...  Non  longe  a te  sum.  Quid  propinquius 
homini  quam  cor  suum?  Illic  intus  invenior  a quibuscumque  invenior  ». 

Haec  doctrina  de  inhabitatione  Dei  in  anima  iusti  est  dogma  de  fide: 
Iesus  Christus  pluries  adfirmat:  apostolus  Petrus  explicat  et  S.  Paulus  argu- 
mentum praecipuum  de  suis  epistolis  facit.  Doctores  Ecclesiae  continenter 
de  hac  doctrina  loquuntur;  Liturgia  laudibus  multifariam  effert;  Sancti  de 
hoc  mysterio  vivunt. 

Censeo  humiliter  meditationem  et  praedicationem  huius  mysterii  esse 
medium  maxime  profuturum  ad  omnium  sanctitatem. 

Exc.mus  P.  D.  IOANNES  VILLELMUS  GRAN 
Episcopus  tit.  Raphiensis,  eoad,  c.i.s.  Osloensis 

In  schemate  de  Ecclesia , cap.  IV,  pag.  20,  linn.  14-16  legitur:  « Deni- 
que totalis  subiectio  Deo  divinaeque  ordinationi  in  oboedientia  erga  prae- 
positum, nomine  Christi  animas  dirigentem  ». 

Et  lector  remittitur  ad  notam  12,  ubi  mentio  fit  de  oboedientia  Christi. 

Liceat  nobis  duas  obiectiones  facere  textui  proposito: 

1.  In  eadem  pag.  20,  vota  paupertatis  et  castitatis  textibus  S.  Scripturae 
fulciuntur.  E contra  pro  voto  oboedientiae,  quod  traditio  semper  ut  votum 
excellentissimum  habuit,  nullo  modo  ad  S.  Scripturam  alluditur.  Sola  nota  12 
aliquam  mentionem  huius  voti  facit. 

2.  Textus  propositus  evidenter  insinuare  videtur  fundamentum  oboedien- 

tiae  religiosae  necessitatem  esse  alicuius  directionis,  ita  ut  maximum  momen- 
tum voti  oboedientiae  in  clara  luce  non  ponatur.  Fundamentum  oboedientiae 
melius  adumbratur  in  textu  S.  Pauli  ad  Romanos:  « Sicut  per  inoboedientiam 
unius  hominis  peccatores  constituti  sunt  multi,  ita  et  per  unius  oboeditio- 
nem iusti  constituentur  multi  » ( Rom . 5,  19). 

Hic  textus,  in  nota  12  omissus,  et  alii  plures  qui  ibidem  citantur,  egre- 
gie probant  actum  per  antonomasiam  redemptionis  Christi  eius  oboedientiam 
fuisse. 

Iamvero  religiosi,  quorum  studium  est  vestigia  Christi  premere,  suam 
oboedientiam  ut  continuationem  et  quasi  consummationem  oboedientiae 
Christi  considerant. 

Pro  religiosis  oboedientia  ante  omnia  actus  humilitatis  est,  quia  oboe- 
dientia Christi  actus  humilitatis  fuit:  « Humiliavit  semetipsum,  factus  oboe- 
diens usque  ad  mortem  ». 

In  hoc  lumine  oboedientia  religiosi  veram  suam  excellentiam  et  pulchri- 
tudinem obtinet. 

Quapropter  hanc  mutationem  in  textu  proponimus:  « Denique  totalis 
subiectio  Deo  divinaeque  ordinationi  in  oboedientia  erga  praepositum,  qua 
religiosus  oboedientia  usque  ad  mortem  Christo  configuratur  eiusque  red- 
emptionis operi  speciali  modo  cooperatur  ». 

Addatur  ad  notam  12:  Rom.  5,  19. 

[ Subsignavit  etiam ] Gabriel  Sortais,  abb.  gen.  Cisterc.  S.  O. 

Exc.mus  P.  D.  GORDON  IOSEPH  GRAY 
Archiepiscopus  S.  Andreae  et  Edimburgensis 

Cap.  IV  huius  schematis  « de  vocatione  ad  sanctitatem  in  Ecclesia  » non 
mihi  omnino  placet.  Cum  Dominus  noster  dicebat:  « Estote  ergo  vos  perfecti, 
sicut  Pater  vester  caelestis  perfectus  est  »,  loquebatur  omnibus  hominibus. 
Sensus  et  universalitas  horum  verborum  bene  exponuntur  in  par.  29-30.  Sed 
paragraphi  qui  sequuntur  tractant  fere  exclusive  de  sanctitate  acquirenda  ab 
illis  qui  votis  religiosis  constringuntur. 

Mihi  videtur  quod  melius  esset  si  hoc  capite  offerretur  clara  vocatio  et 
exhortatio  ad  sanctitatem  omnibus  hominibus  et  praesertim  laicis,  potiusquam 
descriptio  mediorum  sanctificationis  quae  peculiaria  sunt  illis  qui  vocantur 
ad  vitam  religiosam.  Oportet  proclamare  clare  et  fortissime  sanctitatem  esse 
finem  ad  quem  omnes  — sive  clerici  sive  laici,  sive  religiosi  sive  saeculares  — 
contendere  debeant,  medium  autem  praecipuum  quo  sanctitas  attingi  possit 
esse  fidelitatem  uniuscuiusque  in  adimplendis  officiis  proprii  status.  Expositio 
vocationis  ad  sanctitatem  quae  hoc  capite  praebetur  nimis  limitatur  voca- 
tioni religiosae,  et  facile  posset  falsam  propagare  interpretationem  scii,  sancti- 
tatem esse  propriam  religiosorum. 

In  schemate  tractandum  est  de  sanctitate  totius  populi  Dei.  Sed  longe 
maior  pars  populi  Dei  sunt  laici.  Clerici  et  religiosi  a directoribus  spiritus 
et  libris  asceticis  iam  instruuntur  de  modo  quo  sanctitatem  acquirere  de- 
berent secundum  suas  vocationes.  In  hoc  capite  laici  etiam  invenire  deberent 
adiutorium  et  impulsum  ad  sanctitatem  attingendam  secundum  modum  qui 
magis  convenit  statui  saeculari  laicorum. 

Propterea  propono  has  emendationes:  In  pag.  20  pars  quae  invenitur 
linn.  20-27  omitti  debet.  Et  par.  33  ad  finem  adaequate  tractantur  in  schema 
de  statibus  perfectionis  acquirendae.  Pro  his  duobus  paragraphis  substitui 
debet  aliquid  huiusmodi:  « Quamvis  pauci  tantum  de  populo  Dei  sese  ligare 
possint  votis  paupertatis,  castitatis  et  oboedientiae,  omnes  christiani  has 
virtutes  exercere  debent  vita  sua  quotidiana.  Paupertatem  exercere  debent 
per  continentiam  in  usu  mundanarum  rerum,  quarum  non  sunt  domini  abso- 
luti sed  tantum  administri.  Castitatem  exercere  debent  puritate  morum  in 
statu  coniugali  vel  in  statu  caelibatus.  Oboedientiam  manifestare  debent 
submissione  legibus  Dei  et  Ecclesiae  et  praeceptis  legitimis  praepositorum. 

« Novimus  in  societate  hodierna  materialistica  plurimos  laicos  divina 
Providentia  vocari  ad  has  virtutes  exercendas  modo  heroico  et  cum  fortitu- 
dine quae  nonnumquam  maior  est  quam  quae  postulatur  a religiosis.  Novi- 
mus plures  ex  fidelibus  laicis  paupertatem  sustinere  quae  non  est  mera  de- 
pendentia a superiore  religioso,  sed  est  vera  paupertas  destitutionis  et  famis. 
Novimus  illos  castitatem  animo  forti  servare  non  obstantibus  impugnatio- 
nibus societatis  perversae.  Novimus  illos  sese  libenter  submittere  oboedien- 
tiae et  subiectioni  quae  necessario  adest  in  familia  christiana,  in  qua  vir 
et  mulier,  parentes  et  filii,  voluntatem  propriam  pro  bono  communi  con- 
stanter sacrificare  debent. 

« Vitam  catholicam  agere  ferventem  et  castam  in  hoc  mundo  materiali- 
stico  valde  difficile  est.  Tamen  pro  maiori  numero  christianorum  hoc  est 
medium  ordinarium  quo  sanctitas  attingi  debet.  Ad  adiuvandum  illos  Deus 
praebet  magna  et  efficacia  auxilia  quibus  gratia  divina  illis  infunditur  — Sa- 
crificium Missae,  Sacramenta  praesertim  Confessionis  et  Sanctissimae  Eucha- 
ristiae, orationem  publicam  et  privatam,  quibus  adiutoriis  unio  cum  Deo  in 
qua  sanctitas  consistit  conservari  potest  ». 

Quaedam  huiusmodi  schemati  addenda  sunt.  Memorandus  etiam  esset 
valor  resignationis  voluntati  divinae  ut  medii  attingendi  sanctitatem  prae- 
sertim pro  valetudine  infirmis  et  pro  senibus.  Nec  praetermittendus  esset 
coetus  ingens  martyrum  et  fidei  confessorum  huius  saeculi,  quorum  passio- 
nibus quidam  ex  vobis,  venerabiles  fratres,  coram  aderant  et  testati  sunt. 
Per  acceptionem  heroicam  doloris  et  privationis,  exilii  et  carceris,  hi  electi 
sese  sanctificaverunt.  Nobis  omnibus  exemplum  eminenter  praebent  et  in 
hoc  schemate  citari  deberent  ad  ceteros  animandos. 

Num  silentio  praetermittendae  sunt  virtutes  heroicae  huius  multitudinis 
clericorum,  religiosorum  et  laicorum,  qui  persecutionem  passi  sunt  pro  Chri- 
sto et  sic  sanctitatem  attigerunt  — num  silentio  negligendae  sunt  ut  locum 

detur  tractationi  de  modo  sanctificationis  qui  convenit  religiosis  tantum  vel 
qui  vix  exerceri  potest  in  terris  ubi  Ecclesia  persecutionem  patitur? 

Tandem,  mihi  videtur  quod  in  hoc  capite  nimis  pauca  dicuntur  de 
actione  Spiritus  Sancti  in  sanctificatione  animarum.  Ut  tota  veritas  expri- 
matur, et  non  mere  pro  moti  vis  oecumenicis,  affirmandum  esset  Spiritum 
Sanctum  spirare  ubi  velit  et  propterea  sanctitatem  inveniri  etiam  apud  quos- 
dam qui  sunt  extra  Ecclesiam  visibilem.  Confiteri  debemus  plures  ex  fratri- 
bus separatis,  aliquando  etiam  sine  adiutorio  Sacrificii  Missae  et  Sacramen- 
torum, sed  illuminatos  verbo  divino  inspirato,  et  gratia  Dei  directe  firmatos 
et  attractos,  ad  sanctitatem  pervenire.  His  dictis,  vellem  proponere  quae  se- 
quuntur: 

1.  Quae  dicta  sunt  in  schemate  de  praxi  consiliorum  evangelicorum 
in  statu  religioso  contrahi  debent  vel  omitti  quia  in  schemate  de  statibus 
perfectionis  adquirendae  plene  tractentur. 

2.  Plus  dici  debet  de  mediis  sanctificationis  pro  laicis,  qui  consti- 
tuunt maximam  partem  populi  Dei. 

3.  Hoc  caput  concludi  debet  adhortatione  clara  et  forti,  qua  omnia 
membra  Ecclesiae  incitantur  ad  sanctitatem  consulto  et  serio  assequendum. 
Talis  adhortatio  laicos  praesertim  appellare  debet,  nam  procul  dubio  copia 
vocationum  sacerdotalium  et  religiosarum,  et  ergo  expansio  regni  Dei  in  ter- 
ris ab  illis  prae  aliis  pendet. 

Ioannes  XXIII  v.  m.  affirmavit  renovationem  Ecclesiae,  quam  ab  hoc 
Concilio  Vaticano  II  sperabat,  patefacturam  esse  Ecclesiam,  sponsam  Chri- 
sti, in  tota  sua  pulchritudine  sine  macula  vel  ruga.  Haec  pulchritudo  videri 
non  poterit  si  sanctitas  augetur  in  clericis  et  religiosis  tantum.  Tunc  tantum 
videbitur  cum  totus  populus  Dei,  conscii  vocationis  suae  in  filios  Dei,  ad 
illam  sanctitatem  vitae  contendant  de  qua  locutus  est  Dominus  cum  dixit: 
« Estote  ergo  vos  perfecti,  sicut  Pater  vester  caelestis  perfectus  est  ». 

Exc.mus  P.  D.  RICHARDUS  LESTER  GUILLY 
Episcopus  Georgiopolitanus 

Loqui  velim  de  par.  33  schematis,  cui  est  titulus:  « De  momento  statuum 
perfectionis  acquirendae  in  Ecclesia  ». 

Iamvero,  in  commentario  ad  hanc  paragraphum  affirmatur:  status  perfec- 
tionis acquirendae  imprimis  v alor  em  signi  habere  (Commentarius  ad  par.  33, 
pag.  30).  Et  revera,  considerationibus  magis  essentialibus  fere  neglectis, 
textus  schematis  cum  extraordinaria  emphasi  insistit  in  hoc  conceptu  signi 
et  testimonii.  Sic  affirmatur:  quod  abnegatio  quae  in  horum  consiliorum  evan- 
gelicorum professione  consistit...  novam  vitam  redemptione  Christi  acqui- 
sitam manifestius  per  proprium  statum  significat  et  resurrectionem  et  glo- 
riam regni  caelestis  clarius  praenuntiat-,  quod  « consiliorum  professio  est  Ec- 
clesiae sanctitatis  peculiare  testimonium  »;  quod  « consiliorum  professio  illos 

quos  Deus  vocavit,  praecelse  adiuvat  ut...  vitam  Salvatoris...  in  se  clarius 
exprimant  ». 

Aequalis  emphasis  in  conceptu  signi  et  testimonii  in  reliquis  quoque  pa- 
ragraphis  huius  capitis  notatur,  ubicumque  de  statu  religioso  est  sermo. 

Nos  utique  non  intendimus  negare  statum  religiosum  valorem  signi  et 
testimonii  in  Ecclesia  habere,  immo  libenter  admittimus  hunc  status  reli- 
giosi valorem  iam  in  antiquissima  traditione  ecclesiastica  extolli,  solidis  argu- 
mentis theologicis  probari  et  mentalitati  hominum  modernorum  bene  cor- 
respondere.  Sed  haud  probare  possumus  unilateralem  et  prorsus  excessivam 
emphasim  qua  hic  valor  signi  et  testimonii  in  schemate  extollitur. 

Aliquid  enim  non  ideo  valorem  habet , quia  signum  est,  sed  ideo  signum 
est  quia  valorem  habet. 

Nec  recte  dici  potest  finem  status  religiosi  ultimatim  et  principaliter  in 
eo  esse,  ut  signum  et  testimonium  sit:  Quis  nostrum  affirmare  auderet  finem 
vitae  et  operositatis  Christi  Domini  ultimatim  et  principaliter  in  eo  esse, 
ut  signum  sit?  Et  quis  similia  vel  de  Ecclesia,  Iesu  Christi  mystico  Corpore 
affirmare  praesumeret?  Ne  ergo  hic  similia  de  illo  statu  dicamus  qui  ex 
tota  indole  et  natura  sua  sodales  suos  ad  illam  formam  vitae  pauperis,  virgi- 
nalis et  oboedientis  conducit,  qua  ipse  Christus  vivere  et  per  quam  redimere 
nos  voluit. 

Status  religiosi  valor  in  eo  ergo  imprimis  est,  quod  per  integram  indi- 
visae caritatis  donationem  Christo  et  Deo  factam,  sodales  suos  Christo  et 
Deo  arctius  coniungit,  eos  Corpori  eius  quod  est  Ecclesia  profundius  inserit 
et  modo  magis  intimiore  participes  eos  facit  operis  redemptivi,  quod  in 
Ecclesia  et  pro  Ecclesia  divinitus  continuatur. 

Qua  in  re  apprime  considerandum  est  hanc  sui  ipsius  effectivam  donatio- 
nem Christo  et  Deo  factam  requirere  caritatem  specifice  perfectiorem  et 
exhinc  praecise  profluere  quod  status  religiosus,  qua  est  status  virginalis, 
melior  ac  beatior  est  quam  status  coniugalis  sicut  Concilium  Tridentinum 
in  can.  10  sessione  XXIV  solemniter  definivit  (cf.  Denz.  980).  Sed  etiam  tra- 
ditio millennaria  a supremo  magisterio  Ecclesiae  toties  enuntiata  et  a com- 
muni et  technico  consensu  theologorum  semper  affirmata  clarissime  docet 
statum  religiosum  aliis  statibus  ideo  meliorem  ac  superiorem  esse,  quia  so- 
dales eius  hac  donatione  specifice  nova  et  perfectiore  Christo  integros  sese 
donant  ac  servitio  Ecclesiae  indivisim  sese  dedicant. 

Nescimus  curnam  redactores  schematis  has  conceptiones  dogmaticas  et 
theologicas,  a Concilio  Tridentino  et  multis  Summis  Pontificibus  dudum  san- 
citas penitus  e textu  schematis  omiserint  et  in  earum  locum  substituerint 
doctrinam:  statum  religiosum  in  Ecclesia  imprimis  valorem  signi  et  testimonii 
habere.  Cum  autem  evidens  sit  huiusmodi  categorias  et  expositiones  theolo- 
giam vitae  religiosae  nonnisi  satis  indirecte  tangere,  necessarium  utique  est, 
ut  omnia  quae  hac  de  re  in  schemate  dicuntur,  funditus  retractentur  et 
textus  noviter  conscribatur. 

Qua  in  re  optandum  quoque  est,  ut  notio  « signi  » theologice  clarius 

elaboretur  et  enucleetur.  Omnes  enim  norunt  hanc  notionem  « signi  » in 
moderna  theologia  aliter  ah  aliis  intelligi  et  multa  in  hoc  contextu  proferri 
quae  confusa  potius  sunt  et  certo  certius  immatura  pro  solemni  Conciliari 
definitione. 

Nomina  eorum  qui  interventui  meo  plene  assentiunt  sunt:  Mgr.  V.  Sar- 
tre;  Mgr.  R.  L.  Hodapp;  Mgr.  L.  Manresa  Formosa;  Mgr.  S.  Martinez 
Aguirre;  Mgr.  A.  Lefebvre;  Mgr.  P.  Bouckaert. 

Exc.mus  P.  D.  PAULUS  GURPIDE  BEOPE 
Episcopus  Elaviobrigensis 

ludicium  generale.  Cap.  IV  optime  exponit  doctrinam  traditionalem,  re- 
late ad  universalitatem  praecepti  divini  « De  sanctificatione  omnium  mem- 
brorum Ecclesiae  » nempe:  hierarchiae  et  laicorum,  notando  statum  perfec- 
tionis distinctum  a statu  generali  fidelium. 

Salvo  criterio  meliori,  qui  subscribit  proponit  par.  30  et  incisum  se- 
quens: « ad  imaginem  ordinis  episcoporum,  qui  in  conditione  vocationis  ad 
perfectum  caritatis  pastoralis  exercitium  constituuntur,  et  cum  quibus  pre- 
sbyteri omnes  in  uno  eucharistico  sacrificio  coniunguntur  » supprimenda 
esse.  Nam  actualis  redactio  videtur  sacerdotibus,  ministris  inferioribus  et  lai- 
cis  exercitium  ipsius  sanctitatis  episcoporum  proponere,  quod  non  logicum 
consideratur,  quatenus  illis  non  tribuendus  est  status  perfectionis,  proprius 
episcoporum. 

In  omni  casu  oporteret  includere  religiosos  laicos,  religiosas  et  membra 
institutorum  saecularium  in  enumeratione  exbaustiva  quae  fit  in  n.  30. 

His  praenotatis,  nihil  aliud  addendum  putamus  ut  schema  correctum  et 
clarum  sit. 

De  exemptione  religiosorum.  In  pag.  22,  linn.  8-12  cap.  IV,  dicitur  de 
exemptione  religiosorum  quae  theologice  iustificatur  ex  eo  quod  «...  Romanus 
Pontifex,  ratione  sui...  primatus...  sibi  soli  subiicere  atque  ab  Ordinarii  loci 
iurisdictione  eximere  potest  ». 

Haec  quaestio  theologica  simplex  non  est.  Etenim  diversas  alias  quae- 
stiones theologicas  includit,  nempe,  utrum  quis  in  Ecclesia  esse  possit  quin 
alicui  episcopo  ut  episcopo  subiici  debeat,  seu  aliis  verbis  utrum  possibile 
sit  quod  aliquis  fidelis  nullo  episcopo  ut  tali  subiectus  sit,  aut  saltem  collegio 
episcoporum,  de  quo  in  cap.  II  dictum  est  gaudere  suprema  potestate  et  qui- 
dem universali.  Ad  rem  distinguendum  esset: 

1.  Romanus  Pontifex  « ratione  sui  primatus  » eximere  aliquem  potest 
ab  Ordinariis  locorum  libenter  concedi  debet. 

Quod  tamen  et  collegium  episcoporum  potest. 

2.  Romanus  Pontifex  « ratione  sui  primatus  >>  alicui  alio  episcopo,  non 
praecise  Ordinario  alicuius  loci,  adscribere  seu  subiicere  potest  etiam  liben- 

ter  conceditur:  v.  g.  adscribere  vel  subiicere  potest  alicui  Ordinario  perso- 
narum, non  loci. 

Quod  etiam  et  collegium  episcoporum  posset. 

3.  Unde  « sibi  » adscribere  seu  subiicere  aliquos  fideles  posse,  quatenus 
et  Papa  est  etiam  Ordinarius  in  aliqua  Ecclesia  particulari,  i.  e.  Romae,  li- 
benter etiam  concedi  debet.  Sicut  et  potest  alio  alicui  Ordinario  adscribere. 

Adscribere  seu  subiicere  aliquos  alicui  Ordinario  est  Papae,  (et  episcopo- 
rum collegii)  « ratione  sui  primatus  ». 

4.  Quod  autem  aliqui  fideles  (religiosi)  sint  « sub  Romano  Pontifice  » 
et  tantum  sub  ipso  («  ipsi  soli  subiicere  »),  et  quidem  « ratione  sui  prima- 
tus »,  non  videtur  exactum  et  verum  esse. 

Etenim  aliqui  in  Ecclesia  esse  qui  nulli  episcopo,  nec  quidem  collegio 
episcoporum,  subiecti  essent,  videtur  esse  contra  constitutionem  divinam 
Ecclesiae,  etenim  esset  praescindere  ab  episcopatu  Ecclesiae. 

Episcopatus  autem  est  iuris  divini  in  Ecclesia;  ideoque  videtur  ab  ipso 
praescindere  omnino  non  posse. 

Unde  redactio  huius  paragraphi  corrigatur  ad  normam  doctrinae  de  epi- 
scopatu. Ita  v.  g.:  «...  Romanus  Pontifex,  ratione  sui  in  universam  Eccle- 
siam primatus,  vel  collegium  episcoporum,  ratione  suae  in  Ecclesiam  supre- 
mam potestatem,  quodcumque  perfectionis  Institutum  ac  sodales  singulos, 
intuitu  utilitatis  communis,  ab  Ordinarii  loci  iurisdictione  eximere  potest,  et 
alicui  Ordinario  personarum  subiicere,  qui  etiam  et  ipse  Romanus  Pontifex 
ut  episcopus  Ecclesiae  particularis  Romae  vel  religiosorum  esse  potest  ». 

Si  autem  obiiciatur  quod  Romanus  Pontifex,  iuxta  Vaticanum  I gau- 
dere potestate  universali  immediata  in  omnes  et  singulos  fideles  et  pastores, 
ideoque  et  sub  hac  potestate  religiosos  subiectos  habere,  respondendum  esset 
omnes  fideles  et  pastores  certe  iam  esse  subiectos  huic  potestati  vi  primatus 
Romani  Pontificis;  et  quaestio  praecise  est  in  hoc,  scii,  utrum  quis  in  Ec- 
clesia esse  possit  subiectus  tantummodo  potestati  primatiali  Papae.  Secus 
enim  potestas  collegii  non  est  suprema  et  universalis  prout  ex  doctrina  col- 
legii episcoporum  constat.  Et  alia  ex  parte  — insto  — illa  exemptio  esset 
praescindere  omnino  ab  episcopatu,  quod  absonum  sonat. 

Haec  valeant  informationis  causa  dicta. 

Animadversiones  additae : 

De  episcoporum  munere  sanctificandi  (n.  20). 

1.  Hic  n.  20,  principalis  cum  sit  ex  eo  quod  agat  de  munere  sanctificationis, 
ad  quam  omnia  munera  in  Ecclesia  ordinantur,  et  ex  eo  quod  finis  Ecclesiae  sit 
« sanctificatio  animarum  nostrarum  »,  agit  tamen  de  hac  re,  principaliori  omnium, 
brevius  ac  numeri  et  de  munere  magisterii  (n.  19)  et  de  munere  regendi  (n.  21) 
agunt. 

2.  Adhuc  et  aliqua  silet,  quae  saltem  concise  exprimenda  essent.  Ita: 

a)  Silet  de  concatenatione  et  connexione  logica  et  intrinseca  cum  doctrina 
de  colle gialitate,  in  nn.  12-13  et  16-17  exposita. 

b)  Silet  de  distinctione  inter  ea  quae  episcopo,  ut  membrum  collegii,  per- 
tinent, et  ea  quae  episcopo,  ut  capiti  Ecclesiae  sibi  commissae  correspondent.  De 
qua  distinctione  tamen  actum  est  in  aliis  numeris,  ut  in  n.  16  (pag.  28,  linn.  5, 
11-14,  17-27,  33-34),  n.  18  (pag.  29,  linn.  12-19),  n.  19  (pag.  29,  linn.  23-26). 

c)  Silet  de  subordinatione  ministerii  verbi  et  ministerii  regiminis  mini- 
sterio sanctificationis.  Quod  tamen  magni  momenti  est  ut  hier  archia  ministeriorum 
appareat  clara  luce  absque  confusione,  et  pro  Oecumenismo  praecipue,  ne  Eccle- 
sia catholica  « iuridicismo  » accusetur. 

d)  Silet  ergo  de  ordinatione  totius  vitae  (activae  et  passivae)  hierarchicae 
ad  receptionem  sacramentorum,  et  de  ordinatione  horum  ad  Eucharistiam. 

e)  Silet  etiam  consequenter  quod  vita  hierarchica  tota  aedificat  « commu- 
nionem sanctorum  »,  scii,  sacramentorum,  per  quam  aedificatur  « communio  sanc- 
torum » i.  e.  fidelium  seu  Ecclesia. 

f)  Silet  etiam  quod  tota  vita  socialis  Ecclesiae,  sive  magisterialis,  sive  regi- 
minis (ad  sanctificationem  subordinatae),  sive  sacramentalis  et  significat  et  efficit 
Ecclesiam  seu  « communionem  sanctorum  » i.  e.  fidelium  in  Christo;  unde  silet 
Ecclesiam  visibilem,  in  tota  vita  sua  hierarchico-sociali,  esse  Sacramentum  Magnum, 
de  quo  tamen  alibi  (n.  1,  pag.  7,  lin.  6;  n.  7,  pag.  11,  lin.  25)  locutum  fuit,  quin 
tamen  sufficiens  explicatio  locutionis  data  fuerit,  ut  iam  aliqui  Patres  in  aula  con- 
ciliari dixerunt  et  postulaverunt.  Hic  ergo  offertur  optima  occasio,  ex  rei  natura, 
ad  illam  explicationem,  brevem  sed  sufficientem. 

His  praelibatis  liceat  mihi  sequentem  textum  indicativum  offerre,  quocum 
n.  20  perfectius  redigi  posset.  Textu  n.  20  in  quantum  possibile  attento,  tantum- 
modo ea  quae  necessaria  mihi  videbantur  eiipsi  adiunguntur.  Ita  igitur  sonat: 

( adiuncta  sublineantur  ut  clarius  appareat):  20.  (De  episcoporum  munere  sanc- 
tificandi). Episcopus,  summus  sacerdos,  « minister  Christi  et  dispensator  myste- 
riorum Hei » ( 1 Cor.  4,  1)  et  « oeconomus  gratiae  supremi  sacerdotii » (56), 
ut  membrum  collegii  seu  successor  apostolorum  per  consecrationem  episcopalem, 
potitur  missione  sanctificatrice  collegii  apostolici  a Christo  huicipso  concredita 
(cf.  Mt.  28,  19;  Io.  20,  23;  Lc.  22,  19;  Mt.  18,  18).  Ipse  per  sacramenta,  praeser- 
tim per  Eucharistiam,  quam  offert  vel  offerre  facit,  et  qua  continuo  vivit  et  cre- 
scit Ecclesia  (57),  « aedificat  Ecclesiam  » (cf.  S.  Augustinus,  Civ.  Dei , 22,  17  - PL 
41,  779  — iam  in  nota  57,  pag.  43,  linn.  10-11  citatus);  « ...sacramenta  pro- 
fluxerunt, quibus  Ecclesia  fabricatur »;  S.  Thomas,  Summa  Theol.  III,  q.  64, 
a.  2,  ad  3:  «per  sacramenta  dicitur  esse  fabricata  Ecclesia».  Ipse  missionem 
Ecclesiae  salvificam  « usque  ad  consummationem  saeculi  » (Mt.  28,  20)  per  sa- 
cram ordinationem  facit  unicuique  tempori  praesentem.  Ipse  etiam,  ut  minister 
ordinarius  confirmationis,  fideles  Septiformi  Spiritu  consecrat  (cf.  Act.  8,  14-17). 

Ut  Capiti  Ecclesiae  sibi  commissae,  episcopo  officium  competit  cultum  chri- 
stianae  religionis  Divinae  Maiestati  celebrandi  et  administrandi  secundum  prae- 
cepta Domini  et  generales  Ecclesiae  leges,  eius  particulari  iudicio  ulterius  legitime 
determinatas;  popul um  suum,  ut  in  liturgia  et  praesertim  in  sacro  Missae  sacrificio, 
partes  suas  fide  et  reverentia  implendi,  exhorta ndi  et  instruendi;  ei,  praeter  sancti- 
ficans ministerium  verbi,  quod  in  receptionem  « sacramentorum  fidei  » (cf.  S.  Au- 
gustinus passim,  cf.  Gaillard  Jean,  OSB,  Les  sacrements  de  la  foi,  « Revue  tho- 
miste  » (1959,  5-31,  270-309,  et  S.  Augustin  et  les  sacrements  de  la  foi,  ibid. 
1959,  664-703;  S.  Thomas,  etiam  loquitur  de  «fidei  sacramentis  »,  v.  g.  Summa 
Theol.,  III,  q.  64,  a.  2,  ad  3),  ordinatur  et  terminatur,  per  se  vel  per  « coopera- 

tores  Ordinis  episcopalis  » ipsi  commissos , sacramenta  praebendi,  quorum  omnium 
distributionem  regularem  et  fructuosam  sua  auctoritate  ordinant  et  confirmant  (58). 

Sicut  autem  ministerium  verbi  ad  sacramenta  et  omnia  alia  sacramenta  ad 
Eucharistiam,  centrum,  fontem  et  culmen  totius  vitae  christianae,  ordinantur 
(cf.  S.  Thomas,  Summa  Theol.  III,  q.  65,  n.  3;  Pius  XII,  Mediator  Dei),  ita  etiam 
ministerium  regendi  ad  « communionem  sanctorum  » sacramentorum  et  praecipue 
ad  Eucharistiam  ordinatur  ut  per  illam  communionem  « communio  sanctorum  » 1 
seu  fidelium  in  Christo  obtineatur.  Tota  igitur  vita  socialis  et  hierarchica  Eccle- 
siae, a Christo  instituta  et  in  exercitio  et  receptione  ministeriorum  verbi,  sanctifi- 
cationis et  regiminis  comprehensa,  Corpus  Christi  mysticum  seu  Ecclesiam  et 
aedificat  et  significat-,  unde  Ecclesia  « Sacramentum  Magnum  » vocatur. 

Ita  informationis  causa  scripta. 


60 

Rev.mus  P.  D.  ATHANASIUS  HAGE 
Superior  generalis  Ordinis  Basiliani  S.  loannis  B. 

Cap.  IV  « De  vocatione  ad  sanctitatem  in  Ecclesia  » doctrinam  in  Scrip- 
tura traditioneque  fundatam  nobis  tradit,  nonnulla  elementa  positiva  conti- 
net sive  in  sectione  « de  universa  ad  sanctitatem  vocatione  » sive  in  sectione 
speciali  « de  statibus  perfectionis  ». 

Notanda  est  etiam  illa  pulchra  progressio  dynamica  in  sanctitatem  conse- 
quendam et  procurandam  sive  a clericis  in  exercitio  ministerii  pastoralis,  sive 
a laicis  in  officiis  temporalibus  et  operibus  apostolicis  adimplendis,  sive  ab 
illis  qui  in  statibus  perfectionis  vel  in  mundo  consilia  evangelica  observant, 
ita  ut  omnes  ad  regnum  Dei  extendendum  concurrere  invitentur. 

Optime  etiam  vita  statuum  perfectionis  in  suo  aspectu  ecclesiali  osten- 
ditur scii,  ut  institutio  cuius  sodales,  qualiscumque  sit  vita  eorum,  contem- 
plativa vel  activa,  in  servitio  Ecclesiae  habentur.  Sic  removetur  illa  con- 
ceptio individualistica  et  egoistica  quam  nonnulli  habere  possunt,  ac  si  reli- 
giosus unice  perfectionem  personalem  et  salutem  propriam  prosequitur. 

Tandem  locus  amplus  in  schemate  statibus  perfectionis  reservatur:  velint 
honoratissimi  auctores  schematis  gratitudinem  nostram  accipere. 

Attamen  hoc  tam  locuples  cap.  IV  aliquibus  sub  aspectibus  emendari  et 
compleri  potest  et  debet. 

Etenim  schema,  de  hierarchia  et  de  laicis  in  duobus  distinctis  capitibus 


1 In  Symbolo  « communio  sanctorum » profitetur,  quae  tam  in  cathechismis 
saec.  xiv-xvi,  quam  in  Scholastica  etiamque  in  tempore  priori  intellecta  est  sensu  geni- 
tivo plurali,  i.  e.  de  « communione  sacramentorum  » ubi  exurgit  sensum  socialem;  etiam- 
que intelligitur  de  « communione  fidelium  » ubi  exprimitur  vita  Ecclesiae.  Bene  ergo  ut 
hic  duplex  sensus  exprimatur,  qui  multum  confert  ad  expurgandam  accusationem  « iuri- 
dicismi » contra  Ecclesiam  prolatam.  Cf.  Arnold  Franz  Xaver,  Glaubensverkiindigung 
und  Glaubensgemeinschaft  (Dusseldorf,  Patmos- Verlag  1955)  103. 

tractavit  et  optime  fecit.  De  religiosis  tamen  in  obliquo  et  quasi  obiter  in 
capite  « de  vocatione  ad  sanctitatem  in  Ecclesia  » locutum  est.  In  praedicto 
capite  de  una  sanctitate  in  Ecclesia  ab  omnibus  consequenda  loquitur,  necnon 
de  consiliis  evangelicis  in  mundo  et  in  statibus  perfectionis  exaratis,  necnon 
de  clericis  laicisque  et  religiosis  ad  sanctitatem  et  perfectionem  vocatis,  et 
hoc  quin  clare  et  firmiter  loquatur  de  distinctione  fundamentali  inter  laicos  et 
religiosos,  inter  sanctitatem  communem  status  laicorum  et  sanctitatem  sta- 
tuum perfectionis.  Insuper  desideratur  ut  in  paragrapho  speciali  solidum 
fundamentum  theologicum  vitae  religiosae  stabiliatur  et  praeeminentia  vir- 
ginitatis Deo  dedicatae  relate  ad  vitam  matrimonialem  sine  ambiguitate  af- 
firmetur. Haec  omnia  urgenda  videntur  pro  variis  rationibus. 

I.  Ratio  theologica-.  Distinctio  ordinis  seu  classis  illorum  qui  consilia 
evangelica  colunt  ab  ordine  sacerdotali  hierarchico  et  praesertim  a laicis,  in 
Scriptura  et  specialiter  in  traditione  fundatur: 

a)  In  Scriptura.  Christus  de  virginitate  propter  regnum  caelorum  ad- 
sumpta,  discipulis  affirmat  illam  esse  donum  quibusdam  a Patre  datum:  « Non 
omnes  capiunt  verbum  istud,  sed  quibus  datum  est.  Sunt  enim  eunuchi  qui  de 
matris  utero  sic  nati  sunt,  et  sunt  eunuchi  qui  ab  hominibus,  et  sunt  eunuchi 
qui  seipsos  castraverunt  propter  regnum  caelorum.  Qui  potest  capere  ca- 
piat » ( Mt . 19,  11  s.). 

Agitur  de  charismate  omnino  singulari  quod  illos  quibus  a Patre  datum 
est,  in  categoriam  omnino  speciali  constituit;  hoc  enim  valde  innuitur  ex 
antithesi  a Christo  adhibita  inter  eunuchos  involuntarios  et  eunuchos  qui 
tales  sunt  ex  propria  optione  propter  finem  supernaturalem.  Haec  veritas  in 
sequenti  colloquio  Christi  cum  adulescenti  divite  bene  enucleatur:  adulescenti 
qui  affirmabat  se  omnia  mandata  custodire  ad  vitam  aeternam  merendam, 
Christus  respondit:  « si  vis  perfectus  esse,  vade,  vende  quae  habes,  et  da 
pauperibus...  et  veni,  sequere  me  » (Mt.  19,  16  s.).  De  consilio  non  de  prae- 
cepto agitur  « si  vis  » et  directe  de  consilio  paupertatis,  sed  indirecte  etiam 
de  consilio  castitatis  siquidem  nihil  possidere  et  Christum  sequi  necessario 
supponit  renuntiationem  ad  familiam  et  vitam  coniugalem.  Et  hoc  genus 
vitae  novum  perfectio  vocatur  quae  hominem  ex  categoria  habituali  homi- 
num praecepta  rite  observantium  subtrahit  et  in  categoriam  omnino  emi- 
nentem collocat. 

Quis  non  videat  in  verbis  Christi  illam  duplicem  distinctionem  funda- 
mentalem inter  illos  qui  praecepta  observant  et  illos  qui  consilia  evangelica 
colunt,  interque  sanctitatem  praeceptorum  et  sanctitatem  consiliorum. 

S.  Paulus  clarissimo  modo  affirmat  virginitatem  Deo  dicatam  esse  consi- 
lium non  praeceptum,  donum  aliquibus  privilegiatis  datum,  bonum  omnino 
praecellens:  « volo  enim  omnes  vos  esse  sicut  meipsum;  sed  unusquisque 
proprium  donum  habet  ex  Deo,  alius  quidem  sic,  alius  vero  sic...  De  virgi- 
nibus autem  praeceptum  Domini  non  habeo;  consilium  autem  do  tamquam 
misericordiam  consecutus  a Domino,  ut  sim  fidelis  » (2  Cor.  7,  7,  25  s.).  Ex 

quibus  verbis  etiam  vera  distinctio  eruitur  inter  illos  qui  hoc  donum  a Deo 
acceperunt  et  illos  qui  non  acceperunt. 

b)  In  traditione.  In  traditione  sive  orientali  sive  occidentali,  distinctio 
inter  ordinem  virginum  et  duos  ordines  clericorum  et  laicorum  clare  apparet. 

Virgines  et  continentes  aliquam  quasi  aristocratiam  in  sinu  communita- 
tis christianae  efformabant;  locus  specialis  illis  in  ecclesia  reservabatur; 
mentionem  specialem  in  liturgiam  post  hierarchiam  clericorum  et  ante  laicos 
habebant,  quod  nobis  refert  oratio  fidelium  in  liturgia  romana  feriae  sextae 
hebdomadis  sanctae  in  qua  dicitur:  « Oremus  et  pro  omnibus  episcopis... 
ostiariis,  confessoribus,  virginibus,  viduis  et  pro  omni  populo  Dei  » (cf.  Du- 
chesne,  Origines  des  culte s,  Paris  1903,  pag.  421). 

Origenes  (in  hom.  XI  in  Matth.,  PG,  t.  XII,  coi.  591)  loquitur  de  vir- 
ginibus, continentibus,  omnibusque  qui  in  professione  religiosa  ordinem 
sanctitatis  constituentibus  ab  ordine  sacerdotali  et  ab  ordine  laicorum  di- 
stinctum: « Putasne  qui  sacerdotio  fungantur,  et  in  sacerdotali  ordine  glo- 
riantur, secundum  ordinem  suum  incedunt...?  Quid  autem  de  virginibus  di- 
cam, aut  de  continentibus,  vel  omnibus  qui  in  professionem  religiosam  viden- 
tur?... Agnoscat  igitur  unusquisque  ordinem  suum,  et  quid  dignum  sit  eo 
ordine  quem  suscepit  intelligat  ». 

c)  Ex  natura  vocationis  et  mediis  adhibitis.  Inter  sanctitatem  com- 
munem laicorum  et  sanctitatem  perfectam  statuum  perfectionis  est  distinctio 
fundamentalis: 

Certum  est,  sicut  affirmatur  in  schemate,  unam  esse  in  Ecclesia  sanctita- 
tem, quae  est  caritas  sive  perfecta  sive  imperfecta,  sed  illa  sanctitas  habere 
potest  gradus  et  media  specifice  diversa.  Etenim  sanctitas  laicorum  in  usu  bo- 
norum terrestrium  et  vitae  matrimonialis  secundum  praecepta  obtinetur, 
dum  e contra  sanctitas  in  statibus  perfectionis  renunciatione  ipsis  bonis  ter- 
renis vitaeque  matrimoniali  secundum  consilia  evangelica  consequitur. 

Denique  sanctitas  virginitatis  Deo  dicatae  omnino  superest  sanctitatem 
vitae  matrimonialis,  quod  omnino  eruitur  ex  verbis  Christi  et  S.  Pauli  et 
sollemniter  a Patribus  et  documentis  ecclesiasticis  affirmatur: 

Audiamus  S.  Ioannem  Chrysostomum  (De  Virginitate , c.  X,  PG,  t.  XLIII, 
coi.  540):  « Bonum  est  virginitas,  et  ego  consentio;  ac  matrimonio  etiam 
melior...  Et  si  placet,  quanto  etiam  melior  sit  addam:  quanto  caelum  terra, 
quanto  hominibus  angeli;  immo  etiam  magis  ». 

Ex  his  praemissis  quid  eruitur?  quod  ordo  seu  classis  statuum  perfec- 
tionis partem  constitutivam  in  structura  Ecclesiae  efformare  dicitur?  Nulla- 
tenus; sed  dici  potest  pars  integrans  et  omnino  necessaria  ad  plenitudinem 
Ecclesiae. 

Sanctitas  est  nota  essentialis  Ecclesiae,  sanctitas  non  solum  communis  sed 
etiam  sanctitas  perfecta  immo  heroica,  et  non  modo  transitorio  sed  per 
statum  habitualem  qui  normaliter  in  statibus  perfectionis  verificari  potest. 

II.  Ratio  psychologica.  Si  illa  duplex  distinctio  inter  laicos  et  religiosos 
siletur,  aliqua  aequivocatio  apud  laicos  oriri  potest:  tunc  vita  religiosa  illis 

appareret  non  ut  sanctitas  omnino  praecellens  sed  ut  aliquid  mere  institu- 
tionale  et  iuridicum  in  Ecclesia  institutum,  et  proinde  rationem  sufficientem 
ad  illam  vitam  amplectendam  non  viderent. 

Altera  ex  parte,  si  vita  religiosa  in  schemate  bene  distinguitur  et  in  luce 
ponitur,  eiusque  eminentia  extollitur^  quam  magna  esset  confortatio  duorum 
circiter  millionum  religiosorum  in  toto  mundo  sparsorum  et  quam  magnum 
incitamentum  ut  zelum  apostolicum  magis  ac  magis  augerent. 

III.  Ratio  oecumenica.  Nostri  fratres  orthodoxi  vitam  monasticam  valde 
aestimant  et  monachos  a laicis  et  clericis  omnino  distinguunt.  Insuper,  fer- 
vorem vitae  monasticae  in  Ecclesia  catholica  mirantes,  nova  monasteria  ad 
imaginem  monasteriorum  nostrorum  in  aliquibus  regionibus  fundare  inci- 
piunt, in  quibus  vita  contemplativa  omnino  genuina  colitur.  Similiter  fra- 
tres occidentales  non  catholici  iam  momentum  vitae  monasticae  sive  ad  ple- 
nitudinem sanctitatis  Ecclesiae,  sive  ad  unionem  christianorum  fovendam 
agnoscunt,  et  illam  colere  incipiunt.  Perutile  est  ad  unionis  dialogum  fa- 
vendum ut  statibus  perfectionis  locus  honoris  in  schemate  de  Ecclesia  con- 
cedatur. 

Etenim  eo  magis  vita  religiosa  in  Ecclesia  catholica  commendatur  et  in 
lucem  ponitur,  paralleliter  illa  magis  ac  magis  in  aliis  ecclesiis  christianis 
in  honorem  habetur  et  consequenter  eo  magis  sanctitas  et  caritas  in  his  ec- 
clesiis crescerent  ita  ut  via  reconciliationis  et  christianorum  unionis  satis 
aperta  esset,  secundum  verba  S.  Em.  card.  Suenens:  « On  se  rapproche  les 
uns  des  autres,  dans  la  mesure  meme  ou  chacun  se  laisse  envahir  par  la  vie 
et  la  charite  du  Christ...  Tout  effort  d’union,  par  la  meme  qu’ih  est  acte 
de  charite  a de  soi  valeur  unitive  » (ex  allocutione  card.  Suenens  in  cere- 
monia commemorativa  Ioannis  XXIII,  29  octobris  1963). 

IV.  Ratio  charismatica  et  pastoralis.  Vita  perfectionis  religiosae  in  Ec- 
clesia charisma  omnino  eminens  habetur  et  testimonium  constituit  praecla- 
rissimum spiritus  abnegationis  et  caritatis  erga  Deum  et  proximum  in  mundo 
hodierno  egoismo  materialismoque  atheistico  et  hedonismo  imbuto.  Prop- 
terea  Concilium  vitam  religiosam  clariore  modo  in  conspectu  mundi  ho- 
dierni ponere  debet  ut  christifideles  non  solum  interius  sed  exteriore  quoque 
vitae  ratione  vitae  Christi  adhaereant. 

Conclusio-.  His  dictis  sequentia  humiliter  propono: 

I.  In  cap.  IV,  prima  pars  quae  amplectitur  nn.  28,  29,  30  et  31  ad 
caput  « de  populo  Dei  » transferantur,  ita  ut  totum  cap.  IV  statibus  perfec- 
tionis reservetur,  sicut  factum  est  pro  laicis,  in  quo  capite,  mutatis  mutandis, 
ceteri  numeri  conservari  possunt.  Si  tamen  illa  transpositio  non  admittitur, 
proponitur  tunc  ut  cap.  IV  in  duos  articulos  dividatur  ita  ut  in  priore  de 
universa  ad  sanctitatem  vocatione  tractetur,  in  altero  de  statibus  perfectionis, 
sed  cum  aliquo  prooemio  doctrinali  introducendo. 

II.  Distinctio  traditionalis  in  populo  Dei  inter  tres  ordines  vel  classes: 
hierarchia,  religiosi  et  laici  conservetur. 

III.  Praecellentia  vitae  castitatis  consecratae  relate  ad  vitam  matrimo- 
nialem clare  et  firmiter  evocetur. 

IV.  Fundamentum  theologicum  et  traditionale  vitae  religiosae  amplius 
et  profundius  demonstretur  et  explicetur. 

Observationes  particulares: 

a)  In  pag.  12,  linn.  2 et  3 dicitur  « Omnes  sive  ad  hierarchiam  per- 
tinent, sive  ab  ea  pascuntur,  ad  sanctitatem  vocantur  ».  In  hoc  loco  nulla  est 
ratio  ut  christifideles  in  forma  passiva  et  receptiva  designentur  quod  sapit 
paternalitatem  super  illos  et  quod  saepe  repetitur.  Laici  revera  illam  subiec- 
tionem  erga  hierarchiam  libenter  agnoscunt  sed  alium  modum  loquendi  audire 
praeferunt.  Ideoque  textus  sic  sonare  potest:  « Omnes  sive  ad  hierarchiam 
pertinent  sive  non,  ad  sanctitatem  vocantur  ». 

b)  In  pag.  18,  n.  29,  lin.  28,  legitur:  « sanctitas  quae  in  fide  et  bap- 
tismate inchoata...  ».  Perutile  est  hic  addere  verba  sequentia:  « aliisque 
sacramentis  praesertim  eucharistia  corroborata...  ». 

c)  Insuper  hic  convenit  insistere  apud  christifideles  quod  seipsos  exer- 
citio officiorum  temporalium  sanctificent  et  quod  non  tantum  actus  spiritua- 
les ad  sanctitatem  adiuvant  sed  etiam  quidcumque  faciamus  ad  sanctificatio- 
nem concurrunt  secundum  verba  S.  Pauli:  « diligentibus  Deum  omnia  coope- 
rantur in  bonum  iis,  qui  secundum  propositum  vocati  sunt  sancti  » ( Rom . 
8,  28)  et,  « sive  manducatis  sive  bibitis  sive  aliud  quid  facitis,  omnia  in 
gloriam  Dei  facite  » ( 1 Cor.  10,  31;  cf.  etiam  Coi.  3,  17). 

d)  In  pag.  19,  n.  30,  linn.  2-3:  Sacra  Synodus  imprimis  utriusque 
cleri  sacerdotes  enixe  et  peramanter  hortatur  ut  sancte  ministerium  suum 
adimpleant  etc.  Attamen  nullum  verbum  exhortativum  ad  episcopos  fit. 
Nonne  opportunum  est  ut  prius  episcopis  exhortatio  dirigatur  ut  clericis 
fidelibusque  sanctitatem  Christi  referre  valeant. 

e)  In  eadem  pag.  19,  n.  31:  prima  paragraphus  quae  de  mediis  ad 
sanctitatem  consequendam  loquitur,  inutilis  ideoque  supprimenda  videtur 
siquidem  in  n.  29  continetur. 

/)  In  eodem  n.  31,  pag.  20,  linn.  4-5,  de  consiliis  evangelicis  dicitur 
« quae  etsi  perfectionem  non  constituunt,  ad  caritatis  tamen  fervorem  ma- 
xime conferunt ».  Forsan  melius  esset  supprimere  clausulam  « quae  etsi 
perfectionem  non  constituunt  » ut  inutilem,  siquidem  de  mediis  ad  perfec- 
tionem et  non  de  natura  eius  agitur.  Praeterea  tota  haec  affirmatio  brevius 
profundiusque  cum  S.  Thoma  exprimi  potest  paucis  his  verbis:  « Quae 
ad  perfectionem  caritatis  ordinantur  » (V  Theol.,  II-II,  q.  44,  a.  41,  ad  3). 

g)  In  pag.  22,  in  n.  34,  lin.  8 ubi  de  exemptione  agitur:  Exemptio 
religionum  sodaliumque  ostendi  debet  et  considerari  potest  non  ut  limitatio 
potestatis  episcopi  et  ad  eius  detrimentum  in  favorem  Summi  Pontificis  vel 
patriarchae  imposita,  quod  esset  aliquid  forsan  odiosi,  sed  potius  ut  medium 
necessarium  ad  melius  providendum  totius  Ecclesiae  necessitatibus  et  proinde 
ut  requisitum  illius  sollicitudinis  quam  collegium  episcopale  de  bono  totius 
Ecclesiae  procurando  assumere  debet  et  quam  S.  Pontifex  ut  caput  coi- 

legii  et  Ecclesiae  universalis  optime  assicurare  potest  mediantibus  institutis 
religiosis  quos  sibi  subiicit. 

Nunc  quoad  textum  ipsum  quo  exemptio  formulatur;  videtur  illum  in 
hac  materia  disciplinam  orientalem  negligere:  Etenim  in  hoc  iure  hodierno, 
duae  species  exemptionis  habentur  pontificalis  scii,  et  patriarchalis:  in  prima 
eximitur  a quacumque  iurisdictione  inferiori  in  favorem  S.  Pontificis,  in 
altera  vero  sive  stavropegia  sive  exemptio  ordinum  religiosorum  a sola  iuris- 
dictione hierarchae  loci  in  favorem  patriarchae  eximunt.  Data  hac  duplici 
exemptione  in  iure  orientali  textus  schematis  qui  sic  sonat:  « Romanus  Pon- 
tifex ...  quodcumque  perfectionis  institutum  ac  sodales  ...  sibi  soli  subiicere 
atque  ab  ordinarii  loci  iurisdictione  eximere  potest  » enuntiari  potest  hoc 
modo:  « Romanus  Pontifex  ...  sibi  subicere  atque  a quacumque  iurisdictione 
inferiori  eximere  potest  ». 

h ) Aliqua  mutatio  in  dispositione  trium  nn.  32,  33,  34  consideranda 
videtur.  Etenim  in  n.  32  de  praxi  consiliorum  loquitur.  In  n.  33  de  momento 
consiliorum.  In  n.  34  de  praxi  consiliorum  sub  auctoritate  Ecclesiae. 

Magis  logicum  est,  secundum  meam  humilem  sententiam,  prius  loqui  de 
momento  consiliorum,  quod  affirmatur  in  n.  33,  postea  de  praxi  consiliorum, 
quod  dicitur  in  n.  32  et  tandem  de  praxi  consiliorum  sub  auctoritate  Ec- 
clesiae. 

i)  Tandem  in  n.  35  fervida  exhortatio  ad  christifideles  desideratur 
ut  enixe  et  generose  vocationes  religiosas  in  suis  familiis  suscitare  et  fovere 
conentur. 

[ Subscripserunt  etiam\  Archim.  Hilarion  Capucci,  sup.  gen.  des  Alep- 
pins  Basii.;  Agostino  Farah,  VR  Tripoli  Melch.  in  Libano;  Archim.  Saba 
Youakim,  sup.  gen.  Ord.  Bas.  Ss.  Salvatoris;  P.  Athanasius  Welykyj, 
protoarchim.  Ord.  Basiliani  S.  Iosaphat;  Basilio  Cristea,  vesc.  tit.  di  Lebedo. 

61 

Rev.mus  P.  D.  BARTHOLOMAEUS  HANRION 

Praefectus  apostolicus  Dapangoensis 

Sanctitas  in  schemate  sic  praesentatur  ut  christifidelium  in  mentibus  esse 
possit  sanctitatem  reservari  quibusdam  egregiis  hominibus  quos  Ecclesia 
canonizat.  Hoc  autem  attrahere  posset  ad  negationem  spiritualis  conatus  atque 
satisfactionem  in  mediocritate. 

Non  satis  dicitur  sanctitatem  fontem  habere  rationemque  crescendi  in- 
venire in  tribus  theologalibus  virtutibus  in  baptismate  infusis;  non  satis  di- 
citur Christum,  in  nobis  viventem,  auctorem  esse  principalem  sanctitatis 
nostrae.  Fides,  lucida  et  personalis,  in  Christum  sic  efficit  ut  sanctitas  opte- 
tur et  fidelis  anima  tota  adhaerere  possit  Christo  Salvatori  qui  solus  potest 
hominem  e peccato  ad  altissimam  sanctitatem  trahere. 

Spes  in  Christo  indesinenter  renovata  animae  tantam  fortitudinem  dat 
ut  bona  transitoria  sacrificet  ad  « quae  sursum  sunt  » quaerenda. 

Caritas  Christi  in  anima  fideli  capacitatem  dat  sibi  totaliter  renuntiandi 
pro  amore  Dei  et  proximi. 

In  hoc  capitulo  « de  sanctitate  ...  »,  in  memoria  maxime  revocanda  est 
Christi  sententia  « Sine  me  nihil  potestis  facere  ».  Per  exemplum  boni  latronis 
opportune  ostenditur  sanctitatem  essentialiter  consistere  in  contactu  cum 
Christo  per  fidem,  spem  in  bonitate  eius,  caritatemque  erga  eum. 

Semper  etiam  christifidelibus  dicendum  est  voluntatem  Dei  esse  sancti- 
ficationem eorum  ( 1 Thess.  4,  3)  ita  ut  Deus  velit  plus  quam  ipsi  eos  sanctos 
fieri.  Deum  insuper  in  eis  fontem  volendi  et  faciendi  ( Phil . 2,  13);  in  omnibus 
animae  conaminibus  ad  sanctitatem,  Deum  esse  qui  incipit  {Phil.  1,  6)  et 
ipsum  solum  incrementum  dare  ( 1 Cor.  3,  6).  Christifidelis  igitur,  ut  ad  sanc- 
titatem progrediatur,  in  speciebus  progressum  aut  mensurabilium  gr adorum 
remanere  non  debet  sed  secundum  S.  Pauli  perspectivas  prospicere.  « (Pa- 
ter) det  vobis  secundum  divitias  gloriae  suae,  virtute  corroborari  per  Spiritum 
eius  in  interiorem  hominem;  Christum  habitare  per  fidem  in  cordibus  vestris, 
in  caritate  radicati  et  fundati  ut  possitis  comprehendere  cum  omnibus  sanctis, 
quae  sit  latitudo,  et  longitudo  et  sublimitas  et  profundum;  scire  etiam 
supereminentem  scientiae  caritatem  Christi  ut  impleamini  in  omnem  plenitu- 
dinem Dei.  Ei  autem,  qui  potens  est  omnia  facere  superabundanter  quam 
petimus,  aut  intelligimus,  secundum  virtutem  quae  operatur  in  nobis,  ipsi 
gloria  in  Ecclesia,  et  in  Christo  Iesu,  in  omnes  generationes  saeculi  saeculo- 
rum. Arnen  ». 

Haec  — gratia  Dei  adiuvante  — christifidelem  ponunt  in  statu  confi- 
dentiae ad  arduam  perfectionis  prosecutionem  necessariae. 

Propono  igitur  ut  initio  par.  31,  addantur  haec  verba  aut  similia: 
« Sanctitas  quae  ut  germen  in  baptismate  nobis  datur,  in  christifidelis  anima 
crescit  una  cum  tribus  theologicis  virtutibus  quae,  ex  origine  sicut  in  pro- 
gressu earum,  gratuita  Dei  dona  sunt.  Fide  viva,  animae  infunditur  lumen 
Christi  quod  voluntatem  Dei  erga  eam  revelat  et  per  quod  Christo  soli  salva- 
tori adhaeret.  Spe,  Christi  fortitudinem  accipit  ut  per  asceseos  viam  se  puri- 
ficet et  Christi  praecepta  sequatur.  Caritate,  ei  datur  amor  Christi  quo  Deo  et 
proximo  indesinenter  ut  hostiam  se  offerre  possit  ». 

62 

Exc.mus  P.  D.  IOSEPH  HASLER 
Episcopus  S.  Galli 

Helvetiorum  episcoporum  nomine  loquor,  venerabiles  Patres,  primo  de 
sanctitate  Ecclesiae,  secundo  de  religiosis  in  ambitu  sanctae  Ecclesiae. 

De  sanctitate  non  nisi  relate  ad  hierarchiam  et  ad  eos  qui  ab  ea  pa- 
scuntur, cap.  IV  tractat.  Hoc  sufficere  non  videtur,  quia  Ecclesia  non  est,  ut 
aiunt,  societas  clausa,  sed  societas  aperta,  quae  respicit  omnes  oves  dispersas 
quae  ad  agnitionem  veritatis  veniunt  (1  Tim.  2,  4).  Etenim  « non  est  perso- 
narum acceptor  Deus,  sed  in  omni  gente  qui  timet  eum  et  operatur  iustitiam, 

acceptus  est  illi  » (Act.  10,  34).  Ideo  sanctitas  iam  plusminusve  invenitur 
et  recognosci  debet  non  solum  in  christianis  confessionibus  sed  etiam  in 
omnibus  religionibus.  Nemo  in  Ecclesiam  intrat  qui  non  iam  aliquo  modo 
in  Ecclesia  vivit. 

Ubicumque  sancti  sunt  homines  quia  Deus  qui  sanctus  est,  eos  sancti- 
ficat. Unus  est  omnium  Deus  et  sancti  sunt  in  omnibus  gentibus  et  nationibus 
qui  eius  vocem  audiunt  et  iam  constituunt  ei  regnum  sacerdotale  et  gentem 
sanctam,  id  est  mysterium  populi  cuius  Deus  Dominus  est  et  quem  misit, 
Iesus  Christus.  Eo  autem  sanctiores  sunt  homines  quo  intimius  per  Spi- 
ritum Sanctum  in  sancta  Ecclesia  Iesu  Christo  coniunguntur  de  cuius  ple- 
nitudine nos  omnes  accepimus,  qui  seipsum  sanctificavit  ut  simus  et  ipsi 
sanctificati  in  veritate. 

Si  Vaticanum  II  ita  de  sanctitate  loqueretur,  magnam  admirationem  in 
universo  mundo  suscitaret.  Illa  visio  vere  biblica  de  Deo  qui  vult  omnes 
homines  salvos  facere,  id  est  sanctos  facere,  qui  nemini  gratiam  denegat, 
maximi  momenti  est  pro  missionibus,  pro  oecumenismo  et  pro  manifesta- 
tione sanctae  Matris  Ecclesiae. 

2.  Optime  fit  quaestio  de  religiosis  in  ambitu  totius  Ecclesiae  sanctae, 
sed  melius  ostendendum  esset  quo  modo  religiosi  Ecclesiae  mysterium  il- 
lustrant. Nullam  in  Ecclesia  aristocratiam  religiosi  constituunt,  nec  ullo  modo 
aequalitati  omnium  christifidelium  oppugnant.  Nec  renuntiando  matrimonio, 
divitiis  huius  mundi  et  liberae  suiipsius  dispositioni,  bona  temporalia  despi- 
ciunt, sed  e contra  horum  bonorum  significationem  melius  notificant.  Nam 
religiosi  mundum  relinquunt  ut  mundus  salvetur,  nuptiis  renuntiant  quia 
maxime  diligunt  quod  nuptiis  praenotatur,  libertatem  amittere  videntur  ut 
libertate  filiorum  Dei  gaudeant.  Religiosi  prout  vocationem  propriam  se- 
quuntur, divisionem  removere  nituntur,  quae  est  inter  ea  quae  Christi  sunt 
et  ea  quae  mundi  sunt  ut  sic  se  totum  et  totaliter  Christo,  Ecclesiae  et  generi 
humano  devoveant. 

Licet  tamen  aliqua  officia,  munera,  ordines  et  status  aliis  alia  meliora 
sint,  quia  maioris  boni,  numquam  comparatio  inter  personas  fieri  potest. 
Illi  soli  evidenter  eminent  qui  sanguinem  suum  pro  Christo  et  pro  fratri- 
bus effundunt,  scii,  martyres.  Etenim,  « maiorem  hac  dilectionem  nemo  ha- 
bet qui  animam  suam  ponat  pro  amicis  suis  » (Io.  15,  13).  Quinimmo  pro- 
bant martyres  sanctitatem  in  omnibus  circumstantibus  possibilem  esse.  Nul- 
lus enim  christifidelis  in  Ecclesia  invenitur  qui  aliquo  medio  necessario  ad 
sanctitatem  carere  dici  potest.  Sed  nihilominus  asserendum  est  tales  esse  con- 
ditiones temporales  pro  pluribus  ut  ex  parte  naturae  humanae  valde  difficilis 
reddatur  vita  christiana.  Unde  omnes  christifideles  et  tota  Ecclesia  ad  condi- 
tiones hominum  dignas  parandas  obligantur.  Sed  minime  dicatur  quod  ab- 
negatio  illa  quam  religiosi  vovent,  naturae  et  personae  humanae  aliquid  de- 
trahit. E contrario,  consiliorum  professio  genus  humanum  spirituali  vigore 
roborat,  et  Ecclesiam  eo  sanctiorem  reddit. 

Secundum  has  notationes  emendationes  secretario  committimus. 

Emendationes  propositae. 

N.  28:  loco  linn.  1-3:  « In  Ecclesia  cuius  mysterium  Sancta  Synodus 
sollemniter  annuntiat,  omnes  homines  sive  ad  hierarchiam,  sive  ab  ea  pa- 
scuntur, pertinent,  sive  sint  oves  dispersae  quae  ad  agnitionem  ventatis  ve- 
niunt { 1 Tim.  2,  4)  ad  sanctitatem  vocantur.  Deus  enim  vult  omnes  homines 
salvos  fieri  ( 1 Tim.  2,  4)  i.  e.  sanctos  facere.  “ Non  est  personarum  acceptor 
Deus,  sed  in  omni  gente  qui  timet  eum  et  operatur  iustitiam  acceptus  est 
illi  ” ( Act . 10,  35).  Novissimis  autem  diebus,  “ Verbum  misit  Deus  filiis 
Israel  adnuntians  pacem  per  lesum  Christum : hic  est  omnium  Dominus  ” 
{Act.  10,  36).  Hic  est  Filius  qui ...  ». 

N.  29:  ante  lin.  13  dicatur:  « Unus  est  omnium  Deus  et  sancti  sunt 
homines  quos  Deus  qui  sanctus  est,  sanctificat  ( Lev . 21).  In  omnibus  nationi- 
bus sancti  sunt  qui  vocem  eius  audiunt  et  qui  ei  constituunt  regnum  sacer- 
dotale et  gentem  sanctam,  id  est  mysterium  populi  cuius  Deus  Dominus 
est  {Ex.  19,  5-6;  Deut.  7,  6)  et  quem  misit,  Iesus  Christus.  Eo  autem  sunt 
sanctiores  homines  quo  intimius  per  Spiritum  Sanctum  in  sancta  Ecclesia 
lesu  Christo  coniunguntur  de  cuius  plenitudine  nos  omnes  accepimus  {Io. 
1,  16).  Ipse  pro  nobis  seipsum  sanctifcavit  ut  simus  et  ipsi  sanctificati  in 
veritate  {Io.  17,  19)  ». 

N.  29,  lin.  34,  addatur:  « inter  quos  maxime  martyres  eminent,  quia 
maiorem  hac  dilectionem  nemo  habet  ut  animam  suam  ponat  quis  pro  ami- 
cis suis  {Io.  17,  19)  ». 

N.  30,  lin.  2,  post  « una  sancta  excolitur  » addatur:  « et  licet  aliqua  of- 
ficia, munera,  ordines  et  status  aliis  alia  meliora  sint,  quia  maioris  boni, 
nunquam  tamen  comparatio  inter  personas  fieri  potest  nec  ullus  in  Ecclesia 
aliquo  medio  necessario  ad  sanctitatem  carere  dici  potest.  Nihilominus  ta- 
men conditiones  temporales  tales  esse  possunt  ut  ex  parte  naturae  humanae 
vita  christiana  valde  difficilis  reddatur.  Unde  omnes  christifideles  et  tota  Ec- 
clesia ad  conditiones  hominum  dignas  parandas,  obligantur  ». 

N.  33:  post  lin.  17  addatur:  « quin  illa  abnegatio  naturae  et  personae  hu- 
manae aliquid  detrahat,  cum  homo  sit  ad  imaginem  Dei  creatus.  Quinimmo 
consiliorum  professio  genus  humanum  spirituali  vigore  roborat,  et  Eccle- 
siam Dei  se  sanctiorem  reddit  ». 

N.  33,  lin.  25,  post  « speciali  modo  coniungant  »,  addatur:  « quod  nuptiis 
praenotatur  » (Pius  XII,  De  Sacra  Virginitate). 

N.  33,  lin.  27,  post  « actuosa  opera  »,  addatur:  « praesertim  opera  mi- 
sericordiae tam  spiritualis  quam  materialis  ». 

63 

Rev.mus  P.  D.  CORNELIUS  HEILIGERS 

Superior  generalis  S.M.M. 

1.  Professio  consiliorum  evangelicorum  responsum  constituit  invitationi 
Domini  nostri  atque  eius  formae  vitae  necnon  missionis  tamquam  « religiosi 
Patris  » in  Ecclesia  et  pro  Ecclesia  continuatio  et  praerogatio  censetur,  et 
totalem  necnon  continuam  traditionem  sui,  ipsi  Ecclesiae,  ex  plenitudine 
amoris  factum,  continet. 

2.  Ecclesia  « Sponsi  Christi  » ex  hac  professione  ornata  ac  ditata  apparet 
personis  per  quas  divitias  a Christo  Sponso  ipsi  traditas  ostendere  et  missio- 
nem, ipsi  collatam,  explere  optime  valet. 

3.  Ecclesia  per  profitentes  consilia  evangelica  speciali  modo  Christo,  eius 
Sponso,  perfecta  dilectione  respondens,  sese  tradit  eiusque  mysterium  clarius 
in  se  exprimit. 

4.  Quae  in  religiosa  professione  emittuntur  vota  Ecclesia  sua  facit 
(can.  1308  § 1)  atque  voventem  speciali  titulo  sibi  devincit  eidemque  pro- 
priamque  missionem  participat  ut  mysterii  Christi  in  ipsa  incessanter  ex- 
tantis  et  operantis,  signum,  testimonium,  efficax  instrumentum  et  veluti 
sacramentum  efficiatur. 

5.  Quamobrem  religiosi  aliique  profitentes  consilia  evangelica,  exclusive 
et  plene  Ecclesiae  servitio  dicuntur  ac  munere  sociali  ac  publico  donantur, 
quibus  illorum  vita  et  actio  funditus  pervaduntur  et  veluti  absorbentur,  ita 
ut  nullomodo  sibi  vivere  valeant  sed  pro  Christi  mystico  Corpore  veluti  in 
holocaustum  consumentur. 

Pius  XII,  in  Allocutione  diei  11  aprilis  1958,  hanc  vitam  tamquam  quod- 
dam voluntarium  martyrium  in  substitutionem  martyrii  sanguinis  temporum 
persecutionum,  indicabat  (A.A.S.,  50,  1958,  ,pag.  252). 

6.  Mysterium  Christi  in  Ecclesia  et  ab  Ecclesia  expressum  et,  quodam- 
modo prorogatum  et  ad  perfectionem  perductum,  totam  religiosorum  vitam 
actionemque  informet  et  unumquodque  elementum  atque  momentum  afficit; 
nempe:  vota,  alias  obligationes,  spiritualitatem,  cultum,  exercitia  pietatis 
necnon  virtutum  exercitium,  ascesim,  varias  occupationes,  modum  in  com- 
muni vivendi,  disciplina,  etc.  iliisque  contentum  seu  munus  sociale  et  aposto- 
licum  confert  in  cuius  expletione  ipsa  personalis  sanctitas  ipsius  obtinetur. 

7.  Haec  omnia  momentum  statuum  perfectionis  acquirendae  in  Eccle- 
sia extendunt  ac  comprobant  et,  licet  exclusiva  non  sint  hunc  statum  profi- 
tentibus,  speciali  titulo  ac  mensura  ab  Ecclesia  eiusdem  tribuuntur,  uti  asse- 
rebat Pius  XII  in  allocutione  diei  9 decembris  1957  (A.A.S.,  50,  1957, 
pag.  34). 

Ideoque,  in  descriptione  vultus  Ecclesiae  clara  in  luce  ponenda  erunt, 
ne  ab  ipsis  consilia  evangelica  profitentibus  oblivioni  mandentur  et  ne  status 

perfectionis  acquirendae  exclusive  vel  praevalenter  ut  purum  iuridicum  in- 
stitutum vel  in  Ecclesia  quid  secundarium  appareat. 

8.  Perpulchra,  sub  hoc  respectu,  in  schematis  praesenti  textu  habentur, 
quae  tamen  compleri  et  clariore  ordine  logico  exponi  deberent. 

9.  N.  31,  pag.  20,  linn.  6-16.  Consilia  evangelica  paupertatis,  perfectae 
castitatis  et  oboedientiae  exponi  deberent  fusius  enucleando1  illorum  divitias, 
momentum  et  vim,  prae  oculis  habito  munere  sociali  et  apostolico  in  Eccle- 
sia, praeterquam  intentum  personale,  illorum  fere  vicies  centenae  millium 
personarum  (circa  duo  miliones)  quae  ea  emittunt. 

Cum  status  perfectionis  acquirendae  in  Ecclesia  theologice  super  haec 
tria  consilia  fundetur  et  ex  illis  rationem  et  vires  hauriat,  summi  momenti 
apparet  in  constitutione  dogmatica  has  fontes  illustrare. 

In  varietate  statuum  perfectionis  formarum  hoc  fundamentum  et  haec 
radix  consiliorum  evangelicorum  semper  immutata  manent  et  manere  de- 
bent, intelligi  et  in  praxim  deduci,  tamen,  oportet,  modo  unicuique  formae 
respondenti. 

Ideo,  quaedam  omittendo  aliaque  addendo,  textus  ita  redigi  posset. 

« Inter  sanctificationis  media  praeclara  extant  tria  illa  consilia  evangelica 
quae  ad  fervorem  caritatis,  in  qua  perfectio  consistit,  maxime  conferunt. 
Paupertas  scii.,  quae  a bonis  terrenis  re  et  spiritu  separat,  in  signum  prae- 
stantiae bonorum  regni  caelestis  et  actuosum  fraternitatis  christianae  testimo- 
nium, in  filiorum  Dei  libertate  adsumitur,  et  vitam  atque  actionem  ad  imi- 
tationem apostolorum,  qui  “ relictis  omnibus  secuti  sunt  eum  ” (cf.  Lc.  5,  11) 
maxima  efficacitate  fovet  ». 

Post  verba  circa  castitatem  et  oboedientiam  in  lin.  16  adderem  « diri- 
gentem et  ad  prosecutionem  missionis  apostolis  collatae,  iuxta  cuiusque  per- 
sonae et  Instituti  vocationem,  mittentem  ». 

N.  31,  pag.  20,  lin.  17.  Post  verba  « ad  sanctificationem  » adderem:  « et 
ad  apostolatum  ». 

10.  N.  32,  pag.  21,  lin.  22.  Ut  in  luce  ponatur  vocatio  seu  munus  reli- 
giosorum in  Ecclesia,  quod  essentialiter  consistit  in  exprimenda  sanctitate 
Christi  in  Ecclesia  indesinenter  operantis,  enuntiandi  essent  varii  adspectus 
sanctitatis  Christi,  ab  Ecclesia,  per  sodales  statuum  perfectionis,  manifestandi: 
v.  g.  oratio  et  cultus,  ascesis,  exercitium  variarum  virtutum,  apostolatus 
genericus  et  specificus,  plena  adhaesio  Patris  caelestis  voluntati  per  fidelem 
eius  mandatorum  impletionem  (cf.  Is.  8,  29)  uti  in  Enc.  Mystici  Corporis 
exprimitur  A.A.S.,  35,  1943,  pp.  214-215:  « Ipsa  per  multiplicia  variaque 
instituta,  quibus  veluti  monilibus  ornatur,  Christum  quodammodo  com- 
monstrat, vel  in  monte  contemplantem,  vel  condonantem  ad  populos,  vel 
sanantem  aegros  et  saucios,  ac  peccatores  ad  frugem  bonam  convertentem,  vel 
denique  bene  facientem  omnibus  ». 

11.  N.  33,  pag.  21,  linn.  24-29.  Bene  in  luce  ponendus  esset  character 
socialis  status  perfectionis  acquirendae  et  etiam  character  apostolicus. 

Favor  et  constans  actio  Ecclesiae  in  ordinando  status  perfectionis,  fun- 

damentum  habet  in  munere  et  in  ministerio  publico  seu  sociali  status  perfec- 
tionis eiusque  sodalium;  quod  munus  consistit  in  exprimenda  ipsa  sanctitate 
Ecclesiae. 

Haec  est  ratio  characteris  publici  votorum  iuxta  tenorem  can.  1309  § 1. 
Ecclesia  propria  facit  vota  quae  publica  dicuntur,  quasi  se  ipsa  Ecclesia  per 
illos  sodales  vota  emitteret. 

Periodus  ita  redigenda  esset  ut  in  luce  ponatur:  « 1.  Religiosus  et  qui- 
libet sodalis  status  perfectionis,  certus  esse  debet  in  servitium  Ecclesiae  con- 
stitutum esse,  quod  servitium  per  sanctitatem  et  in  opere  Ecclesiae  coopera- 
tionem exprimendum  est  ». 

12.  Censemus  peculiaris  momenti  esse  insistere  in  contento  apostolico 
status  professionis  consiliorum  evangelicorum  et  in  servitio  apostolico  quod 
in  munere  sociali  continetur,  quo  servitio  praeditus  status  non  tantum  con- 
stituitur signum  et  testimonium,  sed  etiam  Ecclesiae  instrumentum  pro  apo- 
stolatu  efficitur. 

Hac  de  causa  periodus  n.  33,  pag.  21,  linn.  30-34,  transferenda  esset 
post  lin.  22,  in  eoque  munus  apostolicum  connecti  debet  cum  dilectione 
Dei,  sicuti  pro  omnibus,  sed  etiam  cum  charactere  ecclesiali  status  perfec- 
tionis, qui  necessario,  sicuti  ipsa  Ecclesia,  missionalis  esse  debet. 

Quaelibet  forma  vitae  consecrationis  necessario  ex  intrinseca  ratione  apo- 
stolica  est,  uti  asseritur  a Pio  XII  in  constitutione  Sponsa  Christi  pro  vita 
contemplativa.  Cum  vero  maior  pars  momenti  est  hunc  apostolatum  ad  ipsam 
radicem  et  notionem  consecrationis  reducere.  Ita  ut  appareat  fusio  inter  sanc- 
titatem et  apostolatum  ex  qua  tantae  divitiae  pro  Ecclesia  ortae  sunt.  Teste 
Pio  XII,  cum  asserit  in  constitutione  Provida  Mater : « Quam  arcte  atque 
intrinsece,  historia  sanctitatis  Ecclesiae  et  apostolatus  catholici,  cum  historia 
fastisque  vitae  religiosae  canonicae.  Spiritus  Sancti  iugiter  vivificantis  gra- 
tiae, mira  varietate  in  dies  succrescentis  et  nova  magis  magisque  altiore  atque 
firmiore  unitate  roboratae,  coniuncta  sit  in  comperto  apud  omnes  est » 
(A.A.S.,  39,  1947,  pp.  115-116). 

Animadversiones  additae-. 

N.  28,  pag.  18,  lin.  1.  Titulus  capitis,  si  non  habetur  novum  caput  unice 
« de  statibus  perfectionis  » agens,  deberet  esse:  « de  vocatione  ad  sanctitatem  in 
Ecclesia  et  speciatim  de  iis  qui  evangelica  consilia  profitentur  » vel  « et  speciatim 
de  statu  professionis  consiliorum  evangelicorum  ». 

N.  28,  pag.  18,  lin.  10.  Post  verba  « sancitum  » adderem  « et  ordinatum  ». 
Ecclesia  non  tantum  sanctionem  confert  proposito  alicuius  Fundatoris  vel  alicuius 
coetus  personarum;  sed,  ut  postea  dicitur  in  n.  34,  Ecclesia  definire  valet  et  de 
facto  definit  contentum  huius  status  et  ipsum  ordinat  et  propriae  actioni  associat. 
Textus  ita  redigi  posset-.  « per  statum  vitae,  huius  universalis...  et  exemplum; 
quem  statum  vitae  Ecclesia  ordinat  et  confirmat  atque  ad  conditionem  status  iuri- 
dici  et  etiam  canonici  seu  fundamentalis  (can.  107)  in  Ecclesia  elevat  ».  Vel  « ut 
per  statum  vitae  ab  Ecclesia  ordinatum  et  approbatum  atque  ad  conditionem 
status  iuridici  et  etiam  canonici  elevatum,  huius  universalis  vocationis  ad  regnum 

caelorum  nomine  Ecclesiae  praeclarum  in  mundo  ferant  testimonium  et  exemplum 
necnon  sanctitatis  prosecutionis  in  Ecclesia  sit  efficax  instrumentum  ». 

N.  29,  pag.  18,  lin.  27.  Adderem  quod  hoc  testimonium  et  exemplum  fertur 
pro  ipsa  Ecclesia  seu  quodammodo  nomine  ipsius  Ecclesiae. 

N.  29,  pag.  18,  lin.  27.  Hic  adhibetur  vox  « religio  »,  quae  definitur  in  ca- 
none 488,  1°;  credo  quod  etiam  aliis  in  locis  aliquando  adhiberi  posset  vox  « reli- 
giosi » sensu  theologico,  prouti  habetur  in  Provida  Mater,  v.  g.  in  n.  32,  pag.  21, 
lin.  1. 

N.  29,  pag.  18,  linn.  33-34.  Pressius  commemoretur  pro  clericis  et  saltem 
pro  religiosis  obligatio  exercendi  caritatem,  sese  devolvendo  servitio  proximi,  se- 
cundum propriam  vocationem  in  Ecclesia. 

N.  31,  pag.  20,  linn.  2-20.  Conveniens  esset  primo  et  in  recto  agere  de  consiliis 
evangelicis  pro  illis  qui,  ratione  status,  perfectionem  per  illa  consilia  prosequuntur. 

Pro  illis  praesertim  exhiberi  deberet  respectus  seu  functio  individualis  et  so- 
cialis consiliorum. 

Cum  consilia  evangelica  elementum  essentiale  et  characteristicum  constituant 
status  perfectionis,  prout  ab  Ecclesia  ordinatus  fuit,  momentosum  est  de  illis 
plenius  agere. 

N.  31,  pag.  20,  linn.  2-19.  Magis  essent  explicandi  sensus  et  vis  consiliorum. 
« Inter...  consueverunt,  quae  ad  caritatis  tamen  fervorem  maxime  conferunt  tria 
consilia  in  Ecclesia  doctrina  et  usu  peculiariter  extolluntur:  paupertas,  Deo  dicata 
perfecta  castitas  et  oboedientia. 

Tria  haec  Consilia  in  verbis  et  in  vita  Christi  radicem  habent  (fundantur), 
unde  plenam  rationem  necnon  in  opere  salutis  et  sanctificationis  efficaciam  hau- 
riuntur. 

Qui  ergo  ad  pleniorem  Christi  pauperis,  virginis  et  oboedientis  sequelam  vo- 
cantur, paupertatem  assumant  in  signum  Crucis  etc.  ». 

N.  31,  pag.  20,  lin.  20.  Non  apparet  nexus  logicus  praesuppositus  a voce 
« Quamobrem  »;  melius  videretur,  transferre  ad  finem  capitis  IV  totam  periodum 
linearum  20-35. 

N.  32,  pag.  21,  lin.  3.  Danda  esset,  videtur,  ratio  theologica  huius  varietatis 
et  multiplicitatis.  Quae  ratio  desumitur  a plenitudine  sanctitatis  Christi  ab  Ec- 
clesia per  varia  Instituta  exprimendae  diversis  sub  respectibus;  desumitur  etiam 
ex  varietate  munerum  seu  servitiorum  et  ministeriorum  quae  in  Ecclesia  et  no- 
mine Ecclesiae  explenda  sunt.  Ideo,  ad  meliorem  intelligentiam  unitatis  et  varie- 
tatis formarum  vitae  perfectae  in  genere,  exprimenda  esset  illa  ratio  theologica 
quae  desumitur  ex  mysterio  Christi,  sive  ratione  eius  perfectionis,  sive  ratione 
eiusdem  apostolicae  actionis. 

Tunc  appareret  etiam  ratio  et  notio  vitae  religiosae  et  apostolicae  quae  fun- 
damentum theologicum  in  mysterio  Christi  praedicantis  habet. 

N.  32,  pag.  21,  linn.  24-29.  Satisfaciendum  esse  videtur  voto  religiosorum 
qui  petierunt  statum  religiosum  non  esse  coarctandum  solo  fini  individuali,  sed  in 
luce  ponendum  esse  etiam  eius  finem  socialem,  qui  finis  ita  exprimi  posset:  «...  ma- 
nifestare ac  perficere  finem  salvificum  Ecclesiae,  eique  directe  et  propria  vocatione 
inservire  ». 

N.  33,  pag.  21,  linn.  23-29.  In  describendo  momento  status  perfectionis  ser- 
vitium Ecclesiae  prae  oculis  poni  deberet  non  tantum  sodalibus  sed  etiam  Institutis 
et  variis  communitatibus  qua  talibus. 

N.  33.  pag.  21,  lin.  34.  Profitentes  consilia  evangelica  in  statu  ab  Ecclesia 
sancito  peculiari  titulo  tenentur  cooperari  ad  aedificationem  Corporis  Christi. 

N.  34,  pag.  22,  lin.  14.  Non  tantum  sodales  sed  Instituta  ipsa  reverentiam  et 
dependentiam  erga  Ecclesiam,  erga  episcopos  praestare  tenentur,  praesertim  in  la- 
bore apostolico  explendo. 

N.  33,  pag.  22,  linn.  27-32.  Ut  via  aperta  pateat  ulterioribus  formis  vitae 
perfectionis,  bonum  esset  commemorari  quod  praxis  consiliorum  evangelicorum 
varietatem  graduum  intensitatis  et  extensionis  admittit,  sive  quoad  characte- 
rem officialem  seu  publicum,  sive  quoad  effectus,  sive  quoad  stabilitatem  etc. 

64 

Exc.mus  p.  d.  carolus  hermannus  helmsing 

Episcopus  Kansanopolitanus  - S.  loseph 

Liceat  mihi  offerre  aliquas  animadversiones  de  cap.  IV  schematis  de 
Ecclesia. 

1.  In  certamine  perenni  cum  proclivitatibus  ad  errorem  « Pelagianismi  » 
seu  « Activismi  » ante  omnia  hodie  requiritur  declaratio  clara  de  natura  sanc- 
titatis. Ne  sanctitas  cum  adsequendo  excellentiam  moralem  (more  « Stoico  ») 
confundatur,  doctrina  tam  breviter  enucleata  in  par.  28  et  29,  'mihi  videtur 
amplificetur.  Sanctitas  imprimis  ostendetur  esse  donum  Dei  libere  effusum, 
nempe,  communicatio  Vitae  Trinitatis  creaturis  donata  a Patre  per  Filium 
in  Spiritu  Sancto.  In  fide  et  baptismate,  sicut  bene  scriptum  est  in  hoc  ca- 
pite, sanctitas  christiana  inchoatur.  Sed  quid  de  Confirmatione,  sigillo  Spiri- 
tus Sancti,  et  quid  de  celebrando  Eucharistiam,  mysterium  fidei?  Novus 
homo,  insitus  in  mysterio  paschali,  regeneratus  et  impletus  Spiritu  Sancto, 
per  Christum,  cum  Christo,  et  in  Christo  incipit  et  per  vitam  sacramentalem 
et  sanctam  continuat  peregrinationem  ad  Patrem.  In  schemate  de  sacra 
Liturgia  vidimus  Liturgiam  non  mere  esse  complexum  caerimoniarum  sed 
esse  exercitium  sacerdotii  aeterni  Christi  atque  culmen  et  principium  totius 
vitae  christianae.  Omissio  attentionis  assiduae  ad  Liturgiam  et  praesertim  ad 
mysterium  Eucharistiae  videtur  defectus  egregius.  Simul  cum  exc.mo  D.  Io- 
seph  Martin,  ep.  Nicoletano  in  Canada,  mihi  faveat  rogare  hoc  textum 
coordinari  cum  schemate  de  sacra  Liturgia. 

2.  In  par.  30  mentio  de  statu  perfectionis  proprio  ordini  episcopali  in- 
venitur, et  simul  adhortatio  ad  sacerdotes  utriusque  cleri,  qui  participant 
in  ministerio  episcoporum,  extenditur.  Talis  adhortatio,  liceat  mihi  subiicere, 
debet  imprimis  dari  episcopis.  Patres  Concilii  Tridentini  (cf.  Sess.  XXV  Decr. 
de  Ref.  gen.,  cap.  I)  se  admonere  non  haesitaverunt,  et  nos,  venerabiles 
Fratres,  priusquam  vocamus  presbyteros  et  christifideles  ad  sanctitatem,  ad- 
moneamus nosmetipsos  respondere  vocationi  nostrae,  scii.,  exercitio  carita- 
tis perfectae.  Ante  oculos  nostros  et  in  cordibus  nostris  habeamus  verba 
S.  Pauli,  inspirata  Spiritus  Sancti,  ad  Phil.  3,  10-15. 

3.  Valde  gratum  est  invenire  in  hoc  capite  expressio  doctrinae  vocatio- 

nis  universalis,  i.  e.,  omnium  christifidelium,  ad  sanctitatem.  Valor  et  mo- 
mentum vitae  religiosae  in  statu  ab  Ecclesia  sancito  bene  et  satis  enucleantur. 
In  aliquibus  casis,  etiam,  laici,  nos  fauste  legimus,  vocantur  ad  praxim  con- 
siliorum evangelicorum  per  professionem  votorum  privatim  et  extra  statum 
ab  Ecclesia  sancitum.  In  hoc  capite,  attamen,  explicita  et  clarior  expressio  re- 
quiritur de  vocatione  laicorum  ad  sanctitatem  et  perfectionem  adsequendam 
per  labores  quotidianos.  In  adimplendo  munera  propria  variis  suis  statibus 
vitae  laici,  impleti  Spiritu  Sancto  et  in  unione  cum  Christo,  cotidie  crescunt 
in  sanctitate,  i.  e.  vivunt  semper  perfectius  vita  Dei.  Hi  laici  ita  participant 
in  missione  Christi  consecrandi  mundum  ad  Deum  Patrem.  Omnes  christifi- 
deles  vocantur  ad  missionem  regalem,  propheticam  et  sacerdotalem  Filii  Dei 
et  non  sanctificentur  nisi  respondeant  voci  Dei  et  suscipiant  servitium  in  Ec- 
clesia. In  pascendo  gregem,  venerabiles  Fratres,  attendamus  hanc  doctrinam. 
Populus  Dei  recipit  vitam  a Deo  sed  obligatur  respondere  active  in  adim- 
plendo missionem  Christi.  Non  sufficit  nobis  offerre  ministrationes  sanctifi- 
cantes, sed  episcopi  in  sanctificando  fideles  debent  invitare  et  elicere  partiti 
pationem  laicorum  in  operibus  apostolatus. 

65 

Exc.mus  P.  D.  FRANCISCUS  HENGSBACH 
Episcopus  Essendiensis 

Veritas  centralis  hoc  Concilio  proclamanda  est  Ecclesia.  Liceat  mihi  — et 
quidem  etiam  nomine  79  episcoporum  ex  regionibus  linguae  Germanicae 
et  Scandinaviae  — sub  hoc  aspectu  ecclesiologico  eis,  quae  a quibusdam  Pa- 
tribus ad  n.  31  laudabiliter  iam  dicta  sunt,  quasdam  adhuc  animadversiones 
addere. 

1.  Consilia  evangelica  non  solummodo  essentialiter  connexa  sunt  cum 
statu  religiosorum,  sed  constitutive  pertinent  ad  ipsam  Ecclesiam.  Ipsa  enim 
Ecclesia  virginali  foedere  Christo  coniuncta  est,  et  in  hoc  eius  mysterio  parti- 
cipant omnes  fideles.  Ipsa  Ecclesia  pauper  est  in  Spiritu;  et  in  mysterio  pau- 
pertatis eius  participant  omnes  fideles.  Ipsa  Ecclesia  oboediens  est  capiti 
suo  et  Domino,  qui,  formam  servi  accipiens,  oboediens  factus  est  usque  ad 
mortem;  et  omnes  fideles  vocantur  ad  participationem  huius  oboedientiae. 
Necessarium  est  hanc  veritatem  in  clara  luce  ponere,  ne  erronee  iudicent  fide- 
les, consilia  evangelica,  inter  quae  virginitas,  oboedientia  et  paupertas  quasi 
summa  omnium  apparent,  tantum  ad  religiosos  spectare. 

2.  Religiosi  tamen  vocantur,  ut  speciali  ratione  et  statu  vitae  suae,  Deo 
plene  dicatae,  praestans  aliquod  exemplum  sint  et  testimonium  dent,  et  qui- 
dem in  Ecclesia  et  pro  Ecclesia  tota.  Hic  aspectus  ecclesiologicus  consiliorum 
evangelicorum  in  doctrina  traditionali  non  quidem  ignoratur,  sed  non  ita 
attenditur,  sicut  meretur  et  praesertim  meretur  in  aliquo  schemate  de  Ec- 
clesia. Si  haec  veritas  clarius  elucescit,  et  fideles  omnes  et  ipsi  religiosi  lo- 

cum  status  religiosi  specificum  in  Ecclesia  et  praestantiam  eius  melius  agno- 
scunt. Ita  vitatur  falsa  eorum  isolatio  in  Ecclesia.  Sua  speciali  condicione 
non  tantum  distinguuntur  religiosi  ab  aliis  fidelibus,  sed  simul  eis  etiam 
coniunguntur.  Quod  magni  momenti  etiam  est  ad  solvendam  quaestionem  de 
vocationibus  promovendis  ad  statum  religiosum. 

3.  Hoc  testimonium  et  exemplum  maximi  momenti  est  etiam  pro  laicis. 
Mira  existit  aliqua  correspondentia  inter  illa  bona,  quibus  religiosi  suis  votis 
renuntiant,  et  ea,  quorum  sanctificatione  laici  proprium  in  Ecclesia  munus 
exercent:  bona  scilicet  coniugii  et  familiae,  bona  temporalis  possessionis, 
bona  libertatis  socialis.  Vocantur,  his  bonis  ita  uti,  ut  simul  appareat  in  hoc 
usu  valor  omnia  transcendens  regni  Dei.  Modus  concretus  huius  testimonii 
non  idem  est  in  devotis  et  in  laicis,  idem  autem  Spiritus.  Quapropter  pauper- 
tatem, castitatem,  oboedientiam,  statui  suo  propriam,  religiosi  ita  vivere 
debent,  ut  lux  sint  eis,  qui  possessione,  coniugio,  libertate  sociali  utuntur,  et 
cum  eis  coniuncti  lux  sint  omnibus  hominibus,  pauperibus  et  divitibus,  con- 
iugatis  et  solutis,  liberis  et  ligatis. 

4.  Hoc  testimonium  est  simul  testimonium  libertatis  spiritualis  eximium. 
Haec  libertas  enim  aliquando  desideratur  apud  religiosos  et  religiosas.  Ge- 
nuinus spiritus  libertatis,  qui  consiliis  evangelicis  inest,  eos  iuvare  potest 
et  debet  in  superando  omni  formalismo  et  legalismo  quoad  observantiam 
regularum. 

Quapropter  propono: 

1.  Retineatur  coniunctio,  in  hoc  capite  servata,  inter  sanctitatem  om- 
nium et  religiosorum. 

2.  Evolvatur  magis  adhuc  sensus  ecclesiologicus  consiliorum  evange- 
licorum  et  ipsius  status  religiosi. 

3.  Omnia  ita  dicantur  in  hoc  capite,  ut  si,  quod  nescimus,  in  hoc  Con- 
cilio ad  speciale  schema  de  statu  religioso  non  perveniemus,  tunc  saltem  in 
hoc  capite  omnia  elementa  habeantur,  quae  necessaria  sunt  ad  internam 
renovationem  statuum  religiosorum,  qualem  postulant  tempora  nostra. 

Nomina  Patrum  conciliarium  linguae  Germanicae,  qui  interfuerunt  Con- 
ventui die  14  m.  octobris  1963  habito. 

Exc.mi  DD.  Angerhausen,  ep.  aux.  Essendien.;  Aufderbeck,  ep.  aux. 
Fulden.;  Baaken,  ep.  aux.  Monasterien.;  Archiep.  Bengsch,  ep.  Beroli- 
nen.;  van  Bekkum,  vic.  ap.  Rutengen.;  Bliesfle,  sup.  gen.  M.S.F.;  Bolte, 
ep.  Fulden.;  Buchholz,  praef.  ap.  Shihtsienen.;  Buchkremer,  ep.  aux.  Aquis- 
granen.;  Cleven,  ep.  aux.  Colonien.;  Cobben,  ep.  Helsinkien.;  card.  Dopfner, 
arch.  Monacen.  et  Frisingen.;  Duschak,  vic.  ap.  Calapanen.;  Emanuel,  ep. 
Spiren.;  card.  Frings,  arch.  Colonien.;  Fiirstenberg,  ep.  Abercornen.;  Gar- 
gitter,  ep.  Brixien.;  Graber,  ep.  Ratisbonen.;  Gran,  ep.  eoad.  Osloen.;  Grimm, 
ep.  Zinceuven.;  Haene,  ep.  Guelen.;  Hengsbach,  ep.  Essendien.;  Hoeck, 
abb.  praes.  Congr.  Bavaricae  O.S.B.;  Hohne,  vic.  ap.  Rabaulen.;  Hofmann, 
ep.  eoad.  Passavien.;  Hiltl,  ep.  aux.  Ratisbonen.;  Jager,  arch.  Paderbornen.; 

Janssen,  ep.  Hildesheien.;  Kampe,  ep.  aux.  Limburgen.;  card.  Konig,  arch. 
Vindobonen.;  Konig,  praef.  ap.  Shaovuen.;  Kelleter,  ep.  Bethlehemn.;  Kempf, 
ep.  Limburgen.;  Kemerer,  ep.  Posaden.;  Koppmann,  vic.  ap.  Vindhoeken.; 
Kostner,  ep.  Gurcen.;  Lenhardt,  ep.  aux.  Bambergen.;  Leiprecht,  ep.  Rotten- 
burgen.;  Macheiner,  ep.  aux.  Salisburgen.;  Mangers,  ep.  Osloen.;  Nordbues, 
ep.  aux.  Paderbornen.;  Pachowiak,  ep.  aux.  Hildesheien.;  Poblscbneider, 
ep.  Aquisgranen.;  Przyklenk,  ep.  Januarien.;  Reiterer,  ep.  Lydenburgen.; 
Reuss,  ep.  Moguntia;  Riha,  abb.  praes.  Congr.  Austriacae  O.S.B.;  Rohra- 
cher,  arch.  Salisburgen.;  von  Rudloff,  ep.  aux.  Osnabrugen.;  Rusch,  adm.  ap. 
Oenipontanus;  Riith,  vic.  ap.  Norvegiae  Centralis;  Schaffran,  ep.  aux.  Vra- 
tislavien.;  Schaufele,  arch.  Friburgen.;  Schick,  ep.  aux.  Fulden.;  Schmidt, 
ep.  aux.  Treviren.;  Schneider,  arch.  Bambergen.;  Schrader,  ep.  aux.  Osna- 
brugen.; Schr offer,  ep.  Eystetten.;  Sedlmeier,  ep.  aux.  Rottenburgen.;  Si- 
mons,  ep.  Indoren.;  Splett,  ep.  Gedanen.;  Spiilbeck,  ep.  Missnen.;  Schu,  ep. 
Ienceuven.;  Stangl,  ep.  Herbipolen.;  Stein,  ep.  aux.  Treviren.;  von  Streng, 
ep.  Basileen.  et  Luganen.;  Taylor,  ep.  Holmiae;  Tenhumberg,  ep.  aux.  Mo- 
nasterien.;  Theissing,  ep.  aux.  Berolinen.;  Volk,  ep.  Moguntin.;  Wechner, 
ep.  aux.  Oenipontan.;  Weber,  ep.  Iceuven.;  Wehr,  ep.  Treviren.;  Weigl,  ep. 
Ikelaen.;  Westermann,  ep.  Sambalpuren.;  Wittler,  ep.  Osnabrugen.;  Wem- 
ber,  vic.  ap.  Norvegiae  Septemtr.;  Zak,  ep.  S.  Hippolyti;  Zimmermann,  ep 
aux.  Augustan.  Vindel. 

Exc.mus  P.  D.  MAXIMUS  HERMANIUK 
Archiepiscopus  Vinnipegensis  Ucrainorum 

Cap.  IV  constitutionis  dogmaticae  de  Ecclesia , sub  titulo:  De  vocatione 
ad  sanctitatem  in  Ecclesia,  placet  mihi  iuxta  modum. 

I.  Caput  hoc  placet  quia : 

1.  Clare  et  solemniter  proclamat  omnes  et  singulos  christifideles,  cuiusvis 
status  vel  ordinis,  sive  in  saeculo  sive  in  religione  degentes,  vocatos  esse  ad 
christianam  sanctitatem,  quae  in  fide  et  in  baptismate  inchoata,  gratuita  ex- 
citante et  adiuvante  Dei  gratia,  in  abundantes  fructus  excrescit,  sicut  Eccle- 
siae historia  et  vita  sanctorum  luculenter  demonstrant  (n.  29,  linn.  26-31). 

2.  In  hoc  capite  Sacrosancta  Synodus  enixe  hortatur  episcopos,  sacer- 
dotes utriusque  cleri,  inferioris  ordinis  ministros,  coniuges,  parentes  et  in 
genere  omnes  fideles  ut  in  hoc  arduo  sanctitatis  itinere  magno  animo  pro- 
grediantur (n.  30). 

3.  Caput  hoc  placet  quia  multiforme  istius  sanctitatis  christianae  exer- 
citium distinguit  et  media  quaedam  necessaria  ad  illam  assequendam  indicat 
(n.  31). 

II.  Attamen,  in  capite  hoc  inveniuntur  defectus  quidam,  omissiones  et 
exaggerationes  propter  quod  caput  hoc  emendari^  compleri  et  rectificari  de- 
bet. Et  ita  quidem: 

1.  Nimia  datur  disproportio  inter  tractationem  de  mediis  ad  sanctifica- 
tionem pro  omnibus  et  tractationem  de  mediis  ad  sanctificationem  pro  reli- 
giosis, seu  de  consiliis  evangelicis.  In  primo  casu  nempe  tota  expositio  com- 
prehendit 9 lineas,  dum  in  secundo,  ubi  agitur  de  consiliis  evangelicis,  expo- 
sitio horum  mediorum  sanctificationis  christianae  comprehendit  fere  4 pa- 
ginas. 

Haec  disproportio  videtur  eo  minus  iustificata,  quod: 

a)  existit  speciale  schema  de  statibus  perfectionis  acquirendae,  seu  de 
consiliis  evangelicis  sequendis,  constans  ex  9 capitibus,  sese  extendens  super 
37  paginas. 

b ) Omnes  Ordines  religiosi,  Congregationes,  Societates  et  Instituta 
iam  habent  suas  Regulas,  Constitutiones  et  consuetudines,  ubi  omnia  usque 
ad  minimum  determinata  sunt  ad  practicam  viam  in  perfectione  christiana 
acquirenda  sequendam. 

c ) Insuper,  ut  omnes  scimus,  existunt  pro  religiosis  innumerae  spiritua- 
les tractationes,  meditationes,  exercitia  spiritualia,  methodi  pro  examine  con- 
scientiae, practica  consilia  pro  vita  christiana  quotidiana,  ubi  religiosi,  viri 
et  mulieres,  simul  cum  luce  et  practica  directione,  stimulum  vivum  et  exci- 
tamentum  pro  perfectione  vitae  suae  christianae  assequendae  facile  inveniunt. 

Cum  econtra,  proh  dolor!,  cum  confusione  quadam  debemus  confiteri 
fere  nihil  huiusmodi  haberi  in  Ecclesia  pro  sanctitate  laicorum,  istius  maximae 
partis  Corporis  mystici  Christi,  seu  pro  viris,  mulieribus  et  iuventute,  ex 
omni  ordine  et  conditione,  ubi  sanctitas  christiana  pro  eis  clare  praesenta- 
retur, concrete  et  practice  illustraretur,  debitis  monitis  et  consiliis  muni- 
retur et  ut  forma  vitae  quotidianae  pro  illis  instauraretur.  Ubi,  nempe  tam 
operarius  in  excavationibus  subterraneis  pro  carbonio  extrahendo  quam  spe- 
cialista  physicus  in  laboratorio  pro  atomo  desintegrando,  tam  mulier  paupera 
per  totum  diem  fructus  in  locis  publicis  nostrarum  civitatum  vendens  quam 
mater  familiae  per  diem  et  noctem  de  bono  prolis  suae  cogitans,  tam  iuvenis 
qui  passionibus  devoratur  quam  puella  quae  a mundo  derelicta  sola  in  hoc 
saeculo  vivit,  possent  invenire  clarum  lumen  suae  verae  supernaturalis  desti- 
nationis, media  practica  ad  destinationem  illam  assequendam  et  exhortatio- 
nem maternam  Ecclesiae  ad  perfectionem  suam  christianam  attingendam... 

Unde,  in  lectione  huius  capitis,  oritur  firma  impressio,  quod  practice  sanc- 
titas est  pro  clero  et,  speciali  modo,  pro  religiosis,  dum  omnes  alii  christi- 
fideles  possunt  esse  contenti  quacumque  forma  vitae  christianae,  secundum 
principium  hoc  a rustico  quodam  prolato:  Ego  do  pecuniam  pro  Ecclesia, 
et  sacerdotes  debent  orare...  Quam  longe  convictio  haec  tacita  esset  a verbo 
Domini:  « Estote  ergo  vos  perfecti,  sicut  Pater  vester  caelestis  perfectus 
est  » ( Mt . 5,  48)?  Et  quam  contraria  convictio  ista  clericalis  esset  doctrinae 
S.  Pauli,  qui  non  cessat  vocare  omnes  suos  fideles  ad  sanctitatem,  scribens 
e.  g.  christianis  Ephesi,  quod  Dominus  noster  Iesus  Christus  « universos  ad 
plenam  perfectamque  adoptionem  filiorum  elevat  eosque  benedictionibus 

caelestibus  replet,  ut  sint  sancti  et  immaculati  in  conspectu  Dei,  in  laudem 
gloriae  gratiae  suae  (1,  3-6). 

2.  Caput  hoc  non  placet  eo,  quod  etiam  illa  media  ad  sanctitatem  chri- 
stifidelium,  quae  in  n.  31,  linn.  34  s.  indicantur,  nempe  caritas  Dei  super 
omnia  et  operosa  dilectio  proximi,  exprimuntur  modo  tam  generali  et  forma 
tam  abstracta  ut  practice  fere  nihil  dicitur  de  hac  viva  et  concreta  sanctitate 
laicorum,  virorum  et  mulierum,  quae  deberet  renovare  faciem  terrae.  S.  Fran- 
ciscus  Salesius,  e.  g.,  una  sententia,  in  libro  suo:  « Introduction  a la  vie  de- 
vote » (L.  1,  c.  3)  ubi  scribit:  « Ce  serait  une  heresie  de  vouloir  banir  la  vie 
devote  de  la  compagnie  des  soldats,  de  la  boutique  des  artisans,  de  la  cour 
des  princes,  du  menage  des  gens  maries  »,  multo  magis  de  hac  re  dicit  quam 
totum  hoc  caput. 

3.  Tandem  caput  hoc  non  placet  et  eo,  quod  viam  sanctitatis  christianae 
describit  non  modo  scripturistico,  seu  per  modum  continuae  orationis  et 
vigilantiae,  sicut  saepe  exhortabat  ipse  Dominus,  dicendo:  « Videte,  vigilate 
et  orate:  nescitis  enim  quando  tempus  sit  » (Mc.  13,  33-34;  Mt.  24,  36; 
25,  14),  in  expectatione  hic  in  terris  sacramentalis  adventus  Domini  in  sacra 
communione  et  ultimi  eius  adventus  tempore  parusiae,  sed  modo  nimis  scho- 
lastico, nempe  per  modum  quasi  separatorum  actuum  virtutum. 

Ideo,  quae  cum  ita  sint,  humiliter  proponere  auderem  sequentia: 

1.  Post  n.  30,  pag.  19,  inseratur  tota  nova  paragraphus  sub  titulo:  De 
inediis  ad  sanctitatem  pro  omnibus  christi-fidelibus  extra  statum  consiliorum 
euangelicorum,  ubi  clare,  distincte  et  modo  accommodato  mentalitati  ho- 
minis hodierni  describeretur  imago  viva  et  concreta  sanctitatis  christianae 
pro  laicis  in  mundo  viventibus,  in  lumine  Scripturae  Sacrae,  traditionis,  vitae 
sanctorum,  cum  applicatione  practica  pro  societate  hodierna. 

2.  In  paragrapho  quadam  sequenti,  enixe  hortari  deberent  theologi, 
scriptores  spirituales,  institutiones  editrices  christianae,  ut  elaborent,  con- 
scribant et  publicent  tractatus  particulares  de  sanctitate  laicorum,  lectiones 
spirituales  et  meditationes  asceticas  pro  variis  statibus  et  professionibus, 
vitas  sanctorum,  praesertim  laicorum,  cum  conclusionibus  practicis  et  possi- 
bilitatibus realibus  eiusdem  sanctitatis  pro  omnibus  christianis. 

3.  In  tertia  quadam  paragrapho,  clare  indicari  deberet  obligatio  pro  pa- 
storibus animarum,  praedicatoribus  verbi  divini,  magistris  scholarum,  omni- 
bus christianis,  proprio  tempore  et  accommodato  modo,  incessanter  in  men- 
tem revocare  eos  omnes  et  singulos,  hic  et  nunc  in  suo  statu  actuali  viventes, 
vocatos  esse,  ex  singulari  Dei  amore  et  infinito  eius  beneplacito  ad  sancti- 
tatem et  caelestem  dignitatem  filiorum  Dei... 

Exc.mus  P.  D.  IOANNES  HERVAS  Y BENET 
Episcopus  tit.  Doritanus,  praei,  null.  Cluniensis 

Hoc  Concilium  finem  pastoralem  habet.  His  verbis  significatur  studium 
applicandi  immutabiles  thesauros  revelationis,  variis  necessitatibus  cuius- 
cumque temporis.  Non  nova,  sed  noviter:  hoc  est  secretum  quo  Ecclesia  con- 
tinuo iuvenescit.  Hanc  continuam  renovationem  placuit  nostris  temporibus 
significari  verbo  adaptationis;  quod  verbum  ultimi  Summi  Pontifices  libenter 
acceperunt  et  eius  legitimum  sensum  explanaverunt. 

Schema  quod  in  cap.  IV  commissio  conciliaris  laudabiliter  elaboravit,  et 
quod  Patres  omni  studio  perficere  conamur,  nihil  aliud  intendit  nisi,  modo 
adaptato  exigentiis  huius  temporis,  doctrinam  ab  Ecclesia  receptam  de  uni- 
versali vocatione  ad  sanctitatem  exponere. 

Sed  re  vera  cap.  IV , quod  tanta  certe  continet  omni  laude  digna,  aliqua 
tamen  omittit,  quae,  nostro  quidem  iudicio,  valde  utilia  essent.  Nonne  enim 
aliquid  amplius  quam  doctrinam  generalem  de  vocatione  ad  sanctitatem 
mundus  hodiernus  a Concilio  desiderat?  Nonne  oporteret  etiam  investigare 
modum  quo  haec  doctrina  hominibus  efficacius  adaptari  posset? 

Modus,  mea  quidem  sententia,  hic  esset:  ut  totum  sanctitatis  aedificium 
(scii.,  vita  christiana)  exstruatur  et  surgat  super  lapidem  angularem  a Deo 
positum,  hoc  est,  super  attrahentem  et  incitantem  personam  Christi. 

Ita  sanctitas  (seu  vita  christiana  « authentica  »,  ut  dicitur)  non  exhibe- 
retur hominibus  tamquam  « aliquid  »,  sed  tamquam  « Aliquis  » non  ut  ens 
abstractum,  sed  concretum,  id  est  Christus,  Homo  verus  et  verus  Deus,  qui 
sine  haesitatione  affirmavit:  « Omnia  traham  ad  me  ipsum  » (Io.  12,  32); 
et  de  quo  etiam  S.  Paulus  dixit  nos  praedestinatos  esse  « conformes  fieri 
imagini  eius  ( Rom . 8,  29),  qui  est  imago  Dei  invisibilis  » {Coi.  1,  15). 

Sic  sanctitas  exhiberetur  fundamentaliter  ut  conceptus  seu  notio  positiva 
(Christum  cognoscere,  sequi,  imitari:  « Haec  est  autem  vita  aeterna:  ut  cogno- 
scant te...  et  quem  misisti  Iesum  Christum  »:  Io.  17,  3);  exhiberetur  item 
non  ut  aliquid  pessimisticum,  sed  optimisticum  (etiam  in  laboribus,  tenta- 
tionibus  et  persecutionibus)  nam  in  Christo  sunt  omnes  thesauri  sapientiae  et 
scientiae,  et  omnia  possumus  in  eo  qui  nos  confortat.  Erit  denique  conceptus 
vere  oecumenicus,  quia  omnes  bene  perspicerent  Ecclesiam  nihil  aliud  esse 
quam  Christus  praesens  et  vivens  in  christianis  et  in  visibili  societate  ab  ipso, 
propter  amorem  hominum,  fundata. 

Animadvertere  debeo  me  doctrinam  expositam  in  Encyclica  Mystici  Cor- 
poris de  pietate  « christocentrica  » et  de  sic  dicto  « moralismo  » agnoscere, 
eique  toto  corde  adhaerere. 

1.  Summus  Pontifex  Paulus  VI  hanc  viam  indicavit  in  Allocutione  ad 
inchoandam  secundam  sessionem  Concilii.  Interrogans  enim  quodnam  esset 

itineris  nostri  initium,  quaenam  via,  quinam  Concilii  fines,  hanc  unam  re- 
sponsionem dabat:  Christum ; Christum  scilicet  initium,  Christum  ducem, 
Christum  denique  spem  nostram,  nostrumque  finem.  Et  prosequebatur:  « Uti- 
nam  hoc  Concilium  Oecumenicum  vinculum  illud  plane  perspectum  habeat... 
quo  nos  cum  Iesu  Christo  coniungimur;  quo  haec  vivens  et  sancta  Ecclesia... 
copulatur  cum  Christo...  Non  alio  lumine  hic  consessus  noster  fulgeat,  nisi 
Christo,  qui  est  lux  mundi  ». 

2.  Quod  Paulus  VI  optabat  in  textu  allato,  id  solide  innititur  in  divina 
revelatione.  Etenim,  si  Scripturam  consulimus,  christianum  esse  (i.  e.  sanc- 
tum) nihil  aliud  est  nisi  Christo  incorporari  et  vitam  Christi  vivere,  nam  ipse 
Christus  vivit  in  nobis  ( Gal . 2,  20),  et  est  vita  nostra  {Coi.  3,  4).  Perfectio 
et  sanctificatio  (certe  per  sacramenta,  observantiam  mandatorum  et  exerci- 
tium virtutis)  est  « crescere  in  Christo  » {Eph.  4,  15;  1 Pt.  2,  2)  et  commu- 
nicari Christi  passionibus,  eius  morti  et  resurrectioni  {Rom.  6,  5-6;  Coi. 
3,  1;  etc.);  vita  sacramentalis  actionem  Christi  usque  ad  nos  continuat  per 
Ecclesiam;  caritas  erga  Deum  primario  est  unio  cum  Christo  et  fervens  adhae- 
sio ad  Personam  Christi  Mediatoris  et  Salvatoris;  apostolatus  denique  nihil 
aliud  est  nisi  labor  indefessus  pro  regno  Christi,  ut  ipse  cognoscatur,  ametur 
et  ab  hominibus  quaeratur. 

Sic  S.  Paulus  vehementer  cupit  ut  formetur  Christus  in  nobis,  et  indua- 
mur Iesum  Christum  {Gal.  4,  19;  Rom.  13,  14),  et  sublimem  vitae  christia- 
nae  apicem  his  verbis  exprimit  « Vivo  ego,  iam  non  ego,  vivit  vero  in  me 
Christus  » {Gal.  2,  20). 

3.  Quod  Summus  Pontifex  optabat,  quod  revelatio  divina  nos  docet, 
hoc  ipsum  mirabiliter  conformatur  hodiernis  scientiis  psychologicis  et  opti- 
mis experientiis  pastoralibus. 

a)  Illae  quae  vocantur  philosophia  et  paedagogia  « valorum  »,  valo- 
rem  supremum,  perfectum  et  absolutum  solummodo  in  persona  Christi  inve- 
nerunt. 

b)  Theologia  hodierna , quae  non  vult  tantum  esse  theologia  mentis, 
sed  etiam  cordis,  maiores  de  die  in  diem  thesauros  invenit,  cum  investigat 
doctrinam  de  Corpore  mystico  et  de  mysterio  Christi;  et  ita  theologia  facile 
fit  vita,  manifestatio  vitae  et  norma  vivendi. 

c ) Idem  dicendum  de  theologia  ascetica,  quae  fovet  vehemens  deside- 
rium tot  animarum,  quae  hodie  cupiunt  pietatem  et  vitam  interiorem  fir- 
missimo veritatis  dogmaticae  fundamento  stabilito,  post  diuturnam  et  foe- 
cundam  experientiam,  eo  devenit,  ut  agnoscat  principalem  veritatem  et  ful- 
cimentum validissimum  omnis  pietatis  nihil  aliud  esse  quam  se  cum  Christo 
coniungi,  ita  ut  Christus  sit  norma  et  principium  et  finis  totius  ascetici  la- 
boris. « Viam  mandatorum  cucurri  cum  dilatasti  cor  meum  » {Ps.  118,  32). 

d)  Theologia  pastoralis,  personam  Christi  et  mysterium  Christi  quasi 
nucleum  doctrinae  primarium  sumens,  conceptus  seu  notiones  Ecclesiae,  hie- 
rarchiae,  sacramentorum,  moralitatis  et  sacrificii  sub  nova  luce  positiva 
exhibet. 

e ) Liceat  hic  mihi  humiliter  addere:  non  loquor,  venerabiles  Patres, 
de  idealistico  somnio,  sed  de  his  quae  non  solum  scientia  sed  potius  expe- 
rientia pastoralis  docet.  Multi  ex  vobis  experti  estis,  sicut  et  ego,  efficacita- 
tem cuiusdam  methodi  apostolatus  laicalis,  quae  hispanice  « Cursillos  de 
Cristiandad  » vocatur.  Multi  alii  non  pauca  audierunt,  et  interrogant  ubi  repo- 
nendum sit  secretum  huius  efficacitatis,  qua  talia  patrat.  Secretum  certe  prin- 
cipale seu  ratio  fundamentalis  haec  est:  praedicatio  christologica,  qua  oculis 
hominum,  novo  modo,  Christus  lucide  proponitur.  Hinc  in  primis  evenit  ut 
millia  et  millia  virorum  et  mulierum  Christo  adhaerere  cupiant,  eum  alacri- 
ter sectentur  atque  intimius  cognoscere  exoptent,  et  amore  Christi  compulsi, 
societatem  in  qua  vivunt  instaurare  in  Christo  satagant. 

Haec  experientia  pastoralis  optime  illustrari  potest  his  verbis,  a scienti- 
fico  quodam  scriptis,  postquam  ope  huius  praedicationis,  Christum  feliciter 
agnoverit:  « Postquam  optimos  annos  vitae  meae  consumpserim...,  quaerens 
hominem  quem  sequerer  ducem,  quin  invenerim;  quaerens  saltem  humanum 
vitae  exemplar,  cui  admirans  adhaererem:  sive  monachum  buddhistam  sive 
stoicum  romanum,  sive  urbanum  “ gentlemen  ” anglicum  sive  cultissimum 
rationalistam  germanicum,  sive  artium  gustatorem  sive  philanthropum;  post 
tot  calcatas  vias,  imago  Christi  tanto  lumine  splendet,  tanta  vi  consurgit,  ut 
non  possim  non  clamare:  eureka!  ». 

4.  Haec  tandem  erat  via,  quam  primaevi  christiani  sequebantur.  Conscii 
enim  erant  Deum  nobis  dedisse  Unigenitum  Filium  suum  Iesum  Christum,  ut 
esset  nostra  sapientia,  nostra  sanctificatio,  nostra  redemptio  (cf.  1 Cor.  1,  30); 
noverant  etiam  mysterium  absconditum  a saeculis:  Deum  scii,  in  Christo 
nobis  dedisse  plenitudinem  gratiae,  ut  omnia  in  eo  haberemus.  Ex  hac  doc- 
trina vitam  hauriebant.  Hac  de  causa,  eorum  vita  christiana  erat  pariter  tam 
simplex  et  tam  foecunda. 

5.  Inter  dissertissima  Patrum  testimonia,  unus  audiatur  S.  Cyprianus, 
qui  sic  alloquebatur  christianis:  « Christum  comitamur,  Christum  sequimur, 
Christum  habemus  itineris  ducem...  Ubi  est  Christus,  erimus  christiani,  si 
Christum  fuerimus  imitati  » (De  idol.  vanitate,  c.  15). 

Votum  ergo  sic  humiliter  propono:  a)  In  principio  cap.  IV,  describere 
oportet  sanctitatem  sensu  christocentrico  supradicto;  b)  modo  convenienti 
proponatur  vita  Christi  ut  vera  vita  et  sanctitudo  Ecclesiae  et  membrorum 
eius,  nam  Deus  elegit  nos  in  Christo  ut  essemus  sancti  (cf.  Eph.  1,  4). 

68 

Exc.mus  P.  D.  ROBERTUS  HODAPP 
Episcopus  Belizensis 

Sermo  est  de  christianorum  vocatione  ad  sanctitatem.  In  schemate  fac- 
tum huius  vocationis  ex  verbis  Christi  « Estote  perfecti...  » (Mt.  5,  48)  et 
ex  mandato  caritatis  probatur.  Exhinc,  sine  ullo  quovis  ulterioris  elucidatio- 

nis  conamine  statim  « concluditur  » unam  « proinde  » esse  christianam  sanc- 
titatem; quo  statuto  statim  adiunguntur  longiores  exhortationes  ad  activita- 
tem apostolicam  exercendam  et  fovendam. 

Crisis.  Ad  haec  sequentia  dicenda  occurrunt: 

a)  Nullo  pacto  apparet  nexus  quidam  intrinsecus  inter  has  formula- 
tiones  haud  probatas  conclusiones  et  exhortationes  ab  una  parte  et  genera- 
lem doctrinam  dogmaticam  de  Ecclesia  ab  altera,  dum  tamen  — uti  obvium 
est  — quaestio  de  vocatione  ad  sanctitatem  in  Ecclesia  funditus  cum  doc- 
trina de  Ecclesia,  quae  est  Iesu  Christi  mysticum  Corpus,  cohaeret. 

b)  Nullo  modo  sanctitas  christiana  in  schemate  definitur  et  ne  qui- 
dem modo  descriptivo  adumbratur. 

c)  Nullo  pacto  indicatur  radix  ultima  ex  qua  tum  unitas  tum  diversi- 
ficationes  sanctitatis  christianae  profluunt. 

d ) Nec  ullum  conamen  fit  indicandi  fundamenta  ultima  caritatis  chri- 
stianae, qua  scii,  per  Christum  et  cum  Christo  et  in  Christo  Deum  diliga- 
mus, proximos  vero  nostros  inquantum  sunt  Christi  et  Dei. 

e)  Tandem  non  specificatur  quonam  sensu  omnes  christiani  ad  perfec- 
tionem vocentur. 

Propositum.  Ut  ergo  hisce  defectibus  remedium  apponatur,  recedendum 
est  a conceptionibus  extrinsecisticis  et  moralizantibus,  et  tota  doctrina  de 
vocatione  ad  sanctitatem  exponenda  est  in  luce  doctrinae  de  Iesu  Christi 
mystico  Corpore,  in  quo  ontologice  ad  Personam  Christi  unimur,  hoc  est 
sanctificamur,  ut  exhinc  — eius  Spiritu  vivificati  et  membra  eius  viva  ef- 
fecti — , secundum  mensuram  gratiae  et  vocationem  unicuique  in  Corpore 
mystico  propriam,  ad  aedificationem  huius  venerandi  Corporis  concurramus 
et  in  Christo  etiam  ad  invicem  caritate  christiana  aduniamur. 

Si  vocatio  nostra  ad  sanctitatem,  hoc  est  ad  unionem  cum  Christo  et 
Deo,  explicatur  mediante  fundamentali  doctrina  de  Iesu  Christi  mystico  Cor- 
pore, non  tantum  hoc  capitulum  harmonice  inseri  poterit  in  totam  doctrinam 
conciliarem  de  Ecclesia,  sed  insimul  tota  quaestio  sanctitatis  christianae  in 
luce  omnium  principiorum  theologicorum  exponi  poterit:  exprimi  poterit 
sanctitatem  consistere  in  unione  ad  Christum;  quae,  dum  in  terris  versamur, 
conditionibus  huius  aevi  subiecta  est,  donec  perveniamus  ad  patriam  ad  ple- 
nitudinem vitae  cum  Christo  et  in  Christo;  quae  fundamentaliter  una  est 
pro  omnibus  membris  Christi  et  tamen  unicuique  personalis  et  individualis 
secundum  locum  et  vocationem  propriam  in  Corpore  mystico;  quae  intrin- 
seca est  sed  simul  in  mundo  vivitur;  quae  personalis  est  et  simul  socialis; 
quae  charismatica  est  et  simul  auctoritati  et  curae  pastorali  competentis  auc- 
toritatis Ecclesiae  subiecta,  etc.  etc.. 

Breviter:  si  ita  proceditur,  expositio  profunda,  unitaria,  systematica 
praeberi  poterit  loco  illius  collectionis  propositionum  saepe  parum  profun- 
darum et  vix  inter  se  connexarum  quibus  schema  in  actuali  sua  forma  com- 
ponitur. 

Huic  interventui  meo  plene  assentiunt  eique  subscribunt  sequentes  Pa- 
tres conciliares:  Mons.  Henricus  Veniat,  Paulus  Dalmais,  Salvator  Marti- 
nez  Aguirre,  Richardus  Guilly,  Ludovicus  Manresa  Formosa. 

69 

Re v. mus  P.  D.  PAULUS  IOSEPH  HOFFER 

Superior  generalis  S.M.  ( Marianistarum ) 

Variae  definitiones  vitae  religiosae  ultimis  diebus  nobis  propositae  sunt. 
Liceat  et  mihi  alteram  proponere  quae,  meo  humili  iudicio,  in  linea  ontolo- 
gica  magis  insita  est  et  cum  doctrina  de  sacerdotio  regali  fidelium  et  cum 
eius  munere  consecrandi  mundum  melius  concordat.  Mihi  videtur  talem  defi- 
nitionem vitae  religiosae,  sub  angulo  sacerdotii  fidelium  et  consecrationis 
mundi  elaboratam,  fundamentalem  differentiam  inter  vitam  religiosorum  et 
simplicium  Christianorum  in  clariorem  lucem  ponere. 

Christianorum  sanctum  et  regale  sacerdotium,  de  quo  tam  fusius  loquitur 
sanctus  Petrus  (1  Pt.  2,  5)  in  eo  consistit  ut  gloriam  Dei  decantent  omnes 
christiani  « in  offerendo  spirituales  hostias  » mediante  propria  et  totius 
mundi  sanctificatione  sicut  et  per  usum  facultatum  propriarum  bonorumque 
temporalium  in  conformitate  cum  Dei  voluntate  et  secundum  illud  S.  Pauli: 
« Sive  ergo  manducatis,  sive  bibitis,  sive  aliud  quid  facitis,  omnia  in  Dei 
gloriam  facite  » ( 1 Cor.,  10,  31).  Est  enim  obiectum  regalis  sacerdotii  tota 
vita  et  activitas  christiana  in  quantum  constituit  sacrificium  spirituale,  id  est 
in  quantum  ordinatur  ad  Dei  reverentiam  (II-II,  q.  81,  a.  4 ad  1).  Immo 
ipsa  creatio  recto  usu  sanctificatur  et  ad  Deum  convertitur.  Nonne  sanc- 
tus Paulus,  verbis  paulisper  insolitis,  asseruit  quod  si  nunc  tota  creatio  inge- 
miscit quia  captiva  est  et  subiecta  vanitati  propter  peccatum,  spem  attamen 
habet  reverti  ad  libertatem  gloriae  filiorum  Dei?  ( Rom . 8,  19-22). 

Attamen,  modus  duplex  est  sacrificandi  Deo  bona  fundamentalia  crea- 
tionis, id  est  matrimonium,  divitias  et  libertatem:  usus  scii,  et  renuntiatio. 
Primus  est  modus  simplicium  fidelium  qui  decantant  gloriam  Dei  et  sacri- 
ficium ei  reddunt  per  rectum  usum  istorum  trium  bonorum.  Utuntur  etenim 
istis  bonis  non  tamquam  si  fuissent  finis  in  se,  sed  tamquam  medium  ad 
sanctitatem,  dummodo  eis  utatur  in  spiritu  abnegationis.  « Qui  utuntur  hoc 
mundo,  dicit  Apostolus,  tamquam  non  utantur»  (1  Cor.,  7,  31).  Christiani 
semper  prompti  esse  deberent  renuntiandi  istis  bonis  quandocumque  pericu- 
lum fiunt  caritati.  Sic  agendo,  christiani  sal  terrae,  sicut  dixit  magister,  in  hoc 
mundo  fiunt. 

Sed  est  et  alia  via  consecrandi  mundum  et  Deo  offerendi  tria  ista  bona, 
et  haec  est  via  religiosorum,  nempe  via  liberae  renuntiationis.  Talis  renun- 
tiatio verum  est  holocaustum  in  odorem  suavitatis.  Haec  erat  significatio  Ve- 
teris Testamenti  sacrificiorum.  Religiosi  in  perpetuo  renuntiant  usui  libero 
fundamentalium  bonorum  huius  mundi,  matrimonii  scilicet,  propriorum  bo- 


224 


ACTA  CONC.  VATICANI  II  - PERIODUS  II 


norum  fortunae,  personalisque  libertatis.  Sic  faciendo,  certe  non  intendunt 
exemplum  mere  asceticum  antiquorum  Stoicorum  sequi,  neque  manifestare 
quemdam  contemptum  buddhisticum  erga  bona  creationis,  quod  vanum  esset 
et  non  absque  periculo;  sed  hanc  viam  eligunt,  ut  suasit  ipse  Christus, 
« propter  regnum  caelorum  ».  Immolando  Creatori  meliora  bona  ab  eo  ipso 
recepta,  significare  amorem  suum  intendunt.  Quapropter  non  errant  qui  ve- 
rum holocaustum  vocant  ipsa  vota  religiosorum.  Holocaustum  est,  dixit 
sanctus  Gregorius,  « cum  aliquis  totum  quod  habet  offert  Deo  » (cf.  II,  II, 
186,  Ic).  Talis  oblatio  et  renuntiatio  eminenter  proclamat  valorem  istorum 
bonorum  et  immensam  bonitatem  Dei  qui  illa  nobis  donavit.  Religiosus  qui 
bona  ista  Deo  vovit,  illa  digna  esse  iudicat  ut  offerantur  Deo  cui  tantum  me- 
liora quaeque  dicari  possunt. 

Recte  ergo  dicitur,  vitam  religiosam  profundam  transmutationem  ope- 
rare, quia  trahit  religiosum  ex  normalibus  conditionibus  vitae  humanae  in 
sphaeram  superiorem.  Dum  simplex  christianus  Deum  glorificat  in  recto  usu 
matrimonii,  libertatis  et  divitiarum,  religiosus  renunciando  istis  valoribus 
Deo  gratias  agit,  eius  gloriam  cantat  et  promptior  fit  ad  laborem  apostolatus 
persequendum.  Vota  quibus  oblatio  sua  sancitur,  stabilitatem  et  solemnita- 
tem  quamdam  proposito  suo  addunt. 

Praeterea,  hac  triplici  renunciatione  votorum,  religiosus  omnibus  homi- 
nibus manifestat  propriam  fidem,  spem  et  caritatem  erga  Deum,  ut  unum 
necessarium  qui  possit  repleri  superabundanter  quidquid  homini  deesse  vide- 
tur propter  istam  renuntiationem.  Vita  igitur  religiosorum,  quasi  super  can- 
delabrum erecta,  constans  est  proclamatio  divinae  transcendendae  et  anticipa- 
tionis cuiusdam,  ut  dictum  est  in  nostro  schemate,  vitae  aeternae  in  caelo, 
ubi  sancti  vivunt  sicut  angeli,  ubi  « neque  nubent,  neque  nubentur  » {Mt. 
22,  30),  ubi  divitiae  inutiles  factae  sunt  quia  Deus  fit  sufficientia  nostra 
et  ubi  omnibus  erit  suprema  libertas  amandi  Deum. 

Vita  religiosa,  si  authentice  vivitur,  omnibus  christianis  in  mundo  degen- 
tibus, in  testimonium  datur,  testimonium  certe  magni  momenti  cum  ista 
renuntiatio  sit  omnibus  christianis  necessaria  in  certis  circumstantiis  ad  ser- 
vandam caritatem  aut  amicitiam  cum  Deo.  Haud  raro  enim,  fidelibus  chri- 
stianis, variis  rationibus,  imponitur  continentia  periodica  in  matrimonio,  aut 
aliqua  libertatis  restrictio,  aut  adversa  fortuna  in  qua  acceptatio  paupertatis 
et  spes  in  Providentia  unicum  fiunt  remedium. 

Quapropter  proponere  auderem  ut  in  fine  articuli  trigesimi  primi  quarti 
capituli,  ubi  asseritur  quod  religiosi,  sicut  et  simplices  christiani,  ad  eamdem 
tendere  debent  caritatis  perfectionem,  canendo  tamen,  modo  sibi  cuique  pro- 
prio, Dei  gloriam,  addatur  quod  illa  duo  genera  fidelium  populi  Dei  mundi 
consecrationem  promovere  debent,  simplices  quidem  christiani  in  usu  funda- 
mentalium valorum  huius  mundi,  matrimonii  scilicet,  divitiarum  et  propriae 
libertatis  secundum  intentionem  quam  Deus  creando  habuit,  religiosi  autem 
renuntiando  his  omnibus  « propter  regnum  caelorum  » et  Creatori  sua  sponte 
sacrificando  meliora  eorum  omnium  quae  creavit. 

Rev.mus  P.  D.  ROLANDUS  HUOT 
Superior  generalis  S.S.S. 

Opportunum,  immo  omnino  necessarium  videtur  tractare  de  consiliis 
evangelicis  in  constitutione  de  Ecclesia.  Sicuti  omnia  quae  in  Evangelio  con- 
tinentur, haec  consilia  intime  iunguntur  cum  vocatione  ad  sanctitatem.  Quae 
particularis  connexio  cum  sanctitate  iam  ab  initio  Ecclesiae,  et  semper  in 
decursu  saeculorum,  inventa  est  in  tribus  consiliis  paupertatis,  perfectae  casti- 
tatis et  oboedientiae.  Propter  suam  naturam  et  efficaciam,  haec  consilia  semper 
agnita  sunt  fundamentum  et  germen  status  perfectionis  acquirendae. 

Aliquas  animadversiones  censemus  faciendas  esse  circa  modum  de  con- 
siliis agendi  in  schemate. 

Multo  melius  esset,  ut  mihi  videtur,  primo,  in  recto  et  etiam  fusius  agere 
de  istis  tribus  consiliis  evangelicis  pro  illis  qui,  ratione  status,  perfectionem 
per  ipsa  adipisci  conantur.  Consilia  paupertatis,  castitatis  et  oboedientiae 
proponi  et  explicari  debent  eo  praeciso  modo  quo  a religiosis  et  ab  Ecclesia 
intellecta  sunt  et  in  praxim  deducta;  nempe  non  tantum  ut  media  quaedam 
sanctificationis  quae  ab  omnibus  adhiberi  possunt;  sed  potius  tamquam 
elementa  essentialia  quae  inveniuntur  in  forma  speciali  vitae  perfectionis 
in  Ecclesia. 

Praefata  consilia  propter  universalem  extensionem  in  obiecto  intento  et 
consequentem  efficaciam  in  opere  sanctificationis,  quamdam  consecrationem 
personae  continent,  vel  melius,  ipsam  baptismalem  consecrationem  magis 
extendunt  seu  perficiunt,  et  ita  ad  vitae  christianae  perfectionem  maximum 
auxilium  praestant. 

Haec  consecratio  et  adhaesio  mysterio  Christi,  quae  votis  innituntur,  ita 
ordinantur  ab  Ecclesia,  quae  a Christo  mater  et  magistra  sanctitatis  consti- 
tuta est,  ut  praeter  personalem,  etiam  socialem  sanctitatem  exprimant  et  ser- 
vitium ad  aedificationem  Ecclesiae  praestent.  Quod  fit  et  per  singulos  reli- 
giosos et  per  ipsam  communitatem  cui  sodales  adscribuntur,  prout  plenitudo 
imitationis  Christi  mysterii  suggerere  videtur.  Haec  omnia  cum  contento 
trium  consiliorum  de  quibus  agitur  nexum  habent. 

Ideo,  cum  agitur  de  hac  stabili  forma  vivendi  consilia  evangelica,  quae 
status  perfectionis  acquirendae  vocatur,  sub  lumine  theologiae  ponenda 
sunt  in  lucem  etiam  alia  elementa  quibus  exprimitur  totalis  adhaesio  mysterio 
Christi  in  sua  Ecclesia  perenniter  extanti  et  operanti.  Commorandum  est 
in  specialem  vim  et  characterem  quae  consilia  evangelica  suppeditant. 

Deinde,  quasi  in  obliquo,  agi  posset  de  illis  qui  modo  privato  haec  tria 
consilia  vel  aliqua  ex  illis  profitentur. 

Rev.mus  P.  D.  IOANNES  B.  JANSSENS 
Praepositus  generalis  S.  I. 

Nomine  rev.mi  P.  Ioannis  B.  Janssens,  praepositi  generalis  Societatis 
Iesu  infirmitate  oculorum  impediti,  textum  ab  ipso  paratum  legam,  plene 
eidem  assentiens,  simul  cum  48  episcopis  et  7 generalibus  Ordinum  et  Con- 
gregationum qui  in  Concilio  partem  habent. 

In  cap.  IV  schematis  de  Ecclesia  recte  et  laudabiliter  dicitur  omnes  Chri- 
stianos ad  sanctitatem  vocari. 

Emphatica  autem  assertio  omnes  christianos  ad  unam  sanctitatem  vocari 
ulteriore  explicatione  necessario  indiget. 

Utique  sanctitas  christiana  una  est,  inquantum  nempe  consistit  in  unius 
eiusdemque  vitae  Christi  participatione;  non  tamen  quod  omnes  fideles  ad 
numerice  vel  specifice  eandem  participationem  in  vita  Christi  vocarentur. 
Unusquisque  enim  secundum  mensuram  donationis  Christi  ad  sanctitatem  in 
Ecclesia  vocatur. 

Status  enim  religiosus,  qua  status,  sodales  suos  ad  sanctitatem  conducit 
specifice  novam  et  perfectiorem,  quae  ex  effectiva  et  plena  consiliorum  evan- 
gelicorum  observantia  profluit  prout,  verbis  Christi  et  Apostolorum  innixa, 
millennaria  Ecclesiae  traditio,  unanimis  Doctorum  theologorum  consensio  et 
magisterium  supremum  clarissime  docent. 

Haud  ergo  insinuare  licet  statuum  differentiam,  quod  ad  sanctitatem  et 
sanctificationis  efficaciam  attinet,  nonnisi  in  mediorum  sanctificationis  diver- 
sitate consistere. 

Cuius  doctrinae  authenticae  radix  theologica  in  eo  est  quod  status  reli- 
giosi sodales  vocantur  ut  Christo  et  Deo  amore  indiviso  adhaereant  eique  in 
Ecclesia  se  totos  dedicent.  Esto  ergo  quod  omnes  christiani  paupertatem, 
castitatem  et  oboedientiam  in  praxim  reducere  debent:  verum  tamen  manet 
totalem  inconditionatam,  votis  firmatam  donationem  sui  Christo  in  Ecclesia 
factam  ad  stabilem  et  intimiorem  unionem  cum  Christo  paupere,  virginali 
et  oboediente  conducere,  et  homines  arctiore  modo  adsociare  ad  opus  red- 
emptoris qui  per  paupertatem,  virginitatem  et  oboedientiam  usque  ad  crucem 
redimere  nos  et  sanctificare  voluit. 

Haec  autem  sui  ipsius  consecratio  Christo  facta  in  Ecclesia  fit  et  pro 
Ecclesia,  ut  nempe  in  ipsa  et  pro  ipsa  adimpleantur  ea  quae  adhuc  desunt 
passionibus  Christi. 

Qua  in  re  tria  adhuc  in  specie  animadvertere  liceat: 

1.  Quod  status  religiosi  momentum  ecclesiologicum  haud  adaequate 
describitur  si  ad  Religiosorum  apostolatum  externum  fere  unice  attenditur. 
Omnibus  autem  qui  oculis  fidei  humanitatis  historiam  contemplari  valent 
apprime  notum  est,  quam  magnos  et  vitales  impulsus  illi  viri  et  mulieres 

suscitaverint  et  suscitent  qui  in  abscondito  vitae  orationis  et  paenitentiae 
vacant.  Nec  minus  liquet  opera  Benedicti,  Dominici,  Francisci,  Theresiae  et 
Ignatii,  ut  aliquos  tantum  nominem,  ab  eorundem  vita  religiosa  separari 
haud  posse,  sed  e contra  ex  eadem  unice  provenisse. 

2.  Status  religiosi  valor  ecclesiologicus  in  schemate  ex  eo  etiam  de- 
primitur quod  asseratur  imprimis  esse  valor  signi  ( Commentarius , ad  33, 
pag.  30).  Utique,  status  religiosus  etiam  valorem  signi  et  testimonii  habet, 
tamen  hic  valor  haudquaquam  principalis  vel  unicus  est.  Nam  status  reli- 
giosus non  ideo  valorem  habet,  quia  signum  est,  sed  ideo  signum  est,  quia 
valorem  habet,  valorem  nempe  sanctificativum  et  redemptivum. 

3.  Tandem  status  religiosi  locus  in  Ecclesia  inepto  modo  in  schemate 
describitur.  Ubi  enim  de  variis  statibus  in  Ecclesia  est  sermo,  modo  nimium 
exclusivistico  ad  solam  structuram  hierarchicam  Ecclesiae  attenditur,  ex  qua 
nempe  divisio  in  status  hierarchiae  et  laicorum  resultat.  Sed  structura  Ec- 
clesiae hierarchica  non  est  unica  quae  ex  Divini  Fundatoris  voluntate  in  Ec- 
clesia habetur.  Utique  in  Sacris  Litteris  non  disertis  verbis  de  statu  religioso 
eo  sensu  agitur  quo  eum  canonice  ordinatum  hodie  novimus.  Sed  ea  quae  in 
Sacris  Litteris  circa  consilia  evangelica  proferuntur,  profectu  non  casu  for- 
tuito et  absque  Divinae  Providentiae  dispositione  ad  actualem  vitae  religiosae 
formam  pervenerunt,  sicut  ceteroquin  etiam  de  quibusdam  formis  gubernii 
hierarchici  dicendum  est. 

Iamvero,  omnium  harum  considerationum  essentialium  neglectus  et  va- 
riarum quaestionum  inordinata  permixtio  schema  valde  incompletum  et  defi- 
ciens reddit.  Propterea  fundamentales  mutationes  tum  quoad  compositio- 
nem tum  quoad  doctrinae  expositionem  postulamus.  Etenim: 

1.  Haec  dogmatica  constitutio  de  Ecclesia  plenam  ac  integram  fidei 
veritatem  et  totam  Ecclesiae  pulchritudinem  et  fertilitatem  mundo  manife- 
stare debet. 

2.  Recte  in  schemate  extollitur  momentum  hierarchiae  et  laicatus;  ne 
autem  impressio  detur  Ecclesiam  hodiernam  vitam  religiosam  non  iam  ma- 
gni facere.  Hoc  enim  non  tantum  mille  millibus  religiosis  gravamen  esset, 
sed  etiam  vocationes  futuras  in  serium  discrimen  adduceret,  cum  ingenti 
damno  Ecclesiae  universalis  ac  tot  missionum  et  dioecesium  quae  iuvamen 
religiosorum  tam  insistenter  hodie  plus  umquam  antea  sollicitant. 

3.  Videmus  hodie  in  variis  fratrum  separatorum  coetibus  communi- 
tates religiosas  fundari  ac  magni  fieri.  Illis  quoque  causa  mirationis  esset,  si 
in  hoc  documento  conciliari  vitae  religiosae  essentia  ac  valor  inepte  descri- 
berentur. 

4.  In  hac  constitutione  dogmatica  iaciuntur  fundamenta  pro  futuris 
decretis  disciplinaribus  in  quibus  de  rationibus  inter  episcopos  et  religiosos 
erit  sermo.  Si  haec  fundamenta  incompleta  remanebunt,  pleni  fructus  ex 
his  futuris  Concilii  laboribus  sperari  vix  poterunt. 

In  specie  autem  ex  prorsus  unilaterali  emphasi  in  religiosorum  aposto- 
latu  exteriore  praevidendum  est  serium  periculum  exoriturum  esse,  ne  illa 

vitae  religiosae  integritas  servari  possit  quae  tamen  omnis  apostolatus  exte- 
rioris est  anima,  radix  ac  fundamentum. 

Nos  utique  quam  maxime  parati  sumus  ad  collaborationem  cum  episcopis 
et  ad  debitam  sub  ipsis  subordinationem. 

Persuasum  autem  nobis  est  hac  in  re  rationem  habendam  esse  magnorum 
beneficiorum  quae  pro  tot  operibus  Ecclesiae,  missionum  in  primis,  ex  sana 
religiosorum  disponibilitate  ad  nutum  Romani  Pontificis  promanaverunt,  tum 
etiam  absolutae  necessitatis  ut  superiores  religiosi,  ad  maius  totius  Ecclesiae 
bonum,  subditos  suos  secundum  Constitutiones  et  spiritualitatem  Instituti 
proprii  dirigere  ac  unitatem  vitae  interioris  et  apostolatus  exterioris  tutari  ac 
promovere  valeant. 

[ Subscripserunt : ] arch.  Pius  Kerketta,  Jean  Pierre  Leonard,  Ferdinand 
Perier,  Xavier  Thoyer,  Victor  Sartre,  Adam  Kozlowiecki,  Paul  Dalmais,  Luis 
Del  Rosario,  Adrian  Djajasepoetra,  William  Markall,  Gilbert  Ramanantoa- 
nina,  Federico  Melendro,  Abel  Antezana;  epp.  Thomas  R.  Agniswami,  Aldo 
M.  Patroni,  Edwin  Pinto,  Oscar  Sevrin,  Leo  Tigga,  Lawrence  T.  Picachy, 
Bernardo  Arango,  Richard  L.  Guilly,  Robert  L.  Hodapp,  Angel  M.  Ocampo, 
Pierre  Bouckaert,  Andre  Lefebvre,  Leopold  Brellinger,  Alfons  Verwimp, 
Benigno  Chiriboga,  Alonso  Silveira  de  Mello,  Antonio  de  Hornedo,  James 
Corboy,  Philippe  Cote,  Nicola  M.  Laudadio,  Eugene  Fahy,  Vincent  Ken 
nally,  Henry  Veniat,  Francis  Gleeson,  Ignace  Glennie,  Ioseph  Guffens,  Luis 
Manresa  Formosa,  Salvador  Martinez  Aguirre,  John  J.  McEleney,  Augusti- 
nus F.  Wildermuth,  Georges  Xenopulos,  Arturo  Tabera  Araoz,  Pedro  Grau 
y Arola,  Jesus  Serrano  Pastor,  Francisco  Gobez  Marijuan;  Sup.  gen.  P.  Ana- 
stasio  dei  Ss.mo  Rosario,  O.C.D.,  P.  Cornelius  Heiligers,  Montfortanus, 
P.  Petrus  Schweiger,  Claretianus,  P.  Orner  Degrijse,  Miss.  Scheut.,  P.  Ro- 
tandus Huot,  Sac.  Ss.mi  Sacramenti,  P.  Guilelmus  van  Hees,  O.S.Cr.,  P.  Vi1' 
fridus  Dufault,  A. A. 

Exc.mus  P.  D.  NARCISSUS  JUBANY  ARNAU 
Episcopus  tit.  Orthosiensis  in  Phoenicia , aux.  Barcinonensis 

In  pag.  22,  n.  34,  dedicantur  14  lineae  exemptioni  religiosorum.  Sane, 
conveniens  videtur  ut  de  hac  quaestione  aliquid  dicatur,  quando  sermo  fit 
de  statibus  perfectionis,  qui  non  tantum  in  Ecclesia  existunt,  sed  etiam  ipsi 
Ecclesiae  pertinent. 

Attamen  modus  adhibitus  non  videtur  probandus.  Rationes  sunt  sequen- 
tes: a)  verba  schematis  sensum  iuridicum  fere  exclusive  continent;  b)  reve- 
rentia et  oboedientia  erga  episcopum  dioecesanum  exhibentur  debitae  ad 
modum  simplicis  exhortationis;  c)  desunt  rationes  theologicae,  quae  lucem 
necessariam  afferre  valeant  pro  consectariis  iuridicis,  quae  inde  deducuntur 
et  in  alio  schemate  discutienda  proponentur. 

Iamvero,  natura  theologica  huius  constitutionis  dogmaticae  necnon  doc- 

trina  quae  in  prioribus  capitibus  explicatur,  clare  postulant  ut  illa  principia 
theologica  exponantur  in  schemate,  quae  exemptionem  religiosorum  illu- 
minant. 

Principia  autem  sunt  haec,  attenta  constitutione  dogmatica  Ecclesiae. 

Primum  principium.  Status  perfectionis  mysterium  sanctitatis  et  catholi- 
citatis  Ecclesiae  manifestant. 

Hoc  constat:  a)  ex  ipsa  vocatione  religiosa : haec  enim  nonnisi  in  Ec- 
clesia perficitur;  immo  et  oblatio  definitiva,  religiosorum  propria,  rationem 
adaequatam  invenit  in  fidelitate  Dei,  quae  in  mysterio  Ecclesiae  revelatur. 

b)  Ex  fine : proposita  enim,  quae  in  contemplatione  et  actione  vitae 
religiosae  assequi  debent,  sunt  — iuxta  verba  Pii  XII  — « christiana  per- 
fectio et  humani  generis  comparanda  salus  » (Alloc.  8 dec.  1950,  A.A.S., 
43,  1951,  pp.  26-36). 

c)  Ex  facto  existentiae  religionum  in  Ecclesia,  Spiritus  Sancti  ductu: 
huiusmodi  pluralitas  ac  varietas  pertinent  ad  perfectionem,  ad  dignitatem 
et  ad  pulchritudinem  Ecclesiae  universalis. 

Consequenter:  a)  quodlibet  institutum  religiosum  universalitatem  habet 
in  se,  vel  de  facto,  vel  saltem  radicaliter ; quia  de  activa  catholicitate  Ecclesiae 
participat  et  eius  membra  absoluta  disponibilitate  ad  totius  mundi  compa- 
randam salutem  destinantur. 

b ) Definitiva  hierarchica  approbatio  quae,  etsi  non  antecedat,  utique 
tamen  sequi  debet  momentum  charismaticum  fundationis,  procedere  debet  a 
suprema  auctoritate  magisteriali  in  Ecclesia.  Immo  et  huiusmodi  approbatio 
definitiva  constituit  factum  dogmaticum,  quod  secumfert  exercitium  infalli- 
bilitatis  et  quidem  — iuxta  verba  Suarezii,  referentis  doctrinam  certam 
atque  tenendam  — « quoad  iudicium  de  honestate  et  sufficientia  talis  modi 
vivendi  ut  sit  status  perfectionis  acquirendae  ». 

Hac  de  causa,  Const.  Ap.  Provida  Mater  Ecclesia  asserit  arctam  et  in- 
trinsecam relationem  existere  « inter  historiam  sanctitatis  Ecclesiae  et  apo- 
stolatus catholici  »,  ex  una  parte,  et  « historiam  fastaque  vitae  religiosae  ca- 
nonicae »,  ex  altera. 

Ergo,  prima  conclusio:  Religiosorum  est  mysterium  Ecclesiae  universalis 
maxima  perfectione  vivere. 

Secundum  principium.  Statuum  perfectionis  communitates  seu  centra,  non- 
nisi in  Ecclesia  particulari  fines  perfectionis  et  apostolatus  de  facto  prose- 
quuntur. 

Hoc  constat:  a)  ex  ipsa  historia  institutorum  religiosorum : prima  enim 
vocatio,  primi  vitae  perfectionis  passus,  prima  approbatio  hierarchica,  limites 
et  activitatem  ecclesiae  particularis  non  transcendunt,  ita  ut  religio  veluti  eius 
florem  praeclarissimam  constituat. 

b)  Ex  facto  existentiae  communitatum  in  loco  determinato,  in  quo  mu- 
nera propria,  sanctificationis  scii,  et  apostolatus,  religiosi  consequi  conantur: 
in  hoc  autem  loco  adsunt  et  populus  Dei  in  concreto,  et  episcopus  qui  illum, 
iure  divino,  pascit  et  regit. 

c)  Ex  ipsa  natura  ecclesiae  particularis , quae  praesentiam  Ecclesiae 
universalis  in  loco  determinato  quoad  populum  determinatum  significat:  hoc 
sane  modo  Ecclesia  particularis  verum  mysterium  constituit  quod,  peculiari 
quadam  ratione,  Ecclesiam  Christi  in  loco  concreto  reddit  visibilem,  filios 
Dei  congregans  in  circuitu  mensae  eucharisticae,  praesente  ac  ducente  epi- 
scopo. 

Hac  de  causa,  S.  Ignatius  M.  scribebat:  « rogans  vos,  ut  instetis  uni 
fidei,  uni  praedicationi,  una  gratiarum  actione  utentes.  Una  est  enim  caro 
Domini  Iesu  et  unus  eius  sanguis,  qui  pro  nobis  effusus  est,  unus  etiam 
panis  pro  omnibus  confractus  et  unus  calix  totius  Ecclesiae  et  unus  episcopus 
simul  cum  omni  presbyterio  et  diaconis  conservis  meis  » {Ad  Philad.  4,  1). 

Ergo,  secunda  conclusio:  Religiosi , praecise  quia  mysterium  Ecclesiae 
universalis  vivunt,  etiam  mysterium  ecclesiae  particularis,  eadem  perfectione, 
penetrare  debent. 

Iamvero,  sub  hac  luce,  ponderanda  sunt  sequentia  verba  Pii  XII:  « haud 
dubie,  ad  iuris  divini  praescriptum,  sacerdos,  sive  saecularis  sive  religiosus 
est,  ita  munia  exercere  debet  sua,  ut  episcopo  auxiliator  adsit  et  subsit  » 
{alloc.  cit .);  « sacris  utriusque  cleri  administris  potissimum  esto,  itemque 
religiosis  utriusque  sexus  sodalibus,  studiosam,  sollertem,  concordem  atque 
invicem  adiutricem  operam  navare,  ita  quidem  ut  quae  praecipiuntur  ab 
episcopo,  ea  omnia,  iuvante  Deo,  ad  effectum  feliciter  deducere  enitantur  » 
(Ep.  ad  card.  Valeri,  20  sept.  1956,  A.A.S.,  48,  1956,  pp.  662-665). 

Tertium  principium.  Religiosorum  exemptio,  quae  in  certis  materiis  ne- 
cessaria est,  quaestionem  constituit  iuridicam  et  adiectivam. 

Revera:  a)  exemptio,  natura  sua,  exercitium  potestatis  supremae  in 
Ecclesia  exigit.  Ratio  est  quia,  vi  exemptionis,  religiosae  familiae,  in  certis 
materiis  a iure  determinatis,  ab  episcoporum  potestate  exeunt. 

b)  exemptio  requiritur  ab  institutorum  religiosorum  universalitate, 
propter  ea  quae  ipsum  statum  perfectionis  sese  referunt.  Sane,  Leo  XIII  pri- 
vilegium hoc  vindicavit  propter  sequentes  rationes:  ut  « melius  in  religiosis 
ordinibus  omnia  essent  inter  se  apta  et  connexa  »;  ut  « sodales  singuli  pacato 
et  aequabili  vitae  cursu  uterentur  » et  denique  ut  « esset  incremento  et  per- 
fectioni religiosae  conversationis  » (Const.  Ap.  Romanos  Pontifices  8 maii 
1881:  Acta  Leonis  XIII,  v.  2,  pp.  234  ss.). 

c)  exemptio  supponit  et  includit  pro  religiosis  peculiarem  integra- 
tionem in  ecclesia  particulari ; quia,  iuxta  verba  Leonis  XIII,  sic  « exemptio- 
nis temperata  vis  est,  ut  sarta  tecta  sit  dioecesana  disciplina,  adeoque  ut 
clerus  regularis  in  multis  subesse  debeat  episcopali  potestati,  sive  ordina- 
riae sive  delegatae»  (/.  c.). 

Ergo,  ultima  conclusio:  Textus  schematis  n.  34  cap.  IV  ita  componatur , 
ut  exemptionis  affirmatio  sub  luce  appareat  principii  theologici  quod,  sive 
ex  mysterio  Ecclesiae  universalis,  sive  ex  mysterio  ecclesiae  particularis,  de- 
rivatur. Ulteriores  autem  determinationes  — utpote  iuridicae  — ad  alium 
locum  remittantur . 

Rev.mus  P.  D.  SIGHARDUS  KLEINER 
Abbas  generalis  S.  Ord.  Cist. 

Non  intendimus  denegare  valorem  argumentis  prolatis  circa  utilitatem 
tractandi  sub  uno  titulo  de  vocatione  ad  sanctitatem  et  clericorum  et  laico- 
rum  et  religiosorum.  Sed  quaestio,  meo  iudicio,  non  est,  utrum  de  vocatione 
ad  sanctitatem  religiosorum  agendum  sit  insimul  cum  vocatione  ad  sancti- 
tatem omnium  aliorum,  quaestio  potius  est,  utrum  de  religiosis  agendum 
sit  sub  titulo  de  vocatione  ad  sanctitatem,  et  utrum  hoc  fieri  possit  apte 
in  capitulo  quod  ereptum  ex  suo  loco  naturali,  quem  exc.mus  D.  Compa- 
gnone  egregie  monstravit,  in  loco  nunc  ei  assignato  praebet  potius  aspectum 
tractatus  theologiae  asceticae,  per  modum  appendicis. 

In  sequentibus  probare  optamus  duo: 

1.  Modus  praesentandi  quaestionem  de  consiliis  evangelicis  in  hoc  capite 
omnino  insufficiens  est  et  nimis  restrictivus. 

2.  De  statu  religioso  in  nostro  schemate  aptius,  modo  magis  concreto  et 
proprie  agendum  est. 

Ad  1.  Functio  in  Ecclesia  divinitus  assignata  consiliis  evangelicis  in 
cap.  IV  modo  incompleto  describitur.  Quod  elucet  ex  sequenti  ratione: 

a)  Dominus  noster  Iesus  Christus  continentiam  virginalem  commen- 
davit « propter  regnum  caelorum  » (Mt.  19,  12).  Simile  quid  potest  dici  de 
consilio  paupertatis.  Iamvero  verba  « propter  regnum  caelorum  » designant 
totam  latitudinem  missionis  Ecclesiae,  dum  sanctitas  unam  tantum  dimen- 
sionem comprehendit.  Continentia  virginalis  suscipitur  non  tantum  ad  sancti- 
tatem securius  adipiscendam  et  in  Ecclesia  significandam,  sed  ut  homo  possit 
esse  indivisus  et  cogitare  quae  Domini  sunt.  Nihil  quod  ad  regnum  caelorum 
in  terris  promovendum  inservit,  alienum  est  ab  eo,  qui  consilia  evangelica 
sectatur.  Quod  elucet  abunde  religiosorum  operibus  quae  tendunt  ad  id,  ut 
regnum  Dei  in  terris  sit  unum,  catholicum,  salutiferum,  caritatem  operans  etc. 

Unde  consilia  apparere  debent  non  tantum  ut  media  ad  sanctitatem,  sed 
ut  media  ad  regnum  caelorum  quocumque  modo  promovendum.  Ex  eadem 
ratione  elucet  quaestionem  de  consiliis  evangelicis  non  posse  subsumi  sub 
titulo  restrictivo  de  vocatione  ad  sanctitatem. 

b)  Christus  Dominus  per  sua  verba  et  exempla  ad  vitam  consiliorum, 
praecipue  ad  continentiam  virginalem  invitans,  verum  et  stabilem  statum 
vitae , in  sensu  saltem  individuali,  innuit,  monstravit  et  fundavit. 

Hic  status  Ecclesiae  datus  est  « propter  regnum  caelorum  » ab  ipso  suo 
Conditore. 

Unde  de  hoc  statu  qua  tali  sermo  esse  debet  in  schemate  de  Ecclesia,  non 
obstante  facto  quod  status  consiliorum  non  est  eiusdem  rationis  ac  status 
hierarchicus,  vel  laicus,  nec  contra  eos  dividitur.  Agitur  enim  de  vero  statu 
in  Ecclesia. 

Hinc  necessarium  apparet,  ut  in  schemate  habeatur  caput  distinctum  de 
hoc  statu  Ecclesiae  agens,  et  quidem  secundum  totam  suam  dimensionem. 

Ad  2.  De  statu  religioso  in  schemate  modo  magis  concreto  et  proprio 
agendum  est.  Quod  e variis  considerationibus  patet: 

a)  Ecclesia  in  schemate,  iuxta  verba  Summi  Pontificis  feliciter  regnan- 
tis nuper  prolata,  optat  tandem  de  se  ipsa  dare  notionem  plenam.  Iamvero 
status  religiosus  est  phaenomenon  quod  saltem  partim  intrat  constitutionem 
theologicam  Ecclesiae.  Status  quidem  religiosus  in  sua  forma  canonica  non 
est  de  iure  divino,  sed  tamen  in  sua  substantia  spirituali  originem  ducit 
ex  afflatu  divino.  In  eo  elementa  divinitus  data,  scilicet  consilia  evangelica, 
cum  aliis  ex  institutione  ecclesiastica  provenientibus  ita  coalescunt,  ut  exi- 
stentialiter  et  vitaliter  inter  se  intime  cohaerent.  Etsi  consilia  evangelica 
theologice  possunt  considerari  in  seipsis,  seiunctim  a statu  religioso,  concrete 
tamen  in  statu  religioso,  ut  statu  sociali  sumpto,  plerumque  actuantur.  Unde 
et  status  religiosus  in  concreta  sua  actuatione  non  potest  dici  phaenomenon 
mere  ecclesiasticum. 

b ) Nobis  videtur  urgere,  ut  de  religiosis  modo  proprio  et  exhaustivo, 
etsi  theologice,  in  hoc  schemate  agatur.  Quamvis  quae  de  eis  in  praesenti 
capite  dicta  sunt,  perpulchra  sunt,  tamen  ex  fontibus  veritatis  alia  magis 
concreta  eis  addi  possunt  et  debent.  Non  tantum  populus  fidelis  exspectat 
a Concilio  verba  vitae  quae  iuxta  modum  loquendi  S.  Scripturae  cor  hominis 
inflammant,  sed  etiam  religiosorum  multitudo  a quorum  fervore  practico 
salus  animarum  magnopere  dependet.  Utique  quae  mere  disciplinaria  sunt,  id 
est  ad  ordinem  exsecutionis  pertinent,  hic  locum  invenire  non  possunt.  Sed 
quaecumque  aspectum  theologicum  praebent,  hic  dicantur,  ne  religiosi  quasi 
ex  toto  in  schema  separatum  relegati  e nexu  suo  ecclesiologico  nimis  divel- 
lantur, et  eorum  quae  ibi  dicenda  erunt,  profundae  radices  theologicae  et 
ecclesiologicae  hic  appareant. 

c ) Fundatores  ex  infinitis  thesauris  quos  Dominus  noster  Ecclesiae 
suae  concredidit,  suum  quisque  receperunt  speciale  donum  vel  charisma  quod 
in  sua  familia  religiosa  institutionalem  obtinuit  formam  et  hoc  modo  perseve- 
rat. Ecclesiae  munera,  adorandi  divinam  Maiestatem,  praedicandi  veritatem, 
praeliandi  praelia  Domini,  evangelizandi  pauperes,  poenitentiae  opera  agendi 
ceteraque  in  singulis  Institutis  expressionem  suam  peculiarem,  typicam  et 
fortem,  etsi  non  exclusivam,  invenerunt,  ita  ut  Ecclesiae  facies  in  diversis 
Institutis  religiosis  diversimode  fulget.  Instituta  sunt  ipsa  Ecclesia  in  eis 
iuxta  particulare  quoddam  donum  operans. 

Quod  Ecclesia  palam  agnovit  et  agnoscit.  Haec  alma  Basilica  Vaticana, 
quae  est  veluti  imago  Ecclesiae  universalis,  super  Petrum  aedificata  est,  et  in 
fundamentis  portat  signa  apostolorum.  In  suis  columnis  autem  effigies  appa- 
rent prophetarum  et  fundatorum.  Nonne  hoc  modo  locus  fundatorum  eorum- 
que  Institutorum  in  Ecclesia,  gestu  muto  et  tamen  eloquentissimo  illustra- 
tur. Idem  explicat  praesentiam  in  hac  aula  eorum  qui,  quantumvis  indigni 
tanto  honore,  successores  eorum  statuti  sunt. 

d)  Sed  non  tantum  Ecclesiae  vultus  illucescit  in  diversitate  Institu- 
torum sicuti  in  spectro,  sed  Instituta  religiosa  eodem  prorsus  modo  eodem- 
que  titulo  sunt  manifestationes  vultus  Salvatoris  nostri  qui  in  eis  sua  opera 
salvifica  continuat,  diversa  in  diversis.  Quod  in  schemate  optime  dicitur,  sed 
sine  sufficienti  applicatione  ad  Instituta  ipsa. 

Liceat  mihi  tria  vota  proferre,  omissis  tamen,  propter  angustiam  tem- 
poris, argumentationibus,  quas  secretariae  generali  tradidi. 

1 votum:  Ut  cap.  IV,  immo  tota  quaestio  de  modo  praesentandi  ma- 
teriam capitis  quarti,  committatur,  ad  tenorem  Ordinis  Concilii,  commissioni 
mixtae  ex  membris  commissionum  de  fide  et  de  religiosis  compositae,  et  ita 
evitentur  varia  incongrua. 

2 votum:  Ut  in  schemate  de  Ecclesia  agatur  modo  adaequato  de  reli- 
giosis. Neminem  in  hac  alma  aula  latet  momentum  vitae  religiosae  et  status 
religiosi,  qui  suas  radices  habet  in  verbis  et  exemplis  Domini  Nostri.  Istud 
sal  in  Ecclesia  evanescere  non  debet.  Pertinet  autem  ad  hanc  sacram  Syno- 
dum, ut  verba  vitae  habeat  pro  religiosis  necnon  pro  omnibus  qui  consilia 
evangelica  sequuntur.  Quae  de  eis  in  cap.  IV,  ut  Concilio  subiacet,  dicuntur, 
perpulchra  sunt,  sed  passim  nimis  generalia.  Oportet,  ut  munus  religiosorum 
in  Ecclesia,  eorum  functio  ecclesiologica  secundum  totam  suam  latitudinem, 
non  tantum  sub  aspectu  vocationis  ad  sanctitatem,  appareat,  et  quidem  in 
hoc  schemate  de  Ecclesia.  Ne  religiosi  sint  relegati  simpliciter  in  schema 
particulare  et  ita  e suo  nexu  ecclesiologico  avulsi.  Necesse  est,  ut  disciplina- 
ria quae  in  illo  schemate  dicenda  erunt,  in  schemate  de  Ecclesia  habeant  suas 
radices  theologicas  et  ecclesiologicas.  Renovatio  Institutorum  religiosorum 
non  debet  praebere  aspectum  mere  disciplinarem,  sine  valido  fundamento 
theologico,  cum  scopum  suum  plene  non  attingeret.  Oportet  ergo,  ut  hoc 
Concilium  curet  de  religiosis  modo  adaequato  et  proprio.  Religiosi  non  postu- 
lant, ut  eorum  lucerna  ponatur  super  candelabrum,  sed  ut  pure  lucere  possit, 
in  humilitate  et  libertate,  secundum  spiritum  Fundatoris. 

Reservetur  ergo  caput  integrum  iis  qui  consilia  evangelica  sectantur, 
habita  ratione  omnium  qui  quocumque  modo  ad  hanc  viam  vocati  sunt. 
De  vocatione  universali  ad  sanctitatem  fiat  sermo  in  capite  de  populo  Dei. 

3 votum:  Fundatores  suum  quisque  donum  vel  charisma  a Domino 
accepit  quod  in  suo  Instituto  institutionalem  obtinuit  formam,  et  quo  unum 
Institutum  distinguitur  ab  alio.  Hinc  vox  « religiosus  »,  saltem  sub  aspectu 
existentiali,  non  est  vox  univoca.  Confundere  diversas  religiosorum  species 
in  detrimentum  vergit  eorum,  et  in  ultima  analysi  ipsius  Ecclesiae.  Radices 
harum  varietatum  quibus  circumdata  est  Sponsa  Christi,  inveniuntur  in  mira- 
bili thesauro  quem  Dominus  Ecclesiae  suae  concredidit.  Hoc  innuatur  oportet 
in  capite,  utpote  tractante  de  fundamento  theologico  status  consiliorum  evan- 
gelicorum. 

Exc.mus  P.  D.  ALEXANDER  KOVACS 
Episcopus  Sabariensis 

Concilii  Oecumenici  Vaticani  II  finem  primarium  pastoralem  esse  debere 
Summi  Pontifices  Ioannes  XXIII  f.  rec.  et  Paulus  VI  feliciter  regnans  sol- 
lemniter affirmarunt.  Hic  finis  et  character  pastoralis  renovationem  totius 
Ecclesiae  intendit,  nam  — ut  verbis  Pii  Papae  XII  occasione  indictionis 
Anni  Sancti  dictis  utar  — « si  umquam  alias,  hodie  potissimum  necesse 
est  Evangelii  veritate  virtuteque  reformare  omnia » {A.A.S.,  41,  1949, 
pag.  258). 

Unde  haec  Sacrosancta  Synodus  veritates  evangelicas  vitam  regentes  et 
transformantes  homini  hodierno  ita  annuntiet  oportet,  ut  christifideles  inter 
conditiones,  relate  ad  alia  tempora,  prorsus  novas  existentes  eas  intelligere  et 
in  praxim  deducere  queant. 

Sub  hoc  aspectu  de  cap.  IV  schematis  constitutionis  dogmaticae  de  Ec- 
clesia debeo  affirmare  inibi  rationem  et  respectum  permagnae  multitudini  fide- 
lium necnon  conditionum,  in  quibus  fere  omnes  eorum  versantur,  non  suffi- 
cienter haberi. 

In  n.  29  schematis  vocatio  universalis  ad  sanctitatem  nimis  breviter  et 
valde  celeriter  affirmatur,  quae  multo  profundius  et  clarius  tractari  deberet. 
Non  sufficit  enim  quaestionem  absolvere  cum  unica  citatione  evangelica: 
« Estote  ergo  vos  perfecti,  sicut  Pater  vester  caelestis  perfectus  est  » (Mt.  5, 
48).  Factum  ipsum  talis  vocationis  magis  enucleandum  et  explicandum  esset. 

Dilucidandum  esset  dein  fundamentum  ontologicum  sanctitatis,  unio 
nempe  stabilis  animae  cum  Christo  Iesu  per  gratiam  sanctificantem,  dum 
sermo  explicite  solum  de  gratia  excitante  et  adiuvante  fit.  Experientiis  enim 
pastoralibus  multorum  edoctus  affirmo  maiorem  partem  fidelium  ignorare 
characterem  in  sacramentis  baptismi  et  confirmationis  obtentum  vitam  in 
statu  gratiae  sanctificantis  ductam  postulare,  et  quidem  modo  permanenti  et 
non  solummodo  in  quibusdam  raris  occasionibus. 

In  numero  sequenti  (30)  deinde,  in  exhortatione,  diversa  genera  vitae 
enumerantur  quidem,  tamen  factum  quod  schema  extollit  episcopos  ut  in 
statu  perfectionis  acquisitae  existentes  et  deinde  praeprimis  clerum  alloqui- 
tur, fideles  ad  errorem  ducere  posset  sanctitatem  paucis  privilegiatis  reser- 
vatam esse,  praesertim  cum  in  parte  de  omnibus  christifidelibus  agente  aspec- 
tus arduus  sanctitatis  statim  satis  inculcetur  (lin.  25). 

In  n.  31  enumeratio  mediorum  ad  sanctitatem  consequendam  prorsus 
insufficiens  est. 

Nam  non  sufficit  in  capite  de  mediis  affirmare  formam  et  finem  sanctifica- 
tionis esse  amorem  Dei  et  proximi,  caritatem  nempe  « sacris  et  sacramentali- 
bus  actionibus  et  sedula...  mandatorum  observantia  et  omnium  virtutum  exer- 
citatione » auctam  et  deinde  statim  ad  consilia  evangelica  transire.  Minime 

ignoro  S.  Thomam  docere  consilia  pertinere  ad  bene  esse  virtutis  perfectae 
{Summa  Theol.,  I-II,  q.  100,  a.  2),  tamen  affirmo  prius  de  mediis  omnibus 
communibus  et  accessibilibus  loquendum  esse  et  deinde  (potius  in  numero 
separato,  ut  omnis  confusio  evitetur)  de  consiliis  evangelicis. 

In  enumeratione  mediorum  universitas  fidelium  ante  oculos  habenda  est. 

5.  Paulus  in  litteris  suis  fere  semper  ita  fecit.  Raro  enim  alloquebatur  singu- 
los coetus,  e.  g.  virgines,  viduas  vel  sacrorum  administros,  dum  saepissime 
omnes  fideles  ad  sanctitatem  adhortatus  est,  uti  e.  g.  in  epistula  ad  Ephesios: 
« Obsecro  itaque  vos...  ut  digne  ambuletis  vocatione  qua  vocati  estis  cum 
omni  humilitate  et  mansuetudine,  cum  patientia  supportantes  invicem  in 
caritate,  solliciti  servare  unitatem  Spiritus  in  vinculo  pacis.  Unum  corpus  et 
unus  Spiritus,  sicut  vocati  estis  in  una  spe  vocationis  vestrae.  Unus  Dominus, 
una  fides,  unum  baptisma.  Unus  Deus  et  Pater  omnium,  qui  est  super  omnes 
et  per  omnia  et  in  omnibus  nobis.  Unicuique  autem  nostrum  data  est  gratia 
secundum  mensuram  donationis  Christi  » {Eph.  4,  1-7). 

Inter  media  communia  praeprimis  insistendum  erit  in  singulis  virtutibus 
theologicis,  sed  et  in  moralibus  et  quidem  tali  modo,  ut  homo  modernus  in- 
telligere  possit  solum  hac  via  eum  felicitatem  terrenam  et  caelestem  obtinere 
posse,  usque  dum  perveniet  ad  « mensuram  aetatis  plenitudinis  Christi  » 
{Eph.  4,  13). 

Praeterea  loquendum  esset  de  aliis  mediis,  uti  sunt  oratio  in  diversis 
suis  formis,  ascesis,  vita  sacramentalis,  etc.,  ut  clare  appareat  omnes  christi- 
fideles  « mortuos  esse  peccato,  viventes  autem  Deo  in  Christo  Iesu  » {Rom. 

6,  11). 

Inter  haec  media  modo  speciali  vellem  insistere  in  momento  cognitionis 
et  assiduae  lectionis  Scripturae  Sacrae.  Praxis  enim  maxime  salutaris  com- 
munionis frequentis  et  saepe  quotidianae  non  gradiebatur  pari  passu  in  Ec- 
clesia cum  lectione  meditativa  verbi  Dei  et  forsan  ibi  erit  quaerenda  causa 
cur  motus  communionis  frequentis  non  omnes  fructus,  quos  sancta  Mater 
Ecclesia  sibi  sperare  potuit,  protulerit. 

Non  debemus  oblivisci  Verbum  Dei,  Sacram  Scripturam,  gratiam  nobis 
communicare  posse.  « Vivus  est  enim  sermo  Dei  et  efficax  » dicit  epistula 
ad  Hebraeos  (4,  12)  et  alibi  ita  scribit  apostolus  gentium:  « Cum  accepis- 
setis a nobis  verbum  auditus  Dei,  accepistis  illud,  non  ut  verbum  hominum, 
sed  (sicut  est  vere)  verbum  Dei  qui  operatur  in  vobis,  qui  credidistis  » 
{1  Thess.  2,  13),  vel  uti  ipse  Dominus  dicit:  « Verba  quae  ego  locutus  sum 
vobis,  spiritus  et  vita  sunt  » {Io.  6,  63). 

Verbum  Dei  ergo,  etiam  in  Sacra  Scriptura  consignatum,  utique  modo  suo 
proprio,  operatur  nostram  salutem,  est  enim  « verbum  salutis  » {Act.  13,  26). 
Non  enim  casu  applicatur  Sacrae  Scripturae  terminus  « Verbum  Dei  »,  nomen 
quo  secundam  Personam  Sanctissimae  Trinitatis  vocamus.  Item  non  casu 
auctores  antiqui  relationem  intimam  inter  Sacram  Scripturam  et  Eucharistiam 
existentem  extollebant,  dum  recentiores  lectioni  Sacrae  Scripturae  characte- 
rem et  effectum  quasi-sacramentalem  adscribunt.  Item  non  est  obliviscenda 

doctrina  S.  Hieronymi:  « Qui  nescit  Scripturas,  nescit  Dei  virtutem  eiusque 
sapientiam:  ignoratio  Scripturarum,  ignoratio  Christi  est  » (In  Isaiam  Pro- 
logus, PL  24,  coi.  18). 

Sacram  Scripturam  esse  medium  sanctificationis  praeclare  docent  etiam 
Summi  Pontifices  recentiores.  Leo  Papa  XIII  in  Encyclicis  Litteris  Provi- 
dentissimus  haec  habet:  « Salutis  profecto  perfectionisque  et  propriae  et  alie- 
nae in  sacris  Litteris  praesto  sunt  adiumenta...  iis  tamen  qui  ad  divina  elo- 
quia, non  solum  mentem  afferant  docilem  atque  attentam,  sed  integrae  quoque 
piaeque  habitum  voluntatis  » ( Enchiridion  Biblicum , ed.  3,  n.  89). 

Benedictus  Papa  XV  in  Litteris  Encyclicis  Spiritus  Par aclitus  easdem  ideas 
adhuc  fortius  exprimit:  « Quem  vero  lateat,  ex  pia  Sacrorum  Librorum  lec- 
tione quantum  utilitatis  ac  suavitatis  in  animos  rite  compositos  defluat?  Ad 
Biblia  enim  quisquis  pia  mente,  firma  fide,  humili  animo  et  cum  proficiendi 
voluntate  accesserit,  is  eum  ibi  inveniet  et  comedet  panem,  qui  de  caelo  de- 
scendit..., cum  haec  verbi  divini  mensa  sit  vere  “ continens  doctrinam  sanc- 
tam, erudiens  fidem  rectam,  et  firmiter  usque  ad  interiora  velaminis,  ubi 
sunt  Sancta  Sanctorum,  perducens  ” (Imit.  Christi,  IV,  11,  4).  Quod  autem 
in  nobis  est,  venerabiles  Fratres,  — ita  prosequitur  Benedictus  XV  — chri- 
stifideles  omnes  auctore  Hieronymo  cohortari  numquam  desinemus,  ut  sa- 
crosancta praesertim  Domini  Nostri  Evangelia,  itemque  Acta  Apostolorum 
et  Epistolas  quotidiana  lectione  pervolutare  et  in  succum  et  sanguinem  con- 
vertere studeant.  ...  Primum  in  iis  paginis  cibus  quaerendus  est,  unde  vita 
spiritus  ad  perfectionem  alatur:  quam  ob  causam  Hieronymus  in  lege  Do- 
mini meditari  die  ac  nocte  et  in  Sacris  Scripturis  panem  de  caelo  et  manna 
caeleste,  omnes  in  se  delicias  habens,  consuevit  comedere...  » { Enchiridion 
Biblicum,  ed.  3,  nn.  476,  477,  482). 

Denique  iuxta  doctrinam  Pii  Papae  XII  Sacra  Scriptura  est  « fons  vitae 
spiritualis  purus  atque  perennis  » (Enchiridion  Biblicum,  n.  567). 

His  auctoritatibus  innixus  enixe  peto,  ut  inter  media  sanctificationis, 
quae  certe  magis  enucleari  debent,  etiam  lectio  assidua  Sacrae  Scripturae, 
praesertim  Novi  Testamenti,  locum  debitum  obtineat. 

Opportune  insuper  fideles  adhortarentur  ad  lectionem  divinam  latiori 
sensu  sumptam,  nempe  ad  lectionem  auctorum  spiritualium.  Qua  in  re  di- 
cendum est  tamen  praeter  venerandos  libros  aliorum  tempore  necessario  adhuc 
conscribi  debere  libros  spirituales,  qui  conditiones  modernas  nostri  tempo- 
ris ante  oculos  habebunt  et  viam  monstrabunt  quomodo  fideles  opera  uni- 
cuique vocationi  propria  adimplentes  se  cum  Christo  unire  et  ad  sanctitatem 
pervenire  poterunt.  In  hac  re  adhuc  utilis  est  liber  S.  Francisci  Salesii  « In- 
troduction  a la  vie  devote  » { Philothea ) qui  tamen  novis  condicionibus  aptan- 
dus et  pro  homine  hodierno  iterum  componendus  esset. 

Utile  esset  item  affirmare  omnia  mysteria  vitae  Christi  nobis  gratiam  com- 
municare, si  fide  firma,  spiritu  adorationis  et  caritatis  ad  ea  accedimus.  In 
hac  linea  insistendum  esset  omnino  etiam  in  hoc  schemate  in  fonte  unionis 
maximae  animae  cum  Christo,  nempe  in  actuosa  participatione  sacrificii  Mis- 

sae  et  in  communione  frequenti.  Nam  solum  ita  poterunt  fideles  vires  et  gra- 
tias ad  propriae  vocationis  adimpletionem  et  ad  sanctitatem  consequendam 
necessarias  haurire. 

In  lucem  ponatur  oportet  etiam  doctrina  S.  Pauli  hisce  verbis  expressa: 
« Gratia  autem  Dei  sum  id  quod  sum  » (1  Cor.  15,  10).  In  capite  IV  Consti- 
tutionis de  Ecclesia  quando  Sacrosancta  Synodus  omnes  baptizatos  ad  sancti- 
tatem vocat,  utile  in  lucem  poneretur  sanctificationem  nostram  non  nostra 
virtute,  sed  gratia  Christi  effici.  Secus  enim  fideles,  uti  experientia  pastoralis 
docet,  putant  se  sanctitatem  vitae  attingere  non  posse. 

De  aliis  partibus  cap.  IV  nolo  fusius  loqui.  Maxima  veneratione  prose- 
quor omnes  qui  in  via  consiliorum  evangelicorum  sanctitatem  quaesierunt  et 
quaerunt.  Inter  illos  non  pauci  in  mundo  remanent  et  consilia  aliquando 
sine  votis  observant.  Isti  intellexerunt  « libertatem  filiorum  Dei  » (cf.  Rom. 
8,  21)  et  etiam  societati  humanae  maxime  utiles  sunt.  Multi  tamen  non  intel- 
ligunt  consilium  evangelicum  paupertatis,  quod  etiam  in  schemate  non  suf- 
ficienter explicatur  et  illustratur,  unde  quosdam  fideles  etiam  in  errorem  du- 
cere posset. 

Nemo  enim  negare  poterit,  etsi  numerus  omnino  exactus  ob  diversa  cri- 
teria  applicata  non  habeatur,  permagnam  partem  humanitatis  esurire  et 
fame  laborare  et  multos  in  condicionibus  oeconomicis  vivere,  quae  prorsus 
indignae  sunt  personae  humanae.  Unde  alte  proclamando  consilium  pauper- 
tatis sine  prudenti  explicatione  et  eam  plus  minusve  omnibus  fidelibus  pro- 
ponendo, constitutio  ansam  dare  poterit  impugnationibus  et  detractationibus. 
Non  possumus  enim  negare  doctrinam  Ecclesiae  de  paupertate  non  fuisse 
saepe  bene  intellectam  a parte  illorum  qui  effective  et  contra  eorum  volunta- 
tem pauperes  sunt  et  saepe  etiam  propterea  a diversis  acriter  impugnatam 
esse  ad  magnum  damnum  Ecclesiae.  Sacrosancta  Synodus  deberet  enim  etiam 
in  hoc  schemate  affirmare  consilium  evangelicum  paupertatis  minime  impe- 
dire conatus  hominum,  ut  bona  naturalia  multiplicentur^  et  quidem  tali 
modo,  ut  adsint  omnibus  omnino  ea  quibus  indiget  homo,  ut  modo  vere 
humano  vivere  possit,  immo  tales  conatus  officium  et  obligationem  christiani 
constituere,  sequendo  Ecclesiae  exemplum,  quae  inde  a saeculis  adiuvat 
pauperes  et  sublevat  infelices  omnis  generis.  Schema  enim  nimis  premere  vi- 
detur in  sanctitate  aspectum  « fugae  mundi  »,  multo  minus  necessitatem  trans- 
formationis mundi  a christifidelibus  operandam. 

Propter  rationes  hucusque  expositas  reverenter  peto  rev.mos  Patres  con- 
ciliares, ut  cap.  IV  schematis  de  Ecclesia  reddant  commissioni  theologicae,  ut 
totum  caput,  secundum  necessitates  veras  maximae  partis  christifidelium  et 
secundum  conditiones  temporis  nostri  reelaborari  possit. 

Exc.mus  P.  D.  CASIMIRUS  IOSEPH  KOWALSKI 
Episcopus  Culmensis 

Schematis  de  Ecclesia  cap.  IV:  « De  vocatione  ad  sanctitatem  in  Eccle- 
sia » abundat  principiis  et  exhortationibus,  quae  in  pluribus  valde  placent. 
Attamen  nonnulla,  humili  nostro  iudicio,  addenda  videntur,  ut  schema  com- 
pletum evadat  et  spiritu  S.  Evangelii  imbutum,  unici  Magistri,  nempe  Christi 
Domini  doctrinam  contineat. 

1.  1.  Primo  videtur  nobis  quod  vocatio  ad  sanctitatem  in  Ecclesia  minime 
abstrahere  potest  nec  omittere  verba,  quibus  Salvator  ipse  et  eius  praecursor 
annuntiaverunt  Evangelium:  « Poenitentiam  agite,  appropinquavit  enim  re- 
gnum Dei  » (Mt.  3,  2;  4,  17).  Doctrina  apostolorum  hanc  vocationem  illu- 
strat. Cum  primi  christiani  tum  hodierni  temporis  membra  Ecclesiae  audiunt 
haec  verba  S.  Pauli:  « Consepulti  estis  cum  Christo  in  mortem...  Relinquite 
vetus  fermentum,  ut  sitis  nova  conspersio  » ( Rom . 6,  4;  1 Cor.  5,  7). 

Quae  mors  cum  Christo,  indispensabile  initium  omnis  ad  sanctitatem  in 
Ecclesia  vocationis  non  est  status  mere  passivus,  sed  activa  participatio  in 
Christi  salutifera  Cruce  et  quidem  per  poenitentiam.  Praxis  poenitentiae  uni- 
cam viam  salutis  pro  omnibus  hominibus  constituit  quia  peccatum  Adae  via 
innocentiae  nobis  clausit. 

2.  Secundum  Newman  per  poenitentiam  in  forma  cotidiani  laboris  chri- 
stiani omnes  participant  munus  regale  Christi.  In  forma  spiritualium  donorum 
doloris  et  afflictionis  omnis  Christi  discipulus  partem  habet  in  munere  sa- 
cerdotali Redemptoris.  In  forma  denique  multiplicis  apostolatus  veritatis  re- 
velatae haec  poenitentia  participationem  muneris  prophetici  Christi  constituit. 

3.  Speciali  mentione  dignum  esse  videtur  quod  status  perfectionis  acqui- 
rendae a Doctore  Angelico  passim  « status  poenitentiae  » appellatur.  Ideo 
poenitentia  non  solum  uti  « metanoia  » necessaria  est  ad  conversionem,  sed 
etiam  indispensabilis  evadit  ad  proficiendum  in  sanctitate  altissimis  quoque 
eius  gradibus  minime  exceptis. 

II.  1.  Unicus  Magister  sanctitatis,  Iesus  Christus  vocationem  suam  his 
exprimebat  verbis:  « Veni,  sequere  me  »!  Elementa  essentialia  imitationis 
Christi  in  schemate  adumbrata  cognoscuntur  ex  Christi  Domini  intrepida  om- 
nino paedagogia,  quando  « multi  abierunt  » auditis  verbis:  « Ego  sum  pa- 
nis qui  de  caelo  descendit...  Qui  manducat  meam  carnem  in  me  manet  et  ego 
in  illo»  {Io.  6,  51;  57). 

Ideo  humili  meo  iudicio,  locum  centralem  assignare  debet  schema  « De 
vocatione  ad  sanctitatem  in  Ecclesia  » Sanctissimo  Altaris  Sacramento,  in 
quo  Salvator  noster  « fontem  omnis  sanctitatis  constituit  » (cf.  Secreta  in 
Festo  S.  Ignatii  Loyola). 

2.  Iam  in  Baptismatis  charactere  includitur  ordinatio  membri  Ecclesiae 

et  ad  divinum  cultum  active  exercendum  et  ad  Sanctissimam  Eucharistiam 
frequenter,  immo  cotidie  — ut  panem  nostrum  cotidianum  — recipiendum. 

3.  Quae  frequens  et  digna  S.  Synaxis  receptio  per  quam  « haurimus  aquas 
ex  fontibus  Salvatoris  » immensum  progressum  sanctitatis  importat  non 
solummodo  pro  ipso  christiano  mensam  caelestem  participanti  sed  etiam  pro 
tota  Ecclesia,  cuius  sanctitas  per  dignam  membrorum  communionem  in  dies 
magis  magisque  augetur  ipsisque  christianis  « pignus  futurae  gloriae  datur  ». 

4.  In  schemate  clarius  apparere  deberet,  ut  sicut  omnia  sacramenta  Ec- 
clesiae circa  Ss.mum  Altaris  Sacramentum  coronam  faciunt,  ita  etiam  vita 
uniuscumque  ad  sanctitatem  vocati  christiani  ordinetur  oporteat  ad  omnis 
sanctitatis  fontem  nempe  ad  Sanctam  Eucharistiam  uti  sacramentum  et  uti 
sacrificium.  Sic  in  sensu  pleno  verificatur  in  membris  Ecclesiae  hoc  verbum 

S.  Pauli  « concrucifixus  cum  Christo  ». 

5.  Nec  in  hoc  capite  mentio  omittatur  de  B.ma  Virgine  Maria  quia  ipsa 
e Cruce  Christi,  Magistri  sanctitatis,  historice  et  sacramentaliter,  nobis  ut 
Mater  data,  vera  mater  extitit  et  vocationis  et  provectionis  omnium  christi- 
fidelium  ad  sanctitatem. 

III.  1.  Tertium  elementum  essentiale  cognoscere  possumus  ex  mandato 
Christi,  magistri  caritatis,  cuius  plenitudo  ipsam  medullam  sanctitatis  con- 
stituit. Ideo  ad  verba  quae  amorem  Dei  et  proximi  uti  finem  vocationis  ad 
sanctitatem  declarant,  addendum  puto  expressis  verbis  id  in  quo  praecise  ipsa 
novitas  mandati  Christi  consistit,  nempe  amorem  erga  inimicos. 

2.  Ipse  Iesus  Christus  sermonem  in  monte  pronuncians  in  hac  « Magna 
Charta  » vocationis  ad  sanctitatem  mandato  a doctoribus  Veteris  Testamenti 
interpretato  et  ab  illius  temporis  publicanis  in  praxim  reducto  « amabis  pro- 
ximum (nempe  amicum)  et  odio  habebis  inimicum  tuum » contraposuit 
formaliter  Suum  mandatum  « diligite  inimicos  vestros  » (Mt.  5,  44)  et  qui- 
dem ut  criterium  amoris  vere  christiani. 

3.  Quae  dilectio  inimicorum  de  qua  S.  Paulus  affirmat  quod  « Carbones 
ignitos  super  caput  inimici  congerit  » essentialiter  vocationi  ad  sanctitatem 
inhaeret,  et  ideo  pro  omnibus  christianis  necessaria  est  ad  perfectionem  ca- 
ritatis assequendam.  Licet  rarissime  in  realitate  vitae  hodiernae  inveniatur, 
nihilominus  expressis  verbis  in  schemate  est  affirmanda  ne  sanctitas  Christia- 
norum medulla  sua  orbata  deviet  in  inanes  vias  hodierni  temporis  pseudo- 
prophetarum et  inimicorum  Crucis  Christi. 

Per  amorem  erga  inimicos  Ecclesia  attingit  culmen  vocationis  suae,  ad 
quod  Beatissimus  Pater  Paulus  VI  eam  conducere  intendit. 

Ideo  humiliter  peto,  ut  ad  textum  de  vocatione  ad  sanctitatem  addatur 
primo:  exhortatio  ad  poenitentiam,  deinde  centralis  valor  Ss.mae  Euchari- 
stiae enucleetur,  denique  expressis  verbis  mentio  fiat  de  amore  inimicorum 
cum  uniusquisque  christiani  tum  totius  Matris  Ecclesiae. 


240 


ACTA  CONC.  VATICANI  II  - PERIODUS  II 


76 

Exc.mus  P.  D.  ADAM  KOZtOWIECKI 
Archiepiscopus  Lusakensis 

Caput  « De  vocatione  ad  sanctitatem  in  Ecclesia  » in  genere  placet.  Ob 
rationes  pastorales  praesertim  placet  et  valde  opportunum  mihi  esse  videtur 
idea  fundamentalis  huius  capitis,  scii,  quod  unumquodque  membrum  Corpo- 
ris mystici,  et  non  tantum  aliqui  electi  et  quasi  privilegiati  ad  sanctitatem 
in  Ecclesia  vocantur: 

Omnes  enim  homines  ad  aeternam  salutem  destinantur.  A.  Qui  ad 
aeternam  salutem  destinantur,  ad  sanctitatem  vocantur.  E.  Omnes  homines 
ad  sanctitatem  vocantur. 

Et  iterum:  Omnes  qui  vocantur  ut  Christo  incorporati  de  eius  vita  vivant, 
ad  sanctitatem  vocantur.  A.  Omnes  homines  vocantur  ut  Christo  incorporati 
de  eius  vita  vivant.  E.  Omnes  homines  ad  sanctitatem  vocantur. 

Tamen  dixerim  hanc  doctrinam  maiore  adhuc  claritate  indigere:  Neces- 
sario enim  distinguenda  videtur  sanctitas  illa  ontologica  et  fundamentalis 
quam  in  sacramento  incorporationis  nostrae  in  Christum  recipimus  et  ob 
quam  S.  Paulus  omnes  christianos  sanctos  vocat,  ab  illa  sanctitate  quae  super 
hoc  fundamentum  superaedificatur.  Et  haec  sanctitas  rursus  sedulo  distin- 
guenda est:  Datur  enim  sanctitas  ad  quam  omnes  homines  baptizati  vocantur 
et  datur  sanctitas  ad  quam  nonnisi  pauci  electi  divinitus  invitantur  secun- 
dum mensuram  donationis  Christi,  sicuti  in  schemate  dicitur  (pag.  18, 
lin.  32). 

Utique  omnibus  hominibus  Christus  dixit:  « Si  diligitis  me,  mandata 
mea  servate  » et  hac  via  omnes  homines  sanctitatem  prosequi  iubentur  et 
ad  hanc  sanctitatem,  etiam  heroicam,  assequendam  omnes  homines  capaces 
sunt.  Quod  in  schemate  magna  cum  emphasi  certo  dicendum  est. 

Attamen,  maxime  cavendum  simul  est,  ne  huius  sanctitatis  pulchritudo 
ita  exhibeatur  ut  illa  bona,  quae  a Christo  Domino  « meliora  » dicantur  prae- 
sententur tamquam  « aequaliter  bona  ».  Utique  sanctitas  matrimonii  extol- 
lenda videtur  — sed  ne  oblivioni  detur  S.  Pauli  verbum,  quo  renuntiationem 
matrimonii  et  virginitatem  meliorem  esse  affirmat. 

Utique  sanctitas  vitae  apostolicae  tum  clero  tum  laicis  proponenda  est, 
simul  tamen  celanda  non  sunt  Salvatoris  verba:  « Mariam  meliorem  partem 
elegisse:  Martha,  Martha  thorubadei  peri  polia  ...  Mariam  taen  agathaen 
merlda  exelexato:  Martha,  Martha,  turbaris  erga  plurima ...  Maria  opti- 
mam partem  elegit  ». 

Per  illam  « turbationem  erga  plurima » Martha  sanctitatem  assecuta 
est  — , nihilominus  Maria  (vitae  contemplativae  imago)  meliorem  partem  ele- 
git et  sic  sanctitatem  assecuta  est.  Inter  has  duas  formas  vitae  ergo  differentia 
perfectionis  existit,  quamvis  nemo  asserere  audeat  eo  ipso  Mariam  altiorem 
sanctitatem  coram  Deo  acquisivisse.  Talia  enim  iudicia  de  aeterna  sorte 
hominum  individuorum  ad  nos  non  pertinent. 

Iesus  Christus  omnibus  dixit:  « Si  diligitis  me,  mandata  mea  servate  »; 
sed  idem  Iesus  Christus  etiam  dixit:  « Si  vis  perfectus  esse , vade,  vende 
omnia  quae  habes  et  da  pauperibus,  et  veni,  sequere  me  ». 

Patet  ergo  etiam  hunc  terminum  perfectionis  variis  distinctionibus  indi- 
gere. Verum  est,  Unum  esse  ter  Sanctum,  scii.  Deum  ipsum;  verum  est 
Iesum  Christum  omnibus  indistinctim  praecepisse:  Estote  ergo  vos  perfecti, 
sicut  Pater  vester  caelestis  perfectus  est  (Mt.  5,  48);  verum  est:  « Unus 
est  bonus,  Deus  »;  tamen  homo,  ob  limitationem  humanae  naturae  insitam 
sequi  potest  bona,  meliora  et  optima.  Alia  claritas  solis,  alia  claritas  lunae, 
et  alia  claritas  stellarum:  Ex  eo  autem  quod  claritas  lunae  et  immo  ipsa  cla- 
ritas solis  persaepe  nubibus  obscuraretur,  ne  concludamus  stellas  clarissimas 
esse. 

Iam  in  prima,  deinde  vero  etiam  in  praesenti  sessione,  et  quidem  occa- 
sione cap.  III  huius  schematis,  observavi  notionem  caritatis  per  tautologiam 
explicari.  Iterum  et  quidem  nunc  ultima  vice  hac  de  re  loqui  velim.  Persuasum 
enim  est  mihi  Concilium  Vaticanum  II  hac  in  re  deficientiis  theologiae  tum 
dogmaticae  tum  moralis  remedium  afferre  et  posse  et  debere. 

Deficientia  enim  haec  respicit  elementum  fundamentale  doctrinae  Christi 
necnon  ipsam  basim  doctrinae  nostrae  circa  Iesu  Christi  mysticum  Corpus. 
Simul  haec  deficientia  est  radix  confusarum  et  immo  periculosarum  concep- 
tionum circa  caritatem,  quae,  proh  dolor,  persaepe  concipitur  tamquam  nebu- 
losa quaedam  bonitas,  sentimentalis  philanthropismus,  vel  immo  tamquam 
debilitas  solidis  principiis  carens.  Maxime  placent  verba  schematis:  « Sancti- 
ficationis forma  et  finis  est  amor  Dei  super  omnia  et  operosa  proximi  dilectio. 
Unde  mandatum  dilectionis  Dei  et  proximi  ab  ipso'  Domino  pro  omnibus 
proclamatur  ut  primum,  maximum  et  necessarium , in  cuius  cotidiano  opere 
perfectio  usque  ad  plenitudinem  exseritur  » (pag.  19,  linn.  34-38). 

Illud  mandatum  permulti  catholici,  a-catholici,  et  etiam  a-christiani  re- 
cognoscunt, a magisterio  tamen  Ecclesiae  instrui  desiderant  circa  naturam 
amoris  Dei  et  proximi,  et  circa  modum  quo  mandatum  illud  explere  valeant. 

Haec  explicatio  in  hoc  praecise  capite  danda  est,  quippe  in  quo  in  memo- 
riam omnium  revocemus  eos  ad  sanctitatem  vocatos  esse,  et  in  quo  asserimus 
sanctificationis  formam  et  finem  esse  amorem  Dei  super  omnia  et  operosam 
proximi  dilectionem. 

Iamvero,  sub  hoc  respectu,  praesens  caput  homines  parum  iuvabit.  Non 
enim  sufficit  ut  termini  caritas,  amor,  dilectio  in  schema  introducantur  et 
multiplicentur.  Quod  praesertim  de  praesenti  schemate  valet,  in  quo  ex  pro- 
fesso de  sanctitate  est  sermo.  Iamvero,  in  hoc  brevi  capite  de  caritate,  amore, 
dilectione  32  vicibus  est  sermo.  Terminus  enim  « caritas  »16  vicibus,  termi- 
nus « amor  » cum  suis  derivationibus  8 vicibus,  terminus  « dilectio  » cum 
suis  derivationibus  item  8 vicibus  occurrit.  Nullo  in  loco  tamen  natura  et 
functio  cantatis  modo  revera  theologico  explicantur. 

Propono  ergo,  ut  a commissione  theologica  saltem  unus  articulus  huic 

capiti  inseratur  in  quo  natura  et  functio  caritatis  explicentur.  Locum  proprium 
huius  articuli  censeo  esse  immediate  post  rigam  38  pag.  19. 

Iudico  hanc  doctrinam  fundari  debere  in  philosophica  expositione  S.  Tho- 
mae,  qualis  v.  g.  in  Prima  Parte  Summae  Theologicae,  quaestione  60  inve- 
nitur, quae  tamen,  utpote  doctrina  philosophica,  in  notis  tantum  propona- 
tur. Ibidem  S.  Thomas  inter  alia  describit  distinctionem  quae  existit  inter 
amorem,  caritatem  et  dilectionem. 

Dum  fusiorem  explanationem  in  notis  scriptis  secretariatui  Concilii  con- 
signabo, hic  saltem  principaliores  S.  Thomae  doctrinas  enumerare  liceat: 

Caritas  est  — ait  Doctor  Angelicus  — mater  omnium  virtutum  et  radix, 
in  quantum  est  omnis  virtutis  forma  (I-II,  q.  62,  a.  4). 

Quia  ex  appetitu  finis  ultimi  concipit  actus  aliatum  virtutum,  imperando 
ipsas  (II-II,  q.  23,  a.  8). 

Caritas  non  solum  significat  amorem  Dei,  sed  etiam  amicitiam  quandam 
ad  Ipsum,  quae  quidem  super  amorem  addit  redamationem  cum  quadam 
mutua  communicatione  (I-II,  q.  65,  ad  1). 

Maximi  vero  momenti  pro  nostro  scopo  pastorali  sequens  textus  videtur 
esse:  « Est  autem  triplex  effectus  amoris:  primus  quidem  est  quod  movet 
amantem  ad  aliquam  operationem;  secundus  effectus  est,  quod  convertit  opera 
amantis  per  intentionem  in  amatum;  tertius  effectus  est,  quod  omnis  amor 
est  manifestativus  sui  per  signa  et  affectus  amoris,  et  per  hoc  quaerit,  ut  non 
solum  amet,  sed  etiam  ametur»  (De  Nominibus  Divinis,  4,  11). 

Ita  explicari  debet,  cur  et  quomodo  Deum  amare  debeamus: 

Cur ? Quia  Deus  prior  amavit  nos,  et  hoc  redamationem  ex  parte  nostra 
postulet.  Amor  ergo  quasi  movet  Deum  ut  bona  sua  nobiscum  communicet, 
immo  ad  seipsum  nobiscum  communicandum:  Deus  nos  creavit  — ipsam 
existentiam  nobiscum  communicando;  Deus  nos  ad  statum  supernaturalem 
elevat  — communicando  nobiscum  « Divinae  naturae  consortium  »;  cum 
in  peccatum  misere  lapsi  simus:  Deus  seipsum  nobis  dedit  et  homo  factus 
est  ut  se  pro  nobis  faceret  hostiam  et  propitiationem;  Deus  seipsum  nobiscum 
communicare  et  personaliter  dare  vult  ut  obiectum  summae  nostrae  ac  aeter- 
nae beatitudinis. 

Ecce  pauca  tantum  sed  fundamentalia  « opera  » divini  amoris  erga  nos. 
Quid  ergo  nobis  faciendum?  Respondemus  cum  S.  Thoma:  « Quaerit  amans, 
ut  non  solum  amet,  sed  etiam  ametur  » (De  Divinis  Nominibus,  4,  11).  Ergo 
Deum  redamare  cogemur  et  volumus. 

Quomodo?  Respondendum  iterum  cum  S.  Thoma:  Primus  effectus 

amoris  est  « quod  movet  amantem  et  operationem  ».  Et  docet  S.  Thomas 
caritatem  addere  super  amorem  redamationem  cum  quadam  mutua  commu- 
nicatione. 

Fortasse  haec  omnia  lingua  simplici  et  captui  hominum  accommodato 
continentur  in  duobus  notis  S.  Ignatii:  1.  amor  non  consistit  in  verbis  sed  in 
actibus,  et  2.  amor  consistit  in  mutua  communicatione  inter  amantem  et 
amatum. 

Ex  consideratione  incomprehensibilis  illius  amoris  quo  Deus  hominem 
praevenit,  homo  prorumpit  in  mutuum  amorem:  « Sume  Domine  et  suscipe... 
quidquid  habeo  vel  possideo...  tua  sunt  ». 

Ex  hac  fundamentali  caritate  erga  Deum  sequitur  caritas  erga  proximum 
— multis  enim  hominibus  difficile  apparet  Deum  « mutua  dilectione  » di- 
recte amare:  sed  adiutorio  nobis  venit  Christus  dicens:  « Quidquid  uni  ex 
illis  minimis  fecistis,  mihi  fecistis  ». 

Ergo  debitum  amoris  erga  Deum  solvere  nobis  indirecte  fas  est  — scii, 
illud  filiis  eius,  proximis  nostris  solvendo. 

Nota  adiecta.  Excerpta  quaedam  ex  doctrina  S.  E hornae  circa  caritatem, 
dilectionem,  amorem  ordine  logico  et  synthetico  digesta. 

Perfectio  communis  habetur  per  solam  observantiam  praeceptorum.  Per- 
fectio completa  per  susceptionem  obligationis  servandi  etiam  consilia  evange- 
lica,  quae  est  solis  religiosis  propria. 

Finis  religionis  est  acquisitio  perfectionis  christianae  quae  habetur  ex 
omnium  virtutum  cumulo  coalescente,  attamen  in  unius  caritatis  perfectione 
solidatur:  II-II,  q.  184,  a.  1. 

Caritas  addit  supra  amorem  perfectionem  quandam  amoris  in  quantum 
id  quod  amatur  magni  pretii  aestimatur,  ut  ipsum  nomen  designat:  I-II, 
q.  26,  a.  3. 

Sic  caritas  est  mater  omnium  virtutum  et  radix,  in  quantum  est  omnium 
virtutum  forma:  I-II,  q.  62,  a.  4.  Quia  ex  appetitu  finis  ultimi  concipit 
actus  aliarum  virtutum,  imperando  ipsas:  II-II,  q.  23,  a.  8 ad  3;  cf.  Quaest. 
Disp.  De  Virt.,  2,  3. 

Caritas  non  solum  significat  amorem  Dei,  sed  etiam  amicitiam  quandam 
ad  ipsum,  quae  quidem  supra  amorem  addit  mutuam  redamationem  cum 
quadam  mutua  communicatione:  I-II,  q.  65,  a.  5. 

Caritas  non  est  qualiscumque  amor  Dei,  sed  amor  Dei  quo'  diligitur 
ut  beatitudinis  obiectum,  ad  quod  ordinamur  per  fidem  et  spem:  I-II,  q.  65, 
a.  5,  ad  1. 

Caritas  potest  accipi  per  modum  habitus  ac  per  modum  actus:  I-II, 
q.  26,  a.  3. 

Dilectio  praesupponit  electionem:  I,  q.  23,  a.  4.  Omnis  actus  appeti- 
tivae  virtutis  ex  amore  seu  dilectione  derivatur:  I,  q.  60. 

Distinguitur  dilectio,  amor,  caritas:  Amor  et  dilectio  significantur  per 
modum  actus  vel  passionis,  caritas  autem  utroque  modo  accipi  potest.  Diffe- 
renter tamen  significatur  actus  per  ista  tria:  nam  amor  communius  est  inter 
ea,  omnis  enim  dilectio  vel  caritas  est  amor,  sed  non  e converso.  Addit  enim 
dilectio  supra  amorem  electionem  praecedentem,  ut  ipsum  nomen  sonat. 
Unde  dilectio  non  est  in  concupiscibili,  sed  in  voluntate  tantum  et  in  sola 
rationali  natura.  Caritas  autem  addit  supra  amorem  perfectionem  quandam 
amoris,  in  quantum  id  quod  amatur  magni  pretii  aestimatur,  ut  ipsum  nomen 
designat:  II-II,  q.  26,  a.  3. 

Hinc:  obiectum  amoris  est  communius  quam  obiectum  dilectionis:  quia 
ad  plura  se  extendit  amor  quam  dilectio:  ibid.  ad  2. 

Amor  importat  quandam  passionem  praecipue  secundum  quod  est  in 
appetitu  sensitivo;  dilectio  autem  praesupponit  iudicium  rationis.  Magis 
autem  homo  in  Deum  tendere  potest  per  amorem,  passive  quodammodo  ab 
ipso  attractus  quam  ad  hoc  eum  propria  ratio  ducere  possit,  quod  pertinet 
ad  rationem  dilectionis,  ibid.  ad  4. 

Amor  qui  est  passio  concupiscibilis  plurimos  inclinat  ad  malum,  simi- 
liter etiam  dilectio  potest  ferri  in  malum,  unde  non  differunt  per  respectum 
ad  malum  et  bonum:  cf.  ad  3. 

Amor,  primus  enim  motus  voluntatis  et  cuiuslibet  appetitivae  virtutis 
est  amor...  amor  autem  respicit  bonum  in  communi,  sive  sit  habitus  sive 
non  habitus;  unde  naturaliter  amor  est  primus  actus  voluntatis  et  appetitus; 
et  propter  hoc  omnes  alii  motus  appetitivi  praesupponunt  amorem  quasi 
primam  radicem;  nullus  enim  desiderat  aliquid  nisi  bonum  amatum;  neque 
aliquis  gaudet  nisi  de  bono  amato;  ...  (unde)  manifestum  est  in  amorem  re- 
ferri sicut  in  primum  principium.  Unde  in  quocumque  est  voluntas  vel 
appetitus,  oportet  esse  amorem...  amor  igitur  et  gaudium  et  delectatio,  secun- 
dum quod  significant  actus  appetitus  sensitivi,  passiones  sunt;  non  autem 
secundum  quod  significant  actus  appetitus  intellectivi...  actus  amoris  semper 
tendit  in  duo,  scii,  in  bonum  quod  quis  vult  alicui,  et  in  eum  cui  vult  bonum: 
I,  q.  37,  a.  1.  Est  autem  amor  prima  et  communis  radix  omnium  appeti- 
varum  passionum:  De  Divinis  Nominibus,  4,  9. 

Est  autem  triplex  affectus  amoris.  Primus  quidem  est  quod  movet  aman- 
tem ad  aliquam  operationem;  secundus  effectus  est,  quod  convertit  opera 
amantis  per  intentionem;  tertius  effectus  est,  quod  omnis  amor  est  manife- 
stativus  sui  ipsius  per  signa  et  affectus  amoris,  et  per  hoc  quaerit  amans, 
ut  non  solum  amet  sed  etiam  ametur:  De  Divinis  Nominibus,  4,  11. 

77 

Re v. mus  P.  D.  GERMANUS  M.  LALANDE 
Superior  generalis  C.S.C. 

I.  In  genere. 

1.  Factum  quod,  in  cap.  IV  schematis  de  Ecclesia,  agatur  primum  de 
sanctitate  in  genere,  deinde  de  sanctitate  in  hier  archia  et  apud  laicos,  et 
demum  de  statibus  perfectionis,  aliquam  quoad  totum  schema  gignit  confu- 
sionem. Etenim  duo  capita  praecedentia  tractant  modo  speciali  de  duobus 
ordinibus  in  Ecclesia:  de  hier  archia  scilicet  et  de  laicatu.  Deinde  in  hoc 
cap.  IV,  schema  denuo  aggreditur  quaestionem  aliquam  generalem:  de  sancti- 
tate in  genere.  Videretur  praeferendum  quod:  a)  agatur  de  sanctitate  in 
genere  quoad  populum  Dei;  b)  agatur  de  sanctitate  clericali  et  laicali  in 
respectivis  capitibus  hisce  ordinibus  consecratis;  c)  caput  quartum  reservetur 
praxi  consiliorum  evangelicorum  in  tota  eorum  amplitudine,  sive  sub  forma 

vitae  Deo  consecratae  in  mundo,  sive  sub  forma  vitae  religiosae  proprie  dictae. 
Ratio.  Tota  enim  traditio,  inde  primis  saeculis,  non  secus  ac  ipsa  doctrina 
Ecclesiae,  testatur  vitam  consecratam  praebere  aspectum  particularem  Ec- 
clesiae, simul  cum  hierarchia  et  laicatu.  Ipsa  enim  tutatur  in  Ecclesia  prae- 
sentiam specialem  donorum  charismaticorum. 

2.  Plurimis  nonobstantibus  meritis,  textus  nobis  propositus  deficiens  vi- 
detur in  suo  modo  tractandi  de  vita  consecrata.  Hoc  vero  sub  triplici  aspectu: 

a)  Doctrina  proposita  in  capite  quarto  de  consiliis  evangelicis  non 
affert  validum  fundamentum  ex  Sacra  Scriptura  et  traditione,  etsi  huiusmodi 
fundamentum  revera  existat.  Oporteret  demonstrare  quomodo  consecratio 
virginum  explicite  fundetur  in  Novo  Testamento,  non  solum  in  verbis  ipsius 
Christi  Domini,  verum  etiam  in  clara  doctrina  B.  Pauli  et  in  exemplo  eorun- 
dem. Deinde  deberet  ostendi  quomodo  alia  duo  consilia  evangelica  sint  authen- 
tica interpretatio,  traditione  formulata,  vocationis  generalis  populi  christiani 
ad  spiritum  paupertatis  et  oboedientiae. 

b)  Praesens  caput  non  satis  in  luce  collocat  modum  quo  vita  religiosa 
sit  revera  essentialis  ad  plenam  manifestationem  mysterii  Ecclesiae.  Vita  reli- 
giosa semper  fuit  eiusdem  Ecclesiae  elementum  adeo  constitutivum  ut  Ec- 
clesia sine  religiosis  aliud  non  esset  nisi  Ecclesia  mutilata.  Uti  optime  ait 
exc.mus  D.  Weber,  vita  religiosa  pertinet  ad  integritatem  Ecclesiae.  Opus 
esset  etiam  melius  definire  scopum  professionis  consiliorum  evangelicorum 
in  Ecclesia,  et  bene  demonstrare  quod  huiusmodi  professio  imponit  veri 
nominis  servitium,  non  vero  simplex  privilegium,  sive  quoad  Ecclesiam 
universalem,  sive  quoad  aliquam  Ecclesiam  dioecesanam.  Hoc  modo  igitur 
clarius  testimonium  perhibebitur  de  vero  valore  evangelico  illorum  consi- 
liorum. 

c)  Hoc  caput  denique  non  satis  firmiter  distinguit  duas  vias  diversas 
quae  ducunt  ad  unam  eandemque  sanctitatem,  viam  scilicet  laicorum,  quae 
est  in  recto  et  sancto  usu  bonorum  terrestrium,  et  viam  religiosorum,  quae 
est  in  eorumdem  bonorum  renuntiatione.  Textus  consequenter  incurrit  in 
periculum  tradendi  conceptum  non  genuinum  spiritualitatis  tum  laicatus  tum 
religiosorum.  Nullibi  insuper  expliciter  affirmatur  superioritas  vitae  religio- 
sae, quae  tamen  est  communis  Ecclesiae  doctrina.  Observari  posset  in  fine 
nullum  fieri  in  textu  sermonem  explicitum  de  valore  eschatologico  vitae 
religiosae. 

II.  In  specie. 

Propter  omnes  istas  rationes: 

1.  Emendationibus  adhaereo  ab  em.mo  card.  Suenens  propositis  de  di- 
videndo scii,  schemate  de  Ecclesia  in  quinque  capitibus,  et  hoc  ob  rationes 
tam  egregie  ab  ipso  necnon  et  a numerosis  aliis  Patribus  in  hac  aula  expli- 
catas. 

2.  Uti  ab  exc.mo  D.  Menager,  ep.  Meldensi,  nomine  auditorum,  sug- 
gerebatur, mihi  videretur  melius:  a)  transferre  ad  caput  « de  populo  Dei  » 
ea  omnia  quae  in  praesenti  capite  quarto  respiciunt  vocationem  generalem 

ad  sanctitatem,  quae  vocatio  tangit  totum  populum  Dei;  b)  transferre  ad 
caput  « de  laicis  » ea  omnia  quae  tangunt  doctrinam  sanctitatis  laicorum  ut 
talium,  uti  petitum  fuit  ab  exc.mo  D.  Tabera,  necnon  pluribus  aliis  Pa- 
tribus. 

3.  Ad  quamcumque  praeveniendam  confusionem,  melius  etiam  mihi  vi- 
deretur si  cap.  V novae  divisionis  propositae  a card.  Suenens,  iis  totaliter 
dedicaretur  qui  in  Ecclesia  professionem  faciunt  consiliorum  ev angelicorum. 
Titulus  talis  capitis  posset  sic  legi:  « De  eis  qui  professionem  consiliorum 
evangelicorum  emittunt  » — aut  quicumque  alius  titulus  conveniens. 

In  initio  cap.  IV,  uti  iacet,  sermo  fit,  breviter  omnino,  de  sanctitate  in 
genere  et  de  sanctitate  laicorum  in  specie.  Plures  dein  articuli  de  iis  agunt 
qui  consilia  evangelica  profitentur.  Talis  disproportio  non  potest  non  gi- 
gnere aequivocum  illud  infaustum,  secundum  quod  saepe  repetitur:  sanctitas, 
negotium  est  religiosorum!  Intentio  certo  non  est  huius  Sanctae  Synodi  tali 
aequivoco  favere.  Quare,  humili  meo  iudicio,  textus  praesentis  capituli  ita 
emendari  deberet  ut  unice  de  eis  qui  professionem  faciunt  consiliorum  evan- 
gelicorum tractet. 

Quod  si  cap.  IV  in  sua  actuali  structura  manere  debeat,  mihi  videtur 
primam  partem  quae  ad  sanctitatem  in  genere  attinet  amplius  monstrandam 
esse,  ita  ut  fundamenta  dogmatica  sanctitatis  laicorum  clarius  appareant 
(cf.  cardd.  Silva  Henriquez,  Leger,  Dopfner,  Bea  et  ep.  Charue  etc.). 

Quo  in  casu,  meo  humili  iudicio,  ad  actualem  titulum  adiungere  non 
oporteret:  « praesertim  de  religiosis  » sicut  a quibusdam  Patribus  proposi- 
tum fuit.  Forsan,  post  unum  evolutum  prooemium,  duae  subdivisiones  fieri 
possent  quarum  tituli  utrasque  partes  capitis  manifeste  ostenderent. 

Denique  optarem  ut  optimus  textus  « De  eis  qui  faciunt  professionem 
consiliorum  evangelicorum  »,  — in  nn.  scii.  32-36  huius  cap.  IV  — , 
servetur,  ratione  tamen  habita  variarum  emendationum  quae  supra  ad  ve- 
strum prudens  iudicium  proponere  ausus  sum. 

Emendatio  proposita  loco  textus  n.  31  in  cap.  IV  schematis  de  Ecclesia. 

31.  Universis  vocatio  ad  sanctitatem  una  eademque  est  pro1  omnibus, 
quippe  quae  habeat  unicum  fontem  in  vita  gloriosa  Christi  per  sacramenta 
communicata  et  unicum  finem  in  imitatione  Christi  et  unione  cum  eo  per 
perfectam  vitam  evangelicam.  Sed  iam  a primis  temporibus  Ecclesiae,  ut 
ex  Patribus  apostolicis  et  antiquioribus  ecclesiasticis  scriptoribus  facile  com- 
probari potest  in  diversis  ecclesiis  specialis  forma  vitae  exstitit,  quae  donum 
quoddam  a Spiritu  Sancto  constituit  et  media  tutiora  et  expeditiora  suppe- 
ditat ad  perfectionem  acquirendam. 

Huius  peculiaris  status  vitae  praecipua  et  primaeva  determinatio1  est 
sacra  virginitas  vel  castitas  Deo  stabili  modo  dicata.  Quae  status  iam  a Christo 
Domino  ut  mysterium  quoddam  tantum  ab  aliquibus  intellecta  (Mt.  19,  12), 
a Paulo  Apostolo  ut  consilium  sensu  proprio  commendata  (1  Cor.}  7,  25),  per 
totam  traditionem  antiquam  a sanctis  Patribus  extollitur.  Quae  castitas  Deo 
dicata  semper  in  Ecclesia  floruit  et  hodie  mirabiliter  viget,  praesertim  inter 

mulieres.  Iam  ab  origine  caelibatus  consecratus  etiam  in  clero  exstitit  et 
decursu  temporis  generalis  factus  est,  saltem  in  Ecclesia  occidentali.  Vitae 
virginali  apud  multos  adiunctae  sunt  paupertas  effectiva  et  erga  praepositum 
oboedientia,  ut  media  ad  perfectionem  evangelicam  efficacius  assequendam. 

Qui  status  vitae,  sive  generali  modo  per  castitatem  Deo  dicatam,  sive 
sub  forma  institutorum  canonica  sancitorum,  ad  structuram  Ecclesiae  visi- 
bilis pertinet.  Etenim  si  ecclesia  potest  existere  in  aliqua  regione  quin  ha- 
beat virgines  et  monachos,  certum  est  vita  Deo  per  castitatem  et  alia  con- 
silia dicata  pertinere  ad  integritatem  et  plenitudinem  Ecclesiae,  ita  ut  dici 
possit  ecclesia  particularis  quae  non  habeat  in  se  haec  charismata  aliquo 
elemento  essentiali  ad  vitam  propriam  manifestandam  carere.  Ecclesia  vivida 
germinat  virgines.  Non  sufficit  ad  sanctitatem  cuiusdam  Ecclesiae  ministros 
et  laicos  sanctos  habere  quin  sanctitas  visibiliter  manifestetur  in  ea  per  sta- 
tus perfectionis  evangelicae. 

Exc.mus  P.  D.  STEPHANUS  LASZLC 
Episcopus  Sideropolitanus 

I.  Laudandum  est,  de  relatione  inter  episcopos  et  religiosos  iam  hic,  in 
parte  doctrinali  de  Ecclesia , tractari.  Scimus,  ex  hac  relatione  non  raro  difficul- 
tates ortas  esse,  quas  etiam  pro  labore  pastorali  saepe  cum  consectariis 
malis  coniunctas  fuere.  Quod  satis  apparet  e votis  multorum  episcoporum 
pro  Concilio  praeparando,  quibus  simul  et  tractationem  huius  materiae  oc- 
casione Concilii  petierunt. 

II.  Quibus  praemissis  liceat  mihi  sequentia  proponere: 

1.  Ut  loco  sententiae  « Quo  autem  melius  necessitatibus  totius  dominici 
gregis  etc.  » (pag.  22,  linn.  8 ss.)  ponatur  sententia  sequens:  « Quo  autem 
necessitatibus  totius  gregis  Christi  provideatur,  Romanus  Pontifex  pro  qui- 
busdam consiliorum  evangelicorum  Institutis,  intuitu  utilitatis  apostolatus 
eorum  specialis  pro  bono  communi,  superiores  proprios  constituere  solet,  qui- 
bus directio  immediata  Institutorum  ipsorum  eorumve  operum  incumbit, 
quae  auctoritas  tamen  cum  apostolatu  singulorum  episcoporum  dioecesium 
apte  componi  oportet  ».  Rationes  pro  hac  mea  propositione  sunt  sequentes: 

a)  Ad  sanctitatem,  ut  iam  saepe  dictum  est,  omnes,  certe  varia  via, 
vocati  sunt;  ergo  melius  est  loqui  de  consiliorum  evangelicorum  Institutis 
quam  de  perfectionis  Institutis. 

b)  Secundum  meam  sententiam  textus  praeiacens  non  exprimere  vult, 
quod  Romanus  Pontifex  iure  divino  in  hac  re  potest,  quod  a nemine  in  du- 
bium ponitur,  sed  fortius,  quod  iure  ecclesiastico  facere  solet.  Huic  autem 
sensui  textus  praeiacens  non  satisfacit.  Praeterea  Concilium  non  possit  pro- 
clamare « Romanus  Pontifex  etc.  eximere  potest  »,  quia  tunc  ita  sonaret, 
ac  si  hanc  potestatem  a Concilio  recepisset. 

c ) Quod  textu  exprimitur,  nec  praxi  Ecclesiae  nec  Iuri  canonico  cor- 
respondet,  quia  Romanus  Pontifex  Religiosos  orientales  non  sibi,  sed  pa- 
triarchis subicere  solet,  et  etiam  sic  dicti  exempti  sub  aliqua  iurisdictione 
episcopi  remanent. 

d)  Textus  uti  est  praeterea  facile  sic  interpretari  possit,  ac  si  clerus 
regularis  immediate  Papae  et  consequenter  clerus  dioecesanus  immediate  epi- 
scopo subiectus  esset.  Uterque  autem  propriis  Ordinariis,  et  aeque  immediate 
Papae  subiectus  est. 

Quibus  ex  rationibus  novus  textus  propositus  est. 

Sed  regimen  Ecclesiae  hierarchicum-episcopale  propterea  nullatenus  vult 
absolutum  seu  totalitarium  esse.  Quod  satis  ex  his  principiis  patet: 

a)  Munus  proprium  hierarchiae  episcopalis  consistit  in  illis  apostola- 
tus  operibus,  quae  ex  ipsa  constitutione  divina  Ecclesiae  hierarchiae  sunt  or- 
dinata, scii,  celebratio  divinorum  mysteriorum,  praedicatio  auctoritativa  Evan- 
gelii,  exercitium  potestatis  iurisdictionis,  legislativae,  iudiciariae,  correctivae. 
Quae  opera  ab  aliis  tantum  ex  missione  canonica  hierarchiae  obiri  possint. 

b)  Reliqua  omnia  religionis  et  caritatis  opera  possunt  aut  ab  ipsis 
episcopis  suscipi,  sive  per  se  ipsos  exercenda,  sive  per  clerum  dioecesanum, 
sive  etiam  per  religiosos,  qui  se  ad  hoc  libere  episcopis  subiecerunt,  aut  ab  aliis, 
sive  a singulis,  sive  a pluribus  sociatis,  etiam  vinculo  consiliorum  evangeli- 
corum  adstrictis. 

Quod  directionem  horum  operum  attinet,  in  primo  casu  tum  iurisdictio 
tum  operum  immediatum  moderamen  ad  episcopos  spectat,  dum  e contra  in 
secundo  casu  manente  iurisdictione  episcoporum  pro  omnium  vita  religiosa 
moderamen  ipsorum  institutorum  eorumque  operum  apud  eos  manet,  qui 
vitam  et  opera  susceperunt,  quosve  ipsi  sibi  superiores  constituerunt. 

c)  Omnia  Instituta,  ut  singuli  fideles,  tali  autonomia  gaudent  ad 
proprios  fines  libere  sibi  statutos  prosequendos.  Haec  etiam  nihil  denuit 
auctoritatis  episcopis  propriae,  sed  est  iuris  naturalis  in  omni  societate,  unde 
vel  fortius  in  societate  Ecclesiae. 

d)  Quae  autonomia  nullo  modo  dici  potest  exemptio  nec  cum  ea  con- 
fundenda est.  Quae  in  eo  consistit,  quod  in  quibusdam  institutis,  quae  limi- 
tes dioecesium  omnino  excedunt  et  organa  non  territorialia  constituunt, 
Romani  Pontifices  quasi-hierarchiam  a dioecesana  distinctam  instituerunt, 
conferendo  ipsis  superioribus  maioribus  saltem  potestatem  iurisdictionis 
quasi-episcopalis  ad  institutum  eiusque  vitam  ac  opera  regenda. 

2.  Propositio.  Propono  praeterea,  ut  in  altera  sententia  huius  partis,  quae 
incipit  verbis  « Quod  attinet  etc.  » (lin.  12)  omittantur:  a)  verba  « iuxta 
canonicas  leges  » quae  explanari  deberent,  qui  aliter  nihil  aut  parum  dicunt; 
b)  verbum  « pastoralem  » (lin.  16)  ne  videatur  hanc  auctoritatem  non  esse 
vere  auctoritatem  iurisdictionis. 

3.  Item  omittatur  ultima  sententia  huius  partis,  a verbis  « Exemplis 
autem  etc.  » (linn.  20  ss.),  quia  aliquo  modo  iam  in  anteriore  sententia  con- 
tenta est. 

Animadversiones  additae : 

Caput  in  genere  placet,  perprimis,  quia  de  omnium  sanctitate  saltem 
tractari  intendit.  Eo  magis  dolendum  est,  de  sanctitate  ita  dictae  « massae  »,  i.  e. 
christifidelium  in  Ecclesia,  quae  maioritatem  in  ea  habet,  fere  nihil  aut  nimis  parum 
asseri.  In  toto  de  hac  materia  circa  20  linn.  tractant,  omnia  alia  ad  sanctitatem  in 
genere  (nn.  29  et  30)  et  ad  consilia  evangelica  (nn.  31  ss.)  se  referunt. 

Ii,  nempe  episcopi,  sacerdotes  et  religiosi,  qui  iam  saepe  ad  hanc  quaestionem 
responsionem  receperunt,  iterum  talem  recipiunt.  Qui  autem  hanc  responsionem 
iam  ardenter  exspectant,  sine  aut  saltem  sine  convenienti  responsione  manent. 
Ista  autem  magna  « massa  » hominum  prospicit  in  Concilium  et  viam  convenien- 
tem inter  difficultates  hodiernae  vitae  sibi  exspectat.  Eo  magis,  quia,  proh  dolor, 
etiam  in  capite  de  populo  Dei,  speciatim  de  laicis  huic  exspectationi  non  satisfac- 
tum fuit.  Propono  ergo: 

1.  Ut  titulus  huius  capitis  modificetur  et  ita  aut  similiter  sonet  « De  Sancti- 
tate in  Ecclesia,  speciatim  de  consiliis  evangelicis  ». 

2.  Ut  prima  pars  huius  capitis  fusius  de  sanctitate  laicorum,  i.  e.  christifide- 
lium, non  sacerdotum  et  non  religiosorum,  tractet.  Talis  responsio  ab  iis  magna 
cum  gratitudine  recipietur.  Verum  est,  hanc  non  facile  esse  dandam.  Nihilominus 
ab  hominibus  hodierni  temporis  iure  exspectatur,  eorum  condicionibus  et  difficul- 
tatibus prae  oculis  habitis.  Quae  responsio  praeterea  etiam  ita  exprimatur,  ut  ab 
hodiernis  hominibus  facile  intelligatur. 

3.  Secunda  pars  capitis,  nempe  de  consiliis  evangelicis,  observationibus  in 
aula  non  neglectis,  ea  omnia  contineat,  quae  in  textu  praeiacenti  habentur. 

Exc.mus  P.  D.  IULIANUS  LE  COUEDIC 
Episcopus  Trecensis 

Valde  mihi  placet  textus  huius  capitis,  in  quo  agitur  de  vocatione  ad 
sanctitatem  in  Ecclesia.  Optimum  enim  erat,  de  sanctitate,  omnibus  propo- 
sita tractare.  Ita  respondere  possumus  tum  iis,  qui  nos  impugnant,  quasi 
unice  characterem  iuridicum  Ecclesiae  extolleremus;  tum  iis  qui  putant 
sanctitatem  reservatam  esse  hominibus  qui  specialem  vocationem,  sacerdo- 
talem vel  religiosam,  susceperunt. 

Pariter  mihi  omnino  placet  modus  quo  sanctitas  nobis  praesentatur.  Fi- 
lius enim  Dei  in  terram  venit,  inter  homines  degens,  « ut  vitam  habeant  et 
abundantius  habeant  ».  Ita  enim  manifestatur  quis  sit  fons  sanctitatis,  scii. 
Dominus  noster  Iesus  Christus,  et  in  quo  consistit  ipsa  sanctitas,  scii,  in  vita 
divina  quae  nobis  communicatur;  quomodo  tandem  progressive  augeatur  in 
nobis,  omnes  activitates  nostras  invadendo. 

Attamen  'mihi  videretur  hoc  caput  gravi  defectu  laborare  si  nihil  aut 
quasi  nihil  in  eo  de  Sanctissima  Eucharistia  inveniretur.  Dixit  enim  Christus: 
« Nisi  manducaveritis  carnem  Filii  hominis  et  biberitis  eius  sanguinem  non 
habebitis  vitam  in  vobis  » (Io.  6,  54). 

Vellem  ergo  aliquas  animadversiones  praebere,  quibus  ostenderetur  neces- 
sitas statuendi  Eucharistiam  quasi  in  centro  huius  vocationis  ad  sanctitatem; 
in  scriptis  vero  emendationem  meam  exc.mo  D.  secretario  tradam. 

Sane  plene  concordes  sumus  iis  quae  dicta  sunt  de  mandato  omnibus 
proposito  a Christo  Domino,  scii,  de  dilectione  Dei  et  proximi;  sed  omnes 
in  nobis  experimur  infirmitatem  nostram  et  omnes  cum  Paulo  dicere  possu- 
mus: « Velle  quidem  adiacet  mihi,  perficere  autem  non  invenio  » ( Rom . 
7,  18).  Unde  vocatio  ad  sanctitatem  quasi  inanis  et  vacua  esset,  nisi  ipse 
Deus  illam  actuaret  mediante  fide  qua  ei  coniungimur,  et  mediante  Eucha- 
ristia, qua  ipse  in  nobis  sanctitatem  operatur. 

Certum  est  enim  quod  sanctissima  Eucharistia  duplicem  effectum:  amo- 
rem Dei  scii,  et  proximi,  in  quo  consistit  sanctitas,  plene  et  perfecte  obtinet. 

1.  Quia  in  hoc  sacramento  unusquisque  ex  nobis  Christo  unitur  modo 
visibili  et  stabili,  ita  ut  ad  felicem  finem  adducitur  motus  ille  imperiosissi- 
mus, sub  aspectu  humano  nunquam  satisfactus,  et  in  corde  nostro  alte  radica- 
tus, quo  ad  unionem  totalem  cum  amato  tendimus,  secundum  illud:  « Mihi 
vivere  Christus  est  ». 

2.  Quia  in  eadem  actione,  et,  ut  ita  dicam,  in  eodem  motu  fratribus  no- 
stris unimur  per  illam  aequalitatem  quae,  iuxta  sapientiam  antiquorum,  ipsa 
radix  est  amicitiae,  et  per  participationem  eidem  pani  et  eidem  gratiae  unionis, 
sicut  dicitur  in  Sacra  Scriptura:  « Panis  quem  frangimus,  nonne  participatio 
corporis  Domini  est?  Quoniam  unus  panis,  unum  corpus  multi  sumus,  omnes 
qui  de  uno  pane  participamus  » ( 1 Cor.  10,  26). 

Certe  omnes  nos  vocat  Christus  ad  sanctitatem,  sed  etiam  nos  vocat  ad 
mensem  suam:  « Accipite  et  comedite:  hoc  est  enim  corpus  meum  » ( Mt . 
26,  26).  Caro  enim  eius  vere  est  cibus  et  sanguis  eius  vere  est  potus.  Unde 
quando  ei  unimur  manducando  eius  carnem  et  bibendo  eius  sanguinem,  tota 
vita  eius  nobis  inest.  Tunc  omnia  possumus  in  eo  qui  nos  confortat  (cf.  Phil. 
4,  13). 

Talis  fuit  certe  cogitatio  et  inspiratio  sancti  Pontificis  Pii  X,  qui  omnia 
in  Christo  instaurare  et  mundum  materialismo  deditum  quasi  invitum  sal- 
vare intendebat,  et  propterea  nobis  illam  doctrinam  de  Eucharistia  tradidit, 
quae  et  ipsos  pueros  docebit  sanctitatem,  et  adultis  sensum  illum  inspirabit, 
sine  quo  et  ipsa  consilia  evangelica,  quamvis  in  votis  inclusa,  nequaquam 
adimpleri  possent,  quia  divino  fermento  indigerent:  « Si  carnem  meam  non 
manducaveritis  et  sanguinem  non  biberitis,  non  habebitis  vitam  in  vobis  ». 

Revera  in  nostro  textu  agitur  de  gratia  Dei  excitante  et  adiuvante  nec- 
non  de  viribus  quas  accepimus  secundum  mensuram  donationis  Christi 
(cf.  linn.  24-34),  sed  dolendum  est  quod  quasi  furtim  nominetur  sanctis- 
sima Eucharistia  per  quam  vita  Dei  nobis  modo  speciali  communicatur.  Reco- 
latis enim  verba  Christi  dicentis:  « Sicut  misit  me  vivens  Pater,  et  ego  vivo 
propter  Patrem,  et  qui  manducat  me,  et  ipse  vivet  propter  me  » (Io.  6,  58). 

Huic  praecipuae  rationi  aliqua  vellem  addere: 

1.  Nonne  in  Eucharistia  speciali  modo  actuatur  unio  nostra  cum  Christo 

cum  ipse  dicat:  « Qui  manducat  meam  carnem  et  bibit  meum  sanguinem  in 
me  manet  et  ego  in  eo  » {Io.  6,  57).  In  hac  autem  unione  sanctitas  tota  con- 
sistit; nam  adhaerendo  Christo  unum  cum  ipso  efficimur,  plurimum  fructum 
afferre  possumus,  accessum  tandem  ad  Patrem  invenimus. 

2.  In  Eucharistia  speciali  modo  actuatur  ingressus  noster  in  mysterium 
paschale.  Quinimmo  nunc  possumus  dicere  Eucharistiam,  aliquomodo  unum 
cum  mysterio  paschali  constituere,  dicente  Paulo:  « Quotiescumque  enim 
manducabitis  panem  hunc  et  calicem  bibetis,  mortem  Domini  annuntiabitis 
donec  veniat  » (1  Cor.  11,  26). 

Ex  his  et  aliis  quae  brevitatis  causa  omittere  debemus,  evidens  nobis 
apparet  necessitas  introducendi  in  schema  nostrum  saltem  aliquid  de  sanc- 
tissima Eucharistia. 

Conclusio  mea  brevis  erit:  ut  vocationi  ad  sanctitatem  homines  vere 
respondeant,  exhortetur  illos  Sacrosancta  Synodus,  ut  sanctissimam  Euchari- 
stiam frequenter  et  in  veritate  recipiant. 

Emendatio  proposita.  Paragraphus  nova  addatur  n.  29,  et  inseratur  post 
lin.  34:  « Cum  in  sanctissima  Eucharistia  Christus  ipse  instituerit  quasi  fon- 
tem permanentem  sanctitatis,  hortatur  Sacrosancta  Synodus  ut  omnes  fideles 
frequenter  et  in  veritate  illam  suscipiant.  In  ea  enim  speciali  modo  invenient 
ipsam  virtutem  Christi  quae  omnem  infirmitatem  suam  longe  superat;  per 
ipsam  tandem  participes  fiunt  mysterio  paschali,  et  ita  paulatim  in  ipsam 
plenitudinem  Dei  intrabunt  ». 


80 

Exc.mus  P.  D.  CORNELIUS  LUCEY 
Episcopus  Corcagiensis  et  Rossensis 

In  hoc  capite  quaestio  est  de  vocatione  ad  sanctitatem  in  Ecclesia.  Vi  ver- 
borum ergo  tractatio  debet  esse  de  sanctitate,  seu  de  flore  et  fructu,  ut  ita 
dicam,  totius  vitae  christianae.  Sed  de  facto  multo  maior  pars  tractationis  est 
de  statu  religioso  tantum.  Tractare  tam  ample  in  hoc  contextu  de  statu  reli- 
gioso mihi  videtur  esse  aliquid  et  theologice  non  omnino  approbatum  et, 
sub  respectu  pastorali,  fortasse  positive  nocivum.  Quapropter  propono  ut 
omnia  de  statu  religioso  a verbo  « diffunditur  » in  par.  32  usque  ad  verba 
« quoniam  vero  » in  par.  36  deleantur.  Quod  propono  non  ad  statum  reli- 
giosum parvipendendum,  quod  absit,  sed  potius  ad  debitum  momentum 
status  saecularis  in  luce  ponendum;  qui  status  saecularis  fuit,  est,  et  erit 
semper  sors  multo  maximae  partis  christifidelium. 

Primae  capitis  paragraphi  docent  — et  merito  — omnes  christifideles, 
sive  in  saeculo  sive  in  religione  degentes,  ad  sanctitatem  et  quidem  ad  unam 
eamdemque  sanctitatem  vocari.  Supponitur  insuper  quod  omnes,  sive  in 
saeculo  sive  in  religione,  nullo  excepto,  hanc  sanctitatem  revera  assequi  pos- 
sunt. Quaestioni  « Quibusnam  modis  agendi  sanctitatem  assequi  possu- 
mus? »,  respondet  textus  noster:  « sacris  et  sacramentalibus  actionibus,  et 

sedula,  iuxta  uniuscuiusque  statum,  mandatorum  observantia  et  omnium 
virtutum  exercitatione  ».  Sic  et  nihil  amplius!  In  hac  unica  enuntiatione  ex- 
pletur tota  expositio  nostra  conciliaris  viae  sanctificationis  pro  multitudine 
christifidelium.  Misereamini,  oro,  super  turbam,  et  panem  Evangelii  ulterius 
eis  frangamus. 

Totaliter  aliter  tamen  textus  nobis  propositus  quoad  vitam  religiosam! 
Dicit,  et  recte,  « inter  media  sanctificationis  praeclara  exstant  consilia  quae 
evangelica...  appellari  consueverunt  »;  et  deinde,  minus  sapienter  ut  censeo, 
theologiam  status  religiosi  fuse  et  quidem  magnifice  elaborat.  Elaboratio  huius- 
modi  iustificari  posset,  si  sed  solummodo  si,  status  religiosus,  vel  iure  divino 
pars  essentialis  structurae  Ecclesiae  esset;  vel  servitio  seu  munere  essentiali 
in  Ecclesia  fungeretur;  vel  reapse  medium  essentiale  sanctificationis  in  Ec- 
clesia esset;  vel  denique  status  communis  potiusquam  status  perpaucorum  in 
Ecclesia  esset. 

Insuper  nequit  esse  secus  ac  nocivum,  sub  respectu  pastorali,  tractare  de 
sanctitate  christiana  acsi  sanctitas  generatim  praxi  consiliorum  evangelicorum 
acquirenda  esset,  ideoque  ut  res  a multitudine,  saecularibus  negotiis  occupata, 
neque  appetenda  neque  unquam  adipiscenda.  Christus  Dominus  omnes  fide- 
les, et  non  solum  eos  statui  religioso  nomina  dantes,  ad  sanctitatem  vocat. 
Missio  sanctificans  Ecclesiae  Christi  est  primario  et  principaliter  ad  multitu- 
dinem, non  ad  paucos  specialiter  segregatos.  Nec  est  missio  vana  et  infruc- 
tuosa. Nos  omnes  ex  experientia  nostra  pastorali  bene  scimus  quot  in  mundo 
viventes  ad  summam  sanctitatem  attingant.  Quot  ex  gregibus  nostris  — ex- 
pertus loquor  — in  partibus  ruralibus,  quot  in  officinis,  quot  in  sorditiis  et 
miseria  habitantes,  quot  matresfamilias,  quot  iuvenes,  quot  denique  aegroti 
et  corpore  fracti,  qui,  quamvis  ad  statum  canonicum  perfectionis  non  perti- 
neant, vere  tamen  perfecti  sunt.  Certo  certius  talium  est  regnum  Dei  et  per 
tales  mundus  actuose  sanctificatur.  Et  si,  proh  dolor,  nullus  vel  vix  ullus 
ex  hac  turba  magna,  hisce  temporibus,  ad  altare  elevatur,  ratio  non  est  quia 
deest  heroica  vitae  sanctitas  sed  quia  desunt  qui  causam  eorum  propagent. 

Deus  omnes  homines  vult  salvos  fieri  et  ad  sanctitatem  pervenire.  Qua- 
propter misit  Filium  suum  in  mundum,  cuius  Evangelii  nos  testes  et  praedi- 
catores esse  debemus.  Sed  quid  est  alpha  et  omega  huius  evangelii?  « Coepit 
Iesus  »,  secundum  Matthaeum,  « praedicare  et  dicere:  Poenitentiam  agite;  ap- 
propinquavit enim  regnum  caelorum  » (4,  17);  et  inter  eius  ultima  verba, 
ut  narrat  S.  Lucas,  erant  haec:  « Oportet  praedicare...  poenitentiam  et  re- 
missionem peccatorum  » (24,  46).  In  textu  nobis  proposito,  tamen,  ver- 
bum « poenitentia  » nec  nominatur,  ne  semel  quidem. 

Propono  ergo  ut  capitulum  ita  reformetur  ut  multo  brevius  media  extraor- 
dinaria sanctificationis  tractentur  et  multo  fusius  media  ordinaria  pro  ordi- 
nario populo  Dei  exponantur.  In  specie,  oro  ut  incipiamus  loquendo  de 
poenitentia  in  remissionem  peccatorum.  Deinde  media  praeclara  quae  clero 
et  laicis  nostris  praesto  sunt  commendamus.  Hoc  facientes,  et  gaudium  ma- 
gnum vocationis  omnium  et  singulorum  christifidelium  ad  sanctitatem  plene 

christianam  annuntiabimus,  et  Ecclesiam  qua  Sanctam  et  vere  delineabimus 
et  pastoraliter  aedificabimus. 

[ Subscripserunt  etiam\  Vincentius  Hanley,  ep.  Elphinensis;  Gulielmus 
Pbilbin,  VR  Down  et  Connor;  P.  0’Boyle,  ep.  Killala;  Ioseph  Rodgers,  ep. 
Laoniensis;  John  Ahern,  ep.  Cloynensis. 

81 

Exc.mus  P.  D.  VLADIMIRUS  MALANCZUK 
Episcopus  tit.  Epiphaniensis  in  Syria 

Multa  valde  placent  in  hoc  capite,  praesertim  clara  et  expressa  integratio 
vocationum  particularium,  et  vitae  religiosae  in  una  atque  universali  voca- 
tione omnium  christianorum  ad  sanctitatem  in  una  et  sancta  Ecclesia.  Sic 
universalis  vocatio  ad  sanctitatem  non  solum  non  minuitur  per  celsitudinem 
vocationis  eorum  qui  consilia  evangelica  profitentur,  sed  potius  illustratur  et 
adiuvatur.  Insuper  ipsa  vocatio  ad  consilia  evangelica  sequenda  vel  publice 
profitenda  verius  et  magis  pastoraliter  apparet  tamquam  testimonium  et  ser- 
vitium charismaticum  « in  aedificationem  Corporis  Christi  ». 

Cum  schema  sit  bonum  in  pluribus,  tamen  adhuc  perfici  potest  atque 
debet:  Nempe: 

1.  In  hoc  quod  vocatio  christianorum  ad  sanctitatem  magis  explicite 
in  luce  ipsius  missionis  Christi  eiusque  sacerdotii  proponi  deberet; 

2.  Ut  sic  sanctitas  christianorum  omnimodo  consideretur  in  luce  actio- 
nis sanctificatricis  Dei  et  Christi  per  Spiritum  Sanctum; 

3.  Etiam  expressius  tractetur  de  sanctitate  Ecclesiae,  atque  sensus 
dynamicus  vocationis  S.  Ecclesiae  ita  explicetur,  ut  omnibus  membris  Ec- 
clesiae sit  stimulus  continuae  conversionis  in  humilitate  et  magnanimitate. 

A.  Sanctitas  Ecclesiae  et  christianorum  in  luce  Christi  eiusque  sacerdotii 
proponatur. 

In  hoc  schemate  idea  christocentrica  magis  quidem  apparet  quam  in 
schemate  primo  « de  ordine  morali  ».  Et  magnus  progressus  versus  talem 
visionem  christocentricam  omnino  laudandus  est.  Sed  adhuc  maior  progres- 
sus in  hanc  directionem  exoptandus  esset,  ut  textus  conciliaris  Summum  Pon- 
tificem Paulum  VI  cum  liturgia  plene  sequatur:  «Te  Christum  solum  no- 
vimus ». 

Doctrina  de  sacerdotio  Christi  deberet  totum  schema  de  Ecclesia  perva- 
dere, et  praesertim  hoc  caput  de  sanctitate  in  Ecclesia.  Ecclesia  etenim  non 
est  sancta  nisi  per  sacerdotium  Christi.  Ipse  Christus,  summus  sacerdos,  unctus 
per  Spiritum  sanctitatis,  seipsum  sanctificavit  tamquam  hostiam  immacula- 
tam et  holocaustum  pro  discipulis,  pro  apostolis  primum,  et  in  intuitu  omnium 
discipulorum,  « ut  sint  et  ipsi  sanctificati  in  veritate  » (Io.  17,  19). 

Evangelium  S.  Ioannis  connectit  mysterium  Summi  Sacerdotis  Christi  ad 
sanctificandos  discipulos  cum  mysterio  unitatis  et  caritatis.  Sic  etiam  schema 

praesens,  vestigia  S.  Ioannis  premendo,  demonstrare  posset  omnibus  fidelibus, 
et  praeprimis  discipulis  praedilectionis:  et  quidem  in  linea  constitutionis 
de  Liturgia,  quomodo  sanctitatis  vocatio  in  Ecclesia  intime  cohaereat  cum 
revelatione  mysterii  unitatis  et  cum  mandato  caritatis.  Patrem  suum  allo- 
quitur summus  Sacerdos  Christus:  « Pater  Sancte!  »,  et  petit:  Ut  sint  unum, 
sicut  et  nos  (Io.  17,  11).  Deinde  demonstrat  finalitatem  suae  actionis  sacer- 
dotalis, qua  discipulos  sanctificat:  « Ut  omnes  unum  sint,  sicut  tu  Pater  in 
me,  et  ego  in  te,  ut  et  ipsi  in  nobis  unum  sint  » (Io.  17,  21),  « ut  sint 
unum,  sicut  et  nos  unum  sumus.  Ego  in  eis,  et  tu  in  me:  ut  sint  consum- 
mati in  unum  » (Io.  17,  22  s.). 

Christiani  vivunt  ex  sanctificatione  recepta,  si  sunt  per  participationem 
et  fidelitatem  « perfecti  » (consummati  — in  textu  graeco  « teteleiomenos  ») 
quoad  illam  caritatem  et  unitatem,  quae  est  testimonium  pro  mysterio  uni- 
tatis. Omnes  qui  sanctificantur  per  sacerdotium  Christi  — mediante  sacerdotii 
Ecclesiae  et  non  sine  testimonio  praeclaro  eorum  qui  toto  corde  sese  dedicant 
sanctitati  — ad  hoc  sanctificantur,  ut  unum  fiant  in  Christo,  ut  cum  ipso, 
per  ipsum  et  in  ipso  « unanimes  uno  ore  honorificent  Deum,  et  Patrem  Do- 
mini nostri  Iesu  Christi  » (Rom.  15,  6). 

Christus,  unctus,  sanctificatus  substantialiter  per  unionem  hypostaticam 
et  per  Spiritum  Sanctum,  ad  hoc  missus  est,  ut  tamquam  Summus  Sacerdos  et 
hostia  perfecta  in  nomine  totius  generis  humani  et  ad  Redemptionem  omnium 
sese  offerat  in  ineffabili  « solidaritate  » et  unitate  cum  hominibus  reducen- 
dis ad  fontem  sanctitatis  et  unitatis. 

Christus  resuscitatus,  victima  a Patre  manifeste  acceptata  « dextera  Dei 
igitur  exaltatus,  et  promissione  Spiritus  Sancti  accepta  a Patre,  effudit  hunc  » 
(Actus  Ap.,  2,  33).  Per  Spiritum  Sanctum  Christus  effundit  caritatem  in  cordi- 
bus fidelium.  Per  eundem  Spiritum  eos  sanctificat,  ut  et  ipsi  simili  modo  ac 
ipse,  sanctificati  sint,  et  congregati  in  admirabilem  unitatem,  caritatem,  so- 
lidaritatem  Redemptionis. 

Tali  modo  in  schemate  organice  uniantur  quae  in  eo  iam  bene  de  sancti- 
tate in  caritate  dicuntur,  cum  clariore  orientatione  christocentrica  totius 
constitutionis  de  Ecclesia.  Caritas  non  mere  iuxtaponatur,  sed  potius  intime 
integretur  veritati  de  sacerdotio  Christi  eiusque  multiformi  participatione  per 
discipulos. 

B.  Magis  explicite  in  lucem  ponatur  actio  s ancti ficatrix  Dei. 

Solus  Christus  est  sanctus  in  gloria  Dei  Patris  cum  S.  Spiritu.  Sanctitas 
Dei  inaccessibilis  revelatur  in  Christo,  qui  non  quaerit  gloriam  suam,  sed 
gloriam  eius  qui  misit  eum.  Ministerium  sacerdotale  Christi  respondet  Patri, 
qui  unxit  naturam  eius  humanam  per  Spiritum  Sanctitatis  in  unione  hypo- 
statica huius  naturae  humanae  cum  Verbo  Aeterno.  Huic  unctioni  respondet 
totaliter  Messias-Christus  tamquam  sacerdos  et  hostia:  « Corpus  aptasti 
mihi...  ecce  venio  » (Hebr.  10,  5).  Ipse  Iesus  Christus  considerat  opus  suum 
quo  glorificat  Patrem,  in  splendore  gloriae  Patris:  « Pater,  clarifica  nomen 
tuum.  Venit  ergo  vox  de  caelo:  Et  clarificavi  et  iterum  clarificabo  » (Io.  12, 

27  s.).  « Et  nunc  clarifica  me,  tu  Pater,  apud  teipsum  claritate  quam  habui 
prius  quam  mundus  esset  apud  te  » (Io.  17,  5).  Sic  mysteria  Verbi  Incarnati, 
praeprimis  mysterium  paschale,  sunt  revelationes  mysterii  sanctitatis  Dei;  et 
per  virtutem  horum  mysteriorum  etiam  discipuli  transformantur  et  sanctifi- 
cantur. 

Sicut  Christus  testificat  de  se:  « Quem  Pater  sanctificavit  et  misit  in 
mundum  » (Io.  10,  36),  ita  christiani  ante  omnia  debent  considerare,  quod 
« sunt  sanctificati  in  Christo,  et  vocati  sancti  » (1  Cor.  1,  2).  Ideo  omnes 
energiae  ad  vitam  sanctam  oriuntur  ex  fide  de  actione  sanctificante  a parte 
Dei.  Dum  christiani  debent  et  possunt  vitare  omne  peccatum  et  quod  profa- 
num est,  quia  Deus  eos  sanctificavit  et  in  eis  continuat  suam  actionem  sancti- 
ficantem per  gratiam  Spiritus  Sancti.  « Et  haec  quidem  fuistis,  peccatores, 
sed  abluti  estis,  sed  sanctificati  estis,  sed  iustificati  estis  in  nomine  Domini 
nostri  Iesu  Christi,  et  in  Spiritu  Dei  nostri»  (1  Cor.  6,  11).  Antequam 
epistula  ad  Hebraeos  loquatur  de  admirabili  nota  Novae  Legis  sanctitatis 
« dando  leges  meas  in  cordibus  eorum,  et  in  mentibus  eorum  superscribam 
eas  » (Hebr.  10,  16)  — , valde  in  lucem  ponit  veritatem,  quod  in  Christo 
Iesu,  et  in  voluntate  Patris,  quam  Christus  implevit  seipsum  immolando 
« sanctificati  sumus  » (Hebr.  10,  10),  « Una  enim  oblatione  consummavit 
(teteleioken)  in  sempiternum  sanctificatos  » (Hebr.  10,  15). 

Ergo  constitutio  de  Ecclesia,  et  speciatim  caput  de  sanctitate  in  Ecclesia 
demonstret  cohaesionem  cum  constitutione  de  S.  Liturgia  clarius  indicando 
quomodo  sacrificium  eucharisticum  et  sacramenta  christianos  efforment  atque 
edoceant  de  sanctitate  vitae. 

Sic,  integritas  morum  in  religione  christiana  novam  et  altiorem  signifi- 
cationem praebebit.  Non  enim  agitur  de  mera  perfectione  humana,  sed  de 
illa  sanctitate,  quae  a Deo  venit,  et  hominem  ab  intrinseco  impellit  ut  omnia 
referat  ad  laudem  gloriae  gratiae  eius.  Et  hoc  modo  etiam  efficacius  vincitur 
parum  sanus  minimalismus  et  moralismus  nimis  profanus. 

C.  Hoc  caput  expressius  referatur  ad  notam  sanctitatis  Ecclesiae. 

Cum  hic  agatur  de  capite  constitutionis  de  Ecclesia,  logice  et  ex  natura 
rei  primum  consideranda  esset  in  hoc  capite  vocatio  totius  Ecclesiae  ad  sanc- 
titatem. Etenim,  Ecclesia,  i.  e.  « convocatio  » etymologice,  tota  electa  et  sanc- 
tificata  est  in  sanguine  Christi.  Pro  Ecclesia  Christus  « sese  tradidit,  ut  illam 
sanctificaret,  ut  exhiberet  ipse  sibi  gloriosam  Ecclesiam,  non  habentem  ma- 
culam, aut  rugam,  aut  aliquid  huiusmodi,  sed  ut  sit  sancta  et  immaculata  » 
(Eph.  5,  26  s.). 

Nota  sanctitatis  Ecclesiae  evocat  dilectionem  a parte  Christi,  actionem 
suam  redemptricem  et  sanctificantem,  et  exinde  obligationem  ad  collaboran- 
dum in  participatione  sacerdotio  Christi,  et  praesertim  in  hoc  quod  est  finis, 
nempe,  quod  sanctificationi  obiectivae  respondere  debet  fidelitas  Ecclesiae. 
Ecclesia  apparebit  totaliter  sancta  nonnisi  in  fine  suae  peregrinationis.  Sic 
nota  sanctitatis  Ecclesiae  ipsam  obligat,  ipsam  impellit  atque  iudicat,  non 
tamen  deprimit.  Sanctitas  Ecclesiae  omnia  bona  ad  Dei  gloriam  refert,  ipsam 

autem  Ecclesiam  continuo  ad  humilitatem  et  paenitentiam  invitat.  Nihil  magis 
sanctitati  in  Ecclesia  contradicit  quam  sufficientia  quaedam  « pharisaica » 
eorum  qui  sanctitatem  reponunt  tantum  in  fideli  observatione  praescriptio- 
num externarum  religionis.  In  hoc  tempore  intermedio  Ecclesia  S.  suam 
excellentem  vocationem,  suum  originem  suumque  finem  comparare  debet 
cum  statu  reali:  Ita  maxime  conversio  omnibus  praedicetur  in  Ecclesia,  et 
quidem  continua  conversio.  Plenitudo  eschatologica  et  spes  directa  in  Eccle- 
siam caelestem,  praesertim  imago  Beatissimae  Virginis,  prototypi  Ecclesiae, 
humilis  et  exaltatae,  Ecclesiam  non  sinunt  requiescere  et  desidem  fieri.  « Qui 
iustus  est,  iustificetur  adhuc,  et  sanctus  sanctificetur  adhuc  » {Apoc.  22,  11). 

Sic  vocatio  ad  sanctitatem  omnium  consideranda  est  in  pugna  eschatolo- 
gica. Una  ex  parte  imago  « mulieris  » exaltatae,  propter  fidem  et  humilitatem; 
ex  altera  parte  imago  draconis  superbi  {Apoc.  12),  demonstrant  vocationem 
altissimam  totius  Ecclesiae,  sed  etiam  periculum  pro  iis  qui  huic  vocationi 
non  plene  respondere  intendunt. 

Animadversiones  additae : 

1.  Ad  n.  30:  Inter  diversos  status  vitae  spiritualis  praeter  statum  hieraticum 
(sacerdotalem)  et  laicum  (matrimonialem),  fiat  necessario  mentio  specialis  de  istis 
permultis  qui  nec  ad  statum  hieraticum,  nec  matrimonialem,  nec  religiosum,  atta- 
men ad  sanctitatem  sunt  vocati:  i.  e.  infantes  ( impuberes ),  caelibes,  senes , aegro- 
tantes. . . 

2.  Ad  n.  31:  Sanctitas  describenda  est  non  solum  per  perfectionem  amoris 
(caritatis),  sed  etiam  ope  aliarum  virtutum  praesertim  theologicarum,  inter  quas 
fides  viva  et  operosa  constituit  in  nostris  temporibus  miserrimae  defectionis  a 
fide  et  religione,  principium  veri  progressus  sanctitatis... 

3.  Ad  n.  36:  Meminerint  christifideles  ut  non  solum  per  suam  sanctitatem  Ec- 
clesiam et  Christum  magis  in  dies  mundo  irradiare  faciunt,  sed  etiam , proh  dolor , 
per  defectum  et  absentiam  sanctitatis  Ecclesiam  et  Christum  misere  offuscant. 
Quod  necessario  addendum  est  in  hunc  numerum  cap.  IV  ad  respondendum  illis 
omnibus  qui  condemnant  christianos  nostri  temporis,  eorum  mediocritatem  et 
« hypocrisim  » secundum  dictum  Nietzschei  « Illi,  nempe  christiani,  deberent  can- 
tare nobis  cantus  meliores,  ut  possimus  credere  Deo  eorum.  Discipuli  Christi  de- 
berent exhibere  faciem  magis  salvatricem...  » (Zaratustra). 

Exc.mus  P.  D.  ALOISIUS  MANRESA  FORMOSA 
Episcopus  Altensis 

Quamvis  cap.  IV  huius  schematis  plura  elementa  bona  contineat,  tamen 
in  describenda  natura,  valore  et  momento  statuum  perfectionis  evangelicae 
acquirendae,  proh  dolor,  deficit  ideoque  hac  in  re  funditus  retractandum 
esse  videtur. 

Elementa  autem  essentialia  quae  in  nova  redactione  prae  oculis  habenda 
sunt,  imprimis  sequentia  esse  censeo: 

Status  perfectionis  evangelicae  acquirendae  ex  tota  indole  sua  tendunt 
ad  unionem  et  conformitatem  cum  Christo  omnino  specialem  et  typicam, 
quae  ut  talis  nec  in  laicis  nec  in  aliis  statibus  ut  sic  invenitur. 

Haec  specialis  et  typica  unio  et  conformitas  cum  Christo,  ad  quam  reli- 
giosi vocantur  consistit  in  totali  ac  integra  ac  votis  perpetuis  firmanda  se- 
quela ac  imitatione  ipsius  Christi  pauperis,  virginalis  et  oboedientis. 

Praecise  ratione  huius  totalis  abnegationis  sui  ad  quam  religiosi  vi  status 
sui  tenentur,  aspectum  quendam  maxime  fundamentalem  vitae  terrestris 
Verbi  Incarnati  ac  Domini  nostri  Iesu  Christi  actuose  exhibent,  qui  nempe 
propter  nos  et  propter  nostram  salutem  vitam  perfectae  paupertatis,  virgini- 
tatis et  oboedientiae  elegit. 

Valor  et  momentum  statuum  perfectionis  evangelicae  acquirendae  pariter 
ergo  in  eo  sunt,  ut  concreta  forma  vitae  ipsius  Domini  nostri  in  mystico  eius 
Corpore  continuetur  ac  perpetuetur,  et  quidem  non  tantum  tamquam  signum 
seu  testimonium  vel  adhortatio  externa  sed  etiam  tamquam  signum  opero- 
sum et  efficax  mirabundae  illius  fertilitatis  quae  ex  abnegatione  revera  chri- 
stiana  profluit  et  quae  in  gloria  caelesti  terminatur. 

Sicut  enim  paupertas,  virginitas  et  oboedientia  Christi  praeclarum  valorem 
et  eximium  momentum  pro  tota  nostra  salute  possident,  ita  etiam  paupertas, 
virginitas  et  oboedientia  qualia  per  gratiam  Dei  in  statibus  perfectionis  vivun- 
tur, sine  dubio  ad  totius  mystici  Corporis  salutem,  sanitatem  et  fertilitatem 
summopere  conferunt. 

Ut  autem  hae  veritates  fundamentales,  quae  in  perenni  traditione  Eccle- 
siae radicantur,  non  tantum  contra  vigentia  pericula  exteriorismi  et  activismi 
defendantur  sed  etiam  pulchritudo  interior  Ecclesiae  efficacius  demonstre- 
tur, summopere  profecto  conveniens  esset,  ut  doctrina  Tridentina  de  maiore 
perfectione  huius  status  iteraretur  et  explicaretur,  essentialis  functio  spe- 
cifica et  propria  huius  status  clariore  in  luce  poneretur,  et  tandem  organice 
in  doctrinam  Concilii  de  Corpore  Iesu  Christi  mystico  insereretur. 

Sine  ullo  autem  dubio  necessarium  erit  ut  illi  sectioni  quae  in  actuali 
schemate  de  statibus  perfectionis  acquirendae  agit  alia  substituatur  quae  Con- 
cilium Oecumenicum  et  theologiam  hodiernam  decet.  Ad  quem  scopum  per- 
multa utilia  iam  inveniuntur  in  capitulo  quinto  primi  schematis  de  Ecclesia 
quod  hac  in  re  praesens  schema  toto  caelo  superat. 

Exc.mus  P.  D.  IOANNES  MAZUR 
Episcopus  tit.  Bladiensis,  aux.  Lublinensis 

Humiliter  propono  in  schemate  de  Ecclesia  cap.  IV,  « De  vocatione  ad 
sanctitatem  in  Ecclesia  »,  n.  30,  pag.  19,  linn.  16-19,  post  verba:  « ...  chri- 
stiana  mente  et  evangelicis  virtutibus  imbuant  »,  sequentem  explicationem: 
« proprio  exemplo  serviendi  Deo  et  servandi  eius  praecepta  et  praesertim 

docendo  orationem  a primordiis  vitae  rationalis  infantium  et  loquendo  de 
Deo  methodo  aetati  eorum  aptissimo  praecipue  occasione  mysteriorum  Do- 
mini in  sacra  Liturgia  occurrentium  ».  Et  hanc  assertionem  ita  proferre: 
« Libenter  etiam  coniuges  parentesque  alloquitur  Sacra  Synodus,  ut  amore 
fideli  se  invicem  in  vita  gratiae  sustineant,  et  prolem  amanter  a Deo  acceptam 
christiana  mente  et  evangelicis  virtutibus  imbuant  proprio  exemplo  serviendi 
Deo  atque  servandi  eius  praecepta  et  praesertim  docendo  orationem  a pri- 
mordiis vitae  rationalis  infantium  et  loquendo  de  Deo  methodo  aetati  eorum 
aptissimo,  praecipue  occasione  mysteriorum  Domini  in  sacra  Liturgia  oc- 
currentium ».  Nam: 

1.  Experientia  constat,  maior  pars  parentum  in  hac  obligatione  nostris 
temporibus  deficere.  Nonnulli  hoc  officium  non  animadvertunt,  alii  ambo 
laborantes  inde  excusationem  et  causam  se  dispensandi  ab  eo  exhauriunt. 

2.  Instructio  religiosa  in  scholis  etiam  catholicis  quamvis  perutilis  non 
sufficit,  nam  paedagogia  et  psychologia  infantium  docent,  aetatem  ad  6-7  an- 
nos ad  certas  practicas  imbuendas  et  fundamenta  religionis  ponenda  maxime 
idoneam  esse. 

3.  Attamen  experientia  constat,  quod  permulti  puerorum  aetatis  6-7  an- 
norum innumerabiles  fere  versus  memoria  tenent  et  non  paucos  libros  pueri- 
les cognoscunt,  ex  parte  autem  religionis  solummodo  cruce  se  signare  possunt. 

4.  Sacrum  Concilium  coaevam  vitam  christianam  restaurare  desiderans 
a principiis,  id  est,  a familia  et  prole  incipere  debeat.  Propterea  conscientiam 
omnium  parentum,  praesertim  negligentium,  concutere  et  viam  monstrare 
debet. 

5.  Ad  hoc  locus  iste  optime  respondere  videtur. 

6.  Praeterea  in  nonnullis  regionibus  parentes  unici  magistri  doctrinae 
christianae  esse  possunt  et  sollicitudo  erga  instructionem  religiosam  pue- 
rorum optima  praeparatio  ad  talem  tristem  necessitudinem  est. 

7.  Educatio  religiosa  est  ante  omnia  actio  personalis,  in  qua,  exemplum 
magistri,  in  hoc  casu  parentum,  maxime  valet,  nam  « verba  docent  et  exem- 
pla trahunt  » dicitur. 

Exc.mus  P.  D.  FRANCISCUS  CONSTANTINUS  MAZZIERI 
Episcopus  Ndolaensis 

Cap.  IV  schematis,  i.  e.  « de  vocatione  ad  sanctitatem  in  Ecclesia  » est 
sine  dubio  maximi  momenti;  sanctificatio  enim  nostra  est  ultimus  finis  Incar- 
nationis et  Redemptionis  Domini  nostri  Iesu  Christi;  ad  sanctificationem  no- 
stram possunt  referri  illa  verba  quae  Salvator  noster  dixit  Marthae:  « Porro 
unum  est  necessarium  ». 

In  hoc  capite  multa  perbelle  dicuntur  de  sanctitate  quae  fundatur  in 
caritate  erga  Deum  et  proximum  nostrum;  sed,  quamvis  in  fasciculo  dicatur 
« schema  constitutionis  dogmaticae  de  Ecclesia  » mihi  videtur  nonnullas  con- 

siderationes  huic  schemati  addenda  esse,  ad  augendam  ipsius  schematis  pa- 
storalem naturam. 

1.  Legi  et  perlegi  textum  schematis  sed  non  inveni  in  eo,  saltem  aperte 
declaratum  et  assertum  hoc  essentiale  principium:  Vita  interior,  seu  perso- 
nalis sanctificatio  est  fundamentum  et  corona  totius  apostolatus;  et  vita  in- 
terior alitur  meditatione,  quotidiano  examine  conscientiae,  pia,  digna  ac 
devota  Divini  Officii  recitatione  et  aliis  pietatis  operibus:  haec  est  « con- 
ditio sine  qua  non  » ad  aliquos  apostolatus  fructus  colligendos.  Cuique  in- 
cumbit munus  extendendi  Regnum  Christi  in  mundo:  S.  Paulus  dicit:  « Vae 
mihi  si  non  evangelizavero  ».  Apostolus  dare  debet  ceteris  « spiritum  Chri- 
sti »;  sed  hunc  finem  attingere  nequit  si  ipse  non  est  spiritu  Christi  repletus. 
Quomodo  potest  communicare  ceteris  « aquam  vivam  »,  scaturientem  de  fon- 
tibus Salvatoris  si  ipse  in  misera  spirituali  siccitate  versatur?  S.  Gregorius 
dicit:  « Qui  caritatem  non  habet  praedicationis  officium  suscipere  nullatenus 
debet  »;  et  nos  dicere  possumus:  « Qui  sanctitatem  non  possidet  et  quidem 
abundanter,  non  est  aptus  ad  apostolatum  exercendum  quia  “ nemo  dat  quod 
non  habet  ” ».  De  hac  necessitate  mentio  fieri  potest  circa  finem  par.  29. 

2.  In  schemate  bene  dictum  est  « sanctitatem  in  amore  Dei  et  proximi 
consistere  »;  sed  natura  pastoralis  huius  schematis  melius  assequeretur  si 
hic,  non  tantum  in  abstracto,  verum  et  in  concreto  adderetur  quod  regula 
proxima  ad  amorem  nostrum  erga  Deum  ostendendum  est  humilis  et  per- 
fecta conformitas  voluntati  divinae;  non  tantum  in  rebus  prosperis  sed  etiam, 
et  super  omnia,  in  rebus  adversis.  Sine  dubio,  est  signum  sublimae  sanctitatis 
quando  quis  in  omnibus  huius  vitae  aerumnis,  dicere  valet  cum  Salvatore 
nostro:  « Domine,  fiat  voluntas  tua  ».  Haec  sanctitatis  via,  nempe  confor- 
mitas voluntati  divinae  qua  homo  paratus  est  acceptare,  animo  volenti,  omnes 
vitae  dolores  de  manu  Dei,  est  maxime  practica  et  censeo  inserendam  esse 
aliquo  modo  in  par.  31  huius  capitis. 

Venerabiles  Patres,  pensate:  nostris  praesertim  diebus  est  quam  maxime 
commune  illud  inexorabile  morbum  quod  in  lingua  anglica  “ cancer  ” et  in 
lingua  italica  « cancro  » vocatur.  Saepe  saepius  nulla  spes  adest  sanitatem 
recuperandi  in  illis  qui  tali  morbo  affecti  sunt.  Ad  illos  ab  abysso  despera- 
tionis eripiendos  necesse  est  thesaurum  infinitae  Dei  misericordiae  adaperire: 
per  crucem  Deus  vult  eos  elevare  ad  lucem;  per  huius  vitae  dolores  eos  facit 
participes  sanctitatis  coronae  in  gloria  caelesti,  si  se  humiliter  submittunt 
voluntati,  vel  permissioni  divinae,  ad  exemplum  Salvatoris  nostri  qui  in 
Gethsemani  ad  Patrem  oravit:  « Pater,  si  possibile  est  transeat  a me  calix 
iste;  veruntamen  non  mea  voluntas,  sed  tua  fiat  ». 

Sub  hac  luce  nos  intelligere  possumus  S.  Theresiam  exclamantem:  « Aut 
pati,  aut  mori  »;  et  S.  Franciscum  Assisiensem  qui  dicebat:  « Tanto  e grande 
il  ben  ch’io  aspetto  - ch’ogni  pena  m’e  diletto  »;  et  etiam  « Laudato  sii,  mio 
Signore  - per  nostra  corporal  sorella  morte  ». 

Exc.mus  P.  D.  IOANNES  CAROLUS  McQUAID 
Archiepiscopus  Dublinensis 

Cap.  IV  — de  vocatione  ad  sanctitatem  in  Ecclesia  — in  genere  placet. 
Liceat  tamen  mihi  haec  pauca  — humili  sensu  — addere. 

1.  Capitis  titulus  inscribitur:  de  vocatione  ad  sanctitatem  in  Ecclesia, 
i.  e.,  in  tota  Ecclesia.  Attamen,  exacto  cap.  III,  in  quo,  per  quantum  tem- 
pus, laicorum  munera  dotesque  laudavimus,  schema  nostrum,  mentione  obiter 
facta,  coniugum,  parentum,  christifidelium,  statim  pergit  quam  luculentissime 
disserere  de  sanctitate  eorum  tantum  qui  status  perfectionis  amplexi  sunt. 
Et  legimus  in  par.  33,  lin.  18,  hoc  pulchre  enuntiatum:  « consiliorum  profes- 
sio est  in  Ecclesia  Spiritus  Sancti  fructus  pretiosus,  eiusque  sanctitatis  pecu- 
liare testimonium  ». 

Quid  autem  dicendum  sit  de  illa  praeceptorum  Dei  et  Ecclesiae  profes- 
sione, quam  exhibet  multitudo  christifidelium  innumerabilis,  inter  quos  certe 
censendi  sunt  patres,  matres,  familiae  omnium  nostrum  hac  in  aula  praesen- 
tium, populus  Dei  fidelissimus? 

Nonne  et  haec  fidelium  sanctitas  aeque  est  in  Ecclesia  « Spiritus  Sancti 
fructus  pretiosus  eiusque  sanctitatis  peculiare  testimonium  »? 

2.  et  ultimo.  In  ultima  paragrapho,  caput  nostrum  iterum  dat  aspectum 
fugitivum  versus  fideles  ut  ad  sanctitatem  prosequendam  incitentur. 

At,  nullibi  in  capite  invenitur  talis  sanctitatis  definitio  qualis  in  multis 
Sanctae  Sedis  documentis  promitur. 

Satis  sit  in  memoriam  revocare  doctrinam  clarissimam  illius  sancti  Ponti- 
ficis Benedicti  XV,  in  decretis  de  heroicitate  virtutum  Servorum  Dei,  prae- 
sertim Ioannis  B.  de  Burgundia  et  Ioannis  Nepomuceni  Neumann  — ipsa 
verba  Summi  Pontificis  cito:  « heroicitas  — in  una  dumtaxat  sita  sit  oportet, 
fideli,  iugi  et  constanti  proprii  status  munerum  et  officiorum  perfunctione  ». 

Nonne  vehementer  incitari  possent  simplices  christifideles,  ad  sanctita- 
tem consequendam,  si  clarius  intelligerent  eam  solam  iuxta  mentem  Aposto- 
licae  Sedis  esse  genuinam  sanctitatem,  quae  est  Dei  voluntatis  pro  statu  nostro 
munerisque  circumstantiis  adimpletio,  quotidiana,  constans,  supernaturalis. 

Quare,  concludendo,  humili  animo  proponere  vellem,  ut  in  capite  quarto, 
hoc  Sacrosanctum  Concilium  suam  faceret  hanc  de  fidelium  genuina  sanctitate 
authenticam  Sanctae  Sedis  Romanae  doctrinam. 

Exc.mus  P.  D.  FRIDERICUS  MELENDRO 
Archiepiscopus  Nganchimensis 

Ad  schema  de  Ecclesia,  cap.  IV,  n.  31.  De  mediis  ad  sanctitatem. 

Laicis,  qui  longe  maiorem  populi  Dei  partem  constituunt,  nullum  in  hoc 
numero  proponitur  medium  ad  sanctitatem  acquirendam.  Ut  videtur,  iuxta 
titulum,  in  hoc  loco  essent  commendanda  media,  quibus  si  laici  utantur, 
sanctitatis  vitam  secure  degere  valerent.  Aliter  caritatis  perfectae  erga  Deum 
et  proximum  praeceptum  revera  non  observabunt,  etsi  ut  aliquoties  accidit, 
exterius  boni  appareant. 

Censeo  proponenda  eis  esse  sanctitatis  media,  quae  sequuntur: 

a)  Cognitio  et  dilectio  Domini  nostri  Iesu  Christi,  lectione  et  medita- 
tione verbi  revelati  comparata,  necnon  imitatio  virtutum  eius,  qui  est  omnium 
christifidelium  necessarium  ad  salutem  exemplar,  cum  Deus  Pater  disposuerit, 
debere  omnes  nos  « conformes  fieri  imaginis  Filii  sui,  ut  sit  ipse  primogenitus 
in  multis  fratribus  » ( Rom . 8,  29). 

b)  Frequens  usus  sacramentorum  illorum  quae  maxime  ad  sanctita- 
tem obtinendam,  augendam  vel  perficiendam  ordinantur,  prout  sunt  Paeni- 
tentia  et  sanctissima  Eucharistia. 

c ) Assidua  oratio,  fidei,  spei  et  caritatis  exercitatio,  quae  valde  con- 
ferunt ad  unionem  cum  Deo  et  ad  hominem  renovandum  « secundum  imagi- 
nem eius  qui  creavit  illum  » {Coi.  3,  10). 

d)  Cultus  erga  Spiritum  Sanctum,  ut  « caritas  Dei  diffundatur  in  cor- 
dibus hominum  per  Spiritum  Sanctum  qui  datus  est  nobis  » {Rom.  5,  5), 
necnon  erga  SS.  Cor  Iesu,  quo  tam  enixe  commendatur  et  exercetur  perfecta 
caritas,  atque  erga  B.  Virginem  Mariam,  quae  mater  pietatis  merito  appel- 
latur. 

e)  Abnegatio  necessaria  omnibus  qui  velint  sequi  Christum,  iuxta  il- 
lud « si  quis  vult  venire  post  me,  abneget  semetipsum  » (Mt.  16,  24),  et 
oboedientia  humilis  ad  imitationem  illius  qui  pro  nobis  « factus  est  oboe- 
diens usque  ad  mortem  crucis  » {Phil.  2,  8). 

/)  Operosus  et  ardens  animarum  zelus. 

g)  Denique  praxis  concreta  « exercitiorum  spiritualium  »,  quotannis 
si  fieri  possit  peragendorum,  iuxta  enixas  Summorum  Pontificum  commen- 
dationes. 

Beat. mus  P.  D.  PAULUS  PETRUS  MEOUCHI 
Patriarcha  Antiochenus  Maronitarum 

1.  Licet  ex  professo,  in  hoc  cap.  IV,  de  sanctitate  agatur,  vix  in  textu 
advertitur  in  Ecclesia  distingui  triplex  genus  sanctitatis,  et  quidem  ex  ipsis 
verbis  Novi  Testamenti,  ad  unum  autem  tantum  ex  illis  sanctitatis  generibus 
pertinere  proprie  dictam  in  Ecclesia  vocationem. 

Invenitur  quippe  in  Ecclesia,  primo,  fundamentalis  aliqua  sanctitas  iera- 
tica,1  seu  liturgica,2  quae,  ut  verbis  utar  S.  Thomae,  « nihil  aliud  est  quam 
participatio  illa  sacerdotii  Christi  »,3  quae  et  singulis  characteribus  sacra- 
mentalibus  proportionatur.  Siquidem  fidelis,  per  characterem  baptismatis 
idoneus  redditur  ut  partem  sumere  valeat  sacris  illis  Ecclesiae  ritibus,  in 
quibus  conficitur  sacrificium  Christi.  Per  characterem  vero  confirmationis, 
idoneus  redditur  ut  authenticum  Christi  testimonium  proferre  valeat  in  sacro 
opere  evangelico.4  Per  characterem  denique  ordinis,  idoneus  redditur  ut 
sacram  Dei  plebem  vice  ipsius  Christi  Domini  subordinare  cooptareque  valeat 
in  totius  mundi  salutem.5 

Luce  autem  clarius  est  ad  propriam  quisque  indelebilem  immobilemque 
ieraticam  sanctitatem  vocari  neminem  posse,  quippe  qui  in  eadem  definitive 
fundatus  invenitur. 

Praeterea  invenitur  in  Ecclesia  formalis  alia  sanctitas  caritativa 6 seu 
filialis:  vitae  nempe  caelestis  deiformitas,  quae  mensurae  gratiae  habitualis 
proportionatur,  et  cum  ipsa  tuenda  augendaque  singulis  proponitur  — lege 
quidem  primaria  — , ita  ut  ad  perfectionem  caritatis  assequendam  non  vocati, 
sed  proprie  obligati  dicendi  sunt  fideles.  Res  tamen  non  ita  intelligenda  est, 
quod  remissio  quaelibet  sancti  cursus  in  Christum  ut  transgressio  legis  ha- 
benda sit:  largissime  enim  a divina  clementia  liber  alit  ati  fidelium  commit- 
tuntur opera  meliora;  ideoque  « divinae  legis  admonitiones  » uti  monet 
S.  Thomas,  non  dicuntur  praecepta , « in  quantum  suadetur  homini,  propter 
meliora  minus  bona  praetermittat  ».7  Importabile  nefas  est  fieri  Christi 
onus.8 


1 iepweiuvY] 

2 Rom.  15,  16;  Heb.  10,  11;  Apoc.  1,  6;  20,  6. 

3 Summa  Theol.,  3 a,  63,  3. 

4 2 Cor.  5,  20;  Rhii.  2,  17. 

5 ...ev  pua  U7roTay7j^xaT7]pTic7fxevou..  (S.  Ign.  Antioch.,  Eph.  I,  1.  2). 

6 ayuocnjvv] 

7 Contra  Gentes,  3,  c.  130. 

8 Mt.  11,  29  s.;  23,  4. 

Invenitur  tandem  in  Ecclesia  sanctitas  « religiosa  » seu  « spiritualis  »,9 
quae  « vitae  sanctimonia  »,  vel  « vita  devota  » nuncupari  solet,  — cuique  al- 
ludit apostolus,  dum  Galatas  hortatur  ut  « spiritu  ambulent  »,10  et  Romanos, 
ut  « corpora  sua  viventem  hostiam  Deo  exhibeant,  et  nolentes  conformari 
huic  saeculo  intime  reformentur  ad  assequendum  divinum  beneplacitum  ».u 

Haec  tertia  sanctitas  non  iam  intrinsece  theologica,  sed  humana  est;  si- 
quidem, teste  iterum  S.  Thoma,  « optimum  hominis  est  ut  mente  Deo  adhae- 
reat et  rebus  divinis  »;  12  nec  fundamentalis  quidem,  nec  formalis  est,  sed 
proprie  dispositiva,  prioribusque  subordinata.  Ad  ipsam , proprie  loquendo 
« vocamur  in  Ecclesia  »,  dum  exhortamur  omnes  ut  « parati  » inveniamur;  13 
et  ad  illam  specifice  ordinatur  disciplina  evangelica. 

Iamvero  fatendum  est  permixte  confuseque  proponi  in  schemate  triplex 
istud  genus  sanctitatis,  exindeque  non  modo  inepte  nonnunquam  proferri 
Scripturas  Sanctas,14  sed  et  indefinitam  inexactamque  in  pluribus  proponi 
doctrinam. 

2.  His  autem  de  sanctitate  praemissis,  de  ipsa  vocatione  evangelica  no- 
tandum venit,  quod  a primordiis  Ecclesiae,  prout  in  Novo  Testamento  consi- 
gnantur, usque  ad  sancita  nuper  Instituta  perfectionis  saecularia,  constanter 
agnitam  invenire  est  distinctionem  inter  fideles  Christi 15  et  discipulos  Chri- 
sti:16 inter  illos  nempe  qui  evangelicae  doctrinae  eatenus  adhaerent,  ut  quod 
satis  est  operentur  ad  vitam  aeternam,  mandatis  servatis,  utcumque  conse- 
quendam,17 et  illos  qui  in  eadem  doctrina  evangelica  toto  pectore,  dataque 
opera,  excolere  sese  satagant  ad  uberiorem  caritatis  fructum,  exindeque  Chri- 
stum sequi  proprie  dicendi  sunt,  contendentes  Regnum  ipsum  eius  ex  nunc 
ingredi.18 

Iamvero  manifestum  est  eamdem  omnino  non  esse  utriusque  categoriae 
vocationem:  generalis  scii,  seu  omnium  est  vocatio  fidelium,  specialis  vero, 
id  est  non  omnium,  vocatio  discipulorum,19  ita  ut  discipuli  non  mere  vocari 
dicendi  sunt  ad  vitae  sanctimoniam,  sed  eligi-,  altior  enim  in  illis  est  ordo 
gratiarum  disponentium  ad  vitam  aeternam. 

Dolendum  igitur  est  in  schemate  ignorari  ut  plurimum  hanc  summi  mo- 


9 oaiovT]?;  Lc.  1,  75;  Eph.  4,  24;  1 Thess.  2,  10;  1 Tim.  2,  8;  E it.  1,  2; 
Heh.  7,  26. 

10  Gal.  5,  16. 

11  Rom.  12,  1-2. 

12  Contra  Gentes,  3,  c.  130. 

13  Mt.  24,  44. 

14  Io.  10,  10;  Eph.  1,  3-6  (n.  28,  pag.  19,  linn.  5 s.  du  texte). 

15  oi  TC7aaTeu>c6T£<;  ( Act . 15,  5 etc.). 

16  ol  paOyjTaC. 

17  Mt.  19,  17. 

18  Mt.  19,  21. 

19  Lc.  14,  26-27. 

menti  distinctionem,  ita  ut  sequela  Christi  pro  observantia  mandatorum 
habeatur,20  et  invitatio,  seu  vocatio,  in  obligationem  convertatur.21 

3.  Consultum  autem  in  primis  habet  doctrina  evangelica,  ut  ad  remo- 
vendam inordinationem  affectuum,  qua  regnum  impeditur  caritatis,  fruitio 
ipsa  bonorum  temporalium  generose  reducatur,  et  pro  posse  abdicetur.  Exte- 
nuata enim,  per  spirituale  ieiunium,  triplici  concupiscentia,  facilius  refor- 
matur cor  ad  integritatem  affectus  caritatis,  et  ad  illam  libertatem  qua 
« habentes...  tanquam  non  habentes  sint  ».22 

Iamvero  iterum  schema  legenti  constat  essentialem  hanc  asceticam  ra- 
tionem consiliorum  evangelicorum  in  effusa  licet  eorum  definitione  praeter- 
mitti penitus  (incidenter  tantum  occurrit  in  ultimo  capituli  corollario).23 

Non  vacat  singula  de  iisdem  consiliis  dicta  ad  crisim  revocare:  taceri 
vero  nequit  de  evangelica  orationis  disciplina  altum  in  capitulo1  pendere  si- 
lentium, etiam  ubi  de  excitando  caritatis  fervore  agitur,24  aut  de  consequenda 
pastorali  caritatis  perfectione;  25  ac  si  Dominus  nullibi  admonuisset  peten- 
tibus Patrem  dari  bonum  spiritum!  26 

4.  Ad  tractandum  tandem  de  religiosis,  in  expositione  doctrinali  et  pa- 
storali, procedere  non  oportebat  ex  notione  ipsius  status  religiosi,27  et  de- 
sumpta quidem  a definitione  quae  proponitur  in  Codice  luris  Canonici,28 
(in  quo  quidem  iure  attenduntur  in  religiosis  consilia  ex  voto  servanda, 
propter  vim  iuridicam  in  votis  contentam).  In  Codice  enim  de  iuribus  deter- 
minandis directe  sancteque  agitur.  Nec  sufficiebat  loqui  de  « professione  con- 
siliorum »,29  quippe  quae  et  in  Institutis  saecularibus  ab  Ecclesia  sancitur. 
Non  enim  primo  ex  consiliis  evangelicis,  seu  ex  organis  suis,  dispositivis,  de- 
terminatur essentia  vitae  religiosae,  sed  ex  forma  sua  specifica  in  proprio 
proposito  determinata. 

Ex  notione  igitur  « religiosi  » procedendum  erat,  et  quidem  prout  de- 
terminatur in  doctrina  sanctorum.  Non  enim  in  Concilio  solum  agitur  ob- 
servantia illa  externa  religiosa,  quae,  teste  S.  Paulo,  etiam  apud  Pharisaeos 
vigebat,30  sed  de  pietate  interna  religiosa 31  tuenda  et  promovenda,  in  qua 
sanctimonia  ecclesiastica  verticem  attingit.  Religiosum  enim  se  definit  simul- 


20  N.  29,  pag.  18,  linn.  18-23  du  texte. 

21  N.  31,  pag.  20,  linn.  38  s.  « ...  ad  affectuum  humanarum  purificationem  et 

spiritualem  libertatem  conferunt...  ». 

22  1 Cor.  7,  29. 

23  N.  35. 

24  N.  35,  pag.  22,  linn.  39  s. 

25  N.  30,  pag.  19,  linn.  1-8. 

26  Lc.  11,  13. 

27  N.  32,  pag.  20,  linn.  36-40. 

28  Can.  487. 

29  N.  33,  pag.  21,  linn.  14-18. 

30  Op^axsia  Act.  26,  5;  lac.  1,  26  s. 

31  eu<7s(3eia 


ANIMADVERSIONES  SCRIPTAE 


CAP.  IV  DE  ECCLESIA 


265 


que  profitetur  Christus  Dominus,  dum  B.  Matri  respondet:  « In  his  quae 
Patris  mei  sunt  oportet  me  esse  ».32  Siquidem  religiosi,  teste  S.  Thoma,  spe- 
cialiter dicuntur  « qui  totam  vitam  suam  divino  cultui  dedicant,  a mundanis 
negotiis  abstrahentes  »,33  « quasi  holocaustum  Deo  offerentes  »,34  ut  in  « per- 
fectione caritatis  se  exerceant  ».35 

Professio  autem  religiosa,  seu  aperta  declaratio  propositi  religiosi  facta 
coram  Deo  et  hominibus,  licet  ipsa  votum  non  sit,  intrinsecum  spirituale 
vinculum  absolutissimae  perfectionis  religiosae,  seu  sanctimoniae,  idque  ex 
honore  christiano,  efficacissimum  atque  strictissimum;  et  si  fideliter  asservatur 
altiorem  fidei  protestationem  constituit,  soli  martyrio  secunda,  necnon  (ultima 
probatione  religiosa),  disciplinae  Christi  consummationem. 

Si  igitur  dicto  modo  attendatur  quid  sit,  in  conspectu  Dei,  religiosus,  et 
quod  religio  est  « status  spiritualis  perfectionis  »,36  intelligitur  intrinseca  ec- 
clesialitas  religionum,  et  quod  « ut  pupillam  oculi  » custodiendae  sunt,  vigi- 
lando ne  « sal  infatuetur  »,  ne  « spiritus  exstinguatur  »,  ne  « inficiat  fer- 
mentum pharisaeorum  »;  intelligitur  pertinentia  cuiusque  religionis  ad  opus 
evangelicum , et  consequens  oecumenicitas  et  signata  apostolicitas,  iisque 
proinde  sancte  abstinendum  a saecularibus  negotiis,  utcumque  coloratis,  im- 
mobiliterque  insistendum  illi  parti  operis  evangelici  sibi  a Deo  peculiariter 
propositae;  absque  litigiis  tandem  enodentur  pendentes  disputationes  ad 
aequum  tutumque  earum  regimen  ecclesiasticum. 

88 

Exc.mus  P.  D.  CONRADUS  MINGO 
Archiepiscopus  Montis  Regalis 

In  argumento  de  vocatione  ad  sanctitatem,  quae  mihi  videtur  maximi 
momenti  pro  nobis,  sacerdotibus  et  fidelibus,  mihi  liceat  aliquid  breviter 
dicere. 

Affirmatur  in  schemate  sanctitatem  consistere  in  caritate,  id  est  in  amore 
erga  Deum  et  proximum;  haec  enim  est  doctrina  S.  Thomae:  « per  se  quidem 
et  essentialiter  consistit  perfectio  christianae  vitae  in  caritate,  principaliter 
quidem  secundum  dilectionem  Dei,  secundario  autem  secundum  dilectio- 
nem proximi  »;  sed  alii  aliter  sentiunt,  etiam  magistri  et  doctores  magni  no- 
minis: e.  g.  aliqui  dicunt  sanctitatem  consistere  in  unione  cum  Deo,  in  imi- 
tatione Christi,  etc. 

Ego  submissa  voce  dicerem  opportunius  esse  non  definire  ea  quae  adhuc 
sunt  in  disputatione  doctorum.  Sed  si  volumus  in  hac  materia  sequi  vestigia 


32  Lc.  2,  49. 

33  Summa  Theol. , II-II,  81,  1,  ad  5. 

34  Summ.  Theol.,  II-II,  186,  1.  c. 

35  Summ.  Theol. 

36  Summ.  Theol,  II-II,  186,  1.  c. 

S.  Thomae,  Doctoris  maximi,  debemus  aliquo  modo  enucleare  ipsius  senten- 
tiam; nam  in  statu  naturae  lapsae  dilectio  Dei  et  proximi  non  est  possibilis 
sine  sacrificio:  amor  qui  requiritur  est  amor  abnegationis,  et  praesertim 
conformitas  divinae  voluntatis.  Christus  Dominus  incepit  suam  praedicatio- 
nem dicens:  « Poenitentiam  agite,  appropinquavit  enim  regnum  caelorum  » 
(Mt.  4,  17).  In  aliis  Evangelii  locis  solemniter  affirmatur:  « non  omnis  qui 
dicit  mihi  “ Domine,  Domine  ” intrabit  in  regnum  caelorum;  sed  qui  facit 
voluntatem  Patris  mei  qui  in  caelis  est,  ipse  intrabit  in  regnum  caelorum  » 
(Mt.  7,  21);  in  eodem  capite  loquitur  etiam  de  angusta  porta  et  de  arcta  via 
et  addit:  « contendite  intrare  per  angustam  portam:  quia  multi,  dico  vobis, 
quaerent  intrare  et  non  poterunt  » ( Lc . 13,  24);  verus  amor  habetur  si  ob- 
servantur praecepta  divina:  « qui  habet  mandata  mea  et  servat  ea,  ille  est 
qui  diligit  me:  qui  non  diligit  me  sermones  meos  non  servat  » (Io.  14,  21-24). 
Schema  diffunditur,  meo  iudicio,  in  rebus  superfluis;  v.  g.  « Gaudet  autem 
Ecclesia  plures  etc.  » pag.  20,  linn.  29-35;  et  in  rebus  quae  mihi  videntur 
necessariae  silet.  Aliquis  suspicari  potest  quod  Patres  Concilii  timeant  expresse 
nominare  « poenitentiam,  humilitatem,  oboedientiam  » etc.  quia  istae  vir- 
tutes parum  acceptae  sunt  hominibus  nostrae  aetatis. 

2.  In  pag.  18  et  19,  ut  iam  in  6,  dicitur  eadem  esse  sanctitas  pro  om- 
nibus. Cum  iam  ab  aliquo  Patre  conciliari  hoc  observatum  est,  breviter  di- 
cam. Alia  est  sanctitas  illorum  qui  sunt  coniugati,  alia  religiosorum,  sacer- 
dotum etc.  Unde  necessarium  est  ut  illa  affirmatio  bene  explicetur,  secus  in- 
telligi  potest  contra  doctrinam  communem  Ecclesiae. 

3.  Pag.  19,  linn.  40  ss.,  in  eadem  linea  efficientiae  ponuntur  sacramenta 
et  aliae  actiones  sacrae:  sed  mihi  hoc  non  videtur  perfectum;  nam  sacra- 
menta sunt  causae  efficientes  tum  infusionis  tum  augmenti  caritatis,  dum 
aliae  actiones  humanae,  etiam  sub  influxu  gratiae  positae,  sunt  solum  dispo- 
siti vae  caritatis. 

Venerabiles  Patres,  has  observationes  humiliter  subicio  vestro  iudicio:  vos 
iudicate  an  rectae  sint  vel  non. 

Exc.mus  P.  D.  GREGORIUS  MODREGO  Y CASAUS 
Archiepiscopus-episcopus  Barcinonensis 

Thema  cap.  IV  « de  vocatione  ad  sanctitatem  » cum  attingat  ipsam  es- 
sentiam missionis  Christi  et  Ecclesiae  in  mundo,  in  omni  aetate  opportunum 
fuit,  sed  vix  unquam  opportunius  quam  nostris  temporibus.  Ideo  caput  omni 
laude  dignum  existimatur.  Sed  opinor  aliqua  addenda  esse,  et  aliqua  in  me- 
lius emendanda.  Ex  his,  nonnulla  legam;  cetera  secretariatui  scripto  tradam. 

1 . Meo  iudicio,  desideratur  in  capite  quarto  declaratio  circa  « valorem  » 
salvificum  et  sanctificatorem  laboris  humani.  Quod  de  hac  quaestione  fere 
per  transennam  innuitur  in  capite  III,  n.  25,  c , affirmandum  esset  verbis  ex- 
plicitis  et  disertis  in  paragrapho  « de  mediis  ad  sanctitatem  » (cap.  IV,  n.  31). 


ANIMADVERSIONES  SCRIPTAE  - CAP.  IV  DE  ECCLESIA  267 

Formula  dynamica  et  universalis  rationis  qua  homines  in  via  perfectionis 
procedunt  est,  iuxta  mentem  et  locutionem  Novi  Testamenti,  « facere  volun- 
tatem Patris  qui  in  caelis  est  » (Mt.  7,  21).  Sed  voluntas  Patris  caelestis, 
pro  maxima  parte  filiorum  eius,  qui  in  terra  sunt,  in  eo  manifestatur  quod 
panem  quotidianum  sibi  procurare  debent  labore  manuum  suarum  — aut 
etiam  labore  technico,  seu  exercitio  facultatum  animi.  Immo,  etiam  illi  qui 
« independentia  » oeconomica  gaudent,  tenentur  lege  divina  laboris. 

Labor  humanus,  qui,  sine  Christo,  non  esset  nisi  poena  peccati,  per  Chri- 
stum et  in  Christo  nobilitatur  et  evehitur  ad  ordinem  consortii  in  opere  sal- 
vifico redemptionis  humani  generis. 

Ideo  valde  opportunum  videtur  quod  christifideles  explicite  edoceantur 
opus  suae  sanctificationis  et  perfectionis  validissime  exercere  posse  in  labore 
et  per  laborem  quotidianum  professionalem.  Nam,  si  christifideles  maximam 
partem  sui  « temporis  » in  terris  laborando  impendunt,  saepe  « cum  su- 
dore » « et  fatigatione  » hoc  fit  ex  voluntate  Dei.  Quam  voluntatem  Patris, 
si  corde,  mente  et  animo  filiali  in  hac  sua  concreta  et  practica  manifestatione 
amplectuntur,  revera  in  via  sanctitatis  et  iustitiae  incedunt,  consortes  ef- 
fecti Christi  redemptoris. 

Haec  omnia  quae  dixi,  omnino  respondent  « spiritualitati  » Ioannis  XXIII, 
sanctae  recordationis,  et  desumpta  sunt  praesertim  ex  Litteris  Encyclicis 
Mater  et  Magistra,  necnon  ex  textu  concessionis  Indulgentiae  Plenariae  quo- 
tidianae pro  oblatione  laboris  humani  Deo  facta.  Pro  universo  mundo  ho- 
dierno hic  laetus  nuntius  de  « valore  » supernaturali  et  salvifico  laboris  hu- 
mani apprime  respondet  « mentalitati  » populi.  In  mea  dioecesi,  e.  g.,  linea- 
mentum characteristicum  physiognomiae  collectivae  in  « spiritu  laboris  » 
consistit,  et  nemo  fere  est  qui,  non  tantum  ex  necessitate  verum  etiam  ex 
vocatione,  labori  professionali  totis  viribus  non  incumbat. 

Propono  igitur  commissioni  « redactionem  » quandam,  concinnatam  ver- 
bis S.  Pauli  et  Ioannis  XXIII,  quae,  si  placeat,  inseri  posset  in  cap.  IV 
schematis  de  Ecclesia. 

2.  Deesse  videtur  etiam  in  cap.  IV  explicita  mentio  « orationis  ».  Omnes 
fere  paginae  divinae  Scripturae  et  documenta  sacrae  traditionis  « oratio- 
nem » aut  commendant  aut  continent.  Criterium  practicum  vitae  christianae, 
ut  docent  magistri  spirituales,  est  oratio,  qua  homo  vitam  integram  lumine 
« praesentiae  divinae » collustrat,  et  ad  ordinem  religiosum,  sacrum  et 
« sanctum  » elevat. 

Pro  homine  hodierno,  eo  praecise  quod  labori  et  « actioni  » totis  viribus 
incumbere  tenetur,  sacrae  actiones  collectivae  et  externae  sunt  quidem  neces- 
sariae, sed  non  sufficiunt,  immo  nec  « authenticae  » erunt  sine  personali 
« spiritu  orationis  ».  Haec  oratio  sponte  in  illum  sensum  quodammodo  ha- 
bitualem « Dei  praesentis  » efflorescit,  quo  homo  « coram  Deo  ambulat  », 
i.  e.,  in  conscientia  religiosa  habituali  vivit  et  operatur. 

Necessarium  igitur  censeo  aliqua  de  oratione  explicite  tradere  in  capite 
de  vocatione  ad  sanctitatem,  quatenus  oratio  est  medium  necessarium,  non 

modo  ut  homines  salutem  assequantur,  sed  etiam  ut  ad  summam  perfectio- 
nem conscendant. 

3.  De  gratia  habituali,  seu  sanctificante,  in  toto  cap.  IV  schema  tantum 
in  obliquo  loquitur.  Ne  conceptum  catholicum  « sanctitatis  » obscure  et  modo 
loquendi  Novo  Testamento  non  congruo  praebeatur,  clare  apparere  deberet 
quod  sanctitas  ontologica  et  fundamentalis,  sive  iustitia,  verum  Dei  donum 
est,  quo  homo  entitative  et  obiective  « sanctus  »,  i.  e.  « divinae  consors 
naturae  » (cf.  2 Pt.  1,  4),  efficitur. 

De  auxilio  divino,  quod  « gratia  actualis  » in  theologia  hodierna  nomi- 
natur, idem  fere  dicendum:  tantum  in  obliquo  apparet,  nec  unquam  de  eius 
necessitate  et  momento  ex  professo  fit  sermo. 

In  oecumenica  ratione  loquendi,  quae  adeo  nostris  temporibus  commen- 
datur, hae  adnotationes  non  praetermittendae  videntur  si  rectam  doctrinae 
catholicae  expositionem  tradere  intendimus.  E contrario  quis  accusare  posset 
mentem  catholicam  quasi  ipsa  tantum  sollicita  esset  de  sanctitate  seu  iustitia 
ex  operibus,  cum  reapse  Ecclesia  catholica  tanquam  fundamentum  sanctifica- 
tionis personalis  eiusque  progressus  semper  consideraverit  Iustitiam  Dei 
salvificam,  « non  qua  Ipse  iustus  est,  sed  qua  nos  iustos  facit  » (Denzinger- 
Schonmetzer  1529  [799]). 

Plura  alia  scripsi  de  ascetica  christiana,  de  officio  sanctitatis  sacerdotalis, 
de  sanctitate  familiari,  de  convenientia  dividendi  cap.  IV,  de  terminologia 
circa  notionem  « Ecclesia  »,  de  parvis  quibusdam  correctionibus,  quae  in 
redactione  fieri  deberent. 

Sed,  cum  tempus  ad  legendum  non  sufficiat,  ea  omnia  scripto  trado  se- 
cretariatui,  ut  respectivae  commissionis  studio  et  iudicio  submittantur. 

a)  De  ascetica  christiana.  De  mortificatione,  de  abnegatione  et,  in  ge- 
nere, de  « Theologia  Crucis  » schema  in  hoc  cap.  IV  fere  non  loquitur. 
Ascesis  christiana  ne  quidem  nominatur.  Tantum  in  n.  33,  agendo  de  religio- 
sis, apparet  verbum  « abnegatio  ».  Postulatur  igitur  explicita  et  sufficiens 
tractatio  de  hac,  adeo  traditionali  in  Ecclesia,  doctrina  ad  mentem  et  in 
spiritu  Litterarum  Encyclicarum  Ioannis  XXIII  Paenitentiam  agere  (1  iulii 
1962:  A.A.S.,  54,  1962,  pp.  481-491). 

b)  De  officio  sanctitatis  sacerdotalis.  Officium  sanctitatis  quo  episcopi 
adstringuntur  non  debet  « supponi  »,  sed  explicite,  verbis  directis  et  cum 
emphasi  affirmari  et  urgeri.  Caritas  pastoralis  innititur  in  principio  evan- 
gelico,  quod  ita  fere  compendio  exprimi  posset:  « Si  diligis...  pasce  » (cf.  Io. 
21,  15  ss.). 

Officium  sanctitatis  in  presbyteris,  potius  quam  in  motivo  coniunctionis 
cuiusdam  cum  ordine  episcoporum,  in  motivo  christocentrico  fulciri  deberet. 
Sunt  et  ipsi  vere  participes  sacerdotii  Christi. 

Motivum  quod  innuitur  pro  ministris  inferioribus,  immo  et  pro  laicis 
(cap.  IV,  n.  30,  linn.  12-15),  vix  conscientiae  christianae  respondet,  saltem 
quatenus  agitur  de  vocatione  ad  sanctitatem. 

c)  De  sanctitate  familiari.  Paragraphus  circa  « coniuges  parentesque » 

(cap.  IV,  n.  30,  linn.  16  ss.)  ad  totum  ambitum  familiae  extendenda  es- 
set, « filiis  » non  omissis.  Familia,  utpote  quaedam  « Ecclesia  domestica  » 
(cap.  III,  n.  24,  lin.  40),  est  prima  schola  sanctitatis.  Sanctificatio  mundi, 
maxima  ex  parte , ex  sanctificatione  familiarum  pendet.  Utinam  perfectio 
christiana,  serena  moderante  « paedagogia  religiosa  familiari  »,  ex  animo 
« filiorum  » adhuc  infantium  germinans  germinaret...!  Pro  hodierna  athmo- 
sphaera  indisciplinae,  opportunum  esset  mentionem  facere  de  « valore  for- 
mativo  » sanctificatricis  oboedientiae,  necnon  de  officio  quo  parentes  tenentur 
ad  exercendam  suam  auctoritatem  non  ad  libitum,  sed  ex  clara  conscientia 
fungendi  munere  instrumentorum  « voluntatis  Patris  qui  in  caelis  est  ». 

d)  De  convenientia  dividendi  cap.  IV  in  duo  capita  distincta. 

Ex  eo  quod  per  modum  unius  agitur  in  schemate  « de  vocatione  ad  sane- 
titatem  in  genere  » et  « de  religiosis  in  specie  »,  plures  difficultates  exsurgunt. 
Conclusio  cap.  IV,  e.  g.,  undecim  lineas  de  religiosis  et  quinque  tantum  de 
episcopis,  presbyteris,  ministris,  coniugibus  aliisque  omnibus  christifidelibus 
comprehendit.  Videtur  evidens  disproportio.  Melius  esset  separatim  agere 
« de  religiosis  » et  « de  vocatione  ad  sanctitatem  in  genere  »,  ne  unum 
thema  aliud  obscuret.  Religiosi,  ex  quorum  praesentia  et  actione  multa  bona 
Ecclesiae  dilargita  sunt  omni  eius  historico  decursu,  caput  separatum  eviden- 
ter merentur. 

e)  De  terminologia  circa  « Ecclesiam  ».  Nomen  « Ecclesia  » in  toto  fere 
capite  supponit  tantum  pro  Ecclesia  hierarchica,  cum  in  capitibus  praeceden- 
tibus schema  ita  alte  loquatur  de  Ecclesia  comprehendente  hierarchiam  et  fide- 
les. Accuratior  desideraretur  terminologia  theologica. 

f)  Correctiones  quaedam  proponuntur. 

1.  In  prooemio  cap.  IV  (n.  28)  factum  « adoptionis  » renatorum  in 
filios  Dei  tribuitur  Secundae  Personae  Trinitatis,  scii.  Filio.  In  Scriptura 
autem  tribuitur  semper  Patri. 

2.  Minus  placent  verba  « plena  perfectaque  adoptio  ».  Videntur  re- 
dundantia innecessaria. 

3.  In  n.  29  dicitur:  « gratuita  excitante  et  adiuvante  gratia  ».  Qualifi- 
cativum  « gratuita  » redundat. 

4.  In  toto  schemate  fit  una  tantum  allusio  ad  sacramenta  ut  sanctifi- 
cationis media  (n.  31),  et  quidem  quasi  per  transennam.  Sacramenta  vero 
maius  momentum  habent  in  sanctificatione  christiana. 

5.  In  n.  32  negative  dicitur  quod  status  religiosus  non  est  interme- 
dium quid  inter  clericalem  et  laicalem  statum.  Quid  est  ergo  positive?  et  cur 
est  status  specialis  in  Ecclesia?  Declarandum  esset. 

Textus,  qui  inserendus  schemati  proponitur.  Inter  sanctificationis  media, 
summis  laudibus  a Sancta  Synodo  prosequitur  eorum  christifidelium  praxis, 
qui,  « in  labore  et  in  fatigatione  operantes  » (cf.  2 Thess.  3,  8;  3,  10.  12; 
l Thess.  4,  11),  sive  animi  sive  manuum  suarum  labores  Deo  iugiter  offe- 
runt (cf.  Decretum  S.  Poenit.  Apost.,  25  nov.  1961:  A.A.S.,  53,  1961, 
pag.  827),  et  hac  ratione  cum  Deo  « in  Christo  Iesu  » adeo  mente  et  corde 

coniunguntur,  ut  et  per  ipsos  Sanctissimi  Redemptoris  labor  quodammodo 
continuetur,  et  humanum  opus,  nobilitate  decoratum,  superna  virtute  pol- 
leat ad  sanctificationem  perfectionemque  homines,  qui  ipsum  exercent,  per- 
ducendos, itemque  ad  impertiendos  et  propagandos  fructus  christianae  Red- 
emptionis (cf.  Litt.  Encycl.  Ioannis  XXIII,  15  maii  1961,  Mater  et  Magistra-. 
A.A.S.,  53,  1961,  pp.  460-462). 


90 

Exc.mus  p.  d.  casimirus  morcillo  gonzales 

Archiepiscopus  Caesaraugustanus 

28.  (Prooemium).  Mysterium  Ecclesiae,  quod  a Sancta  Synodo  sollem- 
niter annuntiatur,  quam  maxime  mundo  universo  praefulget  in  sanctitate 
quam  ipsi,  ut  dilectae  sponsae,  acquisivit  et  donat  Christus  Dominus  seipsum 
tradens  pro  ea,  mundans  lavacro  aquae  in  verbo  vitae  (cf.  Eph.  5,  25-26). 

Ideoque  Ecclesia  non  modo  gens  sancta,  populus  acquisitionis  est 
(cf.  1 Pt.  2,  9),  verum  etiam  sacramentum  sanctificationis  pro  omnibus,  his 
in  terris  est  constituta,  ita  ut  sanctitas  ex  divina  institutione  et  ipsius  vitam 
intimam  et  missionem  essentialem  constituat. 

Electi  namque  ante  mundi  constitutionem  ut  essent  sancti  et  immacu- 
lati, praedestinati  in  adoptionem  filiorum  per  Iesum  Christum  (cf.  Eph.  1, 
3-5),  per  Ecclesiam  et  in  Ecclesia  vocationem  suam  multiformiter  attingunt 
ut  testimonium  sanctitatis  eius  numquam  deficiat;  quosdam  autem  inter  illos 
benigne  eligit  Deus;  ut  per  statum  vitae  ab  Ecclesia  sancitum,  huius  univer- 
salis vocationis  ad  Regnum  caelorum  praeclarum  in  mundo  ferant  exemplum 
et  testimonium. 

29.  (De  universali  ad  sanctitatem  vocatione).  Deus,  solus  bonus,  iustus, 
misericors  (cf.  2 Mac.  1,  24-25),  omnisque  sanctitatis  fons,  populo  suo  electo 
sanctus  esse  voluit,  ut  et  filii  populi  Deo  suo  sancti  essent  ( Lev . 20,  26).  Quod 
autem  inchoate  in  V.  T.  populo  israelitico  evenit,  Christus  Iesus,  Pontifex 
Sanctus  (cf.  Heb.  7,  26),  Sanctus  Dei  ( Lc . 4,  34)  plene  ac  perfecte  in  novi 
foederis  per  oblationem  proprii  corporis  (Heb.  10,  10),  adimplevit,  consum- 
mans in  aeternum  sanctificatos  (Heb.  10,  14).  Vita  enim  quam  venit  homi- 
nibus dare,  immo  abundantius  dare  (cf.  Io.  10,  10)  in  filiis  redemptionis 
peccatum  destruit  (cf.  Rom.  6,  6)  et  « divinae  consortes  naturae  » (2  Pt. 
1,  4)  effecti,  filii  Dei  et  nominantur  et  sunt  (cf.  1 Io.  3,  1). 

Christianus  mortuus  peccato  (Rom.  6,  10),  cum  Christo  consepultus 
(Rom.  6,  4;  Coi.  2,  12)  conresuscitatus  et  convivificatus  (cf.  Eph.  2,  5-6) 
per  operam  sanctificantis  Ecclesiae,  vivens  Deo  (Rom.  6,  10),  induere  debet 
D.  N.  Iesum  Christum  (Rom.  13,  14)  mores  paganorum  relinquere  (1  Thess. 
4,  2-8)  et  non  iam  secundum  carnem  (Rom.  8,  1)  neque  in  vanitate  sensus 
sui  (Eph.  4,  17)  sed  in  Christo  (Coi.  2,  6)  ut  filius  lucis  (Eph.  5,  8)  digne  Deo 
per  omnia  placens  ambulare  (cf.  Coi.  1,  10). 

Caritas  enim  quae  a Spiritu  Sancto  una  cum  Patre  et  Filio  inhabitante 

in  cordibus  nostris  diffunditur  (cf.  Rom.  5,  5;  Io.  14,  23)  augeri  et  in  dies 
crescere  potest  et  debet  sedula  cooperatione  hominis,  excitante  et  adiuvante 
gratia  tum  in  usu  mediorum  sanctificationis  quibus  Ecclesiam  suam  ditavit, 
tum  in  servitio  Deo  fratribusque  praestando  caritate,  quae  est  vinculum 
perfectionis  {Coi.  3,  14). 

Proinde  pro  omnibus  et  singulis,  cuiuscumque  status  vel  ordinis,  sive 
in  saeculo  sive  in  religione  degentibus,  una  est  christiana  sanctitas,  baptisma- 
tis gratia  sanctificante  constituta,  caritate  principaliter  perficienda,  ad  cuius 
plenitudinem  Dominus  cunctos  vocat,  ad  quam  igitur  omnes  iuxta  vires 
secundum  mensuram  donationis  Christi  (cf.  Eph.  4,  7)  acceptas,  toto  animo 
tendere  debent. 

30.  (De  mediis  ad  sanctitatem).  Quoniam  autem  Omnipotens  Deus  nos 
sine  nobis  sanctificare  nollit,  cooperatio  humana  actioni  salutiferae  Christi 
et  Ecclesiae  omnino  requiritur.  Quae  omnium  prima  est  plena  acceptatio  pro- 
positi necnon  sacramenti  voluntatis  Dei  nostri  (cf.  Eph.  1,  7-9),  seu  fidei. 
Fide  personae  ipsi  operique  salvificae  Christi,  omnibusque  mediis  ab  ipso  in 
Ecclesia  institutis,  sacramentis  scilicet,  christifidelis  inhaeret;  fide  in  fruc- 
tuoso usu  illorum  mediorum  sese  recte  disponit;  fide  in  lectione  verbi  reve- 
lati necnon  in  oratione  liturgica  et  privata  cum  Deo,  fonte  sanctitatis,  se  unit. 

Opera  vero  sine  quibus  fides  mortua  manet  {lac.  2,  20)  sunt  opera  cari- 
tatis seu  primi,  maximi  et  necessarii  mandati,  iuxta  Domini  promulgationem 
{Mt.  22,  38);  caritas  nempe  supernaturalis  qua  christianus  Deum  super 
omnia,  et  fratres  ut  seipsum  propter  Deum  amat.  Et  si  quis  Deum  Dominum 
diligit,  sermones  eius  servat  {Io.  14,  23),  abnegat  semetipsum,  tollit  crucem 
suam  eumque  sequitur  {Mt.  16,  24)  per  viam  cum  mandatorum  tum  etiam 
consiliorum  omnibus  patentem. 

31.  {Consilia  evangelica).  Ineffabilis  Christi  Salvatoris  sollicitudo  erga 
salutem  hominis  redempti,  quo  facilius  iter  ad  sanctitatem  praeberet,  ei  non 
tantum  voluntatem  suam  manifestavit  in  praeceptis,  sed  etiam  in  pluribus 
quae  sub  multiformi  consilio  in  nuntio  evangelico1  prostant.  Legem  et  iter 
et  conditiones  sanctitatis  universis  temporibus  et  hominibus  Dominus  pro- 
mulgat dum  spiritum  beatitudinum  in  sermone  montano  asseclis  suis  inculcat. 

Tria  imprimis  praeclara  exstant  illa  consilia  quae  evangelica  inde  ab  anti- 
quis temporibus  appellari  consueverunt,  paupertatis  scilicet,  castitatis  et 
oboedientiae,  quae  etsi  perfectionem  non  constituunt,  ad  eam  assequendam 
maxime  conferunt. 

Huiusmodi  etenim  consiliorum  ope,  ea  facilius  removentur,  per  quae 
impediri  posset  ne  totaliter  affectus  hominis  tendat  in  Deum:  triplex  vide- 
licet concupiscentia  illa,  carnis,  oculorum  et  inordinatae  voluntatis  quae,  iuxta 
S.  Ioannem  ex  mundo  est  (cf.  1 Io.  2,  16).  Moderatur  insuper  vel  quietatur 
consiliorum  auxilio,  humanus  animus  a nimia  sollicitudine  in  dispensatione 
exteriorum  rerum,  in  familiae  necessitudinibus,  in  dispositione  propriorum 
actuum,  ex  quo  liberius  Christi  discipulus  Deo  diligendo  eique  serviendo 
vacare  potest  (cf.  1 Cor.  8,  32;  Lc.  18,  22).  Consiliorum  denique  voluntaria 

ac  religiosa  obligatione,  potest  homo  se  suaque  perfectius  offerre  Deo,  quasi 
in  spirituale  sacrificium,  immo  et  holocaustum,  si  voto  permanente,  etiam 
privato,  ad  consilia  astringatur  (cf.  S.  Thomam,  II-II,  q.  186,  a.  7). 

Praxi  itaque  consiliorum,  christiani,  ad  Domini  vitae  terrestris  formam 
et  genus  propinquius  accedunt.  Atque  exinde  fidelis,  vitae  moribus  consi- 
liorum spiritu  informatis,  signum  et  testimonium  evadit  conspicuum  novae 
vitae  evangelicae,  immo  et  beatae  vitae,  christianae  fidelitati  promissae.  Pau- 
pertas namque,  in  filiorum  Dei  libertate  amplexa,  signum  erit  praestantiae 
bonorum  regni  caelestis  et  actuosum  christianae  fraternitatis  testimonium. 
Virginitas  quoque,  seu  Deo  dicata  castitas,  Deo  dante  promissa  eoque  adiu- 
vante  servata,  signum  erit  totalis  deditionis  Deo,  propter  seipsum  dilectum, 
ac  simul  principium  omnibus  patens  spiritualis  fecunditatis  in  mundo.  Oboe- 
dientia denique  erga  praepositos,  Christi  vices  gerentes,  veram  imitationem 
ostendit  sacrificalis  oboedientiae  Christi,  oboedientis  usque  ad  mortem,  mor- 
tem autem  crucis  (cf.  Phil.  2,  8). 

Tria  igitur  praedicta  consilia  evangelica,  propter  eorum  ad  sanctitatem 
efficaciam  indeque  provenientem  sanctitatis  exemplaritatem,  Ecclesiae  enixe 
commendat. 

Haec  autem  consilia  eorumque,  uti  sanctitatis  causa  et  signum,  praestan- 
tissimam  efficaciam,  nullus  reservata  existimet  solis  illis  qui  ea  absolute  in 
religiosae  vitae  institutis  amplectuntur.  Licet  enim,  non  omnes  Christi  disci- 
puli ad  plenam  consiliorum  praxim  vocentur,  omnes  tamen  secundum  pro- 
prium donum  a Deo  acceptum  et  secundum  supernaturalis  prudentiae  nor- 
mas, ad  illa  pro  posse  servanda  invitantur.  Cum  enim  cuncti  ad  sanctitatem 
vitae  procurandam  vocati  sint  et  obligati,  ita,  consiliorum  spiritu,  proprios 
affectus  in  usu  ac  fruitione  quarumcumque  rerum  moderare  debent,  ut  a 
caritate  perfecta  prosequenda  minime  impediantur,  prae  oculis  habita  moni- 
tione apostoli:  « Tempus  breve  est;  reliquum  est,  ut  qui  habent  uxores, 
tanquam  non  habentes  sint;  et  qui  flent,  tanquam  non  flentes;  et  qui  gau- 
dent, tanquam  non  gaudentes;  et  qui  emunt  tanquam  non  possidentes;  et 
qui  utuntur  hoc  mundo,  tanquam  non  utantur  ...  » ( 1 Cor.  7,  29,  31).' 

Gaudet  autem  Ecclesia  plures  in  sinu  suo  inde  ab  antiquitate  extitisse 
ab  ea  laudatos  anachoretas,  continentes,  virgines  ac  viduas.  Plures  enim  fue- 
runt et  adhuc  sunt  viri  et  mulieres  qui  haec  consilia,  vel  quaedam  vel  omnia, 
excitante  Dei  gratia  privatim  observant,  etiam  aliquando  voto  obstricti,  sese 
toto  corde  Deo  summe  dilecto  consecrantes  et  servitio  diffusionis  amoris  de- 
dicantes, sive  contemplatione,  sive  apostolicis  laboribus  susceptis,  sive  spiri- 
tualibus exhortationibus  sparsis. 

Omnibus  ergo  iter  patet  ad  perfectionem  caritatis  prosequendam,  sicut 
et  omnes  ad  illam  vocantur  in  unitate  Corporis  mystici.  Nec  tamen  omnes 
uno  eodemque  modo  illud  percurrunt  nec  iisdem  mediis  ea  ipsa  plenitudine 
utuntur,  sed  mensura  qua  unicuique  Dei  vocatione  datum  est  (cf.  1 Cor. 
7,  7)  et  mensura  fidelitatis  et  operositatis  quibus  illi  divinae  vocationi  respon- 
detur. Dum  enim  aliqui  ad  praxim  consiliorum  evangelicorum  in  statu  per- 

manenti  vitae  ab  Ecclesia  publice  sancito  vocantur,  alii  sive  coniugati  sive 
extra  matrimonium  in  mundo  viventes,  et  spiritum  et  praxim,  iuxta  condi- 
tiones proprias,  consiliorum  sequi  conantur. 

32.  (De  multiformi  unius  sanctitatis  exercitio ).  In  variis  igitur  vitae 
generibus  et  officiis  una  sanctitas  excolitur  quae  constans  constituit  in  Eccle- 
sia et  multiplex  exercitium  et  praeclarum  multiforme  testimonium,  non  quod 
iam  Ecclesia  perfecta  sit,  tot  ac  tantis  naturae  humanae  suorum  membrorum 
viatorum  foedata  miseriis,  sequitur  autem  si  quo  modo  unumquodque  mem- 
brum comprehendat  in  quo  et  comprehensum  est  a Christo  Iesu  (cf.  Phil. 
3,  12). 

« Sancti  » etenim  christifideles  iure  sicut  in  primaevis  Ecclesiae  exordiis 
retinentur  ( Rom . 16,  2;  2 Cor.  1,  1;  13,  12)  et  ideo  signum  sunt  sanctitatis 
Ecclesiae,  dum  gratia  sanctificante  donisque  comitantibus  ditati,  Deo  inser- 
viunt in  propria  sua  vocatione  et  peculiari  statu  vitae,  ac  praesertim  cum 
fidem  suam  et  nomen  christianum  heroico  aliquoties  animo  profitentur.  Sanc- 
tiores tamen  sint  oportet  similiter  omnes  et  ad  perfectionem  sui  status  ten- 
dere tum  ex  voluntate  Christi  vehementer  invitantis  tum  ad  hoc  quod  Ec- 
clesia missionem  suam  plenius  adimpleat. 

Sacra  Synodus  imprimis  episcopos  et  presbyteros,  qui  vi  sacramenti  Or- 
dinis ad  totius  populi  Dei  sanctificationem  consecrantur,  enixe  et  peraman- 
ter hortatur  ut,  ad  imaginem  Christi  novi  testamenti  sacerdotis,  ministerium 
suum  sancte,  alacriter  et  fortiter  adimpleant,  aemuli  illorum  Pontificum  et 
sacerdotum  qui,  saeculorum  decursu,  in  humili  saepe  et  abscondito  servitio, 
praeclaram  sanctitatis  propaginem  reliquerunt.  Ordo  enim  episcoporum  in 
conditione  vocationis  ad  perfectum  caritatis  pastoralis  exercitium  constitui- 
tur. Presbyteri  autem  omnes  et  de  eorum  sollicitudine  pastorali  communi- 
cant et  in  eodem  eucharistico  sacrificio  offerendo  episcopis  coniunguntur  ad 
supremum  cultum  Deo  Patri  praestandum. 

Coniuges  parentesque  libenter  alloquitur  S.  Synodus  ut,  gratia  et  impulsu 
ex  matrimonii  sacramento  promanantibus,  in  vita  coniugali  et  familiali  iter 
specificae  suae  sanctitatis  adinveniant,  amore  fideli  se  invicem  in  vita  gratiae 
sustineant  et  prolem  amanter  a Deo  acceptam  christiana  mente  et  evangelicis 
virtutibus  imbuant.  Ita  namque  exemplum  indefessi  et  generosi  amoris  omni- 
bus praebent,  fraternitatem  caritatis  aedificant  et  fecunditatis  Matris  Eccle- 
siae testes  et  cooperatores  existunt,  in  signum  illius  dilectionis  qua  Christus, 
sponsam  suam  dilexit  Seque  pro  ea  tradidit  (cf.  Eph.  5,  25). 

Denique  pro  omnibus  christifidelibus  supremas  vires  a Deo  adprecatur 
ut  iidem  in  ardua  sanctitatis  via,  magno  animo,  nec  praxi  consiliorum  ne- 
glecta, indefesse  progrediantur. 

33.  (De  praxi  consiliorum  in  statu  vitae  ab  Ecclesia  sancito).  Nil  mirum 
si  praedicta  consilia  evangelica,  in  verbis  et  exemplis  Domini  fundata,  in 
vita  Sacratissimae  Virginis  Mariae,  Christo  filio  suo  simillimae,  collucentia, 
et  ab  apostolis,  a sanctis  Patribus  et  ab  Ecclesiae  Doctoribus,  praxi  quoque 
et  doctrina  commendata,  complures  christiani  specialiter  vocati,  amplectan- 

tur,  atque  ad  ea  perfectius  servanda,  votorum  vinculo,  in  consociata  et  re- 
gulari vita,  voluntarie  obligentur.  Huiusmodi  autem  eorum  stabilis  vitae 
forma,  ab  Ecclesia  recognita  atque  sancita,  atque  status  acquirendae  perfec- 
tionis vocata,  velut  arbor  ex  germine  divinitus  dato  mirabiliter  et  multipli- 
citer in  agro  Domini  crescit  et  ramis  diffunditur. 

Status  iste,  ratione  habita  divinae  Ecclesiae  constitutionis,  non  est  inter- 
medium quid  inter  clericalem  et  laicalem  conditionem,  sed  ex  utraque  parte 
christifideles  quidam  a Deo  vocantur,  ut  in  Ecclesiae  mysterio  peculiari  dono 
fruantur  et  servitio  mancipentur. 

34.  (De  momento  statuum  perfectionis  acquirendae  in  Ecclesia).  Cum 
multiformis  Dei  gratia  hominibus  collata,  in  aedificationem  totius  Corporis 
Christi  a Deo  dispensetur,  pretiosum  professionis  consiliorum  donum,  se- 
dula fidelitate  a religiosis  est  administrandum,  ut  praeclarum  evadat  testi- 
monium indeficientis  Ecclesiae  sanctitatis.  Plenior  equidem  illa  abnegatio, 
quae  in  horum  consiliorum  professione  continetur,  dum  Christi  exinanitio- 
nem et  crucem  pressius  imitatur,  novam  vitam  redemptione  Christi  acquisi- 
tam manifestius  significat  et  resurrectionem  et  gloriam  regni  caelestis  clarius 
praenuntiat. 

Ideo  cum  evangelica  consilia  suos  asseclas,  per  caritatem  ad  quam  du- 
cunt, Ecclesiae  eiusque  mysterio  speciali  modo  coniungant,  spiritualis  eorum 
vita  bono  totius  Ecclesiae  devoveatur  oportet.  Cum  enim  a dilectione  Dei 
defluat  ipse  proximi  amor,  a professione  Deum  perfecte  diligendi,  derivat 
officium,  cum  ea  intime  connexum,  pro  viribus  scilicet  prece  actuosaque 
opera,  laborandi  ad  regnum  Christi  in  animis  radicandum  et  roborandum,  il- 
ludque  ad  omnes  plagas  dilatandum. 

35.  ( Sub  auctoritate  Ecclesiae).  Cum  ecclesiasticae  auctoritatis  munus 
sit  populum  Dei  pascere  et  ad  pascua  uberrima  ducere  (cf.  Ez.  34,  14),  ad 
ipsam  pertinet  evangelica  consilia,  quibus  perfectio  caritatis  erga  Deum  et 
proximum  singulariter  fovetur,  fideliter  explicare,  eorumque  publicam  pro- 
fessionem legibus  suis  sapienter  moderari,  sicut  inde  ab  antiquitate  pro  coe- 
nobiis et  monasteriis  provide  fecit.  Quare  Ecclesia,  Spiritus  Sancti  impul- 
sus docilis  sequens,  Regulas  a praeclaris  viris  et  mulieribus  propositas  cum 
laude  recepit,  et  ulterius  ordinatas  authentice  adprobavit;  necnon  Institutis 
ad  perfectionem  prosequendam  passim  erectis,  ut  omni  modo  crescant  atque 
floreant,  auctoritate  sua  invigilante  et  protegente,  semper  et  ubique  adfuit. 

Quo  autem  melius  necessitatibus  totius  dominici  gregis  provideatur,  Ro- 
manus Pontifex,  ratione  sui  in  universam  Ecclesiam  primatus,  quodcumque 
perfectionis  Institutum  ac  sodales  singulos,  intuitu  utilitatis  communis,  sibi 
soli  subiicere  atque  ab  Ordinarii  loci  iurisdictione  eximere  potest.  Quod  at- 
tinet ad  ipsos  sodales,  iidem  in  officio  erga  Ecclesiam  ex  peculiari  suae  vitae 
forma  adimplendo,  reverentiam  et  oboedientiam,  iuxta  canonicas  leges,  prae- 
stare debent  episcopis,  ob  eorum  in  Ecclesiis  particularibus  auctoritatem  pa- 
storalem et  ob  necessariam  in  labore  apostolico  unitatem  et  concordiam.  Pe- 
culiari enim  vocatione  sua  constituti  sunt  validi  et  propinqui  sacrae  hierar- 

chiae  ac  ministrorum  cooperatores  necnon  fidelium  adiutores  in  regno  Christi 
provehendo  et  stabiliendo. 

36.  ( Aestimanda  est  consecratio  consiliorum  evangelicorum).  Magni  ergo 
faciant  christifideles  professionem  consiliorum  evangelicorum,  quae  eo1  pluris 
per  se  aestimanda  est,  quo  intimior  atque  firmior  fit  Deo  consecratio.  In 
singulis  autem  huius  consecrationis  meritum  a caritate  qua  imperatur  ma- 
xime pendet.  Professio  vero  publica,  in  suis  elementis  constitutivis  coram  Deo 
et  Ecclesia  considerata,  melior  est  cum  ligamine  perpetuo  quam  cum  vinculo 
temporaneo  suscepta.  Dispari  enim  illa  firmitate  diverso  etiam  gradu  quis 
vivendi  formam  Christi  et  Sanctae  Ecclesiae,  cum  Sponso  suo  indissolubiliter 
unitae,  in  oboedientia,  paupertate  et  sacra  virginitate  imitatur. 

Omnes  tandem  christifideles  perspectum  habeant,  consiliorum  evangeli- 
corum praxim,  quamvis  renuntiationem  secum  ferat  quorumdam  bonorum 
certo  laudabilium,  vero  profectui  personae  humanae  tamen  non  obstare  sed 
summopere  prodesse.  Consilia  enim,  in  caritate  et  secundum  cuiusque  per- 
sonalem vocationem  suscepta,  ad  affectuum  humanorum  purificationem  et 
spiritualem  libertatem  non  parum  conferunt,  fervorem  caritatis  iugiter  exci- 
tant, variis  modis  humanae  societati  promovendae  prosunt,  et  praesertim  ad 
vitae  genus,  quod  pro  se  elegit  Christus  Dominus,  quodque  Mater  eius  virgo 
subsecuta  est,  hominem  christianum  magis  conformant. 

37.  ( Conclusio ).  Idcirco  Sacra  Synodus  in  nomine  Domini  confirmat  ac 
laudat  innumeros  viros  ac  mulieres,  fratres  ac  sorores,  qui  fideli  et  humili 
praxi  praedictae  consecrationis  Sponsam  Christi  condecorant  omnibusque  ho- 
minibus generosa  atque  diversissima  servitia  praestant. 

Meminerint  ergo  omnes  peculiariter  vocati,  suum  esse  commune  officium, 
ut,  fideles  suae  professionis  executores  effecti,  per  ipsos  Ecclesia  revera  Chri- 
stum in  dies  melius  commonstret,  vel  in  monte  contemplantem,  vel  ad 
turbas  condonantem,  vel  aegrotos  et  saucios  sanantem  ac  peccatores  ad  bo- 
nam frugem  convertentem,  vel  pueris  benedicentem,  vel  denique  omnibus 
benefacientem. 

Quoniam  vero  omnes  fideles  ad  sanctitatem  spiritu  evangelico  prosequen- 
dam tenentur,  unusquisque  sedulo  curet,  ut  in  qua  vocatione  vocatus  est, 
in  ea  permaneat  atque  magis  excellat,  ad  maiorem  gloriam  Christi,  qui  omnis 
sanctitatis  est  origo  et  exemplar,  et  ad  uberiorem  Ecclesiae  sanctitatem. 

\_Subsignavit  etiam ] Franciscus  O.  P.,  ep.  Salmantinus. 

Exc.mus  P.  D.  SANCTUS  MORO  BRIZ 
Episcopus  Abulensis 

Cap.  hoc  IV  « De  vocatione  ad  sanctitatem  »,  humili  meo  iudicio,  valde 
opportunum  est  et,  — licet  perfectibile  — , usque  retinendum. 

Liceat  tamen  simplicem  quandam  animadversionem  indolis  pastoralis  in- 
nuere. Optarem  profecto  nn.  28-30  (pag.  18-19)  aptius  congruere,  sive  in- 

timius  « syntonizare  » (sit  venia  verbo)  menti  Summi  nostri  Pontificis  feli- 
citer regnantis. 

Ad  instar  demonstrationis,  iuverit  haec  summatim  praenotare: 

a)  Summus  Pontifex,  — in  allocutione  vere  « programmatica  » diei 
29  septembris,  toties  iam  laudata  — quatuor  fines  principaliores  Concilio  isti 
Oecumenico  assignans,  aiebat:  « Argumentum  princeps  quod  in  hac  altera 
sessione  Concilii  proponitur  est  intimam  Ecclesiae  naturam  indagare...;  eius 
definitionem  exhibere  (ut  vera  et  primaria  constitutio  Ecclesiae  ediscatur 
eiusque  missio...)  declarare  quid  de  seipsa  Ecclesia  sentiat...  ».  Deinde,  tan- 
quam  aliam  primariam  causam  indicti  Concilii  (italice,  forte  pressius,  « un 
altro  principalissimo  scopo...  »)  enumerat  Ecclesiae  renovationem-.  « Posita 
enim  — ait  Summus  Pontifex  — intima  necessitudine  Ecclesiae  cum  Christo, 
Ecclesia  vult,  mediante  hoc  Concilio,  imaginem  suam  in  Christo  inquirere  » 
(italice,  iterum  in  versione  authentica,  dicitur  « rispecchiarsi  »:  in  Cristo, 
quasi  in  speculo,  imaginem  suam  conspicere).  « Si  quid  umbrae,  si  quid  vitii 
post  hanc  contemplationem  in  vultu  suo...  animadvertat...,  opus  est  ut  Ec- 
clesia se  renovet,  se  corrigat...  ». 

Igitur,  ex  quatuor  Concilii  finibus,  hos  in  praesenti  retineamus,  scilicet: 
veram  Ecclesiae  faciem  mundo  exhibere,  necnon  Ecclesiae  renovationem. 

b)  (Praenotamen  secundum).  Inter  ceteras  Ecclesiae  notas  et  proprie- 
tates, dinumeranda  utique  sanctitas:  ontologica,  ut  aiunt:  sanctissimus  enim 
Ecclesiae  Auctor  et  Caput,  Christus;  similiter  eius  quasi-anima,  Spiritus 
Sanctus;  sancta  eius  doctrina  fidei  et  morum,  leges  et  praecepta,  sacrificium 
et  sacramenta,  eiusdem  fructus  (gratia,  virtutes,  charismata).  Sanctitas  quoque 
moralis  seu  membrorum,  in  tribus  solitis  gradibus  (aliqua  membra,  sanctitate 
heroica;  plura,  sanctitate  perfecta;  plurima,  sanctitate  ordinaria,  — absentia 
peccati  mortalis  — ). 

Nota  vero  sanctitatis  non  implicat  profecto  omnium  membrorum  sancti- 
tatem (inter  quae  erunt  semper  peccatores). 

c)  At  nostris  diebus  « quanta  malignatus  est  inimicus  in  sancto  »!... 
— non  modo  inter  paganos,  sed  in  sinu  Ecclesiae  — , numerus  hominum  pec- 
catorum est  vere  tam  ingens  ut  omnem  excedat  mensuram.  Est  factum  luc- 
tuosissimum; et  nimis  notorium  ut  celari  possit.  (Cogitate  quot  sint  christi- 
fideles  qui  — non  iam  Ecclesiae  praecepta,  uti  de  sacro  audiendo,  de  com- 
munione paschali...  — , sed  divinam  ipsam  legem  graviter  transgrediuntur. 
Exempli  causa,  septimum  decalogi  praeceptum,  et  sextum  praesertim...). 

Hodie  veluti  novi  fontes  peccati  continuo  scaturiunt:  ex  infanda  prolis 
limitatione,  e feminarum  inhonesto  vestiendi  more,  ex  cinematographaei  et 
televisionis  abusu,  ex  oblectamentis  ad  publicas  piscinas,  ad  littora  ma- 
ris... etc. 

Quod  longe  deterius  est,  habetur  sic  dicta  « organizatio  peccati  »,  immo 
vel  « ipsa  notio  peccati  quasi  iam  amissa  » diceretur  (recolere  iuvat  Pii  XI 
et  Pii  XII  notissima  documenta...).  Quasi,  intra  sic  dictos  christifideles, 
regnum  Satanae  benedictum  Christi  imperium  supplantasset! 

Praeter  gravissimas  Dei  offensas  et  S.  Matris  Ecclesiae  dedecus,  nemo 
non  videt  quantum  obstet  (haec  morum  corruptio  tot  numero  catholicorum) 
et  paganorum  conversioni  et  unioni  cum  Ecclesia  fratrum  Christianorum 
separatorum. 

d)  Hisce  praelibatis,  perpendamus  breviter  tenorem  huius  capitis 
« De  vocatione  ad  sanctitatem  ».  In  eo  bis  apparet  — appendicis  instar  — , 
vehemens  utique  adhortatio  ad  sanctitatem;  sed  quis  diceret  adhortationem 
hanc  quasi  abstracte  fieri,  non  quidem  hominibus  catholicis  nostri  temporis, 
sed  legioni  cuidam  caelitum  sive  iustorum  — quasi  hi  unice  Ecclesiam  inte- 
grarent — , qui  ulterius  invitantur  ad  sanctitatem  augendam.  Conferantur 
n.  29  linn.  18  et  31;  n.  30  lin.  26.  « Omnes  ergo  christifideles  ad  caritatem 
perfectam  vires  extendant...  ».  « Sacra  Synodus  pro  omnibus  christifidelibus 
a Deo  adprecatur  ut  iidem  in  arduo  sanctitatis  itinere  magno  animo  progre- 
diantur ». 

Conclusio.  Salvo  meliore  iudicio,  quo  duplex  ille  primarius  Concilii  finis 
efficacius  attingatur,  nimirum  veram  Ecclesiae  faciem  mundo  ostendere,  et 
Ecclesiam  renovare...,  praestaret  ut,  in  hoc  capite  « De  vocatione  ad  sancti- 
tatem »...,  invitentur  quidem  christifideles  ad  sanctitatem,  attamen  optabile 
esset  praeterea  ut  Sacrosancta  Synodus  breviter  saltem,  immo  vel  duabus  li- 
neis — si  ita  placeat  — , at  simul  vehementer,  Dei  nomine,  doleat  de  tristis- 
simo statu  peccati,  in  quo  tot  Ecclesiae  filii  misere  pereunt,  eosque  paterna 
gravissimaque  hortatione  urgeat  ut  in  beatissima  Dei  gratia  et  amicitia  iugi- 
ter  vivere  satagant! 

Exc.mus  P.  D.  VILLELMUS  MOTOLESE 
Archiepiscopus  Tarentinus 

1.  Gap.  IV  schema  in  universum  consideratum,  meo  humili  iudicio, 
mancum  videtur,  cum  in  luce  ponantur  extraordinaria  tantummodo  adiu- 
menta  ad  sanctimoniam  comparandam;  dum  ne  verbum  quidem  fit  de  illis  au- 
xiliis, quibus  christifideles,  ordinariis  rerum  adiunctis,  sanctitatem  attingere 
possunt  ac  debent.  Quinimmo,  in  exponendis  rebus  ratio  proponitur  quae 
cum  generali  christianorum  vivendi  modo  minime  congruit.  Sanctitudo  enim 
comparatur  et  divinis  praeceptis  obtemperando  et,  peculiaribus  quidem  re- 
rum adiunctis,  evangelica  quae  dicuntur  consilia  sectando. 

2.  Praeterea  in  schemate  exhibeatur  Christus  hisce  Leonis  XIII  ver- 
bis: « Magister  et  exemplar  sanctitatis  omnis  Christus  est;  ad  cuius  regulam 
aptari  omnes  necesse  est,  quotquot  avent  beatorum  sedibus  inseri.  Iamvero, 
haud  mutatur  Christus  progredientibus  saeculis,  sed  idem  heri  et  hodie  et  in 
saecula.  Ad  omnium  igitur  aetatum  homines  pertinet  illud:  « Discite  a me, 
quia  mitis  sum  et  humilis  corde  »;  nulloque  non  tempore  Christus  se  nobis 
exhibet  factum  oboedientem  usque  ad  mortem  (Phil.  2,  8)  valetque  quavis 
aetate  Apostoli  sententia:  « Qui...  sunt  Christi,  carnem  suam  crucifixerunt 

cum  vitiis  et  concupiscentiis  » ( Gal . 5,  24)  (Leo  XIII,  ex  ep.  ad  card.  Gib- 
bons  22-1-1899). 

3.  Opportunum  quoque  videtur  in  mentem  revocare  liturgicam  vivendi 
rationem  plena  tamen  significatione  sumptam,  quo  clarius  demonstretur  ean- 
dem pretiosum  exstare  subsidium  ad  caritatis  in  proximos  praeceptum  altius 
fovendum  augendumque. 

Magis  igitur  definite  haec  explanentur:  a)  Sacrarum  Litterarum  lectio  ut 
verbum  Dei  ad  homines;  b)  liturgicum  mysterium  tamquam  potissimum  adiu- 
mentum  quo  divina  verba  ad  rem  deducuntur  in  Ecclesia,  quae  novus  populi 
Dei  coetus  exstat. 

4.  Ex  hoc  spiritualis  vitae  aspectu  ad  unitatem  quandam  redacto  laico- 
rum  actuosa  dimanat  navitas,  secundum  translaticium  dicendi  morem;  quae 
aptum  ad  sanctitudinem  instrumentum  declaranda  est.  Laicorum  navitas,  qui 
terrenis  negotiis  vacant,  tamquam  consecratio  mundi  existimanda  est.  Laici 
enim  quippe  in  Christo  baptizati,  a Spiritu  Sancto  confirmationis  sacramento 
impulsi,  sacrosancti  Eucharistiae  sacramenti  participes  (et,  si  uxorati  nova 
sacramenti  gratia  muniti,  si  vero  castitatis  voto  astricti  gloriae  quae  nos 
manet  testes)  id  genus  navitatem  exercent  quae  Incarnationis  mysterium  quo- 
dammodo continuatio  sit  existimanda,  et  germana  « consecratio  mundi  ». 

5.  Tandem  utilissimum  est  eis  qui,  nostra  aetate,  christiano  nomine  glo- 
riantur, bina  sanctimoniae  subsidia  inculcare:  laborem  nempe  et  aerumnas. 

Altius  igitur  investigetur  quaenam  vis  in  labore  insit  (vulgo:  il  valore 
intrinseco)  ne  opifices  oeconomicis  tantum  curis  distineantur  de  corporali- 
bus iuribus  vindicandis  unice  solliciti.  Addiscant  potius  iidem  sua  diuturna 
opera  fieri  posse  ut  animus  magis  magisque  in  dies  ad  altiora  feratur  atque 
praesentis  rerum  status  gaudium  experiatur  et  sentiat. 

Item  ad  eorum  solatium  qui  aerumnis  opprimuntur  ad  eosque  stimulan- 
dos qui  crucem  quotidie  tollere  nolint  (uti  v.  g.  illa  mater  quae  proli  gignen- 
dae renuntiat,  ne  sui  muneris  proprias  aerumnas  ferat)  clare  ostendendum  est 
vitae  dolores  vel  sponte  susceptos  vel  patienter  toleratos  proficuum  fore  apo- 
stolatus  instrumentum. 

Quae  cum  ita  sint,  in  cap.  IV  clare  breviterque  omnia  indicentur  auxilia 
quibus  praediti  illam  sanctimoniam  nobis  comparare  licet,  cuius  Ecclesia  ma- 
ter est  et  fautrix. 

Exc.mus  P.  D.  DRAGUTIN  NE2IC 
Episcopus  Par  en  tinus  et  Polensis 

1.  Imprimis  humiliter  propono  sequentem  i.  e.  tertium  modum  trac- 
tandi de  B.ma  Virgine  Maria,  Matre  Ecclesiae-. 

Uniatur,  quaeso,  schema  « De  B.  V.  Maria  Matre  Ecclesiae  » cum  sche- 
mate « De  Ecclesia  Christi  »:  non  autem  uti  simplex  caput , sed  tamquam 
pars  aeque  principalis;  ita  ut  schematis  uniti  titulus  fiat:  « De  Ecclesia  Christi 

et  de  B.  V.  Maria  Matre  Ecclesiae  » (cap.  I:  de  Ecclesia  Christi,  cap.  II: 
de  B.  V.  Maria  Matre  Ecclesiae). 

2.  Etiamsi  in  schemate  nostro  expresse  de  sanctitate  et  de  apostolatu 
sermo  fit,  nihilominus  de  sacramento  confirmationis  uti  de  sacramento  gra- 
tias ad  apostolatum  melius  promovendum  dante,  fere  nihil  dicitur.  Uberiorem 
affirmationem  gratiarum  ex  sacramento  confirmationis  emanantium  nullomodo 
impedire  potest  factum,  quod  in  Ecclesia  orientali  hoc  sacramentum  una 
simul  cum  baptismate  confertur.  Nam  etiam  tunc  agitur  de  duobus  sacra- 
mentis inter  se  essentialiter  distinctis.  Invenitur  in  nostro  schemate  per- 
pulchra definitio  sacramenti  confirmationis:  « Sacramento  confirmationis  per- 
ficiuntur et  roborantur  ut  fidem  verbo  et  opere  simul  diffundant  et  defen- 
dant » {de  Ecclesia,  pars  II,  pag.  7). 

3.  Etiamsi  in  capitibus  schematis  nostri  de  sanctitate  expresse  tractetur, 
attamen  quasi  nullibi  sermo  fit  de  gratia  sanctificante,  de  conatibus  eam 
sibi  procurandi,  custodiendi  et  augendi.  Itaque  neque  de  merito  nullibi  sermo 
est,  quasi  propter  timorem,  ne  dicatur  nos  propter  mercedem  Deo  et  proximo 
inservire.  Sed:  Dignus  est  operarius  mercede  sua!  Et  Deus  ita  vult:  ut  me- 
reamur. 

4.  Propono  humiliter  ut  vox  « laicus  » e nostro  dictionario  ecclesiastico 
penitus  expungatur,  quia  illum  « laicismum  » sapit,  qui  laicismus  inde  a tem- 
poribus Pp.  Leonis  XIII  notam  antiecclesiasticam  secumfert.  Loco  laicus  pro- 
pono vocem  « Christi  fidelis  » quia  primi  christiani  « Pistoi  » se  nomina- 
bant, vel:  « vir  respective  femina  saecularis  »,  quia  vox  « saeculum  » hodie 
« malum  » iam  non  significat. 

5.  Propono  ut  novum  caput  tamquam  ultimum  in  nostro  schemate  insti- 
tuatur, cui  praeficiatur  titulus:  « De  Ecclesia  ut  communione  caritatis  »,  quia 
caritas  nullatenus  est  quid  accessorium  aut  accidentale  in  Ecclesia,  sed  ad 
essentiam  vitae  ecclesialis  pertinet.  Etenim: 

a)  Caritas  est  summa  inter  virtutes  ( Mt . 22,  36-40  et  S.  Paulus  multis 
in  locis). 

b)  Perfectio  (sanctitas)  christiana  in  caritate  consistit  (Mt.  5,  43-48). 
Caritas  est  mensura  perfectionis  (sanctitatis),  sicuti  perpulchre  S.  Augustinus 
dixit:  « Caritas  inchoata,  inchoata  iustitia  est;  caritas  provecta,  provecta 
iustitia  est;  caritas  perfecta,  perfecta  iustitia  est  ». 

c)  Iudicium  universale  secundum  verba  Christi  apud  Mt.  25,  31-46 
habebitur  primarie  circa  adimpletionem  caritatis. 

d)  Christus  Dominus  apud  Io.  13,  35  caritatem  posuit  tamquam 
signum  distinctivum  et  cognoscitivum  Ecclesiae,  et  haec  est  ratio  praecipua, 
cur  in  nostro  schemate  de  Ecclesia  speciale  caput  caritati  deputandum  est: 
etenim  hoc  Concilium  id  primarie  et  principaliter  intendit,  ut  mundus  hodier- 
nus quam  perfectius  Ecclesiam  Christi  cognoscat  et  amet.  Verum  autem  est, 
quod  neque  facies  hominis  placet  hominibus,  si  nota  dilectionis  destituta  sit! 

In  novo  capite  quod  propono,  Ecclesia  dilectionem  et  caritatem  suam 
sic  ostendat: 

a)  describatur  dilectio  et  amor  inter  ipsa  membra  Ecclesiae , inter 
praepositos  et  subditos:  caritas  est  fundamentum  ministerii  potestativi  et 
oboedientiae  in  Ecclesia; 

b)  exprimatur  amor  Ecclesiae  (sicut  Christi  Domini)  erga  peccatores : 
membra  aegrotantia,  infirma,  quorum  positio  etiam  caritate  regitur,  quae  ca- 
ritas pro  tenera  matre  Ecclesia  non  est  sentimentalismus  nec  rigidus  legali- 
smus  nec  ecclesialis  purismus  sive  catharismus,  velut  si  soli  « iusti  » in  Ec- 
clesia locum  haberent.  Hortandi  sunt  peccatores  ut  quotidie  contra  peccata 
et  tentationes  sedulo  luctentur  ut  salutem  animae  consequi  mereantur; 

c)  dilectionem  Ecclesia  manifestet  erga  fratres  nostros  sine  propria 
culpa  seiunctos,  propter  circumstantias  historicas.  Ecclesia  diligit  — cum  la- 
crimis — etiam  illos,  qui  culpabiliter  domum  Dei  deserunt  et  vias  diversas 
quaerunt,  dum  una  est  sola  via  salutis:  Christus; 

d)  amorem  et  dilectionem  Ecclesia  manifestet  erga  homines  in  terra 
universa,  quia  omnes  sunt  a Deo  et  pro  Deo  creati  et  Sanguine  Filii  Dei  omnes 
redempti. 

Ostendatur  caritas  et  exhortatio  fiat  ad  opera  caritatis: 

e)  erga  aegrotos , sicuti  perpulchre  locuti  sunt:  exc.mus  D.  arch.  Pa- 
derbornensis  (in  sessione  generali  LI)  et  exc.mus  D.  ep.  Gibraltarensis  (in 
sessione  LIV).  Hac  occasione  humiliter  propono,  ut  omnes  Confraternitates 
Apostolatus  infirmorum  (Ultraiectensis,  Romana  etc.)  in  unum  colligantur  et 
pro  tota  Ecclesia  haec  institutio  in  novum  Codicem  luris  Canonici  inseratur; 

/)  erga  operarios  labore  oppressos  praeter  signa  caritatis  ostendantur 
etiam  conatus  Ecclesiae  circa  aequam  solutionem  quaestionum  socialium  et 
exhortentur  potentes  et  divites  ad  iustitiam  et  caritatem  sectandas; 

g)  dirigamus  verba  consolationis  ad  illos  qui  propter  iustitiam,  i.  e. 
propter  fidem,  persecutiones  patiuntur  et  de  quibus  tam  tenere  locutus  est 
in  hac  aula  exc.mus  D.  arch.  Posnaniensis  (in  sessione  plenaria  LVI).  Modum 
aptissimum  tractandi  quaestionem  hanc  nobis  ostendit  Summus  Pontifex 
noster  Paulus  VI  die  dominica  20  octobris  h.  a.  de  christifidelibus  Reipublicae 
Sinensis  loquens,  ac  etiam  bonae  memoriae  Papa  Ioannes  XXIII  in  sermoni- 
bus suis  non  raro  christianos  qui  libertate  religiosa  adhuc  plene  non  gaudent, 
commemorabat.  Optimum  in  hac  paragrapho  locum  habebit  laudatio  ex  parte 
Concilii  expressa  illius  Declarationis  Nationum  Unitarum  de  iuribus  omnium 
hominum. 

Loquamur  in  hoc  capite  novo,  a me  proposito,  de  caritate  et  de  operibus 
caritativi  adiutorii  etiam 

h)  erga  orphanos,  erga  viduas , erga  mulieres  a viris  derelictas ; 

i)  erga  pauperes  universim,  sicuti  insistebat  em. mus  D.  card.  Bono- 
niensis, exc.mus  D.  ep.  Leodiensis  (in  sessione  LIV)  et  alii  multi. 

k ) Inserenda  sint  in  novum  caput  « De  Ecclesia  ut  communione  cari- 
tatis » verba  dilectionis  et  exhortationis  etiam  erga  senes,  quia  senectus  est 
periodus  vitae  sat  longa  et  permultis  difficultatibus  naturae  et  spiritus  obru- 
ta. Praesertim  hodie,  quando  caritas  inter  membra  familiae  deperditur,  senes 

magis  magisque  superflui  sentiuntur  et  corda  eorum  amaritudine  non  raro 
implentur.  Scitote  etiam,  venerabiles  Patres,  existere  terras  ubi  in  xenocbia 
et  nosocomia,  quia  omnia  parastatalia  sunt,  sacerdos  intrare  minime  potest, 
nisi  expresse  vocatus  a singulis.  Quis  autem  senex  aut  graviter  aegrotus  talem 
nuntium  sacerdoti  dirigere  audebit  mediante  persona  quae  ipsi  in  nosocomio 
vel  xenodochio  servitium  praestat,  quando  scit  talem  personam  religionem 
in  odio  habere!  Quapropter  permulti  sine  Viatico  moriuntur.  O,  quanta 
consolatione  tales  senes  et  aegroti  indigent! 

Forsan  bonum  hic  esset  — ad  consolationem  senum  et  aegrotorum  — 
paucis  verbis  exponere  valorem  doloris  et  laborum  senectutis  et  status 
aegritudinis  in  connexione  cum  doctrina  de  sacerdotio  communi  fidelium, 
de  hostiis  spiritualibus  offerendis.  Senectus  est  tempus  maturationis  spiri- 
tualis, messis  et  manipulorum  collectio,  laeta  expectatio  parousiae  Sponsi... 
Bene  hic  esset  iuvenes  ac  membra  familiae  exhortare  ad  dilectionem  quam 
affectivam  tam  effectivam  erga  senes  et  aegrotos,  quo  modo  se  agendi  deside- 
rium et  praeceptum  Domini  adimpletur  et  praemia  pro  vita  aeterna  merentur. 
Venerationem  et  adiutoria  praestare  senibus  ac  aegrotis  iam  ipsa  naturalis 
et  non  christiana  educatio  pro  obiecto  praecipuo  habet! 

l ) Etiam  exulum  emigrantiumque  omnium  qui  per  mundum  univer- 
sum dispersi  vagantur,  Ecclesia  in  hoc  capite  mentionem  faciat! 

m)  Exprimat  Ecclesia  mater  sensus  compassionis  et  amoris  necnon 
solidaritatis  (etiam  adiutoriis  materialibus  adiuvando)  occasione  tragaediarum 
civilium , sicuti  hoc  perpulchre  manifestatum  est  occasione  terrae  motus  in 
Skoplje  vel  maximi  infortunii  Longarone  in  Italia. 

Venerabiles  Patres,  sic  vobis  mentem  meam  aperui  circa  novum  caput  in- 
troducendum cui  titulus  sit:  « De  Ecclesia  ut  communione  caritatis  ». 

Ponamus,  Patres,  hoc  caput  in  nostram  constitutionem  de  Ecclesia,  quia 
procul  dubio  praevideri  potest  influxum  eius  in  Ecclesia  et  in  mundo  ho- 
dierno magnum  futurum  esse.  Omnibus  nobis  notum  est,  quam  bonam  su- 
sceptionem nactus  est  ille  nuntius  ad  omnes  homines,  a Concilio  nostro  initio 
laborum  sessionis  primae  emissus!  Hoc  caput  a me  propositum  nihil  aliud 
esset  nisi  codificatio  Nuntii  praelaudati. 

Promulgamus  igitur  hunc  nuntium  de  Ecclesia  uti  communione  caritatis, 
universo  mundo,  ex  hac  basilica  Petriana,  ex  hac  Ecclesia  Romana,  quam  iam 
in  aurora  christianitatis  Sanctus  Ignatius  Antiochenus  celebrabat  tanquam 
prokathemene  tes  agapes  - quae  praesidet  caritati! 

Ratio  theologica.  Caritas  Ecclesiae  radicata  est  in  mysterio  Sanctissimae 
Trinitatis  (Io.  17,  11-26),  opus  est  Spiritus  Sancti.  « Deus  caritas  est,  et  qui 
manet  in  caritate,  in  Deo  manet  » ( 1 Io.  4,  16).  Ecclesia  in  Deo  manet,  quia 
Filius  Dei  caput  eius  est,  ergo  Ecclesia  debet  esse  et  revera  est  in  caritate. 

Caritas  et  dilectio,  quam  Ecclesia  vivit,  non  sua  quaerit...  (ponatur  hym- 
nus s.  Pauli  ex  epistula  1 ad  Cor.  c.  13).  Non  consistit  in  quodam  sentimento 
protectoratus  hominum  superiorum  erga  minor ennos,  sed  in  vera  et  sincera 
cura  et  sollicitudine,  ut  omnis  persona  humana  debite  revereatur  et  secundum 

Deum  iuste  affirmetur.  Ecclesia  non  expectat  nec  quaerit  laudem  et  gloriam 
huius  mundi,  immo  opprobria  laeta  suscipit,  ipsa  unice  curare  vult  quominus 
oleum  caritatis  in  lampadibus  suis  non  deficiat  (Mt.  25,  4)  et  confidenter 
expectat  diem  illum  laetissimum  parousiae  Sponsi  sui  caelestis,  qui  iudica- 
turus  est  mundum  et  glorificaturus  Ecclesiam  iuxta  illud  principium  funda- 
mentale caritatis:  « Quod  minimo  ex  fratribus  meis  fecistis,  mihi  fecistis  » 
(cf.  Mt.  25,  40  et  45).  Sic  habebitur  bona  conclusio  eschatologica. 


94 

Exc.mus  P.  D.  IOANNES  NUER 
Episcopus  tit.  Ehatanensis,  aux.  Thebanus 

In  cap.  IV  de  Ecclesia  quaestio  est  de  vocatione  ad  sanctitatem  in  Ec- 
clesia. Ad  hanc  sanctitatem  acquirendam  media  pro  religiosis  vota  sunt. 
Pro  religiosis  insimul  et  laicis  haec  in  schemate  proponuntur:  « Sanctificatio- 
nis forma  et  finis  est  amor  Dei  super  omnia  et  operosa  proximi  dilectio  ». 

Venia  mihi  sit  super  operosam  proximi  operationem  paululum  immorari. 
Si  aliquid  amori  erga  proximum  obstat,  absque  dubio  hoc  contra  sancti- 
tatem est.  In  mundo  reapse  paupertas  ita  hodierne  instat,  ut  magna  pars 
(2/3  circiter)  humanitatis  denutritione  laboret.  Hoc  quidem,  ut  clara  luce 
patet,  nisi  solvitur,  contra  operosam  proximi  dilectionem  est,  contra  sanctita- 
tem militat,  immo  totius  humanitatis  peccatum  constituit.  Actualis  enim 
mundi  situatio  dignitatem  minuit  humanitatis.  Homo  revera  qui  exstat,  haud 
ut  homo  vivit. 

Christus  autem,  sicut  aliquando  misericordia  motus  panes  multiplicavit, 
ita  et  nunc  super  homines  miseretur  et  per  ministros  suos  optat  eis  panem 
frangere.  Nostrum  proinde  est  hominum  miseriae  nomine  redemptoris  suble- 
vamen  praestare. 

In  praecedenti  mea  interventione,  secretariatui  Concilii  delata,  non  autem 
in  hac  aula  propter  temporis  carentiam  perlecta,  relate  ad  aequalitatem 
inter  homines,  in  cap.  III  schematis  perspectam,  haec  vobis  patefaciebam: 
« Ne  tamen  proposita  in  qualicumque  abstractionis  condignatione  maneant, 
necesse  est  ut  practicas  realesque  conditiones  et  pro  clero  et  pro  laicis  deter- 
minentur ».  Hoc  et  nunc  repeto  principium:  practicae  normae  a Concilio 
determinandae  sunt  ut  turbae  miserentis  redemptoris  panem  multiplicatum 
manducent. 

Indubitanter  circa  problema  istud  valde  laudandae  sunt  perplures  variis 
in  regionibus  existentes  associationes  pro  pauperibus  in  terris  missionum 
sublevandis.  Sed  ego  ulterius  proponerem  methodum  adoptionis.  Hoc  est: 
Ut  unaquaeque  in  christiano  orbe  extans  dioecesis  ditior  pauperiorem  dioe- 
cesim  adoptet  et  sublevet  et  adiuvet,  ita  et  paroecia  paroeciam,  institutio 
intellectualis  institutionem  intellectualem. 

Haec  vero  proposita  ut  facilius  obtineantur,  peroptandum  teneo  ut  ad 

Concilium  selecta  membra  associationum  operariorum  militantium  admittan- 
tur ita  ut  eorum  propositionibus  et  nos  adiuvari  concrete  possimus.  Vel  ad 
minus  dicerem  ut  subcommissiones  instituantur  quae  una  cum  iisdem  ope- 
rariis lineam  agendi  designent.  Et  ita,  venerabiles  Patres,  caritas  catholici- 
tatem  Ecclesiae  sollicitat  ad  bonum  unitatis  eiusdem  Ecclesiae  ulterius  effi- 
ciendam. Unitas  fidei  in  unitate  coenae. 

95 

Exc.mus  P.  D.  MARCELLINUS  OLAECHEA  LOIZAGA 
Archiepiscopus  V alentinus 

Votum  circa  cap.  IV  n.  31  (de  consiliis  evangelicis)  melius  redigendum. 

Textus  deliberationi  conciliari  submissus  circa  consilia  evangelica,  in 
II  sectione  cap.  IV,  laude  dignus  est  eo  praecipue  quod  consiliorum  ad  Chri- 
stianam perfectionem  adquirendam  efficaciam  iterate  proclamat,  quod  profes- 
sionis eorum  ecclesiale  momentum  declarat,  quod  demum  consecrationis  reli- 
giosae meritum  exaltat. 

Planum  autem  est  cuique  textum  integre  legenti  ac  consideranti,  studium 
in  eo  praevaluisse  extollendi,  prae  aliis  consiliorum  et  votorum  excellentiis, 
valorem  sic  dicti  signi  et  testimonii  quem  possident:  valorem  videlicet  mani- 
festativum  vitae  evangelicae,  ecclesialis,  eschatologicae. 

Mirum  autem  nobis  est,  laudatam  expositionem,  in  capite  fundamentali 
et  primario  deficere:  in  declaratione  propriae  et  specificae  virtutis  consilio- 
rum, quatenus  media  sunt  et  instrumenta  sanctificationis,  seu  vitae  christia- 
nae  perficiendae. 

Equidem,  prout  recte,  communem  resonans  sententiam,  textus  memora- 
tur, consilia  perfectionem  non  constituunt,  sed  ad  perfectionem  caritatis  ma- 
xime conferunt.  Quanam  autem  de  causa  ad  praefatam  caritatis  perfectionem 
conferant,  quae  ipsorum  vera  est  essendi  ratio  et  ex  qua  ceterae  eorum  virtu- 
tes et  significationes  proveniunt,  in  textu  praetermittitur;  cum  tamen,  ex  na- 
tura ipsa  rei,  ex  tradi tionali  theologia  consiliorum;  atque  ex  cunctis  religiosae 
vitae  statutis,  prae  primis  esset  clare  et  perspicue  proponenda  et  declaranda. 

Quisnam  — interrogare  liceat  — ex  professione  consiliorum,  valor  erit 
signi  et  testimonii,  id  est,  imitationis  Christi,  coniunctionis  Ecclesiae  cum 
illo,  celsitudinis  futurae  vitae  vera  manifestatio,  nisi  ex  adepta  et  perspecta 
proveniat  perfectione,  observantiae  consiliorum  tribuenda. 

Haec  ergo  ad  perfectionem  christianam  acquirendam  praestantia,  propter 
quam  consilia  aestimanda  sunt  et  amplectenda,  ex  qua  obtenta  valorem  signi- 
ficativum et  manifestativum  evangelici  spiritus  habere  queunt,  compendiose 
utique  sed  diserte,  est  asserenda  et  confirmanda  S.  Synodi  auctoritate. 

Rationes  autem  quibus  consiliorum  professio  et  observatio,  perfectionis 
christianae  studium  facilius  reddunt,  ex  revelata  et  a Patribus  tradita  doctrina, 
ut  solet,  Angelicus  Doctor,  triplici  consideratione  ostendit,  ex  eo  scii,  quod 
consiliorum  iuvamine  facilius  caritas  perficitur;  liberius  et  expeditius  homo 

Deo  divinoque  servitio  dicatur;  plenius  se  suaque  omnia  Deo  consecrat,  re- 
ligioso holocausto. 

Haec  vera  est  consiliorum  virtus  propria  et  specifica,  cuius  causa  perfec- 
tionis instrumenta  dignoscuntur,  ex  qua  signa  eveniunt  evangelicarum  beati- 
tudinum,  qua  si  destituantur  non  amplius  utilia  manent  et  damnosa  possent 
profitentibus  evenire. 

Quapropter  proponere  mihi  liceat  ut  n.  31  a lin.  7 plus  minusve  ita 
redigatur,  ut  scriptis  secretariae  generali  trado:  « Inter  multa  quae  in  Evan- 
gelio  proponuntur,  tria  in  Ecclesiae  doctrina  et  usu  peculiariter,  iure  et  merito, 
extolluntur,  paupertas,  scilicet,  castitas  et  oboedientia.  Huiusmodi  etenim  con- 
siliorum ope,  ea  facilius  removentur,  per  quae  impediri  posset  ne  totaliter 
affectus  hominis  tendat  in  Deum:  triplex  videlicet  concupiscentia  illa  carnis, 
oculorum  et  inordinatae  voluntatis  quae,  iuxta  S.  Ioannem,  ex  mundo  est 
( 1 Io.  2,  16).  Quietatur  insuper,  consiliorum  auxilio,  humanus  animus  a 
saecularibus  sollicitudinibus  dispensationis  exteriorum  rerum,  familiae  et 
dispositionis  propriorum  actuum,  ex  quo  securius  Christi  discipulus  Deo  dili- 
gendo vacare  potest  et  ea  quae  Domini  sunt,  regnum  nempe  eius,  liberius 
quaerere  ac  deservire  (cf.  1 Cor.  8,  32  et  Lc.  18,  22).  Consiliorum  denique 
effectu,  potest  homo  totaliter  se  et  sua  offerre  Deo,  quasi  holocaustum  effi- 
ciendo, nam  prout  S.  aiebat  Gregorius,  “ holocaustum  est  cum  aliquis  totum 
quod  habet  offert  Deo  ” ( Super  Ezech.  lib.  II,  hom.  8 ML,  76,  1037; 
cf.  S.  Thom.  Summa  Theol.  II-II,  q.  186,  a.  7). 

Praxi  itaque  consiliorum  christiani  ad  Domini  vitae  terrestris  formam  et 
genus  propinquius  accedunt.  Atque  exinde  fidelis  consiliorum  observantia, 
signum  et  testimonium  evadit  conspicuum  novae  vitae  evangelicae,  immo  et 
beatae  vitae,  christianae  fidelitati  promissae.  Paupertas  namque,  in  filiorum 
Dei  libertate  adsumpta,  signum  erit  praestantiae  bonorum  regni  caelestis  et 
actuosum  christianae  fraternitatis  testimonium.  Virginitas  quoque,  seu  Deo 
dicata  castitas,  Deo  dante  promissa  eoque  adiuvante  servata,  signum  erit 
totalis  deditionis  Deo,  propter  ipsum  solum  dilectum,  ac  simul  principium 
omnibus  patens  spiritualis  fecunditatis  in  mundo.  Oboedientia  denique  erga 
praepositos,  nomine  Christi  ad  Deum  dirigentes,  plenam  imitationem  ostendit 
sacrificalis  oboedientiae  Christi,  oboedientis  usque  ad  mortem,  mortem  autem 
crucis  (Phil.  2,  8). 

Tria  igitur  praedicta  consilia  evangelica,  propter  eorum  ad  sanctitatem 
efficaciam  indeque  provenientem  sanctitatis  exemplaritatem,  Ecclesia  enixe 
commendat  ». 

Paragrapho  ita  recomposita,  praetermissa  illa  fundamentalia  breviter  suo 
loco  includuntur,  cunctaque  alia  iam  in  textu  proposita,  aptiore  ordine  et 
maiori  vi  disposita,  conservantur. 

Exc.mus  P.  D.  ANTONIUS  ONA  DE  ECHAVE 
Episcopus  Lucensis  in  Hispania 

Infrascriptus  hoc  in  voto  intendit  ut  duae  additiones  fiant  cap.  IV  sche- 
matis de  Ecclesia. 

1.  Quae  secum  ferat  radicem  exigentiae  — et  proinde  vocationis  — sanc- 
titatis in  ipso  sacerdotio  universali  existentem;  seu,  potius,  in  ipso  sacerdo- 
tali charactere  quo  sacerdotium  animae  quasi  vertitur. 

Nam  character  sacramentalis  est  analogice  in  homine  qui  characterem 
recipit,  quod  in  Christo  est  eius,  incommunicabilis  certe,  unio  hypostatica; 
i.  e.,  signatio  naturae  humanae  per  personam  divinam. 

Et  quoniam  Christus,  aeternus,  non  imprimit  imaginem  suam  in  sacra- 
mento qua  aeternus,  sed  qua  sacerdos,  servata  infinita  distantia,  dici  potest 
quod  signatio  per  characterem  baptismi  est  veluti  quaedam  participatio  illius 
consecrationis  quam  humana  natura  Christi  in  unione  hypostatica  recepit. 
Homo  qui,  ante  baptismum,  iam  ut  creatura  ad  Christum  pertinebat  et  ab  eo 
dependebat,  nunc  per  characterem  baptismalem  qui  participem  illum  reddit 
sacerdotii  Christi,  ideoque  ad  genus  electum  et  regale  sacerdotium  aggregat, 
modo  novo  et  quidem  intensiore  ad  Christum  pertinet  atque  a Christo  de- 
pendet. 

Haec  elevatio  hominis,  haec  altitudo,  meo  humili  iudicio,  est  in  seipsa 
maxima  vocatio  ad  sanctitatem  seu  perfectionem. 

Cum  decreta  seu  constitutiones  conciliares  novitatem  vitae  christianae 
proxime  producant,  et  cum  in  eis,  ad  aerem  renovationis  in  spiritualitate, 
tam  flagrans  sit  doctrina  de  sacerdotio  universali  praedicanda  sicuti  iacet  in 
cap.  III  de  Ecclesia,  cur  in  cap.  IV  haec  non  recoluntur? 

Recolatur  etiam  quod  incorporatio  haec  a charactere  sacramentali  inchoa- 
ta, ulterius  perficitur  a gratia  sacramentali  quae  a charactere  precise  exigitur. 
Et  tunc  de  novo  surgit  exigentia  perfectionis  quia,  iuxta  communem  senten- 
tiam, ad  gratiam  retinendam  et  salvationem  obtinendam,  in  praesenti  oeco- 
nomia, necesse  est  in  ambitu  alicuius  consilii  seu  perfectionis  procedere. 

Et  ex  alio  capite:  gratia  secumfert  caritas.  Sed  caritas  nescit  distinctionem 
inter  Dei  praeceptivam  voluntatem  et  eius  mere  suasivam,  sed  eo  ipso  quod 
Deus  aliquid,  quocumque  modo  sit,  vult,  quem  caritatem  habet  ligat  ad  illum 
praestandum. 

Fortasse  in  redactione  schematis  praevaluit  perfectionem  servare  statui 
religioso,  sincere  venerando  et  altiori  modo  locando;  sed  distinguenda  est  per- 
fectio. Perfectio  essentialis  est  cuilibet  vitae  christianae.  Alia  est  modalitas  a 
charactere  baptismali  deprompta;  alia  a sacramento  matrimonii;  alia  a sa- 
cramento ordinis;  et  alia,  et  quidem  sublimis,  vitae  religiosae  a tribus  votis 
cum  vita  communi  deprompta. 

2.  Extraneum  videtur  quod,  cum  in  schemate  (n.  31)  de  mediis  ad  sancti- 

tatem  loquatur,  praecipue,  si  non  tantummodo,  de  triplici  consilio  evangelico 
agatur.  Fortasse  per  influentiam  ipsam  antea  notatam? 

Auctores  qui  de  mediis  ad  sanctitatem  seu  perfectionem  pertractant,  re- 
ducentes, decem  praecipua  media  connotare  solent. 

Sed,  per  omnia,  sanctissimum  Eucharistiae  sacramentum  consignat. 

Essentia  perfectionis  non  est  caritas?  Adeamus,  ergo,  ad  sacramentum 
caritatis.  In  ceteris  sacramentis  Christus  apposuit  characterem  exigitivum 
gratiae.  Gratiae  quidem  quasi  mensuratae.  Sed  est  sacramentum  ubi  non  est 
character  ad  exigendam  quandam  gratiae  mensuram,  sed  ipse  auctor  gratiae 
ad  caritatem,  ad  perfectionem,  ad  sanctificationem,  ut  infinitus  architectus, 
augendam.  Quam  optime  dixit  Sanctus  Thomas  ( Summa  Theol.,  III,  q.  63, 
art.  6)  cur  per  sacramentum  Sanctissimae  Eucharistiae,  quod  inter  sacramenta 
supremum  est,  nullus  animae  imprimatur  character!  Ideo  quod  Sacramentum 
S.  Eucharistiae  est  inter  sacramenta  supremum,  convenit  ut  in  eo  non  mera 
figura  Christi,  sicut  in  charactere,  contineatur,  sed  ipse  Christus  in  quo  est 
« tota  sacerdotii  plenitudo  ». 

Si  res  ita  se  habet,  cur  in  schemate  de  Ecclesia  quando  loquitur  sacerdo- 
tibus sacerdotii  elementalis  seu  universalis  de  mediis  perfectionis  quam  suum 
exigit  sacerdotium,  non  illis  loquitur  de  fonte  ad  sacerdotium  implendum,  qui 
est  Eucharistia? 

Amplificentur  — quia  verum  et  iustum,  aequum  et  salutare  maxime 
est  — linn.  39-40,  pag.  19,  art.  31,  cap.  IV  de  Ecclesia  ubi  nescio  quem  ti- 
mens! surde  ac  parcissime  dicitur  « diffunditur  caritas  sacris  et  sacramentali- 
bus  actionibus...  »! 

Venerabiles  lectores,  quicumque  istarum  litterarum  sitis,  sed  certe  totius 
et  maxime  meae  considerationis:  parcite  quod  hic  consignem  recordationem, 
quae  nunc  meam  occupat  mentem,  verbi  amarissimi  Domini  Nostri  Iesu 
Christi:  « Etiam  vos  vultis  abire?!  ». 

In  manibus  et  voluntate  vestra  est  — non  dico  in  mente  quia  ibi  super- 
eminenter  — pondus  inclusionis  additionis  istius  in  schemate,  cum  populo 
Dei  in  « aggiornamento  » Ecclesiae,  in  proximo  futuro,  ardenter  de  sacer- 
dotio universali  loquamur. 

« Si  scirent  donum  Dei!  » aiebat  Christus. 

Exc.mus  P.  D.  RENATUS  PAILLOUX 
Episcopus  Arcis  Rosebery 

Ad  prooemium,  n.  28.  Quae  hoc  loco  dicuntur  nobis  videntur  melius 
esse  dicenda  ea  forma  quae  in  emendatione  62  ab  exc.mo  Carli  proponitur, 
sc.  « Sacrosancta  Synodus  sollemniter  affirmat  id  ad  naturam  missionemque 
Ecclesiae  spectare  quod  omnes  omnino  christifideles,  sive  ad  hierarchiam  per- 
tinent sive  non,  ad  sanctitatem  consequendam  vocentur  ». 

Ad  n.  29:  De  universali  ad  sanctitatem  vocatione.  Valde  iuvaret  si, 

quando  sermo  est  de  baptismo,  utpote  fundamento  huius  universalis  ad  sanc- 
titatem vocationis,  melius  in  lucem  ederetur  munus  quod  omnibus  omnino 
christifidelibus  competit  in  quantum  ad  capitis  sanctitatem  participandam 
tenentur. 

Ad  n.  30:  De  multiformi  unius  sanctitatis  exercitio. 

a)  Nostram  facimus  emendationem  69  a Patribus  Concil.  linguae  ger- 
manicae  et  confer,  episc.  Scandin.  factam,  nempe  de  necessitate  ut  sanctitas 
in  actibus  virtutum  fidei,  spei  et  caritatis  fundetur. 

b)  Emendatio  71  nobis  necessaria  videtur,  nempe  clara  exhortatio  de 
sanctitate  ab  ipsis  episcopis  consequenda  in  quantum  « forma  gregis  ex 
animo  » esse  debent. 

c)  In  indice  eorum  qui  ad  sanctitatem  suo  quoque  gradu  tendere  de- 
bent, includendi  essent  ceteri  omnes,  qui  corporis  vel  animi  malis  vexantur 
vel  asperitatibus  laboris  et  vitae  premuntur.  Ii  enim  omnes  in  ipsis  suae  vitae 
conditionibus  apta  media  invenire  possunt,  et  debent,  quibus  ad  sanctitatem 
progredi  possunt. 

d)  Emendatio  77  ad  calcem  numeri  reponenda  valde  commendatur, 
sc.  « recusatio  conatus  ad  sanctitatem,  Ecclesiam  totam  foedat  et  figuram  Chri- 
sti velat  ». 

Ad  n.  31:  De  sanctificationis  mediis  et  de  consiliis  euangelicis : 

a)  Ad  media  ordinaria  sanctificationis  quod  attinet  (pag.  19,  lin.  34 
ad  pag.  20,  lin.  1),  clarius  forsitan  evaderet  si,  ad  ordinariam  sanctitatis  pra- 
xim  exponendam,  de  aliquibus  mediis  singulariter,  brevi  saltem  sermone,  age- 
retur, v.  g.  de  oratione  et  spiritu  orationis,  de  labore  quotidiano  exercendo, 
de  malis  in  spiritu  fidei  tolerandis,  de  castitate  in  unoquoque  statu  praeser- 
vanda, de  omnibus  virtutibus,  imprimis  fidei,  spei,  caritatis,  temperantiae  et 
mortificationis , exercendis . 

b)  Ad  media  extraordinaria  (ut  ita  dicam),  sc.  ad  consilia  euangelica, 
quod  attinet,  melior  expositio  huius  numeri  desideratur,  ita  ut  clarius  evadat 
professionem  consiliorum  evangelicorum  (sive  omnium  sive  saltem  unius 
vel  alterius)  in  mundo  et  ab  eis  qui  in  mundo  remanent  nec  ullum  perfectio- 
nis Institutum  intrant,  etiam  sub  vinculo  voti  privati,  possibilem  esse  et  actu 
crebro  adesse  in  nostra  aetate. 

Haec  quidem  in  praesenti  numero  inveniuntur,  sed  clarior  explanatio  pla- 
ceret. 

Ad  n.  32:  De  praxi  consiliorum  in  statu  uitae  ab  Ecclesia  sancito.  Si  Con- 
cilium Oecumenicum  in  mentem  habet  a schemate  de  statibus  perfectionis 
adquirendae,  nuper  proposito,  desistere,  desiderandum  fore  esset  ut  cap.  I 
eiusdem  schematis  (sc.  de  status  perfectionis  speciebus  et  formis)  ita  refun- 
datur ut  locum  obtineat  in  praesenti  cap.  IV  de  Ecclesia,  et  imprimis  clara 
vox  de  Institutis  saecularibus  audiatur. 

Ad  n.  35:  Aestimanda  est  consecratio  consiliorum  euangelicorum.  Nonne 
inutile,  et  forte  invidiosum,  sit,  hoc  numero,  professionem  publicam  et 
perpetuam  ante  aliis  formis  consecrationis  ponere,  cum  Ecclesia  alias  formas 

consecrationis,  decurrentibus  saeculis  et  nostra  prorsus  aetate,  aperte  lauda- 
verit et  sanxerit,  et  valor  consecrationis,  tum  ad  personalem  sanctitatem  quod 
attinet  et  bonum  totius  Ecclesiae,  ultima  ratione  in  intimo  fervore  voventis 
ipsius  reapse  fundetur. 

Animadversiones  additae-. 

Ad  numeros  32  ss.  Mihi  videtur  ampliorem  et  clariorem  locum  in  hoc  schemate 
statibus  perfectionis  proprie  dictis,  sc.  vitae  religiosae,  ut  aiunt,  tribuendum  esse. 
Nemini  enim  dubium  esse  potest  quod,  dum  universus  populus  Dei  ad  perfectio- 
nem caritatis  per  adimpletionem  praeceptorum  vocatus  sit,  nihilominus  libera 
praxis  consiliorum  evangelicorum  tum  in  religiosis  Ordinibus  et  Congregationibus 
cum  in  approbatis  Saecularibus  Institutis  « meliorem  partem  » in  servitio  Dei  con- 
stituit, quippe  quae  non  minime  ad  gloriam  Ecclesiae  confert. 

Nonne  periculum  adesse  posset  ut,  dum  sic  dicta  aequalis  pro  omnibus  ad  sanc- 
titatem vocatio  proclamatur,  vita  religiosa  proprie  dicta  in  institutis  ab  Ecclesia 
sancitis  minorem  aestimationem  in  multorum  mentibus  obtineat,  quod  sane  Eccle- 
siae detrimento  facile  evadere  posset? 

Omnes  quidem  in  Ecclesia  Dei  ad  sanctitatem  vocantur,  et  certe  fervens  laicus 
excellentiorem  gradum  sanctitatis  in  saeculo  attingere  potest  quam  tepidus  reli- 
giosus in  religioso  instituto.  Nihilominus,  omnibus  perpensis,  renuntiando  ea  quae 
de  mundo  sunt,  religiosus  viam  sanctitatis  libere  seligit,  quae,  ex  sua  ipsa  natura, 
difficilior  est,  et,  si  fideliter  saltem  consequatur,  ad  altiorem  Dei  et  proximi  amo- 
rem, necnon  ad  altius  Ecclesiae  incrementum,  conducere  potest. 

Optandum  ergo  est  ut  aspectus  vitae  religiosae  proprie  dictae  melius  expona- 
tur et  aliqua  saltem,  quae  in  schemate  de  statibus  perfectionis  adquirendae  pro- 
posita fuerunt,  et  in  hoc  cap.  IV  schematis  de  Ecclesia  inserantur. 

Exc.mus  P.  D.  ALDUS  PATRONI 
Episcopus  Calicutensis 

1.  Structura  huius  capitis  non  placet:  duae  enim  quaestiones  maiores 
hic  tractantur,  nempe  quaestio  de  universali  vocatione  omnium  christifidelium 
ad  sanctitatem  et  quaestio  de  statibus  evangelicae  perfectionis  acquirendae  seu 
de  particulari  statu  in  Ecclesia. 

Iamvero,  cum  quaestiones  ad  universalem  Ecclesiam  spectantes  in  capi- 
tibus indolis  generalioris  de  mysterio  Ecclesiae  elaborentur,  doctrina  de 
universali  vocatione  omnium  ad  sanctitatem  ibidem  locum  suum  organicum 
habere  deberet;  quaestio  autem  de  particulari  statu  religiosorum  in  capite 
speciali  proponenda  esse  videretur,  quod  sic  logice  et  cohaerenter  cum  aliis 
capitibus  specialibus  connecteretur  eaque  compleret;  loquimur  scii,  de  capi- 
tibus de  sacra  hierarchia  et  de  laicis. 

2.  Omnino  autem  necessarium  est  ut  notiones  fundamentales  sanctitatis 
et  perfectionis  enucleentur. 

Multae  confusiones,  quibus  actuale  schema  ansam  praebet,  evitari  pote- 
runt, si  inde  ab  initio  clare  statuitur  sanctitatem  et  perfectionem  creaturarum 

rationabilium  in  unione  ad  Deum  consistere,  sanctitatem  vero  et  perfectio- 
nem christianam  in  plena  unione  et  conformitate  — tam  ontologica  quam 
morali  — cum  Christo  in  Ecclesia. 

Conceptus  sanctitatis  et  perfectionis  ergo  proponendi  sunt  in  eorumdem 
sensu  tum  christologico,  tum  eschatologico,  tum  ecclesiastico. 

Si  notio  sanctitatis  sic  elaboratur,  patet  ab  una  parte  quidem  modo  uni- 
versali et  generali  omnes  ad  sanctitatem  et  perfectionem  vocari,  sed  simul 
ab  altera  parte  clarescit  in  quanam  re  consistat  illa  specifica  et  particularis 
sanctitas  seu  unio  cum  Christo  ad  quam  illi  soli  adspirant,  qui  divinitus  ad 
statum  perfectionis  evangelicae  adquirendae  vocantur. 

Haec  autem  sanctitas  specifica  et  particularis  in  illa  plena  et  totali  unione 
ad  Christum  pauperem,  virginalem  et  oboedientem  consistit  ad  quam  reli- 
giosi, unusquisque  secundum  Constitutiones  proprii  Instituti,  vi  votorum 
tenentur. 

3.  In  luce  huius  conceptionis  fundamentalis  agendum  dein  est  de  mo- 
mento statuum  perfectionis  acquirendae  in  Ecclesia,  quod  in  schemate  actuali 
haud  recte  proponitur:  nimis  enim,  ne  dicam  fere  unice,  in  religiosorum  obli- 
gatione ad  apostolatum  exteriorem  insistitur. 

Nemo  profecto  ignorat  quantopere  religiosi  in  historia  Ecclesiae  contri- 
buerint et  adhuc  magis  hodie  in  toto  orbe  terrarum  contribuant  ad  apostola- 
tum exteriorem  Ecclesiae,  praesertim  quoad  missiones,  educationem,  curam 
infirmorum,  sacras  scientias,  sanam  spiritualitatem  propagandam,  quoad  apo- 
stolatum preli  permultaque  alia  opera  apostolatus.  Attamen  haec  opera  apo- 
stolatus  exterioris  — quamvis  in  se  pretiosissima  — nequaquam  ultimam 
rationem  essendi  huius  status  in  Ecclesia  constituunt. 

Ultimum  momentum  statuum  perfectionis  in  Ecclesia  in  eo  potius  consi- 
stit, quod,  praecise  ob  studium  profundioris  unionis  et  conformitatis  cum 
Christo,  operi  salutifero  Redemptoris  profundius  uniti  sunt,  ideoque  non 
solum  totum  Corpus  mysticum  in  sanctitate  consolident  corroborentque,  sed 
etiam  multiplices  gratias  mereantur  sive  pro  illis  qui  iam  Christi  sunt,  sive 
pro  illis  qui  Christi  adhuc  fieri  debent. 

Praecise  autem  in  quantum  asseclas  suos  ad  pleniorem  imitationem  Chri- 
sti et  ideo  ad  intimiorem  participationem  in  opere  eius  salutifero  conducunt, 
status  perfectionis  acquirendae  insimul  particulari  quoque  modo  valorem  signi 
in  Ecclesia  possident:  hoc  autem  in  primis  in  quantum  vitam  terrestrem  Chri- 
sti et  Ecclesiae  suae  perfectius  manifestant,  deinde  vero  in  quantum  simul, 
ratione  totalis  abnegationis  sui,  modo  eminenti  Domini  nostri  crucifixi  victo- 
riam super  mundum,  triumphum  super  mortem,  et  gloriam  caelestem  exhi- 
bent et  actuose  repraesentant. 

4.  Qua  de  causa  in  hoc  capite  de  statibus  perfectionis  acquirendae  ante 
omnia  curandum  est,  ut  hi  status  in  eorum  puritate  religiosa  conserventur. 
Quod  fieri  nequit  nisi  sodales  horum  Institutorum  prae  ceteris  incumbant 
vitae  spirituali,  hoc  est  vitae  orationis,  mortificationis  et  integralis  observan- 
tiae propriarum  Constitutionum.  Quod  si  facient,  primarium  eorum  opus 

vitae  crucifixae  cum  Christo,  quae  tantopere  ad  gloriam  Dei  et  bonum  totius 
Corporis  mystici  confert,  secundum  beneplacita  Christi  explebunt.  Hac  de  re 
in  schemate  fere  nihil  invenitur;  ideo  ex  hoc  etiam  capite  multiplici  comple- 
tione indiget. 

5.  Quod  ad  apostolatum  exteriorem  attinet,  necessarium  utique  est,  ut 
singula  Instituta  religiosa  cum  episcopis,  quos  Spiritus  Sanctus  posuit  regere 
Ecclesiam  Dei,  collaborent  eisque  debitam  reverentiam  et  submissionem 
praestent.  Attamen  non  minus  necessarium  est,  et  ex  professo  dicendum,  reli- 
giosos in  tantum  apostolatui  exteriori  incumbere  posse  in  quantum  Consti- 
tutiones unicuique  Instituto  propriae  sanciunt^  et  semper  habita  ratione  pri- 
marii finis  et  spiritualitatis  religiosae  propriae. 

Cum  porro  vita  religiosa  sit  una  ac  indivisa,  providendum  est  ut  supe- 
riores religiosi  debitam  retineant  libertatem  quoad  subditos  dirigendos  in 
omnibus  necnon  et  in  operibus  apostolatus  suscipiendis  et  exsequendis.  Uti- 
que ergo  collaboratio  in  apostolatu  exteriori  urgenda  est,  sed  simul  providen- 
dum ne  status  perfectionis  acquirendae,  contra  perantiquam  et  sapientissi- 
mam  praxim  Ecclesiae  necnon  et  contra  suprema  iura  Summi  Pontificis,  ex 
indebita  exaggeratione  apostolatus  exterioris  et  minus  cauta  relaxatione  aucto- 
ritati Superiorum  Religiosorum,  cum  detrimento  vitae  religiosae  et  totius  Ec- 
clesiae, damna  patiantur. 

6.  Tandem  clare  dignoscatur  et  in  tuto  ponatur  oportet  nota  characte- 
ristica  illorum  Institutorum  religiosorum  quae  ad  nutum  ipsius  Summi  Pon- 
tificis sunt,  cui  cura  est  de  universali  Ecclesia,  et  qui  instrumentis  indiget  ad 
hanc  curam  adaequate  absolvendam. 

Bene  attendatur  oportet  ne  per  doctrinas  hodie  certo  adhuc  clarificandas, 
ideae  introducantur  vel  conclusiones  practicae  deriventur  quae  in  damnum 
cedant  non  modo  auctoritatis  et  curae  pastoralis  Summi  Pontificis,  sed  et 
Ecclesiae  ipsius,  quatenus  scilicet  bonum  eius  magis  universale  unice  a Sum- 
mo Pastore  qua  tali  curari  potest  et  debet. 

\_Sub signaverunt  etiam\  Thomas  Rochus  Agniswami  S.  I.;  Ioseph  B. 
Evangelisti,  ep.  Meerut;  J.  P.  Leonard  S.  I.,  arch.  Madura;  Eduardus  Cae- 
lestinus  Daly  O.P.,  ep.  Desmoinen.;  L.  T.  Picachy  S.  I.;  L.  Tigga?  ep.  Dum- 
ka;  P.  Kerketta  S.  I.,  arch.  Ranchi;  I.  Rosario  M.S.F.S.,  ep.  Amravati;  Horaee 
Ferruccio  C.,  ep.  Kichow. 

99 

Exc.mus  P.  D.  FRANCISCUS  PERALTA  Y BALLABRIGA 
Episcopus  Victoriensis 

Mirum  aliquod  — simul  et  dolendum  — observandum  venit  cuicumque 
legenti  atque  attente  consideranti  hoc  cap.  IV  quod  de  sanctitate  in  Ecclesia 
agit. 

Textus  enim  clare  et  iterato  omnes  vocatos  esse  ad  sanctitatem  affirmat. 
Cum  autem  de  manifestatione  aut  de  testimonio  huius  sanctitatis  in  mundo 
sermo  est,  unum  tantum  « praeclarum  testimonium  et  exemplum  >>  offertur, 

illorum  nempe  qui  ad  sanctitatem  tendere  conantur  per  praxim  consiliorum 
evangelicorum  in  statu  vitae  ab  Ecclesia  sancito.  Elogia  iuste  cumulantur: 
«...  arbor  ex  germine  divinitus  dato  mirabiliter  et  multipliciter  in  agro  Do- 
mini crescit  et  ramis  diffunditur...  »;  « Spiritus  Sancti  fructus  pretiosus  eius- 
que  sanctitatis  peculiare  testimonium  »;  « novam  vitam  manifestius  signi- 
ficant (religiosi)  et  resurrectionem  ac  gloriam  regni  caelestis  clarius  annun- 
tiant »;  « Ecclesia  Spiritus  Sancti  impulsus  docilis  sequens,  regulas  a praecla- 
ris viris  et  mulieribus  propositas  cum  laude  recepit...,  adiuvavit...,  semper 
adfuit  ut  omni  modo  crescant  atque  floreant...  »;  « Ecclesiae  eiusque  mysterio 
speciali  modo  coniungit  » (vita  religiosa);  « ideo  sancta  Synodus  confirmat 
et  laudat  universos  viros  et  mulieres,  fratres  et  sorores...  qui  Sponsam  Chri- 
sti condecorant...  » etc. 

Quibus  omnibus  iure  meritoque  dictis,  ex  corde  concordes  sumus,  nec 
aliquid,  ne  minimum  quidem  ut  deducatur  innuimus. 

Reliqua  vero  omnia  membra  Corporis  Christi  mystici  quod  attinet,  ad 
sanctitatem  vocata  dicuntur,  quamvis  non  omnes  ad  consiliorum  evangelico- 
rum praxim  vocentur,  ideoque,  iterato  etiam,  « enixe  et  peramanter  » exhor- 
tantur ut  « vires  acceptas  ad  caritatem  perfectam  extendant  »;  « sacerdotes 
ad  imaginem  ordinis  episcoporum  sancte,  alacriter  et  fortiter  ministerium 
suum  adimpleant  »;  « libenter  etiam  coniuges,  parentesque  alloquitur...  ut 
se  invicem  in  vita  gratiae  sustineant  »;  « omnibus  christifidelibus  supremas 
vires  adprecatur  ut  iidem  in  arduo  sanctitatis  itinere  magno  animo  progre- 
diantur... » etc. 

Conclusio  vero,  facilis  et  patens,  seu  potius  impressio  quae  animo  figitur 
ex  hoc  modo  proponendi  doctrinam  de  testimonio  sanctitatis  in  Ecclesia,  nul- 
lum scii,  testimonium  sanctitatis  in  Ecclesia  extra  status  perfectionis  dari, 
nec  consonat  cum  doctrina  de  sanctitate  in  S.  Scriptura  et  in  dogmate  catho- 
lico; nec  realitati  vitae  Ecclesiae  respondet  et  ideo  minus  iusta;  neque  inten- 
tioni ac  conatui  pastorali  Concilii  efficaciter  iuvat. 

1.  Non  omnino  consonat  cum  doctrina  S.  Scripturae  et  dogmatis  de 
sanctitate.  Neque  pro  populo  Veteris  Testamenti  neque  Novi  Foederis  sanc- 
titas numquam  apparet  ut  aliquid  specifice  reservatum  aliquibus  consecratis 
cultui  vitae  religiosae  seu  moralis.  Ad  omnes  fratres  pertinet  in  bonum  totius 
operis  Christi.  Dedit  quidem  Deus  — ait  Paulus  — « quosdam  apostolos, 
quosdam  autem  prophetas,  alios  vero  evangelistas,  alios  autem  pastores  et 
doctores  »,  omnes  autem  « ad  consummationem  sanctorum  in  opus  ministe- 
rii, in  aedificationem  Corporis  Christi  » (Eph.  4,  11-12).  Sancti  vocantur  quia 
sancti  sunt,  primum  quidem  fratres  communitatis  hierosolymitanae  {Act.  9, 
13;  1 Cor.  16,  1;  Eph.  3,  5),  deinde  fratres  Iudeae  {Act.  9,  31-41),  denique 
vero  omnes  credentes  et  baptizati  in  nomine  Iesu  ( Rom . 16,  2;  2 Cor.  1,  1; 
13,  12).  Ipsi  populum  sanctum  constituunt  qui  proinde  exigit  ab  eis  vitam 
sanctam. 

Sanctitas  tam  sub  aspectu  culturali  quam  sub  aspectu  morali  in  duobus 
testamentis  ad  totum  populum  pertinet.  Lex  data  est  populo  Israel  ut 

pignus  amoris  Dei  sancti,  ut  et  ipse  populus  sanctus  esset:  « custodite  man- 
data mea  et  facite  ea...  Ne  polluatis  nomen  meum  sanctum,  ut  sanctificer  in 
medio  filiorum  Israel.  Ego  Dominus  qui  sanctifico  vos...  » ( Lev . 22,  31  s.). 

Filii  Ecclesiae,  novi  Israel  sanctitatem  Dei  in  se  recipiunt  in  amore  et 
per  amorem  Christi:  « Si  quis  diligit  me,  sermonem  meum  servabit,  et  Pater 
meus  diliget  eum  et  ad  eum  veniemus  et  mansionem  apud  eum  faciemus  » 
(Io.  14,  23). 

Quando  autem  populus  a viis  Domini  praevaricatur  « residuus  in  Ieru- 
salem  » sanctus  vocatur  (Is.  4,  3),  illi,  nempe,  qui  constanti  animo  pacto 
divino  sub  nova  vel  veteri  lege  fideles  permanent. 

Hoc,  certum  est,  non  impedit  quoniam  aliqui  ad  specialem  sanctitatem 
et  ideo  ad  praeclare  testimonium  sanctitatis  vocentur. 

2.  Non  respondet  realitati  vitae  Ecclesiae.  Quomodo  potest  ignorari  exi- 
stentia,  aliquoties  heroicae  sanctitatis  plurium  humilium  sacerdotum  rura- 
lium, humilium  matrumfamiliae,  coniugumque  christianorum,  piarum  mulie- 
rum servitio  Dei  et  proximi  deditarum,  infirmorum,  operariorum,  patrono- 
rum observantium  mandatorum  iustitiae  socialis  et  caritatis;  firmitatem  in 
fide  in  pueris  atque  iuvenibus,  in  senioribus  tempore  persecutionis?  Nonne 
et  hoc  est  verum  testimonium  sanctitatis  Ecclesiae  pro  mundo  hodierno? 

Sed  amplius:  quod  testimonium  hominibus  nostri  temporis  facilius  et  sae- 
pius pervenit  sanctitatis  Ecclesiae  non  tantum  sub  persecutione  sed  etiam  in 
media  massa  in  fabrilibus  officinis,  in  fodinis,  in  maximis  urbibus,  totaliter  a 
praesentia  et  influxu  Ecclesiae  mancipata?  nonne  testimonium  vitae  christia- 
nae  religiosae  et  moralis  socii  in  labore,  alicuius  iuvenculae,  matrisfamiliae, 
medici,  infirmi  qui  fidem  suam  opere  profitentur  et  Christo  fideles  omnibus  et 
maximis  non  obstantibus  difficultatibus  oeconomicis,  migrationis,  infirmitatis, 
persecutionis  firmo  animo  permanent?  Et  ipsi,  una  cum  ad  vitam  religiosam 
vocatis  mundo  universo  sanctitatis  Ecclesiae  testimonium  praebent,  illum- 
que  ignorare  iniustum  et  dedecus  foret. 

3.  Talis  modus  sanctitatem  Ecclesiae  proponendi  in  textu  minime  iuvat 
intentioni  ac  conatui  pastorali  Concilii  Vaticani  II.  Loco  aliquarum  exhorta- 
tionum nostri  textus,  quarum  nonnullae  paternalismum  sapiunt,  fideles  potius 
edoceantur  de  transcendentia  eorum  fidei  in  bonis  caelestibus  dum  degunt  in 
societate  materialismo  atheistico  imbuta;  sese  sciant  obiectum  fiduciae  totius 
Ecclesiae  ideoque  responsabilitatem  adipiscant  testimonii  quod  ipsis  a Christo 
Iesu  et  a Matre  Ecclesiae  confertur  praecipue  hisce  in  adiunctis  in  quibus 
vita  eorum  versatur;  animi  vigorem  hauriant  ex  eo  quod  saepissime  propter 
fidelitatem  ad  doctrinam  et  legem  christianam  digni  habebuntur  pro  nomine 
Iesu  contumeliam  pati. 

Propter  quae  omnia,  vehemens  desiderium  Sacrae  Synodo  pandimus:  ut 
iuxta  praeclare  testimonium  sanctitatis  quod  tot  mundo  vocati  ad  statum 
religiosum  praebent,  illud  aliud  Sacra  Synodus  aestimet  atque  debitam  in 
lucem  ponat,  testimonium  scii,  magni  praetii  et  meriti  sanctitatis  populi  chri- 
stiani  sive  laicorum  sive  sacerdotum. 

Exc.mus  P.  D.  EMMANUEL  A IESU  PEREIRA 
Episcopus  tit.  Vraenetiensis,  aux.  Conimbricensis 

Cap.  IV  in  genere  placet.  Attamen  nonnulla  tollenda  et  alia  addenda 
essent. 

A)  Tollendae  essent  quaedam  repetitiones  praesertim  in  nn.  28,  29  et 
30,  in  eo  quod  respicit  ad  obligationem  sanctitatis  omnium,  nam  multoties 
hoc  asseritur  illic... 

B ) Haec  mea  humili  sententia,  addenda: 

1.  In  n.  30  vehementer  optanda  est  amplior  invitatio  sacerdotum  ad 
sanctitatem,  ad  normam  Encyclicarum  S.  Pii  X,  Pii  XI  et  Pii  XII. 

2.  Eadem  invitatio  in  hoc  documento  tam  solemni  extendenda  esset 
ad  omnes  in  sacerdotium  candidatos  in  seminariis  degentibus. 

3.  Velim  specialis  invitatio  ad  sanctitatem  ad  iuvenes  et  opifices  in  his 
temporibus  maximis  periculis  obnoxios  a materialismo  dialectico. 

De  his  caput  omnino  tacet,  eos  tantum  enumerat  in  verbis  genericis  « pro 
omnibus  christifidelibus  ». 

Hae  invitationes  mihi  videntur  necessariae  in  seipsis,  sed  etiam  opportu- 
nae et  ad  aequilibrium  obtinendum,  nam  cap.  IV  tanta  de  consiliis  evange- 
licis,  et  quidem  opportuna  et  optima,  in  tribus  paginis  cum  dimidia,  conti- 
net, i.  e.  de  religiosis,  et  paucissima  de  ceteris  membris  mystici  Corporis, 
quae,  ut  apparet,  pleraque  sunt. 

Forsitan  laici  in  genere,  opifices , iuvenes,  candidati  in  sacerdotium,  cleri 
in  minoribus  et  maioribus,  cum  hoc  noverint,  disproportionem  non  sine  vitu- 
peratione notabunt. 

4.  In  n.  31,  «De  mediis  ad  sanctitatem  » facere  non  possum  quin 
doleam  de  silentio  quorumdam  mediorum,  ut,  v.  g.,  de  devotione  erga  B.  V. 
Mariam,  de  oratione  vocali  et  mentali.  Cur  non  fusius  inculcanda  illic  fre- 
quentia Poenitentiae  et  Sacrae  Eucharistiae,  de  quibus  loquitur  per  transen- 
nam in  his  tantum  verbis:  « sacris  et  sacramentalibus  »,  quod  parum  videtur. 

Certissime  christifideles  haec  miranda  invenient  praesertim  silentium  de 
devotione  erga  B.  V.  Mariam  ut  medium  sanctificationis. 

C)  Quia  in  n.  32,  loquitur  de  statu  perfectionis  acquirendae  opportunum 
mihi  videretur  ut  in  n.  34,  lin.  15  post  verba  « praestare  debent  episcopis  » 
haec  adderentur  verba  S.  Thomae  « nam  comparatur  episcopus  ad  religiosos 
sicut  perfector  ad  perfectos  »,  optima  ad  provocandum  reverentiam  et  oboe- 
dientiam religiosorum  erga  episcopum  in  officio  erga  Ecclesiam.  Praeterea  ita 
inculcaretur  haec  veritas  maximi  momenti,  magna  cum  utilitate  pastorali... 

Exc.mus  P.  D.  NORBERTUS  PERINI 
Archiepiscopus  Firmanus 

Multa  et  egregia  scripta  sunt  in  schemate  et  dicta  fuerunt  a Patribus  qui 
de  cap.  IV  schematis  de  Ecclesia  locuti  sunt  circa  naturam,  celsitudinem,  vo- 
cationem universalem  et  consequentem  obligationem  sanctitatis  pro  omnibus 
hominibus:  optime  quidem. 

Liceat  tamen  mihi  sanctitatem  considerare  qua  artem  in  effectum  dedu- 
cendam, qua  metam  ad  quam  arripiendam  certa  requiritur  technica  et  certa 
paranda  sunt  instrumenta  quae  vulgari  sermone  « ferri  dei  mestiere  » dice- 
rentur. 

Et  liceat  mihi  aperte  clamare  parum  fore  si  sacrosanctum  Concilium  mon- 
stret in  altissimis  coruscantem  sanctitatem  nisi,  medicus,  magister,  pastor, 
schalam  supponat  qua  ad  altissima  conscendant  non  solum  fervidae  et  bonae 
voluntates,  sed  et  mediocres  et  debiles  et  rebelles. 

Quando  in  schemate  pericopem  videmus  quae  inscribitur  « de  mediis 
ad  sanctitatem  » uti  conspiciendum  est  in  pag.  19  n.  31,  spes  exurgit  de  hac 
maxime  necessaria  indicatione  practica:  quae  tamen  spes  prorsus  diluitur 
quando  legimus  solummodo  de  consiliis  evangelicis  tractari. 

Consilia  enim  evangelica  absque  dubio  ad  sanctitatem  referuntur  et  qui- 
dem luculentissimo  modo,  sed  potius  quam  media,  sunt  gradus  iam  acqui- 
sitae et  exquisitae  sanctitatis,  nec  omnibus  proposita  nec  consequenter  omni- 
bus possibilia,  sed  paucis  dumtaxat  specialiter  electis. 

Quaerendum  nempe  est  ulterius:  « Quibus  mediis  possibile  est  ut  spe- 
ciatim  vocati  perveniant  ad  amorem  et  praxim  consiliorum  evangelicorum,  et 
qui  non  sunt  specialiter  vocati  perveniant  ad  suum  quisque  gradum  sancti- 
tatis, qui  in  eo  tandem  constat  ut  unusquisque  pro  condicione  sua  vitam 
degat  in  statu  gratiae  et  in  conformitate  ad  voluntatem  Dei?  ». 

Incipiendum  est  a remotione  prohibentium,  nempe  a quaesito:  « Quae- 
nam est  maxima  causa  cur  fulgens  meta  sanctitatis  hodie  nonnisi  paucos  immo 
perpaucos  christianos  allidat?  ». 

Facilis  est  responsio,  si  nolumus  nos  implicari  subtilioribus  elucubratio- 
nibus  quae  non  sunt  ad  rem:  « Est  illa  inordinata,  excessiva  et,  ut  ita  dicam, 
exclusiva  dependentia  a mundanis  rebus,  qua  adstringimur,  quasi  hic  habea- 
mus civitatem  manentem  nec  futuram  debeamus  inquirere  ». 

Nonne  tota  ratio  vitae  huius  nostrae  aetatis  ad  hoc  reducitur  ut  animus 
totus  mergatur  in  res  perituras  huius  mundi?  Quod  sane  semper  fuit,  num- 
quam  vero  tam  universaliter,  tam  graviter  quam  hodie,  quando  oculi  om- 
nium impleti  sunt  illusionibus,  quando  etiam  surdorum  auriculas  sexcenti 
rumores  qua  mulcent  qua  torquent,  quando  mentes  et  corda  tot  gravantur 
curis  et  anxietatibus  et  fatuis  et  fictilibus  et  falsis  et  indignis,  ita  ut  nullum 
supersit  tempus  nullum  spatium  ad  percipienda  quae  sunt  spiritus  Dei,  ad 
quaerendam  iustitiam  eius. 

Talia  ergo  media  proponere  necesse  est  quae  efficaciam  habeant  abstra- 
hendi fideles  a nimia  hac  et  quam  maxime  aerumnosa  immersione  in  pela- 
gum mundi,  ut  ea  quae  sursum  sunt  sapiant,  quae  sursum  sunt  quaerant. 

Qua  innixus  consideratione  non  me  pudet  usitatum  verbum  proferre 
« Exercitia  spiritualia  » usitatum  quidem  sed  adhuc  mirandis  capax  expansio- 
nibus et  maxima  veneratione  certe  dignum,  quando  Summi  Pontifices  aetatis 
nostrae  Spiritualia  Exercitia  instanter,  instantius,  instantissime  sacerdotibus 
commendaverunt  ut  medium  praecipuum  sanctificationis } uti  est  videre  in 
Encyclicis:  Exhortatio  ad  Clerum  S.  Pii  X;  Ad  Sacerdotii  Catholici  Pii  Pp.  XI; 
Menti  nostrae  Pii  Pp.  XII,  et  passim  in  actis  omnium  Romanorum  Pontificum 
saeculi  xx. 

Experientia  luculenter  docet  eadem  exercitia  non  clericis  tantum  sed  ipsis 
prodesse  laicis,  quia  etiam  pro  laicis  praecipuum  sin  unicum  medium  sunt 
quo  de  clamore  gentium  quis  in  se  redeat,  incipiat  rebus  omnibus  proprium 
locum  tribuere  et  proprium  momentum,  sentire  inanitatem  et  saepe  nulli- 
tatem  transeuntium  et  momentum  aeternarum  rerum. 

Hic  incipit  sapientia  qua  sternitur  via  ad  visionem  illam  supernaturalem 
rerum  quae  dividit  inter  Christianorum  et  paganorum  vitam:  hinc  cursum 
arripit  sanctitas. 

Experientiam  consulto  citavi  quia  iam  in  multis  dioecesibus  opus  Spiri- 
tualium Exercitiorum  plurimis  abhinc  annis  inceptum  radix  extitit  mirabilis 
meliorationis  fidei  et  morum  in  mulieribus  et  viris,  in  aetate  provectis  et 
iuvenibus,  in  operariis,  agricolis  et  professionistis. 

Experientiam  citavi  quia  huc  illuc  in  Ecclesia  cui  semper  Spiritus  Sanctus 
assistit  exorta  sunt  experimenta  quae  animarum  pastores  nequeunt  ignorare 
nequeunt  parvipendere. 

Duo  experimenta  quae  ex  fructibus  eorum  bene  novi  liceat  mihi  indicare, 
quorum  unum  in  Italia  exortum  inscribitur  « Motus  pro  mundo  meliori  » 
alterum  in  Hispania,  cui  nomen  « Cursillos  de  Cristiandad  ». 

Ambo  ad  hoc  tendunt  ut  per  praedicationem  speciali  modo  eoque  exigen- 
tiis nunc  temporis  maxime  accommodato  exhibitam,  itemque  per  exemplum 
evangelicarum  virtutum  inter  quas  caritas  praefulgeat,  tum  singuli  christiani, 
tum  familiae,  tum  societas  tota  sanctificentur. 

Ad  huiusmodi  sanctificationis  effectum  obtinendum  nemo  non  videt  plu- 
rimum conferre,  immo  omnino  necessarium  esse  ut  constituantur  coetus  sa- 
cerdotum qui,  nulla  iurisdictione  praediti,  nulli  Congregationi  adhaerentes, 
nullum  particulare  opus  promoventes,  sub  auctoritate  episcoporum,  missio- 
nario  spiritu  ardentes  et  lucentes,  unice  laborent  ad  diffundendam  mentali- 
tatem  supernaturalem  et  fervorem  et  sitim  spiritualis  renovationis  mundi, 
qui  tandem  aliquando  ad  Christum  Regem  suum  redeat,  et  homines  evange- 
lico  afflatu  perfusi,  fidei  lumine  clarificati,  gratia  et  caritate  permoti  gaudeant 
se  esse  filios  Dei,  esse  inter  sese  fratres,  esse  in  hoc  mundo  peregrinos 
futuram  inquirentes  civitatem. 

Votum  igitur  propono  ut  Patres  Conciliares  his  qui  iam  hanc  viam  ma- 

gno  cum  fructu  experti  sunt  denegare  nolint  considerationem  necnon,  si  casus 
ferat,  adprobationem  quae  animum  et  vires  addat.  Nam  certiores  quodam- 
modo facti  adhuc  se  in  spiritu  Ecclesiae  laborasse,  nova  alacritate  et  animi 
securitate  et  laetitia  spirituali  in  bonam  viam  procedant  et  exemplo  suo  mul- 
torum voluntates  trahant  ad  imitandum  et  perficiendum  tantum  apostolicum 
opus. 

Animadversiones  additae : 

Opportunum  sane  verbum  in  aula  conciliari  prolatum  est  quando  quis  sug- 
gessit post  pericopem  « de  Ecclesia  in  terris  peregrinante  » aliquid  esse  dicendum 
de  Ecclesia  triumphante  in  caelis. 

Quisquis  namque  christifidelis  ab  incunabulis  didicit  hominem  positum  esse 
in  mundo  « ut  cognoscat,  amet  Deum,  ipsi  serviat  in  terris,  et  Deo  tandem  frua- 
tur  in  caelis ».  Itemque  christifidelis  quisque  in  terris  militans  sat  experitur 
quantam  ad  recte  agendum,  ad  hostes  animae  vincendos,  ad  difficiliora  quaeque 
superanda  conferat  vim  viva  spes  aeternae  felicitatis  in  Ecclesia  triumphante  hau- 
riendae. 

Votum  itaque  profero  ne  consilium  tanta  pastorali  sapientia  refertum  Patres 
commissionis  sinant  irritum  cadere.  In  hoc  tamen  optato  casu  liceat  mihi  dicere 
mutilam  evasuram  doctrinam  de  Ecclesia  nisi  aliquid  etiam  de  Ecclesia  purgante 
dicatur. 

Patres  qui  vitam  pastoralem  degunt  bene  norunt  quam  perspicua  et  suadens 
et  grata  sit  christifidelibus,  sive  adultis  sive  pueris,  sive  doctis  sive  rudibus  doc- 
trina de  tripartita  Ecclesia,  militante,  purgante  et  triumphante,  itemque  bene 
norunt  quidnam  pro  exercitio  et  incremento  christianae  professionis  valent  suffra- 
gium animarum  purgantium. 

Ne  igitur  videantur  Patres  conciliares  doctrinam  de  Purgatorio  parvipendere, 
quod  facile  scandalum  saperet,  necesse  est  ut,  punctis  doctrinalibus  reassumptis, 
ferventem  adhortationem  addant  quae  dicat  sanctam  et  salubrem  esse  cogitationem 
pro  defunctis  exorare  ut  a peccatis  solvantur. 

Exc.mus  P.  D.  IOSEPH  M.  PERNICONE 

Episcopus  tit.  Hadrianop  olit  anus  in  Honoriade , aux.  Neo-Eboracensis 

Cap.  IV  schematis  de  Ecclesia  in  genere  placet.  Attamen  aliquam  obser- 
vationem facere  volo  super  par.  31.  Haec  paragraphus  habet  titulum  « De 
mediis  ad  sanctitatem  et  de  consiliis  evangelicis  ».  Et  quidem  multa  dicit 
de  consiliis  evangelicis,  quae  vere  media  sanctificationis  sunt,  et  de  eorum 
observantia  in  vita  religiosa,  sed  pauca  tantum  dicit  de  aliis  mediis  ad  sancti- 
tatem quae  magis  accommodata  sunt  vitae  christifidelium  in  saeculo  degen- 
tium. De  his  mediis  non  nisi  obiter  loquitur  schema  in  lin.  38  pag.  19  usque 
ad  lin.  1 pag.  20:  « Caritas  enim  quae  a Spiritu  Sancto  in  cordibus  nostris 
diffunditur,  sacris  et  sacramentalibus  actionibus  et  sedula,  iuxta  uniuscuiusque 
statum,  mandatorum  observantia  et  omnium  virtutum  exercitatione  augetur 
et  crescit  ». 

Nobis  opportunum  videtur  hic  meminisse  quod  omnibus  christifidelibus, 
clericis  et  laicis,  alia  media  summe  utilia,  immo  aliquo  modo  necessaria 
sunt,  sicut  Ecclesia  semper  docuit  et  experientia  nostra  probat,  nempe  oratio 
quotidiana,  mortificatio,  ardens  devotio  erga  Sanctissimum  Sacramentum  et 
B.mam  Virginem  Mariam,  scrutatio  quotidiana  conscientiae,  frequens  usus  sa- 
cramenti poenitentiae,  directio  spiritualis,  exercitia  spiritualia.  Haec  sancti- 
ficationis media  quae  clericis  et  religiosis  iam  nota  sunt,  ignota  sunt  christi- 
fidelibus in  saeculo  degentibus,  paucis  exceptis.  Si  ea  tam  necessaria  sunt 
pro  nobis  qui  tantum  auxilium  spirituale  de  Missa,  Officio  Divino  et  vita 
pastorali  quotidiana  trahimus,  quantum  magis  necessaria  videntur  christifide- 
libus qui  sanctificationem  excolunt  inter  tentationes  et  distractiones  tam  mul- 
tas et  acerbas?  Ecclesia  nobis  haec  auxilia  ad  sanctitatem  imponit  in  Codice 
luris  Canonici  (cann.  124-126);  nos  debemus,  igitur,  suadere  christifidelibus 
ut  adhibeant  haec  media  et  sic  facilius  progrediantur  in  via  sanctitatis. 

Ergo  humiliter  propono  ut  post  lin.  1,  in  pag.  20  huius  capitis,  addan- 
tur haec  vel  alia  verba  similia:  « Praeterea,  omnes  christifideles  qui  ad  sanc- 
titatem sincere  aspirant,  quotidie  orationi  mentali  et  vocali  sese  dabunt, 
Sanctissimum  Sacramentum  amanter  visitabunt,  erga  Beatissimam  Virginem 
devoti  erunt,  etiam  per  recitationem  Rosarii,  in  mortificationibus  sese  exerce- 
bunt, frequenter  ad  tribunal  poenitentiae  accedent,  directionem  spiritualem 
petent  et  spiritualibus  exercitiis  nonnunquam  vacabunt  ». 

Exc.mus  P.  D.  PAULUS  PHILIPPE 
Archiepiscopus  tit.  Heracleopolitanus 

I.  De  necessitate  habendi  caput  speciale  « De  religiosis  ».  Uti  iam  dixi 
in  voto  meo  circa  caput  « de  populo  Dei  »,  censeo  doctrinam  de  universali 
vocatione  ad  sanctitatem  in  Ecclesia  in  illo  cap.  II  proponendam  esse,  cum 
sanctitas  nota  sit  essentialis  populi  quem  Deus  sibi  congregare  voluit. 

Nunc  autem  oportet  habere  caput  speciale,  quod  inscribendum  est  « De 
his  qui  consilia  evangelica  profitentur  »,  vel  melius  « De  religiosis  ». 

Etenim,  postquam  exposita  est  doctrina  de  mysterio  Ecclesiae  (cap.  I),  et 
de  populo  Dei  in  genere  (cap.  II),  agitur  de  diversis  categoriis  membrorum 
Ecclesiae,  unaquaque  secundum  suum  locum  et  functionem  in  Ecclesia  con- 
siderata. Igitur,  post  cap.  III  de  hierarchia  et  IV  de  laicis,  locus  tribuendus 
est  capiti  de  religiosis;  nam  ii  qui  consilia  evangelica  profitentur  et  Deo 
totaliter  consecrantur,  constituunt  in  corpore  visibili  Ecclesiae  specialem  ca- 
tegoriam fidelium,  quae  vitae  Ecclesiae  maxime  interest. 

Inde  enim  a primis  saeculis,  « ut  ex  Patribus  apostolicis  et  antiquioribus 
ecclesiasticis  scriptoribus  facile  comprobari  potest,  in  diversis  Ecclesiis  vitae 
perfectionis  professio  adeo  iam  floruerit  ut  ipsius  sectatores  veluti  ordinem 
classemque  socialem  variis  nominibus  — ascetarum,  continentium,  virgi- 
num, aliisque  — clare  recognitam  et  multis  probatam  atque  honoratam,  in 

ecclesiasticae  societatis  sinu  inceperint  constituere  » (Pius  Pp.  XII,  Const. 
Apost.  Provida  Mater  Ecclesia). 

Ex  historia  Ecclesiae  patet  hanc  distinctionem  inter  religiosos  et  non  reli- 
giosos procedere  ex  proposito  castitatis  Deo  dicatae.  Quod  haud  mirum  est, 
cum  virginitas  seu  continentia  christianos,  qui  ipsam  profitentur,  separet  ab 
illis  qui  matrimonio  iunguntur. 

Haec  separatio  a ceterorum  christianorum  modo  vivendi  non  potuit  expri- 
mi verbis  magis  significantibus,  quam  illis  a Divino  Magistro  adhibitis,  cum 
discipulis  suis  revelavit  voluntariam  castitatem:  « sunt  eunuchi  qui  seipsos 
castraverunt  propter  regnum  caelorum  » (Mt.  19,  12). 

S.  Paulus,  a Spiritu  Sancto  afflatus,  loquitur  quoque  de  virginitate  tam- 
quam de  modo  vivendi  omnino  speciali,  nempe  soli  Deo  dicato:  « Virgo  co- 
gitat quae  Domini  sunt,  ut  sit  sancta  corpore  et  spiritu  » ( 1 Cor.  7,  34),  id 
est,  totaliter  Deo  consecrata  et  a vita  profana  separata. 

In  illis  Domini  et  apostoli  verbis  traditio  Ecclesiae  semper  respexit  doc- 
trinam revelatam  de  modo  stabili  vivendi  totaliter  Deo  dicato,  quem  secuti 
sunt  continentes  et  virgines  in  primaeva  Ecclesia,  atque  postea  eremitae  et 
coenobitae,  omnesque  sodales  Institutorum  religiosorum  in  decursu  tem- 
porum. 

Comprobari  autem  facile  est,  fideles  consilia  evangelica  professos  etiam 
in  societate  visibili  Ecclesiae  iam  a primis  saeculis  specialem  categoriam  effor- 
masse,  ab  illa  clericorum  et  laicorum  distinctam.  Satis  est  recordari,  quod 
in  Ecclesia  primaeva  virgines  locum  proprium  in  officiis  liturgicis  obtine- 
bant, immo  « illustrior  portio  gregis  Christi  » reputabantur,  non  solum  a 
S.  Cypriano  (De  habitu  virginum,  3,  PL  4,  455),  sed  etiam  a multis  aliis 
episcopis  et  laicis. 

Clarius  etiam  patet  ex  documentis  ecclesiasticis  posteriorum  temporum 
religiosos  in  Ecclesia  constituere,  non  solum  classem  quamdam  distinctam, 
sed  statum  ab  eius  auctoritate  publice  recognitum  et  ordinatum.  « Hinc,  in 
primis  status  publicus  perfectionis  inter  tres  praecipuos  ecclesiasticos  status 
recensitus  fuit,  atque  ex  ipso  Ecclesia  secundum  personarum  canonicarum 
ordinem  gradumque  unice  petivit  (can.  107)  » (Pius  Pp.  XII,  Const.  Apost. 
Providens  Mater  Ecclesia). 

Nunc  autem  pressius  determinare  oportet  cuiusnam  naturae  sit  in  Ec- 
clesia locus  seu  munus  huiusce  specialis  categoriae  christifidelium,  qui  reli- 
giosi nuncupantur. 

Aliqui  Patres  conciliares  asseruerunt  statum  religiosum  non  pertinere  ad 
ipsam  constitutionem  divinam  Ecclesiae,  sed  esse  tantum  quamdam  institu- 
tionem mere  ecclesiasticam.  Proinde  illi  proposuerunt  ut  dicta  ad  religiosos 
pertinentia  transferrentur  a capite  « De  vocatione  ad  sanctitatem  » in  schema 
quod  inscribitur  « De  statu  perfectionis  acquirendae  ». 

Hanc  autem  propositionem  censeo  non  esse  retinendam.  Sane,  verum 
est  omnino  religiosos  non  pertinere  ad  divinam  constitutionem  Ecclesiae, 
quae  quidem  hierarchice  solummodo  constat  ex  his  qui  charactere  baptismi 

signantur  et  ex  his  qui  insuper  character  Ordinis  acceperunt.  At  nihilominus 
agnoscendum  est  statum  religiosum  essentialiter  pertinere  ad  ipsam  vitam 
Ecclesiae  eiusque  sanctitatis  notae  elementum  esse,  ita  ut  status  eorum  qui 
consilia  evangelica  profitentur,  Ecclesiae  nunquam  deesse  possit.  Hic  referre 
placet  optima  illa  verba  Pii  Pp.  XII:  « Dum  alii  duo  canonicarum  persona- 
rum ordines,  scii,  clericorum  et  laicorum,  divino  iure,  cui  ecclesiastica  adiun- 
gitur  institutio,  ex  Ecclesia  petuntur  quatenus  ipsa  est  hierarchice  constituta 
et  ordinata,  haec  media,  inter  clericos  et  laicos,  religiosorum  classis , quae 
utrisque  clericis  et  laicis  communis  esse  potest,  ex  arcta  peculiarique  relatione 
ad  Ecclesiae  finem,  sanctificationem  nempe,  efficaciter  rationibusque  adae- 
quatis prosequendum,  tota  desumitur  » (Const.  Ap.  Provida  Mater). 

Alibi  Pius  XII  etiam  pressius  locutus  est:  « Divino  ipso  iure  statutum 
est  ut  clerici  distinguantur  a laicis.  Inter  duos  hos  gradus  religiosae  vitae 
status  interficitur  qui,  ecclesiastica  origine  defluens,  ideo  est  atque  ideo  valet 
quia  arcte  proprio  fini  Ecclesiae  cohaeret,  qui  eo  spectat  ut  homines  ad  sancti- 
tatem assequendam  perducantur  » (Ali.  Annus  sacer,  8 dec.  1950). 

Propterea,  etiamsi  ecclesiastica  sit  institutio,  status  religiosus  arcte  per- 
tinet ad  Ecclesiam,  prout  est  sancta  atque  Sponsa  Christi,  qui  est  Fons,  Exem- 
plar et  Magister  eius  sanctitatis.  Nam,  suapte  natura,  status  ille,  — etsi,  proh 
dolor,  multi  religiosi  professioni  suae  sint  impares  — aperte  manifestat 
vitam  sanctissimam  Christi  Domini,  qui  in  terris  virgo,  pauper  et  oboediens 
vixit.  Professione  enim  consiliorum  evangelicorum  declaratur  participatio 
ipsius  Ecclesiae  ad  perfectam  abnegationem  Christi  in  eius  vita  et  morte, 
atque  praefiguratur  vita  regni  caelorum,  ubi  electi  « neque  nubent  neque 
nubentur  » (Mt.  22,  30). 

Igitur,  in  schemate  de  Ecclesia,  qui  continet  caput  de  laicis,  ubi  iure 
meritoque  proclamatur  necessarium  officium  laicorum  « consecrandi  mun- 
dum » per  suam  in  eo  praesentiam  et  actionem  christianam,  oportet  omnino 
ut  habeatur  quoque  speciale  caput  de  religiosis,  in  quo  expresse  declaretur 
statum  perfectionis,  per  effectivam  renuntiationem  rerum  mundanarum,  pu- 
blice manifestare  transcendentiam  regni  quod  « non  est  de  hoc  mundo  » 
(Io.  18,  36). 

Ad  hoc  testimonium  non  sufficerent  animae  sanctae  interne  et  privatim 
Deo  consecratae,  quia  Ecclesia,  quatenus  est  corpus  visibile,  testimonio  pu- 
blico et  sociali  suae  sanctitatis  indiget,  quod  praebetur  per  statum  religiosum 
ab  ipsa  recognitum. 

Igitur,  propter  has  rationes,  in  constitutione  dogmatica  de  Ecclesia, 
in  qua  non  agitur  solummodo  de  structura  iure  divino  hierarchica  Ecclesiae, 
sed  etiam  de  vita  eius  sancta,  omnino  necessarium  est  habere  caput  speciale 
« de  religiosis  ». 

II.  De  retractatione  capitis.  Si,  quemadmodum  proposui,  transfertur 
pars  capitis,  quae  universalem  vocationem  ad  sanctitatem  tangit,  in  caput 
de  populo  Dei,  tunc  oportebit  retractare  partem  capitis,  quae  agit  de  consi- 
liorum evangelicorum  professione. 

Propono  ut  sumatur  textus  elaboratus  a subcommissione  mixta  theolo- 
gica et  de  religiosis,  in  sessionibus  dierum  6-8  martii  1963,  cuius  titulus 
est  « De  his  qui  consilia  evangelica  profitentur  »,  cum  debitis  correctionibus. 

At,  qualitercumque  conficietur  caput,  oportet  ut  sequentia  argumenta  in 
eo  inserantur , quae  sive  in  textu  subcommissionis;  sive  in  textu  actuali  non 
inveniuntur,  vel  saltem  non  sufficienter  exponuntur: 

1.  Relatio  status  religiosi  ad  sanctitatem  Ecclesiae.  Clare  asserendum 
est  quod  « religiosae  vitae  status...  arcte  proprio  Ecclesiae  fini  cohaeret  » 
(Pius  XII,  Annus  sacer),  i.  e.  hominum  sanctificationi,  et  quod  ille  status 
elementum  est  notae  sanctitatis  Ecclesiae,  necnon  visibile  huius  sanctitatis 
testimonium,  uti  latius  exposui  in  prima  paragrapho. 

2.  Notio  sufficienter  exponenda  status  perfectionis.  Nam,  nonnulli  repu- 
gnant notioni  status  perfectionis,  quasi  hoc  significaret  quod  soli  religiosi 
ad  perfectionem  vocantur. 

Sed  notio  status  in  Ecclesia  visibili  praetermitti  non  potest,  cum  unica 
caritas,  quae  totum  corpus  Ecclesiae  vivificat,  necessarie  exerceatur  in  diver- 
sis statibus  vitae,  qui  diversas  et  permanentes  obligationes  important  a cari- 
tate assumendas. 

Porro,  in  Ecclesia  iam  a primis  saeculis  existit  specialis  modus  stabilis 
vivendi,  cuius  obligationes  propriae  derivant  a professione  recognita  consi- 
liorum ev angelicorum.  Proinde,  status  ille  exclusive  ordinatur  ad  perfectio- 
nem caritatis,  id  est  ad  unionem  cum  Deo  et  ad  servitium  proximi  propter 
Deum,  dum  alii  status  vitae  fidelium  secumf erunt  vel  admittunt  fines,  officia 
et  obligationes  ordinis  temporalis. 

Quapropter,  status  religiosorum  a S.  Doctoribus  et  a magisterio  Ecclesiae 
iure  meritoque  status  perfectionis  nuncupatus  est,  non  utique  quia  alia  ho- 
nesta genera  vitae  a christiana  perfectione  aliena  sunt,  sed  quia  secundum 
ipsius  Christi  exemplum  et  doctrinam  status  ille  caritati  maxime  congruit 
et  ad  caritatis  incrementum  et  perfectionem  exclusive  ordinatur. 

His  perpensis,  certum  est  notionem  status  perfectionis,  seu  generis  vitae 
perfectae,  Ecclesiae  vitae  maxime  interesse,  proindeque  non  est  sperandum 
quod  fideles  ad  sanctitatem  magis  et  efficacius  incitabuntur,  si  notio  status 
perfectionis  praetermittitur. 

3.  Consecratio  religiosorum.  Textus  schematis  obiter  tantum  alludit  ad 
consecrationem  religiosorum.  Oportet  igitur  expressius  dicere,  quod  per 
vota  religiosa  in  statu  perfectionis  constituti  homines  Deo  consecrantur,  ita 
ut  a mundo  segregentur  et  Dei  servitio  totaliter  mancipentur. 

Exc.mus  P.  D.  IOANNES  B.  PIASENTINI 
Episcopus  Clodiensis 

Circa  sanctitatem  ad  quam  populus  Dei  vocatur,  ab  aliquo  Patre  nega- 
tum est  dialogum  cum  iis,  qui  longe  a christiano  more  deambulant,  proponi 
posse  appellando  ad  hanc  divinam  vocationem. 

Contradicendum  non  esse  videtur,  attamen  admittendum  est  vocationem 
ad  sanctitatem,  ut  dialogi  extremum  finem,  non  ut  initium  considerandam 
esse. 

Primum  nobis  satis  erit  reperire,  immo  excitare,  legis  naturalis  conscien- 
tiam et  in  mentibus  horum  fratrum  notionem  evolvere  Dei  existentis  atque 
bonorum  operum  remunerantis,  necnon  solidaritatis  atque  fraterni  amoris 
actus  adhortari.  Successive  autem  explicari  eis  poterit  sublimitas  ad  quam 
Dominus  illos  vocat.  Maximi  est  momenti  immo  necessarium,  ut  in  his  ani- 
mabus  adsint  bona  voluntas,  bona  mentis  dispositio  accedendi  ad  fidem, 
quod  saepissime  invenitur,  et  super  hoc  fundamentum  gradatim  possibilis 
erit  aedificatio,  syllabatim  eis  dicendo  primas  religionis  veritates.  Exemplum 
nos  impellat  a sanctae  recordationis  Pontifice  Ioanne  XXIII  relictum.  Quod 
ei  facile  fuerit  viam  sibi  aperire  in  corda  hominum  a Deo  alienorum,  hoc  di- 
manavit quidem  praesertim  ab  ineffabili  eius  bonitate,  sed  etiam  ab  eius  pe- 
ritia, qua  lucrum  facere  noverat  ex  innumeris  occasionibus  quibus  intueretur 
in  hominibus  aliquid  bonae  voluntatis,  vel  interdum  incertum  ad  fidem  anhe- 
litum. Satis  saepe  enim  super  actiones,  quae  bonitate  simpliciter  naturali 
praestant,  Spiritus  Dei  fertur,  ut  eas  in  ordine  supernaturali  foecundet.  No- 
strum est  igitur  eorum,  qui  christiane  non  sapiunt,  perscrutari  omnes  aspec- 
tus humanos,  in  quibus  detegatur  vel  minimum  indicium  christianae  lucis,  et 
per  eos  omne  studium  adhibere  ut  instrumenta  gratiae  divinae  nos  inve- 
niamur. Cum  denique  iter  inceptum  fuerit,  possibile  erit  sanctitatis  termi- 
num ostendere,  quae  remanet,  ut  supra  dictum  est,  nostri  dialogi  cum  a Deo 
alienis  postremum  verbum,  scii,  optata  conclusio. 

Optarem  insuper  ut  in  cap.  IV  schematis  nostri  — quando  de  sanctitate 
sermo  est  — plenior  et  clarior  mentio  quoque  fiat  de  necessitate  virtutes 
christianas  exercendi. 

His  diebus  plura  dicta  sunt  de  supernis  gratiis,  donis,  charismatibus,  qui- 
bus subiectum  passivum  esse  possunt  animae.  Hoc  quidem  minime  negatur. 
Ast  neque  oblivisci  debemus  sanctitatis  aedificium  erigendum  esse  super  vir- 
tutum fundamentum  ac  progressum.  Ipsae  enim  supernae  gratiae,  ipsa  dona 
et  charismata,  ipsa  sacramenta  munus  habent  virtutes  excitandi,  ut  homo  po- 
tenter adiuvetur  ad  eas  exercendas,  excolendas,  perficiendas,  et  ita  suam 
suorumque  fratrum  operetur  salutem.  Propter  quod  peropportunum  mihi 
videtur  in  memoriam  omnium  redigere,  ut  christianae  virtutes  in  debito  ho- 
nore collocentur  et  ad  illas  homines  aciem  mentis  voluntatemque  bonam 

dirigant.  Itaque  abs  re  non  erit  — cum  de  sanctitate  sermo  est  — ut  neces- 
sitas in  nostro  Concilio  proclametur  ad  Nazareth  redeundi,  ubi  scholam  per- 
fectissimam omnium  virtutum,  quibus  sanctitas  innititur,  Iesus,  Maria  et 
Ioseph  sacerdotibus,  religiosis  et  laicis  praebent. 

Exc.mus  P.  D.  FRANCISCUS  PLANAS  MUNTANER 
Episcopus  Ebusitanus 

In  cap.  IV  schematis  de  Ecclesia  frequenter  sermo  fit  de  caritate  et  qui- 
dem sub  diversis  aspectibus  et  cum  variis  nominibus. 

Vocatur  amor,  dilectio,  fraternitas,  servitium  amoris,  caritas  pastoralis. 
Dicitur  mandatum  primum  et  universale,  maximum  et  necessarium;  forma 
et  finis  sanctificationis.  Huius  media  dicuntur  procedere  et  regi  a caritate. 

Fit  sermo  de  amore  Dei  et  de  proximi  dilectione,  et  amor  proximi  dicitur 
defluere  a Dei  dilectione. 

In  nota  autem  2 pag.  23  loquitur  schema  de  amore  Dei  et  proximi  in 
A.  T.  et  in  N.  T.  Insuper  hoc  mandatum  vocatur  « novum  »,  et  citatur 
nota  10  cap.  3 pag.  14  quae  insuper  in  memoriam  revocat  Dominum  voca- 
visse caritatem  mandatum  « suum  ». 

Iamvero  ad  diversas  rationes  quibus  dicitur  Dominus  appellavisse  no- 
vum hoc  mandatum,  unam  liceat  adiicere  quae,  ni  fallor,  deest: 

Est  nempe  res  omnino  nova  et  propria  Christi  coniunctio  duorum  man- 
datorum amoris  Dei  et  proximi.  Nullibi  ante  ipsum  Dominum  invenitur  talis 
intima  coniunctio,  de  qua  plura  in  Evangelio. 

Apud  Matthaeum  nempe  (22,  34-40)  Iesus  respondens  uni  ex  pharisaeis 
dixit,  secundum  mandatum  de  dilectione  proximi  simile  esse  primo  de  amore 
Dei.  Immo  in  his  duobus  mandatis  universam  legem  pendere  et  prophetas. 

Item  habetur  in  loco  parallelo  apud  Marcum  (12,  28-31).  Hic  Dominus 
responsum  dat  potius  alicui  scribae. 

Lucas  in  contextu  parallelo  (c.  20)  haec  omittit,  probabiliter  quia  iam 
antea  (c.  10)  similia  sed  non  aequalia  narraverat  in  alia  occasione. 

In  hoc  loco  ponitur  ( Lc . 10,  25-28)  in  ore  alicuius  legisperiti  respondentis 
interrogationi  ipsius  Iesu  doctrina  similis  de  coniunctione  amoris  Dei  et  pro- 
ximi. Ergo  invenimus  in  ore  legisperiti  quae  diximus  cum  exegetis  fuisse 
novam  et  propriam  doctrinam  Domini  et  quidem  in  occasione  chronologice 
priori. 

Quomodo  explicatur  haec  antinomia?  Vel  fortasse  Iesus  eamdem  rem 
iam  docuerat  in  aliis  occasionibus  de  quibus  non  loquuntur  evangelistae  et 
inde  ille  legisperitus  ex  ore  ipsius  Iesu  didicerat  quae  hic  docet  de  unione 
duorum  praeceptorum  caritatis,  vel  Lucas  loquitur  de  eadem  re  et  occasione 
de  qua  alii  duo  Synoptici  in  locis  citatis  sermonem  habent  artificio  quodam 
litterario  rem  aliquomodo  immutans  et  in  alio  contextu  collocaris. 

De  facto  Iesus  apud  Lucam  laudat  legisperitum  de  sua  responsione  et 
apud  Marcum  (non  vero  apud  Matthaeum)  Dominus  laudatur  a scriba  de 
doctrina  prolata.  Et  quidem  Marcus  continuo  in  ore  scribae  laudantis  Do- 
minum ponit  verba  quae  repetunt  clare  doctrinam  ipsius  Christi  de  unione 
illorum  duorum  mandatorum  de  caritate. 

Post  mortem  Domini  iam  in  aliis  scriptis  fas  est  invenire  hanc  doctri- 
nam, sicut  e.  g.  in  S.  Paulo  ( Rom . 13,  8 et  10). 

Coniunctio  vero  praecepti  caritatis  erga  Deum  cum  mandato  dilectionis 
proximi  non  est  mera  iuxtapositio  sed  intima  connexio,  quia  amor  christia- 
nus  proximi  in  hoc  consistit  ut  proximum  diligamus  propter  Deum  et  « a Dei 
dilectione  fluit  ipse  proximi  amor  » (pag.  21  n.  33  lin.  30). 

Exc.mus  P.  D.  BENEDICTUS  PRINTESIS 
Archiepiscopus  Atheniensis 

Fons  sanctitatis  Christus  est,  qui  per  Ecclesiam  suam,  organismum  thean- 
dricum,  vitam  suam  hominibus  communicat;  sanctitas  in  ipsa  participatione 
vitae  Christi  et  in  transformatione  in  ipso  collocari  oportet.  Participatio  haec 
in  baptismate  inchoatur  et  per  receptionem  aliorum  sacramentorum  perficitur, 
speciali  quidem  modo  in  receptione  Sanctissimae  Eucharistiae,  in  qua  ipse 
Christus  sumitur» 

Et  tamen  in  capite  nostro  nullus  sermo  fit  de  necessitate  receptionis  sa- 
cramentorum et  quidem  de  frequenti  receptione  Sanctissimae  Eucharistiae 
sacramenti  perfectae  dilectionis;  sacramenti  poenitentiae,  in  quo  misericordia 
divina  invenitur  sed  etiam  fortitudo  ad  pugnandum  pro  sanctitate  habetur. 

Ratione  pastorali  nos  pastores  de  hac  necessitate  receptionis  sacramento- 
rum ad  fideles  nostros  loqui  debemus,  ne  ipsi  credant  caritatem  sufficere,  dum 
nos  Sanctissima  Eucharistia  eos  reficere  tenemus  et  quidem  ex  voluntate 
Christi. 

In  capite  nostro  quam  saepius  de  caritate  sermo  fit,  plus  quam  triginta 
vicibus,  quin  dicatur,  quid  significet,  dum  de  aliis  virtutibus  theologicis,  ut 
v.  g.  de  fide,  quae  nos  mysterium  divinum  contemplare  facit  et  ipsi  cari- 
tati antecedit,  nihil,  vel  fere  nihil  dicitur. 

Sermo  ubi  de  una  sanctitate  christiana,  quae  ab  hominibus  variorum  ge- 
nerum vitae  et  officiorum  excolenda  erit,  iuventus  etiam  amborum  sexuum 
ad  sanctitatem  invitetur,  ne  magis  ac  magis  quotidie  a principiis  materialismi 
et  passionibus  allidatur  cum  detrimento  spirituali  et  eius  dignitatis  humanae. 

Ad  operarios  etiam  sermo  dirigatur,  ne  a labore  quotidiano  oppressi  ad 
familias  suas  sustentandas,  se  alienos  a sanctitate  opinant,  dum  S.  Ioseph, 
sponsus  B.  M.  V.,  pater  putativus  Christi,  vir  iustus  vocatus,  operarius  fuit 
et  labore  manuum  suarum  Familiam  Sacram  sustentabat. 

Sanctitas  ipsius  vitae  coniugalis  non  tantum  ex  amore  fidelitatis  sed 

eo  ipso  quod  a Deo  creata  sit  ut  creatio  sua  in  tempore  continuetur,  exco- 
lenda erit. 

In  art.  30,  in  lin.  24  post  verba  « pro  omnibus  christifidelibus  » poni 
posset  « cuiuscumque  generis  vitae  et  officii  » ut  magis  clare  intendatur  nul- 
lum officium  aut  genus  vitae  alienum  a sanctitate  esse. 

Exc.mus  P.  D.  LEONARDUS  IOSEPH  RAYMOND 
Episcopus  Allahabadensis 

1.  Siquidem,  ni  fallor,  haec  est  unica  occasio  quando  Concilium  Vatica- 
num II  sese  occupabit  in  tractando  de  sanctitate  in  Ecclesia,  velim  omnino 
quod  conceptus  sanctitatis  magis  enucleatur  eiusque  origo  et  fons  in  Deo 
clare  demonstratur.  Hoc,  mihi  videtur,  necessarium  est  ad  dialogum  inter 
Ecclesiam  et  Hinduistas,  qui  adnumerantur  hodie  plus  quam  400  milliones 
hominum.  In  terminologia  ecclesiastica  vocantur  pagani,  sed  meminisse  iuvat 
eos  esse  paganos  qui  per  4000  annorum,  constanter,  totis  viribus,  omnique 
nisu,  Deum  quaesierunt,  eum  appropinquare  conati  sunt,  eique  adhaerere  de- 
sideraverunt. Litteratura  eorum,  maior  pars  scripta  ante  transmigrationem 
Babylonicam,  saturatur,  inspiratur,  impregnatur,  hac  indagatione  et  explora- 
tione. Hoc  non  est  fabula,  est  factum  apertum:  ego  vidi  in  mea  episcopali 
urbe  una  die  congregatos,  5 milliones  peregrinorum,  qui  ibi  confluxerunt  ut 
sese  purificarent  in  aquis  fluminum  (Bain  de  purification,  Reinigungsbad). 
Nil  mirum  si  insignis  missionarius  nostris  diebus,  1’Abbe  Monchanin,  scrip- 
sit: India  deberet  esse  cor  meditativum  Ecclesiae.  « L’Inde  doit  etre  le  coeur 
meditant  de  TEglise  ». 

Toto  corde  admittunt  Hinduistae  transcendendam  Dei:  Deus  est  esse, 
Deus  est  cogitare,  Deus  est  gaudium.  Sed  nullam  ideam  habent  Deum  esse 
sanctum,  immo  fontem  et  originem  totius  sanctitatis.  Certe  apud  Hinduistas 
omnis  actus  humanus  habet  suam  consequentiam,  bonam  vel  malam,  secun- 
dum quod  actus  est  bonus  vel  malus;  sed  systema  morale  omnino  a Deo 
separatur,  est  systema  aliquomodo  abstractum,  quod  ad  Deum  habet  nullam 
relationem,  sed  cuius  effectus  exercetur  modo  quodam  caeco.  Habent  Hin- 
duistae suos  sanctos  et  sanctas  qui  interdum  magis  honorantur  in  vita  quam 
post  mortem;  ex  alia  parte,  etsi  erga  Ecclesiam  respectum  demonstrent,  eo- 
rumque  liberos  ad  nostras  scholas  mittant,  respectus  oritur  potius  ex  admi- 
ratione pro  opere  sociali  et  educativo  Ecclesiae,  quam  ex  recognitione  sancti- 
tatis ecclesiae.  Hic  est  radix  et  nodus  problematis,  quomodo  persuadere  Hin- 
duistis  sanctitatem  esse  notam  Ecclesiae,  quae  est  Ecclesia  Dei  sancti  et  per- 
fecti. Ideoque  insufficiens  esse  puto  citare  verba  Domini  nostri  « Estote  ergo 
perfecti  sicut  Pater  vester  perfectus  est  »;  insufficiens  est  describere  sancti- 
tatem Dei  solummodo  per  transennam.  Debet  esse  pericopa  specialis  in  qua 
asseritur,  accurate  et  graviter:  Deus  est  sanctus  et  omnis  sanctitas  ab  eo 

derivatur  et  secundum  eius  mensuram  aestimatur:  Ipse  est  fons  veritatis 
et  fons  moralitatis.  Origo  erroris  Hinduistarum  est  potius  error  philosophi- 
cus: errant  circa  notionem  personalitatis  sive  in  Deo  sive  in  homine,  ideoque 
non  recognoscunt  Deum  esse  mensuram  boni  et  mali.  Certe  non  vult  Ecclesia 
sese  occupare  cum  disputationibus  philosophicis,  sed  requiritur  clara  notio 
Dei  sancti  ut  prosequeretur  efficax  dialogus  cum  Hinduistis,  400  milliones, 
qui  per  suam  historiam  Deum  quaesierunt  et  adhuc  quaerunt. 

2.  Mea  secunda  animadversio  dirigitur  ad  scopum  Concilii  de  aggior- 
namento.  Saepe  saepius  Ecclesia  impugnatur  quod  erigit  magnum  aedificium 
sanctitatis,  quod  elevat  oculos  humanos  ad  culmina  supernaturalia,  quod  in- 
culcat totis  viribus  virtutes  supernaturales,  et  negligit  ex  alia  parte  virtutes 
sic  dictas  naturales.  Quaedam  indicatio  differentiae  inter  virtutes  supernatu- 
rales et  sic  dictas  naturales,  potest  suggeri,  quando  parochus,  iocose  sane, 
accusat  moniales  exercendi  consilia  et  obliviscendi  mandata. 

Duobus  modis  possunt  explicari  hae  virtutes  naturales.  Sunt  virtutes 
quae  promovent  commercium  sociale:  tales  sunt  tenacitas  propositi,  fidelitas 
obligationibus  diurnis,  veritas  in  conversatione  ordinaria,  indoles  aperta,  ho- 
nestas in  commercio.  Possunt  vocari  etiam  virtutes  exiguae,  sed  sunt  omnino 
essentiales  ad  promovendam  et  ad  reddendam  facilem  vitam  socialem.  Ab- 
sentia aut  despectio  harum  virtutum  saepe  est  causa  contemptus  Ecclesiae, 
quinimmo  ipsius  vocationis  ad  sanctitatem. 

Alius  modus  explicandi  has  virtutes  sic  dictas  naturales  indicatur  a 
card.  Newman  in  sua  bene  nota  descriptione  viri  nobilis,  the  Gentleman. 
Certe  postulat  pro  eo  eximius  cardinalis  virtutes  sociales:  debet  esse  vir  mi- 
tis, humanus,  patiens,  affabilis.  Sed  insuper  postulat  pro  eo  characterem  in 
suo  sensu  graeco:  debet  esse  vir  qui  agnoscit  obiectum  vitae  et  prosequitur 
istud  obiectum,  regulariter  et  tenaciter.  Formatio  haec,  explicat  Newman, 
debet  esse  effectus  naturalis  educationis  liberalis,  non  liberalis  in  sensu  po- 
litico aut  philosophico,  sed  liberalis  in  sensu  opposito  ad  educationem  pro- 
fessionalem. Credidit  Newman  hanc  educationem  optime  praeparare  pue- 
rum ad  aggrediendum  onera  vitae,  et  virtutes  naturales  quae  generat  et  nu- 
trit, sunt  fructus  quos  oportet  non  despicere. 

Velim  ut  schema  etiam  quoddam  verbum  de  his  virtutibus  naturalibus 
dicat. 

Exc.mus  P.  D.  ALEXANDER  RENARD 
Episcopus  V ersaliensis 

Aliquid  dicere  vellem  circa  conclusionem  capitis  « de  vocatione  ad  sanc- 
titatem »,  nn.  35-36. 

In  hoc  textu  sincere  quidem  approbantur  ab  Ecclesia  viri  et  mulieres, 
qui  sese  Deo  per  vota  religionis  devoverunt;  et  ad  sanctitatem  vocantur 
omnes  qui  sacro  baptismate  insigniti  sunt.  Attamen  modus  dicendi  nimis  im- 

perfectus  et  nimis  incertus  apparet,  ut  scopus  rite  desideratus  plene  obtineri 
possit. 

Exinde  propono  ut  Sacrosancta  Synodus  clarius  et  pressius  sequentia 
puncta  proclamet: 

1.  Omnes  baptizati  vocantur  ad  sanctitatem,  quae  in  caritate  theologali 
et  in  consiliis  evangelicis  consistit,  unoquoque  fideliter  obtemperante  inspi- 
rationibus Spiritus  Sancti,  obligationibus  proprii  status,  et  prudentiae  super- 
naturali. 

2.  Consecratio  ad  Deum  per  totalem  donationem  suiipsius  per  se  claris- 
sima et  nobilis  existit,  antequam  sese  manifestet  per  varias  activitates,  ut 
sunt:  contemplatio,  poenitentia,  apostolatus,  educatio,  opera  caritatis,  cura 
infirmorum,  etc.:  operatio  sequitur  esse. 

3.  Haec  consecratio  ad  Deum  multis  modis  effici  potest:  sive  per  vota 
in  congregatione  religiosa  emissa,  sive  per  vota  in  instituto  saeculari,  sive 
per  castitatem  perfectam  in  servitio  Ecclesiae  et  sub  auctoritate  episcopali, 
ut  mos  erat  in  communitatibus  primaevi  temporis. 

4.  Graviter  monet  Ecclesia  omnes  christifideles,  ut  in  maiori  caritate 
erga  Deum  et  proximum  vitam  perducant,  iis  utentes  mediis,  quae  in  Evan- 
gelio  indicantur,  et  ad  sacramenta  poenitentiae  et  Eucharistiae,  frequenter 
accedentes.  In  fine  textus  nostri  expressio:  « Spiritus  evangelicus  » nimis 
incerta  videtur. 

5.  Instantissime  exhortatur  Ecclesia  omnes  iuvenes  ut  sese  interrogent, 
a sacerdotibus  educatoribus  edocti,  qualis  sit  erga  unumquemque  eorum 
voluntas  Dei:  « Domine,  quid  vis  ut  faciam  ».  Vocatio  nequaquam  electio 
est  rationis,  ut  fit  quando  agitur  de  quodam  artificio  assumendo;  sed  revera 
est  invitatio  et  gratia  Dei,  quae  in  oratione,  in  solitudine  et  silentio,  in  sui- 
ipsius abnegatione  perspicitur. 

Si  pueri  et  iuvenes  in  fide  erga  Deum  et  amorem  personalem  erga 
Christum  Dominum  educantur,  necnon  in  caritate  actuosa  erga  proximum, 
tunc  Ecclesia  sacerdotes,  moniales,  virgines  in  mundo  Deo  consecratas  ha- 
bebit, quibus  hodie  maxime  indiget  ad  suam  missionem,  simul  duplicem  et 
unicam,  scilicet  sanctitatis  et  apostolatus,  rite  adimplendam. 

Exc.mus  P.  D.  IOSEPH  REUSS 
Episcopus  tit.  Sinopenus,  aux.  Moguntinus 

1.  In  textu  pag.  20,  linn.  10  et  11  omittantur  verba  « seu  Deo  dicata 
castitas  ». 

2.  Loco  verbi  « virginitas  propter  regnum  caelorum  » dicatur  « caeli- 
batus propter  regnum  caelorum  ».  Et  talis  expressio  in  toto  capite  servetur. 

Argumenta  pro  his  emendationibus: 

1.  In  textu  schematis  pag.  20,  linn.  10  et  11  in  aequo  ponuntur  « vir- 
ginitas propter  regnum  caelorum  » et  « Deo  dicata  castitas  ».  Talis  aequipa- 

ratio  reicienda  esse  mihi  videtur.  Castitas  enim  tum  solutorum  tum  mari- 
torum ultimatim  est  « Deo  dicata  castitas  ».  Nam  castitas  est  virtus  qua  homo 
secundum  legem  divinam  aut  utendo  aut  abstinendo  rectum  ordinem  in  sua 
indole  sexuali  dominanda  servat.  Insuper  talis  modus  loquendi  ansam  prae- 
bet suspicioni,  ne  indole  sexuali  non  uti  per  se  sit  perfectius  quam  hac  in- 
dole ita  uti,  ut  per  usum  secundum  praecepta  divina  ea  consequantur,  quae 
Deus  talem  indolem  dando  attingi  intendit.  Huiusmodi  autem  doctrina,  quae 
tali  suspicioni  favet,  falsa  est.  Nam  indoles  sexualis  hominis  non  est  mera 
Dei  admissio  nec  oportet  sexualitatem  in  quantum  fieri  potest  reprimi,  ut 
homo  in  sanctitate  acquirenda  melius  progrediatur.  Indoles  sexualis  e contra 
est  donum  hominibus  a Deo  datum  ad  varios  optimosque  fines  assequendos. 
Virginitas  et  matrimonium  non  praecise  maiori  vel  minori  gradu  castitatis 
ab  invicem  distinguuntur,  sed  caelibatu  propter  regnum  caelorum,  quo  homo 
speciali  modo  se  totum  Deo  confert. 

2.  Dominus  noster  Iesus  Christus  non  de  virginitate  propter  regnum 
caelorum  loquitur.  Eius  verba  secundum  Mt.  19,  12  magis  commendant,  ut 
Concilium  loco  « virginitas  propter  regnum  caelorum  » utatur  verbo  « caeli- 
batus propter  regnum  caelorum  ». 

[ Subscripserunt  etiam  ad  emendationem  1:]  Hermannus  Volk,  ep.  Mo- 
guntinus;  Carlos  M.  Jurgens,  arch.  Cuschensis  (Peru);  Mauritius  Pourchet, 
ep.  S.  Flori;  Alcides  Mendoza  Castro,  ep.  Abancaiensis  (Peru);  Paul  Nordhues, 
ep.  aux.  Paderbornensis;  Paul  Ioseph  Schmitt,  ep.  Metensis;  Leo  Arturus 
Elchinger,  ep.  tit.  Antandrinus. 

Exc.mus  p.  d.  innocentius  rodriguez  diez 

Episcopus  Conchensis 

Loquitur  vobis  humilis  episcopus  ruralis.  Et  quidem  nomine  proprio  et 
plus  quam  400.000  christianorum  suae  dioecesis,  in  fide  stabiles  et  in  testi- 
monio vitae  christianae  efficaces.  Ero  brevis,  ne,  culpa  mea,  tempus  inutiliter 
teratur. 

In  cap.  IV  schematis  de  Ecclesia  instituitur  sermo  « de  vocatione  ad 
sanctitatem  ».  In  Ecclesia  enim  omnes,  sive  ad  hierarchiam  pertineant  sive  ab 
ea  pascantur,  vocantur  ad  sanctitatem. 

Et  cum  sanctitatis  forma  et  finis  in  amore  Dei  super  omnia  et  in  operosa 
proximi  dilectione  consistat,  ut  optime  in  pag.  19,  linn.  34-35  asseritur, 
quaerendum  et  determinandum  est  quae  sit  via  aptior  ad  unionem  cum 
Deo  et  cum  proximo  assequendam,  adeoque  ad  sanctitatem  adipiscendam. 

Nonnulla  in  hunc  scopum  scripta  inveniuntur  in  textu  schematis,  quae 
tamen  explicitius  oporteret  proponi,  res  suis  nominibus  nominando,  et  aptiora 
media  quibus  praelaudata  unio  cum  Deo  et  cum  hominibus  consequitur  tum 
positiva  tum  negativa,  in  concreto  determinando. 

1.  Inter  media  positiva  quibus  unio  cum  Deo  et  cum  hominibus  adipi- 
scitur, et  sanctitas  proinde  acquiritur,  duo  sunt  potissima,  Eucharistia  et 

poenitentia.  Quod  quidem  stabilire  conabor  non  subtilibus  et  protractis  ra- 
tionibus, sed  verbis  simplicibus  Scripturae  et  S.  Thomae,  quibus  omnes  nos 
adiungere  possumus  quod  experientia  pastoralis  docet. 

a)  Quoad  unionem  cum  Christo  ab  eucharistia  peractam  perspicua  sunt 
verba  Ioannis:  « Qui  manducat  meam  carnem  et  bibit  meum  sanguinem  in 
me  manet  et  ego  in  eo  » (6,  57).  Quoad  unionem  vero  cum  aliis  fratribus 
stant  verba  Pauli  ad  Corinthios:  « Quoniam  unus  panis,  unum  corpus  multi 
sumus  » (1  Cor.  10,  17). 

Quibus  verbis  Ioannis  et  Pauli  cohaerent  verba  S.  Thomae  sic  dicentis: 
« Res  (scii,  effectus)  sacramenti  eucharistici  est  unitas  corporis  mystici  » 
{Summa  Theol.  III,  73,  3;  cf.  S.  Hilarii:  Eucharistia  est  sanctitatis  sacra- 
mentum). 

In  quorum  confirmationem  nos  omnes,  pastores  animarum,  scimus  sanc- 
titatem efficaci  modo  prosequi  fideles  qui  spiritu  vivunt  eucharistico. 

b)  Sed  homo  labilis  est,  et  non  semel  praedictam  unionem  deperdit. 
Poenitentia  vero  mediante,  cuius  res  tantum,  ut  aiunt,  seu  effectus,  est  recon- 
ciliatio cum  Deo,  et  cuius  res  et  sacramentum  simul,  reconciliatio  cum  Ec- 
clesia, medium  est  quo  unio  laudata  restauratur. 

2.  Adest  insuper  medium  negativum  ad  unionem  efficiendam  et  conser- 
vandam. A periculis  dicam  praeservatio.  Hoc  medium  momentosissimum  esse 
verbis  Scripturae,  psychologia  hominis  labilis  et  ad  peccatum  proni  et  quoti- 
diana experientia  testificatur. 

His  ergo  dictis  propono  ut  linn.  39-40,  pag.  19  et  lin.  1 pag.  20  redigan- 
tur sic:  « Caritas  enim  quae  a Spiritu  Sancto  in  cordibus  nostris  diffunditur 
(cf.  Rom.  5,  5),  sacris  et  sacramentalibus  actionibus,  praesertim  Eucharistia 
et  poenitentia,  et  sedula,  iuxta  uniuscuiusque  statum  mandatorum  observan- 
tia et  omnium  virtutum  exercitatione  augetur  et  crescit.  Constans  vero  a pe- 
riculis vigilantia  quamplurimum  iuvat  ut  caritas  conservetur  ». 

Rev.mus  P.  D.  LUCIANUS  RUBIO 
Prior  generalis  O.E.S.A. 

Cum  iam  multa  dicta  fuerint  de  vocatione  ad  sanctitatem  et  de  statu  qui 
perfectionis  acquirendae  vel  status  religiosus  simpliciter  appellatur,  duo'  tan- 
tum suppliciter  et  omni  cum  humilitate  rogare  audemus,  videlicet,  ut  inter 
diversa  loca  Sacrae  Scripturae  quae  ad  sanctitatem  vel  perfectionem  evan- 
gelicam  relationem  faciunt,  duo  speciali  modo  commemorentur  quae  magnum 
influxum  in  praxim  consiliorum  evangelicorum,  sive  privatim  sive  in  commu- 
nitate, cum  perfecta  vita  communi,  excultorum,  habuerunt,  necnon  et  quibus 
Fundatores  huius  vitae  generis  praecipue  usi  sunt  vel  ad  hoc  vitae  genus 
stabiliendum  vel  contra  impugnatores  defendendum. 

Primum  illud  est  Evangelii  S.  Matthaei  quod  sic  sonat:  « Et  ecce  unus 
accedens,  ait  illi:  Magister  bone,  quid  boni  faciam  ut  habeam  vitam  aeter- 


ANIMADVERSIONES  SCRIPTAE 


CAP.  IV  DE  ECCLESIA 


309 


nam?  Qui  dixit  ei:  Quid  me  interrogas  de  bono?  Unus  est  bonus,  Deus. 
Si  autem  vis  ad  vitam  ingredi,  serva  mandata.  Dicit  illi:  quae?  Iesus  autem 
dixit:  Non  homicidium  facies;  non  adulterabis;  non  facies  furtum;  non  fal- 
sum testimonium  dices;  honora  patrem  tuum,  et  matrem  tuam,  et  diliges 
proximum  tuum  sicut  teipsum.  Dicit  illi  adolescens:  omnia  haec  custodivi  a 
iuventute  mea,  quid  adhuc  mihi  deest?  Ait  illi  Iesus:  si  vis  perfectus  esse, 
vade,  vende  quae  habes,  et  da  pauperibus,  et  habebis  thesaurum  in  caelo: 
et  veni  sequere  me  » (Mt.  19,  16-22). 

Hunc  testimonium  nullibi  in  cap.  IV  schematis  commemoratur  et  tamen 
ex  ipso  praecipue  praxis  consiliorum  evangelicorum,  tum  privatim  tum  in 
communitate,  originem  duxit,  ut  multiplicibus  testimoniis  historicis  compro- 
bare licet.  Afferam  tantum  duo: 

a)  In  vita  S.  Antonii  abb.  a S.  Athanasio  scripta  legitur  quomodo'  cum 
S.  Antonius  in  quadam  ecclesia  intrasset  et  praedicatorem  quemdam  audivis- 
set hunc  Evangelii  S.  Matthaei  textum  recitantem,  ipse  omnia  vendidisse  et 
vitae  monasticae  initium  dedisse  (PG,  t.  26,  coi.  842,  2). 

Quantum  incrementum  huius  vitae  genus  a S.  Antonio  acceperit  omnes 
norunt. 

b)  S.  Augustinus,  Hipponensis  episcopus,  magnus  promotor  huius 
vitae  generis  in  communitate,  cum  perfecta  vita  communi,  in  Africa  Procon- 
sulari, haec  scribit:  « Ego  qui  haec  scribo,  perfectionem  de  qua  Dominus 
locutus  est,  quando  ait  diviti  adolescenti:  “ vade,  vende  omnia  quae  habes, 
et  da  pauperibus  et  habebis  thesaurum  in  caelo  et  veni  sequere  me  ”,  vehe- 
menter adamavi  et  non  meis  viribus,  sed  gratia  ipsius  adiuvante,  sic  feci... 
Quantum  autem  in  hac  perfectionis  via  profecerim,  magis  quidem  novi  ego 
quam  quisquam  alius  homo,  sed  magis  Deus  quam  ego.  Et  ad  hoc  propo- 
situm, quantis  possum  viribus  alios  exhortor  et  in  nomine  Domini  habeo 
consortes,  quibus  hoc  per  meum  ministerium  persuasum  est...  » ( Epistula , 
CLVII,  39;  PL,  33,  692). 

Consectaria  quae  ex  his  testimoniis  erui  possunt,  clarissima  sunt,  vide- 
licet: 1.  Origo  evangelica  huius  vitae  genus  de  qua  nihil  dicitur  in  hoc 
schematis  capite;  2.  paupertatem  essentialem  esse  huic  statui;  3.  nomen  per- 
fectionis, vel  via  perfectionis,  antiquissimum  esse  et  ab  Evangelio  originem 
ducere;  4.  hic  status  aliquid  aliud  importare  super  sanctitatem  per  viam 
mandatorum. 

N.  B.  Valde  dolendum  esset  si  nomen  « status  perfectionis  acquirendae  », 
vel  via  perfectionis,  vel  perfectio  evangelica  aliaque  similia  ad  hunc  genus 
vitae  significandum  ex  schemate  expungerentur,  cum,  ex  communi  sententia, 
qui  vota  religiosa  emittunt  obligationem  habeant  tendendi  ad  perfectionem, 
necnon  et  cum  hic  conceptus  valde  utilis  sit,  ut  non  dicam  absolute  neces- 
sarius, ad  notionem  vitae  religiosae  exponendam,  explicandam  et  praedi- 
candam. 

Secundum  Sacrae  Scripturae  locum  quo  legitimitas  et  origo  apostolica 
praxis  consiliorum  evangelicorum  in  communitate,  cum  perfecta  vita  com- 

muni,  probatur,  illud  est  Actuum  Apostolorum  quo  commemoratur  commu- 
nitas Ierosolymitana  ab  apostolis  instituta  et  recta.  In  multis  Regulis  mona- 
sticis hunc  Actuum  Apostolorum  locum  inducitur  ut  fundamentum  huius 
vitae  generis.  Sic  in  Regula  S.  Augustini  dicitur  « Primum  propter  quod  in 
unum  estis  congregati  ut  unanimes  habitetis  in  domo  et  sit  vobis  anima  una 
et  cor  unum  in  Deo,  et  non  dicatis  aliquid  proprium,  sed  sint  vobis  omnia 
communia:  et  distribuatur  unicuique  vestrum...  sicut  cuique  opus  fuerit. 
Sic  enim  legitis  in  Actibus  Apostolorum : quia  erant  illis  omnia  communia,  et 
distribuebatur  unicuique  sicut  cuique  opus  erat » ( Regula  S.  Augustini, 
cap.  I),  quod  confirmatur  etiam  ex  Vita  S.  Augustini  a S.  Possidio,  ep.  Cala- 
mensi  in  Africa,  scripta,  qui  cum  S.  Augustino  per  quadraginta  annos  in  com- 
munitate vixit  ( Vita  Augustini  a Possidio  scripta,  cap.  V;  PL,  32,  37). 

Insuper  ipse  S.  Augustinus  praxim  consiliorum  evangelicorum  in  commu- 
nitate cum  perfecta  vita  communi  saepe  saepius,  contra  impugnatores,  defen- 
dit, hoc  Actuum  Apostolorum  testimonio.  Ut  alia  omittamus,  en  quae  ipse 
dicit  in  Sermone  CCCLVI,  1-2  (PL,  t.  39,  1574)  ad  populum  Hipponensem: 

« Quomodo  autem  vivere  velimus,  et  quomodo  Deo  propitio  iam  vivi- 
mus, quamvis  de  scriptura  sancta  multi  noveritis,  tamen  ad  commemorandos 
vos,  ipsa  de  libro  Actuum  Apostolorum  vobis  lectio  recitabitur,  ut  videatis 
ubi  descripta  sit  forma,  quam  desideramus  implere.  Dum  ergo  recitatur  vos 
intentissimos  volo,  ut  post  eius  recitationem,  quod  institui  loquar,  Domino 
donante,  intentioni  vestrae.  Et  Lazarus  diaconus  legit:  “ cum  orassent,  motus 
est  locus...  etc.  Multitudinis  autem  erat  credentium  anima  et  cor  unum; 
et  nemo  eorum  quae  possidebat,  dicebat  aliquid  suum  esse,  sed  erant  illis 
omnia  communia...  Distribuebatur  autem  unicuique  prout  cuique  opus 
erat  ”...  Cumque  episcopus  (Augustinus)  legeret,  dixit:  Audistis  quid  veli- 
mus: orate  ut  possimus  ». 

In  schemate  tamen,  proh  dolor!  nihil  de  iis  omnibus  dicitur.  Quantum 
autem  momenti  sit  praxis  consiliorum  evangelicorum  in  communitate,  cum 
perfecta  vita  communi,  tam  ad  propriam  sanctitatem  quam  ad  bonum  Ec- 
clesiae et  animarum,  nemo  est  qui  ignorare  possit. 

\_Subscripserunt  etiam\  ] F.  Xavier  Ochoa  O.R.S.A.,  ob.  tit.  de  Reme- 
siana;  Jose  Alvarez  O.R.S.A.,  ob.  tit.  de  Colibrasso;  P.  Angelo  Almarcegui, 
sup.  gen.  O.R.S.A.;  Fr.  Florentino  Armas,  Prel.  null.  de  Chota  (Peru);  Arctu- 
rus Quintanilla  O.R.S.A.,  ep.  Coeitevensis;  Gregorio  Espigo  O.R.S.A.,  vic. 
ap.  Palavanensis. 


112 

Exc.mus  P.  D.  SAMUEL  RUIZ  GARCIA 
Episcopus  Chiapasensis 

Quum  subscriptus  spectaret  — uti  non  semel  in  discussionibus  concilia- 
ribus  iam  evenit  — animadversiones  ab  ipso  privatim  factas  in  studio  sche- 
matis de  Ecclesia  in  cap.  IV,  ex  ore  cuiusdam  Patris  audire,  mittere  eas 

non  curavit  tempus  ita  putans  membris  commissionis  redimere,  immane  iam 
ipsi  a nobis  labore  oppressi. 

Parcat  ergo  mihi  commissio  schematis  de  Ecclesia  si  minutas  observatio- 
nes reverenter  considerationi  ei  nunc  submitto,  censens  eas  aliquo  fortasse 
non  carere  momento.  Nullum  — uti  patet  — nunc  peto  personalem  in  Con- 
cilio interventum,  siquidem  iam  discussio  de  schemate  supradicto  finita 
sit,  et  quia  proprio  tantum  nomine  has  animadversiones  pando. 

In  n.  28,  linn.  4-9,  Christo  tribuitur  quod  in  Eph.  1,  3-6  ibi  allato,  Patri 
iuxta  S.  Paulum  referuntur.  Melius  esset  ergo  alium  textum  afferre  quo  ex- 
plicite  a Christo  dicantur  operata  quae  ab  ipso  in  hac  parte  schematis  asse- 
runtur. 

In  n.  29,  linn.  20  ss.,  ex  contextu  schematis  affirmari  videtur  apud 
Me.  12,  30  sermonem  esse  de  mandato  novo  universali  Christi  Iesu,  cum 
revera  quaestio  a scriba  Domino  proposita  sit  de  primo  Veteris  Legis  man- 
dato, cui  Iesus  respondens  citat  verba  orationis  « shema  » de  solo  uno  Deo 
diligendo,  adiungens  quoque  mentionem  mandati  diligendi  proximum  sicut 
seipsum.  Sumus  ergo  adhuc  intra  perfectibilitatem  Veteris  Legis.  In  novo 
autem  mandato  a Domino  dato  diligendi  proximum  (Io.  13,  34)  amor  iste 
iam  non  amplius  mensuratur  ab  amore  erga  seipsum,  quia  paradigma  est 
nunc  amor  ipsius  Christi  erga  nos.  In  novo  quoque  mandato  amor  Dei  et 
amor  proximi  in  unum  quasi  coalescunt,  ita  ut  vel  amor  proximi  deveniat 
quasi  thermometrum  nostri  amoris  erga  Deum  (1  Io.  4,  20).  Hac  quoque 
de  causa  « qui  proximum  diligit  legem  implevit  » ( Rom . 13,  8). 

Minus  ergo  recte  fortasse  legitur  in  nota  2 pag.  24  agi  de  quadam  sub- 
stitutione labilis  cuiusdam  praecepti  antiqui,  cum  revera  heic  habeamus 
eiusdem  perfectionem  a Christi  Domini  Incarnatione  peractam. 

Brevi  ergo:  verba  Sacrae  Scripturae  quae  referuntur  ad  Vetus  Testa- 
mentum, ab  illis  quae  de  amore  erga  proximum  in  Novo'  promuntur,  accura- 
tius distinguantur. 

In  n.  29,  linn.  31-34;  n.  30  paragrapho  prima,  partim  quoque  2 et  3 ac 
passim,  stylus  adhibeatur  expositivus,  melius  quam  tonus  exhortativus  in  quo 
nunc  prostant. 

Veniam  humiliter  petens,  membrorum  commissionis  minimus  in  episco- 
patu frater  se  profitetur. 

Exc.mus  P.  D.  VICTOR  SARTRE 
Archiepiscopus  tit.  Beroensis 

In  hoc  schemate  capita  specialia  sat  ampla  dedicantur  tum  statui  hierar- 
chiae  tum  statui  laicorum.  Statui  vero  religioso  caput  speciale  non  consa- 
cratur.  Tali  modo  procedendi  Ecclesiae  structura  hierarchica  debito  modo  in 
luce  ponitur;  eius  autem  structura  pneumatica  et  charismatica,  quae  non  mi- 
nus ex  institutione  divina  promanat,  non  sufficienter  exprimi  videtur. 

In  genere  hac  in  re  animadvertere  velim  in  toto  hoc  capite  multa  quidem 
elementa  bona  adesse;  non  tamen  dixerim  in  ipso  invenire  compositionem 
revera  claram  et  logicam:  variae  quaestiones  potius  per  modum  unius  trac- 
tari videntur,  unde  evenit  quod  repetitiones  satis  frequentes  sint  et  ultima 
claritas  saepe  desideretur. 

In  specie  autem,  ultra  multas  observationem  sapientes,  quas  iam  audivi- 
mus, sequentia  adnotare  velim:  1.  de  momento  religiosorum  in  apostolatu 
externo  Ecclesiae,  et  2.  de  momento  theologico  et  ecclesiologico  status  reli- 
giosi in  Ecclesia. 

1.  Momentum,  quod  religiosi  pro  externo  apostolatu  Ecclesiae  habent, 
in  schemate  non  videtur  modo  adaequato  agnitum  esse:  Omnes  tamen  per- 
fecte novimus,  quantopere  Ecclesia  Religiosis  utriusque  sexus  debeat.  Nonne 
religiosi  ubique  terrarum  tam  intime  cum  apostolatu  externo  Ecclesiae  con- 
iuncti  sunt,  ut  fere  dicere  valeamus  illis  dioecesibus  integralem  partem  deesse, 
quae  communitates  religiosas  non  possident?  Cogitemus  de  innumeris  nosoco- 
miis, orphanotrophiis,  asylis,  quae  religiosis  commissa  sunt;  cogitemus  de 
eorum  activitatibus  scientificis  et  de  fertilissimis  operibus  paedagogicis;  co- 
gitemus de  multiplicibus  muneribus  apostolatus  tum  ordinarii  tum  extraor- 
dinarii; et  tandem  cogitemus  de  missionibus  nostris:  revera  in  quonam  statu 
adhuc  versarentur  tot  territoria  missionum,  si  Instituta  missionaria  et  Ordi- 
nes religiosi  innumeros  labores  et  gravia  sacrificia  alacri  spiritu  ibidem  non 
obtulissent. 

Iamvero,  si  haec  perpendamus,  possumusne  revera  praetendere  nos  in- 
dolem, activitatem,  pulchritudinem  Ecclesiae  apte  descripsisse  si  de  religiosis 
nonnisi  quasi  per  transennam  et  simul  cum  multis  aliis  quaestionibus  ege- 
rimus ? 

2.  Sat  maioris  autem  momenti  est,  quod  in  schemate  vitae  religiosae 
momentum  theologicum  et  ecclesiologicum  ultimatim  modo  parum  adaequato 
proponatur. 

Sat  generatim  dicere  liceat  in  schemate  sat  manifeste  deprehendi  ten- 
dentiam  reponendi  exercitium  caritatis  in  operibus  apostolatus  exterioris. 
Iamvero,  omnino  rectum  est  quod  caritas  nos  urget  ad  apostolatum  exter- 
num et  illum  esse  quam  maxime  promovendum.  Sed  non  minus  clare  incul- 
candum videtur  quod  exercitium  caritatis  erga  proximum  per  prius  expostu- 
lat intimam  unionem  cum  Christo  crucifixo  et  ergo  orationem,  abnegationem 
sui,  sacrificium.  Haec  enim  cum  Christo  crucifixo  unio  omnis  apostolatus 
est  anima  et  omnis  fertilitatis  apostolicae  radix  et  fundamentum.  Quo  quis 
ergo  profundius  ac  perfectius  Christo  crucifixo  unitur  eo  perfectius  quoque 
bono  totius  Corporis  mystici  proderit.  Et  exhinc  praecise  momentum  theo- 
logicum et  ecclesiologicum  status  religiosi  explicandum  est.  Religiosi  enim 
vi  status  sui  vocantur  ut  Christo  pauperi,  virginali  et  oboedienti  et  sic  mundum 
redimenti  intimius  uniantur  et,  hac  sua  cum  Christo  perfectiore  configura- 
tione, efficacius  quoque  adimpleant  quae  desunt  passionibus  Christi  pro  Cor- 
pore eius  quod  est  Ecclesia.  Eo  ipso  ergo  quod  status  religiosus,  per  se  et 

absolute  loquendo,  asseclas  suos  arctius  et  intimius  Christo  coniungit,  bono 
totius  Ecclesiae  eminenter  inservit. 

Hanc  veritatem  fundamentalem  in  millennaria  antiquissima  traditione  Ec- 
clesiae apprime  fundatam  et  magisterio  supremo  toties  expressam,  schema  non 
sufficienter  exprimit,  sicut,  inter  alia,  iam  ex  eo  vel  patet,  quod  nullam 
mentionem  vitae  contemplativae  faciat,  sed  etiam  activitates  illorum  Religio- 
sorum, quae  apostolatui  externo  se  dedicant,  nullam  specialem  fertilitatem 
e statu  religioso  derivantem  attribuat. 

Nec  consentire  possum  doctrinae  schematis:  hanc  formam  vitae  solis 
mediis  sanctificationis  differre  a formis  vitae  quas  alii  status  laudabiliter 
sequuntur.  Vita  enim  religiosa  ex  indole  sua  exigit  indivisam  sui  ipsius  dona- 
tionem Christo  factam,  seu  ergo  amorem  indivisum  qui  ab  amore  diviso 
specifice  differat.  Huiusmodi  autem  amor  nequaquam  simpliciter  medium  ad 
finem  est,  sed  rationem  finis  ipsius,  hoc  est  perfectionis  et  sanctitatis,  parti- 
cipat. Amori  specifice  novo  et  superiori,  correspondet  ergo  perfectio  speci- 
fice nova  et  superior  status  religiosi.  Curnam  autem  schema  hanc  praestan- 
tiam status  religiosi,  de  qua  tamen  definitivo  modo  in  theologia  constat, 
alto  silentio  simpliciter  praeterit? 

Nec  quicquam  hac  in  re  iuvat,  immo  rem  adhuc  in  peius  convertit  conti- 
nua et  unilateralis  insistentia  in  status  religiosi  charactere  signi  et  testi- 
monii. Status  in  Ecclesia  profecto  non  ideo  valorem  christianum  habent,  quia 
signum  vel  testimonium  sunt,  sed  ideo,  e converso  signum  et  testimonium 
sunt,  quia  valorem  christianum  habent.  Nemo  enim  lucem  vel  calorem  Christi 
eradiat,  nisi  prius  luce  Christi  illuminatus  et  igni  eius  incensus  fuerit. 

Brevi,  cum  hoc  cap.  IV  doctrinam  theologicam  de  statu  religioso  modo 
valde  incompleto  et  haud  claro  exprimat,  et  totam  quaestionem  indebito 
modo  cum  multis  aliis  elementis  permisceat,  propono: 

1.  ut  omnia  elementa  quae  de  universali  omnium  vocatione  ad  sancti- 
tatem agunt,  ad  cap.  II  transferantur  ubi  organicum  eorum  locum  habent; 

2.  ut  doctrina  theologica  circa  statum  religiosum  in  speciali  capite 
proponatur,  quod  tamen  ex  integro  reformetur  et  ex  novo  condatur; 

3.  ut  hac  in  re  a limine  explicetur  dari  in  Ecclesia  ex  divina  institu- 
tione non  solum  structuram  hierarchicam  sed  etiam  structuram  pneumati- 
cam, secundum  quam  homines  christiani  sunt  aut  in  statu  religioso  aut  in 
statu  non-religioso; 

4.  ut  solemnis  doctrina  Ecclesia  de  specifica  superioritate  status  reli- 
giosi, qua  status  est,  inambiguis  verbis  exprimatur. 

Huic  voto  sese  adsociant:  exc.mi  X.  Thoyer,  R.  Boudon,  R.  Guilly, 
P.  Bouckaert,  A.  Lefebvre,  O.  Sevrin. 

Rev.mus  P.  D.  PETRUS  SCHWEIGER 
Superior  generalis  C.M.F. 

Cap.  IV  de  vocatione  ad  sanctitatem  in  Ecclesia,  praeter  prooemium, 
constat  duabus  partibus  seu  sectionibus:  prima  generica,  de  universali  voca- 
tione ad  sanctitatem  pro  omnibus  membris  Ecclesiae  nn.  29-31;  et  altera 
specifica,  de  statibus  perfectionis,  nn.  32-36. 

Prima  pars  quae  respicit  omnes  christifideles  convenienter  transferenda 
est  ad  cap.  III,  ubi  iam  mentio  fit  de  eadem  omnium  vocatione  ad  sanctita- 
tem, scii,  in  n.  23,  pag.  6,  lin.  13.  Ibi  doctrina  de  universali  vocatione  ad 
sanctitatem  convenienter  explanari  posset,  sicuti  explanatur  doctrina  de  sa- 
cerdotio universali,  de  sensu  fidei  et  de  aliis  charismatibus  communibus. 
Immo  sine  hac  explanatione  in  hoc  loco,  cap.  III  de  populo  Dei  et  speciatim 
de  laicis  mutilum  remanebit  et  incompletum.  Locus  proprius  pro  hac  tracta- 
tione esset  n.  25  de  vita  salutifera  laicorum. 

Secunda  pars,  quae  eos  respicit  qui  sanctitatem  per  consilia  evangelica 
obtinere  profitentur,  tractationem  propriam  meretur,  scii,  totum  cap.  IV, 
quod  inscribi  posset:  « De  iis  qui  consilia  evangelica  profitentur  ». 

Non  nimium  certe  postulamus  si  Patres  Concilii  rogamus  ut  doctrinae 
de  vocatione  et  vita  religiosa  tractandae  caput  sibi  proprium  in  schemate 
de  Ecclesia  assignetur.  En  rationes: 

1.  Status  religiosus  hanc  tractationem  propriam  atque  independentem 
sibi  vindicat  non  ut  privilegium,  sed  ut  ius  bene  quaesitum  et  constanter  ab 
Ecclesia  recognitum. 

Profunde  enim  status  religiosus  differt  a statu  communi,  ita  ut  a plu- 
ribus saeculis  Ecclesia  ipsum  consideraverit  tamquam  statum  publicum  con- 
stitutionalem ipsius  Ecclesiae,  simul  cum  statu  clericali  et  cum  statu  laico- 
rum (cf.  can.  107,  487  s.).  Functiones  status  religiosi  sunt  omnino  specificae 
et  propriae  atque  irreductibiles  in  pluribus  ad  aliorum  statuum  functiones. 

2.  Globatim  tractatio  de  statu  religioso  cum  aliis  statibus,  sub  communi 
denominatione  universalis  vocationis  ad  sanctitatem,  etsi  inter  sanctificatio- 
nis media  praeclara  recognoscantur  consilia  evangelica,  interpretari  poterit 
tamquam  signum  minoris  aestimationis  status  religiosi  ex  parte  Concilii,  et 
implicitae  approbationis  recentium  doctrinarum  quae  ipsum  statum  religiosum 
parvipendunt. 

Huiusmodi  tractatio  una  cum  statu  laicorum  apud  populum  christianum 
indifferentismum  gigneret  relate  ad  valorem  supernaturalem  vocationis  et  vi- 
tae religiosae,  laxismo  ansam  praeberet  in  ipsis  religiosis,  vocationis  nume- 
rum et  fervorem  imminueret  et  defectiones  religiosorum  multiplicaret  non 
sine  gravi  Ecclesiae  nocumento. 

3.  Ex  tractatione  status  religiosi  tamquam  modi  cuiusdam  quaerendi 
sanctificationem  in  Ecclesia  facile  via  sternitur  (salva  praeeminentia  sanctita- 

tis  episcoporum),  generali  planificationi  quam  novatores  praetendebant,  cum 
deprimebant  intrinsecum  valorem  status  religiosi.  Si  status  communis  extol- 
litur, uti  optime  fit  in  cap.  IV,  pari  modo  extollendus  est  status  religiosus, 
de  quo  Ecclesia  ait:  ab  omnibus  in  honore  habendus  est. 

4.  De  laicis  in  cap.  III  specialis  tractatio  fit,  idque  non  praecise  sub 
aspectu  divinae  constitutionis  Ecclesiae,  sed  potius  ob  momentum  laicorum 
in  apostolatu  hodierno. 

Iamvero,  praestantiores  sunt  sub  hoc  respectu  status  perfectionis,  uti 
constat  ex  historia  antiqua  et  contemporanea. 

Difficile  dictu  est  quantum  Ecclesiae  aedificationi  conferant  status  per- 
fectionis per  apostolatum  orationis,  per  apostolatum  testimonii  seu  exempli 
et  per  apostolatum  sacrificii,  cum  agitur  de  vita  contemplativa;  quantum 
insuper  per  apostolatum  directum  in  missionibus,  in  educatione  iuventutis, 
in  cura  infirmorum,  in  prelo  catholico,  in  colendis  scientiis  sacris  et  ita  porro, 
cum  agitur  de  religiosis  vitae  activae  et  mixtae;  quin  loquamur  de  praestando 
adiutorio  episcopis  et  clero  dioecesano  per  praedicationem  verbi  Dei,  per 
administrationem  sacramentorum,  per  regimen  paroeciarum,  etc. 

Ex  Annuario  Pontificio  (1963)  et  ex  Martyrologio  Romano  hanc  notam 
statisticam  Familiarum  Religiosarum  luris  Pontificii  concinnamus: 


Numerus  familiarum  religiosarum  virorum 
Numerus  familiarum  religiosarum  feminarum 
Em. mi  cardinales  ex  familiis  religiosis 
Exc.mi  archiepiscopi  et  episcopi  religiosi 
Numerus  totalis  religiosorum  virorum 
Numerus  totalis  religiosarum  feminarum 


173 

1.500  globatim 
9 

826 

285.217 

1.000.000  globatim 


Numerus  sanctorum  religiosorum  et  religiosarum  1.800 


Bene  quidem  meretur  status  religiosus  altam  aestimationem  in  Ecclesia 
et  indiget  etiam  speciali  tractatione  in  capite  proprio  « de  iis  qui  consilia 
evangelica  profitentur  ».  Vita  religiosa  est  ardua  et  difficilis,  praesertim  no- 
stris temporibus,  et  ingens  damnum  subiret  si  ex  tractatione  de  eadem  facta 
in  schemate  Concilii  ipsius  momentum  et  aestimatio  in  Ecclesia  et  in  populo 
christiano  minueretur. 

Conclusio.  De  vocatione  universali  ad  sanctitatem  in  Ecclesia  agatur  in 
capite  de  populo  Dei  in  genere.  De  religiosis  ceterisque  qui  consilia  evange- 
lica modo  obligatorio  profitentur,  agatur  in  speciali  capitulo  ipsis  reservato. 

Exc.mus  P.  D.  PAULUS  LEO  SEITZ 
Episcopus  Kontumensis 

Par.  30,  linn.  12  ss.  (pag.  19),  substituendae  his  quae  sequuntur.  Ratione 
muneris  prophetici  populi  Dei,  homo  christianus  vocatur  ad  apostolatum  exer- 
cendum ratione  suae  cooptationis  in  Ecclesia  apostolica.  Character  a baptismo 

et  confirmatione  impressus  illum  reddit  alterum  Christum,  missum,  manda- 
tum habentem  a Christo  per  episcopum.  Apostolatus  fidelis  laici  habet  figu- 
ram propriam  duplici  ratione:  laicus  eamdem  conditionem  vitae  habet  ac  eos 
qui  « longe  » sunt  a hierarchia,  sed  « prope  » Ecclesiam  ratione  ipsius  cui 
prope  vivit;  insuper  laicus  habet  charismata  convenientia  suae  conditioni 
vitae,  charismata  quae  hierarchia  iudicat  et  promovet. 

Sanctitas  Christianorum  non  coarctatur  in  voluntatis  propositis,  sed  cor- 
poralis fit  in  operibus  caritatis.  Ecclesia  praesens  est  mundo  per  membra  quae 
caritatem  exercent  et  ad  hoc  creant  apta  opera:  Institutiones  ad  catechismum 
docendum,  scholas,  nosocomia...  Haec  sunt  opera  totius  populi  christiani: 
hierarchiae  proprium  est  ea  sanctificare  per  verbum  et  sacramenta,  laicorum 
est  ea  creare  et  dirigere  iuxta  eorum  scientiam.  Insuper  partem  habendo  in 
opera  eiusdem  generis,  quae  a societate  civili  creata  sunt,  laici  ea  transfor- 
mant, sicut  fermentum,  ad  finem:  « instaurare  omnia  in  Christo  ». 

Par.  32:  mutanda  sub  titulo:  Formae  particulares  status  sanctitatis  Ec- 
clesiae. Tota  Ecclesia  est  in  statu  sanctitatis;  unusquisque  christianus  vocatur 
ad  sanctitatem  et  ad  ipsam  tendit  iuxta  gratiam  propriam.  Tamen  aliqui  eli- 
guntur a Deo  ut  sint  figurae  corporales  sanctitatis  Ecclesiae,  figurae  particu- 
lares eo  quod  se  ponunt  in  statu  totalis  dispositionis  vi  consecrationis  sui 
ipsius.  (Sequitur  textus  par.  32,  mutando  « ad  consilia  evangelica  » in  « ad 
vitam  deditam  Evangelio  »). 

Par.  32  bis:  proponitur  sub  titulo:  Formae  particulares  status  missionis 
Ecclesiae.  Tota  Ecclesia  est  in  statu  missionis;  unusquisque  christianus  voca- 
tur ad  apostolatum.  Tamen  aliqui  vocantur  ut  omnes  suam  vitam  ad  hoc  devo- 
veant se  totos  impendendo  in  ministerium  missionarium,  quocumque  in  loco. 
Eorum  actio  se  exercet  in  forma  stabili  vitae,  ab  Ecclesia  approbata,  sc.  in 
variis  Institutis  Missionariis  laicis. 


116 

Exc.mus  P.  D.  FRANCISCUS  SEPER 
Archiepiscopus  Zagrabiensis 

Cum  Concilium  nostrum  doctrinam  de  Ecclesia  modo  pastorali  universo 
mundo  praesentare  intendat,  procul  dubio  de  vocatione  universali  christifide- 
lium  ad  sanctitatem  speciali  modo  tractare  debet.  Homines  etenim  ad  sancti- 
tatem efficaciter  ducere  finis  est  essentialis  Ecclesiae  peregrinantis.  Sancti- 
tate filiorum  suorum  Ecclesia  debitum  testimonium  Deo  Sanctissimo  reddit 
in  hoc  mundo;  per  sanctificationem  personalem  homines  participationem 
gloriae  caelestis  consequentur.  Ecclesia  a Christo  in  mundum  missa  est  ut 
fructum  afferat  qui  mansurus  est  (cf.  Io.  15,  16),  et  hic  est  fructus  verus 
qui  non  peribit:  sanctificatio  nostra. 

Tractatio  de  sanctificatione  hominum  in  Ecclesia,  in  praesenti  capite, 
quamvis  multa  pretiosa  contineat,  nihilominus  aliquatenus  perficienda  vide- 
tur. In  capite  enim  non  sufficienter  respicitur  antiquissima  traditio  circa 

varias  formas  seu  vias  sanctificationis  in  Ecclesia  quae  nec  hodie  obsoletae  vel 
inutiles  exstant. 

Antiquissima  traditio  distinguit  sub  hoc  respectu  tres  ordines  sanctorum 
quibus  totidem  viae  ad  sanctitatem  adipiscendam  correspondent:  sunt  mar- 
tyres, virgines,  ceteri  fideles. 

De  martyrio,  quod  est  procul  dubio  summa  forma  sanctitatis,  in  schemate 
nostro  nec  verbum  habetur.  Et  tamen  Ecclesia  omnibus  temporibus  plus 
minusve  ad  martyrium  vocatur.  Uti  historia  docet  et  experientia  confirmat, 
semper  hic  illic  in  mundo  necessitas  persecutiones  et  mortem  quoque  patiendi 
filiis  Ecclesiae  contingit,  sive  pro  fide  Iesu  Christi  sive  pro  alia  virtute  chri- 
stiana,  sicut  v.  g.  s.  Maria  Goretti.  Martyrium  est  perfecta  hominis  cum 
Christo  assimilatio:  sicut  enim  Christus  voluntarie  pro  nostra  salute  mortem 
subiit,  ita  martyr  voluntarie  moritur  pro  Christo.  Martyrium  aequiparatur 
baptismo,  est  baptismus  sanguinis:  in  martyrio  namque  homo  realiter  cum 
Christo  in  mortem  consepelitur  (cf.  Rom.  6,  4).  Martyrium  utique  actuale 
eximium  donum  Dei  est,  quod  relative  paucis  conceditur,  sed  spiritus  marty- 
rii perpetuo  in  Ecclesia  vivus  esse  debet.  Quare  martyrium  e nostra  Constitu- 
tione nullatenus  exsulare  deberet. 

De  virginitate  et  caelibatu  in  schemate  sermo  fit  tantummodo  in  nexu 
cum  paupertate  et  oboedientia.  Sed  locus  virginitatis  Deo  consecratae  in 
Ecclesia  primitiva  et  antiqua  omnino  specialis  erat.  Virginitas  sola  expressis 
verbis  nomen  « Consilii  » in  Scriptura  obtinet,  nempe  apud  Paulum:  « De 
virginibus  autem  praeceptum  Domini  non  habeo,  consilium  autem  do  » (1  Cor. 
7,  25).  In  Ecclesia  antiqua,  antequam  vita  monastica  sensu  stricto,  saec.  iv, 
ordinari  atque  constitui  coepit,  locus  virginum  (et  caelibatum  observantium) 
in  communitate  iamdiu  stabilitus  exstabat.  Nec  hodie  virginitas  et  caelibatus 
ad  status  perfectionis  sensu  stricto  coarctatur.  Sacerdotes  et  omnes  clerici  in 
sacris  constituti  in  Ecclesia  latina  caelibatum  observant,  non  soli  sacerdotes 
regulares.  Multi  viri  et  feminae  in  mundo  viventes  caelibes  sunt,  quin  voca- 
tionem ad  statum  perfectionis  sentiant.  Quapropter  valor  et  dignitas  virgini- 
tatis et  caelibatus  suum  locum  in  schemate  obtinere  debet,  independenter  a 
tractatione  de  statibus  perfectionis  et  de  doctrina  circa  tria  consilia  et  vota 
quae  specifice  religiosa  considerantur.  Hac  ratione,  manifeste,  nullum  detri- 
mentum doctrinae  de  statibus  perfectionis  infertur,  sed  solummodo  distin- 
guuntur ea  quae  e natura  rei  et  iuxta  traditionem  distinguenda  sunt. 

Talem  tractationem  conditiones  quoque  mundi  hodierni  expostulare  vi- 
dentur. Neminem  latet  quam  gravis  disordinatio  vitae  sexualis  magnam  par- 
tem humanitatis  invasit,  catastrophales  fructus  in  vita  sociali  et  individuali 
producens.  Praeterea  in  mundo  sunt  non  pauci  viri  et  permultae  feminae 
quae  ob  varias  causas  a matrimonio  ineundo  impediuntur  et  proinde  ad  vitam 
in  continentia  ipsa  lege  morali  obligantur.  Summi  ergo  momenti  est  ipsis  ante 
oculos  ponere  functionem  vitae  virginalis  et  in  caelibatu  relate  ad  sanctitatem 
adipiscendam,  praesertim  in  ambitu  vitae  et  activitatis  totius  Ecclesiae  Christi. 

His  formis  sanctitatis  christianae  bene  descriptis  gressus  fiat  ad  descrip- 

tionem  generalem  formae  supervenientis  historicae  quae  de  facto  ulterius  ra- 
mificatur:  status  nempe  perfectionis. 

Celebris  est  applicatio  patristica  parabolae  seminantis  quae  exstat  apud 
Augustinum:  semen  in  terram  bonam  seminatum  affert  fructum,  et  facit  aliud 
centesimum,  aliud  sexagesimum,  aliud  trigesimum  (cf.  Mt.  13,  23).  Cente- 
simum est  fructus  martyrum,  sexagesimum  virginum,  trigesimum  aliorum 
sanctorum  in  Ecclesia  (cf.  Aug.,  De  sancta  virginitate  46  s.)!  Agitur  quidem 
de  sola  applicatione,  cui  nec  Augustinus  certitudinem  absolutam  adscribit.  At 
applicatio  ista  certe  demonstrat  persuasionem  Ecclesiae  antiquae  de  speciali 
dignitate  martyrii  et  virginitatis.  Cui  persuasioni  etiam  nos  fideles  esse  pos- 
sumus. 

Insuper  propono  ut  secunda  alinea  n.  34  schematis,  pag.  22,  linn.  8 ss., 
hoc  vel  simili  modo  enuntietur:  « S.  Synodus  iustum  tenet  et  approbat  s.  d. 
principium  (vel:  institutionem)  exemptionis  religiosorum,  quae  ad  bonum 
Ecclesiae  decursu  saeculorum  evoluta  est,  quae  autem  in  eo  consistit,  quod 
Summus  Pontifex  singula  instituta  religiosa  aut  singulos  quoque  fideles  — tam 
regimen  internum  vitae  quam  activitatem  quod  attinet  — a iurisdictione 
ordinaria  episcoporum  eximit,  ut  ipsius  iurisdictioni  immediate  obnoxii  ma- 
neant. Haec  tamen  exemptio  numquam  illimitata  esse  potest,  et  semper  bono 
universae  Ecclesiae  accommodanda  est.  Potius  quam  rationem  privilegii 
exemptio  habet  et  habere  debet  rationem  medii  et  viae,  qua  Summus  Pon- 
tifex utitur  in  potestate  sua  exercenda  et  officio  erga  universam  Ecclesiam 
adimplendo,  quo  nimirum  expeditior  et  efficacior  eius  actio  pro  bono  totius 
Ecclesiae  eveniat  ». 

117 

Exc.mus  P.  D.  IESUS  SERRANO  PASTOR 
Episcopus  tit.  Hypselitanus,  vic.  ap.  Darienensis 

1.  Iterum  atque  iterum  dictum  est  in  aula,  periculum  adesse  conside- 
randi sanctitatem  ut  privilegium  vel  monopolium  aliquorum,  non  obligatio- 
nem omnium,  si  de  vocatione  ad  sanctitatem  ageretur  in  schemate  separatim 
a sanctitate  in  statu  perfectionis  prosequenda.  Quod  non  verum  videtur. 
Omnium  ad  sanctitatem  vocatio  semper  fuit  proclamata  et  promota,  etiam  et 
praesertim,  ab  iis  qui  statum  perfectionis  amplexi  sunt.  Teste,  in  remotis- 
sima antiquitate,  eximio  perfectionis  assecla  et  promotore,  S.  Augustino,  qui 
in  sermone  96,  nervose  dicebat:  « Non  hoc  virgines  debent  audire  et  mari- 
tatae non  debent;  ...  aut  monachi  debent  et  laici  non  debent;  sed  universa 
Ecclesia,  universum  Corpus,  cuncta  membra  per  officia  propria  distincta  et 
distributa,  sequantur  Christum  » (PL  38,  588). 

Hoc  omnes  norunt,  et  ad  id  intendunt  vires  ut  omnes  in  Ecclesia  sancta 
sancti  sint;  hocque,  demum,  mundo  hodierno  Concilium  nostrum  sollemniter 
proclamat. 

2.  De  vocatione  ad  sanctitatem  est  loquendum  in  schemate,  non  ratione 
mere  iuridica,  sed  ratione  et,  cum  de  constitutione  dogmatica  disceptamus, 

plane  theologica.  Quod  omnino  placet;  inde  enim  statim  appareret  « statum 
religiosum,  secundum  se  et  quoad  suam  substantiam,  ut  ait  Suarez,  ab  ipso 
Christo  Domino  immediate  traditum  et  institutum  fuisse,  atque  ita  dici 
posse  de  iure  divino,  non  praecipiente  sed  consulente  » (De  stat.  Relig.  I,  3, 
c.  2,  nn.  3,  8).  Sicut  enim  ex  voluntate  Christi,  Ecclesia  sua,  ut  societas  hie- 
rarchica,  duobus  personarum  ordinibus  constat:  clerici  et  laici;  ita,  ut  socie- 
tas spiritualis  seu  pneumatica,  in  relatione  nempe  ad  eius  finem,  qui  est  sanc- 
titas « universus  coetus  Ecclesiae,  ut  ait  Wernz,  distinguitur  in  statum  vitae 
communis  et  statum  perfectionis  » ( Ius  Decretal.  t.  II,  pars  I [ed.  3,  1915, 
pag.  29]).  Status  ergo  perfectionis  non  est  dicendus  structura  in  Ecclesia, 
sed  Ecclesiae,  prout  voluntas  Christi  disposuit,  sicut  clericorum  ordo  et  lai- 
corum  non  est  in  Ecclesia,  sed  Ecclesiae  structura,  quia  sic  Christus  fundator 
res  ordinavit  atque  constituit. 

Hinc,  ut  credo,  de  statu  perfectionis  — religiosi,  Instituta  saecularia  et, 
si  placet,  sacerdotes...  qui  stabiliter  et  in  facie  Ecclesiae  vitam  perfectiorem 
per  consiliorum  praxim  profitentur  — esse  agendum  separ atim  a tractatione 
de  sanctitate  communi  christifidelium. 

3.  Status  perfectionis,  prout  nunc  in  Ecclesia  floret,  non  est  factum  quod 
fortuito  apparet  et  quasi  displodit,  alicuius  hominis  voluntate,  sed  harmo- 
nica et  homogenea  evolutio  formae  vitae  eorum  qui  ab  initio,  vocem  Christi 
ad  id  invitantem  audientes,  eiusque  ardua  consilia  acceptantes,  ad  arctiorem 
prae  ceteris  christifidelibus  sequelam  et  perfectiorem  imitationem  in  his 
quae  non  omnibus  imponere  voluit,  bona  terrena,  amore  caelestis  regni,  re- 
nuntiabant, sacram  virginitatem,  nuptiis  posthabitis,  amplectabantur  et  mun- 
do valedicentes  Deo  specialiter  mancipabantur. 

Et  si  initio,  in  primordiis  nempe  Ecclesiae,  non  omnia,  ut  hodie,  ele- 
menta huius  status  evoluta  habentur  quae,  ut  germen,  in  Evangelio  appa- 
rent et  in  doctrina  et  praxi  Ecclesiae  primitiva,  non  aliter  res  se  habere 
dicendum  est  ac  pro  aliis  elementis  aut  institutis  Ecclesiae,  ad  eius  divinam 
constitutionem  indubie  pertinentibus  (puta  presbyteratum-episcopatum),  quae 
primum  in  doctrina  et  praxi,  germinaliter  ut  ita  dicam,  habentur,  postea  vero 
decursu  temporum  ex  ductu  Spiritus  Sancti,  harmonice  et  homogenee,  doctri- 
naliter  et  practice,  evolvuntur  et  ad  plenam  structuram  et  ordinationem 
perveniunt. 

4.  Christus  ea  quae  suis  asseclis,  non  praecipiendo  sed  consulendo,  propo- 
suit, plane  et  Ipse  amplectitur  ab  eius  in  mundum  ingressu  («  propter  nos 
egenus  factus  »,  « oboediens  usque  ad  mortem  »,  virgo  fuit).  Et  si  haec  con- 
silia, cum  sint  adeo  ardua  et  humanae  naturae  normaliter  importabilia,  non 
omnibus  voluit  imponere,  tamen  ea  proposuit  ut  perfectioris  sanctitatis  et 
arctioris  sequelae  elementa  efficacia.  Iam  vero  consilia  Christi  irrita  manere 
et  eius  invitationem  inanem,  crimen  esset  cogitare;  mysterium  Ecclesiae  mu- 
tilum videretur  ac  non  completum,  si  sanctitas  in  hac  ultima  exigentia  imita- 
tionis vitae  Christi  exinaniti,  ab  Ecclesia,  ut  forma  vitae  etiam,  non  exse- 
queretur. 

Quod  de  facto  evenit,  cum  iam  a primis  diebus,  multi  ex  Christi  asse- 
clis, invitationem  Domini  Iesu  acceptantes,  praesertim  quoad  paupertatem 
et  virginitatem  evangelicas,  specialem  coetum  personarum,  quod  etsi  chari- 
smaticum  dici  valeat,  ab  apostolis  etiam  contemplatum  et  ordinatum,  effor- 
marunt. 

Postea,  decursu  temporum,  haec  vitae  professio  per  consilia  evangelica, 
diversimode  in  praxim  deducta  est  usque  ad  nostra  tempora,  in  quibus  omnia 
sunt  ordinata  et  minutissime  disposita,  adeo  ut  haec  superstructura  iuridica, 
structuram  theologicam  quodammodo  occultet  et  dissimulet. 

5.  Forsitan  quis  diceret  divisionem  tractationis  de  sanctitate  in  communi 
statu  vitae  et  de  sanctitate  in  statu  perfectionis,  immo  ipsam  doctrinam  de 
superioritate  obiectiva  sanctitatis  per  professionem  consiliorum  prosequen- 
dae obesse  rationi  pastorali  et  oecumenicae,  quae  Concilium  totum  perva- 
dunt. Ideo  traditio  doctrinalis,  quae  in  unanimi  SS.  Patrum  sententia,  om- 
niumque  theologorum  innititur,  et  in  magisterio  ecclesiastico,  etiam  solemni, 
a primis  saeculis  usque  ad  paucos  annos  indiscussa,  nunc  relinquenda  esset. 

Praeterquam,  ut  saepe  iam  fuit  dictum,  incongruum  est,  et  etiam  peri- 
culosum, hoc  criterium  pastorale  et  oecumenicum,  quod  nobis  omnibus  corde 
est,  exaggerare,  et  problemata  theologica  ex  rationibus  non  theologicis  di- 
sceptare et  definire,  quoad  primam  rationem,  pastoralem  nempe,  esse  in  casu, 
mihi  videtur,  speciosam,  immo  potius  subiectivam  appretiationem.  In  con- 
trarium, ni  fallor  urget:  puto  quod  graviora  mala  timeri  possunt  pro  populo 
Dei  ex  hac  veluti  depressione  status  perfectionis,  praesertim  haec  mala  timeri 
possunt  pro  magno  coetu  consecratorum,  hominum  et  mulierum,  qui  vitam 
sanctitatis  prae  ceteris  perfectiorem  per  consiliorum  professionem  anhelan- 
tes, animas  et  opera  tradiderunt  Ecclesiae  ut  eam  aedificarent  prece,  immola- 
tione, laboribus,  dum  scirent  Concilium  Oecumenicum,  illa  doctrina  unanimi 
circa  superioritatem,  ex  amore,  status  perfectionis  relicta,  opinionem  pauco- 
rum recentiorum  acceptasse,  qui  sanctitatis  praetensum  monopolium  ut  di- 
cunt, supprimere  intentant  et  destruere,  non  parietem  vane  a religiosis  ductum 
inter  diversos  status  quoad  perfectionem  christianam  spectat,  sed  distinc- 
tionem claram  quam  inter  eos  Christus  ipse  induxit,  amantissimus  pastor  et 
magister. 

In  his  dictis,  aliqua  etiam  insinuatur  responsio  ad  rationem,  ut  aiunt  oecu- 
menicam.  Nescirem  an  doctrina  et  praxis  fratrum  separatorum,  relate  ad 
consilia  evangelica,  eorumque  sectatores,  eadem  esse  ac  in  saeculis  transactis. 
Certe  tamen  quod  fratres  orientales  gratissimum  habent  monachatum,  ut 
statum  perfectioris  vitae  quam  status  communis.  Totaque  historia  monacha- 
tus apud  eos  id  exhibet  et  exigit. 

Conclusiones  ergo:  1.  In  cap.  II,  nunc  proposito  in  calce  ad  pag.  2, 
non  in  cap.  actuali  IV,  agatur  de  omnium  indistinctim  ad  sanctitatem  voca- 
tione; vel  saltem  in  hoc  cap.  IV  titulus  immutetur  sic  vel  simili  modo  [«  De 
vocatione  ad  sanctitatem  et  praesertim  de  iis  qui  in  Ecclesia  consilia  evan- 
gelica profitentur  »],  et  in  hoc  capite  sic  intitulato,  clara  distinctio  statuatur 

inter  perfectionem  communem  et  perfectionem  per  consilia;  2.  Verba  vel 
formulae  emendentur,  quibus,  in  duplici  statu  personarum,  communis  nempe 
vitae  aut  perfectionis,  eandem  omnino  esse  sanctitatem  innuitur  aut  affirmatur. 

[ Subsignaverunt  etiam-.  ] Abel  I.  Antezana,  arch.  Pacensis  in  Bolivia;  Ar- 
turus,  ep.  Albasitensis;  Petrus  Grau,  vic.  ap.  Quibduanus;  Franciscus  Gomez, 
vic.  ap.  Fernando  Poo. 

Exc.mus  P.  D.  FRANCISCUS  SPANEDDA 
Episcopus  Bosanensis 

I.  Animadversio  generalis  quoad  ordinationem  capitum.  Valde  placet  in 
cap.  IV  quod  de  statibus  perfectionis  evangelicae  ab  Ecclesia  sancitis  agatur 
in  perspectiva  sanctitatis  ad  quam  omnes  de  populo  Dei  vocantur.  Videtur 
tamen,  meo  humili  iudicio,  caput  in  duas  partes  esse  dividendum,  quarum 
prior,  constans  nn.  29-31,  transferri  posset  cum  opportunis  aptationibus  ad 
cap.  II  « de  populo  Dei  »;  posterior  vero,  constans  nn.  32-36,  constitueret, 
cum  aptationibus  quae  necessariae  viderentur,  cap.  V sub  titulo  originario 
« De  statibus  evangelicae  perfectionis  acquirendae  » vel  alio  simili,  expresse 
ad  statum  religiosum  dicatum.  Rationes  sunt: 

1.  Caput  de  populo  Dei  aptissimus  locus  videtur  ubi  agatur  de  vocatione 
omnium  Christianorum  ad  sanctitatem:  populus  enim  Dei,  praecise  quia  ex 
Deo  et  ad  Deum  est,  hac  vocatione  essentialiter  donatur,  ut  ad  imaginem  Dei 
et  ad  imitationem  capitis  sui  Christi  sanctitatem  gratia  Spiritus  Sancti  prose- 
quatur. Quodsi  difficultas  sit  ut  in  capite  de  populo  Dei  servari  possint 
quae  de  spiritualitate  presbyterorum  et  aliorum  ministrorum  necnon  laico- 
rum  in  praesenti  cap.  IV  habentur,  difficultas  solvi  posset  coarctando  (in  cap. 
de  populo  Dei)  tractationem  ad  conceptum  vocationis  ad  sanctitatem  in  ge- 
nere pro  omnibus  christifidelibus,  cuiusvis  condicionis,  et  remittendo  tracta- 
tionem ex  professo  spiritualitatis  pro  singulis  statibus  ad  suum  cuiusque  lo- 
cum, videlicet  pro  presbyteris  et  aliis  ministris  ad  cap.  III,  ubi  de  ministeriis 
hierarchicis;  et  pro  laicis  ad  novum  cap.  IV  quod  de  ipsis  distincte  agit. 

2.  Proposita  divisio  cap.  IV  eadem  ratione  commendatur  qua  cap.  III 
« de  populo  Dei  et  speciatim  de  laicis  » divisum  est  in  duo  capita  distincta 
(II  et  IV),  congruenter  nempe  cum  principio  quo  regitur  oeconomia  totius 
schematis.  Capita  enim  ita  ordinantur  ut  post  tractationem  de  mysterio  Ec- 
clesiae (c.  I)  et  de  populo  Dei  in  universum  (c.  II),  agatur  de  singulis  statibus 
secundum  distinctionem  quae  provenit  ex  diversis  ministeriis  vel  vocationi- 
bus in  Ecclesia.  Hac  ratione  suum  locum  habet  cap.  III  de  sacra  hierarchia 
et  caput  novum  de  laicis.  Congruum  omnino  videtur  ut  in  capite  distincto1  (V) 
agatur  de  statu  religioso  ab  Ecclesia  sancito. 

3.  Caput  distinctum  de  religiosis  commendatur  etiam  alia  ratione,  quae 
est  magna  excellentia  et  momentum  status  religiosi  sive  quoad  profectum 

internae  sanctitatis  in  Ecclesia,  sive  quoad  manifestationem  praeclaram  illius 
notae  essentialis  Ecclesiae  quae  est  sanctitas,  sive  quoad  pondus  vere  maxi- 
mum quod  Ordines  et  congregationes  religiosae  historice  habuerunt  et  habent 
in  opere  evangelizationis  perficiendo.  Sufficiat  meminisse  sodales  ordinum 
et  congregationum  multo  plures  esse  quam  sacerdotes:  plura  centena  millia! 

4.  Si  talis  divisio  cap.  IV  in  actum  deducatur,  iam  periculum  non  erit 
quod  prius  timebatur,  scilicet  ne  sanctitas  ad  quam  tendunt  religiosi  appa- 
reret ut  aliquid  nimis  seclusum  a sanctitate  ceterorum  christifidelium.  Non 
erit  tale  periculum;  quia  de  universali  vocatione  ad  unicam  sanctitatem  Chri- 
stianam iam  actum  esset  in  cap.  II  de  populo  Dei.  Ceterum,  in  brevi  quadam 
introductione  cap.  V (novi)  tractatio  de  statibus  evangelicae  perfectionis 
acquirendae  ita  posset  praesentari  ut  clarius  appareat  in  perspectiva  sancti- 
tatis ad  quam  omnes  de  populo  Dei  vocantur. 

II.  Animadversiones  circa  doctrinam  de  sanctitate  in  nn.  29-30 : 

1.  Quoad  formam  expositionis-.  Minus  placet  forma  adhortatoria  quae 
saepius  adhibetur,  maxime  in  n.  30.  Cum  simus  in  constitutione  dogmatica, 
magis  quam  adhortationes  morales,  doctrinam  debemus  exponere.  Tonus  pa- 
storalis non  exigit  necessario  sermones  hortatorios:  monita  enim  ex  ipsa 
doctrina  efficaciter  exposita  oriuntur  et  in  animo  legentis  aut  audientis  per- 
cipiuntur. Quapropter  putarem  humiliter  modum  dicendi  esse  debere  potius 
affirmativum. 

2.  Quoad  substantiam  doctrinae:  profundior,  etsi  brevis,  desideratur 
enucleatio  conceptus  sanctitatis  christianae,  qui  n.  29  exhibetur.  Non  vide- 
tur sufficere  quod  simpliciter  dicatur  sanctitatem  reduci  ad  mandatum  caritatis 
servandum. 

3.  Congruum  videtur  quod  etiam  de  sanctitate  ab  episcopis  consequenda 
agatur,  et  non  tantum  de  obligatione  aliorum  clericorum  et  laicorum. 

4.  Deficiens  videtur  expositio  de  sanctitate  clericorum,  quatenus  consi- 
deratur eorum  sanctitas  tantummodo  in  relatione  ad  imaginem  ordinis  epi- 
scoporum. Nonne  deberet  etiam  — et  in  primis  — referri  ad  sanctitatem 
Christi,  capitis  Ecclesiae  et  summi  sacerdotis?  Id  eo  magis  videtur  dicendum 
quo  spiritualitas  presbyterorum  et  aliorum  ministrorum,  sicut  et  laicorum, 
non  exhauritur  in  comparatione  ad  ordinem  hierarchicum. 

III.  Animadversiones  ad  minora : 

N.  28  (prooemium):  pag.  18,  linn.  1-3:  minus  placet  modus  dicendi: 
« In  mysterio  Ecclesiae...  omnes  ad  sanctitatem  vocantur  »;  melius  videtur: 
« In  Ecclesia,  cuius  mysterium  a Sancta  Synodo  annuntiatur...  omnes...  vo- 
cantur ». 

Ib.,  lin.  7:  loco  «benedictionibus  caelestibus»  forsan  melius:  «gratiis 
caelestibus  ». 

N.  30,  pag.  19,  linn.  1-2:  omittenda  videntur  verba:  « In  variis  vitae 
generibus  et  officiis  una  sanctitas  excolitur  »,  quia  eadem  res  paulo  ante 
dicta  est  fere  iisdem  verbis  in  numero  praecedenti. 

Ib.,  linn.  26-27:  minus  placet  locutio:  « qua  fervida  fidelitate...  fidelius 
servent  »;  si  omittantur  verba:  « qua  fervida  fidelitate  » et  eorum  loco  pona- 
tur simplex  « et  »,  sermo  plane  currit  sine  inutili  repetitione... 

119 

Exc.mus  P.  D.  RUDOLFUS  IOSEPH  STAVERMAN 
Episcopus  tit.  Mosynopolitanus,  vic.  ap.  Kotabaruensis 

Ante  quosdam  dies  Conferentia  Episcopalis  Indonesiae,  in  persona  exc.mi 
D.  Guillelmi  Schoemaker,  suam  existimationem  iam  patefecit  circa  caput 
schematis  quod  nunc  tractatur.  Liceat  mihi  proprio  nomine  hanc  opinionem 
complere  paucis  tantum  verbis,  et  quidem  quoad  n.  35,  linn.  33  ss. 

Legimus:  « Omnes  tandem  christifideles  perspectum  habeant,  consiliorum 
evangelicorum  praxim,  quamvis  renuntiationem  secumferat  quorumdam  bo- 
norum certe  laudabilium,  vero  profectui  personae  humanae  tamen  non  ob- 
stare, sed  summopere  prodesse  » etc. 

Quae  verba  quidem  pulcherrime  sonant,  et  certe  apta  sunt  tranquillum 
reddere  animum.  Attamen  quaeri  possit  an  etiam  vera  sunt;  an  etiam  con- 
cordant cum  experientia  tam  multorum  episcoporum  qui  media  in  vita  degunt; 
an  superiores  generales,  hic  adstantes,  haec  verba  sua  facere  audeant? 

Constat  multos,  utique  permultos  religiosos  per  praxim  consiliorum  evan- 
gelicorum perventos  fuisse  ad  maturitatem  integram,  ad  personas  aequili- 
bratas, ad  ornamentum  Ecclesiae,  ad  salutem  proximorum.  Nemo  qui  nescit, 
nemo  qui  dubitat,  nemo  qui  negat! 

Tales  habentur  multi,  sed  minime  omnes!  Et  hoc  dicendo  non  intendo 
illos  religiosos,  qui  quasi  signati  sunt  variis  singularitatibus  et  perturbatio- 
nibus psychicis;  illos  — quamvis  non  absque  misericordia  — silentio  prae- 
tereo. 

Non  de  his  exceptionibus  agitur;  sed  agitur  de  multitudine  maiore,  in  qua 
se  manifestat  quaestio  vere  urgens:  quomodo  praecise  est  illa  relatio  inter 
exercitium  consiliorum  evangelicorum  ex  una  parte  et  evolutionem  personali- 
tatis humanae  ex  alia  parte?  Schema  hoc  loco  sermocinatur  quasi  non  ex- 
sisteret problema. 

Asseritur  exercitium  consiliorum  evangelicorum  multum  afferre  ad  purifi- 
cationem affectuum  humanorum.  Ita  sit!  Attamen  etiam  verum  est,  quod 
apud  non  paucos  religiosos  haec  purificatio  ducit  ad  paupertatem  affectuum, 
aliis  verbis  ad  deformationem  personalitatis.  Dicitur  obsecutionem  consilio- 
rum evangelicorum  non  parum  conferre  ad  libertatem  spiritualem,  sed  etiam 
est  verum,  quod  non  pauci  inveniuntur  inter  religiosos,  qui  sunt  personae 
timidae  et  impeditae. 

Non  omnes  responsabilitatem  habent  pro  salute  et  felicitate  religiosorum 
iuniorum  et  pro  prosperitate  futura  puellarum  et  puerorum,  qui  versantur  in 
limine  vitae  religiosae.  Recordare  tamen  debemus  illos  adulescentes  huius 
temporis  multum  differre  ab  iis,  qui  tempore  priori  vixerunt,  quia  societas 

decursu  brevi  temporis  valde  est  mutata.  Transitus  ad  maturitatem  alio  modo 
fit  quam  antea,  nempe  et  difficilius  et  tardius  progreditur.  Quaero  vos  an 
opinio  vigens  circa  relationem  superiores  inter  et  subditos  rationem  habeat 
huius  mutationis?  An  Constitutiones  Generales  et  Usualia  accommodata  sint 
his  circumstantiis  mutatis?  An  formae  vitae  communis  traditionales  respon- 
deant conditionibus  horum  iuniorum  religiosorum,  ita  ut  etiam  in  his  formis 
eorum  felicitatem  humanam  invenire  possint? 

Parati  esse  debemus  has  quaestiones  inspicere,  et  inquirere  an  modus 
quibus  consilia  evangelica  saepius  prae  oculis  ferantur  et  in  praxi  ducantur, 
efforment  fundamentum  sanum  pro  evolutione  plena  et  integra  personalitatis 
humanae?  Iterum,  negare  non  intendimus  exercitium  horum  consiliorum  salu- 
tari modo  conferre  posse  ad  evolutionem  personae  humanae,  attamen  secun- 
dum nostram  modestam  opinionem  id  tantum  possibile  est,  si  consilia  illa 
proponuntur  et  exercentur  in  aliqua  totalitate  circumstantiarum,  conditionum 
et  relationum,  quae  sunt  accommodatae  homini  huius  temporis. 

Proponimus  ergo  ut  punctum,  in  lin.  36,  fiat  comma,  ac  deinde  scriba- 
tur: « dummodo  haec  praxis  locum  teneat  in  circumstantiis  vere  adaptatis 
conditionibus  huius  temporis  et  operibus  religiosorum  in  hac  huius  temporis 
societate  ».  Confidimus  hoc  principium  fundamentale  ulterius  applicaturum 
esse  in  schemate  de  statibus  perfectionis  acquirendae . 

Exc.mus  P.  D.  BERNARDUS  STEIN 
Episcopus  tit.  Dagnensis,  aux.  Trevir ensis 

Loqui  volebam  de  duplici  quodam  defectu  cap.  IV  schematis  de  Ecclesia , 
scii,  in  hoc  textu,  prouti  iacet,  non  satis  extolli  mihi  videtur  1.  primatus  gra- 
tiae divinae,  2.  indoles  christologica  sanctitatis  christianae  acquirendae. 

Inde  a nonnullis  decenniis  in  Ecclesia  testes  eramus  et  sumus  profun- 
dae cuiusdam  mutationis  quoad  Evangelii  praedicationem  et  consequenter 
etiam  quoad  pietatis  exercitium.  Quae  modificatio  duplicem  praesefert  no- 
tam: scii.  1.  Extollitur  primatus  gratiae  divinae  prae  activitate  mere  hu- 
mana — id  quod  procul  dubio  est  reactio  quaedam  contra  « moralismum  », 
quem  dicunt,  saeculi  praeterlapsi.  2.  Hodierna  theologia,  ecclesiologia  prae- 
sertim, centralem  locum  tribuit  personae  Christi,  et  quidem  merito.  Quam 
notam  — ut  ita  dicam  « christocentricam  » — ipse  quoque  Summus  Pon- 
tifex in  sua  allocutione  inaugurali  diei  29  mensis  septembris  imposuit  nostris 
disceptationibus  his  verbis:  « Christum,  Christum  dicimus,  principium  no- 
strum esse,  Christum  ducem  et  viam  esse  nostram,  Christum  esse  spem  no- 
stram nostrumque  finem  ». 

Igitur  illa  duplex  quam  dixi  hodiernae  doctrinae  pietatisque  evolutio  for- 
mam praestare  debet  etiam  huic  cap.  IV  schematis  de  Ecclesia. 

1 . Sanctitas  christiana  primarie  semper  est  effectus  gratiae  divinae,  scii, 
participatio  sanctitatis  ipsius  Christi,  capitis  Ecclesiae.  Collaboratio  humana 


ANIMADVERSIONES  SCRIPTAE 


CAP.  IV  DE  ECCLESIA 


325 


cum  opere  sanctificationis  in  eo  praesertim  consistit,  quod  homo  — semper 
sub  ductu  gratiae  — cor  suum  divino  influxui  aperiat  atque  coaptet.  Con- 
versio enim  cordis  peccaminosi  imprimis  opus  est  Dei,  non  hominis,  dicente 
apostolo:  « Deus  est  enim,  qui  operatur  in  vobis  et  velle,  et  perficere  pro 
bona  voluntate  » {Phil.  2,  13).  Qua  ratione  studium  asceticum  sua  gravitate 
nedum  privetur,  sed  potius  ipsi  tribuitur  locus  conveniens  in  exsequendo 
opere  salvifico.  Sic  quoque  a limine  reiicitur  obiectio  eorum,  qui  dicunt 
studium  acquirendi  sanctitatem,  in  pietate  catholica,  non  carere  quodam  pe- 
lagianismo. 

2.  Via  ad  sanctitatem  christianam  nequit  habere  suam  originem  suumque 
finem  nisi  in  persona  et  opere  Christi,  uti  per  se  patet.  Porro  est  via  fidei  et 
imitationis.  Fidei  dico  cum  S.  Paulo,  « quae  est  in  Christo  Iesu  » ( Gal . 
3,  26).  Fidei  dico  cum  eodem  apostolo,  ex  qua  « spem  iustitiae  exspecta- 
mus » quaeque  « per  caritatem  operatur  » {Gal.  5,  5 s.),  ideoque  imitari 
studet  caritatem  eius  qui  dixit:  « Hoc  est  praeceptum  meum,  ut  diligatis 
invicem,  sicut  dilexi  vos  » {Io.  15,  12). 

Iamvero  cum  salus,  ex  institutione  Christi,  per  Ecclesiam  eiusque  sacra- 
menta hominibus  offeratur,  fides  illa  viva  et  Christi  imitatio  ex  eadem 
emanans  excitentur,  nutriantur  atque  roborentur  oportet  istis  signis  salvi- 
ficis,  imprimis  baptismo,  quo  sanctitas  confertur;  necnon  cultu  christianae 
religionis,  quem  Christus  in  cruce  pendens  inchoavit  cuique  adsistens  chri- 
stianus,  veluti  ex  fonte  omnis  sanctitatis,  virtutem  haurit  ad  sequelam  Chri- 
sti pauperis,  humilis,  crucifixi. 

Sub  hoc  igitur  respectu,  scii.:  viam  sanctitatis  pro  homine  christiano  esse 
viam  fidei  vivae,  complectentis  imitationem  Christi,  considerandum  atque 
aestimandum  est  studium  asceticum  omnium  membrorum  Ecclesiae  Christi, 
eorum  quoque,  qui  sequuntur  viam  consiliorum,  quae  dicuntur,  evangelico- 
rum,  ergo  etiam  asseclarum  status  sic  dicti  religiosi. 

Conclusio.  Dolendum  est  cap.  IV  schematis  de  Ecclesia , prouti  iacet, 
istis  temporis  nostri  desideratis  non  satisfacere.  Etenim  plus  aequo  extollit 
perfectionem  moralem  eandemque  acquirendi  studium.  Interpretatio  quoque 
consiliorum  evangelicorum  non  sufficienter  respicit  eorum  indolem  christolo- 
gicam.  Sub  hoc  duplici  respectu  textus  recognitus  cap.  IV,  a card.  Dopfner 
propositus,  omnino  praeferendus  videtur,  quippe  qui,  extollens  elementa  es- 
sentialia Evangelii,  valedicat  peripheriae  petatque  centrum,  quod  est  Chri- 
stus eiusque  Ecclesia. 

Votum : Respectu  habito  eorum  quae  dixi  de  primatu  gratiae  necnon 
christologiae  in  via  sanctificationis,  in  I parte  cap.  IV  proponatur,  ut  ita  di- 
cam, « methodus  » sanctificationis  omnibus  christianis  aeque  communis.  In 
II  parte  eiusdem  capitis  ostendatur  via  consiliorum  evangelicorum  adeo,  ut 
unitas  perfectionis  christianae  non  laedatur,  sed  confirmetur. 

Quoniam  textus  recognitus  cap.  IV  a card.  Dopfner  propositus  istis  de- 
sideratis melius  satisfacit  quam  textus  schematis,  ille  textus  novus  substi- 
tuatur textui  praeiacenti. 

Exc.mus  P.  D.  IOSEPH  TAWIL 
Archiepiscopus  tit.  Myr ensis  Melchitarum 

Super  cap.  IV  de  vocatione  ad  sanctitatem  in  Ecclesia  dici  potest  multa 
bona  adesse,  sed  alia  bona  essentialia  adhuc  deesse.  Unum  de  istis  bonis,  ac 
non  de  minimis,  ad  Sacram  Scripturam  pertinet.  Nonnullae  citationes  biblicae 
illustrant  quidem  assertiones  huius  capitis,  sed  hoc  non  sufficit.  Expectaretur 
Sacra  Scriptura  animare  inspirationem  ipsam  argumenti,  non  tantum  per  quos- 
dam textus  allegatos,  sed,  profundius,  per  mentalitatem  Consilii  divini  in 
Sacris  Libris  nobis  revelati.  Sed,  proh  dolor,  non  invenitur.  Hic  defectus 
duplici  rationi  tribui  videtur: 

d)  prima  ratio,  quoad  methodum  elaborandi  schematis.  Ibi  evidenter 
patet,  ni  fallor,  absentia  peritorum  exegetarum.  Cur  theologia  biblica  in 
silentium  reducitur  in  commissione  theologica  ita  ut  appareat  talis  carentia 
in  redactione  schematis  nostri?  E contra,  Summus  Pontifex  Paulus  VI  ex- 
presse declaravit  Observatoribus  hic  praesentibus  necessitatem  theologiae 
biblicae  in  expositione  mysterii  Ecclesiae. 

b)  Secunda  ratio  defectus  pertinet  ad  mentalitatem  ipsam  huius  sche- 
matis quae  pendet  quasi  omnino  a quadam  traditione  latina  recenti,  id  est 
a quatuor  saeculis  elapsis,  ac  proinde  ignorat  simpliciter  traditionem  orien- 
talem Ecclesiae,  immo  traditionem  latinam  antiquam:  in  illo  tempore,  Patres 
propinquiores  erant  ad  fontem  vivam  traditionis  biblicae,  et  ideo  fieri  debe- 
rent denuo  magistri  nostri.  Hoc  est  gravissimum,  tum  pro  sensu  fidei  uni- 
versalis Ecclesiae,  tum  consequenter  pro  oecumenismo. 

Ideo,  ad  mentem  Patrum  nostrorum,  quatuor  notationes  proponuntur: 

1.  Vocatio  ad  sanctitatem  pertinet  ad  mysterium  populi  Dei.  Populus 
Dei  existit  quia  obiectum  est  praedilectionis  divinae.  Deus  caritas  est,  et  vi 
caritatis  suae  omnes  homines  vocat  ad  communionem  vitae  suae,  « multifa- 
riam olim  in  prophetis...  novissime  in  Filio  » ( Heb . 1,  1).  Populus  Dei  est 
essentialiter  vocatus  a Verbo  Dei  (hebraice  Qaral  Yahweh,  graece  Ekklesia). 
Haec  vocatio  in  decursu  historiae  populi  Dei  sic  revelatur: 

Populus  Dei  sanctus  est  quia,  ab  Abraham  usque  adhuc,  interpellatus 
est  a Verbo  Dei  ac  per  fidem  in  ipsum  iustifcatus  est. 

Sanctus  est  quia,  in  sanguine  Agni  paschalis  salvatus,  gratuiter  acquisi- 
tus est  a « Yahweh  salvatore  »,  id  est  « Iesu  » in  mysterio  Paschae. 

Sanctus  est  quia  accepit  a novo  Moyse  legem  perfectam,  id  est  Spiritum 
Sanctum  qui  scribit  in  cordibus  nostris  novam  legem  caritatis. 

Sanctus  est  quia  promissio  amoris  « Ero  Deus  vester  et  vos  eritis  popu- 
lus meus  »,  consummata  est  in  foedere  novo  et  aeterno. 

Sanctus  est  quia  electus  et  missus  est  ut  regale  sacerdotium,  sicut  hoc 
constanter  affirmat  traditio  orientalis  authentica. 

Sanctus  est  quia  indesinenter  purificatus  est  et  iudicatus  est  in  exilio  et 

in  terram  sanctam  nondum  pervenit  nisi  per  « pignus  » (graece  arrabon) 
Spiritus  Sancti. 

Sanctus  est  quia,  incessabili  sollicitudine  divina,  a peccatis  suis  eruitur 
et  ad  veram  libertatem  caritatis  transfertur  in  reditu  poenitentiae  ( metanoia ). 

Sanctus  est  quia  successus  eius  non  est  de  hoc  mundo,  sed  in  paupertate 
a solo  Deo  conceditur:  populus  est  pauperum. 

Sanctus  est  quia  est  eschatologicus,  anticipando  in  hoc  saeculo  vitam 
aeternam  quae  est  communio  ( koinonia ) cum  Patre  per  Filium  in  Spiritu. 

Sanctus  est  denique  quia  vocatio  eius  est  cosmica : hoc  regale  sacerdo- 
tium sanctificare  ac  liberare  debet  omnem  creaturam. 

2.  Quamobrem  sancti  Patres  descripserunt  mysterium  Ecclesiae  ad  ima- 
ginem vitae  Sanctissimae  Trinitatis  in  communione  caritatis.  Vocatio  chri- 
stiana  tota  continetur  in  hoc  verbo  « ad  » imaginem  Dei  caritatis.  Cum  my- 
sterium unitatis  populi  Dei  in  vinculo  caritatis  essentialiter  constat, 

a)  utile  esset  ibi  revocare  quod  hierarchia  et  cetera  ministeria  in  Ec- 
clesia nullum  sensum  habent  nisi  in  ordine  ad  caritatem  promovendam. 
Igitur,  titulus  par.  34,  pag.  21,  lin.  35,  non  recte  dici  potest  « sub  auctoritate 
Ecclesiae  »,  quasi  Ecclesia  identificaretur  cum  hierarchia.  Hierarchia  non  est 
tota  Ecclesia. 

b)  Proinde  etiam  fusius  loqui  posset  hoc  caput  de  novitate  vitae  Chri- 
stianae ut  participatione  vitae  Sanctissimae  Trinitatis  in  cuius  nomine  bapti- 
zati  sumus.  Per  Spiritum  enim  haeredes  iam  efficiamini  promissionum  de  qui- 
bus agitur  in  notatione  prima. 

3.  De  deificatione.  Haec  locutio  « deificatio  » carissima  semper  fuit  tra- 
ditioni Patrum  quia  excellenter  exprimit  motum  Consilii  divini  in  quo  vivi- 
mus de  Spiritu  Sancto.  Si  melius  explanaretur  haec  doctrina  traditionalis  de 
deificatione,  facilius  vitaretur  tonus  « fervorino  » praedicationis  nostrae,  et 
fideles  profundius  intelligerent  unitatem  et  simplicitatem  vitae  « spiritualis  » 
quae  est  « vita  in  Spiritu  ».  Spiritus  enim  est  verum  donum  promissionum 
per  quem  « efficiamini  divinae  consortes  naturae  » (2  Pt.  1,  4).  Sed  quia 
adhuc  expectamus  novum  caelum  et  novam  terram,  vita  « spiritualis  » populi 
Dei  est  paschalis,  in  novo  Exodo  in  quo  « immolatus  est  Christus,  Pascha 
nostrum  » ( 1 Cor.  5,  7),  « ad  cognoscendum  illum  et  virtutem  resurrectionis 
eius  et  societatem  passionum  illius  » (Phil.  3,  10). 

4.  In  hoc  capite,  recte  utitur  verbum  « christifideles  » loco  verbi  « lai- 
ci  ».  Verbum  « laici  » quidem  pertinet  ad  « populum  Dei  » {laos  tou  Theou ) 
et  ideo  amplectat  tum  ministros  tum  non  ministros.  Sed  sensus  restrictus  de 
non  ministris  praevaluit  sub  influxu  clericalismi  in  Ecclesia.  Tamen,  quoad 
sanctitatem,  omnes  sumus  christifideles,  unusquisque  vocatus  ad  sanctitatem 
correspondentem  charismati  suo. 

Conclusio.  Proponitur:  1.  quod  prooemium  latius  et  profundius  explanet 
naturam  vocationis  ad  sanctitatem  secundum  thesauros  theologiae  biblicae. 

2.  Quod  mysterium  Ecclesiae,  ibi  et  alibi,  magis  ostendatur  ut  com- 
munio in  caritate  ad  exemplar  mysterii  Sanctissimae  Trinitatis. 

3.  Quod  omnia  de  sanctitate  in  Ecclesia  resumantur  in  doctrina  tra- 
ditionali  de  deificatione  et  explicite  dicatur  vitam  « spiritualem  » esse  vitam 
« in  Spiritu  Sancto  ». 

4.  Quod  terminologia  de  membris  Ecclesiae  magis  inspiretur  a verbis 
ipsis  Sacrae  Scripturae,  de  quibus,  verbi  gratia,  fideles,  christiani,  fratres, 
sancti,  communitas  fratrum. 

122 

Exc.mus  P.  D.  BERNARDUS  IOSEPH  TOPEL 
Episcopus  Spokanensis 

Cap.  IV  difficultatibus  gravissimis  laborare  videtur: 

1.  In  universo  capite,  e coetu  illorum  qui  per  statum  vitae  electi  sunt  ut 
in  mundo  ferant  testimonium  et  exemplum  praeclarum  sanctitatis,  quomodo 
iustificari  potest  exclusio  omnium  saecularium  sacerdotum,  episcoporum,  Sum- 
morum Pontificum,  et  apostolorum? 

2.  In  prooemio  et  in  universo  capite,  quomodo  iustificari  potest  omissio 
omnis  mentionis  illorum  qui  a Domino  benigne  electi  sunt  ut  in  mundo  te- 
stimonium et  exemplum  praeclarum  sanctitatis  ferant  per  confessionem  fidei 
et  per  martyrium? 

3.  Sub  titulo  « De  mediis  ad  sanctitatem  »,  quomodo  iustificari  potest 
dedicatio  140  linearum  ad  expositionem  consiliorum  evangelicorum  et  trium 
tantum  linearum  ad  expositionem  omnium  aliorum  mediorum  ad  sanctitatem? 

4.  Sub  eodem  titulo,  inter  tales  ac  tantas  laudes  professionis  externae 
consiliorum,  quae  per  tres  integras  paginas  prosequuntur,  quomodo  iustificari 
potest  omissio  ullius  monitionis  ut  professioni  externae  consiliorum  adiunga- 
tur  professio  interna  secundum  spiritum  eorum? 

5.  In  conclusione  totius  capitis  de  vocatione  universali  ad  sanctitatem 
in  Ecclesia,  quomodo  iustificari  potest  quod  Sacra  Synodus  omnes  et  solos 
illos  qui  professionem  externam  consiliorum  publice  fecerunt,  in  nomine  Do- 
mini laudat;  omnibus  autem  aliis  praeceptum  solum  dat,  sive  sint  coniuges 
sive  sint  aegroti,  sive  sint  sacerdotes  sive  sint  episcopi,  sive  sint  fidei  con- 
fessores, sive  sint  martyres? 

6.  In  universo  capite,  quomodo  iustificari  potest  omissio  tractatus  et 
omnis  mentionis  de  vita  sanctitatis  interiore  et  de  gradibus  eius? 

7.  Sub  titulo  totius  capitis  « De  vocatione  ad  sanctitatem  in  Ecclesia  », 
quomodo  iustificari  potest  omissio  omnis  mentionis  de  sanctitate  vera  et 
propria , quae  aliud  non  est  quam  virtus  interior  et  personalis  in  gradu  heroico 
exsistens  ? 

8.  In  universo  capite,  quomodo  iustificari  potest  ludus  verborum  quo 
supprimitur  testimonium  sanctitatis  praeclarae , cuius  vices  occupat  testimo- 
nium praeclarum  sanctitatis? 

9.  Pag.  21,  linn.  18-22,  quomodo  iustificari  potest  affirmatio  implicita 
quod  sanctitas  exterius  et  publice  manifestata  praeclarior  est  sanctitate  in- 
terius et  personaliter  possessa?  Mihi  videtur  melius  esse,  lin.  21  huius  pa- 


ANIMADVERSIONES  SCRIPTAE 


CAP.  IV  DE  ECCLESIA 


329 


ginae,  delere  verba  « non  solum  interius  » et  eorum  vice  inserire  hanc  moni- 
tionem: « Curent  ergo  ut  professioni  consiliorum  externae  et  publicae  respon- 
deat professio  interna  et  personalis  secundum  spiritum  et  veritatem  ». 

10  et  ultimo.  In  universo  capite,  quomodo  iustificari  potest  ordo  et 
dispositio  materiarum  quo  sanctitas  vera  et  propria  opprimitur  et  suffocatur 
sub  massa  mortua  observantiae  legalis,  et  professio  sanctitatis  externa  et  pu- 
blica evehitur  ad  pinnaculum  perfectionis?  Absit  ut  externalismus  religiosus, 
olim  magnopere  a Christo  Domino  condemnatus,  in  fine  a Concilio  Oecume- 
nico  sollemniter  canonizetur! 

Patres  venerabiles,  peto  vobis  ut  non  condemnetis  ad  gradum  non-prae- 
clarum  sanctitatis  omnes  qui  professionem  consiliorum  externam  et  publicam 
non  fecerunt:  in  nomine  S.  Ioannis  Vianney,  S.  Caroli  Borromeo,  S.  Petri 
apostoli,  S.  Ioseph,  B.  Mariae  Virginis,  et  omnium  sanctorum  qui  hanc  pro- 
fessionem non  fecerunt;  in  nomine  omnium  sanctorum  religiosorum  cuius 
sanctitas  interior  excedit  professionem  sanctitatis  exteriorem  et  publicam; 
in  nomine  omnium  sacerdotum  saecularium  et  omnium  laicorum,  quibus  ipsa 
spes  sanctitatis  praeclarae  tolletur  ad  ruinam  finis  primarii  huius  Concilii, 
qui  est  renovatio  et  sanctificatio  totius  Ecclesiae;  in  nomine  operis  vocationum 
ad  clerum  saecularem,  cui  damna  gravia  inferentur,  quia  iuvenes  clero  sae- 
culari digni  trahi  possunt  propter  solam  spem  sanctitatis  praeclarae,  dum  in 
capite  exsistenti  unica  via  quae  indicatur  ad  sanctitatem  praeclaram  est 
professio  praeclara  consiliorum. 

Patres  venerabiles,  in  nomine  omnium  praedictorum  peto  vobis  ut  ad 
conclusionem  sectionis  de  vocatione  ad  sanctitatem  exterius  et  publice  pro- 
fessam in  Ecclesia,  adiungatur  nova  aliqua  sectio  cuius  titulus  erit:  « De  vo- 
catione ad  sanctitatem  interiorem  et  personalem  ». 

Sub  novo  titulo  de  sanctitate  interiore  et  reali  haec  doceri  debent:  1.  per 
claram  definitionem,  quid  sit  sanctitas  vera  et  propria;  2.  quod  per  exten- 
sionem sanctitas  vera  et  propria  applicatur  ad  alios  gradus  vitae  interioris; 
3.  quod  haec  sanctitas  omnibus  patet,  neque  per  se  distribuitur  secundum 
status  vitae  externos  et  publicos;  4.  quod  totus  valor  sanctitatis  exterioris 
aestimatur  secundum  gradum  sanctitatis  interioris;  5.  quod  media  ad  sancti- 
tatem veram  et  propriam  multiplicia  sunt.  Inter  media  intra-subiectiva  ve- 
niunt humilitas,  meditatio  fidei,  imitatio  Christi,  mortificatio,  abnegatio,  poe- 
nitentia animi,  patientia,  docilitas,  exaltatio  crucis,  et  oratio  mentalis  in  om- 
nibus suis  gradibus.  Inter  media  inter-subiectiva  veniunt  apostolatus,  opera 
misericordiae,  confessio  fidei,  persecutio,  et  martyrium.  Deinde,  veniunt  sa- 
cramenta novae  legis,  praesertim  Eucharistia  et  Poenitentia.  In  fine  veniunt 
status  vitae  externi  et  publici,  per  quos  conferuntur  iura  et  officia  sanctitatis. 
Ita,  secundum  ius  et  officium  sanctitatis,  Summi  Pontifices  maiores  sunt  epi- 
scopis, episcopi  maiores  sunt  sacerdotibus,  sacerdotes  maiores  sunt  religiosis, 
et  religiosi  maiores  sunt  laicis. 

Mementote,  Patres  venerabiles,  quod  regnum  Dei  non  venit  cum  obser- 
vantia. Ecce  enim  regnum  Dei  intra  nos  est. 

Exc.mus  P.  D.  LAURENTIUS  TREVOR  PICACHY 
Episcopus  lamshedpur ensis 

Ea  quae  in  hoc  cap.  IV  de  statibus  perfectionis  acquirendae  dicuntur, 
haud  placent  cum  profunditate  theologica  careant  et  plura  essentialia  ele- 
menta negligantur. 

Prae  ceteris  notandum  est  hanc  sectionem  de  statibus  perfectionis  modo 
tantum  satis  extrinseco  et  fere  accidentali  in  totalitatem  schematis  insertam 
fuisse  quovis  fere  profundiore  et  essentiali  ligamine  neglecto.  Ut  huic  de- 
fectui remedium  afferatur  necessarium  est  ut  doctrina  dogmatica  de  statibus 
perfectionis  ex  ipsa  essentia  et  structura  fundamentali  Ecclesiae,  qua  est 
mysticum  Corpus  Christi,  explicetur.  In  Ecclesia  nempe,  praecise  inquantum 
Corpus  est,  varia  dantur  munera  et  functiones  et  quidem  tum  quod  ad  vitam 
interiorem  tum  quod  ad  vitam  et  activitatem  exteriorem  attinet. 

Iamvero,  functio  principalis  statuum  perfectionis  in  Ecclesia  est  ut  vita 
completae  et  totalis  abnegationis  quam  ipse  Dominus  noster  in  terra  duxit, 
stabiliter  et  secundum  varios  suos  aspectus  in  Mystico  eius  Corpore  continue- 
tur ideoque  semper  in  Ecclesia  inveniantur  qui  etiam  in  hac  nobilissima 
et  fertili  forma  adimpleant  in  carne  sua  ea  quae  desunt  passionum  Christi 
pro  Corpore  eius  quod  est  Ecclesia.  Cum  autem  infinitae  divitiae  ipsius 
Domini  nostri  vitae  uno  solo  Instituto  perfectionis  adaequate  repraesentari 
nequeat  et  tanta  diversitas  hominum  temporum  ac  conditionum  varietatem 
quoque  Institutionum  perfectionis  suaderet,  idcirco  ipse  Christus  e sinu  Eccle- 
siae omni  tempore  Instituta  religiosa  particularibus  adiunctis  et  necessitatibus 
spiritualibus  humanitatis  apprime  accommodata  suscitavit  ut  hoc  quoque 
modo  vitalitati  totius  Corporis  conservandae  et  promovendae  provideret. 
Qua  in  re  speciatim  notetur  oportet  valor  quem  singula  Instituta  qua  Insti- 
tuta sunt,  habent.  Opus  enim  quod  Deus  religiosis  commisit  profecto  non 
singulis  religiosis  qua  singulis  committere  voluit,  sed  toti  Instituto  ceu 
organo  vitali  Corporis  mystici  concredidit.  Hic  quae  de  munere  totius  Ec- 
clesiae qua  Corpus  est,  valent,  mutatis  mutandis  etiam  dicenda  sunt  de  reli- 
giosis qua  sunt  una  familia  ceu  unum  Institutum  quod  praecise  in  tale  orga- 
nicum suum  locum  in  Corpore  mystico  Christi  occupat.  Exhinc  autem  praecise 
intelligitur  quanti  momenti  sit  ut  interna  et  externa  unitas  horum  Instituto- 
rum sedulo  conservetur  et  auctoritas  supremi  moderatoris  religiosi  intacta 
maneat.  Cuius  rei  momentum,  speciatim  intuitu  consequentiarum  practica- 
rum  inde  derivandarum,  breviter  sic  illustrari  potest: 

a)  Cum  multa  Instituta  religiosa,  utpote  Instituta,  locum  et  functio- 
nem in  Ecclesia  habeant  et  toti  Ecclesiae  qua  tali  destinentur,  quam  maxime 
congruit  ut  solus  Romanus  Pontifex  cui  cura  pastoralis  totius  Ecclesiae  com- 
missa est,  iurisdictionem  veram  et  propriam  in  haec  Instituta  exerceat.  Im- 
possibile enim  est  ut  character  unitatis  Institutorum  Religiosorum  tam  es- 

sentialis  et  necessarius  servetur,  si  non  unus  Romanus  Pontifex  sed  centeni 
episcopi  vix  non  plena  iurisdictione  in  Instituta,  vel  singulos  quoque  religio- 
sos gaudent.  Ad  hanc  unitatem  servandam  et  maius  bonum  totius  Ecclesiae 
promovendum,  idcirco  nequaquam  convenit  ut  sapientissima  et  perantiqua 
exemptio  religiosorum  abrogetur  vel  diminuatur. 

b)  Ut  valor  Institutorum  Religiosorum  inquantum  praecise  Instituta 
seu  organa  mystici  Corporis  sunt,  perfectius  adhuc  perspiciatur,  insuper  con- 
siderandum et  in  schemate  explicite  enuntiandum  est,  vitam  interiorem  et  acti- 
vitatem integram  cuiusvis  Instituti  Religiosi  unam  ac  indivisibilem  esse  ac 
etiam  activitates  quam  maxime  externas  semper  et  ubique  a spiritu  Religiosi 
Instituti  debere  informari  et  animari. 

Ut  ergo  Instituta  Religiosa  suam  naturam  integre  servare  et  munus  sibi 
in  Ecclesia  commissum  rite  exercere  valeant,  sine  dubio  necessarium  est 
ut  ipsi  moderatores  religiosi  secundum  exigentias  vitae  et  spiritus  proprii 
Instituti  de  subditis  suis  disponere  et  omnes  eorundem  activitates  secundum 
Constitutiones  a Summis  Pontificibus  approbatas  dirigere  valeant. 

Scimus  hac  de  re  plura  adhuc  dicenda  fore  in  schematibus  de  regimine 
episcoporum  et  praesertim  de  cura  animarum,  sed  hae  fundamentales  concep- 
tiones iam  in  hac  dogmatica  constitutione  de  Ecclesia,  quae  longius  de  reli- 
giosis tractat,  exprimendae  sunt  ne  postmodum  ex  iam  approbata  constitu- 
tione de  Ecclesia  difficultates  hac  in  re  oriantur.  Quaestiones  praefatae  ergo 
iam  in  actuali  schemate  discutiantur  oportet  et  attentius  et  profundius  sol- 
vendae sunt  quam  in  actuali  schemate  modo  satis  imperfecto  factum  est. 

Exc.mus  P.  D.  IOANNES  VAN  DODEWAARD 
Episcopus  Harlemensis 

Nomine  conferentiae  episcoporum  neerlandicae  relate  ad  cap.  IV  de  Ec- 
clesia sequentia  notare  velim. 

Maxime  gaudeo  de  hoc  quod  schema  non  seorsim  tractat  de  vocatione 
universali  omnium  ad  perfectionem  evangelicam  et  de  vita  religiosa.  Melius 
enim  consulitur  cum  Ecclesiae  tum  vitae  religiosae,  si  perfectio  evangelica 
non  proponitur  ut  quoddam,  ut  ita  dicam,  monopolium  aliquorum  Christia- 
norum. Agitur  enim  in  Sacra  Scriptura  de  perfectione  evangelica  ad  quam 
omnes  vocantur,  licet  diverso  modo.  Vita  christiana  videtur  esse  grande  co- 
namen totius  Dei  populi,  cadentis  et  fallentis  et  nihilominus  in  spem  contra 
spem  gratia  Dei  fidentis,  ut  de  die  in  diem  magis  omnes  assimilentur  Chri- 
sto, auctori  et  consummatori  gratiae.  Huius  consummationis  caelestis,  ad 
quam  omnes  tendunt,  signum  expressius  est  vita  christiana  secundum  consilia 
evangelica,  qua  transcendentia  vitae  christianae  super  mundum  terrestrem, 
cuius  figura  praeterit,  luculenter  manifestatur.  Non  omnes  christifideles  vo- 
cantur ad  professionem  consiliorum  in  statu  ab  Ecclesia  sancito,  sed  ipsa 

consilia  prudentiae  christianae  omnium  fidelium  proponuntur.  Sin  autem 
agendum  esset  de  vocatione  ad  sanctitatem  seu  perfectionem  in  ipsa  sectione 
de  populo  Dei,  consequenter  ibi  etiam  agendum  est  de  consiliis  evangelicis. 
Maximi  interest  quod  distinguatur  inter  vitam  christianam  et  consilia  evan- 
gelica  ex  una  parte  et  vota  religiosa  vivendi  secundum  haec  consilia.  Schema 
aliqualiter  confundit  specificitatem  religiosam  et  moralem  consiliorum  evan- 
gelicorum,  quae  variis  modis  in  praxim  deduci  possunt,  etiam  in  vita  coniu- 
gali,  et  specificitatem  religiosam  et  moralem  ipsorum  votorum  vivendi  se- 
cundum haec  consilia. 

Quam  ob  rem  emendationes,  quas  proponere  velimus  et  irt  scriptis  tra- 
dimus, omnes  nituntur  his  principiis: 

1.  Quod  omnes  christifideles  vi  fidei  et  sacramentorum  initiationis,  scii, 
baptismatis,  confirmationis  et  Eucharistiae,  adstringuntur  obligationi  ten- 
dendi ad  perfectionem  evangelicam,  quae  est  nonnisi  unica  pro  omnibus. 

2.  Quod  consilia  evangelica  non  constituunt  categoriam  separatam  ali- 
quorum christianorum,  sed  prudentiae  christianae  omnium  christifidelium 
proponuntur  variis  modis  et  vario  in  statu  in  praxim  deducenda. 

3.  Quod  in  signum  et  auxilium  ceterorum  quidam  et  quaedam  votis 
religiosis  sese  obstringunt  ad  vivendum  secundum  consilia  evangelica;  quae 
forma  vivendi  est  talis  indolis  quod  in  ea  Ecclesia  recognoscit  seipsam  seu 
eius  tendentiam  eschatologicam  ad  statum  perfectionis  consummatae;  ob  quam 
rem  Ecclesia  statum  illum  sancit  et  subsumit  sub  eius  cura  et  sollicitudine 
pastorali. 

4.  Quod  perfectio  evangelica  consistit  primarie  in  vita  theologali  seu 
virtutum  theologicarum,  quae  exprimuntur  in  vita  sacramentali  ac  cultuali 
atque  in  oratione,  et  quae  prolonguntur  in  vita  morali.  Inde  v.  g.  oratio  non 
dicenda  est  medium  ad  sanctificationem,  cum  ipsa  sit  ipsum  exercitium  com- 
munionis ad  Deum. 

5.  Cum  theologia  spiritualitatis  presbyteralis,  qua  participationis  ad  per- 
fectionem sacerdotalem  episcoporum,  inter  theologos  valde  disputatur,  prae- 
stat ansam  non  praebere  confundendi  ordinem  ministerialem  et  ordinem 
sanctitatis.  Quaim  ob  rem  melius  videtur  in  ordine  sanctitatis  non  loqui  de 
presbyterio  quam  « imagine  ordinis  episcoporum  »,  sed  tamquam  « imagine 
Summi  et  Aeterni  Sacerdotis,  pastoris  et  episcopi  animarum  nostrarum  » 
(cf.  1 Pt.  2,  25). 

6.  Sexto  et  demum  in  ipso  textu  inserenda  est  idea  secundum  quam  etiam 
illi,  qui  statum  perfectionis  amplexi  sunt,  remanent  in  statu  poenitentiae 
cum  semper  egeant  gratia  Dei  misericordi,  condonante  et  iustificante. 

Emendationes  proinde  sint  sequentes: 

1.  Ut  magis  pateat  consiliorum  evangelicorum,  in  Ecclesia  ab  omnibus 
honorandorum,  propositionem  prudentiae  christianae  omnium  esse  universa- 
lem, ordo  numerorum  invertatur: 

1.  n.  28:  Prooemium 

2.  n.  29:  De  universali  ad  sanctitatem  vocatione 

3.  n.  31: 

4.  n.  30: 

5.  n.  33: 

6.  n.  32: 

7.  n.  33: 

8.  n.  34: 

9.  n.  36: 


De  consiliis  evangelicis  et  mediis  ad  sanctitatem 
De  multiformi  unius  sanctitatis  exercitio 
Aestimanda  est  consecratio  consiliorum  evangelicorum 
De  praxi  consiliorum  in  statu  vitae  ab  Ecclesia  sancito 
De  momento  statuum  perfectionis  acquirendae  in  Ec- 
clesia 

Sub  auctoritate  Ecclesiae 
Conclusio 


2.  Pag.  18,  post  lin.  8,  addatur:  « ...  in  laudem  gloriae  gratiae  suae  ( Eph . 
1,  3-6).  Ad  omnes  etiam  discipulos  suos  Dominus  proponit  consilia  quaedam 
evangelica.  Quae  consilia  uniuscuiusque  eorum  discipulorum  pro  prudentia 
sua  christiana  in  statu  a Providentia  Dei  sibi  praeparato  variis  modis  ad 
perfectionem  caritatis  in  praxim  deducere  studeat.  Quosdam  etiam  inter 
discipulos  suos  benigne  elegit  ut  etc.  ...»  (sequitur  linn.  10-12). 

3.  Pag.  19,  lin.  14:  deleantur  verba:  « immo  latiore  sensu  etiam  a Deo 
electi  laici  ».  Ratio:  per  sua  ministeria  episcopus  collaborat  ad  sanctitatem 
fidelium  sed  non  iis  partem  dando  aliquam  sui  sacerdotii  ministerialis. 

4.  Pag.  19,  lin.  4:  loco  « ut  ad  imaginem  ordinis  episcoporum  » usque 
ad  « ...  Sacrificio  coniunguntur  » dicatur  « ut  ad  imaginem  Summi  et  Aeterni 
Sacerdotis,  pastoris  et  episcopi  animarum  nostrarum  (cf.  1 Pt.  2,  25)  mini- 
sterium suum  sancte  etc...  ».  Ratio:  periculosum  est  confundere  ordinem 
ministerialem  et  ordinem  sanctitatis;  ex  alia  parte  theologia  spiritualitatis 
presbyterialis  qua  participationis  ad  perfectionem  sacerdotalem  episcoporum 
est  quaestio  inter  theologos  disputata. 

5.  Pag.  19,  n.  30,  in  quo  agitur  de  multiformi  unius  sanctitatis  exerci- 
tio nimis  sobrie  et  succincte  sermo  fit  de  sanctitate  sacerdotali.  Iuvat  ex  una 
parte  explicite  dicere  sanctitatem  sacerdotalem  esse  ipsam  sanctitatem  chri- 
stianam  evangelicam,  sed  ex  altera  parte  vivendam  in  condicionibus  vitae, 
quae  se  totaliter  dedicat  muneribus  sacerdotalibus.  Quam  ob  rem  « imitando 
quod  tractant  » omnes  sacerdotes,  episcopi  simul  ac  presbyteri,  christianam 
seu  evangelicam  vitam  ducant  oportet,  praesertim  in  evangelizando,  sancti- 
ficando et  pascendo,  in  qua  tendentia  ad  sanctitatem  apostolicam  iuvantur 
gratia  sacramentali  consecrationis.  Inde  n.  30,  linn.  2-15,  sic  mutari  possit: 
« Sacra  Synodus  imprimis  pastores  gregis  Christi,  episcopos  et  presbyteros, 
enixe  et  peramanter  hortatur  ut  ad  imaginem  Summi  et  Aeterni  Sacerdotis, 
pastoris  et  episcopi  animarum  nostrarum  (cf.  1 Pt.  2,  25)  ministerium  suum 
sancte,  alacriter  et  fortiter  adimpleant  ad  totius  populi  sanctificationem. 
Meminerint  se  esse  vocatos  ad  sanctitatem  christianam,  exemplarem  quippe 
qua  « forma  gregis  » existant.  Gratia  autem  sacramentali  consecrationis  adiuti 
et  instigati,  imitantes  quod  tractant  se  sanctificent  evangelizando,  sanctif- 
cando  et  pascendo  alios  secundum  illud  Pauli:  « Admoneo  te  ut  resuscites 
gratiam  Dei,  quae  est  in  te  per  impositionem  manuum  mearum  » (2  Tim. 
1,  6).  Sic  enim,  ut...  » (et  sequuntur  pag.  19,  linn.  8 ss.). 

6.  Pag.  19,  linn.  12-14:  ob  eandem  rationem  et  dicta  sub  numero  4 

dicatur:  « Missionis  autem  et  gratiae  sacerdotis  Christi  participes  sunt  etc.  » 
(loco:  gratiae  episcopalis).  Et  post  lin.  15  possit  addere:  « Omnes  vero 
ratione  ordinis  sacramentalis  et  Ecclesiae  mandati  in  vinea  Domini  labo- 
rantes cum  episcopis  suis  in  uno  eucharistico  Sacrificio  et  vinculo  amoris 
coniungantur  et  mutuo  adiutorio  ut  ministros  praebeant  ». 

7.  N.  31,  pag.  20,  lin.  2:  praeponatur  prius:  « Ex  ineffabili  suo  amore 
Deus  christianis  multa  praebuit  adiumenta,  quibus  sanctitatem,  in  fide  et 
baptismate  seminatam,  corde  bono  et  optimo  retinent  eiusque  fructum  affe- 
runt in  patientia  (cf.  Lc.  8,  15).  Inter  quae  singulari  modo  exstant  lectio 
Sacrae  Scripturae  et  Christi  sacramenta,  quibus  alitur  vita  orationis,  fidei, 
spei  et  caritatis.  Inter  quae  sacramenta  speciatim  nominanda  est  paenitentia, 
cum  vita  christiana  evangelica  sit  grande  conamen  totius  Dei  populi,  cadentis 
et  fallentis  et  nihilominus  in  spem  contra  spem  gratia  Dei  fidentis  ».  Et 
tunc  habeatur:  « Praeter  haec  omnibus  christifidelibus  secundum  mensuram 
Dei  vocantis  proponuntur  prudentiae  christianae  uniuscuiusque  ea  quae  con- 
silia evangelica  appellari  consueverunt.  Inter  multa  huiusmodi,  quae  in  Evan- 
gelio  proponuntur,  tria  in  Ecclesia  doctrina  et  usu  peculiari  extolluntur:  pau- 
pertas scilicet...  » et  prosequatur  lin.  8 etc.,  demptis  linn.  2-8. 

8.  Pag.  20,  linn.  20-23:  sic  mutatur:  « Quamobrem  christifidelibus,  qui 
omnes  ad  sanctitatem  vitae  invitantur  et  obligantur,  consilia  evangelica  pro- 
ponuntur secundum  proprium  charisma  et  prudentes  caritatis  normas.  Omnes 
enim  ad  hoc  tendere  debent,  etc.  ...  » et  sequitur  linn.  24  ss. 

9.  N.  33,  pag.  21,  ubi  agitur  de  momento  statuum  perfectionis  acqui- 
rendae in  Ecclesia,  aliqua  magis  vigorose  sunt  exprimenda.  Quam  ob  rem 
loco  n.  33,  pag.  21,  linn.  10-22,  haec  ponantur:  Varia  dona  et  munera,  quae 
in  Ecclesia  inveniuntur,  in  bonum  totius  populi  Dei  conferuntur.  Nam  Ec- 
clesia, in  qua  mysterium  Christi  indesinenter  viget  et  operatur,  « corpus 
unum  est,  et  membra  habet  multa,  omnia  autem  membra  corporis,  cum  sint 
multa,  unum  tantum  corpus  sunt  » (2  Cor.  12,  12).  Eorum  vero,  quos  Deus 
in  statu  ab  Ecclesia  sancito  ad  consilia  evangelica  vocavit,  munus  est,  forma 
vivendi  et  unitate  fraterna  mysterium  vitae  christianae,  necnon  Ecclesiae  om- 
nibus christifidelibus,  immo  toti  mundo  patefacere.  Sint  signum  et  testi- 
monium credibile  transitus  huius  saeculi  (1  Cor.  7,  31)  et  regni  caelorum, 
« in  quo  neque  nubent  neque  nubentur  » (Mc.  12,  25),  iam  advenientis, 
immo  in  Christo  et  in  Ecclesia,  etsi  sub  velamine  fidei,  iam  praesentis.  Pau- 
pertate, virginitate  et  oboedientia,  quibus  ad  Dominum  vitae  terrestris  for- 
mam et  genus  propinquius  accedunt,  clarius  perennem  Christi  in  Ecclesia  prae- 
sentiam manifestent.  Plenior  enim  abnegatio  illa,  quae  in  horum  consiliorum 
professione  continetur,  dum  Christi  exinanitionem  manifestius  imitatur,  no- 
vam quoque  vitam  redemptione  Christi  acquisitam  significat  et  resurrectio- 
nem ac  gloriam  regni  caelestis  praenuntiat.  Vita  denique  communis,  quae 
apud  religiosos  habetur,  fideles  ad  memoriam  mysterii  fraternitatis  saeculi 
futuri  excitat  ».  Et  sequitur  in  textu  pag.  21,  linn.  23  ss.,  scii.:  « Ideo  cum 
evangelica  consilia  etc.  ...  ». 

10.  Pag.  22,  linn.  20-22:  loco  « Exemplis  autem...  possunt  et  debent  » 
dicatur:  «...  provehendo  et  stabiliendo,  secundum  specificationes  ministe- 
riorum sive  apostolatuum  determinationis  in  Regulis  et  Constitutionibus 
ab  Ecclesia  approbatis  ». 

11.  Pag.  22,  linn.  8-16:  Quaeri  potest,  utrum  haec  res  canonicae  sint 
dicendae  in  constitutione  dogmatica  de  Ecclesia.  Praestat  eas  referri  ad  sche- 
ma de  statibus  perfectionis  acquirendae. 

125 

Rev.mus  P.  D.  VILLELMUS  VAN  HEES 
Magister  generalis  O.S.Cr. 

Liceat  mihi  has  considerationes  circa  schematis  de  Ecclesia  cap.  IV  vobis 
proponere. 

Auctoritas  a Divino  Conditore  Ecclesiae  tradita,  peculiari  titulo  circa 
profitentis  consilia  evangelica  in  statu  perfectionis  acquirendae  exercetur;  hic 
status  enim  fructus  habetur  auctoritatis  Ecclesiae  non  tantum  in  sua  consti- 
tutione, sed  etiam  in  sua  conservatione  et  actione.  Ideo,  ab  ipsa  Ecclesia,  ad 
prosecutionem  proprii  finis,  duci  debet. 

Competentia  et  actio  hierarchiae  clarius  exprimendae  videntur  in  n.  34 
schematis  de  Ecclesia , ne  instituta  huiusmodi  fructus  habeantur  unice  vel 
praevalenter  alicuius  privati  charismatis  et  ne  illorum  ordinatio  et  regimen 
in  voluntate  ipsorum  sodalium,  potius  quam  in  Ecclesiae  auctoritate,  fundata 
censeantur. 

Hac  de  causa  magni  momenti  est  considerare  et  exprimere  habitudinem 
et  connexionem  inter  Ecclesiam  et  Instituta  eorumque  sodales.  Habitudo 
enim  evolvi  debet  per  continuam  et  plenam  dependentiam  a hierarchia  ec- 
clesiastica, cui  dictum  est:  « Pasce  agnos  meos...  pasce  oves  meas  » {Io. 
21,  15). 

Dependentia  non  exhauritur  a quodam  iure  vigilantiae,  protectionis  et 
extraordinarii  interventus;  potius  vero  consistit  in  constante  et  universali 
auctoritativa  actione,  quae,  corroborata  ac  voto  oboedientiae  sustentata, 
omnia  in  praedictis  institutis  regit,  gubernat  ac  dirigit.  Haec  actio,  immediate 
vel  mediate,  a hierarchia  emanat  et  in  concreto,  pro  institutis  quae  indolem 
universalem  de  iure  habent,  a Summo  Pontifice,  prouti  clara  ratione  Pius  XII, 
die  11  februarii  a.  1958,  in  allocutione  Superioribus  Maioribus  habita,  affir- 
mavit sequentibus  verbis:  « In  hac  igitur  parte  Nostri  muneris,  vobis  dilec- 
tissimi Filii,  sive  recto  tramite,  aliquid  vobis  per  Codicem  luris  delegantes 
Nostrae  supremae  Iurisdictionis,  sive  per  ipsas  Nobis  probata  Regulas  et 
Instituta  vestra  illius  potestatis  vestrae,  quam  “ dominativam  ” appellant, 
fundamenta  ponentes,  vos  socios  Nostri  supremi  officii  assumpsimus  » {A.A.S., 
50,  1958,  pag.  152). 

Hierarchicam  fontem  auctoritatis  superiorum  religiosorum,  et,  in  con- 

creto,  ipsum  Primatum  pontificium,  idem  Summus  Pontifex  ostendit  in  Al- 
locutione diei  8 decembris  1950,  quando  asserit  religiosos  exemptos,  et  idem 
valet  pro  aliis,  « semper  et  ubique  Romani  Pontificis  potestati,  utpote  su- 
premo suo  Moderatori,  subici,  cui  oboedire  tenentur  etiam  vi  voti  oboe- 
dientiae ».  Eadem  occasione  Summus  Pontifex  adduxit  principium  funda- 
mentale, quod  valet  pro  qualibet  auctoritate  a Romano  Pontifice  religionibus 
collata:  « Religiosorum  Ordinum  exemptio  neque  principiis  constitutionis 
divinitus  Ecclesiae  datae  obsistit  neque  ullo  modo  repugnat  legi,  qua  sacer- 
dos episcopo  parere  debet  » (A.A.S.  43,  1951,  pag.  28). 

Magni  interest  sodales  status  perfectionis  conscios  esse  etiam  per  pro- 
prios religiosos  superiores  sub  directione  et  actione  hierarchica  Ecclesiae  con- 
stanter manere;  superiores  enim,  non  privata  auctoritate,  vel  iuribus  a soda- 
libus collatis,  sed  publico  et  ecclesiastico  munere,  pro  bono  totius  Ecclesiae 
ornatos  esse. 

Quoad  n.  34  hae  animadversiones  faciendae  videntur. 

Pag.  22,  linn.  2-8:  Ecclesia  non  tantum  « Regulas...  recepit  » et  ad- 
probavit  et  ubique  adfuit  « auctoritate  sua  invigilante  et  protegente  »,  sed 
etiam  a)  ipsa  Instituta  erexit  et,  unica,  ius  illa  erigendi  habet;  b)  eadem  Insti- 
tuta, directe  vel  indirecte  gubernavit  atque  gubernat;  c)  non  tantum  « Re- 
gulas » sensu  stricto  intellectas  et  multis  religionibus  proprias,  approbavit 
sed  etiam  « Constitutiones  » vel  alias  normas  seu  leges  fundamentales. 

Textus  ita  redigendus  esset:  « Ecclesia...  Regulas,  Constitutiones  alia- 
que Statuta  cum  laude  recepit,  cum  opportunum  censuerit  ulterius  ordina- 
vit et  tandem  authentice  adprobavit  ac  suae  auctoritatis  robore  confirmavit; 
necnon  Institutis...  ut  omni  modo  crescant  atque  floreant  et  ad  finem  pro- 
positum efficaciter  intendant  auctoritate  sua  invigilante  et  protegente  necnon 
regente,  semper  et  ubique  adfuit  ». 

Num.  34,  pag.  22,  linn.  8-12:  melius  videretur  statuere  quod  Romanus 
Pontifex  ratione  sui  in  universam  Ecclesiam  Primatus,  ius  habet  propriam 
auctoritatem  communicandi  seu  delegandi,  directe  vel  indirecte,  atque  offi- 
cia in  religionibus  constituendi  ex  iuribus  et  obligationibus  constantia,  du- 
plici attento  vel  intento  proposito,  nempe:  1.  unitatis  et  efficacitatis  regiminis 
Institutorum  iuxta  uniuscuiusque  indolem  et  finem  pro  vita  et  actione  sin- 
gulorum sodalium  et  etiam  totius  Instituti;  2.  universalis  et  communis  utili- 
tatis necnon  commodi  locorum  in  quibus  sodales  apostolicum  servitium 
praestant  aliorumque  locorum  in  quibus  eorum  praesentia  necessaria  in  fu- 
turum fieri  potest. 

Hoc  iure  Romanus  Pontifex  religiones  aliaque  Instituta  sibi  immediate 
devincere  et  propria  auctoritate  illa  regere  valet. 

Cum  Summus  Pontifex  hoc  iure  utitur  et  eadem  mensura  qua  id  facit, 
Instituta  eorumque  sodales  ab  Ordinariis  locorum  non  dependent.  In  istis 
casibus  dici  nequit  quod  Ordinarii  locorum  aliquo  nativo  iure  privantur, 
nec  quod  institutiones  ab  illorum  auctoritate  subtrahentur  cum  ipso  mo- 
mento originis  ab  illis  non  dependeant. 

Haec  omnia  nullo  modo  obstant  vel  obstare  possunt  unitati  et  efficacitati 
apostolatus  qui,  sub  regimine  episcopi  pro  bono  populi  eius  pastorali  curae 
commissi  exerceri  debet. 

Quapropter  summa  cura  Romani  Pontificis  est  ut  salva  maneant  iura 
Ordinariorum  circa  apostolatus  exercitium.  In  praedicta  Allocutione,  diei 
8 decembris  1950  Pius  XII  asserebat:  « Haud  dubie  ad  iuris  divini  prae- 
scriptum sacerdos,  sive  saecularis  sive  religiosus  est,  ita  munia  exercere  debet 
sua,  ut  episcopo  auxiliator  adsit  et  subsit...  » {A.A.S.,  43,  pag.  28). 

Textus  n.  34,  pag.  22,  linn.  8-12,  ita  mutari  posset:  « ...  Romanus 
Pontifex,  ratione  sui  in  universam  Ecclesiam  primatus,  quodcumque  per- 
fectionis Institutum  erigere  eiusque  leges  seu  normas  approbare,  illud  regere 
et,  ideo,  sibi  subicere  et  ad  finem  intentum  necessaria  auctoritate  seu  regi- 
mine interno  munire  potest.  Instituta  et  sodales,  etiamsi  exemptione,  quae 
dicitur,  vel  aliis  privilegiis  fruantur,  servata  subiectione  erga  Romanum  Pon- 
tificem, in  officio  erga  Ecclesiam  ex  peculiari  suae  vitae  forma  adimplendo, 
reverentiam  et  oboedientiam,  iuxta  canonicas  leges,  praestare  debent  episco- 
pis ob  eorum  in  Ecclesiis  particularibus  auctoritatem  et  ob  necessariam  in 
labore  apostolico  unitatem  et  concordiam  ». 


126 

Rev.mus  P.  D.  IOSEPH  VAN  KERCKHOVEN 
Superior  generalis  M.S.C. 

In  cap.  IV  schematis  de  Ecclesia  bene  praesentatur  status  perfectionis 
acquirendae  uti  « Institutio  »,  nata  « ex  germine  divinitus  dato  »,  sub  ductu 
et  actione  Ecclesiae  definita  et  ordinata;  quae  institutio  velut  arbor  « in  agro 
Domini  crescit  et  ramis  diffunditur  » mirabiliter  et  multipliciter. 

Ad  hoc  ut  « institutio  » status  perfectionis,  in  sua  intima  natura  ac  im- 
mutabili valore  melius  intellegatur,  et  insuper,  ut  fundamenta  mirae  ac  mul- 
tiplicis eius  varietatis  magis  elucescant,  haec  quae  sequuntur  animadvertenda 
videntur: 

1.  Opportunum  erit  in  constitutione  dogmatica  de  Ecclesia  rationem  es- 
sentialem et  notam  distinctivam  huius  status  sub  lumine  theologiae  magis 
enucleare. 

Procul  dubio  status  iste  omnino  fundatur  in  vocatione  generali  ad  sanc- 
titatem et  ad  huius  vocationis  integram  adimpletionem  totaliter  et  exclusive 
ordinatur.  Nota  vero  distinctiva  et  propria,  quae  vocationem  ad  sanctitatem 
plene  informat,  reponitur  in  electione,  speciali  movente  Dei  gratia,  illorum 
mediorum,  quae  a Domino  nostro  Iesu  Christo  ut  aptiora  proposita  sunt  pro 
sanctitate  prosequenda,  nempe  consilia  evangelica  paupertatis,  castitatis  et 
oboedientiae,  prout  eorum  exercitium  ab  Ecclesia  ordinatum  et  sancitum  est. 

Professio  consiliorum  evangelicorum,  dum  novas  obligationes  communi 

viae  addit,  totam  vitam  spiritualem  veluti  modo  universali  afficit.  Dum  illa, 
quae,  licet  in  se  bona,  impedimenta  fieri  possent,  removet  propter  regnum 
caelorum,  auxilium  non  solum  negativum,  sed  simul  positivum  praestat  ad 
Deum  in  omnibus  adhaerendum,  et  ideo'  peculiarem  notam  seu  characterem 
universali  vitae  spirituali  tribuit. 

Hoc  duplex  auxilium  seu  elementum  — negativum  scilicet  et  positivum  — , 
quod  omnibus  Ecclesiae  membris  pro  perfectione  consequenda,  peroppor- 
tune inservit,  profitentibus  consilia  evangelica  in  institutione  ab  Ecclesia 
ordinata  vi  obligatoria  munitur,  ratione  ipsius  status,  quem  profiteri  sibi 
proponunt. 

Et  tali  modo  nota  distinctiva  statuum  perfectionis  acquirendae  habetur. 

2.  Institutio  status  perfectionis  acquirendae  ab  Ecclesia  tamquam  pecu- 
liaris expressio  propriae  sanctitatis,  seu  mysterii  Christi,  in  ea  perpetuo  ex- 
stantis et  operantis,  assumitur. 

Vita  religiosa  arctissime  fini  Ecclesiae  adhaeret  et  frequenter  a Romanis 
Pontificibus  uti  expressio  sanctitatis  Ecclesiae  exaltata  est,  nempe  ut  orna- 
mentum pro  mira  et  multiplex  sanctitas  Ecclesiae  commonstratur.  In  hoc 
peculiari  munere  « mysterium  Christi  » significandi  et  testificandi,  potissi- 
mum invenitur  ratio  mirae  varietatis,  necnon  multiplicitatis  ramorum,  florum 
et  fructuum  arboris  vitae  religiosae  in  agro  Ecclesiae  plantatae. 

Hac  varietate  Dominus  noster  Iesus  satisfacere  intendit: 

a)  Diversis  tendentiis  et  elementis  quae  in  singulis  personis  ad  hunc 
statum  accedentibus  inveniuntur:  Non  enim  omnes  natura  et  gratia  ad  ean- 
dem formam  vitae  praeparantur,  sed  unusquisque  proprium  donum  a Deo 
recipit  ad  maiorem  frugem  ducendum  in  bonum  suiipsius  et  totius  Ecclesiae. 

b)  Diversis  muneribus  seu  servitiis  et  ministeriis,  quibus  Ecclesia  uti 
expressio  sanctitatis  providere  tenetur:  cogitate  v.  g.  servitium  diversorum 
coetuum  hominum  et  varias  formas  apostolatus.  Status  perfectionis  acqui- 
rendae, etsi  in  sanctitatis  prosecutione  essentialiter  consistat,  in  hac  ipsa  sanc- 
titate fundamentum  et  fontem  invenit  mirabilis  ac  multiplicis  servitii  ipsi 
Ecclesiae  praestandi,  qua  in  re  « Schola  servitii  Domini  » vocari  potest. 

c)  Divitiis  sanctitatis  internae  ex  mysterio  Christi  depromptae  quae 
Ecclesia  per  suos  asseclas  ostendere  intendit. 

Mysterium  sanctitatis  Christi  tanta  celsitudine  eminet  et  tam  multa 
comprehendit,  ut  nonnisi  multiplici  varietate  in  Ecclesia  quodammodo  ex- 
primi possit. 

Deus  voluit  ut  darentur  in  Ecclesia  sancti,  indole  et  gratia  inter  se  dis- 
similes, sed  singuli  partem  sanctitatis  Christi  proprio  modo  exhibentes,  om- 
nesque  simul  eius  granditatem  quodammodo  adumbrantes.  Similiter  Divina 
Providentia  disposuit,  ut  plura  essent  in  Ecclesia  instituta,  inter  se  diversa, 
quae  singula  pro  sua  quaque  vocatione  partem  investigabilium  divitiarum 
Christi  in  lucem  ponerent,  et  omnia  simul  imaginem  quandam,  licet  imper- 
fectam, plenitudinis  perfectionis  Christi  efformarent.  Non  enim  solis  operi- 
bus externis  caritatis  et  apostolatus  instituta  religiosa  inter  se  distinguuntur, 

sed  saepe  etiam  per  specialem  relationem  ad  Deum  et  ad  Christum  Dominum; 
quae  relatio  totam  eorum  vitam  compenetrat  atque  pervadit,  eorumque  ora- 
tioni et  operi  distinctum  tenorem  ac  veluti  colorem  praebet.  Mysterium  Chri- 
sti, eius  vita  abscondita,  Passio  Christi,  eius  Cor  amantissimum,  mysterium 
Ss.mae  Eucharistiae,  et  ita  porro:  haec  singula  a singulis  institutis  pro  sua 
quaque  vocatione  non  tantum  coluntur  sed  etiam  speciali  modo  imitantur, 
ita  ut  tota  horum  institutorum  vita  inde  signetur. 

Vocatio  specialis  nihil  detrahit  iis,  quae  e vocatione  generali  profluunt, 
sed  eodem  fundamento  innixa,  ad  ea  in  praxim  deducenda  inservit. 

Insuper,  rationes  quidem  dari  possunt,  ut  multiplicitas  institutorum  re- 
stringatur, v.  g.  propter  efHcaciorem  apostolatus  organisationem;  sed  in  his 
quam  prudentissime  agendum  videtur,  ne  amissio  vel  varietatis  reductio  ad 
« depauperationem  » Ecclesiae,  ut  ita  dicam,  conducat.  Etiamsi  hodie  gene- 
ralis tendentia  ad  plura  planificanda  et  ad  omnia  in  aequalitate  ponenda 
manifestatur  (nivellement,  standardisation),  nullum  dubium  est,  quin  in 
damnum  Ecclesiae  verteretur,  si  hanc  tendentiam  quoad  Instituta  perfectio- 
nis inconsiderate  ad  exsecutionem  deduceretur.  Audiendum  nobis  est  « Quid 
Spiritus  dicat  Ecclesiis?  » ( Apoc . 2,  7). 

Conclusio.  Textus  ita  redigendus  esset  ut  appareant:  a)  ratio  formalis 
status  perfectionis,  eiusque  unitatis  fundamentalis,  quae  nullimode  mutari 
potest;  b)  rationes  et  fontes  seu  motiva  varietatis,  non  tantum  in  extrinseca 
forma  agendi,  sed  praesertim  in  intrinsecis  suis  elementis. 

Exc.mus  P.  D.  VILLELMUS  PATRITIUS  WHELAN 
Archiepiscopus  Bloemfonteinensis 

His  diebus  nonnulla  perturbatio  mentis  necnon  timor  per  aliquos  supe- 
riores religiosos  maiores  coram  Patribus  Concilii  manifestatur  circa  defectum 
gravem,  ut  aiunt,  in  cap.  IV  schematis  constitutionis  dogmaticae  de  Ecclesia. 
Defectus  praecise  in  hoc  videtur  consistere,  secundum  eorum  opinionem, 
quod  in  nn.  30  et  31,  ubi  de  sanctitate  in  Ecclesia  tractatur,  valde  insuffi- 
cienter  habetur  descriptio  characteris  specialis  vitae  religiosae,  quae  per  vota 
publica  Ecclesiae  et  sub  eius  auctoritate  constituitur. 

Haud  parum  verum  mirandum  est  de  mediis  propagandistis,  non  exclusa 
« pressura  » vehemente  super  quosdam  episcopos,  ut  « defectus  » allegatus 
schematis  debito  modo  emendetur.  Mihi  valde  persuasum  est  tales  superio- 
res nimis  perturbatos  esse  nimisque  forsan  circa  negotia  propria  praeoccupa- 
tos, ita  ut  videatur  eos  indolem  praecisam  pastoralem  schematis  parvipendere. 

Ut  aequiore  autem  animo  cap.  hoc  IV  consideretur,  proponere  velim  ut 
in  redactione  schematis,  clarius  et  praecisius  declaretur  de  valore  vitae  reli- 
giosae eiusque  intima,  immo  integrali,  relatione  cum  tota  vita  sancta  Ec- 
clesiae. 

Exc.mus  P.  D.  CAROLUS  WOJTYLA 
Episcopus  tit.  Ombitanus,  vic.  cap.  Cracoviensis 

Nonnulla  de  vocatione  ad  sanctitatem  in  schemate  de  Ecclesia  dicere  in- 
tendo. Sanctitas  enim  pro  Ecclesia  maximi  et  primordialis  momenti  est: 
sine  illa  enim  haec  nec  intelligi  potest,  sanctitas  nempe  intimus  finis  Eccle- 
siae iuste  dicitur,  et  consequenter  ad  eius  mysterium  pertinet.  Ex  missione 
enim  Divinarum  Personarum:  Filii  scii,  et  Spiritus  Sancti,  quae  suo  tempore 
visibilis  fuit,  Ecclesia  ut  Corpus  visibile  inchoatur  simul  quidem  cum  invi- 
sibili, spirituali  ac  supernaturali  motu,  qui  personas  humanas  ad  participa- 
tionem Divinae  Sanctitatis  ordinat.  Haec  excellentissima  participatio  sancti- 
tatis ipsius  Sanctissimae  Trinitatis  — propriis  simus  finis  Ecclesiae  iam  in 
S.  Scriptura  recognoscitur . Iesus  Christus  enim  in  Coenaculo  pro  discipulis 
suis,  qui  Ecclesiam  eius  constituebant  sic  Patrem  rogabat:  « Sicut  Tu  me  mi- 
sisti in  mundum,  et  ego  misi  eos  in  mundum.  Et  pro  eis  ego  sanctifico 
meipsum;  ut  sint  et  ipsi  sanctificati  in  veritate  » (Io.  17,  18-19).  S.  Paulus 
vero  addit:  « Christus  dilexit  Ecclesiam,  et  seipsum  tradidit  pro  ea,  ut  illam 
sanctificaret,  mundans  lavacro  aquae  in  verbo  vitae,  ut  exhiberet  ipse  sibi 
gloriosam  Ecclesiam,  non  habentem  maculam,  aut  rugam,  aut  aliquid  huius- 
modi,  sed  ut  sit  sancta  et  immaculata  » ( Eph . 5,  25-27). 

Mirum  est,  quod  in  schemate  de  Ecclesia  multa  de  eius  causa  efficienti 
(scii,  de  missione  Filii  et  Spiritus  Sancti),  formali  (seu  de  Corpore  mystico 
et  s.  hierarchia)  ac  de  causa  materiali  (nempe  de  populo  Dei)  proponuntur, 
fere  nihil  vero  vel  parum  de  finalitate  ipsius  Ecclesiae  invenitur,  et  ideo 
vocatio  ad  sanctitatem,  quae  finem  Ecclesiae  constituit,  in  nostro  schemate 
non  satis  clare  et  modo  bene  ordinato  manifestatur.  Mihi  videtur,  quod  bo- 
num esset  ad  meliorem  compositionem  totius  nostri  schematis  iam  in  primo 
eius  capite  tractare  de  sanctitate  Ecclesiae  tamquam  indole  eius  pretiosissima 
et  simul  tamquam  fine  eiusdem  intimo. 

Maxime  vero  oportet,  ut  principia  vocationis  ad  sanctitatem  clarius 
exponantur.  Praeter  missionem  visibilem  et  invisibilem  Filii  et  Spiritus 
Sancti  ad  totum  genus  humanum,  ex  qua  quidem  missione  Ecclesia  orta  est, 
loqui  oportet  de  divina  missione  invisibili,  quae  animam  humanam  attingit 
per  gratiam  sanctificantem. 

Vocatio  ad  sanctitatem  habet  — ut  ita  dicam  — suum  rythmum  divinum, 
quo  tota  vivit  Ecclesia  ut  Christi  Corpus  mysticum.  Habet  praeterea  suum 
intime  personale  momentum.  Ecclesia,  qua  talis,  est  sancta,  opus  sanctitatis 
praedicat  ac  proponit,  media  sanctificationis  hominibus  subministrat.  Specia- 
liter tamen  haec  sanctitas  Ecclesiae  in  personis  humanis  apparet,  crescere  eos 
faciens  in  vita  divina  ope  gratiae  sanctificantis.  Sic  Ecclesia,  ut  Civitas  Sancta, 
bonum  uniuscuiusque  animae  quaerit,  et  tamquam  Mater  tenerrima  diligen- 
tissime procurat  et  subministrat. 

Sic  igitur  vocatio  ad  sanctitatem  tamquam  elementum  essentiale  Eccle- 
siae apparet  et  ad  quemlibet  hominem  extenditur.  Hoc  igitur  magis  in  nostro 
schemate  sublineare  oportet,  quia  omnia  alia,  quae  in  cap.  IV  inveniuntur 
potius  consectaria  illius  vocationis  videntur,  licet  aliquando  maximi  momenti 
sint,  ut  indoles  universalis  vocationis  ad  sanctitatem  simul  cum  multiformi 
eius  charactere,  quod  bene  in  schemate  notatum  est  in  initio  cap.  IV.  Postea 
tamen  in  eodem  capite  diffuse  tractatur  de  statu  perfectionis  acquirendae,  pa- 
rum vero  de  via  ad  sanctitatem  mediisque  ad  illam  attingendam  pro  his,  qui 
ad  hunc  statum  scii,  ad  ordinem  religiosum  non  pertinent  et  nihilominus, 
sicut  omnes  homines,  ad  ipsam  sanctitatem  vocantur. 

Unde  videtur  mihi  opportunum,  ut  remanentibus  illis  quae  in  nn.  32,  33, 
34,  35  et  36  dicta  sunt,  sequentia  addantur: 

a)  Expositio  primatus  ipsius  caritatis  in  opere  sanctificationis  cuius- 
libet. 

b)  Quaedam  verba  de  dignitate  personae  humanae  eius  que  perfec- 
tione, quae  in  virtutibus  theologicis  et  moralibus  consistit,  ac  simul  gratiam 
Dei  sanctificantem  et  dona  Spiritus  Sancti  supponit. 

c)  Explicatio  ipsius  notionis  sanctitatis,  quia  circa  hanc  notionem  ma- 

gna confusio  inter  fideles  habetur.  Specialiter  sublineare  oportet,  quod 
« sanctitas  dicitur  per  quam  mens  hominis  seipsam  et  suos  actus  applicat 
Deo,  omnes  actus  virtutum  ordinando  ad  bonum  divinum»  (II-II,  q.  81, 
a.  8).  Unde:  « nomen  sanctitatis  duo  videtur  importare:  ...  munditiam:  et 
huic  significationi  competit  nomen  gr aecorum:  agios;  ...  firmitatem.  ... 

Munditia  enim  necessaria  est  ad  hoc  quod  mens  Deo  applicetur.  Quia  mens 
humana  inquinatur  ex  hoc  quod  inferioribus  rebus  immergitur,  sicut  quae- 
libet res  ex  immixtione  peioris  sordescit,  ut  argentum  ex  immixtione  plumbi. 
Oportet  autem  quod  mens  ab  inferioribus  rebus  abstrahatur  ad  hoc  quod 
supremae  rei  possit  coniungi.  Et  ideo  mens  sine  munditia  Deo  applicari 
non  potest.  ...  Firmitas  etiam  exigitur  ad  hoc  quod  mens  Deo  applicetur.  Ap- 
plicatur enim  ei  sicut  ultimo  fini  et  primo  principio:  huiusmodi  autem  oportet 
maxime  immobilia  esse»  (S.  Th.,  ib.). 

d)  Desideratur  pariter  ut  in  hoc  capite  inserantur  quaedam  de  sensu 
et  valore  gratiae  sacramentalis,  maxime  in  ordine  ad  vitam  publicam  et  so- 
cialem praesertim  per  sacramentum  sacerdotii,  matrimonii  et  etiam  confir- 
mationis. Nec  praetermittenda  est  sic  dicta  gratia  status,  inquantum  scii. 
Deus  nemini  denegat  actualia  gratiae  auxilia  necessaria  ad  officia  proprii  sta- 
tus conditionisque  bene  explenda. 

e)  Denique  oportet  tria  consilia  evangelica  ita  proponere,  ut  manife- 
stum sit  illa  non  solum  in  monasterio  observari  posse  et  debere,  sed  etiam 
fidelibus  in  saeculo  viventibus  secundum  conditionem  status  uniuscuiusque 
vita  in  spiritu  consiliorum  evangelicorum  a Christo  recommandatur:  ad 
finem  supernaturalem  melius  obtinendum.  Oportet  enim,  ut  una  ex  parte 
perfectio  acquirenda  in  statu  perfectionis  firmius  et  profundius  appareat. 
Certo  certius  enim  in  hoc  statu  agitur  de  accipiendis  omnibus  quae  Evange- 

lia  in  spiritu  Iesu  Christi  proponunt  hominibus  ad  finem  supernaturalem 
plenius  adipiscendum.  Oportet  tamen  etiam,  ut  alia  ex  parte  vocatio  ad  sanc- 
titatem in  Ecclesia  non  limitetur,  sed  omnes  sciant,  ipsis  esse  propositam, 
et  revera  possibilem.  Propter  quod  etiam  oportet,  ut  Concilium  stimulet 
omnes,  tam  cura  animarum  gerentes  quam  laicos,  ad  vias  et  methodos  sancti- 
tatis etiam  infra  mundum  quaerendas  aliis  que  emicandas,  ut  praeter  ascesim 
monasticam  etiam  ascesis  ut  ita  dicam  mundana  evolvatur. 

Exc.mus  P.  D.  PAULUS  YOSH1GORO  TAGUCHI 
Episcopus  Osakensis 

Liceat  mihi  proponere  brevem  additionem  inserendam  in  n.  30,  pag.  19, 
lin.  26  post  verbum  « progrediantur  ».  Inserenda  propono  sequentia:  « Et 
obstaculis  variis,  sive  ex  spiritu  atheismi  sive  ex  indifferentia  religiosa  passim 
grassanter  exortis,  firmiter  resistere  et  testimonium  Evangelii  Christi  effica- 
cius in  diem  apud  quoslibet  homines,  sive  credentes  sive  non  credentes,  red- 
dere valeant...  ». 

Ratio  huiusmodi  propositionis  est  haec:  In  textu  schematis  supponitur 
status  potius  pacificus  vitae  christianae.  Neque  satis  attendantur  magnae  dif- 
ficultates et  multiplicia  obstacula,  sive  interna  sive  externa,  quae,  in  vita  quo- 
tidiana multorum  fidelium,  eorum  progressum  in  sanctitate  impediunt. 

Ut  v.  g.  in  terris  sub  dominio  atheistico  vel  etiam  in  regionibus,  ubi  ha- 
betur quaedam  libertas  religiosa,  sed  conceptio  vitae  materialistica  animos 
multorum  captivos  tenet  vitamque  publicam  dominatur.  Post  bellum,  civi- 
lizatione,  ut  dicunt,  technica  in  diem  progrediente,  homines  moderni  potius 
quaerunt  plenam  fruitionem  commoditatum  atque  voluptatum,  quas  illis  vita 
terrena  afferre  potest.  Ob  influxum  circumstantiarum  societatis  hodiernae,  ubi 
libertas  cogitandi  et  loquendi  nimis  extollitur,  iuvenes  nostri  difficultatem 
sentiunt  in  colendis  virtutibus  christianis  praesertim  sic  dictis  negativis,  hu- 
militatis, oboedientiae,  patientiae,  mortificationis  etc. 

Procul  dubio,  perfectio  christiana  essentialiter  consistit  in  caritate  erga 
Deum  et  erga  proximum  nostrum.  Iamvero  hac  in  terra  post  peccatum  origi- 
nale, caritas  haberi  nequit  sine  sustinendis  sacrificiis  et  mortificationibus  fa- 
ciendis propter  Deum.  Revera  Christus  Dominus  omnibus  suis  discipulis  dixit: 
« Si  quis  vult  post  me  venire,  abneget  seipsum,  tollat  crucem  suam  et  se- 
quatur me  ». 

In  facto  Dei  gratia  adiuti,  multi  catholici,  sive  clerici  sive  laici,  in  istis 
difficultatibus  mirabili  modo  fidem  christianam  servant  et  secundum  eius 
praecepta  vivunt.  In  quavis  aetate  gratia  Dei  ita  fideles  sustentat  ut  v.  g. 
fideles  Iaponiae,  per  duo  fere  saecula  in  persecutionibus,  fidem,  in  abscondito 
et  sine  sacerdotibus,  unice  in  familiis  servaverint. 

Exc.mus  P.  D.  IOANNES  PETRUS  ZARRANZ  Y PUEYO 

Episcopus  Vlacentinus  in  Hispania 

De  fundamentis  biblicis  perfectae  sanctitatis  in  Ecclesia. 

Quae  de  vocatione  ad  sanctitatem  in  Ecclesia  dicuntur  in  cap.  IV  accu- 
ratius possent  dici,  si  fundamenta  biblica  magis  profunde  exponerentur, 
praesertim  ea  quae  spectant  ad  statum  perfectionis. 

1.  Laudo  in  hoc  cap.  IV  quod  explicite  asseratur  omnes  qui  professione 
christiana  tenentur,  sive  ad  hierarchiam  pertineant,  sive  ab  illa  pascantur 
(n.  28),  vocari  ad  perfectam  sanctitatem.  Ita  sentiebat  S.  Paulus,  qui  labo- 
rabat ut  exhiberet  omnem  hominem  perfectum  in  Christo'  Iesu  [Coi.  1,  28). 

2.  Sed  distinguenda  est  illa  sanctitas  quae  essentialis  est  et  omnino  ne- 
cessaria ad  vitam  aeternam  habendam  et  illa  quae,  vitalis  utique,  non  est 
necessaria  qua  talis,  ideoque  non  requiritur  ex  praecepto,  sed  ex  consilio. 

Cum  Dominus  interrogaretur  de  iis  quae  facienda  erant  ad  vitam  aeter- 
nam, respondit:  « Si  autem  vis  ad  vitam  aeternam  ingredi,  serva  mandata  ». 
Et  iuveni  asserenti  se  illa  omnia  custodire  a iuventute  et  quaerenti  quid 
adhuc  illi  deesset,  addidit  Dominus:  « Si  vis  perfectus  esse,  vade,  vende  quae 
habes,  et  da  pauperibus,  et  habebis  thesaurum  in  caelo,  et  veni,  sequere  me  » 
(Mt.  19,  20-21). 

Proh  dolor!  verba  haec,  quae  tantum  et  tam  amplum  influxum  habuerunt 
in  historia  sanctitatis  christianae,  omissa  sunt  in  textu  capitis  IV,  et  semel 
ad  ea  fit  allusio  in  nota  10,  ubi  sermo  est  de  paupertate.  Eorum  tamen  sen- 
sus, si  in  seipsis  et  in  debito  contextu  examinantur,  amplior  et  profun- 
dior est. 

Probant  enim,  in  primis,  ex  institutione  divina  seu  ex  iure  divino  du- 
plicem existere  debere  in  Ecclesia  formam  stabilem  in  ordine  ad  vitam  aeter- 
nam: primam  mandatorum,  universalem  et  absolute  necessariam;  alteram  per- 
fectionis, particularem  et  non  absolute  necessariam.  Haec  altera  non  solvit 
mandata,  sed  complet  (cf.  Mt.  5,  17).  Hoc  bene  indicatur  a Domino,  quando 
dicit:  « si  vis  perfectus  esse  »,  id  est,  si  vis  complere  et  perficere  hoc  quod 
a tua  iuventute  fecisti  {Mt.  19,  21),  vel  ut  S.  Marcus  scribit:  « unum  tibi 
de  e st  » (10,  21).  Ad  obtinendam  vitam  aeternam,  adhuc  unum  dee  st,  etiam 
facienti  omnia  mandata.  Hoc  unum  non  est  mandatum,  sed  consilium.  Et 
quidem  consilium  omnibus  propositum,  non  tantum  iuveni  illi  determinato 
de  quo  loquitur  Evangelium;  et  in  relatione  ad  vitam  aeternam,  non  tantum 
in  relatione  ad  apostolatum.  Consilium  enim  proponitur  pro  vita  aeterna  in 
genere  et  pro  omnibus  qui  volunt  vitam  aeternam  obtinere. 

Duplicem  etiam  modum  vivendi  sanctitatem  in  ordine  « ad  regnum  cae- 
lorum » distinxerat  paulo  ante  Dominus,  cum  locutus  est  de  « eunuchis  », 
qui  facti  sunt  ab  hominibus  et  de  eunuchis  « voluntariis  » propter  regnum 
caelorum  (Mt.  19,  12).  Haec  forma  virginalis  vivendi  vitam  christianam  est 
difficilis,  ideo  « qui  potest  capere,  capiat  » (Mt.  19,  12).  Eadem  doctrina 

invenitur  apud  S.  Paulum,  qui  bene  distinguit  inter  statum  matrimonialem 
et  statum  virginalem  eorumque  differentias  in  ordine  ad  sanctitatem  optime 
extollit:  « De  virginibus  autem  praeceptum  Domini  non  habeo;  consilium 
autem  do...  ut  sim  fidelis...  Qui  sine  uxore  est,  sollicitus  est  quae  Domini 
sunt,  quomodo  placeat  Deo.  Qui  autem  cum  uxore  est?  sollicitus  est  quae 
sunt  mundi,  quomodo  placeat  uxori,  et  divisus  est  » ( 1 Cor.  7,  25,  32-33; 
cf.  v.  35.  37.  40). 

3.  Iam  quaeritur  quid  vita  perfectionis,  prout  in  Evangelio  proponitur, 
addat  in  ordine  ad  vitam  aeternam  et  ad  hoc  ut  vere  compleat  et  perficiat 
observationem  mandatorum.  In  re  magni  momenti  pro  sanctitate  vitae  Chri- 
stianae considerandum  est  duplex  responsum  Domini,  sive  ad  adulescentem 
divitem,  sive  ad  S.  Petrum: 

a)  In  responso  ad  adulescentem  Dominus  loquitur  de  thesauro  in 
caelo  et  de  thesauro  in  terra.  Ad  habendum  thesaurum  in  caelo  consilium 
dat  ut  thesauri  terreni  renuntientur:  « Vade,  vende  quae  habes,  et  da  pau- 
peribus, et  habebis  thesaurum  in  caelo  » ( Mt . 19,  21).  Ea  mensura  qua 
terrena  abiciuntur,  lucrantur  aeterna.  Haec  est  lex  paradogica  Evangelii  in 
ordine  ad  vitam  aeternam:  « Qui  invenit  animam  suam  perdet  illam,  et  qui 
perdiderit  animam  suam  propter  me  inveniet  eam  » {Mt.  10,  39). 

b)  In  responso  ad  S.  Petrum  obiectum  renuntiationis  latius  patet.  Cum 
S.  Petrus  dixisset  se  et  socios  reliquisse  omnia,  praemium  singulare  ei  pro- 
mittit in  adventu  Filii  hominis  et  prosequitur:  « Et  omnis  qui  reliquerit 
domum  vel  fratres  aut  sorores  aut  patrem  aut  matrem  aut  uxores  aut  filios 
aut  agros  propter  nomen  meum,  centuplum  accipiet  et  vitam  aeternam  possi- 
debit » (Mt.  19,  29).  Renuntiatio  igitur  christiana  extenditur  non  tantum 
ad  realia,  sed  etiam  ad  personalia,  quod  verificatur  etiam  in  statu  virginali. 

In  aliis  textibus  sermo  est  de  « anima  » ut  obiectum  renuntiationis,  quae 
stat  pro  tota  persona,  considerata  tam  in  externis  quam  in  internis  possessio- 
nibus (cf.  Mt.  10,  39;  Lc.  14,  26  proponit  ut  supremum  gradum  renuntiatio- 
nis animam  propriam). 

Ratio  huiusmodi  perfectae  renuntiationis  exprimitur  in  Evangelio  diversis 
locutionibus:  « propter  me,  propter  evangelium,  propter  regnum  Dei » 
(cf.  Mt.  19,  29;  Mc.  10,  29;  Lc.  18,  29).  Finis  renuntiationis  in  virginitate 
est  ipsum  servire  et  placere  Domino,  iuxta  S.  Paulum,  ipsa  sanctitas  « cor- 
pore et  spiritu  » ( 1 Cor.  7,  32,  34). 

4.  Quoad  subiectum  status  perfectionis  duo  certa  sunt  ex  Sacra  Scrip- 
tura: non  omnes  ad  illum  vocari,  sed  certe,  plures  illum  amplecti  posse. 

In  Evangeliis  explicite  nominantur  discipuli  seu  Duodecim  apostoli  (Mt. 
19,  27)  et  adulescens  ille  dives  (19,  21).  Simul  insinuatur  plures  posse  et  de 
facto  secuturos  esse  statum  renuntiationis  (Mt.  19,  29). 

In  libro  Actuum  (2,  45)  dicitur  plures  possessiones  vendere  et  dare  pau- 
peribus (cf.  etiam  4,  32).  Hoc  libere  faciebant  ut  constat  ex  verbis  S.  Petri 
ad  Ananiam:  « Nonne  manens  tibi  manebat  et  venundatum  in  tua  potestate 
erat?  (Act.  4,  4). 

Dominus  supponit  plures  esse  qui  statum  virginalem  amplectuntur  (Mt. 
19,  12).  Et  S.  Paulus  omnibus  fidelibus  proponit  etiam  consilium  virginitatis: 
« Volo  enim  omnes  vos  esse  sicut  meipsum  » (1  Cor.  7,  7). 

Tamen,  vita  paupertatis  et  virginitatis  supponitur  semper  esse  donum  Dei 
et  pendere  maxime  ex  gratia  divina.  Explicite  hoc  dicitur  de  virginitate 
(cf.  Mi.  19,  12;  1 Cor.  7,  7). 

5.  Ex  dictis  existimamus  in  cap.  IV,  ut  melius  respondeat  theologiae 
biblicae,  distinguendum  esse  melius  inter  statum  ordinarium  mandatorum 
et  perfectionis,  simul  indicando  utrum  que  esse  ex  institutione  divina  et  con- 
sequenter de  iure  divino  et  minime  pendere  ex  institutione  aut  sanctione  Ec- 
clesiae. Nam  bene  distinguendum  est  inter  rem  et  substantiam  status  perfec- 
tionis et  eius  formas  historicas  et  canonicas.  Res  et  substantia  est  originis 
divinae  et  apostolicae;  formae  concretae  sunt  variabiles  et  humanae. 

Ad  statum  perfectionis,  prout  est  originis  divinae,  pertinet  explicite  re- 
nuntiatio perfecta  in  genere,  et,  in  specie,  renuntiatio  possessionum  et  matri- 
monii, sub  inspiratione  et  gratia  Spiritus  Sancti.  Hic  status  renuntiationis, 
prout  exhibetur  in  S.  Scriptura,  complet  statum  mandatorum  et  perfectior 
est  sive  ad  Deum  amandum  et  serviendum  sive  ad  vitam  aeternam  obti- 
nendam et  apostolatum  exercendum.  Ideo  primi  qui  hunc  statum  amplexi 
sunt  nominantur  duodecim  apostoli  ( Mt . 19,  27-28;  4,  18-22)  et  ipse  S.  Pau- 
lus (1  Cor.  7,  7;  9,  12-27). 

Paupertas  effectiva  proponitur  ad  exemplum  Christi  ( Lc . 9,  57-58;  Mt. 
8,  19-20)  et  castitas  ad  exemplum  Pauli  apostoli  ( 1 Cor.  7,  7).  De  oboedien- 
tia ut  nota  propria  status  perfectionis  non  est  sermo  explicitus  in  S.  Scrip- 
tura, sed  continetur  implicite  in  renuntiatione  « animae  propriae  » seu  pro- 
priae personalitatis  (Lc.  14,  26)  et  in  exemplo  Christi  qui  « et  erat  subditus 
illis  » (Lc.  2,  51).  Hic  textus  directe  agit  de  oboedientia  Iesu  erga  homines. 
Textus  autem  qui  citantur  in  schemate  agunt  de  oboedientia  ad  Patrem 
caelestem. 

Rev.mus  P.  D.  PETRUS  ROMU ALDUS  M.  ZILIANTI 
Abbas  nullius  S.  Mariae  Montis  Oliveti  Maioris 

Liceat  mihi,  nomine  etiam  plurium  religiosorum,  desideria  quaedam  et 
aliquas  observationes  humiliter  exponere. 

Praeprimis  mihi  videtur  schema  de  « vocatione  ad  sanctitatem  in  Eccle- 
sia » bonum  esse,  et  revera  opportunum,  speciatim  pro  nostris  temporibus 
in  quibus  christifideles  saepe  saepius  obligationes  ad  sanctitatem  adquirendam 
parvipendunt.  Etiam  sacerdotibus  pluribus,  religiosis  non  exclusis,  qui  sic 
dictae  haeresi  « actionis  » indulgent,  quae  secum  fert  oblivionem  fere  totalem 
vitae  interioris,  recognitio  huius  valde  utilis  est. 

Adhaereo  pleno  animo  ad  ea  quae  leguntur  in  n.  29  circa  sanctitatem 
omnium  fidelium,  nam  etiam  pro  iis  per  Spiritum  Sanctum  actuari  efficaciter 
sanctificatio  debet  iuxta  voluntatem  Patris,  dicit  enim  apostolus:  « haec  est 

voluntas  Dei,  sanctificatio  vestra  ».  Et  propter  hoc  opinor  esse  definiendam 
essentiam  sanctitatis,  modo  claro  et  facili,  intellectui  fidelium,  etiam  rudium, 
aptatam,  ut  quidam  iam  in  aula  petierunt  animo  pastorali  imbuti. 

Scientes  enim  quod  iuxta  effatum  Paulinum  Pastores  esse  debent  « forma 
gregis  »,  fiet  sermo  quoque  de  sanctitate  episcoporum. 

His  praemissis  ad  mei  interventus  rationem  advenio,  quae  est  de  statu 
religioso  animadvertere  ut  ei  recognoscatur  ius  ab  hoc  Concilio  Oecumenico 
ut  in  schemate  de  Ecclesia  modo  theologico,  clare  et  evidenter,  appareat  in  ca- 
pite adiunctivo,  quod  inscribi  possit,  ut  iam  a commissione  factum  fuerat: 
« De  iis  qui  consilia  evangelica  profitentur  ». 

Scimus  etenim  statum  religiosorum  prae  se  ferre  duplicem  aspectum, 
scilicet  theologicum,  quo  considerantur  eius  substantia  et  fundamenta  biblico- 
theologica,  et  iuridicum,  quo  religiosorum  modus  vivendi,  operandi  et  sese 
gerendi  aptis  formis  ab  Ecclesia  praeformantur.  De  statu  iuridico  agetur  in 
schemate  de  statu  perfectionis  adquirendae. 

Status  religiosus  non  est  mera  Ecclesiae  iuridica  erectio,  sed  ab  ipso 
Evangelio  profluit  atque  partem  suam  vere  authenticam  habet  in  Corpore 
mystico  Christi  quod  est  Ecclesia.  Oblivisci  non  licet  responso  Divini  Salva- 
toris diviti  petenti  viam  perfectionis:  « Si  vis  perfectus  esse,  vade,  vende 
quod  habes...  et  veni,  sequere  me  ». 

Reminiscamur  item  quae  scribit  S.  Thomas:  « quod  est  potissimum  in 
lege  N.  T.  gratia  est  Spiritus  Sancti  »,  et  religiosi  nonne  sunt  fideles  illi  qui 
sua  vita  orationis  et  poenitentiae  talem  Ecclesiae  merentur  gratiam?  Exem- 
plum nobis  affert  Moyses  in  monte  orans  qui,  per  suas  orationes,  Israelitis 
meretur  victoriam. 

Scimus  quod  Ecclesia  sancta,  fidei,  amoris  et  gratiae  communitas  aliquos 
ex  grege  suo  dilecto  « praeter  communia  praecepta,  evangelica  quoque  con- 
silia servanda  » (C.I.C.,  can.  487)  clamat.  Haec  spiratio  divina,  quae  a Spi- 
ritu Sancto  in  cordibus  diffunditur  ( Rom . 5,  5),  non  est  tamen  aequalis  in 
sua  sancta  actione  sed,  ut  docuit  sanctus  Paulus:  « unusquisque  proprium 
donum  habet  ex  Deo:  alius  quidem  sic,  alius  vero  sic  » ( 1 Cor.  7,  7).  Ex  quo 
oritur  vocatio  illa  ad  perfectionem  adquirendam  per  evangelica  consilia,  quae 
est  in  Ecclesia  Spiritus  Sancti  fructus  pretiosus,  eiusque  sanctitatis  peculiare 
testimonium,  cum  via  praeclara  sit  amoris  indivisi  erga  Deum  ( 1 Cor.  7, 
32-34),  quo  religiosi  non  solum  interius  sed  exterius  quoque  vitae  ratione 
soli  Christo  adhaerent  (De  Eccl.,  IV,  33). 

Si  volumus  in  Ecclesiae  historia  et  vita  ipsa,  cuiuscumque  temporis,  prae- 
teriti et  praesentis,  investigare,  sive  in  oriente  sive  in  occidente,  invenimus 
innumerabiles  episcopos  qui  ex  religiosis  familiis  suscepti  fuerunt.  Immo, 
et  ad  Summum  Pontificatum  multi  fuerunt  vocati  sive  ex  monastica  familia, 
sive  ex  aliis  Religiosis  Institutis  — a S.  Telesphoro  usque  ad  Grego- 
rium  XVI  — qui  omnes  in  sede  Petri  claruerunt.  Ecclesia  universa,  et  hoc 
ab  antiquissimis  aevis  et  usque  ad  nostros,  defensores  suos  fortissimos  et 
missionarios  devotissimos  inter  religiosos  invenit.  Scimus  praeterea  Angliam, 

Germaniam,  Galliam,  Flandriam,  Scandinaviam  et  ipsas  extremae  regiones 
Russiae  per  monachos  religionem  christianam  suscepisse.  Unaquaeque  de  his 
nationibus  suum  apostolum  monachum  habuit  et  honorat.  Et  notum  est  om- 
nibus, recentioribus  temporibus  a religiosis  etiam  Americam,  Africam,  In- 
diam, Iaponem,  Chinam,  etc.  et  innumeras  insulas  fidem  christianam  rece- 
pisse et  adhuc  recipere. 

Quid  essent  illae  scholae  christianae,  illa  nosocomia  et  omnia  illa  opera 
misericordiae  christianae  sine  his  millibus  et  millibus  virorum  et  mulierum 
qui  omnia  reliquerunt  et  e mundanis  egressi  sunt  ad  solum  Dominum  Iesum 
sequendum  et  Crucem  suam  sanctam  (Mt.  16,  16)? 

Venerabiles  Patres,  iuste  Concilium  Sanctum  videtur  vobis  agere  relate 
ad  illos  qui  in  Corpore  Christi  mystico  centrum  caritatis  constituunt,  parvi- 
pendens recognitionem  theologicam  sui  status?  Nonne,  per  praedilectionem 
specialem  Filii  Dei,  revera  cor  Ecclesiae  Sanctae  constituunt? 

Liceat  mihi  quasdam  imprecisiones  huius  capitis  quae  ad  religiosos  spec- 
tant indicare. 

1.  Vagam  definitionem  de  statu  religioso  affert  (cf.  n.  32  h.  sch.). 

2.  Vim  sanctificantem  evangelicorum  consiliorum  nec  clare,  nec  argu- 
mentis validis  illustrat. 

3.  Confusionem  parit;  e.  g.  pag.  20  in  linn.  4,  5 et  6 dicit:  « consilia... 
evangelica...,  quae  etsi  perfectionem  non  constituant...  »,  mihi  videtur  con- 
tradicere verbis  Christi  Domini  ad  iuvenem  perfectionem  quaerentem  (Mt. 
19,  16-17).  Cui  interpretationi  adhaeret  etiam  S.  Thomas  (II-II,  q.  184, 
a.  4):  «Si  igitur  in  statu  perfectionis  proprie  dicitur  esse  aliquis,  non  ex 
hoc  quod  habet  actum  dilectionis  perfectae,  sed  ex  hoc  quod  obligat  se 
perpetuo,  cum  aliqua  solemnitate,  ad  ea  quae  sunt  perfectionis  ».  Ex  quo 
arguitur  quod  religiosi  non  possunt  simpliciter  cum  aliis  confundi  in  acqui- 
sitionem perfectionis,  sed  quod  habent  in  Ecclesiam  statum  sublimiorem. 

4.  Videtur  contradictione  laborare  in  his  quae  leguntur  in  pag.  21, 
linn.  4,  5 et  6:  « Status  huiusmodi  ratione  habita  divinae  Ecclesiae  constitu- 
tionis, non  est  intermedium  quid  intra  clericalem  et  laicalem  condicionem...  », 
quae  contradicit  verbis  Pii  XII  v.  m.  in  Constitutione  Apostolica  Provida  Ma- 
ter Ecclesia  quae  sic  se  habent:  « Haec  media,  inter  clericos  et  laicos,  religioso- 
rum classis,  quae  utriusque  clericis  et  laicis  communis  esse  potest  (can.  107), 
ex  arcta  peculiarique  relatione  ad  Ecclesiae  finem,  sanctificationem  nempe, 
efficaciter,  rationibusque  adaequatis  prosequendum,  tota  desumitur  » (A.A.S., 
39,  1947,  pag.  114  sq.). 

Conclusiones. 

1.  Gravis  lacuna  in  hoc  schemate  conciliari  de  Ecclesia  esset,  censeo, 
Religiosi  Instituti  theologicam  tractationem  omittere. 

2.  Opportunum  esset,  opinor,  quod  schema  de  religiosis  sub  titulo  « de 
iis  qui  consilia  evangelica  profitentur  » ut  supra  dixi,  locum  teneat  ante 
cap.  III  de  Ecclesia , cum  notum  sit,  et  a C.I.C.  recognitum,  religiosos  laicos 
praecedere. 

3.  Censeo  per  istud  schema  de  religiosis  in  mysterio  Ecclesiae  Dei  ipsa 
sanctificans  praesentia  Ecclesiae  in  mundo  magis  elucescere;  nam  oculis  no- 
stris, hodie  sicut  heri,  Instituta  Religiosa  corde,  mente  et  opere,  totis  viri- 
bus, videmus  testimonium  sanctitatis  et  vitalitatis  Ecclesiae  mundo  afferre. 
Sunt  opera  caritatis,  beneficentiae  socialis,  instructionis  pauperum,  propaga- 
tionis Evangelii  ubique  terrarum,  et  praesertim  exempla  pietatis  et  poeniten- 
tiae quae  ex  Institutis  Religiosis  quotidie  promanant. 

132 

Exc.mus  P.  D.  IOANNES  B.  ZOA 
Archiepiscopus  Y aundensis 

Nomine  120  episcoporum  Africae  et  Madagascar.  Caput  de  vocatione  ad 
sanctitatem  in  Ecclesia  multa  bona  continet,  aliquae  tamen  emendationes 
necessariae  esse  videntur. 

Praeprimis  clarius  distinguendum  est  inter  exigentias  evangelicas  et  con- 
silia evangelica.  Ab  omnibus  enim  christianis  exigitur  observatio  praecepto- 
rum, et  in  primis  observatio  magni  illius  mandati  quo  Deum  et  proximum 
diligere  praecipimur;  ab  omnibus  quoque  exigitur  ut  in  spiritu  evangelicae 
paupertatis,  castitatis  et  oboedientiae  ad  sanctitatem  tendant,  et  quidem  oboe- 
dientiae non  solum  erga  praepositos  nomine  Dei  animas  dirigentes,  sed  etiam 
erga  eos,  qui  in  rebus  profanis  legitima  auctoritate  praecipiunt. 

E contra,  non  omnes  christiani  ad  illam  vitam  specificam  vocantur,  quae 
a saeculis  technice  vita  consiliorum  ev angelicorum  nominatur  et  quae  a Iure 
Ecclesiastico  ulterius  ordinata  est. 

In  schemate,  uti  patet,  haec  distinctio  fit;  dixerimus  tamen  materiam 
aptius  ordinandam  esse  et  aliqua  etiam  addenda,  ne  in  re  tanti  momenti 
nocivae  confusiones  oriantur.  Proponimus  ergo: 

1.  Ut  ea  quae  de  exigentiis  evangelicis  seu  de  omnium  christianorum 
obligationibus  dicuntur,  in  prima  parte  capitis  cohaerenter  proponantur,  et 

2.  Ut  deinceps  modo  continuo  de  vita  specifica  religiosorum  agatur. 

Qua  in  re  sequentia  principia  clarius  et  profundius  statuantur  oportet: 

a)  Verum  est  duos  status  tantum,  hierarchiae  nempe  et  laicorum  in 
Ecclesia  ex  institutione  divina  inveniri,  si  Ecclesiae  structura  hierarchica  et 
iuridica  inspicitur.  Si  autem  Ecclesiae  structura  pneumatica  consideratur  ite- 
rum duo  status  ex  institutione  divina  in  Ecclesia  habentur,  nempe  status 
virginitatis  et  paupertatis  propter  regnum  caelorum  electus,  et  status  eorum 
qui  non  ad  hanc  typicam  et  specificam  formam  donationis  Christo  factae  vo- 
cantur. 

Iam  ex  evangelio  et  deinceps  ex  authentica  traditione  et  supremo  Eccle- 
siae magisterio  clare  patet  Ecclesiam,  quod  ad  eius  structuram  pneumaticam 
attinet,  ex  divina  institutione  in  hos  duos  status  dividi. 

b)  Immo  asserendum  est  Ecclesiam  in  Concilio  Tridentino  tamquam 

dogma  fidei  solemniter  definivisse  hunc  evangelicum  statum  virginitatis  di- 
vinitus institutum  coniugali  statu  superiorem  esse. 

En  verba  Tridentina  hac  de  re:  « Si  quis  dixerit,  statum  coniugalem  an- 
teponendum esse  statui  virginitatis  vel  caelibatus,  et  non  esse  melius  ac  bea- 
tius manere  in  virginitate  aut  caelibatu:  Anathema  sit  » (Concilium  Triden- 
tinum,  Sess.  XXIV,  can.  10). 

Quae  doctrina  a Pio  XII  in  celebri  Encyclica  Sacra  'Virginitas  sequenti- 
bus verbis  fuit  enuntiata:  « Haec  doctrina,  qua  statuitur  virginitatem  et  cae- 
libatum omnino  excellere  ac  matrimonio  praestare,  iam  a Divino  Redemptore 
ac  gentium  Apostolo,  ut  diximus,  patefacta  fuit;  itemque  in  sacrosancta 
Tridentina  Synodo  solemniter  fuit  ut  divinae  fidei  dogma  definita,  et  a 
Sanctis  Patribus  Ecclesiaeque  Doctoribus  concordi  semper  sententia  decla- 
rata » (Litterae  Encyclicae  Sacra  Virginitas,  25  martii  1954,  A.A.S.,  46, 
1954,  pag.  174). 

Iamvero,  non  bene  intelligimus  curnam  haec  doctrina  solemniter  ab 
Ecclesia  definita  in  schemate  non  inveniatur  et  iudicamus  ipsam  certo  in 
schema  esse  introducendam. 

Rationes  autem  quae  ad  talem  emendationem  proponendam  nos  movent, 
sequentes  sunt: 

a)  Si  iam  data  opera  in  hac  constitutione  dogmatica  de  vocatione  ad 
sanctitatem  in  Ecclesia  et  de  statu  religioso  agitur,  aliqua  doctrina  solemniter 
definita  huc  maxime  spectans  non  potest  sic  et  simpliciter  omitti  et  alto 
silentio  praeteriri. 

b)  Hodiedum  maxime  necessarium  est,  ut  christiani  generosi  doceantur 
viam  perfectionis,  immo  hodie  plus  umquam  regia  via  crucis  clare  illis  indi- 
canda est.  Confusiones  hac  in  re  tolerari  nequeunt,  ne  abbrevietur  verbum 
Domini. 

c)  Serio  timendum  est  ne  vocationes  ad  sacerdotium  et  vitam  reli- 
giosam diminuantur  si  haec  perfectior  via  Christum  sequendi  obscuretur. 
Etiam  hodie  verbum  Domini:  « Si  vis  perfectus  esse,  vade,  vende  omnia  quae 
habes,  et  veni  sequere  me  » omnino  praedicandum  est,  sicut  illa  quoque  verba 
Dominica  quibus  virginitatis  propter  Regnum  Dei  statum  laudavit,  et  vitae 
contemplativae  praestantiam  coram  Maria  et  Martha  extulit. 

d)  Nos  in  missionibus  praeprimis  indigemus  sacerdotibus  utriusque 
cleri  et  dedicatione  fratrum  et  sororum  religiosorum.  Diminutiones  vocatio- 
num pro  nobis  gravissimae  essent.  Curandum  ergo  est,  ut  in  hac  constitutione 
dogmatica,  ipsum  ideale  vitae  sacerdotalis  et  religiosae  modo  claro,  integro 
et  inambiguo  proponatur  et  homines  invitentur  ad  totam  vitam  hac  forma 
Christo  in  Ecclesia  dedicandam. 

\Subscripserunt\  Jean  Frijns,  ep.  Kindu;  A.  Lefebvre,  ep.  de  Kikwit; 
F.  Lehaen;  G.  Bouve,  ep.  Kongolo;  U.  Morlion,  ep.  Boudouin ville;  L.  Van 
Steene,  arch.  Bukavu;  P.  Bouckaert,  ep.  Popokabaka;  Louis  Jansen,  ep. 
Isangi,  J.  Wittebols,  ep.  Wamba;  Van  den  Elzen,  praef.  ap.  Doruma;  Ios. 
Nkongolo,  ep.  Luebo;  Alain  Leroy,  ep.  Kilwa;  P.  Kimbondo,  ep.  Kisantu; 

L.  Nganga,  ep.  aux.  Lisala;  J.  Mbali,  ep.  Buta;  J.  Waterschoot,  ep.  Lolo; 
Jan  Van  Cauwelaert,  ep.  Inongo;  Cucherousset  (Bangui);  Chambon  (Bos- 
sangoa);  Adam  (Libreville);  Bernard  (Brazza ville);  Veniat  (Fort  Archam- 
bault);  Dalmais  (Fort  Lamy);  Messmer  (Madagascar);  Fauret  (Pointe  Noire); 
Jouneaux. 

Exc.mi  PP.  DD.  EPISCOPI 
PROVINCIARUM  AQUENSIS  ET  AVENIONENSIS 
ET  DIOECESIS  MASSILIENSIS 

Animadversiones  generales. 

Hoc  novum  caput  placet,  eo  quod: 

a)  Ad  mentem  revocat  omnes  ad  sanctitatem  vocatos  esse,  distinctis 
vocationibus  cuique  personalibus  a specifico  statu  religioso,  cuius  tamen  in- 
doles magis  esset  praefinienda. 

b)  Sanctitatem  ad  caritatem  religat,  hoc  tamen  praesupposito  quod 
perfectionis  studium  in  tota  vita  theologali  per  exercitium  virtutum  evange- 
licarum  de  natura  est  caritatis, 

c ) Sanctitatis  Christi  exemplum  iure  merito  saepe  memoratur.  Opta- 
bile tamen  videretur,  si  fortius  assereretur  omnis  sanctitatis  fontem  in  Chri- 
sto residere  (cf.  S.  Pauli  doctrinam)  eiusque  efficaciam  a Spiritu  Sancto 
fulciri. 

d)  Sanctitas  demum  cuiusque  personalis  vocationis  ad  totius  Eccle- 
siae sanctitatem  refertur  (nota  Ecclesiae).  Qui  tamen  sanctitatis  Ecclesiae 
communitarius  aspectus  in  meliorem  lucem  poni  deberet,  in  quantum  est 
simul  et  medium  perveniendi  ad  sanctitatem  et  effectus  sanctitatis  personalis. 

e)  Baptismum  aliaque  sacramenta  fontes  et  media  demonstrantur 
sanctitatis.  Magis  tamen  asserendae  essent  Eucharistiae  partes,  in  quantum 
signum  et  alimentum  est  nostrae  sanctitatis  in  unione  cum  Christo. 

Animadversiones  particulares. 

N.  28,  pag.  16:  Prooemium-,  bonus  illius  capitis  conspectus,  in  duas 
divisi  partes. 

N.  29,  pag.  16,  lin.  15:  loco  « auctor  et  consummator  »,  scribere  « Auctor 
et  Consummator  ».  In  mentem  revocare  textum  S.  Pauli  (Rom.  13,  14)  et 
alios  textus  isti  respondentes,  qui  ostendunt  Christum  fontem  esse  omnis 
sanctitatis. 

Lin.  18:  post  textum  citatum  Mt.  5,  48,  lex  referatur  Levitica:  « Sancti 
estote,  quia  ego,  Deus  vester,  Sanctus  sum  ».  Hic  desideratur  definitio  magis 
completa  sanctitatis.  Haec  certe  tendit  ad  perfectionem  caritatis,  sed  in 
unione  mysterii  Christi  mortui  et  resuscitati,  quod,  importat  simul  mortifi- 
cationem et  infusionem  vitae  et  omnium  virtutum  evangelicarum  exercitium, 
praesertim  vero  paupertatis,  secundum  cuiusque  statum. 

Lin.  33:  post  « eius  vestigia  sequentis  »,  addendum  est:  « et  in  eius 
imaginem  transformati  ». 

N.  30,  pag.  19,  linn.  1-7:  ex  hoc  pulcherrimo  loco,  in  quo  sanctitas  cuius- 
que christiani  in  quadam  dependentia  sanctitatis  episcopi  et  cleri  ponitur, 
in  meliorem  lucem  poni  posset  nullam  scilicet  inveniri  sanctitatem  Chri- 
stianam, ubi  non  est  adhaesio  ad  Ecclesiam. 

Linn.  15-23:  explanatio  magni  momenti  de  sanctitate  in  matrimonio. 
Cavendum  tamen  ne  existimetur  sanctitas  res  esse  nonnisi  sacerdotum  et 
coniugatorum,  sed  potius  omnium  cuiusque  status  (caelibes),  aetatis  (se- 
nes et  iuniores),  valetudinis  (infirmi).  Omnes  enim  ad  sanctitatem  vocati 
sunt,  unusquisque  secundum  suam  specificam  conditionem.  Dicitur  certe 
lin.  24  « pro  omnibus  christifidelibus  »;  quaedam  autem  enumeratio  otiosa 
hic  non  esset. 

Linn.  26-29:  pulcherrima  definitio  sanctitatis,  cuius  melior  locus  vide- 
tur esse  n.  29. 

Linn.  29-32:  radicale  ligamen,  quo  uniuntur  sanctitas  Ecclesiae  et  sanc- 
titas christifidelium,  clare  notatur. 

N.  31,  pag.  19,  lin.  34  usque  ad  pag.  20,  lin.  1:  melius  videtur  si  sup- 
primeretur locus  iste.  Iterum  enim  exponit  quod  iam  dictum  est  de  sanctitate 
et  de  eius  relatione  ad  caritatem. 

Notandum  esset  quaestionem  hic  agi  de  exercitio  consiliorum  evangelico- 
rum  in  quodam  statu  particulari,  et  ab  Ecclesia"  probato,  ad  quem  quis  a Deo 
vocatur  («  quibus  datum  est...  » Mt.  19,  11).  Status  religiosus  specificus  est 
in  Ecclesia.  Vita  religiosa  non  solo  exercitio  complectitur  trium  consiliorum 
evangelicorum,  et  ceterum,  paupertatis  definitio  omnibus  convenit  chri- 
stianis. 

Melius  forte  esset  si  hic  praecise  determinaretur  in  quo  consistat  status 
religiosus,  diversis  in  unum  collectis  elementis  ex  quibus  constat,  et  quae 
dispersa  inveniuntur  nn.  31-36:  fructus  scilicet  cuiusdam  divinae  vocationis 
(cf.  n.  32,  pag.  21,  lin.  6);  status  existens  in  Ecclesia  (cf.  n.  31,  pag.  20, 
linn.  29-31)  sub  suis  diversis  formis;  status  ab  Ecclesia  approbatus  (cf.  n.  32, 
pag.  20,  lin.  39  ad  pag.  21,  lin.  8);  identificatio  cum  Christo,  paupere,  vir- 
gine, oboediente  (cf.  nn.  32  et  35);  fons  sanctitatis  et  servitii  in  Ecclesia 
(cf.  n.  31,  pag.  20,  linn.  27-35;  n.  33,  pag.  21,  linn.  23-29;  nn.  35  et  36); 
valor  eschatologicus  status  religiosi  (cf.  not.  ad  nn.  33  et  35). 

In  hoc  sensu,  titulo  illo  n.  31,  pag.  19:  « De  mediis...  evangelicis  » res 
utiliter  pressius  exprimi  deberet,  ut  clarius  indicaretur  hic  agi  de  altera  parte 
eiusdem  capitis,  et  concinniter  ostenderetur  quaestionem  hic  haberi  de  statu 
religioso  « lato  sensu  »,  omnia  resumendo  quae  dicuntur  in  prooemio,  n.  28, 
pag.  18,  linn.  9-12. 

N.  32,  pagg.  20-21.  Pag.  20,  lin.  37  ad  pag.  21,  lin.  3:  meliorem  locum 
haberet  n.  31.  Pag.  21,  linn.  4-8:  evolvendum  prout  in  priore  schemate. 

N.  33,  pag.  21,  « de  momento...  »:  ad  memoriam  revocandum  esset  sta- 
tum religiosum  de  structura  esse  Ecclesiae,  per  illud  quod  est  suum  proprium 

propositum,  sanctificationem  scii,  hominum,  quae  est  finis  proprius  Ecclesiae; 
et  per  alium  hunc  eiusdem  scopum,  laudem  scii,  divinam  quo  ordinatur  ad 
virtutem  religionis;  et  demum,  per  naturam  eschatologicam  virginitatis  (cf.  Mt. 
19-12;  Mt.  22,  30;  1 Cor.  7,  25-40). 

Linn.  13-17  reportandae  essent  in  fine  eiusdem  n.  33,  modo  tamen 
positivo , et  non  tantum  optativo. 

N.  34,  pag.  21:  merito  fit  hic  mentio  de  iure  « exemptionis  »,  propter 
primatum  Romani  Pontificis,  sed  etiam  de  obligatione  qua  tenentur  religiosi 
exempti,  sese  submittendi  episcopo  dioecesano. 

Quorum,  praedicti  iuris  scii,  et  huius  obligationis,  perutile  videretur  si 
daretur  hic  ratio  essentialis:  quae  non  tantum  residet  in  aspectu  iuridico 
(cf.  pag.  22,  linn.  14-15),  sed  in  eo  quod  Papa  centrum  est  et  famulus  uni- 
tatis corporis  episcopalis,  sicuti  revera  est  totius  Ecclesiae. 

Hic  opportune  citaretur  pulcher  1 Thess.  5,  13  locus,  quo  invitatur 
ad  caritatem  semper  maiorem  erga  praepositos  Ecclesiae,  quod  est  verum 
principium  reverentiae  eis  debitae;  et  etiam  remoraretur  invitatio  ad  oboe- 
dientiam Heb.  13-17.  Per  suam  unionem  cum  episcopo  locali  et  Papa,  reli- 
giosi actu  perficiunt  suam  unitatem  cum  Ecclesia. 

Valor  spiritualis  huius  doctrinae  utiliter  ad  memoriam  revocandus  esset. 
Siquidem  non  est  solummodo  et  ante  omnia  disciplinaris. 

N.  35,  pag.  22-23:  titulus  ambiguus  est.  Non  enim  consiliis  evange- 
licis  quis  Deo  consecratur,  sed  votis  et  promissis.  Melius  dici  videretur: 
« Aestimanda  est  vita  Deo  consecrata  in  statu  professionis  consiliorum  evan- 
gelicorum  ». 

Linn.  29-32:  iure  memoratur  vitam  religiosam  Ecclesiae,  sponsae  Chri- 
sti, assimilari.  Hic  autem  aspectus  constitutivus  valoris  virginitatis  confirmari 
posset,  seu  verbis  liturgicis  Praefationis  in  consecratione  virginum,  seu  locis 
Apoc.  21,  2;  22,  9-11;  et  Eph.  5,  25-31  (valor  eschatologicus  virginitatis). 

Primus  paragraphus  istius  n.  35  connecti  posset  n.  32,  de  natura  status 
religiosi;  secundus  vero,  n.  36. 

N.  36.  Conclusio , pag.  23,  lin.  11:  « Christum...  in  monte  contemplan- 
tem ».  Vocabulum  dissentit  textui  evangelico,  et  contemplatio  Christi  sine 
cessatione  erat.  Melius  diceretur:  « In  monte  orantem  ». 

Post  lin.  14,  introducatur  textus  n.  35,  linn.  33  s.,  de  diffusione  animi  in 
vita  religiosa. 

Finalis  exhortatio,  linn.  15-19,  acrius  instans  maioris  esset  ponderis. 
Quin  sit  triumphalis,  talis  esse  debet  tamen,  quae  omnium  utriusque  sexus 
in  religione  degentium,  animum  fidemque  erigat,  ratione  testimonii  quod 
perhibent  et  apostolatus  sui  in  mundo  evangelizando. 

CONFERENTIA  EPISCOPORUM  HELVETIAE 

Helvetiae  episcoporum  nomine  loquor,  venerabiles  Patres,  primo  de 
sanctitate  Ecclesiae,  secundo  de  religiosis  in  ambitu  sanctae  Ecclesiae. 

De  sanctitate  non  nisi  relate  ad  hierarchiam  et  ad  eos  qui  ab  ea  pascun- 
tur, cap.  IV  tractat.  Hoc  sufficere  non  videtur,  quia  Ecclesia  non  est,  ut 
aiunt,  societas  clausa,  sed  societas  aperta  quae  respicit  omnes  oves  dispersas 
quae  ad  agnitionem  veritatis  veniunt  ( 1 Tim.  2,  4).  Etiam,  « non  est  per- 
sonarum acceptor  Deus,  sed  in  omni  gente  qui  timet  eum  et  operatur 
iustitiam,  acceptus  est  illi  » ( Act . 10,  34).  Ideo  sanctitas  iam  plus  minusve 
invenitur  et  recognosci  debet  non  solum  in  christianis  confessionibus  sed 
etiam  in  omnibus  religionibus.  Nemo  in  Ecclesiam  intrat  qui  non  iam  aliquo 
modo  in  Ecclesia  vivit. 

Ubicumque  sancti  sunt  homines  ibi  est  Deus  qui  sanctus  est  et  eos  sancti- 
ficat. Unus  est  Deus  omnium  et  sancti  sunt  in  omnibus  gentibus  et  nationibus 
qui  eius  vocem  audiunt  et  iam  constituunt  ei  regnum  sacerdotale  et  gentem 
sanctam,  id  est  mysterium  populi  cuius  Deus  Dominus  est  et  quem  misit, 
Iesus  Christus.  Eo  autem  sanctiores  sunt  homines  quo  intimius  per  Spiritum 
Sanctum  in  sancta  Ecclesia  Iesu  Christo  coniunguntur  de  cuius  plenitudine 
nos  omnes  accepimus,  qui  seipsum  sanctificavit  ut  simus  et  ipsi  sanctificati 
in  veritate. 

Si  Vaticanum  II  ita  de  sanctitate  loqueretur,  magnam  admirationem  in 
universo  mundo  suscitaret.  Illa  visio  vere  biblica  de  Deo  qui  vult  omnes 
homines  salvos  facere,  id  est,  sanctos  facere,  qui  nemini  gratiam  denegat, 
maximi  momenti  est  pro  missionibus,  pro  oecumenismo,  pro  manifestatione 
sanctae  Matris  Ecclesiae. 

Secundo.  Optime  fit  quaestio  de  religiosis  in  ambitu  totius  Ecclesiae  sanc- 
tae, sed  melius  ostendendum  esset  quo  modo  religiosi  Ecclesiae  sanctae  myste- 
rium illustrent.  Nullam  in  Ecclesia  aristocratiam  religiosi  constituunt,  nec 
ullo  modo  aequalitati  omnium  christifidelium  oppugnant.  Nec  matrimonio 
renuntiando,  bona  haec  temporalia  despiciunt,  sed  e contra,  horum  bonorum 
significationem  melius  notificant.  Nam  religiosi  mundum  relinquunt  ut  mun- 
dus salvetur,  nuptiis  renuntiant  maxime  diligendo  quod  nuptiis  praenotatur, 
denique  libertatem  amittere  videntur  ut  libertate  filiorum  Dei  gaudeant.  Re- 
ligiosi, prout  vocationem  propriam  sequuntur,  divisionem  removere  nituntur, 
quae  est  inter  ea  quae  Christi  sunt  et  ea  quae  mundi  sunt  ut  sic  se  totum  et 
totaliter  Christo,  Ecclesiae  et  generi  humano  devoveant. 

Licet  tamen  aliqua  officia,  munera,  ordines  et  status  aliis  alia  meliores 
sunt,  quia  maioris  boni,  numquam  comparatio  inter  personas  fieri  potest. 
Soli  illi  evidenter  eminent  qui  sanguinem  suum  pro  Christo  et  pro  fratribus 
effundunt,  scii,  martyres.  « Maiorem  hac  dilectionem  nemo  habet  qui  ani- 

mam  suam  ponat  pro  amicis  suis  » {Io.  15,  13).  Quinimmo,  probant  mar- 
tyres sanctitatem  in  omnibus  circumstantiis  possibilem  esse.  Nullus  enim 
christifidelis  in  Ecclesia  invenitur  qui  aliquo  medio  necessario  ad  sanctitatem 
carere  dici  potest.  Sed  nihilominus  asserendum  est  tales  esse  conditiones 
temporales  pro  pluribus  ut  ex  parte  naturae  humanae  valde  difficilis  reddatur 
vita  christiana.  Unde  omnes  christifideles  et  tota  Ecclesia  ad  conditiones  ho- 
minum dignas  parandas  obligantur.  Sed  minime  dicatur  quod  abnegatio  illa 
quam  religiosi  vovent,  naturae  et  personae  humanae  aliquid  detrahit.  E con- 
trario, consiliorum  professio  genus  humanum  spirituali  vigore  roborat  et 
Ecclesiam  eo  sanctiorem  reddit. 

Emendationes  propositae. 

N.  28  loco  linn.  1-3:  « In  Ecclesia  cuius  mysterium  Sancta  Synodus  sol- 
lemniter annuntiat,  omnes  homines,  sive  ad  hierarchiam  pertinent  sive  ab  ea 
pascuntur,  sive  sint  oves  dispersae  quae  ad  agnitionem  veritatis  veniunt 
(1  Eim.  2,  4)  ad  sanctitatem  vocantur.  Deus  enim  vult  omnes  homines  sal- 
vos fieri  (1  Eim.  2,  4),  id  est  sanctos  facere.  “ Non  est  personarum  acceptor 
Deus,  sed  in  omni  gente  qui  timet  eum  et  operatur  iustitiam  acceptus  est 
illi  ” Novissimis  autem  “ Verbum  misit  Deus  filiis  Israel  adnuntians  pacem 
per  Iesum  Christum:  hic  est  omnium  Dominus  ” {Act.  10,  36).  Hic  est 
Filius  qui...  »„ 

N.  29,  ante  lin.  13  dicatur:  « Unus  est  omnium  Deus  et  sancti  sunt  ho- 
mines quos  Deus  qui  sanctus  est,  sanctificat  ( Lev . 21).  In  omnibus  natio- 
nibus sancti  sunt  qui  vocem  eius  audiunt  et  qui  ei  constituunt  regnum  sa- 
cerdotale et  gentem  sanctam,  id  est  mysterium  populi  cuius  Deus  Dominus 
est  {Ex.  19.  5.  6;  Deut.  7,  6)  et  quem  misit,  Iesus  Christus.  Eo  autem  sunt 
sanctiores  homines  quo  intimius  per  Spiritum  Sanctum  in  sancta  Ecclesia 
Iesu  Christo  coniunguntur  de  cuius  plenitudine  nos  omnes  accepimus  {Io. 
1,  16).  Ipse  pro  nobis  seipsum  sanctificavit  ut  simus  et  ipsi  sanctificari  in 
veritate  {Io.  17,  19)  ». 

N.  29,  lin.  34,  addatur:  « inter  quos  maxime  martyres  eminent,  quia 
maiorem  hac  dilectionem  nemo  habet  ut  animam  suam  ponat  quis  pro  amicis 
suis  » {Io.  17,  19). 

N.  30,  lin.  2,  post  « una  sancta  excolitur  » addatur:  « et  licet  aliqua 
officia,  munera,  ordines  et  status  aliis  alia  meliores  sint,  quia  maioris  boni, 
numquam  tamen  comparatio  inter  personas  fieri  potest  nec  ullus  in  Ecclesia 
aliquo  medio  necessario  ad  sanctitatem  carere  dici  potest.  Nihilominus  tamen 
conditiones  temporales  tales  esse  possunt  ut  ex  parte  naturae  humanae  vita 
christiana  valde  difficilis  reddatur.  Unde  omnes  christifideles  et  tota  Ecclesia 
ad  conditiones  hominum  dignas  parandas,  obligantur  ». 

N.  33,  post  lin.  17,  addatur:  « quin  illa  abnegatio  naturae  et  personae 
humanae  aliquid  detrahat,  cum  homo  sit  ad  imaginem  Dei  creatus.  Quinimmo 
consiliorum  professio  genus  humanum  spirituali  vigore  roborat,  et  Ecclesiam 
Dei  eo  sanctiorem  reddit  ». 

N.  33,  lin.  25,  post  « speciali  modo  coniungant  » addatur:  « quod  nuptiis 
praenotatur  » (De  sacra  Virginitate , Pius  XII). 

N.  33,  lin.  27,  post  « actuosa  opera  » addatur:  « praesertim  opera  mise- 
ricordiae tam  spiritualis  quam  materialis  ». 


135 

PLURIMORUM  PATRUM  POSTULATA 

1.  De  vocatione  ad  sanctitatem  agatur  ubi  sermo  est  « de  mysterio  Ec- 
clesiae » aut  « de  populo  Dei  »:  a)  propter  intimam  connexionem  materiae; 
b)  ut  dentur  tunc  notiones  et  principia  generalia  postea  applicanda  singulis 
fidelium  categoriis;  c)  ut  videatur  practice  vocationem  ad  sanctitatem  non 
reservari  religiosis. 

2.  Affirmata  substantiali  unitate  sanctitatis  in  se  absolute  consideratae, 
quatenus  scilicet  est  ontologica  et  moralis  unio  cum  Christo,  cum  eadem 
evidentia  declaretur  illam  sanctitatem  prout  a singulis  participatur,  modis  et 
gradibus  diversam  esse,  secundum  propriam  uniuscuiusque  vocationem  di- 
vinam, mensuram  donationis  Christi  et  personalem  cooperationem  gratiae. 

3.  Ampliore  et  clariore  modo  suo  loco  tractetur  de  typica  vocatione  ad 
perfectionem  et  sanctitatem  ad  quam  episcopi  et  sacerdotes  vocantur,  qui 
per  consecrationem  speciali  modo  Christo  et  Ecclesiae  uniuntur  et  adso- 
ciantur;  ex  quo  fit  ut  eorum  status  in  Ecclesia  differat  a statu  laicorum. 
Item  suo  loco  clare  agatur  de  perfectione  typica  ad  quam  coniugati  ratione 
sacramenti  matrimonii  vocantur. 

4.  Doctrina  circa  praestantiam  status  virginitatis  vel  caelibatus  supra 
statum  coniugalem,  in  Sacra  Scriptura  ac  perenni  traditione  Ecclesiae  affir- 
mata et  a Concilio  Tridentino  sollemniter  definita  (cf.  can.  10,  sess.  XXIV, 
Denz.  980)  disertis  verbis  enuntietur. 

5.  De  religiosis  tractetur  in  proprio  capite  et  sub  titulo  proprio: 

a)  propter  locum  specialem  qui  religiosis  in  Ecclesia  ex  eiusdem  con- 
stitutione competit; 

b ) ob  maximum  momentum  praesentiae  religiosorum  in  Ecclesia  et 
eorundem  typicam  functionem  in  ipsa; 

c ) ut  in  tali  capite  omnes  aspectus  praesentiae  in  Ecclesia  eorum  qui 
consilia  evangelica  effective  profitentur  exponi  possint:  igitur  ex  professo 
etiam  tractetur  de  illis  qui  in  communi  viventes  totam  vitam  Christo  in  Ec- 
clesia dedicant,  sed  aut  aliqua  tantum,  aut  sola  temporanea,  aut  nulla  vota 
emittunt.  Tandem  debito  modo  etiam  tractetur  de  Institutis  saecularibus. 

6.  Quantum  ad  materiam  in  hoc  capite  exponendam,  sequentia  inter 
alia  desiderantur: 

a)  expresse  affirmetur  origo  divina  « consiliorum  evangelicorum  »; 

b)  clare  dicatur  praxim  ejfectivam  et  totalem  consiliorum,  perpetuis 
votis  firmatam,  implicare  et  exigere  exercitium,  quandoque  heroicum,  mul- 

tarum  virtutum,  quod  a solo  spiritu  consiliorum  vel  in  aliis  vitae  christianae 
formis  nec  implicatur  nec  exigitur.  Haec  insuper  praxis  effectiva  et  totalis 
consiliorum,  non  modo  est  praxis  specialium  mediorum  sanctificationis,  sed 
e contrario  praesupponit  et  requirit  amorem  indivisum  erga  Deum  et  proinde 
amorem  qui  ab  amore  diviso  differt. 

Ideoque  dicatur  talem  praxim  consiliorum  per  se  constituere  statum 
perfectioris  imitationis  Christi  et  profundioris  cum  ipso  conformationis. 

c ) V alor  ecclesiologicus  status  religiosi  non  adaequate  describitur  si 
ad  religiosorum  apostolatum  externum  fere  unice  attenditur:  principale  enim 
momentum  vitae  religiosae  in  eo  est  quod  religiosi,  per  indivisam  donationem 
sui  Christo  in  Ecclesia  factam,  arctiore  modo  adsociantur  ad  opus  Redempto- 
ris qui  per  paupertatem,  virginitatem  et  oboedientiam  usque  ad  crucem  homi- 
nes redimere  et  sanctificare  voluit.  Praecise  autem  ex  hoc  holocausto  quod 
totam  viam  amplectitur,  Ecclesiae  spiritualis  thesaurus  augetur  et  eius  apo- 
stolatus  ditissime  foecundatur. 

d)  Status  religiosi  valor  ecclesiologicus  proinde  deprimitur  si  asseratur 
eum  « imprimis  valorem  signi  habere  ».  Utique  status  religiosus  etiam  valo- 
rem  signi  et  testimonii  habet,  tamen  hic  valor  haudquaquam  principalis  vel 
unicus  est:  nam  status  religiosus  non  ideo  valorem  habet  quia  signum  est, 
sed  ideo  signum  est,  quia  valorem  habet,  valorem  nempe  sanctificativum 
et  redemptivum. 

e)  Ecclesia  multiformiter  ditatur  ex  spiritu  et  fine  singulis  Institutis 
religiosis  proprio,  quorum  proinde  integra  conservatio  in  bonum  permagnum 
ipsius  Ecclesiae  cedit.  Quare  persuasum  nobis  est  hac  in  re  rationem  haben- 
dam esse  tum  magnorum  beneficiorum  quae  pro  tot  operibus  Ecclesiae,  et 
speciatim  pro  missionibus,  promanaverunt  ex  sana  religiosorum  disponibili- 
tate  ad  nutum  Romani  Pontificis  qui  plenam  et  supremam  potestatem  iuris- 
dictionis  in  universam  Ecclesiam  habet;  tum  etiam  necessitatis  ut  superiores 
religiosi,  ad  maius  totius  Ecclesiae  bonum,  subditos  suos  secundum  constitu- 
tiones et  spiritum  Instituti  proprii  dirigere  ac  unitatem  vitae  interioris  et 
apostolatus  exterioris  tutari  ac  promovere  valeant. 

Quae  omnia  suo  quoque  modo  valent  de  illis  qui  tria  vota  perpetua  non 
emittunt,  sed  in  communi  viventes  totam  vitam  Christo  in  Ecclesia  con- 
secrant. 

7.  Caput  de  religiosis  redigatur  a commissione  mixta,  hoc  est  a commis- 
sione composita  e membris  commissionis  conciliaris  de  fide  et  moribus  et 
commissionis  conciliaris  de  religiosis. 

\_Subscripserunt\  em. mi  DD.  cardd.  Ferretto,  Lienart,  Gilroy,  Spellman, 
de  Arriba  y Castro,  Giobbe,  Cento,  Caribi  y Rivera,  Richaud,  Rugambwa, 
Quintero,  Landazuri  Ricketts,  Larraona,  Bea;  beat.mi  patr.  Gori,  Vieira 
Alvernas;  exc.mi  arch.  Achar,  Acciari,  Adazzi,  Aldegunde,  Dorrego,  de  Pinho, 
Ambrosi,  Antezana  y Rojas,  Assaf,  Athaide,  Bassoul,  Bentivoglio,  Bernard, 
Bukatko,  Capozi,  Castellano,  Chaves,  Cornelis,  Cucherousset,  Da  Cunha 
Vasconcelos,  Dalmais,  Djajasepoetra,  De  Almeida,  Del  Rosario,  De  Proenga, 

D’Souza,  Evangelisti,  Ferro,  Golland  Trindade,  Arbelaez,  Grauls,  Graffin, 
Heery,  Hermaniuk,  Kerketta,  Kinsch,  Kiredjan,  Kozlowiecki,  Labrador,  Lac- 
chio,  Lefebvre,  Leonard,  Maalouf,  Manek,  Mansourati,  Maranta,  Marinoni, 
Markall,  Mathias,  Mihayo,  Modrego  y Casaus,  Oleachea  Loizaga,  Parecattil, 
Perantoni,  Perez  Silva,  Perier,  Perraudin,  Philippe,  Pollio,  Porter,  Radossi, 
Rakotomalala,  Ramanantoanina,  Rezende  Costa,  Rodrigues  Ballon,  Ryan, 
Santos,  Sartre,  Strebler,  Thoyer,  Toutoungi,  Uluhogian,  Van  den  Hurk, 
Van  der  Burgt,  Van  Miltenburg,  Varthalitis,  Vermeiren,  Vuccino,  Wolff, 
Youakim,  Zoa,  Zoungrana,  Bernal  Ortiz,  Ferreira  da  Silva,  Habozian,  Kuo, 
Lopez  Avina,  Lopez  Estrada,  Paternain,  Pulido  Mendez;  exc.mi  epp.  Abasolo 
y Lecue,  Adam  Franc.,  Adam  Jean,  Agniswami,  Amadouni,  Ammann,  Ana- 
sagasti,  Angelini,  Arduino,  Argaya  Goicoechea,  Arkfeld,  Arnoud,  Arroyo 
Valerianus,  Arthurs,  Agustin,  Aurrecoechea  Palacio,  Arango  Henao,  Baldini 
Carolus,  Bampi,  Barbisotti,  Barneschi,  Baroni  Augustinus,  Battaglierin,  Bat- 
tistelli,  Baud  Alphonsus,  Baud  Ioseph,  Bayet,  Begin,  Beitia  Aldazabal,  Bel- 
tramino,  Benedetti  Tarcisius,  Benitez  Fonturvel,  Bergamin,  Bertoli,  Bessone, 
Bilgeri,  Billington,  Boghaert,  Bonamin,  Bonhomme,  Borecky,  Borgatti,  Bossi, 
Bouckaert,  Bouque,  Bouve,  Bowers,  Brandao  De  Castro,  Brellinger,  Bre- 
tault,  Broers,  Bueno  Couto,  Biihl,  Buis,  Butler,  Buyse,  Caliaro,  Canonne,  Ca- 
tarzi,  Cavallera,  Cayer,  Ceol,  Cesana,  Chedid,  Cheng  Tien-Siang,  Chilouet, 
Chiriboga,  Chizzini,  Cialeo,  Cibrian  Fernandez,  Cioli,  Ciuchini,  Cieret  de 
Langavant,  Cobben,  Compagnone,  Corboy,  Coroli,  Coronado  Florentius, 
Coscia,  Costantini,  Cote,  Coty,  Courtemanche,  Cousineau,  Cristea,  Crivel- 
lari,  Crous  y Salichs,  Cuniberti,  D’Almeida  Trindade,  Dalton,  Dalvit,  Daly, 
Daubechies,  D’ Amato,  Da  Veiga  Coutinho,  D’ Aversa,  David,  Deane,  De  La 
Fuente,  Del  Campo  y de  la  Barcena,  Demets,  Demont,  Dereere,  De  Sa  Leao 
e Seabra,  De  Saboia  Bandeira  de  Mello,  De  Sousa  David,  Dettmann,  De 
Uriarte,  De  Vito,  De  Wilde,  D’Mello  Raymundus,  Doggett,  Dos  Santos 
Garcia,  Dubbelman,  Dud,  Duschak,  Eccher,  Echeverria,  Elorza  Legaristi, 
Espiga  e Infante,  Esteves  Dias,  Etrillard,  Etspueler,  Fady,  Farah  Augustinus, 
Faresin,  Fauret,  Fenech,  Fernandez  Perez,  Ferrando,  Ferroni,  Field  William, 
Filippini,  Fitzgerald  William,  Franco  Franciscus,  Fresnel,  Fiirstenberg,  Ga- 
gnor,  Galindo  Mendoza,  Ganguly,  Garavito,  Garcia  Secundus,  Garcia  Ro- 
driguez,  Gaumain,  Geise,  Ghiglione,  Giraldo  Restrepo,  Gleeson  Franciscus, 
Gomes  Junqueira,  Gomez  Marijuan,  Gomez  Villa,  Gongalves  da  Costa  Er- 
nestus,  Gonzalez  Ruiz,  Gottau,  Granados  Garcia,  Grau  y Arola,  Graziano, 
Greif,  Grent,  Grimm,  Grueter,  Guffens,  Guibert,  Guilly,  Guiot,  Gurpide 
Beope,  Haelg,  Haene,  Hagarty,  Hagendorens,  Hali,  Hascher,  Hermelink, 
Hipolito,  Hippel,  Hoang  Van  Doan,  Hodapp,  Hoffman  Bernardinus,  Holmes 
Siedle,  Holtermann,  Horsthuis,  Houlihan,  Hubert,  Jacq,  Jansen  Louis, 
Janssen  Franciscus,  Jobidon,  Katkoff,  Kelleter,  Kemerer,  Kenally,  Keup- 
pens,  Konner,  Kowalski  Rembertus,  Kramer,  Krause,  Kuijpers,  Kurteff, 
Kurz,  Laberge,  La  Brie,  Lacoursiere,  Lamont,  Landersdorfer,  La  Ravoire 
Morrow,  Larose,  Larranaga  Lasa,  Larribeau,  Laudadio,  Le  Breton,  Lecuona 

Labandibar,  Lefebvre  Andreas,  Lehaen,  Le  Huu  Tu,  Lemay,  Leroy,  Lima 
dos  Santos,  Liston,  Loewenau,  Loosdregt,  Lopez  Ortiz,  Lucas  Martinus, 
Lueck,  Lui,  Luna,  Magliacani,  Magliano,  Mangers,  Manning  Thomas,  Man- 
resa  Formosa,  Mansilla  Reoyo,  Maradan,  Marchesi,  Martenetz,  Martinez  An- 
gelus, Martinez  Aguirre,  Martinez  y Dalmau,  Mason,  Maze  Ioannes,  Maz- 
zarella,  Mazzieri,  McBride,  McCarty  William,  McCauley,  McEleney^  Mek- 
kelholt,  Melas,  Melendro,  Melotto,  Messmer,  Michelato,  Micheletto  Pe- 
landa,  Minali,  Molin,  Mongeau,  Morlion,  Muniz,  Murphy  Thomas,  Nepote- 
Fus,  Newman,  Niccolai,  Niedhammer,  Noser,  Nuer,  Ocampo  Berrio,  Ochoa, 
0’Gara,  Olbert,  Olano  y Urteaga,  Olazar  Muruaga,  0’Loughlin,  Oste,  Pail- 
loux,  Pasini,  Patroni,  Paz,  Peiris,  Person,  Pezzullo,  Pflaum,  Piasentini,  Pia- 
zera,  Picachy  Lawrence  Trevor,  Piche,  Pierard  Henricus,  Pinger,  Pintado, 
Pinto,  Plumey,  Pont  y Gol,  Posada  Pelaez,  Puset,  Quintanilla,  Rajaonarivo, 
Rancans,  Raspanti,  Re,  Reiterer,  Rendeiro,  Rodriguez  Gamoneda,  Roig  y Vil- 
lalba,  Romero  Manuel,  Romoli,  Rosario,  Rosenhammer,  Rouanet,  Routhier, 
Roy,  Russo  Innocentius,  Ryan  Iacobus,  Sani,  Sanschagrin,  Sansierra,  Sava- 
ryn,  Schilling,  Schlotterback,  Schmitt  Adolphus,  Schmitt  Carlos,  Schuck, 
Scozzina,  Senner,  Serrano  Pastor,  Sevrin,  Shanley,  Sillekens,  Silveira  de 
Mello,  Sipovic,  Sloskans,  Smith  Eustachius,  Sola  y Farrell,  Soudant,  Spiess, 
Spiller,  Stella  Ubaldus,  Stemper,  Streit,  Swamidoss  Pillai,  Tabera  Araoz, 
Talleur,  Terzi,  Testa,  Thijssen,  Tielbeek,  Tigga  Leo,  Tissot,  Tobar  Gonzales, 
Torres  Alphonsus,  Trapani,  Trudel,  Truong-cao-Dai,  Tscherrig,  Turner,  Un- 
garelli,  Urbss,  Valdes  Supercaseaux,  Van  Bekkum,  Van  den  Bosch,  Van 
den  Tillaart,  Vanderkerckhove,  Van  der  Westen,  Van  Heijgen,  Van  Hoeck, 
Van  Melckebeke,  Vanni,  Vanuijtven,  Van  Velsen,  Vasquez  Diaz,  Velasco, 
Veniat,  Verfaillie,  Verhille,  Verhoeven,  Verwimp,  Villa  Gaviria,  Vollaro, 
Waterschoot,  Weber  Carolus,  Weigl,  Westermann,  Wildermuth,  Wittebols, 
Xenopulos,  Zarranz  y Pueyo,  Zarza,  Zohrabian,  Alba  Palacios,  Alcaraz  Fi- 
gueroa,  Azzolini,  Barni,  Bassi,  Cachet,  Cambiaghi,  Chabukansha,  Corripio, 
Cortes  Perez,  Esser,  Ferreira  Arreola,  Gazza,  Hernandez  Hurtado,  Kopp- 
mann,  Maillat,  Mayer,  McSorley,  Phakoe,  Pietrulla,  Quintero  Arce,  Sahagun 
de  la  Parra,  Sanchez  Tinoco,  Szymanski  Ramirez,  Temino  Saiz,  Tirilly,  Van 
den  Bronk,  Glennie,  Gongalvez  da  Costa  Ioseph,  Lorscheider,  Cognata,  Gran, 
0’Shea;  rev.mi  praei,  null.  Alonso  Aparicio,  Alvarez,  Armas,  Gauci,  Grotti, 
Metzinger,  Nicolau,  Pechillo,  Wiesen;  rev.mi  abb.  null.  Coggin,  Gavazzi, 
Gomez,  Groner,  Mezza,  Michler,  Weber,  Zilianti;  rev.mi  praef.  ap.  Alban 
of  Blackburn,  Arango,  Bodewes,  Boerkamp,  Breen,  Calzolari,  Chambon, 
Chantoux,  De  Hornedo,  De  Reeper,  Desperben,  Dettmer,  Dunne,  Fahy,  Fer- 
rara,  Ferreira,  Gamboa,  Hillerich,  Ireland,  Kinch,  Koenig,  Maleddu,  Malen- 
fant,  McGarry,  Moretti,  Murphy,  Pessers,  Previtali,  Quint,  Van  Beurden, 
Venceslaus  de  Ss.mo  Sacramento;  rev.mi  superiores  generales  Adrover  C.R., 
Alberione  S.S.P.,  Almarcegui  O.R.S.A.,  Anastasius  a Ss.mo  Rosario  O.C.D., 
Bliestle  M.S.F.,  Boeris  C.R.S.,  Boschetti  C.S.I.,  Braunstorfer  S.  Ord.  Cist. 
Congregationis  Austriae,  Brechter  O.S.B.  Congregationis  Ottiliensis,  Briani 

F.S.C.I.,  Buckley  S.M.,  Buckley  O.S.F.S.,  Calmels  O.  Praem.,  Capucci  Ord. 
Bas.  Alepp.  Melk.,  Charles  Raphael  F.M.S.,  Clemens  a Milwaukee  O.F.M. 
Cap.,  Cornelii  O.S.B.  Congregationis  Silvestrinae,  Degrijse  C.I.C.M.,  De 
Palma  S.C.I.,  De  Santis  Aloysius  O.M.D.,  Deschatelets  O.M.I.,  De  Terris 
S.  Ord.  Cist.  Congregationis  Senanqu,  Dufault  A.A.,  Dutil  J.  M.S.,  Fernan- 
dez,  O.P.,  Fini  C.P.S.,  Fiorina  I.M.C.,  Gabriel-Marie  Inst.  Instr.  Christ. 
S.  Gabr.,  Gaddo  I.C.,  Gaudreau  C.SS.R.,  Gut  O.S.B.,  Hage  Athanasius  Ord. 
Bas.  S.  Ioh.  B.  Melk.,  Harika  Ord,  Ant.  S.  Isaiae  Maron.,  Healy  O.  Carm., 
Hess  O.S.B.  Congregationis  Helvetico-Americanae,  Hoffer  S.M.,  Houdiard 

R. S.V.,  Huot  S.S.S.,  Janssens  S.I.,  Kielt  Soc.  S.  Coi.,  Kleiner  S.  Ord.  Cist., 
Lalande  C.S.C.,  La  Velle  C.P.,  Linenberger  C.PP.S.,  Lovey  C.  Mont.  Iov., 
Michael  a Iesu  Ord.  SS.  Trin.  Red.  Capt.,  Mohler  S.A.C.,  Monde  S.M.A., 
Monta  O.S.M.,  Moscatelli  S.  Ord.  Cist.  Congr.  S.  Bernardi  in  Italia,  Navarro 
Allende  O.  de  M.,  Pagani  O.M.V.,  Piersanti  CC.RR.MM.,  Prou  O.S.B. 
Congregationis  Gallicae  (Solesmensis),  Raimundus  Gabriel  Maria  SS.  Sa- 
cramenti O.F.E.  Disc.  S.A.,  Riha  O.S.B.  Congregationis  Austriae,  Rubio 
O.E.S.A.,  Salvini  C.V.U.O.S.M.,  Savarese  Ord.  Min.,  Scrivano  Franciscus 
Congr.  Presb.  Doct.  Christ.,  Schweizer  S.D.S.,  Schweiger  C.M.F.,  Schiitte 

S. V.D.,  Schot  B.,  Sepinski  O.F.M. , Slattery  C.M.,  Soetemans  C.S.S.  Lat., 
Strittmatter  O.S.B.  Congregationis  Americanae,  Sudres  C.S.V.,  Systermans 
SS.CC.,  Tomek  Sch.  P.,  Torbay  O.  Lib.  Maron.,  Tranfaglia  Abbas  Nullius 
Montevergine,  Tumler  Ord.  Teut.,  Van  Engelen  S.  Ord.  Cist.  Congrega- 
tionis Belgae,  Van  Kerckhoven  M.S.C.,  Vanier  Fr.  S.C.I.,  Vimercati  F.I.C. 
Procurator  Generalis,  Welykyi  Ord.  Bas.  S.  Iosaphat,  Youakim  Saba  Ord. 
Bas.  Melk.,  Zambarbieri  Div.  Pr.,  Ziggiotti  Soc.  S.  Fr.  Sal. 

Exc.mus  P.  D.  Pericles  Felici,  arch.  tit.  Samosatensis,  secretarius 
generalis  Ss.  Concilii'. 

Moderabitur  hanc  60  congregationem  generalem  em.mus  ac  rev.mus 
D.  card.  Leo  Ioseph  Suenens,  arch.  Mechliniensis-Bruxellensis. 

Durante  hac  congregatione  generali  distribuetur  fasciculus  continens 
emendationes  a Concilii  Patribus  scripto  exhibitas  super  schema  decreti 
de  episcopis  ac  de  dioecesium  regimine. 

Pariter,  durante  hac  congregatione,  distribuetur  liber  continens  Ora- 
tiones S.  Caroli.  Hic  liber  heri,  in  Cappella  Papali,  distributus  est  Pa- 
tribus; itaque  illi,  qui  iam  acceperunt  librum,  habeant  suum  exemplar, 
nam  exemplaria  sunt  numerata,  et  quae  remanent  sunt  pro  ceteris  Patri- 
bus, qui  heri  non  potuerunt  adesse  Cappellae  Papali. 

Hodie,  de  mandato  em. morum  moderatorum  incipiet  disceptatio  circa 
schema  decreti  de  episcopis  ac  de  dioecesium  regimine.  Post  relationes, 
verbo  uti  petierunt  circa  prooemium  et  cap.  I schematis  em.mi  ac  rev.mi 
DD.  cardd.  Achilles  Lienart,  ep.  Insulensis  in  Gallia,  Iacobus  Mclntyre, 
arch.  Angelorum  in  Stat.  Foed.  Americae  Sept.,  Valerianus  Gracias, 
arch.  Bombay ensis  in  India,  Paulus  Richaud,  arch.  Burdigalensis  in  Gal- 
lia, Michael  Browne;  exc.mi  DD.  Hermenegildus  Florit,  arch.  Floren- 
tinus in  Italia,  Ioseph  Gargitter,  ep.  Brixinensis  in  Italia,  Ioannes  Rupp, 
ep.  Monoecensis  in  Monaco,  Narcissus  Jubany,  ep.  aux.  Barcinonensis  in 
Hispania,  Michael  Klepacz,  ep.  Lodzensis  in  Polonia,  Ludovicus  de  Ba- 
zelaire,  arch.  Chamberiensis  in  Gallia,  Paulus  Correa,  ep.  Cucutensis  in 
Columbia,  Gabriel  Garrone,  arch.  Tolosanus  in  Gallia,  Sergius  Mendez, 
ep.  Cuernavacensis  in  Mexico,  Petrus  Kalwa,  ep.  Lublinensis  in  Polonia, 
Ioseph  Souto,  ep.  Palentinus  in  Hispania,  Franciscus  Marty,  arch.  Re- 
mensis in  Gallia,  Mauritius  Baudoux,  arch.  S.  Bonifacii  in  Canada, 
Petrus  Dib,  ep.  Cahirensis  in  Aegypto. 

DISCEPTATIO 

1 - SCHEMA  DECRETI 
DE  EPISCOPIS  AC  DE  DIOECESIUM 
[5]  REGIMINE  * 

1.  [Introductio].  Animarum  salus,  lex  in  Ecclesia  Christi  su- 
prema, semper  prae  oculis  est  habenda  cum  de  pastorali  mini- 
sterio fit  sermo,  atque  adeo  cum  de  officio  agitur  episcopali,  quo 
« nihil  esse  in  hac  vita , et  maxime  hoc  tempore,  difficilius,  la- 
5 horiosius,  periculosius  »1  iam  S.  Augustinus  asserere  non  du- 
bitavit. 


* 1.  In  fasciculi  initio  legitur:  « Ss.mus  Dominus  Noster  Ioan- 
nes  Pp.  XXIII,  in  audientia  hac  die  infrascripto  impertita,  statuere 
dignatus  est  ut  hoc  schema,  in  Concilio  Oecumenico  Vaticano  Secundo 
discutiendum,  ad  eiusdem  Concilii  Patres  transmitteretur. 

Ex  Aedibus  Vaticanis,  die  xxii  mensis  Aprilis,  anno  mcmlxiii. 

Hamletus  Ioannes  Card.  Cicognani 
a publicis  Ecclesiae  negotiis 

Notae,  quae  singulis  schematis  capitibus  adiciuntur,  schematis  partem 
non  efficiunt,  sed  a Commissione  Conciliari  ideo  exaratae  sunt,  ut  Patribus 
schema  pervestigantibus  essent  subsidio.  Verba  autem,  initio  singulorum 
numerorum  litteris  inclinatis  inter  uncos  [ ] posita,  in  redactione  defi- 
nitiva tollentur  ». 

2.  Schema  decreti  De  episcopis  ac  de  dioeceseon  regimine,  in  pe- 
riodo praeparatoria  apparatum,  non  fuit  Patribus  distributum.  Inveniri 
potest  in:  Sacrosanctum  Oecumenicum  Concilium  Vaticanum  Secundum. 
Schemata  constitutionum  et  decretorum  ex  quibus  argumenta  in  Conci- 
lio disceptanda  seligentur.  Series  tertia.  Typis  Polyglottis  Vaticanis  1962, 
pp.  67-180. 

Novum  schema  De  episcopis  ac  de  dioecesium  regimine  (Typis  Poly- 
glottis Vaticanis  1963)  ad  Patres  missum  est,  die  22  aprilis  1963,  una 
cum  schemate  decreti  De  cura  animarum  (Typis  Polyglottis  Vaticanis 
1963):  cf.  Appendix,  pp.  753-828. 

Episcopi  ergo  cum  peculiaribus  praeficiantur  ecclesiis  tam-  [5] 
quam  veri  pastores,  de  omnium  sibi  commissarum  ovium  salute 
« quasi  rationem  reddituri  »,2  tales  in  munere  gerendo  ipsi  se 
habeant,  sicque  eorum  iurisdictionis  potestas  asseratur,  robore-  10 
tur  ac  vindicetur  3 oportet,  ut  finem  illum  divinum  efficientissima 
qua  possint  ratione  consequi  valeant. 

Itaque,  quo  aptius  expeditius  fructuosius  evadat  episcopalis 
muneris  exercitium,  haec  quae  sequuntur,  de  Episcopis  ac  de 
dioecesium  regimine  Sacrosancta  Synodus  enuntiat,  statuit  at-  15 
que  decernit. 

NOTAE 

1 S.  Augustinus,  Epist.  ad  Valerium.  21:  PL  33,  88. 

2 Heb.  13,  17. 

3 Conc.  Vat.  I,  Const.  Dogm.  de  Eccl.  Christi,  cap.  3:  Denz.  1828. 


Caput  I [6] 

DE  RATIONIBUS  INTER  EPISCOPOS 
ET  SACRAS  ROMANAE  CURIAE  CONGREGATIONES 

2.  \Prooemium ].  Censet  Sacrosancta  Synodus  peropportu- 
nam atque  animarum  bono  utilissimam  rem  se  esse  facturam  si, 
salvis  iuribus  ac  privilegiis  Orientalis  Ecclesiae,  Episcopi  in  po- 
sterum iure  communi  stabiliter  habeant  plures  facultates  hucus- 
que, iustis  de  causis,  Apostolicae  Sedi  vel  Patriarchis  Orientali-  5 
bus  servatas.  Quod  vero  ad  necessitudines  attinet  Episcopos 
inter  ac  Sacra  Romanae  Curiae  Dicas teria,  percupit  ut  eadem  ita 
componantur,  ut  magis  in  dies  haec  Episcopis  in  regendis  dioe- 
cesibus auxilio  sint  praesto,  et  illi  vicissim,  utpote  Apostolorum 
successores,  in  apostolico  Ecclesiae  universalis  munere  perfun-  io 
gendo  in  partem  Romani  Pontificis  sollicitudinis  assumpti  digno- 
scantur.1 

Placet  igitur  Sacrosanctae  Synodo  ita  statuere  et  decernere. 

I - DE  EPISCOPORUM  FACULTATIBUS 

3.  [Principium  fundamentale ].  § 1.  Firma  semper  in  om- 
nibus Romani  Pontificis  potestate  sibi  causas  reservandi  quas  15 
ipse,  sive  ex  rei  natura  sive  ad  Ecclesiae  unitatem  conservandam,2 

[6]  pro  locorum  temporumve  adiunctis  ad  se  avocare  iudicaverit, 
Episcopi  residentiales  iure  communi  omnes  habeant  facultates,3 
quas  aptius  et  expeditius  eorum  ordinariae  ac  immediatae  pote- 
20  statis  exercitium,  sub  primatu  iurisdictionali  Romani  Pontificis 
explendum,  expostulat.  Quapropter  facultates  hucusque  ipsis 
recognitae  amplificentur;  inter  alias,  eas  habeant  quae  in  Appen- 
dice ad  hoc  caput  recensentur. 

§ 2.  Episcopi  omnes,  etiam  mere  titulares,  stabiliter  iis 
25  fruantur  facultatibus,  quae  characteris  episcopalis  dignitati  con- 
gruunt. 


[7]  II  - DE  PRAXI  SACRARUM  CONGREGATIONUM 

RELATE  AD  EPISCOPOS 4 

4.  [ Principium  fundamentale ].  In  exercenda  sua  in  univer- 
sam Ecclesiam  suprema  ac  plena  iurisdictionis  potestate,  Roma- 
nus Pontifex  sacris  utitur  Romanae  Curiae  Dicasteriis,  quae  pro- 
inde nomine  et  auctoritate  illius  munus  suum  explent  in  bonum 

5 omnium  ecclesiarum  et  in  servitium  eorumdem  Sacrorum  Pasto- 
rum. Itaque  mutuae  relationes  quae  inter  Sacra  Dicasteria  et 
Episcopos  necessario  vigent,  praeter  administrativam  indolem 
illud  potissimum  supernaturale  caritatis  vinculum  referant  opor- 
tet, quo  et  caput  et  corpus  Episcopalis  Collegii  intime  inter  se 
io  connectuntur. 

Iamvero  Sacri  Pastores,  ob  auctas  in  regendis  dioecesibus 
difficultates,  exoptant  ut  Romanae  Curiae  Dicasteria  magis  in 
dies  augeant  suum,  quod  praestant,  efficax  atque  multiplex  erga 
Episcopos  auxilium,  qua  consilio  qua  ope;  scilicet  sive  Episco- 
15  porum  auctoritatem  roborando  eorumque  dignitatem  vindicando, 
sive  Apostolicae  Sedis  mentem  illis  diserte  pandendo,  sive  pecu- 
liaria Officia  vel  Commissiones,  quatenus  opus  erit,  constituendo 
quae,  viris  peritis  undequaque  adscitis,  in  studium  incumbant 
difficillimarum  et  gravissimarum  quaestionum  hodierni  ministe- 
20  rii  pastoralis  in  diversis  Nationibus. 

5.  [ Episcopi  in  Sacrarum  Congregationum  consilium  coop- 
tandi].  Nonnulli  Episcopi  diversarum  Nationum,  a Conferentia 
Episcopali  Nationali  designandi,  ab  Apostolica  Sede  nominentur 
Membra  vel  Consultores  Sacrarum  Romanae  Curiae  Congrega- 

tionum  a quibus,  statis  temporibus,  convocentur  ad  commune 
bonum  magis  promovendum  et  ad  communia  pericula  efficacius 
avertenda.5 

NOTAE 

1 Cf.  Conc.  Later.  IV,  Sess.  XI,  Super  religiosos  et  eorum  privilegia : 
Mansi  32,  coi.  970.  - Pius  XII,  Litt.  Encycl.  Fidei  donum,  21  apr.  1957: 
A.A.S.,  39,  1957,  p.  237. 

2 Cf.  S.  Thomas,  Summa  contra  Gent.,  IV,  76. 

3 Consulto  Schema  Decreti  verbis  utitur  quae  ex  se  abstinent  a signi- 
ficando titulo  quo  facultates,  de  quibus  fit  sermo,  sint  Episcopis  recogno- 
scendae. Haec  enim  quaestio,  cum  indolis  sit  theologicae,  in  constitutione 
dogmatica  de  Ecclesia  tractatur. 

4 Quae  in  hoc  articulo  proponuntur  omnino  nova  sunt. 

5 Iam  diuturna  est  praxis  Sacrarum  Congregationum  utendi,  sive  sta- 
biliter sive  ad  actum,  consilio  et  doctrina  peritorum  ecclesiasticorum  undi- 
que adscitorum.  Nihilominus  per  nn.  4 et  5,  vi  decreti  conciliaris,  satis 
fit  plurium  sacrorum  Pastorum  petitionibus  ut  Romana  Curia  magis  in  dies 
« internationalis  »,  ut  dicitur,  evadat. 


Caput  II 

DE  EPISCOPORUM  COADIUTORIBUS  ET  AUXILIARIBUS 

6.  [ Prooemium ].  In  regendis  dioecesibus  duae,  inter  alias, 
eaeque  graves  saepe  occurrunt  difficultates.  Quarum  altera  ex 
eo  proficiscitur  quod  Episcopus,  infirmitate  vel  provecta  aetate 
gravatus  aut  alia  gravi  causa  praepeditus,  suo  officio,  sicut  opor- 
tet, explendo  impar  evadit;  altera  vero  ex  eo  quod  Episcopus, 
viribus  licet  validus  ac  potens,  nequit,  ob  nimiam  dioecesis  am- 
plitudinem vel  nimium  incolarum  numerum  vel  peculiaria  apo- 
stolatus  adiuncta,  per  se  ipse  episcopalia  munia,  sicut  animarum 
exigit  bonum,  adimplere. 

Iamvero  prior  difficultas  ordinarie  non  aliter  superanda  esse 
videtur  quam  per  generosam  valdeque  meritoriam  Episcopi  a 
munere  renuntiationem;  altera  vero  per  dioecesis  divisionem 
aut  dismembrationem.  Tamen  si,  competentis  auctoritatis  iudi- 
cio,  neutrum  in  casibus  particularibus  fieri  possit,  saltem  Coadiu- 
toris  et  Auxiliaris  instituta  ita  iure  communi  definienda  ac  con- 
gruentibus facultatibus  instruenda  sunt  ut,  salva  dioecesani  re- 
giminis unitate,  eorum  activitas  efficacior  reddatur  et  dignitas 
characteri  episcopali  inhaerens  magis  in  tuto  ponatur. 


25  [7] 


[8] 


[9] 


10 


15 


368 


ACTA  CONC.  VATICANI  II  — PERIODUS  II 


[9]  Quapropter  haec  quae  sequuntur  Sacrosancta  Synodus  sta- 
20  tuit  ac  decernit. 

7.  [Notio  Coadiutoris  et  Auxiliaris ].  Coadiutor  datur  Epi- 
scopo cum  iure  successionis;  Auxiliaris  vero  datur  Episcopo  sine 
iure  successionis.1 

8.  [Vacuitates  Coadiutoris ].  § 1.  Coadiutori,  vi  officii,  ea 
25  in  universa  dioecesi  potestas  iurisdictionis  in  spiritualibus  et 

temporalibus,  cum  iisdem  facultatibus,  competit  quae  iure  com- 
muni ad  vicarium  generalem  spectat,  nulla  tamen  facta  Episcopo 
coadiuto  facultate  sibi  quidpiam  reservandi. 

§ 2.  Ampliores  facultates  in  casibus  particularibus  possunt 
30  Coadiutori  a Sede  Apostolica,  aut  a competenti  auctoritate  pro 
Orientalibus,  concedi  vel  ab  Episcopo  coadiuto  committi.2 

[10]  9.  [Relationes  inter  Coadiutorem  et  Coadiutum].  Coadiutor 
Episcopo  coadiuto  semper  obsequium  ac  reverentiam  exhibeat; 
in  omnibus  negotiis  maioris  momenti  eum  consulat;  curet  deni- 
que ita  in  munere  suo  se  gerere  ut  unitas  regiminis  dioecesani 

5 sarta  tecta  habeatur. 

Vicissim  autem  Episcopus  coadiutus  Coadiutorem  fraterne 
diligat,  existimatione  prosequatur,  ei  in  munere  obeundo  faveat, 
et  in  omnibus  negotiis  maioris  momenti  eum  consulere  ne 
omittat.3 

io  10.  [Relationes  inter  Coadiutorem  et  vicarium  generalem ]. 
§ 1.  Cum  potestas  Episcopi  coadiuti  integra  ex  se  maneat,  ipse 
poterit  vicarium  generalem  sibi  constituere,  praesertim  ad  Cu- 
riam dioecesanam  administrandam.4 

§ 2.  Nisi  aliud  in  casibus  particularibus  in  litteris  quibus 
15  Coadiutor  constituitur  provisum  fuerit,  Vicarius  Generalis  etiam 
ad  Coadiutorem  praecipua  acta  Curiae  referat  eumque  certio- 
rem faciat  de  iis  quae  gesta  aut  gerenda  sint  ad  tuendam  in 
clero  et  populo  disciplinam. 

Caveat  ne  suis  potestatibus  utatur  contra  mentem  et  volun- 
20  tatem  non  solum  Episcopi  coadiuti  sed  etiam  Coadiutoris.5 

11.  [Quandonam  Auxiliaris  expostulandus  sit ].  § 1.  Si  ob 
peculiarem  dioecesis  condicionem  bonum  animarum  id  exigat, 
ne  renuat  Episcopus  a competenti  auctoritate  Auxiliarem  expo- 
stulare. 

§ 2.  In  casu  nimiae  territorii  amplitudinis  vel  nimii  in- 
colarum numeri,  Episcopus  satagat  ut  competens  auctoritas  dioe- 
cesim  dividat  vel  dismembret,  aut  saltem  unum  pluresve  Auxi- 
liares concedat.6 

12.  [Facultates  Auxiliaris].  § 1.  In  Litteris  quibus  Auxi- 
liaris constituitur,  eiusdem  iura  et  officia  definiantur  eique  facul- 
tates concedantur  quae  necessariae  videantur  ad  munus  rite  adim- 
plendum. 

Quodsi  in  Litteris  constitutionis  provisum  non  fuerit,  velit 
Episcopus  Auxiliari  suo  necessarias  et  opportunas  facultates  com- 
mittere, quibus  Auxiliaris  non  solum  in  pontificalibus  peragendis 
sed  etiam  in  administranda  universa  dioecesi  officium  suum  effi- 
caciter explere  valeat.  Episcopus  autem  habitualiter  aliis  ne  de- 
leget quae  Auxiliaris  potest  et  vult  per  se  exercere. 

§ 2.  Ampliores  facultates  in  casibus  particularibus  possunt 
Auxiliari  a Sede  Apostolica,  aut  a competenti  auctoritate  pro 
Orientalibus,  concedi  vel  ab  Episcopo  committi.7 

13.  [Relationes  inter  plures  Auxiliares].  Si  plures  in  dioe- 
cesi constituti  fuerint  Auxiliares,  curetur  ut  singuli  ad  distinctas 
dioecesis  partes  deputentur  vel  distinctis  officiis  dioecesanis 
praeficiantur.8 

14.  [Relationes  inter  Auxiliarem  et  Episcopum].  Munus 
suum  Auxiliaris  exerceat  sub  omnimoda  dependentia  ab  Episcopo 
residentiali,  nihilque  magni  momenti  agat  nisi  eo  consulto  et 
probante.9 

15.  ,[ Facultates  Auxiliaris  sede  vacante].  § 1.  Nisi  aliud  a 
Sede  Apostolica,  aut  a competenti  auctoritate  pro  Orientalibus, 
in  casibus  particularibus  provisum  fuerit,  cum  Episcopi  resi- 
dentialis  munere  non  exspirant  potestas  et  facultates  quas  Auxi- 
liaris obtinuit  a Litteris  constitutionis.10 

§ 2.  Optandum  est  ut,  sede  per  mortem  aut  renuntiationem 
aut  translationem  vacante,  munus  Administratoris  Apostolici  vel 
Patriarchalis  aut  Vicarii  Capitularis,  nisi  aliud  graves  rationes 
suadeant,  committatur  Auxiliari,  vel  ubi  sint  plures,  uni  ex 
Auxiliaribus.11 

16.  [Quandonam  commendanda  sit  Episcopi  renuntiatio]. 
§ 1.  Si  Apostolicae  Sedis  vel,  pro  Orientalibus,  competentis 


25  [10] 

[11]  auctoritatis  iudicio,  recto  dioecesis  regimini  neque  per  Coadiu- 
25  torem  neque  per  Auxiliarem  seu  Auxiliares  congruenter  provi- 
deri possit,  Episcopi  residentiales  ceterique  in  iure  ipsis  aequi- 
parati  qui,  ob  permanentem  valetudinis  defectum  vel  ob  ingra- 
vescentem aetatem 12  aliamve  gravem  causam,  implendo  pasto- 
rali muneri  minus  apti  evaserint,  enixe  rogantur  ut,  ob  Dei  at- 

30  que  animarum  amorem,  sua  ipsi  sponte  renuntiationem  ab  officio 
faciant.13 

§ 2.  A munere  episcopali  renuntiantibus  congruens  pro- 
videbitur sustentatio  etiam,  si  casus  ferat  et  ipsis  placuerit,  per 
alicuius  consentanei  officii  collationem.  Illis  insuper  peculiares 
35  honores  vel  privilegia  concedentur  14  iisdemque  ius  sepulchri  erit 
in  episcopali  conditorio  dioecesis,  cuius  ultime  gubernationem 
gesserint. 

[12]  NOTAE 

1 Una  cum  novissimo  Orientalium  Codice  (cf.  de  Clericis , can.  417 
§ 2)  simplicior  redditur  verborum  usus  in  hac  materia  quatenus,  sepositis 
distinctionibus  in  iure  latino  receptis  inter  « sedi  datum  » et  « personae 
datum  »,  inter  « cum  iure  successionis  datum  » et  « sine  iure  successionis 
datum  »,  Coadiutor  sic  et  simpliciter  proponitur  vocandus  ille  qui  cum 
iure  successionis  constituitur,  Auxiliaris  vero  qui  sine  iure  successionis. 
Uterque  datur  « Episcopo  »:  ille  potissimum,  at  non  exclusive,  intuitu 
personae,  quando  scilicet  Episcopus  sit  infirmitate  vel  aetate  gravatus  neque 
renuntiationi  sit  locus;  hic  vero  potissimum,  at  non  exclusive,  intuitu 
sedis,  quando  nempe  dioecesis  sit  nimis  magna  neque  dividi  aut  dismem- 
brari  queat.  Unde,  etiam  novis  simplicioribus  adhibitis  vocabulis,  plena 
servatur  agendi  libertas  Apostolicae  Sedis,  aut  competentis  auctoritatis 
pro  Orientalibus,  quippe  cui  integra  maneat  copia  ampliandi,  iuxta  con- 
cretas necessitates,  Coadiutoris  et  Auxiliaris  facultates  (cf.  nn.  8 § 2 
et  12  § 2),  necnon  dandi  Episcopo  infirmo  aut  senescenti  Coadiutorem  vel 
Auxiliarem,  et  Episcopo  magnae  sedis  Auxiliarem  seu  Auxiliares  vel  Coa- 
diutorem, immo  simul  et  Auxiliarem  seu  Auxiliares  et  Coadiutorem. 

Abrogatur  CIC  can.  350  §§  2-3. 

2 Abrogantur  CIC  can.  351  §§  1-2  et  CICO,  de  Clericis , can.  418 
§ 1 n.  2 et  § 2. 

3 De  hac  re  nihil  habetur  neque  in  CIC  neque  in  CICO. 

4 Hanc  nacti  occasionem  votum  promunt  Patres  ut  in  recognoscendis 
CIC  et  CICO  ita  figura  iuridica  vicarii  generalis,  seu  syncelli,  reformetur 
ut,  praeter  ipsum,  aut  etiam  loco  ipsius,  Episcopus  valeat  unum  pluresve 
vicarios  (quos,  claritatis  gratia,  « vicarios  episcopales  » vocandos  propo- 
nunt) constituere  quibus,  vi  officii,  sit  iurisdictio  ordinaria  in  determinata 
tantum  dioecesis  parte,  vel  in  determinato  tantum  negotiorum  genere. 

5 Cf.  CIC  can.  369. 

6 De  hac  re  nihil  habetur  neque  in  CIC  neque  in  CICO. 

7 Hic  melius  definiuntur  quae  habentur  in  CIC  can.  351  §§  3-4  et 
CICO,  l.  c.,  can.  418  §§  3-4. 

8 Nihil  habetur  de  hac  re  neque  in  CIC  neque  in  CICO,  plura  tamen 
apud  probatos  Auctores. 

9 Nihil  habetur  de  hac  re  neque  in  CIC  neque  in  CICO. 

10  Abrogantur  CIC  can.  355  §§  2-3  et  CICO,  /.  c.,  can.  421  § 2. 

11  Schema  Decreti  haec  duo  vitare  contendit:  1)  ne  Auxiliaris,  qui 
intuitu  sedis  potissimum  constituitur,  scilicet  ob  permanentes  dioecesis 
necessitates,  quavis  potestate  sede  vacante  expolietur,  cum  damno  ipsius 
dioecesis  et  non  sine  detrimento  honoris  characteri  episcopali  debiti;  2)  ne 
Capitulum  Cathedrale  maximarum  dioecesium,  in  quibus  semper  Auxilia- 
ris invenitur,  iure  eligendi  Vicarium  Capitularem  practice  in  perpetuum 
privetur.  Non  desunt  tamen  Patres  qui  censeant  Auxiliarem,  ratione  digni- 
tatis characteri  episcopali  inhaerentis,  non  solum  sede  plena  ipso  iure 
vicarium  generalem  constituendum  fore,  sed  etiam  ipso  iure  Administrato- 
rem Apostolicum  sede  vacante. 

12  Aetas  ingravescens  generatim  censenda  videtur  post  septuagesi- 
mum quintum  expletum  annum. 

13  De  hac  difficili  quaestione,  de  qua  nihil  habetur  neque  in  CIC  neque 
in  CICO,  silendum  non  est  visum,  non  tantum  quod  de  ea  exspectatio 
quaedam  est  inter  laicos  et  clericos,  sed  quia  revera  ad  rectum  dioecesium 
regimen  spectat.  Nihil  tamen  rigidi  aut  « burocratici  »,  ut  dicunt,  per 
Schema  Decreti  proponitur;  nihil  quod  Episcoporum  dignitatem  et  pater- 
nam indolem  dedeceat;  nihil  denique  quod  a suavi  usitata  agendi  ratione 
Apostolicae  Sedis  dissentiat. 

14  Inter  alia  haec  privilegia  concedi  poterunt: 

a)  induendi  cappam  magnam; 

b)  gestandi  mozetam  supra  mantelletum; 

c ) pontificalia  cum  throno  et  baldachino  peragendi  in  omnibus  ec- 
clesiis, sed  de  consensu  Ordinarii  si  ecclesia  sit  cathedralis; 

d)  benedicendi  populo. 


Caput  III 

DE  NATIONALI  EPISCOPORUM  COETU 
SEU  CONFERENTIA  1 

17.  [ Prooemium ].  Quamvis  unusquisque  Episcopus,  sub  Ro- 
mani Pontificis  auctoritate,  sit  proprius,  ordinarius  atque  im- 
mediatus pastor  in  dioecesi  sibi  commissa,  summopere  tamen  ex- 
pedit ut  omnes  eiusdem  Nationis  Episcopi  in  unum  Coetum  seu 
Conferentiam  confluant  statisque  temporibus  simul  conveniant 
ad  rem  catholicam  in  universo  suo  territorio,  collatis  consiliis, 
fructuosius  et  efficacius  promovendam  atque  ordinandam.2 

[14]  Hac  enim  inter  Episcopos  eiusdem  Nationis  communicatione 
apud  omnes  constat  quantum  in  assequenda  experientia  inque 

10  usu  rerum  alius  alium  perficiat,  maior  reddatur  regiminis  dioe- 
cesium similitudo,  et  inde  christifidelium  admiratio  vitetur  ex 
diversa,  atque  etiam  interdum  contraria,  Episcoporum  agendi 
ratione  oritur  a;  quantum  praeterea  ecclesiastica  disciplina  robo- 
retur, catholica  res  provehatur,  ipsaque  Episcoporum  auctoritas 
15  apud  civilia  Gubernia  vel  acatholicos  viros  augeatur.3 

Quapropter  Sacrosancta  Synodus  harum  Episcoporum  Con- 
ferendarum summa  saltem  iuridica  lineamenta  communiter  in 
hunc,  qui  sequitur,  modum  definienda  statuit. 

I - DE  CONFERENTIAE  CONSTITUTIONE 

18.  [ Conferentiae  constitutio  et  statuta ].  § 1.  Praeter  Conci- 
20  lia  plenaria,  quae  opportuno  tempore  legitime  celebrari  possunt,4 
et  Concilia  provincialia,  decimo  saltem  quoque  anno  ad  normam 
iuris  celebranda,5  stabiliter  in  unaquaque  Natione  constituatur 
et  ab  Apostolica  Sede  recognoscatur  Nationalis  Episcoporum 
Conferentia. 

25  § 2.  Unaquaeque  Nationalis  Episcoporum  Conferentia  pe- 

culiaribus regi  debet  statutis,  ab  ipsa  Conferentia  conficiendis  et 
ab  Apostolica  Sede  probandis. 

§ 3.  Ubi  peculiaria  adiuncta  id  postulent,  poterunt  Episcopi 

[15]  plurium  Nationum,  Apostolica  Sede  probante,  praeter  nationales 
Conferendas  aut  etiam  earum  loco,  unam  internationalem  Con- 
ferendam constituere,  cuius  statuta,  quantum  fieri  poterit,  huius 
Decreti  normis  aptari  debebunt.6 

II  - DE  CONFERENTIAE  MODERAMINE 

5 19.  [De  iis  quibus  Conferentiae  inter  esse  competit  ] . § 1 . Om- 

nes Ordinarii  locorum  cuiuscumque  ritus,  vicariis  generalibus 
exceptis,  necnon  et  Episcopi  Coadiutores  de  iure  et  cum  suffragio 
deliberativo  ad  Nationalem  Episcoporum  Conferentiam  pertinent. 

§ 2.  Ex  peculiaribus  statutis  etiam  Episcopi  mere  titula- 
io  res,  in  Natione  degentes,  possunt  in  Nationalem  Episcoporum 
Conferentiam  cooptari,  in  eoque  suffragio  deliberativo  aut  con- 
sultivo  tantum  frui. 

§ 3.  Licet  omnibus  et  singulis  Praesulibus,  de  quibus  in 
§ 1,  ius  sit  ut  Conferendae  Nationali  personaliter,  et  quidem 
cum  voto  deliberativo,  intersint,  tamen  si  ob  nimium  eorum 
numerum  vel  aliam  gravem  causam,  ab  Apostolica  Sede  recogno- 
scendam, impossibile  vel  etiam  difficilius  sit  ut  iidem  omnes  et 
singuli  revera  Conferentiae  participent,  in  peculiaribus  Statutis 
decernatur  quid  agendum  sit  eum  in  finem  ut  mens  et  vota 
omnium  Praesulum  innotescant. 

20.  [ Consilium  et  Commissiones  constituendae ].  E gremio 
uniuscuiusque  Conferentiae  constituantur: 

§ 1.  Consilium  permanens,  ex  aliquibus  Praesulibus  con- 
stans, quod  ipsam  Conferendam  repraesentet  in  omnibus  causis 
et  negotiis  eidem  concreditis; 

§ 2.  Commissiones  Episcopales,  quae  peculiaribus  negotiis 
praeficiantur  et  res  in  Conventu  plenario  tractandas  parent.  In 
has  Commissiones  cooptari  poterit  quilibet  Episcopus  sive  resi- 
dentialis  sive  titularis. 

21.  [ Secretariatus  generalis].  Constituatur  insuper  Secreta- 
riatus  generalis  in  servitium  Conferentiae  Episcoporum. 


III  - DE  CONFERENTIAE  DECISIONIBUS 

22.  [Principium  generale].  Firmo  praescripto  n.  24,  deci- 
siones prolatae  ab  Episcopis,  in  Conferentia  Nationali  legitime 
coadunatis,  debita  reverentia  ab  unoquoque  Episcopo  accipiantur 
et  ad  effectum  deducantur,  ut  unitas  foveatur  et  bonum  com- 
mune in  universa  Natione  promoveatur.7 

23.  [De  Episcopo  contra  decisiones  agente].  Episcopus  in 
casu  aliquo  particulari  ob  graves  rationes  contra  decisiones  Con- 
ferentiae in  sua  dioecesi  agere  intendens,  antea  scripto  certiorem 
faciat  Conferendam  per  ipsius  Praesidem  de  suis  agendi  ratio- 
nibus. 

24.  [Quandonam  decisiones  etiam  iuridice  obligent  singulos 
Episcopos].  § 1.  Decisiones  Nationalis  Episcoporum  Conferen- 
tiae, dummodo  legitime  et  per  duas  saltem  ex  tribus  partibus  suf- 
fragiorum prolatae  sint  necnon  ab  Apostolica  Sede  recognitae  fue- 

[16]  15  rint,  singulos  Episcopos  etiam  iuridice  obligant  in  his,  qui  se- 
quuntur, dumtaxat  casibus: 

a)  quando  agatur  de  peculiaribus  rebus  quae  sive  iure 
communi  sive  speciali  Apostolicae  Sedis  mandato  Nationali  Epi- 
scoporum Conferentiae  pertractandae  ac  resolvendae  commissae 

20  fuerint; 

b ) quando  agatur  de  declarationibus  maioris  momenti  pu- 
blice faciendis  nomine  Nationalis  Episcoporum  Conferentiae; 8 

c ) quando  agatur  de  rebus  cum  Gubernio  civili  tractan- 
dis, quae  totam  attingant  Nationem; 9 

25  d)  quando  gravitas  rei  exigat  communem  omnium  Epi- 

scoporum agendi  rationem  simulque  duae  saltem  ex  tribus  par- 
tibus Praesulum  cum  voto  deliberativo  adstantium  iudicent  deci- 
sionem ipsam  esse  vi  iuridica  pro  omnibus  communiendam. 

§ 2.  Contra  decisiones  de  quibus  supra  datur  recursus  ad 

30  Apostolicam  Sedem,  at  in  devolutivo  tantum. 


[17]  iv  _ DE  RELATIONIBUS  INTER  CONFERENTIAS  EPISCOPALES 

DIVERSARUM  NATIONUM 

25.  [Relationes  inter  Conferentias  Episcopales  diversarum 
Nationum].  Foveantur  relationes  inter  Conferentias  Episcopales 
diversarum  Nationum  ad  maius  bonum  tuendum.10 


NOTAE 

1 Institutum  Conferendarum  Nationalium  non  commemoratur  neque 
in  CIC  neque  in  CICO,  dum  e contra  commemorantur  Conventus  Episco- 
porum Provinciales  saltem  quinquennales  (CIC  can.  292)  et  Collationes 
Provinciales  annuales  (CICO,  de  Clericis , can.  351).  Pluries  tamen  Ro- 
mani Pontifices  Nationales  Episcoporum  Coetus  adprobaverunt  et  amplissi- 
mis verbis  laudaverunt,  eorum  annuam  celebrationem  commendantes. 

Verbi  gratia: 

Pius  IX,  Ep.  Maximae  quidem,  ad  Episcopos  Bavariae,  19  aug.  1864: 
Acta  Pii  IX,  pars  I,  v.  III,  p.  674. 

Leo  XIII,  Ep.  In  ipso  supremi,  ad  Episcopos  Austriae,  3 martii  1891: 
Acta  Leonis  XIII,  vol.  XI,  p.  35;  Ep.  Pastoralis  vigilantiae,  ad  Episcopos 
Lusitaniae,  25  iunii  1891:  ib.,  vol.  XI,  p.  207;  Ep.  Delectati  summopere, 
ad  Episcopos  Peruviae,  22  augusti  1902:  ib.,  vol.  XXII,  p.  177;  Ep.  Lit- 
teras a Vobis,  ad  Episcopos  Brasiliae,  2 iulii  1894:  ib.,  vol.  XIV,  p.  228; 

Ep.  Inter  graves,  ad  Episcopos  Peruviae,  1 maii  1894:  ib.,  vol.  XIV,  [17] 
p.  133,  etc. 

Pius  X,  Ep.  Sollicite  vehementer , ad  Episcopos  Lusitaniae,  5 maii 
1905:  Acta  Pii  X,  vol.  II,  p.  42;  Ep.  Magnopere  Nos,  ad  Episcopos  Peru- 
viae et  Americae  Latinae,  24  septembris  1905:  ib.,  vol.  II,  p.  172;  Ep.  Di- 
ligentia ipsa,  ad  Episcopos  Bavariae,  30  aprilis  1911:  A.A.S.,  3,  1911, 
p.  264  etc. 

Benedictus  XV,  Ep.  Communes  Litteras,  ad  Episcopos  Foederatarum 
Americae  Septemtrionalis  Civitatum,  10  apr.  1919:  A.A.S.,  11, 1919, p.  171. 

Pius  XI,  Ep.  Communes  accepimus,  ad  Episcopos  Australiae,  12  fe- 
bruarii 1923:  A.A.S.,  15,  1923,  p.  108;  Ep.  Perlibenti,  ad  Episcopos  Lusi- 
taniae, 14  maii  1923:  A.A.S.,  15,  1923,  p.  339;  et  passim  in  Epistulis  ad 
Episcopos  diversarum  nationum  in  unum  convenientes  missis. 

Index  Conferentiarum  Episcoporum,  quae  novissimis  hisce  annis  con- 
stitutae sunt,  exstat  in  Annuario  Pontificio  1963,  pp.  796-801. 

2 In  quibusdam  Romanorum  Pontificum  documentis  enumerantur  spe- 
ciminis causa,  quaestiones  et  negotia  quae  in  Episcoporum  Conferendis 
pertractentur.  Verbi  gratia: 

In  Instructione  Quo  constet  firmius : De  conventibus  Sacrorum  Anti- 
stitum in  Ditionibus  Austriaci  Imperii,  22  iulii  1898,  haec  leguntur:  « Res 
ad  deliberandum  hae  maxime  congressuris  proponantur:  — christiana  po- 
puli eruditio,  atque  institutio  iuventutis;  — fidelium  gregis  suis  pastoribus  [18] 
coniunctio  arctior  et  adhaesio;  — Seminariorum  cultus  et  incrementa;  — ca- 
tholicae studiorum  universitatis  erectio;  — catechismus  ab  episcopis  nove 
conficiendus  et  coniunctim  edendus  (Breve  Pii  Pp.  IX,  5 octobris  1855); 

— Ecclesiae  iurium  et  bonorum  tuitio;  — Summi  Pontificis  strenua  aucto- 
ritatis et  libertatis  vindicatio;  — ephemeridum  aliarumque  vulgatarum 
curatio  scriptionum;  — matrimonii  christiani  religio  et  sanctitudo;  — mo- 
nialium  et  cleri  utriusque  disciplina  provehenda;  — laicorum  sodalitia  ad 
pietatem  et  caritatem  fovenda  utiliora;  — inviolata  festorum  custodia; 

— romanae  liturgiae  urgenda  aequalitas;  — lustrationis  dioecesanae,  syno- 
dorumque, iuxta  Tridentinas  leges,  instauratio;  — conditionis  opificum, 
agricolarum,  emigrantium  sollicitudo;  — socialis,  quam  nominant,  et  po- 
pularis causae  studium;  — militum  cultura  religiosa;  — petriana  stipes; 

— sacris  item  missionibus,  servitudinis  extintioni,  conferenda  subsidia; 

— communia  scripta  vel  acta,  ad  utilitates  rei  cum  sacrae  tum  civilis,  una- 
nimi pastorum  consilio  edenda;  — alia  demum  id  generis  negotia,  quibus 
rite  expediendis,  non  modo  proficuam,  verum  etiam  necessariam  esse  agen- 
di et  sentiendi  concordiam  omnino  compertum  est  omnibus  » ( Acta  Leo- 
nis XIII,  vol.  XVIII,  p.  98). 

3 Cf.  Pius  XII,  Allocutio  ad  Em.mos  Patres  Cardinales  atque  Exc.mos 
Sacrorum  Antistites,  2 novembris  1954:  A.A.S.,  46,  1954,  p.  675. 

4 In  Codice  I.  C.  nunc  vigente  nec  obligatio  statuitur  nec  tempus 
praefinitur  celebrationis  Concilii  plenarii,  quae  solummodo  fieri  posse  dici- 
tur « petita  venia  a Romano  Pontifice,  qui  suum  Legatum  designat  ad 
Concilium  convocandum  eique  praesidendum  » (can.  281). 

In  Ecclesia  Orientali  Concilium  plenarium  non  celebratur,  sed  in 
CICO,  de  Personis,  can.  340  § 3 decernitur:  « Episcopi  ceterique  Hierar- 

chae  plurium  rituum  in  Synodum  convenire  possunt,  obtenta  licentia  a 
Romano  Pontifice  qui  locum  celebrationis  Synodi  determinat,  et  suum  Le- 
gatum designat  ad  Synodum  convocandum  eique  praesidendum  ». 

5 Ob  evidentem  utilitatem  hic  innovantur  CIC  can.  283  et  CICO, 
de  Clericis , can.  344,  qui  Concilia  huiusmodi  requirunt  vigesimo  saltem 
quoque  anno. 

6 Id  iam  habetur  in  actu  apud  quasdam  Nationes.  Exemplum  prioris 
speciei  est  CEDAC,  scilicet  Conferentia  Episcopalis  Americae  Centralis 
et  Panamae;  alterius  vero  speciei  est  Conferentia  Scandinaviae. 

Quin  immo  nihil  prohibet  quominus,  in  peculiaribus  adiunctis  (v.  gr. 
ob  nimiam  extensionem  alicuius  Nationis,  vel  ob  notabilem  condicionum 
diversitatem  inter  partes  territoriales  unius  eiusdemque  Nationis)  constitui 
possint,  Apostolica  Sede  adprobante,  plures  Episcopales  Conferentiae  in 
eadem  Natione,  quae  eodem  iure  regantur  ac  Conferentiae  Nationales. 

7 Unusquisque  Episcopus,  pro  sua  prudentia  et  discretione,  normas 
seu  decisiones,  de  quibus  in  n.  22,  in  Conferentia  Nationali  Episcoporum 
latas,  vi  iuridica  in  propria  dioecesi  fulcire  potest. 

8 Tales  plerumque  considerari  possunt  declarationes  quae  publicam 
opinionem  valde  commovere  valeant  fideliumve  admirationem  gignere, 
aut  quae  nimium  a recepta  communi  agendi  vel  sentiendi  ratione  discre- 
pent, aut  quae  cum  declarationibus  de  eadem  materia  a finitimis  Episcopo- 
rum Conferendis  forte  latis  pugnent,  et  his  similia.  Ceterum  in  particula- 
ribus statutis  casus  concreti  harum  decisionum  poterunt  praevideri,  iuxta 
peculiaria  adiuncta  uniuscuiusque  Nationis. 

9 Ex.  gr.  talia  sunt  negotia  de  re  scholari,  administrativa,  de  morali 
usu  iurium  civilium,  et  his  similia. 

10  Relationes  inter  Conferendas  Episcopales  diversarum  Nationum 
opportunis  et  congruentibus  mediis  haberi  poterunt  per  earumdem  Confe- 
rendarum Secretariatus  et  inter  alia  haec  praesertim  spectare  poterunt: 

a)  communicare  praecipuas  agendi  rationes  praesertim  in  re  et  ac- 
tione pastorali; 

b ) transmittere  scripta  vel  folia,  quae  decisiones  Conferentiae  re- 
ferant vel  acta  seu  documenta,  quae  ab  Episcopis  communi  consilio  edantur; 

c)  significare  varia  apostolatus  incepta,  a Conferentia  Episcopali 
proposita  vel  commendata  quaeque  utilia  esse  possint  in  casibus  similibus; 

d)  proponere  graviores  quaestiones,  quae  hodiernis  temporibus  et 
in  particularibus  adiunctis  maximi  momenti  esse  videantur; 

e)  indicare  pericula  vel  errores  in  propria  Natione  serpentia,  quae 
in  alios  etiam  populos  irrepere  possint,  ita  ut  apta  et  opportuna  media 
adhibeantur  ad  illa  praecavenda  vel  auferenda  vel  coarctanda,  et  his  si- 
milia. 

Caput  IV  [20] 

DE  DIOECESIUM 

AC  PROVINCIARUM  ECCLESIASTICARUM 
CONGRUENTI  CIRCUMSCRIPTIONE 

26.  [ Prooemium ].  Quo  melius  cleri  populique  christiani 
bono  et  ipsi  recto  dioecesium  regimini  prospiciatur,  apta  et  con- 
gruens curanda  est  dioecesium  circumscriptio.  Quare  cavendum 
est  ne,  ob  nimiam  territorii  amplitudinem  vel  nimium  incolarum 
numerum,  Episcopi  impares  sint  personaliter,  uti  opus  est,  sin-  5 
gulos  sacerdotes  singulasque  paroecias  eorumque  rectores  sae- 
pius visitare  et  bene  cognoscere  ac  moderari;  at  pariter  etiam 
cavendum  est  ne,  ob  nimiam  territorii  parvitatem  ac  propterea 

ob  consequentem  sacerdotum  paucitatem  opumve  penuriam, 
Episcopi  impares  sint  congruenter  consulere  innumeris  sui  gre-  io 
gis  difficultatibus  et  habere  sustentareque  omnia  officia  et  insti- 
tuta, quae  ad  rectum  regimen  necessaria  usu  comprobantur. 

Item  apostolatus  hodierni  necessitates  aptam  provinciarum 
ecclesiasticarum  circumscriptionem  expostulant,  ita  ut  relationes 
inter  Episcopos  Suffraganeos  et  Metropolitas  et  cum  Auctoritate  15 
civitatum  faciliores  reddantur  et  apostolatus  quaestiones  aptiori 
modo  pertractari  atque  resolvi  possint  ad  animarum  necessita- 
tibus efficacius  consulendum. 

In  hisce  demum  negotiis  peragendis  spectare  oportet  non  so- 
lum ad  sacerdotum  incolarumque  numerum  et  locorum  distan-  20 
tiam,  verum  etiam  ad  rituum  et  stirpis  diversitatem,  ad  com- 
munitatis dioecesanae  seu  provincialis  spiritualem  cohaerentiam, 
ad  peculiaria  adiuncta  geographica,  socialia,  oeconomica,  ad  hi- 
storicas traditiones,  ad  civiles  quoque  circumscriptiones  atque  ad 
pacta  forte  inita  inter  Apostolicam  Sedem  et  Status.  Itaque  Sa-  25 
crosancta  Synodus  haec,  quae  sequuntur,  decernit  et  statuit. 

27.  [ Principium  generale].  § 1.  Dioeceses,  quae  ratione  ter- 
ritorii vel  incolarum  numeri  sint  nimis  magnae,  omnibus  adiunc- 
tis  accurate  perpensis,  dividantur  aut  dismembrentur  aut  novo 
ordine  disponantur;  quae  vero  sint  nimis  parvae,  alii  dioecesi  30 
uniantur  aut  supprimantur,  vel  ex  pluribus  parvis  nova  dioecesis 
constituatur.1 

[21]  § 2.  Provinciarum  ecclesiasticarum  circumscriptiones,  ubi 

utilitas  id  suadet,  opportune  recognoscantur;  provinciae  vero  in 
regiones  ecclesiasticas  componantur.2 

§ 3.  Dioeceses  immediate  Apostolicae  Sedi  subiectae,  quae 
5 neque  supprimantur  neque  alii  uniantur  ad  normam  § 1,  illi 
Provinciae  Ecclesiasticae  sunt  aggregandae,  quae  vicinior  seu  op- 
portunior sit,  et  iuri  metropolitico  Archiepiscopi  sunt  subiicien- 
dae  ad  normam  iuris  communis. 

28.  [ Unio  dioecesium ].  § 1.  Si  duae  aut  plures  dioeceses 
io  uniantur  unione  exstinctiva  et  ex  eis  constituatur  unica  nova  dioe- 
cesis, una  tantum  sit  Curia  episcopalis,  una  cathedralis  eccle- 
sia unumque  cathedrale  capitulum. 

§ 2.  Si  unio  sit  aeque  principalis,  item  una  sit  Curia  et 
sedes  episcopalis,  nisi  Apostolica  Sedes  vel,  pro  Orientalibus, 
15  competens  auctoritas  aliter  decreverit. 

29.  [Fines  dioecesium ].  Si,  omnibus  circumstantiis  diligen- 
ter consideratis,  opportunum  videatur  fines  dioecesium  mutare, 
talis  mutatio  ita  fiat  ut  uniuscuiusque  dioecesis  territorium  con- 
tinuum pateat,  nec  amplius  intra  territorium  unius  dioecesis 

20  exsistant  loca  vel  paroeciae,  quae  ad  aliam  pertineant  dioecesim. 

30.  [Sedis  episcopalis  locus].  Sedes  episcopalis  seu  resi- 
dentia habitualis  Episcopi  eiusque  Curia,  quantum  fieri  potest, 
in  loco  aptiore  et  commodiore  sit,  quo  facilior  cieto  et  fidelibus 
pateat  accessus. 

25  31.  [ Dioeceses  personales  ratione  ritus].  Curandum  est  ut 

dioeceses  personales  pro  diversitate  rituum  erigantur  ubi  plures 
sint  fideles  diversi  ritus,  quibus  sufficienter  consulere  possibile 
non  sit  per  sacerdotem  aut  paroeciam  eiusdem  ritus. 

32.  [Commissio  de  dioecesium  ac  provinciarum  ecclesiasti- 
30  carum  mutationibus].  In  unaquaque  Natione,  probante  Aposto- 
lica Sede,  peculiaris  ac  permanens  commissio  Episcoporum  con- 
stitui potest,  quae,  auditis  Episcopis  quorum  interest,  videat 
si  et  quaenam  immutationes  circa  dioeceses  ac  provincias  ecclesia- 
sticas sint  inducendae,  easque  Apostolicae  Sedis  iudicio  subiiciat, 
35  salvis  iuribus  Ecclesiae  Orientalis. 

NOTAE  t22] 

1 In  regimine  Ecclesiae  aniversalis  recta  et  bene  ordinata  Dioecesium 
gubernatio  maximum  habet  momentum  in  bonum  cleri  populique  christiani. 

Dioecesis  enim,  cum  sit  pars  Ecclesiae,  quae  a Christo  Iesu  proprii 
uniuscuiusque  Episcopi  voce  potestateque  regitur  (Pius  XII,  Litt.  Encycl. 

Mystici  Corporis,  29  iunii  1943:  A.A.S.,  35,  1943,  p.  211  sq.),  in  qua 
proinde  tamquam  in  unitate  vitae  et  regiminis  aedificatur  Corpus  Christi, 
tales  condiciones,  imprimis  quoad  ambitum  et  numerum  fidelium,  habeat 
necesse  est  ut  finis  proprius,  i.  e.  salus  animarum  et  bonum  Ecclesiae,  quam 
perfecte  assequi  possit. 

Attamen  talis  finis  convenienter  obtineri  non  potest  in  dioecesi  in  qua: 

— vel  propter  exiguum  fidelium  et  sacerdotum  numerum,  institu- 
tiones et  opera  quae  pro  fructuosa  vita  et  activitate  necessaria  sunt  (ut  v.  g. 
Seminarium  proprium,  Officia  Curiae  Dioecesanae,  moderatio  consociatio- 
num actionis  catholicae  et  apostolatus  laicorum  etc.)  necnon  opes  sufficien- 
tes sacerdotum  et  rerum  oeconomicarum  haberi  nequeunt; 

— vel  propter  nimium  territorii  ambitum  aut  nimium  fidelium  et 
sacerdotum  numerum,  personalis  subditorum  cognitio  ex  parte  Episcopi 
eiusdemque  praesentia  et  actio  in  variis  partibus  et  campis  regiminis  dioe- 
cesis impossibilis  redditur  ita  ut  unitas  et  efficacia  totius  apostolatus 
detrimentum  patiatur. 

Quapropter  opportunum  et  necessarium  apparet  ut  ad  congruentem 
dioecesium  circumscriptionem  deveniatur:  quod  multorum  Episcoporum 
magnopere  est  in  votis. 

Necessitas  autem  novae  circumscriptionis  dioecesium  non  ubique  eo- 
dem modo  persentitur,  sed  praesertim  in  nonnullis  exoptatur  regionibus 
antiquae  professionis  catholicae,  quae  iuri  communi  sunt  subiectae. 

In  primis  unicum  criterium  quoad  circumscriptionem  nec  habetur  nec 
haberi  potest;  siquidem  accurate  perpendendae  sunt  omnes  circumstantiae 
sive  temporum  sive  locorum  sive  personarum.  Sunt  enim  regiones  in  quibus 
Ecclesia  iam  antiquitus  fundata  est,  quae  gaudent  civilizatione  moderna, 
cum  viis  et  mediis  communicationum  quam  multis;  sunt  regiones  etiam  in 
quibus  fides  propaganda  est  et  Ecclesia  fundanda,  ubi  catholici  in  praesens 
perpauci  sunt;  sunt  regiones  in  quibus  plures  exstant  ritus,  praesertim  in 
Oriente,  ubi  plerumque  iurisdictio  personalis  est;  sunt  denique  magnae 
urbes,  praesertim  quae  caput  sunt  Nationum,  quarum  territorium  divi- 
dere vel  dismembrare  ut  novae  constituantur  dioeceses  inopportunum, 
immo  noxium  esse  posset. 

Salus  autem  animarum  ultro  postulare  videtur  ut  huiusmodi  immuta- 
tiones fiant  caute  et  prudenter  ne  inde  suscitetur  in  clero  et  populo  pertur- 
batio vel  seditio  contra  ecclesiasticas  auctoritates.  Difficultates  enim  innu- 
merae, tum  geographicae,  tum  demographicae,  tum  sociales,  civiles  et  poli- 
ticae, tum  praesertim  historicae  oriri  poterunt  in  quibusdam  nationibus 
catholicis,  ubi  multae  inveniuntur  dioeceses  ob  historicas  vel  politicas  cau- 
sas olim  erectae,  nunc  autem  supprimendae  vel  alii  dioecesi  uniendae.  Hisce 
de  causis  necessarium  esse  videtur  ut  generales  normae  ab  ipsa  Oecume- 

[23]  nica  Synodo  statuantur,  quo  securior  apparetur  via  ad  optatam  meliorem 
dioecesium  circumscriptionem  peragendam.  Etenim  si  Concilium  Oecume- 
nicum  peculiare  decretum  ediderit,  plenior  profecto  erit  Praesulum,  quo- 
rum interest,  collaboratio  cum  Apostolica  Sede  et  promptior  cleri  populique 
christiani  adhaesio  et  oboedientia. 

Principia  igitur  quae  in  hoc  capite  traduntur  sunt  omnino  generalia 
eorumque  praecipua  Sacrae  ipsae  Romanae  Congregationes  plerumque  con- 
siderare solent,  quando  huiusmodi  negotia  pertractant.  Sunt  etiam  nova, 
quia  hic  primum  proponuntur  in  iure:  in  disciplina  enim  vigenti  non  ha- 
betur nisi  indicatio  auctoritatis  competentis  pro  hisce  negotiis  peragendis 
(cf.  CIC  can.  215  § 1 et  CICO,  de  Clericis , cann.  248  § 1 n.  1 et  328). 

2 Nomine  « regionis  ecclesiasticae  » hic  venit  unio  plurium  provincia- 
rum ecclesiasticarum,  eum  in  finem  ut  efficacius  necessitatibus  apostolatus 
prospiciatur.  Haec  territorialis  circumscriptio  explicite  non  commemora- 
tur neque  in  CIC  can.  215  § 1 neque  in  CICO,  de  Clericis,  can.  159,  sed 
insinuatur  sive  in  CIC  can.  281  ratione  celebrationis  Conciliorum  plenario- 
rum (unde  alicubi  « regiones  conciliares  vocantur),  sive  in  CICO,  de 
Clericis,  can.  340  § 4,  ratione  celebrationis  Synodi  inter  Episcopos  et 
Hierarchas  plurium  provinciarum  Patriarchae  vel  Archiepiscopo  non  subiec- 
tarum.  Nullum  tamen  dubium  quod  canonica  erectio  et  circumscriptio 
« regionum  ecclesiasticarum  » uni  supremae  ecclesiasticae  potestati,  de  qua 
in  CIC  can.  215  § 1 et  CICO,  /.  c.,  can.  159,  competat. 

[24]  Caput  V 

DE  PAROECIARUM  ERECTIONE  DEQUE  EARUMDEM 
CONGRUENTI  CIRCUMSCRIPTIONE 1 

33.  [Prooemium].  Cum  sit  paroecia  dioecesis  pars  ac  vi- 
vens veluti  membrum,2  dioecesis  veluti  cardo,  circa  quem  omnis 
pastoralis  navitas,  in  eius  finibus  praestanda,  vertitur,  instimu- 
latur atque  ordinatur,3  efficacior  et  fructuosior  esse  poterit  dioe- 
5 cesana  gubernatio  si  iure  communi  ampliores  habuerint  Epi- 
scopi facultates  quoad  paroeciarum  erectionem  et  earumdem 
congruentem  circumscriptionem.  Nostris  enim  temporibus  vi- 
dere est  quam  saepe  parvi  pagi,  progressu  oeconomico  et  so- 
ciali invalescente,  in  magnas  excreverint  urbes,  quam  saepe 
io  circum  veteres  urbes  perampla  coaluerint  suburbia,  quibus  pro- 
fecto minime  sufficere  possunt  paroeciae  antea  constitutae;  quot 
e contra  paroeciae  rurales  aut  montanae  imminutae  vel  fere 
desertae,  ob  fidelium  migrationes,  evaserint,  in  quibus  proinde, 
nisi  apte  inter  se  uniantur,  pastoralis  navitas  sufficienti  carere 
15  obiecto  videatur. 

Quibus  ut  rite  prospiciatur,  placet  Sacrosanctae  Synodo  de-  [24] 
cretum  quod  sequitur  edicere. 

34.  [ Principium  generale].  § 1.  Ut  cura  animarum  rite  ac 
fructuose  exerceri  possit  et  parochus  suas  oves  cognoscere  valeat, 
omnino  enitendum  est  ut  paroeciae,  nimium  fidelium  numerum  20 
aut  territorium  nimis  extensum  habentes,  apte  pro  diversis  ad- 
iunctis  dividantur  aut  dismembrentur. 

§ 2.  Paroeciae  nimis  parvae  possunt,  bono  communi  dioe- 
cesis id  suadente,  in  unam  redigi. 

35.  [Qua  auctoritate  id  fiat].  Episcopus  valet  auctoritate  25 

propria,  auditis  capitulo  catbedrali  et  iis,  quorum  intersit,  si 
qui  sint,  praesertim  rectoribus  ecclesiarum,  quaslibet  paroecias 
sive  ex  novo  erigere,  sive  iam  erectas  dividere  aut  dismembrare, 
inter  se  unire,  earumque  fines  mutare,  quoties  id  pro  animarum 
bono  necessarium  vel  utile  ipsi  videatur.4  30 

36.  [Paroeciae  personales].  Paroecias  personales  pro  fide-  [25] 
libus  diversi  sermonis  aut  ritus  aut  stirpis,  iis  in  locis  ubi 
iidem  plures  stabiliter  commorantur,  Episcopus  auctoritate  pro- 
pria, auditis  Capitulo  cathedrali  et  parochis  consultoribus,  erigere 
valet;  immo  erigere  studeat  quoties  per  vicarium  cooperatorem  5 
vel  missionarium  apte  et  efficaciter  eorum  cura  pastoralis  exerceri 
nequeat.5 

37.  [Ecclesiae  religiosorum  pro  paroecialibus  fungentes].  Si 
forte  paroeciae  propriam  non  habeant  ecclesiam,  neque  aptus 

ac  decens  locus  pro  ecclesia  paroeciali  inter im  adhiberi  queat,  10 
Ordinarius  loci,  peculiari  conventione  ad  tempus  cum  Superiore 
maiore  legitime  inita,  statuere  potest  ut  parochi  ecclesiis  religio- 
sorum virorum,  etiam  exemptorum,  utantur  veluti  si  sint  eccle- 
siae paroeciales. 


NOTAE 

1 Fere  omnia  quae  in  hoc  capite  proponuntur  sunt  nova. 

2 Prima  Synodus  Romana,  1960,  art.  101  d). 

3 Prima  Synodus  Romana,  1960,  art.  100. 

4 Derogatur  CIC  cann.  1422,  1423  § 3,  1427  §§  1-2  quatenus  valde 
extenditur  causa  canonica  sufficiens  pro  paroeciarum  mutationibus  peragen- 
dis, neque  amplius  mutationes  ex  se  perpetuae  inducuntur,  neque  Aposto- 

[25]  licae  Sedi  amplius  reservantur.  Denique,  saltem  quoad  paroecias,  abrogatur 
CIC  can.  1428  § 2 de  irritatione  mutationum  paroecialium  ob  defectum 
causae  canonicae. 

5 Derogatur  CIC  can.  216  § 4 et  CICO,  de  Clericis,  can.  160  § 4, 
quatenus  ad  id  negotium  non  amplius  requiritur  interventus  Apostolicae 
Sedis. 

[27]  APPENDIX  PRIOR  * 

DE  RATIONIBUS  INTER  EPISCOPOS 
ET  SACRAS  ROMANAE  CURIAE  CONGREGATIONES 

I - DE  EPISCOPORUM  FACULTATIBUS 
ANIMADVERTENDA 

Indices,  qui  sequuntur,  digesti  sunt  iuxta  materiae  ordinem 
quem  CIC  et  CICO  praeseferunt.  In  his  conficiendis  ratio  habita 
est  in  primis  principii  fundamentalis  per  Decretum  statuti;  sed 
et  quaedam  criteria  practica,  generalia  quidem  at  non  minus  uti- 
5 lia,  prae  oculis  habita  sunt  eum  in  finem  ut  Episcopis  stabiliter 
et  ipso  iure  eae  praesertim  recognoscerentur  facultates,  quibus 
et  fructuosius  exercere  et  clarius  christifidelibus  ostendere  pos- 
sent sua  munera  veri  pastoris,  pontificis  ac  doctoris  fidei  in  dioe- 
cesi sibi  commissa.  Consentaneum  igitur  visum  est  ut  Episcopi 
io  per  se  consulere  valerent  casibus  in  quibus: 

a)  facultatem  vel  gratiam  vel  dispensationem  Apostolica 
Sedes  semper  et  faciliter  concedere  hucusque  consuevit; 

b)  ex  rei  natura  vel  ex  praxi  Apostolica  Sedes  Episcopi 
notitiam  et  commendationem  tamquam  exclusivum  aut  praeci- 
is puum  fundamentum  hucusque  habere  voluit  in  iudicio  ferendo 

de  merito  petitionis; 

c ) ex  rei  natura,  nullum  adesse  potest  periculum  abusus 
in  facultate  utenda; 

d)  locorum  temporumve  adiuncta,  prope  communia  ac 
20  stabilia,  necessario  fere  continuum  redderent  Episcoporum  re- 
cursum ad  Apostolicam  Sedem. 

* De  quaestionibus,  quae  in  hisce  Appendicibus  proponuntur,  nulla 
fiet  disceptatio  in  Congregationibus  Generalibus,  sed  unusquisque  Pater 
Conciliaris  libere  poterit  animadversiones  suas  scripto  facere  easque  tra- 
dere Secretario  Generali  Concilii. 

Appendices  autem,  iussu  ipsius  Sacrosancti  Concilii,  remittentur  una 
cum  omnibus  animadversionibus  a Patribus  prolatis  ad  Commissionem  de 
reformando  Codice  I.  C.  vel  ad  Sacra  Curiae  Romanae  Dicasteria,  quorum 
interest. 

Indices  profecto  non  sunt  habendi  tamquam  completi  et  [28] 
taxativi.  Integrae  igitur  manent  facultates  ex  aliis  huius  Concilii 
decretis  Episcopis  forte  recognitae.  Quinimmo  unumquodque 
Romanae  Curiae  Dicasterium,  prae  oculis  habitis  sive  principio 
fundamentali  sive,  quatenus  opus  sit,  criteriis  practicis  supra  5 
enuntiatis,  curabit  ut  ex  ambitu  suae  actualis  competentiae 
(cf.  CIC  cann.  242-264  et  CICO,  de  Clericis,  cann.  188-210) 
alias  opportunas  facultates  Episcopis  recognoscat  et  in  ius  com- 
mune transfundat. 

Paucae  eaeque  graviores  ex  facultatibus  hucusque  inter  10 
« Quinquennales  » et  « Decennales  » recensitis  poterunt  Nuntiis 
seu  Delegatis  Apostolicis  vel,  quatenus  expedire  videatur,  Epi- 
scopis ipsis  ad  tempus  recognosci. 

Sic  ad  effectum  deducetur  perutilis  illa  « decentralisatio  », 
quam  plurimi  Patres,  iam  inde  a Concilio  Oecumenico  Vaticano  I 15 
(cf.  Mansi,  t.  53,  p.  339),  exoptaverunt  quaeque,  nedum  bono 
communi  aut  ecclesiasticae  officiat  unitati,  eis  potius  favere  vale- 
bit simulque  Sacrarum  Congregationum  laboribus  magnum  le- 
vamen praestabit. 

A)  FACULTATES  STABILITER  ET  IPSO  IURE 
EPISCOPIS  RESIDENTIALIBUS  RECOGNOSCENDAE 

Inter  alias,  ipso  iure  Episcopi  residentiales,  stabiliter  habeant 
facultates  quae  sequuntur: 

I - Quoad  normas  generales 

1.  Prorogandi  ad  breve  aliquod  tempus  facultates,  indui-  20 
gentias,  indulta  et  dispensationes  ab  Apostolica  Sede  concessa, 
quae  expiraverint,  quin  tempestive  postulatio  pro  eorum  proro- 
gatione ad  Apostolicam  Sedem  missa  fuc  it,  facta  tamen  obliga- 
tione statim  recurrendi  ad  eamdem  Apc^olicam  Sedem  pro  gra- 
tia aut,  si  petitio  iam  facta  fuerit,  pro  responsione  obtinenda.  25 

Nihil  habetur  de  hac  re  neque  in  CIC  neque  in  CICO. 

2.  Facultates  et  privilegia,  quibus  in  bonum  fidelium  gau- 
dent Religiosi  in  dioecesi  domum  habentes,  competunt  etiam 
Ordinario  loci. 

Privilegia  particularia  ab  Apostolica  Sede  decursu  saeculorum  religio- 
sis Institutis  aliisque  aequiparatis  concessa,  eatenus  in  vigore  servanda 

[29]  sunt,  quatenus  bonum  spirituale  adhuc  promoveant.  Ideo,  intra  congruum 
temporis  spatium,  ab  Apostolica  Sede  determinandum,  ipsius  Apostolicae 
Sedis  iudicio  submittenda  erunt  (cf.  CIC,  can.  613,  et  CICO,  de  Religio- 
sis, can.  160). 

Opportunum  autem  videtur  ut  ea  privilegia  et  facultates,  quae  ad 
bonum  animarum  directe  ordinantur,  etiam  Ordinariis  participentur  seu 
attribuantur,  ne  Episcopi  videantur  minores  facultates  habere  quam  Reli- 
giosi in  eorum  dioecesi  degentes. 

II  - Quoad  obligationes  clericorum 

3.  Commutandi,  ob  visus  debilitatem  vel  ob  aliam  iustam 
causam,  eaque  perdurante,  obligationem  recitandi  divinum  offi- 
cium cum  quotidiana  recitatione  Rosarii  B.  Mariae  Virginis  vel 
aliarum  precum. 


Nihil  habetur  de  hac  re  neque  in  CIC  neque  in  CICO. 

5 4.  Reducendi,  iusta  de  causa,  ad  certas  dies  vel  ad  certas 

partes  servitium  chorale  capitulorum  sive  cathedralium  sive  col- 
legialium;  necnon  singulos  capitulares  addicendi,  perceptis  prae- 
bendae fructibus  dumtaxat  non  autem  distributionibus,  ad  varia 
sacri  ministerii  vel  magisterii  vel  apostolatus  opera. 


Facultas  reducendi  servitium  chorale  Capitulorum  hodie  reservatur 
Apostolicae  Sedi  vel  fundationis  legibus  (CIC  can.  413  § 1).  Facultas  addi- 
cendi capitulares  ad  opera  sacri  ministerii  vel  magisterii  vel  apostolatus 
notabiliter  amplificat  causas  legitimae  excusationis  a choro,  de  quibus  in 
CIC  can.  421.  De  his  rebus  autem  nihil  habetur  in  iure  orientali  quia 
Capitula,  ubi  vigent,  reguntur  iure  particulari:  CICO,  de  Clericis,  can.  465 
§ 3. 

III  - Quoad  religiosos 

io  5.  Libere  ingrediendi  et  permittendi,  iusta  et  gravi  de  causa, 
ingressum  in  clausuram  papalem  aut  ab  eadem  egressum. 


CIC  can.  598  et  CICO,  de  Religiosis,  can.  141  vetant  quominus  intra 
regularium  virorum  clausuram  ingrediantur  mulieres  cuiusvis  aetatis,  ge- 
neris aut  condicionis  sub  quovis  praetextu,  exceptis  uxoribus  eorum  qui 
supremum  actu  tenent  populorum  principatum,  cum  comitatu. 

Quoad  clausuram  regularium  mulierum,  hic  tribuuntur  Episcopis  quae 
CIC  cann.  600-601  et  CICO,  l.  c.,  can.  143  reservat  Apostolicae  Sedi; 
necnon  plures  alii  casus  permissioni  Episcoporum  relinquuntur. 

6.  Condonandi,  iusta  de  causa,  ex  toto  vel  ex  parte  dotem  [30] 
religiosarum,  etsi  agatur  de  religione  iuris  pontificii. 

Haec  condonatio  hodie  Apostolicae  Sedi  reservatur  vi  CIC  can.  547 
§ 4 et  CICO,  de  Religiosis,  can.  79  § 4. 

7.  Dispensandi,  ad  petitionem  Superioris  competentis,  su- 

per illegitimitate  natalium  pro  Religiosis  in  religionem  non  exem- 
ptam admittendis,  qui  sint  sacerdotio  destinati.  5 

Si,  ut  dicetur  infra  sub  n.  14,  Episcopus  poterit  de  iure  condendo 
dispensare  ab  omnibus  irregularitatibus  ex  defectu,  a fortiori  ei  erit  reco- 
gnoscenda facultas  dispensandi  super  illegitimitate  natalium  relate  ad  lici- 
tam admissionem  ad  novitiatum  (cf.  CIC  can.  542  n.  2°  et  CICO,  de  Reli- 
giosis, can.  74  § 2,  n.  5°).  Dicitur  « ad  petitionem  superioris  competentis  » 
quia  superior  aut  potest,  si  vult,  ab  Apostolica  Sede  dispensationem  impe- 
trare aut,  si  ex  constitutionibus  habeat,  iure  suo  uti.  In  religionibus  cleri- 
calibus exemptis  ordinarie  Superiores  Maiores  hanc  habent  facultatem  ex 
constitutionibus . 

8.  Confirmandi  etiam  ultra  tertium  triennium  confessarium 
ordinarium  religiosarum,  si  vel  ob  sacerdotum  ad  hoc  officium 
idoneorum  penuriam  provideri  nequeat,  vel  maior  religiosarum 
pars,  earum  quoque  quae  in  aliis  negotiis  ius  non  habent  ferendi 
suffragium,  in  eiusdem  confessarii  confirmationem,  per  secreta  io 
suffragia,  convenerit. 

De  iure  vigenti  (CIC  can.  526  et  CICO,  de  Religiosis,  can.  58)  fa- 
cultas Ordinarii  loci  in  hac  re  restringitur  usque  ad  tertium  triennium 
inclusive. 

9.  Permittendi  transitum  ab  una  ad  aliam  religionem  iuris 
dioecesani. 


Id  hodie  in  iure  latino  reservatur  Apostolicae  Sedi  (CIC  can.  632). 

In  iure  vero  orientali  id  Hierarchae  loci  conceditur,  cum  licentia  Hierar- 
chae  loci  ad  quem,  audito  Superiore  religionis  a qua,  et  consentiente  Supe- 
riore religionis  ad  quam  (CICO,  de  Religiosis,  can.  182  § 3). 

10.  Dimittendi  e dioecesi  sodales  religiosos,  urgente  gra- 
vissima causa,  si  Superior  religiosus  admonitus  non  providerit,  15 
re  iudicio  Apostolicae  Sedi  sine  mora  delata. 


Est  res  omnino  nova  in  iure,  minime  confundenda  cum  dimissione 
« a religione  »,  de  qua  in  CIC  cann.  646-672  et  CICO,  de  Religiosis, 
cann.  197-223. 

11.  Concedendi  religiosis  mulieribus  facultatem  corporalia, 
purificatoria  et  pallas  prima  quoque  ablutione  purificandi. 


De  iure  vigenti  (CIC  can.  1306  § 2)  laicis,  etiam  religiosis,  id  non 
conceditur  nisi  prius  illa  sacra  suppellex  abluta  fuerit  a clerico  in  maio- 
ribus ordinibus  constituto. 

IV  - Quoad  Sacramenta 

12.  Concedendi  certis  quibusdam  sacerdotibus,  parocho  ta- 
men quavis  de  causa  non  praesente,  facultatem  Confirmationis 
Sacramentum  administrandi  in  periculo  mortis,  servatis  normis 
ab  Apostolica  Sede  statutis  pro  sacerdote  Confirmationis  Sacra- 
mentum administrante. 


Hic  proponitur  ut  iure  communi  possint  Episcopi  facultatem  extraordi- 
nariam conferendi  Confirmationis  Sacramentum  extendere  ad  aliquos  alios 
sacerdotes,  ab  ipsis  determinandos,  praeter  eos  qui  taxative  indicantur  in 
decreto  S.  Congreg.  Sacram.  Spiritus  Sancti  munera , 14  sept.  1946  {A.A.S., 
38,  1946,  pp.  349-358).  Inter  hos  optant  Patres  ut  recenseantur  Cappel- 
lani  nosocomiorum,  brephotrophiorum,  carcerum  etc.  In  priore  redactione 
textus  legebatur  « parocho  impedito  aut  absente  »;  postea  vero  visum  est 
necessarium  hanc  clausulam  mitigari  et  melius  circumscribi  ne  ansa  prae- 
beretur scrupulis  et  anxietatibus  de  validitate  Sacramenti  ob  parochi  impe- 
dimentum vel  absentiam. 

13.  Dispensandi,  iusta  de  causa,  super  ordinandorum  de- 
fectu aetatis,  non  tamen  ultra  sex  menses. 


De  iure  vigenti  (CIC  can.  975)  etiam  ob  defectum  unius  diei  recurren- 
dum est  ad  Apostolicam  Sedem. 

14.  Dispensandi  ab  omnibus  irregularitatibus  ex  defectu, 
ab  irregularitate  ex  delicto  quae  conversis  ex  haeresi  vel  schi- 
smate incumbit,  necnon  ab  impedimento  quo  filii  acatholicorum 
adstringuntur  quamdiu  parentes  in  suo  errore  permaneant. 


Hodie  dispensatio  ab  omnibus  irregularitatibus  et  impedimentis  quoad 
sacros  Ordines  reservatur  Apostolicae  Sedi  vel,  pro  Orientalibus,  Patriar- 
chae (CICO,  de  Clericis , can.  265,  n.  1°).  Episcopus  latinus  potest  dispen- 
sare ab  irregularitatibus  omnibus  ex  delicto  occulto  provenientibus,  ea  ex- 
cepta de  qua  in  can.  985,  n.  4°  alia  ve  deducta  ad  forum  iudiciale  (CIC 
can.  990  § 1). 

15.  Conferendi  sacros  Ordines  etiam  extra  tempora,  die-  [32] 
bus  ferialibus  non  exceptis,  et  etiam  extra  ecclesiam  cathe- 
dralem. 

Nomine  « Sacrorum  Ordinum  »,  vi  CIC  can.  946,  hic  non  venit  con- 
secratio episcopalis.  De  iure  vigenti  requiritur  gravis  causa  ad  habendas 
sacras  ordinationes  extra  tempora,  sed  semper  die  dominico  aut  festo  de 
praecepto  (CIC  can.  1006  § 3);  iusta  vero  causa  ad  eas  extra  cathedralem 
ecclesiam  habendas  (CIC  can.  1009  § 2).  In  textu  amplior  proponitur  fa- 
cultas pro  Episcopis,  cum  id  multum  iuvet  ad  sacerdotales  vocationes  fo- 
vendas et  ad  populum  christianum  de  dignitate  sacerdotii  edocendum. 

16.  Dispensandi  ab  omnibus  impedimentis  matrimonialibus 

minoris  gradus.  5 

Exoptant  Patres  ut  tota  materia  de  impedimentis  matrimonialibus  pe- 
nitus recognoscatur,  et  nonnulla  impedimenta  abrogentur.  Interim  Episco- 
pis facultas  ordinaria  sit  dispensandi  saltem  ab  impedimentis  minoris 
gradus  (CIC  can.  1042  § 2). 

17.  Sanandi  in  radice  matrimonia  invalida  ex  impedimento 
disparitatis  cultus,  servatis  conditionibus  ab  Apostolica  Sede  de- 
terminandis, et  ex  defectu  formae. 

Ex  iure  condito,  in  ecclesia  latina  uni  Apostolicae  Sedi  reservatur  sa- 
natio in  radice  cuiusvis  generis  (CIC  can.  1141).  In  ecclesia  autem  orientali 
Patriarcha  facultatem  habet  sanandi  in  radice  ea  tantum  matrimonia  quae 
invalida  sint  ex  defectu  formae  vel  ex  impedimento  a quo  ipse  dispensare 
possit  (CICO,  de  Clericis,  can.  267). 

V - Quoad  Missae  celebrationem 

18.  Concedendi  facultatem  Missam  iterandi  propter  penu- 
riam sacerdotum,  iusta  de  causa,  diebus  etiam  ferialibus;  item  io 
facultatem  Missam  eodem  die  ter  litandi,  ubi  vera  necessitas 
adsit,  diebus  dominicis  et  festis  de  praecepto. 

Quoad  binationem  in  diebus  dominicis  et  festis  de  praecepto  nihil  in- 
novatur; quoad  vero  binationem  in  diebus  ferialibus  et  quoad  trinationem 
in  diebus  festis  de  praecepto,  derogatur  CIC  can.  806  § 3 statuenti  id  non 
esse  in  potestate  Ordinarii  loci. 

19.  Concedendi  sacerdotibus  oculorum  debilitate  laboran- 
tibus Missam  votivam  Deiparae  Virginis  aut  Missam  defuncto- 

[33] 

rum  celebrandi,  adhibita,  quoties  ea  indigeant,  sacerdotis  vel 
diaconi  adsistentia.  Concedendi  eamdem  facultatem  etiam  sa- 
cerdotibus omnino  caecis,  praescripta  semper  adsistentia  sacer- 
dotis vel  diaconi. 


Nihil  habetur  de  hac  re  neque  in  CIC  neque  in  CICO. 

5 20.  Concedendi  sacerdotibus  suis  sive  ad  actum  sive,  graviore 

tamen  de  causa,  habitualiter  privilegium  altaris  portatilis  addita 
facultate  celebrandi,  adbibitis  tamen  debitis  cautelis,  etiam  in 
mari  et  in  fluminibus. 


Privilegium  altaris  portatilis  ita  extenditur  ut,  derogato  CIC  can.  822 
§ 3,  secumferat  facultatem  celebrandi,  debitis  cautelis  adhibitis,  etiam  in 
mari  et  in  fluminibus.  Insuper  mutatur  CIC  can.  822  § 2 quatenus  hoc  pri- 
vilegium concedi  poterit  etiam  ab  Episcopis,  praeterquam  iure  vel  induito 
Apostolicae  Sedis. 

2 1 . Concedendi,  iusta  et  gravi  de  causa,  omnibus  sacerdotibus, 
io  induito  altaris  portatilis  fruentibus,  facultatem  substituendi,  lo- 
co altaris  portatilis  seu  petrae  sacrae,  antimensium  aut  aliquod 
linteum  ex  lino  vel  cannabe  confectum  et  ab  Episcopo  benedic- 
tum, in  quo  conditae  sint  Sanctorum  reliquiae  ab  eodem  Epi- 
scopo recognitae,  servatis  de  cetero  servandis  iuxta  rubricas, 
15  praesertim  quoad  tobaleas  et  corporalia. 


Nihil  habetur  de  hac  re  neque  in  CIC  neque  in  CICO. 

22.  Concedendi  sacerdotibus  infirmis  aut  aetate  provectis 
indultum  oratorii  privati  aut  domi  celebrandi  singulis  diebus, 
etiam  sollemnioribus  festis,  ad  normam  tamen  legum  liturgica- 
rum;  itemque  indultum  sedendi  dum  Missam  celebrant,  si  ob 
20  infirmitatem  aut  provectam  aetatem  stare  non  possint,  servatis 
de  iure  servandis. 


Ex  iure  vigenti  (CIC  can.  1195)  indultum  oratorii  domestici  reser- 
vatur Apostolicae  Sedi;  immo  nisi  aliud  in  eodem  induito  expresse  cavea- 
tur, in  oratorio  domestico  non  permittitur  celebratio  Missae  in  festis  sol- 
lemnioribus. Quam  tamen  permissionem  Ordinarius  concedere  potest  tan- 
tum per  modum  actus  et  dummodo  iustae  adsint  et  rationabiles  causae,  di- 
versae ab  eis  ob  quas  indultum  concessum  fuit. 

Quoad  indultum  sedendi  in  Missae  celebratione  nihil  habet  CIC. 

VI  - Quoad  cultum  divinum  [34] 

23.  Deputandi  vicarium  generalem  vel  alium  sacerdotem  in 
dignitate  constitutum  ad  altaria  fixa  et  portatilia  consecranda 
et  ad  calices  cum  patenis  consecrandos,  servato  ritu  et  forma 
Pontificalis  Romani. 


Consecratio  horum  altarium  ex  iure  vigenti  reservatur  Episcopis  (CIC 
cann.  1155  § 2 et  1199  § 2).  Item  consecratio  calicis  et  patenae,  ex  Rituali 
Romano,  Episcopis  est  reservata. 

24.  Concedendi  sacerdotibus  facultatem  erigendi,  etiam  sub  5 
divo,  ritibus  ab  Ecclesia  praescriptis,  stationes  Viae  Crucis,  cum 
omnibus  indulgentiis,  quae  buiusmodi  pium  exercitium  peragen- 
tibus a Summis  Pontificibus  impertitae  sunt. 


Hic  amplificatur  facultas  concessa  Episcopis  per  CIC  can.  349  § 1 
n.  1 et  per  CICO,  l.  c.,  can.  416. 


VII  - Quoad  Seminaria 

25.  Admittendi  in  Seminarium  filios  illegitimos,  dummodo 
non  agatur  de  adulterinis  aut  sacrilegis,  si  de  cetero  condiciones  io 
ad  ingressum  in  pium  locum  necessariae  habeantur. 


Ex  iure  vigenti  (CIC  can.  1363  § 1)  Episcopus  non  potest  admittere 
in  Seminarium  nisi  filios  legitimos.  Sed  semel  concessa  Episcopo,  ut  supra 
ad  n.  14  dictum  est,  facultate  ordinaria  dispensandi  super  omnibus  irre- 
gularitatibus ex  defectu,  consequens  est  ut  cadat  vetitum  CIC  can.  1363 
§ 1. 


26.  Admittendi  in  Seminarium  alumnos  dimissos  ex  aliis 
Seminariis  vel  ex  aliqua  Religione,  dummodo  prius  Episcopus 
etiam  secreto  a Superioribus  aliisve  notitias  requisierit  de  causa 
dimissionis  ac  de  moribus,  indole  et  ingenio  dimissorum,  et  w 
certo  compererit  nihil  in  eis  esse  quod  sacerdotali  statui  minus 
conveniat. 


Revera  haec  facultas  iam  conceditur  Episcopis  a iure  (CIC  can.  1363 
§3).  Sed  quoniam  de  facto  nuper  sublata  est  per  decisiones  Ss.  Congrega- 
tionum de  Seminariis  et  de  Religiosis,  Patres  expostulant  ut  Episcopis 
restituatur. 

t35]  VIII  - Quoad  Magisterium  Ecclesiasticum 

27.  Concedendi  per  se  vel  per  alium  licentiam  legendi  ac 
retinendi,  sub  custodia  tamen,  ne  in  aliorum  manus  perveniant, 
libros  prohibitos  et  ephemerides,  eos  etiam  qui  haeresim  vel 
schisma  ex  professo  propugnent,  vel  etiam  ipsa  Religionis  fun- 
5 damenta  evertere  nitantur,  singulis  christifidelibus  sibi  subditis, 
nonnisi  tamen  cum  delectu  et  iusta  ac  rationabili  causa,  iis  sci- 
licet tantum,  qui  eorumdem  librorum  et  ephemeridum  lectione 
sive  ad  ea  impugnanda  sive  ad  proprium  munus  exercendum,  vel 
iustum  studiorum  curriculum  peragendum,  vere  indigeant. 

De  iure  vigenti  (CIC  can.  1402  § 1)  Ordinarii  licentiam  legendi  libros 
prohibitos  concedere  suis  subditis  valent  pro  singulis  tantum  libris  atque 
in  casibus  dumtaxat  urgentibus. 

IX  - Quoad  administrationem  bonorum  ecclesiasticorum 

io  28.  Reducendi,  quamdiu  causa  perduret,  ob  deminutionem 
redituum,  ad  rationem  eleemosynae  in  dioecesi  vigentis,  Missas 
legatorum  quae  sint  per  se  stantia,  dummodo  nemo  sit  qui  iure 
teneatur  et  utiliter  cogi  possit  ad  eleemosynae  augmentum;  nec- 
non  onera  seu  legata  Missarum  gravantia  beneficia  aliaque  insti- 
15  tuta  ecclesiastica,  si  reditus  beneficii  aut  instituti  insufficiens 
evaserit  ad  honestam  beneficiarii  sustentationem  atque  simul  ad 
opera  sacri  ministerii  forte  beneficio  adnexa  implenda,  vel  ad 
finem  proprium  ipsius  instituti  congruenter  consequendum. 

De  iure  vigenti  ultimarum  voluntatum  reductio  Sedi  Apostolicae  re- 
servatur, nisi  fundator  hanc  potestatem  etiam  Ordinario  loci  expresse  con- 
cesserit. Ob  imminutos  reditus,  Ordinarius  potest  quidem  onera  aeque 
imminuere,  excepta  tamen  Missarum  reductione  quae  semper  Sedi  Aposto- 
licae unice  competit  (CIC  can.  1517). 

29.  Licentiam  concedendi,  legitima  interveniente  causa,  sive 
20  pro  rerum  ecclesiasticarum  alienatione,  oppignoratione,  hypo- 
tecae  nomine  obligatione,  locatione  et  emphyteuseos  redemptio- 
ne, sive  pro  aere  alieno  contrahendo  usque  ad  eam  valoris  sum- 
mam quam  Episcoporum  cuiusque  Nationis  Conferentia  propo- 
suerit et  Apostolica  Sedes  adprobaverit. 

De  iure  condito  (CIC  can.  1532  § 1 n.  2)  Episcopus  competens  erat 
pro  valoris  summa  non  excedente  triginta  millia  libellarum;  nuperrime, 

ex  S.  Congregationis  Consistorialis  declaratione,  pro  valoris  summa  non 
excedente  decem  millia  francorum  seu  libellarum  aureorum  (Decretum  diei 
13  iulii  1951:  A.A.S.,  43,  1951,  pp.  602-3). 


B)  FACULTATES  STABILITER  ET  IPSO  IURE 
OMNIBUS  EPISCOPIS,  ETIAM  MERE  TITULARIBUS, 
RECOGNOSCENDAE 

Inter  alias,  ipso  iure  omnes  Episcopi,  etiam  mere  titulares, 
stabiliter  facultates  habeant  quae  sequuntur: 

1.  Audiendi  ubique  terrarum  confessiones,  etiam  religioso- 
rum utriusque  sexus. 


Est  aliquid  novi  pro  Episcopis  sive  ritus  latini  sive  orientalis. 

2.  Absolvendi  ubique  terrarum  ab  omnibus  peccatis,  etiam 
reservatis,  una  excepta  delatione  qua  sacerdos  innocens  accusatur 
de  crimine  sollicitationis  apud  iudices  ecclesiasticos;  necnon  ab- 
solvendi ubique  terrarum,  pro  externo  quoque  foro,  ab  omnibus 
censuris  etiam  reservatis,  exceptis:  a)  censuris  ab  homine;  b)  cen- 
suris Sedi  Apostolicae  specialissimo  modo  reservatis;  c)  censu- 
ris adnexis  revelationi  secreti  S.  Officii;  d)  excommunicatione 
latae  sententiae  Sedi  Apostolicae  simpliciter  reservata  contra 
clericos  in  sacris  constitutos  omnesque  cum  illis  matrimonium 
etiam  civiliter  tantum  contrahere  praesumentes. 


Est  aliquid  novi  pro  Episcopis  sive  ritus  latini  sive  orientalis.  Quoad 
exceptionem  sub  littera  d ) positam  videatur  Decr.  Lex  sacri  coelibatus 
diei  18  apr.  1936:  A.A.S.,  28,  1936,  p.  242;  et  Deci.  S.  Paenit.  diei  4 maii 
1937:  A.A.S.,  28,  1937,  p.  283. 

3.  Conservandi  in  proprio  sacello  Ss.mam  Eucharistiam. 


Nihil  de  hac  re  neque  in  CIC  neque  in  CICO. 

4.  Verbum  Dei  ubique  praedicandi,  loci  Ordinario  expresse 
non  renuente. 


Haec  facultas  iam  possidetur  ab  Episcopis  (CIC  can.  349  § 1 n.  1 et 
CICO,  de  Clericis,  can.  416),  sed  loco  clausulae  « cum  consensu  saltem 
praesumpto  Ordinarii  loci  »,  hic  ponitur  clausula  emollita. 

[37]  APPENDIX  ALTERA 

DE  PRAXI  SACRARUM  CONGREGATIONUM 
RELATE  AD  EPISCOPOS 

Quaedam  vota  proponuntur  circa  praxim  Ss.  Congregatio- 
num relate  ad  Episcopos: 

1.  [De  competentia  Ss.  Congregationum ].  Desideratur  ut 
competentia  uniuscuiusque  Sacri  Dicasterii  ad  simpliciorem  am- 

5 bitum  reducatur,  ita  ut  quaestiones  minoris  momenti,  necnon 
negotia  quae  unam  tantum  Nationem  attingunt,  Episcopis  relin- 
quantur sive  singulis  sive  in  Nationalem  Conferentiam  coadu- 
natis. 

2.  [De  ratione  procedendi  Ss.  Congregationum ].  Plurimo- 
io  rum  Patrum  est  in  votis  ut: 

a)  recognoscatur,  et  ad  mentem  hominum  aetatis  nostrae 
magis  accommodetur  modus  procedendi  Ss.  Congregationum; 

b)  bene  distinguantur  viae  administrativae  a viis  iudi- 

ciariis; 

15  c)  Episcoporum  postulationibus  plene  et,  quantum  fieri 

potest,  sollicite  responsum  detur,  omnino  praetermissis  quibus- 
dam olim  usitatis  formulis  quae  nunc  fere  intelligi  non  possunt; 

d)  quotiescumque  negotium  aliquod  competentiam  attin- 
gat duorum  vel  plurium  Sacrorum  Curiae  Romanae  Dicasterio- 
20  rum,  cuidam  Commissioni  Mixtae,  iuxta  diversos  casus  oppor- 
tune constituendae,  deferatur,  ita  ut  principium  « De  negotiis 
mixtis  in  Commissionibus  Mixtis  pertractandis  » statuatur  et 
vigeat. 

3.  [De  relationibus  ab  Episcopis  faciendis ].  Relationes 
25  scriptae  ad  Apostolicam  Sedem  statis  temporibus  mittendae  mi- 
nuantur, simplificentur,  unificentur  et  coordinentur. 

4.  [Acta  Sedis  Apostolicae  cum  Episcopis  tempestive  com- 

[38]  municanda].  Antequam  in  diariis  vel  ephemeridibus  evulgen- 
tur, acta  et  decreta  Sacrarum  Congregationum  Ordinariis  loco- 
rum, quantum  fieri  potest,  nota  fiant. 

5.  [Quaedam  « taxae  » abolendae ].  « Taxae  »,  quae  dicun- 
5 tur,  in  negotiis  alienationis  et  quando  aes  alienum  contrahitur 

ad  providendum  dioecesis  vel  piarum  causarum  necessitatibus, 
aboleantur. 

2  - EMENDATIONES 
a Concilii  Patribus  scripto  exhibitae 

SUPER  SCHEMA  DECRETI 

DE  EPISCOPIS  AC  DE  DIOECESIUM  REGIMINE  * 

Hic  fasciculus  Patribus  distributus  est  die  5 novembris  1963,  in  congrega- 
tione generali  LX. 

ANIMADVERSIONES  GENERALES 

1 — Ad  cap.  I,  Art.  II,  nova  addatur  Sectio: 

De  Commissione  Centrali  seu  Coordinationis,  ad  modum 
Commissionis  Concilii  constituenda,  cuius  munia  essent:  1)  bo- 
num totius  Ecclesiae  promovendum;  2)  unionem  inter  Curiam 
Romanam  et  Ecclesias  particulares  fovendam;  3)  coordinatio- 
nem inter  Dicasteria  Romana  ponendam  {[Satoshi]  Nagae,  Ep. 
Urawaensis). 

2 - Dentur  quaedam  principia  generalia  quoad  regimen  sive  spiri- 

tuale sive  temporale  dioecesium,  postea  pressius  determinanda 
in  legislatione  canonica  (Raimondi,  Arch.  tit.  Tarsensis). 

3 — Schema  connectatur  cum  tractatu  de  Episcopatu  in  schemate 

de  Ecclesia  (Episcopi  Prov.  Aquensis,  Avenionensis  et  dioec. 
Massiliensis;  Quidam  Patres  Conciliares  Africae  Centro-Orien- 
talis). 

4 — Semper  sit  sermo  de  « Ecclesiis  Orientalibus  »,  non  de  « Ec- 

clesia Orientali  ».  Et  cum  agitur  de  Ecclesia  universa  dicatur 
« Ecclesia  catholica  » non  Ecclesia  Orientalis  et  Occidentalis 
(Gori,  Patriarcha  Latinus  Hierosol.). 

5 - Principium  collegialitatis  Episcoporum  parum  apparet  (Conf. 

Ep.  Neerlandica). 

6 Titulus  incompletus  (Ordinarii  Indonesiani). 

7 - Titulus  sit:  « De  dioecesium  regimine  » (Episc.  Prov.  Aquen- 

sis etc.). 


* Textus  integri,  a Patribus  ad  Concilii  secretariam  generalem  missi,  refe- 
runtur in  Appendice , pp.  829-925. 

8 — Vel:  « De  Episcopis  in  dioecesium  regimine  » ne  putetur  hic 

agi  de  figura  dogmatica  et  iuridica  Episcopi  (Carli,  Ep.  Signi- 
nus). 

9 - Vel:  « De  Episcoporum  munere  regendi  » (Baudoux,  Arch. 

S.  Bonifacii). 

N.  1.  [ Introductio ] 

10  - p.  5,  1.  1:  loco:  « Lex  in  Ecclesia  »,  dicatur:  « finis  Ecclesiae 
Christi  supremus  » (Browne,  Ep.  Galviensis  et  Duacensis). 

11—1.  3-5:  « quo  ...  non  dubitavit  »,  deleantur:  est  rhetorica  (Brow- 
ne; Episcopi  Prov.  Aquensis  etc.). 

12  — 1.  10-11:  Legatur  ut  sequitur:  « ...  sicque  eorum  regiminis  po- 

testas missioni  suae  pressius  cohaereat,  proindeque  roboretur 
oportet  » (Baudoux). 

13  - post  1.  12:  addatur:  « Ut  magis  idonei  ad  officium  episcopale 

semper  eligi  possint  abroganda  est  quaevis  nominatio,  praesen- 
tatio vel  interventus  civilis  potestatis  » (Browne). 

14  — 1.  11:  Supprimatur  verbum  «vindicetur»  (Episcopi  Regionis 

Meridionalis  Galliae). 

15  — 1.  13-16:  Melius  ita  dicatur: 

« Ut  aptius,  expeditius  et  fructuosius  exerceri  valeat  Epi- 
scoporum munus,  quale  in  schemate  de  Ecclesia  nuper  denuo 
claruit,  praecipue  quoad  unitatem  Collegii  Episcoporum  sub 
Petro,  Sanctae  Synodo  sequentia  visum  est  statuere  de  modo 
se  habendi  Episcoporum: 

1)  Ad  Sedem  Apostolicam; 

2)  Inter  se,  per  Conferendas  Nationales  et  meliores  in 
territoriis  partitiones; 

3)  In  ipsa  sua  dioecesi,  quoad  cooperatores  episcopales 
et  quoad  pastoralem  divisionem  » (Episcopi  Regionis  Meridio- 
nalis Galliae). 

Caput  I 

DE  RATIONIBUS  INTER  EPISCOPOS 
ET  SACRAS  ROMANAE  CURIAE  CONGREGATIONES 


16  - p.  6:  Titulus  ita  mutetur:  « De  rationibus  inter  Episcopos  et 

Curiam  Romanam  » (ut  comprehendantur  etiam  Tribunalia  et 
Officia). 

Item,  p.  7 : «De  praxi  Curiae  Romanae  relate  ad  Episco- 
pos ».  Voces  « Sacra,  Sacrum,  etc.  » abrogentur  in  his  casibus 
(Przyklenk,  Ep.  Januariensis). 

17  - «De  Episcoporum  regimine  » (Baudoux). 

N.  2.  [ Prooemium ] 

18  — Principium  generale  statuendum:  « Episcopum  in  sua  dioe- 

cesi gaudere  usu  pleno  omnium  iurium  sui  muneris,  utique  sub 
Romano  Pontifice  exercendo...  Ideo  omnes  limitationes  huius 
iuris  vel  eius  usus...  abrogentur...  » (Quidam  Episc.  Africae 
Orientalis). 

19  — « Curia  Romana  est  primario  Episcoporum  adiutrix  et  non  tu- 

trix... Potestas  episcopalis  ligatur  in  multis...  » (Couderc,  Ep. 
Vivariensis  in  Gallia). 

20  - Augeantur  iura  et  privilegia  Episcoporum,  etiam  titularium 

(Meouchi,  Patriarcha  Maronitarum). 

21  - Prooemia  in  breviorem  formam  redigantur  (Welykyj,  Sup.  Gen. 

Ordin.  Basilianorum). 

22  - 1.  3:  « Salvis  iuribus  ac  privilegiis  Orientalis  Ecclesiae  »:  optan- 

da paritas  inter  Episcopos  Orientales  et  Occidentales;  immo 
iura  ac  privilegia  Ecclesiae  Orientalis  determinanda,  ut  vitetur 
arbitrium  (Petrus  XVI  Batanian,  Patr.  Ciliciae  Armenorum). 

23  - 1.  4:  Potius  quam  de  facultatibus  dicatur  de  iuribus  Episcopo- 

rum (Quidam  Patres  Africae  Orientalis). 

24  - 1.  3-4:  Omittantur  verba:  « in  posterum  » et  « stabiliter  » 

(Welykyj). 


396 


ACTA  CONC.  VATICANI  II  - PERIODUS  II 


25  — 1.  5:  Opponitur  Sancta  Sedes  Patriarchis  Orientalibus?  Estne 

Sancta  Sedes  Patriarchatus  Occidentalis?  cf.  etiam  p.  9,  1.  29-30; 
p.  11,  1.  23  (Seitz,  Ep.  Kontumensis). 

26  — 1.  3 et  5:  Caveatur  ne  minuatur  dignitas  patriarchalis  (Scapi- 

nelli,  Arch.  tit.  Laodicensis  ad  Libanum;  Meouchi). 

27  - 1.  3-6:  Videtur  haberi  contradictio  cum  dicitur:  « Salvis  iuribus 

ac  privilegiis  Orientalis  Ecclesiae  »,  et  paulo  post:  « Episcopi 
in  posterum  ...  Patriarchis  Orientalibus  reservata  » (Meouchi). 

28-1.  11:  «Ut  Episcopi  partem  habeant  in  Apostolico  Ecclesiae 
universalis  munere,  non  sufficiunt  relationes  administrativae 
etiam  caritate  informatae  » (Episcopi  regionis  merid.  Galliae). 

29  — 1.  1-6:  Mutetur  n.  2 hoc  modo:  « Censet  Sacrosancta  Synodus 

peropportunam  atque  animarum  bono  utilissimam  rem  se  esse 
facturam  si,  salvis  iuribus  ac  privilegiis  Orientalis  Ecclesiae, 
Episcopi  in  posterum  habeant  liberius  et  plenius  exercitium  po- 
testatis et  officii  sui  et  reservationes  ac  restrictiones,  hucusque 
iustis  de  causis  ab  Apostolica  Sede  vel  Patriarchis  Orientalibus 
sibi  vindicatis,  aboleantur  » (Ordinarii  Indonesiae). 

Art.  I 

De  Episcoporum  facultatibus 

30  - Titulus  ita  mutetur:  « De  cuiuslibet  Episcopi  potestatibus  » 

(Baudoux). 

N.  3.  [Principium  fundamentale\ 

31  — 1.  16:  Post  « conservandam  »,  dicatur:  « sive  ob  bonum  ani- 

marum melius  procurandum  » (Welykyj). 

32-1.  16:  vel:  « communeque  animarum  bonum  promovendum  » 
(Carli). 

33  - 1.  16:  Expungatur  expressio:  « sive  ex  rei ...  conservandam  », 

quae  videtur  limitare  potestatem  Summi  Pontificis  (Nicodemo, 
Arch.  Barensis). 

34  - 1.  18:  Non  placet  vox:  « facultates  » (favores?  non  inhaerent 

intrinsece  episcopali  munere?)  (Episcopi  reg.  merid.  Galliae). 

35  - Episcopi  residentiales  omnes  habeant  facultates  ex  iure  nativo, 

exceptis  quae  ob  Ecclesiae  universalis  bonum  Apostolicae  Sedi 
reservarentur  (Conf.  Episc.  Africae  Meridionalis). 

36  - Forsan  melius  esset  quasdam  facultates  Patriarchis  reservare 

(Seitz). 

37  — 1.  18:  « ...habeant  »:  sed  iam  habent  iure  divino! 

Possunt  a Romano  Pontifice  reservari;  sed  si  reservatio  ces- 
sat aliquomodo  « restituuntur  ».  Emendentur  hoc  sensu  1.  18-24. 
Connexio  inter  Collegium  episcopale  et  facultates  singulorum 
Episcoporum  nullibi  habetur  neque  hic  neque  in  constitutione 
dogmatica  de  Episcopatu  (Menager,  Ep.  Meldensis  in  Gallia). 

38  — 1.  18:  post  verba:  « Episcopi  residentiales  » addatur:  « et 

Coadiutores  » (Herrera,  Ep.  tit.  Tanaitanus). 

39  — 1.  20:  Omittatur  vox:  « iurisdictionali  »,  ut  superflua  (Shehan, 

Arch.  Baltimorensis). 

40  - 1.  22:  Loco  « hucusque  ipsis  recognitae  amplificentur  »,  dicatur: 

« Quapropter  facultates  quaedam  hucusque  Romano  Pontifici 
reservatae  relaxantur  et  ad  ius  commune  Episcoporum  remit- 
tuntur, inter  alias  eae,  quae  huic  capiti  alligantur  » seu  in  App.  I 
(Welykyj). 

41  — 1.  22:  Dicatur  « In  Appendice  priori  » (Krol,  Arch.  Philadel- 

phiensis). 

42  - 1.  22-23:  Textus  ita  emendetur:  « Quapropter  causae  Romano 

Pontifici  hucusque  reservatae  minuantur  et  facultates  ipsis  Epi- 
scopis recognitae  amplificentur  ». 

Quia  Episcopi  iurisdictione  ordinaria  pollent  iure  divino 
(Cooray,  Arch.  Columbensis  in  Ceylon). 

43  - 1.  23:  Inserantur  quae  dicta  sunt  in  App.  I de  Episcoporum 

facultatibus  (Quidam  Episcopi  Africae  Orientalis). 

44  - 1.  23:  Addatur:  « Vicarii  Apostolici  et  Praelati  nullius,  epi- 

scopali charactere  insigniti,  Episcopis  residentialibus  aequipa- 
rantur  in  usu  facultatum  a iure  concessarum  (integre  manentibus 
mutuis  relationibus  quae  hucusque  vigent  inter  Vicarios  Aposto- 
licos  et  Dicasterium  de  Prop.  Fide  »)  (Olazar,  Ep.  tit.  Pru- 
sensis;  Elorza,  Ep.  tit.  Balianensis). 

45  - 1.  24:  Concordare  non  videtur  cum  p.  15,  1.  9 (Seitz). 

46  — 1.  24:  Omittatur  «mere»,  quia  superfluum  et  captiosum 

(Shehan;  Krol). 

47  - 1.  25:  Verba  « characteris  episcopalis  dignitati  »,  substituantur 

per  verba:  « Sacramenti  ordinis  plenitudini  » (Seitz). 

48  - 1.  25:  Addatur  « et  quae  in  Appendice  Priori  (B)  inveniuntur  » 

(Krol). 

49  — 1.  25:  Facultates  enumerentur,  ut  dubia  et  anxietates  vitentur 

(Herrera). 

50  — 1.  14-26:  Totus  numerus  ita  mutetur: 

« § 1.  Quemadmodum  Romani  Pontificis  potestas  sibi  cau- 
sas reservandi  quas  ipse,  sive  ex  rei  natura  sive  ad  Ecclesiae  uni- 
tatem conservandam,  pro  locorum  temporum  ve  adiunctis  ad  se 
avocare  iudicaverit,  apud  omnes  in  comperto  est  et  tamquam 
primatus  iurisdictionalis,  quo  Christi  Vicarius  potitur  in  univer- 
sam Ecclesiam,  sequela  et  exercitium  habetur,  ita  quoque  explo- 
rata est  res  oportere,  ut  Episcopi  omnes  stabiliter  iis  fruantur 
facultatibus  quae  characteris  episcopalis  dignitati  congruunt,  et 
praeprimis  Praesules  residentiales  iis  gaudeant  facultatibus,  quas 
aptius  et  expeditius  eorum  ordinariae  ac  immediatae  potestatis 
exercitium,  sub  auctoritate  Summi  Pontificis  explendum,  po- 
stulat ». 

« § 2.  Quapropter  facultates  hucusque  ipsis  recognitae  pro 
locorum  temporumve  adiunctis  amplificentur;  inter  alias,  eas 
habeant  quae  in  Appendice  ad  hoc  caput  recensentur  » (Przy- 
klenk). 

51  - 1.  18-26:  ita  emendentur: 

1.  Episcopi  omnes  fruantur  stabiliter  iis  facultatibus  quae 
characteris  episcopalis  dignitati  congruunt. 

2.  Episcopi  residentiales  vero  iure  communi  omnes  habeant 
facultates  quas  — ex  divina  institutione  — aptius  et  expeditius 
eorum  ordinariae  ac  immediatae  potestatis  exercitium,  sub  pri- 
matu iurisdictionali  Romani  Pontificis,  explendum  expostulat, 
firma  semper  in  omnibus  huius  Summi  Pontificis  potestate  sibi 
causas  reservandi  quas  propter  bonum  commune  Ecclesiae,  pro 
locorum  temporumve  adiunctis  ad  se  avocare  iudicaverit ...  etc.  » 
(Dalmais,  Arch.  Arcis-Lamy). 

52  - 1.  14-23:  Nova  redactio: 

« Firma  ...  iudicaverit,  Episcopi  residentiales  ipso  iure  om- 
nes habeant  facultates,  quas  eorum  munus  pastoris,  pontificis  ac 
doctoris  fidei  in  dioecesi  ipsis  commissa  expostulat.  Inde  facul- 
tates hucusque  datae  quinquennales  vel  decennales  reputantur  vi 
muneris  datae  » (Schaufele,  Arch.  Friburgensis). 

53  - 1.  14-26:  Nova  redactio  totius  numeri: 

« § 1.  \Omnium  Episcoporum  potestates ].  Quisque  Epi- 
scopus, qua  in  Collegio  episcopali  cooptatus,  gaudere  habitua- 
liter  debet  exercitio  omnium  potestatum  ordini  episcopali  (sive 
successoribus  Apostolorum)  propriarum,  in  finibus  tamen  mu- 
neris quo  fungitur  in  Ecclesia. 

§ 2.  [De  Episcopi  Erae  sidis  potestatibus ].  Insuper  Epi- 
scopus Praeses  (olim  residentialis  vocatus)  ordinariam  ac  im- 
mediatam potestatem  in  sua  dioecesi  aut  eparchia  exercet,  sub 
primatu  iurisdictionali  Summi  Pontificis  ad  normam  iuris  ex- 
plendam. 

Item,  potestate  propria,  potest  suos  subditos  a legibus  gene- 
ralibus dispensare  in  casibus  particularibus,  praesertim  in  eis 
quae  ad  curam  animarum  spectant,  dummodo  specialis  reser- 
vatio  a Sede  Apostolica  sibi  vel  Patriarchae  Orientali  vel  alteri 
auctoritati  facta  non  fuerit.  Item  reservatio  haec  fieri  potest 
ab  ipso  Patriarcha  Orientali  vel  alia  auctoritate  competenti. 

§ 3.  [De  Episcopi  Coadiutoris  aut  Auxiliaris  potestatibus ]. 
Episcopo  Coadiutori  aut  Auxiliari  competit  exercitium  potesta- 
tis tam  magisterii  quam  ministerii  iuxta  normas  iuris  communis, 
necnon  sub  auctoritate  Episcopi  Praesidis  ad  normam  iuris,  exer- 
citium potestatis  regiminis  » (Baudoux). 

54  - 1.  14-23:  Loco  § 1 proponitur: 

« Firma  semper  in  omnibus  Romani  Pontificis  potestate  sibi 
causas  reservandi  quas  ipse,  sive  ex  rei  natura  sive  ad  Ecclesiae 
unitatem  conservandam,  pro  locorum  temporumve  adiunctis  ad 
se  avocare  iudicaverit,  Episcopi  residentiales  uti  ordinarii  et 
immediati  pastores  suarum  dioecesium,  iure  communi  habeant 
omnem  potestatem  quam  aptum  et  expeditum  eorum  officii  exer- 
citium, sub  primatu  iurisdictionali  Romani  Pontificis  explendum, 
expostulat.  Quapropter,  causis  S.  Sedi  reservatis  ad  minimum 

reductis,  potestates  hucusque  Episcopis  residentialibus  per  fa- 
cultates concessae,  amplificentur  et  ad  ius  commune  reducan- 
tur » (Episcopi  Indonesiae). 

Art.  II 

De  praxi  Sacrarum  Congregationum  relate  ad  Episcopos 
N.  4.  \Principium  fundamentale ] 

55  - p.  7,  1.  1:  Disciplina  Ecclesiarum  Orientalium  vult  ut  Episcopi 

adeant  proprium  Patriarcham  antequam  accedant  ad  Summum 
Pontificem.  Et  hoc  esset  motivum  aedificationis  pro  fratribus 
separatis  (Stephanos  I Sidarouss,  Patr.  Alexandrinus  Cop- 
torum). 

56  — 1.  2:  Addatur:  « iurisdictionis  ordinariae  »,  ut  melior  fiat  di- 

stinctio cum  iurisdictione  extraordinaria  in  Concilio  Oecume- 
nico  cum  collegio  episcopali  exercenda. 

1.  2-3  sic  emendetur:  « potestate,  Romanus  Pontifex  vult  sa- 
cris uti  Ipsius  Curiae  Dicasteriis,  etc.  »,  ut  melius  exprimatur 
dependentia  Curiae  ex  voluntate  positiva  Romani  Pontificis 
(Welykyj;  Shehan). 

57  - 1.  4:  loco  « explent  » dicatur  « expleant  oportet  » (Przyklenk). 

58  — 1.  7:  Expungatur  expressio  «praeter  administrativam  indo- 

lem »,  quae  innuere  videtur  hucusque  indolem  administrativam 
potiorem  partem  habuisse  (Nicodemo). 

59-1.  12  et  24  loco  « Romanae  Curiae  » dicatur  « Curiae  Romani 
Pontificis  » (Shehan). 

60  — 1.  11-12:  « Sacri  Pastores  ...  exoptant  »:  parum  est.  Quae  in 

Appendice  II  adumbrantur,  hic  expressis  verbis  inserantur,  ut 
Episcopi  in  Romanis  Congregationibus  auxilia,  defensiones  et 
lumina  inveniant  (Conferentia  Episc.  Paedemontana  in  Italia; 
Schaufele;  Episcopi  Regionis  meridion.  Galliae). 

61  - 1.  13:  Loco  « augeant  » melius  forsan:  « perficiant  » (Wely- 

kyj). 

62  - 1.  16:  Loco  « Sedis  Apostolicae  mentem  » opportunius  forsan 

« Romani  Pontificis  mentem  » (Welykyj). 

63  - 1.  20:  Libenter  adderem:  « Episcoporum  mentem  et  difficulta- 

tes inquirendo  » (Menager). 

64  — 1.  1-20:  Principium  fundamentale  modificandum  videtur  ita: 

« § 1.  [ Principium  fundamentale ].  Ad  explendam  missionem 
suam  Pastorum  in  variis  Ecclesiae  universalis  partibus,  Episcopi 
inveniunt  in  Summo  Pontifice,  prout  successore  Petri,  auctori- 
tatem summam  quae,  una  cum  plenitudine  trium  potestatum: 
legislativae,  exsecutivae  et  iudiciariae,  secure  confert  unitatem 
gubernationis  toti  Ecclesiae.  Consequenter  Summus  Pontifex 
quasi  caput  relate  ad  membra  cum  Episcopis  totius  orbis  terrarum 
agit  ut  principium  et  effector  unitatis,  nec  eis  se  substituit  aliter 
nisi  titulo  subsidiaritatis. 

§ 2.  [De  Summi  Pontificis  muneris  exercitio ].  Ad  perfun- 
gendum munere  suo  Pastoris  supremi,  Summus  Pontifex  eget 
instrumentis  quae  nomine  et  auctoritate  illius  munus  suum  ex- 
plent in  bonum  omnium  ecclesiarum  et  in  servitium  eorumdem 
Sacrorum  Pastorum  (p.  7,  n.  4,  11.  4-6).  Iamvero  Sacri  Pastores, 
ob  auctas  in  regendis  dioecesibus  difficultates,  exoptant  ut  Apo- 
stolicae  Sedis  instrumenta  magis  in  dies  augeant  suum,  quod 
praestant,  efficax  atque  multiplex  erga  Episcopos  auxilium,  qua 
consilio,  qua  ope  (p.  7,  n.  7,  11.  11-14). 

§ 3.  [De  Consilio  Apostolico  constituendo ].  a)  Unum  con- 
stituitur Consilium  Apostolicum  constans  ex  Summo  Pontifice 
aliisque  Pentarchiae  Patriarchis,  Cardinalibus  dioecesium  Ordi- 
nariis, reliquis  Patriarchis  Orientalibus,  Primatibus  occidenta- 
libus et  aliquibus  Episcopis  a Conferentiis  Nationalibus  Epi- 
scopalibus designatis,  ut  signum  perfectius  efficiatur  regiminis 
collegialis  totius  Ecclesiae  utque  commune  bonum  magis  promo- 
veatur. 

b)  Huic  Consilio  Apostolico  ius  competit  in  casibus  par- 
ticularibus pro  Ecclesia  universa  legiferandi,  peculiaribus  Offi- 
ciis vel  Commissionibus  ad  adiuvandum  institutis,  viris  etiam 
peritis  undequaque  adscitis  in  studium  quaestionum  hodierni 
ministerii  pastoralium  et  problematum  urgentiorum  in  diversis 
Nationibus  vigentium,  ita  ut  Sacris  Congregationibus  in  suum 
proprium  munus  ducendi  et  moderandi  adiumento  sint. 

c)  Hoc  Consilium  Apostolicum  ab  ipso  Summo  Pontifice 
statis  temporibus,  ad  minus  semel  in  anno,  convocetur. 

§ 4.  [Apostolicae  Sedis  Dicasteria].  Alia  Dicasteria  po- 
testatem mere  executivam  habent,  et  suum  munus  secundum  nor- 


26 


402 


ACTA  CONC.  VATICANI  II  - PERIODUS  II 


mas  a Summo  Pontifice  traditas  exercent,  alia  causas  ad  Apo- 
stolicam  Sedem  missas  vel  ab  Ipsa  reservatas  iudicant  intra  tamen 
limites  suae  competentiae.  Nunquam  haec  Dicasteria  legem  con- 
ficere queunt,  ne  quidem  “ in  obliquo  sed  quotiescumque 
eis  proponitur  causa  quae  exigit  exercitium  potestatis  legislati- 
vae,  praedicta  Dicasteria  debent  eas  referre  ad  Consilium  Apo- 
stolicum  » (Baudoux). 

N.  5.  [Episcopi  in  Sacrarum  Congregationum  consilium 

cooptandi  ] 

65  - 1.  21:  Membra  Commissionis  pro  novo  CIC  nominentur  ab  Epi- 

scopis (Noser,  Ep.  tit.  Hierpinianensis). 

66  - 1.  22:  « inepta  » solutio.  Nam  a)  coetibus  assistere  non  possent 

tam  frequenter  quam  consultores  qui  Romae  degunt;  b)  fere 
nihil  dicendum  haberent  in  elenchis  rerum  tractandarum;  c)  tem- 
pus non  haberent  ad  easdem  res  penitus  cognoscendas.  Ita  inef- 
ficaces et  molestos  se  sentientes,  sese  a coetibus  retraherent. 

Proponitur  corpus  consul tivum  Episcoporum  totius  mundi, 
quod  semel  saltem  in  anno  Romam  conveniat  ut  cum  Summo  Pon- 
tifice et  Romana  Curia  potiores  res  de  universa  Ecclesia  tractet 
(Confer.  Episc.  Africae  Meridionalis;  Przyklenk). 

67  - 1.  22:  Tales  Episcopi  non  degant  Romae  sed  apostolicum  exer- 

ceant ministerium  (Episcopi  Prov.  Aquensis  etc.). 

68  - 1.  22:  Dicerem  potius  « Nonnulli  ...  diversarum  regionum,  a 

Conferendis  Episcopalibus  designandi  ...  etc.  ».  Principium  Na- 
tionum est  periculosum  (Welykyj). 

69  - 1.  22:  Episcopi  designandi  saltem  per  sex  annos  partem  habere 

deberent  in  Conferentia  Episcopali,  et  post  sexennium  trans- 
actum substituendi  essent  (Russo,  Ep.  tit.  Pegaeus). 

70  — 1.  23:  post  verbum  «designandi»  addatur:  «ratione  compe- 

tentiae » (Pirelli,  Ep.  tit.  Lisiadensis). 

71  - N.  5 neque  necessarium  neque  opportunum  est.  Inter  « viros  peri- 

tos »,  de  quibus  n.  4 etiam  Episcopi  cooptari  possunt  (Raimondi). 

72  - 1.  23:  Episcopi  designandi  « secreta  suffragatione  » (Herrera). 

73  - 1.  22-23:  loco  verborum:  « a Conferentia  Episcopali  Nationali 

designandi  » dicatur:  « audita  Conferentia  Episcopali  Nationa- 
li » (Batanian). 

74  - 1.  24:  expungatur  « membra  » et  tantum  dicatur  « Consultores  », 

quia  « membra  » SS.  CC.  sunt  solummodo  Cardinales,  supponit 
proinde  reformationem  Curiae  (Nicodemo). 

75  - 1.  24:  Loco  verborum:  Membra  vel  Consultores,  dicatur:  De- 

legati Collegii  Episcoporum,  qui  regant  Ecclesiam  Dei  cum  Pe- 
tro et  sub  Petro  (Ep.  Reg.  Merid.  Galliae). 

76  - 1.  25:  Loco  verborum:  « statis  temporibus  » dicatur:  « semel 

in  anno  » (ut  revera  tales  Consultores  aliquando  convocentur) 
(Conf.  Episc.  Paedemontana). 

77  — 1.  25:  dicatur  « bis  in  anno  » (Ep.  Regionis  merid.  Galliae). 

78  — 1.  21-25:  Modus  concretus  cooptationis  Episcoporum  in  Ss.  Con- 

gregationes aptetur  principio  collegialitatis  episcopalis  in  sche- 
mate de  Ecclesia  expresso  (Quidam  Patres  Conciliares  Africae 
Orient.;  item  Centro-Orient.). 

79  - 1.  25:  Quovis  decimo  anno,  decima  fere  pars  Episcoporum  totius 

mundi  Romam  conveniat  ut,  duce  Vicario  Christi,  negotia  po- 
tiora  totius  Ecclesiae  tractet  (Noser). 

80  - 1.  21-26:  Nova  proponitur  redactio: 

« Nonnulli  Episcopi  ...  nominentur  Membra  Ss.  Romanae 
Curiae  Congregationum,  quibuscum  istae,  scripto  vel  oretenus, 
de  omnibus  communicent,  quae  ad  commune  bonum  magis  pro- 
movendum et  ad  communia  pericula  efficacius  avertenda  fa- 
ciunt » (Schaufele). 

81  — 1.  27:  Addatur  n.  5,  5 bis,  de  collegialitate  Episcoporum,  ita: 

« Cum  Ecclesia  regimine  iuris  divini  collegiali  regatur  sub  ca- 
pite eius,  Romano  Pontifice,  expedit  ut  etiam  tempore  extra 
concilium  oecumenicum  quoddam  organum  instituatur,  cuius 
membra  sint  electa  ex  collegio  Episcoporum  in  mundo  disper- 
sorum, qui  statutis  temporibus  cum  Romano  Pontifice  tractent  de 
quaestionibus  principalioribus  Ecclesiae.  Per  tale  organum  re- 
gimen centrale  Ecclesiae  eiusque  regimen  collegiale  harmonice 
componi  possunt  » (Conf.  Episc.  Neerlandica). 

82  — « Oritur  quaestio  an  forsan  aptius  non  esset  et  huius  tem- 

poris circumstantiis  magis  conveniens,  si  Episcopi  de  quibus  in 
num.  5,  non  laborent  separatim  in  variis  Romanae  Curiae  Sacris 

Congregationibus,  sed  e contra  coniunctim  efficerent  aliquod 
Supremum  Collegium,  quod  universalis  Ecclesiae  partes  gereret 
et  in  quo,  sub  immediata  directione  Summi  Pontificis  et  una 
cum  Eo,  Episcopi  collegialiter  exercerent  ordinario  modo  suam 
in  universam  Ecclesiam  potestatem  » (Ep.  Indonesiae). 

83  - Nova  redactio  proponitur: 

« Apud  Sanctam  Sedem  formetur  Collegium  permanens  Epi- 
scoporum, ab  Episcopalibus  Conferentiis  Nationalibus  designan- 
dorum et  a Summo  Pontifice  approbandorum,  quod  ad  minus 
semel  in  anno  Romam  conveniat,  ut  de  quaestionibus,  quae  pa- 
stores animarum  in  toto  mundo  laborantes  occupant,  S.  Patrem 
certiorem  faciat,  de  communi  bono  magis  promovendo  ac  de 
communibus  periculis  efficacius  avertendis  cum  Eo  deliberet, 
normas  opportunas  suggerat,  earumdemque  executionem  coor- 
dinet. 

Nonnulli  Episcopi  diversarum  Nationum,  a Conferentia  Epi- 
scopali designandi,  ab  Apostolica  Sede  nominentur  Membra  vel 
Consultores  Sacrarum  Romanae  Curiae  Congregationum,  a qui- 
bus, statis  temporibus,  convocentur  et  in  laborum  deliberatione 
effective  assumantur  » (Kramer,  Ep.  Lunganensis). 


Caput  II 

DE  EPISCOPORUM  COADIUTORIBUS  ET  AUXILIARIBUS 


N.  6.  [Prooemium] 

84  - p.  9:  Tractetur  bic  de  Episcopis  non  residentialibus  qui  nec 

Coadiutores  nec  Auxiliares  sint  (Episc.  Prov.  Aquensis  etc.). 

85  - ibid.:  Modus  tractationis  minores  reddit  condiciones  Episcopi 

residentialis  (Schaufele). 

86  - ibid. : Abrogetur  « titulus  » de  Episcopis  Coadiutoribus  vel  Au- 

xiliaribus; dicatur  simpliciter  de  Episcopis  titularibus  (Nos er). 

87  — ibid.-.  Facultates  Coadiutori  concedendae,  determinandae  sunt 

in  singulis  casibus  a Sancta  Sede  (Episc.  region.  merid.  Galliae). 

88  - 1.  10:  Loco  « ordinarie  » dicatur  « saepe  »,  ut  melius  intelliga- 

tur  nihil  in  hac  praxi  morem  et  usum  esse  (Shehan). 

N.  7.  [Notio  Coadiutoris  et  Auxiliaris ] 

89  — 1.  21-22:  Loco  « Episcopo  » dicatur  « Sedi  ».  Ratio  est,  quia 

terminus  ad  quem  constitutionis  Episcopi  cum  Coadiutoris  tum 
Auxiliaris  non  est  Episcopus  Praeses,  sed  populus  huius  Epi- 
scopi, qui  ob  causam  unam  alteramve  iam  non  potest  perfecte 
fungi  munere  suo  episcopali  (Baudoux). 

90  — 1.  22:  Post  « Episcopo  » addatur  « regulariter  » (ad  praeca- 

venda inconvenientia)  (Conf.  Episc.  Paedemontana  in  Italia). 

91  — 1.  22:  Textus  ita  corrigatur:  « ...Auxiliaris  vero  semper  Sedi 

datur  et  sine  iure  successionis  »;  ita  magis  consonum  cum  digni- 
tate episcopali  videtur  (Herrera). 

N.  8.  [Facultates  Coadiutoris ] 

92  — 1.  24-30:  Textus  in  n.  8,  9,  10  supprimendus  est,  et  ius  vetus 

(CIC  can.  351)  in  vigore  maneat.  Alioquin  unitas  regiminis 
dioecesani  in  radice  tollitur  et  certo  certius  timendae  erunt  dif- 
ficultates, praesertim  si  Episcopus  residentialis  adhuc  habilis 
est  ad  regendum  (Schaufele). 

93  - 1.  24-28:  Textus  § 1 sic  modificetur:  § 1.  « Coadiutori,  vi 

officii,  ea  in  universa  dioecesi  potestas  iurisdictionis  in  spiritua- 
libus et  temporalibus,  tamquam  vero  Ordinario  iure  communi 
competit,  nulla  tamen  facta  Episcopo  coadiuto  facultate  sibi  quid- 
piam  reservandi  » (Herrera). 

94  — 1.  27-28:  Tollantur  verba:  « nulla  tamen  facta  Episcopo...  re- 

servandi »;  Episcopus  enim  coadiutus  remanet  Episcopus  dioe- 
cesis (Weber,  Ep.  Argentinensis). 

95  - 1.  28:  Addatur:  « nisi  in  singulis  casibus  »,  ad  vitandas  diffi- 

cultates et  unitatem  regiminis  conservandam  (Shehan). 

96  — 1.  24-30:  Novus  textus  proponitur:  « § 1.  Coadiutori  aut  Auxi- 

liari ea  in  universa  dioecesi  seu  eparchia  potestas  regiminis  in 
spiritualibus  competit  quae,  vi  suae  consecrationis  et  missionis, 
iure  communi  ad  eum  spectat. 

§ 2.  In  casibus  particularibus,  exercitium  huius  potestatis 
ampliari  vel  potestas  in  temporalibus  concedi  potest  ab  Aposto- 
lica  Sede,  aut  a competenti  auctoritate  pro  Orientalibus,  vel  ab 
Episcopo  Praeside. 

§ 3.  Episcopus  Praeses  autem  habitualiter  aliis  ne  deleget 
quae  Coadiutor  aut  Auxiliaris  potest  et  vult  per  se  exercere  » 
(Baudoux). 

N.  9.  [ Relationes  inter  Coadiutor  em  et  Coadiutum ] 

97  — p.  10,  1.  1-9:  In  hoc  numero  videtur  contineri  periculosus,  ut 

ita  dicam,  dualismus;  saltem  potius  dicatur  ut  nemo  eorum 
faciat  id,  quod  approbationem  alterius  non  obtinet,  salvo  inter- 
ventu Sedis  Apostolicae  (Scapinelli). 

98  - 1.  3-9:  Determinetur  quaenam  negotia  requirant  Coadiutoris 

consultationem,  quaenam  consensum  (Ep.  Prov.  Aquensis  etc.). 

99  — 1.  2:  Utile  videtur  addi  post  « exhibeat  »:  « coram  clero  et  po- 

pulo » (Herrera). 

100  — 1.  5:  Post  « habeatur  » addatur:  « nihil  agens  contra  expres- 

sam voluntatem  Episcopi  » (Conway,  Ep.  tit.  Nevensis). 

101  — 1.  8:  Necesse  esse  videtur  distincte  designare  quae  ex  his  nego- 

tiis maioris  momenti  Coadiutoris  consultationem  et  quae  eius 
consensum  exigant,  scilicet  nominationes  ad  graviora  ecclesia- 
stica munera,  venditiones,  mutationes  quae  in  posterum  dioe- 
cesim  obstringant  (Episc.  Prov.  Aquensis  etc.). 

102-1.  1-9:  Redigatur  hac  forma:  « Coadiutor  Episcopo  coadiuto 
semper  obsequium  et  reverentiam  exhibeat,  negotia  ad  se  spec- 
tantia sub  auctoritate  Episcopi  residentialis  tractet,  nihilque  ma- 
gni momenti  agat  nisi  eo  consulto  et  adprobante.  Vicissim  autem 
Episcopus  coadiutus  Coadiutorem  fraterne  diligat,  existimatione 
prosequatur  eique  in  munere  obeundo  faveat.  In  negotiis  maio- 
ris momenti  nisi  Coadiutore  consulto  agere  velit  » (Weber). 

N.  10.  [ Relationes  inter  Coadiutorem 
et  Vicarium  generalem  ] 

103  - 1.  10-20:  Si  Episcopus  residentialis  et  Coadiutor  proprios  ha- 

beant Vicarios  generales  conflictus  inter  Vicarios  oriri  poterunt 
(SlDAROUSS). 

104  - ibid.\  Novus  textus  proponitur:  «Ubi  adest  Coadiutor,  Vica- 

rius generalis  teneat  tantum  moderationem  Curiae  ita  ut  offi- 
cium sit  velut  Vicarius  curialis  » (Mason,  Ep.  tit.  Rusicaden- 
sis). 

105  - 1.  10-13:  Nova  redactio  sic  fiat:  « Cum  potestas  Episcopi  coadiuti 

integra  ex  se  maneat,  ipse  poterit  Provicarium  generalem  sibi 
constituere,  vel  si  praeferat  potius  Vicarium  episcopalem  cum 
determinata  potestate  sive  quiescente  sive  in  actu  pro  certa  parte 
dioecesis  aut  speciali  administrativa  activitate  » (Herrera). 

106  - 1.  13:  Addatur  in  fine  § 1:  «Si  opus  fuerit,  etiam  plures  Vica- 

rios generales  eligere  poterit.  Praeter  ipsos,  Episcopus  valet 
unum  vel  plures  Vicarios  episcopales  constituere,  quibus,  vi 
officii,  sit  iurisdictio  ordinaria  in  determinata  tantum  dioecesis 
parte,  vel  in  determinato  tantum  negotiorum  genere  » (Weber; 
Confer.  Episc.  Argentina). 

107  — 1.  14:  Tollatur  prima  pars  § 2 et  in  secunda  parte  dicatur:  « Ca- 

veant Vicarii  generales  ac  Vicarii  episcopales  ne  suis  potesta- 
tibus utantur  contra...  Coadiu toris,  ut  unitas  directionis  serve- 
tur » (Weber). 

108  — 1.  16:  Explicentur  verba:  « praecipua  acta  »,  per  additionem: 

« ut  sunt  personales  mutationes  cleri,  eius  causae  disciplinares, 
alienatio  bonorum  ecclesiasticorum,  restauratio  aedium  etc.  » 
(Necsey,  Ep.  tit.  Velicien.). 

N.  11.  [Quandonam  Auxiliaris  expostulandus  sit ] 

109  - 1.  21-28:  Designationem  Episcopi  Auxiliaris  praecedat  severa 

inquisitio  sicut  fit  pro  Episcopo  residentiali  (Episc.  Prov.  Aquen- 
sis  etc.). 

N.  12.  [ Vacuitates  Auxiliaris \ 

110  - 1.  29:  In  his  quae  dicta  sunt  de  Episcopis  Auxiliaribus  non 

satis  caveri  videtur  unitas  regiminis  episcopalis  (Quidam  Episc. 
Africae  Centro-Orient.). 

111  — 1.  33-38:  Textus  ita  mutetur:  « Quodsi  in  Litteris  constitutio- 

nis provisum  non  fuerit,  velit  Episcopus  Auxiliari  suo  necessa- 
rias et  opportunas  facultates  committere,  quibus  Auxiliaris  in 
pontificalibus  peragendis  officium  suum  efficaciter  explere  va- 
leat » (Schaufele). 

112  — 1.  29-30:  Nova  haec  redactio  proponitur:  « Omnibus  Episco- 

pis Auxiliaribus  concedantur  facultates  Vicarii  generalis,  simul 
cum  potestate  pontificalia  peragendi  in  tota  dioecesi  » (Weber). 

113  — ibid. : Dicatur:  « Praeter  iura  et  officia  quae  ei  ex  Litteris  Apo- 

stolicis  aut  ex  Ordinario  loci  obveniunt,  videtur  suadendum  ut 
Episcopus  Auxiliaris  si  non  unicus,  saltem  unus  ex  Vicariis  ge- 
neralibus nominetur  » (Krol). 

114  - ibid.\  Episcopus  Auxiliaris  sit  etiam  Vicarius  generalis  (Krol; 

Obviar  y Araudo,  Ep.  tit.  Linoensis;  Meouchi;  Scapinelli). 

115  — ibid. : lura  Auxiliaris  plene  distinguantur  a iuribus  Vicarii  ge- 

neralis (Margiotta,  Arch.  Brundusinus). 

116  - 1.  30-35:  Post  verba  « eiusdem  iura  » legatur  textus  ut  sequi- 

tur: « officia  et  potestates  definiantur  quae  necessaria  videntur 
ad  munus  rite  adimplendum  ». 

Post  verba  « provisum  non  fuerit  » legatur:  « velit  Episco- 
pus Praeses  determinare  exercitium  potestatum  necessariarum 
et  opportunarum  Auxiliaris,  quibus  ipse  non  solum  in  pontifica- 
libus peragendis  sed  etiam  in  administranda  universa  dioecesi 
officium  suum  efficaciter  explere  valeat  » (Baudoux). 

117  - 1.  38:  Addatur  in  fine  § 1:  « Episcopi  impediti  vel  absentis  vices 

gerit  Auxiliaris,  et  in  ordine  dignitatum  Capituli  dignitas  prima 
competit  Auxiliari  » (Cleven,  Ep.  tit.  Sasimensis). 

N.  14.  [ Relationes  inter  Auxiliarem  et  Episcopum] 

118  - p.  11:  Unitas  regiminis  servanda;  proindeque  dicatur:  « ...mis- 

sio et  facultates  Episcopi  Auxiliaris  ita  circumscribi  debent,  ut 
in  exercitio  potestatis  unitas  regiminis  Episcopalis  non  infrin- 
gatur » (Quidam  Ep.  Africae  Orient.). 

119  — ibid. : Quando  habentur  et  Coadiutor  et  Auxiliaris  in  eadem  dioe- 

cesi, quaenam  erit  relatio  Auxiliarem  inter  et  Coadiutorem? 
(Lane,  Ep.  Rockfordiensis). 

N.  15.  \Facultates  Auxiliaris  sede  vacante] 

120  - 1.  17-21:  Auxiliaris  sit  de  facto,  suo  tempore,  Vicarius  capi- 

tularis (Herrera;  Meouchi;  Dammert  Bellido,  Ep.  Caja- 
marcensis;  Scapinelli;  et  alii). 

121  - 1.  17-21:  Tollatur  § 2;  immutatum  retineatur  ius  Capituli  Ca- 

thedralis  libere  constituendi  Vicarium  capitularem  (Schau- 
fele). 

122  - 1.  17-21:  Auferatur  § 2;  in  casu  enim  quo,  « aliud  graves  ra- 

tiones suadeant  »,  exclusio  Auxiliaris  odiosa  ipsi  esset,  quia 
revelaret, ipso  facto,  rationes  graves  (aliquando  ex  parte  ipsius 
Auxiliaris)  existere  pro  hac  exclusione  (Batanian). 

123  — ibid. : Episcopus  Auxiliaris  sede  vacante  sit  Administrator  Apo- 

stolicus  ipso  iure  (Meouchi;  Margiotta;  Conf.  Episc.  Argen- 
tina;  Dammert  Bellido;  et  alii). 

N.  16.  [ Quandonam  commendanda  sit 
Episcopi  renuntiatio ] 

124  — 1.  23-26:  Omittendae  forsan  lineae  23-26,  et  ita  dicendum: 

« Episcopi  residentiales...  faciant  Apostolicae  Sedi  vel,  pro  Orien- 
talibus, competenti  auctoritati  offerant,  quae  per  Coadiutoris 
vel  Auxiliaris  designationem  providere  vel  renuntiationem  ac- 
ceptare libera  sit  » (Welykyj). 

125  - 1.  27:  Nihil  dicatur  de  aetate  quoad  renuntiationem.  Providea- 

tur, ubi  necessitas  hoc  suadeat,  per  Episcopum  Coadiutorem. 
Propositio  est  aliena  a more  Ecclesiae  (Ferraz,  Ep.  tit.  Eleuther- 
nensis). 

126  - 1.  28:  Optandum  est  ut  in  schemate  ipso,  aetas  determinetur...; 

quae  esse  potest  septuagesimus  quintus  annus  expletus  (Episc. 
Prov.  Aquensis  etc.). 

127  - ibid. : Determinandum  etiam  est  quod  honesta  sustentatio  Epi- 

scopo renuntianti  a sua  dioecesi  debetur  (Conf.  Episc.  Aprutina; 
Episc.  Prov.  Aquensis  etc.). 

128  - ibid. : Praefiniendus  est  limes  aetatis  pro  Episcopis  residentia- 

libus  » (Cunha,  Ep.  tit.  Barenus  in  Pisidia). 

129  - ibid.:  Nullo  modo  determinetur  aetas  (Seitz). 

130  - ibid. : Non  urgeatur  renuntiatio  Episcoporum  residentialium 

(Richaud,  Arch.  Burdigalensis). 

131  - 1.  28-29:  Tollantur  verba:  « aliamque  gravem  causam  »,  quod 

locum  dabit  anxietatibus.  Tollatur  etiam  « enixe  »,  quod  velut 
exigit  renuntiationem  (Russo). 

132  - 1.  29:  Loco  « muneri  minus  apti  evaserint  » dicatur  « invenian- 

tur » (Przyklenk). 

133  - 1.  30:  Haec  renuntiatio  a munere  non  est  tantum  laudanda  ut 

« mirabilis  et  meritoria  » sed  est  a iure  inducenda  et  quasi  im- 
ponenda... Saltem  in  magnis  dioecesibus  bonum  commune  fide- 
lium et  sacerdotum  id  exigit  » (Menager;  Russo). 

134  - ibid.\  « ...Conferentia  Episcopalis  regionalis  vel  nationalis  onus 

sibi  assumat,  vel  ei  imponatur  a iure,  definiendi  probabilem 
aetatem  renuntiationis  eamdemque  consiliandi  Episcopis  in  ca- 
sibus singularibus  » (Herrera). 

133  — ibid.\  Renuntiatio  consulenda,  non  ratione  aetatis,  sed  ratione 
infirmitatis  physicae  vel  psychicae  (Conf.  Episc.  Aprutina  in  Ita- 
lia). 

136  - 1.  23-31:  Considerentur  singuli  casus  ab  auctoritate  competenti 

(Seitz). 

137  — 1.  32:  Nonne  melius  esset  si  fons  ex  quo  haec  sustentatio  deri- 

varetur explicite  determinaretur?  (Krol). 

138  - 1.  32:  Incipiatur  textus  ut  sequitur:  « Exercitio  muneris  epi- 

scopalis renuntiantibus  titulus  Episcopus  Emeritus  eiusdem 
dioecesis  decernatur,  et  congruens...  » (Baudoux). 

139  - 1.  35:  Addatur  et  hoc  privilegium:  «...  ius  sepulchri  cum  sol- 

lemnitate funeris  erit...  » (Welykyj). 

Caput  III 

DE  NATIONALI  EPISCOPORUM  COETU  SEU  CONFERENTIA 

N.  17.  [ Prooemium ] 

140  - p.  14:  Duo  sunt  dicenda:  1)  In  schemate  non  datur  ratio  fun- 

damentalis ex  qua  appareat  necessitas  Conferendarum  episco- 
palium. 

Socializatio  hodierna  talis  est  ut  nexus  multiplicentur  inter 
homines  et  etiam  inter  catholicos.  Quaestiones  gravissimae  et 
magni  momenti  excedunt  fines  dioecesium  singularium  et  ideo 
competentiam  singulorum  Episcoporum. 

2)  Attamen  res  non  se  habent  eodem  modo  in  singulis 
dioecesibus,  etiam  in  eadem  natione.  Adsunt  dioeceses  valde 
christianae,  adsunt  dioeceses  ubi  vigent  neo-paganismus,  mate- 
rialismus,  communismus.  Itaque  quod  convenit  uni  dioecesi  de- 
decet in  altera  regione.  Itaque,  Conferendae  Episcopales  dili- 

gentissime  condicionibus  locorum  attendere  debent  et  earum 
auctoritas  cum  moderatione  exerceri  debet  (Episc.  Regionis  Me- 
ridionalis Galliae). 

141  - ibid. : Nonne  opportunum  videtur  can.  281  mutari  ut  celebratio 

Conciliorum  plenariorum,  quibus  plurium  provinciarum  Episcopi 
coadunentur,  facilior  reddatur? 

Exoptamus  ut  in  hoc  schemate  Conferentiae  regionales  pro- 
ponantur, quae  in  diversis  partibus  nationis  nationali  confe- 
rentiae opus  praestent,  quin  tamen  auctoritatem  plenariorum 
Conciliorum  vel  Conferentiae  nationalis  habeant  (Episc.  Prov. 
Aquensis  etc.). 

142  - ibid. : Hic  proponuntur  Concilia  plenaria  et  provincialia  cele- 

branda. Sed  cum  in  hoc  Decreto  Conferentiae  Episcoporum  Na- 
tionales  (melius  forsan  vocarentur:  Conferentiae  territoriales) 
cum  potestate  legislativa  iuridice  constituendae  proponuntur, 
dicta  Concilia  minus  necessaria  censentur,  quia  his  Conferendis 
quaestiones  pastorales  territorii  satis  communiter  discuti  atque 
pro  bono  communi  totius  territorii  resolvi  necnon  si  res  fert 
legibus  sanciri  posse  videntur  (Tredecim  Patres  Africae  Orient.). 

143  - ibid. : « Quoad  Conferendas  Nationales  Episcoporum,  cum  in 

schemate  « De  Episcopis  ac  de  dioecesium  regimine  »,  tum  in 
schemate  « De  cura  animarum  » haec,  quae  sequuntur,  animad- 
vertere iuvat: 

Huc  usque  habebamus,  ex  una  parte,  Curiam  Romanam, 
corpus  centrale  quod  singulis  Episcopis  normas  dabat  in  om- 
nibus negotiis  alicuius  momenti.  Recursus  ad  hanc  Curiam  erat 
persaepe  iniunctus  et  responsio  ab  ipsa  data  decretoria.  Ex  al- 
tera parte,  habebamus  Conferentias  Nationales  Episcoporum  si- 
ne iurisdictione  directa,  in  quibus  Episcopi  inter  se  conferebant 
et,  generaliter,  libere  se  subiiciebant  omnibus  quae  statueban- 
tur tribus  ex  quattuor  partibus  suffragiorum.  Unusquisque  Epi- 
scopus sibi  reservabat  tamen  ius  strictum  non  exsequendi  rem 
statutam,  quando  hanc  aestimabat  omnino  contrariam  bono  spi- 
rituali propriae  dioecesis,  cuius  peculiaria  adiuncta  ipsi  erant 
nota. 

Res  Curiae  Romanae  commissae  erant  fortasse  nimis  multae, 
et  iniuncti  recursus  ad  hanc  Curiam  plus  aequo  numerosi,  in  de- 
trimentum auctoritatis  administrativae  Episcopi  in  propria  dioe- 
cesi. Hoc  tamen  non  impedit  quominus  Curia  Romana  f ruebatur 

experientia  universali,  et  officiales  eius  perdiu  instituebantur  ad 
peculiarem  laborem  ipsis  concreditum. 

In  duobus  schematibus  praecitatis,  pertingitur  quidem  ad 
imminutionem  rerum  Curiae  Romanae  concreditarum,  sed  etiam 
ad  augmentum  rerum  Conferentiae  Nationali  commissarum.  Re- 
ipsa,  his  Conferendis  necesse  erit  curias  nationales,  quarum 
membra  neque  experientia  universali  Curiae  Romanae,  neque 
necessaria  praeparatione  potientur.  Multis  Conferendis  Natio- 
nalibus  deerunt  officiales  numerosi  ac  sufficienter  instituti,  quos 
talis  immutatio  exiget. 

Haec  curia  nationalis  staret  profecto  sub  moderamine  Con- 
ferentiae Nationalis,  sed,  secus  ac  in  Curia  Romana,  hic  nulla 
exsistit  auctoritas  personalis.  Tota  auctoritas  Conferentiae  Na- 
tionalis dependet  a fortuita  parte  maiore  suffragiorum  in  scru- 
tinio. 

Concessionem  formalis  iurisdictionis  Conferendis  Nationa- 
libus,  in  determinatis  casibus,  facile  consequi  possunt  abusus. 
In  tali  Conferentia  enim,  saepe  membra  non  pauca  indifferenter 
se  habent  circa  solutionem  quaestionis  propositae.  Omnino  na- 
turaliter suffragium  affirmativum  dabunt,  potius  quam  ut  for- 
maliter  repugnent  suffragio  negativo.  Reipsa,  pars  leviter  maior 
tunc  imponet  suam  voluntatem  numerosae  parti  adversae,  mero 
casu  suffragiorum.  Quid  tunc  superest  de  potestate  administra- 
tiva Episcopi  in  propria  dioecesi? 

Si  concessio  huius  iurisdictionis  Conferentiae  Nationali  non 
posset  evitari,  omnino  coarctanda  esset  ad  casus  maxime  ne- 
cessarios: scilicet,  quando  Sancta  Sedes  iniungit  quod  res  aliqua 
decernatur  a Conferentia  Nationali,  et  quando  ipsa  Conferentia 
Nationalis  explicito  scrutinio,  decernit  consensum  vim  legis 
habere,  propter  bonum  commune  totius  territorii.  Schema  « De 
Episcopis  ac  de  Dioecesium  regimine  » prospicit  hos  casus,  in 
numero  24,  p.  16,  § 1,  litt.  a)  et  d );  casus  litt.  b)  et  c)  sunt  nimis 
incerti  et  generales,  quam  ut  legitime  possint  imponere  decisio- 
nem aliquam  Conferentiae.  Fieri  potest  ut  quidam  ex  eiusmodi 
casibus  decisionem  nationalem  habeant,  quae  esset  graviter  dam- 
nosa pro  determinata  dioecesi,  de  qua  tandem  proprius  Episco- 
pus tenetur  rationem  reddere. 

Nobis  etiam  omnino  necessaria  videtur  iniunctio  obligationis 
Conferentiae  Nationali  recurrendi  ad  scrutinium  secretum,  quo- 
tiescumque agatur  de  imponenda  aliqua  obligatione  iuridica.  Sic 
effungerentur  pressurae  non  optabiles. 

Nimiae  sunt  commissiones  sine  utilitate  immediata  in  certis 
regionibus,  praesertim  in  regionibus  Missionum,  in  schemate 
« de  cura  animarum  » prospectae.  Oporteret  ergo  accuratissime 
secernere  commissiones  omnibus  iniunctas,  a commissionibus  qua- 
rum institutio  solum  suggeritur,  si  aliquando  evaderent  utiles. 

In  totum,  hoc  schema  mihi  videtur  nimis  longum  et  impli- 
catum, et  tandem,  forsitan  absorberet  fines  propositos  in  cumulo 
ordinationum  administrativarum  » (Van  Hoeck,  Ep.  tit.  Cissi- 
tanus). 

144  - ibid. : « Clare  et  aperte  statuendum  est:  1)  ut  de  omnibus  pro- 

blematibus generalibus,  praesertim  de  normis  in  certis  rerum 
adiunctis  sequendis,  de  prohibitionibus  faciendis,  de  malis  usi- 
bus tollendis,  Conferentia  Episcopalis  Nationalis  aut,  si  res 
ad  regionem  tantum  spectat,  Regionalis  decernant:  2)  ut  his 
decretis  rite  approbatis  omnes  Episcopi  stare  debeant.  Agitur 
de  re  maxime  necessaria.  Si,  enim,  fideles  videbunt  — et  in  po- 
sterum id  erit  semper  facilius  ob  multiplicatas  communicationis 
vias  — eadem  hic  vetari  et  illis  permitti,  numquam  voci  Eccle- 
siae oboedientes  erunt  » (Valerii,  Ep.  Marsorum). 

145  - ibid.-.  « Officia  Episcoporum  Conferentiae  Nationalis  declaranda 

magis  videntur,  praesertim: 

I - Super  reipublicae  regendae  artem:  ut  normas  tum  clero 
tum  catholicis  Institutionibus  omnibus  impertiant,  quibus  tum 
clerus  tum  Institutiones  catholicae  efficaciter  valeant  ad  bonum 
spirituale  et  morale  nationis  fovendum  adlaborare. 

II  - Super  scholas.  Materialistae  et  athei  videntur  unionem 
iniisse  ad  disciplinas  philosophicas  necnon  historicas  in  publicis 
lyceis  tradendas;  huic  unioni  deest  inter  catholicos  oppositio, 
unde  fit  ut  saepe  iuvenum  animi  a recta  sentiendi  via  abducan- 
tur. Ibidem  pluribus  in  locis  desunt  idonei  sacerdotes  qui  athe- 
nei  alumnorum  curam  gerant. 

III  - Super  spectacula  tum  cinematographica  tum  televi- 
siva:  ut  fortiter,  instanter,  practice,  omnino  bellum  in  immo- 
ralia  spectacula  in  cuiusvis  consuetudine  vitae  invaluerint,  mo- 
dum spectacula  spectaculis  opponendi  inveniatur  et  quampri- 
mum ad  effectum  perducatur.  Quod  nisi  fiat  inutile  prorsus  bel- 
lum in  spectacula  inhonesta  geremus. 

IV  - Super  ephemerides.  Ut  adversarii  propriam  nationalem 
ephemeridem,  ita  catholicis  una  ephemeride  catholica,  quae  to- 

tam  nationem  spectet,  opus  est:  sit  autem  ita  composita  ut  lec- 
tione sit  grata,  in  certamine  pro  bono  suadendo  constans  et 
fortis,  in  malo  denuntiando  alacer  et  tempestiva,  in  iudicio  su- 
per eventa  ferendo  manifesta  et  secura:  sit  incitamentum  ad 
subscriptiones  contra  publicam  immoralitatem,  tum  quoad  li- 
bros et  ephemerides,  tum  contra  spectacula,  tum  quoad  cor- 
ruptelam socialium  morum. 

V - Necessaria  quoque  videtur  ephemeris  altera  (tipo  roto- 
calco),  ab  Officio  Nationali  condendo  in  lucem  editura,  qua 
publica  opinio  de  catholicis  institutis,  experimentis,  operibus 
socialibus,  speciatim  quoad  iuventutem,  opifices,  catholicam  cul- 
turam, necnon  Missiones  informetur.  Haec  erit  optimum  auxi- 
lium in  apostolatu  clericis.  Una  autem  ephemeris  haec  omnia 
complectatur,  quae  nunc  in  tot  ephemeridibus  inveniuntur:  sit- 
que  prompta  ad  consilia,  et  liberae  pateat  disceptationi  » (Ma- 
leddu,  Praef.  Ap.  Hinganfuensis). 

146  - ibid. : « Huic  capitulo  nihil  abrogandum  vel  adiungendum  vide- 

tur. Tribuit  enim  iuridicam  formam  praefinitasque  potestates 
Conferendae  Episcopali  Nationali. 

Attamen,  sermo  habeatur  etiam  de  Episcoporum  Conferen- 
dis Regionalibus,  id  saltem  dicendo  quod  potestas  et  compe- 
tentia Conferendae  Episcopalis  Regionalis  singillatim  et  pro 
rerum  adiunctis  a Conferentia  Episcopali  Nationali  praefiniri 
poterit  » (Conf.  Episc.  Paedemontana). 

147  — ibid.:  « Cum  huiusmodi  Conferendae  Episcopales,  quamvis  vere 

utiles,  ad  organa  mere  consultiva  reducantur,  sine  ulla  supra 
Episcopos  iurisdictione,  non  absente  etiam  periculo,  coetus  par- 
lamentares  fiendi,  cum  partibus  inter  se  contrariis,  earum  insti- 
tutionem compleri  quodammodo  convenit  per  restaurationem 
Primatiatus  nationalis. 

Episcopus  Primas,  auctoritatem  veram  et  proprie  dictam, 
per  facultates  a Summo  Pontifice  specialiter  delegatas,  tamquam 
sui  immediatus  « Delegatus  Apostolicus  » adderet  supra  ipsam 
suam  ipsius  iurisdictionem,  quae  ei  competit  supra  suam  pro- 
priam dioecesim.  Hisce  facultatibus  praeditus,  Primas,  seu  De- 
legatus Apostolicus,  quaestiones  inter  Episcopos  surgentes,  or- 
dinario modo  dirimere;  actionem  collectivam  Episcopatus  na- 
tionalis dirigere  et  urgere;  negotia  maiora  Episcoporum  sol- 
vere; Concilium  nationale,  Summo  Pontifice  approbante,  con- 

vocare  et  praesidere,  et  tandem,  tempore  persecutionis,  cum 
generatim  Episcoporum  accessus,  etiam  scripto,  ad  Romanam 
Sedem  prohibetur,  maxima  convenientia  ne  oriatur  schisma, 
Ecclesias  locales  dirigere  et  inter  sese  unitas  et  Sanctae  Sedi 
fideles  servare  poterit. 

Huiusmodi  institutio,  quin  positionem  Nuntii  Apostolici  in- 
firmet, potius  corroborat,  eiusdemque  missionis  exercitium,  ul- 
tra modum,  facile  reddens,  illi  offerens  fulcrum  intelligens  et 
securum,  in  medio  ordinis  politici  et  socialis  perturbationum, 
quae  in  America  Latina  et  in  regionibus  nuper  e colonialismo 
egredientibus,  frequentes,  et  non  semper  pacifice,  sibi  succedunt. 

Primas  qualificatos  assessores  a seipso  electos,  a Summo 
Pontifice  autem  probatos,  haberet;  semperque  rationem  ipsi 
Sanctae  Sedi  vel  per  Nuntium  vel  immediate  redderet,  prout 
res  ferat. 

Ceteris  Episcopis  et  sacerdotibus  necnon  fidelibus  ius  sem- 
per adest  ad  Summum  Pontificem  recurrendi,  non  tantum  in 
contentiosis,  sed  in  omnibus.  Sic  salvatur  et  unitas  cum  Capite 
visibili  Ecclesiae,  coordinatio  actionis  inter  Episcopos  et  discreta 
autonomia,  una  cum  efficaciori  apostolica  actione  » (Ferraz). 

148  - ibid. : « In  prooemio,  quod  brevius  esse  potest,  dicatur  Confe- 

rendas Episcopales  fundamentum  habere  in  collegialitate  Epi- 
scopatus et  in  plenitudine  unius  sacerdotii,  easdemque  ordinari 
ad  actionem  pastoralem  melius  et  efficacius  exercendam»  (Seitz). 

149  - ibid. : « Caput  III  optime  agnoscit  Conferendas  Episcopales,  sed 

optandum  valde  est  ut  recursus  ad  Sanctam  Sedem  non  sit  ne- 
cessarius, in  quibusdam  casibus,  v.  g.: 

1)  quando  agitur  de  organizatione  practica  et  competen- 
tia operum  apostolicorum  et  actionis  catholicae; 

2)  quando  agitur  de  approbatione  textuum  liturgicorum 
in  vulgari  lingua  per  aliquam  episcopalem  Commissionem,  cuius 
membra  sint  simpliciter  a Sancta  Sede  probata; 

3)  quando  agitur  de  tempore  scolaritatis  et  de  program- 
matis vitae  et  studiorum  in  seminariis,  saltem  in  rebus  particu- 
laribus et  intra  limites  a Sancta  Sede  determinatos. 

Nam  apparet  evidenter  contra  leges  psychologiae  et  paeda- 
gogiae  uniformiter  statuere  pro  omnibus  regionibus,  in  quibus 
cultura,  temperamentum,  traditiones  tam  diverso  modo  sese  prae- 
bent » (Richaud). 

150  — ibid.\  Expungatur  verbum  « nationale  »;  eligatur  terminus  la- 

tius patens,  v.  g.  « territoriale  ».  In  titulo  simpliciter  dicatur: 
« De  Conferendis  Episcopalibus  » (Quidam  Episcopi  Africae 
Orient.). 

151  - ibid.:  «Periculosum  videtur  canonizare  in  Concilio  terminum 

« Nationis  »,  ob  eius  diversam  interpretationem:  politicam 

(Status)  et  ethnicam  (diversi  populi  in  eodem  Statu  politico), 
et  etiam  mutabilem  realitatem  (Foederationes  Statuum,  Uniones, 
novi  Status  in  Africa,  Europa  unita,  etc.).  Haec  res  plurimas 
difficultates  creare  potest.  Forsan  melius  utendum  dictionibus 
« territorii  » vel  « regionis  » vel  similia,  quae  postea  respectivo 
adiectivo  possunt  melius  determinari  in  casibus  dubiis  (e.  g. 
territoria  nationalia,  ethnica,  ritualia,  etc.).  Res  maturius  adhuc 
reconsideretur  » (Welykyj). 

152  — 1.  4:  Post  dictionem  « Nationis  » (vel  similis)  addatur  « vel 

ritus  »,  ut  aliquomodo  provideatur  etiam  Orientalibus  modo 
peculiari. 

1.  8:  Adderem  et  aliam  rationem  post  dictionem  « communi- 
catione »,  in  hunc  sensum:  «...  communicatione,  character  col- 
legii episcopalis  in  ordinario  Ecclesiae  regimine  melius  manife- 
statur, mens  Ecclesiae  clarior  fit  necnon  apud  omnes  constat...  » 
(Welykyj). 

153  — 1.  15:  Verba  « apud  civilia  Gubernia  vel  acatholicos  viros  » 

omittantur  (Schaufele). 

I - De  conferentiae  constitutione 

N.  18.  [ Conferentiae  constitutio  et  statuta\ 

154  — 1.  19-21:  Textui  substituatur  sequens:  « Praeter  Concilia  ple- 

naria necnon  provincialia,  quae  opportuno  tempore  legitime 
celebrari  possunt,  stabiliter  in  unaquaque  Ditione  constituatur 
et  ab  Apostolica  Sede  recognoscatur  Nationalis  Episcoporum 
Conferentia  ». 

N.  B.:  In  Codice  reformando  supprimatur  praescriptum 

can.  281:  «petita  tamen  venia  a Romano  Pontifice,  qui  suum 
Legatum  designat  ad  Concilium  convocandum  eique  praesiden- 
dum » (Baudoux). 

155  — 1.  23:  Addantur  post  verbum:  « Nationalis  » verba  « vel  ritua- 

lis » Episcoporum  Conferentia  (Welykyj). 

156  - 1.  24:  Addatur:  « In  Rebuspublicis,  in  quibus  plures  nationes 

inveniuntur,  praeter  Conferendam  omnium  Episcoporum  pos- 
sunt constitui  etiam  Conferendae  Episcoporum  iuxta  nationes 
ad  pertractanda  negotia  speciali  uniuscuiusque  nationis  ». 

Praeterea  addatur:  « Praeses  Conferendarum  est  qui  habet 
praecedentiam  iuxta  can.  106  CIC  » (Necsey). 

157  — 1.  27:  Addatur:  « Inquantum  haec  praescriptio  iam  impleta 

est  » (Philbin,  Ep.  Dunensis  et  Connorensis). 

158  — ibid. : Statuta  pro  Conferendis  iam  constitutis  quae  a Sancta  Sede 

probata  sunt,  intacta  maneant  (Browne;  0*Callaghan,  Ep. 
Clogherien.;  Fergus,  Ep.  Achadensis;  Philbin;  Hanly,  Ep. 
Elphinensis). 

159  - 1.  25:  « Optandum  est  ut  saltem  delineamenta  generalia  huius- 

modi  statutorum  inveniantur  in  appendice,  quibus  appareat 
mens  huiusmodi  Conferentiae  eiusque  adiumentum. 

In  hoc  capite,  coetus  Episcoporum  potius  apparet  sicut  est 
in  maioribus  nationibus  in  quibus  multi  sunt  Episcopi;  difficilius 
libertas  et  facilitas  Conferentiae  invenietur  in  nationibus  in  qui- 
bus perpauci  sunt  Ordinarii.  Optandum  est  ut  ad  earum  auxi- 
lium sint  statuta  quasi  iam  determinata  quibus  sese  adiuvare 
possint  (Jacq,  Ep.  tit.  Cerasenus). 

160  — 1.  28:  In  hoc  articulo  addi  potest,  sicuti  in  art.  27  § 2 innuitur, 

clausula  commendatitia  quoad  Confer entias  Regionales  quae  sunt 
sat  utiles,  immo  plusquam  Provinciales  aliquando  iudicantur 
(Herrera). 

161  — ibid.:  Addendum  videtur:  « Decet  Cardinales  et  Primates  esse 

membra  “ ex  officio  ” Consilii  Conferentiae,  absque  tamen  iure 
ad  munus  Praesidis  » (Baudoux). 

162  - p.  15,  1.  4:  Paragraphus  addatur  de  opera  quae  pro  toto  aliquo 

Continente  praestatur  a determinatis  Institutis,  v.  g.  C.E.L.A.M. 
(Concilium  Episcopale  Latino- Americanum)  et  Secretariatus  gene- 
ralis Episcopatus  Africani  (Dammert  Bellido). 

II  - De  Conferentiae  moderamine 

N.  19.  [De  iis  quibus  Conferentiae  inter  esse  competit ] 

163  — p.  15,  1.  5:  dicitur:  « Omnes  Ordinarii  locorum  ».  Etsi  schema 
sit  « De  Episcopis  »,  tamen  intelliguntur  forsan  non  tantum 
Ordinarii  Episcopi,  sed  etiam  illi  qui  charactere  episcopali  carent, 
ut  sunt  in  non  paucis  regionibus:  Praefecti  Apostolici,  Vicarii 
capitulares  sede  vacante  etc.  Si  illi  hic  audiuntur,  optandum 
est  ut  in  appendice  agatur  etiam  de  eorum  facultatibus  a iure 
(Jacq). 

164-1.  7:  Post  « Coadiutores  » addendum  videtur  «Auxiliares» 

(BAUDOUX;  NECSEY). 

165  — 1.  5-8:  Loco  pericopae:  « Omnes  Ordinarii  locorum...,  Vicariis 

generalibus  exceptis...  pertinent  »,  sit:  « Omnes  Ordinarii  lo- 
corum cuiuscumque  ritus  necnon  et  Episcopi  Coadiutores  de  iure 
et  cum  suffragio  deliberativo  ad  Nationalem  Episcoporum  Con- 
ferendam pertinent.  Vicarii  vero  generales,  suo  Episcopo  rite 
impedito,  cum  suffragio  consultivo  tantum  » (Satowaki,  Ep. 
Kagoshimaensis). 

166  - 1.  7-9:  Episcopi  titulares  excluduntur,  sed  quare?  Iidem  Con- 

ferentiae episcopali  interesse  debent  sicut  Episcopi  residentia- 
les  ratione  characteris  episcopalis  et  unitatis  Collegii  episcopalis. 
Praeterea,  in  nonnullis  regionibus  adsunt  et  Episcopi  residentia- 
les  et  Vicarii  Apostolici  (Episcopi  titulares)  (Seitz). 

167  - 1.  9:  «Si  invitentur,  fruantur  voto  deliberativo,  quia  iure  divino 

Episcopi  aequales  sunt  et,  propter  universalem  iurisdictionem, 
quae  ex  charactere  episcopali  eis  derivat,  collegialiter  participes 
sunt,  cum  et  sub  Romano  Pontifice,  sollicitudinum  universalis 
Ecclesiae. 

Quinimmo  peropportunum  esset  in  Conferendis  Regionali- 
bus, quae  ob  vastitatem  territorii  et  discrimina  religiosa,  socia- 
lia etc.  constitui  possunt,  Episcopos  mere  titulares  cooptari  » 
(Pirelli). 

168  — ibid. : Substituatur:  « Omnes  Ordinarii  locorum  cuiuscumque 

ritus,  Vicariis  generalibus  exceptis,  necnon  et  Episcopi  Coadiuto- 
res de  iure  ad  Nationalem  Episcoporum  Conferentiam  pertinent 
et  cum  suffragio  deliberativo:  ita  tamen  ut  unicum  tantum  suf- 
fragium pro  quacumque  dioecesi  dari  possit,  scilicet  ab  ipso 

Ordinario  loci  si  adsit  aut  eo  absente  ab  eius  Episcopo  Coadiu- 
tore  » (Lyons,  Ep.  Saliensis). 

169  — ibid.\  « Quaeritur  quaenam  sit  Vicariorum  Apostolicorum  posi- 

tio. Episcopis  mere  titularibus,  sine  iurisdictione,  aequiparantur, 
an  Episcopis  residentialibus?  » (Benedetti,  Ep.  tit.  Tidditanus). 

170  — ibid.\  « Etsi  de  iure  Episcopi  mere  titulares,  in  natione  degen- 

tes, non  pertineant  ad  Nationalem  Conferendam,  possunt  ex 
peculiaribus  statutis  in  Conferentiam  cooptari  sed  sine  suffragio 
deliberativo  » (Lyons). 

171  — 1.  9-12:  Tota  haec  paragraphus  supprimenda  videtur  (Baudoux; 

Herrera). 

172  - 1.  13:  « Cum  merito  affirmetur  omnibus  et  singulis  Praesulibus, 

de  quibus  in  n.  19,  1,  ius  esse  ut  Conferendae  Nationali  per- 
sonaliter, et  quidem  cum  voto  deliberativo,  intersint;  et  simul 
praevideatur  ob  nimium  eorum  numerum  impossibile  fore  ut 
iidem  omnes  et  singuli  revera  Conferentiae  participent:  de  modo 
quo  vere  mens  et  vota  omnium  Praesulum  in  earumdem  Confe- 
rent. Episcop.  Nationalium  decretis  conficiendis  innotescant, 
quae  sequuntur  vota  proponuntur: 

1)  Consilium  directivum  et  permanens,  cui  omnia  incepta 
de  re  catholica  in  universo  territorio  nationali  tribuuntur  et 
commendantur,  sex  menses  antequam  decernat  ea  quae  singu- 
los Episcopos  etiam  iuridice  obligent,  scripto  exponat  singula 
deliberanda,  congruis  argumentationibus  suffulta,  ac  uniuscuius- 
que Episcopi  observationes,  vota  et  suffragium  sollicitet  intra 
mensem  a recepta  communicatione  remittenda.  Omnibus  a Con- 
silio examinatis  responsionibus,  sententia  quae  prorsus  a maio- 
ritate  duarum  saltem  ex  tribus  partibus  suffragium  obtinuerit 
pro  universo  territorio  adoptetur. 

2)  Quod  si  talis  suffragiorum  maioritas  in  primo  scrutinio 
obtenta  non  fuerit.  Concilium  brevem  relationem  argumenta- 
tionum redigat;  et  denuo  ab  unoquoque  Praesule  suffragium 
scriptum  exposcat,  usquedum  maioritas  duarum  ex  tribus  par- 
tibus legitime  obtineatur. 

3)  Numquam  Nationalis  Episcoporum  Conferentiae  decisio- 
nes, quae  etiam  iuridice  singulos  Episcopos  obligent,  decernan- 
tur suffragia  eorum  computando  qui  ex  iure  in  Concilio  perma- 
nenti episcopali  collegium  alicuius  regionis  vel  provinciae  eccle- 
siasticae repraesentant  et  oretenus  tantum  vota  ceterorum  suae 

cuiusque  regionis  vel  provinciae  Praesulum  conferre  praesumat  » 
(Dadone,  Arch.  S.  Severinae). 

173  - 1.  5-20:  In  Oriente,  ob  Rituum  diversitatem,  in  Conferentia 

Episcopali  cooptandi  essent  Ordinarii  singulorum  Rituum.  Con- 
ferentia autem  Concilium  permanens  eligere  deberet,  cuius  sit 
normas  et  instructiones  cum  singulis  communicare  (Sidarouss). 

174  - ibid. : Non  determinatur  quis  sit  Conferentiae  Praeses  et  quo- 

modo sit  eligendus.  Quaestio  magni  momenti  est  pro  iunioribus 
Ecclesiis,  ubi  Conferentia  cooptare  potest  Episcopos  plurium 
Statuum.  Expedire  videtur  ut  ibidem  praesidentia  auctoritati 
extra-nationali  tribuatur,  ut  puta:  vel  Patriarchae,  vel  Delegato 
Apostolico  (Seitz). 

175  - ibid.\  Agunt  de  Conferentiae  moderamine,  sed  nihil  dicunt  de 

Praeside  Conferentiae.  Hoc  saltem  hic  statuatur,  quod  Praeses 
Conferentiam  convocat  eique  praesidet.  Quare  ad  textum  n.  19, 
§ 1 addatur:  « Ad  normam  iuris  a Nationali  Episcoporum  Con- 
ferentia conditi  designandus  est  Praeses  ad  Conferentiam  con- 
vocandam eamque  praesidendam  » (Schaufele). 

176  - ibid. : Sic  articuli  textus  reformetur:  «Episcopi  omnes,  necnon 

et  Coadiutores  et  Auxiliares,  Vicariis  generalibus  et  capitula- 
ribus exceptis,  si  dignitate  episcopali  non  fulgeant,  cuiuscumque 
ritus  sint,  de  iure  et  cum  suffragio  deliberativo  ad  Nationalem 
Episcoporum  Conferentiam  pertinent  » (Herrera). 

177  - ibid. : Ita  dicatur:  «Ex  peculiaribus  statutis  Episcopi  Auxi- 

liares, in  Natione  degentes,  possunt...  ».  Iisdem  enim  magis 
competere  videtur,  quam  ceteris  Episcopis  titularibus,  ut  par- 
tem habeant  in  Conferentia  Episcopali  (Dammert  Bellido). 

N.  20.  [ Consilium  et  Commissiones  constituendae ] 

178  - 1.  23:  «1)  Competentia  iuridica  Consilii  permanentis,  de  quo  in 

n.  20,  1;  et  Commissionum,  de  quibus  in  n.  20,  2 sit  tantum 
praevia  propositio,  discussio  et  descriptio  (non  autem  decreta- 
tio)  earum  animadversionum  circa  quas  per  universale  Episco- 
porum totius  nationis  suffragium  scripto  datum  deliberare  opor- 
tuerit. 

2)  Repraesentatio  in  Consilio  permanenti  cuiusque  coetus 
Episcoporum  alicuius  regionis  vel  provinciae  ecclesiasticae  non 
solum  per  Primatem  vel  Metropolitam  fiat  qui  Conferentiae  Re- 

gionali  praeest,  sed  etiam  per  alterum  Episcopum  eiusdem  Regio- 
nis vel  Provinciae  suffragiis  ceterorum  Confratrum  electum  » 
(Dadone). 

179  — ibid.\  « Consilium  tale  permanens  ex  natura  rei  non  postulatur 

(v.  g.  in  Conferentiis  Episcoporum  Germaniae  non  habetur). 
Insuper  hic  determinari  deberet,  utrum  Episcopi  in  hoc 
Consilio  cooptati  semper  iidem  sint  necne.  Praeterea  notandum 
est,  quod  existunt  Conferentiae  ex  paucis  tantum  Episcopis  con- 
stantes; quare  singulo  Episcopo  committi  debet  peculiare  nego- 
tium in  Conventu  plenario  tractandum.  Inde  textus  fere  ita 
mutetur: 

« E gremio  uniuscuiusque  Conferentiae,  in  quantum  opus 
est,  constituatur: 

§ 1.  Consilium  permanens,  ex  aliquibus  Praesulibus  per 
suffragiorum  maioritatem  relativam  pro  certo  annorum  numero 
eligendis,  quod  ... 

§ 2.  Commissiones  ...  titularis.  Si  autem  Conferentia 
Nationalis  paucis  tantum  constat  Episcopis,  possunt  etiam  uni 
ex  membris  Conferentiae  peculiaria  negotia  committi,  ut  de  iis 
in  Conventu  plenario  tractet  » (Schaufele). 

N.  21.  [Secretariatus  generalis ] 

180  — 1.  30-31:  « Secretariatus  generalis  ex  ipsa  re  non  postulatur  (v.  g. 

Conferentia  Episcoporum  Germaniae  non  habet  Secretariatum). 
Proinde  post  verbum  “ insuper  ” addatur:  “ in  quantum  opus 
est  ” » (Schaufele). 

181  — ibidr.  addatur:  « Secretarius  generalis  constituitur  ab  ipsa  Con- 

ferentia Episcoporum  » (Necsey). 

III  - De  conferentiae  decisionibus 
N.  22.  [ Principium  generale ] 

182  — p.  16:  n.  22  et  23  nimis  coarctant  ius  Episcopi;  textus  hoc  fere 

modo  mutetur: 

n.  22:  « Firmo  ...  coadunatis,  vim  consultivam  habent, 
quas  tamen  unusquisque  Episcopus,  nisi  obstent  peculiares  ra- 
tiones, accipiat  et  ad  effectum  deducat  ad  unitatem  fovendam 
et  bonum  commune  in  universa  Natione  promovendum  » (Schau- 
fele). 

183  - 1.  1:  Loco:  « Firmo  praescripto  n.  24  » dicatur:  « Firmis  prae- 

scriptis nn.  23  et  24  »,  cum  etiam  n.  23  provideat  pro  casibus 
in  quibus  decisiones  Conferendae  Episcoporum  ad  effectum  non 
deducantur  (Conway). 

184  - 1.  2:  Sufficit  dicatur,  loco  « Nationali  »,  in  « Conferentia  Epi- 

scopali »,  quia  etiam  aliae  dari  possunt  Conferendae  (Welykyj). 

185  — 1.  4:  Omittantur  verba:  « et  ad  effectum  deducantur  » (Ahern, 

Ep.  Cloynen.;  Fergus;  0’Callaghan;  Philbin;  Hanly;  Brow- 
ne;  Murphy,  Ep.  Limericien.;  Morris,  Arch.  Cassiliensis). 

186  — 1.  5:  «In  fine  nota  7 deleatur:  Ipsa  nota  in  p.  18  sub  n.  7 addu- 

citur ita,  ut  deductio  ad  actum  singularum  decisionum  ad  Epi- 
scopum relinquatur.  Puto  melius  esset,  ut  decisiones  a Confe- 
rendis latae  et  acceptatae  suam  iuridicam  vim  habeant  » (Nec- 
sey). 

N.  23.  [De  Episcopo  contra  decisiones  agente] 

187  - 1.  9:  In  fine  huius  numeri  23  addatur:  « necnon  Apostolicam 

Sedem  »;  agitur  de  re  gravissimi  momenti  (Scapinelli). 

N.  24.  [Quandonam  decisiones  etiam  iuridice 
obligent  singulos  Episcopos] 

188  - « Perutile  esset,  censeo,  si  in  lucem  clarius  poneretur,  singulos 

Episcopos  etiam  iuridice  obligatos  esse  ad  normas  in  hoc  numero 
sancitas  servandas,  quia  eas  ipse  Summus  Pontifex,  immediatus 
Pastor  pastorum  et  fidelium,  statuere  dignatus  est » (Scapinelli). 

189  - ibid.:  Si  Conferentia  rationes  agendi  sufficientes  non  invenit, 

quid  faciendum?  (Batanian). 

190  — ibid.:  Episcopus  ob  peculiares  rationes  contra  decisiones  Confe- 

rendae in  sua  dioecesi  agere  intendens,  Conferendam  per  ipsius 
Praesidem  hac  de  re  certiorem  faciat  (Schaufele). 

191  - ibid.:  Sermo  praeferendus:  « Episcopus  agere  non  debet  contra 

decisiones  Conferentiae  in  casu  particulari  in  sua  dioecesi  nisi 
ob  graves  rationes  ».  Reliqua  omittenda  (Lane). 

192  - 1.  8-10:  Haec  provisio  mihi  non  placet,  nam  videtur  esse  inde- 

bita incursio  in  gubernium  dioecesis  Episcopo  residentiali  con- 

creditum,  interponit  auctoritatem  inter  Sanctam  Sedem  et  Epi- 
scopum et  moras  aliaque  inconvenientia  inducere  potest  (She- 
han). 

193  — 1.  12:  Addantur  haec  verba:  « Conferendae  Nationali  Episco- 

porum competit  potestas  dandi  interpretationes  authenticas  de- 
cretorum Conciliorum  plenariorum  in  regione  » (Fergus,  Ep. 
Achadensis;  Hanly;  Philbin;  Murphy;  Conway;  Morris; 
0’Callaghan). 

194  — 1.  13:  Sufficitne  maioritas  duarum  ex  tribus  partibus?  (Seitz). 

195  — 1.  14:  « Ad  verba  “ necnon  ab  Apostolica  Sede  recognitae  One- 

rosior videtur  recursus  ad  Sanctam  Sedem  pro  omnibus  ac  par- 
ticularibus regionis  rebus.  Haud  simile  “ Concilio  Nationali 
(quod  statuta  stabilia  fert  hac  approbatione  indiget  Summi  Pon- 
tificis), “ Conferentia  ” saepe  saepius  de  hic  et  nunc  agendis  sen- 
tentiam practicam  determinat.  Si  igitur  approbatio  Sanctae  Sedis 
requiratur,  eadem  necessaria  statuatur  solummodo  si  sententia 
Conferendae  haud  fuit  moraliter  unanimis  vel  sit  contra  ius  com- 
mune. Aliter  adhuc  cumulatior  fiet  congeries  rerum  in  Capite 
“ centralizatio  ” quam  Sacrosanctum  Concilium  potius  cupit  alle- 
viare,  sparsis  per  diversa  membra  oneribus  » (Cooray). 

196  — 1.  15:  « Schema  bene  exaratum  mediam  inter  maximalistas  et  mi- 

nimalistas  tenet  viam.  Optimum  Episcopis  fecit  donum  summa 
saltem  iuridica  lineamenta  definiendo.  Sine  enim  decisione  iuri- 
dica  quaestio  proposita  inanis  esset. 

In  linea  26-28,  supprimantur  vocabula:  « simulque  » usque 
ad  « communiendam  ».  Ratio:  Sensus  iste  iam  in  lineis  13-15 
subintelligitur.  P.  18,  supprimatur  nota  7,  quia  non  est  neces- 
saria (Gawlina,  Arch.  tit.  Madytensis). 

197  — 1.  22:  « In  n.  23  statuitur  Episcopum  in  casu  aliquo  particulari 

ob  graves  rationes  contra  decisiones  Conferendae  in  sua  dioecesi 
agere  posse.  At  vero,  in  n.  24  casus  taxative  enumerantur  in 
quibus  decisiones  Conferendae  singulos  Episcopos  iuridice  obli- 
gant, dum  e contra  in  n.  22  affirmari  videtur  eosdem  obligatione 
adstringi  quaslibet  Conferendae  decisiones  semper  et  sine  ulla 
exceptione  ad  effectum  deducendi  » (Morris). 

198  — ibid.:  Accuratius  determinetur  quaenam  sint  declarationes  maio- 

ris momenti,  dicendo:  « b)  quando  agatur  de  declarationibus, 
quae  per  quattuor  saltem  ex  quinque  partibus  suffragiorum  iudi- 

cantur  maioris  esse  momenti  et  inde  publice  faciendae  nomine 
Nationalis  Episcoporum  Conferentiae  » (Schaufele). 

199  — ibid. : « Quando  agatur  de  declarationibus  maioris  momenti...  ». 

Proponitur  sequens  mutatio:  « quando  agatur  de  declarationibus 
nomine  Nationalis  Episcoporum  Conferentiae  publice  faciendis, 
quas  duae  saltem  ex  tribus  partibus  Praesulum  iudicant  esse 
maioris  momenti  ». 

Ratio:  ut  evitentur  conflictus  circa  id  quod  in  casu  concreto 
habendum  sit  ut  declaratio  maioris  momenti  (Ep.i  Indonesiae). 

200  — 1.  21-24:  « Deleantur  ea  quae  sub  (b)  et  (c)  habentur,  quippe  quae 

sufficienter  generali  modo  sub  (d)  praevidentur.  De  iuribus  ac  de 
obligationibus  Episcoporum  “ minoritatis  ” aliquid  clarius  sta- 
tuatur » (Episcopi  Africae  Meridionalis). 

201  - 1.  25:  « Minime  placent  omnes  provisiones  n.  24,  speciatim  eae 

quae  sub  littera  « d » declarantur,  in  quantum  iuridice  ligare 
Episcopos  dissentientes  intendatur.  Et  quidem,  etsi  unitas  in 
Episcopatu  alicuius  nationis  magnopere  optanda  sit,  speciatim 
in  relationibus  cum  Gubernio  civili,  confundi  tamen  non  debet 
haec  unitas  cum  uniformitate.  Et  si  Episcopus  dissentiens,  seu 
Episcopi  dissentientes,  ex  eo  quod  non  sit  unus  eorum  qui  duas 
ex  tribus  partibus  efformant,  iuridice  cogeretur  opinionem  maio- 
ritatis  sequi,  videretur  contradicere  naturae  monarchicae  epi- 
scopatus residentialis,  quae  natura  monarchica  esse  iuris  divini 
apparet. 

Praeterea,  praefata  provisio  est  nimis  ambigua;  nam  et  ipsa 
maioritas  ex  sese  declarare  potest  quaenam  res  ut  graves  consi- 
derari debeant,  quin  aliis  Episcopis  dissentientibus  uti  graves 
appareant.  Et  sic  practice  regimen  alicuius  dioecesis  particularis, 
in  his  rebus  saltem,  transiret  ex  regimine  monarchico  in  regimen 
aristocraticum:  quod  doctrinae  catholicae  repugnare  videtur.  Sin- 
guli Episcopi  solum  Sanctae  Sedi  directe  subditi  sunt:  non  cor- 
pori aut  maioritati  aliorum  Episcoporum,  Provisiones  n.  24,  uti 
in  textu  iacent,  videntur  nimis  periculosae  et  abusibus  aut  aptae 
aut  faventes  » (Krol). 

202  - 1.  26:  Ne  semper  qualificata  minoritas  victas  manus  dare  debeat, 

textus  sic  mutandus  est:  « Quando  ...  simulque  quattuor  saltem 
ex  quinque  partibus  Praesulum  ...  communiendam  » (Schau- 
fele). 

IV  - De  relationibus  inter  Conferentias  Episcopales 

DIVERSARUM  NATIONUM 

N.  25  [ Relationes  inter  Conferentias  Episcopales 
diversarum  Elationum  ] 

203  - p.  17,  1.  3:  addatur:  « ...Nationum  vel  rituum  ad  maius...  » 

(Welykyj). 

204  — ibid. : Relativa  quaedam  centralizatio  est  revera  valde  deside- 

randa. Dicere  solummodo  « foveantur  »,  parum  esse  videtur. 
In  nota  10  plures  opportunae  declarationes  ponuntur  (Seitz). 

Caput  IV 

DE  DIOECESIUM  AC  PROVINCIARUM  CONGRUENTI 
CIRCUMSCRIPTIONE 

N.  26.  [Prooemium ] 

205  - p.  20,  1.  1-26:  Textus  brevietur  et  stylo  conciliari  aptetur.  Est 

potius  quaedam  iustificatio,  immo  excusatio  (Welykyj). 

206  - 1.  1-12:  « Normae  optimae  sunt  et  necessarium  est  quod  hic 

statuitur.  Continuatio  condicionis,  quae  in  eadem  natione  to- 
lerat dioeceses  minimas  quoad  territorium  et  fidelium  numerum, 
sine  possibilitate  parandi  ea  quae  ad  vitam  actuosam  et  guber- 
nium dioecesis  necessaria  sunt,  et  dioeceses  enormes  in  quibus 
efficax  regimen  impossibile  est,  maximi  videtur  esse  damni  ad 
vitam  christianam  fovendam  et  regnum  Dei  aedificandum. 

Sed  haec  consilia  pia  et  irrita  desideria  manebunt  si  praeiu- 
dicia  sic  dictae  traditionis  et  ambitiones  praevalebunt;  si  non 
vitam  quaeremus  et  appetemus,  sed  historiam,  quae  vita  non  est 
sed  vitae  haud  fida  magistra.  In  hoc  rerum  discrimine,  dum 
omnia  mutantur  et  semper  novae  et  graves  quaestiones  oriun- 
tur, sistere  non  potest  Ecclesia,  timens  rumores  manantes  per 
compita,  et  fallaces  fucos  » (Santin,  Arch.  Ep.  Tergestinus). 

207  - 1.  5-7:  Veritas  rei  hanc  mutationem  textus  postulare  videtur: 

«...  Episcopi  impares  sint  personaliter,  uti  opus  est,  singulos 
sacerdotes  bene  cognoscere  paroeciasque  interdum  visitare;  at 
pariter...  » (Schaufele). 

208  — 1.  7-9:  « Prorsus  necessaria  videtur  dioecesium  nimis  parvarum 

unio.  Perdifficile  enim  est  istarum  dioecesium  regimen  propter 
carentiam  personarum,  conlaborationis,  mediorum  apostola- 
tus,  etc.  Multa  problemata  in  parvis  dioecesibus  sunt  paene 
insolubilia  » (Caminada,  Ep.  Ferentinus). 

209  - 1.  23:  Praeter  rationes  geographicas,  demographicas  et  sociales 

hic  consideratas,  oportet  ut  etiam  rationes  psychologicae  et  hi- 
storicae considerentur  (Meouchi). 

N.  27.  [Principium  generale ] 

210  - 1.  29:  « Magnopere  exoptatur  ut  in  novarum  dioecesium  erectione 

non  amplius  obligatio  statuatur  canonicorum  Capituli  Cathedra- 
lis  erigendi,  et  ut  in  Codice  reformato  institutio  Coetus  Consul- 
torum dioecesanorum  ex  communi  iure  efficiatur,  neque  consi- 
deretur ut  creatio  ad  tempus,  i.  e.  dum  Capitulum  Canonicorum 
Cathedrale  instauretur  (cc.  391,  § 1 et  423).  Optandum  etiam 
videtur  ut  Episcopi  Praesides,  quibus  id  placeat,  possint  cum 
omni  prudentia  Capitulum  suum  Canonicorum  abolere,  aut  de- 
sinere vacantias  occurrentes  complere,  ita  ut  haec  institutio  pau- 
latim  decidat  cum  in  plurimis  dioecesibus  absit,  neque  iam  exi- 
gentiis hodiernis  neque  mentibus  hominum  praesentium  cor- 
respondeat  » (Baudoux). 

211  — ibid. : « Haec  paragraphus  maximi  interest,  quia  statuit  ut  dioe- 

ceses quae  nimis  magnae  sint  in  plures  minores  dividantur. 
Reapse  hodie  multae  dioeceses  nimis  magnae  sunt,  plerumque 
ratione  incolarum  numeri,  ut,  v.  g.,  dioeceses,  quae  easdem 
fere  circumscriptiones  ac  maximae  urbes  habent. 

Quamquam  quidem  magna  dioecesis  — praesertim  si  urbs 
sit  etiam  caput  nationis  — saepe  difficiliter  nec  sine  incommodis 
in  plures  minores  dividitur,  multo  tamen  graviora  incommoda 
dioecesis  pateretur  si  pastorali  curae  unius  Episcopi  committe- 
retur multitudo  nimis  magna  clericorum,  religiosorum  et  lai- 
corum.  Bonum  animarum  nimirum  postulat  ut,  incommodis  qui- 
buscumque posthabitis,  strenue  certaretur  eas  circumscriptio- 
nes definire  quae  curae  pastorali  magis  aptae  essent. 

Perperam  haec  nova  distributio  censeretur,  a priori,  ut  ni- 
mis difficilis;  etiam  in  maximis  urbibus  quaedam  naturales  cir- 
cumscriptiones inveniuntur.  Ut  exemplum  proferam,  duo  dioe- 
ceses inveniuntur  intra  circumscriptiones  civiles  urbis  Londonen- 

sis,  tres  intra  circumscriptiones  eiusdem  urbis  “ ad  epistulas 
(London  Postal  District).  Experiendo  invenietur,  credo,  aliquid 
simile  in  aliis  urbibus  fieri  posse,  e quo  Ecclesia  haud  minima 
commoda  compararet. 

Opus  hic  est  animo  forti  et  voluntate  nova  exquirendi  me- 
dia novis  condicionibus  accommodata. 

Plures  minores  dioeceses  e tanta  divisione  oriundae  in  Con- 
ferendam facile  coadunari  possent,  quae  coniunctio  efficeret  ut 
opera  sua  rite  coordinarentur  » (Dooley,  Arcb.  tit.  Macrensis). 

212  - 1.  27-32:  « Estne  aliquid  ex  iure  stabiliendum  de  divisione  bono- 

rum ecclesiasticorum  his  in  casibus?  » (Krol). 

213  - 1.  32:  «In  nota  1,  Seminarium  proprium  ut  criterium  necessarium 

ad  dioecesis  existentiam  consideratur;  quaerimus  nonne  hoc  con- 
tradictorium sit  cum  schemate  “ De  Clericis  ” quo  Seminaria  in- 
terdioecesana  proponantur  » (Ep.  Prov.  Aquensis  etc.). 

214  — 1.  31:  « Cautius  loquerer  de  suppressionibus;  non  est  in  praxi  Ec- 

clesiae suppressio  sedium  Episcopalium,  prout  testantur  fere  om- 
nes Sedes  titulares  in  Oriente,  quae  hodie  conceduntur.  Imo, 
Sedes  hae  ad  invicem  unitae,  possunt  optime  concedi  in  titulum 
Auxiliarium  et  Coadiutorum  harum  dioecesium.  Hoc  fuit  in  praxi 
in  quibusdam  Regionibus  Orientalium  » (Welykyj). 

215  - p.  21,1.  1:  Post  verba:  « Provinciarum  Ecclesiasticarum  circum- 
scriptiones, ubi  utilitas  id  suadeat,  opportune  recognoscantur  » 
apponatur  nota  2,  quae  in  pag.  23  his  verbis  exprimatur:  « Finito 
primo  bello,  quod  in  universo  mundo  flagravit,  facies  Europae 
centralis,  omnino  mutata  est.  Novae  ortae  sunt  respublicae,  resp. 
existentes  sunt  auctae  (Cecoslovacchia,  Iugoslavia,  Romania)  in 
quibus  magnae  regiones  nec  in  dioeceses  nec  in  provincias  sunt 
coadunatae,  quod  valde  desideratur  » (Necsey). 

ibid. : Textus  ita  aptius  reddatur:  « Ubi  utilitas  id  suadeat,  Pro- 
vinciarum Ecclesiasticarum  circumscriptiones  opportune  recogno- 
scantur, Provinciae  vero  in  regiones  ecclesiasticas  componantur  » 
(Ep.  Africae  Centro-Orient.). 

1.  5:  « Optima  regula,  per  se.  At,  melius  esset,  si  possit  aliquan- 
tulum temperari,  ne  sonet  tamquam  nimis  absoluta,  nullam  ex- 
ceptionem admittens  » (Scapinelli). 

1.  8:  Addere  oportet:  « Aut,  si  agitur  de  archidioecesi  erecta  in 
Urbe  capite  provinciae  civilis,  cooptetur  provinciae  ecclesiasti- 

cae  viciniori  et  Archiepiscopus  cooptatus  efficiatur  Vice-Praeses 
provinciae  ecclesiasticae  » (Baudoux). 

219  — ibid. : Adderem  in  fine:  «...  iuris  communis  et  exceptis  excipien- 

dis » ne  videatur  quod  subiectio  immediata  Sedi  Apostolicae  est 
omnino  sublata;  adsunt  enim  circumstantiae,  in  quibus  talis  sub- 
iectio esset  necessaria  (Welykyj). 

N.  28.  [ Unio  dioecesium ] 

220  — 1.  12:  Addendum  videtur:  « Seu  coetus  consultorum  dioecesano- 

rum  » (Baudoux). 

221  - 1.  14:  Post  verba:  « Sedes  Episcopalis  »,  adderem  haec  verba: 

« Salva  quadam  praerogativa  honoris  Sedi  principaliter  vel  ad 
invicem  unitae  ».  Hoc  modo  forsan  tranquillius  haec  unio  per- 
fici posset,  saltem  quod  spectat  populum,  qui  traditionibus  saepe 
tenaciter  adhaeret  (Welykyj). 

N.  29.  [Fines  dioecesium ] 

222  - 1.  16-18:  Supprimantur  verba:  « Si...  ita  fiat  ut  ». 

Ratio:  in  eo  est,  ut  omnino  evitentur  inserta  territorialia  in  cor- 
pore dioeceseos  unitatem  et  simplicitatem  efficientis;  quaprop- 
ter suppressa  prima  parte  textus,  sufficit  reliquum  » (Gawlina). 

223  - 1.  20:  Post  ultima  verba:  « pertineant  dioecesim  »,  adderem  se- 

quentia vel  similia:  « nisi  agatur  de  eparchiis  ecclesiarum  Orien- 
talium »,  vel  etiam  hoc  modo:  « nisi  agatur  de  dioecesibus  ritibus 
distinctis  ».  Et  hoc  ut  salvum  maneat  quod  proponitur  in  sche- 
mate « de  Ecclesiis  Orientalibus  » (cf.  n.  5,  et  in  genere  ubi 
agitur  de  tuitione  rituum  orientalium)  (Welykyj). 

N.  31.  [ Dioeceses  personales  ratione  ritus ] 

224  - 1.  25-28:  « Optandum  est  ut  dioecesis  personalis  non  erigatur  nisi 

numerus  eius  fidelium  aequivaleat  plus  minusve  numero  fidelium 
alicuius  dioecesis  territorialis  » (Schaufele). 

225  — 1.  27:  « Condiciones  dioeceseos  personalis  exactius  determinen- 

tur ne  dioeceses  sine  sufficientibus  rationibus  creentur  » (Ep.i 
Africae  Centro-Orientalis). 

226  — 1.  28:  Addatur:  « sive  propriae  dioecesis,  sive  alterius  dioecesis 

finitimae  » (Baudoux). 

227  — 1.25-28:  « Crediderim  e contra  Ecclesiae  profuturum  si  iurisdictio 

localis  ubique  paulatim  restituetur,  vel  instaurabitur.  In  non 
paucis  locis  nimiae  oriuntur  difficultates  et  admiratio  inter  fide- 
les ob  simultates  inter  duces  eorum  spirituales  ratione  rituum 
dissidentium.  Instauretur  iurisdictio  exclusive  localis,  cum  cau- 
tionibus ut  necessitati  spirituali,  immo  legitimis  desideriis  fide- 
lium singulorum  rituum  plene  satisfiat  (ut  puta  per  Vicarios  gene- 
rales pro  variis  ritibus,  moderante  unico  Episcopo,  vel  bene 
multis  aliis  rationibus). 

Omnibus  ritibus  permittatur  apostolatus  apud  infideles  (co- 
gito praesertim  de  India)  sub  auctoritate  unius  Episcopi  localis: 
multum  favebitur  diffusioni  fidei  catholicae,  quin  oriantur  dif- 
ficultates deprecandae  » (Janssen,  Praep.  Gen.  Societatis  Iesu). 

228  - ibid.:  Schema  admittit  dioeceses  personales  ratione  ritus;  si  id 

tanquam  minus  malum  haberi  potest  ob  peculiares  circumstan- 
tias temporaneas,  diasporam,  tamen  recipi  nequit  tanquam  norma 
ordinaria,  quia  nocet  manifestationi  locali  unitatis  Ecclesiae. 
Adnotandum  quod  iam  amplius  non  considerantur  Ordinarii  Ca- 
strenses (Seitz). 

229  - ibid.:  « Comparetur  cum  textu  schematis  Comm.  de  Ecclesiis 

Orientalibus  (n.  5,  p.  6).  Forsan  non  est  opportunum  ut  hic  de- 
terminetur personalitas  Eparchiarum  Orientalium;  relinquen- 
dum Sedi  Apostolicae  ut  determinet  characterem  harum  Epar- 
chiarum vel  dioecesium  » (Welykyj). 

230  - ibid.:  Ex  experientia  in  Aegypto  constat  quod  dioeceses  perso- 

nales causa  sunt  damnorum  et  difficultatum.  In  Oriente  neces- 
saria est  unitas  directionis  in  regimine  et  quoad  externas  rela- 
tiones cum  Gubernio  civili.  Optatur  ut  pro  diversis  Ritibus  so- 
lummodo Vicarii  generales  constituantur  (Sidarouss). 

231  - ibid.:  « Experientia  patet  saltem  in  Indiis  Orientalibus  duplicem 

iurisdictionem,  territorialem  scilicet  et  personalem,  ubi  viget,  an- 
sam dare  invidiae,  rixis,  et  dispersioni  inutili  virium.  Cum  Orien- 
tales etiam  ius  habeant  evangelizandi  et  simul  gaudeant  maiore 
copia  opum  et  hominum,  territoria  duplicis  iurisdictionis  sen- 
sim sine  sensu  se  extendent  ubicumque,  cum  consequentiis  malis 
supra  enarratis.  Ad  hoc  praecavendum  melius  esset  creare  ritum 
nationalem  e ritu  Orientali  et  Latino  adaptatum,  qui  inservire 
poterit  et  Orientalibus  et  Latinis,  cum  iurisdictione  una  territo- 
riali communi  » (Simons,  Ep.  Indorensis). 

N.  32.  \Commissio  de  dioecesium  ac  provinciarum  ecclesiasticarum 

mutationibus  ] 

232  - 1.  30-35:  « Talis  Commissio  minime  desideratur;  si  huiusmodi 

quaestio  oritur,  tunc  de  re  videant  — et  videbunt  — Episcopi, 
quorum  interest.  Ideo  textus  iste  deleatur  » (Schaufele). 

233  — ihid. : « Optimo  cum  consilio  haec  statuuntur.  Utinam  et  pro  eli- 

gendis Episcopis,  hoc  criterium  in  posterum  etiam  sequatur. 
Immo,  et  cum  interventu  Cleri  et  fidelium,  saltem  illorum  qui 
apostolice  adlaborant  plus  immediate  cum  Hierarchia  ac  proinde 
melius  quam  alii  possunt  supradictum  interventum  aestimare. 
Ita  Episcopi  ministerium  inde  ab  initio  valido  adiutorio  gaude- 
rent quod  in  dies  magis  ac  magis  adaugeretur  et  quidem  maximo 
cum  profectu  animarum  et  in  bonum  Ecclesiae.  Sic  etiam  abs 
dubio  perplures  difficultates  superabuntur  » (Herrera). 

234  — ihid. : « Opportunius  videtur  relinquere  iudicio  Sedis  Apostolicae 

constituere  hanc  Commissionem  iuxta  necessitates  locorum  et 
temporum.  Etenim  eiusmodi  Commissio  vix  respondet  necessi- 
tatibus permanentibus  uniuscuiusque  Nationis.  Quando  circum- 
stantiae hoc  requirant,  aptius  et  congruentius  inceptum  relin- 
quatur Sedi  Apostolicae,  cuius  est  de  condicionibus  iudicare, 
eo  magis  quod  semper  Ordinarii  locorum  audiuntur  in  his  casi- 
bus » (Raimondi). 

235  — 1.  31:  Dictio  «permanens  » videtur  superflua  et  inutilis,  quia 

non  est  negotium  tam  frequens  permutatio  dioecesium.  Et  esset 
institutum  quasi  mortuum.  Sufficit  ut  dicatur  « peculiaris  Com- 
missio » (Welykyj). 


Caput  V 

DE  PAROECIARUM  ERECTIONE  DEQUE  EARUMDEM 
CONGRUENTI  CIRCUMSCRIPTIONE 

N.  33.  [ Prooemium ] 

236  - p.  24,  1.  1:  « Quamvis  magni  momenti  sit  paroecia,  certe,  in  hoc 
prooemio,  augetur;  minuenda  ergo  ibidem  sunt  verba  ut  inter- 
paroeciales  suum  locum  habeant  institutiones,  tam  necessariae 
quidem  nunc,  praesertim  in  urbibus  » (Episc.  Prov.  Aquensis  etc.). 

237  —1.  2:  «Deleatur  “ omnis  ” et  substituatur:  “ ordinaria  ”.  Omit- 

tantur in  lin.  3 et  4:  “ instimulatur  atque  ordinatur  ” » (Conf. 
Africae  Centro-Orient . ) . 

238  — ibid.:  « Verba  “ dioecesis  veluti  cardo  ” deleantur,  quia  nimis  ef- 

ferunt paroeciam. 

Eadem  de  causa  ponatur  loco  “ omnis  pastoralis  navitas  ” 
haec  expressio  “ ordinaria  pastoralis  navitas  ” » (Schaufele). 

239  - 1.  5:  « Verbum  “ ampliores  ” deleatur,  quia  vi  huius  Decreti  Epi- 

scopis auctoritas  de  hac  materia  per  se  decernendi  simpliciter 
recognoscitur  » (Conf.  Africae  Orient.). 

240  — 1.  3-6:  Substituantur  verba:  « ...  ampliores  habuerint  Episcopi 

facultates  » verbis  « ampliore  fruantur  Episcopi  potestate  » 
(Baudoux). 

241  - 1.  1-15:  Prooemium  brevius  fiat,  quia  explicationes  sunt  obviae 

et  patent,  et  non  sunt  necessariae  pro  decisionibus  Concilii 
(Welykyj). 

242  - 1.  23:  Quod  optime  dicitur  in  Cap.  IV,  n.  29,  de  continuitate 

territorii  dioecesani,  maxime  applicandum  esse  videtur  paroeciis 
(Pirelli). 


N.  35.  [Qua  auctoritate  id  jiat ] 

243  - 1.  26:  Completiorem  sensum  efficere  his  verbis:  « auditis  Capi- 

tulo Cathedrali  seu  consultorum  dioecesanorum  coetu  et  iis,  ...  » 
(Baudoux). 

244  — ibid. : « Cur  obligatio  audiendi  Capitulum  Cathedrale,  cuius  mem- 

bra manent  extra  functiones  paroeciales  et  in  hoc  negotio  utilem 
non  praebent  competentiam?  » (Richaud). 

245  — ibid. : « Mihi  utile  videtur  si  inter  eos  quorum  interest  speciatim 

nominentur  fideles  qui  audiendi  sunt  vel  singulatim  vel  per  suos 
praecones. 

Praeter  paroecias  personales  (n.  36)  forsan  utile  erit  si  in 
Concilio  consideretur  opportunitas  erigendi  etiam  paroecias  se- 
cundum aetatem  vel  professionem,  e.  g.  iuvenum  vel  praecepto- 
rum vel  opificum  » (Mason). 

246  — 1.  26-27:  Loco  « auditis  Capitulo  cathedrali  et  iis,  quorum  in- 

terest, si  qui  sint,  praesertim  rectoribus  ecclesiarum  » dicendum 

est:  «auditis  Capitulo  cathedrali  et  parochis  vel  rectoribus  ec- 
clesiarum, quorum  interest...  » (Schaufele). 

247  - ibid.:  Omittenda  verba:  « Capitulo  cathedrali  etc.  » ita  ut  red- 

datur paragraphus:  « Episcopus  valet  auctoritate  propria,  audi- 
tis iis,  quorum  intersit,  si  qui  sint,  etc.  » (Lane). 

248  - ibid. : « Difficultates  in  hac  materia  semper  surgunt,  qua  de  causa 

melius  esset  si  affirmetur  simpliciter  quod  Episcopus  auctoritate 
propria  paroecias  dividere  potest.  Immo,  et  graviter  eius  onerata 
conscientia  hoc  fiat,  in  quo  et  Capitulum  vel  Consultores  dioece- 
sani  et  illi  quibus  interest  plane  voto  favorabili  acquiescant  tam- 
quam veri  coadiutores  Episcopi  in  regimine  dioecesis  » (Her- 
rera). 

249  - 1.  27:  Viso  praescripto  can.  1422  CIC  in  voto  est  ut  haec  para- 

graphus includat  haec  vel  similia  verba:  « Episcopus  ...  quasli- 
bet paroecias  etiam  illas  commissas  Religiosis  exemptis  ...  » 
(Kavanagh,  Ep.  Dunedinensis). 

250  - 1.  29:  Addatur  post  verbum  « unire  » phrasis  « etiam  unione 

extinctiva  ».  Ratio:  ut  clarius  exprimatur  auctoritas  Episcopi 
(Shehan). 

251  - N.  35  et  36,  p.  24-25:  pro  « audito  Capitulo  cathedrali  »,  le- 

gatur: « auditis  Consilio  suo  et  suis  cooperatoribus  in  cura 
pastorali  » (Weber). 

N.  36.  [Paroeciae  personales ] 

252  - p.  25,  1.  1:  Nulla  iam  adest  ratio  multiplicandi  paroecias  perso- 

nales. In  regionibus  ubi  plures  alius  stirpis  vivunt  cum  populo 
eiusdem  loci,  occasio  razzismo  dari  potest.  Ipsa  Actio  Catholica 
specializata  gravia  problemata  creat  propter  divisiones  quae  exo- 
riuntur in  paroecia  (Seitz). 

253  - ibid.\  « In  praxi  pastorali,  saltem  in  quibusdam  regionibus  (v.  g. 

Asiae,  Africae  ...),  nonnisi  aegre  et  non  sine  plurimis  difficulta- 
tibus habentur  paroeciae  simpliciter  personales.  Forsan  optan- 
dum est  ut  possint  erigi  paroeciae  quae  sint  simul  territoriales 
quoad  omnes  in  territorio  degentes  et  personales  quoad  determi- 
natas personas,  quas  etsi  in  aliis  territoriis  degentes,  ab  eadem 
paroecia  iuridice  pendant  » (Jacq). 

254  - 1.  2:  Ita  recognoscatur:  « Paroecias  personales  pro  fidelibus  di- 

versi sermonis  aut  stirpis  etc.  ...  ». 

Non  videtur  opportunum  quod  Episcopus  erigere  valeat  pa- 
roeciam diversi  ritus,  inconsulta  Sede  Apostolica  (Nicodemo). 

255  - 1.  2-4:  « Expungatur:  “ stirpis  dicatur  “ diversi  sermonis  et 

praesertim  ritus  ”. 

Expungatur  “ immo  erigere  studeat  ”,  ita  ut  linea  4-5  textus 
sonet:  “ erigere  valet,  quoties  et  quamdiu 

Restringatur  ergo  tota  paragraphus  ad  diversitatem  ritus, 
quia  pro  diversitate  sermonis  et  a fortiori  stirpis  provideri  po- 
test per  vicarium  cooperatorem  vel  missionarium  » (Conf.  Ep. 
Africae  Centro-Orient . ) . 

256  — ibid.\  Addatur:  «Ubi  agitur  autem  de  novis  paroeciis  fundan- 

dis propter  diversitatem  sermonis  vel  stirpis,  hae  erigi  non  de- 
bent sine  vera  necessitate  ». 

Ratio:  multiplicatio  paroeciarum  sic  dictarum  nationalium 
raro  videtur  esse  in  verum  commodum  animarum  (Shehan). 

257  — 1.  3:  « Placet  quod  Episcopus  auctoritate  propria  paroecias  per- 

sonales erigere  valet.  Sed  Episcopus  etiam  debet  habere  ius  sup- 
primendi vel  mutandi  in  paroecias  territoriales  paroecias  perso- 
nales iis  in  locis  ubi  olim  plures  fideles  diversi  sermonis  aut 
nationalitatis  stabiliter  commorati  sunt  sed  nunc  fere  omnes 
fideles  sunt  eiusdem  sermonis  et  nationalitatis.  Saepe  accidit  in 
Civitatibus  Foederatis  Americae  Septemtrionalis  et  in  aliis  natio- 
nibus ad  quas  plures  immigrantes  venerunt  quod  filii  immigran- 
tium facti  sunt  cives  novae  patriae,  loquentes  eamdem  linguam 
ac  alii  cives  illius  nationis.  His  in  casibus,  paroeciae  personales 
non  sunt  necessariae  nec  utiles  » (Spellman,  Arch.  Neo-Ebo- 
racen.). 

258  — 1.  4:  Addenda  sunt  post  verba  « auditis  Capitulo  cathedrali  » 

sequentia:  « seu  consultorum  dioecesanorum  coetu  » (Baudoux). 

259  — 1.  5:  Supprimatur:  « vicarium  cooperatorem  ». 

Ratio:  Opus  pastorale  pro  fidelibus  diversi  sermonis  aut  stirpis 
per  modum  vicarii  cooperatoris  exercendum  omnino  inefficax 
evenire  potest,  quod  in  Commissione  Praeparatoria  non  pauci 
Patres  (Rupp,  Khoreiche,  Mensa,  Brizgys,  Gawlina,  Szrant) 
indicaverunt.  Vicarius  enim  cooperator  semper  iussibus  et  disposi- 

tionibus  parochi  territorialis,  i.  e.  non  compatriotae  emigratorum 
obnoxius  esse  debet;  ideo  normaliter,  experientia  teste,  detrimen- 
tum capit  pastoralis  cura  emigratorum. 

Veram  solutionem  praebet  paroecia  personalis  aut  mixta 
aut  missionarius,  non  vero  nimis  impeditus  vicarius  cooperator 
(Gawlina). 

260  - 1.  1-7:  « Hic  textus  vindicat  Episcopo  ius  erigendi  paroecias  per- 

sonales; analogice  ad  n.  35  Episcopo  etiam  ius  competere  debet 
paroecias  personales  iterum  supprimere,  si  inutiles  evaserint. 
Inde  ad  n.  36  fere  hoc  addendum  esset: 

«...  nequeat.  Si  autem  sufficiens  fidelium  numerus  respective 
sermonis  aut  ritus  aut  stirpis  non  iam  exstat,  Episcopus  valet 
paroecias  personales  iam  erectas,  auditis  capitulo  cathedrali  et 
parochis  consultoribus,  supprimere  » (Schaufele). 

261  - 1.  7:  «In  fine  huius  capitis  adderem,  si  hoc  possibile  sit,  ut  pa- 

rochi paroeciarum,  praesertim  ruralium,  quae  inter  se  non  longe 
distant,  in  unum  presbyterium  uniantur,  ad  fovendam  vitam 
spiritualem  et  intellectualem  sacerdotum  saltem  iuniorum,  et 
ideo  ad  provehendam  eorum  actionem  pastoralem;  iidem  enim, 
pro  necessitate,  statim  — per  hodierna  instrumenta  communi- 
cationis et  locomotionis  — se  conferre  possunt  quocumque  pro- 
prium munus  exercere  debeant. 

Quae  res  non  taxative  esset  statuenda,  sed  potius  Episcopi 
iudicio  relinquenda,  ita  ut,  pro  necessitate  paroeciarum  et  sa- 
cerdotum, facultas  id  disponendi  Episcopo  recognoscatur,  abs- 
que necessitate  ad  Sanctam  Sedem  recurrendi  pro  dispensatione 
a lege  residendae  » (Scapinelli). 


N.  37.  [ Ecclesiae  religiosorum  pro  paroecialibus  fungentes ] 

262  - 1.  8-14:  Expedire  videtur  ut  iste  numerus  supprimatur  quia 

graves  exorirentur  difficultates.  Forsitan  religiosorum  Superiori 
maiori  proponi  posset  ut  vel  ad  tempus  cedant  usum  propriae 
suae  ecclesiae,  vel  iidem  ad  tempus  acceptent  officium  paroeciale 
(Russo). 

263  - 1.  13-14:  Idem  dicendum  esset  de  ecclesiis  propriis  religiosarum, 

ideoque  derogatio  fieri  deberet  can.  609  § 2 CIC;  in  pluribus 
locis  enim  aliae  ecclesiae  desunt.  Debitae  cautelae  essent  utique 
adhibendae  (Dammert  Bellido). 

264  - ibid.\  « Textus  de  “ ecclesiis  religiosorum  virorum  ” loquitur.  Sed 

aliquando  religiosae  feminae  habent  sat  grandem,  praesertim 
proprium  chorum  religiosarum,  ecclesiam  semi-publicam.  Bonum 
mihi  videtur  si  ea  in  certis  casibus  uti,  ut  ecclesia  paroeciali  vel 
quasi-paroeciali,  ex  iure  liceret  » (Menager). 

265  - 1.  14:  « Post  ultima  verba:  “ paroeciales  ”,  addatur  haec  clausu- 

la: “ salvis  necessitatibus  communitatis  religiosae  Saepe  est 
unicus  locus  cultui  communitatis  religiosae  destinatus,  qui  cul- 
tus normis  praecisis  regitur;  esset  fons  dissidiorum,  si  non  habe- 
tur debitus  respectus  harum  necessitatum  » (Welykyj). 


3 - INTRODUCTIO  em.mi  P.  D.  PAULI  card.  MARELLA 

Praesidis  commissionis  de  episcopis  ac  de  dioecesium  regimine 

Em.mi  Praesides,  venerabiles  Patres,  dilectissimi  Observatores 
et  Auditores, 

Per  schematis  Decreti  « De  Episcopis  ac  de  Dioecesium  regimine  » 
disceptationem  Concilium  Vaticanum  II  nunc  argumenta  proprie  et 
stricte  pastoralia  pertractare  incipit,  quae  deinde  — favente  Deo  — ac- 
curatius ac  plenius  evolventur,  cum  de  schemate  agetur  Decreti  « De 
Cura  Animarum  ». 

1.  In  schemate  Decreti,  quod  in  praesenti  attente  perpendendum 
Concilii  Patribus  proponitur,  deliberato  consilio  nulla  expressa  et  di- 
recta consideratio  facta  est  de  his  quae  pertinent  ad  doctrinam  theolo- 
gicam de  Episcopatu,  de  qua  — sane  — iam  accuratissime  disceptatum 
est  in  examinando  schema  Constitutionis  dogmaticae  « De  Ecclesia  »; 
et  patet  profecto  quod,  postquam  eiusmodi  doctrina  rite  determinata  et 
approbata  fuerit,  eidem  plene  et  perfecte  aptabuntur  notiones  et  con- 
clusiones quae  in  schemate  Decreti  « De  Episcopis  ac  de  Dioecesium 
regimine  » continentur  et  ordinem  seu  relationem  habent  cum  doctrina 
theologica  de  Episcopatu. 

2.  Normae  iuridicae  et  pastorales  de  munere  Episcoporum  sta- 
tuendae proponuntur,  quarum  plures  in  iure  divino  — firmo  semper 
et  immutabili  ex  sua  propria  natura  — utique  fundantur,  sed  in  se 
iuris  tantum  sunt  ecclesiastici,  quod  evolvi  et  perfici  potest,  eaedemque 
communiter  omnes  Episcopos  in  universa  Ecclesia  respiciunt,  quamvis 
nonnullae  non  ubique  statim  ad  exsecutionem  mandari  poterunt,  ob 

diversas  locorum  et  personarum  condiciones  ac  praecipue  ob  nondum 
plenam  perfectamque  organizationem  sacrae  hierarchiae  alicubi  con- 
stitutam. 

3.  Decretum  inscribitur  « De  Episcopis  »,  sed  in  ipso  non  de  om- 
nibus quaestionibus  agitur,  quae  ad  personam  Episcopi  attinent  qua 
ipse  est  magister  et  pastor  et  rector  fidelium;  agitur  tantummodo:  de 
rationibus  inter  Episcopos  et  Sacras  Congregationes  Curiae  Romanae; 
de  Episcopis  Coadiutoribus  et  Auxiliaribus;  de  nationali  Episcoporum 
Coetu  seu  Conferentia;  de  dioecesium  ac  provinciarum  ecclesiasticarum 
congruenti  circumscriptione;  de  paroeciarum  erectione  deque  earum- 
dem  congruenti  circumscriptione.  Quinque  eiusmodi  Decreti  capita  in- 
time inter  se  cohaerent. 

In  suo  territorio  Episcopus  omnia  apostolatus  opera  regit,  cum  Pe- 
tro et  sub  Petro,  gregis  sibi  commissi  rationem  Deo  redditurus.  Exerci- 
tium spiritualis  actionis  Ecclesiae  in  toto  orbe  terrarum  mirabiliter  con- 
nectitur  et  necessariae  rationes  intercedunt  inter  Romani  Pontificis  et 
singulorum  Episcoporum  potestatem.  Per  Curiam  Romanam  Successor 
Petri  negotia  expedit  in  quibus  et  ipsius  potestas  exercenda  est  ad  servi- 
tium Episcoporum  in  suae  cuiusque  dioecesis  regimine  administrando. 

Hodiernis  autem  temporibus  apta  et  tempestiva  esse  potest  opera 
Curiae  Romanae  in  commodum  Episcoporum,  cum  celerrimum  sit  epi- 
stularum commercium,  et  brevissimo  tempore  longissima  itinera  con- 
ficiantur, et  quamplures  Episcopi  ex  toto  orbe  catholico  ad  limina  Apo- 
stolorum sine  intermissione  accedant:  quo  fit,  ut  in  Curia  Romana  certa 
et  accurata  habeatur  singularum  dioecesium  notitia,  et  usus  ac  mores, 
indoles  mentisque  ingenium  apprime  cognoscantur  cuiusvis  regionis; 
quae  omnia  inter  se  valde  differunt,  pro  diversitate  populorum,  de  quibus 
Pius  Pp.  XI,  f.  r.,  perbelle  dixisse  fertur:  « I popoli  li  ba  fatti  Iddio 
attraverso  la  geografia  e la  storia  ». 

Sed  insuper  adnotare  iuvat  Nuntios  et  Delegatos  Apostolicos,  qui 
in  quamlibet  mundi  partem  mittuntur,  quamplurimum  prodesse  ad 
Sanctam  Sedem  certiorem  reddendam  de  singularum  regionum  statu 
et  ad  ipsius  servitium  Ordinariis  locorum  praestandum  in  negotiis  spiri- 
tualibus et  temporalibus  suae  cuiusque  dioecesis  gerendis.  Per  Legatos 
enim  Romani  Pontificis  faciliores  et  expeditiores  fiunt  Ordinariorum 
relationes  cum  Sede  Apostolica,  integro  servato  libero  propriae  eorum 
cuiusque  iurisdictionis  exercitio  (cf.  CIC,  can.  269,  § 1).  Nuntiis  autem 
committitur  praeterea  ut,  secundum  normas  a Sancta  Sede  receptas, 
relationes  foveant  inter  Sedem  Apostolicam  et  civilia  Gubernia  apud 
quae  legatione  stabili  funguntur,  ut  iura  Ecclesiae  eiusdemque  libertas 

et  autonomia  tutentur  ad  bonum  fidelium  melius  et  efficacius  promo- 
vendum: quod,  profecto,  etiam  in  magnum  commodum  cedit  Ordina- 
riorum locorum  in  munere  suo  rite  explendo.  Propria  igitur  Episcopo- 
rum auctoritas  qui  Apostolorum  sunt  Successores,  ab  hac  Sacrosancta 
Synodo  publice  et  aperte  rursum  asseritur  et  vindicatur,  iisque  proinde 
ampliores  facultates  ipso  iure  exercendae  recognoscuntur,  quibus  et 
aliae  recognoscendae  libere  proponi  poterunt  a Concilii  Patribus,  dum 
huius  schematis  Decreti  « De  Episcopis  » disceptatio  fiet.  Praeterea  vero, 
ipsa  Curia  Romana  non  est  quaedam  organizatio,  quae  nullam  instaura- 
tionem umquam  admittat;  sicut  in  temporum  decursu  plures  habuit 
innovationes,  ita  pariter  et  in  futuro  evolvi  et  perfici  poterit. 

4.  Episcopus  idoneos  et  efficaces  collaboratores  habeat  oportet,  qui 
cum  ipso  sint  corde  uno  et  anima  una  in  cura  pastorali  exercenda:  pre- 
sbyteros dicimus  et  parochos  praecipue,  qui  coniunctissime  vivunt  cum 
populo  Dei,  cum  fidelibus  scilicet,  in  quorum  memoriam  et  Episcopum 
et  Romanum  Pontificem  continuo  revocant  eosdemque  apud  illos  quo- 
dammodo repraesentant.  De  parochis  quamplura  exponuntur,  in  sche- 
mate alius  Decreti  « De  cura  animarum  »,  quod  postea,  suo  ordine, 
disquirendum  erit. 

In  capite  secundo  schematis  Decreti,  de  quo  mox  in  praesenti  di- 
sputatio fiet,  de  Episcopis  Coadiutoribus  et  de  Episcopis  Auxiliaribus 
agitur,  quorum  potestas  augenda  proponitur,  ut  bono  communi  fidelium 
aptius  prospiciatur.  Hinc,  forsan  pluribus  Concilii  Patribus  videbitur 
quod  minuatur  auctoritas  et  potestas  Episcopi,  cui  Coadiutor  vel  Auxi- 
liaris constituitur,  quae  sarta  tecta  semper  esse  debet;  at  tamen,  si  res 
attente  perpendetur,  certum  apparebit  quod  dioecesis  regimen  ipse  unus 
Episcopus  adiutus  vere  conservat. 

Ceterum,  normae  quae  in  hoc  schemate  Decreti  proponuntur  de 
amplioribus  facultatibus  Episcopo  Coadiutori  et  Episcopo  Auxiliari  tri- 
buendis, universam  Ecclesiam  respiciunt,  nec  simpliciter  eo  ipso  reicien- 
dae  sunt  eam  tantummodo  ob  causam  quod  in  quibusdam  regionibus 
hucusque  in  usu  et  more  fuit  Episcopos  Auxiliares  paucis  dumtaxat  et 
minimis  facultatibus  potiri.  Illud  etiam  notetur  oportet,  quod  saepius 
certa  quaedam  statuta,  valde  utilia  et  opportuna  decurrente  tempore 
comprobata  sunt,  quae  ab  initio  inepta,  vel  difficiliora,  vel  impossibilia, 
vel  etiam  noxia  videbantur. 

5.  Inde  a pluribus  saeculis,  in  iure  ecclesiastico  normae  definitae 
et  praescriptae  sunt  de  Conciliorum  sive  Provincialium  sive  Regiona- 
lium celebratione,  quorum  etiam  natura  et  finis  et  competentia  atque 
auctoritas  accurate  constituta  et  designata  sunt.  At  vero,  ut  facilius  et 

expeditius  et  frequentius  aptae  et  tempestivae  provisiones  collegialiter 
adhibeantur  de  negotiis  quae  attinent  ad  bonum  commune  fidelium  in 
pluribus  dioecesibus,  aut  in  tota  aliqua  republica,  respectivi  Episcopi 
peropportune  in  Conferentia  regionali  vel  nationali  congregantur  ut  com- 
muni consilio  deliberent  et  decernant,  prouti  fert  adagium  illud:  « Re- 
sponsabilita  comune  a problemi  comuni  ».  Normae  igitur  proponuntur 
de  Conferendae  Episcoporum  constitutione,  de  eiusdem  competentia, 
et  de  vi  iuridica  decisionum  quae  ab  ipsa  proferuntur. 

6.  Cura  et  regimen  pastorale  Episcopi  in  determinato  territorio  exer- 
cetur, eiusque  effectus  salutares  intimum  nexum  habent  cum  eiusdem 
territorii  amplitudine  et  physica  geographica  conformatione,  aeris  qua- 
litate, aliisque  loci  condicionibus:  praecipue  vero  cum  apta  et  aequa 
totius  dioecesis  divisione  in  paroecias.  Difficilius  esse  non  videtur  ut 
— magna  quidem  cum  prudentia  — ad  exsecutionem  rite  mandentur 
ea  quae  in  praesenti  schemate  Decreti  statuenda  proponuntur  de  erectione 
et  circumscriptione  paroeciarum;  idem  autem  certe  dici  non  potest  de 
nova  dioecesium  et  provinciarum  ecclesiasticarum  erectione  vel  de  earum 
nova  circumscriptione,  iis  praesertim  in  regionibus  ubi  iam  ab  antiquitus 
plena  et  perfecta  organizatio  hierarchica  constituta  est.  Nec  pauca  enim 
nec  levia  obstacula  submovenda  sunt  ob  rationes  historicas  vel  politi- 
cas, ob  pacta  concordata,  ob  iura  aliis  quaesita,  ob  traditiones  vel  con- 
suetudines locales,  ob  fidelium  mentem  et  voluntatem,  et  alia  similia. 
Multum  tamen  obtineri  poterit  si,  magna  cum  prudentia  et  sine  ulla 
inopportuna  festinatione,  sedula  cura  adhibebitur  ad  tantum  negotium 
feliciter  expediendum.  Quod  quidem  melius,  facilius,  citius  continget 
si  Episcopi,  quorum  praecipue  interest,  secundum  principia  et  normas 
Sociologiae  Religiosae,  Geographiae  Missionariae,  Actionis  Pastoralis 
Communitariae,  sive  singulatim  sive  in  Conferentiis  Episcopalibus  coadu- 
nati, Apostolicae  Sedi  propriam  sententiam  hac  de  re  proferre  non 
omittent. 

Em. mi  Praesides  et  venerabiles  Patres, 

De  singulis  capitibus  schematis  Decreti  « De  Episcopis  ac  de  Dioe- 
cesium regimine  » plura  mox  exponentur  ab  Exc.mo  Relatore  designato. 
Quaestiones  quae  in  eo  determinandae  proponuntur  maximi  momenti 
sunt  ad  bonum  Ecclesiae  universae  efficaciter  promovendum,  et  ex  ea- 
rum disceptatione,  ob  sapientiam  et  prudentiam  et  experientiam,  quibus 
praefulgetis,  conclusiones  certo  statuentur  valde  utiles  et  opportunae. 

4 - RELATIO  exc.mi  P.  D.  ALOISII  M.  CARLI 

Episcopi  Signini 


Venerabiles  Patres , 

Historiam  schematis  Decreti  « De  Episcopis  et  dioecesium  regimine  » 
Vobis  vel  brevissime  recolere  operae  est  pretium,  ut  et  difficultatum  quae 
Commissioni  nostrae  in  illo  adparando  occurrerunt  aequam  habeatis  ratio- 
nem, et  lacunarum,  quas  fortasse  aliquis  Vestrum  deprehenderit,  veniam 
detis  benignam. 

Commissio  Praeparatoria  « de  Episcopis  ac  de  dioeceseon  regimine  » 
prae  oculis  habitis  votis  ab  universae  Ecclesiae  Episcopis,  a Superioribus 
Religiosorum,  a Sacris  Romanae  Curiae  Dicasteriis  et  ab  Universitatibus 
catholicis  de  hac  materia  propositis,  quinque  laboriose  confecerat  sche- 
mata Decretorum,  quae  a Pontificia  Commissione  Centrali  Praeparatoria 
Concilii  Oecumenici  Vaticani  II  in  sessionibus  mense  februario  et  mense 
maio  anni  1962  celebratis  examinata  fuerunt,  et  deinde  ad  ipsam  Com- 
missionem Praeparatoriam  remissa  ut  recognoscerentur,  habita  ratione 
animadversionum,  consiliorum  ac  votorum  eiusdem  Commissionis  Cen- 
tralis Patrum. 

Schemata  igitur  denuo  redacta  sunt  et  examini  subiecta  Patrum  Car- 
dinalium Pontificiae  Subcommissionis  Centralis  de  schematibus  emendan- 
dis, quae  tamen,  ob  angustiam  temporis  magnamque  laboris  molem,  mu- 
nus demandavit  alteri  Subcommissioni  Centrali  de  materiis  mixtis. 

Haec  autem  Subcommissio  de  materiis  mixtis  schemata  iterum  ite- 
rumque  attento  studio  examinavit,  expolivit  et  in  unum  composuit  De- 
cretum, quod,  die  6 decembris  anni  1962,  Secretariae  Generali  Concilii 
remisit,  mentem  suam  eidem  significans,  nempe: 

1 ) ut  de  huiusmodi  schemate  Decreti  ageretur  in  Concilio,  absoluta 
disceptatione  schematis  Constitutionis  dogmaticae  « De  Ecclesia  »,  in 
qua  pertractanda  erat  doctrina  « De  Episcopatu  »; 

2)  ut  opportunae  notae  apponerentur  ad  illustrandum  unumquod- 
que schematis  caput,  et  praesertim  ad  enucleandas  innovationes  vel  im- 
mutationes propositas  in  iure  canonico  vigenti. 

Hoc  autem  opus  perfici  poterat  ab  ipsa  Commissione  Conciliari  de 
Episcopis  et  dioecesium  regimine  nuper  constituta,  quae  constabat  dimi- 
dia fere  ex  parte  ex  Membris  vel  Consultoribus  Commissionis  Praepara- 
toriae. 

Iamvero  schema  Decreti  « De  Episcopis  et  dioecesium  regimine  »,  a 

Subcommissione  de  materiis  mixtis  recognitum,  ad  Commissionem  Con- 
ciliarem nostram  pervenit  die  12  decembris  anni  1962,  et  cito  selecti 
Commissionis  Periti,  Romae  degentes,  conficiendas  curaverunt  adnota- 
tiones  ad  illustrandum  unumquodque  caput  schematis. 

Sic  igitur,  mense  ianuario  anni  1963,  schema  iudicio  Patrum  Com- 
missionis de  laboribus  Concilii  coordinandis  subiici  potuit.  Quae  Com- 
missio, Em.mo  Card.  Iulio  Dopfner  referente,  argumenta  omnia  in  sche- 
mate pertractata  adprobavit  et  in  Concilio  proponenda  esse  censuit,  sed 
nonnullas  etiam  animadversiones  et  consilia  proposuit  simulque  indigi- 
tavit  sive  ea  quae  in  textu  a Patribus  disceptando  manere  deberent,  sive 
ea  quae  ad  Appendices  remittenda  essent  in  Aula  Conciliari  non  di- 
sceptandas. 

Huiusmodi  decisiones  litteris  diei  31  ianuarii  1963  Em.mo  Cardinali 
Paulo  Marella,  Commissionis  Conciliaris  Praesidi,  significatae  fuerunt. 

Itaque,  cum  tempus  urgeret  atque  nova  schematum  redactio  apparari 
deberet  ante  diem  10  mensis  martii,  acceptis  mandatis  ab  ipsa  Commis- 
sione de  Concilii  laboribus  coordinandis,  munus  recognitionis  commis- 
sum est  peculiari  Subcommissioni,  quae  aliquibus  ex  vicinioribus  Com- 
missionis nostrae  sodalibus  et  nonnullis  viris  peritis  constabat.  Huius- 
modi Subcommissio,  habita  quoque  ratione  votorum  interim  a Sodalibus 
Commissionis  Conciliaris  scripto  prolatorum,  novam  schematis  redactio- 
nem  confecit  eamque  ad  Commissionem  de  laboribus  Concilii  coordinan- 
dis die  20  martii  remisit,  praemonendo  quod  ad  totam  hanc  quaestionem 
definitive  expediendam  iam  indicta  erat  sessio  plenaria  Commissionis 
Conciliaris  de  Episcopis  et  dioecesium  regimine,  die  30  aprilis  1963 
celebranda. 

At  Commissio  de  laboribus  Concilii  coordinandis  schema  noviter 
recognitum  pleno  consensu  die  26  martii  1963  adprobavit  atque  laudibus 
cumulavit  simulque  non  expectandam  esse  censuit  discussionem  Com- 
missionis Conciliaris,  sed  schema  Decreti  statim  typis  imprimendum 
decrevit  ut  omnibus  Concilii  Patribus  quam  citius  remitti  posset. 

Quod,  prout  videre  est  in  prima  pagina  fasciculi,  Em.mus  Cardinalis 
a publicis  Ecclesiae  negotiis,  die  22  aprilis  1963,  iussu  Ioannis  Pp.  XXIII 
v.  m.  faciendum  curavit. 

Schema  vero  Decreti,  dum  iam  typis  imprimebatur,  iterum  expoliri 
et  emendari  potuit  nonnullis  in  locis,  a quibusdam  Commissionis  no- 
strae Sodalibus  plurium  Nationum  in  Urbe  praesentibus. 

Postquam  haec  breviter  attigimus  ad  schematis  historiam  quod  at- 
tinet, fas  est  ad  eiusdem  textum  proponendum  atque  declarandum  gres- 
sum facere. 

Ut  probe  nostis,  schema  Decreti  in  duas  dividitur  partes,  quarum 
prior  Decretum  constituit  in  hac  Aula  discutiendum,  altera  vero  Ap- 
pendices praesefert,  de  quibus  nulla  fiet  in  hac  Aula  disceptatio.  De  iis 
autem  omnibus  quae  in  Appendicibus  continentur  ac  proponuntur,  unus- 
quisque Pater  animadversiones  suas  scripto  facere  poterit  et  ad  Secre- 
tariam  Generalem  Concilii  remittere,  ita  ut  earumdem  animadversionum 
debita  habeatur  ratio  tempore  opportuno,  sive  a Commissione  de  reco- 
gnoscendo Codice  luris  Canonici  sive  ab  aliis  Commissionibus  quae, 
Concilio  absoluto,  certo  certius  constituentur. 

Brevis  introductio  (art.  1)  propositum  ac  limites  Decreti  praefinire 
intendit.  Sermo  enim  fit  in  hoc  Decreto  de  Episcopis  non  quatenus  sub 
respectu  dogmatico,  aut  in  exercitio  actuali  pastoralis  curae  animarum 
considerantur  (ad  id  alia  Constitutio,  aliud  Decretum  prospicit),  sed 
quatenus  sunt  praediti  iurisdictione  sua  ad  actum  deducenda.  Iamvero 
haec  iurisdictio  amplianda  in  genere  affirmatur  atque  idoneis  instrumen- 
tis fulcienda,  ut  finem  suum  aptius  expeditius  fructuosius  consequi 
valeat. 


II 

In  specie,  caput  primum  quod  « De  rationibus  inter  Episcopos  et 
Sacras  Romanae  Curiae  Congregationes  » inscribitur,  omnium  quidem 
brevissimum  est,  ast  longe  alia  superat  gravitate  materiae  et  consequen- 
tiarum inde  manantium;  unde  illud  merito  totius  schematis  cardinem 
appellare  possumus.  Agit  enim  de  Episcoporum  facultatibus  ampliandis, 
de  maiore  Episcoporum  participatione  sollicitudinis  Romani  Pontificis 
in  Ecclesia  universa  regenda,  ac  de  necessitudinibus  inter  Episcopos  et 
Romanam  Curiam. 

Quandoquidem  autem  iam  in  prooemio  (art.  2)  huius  capitis  et  po- 
stea frequens  de  Orientali  Ecclesia  fit  sermo,  semel  animadvertisse  iuvat 
Commissioni  Praeparatoriae  haec  duo  in  conficiendo  schemate  maxime 
cordi  fuisse  ob  eaque  opiniones  suorum  Membrorum  Orientalium  semper 
magni  fecisse:  a)  ut  facultates  et  iura  quae  Episcopis  latinis  ampliora 
recognoscerentur,  eadem  Orientalibus  confratribus  non  denegarentur; 
b)  ut  sarta  tecta  manerent  et  disciplina  et  iura  et  privilegia  Orientalium 
Rituum,  ea  praesertim  quae  ad  venerandum  Patriarcharum  institutum 
spectarent.  Quod  si  haec  duo  forte  non  usquequaque  ad  effectum  deducta 
aut  amice  composita  in  schemate  quis  invenerit,  velint  Patres  Orientales 

id  neque  menti  neque  cordi  Commissionis  sodalium  adscribere,  sed  hu- 
manae tantum  fragilitati,  ac  propterea  suas  emendationes  proponere 
velint. 

1)  Principium  primum  fundamentale  (art.  3)  talibus  formulis  ac  vo- 
cabulis exaratum  consulto  fuit,  ut  a quaestionibus  theologicis,  in  sche- 
mate « De  Ecclesia  » tractandis  abstineret.  At  profecto  abstrahere  neque 
potuit  Commissio  neque  debuit  a veritatibus  iam  in  pacifica  Ecclesiae 
possessione,  scilicet  a definitionibus  Concilii  Vaticani  I et  a doctrina  iam 
a Pio  VI  declarata:  schismaticum  nempe  esse,  et  ad  minus  erroneum 
quod  Pistorienses  dictitarent,  « episcopum  accepisse  a Christo  omnia  iura 
« necessaria  pro  bono  regimine  suae  dioecesis,  perinde  ac  si  ad  bonum 
« regimen  cuiusque  dioecesis  necessaria  non  sint  superiores  ordinationes 
« spectantes  sive  ad  fidem  et  mores  sive  ad  generalem  disciplinam,  qua- 
« rum  ius  est  penes  Summos  Pontifices  et  Concilia  generalia  pro  uni- 
« versa  Ecclesia  » (DB  1506);  item  inducens  in  schisma  et  subversionem 
hierarchici  regiminis  et  erroneum  esse  « iura  episcopi  a Iesu  Christo 
« accepta  pro  gubernanda  Ecclesia  nec  alterari  nec  impediri  posse,  et  ubi 
« contigerit  horum  iurium  exercitium  quavis  de  causa  fuisse  interruptum, 
« posse  semper  episcopum  ac  debere  in  originalia  sua  iura  regredi,  quo- 
« tiescumque  id  exigit  maius  bonum  suae  ecclesiae : in  eo,  quod  innuit, 
« iurium  episcopalium  exercitium  nulla  superiore  potestate  praepediri 
« aut  coerceri  posse,  quandocumque  episcopus  proprio  iudicio  censue- 
« rit  minus  id  expedire  maiori  bono  suae  Ecclesiae  » (DB  1508). 

Unde  clare  patet  cur,  licet  in  obliquo,  schema  ius  affirmet  quo  Ro- 
manus Pontifex  gaudet  sibi  reservandi,  pro  suo  prudenti  iudicio  et  pro 
variis  temporum  locorumve  circumstantiis,  sic  dictas  « causas  maiores  ». 

Ex  una  enim  parte,  iurisdictionis  potestas  quam  Episcopi  iure  divino 
consequuntur,  natura  sua  neque  plena  neque  universalis  neque  summa 
esse  potest,  sed  debet  definiri  et  ad  effectum  deduci  per  mandatum  cano- 
nicum (cf.  Litt.  Encycl.  « Satis  cognitum  » Leonis  XIII  in  ASS,  1896, 
p.  732  et  Pauli  Pp.  VI  sermonem  diei  20  octobris  1963);  ex  altera  vero 
parte,  plenae  et  universalis  ac  summae  potestatis  primatialis  exercitium 
nullam  umquam  coarctationem  pati  potest  quam  quae  lege  ipsa  divina, 
sive  naturali  sive  positiva,  statuatur. 

Simul  tamen  in  schemate  clare  indicatur  ratio  pastoralis  ob  quam 
Concilium  Oecumenicum  statuendum  censet  ut  Episcopi  residentiales 
(quibus,  quoad  facultates  et  iura,  vi  can.  294  CIC  Vicarii  et  Praefecti 
Apostolici,  et  vi  can.  323  CIC  Abbates  et  Praelati  nullius  aequiparan- 
tur)  omnes  facultates  ipso  iure,  non  amplius  ergo  ex  semper  renovandis 
concessionibus,  habeant,  quas  aptius  et  expeditius  eorum  ordinariae  ac 
immediatae  potestatis  exercitium  hodie  expostulare  usu  comprobatur; 

Episcopi  vero  titulares  eas  habeant,  quae  characteris  episcopalis  dignitati 
congruunt. 

Igitur,  cum  ex  primo  principio  sponte  sua  fluat  quaedam  facultatum 
et  iurium  episcopalium  amplificatio,  haec  ad  concretam  determinationem 
deducitur  per  APPENDICEM  PRIOREM  (pp.  27-36).  Elenchus,  non 
quidem  taxati vus  sed  mere  exemplificativus,  novarum  facultatum  propo- 
nitur, quae  — sine  ullo  praeiudicio  facultatum  sive  ex  iure  communi 
aut  particulari,  sive  ex  aliis  huius  Concilii  decretis  Episcopis  spectan- 
tium — stabiliter  et  ipso  iure  Episcopis  erunt  recognoscendae.  Insuper 
in  eadem  Appendice  (p.  27)  quaedam  criteria  practica  enuntiantur  qui- 
bus Romana  Curia  peropportune  uti  posse  videtur  in  revisenda  sua  com- 
petentia; quae  criteria  veluti  explicativa  accipiantur  eorum  verborum 
quae  Paulus  Pp.  VI  ad  officiales  Romanae  Curiae  die  21  septembris  1963 
fecit,  inquiens:  « Non  sara  la  Curia  Romana...  avara  di  sue  facolta  che, 
senza  ledere  1’ordine  ecclesiastico  universale , oggi  VEpiscopato  puo  da 
se  e localmente  meglio  esercitare.  Ne  giammai  scopi  e vantaggi  econo- 
mici  avranno  peso  nel  suggerire  qualche  riserva  e qualche  accentramento 
da  parte  di  organi  della  Santa  Sede,  se  cio  non  sia  richiesto  dal  bene 
delV  ordinamento  ecclesiastico  e dalla  salute  delle  anime  ». 

2)  Principium  alterum  fundamentale  (art.  4)  pressius  attingit  rela- 
tiones inter  Episcopos  et  Romanam  Curiam,  quae  iuxta  citatum  mox 
Pauli  Pp.  VI  sermonem,  est  «...  organo  d’ immediata  aderenza  e di  as  so- 
luta obbedienza  dei  quale  il  Romano  Pontefice  si  serve  per  esplicare  la 
sua  universale  missione...  Io  strumento  di  cui  il  Papa  ha  bisogno,  di  cui 
il  Papa  si  serve  per  svolgere  il  proprio  divino  mandato  ». 

Munus  igitur  Romanae  Curiae  est  quidem  servitium  specifice  admi- 
nistrativum, consultivum  et  exsecutivum;  at  servitium  in  quo  fulgeat 
oportet  imago  supernaturalis  vinculi  vigentis  inter  Caput  — cuius  no- 
mine et  auctoritate  ipsa  Curia  agit  — et  sacratum  Episcoporum  corpus. 
Inde  multiplex  manat  auxilium  quod  Curia  afferre  valet  Episcopis,  et 
vice  versa. 

Hac  luce  suffulta,  quae  in  art.  5 textus  et  quae  in  APPENDICE 
ALTERA  (pp.  37-38)  ad  instar  exempli  leguntur,  accipi  possunt  tam- 
quam anticipatio  quaedam  (a  Patribus  profecto  scripto  complenda)  illo- 
rum votorum  quae  Episcopi  in  Concilio  Vaticano  II  coadunati,  anima- 
rum bono  unice  inspecto  et  sine  ullo  ecclesiasticae  unitatis  praeiudicio, 
reverenter  ac  fiducialiter  Romano  Pontifici  proponunt  ad  reformandam, 
simplificandam,  « decentralizandam  »,  ut  aiunt,  Curiam  Romanam  et  ad 
ampliandam  cooperationem  Episcoporum  in  responsabilitate  gubernii 
Ecclesiae  universae. 

Ad  haec  vota  promenda  fidentiore  animo  Episcopi  accedunt  post- 

quam  Successorem  Petri  die  21  septembris  1963  audierunt  talia  dicen- 
tem: « Quando  il  Concilio  Ecumenico  mostrasse  desiderio  di  vedere 
associati  in  un  certo  modo  e per  certe  questioni,  in  conformita  alia  dot- 
trina  della  Chiesa  e alia  legge  canonica,  qualche  rappresentante  delVEpi- 
scopato,  particolarmente  tra  i Presuli  che  dirigono  una  diocesi,  al  Capo 
supremo  della  Chiesa  stessa,  nello  studio  e nella  re  spons  abilita  dei  go- 
verno  ecclesiastico,  non  sara  certamente  la  Curia  a farvi  opposizione  ». 

Immo  ad  id  proponendum  ipse  Summus  Pontifex  Conciliares  Patres 
suaviter  invitare  videtur  per  allocutionem  die  29  septembris  1963,  dum 
alteram  Concilii  sessionem  auspicatur,  habitam:  « Inter  varias  — inquit 
ille  — diversasque  quaestiones,  de  quibus  in  Concilio  pertractabitur,  pri- 
mas habet  quae  ad  vos  attinet,  utpote  Episcopos  Ecclesiae  Dei.  Haud  du- 
bitamus asseverare  Nos  magna  spe  ac  sincera  fiducia  huiusmodi  discepta- 
tionem expectare.  Enimvero,  salvis  declarationibus  dogmaticis  Oecume- 
nici  Concilii  Vaticani  primi  ad  Romanum  Pontificem  attinentibus,  altius 
investiganda  erit  doctrina  de  Episcopatu,  de  eius  muneribus,  de  que  eius 
cum  Petro  necessitudinibus.  Exinde  rationes  Nobis  exponentur,  quibus, 
ad  doctrinam  et  usum  vitae  quod  spectat,  in  apostolico  munere  Nostro 
obeundo  utamur.  Hoc  namque  universale  munus,  quamvis  a Christo 
instructum  sit  plenitudine  et  iusta  virtute  potestatis,  quam  quidem  scitis, 
poterit  tamen  auxilii  et  praesidii  maiores  vires  sibi  adiungere,  si  dilecti 
et  venerabiles  Fratres  in  Episcopatu,  modis  et  rationibus  opportune  sta- 
tuendis, Nobis  validiorem  et  suscepti  oneris  magis  consciam  praestabunt 
adiutricem  operam  ». 

Quibus  verbis  dilucide  indigitari  non  dubitamus  et  fundamentum  doc- 
trinale et  limites  intra  quos  Romanus  Pontifex  ab  Episcopis  in  suo  uni- 
versali munere  magis  ac  magis  adiuvari  possit.  Modi  autem  ac  rationes 
quibus  in  praesens  id  concrete  fiat,  ab  Eo  statuentur  penes  quem  harum 
rerum  auctoritas  residet,  prae  oculis  profecto  habitis  consiliis  ac  votis 
ab  Episcopis  proferendis. 

Venerabiles  Patres, 

Tempus  est  ut  orationi  meae  finem  tandem  imponam. 

Fusiore  data  schematis  illustratione,  Commissio  Conciliaris  de  Epi- 
scopis et  Dioecesium  Regimine,  de  cuius  mandato  locutus  sum,  haud 
sane  praesumit  omnibus  se  optatis  vestris  satis  fecisse  — utinam  id  fo- 
ret! — sed  plures  difficultates  vestras,  ideoque  forsan  nonnullos  in  Aula 
interventus  praeoccupasse. 

Quod  ad  statum  quaestionis  clarius  cognoscendum,  et  ad  Concilii 
labores  expeditiores  reddendos,  haud  inutiliter  factum  sperat  atque  con- 
fidit. 

Moderator : Discussio  nunc  fiet,  sed  fiet  tantummodo  de  schemate 
in  genere.  Loquantur  ergo  tantum  qui  de  schemate  in  genere  locuturi  sunt. 

Rogantur  ergo  Patres,  quorum  nomina  initio  congregationis  procla- 
mata sunt,  ut  hodie  non  loquantur  si  non  agitur  de  schemate  in  genere. 

Post  disceptationem  in  genere,  fiet  suffragatio  an  schema  admitten- 
dum sit  ad  ulteriorem  disceptationem  singulorum  capitum. 


5 - PATRUM  ORATIONES 
1 

Em.mus  P.  D.  ACHILLES  card.  LIENART 
Episcopus  Insulensis 

Dilectissimi  Fratres, 

Laudanda  est  commissio  conciliaris  de  episcopis  quia  in  schemate 
de  episcopis  ac  dioecesium  regimine  dispositiones  multas  desideriis  ab 
episcopis  saepe  expressis  conformes,  proposuit;  et  quia  in  istis  propo- 
sitionibus bonum  Ecclesiae  et  salutem  animarum  pro  lege  suprema  sem- 
per  prae  oculis  habuit. 

Sed  nunc,  postquam  in  disceptatione  schematis  de  Ecclesia  magis 
in  lucem  educta  est  doctrina  de  episcopatu  eiusque  muneribus,  sive  per- 
sonalibus sive  collegialibus,  necesse  est,  meo  sensu,  aliquid  addere  prae- 
senti schemati  eiusque  textum  accommodare  ita  ut  melius  consonet  cum 
principiis  istis. 

Additionem  quam  Patribus  Concilii  proponere  audeo  mihi  sugges- 
serunt verba  quaedam  Summi  Pontificis  Pauli  VI  feliciter  regnantis. 
Ipse  enim  dixit  in  allocutione  sua  membris  Curiae  Romanae  nuper 
directa:  « Siquando  Concilium  Oecumenicum  desiderium  manifestaret 
videndi  aliquo  modo  et  pro  certis  quaestionibus...  quosdam  episcopo- 
rum repraesentantes,  ex  his  praesertim  praesulibus  qui  dioecesim  admi- 
nistrant, Capiti  supremo  ipsius  Ecclesiae  consociatos  in  studio  et  in  re- 
sponsabilitate  gubernii  ecclesiastici,  certe  non  esset  Curia  Romana  quae 
obstaret  ». 

Quando  Concilium  Oecumenicum  desiderium  istud  manifestaret. 

Nonne  hora  est  ut  nos  Patres  Concilii,  qui  fidem  nostram  in  potesta- 
tem, iure  divino  collegio  episcoporum  pertinentem,  ad  gubernium  Ec- 
clesiae Universalis  una  cum  successore  Petri  exercendum  tam  explicite, 
modo  indicativo,  professi  sumus,  nonne  hora  est  ut 1 responsum  demus 
invitationi  paternae  a Summo  Pontifice  sic  expressae;  reverenter  postu- 

lantes  quod  in  nostro  schemate  antequam  tractetur  de  relationibus  inter 
episcopos  et  Curiam  Romanam,  novum  caput  inseratur  relationes  defi- 
niens inter  Summum  Pontificem  et  collegium  episcoporum,  iuxta  Eccle- 
siae doctrinam  et  Summi  Pontificis  supremum  iudicium  elaborandum? 

Hoc  est  votum  meum  praecipuum,  dilectissimi  Fratres.  Quod  si  a 
vobis  subscriberetur,  et  hoc  suffragiorum  ope  forsan  ostendi  posset / 
Summo  Pontifici  manifestaret  voluntatem  nostram  unanimem  illi  obse- 
quium praestandi,  secundum  plenitudinem  muneris  nostri,  in  sollicitu- 
dine sua  tam  gravi  omnium  Ecclesiarum;  esset  etiam  attestatio  unitatis 
Ecclesiae  per  totum  mundum  diffusae  sed  capiti  suo  amanter  et  organice 
coniunctae. 

Missioni  Ecclesiae  apud  homines  huius  temporis  insuper  maxime  uti- 
lis esset,  media  praebens  optima  ut  ad  diversas  populorum  indoles  et 
particulares  necessitates,  fructuosa  fiat  adaptatio;  denique  Oecumeni- 
smo  faveret,  fratribus  nostris  seiunctis,  praesertim  orientalibus  demon- 
strans quod  apud  nos  sicut  apud  eos  episcopi  plenitudine  muneris  sui 
gaudent,  intacta  manente  auctoritate  capitis  nostri  Petri  Successoris. 

Emendationes  autem  quas  proponere  intendo,  scriptis  secretariatui 
Concilii  referam...3  Dixi. 


In  textu  scripto  tradito:  1 deest.  2 deest.  3 Ad  cap.  I.  - Ad  mentem 
praecedentis  schematis  de  Ecclesia  vitentur  omnes  expressiones  illae  quibus  vide- 
rentur episcoporum  facultates  pendere  a SS.  Romanae  Guriae  Congregationibus. 
Proponitur  enim  ut  benigne  recognoscantur  aliae  opportunae  facultates  episcopis. 
Re  vera  tamen,  non  tam  de  ampliatione  favoris  in  his  agitur  quam  de  restitutione 
iurium  pridem  a Romana  Sede  sibi  reservatorum.  Ad  cap.  II.  - Utilis  est  enume- 
ratio facultatum  earum  quae  episcopis  ex  tunc  recognoscentur.  Utilior  tamen  foret, 
ac  brevior,  et  ideo  exoptabilis,  series  causarum  illarum  maiorum  quae  « sive  ex 
natura  sive  ad  unitatem  Ecclesiae  conservandam  » sibi  reservaret  Romanus  Pon- 
tifex. Sic  clarius  appareret  quomodo,  his  paucis  ac  determinatis  exceptis,  episcopi 
omnibus  suis  iuribus  et  privilegiis  gaudent  ad  aptius  et  expeditius  eorum  ordina- 
riae ac  immediatae  potestatis  exercitium.  Ideo  talis  series  addatur  priori. 

2 

Em.mus  P.  D.  IACOBUS  card.  McINTYRE 
Archiepiscopus  Angelorum  in  California 

V ener  abites  Fratres , carissimi  Veriti , Observatores  et  Auditores, 

Schema  de  episcopis  ac  de  dioecesium  regimine  est  maxime  admini- 
strativa in  suis  operationibus.  Hae  operationes  sunt:  relationes  inter 
episcopos  et  congregationes;  status  auxiliarium  et  coadiutorum;  et  erec- 
tio paroeciarum. 

Etiam  capitulum  inseritur  quod  dicitur  « De  nationali  episcoporum 
coetu  seu  conferentia  ».  Verum  est  quod  hae  conferendae  iam  exsistunt 
et  operantur.  Nunc  tamen  propositum  est  ut  illis  dentur  status  iuridi- 
calis  vel  quasi-iuridicalis. 

Hoc  punctum  est  maximi  momenti  in  decisionibus  Concilii.  Antiqua 
et  recens  historia  offeret  argumentum  quod  iuridicalis  constitutio  harum 
conferendarum  potest  considerari  cum  aliqua  anxietate. 

Iuridicalis  constitutio  harum  conferendarum  trahet  secum  multas 
graves  sequelas.  Haec  pugnabunt  cum  discussionibus  nostris  de  collegio 
episcoporum. 

Hae  conferendae  videntur  agere  maxime  de  quaestionibus  admini- 
strationis  Ecclesiae  et  de  ordinatione  praxium  dioecesium  inter  pastorem 
et  populum.  Videtur  quod  suprema  et  exaltata  consideratio  salutis  ani- 
marum in  theoria  et  praxi  hic  non  consideratur. 

Materia  huius  schematis  videtur  favere  solae  sapientiae  humanae 
in  relationibus  inter  populum  Dei  et  pastorem;  pastorem  et  episcopum; 
et  episcopum  et  Papam. 

Interiectio  novi  gressus  — nempe  relationis  inter  episcopos  et  coe- 
tus episcoporum  — etiam  cum  approbatione  S.  Sedis  et  cum  funda- 
mento iuridicali  secum  introducit  multa  problemata.  Adoptio  iuridicalis 
status  non  est  sine  anxietate  et  possibili  periculo. 

Ideo  propono  quod,  si  haec  propositio  includitur  in  considerationi- 
bus Concilii,  precemur  Spiritum  Sanctum  modo  speciali  ut  nos  ducat. 

Hoc  problema  potest  introducere  radicalem  mutationem  in  structu- 
ram regiminis  Ecclesiae.  Haec  mutatio  esset  adeo  radicalis  ut  posset 
adducere  unitatem  Ecclesiae  in  periculum.  Hac  de  causa  commendo  ve- 
strae considerationi  et  orationi  verba  S.  Pauli,  in  epistola  prima  ad 
Corinthios  (2,  5),  quando  dicit:  « Fides  vestra  non  sit  in  sapientia  ho- 
minum sed  in  virtute  Dei  ».  Dixi. 


3 

Em.mus  P.  D.  VALERIANUS  card.  GRACIAS 
Archiepiscopus  Bombayensis 

Em. me  Praeses , venerabiles  Patres, 

Loquor  de  schemate  in  genere.  Prae  oculis  habentes  « introductio- 
nem » a praeside  commissionis  factam,  et  « relationem  » episcopi  Carli / 
ambo  documenta  claritate  tum  cogitationis  cum  dictionis  conspicua, 
schema  mihi  quoad  substantiam  acceptabile  fateor.  Si  hoc  schema  sub - 

stantialiter  a Sacrosancta  Synodo  approbetur,  et  spero  quam  primum 
approbabitur,2  mihi  videtur  dioecesium  regimen  3 novum  quoddam  tem- 
pus videbit,  novum  quoddam  aevum  videbit in  quo  Curia  Romana, 
viris  competentia  et  experientia  praeditis  roborata,  plus  auxilii  episcopis 
praestabit;  in  quo  relationes  inter  episcopos  eorumque  coadiutores  et 
auxiliares  iuxta  propositum  modum  agendi  regetur;  in  quo  conferendae 
episcopales  personalitate  iuridicaque  auctoritate  induentur,  quae  ad  uni- 
formitatem conducent  actionis;  in  quo  episcopis  ampliores  facultates 
concedentur...5;  in  quo  dioeceses  et  paroeciae  rationabiliores  videbunt 
mutationes,  sub  luce  animadversionum  a commissione  episcoporum  fac- 
tarum, salvo  tamen,  spero ,6  principio  fundamentali  unitatis  regiminis ,7 
nonobstante  diversitate  rituum  ac  sermonum;  in  quo  denique  religiosi, 
sarta  tecta  manente  8 sua  exemptione,  in  servitio  paroeciarum  melius  in- 
cumbere queant. 

Sed 9 ex  experientia  tamen  scimus,  optimas  quidem  regulas  ineffecti- 
vas  remanere  nisi  bona  voluntas,  mutua  comprehensio,  et  imprimis 10 
« sensus  Ecclesiae  » praevaleant.  Magnus  etenim  exercitus  canonistarum 
semper  aderit,  qui  interpretationes  legis  diversissimas  proferent.  Hac  in 
re  recordare  iuvabit  verba  Caietani,  quando  commentavit  in  II-II, 
quaest.  185,  in  art.  3,  n.  4. 

Non  legam  hoc  commentum,  ne  inscienter  iterum  agam  contra  re- 
gulam 33. 11 

II.  Nonobstantibus  animadversionibus  tum  in  introductione  cum 
in  relatione  factis,  quod  in  schemate  non  agitur  de  materia  quae  in 
schemate  de  Ecclesia  statuenda  est,  nec  anticipatur  quod  nondum  in 
schemate  de  cura  animarum  tractatum  est,  omnino  censeo  in  schemate 
aliquo  generali,  ut  in  schemate  praesenti  de  dioecesium  regimine ,12  bre- 
viter claram  quamdam  definitionem  — tum  iuridicam  tum  dogmati- 
cam — tradendam  esse:  a)  de  idea  ipsa  13  « dioecesis  »;  b)  de  episcopo 
in  sua  propria  dioecesi.  Quod  per  longum  et  latum  in  schemate  de  cura 
animarum  dicitur,  non  est  definitio,  sed  descriptio;  et  inter  utramque 
magna  certo  adest  differentia. 

Codex  leges,  non  definitiones,  dat  quando  de  dioecesi,  vel  de  epi- 
scopo in  sua  dioecesi  loquitur.  Multa  a theologis  modernis  de  hac  re 
scripta  sunt,  quorum  aliqui  inter  peritos  huius  Concilii  adnumerantur. 
Nullam  video  rationem  cur  hoc  in  Concilio  tantum  Patres  antiqui  et 
documenta  pontificia  citentur,  et  non  etiam  isti  auctores  moderni...14 

III.  In  schemate  est  aliqua  phrasis  nimis  dura  S.  Augustini 15:  « Nihil 
esse  in  hac  vita,  et  maxime  hoc  tempore,  difficilius,  laboriosius,  periculo- 
sius ».  Si  hanc  phrasim  ita  simpliciter  in  schemate  relinquimus,  timeo  ne 

faciliter  clericum  invenire  possimus,  qui  libero  animo  officium  episcopale 
suscipiat...16 

Haec  phrasis,  itaque,  vel  totaliter  deleri  debet,  vel  iuxtaponi  alicui 
ideae  magis  splendidae,  magis  benignae,  magisque  positivae;  ideae,  e.  g., 
ex  epistolis  S.  Pauli  sumptae,  vel  ex  ritu  consecrationis  episcopalis. 
Quaero  vobis,  venerabiles  Patres:  Estne  aliquis  textus  Sacrae  Scripturae 
plus  commovens  quam  ille  in  Actibus  Apostolorum...17  ubi  S.  Paulus, 
plurium  « ecclesiarum  particularium  » fundator,  ultimas  suas  instructio- 
nes episcopis  impartit?  Est  veluti  suum  ultimum  testamentum. 

IV.  Si  proponitur  Romanam  Curiam  roborare,  ut  episcopis  plus 
sit  auxilii,  puto  idem,  mutatis  mutandis,  etiam  Legationibus  Pontificiis 
applicari  posse;  et  quidem  propter  hanc  rationem,  quia  Romana  Curia 
Sanctaque  Sedes  multum  a relationibus  ab  illis  factis  dependent.  Refor- 
matio autem  in  melius  hoc  importabit: 

1.  Requisita  moderna  in  Legationes  condendo,  et  in  diplomati- 
cos  pontificios  instruendo,  apte  consideranda  sunt. 

2.  Ii,  quorum  interest,  nullatenus  vacillare  debent  ediscere  ex 
methodis,  quae  in  servitio  diplomatico  magnarum  nationum...18,  adhi- 
bentur. 

3.  Oportet  ut  repraesentantes  pontificii,  modernis  nationibus,  spe- 
ciatim  in  oriente,  accreditati,  necessario  cognoscant  non  tantum  non- 
nullas linguas  Europae,  verum  etiam  saltem  unam  ex  illis,  quae  in  oriente 
loquuntur. 

4.  Antequam  in  aliqua  determinata  regione  mittuntur,  oportet 
ut  repraesentantes  pontificii  generalem  quamdam  ideam  de  philosophia, 
cultura,  rationeque  vitae  populi  huius  regionis  habeant. 

5.  Oportet  etiam  ut  auxilio  utantur  sacerdotum,  competentia  et 
experientia  praeditorum,  qui  in  omni  natione  praesto  sunt,  quique  opti- 
me in  rebus  quae  ad  educationem,  scientiam  socialem,  oeconomiam,  vi- 
tam politicam,  incrementum  populationis,  etc.  spectant,  versantur...19 
Dixi. 


In  textu  scripto  tradito : 1 I.  In  contextu  « introductionis  » a praesidente 
commissionis  facto,  et  in  « relatione  » episcopi  Carli.  2 deest.  3 guber- 
natio. 4 deest.  5 ne  tempus  teratur  pecuniave  inutiliter  versetur  in  lit- 
teris per  publicos  tabelarios  Romae  expediendas.  6 deest.  7 gubernii. 
8 intacta.  9 deest.  10  deest.  11  Quaestioni  respondendo  utrum  opor- 
teat episcopum  doctorem  esse  theologiae  vel  iuris  canonici,  commentator  iste  con- 
tra eos  loquens  episcopos  canonistas  defendentes,  ait:  « Longe  aberrant:  tum 
quia  officium  episcoporum...  est  praedicare  — materia  autem  praedicationis  non 
est  ius,  sed  Evangelium  — ; tum  quia  magis  tenetur  episcopus  ad  docendum  po- 
pulum servare  ea  quae  ad  bonos  mores  spectant...  quam  docere  homines  sacros 

canones,  quos  non  ipse  Dominus,  sed  homines  ediderunt.  Constat  autem  quod 
docere  servare  mandata  dominica  spectat  ad  theologicam  scientiam...  Et  ideo  epi- 
scopi tenentur  omni  tempore  esse  theologi  ».  Veritas  forsan,  sicut  virtus,  in  medio 
stat.  Nam  non  necessario  doctor  theologiae  vel  iuris  canonici  debet  esse  episco- 
pus, sed  pastor,  administrator,  orator  et  scriptor;  uti  anglice  dicimus:  “a  jack  of 
all  trades,  and  master  of  one  ”.  12  gubernatione.  13  vocabulo.  14  Haec 

est  enim  ratio  cur,  data  occasione,  saepe  card.  Newman  in  hoc  Concilio  ci- 
tavi. 15  In  « introductione  » ubi  de  officio  episcopali  agitur,  phrasim  aliquam 
nimis  duram  S.  Augustini  invenimus.  16  Adducetur  potius  exemplum  S.  Fran- 
cisci  ex  Assisi  aemulari,  qui  sacerdos  fieri  renuit.  17  (20,  17-38).  18  Rus- 

siae  non  excluso.  19  6.  Habitualis  et  arcta  cooperatio  adesse  oportet  inter 
Legationes  Apostolicas  et  coetus  episcoporum,  ita  ut  libere  et  fructuose  opiniones 
et  experientias  inter  se  permutare  queant.  7.  Et  tandem,  ubi  repraesentantes  pon- 
tificii, sub  instructione  S.  C.  de  Religiosis,  hominum  mulierumque  conferendas 
religiosas  condiderunt  — est  enim  haec  optima  quaedam  in  vita  religiosorum 
evolutio  — intima  ac  arcta  debet  esse  cooperatio  inter  istas  conferendas  religiosas 
et  conferentiam  episcopalem. 


4 

Em. mus  P.  D.  PAULUS  M.  card.  RICHAUD 
Archiepiscopus  Burdigalensis 


V enerabiles  Patres , 

De  schemate  decreti  de  episcopis  ac  de  dioecesium  regimine,  velim 
disserere  tantum  in  genere,  sine  decursu  ad  puncta  particularia  quae  trac- 
tantur in  diversis  capitibus. 

Hoc  schema  verum  meritum  praestat  a parte  eorum  qui  laboraverunt 
ad  suam  confectionem:  novos  enim  conceptus  et  quasdam  felices  lati- 
tudines practicas  offert.  Ideo  multa  eius  elementa  particularia  ser- 
vanda sunt. 

Attamen,  salvis  quae  dixit  optime  em.mus  relator  card.  Marella / 
duas  observationes  propono:  1.  circa  fundamentum  doctrinale  huius 
schematis;  2.  circa  eius  compositionem. 

1.  Non  videtur  tale  schema  perfecte  convenire  cum  intentionibus 
fundamentalibus  quoad  sententiam  de  episcopatu  quam,  hebdomada 
praecedenti,  maxima  pars  Patrum  admisit. 

Hoc  patet  non  solum  iam  in  introductione,  sed  etiam  in  cap.  I et 
in  cap.  III.  In  cap.  I,  quando  agitur  de  facultatibus  episcoporum  quae 
proveniunt  ex  eorum  missione  ordinaria  et  non  possunt  omnes  apparere 
ut  merae  concessiones;  in  cap.  III,  quando  agitur  de  conferentiis  episco- 
palibus quae  debent  clarius  defluere  a collegialitate  episcoporum. 

2.  In  sua  compositione,  hoc  schema  videtur  indigere  aliquo  vinculo 

satis  manifesto.  Hoc  ligamen  logice  deveniret  e doctrina,  iam  delineata, 
de  collegialitate  et  de  sacramentalitate  episcopatus. 

Sic  oporteret  quod  noster  textus,  in  aliquo  primo  capitulo  aperte 
definiret  structuram  fundamentalem  Ecclesiae  localis  seu  dioeceseos  in 
Ecclesia  universali,  revocando  praecise  quod  dioecesis  pendet  ab  exi- 
stentia  ac  missione  alicuius  episcopi.  Deinde  multum  utile  esset  quod 
istud  primum  caput  indicaret  quas  notas  principales  aliqua  dioecesis 
debet  praebere  ut  episcopus  suam  missionem  possit  fructuose  adimplere. 

Post  hoc  primum  caput  successive  et  congruenter  venirent  alia  ca- 
pitula, scii.:  a)  de  relationibus  dioeceseos  cum  provincia  ecclesiastica, 
cuius,  in  hoc  loco,  functio  et  qualitas  in  Ecclesia  bene  definirentur; 
b)  de  relationibus  dioeceseos  cum  conferendis  episcopalibus,  praesertim 
nationalibus;  c ) de  relationibus  cum  Sede  Apostolica  per  Sacras  Congre- 
gationes. 

Sic  talis  ordo  in  meliorem  lucem  manifestaret  practice  auctoritatem 
propriam  episcoporum.  Exinde  appareret  etiam,  ni  fallor,  quod  cap.  V 
de  paroeciarum  erectione  ac  circumscriptione  non  in  hoc  schemate  locum 
habere  deberet,  sed  potius  forsan  in  schemate  de  cura  animarum,  in  quo 
tractatur  de  mediis  concretis  quae  permittunt  unicuique  episcopo  in  sua 
dioecesi  suam  missionem  pastoralem  exercere.  Nam  totum  regimen  dioe- 
cesium non  sistit  in  paroeciis  et  in  earum  delimitatione. 

Relate  ad  conferendas  episcopales,  de  quibus  nuper  locutus  sum, 
observo  quod,  in  nostro  schemate,  fere  nullam  notionem  generalem  sa- 
tis accuratam  invenimus.  Post  declarationes  praecedenter  emissas  de  sa- 
cramentalitate et  collegialitate  episcopatus,  revera  videtur  facilius  ali- 
quod fundamentum  doctrinale  pro  hac  institutione  explanare,  quod  imo 
necesse  est. 

In  eadem  linea,  oportet  etiam  conferendarum  episcopalium  compe- 
tentiam determinare  et  primo  declarare  earum  potestatem  decernendi  res 
de  quibus  episcopi  possunt  antea  convenire  ut  omnes  maioris  partis  sen- 
tentiam sequerentur,  et  ideo  nullum  adest  detrimentum  pro  alicuius 
auctoritate. 

Extra  hanc  competentiam,  regionalem  vel  nationalem,  remanent  certo 
certius  illa  negotia  maximi  momenti  pro  tota  Ecclesia,  praesertim  si  ad 
fidem,  ad  bonum  universale,  ad  unitatem  disciplinae  catholicae  spectant. 
Nam  in  his  casibus,  absque  dubio,  sola  S.  Sedes  Apostolica  potest  sta- 
tuere. 

Sed,  experientia  constat,  sunt  aliunde  multae  res  concretae  ac  parti- 
culares quae,  de  facto,  non  possunt  bene  aestimari,  nisi  ab  eis  qui  habent 
earum  cognitionem  immediatam  ac  practicam,  i.  e.  episcopis.  Sunt  etenim 
tam  diversae  indoles  et  possibilitates  in  universa  terra.  Ergo,  sine  re- 

cursu  ad  Congregationes  Romanas,  episcopi  possunt  collegialiter  decer- 
nere quasdam  regulas  practicas  et  speciales,  v.  g.  de  Actione  Catholica, 
de  usu  iam  recognito  linguae  vernaculae  in  officiis  liturgicis,  de  adapta- 
tione singulari  rationibus  studiorum  ac  disciplinae  in  seminariis  etc. 

Quapropter  sunt  in  textu  laudabilia  quae  enumerantur  in  appendi- 
cibus quoad  facultates  episcoporum.  Absque  ullo  dubio  omnes  episcopi 
accipient  cum  gratitudine  illas  novas  facultates.  Sed  cur  plures  inter  eas 
praebentur  ut  potius  concessae  a S.  Sede,  dum  saepe  videntur  defluere  e 
normali  conceptu  missionis  ordinariae  episcoporum? 

Praeterea,  si  volumus  nihil  alicuius  momenti  derelinquere  quando 
agitur  de  episcopis  in  genere,  aliquod  capitulum,  vel  saltem  aliqua  pa- 
ragrapbus,  debet  reservari  ad  episcopos  qui  non  sunt  neque  coadiutores, 
neque  auxiliares.  Eorum  characterem  et  functionem  episcopalem  debe- 
mus respicere,  habita  consideratione  sacramentalitatis  et  collegiaHtatis 
episcoporum.  Hoc  est  casus  praesertim  si  tales  episcopi  sint  rectores 
alicuius  universitatis,  seminarii  et  cuiusdam  praestantis  institutionis,  et, 
non  volumus  etiam  eos  oblivisci,  sed  cum  veneratione  dicimus,  si  epi- 
scopi sint  in  Curia  Romana  egregie  laborantes. 

De  Curia  Romana,  quando  venit  in  nostro  textu  quaestio  de  rela- 
tionibus episcoporum  cum  Sacris  Congregationibus,  schema,  ni  fallor, 
debet  respondere  ad  exoptationem  a Sancto  nostro  Patre,  feliciter  re- 
gnante, prolatam  die  21  septembris  secundum  quod  dixit  circa  hunc 
■punctum  em.mus  card.  Lienart.1  Sic,  ad  vitandas  difficultates  quas  pos- 
sunt episcopi  invenire,  reverenter  possumus  in  aula  conciliari  submit- 
tere quasdam  concretas  suggestiones:  e.  g.,  ut  Dicasteria  Romana  non 
solum  magis  internationalem  figuram  praebeant  et  partim  constituantur 
a pastoribus  diversarum  dioecesium,  sed  etiam:  ut  haec  Sacra  Dicasteria 
aliter  distribuantur  secundum  ordinem  magis  logicum,  cum  appellatio- 
nibus melius  adaptatis,  cum  competentia  pro  unoquoque  stricte  determi- 
nata et  ratione  habita  necessitatis  hodiernae  in  evangelisatione  et  in 
actione  pastorali;  ut  denique  Sacra  Dicasteria  accuratius  per  diversa  me- 
dia inter  se  coordinentur. 

His  perpensis  ac  dictis,  existimo,  humillimo  meo  sensu,  quod  istud 
schema  de  episcopis , aliunde  studiose  exaratum,  debet  pro...3  parte  re- 
cognosci. Dixi. 


In  textu  scripto  tradito-.  1 deest. 


2 deest. 


3 magna. 

Exc.mus  P.  D.  IOSEPH  GARGITTER 

Episcopus  Brixinensis 

Venerabiles  Patres, 

Schema  de  episcopis  et  dioeceseon  regimine,  de  quo  nunc  agitur, 
praebet  quidem  materiam  aptam  et  bonam  pro  disceptatione  in  hac  aula 
conciliari,  sed  prouti  nunc  exstat  variis  emendationibus  etiam  substan- 
tialibus, ut  mihi  videtur / indiget. 

Imprimis  dicendum  est,  quod  schema  morbo  quodam  laborat,  qui 
toti  schemati  plus  minusve  inest,  nempe  quod  ex  una  parte  de  variis 
quaestionibus  etiam  maximi  momenti  (uti  quaestiones  de  relationibus 
inter  episcopos  et  Curiam  Romanam,  de  coadiutoribus  et  auxiliaribus, 
de  dioeceseon  circumscriptione),  solutiones  modo  nimis  generico  et  non 
satis  clare  definito  proponuntur,  ita  ut  hae  quaestiones  quoad  eorum 
substantiam  insolutae  maneant  et  res  in  futuro  esse  pergent  sicut  usque 
nunc  se  habebant;  et  quod  altera  ex  parte  ad  nimis  particularia  descen- 
datur, quae  in  discussione  conciliari  omitti  possunt  et  debent,  v.  g.  parti- 
cularia quaedam  circa  coadiutores  et  auxiliares,  circa  conferentias  episco- 
pales. Oportet  ut  Concilium  circa  principaliora  problemata,  quae  sunt 
obiectum  huius  schematis,  principia  solutionis  concreta,  clara  et  in  forma 
brevi  redacta,  statuat,  quae  dein  inserviunt  tamquam  normae  directivae 
in  ulteriori  labore  postconciliari,  cum  de  definiendis  et  decernendis  sin- 
gulis particularibus  quaestionibus  agendum  erit. 

Quaestiones  autem,  de  quibus  Concilium  supra  dicta  principia  solu- 
tionis praebere  debet  et  quae  in  schemate  partim  non  tanguntur  vel 
partim  2 insufficienti  modo  tractantur,  mihi  videntur  esse  praesertim  se- 
quentes: 

1.  Munus  et  momentum  organorum  centralium  Curiae  Romanae 
pro  bono  regiminis  totius  Ecclesiae.  Nemo  non  videt  utilitatem  et  neces- 
sitatem Officiorum  et  Congregationum  Romanae  Curiae,  quibus  Sum- 
mus Pontifex  utitur  in  gubernio  universalis  Ecclesiae,  et  nemo  non  videt, 
praesertim  in  hodiernis  temporum  adiunctis,  necessitatem  unionis,  coor- 
dinationis, subordinationis  pro  bono  communi  in  explicando  aposto- 
latu  Ecclesiae. 

Opportune  in  tali  contextu  mentio  fieri  poterit  de  spiritu  caritatis, 
quo  Curia  Romana  missionem  suam  explicat,  quia  sicuti  munus  episco- 
pale est  ministerium  seu  servitium  pro  populo  Dei,  sic  etiam  organa 
centralia  Curiae  Romanae  sunt  in  servitium  episcoporum  et  dioeceseon 
et  ultimatim  populi  Dei. 

2.  Sana  quaedam,  sed  vera  et  efficax  decentralizatio.  Schema  lo- 
quitur quidem  de  facultatibus  episcopis  tribuendis,  sed  de  facto  ansam 
praebet  maioris  centralizationis  et  augmenti  officiorum  centralium.  Si 
de  hac  quaestione  sermo  fit,  non  agitur  simpliciter  de  ampliandis  faculta- 
tibus episcoporum  vel  de  restringendis  competentiis  Curiae  Romanae, 
sed  agitur  de  hoc,  ut  ea  quae  in  schemate  dogmatico  de  Ecclesia  in 
campo  doctrinali  de  munere  episcoporum  habentur,  applicationem  con- 
cretam in  campo  pastorali,  iuridico  et  practico,  inveniant,  consideratis 
conditionibus  vitae  huius  temporis. 

Servata  semper  integra  constitutione  divina  a Christo  Ecclesiae  data 
et  servata  eius  indole  et  structura  propria,  etiam  in  Ecclesia  valorem 
suum  habere  debet  sic  dictum  principium  subsidiaritatis,  quod  neces- 
sariae unitati  in  Ecclesia  nullo  modo  damnum  infert  et  quod  vitae  et 
apostolatui  Ecclesiae  in  singulis  partibus  et  nationibus  vim  et  efficaciam 
confert. 

3.  Internationalisatio,  sic  dicta,  Curiae  et  participatio  competens 
episcopatus  catholici  in  regimine  centrali  Ecclesiae.  Quae  de  hac  quae- 
stione in  schemate  habentur,  omnino  insufficientia  sunt.  Agitur  de  hoc, 
ut  Ecclesia  etiam  in  suis  organis  centralibus  tamquam  universalis,  omnes 
gentes  amplectens  appareat,  quin  una  natio  vel  etiam  nationes  sic  dicti 
occidentis  christiani  positionem  privilegiatam  habeant  respectu  popu- 
lorum aliarum  nationum  et  aliorum  continentium.  Pro  participatione 
episcopatus  catholici  in  gubernio  centrali  providendum  posse  videtur 
vel  per  commissiones  stabiles  episcoporum  ad  certa  problemata  tractanda 
vel  per  constitutionem  alicuius  consilii  seu  coetus  episcoporum  electo- 
rum ex  variis  orbis  partibus,  quos  Summus  Pontifex  ad  certa  argumenta 
tractanda  Romae  convocat  et  quorum  consilio  et  adiumento  ipse  in  gu- 
bernio universalis  Ecclesiae  utitur. 

4.  Institutio  conferentiarum  episcopalium  nationalium  et  interna- 
tionalium  sicuti  in  schemate  provisum  est.  Sed  non  sufficienter  tractatur 
et  urgetur  creatio  organorum  et  coetuum  etiam  internationalium  et  in- 
tercontinentalium  ex  episcopis  vel  delegatis  conferentiarum  episcoporum 
ad  communia  problemata  studenda,  ad  actuosam  communionem  episco- 
patus variarum  nationum  fovendam  et  ad  magis  conformanda  incepta 
pastoralia  necessitatibus  mundi  hodierni. 

5 et  ultimo.  Conveniens  circumscriptio  dioeceseon  et  provinciarum 
ecclesiasticarum  prouti  salus  animarum  id  postulat.  De  hac  re  proprium 
caput  in  schemate  habetur,  sed  principium  in  forma  clariore  enuncian- 
dum  esse  videtur,  ut  vere  aptum  et  efficax  sit  ad  problema  de  dioece- 
seon congruenti  circumscriptione  solvendum.  Tale  principium  initium 
sumere  debet  a definienda,  ut  ita  dicam,  functione  dioeceseos  in  opere 

aedificationis  Corporis  Christi,  ita  ut  dioeceses  quantum  possibile  est 
quoad  amplitudinem  et  numerum  animarum  tales  constituantur,  ut  finis 
pastoralis  dioeceseos  quam  optime  consequi  possit. 

Venerabiles  Patres / cordi  mihi  erat,  ut  vobis  ideam  magis  com- 
pletam quam  ut  ex  praesenti  schemate  elucet  darem  de  quaestionibus, 
quae  a commissione  praeparatoria  discussae  et  de  solutionibus  quae 
propositae  fuerunt  et  ut  mentem  meam  sincere  aperirem,  quomodo,  se- 
cundum meam  humilem  sententiam,  hoc  schema  conficiendum  esse  vi- 
detur. Rogo  ergo  humiliter,  ut  schema  clarum  et  breve  secundum  argu- 
menta et  secundum  principia  quae  modo  exposui  conficiatur.  Dixi. 


In  textu  scripto  tradito : 1 deest.  2 deest.  3 deest. 


6 

Exc.mus  P.  D.  IOANNES  RUPP 
Episcopus  Monoecensis 

Venerabiles  Patres , 

Quaedam  de  schemate  decreti  in  genere.  Schema  de  episcopis  et  de 
dioecesium  regimine  romana  brevitate  fulget.  Multa  debet  humili  iudi- 
cio  ex-membri  commissionis  competentis,  dilectissimo  Patri  Cappello, 
e Societate  Iesu,  qui  vir  fuit  ingenio  et  virtute  praestans.  Ubi  a bene- 
merita  commissione  textus  confectus  est  pluria  continebat  et  quidem 
pretii. 

Hodie,  post  operationes  chirurgicas  a variis  organismis  peractas,  ad 
statum  actualem  redactus  est  qui  parum  audax  et  virilis  est. 

Ut  lingua  gallica,  quae  mea  est  ( quia  Ioannes  Rupp  sum,  nec  loan- 
nes  « Roupp  »),  ut  lingua  gallica  loquar  qua  hic,  hac  in  aula,  ante  paucos 
dies  tam  pulchra  pulchre  dicta  sunt,  ut  verbulum  tantum  faciam / mul- 
tae quaestiones  tractantur  « du  bout  des  levres  ».  Saepe  saepius  ubi 
novae  afferuntur  solutiones,  statim  ipse  textus  media  indicat  quibus 
facilius  non  applicentur.  Liceat  mihi  aliqua  exempla  afferre: 

...2  In  cap.  II,  coadiutores  sat  multis  iuribus  ornantur,  confiteor / 
auxiliares  vero  paucis;  et  quaestio  de  renuntiatione  sedi  propter  nimiam 
aetatem,  quae  oculis  omnium  christianorum  tamquam  gravissima  appa- 
ret, in  aere  pendet! 

c)  In  cap.  III,  aliquid  novi  laudabiliter  ponitur  relate  ad  confe- 
rendas episcopales  ubi  ius  aliquod  inchoativum  conficitur.  Attamen 
aequalitas  et  libertas  episcoporum  quae  plus  minusve  affirmatur,  statim 

variis  modis  minuitur.  Electio  praesidis  ab  episcopis  non  instituitur,  ubi 
patriarchalis  non  viget  dignitas,  sed  patriarchalis  dignitas  4 electiva  est. 

d)  In  cap.  IV,  aliquid  de  partitione  vel  suppressione  dioeceseon 
ponitur  principium  quod  generale  vocatur;  sed  generalissimum  vocari 
deberet.  Sic  practice  5 sonat:  Dioeceses  nec  nimis  parvae  nec  nimis  ma- 
gnae sint! 

e ) In  cap.  V,  aliquid  ponitur  ad  adiumentum  spirituale  dilectis- 
simorum emigrantium  et  exsulum  qui  pauperes  sunt  etiam  inter  pau- 
peres. Sed  statim  solutio  valde  diversa  proponitur,  dioecesi  minus  one- 
rosa, sed  missionariis  emigrantium  magis  onerosa. 

/)  In  fine / nihil  omnino  dicitur  de  collegialitate  quadam  intra 
dioecesim  et  ibidem  de  iure  electivo  quodam,  forsan  etiam  ad  candidatos 
pro  episcopatu  proponendos,  ubi,  more  solito,  per  cooptationem  quam- 
dam practice  ab  episcopis  efficitur .7 

Haec  sufficiunt.  In  schemate  doctrinali  de  Ecclesia  magna  cum  clari- 
ritate  iura  nostraf  iura  episcoporum,  promulgata  sunt.  Eadem  claritate, 
eodemque  animo,  agendum  est  nunc  de  iure  aliorum,  ante  oculos  universi 
mundi  et  praesertim  dilectissimorum  presbyterorum  qui  hoc  a nobis  ex- 
spectant. 


In  textu  scripto  tradito-.  1 Ut  gallice  loquar.  2 a)  In  Cap.  I ubi  agitur 
de  rationibus  inter  episcopos  et  Congregationes  romanas,  fere  omnia  remanent  in 
statu  quo  ante  Concilium,  b).  3 deest.  4 quae  aliunde.  5 deest. 

6 deest.  7 deest.  8 deest. 


7 

Exc.mus  P.  D.  NARCISSUS  JUBANY  ARNAU 
Episcopus  tit.  Orthosiensis  in  Vhoenicia,  aux.  Barcinonensis 

Venerabiles  Patres, 

Schema  nostrum,  Patrum  disceptationi  nunc  propositum,  meritis 
certe  non  caret.  Merita  autem,  praeter  alia,  sunt  haec:  a)  quaestionem  ag- 
greditur maximi  momenti,  scii,  conferentias  nationales  episcoporum, 
quarum  exsistentia  in  documentis  pontificiis  saec.  xix  cognoscitur,  sed 
quarum  natura  iuridica  nullibi  definita  invenitur;  b)  alias  quaestiones 
sufficienter  innuit,  quarum  momentum  in  ordine  pastorali  nemo  est  qui 
non  videat:  e.  g.  quaestionem  de  episcopis  in  Ss.  Congregationum  consi- 
lium cooptandis  (n.  5);  quaestionem  de  episcoporum  renuntiatione  a 
munere  (n.  14);  quaestionem  de  ecclesiis  religiosorum  pro  paroeciis 
(n.  37),  etc. 

Attamen  unum  adest  quod,  ex  Patrum  disceptatione,  abs  dubio  sa- 
nabitur: textus  nempe  schematis  — cuius  natura  iuridica  negari  non 
potest  — non  videtur  apprime  respondere  ipsi  titulo  sub  quo  schema 
apparet  inscriptum,  scii.  « de  episcopis  ac  de  dioecesium  regimine  ». 
Sane  regimen  dioecesium  alia  supponit  praeter  ea  quae  in  nostro  textu 
includuntur:  quae  tamen  inveniuntur  iam,  saltem  aliqua,  in  schemate 
potius  pastorali,  quod  inscribitur  « De  cura  animarum  ».1 

Quare  in  nostro  schemate  aliqua  2 videntur  melioranda,  alia  diverse 
ordinanda,  alia  autem  addenda.  Finis  enim  ...3  est  hic:  illa  principia 
iuridica  proponere,  quoad  exercitium  iurisdictionis  episcopalis ,4  quae 
ex  doctrina  theologica  episcopatus  derivantur. 

Unde  sequentes  observationes  humiliter  propono  5: 

1.  Titulus  schematis  leviter  videtur  mutandus.  Revera,  Concilium 
Vaticanum  I,  formulam  Concilii  Florentini  retinens,  sub  nomine  pote- 
statis pastoralis  vel  iurisdictionis  episcopalis,  munus  proprium  episcopi 
intellexit:  episcopus  scii,  simul  est  et  pastor.  Iamvero  in  hoc  munere, 
duo  ministeria  episcopalia  continentur,  tamquam  species  in  genere: 
scii,  potestas  docendi  et  potestas  regendi  ac  gubernandi.  Has  vero,  Con- 
cilium Vaticanum  I explicare  non  potuit.  Quare  nostrum  schema,  men- 
tem illius  Concilii  sequens  ac  veluti  complens,  intitulari  non  possit 
« de  episcoporum  munere  regendi  ac  gubernandi  »,  cum  hanc  potesta- 
tem praecise  6 et  hoc  ministerium  exponere  contendit? 

2.  Ordo  quaestionum,  in  schemate  expositarum,  alius  esse  deberet, 
et  quidem  conformior  cum  doctrina  dogmatica  circa  episcopatum,  iam 
a Patribus  admissa.  Fundamentaliter  adhaereo  iis  quae  dicta  sunt  in  hac 
aula  ab  em.mo  card.  Richaud,  paucis  tamen  exceptis .7  Revera  triplex 
pars  concipi  posset: 

Prima  ageret  « de  episcopo,  gregis  sibi  commissi  sacro  pastore  ». 
In  hac  vero  parte  successive  agendum  esset,  et  de  dioecesis  territorio 
(< circumscriptione  scils),  atque  de  episcoporum  cooperatoribus.  Inter 
autem  hos  cooperatores,  successive  et  logice  pertractari  deberet  a)  de 
episcopis  coadiutoribus  et  auxiliaribus  (cap.  II);  b)  de  organis  gubernii 
dioecesani;  c)  de  episcopi  relatione  cum  parochis  (cap.  II  schematis 
de  cura  animarum,  in  iis  quae  naturam  iuridicam  induunt);  necnon 
d)  de  rationibus  inter  episcopum  et  religiosos,  quoad  apostolatus  opera 
(cap.  IV  schematis  de  cura  animarum). 

In  secunda  parte  quaestio  unica  aggrederetur  de  coetibus  seu  con- 
ferendis episcoporum,  quae  certe  hos  supponunt,  cum  et  sub  Romano 
Pontifice,  participes  « supremi  muneris  docendi  et  gubernandi  univer- 
sam Ecclesiam  »,  iuxta  verba  secundi  schematis  de  Ecclesia  in  Concilio 
Vaticano  I ...9.  Immo  et  talis  quaestio  ita  pertractanda  esset 10  ut  aperta 

via  pateret 11  ad  coetus  seu  conferentias  e formandas, 12  iuxta  S.  Sedis 
iudicium,  in  plano  nationali  et  internationali,  non  excluso  regionali, 
iuxta  13  commendationem  factam  iam  14  a Leone  XIII  et  a S.  Congrega- 
tione Consistoriali  anno  1919. 

Tertia  pars  agere  debet  « de  episcopo  Romani  Pontificis  coopera- 
tore »,  secundum  ipsissima  verba  n.  11  schematis  de  cura  animarum. 
In  hac  autem  parte,  tractaretur  15  successive  et  de  episcopis  in  Dicasteria 
Romanae  Curiae  cooptandis  et  de  relationibus  inter  episcopos  et  S.  Ro- 
manam Curiam,  de  quibus  iam  multa  habentur  in  cap.  I nostri  schematis. 

3.  Una  est  quaestio,  mihi  videtur,16  non  praetermittenda,  de  qua 
multi  Patres  spectant,  ut  saltem  aliquid  in  Concilio  dicatur,  quaestio  scii, 
de  organis  gubernii  dioecesani.  Duo  ...17  notanda: 

a)  eo  quod  presbyteri,  iuxta  verba  Pii  XII  ,..18,  sunt  episcopi 
« socii  vel  consiliarii  »,  ideo  lex  voluit  ut  in  regimine  dioecesis  episcopi 
ditarentur  Capitulis  canonicorum  in  munere  fungendo  19  « senatus  vel 
consilii  episcopalis»...20.  Multi  autem  sunt  episcopi 21  qui  efficaciorem 
senatum  exspectant d2 

b)  Praeter  munus  administrativum,  iudiciale  vel  exsecutivum  epi- 
scopi ministerium  exercendum  habent  praesertim 23  pastorale  proprie 
dictum.  De  Curia  autem  pastorali  in  dioecesi  nihil  absolute  24  in  iure  ha- 
betur. Et  tamen  quam  maxime  desideratur! 

4.  Convenientia  ut,  quando  de  nostri  schematis  definitiva  redactione 
agatur,  quaestio  de  rationibus  inter  episcopos  et  religiosos  quoad  aposto- 
latus  opera  hic  inseratur,  statim  apparet.  Sane ,25  ex  una  parte,  de  essen- 
tia vocationis  religiosae  est  ut  haec 26  sit  simul  apostolica  ...27,  ex  alia 
parte,  iuxta  verba  Pii  XII,  « sacerdos,  sive  saecularis  sive  religiosus  est, 
ita  munia  exercere  debet  sua,  ut  episcopi  auxiliator  adsit  et  subsit  »...28. 
Immo  et  si  de  ipsa  religiosorum  exemptione  cogitetur,  hoc  notandum  est, 
iuxta  verba  Leonis  XIII,  quod  huius  privilegii  sic  « temperata  vis  est, 
ut  sarta  tecta  sit  dioecesana  disciplina,  adeoque  ut  clerus  regularis  in 
multis  subesse  debeat  episcopali  potestati,  sive  ordinariae  sive  dele- 
gatae »...29. 

Unde  clare  apparet  convenientissimum  30  esse  quaestionem  de  ratio- 
nibus inter  episcopos  et  religiosos  includi  in  parte,  quae  « de  episcopo- 
rum cooperatoribus  » agit. 

Concludendo:  schema  aptum  est  ut,  post  debitam  textus  emendatio- 
nem, a Patribus  suo  tempore  definitive  approbetur.  Dixi. 


In  textu  scripto  tradito-.  1 saltem  aliqua  inveniuntur  in  schemate  quod  in- 
scribitur de  cura  animarum,  potius  naturam  pastoralem  induente.  2 sche- 
mata alia.  3 nostri  schematis.  4 pastoralis  episcopi.  5 proponendas 

censeo.  6 deest.  7 deest.  8 (de  dioecesium  scii,  ac  provinciarum  eccle- 
siasticarum circumscriptione,  cap.  V,  necnon  de  paroeciarum  erectione  ac  circum- 
scriptione, cap.  VI).  9 (P.  Kleutgen).  10  est.  11  pateat.  12  constituen- 
das. 13  secundum.  14  et.  15  pertractanda  esset  quaestio.  16  deest. 
17  ad  hoc.  18  (Alloc.  31  maii  1954,  A.A.S.,  1954,  313-317).  19  ad  munus 

fungendum.  20  (can.  391).  21  deest.  22  episcopalem  desiderant.  23  mi- 

nisterium administrativum  atque  executivum  — de  quo  unice  agit  C.I.C.  quando 
Curiam  dioecesanam  explicat  — episcopi  curare  debent  ministerium.  24  huius- 
modi  autem  curia  pastorali  nihil.  25  Revera.  26  deest.  27  (cf.  Sponsa 
Christi , A.A.S.,  1951,  pp.  5-24).  28  (Alloc.  8 dec.  1950,  A.A.S.,  1950,  pp.  26-36). 

29  (Const.  ap.  Romanos  Pontifices  8 maii  1881;  Acta  Leonis  XIII,  v.  2,  p.  234). 

30  conveniens  atque  opportunum. 

Animadversiones  additae : 

Appendix.  - Nova  proposita  ordinatio  schematum  « De  episcopis  ac  dioecesium 
regimine  » necnon  « De  cura  animarum  ». 

Schema  I - De  episcoporum  munere  regendi  ac  gubernandi 
Pars  I - Episcopus,  gregis  sibi  commissi  sacer  pastor 1 
Cap.  I - De  dioecesis  territorio 

Art.  I - De  dioecesium  ac  provinciarum  ecclesiasticarum  congruenti  circum- 
scriptione. 

Art.  II  - De  paroeciarum  erectione  deque  earumdem  congruenti  circum- 
scriptione. 

Cap.  II  - De  episcoporum  cooperatoribus 

Art.  I - De  episcopis  coadiutoribus  et  auxiliaribus. 

Art.  II  - De  organis  gubernii  dioecesani.2 
Art.  III  - De  episcopi  relatione  cum  parochis.3 

Art.  IV  - De  rationibus  inter  episcopum  et  religiosos,  quoad  apostola- 
tus  opera.4 

Pars  II  - Episcopus,  Ecclesiae  una  cum  ceteris  episcopis  sponsor 
Cap.  un.  - De  episcoporum  coetibus  seu  conferendis.5 6 7 
Pars  III  - Episcopus,  Romani  Pontificis  cooperator 6 

Cap.  I - De  episcopis,  in  Dicasteriis  Romanae  Curiae  cooptandis. 

Cap.  II  - De  relationibus  inter  episcopos  et  S.  Romanam  Curiam. 

Schema  II  - De  episcoporum  munere  pascendi 7 
Cap.  I - De  pastorali  episcoporum  munere. 

Cap.  II  - De  pastorali  parochorum  officio. 

Cap.  III  - De  pastorali  cura  peculiarium  quorumdam  fidelium  coetuum. 

Cap.  IV  - De  catechetica  populi  christiani  institutione. 


1 Tituli  partis  I et  II  desumuntur  ad  litteram  ex  litt.  enc.  Fidei  donum. 

2 Hic  art.  est  novus. 

3 Hic  art.  partim  desumitur  ex  cap.  II  sch.  « De  cura  animarum ». 

4 Hic  art.  est  cap.  III  eiusdem  schematis. 

5 Cap.  hoc  ita  concipi  debet  ut  sufficienter  consulatur,  futurae  Conferendarum  con- 
stitutioni, sive  regionalium,  sive  nationalium,  sive  internationalium. 

6 Titulus  hic  est  eadem  rubrica  n.  11  cap.  I schematis  «De  cura  animarum». 

7 Hoc  schema  hodie  venit  sub  nomine  « De  cura  animarum  » e quo  tamen  aliqua 
detrahuntur,  indolis  iuridicae,  in  favorem  prioris  schematis. 

Exc.mus  P.  D.  LUDOVICUS  M.  FERDINANDUS  DE  BAZELAIRE 
' DE  RUPPIERRE 

Archiepiscopus  Chamberiensis 

Venerabiles  Patres , 

In  schemate  de  episcopis  ac  de  dioecesium  regimine  clare  et  aperte 
exprimitur  voluntas  episcoporum  iurisdictionis  potestatem  asserendi,  ro- 
borandi et  ampliandi.  Hoc  vero  mihi  et,  ni  fallor,  multis  aliis  episcopis 
non  displicet. 

Attamen  plures  sunt  textus,  qui  obscuritate,  confusione  et  etiam 
quadam  contradictione  laborant  et  quorum  emendationem  mihi  liceat 
proponere. 

1.  Hoc  schema  magis  est  iuridicum  quam  pastorale.  Sive  agatur  de 
relationibus  inter  episcopos  et  Ss.  Congregationes  Curiae  Romanae,  de 
relationibus  inter  episcopos  residentiales  et  coadiutores  et  auxiliares,  de 
diversis  episcoporum  conferendis,  modus  dicendi  et,  ut  ita  dicam,  stylus 
schematis  ordinis  praesertim  iuridici  est.  Saepe  saepius  verbis  utitur 
iuridicis,  sicut:  statuere,  decernere,  edicere.  Quando  scii,  de  episcopo- 
rum conferendis  loquitur,  declarat:  « Quapropter  Sacrosancta  Synodus 
harum  episcoporum  conferentiarum  summa  saltem  iuridica  lineamenta 
communiter  in  hunc,  qui  sequitur,  modum  definienda  statuit  ».  Omnia 
quae  proponuntur,  modo  iuridico  enuntiantur,  ita  ut  vis  pastoralis  harum 
conditionum  non  clare  appareat.  Aspectus  iuridicus  primus  videtur  esse, 
ex  quo  aspectus  pastoralis  tamquam  consequentia  oriatur.  Atqui  episcopi 
potestatem  suam  in  regimine  dioecesium  et  in  participatione  collegiali 
boni  communis  universae  Ecclesiae  secundum  aspectum  pastoralem  con- 
siderari cupiunt.  Etsi  hoc  schema  non  praecipue  sub  respectu  dogma- 
tico et  sub  respectu  exercitii  pastoralis  curae  animarum  elaboratum  fue- 
rit — quia  hoc  agendum  sit  in  aliis  schematibus  de  Ecclesia  et  de  cura 
animarum  — debet  tamen  cum  aliis  schematibus  consonare  et  ab  eis  non 
alienum  videri. 

2.  Diversa  huius  schematis  capita  inter  se  vinculo  rigido  non  con- 
nectuntur,  sicut  iam  dixit  em. mus  card.  Richaud. 1 Unum  caput 2 sequi- 
tur alterum,  sed  qualis  est  unitas,  qua  omnia  in  unum  coniunguntur? 
Nullum  est  centrum  unitatis,  quod  ex  principiis  generalibus  fluat.  Deest 
ratio  superior  ad  quam  unumquodque  caput  referri  possit.  V.  g.,  caput 

de  paroeciarum  erectione,  etsi  magni  momenti,  in  alio  schemate  vel 
potius  in  correctione  C.I.C.  locum  habeat  oportet. 

3.  Amplificatio  potestatum,  quae  in  hoc  schemate  episcopis  tribuun- 
tur, magis  est  fictiva  quam  3 realis.  Etenim  maior  pars  harum  facultatum, 
quae  in  appendice  priori  enumerantur,  iam  in  facultatibus  quinquenna- 
libus continentur  et  ordinarie  episcopi  eas  obtinent.  Hae  potestates  de- 
cursu temporis  a Ss.  Congregationibus  reservatae  sunt.  Nullus  est  qui 
neget  Romani  Pontificis  potestatem  sibi  causas  reservandi  quas  sive  ex 
natura  rei  sive  ad  Ecclesiae  unitatem  conservandam,  ad  se  avocare  iudi- 
caverit.  Sed  haec  reservatio,  quae  olim  necessaria  aut  utilis  fuit,  saepe 
hic  et  nunc  eandem  necessitatem  vel  utilitatem  amplius  non  habet. 
Quando  reservatio  cessat,  non  agitur  de  vera  amplificatione  episcopo- 
rum iurisdictionis  potestatis,  quasi  hae  facultates  novae  et  gratuitae 
concessiones  essent.  Nam,  in  maiori  parte  saltem,  ex  immediata  et  ordi- 
naria episcoporum  docendi,  sanctificandi  et  regendi  potestate  defluent, 
sicut  in  schemate  de  Ecclesia  explicatur. 

4.  Denique,  hoc  schema  ...4  inter  duas  opiniones  fluctuare  videtur, 
quod  est  alicuius  confusionis  occasio.  Ex  una  parte,  schema  affirmat  in 
introductione:  « Episcopi  tanquam  veri  pastores...  tales  in  munere  ge- 
rendo se  habeant,  sicque  eorum  iurisdictionis  potestas  asseratur,  robo- 
retur ac  vindicetur  oportet  ».  Unde  eruitur  episcopos,  vi  muneris  sibi 
commissi,  potestatem  ad  huius  exercitium  necessariam  habere,  salvo  ta- 
men primatu  iurisdictionali  Romani  Pontificis.  Ex  alia  parte,  in  n.  3 
schematis  affirmatur:  « Episcopi  residentiales  iure  communi  omnes  ha- 
beant facultates,  quas  aptius  et  expeditius  eorum  ordinariae  et  imme- 
diatae potestatis  exercitium,  sub  primatu  iurisdictionali  Romani  Ponti- 
ficis explendum,  expostulat.  Quapropter  facultates  hucusque  ipsis  reco- 
gnitae amplificentur  ».  Unde  eruitur  has  facultates  a Ss.  Congregatio- 
nibus datas  vere  esse  concessiones  et  amplificationes,  ex  quibus  iure 
communi  fiunt.  Quae  interpretatio  a rev.mo  D.  Carli  in  relatione  super 
hoc  schema  evolvitur.  Hae  duae  opiniones  modo  una  modo  altera  in  toto 
schemate  inveniuntur,  ita  ut  mens  anceps  maneat  et  qualis  anteponi 
debeat  nesciat. 

Conclusio'.  Optandum  est  hoc  schema  in  sensu  magis  pastorali  re- 
formetur et  sic  melius  ad  mentem  Summorum  Pontificum  Io  annis  XXIII 
et  Pauli  VI  erga  Concilium  respondeat.  Affirmandum  est  etiam  hoc  prin- 
cipium fundamentale:  Firma  semper  Romani  Pontificis  potestate  sibi 
reservandi  causas  quas  ipse  ad  se  advocare  iudicaverit,  episcopi  residen- 
tiales habent  iure  communi  integram  potestatem  quam,  ex  divina  institu- 
tione, eorum  munus  pastoris,  pontificis  ac  doctoris  fidei  in  dioecesi  ipsis 


462 


ACTA  CONC.  VATICANI  II  - PERIODUS  II 


commissi,  sub  primatu  iurisdictionali  Romani  Pontificis  explendum,  ex- 
postulat. Dixi. 


In  textu  scripto  tradito : 1 deest.  2 deest.  3 non  est  vere.  4 — et 
est  maior  difficultas  — . 


9 

Exc.mus  P.  D.  PAULUS  CORREA  LEON 
Episcopus  Cucutensis 


Rev.mi  Patres, 

Eo  in  primis  doleo  quod  propter  circumstantias  ab  exc.mo  relatore 
narratas,  plus  quam  dimidia  pars  huius  Commissionis  conciliaris  « de  epi- 
scopis ac  de  dioecesium  regimine  » non  fuerimus  auditi  pro  redigendo 
schemate  quod  cunctorum  nunc  Patrum  studio  submittitur } 

Magis  adhuc  eo  doleo  quod  praedictae  commissionis  membrorum 
mens  non  fuerit  exquisita  circa  relationem  hodierna  die  factam,  contra 
praescriptum  Ordinis  Concilii  Oecumenici  Vaticani  II  celebrandi  in 
art.  65,  par.  5,  statuentis:  « Commissio  relatorem  designat,  qui  schema 
proponat  atque  declaret  in  congregatione  generali  iuxta  mentem  com- 
missionis vel  eiusdem  maioris  partis...  ». 

His  praemissis ,2  nomine  60  Patrum  conciliarium  ad  diversas  Ameri- 
cae  Latinae  nationes  pertinentium,  animadversiones  quasdam  propono 
circa  schema  de  episcopis  ac  de  dioecesium  regimine  in  genere. 

Schema  hoc  plures  innovationes  in  vigenti  iure  canonico  inducendas 
proponit,  eo  scopo  ut  episcoporum  auctoritas  roboretur  atque  facilius 
et  expeditius  reddatur  episcopalis  muneris  exercitium.  Quae  intentio 
sane  laudanda  est,  utpote  quae  revera  uberiorem  Ecclesiae  activitatem 
fovet. 

Dolendum  tamen  est  quod  schema  in  sua  generali  dispositione  du- 
plici laboret  defectu,  cuius  causa  minus  efficaciter  supra  laudatum  pro- 
positum consecuturum  videtur. 

1 . Imprimis  schema  de  illis  tantum  agit  quae  ad  episcopum  quatenus 
rectorem  seu  gubernatorem  communitatis  attinent,  et  fere  unice  sub  ad- 
specta iuridico,  disciplinari  et  administrativo. 

Iamvero,  episcoporum  potestas  regiminis  non  est  nisi  pars  quaedam 
sui  muneris  pastoralis,  quod  tres  functiones  mutuo  sese  complentes 
comprehendit,  magisterialem  nempe,  sanctificatricem  et  gubernativam. 
Iurisdictio  enim  ecclesiastica  non  est  nisi  medium  seu  instrumentum 

sociale  pro  hominibus,  fide  instructis  ac  supernaturaliter  vivificatis,  per 
sanctitatis  semitas  ad  aeternam  salutem  ducendis.  Eius  ultima  ratio  in 
essendo  ac  suprema  in  exercendo  norma  non  alia  est  ac  animarum  salus 
ex  missione  Christi  procuranda. 

Unde,  ut  dixit  Pius  XII,  « nulla  veri  nominis  oppositio  vel  repu- 
gnantia haberi  potest  inter  indivisibilem,  quam  vocant,  Spiritus  Sancti 
missionem,  ac  iuridicum  pastorum  doctorumque  a Christo  acceptum 
munus;  quippe  quae  — ut  in  nobis  corpus  animusque  — se  invicem 
compleant  ac  perficiant,  et  ab  uno  eodemque  Servatore  nostro  proce- 
dant » (Encyclica  Mystici  Corporis  Christi  ...3). 

Si  autem  normae  disciplinares  quasi  per  se  stantes  et  non  tamquam 
pars  muneris  pastoralis  Ecclesiae  concipiantur,  speciem  habebunt  corpo- 
ris sine  anima,  sic  dictum  « iuridicismum  » sapient  funestoque  eorum 
errori  favebunt  « qui  — aiente  eodem  Pio  XII 4 — commendaticiam 
Ecclesiam  sibi  somniant,  utpote  societatem  quamdam  caritate  alitam  ac 
formatam,  cui  quidem  — non  sine  despicientia  — aliam  opponunt,  quam 
iuridicam  vocant  » ...5. 

Si,  e contra,  ius  Ecclesiae  normativum  in  vera  luce  ponatur,  erit  qui- 
dem corpus,  necessarium  pro  conditione  humana  peregrinantis  Eccle- 
siae, sed  salutifera  caritate  animatum  et  huic  revera  inserviens,  ac  prom- 
ptiorem intellectuum  voluntatumque  obsequium  merebitur. 

2.  Summus  Pontifex  Paulus  VI,  f.  r.,  cum  hanc  secundam  Concilii 
Oecumenici  sessionem  inchoabat,  nobis  alloquens,  « inter  varias,  inquit, 
diversasque  quaestiones,  de  quibus  in  Concilio  pertractabitur,  primas 
habet  quae  ad  vos  attinet,  utpote  episcopos  Ecclesiae  Dei  ». 

Principia  doctrinalia  de  conditione  et  muneribus  episcoporum  Ec- 
clesiae Dei  in  schemate  de  Ecclesia  discussa  et  enucleata  satis  fuere,  ea 
quidem  ratione  quae  in  ecclesiologia  gressum  sat  magnum  inducet.  Erit 
munus  schematis  de  episcopis  ac  de  dioecesium  regimine  ius  canonicum 
cum  eiusmodi  doctrina  componere. 

Quapropter  necessarium  videtur  quod  episcoporum  iuridicae  faculta- 
tes, quae  in  hoc  schemate  ampliandae  proponuntur,  concipiantur  et  exhi- 
beantur tamquam  quid  promanans  ex  natura  muneris  episcopalis,  et  non 
tamquam  privilegia  eidem  extrinseca,  solius  praecellentiae  gratia  cu- 
mulata. 

Si,  proinde,  nunc  episcoporum  potestas  ita  ampliari  proponitur  ut 
iura  ac  privilegia  aliis  in  praeterito  concessa  quodammodo  restringantur, 
sic  schema  componendum  est  ut  hoc  non  quasi  ambitioso  vel  hostili  co- 
natu factum  iudicetur,  sed  tamquam  sequela  practica  a pastoralis  muneris 
natura  et  valido  exercitio  subsecuta. 

Praeterea  haec  ampliatio  episcopalium  potestatum  non  debet  enun- 

tiari  veluti  gratiosa  quaedam  elargitio,  sed  tamquam  affirmatio  in  or- 
dine disciplinari  facta,  illius  divinae  episcopatus  missionis,  quam  utique 
iuxta  superiores  Summi  Pontificis  ordinationes  exercendam  profitemur 
(quia  nullus  nostrum  schismatica  Pistoriensium  suspicione  dignus  pu- 
tandus est). 

Itaque,  cum  schema  quoad  haec  non  placeat,  nomine  supradictorum 
pastorum  Americae  Latinae  postulo: 

1.  Quod  tractatio  disciplinaris  de  episcopis  ac  de  dioecesium  regi- 
mine non  seiungatur  a tractatione  de  pastorali  animarum  cura,  sed  potius 
cum  ea  arcte  coniungatur / quod  melius  congruet  cum  indole  pastorali 
huius  Concilii,  et  iam  alii  Patres , praesertim  exc.mus  Jubany,  aux.  Bar- 
cinonensis, qui  membrum  iam  est  nostrae  commissionis,  opportune  sug- 
gesserunt? 

2.  Quod  principium  fundamentale  pro  amplioribus  facultatibus  epi- 
scopis agnoscendis  hoc  sit:  « Episcopus  iure  communi  omnes  habet  fa- 
cultates quae  necessariae  sunt  ad  exercitium  sui  muneris  doctoris,  pon- 
tificis ac  rectoris,  salvo  iure  Summi  Pontificis  sibi  reservandi  ea  quae 
opportuna  sint  ad  bonum  commune  totius  Ecclesiae.  Quapropter  reser- 
vationes  hucusque  vigentes  deminuantur  et  reducantur  ad  negotia  maio- 
ris momenti  ».  Dixi. 


In  textu  scripto  tradito-.  1 Qua  membrum  commissionis  conciliaris  de  episco- 
pis et  dioecesium  regimine  eo  revera  doleo  quod  plus  quam  dimidia  pars  nostrorum, 
i.  e.  praedictae  commissionis  membrorum,  propter  circumstantias  ab  exc.mo  rela- 
tore enarratas,  non  fuerimus  auditi  pro  redigendo  schemate  de  episcopis  ac  de 
dioecesium  regimine  quod  nunc  cunctorum  Patrum  studio  submittitur.  2 deest. 
3 A.A.S.,  25,  1943,  p.  224.  4 deest.  5 (Pius  XII,  ib.).  6 schemate 

de  hac  agente  refundatur.  7 deest. 

[Consenserunt']  Raimundus  Bogarin,  Michael  Angelus  Builes,  Candidus  Rada 
Senosiain,  Alfonsus  Uribe  J.,  Petrus  J.  Rivera  Mejia,  Raphael  Sarmiento,  Maxi- 
mianus Valdes  Subercaseaux,  Joseph  M.  Carrizo,  Placidus  Crous  et  Salichs,  Ioseph 
Santos  Ascarza,  Angelus  M.  Ocampo,  Ioannes  Fresno  Larrain,  Emmanuel  Larrain, 
Emmanuel  Sanchez  Beguiristain,  Ioseph  Castro,  Raul  Zambrano,  Michael  Anto- 
nius Medina,  Eusebius  Septimius  Mari,  Ioseph  Joachim  Florez,  Hector  Rueda  Her- 
nandez,  Albertus  Rencoret  Donoso,  Alexander  Menchaca  Lira,  Henricus  Bolanos 
Quesada,  Franciscus  Gillmore  Stock,  Georgius  Manrique,  Franciscus  Valenzuela 
R.,  Alexander  Duran,  Robertus  Caceres,  Carolus  Par  teli,  Sergius  Mendez  Arceo, 
Aloisius  Baccino,  Ioseph  Antonius  Perez,  Iesus  Martinez  Vargas,  Moyses  Blan- 
choud,  Vincentius  Zazpe,  Georgius  Kemerer,  Antonius  Aguirre,  Albertus  Devoto, 
Arturus  Duque,  Antonius  Quarracino,  Georgius  Giraldo,  Eduardus  Boza  M.,  Augu- 
stus Salinas,  Bonaventura  Jauregui,  Albertus  Uribe  Urdaneta,  Ioseph  Leon  Rojas, 
Gulielmus  Escobar  Velez,  Alexander  Fernandez  Feo,  Crispulus  Benitez  Fonturvel, 
Ioseph  Dammert  Bellido,  card.  Raul  Silva  Henriquez. 

10 

Exc.mus  P.  D.  GABRIEL  GARRONE 
Archiepiscopus  Tolosanus 

V ener abiles  Patres , 

Quaedam  proponere  vellem  de  schemate  in  genere,  de  ordine  scii, 
eius,  et  etiam  animadversionem  addere  de  situatione  praesenti  rerum,  a 
qua  in  hoc  schemate  abstrahere  non  licet. 

1.  De  ordine  et  simul  de  prooemio.  Schema,  uti  iam  dictum  est / 
quoad  dispositionem  partium  et  ordinem  deficiens  videtur:  capitula  enim 
eius  sibi  succedunt  sine  sufficienti  nexu. 

Hoc  autem  facile  obtineri  posse  videtur,  ut  etiam  dictum  est / si 
totum  schema  sub  luce  ponatur  in  schemate  de  Ecclesia  affirmata,  etiam- 
si, ut  exc.mus  relator  dixit,  nondum  sit  absolutum  schema  de  Ecclesia. 
Haec  doctrina  filum  necessarium  3 offerret  ut  omnia  clara  et  ordinata  ap- 
pareant et  etiam  ut  ex  ipsa  fidei  luce  canonica  agendi  ratio  inveniretur. 
Quod  fieri  posset  et  expediret  imprimis  saltem  4 recognoscendo  prooe- 
mium schematis:  ...5  « Ut  aptius,  expeditius,  fructuosius  exerceri  valeat 
episcoporum  munus,  quale  in  schemate  de  Ecclesia  nuper  denuo  claruit, 
praecipue  quoad  unitatem  collegii  episcoporum  sub  Petro,  Sanctae  Sy- 
nodo sequentia  statuere  visum  est  de  modo  se  habendi  episcoporum: 
1.  ad  Sedem  Apostolicam;  2.  inter  se,  per  conferendas  nationales  et 
meliores  in  territoriis  partitiones;  3.  in  ipsa  sua  dioecesi,  quoad  coope- 
ratores episcopales  et  quoad  dioecesis  pastoralem  divisionem  ». 

Haec  prooemii  recognitio  non  tantum  ordinem  ...6  afferret,  sed  etiam 
omnia  ad  novam  conditionem  non  iam  7 mere  iuridicam  attolleret. 

2.  De  integranda  appendice  altera.  Salvo  superiori  iudicio,  saltem 
quoad  essentiale  appendix  altera  de  praxi  Ss.  Congregationum  relate  ad 
episcopos / ad  ipsum  schema  pertinet  et  intra  ipsum  integranda  videtur. 
Non  enim  de  applicationibus  tantum  agit  sed  continet  vel  supponit  prin- 
cipia quae  Patres  conciliares  explicitanda  censent,  sine  dubio,  et  optant, 
circa  relationes  inter  episcopos  et  Curiam  Romanam.  Textus  ipse  sche- 
matis potius  in  hac  re  exhortando  procedit  dum  de  principiis  enuntian- 
dis agitur,  et  probabiliter  de  methodis  quibusdam  mutandis. 

3.  De  consideranda  condicione  praesenti  mundi.  Agens  de  relatio- 
nibus inter  episcopos  schema  theoretice  procedit.  Atqui  abstrahi  non 
potest  in  praesenti  ab  ordine  et  quidem  irreversibili  rerum  in  mundo  et 
praecise  ab  hoc  facto  universali  de  quo  tam  lucide  locuta  est  Encyclica 

Mater  et  Magistra,  scii,  de  intricatione  et  complexitate  crescente  rerum, 
quod  etiam  sub  vocabulo  socializationis  exprimi  solet. 

Quaestiones  enim  maiores  et  graviores  a quibus  cuiusque  dioecesis 
vita  pendet  necnon  et  exercitium  muneris  episcopi  iam  non  intra  dioece* 
sim  solutionem  suam  invenire  possunt:  condiciones  istas  evangelizatio 
ignorare  non  potest  quin  ipso  facto  quaestiones  istae  vel  sine  solutione 
indefinite  9 maneant  vel  absque  episcopo  solutionem  qualemcumque  in- 
veniant, ita  ut  in  utroque  casu  episcopus  ab  officio  suo  deficit.  Hic  rerum 
status  in  novam  lucem  ponit  exigentiam  coniungendi  et  organizandi  tum 
opus  episcopale  tum  opus  episcoporum  in  relatione  ad  Summum  Ponti- 
ficem. Conferendae  episcopales,  quarum  necessitatem  renovatio  Litur- 
giae  nuper  ostendit,  nedum  officium  episcopale  impediant,  ut  condicio 
necessaria  apparent  sive  exercitii  muneris  episcopalis,  in  sua  dioecesi 10 
sive  etiam  efficacis  Apostolicae  Sedis  actionis  directivae. 

Collegialitas,  dogmatice  aliunde  probata,  necessitas  vitalis  dicenda 
est  etiam  sub  respectu  situationis  Ecclesiae  in  mundo  hodierno,  ita  ut 
definitio  ipsa  doctrinalis  providentialiter  opportuna  esse  constet. 

Conclusiones  hae  sunt  igitur: 

1.  Ut  recognoscatur  prooemium,  saltem  hoc, 11  ita  ut  ex  eo  manare 
possit  in  totum  schema  lux  doctrinae  de  Ecclesia  ut  principium  ordinis, 
unitatis  et  vitae,  quae  omnia  in  praesenti  schemate  desiderantur. 

2.  Ut  introducantur  in  ipso  12  schemate  quae  ad  appendicem  al- 
teram remissa  sunt,  de  modo  procedendi  Ss.  Congregationum  ad  epi- 
scopos. 

3.  Ut  in  schemate  ratio  habeatur  de  praesenti  condicione  mundi, 
magis  ac  magis  in  dies  in  se  solidi,  et  ideo  urgentis  ad  bonum  Ecclesiae 
et  Evangelii  quaecumque  virtualiter  in  Ecclesia  latent,  quoad  13  sanam 
et  organicam  communionem  operis  sive  inter  episcopos,  sive  inter  epi- 
scopos et  Sedem  Apostolicam  u Dixi. 


In  textu  scripto  tradito-.  1 deest.  2 deest.  3 veluti  filum.  4 deest. 
5 Par.  3 sic  igitur  v.  g.  sonaret:  6 et  unitatem.  7 supra  conditionem. 

8 deest.  9 deest.  10  deest.  11  deest.  12  deest.  13  circa.  14  epi- 
scoporum inter  se,  sive  episcoporum  ad  Sedem  Apostolicam. 

11 

Exc.mus  P.  D.  FRANCISCUS  MARTY 
Archiepiscopus  Remensis 

V enerabiles  Patres, 

Dicitur  in  schemate  quod  episcopi  debent  esse  « veri  pastores  in  pe- 
culiaribus ecclesiis  ».  Hoc  verum  est,  sed  affirmatio  collegialitatis  in  sche- 
mate de  Ecclesia  nova  essentialia  affert.  Praesens  schema  debet  de  exer- 
citio collegialitatis  agere: 

1.  Affirmando  quod  munus  pastorale  locale  melius  exercetur  in 
ministerio  collegiali. 

2.  Proponendo  regulas  practicas  ad  exercitium  collegiale. 

De  primo,  ad  brevitatem,  textum  mittam  ad  secretariatum,  quia 
iam  dictum  est  a pluribus. 

Ad  secundum,  scii,  criteria  exercitii  muneris  collegialis. 

Affirmatio,  etiam  firma,  missionis  collegialis  non  sufficit.  Servandae 
sunt  quaedam  regulae  fundamentales  et  rationes  procedendi.  Institu- 
tiones iuris  in  se  possunt  collegialitati  proficere  aut  nocere. 

Regula  I.  Collegiale  ministerium  episcopi  per  se  exerceant;  quisquis 
episcopus  decisionibus  communibus  debet  personaliter  interesse. 

Regula  II.  Exercitium  ordinarium  potestatis  collegialis  requirit  con- 
ventus multos,  temporibus  determinatis  et  omnibus  gradibus,  ubi  deci- 
siones communes  sumendae  sunt. 

Regula  III.  Multifariae  collegialitatis  institutiones  inter  se  connecti 
debent,  vinculis  organicis,  ita  ut  in  omnibus  gradibus  adhibeatur  par  sol- 
licitudo omnium  Ecclesiarum  et  sociae  earumdem  missionis  erga  omnes 
homines.  Speciatim  foveatur  mutuum  commercium  inter  diversas  con- 
ferendas episcopales. 

Regula  IV.  Relationes  inter  potestatem  supremam  et  conventus  epi- 
scoporum clare  definiantur.  Speciatim  declaretur  quibusnam  in  causis 
decurrendum  est  vel  decurrendum  sit  ad  S.  Sedem,  secundum  potesta- 
tem supremam  et  competentiam  collegialem  episcoporum. 

Tandem  Regula  V.  Ex  ipso  collegiali  exercitio  ordinario  ministerii 
episcopalis  requiritur  institutio  quorumdam  coetuum  stabilium  pauco- 
rum virorum:  v.  g.  centralis  comitatus,  commissiones  generales,  gene- 
ralis secretariatus,  etc.  Hi  organismi  debent  realiter  episcopos  reprae- 
sentare. 

Conclusio:  Postulo  ut  schema  funditus  recognoscatur  secundum  mu- 

nus  collegiale  episcoporum,  et  enuntiando  regulas  huius  exercitii,  quod 
facile  est  in  prooemio  novo.  Sufficit. 


Textus  scripto  traditus-. 

In  introductione  schematis,  pag.  5,  lin.  7,  dicitur  quod  episcopi  debent  esse 
« veri  pastores  in  peculiaribus  ecclesiis  ».  Haec  missio  pastoralis  episcoporum  evolvi 
debet  secundum  collegialitatem  essentialiter  approbatam  in  schemate  de  Ecclesia. 

Titulus  schematis  melius  esset  « De  munere  episcoporum  ». 

Postulo  ut  in  schemate  exponatur: 

1)  ministerium  episcopale  fundari  in  collegialitatem; 

2)  regulas  practicas  ad  ministerium  collegiale. 

Primo:  Revera  oportuit  ostendere  quod  ipsum  regimen  dioecesium,  seu  munus 
pastorale  locale,  ipso  iure  requirit  ut  episcopi  ministerium  collegialiter  adimpleant, 
et  quod  exercitium  ipsius  iuris  nostris  temporibus  urget. 

Ex  una  parte.  Collegiale  exercitium  ministerii  pastoralis  non  est  nisi  ratio 
« evolvendi  » munus  pastorale  locale.  Ubi  est  episcopus,  ibi  Eucharistia,  ibi  Eccle- 
sia universalis.  Episcopus  cuiusdam  loci  munus  suum  locale  non  implebit,  nisi  in 
quantum  erit  ei  « sollicitudo  omnium  Ecclesiarum  ».  Missio  universalis  fit  res  pro- 
pria omnium  episcoporum. 

Ex  alia  parte.  Hodiernis  hominum  conditionibus  non  solum  commutatur  con- 
spectus concretus  episcopi  in  sua  dioecesi  agentis,  sed  etiam  requiritur  omnino  ut 
ministerium  episcopale  vere  collegialiter  exerceatur,  et  hoc  quidem  ordinarie.  Oves 
enim  dioecesanas,  quas  episcopus  pascere  debet  et  cognoscere  totaliter  in  vita  earum, 
subiiciuntur  influxibus  quorum  magna  pars  oritur  extra  ipsum  territorium  iurisdic- 
tioni  cuiusque  episcopi  commissum.  Hodierni  homines  ut  revera  sunt  attingere 
episcopi  non  poterunt  nisi  eos  simul  attingere  conabantur. 

lura  episcoporum  in  dioecesibus  non  minuuntur  ex  exercitio  collegialitatis,  sed 
melius  pleniusque  exercentur. 

Exercitium  muneris  episcoporum,  quodammodo  per  conferentias  episcopales, 
apparet  ex  historia,  tum  in  antiquo  cum  in  hodierno  tempore,  tum  in  oriente  cum  in 
occidente,  ubi  episcopi,  fraterne  et  sicut  unum  corpus  agentes,  ex  maximis  periculis 
fidem  ovium  servaverunt  et  servant,  fidei  confessores  fuerunt  et  sunt,  sane  vi  gratiae 
Dei  sed  etiam  vi  actionis  communis  et  mutui  auxilii. 

Secundo.  Affirmatio,  etiam  firma  missionis  collegialis  non  sufficit.  Servandae 
sunt  quaedam  regulae  fundamentales  et  rationes  procedendi.  Institutiones  iuris  in 
se  possunt  collegialitati  proficere  aut  nocere. 

Regula  prima.  Collegiale  ministerium  episcopi,  per  se  ipsi  exerceant,  non  per 
alios.  Episcopus  personaliter  partem  habeat  quoties  aliquid  communiter  decernatur 
quod  ad  ipsum  pertineat. 

Regula  secunda.  Certis  temporibus  episcoporum  conventus  instituantur,  prout 
requirit  ordinarium  exercitium  collegiale  ministerii  episcopalis,  in  omnibus  scilicet 
gradibus  instituendi  ubi  quidquam  communiter  decernendum  sit.  Fieri  enim  nequit 
ut  omnes  directe  partem  se  capere  sentiant  in  rebus  decernendis,  nisi  episcopi  certis 
temporum  intervallis  convenerint.  Hoc  fieri  debet  sive  Conciliis,  sive  Commissioni- 
bus, sive  Conferentiis  nationalibus. 

Regula  tertia.  Vinculis  organicis  connectantur  multifariae  illae  collegialitatis  in- 
stitutiones, ita  ut  in  omnibus  gradibus  adhibeatur  par  sollicitudo  omnium  eccle- 

siarum  et  missio  salutis  erga  universos  homines.  Speciatim  foveatur  mutuum  com- 
mercium inter  conferendas  episcopales  sive  nationales  sive  internationales. 

Regula  quarta.  Relationes  inter  potestatem  supremam  et  conferentias  episcopa- 
les clare  definiantur.  Speciatim  declaretur  quibusnam  in  causis  decurrendum  sit  ad 
Sanctam  Sedem.  Oportet  enim  profiteri  realem  collegialem  episcoporum  competen- 
tiam, et  determinare  causas  potestati  supremae  reservatas. 

Regula  quinta.  Ex  ipso  collegiali  exercitio  ordinario  ministerii  episcopalis  requi- 
ritur institutio  quorumdam  coetuum  stabilium  paucorum  virorum:  videlicet  centra- 
lis comitatus  aut  commissiones  speciales  rebus  particularibus  tractandis,  aut  gene- 
ralis secretariatus,  etc.  ...  Laboris  autem  talium  coetuum  lex  suprema  sit  ut  reapse 
vices  gerant  eorum  episcoporum  a quibus  sunt  instituti.  Unde  mihi  videtur  requiri 
ut  talium  coetuum  socii  legitimis  suffragiis  eligantur;  atque  lex  communis  sit  ut  ad 
tempus  eligantur. 

Conclusio.  Postulo  ut  introductio  huius  schematis  funditus  recognoscatur,  enun- 
tiando regulas  et  rationes  procedendi  secundum  principia  collegialitatis  in  schemate 
de  Ecclesia  posita.  Ex  nova  introductione  recognoscantur  etiam  diversa  capita 
schematis. 


12 

Exc.mus  P.  D.  MAURITIUS  BAUDOUX 
Archiepiscopus  S.  Bonifacii 

Venerabiles  Patres , 

Schema  decreti  de  episcopis  ac  de  dioecesium  regimine  evidenter 
exaratum  est  antequam  distributa  1 fuit  secunda  redactio  schematis  con- 
stitutionis dogmaticae  de  Ecclesia.  Exinde,  etsi  in  eo  inveniuntur  multa 
quae  bona  in  se  et  practica  sunt,  ideoque  laudanda,  attamen  quia  caret 
perspectivis  fundamentalibus,  nonnisi  quoad  modum  placet  mihi  et  qui- 
busdam 2 episcopis  canadensibus,  quorum  instantia  et  nomine  etiam  nunc 
loquar. 

Nonnisi  quoad  modum  placet  schema  hoc  propter  multas  rationes  ex 
quibus  principaliores  tantum,  aut  — ut  melius  dicam  — urgentiores  seu 
evidentiores  nunc  proferam. 

1.  Omnibus  patet  praesens  schema  non  sequi,  ne  quidem  in  sub- 
stantia seu  structura ,3  praeclarissimum  cap.  II  schematis  constitutionis 
de  Ecclesia , nempe  « de  constitutione  hierarchica  Ecclesiae  et  in  specie 
de  episcopatu  ».  Hoc  evidenter  necessarium  esset,  siquidem  concordan- 
tia inter  constitutionem  dogmaticam  et  decretum  de  eadem  materia  in- 
venienda est.  Hanc  conformitatem  omnino  exigit  natura  ipsa  decreti, 
cuius  est  in  praxim  legislationis  et  actionis  deducere  principia  merito 
instaurata  in  supradicto  cap.  II  constitutionis  de  Ecclesia.  Ceteroquin, 
fasciculi  nota  3,  sub  pag.  7 posita,  hoc  insinuare  videtur. 

Quapropter,  prae  oculis  habitis  ...4  quae  dicta  sunt  in  cap.  II  consti- 
tutionis de  Ecclesia,  non  intelligitur  sub  quonam  respectu  schema  decreti 
de  episcopis  muneris  episcopalis  perfunctionem  in  concreto  concipere 
velit.  Praesertim,  v.  g.5  non  videtur  cur  incipiat  tractando  « de  relatio- 
nibus inter  episcopos  et  Ss.  Romanae  Curiae  Congregationes  ».  Nonne 
maxime  conveniret  imprimis  considerare  exercitium  supradicti  nativi 
muneris,  relate  ad  Ecclesias  particulares  et  Ecclesiam  universalem,  quas 
regere  Spiritus  Sanctus  episcopos  posuit,  duce  indubitanter  ipso  capite 
collegii,  sed  etiam  realiter  una  cum  eo,  et  quidem  in  mutua  Papae  et 
omnium  episcoporum  collabor atione?  Deinde  tantum,  schema  congrue 
tractaret  de  Apostolicae  Sedis  Dicasteriis,  quae  instrumenta  apta  sunt 
executiva  auctoritatis  ecclesiasticae  pro  universa  Ecclesia,  scii.  Summi 
Pontificis  et  Consilii  Apostolici  de  quo  pluries  diserte  iam  dictum  est. 

2.  Sicut  in  schemate  constitutionis  de  Ecclesia  clare  affirmatur,  adest 
munus  episcopale  ex  se  indivisibile,  ex  quo  secundum  traditionem  tres 
potestates,  nempe  sanctificationis,  magisterii  et  regiminis  efflorescunt. 
Quod  munus,  in  se  unum,  per  ipsam  consecrationem  episcopalem  reci- 
pitur. In  praesenti  autem  schemate,  de  ipso  exercitio  illarum  episcopa- 
lium potestatum  agitur.  Ideo  omnino  elucere  debet  ligamen  reapse  vigens 
inter  triplicem  potestatem  et  sacramentale  munus  episcopale,  et  non 
solummodo  nexus  inter  exercitium  huius  potestatis  et  institutionem  ca- 
nonicam hodie  vigentem  in  Ecclesia  latina,  quae  (institutio  canonica) 
veluti  conditio  sine  qua  non  plenae  efficaciae  potestatis  et  unitatis  in 
Ecclesiae  regimine  esse  videtur. 

Quapropter,  verba  « habeant  seu  concedantur  facultates  » valde  in- 
adaequata  sunt,  et  proinde  eis  substituenda  sunt  verba  « polleant  pote- 
statibus ».  Etenim,  in  modo  loquendi  hodierno,  verba  priora,  nempe 
« concedantur  facultates  »,  delegationem  aliquam  ab  extrinseco  datam 
connotant,  cum  vero  posteriora  verba,  nempe  « polleant  potestatibus  », 
connotant  proprium  exercitium  potestatum  in  ipsa  consecratione  episco- 
pali collatarum,  quibus  nativam  liberamque  operationem  obtinere  sinit 
aut  restringit  Summus  Pontifex,  in  quantum  principium  unitatis  in  Ec- 
clesia, quodque  secundum  necessitudines  temporum  conditionumque  ad 
bonum  commune  facit. 

Applicatio  tandem  immediata  huius  puncti  esset  mutatio  simplex 
vocabularii  usus  hodierni,  nempe  ubi  dicitur  de  episcoporum  ampliori- 
bus facultatibus,  potius  dicatur  eorum  potestates  quasdam  a Summo 
Pontifice  reservari. 

3 et  ultimo.  Schema  constitutionis  de  Ecclesia  profert  ...6,  episco- 
pum tamquam  pollentem,  consecratione  sua,  munere  animarum  et  grege, 
dum  vero  in  schemate  decreti  de  episcopis  adhuc  loquitur  de  episcopis 

ti tularibus,  i.  e.  nullo  grege  iure  et  saepe  de  facto  sibi  concredito.  Ut 
pressius  constitutionem  sequatur,  non  amplius  loqui  oportet  de  residen- 
tialibus  aut  titularibus,  saltem  pro  illis  episcopis  qui  ad  curam  animarum 
in  aliqua  dioecesi  eliguntur.  Unicuique  dioecesi  proinde  assignetur  nu- 
merus episcoporum  quem  exigit  munus  animarum  aut  bonum  fidelium. 
Unus  simpliciter  appellaretur  « episcopus  sedis  » talis  loci,  ceteri,  « epi- 
scopi adiuncti  » aut  « auxiliarii  » eiusdem  sedis.  Ita  reditus  fieret  ad 
disciplinam  Chorepiscoporum  quae  passim  iam  viguit  in  Ecclesia,  sive 
occidentali  sive  orientali,  a saec.  n ad  xm,  sed  nunc  cum  significatione 
pleniore  quae  melius  correspondeat  conceptui  proprio  pastorum  et  gre- 
gum suorum,  prout  definitius  tempore  nostro  intelligitur. 

Conclusio : His  dictis,  totum  7 schema  de  episcopis  ac  de  dioecesium 
regimine  funditus  recognoscendum  nobis  8 videtur,  ita  ut  cap.  II  sche- 
matis constitutionis  dogmaticae  de  Ecclesia  in  omnibus  adhaereatur. 
Dixi. 


In  textu  scripto  tradito:  1 cognita.  2 50.  3 sua  nec  structura  neque 

perspectivis.  4 ea.  5 deest.  6 et  quidem  optime.  7 deest.  8 deest. 

Moderator : Audiatur  secretarius  generalis  pro  aliqua  communica- 
tione. 

Ista  communicatio  fiet  crastina  die.  Congregatio  proxima  erit  feria 
tertia,  hora  nona. 

Em.mus  P.  D.  Eugenius  card.  Tis serant:  Feria  quarta!...  Feria 
quarta!  Reponatur  Sacrosanctum  Evangelium. 

Exc.mus  P.  D.  Pericles  Felici,  arch.  tit.  Samosatensis,  secreta- 
rius  generalis  Ss.  Concilii : 

Moderabitur  hanc  61  congregationem  generalem  em.mus  ac  rev.mus 
D.  card.  Leo  Ioseph  Suenens,  arch.  Mechliniensis-Bruxellensis. 

Communico  Patribus  piissimam  mortem  duorum  exc. morum  Patrum, 
nempe  Danielis  Mannix,  arch.  Melburnensis,  et  Ferdinandi  Piontek, 
ep.  tit.  Barcaei.  Oremus  pro  eis! 

Em.mus  P.  D.  Eugenius  card.  Tis serant,  alternatim  cum  Patribus, 
psalmum  « De  profundis  » recitavit,  additis  versiculis  et  oratione. 

Secretarius  generalis : Audiant  Patres!  Communicatio,  quam  heri 
in  fine  em.mus  moderator  dixit  faciendam  a secretario  generali,  fit  hodie 
per  litteras  ipsius  secretarii  generalis  personaliter  Patribus  quorum  in- 
terest.  Hi  Patres  durante  congregatione  recipient  litteras. 

Circa  schema  de  episcopis  ac  de  dioecesium  regimine  in  genere  ver- 
bum facere  petierunt  pro  hac  hodierna  congregatione  em. mi  ac  rev.mi 
DD.  cardd.  Ernestus  Ruffini,  arch.  Panormitanus  in  Italia,  Franciscus 
Konig,  arch.  Vindobonensis  in  Austria,  Bernardus  Alfrink,  arch.  Ul- 
traiectensis  in  Hollandia,  Augustinus  Bea,  Michael  Browne;  exc. mi  DD. 
Petrus  Veuillot,  arch.  eoad.  Parisiensis  in  Gallia,  Ferdinandus  Gomes 
dos  Santos,  arch.  Goianiensis  in  Brasilia,  Petrus  Dib, .ep.  Cahirensis  in 
Aegypto,  Carolus  Bandeira  de  Mello,  ep.  Palmensis  in  Brasilia,  Herman- 
nus  Schaufele,  arch.  Friburgensis  in  Germania,  Alexander  Olalia,  ep. 
Lipensis  in  Insulis  Philippinis,  Franciscus  Simons,  ep.  Indorensis  in 
India,  Ioseph  Ruotolo,  ep.  Uxentinus  in  Italia,  Ioseph  Hodges,  ep.  Vhe- 
lingensis  in  Statibus  Foederatis  Americae  Septemtrionalis,  Raphael  Gon- 
zalez  Moralejo,  ep.  aux.  Valentinus  in  Hispania;  rev.mus  P.  Anicetus 
Fernandez,  mag.  gen.  O.P.;  exc.mi  DD.  Thomas  Cooray,  arch.  Colum- 
bensis  in  Ceylon,  Maximus  Hermaniuk,  arch.  Vinnipegensis  pro  Ucrai- 
nis  in  Canada,  Sergius  Mendez,  ep.  Cuernavacensis  in  Mexico. 

1 

Em.mus  P.  D.  ERNESTUS  card.  RUFFINI 
Archiepiscopus  Panormitanus 

Venerabiles  Patres, 

Quae  hesterna  die  in  hac  aula  audivimus  fere  omnia  tam  graviter  a 
schemate  nobis  proposito  dissident  ut  — si  praevaleant  — schema 
ipsum  penitus  reficiendum  vel  saltem  funditus  recognoscendum  sit; 
cum  mihi  pluribusque  aliis  videatur  — nonnullis  insertis  emendationi- 
bus — dignum  esse  quod  adprobetur. 

Etenim  rationes  quae  contra  afferuntur  non  satis  firmae  et  validae 
sunt. 

1.  Asseritur  deesse  in  schemate  verum  episcopalium  facultatum  fun- 
damentum, nempe  episcoporum  collegialitatem,  sed  hac  assertione  po- 
nitur iam  habendum  esse  pro  explorato  episcopos  collegium,  quod  pro- 
prie vereque  dicitur  i.  e.  iuridicis  facultatibus  praeditum,  constituere  et 
quidem  ex  Conditoris  Ecclesiae  voluntate;  e contra,  tantum  abest  ut 
de  re  tanti  momenti  claritas,  quae  requiritur,  habeatur,  ut  etiam  post- 
quam — cum  de  schemate  Ecclesiae  ageretur  — per  plures  dies  discepta- 
tum est,  magis  magisque  apparuerit  necessitas  amplioris  investigationis 
et  diligentioris  studii. 

Profecto  paucis  ante  diebus,  a nobis  votum  exquisitum  est:  « an 
placeret  ita  apparari  cap.  II  schematis  de  Ecclesia  ut  dicatur  corpus  seu 
collegium  episcoporum  in  munere  evangelizandi,  sanctificandi  et  pa- 
scendi succedere  collegio  apostolorum  etc.  ». 

At,  em.mus  card.  Lercaro,  tunc  moderator,  aperte  praemisit  ex  voto 
nostro  nullum  praeiudicium  fore  ut  consequeretur  ad  doctrinam  de  epi- 
scoporum collegialitate  quod  attinet;  deinde  a commissione  conciliari  res 
attente  examinaretur  atque  in  novo  schemate  iterum  Patrum  disquisi- 
tioni et  suffragationi  opportune  subiceretur. 

2.  Altera  causa  quae  contra  schema  inducitur  haec  est:  de  episco- 
porum conferendis  earumdemque  iuribus  in  schemate  exigue  et  subob- 
scure dici;  quae  causa  cum  prima,  scii,  de  episcoporum  collegialitate, 
arcte  coniungitur. 

In  schemate  equidem  plures  agnoscuntur  episcopis  facultates  quae 
hactenus  manifestae  non  erant;  conferendarum  autem  episcopalium  uti- 
litas pro  salutari  regimine  dioecesium  et,  indirecte,  universae  Ecclesiae, 
satis  declaratur;  quod  ceterum,  nemo  in  dubium  umquam  vocare  au- 
sus est. 

Si  vero  ingredi  vellemus  quaestionem  de  conferendarum  episcopa- 

lium  auctoritate,  in  multos  scopulos  nunc  incideremus,  quia  si  — exem- 
pli gratia  — memoratis  conferentiis,  praeter  potestatem  quae  consul- 
tiva  dicitur  (consilia  nempe  praebendi  vel  Summo  quoque  Pontifici  ea 
proponendi,  quae  bono  Ecclesiae  faventia  censeantur),  tribuitur  insuper 
facultas  leges  ferendi,  faciliter  via  sterneretur  immodicis  libertatibus  et 
malis  multis  quae  timenda  esse  em. mus  card.  ..-1  Mclntyre  heri  magna 
cum  prudentia  significavit;  quin  dicam  de  periculo  introducendi  in  va- 
rias provincias  ecclesiasticas  et  nationes  tot  discrimina  ut  christifidelibus 
plures  Ecclesiae  differentes,  immo  inter  se  discrepantes,  viderentur. 

Praeterea  nemo  est  qui  non  perspiciat  quam  difficile  idemque  ar- 
duum esset  Vicario  Iesu  Christi,  Petri  successori,  non  recipere , pro  li- 
bertate ipsi  agnita,  quae  a conferentiis  nationalibus  et  praesertim  inter- 
nationalibus  deliberata  ac  statuta  essent.  Exinde  primatus  iurisdictio- 
nis,  qui  ad  Summum  Pontificem  in  bonum  Ecclesiae  universae  et  ma- 
xime pro  eiusdem  unitate,  iure  divino  pertinet,  re  et  usu  quasi  evane- 
sceret vel  saltem  multum  debilitaretur.  Accedit  quod  sola  libertas  reci- 
piendi aut  non  recipiendi  quae  ab  episcopis  statuantur 2 non  sufficeret 
ad  supremam  Papae  potestatem  iurisdictionis  servandam,  cum  ad  ipsam 
supremae  potestatis  naturam  pertineat  ius  certum  ac  definitum  probandi 
aut  non  probandi. 

3.  Subinde  recte  — ut  reor  — deploratur  cunctas  ...3  facultates  quae 
in  schemate  recensentur  exhiberi  veluti  S.  Sedis  concessiones  seu  lar- 
gitiones; cui  parvae  immoderationi  expedite  temperaretur  si  facultates 
episcoporum  in  duas  species  dispertiantur,  quarum  una  eas  enumeret  quae 
ad  episcopos  ex  sacro  episcopatus  ordine  pertinent,  altera  comprehendat 
tantum  illas  facultates  quibus  episcopi  fiunt  quodammodo  participes 
supremae  potestatis  Summi  Pontificis  propriae. 

Ideo,  qua  par  est  animi  submissione,  propono,  ut  schema,  suetae 
disceptationi  prouti  est  subiciatur,  aut,  si  praeferatur,  prius  accurate  defi- 
niatur tandem  aliquando  * quo  sensu  episcopi  collegium  constituant 5 et 
quaenam  potestas  inde  pro  episcopis,  collegialiter  vel  singillatim  sumptis, 
vere  effluat,  prae  mente  tamen  firmiter  habendo  apostolos,  quorum 
successores  sunt  episcopi,  habuisse  praerogativas  extraordinarias  (e.  g. 
amplissimam  in  orbe  terrarum  potestatem),  quas  successores,  seu  epi- 
scopi, hereditate  non  accipiunt  (potestas  enim  episcoporum  secundum 
doctrinam  catholicam,  est  certis  circumscripta  finibus  nec  plane  sui 
iuris). 

Ex  praefata  subtili  ac  diligentissima  investigatione,  tum  dogmatica, 
cum  iuridica  et  historica,  plane  eruetur 6 utrum  praesens  schema  in  uni- 
versum accipi  possit,  an  — ut  plures  exoptant  — ante  retractari  debeat 
quam  trutina  conciliari  examinetur. 

Denique  episcopos,  sive  in  mundo  dispersos  sive  Romae  in  modum 
commissionum  peculiarium  congregatos,  pro  populorum  cognitione  qua 
pollent  et  multarum  rerum  usu  quo  experti  sunt,  si  a Curia  Romana  de 
rebus  maioris  momenti  consulantur  et  audiantur,  multum  pro  efficaciore 
Ecclesiae  universae  regimine,  in  omnium  animarum  salutem  adiuvare 
posse,  dum  persuasissimum  mihi  est,  ardenter  expeto  ut  id  in  schemate 
praesenti  vel  in  schemate 7 futuro,  secundum  Pauli  Pp.  VI  fel.  regn. 
voluntatem,  diserte  affirmetur  et  quam  primum  ad  effectum  adduca- 
tur. Dixi. 


In  textu  scripto  tradito-.  1 Ioannes  Franciscus.  2 statuta  sint.  3 episco- 
porum. 4 deest.  5 constituunt.  6 erueretur.  7 deest. 


2 

Em. mus  P.  D.  FRANCISCUS  card.  KOENIG 
Archiepiscopus  Vindohonensis 

Patres  conciliares, 

Schema  in  genere  placet  et  magna  laude  dignus  est  labor  in  com- 
missione impensus.  Ad  schema  in  genere  adhuc  perficiendum,  humiliter 
proponere  audeo  quae  sequuntur: 

1.  Quoad  cap.  I. 

a)  In  prooemio  praevideatur  et  postea,  i.  e.  quando  schema  de 
Ecclesia  adprobatum  fuerit  ad  normas  Concilii,  tunc  curetur  verbum  de 
collegialitate  episcoporum  ad  mentem  cardd.  Lienart,  Richaud  et  alio- 
rum Patrum  addi. 

b)  Ordo  primi  capitis  aliquantulum  immutetur,  i.  e.  prooemio 
absoluto  dicatur:  1.  De  episcopis  cum  et  sub  Romano  Pontifice  colla- 
borantibus in  Ecclesiae  universalis  regimine;  2.  (uti  habetur  in  schemate 
pag.  7)  De  praxi  Ss.  Congregationum  relate  ad  episcopos;  et  3.  De  episco- 
porum facultatibus  (quod  habetur  in  pag.  6 schematis).  Ratio  huius  di- 
stributionis est:  opportunum  mihi  videtur  ut  aliquid  dicatur  de  colle- 
gio internationali  episcoporum  et  quomodo  episcopi  universi  cum  et 
sub  Romano  Pontifice  in  universalis  Ecclesiae  regimine  collaborare  pos- 
sunt, i.  e.  quod  et  quomodo  Romanus  Pontifex,  v.  g.  praesides  confe- 
rendae episcoporum,  vel  etiam  quosdam  alios,  semel  vel  bis  in  anno 
— si  tempora  tranquilla  sunt  — convocet,  eorum  consilia  audiat  et  eo- 
rum sententias  exquirat  in  rebus  quae  Ecclesiam  universalem  spectant. 
Tali  vel  simili  modo  unio  inter  centrum  et  peripheriam,  communicatio 

inter  Summum  Pontificem  et  collegium  episcopale  intima,  adiutorium 
episcoporum  in  regimine  Ecclesiae  universalis  esset  verum;  maior  esset 
intercommunicatio  inter  regiones  missionum  et  alias  terras,  quia  etiam 
inter  conferentias  episcoporum  intimior  fieret  nexus. 

c ) Ad  n.  4 (pag.  7,  lin.  1),  ubi  de  principio  fundamentali  agitur, 
addatur  et  paulisper  evolvatur  illud  in  vita  sociali  principium  pretiosum, 
i.  e.  principium  subsidiaritatis,  scii,  quod  inferior  suis  viribus  commode, 
licite,  et  valide  facere  potest,  non  adsumatur  a superiore;  et  in  hoc  con- 
sentio cum  episcopo  Gargitter. 

2.  De  conferentiis  episcoporum,  in  pag.  14  ss.,  caute  et  prudenter 
procedatur,  sicuti  modo  adhibemus / quia  systema  quod  viget  apud  hie- 
rarchiam  in  Statibus  Foederatis  Americae  Septemtrionalis,  apud  episco- 
pos linguae  germanicae  optimos  fructus  hucusque  producit,  i.  e.  con- 
sensus unanimis  vel  quasi  unanimis  in  istis  conferentiis  tantum  obli- 
gationem moralem  et  non  iuridicam  creat.  Sed  in  rebus  maioris  momenti 
quasi  semper  adest  unanimitas,  et  pondus  obligationis  moralis  numquam 
a singulo  episcopo  parvipenditur.  Ideo , desideranda  esset  maior  libertas 
pro  conferentiis  episcopalibus .3 

Quoad  n.  24,  pag.  16,  mihi  videtur  in  rebus  magni  momenti,  sicut 
in  casu‘>  v.  g.  in  lin.  21  sub  littera  b),  in  hoc  casu 5 maioritas  melius  ex- 
primenda esset,  fortassis  quatuor  ex  quinque  partibus. 

Sub  eodem  numero  post  litteram  d,  addatur  alia  littera,  i.  e.  qualis 
est  vis  decisionis  quando  consultum  episcoporum  6 exstat  unanime,  quia 
sub  hoc  n.  24  de  iis  tantum  decisionibus  agitur,  quae  duas  ex  tribus 
partibus  obtinent.  Dixi. 


In  textu  scripto  tradito : 1 omnino.  2 deest.  3 deest. 
5 deest.  6 deest. 


3 

Em.mus  P.  D.  BERNARDUS  card.  ALFRINK 
Archiepiscopus  TJltraiectensis 


4 deest. 


V enerabiles  Patres, 

Omissis,  brevitatis  causa,  omnibus  laudibus  quae  pro  hoc  schemate 
decreti  de  episcopis  iure  meritoque  proferri  possunt,  quasdam  observa- 
tiones generales  facere  liceat,  quae  ex  una  parte  forsan  repetunt  quae  alii 
iam  dixerunt,  ex  altera  autem  parte  easdem  res  sub  alio  aspectu  re- 
spiciunt. 

1.  Postquam  in  schemate  de  Ecclesia  de  collegialitate  episcoporum 
sermo  factus  est  et  de  potestate  qua  collegium  episcoporum  iure  divino 

pollet,  iam  in  hoc  schemate  de  episcopis  Concilium  loqui  deberet  de 
exercitio  huius  potestatis.  Ideoque  plane  adhaereo  propositioni  quam 
heri  in  hac  aula  exposuit  em. mus  Lienart,  scii,  quod  huic  schemati  novum 
caput  addatur,  quod  erit  cap.  I,  in  quo  de  exercitio  huius  potestatis  col- 
legii episcoporum  — i.  e.  Summi  Pontificis  cum  episcopis  totius  Eccle- 
clesiae,  cum  S.  Sede  unitis  — quaedam  dicuntur. 

Quod  exercitium  huius  potestatis  attinet,  plures  iam  episcopi  — sive 
oraliter  in  aula  sive  scriptim  in  emendationibus  — locuti  sunt  de  or- 
gano quodam  centrali,  ex  episcopis  Ecclesiae  in  mundo  dispersis  consti- 
tuendo, quod  cum  et  sub  et  in  unione  cum  Summo  Pontifice,  et  ab  Eo 
statutis  temporibus  convocandum,  regimen  collegiale  Ecclesiae  ad  actum 
deducat. 

Hoc  autem  organum  centrale  — sive  sit  ex  membris  Sacri  Collegii 
dioecesium  Ordinariis  compositum,  sive  alio  modo  formatum  secundum 
Summi  Pontificis  beneplacitum  — non  est  idem  ac  corpus  episcoporum. 
Neque  est  huius  collegii  repraesentatio  sensu  — ut  ita  dicam  — parla- 
mentario,  quia  membra  huius  organi  centralis  non  sunt  mandatarii  epi- 
scoporum per  orbem  dispersorum.  Est  autem  hoc  organum  centrale 
« signum  quoddam  regiminis  collegialis  totius  Ecclesiae  » — sicut  mea 
humili  opinione  optime  exposuit  exc.mus  1 D.  Baudoux,  ep.  S.  Bonifatii 
in  Emendationibus,  pag.  11  — et  insuper  et  simul  est  instrumentum 
quo  regimen  collegiale  Ecclesiae  quodam  modo  exerceri  potest.  Ita 
etiam  extra  Concilium  Oecumenicum  character  collegialis  supremae  pote- 
statis in  Ecclesia  clarescit. 

Tale  organum  centrale  unitatem  Ecclesiae  manifestabit,  et  quodam- 
modo « centralizationem  » regiminis  Ecclesiae  fovebit,  quod  for  se  non 
sine  momento  est,  si  per  conferendas  episcopales  nationales  certa  « de- 
centralizatio  » inducitur.  Insuper  tale  organum  centrale  mutuam  fiduciam 
inter  centrum  Ecclesiae  et  eius  peripheriam  augebit. 

2.  Si  autem  ex  beneplacito  Summi  Pontificis  organon  tale  centrale 
instituendum  est,  in  nostro  schemate  de  episcopis  etiam  quaedam  mu- 
tanda videntur,  quae  de  Curia  Romana  dicuntur.  Si  enim  organum  tale 
centrale  instituitur,  Curia  Romana  sub  hoc  aspectu  fungetur  ut  instru- 
mentum executivum  potestatis  legislativae  collegii  episcoporum.  Pro- 
inde sub  hoc  respectu  Curia  Romana  non  habebit  suum  locum  inter 
Summum  Pontificem  et  episcopos  per  orbem  dispersos,  sed  erit  in  mini- 
sterium collegii  episcoporum.  Ordo  in  Ecclesia  Christi  non  erit:  primo 
Summus  Pontifex,  deinde  Curia  Romana,  et  tertio  loco  episcopi.  Sed  si 
collegialitas  episcoporum  iuris  divini  est,  ordo  erit:  Summus  Pontifex, 
quem  nos  omnes  libenter  ut  primum  et  solum  primum  in  Ecclesia  cre- 
dimus, cum  ceteris  episcopis  Ecclesiae  constituens  collegium  episcopo- 


CONGREGATIO  GENERALIS  LXI 


481 


rum,  et  deinde  Curia  Romana  quae  ut  instrumentum  executivum  huius 
corporis  episcoporum  fungitur,  etsi  simul  ut  organum  executivum  Summi 
Pontificis  ipsius  in  Ecclesia  munus  suum  exercet. 

Non  loquor  — ut  patet  — de  loco  dignitatis  (omnes  nos  episcopi 
reverentiam  et  honorem  et  gratias  Curiae  Romanae  libenti  animo  exhi- 
bemus). Loquor  de  loco  theologico  et  — et  ita  dicam  — de  loco  orga. 
nizatorio  ...2. 

3.  Maxima  satisfactione  omnes  episcopi  residentiales  viderunt  quod 
in  hoc  schemate  maiores  et  ampliores  facultates  eis  tribuuntur.  Sine 
dubio  laeto  animo  has  facultates  accipient  ut  munus  suum  episcopale 
sine  incommodis  non-necessariis  exerceant. 

Ex  altera  autem  parte  modus  quo  de  ista  materia  in  nostro  schemate 
sermo  fit,  innuere  videtur  acsi  hic  de  gratiis  specialibus  agatur,  quae 
episcopis  benigne  tribuuntur,  dum  e contra  plerumque  sermo  est  de 
muneris  episcopalis  exercitio  normali 3 quod  episcopis  natura  sua  com- 
petit. Bene  hoc  explicatur  ex  evolutione  historica  tot  saeculorum.  In- 
super nemo  dubitat  quin  Summus  Pontifex  ex  summa  sua  potestate  sibi 
reservare  possit  quae  ad  utilitatem  Ecclesiae  sibi  reservare  velit.  Sed 
quaerere  vellem,  an  non  — respectu  habito  ad  dignitatem  episcoporum, 
successorum  apostolorum  — tota  haec  materia  melius  sic  ordinetur,  ut 
statuatur  episcopum  munus  suum  plene  et  libere,  sine  incommodis  exer- 
cere valere,  dum  ex  alia  parte  solummodo  ea  enumerantur  quae  Summus 
Pontifex  quacumque  ex  causa  sibi  reservare  velit. 

Hae  sunt  quaedam  quaestiones  quas  humillime  nomine  episcoporum 
nostrae  provinciae  ecclesiasticae  commissioni  et  Concilio  proponere 
liceat,  ut  iudicent  si  quid  utilitatis  Ecclesiae  afferre  possint.  Dixi. 
[Plausus]. 


In  textu  scripto  tradito-.  1 vocatum  est  ab  exc.mo.  2 Humillime  rogo  com- 
missionem quae  boc  schema  magnis  laboribus  optime  exaravit,  ut  has  ideas  examinet 
et  videat  an  post  constitutionem  de  Ecclesia  alio  forse  quodam  modo  in  hoc  sche- 
mate de  episcopis  de  Curia  Romana  sit  loquendum.  3 deest. 


4 

Em. mus  P.  D.  AUGUSTINUS  card.  BEA 
Venerabiles  Patres  conciliares, 

Omnino  consentio  exc.mo  relatori  non  esse  huius  schematis,  theolo- 
giam de  relatione  episcoporum  ad  Romanum  Pontificem  exponere.  Haec 
e schemate  de  Ecclesia  supponi  debet.  Tamen  ex  doctrina  in  illo  sche- 

mate  proposita  quaedam  principia  fluunt  quae  actionem  practicam  de- 
terminant et  quae  maximi  momenti  sunt  ac  vere  fundamentalia  in  re 
nostra.  Hic  enim,  notandum  est / non  agitur  de  associatione  vel  institu- 
tione quacumque,  cuius  actio  pro  maiore  vel  minore  opportunitate  vel 
utilitate  2 libere  statui  possit 3 sed  de  Ecclesia  a Christo  fundata  et  ab 
eius  Spiritu  divinitus  gubernata.  Principia  ergo  organizationis  et  actio- 
nis ex  divina  revelatione  hauriri  debent.  Haec  ...4  principia  multo  magis 
Concilii  intersunt  quam  quaedam  5 applicationes  practicae,  quae  secun- 
dum circumstantias  temporis / loci,  personarum  variae  esse  possunt.  Li- 
ceat igitur  primum  haec  principia  paucis  verbis  delineare  ...7. 

...8  a)  Primum  ac  fundamentale  principium  divinitus  revelatum  9 
est  Ecclesiam  secundum  doctrinam  S.  Pauli  esse  corpus  vivum,  varietate 
membrorum  instructum  ...10  quodque  aedificationem  sui  facit,  ut  aposto- 
lus dicit33  in  caritate  « secundum  operationem  in  mensuram  uniuscuius- 
que membri  »,  i.  e.,  in  mensura  qua  unumquodque  membrum  pro  suo 
munere  opus  habet.  ,..12  Notetur  aedificationem  secundum  apostolum 
fieri  non  tantum  per  opus  hierarchiae  vel  auctoritatis  supremae 33  sed  per 
operationem  uniuscuiusque  membri.  Si  aliquod  vel  plura  14  membra  pro- 
priam partem  non  implent  vel  in  propria  parte  implenda  impediuntur, 
Ecclesia  ipsa  summum  damnum  patietur ,15  Omnia  ergo  16  membra  ne- 
cessaria sunt  ,..17. 

b ) Quia  Ecclesia  corpus  est,  omnia  membra  arcte  inter  se  18  con- 
nexa sunt  et  ita  unita  etiam  operari  debent,  « ut  — ut  iterum  dicit  apo- 
stolus 19  — non  sit  schisma  in  corpore,  sed  idipsum  pro  invicem  sollicita 
sint  membra  » ...20.  Ecclesia  autem  agitur  de  membris,  quae  entia  libera 
sunt,  immo  quae  per  Christum  in  libertatem  vocata  sunt  ...21.  Sequitur 
igitur  22  omnia  membra  maxima  cura  in  bonum  aliorum  membrorum  tum 
in  bonum  totius  corporis  agere  debere. 

c)  Quatenus  autem  Ecclesia  societas  visibilis  est,  suprema  in  ea 
potestas  tradita  fuit  collegio  apostolorum  cui  Dominus  Petrum  praefecit 
et  cui  successit  collegium  episcoporum  cui  praeest  Romanus  Pontifex. 
Insuper  decursu  temporum  ab  Ecclesia,  tamen  Spiritu  Sancto  duce,  ul- 
teriores quaedam  organizationes  creatae  sunt,  ut  v.  g.  constitutio  pa- 
triarchatuum , provinciarum  ecclesiasticarum,  conferentiae  nationales  et 
supranationales,  gubernium  ecclesiasticum  centrale  per  Sacras  Congrega- 
tiones Romanas.23  Patet  etiam  has  entitates  suo  modo  naturam  « mem- 
brorum » Ecclesiae  induere;  sunt  ergo  organa  ad  aedificationem  Cor- 
poris Christi,24  et  in  illis  qui  eas  dirigunt  agit  Spiritus  Sanctus.  Ergo  ad 
ipsas  quoque  doctrina  supradicta  de  membris  eorumque  mutua  habitu- 
dine applicari  debet. 

d)  Sicut  autem  in  qualibet  societate,  ita  etiam  in  Ecclesia  non 


CONGREGATIO  GENERALIS  LXI 


483 


est  munus  auctoritatis  se  singulis  membris  substituere  in  iis,  quae  ipsa 
per  se  efficere  possunt,  sed  tantum  potest  supplere  ea  quae  ipsa  non 
possunt;  potest  ea  25  adiuvare  et  efficere,  ut  diversorum  membrorum  actio 
et  inter  se  coordinetur  et  in  bonum  totius  26  dirigatur.  Idem  valet  deinde 
suo  modo  de  quacumque  ...27  auctoritate  relate  ad  inferiores. 28 

...29  a)  Singula  membra  maxima  qua  valent  vi  ad  bonum  totius  cor- 
poris cooperari  debent,  ut  et 30  bonum  aliorum  membrorum  et 31  maxime 
bonum  totius  corporis  quam  efficacissime  promoveant.  Pateat  tamen  li- 
bertatem ... 32  singulorum  aliquomodo 33  restringi  debere  praecise  ideoM 
ut  actioni  aliorum  membrorum  et  actioni  totius  corporis  respondeat. 

Non  ulterius  exsequor  haec,  sed  simpliciter  consentio  cum  iis  quae 
antea  de  hac  re  dixit  em. mus  card.  Alfrink  et  em. mus  card.  Konig .35 

b)  Patet  haec  36  modo  dicta  specialissime  valere  de  illis  membris 
praecellentibus  Corporis  mystici,  quae  sunt  membra  collegii  episcopo- 
rum ...37,  uti  in  schemate  de  Ecclesia  egregie  dicebatur:  « Neque  (epi- 
scopi) vicarii  Romanorum  Pontificum  putandi  sunt,  quia  potestatem  ge- 
runt sibi  propriam  verissimeque  populorum  quos  regunt,  antistites  di- 
cuntur » (in  schemate  de  Ecclesia,  pag.  31).3S  Unde  maxima  qua  possunt 
sollicitudine  bonum  etiam  39  totius  Ecclesiae,  immo  totius  mundi  curare 
debent,  quippe  qui  sint  missi  ad  Evangelium  praedicandum  universae 
creaturae  ...40  Unusquisque  autem  episcopus  non  tantum  permittitur, 
sed  41  obligatur,  ut  quae  ipsius  sunt,  ipse  faciat  eorumque  responsabili- 
tatem  in  seipsum  assumat,  ne  ...42  ei  rescribi  debeat:  « Episcopus  uta- 
tur iure  suo  ». 

c)  Haec  singulorum  membrorum  libera  pro  ....43  totius  Ecclesiae 
navitas  et  operatio  44  ab  omnibus  summa  reverentia  prosequenda  est, 
nam  ipsa  est  maximi  momenti  ad  bonum  totius  45  Ecclesiae  ...46. 

Etiamsi  auctoritas  suprema  aliquam  libertatem  restringit,  item  id 
etiam  magna  reverentia  prosequendum  est,  immo  agnoscendum  est  ipsam 
debere  tueri  et  proprii  eius  officii  esse  47  bonum  Ecclesiae  procurandi. 
Unde 48  unica  ratio  ob  quam  haec  libertas  ab  auctoritate  immediata  vel 
mediata  restringi  potest  et  debet  ...49  est  tuitio  boni  Ecclesiae,  pro  quo 
bono  haec  libertas  data  est. 

Ex  iis  quae  dixi  sequuntur  aliqua  principia  de  facultatibus,  quae  di- 
cuntur, episcoporum  quae  in  cap.  I schematis  tractantur ,50 

...51  Episcopi,  ni  fallor, 52  in  sua  quisque  dioecesi  omnia  exercere  pos- 
sunt, quae  ipsis  vi  consecrationis  episcopalis  et  ut  membris  collegii  epi- 
scoporum competunt  et  ut  officium  incumbunt,  iis  solis  exceptis,  quae 
propter  maius  bonum  commune  eos  nonnisi  simul  cum  aliqua  superiori 
auctoritate  immediata  ...53  vel  mediata  exercere  convenit  ...54. 

Sic  agendo  in  sua  quisque  dioecesi,  episcopi  eo  ipso  iam  operantur 

ad  universale  Ecclesiae  bonum.  Ad  fraternam  tamen  collegii  episcopo- 
rum — ad  fraternam  collegii  episcoporum  55  — cum  Romano  Pontifice 
collaborationem  etiam  exterius  monstrandam  summe  convenit,  ut  aliqui 
episcoporum  ex  variis  nationibus  oriundi  in  partem  sollicitudinis  Ro- 
mani Pontificis  effective  exercendae  vocentur,  iis  modis  quos  ipse  Sum- 
mus Pontifex  in  variis  quaestionibus  et  temporibus  magis  convenire 
censuerit. 

Patet  in  hac  tota  re  practice  ad  effectum  deducenda  multa  pendere 
ex  circumstantiis  locorum,  temporum,  personarum  et  praxim  propterea 
variis  in  locis  et  in  variis  historiae  periodis  variam  esse  posse  ...56. 

Licet  adhuc  unum  verbum  addere  de  momento  57  sub  aspectu  sic 
dicto  oecumenico.  Notum  est  Ecclesiam  catholicam  romanam  saepe  ac- 
cusari de  desiderio,  immo  de  cupiditate  dominandi,  de  sic  dicto  « impe- 
rialismo  »,  de  nimia  centralizatione,  de  curialismo,  et  ita  porro.  His  ac- 
cusationibus verbis  solis  obviari  nequit.  Neque  remedium  sufficiens  sunt 
blanda  verba  de  caritate,  de  auxilio  episcopis  ab  auctoritate  superiori 
praestito,  etc ,58  Remedium  efficax  unicum  est-,  profunda 59  reverentia 
iustae  illius  competentiae  et 60  libertatis...61  singulorum  tum  omnium 
auctoritatum  inferiorum  et  tum  maxime  episcoporum.  Dixi.  [Plausus]. 

Moderator-.  Ne  fiant,  rogantur  Patres,  ne  fiant  plausus. 


In  textu  scripto  tradito-.  1 deest.  2 opportunitate.  3 potest.  4 igi- 
tur. 5 plures.  6 deest.  7 ut  dein  brevi  formula  enuntietur  quae  inde 
pro  schemate  nostro  sequuntur.  8 I.  Principia  practica  doctrinalia.  9 deest. 
10  (cf.  1 Cor.  12,  12-31;  Rom.  12,  4 s.).  11  deest.  12  (Eph.  4,  16). 

13  deest.  14  aliqua.  15  damnum  patitur.  16  enim.  17  immo  S.  Pau- 
lus non  dubitat  affirmare:  « Multo  magis,  quae  videntur  membra  corporis  inferiora 
esse,  necessariora  sunt  » ( 1 Cor.  12,  22),  id  quod  certe  non  tantum  de  corpore 
humano  dicit,  sed  ex  contextu  etiam  de  corpore  Ecclesiae  intelligi  vult.  18  deest. 
19  deest.  20  ( 1 Cor.  12,  25).  In.  21  ut  « per  caritatem  Spiritus  » serviant 
invicem  (cf.  Gal.  5,  13).  Inde.  22  deest.  23  uti  sunt  constitutio  provincia- 
rum ecclesiasticarum,  conferentiae  nationales  vel  supranationales,  gubernium  eccle- 
siasticum centrale  per  SS.  Romanas  Congregationes  etc.  24  mystici.  25  ea- 
dem. 26  commune.  27  superiore.  28  inferiorem.  Munus  superioris  aucto- 
ritatis non  est,  sese  inferiori  substituere  in  iis  quae  illa  operari  potest,  sed  eandem 
iuvare,  variarum  auctoritatum  inferiorum  actiones  inter  se  ordinare  ac  in  bonum 
commune  dirigere.  29  II.  E dictis  sequitur  magis  presse  pro  re  nostra-. 
30  tum.  31  tum.  32  actionis.  33  quoad  quasdam  res.  34  deest. 
35  Omnia  igitur  membra  ultro  et  libenter  se  et  suam  actionem  ab  auctoritate  in 
Ecclesia  constituta  ad  bonum  totius  Ecclesiae  dirigi  sinent.  Patet  idem  et  multo 
magis  valere  de  iis  qui  in  quacumque  auctoritate  positi  sunt,  cum  etiam  auctori- 
tates suo  modo  naturam  membri  in  Ecclesia  induant:  valet  ergo  de  episcopis,  de 
conferendis  regionalibus,  nationalibus,  et  Congregationibus  Romanis  etc.  36  ta- 

men.  37  quippe  quibus  Christus  Dominus  ipse  supremam  in  Ecclesia  auctori- 
tatem et  proinde  responsabilitatem  pro  Ecclesia  traditam  voluerit.  38  (pag.  31, 
linn.  14  ss.).  39  deest.  40  Proinde  maxima  « caritate  spiritus  » inter  se  coope- 

rari et,  in  unione  cum  collegii  episcoporum  capite,  Romano  scii.  Pontifice,  colla- 
borare debent.  41  deest.  42  Roma.  43  bono.  44  deest.  45  deest. 
46  Agitur  enim  hic  non  solum  de  dignitate  personae  humanae,  sed  etiam,  immo 
magis,  de  reverentia  Spiritui  Sancto  eiusque  actioni  debita.  Nam  omnes  Ecclesiae 
filii,  utpote  filii  Dei,  Spiritu  Dei  aguntur  (cf.  Rom.  8,  14),  idque  in  singulis  casi- 
bus supponendum  et  agnoscendum  est,  nisi  in  aliquo  casu  peculiari  rite  probatum 
sit  Superiorem  sub  influxu  alterius  spiritus  egisse.  47  Sed  etiam  quaecumque 
auctoritas  hanc  libertatem  magna  reverentia  prosequi,  immo  et  tueri  debet  vi  pro- 
prii officii.  48  deest.  49  — supposito  eandem  libertatem  non  peccare  contra 
fidem  aut  contra  bonos  mores  — . 50  Concrete  autem  haec  libertatis  restrictio 

eo  spectat,  ut  diversorum  membrorum  actiones  inter  se  ordinentur  et  ut  efficaciter 
ad  maius  et  universale  Ecclesiae  bonum  dirigantur.  Tantum  hoc  bonum  maius  et 
universale  Ecclesiae  eos  qui  in  auctoritate  positi  sunt,  movere  debet,  ut  in  certis 
circumstantiis  libertatem  singulorum  restringant,  etsi  hoc  quandoque  displiceat. 
51  III.  E dictis  sequitur  principia  de  « facultatibus  » episcoporum  quae  in  primo 
capite  schematis  tractantur  fere  sic  annuntiari  debere: . 52  deest.  53  (ut  puta 

conferentia  provinciali,  nationali,  etc.).  54  Unde  iidem  episcopi  omnem  habent 
auctoritatem  et  ad  bonum  omnia  possunt,  dummodo  eorum  actio  non  vertat  in 
damnum  alicuius  membri,  non  impediat  maius  et  magis  universale  Ecclesiae  bo- 
num, et  dummodo  vere  efficaciter  in  bonum  totius  Corporis  Ecclesiae  dirigatur. 
55  deest.  56  Quae  ita  exposui,  uti  videre  erat,  ex  natura  ipsius  Ecclesiae  imme- 
diate sequuntur.  57  Addere  tamen  liceat  eadem  simul  maximi  momenti  esse. 
58  centrali  praestando,  aut  etiam  de  eis  serviendo.  59  tantum  profunda  est. 
60  deest.  61  tum. 

Animadversiones  additae-. 

Etsi  uti  dicitur  in  relatione  de  schemate  non  tractatur  tota  materia,  tamen 
ordo  procedendi  potius  logicus  et  magis  naturalis  esse  deberet.  Nonne  prius  agen- 
dum esset  de  dioecesi,  ut  ita  dicam  « constituenda  » et  proinde  de  congruenti  eius- 
dem circumscriptione  (cap.  IV).  Deinde  aliquid  dicendum  esset  de  dioecesium  re- 
gimine, ubi  tractari  deberent  ea,  quae  episcopus  proprio  iure  et  auctoritate  facere 
potest  (id  est  de  iis  quae  habentur  pag.  6 n.  2 s.)  sequerentur,  ob  connexionem 
materiae,  ea  quae  habentur  cap.  II.  Item  ad  eamdem  materiam  et  idem  caput  per- 
tinerent, quae  habentur  cap.  V:  De  paroeciarum  erectione  ...  circumscriptione. 
Deinde  ageretur  de  cooperatione  plurium  dioecesium,  id  est  de  conferentiis  episco- 
porum regionalibus,  nationalibus,  vel  etiam  supranationalibus.  Totum  demum  con- 
cluderetur agendo  de  relationibus  episcoporum  ad  auctoritatem  Ecclesiae  centralem 
id  est  ad  Summum  Pontificem  et  ad  Sacras  Romanas  Congregationes. 

5 

Em. mus  P.  D.  MICHAEL  card.  BROWNE 

Em.mi  Patres  Praesides,  venerabiles  Patres, 

Revera,  de  multis  aliquis  possit  hic  dicere  respectu  huius  quaestio- 
nis gravissimae,  sed  me  limito  ad  unum  pro  hoc  momento } 

Mihi  videtur  quod  non  potest  obiici,  contra  schema  de  episcopis, 
ipsum  non  tenuisse  rationem  sufficientem  de  collegialitate  episcoporum. 

Haec  notio  non  est  adhuc  sufficienti  modo  conciliariter  ad  trutinam 
revocata  quoad  sensum  exactum  in  quo  vox  collegium  hic  intelligi  for- 
san possit. 

Quaedam  ...2  audita  in  hesterna  discussione  mihi  ingerunt  suspi- 
cionem quosdam  Patres  venerabiles  opinari  vocem  collegii  hic  sumi  posse 
in  quodam  sensu  iuridico  stricto.  Talis  saltem  sensus,  ut  mihi  omnino 
videtur,  admitti  non  potest. 

Problema  adhuc  est  sub  examine  commissionis  de  doctrina  fidei  et 
morum.  Unde  exspectanda  sunt  ea  quae  haec  commissio  referet  Concilio, 
antequam  nostrum  schema  aliquid  collegialitatem  episcoporum  respiciens 
supponat  vel  decernat.  Dixi. 


In  textu  scripto  tradito-.  1 deest.  2 a me. 

Animadversiones  additae-. 

Etsi  episcopatus  sine  dubio  sit  iuris  divini  in  Ecclesia,  non  potest  affirmari, 
stricte  saltem  loquendo,  dioecesim  ut  talem  esse  iuris  divini. 

luris  divini  est  quod  in  Ecclesia  universali  adsint  Ecclesiae  locales  seu  potius 
particulares.  Attentione  facta  ad  Epistolas  S.  Pauli  et  ad  Actus  Apostolorum  sicut 
etiam,  ni  fallor,  ad  historiam  primitivae  Ecclesiae  hodierna  paroecia  est  unitas 
illa  ecclesiastica  quae  magis  assimilatur  antiquae  ecclesiae  locali.  Episcopus  hodier- 
nus est  pastor  proprius  omnium  paroeciarum  seu  omnium  Ecclesiarum  particula- 
rium suae  dioeceseos,  et  parochus  est  eius  adiutor  pro  cura  proxima  paroecia- 
norum. 

Ab  aliquo  viro  erudito  accepi  vocem  dioeceses  in  quodam  periodo  historiae 
Imperii  Romani  significasse  complexum  provinciarum;  in  alia  autem  periodo  dioe- 
ceses fuisse  partes  seu  regiones  in  quas  provincia  dividebatur. 

Vox  dioecesis  in  iure  ecclesiastico  videtur  esse  desumpta  ex  iure  Romano 
secundum  posteriorem  sensum  supra  allatum. 

His  consideratis,  nulla  apparet  difficultas  fundamentalis  quominus  aliqua  ma- 
gna urbs  divideretur  ecclesiastice  in  varias  regiones  urbanas.  Unaquaeque  posset 
regi  a proprio  Episcopo  regionali  cuius  dioecesis  posset  denominari  ab  aliqua  eccle- 
sia principaliori. 

Archiepiscopus  conservaret  propriam  dioecesim  magis  centralem  et  esset  Me- 
tropolita  totius  civitatis. 

6 

Exc.mus  P.  D.  PETRUS  VEUILLOT 

Archiepiscopus  tit.  Constantiensis  in  Thracia,  eoad.  Parisiensis 

Venerabiles  Patres, 

Cum  doctrina  de  episcopatu  et  exercitium  ipsum  episcopalis  muneris 
inter  se  arctissime  connectuntur,  de  hoc  praesenti  schemate  disceptatio, 
ac  praesertim  conclusio,  praematura  esse  videtur,  antequam  doctrina  de 
episcopatu  in  plenam  lucem  proferatur. 

Hoc  dicens,  mihi  sum  conscius  consentire  cum  em.mo  card.  Ma- 
rella,  quippe  qui,  in  introductione  ad  huius  schematis  disceptationem, 
nobis  his  verbis  alloquatur:  « In  schemate  decreti...  deliberato  consilio 
nulla  expressa  et  directa  consideratio  facta  est  de  his  quae  pertinent  ad 
doctrinam  theologicam  de  episcopatu;  ...  et  patet  profecto  — dixit 
em. mus  1 — quod,  postquam  eiusmodi  doctrina  rite  determinata  et  ap- 
probata fuerit,  eidem  plene  et  perfecte  aptabuntur  notiones  et  conclu- 
siones quae  in  schemate  decreti  de  episcopis  continentur  et  ordinem  seu 
relationem  habent  cum  doctrina  theologica  de  episcopatu  » (pag.  5 ...2). 

Sed 3 quid  sonant  illae  plenae  et  perfectae  aptationes,  quas  em.mus 
commissionis  praeses  aestimat  necesse  in  posterum  huic  decreto  adhi- 
beri, i.  e.  « postquam...  doctrina  rite  determinata  et  approbata  fuerit  »? 
Nonne  hic  de  doctrinali  fundamento  et  generali  mente  huius  decreti 
agitur? 

Haec  est  autem  maximi  momenti  difficultas  et  quae  in  plura  schema- 
tis capita  vim  suam  exercet,  v.  g.,  et  in  rationes  instituendas  inter 
episcopos  et  Ss.  Romanae  Curiae  Congregationes  ...\  et  in  auctoritatem 
tribuendam  nationali  episcoporum  coetui  seu  conferentiae  ...5,  et  in  in- 
staurandam organizationem  ecclesiasticarum  provinciarum  ...6. 

In  hoc  loco  satis  mihi  videtur  exemplum  ex  conferendis  episcopali- 
bus sumptum  vobis,  Patres,  praebere. 

Oportetne  ut  illae  conferentiae  7 fundentur  in  principio  theologico 
collegialitatis,  sicut  explicite  8 em.mus  card.  Dopfner,  indicans  ad  men- 
tem commissionis  de  laboribus  Concilii  coordinandis,9  mandabat  mense 
ianuarii  huiusce  anni  commissioni  de  episcopis  ac  dioecesium  regimine ? 
Quo  in  casu,  illae  conferentiae  auctoritate  propria  vigere  posse  cen- 
serentur. 

E contrario,  oportetne  ut,  ad  verba  cuiusdam  relatoris  nostrae  com- 
missionis mense  martii  huiusce  anni,  Patres  aestiment  — sicut  dicebat 
relator  10  — « non  posse  — neque  theologice  neque  iuridice  — fun- 

dari  institutum  conferendarum  super  principium  collegialitatis  episco- 
porum »?  Quo  in  casu,  standum  esse  censetur  principio  essentialiter 
pastorali,  i.  e.,  practico,n  ut  scriptum  est  in  relatione  exc.mi  D.  Carli, 
quam  sub  oculis  omnes  habemus,  pag.  19. 

His  omnibus  perpensis,  patet  quod,  utcumque  res  evenerit  de  con- 
stitutione de  Ecclesia  et  de  episcopatu ,12  materia  plurium  capitum  huius 
decreti,  praesertim  I et  III,  non  eadem  mente,  non  iisdem  argumentis, 
non  iisdem  dispositionibus  tractabitur  secundum  quod  alterutram  opi- 
nionem Patres  secuti  fuerint. 

Patres  autem,  die  30  mensis  octobris,  mentem  suam  de  doctrina  epi- 
scopatus clare  significaverunt  in  dandis  quattuor  responsionibus  de  epi- 
scopatu,13  Hae  responsiones  iam  a pluribus  Patribus  teneri  possunt  ut 
non  consonantes  praesenti  schemati  decreti.  Et  aestimare  possumus 
ampliora  firmioraque  adhuc  principia  hoc  Concilium  esse  prolaturum 
postquam  de  constitutione  dogmatica  de  Ecclesia  explicite  statuerit. 

Quibus  principiis  clare  determinatis ,14  Patres  decernere  poterunt  et 
utrum  collegialitas  emanet  an  non  in  relationes  instituendas  episcopo- 
rum cum  Romana  Curia,  et  quibus  modis  eadem  collegialitas  in  Eccle- 
sia exerceri  queat. 

Conclusio.  Quae  cum  ita  sint,  certe  sententiae  multae  ac  perutiles 
in  hac  aula  promi  possent  de  singulis  rebus  in  hoc  schemate  tractatis  ...15. 
Sed  non  videtur  quomodo  in  praesenti  hoc  decretum  in  forma  sua  ultima 
conscribi  possit. 

Et  ideo  timeo  ne  singulorum  capitum  disceptatio  in  praesenti  prae- 
matura sit , antequam  doctrina  de  episcopatu  in  plenam  lucem  profera- 
tur. 16  Dixi. 


In  textu  scripto  tradito : 1 deest.  2 n.  1.  3 deest.  4 (cap.  I). 

5 (cap.  III).  6 (cap.  IV).  7 deest.  8 deest.  9 deest.  10  deest. 
11  deest.  12  deest.  13  deest.  14  suffulti.  15  quod  multum  in- 

tetest  omnium  membrorum  commissionis  de  episcopis  ac  de  dioecesium  regimine. 
16  deest. 

7 

Exc.mus  P.  D.  FERDINANDUS  GOMES  DOS  SANTOS 
Archiepiscopus  Goianiensis 

Venerabiles  Patres, 

Nomine  60  episcoporum  brasiliensium  vobis  loquar.  Postquam 
schema  de  episcopis  ac  de  dioecesium  regimine  accurate  examinavimus, 
dicere  debemus  propositum  schema,  ex  pluribus  causis,  prout  est,  non 

placere,  quamvis  multa  et  quidem  optima  in  eo,  laudanda  sint.  Et  non 
placet  quia : 

1.  Generali  perspectione  caret.  Episcopus  ex  natura  sua  est  apo- 
stolorum successor,  collegii  membrum,  est  pastor,  pontifex,  magister, 
pater,  iudex,  Christi  Vicarii  cooperator.  Unumquodque  ex  his  muneri- 
bus episcopalibus  tractationem  ampliorem  postulat,  quae  ab  ipsa  episco- 
porum electione  originem  sumens,  deque  eorum  immediata  praepara- 
tione agens,  in  lucem  claram  apostolatum,  quatenus  nova  postulant  tem- 
pora, urgeat. 

Hodie  quidem  minime  sufficit,  ut  munere  suo  rite  fungatur,  habere 
episcopum  tantum  dioecesis  sibi  commissae  problematum  visionem  et 
ad  eadem  persolvenda  sese  ardue  consecrare.  Opus  est  enim  ut  et  per- 
spectionem generalem  de  quaestionibus  ipsius  regionis,  immo  et  totius 
nationis,  et  universi  orbis  habeat,  seque  omnibus  omnia  factum  esse  in- 
tellegat. Demum,  dioecesium  regimen  non  est  tantum  de  dioecesium  et 
paroeciarum  divisione  agere. 

2.  Aperte  contradicit  schemati  dogmatico  de  Ecclesia.  Decreta  con- 
ciliaria  magni  equidem  momenti  sunt,  cum  principia  dogmaticarum  con- 
stitutionum in  praxim  deducere  ipsis  competat.  Ecclesia  autem,  in  sua 
quoque  practica  et  iuridica  constitutione,  societas  non  est  prout  quaeli- 
bet alia,  sed  e contra  essentialiter  supernaturalis  est,  et  ius  positivum 
quo  regitur,  in  theologicis  principiis  fundari  oportet,  eaque  ad  praxim 
traducere  debent.  Generalis  vero  huius  schematis  perspectio  episcopos 
adhuc  ostendit  nimis  Ss.  Congregationum  dependentes,  non  raro  etiam 
in  minimis.  Doctrinae  theologicae  numquam  satis  laudandae  de  episco- 
patu, quatenus  schematis  de  Ecclesia  disputationes  proiecerunt,  nova 
positio  et  iuridica  et  pastoralis  respondeat  oportet. 

3.  E avet  positioni  quae  hierarchiam  Ecclesiae  sub  respectu  mere 
iuridico  firmat.  Hora  enim  est,  venerabiles  Patres,  penitus  relinquen- 
di figuram  episcopi  mere  administratoris  et  gubernatoris  sicut  « domi- 
nus » constituti,  quasi  a longe  regius  providens  et  gubernans,  a suis 
ovibus  separatus,  seiunctus  et  segregatus  a proprio  suo  « presbyterio  », 
ratione  timoris,  minime  vero  amoris  causa  acceptus,  qui  ab  omnibus  mi- 
nistratur, cum,  e contra,  ipse  debeat  in  medio  populi  stare  et  omnibus 
ministrare. 

4.  Ad  appendices  quaestiones  magni  momenti  remittuntur.  ...2  Hoc 
nobis  videtur  obvia  « diminutio  capitis  » relate  ad  Patres  conciliares, 
convocatione  Romani  Pontificis  adunatos  ad  hoc  ut  de  Ecclesiae  quae- 
stionibus propriam  mentem  manifestent.  Nobis  enim,  in  schemate,  tol- 
litur competentia  quoad  discussionem,  in  aula  conciliari,  rerum  magni 
momenti  pastoralis  et  practici,  facultate  tantum  concessa  scripto  prae- 

sentandi  animadversiones  quae  nescimus  utrum  admittentur  vel  non 
a commissione  pro  novo  iure  canonico  conficiendo  vel  a Dicasteriis  Ro- 
manis. 

Quibus  consideratis  sequentia  proponenda  censemus : 

1.  Praesens  decretum  de  episcopis  ac  de  dioecesium  regimine,  prout 
habetur,  non  est  acceptandum,  vero  tamen  ample  discutiendum  ut  in 
eius  reformulationem  redactores  veram  mentem  Patrum  noscant. 

2.  Eius  reformulatio  fiet  prae  oculis  habitis  his  quinque  sequentibus 
principiis  fundamentalibus: 

a)  Unicum  decretum  conficiatur,  mutua  mediante  integratione  sche- 
matum de  episcopis  ac  de  dioecesium  regimine  et  de  cura  animarum, 
nam  cura  animarum  ratio  ultima  et  primo  3 movens  pastorale  exercitii 
muneris  episcopalis  est. 

b)  Figura  spiritualis  et  apostolica  « episcopi  »,  quae  eminet  di- 
gnitate essentialiter  pastorali,  distinctionibus  et  titulis  mere  honoris 
omissis,  tantum  bonum  animarum  considerantes,  totaliter  restauretur. 

c)  Maxime  insistendum  in  visione  realistica  et  missionaria  mundi 
hodierni,  ita  ut  clare  appareat  necessitas  actionis  pastoralis  complexive 
sumptae  ...4  tum  in  singulis  pascendis  dioecesibus  tum  quoad  quaestiones 
et  problemata  regionalia,  nationalia  et  universalia. 

d)  Practice  in  re  deducatur  principium  collegialitatis: 

Primo:  universalis,  ope  immediatae  collaborationis  et  subordi- 
nationis  episcoporum  Vicario  Christi.  Congregationes  Romanae  apten- 
tur ita  ut  sint  organa  tantum  consultiva  et  executiva  decisionum  Summi 
Pontificis  et  collegii  episcopalis,  ut  Romanum  Pontificem  et  episcopos, 
melius  et  efficienter,  iuxta  necessitates  pastorales  nostri  temporis,  adiu- 
vent  (cf.  allocutiones  S.  D.  Pauli  VI  diebus  21  et  29  septembris  ...5). 

Secundo:  internationalis  vel  nationalis,  ope  conferentiarum  epi- 
scopalium institutarum  ubique  terrarum,  cum  sufficienti  potestatis  ampli- 
tudine ad  necessitates  pastorales  providendas  in  suo  ambitu,  ita  ut,  inter 
necessariam  « decentralizationem  » et  vitandam  dispersionem,  debitum 
aequilibrium  inveniatur. 

e)  Expresse  dicatur  in  textu:  episcopos  non  tantum  ea  facere 
posse  quae  ipsis  permittuntur,  sed,  e contra,  omnia  ad  bonum  et  salu- 
tem animarum  posse,  his  exceptis  quae  ex  natura  rei  vel  pro  suo  arbi- 
trio ad  firmandam  unitatem  Ecclesiae,  Summus  Pontifex  sibi  perso- 
naliter reservaverit.  Gratias.  Dixi. 


In  textu  scripto  tradito-.  1 Multitudo  et  disparitates  titulorum  et  insignium 
quae  sub  praetextu  episcopalis  dignitatis  omnibus  patefaciendae  in  dies  a saeculis 
augentur,  omnino  aboleantur,  siquidem  potius  minuunt,  et  non  leviter,  veram 

episcopi  maiestatem  et  plerisque  scandalo  sunt.  2 Sunt  enim  in  schemate  quae- 
stiones quae,  tandem  aliquando,  discutioni  conciliari  subtrahuntur  et  deliberandae 
Dicasteriis  Romanis  « quibus  interest  » remittuntur.  3 primum.  4 (pasto- 
rale d’ensemble  - Pastoral  de  conjunto).  5 A.  D.  1963. 


8 

Exc.mus  P.  D.  PETRUS  DIB 
Episcopus  Cahirensis 

Em. mi  et  venerabiles  Patres , 

Liceat  mihi  aliquas  animadversiones  circa  episcoporum  faculta- 
tes facere. 

1.  Schema  decreti  de  episcopis  explicat  et  magna  ex  parte  instaurat 
episcopalem  potestatem,  quam  variae  leges  et  decreta  minuerant  atque 
restrixerant.  Attamen  plures  remanent  exceptiones.  Videtur  quod  il- 
lud vetus  proverbium  seu  adagium  « in  episcopo  Ecclesia  est  » ...2  obli- 
vioni fuisse  traditum.  Quam  longe  3 abest  illud  tempus  in  quo  hoc  ada- 
gium in  usu  positum  erat!  At  causae  quae  Romanos  Pontifices,  praeser- 
tim Gregorium  VII,  adduxerunt,  prout  morum  conditio  exigebat,  ad 
levandam  atque  infirmandam  vim  illius  adagii,  necnon  ad  tenendam  pe- 
nes se  omnium  summam  rerum,  iam  non  exstant.  (Videatur  « Dictatus 
Papae  » ...4). 

Itaque  nobis  liberum  est  vota  facere  ut  episcopalis  potestas  a 
Christo  Domino  data,  quantum  fieri  potest  et  bonum  Ecclesiae  et  ani- 
marum postulat,  restituatur  et  instauretur.  Magna  nos  spes  tenet  fore 
ut  ius  hac  super  re  amplius  extendatur,  idque  eo  magis  quod  illa  instau- 
ratio inter  opportuna,  immo  primaria  media  quae  unitati  Ecclesiae,  ab 
omnibus  exoptandae,  conducunt,  computari  potest  et  debet.  Quapropter 
primum  schema  de  Ecclesia,  a Summo  Pontifice  ...5  approbatum,  decla- 
rat in  capite  de  episcopis  residentialibus  id  quod  sequitur:  « Minime 
auctoritate  Vicarii  Christi  iura  episcoporum  minuuntur,  cum  e contra  a 
supremo  et  universali  pastore  asserantur,  roborentur  ac  vindicentur  ». 

Ad  orientem  speciatim  quod  attinet,  Leo  XIII,  in  disciplinae  conser- 
vatione, spem  reconciliationis  fovebat  ( Litterae  « Orientalium  Dignitas 
Ecclesiarum  » 6).  Atqui1  episcopalis  exercitium  auctoritatis...8  in  disci- 
plina inseritur. 

2.  S.  Gregorius  Magnus  dicebat  quando  loquebatur  de  episcopis: 
« Meus  honor  est  honor  universalis  Ecclesiae.  Meus  honor  est  fratrum 
meorum  solidus  vigor.  Tum  ego  vere  honoratus  sum,  cum  singulis  qui- 
busque honor  debitus  non  negatur  » ...9. 

Liceat  nobis  instanter  petere  ut  idem  honoris  et  auctoritatis  tam 
latinis  quam  orientalibus  episcopis  in  Ecclesia  aeque  tribuatur.  Dico , 
aeque  tribuatur! 10 

Haec  aequalitas,  quod  dolendum  est,  aliquando  deficit.  Exempla. 

a)  Comparentur  in  Codicibus  utriusque  iuris  latini  et  orientalis, 
a Summo  Pontifice  approbatis  et  promulgatis,  iura  et  privilegia  episcopis 
data  vel  agnita,  in  capite  « de  episcopis  » ...u;  inter  haec  privilegia  ali- 
qua dantur  praelatis  latinis,  non  orientalibus  ,..12. 

b)  Non  admittuntur  litterae  dictae  « Celebret  » datae  ab  epi- 
scopo orientali  suis  sacerdotibus  sicut  admittuntur  quando  dantur  ab 
episcopo  ritus  latini.  En  textus  Codicis  luris  Canonici  ...13:  « Sacerdos 
extraneus  ecclesiae  in  qua  celebrare  postulat,  exhibens  authenticas  ...14 
litteras  commendatitias  sui  Ordinarii,  si  sit  saecularis,  vel  sui  Superioris, 
si  religiosus,  vel  S.  C.  pro  Ecclesia  Orientali,  si  sit  ritus  orientalis,  ad 
missae  celebrationem  admittatur  ».  Quare  hoc  discrimen  inter  ordina- 
rios latinae  Ecclesiae  et  ordinarios  Ecclesiae  orientalis?  ...1S. 

c)  Non  permittitur  presbyteris  et  episcopis  ritus  orientalis  ut 
missam  celebrent  super  altare  Calvarii  in  Sancta  Ierusalem  Urbe  et  super 
altare  Praesepis  in  civitate  Bethlehem,  dum  id  ample  permittitur  om- 
nibus praelatis  et  sacerdotibus  latini  ritus  ...16. 

Moderator : Pater,  haec  omnia  non  pertinent  ad  schema  in  genere; 
velis  ad  schema  in  genere  loqui. 

Orator : Haec  sunt  inter  plura  aliqua  exempla,  quae  in  praesentia 
sufficiunt. 

Finem  dicendi  facio  verbis  Leonis  XIII:  « Muneris  nostri  est  — di- 
cit Papa  17  — vigilare  et  conniti,  ut  divina  episcoporum  potestas  omnino 
incolumis  et  inviolata  consistat  » ...18. 

Fas  sit  mihi  concludere  et  conclusionem  meam  prudenti  iudicio  ve- 
stro submittere: 

1.  Perutile  est  potestatem  episcopalem  magis  etiam  amplificare. 

2.  Necesse  est  ut  aequalitas  in  omnibus,  positis  ponendis,  reficia- 
tur, pro  gratiis,  privilegiis  necnon  iuribus,  inter  praelatos  latinos  et 
praelatos  ritus  orientalis.  In  Christi  Ecclesia  iura  et  obligationes  debent 
esse  inter  se  aequales  et  pares}9  Dixi. 


In  textu  scripto  tradito : 1 Schema  decreti  de  episcopis  ac  de  dioecesium 
regimine,  in  genere  conspectum,  mihi  placet  iuxta  modum.  Nonnulla  enim  prae- 
scripta in  quaestionem  vocari  possunt,  et  de  quibusdam  iam  disceptatum  fuit. 
Nolo  ea  quae  dicta  sunt  iterum  dicere.  2 cuius  applicatio  fuit  magno  adiu- 
mento  ad  nationes  evangelizandas  ac  fidem  christianam  propagandam.  3 mul- 

tum.  4 in  libro  Augustin  Fliche,  Histoire  de  l’Eglise  (Fliche-Martin),  t.  VIII, 
Paris  1940,  pp.  79-80.  5 A.  D.  1962.  6 (cf.  Suas  Litteras  Apostolicas 

Orientalium  dignitas  Ecclesiarum,  30  novembris  1894).  7 deest.  8 et  po- 

testas. 9 (Epist.  ad  Eulogium  ep.  Alexandrinum,  I,  8,  c.  30,  PL  77,  933). 
10  deest.  11  v.  g.  C.I.C  can.  349  et  codificationis  orientalis  (de  personis 
can.  415),  recensentur  aliqua  privilegia  episcoporum.  12  Datur  enim  episcopis 
latinis,  non  episcopis  orientalibus,  facultas  celebrandi  super  aram  portatilem  in 
domo  propriae  habitationis  et  ubicumque  degunt,  et  permittendi  ut  alia  Missa, 
ipsis  adstantibus,  celebretur.  Quare  hoc  ius  non  conceditur  vel  agnoscitur  quando 
agitur  de  orientalibus  episcopis?  13  (can.  804).  14  et  adhuc  validas. 

15  Hoc  discrimen  veram  de  orientalibus  praelatis  diffidentiam,  immo  suspicionem, 
immerito  continet  et  indicat.  16  Nemo  non  animadvertit  contumeliam  quam 
ista  agendi  ratio  habet  et  contemptum  quem,  in  conspectu  populi,  praelatis  et  pre- 
sbyteris ritus  orientalis,  immo  ipsimet  ritui  orientali,  affert,  d)  Lex  de  onerum 
missarum  transmissione  notat  etiam  inaequalitatem  in  iure  inter  orientales  cleri- 
cos et  occidentales,  idque  cum  orientalium  detrimento  et  iniuria.  Etenim  C.I.C. 
(can.  838)  missarum  stipendia  de  quibus  sacerdotes  libere  disponere  possunt,  tra- 
ducere sinit  ad  presbyteros  benevisos,  dummodo  ipsi  transmittenti  constet  eos 
esse  omni  exceptione  maiores,  i.  e.  omnino  dignos  vel  testimonio  proprii  Ordina- 
rii esse  commendatos.  Quod  est  licitum  facere  cum  presbyteris  ritus  latini,  illi- 
citum fit  quando  agitur  de  sacerdotibus  orientalibus,  etiam  optimis  et  commendatis 
a propriis  Ordinariis  seu  episcopis.  Vetitum  enim  est  missarum  stipendia  directe 
committere  orientalibus  presbyteris.  Sed,  ut  eis  committi  possint,  debent  mitti 
per  S.  C.  Orientalem  vel  per  episcopos  eorum  (Alb.  Blat,  Commentarium  textus 
C.I.C. , Liber  III  de  Rebus,  Pars  I,  de  Sacramentis,  Romae  1924,  pp.  167-168). 
Quare  haec  limitatio  quae  infamiam  et  dedecus  infert  in  sacerdotes  benemeritos, 
qui  pro  salute  animarum  et  se  et  vitam  suam  devovent.  In  Christi  Ecclesia,  iura 
et  obligationes  debent  esse  inter  se  aequales  et  pares.  17  deest.  18  (Epist. 
Est  sane,  17  dec.  1888).  19  deest. 


9 

Exc.mus  P.  D.  CAROLUS  E.  SABOIA  BANDEIRA  DE  MELLO 

Episcopus  V admensis 

Venerabiles  Fratres, 

Quae  dicere  vel  proponere  volebam,  praesidentiae  tradidi,  iam  enim 
fere  omnia  dicta  sunt  et  quidem  vehementer.  Propterea  desisto  a loquendo 
de  eis  rebus  quae  tradidi  exc.mo  D.  secretario,  et  solummodo  quaedam 
particularia  proponere  rogo. 

E.  g.  Prooemium  non  exprimit  desiderium  Concilii  circa  ea  quae  nos 
desiderabamus  ut  diceretur  de  auctoritate,  servitio,  etc.  episcoporum. 

In  nn.  1 et  2 cap.  I,  secundum  meam  opinionem,  expositio  valde 
vaga  est;  nihil  promittit,  etiamsi  episcopi  ad  gubernandam  Ecclesiam 
apud  Romanum  Pontificem  stabunt  vel  ad  Congregationes  Romanas  as- 

sumantur.  Omnia  manebunt  sicut  sunt  hodie,  nam  basis  deest,  basis 
doctrinalis  ut  hoc  faciamus. 

In  cap.  II,  lin.  10  et  deinceps,  sicut  etiam  in  n.  16,  censeo  quod  non 
debet  consuli  episcopo  veteri  ut  renuntiet.  Hoc  non  solum  ex  rationibus 
psychicis,  quamquam  et  hae  maxime  valent.  Qui  volunt,  ut  episcopi 
renuntient,  eos  interrogo,  num  sciverint,  qui  fuerint  ultimi  anni  Leo- 
nis XIII  vel  amantissimi  Papae  Pii  X?  Eodem  aequalissimo  modo  res 
se  haberent  in  episcopo  vetere  si  deberet  renuntiare  sine  ulterioribus 
motivis.  Si  episcopus  quidam  revera  incapax  est  ob  permanentem  de- 
fectum vel  ingravescentem  aetatem  aliamve  gravem  causam,  Apostolica 
Sedes  pergat  facere,  sicut ... 

Moderator : Pater,  non  pertinent  ad  schema  in  genere;  velis  loqui 
de  schemate  in  genere. 

Orator : Gratias. 


Textus  scripto  traditus-. 

Hoc  schema  totaliter  refundendum  est,  impossibile  acceptari, 

1.  Textus  non  consonat  cum  epigrapho.  Dicitur  enim  « de  episcopis  ac  de  dioe- 
cesium regimine  »,  ast  loquitur  de  facultatibus  tantum,  quas  Apostolica  Sedes  epi- 
scopis concedere  consuevit.  Consistitne  in  hoc  « episcopus  » et  « regimen  dioe- 
cesis »?  Nonne  species  datur,  quasi  episcopi  essent  meri  vicarii  Sedis  Apostolicae? 

2.  Iterum  atque  iterum  repetitur  (quod  in  aliis  quoque  schematibus  saepe  re- 
petitum est)  suprema  potestas  Romani  Pontificis.  Ex  hoc  suspicio  oritur  redactores 
schematis  non  credere  in  animum  subiectissimum  episcoporum  erga  S.  Sedem.  Et 
quae  erunt  commentaria  tum  christifidelium  cum  inimicorum  religionis  catholicae, 
quando  haec  legerint?  Aut  episcopos,  existimabunt,  inoboedientes  esse  et  ad  suam 
obligationem  revocandos,  aut  S.  Sedem  auctoritatem  suam  supremam  omni  modo 
et  omni  occasione  in  hoc  Concilio  incutere  voluisse. 

3.  Non  est  expositio  conciliaris  nec  oecumenica,  sed  tantum  canonica.  Ad 
canones  recipiendos  et  observandos  semper  praesto  sumus,  ad  facultates  recipien- 
das idem.  At  propter  hoc  non  sumus  coadunati  in  Concilio;  omni  hora  Sedes  Apo- 
stolica voluntatem  suam  nobis  imponere  poterit  et  amanter  oboediemus. 

4.  Quaestio  autem  non  est,  cum  doctrinam  de  episcopatu  petimus,  num  fa- 
cultates ab  Apostolica  Sede  concessae  retinendae,  ampliandae,  alio  modo  conce- 
dendae sint;  sed,  utrum  facultates  revera  soli  Sedi  Apostolicae  competant,  an  de 
ipsa  potestate  ordinaria  episcoporum  sint;  in  quantum  ad  S.  Sedem  recurrendum 
sit,  ut  episcopi  eas  exerceant;  quaenam  in  regimine  ecclesiarum  S.  Sedes  sibi  reser- 
vaverit, etiam  in  futuro.  Scimus  enim  benissime  Apostolicam  Sedem  plus  adhuc 
sibi  de  potestate  episcoporum  reservare  posse.  Sed  de  hoc  non  est  quaestio.  Con- 
cilium percupit  prae  oculis  ferre,  quae  sit  propria  episcoporum  auctoritas.  Hoc  iam 
in  Concilio  Lateranense  V desiderabatur,  hoc  in  Vaticano  I prostabat,  hoc  in  no- 
stro hodierno  Concilio  clare  exponi  flagitamus.  Redactores  schematum  autem  vi- 
dentur circumire  quaestionem.  Quare?  Verentur  episcopos?  Timent,  ne  auctoritas 
Romani  Pontificis  imminuatur?  Non  est  periculum.  Habemus  constitutionem  di- 

vinam  Ecclesiae.  Catholici  sumus.  Persuasum  nobis  habemus,  vim  potestatis  epi- 
scopalis in  firma  et  totali  adhaesione  ad  Petri  Cathedram  residere;  a primatu  et 
infallibilitate  Romani  Pontificis  nostram  auctoritatem  roborari  et  sustineri,  sicut 
dixit  Summus  Pontifex  Pius  IX  occasione  Vaticani  I.  Ergo. 

5.  Nec  intellegitur,  cur  de  facultatibus  speciale  schema  elaborandum  sit.  Si 
necesse  est,  remittatur  res  ad  schema  de  hierarchia  ecclesiastica. 


10 

Exc.mus  P.  D.  HERMANNUS  SCHAEUFELE 
Archiepiscopus  Friburgensis 

Venerabiles  Patres , 

Loquor  nomine  Patrum  conciliarium  linguae  germanicae  et  confe- 
rentiae  episcoporum  Scandinaviae . 

Quoad  schema  de  episcopis  et  de  dioecesium  regimine  in  genere  con- 
sideratum alia  putamus  laudanda , alia  adhuc  perficienda , alia  mutanda } 

Laudanda  sunt : 

1.  Quae  in  cap.  III  de  nationali  episcoporum  conferentia  propo- 
nuntur. Hisce  talis  conferentia  constituitur  verum  iuridicum  institutum, 
quod  in  circumscriptis  (art.  24)  materiis  verum  ius  dicit.  Et  haec  ma- 
teriae circumscriptio  ita  redacta  est,  ut  ordinaria  potestas  episcopi  resi- 
dentialis  tunc  tantum  tangatur,  si  promovendum  sit  bonum  altius,  bo- 
num totiusf  bonum  commune  totius  nationis.  Et  hoc  modo  etiam  satis- 
fit principio  subsidiaritatis,  quod  Pius  Papa  XII  etiam  in  Ecclesia  valere 
bis  proclamavit .3 

2.  Bene  quoque  accipitur,  quod  in  cap.  V agnoscitur  ius  episcopi 
residentialis,  paroecias,  etiam  personales,  erigendi,  de  novo  circumscri- 
bendi, dividendi  et  uniendi.  Addatur  quoad  paroecias  personales  pote- 
stas et  supprimendi,  si  casus  ferat f 

3.  Principia  quae  in  par.  26  pro  congruenti  dioecesium  circum- 
scriptione enuntiantur,  conditiones  concretas  paribus  ponderibus  respi- 
ciunt. 

4.  Approbo  etiam,  quae  de  renuntiatione  episcopi  residentialis  in 
art.  16  proponuntur,  quamvis  sit  novum  in  traditione 5;  nam  rationes 
habent  et  boni  dioecesis  et  venerationis  episcopo  debitae. 

Perficienda  sunt  sequentia : 

1.  Principium  fundamentale  facultates  episcoporum  respiciens  in 
art.  3 allatum  6 aliter  puto  esse  concipiendum.  Exoriundum  est  potius  ex 
principio  hoc:  episcopus  residentialis  vi  officii  sui  episcopalis  omnes  ba- 

bere  debet  facultates,  quas  ipsi  ut  pastori  ordinario  et  immediato  ad 
gregem  suum  pascendum  competunt,  firma  semper  Romani  Pontificis 
potestate  reservandi.  Quare  restituenda  sunt  episcopo  residentiali  sua 
iura  originaria.  Detur  in  futurum  non  « Index  Facultatum  »,  sed  potius 
« Index  Reservationum  ».  Principium  modo  prolatum  non  laborat  er- 
rore Pistoriensium;  essentialis  differentia  est  in  hoc,  quod  Pistorienses 
denegabant  Romano  Pontifici  ius  reservandi. 

2.  Quod  attinet  maiorem  episcoporum  participationem  sollicitudinis 
Romani  Pontificis,  nova  addatur  paragraphus,  quae  respondet  verbis  vel 
invitationi  Summi  Pontificis,  i.  e.,  quae  dicit 7:  « Constituatur  apud 
S.  Sedem  Consilium  Apostolicum,  in  quod  a Romano  Pontifice  coop- 
tantur praesertim  episcopi  residentiales  Ecclesiam  per  totum  orbem  ter- 
rarum diffusam  repraesentantes  ». 

Mutanda  sunt  sequentia,  sed  quoad  haec  non  possum  loqui  nomine 
conferentiae,  tamen  quoque  plurium  episcoporum ,8 

1 . Puto  9 in  schemate  coadiutor  et  episcopus  auxiliaris  nanciscuntur 
novam  figuram  iuridicam,  quae  tamen  uti  putamus 10  minores  reddit 
conditiones  episcopi  residentialis.  Coadiutor  habet  secundum  art.  8 vi 
officii  eamdem  potestatem  easdemque  facultates  ac  Vicarius  Generalis, 
dempta  facultate  episcopi  residentialis  sibi  quidpiam  reservandi.  Inde 
practice  duo  capita  in  dioecesi;  et  unitas  regiminis  dioecesani  iam  in 
radice  tollitur  ...n. 

2.  Officit  etiam  episcopo  residentiali,  si  secundum  art.  12  iura  et 
facultates  auxiliaris  a iure  definiuntur,  et  non  unice  ab  episcopo  resi- 
dentiali; pariter  si  episcopus  residentialis  non  absolute  liber  manet  in 
sua  dispositione,  cuinam  officia  dioecesis  habituali  ter  deleget  ...12. 

3.  Immutatum  retineatur  vetustissimum  13  ius  capituli  cathedralis 
libere  constituendi  vicarium  capitularem  ...14. 

Inde  concludo.  Schema  decreti  de  episcopis  ac  de  dioecesium  regi- 
mine est  retinendum,  tamen  amplius  recognoscendum,  ita  ut  opus  iuri- 
dico-disciplinare  Vaticani  II  correspondeat  eius  operi  doctrinali .1S  Gratias. 


In  textu  scripto  tradito-.  1 Quoad  schema  de  episcopis  et  de  dioecesium  regi- 
mine globatim  inspectum  alia  sunt  laudanda,  alia  perficienda,  alia  mutanda,  ut 
puto.  2 deest.  3 pro  Ecclesia  bis  reclamavit.  4 et  supprimendi. 

5 deest.  6 cap.  I.  7 correspondet  his  quae  Summus  Pontifex  gloriose  re- 
gnans tum  in  oratione  ad  officiales  Curiae  Romanae  die  21  septembris  habita,  cum 
in  oratione  augurali  alterae  sessionis  Concilii  die  29  septembris  habita.  Paragra- 
phus sic  sonare  posset:  « Ut  muneri  Summi  Pontificis  auxilii  et  praesidii  maiores 
vires  adiungantur  (sunt  verba  S.  P.).  8 Mutanda  sunt:  9 deest.  10  deest. 

11  Quare  supprimatur  textus  schematis  art.  8-10,  et  maneat  in  vigore  can.  331 
C.I.C.!  12  Ut  ad  haec  vota  respondeat,  componendus  est  textus  art.  12  et  15 

paragraphi  1.  13  deest.  14  (C.I.C.,  can.  432).  Inde  deleatur  textus  art.  15 

paragraphi  2!  4.  Ne  minuatur  officium  vicarii  generalis  can.  368,  369  C.I.C. 
definitum!  15  deest. 

[, Subsignaverunt  etiani\  Angerhausen,  ep.  aux.  Essendien.;  Arkfeld,  vic.  ap. 
Vevaken.;  Aufderbeck,  ep.  aux.  Fulden.;  Baken,  ep.  aux.  Monasterien.;  Bernarding, 
vic.  ap.  Montis  Hagen;  Brechter,  praes.  Congr.  Ottiliensis  O.S.B.;  Biihl,  ep.  tit. 
Methon.;  Biestle,  sup.  gen.  M.S.F.;  Buchholz,  praef.  ap.  Shihtsienen.;  Buchkremer, 
ep.  aux.  Aquisgranen.;  card.  Dopfner,  arch.  Monacen.  et  Frisingen.;  Duschak, 
vic.  ap.  Calapanen.;  Emanuel,  ep.  Spiren.;  Etspiiler,  praei,  null.  Bangueden.; 
card.  Frings,  arch.  Colonien.;  Ferche,  ep.  aux.  Colonien.;  Fiirstenberg,  ep.  Aber- 
coren.;  Gnadinger,  ep.  aux.  Friburgen.;  Graber,  ep.  Ratisbonen.;  Hartl,  vic.  ap. 
Araucaniaen.;  Haene,  ep.  Guelen.;  Hasler,  ep.  S.  Galli;  Hengsbach,  ep.  Essendien.; 
Hiltl,  ep.  aux.  Ratisbonen.;  Jager,  arch.  Paderbornen.;  Kampe,  ep.  aux.  Limbur- 
gen.;  Haelg,  abb.  null.  Ndandaen.;  Hascher,  praei,  null.  Iuruensis;  Haring,  ep. 
Scioceuven.;  Hoffner,  ep.  Monasterien.;  Griiter,  ep.  Umtatan.;  Jobst,  vic.  ap. 
Kimberlisien.;  Kempf,  ep.  Limburgen.;  Kempf,  ep.  aux.  Herbipolen.;  Konig, 
praef.  ap.  Shaovuen.;  Kelleter,  ep.  Bethlehem;  Kemerer,  ep.  Posaden.;  Koppmann, 
vic.  ap.  Vindhoeken.;  Kostner,  ep.  Gurcen.;  Kurz,  praef.  ap.  Yungchoven.;  Len- 
hardt,  ep.  aux.  Bambergen.;  Macheiner,  ep.  aux.  Salisburgen.;  Nordhues,  ep.  aux. 
Paderbornen.;  Pachowiak,  ep.  aux.  Hildesheinen.;  Pietsch,  ep.  aux.  Secovien.; 
Pietrulla,  ep.  Tubaraoen.;  Przyklenk,  ep.  Januarien.;  Reetz,  praes,  abb.  Congr. 
Beuronen.  O.S.B.;  Reuss,  ep.  aux.  Moguntin.;  Rosenhammer,  vic.  ap.  Chiquito- 
sen.;  Riha,  abb.  praes.  Congr.  Austriacae  O.S.B.;  von  Rudloff,  ep.  aux.  Osnabru- 
gen.;  Rusch,  adm.  ap.  Oenipontanus;  Rintelen,  ep.  aux.  Paderbornen.;  Schaufele, 
arch.  Friburgen.;  Schneider,  arch.  Bambergen.;  Schrader,  ep.  aux.  Osnabrugen.; 
Schilling,  vic.  ap.  Gorokaen.;  Schoiswohl,  ep.  Secovien.;  Schweizer,  sup.  gen. 
S.D.S.;  Sedlmeier,  ep.  aux.  Rottenburgen.;  Senner,  ep.  Cochabamben.;  Splett,  ep. 
Gedanen.;  Spiess,  abb.  null.  Peramihoen.;  Stein,  ep.  aux.  Treviren.;  Spiilbeck, 
ep.  Missnen.;  Stangl,  ep.  Herbipolen.;  von  Streng,  ep.  Basileen.  et  Luganen.; 
Schmitt,  ep.  Metens.;  Talleur,  praei,  null.  Rondonopoliten.;  Tenhumberg,  ep.  aux. 
Monasterien.;  Theissing,  ep.  aux.  Berolinen.;  Thijssen,  ep.  Larantukan.;  Volk,  ep. 
Moguntin.;  Wechner,  ep.  aux.  Oenipontan.;  Weber,  ep.  Iceuven.;  Westermann, 
ep.  Samalpuren.;  Wittler,  ep.  Osnabrugen.;  Wember,  vic.  ap.  Norvegiae  Sept.; 
Zak,  ep.  S.  Hippolyti;  Zimmermann,  ep.  aux.  Augustan.  Vindel. 


11 

Exc.mus  P.  D.  ALEXANDER  OLALIA 
Episcopus  Lipensis 

V enerabiles  Patres, 

Nomine  aliquorum  episcoporum  Insularum  Philippinarum  liceat  mi- 
hi de  schemate  decreti  de  episcopis  et  de  dioecesium  regimine  breviter 
loqui. 

Schema  prout  iacet,  etsi  valde  commendandum  sit,  tamen  videtur 
adhuc  aliquid  amplius  1 desiderari  in  illo  ut  spiritus  collegialitatis  episco- 
porum in  vera  et  sincera  caritate  et  unitate  fundatus  magis  vivificet 
rationes  quae  vigere  debent  inter  omnes  ad  quos  regimen  Ecclesiae  spec- 
tat. Sic  enim  regimen  non  solius  Ecclesiae  universalis  sed  etiam  dioe- 
cesium et  aliarum  circumscriptionum  ecclesiasticarum  apparebit  non  ut 
mere  iuridicum  sed  potius  amore  Christi  animatum  qui  pro  suis  apostolis 
praesertim  oravit  « ut  sint  consummati  in  unum  » ...2. 

Ad  hunc  finem  obtinendum  sequentia  proponuntur 3: 

1.  Schema  nostrum,  loco  « de  rationibus  inter  episcopos  et  Ss.  Ro- 
manae Curiae  Congregationes  » dicere  debet:  « de  rationibus  inter  epi- 
scopos et  S.  Sedem  ».  Sic  enim  nota  collegialitatis  episcoporum  cum 
Romano  Pontifice  clarius  elucebit,  et  hoc  modo  episcopi  apparebunt  con- 
iuncti  cum  Romano  Pontifice  in  negotiis  Ecclesiae,  non  solum  medianti- 
bus Romanae  Curiae  Dicasteriis,  sed  etiam  immediate  et  intimius. 

2.  Schema  nostrum  tractare  etiam  deberet  de  Legatorum  Romani 
Pontificis  iuribus  ac  officiis,  eorumque  relationibus  cum  episcopis  loco- 
rum ubi  destinantur.  Hoc  magni  momenti  nobis  videtur  ut  melius  ac  cla- 
rius definiantur  eorum  iura  et  officia  et  sic  firmiores  stabiliantur  vinculo 
caritatis  relationes  inter  episcopos  singulos  et  ipsos  Legatos  Romani  Pon- 
tificis, in  aedificationem  tum  cleri  tum  populi. 

3.  Schema  nostrum,  in  agendo  de  episcoporum  coadiutoribus  et 
auxiliaribus,  magis  quam  in  aliis  eius  partibus,  inculcare  deberet  vincu- 
lum caritatis  et  unitatis  quod  inter  episcopos  coadiutores  et  auxiliares 
et  suos  episcopos  residentiales  vigere  oportet.  Sacrosancta  Synodus  enixe 
exhortare  debet  pastores  qui  regimen  alicuius  ecclesiae  particularis  quo- 
cumque modo  comparticipant,  ut  in  omnibus  vinculum  caritatis  et  pacis 
servent,  etiamsi  hoc  saepe  exigat  sacrificium  proprii  iudicii  in  rebus 
maioris  momenti,  ad  aedificationem  totius  gregis.  Pro  ipsis  enim  episco- 
pis potius  quam  pro  ceteris  christianis  valet  illud  S.  Pauli  ad  Colossen- 
ses: « Induite  vos  sicut  electi  Dei,  sancti  et  dilecti,  viscera  misericordiae, 
benignitatem,  humilitatem,  ...4  supportantes  invicem  ...  Super  omnia 
autem  haec  caritatem  habete  quod  est  vinculum  perfectionis,  et  pax  Chri- 
sti exsultet  in  cordibus  vestris,  in  qua  et  vocati  estis  in  uno  corpore  » ...5. 

4 et  ultimo.  Tandem,  desiderandum  est,  salvo  meliori  iudicio,  ut 
una  Sacra  Suprema  Romana  Congregatio  (vel  aliquid  simile)  instituatur 
ex  nonnullis  episcopis  etiam  diversarum  nationum  a conferentia  episco- 
pali nationali  designandis  et  a Romano  Pontifice  nominandis:  cui  com- 
petat immediate  Romano  Pontifici  assistere  in  aliquibus  negotiis  maximi 
momenti  pro  bono  Ecclesiae  universalis.  Haec  Sacra  Suprema  Romana 
Congregatio  inservire  posset  etiam  data  occasione  tamquam  Tribunal 

Appellationis  in  rebus  maximi  momenti,  v.  g.  in  recursu  contra  senten- 
tiam alicuius  Congregationis  Romanae  Curiae.  Dixi. 


In  textu  scripto  tradito : 1 deest.  2 (Io.  17,  23).  3 quatuor  sequentia 

proponimus.  4 modestiam,  patientiam.  5 (Coi.  3,  12-15). 


12 

Exc.mus  P.  D.  FRANCISCUS  SIMONS 
Episcopus  Indor  ensis 

Em. mi  Praesides , venerabiles  Patres, 

Ni  fallor,  sum  decimus  tertius  qui  loquor,  et  loquor  nomine  13  epi- 
scoporum! 

Schema  in  genere,  sicut  iam  dictum  est,  non  sufficienter  consentire 
videtur  cum  institutione  a Christo  facta,  de  collegio  apostolico.  Nec 
videtur  consentire  cum  realitatibus,  quae  habentur f 

Omnes  firmiter  credimus  Romanum  Pontificem,  successorem  Petri, 
pollere  summa  in  Ecclesiam  potestate.  Haec  potestas  autem,  suprema 
cum  sit,  non  est  absoluta,  i.  e.  non  sine  diversimodis  limitationibus. 
Juvabit  pauca  de  natura  limitationum  dicere  f 

Plures  limites  ex  ipsa  rerum  natura  profluunt:  a)  haec  potestas  enim 
imprimis  limitatur  legibus  divinis,  quae  etiam  a Summo  Pontifice  obser- 
vari debent,  b)  Limitatur  etiam  ex  fine  propter  quem  a Christo  instituta 
fuit.  Inde  Romanus  Pontifex  obligatione  tenetur  — de  qua  tamen  ipse 
iudicat 3 — res  sedulo  investigandi,  et  decernendi  ea  tantum  quae  ad 
mentem  Christi  vere  conferunt  ad  bonum  et  fines  Ecclesiae,  c)  Demum 
potestas  Summi  Pontificis  quam  maxime  limitatur  ex  ipsis  angustiis  in- 
genii, facultatum,  virium,  et  temporis  quibus  etiam  Romanus  Pontifex 
restringitur  ita  ut  pauciora 4 tantum  ita  cognoscere  potest  ut  de  iis  sa- 
pienter ...5  decernere  queat.  Haec  tertia  limitatio  eo  magis  urget  propter 
multitudinem  et  difficultatem  problematum,  quae  continuo  oriuntur,  et 
propter  ingentem  multitudinem  fidelium  qui  sumpti  sunt  ex  omni  tribu 
et  lingua  et  populo  et  natione  et  cultura  et  qui 6 non  omnes  iisdem  neces- 
situdinibus laborant,  d)  Insuper,  sicut  infallibilitas  Summi  Pontificis  ita 
eius  suprema  potestas  personae  Romani  Pontificis  inhaeret,  nec  cum 
aliis  communicari  potest.  Ex  his  omnibus  patet  Romano  Pontifici  mul- 
torum adiutorum  opus  esse  qui  cum  eo  et  sub  eo  Ecclesiam  ut  pastores 
regant. 

Haec  videntur  esse  rationes  maioris  momenti  propter  quas  Christus 

Dominus  Ecclesiam  suam  non  imprimis  super  unum  hominem  sed  super 
collegium  apostolicum  fundavit  quod  cum  incremento  et  dispersione 
fidelium  per  totum  orbem  simul  crescere  poterit  — cui  collegio  tamen, 
ut  fundamentum  unitatis,  Petrum  eiusque  successores  ut  caput  prae- 
fecit. 

Ex  dictis  elucet,  ex  rerum  natura  et  ex  ipsa  institutione  Christi,  Sum- 
mum Pontificem  nonnisi  cum  episcopis  regere  posse  et  etiam  7 debere 
Ecclesiam  Christi  ...8. 

Cetera  quae  scripsi,  secretariatui  tradam  seu  tradidi.  Unum  tantum 
addere  velim.  Adhaereo  iis  multis,  inter  quos  em. mi  DD.  Lienart,  Konig, 
Alfrink,  Bea / qui  opinantur  Curiam  Romanam,  praesertim  sicuti  nunc 
constituta  est,  non  esse  instrumentum  aptius  quod  leges  condat  et  summa 
in  Ecclesia  gaudeat  potestate  iudiciali,  sicut  de  facto  in  pluribus  nunc 
est.  Quamquam  relator  asseveraverit  Curiam  optime  cognoscere  con- 
ditiones Ecclesiae  in  universo  orbe,  hoc  vix  affirmari  posse  videtur.  Ab 
altera  parte  Curia  non  sufficienter  repraesentat  episcopatum  per  orbem 
dispersum  qui  vere  cognoscit  necessitudines  Ecclesiarum  et  observatio- 
nem legum  urgere  debet.  Saepius,  Dicasteria  non  sunt 10  tantum  instru- 
mentum Summi  Pontificis,  sed  regunt  suo  iudicio  et  sunt 11  ut  paries  inter 
Summum  Pontificem  et  episcopatum  constituta.  Quae  heri  iam  in  aula 
audivimus  et  quae  extra  aulam  confirmatum  habuimus f1  quae  facta  sunt 
in  praeparatione  huius  schematis  in  qua  contra  manifestam  voluntatem 
Concilii,  maioritas  membrorum  novae  commissionis  studio  et 13  consulto 
a praeparatione  exclusa  est,  est  magnum  scandalum  et  timendum  est  ne  14 
multis  Patribus  hoc  iam  15  symbolum  methodorum  curialium  apparere 
incipiat }b  Gratias.  Dixi. 


In  textu  scripto  tradito : 1 Schema  in  genere  minus  placet,  quia  non  bene 
consentire  videtur  cum  realitatibus  quae  habentur,  nec  cum  institutione  a Christo 
facta.  2 deest.  3 deest.  4 pauca.  5 diiudicare  et.  6 deest. 
7 deest.  8 Hoc  fit  imprimis  eo  quod  partes  minores  Ecclesiae  per  orbem  di- 
spersae committantur  episcopis  locorum  qui  potestate  ordinaria  oves  sibi  con- 
creditas pascunt.  Ipsi  cognoscunt  oves  suas  et  ab  iis  cognoscuntur.  Vere  pertinet 
ad  eos  de  ovibus.  Ergo  patet  episcopos  locorum  — - et  singulos  pro  suis  dioecesi- 
bus, et  plures  in  unum  collecti  pro  suis  regionibus  — esse  aptiores  qui  cogno- 
scant et  pascant  gregem  Christi...  Pascunt  tamen  sub  auctoritate  suprema  Summi 
Pontificis,  qui  ad  unitatem  et  efficaciam  fovendam,  tum  — vel  solus  vel  maxime 
cum  collegio  episcoporum  — leges  generales  condere,  tum  maiora  quaedam  ad 
se  trahere,  tum  etiam,  si  ipse  id  utile  iudicaverit,  intervenire  potest. 

Ex  rationibus  enarratis  patet  tamen  etiam  ipsos  episcopos  esse  cooperatores 
aptiores  et  necessarios  qui  ipsum  Summum  Pontificem  immediate  adiuvent,  ut 
recte  perficere  possit  munus  suum  curandi  de  universa  Ecclesia...  Inde  modus 
aliquis  reperiendus  est  opportuni  et  personalis  commercii  inter  Summum  Ponti- 

ficem  et  episcopos  quo  Romanus  Pontifex  problemata  urgentiora  et  necessitudines 
graviores  Ecclesiae  universae  bene  cognoscere  et  cum  episcopis  de  iis  providere 
possit.  His  diebus,  propter  media  moderna  communicationum  et  iter  faciendi, 
hoc  gener atim  iam  faciliter  fieri  poterit. 

Curia  Romana,  quae  nunc  habetur,  quae  constat  ex  viris,  eminentissimis  qui- 
dem, qui  permanenter  vel  semi-permanenter  ei  accrediti  sunt,  qui  oriuntur  ex 
regione  et  cultura  circumscripta,  cum  experientia  limitata,  qui  non  bene  cognoscere 
possunt  conditiones  valde  diversas  in  toto  orbe,  nec  habent  responsabilitatem 
personalem  de  fidelibus  dispersis  per  omnes  nationes  et  culturas,  quamquam  in 
multis  bonum  laborem  fecit  temporibus  peractis,  iam  non  videtur  esse  instru- 
mentum aptius  quo  Summus  Pontifex  uti  possit  ad  bonum  totius  Ecclesiae.  Non 
est  hic  quaestio  de  bona  voluntate,  sed  de  modis  aptioribus  regendi  Ecclesiam 
qui  nunc  haberi  possunt  et  Ecclesiae  magis  congruunt...  Nam  modus  gubernii 
talis  esse  debet  qui  congruit  tum  characteri  pastorali  Ecclesiae  et  muneris  Summi 
Pontificis,  tum  institutioni  collegii  apostolici  a Christo  factae,  tum  necessitatibus 
ingentis  et  diversae  multitudinis  fidelium  ac  evangelizationis  mundi  universi  per- 
ficiendae, tum  — nam  et  de  hoc  curari  debet  — menti  fidelium  qui  in  diem 
gaudent  maiore  educatione,  cultura,  intellectuali  maturitate  et  independentia. 
Ecclesia,  cuius  est  omnes  homines  in  unum  congregare  in  Christo,  gaudere  debet 
gubernio  aliquo  pastorali  vere  catholico,  quod,  inquantum  fieri  potest,  semper 
magis  satisfacere  queat  desideria  legitima  omnium  populorum,  linguarum,  cultu- 
rarum et  conditionum.  9 deest.  10  Curia  non  est.  11  est.  12  deest. 
13  deest.  14  deest.  15  sicut.  16  apparet  et  est  maximum  scandalum. 

[ Subscripserunt  etiam\  Jorge  Kemerer,  ep.  Posadensis  (Argentina);  E.  D’Sou- 
za,  arch.  Bhopal;  Stanislaus  Tigga,  Raigh-Ambikapur;  C.  Dubbelman,  bish.  of 
Jabalpur;  O.  Sevrin,  S.I.,  ep.  tit.  Mossina;  J.  Malenfant,  Benares;  Th.  v.  d.  Til- 
laert;  Aug.  Olbert,  ep.  Zimtaovensis;  G.  Bernarding,  ep.  tit.  Belabitene. 


13 

Exc.mus  P.  D.  IOSEPH  RUOTOLO 
Episcopus  Uxentinus-S.  Mariae  Leucadensis 

Schema  de  episcopis  ac  de  dioecesium  regimine  plerumque  1 placet; 
tamen  apparet  frigidum  et  aridum;  ad  ipsum  reddendum  magis  ...2  ac- 
ceptum, haec,  exc.mi  Patres ,3  humiliter  propono. 

1.  In  introductione  aliquid  exponatur  de  episcopi  perfectione * de 
qua  pauca  dicta  sunt  in  ipso  schemate  de  sanctitate. 

Episcopus  iuridice  est  perfectior  sacerdotibus  et  laicis,  sed  perfecti- 
bilis  semper  remanet  sicut  ceteri  homines  bona  voluntate,  adiuvante 
gratia  divina,  ita  ut  perfector  animarum  magis  magisque  evadat. 

Scimus  quod  fundamentum  perfectionis  christianae  est  humilitas, 
quam  ipse  Iesus  laudibus  extulit  et  dixit  de  seipso:  « Discite  a me,  quia 
mitis  sum  et  humilis  corde  » ...5. 


502 


ACTA  CONC.  VATICANI  II  - PERIODUS  II 


Dictum  est  ab  aliquo  scriptore:  « Crucifixio  et  gubernatio  nomine, 
non  re  differunt  ».  Et  verum  est  practice,  sed  etiam  theoretice,  quia  epi- 
scopus est  hostia  una  cum  Christo  Iesu  ad  salvandas  animas.  Ritus  con- 
secrationis episcopalis  imaginibus  propriis  novum  praelatum  repraesen- 
tat sicut  victimam,  quae  ducitur  ad  necem.  Martyrium  sanguinis  aliquan- 
do est  pretium  zelus  eius,  sed  martyrium  cordis  est  alimentum  fere  quo- 
tidianum ministerii.  Tamen  episcopus  obstacula  vincit  fiducia  in  Deum, 
ut  aiebat  apostolus  Paulus:  « Omnia  possum  in  eo,  qui  me  confortat  ». 

Fortitudo  spiritualis  acquiritur  oratione  ad  Deum,  ad  Christum  eucha- 
risticum,  ad  B.  Virginem.  S.  Bernardus  ad  Eugenium  III  papam  scribe- 
bat de  praelatis:  « Orandi  studium  gerant  et  usum  habeant  ac  de  omni 
re  orationi  plus  fidant  quam  suae  industriae  et  labori  »...6. 

2.  Praeterea  episcopus  praestare  debet  amore  erga  Summum  Pon- 
tificem, visibile  fundamentum  Ecclesiae  et  Christi  vicarium,  quem  S.  Ca- 
tarina  Senensis  vocabat  « il  dolce  Cristo  in  terra  ». 

Unio  cum  Papa  in  fide  et  unio  in  caritate  fovent  munus  docendi, 
munus  sanctificandi  et  gubernandi,  quae  faciliora  reddunt  documenta 
pontificia,  ut  sunt  Litterae  Encyclicae,  Litterae  Apostolicae,  Decreta,  Con- 
stitutiones, etc. 

3.  Demum  caritas  Christi  urget  nos  erga  totam  hierarchiam  Ec- 
clesiae: 

a)  Urget  nos  caritas  erga  episcopos  universos,  ita  ut  vera  amicitia 
instauretur  ad  apostolatum  faciliorem  et  utiliorem  reddendum,  ut  S.  Pau- 
lus a Timotheo  requirebat  his  verbis:  « Collabora  mecum  in  Evangelio 
secundum  virtutem  Dei,  qui  nos  liberavit  et  vocavit  vocatione  sua 
sancta  » ...7. 

b)  Urget  caritas  erga  episcopos  guberniis  atheis  subiectos:  amor 
et  oratio  pro  ipsis  levamen  affert  uti  evenit  inter  primos  christianos, 
quando  apostoli  a Synedrio  vexabantur.  Scriptum  est  enim  in  Actibus 
Apostolorum:  « Multitudo  credentium  erat  cor  unum  et  anima  una  » ...8. 

c)  Urget  caritas  erga  fratres  separatos,  ut  in  communione  oratio- 
nis hora  festinetur,  quam  Iesus  ardenter  a Patre  petiit,  quando  ait: 
« Pater  sancte,  serva  eos  in  nomine  tuo,  quos  dedisti  mihi  ut  sint  unum 
sicut  et  nos  » ...9. 

4.  Quoad  cap.  I huius  schematis  mihi  videntur  aliqua  adiungenda 
quae  ita  synthetice  expono: 

Congregationes  Romanae  immediatum  auxilium  praestant  Romano 
Pontifici  in  dioecesium  regimine  totius  Ecclesiae.  Ipsae  nostrum  animum 
et  curam  aliquo  modo  laxant  in  negotiis  maioris  momenti.  Sicut  Sum- 
mus Pontifex  vocatur  et  est  Servus  servorum  Dei,  omnes  episcopi  et  om- 
nes officiales  Congregationum  sunt  in  servitium  populi  Dei. 

Unde:  a)  mutua  concordia  et  reverentia  fovendae;  b)  nimia  sollici- 
tudo praestetur  ex  utraque  parte  ut  negotia  agantur  sine  mora  praesertim 
si  bonum  familiare  vel  sociale  ipsa  attingunt 10  ut  e.  g.  petitio  et  conces- 
sio dispensationum  ab  impedimentis  matrimonialibus;  c)  mutuum  adiu- 
torium  in  exsecutione  operum  ad  bonum  animarum  obtinendum. 

5.  Quoad  facultatum  amplificationem  meam  opinionem  synthetice 
expono,  sed  eam  tradam  scriptam  secretario .u 

Conclusio.  Ut  relationes  inter  episcopos  et  Curiam  Romanam  semper 
fraternae  sint,  oportet  spiritum  catholicitatis  habere  mutuo  concursu 
membrorum  Corporis  Christi  mystici,  sicut  ait  apostolus  in  epistola  ad 
Ephesios  ...12:  « Veritatem  autem  facientes  in  caritate,  crescamus  in  illo 
per  omnia,  qui  est  caput  Christus  ». 

Dum  errores  hodierni  hominem  in  effrenata  sui  ipsius  cupiditate 
relinquunt,  ad  angorem  impellunt  et  quandoque  ad  desperationem,  fides 
nostra,  coniuncta  spei  et  caritati,  totam  Ecclesiam  copulat  et  roborat 
et  solatur.  Dixi. 


In  textu  scripto  tradito-.  1 deest.  2 comprehensibile  et.  3 deest. 

4 sanctitate.  5 (Mt.  11,  24).  6 (De  Cons.,  IV,  4).  7 (2  Tim.  1,  3). 

8 ( Act . 4,  32).  9 (Io.  17,  11).  10  attingant.  11  In  paroeciarum  pro- 

visione saepe  multum  tempus  requiritur  et  aliquando  cum  aerumnis  sacerdotum 
et  populi  damno  ob  concursum  specialem , a iure  canonico  praescriptum  ad  normam 
can.  459  § 4.  Scriptam  trado  meam  opinionem,  quae  in  hoc  consistit:  a)  introdu- 
catur in  totam  Ecclesiam  concursus  generalis  uti  evenit  in  Germania,  Austria  et 
aliis  regionibus;  b)  ipse  episcopus  habeat  facultatem  dispensandi  a quolibet  con- 
cursu, si  doctrina  et  aliae  qualitates  requisitae  in  sacerdote  beneficium  petente 
aliunde  clare  pateant.  12  (4,  15). 


14 

Exc.mus  P.  D.  IOSEPH  HOWARD  HODGES 
Episcopus  Vhelingensis 

Em. me  Praeses , venerabiles  Patres, 

Loquar  in  nomine  aliquorum  1 episcoporum  Statuum  Foederatorum 
Americae  Septemtrionalis. 

Schema  de  episcopis  ac  de  dioecesium  regimine  nobis  videtur  multam 
habere  materiam  quae  possit  esse  fundamentum  ulterioris  discussionis. 
Gratias  agimus  pro  laboribus  commissionis .2  Attamen,  ordinatio  huius 
schematis  non  videtur  nexum  ostendere  cum  doctrina  de  episcopatu  qua- 
tenus apparebit  eadem  doctrina  in  schemate  de  Ecclesia.  Haec  lacuna 

non  est  culpa  commissionis  quae  schema  praeparavit  sed  nunc  suppleri 
debet. 

1.  ...3  In  hac  aula,  Patres  conciliares  bene  manifestarunt  mentem 
suam  de  propositione:  «...  Corpus  hoc  seu  collegium  episcoporum / una 
cum  capite  suo,  Romano  Pontifice,  et  numquam  sine  hoc  capite  ...5  plena 
et  suprema  potestate  in  universam  Ecclesiam  pollere  ».  Logice  mihi  vi- 
detur ut  hoc  schema,  quod  de  pastorali  ministerio  et  (iurisdictionis) 
potestate  episcoporum  tractat,  debeat  habere  uti  cap.  I:  «De  relationi- 
bus inter  episcopos  et  Summum  Pontificem , caput  corporis  episcopo- 
rum ».  In  hoc  capitulo  tractaretur  de  exercitio  duplicis  formae  supremae 
potestatis  in  Ecclesia  ...6. 

In  hoc  capite  etiam  explicari  posset  quid  significant  haec  verba: 
« plures  facultates  Romano  Pontifici  (quod  aliud  est  quam  verbum  “ Apo- 
stolicae  Sedi  ”)  reservatas  » de  quibus  loquitur  in  prooemio  ...7. 

In  hoc  capite  posset  declarari  quomodo  ultimatim  suprema  potestas 
remaneat  in  Christo,  Filio  Dei,  qui  plenam  et  supremam  potestatem  ad 
Ecclesiam  regendam  Petro  et  apostolis  dedit  eorumque  successoribus, 
Summo  Pontifici  et  episcopis. 

2.  Quando  relationes  inter  duplicem  formam  potestatis  supremae 
statutae  fuerint,  tunc,  in  cap.  II,  tractari  potest  « de  Ss.  Romanae  Curiae 
Congregationibus  ».  Divisio  in  capite  ita  haberi  possit: 

1.  De  relatione  earundem  ad  Summum  Pontificem. 

2.  De  relatione  earundem  ad  corpus  episcoporum. 

3.  De  relatione  earundem  ad  episcopos  per  mundum  dispersos. 

In  hoc  capite,  bene  et  perspicue  statui  debet  natura  et  principium 

Congregationum  auctoritatis  nempe,  quod  a Summo  Pontifice  dependent, 
ad  eius  beneplacitum  creantur  et  durant,  quod  non  existunt  pro  seipsis, 
nec  in  seipsis  suprema  potestas  divina  institutione  ullatenus  manet, 
quod  hae  congregationes  existunt  ad  Summum  Pontificem  et  epi- 
scopos adiuvandos  in  Ecclesiae  regimine.  Debet  etiam  explicari  quid 
velint  dicere  termini  « Sancta  Sedes  » vel  « Apostolica  Sedes  ».  Pos- 
sunt explicari  verba  in  pag.  7,  lin.  4 « nomine  et  auctoritate  illius  mu- 
nus suum  explent  ». 

Proponitur  igitur  ut  cap.  I sit  « de  relationibus  inter  episcopos  et 
Romanum  Pontificem,  caput  corporis  episcoporum  »,  et  cap.  II  sit  « de 
relationibus  inter  Ss.  Romanae  Curiae  Congregationes  et  Summum  Pon- 
tificem, corpus  episcoporum  et  singulos  episcopos  ».  Alia  capita  retineri 
possunt  et  decursu  discussionum  emendari. 

Schema  deficiens  et  claudens,  opinione  mea  et  multorum  aliorum 
episcoporum  ex  Statibus  Foederatis,  debet  retineri  et  poni  in  discus- 
sione .8  Gratias.  Dixi. 

In  textu  scripto  tradito-.  1 plurium.  2 deest.  3 Die  30  oct.  h.  a. 
4 ipsum  (scii,  corpus  seu  collegium  episcoporum).  5 (cuius  salvum  et  inte- 
grum manet  ius  primatiale  in  omnes  pastores  et  fideles).  6 secundum  c inter 
propositiones  die  30  octobris  approbatas  in  qua  dicitur  « modus  practicus  et  con- 
cretus quo  duplex  forma  supremae  potestatis  in  Ecclesia  exercetur,  ad  ulteriorem 
determinationem  theologicam  et  iuridicam  pertinet...  ».  7 in  pag.  6,  lin.  5. 

8 deest. 

Moderator.  Velint  audire  Patres!  Moderatores  rogant  utrum  placeat 
Patribus  finem  imponere  discussioni  de  schemate  in  genere.  Qui  finem 
volunt,  surgant! 

[Breve  intervallum]. 

Gratias!  Fiet  nunc  statim  suffragatio  in  schedulis  utrum  schema  in 
genere  placeat  ut  basis  pro  ulteriori  disceptatione  quoad  singula  capita. 
Responsio  erit:  placet  vel  non  placet. 

Interim  prosequatur  dissertatio  de  schemate  in  genere. 


15 

Exc.mus  P.  D.  RAPHAEL  GONZALEZ  MORALEJO 
Episcopus  tit.  Dardanius , aux.  Valentinus 

V enerabiles  Patres  conciliares, 

Quatuor  sunt,  mea  humili  sententia,  praecipui  defectus  nostri  sche- 
matis. 

1.  Schema  nimis  empiricum  et  pragmaticum  apparet,  ita  ut,  omni 
fundamento  doctrinali  praetermisso,  normas  tantummodo  practicas  ac- 
cumulet, non  perspicuo  ordine  seu  connexione  inter  se  coniunctas. 

2.  Schema  est  parum  pastorale:  eius  normae,  nimium  administrati- 
vae vel  iuridicae,  non  satis  videntur  originem  sumere  ex  indole  eminen- 
ter pastorali  ministerii  episcoporum. 

3.  Schema  deficit  a spiritu  oecumenico:  nihil  enim  dicens  de  notis- 
sima structura  patriarchali  in  Ecclesia  orientali  vigenti,  videtur  ad  solam 
Ecclesiam  la tinam  sese  referre,  potius  quam  ad  universalem  Ecclesiam 
sicut  in  Concilio  Oecumenico  oportet. 

4.  Schema  proinde  remanet  incompletum,  et  quidem  ex  tribus  capi- 
tibus supra  recensitis. 

Iam  vero,  ne  verba  proferam  mere  critica  seu  negativa,  votum  meum 
ostendere  intendit  illos  aspectus  in  quibus  schema  positive  melius  reddi 
possit. 


506 


ACTA  CONC.  VATICANI  II  - PERIODUS  II 


Definitio  dogmatica  de  Primatu  Romani  Pontificis  et  ea  quae  iam 
sufficienter  a Concilio  enucleata  sunt  circa  dignitatem  episcoporum  et 
eorum  collegialitatem  sub  Primatu  Successoris  Petri,  solidum  praebent 
fundamentum  doctrinale  quod  informare  debet  totum  schema,  eique  uni- 
tatem conferre. 

Papa  enim,  Vicarius  Iesu  Christi  in  terris,  sua  condicione  episcopi 
romani,  certo  habet  iurisdictionem  ordinariam  in  propria  dioecesi;  sed 
cum  idem  sit  caput  collegii  episcoporum  et  eius  principium  unitatis, 
habet  quoque,  ut  talis,  ius  primatiale  in  omnes  pastores  et  fideles. 

Episcopi  autem,  ex  eo  quod  legitime  consecrati  sunt  et  communio- 
nem habent  cum  reliquis  episcopis  et  cum  Sede  Apostolica,  assumpti 
sunt  in  partem  Romani  Pontificis  sollicitudinis  in  apostolico  Ecclesiae 
universalis  munere  perfungendo  ...h  Illi  vero  qui  designantur  episcopi 
residentiales,  Ecclesiis  particularibus  praeficiuntur  tamquam  veri  ac  pro- 
prii pastores,  atque  ordinaria  iurisdictione  praediti  sunt,  et  quidem  iure 
divino,  unusquisque  super  uniuscuiusque  ecclesiam. 

Ex  iis  clarissimis  principiis  ...2  effluunt  transcendentales  consequen- 
tiae ordinis  iuridici  et  pastoralis.  Nostrum  vero  schema  evolvit  tantum- 
modo aliquas.  Sed  neque  eas  deducit  ex  principiis  doctrinalibus,  ut  cla- 
rius appareat 3 quid  in  ipsis  contineatur  et  qualis  eorum  integra  vis  sit, 
neque  evolvit  alias,  quae  sunt  maximi  momenti.  Liceat  mihi  praecipuas 
enumerare:  ... 

Moderator.  Velis  exspectare  per  momentum! 

Secretarius  Generalis : Audiant  Patres!  Cum  em.mus  moderator  ius- 
serit  fieri  suffragationem,  velint  omnes  Patres,  ubivis  degunt,  ad  sua 
loca  redire! 

Post  quinque  momenta,  quaestio  posita  a moderatore  iterum  repe- 
tetur et  postea  fiet  suffragatio.  Ergo  Patres  se  abstineant  pro  nunc  a suf- 
fragatione facienda.  Post  quinque  minuta,  repetam  quaestionem  posi- 
tam. Gratias. 

Moderator-.  Velis  pergere. 

Orator-.  Gratias.  Liceat  mihi  praecipuas  materias  enumerare,  quae 
non  inveniuntur  in  hoc  schemate,  ex  principiis  doctrinalibus  deductae 4: 

1.  Si  Papa,  quatenus  est  Pastor  Supremus  Ecclesiae  Universalis, 
caput  quoque  est  collegii  episcoporum  et  ius  primatiale  habet  in  omnes 
pastores  et  fideles,  evidens  est  pertinere  ad  eum,  iure  quidem  et  persona- 
liter, designationem  episcoporum.  Schema  igitur  agere  debet  de  desi- 
gnatione episcoporum,  tum  residentialium  tum  titularium,  atque  specifice 
statuere  media  quibus  Romanus  Pontifex  noscere  possit  aptos  candidatos 

ad  episcopatum:  similiter,  innuat  oportet  normas  'generales  quibus  ius 
illud  Summi  Pontificis  in  tuto  ponatur,  salvis  tamen  sed  non  obstanti- 
bus legitimis  traditionibus  tam  Ecclesiarum  orientalium  quam  Ecclesiae 
latinae,  nec  non  circumstantiis  cuiusque  nationis. 

2.  Si  Papa  est,  non  solum  Romanus  episcopus  sed  etiam  Pastor  Su- 
premus Ecclesiae  universalis,  evidenter  videtur  electionem  eius  perti- 
nere, praeterquam  ad  collegium  cardinalium  quod  aliquomodo  Ecclesiam 
Romanam  repraesentat,  ad  totum  corpus  episcoporum  authentice  re- 
praesentatum. Videtur  igitur  principium  hoc  recipiendum  esse  in  no- 
strum schema,  sive  collegium  cardinalium  ita  apparando  ut  vere  reprae- 
sentet universum  episcopatum,  sive  aliter  providendo  ad  opportunam 
repraesentationem  collegii  episcopalis. 

De  tertio  puncto,  i.  e.  de  facultatibus  episcoporum  vi  eorum  conse- 
crationis radicaliter  acceptis,  non  adhuc  loquar  quia  iam  satis  dictum 
est  a multis .5 

4.  Si  bonum  Ecclesiae  exigit  ut,  ad  debitam  curam  pastoralem  ali- 
quarum dioeceseon  aut  propter  alias  specificas  necessitates,  vel  dioece- 
sanas  vel  supradioecesanas,  ordinis  tamen  pastoralis,  designentur  epi- 
scopi mere  titulares,  evidens  est  illas  normas,  quae  ad  hos  episcopos 
spectant,  oblivisci  non  posse  eos,  vi  legitimae  consecrationis,  partem 
habere  in  corpore  seu  collegio  episcoporum,  sub  Capite  Supremo,  Romano 
Pontifice.  Instituta  igitur  coadiutoris  et  auxiliaris,  ita  iure  communi  defi- 
nienda ac  congruentibus  facultatibus  instruenda  sunt  ut,  salva  dioecesani 
regiminis  unitate,  eorum  activitas  efficacior  reddatur  et  dignitas  charac- 
teri episcopali  inhaerens  in  tuto  ponatur  ...6,  habita  quoque  ratione  eos 
cum  proprio  episcopo  constituere  velut  unam  eamdemque  personam,  et 
esse  proinde  supra  quemcumque  alium  sacerdotem,  non  excluso  ipso 
Vicario  Generali  nec  Capitulo  Cathedrali.  Pari  modo  tutanda  erit  aequa 
participatio  episcoporum  titularium  in  coetibus  seu  conferendis  episco- 
porum, eo  vel  magis  quod  ratione  sui  specifici  ministerii  aut  quia  saepe 
saepius  partem  habent  in  certis  commissionibus  episcopalibus,  tractare 
ordinarie  debent  negotia  quae  maxime  afficiunt  aspectus  quosdam  summi 
momenti  in  vita  religiosa  totius  nationis  vel  regionis  ad  quam  pertinent. 

5.  Si  corpus  vel  collegium  episcoporum  plena  et  suprema  potestate 
pollet  in  universam  Ecclesiam  una  cum  Capite  suo  et  numquam  sine 
hoc  Capite,  salvo  semper  et  integro  remanente  iure  primatiali  Romani 
Pontificis  in  omnes  pastores  et  fideles,  evidens  est  posse  idem  collegium 
et  quidem  iure  divino,  partem  habere  in  redigendis  normis  canonicis 
vel  disciplinaribus,  quae  bonum  totius  Ecclesiae  respiciunt  ...7.  Igitur, 
cum  in  nostro  schemate  agitur  de  Curia  Romana  et  de  collaboratione 
quae  expectanda  est  a collegio  episcopali,  perspicue  enuntiandum  est  fun- 

damentum  doctrinale  earum  dispositionum  quae  ad  rem  proferantur,  ita 
ut  clare  appareat  utrum  participatio  episcoporum  sit  iure  divino  fun- 
data, aut  e contrario,  consistat  in  iure  more  ecclesiastico.  Simili  modo, 
quando  sermo  fit  in  nostro  schemate  de  conferentiis  episcoporum,  ne- 
cesse  est  ut  institutum  patriarchatus  apte  consideretur;  sed  plane  appa- 
rere debet  quonam  iure  episcopi,  sive  orientalium  Ecclesiarum  sive  Ec- 
clesiae latinae,  ad  patriarchales  Synodos  vel  ad  conferendas  legitime  con- 
vocentur. 

6.  Denique,  si  quotquot  ad  corpus  seu  collegium  episcoporum  per- 
tinent, assumpti  sunt  in  partem  Romani  Pontificis  sollicitudinis  in  apo- 
stolico  Ecclesiae  universalis  munere  perfungendo,  evidens  est,  cum  distri- 
butio sacerdotum  et  religiosorum  in  Ecclesia  universa  non  respondeat 
gravissimis  necessitatibus  quas  secum  fert  cura  pastoralis  animarum  in 
multis  mundi  regionibus,  ferendas  esse  normas  iuridicas  efficaces  ut, 
salvis  semper  salvandis  in  ordine  instituti  incardinationis  vel  convenien- 
tis adaequationis  sacerdotum  ad  culturam,  linguam  et  traditiones  cuius- 
que nationis,  possibilis  fiat  distributio  magis  adaequata  illis  necessi- 
tatibus. 

Humanissime  ergo  peto  ut  schema  de  episcopis  ita  reformetur  ut 
normae  iuridicae  in  ipso  contentae  quam  accuratissime  defluant  ex  prin- 
cipiis doctrinalibus,  arctius  aptentur  fini  pastorali  officii  episcoporum, 
compleantur  iis  additis  quae  supra  innuimus,  et  tandem  totum  schema 
ad  unitatem  reducatur.  Dixi. 


In  textu  scripto  tradito-.  1 (In  prooemio,  ad  cap.  I,  pag.  6,  linn.  10-11  no- 
stri schematis).  2 recte.  3 appareret.  4 deest.  5 3.  Si  episcopus 
residentialis  legitime  consecratus  et  electus  pastor  est  propriae  dioecesis  iure  eccle- 
siastico, evidens  quoque  est  iure  divino  possidere  ipsum  omnes  facultates  neces- 
sarias ad  exercitium  sui  ministerii,  firma  semper  in  omnibus  Romani  Pontificis 
potestate  sibi  reservandi  causas  quas  ipse,  sive  ad  Ecclesiae  unitatem  conservan- 
dam sive  ad  eius  universale  bonum  melius  promovendum,  pro  locorum  tempo- 
rumve  adiunctis,  ad  se  avocare  iudicaverit.  Quod  principium  recipiendum  est 
modo  satis  perspicuo  in  nostrum  schema,  ubi  agitur  de  facultatibus  episcoporum 
et  de  eorum  relationibus  cum  Dicasteriis  Sedis  Apostolicae.  6 (ex  cap.  II, 
n.  6,  pag.  9,  linn.  14-18).  7 idque  in  nostris  temporibus  valde  conveniens  est. 

Secretarius  generalis'.  Audiant  Patres!  Em.mus  moderator  hoc  quae- 
situm proposuit  et  proponit:  Utrum  schema  de  episcopis  et  de  dioece- 
sium regimine  placeat  ut  basis  pro  ulteriori  disceptatione  quoad  sin- 
gula capita. 

Patres,  qui  volunt  ut  ulterior  disceptatio  quoad  singula  capita  fiat, 
suffragium  ferant  placet\  alii,  vero,  non  placet. 

Repeto.  Imprimis  quaesitum:  Utrum  schema  de  episcopis  et  de  dioe- 
cesium regimine  placeat  ut  basis  pro  ulteriori  disceptatione  quoad  sin- 
gula capita. 

Qui  vult  ut  disceptatio  quoad  singula  capita  fiat,  respondeat  placet', 
alii,  vero,  non  placet. 

Ad  fugandas  autem  aliquas  sollicitudines,  exortas  ex  suffragatione 
facta  per  sessionem  et  erectionem  — nam  multi  Patres  erant  extra 
suum  locum  — , em.mus  moderator  certiores  facit  Patres  quod  discep- 
tatio circa  principia  generalia  schematis  iam  per  se  finita  quasi  est,  quia 
iam  locuti  sunt  Patres  qui  verbum  facere  petierunt.  Igitur,  nulla  praeoc- 
cupatio et  nulla  sollicitudo. 

Fiat  nunc  suffragatio  in  schedulis  distributis  circa  quaesitum  quod 
bis  legi  et  explicavi.  Gratias. 


16 

Rev.mus  P.  D.  ANICETUS  FERNANDEZ 
Magister  generalis  O.P. 

Venerabiles  Patres , 

Pauca  velim  dicere  de  aliquo  puncto  magni  momenti  de  quo  nihil 
dicitur  in  schemate , nempe  de  unione  inter,  sic  dictos,  duos  cleros,  sae- 
cularem seu  dioecesanum  et  religiosum,  quibus  in  procuranda  animarum 
cura,  episcopus  praeest.  De  hac  unione,  collaboratione , aliquid  dicitur 
in  schemate  de  cura  animarum,  sed  melius  esset  in  hoc  schemate  ponenda 
vel  saltem  innuenda  propter  eius  momentum;  et  in  hoc  velim  insi- 
stere.1 

Norunt  Patres  2 quod  unio  virium  apostolicarum  in  Ecclesia  vel  ma- 
xime hodie  necessaria  est,  immo  et  numquam  sicuti  in  diebus  nostris 3 
urgentior.  Attamen  valde  facilis  et  uberrima  esse  potest .4 

...5  Immorari  igitur  hic  ad  huiusmodi  fructus  uberrimos  explanandos 
haud  opus  est,  dummodo  haec  mutua 6 collaboratio  in  spiritu  sinceritatis 
et  caritatis  progrediatur. 

Tantum  pauca  addam  de  medio  efficaciori 7 ad  hanc  sanctam  necnon 
in  visceribus  Christi  desideratissimam  unionem  obtinendam,  vel  saltem 
fovendam .8 

Nullum,  de  facto,  datur  medium  ita  efficax  ad  unionem  inter  homi- 
nes ...9  stabiliendam  sicut  amor™  Iam  vero:  amor  praerequirit  cognitio- 
nem; cognitio  autem  supponit  experientiam,  communicationes  videlicet, 
colloquia,  contactus,  conventus. 

Quapropter  esset 11  utilissimum,  ad  praedictam  unionem  assequen- 

dam,n  fovere,  creare,  promovere  quasdam  nationales  provincialium  et 
episcoporum  — vel  sacerdotum  ab  episcopis  delegatorum  — commis- 
siones. Hae  enim  13  commissiones: 

a)  Possunt  modum  aptiorem  quaerere  ut  in  praxim  facilius  per- 
fectiusque  reducantur  normae  aut  mandata,  necnon  problematum  solu- 
tiones, a conferentiis  episcoporum  nationalibus  14  proposita,  vel  ab  epi- 
scopo residentiali .15 

b)  Possunt  insuper  et  ipsas  16  quaestiones  pertractare  et  solutiones 
inventas  conferentiis  episcoporum  vel  episcopo,11  qua  par  est  reverentia, 
suggerere. 

c)  Possunt  denique  18  promovere  ac  praeparare  conventus  vel  con- 
ferendas ut  religiosi  et  sacerdotes  dioecesani  habeant  colloquia  — « sym- 
posia » — ut  sese  ad  invicem  melius  intimiusque  mutua  problemata  et 
problemata  animarum  cognoscant;  atque  Christi  amore  tracti,  ut  ea  sol- 
vere curent. 

Exemplar  optimum  valde  laudandum  et  imitandum , est  commissio 
quae  iam  habetur  in  Gallia  inter  episcopos  et  superiores  provinciales ,19 

Similiter,  huiusmodi  commissiones  institui  valent  in  unaquaque  dioe- 
cesi vel  curia  dioecesana.  Praesertim  hae  commissiones  mixtae  sacerdo- 
tum saecularium  et  sacerdotum  religiosorum  vitae  activae  aut  mixtae  in- 
stituendae erunt  ad  opera  communia  apostolatus  complenda.  Evidens 
enim  est  quod  semper  procedere  opus  est 20  sub  auctoritate,  directione 
necnon  approbatione  episcopi  residentialis  ...21. 

Praecipuae  utilitates,  ut  de  ceteris  taceam,  ex  pacifico  et  actuoso 
commissionum  labore  promanantes 22  enumerantur,  ex  una  parte...23 
munus  pastorale  episcopi  sic  expeditius  ac  fructuosius  evadere  potest u 
Et,  ex  alia,  ...25  maior  obtinetur  collaboratio  religiosorum,  quin  ipsorum 
vita  religiosa  ullum  detrimentum  patiatur. 

Si  exemplum  innuere  licet  de  horum  conventuum  utilitate  multi- 
plici,26  illum  famosum  congressum  Matriti  actum,  sub  praesidentia  ac 
moderamine  em. mi  card.  Valeri,  afferam,  in  quo,  magno  cum  gaudio  et 
praesertim  magno  cum  fructu,21  sacerdotes  dioecesani  una  cum  sacerdo- 
tibus religiosis  strenue  adlaboraverunt  in  pace  et  unitate,  sed  etiam  28 
in  amore  Dei  et  animarum.  Dixi. 


In  textu  scripto  tradito-.  1 Inter  quaestiones  quae  ex  natura  sua  vel  maxime 
pastorales  — ideoque  et  indoli  peculiari  huius  Concilii  Vaticani  II  respondentes  — 
enumerari  possunt,  haec,  procul  dubio,  recensenda  est.  Agitur  enim  « de  regimine 
dioecesium  »,  cuius  « pastoralitas  » in  omnium  promptu  apparet.  Triplex  vero 
ratio  hoc  suadet:  a)  tangitur  hic  res  practico-practica,  in  qua  haud  de  principiis 
dogmaticis,  sed  de  agibilibus  et  factibilibus  materia  a Patribus  Concilii  pertrac- 

tanda  proponitur;  b)  uberrimi  fructus  pro  vita  populi  christiani  ex  dispositionibus 
Patrum  in  hac  etenim  materia  exspectantur;  c)  nonnullae  « structurae  » iuris  eccle- 
siastici in  hac  parte  indigent  reformatione;  ut  melius  hodiernis  mundi  condicio- 
nibus necessitatibusque  aptentur,  opus  est  eas  radicitus  recognoscere,  verum  etiam 
et  mutare,  innovare,  re-facere. 

His  enim  variis  rationibus  laudandum  est  schema  decreti  « De  episcopis  ac 
de  dioecesium  regimine  » propositum. 

Relate  vero  ad  tanti  momenti  materiam,  iuvat  mihi  aliquas  observationes  Pa- 
trum considerationi  subiicere. 

Prima-.  Forsitan  melius  esset  integrare  in  uno  corpore  organico  — in  uno 
eodemque  schemate  — quae  disiunctim  habentur  in  illo  « de  cura  animarum  », 
in  alio  « de  sacris  alumnis  efformandis  »,  et  quae  hic,  in  praesenti  schemate,  ha- 
bentur. Sic,  ex  una  parte,  character  nimis  iuridicus  huius  schematis  vitaretur,  et, 
ex  alia,  indoles  pastoralis  Concilii  uberius  ac  utilius  innotesceret.  Patet  enim  quod 
diversae  tractationes  ad  unum  eundemque  finem  spectant,  ad  maiorem  nempe 
animarum  salutem  et  maius  servitium  procuranda.  Entia  non  sunt  inutiliter  multi- 
plicanda; nec  tempus,  cum  Concilium  non  paucum  iam  expenderit,  inutiliter  teren- 
dum. Ratio  nihilominus  praecipua  ex  unitate  materiae  ac  ex  unitate  finis  sumitur. 

Secunda:  Quoquo  modo  hoc  fiat,  in  schemate  non  deesse  deberet  caput  initiale 
ubi  muneris  pastoralis  natura  delinearetur,  seu,  aliis  verbis,  « figura  pastoralis  » 
episcopi,  quae  ita  intime  connexa  cum  ipso  munere  episcopali  apparet.  Haec  etenim 
consideratio  non  omnino  sub  aspectu  dogmatico  — de  quo  aliunde,  in  schemate 
de  Ecclesia  actum  est  — , sed  magis  sub  aspectu  principiorum  practicorum. 

Quatuor  mihi  videntur  principia  theologica  « practica  » quae  summatim  per- 
opportunum esset  innuere,  videlicet: 

1.  «Missio  pastoralis»  episcoporum  est  quaedam  continuatio  ministerialis, 
in  determinatis  tempore  et  locis,  operis  salvifici  Christi  Domini  cum  et  ipsi  sint 
successores  apostolorum.  Praeter  munus  « regendi  Ecclesiam  Dei  » (de  quo  in 
schemate  de  Ecclesia  plura  dicta  sunt)  habent  munus  regendi  « ecclesiam  suam  ».  Ad 
hoc  etiam,  et  quidem  principaliter  « missi  sunt  »,  forma  facti  gregis  ( 1 Pt.  5,  3), 
« ipsorum  (apostolorum  nimirum)  formam  tenentes  » ( Contra  imp.  Dei  cultum, 
n.  83).  Relate  ad  hoc  pulcherrima  est  imago  episcopi  quam  S.  Paulus  tradidit 
(cf.  Act.  20,  17-38).  Inter  praecipuas  facultates  episcopi  enumeratur  illa  quae 
facultas  seu  potestas  pascendi  dicitur. 

2.  Sed  haec  « missio  pastoralis  »,  quae  « amoris  est  officium  »,  ut  aiebat 
S.  Augustinus  (In  lo.  21,  17,  tract.  123:  PL  35,  1967),  est  quasi  causa  finalis 
ipsius  episcopatus,  iuxta  sanctum  Thomam,  qui  totum  tractatum  de  episcopis 
exponit  sub  luce  huius  finalitatis,  etiam  illud  S.  Pauli:  Qui  episcopatum  desiderat, 
bonum  opus  desiderat  (1  Tim.  3,  1;  Summa  Theol.  II-II,  185,  1),  i.  e.  suam 
vitam  impendere  pro  animabus  suae  curae  commissis. 

3.  Etiam  ex  hoc  fine  — amor  animarum  — depromitur  argumentum  ad 
extollendum  statum  episcopalem  ad  « statum  perfectionis  »:  « perfectio  episcopalis 
status  in  hoc  consistit  quod  aliquis  ex  divina  dilectione  se  obligat  ad  hoc  quod 
saluti  proximorum  insistat  » (II-II,  185,  4). 

4.  Denique,  hoc  servitium  animarum,  haec  « utilitas  Ecclesiae  » considerari 
opus  est  ut  supremum  criterium  ad  electionem  episcoporum.  Verum  etiam  ad 
voluntariam  vel  impositam  exonerationem  ab  episcopali  regimine  alicuius  dioecesis. 

Si  enim  haec  principia  theologico-practica  prae  oculis  habentur,  schematis  pro- 

positi  decisiones,  quae  nonnullae  novae  in  iure,  illae  etiam  et  graves,  melius  pate- 
fient, nec  tonus  nimis  iuridicus  apparebit;  ex  principiis  ad  praxim:  en  ordo  proce- 
dendi. Simul  quaedam  repetitiones  aut  etiam  quaestiones  ad  rem  non  pertinentes 
e medio  evolabunt. 

Tertia-.  Unum  liceat  verbum  adiicere  circa  modum  reddendi  efficaciorem 
omnium  unionem.  2 omnes.  3 deest.  4 Et,  aliunde,  valde  facilis. 

5 Inter  sic  dictos  duos  cleros,  clerum  saecularem  seu  dioecesanum  et  religio- 
sum, quibus  praeest  in  procuranda  animarum  cura  episcopus,  baec  unio  uber- 
rima esse  potest.  6 si  revera.  7 Velim  tantummodo  innuere  medium 

efficax.  8 fovendamque.  9 resarciendum  seu.  10  exstat  amor  chri- 
stianus.  11  mihi  videtur  esse.  12  fovendam.  13  autem.  14  deest. 
15  deest.  16  etiam  et  ipsae.  17  deest.  18  insuper.  19  deest.  20  deest. 
21  huiusmodi  commissiones  erunt.  22  deest.  23  quod.  24  evadit 

25  quod.  26  deest.  27  deest.  28  praesertim. 

17 

Exc.mus  P.  D.  THOMAS  COORAY 
Archiepiscopus  Columbensis  in  Ceylon 

Venerabiles  Patres, 

Brevissime / liceat  mihi  sequentia  principia  generalia  reverenter  pro- 
ferre de  modo  procedendi  quando  tractandum  erit  de  Dicasteriis  Curiae 
Romanae. 

1.  Ex  una  parte,  si  adsint  defectus  in  illis  Dicasteriis,  certe  Conci- 
lium Oecumenicum  tempus  opportunum  praebet  ad  eos  corrigendos,  et 
itaque  Patribus  debet  concedi  mentes  suas  aperiendi  libertas. 

2.  Ex  altera  parte,  cum  illa  Dicasteria  nomine  et  auctoritate  Romani 
Pontificis  agunt,  quid  de  illis  dicitur,  indirecte  saltem  de  exercitio  aucto- 
ritatis ipsius  Romani  Pontificis  dicitur. 

Est  autem  res  experientiae,  nempe  quando  aliqua  auctoritas  publice 
crisi  subiicitur,  etiamsi  sit  propter  validas  rationes,  secundum  psycho- 
logiam  humanam,  reverentia  apud  populum  erga  talem  auctoritatem  ge- 
nerarim diminuitur.  In  casu  praesenti,  quod  disceptationes  in  congrega- 
tionibus generalibus  habitae  iuris  publici  evadent,  est  res  evidens. 

Liceat  mihi  hac  de  re  exemplum  citare.  Si  de  defectibus  Curiarum 
episcopalium  publice  a sacerdotibus  discutiuntur  et  in  ephemeridibus 
divulgantur,  quid  sperandum  de  auctoritate  ipsorum  episcoporum? 

Via  ad  talia  incommoda,  relate  ad  auctoritatem  Summi  Pontificis, 
nullo  modo  est  aperienda.  Si  tamen  defectus  adsint,  media  reficiendi  ab 
intrinseco  — non  autem  destruendi  ab  intrinseco  vel  extrinseco  — sunt 
invenienda. 

Unde  ad  utrumque  finem  supradictum  (sub  numeris  1 et  2)  simul 
consequendum,  sequentes  suggestiones  humiliter  propono: 

1.  Loco  disceptationum  in  congregatione  generali  hac  de  re  haben- 
darum, liceat  Patribus  suas  observationes  debita  cum  libertate  in  scrip- 
tis proferre,  saltem  si  quaestio  erit  de  defectibus  concretis  Dicasterio- 
rum  Curiae  Romanae. 

2.  Constituatur,  servatis  servandis,  commissio  et  quidem  specialis, 
si  ita  optetur,  ad  has  observationes  examini  subiciendas. 

3.  Rebus  bene  perpensis,  ab  eadem  commissione  exarentur  emenda- 
tiones textus  schematis  si  sint  necessariae. 

Et  4.  Illae  emendationes  in  congregatione  generali  iudicio  Patrum 
subiciantur  secundum  consuetum  modum  votandi. 

Ista  proposui,  non  sine  multa  reluctatione  quia  forsan  sententia 
mea 2 non  erit  nimis,  ut  ita  dicam,  popularis,  sed  ista  proposui 3 propter 
honorem  Ecclesiae  et  reverentiam  erga  auctoritatem  Summi  Pontificis 
cui  nos  episcopi  omnes,  oboedientiam  et  fidem  iuravimus  in  ipsa  nostra 
episcopali  consecratione.  Regimen  enim  Ecclesiae,  ex  institutione  Chri- 
sti Domini,  non  democraticum  sed  familiale  est  dicendum,  profluens  ex 
Paternitate  divina.  Nos  episcopi  eo  quod  per  Ordinem  episcopalem  una 
cum  Summo  Pontifice  eamdem  paternitatem  participamus,  non  ideo  de- 
bemus illam  auctoritatem  4 minus  honorare  in  eo  qui  Summus  est  Pater 
visibilis  in  Ecclesia  Christi  etiamsi  ipse  consilium  nostrum  petit.  Est 
modus  in  rebus.  Dixi. 


In  textu  scripto  tradito : 1 deest.  2 quamquam  sententia  mea  forsan. 
3 deest.  4 deest. 


18 

Exc.mus  P.  D.  MAXIMUS  HERMANIUK 
Archiepiscopus  Vinnipegensis  Ucrainorum 

V enerabiles  Patres  conciliares , 

Schema  huius  decreti  de  episcopis  ac  de  dioecesium  regimine  placet 
iuxta  modum. 

Schema  hoc  placet  nobis  quia: 

1.  Clare  affirmat  episcopos  ...1  iure  communi  debere  habere  omnes 
facultates,  quas  aptius  et  expeditius  eorum  ordinariae  ac  immediatae 
potestatis  exercitium,  sub  primatu  iurisdictionali  Summi  Pontificis  ex- 
plendum, postulat  ...2. 

2.  Ad  rem  catholicam  in  universo  territorio  alicuius  nationis  fruc- 

tuosius  et  efficacius  promovendam  atque  ordinandam,  schema  hoc  felicis- 
sime proponit,  ut  episcopi  eiusdem  nationis  unum  coetum  seu  conferen- 
dam episcoporum  nationalem,  cum  propria  constitutione,  moderamine 
et  potestate  aliquando  quidem  3 iuridice  obligandi  singulos  episcopos, 
constituant  ...4. 

3.  Pro  meliore  cleri  populique  christiani  bono  et  ipsi  recto  dioece- 
sium et  provinciarum  ecclesiasticarum  regimini  schema  hoc  valde  oppor- 
tune proponit  congruam  dioecesium  et  provinciarum  ecclesiasticarum 
circumscriptionem . 

4.  Tandem  uberrimos  fructus  possumus  sperare  in  futuro  ex  deduc- 
tione in  praxim  propositionum  istius  schematis  de  erectione  et  congrua 
circumscriptione  paroeciarum,  cum  scimus  omnes  5 paroeciam  esse  veluti 
cardinem  dioecesis,  circa  quem  omnis  pastoralis  navitas  vertitur,  stimu- 
latur et  ordinatur  ...6. 

Attamen,  ut  schema  hoc  accipi  possit,  meo  humili  iudicio,  in  qui- 
busdam emendari  et  perfici  deberet.  Et  ita: 

1.  Cum  schema  hoc  intime  connectitur  cum  cap.  II  const.  dogma- 
ticae de  Ecclesia,  ubi  agitur  de  constitutione  hierarchica  Ecclesiae,  et 
imprimis  de  episcopis  successoribus  apostolorum,  de  eorumque  munere 
collegiali  et  particulari  docendi,  sanctificandi  et  regendi  Ecclesiam  Chri- 
sti, in  introductione  quadam  generali  ad  schema  hoc  de  episcopis  ac  de 
dioecesium  regimine  deberet  clare  affirmari  episcopos  ut  collegium  episco- 
pale habere  simul  cum  capite  suo,  Summo  Pontifice,  plenam  et  univer- 
salem potestatem  docendi,  sanctificandi  et  gubernandi  super  totam  Ec- 
clesiam Christi;  ut  pastores  Ecclesiarum  particularium  eos  frui  potestate 
sua  apostolica  limitata  per  bonum  commune  totius  Ecclesiae  et  necessi- 
tates Ecclesiarum  particularium  } 

Hoc  principium  generale  potestatis  episcoporum  deberet  fundari  in 
illo  schemate  8 in  textibus  Scripturae  Sanctae,  quia  agitur  ibi  de  quae 
stione  gravissima.  Possim  citare,  e.  g.,  textum  evangelicum  9:  « Data  est 
mihi  omnis  potestas  in  caelo  et  in  terra;  euntes  ergo,  docete  omnes  gen- 
tes » ...10;  et  textum  S.  Pauli 11 : «Attendite  vobis,  et  universo  gregi, 
in  quo  vos  Spiritus  Sanctus  posuit  episcopos  regere  Ecclesiam  Dei,  quam 
acquisivit  sanguine  suo  »,  et  aliis  textibus}2 

2.  Simul,  in  aliqua  alia  paragrapho  eiusdem  introductionis  genera- 
lis, oporteret  clare  affirmare  potestatem  apostolicam  episcoporum,  tam 
in  Ecclesiam  universalem,  quam  in  Ecclesias  eorum  particulares,  sensu 
supra  dicto,  esse  iuris  divini  et  eis  datam  a Domino  cum  ipsa  dignitate 
episcopali  et  incardinatione  in  collegium  episcopale. 

3.  ...13  Oporteret  eodem  modou  clare  statuere,  quod  episcopi  ut 
pastores  Ecclesiarum  particularium  habent,  sub  auctoritate  suprema 

Summi  Pontificis,  plenam  potestatem  docendi,  sanctificandi  et  guber- 
nandi suas  Ecclesias,  cum  solis  limitibus  impositis  illis,  sive  a Summo 
Pontifice  ut  capite  collegii  episcopalis,  sive  a Summo  Pontifice  simul 
cum  membris  huius  collegii,  secundum  exigentias  tam  boni  communis 
totius  Ecclesiae,  quam  varias  necessitates  generales  Ecclesiarum  parti- 
cularium. 

Principia  haec  sunt  fundamentalia  et  debent  esse  clare  affirmata  et 
distincte  enunciata  in  initio  schematis  huius,  si  volumus  in  sequentibus 
capitibus  claram  doctrinam  exponere  de  toto  ambitu  potestatis  episco- 
palis tam  in  gubernio  supremo  Ecclesiae  universalis,  quam  in  regimine 
particulari  alicuius  dioecesis. 

Ultimum : Quae  cum  ita  sint ,15  post  affirmationem  nempe  16  obli- 
gationis pro  toto  collegio  episcopali  curare  simul  cum  Capite  suo,  Summo 
Pontifice,  et  sub  eius  suprema  auctoritate,  tam  de  bono  communi  Ec- 
clesiae universalis  quam  de  bono  generali  Ecclesiarum  particularium, 
logice  ibi  adducitur  quaestio  de  organo  quodam  collegiati,  composito 
ex  delegatis  totius  collegii  episcopalis,  quod  sub  ductu  et  auctoritate 
suprema  Summi  Pontificis,  capitis  collegii  episcopalis,  posset  statutis 
temporibus  et  in  determinatis  conditionibus,  videre  et  statuere  de  om- 
nibus necessitatibus  tam  Ecclesiae  universalis  quam  Ecclesiarum  parti- 
cularium. 

Collegium  tale  esset  et  signum  visibile  et  signum  efficax  verae  catho- 
licitatis  Ecclesiae  Christi,  quia  esset  repraesentativum  omnium  populo- 
rum, ex  omnibus  linguis,  et  ex  omni  mundo  christiano ,17 

In  hoc  loco  auderem  renovare  propositionem  meam,  factam  in  ob- 
servationibus generalibus  schematis  constitutionis  dogmaticae  de  Eccle- 
sia, creationis,  nempe,  cuiusdam  consilii  apostolici,  vel  collegii  apostolici, 
cuius  compositionem  eodem  tempore  modo  generali  iam  indicavi. 

In  hoc  articulo  sufficeret  affirmare  magnam  utilitatem  similis  con- 
silii vel  collegii  apostolici  pro  bono  communi  totius  Ecclesiae  et  bono 
particulari  omnium  Ecclesiarum  localium,  relinquendo  practicum  et  con- 
cretum modum  organizationis,  compositionis,  constitutionis  et  modera- 
minis ad  ulteriorem  determinationem  theologicam  et  iuridicam  ,..18.  Dixi. 


In  textu  scripto  tradito : 1 residentiales.  2 (pag.  6,  n.  3).  3 deest. 

4 (cap.  III).  5 deest.  6 (cap.  V).  7 deest.  8 deest.  9 ut  e.  g. 

10  et  ecce  ego  vobiscum  sum  omnibus  diebus,  usque  ad  consummationem  saeculi  » 
(. Mt . 28,  18-23).  11  deest.  12  (Act.  20,  28-29).  13  Per  modum  con- 

clusionis. 14  deest.  15  In  particulari:  Quae  cum  ita  sint,  tota  materia 
cap.  I huius  schematis  de  episcopis  ac  de  dioecesium  regimine  deberent  esse, 
meo  humili  iudicio,  distributa  in  alio  ordine,  praesentata  in  alia  forma  et  cum 
novis  aliis  titulis.  Quae  omnia  possent  fieri,  e.  g.  sequenti  modo: 

1.  Praesens  cap.  I sub  titulo  « de  rationibus  inter  episcopos  et  SS.  Romanae 
Curiae  Congregationes  »,  deberet  habere  alium  titulum  « de  munere  episcopo- 
rum regendi  Ecclesiam  Christi  »,  quia  talis  titulus  introduceret  quaestionem  gene- 
ralem huius  decreti,  nempe  omnes  aspectus  potestatis  episcopalis,  et  non  tantum 
relationes  episcoporum  cum  variis  Congregationibus  S.  Sedis.  A.  v.,  in  hoc  sche- 
mate agitur  non  solum  de  relationibus  episcoporum  cum  variis  Congregationibus 
S.  Romanae  Curiae,  sed  etiam,  et  imprimis,  de  possessione  ipsius  potestatis  epi- 
scopalis et  de  ambitu  eius  exercitii. 

2.  Prooemium  in  pag.  6,  n.  2,  linn.  1-12  deberet  esse  substitutum  alio 
prooemio,  ubi  clare  affirmaretur  obligatio  collegii  episcopalis  cum  suo  capite  Sum- 
mo Pontifice,  simul  curare  tam  pro  bono  communi  Ecclesiae  universalis  quam  pro 
bono  peculiari  Ecclesiarum  particularium. 

3.  Art.  2 huius  cap.  I in  pag.  7 sub  titulo  « de  praxi  SS.  Congregationum 
relate  ad  episcopos  » deberet  venire  in  locum  art.  1 huius  capitis  in  pag.  6 et 
habere  titulum  « de  relationibus  inter  episcopos  membra  collegii  episcopalis  cum 
capite  suo  Summo  Pontifice,  in  regimine  Ecclesiae  universalis  et  Ecclesiarum 
particularium  ».  Ratio  est,  quia.  16  deest.  17  deest.  18  4.  Post  hoc 
articulum,  sequeretur  praesens  art.  1 schematis,  in  pag.  6,  cuius  titulus  « de  epi- 
scoporum facultatibus  » deberet  esse  substitutus  alio  titulo,  plus  correspondente 
totae  doctrinae  relate  ad  potestatem  apostolicam  episcoporum,  nempe:  « de  po- 
testate episcopi  pastoris  Ecclesiae  particularis  »,  ubi  potestas  talis  episcopi  pastoris 
Ecclesiae  particularis  praesentaretur  non  ut  facultas  quaedam  ei  ab  aliqua  aucto- 
ritate humana  concessa,  sed  ut  potestas  eius  apostolica  ex  iure  divino  ei  cum  ipsa 
dignitate  episcopali  ab  ipso  Domino  collata,  cum  tali  limitatione,  quam  auctoritas 
suprema  Ecclesiae  universalis  necessariam  pro  bono  communi  totius  Ecclesiae  iudi- 
caverit.  Ratio  est,  quia  in  assignatione  alicuius  episcopi  ad  aliquam  dioecesim 
particularem  non  tam  agitur  de  collatione  ei  potestatis  episcopalis  in  hanc  dioece- 
sim, quam  potius  de  determinatione  et  de  limitatione  eius  potestatis  apostolicae 
ad  illam. 

Secretarius  generalis-.  Dum  exspectatur  exitus  suffragationis  factae, 
de  mandato  em.mi  moderatoris,  incipit  subordinate  disceptatio  circa 
cap.  I,  de  quo  iam  lecta  est  heri  relatio. 

Verbum  igitur  facere  postulaverunt  circa  hoc  caput:  Sua  Beatitudo 
Maximus  IV,  patriarcha  Antiochenus  Melchitarum;  exc.mus  D.  Herme- 
negildus  Florit,  arch.  Florentinus  in  Italia,  etc. 

19 

Beat.mus  P.  D.  MAXIMUS  IV  SAIGH 
Patriarcha  Antiochenus  Melchitarum 

V ener  abies  Freres , 

Le  chapitre  I de  ce  schema  sur  les  Eveques  et  le  gouvernement  des 
dioceses  n’envisage,  autour  du  Souverain  Pontife  et  pour  1’aider  dans 
son  ministere  primatial  a 1’egard  de  1’Eglise  universelle,  que  les  Congre- 

gations,  les  Tribunaux  et  les  offices  dont  Pensemble  forme  ce  que  l’on 
est  convenu  d’appeler  la  « Curie  Romaine  ».  Au  n.  5,  il  est  vrai,  notre 
texte  propose  une  petite  reforme  timide,  en  envisageant  la  possibilite 
d’inviter  des  eveques  du  monde  entier  a faire  partie  des  dicasteres  de 
la  Curie  Romaine  a titre  de  membres  ou  de  conseillers. 

II  me  semble  que  cette  facon  de  limiter  a la  Curie  Romaine  la  colla- 
boration  de  1’episcopat  catholique  au  gouvernement  Central  de  FEglise 
ne  repond  ni  aux  besoins  reels  de  FEglise  de  notre  temps,  ni  a la  res- 
ponsabilite  collegiale  de  1’episcopat  a 1’egard  de  FEglise. 

Aussi,  qu’il  me  soit  permis  de  proposer  une  solution  nouvelle  qui 
me  parait  repondre  davantage  aux  exigences  de  notre  temps  et  aux 
sains  principes  theologiques. 

Pierre  avec  les  apotres,  c’est  le  Pape  avec  le  corps  episcopal.  Le 
Pape  est  aussi  Eveque  du  diocese  de  Rome,  Primat  d’Italie  et  Patriarche 
d’Occident.  Mais  ces  qualites  sont  secondaires  — quoique  reelles  — par 
rapport  a la  Primaute  universelle. 

Cela  etant,  il  s’en  suit  que  lorsque  le  Pape  gouverne  FEglise  uni- 
verselle, il  s’adjoint,  pour  partager  sa  responsabilite,  le  College  des 
Eveques  qui  succede  au  College  des  Apotres,  et  non  pas  les  pretres,  les 
diacres  et  autres  clercs  du  diocese  de  Rome.  La  cour  particuliere  de 
Rome,  propre  au  diocese  de  Rome,  ne  doit  pas  se  substituer  au  Col- 
lege des  Apotres  vivant  en  leurs  successeurs  les  Eveques.  Il  appartient 
donc  a ce  saint  Concile  de  prendre  les  moyens  necessaires  pour  mettre 
au  clair  cette  verite  obnubilee  par  une  pratique  seculaire  s’enveloppant 
de  nuages  qui  sont  alles  en  s’epaississant  toujours  davantage,  au  point 
que  beaucoup,  meme  d’entre  1 nous,  ont  fini  par  trouver  la  situation 
comme  normale,  quoiqu’elle  ne  le  soit  pas;  car  la  cour  de  1’Eveque  de 
Rome  est  une  chose,  et  le  College  Apostolique  du  Successeur  de  Pierre 
est  une  autre  chose.  Avec  la  cour  actuelle  du  Pape,  il  est  difficile  a ceux 
qui  sont  en  dehors  de  1’Eglise  Catholique  et  meme 2 a plusieurs  du 
dedans,  de  voir  Poecumenicite  de  FEglise,  mais  plutot  le  particularisme 
d’une  Eglise  particuliere,  a laquelle  les  hommes,  le  temps  et  les  cir- 
constances  favorables  ont  donne  un  apport  humain  et  temporel  conside- 
rable  de  grandeur,  de  force  et  de  richesse.  Le  fait  meme  de  la  nomination 
des  Cardinaux  a des  eglises  particulieres  de  Rome  montre  bien  que  les 
Cardinaux  appartiennent  a FEglise  particuliere  de  Rome,  et  non  pas 
a FEglise  universelle  du  Cbrist. 

Il  va  de  soi  que  tous  les  eveques  du  monde  ne  peuvent  pas  etre 
constamment  reunis  en  Concile.  C’est  a un  groupe  restreint  d’eveques 
representant  leurs  collegues  que  doit  donc  revenir  cette  charge  concrete 
d’aider  le  Pape  dans  le  gouvernement  general  de  FEglise.  Cest  ce 

groupe  qui  pourrait  former  le  vrai  Sacre  Colle ge  de  1’Eglise  universelle. 
Il  comprendrait  les  principaux  eveques  de  PEglise.  Ce  serait  d’abord 
les  Patriarches  residentiels  et  apostoliques,  tels  que  reconnus  par  les 
Conciles  oecumeniques  des  premiers  siecles;  ce  serait  ensuite  les  Cardi- 
naux-Archeveques  ou  Eveques ,3  au  titre  de  leur  Cathedrale,  et  non  au 
titre  d’une  paroisse  de  Rome;  ce  serait  enfin  des  Eveques  choisis  dans 
les  Conferences  episcopales  de  chaque  pays.  Cette  derniere  suggestion 
devrait  etre  etudiee  pour  etre  mise  au  point.  Ce  Sacre  College  universel 
pourrait  etre  convoque  par  le  Pape  a temps  fixe  et  quand  le  besoin  s’en 
fait  sentir  pour  debattre  les  affaires  generales  de  PEglise. 

Mais  naturellement  cela  ne  suffit  pas.  Il  faudrait  qu’il  y ait  constam- 
ment  a Rome  ce  que  PEglise  Orientale  appelle  la  « Synodos  endimousa  », 
c.-a-d.  quelques  membres  de  ce  Sacre  College  apostolique  et  universel  se 
succedant  a tour  de  role  pour  etre  aux  cotes  du  Pape,  leur  Chef,  qui 
a toujours,  de  droit  primatial,  le  dernier  mot.  C’est  la  que  sera  le  Conseil 
Supreme  de  PEglise,  « la  Suprema  »,  Conseil  Supreme  executif  et  decisif 
de  PEglise  universelle.  Tous  les  bureaux  romains  doivent  lui  etre  soumis. 
Cette  Suprema  aura  son  reglement  special  concernant  sa  constitution. 
Elie  rayonnera  le  Christ  a travers  le  monde  entier,  surtout  le  monde 
paien.  N’etant  pas  bloquee  dans  un  centre  ferme  sur  lui-meme,  il  ne 
lui  viendra  meme  pas  a 1’idee  de  vouloir  tout  accaparer,  tout  regler, 
tout  regenter,  d’une  maniere  uniforme  et  quelquefois  tatillonne.  Elie 
comprendra  que  les  problemes  des  peuples  doivent  etre  regles  par  eux- 
memes  ou  avec  eux-memes,  mais  jamais  sans  eux-memes. 

En  resume,  nous  disons  que  pas  plus  le  Saint-Pere  que  nffmporte 
quelle  autre  personne  au  monde,  quelle  qu’elle  soit,  ne  peut  gouverner 
avec  ses  familiers  une  institution  aussi  grande  que  PEglise  universelle, 
ou  se  joue  Pinteret  du  christianisme  dans  le  monde  entier.  Et  tout  cela 
est  conforme  a 1’Evangile;  car  si  PEglise  a ete  confiee  specialement  a 
Pierre  et  a ses  successeurs,  elle  a aussi  ete  confiee  aux  Apotres  et  a 
leurs  successeurs;  et  si  ce  gouvernement  est  confie  a des  personnes  non 
constitutionnelles,  comme  le  sont  les  familiers  et  le  clerge  local,  le  bien 
general  serait  deficient  et  de  vraies  catas trophes  pourraient  s’en  suivre. 
L’histoire  donne  des  exemples. 

Dans  les  temps  actuels,  ces  verites  d’ordre  theologi  que,  constitu- 
tionnel  et  pratique  revetent  un  caractere  d’urgence  et  de  gravite. 

Dans  les  pays  de  civilisation  mediterraneenne  de  PAncien  Empire 
Romain  d’Orient  et  d’Occident,  et 4 dans  les  pays  qui  en  sont  issus, 
les  choses  pourraient  continuer  a aller  pour  un  temps  indetermine,  si 
Pon  se  contente  d’accorder  de  grandes  competences  aux  Conferences 
episcopales  qui,  somme  toute,  sont  une  forme  moderne  des  Patriarchats 


CONGREGATIO  GENERALIS  LXI 


519 


historiques.  Mais,  dans  les  pays  de  grandes  agglomerations  humaines, 
comme  dans  la  Chine  et  dans  les  Indes,  pays  de  grandes  et  antiques  civi- 
lisations  et  qui  n’ont  rien  de  commun  avec  la  civilisation  mediterra- 
neenne,  il  faut  quelque  chose  de  plus  et  qui  doit  etre  trouve  avec  Paide 
de  la  chretiente  elle-meme.  La  meme  chose  doit  etre  dite  par  rapport 
aux  Eglises  africaines  au  dynamisme  si  riche .5  II  y a la  un  grand  travail 
de  fond  a faire  pour  que  ces  Eglises  se  sentent  chez  elles  par  rapport  a 
la  langue,  a la  mentali  te,  aux  us  et  aux  cou  tumes.  Il  faut  qu’elles  sen- 
tent que  le  Christianisme  n’est  pas  etranger  pour  elles,  qu’il  pourrait 
etre  l’ame  de  leur  ame.  Ces  peuples  devraient  encore  jouir  d’une  auto- 
nomie  interieure  plus  grande  que  celle  des  pays  mediterraneens,  en 
conservant,  par  le  sommet,  le  lien  necessaire  avec  le  Siege  de  Pierre. 
Il  ne  faut  leur  imposer  que  ce  qui  est  essentiel  a la  constitution  de 
1’Eglise,  comme  l’a  decide  jadis  le  Premier  Concile  de  Jerusalem  par 
rapport  aux  gentils.  Apres  tant  de  travail,  de  devouement,  de  depenses 
et  de  sacrifices  tres  meritoires,  peut-on  dire  que  le  christianisme  a em- 
poigne  ces  pays  par  le  coeur?  Il  faut  cependant  y arriver. 

C’est  au  nouveau  Sacre  College  a elucider  ces  grands  problemes 
et  a leur  donner  avec  la  priere,  1’etude,  le  temps  et  la  prudence  neces- 
saire la  solution  qu’ils  comportent.  Les  membres  du  Sacre  College  ve- 
nant  de  toutes  les  parties  du  monde  et  ayant  aussi  une  mentalite  cecume- 
nique,  seront  plus  a meme  de  venir  a bout  de  ce  travail  pour  doter 
PEglise  d’un  organisme  capable  de  bien  diriger  tous  les  peuples  dans 
PUnite  Catholique. 

Si  le  Saint-Esprit,  par  Pintermediaire  du  Pape  Jean  XXIII,  de  sainte 
memoire,  a suggere  de  tenir  ce  Concile  pour  Pouverture  et  le  dialogue 
de  1’Eglise  avec  le  monde  entier,  et  si  ensuite,  apres  son  deces,  il  a 
suggere  de  choisir  notre  Saint  Pere  Paul  VI  pour  continuer  et  organiser 
cette  oeuvre  divine,  c’est  qu’il  est  toujours  dans  son  Eglise  pour  le  guider 
et  la  vivifier.  « Envoie  ton  Esprit  et  il  renouvellera  la  face  de  la  terre  ». 
Dixi. 


In  textu  scripto  tradito-.  1 parmi.  2 deest.  3 deest.  4 ou. 

5 deest. 

Translatio  in  linguam  latinam-. 

Venerabiles  Patres , 

Cap.  I huius  schematis  de  episcopis  ac  de  dioecesium  regimine  non  praevidet, 
circa  Romanum  Pontificem  et  illum  adiuvandum  in  primatiali  suo  ministerio  erga 
universam  Ecclesiam,  nisi  Congregationes,  tribunalia  et  officia,  quorum  complexus 
constituit  sic  dictam  « Curiam  Romanam  ».  Verum  est  quod,  sub  n.  5,  textus 
noster  proponit  aliquam  timidam  parvam  reformationem,  cum  loquitur  de  possibi- 

litate  adnumerandi  episcopos  ex  toto  orbe  inter  membra  vel  consultores  dicaste- 
riorum  Curiae  Romanae. 

Verum  tamen,  ni  fallor,  huiusmodi  limitatio  collabor ationis  episcopatus  ca- 
tholici in  gubernium  centrale  totius  Ecclesiae  ad  solam  Curiam  Romanam  non  vide- 
tur respondere  nec  veris  necessitatibus  Ecclesiae  nostri  temporis,  nec  collegiali  re- 
sponsabilitati  omnium  episcoporum  circa  Ecclesiam. 

Propterea,  liceat  mihi  proponere  solutionem  novam,  quae  videtur  magis  re- 
spondere necessitatibus  nostri  temporis  simul  ac  sanis  principiis  theologicis. 

Petrus  cum  apostolis:  hic  est  Romanus  Pontifex  cum  corpore  episcopali. 
Summus  Pontifex  est  praeterea  episcopus  dioecesis  romanae,  primatus  Italiae 
atque  patriarcha  occidentis.  Sed  huiusmodi  tituli,  etsi  reales,  secundarii  sunt  re- 
late ad  primatum  suum  universalem. 

Inde  sequitur  quod  cum  Romanus  Pontifex  regit  universam  Ecclesiam,  sibi 
tunc  adiungit,  ut  suae  fiat  particeps  responsabilitatis,  collegium  episcoporum,  non 
autem  presbyteros,  diaconos  vel  ceteros  clericos  Romanae  dioecesis.  Curia  propria 
dioecesis  Romanae  non  debet  se  substituere  collegio  apostolorum  qui  adhuc  vivi 
manent  in  episcopis,  eorumdem  successoribus.  Opus  erit  huius  sacrosanctae  sy- 
nodi necessarias  statuere  normas  ut  ad  rem  deducatur  haec  veritas  quae  a saeculari 
praxi  contraria  ita  obnubilata  ut  plures,  etiam  inter  nos,  statum  vigentem  rerum 
normalem  invenerunt,  licet  normalis  omnino  non  videtur.  Alia  enim  est  Curia 
episcopi  Romani,  aliud  collegium  apostolicum  quod  Petri  successorem  circumdat. 
Stante  Curia  actuali  Summi  Pontificis,  illi  qui  sunt  extra  Ecclesiam  catholicam, 
necnon  plures  qui  sunt  intus,  facile  non  vident  oecumenicitatem  Ecclesiae,  sed 
potius  particularismum  alicuius  Ecclesiae  peculiaris,  cui  homines,  tempora  atque 
fausta  adiuncta  magnam  addiderunt  humanam  atque  temporalem  praestantiam,  vi- 
gorem et  divitias.  Ipsa  nominatio  cardinalium  ad  determinatas  peculiares  Ecclesias 
urbis  Romae  clare  demonstrat  quod  cardinales  pertinent  ad  particularem  Eccle- 
siam Romanam,  non  ad  universalem  Christi  Ecclesiam. 

Iamvero  patet  omnes  episcopos  orbis  terrarum  non  posse  continuo  in  statu 
concilii  remanere.  Competit  ergo  alicui  restricto  episcoporum  coetui  illorum  per- 
sonam gerere  atque  munus  sumere  adiuvandi  Summum  Pontificem  in  generali 
regimine  Ecclesiae.  Ille  coetus  constituet  verum  Sacrum  Collegium  universae  Ec- 
clesiae, quod  complectitur  praecipuos  Ecclesiae  episcopos,  scii,  imprimis  patriar- 
chas residentiales  atque  apostolicos,  prouti  eos  agnoverunt  concilia  oecumenica 
priorum  saeculorum;  deinde  archiepiscopos-cardinales,  non  titulo  alicuius  paroe- 
ciae romanae,  sed  ipsorum  ecclesiae  cathedralis;  denique  nonnullos  episcopos  in 
conferentiis  episcopalibus  suae  regionis  electos;  quae  ultima  suggestio  acriori 
studio  iam  subiici  debebit.  Huiusmodi  sacrum  et  universale  collegium  a Romano 
Pontifice  convocari  poterit  certis  temporibus  fixis,  necnon  toties  illum  utile  videtur 
ad  discutienda  generalia  Ecclesiae  negotia. 

Haec  autem,  ut  plane  patet,  non  sufficit.  Oportet  enim  ut  continuo  habeatur 
Romae  illa  quam  Ecclesia  orientalis  vocat  « Synodos  endimousa  »,  quae  nempe 
amplectitur  aliqua  membra  huius  sacri  apostolici  et  universalis  collegii  quae  sibi 
ordinate  succedunt  ut  eorundem  capiti,  Summo  Pontifici,  semper  praesto  sint. 
Summus  autem  Pontifex,  iure  suo  primatiali,  omnibus  negotiis  ultimam  decisio- 
nem per  se  sumet.  Hoc  erit  Supremum  Ecclesiae  Consilium,  tum  decisivum  tum 
executivum,  pro  universa  Ecclesia.  Omnia  officia  romana  illi  subduntur.  Quod 
Supremum  Consilium  certe  habebit  suam  peculiarem  agendi  rationem,  nempe  con- 

stitutionem  suam.  Ipsum  Christum  annuntiabit  per  totum  orbem  terrarum,  speciali 
autem  modo  per  orbem  infidelium.  Amplius  non  erit  restrictum  ad  centrum  ali- 
quod obclusum,  nec  amplius  cogitabit  de  omni  re  sibi  reservanda,  de  omni  re 
disponenda,  de  omni  re  regenda,  modo  uniformi  et  aliquoties  etiam  rigido.  Mox 
intelliget  problemata  populorum  componi  debere  ab  iisdem  populis  vel  cum  ipsis, 
nunquam  autem  sine  ipsis. 

Recapitulando  dicimus  Summum  Pontificem,  non  magis  quam  quisvis  alius 
in  hoc  mundo,  non  posse  regere  cum  suis  tantum  familiaribus  institutionem  tam 
magnam  quam  Ecclesia  universalis,  In  qua  ponitur  bonum  totius  religionis  christia- 
nae  in  orbe  terrarum. 

Solutio  autem  quam  proponimus  conformis  est  S.  Evangelio.  Si  enim  Eccle- 
sia speciali  modo  concredita  est  Petro  eiusque  successoribus,  hoc  non  impedit 
quominus  concredita  quoque  fuisset  apostolis  eorumque  successoribus.  Si  autem 
huiusmodi  gubernium  relinquitur  personis  non  constitutionalibus,  uti  sunt  fami- 
liares et  clerus  localis,  bonum  generale  in  discrimen  vertitur  et  verae  catastrophae 
inde  sequuntur,  quarum  historia  plurima  praebet  exempla. 

Tempore  nostro,  huiusmodi  veritates  indolis  theologicae,  constitutionalis  et 
practicae,  characterem  secumf erunt  urgentiae  et  gravitatis. 

In  regionibus  ubi  viguit  cultura  mediterranea  veteris  Imperii  Romani,  sive 
orientalis  sive  occidentalis,  vel  in  regionibus  ab  illo  derivatis,  res  possunt  prosequi 
adhuc  uti  sunt  usque  ad  tempus  indefinitum,  dummodo  magna  concedatur  com- 
petentia conferentiis  episcopalibus  quae  tandem  aliud  non  sunt  nisi  forma  ho- 
dierna patriarchatuum  historicorum.  Sed,  in  regionibus  ubi  immanes  inveniuntur 
agglomerationes  humanae,  uti  China  vel  India,  in  quibus  magna  et  antiqua  per- 
durat cultura  quae  nihil  communis  habet  cum  cultura  mediterranea,  veteres  insti- 
tutiones nostrae  amplius  non  sufficiunt.  Aliquod  novi  debet  inveniri  ope  ipsius 
christianitatis.  Idem  dicatur  de  Ecclesiis  africanis.  Magnum  et  fundamentale  opus 
ibi  fieri  debet  ut  illae  Ecclesiae  se  sentiant  in  domo  sua  relate  ad  linguam,  ad 
mentalitatem,  ad  usus  et  consuetudines.  Sentire  quoque  debent  quod  christiani- 
smus nedum  sit  ab  illis  extraneus,  considerari  e contra  debet  uti  anima  ipsarum 
animae.  Illi  populi  pollere  debent  maiori  autonomia  interna  quam  illa  qua  f ruuntur 
regiones  mediterraneae,  servato,  per  summum  caput,  necessario  legamine  cum 
Sede  Apostolica  Petri.  Illis  autem  imponendum  non  est  nisi  quod  indispensabile 
sit  in  constitutione  Ecclesiae,  uti  iam  decrevit  primum  Concilium  Hierosolymita- 
num relate  ad  conversos  ex  gentilitate.  Post  tot  labores,  talem  devotionem,  tot 
expensas  et  meritoria  sacrificia,  possitne  dici  quod  christianismus  illorum  popu- 
lorum ipsum  cor  sibi  attraxit?  Haec  autem  erat  finis  consequenda! 

Pertinet  novo  Sacro  Collegio  elucidare  maiora  illa  problemata  eisque  dare, 
per  orationem,  studia,  tempora  atque  necessariam  prudentiam,  solutionem  quam 
exigunt.  Membra  Sacri  Collegii,  cum  ex  omnibus  regionibus  terrae  venirent  et  men- 
talitatem vere  oecumenicam  haberent,  facilius  poterunt  dare  Ecclesiae  organismum 
convenientem  ut  omnes  populi  recte  regantur  in  unitate  catholica. 

Si  Spiritus  Sanctus,  mediante  sanctae  memoriae  Papa  Ioanne  XXIII,  inspira- 
vit convocationem  huius  Concilii  ut  Ecclesia  se  aperiat  et  dialogum  resumat  relate 
ad  universum  mundum,  si  postea  idem  Spiritus  Sanctus  inspiravit  S.  P.  Paulo  VI 
ut  prosequatur  et  in  formam  organicam  redigat  hoc  divinum  opus,  hoc  demon- 
strat eum  semper  esse  in  Ecclesia  sua,  ut  illam  dirigat  et  vivificet.  « Emitte  Spi- 
ritum tuum...  et  renovabit  faciem  terrae  ». 

Secretarius  generalis : Communico  Patribus  exitum  suffragationis 


factae: 

Praesentes  votantes 2.100 

Dixerunt  placet  . . 1.610 

non  placet 477 

placet  iuxta  modum  (ergo  nulla)  ...  2 

Vota  nulla 11 


Ergo  disceptatio  iuxta  Ordinem  Concilii  prosequetur. 

Moderator : Congregatio  proxima:  cras,  hora  nona. 

Em.mus  P.  D.  Eugenius  card.  Tis serant:  Reponatur  Sacrosanc- 
tum Evangelium. 


ANIMADVERSIONES  SCRIPTO  EXHIBITAE 

Quoad  schema  de  episcopis  ac  de  dioecesium  regimine 

IN  GENERE 


ANIMADVERSIONES  SCRIPTO  EXHIBITAE 

Quoad  schema  de  episcopis  ac  de  dioecesium  regimine 

IN  GENERE  * 

1 

Em.mus  P.  D.  CLEMENS  card.  MICARA 
Episcopus  suburbicarius  Veliternus 

Post  discussionem  capitis  secundi  schematis  de  Ecclesia,  et  post  votatio- 
nem  de  quinque  quaesitis  moderatorum  tot  modis  interpretatam,  necessa- 
rium esse  videtur  ut  Concilium  quam  primum  clare  et  distincte  doctrinam 
Ecclesiae  exprimat  de  problemate,  utrum  et  quo  modo  potestas  suprema  in 
Ecclesia  collata  sit  collegio  episcoporum.  Cum  enim  quaestio  ista  iam  incepit 
agitare  mentes,  si  ipsa  Ecclesia  non  docet  id  quod  tenendum  est,  periculum 
est,  ne  omnibus  erroribus  diflundendis  via  aperta  relinquatur,  sub  praetextu 
hac  in  re  Ecclesiam  docentem  noluisse  positionem  sumere. 

1.  Pars  prior  quaestionis  tertiae  ita  intelligi  posset  (et  a quibusdam  in- 
tellectum est),  ac  si  eligendum  esset  inter  has  affirmationes:  vel  admittitur 
collegium  episcoporum  in  munere  evangelizandi,  sanctificandi  et  pascendi  suc- 
cedere collegio  apostolorum  ut  subiectum  potestatis  supremae  in  Ecclesia, 
vel  affirmatur  episcopos  tantum  de  bono  propriae  dioeceseos  curare  debere, 
sine  respectu  ad  bonum  universae  Ecclesiae. 

E contra,  datur  tertium:  etenim,  potest  quis  negare  collegium  episcopo- 
rum esse  subiectum  potestatis  supremae,  et  tamen  affirmare,  episcopos  de- 
bere curare  bonum  universale  totius  Ecclesiae;  quisque  enim  episcopus  ita 
debet  propriam  Ecclesiam  gubernare  ut  bonum  partiale  bono  universali 
cedat. 

2.  Multi  etiam  theologi  et  iuris  canonici  cultores  (etiam  inter  eos  qui 
interventiones  in  aula  conciliari  audierunt)  putant,  si  negetur  supremam  po- 
testatem in  collegio  episcoporum  adesse,  dicendum  esse  episcopos  potestate 
propria  et  ordinaria  carere  et  tantum  potestate  a Summo  Pontifice  delegata 
frui.  Ideo,  ut  omnis  aequivocatio  eliminetur,  Concilium  declarare  posse  id 
quod  iam  in  Concilio  Vaticano  I (Denz.  1828)  secundum  declarationem  epi- 
scoporum Germaniae  a Pio  IX  approbatam  (Acta  Pii  IX,  1,  VII,  29)  ex- 
plicatur, scii,  collegium  episcoporum  in  universa  Ecclesia  suprema  potestate 
pollere  eo  sensu,  quod  singula  membra  collegii  episcopalis,  tum  in  orbe  di- 


* Huiusmodi  textus  lecti  non  sunt,  quia  Patres  vel,  scripto  exhibito,  loqui  non 
petierunt  vel  iuri  loquendi  renuntiaverunt. 

spersa,  potestate  propria  et  ordinaria  sub  Romano  Pontifice  gubernant  sin- 
gulas Ecclesias  sibi  assignatas,  tum,  in  Concilio  Oecumenico  adunata,  una 
cum  Romano  Pontifice  et  sub  Romano  Pontifice,  suprema  potestate  in  uni- 
versa Ecclesia  pollent. 

3.  Doctrina  in  tertia  et  in  quarta  quaestione  insinuata,  secundum  quam 
potestas  suprema  in  Ecclesia  iure  divino  collegio  episcoporum  competit,  va- 
riis modis  intelligi  potest:  vel  ita  quod  suprema  potestas  est  in  Pontifice 
Romano  et  ab  eo  derivatur  in  collegium  episcoporum;  vel  ita  quod  sint  in 
Ecclesia  duo  subiecta  supremae  potestatis  inadaequate  distincta,  scii.  Sum- 
mus Pontifex  et  collegium  episcoporum  sub  Summo  Pontifice;  vel  secundum 
sententiam  nuper  propositam,  ita  quod  sit  unum  subiectum  supremae  pote- 
statis, collegium  episcoporum  cuius  caput  et.  organum  est  Summus  Pontifex. 

Evitandum  est,  ne  responsio  Patrum  conciliarium  ita  explicetur,  ac  si 
tertia  ista  sententia  esset  auctoritati  ve  declarata.  Concilium  enim  non  potest 
imponere  fidelibus  ad  credendum  opinionem  theologicam  quae  in  fontibus 
revelationis  fundamentum  non  habet,  neque  cum  veritatibus  revelatis  neces- 
sario coniungitur. 

4.  Plures  scriptores  ephemeridum  etiam  theologicarum  iam  ex  affirma- 
tione, potestatem  supremam  collegio  episcoporum  competere  (quam  affirma- 
tionem a Concilio  in  sensu  tertiae  sententiae  declaratam  esse  putant),  dedu- 
cunt conclusionem,  exercitium  actuale  huius  potestatis  fieri  debere  organo 
quodam  a Romano  Pontifice  distincto. 

Huic  errori  favet  id,  quod  scribitur  in  Annotationibus  quaesitis  modera- 
torum adiunctis  sub  littera  b),  in  quibus  dicitur  exercitium  actuale  potesta- 
tis collegialis  habendum  esse  « invitante  aut  saltem  libere  recipiente  Romano 
Pontifice  » et  sub  littera  c),  in  quibus  affirmatur  modum  practicum  et  con- 
cretum, quo  duplex  forma  supremae  potestatis  in  Ecclesia  exercetur,  ad  ulte- 
riorem determinationem  theologicam  et  iuridicam  pertinere,  et  speratur  a 
Spiritu  Sancto  ut  harmoniam  creet  inter  utramque  formam  exercitii  supremae 
potestatis. 

Nemo  negat  Romanum  Pontificem  posse  invitare  episcopos  (sive  in  Con- 
cilio, sive  extra  Concilium)  ut  ad  bonum  Ecclesiae  universalis  agant,  aut  epi- 
scopos posse,  Romano  Pontifice  libere  acceptante,  ad  pascendum  gregem  do- 
minicum concurrere. 

Sed,  etiam  supponendo  opinionem  tertiam  supra  commemoratam  (i.  e. 
collegium  episcoporum  sub  Romano  Pontifice  constitutum  esse  subiectum 
supremae  potestatis  in  Ecclesia),  nequaquam  sequitur  requiri  organum  quod- 
dam speciale  collegii  episcoporum,  a Romano  Pontifice  distinctum  (ut  e.  g. 
commissionem  quandam  permanentem  episcoporum),  quod  efficiat  ut  Roma- 
nus Pontifex  in  gubernanda  Ecclesia  collegialiter  agat. 

Etenim,  ipsi  defensores  collegialitatis  in  sensu  tertiae  sententiae  supra 
expositae,  dicunt  Romanum  Pontificem  ex  voluntate  Christi  esse  caput  et 
organum  ipsius  collegii  episcoporum,  per  quod  collegium  episcoporum  suam 
potestatem  exercet. 

Cavendum  est  ergo,  ne  ex  eventuali  acceptatione  conciliari  tertiae  senten- 
tiae deducantur  consectaria  quaedam  practica,  quae  liberum  exercitium  pri- 
matus Romani  Pontificis  limitent,  contra  voluntatem  Christi  qui  totum  gre- 
gem suum  Romano  Pontifici  pascendum  tradidit. 

5.  Periculum  diffusionis  errorum  in  hac  materia  augetur  eo  quod  iam 
interventus  dicasteriorum,  quibus  Romanus  Pontifex  suam  auctoritatem  exer- 
cere solet,  a multis  valore  carere  affirmantur;  dicitur  enim  potestatem  do- 
cendi competere  collegio  episcoporum,  collegium  vero  episcoporum  (ut  patet 
ex  iis  quae  in  Concilio  dicta  sunt)  non  approbare  modum  agendi  dicasteriorum 
romanorum,  speciali  modo  S.  Officii.  Hinc,  si  Concilium  non  vult,  cum 
summo  discrimine  animarum,  viam  aperire  ut  errores  in  Ecclesia  spargantur, 
providere  debet,  ne  organa  primatus  post  Concilium  (immo  propter  Conci- 
lium), in  propriis  functionibus  impendiantur. 

6.  Ut  exemplum  horum  errorum  adducimus  quod  in  ephemeride  quadam 
theologica  ante  paucas  hebdomadas  cum  approbatione  ecclesiastica  scrip- 
tum est. 

Verba  Concilii  Vaticani  I,  « Romani  Pontificis  definitiones  ex  sese,  non 
autem  ex  consensu  Ecclesiae  irreformabiles  sunt  » (Denz.  1839),  ita  expli- 
cantur: definitiones  Romani  Pontificis  sunt  irreformabiles  « ex  sese  »,  i.  e., 
collegio  episcoporum  non  interrogato,  dummodo  de  facto  collegium  episco- 
porum consentiat;  sed,  Romanus  Pontifex  non  potest  definire,  quod  col- 
legium episcoporum  iam  prius  non  credidit,  quia  tunc  non  agit  ut  caput  col- 
legii, sed  a collegio  se  separat. 

Talis  interpretatio  certe  est  contra  intentionem  et  sensum  Vaticani  I. 
Cavendum  est  ergo,  ne  approbatio  quaesitorum  de  collegialitate  supremae  po- 
testatis ita  intelligatur,  ac  si  tales  errores  a Concilio  virtualiter  acceptentur. 


2 

Exc.mus  P.  D.  ATTILIUS  CONSTANTINUS  M.  BARNESCHI 
Episcopus  Manziniensis 

Quibus  causis  optandum  sit  ut  episcopi  e religiosis  Ordinibus  iisdem  ve- 
stibus ac  episcopi  e clero  saeculari  utantur. 

1.  Quod,  ut  episcopi,  Ecclesiam  repraesentant,  non  Ordinem  religiosum. 

2.  Quod  saepe  vulgus  quaerit  utrum  regulares  episcopi  superiores  an  in- 
feriores sint  episcopis  saecularibus. 

3.  Protestantes,  in  locis  Missionum,  argumentum  etiam  ex  hac  differen- 
tia vestium  sumentes,  dicunt  episcopos  regulares  non  esse  revera  episcopos, 
sed  vices  tantummodo  gerere  episcoporum. 

4.  Ipsi  religiosorum  episcoporum  propinqui  eosdem  minus  potestatis  ha- 
bere reputant  quam  alios  episcopos. 

5.  Ex  disceptationibus  Concilii  Oecumenici  Vaticani  II  quaedam  huius 
disparitatis  reprehensio  deducta  est.  Iustum  enim  videtur  atque  plurimum 


528 


ACTA  CONC.  VATICANI  II  - PERIODUS  II 


decet  eos  qui  pari  eademque  potestate  iure  consecrationis  pollent,  iisdem 
quoque  exterioribus  signis  ornatos  appareant. 

6.  Quod  haec  differentia,  si  quando  opportuna  exstitit,  in  praesentibus 
tamen  rerum  adiunctis  omnino  superflua  videtur. 

7.  Apud  unum  de  Dicasteriis  in  Romana  Curia,  quidam  episcopus  regu- 
laris, qui  eo  advenerat  ut  negotiis  loqueretur  suae  dioecesis,  salutatus  est 
hisce  verbis:  « Sedeas  hic,  reverende  Pater!  ». 

8.  S.  Congregatio  de  Propaganda  Fide  saepe  episcopis  religiosis  faculta- 
tem facit  easdem  vestes  gerendi,  in  territorio  propriae  dioecesis,  quibus  alii 
episcopi  utuntur.  Qua  igitur  ratione  duos  vestitus  emere  debent:  pro  sua 
dioecesi  atque  pro  aliis  regionibus;  immo  Romae,  ubi  unitas  in  omnibus  reful- 
geat oportet. 

9.  Inde  ab  anno  1920,  Benedictus  Pp.  XV,  Motu  Proprio,  facultatem  fe- 
cit episcopis  e religiosis  Ordinibus  induendi  rochetum,  ad  minuendam  inter 
episcopos  hanc  vestium  disparitatem  (cf.  A.A.S.,  12,  1920,  p.  149). 

10.  Ceterum,  adsunt  iam  in  Ecclesia  episcopi  e Congregationibus  religio- 
sis assumpti  qui  vestibus  pari  eodemque  modo  utuntur  ac  saeculares  episcopi. 


3 

Exc.mus  P.  D.  IACOBUS  P.  CARROLL 
Episcopus  tit.  Ateniensis,  aux.  Sydneyensis 

Animadversio  I.  Par.  23  et  24  deleantur.  In  par.  22  verbis  adhuc  for- 
tioribus onus  episcoporum  ad  unitatem  actionis  servandae  in  materiis  maio- 
ris momenti  urgeatur  — e.  g.,  post  verba  « deducantur  »,  addantur:  « nec 
sine  causa  sat  magna,  bene  perpendenda,  ob  peculiaria  adiuncta  reiiciantur  ». 

Etenim  virtus  moralis,  ut  dicitur,  potius  quam  vis  iuridica  conferendae 
nationalis  sive  regionalis  episcoporum  valet  eo  fine  ut  singuli  episcopi  in 
effectum  libenter  deducant  decisiones  a maiore  parte  conferendae  prolatas, 
saltem  cum  res  sit  maioris  momenti  et  unitas  actionis  ad  bonum  commune 
revera  multum  confert. 

Sic  retenta  libertate  exercendi  potestatem  episcopalem  ordinariam  in 
propriis  dioecesibus  gubernandis,  sed  et  onere  imposito  episcopis  ex  ipsis 
verbis  Concilii  Oecumenici  ut  unitatem  actionis  in  toto  territorio  foveat, 
sperari  licet  ut  episcopi  tum  conferendae  ipsi  multum  conferant  tum  ut 
decisiones  conferendae  uti  proprias  habeant. 

Praeterea  si  vis  iuridica  conferendae  episcopali  competat,  etiam  in  ca- 
sibus taxati  ve  enumeratis,  sicuti  in  paragrapho  24,  1 , a,  b,  c,  d,  aliae  difficul- 
tates exoriundae  praevidentur,  sive  ex  diversitate  omnimoda  dioecesium  (e.  g., 
inter  magnam  civitatem  et  locum  missionis  eadem  in  natione),  sive  ex  inae- 
qualitate suffragiorum  quae  ab  Ordinariis  huiusmodi  dioecesium  proferuntur, 
quae  vero  aeque  valeant  ad  maiorem  partem  aestimandam. 

Tandem,  propter  conditionem  appositam  in  par.  24,  1,  « Decisiones...  ab 

Apostolica  Sede  recognitae  fuerint  »,  facile  evenire  poterit  lapsus  temporis, 
cum  ipsa  decisio  statim  deberet  in  effectum  deduci.  E contra,  talis  decisio 
conferentiae,  cui  moralis  vis  dumtaxat  competat,  generaliter  ab  omnibus  et 
singulis  episcopis  sine  mora  deduci  solet. 

Animadversio  II.  Par.  21:  loco  «constituatur»  dicatur  «constitui  po- 
test »,  « vel  suadendum  ut  constituatur  ».  Etenim  secretariatus  generalis  fa- 
cile crescere  poterit,  ita  ut  curia  nationalis  haberetur;  cuius  effectus  esse  pos- 
set ut  auctoritas  singulorum  episcoporum  reduci  posset. 

Praeterea,  ut  iam  in  emendatione  quadam  sapienter  dictum  fuit,  aliter  ac 
in  Curia  Romana,  curiae  nationali  caput  personale  deesset;  nec  copia  perito- 
rum ad  curiam  nationalem  constituendam  pluribus  in  nationibus  adesset. 

Alia  ex  parte,  secretarius  e gremio  episcoporum  electus  plurimum  efficere 
valet  ad  notitias  episcopis  communicandas,  et  cetera.  Insuper  commissiones 
episcoporum  pro  materiis  peculiaribus  multoties  vere  efficaces  sunt,  dum,  si 
necessitas  quaedam  exigat,  liceat  conferentiae  dicasteria  quaedam  erigere  ad 
nutum  conferentiae. 

Animadversio  III.  Par.  19,  1:  post  verba  «episcopi  coadiutores  »,  ad- 
dantur « et  auxiliares  ».  Etenim  episcopi  auxiliares  revera  episcopi  titulares 
sunt,  non  residentiales;  attamen  operam  pastoralem  alicuius  dioecesis  exer- 
cent, sub  auctoritate  equidem  episcopi  residentialis. 

Insuper  iam  provisum  est  in  schemate  (par.  20,  2)  ut  episcopus  titularis, 
sicut  et  residentialis,  cooptari  possit  illis  commissionibus  quae  a conferentia 
peculiaribus  rebus  praeficiuntur.  Iamvero  decet  ut  episcopus  qui  partes  acti- 
vas in  quadam  commissione  episcopali  habeat,  suffragium  deliberativum  ferat 
in  ipsa  conferentia  episcoporum. 

Tandem,  ut  iam  in  aula  Concilii  dictum  fuit,  cum  episcopi  auxiliares  ad 
Concilium  Vaticanum  II  admittantur,  equidem  cum  voto  deliberativo,  decet 
ut  ad  conferentiam  episcoporum  eodem  modo  admittantur. 

Res  fortasse  melius  hoc  in  sensu  efficitur  si  potestas  iuridica  conferentiae 
non  tribuatur. 

Animadversio  IV.  Par.  18,  1:  omittantur  verba  « decimo  saltem  quoque 
anno’  ».  Etenim,  dum  maior  pars  ipsi  conferentiae  territoriali  tribuitur,  non 
videtur  opportunum  ut  concilium  provinciale  celebretur  iam  saepius  quam 
iure  communi  requiritur  (C.I.C.,  can.  283). 

Animadversio  V.  Par.  3:  ad  potestatem  episcopalem  clarius  definiendam, 
necnon  ad  exercitium  vitae  pastoralis  in  bonum  animarum  facilius  ac  certius 
reddendam,  recenseantur,  quantum  fieri  possit,  causae  ad  Sedem  Apostoli- 
cam  reservatae  potius  quam  facultates  ab  episcopis  exercendae. 

[ Consenserunt : ] card.  Gilroy  Norman  T.,  Sydney;  Beovich  Matthew, 
Adelaide;  Cahill  Thomas,  Cairns;  Doody  Edward,  Armidale;  Farrelly  Patrick, 
Lismore;  Gallagher  Bryan,  Port  Pirie;  Goody  Launcelot,  Bunbury;  Henschke 
Francis,  Wagga  Wagga;  McCabe  Thomas,  Wollongorg;  0’Brien  Eris,  Can- 
berra  Goulburn;  0’Loughlin  John,  Darwin;  Prendiville  Redmond,  Perth; 
Rush  Francis,  Rockhampton;  Thomas  Francis,  Geraldton;  Toohey  John, 

Maitland;  Young  Guilford,  Hobart;  Carroll  James,  Atenia;  Cullinane 
John,  Flumenzer;  Muldoon  Thomas,  Fessei;  0’Donnel  Patrick,  Pelusio; 
Prasko  Ivan,  Zigri;  Joyce  Edward,  Christchurch;  Kavanagh  John,  Dunedin; 
Delargey  Reginald,  Irina;  Snedden  Owen,  Acheloo;  Crawford  John,  Caffa; 
Lemay  Leo,  Agbia;  Stuyvenberg  Daniel,  Dionisiade;  Arkfeld  Leo,  Buc- 
cello;  Copas  Virgil,  Bennefa;  Dogget  Ignatius,  Mundinizza;  Stemper  Alfred, 
Eleuteropoli  di  Pal.;  Deschamps  Gerard,  PA  Daru;  Pearce  George,  VT  At- 
talea  di  Pamfilia. 


4 

Exc.mus  P.  D.  GER ARDUS  M.  CODERRE 
Episcopus  S.  loannis  Quebecensis 

Loquor  nomine  plurimorum  episcoporum  canadensium. 

1.  De  hoc  schemate  nobis  dicendum  videtur  quod  a defectu  magno  ex- 
purgari debet.  Nam,  cum,  post  magnum  et  praeclarissimum  schema  de  Ec- 
clesia, ubi  clare  expositum  fuit  totum  collegium  episcopale  in  sua  unitate 
et  indivisibilitate  munus  regendi  universam  Ecclesiam  habere,  hoc  schema 
modo  concreto  de  Ecclesiae  regimine  loqui  sibi  proponit,  nihil,  de  ista  et 
illustrissima  Ecclesiae  parte,  quam  orientalem  vocamus,  dicit. 

2.  Sic  non  solum  permanet,  sed  amplius  roboratur  illa  tendentia  quae 
usque  adhuc  — proh  dolor  etiam  in  hoc  Concilio  — apparuit,  scii,  quod 
problemata  considerentur  solummodo  ex  parte  Ecclesiae  latinae.  Nam,  si  de 
episcopatu  tractando,  qui  dicitur  esse  et  reapse  est  fautor  unitatis  Ecclesiae, 
nullo  modo  consideramus  formam  propriam,  secundum  quam  episcopi  orien- 
tales vere  et  authentice  munus  illud  in  ditione  sua  adimplent,  videmur  affir- 
mare ecclesias  orientales  non  vere  et  modo  normali  in  Ecclesia  universali  lo- 
cum suum  habere.  Hoc  modo  Ecclesiae  orientales  apparent  ut  aliquid  extraor- 
dinarium, ut  appendix  quaedam,  ex  caritate  ab  Ecclesia  latina  admissa,  vel 
exceptio  aliqua,  dum  e contrario,  Ecclesiae  orientales  in  ipso  corde  Ecclesiae 
sistunt. 

3.  Ergo  nobis  videtur  necessarium  ut  schema  de  episcopis  ac  de  dioece- 
sium regimine  non  tantum  per  allusiones  aliquas  de  Ecclesiis  orientalibus  lo- 
quatur, sed  problemata  illarum  ecclesiarum  quantum  ad  munus  episcopale 
et  regimen  essentiale  Ecclesiae  attinet,  in  eodem  momento  et  aequo  pondere 
ac  Ecclesiae  latinae  intersunt,  ponat. 

Hoc  certe  supponit  novam  expositionem  totius  schematis,  ubi  explicite 
pertractanda  sunt: 

1.  Munus  pastorale  episcoporum  prout  a consecratione  episcopali  pro- 
venit, quod  nunc  in  schemate  de  cura  animarum  consideratur. 

2.  In  hac  connexione  bene,  clare  et  adaequate  monstretur  quae  sit  authen- 
tica natura  patriarchatus. 

3.  Quando  fit  quaestio  de  relationibus  inter  sic  dictas  conferentias  epi- 
scopales et  S.  Sedem  expositio  clara  fiat  de  peculiari  modo  quo  hoc  fieri 

debet,  consideratis  scii,  traditionibus  illarum  Ecclesiarum  orientalium  et 
praesertim  facto  maximi  momenti,  quod  omnia  quae  in  patriarchatibus  apo- 
stolicis  inveniuntur  ad  ipsum  Ecclesiae  mysterium  pertinent. 

[, Subsignaverunt  etiam :]  Mauri tius  Beaudoux,  Rene  Audet,  Aime  De- 
cosse,  Remy  De  Roo,  Paul-Emile  Charbonneau,  J.  M.  Fortier,  Emilien  Fre- 
nette,  John  Lewis  Jobidon,  Camille  Leblanc,.  Albert  Lemenager,  Laurent 
Morin,  William  Power,  Gustave  Prevost,  Marius  Pare,  Laurent  Noel,  Gerard 
Deschamp. 

5 

Exc.mus  P.  D.  VICTORIUS  M.  COSTANTINI 
Episcopus  Suessanus 

Schema  propositum  apprime  laudandum  est  ob  ingentem  laborem  a com- 
missionibus patratum  et  ob  difficultates  quibus  intra  scopulos  navigare  coac- 
tum est.  Animadversiones  quaedam  proponuntur  et  exponuntur. 

1.  In  prooemio.  Verba  prooemii,  quae  fere  ex  abrupto  de  difficultatibus 
missionis  episcopalis  agunt,  minus  apta  ad  rem  reputantur.  Melius  erat 
ipsum  prooemium  inchoare  cum  aliquibus  verbis  S.  Scripturae;  textus  non 
pauci  adsunt. 

Nec  placet  in  linn.  7-12  illico  de  vindicatione  potestatis  loqui,  dum  et 
missio  apostolica  et  pastoralis  episcoporum  immediate  vel  saltem  concomi- 
tanter  poterat  in  luce  poni. 

2.  Item  quae  in  cap.  I,  sect.  II,  n.  4,  ubi  sermo  est  de  praxi  Sacrarum 
Congregationum  relate  ad  episcopos  quae  veluti  « principium  fundamenta- 
le » ponuntur,  videtur  alia  forma  exprimenda  esse,  ita  ut  e.  g.  tota  phrasis 
a particula  cum  ...  in  exercenda,  etc.  regatur.  Etenim  agitur  non  de  principio, 
sed  de  facto,  et  quidem  contingenti,  ex  eo  quod  Romanus  Pontifex  potest 
alio  modo,  aliisque  formis,  suam  exercere  potestatem  in  Ecclesia.  Immo  ipse 
S.S.  dominus  Paulus  VI,  fel.  regn.,  saltem  quasdam  innovationes  faciendas 
in  Dicasteriis  Romanae  Curiae  praenuntiavit. 

Pariter  quae  in  eodem  capite,  sub  n.  5 inveniuntur,  de  nonnullis  scii, 
episcopis  diversarum  nationum  cooptandis  ceu  consultoribus  Romanae  Cu- 
riae, substantialiter  et  probanda  et  laudanda  videntur.  Attamen  res  forsan 
alia  forma  enuntiari  expediret  ne  videatur  impositio  dari  Summo  Pontifici. 
Ideo,  e.  g.  dici  posset:  « Valde  optabile  et  ad  apostolatus  incrementum  peru- 
tile reputatur,  quod  nonnulli  episcopi,  etc.  ». 

3.  Probanda  et  laudanda  pariter  videntur  quae  dicuntur  in  n.  12  de 
relationibus  inter  episcopum  dioecesanum  et  auxiliares  ipsius  vel  coadiutores, 
ita  ut,  servata  episcopo  adiuto  plena  libertate  dioecesim  dirigendi,  aliqua  mu- 
nia in  dioecesi,  vel  saltem  in  parte,  auxiliari  episcopo  vel  coadiutori  revera 
demandentur. 

In  argumento  de  renuntiatione  ob  aegritudinem  vel  senectutem  maxime 
attendatur  ad  ea  quae  in  n.  16,  § 2 innuuntur,  scii,  episcopo,  renuntianti 

regimini  suae  dioecesis,  aliquod  officium,  si  optat,  libenter  concedatur,  ne  a 
iugi  operositate  statim  ad  completam  inactionem  seu  inertiam  damnetur.  Id 
enim  depressionem  animi  non  raro  gignit. 

4.  His  in  particulari  adnotatis,  animadversiones  ordinis  generalis  facien- 
das censemus,  quae  suum  momentum  habent  sive  ex  ipsa  materia  seu  argu- 
mento de  quo  agimus,  sive  ex  propositionibus  quas  iam  in  aula  audivimus. 

Apprime  convenimus  cum  pluribus  Patribus,  quod  modo  magis  organico 
et  colligato  schema  esset  disponendum.  Sed  quaestio  maximi  momenti  ani- 
mum pulsat  scilicet:  quomodo  potest  ad  examen  revocari  schema  de  episcopis 
et  de  eorum  auctoritate,  cum  multae  propositiones,  ne  dicam  omnes,  pen- 
deant  a constitutione  de  Ecclesia  et  praesertim  a doctrina  de  collegialitate 
episcoporum?  Nec  ad  hoc  sufficit  concordia  fere  omnium  in  aliqua  collegia- 
litate admittenda.  Oportet:  prius  et  ambitum  et  limites  ipsius  collegialitatis, 
non  generice,  sed  in  individuo  definire,  secus  maior  pars  eorum  quae  dicuntur, 
et  ea  quae  ceu  emendationes  proponuntur,  super  mobilem  arenam  fundata 
esse  viderentur.  Etenim  si  ambitus  potestatis  episcopalis  collegialis  defini- 
tus non  est  — non  agitur  enim  de  re  disciplinari  vel  administrativa,  sed  theo- 
logica — quomodo  possunt  tam  multa  asseri  ime  divino  episcopis  competere 
vel  tribuenda  esse? 

Res  facilis  evadit  utique  quando  agitur  de  potestate  Ordinis,  immo  forsan 
et  de  potestate  magisterii,  at  quis  non  videt  difficultates  quando  plurima 
determinanda  sunt  quae  ad  ampliorem  iurisdictionem  spectant? 

An  forsan  remittenda  erit  huius  schematis  consideratio  et  examen  post- 
quam ea  quae  in  constitutione  seu  schemate  de  Ecclesia  sint  clare  et  defini- 
tive proposita  et  approbata?  Secus  ad  quid  inquisitio  quae  ad  finem  deduci 
nequit? 

5.  Ultimo  notare  audeo,  humili  meo  iudicio,  in  materia  quae  a nostro 
schemate  tractatur  quaedam  contradictoria  inveniri. 

Nam  in  textu  schematis  et  in  doctis  Patrum  interventionibus  sermo  est 
de  plena  et  ordinaria  potestate  episcopi  in  sua  dioecesi  quae  potestas  iure 
divino  exercetur,  etc.  et  episcopalia  munera  ut  plurimum  ex  ipsa  sacramen- 
talitate  episcopatus  rite  derivantur.  Insuper  schema  et  Patrum  interventiones 
eo  tendunt  ut  maior  libertas  in  agendis,  episcopis  reservetur,  praesertim  in 
re  pastorali. 

Ex  adverso  tamen  nostrum  schema  proponit  facultates  quasdam  iurisdic- 
tionis  tradendas  conferentiis  episcopalibus  nationalibus,  ita  ut  quilibet  epi- 
scopus stare  teneatur  decisionibus  datis,  ita  etiam  recursus  ad  S.  Sedem  sit 
tantum  in  de  voluti  vo. 

Nonne  hoc  modo  coarctatur  episcoporum  libertas  et  auctoritas  quae  iure 
divino  affirmatur  eisdem  competere  ex  ipsa  sacramentalitate  episcopatus?  Si 
delimitatio  provenit  a conferentiis  nationalibus  et  non  a Sede  Apostolica, 
quaenam  est  differentia  in  praxi? 

Ceterum  quando  agitur  de  decretis  vel  dispositionibus  Dicasteriorum  S.  Se- 
dis scimus  ea  vim  habere  ex  suprema  auctoritate  Vicarii  Christi,  qui,  iure 


ANIMADVERSIONES  SCRIPTAE  — DE  EPISCOPIS  IN  GENERE 


533 


divino,  supremam  et  independentem  et  ordinariam  et  immediatam  potesta- 
tem in  singulos  fideles  et  episcopos  habet,  et  hoc  quidem  de  fide  divina 
et  catholica.  Non  videtur  qua  ratione  conferentiae  episcopales  supra  episco- 
pos potestatem  exercere  possint.  Utique  hoc  erit  de  iure  condendo,  at  ius 
humanum  nequit  divinam  auctoritatem  episcoporum  laedere.  Quando  leges 
ad  animarum  bonum  pro  regione  vel  natione  sunt  ferendae  concilia  provin- 
cialia et  nationalia  praesto  erunt;  ne  ergo  multiplicentur  entia  sine  neces- 
sitate. Conferentiae  episcoporum  auctoritatem  moralem  utique  habeant;  hoc 
valde  expedit,  non  vero  iurisdictione  gaudeant.  Evidenter  omnes  episcopi 
zelo  suorum  gregum  moti,  multi  facient  commendationes  conferentiarum  re- 
gionalium et  nationalium  etiam  ad  uniformitatem  in  eadem  regione  vel  natione 
habenda,  quod  ad  fructus  uberiores  habendos  perutile  immo  necessarium  exi- 
stimatur. 

Insuper  schema  commendet  saltem  ut  conferentiae  episcopales  nationa- 
les,  cum  nomine  totius  episcopatus  illius  nationis  loqui  ad  fideles  deside- 
rant, qualiscumque  sit  numerus  membrorum  earumdem  conferentiarum,  sem- 
per  modo  idoneo  exquirere  debeant  iudicium  et  mentem  omnium  et  singulo- 
rum episcoporum  ne  aliqua  oligarchia  in  Ecclesia  exurgat. 

6 

Exc.mus  P.  D.  ANGELUS  FERNANDES 
Archiepiscopus  tit.  Neopatr ensis , eoad,  c.i.s.  Delhiensis 

Ut  audivimus,  schema  de  quo  nunc  agitur,  cum  multo  labore  confectum 
est  ab  eis  quibus  eius  cura  fuerat  demandata.  Nemo  est  qui  deneget  hanc 
editionem  schematis  priorem  longe  superare.  Si  in  eo  adhuc  multa  desideran- 
tur, praecipue  ex  eo  provenit  quod,  cum  textus  componeretur,  nondum  con- 
stabat quae  esset  futura  evolutio  disceptationis  circa  schema  de  Ecclesia. 
Non  poterant  praesumi  orientationes  theologicae,  spirituales  et  pastorales 
quae  ultimis  hebdomadis  hac  in  aula  patefactae  sunt,  et  unde,  ut  ita  dicam, 
hoc  corpus  iuridicum  vivificari  debebat. 

Dolendum  etiam  est  commissionem  conciliarem  de  episcopis  post  primam 
sessionem  non  potuisse  reunionem  plenariam  celebrare  ut  integrum  schema 
ab  ea  recognosceretur.  Rationes  ob  quas  hoc  evenit  exc.mus  relator  exposuit. 
Et  forse  exstant  adhuc  aliae  rationes  cur  in  elaboratione  schematis  festinan- 
dum fuerit.  Non  est  ergo  mirum  quod  ut  iacet  schema  multis  non  omnino 
placet. 

Quibus  dictis  brevissime  pauca  puncta,  quorum  iam  quaedam  ab  aliis 
tractata  sunt,  sublineare  velim. 

Primum  punctum:  de  titulo.  Propono  ut  fiat:  « de  episcopis  et  eorum  re- 
gimine in  Ecclesia  ».  Ob  duplicem  rationem  hoc  proponitur:  1.  ob  theologi- 
cam: corpus  seu  collegium  episcoporum  in  munere  evangelizandi,  sanctifi- 
candi et  pascendi  succedit,  et  quidem  iure  divino,  collegio  apostolorum,  ut 

nuper  a Concilio  est  disceptatum;  2.  ob  rationem  desumptam  ex  ipso  sche- 
mate in  quo  non  tantum  de  singulis  dioecesibus  sermo  fit. 

Secundum  punctum:  de  prooemio.  Ob  rationes  iam  ab  aliis  allatas  vincu- 
lum cum  schemate  de  Ecclesia  explicitius  ponatur. 

Tertium  punctum:  singula  decreta  quae  haec  Synodus  latura  est,  Deo 
iuvante,  in  Ecclesia  profundum  influxum  exercebunt.  Puncta  particularia, 
licet  magni  momenti  sint,  minus  important  quam  id  quod  vocari  potest  « ima- 
go totalis  » quae  profertur. 

Nos  alloquitur  Summus  Pontifex  ut  « Venerabiles  Fratres  »,  quam  sa- 
lutationem etiam  inter  nos  usurpamus.  Ideo  ex  schemate  apparere  debet,  ut 
et  Ecclesiae  et  ipsis  nobis  inculcetur,  imago  episcopi  qui  est: 

1.  Frater  minor  Summi  Pontificis  cui  adstat  in  sollicitudine  omnium 
Ecclesiarum. 

2.  Frater  aequalis  et  comes  episcoporum  totius  mundi  et  speciatim 
eiusdem  regionis. 

3.  Pater  commissorum  sibi  fidelium  et  praesertim  eorum  qui  cum  ipso 
directe  cooperantur  in  aedificationem  Corporis  Christi. 

Quartum  punctum:  iuvat  repetere  quod  alii  iam  dixerunt:  Cum  princi- 
pium fundamentale  ponitur,  nempe  in  par.  3,  clare  asseratur  episcopos,  ut- 
pote,  iuxta  can.  334,  ordinarios  et  immediatos  pastores,  habere  omnes  pote- 
states ad  munus  exercendum  ipso  iure,  non  vero  aliqua  delegatione.  Ideo 
non  placent  verba  « facultates  habeant  ».  Ex  altera  parte  presse  ponatur 
ius,  immo  et  officium  Summi  Pontificis  limitandi  exercitium  potestatis  epi- 
scopalis ubi  in  bonum  universalis  Ecclesiae  ei  expedire  videtur.  Sed  haec 
omnia  positive  ponantur,  et  in  appendice  enumerentur  praecipuae  applica- 
tiones utriusque  potestatis. 

Quintum  punctum:  Vos  rogare  volo,  venerabiles  Fratres,  ut  etiam  iis, 
qui  in  schemate  multa  reprehendenda  vident,  placeat  de  illo  in  sequentibus 
hebdomadis  discussionem  fieri.  Et  quidem  ob  rationem  quam  vocabo  psycho- 
logicam, seu  potius  ob  fidelitatem  spiritui. 

Si  enim  de  hac  materia  recte  tractare  volumus,  fiat  in  eodem  spiritu 
ac  qui  profuit  disceptationi  de  Ecclesia.  Ideoque  valde  prodest  ut  imme- 
diate cum  hoc  schemate  coniungatur.  Nam  timendum  est  ne,  si  temporis 
intervallo  sat  longo  seiungantur,  genuinus  spiritus  qui  discussionem  vivi- 
ficare debet,  intepescat,  aut  saltem  ne  orientatio  recta  paulisper  obnubile- 
tur. Si  sano  modo  rem  tractare  volumus,  valde  interest  ut  hoc  vitetur. 

Rev.mus  P.  D.  IUCUNDUS  M.  GROTTI 
Praelatus  nullius  Acrensis  et  Puruensis 

Animadversiones  generales. 

1.  Ex  simplici  conspectu  introductionis  et  indicis,  apparet: 

a)  Quaedam  contradictio  inter  propositum  (salus  animarum,  lex  su- 
prema [!])  et  schema:  prior  videtur  pastoralis,  altera  est  prorsus  regiminis! 

b)  Pars  pastoralis,  vere  pastoralis  (magisterium  et  sacerdotale  ministe- 
rium) non  sufficienter  illustratur  et  episcopi  potius  videntur  « administrato- 
res » quam  « pastores  ». 

c ) Difficultates  in  regimine,  si  ita  loqui  mihi  fas  sit,  hucusque  orie- 
bantur ex  duplici  capite:  1.  ex  Curia  Romana;  2.  ex  Religiosis.  De  primo 
multum  disseritur,  sed  de  altero  nullus  sermo  in  schemate  nostro! 

2.  Quando  de  orientali  Ecclesia  fit  sermo,  multoties  verba  apparent  « pri- 
vilegia » et  similia  (cf.  prooemium,  lin.  3). 

Hoc  mihi  videtur  non  fovere  unitatem,  sed  potius,  ex  distinctione  frequen- 
ter repetita  et  hoc  modo  repetita,  divisionem!  Iam  scriptum  est:  « L’Eglise 
serait-elle  essentiellement  latine  et  ouverte,  par  simple  condescendance,  aux 
Orientaux?  » (Diocese  de  Thebes  - A propos  du  Concile  (Ecumenique  Vati- 
can  II,  Deuxieme  session  - Sohag  (Haute-Egypte)  R.A.U.,  1963,  pag,  5, 
n.  2,  1.  b). 

Unde  proponerem  fusionem  schematis  de  orientali  Ecclesia  cum  ceteris 
schematibus,  ita  v.  g.,  vel  melius: 

a)  quae  de  Ecclesia,  in  schemate  de  Ecclesia  dicatur:  « Les  principales 
affirmations  dogmatiques  contenues  dans  le  Decret  de  Eccl.  Orient.  qui  trai- 
tent  en  fait  de  la  structure  de  l’Eglise,  doivent  entrer  dans  la  Constitution 
dogmatique  de  Ecclesia  » (Op.  cit.,  pag.  5,  n.  3).  Nam  Ecclesia  est  una:  « II 
faut  donc  reprendre  la  constitution  dogmatique  de  Ecclesia  dans  un  esprit 
oecumenique,  en  tenant  compte  de  ce  que  les  Eglises  orientales  sont  de 
VEglise  au  meme  titre  que  les  Eglises  latines  » (Op.  cit.,  pag.  6,  n.  5); 

b)  quae  de  episcopis  in  tractatu  de  episcopis; 

c)  quae  reduci  possunt  ad  aliquod  schema,  ad  illud  reducantur. 

Concludendo,  verba  referam  ex  opere  citato  (pag.  7,  n.  1):  « Dans  ce  cas, 

il  devient  inutile  de  parier  de  “ droits  et  privileges  de  1’  Orient  ”:  le  droit 
commun  et  general  doit  etre  assez  souple  pour  que  chaque  region  ait  legiti- 
mement  ses  coutumes  et  son  droit.  De  cette  fagon,  VOrient  chretien  ne  pa- 
raitra  pas  comme  un  appendice  tolere  a un  organisme  essentiellement  latin, 
mais  comme  un  element  a part  entiere  de  VEglise  universelle  ». 

Exc.mus  P.  D.  PAULUS  GURPIDE  BEOPE 
Episcopus  Flaviobrigensis 

Meo  iudicio  duae  partes  distinguendae  essent,  quamvis  forsitan  divisio 
non  perfecte  clara  sit:  1.  Decentralizatio  et  internationalizatio  Curiae  Ro- 
manae cum  affirmatione,  vigore  et  vindicatione  potestatis  episcoporum,  am- 
plificatione facultatum  ipsorum,  deminutione  casuum  in  quibus  adituri  sint 
Dicasteria  Romana  et  maiori  participatione  collegii  episcopalis  in  regimine 
Ecclesiae  universalis.  2.  Normae,  quae  ad  regimen  dioeceseos  referuntur,  con- 
siderentur individualiter  vel  globatim  attentis  provinciis  ecclesiasticis,  regio- 
nibus, nationibus  et  etiam  supernationibus. 

Principia  generalia  quae  enunciantur  optima  videntur,  praxis,  vero  non 
est  ita  facilis.  Fere  omnes  dispositiones  ad  episcopos  residentiales  referuntur. 

Forsitan  non  nimis  lucidus  ordo  in  expositione  apparet. 

* * * 

Schema,  etsi  ad  disceptationem  fundamentum  bonum  praebeat  ideoque 
laudandum  sit,  tamen  in  aliquibus  deficit,  unde  perficiendum  est.  Inter  alia 
haec  dicenda  veniunt.  Schema  dejicit  in  fundamento  theologico  praebendo, 
unde  consequenter  sapit  iuridicismo  in  suis  verbis  et  modo  loquendi.  Sic: 

Ad  n.  2:  prooemium-,  dicit:  « ...  in  partem  R.  Pontificis  sollicitudinis  as- 
sumpti ».  Hic  modus  canonicus  loquendi  correspondet  illi  canonicae  concep- 
tioni secundum  quam  potestates  a Papa  recipiuntur  ab  episcopo,  sicut  et 
apparet  in  n.  3 ubi  loquitur  de  « facultates...  amplificentur  ». 

Modo  loquendi  theologico  autem  episcopus  recipit  potestates  in  et  a con- 
secratione episcopali,  ut  ipse  Pp.  Paulus  VI  in  allocutione  20  sept.  1963  in 
consecratione  episcoporum  dixit,  et  ut  in  schemate  de  Ecclesia , cap.  II,  n.  14 
sufficienter  insinuatur  et  in  n.  17  (de  Ecclesia , pag.  28,  linn.  16-37)  expres- 
sius dicitur  « de  sollicitudine  pro  universa  Ecclesia  ex  officio  (proprio,  i.  e. 
ut  membrum  collegii)  ». 

Certe  Papa  potest  aliquos  episcopos  « in  partem  suae  sollicitudinis  vocare 
vel  assumere  »,  unde  expressio  schematis  sensu  assertivo  retineri  potest;  at 
non  sensu  exclusivo. 

Unde  redactio  corrigenda  est:  « stabiliter  exerceant  »,  pro  « habeant  »; 
« et  illi  vicissim,  tum  ut  cooperatores  vel  coadiutores  in  partem  Romani  Pon- 
tificis sollicitudinis  assumpti,  tum  utpote  Apostolorum  successores  seu  mem- 
bra collegii  in  proprio  sollicitudinis  officio  pro  universa  Ecclesia  perfungendo, 
dignoscantur  ». 

Ad  n.  3:  ( Principium  fundamentale)-,  ex  iisdem  rationibus  de  quibus  su- 
pra, corrigatur:  « omnes  exercere  possint  facultates  »,  pro  « habeant  »;  « Qua- 
propter facultates  hucusque  Romano  Pontifici  reservatae,  tamen,  inter  alias, 
eae  episcopis  tribuuntur  quae  in  Appendice  ad  caput  recensentur  ». 

Postquam  principium  fundamentale  sub  n.  3 dictum  fuit,  necessarium 
omnino  videtur  ut  tamquam  principium  theologicum  de  episcopo  in  se  loqua- 
tur, de  quo  in  schemate  de  Ecclesia,  cap.  II,  n.  17  (pag,  28,  linn.  5-37) 
actum  fuit,  ne  totum  schema  de  episcopis  praeiudicetur  et  inaccuratius  ap- 
pareat. Quod  ita,  informationis  causa,  redigi  posset:  « Episcopi  singuli  caput, 
principium  et  fundamentum  et  centrum  sunt  unitatis  in  suis  Ecclesiis  particu- 
laribus, ad  imaginem  Ecclesiae  universalis  formatis,  in  quibus  et  ex  quibus 
una  et  unica  Ecclesia  universalis  exsistit  ». 

« Qua  de  causa  singuli  episcopi  suam  Ecclesiam  in  Ecclesia  universali, 
tum  totam  Ecclesiam  in  sua  repraesentant  ». 

« Immo,  episcopus,  quoniam  ut  membrum  collegii  pro  tota  Ecclesia  sol- 
licitudine universali  ex  officio  teneatur,  omnem  actuositatem  suae  Ecclesiae 
tum  pro  universali  Ecclesia  tum  pro  cura  dilatandi  Evangelium  promovere 
debet  ». 

« Ad  opus  proprium  suum  adimplendum  episcopus  cooperatores  habet 
presbyteros  et  diaconos  omnes,  sive  saeculares  sive  religiosos,  immo  et  laicos 
pro  horum  conditione  sive  religiosos  sive  non  » (cf.  de  Ecclesia,  n.  15  et 
n.  25). 

Principio  hoc  statuto,  pervenire  potest  in  schemate  de  episcopis  ad  non 
paucas  quaestiones  de  quibus  schema  omnino  silet  vel  aliis  in  locis  minus 
aptis  loquitur,  ut  v.  g.: 

1.  De  curia  episcopali,  quae  temporibus  nostris  et  naturae  episcopatus 
adaequata  esse  debet.  In  ipsa  enim  non  solum  munus  episcopale  regendi  sed 
et  sanctificandi  et  docendi  exprimi  debet  per  officia  stabiliter  statuta,  et  non 
tantum  per  delegatos  vel  Secretariatus. 

Tamquam  organon  episcopi  promovere  debet  et  unitatem,  omnes  formas 
apostolatus  coordinando,  etiam  religiosorum  et  laicorum,  sub  capite  dioece- 
seos;  et  sanctitatem,  omnes  operas  et  motus  promovendo  (v.  g.  exercitia  spi- 
ritualia, missiones...)  et  coordinando;  et  catholicitatem,  sollicitudinem  omnium 
Ecclesiarum  et  pro  infidelibus  fovendo;  et  apostolatum  in  omnibus  suis  formis 
ducendo  et  dirigendo  et  coordinando,  etiam  religiosorum. 

Quod  diversos  delegatos  generales  pro  unoquoque  munere  episcopali 
requirit. 

2.  De  cooperatoribus  episcoporum : in  hoc  schemate  directe  agendum 
etiam  esset  tum  de  parochis  in  se,  de  quibus  in  hoc  schemate  nihil  dicitur, 
utique  autem  in  schemate  de  cura  animarum,  sed  sub  aspectu  pastorali;  tum 
etiam  de  religiosis,  de  quibus  eorumque  relationibus  cum  episcopis  in  sche- 
mate de  cura  animarum  tamquam  in  loco  non  proprio  agitur,  et  quidem  mi- 
nus recte,  praesertim  cum  loquitur  de  eorumdem  apostolatus  operis;  cum 
locus  proprius  hic  in  hoc  schemate  esse  debet,  quia  episcopus  esse  debet,  et 
quidem  ratione  sua  theologica,  principium  a quo  desumi  debent  relationes 
religiosorum  cum  episcopo  in  omnibus  quae  ad  apostolatum  referuntur;  etsi 
ea  quae  ad  vitam  religiosam  personalem  agendum  esset  alio  in  loco. 

3.  De  paroeciis  et  ecclesiis : etiam  in  hoc  schemate  agendum  esset  non 

tantum  de  circumscriptione  limitum  seu  extensionis,  ut  hoc  schema  facit,  sed 
et  de  paroeciis  in  se,  et  praesertim  de  earumdem  sensu  publico  vel  ecclesiali, 
ita  ut  vis  sollicitudinis  omnium  ecclesiarum  appareat  etiam  in  paroeciis  et 
ecclesiis  publicis,  statuendo  saltem  principium  secundum  quod  unaquaeque 
ecclesia  vel  paroecia  teneatur,  vi  etiam  iuridica  seu  canonica;  ad  bonum  tum 
totius  dioeceseos  tum  Ecclesiae;  ne  dentur  illa  scandala  secundum  quae  aliae 
in  divitia  aliae  magna  in  paupertate  sistant,  vel  aliae  paroeciae  erigi  non 
possint  ubi  plures  ecclesiae  religiosorum  sunt.  Omnes  ecclesiae  sint  in  suo 
servitio  Ecclesiae  ita  ut  episcopus  in  bonum  totius  Ecclesiae  suae  et  univer- 
salis illas  ordinare  valeat. 

4.  Opera  laicorum-.  sive  sint  directae  a presbyteris  saecularibus,  sive  re- 
ligiosis, sint  directe  sub  episcopo,  ne  illa  etiam  scandala  fidelium  veniant,  se- 
cundum quae  pugna  inter  opera  religiosorum  et  opera  alia  detur.  Principium 
theologicum  secundum  quod  episcopus  principium  et  centrum,  caput  et  fun- 
damentum est  unitatis  et  apostolatus,  hic  etiam  vigore  et  sanctione  canonica 
urgeatur.  Quod  dicitur  in  schemate  de  cura  animarum  sub  hoc  respectu,  hic 
in  hoc  schemate  tractandum  est. 

Haec  valeant  informationis  causae  dicta. 

9 

Exc.mus  P.  D.  MICHAEL  KLEPACZ 
Episcopus  Lodzensis 

Schema  decreti  de  episcopis  ac  de  dioecesium  regimine  quasi  supplemen- 
tum iuridicum  constituit  schematis  constitutionis  dogmaticae  de  Ecclesia. 
Agit  de  quaestionibus  quae  magnum  momentum  habent  pro  pastorali  activi- 
tate Ecclesiae  quaeque  omnes  pro  communi  totius  Ecclesiae  utilitate  a Patri- 
bus Concilii  tractandae  sunt.  Quare  schema  tamquam  fundamentum  ulterio- 
ris discussionis  admittendum  videtur.  Forsitan  ipsi  etiam  addendum  est  cap.  II 
schematis  decreti  de  clericis,  quod  de  distributione  cleri  agit  ideoque  quae- 
stionem tangit,  quae  potius  ad  regimen  dioecesanum  et  interdioecesanum 
pertinet. 

Non  omnia  tamen  in  schemate  nostro  placent.  Imprimis  quaeritur,  cur 
schema  persaepe  voce  abstracta  « Apostolica  Sedes  » utatur,  loco  vocis  con- 
cretae « Summus  Pontifex  ».  Solus  enim  Romanus  Pontifex  episcopis  superior 
est.  Curia  autem  Romana,  ut  utar  verbis  ipsius  Summi  Pontificis,  est  « orga- 
non  immediatae  adhaesionis  et  absolutae  oboedientiae,  quo  Romanus  Pontifex 
utitur  ad  explicandam  suam  universalem  missionem  »,  est  « instrumentum, 
cuius  Papae  opus  est  et  quo  Papa  utitur  ad  exercendum  suum  proprium  di- 
vinum mandatum  »,  est  institutio  cuius  munus  est  « specifice  administrati- 
vum, consultivum  atque  exsecutivum  » ( L’Osservatore  Romano,  CIII,  n.  219). 
Si  quae  facultates  episcopis  competentes,  iustis  de  causis,  reservatae  sunt, 
illae  facultates  ipsi  Summo  Pontifici  reservantur.  Si  unum  ex  officiis  Romanae 
Curiae  est  alicuius  mentem  diserte  pandere,  certe  agi  non  potest  nisi  de  mente 

ipsius  Summi  Pontificis,  capitis  corporis  collegii  episcopalis,  non  autem  de 
mente  alicuius  entitatis  abstractae.  Et  similiter.  Loco  expressionis  abstractae 
« Apostolica  Sedes  » utamur  proinde  voce  concreta  « Summus  Pontifex  ». 

Quaeritur  etiam,  cur  munus  collegii  episcopalis  in  regenda  Ecclesia  uni- 
versali sub  primatu  iurisdictionali  Summi  Pontificis  restringi  videatur  ad 
designationem  episcoporum  — a conferentiis  nationalibus  faciendam  — qui 
in  Ss.  Congregationum  consilio  partes  habituri  sint.  In  prooemio  cap.  I di- 
citur quod  episcopi  « utpote  apostolorum  successores,  in  apostolico  Ecclesiae 
universalis  munere  perfungendo  in  partem  Romani  Pontificis  sollicitudinis 
assumpti  dignoscantur  ».  Quod  principium  melius  in  praxim  deducendum  est. 
Modus  vero  quo  id  fieri  poterit,  suggeritur  nobis  ab  ipso  Summo  Pontifice. 
Ipse  enim  dixit:  « Si  concilium  oecumenicum  desiderium  exprimit  ut  quidam 
delegati  episcopatus,  praesertim  ex  episcopis  qui  dioecesim  aliquam  regunt, 
aliquomodo  et  quoad  aliquas  quaestiones,  iuxta  doctrinam  Ecclesiae  et  le- 
gem canonicam,  Supremo  Ecclesiae  Capiti  in  studio  et  responsabilitate  regi- 
minis ecclesiastici  adiungantur,  certo  certius  Curia  Romana  huic  desiderio  non 
se  opponet  » (I/  Os  servat  ore  Romano , CIII,  n.  219).  Quare  exoptatur  ut 
Summo  Pontifici  praesto  sit  aliquod  consilium  episcoporum  qui  aliquomodo 
repraesentent  conferentias  episcopales  nationales  vel  internationales,  vel  sal- 
tem — ad  modum  unius  — conferentias  episcopales  diversarum  nationum, 
quae,  pro  locorum  temporumve  adiunctis,  inter  se  viciniores  relationes  habent 
vel  similibus  condicionibus  versantur.  Desiderium  hoc  exprimatur  in  cap.  I 
schematis.  Ibique  inter  alia  asseratur,  si  — approbante  Summo  Pontifice  — 
Patribus  Concilii  id  bonum  videbitur,  Consilium  illud  tali  pollere  auctoritate 
respectu  Ss.  Romanae  Curiae  Congregationum,  ut  cum  praedictis  congregatio- 
nibus de  iis  etiam  tractare  possit  quae  ad  urgendum  et  in  tuto  ponendum  bo- 
num Ecclesiae  per  totum  orbem  dispersae  pertinent.  A.  v.,  consilium  illud 
tali  poliat  auctoritate,  qualis  nunc  — e mandato  Summi  Pontificis  — compe- 
tit commissioni  de  laboribus  Concilii  coordinandis  respectu  singularum  com- 
missionum conciliarium  (cf.  UOsservatore  Romano,  CIII,  n.  213).  Adno- 
tare  enim  iuvat  episcopos  illos,  qui  e qualibet  mundi  parte  convenient,  quam- 
plurimum  profuturos  esse  ad  Summum  Pontificem  certiorem  reddendum  de 
singularum  regionum  statu  sicque,  consilio  illo  invigilante,  Congregationes 
Curiae  Romanae  servitium  suum  Ordinariis  locorum  melius  et  efficacius  prae- 
stabunt in  negotiis  spiritualibus  et  temporalibus  suae  cuiusque  dioecesis  ge- 
rendis. Tali  quoque  modo  faciliores  et  expeditiores  fient  ordinariorum  rela- 
tiones cum  Summo  Pontifice,  capite  corporis  episcopalis  collegii. 

Quaeritur  deinde  cur  schema,  quamvis  maiores  episcopis  facultates  tri- 
buere intendat,  ita  tamen  rem  proponat  — praesertim  sub  puncto  tertio  — 
ac  si  episcopi  residentiales  in  dioecesium  regimine  non  propria  et  ordinaria 
uterentur  potestate,  sed  tantummodo  facultatibus  aliunde  ipsis  concessis  frue- 
rentur.  Omnes  autem  scimus  potestatem  regendi  episcopi  divinitus  constitu- 
tam et  sacramentaliter  collatam  facultates  illas  comprehendere,  quae  ad  re- 
gimen in  Ecclesia,  et  in  specie  ad  fructuosum  regimen  ecclesiae  particularis 

requiruntur.  Ad  hoc  enim  officium  episcopale  divinitus  constitutum  est  — salvo 
utique  ac  semper  tuto  iure  Summi  Pontificis  atque  Conciliorum  Oecumenico- 
rum  statuendi  quaedam  pro  universa  Ecclesia.  Quare  ita  saltem  mutetur  for- 
mulatio  puncti  tertii,  paragraphus  prima:  « Firma  semper  Summi  Pontificis 
potestate  causas  sibi  reservandi  quas  ipse,  propter  bonum  commune  totius  Ec- 
clesiae, pro  locorum  temporumve  adiunctis,  ad  se  avocare  iudicaverit,  sin- 
guli episcopi  residentiales  iure  communi  illis  facultatibus  fruantur,  quae  vi 
potestatis  regendi  in  Ecclesia  divinitus  constitutae  et  sacramentaliter  collatae 
de  se  ipsis  competunt.  Facultates  vero  Summo  Pontifici  reservatae,  inter  alias, 
eae  sunt  quae  in  C.I.C.  recognoscendo  recensebuntur  ». 

Ex  hucusque  dictis  patet  caput  primum  schematis  notabiliter  immutandum 
esse,  spiritu  quidem  et  littera.  Quare  merito  quaeri  potest  utrum  immutatio 
illa  post  discussionem  cap.  I in  specie  facienda  sit,  an  discussionem  illam,  tem- 
poris oeconomiae  causa,  iam  antecedere  debeat,  ratione  habita  observationum 
in  discussione  generali  seu  praeliminari  prolatarum. 

In  schemate  uti  stat,  praecipua  novitas  iuridica  in  cap.  III  de  nationali 
episcoporum  conferentia  invenitur.  Nullus  dubitat  institutum  illud  quam 
maxime  utile  esse,  quamvis  praecavendum  sit  periculum,  ne  decisiones  con- 
ferendarum — certis  in  casibus  iuridice  etiam  singulos  episcopos  obligan- 
tes — obicem  ponant  exercitio  propriae,  ordinariae  atque  immediatae  epi- 
scopi residentialis  potestatis.  Hac  de  re  fusius  loquendum  erit,  cum  de  cap.  III 
in  specie  sermo  fiet.  Nunc  sufficit,  ut  haec  difficultas  prae  oculis  habeatur, 
eo  magis  quod  schema  decreti  de  episcopis  ac  de  dioecesium  regimine  nullum 
speciale  caput  continet  de  potestate  iurisdictionis  episcopi  residentialis  et 
quod  idem  prorsus  problema  exsurgere  potest  in  casu  cap.  II. 

Cap.  II  merito  maiores  et  novas  tribuit  facultates  episcopis  auxiliaribus 
et  praesertim  coadiutoribus,  quae  facultates  a Summo  Pontifice  adhuc  augeri 
possunt.  Sed  hinc,  pluribus  Concilii  Patribus  videri  poterit  quod  minuatur 
auctoritas  et  potestas  episcopi,  cui  coadiutor  vel  auxiliaris  constituitur,  et 
quod  per  novam  quasi  coadiutoris  figuram  creeretur  in  dioecesi  veluti  quaedam 
regiminis  dyarchia.  Propterea,  ne  ius  episcopi  residentialis  laedi  videatur 
— animarum  cum  detrimento  — , ne  exercitium  quoque  eius  officii  difficilius 
appareat,  praesertim  tunc,  cum  unitas  regiminis  dioecesani  aliquomodo  debi- 
lior fieri  videatur,  in  introductione  schematis  affirmetur  episcopum  residen- 
tialem,  tamquam  unum  dioecesis  caput,  plena  cum  responsabilitate,  propria, 
ordinaria  atque  immediata  cum  potestate,  regimen  suum  pastorale  super 
portionem  populi  sibi  commissi,  sub  Summi  Pontificis  auctoritate , iure  divino 
exercere. 

Quapropter,  in  introductione  schematis  declaretur:  1.  sub  puncto  sche- 
matis primo  agi  proprie  de  episcopis  residentialibus,  2.  qui  plena  cum  respon- 
sabilitate dioecesim  suam  gubernant,  3.  verumque  sunt  principium  unitatis 
regiminis  dioecesani. 

Unde  secundum  et  tertium  alinea  introductionis  ita  v.  g.  corrigendum 
videtur:  « Episcopi  ergo  residentiales,  cum  peculiaribus  praeficiantur  eccle- 

siis  et  regimen  suum  pastorale  plena  cum  responsabilitate  super  portionem 
gregis  Domini  immediate  exerceant,  tamquam  veri  pastores,  de  omnium  sibi 
commissarum  ovium  salute  “ quasi  rationem  reddituri  ” , in  munere  gerendo 
se  habeant,  sicque  eorum  iurisdictionis  potestas  propria,  ordinaria  atque  im- 
mediata asseratur,  roboretur  ac  vindicetur  oportet,  ut  finem  illum  divinum 
effici  en  tissima  qua  possint  ratione  consequi  valeant. 

« Itaque,  quo  aptius,  expeditius,  fructuosius  evadat  episcopalis  muneris 
exercitium,  salva  semper  et  tuta  propria  episcopi  potestate  atque  regiminis 
dioecesani  unitate,  haec  quae  sequuntur,  de  episcopis  ac  de  dioecesium  gu- 
bernatione Sacrosancta  Synodus  enuntiat  atque  decernit  ». 

10 

Exc.mus  P.  D.  MARCUS  MIHAYO 
Archiepiscopus  Taboraensis 

1.  Officium  praefecti  apostolici  originem  suam  ducit  ex  necessitate  histo- 
rica suppeditandi  ordinarios  ecclesiasticos  cum  potestate  iurisdictionis  sicuti 
episcopi  habebant,  quia  principes  Lusitaniae  in  India  adhaerebant  privilegiis 
dictis  de  « Padroado  »,  recusantes  admittendos  alios  episcopos  in  territoria 
sua.  Quamobrem  S.  Sedes  nonnullos  sacerdotes  cum  potestate  sicuti  Ordi- 
nariorum nominabat  in  territoriis  ecclesiasticis  nuper  ut  talia  erectis,  nolens 
violare  pactum  de  « Padroado  ».  Sacerdotes  isti  non  erant  et  non  vocabantur 
episcopi  sed  praefecti  apostolici. 

2.  Praefecti  Apostolici  hodierni  sunt  ergo  Ordinarii  cum  potestate  iuris- 
dictionis et  privilegia  sicuti  episcopi  gaudent.  In  conspectu  populi  episcopi 
aestimantur  et  in  territoriis  missionum  paene  impossibile  est  christianis  dif- 
ferentiam praefectum  apostolicum  inter  et  episcopum  explicare. 

3.  Rationes  historicae  quae  occasionem  instituendi  officium  praefecti  apo- 
stolici praestabant,  iam  diu  cessaverunt,  attamen  illud  officium  praefecti  apo- 
stolici uti  quasi-episcopi  adhuc  sustinetur  propter  traditionem  et  opportuni- 
tatem. 

4.  Videri  episcopi  habentes  eandem  iurisdictionem  sicuti  episcopi  sed  non 
esse  episcopi,  officium  praefecti  apostolici  irrationabile  reddit,  quod  ergo  abro- 
gandum est.  Si  territorium  in  missionibus  uti  iurisdictio  independens  consti- 
tuitur, Ordinarius  designetur,  qui  non  tantum  apparet  episcopus  esse  sed  in 
realitate,  i.  e.  consecratione  episcopus  et  verus  pastor  fidelium  est. 

Conclusio.  Has  ob  rationes  humiliter  sed  urgenter  proponimus  et  roga- 
mus ut  officium  praefecti  apostolici  abrogetur,  ut  praefecti  apostolici  qui  nunc 
hoc  officium  peragunt,  episcopi  consecrentur  et  in  futuro  Ordinarii  mis- 
sionum semper  sint  episcopi. 

[ Subsignaverunt  etiam:  ] Adam  Kozlowiecki,  arch.  Lusaka;  Emmanuel 
Mabathoana,  arch.  Maseruenus;  J.  Peeters,  bish.  Buea;  John  McCarthy,  Ka- 
duna;  Thomas  McGettrick,  Ogoja;  J.  Whelan. 

Exc.mus  P.  D.  AEMILIUS  PIROLLEY 
Episcopus  Nanceiensis  et  Tullensis 

Circa  schematis  decreti  de  episcopis  ac  de  dioecesium  regimine  proposi- 
tum, agnita  cum  gratia  commissionis  conciliaris  benevolentia,  aliquas  tamen 
observationes  et  optationes  audeo  exponere,  cum  ad  huiusmodi  interventum, 
episcopi,  ab  em.mo  card.  commissionis  praesidente  et  ab  exc.mo  relatore,  in- 
citati fuerint. 

Certo,  post  suffragationes  die  30  octobris  in  aula  peractas,  textus  sche- 
matis, ut  in  practicis  suis  ordinibus  cum  doctrinalibus  Concilii  orientationibus 
« de  collegiali  episcoporum  potestate  » conformetur,  novis  emendationibus 
eget. 

Potestas  enim  dignitasque  episcoporum,  non  in  verbis  tantum  affirmari, 
sed  in  factis  explanari  debent,  scii,  in  vera,  reali  et  concreta  Ecclesias  locales 
regendi  facultate  — ut  decet  successoribus  apostolorum  — exceptis  « maio- 
ribus causis  » a suprema  Summi  Pontificis  auctoritate  reservatis.  Sed  quae 
et  quot  sint  « causae  maiores  »?  Non  sane  constituunt  quasi  totum  et  uni- 
versale dioecesium  regimen  adeo  ut  episcopis  parvae  tantum  muneris  pasto- 
ralis micae,  et  quidem  in  minimis,  « concedi  » possent.  Itaque,  etsi  « con- 
cessiones » a commissione  praevisae,  aliqua  prudenti  extensione  — de  hoc 
saltem  quod  attinet  ad  hodiernum  rerum  statum  — frui  videntur,  crastina 
tamen,  oculis  omnium,  episcopi  strictiori  tutela  subiecti  et  in  exercitio  mis- 
sionis nimis  alligati  semper  apparebunt.  Unde,  si  « centralizatio  » romana, 
non  solum  ad  bonum  unitatis  in  Ecclesiarum  gubernatione  asserendum,  sed 
insuper  ad  opus  evangelizationis  et  conatum  oecumenicum  ubique  et  positive 
favendum  concipitur,  omnia,  quae  in  exercitatione  sua,  obstaculum  aut  impe- 
dimentum Domini  regni  expansioni  nuper  obtulerunt,  excludantur  et  refician- 
tur oportet. 

Quapropter  in  appendicibus,  loco  facultatum  episcopis  « concessarum  » 
descriptionis,  exoptarem  ut  « causae  maiores  » Pontifici  Romano  reservatae 
enumerentur,  quae  bono  universali  aut  maiori  utilitate  communi  reapse  spec- 
tant, quod  dici  nequeat  v.  g.  de  minima  testamenti  mutatione  alicuius  reli- 
giosae! Sic  etiam  vitaretur  sensus  actualis  praescriptionis  negativus,  nam  « fa- 
cultates episcopis  concedere  » aequiparat  alia  ista  formula:  « Episcopos  nihil 
auctoritatis  habere  nisi  concessam  ».  E contrario,  reservatio  causarum  maio- 
rum potestatem  episcopalem  positive  intendit,  quae  legitime  limitatur. 

De  momento  et  gravitate  talis  prospectum  eversionis  non  sum  oblitus,  et 
attentissimum  studium  illam  requirere  fateor. 

Allevare  quidem  Dicas  teria  multis  negotiis  quae  rationaliter  ad  ordina- 
riorum locorum  responsabilitatem  melius  pertinent  — quoniam  ipsi  ordinarii 
diversas  casuum  circumstantias  peculiares  et  personales  directe  cognoscunt  — 
non  idem  sonat  ac  primatum  Petri,  ab  omnibus  recognitum  et  ferventissime 

servatum,  attingere,  vel  eius  supremam  et  plenam  potestatem  tantulum  ne- 
gare aut  amputare. 

In  his,  confusionem  iniicere  non  admittitur.  Si  revera  timendum  est,  ne 
intempestivae  et  inordinatae  actiones  indi  viduales,  hic  aut  illic,  interveniant, 
conferentiae  episcopales,  congruenti  auctoritate  praeditae,  huiusmodi  periculis 
saepius  occurrere  valebunt. 

Fere  totum  definitive  pendet  ex  mutua  fiducia,  quae  in  praxi,  ad  relatio- 
nes inter  episcopos  et  Ss.  Congregationes  regendas  vigebit,  in  communi  et 
aequali  submissione  Petro. 

12 

Exc.mus  p.  d.  leonardus  ioseph  rodriguez  ballcn 

Archiepiscopus  Arequipensis 

Liceat  mihi  quasdam  innuere  observationes  in  genere  ad  schema  de  epi- 
scopis ac  de  dioecesium  regimine  cui  in  primis  merita  et  adspectus  positivos 
tribuo. 

1.  Attamen  non  satis  respondet  schematis  titulus  rei  contentae.  Quam- 
vis inscriptio  sit  « de  episcopis  ac  de  dioecesium  regimine  » nequicquam  in  eo 
quaeritur  persona  idealis  episcopi  residentialis,  suam  dioecesim  ut  pastoris 
gubernantis,  sed  ordine  non  nimis  logico  exponuntur  continuo:  relationes 
episcopi  cum  Curia  Romana,  episcopi  coadiutores  et  auxiliares,  conferentiae 
episcopales  nationales  et  internationales,  geographicae  circumscriptiones  tum 
in  ordine  dioecesano  et  provinciae  ecclesiasticae,  tum  in  ordine  parochiali. 

Dicere  auderem  potius  aptari  titulum  nostri  schematis  rei  in  schemate 
« de  cura  animarum  » expressa,  ubi  principio  loquitur  de  munere  pastorali 
episcoporum  necnon  de  munere  pastorali  parochorum;  deincepsque  loquitur 
de  cura  pastorali  quorumdam  coetuum  specialium  fidelium,  et  singillatim  de 
instructione  catechetica  populi  christiani,  postquam  ubertim  disertum  est 
— medium  schema  huic  quaestioni  tribuitur  — de  coordinatione  cum  epi- 
scopis officiorum  apostolicorum  religiosorum.  Praeterea  etiam  statim  appa- 
ret, ut  in  praevisione  erat,  non  plane  respondere  theologiae  episcopatus  nu- 
perrime in  aula  conciliari  expositae,  et  circa  quam  clare  et  aperte  in  votationi- 
bus  propositis  a moderatoribus  Patres  conciliares  decreverunt. 

2.  His  bene  perpensis,  expedire  proponimus  ut  haec  duo  schemata  de  epi- 
scopis ac  de  dioecesium  regimine,  et  de  cura  animarum  in  unum  redigantur 
a commissione  vel  commissionibus  pollentibus,  quod  forsan  ita  inscriberetur 
« de  episcopis  et  de  regimine  Ecclesiae  ».  In  illo  his  tribus  gradibus  progredi 
posset,  in  quibus  omnis  hodierna  doctrina  recolligeretur,  et  aliae  nimirum 
quaestiones. 

a)  Primo  ageretur  de  episcopis  residentialibus,  de  munere  pastorali 
in  dioecesi,  sive  ex  parte  regiminis  ut  magisterii  et  sanctificationis,  suum  mu- 
nus et  auctoritatem  in  regimine  omnis  apostolatus  in  dioecesi  significando. 
Causis  vero  personae,  aut  adiunctis  singularibus  dioecesis  episcopus  ordina- 

rius  iuvari  potest  a coadiutore,  aut  ab  uno  vel  variis  auxiliaribus.  Quaestio 
sit  deinceps  de  Curia  dioecesana,  sive  illa  classica  et  iuridica,  sive  pastorali, 
quae  his  postremis  temporibus  efformatur.  Quaestio  etiam  erit  in  hac  para- 
grapho  de  geographia  dioecesis,  finibus  externis  definiendis  ex  rationibus  pa- 
storalibus, et  certis  internis  circumscriptionibus,  parochiae  maxime  dico. 

Nec  sacerdotes  negligantur,  qui,  licet  in  dioecesi  munus  parochiale  com- 
missum non  habeant,  efficaciter  ad  episcopum  cooperantur  apostolatui  dioe- 
cesano  sive  in  doctrina  tradenda,  sive  in  operibus  caritatis,  missionibus,  do- 
mibus exercitiorum  spiritualium.  Neque  catechesis  sileatur,  una  ex  primis 
curis  pastorum;  neque  religiosi,  qui  ita  episcopo  in  tot  ordinibus  opitulantur 
et  possunt  etiam  parochiam  gubernare. 

b)  Deinde  relationes  episcoporum  inter  se  agerentur.  Proprius  etiam 
est  locus  patriarchatibus  ex  una  parte,  et  ex  alia  conferendis  episcopalibus,  sive 
nationalibus  sive  internationalibus,  ad  exemplum  CELAM.  Hic  etiam  loqui 
posset  de  conciliis  nationalibus  vel  etiam  plenariis. 

c)  Denique  de  relationibus  episcoporum,  vel  singillatim,  vel  ut  corpus 
sive  collegium,  cum  Romano  Pontifice,  eiusque  adiumentis  gubernii,  praeci- 
pue cum  Congregationibus  Curiae  Romanae.  Forsitan  adumbrari  possent  etiam 
hoc  loco  munia  Nuntiorum  et  Legatorum  Apostolicorum.  Neque  de  conciliis 
oecumenicis  silendum. 

3.  Tamquam  conclusio  et  summa  harum  rerum,  haec  humiliter  propono: 

a)  Ut  sic  praesens  schema  aptetur  ut  theologiae  episcopatus  in  consti- 
tutione de  Ecclesia  traditae  respondeat. 

b)  Ut  eo  modo  aptetur,  ut  ambo  schemata  « de  episcopis  » et  « de  cura 
animarum  » in  unum  conflentur,  cuius  titulus,  sive  supra  scriptus  « de  epi- 
scopis et  regimine  Ecclesiae  » sive  alius  similis,  vere  rei  expositae  conveniat. 


13 

Exc.mus  P.  D.  VILLELMUS  M.  VAN  ZUYLEN 
Episcopus  Leodiensis 

1.  Titulus  schematis  innuit  de  episcoporum  officio  et  potestate  in  genere 
seu  in  universo,  quaestionem  esse  in  hoc  schemate,  scii,  de  eorundem  officio 
et  potestate  quod  attinet  ad  Ecclesiam  universalem  atque  de  eorundem  officio 
et  potestate  quod  attinet  ad  particulares  Ecclesias  seu  dioeceses,  quae  ipsis  in 
curam  committuntur  specialem  a Suprema  Ecclesiae  auctoritate.  Si  enim 
schema  respiceret  solam  competentiam  episcoporum  quod  ad  Ecclesias  parti- 
culares ipsis  commissas,  eiusdem  titulus  esset:  « De  episcopis  quoad  dioe- 
cesium regimen  ».  Ceterum  expedit  ut  in  schemate  de  episcopis,  de  universo 
eorundem  officio  deque  universa  eorum  potestate  tractetur. 

Itaque,  in  schemate  desideratur  caput  — quod  quidem  ante  omnia  alia 
ponendum  est  — in  quo  agitur  de  episcoporum  officio  et  potestate  per  re- 
spectum ad  universalem  Ecclesiam.  Re  quidem  vera,  cum,  non  secus  ac  ipse 

Summus  Pontifex,  collegium  episcoporum  cum  eodem  Summo  Pontifice  et 
sub  eiusdem  praesidentia,  suprema  polleat  in  universali  Ecclesia  potestate, 
rationes  seu  modi  quibus  haec  eorum  suprema  potestas  exerceri  potest  defi- 
niri debent. 

Potestas  haec  suprema  qua  episcoporum  collegium  una  cum  Summo  Pon- 
tifice in  universam  Ecclesiam  gaudet,  exerceri  potest:  1.  ab  episcopis  in  Con- 
cilio oecumenico  congregatis  (C.I.C.,  can.  228,  § 1);  2.  ab  episcopis  in  orbe 
terrarum  dispersis,  actionem  vere  collegialem,  invitante  aut  approbante  Sum- 
mo Pontifice,  exercentibus:  nihil  impedit  quominus  Summus  Pontifex  om- 
nium episcoporum  sententiam  vel  suffragium  in  scriptis  dandum  exquirat, 
ut  dirimat  quaestiones  maximi  momenti,  ad  quas  ordinandas  Summus  Pon- 
tifex eorundem  sententiam  vel  suffragium  exposcendum  aestimat. 

Praeterea  quaestio  moveri  potest  de  Concilio  Episcoporum  centrali  — quod 
vel  Concilium  episcoporum  apostolicum  nuncupari  potest  — quod  cum  mi- 
nime exerceat  potestatem  collegii  episcoporum,  immo  nec  hoc  collegium  re- 
vera repraesentet,  eiusdem  tantum  instrumentum  ac  signum  esse  potest,  sed 
quod  Romano  Pontifici  supremam  primatialem  potestatem  in  Ecclesia  exer- 
centi adiumento  esse  potest. 

Quae  omnia  materia  essent  alicuius  partis  primae  huius  schematis  (aut 
cap.  I),  dum  pars  eiusdem  altera,  per  varia  capita  (aut  cap.  II,  per  varios  ar- 
ticulos) tractaret  de  episcopis  quod  attinet  dioecesium  regimen,  seu  potius 
curam. 

2.  Pars  altera  schematis  (vel  cap.  II)  respicere  deberet  episcopos  quoad 
curam  dioecesium  seu  ecclesiarum  particularium,  atque  eiusdem  titulus  esse 
deberet,  non  quidem  « de  episcopis  quoad  dioecesium  regimen  »,  sed  « de 
episcopis  quoad  dioecesium  curam  »,  cum  cura  quam  populi  sibi  commissi 
habent,  complectatur  sanctificationem,  institutionem  in  doctrina  christiana 
atque  regimen. 

Ad  hanc  curam  quod  spectat,  inde  ab  initio  enuntiari  debet  fundamentale 
principium,  videlicet  quod  episcopi,  sub  suprema  auctoritate  Summi  Ponti- 
ficis, unitatis  principii  atque  boni  communis  Ecclesiae  universae  tutoris,  eccle- 
siam particularem  sibi  commissam  seu  dioecesim  regit  potestate  propria,  ordi- 
naria et  immediata,  divinitus  sibi  collata. 

3.  Deficit  in  hoc  schemate,  etiam  quoad  potestatem  episcoporum  relate 
ad  dioecesim  ipsis  commissam,  fundamentum  theologicum  et  unitas  expositio- 
nis. Quae  ut  habeantur,  oportet  ut  in  introductione  enuntientur  tum  funda- 
mentalia haec  principia  theologica,  quibus  episcoporum  officium  et  potestas 
nituntur,  tum  schematis  logica  divisio  seu  distributio. 

Quae  introductio  e.  g.  modo  sequenti  concipi  posset: 

« Iuxta  traditionem,  quae  ab  apostolorum  tempore  est  inducta  quaeque  con- 
stanter in  Ecclesia  viguit,  ecclesiis  particularibus,  quae  postea  dioeceses  voca- 
tae sunt,  praefecti  sunt  episcopi,  ita  quidem  ut,  regula  saltem  generali,  uni- 
cuique particulari  ecclesiae  seu  dioecesi  praeesset  unus  episcopus,  qui  in  ea- 
dem, ut  eius  pastor  proprius,  sub  auctoritate  Supremae  in  Ecclesia  potesta- 

tis,  exerceret  potestatem  divinitus  sibi  collatam,  scii,  sanctificandi,  docendi 
atque  regendi  populum  sibi  commissum  (cf.  Eusebius,  Historia  Eccles.,  VI: 
43,  11). 

Raro  quidem  duo  simul  episcopi  unam  eandemque  ecclesiam  particula- 
rem regendam  habuerunt  — casus  tamen  regiminis  unius  dioecesis  per  duos 
simul  episcopos  citatur  ab  Eusebio  ( Hist . Eccles.,  VII:  32,  21);  frequentius 
vero  inde  a prioribus  temporibus  Ecclesiae  (Eusebius,  Hist.  Eccles.,  VI: 
11,  1)  et  communius  postea,  episcopis  infirmis  aut  aetate  provectis  dati  sunt 
episcopi,  qui  eis  ad  regimen  dioeceseos  adiumento  essent. 

Attamen,  a prioribus  Ecclesiae  inde  temporibus,  episcopi  diversarum 
dioecesium  eiusdem  regionis  in  synodis  convenerunt,  atque  ita  constituta  sunt 
particularia  episcoporum  consilia,  provincialia,  postea  et  regionalia,  quae  na- 
tionalia  saepius  fuerunt,  in  quibus  omnes  provinciae  aut  regionis  episcopi 
potestatem  suam  episcopalem,  praesertim  docendi  atque  regendi,  coniunctim 
seu  collective  vel  collegialiter,  sub  auctoritate  quidem  Summi  Pontificis,  exer- 
cuerunt. Recentius  praeterea,  episcopi  eiusdem  regionis  vel  nationis  congre- 
gati sunt  in  conferentiis  episcoporum  regionalibus  aut  nationalibus,  immo  vel 
supranationalibus,  ut  in  iisdem  de  uniformi  erga  greges  sibi  commissos  agendi 
ratione  convenirent. 

Huic  traditioni  se  accommodans,  sed  praeterea  ad  nova  rerum  ac  tempo- 
ris adiuncta  attendens,  Sancta  haec  Synodus,  haec  sequentia  statuit,  quae 
respiciunt:  1.  potestatem  qua  episcopi  singuli,  sub  auctoritate  Supremae  in 
Ecclesia  potestatis,  quoad  populum  sibi  commissum  gaudent;  2.  provisionem 
episcoporum  coadiutorum  et  auxiliarium  horumque  conditionem;  3.  ordina- 
tionem Conciliorum  particularium  atque  praesertim  conferendarum  nationa- 
lium  episcoporum;  4.  et  tandem  dioecesium,  immo  et  provinciarum  ecclesia- 
sticarum determinationem  seu  circumscriptionem  ». 


14 

Exc.mus  P.  D.  PAULUS  YO  PIN 
Archiepiscopus  Nanchimensis 

Schema  de  episcopis  ac  de  dioecesium  regimine  uti  fundamentum  discus- 
sionis retineri  potest,  sed  in  multis  partibus  compleri  et  perfici  debet. 

1 . In  primis,  nexus  huius  schematis  cum  constitutione  dogmatica  de  Ec- 
clesia indicari  oportet  in  prooemio.  Nuper  enim  examinavimus  munus  epi- 
scoporum in  suo  fundamento  theologico,  seu  de  Sacramento  ordinis  episco- 
palis, nunc  autem  de  exercitio  huius  ordinis  agere  debemus. 

2.  Schema  nostrum  absolute  incipit  de  rationibus  inter  episcopos  et 
Ss.  Romanae  Curiae  Congregationes,  ac  dein  de  episcopis  coadiutoribus  et 
auxiliaribus  et  cetera.  Mihi  videtur  hic  locus  est  ponendi  quaestiones  de 
functione  practica  collegialitatis  episcopalis,  quam  approbavimus  modo  cum 
maioritate  quatuor  quintae  partis  suffragiorum  huius  Sacrae  Synodi.  Unde 

addendum  est  capitulum  speciale  de  functione  collegii  episcopalis,  sive  in 
quantum  organo  consilii  episcoporum  pro  Romano  Pontifice,  sive  de  ipsa 
functione  Concilii  Oecumenici  in  Ecclesia. 

Aliud  novum  capitulum  de  Curia  Romana  et  Nuntiis  Pontificiis  ponen- 
dum est. 

Etsi  Romanus  Pontifex  istas  reorganizationes  ecclesiasticas  per  se  ac  sine 
Concilio  perficere  possit,  procul  tamen  dubio  peropportunum  et  plane  com- 
petens est  has  materias  tractare  in  nostro  Concilio.  Nemo  enim  dubitat  de 
competentia  et  potestate  legislativa  Concilii  Oecumenici  pro  Ecclesia  univer- 
sali, ipsa  Curia  Romana  inclusa. 

Sane  decisiones  Concilii  Oecumenici  approbationi  quidem  Romani  Pon- 
tificis submittendae  sunt,  tamen  hae  decisiones  simpliciter  vota  aut  desideria 
appellari  non  possunt. 

Conclusio.  His  novis  capitibus  additis,  schema  totum  conspectum  reor- 
ganizationis  Ecclesiae  seu  « aggiornamento  » praesentabit. 

15 

Exc.mi  PP.  DD.  QUIDAM  EPISCOPI  GALLIAE 

1.  Subscriptis  Patribus  videtur  quod  duo  schemata  decretorum  a com- 
missione de  episcopis  elaborata,  nempe  de  episcopis  ac  de  dioecesium  regi- 
mine et  de  cura  animarum : ambo  esse  debent  indolis  pastoralis  ac  canoni- 
cae; distincta  vero  remanere  debent,  quia  materiae  eorum  diversae  (quam- 
vis intime  connexae)  principiis  theologicis  et  canonicis  diversis  reguntur. 

I decretum:  De  exercitio  muneris  collegiatis  episcoporum. 

II  decretum:  De  exercitio  regiminis  episcopalis  in  dioecesi. 

2.  Quoad  primum  decretum,  hanc  proponunt  ordinationem  materiae: 

Cap.  I - De  habitu  collegii  episcoporum  ad  universum  orbem. 

a)  Principia  pastoralia  generalia  (excerpta,  inter  alia,  a cap.  I sche- 
matis de  cura  animarum,  n.  7 Prooemium  et  11  Episcopus  Romani  Ponti- 
ficis cooperator). 

b)  De  Concilio  oecumenico  (si  quaestiones  sint  tractandae,  v.  g.  qui- 
nam membra  de  iure?). 

Cap.  II  - De  rationibus  inter  collegium  episcoporum  dispersum  et  Roma- 
num Pontificem. 

a)  De  Consistorio  apostolico  (cf.  intervent.  card.  Lercaro). 

b)  De  habitudine  episcoporum  ad  Curiam  romanam. 

Cap.  III  - De  formis  minoribus  colle gialitatis. 

a)  De  Conciliis  plenariis  ac  provincialibus. 

b)  De  Conferentiis  territorialibus  permanentibus. 

c ) De  provinciis  ac  regionibus  ecclesiasticis. 

d)  De  circumscriptione  dioecesium  (pertinet  ad  hoc  capitulum,  nam 

tractatur  de  meliori  repartitione  territoriali  ad  fovendum  exercitium  respon- 
sabilitatis  collegialis). 

Gap.  IV  - De  rationibus  inter  episcopos  et  religiosos  (cap.  III  decreti 
de  cura  animarum , iis  exceptis  quae  regimen  dioecesis  stricte  concernunt). 
Ratio  huc  introducendi:  vi  structura  canonica  Congregationum  religiosa- 
rum, problema  hoc  bene  solvi  non  potest  nisi  per  tractationes  inter  conferen- 
dam territorialem  et  conferendam  superiorum  maiorum. 

Cap.  V - De  rationibus  inter  episcopum  residentialem  et  coadiutorem  ac 
auxiliarem.  Ratio  huc  collocandi:  tractatur  de  episcopis,  membris  corporis 
episcoporum,  et  non  de  simplicibus  cooperatoribus  episcopi  residentialis;  agi- 
tur ergo  de  forma  elementari  collegialitatis. 

Cap.  VI  - De  cessatione  a munere  personali  (n.  16  primi  decreti).  Tota 
vita  Ecclesiae  demonstrat  sic  dictum  « veluti  matrimonium  » episcopi  esse 
cum  corpore  episcoporum  (a  quo  mors  sola  separat)  non  vero  cum  dioecesi 
particulari.  Hac  in  perspectiva  problema  hoc  delicatissimum  tractari  debet. 
Salvo  principio  stabilitatis  quod  competit  essentialiter  muneri  ordinario. 

N.  B.  Cap.  V actualis  schematis  pertinet  ad  2 decretum. 

Ambo  decreta  esse  debent  in  intima  relatione:  regimen  dioecesis  non  ab- 
strahi potest  a responsabilitate  universali,  quod  valet  particulariter  quoad 
cap.  IV  (et  app.  VI)  decreti  de  cura  animarum. 

[ Subscripserunt : ] Mouisset,  ep.  Nicensis;  Tourel,  ep.  Montispessulani; 
Pourchet,  ep.  S.  Flori;  Marty,  arch.  Rhemensis;  Bejot,  ep.  aux.  Rhemensis; 
Pirolley,  ep.  Nanceiensis;  deBazelaire,  arch.  Chamberiensis;  Sauvage,  ep.  Anne- 
ciensis;  Jauffres,  ep.  tit.  Arsennaritanus;  Dupont,  ep.  aux.  Insulensis;  Gouyon, 
arch.  eoad.  Rhedonensis;  Donze,  ep.  Tutelensis;  Breheret,  ep.  Cadurcensis; 
Boisguerin,  ep.  Sinfuanus  in  Sinis;  Fauvel,  ep.  Corisopitensis;  Pinier,  ep. 
Constantinianus  in  Algeria;  Lallier,  arch.  Massiliensis;  Fourrey,  ep.  Bellicen- 
sis;  Renard,  ep.  Versaliensis;  Guyot,  ep.  Constantiensis;  Bellec,  ep.  Elnen- 
sis;  Ancel,  ep.  aux.  Lugdunensis;  Patria,  ep.  aux.  Belloracensis;  Johan,  ep. 
Aginensis;  Barthe,  ep.  Tolonensis;  Puech,  ep.  Carcassensis;  Pioger,  ep.  Sa- 
giensis;  Guilhem,  ep.  Vallis  Guidonensis;  Audrain,  arch.  Augustae  Ausco- 
rum; Guerry,  arch.  Cameracensis;  Urtasun,  arch.  Avenionensis;  Hermil,  ep. 
aux.  Augustodunensis. 


16 

Exc.mi  PP.  DD.  EPISCOPI  DITIONIS  VENEZUELIENSIS 

Schema  de  episcopis  ac  de  dioecesium  regimine  ut  disceptationum  funda- 
mentum probamus,  attamen  ita  emendari  debere  existimamus,  ut: 

1.  Quaesitorum  responsionibus  a Concilio  supra  cap.  II  de  Ecclesia 
prolatis  magis  ac  magis  concordet;  speciatim  in  spiritu  ad  collegialitatem  epi- 
scoporum. 

2.  Ut  instituta  iuridica  quae  statuuntur,  necnon  facultates,  iura  et  munera 

episcoporum,  ac  ipsorum  cum  Curia  Romana  relationes,  ne  optativo  sed  in- 
dicativo et  praeceptivo  modo  enuntientur. 

3.  Ut  facultates  quae  in  appendicibus  proponuntur,  non  ut  concessiones 
et  privilegia  tradantur,  sed  ut  prolatae  ex  ipso  episcopali  munere,  ac  proinde 
in  schemate  clare  et  aperte  dicatur  episcopos  proprio  iure  eis  pollere  debere. 

[ Subscripserunt : ] J.  Humbertus  card.  Quintero,  arch.  Caracensis;  Ioan- 
nes  Ioseph  Bernal,  arch.  Bolivariensis;  Ioseph  Pulido  Mendez,  arch.  eoad. 
Emerit.;  Felicianus  Gonzales,  ep.  Maracayensis;  Ioseph  Leo  Rojas,  ep.  Tru- 
xillensis;  Alejandro,  ob.  de  San  Cristobal;  Luis  E.  Henriquez,  ob.  aux.  Ca- 
racas;  Chrysanthus  Mata  Cova,  ep.  Cumanensis;  Crispulus,  ep.  Barquisime- 
tensis. 

Exc.mus  P.  D.  Pericles  Felici,  arch.  tit.  Samosatensis,  secreta- 
rius  generalis  Ss.  Concilii : 

Moderabitur  disceptationem  circa  cap.  I de  episcopis  et  de  dioece- 
seon  regimine,  in  hac  62  congregatione  generali,  em.mus  ac  rev.mus 
D.  card.  Gregorius  Petrus  Agagianian. 

Antequam  legam  nomina  eorum  qui  verba  facere  postulaverunt  circa 
hoc  cap.  I,  communico  Patribus  nuntium,  non  tristem  mortis,  sed  laetum 
longae  vitae,  nempe:  sabbato  proximo  complebit  centum  et  unum  annos 
exc.mus  D.  Alfonsus  Carinci.  [Plausus]. 

Sabbato  vespere,  nempe  hora  16,30,  pro  hoc  anniversario,  celebra- 
bitur sollemne  Te  Deum  in  ecclesia  S.  Mariae  ad  Quercum  (Santa  Maria 
della  Quercia),  quae  sita  est  in  Piazza  della  Quercia,  prope  arcem  Campi 
Florae,  vel  Piazza  Farnese.  Est  ecclesia  sita  in  illis  locis,  parva  ecclesia 
sed  pulchra.  Omnes  Patres  humanissime  invitantur. 

Praesidentia  em.ma  proponit  ut  venerando  confratri  mittatur  hic 
nuntius  telegraphicus:  « Exc.mo  Alfonso  Carinci.  Tibi  Fratri  dilectis- 
simo, qui  centum  et  unum  annos  feliciter  comples,  Patres  Concilii  uni- 
versi cuncta  bona  ominantur,  adhuc  longiorem  vitam  invocant,  Deoque 
tecum  gratias  agunt  quod  ager  tuus,  Deipara  praestite,  centenos  dederit 
uberrimosque  fructus  ».  [Plausus]. 

Nunc  lego  nomina  eorum,  qui  loqui  postulaverunt  circa  cap.  I sche- 
matis de  episcopis : em.mus  ac  rev.mus  D.  card.  Ioseph  Ritter,  arch. 
S.  Ludovici  in  Statibus  Foederatis  Americae  Septemtrionalis;  sua  Beat. 
Ignatius  Petrus  XVI  Batanian,  Patriarcha  Ciliciae  Armenorum;  exc.mi 
DD.  Hermenegildus  Florit,  arch.  Florentinus  in  Italia,  Ioseph  Souto, 
ep.  Palentinus  in  Hispania,  Paulus  Gouyon,  arch.  eoad.  Rhedonensis  in 
Gallia,  Petrus  Kalwa,  ep.  Lublinensis  in  Polonia,  Fidelis  Garcia,  ep. 
tit.  Sululitanus  in  Hispania,  Audenus  McCann,  arch.  Capetownensis  in 
Africa  Meridionali,  Michael  Browne,  ep.  Galviensis  in  Hibernia,  Anto- 
nius Ferreira,  ep.  Portugallensis  in  Lusitania,  Sergius  Mendez,  ep.  Cuer- 
navacensis  in  Mexico,  Herculanus  Van  der  Burgt,  arch.  Pontianakensis 
in  Indonesia,  Ignatius  Ziade,  arch.  Maronitarum  Berytensis  in  Libano, 
Aurelius  Del  Pino,  ep.  Illerdensis  in  Hispania,  Franciscus  Mazzieri,  ep. 
Ndolaensis  in  Rhodesia  Septemtrionali,  Ioseph  Attipetty,  arch.  Verapo- 

litanus  in  India,  Paulus  Barrachina,  ep.  Oriolensis  in  Hispania,  Eduardus 
Mason,  vic.  ap.  de  « El  Obeid  » in  Sudan. 

Moderator:  Venerabiles  Patres,  em.mus  card.  Iulius  Dopfner,  e 
coetu  moderatorum,  leget  nunc  relationem  conclusivam  disceptationis 
circa  cap.  IV  schematis  de  Ecclesia : « De  vocatione  ad  sanctitatem  ». 

Em.mus  P.  D.  IULIUS  card.  DOEPFNER 
Archiepiscopus  Monacensis  et  Frisingensis 

Uti  meministis,  venerabiles  Patres,  die  31  octobris  ii  Patres  de 
cap.  IV  schematis  de  Ecclesia  locuti  sunt,  qui  ad  normam  art.  57,  § 6, 
Ordinis  Concilii,  post  disceptationem  clausam  nomine  saltem  quinque 
Patrum  verbum  petierunt.  In  fine  illius  congregationis  generalis,*  an- 
nuntiavi interventus,  qui  adhuc  superessent  — numerus  eorumdem 
erat  17  — a Moderatoribus  examinatum  iri  ad  normam  art.  57  § 3 et  4, 
eo  fine  ut  solummodo  unus  vel  pauci  Patres  loquerentur  et  argumenta 
sua  proferrent  etiam  nomine  aliorum,  qui  similia  argumenta  proposi- 
turi fuissent.  Quae  examinatio  propter  dies  feriales  immediate  sequentes 
heri  denique  fieri  potuit,  pluribus  illorum  Patrum  in  communi  reunione 
praesentibus. 

Illi  17  Patres  omnes  verbo  faciendo  generose  renuntiaverunt  eo 
vel  magis,  quod  iam  disceptatio  de  novo  schemate  his  diebus  coepta  est. 
Sed  conventum  est / ut  in  brevissima  relatione  heic  in  aula  conciliari  ...2 
nomina  eorum  necnon  praecipuae  orationum  eorum  lineae  communica- 
rentur. 

Comprehensivo  modo,  in  his  interventionibus  duae  tendentiae  inve- 
niri possunt. 

Vrima  tendentia  sustinetur  a sequentibus  Patribus:  em.mus  D.  card. 
Laureanus  Rugambwa;  exc.mus  D.  Cornelius  Lucey,  ep.  Corcagiensis  in 
Hibernia;  Carolus  Helmsing,  ep.  Kansanopolitanus  in  Statibus  Foedera- 
tis Americae  Septemtrionalis;  Ioseph  Tawil,  arch.  tit.  Myrensis  Melchi- 
tarum;  Adam  Kozlowiecki,  arch.  Lusakensis  in  Rhodesia;  Ioseph  M. 
Reuss,  ep.  aux.  Moguntinus  in  Germania. 

Hi  Patres  admittunt  structuram  capitis,  uti  iacet,  sed  proponunt 
emendationes  in  evolvenda  conceptione  sanctitatis.  E.  g.  extollitur  unio 
cum  Christo;  fusior  explicatio  sanctitatis  pro  iis  membris  Ecclesiae,  quae 
non  sunt  religiosi;  enucleatio  sanctitatis  quae  correspondeat  melius 
S.  Scripturae  et  Patribus  orientalibus;  accuratior  et  plenior  evolutio 


* Cf.  pag.  76. 

caritatis;  nomenclatura  magis  adaequata  quoad  virginitatem  Deo  di- 
catam. 

Secunda  tendentia  repraesentatur  a sequentibus  11  Patribus:  rev.mi 
PP.  Leo  Deschatelets,  sup.  gen.  Gulielmus  Van  Hees,  mag.  gen. 

Ord.  S.  Cr.,  P.  Atbanasius  Hage,  arcbimandrita  sup.  gen.  Ord.  Basi- 
liani;  exc.mus  D.  Ioannes-Baptista  Zoa,  arch.  Yaundensis  in  Camerun; 
rev.mus  P.  Ioannes  Janssens,  praep.  gen.  S.  I.;  exc.mi  DD.  Henricus 
Compagnone,  ep.  Anagninus  in  Italia,  Iacobus  Corboy,  ep.  Monzensis, 
Aldo  Patroni,  ep.  Calicutensis  in  India;  rev.mi  DD.  Sighardus  Kleiner, 
abb.  gen.  Ord.  Cist.,  Antonius  de  Hornedo,  praef.  ap.  Missionis  S.  Fran- 
cisci  Maranon  in  Peruvia;  et  ultimus,  exc.mus  D.  Guilly,  ep.  Georgio- 
politanus. 

Hi  Patres  movent  dubia  magis  fundamentalia  quoad  structuram  ca- 
pitis. Diversi  proponunt  caput  proprium  de  religiosis  et  consequenter 
commendant,  ut  elucubratio  de  sanctitate  universali  remandetur  in  ca- 
put « de  populo  Dei  ».  Crisi  subiciunt  explicationem  consiliorum  evan- 
gelicorum  in  schemate  datam  et  non  sufficienter  esse  explanatam  indi- 
cant 3 specialem  vocationem  religiosorum  atque  huius  status  superiori- 
tatem  in  se  consideratam.  Nonnulli  horum  Patrum  rogabant,  ut  dubia  sua 
Patribus  conciliaribus,  saltem  hoc  modo  4 communicentur. 

Ceteroquin  omnes  hi  interventus,  uti  fieri  solet,  competenti  commis- 
sioni in  scriptis  traduntur.  Dixi. 


In  textu  scripto  tradito-.  1 iis  propositum  est.  2 proferenda.  3 indi- 
cant. 4 deest. 

Moderator : Nunc  em.mus  card.  Michael  Browne,  vice-praeses  com- 
missionis conciliaris  doctrinalis,  designatus  relator  universi  schematis  de 
Ecclesia,  faciet  verba  conclusiva. 

Em.mus  P.  D.  MICHAEL  card.  BROWNE 

Em.mi  Praesides  et  Moderatores,  venerabiles  Patres, 

Revera  non  exspectabam  hodie  ut  verba  deberem  facere  conclusiva 
respectu  discussionis  schematis  de  Ecclesia;  habui  aliquid  praeparatum, 
sed  putavi  quod  tota  res  fuisset  transacta. 

Sed  illud  quod  volui  dicere  est  quod  scilicet  de  omnibus  evidenter 
habebitur  ratio  in  commissione.  Praeparavi  quoque  brevem  textum  circa 
aliquam  difficultatem  quae  frequenter  prolata  fuit  in  discussionibus  re- 
spectu sanctitatis  cleri,  et  per  relationem  ad  sanctitatem  vitae  religiosae. 

Et  quomodo  scii,  possunt  coarctari  omnia  ista  quae  includuntur  in  doc- 
trina, quod  scii,  sacerdotes  ut  tales  tenentur  ad  maiorem  sanctitatem 
quam  religiosi.  Et  tamen,  stricte  loquendo,  non  sunt  in  statu  perfectionis, 
ut  ita  dicam,  dum  religiosi  sunt  in  statu,  et  quandoque  sunt  in  minori 
gradu  perfectionis.  Sed  nolim  loqui  sine  meis  notis,  neque  necessarium 
puto,  quantum  ad  hoc.  Unde  trado  ea  quae  volui  dicere  ipsi  commis- 
sioni, ut  habeat  ipsa  illam  relationem  quam  credo  esse  utilem.  Dixi. 


Textus  scripto  traditus-. 

Quoad  cap.  IV  eandem  sollicitudinem  habebit  commissio  de  doctrina  fidei 
et  morum  sicuti  venerabilibus  Patribus  promisimus  respectu  priorum  capitum. 
Plena  pro  posse  habebitur  ratio  omnium  observationum  ab  eis  in  aula  congregatio- 
num factarum  et  in  scriptis  secretariatui  traditarum. 

Notavi,  et  quidem  cum  vera  aedificatione,  sollicitudinem  Patrum  circa  per- 
fectionem christianam  sive  clericorum  ad  Ordines  religiosos  non  pertinentium  sive 
laicorum  in  saeculo  viventium.  Haec  sollicitudo  coniuncta  quandoque  fuit  cum 
quadam  perplexitate  circa  eorum  relationem  ad  statum  religiosum  proprie  dictum. 

Deo  adiuvante,  conabimur  cum  auxilio  peritorum  adhuc  melius,  si  necesse  sit, 
breviter  clarificare  hanc  quaestionem,  indicando  quomodo  v.  g.  sacerdos  saecularis 
potest  ad  altam  perfectionem  pervenire  si  in  praeparatione  animae  dispositus  sit, 
Deo  ita  volente,  ad  viam  consiliorum  amplectendam. 

Consilia  enim,  seu  paupertas,  castitas  et  oboedientia  amplexatae  sub  votis 
religionis,  sunt  via  melior  ad  spiritus  paupertatem,  ad  cordis  puritatem,  ad  humili- 
tatem sub  Dei  manu,  quibus  anima  disponitur  ad  amorem  Dei  perfectum.  Sed  non 
sunt  via  unica  ad  istas  animae  dispositiones,  ut  monstratur  in  vitis  plurium 
sanctorum. 

Via  ad  caritatem  perfectam  pro  iis  qui  in  saeculo  degunt  est  illa  intensi  cultus, 
sub  Dei  gratia,  istarum  animae  dispositionum. 

Moderator.  Gradus  nunc  fit  ad  disceptationem  circa  cap.  I schematis 
de  episcopis  et  de  dioecesium  regimine. 

1 

Em.mus  P.  D.  IOSEPH  card.  RITTER 
Archiepiscopus  S.  Ludovici 

Venerabiles  Patres , 

Loquor  in  nomine  meo  et  plurimorum  ex  episcopis  Statuum  Foedera- 
torum Americae  Septemtrionalis.  Emendatio,  quam  proponimus,  valde 
simplex  est;  necesse  est  tamen  eius  rationes  exponere. 

In  par.  3,  linn.  18  ss.,  dicitur:  « Episcopi  residentiales  iure  com- 
muni omnes  habeant  facultates,  quas  aptius  et  expeditius  eorum  ordi- 

nariae  ac  immediatae  potestatis  exercitium  expostulat  ».  Iure  divino  ta- 
men iurisdictio  episcoporum  residentialium  ordinaria  ac  immediata  omnia 
quae  ad  exercitium  effectivum  requiruntur  iam  secumfert.  Certissime 
haec  iurisdictio  solummodo  « sub  primatu  iurisdictionali  Romani  Pon- 
tificis » exercenda  est.  Sed  recolendum  est  non  ipsum  Romani  Pontificis 
primatum,  sed  eiusdem  exercitium  per  legislationem  restringere  iuris- 
dictionem  episcopalem. 

Actuales  Ecclesiae  necessitates,  ut  ipsum  schema  agnoscit,  expostu- 
lant ut  potestates  episcoporum  residentialium  in  multis  materiis  amplien- 
tur. Huiusmodi  amplificatio  perficienda  est,  non  per  concessiones  fa- 
cultatesque, sicut  proponit  schema,  sed  per  abrogationem  vel  derogatio- 
nem illarum  legum  quae  potestates  episcopales  restrinxerunt.  Non  den- 
tur facultates,  seu  indulta;  sed  restituantur  potestates  iuris  divini  episco- 
pales quae  — utique  iustis  de  causis  — hucusque  ablatae  sunt. 

Proinde  proponimus  ut  verba  cap.  I initialia  sic  mutentur  ut  dicant: 
« Censet  Sacrosancta  Synodus  praeopportunam  atque  animarum  bono 
utilissimam  rem  se  esse  facturam  si,  salvis  iuribus  ac  privilegiis  orien- 
talis Ecclesiae,  episcopis  in  posterum  restituatur  exercitium  suae  iuris- 
dictionis  in  multis  causis  hucusque,  iustis  de  causis,  Apostolicae  Sedi 
vel  patriarchis  orientalibus  reservatis  ».  Ceterum  proponimus  ut  totum 
caput  sic  recognoscatur  ut  huic  spiritui  ac  prospectui  fiat  conforme. 

Venerabiles  Patres!  Hoc  opus  esse  perdijficillimum  1 humiliter  ad- 
mittimus. Hoc  opus  solummodo  in  Codicis  luris  Canonici  revisione  per- 
fectum iri  similiter  admittimus.  Nil  minus  autem  satis  erit;  nil  minus, 
nostro  iudicio,  dignum  erit  ut  doctrinam  de  episcopatu  iam  acceptam 
compleat.  Certissime  ipsum  Concilium  omnia  perficere  non  poterit.  Po- 
terit tamen  indicare  et  etiam  enumerare  materias  in  quibus  canones  re- 
cognoscendi erunt  ...2. 

Aliud  proponere  velim.  In  hoc  autem  tantum  pro  meipso  loquor. 
Titulus  huius  cap.  I,  meo  iudicio,  mutari  debet.  Rationes,  seu  relationes, 
quae  exsistunt  inter  episcopos  et  Curiam  Romanam,  non  sunt  primariae 
et  in  se  stantes,  sed  secundariae  et  derivatae.  Exsistit  Curia  Romana 
solummodo  delegata  a Romano  Pontifice.  Proinde  titulus,  sicut  et  caput, 
de  rationibus  inter  episcopos  et  Romanum  Pontificem  primario  tractare 
debet.  Deinde  propono  ut  titulus  mutetur  ad  « De  rationibus  inter  epi- 
scopos et  Romanum  Pontificem  » vel  ad  « De  rationibus  inter  episco- 
pos et  Apostolicam  Sedem  ».  Dixi. 


In  textu  scripto  tradito-.  1 perdifficile.  2 Dum  codicem  recognitum  ex- 
spectabimus, Curia  Romana  concedere  poterit  facultates,  rescripta  et  indulta,  quae 
libentissime  recipiemus. 

Beat.mus  P.  D.  IGNATIUS  PETRUS  XVI  BATANIAN 
Patriarcha  Ciliciae  Armenorum 

Em.mi  Praesides  et  Moderatores,  venerabiles  Patres  conciliares, 

Schema  decreti  de  episcopis  ac  de  regimine  dioecesium,  post  suffra- 
gationem generalem,  admissum  fuit  tamquam  basis  ulterioris  discepta- 
tionis. 

Huic  autem  disceptationi  ponendum  est  fundamentum  dogmaticum 
super  quod  statui  possint  rationes  1 episcoporum  ad  Summum  Pontifi- 
cem, et  consequenter  ad  Sacra  Dicasteria,  quae  nomine  et  auctoritate 
eiusdem  Summi  Pontificis  munus  suum  explent  in  bonum  omnium  Ec- 
clesiarum et  in  servitium  Sacrorum  Pastorum. 

Hoc  vero  fundamentum  ponitur  ipsius  Christi  verbis  ad  Petrum  et 
Romanum  Pontificem,  successorem  eius:  « Pasce  agnos  meos,  pasce 
oves  meas  ».  Et  explicatur  in  definitione  dogmatica  Concilii  Vaticani  I 
asserentis  Romanum  Pontificem  habere  «...  plenam  et  supremam  po- 
testatem iurisdictionis  in  universam  Ecclesiam,  non  solum  in  rebus  quae 
ad  fidem  et  mores,  sed  etiam  in  iis  quae  ad  disciplinam  et  regimen  Ec- 
clesiae per  totum  orbem  diffusae  pertinent  »;  potestatem  quidem  « ordi- 
nariam et  immediatam  in  omnes  ac  singulas  Ecclesias,  in  omnes  et  singu- 
los pastores  et  fideles  ». 

Hoc  fundamento  posito,  clare  apparet  potestatem  istam  iurisdictio- 
nis Romani  Pontificis  nulli  restrictioni  obnoxiam  esse  ex  iure  vel  jacto 
humano .2  Ideoque  quidquid  in  posterum  de  natura  iuridica  collegii  epi- 
scopalis, vel  de  eius  potestate  in  universam  Ecclesiam,  statuetur,  minime 
coarctare  debet  exercitium  primatialis  huius  potestatis  nec  limites  ipsi 
apponere  ...\ 

Unde  ipsius  Summi  Pontificis  est,  nullo  alio  de  iure  interveniente,  se- 
ligere cooperatores  et  determinare  modum  et  ambitum  cooperationis 
in  regimine  totius  Ecclesiae. 

Nobis  vero,  pastoribus  Ecclesiae,  competit  sincere  et  obsequenter 
proponere  quae  forsitan  efficaciora  et  utiliora  nobis  viderentur  ad  bo- 
num Ecclesiae.  Attamen,  dum  hoc  facimus  ne  ansam  praebeamus  pu- 
tandi quod  Ecclesia,  praesenti  administrationis  modo,  reducta  sit  ad 
statum  lamentabilem. 

Cum  autem  arbor  ex  fructibus  diiudicanda  sit,  fatendum  nobis  est 
Ecclesiam,  non  obstantibus  calamitatibus  quae  mundum  afficiunt,  vivere 

tempora  gloriosa,  consideratis  vita  christiana  cleri  et  fidelium,  propaga- 
tione fidei,  et  salutari  eius  influxu  universali  in  mundum. 

Hoc  quidem  obtinetur  Dei  gratia,  certe,  necnon  tamen  benefica 
actione  Capitis  eiusque  cooperatorum.  Hi  enim  cooperatores,  qui  sunt 
praesertim  S.  Romanae  Ecclesiae  cardinales,  toto  ex  orbe  selecti,  con- 
stituunt Senatum  Ecclesiae  Romanae,  quae  « propter  potentiorem  eius 
principalitatem  » ut  ait  S.  Irenaeus,  est  caput  omnium  Ecclesiarum.  Et 
hoc  quidem  titulo  cooperatores  fiunt  Romani  Pontificis  in  regimine  uni- 
versalis Ecclesiae. 

Querimonias  audivimus,  ...4  salva  bona  intentione  oratorum,  de  ad- 
ministratione  per  cooperatores,  et  particulari  modo  per  Ss.  Congrega- 
tiones Romanas.  Fatendum  est  omnem  institutionem  humanam  defectuo- 
sam  esse  posse;  cavendum  tamen  ne  defectus  exaggerentur,  neque  critica 
attingat  ipsum  Caput,  quod  grave  detrimentum  afferre  potest  — et  iam 
attulit  per  commentaria  ephemeridum  5 ut  refertur  — principio  aucto- 
ritatis et  scandali  esse  populo  cbristiano,  quin  ullo  modo  alliciet  fratres 
separatos  ad  fovendum  spiritum  oecumenicum. 

Concludendo,  liceat  mihi  rogare  ut  in  disceptatione  schematis: 

1.  Prae  oculis  habeatur  semper  primatus  Romani  Pontificis,  qui 
minime  limitari  potest  quocumque  modo. 

2.  Obiective  et  aequo  animo  procedatur  in  exprimendis  observa- 
tionibus circa  modum  actualem  administrationis  centralis  Ecclesiae,  ra- 
tione habita  meritorum  cooperatorum  Summi  Pontificis  et  obligationis 
evitandi  scandala.  Dixi. 


In  textu  scripto  tradito-.  1 relationes.  2 deest.  3 ex  iure  vel  facto 
humano.  4 et  quidem  acerbas.  5 deest. 


3 

Exc.mus  P.  D.  HERMENEGILDUS  FLORIT 
Archiepiscopus  Florentinus 

Venerabiles  Patres , 

Statim  adhaereo  quae  modo  audivi  pleno  corde.  Exc.mus  arch.  Se  per 
dixit  mihi  in  lugoslavia  vigere  proverbium : « Deus  adiuvat  semper  pro 
tertia  vice  ».  Vocatus  fui  ter  et  nunc  ecce  quod  possum  loqui  et  quidem 
breviter,  et  iis  quae  ego  dicturus  sum  adhaeserunt  circa  50  Patres  Itali 
et  non-Itali,  qui  etiam  nomina  propria  subscripserunt} 

In  n.  5,  pag.  7,  consideratur  opera  ab  episcopis  in  Curia  Romana 
praestanda.  Quocirca,  ea  videntur  statuenda  quae  activitati  communi  epi- 
scoporum ad  bonum  totius  Ecclesiae  inserviendi  apprime  consentanea 
sunt. 

Quapropter,  huiusmodi  intuitu,  haec  quae  sequuntur  adnotare  mihi 2 
liceat. 

In  dicto  n.  5,  sermo  est  tantum  de  episcopis  ut  membris  vel  consul- 
toribus Ss.  Romanae  Curiae  Congregationum  cooptandis.  Et  hoc  bene 
quidem. 

Ulterius  tamen  tuto  procedi  potest,  ex  quo  Summum  Pontificem 
Paulum  VI  in  nota  allocutione  ad  Patres  Concilii  ...3  illa  verba  audivi- 
mus dicentem  quae  in  « relatione  » super  nostrum  schema  referuntur  in 
pag.  14.  In  quibus  verbis  duo  sane  attendenda  sunt:  imprimis  intentio 
manifestatur  Summi  Pontificis  sibi  associandi,  aliquo  modo,  episcopatum 
in  gubernio  universalis  Ecclesiae;  secundo,  iterata  affirmatio  fit  a Pon- 
tifice 4 ut  salvae  maneant  declarationes  dogmaticae  Concilii  Vaticani  I 
ad  Romanum  Pontificem  attinentes,  iuxta  quas  de  fide  tenendum  est  il- 
lum a Christo  instructum  esse  plenitudine  et  iusta  virtute  potestatis. 

Equidem  nos  omnes  hanc  fidem  profitemur;  at  nunc  etiam  practice 
nulla  ambiguitate  eamdem  proclamare  oportet;  nam  iuxta  illud  Ia- 
cobi  ...5,  « Fides,  si  non  habeat  opera,  mortua  est  in  semetipsa  ». 

Attenta  igitur  mente  Summi  Pontificis,  in  suo  integro  contextu,  pro- 
ponere velim  ut  congrua  de  eadem  habeatur  ratio  in  nostro  schemate. 

Quare,  post  actualem  n.  5,  novus  adiungi  posset  numerus  sub  titulo 
«de  S.  Congregatione  centrali  instituenda  »,  hisce  additis  verbis:  « In- 
super exoptat  sancta  Synodus  ut  nonnulli  episcopi,  imprimis  residentiales, 
a Romano  Pontifice  cooptentur  in  quamdam  Congregationem  centralem, 
omnes  alias  Ss.  Congregationes  praecellentem.  Cuius  Congregationis  cen- 
tralis erit  Romano  Pontifici  validam  et  adiutricem  praestare  operam  in 
illis  ecclesiasticis  negotiis  quae  eidem  ab  ipso  committentur  ». 

Per  additionem  horum  verborum  (uti  patet)  in  praxim  deducitur 
doctrina  qua  asseritur  episcopos  quoddam  corpus  seu  collegium  consti- 
tuere, vi  cuius  omnes,  cum  eorum  capite  Romano  Pontifice,  responsabi- 
litate  in  solidum  adstringuntur  erga  universalem  Ecclesiam.  Insimul 
etiam  percipiuntur,  venerabiles  Patres,6  limites  quos  ultra  progredi  non 
licet  in  affirmanda  solidarietate  episcopali  in  gubernio  ordinario  Eccle- 
siae, ne  dogma  primatus  ullum  praeiudicium  patiatur. 

Unde  huiusmodi  Congregatio  centralis,  quam  instituendam  peti- 
mus, collegialitatis  episcopalis  est  concreta  applicatio  simul  et  iusta  ex- 
plicatio. Etenim  ex  una  parte  ipsa  unitatem  Ecclesiae  plenius  valet  osten- 
dere atque  catholicitatem  clarius  manifestare.  Ex  altera  autem  parte, 

indoles  stricte  collegialis  eidem  non  competit,  cum  sive  in  ordine  es- 
sendi  sive  in  ordine  agendi  fine  finaliter  ab  uno  Summo  Pontifice 
pendeat...7 

Huiusmodi  propositio  nonnullis  Patribus,  qui  etiam  per  manuum 
plausus  hesterna  die  collegialitatem  episcopalem  nimis  extollebant,  for- 
san « minimista  » apparet. 

Sed , venerabiles  Patres / recordari  nos  oportet  esse  denique  fines 
quos  ultra  citraque  nequit  consistere  rectum.  Nemini  enim  licet  ad  col- 
legialitatem episcopalem  sensu  stricto  provocare,  eo  usque  haec  doc- 
trina a Concilio  approbata  non  fuerit.  Et  pro  parte  mea  puto  collegiali- 
tatem ita  intellectam  definibilem  non  esse.9  Pariter  non  licet  qualecum- 
que  argumentum  deducere  ex  suffragationibus  circa  collegialitatem  ...10 
die  30  octobris  peractis.  Nam  in  praesentatione  typis  impressa,  dicebatur 
quod  « vota  Patrum  ...  unice  eo  tendunt  ut  commissio  (scii,  nostra  11 
commissio  de  doctrina  fidei  et  morum)  scire  possit  quae  sit  propensio 
congregationis  circa  propositas  quaestiones  ». 

Propositio  igitur  nostra,  venerabiles  Patres,12  est  quidem  facta  cum 
humili  « grano  salis  »,  scientes  tamen  sal  esse  symbolum  sapientiae  ac 
prudentiae. 

Venerabiles  Patres,  meminerimus  et  nos,  quos  Dominus  vult  ut  si- 
mus sal  terrae,  verborum  ipsius  Domini  dicentis:  « Bonum  est  sal:  quod 
si  sal  insulsum  fuerit,  in  quo  illud  condietis?  Habete  in  vobis  sal,  et 
pacem  habete  inter  vos  » (Mc.,  9,  49).  Dixi.  Gratias. 


In  textu  scripto  tradito-.  1 Cap.  I huius  schematis  quaedam  continet  quibus 
principia  doctrinalia  circa  episcopos,  in  cap.  II  schematis  de  Ecclesia  enuntianda, 
in  praxim  deducuntur.  Nominatim.  2 deest.  3 die  29  sept.  h.  a.  4 deest. 
5 2,  17.  6 deest.  7 Votum  quoque  liceat  exprimere,  ut  in  posterum 

SS.  Congregationes  Romanae  denominationem  habeant,  quae  cuiusque  muneri  et 
competentiae  aptius  respondeat.  Hoc  fieri  poterit,  si  e.  g.  singulis  applicabitur 
denominatio  singularium  actualium  commissionum  conciliarium;  v.  g.  S.  Officium: 
Congr.  de  doctrina  fidei  et  morum;  Consistorialis : de  episcopis  et  dioecesium  re- 
gimine; etc.  8 Ast.  9 deest.  10  (nimis  festinanter).  11  deest. 

12  deest. 

Animadversiones  additae : 

Cap.  I huius  schematis  duo  continet  quibus  principia  doctrinalia  circa  episco- 
pos, in  cap.  II  schematis  de  Ecclesia  enuntianda,  in  praxim  deducuntur.  Agitur 
enim  de  episcoporum  facultatibus  amplificandis  (n.  3,  pag.  6),  et  de  relationibus 
inter  episcopos  et  Curiam  Romanam,  necnon  de  opera  ab  ipsis  episcopis  in  Curia 
Romana  praestanda  (nn.  4-5,  pag.  7). 

Heic  igitur  statuenda  videntur  quae  sive  muneri  episcoporum  erga  Ecclesias 

sibi  concreditas  adimplendo,  sive  eorum  activitati  communi  ad  bonum  totius  Ec- 
clesiae inservienti,  apprime  consentanea  sunt. 

Quapropter,  huiusmodi  intuitu,  haec  quae  sequuntur  adnotare  liceat: 

I.  Quoad  n.  3,  ubi  de  episcoporum  facultatibus.  In  hoc  numero:  ex  una  parte 
statuitur  principium  iuxta  quod  Romanus  Pontifex  potest,  ad  libitum  suum,  aliquas 
causas  sibi  reservare.  Ex  altera  autem  parte  votum  exprimitur  ut  episcopi  illas 
omnes  habeant  facultates  quas  aptius  et  expeditius  eorum  ordinariae  ac  immediatae 
potestatis  exercitium  expostulat;  et  consequenter  petitur  ut  facultates  hucusque 
recognitae  ulterius  amplificentur.  Hoc  autem  idem  est  ac  postulare  ut  causae  a 
Romano  Pontifice  sibi  reservatae  numero  minuantur. 

Iamvero:  diminutio  causarum  reservatarum  ex  parte  Romani  Pontificis  haud 
necessario  habet  ut  correlativum  augmentum  facultatum  episcoporum.  Immo,  saepe 
saepius,  ea  quae  obiectum  fuerunt  reservationis,  reservatione  papali  deinceps  sub- 
lata, eo  ipso  fiunt  potestates  muneri  episcopali  natura  sua  inhaerentes.  Unde: 
potiusquam  de  facultatibus,  loquendum  est  de  pleniore  exercitio  potestatis  ordi- 
nariae et  immediatae  qua  quisque  episcopus  iure  divino  gaudet. 

Aliis  verbis:  permulta  quae,  in  Appendice  adscribuntur  episcopis,  ab  eisdem 
in  posterum  non  vi  merae  concessionis  pontificiae,  quasi  ex  delegatione,  at  vi 
ipsius  episcopalis  muneris  peragentur. 

Videtur  ergo  schema,  in  hoc  puncto,  ita  esse  aptandum,  ne  voci  « facultates  » 
indiscriminatim  significatio  tribuatur  alicuius  concessionis  vel  delegationis  supe- 
rioris auctoritatis. 

II.  Quoad  n.  3,  ubi  de  opera  ab  episcopis  in  Curia  Romana  praestanda.  In 
hoc  numero  sermo  est  tantum  de  episcopis  ut  membris  vel  consultoribus  SS.  Ro- 
manae Curiae  Congregationum  cooptandis.  Et  hoc  bene  quidem.  Ulterius  tamen 
tuto  procedi  potest,  ex  quo  Summum  Pontificem  Paulum  VI  in  Allocutione  ad 
Patres  Concilii  die  29  septembris  elapsi,  audivimus  dicentem:  « Hoc  namque 
universale  munus,  quamvis  a Christo  instructum  sit  plenitudine  et  iusta  virtute 
potestatis,  quam  quidem  scitis,  poterit  tamen  auxilii  et  praesidii  maiores  vires 
sibi  adiungere,  si  dilecti  et  venerabiles  Fratres  in  episcopatu,  modis  et  rationibus 
opportune  statuendis  “ Nobis  validiorem  et  suscepti  oneris  magis  consciam  prae- 
stabunt adiutricem  operam  ” » (ed.  Typis  Polyglottis  Vaticanis  1963,  pag.  23). 

Et  adhuc  determinate  idem  Summus  Pontifex  suam  aperuit  mentem  in  Al- 
locutione ad  Curiam  Romanam  die  21  septembris,  cum  aiebat:  « Quando  il  Con- 
cilio Ecumenico  mostrasse  il  desiderio  di  vedere  associati  in  certo  modo  e per  certe 
questioni,  in  conformita  alia  dottrina  della  Chiesa  e alia  legge  canonica,  qualche 
rappresen tante  dell’episcopato,  particolarmente  tra  i presuli  che  dirigono  una 
diocesi,  al  Capo  supremo  della  Chiesa  stessa,  nello  studio  e nella  responsabilita 
dei  governo  ecclesiastico,  non  sara  certamente  la  Curia  a farvi  opposizione  » 
(cf.  Relatio  super  schema,  pag.  14). 

Attenta  igitur  mente  Summi  Pontificis  de  sibi  associando,  aliquo  modo,  epi- 
scopatu in  gubernio  universalis  Ecclesiae,  proponere  velim  ut  congrua  de  eadem 
habeatur  ratio  in  nostro  schemate. 

Quare,  post  actualem  n.  5,  novus  adiungi  posset  numerus  sub  titulo  De  sacra 
Congregatione  centrali  instituenda,  hisce  additis  verbis:  « Insuper  exoptat  sancta 
Synodus  ut  nonnulli  episcopi,  imprimis  residentiales,  a Romano  Pontifice  coop- 
tentur in  quamdam  congregationem  centralem,  omnes  alias  sacras  Congregationes 
praecellentem.  Cuius  Congregationis  centralis  erit  Romano  Pontifici  validam  et 

adiutricem  praestare  operam  in  illis  ecclesiasticis  negotiis  quae  eidem  ab  ipso  com- 
mittentur ». 

Per  additionem  horum  verborum  (uti  patet),  denuo  in  praxim  deducitur  doc- 
trina qua  asseritur  episcopos  quoddam  corpus  seu  collegium  constituere,  vi  cuius 
omnes,  cum  eorum  capite  Romano  Pontifice,  responsabilitate  in  solidum  adstrin- 
guntur  erga  universalem  Ecclesiam.  Insimul  etiam  percipiuntur  limites  quos  ultra 
progredi  non  licet,  in  affirmanda  solidarietate  episcopali  in  gubernio  ordinario 
Ecclesiae,  ne  dogma  primatus  ullum  praeiudicium  patiatur. 

Unde  huiusmodi  Congregatio  centralis,  quam  instituendam  petimus,  colle- 
gialitatis  episcopalis  est  concreta  applicatio  simul  ac  iusta  explicatio.  Etenim: 
ex  una  parte  ipsa  unitatem  Ecclesiae  plenius  valet  ostendere  atque  catholicitatem 
clarius  manifestare.  Ex  altera  autem  parte,  indoles  stricte  collegialis  eidem  ne- 
quaquam competit,  cum  sive  in  ordine  essendi  sive  in  ordine  agendi  fine  finaliter 
ab  imo  Summo  Pontifice  pendat. 

Votum  quoque  liceat  exprimere  ut  in  posterum  sacrae  Congregationes  Roma- 
nae denominationem  habeant,  quae  cuiusque  muneri  et  competentiae  aptius  re- 
spondeat. Hoc  fieri  poterit  si,  ex.  g.,  singulis  applicabitur  denominatio  singula- 
rium actualium  Commissionum  Conciliarium;  v.  g.  S.  Officium:  « Congregatio 
de  Doctrina  Fidei  et  Morum  »,  Consistorialis : « Congregatio  de  Episcopis  et  de 
Dioecesium  regimine  »,  etc. 

[ Subscripserunt :]  a)  quoad  nn.  3,  4 , 5 cap.  I:  exc.mi  PP.  DD.  Ugo  Ca- 
mozzo,  arch.  Pisanus;  Macarius  Tinti,  Fabriano-Matelica;  Victorius  Cecchi,  Fossom- 
brone;  Pacificus  G.  Vanni,  arch.;  Franciscus  Cogoni,  ep.  Octeriensis;  nomine  etiam 
Antonii  Angioni,  ep.  tit.  Ipponae;  Nicolaus  Margiotta,  arch.  Brindisi;  Henricus 
Nicodemo,  arch.  Barensis;  Raphael  Calabria,  arch.  Benevent.;  Iacobus  Palombella, 
arch.  Materanensis;  O.  De  Liva;  Carolus  Zinato,  ep.  Vicentinus;  V.  Radicioni, 
ep.  Montalto  et  Ripatransone;  Giovanni  Dadone,  arch.  Fossano;  Federico  Pezzullo, 
ep.  Policastro:  Luigi  Rinaldi,  ep.  S.  Marco  e Bisignano;  Dominicus  Petroni,  ep. 
Melfi;  Henricus  Romulus  Compagnone,  ep.  Anagninus;  T.  V.  Benedetti,  ep.  Lau- 
densis;  Egidio  Bignamini,  arch.  Ancona;  Clemente  Gaddi,  Bergamo;  Armandus 
Fares,  arch.  Catacensis,  ep.  Squillacen.;  Carlo  Baldini;  Norberto  Perini,  arch. 
Fermo;  Demetrio  Moscato;  Franciscus  Seper,  arch.  Zagrabiensis;  Ioseph  M.  Sensi, 
arch.  tit.  Sardianus;  Robertus  Massimiliani,  ep.  Civit.  Castell.,  Hortan.  et  Gal- 
lesin.;  Caietanus  Michetti,  ep.  tit.  aux.  arch.  Firmani;  Ioseph  Zaffonato,  arch. 
Utinensis. 

b ) Quoad  n.  3 cap.  I:  Andreas  Cesarano,  arch.  Sipontinus;  Angelus  Rossini, 
arch.  Amalfitanus;  Norbertus  Perini,  arch.  Firmanus;  Augustus  Bertazzoni,  arch. 
Potentinus  et  Marsicensis;  Hector  Baranzini,  arch.  Syracusanus;  Guido  Tonetti, 
arch.  ep.  Cuneensis;  Paulus  Babini,  ep.  Foroliviensis;  Victorius  De  Zanche,  ep. 
Concordiensis;  Gulielmus  Motolese,  arch.  Tarantinus;  Aemilius  Giorgi,  Montis 
Politiani;  Ioseph  Lenotti,  ep.  Fodianus;  Aemilius  Baroncelli,  ep.  Recinetensis- 
Lauretanus;  Caietanus  Michetti,  aux.  Firmanus;  Dinus  Tomassini,  ep.  Isclanus; 
Horatius  Semeraro,  ep.  Cariaten.;  Secundus  Tagliabue,  ep.  Anglonensis-Tursien- 
sis;  Nicolaus  Cap  asso,  ep.  Acerrarum;  Raphael  Pelecchia,  ep.  Aliphanus;  An- 
tonius Cunial,  ep.  Lucerinus;  Siro  Silvestri,  ep.  Fulgin.;  Paschalis  Quaramba,  ep. 
Gallipolitanus;  Lucianus  Marcante,  ep.  Valvensis  et  Sulmonensis;  Giov.  Batt. 
Pardini,  ep.  Iesi;  Lorenzo  Basoli,  ep.  Ogliastra;  Luigi  Morstabilini,  Veroli-Frosi- 
none;  Faustino  Baldini,  ep.  Massa  Marittima;  Mauritius  Raspini,  ep.  Oppidensis; 

Antonius  Catarella,  ep.  Platiensis;  Marius  Di  Lieto,  ep.  Asculan.  Apul.  et  Ceri- 
niolensis;  Raphael  Baratta,  arch.  Perusin.;  Ioseph  Amici,  arch.  Mutinensis;  Marinus 
Bergonzini,  ep.  Volaterr.;  Abel  Conigli,  ep.  Biturg.;  Aloisius  Carolus  Borromeo, 
ep.  Pisaurensis;  Constantinus  Caminada;  Ioseph  Fenocchio,  ep.  Apuanus. 


4 

Exc.mus  P.  D.  IOSEPH  SOUTO  VIZOSO 
Episcopus  Palentinus 

Em. mi  Praesides,  venerabiles  Patres  conciliares, 

De  cap.  I schematis  de  episcopis,  speciatim  vero  circa  introductio- 
nem et  prooemium  collatum  cum  n.  3,  fas  sit  mihi  aliqua  verba  proferre 
in  hac  congregatione. 

I.  Circa  introductionem.  Perplacet  et  valde  dignum  laude  censeo 
quod  a limine  proclametur  regula  suprema,  in  regimine  Ecclesiae  Chri- 
sti, salus  animarum,  unde  recte  derivatur  quod  in  n.  16  exprimitur  de  op- 
portuno auxilio  ferendo  episcopis  qui,  ob  permanentem  valetudinis  de- 
fectum vel  ob  ingravescentem  aetatem,  implendo  suo  sacro  muneri  minus 
apti  evaserint  seu  inveniantur. 

Profecto  ad  salutem  animarum  Christus  Dominus  Ecclesiam  insti- 
tuit in  eaque  sacram  hierarchiam  condidit  per  quam  vita  et  operositas 
salvifica  ipsius  perpetuaretur  in  toto  orbe  terrarum  usque  ad  consum- 
mationem saeculi.  De  hierarchica  potestate  atque  missione  apostolis  col- 
lata  nos  quidem  ex  divina  praedilectione  participes  facti  sumus,  prout 
SS.  D.  noster  Paulus  VI  edixit  die  29  septembris,  nos  appellans  « agmen 
apostolicum  ab  universo  terrarum  orbe  congregatum  » et  inquiens  in- 
super: «Et  vos  apostoli  estis  et  a collegio  apostolico  originem  ducitis 
eiusque  veri  estis  heredes  ». 

Iamvero  cum  ex  verbis  Domini,  « cui  multum  datum  est  multum 
quaeretur  ab  eo  »,  meminisse  nos  semper  oportet  sacrorum  antistites, 
iuxta  verba  Pii  XII  in  Encyclica  Mystici  Corporis,  esse  « eminentiora 
universalis  Ecclesiae  membra,  singulari  prorsus  nexu  cum  divino  totius 
corporis  capite  coniuncta,  ideoque  partes  membrorum  Christi  primas  », 
sicut  iam  dixerat  S.  Gregorius  Magnus. 

Proinde  iure  meritoque  nobis  proponitur  salus  animarum  veluti  su- 
prema regula  vitae  pastoralis  nempe:  pervigilare,  sicut  monuit  claris- 
simus Paulus  in  epistola  ad  Hebraeos,  « supra  gregem  Christi  quasi  ra- 
tionem pro  animabus  reddituri  »,  animamque  pro  eisdem  ponere  ad 
exemplum  magistri,  et  hanc  specificam  sanctitatis  nostrae  viam  prosequi 

eximiae  scilicet  sanctitatis,  quam  apostolus  Corinthiis  ut  excellentiorem 
demonstravit. 

II.  Circa  prooemium  et  n.  3.  Legentibus  prooemium  cum  n.  3 ex 
priore  schematis  appendice,  ultro  prodit  in  cordibus  nostris  grati  animi 
sensus  erga  Summum  Pontificem  ob  magnificam  potestatum  episcopalium 
amplificationem,  sive  concessae  dicantur  sive  recognitae  proclamentur, 
simulque  ob  novum  decorem  et  facultates  quibus  etiam  episcopi  auxi- 
liares donantur.  Ita  congruenter  extollitur  dignitas  episcopalis,  per  sa- 
cramentalem  consecrationem  suscepta,  qua  episcoporum  ordini  seu  col- 
legio adnumerantur,  et  intimior  fovetur  consociatio  dilectionis  et  colla- 
borationis  omnium  episcoporum  tam  cum  suo  capite  visibili  quam  inter 
seipsos. 

Ita  adimpletum  videmus  quod  Concilium  Vaticanum  I praenuntia- 
vit, nempe  summam  auctoritatem  Romani  Pontificis  non  officere  pote- 
stati episcoporum  qui  in  locum  apostolorum  successerunt,  sed  eadem 
potius  a summo  et  universali  pastore  asseritur,  roboratur  et  vindicatur. 

Attamen  in  praedicto  facultatum  elencho,  alia  desideratur,  et  qui- 
dem, meo  iudicio,  magni  pastoralis  momenti,  quae  iam  in  prima  sessione 
fuit  postulata  quamque  commissio  de  sacra  Liturgia  benevole  conside- 
ravit et  commendare  proposuit,  concedendi  scilicet  christifidelibus  maio- 
rem facilitatem  adimplendi  obligationem  praecepti  festivi  indulgendo  ut 
ipsi  satisfacere  possint  per  assistendam  sacro  in  vesperis  diei  festi  cele- 
brato. Adsunt  etenim  rationes  pastorales,  sive  ex  parte  fidelium  sive  ex 
parte  animarum  curatorum,  nec  desunt  fundamenta  historica  et  liturgica. 

Cum  iam  secretariae  talia  argumenta  tradiderim,  aliquantisper  pro- 
sequar materiam  de  cap.  I et  quidem  de  n.  3. 

Quod  attinet  ad  facultatum  amplificationem  in  hoc  numero  propo- 
sitam, sive  in  favorem  episcoporum  residentialium  sive  erga  eos  qui 
mere  titulares  dicuntur,  duos  audimus  et  legimus  modos  loquendi:  pro 
quibusdam  agitur  de  concessione  potestatis,  pro  fere  omnibus  de  sim- 
plici permissione  exercitii  facultatum  ex  consecratione  atque  missione 
ad  ipsos  sacros  antistites  pertinentium. 

Puto  vero  quod  non  minuitur  magnanimitas  Apostolicae  Sedis  nec 
ratio  gratissimi  animi  nostri  ex  relato  duplici  modo  loquendi.  Etenim 
sublatio  ipsa  reservationis,  quam  hucusque  vigere  scimus  ex  suprema  et 
universali  potestate  primatiali  successorum  B.  Petri,  ob  iustas  causas  a 
se  competenter  existimatas,  ipsa  — dico  — sublatio  reservationis  est 
favor  nobis  elargitus,  quo  scilicet  fas  nobis  erit  illas  recognitas  facul- 
tates habitualiter  possidere  non  tantum  quoad  substantiam  rei  sed  in 
praxi  quantum  ad  exercitium  in  bonum  regimen  dioeceseos,  propriae 

auctoritatis  augmentum  coram  sacerdotibus  et  fidelibus  nostris  et  pro- 
ventum seu  utilitatem  ipsorum. 

Ideo  ex  S.  Sedis  benignitate  merito  exspectatur,  una  cum  multiplici 
efficaciorique  iuvamine  sacrorum  Dicasteriorum  in  auxiliandis  episcopis 
in  suo  pastorali  regimine,  alacrior  observantia  et  vividior  sollicitudo  pa- 
storum sacrorum  erga  Christi  Vicarium  eiusque  Dicasteria  et  indefessa 
collaboratio  illa  quam  exquisivit  a nobis  SS.  Dominus  noster  Paulus  VI, 
in  solemni  decurrentis  sessionis  conciliaris  instauratione  sic  alloquens 
praedecessorem  suum  Ioannem  XXIII  sanctae  memoriae:  « Tu  aposto- 
lorum successores  coegisti...  ut  iidem  se  cum  Summo  Pontifice  veluti  in 
unum  corpus  redactos  sentirent,  ab  eoque  robur  acciperent  et  moderatio- 
nem: ut  sacrum  christianae  doctrinae  depositum  efficaciore  ratione  cu- 
stodiatur atque  proponatur  ».  Et  prosecutus  est,  inquiens  nobis  relate 
ad  munus  suum  papale:  « Hoc  munus  universale  poterit  auxilii  et  prae- 
sidii maiores  vires  sibi  adiungere,  si  dilecti  et  venerabiles  fratres  in 
episcopatu,  modis  et  rationibus  opportune  statuendis,  Nobis  validiorem 
et  suscepti  oneris  magis  consciam  praestabunt  adiutricem  operam  ». 

Aliunde,  certissime  dum  propriam  dioecesim  bene,  auxilio  divino 
suffulti,  regamus,  efficaciter  conferemus  ad  bonum  totius  Corporis  my- 
stici, quod  est  etiam  corpus  Ecclesiarum. 

Quibus  reverenter  expositis,  votum  duplex  proponere  audeo: 

1.  Ut  Romano  Pontifici  gratiae  maximae  reddantur  nomine  totius 
episcopatus  ob  eius  supra  expressam  benignitatem. 

2.  Ut  in  elencho  facultatum  quae  habituali  ter  episcopis  conce- 
dantur vel  recognoscantur,  illa  quam  dixi  includatur,  nempe  indulgendi 
christifidelibus  suis  ut  ad  vesperam  praecedentem,  ubi  Missa  vespertina 
celebretur,  anticipare  valeant  adimpletionem  praecepti  festivi. 

Parcite  mihi!  Et  dixi. 


Textus  scripto  traditus-. 

Proposito  considerationi  et  discussioni  Patrum  schemate  de  episcopis  et  dioe- 
cesium regimine,  quod  quidem  cohaeret  cum  iis  quae  pertractavimus  in  cap.  II 
schematis  de  Ecclesia,  fas  sit  mihi  aliqua  proferre  verba  circa  cap.  I,  speciatim  vero 
circa  introductionem  et  prooemium  ipsius  in  relatione  cum  appendice  priori 
eiusdem. 

I.  Circa  introductionem.  Perplacet  et  laude  dignum  duco  quod  a limine  intro- 
ductionis statuatur  tamquam  suprema  regula  in  regimine  Ecclesiae  Christi  salus 
animarum,  unde  recte  derivatur  quod  in  numero  16  praescribitur  de  auxilio  oppor- 
tuno ferendo  pastoribus  qui,  ob  permanentem  valetudinis  defectum  vel  ob  ingra- 
vescentem aetatem,  implendo  sacro  suo  muneri  minus  apti  evaserint. 

Ad  salutem  animarum  profecto  Christus  Ecclesiam  suam  condidit  et  in  ea 
sacram  hierarchiam  instituit  per  quam  vita  atque  operositas  salvifica  Domini  per- 

petuaretur  in  toto  orbe  terrarum  usque  ad  consummationem  saeculi.  De  potestate 
atque  hierarchica  missione  apostolis  collata,  ex  divina  praedilectione  atque  liber- 
rima electione,  participes  facti  sumus,  sicut,  in  doctrina  suorum  praedecessorum 
insistens,  proclamavit  Ss.mus  Dominus  noster  Paulus  VI,  nos  alloquens  die 
29  septembris:  « Vos  venerabiles  Fratres,  agmen  apostolicum  ab  universo  terra- 
rum orbe  congregatum,  et  ipsi  apostoli  estis  et  a collegio  apostolico  originem  du- 
citis, eiusque  veri  estis  heredes  ». 

Quia,  ex  verbis  Domini,  « cui  multum  datum  est  multum  quaeretur  ab  eo  », 
semper  in  memoria  habeamus  oportet  Sacrorum  Antistites,  ut  Ss.mus  Pius  XII 
edixit  in  Litteris  Mystici  Christi  Corporis,  esse  « eminentiora  universalis  Ecclesiae 
membra,  singulari  prorsus  nexu  coniuncta,  ideoque  partes  membrorum  Christi 
primas  »,  prout  iam  declaraverat  S.  Gregorius  Magnus. 

Proinde  iure  meritoque  nobis  proponitur  salus  animarum  ut  suprema  regula 
vitae  pastoralis:  pervigilare,  ut  scripsit  apostolus  ad  hebraeos  (13,  17),  supra  gre- 
gem, quasi  rationem  pro  animabus  reddituri;  animam  pro  eisdem  ponere,  quia 
agni  et  oves  Christi  sunt,  et  hanc  sanctitatis  nostrae  prosequi  viam,  eximiae  cari- 
tatis, quam  Paulus  clarissimus  corinthiis  ut  excellentiorem  demonstravit. 

II.  Circa  introductionem.  Legenti  priorem  schematis  appendicem  fieri  non 
potest  quominus  gratitudinis  sensus  in  corde  uniuscuiusque  prodeat  erga  Romanum 
Pontificem  ob  magnificam  potestatum  episcopalium  amplificationem  sive  etiam  ob 
novum  decorem  et  facultatum  complexum  quibus  episcopi  auxiliares  donantur.  Ita 
congruenter  extollitur  dignitas  episcopalis,  per  sacramentalem  consecrationem  su- 
scepta, qua  episcoporum  ordini  seu  collegio  adnumerantur,  et  intimior  fovetur  con- 
sociatio dilectionis  et  collaborationis  omnium  episcoporum  cum  suo  capite  visibili 
etiamque  inter  seipsos. 

Sic  recte  applicare  possumus  Paulo  VI  verba  Gregorii  Magni,  cum  scripsit: 
Honor  meus  est  honor  universalis  Ecclesiae,  meus  honor  est  fratrum  meorum  soli- 
dus vigor.  Tunc  ego  vere  honoratus  sum,  cum  singulis  quibusque  non  negatur  ho- 
nor debitus. 

Ita  quoque  adimpletum  videmus  quod  Vaticanum  I praenuntiavit,  nempe 
summam  auctoritatem  Romani  Pontificis  haud  officere  potestati  episcoporum,  qui 
in  locum  apostolorum  successerunt,  sed  eadem  potius  a summo  et  universali  pastore 
asseritur,  roboratur  ac  vindicatur. 

Attamen  in  praedicto  facultatum  elencho,  una  desideratur,  quae  est  magni 
momenti  pastoralis,  quae  iam  in  prima  sessione  Concilii  fuit  postulata  quamque 
commissio  de  sacra  Liturgia  benevole  consideravit  et  commendare  proposuit,  con- 
cedendi scilicet  fidelibus  maiorem  facilitatem  adimplendi  obligationem  praecepti 
festivi  indulgendo  ut  ipsi  satisfacere  possint  assistendo  Sacro  in  vesperis  diei  festi 
celebrato. 

Adsunt  rationes  pastorales,  sive  ex  parte  fidelium  sive  etiam  multoties  ex 
parte  animarum  curatorum,  nec  desunt  rationes  historicae  et  liturgicae. 

A)  Rationes  pastorales  sunt  praecipue  sequentes: 

1.  Plures  sunt  christifideles,  nostris  temporibus,  qui  laboris  necessarii  vel 
itineris  perficiendi  causa,  non  possunt,  sine  gravi  saltem  incommodo,  Missam  audire 
in  die  festo.  Possent  autem  faciliter  in  pervigilio  eiusdem,  ubi  Missa  vespertina 
celebratur. 

2.  Invaluit  pluribus  in  regionibus  consuetudo  feriandi  seu  a cotidianis  ope- 
ribus cessandi  a meridie  sabbati,  itemque  requiete  hebdomadaria  fruendi  diebus 

dominicis  longe  a suo  domicilio,  verbi  gratia  in  domo  rusticana  cum  propria  fami- 
lia, vel  in  locis  montanis  vel  ad  ripas  maris  aut  fluminis,  ubi  facilitas  interveniendi 
Sacro  non  habetur. 

3.  Hoc  autem  magis  contigit  tempore  aestivo  et  diebus  aptioribus  ad  ve- 
nationem et  piscationem.  Qui  his  operibus,  sive  relaxationis  gratia  sive  ad  victum 
conquirendum  indulgent,  valde  mane,  cum  solis  lux  oritur,  adesse  tenentur  in  mon- 
tibus aut  prope  aquas  ad  efficacitatem  maiorem  laboris  sui. 

4.  Etiam  pro  animarum  curatoribus  valde  proficua  esset  talis  anticipatio, 
illis  praesertim  qui  ter  litare  debent  in  locis  multum  inter  se  distantibus  vel,  tem- 
pore hiemali,  ubi  itinera,  propter  pluviam,  copiosam  nivem  vel  nimium  frigorem 
difficilis,  ne  dicam  quandoque  impossibilis,  transitus  efficiuntur.  His  in  casibus 
praedicti  sacerdotes  suis  populis  inservire  possent  celebrando  unam  Missam  in  per- 
vigilio festorum  in  ecclesia  difficilioris  accessus  et  insequenti  die  in  aliis  duobus 
locis. 

B)  Nec  desunt  rationes  historicae  et  liturgicae-. 

a)  Primi  christiani  vigiliam  diei  dominicae  coluerunt. 

b)  In  schemate  pro  Ecclesiis  orientalibus  praelibatur  illa  concessio. 

c)  Concilia  particularia,  in  saeculis  octavo  et  nono,  ita  statuerunt,  e.  g. 
Foroiuliense  et  Francofordiense,  etiamque  Moguntinum,  cuius  statutum  Gratianus 
et  Gregorius  IX  retulerunt  et  edixerunt. 

d)  Pro  indulgentiis  quibusdam  diebus  adnexis,  toties  quoties,  indulsit  Se- 
des Apostolica  ut  tempus  utile  ad  eas  lucrandas  incipiat  a meridie  diei  praece- 
dentis. 

e)  Et  denique,  ut  omnibus  compertum  est,  Officium  divinum  dominica- 
rum et  sollemniorum  festorum  incipit  similiter  a primis  vesperis. 

Propono  ergo-. 

Primo,  ut  Romano  Pontifici  gratiae  maximae  proferantur  nomine  omnium 
episcoporum  ob  eius  magnanimitatem  supra  expressam. 

Secundo,  ut  in  elencho  facultatum  habitualiter  episcopis  conferendarum  illa 
quam  dixi  includatur,  indulgendi  scilicet  fidelibus  suis  ut  ad  vesperam  praece- 
dentem anticipare  valeant  adimpletionem  praecepti  festivi. 


5 

Exc.mus  P.  D.  PAULUS  GOUYON 
Archiepiscopus  tit.  Fessinuntinus,  eoad.  Rhedonensis 

Venerabiles  Fratres , 

Art.  5 cap.  I nostri  schematis  de  episcopis  ac  de  dioecesium  regi- 
mine providet  quod  « nonnulli  episcopi  diversarum  nationum,  a confe- 
rentia episcopali  designandi,  ab  Apostolica  Sede  nominentur  membra 
vel  consultores  Ss.  Romanae  Curiae  Congregationum  ». 

De  tali  ordinatione  gaudio  afficimur,  ex  duplici  quidem  ratione: 
l.  Quia  hoc  modo  incipit,  incipit  dico / exercitium  collegialitatis 
episcopalis  quae,  ut  nunc  pernotum  est,  menti  Concilii  plene  respondet...2. 

2.  Et  quia  bonum  Ecclesiae,  quoad  sanctificationem  fidelium,  nec- 
non  quoad  diffusionem  Evangelii  apud  eos,  qui  Christum  Dominum  adhuc 
ignorant,  omnino  postulat,  ut  conditiones  vitae  populorum  et  eorum 
indoles  perfecte  cognoscantur,  ut  difficultates  ministerii  ex  propria  ex- 
perientia percipiantur,  ut  in  decretis  statuendis  quam  cautissime  proce- 
datur: hoc  autem  nequaquam  praestare  potest  unicus  organismus  coor- 
dinationis centralis.  E contra,  si  adsunt  in  Consiliis  Ecclesiae  pastores 
ex  omni  tribu  et  lingua  et  natione,  tunc  certa  scientia  omnia  ea  decerni 
poterunt,  quae  aptissime  accommodantur  adiunctis  tam  generalibus  quam 
peculiaribus  variarum  nationum. 

Ut  autem  ordinationes  quae  hac  de  re  statuuntur,  talem  scopum 
obtinere  possint,  plane  oportet,  ut  mihi  videtur,  clarius  et  pressius  ex- 
ponere: 1.  Conditiones  praecisas  in  quibus  ad  praxim  deducentur; 
2.  Ceteras  conditiones  prorsus  necessarias  ut  efficaces  evadantur. 

1.  Conditiones  praecisae  in  quibus  huiusmodi  ordinationes  in  praxim 
deducendae  sunt. 

« Nonnulli  episcopi,  a conferentia  episcopali  designandi,  nominentur 
membra  vel  consultores  Ss.  Romanae  Curiae  Congregationum  ».  Etenim 
conferentiae  episcopales  quam  rectissime  diiudicare  possunt  de  eorum 
capacitate. 

Illi  episcopi  non  solum  consultores,  sed  etiam  membra  nominandi 
sunt,  i.  e.  cum  omnibus  iuribus  et  praerogativis,  quibus  nunc  pollent 
membra  Congregationum  Curiae  Romanae,  ut  iam  aliunde  factum  est 
in  commissionibus  conciliaribus. 

Statis  temporibus  convocandi  sunt,  saltem  semel  vel  bis  in  anno,  et 
ad  tempus  suf&ciens  ut  labor  utilis  peragi  possit,  cura  propriarum  dioece- 
sium commissa  interdum  episcopis  auxiliariis. 

« Ad  commune  bonum  magis  promovendum  et  ad  communia  pericula 
efficacius  avertenda  ».  Ut  vere  dicam,  illa  pars  textus  anxietati  paulisper 
ansam  praebet.  Nonne  revera  nimis  restringit  possibilitatem  interventus 
episcoporum  penes  Congregationes  Romanas?  Libentius  in  schemate  le- 
geretur: « Ad  ea  omnia  consideranda  et  solvenda,  quae  negotia  tam  ex- 
traordinaria quam  ordinaria  respiciunt,  exceptione  facta  rerum  minoris 
momenti  ».  Rogo  igitur  ut  tollantur  linn.  25-27  pag.  7 inde  ab  « convo- 
centur »,  et  eis  praedictus  textus  substituatur. 

Sed  etiam  si  omnes  illae  conditiones  adamussim  adimplentur,  timen- 
dum est  ne  labor  episcoporum  gravissimis  difficultatibus  obiciatur,  si 
ordinationes  de  quibus  mentio  fit  in  par.  5,  non  pressius  determinantur 
per  alias  dispositiones,  ut  revera  efficaces  evadant. 

2.  Conditiones  subsidiariae  ut  efficaciter  hac  in  re  procedatur. 

Prima  conditio f Nunc  autem,  quoad  illos  qui  in  Congregationibus 
officio  funguntur,  notanda  est  necessitas,  ut  consultores  in  dignitate  epi- 
scopali non  constituti  ex  variis  nationibus  deligantur.  Forsan  dicet  ali- 
quis, hoc  iam  factum  esse.  Sed  reapse  necesse  videtur,  ut  cum  peritis 
qui  Romae  degunt,  adsint  et  alii  qui  in  propria  natione  commorentur. 
Experientia  enim  constat,  illos  qui  etiam  ad  breve  tempus  longe  a sua 
regione  absunt,  eius  problemata  non  amplius  cognoscunt,  illa  non  plene 
intelligere  possunt,  quia  non  sub  eodem  respectu  ea  considerant  ac  si 
domi  remansissent.  Tales  consultores  possent  etiam  in  proprio  loco  in- 
terrogari, mediante  hodierna  possibilitate  velocissimae  communicatio- 
nis, vel  etiam  ad  Urbem  statis  temporibus  convocari.  Conferentiis  epi- 
scopalibus competeret  illos  designare. 

Secunda  conditio .4  Alia  ex  parte  multae  oriuntur  in  Ecclesia  quae- 
stiones quae  nulli  ex  singulis  Congregationibus  competit  quaeque  a coetu 
ampliori  tractari  debent.  Immo  Romani  Pontificis  est  omnia  in  unum 
finem  componere.  Itaque 5 opinamur  id  maxime  profuturum  esse,  si 
Summus  Pontifex  Consilio  apostolico  — aut  Congregationi  centrali,  ut 
dixit  exc.mus  D.  Florit 6 — inniti  posset,  cuius  membra  episcopi  essent 
a conferentiis  episcopalibus  designati.  Sed  iam  aliqui  hac  de  re  locuti 
vel  locuturi  sunt,  et  quidem  maiori  cum  auctoritate. 

Dum  haec  omnia  humillime  proponimus,  id  solum  prae  oculis  habui- 
mus quod  Summus  Pontifex  Paulus  VI  in  sua  concione  ad  membra 
Congregationum  Romanae  Curiae,  die  21  septembris  habita,  clare  ex- 
pressit, necnon  mentem  Concilii  Vaticani  II,  in  scrutinio  de  collegiali- 
tate  episcopali  patefactam,  quae  intentionem  certe  exprimit,  ut  haec  col- 
legialitas  in  praxim  deducatur,  et  quidem  pro  summo  et  unico  bono 
Ecclesiae.  Dixi. 


In  textu  scripto  tradito-.  1 deest.  2 Nihil  invenitur,  nec  in  S.  Scriptura, 
nec  in  doctrina  primaevae  traditionis,  quod  restringere  possit  exercitium  collegia- 
litatis  ad  adiuncta  extraordinaria  Concilii  oecumenici.  3 Episcopi  etenim  ex 
una  parte  tanquam  adiutores  sibi  adiungent  illos,  qui  iam  in  Congregationibus 
operam  praestant;  et  ex  altera  parte  recursum  habere  debebunt  ad  arbitrum  supe- 
riorem, qui  eorum  cogitata  et  proposita  libenter  et  benigne  perpendet,  a).  4 b). 

5 ipsa  optima  decreta  ad  nihilum  reduci  possunt,  quando  ultima  decisio  subiici- 
tur  quibusdam  influxibus,  etiam  ex  generosissima  intentione  inspiratis.  Proinde. 

6 deest. 


CONGREGATIO  GENERALIS  LXII 


571 


6 

Exc.mus  P.  D.  PETRUS  KALWA 
Episcopus  Lublinensis 

Interventio  haec,  nomine  episcoporum  Poloniae  facta,  animadversio- 
nes continet,  quae  referuntur  ad  a)  introductionem,  n.  1;  b)  cap.  I, 
nn.  2,  3,  4,  3. 

Schema  decreti  de  episcopis  ac  de  dioecesium  regimine  indolem 
habet  iuridicam  et  est  applicatio  practica  principiorum,  quae  in  schemate 
constitutionis  dogmaticae  de  Ecclesia  ...2  inveniuntur.  Principia  in  hac 
constitutione  3 contenta  fontem  constituunt  unde  profluunt  normae  iuri- 
dicae  nostri  decreti  de  episcopis  ac  de  dioecesium  regimine  nunc  exami- 
nandi. In  specie  vero  decretum  hoc  complectitur  normas,  quae  ab  epi- 
scopo observari  debent  in  munere  suo  pastorali  adimplendo  a Christo 
Redemptore  sibi  commisso.  Proinde  iam  in  introductione  ad  decretum 
de  fundamento  muneris  pastoralis  episcopi  sermo  est,  de  potestate  nempe 
iurisdictionis,  qua  praeditus  est  ipse  in  sua  dioecesi,  ut  opus  salutiferum 
erga  animas  sibi  concreditas  efficaciter  exercere  possit. 

Attamen  accuratior  definitio  potestatis  iurisdictionalis  episcopi  in 
propria  dioecesi  non  datur,  etsi  talis  definitio  eiusdem  potestatis  iam  in 
constitutione  dogmatica  Concilii  Vaticani  I De  Ecclesia  Christi , cap.  III, 
habetur.  ...4  Dicitur  in  illa  constitutione  dogmatica  Vaticani  I5  de  po- 
testate iurisdictionis  episcopalis  ipsam  esse  ordinariam  ac  immedia- 
tam. ...6  Ideo  propono  ad  pleniorem  definitionem  potestatis  iurisdictio- 
nalis episcopi  in  sua  dioecesi  ...7,  ut  in  pag.  5,  lin.  10,  huius  de  episcopis 
schematis,  post  verba  « iurisdictionis  potestas  » inserantur  verba  com- 
plementaria:  « immediata  ac  ordinaria  »,  quae  naturam  huius  potestatis 
accuratius  determinant. 

...8  Cap.  I : De  rationibus  inter  episcopos  et  SS.  Romanae  Curiae 
Congregationes,  nn.  2,  3,  4,  5. 

1.  Titulus  hic,  quem  cap.  I prae  se  fert  non  placet,  discrepat  enim 
cum  constitutione  dogmatica  de  Ecclesia,  ...9  ubi  loquitur  de  relatione 
Petri  ac  ceteros  apostolos  ad  instar  cuiusdam  collegii  institutos,  cuius 
collegii  Petrus  est  praefectus.  Dicitur  item  in  hac  constitutione  de  epi- 
scopis successoribus  apostolorum,  qui  corpus  quoddam  episcopale  for- 
mant una  cum  ...10  Romano  Pontifice,  huius  corporis  capite.  Si  ita  res 
se  habent  in  parte  dogmatica,  idem  servandum  est  etiam  in  parte  iuri- 
dica.  Ideo  praefatus  titulus  potius  sonare  debet:  De  rationibus  inter 
episcopos  et  Romanum  Pontificem,  vel  S.  Sedem,  non  vero  SS.  Romanae 

Curiae  Congregationes,  quia  hoc  melius  concordat  cum  veritate  dogma- 
tica et  etiam  historica.  Erat  enim  tempus  in  quo  nullae  rationes  inter 
episcopos  et  SS.  Curiae  Romanae  Congregationes  erant  quia  Congrega- 
tiones ...u  adhuc  non  existebant.  Ex  notis  historicis  Annuarii  Pontificii 
patet,  ipsas  non  excedere  ultra  saeculum  xvi.  Non  datur  vero  tempus  in 
vita  Ecclesiae  Christi,  in  quo  non  essent  rationes  episcopos  inter  et 
Romanum  Pontificem,  rationes  inter  corpus  episcoporum  et  eius  caput. 
Ideo,  meo  humili  iudicio,  praeferenda  est  formula,  quae  in  natura  onto- 
logica  huius  rationis  inter  episcopos  et  Romanum  Pontificem  fundatur, 
formulae  ...12  in  facto  momentaneo  et  accidentali 13  fundatae. 

Non  adest  tandem  difficultas  ex  parte  terminologiae  iuridicae,  ut  talis 
mutatio  tituli  in  schema  nostrum  indicatur.  Codex  enim  luris  Canonici 
simili  terminologia  iam  utitur,  uti  ex  can.  7 patet™ 

2.  Dictis  de  titulo,  nunc  de  argumento  in  hoc  titulo  contento  trac- 
tabo, quod  in  nn.  2 et  3 continetur.  Argumentum  in  his  numeris  con- 
tentum generaliter  placet,  exclusis  partibus,  quae  suggerere  intendunt, 
quod  facultates,  quae  ex  nunc,  post  Concilium  scii.,  episcopi  iure  com- 
muni stabiliter  habebunt,  hucusque  illis  quasi  ex  concessione  recognitae 
fuerint.  Revera  autem  facultates  illae  et  adhuc  ampliores  olim  in  praete- 
ritis Ecclesiae  saeculis  ad  episcopos  in  suis  ecclesiis  pertinebant  et  tantum 
tractu  temporis,  ob  iustas  fortasse  causas,  ipsis  ademptae  sunt  per  reser- 
vationes  et  ad  exercitium  traditae  diversis  Curiae  Romanae  Dicasteriis. 
Ideo  usus  facultatum,  quem  Concilium  nunc  hoc  decreto  episcopis  adiu- 
dicat  est  potius  restitutio  quam  recognitio  seu  concessio.  Et  hic  osten- 
ditur etiam  finis  practicus  definitionis  potestatis  iurisdictionalis  episcopi 
in  sua  dioecesi,  quod  ipsa  nempe  est  immediata  ac  ordinaria  ,..15  Si  talis 
est  enim  potestas  iurisdictionalis  episcopi,  sufficit  levare  reservationes 
positas,  ut  ipsa  suum  vigorem  pristinum  recuperet  et  in  effectum  deducat. 

3.  Nunc  de  titulo  II,  pag.  7 schematis,  qui  sonat:  De  praxi  Ss.  Con- 
gregationum relate  ad  episcopos  ...16. 

Titulus  ipse  non  placet,  laborat  enim  iisdem  defectibus  ac  titulus  I. 
Ideo  rationes  ibidem  allatae  valent  etiam  hic  ...17.  Potius  placet  titulus 
quem  propono:  « De  praxi  S.  Curiae  Romanae  relate  ad  episcopos  ».  Hoc 
enim  titulo  proposito  comprehenduntur  non  solum  Congregationes,  sed 
etiam  tribunalia  et  officia  Romani  Pontificis,  quae  relationes  quoque  ha- 
bent cum  episcopis,  non  tantum  Congregationes.  Propositus  ergo  titu- 
lus, uti  magis  adaequatus,  praeferendus  est  titulo  in  schemate  adhibito. 
Tali  titulo  tandem  utitur  praxis  ecclesiastica,  v.  g.  Annuario  Pontificio. 
Quoad  argumentum  huius  tituli  nullae  exsurgunt  obiectiones.  Exoptan- 
dum est  tantum,  ut  officia  vel  commissiones,  de  quibus  sermo  est  in 
n.  4 quamprimum  constituantur  ...18.  Idem  dicendum  est  de  episcopis 

in  Ss.  Congregationum  consilium  cooptandis,  sed  melius  adhuc  esset  hanc 
cooptationem  etiam  ad  officia  Curiae  Romanae  extendere. 

Attamen  normae  praevisae  in  schemate  nostro  mihi  videntur  non 
sufficientes  fore.  Hoc  patet  tum  ex  discussione  in  hac  aula  conciliari  ha- 
bita circa  constitutionem  dogmaticam  de  Ecclesia,  tum  praesertim  ex 
suffragatione  circa  5 Propositiones  quoad  cap.  II  schematis  de  Ecclesia. 
In  hac  suffragatione  acceptae  fuerint  Propositiones  3 et  4 cum  explica- 
tione sensus  earum  in  N.  B.  expresso,  ubi  dicitur  « de  modo  practico 
et  concreto,  quo  duplex  forma  supremae  potestatis  in  Ecclesia  exercetur  ». 
Talem  modum  novae  ...19  inducendae  in  exercenda  suprema  potestate  in 
Ecclesia  videtur  annuere  ipsum  Romanum  Pontificem  in  sua  famosa 
allocutione  ad  officiales  Curiae  Romanae  nuper  habita,  et  ultimo  in  allo- 
cutione cum  sessio  Concilii  Vaticani  II  inchoaretur .20 

Sed  uberior  dissertatio  et  complementum  nostri  capitis  tunc  tantum 
possibiles  erunt,  cum  labores  circa  constitutionem  dogmaticam  de  Eccle- 
sia perficientur,  quia  tunc 21  applicatio  practica  et  fructifera  principiorum 
in  ea  contentorum  in  forma  iuridica  possibilis  fiet.  Dixi. 


In  textu  scripto  tradito-.  1 A)  Introductio  n.  1.  2 pars  I,  cap.  II, 

iam  a nobis  examinata.  3 in  hoc  cap.  II  de  constitutione  hierarchica  Ecclesiae 
et  in  specie  de  episcopis.  4 Comparando  scii,  potestatem  S.  Pontificis  cum 
potestate  episcopi  in  sua  dioecesi.  5 deest.  6 Talis  erat  etiam  opinio 
multorum  Patrum  in  hac  materia  in  praeteritis  congregationibus  huius  Concilii 
manifestata.  7 quae  est  fundamentum  eius  muneris  pastoralis.  8 B). 

9 cum  cap.  scii.  II  de  constitutione  hierarchica  Ecclesiae.  10  successore. 

11  istae.  12  transitoriae.  13  non  stabili.  14  cum  in  can.  7 statuit: 

« Nomine  Sedis  Apostolicae  vel  S.  Sedis...  veniunt  non  solum  Romanus  Pontifex, 
sed  etiam...  Congregationes,  Tribunalia,  Officia...  etc.  ».  Immo  nomen  propositum 
(Romanus  Pontifex,  S.  Sedes)  melius  est,  mea  humili  opinione,  quam  nomen  in 
schemate  exhibitum,  quia  hoc  ultimum  limitat  rationes  episcoporum  ad  Congre- 
gationes tantum,  praetermissis  Tribunalibus  et  Officiis  S.  Curiae  Romanae,  quod 
non  concordat  cum  praxi  administrativa  Ecclesiae.  15  de  qua  sermo  erat  in 
initio  huius  interventionis.  16  et  qui  comprehendit  nn.  4 et  5 schematis. 
17  et  ad  titulum  II  item  sunt  applicandae.  18  ex  viris  peritis  et  revera  unde- 
quaque  adscitis  compositae  ad  studium  quaestionum  hodierni  ministerii  pasto- 
ralis tam  complicati  in  diversis  nationibus.  19  formae.  20  deest.  21  Ex- 
spectandum est  ergo,  dum  haec  constitutio  dogmatica  perfecta  erit  et  tunc  tandem. 

Exc.mus  P.  D.  FIDELIS  GARCIA  MARTINEZ 
Episcopus  tit.  Sululitanus 

Liceat  quamdam  observationem  vel  emendationem  proponere  in 
cap.  I,  n.  3,  pag.  6,  de  facultatibus  episcoporum , principium  funda- 
mentale.1 

Recte  quidem,  iam  in  ipsa  huius  schematis  introductione,  dictum 
est:  « Animarum  salus,  lex  in  Ecclesia  Christi  suprema  »;  et  recte  quo- 
que, in  hoc  n.  3,  ut  « principium  fundamentale  » asseritur:  « Episcopi 
residentiales  iure  communi  omnes  habent  facultates  quas  aptius  et  expe- 
ditius eorum  ordinariae  et  immediatae  potestatis  exercitium,  sub  pri- 
matu iurisdictionali  Romani  Pontificis  explendum,  expostulat  ». 

At,  cum  haec  verba  « facultates  quas  aptius  et  expeditius  eorum  or- 
dinariae ac  immediatae  potestatis  exercitium  expostulat  » aliquantulum 
vaga  seu  indeterminata  sint,  formula  seu  regula  magis  concreta  fulciri 
possent,  ut  non  mere  theoreticam,  sed  et  practicam  habeant  efficaciam. 
Quam  quidem  regulam  seu  formulam  ex  ipso  Ecclesiae  magisterio  hau- 
rire possumus. 

Nam  ab  hoc  magisterio  docemur  Romanum  Pontificem  iurisdic- 
tionem  plenam  habere  in  universam  Ecclesiam  et  in  omnes  et  singulos 
pastores  et  fideles;  et  simul  docemur  (cf.  Concilium  Tridentinum, 
sess.  XXIII,  cap.  4,  et  Concilium  Vaticanum  I,  const.  de  Ecclesia  Christi , 
cap.  3)  quod  « Spiritus  Sanctus  posuit  episcopos  regere  Ecclesiam  Dei  ». 
Quae  quidem  iuris  divini  sunt  ac,  proinde,  immutabilia. 

At  modos  seu  determinationes  particulatim  exercendi  hoc  regimen  et 
illam  iurisdictionem,  iuxta  locorum  et  temporum  et  personarum  varias 
circumstantias,  haec  Christus  iudicio  seu  prudentiae  reliquit  ipsius  sa- 
crae hierarchiae,  dummodo  substantialia  ab  ipso  instituta  serventur,  i.  e., 
et  regimen  Ecclesiae  per  episcopos  et  iurisdictionis  universalis  Romani 
Pontificis.  Hi  modi  seu  determinationes  exercitii  regiminis  episcopalis 
et  iurisdictionis  pontificiae  ecclesiastici  iuris  erunt;  et  eorum  influxus 
beneficus  vel  nocivus  in  vitam  Ecclesiae  et  animarum,  maior  vel  minor 
adaequatio  Christi  menti,  prout  haec  ratione  fide  illuminata  agnosci 
potest,  horum  omnium  laus  vel  culpa  in  ipsos  hierarchas  decernentes 
recident,  et  quidem  graviter. 

Iam  vero,  in  hoc  iure  ecclesiastico  decernendo,  quod  obiectum  est 
huius  schematis,  et  circa  « principium  fundamentale  »,  de  quo  in  hoc 
n.  3,  haec  in  primis,  iuxta  rationem  fide  illuminatam,  prae  oculis  ha- 
benda esse  videntur: 

Cum  Romanus  Pontifex,  in  omnibus  et  singulis  actibus  regiminis 
universalis  Ecclesiae,  ipse  personaliter,  ex  naturali  humana  limitatione, 
intervenire  minime  possit,  nec  per  legatos  id  facere  valeat,  contra  divi- 
nam episcoporum  institutionem  ad  regendam  Ecclesiam  Dei,  ratio  illius 
supremae  universalis  iurisdictionis,  Petro  et  eiusdem  successoribus  con- 
cessae, non  quidem  ea  fuit,  ut  totum  Ecclesiae  regimen  sibi  reservarent, 
sed  ut,  quotiescumque  in  aliquo  negotio  seu  materia  intervenire,  vel  eam 
sibi  reservare  decreverint,  nullus  se  ab  hac  iurisdictione  exemptum  pu- 
tare, nec  ulla  a iudicio  Pontificio  appellatio  dari  possint  in  terris. 

Ceterum,  norma  iuxta  Christi  mentem  harum  interventionum  seu 
reservationum,  satis  clare  nobis  significata  est  ab  ipso  supremo  magi- 
sterio Ecclesiae.  En  textus  Concilii  Vaticani  I,  cum  de  definitione  Ro- 
mani Pontificis  primatus  2 ageret  (cf.  Denz.,  nn.  1821  et  1828):  « Quem- 
admodum igitur  apostolos,  quos  sibi  de  mundo  elegerat,  misit,  sicut 
ipse  missus  erat  a Patre:  ita  in  Ecclesia  sua  pastores  et  doctores  usque 
ad  consummationem  saeculi  esse  voluit.  Ut  vero  episcopatus  ipse  unus 
et  indivisus  esset,  et  per  cohaerentes  sibi  invicem  sacerdotes  credentium 
multitudo  universa  in  fidei  et  communionis  unitate  conservaretur,  B.  Pe- 
trum ceteris  apostolis  praeponens,  in  ipso  instituit  perpetuum  utriusque 
unitatis  principium  ac  visibile  fundamentum. 

« Tantum  autem  abest,  ut  haec  Summi  Pontificis  potestas  officiat 
ordinariae  ac  immediatae  illi  episcopalis  iurisdictionis  potestati  ...  ut 
eadem  a supremo  et  universali  pastore  asseratur,  roboretur  ac  vindi- 
cetur ». 

Iuxta  hos  textus,  finis  seu  ratio  specifica,  ut  ita  dicam,  institutionis 
a Christo  in  Ecclesia  primatus  Romani  Pontificis,  fuit  conservatio  unitatis 
fidei  et  communionis  seu  disciplinae  in  ipsa  Ecclesia;  unde  hic  prima- 
tus, potius  quam  ad  potestatem  episcopalem  minus  efficacem  vel  expe- 
ditam reddendam,  ad  eamdem  asserendam  et  roborandam  ordinari  di. 
cendum  est. 

Iam  vero,  cum  iuxta  effatum  philosophicum  « finis  sit  regula  cete- 
rorum »,  haec  prima  regula  seu  norma  interventionum  vel  reservatio- 
num a S.  Sede  decretandarum  dicenda  videtur:  ut  potestatem  episcopa- 
lem, ordinariam  et  immediatam,  dioecesim  regendi,  nec  minus  efficacem 
nec  minus  expeditam  reddat,  nisi  necessitas  unitatem  fidei  et  disciplinae 
servandi  aliud  expostulet. 

Unde  « principium  fundamentale  » huius  n.  3 ...3,  sic  emendandum 
proponimus:  post  verba  « ad  se  avocare  iudicaverit  »,  haec  addantur: 
« Episcopi  residentiales,  iure  communi  et  sub  iure  communi  sive  divino 
sive  ecclesiastico,  plenam  habeant  potestatem  dioecesim  efficaciter  et 
expedite  in  omnibus  regendi;  iis  tantum  exceptis  quae  a Romano  Pon- 

tifice,  ratione  fidei  et  disciplinae  unitatem  servandi,  sibi  reservata 
fuerint  ». 

Cetera  huius  n.  3,  § 1,  omittantur;  et  in  appendice  de  qua  agitur, 
potius  quam  facultatum,  quae  episcopis  recognoscuntur ■/  elenchus  fiat 
earum,  quae  S.  Sedi  reservatae  maneant.  Dixi. 


In  textu  scripto  tradito-.  1 deest.  2 definiendo  R.  P.  primatu.  3 par.  I. 
4 recognoscantur. 


8 

Exc.mus  P.  D.  AUDENUS  McCANN 
Archiepiscopus  Capetownensis 

Em. me  Praeses , venerabiles  Patres , 

Nomine  episcoporum  Africae  Meridionalis  et  Rhodesiae  Meridio- 
nalis loquor,  secundum  emendationem  iam  propositam  a conferentia 
nationali. 

Placent  ea  quae  dicta  sunt  in  par.  5 , pag.  7 de  episcopis  diver- 
sarum nationum  a conferentia  episcopali  nationali  designatis,  in  Ss.  Con- 
gregationum consilium  cooptandis  tamquam  membris  vel  consultoribus. 

Primo  quidem,  quod  ibi  proponitur  omnino  concordat  cum  ideis 
ab  ipso  Summo  Pontifice  expressis  in  Allocutione  ad  Romanam  Curiam 
die  21  septembris  habita. 

Secundo  vero,  tam  evidenter  ad  bonum  universalis  Ecclesiae  con- 
curret et  ad  pastoralem  Concilii  Oecumenici  finem  attingendum,  ut  de 
hoc  nemo  dubitare  possit.  Etenim  Romana  Curia  multo  meliorem  habe- 
bit opportunitatem  mutuae  consultationis  et  arctioris  collaborationis  cum 
episcopis,  et  ita,  ditata  thesauro  experientiae  ab  episcopis  in  eorum 
pastorali  ministerio  cumulato,  multo  melius  valebit  munus  suum  explere 
« in  bonum  omnium  Ecclesiarum  et  in  servitium  sacrorum  pastorum  ». 

Nihilominus 2 proposita  cooptatio  quorumdam  episcoporum  in 
Ss.  Congregationum  consilium  omnino  non  sufficit  ad  finem  intentum. 

Imprimis,  practicis  difficultatibus  non  caret.  Episcopi  dioecesani  non 
poterunt  coetibus  Congregationum  adesse  tam  frequenter  quam  mem- 
bra et  consultores  Congregationum  qui  Romae  degunt;  nec  magnam 
partem  habebunt  in  praeparandis  rebus  tractandis;  nec  tempus  facile 
invenient  istas  res  profundius  cognoscendi. 

Praeterea,  ad  bonum  Ecclesiae  hodiernae  in  sua  pastorali  activitate 
ulterius  procedendum  esse  videtur.  Non  tantum  episcopi  in  Ss.  Congre- 
gationum consilium  cooptandi  sunt,  sed  etiam  constituendum  est  corpus 

consultativum  episcoporum,  totum  episcoporum  collegium  repraesen- 
tans, quod  statutis  temporibus  (semel  saltem  in  anno)  Romae  conve- 
niat ad  directe  deliberandum  cum  ipso  Summo  Pontifice  et  cum  princi- 
palibus eius  curialibus  officialibus  de  rebus  ad  universalem  Ecclesiam 
spectantibus.  Quae  directa  deliberatio  cum  ipso  Summo  Pontifice  sponte 
sequitur  ex  iis  quae  iam  saepius  in  hac  aula  dicta  sunt  de  collegio  episco- 
porum; nec  aliena  est  a verbis  ipsius  Summi  Pontificis  ad  Romanam 
Curiam  loquentis  de  desiderio  quod  Concilium  manifestare  potest  « di 
vedere  associato  in  un  certo  modo  e per  certe  questioni...  qualche  rap- 
presentante  delPepiscopato,  particolarmente  fra  i presuli  che  dirigono 
una  diocesi,  al  capo  supremo  della  Chiesa  stessa,  nello  studio  e nella  re- 
sponsabilita  dei  governo  ecclesiastico  » — en  verba  ipsissima  Summi 
Pontificis. 

Tale  consilium  episcopale  seu  corpus  consultativum  Summo  Ponti- 
fici consilium  praestaret  circa  maxima  problemata  pastoralia  Ecclesiae 
universae,  necnon  circa  ea  quae  Ecclesiae  « aggiornamento  » consequen- 
tur  et  quae  spectant  ad  decisiones  huius  Oecumenici  Concilii  in  effec- 
tum deducendas. 

Immo,  in  opinione  mea,  ne  nimis  protrahantur  Concilii  discepta- 
tiones, plura  quae  ipsi  Concilio  tractanda  in  futuro  proponi  debent  ab 
huiusmodi  consilio  episcopali  tractari  possent,  i.  e.  ea  quae  spectant 
ad  res  disciplinares  ordinandas.  Ad  istas  quaestiones  examinandas  et 
solvendas  mandatum  acciperet  ab  ipso  Concilio,  ita  omnia  ageret  secun- 
dum mentem  Concilii  iam  clare  manifestatam. 

Praeterea,  tale  consilium  episcopale  Summum  Pontificem  immediate 
certiorem  faceret  de  statu  mundi  catholici,  sive  quod  spectat  ad  res  pa- 
storales, sive  quod  attinet  ad  cetera  omnia;  item  nota  faceret  incepta 
ad  problemata  solvenda  in  cunctis  mundi  partibus  cum  felici  exitu  exco- 
gitata. Denique  Summo  Pontifici  eiusque  Curiae  multum  inserviret  ad 
rationem  agendi  inveniendam  diversis  temporibus  ac  locis  maxime  con- 
venientem. 

Propono  igitur  ut  in  schema  inseratur  nova  paragraphus  seu  sectio 
in  qua  corpus  consultativum  episcoporum,  Summo  Pontifici  in  guber- 
nio Ecclesiae  universalis  associatum,  claris  verbis  praesentetur,  et  in  qua, 
secundum  invitationem  ipsius  Summi  Pontificis  Concilium  Oecumenicum 
Vaticanum  II  suum  desiderium  clare  manifestet  associandi  quosdam 
collegii  episcopalis  repraesentantes  cum  Capite  supremo  ipsius  Ecclesiae 
in  studio  et  responsabilitate  gubernii  ecclesiastici.  Dixi. 


In  textu  scripto  tradito-.  1 linn.  21-27.  2 Attamen. 


37 


578 


ACTA  CONC.  VATICANI  II  - PERIODUS  II 


9 

Exc.mus  P.  D.  MICHAEL  BROWNE 
Episcopus  Galviensis  et  Duacensis 

Venerabiles  Patres, 

Loquor  nomine  plurium  episcoporum  de  Hibernia. 

1.  Multum  audivimus  heri  de  necessitate  doctrinae  collegialitatis 
episcoporum  tamquam  fundamentum  huius  schematis.  Non  consentio. 

Per  centum  annos,  episcopi  in  Hibernia  habuerunt  conferentiam  epi- 
scopalem nationalem  quin  unquam  audirent  de  collegialitate. 

Sed  est  doctrina  quae  est  vere  fundamentalis,  nempe  iurisdictionem 
episcopi  residentialis  esse  ex  divina  institutione. 

Apparet  tendentia  in  hoc  schemate  diminuendi  figuram  et  auctori- 
tatem episcopi  residentialis  per  imponendum  coadiutorem,  extorquen- 
dum renuntiationem  et  inserendum  auctoritatem  collectivam.  Haec  ten- 
dentia pessimos  fructus,  mea  opinione,  produceret  quoad  unitatem  po- 
puli et  disciplinam  cleri.  Necesse  est  auctoritatem  episcopi  residentialis 
asserere  et  confirmare.  Hinc  propono  ut  pag.  5,  lin.  7,  introducantur 
verba  « ex  divina  institutione  ».  Haec  doctrina  recepta  est  in  Ecclesia, 
invenitur  in  C.I.C.,  can.  329. 

2.  De  facultatibus  episcoporum  disceptandum  non  est  in  Concilio. 
Hoc  est  mandatum  commissionis  de  coordinandis  laboribus  Concilii.  An 
habet  commissio  auctoritatem  determinandi  quid  in  Concilio  Oecume- 
nico  disceptandum  sit  vel  non?  Solus  Supremus  Pontifex  hanc  auctori- 
tatem habet.  Si  dedit  potestatem  commissioni,  acquiescendum  est. 

Sed  sunt  plures  quaestiones  quae  ad  bonum  pastorale  dioecesium  ma- 
xime pertinent:  de  causis  matrimonialibus,  de  reserva tione  censurarum, 
de  taxis  pro  dispensationibus. 

Dolendum  est  in  hoc  Concilio  non  permitti  opiniones  Patrum  de 
his  materiis  libere  et  aperte  communicare. 

De  praxi  Ss.  Congregationum  relate  ad  episcopos.  Haec  materia  non 
ad  Congregationes  tantum  pertinet  sed  etiam  ad  Tribunalia  et  Officia, 
cum  quibus  episcopi  frequentes  relationes  habent.  Romanus  Pontifex  su- 
premam potestatem  legislativam,  exsecutivam  et  iudiciariam  habet. 
Utique... 

Moderator : Exc.me  Domine,  de  hoc  iam  alii  Patres  locuti  sunt! 

Orator:  Bene!  Sed  distinctio  inter  organa  exsecutiva  et  iudiciaria 
est  valde  confusa.  Tribunalia  sunt  iudiciaria,  sed  Congregationes  etiam 

exercent  functiones  iudiciales,  etiam  de  matrimoniis.  Officia  potestatem 
exsecutivam  habent  sed  quaedam  Officia  nullam  pastoralem  functionem 
exercent,  e.  g.  Dataria  de  reservationibus  beneficiorum  occupatur.  Hae 
reservationes  in  certis  tantum  regionibus  urgentur,  non  in  omnibus.  Hoc 
non  est  aequum.  Praeterea  nulla  ratio  pastoralis  pro  bis  reservationibus 
dari  potest. 

Nihil  in  capite  dicitur  de  charactere  internationali  Curiae,  nec  de 
qualitatibus  requisitis.  Sed  certe  valde  requiritur  ut  in  tribunalibus,  sicut 
Rotae  et  Poeni tentiariae,  et  in  Congregationibus  adsint  viri  qui  de  lin- 
guis et  conditionibus  variarum  nationum  bene  versantur.  Sed  quaestio' 
est  num  hic,  hi  veri  sint  episcopi.  Schema  proponit  ut  nonnulli  episcopi 
diversarum  nationum  membra  vel  consultores  Congregationum  fiant.  In 
hoc  aliqua  inconvenientia  vel  etiam  pericula  oriri  possunt.  Si  episcopus 
est  membrum  activum  et  non  mere  dormiens  Congregationis,  debet  ha- 
bere cognitionem  et  vocem  et  influxum  in  omnibus  casibus  ad  suam  na- 
tionem pertinentibus,  e.  g.  in  Consistoriali  partem  habebit  in  nomina- 
tione episcoporum  et  in  determinandis  negotiis  suae  nationis;  in  Con- 
gregatione de  Religiosis  partem  habebit  in  quaestionibus  inter  religiosos 
ipsos  vel  inter  religiosos  et  episcopos.  Inde  video  inconvenientiam  in 
associatione  episcoporum  cum  Sacris  Congregationibus. 

Mihi  videtur  locum  episcoporum  esse  in  participatione  potestatis 
legislativae  Supremi  Pontificis,  in  formando  Concilio  permanenti  quod 
Romanum  Pontificem  adiuvaret  ut  leges  ecclesiasticae  bonum  commune 
magis  promoverent  et  pericula  nova  emergentia  efficacius  et  celerius 
averterent.  Hoc  opus  consultivum  etiam  nunc  a Sacro  Collegio  cardina- 
lium facilius  exsequi  potest,  si  Sacrum  Collegium  vere  senatus  esset  qui 
conventus  regulares  haberet  ad  leges  universales  Ecclesiae  perpenden- 
das et  renovandas.  In  temporibus  anteactis  Sacrum  Collegium  fuit  vere 
senatus  consultivus  per  modum  consistorii.  Forsitan  bonum  esset  adiicere 
aliquos  episcopos,  si  Sanctissimus  vellet.  Sed  functio  episcoporum  et 
cardinalium  propria  est  adiuvare  Summum  Pontificem  in  legislativa, 
non  in  exsecutiva.  Dixi. 


Textus  scripto  traditus-. 

1.  Propono  ut  in  introductione,  pag.  5,  lin.  7,  introducantur  verba  « iure 
divino  »,  ita  ut  legatur  « Episcopi  ergo,  cum  iure  divino  peculiaribus  praefician- 
tur Ecclesiis  tanquam  veri  pastores  ». 

2.  De  facultatibus  episcoporum  disceptandum  non  est  in  Concilio.  Hoc  est 
mandatum  commissionis  de  coordinandis  laboribus  Concilii.  Solus  Romanus  Pon- 
tifex habet  auctoritatem  determinandi  quid  in  Concilio  agendum  sit  vel  non. 
Dolendum  est  in  hoc  Concilio  non  permitti  opiniones  Patrum  libere  et  aperte  com- 

municare  de  pluribus  materiis  maximi  momenti,  quae  ad  bonum  pastorale  perti- 
nent, e.  g.  de  causis  matrimonialibus,  de  reservatione  censurarum. 

De  praxi  Congregationum  erga  episcopos.  Haec  materia  extendit  etiam  ad 
Tribunalia  et  Officia.  Supremus  Pontifex  utitur  Curia  in  exercitio  potestatis  execu- 
tivae  et  iudicialis.  Distinctio  inter  organa  iudicialia  et  administrativa  est  valde 
confusa.  Quaedam  officia  nullum  laborem  pastoralem  exercent  e.  g.  Dataria. 

Nihil  dicitur  de  internationali  charactere  Curiae,  de  qualitatibus  curialium. 
Valde  requiritur  ut  in  tribunalibus  sicut  Rotae  et  in  Congregationibus  adsint  viri 
qui  in  linguis  et  conditionibus  variarum  nationum  versantur. 

Proponitur  ut  episcopi  fiant  membra  vel  consultores  SS.  Congregationum.  Si 
hi  episcopi  cognitionem  vocem  et  influxum  in  rebus  apud  Congregationes  discep- 
tatis, potest  esse  inconvenientia  vel  periculum.  In  Consistoriali  partem  haberent 
in  nominatione  episcoporum  et  in  rebus  ad  dioeceses  pertinentes;  in  Congr.  de 
Religiosis  partem  haberet  in  quaestiones  inter  religiosos  ipsos  vel  inter  religiosos 
et  episcopos. 

Mihi  videtur  locum  proprium  episcoporum  esse  in  participatione  potestatis 
legislativae  Summi  Pontificis,  in  formando  consilio  permanenti  quod  Romanum 
Pontificem  adiuvaret  ut  leges  ecclesiasticae  bonum  commune  magis  promoveant, 
et  pericula  nova  emergentia  efficacius  et  celerius  avertant.  Hoc  opus  consultivum 
etiam  nunc  in  Sacro  Collegio  cardinalium  faciliter  exsequi  potest,  si  Sacrum  Col- 
legium vere  senatus  esset  qui  conventus  regulares  haberent  ad  leges  universales 
Ecclesiae  perpendendas  et  renovandas. 


10 

Exc.mus  P.  D.  ANTONIUS  FERREIRA  GOMES 
Episcopus  Portugallensis 

Em. mi  Praesides , venerabiles  Patres  et  Fratres, 

1.  Schema,  quod  nihil  dicit  de  episcopo  in  se,  sed  est  totum  in  rela- 
tivo, habitudines  episcopi  ad  omnes  fere  sursum  ac  deorsum  considerans, 
necesse  est  incipiat,  ut  mihi  videtur,  a relatione  et  habitudine,  non  ad 
Curiam,  sed  ad  ipsum  Summum  Pontificem  tum  episcopi  tum  collegii 
episcopalis. 

Nec  dicatur  hoc  esse  theologicum,  in  schemate  ideo  dogmatico  de  Ec- 
clesia recondendum.  Quod  ibi  theologice,  hic  iuridice,  personaliter  1 et 
quasi  vitaliter  ad  rem  est  deducendum. 

Nec  impossibile  nec  admodum  difficile  hoc  ...2  videtur.  Sufficit,  e.  g., 
ut  sumantur  maiora  capita  illius  Declarationis  collectivae  ab  episcopatu 
germanico  anno  1875  editae  contra  falsas  interpretationes  tum  primatus 
tum  infallibilitatis  ab  auctoritate  civili  prolatas,  quae  Declaratio,  a Sum- 
mo Pontifice  Pio  IX  quasi  gloria  Ecclesiae  et  laetitia  cordis  sui  laudata, 
praebet  verum  sensum  Concilii  Vaticani  ea  claritate  et  integritate  ut 
nihil  addendum  desideretur,  sicut  idem  Pontifex  iterato  expressit. 

Quae  ibi  dicuntur  contra  falsam  notionem  Ecclesiae  quasi  monarchiae 
absolutae  si  in  mentem  omnium,  non  tantum  principum  saecularium  et 
acatholicorum,  verum  etiam  et  maxime  catholicorum  et  doctorum  altius 
defingerentur,  opimi  fructus  in  tota 3 reali  vita  Ecclesiae  exspectandi  es- 
sent. Idem  dicatur  de  negata  functione  episcopi  quasi  vices  gerentis 
papae,  scii,  exterae  potestatis,  immo  maxime  ...4  de  illa  perlucida  pro- 
clamatione,  nempe  non  admitti  in  Ecclesia  principium  illud s immorale 
et  tyrannicum  quod  mandatum  superioris  eliminet 6 sine  restrictione  re- 
sponsabilitatem  personalem. 

Etiam  in  ipsis  relationibus  ad  Deputationem  7 Fidei  in  Vaticano  I 
factis  non  pauca  invenirentur 8 quae  ad  hanc  habitudinem  clarificandam 
pertinerent. 

Tandem  aliquando  ...9  non  videretur  absonum  nec  alienum  a Conci- 
lii natura,  post  iuridica  et  pastoralia  quaecumque, 10  actum  fidei  proferre 
quoad  hoc...11  in  mysterium  Ecclesiae,  qui 12  in  duplex  caput  cederet, 
scii.:  1.  numquam  fuisse  et  numquam  fore,  salva  Ecclesiae  veritate  ac 
indefectibilitate,  ut  episcopatus  qua  talis  a suo  capite  separetur,  nec 
idcirco  et  vicissim  ut  Papa  ...13  sit  solus,  maxime  cum  fidem  Ecclesiae, 
non  utique  suam,  definit.  Et  2.  Spiritum  Patris  et  Christi-Capitis  ita 
assistere  atque  praefuisse,  praeesse  et  praefuturum  esse  Corpori  ut  num- 
quam primatus  episcopatum  extenuet  aut  evacuet  atque  ut  numquam 
collegium  episcoporum  possit  primatui  et  unitati  Ecclesiae  officere  ,..14. 
In  Spiritu  assistenti  Ecclesiam  15  est  ultimatim  aequilibrium  inter  du- 
plicem veritatem  et  potestatem  ab  eodem  Christo  promanantem. 

2.  Tum  ad  principia  tum  ad  normas  iuridicas  et  praxim  quod  atti- 
net, ,..16  nihil  inducendum,  nihil  innecessarie  retinendum  quod  unionem 
et  collegialitatem  episcoporum  cum  Summo  Pontifice  obscurare  possit. 
Ea  omnia  promovenda  sunt,  quae  hanc  veritatem  in  lucem  ponant  ita  ut 
opimos  fructus  suos  ...17  afferat  in  bonum  Ecclesiae. 

Quae  ideo  dicuntur  sub  n.  5 huius  capitis  non  videntur  ad  hoc 
satis  proficere,  immo  nec  convenire,  quia: 

a)  si  collegialitas  est  de  essentia  Ecclesiae,  tunc  semper  fuit,  est 
et  erit  ...18,  modis  et  formis  a suo  Capite  ...19  determinandis;  dubium  ...20 
erit  num  etiam  collegialitas  sit  delegabilis; 

b)  non  videntur  respondere  menti  Summi  Pontificis  ...21  cum  lo- 
cutus est  ad  Curiam,  sicut  hic  iam  saepe  commemoratum  est; 22 

c)  possent  forsan  23  vergere  in  contrarium,  scii24  in  maiorem  cen- 
tralizationem  et  forsan  in  maiorem  autonomiam  erga  membra  et  etiam 
erga75  Caput  collegii. 

Nunc  vero  ...26  non  videtur  Concilium  vitare  posse  quaestionem 
utrum  21  sit  praeter  episcopale,  aliud  collegium,  quod  forsan  hoc 28  obscu- 

ret  et,  si  ita,  utrum  sit  necessarium.  Id  quod  est  iuris  divini  homini  non 
licet  immutare;  quod  autem  historia  humana 29  invexit  nihil  prohibet 
quominus  historice  iudicetur. 

Episcopi  succedunt  collegio  apostolorum  et  cum  suo  capite  efficiunt 
in  ...30  tempore  Ecclesiae,  iure  divino,  collegium  indefectibile.  Ex  alia 
parte,  ut  iam  in  Vaticano  I nomine  Deputationis  Fidei  dictum  est,  « epi- 
scopi et  charactere  et  auctoritate  principes  sunt...  quod  eos  Christus 
pontifices  summos  regendis  populis  praefecit  ». 

Nunc  vero  Sacrum  Collegium  em. morum  cardinalium  historice  insti- 
tutum est  ad  tuendam  libertatem  Ecclesiae  Romanae  et  consequenter 
libertatem  simpliciter  Ecclesiae,  quod  munus,  ...31  utique  nobilissimum, 
fuit  maxime  necessarium  pro  ...32  conditionibus  temporis.  Quod  autem 
sua  ipsa  exsistentia  et 33  splendore  offuscet  collegium  episcopale  non  vi- 
detur dubium.  Aliquo  tandem  die  quaerendum  erit  utrum  sit  adhuc 
necessarium.  Pro  eligendo  Summo  Pontifice  procul  dubio  nunc  temporis 34 
electores  sumpti  undequaque  terrarum  citius  Vaticano  accederent  quam 
olim  cardinales  ex  suburbicariis  sedibus. 

Dicat  forsan  quis  Summum  Pontificem  ad  regendum  Ecclesiam  ...35 
indigere  summis  administris  sicut  omnia  gubernia.  Quamvis  abhorream, 
Evangelio  duce,  a comparatione  Ecclesiae  cum  societatibus  saecularibus, 
hic  comparatio  est  revera  naturalis,  quia  sine  ulla  irreverentia  agnoscen- 
dum est  Curiam  Romanam,  saeculo  xvi  institutam  in  forma  actuali ,36 
speciem  adhuc  prae  se  ferre,  haereditate  excepta,  curiae  regalis  saec.  xvn 
aut  xvm,  ne  loquamur  de  quibusdam  reliquiis  Imperii  Byzantini  et  Ro- 
mani-Germanici. 

Quis  autem  hodie  cogitare  potest  in  societate  37  civili  de  cursu  hono- 
rum ad  functionem. 38  administri  Status  ducente,  aut  de  aliquo  coetu  pri- 
vilegiato  et  a iuventute  praeparato  ut  munera  suprema ™ nempe  mini- 
steria, directiones  generales,' legationes  et  ita  porro  obeat?!... 

Summus  Pontifex,  semel  ah  Ecclesia  electus 40  et  a Spiritu  Sancto  in- 
stitutus, seligeret  ex  omni  Ecclesia  ...41  cooperatores,  administros  et  rec- 
tores Congregationum  et 42  Dicasteriorum,  ad  tempus  assumptos ,43  v.  g. 
ad  triennium,  qui,  supremi  utique  episcopi,  munus  dioecesanum  retine- 
rent.44  Traditio  et  necessaria  continuitas  in  officiis  Curiae  ab  officialibus 
servaretur,  qui  cursum  suum...45  haberent,  sed  non  praeter 46  ambitum 
officiorum  ...47.  Cursus  bonorum  qui  ad  episcopatum  motu  ...48  suo  ducat 
videtur  omnino  indecens  ...49. 

Tempus  expletum  est™  Et  dixi. 


In  textu  scripto  tradito-.  1 pastoraliter.  2 quod  proponimus.  3 sum- 
ma. 4 dicendum.  5 deest,  6 eliminat.  7 a deputatione.  8 in- 

veniuntur.  9 post  iuridica  et  pastoralia  omnia.  10  deest.  11  punctum. 
12  quae  fides.  13  unquam.  14  quoad  substantiam  et  essentialia  utriusque 
Instituti  aeque  in  Evangelio  fundati.  15  Ecclesiae.  16  quin  immo  in  praxi. 
17  proprios.  18  ut  revera  credo.  19  determinatis  atque.  20  etiam  ad 
minus.  21  Pauli  VI.  22  de  « desiderio  di  vedere  associati...  qualche  rappre- 
sentante  delLepiscopato,  particolarmente  tra  i presuli  che  dirigono  una  diocesi, 
al  capo  supremo  della  Chiesa  stessa,  nello  studio  e nella  responsabilita  dei  governo 
ecclesiastico...  ».  23  deest.  24  nempe.  25  relate  ad  membra  quin 

immo  ad.  26  temporis.  27  utique  salebrosam,  utrum  nempe.  28  illud. 
29  deest.  30  omni.  31  prae  omnibus.  32  lugendis.  33  quin  dicam. 
34  nostro  hoc  tempore.  35  universam.  36  suam  formam  ducentem.  37  ci- 
vitate. 38  munus.  39  sic  educto,  ut  functiones  supremas.  40  ab  omni 
morali  ter  Ecclesia  assumptus.  41  pro  agnita  competentia.  42  deest.  43  as- 

sumendos. 44  dioecesim  suam  retinerent,  dum  cum  Summo  Pastore  in  univer- 
sale munus  collaborabant  fere  duplici  pastorali  ratione.  45  utique.  46  intra. 
47  seu,  ut  dicitur,  burocraticum,  non  autem  gubernativum.  48  quasi.  49  cum 
episcopatus  sit  iuris  divini.  Ex  Dei  instituto,  omnis  pontifex  ex  hominibus  assu- 
mitur et  pro  hominibus  constituitur:  non  videtur  ex  aliquo  cursu  honorum 
desumendus  nec  pro  aliqua  functione  burocratica  constituendus.  De  institutis 
diplomaticis  iam  satis  dictum  est,  maxime  a clarissimo  episcopo  missionario  Am- 
man,  loquente  de  rugis  Ecclesiae.  Relationes  Ecclesiae  romanae  magis  magisque  ad 
populos  « rhythmo  constantiano  » pereunte  et  simul  conceptu  democratico  apud 
ipsos  progrediente;  ideoque  minus  minusque  ad  duces  eorum.  Valor  et  vis  S.  Sedis 
apud  civilia  gubernia  tanta  et  non  amplior  (quandoque  minor)  quam  vis  politica 
actualis  aut  potentialis  catholicorum  illius  societatis.  Aliunde  duo  magna,  ultima 
et  tandem  aliquando  unica  instrumenta  virorum  diplomaticorum,  nempe  veritatem 
supervestire  et  tandem  illi  sufficere  mendacium  atque  minitare  minus  minusque 
discrete  vim  et  bellum,  Ecclesiam  dedecent.  Si  revera  Ecclesia  apud  quendam  po- 
pulum iam  adolevit,  tunc  episcopi  fiduciam  S.  Sedis  merentur,  etiam  ad  collo- 
quendum cum  auctoritate  civili,  sin  minus,  si  revera  episcopi  non  merentur  illam 
fiduciam,  tunc  certo  nondum  adolevit  Ecclesia,  mittantur  Nuntii  aut  Legati  Apo- 
stolici,  sed  ut  Franciscus  Xaverius  et  alii,  vere  missionarii. 

Labente  tempore  quaedam  dilabuntur  ut  nova  quaedam  florescant.  In  Con- 
cilio Tridentino,  ut  fertur,  arch.  Bracarensis,  ven.  Bartholomaeus  de  Martyribus, 
cum  de  Reformatione  ageretur,  omnibus  obsequenter  asserentibus  cardinales 
S.  Romanae  Ecclesiae  non  indigere  reformatione,  in  medium  protulit:  « Illustris- 
simi ac  reverendissimi  cardinales  indigent  illustrissima  ac  reverendissima  refor- 
matione! ». 

Hodie,  Deo  opitulante,  de  tali  reformatione  ne  verbum  quidem!  Sed,  salva 
reverentia,  nihil  prohibet  quominus  cogitemus  de  die  in  quo  ab  omni  Ecclesia 
gratiae  agendae  Sacro  Collegio  erunt  pro  munere  bene  functo  et  iam  defuncto. 
Sensum  meum  aperire,  qui  sensus  — ut  verbis  utar  Augustini  — « mihi  quam 
aliis  et  quam  aliorum  est  utique  notior  » parum  referret;  possem  autem  et  sen- 
sum aliorum  referre  qui  non  loquuntur... 

Iam  haec  omnia  saltem  in  mente  elaboraveram  cum  Sua  Beatitudo  Maxi- 
mos IV,  patriarcha  Melchitarum,  hic  mentem  suam  ac  suorum  pandit.  Nec  doleo; 
immo  quodammodo  gaudeo.  Iam  inde  ab  incepto  Concilio  mecum  et  cum  quibus- 
dam dolebam  de  inconformitate  cogitandi  et  sentiendi  inter  orientales  et  occiden- 

tales:  quasi  fossa  aut  choas  magnum  inter  nos,  ad  quod  cumulandum  in  aula  pa- 
rum, si  aliquid,  fiebat  (salva  semper  miranda  activitate  secretariatus  pro  oecume- 
nismo).  Nunc  vero  si  nec  inter  catholicos  orientales  et  occidentales  realem  unitatem 
sine  renegatione  valorum  propriorum  consequimur,  quid  cogitandum  de  unitate 
cum  orthodoxis  et  aliis  separatis?  Si  vero  hunc  consensum  mentium  et  cordium, 
in  diversitate  traditionum,  rituum  et  culturae  non  consequimur,  in  campo  praecipue 
ecclesiologico,  agnoscamus  Concilium  quoad  praecipuum  finem  incassum  iri.  Quod 
Deus  avertat!... 

Iam  nunc  tantum  deest  ut  reverentiam  meam  profitear  erga  Sacrum  Collegium 
hic  et  nunc  stans,  et  signate,  simul  cum  gratiarum  actione  erga  praesides  et  mo- 
deratores, qui  procul  omni  dubio,  in  quacumque  conditione  essent  eminentes,  immo 
vero  eminentissimi,  ut  re  quidem  vera  sunt,  in  iuris  divini  collegio  episco- 
pali. 50  deest. 


11 

Exc.mus  P.  D.  SERGIUS  MfiNDEZ  ARCEO 
Episcopus  Cuernavacensis 

V enerabiles  Patres , 

Loquor  nomine  nonnullorum  episcoporum  Americae  Latinae,  sed 
diversimode,  quia  pro  vicissitudinibus  huius  meae  interventionis  quae- 
dam debui  immutare,  et  omittere  alia  iam  pluries  dicta. 

Circa  ea  quae  hodie  audivimus  in  hac  aula,  in  hac  congregatione  ge- 
nerali, dicere  velim  quod  non  sumus  hic  ad  doctrinam  Concilii  Vaticani  I 
repetendam  et  extollendam,  sed  complendam  et  vias  quaerendas  ut  bo- 
num Ecclesiae  nostris  temporibus  procuremus. 

Schema  de  episcopis  in  plurimis  singillatim  sumptis  placet;  sed  re- 
late ad  cap.  I haec  habeo  dicenda. 

1.  Schema  plurimis  orbatur  quaestionibus,  et  ita  complendum  et 
mutandum  videtur  cap.  I,  post  introductionem  iam  pluries  commenda- 
tam in  aula: 

De  pastorali  episcoporum  munere. 

A)  De  docendi  episcoporum  munere. 

B ) De  pontificali  episcoporum  munere. 

C)  De  regendi  episcoporum  munere:  principium  fundamentale; 
de  potestate  episcopi  residentialis;  de  potestate  episcopi  coadiutoris  et 
auxiliaris;  de  potestate  vicarii  episcopalis. 

D)  De  electione  episcoporum  ac  de  eorum  cessatione  a munere. 

Alia  vero  capita,  ut  melius  mens  mea  appareat,  ita  integrarentur, 

partim  ex  materia  quae  nunc  est  in  cap.  I: 

Cap.  II.  De  communione  episcoporum  cum  Sede  Apostolica. 

A)  De  potestate  collegiali  episcoporum:  principium  fundamen- 
tale; de  Summi  Pontificis  muneris  exercitio;  de  patriarchis  et  cardina- 
libus in  Ecclesia;  de  consilio  apostolico  constituendo. 

B ) De  Dicasteriis  Sedis  Apostolicae. 

C)  De  Delegatis  Apostolicis. 

Cap.  III.  De  communione  episcoporum  per  orbem  dispersorum, 
nempe  de  conferentiis  episcopalibus. 

Cap.  IV.  De  dioecesium  ac  provinciarum  ecclesiasticarum  con- 
gruenti circumscriptione. 

Cap.  V.  De  communione  episcopi  cum  suo  presbyterio. 

Cap.  VI.  De  communione  episcoporum  et  religiosorum. 

Hoc  quidem  significat  refunditionem  totius  schematis  cum  elemen- 
tis schematum  de  cura  animarum  et  de  clericis.  Textus  ita  ab  aliqui- 
bus episcopis  Americae  Latinae  redactus  tempore  opportuno  commis- 
sioni conciliari  tradetur. 

2.  Nihil  habemus  in  cap.  I de  nominatione  episcoporum,  quae  ma- 
ximi momenti  est  pro  salute  Ecclesiae;  et  variae  formae  decursu  saecu- 
lorum adhibitae  sunt,  quae  examini  subiciendae  essent  ad  hoc  ut  seli- 
gerentur et  adaptatae  in  usum  venirent  eae  quae  melius  menti  nostri 
temporis  et  praesertim  novis  formis  structurationis  practicae  Ecclesiae 
responderent.  E.  g.  tamquam  praecipua  forma  interventionis  Status  in 
res  ecclesiasticas  potest  sine  dubio  considerari,  in  era  constantiniana  cui 
nunc  forsitan  finis  imponitur,  interventio  Status  in  nominatione  episco- 
porum et  in  erectione  et  delimitatione  dioecesium  et  nonnunquam  in 
erectione  et  delimitatione  paroeciarum.  Ex  hac  interventione  plura  mala 
evenisse  historia  testatur;  etsi,  sicut  mos  est  in  rebus  humanis,  non  pauca 
bona  aliquando,  e.  g.  cum  America  detegebatur  et  evangelizabatur,  nam 
Status,  Providentia  divina  opitulante,  sollicitudinem  missionariam,  quae 
tunc  in  institutionibus  et  in  hominibus  ecclesiasticis  sub  influxu  huma- 
nismi  pagani  debilitata  erat,  fovebat,  etsi  proh  dolor!  plurimis  actionibus 
mere  politicis  vel  oeconomicis  permixtam. 

Ego,  episcopus  mexicanus,  quia  aliquomodo  sub  regimine  prae-con- 
stantiniano  (christianos  esse  non  licet)  pastoratum  meum  exerceo,  tole- 
rantia potestatis  civilis  f ruens,  de  hac  re  agere  audeo  « libertate  qua 
Christus  nos  liberavit  ». 

Nam  cum  tempus  est  loquendi,  tacere  omnibus  nobis  nefas  esset, 
quia  cum  in  Concilio  loquimur,  actioni  Spiritus  Sancti  nos  submittimus 
et  pluries  experti  sumus  quomodo  circa  res  quae  in  aula  libere  disputa- 
bantur mirabilis  unitas  efformata  fuit,  sicut  circa  usque  ad  satietatem 

discussam  liturgiam  iam  diu,  sicut  in  casu  collegialitatis  et  diaconatus 
recentissime  accidit. 

Exstat  et  alia  quaestio  gravissima,  sed  de  ipsa  agere  defectus  tem- 
poris non  sinit;  nec  opportunum  esset  brevitate  tractationem  perstrin- 
gere. Ideoque  commissioni  conciliari,  quae  instrumentum  est  Concilii 
ad  labores  secundum  voluntatem  Patrum  technice  componendos  et  per- 
ficiendos ut  iterum  in  aula  ad  trutinam  revocentur,  votum  meum,  et 
vobismetipsis,  venerabiles  Patres,  humiliter  scripto  tradam,  ut  diligen- 
ter et  coram  Deo  rem  pro  gravitate  naturae  suae  consideretis  ut  ali- 
quando tempore  et  modo  opportuno,  quam  citissime,  profunde  et  defi- 
nitive expendatur  et  conciliariter  definiatur.  Dixi. 

Textus  scripto  traditus : 

Schema  de  episcopis  in  plurimis  singillatim  sumptis  placet;  sed  multa  in  eo 
non  placent: 

1.  Quia  per  totum  schema  haec  mens  incessanter  decurrit  opportunum  esse 
episcopos  aliquibus  facultatibus  ditiores  facere.  E contra  vera  doctrina  est  episco- 
pos iure  divino  iis  facultatibus  pollere  quas  eius  pastoralis  potestas  expostulat, 
quae  tamen  ob  bonum  commune  Ecclesiae  universalis  vel  regionalis  a Summo  Pon- 
tifice solo  vel  una  cum  ceteris  episcopis  restringi  in  aliquibus  vel  totaliter  possunt. 

2.  Quia  cum  de  regimine  dioecesium  titulo  decoretur,  nemo  intelligere  valet 
cur  de  coadiutoribus  et  auxiliaribus  agat,  et  non,  e.  g.,  de  parochis,  cum  quaedam 
de  paroeciis  tractet. 

3.  Quia  simili  modo  de  bonis  Ecclesiasticis  nullibi  sermo  est,  cum  e contra 
haec  quaestio  tangatur  in  schemate  de  clericis. 

4.  Quia  multo  melius  esset  si  schema  de  clericis  cum  hoc  schemate  in  unum 
coalesceret.  Unam  prae  aliis  demonstrationem  affero:  non  unus  ex  Patribus  in 
aula  votum  exprimebant  quod  de  presbyteris  et  diaconibus  ampliori  sermone  trac- 
taretur in  schemate  de  Ecclesia. 

Non  pauci  item  fuerunt  Patres  qui  magis  protractam  elucidationem  de  sanc- 
titate et  de  praecipuis  virtutibus  episcoporum  desiderabant,  quod  tunc  etiam 
praestandum  esset  de  presbyteris  et  diaconibus,  sicut  nunc  in  schemate  de  cle- 
ricis fit. 

Cum  vero  haec  tractatio  de  sanctitate  ministrorum  Dei  ad  schema  de  Ecclesia 
demandatum  fuerit,  tunc  decretum  de  episcopis  ac  de  dioecesium  regimine,  optime 
compleretur  cum  tractatione  de  clericis  magis  pastorali  et  normativa,  post  tracta- 
tionem de  coadiutoribus,  auxiliaribus,  parochis,  etc. 

5.  Quia  schema  de  cura  animarum  magna  ex  parte  in  hoc  schemate  optime  pos- 
set refundi. 

6.  Quia  in  rebus  minimis  oleum  et  opera  teruntur,  e.  g.  cum  proponitur  fa- 
cultas danda  episcopis  pro  lotione  corporalium  a religiosis  mulieribus  (pag.  31, 
n.  11),  dum  e contra  quaestiones  maximi  momenti  nequaquam  tanguntur.  Haec 
duo  propono  exempla: 

a)  Una  ex  praecipuis  interventionibus  Status  in  res  ecclesiasticas  in  era 
constantiniana,  cui  nunc  forsitan  finis  imponitur,  est  interventio  Status  in  nomina- 
tione episcoporum  et  in  erectione  et  delimitatione  dioecesium  et  nonnumquam  in 

erectione  et  delimitatione  paroeciarum,  etc.  Ex  hac  interventione  plura  mala  eve- 
nisse historia  testatur;  etsi  sicut  mos  est  in  rebus  humanis,  non  pauca  bona  ali- 
quando, e.  g.  cum  America  detegebatur  et  evangelizabatur. 

Sed  de  nominatione  episcoporum  quae  pertinet  maxime  ad  schema  de  episco- 
pis, tam  residentialium  quam  coadiutorum  et  auxiliarium,  altissimum  silentium 
servatur. 

Ego,  episcopus  mexicanus,  quia  aliquomodo  sub  regimine  praeconstantiniano 
(christianos  esse  non  licet)  pastoratum  meum  exerceo,  tolerantia  potestatis  civilis 
fruens,  de  hac  re  agere  audeo  « libertate  qua  Christus  nos  liberavit  » {Gal.  4,  31). 

Sed  cum  tempus  est  loquendi,  tacere  omnibus  nobis  nefas  esset,  quia  cum 
in  Concilio  loquimur,  actioni  Spiritus  Sancti  nos  submittimus  et  pluries  experti 
sumus  quomodo  circa  res  quae  in  aula  libere  disputabantur  mirabilis  unitas  effor- 
mata  fuit,  sicut  circa  usque  ad  satietatem  discussam  liturgiam  iam  diu,  sicut 
in  casu  collegialitatis  et  diaconatus  recentissime  accidit. 

b)  Extat  et  alia  quaestio  quae  in  hoc  schemate  et  in  aliis  in  quibus  oppor- 
tunum fuisset,  accuratissime  omissa  est: 

Inter  ea  quae  maximi  facienda  sunt  ab  episcopo  in  suae  dioecesis  regimine, 
facillime  sanctitas  clericorum  primum  locum  obtinet. 

Potestas  vero  episcopi,  quae  nunc  alligatur  a Summo  Pontifice,  ad  sanctitatem 
clericorum  fovendam  maxime  conferret  et  statum  clericalem  nitore  lucidissimo 
circumdaret,  nec  memoratur  quidem. 

Loquor,  conscientia  me  urgente,  de  facultate  dispensandi  a voto  virginitatis 
sacerdotibus  id  opportune,  iuste,  gravissimis  de  causis  petentibus,  praevia  reduc- 
tione totali  et  perpetua  ad  statum  laicalem,  approbante  Summo  Pontifice. 

Sicut  vota  perpetua  et  sollemnia  religiosorum,  quae  antea  numquam  dispensa- 
bantur, ad  vitanda  peccata  et  anxietates  eorum  qui  amplius  onus  ferre  nequeunt 
quod  libere,  sincere,  in  consecratione  perfecta  Deo,  ipsi  sibi  imposuerunt,  hodie 
dispensantur,  episcopus,  pastor  in  primis  et  pater  suorum  sacerdotum,  quos  genuit, 
quos  ad  sacerdotium  vocavit,  quos  ad  sacerdotium  tamquam  validos  cooperatores 
promotus  est  et  simul  ad  perfectam  consecrationem  virginitatis  invitavit,  deberet 
illos  liberare  posse,  prout  antea  in  usu  erat,  quin  ipsos  quasi  crudeliter  vinculis 
adstrictos  relinqueret,  non  tantum  postquam  poenis  maximis  plexi  fuerint  — iubi- 
laeum  quod  tot  fratres  nostri  magna  spe  a Concilio  spectant  — sed  antea  cum 
adhuc  medicinae  locus  est,  faciendum  esset. 

Venerabiles  Patres:  huius  supremae  propositionis  argumenta  hinc  inde  allata 
ponderare  defectus  temporis  non  sinit;  sed  commissioni  conciliari  et  vobis  ipsis 
humiliter  scripto  tradam. 

Hoc  unum  in  fine  notare  velim:  nullus  ex  meis  sacerdotibus  — gratias  maxi- 
mas, B.ma  Virgine  Maria  intercedente,  Deo  ago  — in  miserando  statu  defectionis 
versari. 

Concludo.  Schema  pro  disceptatione  placet  ut  vera  doctrina  de  potestate  epi- 
scopali informetur  et  schematibus  de  clericis  et  de  cura  animarum  integretur,  prout 
forsitan  alii  Patres  sapientissimo  sermone  suadebunt.  Compleatur  praeterea  prout 
dictum  est. 

Animadversiones  additae-. 

Brevis  delibatio  circa  caelibatum.  Caelibatus  vere  constituit  gloriam  Ecclesiae, 
uti  Summus  Pontifex  Ioannes  XXIII  b.  m.  sermonem  habens  in  Synodo  Romano 
die  26  ianuarii  1960,  plaudentibus  omnibus  edixit  (A.A.S.,  42,  1960,  p.  226). 

Nostrum  igitur  est  facere  omnia,  quae  in  nostra  potestate  sunt,  ut  talis  gloria 
illibata  resplendeat  in  vita  et  activitate  ministrorum  Ecclesiae. 

Ad  hoc  vero  ut  haec  gloria  illibata  servetur,  caelibatus  non  simpliciter  ut 
renuntiatio  lege  imposita  matrimonio  habendus  est;  sed  ut  vera  virginitas,  i.  e., 
consecratio  Christo  soli,  gaudio  plena  et  totalis  in  nuptiali  unione  Ecclesiae  cum 
Christo  ipso,  quae  fundata  in  caritate  spiritus  nunc  nos  omnes  movet  ad  hanc 
purificationem  institutionum  in  Ecclesia,  ut  exhibeatur  Christo  ipso  evangelica, 
sine  macula,  pauper,  humilis,  sine  pompis,  ministerio  verbi  adhaerens. 

Haec  quidem  evangelica  et  ecclesialis  elatio  virginitatis  iam  in  Foedere  Veteri 
aliquantulum  adumbrata  quae  nuntium  est  pro  mundo  futuri  status  perfectae  re- 
surrectionis cum  Christo  in  quem  tendimus,  ita  fieri  quidem  debet,  ut  non  involvat 
devaluationem  matrimonii;  aperte  praeterea  sermo  fiat  de  sacrificio,  sine  quo  vir- 
ginitas stare  nequit;  appelletur  simul  ad  amorem  generosum  erga  hominum  quo 
hic  status  plena  libertate  est  eligendus. 

Virginitas  in  Ecclesia  latina  inseparabiliter  hodie  cum  sacris  ordinibus  ad 
sacerdotium  perducentibus  coniuncta,  ita  tamen  proponi  debet  ut  candidati  ad 
sacros  ordines  talem  animum  habeant  ut  virginitatem  assumerent,  etiamsi  lex 
ecclesiastica  caelibatum  non  imponeret.  Inde  ab  initio,  quo  vocationem  divinam 
sequuntur,  qua  ad  ministeria  divina  in  sacris  ordinibus  invitantur,  statum  virgini- 
tatis habeant  tamquam  omnino  postulatum  pro  tali  servitio  divino. 

Altera  ex  parte,  dato  sacrificio,  quod  caelibatus  exigit,  candidati  aperte  in- 
struendi sunt,  quod  quoad  viam  virginitatis  agitur  de  consilio,  non  de  praecepto: 
quod  electio  inter  matrimonium  et  virginitatem  est  electio  inter  bonum  et  maius 
bonum,  non  autem  inter  bonum  et  malum;  quod  consequenter  plena  libertate 
personali  hanc  electionem  facere  possunt  et  debent;  quod  igitur  libere  sacros 
ordines  declinare  possunt,  quin  peccatum  committant;  quod  autem  ordinibus 
receptis  obligationi  admissae  fideliter  stare  debent. 

Ad  praecavendum  periculum  violationis  caelibatus  requiritur  inter  alia  tam- 
quam suppositum  genuina  institutio  theoretica  et  practica  in  ordine  ad  caelibatum 
observandum.  Institutio  theoretica  sit  immunis  ab  illis  ideis,  quae  tandem  ali- 
quando non  sunt  genuine  christianae,  sed  sapiunt  manichaeismum.  Talis  institutio 
potius  inspirata  sit  vera  anthropologia  christiana,  quae  hominem  totum  quantum 
cum  omnibus  viribus  firmiter  credit  creatum  esse  a Deo,  qui  hominem  creavit 
masculum  et  feminam,  et  etiam  quoad  hoc  vidit,  quod  omnia  valde  bona  erant 
{Gen.  1,  27  et  1,  31). 

Vere  Sacra  Scriptura  ubique  de  hac  sphaera  agit  modo  aperto,  simplici.  Nihil 
in  ipsa  habetur  devaluationis  et  habitudinis  « complexus  » erga  hanc  sphaeram; 
quinimmo  ipse  amor  sexualis  tanquam  imago  proponitur  amoris  inter  Deum  et 
hominem. 

Institutio  practica  sit  inspirata  principiis  sanae  psychologiae.  Momentum  po- 
sitivum virium  sexualium  pro  fere  tota  vita  humana,  etiam  pro  vita  mentali-spiri- 
tuali,  attendatur;  perfectio  personalis  integrationem  omnium  qualitatum  exigit; 
polaritas  sexuum  natura  et  fine  suo  auxilium  praestat  ad  qualitates  humanas  spi- 
rituales evolvendas,  ita  ut  veram  harmoniam  constituant. 

Certo  caelibatus  excludit  relationes  familiaritatis  cum  personis  alterius  sexus 
et  solitudo  maxime  nociva  est;  neque  potest  satis  efferri  necessitas  sincerae  renun- 
tiationis hac  in  re.  Eo  magis  caelibatus  exigit  habitudinem  genuinam,  scilicet  sim- 

plicem,  interne  liberam,  fundatam  in  veritate  et  coniunctam  cum  reverentia  et 
disciplina  suiipsius. 

Hic  quaestio  poni  potest,  utrum  formula  can.  972,  1:  «Curandum  ut  ad 
sacros  ordines  adspirantes  inde  a teneris  annis  in  seminario  recipiantur »...,  sit 
conveniens  necne. 

Nonne  magis  desiderandum  esset,  ut  iuvenes  vere  maturi,  in  familia  educati, 
statum  ecclesiasticum  eligant?  Commemoratio  in  seminario  a teneris  annis  sup- 
ponit conditiones  sociales  non  desiderabiles,  praesertim  quod  familiae  educatio- 
nem vere  christianam  non  praebeant. 

Aliis  verbis,  si  secus  vocationes  non  habeantur,  subsidiarie  seminarium  in 
teneris  annis  educationem  convenientem  praebeat,  postquam  candidati  rite  probati 
oculatissime  selecti  fuerint  et  tempore  opportuno  probationi  contactus  cum  mundo 
subiiciantur  cum  maturiores  devenerint. 

In  omni  casu  educatio  in  seminariis,  praesertim  maioribus,  non  debet  esse  ni- 
mis exclusive  fundata  in  vigilantia,  quae  quidem  in  ipso  seminario  occasiones  pec- 
candi fere  excludit,  sed  pro  futuro  non  multum  prodest. 

Potius  educatio  perducere  debet  ad  conscientiam  semper  magis  perficiendam 
de  responsabilitate  personali  coram  Deo  et  Ecclesia  pro  omnibus  quae  in  vita  fiunt 
et  admittuntur. 

Attamen  omnibus  hisce  plene  ad  effectum  perductis,  semper  erunt  casus  in 
quibus  caelibatus  onus  amplius  ferri  non  possit. 

Potest  enim  haberi  retardata  evolutio  virium  sexualium  talis,  ut  candidatus 
ante  ordinationem  practicam  aestimationem  sacrificii,  quod  caelibatus  exigit,  ha- 
bere non  possit.  Talis  status  mentis  se  evolvere  potest  (forte  propter  elementa 
constitutionis  individualis,  quae  demum  in  viro  adulto  se  manifestant),  ut  obser- 
vatio caelibatus  onus  fiat,  quod  ferri  fere  non  possit.  In  hisce  et  similibus  casi- 
bus conamen  caelibatum  observandi  perducere  potest  ad  talem  contentionem  vi- 
rium, praesertim  nervorum,  ut  facile  aequilibrium  psychicum  disturbari  possit.  Ne- 
que durare  possunt  violenta! 

Non  semper  sine  ratione  qui  in  tali  crisi  positi  sunt  conqueruntur  se  ignorasse 
momentum  vitale  obligationis  caelibatus;  se  fuisse  quasi  deceptos  in  statu  caeli- 
batus suscipiendo.  Neque  potest  infirmari  vis  talium  assertorum  eo  quod  in  me- 
moriam revocetur  iuramentum  praestitum  de  scientia  habita  obligationis  caeliba- 
tus ante  subdiaconatum.  Tales  « solutiones  » utpote  mere  formales  ipsam  quae- 
stionem insolutam  relinquunt  nec  multum  conferunt  ad  crises  talis  generis  prae- 
cavendas nec  minuendas. 

Porro  ratio  haberi  debet  facti  homines  nostri  temporis  minore  resistentia  ner- 
vorum gaudere  quam  temporibus  anteactis.  Inquietudo  et  mutatio  frequens,  quae 
habetur  in  vita  moderna,  sequelae  belli,  etc.  homines  magis  debiles  reddunt  saepe 
inde  ab  infantia.  Si  igitur  homines  olim  maiora  mala  passi  non  sunt,  quia  resi- 
stentia nervorum  feliciter  ferre  potuit  onera  de  se  non  convenientia,  non  sequitur 
quod  hodie  impune  ferri  posset  tale  onus. 

In  hisce  et  similibus  casibus  mitigatio  praxis  quoad  dispensationem  obtinen- 
dam a caelibatu  desideranda  est.  Opportunum  esset  ut  in  talibus  casibus  concede- 
retur dispensatio  a caelibatu,  utique  hac  norma,  ut  taliter  dispensatus  non  iam 
habeat  exercitium  ordinum.  Tanquam  criterium  seu  causae  talis  dispensationis  forte 
constitui  possent: 

a)  Indoles  anormalis  quoad  sexualitatem,  sive  physiologica  sive  psychica, 
per  medicum  probata  cui  fiducia  praeberi  possit. 

b)  Diminutio  responsabilitatis  personalis  ex  defectu  quoad  intellectum  vel 
voluntatem  in  electione  status  caelibatus  (insufficiens  instructio,  errata  educatio-, 
diminutio  libertatis  non  tantum  ex  metu  gravi  et  iniuste  incusso,  sed  etiam  ex  aliis 
rationibus  occurrentibus,  etc.). 

Talis  mitigatio  praxis  quoad  dispensationem  a caelibatu  desideratur  praeser- 
tim in  favorem  eorum  qui  in  omnibus  procedere  intendunt  ad  normam  legis,  sed 
veram  gravissimam  causam  obiective  fundatam  habent  dispensationem  petendi. 

c ) Tandem  sacerdotes  forte  lapsos  non  convenit  penitus  privare  omni  spe 
habendi  opportunitatem  conscientiam  ordinandi;  potest  enim  dari  talis  rerum  con- 
ditio, ut  in  concreto  ordinatio  conscientiae  (sacerdotis  et  mulieris)  obtineri  non 
possit,  nisi  concedatur  dispensatio  a caelibatu  (e.  g.,  si  post  matrimonium  civile 
iam  filii  habentur,  etc.). 

Contra  hanc  causam  dispensationis  iure  difficultas  moveri  potest,  quod  sacer- 
dos quasi  invitatur  ad  talem  conditionem  creandam,  ut  tunc  dispensationem  obti- 
neat. Attamen  hoc  non  videtur  esse  simpliciter  verum.  Etsi  accidere  potest  ut  sa- 
cerdos ita  procedat,  tamen  generatim  sacerdos  a via  caelibatus  deflectens,  primo 
tempore  iterum  atque  iterum  conamina  facit  redeundi  ad  vitam  bonam.  Demum 
talibus  conaminibus  inefficaciter  peractis,  tandem  aliquando  definitive  viam  caeli- 
batus relinquit,  et  hoc  facit  etiamsi  spes  obtinendi  dispensationem  nulla  habeatur, 
uti  ex  experientia  constat.  Quod  possibilitas  dispensationis  tales  casus  multipli- 
caret, non  videtur  esse  certum  et  probatum.  Praeterea  in  hisce  casibus  dispensa- 
tioni a caelibatu  aliqua  poena  vindicativa  adnecti  potest,  talis  naturae,  ut  sacerdos 
non  facile  audeat  violare  caelibatum,  nisi  rationes  supra  sub  a)  et  b)  relatis  existant. 

Utile  erit  transcribere  quae  arch.  Mediolanensis  olim  proponebat  mense  maio 
1960:  « 1.  Quod  attinet  ad  sacerdotes  qui  defecerunt,  opportunum  videtur: 

a ) Subsidia  atque  adiumenta  perficere  et  augere,  quibus  faveatur  reditus 
ad  fidelitatem  et  dignitatem  sacerdotalis  status. 

b ) Examen  casuum,  in  quibus  nulla  rationabilis  spes  adsit  illos  ad  vitam 
sacerdotalem  recuperandi,  celerius  reddatur,  conveniensque  processus  stabiliantur 
quibus  festina  reductio  ad  statum  laicalem  decernatur. 

c ) Studio  subiiciatur  convenientia  seu  opportunitas  concedendi  etiam  di- 
spensationem ab  obligationibus  e sacra  ordinatione  manantibus,  praesertim  ab 
onere  caelibatus,  illis  qui  eas  iam  non  valebunt  observare,  cum  poenalibus  qui- 
dem sanctionibus  perpetuis  et  perpetratae  infidelitati  congruentibus,  nec  non 
aptis  cum  ad  praecavendum  periculum  ne  alii  eorum  exemplum  sequantur,  tum 
ad  scandalum  fidelium  vitandum...  (cf.  can.  211  et  ss.)  ». 

Unum  quidem  verum  est:  oculos  claudere  non  possumus;  haec  quaestio  fun- 
ditus consideranda  est  sub  luce  Evangelii  Christi,  peritis  in  re  psychiatrica  et 
sociali  necnon  historica  et  statistica  adhibitis.  Nec  timori  nec  praeiudiciis  locus 
sit.  Iustitiam  et  caritatem  sectemur.  Ius  divinum  et  naturale  prae  oculis  habeamus. 
Verum  bonum  commune  crisi  subiiciamus.  Solutionem  non  amplius  differamus. 

Schema  decreti  « De  episcopis  ac  de  cura  animarum  ». 

Anteproiectum  refunditionis  trium  schematum:  « De  episcopis  »,  « De  cura 
animarum  » ac  « De  clericis  » (ab  episcoporum  coetu  ex  America  Latina). 

Nota.  Ista  refunditio  necessaria  videtur  ad  proponendam  tractationem  com- 

pletam  muneris  episcopalis  in  Ecclesia.  In  conflatione  istius  refunditionis  plures 
considerantur  observationes  a variis  episcopis  ex  diversis  conferentiis  propositae. 

Prooemium  generale 

Cap.  I - De  pastorali  episcoporum  munere. 

A)  De  docendi  episcoporum  munere. 

B)  De  pontificali  episcoporum  munere. 

C)  De  regendi  episcoporum  munere. 

1.  Principium  fundamentale. 

2.  De  potestate  episcopi  tit.  seu  praesidis  (residentialis). 

3.  De  potestate  episcopi  coadiutoris  et  auxiliaris. 

4.  De  potestate  vicarii  episcopalis  (generalis). 

D)  De  electione  episcoporum  ac  de  eorum  cessatione  a munere. 

Cap.  II  - De  relationibus  inter  episcopos  et  Apostolicam  Sedem. 

A)  De  potestate  collegiali  episcoporum. 

1.  Principium  fundamentale. 

2.  De  Summi  Pontificis  muneris  exercitio. 

3.  De  Consilio  Apostolico  constituendo. 

B)  De  Dicasteriis  Sedis  Apostolicae. 

C)  De  Delegatis  Apostolicis. 

Cap.  III  - De  episcoporum  conferentiis. 

1.  Principium  fundamentale. 

2.  De  conferentiae  constitutione. 

3.  De  conferentiae  moderamine. 

4.  De  conferentiae  competentia. 

Cap.  IV  - De  dioecesium  ac  provinciarum  ecclesiasticarum  congruenti  circum- 
scriptione. 

Cap.  V - De  relationibus  inter  episcopos  et  presbyteros,  praesertim  parochos. 
Cap.  VI  - De  relationibus  inter  episcopos  et  religiosos. 

Appendix  I - De  facultatibus  episcoporum  quae  a Summo  Vontifice  reservantur. 
Appendix  II  - De  normis  pro  redactione  C.  I.  Canonici. 

[ Subscripserunt  etiam\  Ioannes,  arch.  eoad.  Belo  Horizonte;  Francisco  Austre- 
gesilo  Mesquita,  bispo  de  Afogados  da  Ingazeira;  Jose  Lamartine  Soares,  ep.  tit. 
Fussalensis;  Candido  Padin,  aux.  Rio  de  Janeiro;  Clemente  Jose  Carlos  Isnard, 
ep.  Neo-Friburgensis;  Bernardo  Jose  Bueno  Miele,  ep.  tit.  Bararit.;  Jose  Thurler, 
bispo  tit.  de  Capitoliade;  David  Picao,  ep.  tit.  Tois;  Walmor  Battu  Wichrowski, 
ep.  tit.  Felbes;  Nivaldo  Monte,  aux.  Aracaju;  Walfrido  Teixeira  Vieira,  ep.  tit. 
Larandensis;  Edmondo  Luis  Kunz,  ep.  tit.  Tolemaide;  Seraphim  Fernandes  de 
Araujo,  ep.  tit.  Verinopol.;  Aniger  F.  M.  Melillo,  ep.  Piracicaba;  Epaminondas 
Araujo.,  ep.  Rui  Barbosa. 

Exc.mus  P.  D.  HERCULANUS  VAN  DER  BURGT 
Archiepiscopus  Pontianakensis 

V ener abiles  Patres, 

Nomine  30  episcoporum  Indonesiae,  haec  quae  sequuntur  adnotare 
iuvat.  Cum  plurima  iam  alio  modo  pluries  a pluribus  dicta  sunt,  brevi- 
ter loquar } 

Nostro  humili  iudicio,  iam  in  titulo  huius  cap.  I videtur  defectus 
in  radice.  Caput  ...2  etiam  iuxta  exc.mum  relatorem  « altiore  gravitate 
materiae  et  consequentiarum  inde  manantium  superat  » (pag.  11  rela- 
tionis). 

Primariae  autem  sunt  relationes  inter  episcopos  et  Summum  Pon- 
tificem, quae  relationes  non  tantum  sunt  theologicae  sed  certo  certius 
etiam  et  fortasse  praesertim  debent  esse  practicae  ...3. 

Ergo  titulus  cap.  I,  ut  etiam  connexio  huius  schematis  cum  sche- 
mate de  Ecclesia  declaretur,  sit:  « De  relationibus  inter  episcopos  et 
Summum  Pontificem  ». 

Ut  autem  haec  relatio  (inter  episcopos  et  Summum  Pontificem)  sit 
actualis,  vivens,  vivifica  et  permanens,  desideratur  a multis  Patribus  (ut 
dicitur  in  schemate  pag.  8,  nota  5)  structura  internationalis. 

Haec  autem  structura  difficulter  alio  modo  verificari  potest,  hoc  in 
tempore / quam  per  quoddam  organum,  seu  senatum  seu  collegium,  cuius 
membra  sunt  electa,  saltem  pro  maiore  parte,  a conferentiis  episcoporum 
in  toto  mundo  dispersorum  ...5. 

Rationes  huius  propositi  evidentes  sunt  (etiam  independenter  a 
discussione  circa  collegialitatem  corporis  episcoporum  et  independenter 
a meritis  personalibus  membrorum  Curiae  Romanae,  quae  agnoscere  et 
laudare  possimus),  rationes  evidentes  suntb  pro  iis  qui  serio  et  revera 
considerant  evolutionem  actualem  societatis  hodiernae  et  situationem 
Ecclesiae  vel  populi  Dei  in  hac  societate  semper  evolvente.  Rationes 
inter  alia 7: 

1.  Ut  semper  adsit  relatio  seu  contactus  actualis,  vivens  et  perma- 
nens inter  caput  et  corpus,  inter  pastores  et  gregem  ...8. 

3.  Ut  verificentur  verba  Summi  Pontificis  Pauli  VI  die  21  Septem- 
bris ...9  circa  cooperationem  inter  Summum  Pontificem  et  episcopos. 

4.  Ut  verificentur  verba  Summi  Pontificis  feliciter  regnantis  die 
29  septembris,  et  etiam  10  ab  exc.mo  relatore  allata  in  relatione  ...n, 
circa  mutuum  auxilium  inter  Summum  Pontificem  et  episcopos  in  exer- 
cendo munere  universali  regiminis  Ecclesiae. 


CONGREGATIO  GENERALIS  LXII 


593 


5.  Ut  regimen  Ecclesiae  efficax  fiat  in  circumstantiis  et  situationi- 
bus  mundi  hodierni. 

6.  Ut  vox  omnium  hominum  — christianorum  et  non  Christiano- 
rum — semper  audiri  possit  et  debeat  Romae,  in  centro  regiminis  Ec- 
clesiae, mediantibus  pastoribus  dispersis  in  mundo  et  cognoscentibus 
vocem  omnium  ovium. 

7.  Ut  adimpleatur  desiderium  multorum  Patrum  etiam  eorum,  qui 
vivunt  et  laborant  in  « terris  novis  » et  in  « nationibus  iunioribus  » et 
qui  repraesentant  non  parvam  partem  hominum,  redemptorum  a san- 
guine Christi. 

8 et  ultimo.  Aliquod  organum  (Senatus)  videtur  instrumentum  uni- 
cum — hoc  in  tempore  — sanae  decentralizationis  et  fortis  unitatis. 

Ergo  12  videtur  in  hoc  cap.  I,  primo  et  fundamentaliter  loquendum 
esse  de  relationibus  directis  inter  Summum  Pontificem  et  episcopos  in 
regendo  et  pascendo  gregem,  per  instituendum  aliquod  collegium  su- 
premum seu  senatum  Ecclesiae. 

Hic  senatus  fortasse,  licet  provisorie,  iam  durante  hoc  Concilio  con- 
stitui potest,  ita  ut  pars  (probabiliter  non  parva)  materiarum,  quae  nunc 
Concilio  proponuntur  ab  ipso  senatu  tractari  possint  et  multi  ex  nobis  13 
non  per  longissimum  tempus  ab  ovibus  separentur,  cum  periculo  ut 
omnes  romani  fiant ,14 

Praeter  instituendum  Consilium  supremum  supra  dictum,  necessaria 
manet  internationalizatio  Dicas teriorum  Romanae  Curiae  ut  in  n.  5, 
pag.  7 schematis  dicitur;  et  quae  15  late  intelligenda  est  pro  omnibus 
functionibus  et  laboribus  pro  Ecclesia  universa. 

Pag.  7,  lin.  6,  post  « Sacrorum  Pastorum  » addatur:  « semper,  iusti- 
tiae,  caritatis  et  prudentiae  causa,  salvetur  principium  subsidiaritatis  ». 

Etiam  rogatur  adaptatio  Instituti  Nuntiaturae,  Internuntiaturae,  etc., 
circumstantiis  huius  temporis  sicut  iam  pluries  et  a pluribus  Patribus 
dictum  est. 

Alia  nota  scriptis  additur  huic  interventioni.  Dixi. 


In  textu  scripto  tradito-.  1 Non  haesitamus  dicere  hoc  in  capite  multa  sunt 
quae  placent,  sed  defectus  est  in  ipso  initio  et  quidem  radice  huius  capitis.  Clare 
dicit  relator:  « Sermo  fit  in  hoc  decreto  de  episcopis  non  quatenus  sub  respectu 
dogmatico...  sed  quatenus  praediti  sunt  iurisdictione  sua  ad  actum  deducenda  » 
(pag.  11,  lin.  17)  et  bene  referuntur  decreta  Pii  VI  circa  iura  episcoporum  in 
ordine  ad  regimen,  quae  e mandato  Christi  et  ex  natura  muneris  non  sunt  completi 
et  plene  definita.  Rogatur  complementum  ex  iure  ecclesiastico  (Relatio  pag.  12). 
Attamen.  2 autem  hoc.  3 E schemate  de  Ecclesia  patet,  quod  haec  relatio 
est  cardo  huius  schematis.  Quod  etiam  dicitur  in  quatuor  propositionibus  hebdo- 
mada elapsa  Patribus  propositis.  4 deest.  5 Membra  huius  collegii  sta- 


38 


594 


ACTA  CONC.  VATICANI  II  - PERIODUS  II 


tutis  temporibus  cum  Romano  Pontifice  tractant  de  quaestionibus  principalio- 
ribus Ecclesiae.  6 deest.  7 aliquae  tantum  enumerantur  et  deficiente  tem- 
pore non  explicantur.  8 2.  Ut  in  actum  deducatur  collegialitas  regiminis  in 
Ecclesia  seu  cooperatio  fructificans  inter  successores  apostolorum.  9 1963  et 
a relatore  allata  (pag.  14,  lin.  10).  10  deest.  11  pag.  14,  linn.  26  ss. 

12  Conclusio.  13  pastores.  14  deest.  15  Haec  internationalizatio. 

Animadversiones  additae-. 

Nomine  30  Ordinariorum  Indonesiae. 

Habetur  defectus  in  ipsa  interpretatione  muneris  episcopalis  uti  practice  fit  in 
prooemio  et  parte  prima  cap.  I (pag.  6)  et  quibusdam  aliis  locis.  Dando  enim  epi- 
scopis « facultates  » (quamvis  ampliores),  ad  agenda  quae  iis  propria  potestate 
competunt,  schema  non  tantum  offensivum  episcopis  dici  potest,  in  quantum  eos 
reducit  ad  simplices  administratores  S.  Sedis,  sed  etiam  contradicere  videtur  doc- 
trinam veram,  durante  hoc  Concilio  iterum  atque  iterum  propositam  variis  verbis, 
scii,  quod  episcoporum  residentialium  potestas  « qua  nomine  Christi,  personaliter 
funguntur,  est  propria,  ordinaria  et  immediata  » (cf.  schema  const.  dogm.  de  Ec- 
clesia, pars  I,  pag.  31,  lin.  9),  « neque  (ii)  vicarii  Romanorum  Pontificum  putandi 
sunt,  quia  potestatem  gerunt  sibi  propriam  » (/.  c.,  lin.  14),  « eorumque  itaque 
potestas  a suprema  et  universali  potestate  non  eliditur...  » (/.  c.,  lin.  17). 

Verbum  enim  « facultas  » in  iure  (saltem  sensu  stricto)  et  etiam  in  communi 
usu  loquendi  et  in  stilo  Curiae  significat  concessionem  alicuius  potestatis,  quae 
per  se  accipienti  non  competit  et  ergo  quamdam  speciem  privilegii  prae  se  ferre 
videtur. 

In  animo  non  habeo  fusius  explicare  tenorem  ipsarum  facultatum,  tempus 
enim  mihi  deest.  Forsan  tamen  rogare  liceat:  quid  sentiendum  de  illa  potestate 
propria,  immediata  et  ordinaria,  qua  episcopus  personaliter  nomine  Christi  fungi- 
tur, quid  sentiendum  de  ipso  munere  episcopi,  successoris  apostolorum,  si  ille 
pastor  Ecclesiae  sibi  commissae  Curiam  Romanam  adire  debet  ad  petendam  licen- 
tiam ordinandi  suos  proprios  sacerdotes  feria  II  loco  Sabbati,  vel  ad  petendam 
licentiam  erigendi  stationes  Viae  Crucis?  Tali  modo  — etiam  si  facultates  petitae 
non  negantur  — potestas  episcopi  in  risum  vertitur!  Ob  rationes  supra  expositas 
proponimus  ut  in  prooemio  in  pagina  sexta,  linea  prima  usque  ad  sextam  verba 
« facultates...  reservatas  » deleantur  et  textus  redigatur  ut  sequitur:  « Censet  Sa- 
crosancta Synodus  peropportunam  atque  animarum  bono  utilissimam  rem  se  esse 
facturam  si,  salvis  iuribus  ac  privilegiis  orientalis  Ecclesiae,  episcopi  in  posterum 
habeant  liberius  et  plenius  exercitium  potestatis  et  officii  sui  et  reservationes  ac 
restrictiones,  hucusque  ab  Apostolica  Sede  vel  patriarchis  orientalibus  sibi  vindi- 
catis, aboleantur  ». 

Loco  tamen  linn.  18-23  inclusive,  (in  pag.  6)  scribentur  sequentia:  « Episcopi 
residentiales  uti  ordinarii  et  immediati  pastores  suarum  dioecesium,  iure  communi 
habent  omnem  potestatem,  quam  aptum  et  expeditum  eorum  officii  exercitium  ex- 
postulat ». 

Deleantur  ergo  verba  « sub  primatu  iurisdictionali  Romani  Pontificis  explen- 
dum »,  quia  de  Primatu  Summi  Pontificis  iam  sufficienter  dictum  est  in  schema 
de  Ecclesia , nec  in  Ecclesia  catholica  sunt  qui  hanc  veritatem  negant. 

Etiam  linea  ultima  « Quapropter...  recensentur  » abolita  est,  quia  non  facul- 
tates enumerari  debent,  sed  econtra  causae  maiores,  quas  Summus  Pontifex  sibi 
reservare  intendit  propter  bonum  Ecclesiae  commune. 

13 

Exc.mus  P.  D.  IGNATIUS  ZIADE 

Archiepiscopus  Berytensis  Maronitarum 

V enerabiles  Patres  conciliares,  Observatores  et  Auditores  ca- 
rissimi, 

Circa  cap.  I schematis  de  episcopis  et  dioecesium  regimine,  duas 
animadversiones  generales  explanare  exopto. 

1.  De  iure  standi  in  Oecumenico  Concilio.  Cum,  per  consecrationem 
episcopalem  seu  per  sacramentalem  characterem,  episcoporum  coapta- 
tio ad  collegium  episcopale  fiat,  ac  non  per  nominationem  vel  eorum 
electionem,  omnes  et  soli  episcopi  consecrati,  etiam  titulares,  habent  ius 
standi  in  Concilio  Oecumenico  et  sufiragia  ferendi  deliberativa. 

2.  De  episcoporum  potestate.  Loquitur  textus  schematis  de  amplian- 
da facultate  episcoporum.  Non  agitur  de  facultate,  sed  de  vera  potestate 
fundata  in  ipso  sacramento  ordinis  episcopalis.  In  initio,  non  sic  fuit. 
Non  dabantur  episcopis  amplae  vel  minimae  potestates.  Episcopi  erant, 
et  sunt,  veri  apostolorum  successores,  veri  vicarii  Christi,  veri  pastores, 
veri  doctores  fidelium,  veri  gubernatores  animarum.  Numquam  fuerunt 
vicarii  Romani  Pontificis  nec  eius  delegati  in  pascendis  ovibus.  Sed  per 
decursum  temporis,  eorum  potestates  reales  minores  fuerunt  propter 
plures  causas,  praesertim  propter  tres  causas: 

a)  Propter  leges  generales.  Omnes  fere  leges  Ecclesiae  generales 
sunt,  i.  e.  a Summo  Pontifice  vel  a Conciliis  generalibus  latae.  Quaprop- 
ter non  potest  ab  illis  dispensare,  nequidem  in  casu  particulari,  nisi  le- 
gislator vel  eius  successor. 

Attamen,  hae  leges  generales  necessariae  sunt  ad  Ecclesiae  univer- 
salis unitatem. 

b)  Propter  reservationes  factas  ab  Apostolica  Sede  Romana  et  illae 
reservationes  necessariae  sunt  ad  bonum  commune. 

c)  Propter  nostras  imbecillitates.  In  multis  quaestionibus,  pu- 
sillus non  grex  sed  pusillanimus  pastor  se  refert  ad  supremam  auctori- 
tatem, etiam  in  minimis,  quia  nescit  quid  poterit,  quid  non  poterit,  et 
tunc  responsio  fit:  « Tibi  concedimus  facultatem  pro  hac  vice,  vel  pro 
tribus  annis  »,  et  tunc  fit  lex  pro  toto  orbe.  Optaretur  ut  diceret:  « Prae- 
tor de  minimis  non  curat!  ». 

Propter  has  ..}  causas  aliasque,  episcopus,  vere  pastor  a iure  divino 
cum  potestate  ordinaria  et  immediata  in  omnes  fideles  sui  gregis,  nequit: 
librum  prohibitum  legere  vel  custodire;  nec  Missam  celebrare  extra  ec- 

clesiam;  nec  Sanctissimum  servare  in  proprio  sacello;  nec  etiam  permit- 
tere laico,  membro  Christi,  templo  Spiritus  Sancti  et  sacerdoti  spirituali, 
ut  purificatoria,  pallas  et  corporalia,  prima  ablutione  purificet! 

Nostris  temporibus,  episcopi  nesciunt  quid  possint,  quid  non  pos- 
sint, in  regimine  animarum. 

Quapropter  concludo : Itaque  humiliter  propono  tres  emendationes: 

1.  Omnis  episcopus  consecratus,  et  quidem  solus,  est  membrum 
Concilii  Oecumenici  cum  potestate  ferendi  suffragia  deliberativa. 

2.  Romanus  Pontifex  sibi  reservat  quasdam  causas  et  quaestiones, 
aliasque  vero  determinatas,  patriarchis,  vel  patriarchalibus  Synodis  ac 
conferentiis  episcopalibus.  Praeter  casus  reservatos,  episcopi,  in  eorum 
dioecesibus,  libere  agere  possunt. 

3.  Episcopi  residentiales,  in  casibus  particularibus  vel  pro  deter- 
minato tempore,  a legibus  generalibus  dispensare  possunt.  Gratias.  Dixi. 


In  textu  scripto  tradito-.  1 omnes. 


14 

Exc.mus  P.  D.  AURELIUS  DEL  PINO  GOMEZ 
Episcopus  Illerdensis 

Em. me  Praesul , venerabiles  Patres  conciliares , 

Praemissis  amplissimis  laudibus  a schemate  de  episcopis  ac  de  dioe- 
cesium regimine  promeritis,  liceat  mihi  aliquas  animadversiones  addu- 
cere quibus  ad  eiusdem  accuratiorem  perfectionem  concurrere  inten- 
dimus. 

In  prima  introductionis  linea  haec  leguntur:  « Animarum  salus,  lex 
in  Ecclesia  Christi  suprema  ».  Si  cum  rigore  theologico  et  ascetico  loqui 
velimus,  meo  humili  iudicio,  asserere  debemus  legem  supremam  in  Ec- 
clesia Christi  esse  gloriam  Dei,  quam  per  sanctitatem  curamus  et  ex  qua 
intime  salus  animarum  consequitur,  ut  luculenter  ostendit  S.  Ignatius 
de  Loyola:  Homo  conditus  est  ad  Deum  laudandum,  reverentiam  ipsi 
praestandam  et  serviendum,  et,  hoc  mediante,  ad  animam  suam  sal- 
vandam. 

Quae  nunc  humiliter  dicam  pluribus  diebus  in  Dei  praesentia  cogi- 
tavi. Curia  Romana  permagnis  laudationibus  honoranda  est.  Ratione 
officiorum  in  Curia  episcopali  a venerabilibus  et  peramantissimis  episco- 
pis mihi  commissorum  per  triginta  annos  iuges  relationes  habui  cum 
Congregationibus  Romanis,  et  ex  toto  corde  confiteri  debeo  semper  in 

dies  auctam  fuisse  meam  profundam  gratitudinem  et  sinceram  admira- 
tionem erga  praedictas  Congregationes,  propter  suum  fraternum  amorem 
et  mirabilem  aptitudinem.  Hi  sensus  roborati  fuerunt  usque  ad  hodiernam 
diem.  Simili  modo  audivi  loqui  perplures  episcopos  Hispaniae.  Et,  si 
de  hac  re  reflexive  cogitemus,  ita  debet  contingere,  siquidem  Congrega- 
tiones Romanae  constituunt  instrumentum  gubernii  Romani  Pontificis, 
qui  eis  utitur  in  regimine  universalis  Ecclesiae,  et  propterea  in  his  Di- 
casteriis  eminent  viri  egregii  sanctitate,  sapientia,  prudentia  et  caritate, 
inter  quos  inventi  fuerunt  qui  postea  ad  Supremum  Pontificatum  evecti 
sunt  ut  Ecclesiam  sanctam  perlustrarent  suis  insignibus  virtutibus  et 
actionibus.  Nec  tacendum  est  hos  perinsignes  viros,  qui  Curiam  Romanam 
perlustrant,  ex  omnibus  nationibus  esse  collectos.  Perspicere  debemus 
quidquid  de  Sacra  Curia  Romana  minus  congrue  asseritur,  aliqualiter 
de  ipso  Romano  Pontifice  dici.  Prae  oculis  hoc  habeamus  ut  permagna 
altitudine  spirituali  in  his  procedamus,  quin  obliviscamur  ineffabilem  mo- 
dum quo  Providentia  divina  in  his  exercetur. 

Stante  circa  hanc  rem  perbenevola  dispositione  ab  amantissimo  Pon- 
tifice nostro  Paulo  VI  solemniter  expressa,  forsitan  prudentius  esset  suae 
paternali  providentiae  relinquere  quae  ad  hoc  caput  pertinent,  cum  hu- 
mili expositione  desideriorum  nostrorum  quae  plenissime  suo  superiori 
iudicio  subiicimus.  Valde  periculosum  est  intendere  leges  ferre  in  his 
quae  ad  exercitium  plenae  et  supremae  potestatis  Romani  Pontificis  se 
referunt.  Omnes  episcopi  congregati,  in  his  nihil  possunt  praeter  hu- 
milem et  filialem  rogationem. 

N.  5 schematis  haec  dicuntur:  « (Episcopi  in  Ss.  Congregationum 
consilium  cooptandi).  Nonnulli  episcopi  diversarum  nationum,  a confe- 
rentia episcopali  nationali  designandi,  ab  Apostolica  Sede  nominentur 
membra  vel  consultores  Ss.  Romanae  Curiae  Congregationum  a quibus, 
statis  temporibus,  convocentur  ad  commune  bonum  magis  promoven- 
dum et  ad  communia  pericula  efficacius  avertenda  ».  Haec  non  valde 
mihi  placent.  Dignius  et  efficacius  esset  si  ipsa  Sedes  Apostolica  per 
Nuntios  Apostolicos  inquireret  qui  sunt 1 aptiores  viri  ad  munera  prae- 
dicta melius  perfungenda  et  determinaret  quo  pacto  viri  electi  in  Curiae 
laboribus  interventuri  sunt. 

Sunt  qui  ita  extollunt  collegialitatem  episcoporum  et  potestatem  epi- 
scopalem, quae  ex  ea  profluit,  ut  episcopi  in  plurimis  aequiparentur  Ro- 
mano Pontifici.  Aliqui  qui  hesterna  die  locuti  sunt  videntur  asserere  ple- 
nitudinem potestatis  pro  episcopis  in  sua  dioecesi.  Hoc  est  falsum  et  er- 
roneum, siquidem  potestas  episcoporum  est  ordinaria,  immediata  et  pro- 
pria, sed  subiecta  potestati  Romani  Pontificis,  quae  est  suprema  et 
plena. 

Aliud  lugendum  consectarium  collegialitatis,  ut  aliquibus  proponi- 
tur, est  suffocatio  potestatis  Romani  Pontificis,  quae  secundum  ipsos 
semper  intra  collegium  episcoporum  exerceri  debet,  non  autem  indepen- 
denter  ab  illo,  quod  penitus  erroneum  est.  Potestas  Pontificis  est  supre- 
ma,2 est  supra  potestatem  omnium  episcoporum  simul  sumptorum,  et 
ideo  indoles  huius  potestatis  postulat  ut  supra  potestatem  episcoporum 
habitualiter  exerceatur.  Sapienti  et  paternali  iudicio  Romani  Pontificis 
relinquatur  quando  collegialiter  exercenda  est,  ut  accidit  in  convocatione 
et  celebratione  Concilii  Oecumenici.  Utique  Romanus  Pontifex  et  epi- 
scopi commendatam  habent  excelsam  missionem  evangelizandi,  sanctifi- 
candi et  regendi  totam  Ecclesiam  et  universum  mundum,  et  ex  hac 
missione  enascuntur  ineffabiles  relationes  inter  ipsos,  quae  in  saeculorum 
decursu  plasmaverunt  mirabili  plasmatione,  quae  fluit  ex  plenitudine  et 
suprematia  Romani  Pontificis  et  ex  potestate  ordinaria,  immediata  et 
propria  episcoporum,  potestati  Pontificiae  subiecta.  Resonare  non  desi- 
nant in  auribus  nostris  illa  mirabilia  verba  Domini  Nostri  Iesu  Christi: 
« Tu  es  Petrus,  et  super  hanc  petram  aedificabo  Ecclesiam  meam,  et 
portae  inferi  non  praevalebunt  adversus  eam.  Et  tibi  dabo  claves  regni 
caelorum.  Et  quodcumque  ligaveris  super  terram,  erit  ligatum  et  in  cae- 
lis... » ...3.  « Pasce  agnos  meos,  ...  pasce  oves  meas...  » ...4.  « Et  tu  ali- 
quando conversus,  confirma  fratres  tuos  » ...5.  Et  nos  omnes  his  ineffabi- 
libus verbis  permoti  subiiciamus  hanc  collegialitatis  quaestionem,  obscuri- 
tate et  angoribus  plenam,  paternali  sapientiae  et  benevolentiae  peraman- 
tissimi  Pontificis  nostri  Pauli  VI.  Non  obliviscamur  adhuc  non  esse  inven- 
tam accuratam  collegialitatis  definitionem,  quod  est  praenotandum  pri- 
mum et  necessarium  ad  hanc  quaestionem  solvendam  modo  claro  et  sereno. 
Prae  oculis  habeamus  indolem  et  significationem  collegii  in  humanis  insti- 
tutionibus, nempe  in  collegio  medicorum,  advocatorum,  et  ita  porro;  et 
videbimus  perpaucitatem  huiusmodi  vitae  collegialis,  qua  non  obstante, 
medici  suam  professionem  exercent  fere  totaliter  independenter  a col- 
legio, et  similiter  advocati. 

Non  defuerunt  perinsignes  Patres  qui  in  congregatione  heri  cele- 
brata adduxerunt  aliqua  S.  Scripturae  testimonia  non  magna  vi  praedita 
pro  collegialitate  et  perinsistendo  in  eo  quod  praedicta  testimonia  su- 
mantur prout  in  S.  Scriptura  inveniuntur,  praescindendo  ab  interpre- 
tatione ipsis  data  ab  Ecclesia  in  saeculorum  decursu,  quod  erroneum  est, 
nam  Ecclesia  docens  habet  supernaturalem  assistendam  ad  authenticam...’ 


In  textu  scripto  tradito-.  1 sint.  2 deest.  3 et  quodcumque  solvens 
super  terram  erit  solutum  et  in  caelis  » (Mt.  16,  18-19).  4 {Io.  21,  15-17). 

5 {Lc.  22,  32).  6 interpretationem  SS.  Scripturarum,  non  tantum  in  solemni- 

bus  definitionibus,  sed  etiam  magisterio  ordinario,  quo  Ecclesia  discens  etiam  in- 
fallibiliter  docetur  circa  fidei  et  morum  veritates.  Etiam  exauditae  sunt,  non  sine 
stupore,  in  ultima  sessione  perplures  petitiones  missae  ex  aula  conciliari  ad  Roma- 
num Pontificem  et  Congregationes  Romanas.  Venerabiles  Patres,  simus  plenissime 
convicti  et  indicibili  benevolentia  peramantissimi  Pontificis  nostri,  qui  tantum 
desiderat  necessitates  nostras  agnoscere,  ut  illas  largissimo  modo  satisfaciat,  et 
non  dubitemus  Ss.mum  Patrem  habere  peraptissima  media  ut  praedictas  necessi- 
tates agnoscat  et  his  mediis  perinstanter  et  diligentissime  uti.  Ignoscatis  mihi  si 
humiliter  dicam  nos  omnes  habere  in  nostra  potestate  media  efficacissima  ad  obti- 
nendam sanctitatem  nostrarum  dioecesium  et  paroeciarum.  Haec  media  reducuntur 
ad  imitationem  D.  n.  Iesu  Christi  crucifixi,  sicut  imitati  sunt  Petrus  et  ceteri 
apostoli  et  omnes  episcopi  qui  eminuerunt  in  apostolatu  et  plenitudine  pastorali. 
O quam  pergratum  esset  Ss.mae  Trinitati  et  peramantissimo  Pontifici  nostro  com- 
promissum contrahere  inter  nos  apud  ipsum  Deum  aedificandi  nostras  dioeceses 
accurata  sanctitate  et  perdiligenti  et  abnegato  apostolatu  omnibus  diebus  vitae 
nostrae. 

Moderator:  Exc.me  Domine,  tempus  exactum  est! 


15 

Exc.mus  P.  D.  FRANCISCUS  CONSTANTINUS  MAZZIERI 
Episcopus  Ndolaensis 

Em. mi  Moderatores,  venerabiles  Fratres, 

Saepe  saepius  audivimus  in  hac  aula  primarium  finem  huius  Conci- 
lii pastoralem  esse:  ad  hoc,  liceat  mihi  submittere  sequentes  practicas 
animadversiones . 

Puto  valde  utile  esset  si  episcopis,  in  missionibus  degentibus,  facul- 
tas concederetur  « Dispensandi  in  favorem  fidei  »,  saltem  in  urgentiori- 
bus  casibus,  in  matrimoniis  valide  contractis  a persona  baptizat  a sed 
non  catholica  cum  persona  pagana. 

In  missionibus  multae  animae  ad  Christi  ovile  adducuntur  per  ap- 
plicationem « Privilegii  Paulini  »;  sed  hoc  Privilegium  locum  amplius 
non  habet  quando  una  pars  baptizata  fuerat  ante  matrimonium  in  aliqua 
Ecclesia  Christiana  non-catholica.  Tunc  recurrendum  est  ad  Privilegium 
« in  favorem  fidei  » vel,  ut  aiunt,  ad  « Privilegium  Petrinum  » quod 
solus  Summus  Pontifex  concedere  solet. 

Iamvero,  viam  salutis  non  pauci  invenire  possent  si  haec  facultas, 
saltem  quibusdam  in  casibus,  episcopis  extenderetur,  propter  sequentes 
rationes: 

1 . In  multis  missionum  locis  missionarii  non-catholici  opus  evange- 

lizandi  indigenas  inceperunt  longo  tempore  antequam  missionarii  ca- 
tholici illuc  pervenirent,  et,  consequenter,  multos  pueros  et  puellas  bap- 
tizaverunt. 

2.  De  validitate  baptismi  a Protestantibus  collati  videtur  dubi- 
tandum non  esse  cum  debita  materia  et  forma  usi  sint  et  intentionem 
habuerint  faciendi  quidquid  Salvator  noster  faciendum  voluit  ad  vitam 
aeternam  consequendam.  Ex  altera  parte  Salvator  noster  perfacilem 
voluit  collationem  Baptismi  qui,  in  casu  necessitatis,  a quacumque  per- 
sona administrari  potest. 

3.  Non-catholicae  denominationes  christianae,  in  genere,  parum 
dicunt  de  indis solubilitate  matrimonii  christiani  et  parvi  pendunt  divor- 
tium ad  quod  indigenae  et  natura  et  traditione  sua  sunt  quam  maxime 
inclinati  ...1. 

Moderator.  Exc.me  Domine,  in  pag.  27,  in  nota,  dicitur  quod  de 
quaestionibus,  quae  agunt  de  facultatibus  concedendis  episcopis  etiam 
in  locis  missionum,  « nulla  fiet  disceptatio  in  congregationibus  generali- 
bus, sed  unusquisque  Pater  conciliaris  libere  poterit  animadversiones 
suas  scripto  facere  easque  tradere  secretario  generali  Concilii  ». 

Ideoque,  facultas,  quam  tu  proponis  pro  locis  missionum  de  illa  di- 
spensatione, dissolutione  matrimonii  in  favorem  fidei,  scripto  velis  tra- 
dere secretariatui  generali. 

Orator.  Gratias. 


In  textu  scripto  tradito-.  1 4.  Insuper  praetereundum  non  est  quod  apud  in- 
digenas puellarum  matrimonia  a parentibus,  ut  plurimum,  determinantur,  et  filiae 
parum  vel  nihil  habent  dicendum  in  hac  materia.  Hinc  multa  habentur  divortia 
praesertim  in  matrimoniis  a christianis  non  catholicis  cum  paganis  contractis. 

5.  Tales  christiani  non  catholici  divortiati  desiderant  frequenter  catholicam 
ingredi  Ecclesiam  et  novas  inire  nuptias  cum  persona  catholica;  sed  tunc  venit 
difficultas:  primum  matrimonium  ab  ipsis  contractum  dissolvi  nequit  per  Privile- 
gium Paulinum  quia  una  pars  christiana  est;  unica  via  est  recursus  ad  S.  Sedem 
pro  « dispensatione  in  favorem  fidei  ».  Haec  solutio  facilis  videtur,  sed  in  re  non 
est  tam  facilis.  Recursus  ad  S.  Sedem  longum  requirit  tempus  et  aliquando  dispen- 
satio urget,  specie  si  agitur  de  con validando  matrimonio  extra  Ecclesiam  con- 
tracto a personis  in  mala  valetudine  versantibus.  Non  semel  occurrit  quod  dispen- 
satio a S.  Sede  concessa  ad  nostra  remota  loca  pervenit  quando  persona  quae  hac 
dispensatione  indigebat  iam  defuncta  erat. 

6.  In  istis  casibus  christiani  extra  Ecclesiam  catholicam  baptizati  sunt  in  peiore 
conditione  quam  ipsi  pagani;  pagani  enim  possunt  Privilegio  Paulino  frui,  et 
christiani  non  catholici  nequeunt;  quod  aliquantulum  incongruens  videtur. 

Venerabiles  Patres,  quomodo  haec  facultas  extendi  possit  episcopis  in  locis 
missionum  degentibus,  videant  periti;  sed  nullum  adest  dubium  quod  si  haec  fa- 

cultas  extenderetur  episcopis,  non  pauci  faciliorem  invenire  possent  viam  ad  aeter- 
nam salutem.  Valde  ergo  opportunum  videtur  si  cap.  I huius  schematis  alius  adde- 
retur articulus  ad  hunc  finem.  Tandem  aliquando  Sacramenta  sunt  propter  homi- 
nes et  salus  animarum  esse  debet  suprema  lex. 


16 

Exc.mus  P.  D.  IOSEPH  ATTIPETTY 
Archiepiscopus  V erapolitanus 

Venerabiles  Patres, 

Mihi  liceat  grato  ac  libentissimo  animo  hoc  schema  salutare  quo 
Patres  intendunt  episcoporum  potestatem  asserere,  roborare  ac  vindi- 
care, ad  animarum  salutem  quae  iuxta  praedictum  effatum  lex  in  Ec- 
clesia Christi  semper  suprema  fuit,  est  et  deberet  esse } Aliquas  vero 
animadversiones,  motus  quidem  eodem  principio  animarum  salutis, 
opportunum  censeo  heic  subscribere } 

I.  Vehementer  miratus  sum  de  silentio  quoad  nominationem  epi- 
scoporum. Ut  episcopi  dignitas  magis  supernaturalis  appareat  et  robore- 
tur, humiliter  propono  ut  caput  addatur  de  ratione  designandi  episco- 
pos. In  huiusmodi  capite  deberent  asseri: 

1.  Principium  fundamentale  potestatis  Romani  Pontificis  libere 
designandi  episcopos,  salvis  iuribus  et  privilegiis  orientalibus  Ecclesiis .3 

2.  Exigentiae  huius  legis  supremae  salutis  animarum  quibus  Sanc- 
ta Oecumenica 4 Synodus  desiderat  ut  cetera  ...5  iura  et  privilegia  nomi- 
nandi aut  praesentandi  promovendos  6 ad  episcopatum  cessent. 

3.  Invitatio  nomine  Sacrae  Synodi  ad  Supremos  Moderatores  na- 
tionum, quibus  huiusmodi  ius  vel  privilegium  est  agnitum  ut  ei1  re- 
nuntient. 

4.  Normae  ad  idoneitatem  comprobandam. 

5.  Declaratio  Sacrae  Synodi  iuxta  quam  8 ad  officium  episcopale 
possunt  vocari  sacerdotes  utriusque  cleri. 

6.  Obligatio  acceptandi  officium  ex  caritate  erga  animas. 

7.  Aetas  30  annorum  non  videtur  sufficiens  ad  tantum  officium 
cum  ad  alia  officia  et  munera  minora  ius  requirat  aetatem  provectiorem. 
Puto  saltem  40  annos  requiri  ut  promovendus  habeat  maturitatem  psy- 
chologicam, praxim  sacerdotalem  et  pastoralem  necessariam.  Plures  ad- 
sunt rationes  ad  hanc  mutationem  iuris \ inter  alias  ne  officium  episco- 
pale videatur  minoris  gravitatis  quam  munus  confessarii  religiosarum, 
magistri  novitiorum,  etc.,  et  secundo  ne  formatio  personalis  promo- 

vendi  manca  restet  per  vitam  ex  assumptione  ad  episcopatum.  Aliae 
sunt 10  rationes  spirituales  non  spernendae. 

II.  Quoad  facultates  de  quibus  in  n.  3 collato  cum  Appendice  priori, 
non  puto  opportunum  hic  afferre  quia  iam  a Moderatore  iussio  data  estn 

III.  ...12  De  praxi  Ss.  Congregationum  relate  ad  episcopos  sequen 
tia  animadverto:  Principium  fundamentale  compleri  debet  declarando 
Ss.  Congregationibus  onus  incumbere,  ex  auctoritate  Romani  Pontificis 
et  nomine  ipsius,  legum  ecclesiasticarum  observantiam  urgendi  ubique 
et  iura  suhiectiva  13  personarum  sive  physicarum  sive  moralium  tuen- 
di ,..14  quando  huiusmodi  iura  violata  censentur  a Superioribus. 

Prout  termini  decreti  dantur  nunc  15 : « sive  episcoporum  auctori- 
tatem roborando  eorumque  dignitatem  vindicando  etc.  ...  »,  conclude- 
retur 16  mentem  Concilii  debere  17  esse  tantummodo  defendere  iura  epi- 
scoporum, cum  iustitia  exigat  ut  in  Ecclesia  aliorum  quoque  iura  et  di- 
gnitas — sacerdotum,  religiosorum,  laicorum,  personarum  moralium  — 
salva  et  tuta  semper  sint}% 

De  n.  5 nolo  loqui  quia  iam  em.mus  card.  Ruffini  observavit : solum- 
modo, post  determinationem  iurium  et  potestatum  collegii  episcopalis, 
possumus  de  hac  re  agere}9  Dixi. 


In  textu  scripto  tradito-.  1 lex  suprema  est  in  Ecclesia.  2 subiungere. 
3 orientalis  Ecclesiae.  4 Eadem  ratione  salutis  animarum  procurandae,  Sacro- 
sancta. 5 omnia.  6 candidatos.  7 eidem  sponte.  8 asserens  quod. 
9 rationes  hanc  mutationem  suadent.  10  Sunt  insuper.  11  concedere  episco- 
pis eas  de  quibus  in  n.  5 (pag.  29,  linn.  10  ss.,  pag.  30),  scii,  ingrediendi  in  clau- 
suram papalem  et  condonandi  dotem  religiosarum.  Item,  considero  inopportunum 
concedere  episcopo  facultatem  dimittendi  religiosos  sodales  e dioecesi  (n.  10, 
pag.  30,  linn.  14  ss.);  adsunt  in  Iure  remedia  sat  efficacia  ad  vitanda  mala  quae 
ex  praesentia  huiusmodi  religiosi  provenire  possunt  quin  huiusmodi  facultas  ab- 
normis concedatur.  Quoad  facultatem  dispensandi  super  defectum  aetatis  ordi- 
nandorum (pag.  31,  linn.  8-9)  puto  eam  non  esse  necessariam,  quia  tales  dispen- 
sationes non  deberent  concedi,  cum  aetas  ad  presbyteratum  maior  oporteat  exigi. 
12  Ad  n.  4,  pag.  7.  13  etiam  singularum.  14  si.  15  Ex  terminis  decreti 

uti  iacent:  16  videretur.  17  deest.  18  tuta  semper  et  tecta  maneant. 

19  4.  Circa  n.  6 (pag.  9)  notare  vellem  quod  translatio  episcoporum  ab  una  ad 
aliam  dioecesim  gravibus  incommodis  et  perturbationibus  in  administratione  ansam 
dat;  unde  optarem  ut  tamquam  principium  assumatur  episcopum  in  eadem  sede 
per  vitam  mansurum,  nisi  agatur  de  promotione  ad  sedem  primatialem  nationis 
vel  regionis,  vel  ad  cardinalatum. 

5.  Ad  n.  16  (pag.  11)  dicerem  « ingravescentem  aetatem  » non  considerandam 
esse  causam  sufficientem  ad  renunciationem  ab  officio  episcopali  urgendam,  vene- 
rabilis figura  pontificis  et  patris,  meritis  et  annis  pleni,  est  vere  thesaurus  spiri- 
tualis dioecesis.  Praeterea,  illa  mystica  matrimonialis  unio  episcopi  cum  sua  Eccle- 
sia, morte  tantum  solvenda,  maximum  valorem  habet  in  vita  dioecesana. 

In  eodem  n.  16,  § 2 (linn.  31  s.)  opportunum  censeo  addere  clausulam  atti- 
nentem ad  episcopos  religiosos  renunciantes  ab  officio,  ita  ut  privatio  vocis  activae 
et  passivae  (de  qua  C.I.C.,  can.  629;  C.I.C.O.,  c.  178)  tollatur.  Rationes  enim, 
quae  hanc  privationem  olim  suadebant,  hodie,  mutatis  conditionibus  psychologicis 
quoad  munera  et  adepta  maiori  maturitate  quoad  iura  electionis  etc.,  non  amplius 
urgent.  Dum  consilia  et  cooperatio  activa  episcopi  ad  vitam  regularem  revertentis 
multum  iuvare  possunt  in  negotiis  religionis,  praesertim  quantum  ad  opera  apo- 
stolica  religionis. 

6.  In  cap.  III  de  nationali  episcoporum  coetu  seu  conferentia,  posset  utiliter 
addi  aliquid  de  facultate  constituendi  conferentias  regionales  episcoporum  in  iis 
nationibus  vel  unitatibus  politicis  quae,  ob  nimiam  extensionem  et  varietatem 
conditionum,  diversa  problemata  praesentant  in  diversis  suis  partibus.  In  n.  27 
verbum  est  de  regionibus  ecclesiasticis  constituendis.  Coetus  vel  conferentiae  epi- 
scoporum regionales  deberent  considerari  tamquam  partes  conferentiae  nationalis, 
et  ita  constitui  ut  nullo  modo  noceat  unitati  conferentiae  nationalis.  Huiusmodi 
coetus  regionales  — nomen  forsan  aliud  posset  inveniri  ad  vitandas  confusio- 
nes — deberet  regi  statutis  communibus  a coetu  nationali  episcoporum  paratis, 
cum  additionibus  ab  ipso  coetu  regionali  factis  et  a coetu  nationali  probandis. 

7.  In  n.  30  de  sedis  episcopalis  loco,  valde  utiliter  ad  officii  episcopalis  digni- 
tatem roborandam  posset  dici:  « nec  amplius  in  eadem  civitate  sedes  episcopales 
plurium  episcoporum  constituantur,  sed  opportuna  distantia  inter  diversas  sedes 
servetur  ».  Hoc  deberet  applicari  etiam  dioecesibus  diversi  ritus,  vitando  quantum 
possibile  est  saltem  in  futuro  residentialem  titulum  identicum  pro  pluribus  epi- 
scopis. 

17 

Exc.mus  P.  D.  PAULUS  BARRACHINA  ESTEVAN 
Episcopus  Oriolensis-Lucentinus 

V ener  abites  Patres  et  carissimi  Observatores  et  Auditores, 

1.  Lacunam  gravem  esse  puto,  silere  hoc  in  schemate  de  funda- 
mento theologico  suo,  ut  dicit  Sua  Beatitudo  Petrus  XVI,  sed  alia  prae- 
terea ratione}  Cum  agatur  enim  de  principiis  vel  normis  generalibus  ad 
futurum  ius  condendum,  novum  scii.,  valde  iuvaret  ut  tamquam  principia 
sic  dicta  dogmatica  iuris  canonici  sumerentur  conclusiones  theologicae, 
in  schemate  de  Ecclesia  cap.  II  expositae.  Ita  enim  iter  futuri  iuris 
perspicue  et  accurate 2 apparebit. 

Praeterea,  introductio  huius  schematis  est  nimis  generica,  valeret  et 
pro  hoc  schemate  et  pro  de  cura  animarum,  sub  quo  duplici  aspectu  vide- 
tur esse  confectum.  Sed  neque  suum  scopum  consequitur:  quia  non  suf- 
ficienter fundamentum  constituit  totius  tractationis  eiusque  divisionis 
in  capita,  et  rem  pastoralem  et  iuridicam  confuse  innuit. 

2.  Haec  est  prima  occasio  ut  loquamur  in  aula  conciliari,  contem- 
plantes, ut  ita  dicam,  Ecclesiam  localem  vel  dioecesim.  Quia,  quamvis 

multa  dicta  fuerint  de  muneribus  episcopalibus  in  tractatu  de  Ecclesia , 
non  satis  relate  ad  propriam  Ecclesiam  enunciata  sunt.  Cum  igitur  nunc 
agamus  de  dioecesium  regimine,  necesse  est  offerre  primo  visionem  ac- 
curatam Ecclesiae  localis,  et  episcopi,  capitis  ipsius  Ecclesiae.  Unde  quae 
in  n.  17  schematis  de  Ecclesia  dicta  sunt,  in  pag.  28  ...3  etc.  (trado  secre- 
tariatui  generali),  simul  cum  illis  quae  sequuntur  componere  prooemium 
debent.  Et  haec,  considerando  episcopum  et  dioecesim  sive  ad  intra 
sive  ad  extra. 

Haec  visio  Ecclesiae  localis  non  casu  hic  petitur;  sed  proprium  locum 
habet  suum.  Cum  iam  actum  sit  de  Ecclesia  universali,  localis  debet 
sicuti  splendescere,  utpote  imago  illius.  Cum  Corpus  Christi  mysticum, 
in  sua  natura,  iam  nobis  manifestum  sit,  nunc  debemus  in  Ecclesia  locali 
quaerere  eius  realizationem. 

Praeterea,  tractatio  vel  visio  Ecclesiae  localis  et  episcopi  capitis 4 
totum  schema  de  regimine  et  de  cura  animarum  in  luce  sua  poneret. 

S.  Paulus  concepit 5 Ecclesiam  ut  participationem  plenitudinis  Chri- 
sti, a quo  complementum  et  omnia5  accipit  (ad  Eph.  1,  23).  Ecclesia  est 
sicuti  structura  essentialis,  quae  non  intelligitur  absque  amore  et  cari- 
tate. Structura  extensiva  et  intensiva,  universalis  et  particularis  ...6.  Scii. 
Ecclesia  nequit  concipi  nisi  ut  una,  sancta,  catholica  et  apostolica.  Quae 
notae  explicant  Ecclesiam  in  suo  esse  constitutivo,  sive  universali,  sive 
particulari  seu  dioecesano.  Immo  ad  omnia  munera  et  relationes  stabi- 
liendas hae  notae  sunt  sicuti  cardo  vel  fundamentum. 

Et  revera  ex  eo  quod  episcopus  sit  membrum  collegii,  ex  eo  quod 
consecratus  fuit,  nequit  individualiter  et  sine  coniunctione  cum  fratri- 
bus suis  episcopus  7 esse.  Omnes  enim  aedificant  unam  Ecclesiam  Chri- 
sti, ut  dictum  est.  Ideo  ex  linea  apostolicitatis  tota  Ecclesia  universalis 
coniungitur  cum  Ecclesia  particulari  et  viceversa.  Ideo  S.  Paulus,  ad 
Ephesios  loquens,  ipsos  fundari  dicit  super  apostolos.  Ideo  ipse  cum 
ipsis  apostolis  communicat.  Et  epistolas  suas  etiam  ad  Ecclesias  a se 
non  fundatas  mittit,  ut  ad  Colossenses  et  ad  Romanos. 

Immo,  ex  eo  quod  episcopus  sit  in  linea  apostolicitatis,  cum  ipso  et 
per  ipsum  tota  Ecclesia  particularis  aperitur  ad  participationem  solida- 
lem  in  missione  illa  universalis  8 Ecclesiae  et  tenetur  tum  ad  dilatandum 
Evangelium  tum  ad  sollicitudinem  9 omnium  Ecclesiarum.  Hanc  missio- 
nem ita  intellexit  S.  Paulus,  circa  universalem  Ecclesiam,  qua  de  causa 
Ecclesias  separatas  et  autonomas,  criteriis  nationalibus  imbutas,  prorsus 
reiicit  ...10. 

De  his  quaestionibus  schema  nihil  dicit,  postquam  de  hac  duplici 
sollicitudine  in  schemate  de  Ecclesia  locuti  sumus.  Ideo  necessarium  puto 
hanc  visionem  praestare. 

Immo,  de  Curia  Romana  nonnulla  iam  dicta  sunt ,n  tamquam  in- 
strumentum summae  potestatis  Romani  Pontificis  et  ut  instrumentum 
collegii  episcopalis.  Sed  affirmo:  de  Curia  Romana  tamquam  de  instru- 
mento collegii  episcopalis  non  posse  nos  recte  loqui,  nisi  prius,  notione 
magis  vel  minus  stricta,  declarata  et  probata,11  relationes  iuridicae  con- 
venientes stabiliantur  et  probentur  inter  hunc  collegium  et  Romanum 
Pontificem,  V rimatum ^ vel  Vicarium  Christi. 

3.  Sed  cum  agatur  de  regimine  dioecesis,  primum  officium  episcopi 
puto  esse:  curare  et  procurare  totis  viribus  unitatem  in  sua  dioecesi. 
Dioecesis  sine  unitate  divisa  est,  non  est  organizata,  non  prosequitur 
finem  collaboratione  omnium.  Non  est  revera  dioecesis. 

Quapropter  episcopus  qui  est  caput  et  fundamentum  unitatis  suae 
Ecclesiae,  sicut  Romanus  Pontifex  Ecclesiae  universalis,  debet: 

a)  personas  et  institutiones  omnes  integrare  in  labore  suae  dioe- 
ceseos:  sacerdotes  scii,  saeculares  et  regulares,  qui  aliquem  apostolatum 
fidelium  operam  dant,  et  societates  et  associationes  ...14  apostolicas  cuius- 
cumque generis  et  conditionis.  Ideo  hic  est  locus  proprius  tractationis, 
non  illius  in  schemate  de  cura  animarum.  Episcopus  debet  dirigere  et 
trahere  ad  se  omnes  apostolos,  non  e converso; 

b)  consequenter  inquirere  debet  vocationem  uniuscuiusque  ad 
utilitatem  Ecclesiae; 

c)  omnia  fiant  veritate  et  caritate. 

De  hac  unitate  non  tantum  locutus  est  S.  Paulus,  praedicator  Cor- 
poris mystici,  sed  in  15  unaquaque  Ecclesia  ab  ipsis  creatis  multum  la- 
boravit pro  hac  unitate  consequenda  et  perficienda,  ut  passim  videre  est 
in  suis  epistolis ,16 

Quibus  omnibus  perpensis,  necessarium  puto  agere  hic  de  toto  com- 
plexu organizativo  dioecesis.  Curat  schema,  et  bene  quidem,  de  Curia 
Romana;  sed  oblivioni  mandare  non  possumus  nostram  Curiam  dioecesa- 
nam,  de  cuius  necessitate  omnes  nos  certi  sumus  et  sacerdotes  nostri  in 
exspectatione  manent.  Et  ordinare  debemus  ita,  ut  totam  pastoralem  et 
apostolatum  dirigat  sub  nostro  ductu.  Dixi. 


In  textu  scripto  tradito-.  1 deest.  2 explicitius.  3 linn.  5-8,  in  pag.  26. 
4 deest.  5 concipit.  6 pro  omnibus  et  in  omnibus  praesens.  7 episco- 
pis. 8 universali.  9 dilatandi  Evangelium  tum  sollicitudinis.  10  Et 
ideo  quamvis  epistolas  ad  ecclesias  particulares  dirigat,  simul  de  omnibus  sanctis 
aliarum  Ecclesiarum  mentionem  facit.  11  actum  est  iam,  ni  fallor.  12  sup- 
posito iure  divino  ipsius  collegii.  13  caput  totius  Ecclesiae.  14  ad. 

15  deest.  16  deest. 

Exc.mus  P.  D.  EDUARDUS  MASON 
Episcopus  tit.  Rusicadensis,  vic.  ap.  de  « EI  Obeid  » 

Patres  venerandi, 

Pauca  dicam  de  praxi  Curiae  Romanae  relate  ad  episcopos.  Ex  mea 
personali  experientia  in  episcopatu,  declarare  possum,  tuta  conscientia, 
me  semper  invenisse  in  Curia  Romana  vel  validum  auxilium  in  difficulta- 
tibus aut  saltem  fraternam  comprehensionem  et  morale  adiumentum  in 
rebus  adversis.  Item  affirmare  possum  de  Legatis  a Papa  missis  in  adiu- 
torium  episcoporum  praesertim  in  regionibus  missionum. 

Quapropter  vellem  hic  publice  gratias  pandere  tum  isti  quam  illis 
eorum  auxilium  grato  animo  memorando. 

Quod  Curia  Romana  indigeat  « aggiornamento  » iam  declaratum  est 
a Summo  Pontifice  Paulo  VI,  feliciter  regnante;  omnes  nos  indigemus 
« aggiornamento  »,  et  si  aliquis  se  putat  nihil  indigere,  hic  maiore  laborat 
indigentia. 

Ista  mutatio  tamen  debet  esse  in  natura  evolutionis  cum  progressu 
velut  superaedificatio  in  augmentum  Corporis  Christi. 

Ista  evolutio,  mihi  videtur,  bene  perfici  potest  ex  duplici  elemento: 
ex  generalizatione  iam  memorata  a Summo  Pontifice,  et  ex  provisione  ut 
queat  expeditiori  modo  agere  ne  sit  nimis  aeterna! 

Meminisse  quoque  iuvabit  duo  sequentia: 

1.  Curiam  Romanam  esse  organum  Summi  Pontificis  in  regimine 
totius  Ecclesiae  ideoque  ab  omnibus  audiendam  tamquam  vocem  Su- 
premi Pastoris; 

2.  Curiam  Romanam  non  esse  tantum  utile  instrumentum  regi- 
minis Ecclesiae  sed  valde  necessarium  maxime  temporibus  nostris  cum 
inter  homines  ideae  nationales  obsolescant  dum  associationes  continenta- 
les  vel  etiam  globales  surgunt.  Nos,  in  Ecclesia  catholica,  iam  posside- 
mus regimen  globale,  quod  prudenter  et  paterne  exercetur.  Caveamus 
igitur  ne  isti  quomodocumque  noceamus. 

Quod  attinet  ad  statum  patriarcharum  in  Ecclesia  catholica  (catholi- 
cam dicam  non  latinam ),  puto  quod  vos  omnes,  Patres  venerabiles,  istam 
tam  antiquam  et  honore  dignam  ecclesiasticam  institutionem  venera- 
mini sicut  archiepiscopatum  et  collegium  cardinalium.  Tamen  et  ipsa 
indigebit  fortasse  « aggiornamento  ».  Si  quae  autem  sint  quaestiones  sol- 
vendae suggero  ut  hae  per  commissionem  specialem  investigentur  et 
solutio  provideatur  in  spiritu  veritatis  et  caritatis. 

Concludo  pauca  dicendo  de  facultatibus  episcoporum.  Fortasse  utile 
nobis  erit  si  non  tantum  quaeramus  augere  facultates  in  exercitio  re- 
giminis pastoralis  sed  eodem  tempore  relinquamus  alias  facultates  qui- 
bus episcopi  uti  possunt,  e.  g.  usum  Cappae  magnae  cum  cauda,  et  titu- 
lum Excellentiae:  quodnam  nomen  melius  quam  P 'atris  vel  Pastoris ? 
Dixi. 

Moderator : Proxima  congregatio  generalis  habebitur  crastina  die, 
hora  nona. 

Em.mus  P.  D.  Eugenius  card.  Tis serant:  Reponatur  Sacrosanc- 
tum Evangelium. 

Exc.mus  P.  D.  Pericles  Felici,  arch.  tit.  Samosatensis,  secreta- 
rius  generalis  Ss.  Concilii-. 

Moderatur  disceptationem  de  cap.  I schematis  de  episcopis  et  dioe- 
ceseon  regimine  in  hac  63  congregatione  generali  em.mus  ac  rev.mus 
D.  card.  Gregorius  Petrus  Agagianian. 

Communico  Patribus  piam  mortem  exc.mi  D.  Eduardi  Tonna,  arch. 
tit.  Milesiensis.  Oremus  pro  eo. 

Em.mus  P.  D.  Eugenius  card.  Tis serant  recitavit  De  profundis,  al- 
ternarim cum  Patribus,  additis  versiculis  et  oratione. 

Secretarius  generalis : Est  nobiscum  praesens  hodie  in  congregatione 
generali  exc.mus  D.  Alfonsus  Carinci,  qui  mihi  tradidit  gratissimum 
officium  enixas  gratias  rependendi  omnibus  Patribus  pro  ominibus  et 
votis  ipsi  porrectis,  et  simul  omnibus  auspicatur  longam  vitam  ut  suam 
et  etiam  longiorem  atque  suas  preces  promittit  pro  Summo  Pontifice, 
pro  omnibus  Patribus  Concilii  et  pro  felici  exitu  huius  Vaticanae  Oecu- 
menicae  Synodi.  [Plausus]. 

Nunc  lego  Patribus  praecipua  mandata  intimationis  factae  ab  exc.mo 
D.  Praefecto  Caeremoniarum  Apostolicarum  quoad  solemnem  caeremo- 
niam proximae  Dominicae  in  qua  Ss.  D.  N.  Paulus,  Divina  Providentia 
Papa  VI,  ad  Sacrosanctam  Ecclesiam  Lateranensem,  Cathedralem  Ro- 
manam, se  conferet,  ut  consuetos  ritus  et  actus  pro  primo  solemni  in- 
gressu seu  possessione  praescriptos  et  traditos  perficiat,  et  postea  Missam 
solemni  ritu  celebrabit.  Quod  attinet  ad  em. mos  ac  rev.mos  DD.  cardi- 
nales nil  dicam,  cum  ipsi  habuerint  intimationem. 

Quoad  exc.mos  patriarchas,  archiepiscopos  et  episcopos  sive  assi- 
stentes sive  non  assistentes,  haec  statuuntur:  exc.mi  DD.  patriarchae 
sacras  vestes  induent  in  aula  sibi  reservata  in  Palatio  Apostolico  Latera- 
nensi. In  primo  xysto,  nempe  loggia,  Palatii  Apostolici,  omnes  archiepi- 
scopi  et  episcopi,  sive  Pontificio  Solio  Assistentes  sive  non  Assistentes, 
assument  supra  rochetum  amictum,  pluviale  ex  tela  argentea  simplici, 
quod  secum  detulerint,  et  mitram  simplicem  ex  lino.  In  eodem  xysto,  ab- 
bates nullius  et  abbates  generales  qui  in  Cappella  Papali  locum  habent, 
supra  rochetum  vel  superpelliceum,  amictum  et  pluviale  ex  serico  da- 
masceno  simplici  albi  coloris,  et  mitram  lineam. 

Omnes  convenire  debent  in  Palatium  Lateranense  hora  8.45  saltem. 

Omnes  archiepiscopi  et  episcopi,  qui  convenient,  locum  habebunt 
in  Basilica  — non  in  atrio  Basilicae,  dum  capitur  possessio  — in  ipsa 
Basilica.  In  abside  Patriarchalis  Archibasilicae  locum  habebunt  archiepi- 
scopi et  episcopi  Pontificio  Solio  Assistentes.  Alii  archiepiscopi  et  epi- 
scopi sedebunt  in  navi  centrali  eiusdem  Archibasilicae. 

Puto  sufficere. 

Hodie,  in  hac  congregatione  generali  distribuetur  fasciculus,  qui  con- 
tinet cap.  IV  schematis  de  Oecumenismo  et  agit  de  Iudaeis;  itaque  ille 
fasciculus,  qui  distribuetur,  uniendus  est  cum  schemate  de  Oecume- 
nismo: est  caput  huius  schematis;  et  discutietur  quando  em. mi  modera- 
tores id  statuerint. 

De  mandato,  denique,  praesidendae,  rogantur  vehementer  Patres 
ne  conventus  faciant  praesertim  in  extrema  parte  Basilicae,  ubi  colloquia 
quae  miscentur  aliquando  perturbant  Patres  viciniores,  ita  ut  nec  pos- 
sint audire  Patres  qui  loquuntur,  non  obstantibus  machinis  quae  vocem 
amplificant.  Gratias. 

Nunc  lego  nomina  eorum,  qui  verbum  facere  postulaverunt  circa 
cap.  I,  adhuc,  schematis  de  episcopis  et  dioeceseon  regimine.  Sunt  ii 
qui  sequuntur:  em.mi  ac  rev.mi  DD.  cardd.  Iacobus  de  Barros  Camara, 
arch.  S.  Sebastiani  Fluminis  Ianuarii  in  Brasilia,  Ioseph  Frings,  arch. 
Coloniensis  in  Germania,  Iacobus  Lercaro,  arch.  Bononiensis  in  Italia, 
Laureanus  Rugambwa,  ep.  Bukobaensis  in  Tanganyika,  Alfredus  Otta- 
viani,  Michael  Browne;  exc.mi  DD.  Antonius  Khoraiche,  arch.  Sido- 
niensis  Maronitarum  in  Libano,  Anastasius  Granados,  ep.  aux.  Toletanus 
in  Hispania,  Antonius  de  Castro,  ep.  Camposinus  in  Brasilia,  Victorius 
Costantini,  ep.  Suessanus  in  Italia,  Eugenius  D’Souza,  arch.  Bhopalen- 
sis  in  India,  Ioseph  Schoiswohl,  ep.  Graecensis  in  Austria,  Eduardus 
Martfnez,  ep.  Zamorensis  in  Hispania,  Marcellus  Lefebvre,  arch.  sup. 
gen.  C.S.S.,  Carolus  Rodriguez,  arch.  S.  Ioseph  in  Costarica. 

1 

Em. mus  P.  D.  IACOBUS  card.  DE  BARROS  CAMARA 
Archiepiscopus  S.  Sebastiani  Fluminis  Ianuarii 

V enerabiles  Patres , 

Nomine  em.mi  ac  rev.mi  D.  card.  De  Vasconcellos  Motta,  arch. 
Paulopolitani,  necnon  110  aliorum  episcoporum  brasiliensium  qui  con- 
gregati examinavimus  cap.  I decreti  de  episcopis  ac  de  dioecesium  re- 
gimine, sequentes  praesentamus  augusto  consessui  observationes,  quibus 
partim  tantum  adhaereo. 

Omittendo  rationes,  brevitatis  causa,  quas  scripto  secretariatui  tra- 
dam, proponimus  emendationes  sequentes  l: 

1.  In  optima  introductione  (n.  1 schematis),  adhaeremus  emenda- 
tioni 15  quae  invenitur  in  edita  relatione  emendationum. 

2.  Ita  modificamus  titulum  cap.  I:  «De  praxi  collegialitatis  episco- 
porum erga  Summum  Pontificem  »,  et  supprimi  debent  subtituli,  nec- 
non  subdivisiones  in  paragraphos. 

3.  In  pag.  6,  linn.  21-23  substituatur  textus  sequentibus  verbis: 
« Quapropter  ipsis  in  conferentia  episcoporum  adunatis  potestas  reco- 
gnoscitur, etiam  per  decretum  generale  et  pro  suis  territoriis  tantum, 
suspendendi  vel  modificandi  exsecutionem  legum  universalium  quoties 
de  rebus  agatur  quas  Summus  Pontifex,  pro  suo  arbitrio,  ex  natura  rei 
vel  ad  firmandam  unitatem  Ecclesiae  sibi  non  reservaverit.  In  casibus 
autem  particularibus,  in  legibus  mere  ecclesiasticis,  quoties  coram  Deo 
ipsis  videatur  urgere  bonum  animarum,  et  graviter  onerata  eorum  con- 
scientia, non  agatur  de  rebus  quae  possint  in  discrimen  alias  oves  addu- 
cere, semper  possunt  dispensare,  obligatione  stabilita  de  numero  di- 
spensationum factarum  relationem  annuam  S.  Sedi  mittendi  ». 

4.  In  pag.  7,  ad  finem  n.  4 fiat  sequens  additio:  « Simulque  exop- 
tant ut  fovendo,  excitando,  ordinando,  supplendo,  complendo  episco- 
porum ministerium,  Curiae  Pontificiae  dicasteriorum  competentia  refor- 
metur, ita  ut  quae  ab  episcopis  eorumque  curiis  dioecesanis  effici  prae- 
starique  possunt  ipsis  relinquantur  ». 

5.  In  eadem  pagina,  n.  5 sequenti  substituatur  textu:  « Praeter 
diuturnam  praxim  Curiae  Pontificiae  Dicasteriorum,  utendi,  sive  stabili- 
ter sive  ad  actum,  consilio  et  doctrina  peritorum  ecclesiasticorum  undique 
adscitorum  laudandam  et  ampliandam,  apud  Summum  Pontificem  uni- 
versalem pastorem  speciale  officium  constituatur  episcoporum  diversa- 
rum nationum,  qui  ut  delegati  conferendarum  episcopalium,  secundum 
propria  statuta  condenda,  collegii  apostolici  Capiti  et  Principi  adiuva- 
men  praestet  ad  commune  bonum  magis  promovendum  et  ad  communia 
pericula  efficacius  avertenda  ». 

6 et  ultima:  Reverenter  suggerimus  terminologiam  « Sacrae  Con- 
gregationes » per  « Dicasteria  Romanae  Curiae  »,  vel  aliquid  simile,  sub- 
stitui, ea  nempe  intentione  ut  terminus  « sacra  » vitetur  et  ut  inclu- 
dere etiam  valeat  praeter  Congregationes,  Tribunalia  aliaque  Officia 
ac  Pontificias  Commissiones.  Dixi. 


In  textu  scripto  tradito-.  1 Praeter  ardens  desiderium  effective  respondendi 
animarum  necessitatibus,  hodiernis  temporibus,  permaxime  episcopi  Brasilienses 
in  corde  habemus  calidam  atque  clamantem  vocem  Sanctissimi  Domini  Pauli  VI 

attendere,  cum  in  non  sat  laudata  Oratione  inaugurali  currentis  sessionis  conci- 
liaris, haec  inter  alia  habebat:  « O carum  et  venerandum  Ioannem  Pontificem! 
Grates  tibi  agantur,  tibi  tribuantur  laudes,  quod  Concilium  hoc,  divino  quasi  in- 
stinctus consilio,  cogi  iussisti,  ut  simul  Ecclesiae  novas  aperires  vias...  Tu,  nullo 
terrenae  rei  stimulo  incitante,  nullis  cogentibus  singularibus  adiunctis,  quasi  caele- 
stis Numinis  divinans  consilia,  atque  in  nostrae  huius  aetatis  introspiciens  ob- 
scuras acerbasque  necessitates,  comminutum  filium  Concilii  Vaticani  I resarciendum 
esse  existimasti.  Quod  faciens,  id  etiam  es  consecutus,  ut  sponte  eam  diffidentiam 
discuteres,  quam  ex  illo  Concilio  quidam  immerito  collegerant,  quia  scilicet  ad  re- 
gendam Ecclesiam  satis  esset  summa  potestas  Romano  Pontifici  a Christo  Iesu 
collata  atque  ab  eodem  Concilio  agnita,  ...  ».  Perspectum  vero  haberi  debet  Sum- 
mum Pontificem  non  dumtaxat  permittere  aut  concordare,  verum  exoptare  im- 
moque  sperare  ut  « novae  viae  » aperiantur,  necnon  sufficienter  demonstrare  su- 
stineri non  posse  opinionem  eorum  qui  tenent  pontificiam  potestatem,  quamvis 
supremam,  satis  esse  ut  in  praxi  Ecclesia  gubernetur  et  sanctificetur.  Non  episcopi 
sunt  qui  invadere  conantur  competentiarum  pontificiarum  campum.  Ipse  est  Sum- 
mus Pontifex  qui  rogat  atque  exorat  ut  in  eius  veniamus  auxilium,  eo  quod,  solus, 
gubernationis  augeri  videt  difficultates,  quibus  ut  satisfiant  apprime  solutiones 
adaequatae  non  perspiciuntur,  si  media  quibus  pollet  tantum  inspiciantur.  Parum 
infra,  idem  Summus  Pontifex  gloriose  regnans  adhuc  magis  explicite  asserit: 
« Inter  varias  diversasque  quaestiones,  de  quibus  in  Concilio  pertractabitur,  pri- 
mas habet  quae  ad  vos  attinet,  utpote  episcopos  Ecclesiae  Dei.  Haud  dubitamus 
asseverare  Nos  magna  spe  ac  sincera  fiducia  huiusmodi  disceptationem  exspectare. 
Enimvero,  salvis  declarationibus  dogmaticis  Oecumenici  Concilii  Vaticani  I ad 
Romanum  Pontificem  attinentibus,  altius  investiganda  erit  doctrina  de  episcopatu, 
de  eius  muneribus,  deque  eius  cum  Petro  necessitudinibus.  Exinde  rationes  Nobis 
exponentur,  quibus,  ad  doctrinam  et  usum  vitae  quod  spectat,  in  apostolico  mu- 
nere Nostro  obeundo  utamur.  Hoc  namque  universale  munus,  quamvis  a Christo 
instructum  sit  plenitudine  et  iusta  virtute  potestatis,  quam  quidem  scitis,  poterit 
tamen  auxilii  et  praesidii  maiores  vires  sibi  adiungere,  si  dilecti  et  venerabiles 
fratres  in  episcopatu , modis  et  rationibus  opportune  statuendis,  Nobis  validiorem 
et  suscepti  oneris  magis  consciam  praestabunt  adiutricem  operam  ». 

Tam  vigilans  Pontificis  vox  non  potest  non  audiri  eique  Concilium  non  prae- 
teribit responsum  dare.  Summus  enim  Pontifex,  nullimode  se  sentiens  sub  minis 
contra  defensionem  Supremi  Pontificatus  inalienabilium  iurium,  quae  cedere  ne- 
quit, ipse,  primus  et,  ut  taliter  dicamus,  voce  angustianti,  collaborationem  effla- 
gitat magis  validam  et  consciam  omnium  episcoporum  in  Ecclesiae  gubernaculo 
ducendo.  In  memoriam  etiam  revocare  vellemus,  quod  praeter  ea  quae  ab  ipso 
schemate  innuuntur,  Sanctissimus  Dominus,  in  Allocutione  ad  Curiam  Romanam, 
explicite  dicit:  « E Noi  diremo  di  piu:  quando  il  Concilio  ecumenico  mostrasse 
desiderio  di  vedere  associato  in  un  certo  modo  e per  certe  questioni,  in  confor- 
mita  alia  dottrina  della  Chiesa  e alia  legge  canonica,  qualche  rappresentante  del- 
1’episcopato,  particolarmente  fra  i presuli  che  dirigono  una  diocesi,  al  Capo  su- 
premo della  Chiesa  stessa,  nello  studio  e nella  responsabilita  dei  governo  ecclesia- 
stico, non  sara  sicuramente  la  Curia  Romana  a farvi  opposizione  ».  Est  ipse  Papa 
qui,  concrete  applicando  quae  in  Encyclicis  Quadragesimo  Anno  enucleavit  Pius  XI, 
quae  Pius  XII  in  summo  habuit  elogio  in  allocutione  ad  novos  cardinales  anno 
1946,  quaeque  iterum  Ioannes  XXIII  sic  in  M ater  et  Magistra  expressit:  « Sicut 

quae  a singularibus  hominibus  proprio  marte  et  propria  industria  possunt  perfici, 
nefas  est  eisdem  eripere  et  communitati  demandare,  ita  quae  a minoribus  et  inferio- 
ribus communitatibus  effici  praestarique  possunt,  ea  ad  maiorem  et  altiorem  so- 
cietatem avocare  iniuria  est  simulque  grave  damnum  et  recti  ordinis  perturbatio  », 
in  verbis  ad  Romanam  Curiam  datis,  hanc  nolit:  Non  sara...  avara  di  sue  facolta 
che,  senza  ledere  l’ordine  ecclesiastico  universale,  oggi  1’episcopato  puo  da  se 
e localmente  meglio  esercitare  ». 

Hac  freti  supernaturali  deditione  erga  animas,  et  nullo  affecti  desiderio 
augmenti  potestatis  episcopalis,  necnon  optantes  filialiter  respondere  desideriis  vi- 
vidissimis Summi  Pontificis,  quae  sequuntur  vobis,  venerabiles  Fratres,  proponi- 
mus emendationes. 

\_Subsignaverunt  etiarn\  Cardd.  Jaime  de  Barros  Camara,  Carlos  Carmelo 
Vasconcelos  Motta;  exc.mi  Walfrido  Teixeira  Vieira,  Luis  Victor  Sartori,  Jose 
Bezerra  Coutinho,  Arcangelo  Cerqua,  Joao  Gazza,  Raimundo  de  Castro  e Silva, 
Ruy  Serra,  Jose  Andre  Coimbra,  Jose  de  Aquino  Pereira,  Paulo  Rolim  Loureiro, 
Francisco  Austregesilo  de  Mesquita,  Ladislau  Paz,  Jose  Lamartine  Soares,  David 
Picao,  Aeacio  Rodrigues  Alves,  Frei  Cesario  Minali,  Clemente  Isnard,  Candido 
Julio  Bampi,  Vicente  Araujo  Matos,  Geraldo  Maria  Moraes  Penido,  Guido  M. 
Casullo,  Eliseu  Mendes,  Helder  Pessoa  Camara,  Othon  Motta,  Jose  Medeiros  Del- 
gado,  Claudio  Colling,  Nivaldo  Monte,  Jose  Mauro  Alarcon  Santiago,  Alonso 
Silveira  de  Mello,  Aniger  F.  Maria  Melillo,  Joao  Hoffmann,  Jose  Terceiro  de  Souza, 
Jose  Medeiros  Leite,  Antonio  Batista  Fragoso,  Henrique  Gelain,  Walmor  Battu 
Wichrowski,  Tomas  Vaquero,  Florencio  Sisinio  Vieira,  Jose  Maria  Pires,  Jose  Va- 
rani,  Joao  de  Souza  Lima,  Jose  Alves  Trindade,  Jaime  Luiz  Coelho,  Cristiano 
Araujo  Pena,  Jose  Brandao  de  Castro,  Delchior  Joaquim  da  Silva  Neto,  Gerardo 
Ferreira  Reis,  Frei  Caetano  Antonio  Lima  dos  Santos,  Altivo  Pacheco  Ribeiro,  Jose 
Pedro  de  Araujo  Costa,  Anselmo  Pietrulla,  Joao  Muniz,  Diego  Parodi,  Edmundo 
Luiz  Kunz,  Jose  Costa  Campos,  Joao  Jose  da  Mota  e Albuquerque,  Serafim  Fer- 
nandes  de  Araujo,  Joao  Rezende  Costa,  Eliseu  Maria  Coroli,  Jose  Thurler,  Epami- 
nondas Jose  de  Araujo,  Edilberto  Dinkelborg,  Quirino  A.  Schmitz,  Martinho 
Michler,  Paulo  Hipolito  de  Souza  Liborio,  Jose  Melhado  Campos,  Joao  Batista 
da  Mota  e Albuquerque,  Manoel  Pereira  da  Costa,  Otavio  Aguiar,  Jose  Hascher, 
Joaquim  de  Lange,  Afonso  Niehues,  Gregorio  Warmeling,  Luiz  Gonzaga  da 
Cunha  Marelin,  Francisco  Zayek,  Gabriel  Paulino  Bueno  Couto,  Jose  Adelino 
Dantas,  Manoel  Tavares  de  Araujo,  Severino  Mariano  de  Aguiar,  Jose  Eugenio 
Correa,  Alberto  Etges,  Aloisio  Lorscheider,  Bernardo  Norker,  Benedito  Coscia, 
Hugo  Bressane  de  Araujo,  Carlos  Gouvea  Coelho,  Benedito  Zorzi,  Jose  Dalvit, 
Jorge  Marcos  de  Oliveira,  Manoel  da  Silveira  D’Elboux,  Vicente  Scherer,  Orlando 
Chaves,  Jose  Vicente  Tavora,  Daniel  Baeta  Neves,  Antonio  Almeida  Moraes  Junior, 
Alberto  Ramos,  Eugenio  de  Araujo  Sales,  Victor  Tiebeck,  Herminio  Malzone 
Hugo,  Fernando  Gomes  dos  Santos,  Cornelio  Chizzini,  Stanislau  van  Melis,  Sa- 
lomao  Ferraz,  Jose  Nicomedes  Grossi,  Jose  Gomes,  Candido  Padim,  Wilson  Laus 
Schmidt,  Bernardo  Jose  Bueno  Mieli,  Vicente  Marchetti  Zioni. 

Em. mus  P.  D.  IOSEPH  card.  FRINGS 
Archiepiscopus  Coloniensis 

Venerabiles  Fratres , 

Ad  emendationem  cap.  I huius  decreti  tria  velim  adnotare. 

1.  Adhaereo  menti  eorum,  qui  volunt  praemittere  huic  decreto  ca- 
pitulum fundamentale  de  collegio  episcoporum.  Scio  quidem,  suffraga- 
tionem hac  de  re  factam  non  habuisse  vim  definitivam  sed  tantum  indi- 
cativam.  Sed  quaero,  an  fere  unanimis  consensus  Patrum  in  hac  re 
pro  nihilo  habendus  sit.  Et  miror  de  his,  quae  initio  huius  hebdomadae 
in  aula  dixit  em.mus  card.  Browne.  Secundum  meum  humile  iudicium, 
commissionum  conciliarium  non  est,  post  disceptationem  in  aula  factam, 
novum  iudicium  proferre  de  re  iam  tractata,  quasi  si  haberent  propriam 
sibi  veritatem,  quae  aliis  lateret,  sed  quia  commissiones  sunt  instrumenta 
congregationum  generalium,  earum  mihi  esse  videtur,  mentem  et  volun- 
tatem Patrum  explorare  et  exsequi. 

2.  Assentior  etiam  iis  qui  loco  primae  appendicis,  quae  continet 
facultates  episcopis  concedendas,  desiderant  potius  elenchum  reserva- 
tionum,  quas  Summus  Pontifex  vel  in  Ecclesia  orientali  etiam  competens 
auctoritas  sibi  reservari  vult.  Secunda  autem  appendix,  quae  agit  de  re- 
gulis secundum  quas  procedere  debent  Congregationes  in  ipsum  textum 
quoad  substantiam  inseratur,  quia  secus  principia  huius  textus  ita  ge- 
neralia remanent,  ut  ex  iis  omnia  et  nihil  depromi  possit.  Magni  mo- 
menti mihi  videtur,  ut  hae  regulae,  praesertim  de  clara  distinctione  inter 
viam  administrativam  et  viam  iudiciariam,  ad  omnes  Congregationes 
extendantur,  etiam  ad  Supremam  Congregationem  S.  Officii,  cuius  modus 
procedendi  in  multis  non  iam  congruit  nostris  temporibus  et  Ecclesiae 
detrimento  et  multis  scandalo  est  [plausus  in  aula\.  Scio  quidem  quam 
grave,  difficile  et  spinosum  sit  officium  eorum,  qui  per  multos  annos 
laborant  in  S.  Officio  pro  tuenda  veritate  revelata,  sed  mihi  videtur  po- 
stulandum, ut  etiam  in  hoc  Dicasterio  nemo  de  recta  vel  non  recta 
fide  accusatus  iudicetur  vel  damnetur,  nisi  prius  ipse  auditus  fuerit,  nisi 
noverit  prius  argumenta,  quae  militant  adversus  eum  vel  eius  librum 
quem  scripsit,  nisi  prius  ei  occasio  data  fuerit  seipsum  vel  librum  quod 
fatum  eius  fieri  videtur  corrigendi. 

3.  Alia  propositio,  quae  spectat  ad  renovandas  relationes  inter 
episcopatum  et  Sacram  Curiam  Romanam:  mihi  videtur,  numerus  epi- 
scoporum in  Curia  Romana  degentium  esse  minuendum.  Nemo  conse- 

cretur  episcopus  solum,  ut  eius  persona  vel  eius  munus  honoretur.  Epi- 
scopatus ipse  est  munus,  non  honor  et  splendor  alicui  alteri  muneri  ad- 
dendus. Qui  consecratur  episcopus,  sit  etiam  episcopus  et  nihil  aliud. 
Addendum,  quod  etiam  ordo  presbyteratus  nemini  detur,  ut  eius  per- 
sona honoretur,  sed,  ut  dicit  Concilium  Chalcedonense  in  celeberrimo 
canone  VI,  ad  curam  gregis  Domini.  Mihi  persuasum  est,  in  Curia  Ro- 
mana multa  officia  adhuc  teneri  a sacerdotibus,  qui  non  minus  bene  vel 
melius  impleri  possint  a laicis.  In  disceptatione  de  constitutione  super 
Ecclesiam  longe  et  late  locuti  sumus  de  laicis,  de  eorum  dignitate  et 
ministeriis  in  Ecclesia.  Mihi  videtur,  hoc  nunc  esse  adhibendum.  Pro- 
pono igitur,  ut  statuatur,  numerum  episcoporum  et  sacerdotum  in  Curia 
Romana  esse  minuendum  et  laicos  ad  eam  admittendos.  Dixi. 


Textus  scripto  traditus-. 

Ad  emendationem  cap.  I huius  decreti  tria  adnotare  velim. 

1.  Adhaereo  propositioni  eorum,  qui  capitulum  fundamentale  de  collegiali- 
tate  episcoporum  anteponere  volunt.  Verum  quidem  est  suffragationem  hac  de  re 
habitam  non  habere  vim  decisivam  sed  tantum  in  dicati  vam.  Sed  quaero,  an  fere 
unanimis  consensus  patrum  in  hac  re  pro  nihilo  habendus  sit.  Quapropter  miror 
de  his,  quae  em.mus  card.  Browne  hac  de  re  in  aula  dixit.  Non  enim  est  commis- 
sionum conciliarium  post  disceptationem  schematis  factam  novum  iudicium  de 
re  tractata  proferre,  quasi  veritatem  sibi  propriam  haberent,  quae  aliis  lateret,  sed 
commissionum  est  sensum  et  voluntatem  patrum  explorare  et  exsequi,  quia  instru- 
menta sunt  congregationum  generalium. 

2.  Assentior  etiam  propositioni  eorum,  qui  loco  primae  appendicis,  quae  agit 
de  facultatibus  episcopis  concedendis  desiderant  elenchum  causarum,  quas  Romanus 
Pontifex  vel  etiam  in  Ecclesia  orientali  competens  auctoritas  sibi  reservari  vult. 
Appendix  autem  II  substantialiter  in  textum  schematis  inseratur,  quia  alioquin 
eius  principia  tam  generalia  remanent,  ut  omnia  et  nihil  ex  eis  de  facto  promi 
possit.  Ex  rebus  in  hac  appendice  tractatis  imprimis  gravis  momenti  mihi  videtur, 
quod  renovatio  in  modo  procedendi,  praesertim  distinctio  inter  viam  administra- 
tivam et  viam  iudiciariam,  ad  omnes  Congregationes,  ergo  etiam  ad  Supremam 
Congregationem  S.  Officii  extendatur,  cuius  modus  multis  in  casibus  nostris  tempo- 
ribus non  iam  congruit,  immo  Ecclesiae  detrimento  et  acatholicis  scandalo  est. 
Scio  quam  grave,  difficile  et  spinosum  sit  officium  eorum,  qui  per  multos  annos  in 
S.  Officio  pro  tuenda  veritate  revelata  laborant,  sed  etiam  in  hoc  dicasterio  nemo 
accusatus  de  recta  fide  damnetur  vel  iudicetur,  nisi  prius  ipse  audiatur  et  ordina- 
rius eius,  nisi  prius  argumenta  noverit,  quae  militant  adversus  eum  vel  librum, 
quem  scripsit,  nisi  prius  occasio  ei  data  sit  seipsum  vel  librum  suum  corrigendi. 

3.  Alia  propositio,  quae  ad  renovandas  relationes  inter  Curiam  Romanam  et 
episcopos  spectat.  Mihi  videtur,  quod  numerus  episcoporum  in  Curia  Romana 
degentium  multo  minuendus  esset.  Nemo  episcopus  ordinetur  solummodo,  ut  eius 
persona  seu  eius  munus  honoretur.  Episcopatus  ipse  munus  est,  non  honor  et 
splendor  alii  muneri  addendus.  Si  quis  ordinatur  episcopus,  ordinetur,  ut  sit 
episcopus  neque  aliud  quidquam.  Addendum,  quod  etiam  ordo  sacri  presbytera- 

tus  non  datur,  ut  honorificetur  aliquis,  sed  ad  curam  gregis  Domini,  sicut  in  ca- 
none VI  Concilii  Chalcedonensis  explicite  habetur.  Mihi  persuasum  est  pro  multis 
officiis  in  Curia  Romana  adimplendis  ordinem  sacrum  necessarium  non  esse,  sed  ista 
officia  a laicis  adimpleri  posse.  In  constitutione  de  Ecclesia  non  solum  de  episco- 
pis sed  etiam  de  laicis  tractavimus.  Quod  in  isto  loco  diximus,  etiam  hic  adhiben- 
dum est.  Propono  igitur,  quod  statuatur  non  solum  numerum  episcoporum,  sed 
etiam  numerum  presbyterorum  in  Curia  Romana  laborantium  in  futuro  minuen- 
dum laicosque  admittendos  esse  in  eam. 

[ Subsignaverunt  etiam\~\  Albert  Devoto,  ob.  de  Goya  (Argentina);  Manuel 
Tato,  ob.  Santiago  dei  Estero  (Argentina);  Antonio  M.  Aguirre,  ep.  S.  Isidori 
in  Argentina;  Luis  Baccino,  ep.  S.  Ioseph  in  Uraquaria;  Anibal  Maricevich,  ep. 
eoad.  Vallaricensis;  J.  Manuel  Santos  A.,  ep.  Valdiviensis  (Chile);  Alfridus  Viola, 
ep.  Saltensis;  Franciscus  Austregesilo  Mesquita,  ep.  Afogadensis  in  Brasilia;  Ge- 
rardo  Ferreira  Reis,  ep.  Leopoldinensis  in  Brasilia;  Marcelo  Mendiharat,  ob.  eoad, 
de  Salto  (Uruguay);  Sergius  Mendez  Arceo,  ep.  Cuernavacen.;  Alberto  Rencoret, 
arz.  Puerto  Montt  (Chile);  Augusto  Salinas,  ob.  de  Linares  (Chile);  Juan  Fresno  L., 
ob.  de  Copiapo  (Chile);  Guillermo  C.  Hartl;  Armando  Gutierrez  G.,  ob.  aux. 
La  Paz  (Bolivia);  Roberto  Caceres,  ob.  de  Melo  (Uruguay);  A.  Quarracino,  ob.  de 
9 de  Julio  (Argentina);  Jorge  Manrique,  ob.  de  Oruro  (Bolivia);  Pedro  Jose 
Rivera  Mejla,  ob.  de  Socorro  y S.  Gil  (Columbia);  Jorge  Kemerer,  ob.  de  Posadas. 

Em. mus  P.  D.  IACOBUS  card.  LERCARO 
Archiepiscopus  Bononiensis 

V enerabiles  Patres, 

Loquor  tantum  de  secunda  sectione  capitis  huius,  nempe  de  propo- 
sitione in  par.  4 et  5 contenta,  i.  e.  ut  episcopi  aliquo  modo  in  partem 
universalis  Ecclesiae  sollicitudinem  assumantur. 

Multi,  hinc  et  inde,  iterum  iterumque  de  collegialitate  et  de  iure 
divino  alio  tempore  disseruerunt. 

Sufficiant  pauca,  de  quibus  omnes  simpliciter  convenire  possumus. 

1.  Romani  Pontificis  iurisdictio  suprema  et  plena  est,  significans 
principatum  et  universalitatem  (quantum  ad  obiecta  et  quantum  ad  ex- 
tensionem) sine  aliquo  limite  iuridico  (nisi  ipso  iure  divino)  et  sine  de- 
pendentia iuridica  a quavis  auctoritate. 

2.  Iure  divino  Romanus  Pontifex  hanc  iurisdictionem  personaliter 
exercere  potest,  seiunctim  ab  episcoporum  corpore. 

3.  Potest  Pontifex  ut  par  est  adiutorio  uti  organorum  exeeutorum 
ab  ipso  liberrime  electorum. 

4.  Corpus  episcoporum  Romano  Pontifici  unitum,  et  tantum  iuxta 
modos  a Papa  ordinatos,  habet  potestatem  plenam  et  supremam  (ergo 
non  delegatam)  super  universalem  Ecclesiam.  Meminisse  iuvabit  quod 

clarissimus  Kleutgen  tempore  Concilii  Vaticani  I firmabat  in  suo  sche- 
mate constitutionis  de  Ecclesia  et  in  animadversionibus  annexis.  Sunt 
sua  verba:  « dubitari  non  potest  quin  episcopi  in  docenda  et  gubernanda 
Ecclesia  partem  aliquam  habeant  » et  quidem  hoc  « per  se  fidei  dogma 
certissimum  enuntiat  » ...\ 

5.  Nulla  iuris  divini  norma  Romanum  Pontificem  impedit  quominus 
ipse  exercitium  huius  potestatis  Corporis  episcoporum  frequentius  et 
habituale  reddat,  saltem  mediante  novo  organo,  quod  sincere  corpus 
episcoporum  repraesentet,  dummodo  tria  principia  firma  remaneant: 

a)  ultimum  iudicium  de  opportunitate  huiuscemodi  institutionis 
Summo  Pontifici  competat  et  semper  remaneat; 

b)  etiam  post  novam  institutionem  peractam,  non  reducantur  om- 
nia quasi  iure  divino  ad  unicam  viam  actionis  Romani  Pontificis,  sed 
ipse  iure  divino  liber  remaneat  alia  via  et  alio  modo  procedendi; 

c)  et  tamen  novo  organo  instituto,  non  vi  iuridica  sed  ratione  op- 
portunitatis et  melioris  efficacitatis  ipse  Pontifex  curet  novi  instituti 
sensum  et  finem  non  frustrandum,  ita  ut,  nisi  hoc  institutum  praevideatur 
de  facto  utpote  via  habitualis  tractandi  et  decernendi  causas  maiores, 
opportune  et  aeque  non  introducendum  videatur. 

Non  est  ista  novitas,  sed  consequentia  practica  plene  congruens  cum 
praxi  confirmata  a traditione  antiquissima  et  non  interrupta  usque  ad 
saec.  xvi. 

Iam  saec.  iv  et  v consilia  maioris  momenti  ab  episcopo  Urbis  ca- 
piuntur, ut  dicitur ,2  in  « conventu  fratrum  ».  Cum,  post  crisim  saec.  x, 
Papatus  resurget  vere  liber  ab  omni  politica  potestate,  organum  habi- 
tuale ipsius  auctoritatis  super  totam  Ecclesiam  ...3  est  Sacrum  Consisto- 
rium, quod  a saec.  xn  ter  in  hebdomada  se  congregat.  Omnes  Pontifi- 
cum decisiones  maiores  non  dantur  nisi  obsignatae  ab  omnibus  mem- 
bris Sacri  Collegii. 

Ipsa  Tridentina  Synodus  non  mutavit  sed  confirmavit  ...4.  Omnia 
Curiae  Romanae  organa  Sacro  Consistorio  subordinata  erant  et  auctori- 
tatem non  decernendi  sed  tantum  exsequendi  habebant  ...5. 

Inde  a Sixto  V nullum  aliud  organum  assumpsit  (nisi  in  obliquo  et 
pro  parte  tantum)  munus  coordinationis  et  synthesis  antea  Consistorio 
competens. 

Ita  ut  hodie  quoque  regimini  universalis  Ecclesiae  desit  organum 
adiuvans  S.  Pontificem  in  munere  — magis  magisque  amplo  — coordi- 
nandi,  disponendi  et  elaborandi  deliberationes  generalissimas  ...6. 

Iste  defectus  certissime,  videtur,  est 7 inter  maximas  carentias  prae- 
sentis status  obiectivi  officiorum  Curiae  Romanae,  abstr actione  omnino 
facta  a meritis,  origine,  modo  electionis  ...8  personarum. 

Si  omnia  haec  vera  sunt  — uti  mihi  videtur9  — problema  alicuius 
participationis  habitualis  episcoporum  ad  sollicitudinem  et  regimen  uni- 
versalis Ecclesiae,  non  est  problema  solvendum  pro  parte,  e.  g.,  per  de- 
signationem alicuius  episcopi  Americae,  Asiae,  Africae  utpote  membri 
Romanarum  Congregationum  servatarum  in  praesenti  structura  et  ordi- 
natione; neque  solvendum  est  per  instaurationem  novi  organi,  ut  ab 
aliquo  Exc.mo  propositum  fuit,10  semper  eiusdem  naturae  et  structu- 
rae, quasi  tertiae  decimae  Congregationis  « magis  supremae  quam  su- 
prema Congregatione  S.  Officii  ». 

Tam  arcta  connexio  est  inter  varia  problemata  renovationis 
ut  nullum  eorum  solvi  possit,  seiunctim: 

problema  naturae,  constitutionis  et  munerum  Sacri  Collegii  Car- 
dinalium; 

problema  relationis  inter  Sacrum  Collegium  et  organum  reprae- 
sentans corpus  episcoporum; 

problema  distinctionis  inter  organum  synthesis  generalis  et  orga- 
na specialia  ratione  materiae; 

problema  distinctionis  inter  organa  praevisiones  et  studia  elabo- 
rantia, et  organa  potestate  deliberativa  praedita,  et  organa  merae  exsecu- 
tionis administrativae. 

Tanta  connexione  et  implicatione  supposita,  unumquodque  problema 
non  tantum  huius  decreti  de  episcopis  ambitum  transcendit,  sed  etiam 
ipsam  nostram  competentiam,  venerabiles  Fratres,  saltem  pro  parte, 
excedit.  Tam  directe  tangit  Summi  Pontificis  personalem  competentiam, 
ut  hanc  quaestionem  disceptare  non  potuissemus  nisi  ipse  Summus  Pon- 
tifex hanc  rem  Concilio  aliquo  modo  committere  se  complacuisset,  quasi 
Concilii  sententias,  vel  melius,  propensiones  requirens. 

Sed  aliud  est  significatio  alicuius  propensionis  vel  voti  et  aliud  est 
statui tio  decreti. 

Propterea  concludo  cum  formali  propositione  vestrae  congregationi 
subiecta.12 

1.  Tota  materia  de  episcoporum  participatione  sollicitudini  et  re- 
gimini Ecclesiae  universalis,  a praesenti  decreto  de  episcopis  excerptanda 
est  (italice,  « e da  stralciarsi  »). 

2.  In  subiecta  materia  a Concilio  nostro  textum  vere  et  proprie 
normativum  non  est  redigendum. 

3.  Potius  apparandum  est  documentum ,13  nuntius,  qui  desiderio 
Beatissimi  Patris  respondens,  proponat  aliqua  Concilii  vota  de  renova- 
tione generali  officiorum  Romanae  Curiae  et  congruenti  participatione 
episcoporum  summo  regimini  Ecclesiae. 

4.  Vota  nostra,  quippe  quae  quaestiones  saeculares  maximi  momenti 

tangunt  et  instituta  funditus  nova  proponunt,  a disceptatione  trium  die- 
rum depromi  non  possunt,  sed  tantum  post  studium  et  elaborationem 
congruentem,  cura  specialis  commissionis  conciliaris  ante  finem  secun- 
dae sessionis  designandae.  Gratias.  Dixi. 


In  textu  scripto  tradito:  1 ut  in  Conciliorum  conscientia  et  praxi  patet. 
2 deest.  3 occidentalem.  4 statuens  — e.  g.  pro  electione  episcoporum  — 
non  unam  sed  duas  sessiones  S.  Consistorii.  5 Operae  pretium  est  conside- 
rare SS.  Romanas  Congregationes  — uti  eorum  nomen  dicit,  nempe  commissiones 
speciales  PP.  cardinalium  — secundum  structuram  et  munus  hucusque  vigens, 
constitutas  esse  a S.  Consistorii  fractione  a Sixto  V peracta  propter  rationes  non 
dogmaticas  sed  mere  practicas.  Ex  ipsis  Congregationibus  unaquaeque  successit  in 
portionem  munerum  et  auctoritatis  decernendi,  antea  competentis  solo  Consisto- 
rio in  congregatione  sua  plenaria.  6 pro  synthesi  non  tantum  doctrinali  (ut- 
pote  in  Congregatione  S.  Officii)  vel  politica  (utpote  in  Secretaria  Status),  sed  etiam 
pro  synthesi  pleniore  vere  pastorali  et  religiosa.  7 videtur.  8 etc.  ... 

9 videntur.  10  (ab  exc.mo  Florit  proposito).  11  Romanae  Curiae.  12  sub- 
iicienda.  13  apparandus  est. 

Em.mus  P.  D.  LAUREANUS  card.  RUGAMBWA 
Episcopus  Bukobaensis 

Venerabiles  Patres, 

Imprimis  loquor  nomine  episcoporum  1 Africae,  Madagascar  et  alia- 
rum insularum,  circa  principium  creationis  Consilii  regiminis  univer- 
salis Ecclesiae. 

Primo,  spe  gaudentes,  libentissime  episcopi  Africae  et  Madagascar 
adhaeserunt  verbis  ab  ipso  Summo  Pontifice  die  21  septembris  prolatis 
in  exhortatione  ad  officiales  Curiae  Romanae.  Exoptant  enim  creationem 
quam  primum  illius  Consilii  regiminis  universalis  totius  Ecclesiae  quod 
erit  signum  efficax  exercitii  colle gialitatis  episcopalis. 

Deinde  liceat  mihi  mentem  aperire  circa  modum  ipsum.  Schema  ...2, 
non  sufficienter  voluntatem  hanc  rem  tractandi  monstrat.  Videant  Patres 
n.  5,  pag.  7.  Agitur  unice  de  introducendis  aliquibus  episcopis  inter 
membra  vel  consultores  Congregationum  Romanarum. 

Problema  non  in  hoc  tantum  consistit  nec  unice  in  « maiori  interna- 
tionalizatione  » Curiae  Romanae,  de  qua  agitur  in  nota  5,  pag.  8 ...3. 

Genuinum  problema  quod  ex  nunc  positum  ...4  non  est  problema 
revindicationum  nationum,  vel  patriarcharum  nec  immo  totius  corpo- 
ris episcoporum.  Supra  omnes  huiusmodi  re  vindicationes  exsurgit  enim 
problema  novae  struetur ationis  organorum  centralium  Ecclesiae.  Aptanda 

sunt  enim  novae  situationi  Ecclesiae  in  Orbe,  amplitudini  actionis  pro- 
priae missionalis  totius  Ecclesiae,  et  complexitati  novi  progressus  histo- 
rici ad  quem  organisatio  socialis  in  quocumque  sectore  humanae  existen- 
tiae  et  activitatis  pervenit. 

Ut  melius  dicam,  magis  quam  de  problemate  competentiae,  vel  re- 
praesentationis, agitur  de  problemate  functionalitatis  et  efficientiae  Ec- 
clesiae ad  certiorem  faciendam  ...5  actionem  pastoralem  Ecclesiae  in  om- 
nibus coetibus  et  campis  ubique  terrarum. 

Ex  hac  visione  redemptionali  mundi  — scii,  exclusive  ex  exigentiis 
obiectivis  ipsius  salutis  animarum  in  toto  Orbe  — sed  nullatenus  ex 
pretensionibus  subiectivis,  quaecumque  sint,  proficisci  volumus  quando 
de  « aggiornamento  » organorum  Ecclesiae  universalis  in  suo  centro 
agentium  loquimur. 

Talia  organa  media  et  instrumenta  sunt  per  quae  potestas  suprema  in 
Ecclesiam  universalem  exercetur,  quae  potestas  suprema  duobus  modis 
qui  ex  iure  divino  promanant,  scii,  per  Summum  Pontificem,  ex  sese,  et 
per  corpus  episcoporum  in  unione  cum  Ipso  Summo  Pontifice  6 exer- 
cetur. 

Si  organismi  centrales  Ecclesiae  universalis  exclusive  fuissent  orga- 
nismi supremae  potestatis  Romani  Pontificis  — ut  adhuc  dicitur  in 
schemate  pag.  7,  in  linn.  1-4  — Concilium  nostrum  stricto  iure  nullam 
decisionem  in  hac  materia  ferre  potuisset. 

E contra  ipse  Summus  Pontifex,  in  exhortatione  ad  Curiam  Roma- 
nam et  in  allocutione  inaugurali  secundae  sessionis  Concilii  Oecumenici, 
magno  animo,  de  qua  re  reverenter  pergrati  sumus,  revelavit  propriam 
mentem  scii,  ut  hoc  Concilium  desideria  et  vota  in  tali  campo  exprimeret 
et  speciatim  quoad  participationem  magis  frequentem  delegatorum  cor- 
poris episcoporum  « alio  studio  e alia  responsabilita  dei  governo  eccle- 
siastico ». 

Roborati  ab  illa  paterna  ...7  exspectatione  ipsius  Summi  Pontificis, 
nobis  videtur  non  solum  nos  ius  habere  sed  officium  adimplere  debe- 
mus delineandi  aliquas  propositiones. 

Propositiones  attamen  inseri  nequeunt,  sic  nobis  videtur,  sine  de- 
bita praeparatione  vel  modo  inorganico  in  discussione  de  episcopis. 

Plurimae  rationes  militant  ut  tale  argumentum  maximi  momenti  et 
quod  certo  influxum  exercebit  super  structuras,  actionem  et  vitam  Ec- 
clesiae in  toto  orbe  terrarum,  non  tractetur  quasi  per  transennam  in 
spatio  nonnullarum  linearum  praesentis  schematis... 

Non  agitur  aliquam  speciem  satisfactionis  episcopis  dare,  introdu- 
cendo aliquos  eorum  in  Congregationes  Romanas,  ut  sunt  nunc,  nec 
magis  instituendo  aliquo  modo  quodvis  Consilium  centrale,  sed  debemus 

proponere  lineas  generales...8  totius  complexus  organorum  centralium 
Ecclesiae. 

Ex  altera  parte  nullo  modo  proponere  volo  meram  translationem 
huiusmodi  argumenti  ad  aliam  sedem  si  exsurgere  potest  periculum  ut 
talis  translatio  diligenti  exarationi  huius  argumenti  capitalis  obstaculo 
evadat  ...9.  Proinde  propono  quae  sequuntur: 

1.  Argumentum  circa  participationem  corporis  episcoporum  in  re- 
gimine universalis  Ecclesiae,  argumentum  seorsum  fiat  et  a praesenti  de- 
creto de  episcopis  separetur,  et  in  ordine  laborum  Concilii  ex  bac  actuali 
sessione  maneat. 

2.  Sub  cura  em. morum  cardd.  moderatorum  de  boc  themate  di- 
scussio proponatur,  quam  primum. 

3.  Etiam  sub  cura  em. morum  cardd.  moderatorum  et  nomine  Con- 
cilii a Summo  Pontifice  commissionis  specialis  constitutio  postuletur 
cuius  officium  erit  propositiones,  suggestiones,  vota  Patrum  de  bac  ma- 
teria recogere,  perpendere  necnon  pro  futura  sessione  textum  parare 
non  sub  forma  constitutionis  vel  decreti  concilaris,  sed  textum  con- 
silii vel  petitionis  quam  Concilium  proponet  ipsi  Summo  Pontifici.  Sic, 
secundum  ipsam  exhortationem  a Summo  Pontifice  in  allocutione  inau- 
gurali  factam,  indicationes  desideriorum  Concilii  submittent. 

Commissio  specialis  constare  debebit  ut  aliae  commissiones,  partim 
ex  membris  a Concilio  selectis,  partim  ex  membris  a Summo  Pontifice 
designatis. 

4.  Denique  Commissio  labores  incipere  deberet  quam  primum  et 
alacriter  prosequi  usque  ad  terminum  ita  ut  ad  propositiones  concretas 
serio  maturas  pervenire  possit. 

In  hac  materia  tam  gravi  Concilium  ad  quasvis  suggestiones  gene- 
ricas  vel  ad  quamdam  improvisam  propositionem  nullatenus  limitari 
possit.10  Si  necesse  erit,  ulterius  danda  erunt  theoretica  et  practica  cri- 
teria,  quae  moderari  debere  videntur  selectionem  novorum  organorum 
centralium  et  formas  concretas  collaborationis  corporis  episcoporum  in 
regenda  ipsa  Ecclesia  universali.  Dixi.  Gratias. 


In  textu  scripto  tradito-.  1 episcopatus  totius.  2 solum  velleitatem. 

3 sed  debet  esse.  4 est.  5 magis  velocem  et  validam.  6 Papa.  7 sol- 
licitatione et.  8 etiamsi  praeliminares.  9 Nunc  debemus  tractare  illud. 
10  potest. 

Em. mus  P.  D.  ALFREDUS  card.  OTTAVIANI 

Antequam  de  his,  quae  scripsi  circa  cap.  I istius  schematis  de  regi- 
mine dioecesium  et  episcoporum , liceat  mihi  altissime  protestari  contra 
verba  quae  facta  sunt  contra  Supremam  Congregationem  S.  Officii,  cuius 
Praeses  est  Summus  Pontifex...  [Plausus]. 

Illa  verba  facta  sunt  ex  nescientia,  non  dico  aliud  verbum,  ne  of- 
fendam, ex  nescientia  procedurae  S.  Officii,  ex  nescientia  quantarum  per- 
sonarum, quae  interrogantur  et  moventur  antequam  aliquod  iudicium 
detur,  quot  sunt  consultores  et  qualificatores,  maxima  ex  parte  exteri  et 
professores  primarum  Universitatum  Romanarum,  qui  audiuntur  ante- 
quam aliquod  iudicium  submittatur  em.mis  Patribus  S.  Officii,  qui  dant 
iudicium  suum  ex  certa  scientia  causae,  quae  ipsis  proponitur  et  cuius 
resolutio  ipsi  Patres  proponunt  Summo  Pontifici. 

Nunc  autem  quod  attinet  ad  textum  istius  capitis,  de  quo  est  quae- 
stio, ego  scripsi  quod  consideranti  mihi  et  quaerenti  undenam  veniat 
ut  circa  collegialitatem  episcopalem,  aliqui  Patres  ita  in  hac  alma  aula 
in  suis  allocutionibus,  ita  ideas  suas  prompserunt  ut  tamquam  rem  iam 
definitam  ipsam  habuerint,  dum,  sicuti  iam  notatum  est,  illa  suffragatio, 
facta  die  29  octobris,  erat  tantum  indicativa. 

Sed  circa  ipsam  suffragationem  liceat  mihi  quaedam  observare.  Com- 
missio doctrinalis,  quae  a vobis  Patribus  electa  est,  ipsa,  ipsa  decidet  sed, 
meo  nomine  personali,  haec  noto.  Illa  puncta,  illa  quaesita  concinnata 
sunt  a moderatoribus,  erga  quos  maximam  habeo  aestimationem,  sed 
curnam  antequam  ipsa  proponerentur  non  sunt  subiecta  examini  ipsius 
commissionis  doctrinalis?  Ipsa  est  competens,  ipsi  dederunt  mandatum 
Patres,  ipsi  Patres  elegerunt  eam  ut  de  rebus  doctrinalibus  proponerent 
ipsa  quae  vel  dogmata  vel  fidem  catholicam  exponunt. 

Si  autem  — secundo  dico  — si  autem  hoc  factum  fuisset  antequam 
suffragationi  proponerentur  illa  quaesita,  commissio  doctrinalis  certissime 
sub  aspectu  doctrinali,  technico  perfecisset  locutiones  et  evitasset  quas- 
dam expressiones  quae  aequivocationi  possunt  dare  locum. 

Tertio.  In  illis  quaesitis  iam  erat  petitio  principii,  « circulus  vitio- 
sus »:  iam  statuebatur  exsistentia  collegii,  collegii  apostolorum  ut  inde 
inferretur  successio  collegii  episcoporum,  non  solum  igitur  successio,  de 
qua  nemo  dubitat,  successio  episcoporum  ab  apostolis,  sed  successio 
collegii  episcoporum  a collegio  apostolorum.  Sed  quandonam  apostoli 
collegialiter  egerunt,  salvo  Concilio  Hierosolymitano? 

Ego  interrogavi  aliquem  Patrem  doctissimum,  eximium  in  re  biblica, 

ut  diceret  mihi  quandonam,  an  aliquando  et  quando  apostoli  egerint 
collegialiter,  ita  ut  possit  dici  ipsos  constituisse  collegium  quo  sensu 
iuridico  hodie  volunt  intelligere,  sensu  iuridico  ex  quo  promunt  quae- 
dam iura  etiam  circa  ipsum  exercitium  primatus  Summi  Pontificis.  Et 
ille  confessus  est,  et  non  negavit,  quia  non  exsistunt  argumenta  ad  de- 
ducendam collegialitatem  apostolorum  ex  Sacris  Scripturis. 

Ceterum,  miratus  sum  omnes  illos  qui  insisterunt  tantum  in  quae- 
stione de  collegialitate,  ex  hac  collegialitate  deduxisse  minorationem 
saltem  exercitii  primatus  Romani  Pontificis. 

Memineritis,  Fratres  carissimi,  dilectissimi,  verborum  Petri:  « Se- 
niores qui  in  vobis  sunt,  obsecro,  consenior  et  testis  Christi  passio- 
num, ...  pascite  qui  in  vobis  est  gregem  Dei  ».  Qui  in  vobis  est : non 
universum  gregem,  qui  datus  est  tantummodo  Petro,  cui  dictum  est 
« pasce  oves  meas  »,  oves  meas,  meas  inquit.  Qui  vult  esse  ovis  Christi 
pasci  debet  a Petro,  et  non  oves  debent  dirigere  Petrum  sed  Petrus 
regere  oves. 


Textus  scripto  traditus-. 

Consideranti  mihi  et  quaerenti  unde  veniat  ut  plures  Patres,  in  suis  allocu- 
tionibus in  hac  alma  aula  habitis  considerent  collegialitatem  episcoporum  rem  esse 
iam  acquisitam  et  fontem  plurium  iurium  quibus  ipsa  suprema  potestas  Summi 
Pontificis  quodammodo  in  suo  exercitio  moderetur,  ut  audivimus  in  commentariis 
ultimorum  dierum  circa  cap.  I schematis  de  episcopis  deque  dioecesium  regimine, 
illud  proverbium  mihi  in  mentem  venit  secundum  quod:  « felix  catus  nimis  fe- 
stinus gignit  filios  caecos  ». 

Re  quidem  vera  idea  collegialitatis  episcoporum  haud  gaudet  claritate  et 
fulcitur  nimis  festina,  seu  praepropera  et  impraeparata  suffragatione  quinque 
punctorum  die  29  octobris  habita.  Et  reapse: 

1.  Quinque  illa  quaesita  seu  puncta  concinnata  sunt,  non  praevie  audita, 
prout  opportunum  si  non  necessarium  videbatur,  commissione  doctrinali,  dum 
ageretur  de  rebus  quae  dogmata  tangunt; 

2.  Ex  hoc  defectu  congruae  praeparationis  quaesitorum  evenit  ut  illa  quae- 
sita non  satis  clara,  univoca,  et  praecisa  facta  fuerint; 

3.  Ex  nimia  festinatione  subiiciendi  eadem  quaesita  suffragationi  Patrum 
in  congregatione  generali  consequebatur  quod,  contra  omnem  consuetudinem  con- 
ciliarem, non  fuerint  praevie  submissa  discussioni  ut  saltem  aliquis  delegatus  ex 
una  parte  et  alter  ex  alia  parte  pro  vel  contra  dicerent  ad  illuminandos  Patres  de 
gravibus  consequentiis  illarum  propositionum; 

4.  Ceterum  circulus  vitiosus  seu  petitio  principii  quae  continebatur  in  pro- 
positione III  causa  fuit  erroris  in  multis  Patribus,  nam  gratis  asserebatur  collegia- 
litas  apostolorum  ut  inde  inferretur  collegialitas  episcoporum. 

Ego  interrogavi  eximium  Patrem  peritissimum  in  re  biblica  utrum  ex  Sacris 
Scripturis  resultet  apostolos,  praeterquam  in  Concilio  Ierosolimitano  (et  de  colle- 
gialitate episcoporum  in  Conciliis  Oecumenicis  non  est  dubium)  umquam  egerint 

collegialiter  ita  ut  ex  eorum  modo  dicendi  et  agendi  resultet  ipsos  formasse  colle- 
gium: et  ipse  confessus  est  et  non  negavit  quia  ex  apostolorum  praxi  nihil  posset 
deduci  de  collegialitate  ipsorum.  E contra,  in  quaesito  III  dicitur  collegium  epi- 
scoporum collegio  apostolorum  successisse,  scilicet  transitus  factus  est  successione 
singulorum  episcoporum  ad  successionem  alicuius  collegii,  qua  talis  non  exsistentis. 

5.  Ex  ea  autem  quae  audivi  miratus  sum  res  eo  tendere  ut  libera,  plena  et 
independens  potestas  suprema  Summi  Pontificis  quodammodo  labefactetur. 

Meminerint  Patres  verborum  S.  Petri:  « Seniores  qui  in  vobis  sunt  obsecro 
consenior  et  testis  Christi  passionum:  pascite  qui  in  vobis  est  gregem  Dei  » 
(I  Pt.  5,  4).  « Qui  in  vobis  est  »,  non  vero  universae  Ecclesiae,  quod  competit 
uni  Petro  cui  unice  tamquam  Christi  Vicario  dictum  est  « pasce  oves  meas  ». 
« Meas  »,  inquit.  Qui  ergo  volunt  esse  oves  Christi,  etiam  si  sint  episcopi,  sub 
regimine  Petri  esse  debent  et  non  ipsi  sed  pastor  universalis  universum  gregem 
regere  debet. 


6 

Em.mus  P.  D.  MICHAEL  card.  BROWNE 

Em. mi  Erae  sides  et  Moderatores,  venerabiles  Patres, 

Valde  brevis  ero  quia  frequenter  loquor.  Nunc  pro  momento  est 
quaestio  tantummodo  de  paragrapho  de  cooptatione  episcoporum  ad  Ro- 
manam Curiam  seu  ad  Congregationes  ut  hic  dicitur } 

In  pag.  7,  linn.  21-27:  quod  spectat  ad  theologicam  doctrinam  nihil 
habetur  contra  nominationem  quorumdam  episcoporum  ut  membra  vel 
consultores  Ss.  Romanarum  Congregationum.  Sed  istae  Congregationes 
pertinent  ad  Curiam  Romani  Pontificis. 

Cardinales  ex  quibus  constituuntur,  officiales  maiores  earum  necnon 
earum  consultores  solent  designari,  non  praecise  ab  Apostolica  Sede, 
ut  hic  dicitur,  prout  hae  voces  quandoque  intelliguntur,  sed  ab  ipso 
Romano  Pontifice. 

Ab  ipso  peti  posset  ut  pro  sua  prudentia,  quosdam  episcopos  Ss.  Con- 
gregationibus adiungat,  sed  vox  « nominentur  »,  in  constitutione  2,  non 
placet. 

Venerabiles  Patres,  si  collegialitas  episcoporum  intelligatur  ut  ius 
vindicans  collegio  co-gubernandi  universam  Ecclesiam  simul  cum  Romano 
Pontifice,  etsi  sub  ipso,  tunc  ex  parte  Romani  Pontificis  daretur  officium 
co-gubernandi  cum  collegio.  Evidens  est  potestatem  gubernandi  ex  parte 
Pontificis  ita  minui,  seu  non  esse  amplius  « plenam  ».  Et  in  famosa  con- 
stitutione Pastor  aeternus,  summa  cura  habita  est  de  his  omnibus  quan- 
tum ad  « plenitudinem  ».  Ibi  est  punctum  praecisum,  magis  praecisum 
totius  documenti.  Nemo  inter  nos  cogitavit  dubitandi  de  suprema  pote- 
state Romani  Pontificis,  sed  punctum  magis  essentiale  est  « plena  pote- 
stas » Romani  Pontificis .3 

Nunc  4 talis  sententia,  mea  anxia  opinione,  non  concordat  cum  con- 
stitutione dogmatica  Pastor  aeternus  Vaticani  I,  cap.  III.5 
Venerabiles  Patres,  caveamus! 


In  textu  scripto  tradito-.  1 deest.  2 deest.  3 deest.  4 deest. 

5 cf.  maxime  cap.  III  huius  const.  dogm. 

7 

Exc.mus  P.  D.  ANTONIUS  KHORAICHE 
Archiepiscopus  Sidoniensis  Maronitarum 

V ener  abites  Patres, 

Circa  formulam  « salvis  iuribus  et  privilegiis  orientalis  Ecclesiae  », 
quae  in  prooemio  ...*  continetur,  non  repetam  quae  iam  multoties  scripta 
et  dicta  sunt:  quod,  nempe,  promissio  « servandi  iura  et  privilegia  orien- 
talium »,  quam  haec  formula  exprimit  et  quae  2 inde  a Florentino  so- 
lemniter  facta  est5  usquedum  non  fuit  in  executionem  deducta.  Hoc 
non  repetam  quia  iam  sat  dictum  est...  et  quia  « credo  in  Ecclesiam  ca- 
tholicam » et  quidem  unam. 

Mihi  tantum  sufficiat  — et  liceat  — aliquas  considerationes  afferre, 
ex  quibus  patebit,  ut  spero,  cur  ab  usu  huius  formulae  (et  a modo  pro- 
cedendi in  ea  intento)  abstinendum  sit. 

Prima  quidem  consideratio  pertinet  ad  ipsam  rem  significatam. 

Ecclesia  enim  Christi  unica  est  et  non  duplex:  unum  est  depositum, 
una  fides,  eadem  sacramenta  et  inde  eadem  etiam  iura  fundamentalia. 
Sunt  certe  particularia  diversa:  non  inter  Ecclesiam  orientalem  et  Eccle- 
siam occidentalem  (quia  revera  non  sunt  duae  christianae  Ecclesiae, 
orientalis  nempe  et  occidentalis  « sorores  et  parallelae  » ut  aliquando 
auditum  est,  nec  unica  est  Ecclesia  orientalis),  diversa  sunt 4 inter  par- 
ticulares Ecclesias  ad  invicem.  Particulares  autem  ecclesiae,  non  sunt 
orientales  Ecclesiae  in  quantum  opponuntur  Ecclesiae  latinae  quae  ipsa 
est  catholica,  sed  catholica  Ecclesia  omnibus  constat  Ecclesiis  particu- 
laribus, inter  quas  recensenda  est  latina. 

Hoc  posito  sequitur  in  materia  iuris: 

a)  quod  non  sunt  in  Ecclesia  duo  iura,  ad  invicem  extranea  et 
incompatibilia,  occidentale  nempe  et  orientale,  et  ad  quae  reduci  de- 
berent omnes  distinctiones  et  diversitates.  Haec  conceptio  dualistica, 
despiciens  et  fundamentum  unitatis  et  rationes  diversitatis,  unum  tantum 
retinet  in  historia  Ecclesiae,  dualismum  scii,  politicum  qui  aliquando 
scindit  Imperium  Romanum  in  detrimento  religionis. 

b)  Quod  non  est  in  Ecclesia  ius  universale  quod  esset  C.I.C.  seu 
ius  latinum,  quo  aliquando  reguntur  etiam  orientales  (ex  quo  subintel- 
ligitur  illud  ius  esse  ius  universalis  Ecclesiae)  vel  ex  quo  frequentius  ex- 
cipiuntur orientales  quia  « specialia  iura  et  privilegia  » habent.  Hic 
modus  concipiendi  praevaluit  in  Ecclesia  latina  certe  laudabili  inten- 
tione, sed  ibi  tamen  apparet  orientales  non  esse  in  Ecclesia  fideles  pleni 
iuris,  sed  aliquod  « vestigium  » quod,  ratione  antiquitatis,  servandum  est 
immo  et  venerandum  et  cui  non  denegatur  « statutum  aliquod  excep- 
tionis ». 

c ) Quod  non  debet  esse  in  Ecclesia  nisi  unum  ius  universale,  con- 
tinens principia  et  fundamenta  omnibus  communia,  cui  adiunguntur, 
pro  particularibus  et  unicuique  Ecclesiae  propriis,  dispositiones  parti- 
culares, pro  orientalibus  et  latinis,  immo  et  pro  aliis  si  fuerint. 

Altera 5 consideratio  pertinet  ad  methodum.  Ex  collatione  iurium 
diversorum  ad  invicem  opus  reformationis  in  Ecclesia  accuratius  peragi- 
tur. In  disciplina  sicut  in  Liturgia  et  in  theologia  ex  comparatione  fit 
lux  circa  verum  sensum  rerum,  et  vero  sensu  intellecto,  diiudicatur 
utrum  aliqua  dispositio  retinenda  sit  aut  abolenda.  In  omni  disciplina, 
sana  crisis  est  nunc  prima  regula,  et  ideo  ex  comparatione  iurium  reco- 
luntur multa  bona,  non  tantum  pro  orientalibus  sed  etiam  et  praesertim 
pro  latinis.  Deinde  ex  hoc,  saltem  ex  parte,  apparuerunt  dissensiones 
quia  unaquaeque  ecclesia  « per  plura  saecula  propriam  viam  secuta  est  » 
et  ideo,  aliis  propria  ei  videbantur  inconsueta  immo  et  extranea.  Sequendo 
propriam  viam,  ad  invicem  accusati  sunt  haeresi  qui  Eucharistiam  cele- 
brabant alii  in  azymum,  alii  in  fermentatum;  et  qui  Baptismum  confe- 
rebant alii  ablutione,  alii  immersione.  Si  autem  ad  invicem  aspexissent 
inde  ab  initio  ad  hoc  « divortium  » non  pervenissent.  Cuius  autem  appli- 
catio in  iure  videtur  ducere  ad  claritatem  inducendam.  Collantur  ergo 
ius  orientale  et  occidentale,  et  communia  principia  extrahantur  et  diver- 
sarum dispositionum  motiva  definiantur  et  reservationum  ratio  reddatur. 
Tunc  orientales  non  timebunt  « ne  illis  denegentur  facultates  et  iura 
quae  latinis  recognoscuntur  » ...6  et  ipsis  latinis  apparebit  non  adesse  ra- 
tionem sufficientem  aliquibus  dispositionibus.  Nonne,  enim,  mirum  est 
quod  religiosi  plus  habeant  facultates  quam  ipse  Ordinarius  loci  et  quod 
episcopus  facultate  indigeat  ut  concedat  religiosis  mulieribus  purificare 
corporalia?  Ex  innumeris  reservationibus  in  iure  latino  vigentibus,  ef- 
formata  est  conceptio  quod  episcopus  has  tantum  facultates  habet  quae 
illi  expresse  concessae  fuerunt  sive  iure  sive  speciali  rescripto,  quae 
conceptio  contra  rei  veritatem  est,  quia  episcopus,  legitime  aliquam 
ecclesiam  regens,  omnia  ad  illam  recte  regendam  iura  habet,  his  tantum 
exceptis,  quae,  ratione  boni  communis,  expresse  reservata  sunt  a supe- 

riori  auctoritate.  Collantur  ergo  usus  et  iura  et  forsan  devenietur,  in 
definiendo  legitimo  exercito  episcopalis  potestatis  ad  aliquod  aequi- 
librium, quod  non  esset  nec  libertas  sine  lege  nec  « angustia  sine  confi- 
dentia ».  Sit  in  Ecclesia  lex,  sapiens  ut  insipientes  retineat  et  paterna 
ut  filios  in  servitudinem  non  redigat.  Ad  illam  legem  instaurandam  Sa- 
crosancta Synodus  vocatur  adiuvante  et  illuminante  Spiritu  Dei.  Dixi. 


In  textu  scripto  tradito-.  1 cap.  I.  2 deest.  3 deest.  4 sed. 

5 Secunda  consideratio  pertinet  ad  praxim.  Difficultas  enim  legem  ferendi  pro 
orientalibus  vitatur  dicendo:  « salvis  illorum  iuribus  et  privilegiis  ».  Sed  huius 
abstentionis  consequentia  est  quod  orientales  derelinquuntur,  ad  tramitem  tem- 
porum et  hominum,  sive  proprio  arbitrio  et  unde  vulgare  dictum  « orientales  sine 
lege  vagantur »,  sive  arbitrio  organorum  exsecutionis,  quae  de  facto  aut  illis 
applicant  dispositiones  iuris  latini  aut  etiam  aliquando  illos  putant  indignos  qui- 
bus applicetur  latina  lex,  et  sic  devenitur  ad  hanc  anomaliam  quod  aliquando 
in  maioribus  plus  habet  potestatis  orientalis  episcopus,  dum  in  minoribus  illi  non 
agnoscuntur  quae  latino  agnita  sunt.  Rectus  autem  modus  procedendi  consisteret 
in  hoc  quod  omnes,  sive  latini  sive  orientales  sive  alii  si  fuerint,  eodem  iure 
fundamentali  regerentur,  particularibus  cuicumque  Ecclesiae  servatis,  ut  de  illis 
in  particularibus  synodis  disponeretur.  Et  sic  v.  g.  non  convenit  dum  agitur  de 
episcopis  et  de  dioecesium  regimine,  ut  ab  initio  et  in  prooemio  remittatur  ad 
« iura  et  privilegia  orientalium  »,  sed  oportet  ut  potestates  pastoris,  ubicumque 
sit,  definiantur,  remissis  particularibus  ad  ius  particulare  uniuscuiusque  Ecclesiae. 
Tertia.  6 (Relatio  p.  12). 


8 

Exc.mus  P.  D.  ANASTASIUS  GRANADOS  GARCIA 
Episcopus  tit.  Cidramenus,  aux.  Toletanus 

V enerahiles  Patres, 

In  decreto  conciliari,  cui  titulus  de  episcopis  ac  de  dioecesium  regi- 
mine, existimo  deesse  non  debere  notionem  iuridico-theologicam  de  epi- 
scopo et  dioecesi,  non  obstantibus  iis  quae  de  episcopis  dicuntur,  sub 
diverso  quidem  respectu,  in  constitutione  dogmatica  de  Ecclesia  et  in 
decreto  de  cura  animarum,  et  in  hoc  consentio  cum  exc.mo  Barrachina } 

Quare  humiliter  propono  ut  initio  huius  decreti  vere  eniteat  figura 
episcopi  hoc  vel  simili  modo  delineata: 

1.  Episcopus  bifariam  considerari  potest,  ut  membrum  coetus  seu 
collegii  episcopalis,  et  ut  caput  suae  dioeceseos. 

In  praesenti  decreto  sub  altero  respectu  consideratur,  quum  sermo 
sit  de  episcopis  et  dioecesium  regimine. 

2.  Iamvero,  episcopus  missione  salvifica  praeditus  est  — utpote  mis- 

sionem  messianicam  Christi  in  terris  perennem  reddens.  Vi  huius  missio- 
nis verus  « pater  spiritualis  » fit  suorum  dioecesanorum.  Eius  enim  mis- 
sio, ad  instar  Salvatoris  Iesu  Christi,  pro  scopo  habet  ut  « vitam  habeant 
et  abundantius  habeant»  ...2. 

Ipse  episcopus  vitam  fidelium  et  gignit,  et  alit,  et  fovet  et  tuetur. 
Fidelis  populus  fructus  est  sacerdotii  episcopi. 

3.  Quum  autem,  ex  voluntate  Christi,  vita  supernaturalis  organice 
transmittatur  et  ...3  tendat  in  cooptationem  animarum  in  organismum 
supernaturalem,  scii,  mysticum  Christi  Corpus,  Episcopus-Pater,  qui 
« singulari  prorsus  nexu  » connectitur  cum  Christo-Capite  — sic  aiente 
Pio  XII  in  Enc.  Litt.  Mystici  Corporis  ...4  — , vere  fit  nomine  Christi,  epi- 
scopus regens / ea  paterna  auctoritate  in  filios  suos  praeditus,  quae  utb 
propria,  ordinaria,  immediata,  licet 7 Romano  Pontifici,  universali  Patri 
et  Pastori,  subordinata,  definitur. 

4.  Quid  tandem  aliquando  est  dioecesis?  Populus  fidelis  enascens 
ex  episcopo  et  in  eius  sacerdotio  consistens,  « plebs  adunata  sacerdoti 
et  pastori  suo  grex  adhaerens  »,  ut  verbis  utamur  S.  Cypriani  ...8. 

5.  Est  ergo  episcopus  erga  Ecclesiam  suam:  principium  et  centrum 
unitatis  et  nexus  catholicitatis: 

a)  Principium  et  centrum  unitatis.  Quum  autem  unitas  in  orga- 
nismo sit  conditio  vitae,  episcopus,  qua  principium  unitatis,  est  indesi- 
nenter principium  vitae,  immo  ordinator  activitatis  vitalis  uniuscuiusque 
organi  in  aedificatione  Corporis  Christi. 

b)  Est  etiam  nexus  catholicitatis.  Ipse  enim  est,  qui,  in  commu- 
nione cum  Romano  Pontifice  ceterisque  successoribus  apostolorum  per- 
severans, cunctos  filios  suos  catholicos  et  facit  et  servat,  per  ipsum  Ro- 
manus Pontifex  de  facto  exercet  potestatem  primatialem  summe  pro  no- 
bis amabilem;  per  episcopum  fideles  de  facto  super  Petrum  aedificantur. 

Nec  solum  hoc  dicendum:  Ecclesia  enim  universalis  non  tantum  con- 
stat ex  Ecclesiis  particularibus,  sed  in  eis  consistit.  Non  est  ergo  dioe- 
cesis pars  Ecclesiae  universalis,  pars  pro  toto,  sed  pars  in  toto , nempe 
Ecclesia  universalis  in  loco  particulari  manifestata.  « Scire  debes  — aie- 
bat S.  Cyprianus  — episcopum  in  Ecclesia  esse  et  Ecclesiam  in  episcopo, 
et  si  quis  cum  episcopo  non  est,  in  Ecclesia  non  esse  » ...9. 

6.  Hinc  quaedam  consectaria  magni  momenti: 

a)  Episcopus,  cui  demandata  est  salus  spiritualis  suorum  dioece- 
sanorum, iis  facultatibus  ornatur,  quae  necessariae  et  utiles  sunt  ad  salu- 
tem gregis  procurandam,  salvo  semper  iure  supremi  pastoris  et  patris  re- 
servandi ea  quae  bono  communi  Ecclesiae  10  requirantur. 

b ) Quum  cura  integri  gregis  dioecesani  episcopum  premat,  coope- 
ratores sibi  adsciscere  potest  et  debet,  imprimis  suum  presbyterium, 

deinde  11  religiosos  et  religiosas,  laicos  apostolatui  deditos,  et,  ne  nimis 
dicam,  integram  familiam  dioecesanam,  in  qua  nullum  membrum  pure 
passivum  sit  oportet.  Hoc  modo  12  axioma  « nihil  sine  episcopo  » opti- 
mum sensum  affirmativum  obtinebit:  « omnia  cum  episcopo  » in  aedifi- 
cationem Corporis  Christi.  Dixi. 


In  textu  scripto  tradito:  1 deest.  2 (Io.  10).  3 natura  sua.  4 n.  41. 

5 auctoritas  in  Ecclesia.  6 deest.  7 deest.  8 ( Ep . 79,  PL  IV,  406). 
9 (Ep.  66,  8;  ed.  Hartel  p.  73).  10  deest.  11  deest.  12  Ita. 


9 

Exc.mus  P.  D.  ANTONIUS  DE  CASTRO  MAYER 
Episcopus  Camposinus 

Em. mi  Praesides  et  Moderatores,  venerabiles  Patres , 

In  cap.  I,  sicut  ceteroquin,  in  toto  schemate  de  episcopis  ac  de  dioe- 
cesium regimine,  « deliberato  consilio,  ut  verbis  utar  em.mi  card.  Ma- 
rella,  nulla  expressa  et  directa  consideratio  facta  est  de  his  quae  perti- 
nent ad  doctrinam  theologicam  de  episcopatu  ».  Melius  foret  si  in  initio 
capitis,  saltem  breviter,  recoleretur  fundamentum  dogmaticum  potestatis 
episcopalis  quae,  iure  divino,  in  Ecclesia  viget;  cum  autem  huiusmodi 
quaestio  nondum  sit  plene  soluta  in  constitutione  dogmatica  de  Ecclesia, 
quae  adhuc  approbata  non  est,  merito  de  illo  fundamento  silet  schema. 

Etenim,  non  videtur  approbanda  propositio  illorum  qui  vellent  in 
huius  capitis  initio,  affirmationem  collegialitatis  iuridicae  corporis  epi- 
scoporum, vi  cuius  episcopi  ius  haberent  ad  regendam  sive  omnes  uni- 
versalem Ecclesiam,  sive  singuli  proprias  dioeceses.  Institutio  enim  col- 
legii episcoporum  ut  subiecti  plenae  et  supremae  potestatis  habitualiter 
exercendae  in  universam  Ecclesiam  non  videtur  satis  demonstrata,  nec 
sufficienter  explorata  ut  fundamentum  esse  possit  alicuius  decreti  con- 
ciliaris. 

Non  est  satis  demonstrata.  Argumenta  enim  quae  in  hac  aula  prolata 
sunt  — et  supponere  licet  omnia  quae  adsunt  allata  fuisse,  tot  enim  ora- 
tores de  hac  re  locuti  sunt  — non  sunt  apodictica.  Ex  textibus  Evange- 
liorum  allatis  non  apparet  Dominum  duodecim  ut  collegium  constituisse 
ad  Ecclesiam  collegialiter  regendam;  modus  autem  agendi  apostolorum, 
post  ascensionem  Domini,  non  demonstrat  illos  semper  aut  collegialiter 
aut  nomine  collegii  egisse;  S.  Paulus  vero  suum  ius  ad  apostolatum  sem- 
per ut  proprium  et  personale  vindicavit  ut  patet  legenti  epistolam  ad 
Galatas. 

Dato  autem  non  concesso  quod  collegialitas  episcoporum  ut  succes- 
sorum collegii  apostolorum  demonstrata  esset,  adhuc  remaneret  explo- 
randa sive  natura  sive  sequelae  huiusmodi  collegialitatis  ut  res  matura 
efficeretur  pro  aliqua  definitione  conciliari  ut  fundamento  potestatis 
episcoporum. 

Eo  vel  magis  quod  strictum  ius  collegiale  corporis  episcoporum  col- 
legialiter  exercendum  modo  habituali  vix  componi  potest  cum  primatu 
iurisdictionis  Romani  Pontificis  in  totam  Ecclesiam,  qua  ipse  solus  per- 
sonalem plenam  et  supremam  potestatem  habet  in  omnes  et  singulos 
episcopos,  in  omnes  et  singulos  fideles.  Quamvis  enim  dicatur  collegium 
episcoporum  non  exstare  sine  suo  capite,  Romano  Pontifice,  si  statuitur 
Ecclesiam  semper  habitualiter  regi  debere  collegialiter  a corpore  episco- 
porum, etsi  cum  et  sub  eius  capite,  Romanus  Pontifex  iam  non  posset 
agere  nisi  ut  caput  collegii.  Nulla  ergo  esset  ...\ 

Moderator : Exc.me  Domine,  redeas  ad  argumentum:  non  de  colle- 
gialitate  agitur  nunc. 

Orator : Ad  textum  capitis  quod  attinet,  pauca  animadvertam. 

N.  5 loquitur  de  sic  dicta  internationalizatione  Curiae  Romanae,  et 
quidem  primo  de  modo  cooptandi  membra  variarum  nationum,  et  se- 
cundo de  fine  istius  internationalizationis.  Curia  Romana,  uti  scitur, 
constituitur  organis  quibus  Sanctissimus  utitur  ad  negotia  Ecclesiae  ex- 
pedienda. Sunt  ergo  auxiliares  immediati  Romani  Pontificis  qui  nonnisi 
ab  eo  seligi  et  nominari  debent.  Non  videtur  ergo  conveniens  quod  Con- 
cilium aliquam  normam  statuat  qua  seligi  debeant  membra  diversarum 
nationum  Curiae  Romanae.  Supprimantur  propterea  illa  verba  n.  5 qui- 
bus conferentiis  episcoporum  ius  datur  designandi  quinam  episcopi  de- 
beant a Pontifice  assumi  ut  membra  Curiae  Romanae.  Eo  vel  magis 
quod  modus  in  schemate  propositus  non  videtur  melior  ad  finem  inter- 
nationalizationis Curiae  consequendum. 

Proponitur  enim  internationalizatio  ut  bonum  commune  magis  pro- 
moveatur et  pericula  communia  efficacius  avertantur.  Agitur,  ut  videtur, 
de  bono  communi  sicut  de  periculis  communibus  toti  Ecclesiae,  seu  quae 
gaudent  quadam  universalitate.  Inde  illae  personae  de  his  rebus  fruc- 
tuose agere  possunt  quae  claram  visionem  istius  universalitatis  qua  talis 
habeant.  Conferentiae  vero  episcoporum  possunt  bene  cognoscere  epi- 
scopos, scientia  et  prudentia  praeditos,  quoad  problemata  propriae  na- 
tionis; de  se  enim  conferentiae  episcoporum  prae  oculis  habere  debent 
ea  quae  ad  ambitum  propriae  nationis  pertinent.  Ergo,  de  se,  eo  solum 
quod  conferentiae  sint  episcoporum,  illam  visionem  universalem  proble- 

matum  religiosorum  quae  omnino  exigitur  in  membris  Curiae  Romanae, 
non  habent.  Eis  proinde  aliquid  deest  ut  idoneae  evadant  ad  membra 
Curiae  Romanae  designanda.  E contra,  multo  melius  id  facere  possent 
Nuntii  et  Delegati  Apostolici.  Viri  enim  sunt  qui  varias  peragrarunt 
mundi  partes,  inde  criterium  aliquod  res  considerandi  acquisierunt  uni- 
versalius quam  membra  alicuius  conferentiae  nationalis  episcoporum. 

Cetera  scripto  tradam  Secretariatuid 


In  textu  scripto  tradito-.  1 illa  personalis  ordinaria  et  immediata  potestas 
quam  — ut  definivit  Vaticanum  I — habet  Romanus  Pontifex  ipse  solus  in  singu- 
los et  in  omnes  episcopos  etiam  in  unum  coadunatos,  in  omnes  et  singulos  fideles. 
Ex  alia  parte,  etiam  non  videtur  demonstratum  potestatem  quam  habent  singuli 
episcopi  in  suas  dioeceses  oriri  ex  eorum  communione  cum  collegio  episcoporum, 
ita  ut  episcopus  vim  regendi  propriam  dioecesim  acquirat  ex  vinculo  collegiali 
quo  cum  aliis  episcopis  coniungitur.  Potestas  enim  qua  singuli  episcopi  proprias 
regunt  dioeceses  est  potestas  personalis  qua  unusquisque  episcopus  gaudet  vi  mis- 
sionis canonicae  dummodo  communionem  cum  Romano  Pontifice  custodiat.  In- 
sertio in  corpus  episcoporum  ut  causa  potestatis  episcopalis  nullibi  invenitur  defi- 
nita, et  hucusque  res  erat  omnino  ignota.  Cone.  Vaticanum  I illam  simpliciter 
ignorat.  In  cap.  enim  III  constitutionis  dogmaticae  Pastor  Aeternus  relationem  in- 
ter iurisdictionem  Romani  Pontificis  et  episcoporum  exponens,  episcopos  consi- 
derat ut  veros  pastores  positos  a Spiritu  Sancto  ut  pascant  et  regant  assignatos 
sibi  greges  singuli  singulos  (cf.  D.  1828),  quin  suspicetur  de  aliquo  necessario 
vinculo  collegialitatis  quo  potestas  episcopalis  vera  et  certa  dici  posset.  Non  potest 
ergo  res  ad  minus  dubia  ut  fundamentum  considerari  iurisdictionis  episcoporum. 
Schema  proinde  merito  de  hac  re  silet.  Multoties  ratio  oecumenica  invocatur  pro 
affirmanda  collegialitate  episcoporum.  Ita  facilius,  dicitur,  obtineretur  unio  Chri- 
stianorum separatorum.  Quidquid  sit  de  fundamento  talis  spei,  hoc  certum  est, 
nempe  unio  quae  in  veritate  fulcimentum  non  habet,  aut  apparens  aut  ephemera 
est.  Nihil  plus  enim  unitati  christianorum  et  etiam  aliorum  hominum  bonae  volun- 
tatis inservit  quam  splendor  veritatis.  Hic  autem  postulat  claram  eiusdem  verita- 
tis expositionem.  2 Insuper  Nuntii  et  Delegati  Apostolici  utpote  immediate 
a Pontifice  Romano  designati  ut  eum  apud  varias  nationes  repraesentent,  viam 
naturalem  constituunt  qua  Romanus  Pontifex  informationes  obtineat  de  episcopis 
diversarum  nationum.  Praeterea,  quamvis  Curia  Romana  colorem  adhuc  magis 
internationalem  acquirat,  semper  in  votis  est  ut  maior  eius  pars  ex  italis  efforme- 
tur.  Populus  enim  peninsulae,  historia  teste,  quodam  naturali  et  universali  modo, 
i.  e.  catholico  modo  eos  secundat.  Quoad  indicationem  novi  alicuius  dicasterii  ro- 
mani  ut  respondeatur  desiderio  a Summo  Pontifice  in  allocutione  ad  Curiam  Ro- 
manam expresso,  adhaereo  his  quae  sapienter  exc.mus  Florit,  arch.  Florentinus, 
in  aula  his  diebus  dixit. 

Exc.mus  P.  D.  VICTORIUS  M.  COSTANTINI 
Episcopus  Suessanus 

Em.mi  Praesides , venerabiles  Fratres , dilectissimi  Observatores 
et  Auditores, 

Quaedam  de  prooemio  relinquo } 

Ad  n.  3,  in  pag.  6.  Ad  tot  acres  dissensiones  vitandas  aliquid  forsan 
in  textu  innui  potest  de  natura  Curiae  Romanae,  quae  numquam  sibi 
vindicavit  locum  in  constitutione  hierarchica  Ecclesiae,  quae  est  « orga- 
nismum » unice  in  auxilium  Romani  Pontificis,  cui  competit  unice  de 
illius  efficientia  iudicium  proferre.  Etenim  sicut  cuique  patriarchae,  ar- 
chiepiscopo,  episcopo,  placet  et  ius  est,  propriam  Curiam  episcopalem 
aptis  idoneisque  officiis  instruere,  nova  officia  adiungere,  quando  id  ad 
pastoralia  munera  exercenda  exigi  videtur  praesertim  ad  melius  servi- 
tium cleri  et  populi  christiani,  ita  a pari  saltem,  dicendum  de  iure  Ro- 
mani Pontificis  qui,  ad  servitium  idoneum  obeundum  in  universali  Ec- 
clesia iuxta  temporum  necessitates,  Officia  et  Dicasteria  instituere,  re- 
formare, innovare,  augere  duxit  et  ducet  prouti  ad  suum  divinum  man- 
datum adimplendum  ipsi  videbitur. 

Quapropter,  cum  innovationes  necessariae  visae  sunt,  ipsi  Summi 
Pontifices,  decursu  temporum,  id  facere  curaverunt  immo  et  curabunt  ut 
iam  Paulus  VI,  f.  r.,  aperte  declaravit  in  sermone  habito  die  21  Septem- 
bris currentis  anni  ...2. 

Curia  Romana  proinde  directe  nihil  habet  commune  cum  collegio 
seu  corpore  episcoporum,  est  organum  exsecutivum  successoris  S.  Pe- 
tri. Est  ergo,  regitur,  manebit  vel  innovabitur  totaliter  vel  partialiter 
prouti  a Summo  Pontifice  in  suo  regimine  supremo  exercendo  in  Eccle- 
sia necessarium  existimabitur.  Cum  vero  Summus  Pontifex  Paulus  VI 
libenter  propositiones  audiat,  immo  exquirat,  id  non  ad  quoddam  ius 
episcopis  competens  adscribendum  est,  sed  tantum  humilitati,  pru- 
dentiae et  benignitati  ipsius  peramantis  Patris. 

Ad  difficultates  ergo  tollendas  bonum  videtur  claram  rerum  distinc- 
tionem faciendam:  aliud  est  enim  ampliorem  potestatem  episcopis  relin- 
quendam exoptare  (quod  omnibus  placet  et  ad  munera  pastoralia  exer- 
cenda evidenter  quam  maxime  iuvabit),  aliud  est  criticas  acres  contra 
Dicasteria,  a persona  Romani  Pontificis  dependentia,  indiscriminatim 
movere. 

Quando  nostrum  Concilium  ampliorem  potestatem  episcopis  vindicat, 
quacumque  ratione,  sive  doctrinali  scii.,  sive  pastorali,  necessario  con- 
sequitur Dicasteria  Romani  Pontificis  non  amplius  facultatem  et  aucto- 
ritatem habere  in  iis  quae  pastores  ex  sua  ordinaria  vel  delegata,  si  vultis, 
iurisdictione  — ipso  Summo  Pontifice  in  Concilio  probante  — , per  se 
libere  agere  valent.  Ideo  interventus  Romanae  Curiae  ad  episcopatum, 
ipso  facto,  valde  coarctatur. 

Ut  id  obtineatur  ne  dicatur,  quaeso,  quod  Pontifex  nequit  suam 
iurisdictionem  nullo  modo  delegare.  Nam  si  tale  peregrinum  princi- 
pium valeret,  etiam  episcopis  relate  ad  propriam  episcopalem  Curiam 
affirmandum  esset.  Quod  nemo  asserere  desiderat  vel  cogitat. 

Quoad  n.  5,  pag.  7.  Articulus  de  convenientia  et  opportunitate  lo- 
quatur et  non  veluti  imperativo  modo.  Dicatur  insuper  nonnullos  epi- 
scopos ex  diversis  nationibus  ad  Curiam  Summi  Pontificis  vocandos, 
opportune  posse  a conferentiis  nationalibus  Summo  Pontifici  proponi, 
non  designari / quorum  consilium  Romanus  Pontifex  ultro  adhibet  modo 
et  forma  ab  ipso  libere  statuendis.  Enimvero  nemini  datur  ius  organi- 
zationem  Vicario  Christi  imponendi  in  exercitio  illius  muneris  supremi. 

Ceterum  forsan  non  obliviscendum  est  episcopale  sacramentum  et 
characterem  munera  episcopalia  absque  dubio  conferre,  non  necessario 
vero  prudentiam  et  maturam  peritiam  in  negotiis,  etiam  sacris  gerendis, 
quae  dotes  ordinarie  aliunde  desumendae  sunt.  Ideo  liceat  Summo  Pon- 
tifici suos  collaboratores  directos  seligere,  utique  ex  toto  orbe  terrarum, 
at  cum  quadam  libertate  quam  ipsi  episcopi  in  similibus  circumstantiis 
in  suis  dioecesibus  habere  necessario  exigunt. 

Conclusio.  Non  videtur  ad  decorem  Ecclesiae  et  ad  eiusdem  bonum 
necessitas  nimia  tela  contra  Curiam  Romani  Pontificis  iactandi.  Ceterum 
novus  Pontifex,  amantissimus  Paulus  VI,  qui  fere  per  triginta  annos  in 
Curia  Romanorum  Pontificum  ad  servitium  totius  Ecclesiae  fideliter  ad- 
laboravit,  melius  quam  ceteri  novit  et  merita  non  pauca  et  defectus  etiam 
(qui  communes  sunt  in  humanis  coetibus),  quae  in  ipsa  Curia  inveniun- 
tur; suae  ergo  prudentiae  et  non  communi  peritiae  relinquamus  sal- 
tem aliquam  libertatem  reformationes  et  innovationes  inducendi. 

Demum  plene  adhaereo  iis  quae,  die  6 novembris,  dixit  exc.mus 
D.  Cooray  Thomas,  archiepiscopus  in  Ceylon,  et  item  quae  dixit  Sua 
Beat.  Ignatius  patriarcha  Ciliciae  Armenorum,  quorum  verba  vere  pa- 
storalia laudanda  et  meditanda  sunt  ut  revera  omnia  in  veritate  et  cari- 
tate componantur.  Dixi. 


In  textu  scripto  tradito-.  1 Ad  prooemium.  Quaedam  verba  praemittenda  fo- 
rent de  rationibus  pastoralibus  (intacta  relicta  doctrina  dogmatica  praesertim  illa 

adhuc  declaranda),  ut  expresse  iam  ab  initio  affirmetur  tantum  ad  bonum  anima- 
rum propositiones  factas  esse  quae  et  probandae,  servatis  servandis  et  mutatis 
mutandis,  videntur.  2 1963.  3 deest. 


11 

Exc.mus  P.  D.  EUGENIUS  D’SOUZA 
Archiepiscopus  Bhopalensis 

Venerabiles  Patres , 

In  hac  sacrosancta  Synodo  dictum  est  quaestionem  de  collegialitate 
nondum  esse  diremptam,  et  ideo  nonnulla  argumenta  quae  adversus 
quasdam  dispositiones  huius  cap.  I prolata  sunt,  esse  invalida  et  illegi- 
tima. Cui  duo  respondeo: 

1.  Nonne  videtur  derisio  Concilii  dicere  in  discussione  non  deberi 
rationem  haberi  sensus  quem  85%  Patrum  conciliarium  claro  suffragio 
expresserunt,  praesertim  cum  attentus  auditor  orationum  quas  dilectus 
et  veneratus  Papa  noster  Paulus  VI  ultimis  hebdomadis  habuit,  sen- 
tiat quo  sensu  et  ipse  inclinet. 

2.  Ut  missionarius,  nomine  12  aliorum  episcoporum  missionum  lo- 
quens,  vos  adiuro,  venerabiles  Fratres,  ut  non  ad  adspectum  iuridicum 
has  res  reducatis.  Quod  nostri  prae  omnibus  interest,  est  salus  anima- 
rum, quae  est  suprema  lex.  Et  hoc  sensu  schema  in  genere,  et  cap.  I 
in  specie,  caret  sensu  pastorali,  ideoque  nobis  serio  emendandus  videtur. 

Nos  convocavit  immortalis  memoriae  Papa  Ioannes  ad  « aggiorna- 
mento  » Ecclesiae  faciendum.  Quid  hoc  significat?  Ecclesia  organismus 
vivens,  temporibus  adaptare  seipsam  debet,  nec  semper,  salva  essentia, 
immutabilis  permanere.  In  memorabili  oratione  ad  Curiam  habita,  Papa 
noster  dilectissimus  Paulus  VI  dixit  huic  legi  Curiam  non  esse  excep- 
tionem. Merito  commemoravit  quanta  merita  habuerit,  sed  cum  ipso 
quaestionem  aperte  ponimus  quousque  reformari  eam  oporteat. 

Atqui  de  hoc  puncto  schema  paucissima  dicit.  In  n.  5 legitur:  « non- 
nulli episcopi  nominentur  membra  vel  consultores  Congregationum  ». 
Num  ex  eo  magnum  emolumentum  expectari  potest?  In  nota  insinuatur 
iamdudum  hanc  praxim  aequivalenter  vigere.  Ideo  nonnisi  differentia 
accidentalis  sive  gradus  inducetur,  non  vero  reformatio  profunda.  Et 
quomodo  legendus  est  n.  5 huius  capitis  1 in  relatione  cum  n.  4:  « Roma- 
nae Curiae  Dicasteria  nomine  et  auctoritate  Summi  Pontificis  munus 
suum  explent  »?  Quid  praecise  haec  verba  significant? 

Nisi  haec  omnia  clarificentur,  nisi  potestas  Curiae  Romanae,  sicut 
longe  plerique  hic  praesentium  desiderant,  praecise  delineatur ,2  omnia, 

saltem  post  paucos  annos,  in  priorem  statum  revertentur.  Si  2.200  epi- 
scopi, undique  terrarum  ad  oecumenicum  Concilium  habendum  congre- 
gati, quibusdam  pressionibus  quandoque  difficile  resistere  possunt,  quid 
hi  pauci  episcopi,  in  variis  Dicasteriis  sparsi,  valebunt?  Et  erit  novis- 
simus error  peior  priore. 

Novimus  quosdam  timere  ne  amplificatio  potestatis  episcoporum 
unitatem  Ecclesiae  in  discrimen  vocet.  Hoc  videtur  falsum  praeiudicium 
quod  vario  modo  refutari  potest. 

Velut  si  decentralizatio  unitati  obstet.  Velut  si,  ut  rem  in  alio 
plano  transferam,  Status  in  quibus  regimen  foederale  aut  democraticum 
obtinet,  cohaesione  careant  ...3. 

Curia  Romana,  ut  potestas  centralizata,  ...4  sane  valde  utilis  erat  ...5 
cum  reges  et  gubernia  episcopos  quos  solebant  nominare,  sibi  subiicere 
conabantur,  cum  etiam  media  communicationum  tam  lenta  erant  ut 
firmissima  disciplina  exteriori  cohaesio  servari  deberet.  Hodie  vero 
conditio  rerum  valde  mutata  est.6 

Ubique  terrarum  Ecclesia  dilatata  est , et  vita  spirituali,  theologica, 
liturgica,  sensu  pastorali  viget  usque  in  terris  ubi  in  diaspora  versatur. 
In  regionibus  in  quibus  gravia  problemata  Ecclesiae  minantur,  magis 
magisque  pastores  sibi  conscii  sunt  ideo  haec  problemata  vix  solvi  posse, 
quia  leges  et  praxis  non  adaptatae  sunt,  quia,  ut  rem  sat  crasso  modo 
exprimam,  ius  canonicum  pro  toto  orbe  uniforme,  ibi  littera  est  quae 
occidit. 

Sincere  et  humiliter  fatemur,  bonum  Ecclesiae  quandoque  in  discri- 
men vocatur,  cum  normae  generales  abhinc  proferantur,  pro  v.  g.  Se- 
minariis aliisque  operibus  nostris  quae  localibus  circumstantiis  non  aptan- 
tur; cum  propositum  quoddam,  ab  episcopis  cuiusdam  provinciae,  immo 
nationis  mature  perpensum,  uno  tractu  calamo  laconico  « non  expe- 
dit » reicitur;  cum  casus  dispensationis  super  rato  non  consummato  per 
annos  et  annos  insolutus  manet;  cum  denique  adversus  magni  nominis 
auctores  suspicio  generalis  movetur  quin  praecise  dicatur  quid  in  eis 
reprehendendum,  quid  etiam  laudandum  sit.  Ad  solvendas  multas  has 
quaestiones  nonne  iudices  optimi  sunt  ipsi  episcopi  adiuti  a peritis  ipsius 
regionis?  Nonne  episcopi  iam  aetatem  habent?  An  sumus  nos  episcopi 
vigesimi  saeculi  tam  periculosi?  An  fides  nostra  et  devotio  erga  S.  Sedem 
ullo  pacto  debilior  aut  infirmior  sit?  Fortasse  devotio  et  amor  noster 
erga  S.  Sedem  numquam  erat  tam  firmus  et  fortis.  Cur  ergo  hic  inanis 
clamor  et  timor  ne  unitatis  Ecclesiae  in  periculum  sit? 

V enerabiles  Fratres,  sane  valde  utile  erit  pro  bono  Ecclesiae  si  ali- 
quis Senatus,  ut  ita  dicam,  formetur  de  diversarum  nationum  episcopis 
qui  cum  Summo  Pontifice  Ecclesiam  regant.  Attamen  valde  melius  erit 

si  ex  una  parte  potestas  Curiae  Romanae  circumscribatur  et  ex  alia  parte 
episcopis  tribuantur  omnes  facultates  quae  eis  iure  communi  et  divino  ad 
exercitium  sui  muneris  competant  salvo  tamen  iure  Sedis  Apostolicae  sibi 
reservandi  ea  quae  opportuna  sint  ad  bonum  commune  totius  Ecclesiae.1 
Dixi. 


In  textu  scripto  tradito-.  1 deest.  2 circumscribatur.  3 Deinde,  su- 
musne  nos,  episcopi  saec.  xx  tam  periculosi?  Caremusne  sensu  responsabilitatis 
erga  Ecclesiam?  An  sumus  incapaces  iudicandi  quid  ad  bonum  ecclesiarum  nobis 
commissarum  expediat?  Ubique  terrarum  Ecclesia  dilatata  est,  et  vita  spiritua- 
lis, theologica,  liturgica,  sensu  pastorali  viget  usque  in  terris  ubi  in  diaspora 
versatur.  In  regionibus  in  quibus  gravia  problemata  Ecclesiae  minantur,  magis 
magisque  pastores  sibi  conscii  sunt  ideo  haec  problemata  vix  solvi  posse,  quia 
leges  et  praxis  non  adaptata  est,  quia,  ut  res  sat  crasso  modo  exprimam,  ius  cano- 
nicum pro  toto  orbe  uniforme,  ibi  littera  est  quae  occidit.  Hic  ad  nucleum  ipsum 
quaestionis  devenimus.  Non  confundi  potest  unitas  cum  uniformitate,  quam  urget 
organismus  centralisatus.  4 ius  quoddam  satis  uniforme  edicens.  5 prae- 
sertim. 6 deest.  7 Nunc  fere  ubique  terrarum  episcopi  libere,  non  inter- 
veniente potestate  civili,  a Summo  Pontifice  nominantur.  Et  praesertim  tam  facilia 
sunt  media  communicationis,  ut  foveatur  unitas  mentium  et  cordium,  quae  longe 
praecipuum  vinculum  est.  Televisio  magis  prodest  ad  enthusiasticum  amorem 
Summi  Pontificis  fovendum  quam  acta  quorundam  dicasteriorum.  Nunquam  sensu 
tam  pleno  verba  Ignatii  Antiocheni  verificantur:  « Romanam  Ecclesiam  universo 
caritatis  coetui  praesidere  ».  Sincere  fateamur  hunc  amorem  quandoque  in  discri- 
men vocari  per  praxim  hodiernam  Romanae  Curiae.  Cum  adversus  aliquem  sanctio 
adhibetur  quin  auditus  fuerit.  Cum  adversus  magni  nominis  auctorem  suspicio 
generalis  movetur,  quin  praecise  dicatur  quid  in  eo  reprehendendum,  quid  etiam 
laudandum  sit.  Cum  normae  generales  edicuntur  quae  localibus  circumstantiis  non 
aptantur.  Cum  propositum  quoddam,  ab  episcopis  cuiusdam  provinciae,  immo  na- 
tionis mature  perpensum,  laconico  « non  expedit  » reficitur.  Cum  casus  dispensa- 
tionis super  Rato  non  consummato  per  annos  et  annos  insolutum  manet. 

Pro  conclusione  unum  dicere  volo.  Nemo  est  qui  cogitet  de  Romana  Curia 
supprimenda,  immo  nec  de  valde  ea  debilitanda.  Sed  penitus  reformanda  est.  Hoc 
est  unum  e fundamentalibus  scopis  quae  ubique  terrarum  consilio  assignantur. 
Caveamus,  Fratres,  ne  hanc  exspectationem  fallamus.  Mementote  Concilii  Latera- 
nensis V,  quod  ab  a.  1512  usque  ad  1517  obtinuit.  Reformationem  quam  contem- 
poranei ab  eo  exspectabant,  ob  defectum  luciditatis  an  fortitudinis  nescio,  non 
perfecit.  Paucis  mensibus  postea,  Ecclesia  pessimam  crisim  totius  historiae  suae 
iniit.  Animum  habeamus,  Fratres,  ut  exspectationi  nostri  temporis  respondeamus. 

[ Subscripserunt  etiam :]  Malenfant,  PA  Benares;  L.  D’Mello,  bish.  Ajmer- 
Jaipur  (India);  O.  Sevrin  SI,  tit.  bish.  Mossina;  Dominicus  Noguchi,  bish.  Hiro- 
shima;  Laurentius  S.  Nagae,  bish.  Urawa  (Iaponia);  Dominicus  Fukahori,  ep.  Fu- 
kuokaensis  (Iaponia);  Ioseph  Evangelisti,  ep.  Meerutensis  (India);  E.  D’Souza; 
A.  Patroni  SI;  F.  X.  Tissot;  J.  Rosario;  Carlo  van  Melckebeke  CICM. 

12 

Exc.mus  P.  D.  IOSEPH  SCHOISWOHL 
Episcopus  Secoviensis 

Venerabiles  Patres  praesentes  et  libenter  audientes, 

Quo  magis  mundus  hodiernus  universalitatem  intendit  eo  magis  in- 
diget ordinis  membrorum  secundum  principium  subsidiaritatis. 

Etsi  in  Ecclesia  hoc  principium  semper  viguit,  tamen  nostris  tempo- 
ribus novam  aestimationem  recepit  sicut  ex  Encyclicis  Summorum  Pon- 
tificum et  ex  multis  declarationibus  ecclesiasticis  de  ordine  sociali  patet. 

Etiam  in  cap.  I schematis  nostri  breviter  indicatur,  attamen  clarioris 
expositionis  indiget,  ne  Ecclesiae  obiici  possit  eam  hoc  principium  socie- 
tati civili  quidem  proponere,  in  proprio  autem  campo  illud  efficaciter 
non  applicare.  Secundum  principium  subsidiaritatis  societas  inferior  non 
debet  cedere  societati  superiori  illud  munus  quod  propriis  viribus  adim- 
plere potest.  Principium  subsidiaritatis  applicatum  ad  Ecclesiam  exigit  ut 
dioeceses  et  in  eis  episcopi  illud  munus  peragant  ad  quod  ipsi  capaces 
sunt. 

Sub  duplici  aspectu  principium  subsidiaritatis  esset  applicandum: 

1.  In  exercitio  potestatis  episcopalis  in  quantum  divinae  insti- 
tutioni correspondet.  Episcopo  in  propria  dioecesi  competit  potestas 
quam  iure  divino  possidet  et  quam  renuntiare  non  potest.  Huic  potestati 
non  opponitur  suprema  potestas  Summi  Pontificis  et  Concilii,  quae  est 
etiam  iuris  divini.  In  utroque  casu  illa  limitatio  valet  quae  ex  volun- 
tate Christi  posita  est.  Ita  episcopus  illa  limitatione  tenetur  quae  exsur- 
git, cum  Summus  Pontifex  propter  bonum  commune  Ecclesiae  in  deter- 
minatis circumstantiis  et  pro  determinatis  temporibus  sibi  partem  po- 
testatis reservat.  Item  Summus  Pontifex  iure  divino  obligatur  ad  hoc, 
ut  ex  sua  suprema  potestate  tunc  tantum  potestatem  episcopalem  limi- 
tet cum  secundum  suam  conscientiam  bonum  commune  Ecclesiae  id 
exigit. 

2.  In  Ecclesia  autem  non  omnia  instituta  sunt  ex  mandato  divino, 
sed  multa  originem  ducunt  ex  institutione  humana  et  sese  decursu  tem- 
poris evolverunt  iure  ecclesiastico.  Hoc  praesertim  notandum  est  in  ad- 
ministratione  ecclesiastica.  Etiam  hic  attente  examinari  deberet  utrum 
principium  subsidiaritatis  observetur.  Omnis  enim  administratio  de- 
cursu temporis  eo  tendit  ut  competentiae  suae  amplificentur.  Singulae 
difficultates  ei  occasio  fiunt  ad  sibi  reservandas  decisiones  easque  univer- 
salizandas.  Subiacet  enim  tendentiae  quasi  insuperabili  pertinaciae,  ita 

ut,  quod  semel  arripuit,  iam  non  cedat,  etsi  circumstantiae  iam  diu  mu- 
tatae sunt.  Ex  his  sequuntur  apparatus  administrativus  superdimensio- 
nalis  et  formalitates  innumerae,  ne  dicam  bellum  scriptionum.  Ne  talis 
apparatus  eveniat  damnum  commune  interdum  reformatio  accurata  fieri 
debet. 

Ex  dictis  aliquae  consequentiae  oriuntur  pro  regimine  Ecclesiae: 

1.  Id  quod  competit  episcopo  iure  divino  in  regimine  suae  dioecesis 
minori  quo  potest  fieri  modo  a suprema  potestate  Summi  Pontificis  li- 
mitetur. 

2.  Etiam  in  administratione  Ecclesiae,  quae  saepe  in  legibus  eccle- 
siasticis fundatur  sequens  principium  valeat:  apud  dioeceses  respective 
apud  episcopos  tot  sint  competentiae  quot  conveniunt,  et  tam  paucae 
competentiae  sint  tantum  apud  administrationem  centralem,  quam  ne- 
cessarium est. 

3.  Sane  episcopi  secundum  idem  principium  deberent  et  ipsi  proce- 
dere in  suis  dioecesibus,  de  qua  re  suo  tempore  aliqua  dicenda  erunt. 

Argumenta  patent:  a)  potestas  centralis  debet  esse  1 quia  ita  unitas 
totius  servatur,  b)  Circumstantiae  in  diversis  dioecesibus  valde  diffe- 
runt, sicut  Concilium  quotidie  nos  edocet.  Episcopus  illas  circumstantias 
melius  scit  quam  aliquis  officialis,  etsi  optimus,  in  administratione  cen- 
trali. Ideoque  episcopus  saepissime  meliores  decisiones  dare  poterit. 
c ) Per  translationem  competentiarum  in  dioeceses  sensus  responsabilita- 
tis  ibi  augebitur,  d ) Sic  probabiliter  aliqui  ex  administratione  centrali 
cura  pastorali  vacare  poterunt. 

Propositiones: 

1.  Prima  pars,  « De  episcoporum  facultatibus  »:  titulus  mutetur 
et  quidem:  « De  episcoporum  potestate  et  facultatibus  ». 

2.  In  art.  3,  § 1:  de  potestate  primo  dicatur:  quod  episcopis  iure 
divino  traditum  est,  eis  etiam  ipso  iure  competit.  Hoc  non  potest  augeri, 
sed,  sicut  iam  dictum  est,  tantum  limitari  aut  partim  vel  totaliter  resti- 
tui potest. 

3.  De  facultatibus  sermo  fiat  tantum  in  quantum  de  facultatibus 
iuris  ecclesiastici  agitur;  hae  concedi  aut  restringi  possunt. 

Quod  partem  II,  « De  praxi  Ss.  Congregationum  relate  ad  episco- 
pos »,  attinet,  sequentia  proponere  vellem: 

1.  Evitent  Congregationes  ne  impressionem  gignant  se  superiores 
esse  episcoporum,  qui  per  nimias  relationes  et  aliquando  per  admoni- 
tiones ad  rationem  reddendam  vocantur.  Pro  Summo  Pontifice  episcopi 
sunt  « filii  dilectissimi  » et  ideo  episcopi  desiderant  quod  se  habeant  ad 
Congregationes  sicut  fratres  ad  invicem  et  non  sicut  subditi  ante  ca- 
meras. 

2.  Quod  etiam  in  stylo  Curiae  exprimi  oporteret.  Iste  sit  sobrius 
et  relinquere  potest  omnes  formulas  antiquatas  (v.  g.  « cum  osculo 
anuli  »...  etc.).  Sufficeret  si  nobis  pax  et  communio  Sancti  Patris  com- 
municaretur a quibus  et  ipsa  documenta  informari  deberent.  Gratias. 


In  textu  scripto  tradito-.  1 adesse. 


13 

Exc.mus  P.  D.  EDUARDUS  MARTINEZ  GONZALES 
Episcopus  Zamorensis 

Em.mi  Praesules  et  Moderatores,  venerabiles  Patres  conciliares, 
carissimi  Auditores  et  Observatores,  meritissimi  Periti, 

Tria  praesertim  1 fundamentalia  principia  proposita 2 sunt  in  sche- 
mate de  constitutione  hierarchica  Ecclesiae  relate  ad  episcopos,  scii.:  de 
episcopatus  natura,  sacramentalitate  et  collegialitate,  qui  quidem  ad 
Ecclesiae  constitutionem  divinam  pertinere  dicebantur.  Huiusmodi  prin- 
cipia si  admittantur,  et 3 si  logice  schema  de  episcopis  ac  de  dioecesium 
regimine  proponatur,  necessario  lumen  suum  in  illud  diffundere  4 debent. 
At  vero  sicut  iam  hodie  quoque  5 notatum  est,  cum  tria  illa  principia 
suffragium  deliberativum  sacri  Concilii  adhuc  non  obtinuerint,  sed  mere 
indicativum ,6  consequitur  assertiones  et  conclusiones,  quae  forte  in  doc- 
trina praesentis  schematis  disceptentur  et  approbentur / quaeque  in  illis 
innitantur,  nonnisi  provisorium  valorem  habere  posse,  nec  firmum  et  re- 
solutivum  evadere  etiam  ex  parte  Concilii  donec  principia  illa  suffragatio- 
nem definitivam  obtinuerint. 

His  autem  bene  statutis  et  prae  oculis  habitis,  ...8  nonnulla  breviter 
audeo  proponere  quae  forte  textum  aliquatenus  perficiant  ...9. 

Primo:  circa  introductionem ; n.  1,  lin.  7,  legitur : « Episcopi  ergo 
cum  peculiaribus  praeficiantur  Ecclesiis  tamquam  veri  pastores,  etc.  »10. 
Sunt  quidem  episcopi  caput  et  veri  pastores  Ecclesiae  suae  localis  cui 
praeficiuntur,  sed  insuper  ratione  etiam  collegialitatis,  inter  alias,  ad  eos 
quoque  pertinet  « sollicitudo  omnium  Ecclesiarum  ».  Proinde  licet  sensu 
assertivo  definiri  queant  per  relationem  pastoralem  ad  suam  Ecclesiam, 
at  non  in  sensu  exclusivo,  ut  videtur  posse  11  colligi  ex  subiunctiva  forma 
verbali  « praeficiantur  » quae  adhibetur ,12  Oportet  ergo  potius  formam 
indicativam  verbalem  adhibere,  scii.  « praeficiuntur  »,  hoc  modo : « Epi- 
scopi qui  peculiaribus  praeficiuntur  Ecclesiis  tamquam  veri  pasto- 
res, etc.  ».13 

Ad  lin.  11  eiusdem  numeri.  Citatio  adducta  ex  Vaticano  I,  consti- 
tutione dogmatica  de  Ecclesia  Christi,  cap.  III,  non  videtur  apprime 
consona,  prout  iacet,  siquidem  ibi  agitur  de  relatione  inter  potestatem 
iurisdictionis  Romani  Pontificis  et  episcoporum,  quatenus  illa  roborat  et 
vindicat  episcopalem,  dum  hic  nihil  de  Romano  Pontifice  dicitur,  cum 
illa  verba  sumuntur  u Oportet  ergo  aut  a citatione  praescindere  aut  eam 
debito  modo  aptare. 

Ad  n.  2.  Erooemium.  Ad  linn.  10-11  legitur:  « ...  in  apostolico  mu- 
nere perfungendo  Ecclesiae  universalis  in  partem  Romani  Pontificis  solli- 
citudinis assumpti  dignoscantur  ».  Haec  quidem  non  videntur  meo  iu- 
dicio  cum  debita  claritate  expressa.  Etenim  sollicitudo  omnium  Eccle- 
siarum quae  omni  episcopo  competit,  praesertim  15  supposita  collegia- 
litate,  non  ei  competit  per  simplicem  participationem  sollicitudinis  Ro- 
mani Pontificis,  sed  est  ei  propria  ex  ipso  officio,  ex  solidaritate  in 
mandato  communi  praedicandi  Evangelium  et  salvandi  omnes  gentes ,16 
ratione  scii,  sui  episcopatus  quo  membrum  collegii  constituitur,  licet 
exercitium  suae  sollicitudinis  omnino  regi  debeat  sub  inseparabili 17  ca- 
pite collegii  Romano  Pontifice.  Proinde  clariore  et  veriore  modo  opor- 
tet 18  exprimi. 

Ad  n.  3.  Huius  numeri  redactio  ducta  videtur  criterio  quodam  cano- 
nistico  et  iuridico,  ita  ut  concipiatur  sacra  iurisdictionis  potestas  sic  esse 
tota  conclusa  19  in  Romano  Pontifice,  ut  deinde  magis  minusve  illam 
episcopis  communicet.  At  melius  videtur  et  Concilio  magis  consenta- 
neum duci  criterio  theologico,  cuius  fundamentum  in  schemate  de  Ec- 
clesia positum  est.  Nam  ex  his  quae  in  eo  admissa  sunt  episcopus  sua 
ipsa  consecratione  recipit  radicaliter  etiam  potestatem  regendi.  Id  autem 
quod  a Romano  Pontifice  deinde  derivatur  eique  communicatur 20  est 
concessio  exercitii  talis  potestatis  magis  minusve  ampla. 

Ideo  in  lin.  18  potius  dicere  oportet:  « Episcopi  residentiales  iure 
communi  habent  (vel  gaudent,  vel  pollent,  scii,  in  indicativa  forma  ver- 
bali) omnes  facultates  etc.  » ...21. 

Consonum  autem  est  ut  Romanus  Pontifex  causas  ad  se  advocet 
quae  sive  ex  rei  natura  sive  ex  exigentia  aut  convenientia  conservandi 
aut  melius  promovendi  unitatem  Ecclesiae  et  bonum  commune ,22  sive 
etiam  ex  ipso  decore  exercitii  suae  potestatis  primatialis  pro  arbitrio 
suo  ad  se  advocare  iudicaverit. 

Desiderandum  demum  videtur  ut  in  toto  hoc  n.  1-3,  antequam  ad 
strictum  ius  canonicum  descendatur,  modo  adhuc  theologico  schema  lo- 
quatur, ita  ut  principia  illa  theologica  quae  simul  et  principia  canonica 
sunt,  ne  obscurentur.  Gratias.  Dixi. 

In  textu  scripto  tradito : 1 deest.  2 statuta.  3 deest.  4 profun- 
dere. 5 deest.  6 deest.  7 deest.  8 silentio  praetermittendo  quae 
circa  schema  in  genere  repetita  sunt  de  defectu  unitatis  et  connexionis  quaestio- 
num, de  omissione  applicationis  collegialitatis,  et  de  pluribus  quae  desiderantur. 
9 ut  melius  extet.  10  deest.  11  deest.  12  deest.  13  deest.  14  deest. 
15  deest.  16  deest.  17  deest.  18  deest.  19  deest.  20  deest. 

21  Hinc  etiam  verba  « Quapropter  hucusque  ipsis  recognitae  amplificentur  » non 
videntur  bene  congruere  nisi  modificentur.  22  deest. 

Moderator : Loquatur  exc.mus  D.  Marcellus  Lefebvre,  et  accedat  ad 
microphonium  exc.mus  D.  Carolus  Rodriguez-Quiros,  ep.  S.  Iosephi 
in  Costarica,  et  per  ipsum  explicit  elenchus  Patrum  qui  petierunt  loqui 
de  cap.  I schematis  de  episcopis  et  dioecesium  regimine.  Deinde  fiet  il- 
lico  transitus  ad  disceptandum  de  cap.  II  « de  episcoporum  coadiutori- 
bus  et  auxiliaribus  ». 


14 

Exc.mus  P.  D.  MARCELLUS  LEFEBVRE 

Archiepiscopus  tit.  Synnadensis  in  Phrygia 
Superior  gen.  Congregationis  S.  Spiritus 

V enerabiles  Patres, 

Quamvis  in  introductione  affirmatur  quod  nunc  argumenta  proprie 
et  stricte  pastoralia  Concilium  Vaticanum  II  pertractare  incipit,  attamen 
haec  argumenta  non  possunt  enucleari  in  veritate  nisi  fundantur  in  prin- 
cipiis theologicis  certis. 

Unde  mihi  videtur  duo  affirmanda  relate  ad  cap.  I quod  de  relatio- 
nibus inter  episcopos  et  Summum  Pontificem  tractat. 

1.  Uti  iacet,  hoc  caput  certe  et  optime  fundatur  in  principiis  certis 
de  fide  divina  catholica  definitis  praesertim  in  Vaticano  I. 

Hoc  caput  optime  etiam  cohaeret  cum  dictis  a Summo  Pontifice  in 
recentibus  allocutionibus.  Etenim  Summus  Pontifex  explicite  dicit,  lo- 
quendo de  episcopis  adiunctis  in  suo  munere  explendo:  « in  conformitate 
cum  doctrina  Ecclesiae  et  lege  canonica  ».  Suggestio  Summi  Pontificis 
nullo  modo  postulat  principium  aliquod  novum.  Iam  in  can.  230  affir- 
matur: « Rev.mi  et  em. mi  cardinales  senatum  Romani  Pontificis  con- 
stituunt eidemque  in  regenda  Ecclesia  praecipui  consiliarii  et  adiutores 
assistunt  ». 

Attamen  ut  omnimodo  serventur  principia  certa  duae  emendationes 
mihi  videntur  faciendae: 

a)  In  pag.  6,  lin.  16,  ubi  agitur  de  causis  reservatis / loco  ver- 
borum « sive  ad  Ecclesiae  unitatem  servandam  »,  ponentur  verba  iuris 
canonici  in  canone  220,  « sive  positiva  lege  »,  ut  nullo  modo  tangatur 
plena  potestas  Summi  Pontificis} 

b)  In  pag.  7,  linn.  22-23  deleantur  verba:  « a conferentia  epi- 
scopali nationali  designandi  » ut  omnimodo  servatur  libertas  exercitii 
potestatis  Summi  Pontificis. 

2.  Cum  in  principiis  absolute  certis  fundari  debent  relationes  in- 
ter episcopos  et  Summum  Pontificem,  nullo  modo  de  principio  colle- 
gialitatis  iuridicae  mentionem  fieri  potest,  cum,  sicut  dixit  em.mus 
card.  Browne,  hoc  principium  collegialitatis  iuridicae  non  potest  pro- 
bari. 

Si  in  hac  Synodo  quasi  miraculose  invenitur  et  solemniter  affirma- 
tur,  logice  debet  affirmari  ...3:  « Ecclesia  Romana  erravit  ignorando  prin- 
cipium fundamentale  suae  divinae  constitutionis:  nempe  principium  col- 
legialitatis iuridicae  et  hoc  per  multa 4 saecula  ». 

Debet  etiam  logice  affirmari  quod  Romani  Pontifices  usque  nunc 
abusi  sunt  sua  potestate  renuendo  iura  quae  iure  divino  competunt  epi- 
scopis. Nonne  esset  dicere  aequivalenter  Summo  Pontifici 5:  « redde 
quod  debes  »?  Et  hoc  est  absonum  et  nullo  modo  fundatum. 

Unde  ...6  si  de  collegialitate  morali  loquimur,  quis  negat,  omnes  ad- 
mittunt, sed  haec  collegialitas  non  gignit  nisi  relationes  morales;  si  de 
collegialitate  iuridica  loquimur,  ut  optime  dixit  exc.mus  D.  Carli  « neque 
ex  Sacra  Scriptura,  neque  theologice,  neque  historice  probari  potest  ». 

Ergo  in  hac  materia  sapientius  est  non  recurrere  ad  hoc  principium, 
cum  nullo  modo  sit  certum. 

Parcite  mihi,  venerabiles  Fratres,  si  adhuc  aliqua  verba  addo : heri  in 
multis  cordibus  episcoporum,  sacerdotum  et  fidelium,  votatio  circa  Bea- 
tam Virginem  Mariam,  intimum  dolorem  causavit  ...7. 

Moderator : Est  extra  argumentum,  exc.me  Pater! 

Orator : Dixi. 


In  textu  scripto  tradito-.  1 deest.  2 deest.  3 ut  vix  affirmavit  aliquis 
Pater.  4 viginti.  5 possumus  dicere  quod,  aequivalenter  Summo  Pontifici 
aliqui  dixerunt:  6 Concludo:  7 deest. 

Exc.mus  P.  D.  CAROLUS  HUMBERTUS  RODRIGUEZ-QUIRCS 
Archiepiscopus  S.  Ioseph  in  Costarica 

Em. me  Praeses , venerabiles  Patres  conciliares , 

Etsi  iam  factae  sint  observationes  plurimae  a nonnullis  Patribus, 
et  quidem  peroptime,  de  potestate  iurisdictionis  episcoporum,  in  hoc 
cap.  I schematis  ubi  de  regimine  Ecclesiae  agitur,  attamen  adhuc  unum 
deesse  videtur,  ad  hoc  ut  clare  appareat  quod  maxima  difficultas  hac  in 
re,  potius  adesse  videtur  in  tuendam  adaequatam  libertatem  episcopi  in 
exercitio  pleno  suae  iurisdictionis,  et  non  tantum  in  declaratione  ipsius 
naturae  iurisdictionis,  sive  theologice,  sive  canonice  consideretur. 

Proprietas  enim  essentialis  episcopatus  est  quidem  unitas  subiecti  in 
iurisdictione,  seu  in  munere  regendi  Ecclesiam,  ita  ut  verissimum  sit: 
episcopum  esse  subiectum  natum  et  perfectum  iurisdictionis  in  Eccle- 
sia, nempe:  Romanus  Pontifex  pro  Universa  Ecclesia,  episcopus  autem 
cum  Romano  Pontifice,  pro  unaquaque  dioecesi.  Insuper  oportet  prae 
oculis  habere  quod  iam  in  schemate  praecedenti  de  Ecclesia  actum  est 
de  essentia  episcopatus,  et  quod  nunc  in  hoc  cap.  I huius  schematis  agi- 
tur « de  regimine  Ecclesiae  »,  seu  de  munere  regendi,  quod  proprium 
est  episcopis,  et  quidem  iure  divino.  Nemo  non  videt  quod  in  utroque 
tractatu  elucescit  admirabilis  illa  unio,  a Christo  Domino  intenta,  nempe: 
coincidentia  in  eodem  subiecto  duarum  potestatum,  et  ordinis  et  iuris- 
dictionis. Etiamsi,  Romanus  Pontifex,  propter  utilitatem  Ecclesiae  et 
fidelium,  coarctari  potest  iurisdictionem  episcopi,  attamen  maneret  sem- 
per  principium  dogmaticum  de  quo  loquimur,  i.  e.  subiectum  natum  et 
perfectum  iurisdictionis  ordinariae  esse  ipsum  episcopum,  ita  ut  — quod 
etiam  canonice  pro  posse  fieri  deberet  — eo  magis  quo  episcopus  exer- 
ceat libere  suam  plenariam  iurisdictionem  in  propria  dioecesi,  eo  magis 
in  Ecclesia  particulari  exsplendeat  et  illucescat  unitas  Corporis  mystici 
Christi  Domini,  i.  e.,  unitas  fidei,  sanctitatis  et  regiminis.  Puto  quidem 
quod  affirmatio  huius  principii  dogmatici,  quod  ad  unitatem  attinet  iuris- 
dictionis episcopalis,  non  tantum  asserit  foecundam  distinctionem  con- 
ceptuum, tum  theologici  tum  canonici  iurisdictionis,  quod  in  se  quidem 
multum  refert,  sed  et  insuper  in  luce  collocat  unitatem  regiminis  in  exer- 
citio ipsius  iurisdictionis  ecclesiasticae. 

Advenit  enim  nonnumquam,  quod  episcopalis  iurisdictio  multoties 
— etsi  omnimode  affirmetur  — tamen  libere  exerceri  nequeat,  quia  im- 

peditur,  aut  saltem  graviter  obstaculatur,  non  sine  detrimento  notabili 
sacri  officii  pastoralis,  tum  propter  pluralitatem  subiectorum  iurisdictio- 
nis  ordinariae  et  quasdam  amplissimas  exemptiones,  in  una  eademque 
dioecesi,  tum  etiam  propter  quoddam  abusum  appellationum,  in  quo 
saepe  saepius  adest  quaedam  interferentia  iurisdictionis;  ita  ut  valde  dif- 
ficilis evadat,  immo  aliquando  haud  obtineri  possit,  illa  unitas  regiminis 
tam  necessaria  in  Ecclesia  Christi.  Sane,  ut  patet,  difficultas  non  est  cum 
venerabili  ac  benemerita  Curia  Romana,  sed  potius  invenitur  in  ipso 
loco  ubi  iurisdictio  exercetur. 

His  praetermissis,  perbreviter  nunc  verbum  faciam  de  vero  loco 
ubi  — meo  humili  iudicio  — videtur  stare  vera  difficultas  in  quaestione 
cap.  I,  de  relationibus  inter  episcopos  et  Ss.  Romanae  Curiae  Congre- 
gationes; atque,  ut  conclusio,  proponam  magna  cum  reverentia,  venera- 
bilibus Patribus,  ut  addatur  novae  paragraphi  ad  idem  caput,  vel  novum 
caput,  ad  hoc  ut  libertas  plena  episcopi  in  exercitio  suae  iurisdictionis, 
in  tuto  ponatur,  « asseratur,  roboretur  ac  vindicetur  » (sunt  verba  ipsius 
schematis),  tractando  explicite  et  omnino  clare,  de  relationibus  episco- 
porum cum  Ordinibus  religiosis,  quoad  exemptiones  et  privilegia,  et 
quidem  secundum  novum  ordinem  a Concilio  reformandum,  et  de  rela- 
tionibus episcoporum  cum  exc.mis  Nuntiis  Apostolicis,  Supremis  Guber- 
niis nationum  in  universo  mundo,  a Romano  Pontifice  missis. 

Hoc  quidem  fieri  debet  in  utroque  casu,  nempe:  sive  schema  de 
regimine  Ecclesiae  ut  nunc  est  ita  servetur,  sive  aliud  novum  schema, 
una  cum  illo  de  cura  animarum  conficiatur,  secundum  propositionem, 
hesterna  die  factam,  ab  exc.mo  ep.  Cuernavacensi  in  Mexico,  nomine 
plurimorum  episcoporum  Americae  Latinae,  quibus  in  hac  re,  libenter 
meritoque  adhaeremus.  Dixi.  Gratias. 

Secretarius  generalis : Nunc  transitus  fit  ad  disceptationem  circa 
cap.  II  schematis  de  episcopis  et  dioecesium  regimine.  Moderabitur 
hanc  disceptationem  em.mus  ac  rev.mus  D.  card.  Iacobus  Lercaro,  arch. 
Bononiensis. 

Post  relationem,  verbum  postulaverunt  em.mi  ac  rev.mi  DD.  cardd. 
Ernestus  Ruffini,  arch.  Panormitanus  in  Italia,  Ioseph  Garibi,  arch. 
Guadalajarensis  in  Mexico,  Ferdinandus  Cento;  exc.mi  DD.  Conradus 
Mingo,  arch.  Montis  Regalis  in  Italia,  Michael  Gonzi,  arch.  Melitensis 
in  Malta,  etc. 

Moderator-.  Nunc  exc.mus  D.  Carli  velit  legere  ex  relatione  quae 
respiciunt  idem  cap.  II,  nempe  « de  episcoporum  coadiutoribus  et  auxi- 
liaribus ». 

RELATIO 

Exc.mi  P.  D.  ALOISII  CARLI 
Episcopi  Signini 


V enerabiles  Patres , 

Caput  secundum,  quod  « De  Episcoporum  Coadiutoribus  et  Auxi- 
liaribus » inscribitur,  ad  id  tendit  ut,  supposita  necessitate  vel  magna 
utilitate  dandi  Episcopis  residentialibus,  in  speciali  condicione  versanti- 
bus, Coadiutorem  vel  Auxiliarem,  hic  et  ille  figuram  iuridicam  rite  defi- 
nitam nanciscatur,  summam  iurium  ac  facultatum  habentem  quae  augeri 
quidem  possit  in  casibus  particularibus,  numquam  vero  minui;  ita  ut 
efficaciter  et  sine  incertitudine  munus  suum  implere  valeant,  stmulque 
dignitas  characteri  episcopali  inhaerens  intacta  maneat. 

Schema  nostrum,  quod  hac  in  re  sequutum  est  novissimum  Codi- 
cem luris  Canonici  Orientalis,  Coadiutoris  et  Auxiliaris  clariorem  et  sim- 
pliciorem dat  definitionem  (art.  7),  quin  tamen  — quemadmodum  se- 
dulo in  notula  1 (pag.  12)  explicatur  — Apostolicae  Sedis  seu  compe- 
tentis auctoritatis  pro  Orientalibus  libertatem  coarctet  providendi  in 
singulis  casibus  (v.  g.  quando  agitur  de  sede  cardinalitia  aut  patriarcha- 
li,  etc.)  prout  circumstantiae  melius  suggesserint. 

Cuinam  competat  Coadiutorem  et  Auxiliarem  constituere,  quibusve 
modis  hi  capiant  possessionem,  schema  silet  quia  iam  sufficienter  in  iure 
condito  provisum  est.  Item  nihil  innovatur  circa  praxim  Apostolicae 
Sedis  in  hac  re,  neque  circa  Capitulorum  Cathedralium  et  Guberniorum 
civilium  interventiones  vi  iuris  particularis  vel  concordatarii.  Quam- 
quam, si  quid  expresse  de  hac  materia  edicendum  Patres  censuerint, 
poterunt  sua  vota  ad  Apostolicam  Sedem  proferre. 

1.  Coadiutori  aliquid  amplius  quam  Auxiliari  et  Vicario  generali  re- 
cognoscitur (art.  8),  quatenus  Episcopo  coadiuto  non  conceditur  facul- 
tas sibi  quidquam  reservandi  relate  ad  Coadiutorem  suum.  Et  merito 
quidem.  Enim  vero  plane  intelligitur  reservatio  illa  relate  ad  Auxiliarem, 
et  praesertim  relate  ad  Vicarium  generalem  qui  libere  ab  Episcopo  desi- 
gnatur, ad  eiusdem  nutum  removetur  (can.  366  CIC)  unamque  perso- 
nam cum  Episcopo  constituere  censetur.  At  reservatio  relate  ad  Coadiu- 
torem qui,  cum  iure  successionis  gaudeat,  causam  aliquam  personalem, 
nunc  pro  futuro,  habet  in  gubernio  dioecesis,  sonare  videretur  tamquam 
practica  evacuatio  muneris  Coadiutoris. 

Quaestio  proposita  est  num  eo  ipso  quod  eadem  materialiter  fruatur 

potestate  ac  Vicarius  generalis,  Coadiutor  fiat  etiam  formaliter  Vicarius 
generalis;  proinde,  num  eius  potestas  ordinaria  sit  vicaria  an  propria; 
num  inter  Ordinarios  seu  Ordinarios  locorum  adnumerandus  sit. 

Commissio  Praeparatoria  quaestionem  solvere  noluit,  ne  videretur 
per  suam  affirmativam  responsionem  calculum  adiecisse  iis  qui  timebant 
ne  per  novam  Coadiutoris  figuram  creeretur  in  dioecesi  quasi  quaedam 
regiminis  dy archia.  Maluit  proinde  sermonem  facere  de  necessitudinibus 
inter  Coadiutorem  et  Coadiutum  (art.  9)  et  inter  Coadiutorem  et  Vica- 
rium generalem  (art.  10):  quae  necessitudines  meliores  fortasse  et  cla- 
riores evaderent  si  in  textum  schematis,  consentientibus  Concilii  Patri- 
bus, introducerentur  ea  quae  in  notula  4 (pag.  12)  a quibusdam  suggesta 
sunt  relate  ad  novas  « vicariorum  episcopalium  » figuras  iuridicas. 

Quod  si,  hisce  non  obstantibus,  possit  quispiam  schema  carpere  quasi 
obfuscatam  faciat  indolem  monarchicam  episcopatus  residentialis,  atten- 
dere velit  ad  ea  quae  in  prooemio  (art.  6)  satis  innuuntur:  constitutionem 
scilicet  Coadiutoris  et  Auxiliaris  remedium  aliquod  esse  extremum  — ergo, 
natura  sua,  aliqualem  secumferens  anomaliam  — quando  Episcopi  resi- 
dentialis, aetate  vel  morbo  gravati,  ad  renuntiationem  non  deveniatur, 
aut  quando  dioecesis  nimis  magna  dividi  nequeat. 

2.  Auxiliaris  figuram  plures  Patres,  quorum  voto  et  maior  Commis- 
sionis Praeparatoriae  pars  adstipulata  erat,  talem  optabant  ut  ipso  iure 
aequipararetur,  sede  plena,  Vicario  generali,  sede  vero  vacante  Admini- 
stratori Apostolico.  Rationes  plures  eaedemque  graves  huic  voto  favebant: 
morem  semper  esse  gerendum  characteri  episcopali  Auxiliaris;  unde  in 
priore  casu,  incongruum,  fidelium  admirationem  movens,  animarum  bono 
noxium  reputari  non  posse  Auxiliarem  eadem  saltem  potestate,  qua  sim- 
plicem sacerdotem  (i.  e.  Vicarium  generalem),  opem  suam  gubernandae 
dioecesi  conferre,  a simplici  sacerdote  interdum  pendere  debere  quoad 
iurisdictionem,  ipsi  saepe  nihil  aliud  relinqui  quam  sacramentum  Con- 
firmationis administrare  et  quaedam  alia  pontificalia  exercere.  In  altero 
autem  casu,  aequum  non  esse,  qui  dignus  et  capax  per  plures  annos 
auxiliandi  Episcopo  residentiali  visus  esset,  eundem  dignum  et  capa- 
cem ipso  iure  non  praesumi  dioecesis  regendae  per  paucas  hebdomadas 
et  sub  communi  clausula  « sede  vacante,  nihil  innovetur  »,  esse  denique 
discordiarum  fomitem,  si  Auxiliaris  a Capitulo  Cathedrali  in  electione 
Vicarii  capitularis  negligeretur. 

Hae  rationes  Commissioni  Praeparatoriae  validiores  quam  oppo- 
sitae visae  sunt,  quae  tandem  aliquando  ad  duas  reducebantur:  non  ex- 
pedire dari  Episcopo,  sede  plena,  Auxiliarem  tamquam  Vicarium  gene- 
ralem ab  ipso  non  electum  et  ad  ipsius  nutum  non  removibilem;  sede 

autem  vacante,  Capitulum  Cathedrale  omnium  maximarum  dioecesium 
(in  quibus  fere  semper  Auxiliaris  invenitur)  practice  expoliari  iure  eli- 
gendi Vicarium  capitularem.  Quae  difficultates,  etsi  rationabilem  habe- 
bant responsionem,  apud  superiores  Commissiones  praevaluerunt.  Unde 
quae  in  artt.  12  et  15  § 2 schematis  leguntur,  tamquam  compromissum 
quoddam  censeantur  a Vobis,  Venerabiles  Patres,  nunc  diiudicandum.  Id 
saltem  retinendum  omnino  censuimus:  regulariter  non  exspirare  cum 
Episcopi  residentialis  munere  potestatem  ac  facultatem  Auxiliari  lit- 
teris apostolicis  collatas.  Quae  enim  dantur  ob  necessitates  obiectivas 
et  permanentes  dioecesis,  cessare  non  debent  exspirante  Episcopi  resi- 
dentialis munere,  quando  nempe  eaedem  necessitates,  nedum  cessent, 
augeri  potius  videntur. 

3.  Ultimus  capitis  articulus  (art.  16)  perdifficilem  atque  gravissi- 
mam aggreditur  quaestionem,  quae  est  de  Episcoporum  a munere  cessa- 
tione. 

In  articulo  adparando  praeiudicialis  statim  controversia  occurrit,  ex- 
pediretne  de  hac  materia  Oecumenicum  Concilium  aliquid  edicere  ac 
praefinire,  an  sufficeret  potius  id  uniuscuiusque  Episcopi  conscientiae  re- 
linquere aut  Apostolicae  Sedis,  singulis  in  casibus,  immediato  interventui. 
At  Commissionis  Praeparatoriae  pars  longe  maior,  hodiernis  apostolatus 
necessitatibus  bene  perpensis,  quae  efficax  ministerium,  sedulam  Epi- 
scopi pastoralem  curam  atque  validum  dioecesis  regimen  necnon  apo- 
stolici  laboris  coordinationem  requirunt,  priorem  sententiam  esse  eli- 
gendam omnino  censuit.  Tenebantur  tamen  animi  in  hac  re  tractanda 
duobus  simul:  hinc  reverentia  et  grati tudine,  viris  de  Ecclesia  optime 
meritis,  post  exantlatos  labores,  iure  debita;  illinc  vero  supremi  anima- 
rum boni  consideratione,  quod,  ut  plurimum,  in  discrimen  adducitur  ni, 
ob  permanentem  valetudinis  defectum  vel  ob  ingravescentem  aetatem 
aliamve  gravem  causam,  Episcopi  ab  officio  renuntiationem  faciant. 

Obiiciebatur  ex  una  parte:  a)  est  novum  quid,  in  ecclesiastica  tra- 
ditione, Episcopi  renuntiatio,  cum  semper  hic  sit  habitus  cum  sua  dioe- 
cesi veluti  matrimonio,  sola  morte  solvendo,  coniunctus:  b)  Episcopus, 
si  renuntiationis  detur  praescriptum,  publicis  civilibus  administris  aequi- 
parabitur:  quod  eius  sacrum  statum  omnino  dedecet;  c)  sufficit  ut  Apo- 
stolica  Sedes,  singulis  in  casibus,  Episcopum  aut  ad  renuntiandum 
invitet  aut  Coadiutore  vel  Auxiliari  donet;  d)  in  specie,  determinatio 
ad  septuagesimum  quintum  aetatis  annum  est  arbitraria,  cum  etiam 
post  illam  aetatem  in  omni  hominum  condicione  saepe  saepius  viri  validi 
inveniantur;  immo  periculosa  cum,  adventantibus  legis  fatalibus,  disci- 
plina dioecesana  necessario  labefactetur. 

Ex  altera  vero  parte  obiicientibus  ita  respondebatur:  a)  inamovibi- 
litas  Episcoporum,  licet  perantiquae  originis,  evolutionem  haud  modi- 
cam, nulla  id  vetante  dogmatica  ratione,  labentibus  saeculis  passa  est, 
quemadmodum  ex  frequentibus  promotionibus  seu  translationibus  ab 
una  ad  aliam  sedem  clare  constat.  Ceterum,  non  est  plus  aequo  compa- 
ratio illa  sponsali tia  urgenda;  profecto  non  eo  usque  urgenda  ut,  qui 
Boni  Pastoris  instar  animam  suam  pro  ovibus  daturi  non  dubitantur, 
eosdem  quasi  obligari  negetur  ad  impertiendum  ovibus  suis  id  quod  minus 
est  quam  vita,  renuntiationem  scilicet  ab  officio;  b)  publici  civiles  admi- 
nistri cessationem  ab  officio,  statuta  superveniente  aetate,  sibi  vindi- 
cant et  obtinent  tamquam  ius  in  proprium  commodum;  ecclesiastici  viri, 
e contra,  renuntiationem  ferunt  tamquam  meritorium  sacrificium  in  bo- 
num animarum;  c ) experientia  docet  quam  difficulter  obtineatur  renun- 
tiatio spontanea  vel  ab  Apostolica  Sede  proposita,  quia,  silentibus  de  hac 
re  sacris  canonibus,  nullus  Episcopus  suae  ac  dioecesis  condicionis  plene 
certior  fieri  vult,  nullus  videri  se  patitur  militem  segnem,  laboris  impa- 
tientem, e proelio  ingloriose  recessisse.  Ceterum,  per  Coadiutorem  seu 
Auxiliarem,  ut  plurimum,  hisce  in  casibus  nulli  plene  medetur  malo, 
pluribus  vero  malis  sternitur  via;  d)  verum  quidem  est  non  paucos 
Episcopos,  etiam  post  certam  adeptam  aetatem,  valide  regere  posse  suam 
dioecesim;  at  pariter  verum  est  multo  plures  non  posse,  quibus  proinde 
oporteat  per  aliquod  legis  praescriptum  aptam  et  decoram  offerri  ratio- 
nem a munere  discedendi. 

Unde  nulli  iniuriosum  dicendum  erat  praescriptum  a nostra  Com- 
missione Praeparatoria  elaboratum,  iuxta  quod,  ob  permanens  Episcopi 
valetudinis  defectum  vel  post  expletum  septuagesimum  quintum  aetatis 
annum,  Romanus  Pontifex,  sive  recepta  spontanea  atque  valde  commen- 
data renuntiatione  sive  non,  singulis  in  casibus  decrevisset,  fraterna  cari- 
tate et  attentis  peculiaribus  personarum  et  locorum  circumstantiis,  qua 
ratione  Episcopo  eiusque  dioecesi  esset  subveniendum.  Sicque  Episcopi 
neque  ineluctabilem  neque  automaticam  a munere  cessationem  invenis- 
sent cum,  singulis  in  casibus,  Romanus  Pontifex  perpendisset  num  regi- 
mini certe  damnoso  finis  esset  imponendus,  de  dubie  damnoso  melius 
esset  inquirendum,  adhuc  validum  protrahendum  aut  Episcopum  Coadiu- 
tore  seu  Auxiliari  donandum. 

Attamen,  post  plures  superiorum  Commissionum  interventus,  iuri- 
dica  dispositio  temperata  est  prout  nunc  in  textu  legitis;  de  quo  textu  Vos, 
Patres  venerabiles,  iudices  estis. 

16 

Em.mus  P.  D.  ERNESTUS  card.  RUFFINI 
Archiepiscopus  Panormitanus 

V ener abiles  Patres, 

In  cap.  II  tria  animadvertenda  puto. 

1.  Commissio  quae  schema  praeparavit  et  redegit  recte  sibi  pro- 
posuit — ut  in  prooemio  declaratur  — servare  dioecesani  regiminis  uni- 
tatem; quam  quidem  unitatem  ad  ipsam  Ecclesiae  constitutionem  perti- 
nere ex  traditione  divino-apostolica  plane  constat.  S.  Paulus  Ecclesiis 
Ephesinae  et  Cretensi  unum  tantum  episcopum  praeposuit,  nempe  Ti- 
motheum Ecclesiae  Ephesinae  et  Titum  Ecclesiae  Cretensi;  Ecclesiae 
Hierosolymitanae  solus  praefuit  S.  Iacobus,  frater  Domini.  Atque,  ut 
testes  posteriores  silentio  praetermittam,  S.  Ignatius  Antiochenus  exeun- 
te  saec.  i et  ineunte  n,  in  septem  epistolis  suis  exhibet  episcopatum 
monarchicum  ut  elementum  potissimum  christianismi.  Sed  en  difficultas, 
quam  feria  III  — si  bene  recordor  — scite  prudenterque  iam  significavit 
exc.mus  Hermannus  Schaufele,  arch.  Friburgensis,  cum  loqueretur,  no- 
mine etiam  reliquorum  episcoporum  Germaniae  et  Scandinaviae  epi- 
scoporum, de  schemate  in  universum. 

Pag.  9,  n.  8 legimus:  « Coadiutori,  vi  officii,  ea  in  universa  dioecesi 
potestas  iurisdictionis  in  spiritualibus  et  temporalibus,  cum  iisdem  fa- 
cultatibus, competit  quae  iure  communi  ad  vicarium  generalem  spectat, 
nulla  tamen  facta  episcopo  coadiuto  facultate  sibi  quidpiam  reservandi  ». 
Ergo  coadiutor  plenum  regimen  dioecesis  gereret,  dum  episcopus  resi- 
dentialis  potestate  ordinaria  adhuc  pollet;  quocirca  — ni  fallor  — duo 
re  haberentur  dioecesis  pastores. 

Item  in  pag.  10,  n.  9 scriptum  invenimus:  « Coadiutor...  in  omni- 
bus negotiis  maioris  momenti  eum  (scii,  coadiutum)  consulat  ».  Consu- 
lere — sane  — non  significat  convenire  vel  consentire;  proinde  si  consi- 
lia eorum  inter  se  discordent,  uter  cedere  deberet  « ut  unitas  regiminis 
dioecesani  sarta  tecta  habeatur  »? 

Forsan  tunc  coadiutor,  reverentiae  causa,  succumberet  coadiuto,  sed 
coadiutus,  qui  habitu  vel  verbis  coadiutor  em  a munere  suo  implendo 
averteret,  multis  videretur  culpam  contrahere. 

Similiter  eadem  pag.  10,  linn.  19  s.:  vicarius  generalis  monetur  ut 
« caveat  ne  suis  potestatibus  utatur  contra  mentem  et  voluntatem  non 
solum  episcopi  coadiuti  sed  etiam  coadiutoris  ».  Quod  si  voluntas  coadiuti 
non  consentiat  cum  voluntate  coadiutoris  — quod  facile  evenire  pro 

explorato  habemus  — quomodo  se  gerere  deberet  vicarius  generalis  ut 
neutrum  offendat? 

Concordia  eo  difficilior  evaderet,  quia  episcopus  residentialis  ad  Co- 
dicem I.  C.  eligit  sibi  vicarium  generalem,  cum  coadiutorem  accipiat  a 
Sancta  Sede  et  — quod  est  gravius  — cum  iure  successionis. 

Quae  cum  ita  sint,  quotiescumque  episcopus  ad  dioecesim  regendam, 
quavis  causa,  non  amplius  sufficeret  neque  dioecesi  renuntiaret ../  melius 
esset  — ut  opinor  — ipsum  rogare  ut  ab  administranda  dioecesi  penitus 
abstineat,  et,  quoad  vivat,  frui  possit  omnibus  privilegiis  et  honoribus 
episcoporum  residentialium  propriis;  coadiutori  autem,  etsi  omnibus  fa- 
cultatibus praedito,  numquam  ius  successionis  palam  tribui  vellem. 

Pag.  11  n.  15  lin.  13  et  n.  16  lin.  23  ss.  Sedes  Apostolica  et  com- 
petens auctoritas  orientalis  iuxtaponuntur  et  aequabiliter. 

Iam  Concilii  Oecumenici  initio,  visum  est  mihi,  pro  natura  ipsius 
Concilii,  ea  tantum  in  Concilio  statuenda  esse  quae  ad  Ecclesiam  univer- 
sam sub  Romano  Pontifice,  pastore  eiusdem  supremo,  pertineant  sine 
discrimine  inter  occidentem  et  orientem,  inter  Ecclesiam  latinam  et  Ec- 
clesias rituum  orientalium.  Mirum  est  propterea  quod  competens  aucto- 
ritas pro  orientalibus  seiungatur  quodammodo  a Sede  Apostolica.  Itaque 
propono  ut  modus  seligatur  dicendi  qui  valeat  pro  tota  Ecclesia,  quae 
est  catholica:  v.  g.  dicatur,  pro  utraque  parte  Ecclesiae,  simpliciter  aucto- 
ritas competens,  quae  deinde  in  Codice  I.  C.  et  in  codice  pro  Ecclesiis 
rituum  orientalium,  bene  explicari  poterit.  Etenim  Ecclesia  vera  Christi, 
cum  sit  catholica,  seu  universalis,  ne  umbram  quidem  divisionis  tolerat. 
Idcirco  mentes  animosque  multorum  Patrum  perturbavit  oratio  aspera 
ac  molesta  quam  nuperrime  dolenter  audivimus  in  hac  aula  contra  Cu- 
riam Romanam  et  Ecclesiam  quae  latina  dicitur;  sed  heri  aliqui  venera- 
biles Patres  reparaverunt,  praecipue  Sua  Beatitudo  Ignatius  Petrus  XVI 
Batanian,  patr.  Ciliciae  Armenorum,  olim  discipulus  meus  carissimus 
nunc  autem  Ecclesiae  decus,  cui  gratiam  persolvo  etiam  nomine  em. mi 
card.  Siri,  praesidis  conferentiae  episcopalis  Italiae. 

Pag.  11,  n.  16.  Inter  causas  ob  quas  episcopi  residentiales  rogan- 
tur ut  « ob  Dei  atque  animarum  amorem,  sponte  renuntiationem  ab 
officio  offerant  » recensentur  — merito  quidem  — permanens  valetu- 
dinis defectus  et  ingravescens  aetas. 

Loquor  nunc  summa  cum  animi  sinceritate:  hoc  argumentum,  quam- 
quam iustum,  cum  decreto,  certe  solemni,  Concilii  oecumenici  minime 
congruit.  Porro  inutile  esset  ...2  iis  qui  renuntiare  nollent  et  aliis,  adhuc 
ad  dioecesim  regendam  idoneis,  crucians  dubium  afferret. 

Historia  antiqua  et  recens  nos  docet  episcopos  aegrotos  et  senec- 
tute venerandos  pluries  praeclaro  virtutum  suarum  exemplo,  sola  ipso- 

rum  praesentia,  sacerdotes  et  fideles  immo  populares  omnes  ad  sancti- 
tatem excitasse  magis  quam  si  sani  et  iuvenes  fuissent. 

Insuper  ...3  praeteriri  non  potest  ...4  haud  raro  etiam  Summum  Pon- 
tificem qui  Episcopus  Romanus  est  et  Episcopus  Ecclesiae  universae, 
senem  vel  permanenti  infirmitate  affectum  esse  5;  sed  nemo  de  eius  re- 
nuntiatione ...6  cogitare  auderet.  Leo  XIII  mortuus  est  93  annos  natus; 
em.mus  card.  Roncalli,  Venetiarum  Patriarcha,  ad  Summum  Pontificatum 
ascendit  quasi  octogenarius  et  nihilominus  tam  mira  deinde  egit,  in  sa- 
lutem omnium  gentium,  ut  memoria  eius  sit  per  saecula  in  benedictione. 

Idem  Summus  Pontifex  Ioannes  XXIII  mihi  quondam  narravit  de- 
cessorem suum,  cuius  nomen  ignoro,  episcopum  Bergomensem  adhor- 
tatum esse  ut  dioecesi  renuntiaret  utpote  senectute  confectum;  sed  epi- 
scopus, intuens  vultum  aetate  consumptum  Papae,  ingenue  respondit: 
Beatissime  Pater,  ambo  senes  sumus!  Dixi. 


In  textu  scripto  tradito-.  1 — quamvis  ad  id  faciendum  S.  Sedes  eum  exhor- 
tatus fuerit  — . 2 pro.  3 illud.  4 quod.  5 senex  est  vel  perma- 

nenti infirmitate  affectus  est.  6 unquam. 


17 

Em.mus  P.  D.  IOSEPHI  card.  GARIBI  Y RIVERA 
Archiepiscopus  Guadalajar ensis 

Paucas  animadversiones  faciam,  em.mi  Praesides,  em. mi  Moderato- 
res, venerabiles  Patres;  paucas. 

1.  Notatio  solummodo  circa  n.  16,  linn.  29  et  30:  « ob  Dei  atque 
animarum  amorem,  sua  ipsi  sponte  renuntiationem  ab  officio  faciant  ». 
Propono,  quod  si  haec  verba  sustineantur,  ponatur  « animarum  amorem... 
vel  libenter  insinuationem  S.  Sedis  attendant  vel  sua  ipsi  sponte  renun- 
tiationem faciant  ». 

Ratio  est  quia  saepe  episcopi  nolunt  renuntiare  sedem,  ne  videan- 
tur labores  timere  et  multis  renuntiatio  hac  de  causa  non  decorosa  vi- 
detur. Etiam  saepe  ipse  episcopus  qui  inhabilis  evadit  non  credit  se 
inveniri  in  talibus  adiunctis. 

2.  In  ipso  n.  16,  linea  32:  «A  munere  episcopali  renuntiantibus 
congruens  providebitur  sustentatio  ».  Propono  quod  ponatur:  « A mu- 
nere episcopali  cessantibus  »,  quia  sustentatio  providenda  est  non  so- 
lummodo iis  qui  renuntiationem  dederunt,  sed  iis  etiam  qui  cessarunt. 
Pro  omnibus  sustentatio  requiritur,  ac  proinde  a munere  episcopali  ces- 
santibus congruis  provideatur  sustentatio. 

Et  postea:  « Illis  insuper  peculiares  honores...  »:  addatur:  « Illis 
renuntiantibus  »,  quia  privilegia  et  honores  solummodo  conceduntur  re- 
nuntiantibus, secundum  dicta  in  schemate.  Dixi. 


Textus  scripto  traditus : 

I.  Animadversio.  In  n.  16,  lin.  30  post  verba  « animarum  amore...  » addatur 
vel  libenter  insinuationem  S.  Sedis  attendant , vel  « ipsi  sponte  etc.  ». 

Ratio  est  saepe  episcopi  renuntiare  nolunt,  ne  videatur  ipsos  laborem  timere 
ac  proinde  renuntiatio  indecora  appareat.  Etiam  saepe  ipse  episcopus  qui  propter 
infirmitatem  vel  propter  aetatem  inhabilis  evadit  non  credit  se  invenire  in  talibus 
adiunctis. 

II.  Animadversio.  In  eodem  n.  16  par.  2 lin.  32  substituere  verbum  « renun- 
tiantibus » et  ponere  cessantibus. 

Ratio  est  quia  cuicumque  episcopo  cessanti  providenda  est  congrua  susten- 
tatio. 

In  eadem  par.  34  addere  haec  verba  « Illis  qui  sedem  renuntiarunt  insu- 
per etc.  ...  » quia  privilegia  conceduntur  solis  renuntiantibus. 

Moderator-.  Proxima  congregatio  generalis  erit  feria  II  proxima, 
hora  9. 

Em.mus  P.  D.  Eugenius  card.  Tis serant:  Reponatur  Sacrosanc- 
tum Evangelium. 

ANIMADVERSIONES  SCRIPTO  EXHIBITAE 

QUOAD  CAP.  I SCHEMATIS  DE  EPISCOPIS  AC  DE  DIOECESIUM  REGIMINE  * 

1 

Em.mus  AUGUSTINUS  card.  BEA 

Pag.  6,  lin.  4.  « Habeant  plures  facultates...  »:  hic  modus  loquendi 
indicat  ac  si  agatur  de  re,  quae  per  se  ad  competentiam  Summi  Pontificis 
spectant,  sed  de  facto  episcopis  datur  ut  « facultas  » eas  per  se  ipsos  perfi- 
ciendi. Iamvero  factum,  quod  hae  res  hucusque  Summo  Pontifici  reserva- 
bantur, minime  arguit  eas  per  se  pertinere  ad  competentiam  Summi  Pontificis. 
Dicatur  ergo:  « stabiliter  habeant  potestatem  quam  eorum  ordinarium  et 
immediatum  exercitium  » (cf.  linn.  17  ss. )- 

Pag.  6,  lin.  9.  « Episcopis  in  regendis  dioecesibus  auxilio  sint...  »:  nun- 
quid  Ss.  Congregationum  munus  primarium  est  « auxilio  esse  » episcopis? 
Si  per  eas  ipse  Summus  Pontifex  « Ecclesiam  suprema  ac  plena  iurisdictionis 
potestate  » (cf.  pag.  7,  lin.  2)  regit  et  S.  Congregationes  nomine  et  auctoritate 
eiusdem  Summi  Pontificis  agunt,  primario  eorum  munus  est  auxilio  esse 
eidem  Summo  Pontifici  in  regenda  Ecclesia  et  Sancta  Synodus  hoc  palam  pro- 
fiteri debet.  Ille  modus  loquendi  de  « auxilio  » praestando  sapit  aliquam 
ambiguitatem  ac  si  verum  munus  Ss.  Congregationum  adiuvandi  in  Ecclesia 
regenda  abscondi  debeat. 

Pag.  6,  lin.  13.  «De  episcoporum  facultatibus  »:  secundum  supra  dicta 
dicatur:  « de  episcoporum  potestate  exercenda  »,  vel  etiam:  « De  episco- 
porum iuribus  ». 

Pag.  6,  lin.  16.  « Ad  Ecclesiae  unitatem  conservandam  »:  numquid  haec 
est  sola  vel  etiam  principalis  causa  reservationis?  proponitur:  « ad  Ecclesiae 
universale  bonum  ». 

Pag.  6,  lin.  18.  « omnes  habeant  facultates  »:  cf.  supra  lin.  4:  ergo  adhi- 
beatur similis  modus  loquendi:  « habeant  potestatem  ea  omnia  per  se  perfi- 
ciendi, quae  aptius  et  expeditius  per  eorum  ordinariam  et  immediatam  pote- 
statem exercentur...  ». 

Pag.  7,  lin.  5.  « Et  in  servitium...  »:  idea  servitii  modo  magis  theolo- 
gico quam,  ut  ita  dicam,  aulico  vel  mere,  humanitatis  exprimatur:  propo- 
nitur: « proinde  prout  Dominus  ipse  dixit,  se  venisse  non  ministrari  sed 
ministrare,  ita  etiam  haec  Dicasteria  omni  cum  humilitate  Sacris  Pastoribus 
ministrent  ». 

Pag.  7,  lin.  13.  « Augeant  suum  ...  auxilium...  »:  cf.  pag.  6,  lin.  9:  prae- 
ter auxilium  efferatur  etiam  munus  vere  regendi,  id  est  conatus  et  actiones 


* Huiusmodi  textus  lecti  non  sunt  quia  Patres  vel,  scripto  exhibito,  loqui  non 
petierunt,  vel  iuri  loquendi  renuntiaverunt. 

Sacrorum  Pastorum  coordinandi  et  efficaciter  in  commune  Ecclesiae  bonum 
dirigendi.  Nonne  secundum  ea,  quae  dicuntur  pag.  6,  lin.  11  «in  partem 
Romani  Pontificis  sollicitudinis  assumpti  dignoscantur  » hic  aliquid  dicere 
oporteret  de  cooperatione  episcoporum  in  Ecclesia  universali  regenda  (et 
non  tantum  in  hac  vel  illa  Congregatione)?  (cf.  pag.  7,  linn.  21  ss.).  Hic 
ergo  aliquid  dicendum  esset  de  aliquo  Consilio  Centrali,  Romae  stabiliendo, 
quo  opus  singularum  Ss.  Congregationum  efficaciter  coordinetur  quodque 
quaestiones  graviores  pertractet. 

Praeterea  hic  etiam  aliquid  dicendum  esset  de  episcoporum  officio  Ss.  Con- 
gregationes adiuvandi  maxime  mittendo  personas  ad  eorundem  opus  apte 
praeparatos  et  dispositos. 

2 

Em.mus  P.  D.  RADULFUS  SILVA  HENRIQUEZ 
Archiepiscopus  S.  Iacobi  in  Chile 

EI  principium  fundamentale  enunciado  en  el  art.  3 dei  capitulo  I,  parte 
primera,  dei  esquema  De  episcopis  et  de  dioecesium  regimine  establece  que, 
— permaneciendo  incolume  el  poder  dei  Romano  Pontifice  de  reservarse  las 
causas  que,  ya  sea  por  su  misma  naturaleza  o para  conservar  la  unidad  de  la 
Iglesia,  segun  las  circunstancias  de  tiempos  y lugares,  estimase  necesario 
guardarlas  para  si,  — los  obispos  residenciales  tengan  por  derecho  comun 
todas  las  facultades  requeridas  para  el  ejercicio  mas  apto  y expedito  de  su 
potestad  ordinaria  e inmediata  ( omnes  habeant  facultates ),  bajo  el  primado 
de  jurisdiccion  dei  Romano  Pontifice.  De  aqui  pasa  a la  aplicacion  practica: 
« Quapropter  facultates  hucusque  ipsis  recognitae  amplificentur;  ...  ».  En 
varios  otros  lugares  de  este  esquema,  particularmente  en  el  apendice  pri- 
mero,  se  vuelve  a hablar  de  « otorgar  facultades  » a los  obispos. 

Aunque  la  nota  3 dei  art.  3 afirma  que  « Consulto  schema  decreti  verbis 
utitur  quae  ex  se  abstinent  a significando  titulo  quo  facultates,  de  quibus  fit 
sermo,  sint  episcopis  recognoscendae  »,  por  ser  esta  una  cuestion  de  indole 
teologica  perteneciente  a la  constitucion  dogmatica  de  Ecclesia , si  leemos 
estas  afirmaciones  a la  luz  de  la  explicacion  dada  en  la  relatio  super  schema 
decreti  de  episcopis...,  pag.  12,  no  podemos  sin  embargo  rehuir  la  impresion 
de  que  el  titulo  en  que  se  basan  estas  facultades  no  es  la  ordenacion  al  episco- 
pado  y la  asignacion  a una  diocesis  determinada,  sino  una  « graciosa  conce- 
sion  » por  parte  dei  Romano  Pontifice.  Esta  relacion,  en  efecto,  alude  a dos 
proposiciones  dei  Sinodo  de  Pistoia:  1)  « episcopum  accepisse  a Christo 
omnia  iura  necessaria  pro  bono  regimine  suae  dioecesis  »;  y 2)  « iura  epi- 
scopi a Iesu  Christo  accepta  pro  gubernanda  Ecclesia  nec  alterari  nec  impe- 
diri posse,  et  ubi  contigerit  horum  iurium  exercitium  quavis  de  causa  fuisse 
interruptum,  posse  semper  episcopum  ac  debere  in  originalia  sua  iura  regredi, 
quotiescumque  id  exigit  maius  bonum  suae  ecclesiae:...».  Ambas  proposi- 
ciones fueron  condenadas  por  la  Bulla  Auctorem  fidei  de  Pio  VI  como  cis- 
maticas. 

De  la  citacion  de  estas  dos  proposiciones  cismaticas  en  la  relatio , pare- 
ceria  desprenderse  logicamente  esta  conclusion:  los  obispos  no  reciben,  por 
el  hecho  de  su  caracter  episcopal  y por  la  asignacion  a una  diocesis  determi- 
nada,  todos  los  poderes  necesarios  para  regir  su  diocesis;  y de  aqui  que 
haya  necesidad  de  que  el  Romano  Pontifice  les  « otorgue  » estos  poderes; 
y de  aqui  tambien  que  se  hable  de  « facultades  ».  En  otras  palabras,  a pesar 
de  la  afirmacion  de  la  nota  3 dei  art.  3 dei  cap.  I,  la  relatio  asigna  el  titulo 
en  el  cual  se  basan  las  facultades  de  los  obispos.  Si  la  interpretacion  sugerida 
en  la  relatio  es  verdadera,  ya  no  se  podria  afirmar  que  el  obispo,  en  virtud 
de  su  ordenacion  y dada  la  asignacion  a una  diocesis,  tenga  todos  los  poderes 
necesarios  para  regir  su  diocesis,  salvo  aquellos  que  la  Santa  Sede  tenga  a 
bien  reservarse  en  vista  dei  bien  comun  de  la  Iglesia. 

<*Que  se  debe  pensar  de  todo  esto?  ^Que  sentido  tiene  la  condenacion 
de  las  proposiciones  dei  Sinodo  de  Pistoia  referentes  a los  poderes  de  los 
obispos?  Sin  pretender  hacer  un  analisis  exhaustivo,  podemos  afirmar  lo 
siguiente.  Las  proposiciones  de  los  pistorienses  son  condenadas  en  cuanto 
responden  a una  mentalidad  jansenista,  galicana  y episcopalista.  La  influenda 
dei  jansenismo  sobre  los  pistorienses  ha  sido  puesta  de  manifiesto  por  los 
autores  que  se  han  especializado  en  la  historia  de  este  movimiento  religioso 
de  la  Toscana  (cf.  J.  Carreyre,  art.  « Pistoie  »,  Dict.  de  Theol.  Cath.,  XH-b, 
cois.  2135-2139;  B.  Matteuci,  Scipione  de’  Ricci , Roma  [1941],  pags.  50-69). 
Si  no  necesariamente  el  obispo  Ricci,  todo  este  movimiento  jansenista  ita- 
liano  estaba  marcado  por  una  profunda  animadversion  a la  Sede  romana 
(cf.  Matteuci,  op.  cit.,  p.  164  s.).  Esta  se  traducia,  en  teoria,  en  el  pensa- 
miento  galicano  y episcopalista,  dei  cual  ciertamente  participaba  Ricci  y los 
otros  pistorienses,  como  ya  lo  hacla  notar  Pio  VI  en  sus  dos  breves  al 
obispo  de  Chiusi  y Pienza  (cf.  Mansi  38,  cois.  1103-1108).  No  es  pues 
nada  de  extrano  que  estas  ideas  y actitudes  aparecieren  en  los  escritos  de 
los  pistorienses.  Asi,  por  ejemplo,  el  jansenismo  galicanista  se  muestra  clara- 
mente  en  el  « Decreto  della  fede  e della  Chiesa  » dei  Sinodo  de  Pistoia: 
« Benche  il  papa  abbia  la  principale  parte  nelle  questioni  di  fede,  e i suoi 
decreti  riguardino  tutte  le  chiese  e ciascheduna  chiesa  in  particolare,  il  suo 
giudizio  non  e irreformabile,  se  non  c’interviene  il  consenso  della  chiesa  » 
(numero  XVI  dei  Decreto,  Mansi  38,  coi.  1017). 

En  el  escrito  dei  obispo  Ricci  al  Archiduque  de  Toscana,  Pedro  Leo- 
poldo,  se  expresa  claramente  el  principio  fundamentale  dei  episcopalismo: 
« Quando  il  divin  redentore  mando  gli  apostoli  e negli  apostoli  i vescovi, 
dette  loro  tutta  la  potesta  che  era  necessaria  al  grande  oggetto  di  stabilire 
e go vernare  la  chiesa...  ». 

« Elia  e dunque  assoluta  nostra  volonta  che  venga  ristabilita  la  disci- 
plina sempre  venerabile  dei  primi  secoli,  e che  i vescovi  rientrino  nell’eser- 
cizio  degli  originari  ed  inalienabili  loro  diritti,  che  per  le  circostanze  dei 
tempi  furono  ad  essi  usurpati,  e che  per  connivenza  dei  vescovi  trapassarono 
nella  corte  di  Roma. 

« Spetteranno  quindi  ai  vescovi  esclusivamente  tutte  le  dispense  che  si 
sogliono  accordare  gia  da  qualche  tempo  dalla  curia  romana  » ( Mansi  38, 
cois.  1238  y 1239). 

Por  ultimo,  en  el  « Decreto  delPordine  » dei  Sinodo  pistoriense  aparecen 
las  dos  proposiciones  extractadas  despues  por  la  Bulla  Auctorem  fidei  y 
que  hemos  citado  ya  al  comienzo.  Segun  las  normas  de  toda  sana  teologia, 
estas  dos  proposiciones  deben  ser  entendidas  a la  luz  de  su  contexto  historico. 
En  otras  palabras,  el  error  de  los  pistorienses,  y aquello  por  lo  cual  les  cabe 
el  calificativo  de  « cismaticos  »,  consiste  en  no  reconocer  al  Romano  Ponti- 
fice su  poder  de  intervenir  en  los  asuntos  de  doctrina  y de  gobierno  de  los 
obispos  residenciales.  Es,  en  resumen,  su  galicanismo  y su  episcopalismo.  De 
aqui  que  lo  condenado  por  Auctores  fidei  sean  estos  errores.  Seria,  por 
tanto,  violentar  el  sentido  de  la  Bulla  de  Pio  VI  el  leer  en  esas  dos  proposi- 
ciones la  afirmacion  de  que  el  obispo,  en  virtud  de  su  consagracion  y por 
la  asignacion  de  una  diocesis,  no  recibe  todos  los  poderes  para  administrar 
su  grey,  salvos  aquellos  que  el  Papa  se  reservase,  sino  que  se  requeriria  que 
el  Pontifice  se  los  « concediese  » graciosamente.  Sobre  esta  cuestion  no  se 
pronuncia  Auctorem  fidei.  Seria,  pues,  de  desear  que  en  la  Relatio  se  hicie- 
sen  las  aclaraciones  necesarias  para  que  no  se  tomen  las  dos  citas  contra  los 
pistorienses  como  un  criterio  que  ha  de  guiar  la  interpretacion  y discusion 
dei  problema  dei  origen  dei  poder  episcopal. 

3 

Exc.mus  P.  D.  ANTONIUS  ABED 
Episcopus  Tripolitanus  Maronitarum 

Imprimis  praeponendae  sunt  explanationes  quaedam  circa  locutiones 
fundamentales  in  his  animadversionibus  adhibitas,  nempe:  « Primas-succes- 
sor  seu  Papa,  et  episcopus-successor  seu  residentialis  »,  quae  locutiones  mo- 
deste hic  proponuntur  eo  sensu  ut  per  illas,  duo  determinantur  inconfuse 
cardina  societatis  ecclesiasticae. 

1.  Quum  de  Primate-successore  seu  Papa  hinc  loquimur,  non  est  de  epi- 
scopo Urbis  romanae  uti  talis  sermo,  sed  de  Petri  capitis  successore  ut  sic; 
et  quum  de  episcopo-successore,  nonnisi  de  successore  cuiusdam  apostoli 
intellegatur  oportet  apud  determinatam  fidelium  portionem  quae  et  « Ec- 
clesia aut  Ephesiorum  aut  Ephesina  »,  e.  g.  dicitur. 

2.  Omnes  ergo  alii  episcopi  sive  sint  titulares  prouti  fert  recens  consue- 
tudo in  aliquibus  ecclesiis,  sive  auxiliares  aut  coadiutores,  sive  sint  legitime 
consecrati  sive  illegitime,  non  pertinent  ex  hoc  ipso  mero  titulo  consecra- 
tionis ad  illud  quod  dicitur  « episcopus-successor  ». 

Ipsa  enim  mera  consecratio  nequit  « episcopum-successorem  » efficere, 
nisi  eidem  consecrationi  accedat  aliquid  aliud  quod  talem  consecratum  « for- 
mam gregis  efficiat  ex  animo...  » iuxta  Petri  verba  in  prima  eiusdem  epistula 
c.  5,  v.  4. 

Propterea  iure  merito  opinamur:  ipsum  munus  pastorale  in  sua  pleni- 
tudine reali  per  spatium  et  tempora,  et  in  illa  eiusdem  inseparabili  implica- 
tione personali  simul  ac  conscienti  apud  episcopum-successorem  qui  hoc 
munere  fungitur,  radicaliter  ignotae  videntur  citra  textus  schematis  propo- 
siti de  episcopis  et  de  dioecesium  regimine. 

Et  de  ipso  episcopo-successore  qui  hodie  quam  maxime  indiget  iure 
condendo  potius  quam  iure  condito  aut  plus  minusve  (sive  intelligas  hic  ius 
consuetudinarium  sive  illud  curiale  aut  etiam  illud  iam  codificatum),  nihil 
in  schemate  dicitur. 

Tamen,  faveat  mihi  Spiritus  si  aberro,  omnis  episcopus-successor,  hodie 
perturbatus  inspicit  in  futurum,  et  super  omnia  sibi  quaerit  et  a Concilio 
sollicitat  ut  tranquilla  conscientia  conscius  ipse  deveniat  — claro  modo 
intelligendo  — quaenam  radicaliter  sunt  potestates  suae  de  iure  divino,  et 
quaenam  vero  tantum  socialiter  h.  e.  propter  congruentias  aut  exigentias 
ordinis  socialis  in  Ecclesia,  sibi  ipsi  competant  tantum  utpote  facultates  dele- 
gatae ad  quinquennium. 

Hoc  enim  petit  et  sollicitat  ut,  data  occasione,  omnia  ipse  praevidenter 
ordinare  et  in  exequutionem  mandare  possit,  quando  scii,  nulla  « canoni- 
citas  » possibilis  evadit,  quum  nulla  « collegialitas  » adiri  possit,  et  quum 
nulla  Curia  Romana  attingi  queat. 

Hinc  et  in  his  rebus  declarandis  in  favorem  pascendi  dominici  gregis,  et 
in  favorem  conscientiae  uniuscuiusque  pastoris,  puto  esse  maius  munus  huius 
Concilii  Vaticani  II. 

Adiungenda  igitur  in  hoc  schemate  sunt  quae  ad  iura  episcopi-successoris 
spectant  « iure  divino-apostolico  »,  dempta  cetera  aut  emendata  quae  iisdem 
iuribus  contraria  esse  videntur  in  hoc  schemate. 

Meminisse  iuvabit,  illud  imprimis  occurrere  quod  et  ius  « apostolicitatis  » 
dici  potest,  quo  nempe  episcopus-successor  locum  apostoli  obtinet,  et  aucto- 
ritatem apostoli,  ceteris  ab  illa  exclusis,  ipse  solus  in  pascendo  grege,  as- 
sumit. 

4 

Exc.mus  P.  D.  VINCENTIUS  BRIZGYS 
Episcopus  tit.  Bosanensis,  aux.  Kaunensis 

1.  Disciplina  ecclesiastica  et  iura  episcoporum  residentialium  in  vigenti 
ordine  adaptata  sunt  conditionibus  modo  ordinariis  vitae  socialis  et  religio- 
sae. Dantur  tamen  saepe  saepius  circumstantiae  extraordinariae,  in  quibus 
unus  vel  alter  episcopus  operare  debet,  quando  aliqua  communicatio  cum 
S.  Sede  impossibilis  evadit.  His  in  casibus,  a lege  canonica  impraevistis, 
quando  communicatio  cum  S.  Sede  admodum  impedita  est,  gravia  negotia 
sine  ullo  adiutorio  et  solutione  manent.  De  experientia  personali  loquor  in 
tali  casu  valde  serios  casus  et  negotia  in  discrimine  versari. 

Audeo  proponere  et  rogare,  ut  provideatur  quominus  aliqua  norma  gene- 
ralis de  facultatibus  episcoporum  residentialium  in  circumstantiis  extraor- 

dinariis  versantium  opportune  detur.  Perutiles  evaserunt  facultates  speciales, 
quas  benevolentia  summi  Pontificis  Pii  XII  episcopi  Lituaniae  anno  1940 
obtinuerunt,  quando  Lituania  sub  occupatione  sovietica  ceciderat.  Oppor- 
tunum esse  reputo,  ut  tales  vel  similes  facultates  ab  ipso  iure  ordinario, 
spectatis  spectandis,  concessae  eant. 

2.  Dissentio  a propositione  nonnullorum  Patrum,  ut  aliquod  novum 
« senatum  » vel  « concilium  generale  » pro  gubernanda  universali  Ecclesia 
creetur.  Mihi  videtur,  quod  officia  administrativa  S.  Sedis,  utut  pro  prae- 
senti sunt,  non  indigent  novis  entibus,  sed  potius  ea  ipsa  in  laboribus  exe- 
quendis  expeditiora  reddantur.  Praesentia  episcoporum  ex  variis  nationibus 
in  Sacris  Dicasteriis  non  videtur  mihi  opportuna,  quia  parum  pro  perficienda 
activitate  S.  Sedis  ipsi  contribuere  possint,  dioeceseos  vero  certe  detrimen- 
tum patientur.  Episcopi  habent  possibilitatem  et  vias  suam  mentem  Sanctae 
Sedi  aperire  etiam  sine  protracta  commoratione  Romae. 

Videtur  aliquando  opportunum  fore,  si  in  Curia  Romana  personae 
magis  expertae  et  praeparatae  assumptae  veniant,  inter  quas  fratres  religiosi 
et  ad  varia  officia  etiam  selecti  idonei  laici. 

3.  Curia  Romana  cum  omni  reverentia  et  gr aritudine  obsequenda  est. 
Hoc  tamen  non  impedit,  ut  denominatio  ipsa  pro  convenientia  mutari  possit. 
Assensum  do  illis,  qui  proposuerunt  nominari  « Curia  Vicarii  Christi  » vel 
« Curia  S.  Seclis  ». 

5 

Exc.mus  P.  D.  CAMILLUS  PLACIDUS  CROUS  Y SALICHS 
Episcopus  tit.  Cratiensis,  vic.  ap.  Sibundoyensis 

In  n.  5 cap.  I (pag.  7)  huius  schematis  dicitur:  « Nonnulli  episcopi 
diversarum  nationum,  a conferentia  episcopali  nationali  designandi,  ab  Apo- 
stolica  Sede  nominentur  membra  vel  consultores  Ss.  Romanae  Curiae  Con- 
gregationum... ». 

Quod  non  placet,  eo  quod,  si  Apostolica  Sedes  (Summus  Pontifex)  nomi- 
nare deberet  membra  vel  consultores  Ss.  Romanae  Curiae  Congregationum 
illos  episcopos  a conferentia  episcopali  nationali  designandos,  auctoritas  seu 
libertas  Summi  Pontificis  coarctaretur;  nam  ipse  Romanus  Pontifex  plenum 
ius  habet  non  solum  nominandi  sed  etiam  designandi  tales  episcopos,  si  ipsi 
placuerit;  maxime  cum  agatur  de  Ss.  Romanae  Curiae  Congregationibus, 
quibus  « in  exercenda  sua  in  universam  Ecclesiam  suprema  ac  plena  iuris- 
dictionis  potestate  Romanus  Pontifex  utitur...  et  quae  proinde  nomine  et 
auctoritate  illius  munus  suum  explent  » (n.  4). 

In  tota  hac  quaestione  magis  congruum  esset,  uti  videtur:  Summo  Pon- 
tifici aperire  devotam  mentem  ac  voluntatem  episcoporum  ad  illi  omne  pos- 
sibile adiumentum  praestandum  in  regimine  totius  Ecclesiae;  sed  eo  modo, 
quem  ipse  Romanus  Pontifex  meliorem  et  magis  opportunum  iudicaverit. 

[Subsignavit  etiam']  Vincentius  Roig  y Villalba,  ep.  tit.  Aradensis,  vic. 
ap.  Valleduparensis. 

Exc.mus  P.  D.  PETRUS  CULE 
Episcopus  Mandetriensis 

1.  a)  In  schemate  dicitur  « episcopi  peculiaribus  praeficiuntur  ecclesiis  ». 
Sed  a quo  et  cuius  auctoritate  praeficiuntur?  Bonum  esset  ut  saltem  in  nota 
a Concilio  expresse  dicatur  id  fieri  unice  suprema  potestate  Romani  Ponti- 
ficis. Habemus  nostris  diebus  triste  exemplum  schismatis  in  Sinis  ubi  epi- 
scopi contra  voluntatem  Summi  Pontificis  constituuntur  atque  sacrantur. 
Optabile  esset  ut  et  Concilium  Oecumenicum  hunc  sacrilegum  abusum  sua 
de  parte  condemnet  asserendo  sine  interventu  capitis  collegii  episcoporum 
neminem  posse  legitime  episcopis  adnumerari. 

b)  Hac  in  re  vindicanda  est  a Concilio  exclusiva  potestas  Romani  Pon- 
tificis etiam  respectu  potestatis  civilis.  Tristissima  erant  tempora  quando 
Romani  Pontifices  gravissimis  minis  et  pressionibus  principum  catholicorum 
adacti,  ut  maiora  mala  vitarent,  lacrimando  institutionem  episcopalem  immo 
etiam  sacram  purpuram  personis  indignis  conferebant.  Eo  momento  quando 
reges  ius  sibi  assumebant  nominandi  episcopos  in  proprio  regno,  libertas 
Ecclesiae  in  essentiali  puncto  cessabat  atque  heroica  certamina  Gregorii  VII 
et  Pontificum  subsequentium  vana  reddebantur.  Deo  gratias,  quod  ista  tem- 
pora iam  transierunt.  Pro  futuro  in  nullo  Concordatu  potestati  civili  ius 
concedendum  erit  se  quovis  modo  directe  ingerendi  in  nominationem  episco- 
porum, nam  tale  quid  est  omnino  incompatibile  cum  libertate  Ecclesiae. 
Poeta  aliquis  praeclare  dixit:  « Non  bene  pro  toto  libertas  venditur  auro  ». 

c)  Sunt  qui  spiritu  democratiae  hodiernae  ducti  vellent  in  Ecclesia  reno- 
vare praxim  primorum  saeculorum,  ut  scii,  clerus  ac  populus  sibi  episcopos 
eligerent.  Hoc  Ecclesiae  summe  nocivum  foret  et  viam  demagogiae  pericu- 
losae in  Ecclesia  aperiret.  Optabile  tamen  esset,  ut  conferentiae  episcoporum 
Romano  Pontifici  nomina  sacerdotum  ad  munus  episcopale  idoneorum  com- 
municent, et  insuper  ut  eatenus  ratio  habeatur  cleri  populique  christiani,  ut 
numquam  in  episcopum  assumatur  quem  clerus  populusque  in  sua  maiori- 
tate  aversantur. 

2.  In  schematis  introductione  bene  dicitur  — oportere  ut  episcoporum 
iurisdictionis  potestas  asseratur,  roboretur  ac  vindicetur  quo  episcopi  effica- 
cius munere  suo  apostolico  fungi  queant. 

Iurisdictio  episcoporum  tuenda  est  imprimis  contra  iniusta  tentamina 
potestatis  civilis  istam  iurisdictionem  limitandi  vel  impediendi.  Singuli  epi- 
scopi ipsi  hoc  praestare  debent.  In  gravioribus  casibus  S.  quoque  Sedes 
suum  auxilium  praebebit.  Et  si  aliquando  aliquis  episcopus  ob  legitimum 
exercitium  potestatis  suae  persecutioni  subiciatur,  totum  collegium  episco- 
pale reagere  debet  et  causam  episcopi  persecuti  ut  propriam  defendere. 

Potestas  iurisdictionalis  episcopi  etiam  intra  muros  Ecclesiae  efficaciter 
sustinenda  est.  Non  tantum  respectu  fidelium,  sacerdotum  et  capituli  cathe- 
dralis  sed  etiam  respectu  religiosorum. 

Pugna  inter  episcopos  et  religiosos  gravissima  scandala  populo  Dei  prae- 
buit et  maxima  damna  Ecclesiae  intulit.  Una  ex  rationibus  cur  Concilium 
Oecumenicum  Lateranense  V nullum  fructum  initio  reformationis  luthera- 
nae  attulit  erat  infelix  contentio  inter  episcopos  et  religiosos  quae  per  multas 
sessiones  protrahebatur.  Ut  similis  contentio  pro  futuro  omnino  et  radica- 
liter impediatur,  Concilium  debet  modum  invenire  quo  apte  iurisdictio  epi- 
scoporum pastoralis  cum  privilegio  exemptionis  religiosorum  concilietur. 

Ad  hunc  finem  obtinendum  necessarium  erit  omnia  privilegia  religioso- 
rum in  Codicem  aliquem  scriptum  redigere,  ut  episcopi  certe  scire  possint, 
quae  et  quanta  privilegia  religiosi  habeant,  ne  propter  ignorantiam  aliquod 
privilegium  laedant. 

Deinde,  ista  privilegia  quae  aliquando  originem  ex  saeculis  longe  actis 
ducunt  et  saltem  ex  parte  obsoleta  sunt,  examini  subiiciantur  et  necessitatibus 
temporis  hodierni  adaptentur. 

Principium  fundamentale  hac  in  re  hoc  erit:  a)  Episcopi  considerare 
debent  religiosos  ut  pretiosos  collaboratores  in  vinea  Domini  ideo  illis  sem- 
per  animum  vere  paternum  ostendere  debent  promovendo  illorum  incremen- 
tum et  reliquendo  illis  plenam  autonomiam  quoad  vitam  illorum  internam. 
b)  Religiosi  in  episcopis  semper  legitimos  successores  apostolorum  cernere 
habent,  eos  qua  tales  ex  corde  revereri,  actiones  suas  extra  saepta  monasterii 
vel  conventus  iuxta  episcopi  praescripta  ordinare,  in  re  pastorali  episcopo 
plene  subici  et  cum  gaudio  invitationi  episcopi  respondere  pro  viribus  contri- 
buendi in  opere  salutis  animarum. 

7 

Exc.mus  P.  D.  ALOISIUS  GONZAGA  DA  CUNHA  MARELIM 
Episcopus  Caxiensis  in  Maragnano 

Pag.  6,  n.  3,  § 1 (in  fine):  facultas,  a pluribus  Patribus  postulata,  ut 
conferendae  episcopales  nationales  possint  a legibus  universalibus  Ecclesiae 
dispensare  aut  eas  suspendere  modo  generali,  exceptis  casibus  a iure  bene 
determinatis,  omnino  inconveniens  est.  Ratio  est : quia  abusus  non  pauci 
inde  orituri  essent.  Si,  in  hodierna  disciplina,  inveniuntur  non  raro  sacerdotes 
qui  parvipendunt  quasdam  leges  ecclesiasticas  et  non  corriguntur  ab  auctori- 
tate dioecesana,  et  aliquoties  ipse  Ordinarius  sibi  usurpat  ius  quasdam  leges 
generales  gravissimas  dispensandi  aut  suspendendi,  quid  dicendum  erit,  si 
minuatur  rigor  ecclesiasticae  disciplinae... 

Pag.  7,  n.  4 (in  fine):  institutum,  quod  plures  Patres  postulaverunt,  e 
repraesentantibus  a conferentia  episcopali  uniuscuiusque  nationis  designatis 
constitutum,  et  a Summo  Pontifice  aliquoties  convocandum,  videtur  non 
probandum.  Ratio  est\  a)  quia  doctrina  de  collegialitate  episcopatus  nondum 
definita  est;  b)  quia  senatus  Summi  Pontificis  iam  exsistit,  scii.  S.  cardina- 
lium Collegium,  e repraesentantibus  plurium  nationum  constitutum;  optan- 
dum tamen  ut  unaquaeque  catholica  natio  saltem  unum  habeat  cardinalem; 

c ) quia,  si  stabiliter  huius  instituti  membra  Romae  degerent,  eorum  dioeceses 
derelictae  essent  aut  a suarum  dioecesium  regimine  amoveri  deberent;  d)  huius 
instituti  membra  diversas  conferendas  repraesentare  possunt,  sed  suas  ideas 
personales  tantum  manifestabunt,  non  tamen  opinionem  totius  episcopatus, 
quod  multo  melius  per  litteras  exquiri  potest;  e)  alias  iam  in  schemate  prae- 
visa est  quaedam  repraesentatio  diversarum  nationum  per  ecclesiasticos 
peritos. 

Pag.  7,  n.  5,  lin.  22:  corrigatur:  « Nonnulli  episcopi  diversarum  natio- 
num, a conferentia  episcopali  nationali  proponendi,  si  ab  Apostolica  Sede 
adprobati  fuerint,  nominentur  membra  vel  consultores,  etc...  ».  Ratio  est: 
quia  membra  aut.  consultores  Ss.  Romanae  Curiae  Congregationum  a libera 
electione  Romani  Pontificis  pendent,  et  ideo  eidem  non  imponi  sed  tantum 
proponi  possunt. 

8 

Exc.mus  P.  D.  LEO  DE  URIARTE  BENGAO 
Episcopus  tit.  Madaurensis,  vic.  ap.  S.  Raymundi 

Episcoporum  facultates  proveniunt  ex  eo  quod  Spiritus  Sanctus  posuit 
eos  ad  regendam  Ecclesiam  Dei.  Ac  imprimis  ipse  Summus  Pontifex  positus 
est  a Spiritu  Sancto  ad  regendam  Ecclesiam  Dei  velut  Caput  et  Vicarius 
Christi  ad  salvandas  omnes  gentes. 

De  ceteris  episcopis  dedimus  votum  dicentes  quod  omnis  episcopus  legi- 
time consecratus  in  communione  episcoporum  et  Romani  Pontificis  membrum 
esse  corporis  episcoporum,  atque  hoc  corpus  episcoporum  in  munere  evan- 
gelizandi,  sanctificandi,  et  pascendi,  succedere  collegio  apostolorum  ac  deni- 
que una  cum  Romano  Pontifice  plena  et  suprema  potestate  in  universam 
Ecclesiam  pollere,  aeque  iure  divino. 

1.  Ex  his  eruere  videtur  quod  quodeumque  agatur  de  regenda  Ecclesia 
Dei  episcopus  iure  divino  gaudere  interveniendi.  Ergo  videtur,  etiam  primo, 
meo  humili  iudicio,  Episcopum  gaudere  interveniendi  in  electionem  Summi 
Pontificis  qui  est  caput  Ecclesiae  Christi,  una  cum  universo  collegio  episco- 
porum qui  Ecclesiam  repraesentant,  sive  sint  episcopi  residentiales,  sive  titu- 
lares, sufficit  quod  sint  episcopi  positi  a Spiritu  Sancto  ad  regendam  Ecclesiam 
Dei.  Ergo  mortuo  Summo  Pontifice  corpus  episcoporum  repraesentat  Eccle- 
siam Dei,  cuius  Caput  iure  proprio  et  vere  democratice  quamvis  Ecclesia  sit 
monarchica,  electuri  sunt.  Electo  Summo  Pontifice  omnes  episcopi  ipsi  subii- 
ciuntur  tanquam  a Spiritu  Sancto  electo  ad  regendam  Ecclesiam  universam 
tamquam  Caput  Ecclesiae,  infallibile,  independens  atque  supremum. 

2.  Nostrum  hoc  Concilium  Oecumenicum  est  coetus  vel  corpus  episco- 
porum omnium  universae  Ecclesiae  qui  omnes  eodem  iure  convenimus  ad 
solvenda  negotia  quae  ad  regendam  Ecclesiam  Dei  desiderantur.  Invitatio, 
designatio  loci  et  modus  agendi  pendent  a Summo  Pontifice,  sed  omnes 
episcopi  intervenimus  in  disceptationibus  quae  nobis  proponuntur,  non  iure 

delegato  sed  iure  proprio  et  divino,  sub  dependentia  utique  Summi  Ponti- 
ficis qui  est  caput  omnium  nostrum. 

3.  Concilia  nationalia  vel  regionalia,  vel  provincialia  sunt  coetus  episco- 
porum alicuius  nationis,  regionis  vel  provinciae  ad  solvendas  quaestiones 
Ecclesiae  in  illis  nationibus,  regionibus  vel  provinciis,  cum  eodem  iure  divino 
interveniunt  in  his  quae  ipsis  proponuntur  vel  ipsi  proponunt  fratribus  ad 
discutiendum  et  solvendum  sub  dependentia  Summi  Pontificis. 

4.  Conferentiae  episcopales  sunt  coetus  episcoporum  nationis,  regionis 
vel  provinciae  sub  dependentia  Summi  Pontificis  atque  sub  eius  directione, 
quae  conveniunt  data  occasione  ut  collatis  consiliis  fructuosius  et  efficacius 
rem  catholicam  agant,  promoveant  atque  ordinent.  In  his  conferentiis  etiam 
interveniendi  sunt  omnes  episcopi  universi  ubi  fiunt  conferentiae,  sive  resi- 
dentiales  sint  sive  titulares,  sive  simpliciter  episcopi  legitime  consecrati  et  in 
communione  cum  ceteris  episcopis  et  cum  Summo  Pontifice,  iure  proprio  et 
divino  quamvis  sub  dependentia  Summi  Pontificis  quoad  locum,  quoad  tempus 
et  quoad  modum  agendi. 

5.  In  quocumque  demum  coetu  seu  conferentiis  episcoporum,  ius  habet 
episcopus  quisquis  ille  sit  interveniendi  sicuti  ceteri  omnes  episcopi  et  qui- 
dem iure  divino  et  proprio,  quamvis  dependenti  semper  quoad  locum,  tem- 
pus et  modum  a Summo  Pontifice. 

6.  Omnis  episcopus  denique  in  sua  dioecesi  vel  districtu  illi  commisso  a 
Summo  Pontifice,  ordinaria,  completa  atque  perfecta  iura  habet  iure  divino 
et  proprio  ad  omnia  quae  ipsi  bene  videantur  facienda  ad  regendam  Eccle- 
siam sibi  commissam  a Summo  Pontifice.  Episcopus  qui  non  habet  dioece- 
sim  vel  districtum  sibi  commissum  semper  habet  ius  divinum  radicale  ad 
regendam  Ecclesiam  Dei  quia  propter  hoc  posuit  illum  Spiritus  Sanctus 
ad  regendam  Ecclesiam,  semper  tamen  sub  dependentia  Summi  Pontificis. 

Haec  omnia  videntur  tenenda  in  regenda  Ecclesia  Dei  et  in  regimine 
animarum. 

9 

Exc.mus  P.  D.  ALBERTUS  DEVOTO 
Episcopus  Goyanensis 

Circa  relationes  inter  episcopos  et  Apostolicam  Sedem,  propono: 

1.  De  Consilio  Apostolico  constituendo. 

a)  Optandum  videtur  ut  constituatur  consilium  seu  senatum  aposto- 
licum  circa  Summum  Pontificem,  constans  ex  patriarchis  Ecclesiarum  orien- 
talium, ex  cardinalibus  dioecesium  Ordinariis,  ex  cardinalibus  praefectis  vel 
secretariis  Dicasteriorum  Apostolicae  Sedis,  ex  praesidibus  conferentiarum 
episcopalium  nationalium  electione  constitutis,  et  ex  aliquibus  episcopis  ab 
ipso  Summo  Pontifice  designandis. 

b)  Optandum  videtur  ut  hoc  consilium,  salva  semper  potestate  Summi 

Pontificis  et  Concilii  Oecumenici,  potestatem  legisferendi  obtineat  in  uni- 
versam Ecclesiam,  eique  competat  facultatem  Dicasteria  Sedis  Apostolicae 
moderandi. 

c ) Optandum  est  ut,  si  Summo  Pontifici  placuerit,  hoc  consilium 
semel  saltem  in  anno  conveniat. 

2.  De  instauratione  Dicasteriorum  Sedis  Apostolicae. 

a)  Optandum  videtur  ut  in  hac  instauratione  peragenda  praecipua 
norma  sit  aspectus  pastoralis,  nova  officia  instituendo  pro  hodiernis  exigen- 
tiis, si  casus  ferat.  Competentia  autem  dicasteriorum  melius  determinetur, 
vitata  semper  eius  duplicitate. 

b)  Optandum  est  ut  membra,  officiales  et  consultores  Dicasteriorum 
ubique  terrarum  seligantur. 

c ) Optandum  est  ut  Dicasteria  Sedis  Apostolicae  potestatem  tantum 
executivam  vel  iudiciariam  habeant,  reservata  Consilio  Apostolico  potestate 
legislativa. 

3.  De  Legatis  Apostolicis  et  Nuntiis. 

a)  Optandum  videtur  ut  Legatus  Apostolicus,  quo  nexus  communio- 
nis inter  Sedem  Apostolicam  et  singulas  Ecclesias  roboretur  ac  manifestetur, 
sit  aliquis  episcopus  ex  eadem  natione  a Sede  Apostolica  nominandus. 

b)  Optandum  est  ut  Nuntii  Apostolici  munus  sit  tantum  relationes 
inter  Sedem  Apostolicam  et  Civilia  Gubernia  fovere. 

10 

Exc.mus  P.  D.  IESUS  ENCISO  VIANA 
Episcopus  Maioricensis 

Liceat  mihi  ea  non  repetere  quae  iam  pluries  hic  dicta  sunt,  sed  pro- 
blema quoddam  proponere: 

1.  Versamur  coram  duabus  veritatibus: 

a)  Existit  in  Ecclesia  entitas,  quae  dici  potest  aliquo  sensu  collegium 
episcoporum. 

b)  In  actualibus  circumstantiis  historicis  convenientissima  videtur 
creatio  cuiusdam  auctoritatis  territorialis  — v.  g.  conferentiarum  episcopa- 
lium — et  cuiusdam  consilii  consultivi  in  adiutorium  Romani  Pontificis. 

2.  In  his  duabus  veritatibus  consensus  Patrum  fere  unanimis  est.  Affir- 
mare autem  has  institutiones  fundari  in  collegialitate  episcoporum,  necessa- 
rium non  est,  nec  conveniens,  et  unanimitatem  non  obtinebit. 

a)  Necessarium  non  est:  quia  possunt  hae  institutiones  creari  ab 
Ecclesia  pro  utilitate  sui  ministerii  et  bono  animarum,  etsi  non  habeant 
radices  in  collegialitate  episcoporum. 

b)  Sed  neque  conveniens  est:  ex  hac  enim  assertione  sequerentur 
quaedam  gravia,  quae  auctoritatem  episcopi  residentialis  imminuerent,  ideo- 
que  pluribus  displicebunt.  Nam  si  conferendae  episcopales  nituntur  in  colle- 

gialitate  episcoporum,  inde  sequitur  eas  esse  iuris  divini,  ideoque  ad  eas 
pertinent  pari  iure  omnes  episcopi  illius  regionis,  sive  residentiales  sive 
auxiliares  vel  titulares.  Immo  et,  quae  ab  illis  conferentiis  decernantur,  vim 
obligandi  habent  omnes  et  singulos  episcopos  conferentiae,  etiam  illos  qui  a 
sententia  maioris  partis  dissentiant. 

c)  Unanimitatem  non  obtinebit.  Siquidem  talis  relatio  inter  collegia- 
litatem  et  conferentias  episcopales  est  opinio  quorundam  theologorum,  sed 
non  doctrina  Ecclesiae;  et  a pluribus  negatur,  aliis  autem  non  clara  apparet. 
Debet  ergo  haec  quaestio  intacta  relinqui,  ut  eam  possint  theologi  profun- 
dius et  ulterius  investigare,  sicque  ad  maturitatem  eam  adducere,  cum  liber- 
tate agentes,  quam  coarctaret  Concilium,  si  imprudenter  de  ea  aliquid  asse- 
reret. 

3.  Propono  ergo  ut  creentur  illae  institutiones,  sed  doctrina  de  earum 
fundamento  theologico  relinquatur  ulteriori  investigationi  theologorum. 

Occasionem  autem  tales  institutiones  creandi  nobis  offert  hoc  cap.  I,  in 
quo  earum  delineamenta  praecisare  debemus.  E.  g.: 

Eritne  una  conferentia  pro  singulis  nationibus? 

Si  ulterius  aliae  conferentiae  necessariae  vel  convenientes  inveniantur, 
sive  pro  regionibus  sive  pro  continentibus,  cuius  erit  de  hac  necessitate  vel 
convenientia  iudicare  et  tales  conferentias  erigere? 

In  his  conferentiis,  convenientne  etiam  episcopi  auxiliares? 

Quaenam  erunt  eorum  iura? 

Quam  obligationem  parient  decisiones  conferendarum? 

En  vobis  tot  quaestiones,  de  quibus  cap.  I huius  decreti  non  agit,  et 
quas  nostrae  discussiones  nondum  tetigerunt.  Et  tamen,  si  has  institutiones 
erigimus,  debemus  scire  quid  erigamus,  ideoque  haec  omnia  determinare. 

4.  Liceat  denique  aliud  suggerere.  Pro  dicasteriis  romanis  eligantur  sacer- 
dotes ex  diversis  nationibus,  sed  non  episcopi.  Nam  si  tales  episcopi  habi- 
tualiter  in  suis  dioecesibus  resideant,  vix  ullo  modo  poterunt  in  vitam 
dicasteriorum  influere.  Et  si  habitualiter  Romae  degant,  reincidemus  in 
malum  absenteismi  sicut  in  temporibus  antiquis.  Episcopi  autem  eligi  possunt 
pro  Consilio  Pontificio,  ad  quod  sufficiet  si  bis  vel  ter  in  anno  convocentur. 

Exc.mus  P.  D.  IOSEPH  FADY 
Episcopus  Lilongwensis 

1.  Praecisiones. 

A)  circa  episcopatum : a)  clare  definiatur  quid  sit  episcopus;  b)  quae 
sint  eius  iura  et  officia  ex  iure  divino;  c)  quae  sint  facultates  quas  sibi  reser- 
vat Summus  Pontifex;  d)  quae  sint  iura  et  officia  collegii  apostolorum  ex 
iure  divino;  e)  quae  sint  natura  et  facultates  conferendarum  episcopalium 
(ex  iure  ecclesiastico?  ex  iure  divino?). 

B)  circa  moderatores : a)  quae  est  eorum  potestas  et  attributio;  b)  sunt- 
ne  subiecti  S.  Officio?  c)  quae  est  differentia  inter  Concilium  et  S.  Officium 
durante  Concilio;  d)  quidnam  inter  ambo  est  supremum  (amborum  enim 
Summus  Pontifex  est  praeses). 

C)  circa  Curiam : quae  sunt  attributiones  Curiae  Romanae  vel  potius 
Curiae  Summi  Pontificis  (ab  ipso  Summo  Pontifice  determinandae,  sed  vota 
respectuose  exprimere  liceat). 

2.  Vota. 

A)  circa  « Aggiornamento  » Curiae  de  quibus  locutus  est  Summus 
Pontifex  Paulus  VI  gloriose  regnans. 

Nemo  est  qui  negat  utilitatem  et  merita  et  absolutam  necessitatem  Cu- 
riae. Sunt  veluti  ministeria  adiuncta  cuilibet  gubernio  in  toto  orbe  terrarum, 
sed:  a)  stylus  et  lingua  nostris  temporibus  accommodentur;  b)  negotia  cele- 
rius expediantur  quo  aptius  et  expeditius  et  efficacius  evadat  episcopalis 
muneris  exercitium,  praesertim  in  adiutorium  episcoporum  in  missionibus 
laborantium;  c ) episcopi  magis  audiantur  quando  agitur  de  negotio  non  sim- 
pliciter administrativo,  sed  maxime  quando  agitur  de  salute  animarum  quae 
est  « lex  in  Ecclesia  Christi  suprema  »;  d)  episcopi  in  Ss.  Congregationum 
Consilium  cooptandi,  sint  viri  imbuti  spiritu  pastorali  qui  aliquam  experien- 
tiam curae  animarum  habeant.  Sint  episcopi  residentiales  (non  exclusis  coad- 
iutoribus  et  auxiliaribus).  Ad  tempus  pro  uno  vel  altero  negotio  selectus; 
e)  semper  remaneat  liber  aditus  (etsi  rarus)  ad  Summum  Pontificem  cuique 
episcopo,  si  res  majoris  causae  id  postulat,  v.  g.  integritas  fidei,  morum  et 
disciplinae. 

B)  circa  delegatos  apostolicos : sint  viri  periti  in  cura  animarum  non 
minus  quam  in  diplomatia. 

N.B.  Numquam  detur  consecratio  episcopalis  « honoris  causa  » tantum, 
tanquam  remuneratio;  sed  detur  praefectis  apostolicis. 

C)  circa  electionem  ad  episcopatum : a)  maturitas.  Viri  ad  episcopa- 
tum appellati  sint  « presbyteri  » i.  e.  aetatis  maturae,  non  minus  quam  40 
annorum,  salva  semper  digna  exceptione.  Qui  longissimum  tempus  in  aucto- 
ritate remanet,  facile  fit  minus  « humanus  » et  facile  cadit  in  conservati- 
smum  quoddam  auctoritativum  bono  animarum  et  dioecesi  obnoxium;  b)  fe- 
stina lente.  Hodie  gubernia  qui  nuper  independentiam  politicam  adepti  sunt, 
Ecclesiam  etiam  quamprimum  et  intempestive  a hierarchia  locali  regi  debere 
clamant.  Nos  omnes  ad  hunc  finem  ultimum  tendimus,  sed  tempore  oppor- 
tuno non  inopportuno.  Numerus  sacerdotum  localium  adhuc  exiguus  rema- 
net et  proinde  selectio  candidatorum  ad  episcopatum  limitata.  Remaneat 
Ecclesia  independens,  soli  animarum  curae  sollicita. 

D)  circa  unionem  inter  episcopos  et  Summum  Pontificem : etsi  episco- 
pus ipsa  consecratione  multa  iura  acquirit,  ne  se  consideret  nimis  indepen- 
dens a Summo  Pontifice  et  suis  collegis.  Sunt  enim  episcopi  singuli  singu- 
lariter sumpti  homines  fallibiles  et  in  cursu  Historiae  Ecclesiae  multa  hae- 

reses  ortae  sunt  ab  episcopis  qui  independenter  et  secundum  suam  sapien- 
tiam agere  volebant. 

Semper  salva  et  firma  remaneant  potestas  et  primatus  Summi  Pontificis. 

Plures  episcopi  hanc  relationem  legerunt  et  approbaverunt  inter  quos 
S.  E.  R.  Mihayo,  AR  Tabora,  Daubechies,  VR  Kasama,  Cesana,  VR  Gulu,  etc. 

12 

Exc.mus  P.  D.  AUGUSTINUS  FARAH 
Episcopus  Tripolitanus  Melchitarum 

1.  De  episcoporum  facultatibus: 

a)  Principium  fundamentale  quod  in  n.  3 potestatem  episcopalem 
enuntiat  et  determinat,  nec  accurate  enuntiat  nec  praecise  determinat;  nam 
haec  declaratio,  scii.:  « Episcopi  residentiales  ...  omnes  habeant  facultates...  » 
affirmare  videtur  potestatem  episcopalem  esse  aliquid  iuridicum,  proinde 
episcopo  a legislatore  ecclesiastico  concessam.  Sed  ex  parte  de  episcopatu 
dogmatice  tractanti  concludimus  potestatem  episcopalem  esse  de  iure  divino, 
i.  e.,  ex  ipsamet  constitutione  divina  Ecclesiae  concessam,  ab  ipso  episcopo 
possessam,  proinde  propriam,  ordinariam,  immediatam  et,  in  suo  ordine, 
plenam.  Ne  dicatur:  « Episcopi  habeant  facultates  » sed  « habent  ». 

A.  v.,  episcopus,  vi  episcopatus  sacramentalitatis,  habet  omnes  potestates 
necessarias  ad  munus  episcopale  exercendum,  salvo  tamen  iure  Summi  Pon- 
tificis sibi  aliqua  reservandi,  propter  bonum  commune. 

Ideo  proponimus  hanc  formulam:  « Episcopi  residentiales,  iure  divino, 
omnes  habent  facultates,  quas  eorum  ordinariae  ac  immediatae  potestatis 
exercitium  expostulat  »;  vel  hanc  aliam:  « Quantum  R.  Pontifex  valet  in  sua 
urbana  dioecesi,  immo  et,  vi  primatus,  in  universa  Ecclesia,  tantum  valet 
in  sua  dioecesi  quisque  episcopus  (excepta  personali  infallibilitate)  et  quidem 
quoad  potestatem  et  docendi  et  sanctificandi  et  regendi,  nisi  idem  R.  Pon- 
tifex, primatus  iure  et  propter  bonum  commune,  aliquid  sibi  reservaverit  ». 

Ergo,  in  schemate,  enumerandae  sunt  non  facultates  episcopis  concessae 
sed  unice  reservationes  a S.  Pontifice  factae.  Quis  enim  non  videt  enume- 
rationem in  appendice  factam  de  aliquibus  facultatibus  episcopis  concessis 
includere,  propter  aliquas,  veram  diminutionem  dignitatis  episcopalis!  Nequit 
Ecclesia,  nequeunt  dioeceses  gubernari  per  facultates  parsimoniose  et,  ut 
dicitur,  « a compte-gouttes  » concessas. 

b)  Hic,  et  multoties  alibi,  repetitur  clausula  « sub  primatu  Romani 
Pontificis  ». 

Non  videmus  cur  haec  repetitio  sine  intermissione,  dum  primatus  sicut 
infallibilitas  sunt  res  iam  acquisitae,  possessae,  immo  dogmata  de  fide  defi- 
nita; ita  ut  timeo  ne  haec  repetitio,  ad  tempus  et  contra  tempus,  detrimento 
sit  ipsi  dogmati;  etenim  talis  repetitio  nec  magis  probat  nec  magis  confirmat, 
sed  efficere  potest  ut  Primatus  Non-Catholicis  appareat  ut  iugum  intolerabile. 

2.  De  ptaxi  Ss.  Congregationum  relate  ad  episcopos.  Mutandus  est,  ut 
videtur,  hic  titulus  in  hunc:  « De  relationibus  Summi  Pontificis  cum  epi- 
scopis ». 

Etenim  de  hoc  nondum  sufficienter  tractatum  est;  aliunde,  ex  ipsa  eorum 
missione,  ex  ipso  eorum  munere,  episcopi,  sive  singulariter  sive  collegialiter 
sumpti,  relationem  habent,  directe  et  logice,  non  cum  Ss.  Congregationibus, 
sed  cum  ipso  Summo  Pontifice,  cum  quo  arcte  uniti  sunt  quia  S.  Pontifex 
est  pastor  pastorum  et  caput  collegii. 

Hoc  affirmato,  fiet  logice  transitus  ad  praxim  S.  Congregationum  relate 
ad  episcopos,  quia  illae  « nomine  et  auctoritate  Summi  Pontificis  munus 
suum  explent  in  bonum  omnium  ecclesiarum  et  in  servitium  eorumdem 
sacrorum  pastorum;  quia  illae  non  sunt,  ut  ita  dicam,  nisi  prolongatio  solli- 
citudinis S.  Pontificis  eiusque  caritatis  erga  totam  Ecclesiam  et  speciatim 
erga  episcopos,  nisi  media  idonea  ad  hanc  sollicitudinem  et  hanc  caritatem 
exprimendas,  reflectendas  et  exercendas. 

Unde,  schema  deberet  magis  insistere  et  melius  demonstrare  quod  S.  Con- 
gregationes non  sunt,  in  Ecclesia  et  pro  Ecclesia  Christi,  tam  institutiones  et 
organisationes  burocraticae  seu  administrativae  quam  organisma  pastoralia; 
non  tam  pro  elaboratione  iuridica  quam  pro  incremento  spirituali  et  etiam 
mystico  in  Ecclesia,  sive  apud  fideles  sive  apud  pastores.  Tandem,  schema 
deberet  clare  dicere  Ss.  Congregationes  institutas  fuisse  non  ut  se  substitue- 
rent Summo  Pontifici,  nec  ut  sese  interponerent  inter  episcopos  et  S.  Ponti- 
ficem, sicut  murum  quemdam  separationis,  sed  ut,  per  eas,  et  S.  Pontifex 
facilius  et  expeditius  fieret  praesens  unicuique  episcopo,  et  episcopi  facilius  et 
expeditius  habeant  accessum  et  recursum  ad  ipsum  S.  Pontificem. 

13 

Re v. mus  P.  D.  IUCUNDUS  M.  GROTTI 
Praelatus  nullius  Acrensis  et  Puruensis 

Titulus  uti  prostat  non  placet.  Dicatur:  « De  episcopis  » vel  « De  epi- 
scopis et  eorum  ministerio  ».  Ratio:  a)  In  schemate  de  Ecclesia,  sacerdo- 
tium, cuius  episcopatus  est  summus  gradus,  definitum  est  — iure  meri- 
toque — sub  hac  luce!  b)  Ministerium  latius  patet  quam  regimen,  nam 
omne  episcopale  regimen  est  ministerium  sed  non  omne  episcopale  mini- 
sterium est  regimen,  c)  Sic  definitur  episcopalis  activitas  in  lin.  14  prooemii. 

Introductio,  pag.  5,  lin.  1:  «animarum  salus»:  1)  de  quibus  animis, 
hic,  fit  sermo?...  2)  dicatur  « hominum  salus  »;  3)  salus  autem  per  pasto- 
rale munus  non  e pastorali  munere!; 

« Lex  in  Ecclesia  Christi  suprema  » : 1 ) lex  in  Ecclesia  Christi  suprema, 
aiente  ipso  Domino,  est  amor  Dei  et  proximi;  2)  auferatur  proinde! 

Lin.  2:  « semper  »:  hoc  verum  esset  si  animarum  salus  esset  lex  su- 
prema, at  cum  non  sit,  in  ipsa  oratione  hoc  « semper  » restringitur  oratione 
temporali;  ergo  inutilis! 

Lin.  3:  «officio  episcopali»:  uti  prostat,  episcopale  officium  (lin.  3)  et 
pastorale  ministerium  (lin.  2)  videntur  opponi  vel  saltem  specifice  distingui, 
quod  falsum  est. 

Lin.  4:  pulchra  citatio  divi  Augustini  non  mihi  videtur  bene  accommo- 
data spiritui  conciliaris  nostrae  constitutionis. 

Ratio:  1)  fideles  et  infideles  offendit,  si  ad  illos  refertur;  secus,  pastores 
offendit;  2)  citatio  habet  sensum  negativum;  forsan,  alia  citatio  positiva  ad 
apostolatum  fovendum  melius  esset. 

Linn.  7,  8,  9:  est  fere  repetitio  antecedentium  linearum;  unde  sic  pro- 
ponerem textum:  « Praecipuum  sacerdotale  munus  est  homines  ad  salutem, 
immo  ad  sanctitatem  ducere;  et  si  S.  Augustinus  asserere  non  dubitavit 
« nihil  esse  in  hac  vita,  et  maxime  hoc  tempore,  difficilius,  laboriosius,  peri- 
culosius » sunt  ipsius  divi  Augustini  verba:  « animam  salvasti,  animam  tuam 
praedestinasti  »;  unde  episcopi,  metu  depulso  et  amore  accensi,  cum  pecu- 
liari praeficiantur  Ecclesiae,  de  omnibus  sibi  commissarum  ovium  salute 
quasi  rationem  reddituri  omnia  impendant  et  superimpedant,  tamquam  veri 
pastores,  ut...  ». 

Lin.  10:  per  « sicque  » mutatur  subiectum  et  ex  interruptione  proposi- 
tionis cuius  subiectum  est  « episcopi  » oratio  fit  contorta  et  obscura;  corri- 
gatur proinde. 

« Iurisdictionis  potestas  »:  qua  de  ratione  quod  hic  dicitur  refertur  tan- 
tummodo ad  iurisdictionalem  potestatem?  Dicatur  simpliciter  « potestas  » 
vel  melius  « munus  »;  sed  insuper  quid  significat  potestatem  asserere?...  et 
a quo  vel  a quibus  asserendum  esset?... 

« Roboretur » quomodo?...  Potestas  est  uti  est,  nec  novum  robur 
accipi  potest  nisi  « ad  extra  » ut  ita  dicam;  sed  quid  ad  hoc?... 

Lin.  11:  «vindicetur»  contra  quem?...  Rem  sibi  vindicat  qui  ipsam 
non  habet;  sed  episcopi  potestatem  habent!... 

« Oportet  » hoc  verbum  estne  « relictus  » vulgo  « rudere  » alicuius 
anterioris  compositionis?... 

« Finis  illum  divinum  »:  quem...  Salus  animarum,  evidenter,  sed  non 
est  perspicua  oratio  praesertim  fidelibus  laicis  et  infidelibus. 

Lin.  12:  « ratione  »:  verbum  non  bene  dicit  quae  essent  dicenda.  Melius 
esset  dicere  « actione  »,  vel  « activitate  »,  vel  aliquid  melius. 

Lin.  13:  post  « aptius  » ponatur  virgula!  Post  « expeditius  » vero  ad- 
datur particula  « et  »;  sic:  « quo  aptius,  expeditius  et  fructuosius...  ».  Ratio 
est  evidens. 

Non  omnes  forsan  intelligunt  vim  illius  « expeditius  »,  unde  simpliciter 
dicerem:  « quo  aptius  et  fructuosius  ». 

Lin.  14:  « haec  » omittatur  si  ad  « quae  » refertur.  Ratio:  inutilis  est. 
Si  refertur  ad  « Synodus  » ponatur  iuxta  « Sacrosancta  »,  hoc  modo:  « haec 
Sacrosancta  Synodus . . . » . 

Lin.  15:  « enuntiat...  statuit...  atque  decernit  ».  Haec  verba  sunt  alio  in 
ordine  ponenda.  Ratio:  ordo  in  dicendis  expostulat  gradus  in  expositione, 

a minori  ad  maiorem,  a maiori  ad  minorem  vel  etiam  secundum  tempus; 
unde  proponerem:  « decernit...  statuit...  enuntiat »,  vel  simpliciter  « sta- 
tuit » quia  in  hoc  verbo  iam  includitur  notio  studii  anterioris  (decernit) 
et  promulgationis  (enuntiat). 

Adnotatio  finalis : De  fontibus,  nihil?... 

Ad  cap.  I. 

Titulus  non  placet,  ratione  complexitatis.  Dicatur:  de  episcopis  et  Con- 
gregationibus Romanae  Curiae. 

Prooemium  non  placet.  Haec  conclusio  patet  ex  sequentibus  animadver- 
sionibus. 

Lin.  1:  Sacrosancta  Synodus.  Non  bene  nec  satis  definitur;  dicatur: 
« Haec  Sacrosancta  Synodus  » vel  « Sacrosancta  Oecumenica  Synodus  Vati- 
cana II  » vel  aliquid  melius. 

Lin.  2:  peropportunam  ...  utilissimam  rem  se  esse  jacturam.  Nimia  ver- 
bositas quae  non  decet  Conciliari  eloquio.  Interim,  si  ita  censet  est  quia 
hoc  bonum  et  opportunum  videtur;  ergo  inutilis  evadit  haec  propositio. 
Tandem,  modus  dicendi,  uti  prostat,  nec  latinae  linguae  bene  componitur 
cum  huic  formae  semper  praeferenda  sit  illa  generis  neutri  vel  adverbialis 
modi. 

Animarum  bono  utilissimam  rem.  Generaliter  dicitur:  utilis  alicui  et 
ad  aliquam  rem;  unde,  in  casu  nostro,  melius  esset  dicere:  « ad  animarum 
boiium  utilissimam  rem...  ». 

Lin.  3:  salvis  iuribus  et  privilegiis  orientalis  Ecclesiae,  (cf.  quae  heri 
dixi  in  animadversionibus  generalibus  sub  n.  2). 

Episcopi.  Hic  mutatur  subiectum  in  propositione,  et  haec  mutatio  plura 
mihi  suggerit: 

1)  Ubi  nexus  inter  primam  et  secundam  partem?...  Dicere,  saltem 
recte,  non  possum:  censeo  me  facturum  esse  optimam  rem  (?)  si  tu  habes 
ipsam  rem  de  qua  loquor;  ac  insuper,  et  consecutio  temporum  non  esset 
spernenda! 

2)  Concilium  potest  concedere  episcopis  facultates  de  quibus  fit  sermo 
in  propositione?...  quo  titulo?... 

3)  Criterium  sequendum  (tribuere  episcopis  facultates  hucusque  re- 
servatas) est  unicum?... 

Ex  iis  quae  audivimus  in  tractatione  de  Ecclesia,  forsan,  oppositum  iter 
esset  sequendum,  et  quidem  logice,  scii.,  ex  omni  et  plena  potestate,  et  qui- 
dem in  Ecclesiam  universam  (ratione  collegialitatis  regiminis!...),  ob  rationes 
practicas,  ad  paucas  restrictiones.  Theoretice  salvatur  hoc  modo  primatus 
Romani  Pontificis  cui  ius  tribuitur  restringendi  facultates,  et  dignitas  episco- 
porum qui  non  amplius  videntur  uti  mendicantes  facultates,  sed  facultatibus 
pollentes.  Sed  scire  vellem:  quantum  haec  affirmatio  distat  ab  haeresi  dam- 
nata Pistoriensium?... 

Lin.  4:  iure  communi,  stabiliter.  Ponatur  virgula  inter  « communi  » et 
« stabiliter  »,  vel  particula  « et  » et  ratio  est  evidens. 

Haec  tria  verba  iure  communi  et  stabiliter  una  cum  illo  quod  in  lin.  6 
apparet,  scii,  reservatas,  sequentia  mihi  suggerit: 

1 ) Si  agitur  de  reservatione,  agitur  de  re  pertinenti,  ex  iure  communi, 
ad  episcopos;  ergo,  quae  dixi  de  episcopis  sub  fine  prioris  paginae  sub  n.  3 
essent  vera!... 

2)  Reservationes  de  quibus  sermo,  forsan,  nec  amplius  essent  reser- 
vatae, vel  saltem  reservandae.  Hoc  desumitur  ex  defectu  causae  et  ex  necessi- 
tate pastoralis  muneris  episcoporum,  sed  in  hac  re,  nulla  offensio  Romanae 
Curiae,  immo  Romano  Pontifici?... 

3)  Si  Pontifex  has  facultates  sibi  vindicavit,  hoc  fecit  ob  graves  ratio- 
nes quae  hodie  non  amplius  existunt  sed  in  posterum  reviviscere  possunt; 
quae  cum  ita  sint,  auferrem  e textu  illud  « stabiliter  ». 

Lin.  6:  necessitudines.  Non  placet;  dicatur  « relationes  »,  sic:  « ad  rela- 
tiones quod  attinet  inter...  ». 

Ratio:  hic  est  sermo  de  relationibus  non  vero  de  necessitatibus!  Ac  insu- 
per, cum  non  dicatur  de  quibus  necessitatibus  fit  sermo,  melius  est,  meo 
humili  iudicio,  tacere  ex  toto.  Ac  tandem,  haec  relatio  inter  Romanam 
Curiam  et  episcopos  restringi  non  debet  tantummodo  ad  necessaria  sed  ex- 
tendi debet,  salvo  meliori  iudicio,  ad  utilia! 

Lin.  7:  percupit.  Non  est  conciliare  verbum  et  nescio  quo  modo  com- 
ponatur haec  debilis  vox  « percupit  » cum  illa  « statuit  » quam  in  introduc- 
tione legimus.  Concilii  est  statuere  non  percupere! 

Eadem.  Si,  ut  mihi  videtur,  ad  « necessitudines  » refertur,  dicatur 
« eaedem  ». 

Ratio:  concordantia  pronominis  cum  nomine  ad  quod  refertur. 

Lin.  8:  haec.  Cui  refertur?...  Dicasteriis,  ni  fallor;  tamen  oratio  non 
est  perspicua  et  non  tantum  rudioribus  sed  excultis  etiam! 

Lin.  9:  episcopis,  auxilio,  praesto.  Multa  et  coacervata  simul;  ac  insuper 
notandum  est  quod  « praesto  esse  » significat  « essere  a portata  di  mano  »; 
sed  quomodo  fiet  istud?  Dicasteria  Romanae  Curiae  sunt  organa  Romani 
Pontificis,  ergo  praesto  sunt  illi,  non  vero  episcopis! 

Lin.  10:  ecclesiae  universalis.  Nescio  quid,  in  contextu,  significent  haec 
verba,  nam  deberent  referri  ad  « apostolico  munere  » sed  quid  significat 
apostolico  munere  Ecclesiae  universalis?... 

Si  bene  intellexi,  a linn.  6-12,  haec  erant  clare  dicenda;  dixi  clare  di- 
cenda quia,  forsan,  dicta  fuere,  at  non  clare: 

1.  Sunt  relationes,  et  quidem  necessariae,  inter  episcopos  et  Romanae 
Curiae  Dicasteria. 

2.  Hae  relationes  hoc  modo  componantur:  a)  dicasteria  inserviant 
episcopis;  b)  episcopi  inserviant  dicasteriis. 

3.  Tum  episcopi,  tum  Dicasteria  sciant  se  cum  Romano  Pontifice 
collaborare  in  illius  pastorali  munere  regendi  Ecclesiam  Universam. 

Tamen,  omnibus  perpensis  et  oratoribus  in  elapsa  die  auditis  in  aula  con- 
ciliari, ad  hanc  conclusionem  deveni:  schema  nostrum,  in  quo  multa  et  coa- 

cervata,  non  placet  nec  quoad  materiam , nec  quoad  formam\  et  cum  princi- 
pium a quo  tota  tractatio  pendet  non  sit  sufficienter  illustratum  (collegia- 
litas  episcoporum),  humiliter  censeo  quod  nobis  non  licet  progredi  in  exa- 
mine schematis,  quia  ex  principio  quod  saltem  confusum  dici  debet,  tantum- 
modo doctrina  confusa  oriri  potest. 


Post  diuturnam  et  attentam  lectionem  cap.  I nostri  decreti,  sequentia 
vobis  humiliter  propono. 

Titulus  « de  rationibus  inter  episcopos  et  Ss.  Romanae  Curiae  Congre- 
gationes » materiae  non  aptatur;  nam  pauca  de  hac  re  dicuntur. 

Forma  non  videtur,  meo  humili  iudicio,  conciliaris. 

Modus  tractandi  pariter  non  placet.  En  rationes,  ex  ipsis  notis  ad  caput 
appositis,  desumptae: 

1)  nota  tertia:  « Consulto...  verbis  utitur  quae  ex  se  abstinent  a signi- 
ficando titulo  quo  facultates...  sint  episcopis  recognoscendae...  »; 

2)  nota  quarta:  « Quae  in  hoc  articulo  (2)  proponuntur,  omnino 
nova  sunt  ». 

Ad  primum: 

1)  Verum  non  est  quod  affirmatur,  nam  multa  sunt  verba  iuridica 
ad  quae  fit  recursus  in  hoc  primo  capite  et  ex  quibus  fas  est  concludere: 
«facultates  quae  episcopis  tribuuntur,  iure  communi  illis  tribuuntur»! 

En  verba  quae  apparent  in  pag.  6 (nihil  dico  de  Appendice  ubi  sae- 
pissime citatur  CIC  et  CICO):  salvis  iuribus  (lin.  3);  salvis  privilegiis 
(lin.  3);  iure  communi  (lin.  4);  stabiliter  (lin.  4);  'facultates...  reservatas 
(lin.  6);  firma  potestate  reservandi  (lin.  14);  ex  rei  natura  (lin.  16);  iure 
communi  (lin.  18);  ordinariae  potestatis  (lin.  19);  immediatae  potestatis 
(lin.  19);  sub  primatu  iurisdictionali  (lin.  20). 

2)  Et  si  esset  verum  quod  in  nota  affirmatur,  semper  legitime,  et  in 
decreto  nostro,  multa  infirmarentur;  nam  si  episcopi  ius  habent,  vindicare 
possunt  quae  sua  sunt,  secus  tantummodo  petere  et  percupere  possunt. 

3)  Ut  patet  ex  ipsa  nota  citata,  qui  hoc  Decretum  paraverunt  theo- 
logis theologicam  dereliquerunt  quaestionem  et  ipsi  progressi  sunt  ac  si  res 
esset  definita;  tamen  si  ita  procedere  non  potest  magister  in  docendo,  nobis 
licitum  esse  potest?...  Videmur,  sit  mihi  venia,  uti  latrunculi  furantes  innixi 
in  fide  et  spe  advocatorum! 

Ad  alterum:  Quae  dicuntur  sub  n.  4 et  5 sunt  nova  prorsus  et  nemo 
est  qui  possit  contradicere. 

Attamen,  non  sufficit  nova  dicere;  oportet  ut  haec  nova  quae  dicuntur 
sint  etiam  vera  et  iusta. 

Et  meo  humili  iudicio,  hodie,  non  habemus  sufficientes  rationes  ut  sen- 
tentiam proferamus  de  hac  re  unde  iterum  atque  iterum  affirmo:  nobis  non 
licet  progredi  in  examine  schematis.  Principium  enim  a quo  tota  tractatio 
pendet  nec  clarum  nec  definitum. 

Insuper,  quantam  prudentiam  demonstravimus  in  quaestione  de  B.  Vir- 
gine Maria  ne  veritates  ab  omnibus  admissae  at  non  adhuc  definitae  defini- 
rentur!... quare,  hoc  in  casu,  non  esset  sic  procedendum?... 

Quod  si  quintam  notam  consideramus,  pauca  remanent  de  hoc  capite. 
Dicit  textus:  « iam  diuturna  est  praxis  Sacrarum  Congregationum  utendi, 
sive  stabiliter  sive  ad  actum,  consilio  et  doctrina  peritorum  ecclesiasticorum 
undique  adscitorum.  Nihilominus  per  nn.  4 et  5,  vi  decreti  conciliaris,  satis 
fit  plurium  sacrorum  Pastorum  petitionibus  ut  Romana  Curia  magis  in  dies 
“ internationalis  ”,  ut  dicitur,  evadat  ». 

Notate:  si  Romanus  Pontifex,  ut  in  nota  asseritur,  iam  auctoritate  sua 
hoc  facit  et  fecit  et  quidem  sive  stabiliter  sive  ad  actum,  quid  addit  ad  haec 
decretum  Concilii?...  Mihi  liceat  respondere:  tantummodo  irreverentias  Ro- 
mano Pontifici!  Bene  audivimus  in  aula  conciliari,  heri,  Patrem  asserentem 
nos  aegre  ferre,  in  nostris  dioecesibus,  similia  si  quae  a sacerdotibus  nostris 
hoc  modo  proponerentur. 

Unde,  si  ex  hoc  capite  auferamus  hos  numeros  (4-5)  quia  inutiles  et 
iniuriosi  et  prooemium  quia  non  est  tractatio,  remanet  tantummodo  n.  3 
« de  episcoporum  facultatibus  » (10  lineae!);  sed  e titulo  integri  capitis 
aliud  esset  expectandum;  recte  igitur,  quod  dixi  in  initio,  iterum  affirmo: 
materia  non  respondet  titulo  et  vicissim. 

14 

Exc.mus  P.  D.  RICHARDUS  LESTER  GUILLY 
Episcopus  Georgiopolitanus 

Pag.  5,  lin.  1.  (Introductio).  Nonne  « suprema  lex  » est  gloria  Dei? 

15 

Exc.mus  P.  D.  PAULUS  GURPIDE  BEOPE 
Episcopus  Flaviobrigensis 

Quoad  titulum.  Vocabulum  Dicasteria  proprius  mihi  videtur  quam  voca- 
bulum Congregationes,  nam  illud  complectitur  Congregationes,  Tribunalia 
et  Officia  ad  quae  omnia  caput  refertur. 

N.  1.  Nulla  apparet  ratio  adhibendi  in  hoc  loco  S.  Augustini  verba, 
credo  maiorem  vim  habitura  esse  in  sequenti  paragrapho,  quae  plus  minusve 
sic  se  haberet;  episcopi  ergo  cum  peculiaribus  praeficiantur  ecclesiis...  red- 
dituri, tales  ipsi  se  habeant  in  munere  ferendo,  (quo  nihil  esse  in  hac  vita... 
non  dubitavit)  sicque  eorum... 

N.  2.  Meo  humili  iudicio  non  perfecta  est  redactio  primae  paragraphi 
et  sensu  logico  caret.  Ita  ego  proponerem:  « si  statuat,  salvis  iuribus  ac 
privilegiis  Orientalis  Ecclesiae,  episcopos  in  posterum  iure  communi  stabi- 
liter habere  plures...  ». 

In  hoc  n.  2 indicantur  duae  ideae  quas  primam  partem  decreti  supra 
nominavi. 

N.  3.  Non  melius  esset  supprimere  ...  sive  ex  rei...  conservandam  cum 
in  his  postremis  verbis  videatur  insinuari  quaestio  theologica  de  causa  finali 
Primatus,  quae  est  vel  manet  in  discussione. 

In  par.  2 legitur  tantum  « stabiliter  »,  in  prima  vero  et  in  n.  2 legitur 
« stabiliter  iure  communi  » et  « iure  communi  »;  cur  differentia  haec?  Num 
titulares  non  erunt  de  iure  communi?  Clarum  non  apparet. 

Non  videtur  necessitas  huius  n.  3,  qui  virtualiter  in  prima  parte  numeri 
secundi  continetur,  et  faciliter  suppleri  posset  n.  2,  dummodo  explicentur 
ideae  accidentales  quae  in  n.  3 adduntur. 

Principium  enunciatum  in  hoc  numero  rationabile  videtur,  sed  est  ita 
vagum  ut  non  sit  facile  declarare  facultates  quas  exigit  exercitium  aptius 
et  expeditius  potestatis  ordinariae  et  immediatae. 

Legitur  « Inter  alias  » quae  sunt  haec  aliae? 

In  titulo  II  «De  praxi  » melius  poneretur  Dicasteriorum  loco  Congre- 
gationum. 

N.  4.  Nescio  utrum  rectum  sit  quod  legitur:  « Quo  caput  et  corpus 
episcopalis  collegii  inter  se  connectuntur  ».  Relationes  inter  Dicasteria  et 
episcopos  sunt  relationes  inter  Dicasteria  et  episcopos  ut  pastores  individua- 
les,  seu  monarchicos  ut  ait  S.  theologiae  Summa  (BAC)  vel  inter  omnes 
episcopos,  quatenus  sunt  membra  collegii  episcopalis?  aut  etiam  in  duobus 
sensibus?  Ego  dicerem  in  hoc  ultimo  sensu.  Nonne  perfectius  esset,  ponere... 
indolem,  potissimum  supernaturale  caritatis  vinculum  referant  oportet?  Ex 
alia  parte  videtur  hic  agi  de  episcopis  residentiam  habentibus  (regendis  dioe- 
cesibus). Et  de  titularibus  quid  dicendum?  etiam  hi  ad  collegium  episcopale 
pertinent.  Meo  iudicio  ideae  in  hoc  numero  non  sunt  clarae. 

N.  5.  Quamvis  proprium  non  sit  huius  loci,  converiientissimum  esset  ut 
constaret  vocanda  esse,  ut  Consultores,  aliqua  membra  praeclara  regionum 
in  quibus  hierarchia  nondum  stabilita  est,  saltem  ad  Congregationem  de 
Propaganda  Fide. 

Nec  etiam  dicit  et  oporteret  dicere,  si  episcopi  designati  debent  esse 
residentiales  aut  si  possunt  etiam  titulares  elegi,  praesertim  coadiutores  et 
auxiliares;  quamvis  decretum,  fere  in  omnibus  ad  episcopos  residentiales 
referatur;  videtur  etiam  in  hoc  numero  tantum  de  his  intelligendum  esse. 
Sed  non  oporteret  quod  etiam  titulares,  saltem  coadiutores  designari  posse? 
Ita  videtur  si  consideratur  finis  quem  numerus  prosequitur. 

Animadversiones  additae : 

Introductio.  Lin.  10.  Ut  roboretur  potestas  episcopi,  non  esset  superva- 
caneum insistere  in  conceptu  de  episcopo  ut  membro  collegii  episcoporum. 
Non  sufficit  ut  appareat  tantum  ut  pastor  Ecclesiae  particularis.  Prae  oculis 
semper  habendum  est  ad  maiorem  firmitatem  suae  dignitatis,  quod  hodie 
maxime  interest  illum  esse  membrum  collegii  episcoporum,  ita  fideles  immo 
et  sacerdotes  maximo  honore  et  reverentia  et  oboedientia  ipsum  prosequentur. 

N.  2.  Sollicitudo  ecclesiae  universalis  est  propria  collegii  apostolorum, 
cum  capite  abs  dubio,  etiam  capitis  solius.  Unde  sollicitudo  episcoporum 
non  est  proprie  participatio  sollicitudinis  R.  Pontificis,  sed  est  propria 
uniuscuiusque  episcopi  ut  membri  collegii,  sed  semper  sub  capite. 

Desideratur  mentio  relationum  episcoporum  ad  Dicasteria  Curiae  Roma- 
nae et  episcoporum  inter  se. 

N.  3.  a)  Indicetur  extensio  verbi  « ex  natura  rei  »;  b)  indicetur  extensio 
verborum  « quae  characteris  episcopalis  dignitati  congruunt  ». 

N.  5.  Non  videtur  efficacitas  plena  nisi  illi  episcopi  Romae  stabiliter 
commorentur:  a)  ratione  cognitionis  plenae  et  tranquillae  problematum; 
b)  ratione  amissionis  temporis;  c)  ratione  molestiae  itinerum.  Videtur  for- 
mula quae  proponitur  parum  efficax  in  praxi,  nam  in  processu  Curiae  illi 
episcopi  qui  nominentur  non  multum  intervenient  et  non  sufficienter  alios 
episcopos  repraesentabunt,  et  tantum  nomine  non  re  verificabitur  interna- 
tionalizatio. 

Quod  ad  internationalizationem  Curiae  attinet,  his  quibus  in  n.  15, 
pag.  7,  dicuntur,  videtur  addendum  viros  peritos  undequaque  esse  addi- 
scendos, sed  eos  repraesentantes  diversas  tendentias  in  theologia  exegesi  et 
liturgia.  Quo  fiet  ut  investigationes  rerum  novarum  recta  via  procedant  et 
intra  sincerae  ortodoxiae  limites  contineantur.  Secus  potius  monologus  quam 
dialogus  daretur.  Si  vero  hodie  tam  sollicite  quaeritur  dialogus  cum  patri- 
bus separatis,  quanto  magis  foveri  debet  cum  fratribus  unitis  veritatem 
facientes  in  caritate.  Secus  habebuntur  conciliabula  clausa  cum  periculo  uni- 
lateralismi  et  exaggerationum  inde  dimanantium. 

Quoad  S.  Officium  forsitan  res  melius  et  peculiaribus  necessitatibus 
diversorum  populorum  aptius,  a conferentiis  nationalibus  iudicarentur,  re- 
lictis S.  Officio  causis  generalioribus  ad  Ecclesiam  universam  spectantibus. 

Methodus  aptanda  doctrinae  in  Vacem  in  terris  traditae  circa  iura  natu- 
ralia personae. 

16 

Exc.mus  P.  D.  IOANNES  HERVAS  Y BENET 
Episcopus  tit.  Doritanus,  praei,  null.  Cluniensis 

Ad  pag.  5,  lin.  10:  Votum-,  textui  inserantur  verba  quae  linea  subno- 
tantur: « sicque  eorum  officium  pastorale  ac  iurisdictionis  potestas  assera- 
tur... ».  Ratio-,  verba  « officium  pastorale  » addenda  videntur,  a)  ut  lucide 
ostendatur  iura  potestatis  episcopalis  radicem  et  fundamentum  seu  rationem 
habere  ex  ministerio  vel  servitio  quod  communitati  christianae  debetur; 
unde  episcopi  non  ad  dominium , sed  ad  servitium  gregis  dominici  sunt 
positi  a Spiritu  Sancto  regere  Ecclesiam  Dei;  b)  ut  primum  et  principale 
agnoscatur  officium  patris  et  pastoris,  quod  episcoporum  proprium  est;  ante- 
quam asseratur  ius  seu  potestas,  quae  derivantur  a notione  patris  et  pastoris 
gregis  christiani. 

Ad  pag.  6,  lin.  6:  Votum-,  proponitur  haec  nova  redactio:  « Quod  vero 
ad  necessitudines  attinet,  episcopos  inter  ac  Sacrae  Romanae  Curiae  Dica- 
steria,  Sancta  Synodus  libenter  agnoscit  magnam  utilitatem  et  necessitatem 
Curiae  Romanae,  tamquam  instrumenti,  quo  Romanus  Pontifex  utitur  ad 
suum  supremum  officium  in  Ecclesia  exercendum;  item  grato  animo  per- 
pendit eius  merita  et  officia  in  bonum  Ecclesiae  universae  et  singularum 
dioecesium.  Percupit  insuper  ut  relationes  inter  Romanam  Curiam  et  epi- 
scopos ita  componantur...  ».  Ratio:  cum  magna  et  aperta  animadversio 
irrepserit  contra  Curiam  Romanam,  necessarium  iudico,  ut  tota  Concilii  mens 
exponatur,  non  solum  dicere  ea  quae  Romanae  Curiae  desint,  sed  etiam  ea 
quae  praestat  et  habet. 

Absque  dubio  reformatione  indiget,  iuxta  optata  episcoporum  et  nor- 
mas a Summo  Pontifice  significatas,  sed  certe,  ut  mens  Ecclesiae  fideliter 
aperiatur,  oportet  Romanae  Curiae  merita  laudare  et  quae  in  episcoporum 
utilitatem  gerit,  quodammodo  referre  et  grato  animo  indicare. 

Sic  aequo  et  sincero  animo  res  ex  integro  tractabitur:  quod  bonum  est 
agnoscitur,  et  simul  via  paratur  ad  maiorem  efficacitatem  et  meliorem  cum 
episcopis  necessitudinem. 

Ad  pag.  7,  linn.  10  ss.:  Votum : proponitur  haec  additio;  quae  linea 
subnotatur:  « Iam  vero  sacri  pastores,  ob  auctas  in  regendis  dioecesibus 
difficultates,  exoptant  ut  Romanae  Curiae  Dicasteria  magis  hodiernis  Eccle- 
siae et  Dioecesium  necessitatibus  aptentur  et  in  dies  augeant  suum...  ». 
Ratio:  a)  opus  est  ut  audiatur  clamor  plurimorum  episcoporum,  qui  Curiae 
Romanae  reformationem  petunt;  b ) oportet  etiam  ut  Concilium  consentiat 
cum  Summo  Pontifice,  qui  hanc  reformationem  velle  manifestavit. 

17 

Exc.mus  P.  D.  CAROLUS  M.  HIMMER 
Episcopus  Tornacensis 

Iam  multa  prolata  sunt  circa  hoc  cap.  I et  speciatim  circa  necessitatem 
ipsum  sat  funditus  recognoscendi  lumine  doctrinae  « collegi  alitatis  episco- 
patus » in  schemate  doctrinali  de  Ecclesia  magis  enucleandae. 

Vellem  tantum,  et  quidem  in  rationibus  ordinis  pastoralis  innitendo, 
quaedam  proponere  pro  emendatione  nn.  4 et  5. 

Liceat  prius  seu  antea  laudare  scopum  huius  decreti  nobis  propositi, 
quod  intendit  secundum  verba  adhibita  asserere,  vindicare,  roborare  pote- 
statem iurisdictionis  episcoporum  (sch.  n.  1,  10-11)  atque  auxilium  praebere 
iisdem  episcopis  ut  ipsorum  ministerium  expeditius  atque  fructuosius  red- 
datur (sch.  n.  1,  12-13). 

Sub  hoc  respectu,  praeter  ampliationem  sic  dictarum  — et  quidem  non 
recte  — facultatum  habitudinalium  de  qua  in  n.  3,  duae  praecipuae  inno- 
vationes praevidentur:  scii,  ex  una  parte  constitutio  officiorum  vel  commis- 

sionum  de  quibus  in  n.  4,  linn.  17-20.  (Quae  officia  vel  commissiones  com- 
positae ex  viris  peritis  undequaque  adscitis  iure  considerari  possent  saltem 
meo  iudicio,  ut  organa  faventia  cuidam  « deconcentrationi  » seu  « decen- 
tralisationi  »);  ex  alia  vero  parte  optatur  (n.  5)  quaedam  « internationali- 
satio  » ut  aiunt,  consistens  in  cooptatione  episcoporum  diversarum  nationum 
ut  membrorum  vel  consultorum  Congregationum  Romanae  Curiae. 

In  eadem  linea  progrediendo  fuit  etiam  proposita  creatio  alicuius  Con- 
silii Apostolici,  ex  nonnullis  episcopis  diversarum  nationum  compositi, 
cuius  functio  esset  Summum  Pontificem  adiuvare  in  suo  supremo  munere 
Pastoris  totius  Ecclesiae. 

Verum  tamen  est  quod  hi  textus  de  « decentralisatione  » vel  de  « inter- 
nationalisatione  » agentes,  pluribus  Patribus  non  omnino  placent  propter 
tenorem  nimis  indeterminatam  seu  vagam.  Etenim  in  describendis  officiis 
vel  commissionibus  de  quibus  in  n.  4,  fixatio  rerum  tractandarum,  modus 
quo  membra  designabuntur  in  quadam  obscuritate  relinquuntur.  Dicitur 
tantum  « quatenus  opus  erit  » et  similia.  Similiter  pro  « internationalisa- 
tione  » conceditur  quod  hi  episcopi  cooptandi  uti  membra  designabuntur  a 
conferentia  episcopali  nationali  sed  non  determinantur  satis  periodicitas 
convocationis  neque  motiva  propter  quae  praesentia  horum  episcoporum 
necessaria  redderetur. 

Si  cum  pluribus  ergo  Patribus  optamus  maiores  praecisiones,  non  est 
propter  diffidentiam  erga  Summum  Pontificem  neque  erga  Congregationes 
Romanas  sed  praeprimis  propter  incrementum  Regni  Dei. 

Ad  sanctam  enim  renovationem  Ecclesiae  propter  quam  nos  adunavit, 
Spiritu  Sancto  duce,  tum  Ioannes  XXIII  sanctae  memoriae  tum  Paulus  VI 
feliciter  regnans  requiritur  etiam  revisio  harum  structurarum  administrati- 
varum quae  tandem  aliquando  ad  actionem  pastoralem  semper  efficaciorem 
ordinandae  sunt,  attentis  necessitatibus  cuiusque  aetatis. 

Atqui  hac  in  hora  haec  revisio  urgens  imo  urgentissima  videtur.  Iam 
revocata  fuit  in  hac  aula  expectatio  etiam  inconscia  harum  multitudinum 
quae  nomen  Christi,  earum  Salvatoris  nondum  cognoscunt  et  etiam  illarum 
sic  dictarum  « massarum  » operariorum  quae  speciatim  in  plurimis  regio- 
nibus ubique  terrarum  sitis,  praxim  religiosam  immo  fidem  amiserunt. 

Quapropter  instanter  oramus  ut  textus  huius  capituli  quod  est  veluti 
cardo  decreti  magis  determinetur.  Id  quod  enim  non  satis  determinatur  ad 
actum  reduci  nequit.  Ut  ergo  renovatio  structurae  administrativae  Ecclesiae 
efficaciter  adaptetur  conditionibus  hodiernis,  omnino  requiritur  quod  etiam 
in  minutis  sufficienter  delineetur.  Proinde  tria  vota  Sanctissimo  Patri  et 
Concilio  submittimus: 

1.  In  votis  est  quod  in  textu  ubi  mutuae  relationes  inter  Sacra  Dica- 
steria  et  episcopos  describuntur,  addatur  mentio  explicita  huius  rationis 
intrinsecae  quae  movere  debet  omnes  nos  tam  Curiam  quam  episcopos 
omnes  ad  collaborationem  semper  magis  unanimem  atque  fervidam,  scii, 
sollicitudinis  omnium  Ecclesiarum,  ut  ait  apostolus,  seu  caritatis  erga  omnes 

homines  et  praesertim  pauperiores  evangelizandos  et  pascendos.  Unde  n.  4, 
lin.  6 post  verba:  « Itaque  mutuae  relationes  quae  inter  Sacra  Dicasteria 
et  episcopos  necessario  vigent  » hoc  addendum  esset:  « illud  efficacis  solli- 
citudinis collegii  episcoporum  una  cum  S.  Sede  de  bono  totius  populi  chri- 
stiani;  nec  non  illud  potissimum  supernaturale  caritatis  vinculum  referant 
oportet...  ». 

2.  Secundum  votum.  Ubi  agitur  de  officiis  vel  de  commissionibus  com- 
ponendis ex  viris  peritis  undequaque  adscitis  in  votis  est  ut  determinationes 
ulteriores  adnectantur:  a)  circa  modum  designandi  hos  peritos  scilicet  tum 
a Curia  Romana  tum  a conferentiis  episcoporum,  Summo  Pontifice  has  no- 
minationes confirmante;  b)  circa  obiecta  tractanda,  scii,  quaestiones  hodier- 
nas quae  a S.  Sede  et  a conferentiis  episcopalibus  annuente  S.  Sede  propone- 
rentur. Quapropter  textus  n.  4,  linn.  18  s.  ita  posset  modificari:  quae  viris 
peritis  a Curia  Romana  et  a conferentiis  episcoporum  designatis  et  a Summo 
Pontifice  confirmatis , in  studium  incumbant  difficillimarum  et  gravissimarum 
quaestionum  hodierni  ministerii  pastoralis,  quae  vel  a S.  Sede  vel  a confe- 
rentiis episcoporum,  annuente  S.  Sede  eisdem  proponuntur. 

3.  Tandem  tertium  votum  ad  cooptationem  episcoporum  in  Ss.  Con- 
gregationibus refertur.  Maxima  spes  oriri  potest  tam  pro  actione  pastorali 
totius  Ecclesiae  quam  ecclesiarum  particularium  ex  hoc  concursu  intensiori 
inter  auctoritatem  supremam  et  hos  episcopos  Romae  ex  toto  mundo  conve- 
nientes, ad  visionem  meliorem  et  veriorem  necessitatum  hodiernarum  mutuo 
adquirendam. 

Sed  ne  haec  spes  decipiatur,  periodicitas  contactus  et  scopus  magis  defi- 
niri possunt  et  debent  quam  in  n.  5 schematis.  Unde  proponerem  sequentem 
emendationem  lin.  24:  « ...Membra  Ss.  Romanae  Curiae  Congregationum  qui 
saltem  bis  in  anno  convocentur  ut  auditis  earum  relationibus  de  necessita- 
tibus necnon  experientiis  in  re  pastorali  in  ecclesiis  particularibus  vel  regio- 
nalibus communi  nisu,  bonum  Ecclesiae  tum  in  universalitate,  tum  in  suis 
partibus  speciali  cura  ac  subsidio  indigentibus , magis  promoveatur  et  com- 
munia pericula  efficacius  avertantur  ». 

18 

Exc.mus  P.  D.  ANGELUS  IOSEPH  JELMINI 
Episcopus  tit.  T her mensis,  adm.  ap.  Luganensis 

Helvetiorum  Episcopi,  quorum  nomine  loquor,  audent,  venerabiles  Pa- 
tres, aliquas  proponere  emendationes. 

1.  Quoad  n.  3,  ea  quae  a nobis  dicenda  erant,  iam  ab  aliis  dicta  sunt  sed 
non  sub  eodem  respectu.  Ne  eadem  repetamus,  ad  secretarium  nostram 
mittimus  emendationem. 

Attamen  notandum  nobis  videtur  in  C.I.C.  quasi  omnia  inveniri  quae 
in  hac  aula  prolata  sunt  relate  ad  facultates  episcoporum  residentialium:  id 

est  episcopos  esse  ordinarios  et  immediatos  pastores  in  dioecesibus  sibi  com- 
missis (can.  334)  et  episcopos  ius  et  officium  habere  gubernandi  (can.  333). 

Sed  cum  a generalibus  Ecclesiae  legibus  nequeant  episcopi  dispensare, 
et  cum,  aliunde,  leges  fere  omnes  generales  sint,  fit  ut  episcopi  mere  Summi 
Pontifices  administratores  habeantur,  tota  quaestio  erit  utrum  tam  permultae 
leges  generales  promulgandae  sint  annon;  vel  utrum  — sicut  aliqui  Patres 
in  aula  dixerunt  — episcopi  facilius  dispensare  possint.  Ad  iura  episcoporum 
recte  ac  securius  determinanda,  multum  interest  his  magni  momenti  quae- 
stionibus respondere,  quin  nullo  modo  primatus  Summi  Pontificis  minuatur. 

2.  Quoad  n.  4,  nobis  submisse  videtur  aliqua  processus  administrativi 
reformatio  facienda.  Multae  difficultates  certe  evanescerent  si  in  rebus  admi- 
nistrativis primae  instantiae,  ut  aiunt,  habeantur  etiam  instantiae  superiores 
ad  quas  semper  recurri  potest.  Ideo  optandum  est  ut  recognoscatur  ius  recur- 
rendi, in  decisionibus  Romanae  Curiae  ad  aliquod  consilium  in  quo  coopten- 
tur episcopi  de  quibus  in  n.  5 agitur. 

3.  Denique  aliquod  dicendum  videtur  relate  ad  n.  4 et  quidem  magni 
momenti  ad  bonam  famam  Romanae  Curiae  cui  omnes  grati  sumus.  Nonne 
abroganda  retinetur  illa  obscura  lex  processualis  sic  dicta  iudiciaria,  quae  suo 
more  institutoque  procedit,  sibique  propriam  consuetudinem  retinendo  et 
quae  inferiora  tribunalia  secundum  normas  ab  ipsa  traditas  obligat?  Liceat 
nobis  optare  ut  canon  1555  iuris  canonici  non  amplius  inveniatur. 

N.  3.  Episcopum  facultates  potius  ut  concessiones  a Summo  Pontifice 
factae  videntur  quam  ex  dignitate  episcopali  fluere.  Ideo  loco:  « Quaprop- 
ter... recensentur  » n.  3,  pag.  6,  linn.  21-23  dicatur:  « Quapropter  facul- 
tates quae  ex  dignitate  episcopali  emanant,  episcopi  intra  limites  propriae 
dioeceseos,  stabiliter  fruantur,  ita  ut  a)  sint  episcopi  residentiales  veri  ordi- 
narii et  immediati  pastores  in  dioecesibus  sibi  commissis  (C.I.C.,  c.  334,  § 1) 
in  munere  sanctificandi,  docendi  et  regendi;  b)  habeant  de  facto  episcopi 
residentiales  ius  et  officium  gubernandi  dioecesim  tum  in  spiritualibus  tum 
in  temporalibus  cum  potestate  legislativa  iudiciaria,  coactiva  (C.I.C.,  c.  335, 
§ 1),  firma  semper  Summi  Pontificis  potestate  sibi  causas  reservandi  propter 
bonum  commune  Ecclesiae  ». 

N.  4.  In  rebus  administrativis  primae  instantiae,  ut  aiunt,  habeantur  et 
instantiae  superiores  ad  quas  semper  recurri  potest.  Ideo  optandum  est  ut 
recognoscatur  ius  recurrendi  in  decisionibus  Romanae  Curiae  ad  aliquod  consi- 
lium in  quo  cooptentur  episcopi  de  quibus  in  n.  5 agitur. 

Secundo.  Omnino  necesse  est  ut  abrogetur  illa  obscura  lex  processualis  sic 
dicta  iudiciaria  quae  suo  more  institutoque  procedit  sibique  propriam  con- 
suetudinem retinendo,  et  quae  inferiora  tribunalia  secundum  normas  ab 
ipsa  traditas  obligat.  Ideo  omnino  delenda  est  in  novo  Codice  mens  can.  1555 
actualis  C.I.C. 

Exc.mus  P.  D.  NARCISSUS  JUBANY  ARNAU 
Episcopus  tit.  Orthosiensis  in  Phoenicia , aux.  Barcinonensis 

Ad  Introductionem. 

1.  Postquam  in  par.  1 affirmatum  est  legem  supremam  in  Ecclesia  esse 
salutem  animarum,  in  secunda  officium  atque  munus  episcoporum  definitur. 
Iamvero  in  hac  definitione  tradenda,  asseritur:  « Episcopi  peculiaribus  prae- 
ficiuntur ecclesiis  tamquam  veri  pastores  ».  Hoc  certissimum  est,  etsi  incom- 
pletum, quia  ibi  nihil  omnino  affirmatur  de  episcoporum  sollicitudine  erga 
universam  Ecclesiam,  quae  eis  cum  et  sub  Romano  Pontifice  incumbit.  Haec 
autem  sollicitudo  constare  debet  in  hac  introductione  generali  ad  totum 
schema,  cum  in  cap.  I et  IV  quaestiones  tanguntur  in  quibus  doctrina  col- 
legialitatis  haberi  debet  prae  oculis. 

Quapropter  proponitur  sequens  emendatio  ad  par.  2 in  linn.  7-8:  « Epi- 
scopi ergo  cum  praeficiantur  ecclesiis  tamquam  veri  pastores  ac  sollicitudo 
omnium  ecclesiarum  cum  et  sub  Romano  Pontifice  ipsis  incumbat,  de  omnium 
sibi  commissarum  ovium...  ». 

2.  Neque  obiicere  fas  est  praecedentium  verborum  introductionem  aliquid 
falsum  in  textu  introducere,  scii,  omnes  Ecclesiae  universalis  oves  singulis 
episcopis  commissas  esse.  Nam  certum  est  oves  determinatae  ecclesiae  parti- 
cularis ad  episcopum  proprium  pertinere,  qui  illas  pascit  et  regit  atque  de 
illis  rationem  Deo  reddere  debet,  titulo  quidem  peculiarissimo  sc.  pastoris 
proprii.  Attamen  titulo  diverso  etsi  vero , singuli  episcopi  oves  Ecclesiae 
universalis  sibi  concreditas  quodammodo  considerare  debet,  quum  de  sollici- 
tudine Romani  Pontificis  erga  catholicam  Ecclesiam  participet:  ideo,  etiam 
de  omnibus  ovibus,  aliquo  modo,  episcopi  rationem  reddere  debebunt. 

Ad  cap.  I,  n.  2: 

1.  Quum  caput  hoc  quaestionem  aggrediatur  de  rationibus  inter  episco- 
pos et  Ss.  Romanae  Curiae  Dicasteria,  prooemium  praeponitur  in  quo  duo 
principia  statuuntur,  nimis  utilitaria.  In  primo  enim  invocatur  rem  esse 
« peropportunam  et  animarum  bono  consentaneam »,  si  in  posterum  epi- 
scopi habeant  plures  facultates  hucusque  reservatas;  in  secundo  attenditur 
auxilium  episcopis  a Congregationibus  Romanis  praestandum.  Certe  deside- 
ratur altius  principium:  scii,  semper  salvo  iure  Romani  Pontificis,  constare 
debet  episcopos  praeeminenti  dignitate  in  Ecclesia  fulciri  ob  munus  ipsis 
commissum.  Quare  desiderandum  est  ut  hoc  principium  clare  enuntietur  in 
initio  numeri. 

2.  In  notula  1 male  citatur  Concilium  Lateranense  IV,  quum  revera 
de  Concilio  Lateranensi  V agatur. 

3.  Verba  in  fine  numeri  allatae,  desumpta  fuerunt  a Concilio  Latera- 
nensi V,  aiente:  « Novimus  enim  episcopos  ipsos  in  partem  sollicitudinis 
nostrae  assumptos  fuisse  ».  Attamen  non  eadem  neque  eiusdem  ponderis 

sunt  verba  Pii  XII  in  litt.  enc.  Fidei  Donum.  Revera  aiebat  Summus  Pon- 
tifex: unusquisque  episcopus  « qua  legitimus  apostolorum  successor,  ex  Dei 
institutione  et  praecepto  apostolici  muneris  Ecclesiae  una  cum  ceteris  epi- 
scopis sponsor  fit  ».  Qua  de  causa,  potius  verba  Pii  XII  attendenda  sunt, 
quum  haec  clariorem  sensum  pro  munere  episcopali  explicent.  Dicatur  ergo 
in  linn.  9-12:  « utpote  apostolorum  successores,  ex  Dei  institutione  et  prae- 
cepto, apostolici  muneris  Ecclesiae,  una  cum  Romano  Pontifice  et  ceteris 
episcopis,  sponsores  fiunt  ». 

4.  In  notula  1 male  citantur  litt.  enc.  Fidei  donum-,  dicatur  enim 
A.A.S.,  49,  non  vero  39. 

N.  3-. 

1.  Edicitur  in  textu  potestatem  in  Romano  Pontifice  ad  se  causas  avo- 
candi, provenire  « sive  ex  natura  rei,  sive  ad  Ecclesiae  unitatem  conser- 
vandam ».  Ad  haec  autem  sequentia  notare  iuvat: 

a)  Desideratur  explicatio  ut  clare  appareat  quid  significet  « ex  natura 
rei  ».  Revera  id  tantum  dici  potest:  aliquas  adesse  causas  quae,  natura  sua, 
ad  exercitium  Primatus  pertinent.  Hoc  autem  dimetiri  debet  ex  bono  Eccle- 
siae universalis,  ex  providentia  totius  Ecclesiae.  Hac  de  causa,  Wernz-Vidal 
ait  causas  maiores  « vel  ipsa  natura  sua  sunt  maioris  momenti  atque  Romano 
Pontifici  propriae  ».  Ergo  ex  eo  quod  sint  maioris  momenti,  inspecto  bono 
totius  Ecclesiae,  fiunt  causae  maiores. 

b)  Invocatur  etiam  ratio  unitatis  Ecclesiae  et  ad  auctoritatem  Sancti 
Thomae  recurritur.  Sed  perperam.  In  loco  enim  citato,  scii,  in  « Summa 
contra  Gentes  »,  Doctor  Angelicus  unitatis  Ecclesiae  causa,  sive  ad  unicum 
populum  efformandum  sive  ad  eamdem  fidem  habendam,  deducit  necessi- 
tatem « quod  sit  unus  qui  toti  Ecclesiae  praesit  ».  Nihil  autem  omnino 
asserit  de  reservatione  causarum.  S.  Thomas  enim  loquitur  in  ordine  dogma- 
tico; reservatib  autem  causarum  tota  quanta  est  in  ordine  iuridico. 

Invocetur  ergo  tantummodo  bonum  totius  Ecclesiae  universalis  et  linn. 
15-16  ita  redigantur  atque  citatio  notulae  3 supprimatur:  « causas  reser- 
vandi, quas  ad  bdnum  commune  Ecclesiae  universalis  promovendum  et 
tutandum,  pro  locorum...  ». 

2.  In  lin.  21  recte  edicitur  facultates  episcoporum  hucusque  ipsis  reco- 
gnitas amplificari  debere.  Attamen  ut  clare  sensus  futurae  amplificationis 
percipiatur  et  ne  confusio  oriatur,  significetur  agi  de  recognitione  et  ampli- 
ficatione mere  iuridica  et  quidem  in  campo  iuris  communis.  Ergo  potius 
affirmetur:  « Quapropter  facultates  hucusque  ipsis  in  iure  communi  reco- 
gnitae amplificentur...  ». 

N.  4:  principia  quae  ibi  enumerantur  verissima  sunt:  praesertim  ea 
quae  dicuntur  de  Curiae  Romanae  natura.  Attamen  desideratur  explicita 
referentia  ad  ordinem  pastoralem,  qui  quidem  semper  prae  oculis  haberi 
debet  in  Ecclesia,  etiam  quando  res  mere  administrativae  tractantur  et  prae- 
sertim quando  sermo  instituitur  de  relatione  inter  episcopos  et  Romanae 
Curiae  Dicasteria.  Schema  autem  tantum  refert  principium  caritatis  superna- 

turalis,  quod  vigere  debet  inter  caput  et  corpus  collegii  episcopalis.  Imo  et 
eadem  caritas  omnino  exigitur  a bono  fidelium,  pro  quibus  pastores  quam- 
maxime  adlaborant. 

Addatur  ergo  in  linn.  9-10:  « quo  et  caput  et  corpus  episcopalis  collegii 
intime  inter  se  connectuntur,  quodque  dominici  gregis  bonum  omnino  expo- 
stulat atque  exigit  ». 

N.  5:  circa  hoc  optimum  principium,  quod  maxime  conferre  poterit  ad 
Curiae  Romanae,  uti  aiunt,  interna tionalizationem,  tria  notanda  veniunt: 

a)  clare  appareat  episcopos  nominandos  esse  Romanae  Curiae  mem- 
bra vel  consultores,  libere  ab  Apostolica  Sede:  conferentia  nationalis  solum- 
modo potest  eos  praesentare.  Ergo  verbum  « designandi  » lin.  23  — quod 
certe  ambiguum  est  — mutetur  et  formula  adhibita  illam  libertatem  Apo- 
stolicae  Sedis  clare  exprimat:  « a conferentia  episcopali  nationali  ut  plu- 
rimum proponendi...  ». 

b)  Clare  etiam  appareat  agi  in  casu  de  integra  Curia  Romana,  non 
tantum  de  Congregationibus.  Verbum  ergo  « Congregationes  » expungatur, 
ne  videantur  alia  Dicasteria  excludi:  Tribunalia  scii,  et  Officia.  In  lin.  ergo 
24  scribatur:  « Sacrorum  Romanae  Curiae  Dicasteriorum...  ». 

c ) Finis  * cooptationis  episcoporum  in  Romanam  Curiam  — qui  in 
linn.  25-27  exponitur  — ambiguus  est  et  imprecisus.  Dicitur  enim:  « ad 
commune  bonum  promovendum  et  ad  communia  pericula  efficacius  aver- 
tenda ».  Finis  autem,  ni  fallimur,  est  duplex:  episcopi  specialiter  Ss.  Dica- 
steriis  addicti,  et  problemata  quae  in  dies  ponuntur  in  diversis  mundi  natio- 
nibus ample  et  profunde  exponerent,  et  informationes  darent  circa  deside- 
rata pro  S.  Sedis  orientationibus,  solutiones  proponerent  pro  negotiis  eccle- 
siasticis expendendis,  attento  diversorum  populorum  modo  essendi.  De  facto, 
tales  episcopi  testes  existerent  opinionis  publicae  in  Ecclesia.  Res  toto  zelo 
diversa  a consultoribus,  qui  continuo  Romae  stabiliter  degunt. 

Ergo  corrigantur  ea  quae  in  linn.  25-27  habentur:  « ...  convocentur,  ut 
iudicium  pandant  circa  quaestiones  bonum  animarum  attingentes,  pro  qui- 
bus eorum  opinio,  ad  normam  iuris,  postuletur,  necnon  ipsam  Romanam 
Curiam  informent  circa  quaestiones,  opiniones  ac  desiderata,  quae  in  diversis 
populorum  gentibus  existant  ». 


20 

Exc.mus  P.  D.  PETRUS  MARTIN 
Episcopus  tit.  Selinusiensis,  vic.  ap.  Novae  Caledoniae 

Curia  Romana,  prout  nunc  stat,  potest  immutari,  quoniam  est  de  iure 
mere  ecclesiastico,  et  tarde  in  Ecclesia  apparuit.  Debet  mutari,  quoniam 
nova  mundi  adiuncta  novum  modum  gubernandi  Ecclesiam  exigunt. 

Ad  quam  efficiendam  reformationem,  desiderio  Summi  Pontificis  respon- 
dentes, aliquas  suggestiones  humiliter  proponimus. 

I.  De  instaurando  Consilio  Apostolico.  Ratione  quidem  celerioris  mundi 

evolutionis,  et,  ex  alia  parte,  ratione  principii  collegialitatis  a Concilio  firmi- 
ter agniti,  summe  refert  ut  instauretur  inter  Caput  et  membra  corporis  epi- 
scopalis creberrima  communicatio. 

Optamus  ergo  ut  supremum  organum,  quo  Summus  Pontifex  uti  possit 
in  gubernanda  Ecclesia  erigatur  quod  Consilium  Apostolicum  nuncuparetur, 
non  amplius  triginta  praesulibus  constans  voce  consultiva  praeditis.  Inter 
quos  annumerandi  essent: 

1.  Quinque  vel  sex  praecipui  patriarchae  Ecclesiarum  orientalium; 

2.  Aliqui  episcopi  residentiales  a conferentiis  episcopalibus  designati 
et  a Summo  Pontifice  nominati,  secundum  aequas  proportiones. 

Hoc  Consilium  congregaretur  bis  vel  ter  in  anno,  pro  tempore  opportuno. 

II.  De  dicasteriis  reformandis.  Ita  constituantur  dicasteria  ut  possibilis 
evadat  quam  maxima  communicatio  sententiarum  motuum  et  personarum 
inter  Ecclesiae  centrum  et  extrema.  Ad  hunc  finem  sequenda  essent  haec 
principia: 

1 . In  omnibus  applicetur  « principium  subsidiaritatis  »,  ita  ut  nihil 
Curiae  Romanae  reservetur  quod  ab  episcopis  vel  conferentiis  episcopalibus 
sine  Ecclesiae  detrimento  tractari  possit. 

2.  Praelati  et  officiales,  quibus  de  quaestionibus  dicasterio  propositis 
decernere  incumbit,  e diversis  continentibus  et  territoriis,  a conferentiis 
episcopalibus  propositi,  proveniant,  nec  ultra  sexennium  in  tali  munere  per- 
maneant. 

3.  Alii  autem  praelati  et  officiales,  in  rebus  exsequendis  periti  et  per 
longius  tempus  munus  exercentes  (et  quidem  necessarii  sunt)  potestate  sta- 
tuendi non  polleant,  sed  ad  altiora  munera  in  eodem  genere  promoveri 
possint. 

4.  Vi  « principii  subsidiaritatis  »,  quotiescumque  inter  diaconos  vel 
laicos  eligi  potuerunt  officiales,  eligantur. 

5.  Ad  quaestiones  de  Fide  et  Moribus  tractandas,  nova  instituatur 
Congregatio,  quae,  sublato  S.  Officii  nomine,  Congregatio  de  Fide  et  Moribus 
nuncupari  posset.  Quod  Dicasterium  eodem  more  institutoque  procedat  ac 
ceterae  Congregationes  et  Tribunalia,  cum  homines  huius  temporis  omnes 
procedendi  modos  respuant  qui  iura  personae  oppugnare  videntur. 

In  omnibus  doctrinalibus  quaestionibus  tractandis  consulantur  periti  non 
tantum  luris  Canonici  et  theologiae  dogmaticae  vel  moralis,  sed  etiam  Scrip- 
turae Sacrae,  traditionis  et  historiae  dogmatum.  Qui  periti,  sicut  officiales  de 
quibus  agitur  in  n.  2,  ex  diversis  terris  proveniant. 

6.  De  reliquorum  dicasteriorum  reformatione,  quae  magis  ad  iuridi- 
cam  praxim  pertinent,  nihil  dicemus,  sed  enixe  petimus  ut  episcopi  et  periti 
ex  diversis  terris  provenientes  ad  eam  delineandam  invitentur. 

21 

Exc.mus  P.  D.  FREDERICUS  MELENDRO 
Archiepiscopus  Nganchimensis 

Pag.  5,  art.  1,  lin.  1.  « Animarum  salus,  lex  in  Ecclesia  Christi  supre- 
ma... ».  Minus  placet,  lex  enim  suprema  in  Ecclesia  Christi  est  divina  laus. 

Forte  sic  melius:  Divinae  Maiestatis  gloria  et  animarum  salus,  cum  ea 
intime  connexa... 

Pag.  5,  art.  1,  lin.  9.  Quasi  rationem  pro  animabus  earum  reddituri... 
Ut  clarius  appareat  sensus. 

Cap  I,  pag.  6.  Forte  melius  si  titulus  sic  mutetur:  « de  rationibus  inter 
episcopos  et  Ss.  Apostolicae  Sedis  Congregationes  ». 

Nomen  « Curia  Romana  » minime  reprobatur;  sed  aliud  magis  proprium 
nostri  ideologia  temporis  postulare  videtur.  Nam: 

a)  Curiae  Romanae  Moderatores  et  officiales  in  bonum  omnium  eccle- 
siarum munus  suum  explent. 

b)  Curia  « Apostolicae  Sedis  » « Congregationes  Apostolicae  Sedis  » 
etc.  tituli  sunt  et  dignoscuntur  oecumenici. 

c)  Curia  appellatur  Romana  ex  urbe  qua  residet;  quod  aliquid  acci- 
dentale ferre  videtur. 

Pag.  7.  Post  art.  5 nonne  conveniens  erit  adiungere  alium  art.  de  ratione 
inter  episcopos  et  Delegatos  Apostolicos? 

Item,  alium  art.  iuxta  hunc  modum:  Ut  corpus  episcoporum  validius 
adiumentum,  in  bonum  universalis  Ecclesiae,  S.  Sedi  praestet;  hoc  Sacrum 
Concilium  rogat  ut  Supremus  Pastor  quinquagesimo  saltem  anno  Oecume- 
nicum  Concilium  convocet. 


22 

Exc.mus  P.  D.  ANTONIUS  ROSARIUS  MENNONNA 
Episcopus  Neritonensis 

Ad  caput  I,  n.  3.  Una  cum  facultatibus  maiore  amplitudine  episcopis 
recognoscendis  reservationes  cessent  ex  parte  Sedis  Apostolicae  in  beneficiis 
conferendis,  vel  tantum  duae  primae  dignitates  capituli  cathedralis  reserva- 
tioni  subiaceant.  Nam,  ut  res  nunc  se  habent,  fere  omnia  beneficia,  etiam 
quae  minimi  momenti  sunt,  reservantur,  cum  et  beneficia,  quae  forte  ab  ipsa 
tanguntur  per  translationem  prioris  titularis  ad  beneficium  ex  iure  reservatum 
vel  per  tactum,  reservata  maneant. 

23 

Exc.mus  P.  D.  CAESARIUS  ANTONIUS  MOSQUERA  CORRAL 
Archiepiscopus  Guayaquilensis 

Loquor  nomine  Patrum  in  Aequatoriana  Republica  huic  Concilio  Romae 
adstantium. 

In  cap.  I huius  schematis  — et  passim  in  tota  constitutione  — frequens 
recurrit  referentia  ad  collegialitatem  episcopalem.  Nobis,  vero,  videtur  neces- 
sariam esse  ulteriorem  relationem  inter  Romanum  Pontificem,  successorem 
Petri,  et  collegium  episcopale,  successorem  collegii  apostolici,  antequam  ad 
conclusiones  logicas  deveniamus:  quae  collegialitas  nondum  definita,  nec 
matura  ad  definitionem  adhuc  apparet. 

Aliqua  collegialitas  evidens  est;  sed  quid  sit,  in  quonam  consistat,  quo- 
modo exerceri  debeat,  adhuc  in  discussione  extat. 

Igitur  nobis  videtur,  antequam  collegialitas  determinet  vota  Concilii, 
ulteriorem  clarificationem  et  determinationem  formularum.  In  hac  determi- 
natione relationum  Romanum  Pontificem  inter  et  collegium  episcopale,  et  in 
supradicta  clarificatione,  haec  nobis,  humiliter,  tenenda  videntur: 

1.  Summus  Pontifex  non  est  tantum  caput  collegii  episcopalis,  sed 
quodam  vero  sensu,  ratio  ipsius  collegii  sine  quo  nec  collegium  extare  potest. 

2.  In  episcopali  consecratione,  episcopus  iure  divino  potestates  perso- 
nales et  collegiales  accipit:  nempe  potestates  sacramentales  actuales,  et 
virtualem  potestatem  iurisdictionis.  Ut  iurisdictio  virtualis  actualis  evadat 
requiritur  missio  canonica,  quae  determinet  territorium  et  personas  obiectum 
iurisdictionis.  Haec  ipsa  missio  canonica  fuit  quae  nos  in  Concilium  vocavit 
et  definitivum  dabit  valorem  nostris  deliberationibus  per  ratificationem  Ro- 
mani Pontificis. 

3.  Collegialitas  ergo,  non  est,  nec  apparere  debet  parallela  Primatui 
Romani  Pontificis.  Papa,  verum  sacramentum  unitatis  ecclesiae,  determinat 
applicationem  concretam  collegialitatis.  Non  adest  in  Ecclesia  quaedam  spe- 
cies parlamentarismi. 

His  dictis,  schema  placet  in  se,  cum  clarificationibus  quae  ad  singula 
capitula  offerentur. 

Tandem  exoptaremus  maiorem  proprietatem  in  modo  loquendi  de  Ro- 
mana Curia  reformanda.  Magna  cum  ponderatione  et  reverentia  loquendum 
est  de  modo  magis  aptam  reddendi  Romanam  Curiam  necessitatibus  hodier- 
nis, quin  minuantur  ea  omnia  quae  fecit  et  facit  in  bonum  Ecclesiae  univer- 
sae, praesertim  si  prae  oculis  habeamus  Romanam  Curiam  esse  organum 
ipsius  Romani  Pontificis  in  gubernanda  Ecclesia,  ne  videamur  limites  ponere 
exercitio  Primatus.  Quisque  episcopus  maxima  libertate  gaudet  in  ordinanda 
sua  Curia;  a fortiori  hanc  libertatem  recognoscere  debemus  Romano  Pontifici. 

Nobis,  praelatis  aequatorianis  hic  praesentibus,  valde  placet  occasio  prae- 
stita ad  maximas  gratias  agendas  Summo  Pontifici,  toti  Romanae  Curiae 

et  Legatis  S.  Sedis,  propter  innumera  beneficia  recepta,  speciatim  a funda- 
tione Nuntiaturae  Apostolicae  in  Natione  nostra. 

[ Subsignaverunt  etiam~\  Emmanuel  Serrano  Abad,  arch.  Conchensis  in 
Aequatore;  A.  Barbisotti,  vic.  ap.  Esmeraldas;  Maximilianus  Spiller,  vic.  ap. 
Napensis;  Silvius  Aloisius  Haro  A.,  ep.  Harrensis;  C.  Rada  S.;  Igino  Gam- 
boa,  praef.  ap.  Aguarico. 

24 

Exc.mus  P.  D.  RENATUS  PAILLOUX 
Episcopus  Arcis  Rosebery 

Nota.  Quamvis  disputatio  circa  cap.  I in  aula  conciliari  iam  conclusa 
fuerit,  fas  sit  mihi  subsequentes  animadversiones  ad  commissionem  in  scriptis 
remittere. 

Animadversio  generalis.  Meo  humili  iudicio,  valde  iuvaret  si,  antequam 
aliud  quid  diceretur,  huic  toti  capiti  clara  et  theologica  explanatio,  vel  defi- 
nitio, de  rationibus  inter  V rimatum  S.  Pontificis  et  episcopos  una  cum 
Capite  agentes  praemitteretur. 

Ad  n.  3,  pag.  6 et  Appendicem  I,  pag.  27  ss.  Quoad  articulum  « de  epi- 
scoporum facultatibus  » (vel  melius  iuribus),  etsi  praesentis  decreti  munus 
non  sit  de  minutis  iuridicis  punctis  hic  agere,  eorum  quorum  interest  atten- 
tionem attrahere  velim  ad  « anomaliam»  (ut  ita  dicam),  quae,  meo  saltem 
humili  iudicio,  in  praxi  aliquarum  S.  Congregationum,  aliquamdiu  invenitur 
circa  quasdam  dispensationes,  in  eo  quod  casus  ad  S.  Congregationes  referti 
non  semper  eodem  modo  pro  omnibus  diiudicantur. 

Illum  Indultum  in  mentem  praesertim  habeo,  quo,  in  aliquibus  dioece- 
sibus, neophyti,  qui  privilegio  fidei  iam  usi  fuerint,  novum  matrimonium 
cum  dispensatione  super  impedimento  sive  disparitatis  cultus  sive  mixtae 
religionis  contrahere  permittuntur,  dum,  in  aliis  dioecesibus,  illa  permissio  a 
S.  Congregatione  solis  neophytis,  qui  privilegio  paulino  usi  fuerint,  (excluso 
scii,  privilegio  fidei)  restringatur. 

Et  sane,  hodierni  auctores  — et  quidem  gravissimi  — non  desunt,  qui 
affirmant  eumdem  indultum  pari  modo  applicari  posse  et  eis  neophytis  qui 
privilegio  paulino  et  illis  qui  privilegio  fidei  usi  fuerint. 

Singulae  autem  dioeceses,  quae  hunc  indultum  in  favorem  neophytorum, 
qui  privilegio  fidei  usi  sunt,  a S.  Congregatione  postulaverunt  et  negativam 
responsionem  receperunt,  nunc  in  nimio  dubio  versantur,  scii,  utrum  parti- 
culari responsione  negativa  a S.  Congregatione  recepta  stare  debeant,  an 
communi  hodiernorum  auctorum  uti  valeant. 

Meo  humili  iudicio,  valde  optandum  est  ut,  ad  Ordinariorum  conscien- 
tiam tutandam  et  uniformitatem  actionis  instaurandam,  haec  differentia 
removeatur  et  eadem  praxis  omnibus  casibus  et  locis  adhibeatur. 

Ad  nn.  4-5,  pag.  7:  De  praxi  S.  Congregationum  relate  ad  episcopos. 
Nemo  est  qui  circa  S.  Romanam  Curiam  quidquid  molestum  vel  beneficiorum 

immemor  proferre  velit  vel  etiam  possit.  E contrario,  omnes  norunt  quali 
sollicitudine  et  urbanitate  S.  Romana  Curia  ad  auxilium  dioecesibus  prae- 
standum semper  parata  sit. 

Etenim,  dum,  meo  personali  iudicio,  principium  collegialitatis  episco- 
porum accipiendum  sit,  nihilominus  necessarium  semper  erit  ut,  in  praxi, 
exercitium  huius  collegialitatis  cum  capite  et  sub  capite  certis  iuridicis  regulis 
circumducatur. 

Mea  humili  sententia,  immutabilis  S.  Pontificis  primatus  necnon  colle- 
gialitas  episcoporum  et  eorum  participatio  activa  in  universalis  Ecclesiae  regi- 
mine cum  capite  et  sub  capite  in  tuto  reponuntur  si  ea  quae  n.  5,  pag.  7, 
proponuntur,  vel  alia  similia  (vide  alias  animadversiones  a me  hac  de  re 
nuper  propositas)  in  praxim  adducuntur,  et  imprimis  si  aliquod  Consilium 
ab  Ipso  Summo  Pontifice  nominatum  et  nonnullis  cardinalibus,  patriarchis 
et  episcopis  ex  diversis  orbis  nationibus  consistens,  instauretur,  ad  commune 
bonum  totius  Ecclesiae  magis  promovendum,  salva  semper  suprema  S.  Pon- 
tificis auctoritate. 

De  ceteris,  ea  quae  a Summo  Pontifice  Paulo  VI  feliciter  et  glorianter 
regnante,  non  longo  abhinc  tempore,  dicta  fuerunt  cum  membra  S.  Romanae 
Curiae  publice  adlocutus  est,  S.  Romanam  Curiam  magis  ac  magis  cum  ho- 
diernae aetatis  progressu  et  conditionibus  consentaneam  efficere  possunt, 
quin  eius  existentia  et  necessitas  in  dubium  revocentur,  vel  eius  praestantia 
ullo  modo  minuatur.  E contrario,  talis  reformatio,  vel  potius  evolutio  et 
adaptatio,  eius  honori  et  totius  Ecclesiae  regimini  sine  dubio  prodesse 
possunt. 

25 

Exc.mus.-P.  D.  ANTONIUS  PILDAIN  Y ZAPIAIN 
Episcopus  Canariensis 

Quoniam  aliqui  Patres  in  aula  conciliari,  super  cap.  primum  schematis 
« de  episcopis  » verbum  facientes,  de  electione  episcoporum  recte  facienda 
loquuti  sunt,  liceat  et  mihi  de  hac  quaestione  agere. 

Prima  conditio  episcoporum  in  regimine  dioecesium  haec  debet  esse,  ut 
eos  « existimet  homo  ut  ministros  Christi  et  dispensatores  mysteriorum 
Dei  »,  non  vero  ut  ministros  Caesaris,  aut  quarumcumque  aliarum  potesta- 
tum terrenarum. 

Ad  hoc  vero  opportunissimum,  immo  et  quasi  necessarium,  ut  episcopi 
libere  omnino  a Romano  Pontifice  eligantur,  absque  ulla  proinde  interven- 
tione, neque  sub  forma  praesentationis,  neque  sub  qualibet  alia  forma, 
alicuius  potestatis  civilis. 

Ex  quo  enim  intervenit  caesar,  aut  quaelibet  potestas  civilis,  in  electione 
episcoporum,  statim  proni  fuere  semper,  et  nunc  sunt,  non  tantummodo 
vulgus  et  plebs,  sed  et  praestantiores  viri,  ex  ipsis  catholicis,  ad  videndum 
in  episcopis  taliter  electis,  non  tam  ministros  Christi  et  Ecclesiae,  frontem 


691 


ANIMADVERSIONES  SCRIPTAE  - CAP.  I DE  EPISCOPIS 

adamantinam,  si  opus  sit,  potestatibus  civilibus  exhibere  promptos,  quam 
dociles  ministros  Caesaris  — seu  « praefectos  violaceos  »,  ut  ipsos  denomi- 
nabat celeber  ille  Imperator  — Caesari  placere  paratos. 

Liceat  mihi  duo  afferre  testimonia.  Primum  est  illius  celebris  archiepi- 
scopi  Granatensis,  Guerrero,  qui  ex  luminaribus  fuit  Concilii  Tridentini, 
qui  ita  scribebat  Regi  Philippo  II,  qui  privilegio  praesentationis  in  electione 
episcoporum  fruebatur:  « Non  timeat  Majestas  Vestra  episcopos  aliquid 
decreturos  quod  Maiestati  Vestrae  displiceat.  Omnes  enim  debitores  sunt 
Vestrae  Maiestati  mitrae  quam  in  capite  gerunt,  et  si  aliqui  eorum  novam 
rutilantiorem  mitram  desiderant,  ipsam  nonnisi  a Vestra  Maiestate  exspec- 
tare possunt  ». 

Et  saeculo  sequenti,  alius  archiepiscopus,  non  minus  egregius,  insignis 
ille  cameracensis,  Fenelon,  scribebat:  « O pessimam  disputationem  qua, 
intra  Ecclesiae  septa,  civilis  tumultus  exarsit...  Tanti  luctus  causa  haec  est, 
nimirum  concessio  regibus  facta  ut  episcopos  ad  arbitrium  eligant...  Iam 
nunc  episcopi  eo  loco  positi  sunt,  ut  nihil  a Sede  Apostolica  nec  sperent 
nec  timeant,  omnia  vero  ab  aulico  favore  exspectent  ». 

Scribebantur  haec  ab  illustrissimo  scriptore  et  praesule,  sub  fine  saec.  xvn. 
Quid  in  praesentibus  iudicant  et  scriptores  et  Ecclesia?  Sufficiat  meminisse 
hunc  Fenelonis  textum,  ab  eminentissimo  theologo  moderno,  in  suo  magno 
opere  theologico,  fuisse  insertum. 

Sufficiat  meminisse  S.  Ecclesiam  in  suo  C.I.C.  apodictice  omnino  haec 
statuisse:  « Episcopos  libere  nominat  Romanus  Pontifex  ».  Can.  329. 

Et  hanc  libertatem,  in  nominatione  suorum  episcoporum,  adeo  in  corde 
et  animo  habet  Sancta  Sedes,  ut,  ab  anno  promulgationis  Codicis,  ab  anno 
videlicet  1918,  quantumvis  quamplurimae  conventiones  innitae  sunt  cum 
variis  nationibus,  seu  guberniis,  nulli  eorum  — si  unicam  exceptionem, 
certo  certius,  nec  spontaneam,  neque  iucundam  ex  parte  Sanctae  Sedis  — 
nulli  eorum  concessit  privilegium  praesentationis  in  electione  episcoporum. 

Et  iure  quidem.  Nulla  enim  invenitur  in  toto  orbe  terrarum  societas 
iuridice  independens,  societas  videlicet  perfecta,  quantumvis  minima  et 
infima,  quae,  quando  proprios  ministros  eligere  habet,  interventionem  tri- 
buat alii  societati  in  hac  electione. 

Quod  ergo  nec  minima  societatum  concedit  alii,  quia  hoc  proprii  capitis 
diminutionem  considerat,  cur  concedere  debeat  Ecclesia,  quae  est,  inter 
societates  perfectas  perfectissima? 

Eo  minus,  quo,  tot  longo  saeculorum  decursu  — et  omnibus  exceptio- 
nibus, quas  iustitia  postulat,  factis  — praeclariora  et  honorabiliora  gesta 
quae  pro  defensione  Sanctae  Ecclesiae  effecta  sunt,  ab  episcopatu  a civilibus 
potestatibus  praesentato,  certo  certius,  peracta  non  fuere.  Utique,  vero, 
saepe  saepius,  deplorabiliora. 

Itaque  — et  concludo  — sicut  felicissimus  inter  felices  dies  Ecclesiae, 
ille  fuit  in  quo  Sanctus  Pontifex  Pius  X,  penitus  ablato  sic  dicto  « veto  », 
quo  fruebantur  quaedam  potestates  civiles,  Ecclesiam  Sanctam  liberam  om- 

nino  redegit  in  electione  Romanorum  Pontificum,  sic  erit  dies  magna,  albo 
revera  notanda  lapillo,  et  ardenti  plausu  salutanda,  dies  illa  in  qua  Conci- 
lium hoc  Vaticanum  II,  Romano  Pontifice  approbante  et  promulgante, 
decreverit  in  posterum  nulli  unquam  potestati  concessurum  privilegium 
praesentationis  in  electione  episcoporum,  simul  rogando  potestates  et  gu- 
bernia  quae,  in  praesenti,  hoc  iure  gaudeant,  ut  huic  privilegio  renuntient, 
prospicientes  et  laborantes  hoc  modo  pro  libertate  et  exaltatione  S.  Matris 
Ecclesiae,  pro  qua  quotidie  preces  effundimus. 

Votum.  Inserantur,  in  cap.  I huius  schematis,  sequentia  verba:  « Haec 
Sacrosancta  Synodus  decernit  ut,  in  posterum,  nulli  potestati  civili  privile- 
gium sive  electionis,  sive  praesentationis  episcoporum  tribuatur,  simulque 
rogat  eos  qui  nunc  tali  iure  gaudent,  ut  ipsi  libere  renuntient,  prospicientes 
pro  libertate  et  exaltatione  S.  Matris  Ecclesiae  ». 


26 

Exc.mus  P.  D.  IOSEPH  IOACHIM  RIBEIRO 
Episcopus  tit.  Aegeaensis , aux.  Eborensis 

Sacrosancto  Concilio,  attentis  fundamentalibus  principiis  in  pag.  6,  n.  3, 
cap.  I expositis:  de  episcopis  ac  dioecesium  regimine,  humiliter  peto: 

1 . Episcopi  residentiales  facultatem  habeant  concedendi,  ex  justa  et 
rationabili  causa,  sacerdotibus  in  ratione  muneris  pastoralis  petentibus,  per- 
missionem horis  nocturnis  Missam  celebrandi,  debitis  tamen  cautelis  ad- 
hibitis. 

2.  Episcopis  mere  titularibus,  facultas  detur  concedendi  Indulgentias, 
saltem  viginti  et  quinque  (vel  quinquaginta)  dierum,  in  dioecesi  ubi  adest  ad 
munus  rite  implendum. 

Ideo  in  Appendice  priore:  de  episcopis  ac  dioecesium  regimine  eaedem 
facultates  addentur. 

Sic  spero  ac  peto. 


27 

Exc.mus  P.  D.  CAROLUS  EDUARDUS  SABOIA  BANDEIRA  DE  MELLO 

Episcopus  Palmensis 

1.  Prooemium  non  exprimit  desiderium  Concilii,  sicut  exposui  in  ani- 
madversionibus generalibus. 

2.  N.  1 et  2.  Est  expositio  vaga,  nihil  certi  promittens.  Nec  salvatur 
res  ex  eo  quod  Episcopi  undequaque  terrarum  ad  Congregationes  Romanas 
assumantur.  Omnia  manebunt  sicut  sunt,  quia  defuit  basis  doctrinalis  in 
initio  huius  schematis  (vd.  animadv.  generales). 

28 

Exc.mus  P.  D.  ALEXANDER  SCANDAR 
Episcopus  Lycopolitanus 

Nui  ne  doute  que  1’Eglise  dans  toute  son  organisation  ne  vise  le  salut 
des  ames,  en  cela  elle  suit  1’exemple  de  Jesus-Christ  son  Maitre  et  confirme 
le  but  de  sa  mission  et  de  1’organisation  de  son  royaume.  Les  sacrements 
que  le  Christ  a institue  et  qui  soutiennent  1’homme  dans  les  etapes  de  sa 
vie  terrestre  n’ont  point  d’autres  fins.  Les  Pasteurs  doivent  conduire  le 
peuple  de  Dieu  vers  les  vraies  paturages  en  les  faisant  entrer  par  la  porte  de 
la  bergerie:  « Le  chemin  est  difficile  et  la  porte  est  etroite  ».  Le  pasteur  a 
la  tete  du  troupeau  qu’il  gouverne,  conduit  et  sacrifie  sa  vie  est  1’Eveque.  Il 
a un  devoir,  il  ne  peut  le  fuir.  Des  le  debut  de  1’Eglise  les  apotres  le  disent: 
« Oportet  episcopos  regere  Ecclesiam  Dei  » c’est  d’ailleurs  le  sens  de  leur 
nom:  « episcopus  »:  surveillant,  gardien  du  troupeau  qui  lui  a ete  confie. 
Ce  pasteur  le  Christ  Taime:  « Iam  non  dicam  vos  servos  sed  amicos  » il 
s’est  identifie  avec  eux:  « Qui  vos  recipit  me  recipit...  qui  vos  audit  me 
audit...  qui  contempsit  vos  me  contempsit  et  contempsit  Patrem  qui  me 
misit  ».  Cest  pourquoi  lui  les  assiste  dans  leur  tache  de  successeurs  des 
apotres:  « Nolite  timere  pusillus  grex...  ecce  vobiscum  sum  usque  ad  con- 
summationem saeculi  ».  Ceci  etant  on  congoit  que  les  eveques  ont  des  pou- 
voirs  de  droit  divin  inherents  a leur  election  et  donc  a leur  sacre.  Ce  ne 
sont  pas  des  facultes  qu’on  leur  accorde.  Non,  iis  ont  la  plenitude  du  sacer- 
doce  pour  « regere,  gubernare,  instruere  et  vitam  dare  pro  ovibus  suis  ». 
S’ils  ne  la  donnent  pas  par  le  martyre  du  sang  iis  la  donnent  goutte  a goutte 
par  le  sacrifice  quotidien  qu’ils  acceptent  pour  etre  a leurs  fideles.  A vrai 
dire,  ce  sont  les  hommes  manges  et  immoles  au  Service  du  Peuple  de  Dieu. 

Je  ne  peux  concevoir  1’eveque  qu’ainsi,  c’est  pourquoi  ce  n’est  pas 
inutilement  qu’il  a des  pouvoirs  pour  conduire  son  troupeau  vers  Dieu, 
malgre  les  obstacles  et  les  charmes  du  monde.  Ces  pouvoirs  sont  a eux 
naturels  et  ne  peuvent  etre  enchaines  et  toujours  en  quete  de  facultes  a rece- 
voir  de  la  Curie.  D’ailleurs,  il  convient  d’etablir  une  difference  entre  un 
eveque  residentiel  et  un  titulaire  ou  vicaire  apostolique.  Sans  doute  les  deux 
sont  soumis  au  pouvoir  et  a la  vigilance  de  1’Unique  Pasteur,  le  successeur 
de  Pierre.  Mais  le  residentiel  possede  son  troupeau,  il  en  est  le  maitre,  il 
le  gouverne  en  tant  que  c’est  sa  famille,  sa  bergerie,  tandis  que  le  Vicaire 
apostolique  est  lie  en  ce  qu’il  gouverne  comme  representant  du  Saint  Siege 
et  dans  les  limites  des  facultes  qui  lui  sont  accordes  par  le  vrai  Maitre. 

Les  residentiels  ont  donc  des  pouvoirs  non  des  facultes  et  ceux-la  doi- 
vent etre  etendus.  Iis  ne  sauraient  etre  limites  par  la  curie  qui  generale- 
ment  ignore  l’etat  exact  du  diocese.  Telles  sont  les  paroles  du  Christ: 
«Bonus  Pastor:  oves  suas  cognoscit  et  hae  eum  cognoscunt».  Cest  une 
connaissance  intime,  il  les  appelle  par  leur  nom  et  elles  connaissent  sa  voix 
et  le  suivent. 

Pour  remplir  cette  tache  n’a-t-il  pas  besoin  d’avoir  sa  liberte,  « conduire 
et  soigner;  donner  la  nourriture  dans  les  paturages  qu’il  fant  ».  C’est  pour- 
quoi  sa  voix  doit  etre  ecoutee  et  il  doit  pouvoir  gonverner  avec  le  Supreme 
Pasteur  en  faisant  partie  de  son  conseil,  par  lui-meme  ou  par  un  representant. 
A vrai  dire,  c’est  lui  qui  est  les  yeux  du  Saint  Siege  et  c’est  lui  qui  est  a 
meme  de  loin  1’informer.  Cela  est  necessaire  aujourd’hui  plus  que  jamais,  vu 
1’extension  de  la  Ste  Eglise  et  la  multitude  des  races  et  des  nations  qui  la 
forment. 

La  Curie  Romaine  devra  donc  etre  formee  des  representants  des  diverses 
eglises  et  c’est  avec  ceux-la  que  j’appelerai  le  senat  les  ^pecrptaepo?  de  la 
Ste  Eglise  que  le  Saint  Pere  assiste  par  le  St  Esprit  en  tant  que  tete  devrait 
diriger  la  Barque  de  Pierre.  C’est  donc  en  re  alite  Pierre  entoure  de  ses 
freres  au  premier  concile  de  Jerusalem  qui  parle  et  gouverne. 

Cela  nfinfirme  en  rien  son  autorite,  car  la  tete  choisie  par  le  Cbrist  ne 
saurait  etre  autre  chose,  ses  prerogatives  sont  au  dessus  de  tout  et  si  elle  a 
plusieurs  sens  pour  gouverner,  elle  a une  seule  raison  et  une  bouche  pour 
proclamer  la  verite  a laquelle  le  corps  entier  se  soumet.  Cette  assistance  est 
d’autant  plus  forte  qu’elle  a la  maniere  d’agir  du  Christ  a la  base:  « a eux 
reunis,  il  a daigne  reveler  la  verite,  a eux  il  montre  ce  que  les  prophetes 
et  les  rois  auraient  souhaite  voir  ou  entendre.  A eux  il  donne  tous  les  pou- 
voirs  qu’il  a regu  avant  de  les  envoyer  evangeliser.  Tout  pouvoir  m’a  ete 
donne...  ».  Iis  peuvent  baptiser,  lier  et  delier.  Il  en  fait  des  pecheurs  d’hom- 
mes.  Mais  d’eux  il  exige  Phumilite,  1’Amour  et  1’Unite  pour  laquelle  il  a 
prie. 

Je  propose  donc  que  les  Eveques  du  moins  residentiels  aient  plus  de 
pouvoir  et  qu’il  soient  representes  a la  Curie  qu’ils  soient  un  avec  le  pape 
roc  de  1’Eglise,  pasteur  des  pasteurs,  pour  le  gouvernement  de  la  Ste  Eglise, 
tout  en  appuyant  sur  la  Verite  que  le  Christ  a voulu.  Seul  le  Pape  succes- 
seur  de  Pierre,  confirme  ses  freres  dans  la  foi  et  donc  c’est  a Lui  que  revient 
la  derniere  decision. 

29 

Exc.mus  P.  D.  VILLELMUS  M.  VAN  ZUYLEN 
Episcopus  Leodiensis 

1.  Ad  cap.  I (de  episcoporum  facultatibus). 

a ) Hoc  cap.  I (quod  esset  cap.  I partis  secundae,  aut  art.  1,  cap.  II) 
inscribi  deberet:  « de  episcoporum  singulorum  potestate  quoad  dioecesium 
curam  ». 

Re  quidem  vera,  facultates  generalius  in  iure  canonico  intelliguntur  pote- 
states delegatae  a superiore,  in  casu  a Sede  Apostolica,  quae  episcopis  con- 
ceduntur vel  in  perpetuum  vel  ad  praefinitum  tempus,  et  hae  facultates,  ad 
normam  iuris  vigentis,  accensentur  privilegiis  praeter  ius  (can.  66,  § 1). 
Cum  vero  hodie,  secundum  schema,  episcopis  concedantur  ipso  iure,  non  sunt 
praeter  ius,  immo  nec  facultates  vocandae  sunt. 

b)  Praeterea,  facultates  de  quibus  in  schemate  agitur  et  in  Appendice 
eiusdem  I,  sunt  facultates  dispensandi  in  iure  communi,  aut  concedendi 
privilegia  contra  vel  praeter  ius  commune,  aut  dandi  certas  licentias,  quae 
iure  communi  ad  legitimitatem  quarundam  actionum  requiruntur.  Iam  autem, 
imprimis  definiri  et  enuntiari  debet  principium,  vi  cuius  singuli  episcopi,  sub 
auctoritate  Summi  Pontificis,  per  se  in  propria  dioecesi,  universa  gaudent 
potestate  quae  ad  sanctificationem,  institutionem  atque  regimen  populi  sibi 
commissi  necessaria  est.  Ex  quo  principio  deducenda  sunt  sequentia: 

1)  Salvo  semper  iure  communi  seu  universali,  quo  ad  bonum  Eccle- 
siae universalis  commune  normae  statuuntur  universales,  scii,  omnes  fideles 
quos  respiciunt  obligantes,  unicuique  episcopo  per  se  competit  potestas 
docendi  et  regendi  populum  ipsi  commissum,  et  in  specie  potestas  statuendi 
normas  quibus  ad  bonum  commune  propriae  dioeceseos,  praescripta  iuris 
universalis  Ecclesiae  determinentur  aut  compleantur,  normas  scii,  secun- 
dum aut  praeter  ius  universale  Ecclesiae. 

2)  Cum  ius  Ecclesiae  universale  sit  omnino  generale,  statutum  cum 
sit  pro  communiter  contingentibus,  episcopis  ius  est,  iusta  de  causa,  scii, 
quando  id  exigit  bonum  fidelium  spirituale  in  iure  universali  concedendi 
dispensationes,  iis  exceptis  quarum  concessio  uni  Apostolicae  Sedi  reserva- 
tur, item  contra  et  praeter  ius  commune  concedendi  privilegia,  iisdem  ex- 
ceptis quorum  concessio  soli  reservatur  Apostolicae  Sedi,  et  similiter  dandi 
licentias  ad  actiones  ponendas  ad  quas  iure  universali  licentia  auctoritatis 
requiritur,  iis  licentiis  exceptis,  quae  concedere  Apostolica  Sede  sibi  reser- 
vaverit. 

Quare  elenchus  dispensationum,  privilegiorum  et  licentiarum  — immo 
et  approbationum  — constituendus  est,  quorum  concessio  uni  Apostolicae 
Sedi  reservatur.  Principium  autem  sit  episcopos  per  se  habere  potestatem 
concedendi  licentias  iure  communi  requisitas,  privilegia  contra  et  praeter 
ius  commune  sicut  et  dispensationes  in  iure  communi,  nisi  eorum  conces- 
sionem Apostolica  Sedes  sibi  reservaverit.  Hoc  enim  principium  defluit 
ex  regula  vi  cuius  episcopis  agnoscenda  est  omnis  per  se  competentia  ad 
gregem  propriam  pascendam  requisita,  sub  auctoritate  Apostolicae  Sedis, 
cuius  itaque  est  quasdam  sibi  reservare  competentias,  et  eo  vel  magis 
admittendum  videtur  quod  dispensationes,  privilegia  vel  licentiae  conce- 
dantur intuitu  personarum  adiunctorum  particularium,  de  quibus  melius 
per  se  iudicare  potest  eorum  episcopus  proprius. 

Quae  vero  competentiae  concedendi  licentias,  privilegia  vel  dispensa- 
tiones Apostolicae  Sedi  reservantur,  ab  hac  eadem,  certis  in  adiunctis,  epi- 
scopis delegari  possunt;  quibus  in  casibus  eisdem  conceduntur  facultates, 
scilicet  facultates  habituales. 

Textus  e.  g.  modo  sequenti  concipi  potest:  « Ut  aptius  atque  expeditius 
potestatem  suam  propriam,  ordinariam  et  immediatam  in  populum  sibi  com- 
missum, sub  auctoritate  iurisdictionali  quidem  Summi  Pontificis,  exercere 
valeant,  episcopi  residentiales  concedere  poterunt  omnes  licentias  iure  uni- 

versali  requisitas,  omnes  in  hoc  iure  universali  dispensationes,  sicut  et  omnia 
contra  atque  praeter  ius  universale  privilegia,  iis  tantummodo  exceptis  quo- 
rum concessio  uni  Apostolicae  Sedi  reservatur  quaeque  in  Appendice  I ad 
hoc  schema  recensentur  ». 

2.  Ad  cap.  primum,  II:  De  praxi  Sacrarum  Congregationum...: 

a)  De  relatione  episcopos  inter  et  Sacras  Congregationes  agendum  est 
in  Parte  prima  (vel  cap.  I)  huius  schematis,  in  qua  tractatus  « de  episcopis 
quoad  universalis  Ecclesiae  regimen  ». 

b ) Huius  n.  II,  textus  in  n.  4,  pag.  7,  lin.  11  ad  15  centralisationem 
nimis  sapit. 

c ) Huius  n.  II,  n.  5 (pag.  7)  textus,  tractans  de  episcopis  in  Ss.  Con- 
gregationum consilium  cooptandis,  ita  ut  « Nonnulli  episcopi  diversarum 
nationum  a conferentia  episcopali  nationali  designandi,  ab  Apostolica  Sede 
nominentur  membra  et  consultores...  »:  expedit  enim  ut  non  tantum  ut  con- 
sultores nominentur  quidam  episcopi,  sed  ut  quidam  etiam  revera  S.  Con- 
gregationum sint  membra. 

30 

Exc.mus  P.  D.  IOANNES  IULIANUS  WEBER 
Archiepiscopus-episcopus  Argentinensis 

Patres  Conciliares  subscripti  valde  gaudent  quod  hic  capitulus  in  lucem 
ponat  quis  sit  finis  congregationum,  quae  Summo  Pontifici  inserviunt,  et 
quae  sint  relationes  inter  eas  et  episcopos.  Attamen  aliqua  desideria  et  vota 
manifestare  volunt,  ad  mentem  interventus  em. mi  card.  Frings. 

Haec  quidem  exoptarent: 

1.  Ut  Congregationes  Romanae  renoventur,  ita  ut  velocius  procedere 
possint  in  causis  maioribus,  quae  S.  Sedi  ad  bonum  commune  reservantur. 

2.  Ne  facile  audiant  eos  qui,  sive  in  scriptis,  sive  in  persona,  accusa- 
tiones ferunt  contra  fratres  suos,  aut  etiam  contra  episcopos.  Consulatur 
semper  episcopus  cuius  res  agitur. 

3.  Ut  nemo  unquam  damnetur,  nisi  prius  audiatur  et  explicationes 
praebere  queat,  ut  dicit  Nicodemus:  « Numquid  lex  nostra  iudicat  hominem, 
nisi  prius  audierit  ab  ipso  et  cognoverit  quid  faciat  {Io.  7,  51;  cf.  etiam 
schema  de  cura  animarum,  pag.  38-39,  § 3-5,  quae  regulae  non  solum  epi- 
scopos concernunt;  videatis  tandem  Constitutionem  Benedicti  XIV  Sollicita 
et  provida,  9 iulii  1753,  quae  constitutio,  usque  ad  an.  1925  [cur  non 
postea?]  reproduci  solebat  ad  modum  prooemii  in  omnibus  editionibus 
Indicis  librorum  prohibitorum). 

4.  Ut  episcopi  et  periti  qui  prout  consultores  convocati  sunt,  revera 
consultentur,  et  loquendi  possibilitatem  habeant,  et  ut,  inter  consultores  sint 
semper  homines  vere  periti  in  materia  de  qua  agitur. 

His  dictis  quantum  ad  mentem  huius  renovationis,  duo  inserenda  videntur 
in  textum  cap.  I: 

1.  Pag.  7,  lin.  8 sic  legatur:  « Mutuae  relationes  ...  inter  sacra  Dica- 
steria  et  episcopos  ...  supernaturalis  caritatis  vinculum  et  spiritum  verae 
sinceritatis  referant...  ». 

2.  Lin.  25:  « Episcopi  nominentur  membra  vel  consultores  Sacrarum... 
Congregationum;  statis  temporibus  convocentur  et  audiantur  ad  bonum  com- 
mune ». 

[ Subscripserunt ] Courbe  Stanislaus,  ep.  tit.  Castoria;  Guerry  Emilius, 
arch.  Cameracensis;  Maziers  Marius,  ep.  tit.  Augustopoli;  Pourcbet  Mauritius, 
ep.  Sancti  Flori;  Huyghe  Gerardus,  ep.  Atrebatensis;  Boudon  Renatus,  ep. 
Mimatensis;  Bontems  Andreas,  ep.  Maurienne;  Darmancier  Michael,  vic.  ap. 
Insulae  Wallis;  Couderc  Alfridus,  ep.  Vivariensis;  Patria  Iacobus,  ep.  tit. 
Utina;  de  Courreges  Ludovicus,  ep.  Montalbensis;  Le  Cordier  Iacobus,  ep.  tit. 
Prienensis;  Julliard  Ludovicus,  vic.  apost.  Vulturiensis;  Martin  Petrus,  vic. 
Apost.  Novae  Caledoniae;  de  Bazelaire  Ludovicus,  arcb.  Cbambery;  Brault 
Henricus,  ep.  Sancti  Deodati;  Boillon  Petrus,  ep.  Virodunensis;  Flusin  Clau- 
dius, ep.  Sancti  Claudii;  Clabaut  Armandus,  ep.  Troadensis;  Martin  Iosepb, 
arcb.  Rotomagensis;  Atton  Alfridus,  ep.  tit.  Teudalensis;  Parenty  Andreas, 
ep.  tit.  Sitifilensis;  Louis  Georgius,  ep.  Perigueux;  Gouyot  Ioannes,  ep.  Con- 
stantiensis;  Rousseau  Mauritius,  ep.  tit.  Ausafatensis;  Leuliet  Gery,  ep.  Am- 
bianensis;  de  Provencbere  Carolus,  arcb.  Aquensis;  Donze  Henricus,  ep.  Tul- 
lensis;  Sauvage  Jean,  en.  Anneciensis;  Collin  Bernardinus,  ep.  Diniensis; 
Gnadinger  Carolus,  ep.  tit.  Celerinensis ; Raymundos  Timoteus,  ep.  tit.  Cario- 
politanus;  Jacquot  Georgius,  ep.  Gap;  Pailler  Andreas,  ep.  tit.  Adadensis; 
Ancel  Alfridus,  ep.  tit.  Mvrinensis;  Desmazieres  Stephanus,  ep.  tit.  Bybliensis; 
Lacointe  Petrus,  ep.  Bellovacensis;  Roy  Alexander,  ep.  tit.  Ambiacensis;  Kerau- 
tret  Renatus,  ep.  tit.  Areopolitanus;  Vignacour  Paulus,  ep.  Valentinensis; 
Mouisset  Ioannes,  ep.  Nicensis;  Reuss  Iosepb,  ep.  tit.  Sinoplensis;  Isnard 
Clemente,  ep.  Neo  Friburgensis;  Bellec  Joel,  ep.  Elmensis;  Goupv  Ioseph, 
ep.  Blesensis;  Dupont  Henricus,  ep.  tit.  Dorileensis;  Niopel  Marcellus,  ep.  tit. 
Neocerareensis;  Rastouil  Ludovicus,  ep.  Lemovicensis;  GufHet  Henricus,  ep. 
Clamatensis;  Pirolley  Aemilius,  ep.  Nanceiensis;  Puecb  Petrus,  ep.  Carcas- 
sonensis;  Vial  Micbael,  ep.  tit.  Agensis;  Jacquemin  Andreas,  ep.  Baiocensis; 
Picao  David,  ep.  tit.  Thoitanus. 

31 

Exc.mus  P.  D.  VALENTINUS  WOJCIK 
Episcopus  tit.  Barenus  in  Hellesponto , aux.  Sandomiriensis 

In  scbemate  decreti  de  episcopis  ac  de  dioecesium  regimine  sequentes 
emendationes  proponere  audeo. 

1.  In  cap.  I,  pag.  7 post  n.  4 addatur  norma:  « Dicasteria  Curiae  Roma- 
nae obligata  sunt  in  causis  administrativis  intra  sex  menses  dare  responsum 
cum  rationibus  si  fieri  potest  tam  in  iure  quam  in  facto.  In  causis  iudicialibus 
serventur  termini  in  lege  praescripti  ». 

Exc.mus  p.  d.  cyrillus  ioannes  zohrabian 

Episcopus  tit.  Acilisenus 

Permittatur  mihi  quasdam  animadversiones  afferre  fructus  meae  prope 
60  annorum  experientiae  vitae  missionariae  circa  emendationes  « de  episcopis 
ac  de  dioecesium  regimine  ». 

Pag.  3,  ad  cap.  I,  n.  4.  S.  B.  patriarcha  Gori  bene  decernit,  non  singula- 
riter annuncietur  de  « Ecclesia  Orientali  » sed  pluraliter,  de  « Ecclesiis  Orien- 
talibus » quia  plures  sunt  Ecclesiae  orientales  inter  se  distinctae.  Ordinarie 
terminus  singularis  « Ecclesia  Orientalis » indicat  ecclesiam  graeco-byzan- 
tinam,  quae  tenet  principem  locum  inter  omnes  ritus  orientales,  non  propter 
antiquitatem,  nec  propter  fidelium  maiorem  numerum,  sed  quia  est  formatus 
a sapientibus  patribus  et  doctoribus  universalis  Ecclesiae:  Ioanne  Chrysostomo, 
Basilio  Magno.  Ritum  istum  adhibent  lingua  propria  sua  nationali:  russi, 
ucraini,  rumeni,  bulgari,  serbi,  montenegrini,  albani  et  si  qui  sunt  alii  populi 
slavonici.  Ratione  antiquitatis  omnes  praecedit  ritus  coptus,  cuius  patriarcha 
alexandrinus  est  vere  et  directus  successor  S.  Marci  Evangelistae. 

Omnes  Ecclesiae  orthodoxae  byzantini  ritus,  usque  ad  medietatem  xix 
saeculi  primatum  tribuebant  patriarchae  Constantinopoleos,  sed  post  medie- 
tatem saeculi  praedicti,  omnes,  una  post  aliam  indipendentes  sese  declararunt. 
Tamen  aliquod  ligamen  unitatis  antiquae  memoriam  perpetuandam  quoddam 
nominale  tributum  annuum  pecuniarium  minimum  patriarchatui  Constantino- 
poleos solvunt. 

Ritus  armenus  est  novissimus  inter  omnes  ritus  etiam  romanum.  S.  Grego- 
rius  Illuminator,  apostolus  Armeniae  celebrabat  in  ritibus  graeco  byzantino 
vel  syriaco.  Probabile  est  quod  ignorabat  linguam  armenam.  Missionarii  erant 
natione  exteri:  praesertim  syri.  Graeci  et  latini  habebant  Missiones  florentes 
in  Armenia. 

Circa  annum  450,  Patres  Armeni,  patriarcha  cum  ceteris  episcopis  animad- 
verterunt quod  aliqui  Missionarii  exteri,  praesertim  syri,  convertere  cona- 
bantur Armenos  ad  nationem,  et  ad  ritum  syriacum  dicentes  linguam  Arme- 
nam esse  profanam,  propterea  minime  Deo  acceptam.  Quapropter  Armeni 
si  Deo  placere  volunt,  debent  renuntiare  suae  Patriae  et  suae  linguae  in 
favorem  nationis  et  linguae  syriacae. 

Ad  periculum  denationalitatis  vitandum,  iussu  Patriarchae  Sahag  yeromo- 
nachus  Mesrob  composuit  alphabetum  applicans  illum  ad  preces,  officium 
divinum,  et  liturgiam.  In  componendo  sacram  Liturgiam  sumpsit  quae  sunt 
optima,  visuque  delectabilia  in  ritibus  romano,  syriaco  et  byzantino:  inde 
ritus  armenus  inter  ceteros  ritus  distinguitur,  eminetque  pro  sua  solemnitate, 
testibus  omnibus  assistentibus  ad  s.  liturgiam  Vigiliae  Nativitatis  et  Pasquae. 

Deinde,  pag.  5,  n.  22  emendationes-,  iam  ab  initio  ut  principium  funda- 
mentale ponendum  est  quando  agitur  de  favorabilibus,  indistincte  intendun- 
tur Orientales  absolute  taliter  qualiter  latini. 

Haec  distinctio  inter  orientales  et  latinos  pessimam  impressionem  pro- 
ducit in  mentibus  orientalium  tam  catholicorum  quam  orientalium.  Confirmat 
enim  in  temere  concepta  opinione  quod  autentica  catholicitas  invenitur  tantum 
apud  latinos,  orientales  autem  sunt  catholici  sed  non  normales  verum  tan- 
quam  abortivi.  Ego  ipse  factus  sum  sacerdos  latinus  in  ordine  Capuccinorum 
quia  intendebam  meipsum  totaliter  Christo  consacrare.  In  hac  idea  tantum 
convictus  eram  ut  odio  habebam  quidquid  pertinebat  ad  Orientem,  meam 
ipsius  nationem  Armeniae.  Sed  et  armeni  orthodoxi  ita  sentiunt,  scilicet  quod 
veri  catholici  sunt  latini!  E.  g.:  Sacerdos  quidam  armenus  orthodoxus,  valde 
senex,  uxoratus,  et  relative  ignorans  de  iis  quae  pertinent  ad  scientiam  reli- 
giosam, benedixit  mihi  antequam  iter  egissem  ad  Seminarium  seraphicum 
dicens:  « Optime  agis,  fili  mi,  nam  vera  catholicitas  reperitur  ubi  est  Sanc- 
tissimus Papa.  Vos  autem  catholici  armeni,  estis  catholici  — di  aequa 
dolce!  Hanc  ideam  propagarunt  Missionarii  latini!  Multi  sunt  in  regionibus 
orientalibus,  latini,  qui  oriundi  catholici  in  ritu  armeno,  tracti  sunt  in  ritum 
latinum  a Missionaribus  latinis  dicentibus,  veram  et  solidam  catholicitatem 
reperiri  in  ritu  latino. 

Quod  dico  pro  armenis  similiter  valet  etiam  pro  graecis  Turchiae  et 
Graeciae.  Ritus  catholicus  byzan tinus  componitur,  non  fallor  dicendo  quod 
90%  latinis  ad  ritum  byzantinum  tractis  per  opus  unitorum  sedem  princi- 
palem habentes  Athaenis,  in  via  Acharnon.  Orthodoxi  graeci  cupientes  con- 
versionem, nolunt  ad  ritum  byzantinum  transire  sed  ad  latinum  absolute, 
sine  qua  non,  dicentes:  « C’est  la  meme  comedie  que  chez  nous,  orthodoxes  ». 

« Salvis  iuribus  ac  privilegiis  orientalis  Ecclesiae  » (Emendat.,  pag.  5, 
n.  22).  Et  « Reservatio  patriarchae  orientali...  » ( ibid pag.  9,  n.  53,  § 2...). 
Saepe  saepius  sermo  habetur  in  hac  Sacrosancto  Concilio  Vat.  II  de  privi- 
legiis, de  iuribus  etc.  patriarcharum.  In  animo  serius  consideranti  impressio- 
nem producit  quod  auctores  praedictarum  propositionum  haud  intellexerunt 
gravitatem  quam  includit  haec  materia,  aut  quod  caeciter  confisi  sunt  ad 
scientiam  patriarcharum  praesentium.  Sed  coram  Deo  vobis,  exc.mi  DD.  vobis 
testificor  quod  est  quaestio  gravissima,  difficultates  quas  continet  non  sol- 
vuntur sicut  « quattro  quattro  otto  ».  Serio  studio  applicari  debent  viri 
sapientes,  specializzati  in  quaestionibus  orientalibus  respective  in  singulis 
ritibus.  Pro  ritu  armeno  notissimi  apud  armenos  sunt  etiam  orthodoxos  sunt 
exc.mus  abbas  generalis  archiepisc.  Serapian  Uluhogian,  et  Garabed  Amaduni. 
In  ritu  graeco  byzantino  novi  sacerdotem  notissimum  professorem  Byzanti- 
nismi  in  Monaco  Bavariae.  Ita  facientes  applaudentibus  omnibus  opus  per- 
fectum facietis. 


33 

CONFERENTIA  EPISCOPORUM  HELVETIAE 


[C/.  p.  681  s.]. 

Exc.mi  PP.  DD.  PATRIARCHATUS  GRAECORUM  MELCHITARUM 

1.  N.  3,  p.  6,  linn.  18-23:  Nous  proposons  une  autre  redaction: 

Redaction  nouvelle : Ancienne  redaction: 

Episcopi  residentiales  iure  communi  om- 
nes habeant  facultates,  quas  aptius  et  expedi- 
tius eorum  ordinariae  ac  immediatae  potesta- 
tis exercitium  sub  primatu  iurisdictionali  Ro- 
mani Pontificis , expostulat.  Quapropter  facul- 
tates hucusque  ipsis  recognitae  amplificentur; 
inter  alias,  eas  habeant  quae  in  Appendice  ad 
hoc  caput  recensentur. 

Le  texte  que  nous  proposons  est  plus  bref  et  repond  mieux  aux  concepts 
authentiques  sur  1’Eglise  et  sur  1’origine  du  pouvoir  episcopal.  Voici  les  rai- 
sons  de  chacun  des  amendements  proposes  par  nous: 

a)  « Habeant  facultates  ».  Le  subjonctif  indique  une  chose  que  les 
eveques  n’ont  pas  et  qu’on  leur  donne.  Nous  pensons  au  contraire  que,  de 
par  la  constitution  divine  de  VE glise,  et  sauf  les  cas  que,  pour  le  bien  com- 
mun,  le  Pontife  Romain  peut  se  reserver,  les  eveques  ont  tous  les  pouvoirs 
necessaires  pour  regir  leur  troupeau.  Ainsi,  il  n’y  a pas  a leur  conceder  des 
« facultes  »,  plus  ou  moins  etendues.  Il  faut  partir  du  principe  qu’ils  ont 
tous  les  pouvoirs,  toutes  les  facultes.  Cependant,  pour  le  bien  general  de 
PEglise,  le  Pontife  Romain  peut  se  reserver  certaines  matieres,  comme  peuvent 
le  faire  aussi,  toute  proportion  gardee,  le  Patriarche,  le  Metropolite,  le  Synode 
Provincial  ou  la  Conference  Nationale.  Il  faut  donc,  logiquement,  dresser,  non 
une  liste  de  « facultes  »,  mais  une  liste  de  « reservations  »,  de  « causae  maio- 
res ».  C’est  pourquoi,  nous  proposons  de  changer  « habeant  » en  « habent  ». 

b)  Nous  proposons  aussi  de  supprimer  les  mots  « aptius  et  expedi- 
tius ».  Il  ne  s’agit  pas  de  faciliter  leur  tache  aux  eveques  en  leur  concedant 
des  pouvoirs  qufils  n’auraient  pas  de  plein  droit.  Ces  pouvoirs  leur  sont  dus 
de  par  leur  charge  episcopale  meme. 

c ) Nous  proposons  de  supprimer  Pincise:  « sub  primatu  iurisdictionis 
Romani  Pontificis  ».  Il  ne  faut  pas  la  repeter  a tout  bout  de  champ,  comme 
si,  dans  1’Eglise,  on  niait  cette  verite,  ou  comme  s’il  fallait  rappeler  cette 
primaute  a des  rebelles,  toujours  tentes  de  la  meconnaitre.  Cette  verite  est 
suffisamment  affirmee  a sa  place,  dans  le  Schema  « De  Ecclesia  ».  Il  ne  faut 
plus  y revenir. 

d)  Nous  proposons  enfin  de  supprimer  la  derniere  phrase:  « Qua- 
propter... recensentur  ».  Comme  nous  Pavons  dit  plus  haut,  ce  n’est  pas  une 
liste  de  facultes  qufil  faut  dresser,  mais  plutot  une  liste  de  cas  que,  pour 
Pinteret  general  de  PEglise,  le  Souverain  Pontife  veut  se  reserver.  D’autant 


Episcopi  residentiales  iu- 
re communi  omnes  habent 
facultates,  quas  eorum  ordi- 
nariae ac  immediatae  pote- 
statis exercitium  expostulat. 

plus  que  certaines  de  ces  « facultes  » qu’on  veut  « conceder  » aux  Eveques, 
comme  des  largesses,  nous  rendent  vraiment  pensifs:  par  exemple  f acuite,  pour 
1’eveque,  de  conserver  la  sainte  Eucharistie  dans  sa  chapelle  (p.  36,  n.  3);  de 
charger  le  vicaire  general  de  consacrer  des  autels,  fixes  ou  portatifs  (p.  34, 
n.  23);  de  conceder  a un  pretre  le  droit  d’eriger  un  chemin  de  croix  avec 
indulgences  (p.  34,  n.  24);  de  permettre  a ses  pretres  de  biner  ou  de  triner 
(p.  32,  n.  18);  de  permettre  a ses  religieuses  de  laver  les  corporaux,  les 
purificatoires  et  les  palles  «prima  quoque  ablutione»  (p.  31,  n.  11)...  Si 
vraiment  un  successeur  des  Apotres  ne  peut  pas,  de  son  propre  droit , per- 
mettre a des  religieuses  de  laver  un  purificatoire,  que  peut-il  faire  alors?  Les 
exces  auxquels  est  arrivee  la  theorie  du  « Pape  source  unique  de  tout  pouvoir 
dans  1’Eglise  » montrent  combien  cette  theorie  est  a revoir  par  la  base,  en  vue 
d’une  saine  ecclesiologie. 

2.  N.  4,  p.  7,  lin.  2:  Remplacer  les  mots  « iurisdictionis  potestate  » par 
« pastorali  potestate  ». 

Nui  catholique  ne  doute  que  le  primat  du  Pontife  Romain  ne  soit  pas  un 
simple  primat  d’honneur.  Mais  pourquoi  ne  pas  1’appeler  d’un  terme  evange- 
lique:  « primat  pastoral  »,  plutot  que  « primat  de  juridiction  »?  L’Orient 
ignore  le  terme  « juridiction » dans  son  vocabulaire  ecclesiastique.  Par 
ailleurs,  le  Concile,  a sa  grande  majorite,  entend  reagir  contre  le  « juridisme  » 
de  1’ecclesiologie  moderne.  Pour  ces  raisons,  il  nous  semble  qu’il  faut  eviter 
au  maximum  le  terme  « juridiction  »,  et  le  remplacer  par  « potestas  »,  « gu- 
bernium »,  etc. 

3.  N.  5,  p.  7:  Refaire  tout  ce  numero  a la  lumiere  des  observations 
suivantes: 

Le  Schema  propose  que  certains  membres  de  1’episcopat,  designes  par  les 
conferences  episcopales  de  chaque  pays,  soient  nommes  membres  ou  consul- 
teurs  des  Congregations  Romaines.  Ainsi  se  realisera,  espere-t-on,  Tinterna- 
tionalisation  de  la  Curie  Romaine  tant  souhaitee.  Nous  croyons  que  cette  me- 
sure  ne  suffit  pas.  Pour  realiser  cette  internationalisation,  nous  pensons  qu’il 
faut  prendre  les  mesures  suivantes: 

a)  Avoir  le  courage  de  voir  la  realite  bien  en  face : L’Eglise  Catho- 
lique, dans  son  administration  centrale,  est  peu  universelle,  peu  internationale. 
Plus  de  90%  du  cadre  representatif  du  Saint-Siege  est  compose  d’italiens; 
a la  Curie  Romaine,  le  pourcentage  ne  doit  pas  etre  beaucoup  inferieur;  il 
en  est  de  meme  dans  1’ensemble  des  universites  romaines.  Comment  empecher 
les  gens  de  penser  que  1’ administration  de  1’Eglise  Catholique  est,  de  fait, 
accaparee  par  la  nation  italienne,  qui  est,  par  ailleurs,  venerable  et  serviable 
au  possible?  On  fera  valoir  mille  raison  pour  justifier  cet  etat  de  fait.  Mais, 
en  realite,  s’agit-il  de  vraies  raisons,  valables  devant  Dieu,  ou  de  pretextes 
interesses?  Si  le  Concile  ne  remedie  pas  a cela,  les  reformes  qu’il  entend 
realiser  dans  1’Eglise  ne  seront  pas  completes.  Qu’on  le  veuille  ou  non,  il 
y a la  une  situation  anormale,  qui  s’explique  peut-etre  par  1’evolution  histo- 
rique  du  pouvoir  pontifical,  mais  qui  ne  se  justifie  plus. 

b)  Pour  que  des  eveques  du  monde  entier  soient  nomines  membres 
des  Congregations  romaines,  il  faut  changer  le  droit  canonique  actuel  d’apres 
lequel  seuls  les  Cardinaux  peuvent  etre  membres  d’une  Congregation  romaine. 
Recemment  encore,  S.  S.  le  Pape  Jean  XXIII,  accueillant  favorablement  une 
suggestion  que  nous  lui  avions  faite,  a voulu  introduire  les  Patriarches 
d’Orient  dans  les  assemblees  « plenieres  » de  la  Congregation  Orientale.  Pour 
ne  pas  aller,  semble-t-il,  contre  le  droit  canon,  on  s’est  contente  de  donner 
aux  Patriarches  le  titre  de  « membres -adjoints  »:  offense  inutile  aux  Patriar- 
ches, que  le  Saint-Pere  entendait  plutot  honorer. 

c ) II  faut  aussi  changer  la  pratique  des  Congregations  romaines  qui 
veut  que  les  membres  ne  soient  ni  convoques,  ni  regulierement  consultes. 
Si,  de  fait,  l’un  d’eux  est  de  passage  par  Rome,  et  si,  par  hasard,  une  « ple- 
niere  » est  tenue  en  ce  temps-la,  il  lui  est  permis  d’y  assister.  Mais  aucun 
dossier  ne  lui  a ete  auparavant  envoye  chez  lui  pour  1’etudier.  En  realite, 
etre  membre  d’une  Congregation  Romaine,  pour  ceux  des  membres  qui 
demeurent  en  dehors  de  Rome,  est  un  titre  purement  hcmorifique.  De  fait, 
il  en  a ete  ainsi  pour  les  Patriarches  d’Orient  nommes  « membres-adjoints  » 
de  la  Congregation  Orientale.  « L’Osservatore  Romano  » et  d’autres  journaux 
ont  signale  a l’envi  ce  geste  de  « particuliere  bienveillance  » du  Saint-Siege 
a 1’egard  des  Patriarches  d’Qrient.  En  fait,  depuis  leur  nomination,  les 
Patriarches  n’ont  jamais  ete  convoques;  jamais  iis  n’ont  regu  un  dossier 
pour  1’etudier;  jamais  on  n’a  demande  leur  avis.  Voila  comment  les  intentions 
reformatrices  les  plus  genereuses  sont  neutralisees  par  la  routine  de  1’admi- 
nistration. 

d)  Il  faut  aussi  que,  de  fait,  les  questions  les  plus  importantes  soient 
reservees  a la  deliberation  de  tous  les  membres,  et  ne  soient  plus  tranchees 
par  le  Cardinal  Prefet  ou  Secretaire,  avec,  tout  au  plus,  un  ou  deux  fonction- 
naires  de  son  departement. 

Naturellement,  le  texte  du  Schema  ne  s’oppose  pas  a ces  reformes,  mais  il 
ne  les  postule  pas.  Il  se  contente  d’affirmations  theoriques.  Mais  il  est  bon 
que,  sur  ce  point,  il  entre  dans  quelques  details. 

On  aimerait  aussi  que  soit  prevu,  autour  du  Pape,  une  sorte  de  Conseil 
supreme  compose  des  Patriarches  d’Orient  (comme  titulaires  des  grands 
sieges  apostoliques  de  la  chretiente),  des  Cardinaux  et  meme  des  Primats 
(sous  quelque  titre  qu’on  les  appelle)  de  toutes  les  Eglises  (p.  e.  les  presidents 
des  conferences  episcopales  nationales). 

35 

Exc.mi  PP.  DD.  EPISCOPI  DITIONIS  VENEZUELIENSIS 

Mutetur  titulus  hac  forma:  « De  rationibus  inter  episcopos  et  S.  Sedem  ». 

Pag.  6,  linn.  22-23:  dicatur:  « inter  alias  eas  habent  quae  in  Appendice 
priore  ». 

Pag.  6,  lin.  25:  tollatur  vox  <<  dignitati  » et  dicatur:  « quae  characteri 
episcopali  congruunt  ». 

Cum  agitur  de  consilio  episcopali  condendo,  conferentia  episcopalis  no- 
strae ditionis  adhaeret  his  quae  ab  em.mo  card.  Lercaro  in  aula  conciliari 
dicta  sunt. 

[ Subscripserunt ] Humbertus  card.  Quintero,  arch.  Caracensis;  Alejan- 
dro,  San  Cristobal;  Crispulo  Benitez  Fonturvel,  ob.  Barquisimeto;  A.  Ramirez 
S.,  ob.  Maturin;  Aloisius  Henriquez,  ep.  aux.  Caracas;  Ioseph  R.  Pulido  M., 
arch.  tit.  Cyrrhensis;  Juan  Jose  Bernal,  arz.  Bolivarensis;  Ioseph  AH  Lebrun, 
ep.  Valentinus  in  Venezuela;  Ascanius  F.  Gonzales,  ep.  Macaraiensis;  Chry- 
santhus  Mata  Cova,  ep.  Cumanensis;  Ioseph  Leo  Rojas,  ep.  Truxillensis. 

Exc.mus  P.  D.  Pericles  Felici,  arch.  tit.  Samosatensis,  secreta- 
rius  generalis  Ss.  Concilii-.  Venerabiles  Patres , supremum  diem  obierunt, 
his  diebus,  exc.mi  DD.  Antonius  Farage,  arch.  tit.  Damiettensis,  et  Ioan- 
nes  Reesinck,  ep.  tit.  Thinitanus.  Recitemus  De  profundis. 

Em.mus  P.  D.  Eugenius  card.  Tis  serant  recitavit  De  profundis,  al- 
ternatim  cum  Patribus,  versiculos  et  orationem. 

Secretarius  generalis : Moderabitur  disceptationem  circa  cap.  II  sche- 
matis de  episcopis  et  de  dioeceseon  regimine,  in  hac  congregatione  ge- 
nerali 64,  em.mus  ac  rev.mus  D.  card.  Iacobus  Lercaro,  arch.  Bono- 
niensis. 

Durante  hac  congregatione  generali,  distribuentur  Patribus  numi- 
smata commemorativa  secundae  periodi  huius  Sacri  Concilii.  Distribuen- 
tur Patribus;  deinde  distribuentur  peritis  et  aliis  officialibus,  qui,  proinde, 
rogantur  ut  suis  locis  maneant:  nulla  alia  distributio  fiet  in  centro  mecha- 
nographico.  Numismata  distribuentur  dum  periti  sedent  suis  locis. 

Pariter  distribuentur,  in  hac  congregatione  generali,  schema  emen- 
datum decreti  de  instrumentis  communicationis  socialis  et  relatio  gene- 
ralis de  eodem  schemate  emendato.  Novum  schema  habetur  in  prima 
parte  fasciculi;  in  appendice  autem,  refertur  schema  paratum  in  prima 
periodo  Concilii,  super  quod  Patres  votum  suum  prompserunt,  ad  quod 
votum  est  redactum  schema  quod  nunc  exhibetur  in  prima  parte  fasciculi, 
et  quod  est  suffragationi  subiciendum.  Hoc  novum  schema  constat  prooe- 
mio et  duobus  capitibus  — brevissimo  prooemio  et  duobus  capitibus. 

Suffragatio,  de  mandato  em.morum  moderatorum,  fiet  duplex:  prima 
suffragatio  circa  prooemium  et  cap.  I;  altera  suffragatio  de  cap.  II, 
distinctis  schedis.  Et  suffragatio  fiet  per  placet,  non  placet  et  placet  iuxta 
modum.  Itaque  rogamini,  venerabiles  Fratres,  ut  si  habeatis  modos  pro- 
ponendos, iam  nunc  praeparetis,  ita  ut  possitis  tradere  assignatoribus  lo- 
corum, quando  fiet  suffragatio,  una  cum  schedula.  Et  suffragatio,  de  man- 
dato em.morum  moderatorum,  fiet  fer  ia  quinta  proxima. 

Nunc  lego  nomina  eorum  qui  loqui  postulaverunt  circa  cap.  II  sche- 
matis de  episcopis  et  de  dioeceseon  regimine.  Hi  sunt  em. mi  ac  rev.mi 

DD.  cardd.  Franciscus  Spellman,  arch.  Neo-Eboracensis  in  Statibus  Foe- 
deratis Americae  Septemtrionalis,  Carolus  Confalonieri,  Ferdinandus 
Cento,  Iulius  Dopfner,  arch.  Monacensis  in  Germania;  exc.mi  DD.  Con- 
radus  Mingo,  arch.  Montis  Regalis  in  Italia,  Michael  Gonzi,  arch.  Meli- 
tensis in  Malta,  Emmanuel  de  Carvalho,  ep.  Angrensis  in  Lusitania,  Con- 
radus  de  Vito,  ep.  Lucknovensis  in  India,  Antonius  Anoveros,  ep.  eoad. 
Gadicensis  in  Hispania,  Edmundus  Nowicki,  ep.  eoad.  Gedanensis  in 
Polonia,  Ioannes  Pohlschneider,  ep.  Aquisgranensis  in  Germania,  Hya- 
cinthus Argaya,  ep.  Mindoniensis  in  Hispania;  rev.mus  P.  Benedictus 
Reetz,  sup.  gen.  Congreg.  Beuronensis  O.S.B.;  exc.mi  Antonius  Caillot, 
ep.  eoad.  Ebroicensis  in  Gallia,  Peregrinus  de  La  Fuente,  ep.  tit.  Myla- 
sensis in  Insulis  Philippinis,  Carolus  de  Saboia  Bandeira,  ep.  Palmensis 
in  Brasilia,  Aloisius  Gavazzi,  abb.  null.  eoad.  Sublacensis  in  Italia, 
Romanus  Arrieta,  ep.  Tilaranensis  in  Costa  Rica,  Vincentius  Zazpe,  ep. 
Raphaeliensis  in  Argentina,  Ioannes  Hervas,  ep.  Cluniensis  in  Hispania, 
Franciscus  Zak,  ep.  S.  Hippolyti  in  Austria,  Hermannus  Volk,  ep.  Mo- 
guntinus  in  Germania,  Raymundus  Tchidimbo,  arch.  Konakriensis  in 
Guinea,  Ioannes  Kulik,  ep.  aux.  Lodzensis  in  Polonia,  Iacobus  Le  Cor- 
dier,  ep.  aux.  Parisiensis  in  Gallia,  Thomas  Cahill,  ep.  Cairnensis  in 
Australia. 


1 

Em.mus  P.  D.  FRANCISCUS  card.  SPELLMAN 
Archiepiscopus  Neo-Eboracensis 

Venerabiles  Fratres, 

Loquor  nomine  meo  tantum.  Cum  ad  me  multae  notitiae  proveniant 
a diariis  et  ephemeridibus,  peculiari  modo  exterarum  nationum,  clare 
video  interpretari  sine  exacta  rerum  comprehensione  disceptationes  quae 
fiunt  in  hoc  Concilio,  specialiter  circa  episcoporum  collegialitatem,  ma- 
gna cum  perturbatione  mentium  et  animorum  detrimento. 

Ut  ex  doctrina  quam  in  scholis  iam  didicimus  omnino  nobis  patet  et 
firmo  corde  credimus,  auctoritas  Summi  Pontificis  suprema  et  plena  est 
in  semetipsa,  neque  necessarium  est  eam  cum  aliis  dividere,  etiamsi  sint 
episcopi,  quorum  collaboratio  in  gubernanda  universa  Ecclesia  exquiri 
potest  ab  ipso  Summo  Pontifice,  sed  neque  necessaria  neque  essentia- 
lis est. 

Quod  autem  attinet  ad  Curiam  Romanam,  quoniam  ipsa  est  organum 
tantum  exsecutivum  ipsius  Summi  Pontificis,  ab  eoque  electum,  non 
pertinet  ad  nos  neque  eam  iudicare,  neque  eam  reformare,  sed  pertinet 

solum  ad  ipsum  Summum  Pontificem,  qui  in  peculiari  allocutione  habita 
ad  Romanam  Curiam  iam  edixit  sibi  in  animo  esse  nonnullas  reformatio- 
nes agere,  re  mature  perpensa. 

Quamobrem  censemus  nos  in  hoc  Concilium  coadunatos  esse  ut  ea 
tantum  proponamus  quae  principiis  a Romanis  Pontificibus  vel  ab  aliis 
oecumenicis  Conciliis  iam  statutis  non  contradicant  neque  adversentur. 
Dixi. 

2 

Em.mus  P.  D.  CAROLUS  card.  CONFALONIERI 
Venerabiles  Patres, 

Ad  duo  corrigenda  inconvenientia,  quae  circa  episcopale  regimen  in 
prooemio  huius  cap.  II  praevidentur,  insufficientiam  scii,  ex  defectu 
personae,  insufficientiam  ex  necessitatibus  dioeceseos,  quaedam  remedia 
proponuntur,  i.  e.:  vel  libera  renunciatio,  vel  divisio  aut  dismembratio, 
vel  saltem  adiutorium  aliorum  co-episcoporum.  Liceat  humiliter  adnotare: 

1.  Ad  coadiutorem  quod  attinet,  experientia  docet  non  raro  eius 
potestatem  inadaequatam  evadere,  et  a S.  Sede  ampliari  deberi,  tribuen- 
do facultates  proprias  episcopi  residentialis,  vel  etiam  administratorem 
apostolicum  Sede  plena  nominando.  Si  virtutes  hinc  inde  semper  suc- 
currerent, praevisae  solutiones  utique  fructus  bonos  attingerent;  quod 
est  in  votis  Ecclesiae  Sanctae  Dei. 

2.  Renuntiatio,  quae  in  art.  16  humanissimis  verbis  proponitur, 
perspicua  nobilitate  ornatur,  utpote  non  imposita,  sed  sponte  facta,  « ta- 
xativo  » numero  annorum  aetatis  minime  adstricta,  bona  victitalia  et 
honorifica  indulgens,  quibus  pastoris  dignitas  coram  omnibus  honestetur, 
conscientiae  ipsius  episcopi  tranquillitatem  donans,  cum  bonum  spiri- 
tuale christifidelium  in  tuto  ponatur.  Fortasse  alicui  articulum  inefficax 
videri  posset.  Eius  tamen  opportunitas  in  hoc  consistit  quod  ad  suaden- 
dam renuntiationem  non  adducitur  superior  auctoritas  externa,  sed 
potius  nostra  ipsa  voluntas,  quae  in  Concilio  modum  dignum  et  con- 
sentaneum decernit.  Munus  ergo  S.  Sedis  facilius  evadit. 

3.  Quae  in  hoc  cap.  II  schematis  pertractantur,  dictis  relationem 
habent  anteactis  diebus.  Quapropter  liceat  brevia  adiungere. 

Qui  loquitur  per  decennium  archidioecesim  ...1  gubernavit  in  mon- 
tanis, et  ipse  erga  Romana  dicasteria  non  semper  valde  tener  fuit;  fuit 
tamen,  et  est,  apud  ipsa  inserviens.  Humiliter  putat  quod  non  omnia  mala 
sunt,  immo  quaedam,  et  non  pauca,  bona:  voces  ergo  dulciores  quae 
hic  prolatae  sunt  aequitati  faverunt.  Sed  etiam  quaedam,  et  forsan 

non  pauca,  — quia  omnia  humana  perfectibilia  sunt  — videntur  multis 
esse  corrigenda,  mutanda,  innovanda,  sicut  Summus  Pontifex  noster 
amantissimus  noto  sermone,  clare,  paterne,  viriliterque  agnovit;  proinde 
et  submisse  adnotanda  et  indicanda,  debita  tamen  reverentia  ...2,  quia 
iuri  pontificio  proprio  stricte  connectuntur. 

Insuper,  quoad  consultivum  coetum  apud  apostolicam  Petri  Sedem 
instituendum,  corporis  episcoporum  quodammodo  repraesentativum,  vo- 
tum humanissime  exprimendi  ipse  Sanctissimus  Pater,  in  eodem  ser- 
mone, possibilitatem  aperuit:  ei  sit  proinde  noster  grati  animi  sensus. 

Quae  ad  gloriam  Dei,  ad  Ecclesiae  decus,  ad  bonum  animarum  con- 
grua videntur,  libera,  modesta  voce  pandamus,  et  ita,  in  caritate  Christi, 
sereno  animo  veritati  inserviamus.  Satis. 


In  textu  scripto  tradito : 1 (Aquilanam).  2 servata. 


3 

Em.mus  P.  D.  card.  FERDINANDUS  CENTO 

Venerabiles  Patres , dilectissimi  Observatores  et  Auditores, 

Aliquid  mihi  dicere  liceat,  concreti  ordinis  practici,  circa  n.  16,  par.  2, 
huius  capitis.  Omnino  agnosco  valorem  observationum  quae  factae  sunt 
circa  summe  delicatum  argumentum  de  renuntiatione  episcopi  ab  offi- 
cio ...1,  et  assentio  modificationi  quam  em.mus  card.  Ruffini  suggessit,  ut 
formula  sic  suavior  fiat:  « Episcopi  libenter  audiant  desideria  et  ea  quae 
a S.  Sede  proponuntur  ». 

Attamen  independenter  ab  iis  qui  reapse  desideria  ista  2 S.  Sedis  ob- 
secundent, semper  adesse  poterunt  nonnulli  episcopi  qui,  diversas  ob 
rationes,  sua  sponte  renuntiare  cupiunt.  His  in  casibus,  par.  2 (pag.  11, 
linn.  32-33)  haec  addit:  « A munere  episcopali  renuntiantibus  congruens 
provideatur  sustentatio...  ». 

Recte  quidem.  At  quaeri  potest  et  debet:  quomodo  et  a quibus  pro- 
videndum erit?  In  hoc  stat  quaestio.  De  ea  tamen  paragraphus  nihil 
dicit;  solum  prosequitur  sic  3:  «si  casus  ferat  et  ipsis  placuerit,  per  ali- 
cuius consentanei  officii  collationem  ».  At  quam  raro  remedium  hoc  ap- 
plicari poterit! 

Digna  solutio  solummodo  in  quadam  decenti  pensione  eis  assignanda 
consistere  potest.  Sed  undenam  exorta? 

Indiscretum  prorsus  esset  novum  gravamen  hac  de  re  a Sancta  Sede 

exigere,  cui  iam  tot  ac  tanta  onera  pro  universalis  Ecclesiae  regimine 
incumbunt.  & 

Optandum  profecto  esset,  ut  massa  quaedam  pecuniaria  conderetur 
pro  hoc  fine  specialiter  comparata.  Si  ad  eam  congerendam  aliqua  com- 
petens auctoritas  vel  commissio  in  futuro  — utinam  proximo!  — con- 
tributionem nostram  requireret,  quis  ex  nobis  eam  recusaret?  Nonne  esset 
hoc  eloquens  signum  verae  ac  fraternae  collegialitatis  episcopalis?  Quie- 
tem spiritus  sic  afferre  poterimus  venerandis  quibusdam  pastoribus  qui, 
interius  angustiati,  dimittere  officium  quidem  vellent,  sed  minime  audent 
quia  non  habent  ubi  postea  consistant.  Sicque  haud  leve  immo  aliquando 
grave  problema  pro  Ecclesia  Sancta  solveretur. 

Propositionem  hanc  generositati  Patrum  Conciliarium  humiliter,  sed 
fiducialiter  committo .4  Dixi. 


In  textu  scripto  tradito : 1 suo.  2 deest.  3 dicendo.  4 concredo. 


4 

Em. mus  P.  D.  IULIUS  card.  DOEPFNER 
Archiepiscopus  Monae  ensis  et  Frisingensis 

Venerabiles  Patres, 

Liceat  mihi  quoad  episcopos  auxiliares  quasdam  proferre  insinuatio- 
nes, et  etiam  emendationes 3 

1.  Idea  fundamentalis,  quae  totam  doctrinam  nostri  schematis  circa 
regimen  dioeceseon  pervadat  oportet,  est  notio  episcopi  pastoris  et  ca- 
pitis dioeceseos;  quae  notio  necessario  postulat,  ut  caput  sit  unicum  et 
unitas  regiminis  dioecesani  sarta  tectaque  servetur.  Episcopus  residen- 
tialis  est  ordinarius  et  immediatus  pastor  Ecclesiae  particularis.  Gregi 
sibi  commisso  visibiliter  Christum  Dominum  repraesentat.  Ad  hoc  sa- 
cra ordinatione  charactere  episcopali  signatur  et  missione  canonica  offi- 
cio episcopali  munitur,  quod  natura  sua  ad  determinatum  2 gregem  pa- 
scendum refertur...3 

Institutum  vero  episcoporum  mere  titularium,  qui  qua  tales  gregem 
pascendum  non  habent,  nihilominus  dignitate  quadam  propria  gaudet 
et  gaudeat  oportet.  Suffragatione  indicativa  diei  30  octobris  habita  Pa- 
tres conciliares,  ex  sacramentalitate  ordinationis  episcopalis,  factum  ma- 
ximi momenti  viderunt:  illos  episcopos  etiam  titulares  esse  nempe  mem- 
bra ordinaria  collegii  episcoporum,  ideoque  eos  ad  concilium  oecumeni- 
cum  vocandos  esse. 

Nunc  liceat  mihi  parenthesim  quamdam  inserere  hoc  momento  quoad 
notationem  indicativam  diei  30  octobris? 

His  ultimis  diebus  in  aula  conciliari  impressio  oriri  potuit,  ac  si 
Spiritu  Sancto  longe  agente,  inimicus  quidam  has  votationes  quoad 
propositas  quaestiones  moderatorum  et  quoad  responsa  Patrum  in  agro 
concilii  seminasset. 

Quid  revera  accidit?  Competens  organum  Concilii,  nempe  modera- 
tores, qui,  secundum  Ordinem  Concilii  ...5  « labores  Concilii  dirigunt  », 
post  longum  examen  — per  quindecim  dies  protractum  — et  delibera- 
tum examen  proposuerunt  Patribus  quaestiones,  quae  — attendatis  ad 
hoc 6 — verbaliter  vel  saltem  quoad  sensum  e schemate  a competenti 
commissione  proposito  desumpta  erant;  e.  g.,  conceptus  « collegii  apo- 
stolorum » non  furtim  in  illas  quaestiones  intrusus  est,  sed  in  schemate 
pluries  invenitur. 

Certe  illa  votatio  non  textum  definitivum  constitutionis  statuere  vo- 
luit, sed  indicabat  viam  pro  commissione,  quae,  serviens  congregationi 
generali,  emendationes,  uti  iterum  dicit  Ordo  Concilii,  ordinat,  coordinat 
et  expendit,  et  etiam  Patres  voluit  illa  votatio  securiores  reddere 7 pro 
ulterioribus  gressibus,  puta  in  praesenti  schemate,  de  tendentiis  Con- 
cilii. Certe  ne  faciamus  definitiva  quae  sunt  pr  ovis  oria,  sed  sensu  vero 
providendi ; e contra  ne  faciamus  obscura  quae  sunt  iam  sufficienter  clara. 

Parenthesis  mea  nunc  clausa  est.  Et  venio  ad  secundum  punctum  mei 
interventus  ? 

2.  Nunc  illi  episcopi  titulares,  qui  vere  auctoritate  gaudent,  uti  audi- 
vimus, nullam  exinde  potestatem  episcopalem  acquirunt  pro  dioecesi, 
in  cuius  servitium  tamquam  coadiutores  vel  auxiliares  assumuntur? 

Episcopi  auxiliares  in  auxilium  episcopi  residentialis  vocantur,  atque 
ideo  episcopo  residentiali  principaliter  competere  debet,  ut  modum  auxi- 
lii praestandi  determinet.  Cum  adiuncta  personarum  et  rerum  agenda- 
rum in  singulis  dioecesibus  varia  sint,  difficile,  immo  impossibile  est, 
statuere  per  modum  legis  certum  complexum  munerum  ab  auxiliaribus 
praestandorum,  quae  officium  auxiliaris  efformarent.  Etsi  in  schemate 
tale  officium  cum  certis  muneribus  iam  non  provisum  est,  tamen  sermo 
est,  pag.  10,  linn.  35  ss.,  de  commissione  facultatum,  « quibus  auxilia- 
ris non  solum  in  pontificalibus  peragendis  sed  etiam  in  administranda 
universa  dioecesi  officium  suum  efficaciter  explere  valeat  ».  Tale  officium 
sensu  stricto  auxiliaribus  agnosci  non  potest,  quia  cum  officio  episcopi 
residentialis  componi  nequit. 

Auxiliares  imprimis  adiutores  episcopi  residentialis  sunt  in  ponti- 
ficalibus peragendis,  praesertim  in  sacra  Confirmatione  administranda. 
Praeterea  eis  modo  ordinario  concredi  potest,  personam  episcopi  resi- 

dentialis  gerere  in  actibus,  qui  ponderis  vel  solemnitatis  causa  assisten- 
dam episcopi  expostulant.  Quae  ulterius  auxiliaribus  demandari  possint, 
ex  adiunctis  concretis  dioeceseos  ...10  multiplici  modo  perfici  potest,  quin 
unitas  regiminis  dioeceseos  detrimentum  patiatur.  Auxiliaris  potest  con- 
stitui in  vicarium  generalem  pro  universa  dioecesi  vel  pro  determinata 
dioeceseos  parte,  quod  imprimis  commendatur,  si  quaedam  pars  dioece- 
seos iam  apta  videatur,  ut  suo  tempore  dismembretur  ...n.  Potest  ei  con- 
ferri dignitas  in  capitulo  cathedrali.  Potest  ei  concredi  officium  aliquod 
qualificatum  in  curia  dioecesana,  e.  g.  officium  de  clero  formando,  de 
personis  in  dioecesi  operantibus,  de  cura  animarum  dirigenda.  Talia 
officia  eo  magis  auxiliari  apta  esse  videntur,  quo  ipse  in  visitatione  dioe- 
ceseos peragenda  episcopi  residentialis  adiutor  praestantissimus  exsti- 
terit ,..12 

Ceterum  mihi  persuasum  est,  concilium  hunc  fructum  geniturum  esse 
ut  dignitas  episcopi  auxiliaris  magis  perspicietur  eiusque  valor  in  iure 
canonico  melius  respicietur. 

3.  Quae  cum  ita  sint,  sincere  tamen  fateri  debeo,  institutum  episco- 
porum mere  titularium  problematibus  suis  non  carere,  quia  agitur  de 
episcopis,  qui  gregem  non  habent,  etsi  ordinatio  episcopalis  ad  gregem 
determinatum  pascendum  intrinsece  refertur.  Iam  em. mus  D.  card.  Frings 
in  hac  aula  votum  promuit,  cui  plene  assentior,  ut  numerus  episcoporum 
mere  titularium  in  curia  romana  minuatur;  hoc  valeat  pro  universa  Ec- 
clesia.13  Certe  tales  rationes  minime  applicari  possunt  auxiliaribus,  quia 
hi  revera  ad  pontificalia  peragenda  in  auxilium  vocantur,  tamen  plurali- 
tas episcoporum  in  una  eademque  dioecesi  minus  correspondet  unitati, 
quae  in  episcopo  residentiali  tamquam  capite  dioeceseos  fundatur. 

Inde  urget  quaestio  de  dioecesibus  magnis  dividendis,  vel  partibus 
earum  dismembrandis  atque  novis  dioecesibus  erigendis.  In  omni  casu 
desiderandum  est,  ut  episcopus  auxiliaris  vocetur  tantum,  si  vera  adest 
necessitas,  cui  aliter  subveniri  non  potest.  Et  potest  aliter  subveniri .14 

Maior  difficultas  enim  15  generatim  oritur  de  sacra  Confirmatione  ad- 
ministranda. Nova  quaedam  dispositio  de  facultate  sacrae  Confirmationis 
administrandae /6  qua  episcopus  residentialis  sacerdotes  in  aliqua  digni- 
tate constitutos  ad  Confirmationem  administrandam  delegare  possit,  viam 
sterneret,  ut  numerus  episcoporum  auxiliarium  restringi  possit.  Nil  im- 
pedit, quominus  concilium  oecumenicum  talem  dispositionem  decernat, 
et  optandum  est  ut  hoc  faciat ,17 

Uno  verbo:  episcopi  auxiliares  in  servitium  dioeceseos  ...18  assumpti 
conditionem  characteri  episcopali  dignam  habeant;  provideantur  tamen 
remedia  quae  permittant,  ut  numerus  episcoporum  auxiliarium  restringi 


714 


ACTA  CONC.  VATICANI  II  - PERIODUS  II 


possit.  Quae  in  schemate  emendanda,  secundum  has  indicationes  19  mihi 
esse  videntur,  in  scriptis  trado  secretariatui  concilii.  Dixi. 


In  textu  scripto  tradito -.  1 deest.  2 certum.  3 Christifideles  alicuius 
territorii  vel  etiam  ratione  personarum  mediante  officio  episcopali  uniuntur;  in 
episcopo  habent  suum  caput  et  per  episcopum  unitatis  Ecclesiae  universae  sunt 
participes.  4 habita  Patres  conciliares  hac  in  re  cognitionem,  quae  e sacramen- 
talitate  ordinationis  episcopalis  agnita  profluit,  quodammodo  novam  assecuti  sunt. 
Exploratum  enim  est  episcopos  mere  titulares,  qui  hucusque  membra  tantum  ex- 
traordinaria Concilii  Oecumenici  habendi  erant,  quia  vocari  poterant,  sed  minime 
debebant,  membra  ordinaria  esse  collegii  episcoporum  ideoque  eos  ad  Concilium 
Oecumenicum  vocari  debere.  Quoad  votationem  indicativam  diei  30  octobris,  quam 
modo  nominavi,  quasi  in  parenthesi  haec  dicere  opportunum  duco.  5 (art.  4 
§ 2).  6 deest.  7 et  Patres  ipsos  securiores  reddebat.  8 Animadverti 

tamen  debet,  quod  episcopi  titulares  nullam  exinde  potestatem  episcopalem  acqui- 
runt pro  dioecesi,  in  cuius  servitium  tanquam  coadiutores  vel  auxiliares  assumun- 
tur. 9 deest.  10  diudicari  debet  et.  11  et  in  novam  dioecesim  eriga- 
tur. 12  Si  in  schemate  tamen  optatur  ut  auxiliaris  sede  vacante  vicarius  capi- 
tularis eligendus  sit,  nisi  graves  rationes  aliud  suadeant,  animadvertere  liceat  tali 
dispositione  publicae  aestimationis  auxiliaris  facilius  offici  posse,  si  capitulum,  non 
obstante  hoc  statuto,  alium  ac  auxiliarem  vicarium  capitularem  eligendum  duxerit. 
Ideo  melius  esse  mihi  videtur,  si  integrum  retineatur  ius  praestantissimum  capituli 
cathedralis  libere  eligendi  vicarium  capitularem.  Aestimatio  vero  auxiliaris  multo 
magis  fovetur,  si  a capitulo  prorsus  libere  in  vicarium  capitularem  eligatur,  quod 
alioquin  de  facto  plerumque  fieri  solet.  13  quia  ordinatio  episcopalis  minime 
ad  hoc  inservire  debet,  ut  decus  sit  personae  vel  aestimationem  alicuius  officii 
augeat,  quod  per  se  non  ad  munera  episcopalia  refertur.  14  deest.  15  deest. 
16  S.  Confirmationem  administrandi.  17  deest.  18  iam.  19  deest. 

Animadversiones  additae-. 

Ad  n.  6 (pag.  9,  linn.  14-16).  Loco  verborum:  « saltem  coadiutoris  et  auxilia- 
ris instituta  ita  iure  communi  definienda  ac  congruentibus  facultatibus  instruenda 
sunt  ut...  » dicatur-.  « coadiutor  vel  auxiliaris  nominentur,  qui  congruentibus  fa- 
cultatibus instruendi  sunt,  ita  vero  ut...  ».  Ratio.  Prima  sententiae  pars  ad  casus 
particulares  sese  refert,  altera  vero  pars  ad  instituta  coadiutoris  et  auxiliaris.  Inde 
patet  res  plane  diversas,  scii,  casus  particulares  ex  una  parte  et  instituta  ex  altera 
parte,  coniunctas  esse. 

Ad  n.  8 (pag.  9,  linn.  24-30).  Numerus  sic  reformetur:  « (Munus  coadiuto- 
ris). § 1.  Episcopo  infirmitate  vel  provecta  aetate  gravato  coadiutor  dari  potest. 

§ 2.  lura  coadiutoris  desumantur  ex  litteris  apostolicis,  quibus  constituitur. 
Nisi  aliud  in  his  litteris  caveatur,  coadiutor  qui  episcopo  prorsus  inhabili  datur, 
omnia  habet  iura  ac  officia  episcopalia,  secus  tantum  potest  quantum  episcopus  ei 
commiserit. 

§ 3.  Quae  coadiutor  potest  et  vult  exercere,  episcopus  habitualiter  alii  ne 
deleget. 

§ 4.  Coadiutor,  iusto  impedimento  non  detentus,  debet,  quoties  fuerit  a 
coadiuto  requisitus,  pontificalia  et  alias  functiones  obire,  ad  quas  episcopus  ipse 

teneretur  ».  Ratio.  Nova  figura  coadiutoris  in  schemate  provisa  unitatem  regimi- 
nis dioecesani  penitus  tollit  atque  potestatem  episcopi,  quae  iuris  est  divini,  limi- 
tat, quin  causae  speciales  et  adaequate  graves  adesse  deberent,  quae  hanc  limita- 
tionem potestatis  episcopalis  iustificare  possent.  Ius  vigens  circumstantiis  concretis 
magis  convenit  ideoque  quoad  substantiam  retineri  debet;  provideatur  tamen  de 
causis,  quae  nominationem  coadiutoris  iustificant. 

Ad  n.  9 (pag.  10,  linn.  1-9).  Numerus  sic  reformetur-.  « Coadiutor  episcopo 
coadiuto  semper  obsequium  ac  reverentiam  exhibeat  atque  curet  ita  in  munere  suo 
se  gerere,  ut  unitas  regiminis  dioecesani  sarta  tectaque  servetur. 

Coadiutus  in  omnibus  negotiis  maioris  momenti  coadiutorem  consulere  ne 
omittat  ».  Ratio.  Resultat  e reformatione  n.  8. 

Ad  n.  10  (pag.  10,  linn.  10-20).  Deleatur.  Ratio.  Resultat  e reformatione  n.  8; 
ceterum  censeo  officium  vicarii  generalis,  qui  habetur  alter  ego  episcopi,  minui 
non  debere. 

Ad  n.  12  (pag.  10,  lin.  29  - pag.  11,  lin.  3).  Numerus  in  toto  sic  reformetur: 
« (Munus  auxiliaris).  § 1.  Auxiliaris  est  adiutor  episcopi  residentialis  in  pontifica- 
libus peragendis  eique  competit  personam  gerere  episcopi  residentialis  in  actibus 
quae  ponderis  vel  solemnitatis  causa  assistentiam  episcopi  expostulant. 

§ 2.  Episcopus  residentialis  suo  auxiliari  conferat  officium  dioecesanum,  quod 
omnibus  perpensis  dignitati  conveniat,  quae  characteri  episcopali  inhaeret,  nec 
alii  habitualiter  deleget,  quae  auxiliaris  per  se  exercere  idoneus  reperiatur. 

§ 3.  In  casibus  particularibus,  si  causae  adsint  satis  graves,  ampliores  facul- 
tates auxiliari  a Sede  Apostolica,  aut  a competenti  auctoritate  pro  orientalibus,  con- 
cedi possunt  ».  Ratio.  Vide  quae  supra  in  voto  meo  exposita  sunt! 

Ad  n.  15  (pag.  11,  linn.  15  s.).  Loco  verborum:  «potestas  et  facultates  quas 
auxiliaris  obtinuit  a litteris  constitutionis  » dicatur:  « nec  munus  nec  officium  dioe- 
cesanum ei  concreditum,  nisi  sit  officium  vicarii  generalis,  nec  facultates  quae  auxi- 
liaris in  casibus  particularibus  forte  obtinuit  ».  Ratio.  Resultat  e reformatione 
n.  12. 

Ad  n.  15  (pag.  11,  linn.  17-21).  Tota  haec  § (scii.  2)  deleatur.  Ratio.  Vide, 
quae  supra  in  voto  meo  dicta  sunt! 


5 

Exc.mus  P.  D.  CONRADUS  MINGO 
Archiepiscopus  Montis  Regalis 

Venerabiles  Patres, 

Liceat  mihi  aliquid  dicere  de  quaestione  quae  tractatur  in  n.  16 
huius  cap.  II,  i.  e.  de  cessatione  muneris  episcoporum,  quam  recte 
exc.mus  relator  vocat  « perdifficilem  et  gravissimam  ». 

In  schemate  inter  duas  sententias  oppositas  eligitur  solutio  media: 
commendatur  renuntiatio,  quando  episcopus,  ob  permanentem  valetu- 
dinis defectum  vel  ob  ingravescentem  aetatem  non  amplius  implendo 
muneri  pastorali  aptus  evaserit.  Aetas  ingravescens  in  nota  12  censetur 
generatim  post  septuagesimum  quintum  annum  expletum. 

Sed  meo  humili  iudicio,  in  quaestione  tam  gravi,  non  sufficit  com- 
mendatio, necessaria  videtur  dispositio  iuridica,  norma  taxativa;  secus 
ea  inefficax  erit. 

Rationes  enim  quae  contra  renuntiationem  adducuntur,  etsi  non 
spernendae  et  seria  consideratione  dignae,  non  videntur  esse  perempto- 
riae et  decisi  vae.  Nam: 

1.  Episcopus  est  sponsus  suae  dioecesis:  sed  haec  sponsalia  non 
sunt  indissolubilia;  nam  multi  ex  dispositione  S.  Sedis  transferuntur  vel 
promoventur  ad  aliam  sedem.  Haec  translatio  post  aliquos  annos  mihi 
videtur  utilis,  immo  commendanda,  ut  etiam  pro  parochis. 

2.  Assignatio  coadiutoris  vel  auxiliaris  non  resolvit  sufficienter  dif- 
ficultates nec  congruenter  per  eos  gener atim  necessitatibus  dioecesis  pro- 
videtur; nam  in  his  casibus  medetur  utique  aliquibus  malis,  sed,  meo 
iudicio,  via  aperitur  gravioribus  incommodis.  Puto  plures  coadiutores  et 
auxiliares  in  aula  praesentes  non  dissentire  a mea  sententia. 

3.  Renuntiatio  spontanea  ab  Apostolica  Sede  proposita  in  praxi  dif- 
ficile acceptatur,  nam  in  provecta  aetate  animum  magis  ligamus  officio 
nostro  et  facile  putamus  adhuc  aptos  esse,  quia  « libenter  credimus 
quod  volumus  »;  propter  reluctantiam  humanae  naturae,  quae  omnes 
possibiles  difficultates  opponeret,  ex  una  parte,  et  suavem  agendi  modum 
S.  Sedis,  nullus  utilis  effectus  obtineretur. 

4.  Relate  ad  aetatem:  admitto  nonnullos  etiam  post  75  annum 
validos  esse  ad  dioecesim  regendam;  sed  multo  plures  ea  aetate  non 
amplius  ferre  possunt  onus  dioecesim  gubernandi;  quia  etiam  nostris 
temporibus  asserere  possumus  cum  S.  Augustino:  « nihil  esse  in  hac 
vita  difficilius,  laboriosius  et  periculosius  officio  episcopali  ». 

Venerabiles  Patres,  oro  vos  ut  attente  consideretis  etiam  hoc  argu- 
mentum: pro  parochis  necessaria  est  renuntiatio  paroeciae  in  aetate  in- 
gravescente; hoc  extra  dubium  est;  sed  quomodo  possumus  renuntiationem 
imponere  illis  si  nos  pastores  eam  non  acceptamus?  Exemplum  nostrum 
necessarium  est! 

Nec  videtur  in  discrimine  esse  dignitas  et  reverentia  erga  episcopos 
debita:  nam  his  concedi  deberent  peculiares  honores,  privilegia  et  ius 
sepulchri  dioecesis  quam  ultime  gubernaverunt;  posset  eis  conferri  offi- 
cium consentaneum  et  sufficienter  providendum  esset  eorum  necessita- 
tibus oeconomicis. 

Existimo  plures  Patres  contrarios  esse  huic  sententiae  expositae  et 
velle  prorsus  hanc  quaestionem  expungere  e decretis  huius  Synodi.  Sed 
mihi  necessarium  videtur  eam  definire.  Sacerdotes  et  fideles  hoc  expec- 
tant  et  renuntiatio  statuto  tempore  esset  non  solum  in  bonum  animarum 
sed  etiam  in  bonum  spirituale  nostrum,  qui  libere  attendere  poterimus 

ad  nostram  sanctificationem  et  certo  esset  in  aedificationem  sacerdotum 
et  fidelium. 

Venerabiles  Patres,  ad  hoc  obtinendum  est  necessaria  norma  iuridica 
certa  et  obligans,  i.  e.  vera  lex:  dura  nostrae  naturae  humanae  sed 
requisita  ab  animarum  salute:  si  animam  pro  ovibus  dare  debemus,  non 
possumus  negare  id  quod  minus  est  quam  vita,  i.  e.  renuntiationem  ab 
officio.  Ceterum  haec  lex,  si  sancta  Synodus  eam  ferre  vellet,  esset  mere 
ecclesiastica;  unde  S.  Sedes  ob  iustam  causam  ab  ea  dispensare  posset; 
et  ea  lex  renuntiationis  non  haberet  effectum  retroactivum,  quia  lex  non 
tollit  ius  quaesitum:  respiceret  solum  illos  qui  in  futuro  nominandi 
sunt  et  qui  hanc  renuntiationem  possent  praevidere;  et,  ut  ait  S.  Gre- 
gorius:  « minus  iacula  feriunt  quae  praevidentur  ». 

Venerabiles  Patres,  fundamentum  omnium  romanarum  legum  hoc 
erat:  salus  Reipublicae  suprema  lex;  in  Ecclesia  quae  est  societas  divina 
vigere  debet:  salus  animarum  suprema  lex!  Satis. 

6 

Exc.mus  P.  D.  MICHAEL  GONZI 
Archiepiscopus  Melitensis 

Em. mi  et  exc.mi  Patres  conciliares , 

In  cap.  II  schematis  de  episcopis  ac  de  dioecesium  regimine  agitur 
de  episcoporum  coadiutoribus  et  auxiliaribus.  Hic  sermonem  facimus 
de  coadiutoribus  dumtaxat. 

1.  In  schemate  duae  graviores  memorantur  difficultates,  quae  occur- 
rere possunt  in  dioecesium  regimine,  quibusque  urgens  remedium  affe- 
rendum est,  nempe:  a)  casus  quo  episcopus  ob  infirmitatem  vel  provec- 
tiorem aetatem  vel  aliam  gravem  rationem  pastoralibus  muneribus  adim- 
plendis impar  est;  b ) casus  quo  episcopus  mentis  et  corporis  viribus 
adhuc  praeditus,  ob  dioecesis  vastitatem  vel  fidelium  multitudinem,  officio 
suo  non  potest  convenienter  satisfacere. 

Iuxta  schema,  prior  difficultas  solvenda  est  generosa  et  valde  meri- 
toria episcopi  renuntiatione;  alteri  occurrendum  est  per  dismembratio- 
nem  vel  divisionem  dioecesis.  Quod  si  neutrum  fieri  potest,  iudicio  com- 
petentis auctoritatis,  recurrendum  est  ad  electionem  episcopi  coadiutoris 
vel  auxiliaris. 

2.  Praetermittimus  quae  dicuntur  de  divisione  et  dismembratione 
dioecesis  ac  loquimur  de  priore  difficultate  seu  de  casu  necnon  de  pro- 
posita eiusdem  solutione. 

In  primis  laudanda  est  propositio  de  abolendis  seu  excludendis,  ut 
videtur,  coadiutoribus  absque  iure  successionis,  sedi  datis  potius  quam 
personae  episcopi.  Haec  consuetudo,  ni  fallimur,  temporibus  anteactis 
ignota,  recentioribus  annis  inducta  est. 

3 . In  relatione  de  praesenti  schemate  sermo  est  de  quaestione  utrum 
aliquid  hac  in  re  statuendum  vel  definiendum  sit  a Concilio,  an  potius 
id  conscientiae  episcopi  aut  Apostolicae  Sedis  immediato  interventui 
relinquendum  sit...1 

Attamen  relatio  dicit  longe  maiorem  partem  commissionis  praepa- 
ratoriae, hodiernis  apostolatus  necessitatibus  bene  perpensis,  priori  sen- 
tentiae adhaesisse,  nempe  rem  relinquendam  esse  Concilio  ut  aliquid 
edicat  ac  definiat,  prae  oculis  utique  habitis  tum  necessaria  reverentia  et 
gratitudine  iis  debita  qui  de  Ecclesia  optime  meriti  sunt,  tum  supremo 
animarum  bono. 

4.  Aliqui,  de  gremio  eiusdem  commissionis  praeparatoriae,  coactae 
episcopi  renuntiationi  obstiterunt,  et  quidem  merito,  nam:  a)  Id  anti- 
quissimae ecclesiasticae  traditioni  contradicit;  b)  Hoc  modo  episcopus 
aequiparatur  publicis  administratoribus  civilis  societatis. 

Sed  inter  fautores  huius  coactae  renuntiationis  aliqui  eo  usque  deve- 
nerunt ut  aetatem  septuaginta  quinque  annorum  tanquam  renuntiationis 
terminum  statuerent. 

5.  Rationes  nuper  allatae  ex  traditione  et  consectariis  sufficientes 
videntur  ex  se  ad  reiciendam  propositionem  de  renuntiatione  coacta. 
Addendum  tamen  est  huiusmodi  renuntiationem  cum  determinatione 
aetatis  theologice  sustineri  non  posse , utpote  naturae  episcopalis  officii 
repugnantem.  Etenim  quidquid  sit  de  origine  potestatis  episcopalis  in 
individuo,  episcopale  officium  iure  divino  fulcitur  atque  de  se  perpe- 
tuum est.  Hoc  semper  sensit  S.  Ecclesia,  ita  ut  episcopalis  muneris  pri- 
vatio tanquam  exceptio  habita  sit. 

Verum  si  praefinitur  tempus  quo  officium  episcopale  cessare  debeat, 
idem  iam  initio  et  ex  se  temporaneum  efficitur,  quod  omnino  admitti 
non  potest  quin  ipsa  fundamentalis  episcopatus  ratio  enervetur.  Cuius- 
nam, quaeso,  naturae  erit  vinculum  quod  temporaneus  episcopus  con- 
trahet cum  sua  Ecclesia?  Quomodo  poterit  adhuc  episcopi  ad  Ecclesiam 
suam  relatio  tanquam  spirituale  coniugium  considerari,  ut  ex  sancta  et 
venerabili  traditione  habetur?  Num  erit  adhuc  episcopus  huiusmodi 
sponsus  Ecclesiae,  uti  recte  dicitur  a S.  T horna?  2 

6.  Sed  etiam  si  practice  consideretur  solutio  illa 3 absona  omnino 
apparet.  Etenim  aetas  ab  iis  fautoribus  pro  renuntiatione  statuta  prorsus 
arbitraria  est.  Re  quidem  vera  adsunt  episcopi  qui,  experientia  teste, 
aetatem  septuaginta  annorum  cum  attigerint,  et  aliquando  etiam  mi- 

nor  em,  omnino  inepti  inveniuntur  ad  dioecesim  regendam;  ex  altera 
parte  ...4  plurimi  sunt  qui  septuaginta  quinque  et  etiam  plures  annos 
agentes,  dioecesim  adhuc  valide  moderantur,  praesertim  cum  pro  gravio- 
ribus negotiis  ab  uno  vel,  ubi  dioecesis  amplior  sit,  a pluribus  auxilia- 
ribus adiuvantur. 

Quod  si  illud  criterium  aetatis  pro  officio  episcopali  applicandum 
esset,  non  videtur  cur  idem  criterium  pro  aliis  ecclesiasticis  muneribus 
magni  momenti  applicandum  non  proponatur. 

7.  Ceterum,  cum  hodie  notitiae  quaecumque  facillime  communicari 
valeant,  cumque  adsint  in  omnibus  regionibus  Nuntii  et  Delegati  Apo- 
stolici,  suprema  Ecclesiae  auctoritas  absque  difficultate  certior  fit  de 
statu  singularum  dioecesium  et,  ubi  id  necessarium  iudicetur,  eligi  potest 
coadiutor  cum  iure  successionis,  quin  opus  sit  episcopum  cogere  ad 
renuntiationem  dilectae  dioecesi,  ad  eamque  relinquendam  pro  qua  omnes 
animi  et  corporis  vires  impendit. 

Attamen  commissio  praeparatoria  propositionem  de  coacta  renun- 
tiatione iure  neglexit  atque  in  schemate  praxim  adoptavit,  quam  gene- 
ratim  suprema  Ecclesiae  auctoritas  hucusque  secuta  est,  i.  e.  in  casu 
quo  episcopus  ineptus  evadat  ad  dioecesim  gubernandam,  coadiutor  vel 
auxiliaris  ipsi  datur,  iuxta  circumstantias;  quod  si  hoc  non  sufficiat 
pro  dioecesis  convenienti  administratione,  episcopus  enixe  rogatur,  ut 
ob  Dei  atque  animarum  amorem,  sua  ipse  sponte  renuntiationem  ab 
officio  faciat. 

In  hoc  casu  ipsi  providebitur  honesta  sustentatio  atque  privilegia 
concedentur,  ut  dicitur  in  art.  16,  par.  2.  Qua  de  re  proponere  audemus  5 
ut  quae  indicantur  in  nota  14  huius  capitis,  episcopo  renuntianti  conce- 
dantur quae  dicta  sunt  in  nota  iam  mentionata ,6 

Haec  videtur  solutio  vel  unica  quae  iuste  ac  opportune  priori  diffi- 
cultati subvenire  possit.  Dixi. 


In  textu  scripto  tradito : 1 (cf.  ultimum  cap.  III  art.)  2 apertissime  pu- 
gnare cum  natura  officii  episcopalis,  quod  iure  divino  fulcitur,  quodque  de  se  per- 
petuum est.  Res  igitur  theologice  necnon  iuridice  repugnare  dicenda  est.  3 deest. 
4 vero.  5 auderem.  6 revera  tribuantur. 

Exc.mus  P.  D.  EMMANUEL  ALFONSUS  DE  CARVALHO 

Episcopus  An gr ensis 

Em.me  ac  rev.me  Praeses,  venerabiles  Patres, 

1.  Mihi  fas  sit  super  schemate  decreti  de  episcopis  ac  dioecesium 
regimine  aliquas  annotationes  breviter  facere...1 

2.  Tantummodo  in  cap.  II,  « de  episcoporum  coadiutoribus  et  auxi- 
liaribus » aliquid  volo  adiicere,  nempe,  in  pag.  10,  lin.  8,  ubi  dicitur: 
« Episcopus  coadiutus  coadiutorem  fraterne  diligat...  et  in  omnibus  nego- 
tiis maioris  momenti  eum  consulere  ne  omittat  ».  Addatur:  « ac  inter 
se  convenire  oportet  ».  Ratio  est  evidens,  quia  in  fere  omnibus  optimum 
boni  est  inimicus,  et  consensus  in  his  rebus  semper  bonus  est. 

3.  N.  12,  in  eadem  pagina,  sic  componi  videtur:  « In  litteris  qui- 
bus auxiliaris  constituitur,  semper  eiusdem  iura  et  officia  definiantur 
eique  facultates  concedantur  quae  necessariae  videantur  ad  munus  rite 
adimplendum,  audito  consentientique  episcopo  ».  Cetera  eiusdem  nu- 
meri omittantur. 

Omnibus  rite  in  litteris  constitutionis  provisis,  sic,  in  futuro,  multa 
molesta  vitantur,  cum  omnes  limites  suos  agnoscant,  quod  maxime  con- 
venit ac  necesse  est. 

4.  In  pag.  11,  n.  15,  par.  2,  pro  ubi  legitur:  « Optandum  est  ut, 
sede  per  mortem  aut  renuntiationem  aut  translationem  vacante,  munus 
administratoris  apostolici  ...  etc.,  committatur  auxiliari,  vel  ubi  sint 
plures,  uni  ex  auxiliaribus  »,  verba  « optandum  est  » omittantur,  ac  le- 
gatur in  fine-.2  « ...  ubi  sunt  plures,  primo  in  nominatione  » (scii,  com- 
mittatur). Sic  multa  dicteria  vitantur,  nec  semper  ...3  auxiliaribus  favo- 
rabilia, et  puto  melius  esse  capitulum  cathedrale  maximarum  dioecesium 
iure  eligendi,  in  perpetuum,  vicarium  capitularem  privari.  Eadem  norma 
ab  omnibus  servanda  est:  suprema  lex,  bonum  animarum. 

5.  In  n.  16,  paragraphus  secunda  ita  videtur  aptanda;  « A munere 
episcopali  renuntiantibus  congruens  providebitur  sustentatio.  Illis  insu- 
per eosdem  peculiares  honores  vel  privilegia  concedentur  quibus  prius 
in  munere  obeundo  f ruebantur,  iisdemque  ius  sepulchri  erit  in  episcopali 
conditorio  dioecesis  ». 

Nihil,  revera,  bono  animarum  ac  Dei  gloriae  obstat  quin  episcopus 
in  sua  dioecesi,  quam  ut  sponsam  semper  dilexit,  pro  eaque  vitam  ac 
sudores  liberentissime  praebuit,  nunc  in  exitu  vitae,  ministeria  pote- 
statis ordinis,  ut  pontificalia  cum  throno  et  baldachino,  omnesque  bene- 

dictiones,  prout  ei  placuerit,  exerceat.  Omnes,  enim,  iam  iuvenes  fuimus 
et  multi  modo  sunt,  omnes  autem  veteres  esse  cupimus,  sed  cum  laetitia 
et  in  honore.  Satis. 


In  textu  scripto  tradito-.  1 1.  Valde  mihi  schema  placet,  in  omnibus  capitibus, 
ubi  multa  nova,  admodum  utilia,  immo  necessaria,  reperiuntur.  Placent,  praesertim, 
quae  ad  amplificationem  facultatum  sese  referunt,  ut  expeditius  munus  episcopale 
exerceatur.  2 legatur.  3 aliis. 


8 

Exc.mus  P.  D.  ALBERTUS  CONRADUS  DE  VITO 
Episcopus  Lucknovensis 

Venerabiles  Patres , 

Hoc  in  capite  episcoporum  coadiutorum  et  auxiliarium  munus  bene 
definitur.  Immo  ipsis  talia  dantur  iura  ut  quis  dubitare  possit  utrum 
in  dioecesi  ubi  adest  episcopus  residentialis  cum  coadiutore  duo  dentur 
capita.  Sed  ista  aliis  Patribus  tractanda  relinquo.  Veniam  vero  postulo 
de  renuntiatione  episcoporum  residentialium  aliqua  dicendi } 

Episcopis  residentialibus  consilium  datur  renuntiandi  vel  ratione 
tardae  aetatis,  vel  infirmitatis.  Immo  consilium  ita  exprimitur  ut,  bis 
rationibus,  quandoque  deponi  videatur  sub  specie  consilii 2 renuntia- 
tionis. 

Contra  renuntiationem  multae  rationes  militant: 

1.  Bono  animarum  satis  provideri  potest  quin  episcopus  renuntiet; 
vel  a.  v.  a sede  amoveatur.  Hoc  fieri  potest  per  vicarium  generalem;  per 
vicarios  episcopales,  per  episcopos  auxiliares  et  coadiutorem  cum  iure 
successionis.  Ipsis  enim  in  bac  constitutione  iura  episcoporum  residentia- 
lium conferentur,  ita  ut  episcopus  residentialis  etiam  non  3 infirmus  vel 
senex  non  potest  eorum  iura  limitare. 

2.  Renuntiatio,  si  sponte,  non  coacte,  fit,  laudari  quidem  potest,  sed 
revera  non  4 expedit  rationibus  quae  sequuntur: 

a)  Episcopus  residentialis  apostolorum  successor  est,  etiamsi  eius 
sedes  historice  apostolica  non  sit 5;  ipse  enim  mandatum  a Petri  apostoli 
successore  recipit.  Nullus  ex  apostolis,  neque  Ioannes  in  tardissima 
quidem  aetate  sedem  suam  reliquit.  Nullus  ex  apostolorum  successori- 
bus sedem  reliquit  etiam  ex  gravi  ratione.  Exempla  habemus  Ignatii,  Po- 
lycarpi,  Irenaei,  Augustini,  et  praeclarissimum  illud  S.  Martini  cuius  fe- 
stum hodie  celebramus .6  Inauditum  omnino  est  in  Ecclesia  tum  orien- 

tali  tum  occidentali  quod  episcopi  residentiales  dioecesim  quacumque 
ex  causa  renuntiarunt .7 

b)  Firma  et  pro  tota  Ecclesia  adest  traditio  immemorabilis  8 epi- 
scopum residentialem  suae  sedi  esse  firmiter  et  indissolubiliter  nuptum. 
Renuntiatio  ergo  quacumque  ratione  contra  istam  saecularem  traditio- 
nem militaret. 

c ) Episcopi  residentiales,  ipso  iure  inamovibiles  sunt.  Quod  si 
eis  renuntiatio  ex  morali  obligatione  imponeretur,  inamovibilis  amplius 
non  esset.  Usque  nunc  et  parochi  inamovibiles  sunt.  Episcopus  qui  mo- 
rali obligatione  teneretur  ad  renuntiandum  inferior  parocho  esset. 

d)  Si  renuntiatio  uti  regula  in  istis  adiunctis  demandatur,  episco- 
pus residentialis  uti  rector  ecclesiae  evaderet,  qui  quamvis  stultus  non 
sit,  uti  luna  mutatur. 

e)  Si  Sacrum  Concilium  renuntiationem  in  aliquibus  casibus  de- 
cerneret, status  episcopi  residentialis  intolerabilis  evaderet.  Recrimina- 
tiones  ex  parte  subditorum  ad  romanas  Congregationes  quotidie  mitte- 
rentur; quae  quidem  sacrae  sunt  sed  humanae,  et  quandoque,  uti  dicit 
evangelium,  propter  importunitatem  subditorum  episcopo  residentiali 9 
consilium  renuntiandi  humanissime,  multis  cum  laudibus,  dare  possunt. 

/)  Parentes,  quamvis  aegroti  et  senectute  onerati,  ius  habent  domi 
remanendi,  et  filii,  ex  quarto  Decalogi  praecepto,  curam  parentum  ha- 
bere tenentur.  A fortiori,  episcopus  residentialis,  qui  per  totam  vitam 
pondus  diei  et  aestus  portavit,  filios  suos  spirituales  maximo  cum  amore 
aluit  et  curavit,  ius  habet  remanendi  in  sua  sede  tempore  senectutis  etiam 
decrepitae  et  maiorum  infirmitatum.  Immo  filii  eius,  sacerdotes  et  fideles, 
gravissimo  munere  onerati  sunt  de  ipso  maximam  curam  habere. 

g)  Si  episcopus  Romae  valde  senex,  immo  aegrotus™  aegritudi- 
nibus oneratus  esset  (sit  mihi  venia  verbo  11 ),  estne  aliquis  inter  Patres 
qui  ipsi  renuntiationem  suggerere  auderet?  Si  nulla  Romana  Congregatio 
ei  consilium  renuntiandi  mitteret,  cur  tale  consilium  episcopo  Luckno- 
wensi  vel  episcopo  Tiruchirapalli  vel  aliquo  alio  episcopo  12  mitti  potest? 
Experto  credite  13 ! 

h)  Honorum,  officiorum  vel  emolumentorum  promissio,  iniuria 
sunt  quae  adduntur  offensae.  Honores  non  dant  panem,  sed  dant  saepe 
famem.  “ Moreover  we  are  not  peacocks  "!  “ Non  siamo  dei  pavoni, 
anche  se  vestiti  di  rosso  ” ! 14  Honores  inutilia  sunt,  immo  nullus  honor 
comparandus  est  cum  iure  Ecclesiam  Dei  regendi,  quod  episcopo  resi- 
dentiali competit  ratione  sui  ordinis  et  officii™  Officia  nec  nominanda 
sunt;  nam  ille  qui  suam  dioecesim  16  cum  auxilio  vicarii  generalis  vel  vi- 
cariorum episcopalium,  vel  episcopi  auxiliaris,  vel  coadiutoris,  non  est 
aptus,  inhabilis  quidem  erit  multo  magis  17  alia  officia  gerenda. 

Emolumenta,  quamvis  adaequata  essent,  uti  aliena  misericordia  con- 
sideranda sunt.  Eritne  dignum  et  iustum  misericordiam  offerendi  illi,  qui 
per  totam  diem,  immo  per  totam  vitam  pondus  diei  et  aestus  sustinuit? 
Et  loco  honestae  sustentationis  a sua  dioecesi  recipiendi,  pro  qua  alenda 
totam  insumpsit  vitam,  nunc  in  senectute  uti  Lazarus  consideratur,  qui 
cupiebat  saltem  fragmenta  quae  a mensa  divitum  cadunt  habere  et  nemo 
illi  dabat. 

i)  Multos  vidi  episcopos,  tum  in  Europa  tum  in  aliis  locis ,18  qui 
sponte  renuntiarunt;  conditio  eorum  miserrima  mihi  visa  est.  Per  totam 
noctem  et  diem  laborantes  nihil  capientes,  sine  adiutorio  et  sine  honore, 
de  loco  in  loco  uti  profugi  transeuntes,  in  propria  venientes  et  sui  eum 
non  recipientes...  etc.  ...  etc.  ...  etc.  ... 

k ) Utique,  tempore  elapso  dati  sunt  casus  aliquorum  episcoporum 
residentialium  qui  propter  aetatis  imbecillitatem  regere  Ecclesiam  suam 
non  poterant...19 

Moderator : Exc.me  Pater,  tempus  tuum  exactum  est. 

Orator : Iam  dixi. 


6 deest. 
9 deest. 


7 dioece- 

10  deest. 
16 

19 


In  textu  scripto  tradito:  1 Aliqua  vero  dicuntur  de  renuntiatione  episcopo- 
rum residentialium  quae  retinenda  omnino  non  videntur.  2 possint  sub  spe- 
cie impositae.  3 deest.  4 nunquam.  5 est. 
sim  quacumque  ex  causa  renuntiare.  8 deest. 

11  ita  loquendi.  12  deest.  13  deest.  ' 14  deest. 

dem.  17  regere  inabilis  est,  multo  minus  abilis  erit  ad.  18  deest.  *'  ne 
que  coadiutorem  postulaverunt;  vel  si  ipsis  datus  est,  illum  quasi  non  esset  igno- 
rarunt; sed  haec  nunc  repeti  non  possunt  si  munera  coadiutorum  adaequate  defi- 
niuntur. Ergo  Patres  rogo  quod  etiam  iura  episcoporum  residentialium  adaequate 
definiantur  et  edicantur,  et  quidem  1.  omnia  et  singula  quae  in  hoc  capite  haben- 
tur de  renuntiatione  episcoporum  residentialium  radicaliter  amoveantur;  2.  novus 
canon  edicatur  statum  et  iura  episcoporum  residentialium  in  hoc  capite  inseratur, 
plus  vel  minus  istis  verbis:  « Episcopus  residentialis  indissolubili  unione  suae 
dioecesi  ligatur,  ideo  irremovibilis  est.  Si  ratione  aetatis  vel  ratione  infirmitatis 
adiutorium  in  regimine  dioecesis  indiget,  ipse  sua  sponte  coadiutorem  postulet.  Si 
revera  specialis  datur  casus  in  quo  episcopus  residentialis  coadiutorem  non  postulat, 
dum  S.  Sedes  illum  in  Domino  necessarium  considerat,  coadiutor  cum  iure  succes- 
sionis, mentione  de  eius  facultatibus  facta,  ei  benigne  assignetur  ». 

Exc.mus  P.  D.  ANTONIUS  ANOVEROS  ATAIJN 
Episcopus  tit.  Tabudensis,  eoad.  Gadicensis  et  Septensis 

Venerabiles  Patres,  carissimi  omnes, 

Multa  iam  dicta  sunt  de  episcopis  coadiutoribus ; et,  episcopus  coadiu- 
tor,  aliquid  liceat  dicere } 

Nn.  6 et  7 cum  n.  16  cap.  II  schematis  conferens,  in  Dei  praesen- 
tia ...2  et  maximae  caritatis  ardore  motus  erga  fratres  in  episcopatu  sin- 
cere 3 hoc  votum  submisse  propono. 

In  par.  6,  pag.  9,  linn.  1-5,  legitur:  « In  regendis  dioecesibus  ... 
(etc.  usque  ad:4)  ...  explendo  impar  evadit  ».  Postea  vero  in  linn.  10-13 
eiusdem  clausulae  dicitur:  « Iamvero  prior...  (usque  ad:5)  ...  munere  re- 
nuntiationem ».  In  clausula  16,  linn.  23-30,  id  iteratur:  « Si  Apostolicae 
Sedis  vel,  pro  Orientalibus...  (etc.,  usque:h)  ...sponte  renuntiationem 
ab  officio  faciant  ». 

Quibus  maxima  attentione  lectis,  dubium  mihi  in  animo  inhaeret. 
Si  figura  episcopi  coadiutoris  in  eo  praecise  stat  ut  episcopo  opituletur, 
qui  infirmitate  vel  provecta  aetate  gravatus  aut  alia  gravi  causa  praepedi- 
tus, suo  officio  sicut  oportet  splendor  impar  evadit,  et  aliunde  haec  diffi- 
cultas ordinarie  non  aliter  superanda  esse  videtur,  quam  per  generosam 
valdeque  meritoriam  episcopi  a munere  renuntiationem,  tum  mihi  quae- 
stio evenit:  Quae  est  igitur  causa  episcopi  coadiutoris  creandi,  tantae 
cum  sint  difficultates  quas  muneris  exsecutio  secum  ferat,  et  quae  effi- 
cientia eius  officii  ut  episcopum  residentialem  suppleat?  ...7 

Salvo  meliori  iudicio,  reverenter  audeo  declarare  me  nullam  rationem 
ordinis  supernaturalis  vel  pastoralis  invenire,  qua  necessaria  episcopi 
coadiutoris  figura  esse  videatur. 

His  nitor  rationibus: 

1.  Causa  ut  episcopi  coadiutores  nominentur,  si  dictis  stamus,  potius 
quaerenda  in  rationibus  respectus  personalis,  quae  in  se  laudabiles  sunt, 
quam  in  altissimis  et  ecclesiologicis  maioris  boni  animarum  argumentis. 

2.  Episcopi  coadiutoris  designatio,  ut  ego  iudico,  apparenter  sal- 
tem,8  duas  implicitas  affirmationes  implicat  quae  virtutem  episcopi  sub- 
aestimant:  prima,9  neque  se  neque  verum  statum  suae  dioecesis  novisse; 
secunda™  neque  suam  virtutem,  quae  pro  bono  animarum  vel  heroica 
esse  debet  ...n,  superare  posse  humanam  crisim  cuiusdam  abdicationis. 

Certus  sum  coram  Deo  12  multos  episcopos  ad  cognoscendam  divinam 
voluntatem,  circa  praesentem  aut  futurum  statum,  mecum  sperare,  ex 
normis  prudentissimis,  prout  res  postulat,  a Concilio  emissis. 

3.  S.  T hornas  dicit : « Perfectio  episcopalis  status  consistit,  quod 
aliquis  ex  divina  dilectione  se  obligat  ad  hoc,  quod  salutem  proximorum 
insistat;  et  ideo  tamdiu  obligatur  ad  hoc,  quod  curam  pastoralem  retineat, 
quamdiu  possit  subditis  sibi  commissis  proficere  ad  salutem  ».13 

4.  Episcopi  coadiutoris  creatio  abdicationem  spontaneam  et  magna- 
nimam premit,  ac  impedit,  et  saepe  in  angustias  sine  die  statum  dioe- 
cesis protrahit. 

5.  Ex  altera  parte  rem  non  simpliciter  solvi  censeo  ex  eo  quod  epi- 
scopo coadiutori  largiores  facultates  praebeantur.  Loquor  ex  experientia 
propria,  et  aliorum  episcoporum  coadiutorum,  et  ad  mentem  em.mi 
card.  Ruffini. 

a)  Periculum  enim  adest  duo  capita  in  dioecesi  constituendi,  ma- 
gno cum  periculo  regiminis  eiusdem  dioecesis,  et  deordinationis  tum  sa- 
cerdotum, tum  fidelium. 

b)  Non  parva  pericula  crearet  integro  et  cordiali  consensu  duo- 
rum episcoporum  et  laboribus  curiae. 

c)  Anxietates  et  dubia  conscientiae  crearet  in  episcopo  coadiu- 
tore,  qui  ex  una  parte  suis  facultatibus  uti  deberet;  ex  alia  enixe  unitati 
dioecesis  cavere  oportet. 

Valde  et  ego  timeo  ne  meo  tempore  remissus  sim,  quamvis  optima 
voluntate  informatus,  ut  sunt  mei  fratres,  huic  abdicationi,  et  ne  intelli- 
gam  quid  sit  magis  consentaneum  gloriae  divinae  et  saluti  animarum. 

Quapropter,  ut  melius  nostrum  ipsorum  cognitioni  faveatur,  ut  no- 
stra dimissio  suadeatur  magna  cum  aedificatione  fidelium,  ut  melius  et 
efficientius  bonum  maximum  Ecclesiae  promoveatur,  hoc  propono: 

1 . Ut  solide  et  expresse  ab  auctoritate  convenienti  causae  et  adiuncta 
definiantur  erga  dimissione  vel  abdicatione  episcoporum,  cum  conve- 
nienti honore  et  sustentatione. 

2.  Ut  Romanus  Pontifex,  logice, 14  causis  suo  iudicio  opportunis, 
privilegii  instar,  episcopum  residentialem  in  regimine  dioecesis  retinere 
valeat,  quamvis  « aetatem  ingravescentem  » superaverit. 

3.  Quibus  duobus  perspectis,  censeo  figuram  episcopi  coadiutoris, 
sine  valida  ratione,  non  amplius  esse  sustinendam.  Dixi. 


In  textu  scripto  tradito : 1 deest.  2 et  unam  eius  gloriam  et  bonum  anima- 
rum quaerens.  3 deest.  4 duae,  inter  alias  aeque  graves  saepe  occurrunt 
difficultates.  Quarum  altera  ex  eo  proficiscitur  quod  episcopus,  infirmitate  vel 
provecta  aetate  gravatus,  aut  alia  gravi  causa  praepeditus,  suo  officio  sicut  opor- 
tet. 5 difficultas  ordinarie  non  aliter  superanda  esse  videtur  quam  per  gene- 
rosam valdeque  meritoriam  episcopi  a.  6 competentis  auctoritatis  iudicio,  recto 
dioecesis  regimini  neque  per  coadiutorem  neque  per  auxiliarem  seu  auxiliares  con- 


726 


ACTA  CONC.  VATICANI  II  - PERIODUS  II 


gruenter  provideri  possit,  episcopi  residentiales  ceterique  in  iure  ipsis  aequipa- 
rati,  qui,  ob  permanentem  valitudinis  defectum  vel  ob  ingravescentem  aetatem, 
aliamve  gravem  causam,  implendo  pastorali  muneri  minus  apti  evaserint,  enixe 
rogantur  ut,  ob  Dei  atque  animarum  amore,  sua  ipsi.  7 Quod  confirmatur 
verbis  S.  Thomae  in  II-II,  q.  185  a.  4:  « perfectio  episcopalis  status  consistit 
quod  aliquis  ex  divina  dilectione  se  obligat  ad  hoc  quod  salutem  proximorum  in- 
sistat. Et  ideo  tamdiu  obligatur  ad  hoc  quod  curam  pastoralem  retineat  quamdiu 
possit  subditis  sibi  commissis  proficere  ad  salutem...  Contingit  tamen  quandoque 
quod  episcopus  impeditur  procurare  subditorum  salutem  multipliciter.  Quandoque 
quidem  propter  defectum...  corporis,  puta  si  sit  senex  vel  infirmus  etc.  ».  8 deest. 

9 deest.  10  deest.  11  (animam  suam  pro  ovibus  suis  dare).  12  deest. 
13  Existimo  infirmam  esse  talia  asserentium  episcopum  si  renuntiationem  detur 
praescriptum,  publicis  civilibus  a ministris  aequiparabitur,  quod  eius  statum  sacrum 
omnino  dedecet.  E contra  renuntiationem  ferunt  tanquam  meritorium  sacrificium 
in  bonum  animarum.  14  ratione  primatus. 

Animadversiones  additae-. 

Ad  n.  6,  par.  autem  secunda,  dicendum  est:  a)  aliud  est  infirmitas  vel  alia 
causa  impediens;  aliud  aetas  provecta,  quae  natura  sua  impedit,  et  quidem  lege  na- 
turali intrinseca;  b)  aliud  est  renuntiatio  voluntaria  aliud  emeritud  (hisp.  jubila- 
cion).  Unde  optanda  esset  sequens  redactio:  « vel  per  meritoriam  renuntiationem 
vel  per  emeritum  legitime  statutum  ». 

N.  9.  Quaenam  sunt  negotia  « maioris  momenti  » vicarii  generalis,  indeque 
episcopi  coadiutoris?  Optime  esset  si  aliquod  criterium  offerre  posset. 

N.  10.  Res  delicata!  Etenim  ex  n.  8 episcopus  coadiutus  nihil,  ex  negotiis 
quae  ad  vicarium  generalem  iure  communi  pertinent,  potest  sibi  reservare  relate 
ad  coadiutorem  curia  dioecesana  administranda,  quam  tribuit  tantum  vicario  ge- 
nerali. 

Melius  quod  de  hac  re  nihil  dicatur,  etenim  pendet  ab  illa  quaestione  de  nu- 
mero vicariorum  generalium,  est  res  nimis  technica,  unde  non  apte  conciliaris;  mit- 
tatur ergo  ad  technicos. 

Et  melius  quam  hoc  punctum  controversiarum  et  dissensionum  duorum  vica- 
riorum generalium,  quorum  unus  episcopus,  consecratus  est,  esset  si  vicarius  ge- 
neralis sit  ipse  episcopus  coadiutor,  et  hic  habeat  delegatum  vel  delegatos  ad  cu- 
riam dioecesanam  administrandam. 

N.  11.  Cum  iam  exposita  fuerint  criteria  obiective  necessitatis  (bonum  ani- 
marum) non  procedit  relinquere  criteriis  subiectivis  absolutionem  ipsius  rei  («  ne 
renuat  episcopus  »).  Similiter  in  par.  2 criteria  obiectiva  agitantur  («  territorii 
nimia  amplitudo  » - « nimis  incolarum  numerus  »)  et  postea  solutionem  commen- 
datur criteriis  subiectivis,  quod  non  procedit  («  episcopus  satagat  ...  »).  Melius  est 
ut  simpliciter  dicatur:  « Par.  1.  Si  ob  peculiarem  dioecesis  conditionem  bonum 
animarum  id  exigat,  competens  auctoritas  auxiliarem  episcopo  dabit  ». 

« Par.  2.  In  casu  nimiae  territorii  amplitudinis  vel  nimii  incolarum  numeri, 
competens  auctoritas  dioecesim  dividet  vel  dismembrabit,  aut  saltem  unum  plu- 
resve  auxiliares  concedet  ». 

N.  12.  Non  placet!  Dignitas  autem  auxiliaris  qui  consecratione  episcopali  gau- 
det, exigit  ut  sub  nemine  nisi  sub  episcopo  auxiliato,  in  dioecesi  sit.  Unde  sit  facul- 
tatibus vicarii  generalis  praeditus,  et  vicarius  generalis  sub  ipso  sit. 

N.  15.  Non  placet!  etenim  auxiliaris  vel  si  plures  unus  ex  auxiliaribus,  admini- 
strator apostolicus  vel  patriarchalis  aut  vicarius  capitularis  praescriptive  ab  ipso 
iure  sit  omnino  oportet. 

Scandalum  enim  se(mper  provocat  quod  episcopus  auxiliaris  sub  mero  presby- 
tero esse  possit.  Non  decet  quod  capitulum  cathedrale  sit  supra  episcopum  conse- 
cratum ullo  modo. 

N.  16.  Christifideles  necnon  sacerdotes  omnino  admirantur,  quod  dioecesis 
ratione  infirmitatis  et  provectioris  aetatis  episcopi,  re  capite  caret  et  veluti  paralysi 
pastorali  laborat.  Proinde  haec  redactio  proponitur: 

« Cum  episcopi  residentiales  ceterique  in  iure  ipsis  aequiparati  ob  permanen- 
tem valetudinis  defectum  aliamve  gravem  causam  munus  pastorale  minus  apte 
adimplere  possint,  Apostolica  Sedes  vel  pro  orientalibus  competens  auctoritas  recto 
dioecesis  regimini  congruenter  providebit,  sive  per  auxiliarem  vel  auxiliares,  sive 
per  coadiutorem,  sive  denique  per  acceptationem  meritoriae  renuntiationis;  vel 
expleta  provecta  aetate,  per  emeriti  declarationem  legitime  statutam  ». 

Hac  quaestione  cum  magno  episcoporum  numero  collata  tum  residentialium 
tum  coadiutorum  et  auxiliarium  sententiam  communem  esse  inveni,  necessariam 
omnino  iudicari,  propter  bonum  animarum,  determinationem  concretam  per  statu- 
tum factam,  aetatis  cessationis,  tum  episcoporum,  tum  aliorum  officiorum  guber- 
nii, in  quo  criteria  exponantur,  quae  postea  unicuique  nationi,  vel  regioni  applicen- 
tur; diversissimae  enim  circumstantiae  in  mundo  dantur  et  possunt  dari  in  futurum 
quoad  activam  longaevitatem. 

Quod  si  statutum  non  daretur,  quaestio  proposita  staret,  perpauci  enim  erunt 
qui  sua  sponte,  experientia  teste,  episcopatum  abdicent,  miratio  vel  potius  scan- 
dalum fidelium  sequetur  ante  statum  deplorabilem  aliquarum  dioecesium,  quam- 
vis sit  solutio  quaestionis  ineptitudinis  episcopi  residentialis  aevo  confecti,  vel 
morbo  correpti  cooptatione  episcoporum  coadiutorem  vel  auxiliarem,  qui  raro 
(ita  omnes  quos  audivi  existimabant)  possunt  mutare  vel  emendare  dioecesis  con- 
ditionem, causis  omnibus  cognitis. 

Praeterea  alii  atque  alii  causam  satis  frequentem  iterarunt:  Quo  senior  et 
hebetior  est  episcopus  residentialis,  eo  magis  regimine  dioecesis  episcopum  arcet 
maxime  coadiutorem  vel  etiam  auxiliarem,  et  magis  suam  fiduciam  in  manibus  com- 
mittit sive  vicarii  generalis  sive  alicuius  membri  curiae  dioecesanae,  qui  ex  causis 
obviis  et  humanis  vix  alia  in  regimine  dioecesis  expedit  quam  quae  scit  voluntatis 
episcopi  sui  esse. 

N.  16.  Ad  paragraphum  secundam.  Nihil  dicatur  de  officii  collatione,  hoc  enim 
supponitur  et  magis  pendet  ab  unoquoque  casu  et  concreta  possibilitate.  Sufficit 
ut  statuantur  duo  principia,  scii.:  a)  sufficienter  et  decore  provideatur  renuntianti 
congrua  sustentatio;  b)  honori  renuntiantis  decore  attendatur,  etenim  semper  epi- 
scopus consecratus  in  Ecclesia  manet. 

Quoad  primum  haec  sunt  respicienda:  a)  multae  sunt  dioeceses  quae  facile 
huic  consentaneae  et  dignae  sustentationi  providere  possunt;  b ) aliquae  nationes 
per  suum  gubernium  huic  necessitati  subveniunt,  saltem  quadam  proportione; 
c ) Sedes  Apostolica  potest  dioeceses  ditiores  rogare,  ut  accessiones  in  eis  fiant,  quas 
ipsa  Sancta  Sedes  inter  episcopos  indigentes  distribuat;  d ) denique,  his  tribus  per- 
spectis, si  aliquot  etiam  episcopi  essent,  qui  congrue  vivere  non  possent,  ipsius 
Sedis  Apostolicae  cura  essent. 

Quoad  secundum.  Si  ita  episcopus  residentialis  mavult  in  ipsa  dioecesi  manere 

poterit,  immo  in  ipsa  domo,  sedi  episcopi  destinata,  ut  molestiae  mutationis  evi- 
tentur. Cuncti  honores  episcopi  residentialis  proprii  tribuantur.  Episcopus  suc- 
cessor, maximam  erga  eum  caritatem  et  observantiam  adhibebit,  eum  invitando  ut 
functiones  pontificales  aetati  convenientes  et  viribus  peragat,  etc. 


10 

Exc.mus  P.  D.  EDMUNDUS  NOWICKI 
Episcopus  tit.  Thuggensis,  eoad.  s.  d.  Gedanensis 

V ener abiles  Patres,  carissimi  Auditores  et  Observatores, 

Liceat  mihi  circa  cap.  II  — nomine  quoque  episcoporum  Poloniae 
in  Urbe  coadunatorum  — sequentia  humiliter  proferre,  oretenus  intra 
fines  temporis  aulici,  reliqua  scripto } 

1.  ...2  De  titulo  capitis.  Titulus,  qui  inscribitur  de  episcoporum  coad- 
iutoribus  et  auxiliaribus,  minime  adaequari  videtur  materiae  in  hoc 
capite  contentae.  Caput  enim  nostrum  non  solum  de  coadiutoribus  et 
auxiliaribus  tractat  sed  de  ipsis  quoque  episcopis  residentialibus  ac  qui- 
dem de  eorum  quibusdam  obligationibus  et  immo  de  eorum  renuntia- 
tione a munere...3 

Quibus  attentis  proponitur  titulus:  « de  episcoporum  regiminis  mu- 
nere necnon  de  coadiutoribus  et  auxiliaribus  »...4 

4.  Pag.  9,  art.  6,  de  prooemio.  Textus  prooemii  minime  placet, 
cum:  a)  incipiat  seu  proficiscatur  a difficultatibus  in  regendis  dioece- 
sibus atque  in  difficultatibus  illis  persistat,  dum  potius  positive,  seu  a 
normis  recti  regiminis,  proficiscendum  et  rectum  regimen  positive  curan- 
dum videatur;  b)  cum  regulae,  in  hac  sacra  aula  pluries  accennatae,  ne 
schemata  nimis  ad  singula  descendant,  sese  opponere  videatur,  varios 
casus  difficultatum  in  regendis  dioecesibus  enumerans  ad  instar  com- 
mentarii quasi  scholaris.  Quae  autem  enumeratio  eo  magis  vitanda  vide- 
tur, cum  minime  taxativa  evaserit  ac  insuper  enumeratae  difficultates 
regimen  non  solum  dioecesis  sed  aliquando  universae  Ecclesiae  afficere 
possint  ac  soleant,  experientia  teste;  c)  cum  in  prooemio,  saltem  partim 
proferantur  verba,  quae  postea  in  articulis  ...5  non  solum  repetuntur, 
sed  imo  contradictorie  sonant.  Quod  in  specie  apparet  quod  ad  renun- 
tiationem episcopi.  Dum  enim  in  prooemio  — lin.  10  — difficultas  e 
praepeditione  episcopi  orta  « ordinarie  » non  aliter  superanda  dicitur 
quam  per  renuntiationem  episcopi,  in  art.  16  statuitur,  difficultati  illae 
ordinarie  per  instituta  coadiutoris  seu  auxiliaris  obveniendum  esse...6 

Quibus  attentis,  loco  praesentis  textus  prooemii  submisse  propono 
sequentem:  « In  regendis  dioecesibus  muneri  pastoris  ita  providendum 

est,  ut  bonum  dominici  gregis  suprema  sit  lex.  Quae  supremae  legi, 
ut  satisfiat,  pro  variis  causae  vel  personae  circumstantiis  instituta  iuvant 
coadiutoris  et  auxiliaris  provide  circumscripta  ac  ordinata,  aliquando 
vero  ipsa  episcopi  a milnere  renuntiatio  ». 

5.  Pag.  9,  art.  7:  de  notione  coadiutoris  et  auxiliaris.  Prouti  ex 
textu  articuli  apparet,  institutum  coadiutoris  sedi  dati  derelinqui  inten- 
ditur, quod  autem  opportunum  minime  videtur  attenta  non  solum  utili- 
tate sed  aliquando  prorsus  necessitate  praemissi  instituti  pro  bono  domi- 
nici gregis  in  variis  S.  Ecclesiae  circumstantiis,  non  solum  historia  sed 
moderna  quoque  experientia  teste  ac  probante. 

Ne  dicatur,  institutum  illud  Sedi  Apostolicae  praesto  esse,  etsi  a iure 
communi  provisum  non  fuerit,  etenim  praecise  in  iure  communi  expli- 
cite  provisum  esse  debet,  ut  sine  Ecclesiae  damno  aut  difficultatibus  ap- 
plicari possit  variis  in  perplexis  circumstantiis  praesertim  politicis  vel 
nationalibus  populorum...7 

Quibus  omnibus  sedulo  consideratis,  sequens  humiliter  textus  pro- 
ponitur: « Coadiutor  episcopo  aut  sedi  datur  cum  iure  successionis; 
auxiliaris  vero  datur  episcopo  sine  iure  successionis  ». 

6.  Pag.  9,  art.  8:  de  facultatibus  coadiutoris.  In  linn.  27-28,  de- 
leantur verba:  « nulla  tamen  facta  episcopo  coadiuto  facultate  sibi  quid- 
piam  reservandi  ».  Clausula  enim  haec  summopere  nociva  apparet  uni- 
tati regiminis  ac  bono  pacis,  quod  cum  moderamine  sit  dictum.  Epi- 
scopus potius  dimittendus  est,  quam  ut  eius  potestas  ita  suspendi  debeat 
prouti  a praedicta  clausula  providetur.  Si  autem  in  aliquo  extraordinario 
casu  talis  suspensio  revera  necessaria  esset,  statuto  par.  2 sat  superque 
provisum  est...8 

10.  Pag.  10,  art.  12,  ...9  lin.  33:  loco  textus  praeiacentis  legatur: 
« Insuper  episcopi  est  auxiliari  necessarias  et  opportunas  facultates  tri- 
buendi, quibus  officium  suum  efficaciter  explere  valeat  ».  Ratio  est,  ut 
textu  magis  generaliter  sonante,  unitati  regiminis  consulatur  ac  dissen- 
sionibus praecaveatur. 

c)  In  lin.  38,  post  verbum  « valeat  » addatur:  « Rationes  vero 
pastorales  ac  unitatis  regiminis,  particularibus  considerationibus  excep- 
tis, suadent,  ut  auxiliari  munus  committatur  vicarii  generalis  ».  Ratio 
haec  est:  auxiliaris  non  tantum  ratione  pontificalium  ac  S.  Confirmationis 
expostulatur,  sed  potius  ratione  vivi  ac  frequentissimi  contactus  fovendi 
cleri  populique  cum  viro  charactere  episcopali  insignito,  quippe  qui  con- 
tactus hic  tantopere  animis  saluberrimus  apparet.  Iamvero  praecise 
vicarius  generalis,  vi  officii  sui,  contactum  quotidianum  cum  clero  popu- 
loque fovet  vel  fovere  debet.  Ideo,  si  episcopus  sit,  charactere  suo  epi- 
scopali gratiae  divinae  viam  parare  efficacius  potest  et  re  vera  solet...10 

14.  Pag.  11,  art.  16.  Quandonam  commendanda  sit  episcopi  renun- 
tiatio. Quod  ad  hunc  articulum  praemitti  deberi  videtur,  quod  sequitur. 
Traditio  S.  Ecclesiae  viginti  fere  saeculorum  quasi  sacrosanctam  sancivit 
regulam,  vinculum  inter  episcopalem  pastorem  et  gregem  populi  Dei 
non  prius  nisi  morte  solvi  debere,  minime  vero  ingravescente  aetate  vel 
ob  permanentem  valetudinis  defectum.  Sapientissime  quidem.  Etenim 
hodierna  quoque  experientia  probante,  senectus  pastoris  ratione  auctori- 
tatis et  meritorum,  munus  eius  pastorale  summopere  iuvat  vel  iuvare 
solet  magna  cum  Dei  et  Ecclesiae  gloria,  etsi  ob  defectum  virium  im- 
plendo quotidiano  oneri  minus  aptus  evaserit. 

Similiter  haud  raro  auctoritas  episcopi,  physice  permanenter  inha- 
bilis, tanta  est,  ut  pro  bono  animarum  in  munere  persistere  debeat, 
adiuvante  solummodo  vicario  generali. 

In  utroque  casu  renuntiatio  episcopi  magno  cum  damno  animarum 
et  Ecclesiae  esset. 

Quapropter  praedicta  sapientissima  regula  in  nostro  schemate  pri- 
mum obtineat  locum. 

Insuper  caute  in  re  de  renuntiatione  episcopi  loquendum  videtur, 
ne  ex  anxietate  conscientiae  inopportunae  renuntiationes  sequantur.  Qua- 
propter in  linn.  27-28  deleantur  verba:  « vel  ob  ingravescentem  aeta- 
tem »,  et  legantur:  « ob  permanentem  virium  vel  valetudinis  defectum  ». 

In  lin.  29  post  verba  « apti  evaserint  » addantur  verba:  « ita  ut 
dioecesis  vel  sanctae  Dei  Ecclesiae  detrimentum  pati  censeantur  »...“ 

Si  vero  in  aliquo  casu  persistentia  episcopi  in  munere  detrimento 
revera  esset,  videtur  renuntiationem  non  tantum  laudandam  et  expeten- 
dam, sed  uti  obligationem  conscientiae  imponendam  esset. 

Ideo  in  lin.  29  verba  « enixe  rogantur  » substituantur  verbis:  « obli- 
gatione conscientiae  teneri  se  sentiant  ». 

Neque  sola  generalis  monitio  de  obligatione  renuntiationis  in  hoc 
casu  12  sufficere  videtur,  ne  theoretica  evadat,  eo  vel  magis  cum  nemo 
sit  iudex  in  causa  sua.  Proinde  proponitur,  ut  episcopus  in  concreto 
casu  a metropolita  et  a praeside  coetus  episcoporum  ad  renuntiationem 
adhortetur. 

Proponitur  igitur  textus  art.  16  sequens :13  « § 1.  Regulam  saluber- 
rimam traditio  Ecclesiae  sanctae  sancivit,  episcopum  vinculo  patris  ac 
pastoris  cum  commisso  sibi  dominico  grege  coniungi  usque  dum  morte 
solutum  fuerit. 

« § 2.  Si  autem  episcopus  residentialis  ceterique  in  iure  ipsis 
aequiparati  ob  permanentem  valetudinis  vel  virium  defectum,  aliam  ve 
gravem  causam  implendo  pastorali  munere  minus  habiles  evaserint  ita 
ut  dioecesis  vel  sancta  Dei  Ecclesia  detrimentum  pati  censeatur,  cui 

constitutione  neque  coadiutoris  neque  auxiliaris  congruenter  praecaveri 
possit,  obligatione  conscientiae  teneri  se  sentiant,  ut  ob  Dei  atque 
animarum  amorem  sua  ipsi  sponte  renuntiationem  a munere  faciant. 

« De  praedicto  autem  imminenti  detrimento  pastores  praemissos 
monere  ius  et  officium  est  penes  metropolitam  seu  patriarcham  ac  prae- 
sidem  nationalis  episcoporum  coetus  vi  decisionis  absolutae  maioris 
partis  eorumdem  per  suffragia  secreta  prolatae  »...14  Dixi.  Gratias. 


In  textu  scripto  tradito-.  1 deest.  2 Pag.  9.  3 Insuper  titulus  solum- 

modo coadiutores  personae  datos  respicit,  dum  prouti  infra  dicetur,  coadiutores 
quoque  sedi  certo  certius  dari  debebunt.  4 2 .De  ordine  capitum  schematis. 
In  schemate  quod  inscribitur  de  episcopis  ac  de  dioecesium  regimine  primum  fieri 
debere  videtur  caput  praecise  de  episcopis  eorumve  munere  ac  demum  deinde  de 
eorum  rationibus  ad  S.  Sedem,  ad  eorum  coetum  etc.  Proponitur  proinde  ut  prae- 
sens cap.  II  fiat  cap.  I.  3.  Ve  materia  capitis  supplenda.  In  schemate,  quod  inscri- 
bitur de  episcopis  ac  de  dioecesium  regimine  re  sane  vera  nihil  fere  habetur  de 
ipsa  dioecesium  regimine,  exceptis  nonnisi  generalibus  de  coadiutoribus  et  auxi- 
liaribus necnon  de  paroeciarum  erectione  ac  circumscriptione.  Quapropter  materia 
cap.  II  supplenda  videtur  principiis  saltem  de  regimine  dioecesis,  in  specie  vero 
de  moderno  conceptu  curiae  dioecesanae,  eo  vel  magis  cum  neque  in  schemate 
de  cura  animarum  quidquam  inveniatur  de  curia  dioecesana.  5 (e.  g.  quod  ad 
unitatem  regiminis,  ad  renunciationem  episcopi  etc.).  6 renunciatio  autem 

tunc  tantum  necessaria  dicitur,  quando  praedictis  institutis  difficultas  superari  ne- 
queat; d)  dum  primo  generi  difficultatum,  nempe  ratione  personae,  additur:  «aut 
alia  gravi  causa  »,  difficultatibus  alterius  generis,  ratione  nempe  rei,  clausula  haec 
minime  adiungitur,  etsi  haud  minus  necessaria  appareat;  e)  in  prooemio  sermo  fiat 
de  circumscriptione  dioecesis,  dum  causa  haec  pertineat  ad  cap.  IV.  7 Neque 
placet  propositio  facta  in  Emendationibus  pag.  15,  n.  89,  ut  nempe  derelinquatur 
distinctio  inter  coadiutorem  episcopo  et  sedi  datum  et  statuatur  e contrario  coadiu- 
tor  solummodo  sedi  datus.  Etenim  institutum  coadiutoris  episcopo  dati  consonat 
cum  novissimo  orientalium  codice  et  insuper  praecise  distinctio  illa  in  supra  dictis 
circumstantiis  saluberrima  apparet.  8 Tandem  omissione  praedictae  clausulae 
statutum  par.  1 eo  ipso  applicatur  utrique  formae  instituti  coadiutoris.  7.  Pag.  10, 
art.  9.  De  relatione  inter  coadiutorem  et  coadiutum.  a)  In  lin.  8 omittatur  verbum 
« et  »;  h)  in  lin.  9 post  verbum  « omittat  » addatur  « sive  per  se  sive  per  vicarium 
generalem  praecipua  acta  curiae  ei  referat  eumque  certiorem  faciat  de  iis  quae 
gesta  aut  gerenda  sint  ad  tuendam  in  clero  et  populo  disciplinam  ».  Ratio  primi 
est,  ut  addi  possint  verba  ad  b );  ratio  secundi  est,  ut  transferantur  opportune 
modificata  verba  in  paragrapho  2 art.  10,  linn.  15-20  contenta,  inibi  haud  sine  detri- 
mento pro  auctoritate  coadiuti,  ideo  pro  unitate  regiminis,  sonantia.  Relinqui  epi- 
scopo oportet  modus  quo  coadiutorem  certiorem  faciat.  Insuper  patet  neminem 
posse  duobus  dominis  servire,  quod  autem  praecise  praecipitur  vicario  generali, 
cum  statuatur  ipsum  oboedire  debere  et  coadiuto  et  coadiutori.  8.  Pag.  10,  art.  10. 
De  relationibus  inter  coadiutorem  et  vicarium  generalem.  Textus  huius  articuli 
minime  placet,  cum  auctoritati  episcopi  et  unitati  regiminis  obstet,  prout  supra 
dictum  est.  Insuper  contradictio  videtur  inter  statutum  lin.  11  «potestas  coadiuti 

integra  ex  se  manet  » et  statutum  art.  8,  linn.  27-28  « nulla  tamen  facta  episcopo 
coadiuto  facultate  sibi  quidpiam  reservandi  ».  Proponitur  proinde  sequens  eius- 
dem articuli  redactio,  ratione  habita  art.  8:  « Relationes  inter  coadiutorem  et  vica- 
rium generalem.  § 1.  Si  coadiutor  sedi  datus  cum  iuribus  episcopi  residentialis  con- 
stitutus fuerit,  inde  a die  quo  officium  susceperit,  cessant  a munere  vicarii  gene- 
rales, facta  coadiutori  facultate  eos  denuo  nominandi.  § 2.  Si  coadiutus  vicarium 
generalem  habeat  vel  nominaverit,  eiusdem  est  statuendi  quaenam  officia  et  po- 
testates in  administranda  universa  dioecesi  competat  coadiutori  quaenam  vero  vi- 
cario ».  9.  Pag.  10,  art.  11.  Quandonam  auxiliaris  expostulandus  sit.  a)  In  linn.  21-22 
omittantur  verba  « si  ob  peculiarem  dioecesis  condicionem  ».  Ratio  est,  cum  verba 
illa  non  solum  superflua  sint,  sed  insuper  suggerere  videantur  auxiliarem  expostu- 
landum esse  solummodo  ob  dioecesis,  non  autem  ob  episcopi  condicionem.  Minime 
vero  excludi  deberi  videtur  possibilitas  expostulandi  auxiliarem  ob  episcopi  quoque 
condicionem;  b)  in  lin.  23  verbum  « auxiliarem  » substituatur  verbis  « unum  plu- 
resve  auxiliares  »;  c)  tota  par.  2 deleatur,  cum  de  divisione  et  dismembratione 
sermo  fiet  in  cap.  IV.  9 De  facultatibus  auxiliaris,  a)  Linn.  29-32.  Loco  textus 
praeiacentis  legatur:  « lura  et  officia  necnon  facultates  auxiliaris  ad  munus  rite 
adimplendum  a iure  communi  definiantur  seu  concedantur  ».  Ratio  est,  cum  bono 
communi  melius  consuli  videatur  si  iura  et  officia  necnon  facultates  auxiliaris,  in 
casibus  communiter  contingentibus  constituti,  apprime  e normis  iuris  communis 
noscantur.  Iamvero  par.  1 praecise  de  constitutione  auxiliaris  in  casibus  commu- 
niter contingentibus  loqui  videtur,  cum  de  casibus  particularibus  habeatur  in 
par.  2;  b)  linn.  33-37.  10  Insuper  novus  hic  textus  episcopum  iuvare  intendit 

pro  casu  quo  auxiliaris,  privata  sua  sequi  volens,  munus  vicarii  generalis  abhorret. 
d)  In  linn.  37-38  verba  « ne  deleget  » substituantur  verbis  « delere  non  soleat  ». 
Ratio  est,  ut  unitati  regiminis  consulatur,  dissensionibus  praecaveatur.  11.  Pag.  10, 
art.  13.  Relationes  inter  plures  auxiliares.  Articulus  hic  omnino  deleatur,  cum 
nimis  et  haud  necessario  sese  immisceat  in  regimen  dioecesium,  quarum  cir- 
cumstantiae ideoque  necessitates  pervariae  esse  solent  in  distributione  officiorum. 
12.  Pag.  11 , art.  14.  Relationes  inter  auxiliarem  et  episcopum,  a)  in  lin.  10  delea- 
tur verbum  « residentiali  »,  cum  auxiliaris  dari  soleat,  immo  aliquando  debeat,  non 
solum  episcopis  residentialibus,  sed  etiam  administratoribus,  vicariis  capitularibus, 
coadiutoribus  sedi  datis  etc.  b)  Post  lin.  11  addantur  verba:  « de  cetero  standum 
est,  congrua  congruis  referendo,  principiis  de  quibus  in  art.  9 ».  Ratio  est,  cum, 
dum  in  art.  9 opportuna  principia  de  mutua  reverentia  deque  fraterno  amore  inter 
coadiutorem  et  coadiutum  prolata  sunt,  in  art.  11  autem,  etsi  non  minus  oppor- 
tuna, omissa  sint.  13.  Pag.  11,  art.  15.  Vacuitates  auxiliaris  sede  vacante.  In  lin.  15 
post  verba  «non  exspirant»  addantur  verba:  «sedis  vacatione  durante  ».  Ratio 
est,  cum  circumstantiae  particulares  propter  quas  auxiliaris  speciales  potestates  ac 
facultates  obtinuerit,  novo  episcopo  constituto  cessare  potuerint  ideoque  praemissae 
potestates  et  facultates  minime  fundatae  apparent,  immo  forsan  unitati  regiminis 
obstare  possint.  11  Verba  « S.  Dei  Ecclesia  » proponuntur,  cum,  uti  patet, 
persistentia  episcopi  aliquando  magis  Ecclesiae  quam  dioecesi  damno  esse  potest. 
12  deest.  13  sequens  lectio  art.  16.  De  perpetuitate  muneris  episcopi  ac  de 
renuntiatione.  14  15.  In  lin.  33  post  verbum  « sustentatio  » addantur  verba 
« praeprimis  e parte  dioecesis  a qua  atque...  ».  Ratio  est  cum  fons  sustentationis 
explicite  determinandus  videatur. 

Exc.mus  P.  D.  IOANNES  POHLSCHNEIDER 
Episcopus  Aquis granensis 

V ener abiles  Patres  conciliares , 

Ad  cap.  II  schematis  de  episcopis  ac  de  dioecesium  regimine  ..}  et 
quidem  ad  n.  12  pag.  10  nonnullas  animadversiones  quoad  episcopos 
auxiliares  facere  mihi  liceat. 

Sine  dubio  munus  et  conditio  episcopi  auxiliaris  ex  natura  rei  diffi- 
cilia sunt.  Ideo  tam  ex  parte  episcopi  Ordinarii  quam  ex  parte  auxiliaris 
sensus  delicatus  honestatis  et  caritatis  requiritur.  Hac  ex  causa  sequentia 
exprimenda  videntur: 

1.  In  schemate  bene  dicitur  dignitatem  characteri  episcopali  inhae- 
rentem magis  in  tuto  poni  debere. 

Iuri  praecedentiae  in  C.I.C.,  praesertim  quoad  capitulum  cathedrale 
in  can.  408  satis  provisum  est,  ubi  dicitur  dignitates  aut  capitulares 
charactere  episcopali  ornatos  omnibus  dignitatibus  ac  canonicis  in  pre- 
sbyterali  tantum  ordine  constitutis  praecedere. 

Utile  etiam  esset,  si  expresse  statueretur,  ut  in  officiis  sacralibus  ec- 
clesiae cathedralis  episcopus  auxiliaris  ius  habeat  munere  vicarii  loco 
episcopi  Ordinarii  fungendi,  si  Ordinarius  ipse  sit  impeditus,  ne  praeses 
capituli  in  ordine  episcopali  non  constitutus  hoc  privilegium  pro  se  ipso 
postulare  valeat. 

2.  In  n.  12  cap.  II  episcopus  monetur  ut  auxiliari  suo  opportunas 
facultates  non  solum  in  pontificalibus  peragendis,  sed  etiam  in  admini- 
stranda universa  dioecesi  committat.  Intentio,  quae  maiorem  aestima- 
tionem muneris  episcopi  auxiliaris  procurare  vult,  certo  laudanda  est. 
Revera  diversa  officia  ad  totam  dioecesim  spectantia  et  quidem  officia 
maximi  momenti,  praesertim  in  campo  pastorali,  episcopo  auxiliari  tradi 
possunt.  Etiam  omnino  suadendum  est,  ut  episcopus  auxiliaris  simul 
cum  vicario  generali  pertineat  ad  membra  principalia  consilii  dioecesani, 
quo  episcopus  residentialis  permanenter  ad  regendam  dioecesim  utitur. 

Sed  ex  altera  parte,  uti  in  schemate  ipso  dicitur,  unitas  regiminis 
dioecesani  omnino  salvari  debet.  Haec  unitas  autem  valde  cohaeret  cum 
officio  vicarii  generalis. 

Munus  vicarii  generalis  in  iure  ecclesiastico  provisum  est,  quia  ge- 
neratim  rectum  dioecesis  regimen  id  exigit.  Est  « alter  ego  » episcopi 
et  constituitur  in  eius  adiutorium,  imprimis  ut  episcopus  quam  maxime 

ab  officiis  administrationis  liberetur  et  eo  magis  muneri  pastorali  et  sa- 
cerdotali se  dedere  possit. 

Hic  finis  autem  perfectissimo  modo  attingitur,  si  vicarius  generalis 
est  unus  tantum,  quod  etiam  in  C.I.C.  (in  can.  366)  tamquam  norma 
generalis  constituitur.  Scimus  utique  in  nonnullis  regionibus  plures  vi- 
carios generales  in  dioecesibus  existere;  sed  talis  praxis  secundum  no- 
strum iudicium  minus  commendanda  est.  Tunc  enim  difficile  est  unita- 
tem regiminis  dioecesani  salvare,  nisi  episcopus  ipse  iterum  ex  magna 
parte  officium  administrationis  et  coordinationis  vult  reassumere.  Tali 
modo  autem  esset  quasi  sui  ipsius  vicarius  generalis. 

Ex  his  rationibus  generatim  non  est  conveniens  episcopo  auxiliari 
illas  facultates  committere  quae  spectant  ad  regimen  dioecesis  stricte 
dictum. 

Tales  facultates  sunt  v.  g.  regimen  cleri,  collatio  officiorum  et  benefi- 
ciorum, cura  temporalium  et  administratio  omnium  rerum,  quae  cum 
oeconomia  dioecesis  et  parochiarum  cohaerent,  relatio  quoad  quaestiones 
fundamentales  inter  episcopum  et  gubernium  status,  actus  propriae  iuris- 
dictionis  episcopalis  etc. 

Haec  omnia  convenienter  in  manu  vicarii  generalis  maneant,  ut  res 
diversissimae  in  nomine  episcopi  Ordinarii  bene  coordinentur  et  unitas 
regiminis  dioecesani  prudenter  salvetur. 

Nec  commendare  possumus  ut  episcopus  auxiliaris  ipse  tanquam  vi- 
carius generalis  et  quidem  unicus  constituatur.  Ratio  est,  quia  auxiliaris 
generatim  habetur  ibi,  ubi  amplitudo  dioecesis  id  exigit.  Munus  eius 
principale  est,  ut  episcopum  adiuvet  in  verbo  Dei  praedicando  et  in 
functionibus  pontificalibus  et  pastoralibus,  insuper  in  visitationibus  pa- 
roeciarum. Si  in  magna  dioecesi  auxiliaris  simul  munus  vicarii  generalis 
assumere  deberet,  tunc  nec  sibiipsi  nec  indigentiis  dioecesis  bene  intel- 
lectis serviret. 

Conclusio.  Preces  mea  est,  ut  in  n.  12  § 1 ultima  pars  hoc  vel  simili 
modo  mutetur:  « Quodsi  in  Litteris  constitutionis  provisum  non  fuerit, 
velit  episcopus  auxiliari  suo  opportunas  facultates  ad  totam  dioecesim 
spectantes  committere,  et  quidem  facultates  maioris  momenti,  quibus 
auxiliaris  non  solum  in  pontificalibus  peragendis  sed  etiam  in  pastora- 
tione  universae  dioecesis  officium  suum  efficaciter  explere  valeat. 

Cavendum  tamen  est,  ne  facultates  auxiliari  datae  muneri  vicarii 
generalis  et  unitati  regiminis  dioecesani  derogent  ».  Dixi.  Gratias. 


In  textu  scripto  tradito-.  1 (i.  e.  de  episcoporum  coadiutoribus  et  auxilia- 
ribus). 

Exc.mus  p.  d.  hyacinthus  argaya  goicoechea 

' Episcopus  Mindoniensis-Ferrolensis 
V enerabiles  Patres  et  Fratres , 

Humiliter  velim  quaedam  proponere  ad  nn.  10  et  15  huius  sche- 
matis de  episcopis.  Credo  enim,  ni  fallor,  digna  esse  ut  audiantur  et  a 
Patribus  considerentur,  eo  quod  petunt  ...1  ut  dioeceses  rectius  et  sua- 
vius moderentur. 

Prima  animadversio  se  refert  ad  n.  10  schematis  et  agit  de  opportu- 
nitate privandi  capitulum  cathedrale,  ...2  facultate  eligendi  vicarium  capi- 
tularem  sede  vacante,  non  obstantibus  iis  quae  in  n.  15,  par.  2,  et  in  nota 
11  dicuntur.  En  rationes  huius  petitionis: 

1.  Quia  iam  dudum  S.  Sedes  ad  suppressionem  huius  iuris  capitu- 
laris propendere  videtur.  Nam  cum  agitur  de  vacatione  sedis  per  epi- 
scopi translationem  ad  aliam  sedem,  Romanus  Pontifex  vicarii  capitu- 
laris electionem  vitare  solet,  constituendo  episcopum  translatum  tam- 
quam administratorem  apostolicum  dioecesis  a qua,  usque  ad  captam 
novi  episcopi  possessionem. 

2.  Huic  propensioni  favet  experientia  saepe  repetita.  Etenim  notum 
est  quot  scissiones,  contentiones,  quandoque  etiam  rixae,  inter  capitu- 
lares  oriantur  occasione  electionis  vicarii  capitularis.  Unde  saepe  evenit 
ut  neque  dignior  eligatur,  neque  electus  sufficienter  provideat  bono 
nomini  episcopi  defuncti,  cum  non  parvo  aliquando  fidelium  scandalo...3 

3.  Bonum  Ecclesiae  postulare  videtur  ut  haec  incommoda  tollan- 
tur: hoc  autem  facile  fieri  posset  lege  generali  quae  statueret:  vel  vici- 
niorem episcopum,  qui  administraret  dioecesim  sede  vacante;  vel  admi- 
nistratorem apostolicum  a S.  Sede  designatum;  vel  etiam  vicarium  ge- 
neralem defuncti  episcopi,  qui  interea  gubernaret  dioecesim  pastore  or- 
batam. Hac  postrema  ratione  vicarius  generalis,  episcopi  defuncti  per- 
sonam eiusque  regiminis  modum  veluti  continuator  esset. 

Secunda  animadversio  se  refert  ad  n.  15  schematis  et  insinuat  conve- 
nientiam creationis  in  dioecesi  duorum  vel  plurium  vicariorum  genera- 
lium, attentis  principaliter  necessitatibus  externi  apostolatus.  Hoc  pro- 
ponam ut  clarius  explicetur  sensus  n.  10,  par.  1 et  notulae  4. 

1.  Perspicuum  enim  est  quod  episcopus,  iure  divino,  duo  munera, 
inter  alia  adimplere  tenetur:  munus  gubernandi  et  munus  pascendi  oves 
sibi  commissas.  Res  enim  quas  episcopus  in  regimine  dioecesano  per- 
agere debet  quandoque  disciplinares  sunt  et  simpliciter  iuridicae;  quan- 

doque  vero  ad  munus  pastorale  maxime  attingunt.  Haec  duo  genera 
munium,  de  cetero,  bene  cohaerent  cum  duplici  Ecclesiae  charactere:  cha- 
racter nempe  socialis  et  iuridicus  et  character  vitalis  et  mysticus.  Ecclesia 
enim  simul  est  et  populus  ac  societas  visibilis  et  corpus  supernaturaliter 
vivum. 

2.  Huic  duplici  characteri  respondent  duo  munera  et  iuridicum  et 
pastorale.  Primatum  tamen  indubie  habent  quae  ad  pastoralem  curam 
pertinent.  Prius  est  enim  vita  quam  disciplina;  prius  gratia  quam  ius. 
Ius  enim  et  disciplina  ad  vitam  supernaturalem  et  ad  gratiam  habendam 
ordinantur. 

3.  Accidit  tamen  ut  negotia  disciplinaria  et  ad  ius  pertinentia  ma- 
gis in  dies  multiplicentur,  ita  ut  attentio  ad  curam  pastoralem  difficilior 
evadat,  in  complexu  dioecesano.  Cum  vero  necesse  potissimum  sit  ut  epi- 
scopus praesens  sit  et  vigilans  et  movens,  praecipue  in  pastoralibus,  hinc 
videtur  oriri  necessitas  vel  saltem  utilitas  summa  multiplicandi  vicarios 
generales  ut  pastoralibus  necessitatibus  provideatur...4 

Postulo  ergo  ut  unus  vel  plures  vicarii  generales  instituantur,  si  fas 
est,  ita  ut  nihil  eorum  quae  ad  apostolatum  pertinent,  nihil  quae  ad 
opera  caritatis  et  educationis,  nihil  quae  ad  pietatem  et  moralitatem  fo- 
vendam attinent  in  dioecesi  sine  efficaci  attentione  et  servitio  maneant. 
Dixi. 


In  textu  scripto  tradito-.  1 efficacitatem.  2 (in  iure  proxime  condendo). 
3 vel  desaedificatione.  4 Nostrae  enim  curiae  episcopales  non  possunt  esse  mera 
instrumenta  iuridica  et  disciplinaria,  certe  necessaria,  sed  active  promovere,  prae- 
videre et  coordinare  debent  opera  ita  complexa  apostolatus  externi,  sive  sacerdo- 
tum, sive  laicorum. 


13 

Re v. mus  P.  D.  BENEDICTUS  REETZ 
Praeses  Congregationis  Beuronensis  O.S.B. 

Venerabiles  Patres, 

Art.  16  cap.  II  nostri  schematis  inscribitur:  Quandonam  commen- 
danda sit  episcopi  renuntiatio . 

Forsitan  vobis  non  displicebit  audire  sententiam  abbatis,  qui  non  est 
episcopus,  circa  hanc  delicatam  ac  vere  difficilem  quaestionem,  quae 
tamen  etiam  abbates  tangit,  qui  secundum  traditionem  ab  immemora- 
bili ad  dies  vitae  eliguntur  et  benedicuntur. 

Inconcussum  semper  maneat  principium:  episcopus  secundum  natu- 

ram  sui  muneris  et  consecrationis,  nominatur  vel  eligitur  ad  dies  vitae. 
Constituitur  pastor  et  pater  suae  dioeceseos,  cum  qua  vinculo  perpetuo 
unitur,  vinculo  quasi  matrimoniali,  sola  morte  solvendo,  sicut  aperte 
dicitur  in  consecratione  episcopali  in  pontificali  romano } Hinc  anulum 
fidei  in  digito  habet  sicut  sponsus  Ecclesiae  ei  concreditae.  Hoc  princi- 
pium in  hoc  capite  enunciari  deberet;  factum  non  est.2 

P 'at emit as  spiritualis  et  supernaturalis , quam  antistes  in  fideles  suos 
exercet  et  vivit,  ex  natura  sua  perpetua  est,  sicut  paternitas  naturalis. 
Inter  omnes  constet  hanc  comparationem  claudicare,  quia  non  est  eadem 
in  omnibus  ratio  in  paternitate  spirituali  et  naturali.  Evidenter  tamen 
apparet  ex  tota  historia  Ecclesiae  episcopos  ut  in  pluribus  usque  ad 
mortem  sedem  suam  episcopalem  occupasse. 

Sensus  communis  fidelium,  qui  seipsos  ut  filios  episcopi  considerant, 
hac  in  re  omnino  clarus  et  evidens  est.  Fideles,  qui  revera  cum  Ecclesia 
sentiunt,  semper  magno  dolore  afficiuntur  resignatione  episcopi  suae 
dioeceseos,  eodem  modo  ac  si  terra  ingenti  concussu  moveretur.  Sensus 
fidelium  hac  in  re  certe  non  est  spernendus. 

Inconcussum  ergo  stet  principium  supra  enuntiatum.  Sed 3 principia 
optima  et  verissima  montibus  comparantur,  sed  montes,  etiam  4 altis- 
simi,  perfodiuntur  quandoque  foramine  — « traforo  »,  « tunnel  »,  vel 
iuxta  dictionarium  em. mi  card.  Bacci 5 « cuniculo  » — . Sic  etiam  prin- 
cipium de  perpetuitate  episcoporum  in  sede  sua  exceptiones  patitur, 
quae  regulam  generalem  non  tollunt  sed  valde  confirmant.  Si  e.  g.  arch. 
Mediolanensis  ad  cathedram  Romanam  eligitur,  si  ep.  Herbipolensis  ad 
sedem  Berolinensem  et  postea  ad  sedem  Monacensem  transfertur  ...6: 
adsunt  revera  rationes  speciales  et  specialissimae,  quae  ut  exceptiones  a 
regula  communi  haberi  debent.  Etiam  S.  Petrus  sedem  suam  Antio- 
chenam ...7  Romam  transtulit,  et  ideo  duo  habemus  festa  cathedrae 
S.  Petri:  hic  Romae  et  Antiocheni .8 

Sunt  tamen  certae  rationes  quae  suadent  aliquando  ut  episcopus 
dioeceseos  regimini  renuntiet  illudque  committat  in  spiritualibus  et  tem- 
poralibus episcopo  coadiutori.  Tales  rationes  sunt  illae  quae  enumerantur 
in  schemate  9 vel  etiam  imbecillitas  mentis  vel  mentis  alienatio,  in  quam 
unusquisque  nostrum  incidere  potest. 

Art.  16  huius  capitis  optime  providet  de  eo,  quod  in  hoc  casu  sit 
faciendum,  scii,  quando  bonum  commune  expostulat,  ut  regimini  dioe- 
ceseos provideatur,  episcopo  adhuc  vivente  sed  physice  vel  spiritualiter 
incapace  munus  episcopale  adhuc  exercendi.  Puto  tamen  — hanc  sen- 
tentiam omni  qua  par  est  humilitate,  discretione  et  scrupulositate  pro- 
fero, salvo  meliori  iudicio  — puto  tamen,  quod  hoc  in  casu  antistitem, 
qui  forsitan  per  viginti  et  plus  annos  laudabiliter  episcopus  Coloniensis, 

Parisiensis,  Londinensis  vel  Tarraconensis  fuit,  non  esse  transferendum 
ad  sedem  in  partibus  infidelium,  v.  g.  in  Velebusdum  vel  Dorylaeum  vel 
aliam  sedem  ignotam,  sed  eum  retinere  debere  nomen  et  titulum  illius 
sedis,  cui  tot  labores  vitae  suae  consecravit.  Coadiutor  retineat  nomen 
coadiutoris  usque  ad  obitum  praedecessoris  sui.  (In  uncis  tamen  addere 
velim  optimam  habere  significationem  quod  episcopis  titularibus  antiqua 
sedes,  assignetur,  ut  ita  successio  apostolica  fortiter  praedicetur). 

Principium  enuntiatum  de  perpetuitate  episcoporum  confirmatur  ex 
eo  quod  nemo  nostrum  dubitat  de  perpetuitate  Summorum  Pontificum. 
Divina  providentia,  « quae  in  sua  dispositione  non  fallitur  »,  in  tota 
historia  Ecclesiae  nobis  dedit  Summos  Pontifices,  qui  non  debuerunt 
renuntiare  muneri  suo  propter  vires  corporales  vel  spirituales  deficientes 
et  quotidiana  oratio  Ecclesiae  exaudita  est:  « Dominus  conservet  eum 
et  vivificet  eum...  »,  et  adiungere  possumus:  « sanum  eum  semper  cu- 
stodiat ». 

Concludo.  Perpetuitas  episcoporum  ut  principium  inconcussum  ser- 
vetur, paucis  exceptionibus  concessis.  Sancta  Mater  nostra  Ecclesia  est 
institutio  sui  generis,  cum  propria  sua  structura,  non  est  institutio  essen- 
tialiter naturalis,  sed  supernaturalis,  est  institutio  a Spiritu  Sancto  vivifi- 
cata ac  proinde  spiritualis,  non  est  institutio  democratica,  sed  monar- 
chica  et  patriarchalis,  non  est  institutio  mere  iuridica  vel  administrativa, 
sed  Corpus  Christi  mysticum  plenum  gratiae  et  veritatis  et  vitae  divinae. 
Est  institutio  cuius  radices  non  inveniuntur  in  hac  terra  sed  in  caelo, 
in  sinu  Patris.  Dixi. 


In  textu  scripto  tradito-.  1 deest.  2 deest.  3 deest.  4 deest. 

5 deest.  6 (si  abbas  Secoviensis  fit  archiabbas  Beuronensis).  7 in  urbem. 
8 (festum  Cathedrale  S.  Petri).  9 permanens  valetudinis  defectus,  aetas  in- 
gravescens. 


14 

Exc.mus  P.  D.  ANTONIUS  CAILLOT 
Episcopus  tit.  Bononiensis,  eoad,  c.i.s.  Ebroicensis 

V enerabiles  Patres, 

Iuxta  usum,  in  Ecclesia  latina  vigentem,  episcopis  non  residentiali- 
bus,  tituli  conferuntur  venerabilium  Ecclesiarum,  nunc  plane  exstincta- 
rum, olim  autem  splendentium  fortitudine  suorum  martyrum,  et  fervore 
suorum  fidelium. 

Attamen,  huiusmodi  usus  hodie  non  amplius  respondet  verae  missioni, 
quae  episcopis  titularibus  committitur. 

Breviter  rationes  afferre  vellem,  propter  quas,  mea  sententia,  talis 
usus  abolendus  est. 

1.  Ratio  theologica.  Ultima  hebdomada  statuta  est,  in  hac  aula,  col- 
legialitas  episcopatus.  Nunc  autem,  nonne  per  ipsum  sacramentum  Or- 
dinis episcopus  vere  et  plene  adnumeratur  collegio  episcopali? 

2.  Ratio  pastoralis.  Episcopus  non  residentialis  ad  munus  pastorale 
in  Ecclesia  reapse  deputatur,  sicut  apparet  ex  ipso  textu  liturgico:  « Prae- 
dica populo  tibi  commisso  ».  Nunc  autem,  titulo  qui  ei  tribuitur  minime 
correspondet  populus  evangelizandus;  hic  titulus  est  mera  fictio  geo- 
graphica. Quanto  melius  ergo  esset,  episcopum  designare  nomine  ipsius 
dioeceseos,  in  qua  revera  munere  suo  pastorali  fungitur!  V.  g.,  dicendo: 
« Episcopus  coadiutor  vel  auxiliarius  huius  vel  illius  dioeceseos  ». 

Quando  episcopus  residentialis  propriae  sedi  renuntiat,  in  suo  corde 
pastorali  amorem  retinet  suae  dioeceseos,  preces  quotidianas  pro  ea  ef- 
fundit, necnon  afflictiones  et  cruces  aetatis  vel  aegritudinis,  et  hoc  autem 
usque  ad  mortem.  Quare  ergo,  non  ei  permitteretur,  etiam  titulum  reti- 
nere, ut  esset,  verbi  gratia:  « Episcopus  emeritus  huius  vel  illius  dioe- 
ceseos? ». 

3.  Ratio  oecumenica.  Nonne  insolitum  videtur,  quod  Ecclesia  catho- 
lica romana  conferat  episcopis  ritus  latini  nomina  urbium,  quae  in 
oriente  exstiterunt?  Recordamini,  hac  de  re,  qualem  urbanitatem  demon- 
stravit Pontifex  Leo  XIII,  erga  Ecclesiam  Angliae,  quando  repristinavit 
hierarchiam  in  illa  natione:  etenim,  novis  episcopis  etiam  novas  sedes 
tribuit. 

4 et  ultimo.  Ratio  convenientiae.  Nomen  quod  imponitur  episcopo 
titulari,  causa  est  stuporis,  tum  apud  fideles,  cum  apud  infideles.  Saepius 
etenim  vix  cognosci  potest  historia  vel  situs  huiusmodi  tituli,  et  ad 
doctissimos  discipulos  S.  Benedicti  recurrere  debemus,  ut  aliquid,  hac 
de  re,  noscamus,  et  non  raro,  proh  dolor!  comperitur,  quod,  titulus 
nonnisi  ruinas  designat,  ad  quas  episcopus  ne  quidem  accedere  potest! 

Concludendo,  sequentes  emendationes  proponerem: 

1.  Episcopis  coadiutoribus  vel  auxiliaribus  conferatur  titulus  ipsius 
dioeceseos,  ad  quam  deputantur  a Summo  Pontifice. 

2.  In  dioecesibus  maioris  extensionis,  episcopi  auxiliarii,  sub  aucto- 
ritate inconcussa  episcopi  residentialis,  committantur  ad  munus  aposto- 
licum  determinatum,  pro  una  speciali  parte  dioeceseos,  in  spiritu  sic 
dictae  « Pastorale  d’ensemble  »,  i.  e.,  in  spiritu  actionis  pastoralis  com- 
munitariae. 

3.  Episcopi  qui  generalem  missionem  adimplent,  ut  sunt  nuntii  apo- 

stolici,  secretarii  Congregationum,  rectores  Universitatum,  titulo  desi- 
gnentur illius  muneris,  quo  revera  funguntur  pro  bono  Ecclesiae. 

4.  Qui  autem  propriae  sedi  renuntiant,  titulum  retineant  « Episcopi 
emeriti  illius  dioeceseos  ».  Dixi. 


15 

Exc.mus  P.  D.  PEREGRINUS  DE  LA  FUENTE 

Episcopus  tit.  Mylasensis,  praei,  nui.  Batanensis  et  Babuyanensis 

Venerabiles  Patres, 

Schema  nostrum,  de  quo  nunc  sermo,  in  genere  placet  cum  omnia 
in  decretis  contenta  sensu  caritatis  « practicae  » necnon  recto  usu  supre- 
mae regulae  « Salus  animarum  suprema  lex  » sint  plena. 

Est  tamen  in  nostro  schemate  lacuna  quaedam  seu  defectus  cui 
oportet  etiam  providere  congruum  remedium  afferendo,  ita  ut  ille  om- 
nino laudandus  sensus  caritatis  erga  episcopos  qui  munus  suum,  sive 
ob  senectutem  sive  ob  infirmitatem,  exercere  efficaciter  non  amplius  pos- 
sunt, iis  etiam  fratribus  in  episcopatu  applicetur  qui  ob  causas  sibi  et 
Ecclesiae  extrinsecas  a munere  pastorali  exercenda  impediuntur. 

Adsunt  quidem  in  hoc  ipso  Sacrosancto  Concilio  pastores  sat  plurimi 
qui  in  huiusmodi  infausta  condicione  versantur,  levi  relicta  ipsis  spe,  si 
aliqua,  in  proximo  futuro  ad  proprium  gregem  redeundi.  In  futuro 
poterunt  esse  et  alii...  Et  de  his  qui  « pondus  diei  et  aestus  portaverunt  » 
ac  « pro  Christi  nomine  contumeliam  sunt  passi  »,  qui  adhuc  possunt 
in  vinea  Domini  laborare  diligenter,  nostrum  Sacrosanctum  Concilium 
procul  dubio  providere  deberet  et  eorum  temporalibus  necessitatibus  et 
dignitatis  honori  necnon  congruo  muneri  seu  occupationi.  Quod  ipsi 
plerumque  quasi  occultam  et  omnino  ignoratam  vitam  agant  in  humili- 
tate et,  saepe  saepius,  in  paupertate  et  oblivione  viventes,  in  ipsorum 
certe  laudem  est.  Sed  non  ideo  praetermittendi  sunt.  Eo  magis  quia  uti 
testes  fidei  et  admiratione  digni  ab  omnibus  fratribus  in  episcopatu  nec- 
non a fidelibus  habentur,  mixta  quidem  cum  magna  commiseratione  erga 
illos  ob  suam  praesentem  ...1  condicionem! 

Nec  dicatur  illos  plurimos,  si  non  omnes,  ad  aliquam  religiosam 
familiam  pertinere  quae  illos,  uti  provisum  in  Iure  Canonico,  suscipere 
tenetur  ...,2  nam 

1.  Non  omnes  ad  aliquam  religiosam  familiam  pertinent  necessario, 
cum  in  illa  actuali  vel  etiam  praevisa  condicione  et  qui  ad  clerum  sic 
dictum  regularem  3 quoque  inveniantur  vel  saltem  inveniri  possint. 

2.  Etiam  quando  agatur  de  episcopis  ex  Ordinibus  vel  Congrega- 

rionibus  assumptis,  non  semper,  immo  fere  numquam,  eorum  vita  aeque 
coordinari  potest  vitae  in  communitate  religiosa.  Nec  semper  ipsa  reli- 
gio, etsi  optimo  desiderio  et  caritate  plena,  potest  congruenter  eorum 
dignitati,  prout  decet  et  oportet,  providere;  eorum  servitio  ad  libitum 
uti  et  ad  varia  officia  illos  destinare,  cum  ipsi  non  sint  auctoritati  supe- 
riorum religiosorum  ex  iure  subiecti. 

Sileo  de  aliis,  fere  innumeris,  difficultatibus  indolis  practicae  quae 
fere  semper  oriuntur  ex  diuturna  praesentia  istorum  episcoporum  in 
domibus  religiosis  ubi  degere  tenentur.  Difficultates  dicam  tum  ex  parte 
ipsius  episcopi  cum  ex  parte  religiosae  communitatis,  et  haec  quidem 
neutra  partium  culpam  habente  dum  certe  utraque  optima  intentione 
ducatur  in  omnibus...4 

Quapropter  instanter  huic  Sacro  Concilio  proponere  audeo  ut  in 
decretis  huius  schematis  etiam  et  de  istis  episcopis  e sua  sede  iniuste 
expulsis  congrue,  uti  omnino  decet,  provideatur.  Quod  quidem  fieri 
posset  sive  illos  assumendo  uti  episcopos  auxiliares  in  aliquibus  maio- 
ribus dioecesibus  (cum  iisdem  iuribus  atque  privilegiis  ac  ceteri  auxi- 
liares) sive  illis  a S.  Sede  commendando  congrua  aliqua  munera  seu 
officia,  sive  domum  uno  alterove  modo  providendo  ut  ipsis  ne  desint 
neque  conveniens  officium  et  temporalia  auxilia,  neque  alia  congrua 
honoris  et  dignitatis  privilegia. 

Optandum  ergo  esset  ut  post  n.  16  cap.  II  nostri  schematis  alius 
numerus,  qui  esset  17,  adderetur  haec  vel  similia  statuens:  « ( Episcopi 
et  praelati  e sua  sede  iniuste  expulsi).  Pro  episcopis  et  praelatis,  qui  vi 
coacti  suum  gregem  relinquere  atque  in  suam  patriam  reverti  coguntur, 
Apostolica  Sedes  congrue  providebit  ne  illis  desint  auxilia  temporalia, 
digna  occupatio,  necnon  honoris  privilegia,  perdurante  exilio,  quae  illis 
decent  »...5  Dixi.  Gratias. 


In  textu  scripto  tradito-.  1 miseram.  2 etc.  3 saecularem.  4 Si 
non  creditis,  potestis  illos  interrogare.  Ipsi  de  se  loquantur,  nam  aetatem  habent! 
5 § 2.  Optandum  existimat  hoc  Sacrosanctum  Concilium  ut  huiusmodi  praesules 
alicui  episcopo  dentur  in  auxiliares  « ad  tempus  » h.  e.  perdurante  illorum  e suis 
sedibus  exilio,  cum  iisdem  iuribus,  privilegiis  et  honoribus  aliorum  episcoporum 
auxiliarium.  Quodsi  ob  quamlibet  rationem  et  in  aliquibus  casibus  fieri  nefas  sit, 
S.  Sedes  ipsa  providebit  ut  illis  episcopis  et  praesulibus  ad  aliqua  munera  illis  con- 
grua quamprimum  destinentur  exercenda  ». 

Exc.mus  P.  D.  CAROLUS  E.  SABOIA  BANDEIRA  DE  MELLO 

Episcopus  Palm  ensis 

Venerabiles  Fratres , 

Pergo  eo,  ubi  stabam  ante  paucos  dies,  sed  cum  omnia  iam  dicta 
sint,  plus  minusve,  praetermitto  fere  omnia  quia  iam  opinio  mea  in 
sententiis  aliorum  inclusa  est,  de  variis  numeris  huius  schematis. 

Tamen,  ad  n.  15,  § 2,  aliquid  dicere  velim.  Hoc  quod  statuitur  in 
hoc  numero  non  deberet  statui  quia  conditiones,  circumstantiae  et  mo- 
menta in  omnibus  dioecesibus  valde  differentia  sunt. 

Etiam  ad  rationem  maximam  quae  exsistere  potest  pro  cogendo  epi- 
scopo ad  renuntiandum,  nempe,  salus  animarum  suprema  lex,  aliquid 
dicere  velim,  quod,  censeo,  nondum  dictum  est.  Nempe  de  iis  quae  ad 
salutem  animarum  conferunt,  unus  sic  sentit,  alius  autem  sic.  Quot 
iniustitiae  committuntur  sub  specie  salutis  animarum!  Ergo  etiam  ex 
hoc  capite  nisi  rationes  aliae  etiam  considerentur,  nemo  episcopus  cogi 
potest  ut  renuntietur. 

Praesertim  vero  ad  nn.  23-24  venire  velim.  Mea  sententia,  ut  recte 
statuatur  in  nostro  schemate  quid  sit  et  quale  sit  regimen  episcopale  et 
regimen  dioecesium,  quae  sit  relatio  episcoporum  ad  S.  Sedem,  episco- 
porum ad  quoddam  collegium  episcoporum,  et  ad  conferentias  natio- 
nales,  ut  statuatur,  censeo  humiliter,  positionem  illam  tenere  debemus... 

Moderator-.  Venerabilis  Pater,  velis  loqui  tantum  de  cap.  II.  De 
cap.  III,  quod  est  de  conferentiis  episcopalibus,  disceptatio  non  habetur 
hodie. 

Orator-.  Erat  introductio  ad  hoc.  Si  velis  grato  animo  pergo.  Ad 
nn.  23-24... 

Moderator-.  Velis,  Pater,  manere  in  materia  cap.  II.  De  nn.  23  et  24 
sermo  fiet  postea. 

Orator-.  Bene!  Postea  petam  iterum  verbum. 

Moderator  et  orator-.  Gratias! 


Textus  scripto  traditus-. 

Existimo  omnia  de  hoc  themate  vel  quaestione  apprime  resolvi  posse,  si  vera 
basis  episcopalis  regiminis  et  proinde  dioecesium  regiminis  a Concilio  statuatur. 
Ecquidem: 

1.  Christus  fundavit  Ecclesiam  suam  super  petram,  Petrum,  et  super  apo- 
stolos. De  hoc  nemo  est,  qui  dubitet.  Apostoli  omnem  potestatem  a Christo  recepe- 

runt  ad  docendum,  sanctificandum,  regendum  populum  Dei.  Certo  certius.  Epi- 
scopi in  locum  apostolorum  intraverunt.  Utique.  Ergo  episcopi  omnem  illam  apo- 
stolorum potestatem  hereditarunt. 

Proinde  potestas,  ministerium , munus,  servitium  episcoporum  est  id,  quod 
apostoli  receperunt.  Haec  est  doctrina  catholica  et  sic  intelligitur  ab  universo 
populo  et  a magisterio  ordinario  docetur. 

2.  Atqui  ad  bonam  administrationem  Ecclesiae  iura  episcoporum  ab  initio, 
certe  ab  era  iam  apostolorum,  coarctata  sunt.  Erat  humanum.  Spiritu  Sancto 
ducta  Ecclesia  hoc  statuit.  Ergo:  episcopi  solummodo  id,  quod  ab  Ecclesia,  legibus 
universalibus,  reservationibus  factis  a Romano  Pontifice,  iis  demptum  est,  facere 
non  possunt.  Si  haec  in  tota  sua  amplitudine  prae  oculis  habemus,  facile  mihi  vi- 
detur ea  determinare,  quae  ad  hoc  schema  pertinent  et  quomodo  exarandum  sit. 

3.  Iure  ecclesiastico  patriarchatus  introducti  sunt.  Ut  docet  historia  fuit 
quasi  successio  quaedam  S.  Petri  in  sedibus  Antiochena,  Romana,  Alexandrina. 
Unde  quasi  participationem  in  primatu  patriarchae  occidentis  alii  patriarchae  rece- 
perunt. lura  eorum,  fortasse  ab  initio,  certe  postea  expresse  a Romano  Pontifice 
agnita  sunt. 

Nunc  vero,  si  iure  ecclesiastico  patriarchatus  introduci  potuerunt,  tunc  etiam 
eodem  iure  aliquando  cardinalatus  locum  in  Ecclesia  maximum  obtinere  potuit. 
Ex  septem  parochis  Urbis,  quod  eis  et  eorum  paroeciis  maximi  honoris  est,  colle- 
gium cardinalitium  ortum  habuit  et  iuxta  primum  patriarcham  in  regenda  univer- 
sali Ecclesia  collocatum  est.  Ex  quo  sequitur:  patriarchae  orientis  partem  tantum 
Ecclesiae  in  participatione  Romani  Pontificis  potestatis  regunt;  cardinales  vero  in 
regenda  tota  Ecclesia  Romano  Pontifici  assistunt.  Ergo  iure  ecclesiastico  — eodem 
quo  patriarchatus  introducti  sunt  — , supra  patriarchas  statuti  sunt. 

4.  Sed  collegio  episcoporum  plus  iuris  tribuere  quam  usque  hodie  ei  attribue- 
batur, ita  ut  collegium  supra  singulos  episcopos  ponatur,  non  est  beneficium  erga 
episcopos,  non  est  augmentatio  eorum  potestatis,  sed  diminutio  prorsus.  Omnis 
is,  qui  aliquando  episcopo  suo  oboedire  renuit,  ad  collegium  appellabit,  multoties 
cum  fallacia  et  astutia,  et  iam  audivimus  in  hac  aula,  in  quot  difficilibus  condicio- 
nibus Apostolica  Sedes  se  inveniet,  ut  non  attendat  ad  reclamationes.  Autonomi 
sumus,  sed  solummodo  cum  Papa  et  sub  eo. 

Animadversiones  additae : 

Lin.  10  et  deinceps,  sicut  etiam  n.  16.  Non  debet  consuli  episcopo,  ut  renun- 
tiet. Non  solum  ex  rationibus  psychicis,  quamquam  et  hae  maxime  valent.  Qui 
volunt,  ut  episcopi  renuntient  — eos  interrogo,  num  sciverint,  qui  fuerint  ultimi 
anni  Leonis  XIII,  vel  amatissimi  Papae  Pii  X?  Eodem  aequalissimo  modo  res  se 
habent  in  episcopo  vetere.  Si  episcopus  quidam  revera  incapax  est  ob  permanen- 
tem defectum  vel  ingravescentem  aetatem  aliamve  gravem  causam,  Apostolica 
Sedes  pergat  facere,  sicut  fecit  usque  adhuc:  episcopum  admoneat,  ut  renuntiet,  et 
si  non  facit,  decernat,  quid  faciendum.  Ergo  particularis  admonitio  a Romano  Pon- 
tifice pulcherrimum  erit.  Ast  generaliter,  solemni  declaratione  Concilii  Oecumenici 
statuere,  episcopos  illos  admonendos  esse  ad  renuntiandum,  peccatum  est  contra 
caritatem. 

Est  adhuc  alia  ratio  et  quidem  ex  natura  episcopatus  deprompta:  episcopatus 
est  aliquid  stabile  in  perpetuum,  quod  nuptiis  comparatur.  Primis  christianismi 
temporibus  nuptiae  haec  considerabantur  cum  illa  ecclesia  particulari,  i.  e.  dioe- 
cesi, initae.  Post  prima  saecula  generalis  opinio  invaluit,  nuptias  factas  esse  cum 


744 


ACTA  CONC.  VATICANI  II  - PERIODUS  II 


universa  Ecclesia.  Sed  hoc  in  mente  theologorum  et  in  universali  regimine  ecclesia- 
rum permansit.  Non  intravit  in  mentem  populi  christiani,  nec  et  ipsorum  episco- 
porum generatim.  Hi  et  populus  semper  conceptum  retinuit,  episcopos  per  se  cum 
sua  dioecesi  nuptum  esse.  Immo,  cum  quis  in  aliam  dioecesim  transferatur,  hoc  non 
bene  a populo  recipitur.  Accipiunt,  quia  est  voluntas  Summi  Pontificis  et  ob  eius 
sollertiam  in  bonum  totius  Ecclesiae. 

Num  paterfamilias,  quia  vetus  et  incapax  es,  nuptiae  renuntiare  potest?  Non 
potest.  Nec  episcopus,  nisi  ultro  evidens  sit,  hoc  omnino  necessarium,  esse  ad  sal- 
vandam ecclesiam. 

N.  8.  Facultates  coadiutoris  debent  esse  ampliores.  Non  est  simplex  vicarius 
episcopi.  Est  vicarius  qualificatus.  Facultates  eius  et  ab  Apostolica  Sede  et  ab 
episcopo  adiuto  amplae  determinandae  sunt. 

N.  12.  Qua  auxiliaris  pendet  ab  episcopo  adiuto.  Imbuendus  est  tamen  tali 
auctoritate,  ut  revera  qua  episcopus  agere  possit,  non  ut  simplex  delegatus  adiuti. 

N.  15,  § 2.  Nihil  in  hac  re  statui  debet.  Condiciones,  circumstantiae,  mo- 
menta diversa  in  singulis  dioecesibus  iudicium  ferent,  quid  ab  unoquoque  ordi- 
nario determinandum. 

17 

Rev.mus  P.  D.  AEGIDIUS  GAVAZZI 
Abbas  nullius  eoad,  c.i.s.  Sublacensis 

Venerabiles  Patres  Concilii,  carissimi  omnes, 

Quamvis  substantialiter  a rev.mo  D.  Benedicto  Reetz,  archiabbate 
Beuronensi,  nuper  exposita  sit  mea  propositio,  tamen  humiliter  puto 
aliqualem  utilitatem  adesse  etiam  in  verbis  quae,  obtenta  licentia  lo- 
quendi, proferre  audeo.1 

Liceat  mihi,  minimo  quidem  Patrum  Concilii,  sed  forsan  aliquo- 
modo  a Divina  Providentia  praeparato  (quia  abhinc  duodecim  annis 
coadiutor  exc.mi  episcopi  abbatis  « nullius  » Sublacensis  renunciatus 
sum),  aliquid  dicere  de  cap.  II  schematis  de  episcopis  et  praecipue  de 
facultatibus  coadiutoris. 

Lego  in  fasciculo  relationis  super  schema,  pag.  16,  secundo  capo- 
versu,  « constitutionem  coadiutoris  remedium  aliquod  esse  extremum  » et 
plene  assentio,  si  figura  coadiutoris  reapse  deberet  esse  qualis  est  in 
schemate.  Puto  enim  hanc  figuram  creare  veram  regiminis  dyarchiam;  et 
ideo,  eo  fine  ut  consulatur  dignitati  episcopi  coadiuti,  minime  consu- 
litur bono  fidelium  et  cleri. 

Si  vere  volumus  bono  dioecesis  consulere,  humillime  censeo  praxim 
analogam  prae  oculis  utiliter  habendam  esse  quam  S.  Congregatio  Reli- 
giosorum generaliter  adhibet,  quando  in  aliquo  Monasterio  sui  iuris, 
ob  morbum,  vel  aetatem,  vel  aliud  huiusmodi,  Abbas  nequit  amplius 
munere  suo,  ea  qua  par  est  utilitate  fungi.  In  his  casibus,  S.  Congregatio 

semper  concedit  abbatem  coadiutorem  cum  iure  successionis  necnon 
cum  plena  potestate  tam  in  spiritualibus  quam  in  temporalibus,  ita  ut 
abbas  coadiutus  maneat  purus  abbas  titularis  (Titulo  nempe  suae  abba- 
tiae, non  alius),  omnia  praeeminentiae  signa  faciat,  gaudeat  omnibus 
honoribus,  sed  sine  ulla  potestate,  unica  restrictione  pro  coadiutore  ma- 
nente obligatione  mentis  exquirendae  abbatis  coadiuti,  in  quaestionibus 
maximi  momenti. 

Praevideo  obiectionem.  « Haec  est  figura  administratoris  apostolici 
sede  plena  ».  Concedo  quoad  substantiam,  sed  nomen  non  est  idem;  et 
nomen  est  quoddam  accidens  alicuius  momenti. 

Praevideo  aliam  obiectionem.  Forsan  dicetur  dignitatem  abbatialem 
non  esse  tanti  momenti  ac  dignitatem  episcopalem;  et  ideo  praxi  supra- 
descripta  sufficienter  consulitur  dignitati  abbatis  coadiuti,  non  tamen 
dignitati  episcopi  coadiuti.  Responderem  distinguendo:  sensu  absoluto 
assentio,  i.  e.:  dignitas  episcopalis  certe  excedit,  genere  suo,  dignitatem 
abbatialem;  sensu  tamen  relativo,  i.  e.  relate  ad  subditos,  nego,  quia 
puto  in  nullo  paternitatem  spiritualem  ita  perfectam  ac  paternitatem  ab- 
batis benedictini  inveniri  posse;  et  tamen  haec  praxis  centies  adhibita  est 
in  Ordine  benedictino,  et,  ni  fallor,  bono  exitu.  Gravissimae  consequen- 
tiae e contra  timendae  essent,  si  applicaretur  praxis  indicata  in  n.  8 
cap.  II  huius  schematis. 

Et  puto  praxim  quam  proposui,  si  acceptata  fuerit  a venerabilibus 
Patribus  Concilii  et  confirmata  a Summo  Pontifice,  posse  plene  solvere 
quaestionem  de  renuntiatione  tam  spinosa  et  gravi.  Non  esset  amplius 
quaestio  de  sustentatione  episcopi  renuntiantis,  de  iure  sepulchri  in 
episcopali  conditorio  dioecesis,  vel  de  similibus,  quia  non  amplius  esset 
quaestio  de  renuntiatione.  Et,  ni  fallor,  melius  consuleretur  etiam  digni- 
tati episcopali,  adhibendo  hanc  praxim  quam  invitando  episcopum  ad 
renuntiationem.  Haec  praxis  similis  esset,  ni  fallor,  eo  quod  fiebat  apud 
familias  patriarchales,  quando,  senescente  patre,  senior  filius  quasi  auto- 
matice  administrationem  sumebat  totius  patrimonii  indivisi.  Et  puto 
populum  christianum  bene  visurum  hanc  praxim,  quippe  quae  consulat 
caritati  simul  erga  episcopum  et  erga  fideles,  evidenter,  quantum  fieri 
potest. 

Venerabiles  Patres,  quae  humiliter  exposui,  non  proveniunt  ullo 
modo  ex  quadam  amara  experientia  personali.  E contra:  episcopus  enim 
abbas  « nullius  » Sublacensis,  cuius  indigne  sum  coadiutor,  sui  animi 
generositate,  cuius  testimonium  in  hac  aula  exhibere  gaudeo,  a primo 
momento,  sibi  reservans  regimen  « quasi-dioecesis  »,  totum  et  integrum 
regimen  communitatis  monasticae,  sua  sponte,  coadiutori  commisit,  in 
aula  capitulari  hisce  verbis  monachos  alloquens:  « Exinde  sum  pro  vobis 

sicut  mortuus  ».  Sex  annos  autem  postea,  cum,  morbo  gravescente,  etiam 
in  « quasi-dioecesi  » suo  munere  non  amplius  fungi  potuerit,  regimen 
« quasi-dioecesis  »,  vi  Decreti  Summi  Pontificis  Pii  XII  f.  r.,  mihi  com- 
missum est,  utique  integra  manente  auctoritate  abbatis  coadiuti.  Ipse 
vero,  ex  illa  die,  se  gessit  sicut  episcopus  mere  titularis,  pluries  hilari 
animo  dicens:  « Ego  sum  hospes  ». 

Etsi  ergo,  in  meo  casu,  qui  utique  secundum  normas  in  schemate 
praevisas  iuridice  ordinatus  erat,  res  bene  processit,  id  factum  est,  non 
vi  legis,  sed  unice  vi  extraordinariae  humilitatis  et  caritatis  abbatis 
coadiuti.  Legitime  autem,  ni  fallor,  moveri  debet  dubium  num  lex 
generalis  dari  debeat  fundata  in  praesumptione  extraordinariae  virtutis. 
Et  haec  est  ratio  propositionis  meae.  Gratias.  Dixi. 


In  textu  scripto  tradito-.  1 deest. 


18 

Exc.mus  P.  D.  ROMANUS  ARRIETA  VILLALOBOS 
Episcopus  Pluviensis 

Venerabiles  Patres  conciliares, 

Salutis  animarum  lex  suprema,  cui  abrenuntiare  nefas  est,  solidam 
felicemque  exprimit  formam  in  institutione  auxiliarium  episcoporum, 
quos  Ecclesia  mater  in  adiutorium  praebet  episcopo  infirmo,  sive  sene- 
scenti, sive  laboribus  oppresso,  ne  lucerna  adhuc  utiliter  ardens  et  lucens 
praemature  extinguatur,  in  damnum  peregrinantis  Ecclesiae.  Quae  si 
bene  perpendantur,  nos,  episcopi  residentiales,  auxiliaribus  applicare 
deberemus  verba  S.  Leonis  Magni  ad  Romanos:  « Corona  mea  et  gau- 
dium vos  estis  ». 

Attamen,  fas  mihi  sit,  iuxta  ea  quae  personaliter  observare  potui, 
habitaque  ratione  altissimae  dignitatis  episcopalis,  tria  breviter  consi- 
derare: a)  de  iis  qui  cooptandi  sunt  in  munus  episcopi  auxiliaris,  b)  de 
facultatibus  quae  iis  tribuendae  sunt,  c)  de  iis,  saltem  praecipuis,  quae 
in  iure  canonico,  hac  in  re,  mutanda  essent. 

a)  De  iis  qui  cooptandi  sunt  in  munus  episcopi  auxiliaris.  Evidenter, 
candidatus  praeditus  debet  esse  illis  qualitatibus  necessariis  ut  digne  inter 
episcopos  adnumeretur,  et  quae  exigantur  a condicionibus  peculiaribus 
et  talis  dioeceseos  et  talis  episcopi.  Sed  hoc  non  sufficit.  Humili  meo 
iudicio,  omnino  requiritur  ut  candidatus  sit  persona  grata  episcopo  resi- 

dentiali.  Salvo  enim  semper  dominico  praecepto  caritatis,  quod  omnes 
relationes  humanas  regere  oportet,  ars  psychologica  nos  docet  existere 
inter  homines  sympathiam  sive  antipathiam  naturalem  quam  dicimus. 
Auxiliarem  opem  accipere  ab  eo  cui  nulla  sympathia  naturalis  inclinat, 
tormentum  magis  esset  quam  auxilium,  non  sine  utriusque  quietis  pacis- 
que detrimento,  et  quod  gravius,  non  sine  salutis  animarum  iactura. 

Igitur,  humiliter  propono  ut  facultas  episcopo  residentiali  tribuatur 
proprium  auxiliarem  seligendi  qui,  si  ceteris  de  iure  requisitis  non  careat, 
a competenti  auctoritate,  in  quantum  fieri  potest,  nominetur. 

b)  De  facultatibus  quae  iis  tribuendae  sunt.  Episcopi  auxiliares, 
iuxta  nomen,  auxilio  debent  esse  auxiliato.  Non  raro  tamen  accidit  ut 
residentialis  nullam,  sive  quasi  nullam,  facultatem  auxiliari  concedat. 
Nominatio,  talibus  in  adiunctis,  potius  in  nocumentum  quam  in  bonum 
Ecclesiae  vertitur,  quum  ita  finis  imponitur  actioni  forsan  valde  efficaci 
sacerdoti  zelo  praeclaro  insignito.  Et  nemo  est  qui  dubitet  melius  esset 
habere  sacerdotem  laboriosum  quam  episcopum  otiosum. 

Valde  igitur  est  optandum  ut  semper  in  apostolicis  litteris  promotio- 
nis, facultates,  quibus  episcopus  auxiliaris  gaudebit,  specifice  expriman- 
tur, salvo  semper  iure  episcopo  residentiali  eas  in  posterum  amplificandi. 

c)  Quae  sint  in  iure  canonico  mutanda.  In  Actuum  Apostolorum 
libro  legimus  Spiritum  Sanctum  posuisse  episcopos  regere  Ecclesiam 
Dei,  nulla  facta  distinctione  residentiales  inter  et  auxiliares.  De  aposto- 
lis, quorum  omnes  episcopi  successores  sunt,  Magister  dixit:  « Quod- 
cumque  ligaveritis  super  terram,  erit  ligatum  et  in  caelis,  et  quodcumque 
solveritis  super  terram  erit  solutum  et  in  caelis  ».  Tamen,  iuxta  iuridi- 
cam  ordinationem  actualem,  episcopi  qui  positi  sunt  ad  regendum  ipsi- 
met  reguntur,  et  qui  ad  solvendum  positi,  non  raro  alligati  et  ipsi  sunt, 
in  actione  sua  pastorali,  ab  iis  qui  carent  charactere  episcopali.  Talis 
est  casus  episcoporum  auxiliarium  iis  in  dioecesibus  in  quibus  vicarius 
generalis  — sede  plena  — et  vicarius  capitularis  — sede  vacante  — , 
non  de  illis  electus  est.  In  talibus  adiunctis,  episcopus  auxiliaris,  non 
sine  populi  admiratione,  recurrere  debet  ad  vicarium  generalem  seu  capi- 
tularem,  non  episcopali  dignitate  praeditum,  ad  facultatem  obtinendam, 
valide  assistendi,  e.  g.  matrimonio. 

Quae  rerum  conditio  non  bene  componitur  cum  sublimi  episcopali 
dignitate,  quae  splendidissime,  in  hoc  Concilio  nostro,  praefulget. 

Proinde  etiam  ius  canonicum  ita  aptetur  ut  in  dioecesibus  ubi  auxi- 
liaris episcopus  existit,  ipse  pariter  sit  vicarius  generalis  — sede  plena  — 
et,  ipso  iure,  vicarius  capitularis  — sede  vacante  — . Quod  si  plures  sint 
episcopi  auxiliares,  sit  tunc  facultas  capitulo  cathedrali  unum  ex  ipsis 
seligendi.  Gratias.  Dixi. 

Moderator:  Velint  Patres  audire!  Crastina  die  a moderatoribus  pro- 
ponetur suffragationi  Patrum  haec  quaestio:  « An  placeat  Patribus  omitti 
disceptationem  de  cap.  V huius  schematis  (quod  caput  est  “de  paroe- 
ciarum erectione  deque  earumdem  congruenti  circumscriptione”),  eius- 
que  materiam  remitti  ad  opus  reformationis  Codicis  luris  Canonici  ». 
Suffragatio  de  hac  quaestione,  uti  dixi,  fiet  crastina  die. 

Rogantur  etiam  Patres  ut  qui  de  cap.  III  huius  schematis  loqui 
volunt,  nomina  sua  et  summam  sui  sermonis  tradant  secretariatui  generali. 

Proxima  congregatio  generalis  erit  crastina,  feria  nempe  III,  hora 
nona. 

Em.mus  P.  D.  Eugenius  card.  Tis serant:  Reponatur  Sacrosanctum 
Evangelium. 


APPENDIX 


I 

SCHEMA  DECRETI  DE  CURA  ANIMARUM  * 


PROOEMIUM  GENERALE 

1.  Miserentissimus  Deus,  qui  « praedestinavit  nos  in  adoptionem  filiorum  per 
Iesum  Christum  in  ipsum  »,1  redemptionem,  semel  pro  semper  et  semel  pro  omni- 
bus,2 ab  Unigenito  per  proprium  sanguinem  inventam,3  singulis  hominibus  usque  ad 
consummationem  saeculi  statuit  per  Christi  Ecclesiam  esse  impertiendam. 

2.  In  Ecclesia  Romanus  Pontifex,  successor  Petri,  cui  oves  et  agnos  pascendos 
Christus  ipse  concredidit,  supremam  et  universalem  animarum  curam  habet  ex 
divina  institutione  sibi  commissam,  ideoque  « super  omnes  alias  (ecclesias)  ordi- 
nariae potestatis  obtinet  principatum  » ac  potestatem  vere  episcopalem  et  im- 
mediatam.4 

3.  Episcopi  autem  qui,  positi  a Spiritu  Sancto,  in  Apostolorum  locum  suc- 
cedunt tamquam  veri  pastores,  assignatas  sibi  dominici  gregis  partes,  in  commu- 
nione et  sub  auctoritate  Summi  Pontificis,  singuli  singulas  pascunt,5  ita  tamen  ut 
non  solum  ovibus  quae  iam  Principem  Pastorum  fideliter  sequuntur  provideant, 
sed  etiam  eas  Christo  lucrifacere  satagant  quae  aut  nondum  in  Illum  crediderunt 
aut  a via  Illius  aberraverunt.  Quibus  omnibus  succurrere  debent  sive  ministerio 
verbi,6  sive  ministerio  gratiae  et  cultus,7  sive  ministerio  regiminis,  nullis  par- 
centes laboribus  donec  « in  omni  bonitate  et  iustitia  et  veritate  » 8 tandem  omnes 
ambulent. 

4.  Tanto  pastorali  munere  explendo  Episcopi  presbyteros  in  suos  cooperato- 
res deligant  et  rite  instituant  oportet,  inter  quos  parochi  eminent,  eosque  suae 
pastoralis  sollicitudinis  participes  efficiant,  curam  animarum  illis  committendo. 


* In  initio  fasciculi  legitur:  « Ss.mus  Dominus  Noster  Ioannes  Pp.  XXIII,  in 
audientia  hac  die  infrascripto  impertita,  statuere  dignatus  est  ut  hoc  schema  in 
Concilio  Oecumenico  Vaticano  Secundo  discutiendum,  ad  eiusdem  Concilii  Patres 
transmitteretur. 

Ex  Aedibus  Vaticanis,  die  xxn  mensis  Aprilis,  anno  mcmlxiii. 

Hamletus  Ioannes  Card.  Cicognani 
a publicis  Ecclesiae  negotiis 

Notae,  quae  singulis  schematis  capitibus  adiciuntur,  schematis  partem  non  afficiunt, 
sed  a Commissione  Conciliari  ideo  exaratae  sunt,  ut  Patribus  schema  pervesti- 
gantibus essent  subsidio.  Verba  autem,  initio  singulorum  numerorum  litteris 
inclinatis  inter  uncos  [ ] posita,  in  redactione  definitiva  tollentur ». 

5.  Eos  quoque  qui,  Deo  mancipati  religiosae  vitae  se  dederunt,  cooperatores 
efficere  plurimique  aestimare  Episcopi  debent  ad  aedificationem  et  incrementum 
mystici  Corporis  Christi.9 

6.  Laicos  denique,  viros  ac  mulieres,  qui  in  apostolatus  munere  adiu tricem 
operam  praestent,10  Episcopi  advocare  et  iuxta  eorum  cuiusque  condicionem,  sedula 
cura  efformare  et  apostolatus  operibus  applicare  satagant. 


NOTAE 


1 Eph.  1,  5. 

2 Cf.  1 Pt.  3,  18. 

3 Cf.  Heb.  9,  12. 

4 Cone.  Vat.  I,  Sess.  IV,  Const.  dogm.  de  Ecclesia  c.  3:  Denz.  1827. 

5 Cone.  Vat.  I,  Sess.  IV,  Const.  dogm.  de  Ecclesia  c.  3:  Denz.  1828. 

6 Cf.  Act.  6,  4;  20,  24. 

7 Cf.  2 Cor.  9,  1;  5,  8. 

8 Eph.  5,  9. 

9 Pius  XII,  Litt.  Encycl.  Mystici  Corporis,  29  iun.  1943;  A.A.S.,  35,  1943, 
p.  241. 

10  Pius  XII,  Litt.  Encycl.  Mystici  Corporis,  1.  c. 


Caput  I 

DE  PASTORALI  EPISCOPORUM  MUNERE 

7.  [Prooemium'].  Christus,  Filius  Dei  vivi  (cf.  Mt.  16,  16),  missus  est  a Patre 
de  coelo  ut  salvum  faceret  populum  suum  a peccatis  (cf.  Mt.  1,  21). 

Venit  igitur  in  mundum  tamquam  Veritas  ipsa  (cf.  Io.  14,  6),  magister  bonus 
et  unicus  (cf.  Mt.  19,  16;  23,  8),  vera  lux  mundi  (cf.  Io.  8,  12)  ut  omnem  hominem 
illuminaret  (cf.  Io.  1,  9)  et  credentes  in  se  e tenebris  eriperet  (cf.  Io.  12,  46). 

Venit  pariter  tamquam  Vita  (cf.  Io.  14,  6),  ut  omnes  per  sanguinem  crucis 
suae  (cf.  Coi.  1,  20)  vitam  gratiae  haberent  et  abundantius  haberent  (cf.  Io. 
10,  10),  divinae  consortes  effecti  naturae  (cf.  2 Pt.  1,  4). 

Venit  denique  tamquam  Via  ad  Patrem  (cf.  Io.  14,  6)  ut  nonnisi  per  se, 
pastorem  bonum  (cf.  Io.  10,  14)  et  principem  pastorum  (cf.  1 Pt.  5,  4),  oves 
errantes  et  dispersae  in  unum  congregarentur  (cf.  Io.  10,  52)  atque  in  domum 
Patris  reducerentur. 

Antequam  tamen  caelos,  ad  dexteram  Patris  sessurus,  conscenderet  Christus 
salutiferum  redemptionis  opus  perenne  reddere  voluit  sanctam  aedificando  Eccle- 
siam.1 Ideoque,  quemadmodum  eum  miserat  Pater,  sic  et  ipse  in  universum  mun- 
dum Apostolos  suos  misit  eorumque  in  apostolico  munere  successores,  Episcopos 
scilicet  qui  Ecclesiam  Dei  regerent  (cf.  Act.  20,  28)  tamquam  veri  et  authentici 
magistri,  pontifices  ac  pastores,  totique  hominum  generi  inenarrabilia  eius  dona 
(cf.  2 Cor.  9,  15)  communicarent. 

Quo  igitur  uberius  ac  perfectius  hanc  salutiferam  missionem  divinitus  acceptam 
Episcopi,  sub  ductu  auctoritateque  Romani  Pontificis,  explere  valeant,  singula 
eorum  officia,  prout  temporum  nostrorum  expostulant  adiuncta,  urgenda  atque  ac- 
curatius determinanda  sunt. 

8.  [ Episcopus  magister  fidei ].  Divina  revelatio  non  solum  ut  bonum  deposi- 
tum per  Spiritum  Sanctum  custodiendum  (cf.  2 Tim.  1,  14)  et  ab  erroribus  defen- 
dendum considerari  debet,  sed  potissimum  ut  praeconium,  omnibus  adbibitis  com- 
municationis instrumentis,  ad  extremos  orbis  fines  diffundendum  et  ad  universum 
terrenarum  rerum  ambitum  applicandum,  ita  ut  omnia  in  Christo  revera  recapitu- 
lentur  (cf.  Eph.  1,  10).  Unde  Episcoporum  magisterium  ampliorem  in  dies  exten- 
sionem, necnon  aptiorem  cum  nostrae  aetatis  necessitatibus  cohaerentiam  capiat 
oportet.  Plane  scilicet  respondeat  difficultatibus  et  quaestionibus  quibus  hodie  ho- 
mines maxime  premuntur  et  anguntur:  eorum  mentem  divina  luce  perfundat,  eo- 
rum animum  serenet.  Plures  enim  ex  eis  evangelium  salutis  penitus  ignorant; 
plures  vero,  doctrinis  variis  et  peregrinis  abducti  (cf.  Heb.  13,  9)  aut  nugacitatis 
fascinatione  decepti  (cf.  Sap.  4,  12),  a Christo  defecerunt:  hos  et  illos  debet  Epi- 
scopus, doctor  fidei,  ad  lumen  veritatis  perducere. 

Doceat  in  primis  quae  sit  divina  salutis  oeconomia;  quae  instrumenta  divinitus 
data  ad  aeternam  felicitatem  assequendam.  Ne  praetermittat  tamen  ostendere  res 
ipsas  terrestres  et  humana  instituta  ad  hominum  profectum  conferre  posse,  dum- 
modo miserentissimo  Dei  consilio  inserviant.  Indigitet  quanti  sit  aestimanda  per- 
sona humana  cum  sua  libertate  et  ipsa  corporis  vita;  familia  prolisque  procreatio 
et  educatio;  civile  consortium  cum  suis  legibus  et  professionibus;  labor  et  otia, 
artes  et  technica  inventa;  paupertas  aut  opum  affluentia;  qua  denique  ratione  recte 
solvendae  sint  de  pace  ac  bello,  de  bonorum  materialium  possessione,  incremento 
ac  recta  distributione,  de  fraterna  omnium  populorum  conversatione  atque  opitu- 
latione gravissimae  quaestiones.2 

Hinc  per  praedicationem  et  exemplum  Episcoporum  materna  erga  omnes  ho- 
mines, pauperes  praesertim  ac  tenuiores,  patebit  Ecclesiae  sollicitudo,  qua,  divini 
Magistri  instar,  per  suam  socialem  doctrinam  non  parum  conferre  potest  ad  ter- 
renae quoque  civitatis  aequam  iustamque  gubernationem. 

Et  quoniam  evangelicum  nuntium  ea  via  ac  ratione  est  pandendum  qua 
facilius  animi  attingantur  et  ad  veritatem  afficiantur,  debet  Episcopus  apprime 
cognoscere  mentem,  consuetudines,  circumstantias,  pericula,  praeiudicatas  opinio- 
nes personarum  ac  coetuum  ad  quos  mittitur,  et  formam  sui  magisterii  eorum 
captui,  ingenio,  necessitatibus  indesinenter  aptare,  ita  ut  unusquisque  de  fontibus 
salutis  (cf.  Is.  12,  3)  et  sacrae  doctrinae  thesauro  possit  cum  gaudio  haurire. 

9.  [ Episcopus  pontifex ].  Episcopus,  sub  Romani  Pontificis  suprema  auctori- 
tate, dioecesis  cui  praeficitur  est  veri  nominis  pontifex.  Ipse  enim  plenitudinem 
perfectionemque  Christi  sacerdotii  possidet,  eiusque  participationem  quandam  cum 
suis  presbyteris,  diaconibus  ac  ministris  communicat.  Ipse  ordinarius  ac  praecipuus 
Sacramentorum  est  confector  ac  distributor;  ipse  totius  vitae  liturgicae  in  dioecesi 
dux  est,  promotor  ac  custos. 

Hinc  fit  ut  per  eum  divinae  gratiae  fontes  omnibus  pateant,  et  christifideles, 
paschale  mysterium  intimius  cognoscendo  ac  vivendo,  unum  arctissimumque  effi- 
ciant corpus,  cuius  caput  est  Christus.3 

Qua  perfector  et  in  statu  perfectionis  acquisitae  positus,  Episcopus  clerico- 
rum, religiosorum  et  laicorum  sanctitatem,  secundum  suam  cuiusque  peculiarem 
vocationem,  promovere  studebit  et  sic  particularem  ecclesiam  sibi  creditam  sancti- 
ficare, et  tamquam  membrum  vivum  et  sanctum,  in  unam  Sanctam  Catholicam  atque 
Apostolicam  Ecclesiam  inserere. 

10.  [ Episcopus  pater  et  pastor\.  In  munere  suo  obeundo,  quod  ad  curam 

animarum  exercendam  spectat,  Episcopus  vere  et  proprie  pater  est  et  pastor, 
eiusque  ministerium  notas  exhibere  debet  dilectionis  et  sollicitudinis  paternae,  ita 
ut  et  ipse  dicere  possit  cum  Apostolo  Paulo:  « Filioli  mei,  quos  iterum  parturio, 
donec  formetur  Christus  in  vobis  » (Gal.  4,  19),  itemque:  « facti  sumus  parvuli  in 
medio  vestrum,  tamquam  si  nutrix  foveat  filios  suos.  Ita  desiderantes  vos,  cupide 
volebamus  tradere  vobis  non  solum  evangelium  Dei,  sed  etiam  animas  nostras, 
quoniam  carissimi  nobis  facti  estis  » ( 1 Thess.  2,  7-8);  « si  decem  millia  paedagogo- 
rum habeatis  in  Christo,  sed  non  multos  patres;  nam  in  Christo  Iesu  per  Evange- 
lium ego  vos  genui  » ( 1 Cor.  4,  15).  Episcopus  namque  exemplum  ex  Christo  Iesu, 
principe  pastorum  (cf.  1 Pt.  5,  4)  sibi  sumere  tenetur,  qui  expresse  ait:  « Ego  sum 
pastor  bonus.  Bonus  pastor  animam  suam  dat  pro  ovibus  suis  » (Io.  10,  11).  Sic 
igitur  munus  suum  Episcopus  habeat  veluti  servitium  caritatis,  dicente  eodem 
Christo  Iesu:  « qui  maior  est  in  vobis,  fiat  sicut  minor;  et  qui  praecessor  est, 
sicut  ministrator...  Ego  autem  in  medio  vestrum  sum,  sicut  qui  ministrat » 
( Lc . 22,  26-27),  et  idcirco  summa  cum  diligentia  curare  debet  ut  omnes  fideles, 
et  in  primis  sacerdotes,  bene  cognoscat,  ut  singulis  pro  eorum  condicione  apte 
consulere  queat. 

Magnopere  pariter  satagere  tenetur  ut  variae  apostolatus  formae  recte  accom- 
modentur necessitatibus  fidelium  iuxta  praesentes  condiciones  non  solum  spiri- 
tuales et  morales,  sed  etiam  sociales,  demographicas  et  oeconomicas,  adhibitis 
quoque  — pro  opportunitate  — mirabilibus  hodiernis  instrumentis  communica- 
tionis socialis.  Item,  opus  est  ut  Episcopus  sedulo  studeat  officium  urgere  quo 
fideles  operam  suam  praestare  adstringuntur  ad  incepta  provehenda  apostolatus 
et  actionis  catholicae.  Associationes  quoque  Episcopus  promovere  vel  fovere  ne 
omittat,  quae  finem  supernaturalem  directe  aut  indirecte  prosequantur,  ad  perfec- 
tiorem scilicet  vitam  christianam  provehendam,  aut  ad  doctrinam  christianam  vel 
incrementum  publici  cultus  promovendum,  aut  ad  fines  sociales  persequendos,  aut 
ad  quaedam  pietatis  vel  caritatis  opera  exercenda. 

In  primis  autem  summam  diligentiam  adhibeat  Episcopus,  ut  egentibus  et 
tenuioribus  semper  benignissimus  adsit,  cum  missionem  Christi  Salvatoris  exse- 
quendam habeat,  qui  professus  est  in  Seipso  hanc  impletam  esse  Scripturam:  « evan- 
gelizare  pauperibus  misit  me  » (Lc.  4,  18). 

11.  [ Episcopus  Romani  Pontificis  cooperator ].  Flagrantis  caritatis  afflatu  com- 
moti arctissimeque  cum  Iesu  Christo  coniuncti  eiusque  in  terra  Vicario,  Episcopi 
participare  tenentur  sollicitudinem  illam  omnium  ecclesiarum,  quae  Romano  Pon- 
tifici, successori  Petri,  praecipue  incumbit. 

Quapropter  unusquisque  Episcopus  non  solum  gregis  sibi  commissi  sacer  pastor 
est,  sed  qua  legitimus  Apostolorum  successor  ex  Dei  institutione  et  praecepto  Apo- 
stolici  muneris  inter  alia  gravissimo  etiam  officio  adstringitur  una  cum  Romano 
Pontifice  ceterisque  Episcopis  dilatandi  Evangelii  et  toto  terrarum  orbe  Ecclesiae 
condendae  et  allevandae.4  Illos  potissimum  Sacrorum  Antistites,  qui  propter  nomen 
Christi  calumniis  et  angustiis  vexantur  vel  in  carceribus  detinentur,  Episcopi  fra- 
terno amplectantur  animo  eosque  germana  actuosa  cura  prosequantur,  ut  eorum 
dolores  precationis  operisque  Confratrum  ardore  leniantur  et  mulceantur.  Iamvero 
pluribus  in  regionibus  orbis  terrarum  verbum  Dei  nondum  nuntiatum  est,  atque 
ob  parvum  sacerdotum  numerum  in  non  paucis  dioecesibus,  non  sufficiente  aut 
penitus  deficiente  exercitio  curae  animarum,  plurimi  christifideles  in  periculo  ver- 
santur a vitae  honestate  desciscendi  et  ipsam  fidem  catholicam  amittendi.  Necesse 

ergo  est  ut  quilibet  Episcopus  se  officio  adstrictum  sentiat  quam  maxime  curandi 
ut  opus  propagationis  fidei  aliaque  opera  missionaria  pontificia  ab  omnibus  fidelibus 
alacriter  sustineantur  et  promoveantur.  Praeterea  vero,  omnes  Episcopi  dioece- 
sium in  quibus  sacerdotes  sive  dioecesani  sive  religiosi  sunt  numerosiores  satagere 
tenentur  ut,  quantum  possibile  sit,  nonnullis  ex  clericis  suae  cuiusque  dioecesis  ad 
regiones  Missionum  vel  ad  dioeceses  ubi  pauciores  sunt  sacerdotes  mittantur  ut 
ibidem  sacrum  ministerium  in  perpetuum  aut  saltem  ad  tempus  praefinitum  per- 
agant. 

Iidem  Episcopi  prudenter  curare  studeant  ut  vocationes  ecclesiasticae  et  reli- 
giosae magis  magisque  foveantur  aptique  et  idonei  sacrorum  administri  rite  prae- 
parentur pro  Missionibus  et  dioecesibus  quae  cleri  penuria  laborant. 

12.  Mandat  igitur  Sancta  Synodus  ut  Pontificia  Commissio  constituta  ad  Co- 
dicem luris  Canonici  reformandum,  eum  in  finem  ut  Ecclesiae  leges  de  disciplina 
aptius  nostris  temporibus  accommodentur,  in  Codicem  suis  in  locis  referenda  curet 
praescripta  quae  in  huius  Decreti  Appendice  Prima  traduntur. 

Normae  autem  quae  in  huius  Decreti  Appendice  Secunda  proponuntur,  in  Di- 
rectorium Generale  de  cura  animarum  pro  Episcopis  referantur,  quod  Sancta  Syno- 
dus quamprimum  conficiendum  statuit  ac  decernit,  ut  locorum  Ordinariis  certae  ra- 
tiones praebeantur  ad  proprium  munus  facilius  meliusque  obeundum. 


NOTAE 


1 Cone.  Vat.  I,  Sess.  IV,  Const.  dogm.  de  Ecclesia:  Denz.  1821. 

2 Cf.  Ioannes  XXIII,  Litt.  Encycl.  Pacem  in  terris,  11  apr.  1963:  A.A.S., 
55,  1963,  p.  257  sqq. 

3 Pius  XII,  Litt.  Encycl.  Mediator  Dei,  20  nov.  1947;  A.A.S.,  39,  1947, 

p.  521  sqq. 

4 Pius  XII,  Litt.  Encycl.  Fidei  Donum,  21  apr.  1957:  A.A.S.,  49,  1957,  p.  257; 

Benedictus  XV,  Epist.  Ap.  Maximum  Illud,  30  nov.  1919:  A.A.S.,  11,  1919,  p.  440; 

Pius  XI,  Litt.  Encycl.  Rerum  Ecclesiae,  28  febr.  1926:  A.A.S.,  18,  1926,  p.  68. 


Caput  II 

DE  PASTORALI  PAROCHORUM  OFFICIO 

13.  Episcopi  sunt  pastores  et  patres  gregis  sibi  commissi,  et  ita  quidem  « ut 
inter  cetera  Episcoporum  lineamenta  et  dotes  illud  emineat,  ut  iidem  paternam 
in  se  referant  imaginem  »}  Quod  potissimum  in  eos  ostendant  oportet  qui  gregis 
potiorem  partem  efformant,  parochos  videlicet,  qui  per  sacrum  presbyteratum  « pro- 
vidi cooperatores  » ordinis  episcopalis  sunt  constituti 2 et  administrationem  quam- 
dam in  Christi  corpore  mystico  aedificando  habent  per  curae  animarum  officium.3 

14.  Parochi  autem  sunt  et  ipsi,  sub  Episcopo,  veri  pastores  animarum  et  pa- 
tres, eius  filii  eiusque  adiutores.  Hinc  parochorum  necessitudines  cum  Episcopo 
vinculis  non  solum  iuridicae  disciplinae  sed  potissimum  supernaturalis  caritatis  in- 
niti debent;  ita  quidem  ut  eorum  voluntatis  consociatio  cum  Episcopi  voluntate  pro- 
fundiorem perficiat  ipsorum  cum  Christo  per  Ecclesiam  spiritualem  unionem  et  pa- 
storalem eorumdem  actionem  reddat  uberiorem. 

15.  Parochi  enim  sunt  Episcopi  adiutores  in  exsequendo  Christi  mandato  ut 

verbum  Dei  omnibus  gentibus  nuntietur;  unusquisque  igitur  eorum  non  tantum- 
modo magna  cum  diligentia  et  sollertia  curam  pastoralem  fidelium  sibi  commisso- 
rum exercere  tenetur,  verum  etiam  satagere  debet  ut  lumen  fidei  hominibus  efful- 
geat qui  in  paroeciae  territorio  commorantur  sed  Christum  ignorant.  Item,  parochus 
sedulo  adlaboret  oportet  ut  fideles  bene  spirituali  pabulo  pascantur  per  actuosam 
participationem  divinae  Liturgiae  piamque  ac  devotam  Sacramentorum  receptionem, 
sicque  alacriter  et  constanter  in  virtutum  exercitium  incumbant,  in  exemplum  prae- 
cellentes caritate  erga  Deum  et  proximum.  Pariter,  parochus  obligatione  obstringitur 
summopere  curandi  ut  pueri  in  doctrina  christiana  perfecte  instituantur,  ut  ad  effec- 
tum deducatur  doctrina  socialis  Ecclesiae  praesertim  quoad  opifices,  ut  necessaria 
et  opportuna  subsidia  ne  desint  pauperibus  et  aegrotis  et  miseris  quibuslibet,  iis 
non  exceptis  qui  cultu  humano  civilique  minus  sunt  praediti,  iisve  qui  ob  casus 
adversos  corporis  aut  mentis  grave  aliquod  detrimentum  patiuntur. 

16.  Necesse  est  igitur  ut  Episcopus  facilius  procedere  valeat  ad  legitimam 
officii  paroecialis  provisionem  faciendam,  abrogatis  quantum  fieri  potest  iuribus 
praesentationis  vel  designationis  promovendorum,  quae  aliis  personis  competant. 
Per  liberam  enim  collationem  officii  paroecialis  melius  fieri  potest  ut  ad  singulas 
paroecias  regendas  ii  semper  deputentur  qui  scientia,  pietate,  zelo  apostolico  cete- 
risque  dotibus  et  qualitatibus  sint  magis  idonei. 

17.  In  paroecia,  cui  administrandae  praeficiuntur  qua  proprii  eiusdem  rectores, 
parochi  stabiles  esse  debent;  attamen,  cum  officium  paroeciale  praecipue  et  essen- 
tialiter consistat  in  munere  pastorali  exercendae  curae  animarum,  Episcopus,  ubi  ne- 
cessitas vel  magna  utilitas  boni  animarum  illud  exposcat,  parochos  legitime  trans- 
ferre vel  amovere  potest,  salva  utique  naturali  et  canonica  aequitate,  sed  ser- 
vando modum  procedendi  qui  nec  longas  moras  patiatur  nec  multiplices  sollemni- 
tates requirat.  Eodem  modo,  expedit  omnino  ut  Episcopus  sine  magna  difficultate 
officio  exsolvere  valeat  parochos  qui,  ratione  provectae  aetatis,  iam  nequeunt  curam 
animarum  rite  ac  fructuose  promovere. 

18.  Mandat  igitur  Sancta  Synodus  ut  congrua  praescripta  vel  normae  deter- 
minentur in  Codice  luris  Canonici  reformando  aut  in  conficiendo  Directorio  Gene- 
rali de  cura  animarum  pro  parochis,  ut  principia  generalia  huius  Decreti  apte  ad 
praxim  accommodentur. 


NOTAE 

1 Ioannes  XXIII,  Epist.  ad  Archiep.  Pechinen.,  29  iun.  1961:  A.A.S.,  53,  1961, 
p.  466. 

2 Pontif.  Rom.,  De  Ordinatione  Presbyteri. 

3 S.  Thomas,  Summa  Theol.,  IIa-IIae,  q.  184,  a.  6,  ad  3. 


Caput  III 

DE  RATIONIBUS  INTER  EPISCOPOS  ET  RELIGIOSOS 
PRAESERTIM  QUOAD  APOSTOLATUS  OPERA1 

19.  [ Prooemium ].  Ecclesiae  Christi  Pastores,  quo  plenius  pascendi  dominici 
gregis  munus  sibi  demandatum  exsequi  valeant,  utriusque  Cleri  indigent  auxilio, 
saecularium  scilicet  et  religiosorum  sacerdotum,  qui  ita  in  Presbyteratus  officium 

consecrantur,  ut  sint  providi  cooperatores  ordinis  episcopalis,  in  adiutorium  Episco- 
porum catholicorum  et  ad  eorum  societatis  et  operis  adiumentum.2 

At  reliquis  quoque  Institutorum  status  perfectionis  sodalibus,  licet  charactere 
sacerdotali  destitutis,  quippe  'qui  Deo  mancipati,  religiosae  vitae  se  dederint,  officium 
prae  laicis  urgentius  incumbit  impense  diligenterque  adlaborandi  ad  aedificationem 
et  incrementum  Mystici  Corporis  Christi.3 

Nihil  mirum,  proinde,  si  Sacrorum  Antistites  qui  quovis  tempore  Religiosorum 
opera  usi  sunt,  potiore  ratione  nostra  aetate  cum  magis  ingravescat  necessitas  ma- 
gisque animarum  periclitetur  salus,  etiam  a Religiosis  omnibus,4  qui  perfectionem 
caritatis  Salvatoris  mundi  prosequuntur,  auxilium  postulent. 

Hi  sane,  miros  fructus  perpetuantes  quos  in  Ecclesia  decursu  saeculorum  in 
regno  Christi  dilatando  et  animarum  salute  procuranda  protulerunt,  apostolatus  ope- 
ribus maiore  in  dies  studio  ac  mensura,  pro  sua  cuiusque  condicione  incumbant,  sub 
auctoritate  Sacrorum  Praesulum,  quibus  secundum  divinam  ordinationem  animarum 
cura  est  concredita,  perfecta  concordia  activitatisque  coordinatione  sive  inter  se  sive 
cum  Clero  saeculari  sedulo  servata.5 

Religiosi  id  praestare  debent  imprimis,  orationis,  expiationis  atque  propriae  vi- 
tae exempli  apostolatu,  ad  cuius  ampliorem  aestimationem  et  generosius  studium 
Sacrosancta  Synodus  eos  magnopere  hortatur.6  At,  salva  indole  Religionum  quae 
ex  instituto  vitam  contemplativam  profitentur,  ad  externa  quoque  apostolatus  opera 
accedant  oportet;  quae,  si  exerceantur  in  spiritu  caritatis  et  oboedientiae  atque  iuxta 
normas  Apostolicae  Sedis,  non  est  dubitandum  quin,  nedum  noceant,  potius  ad 
ipsorum  Religiosorum  vitam  spiritualem  conferant.  Qua  autem  ratione  ipsi  Reli- 
giosi hisce  operibus,  sub  Episcoporum  moderamine,  in  singulis  dioecesibus  vacare 
debeant,  attenta  propria  cuiusque  Instituti  natura,  accurate  est  definiendum,  ut 
haec  intentior  et  universalior  activitas  ordinate  procedat  et  quodvis  damni  periculum 
penitus  avertatur. 

Quapropter  Sacrosancta  Oecumenica  Synodus  haec  quae  sequuntur  decernit  ac 
statuit: 


I - PRINCIPIA  FUNDAMENTALIA 

20.  \_Primum  principium : Episcopi  sub  Romani  Pontificis  auctoritate  in  dioe- 
sibus  duces  apostolatus ].  Religiosi  aliique  sodales  statuum  perfectionis,  qui  ratione 
propriae  professionis  in  Ecclesia  peculiari  vinculo  Romano  Pontifici 7 tamquam  Su- 
premo Superiori  devinciuntur,  apostolatui  operam  navant,  iuxta  munus  una  cum  In- 
stituti approbatione  acceptum,  vel  etiam,  ab  ipso  Romano  Pontifice  specialiter  vocati. 

Quoad  apostolatum  vero  in  dioecesibus  exercendum,  principium  fundamentale 
esto:  Episcopos,  utpote  Apostolorum  successores,  quos  Spiritus  Sanctus  posuit  re- 
gere Ecclesiam,  mandatum  accepisse  gregis  Domini  partem  sibi  concreditam  pascendi 
sub  Romani  Pontificis  auctoritate;  ideoque  varia  apostolatus  opera  utriusque  Cleri 
in  propria  dioecesi  apte  ordinandi. 

Quapropter  Religiosi  omnes  filiali  semper  obsequio  ac  reverentia  Episcopos  pro- 
sequi debent  et,  quoties  ad  apostolatus  opera  vocantur,  ita  munia  sua  exercere  te- 
nentur ut  Episcopis  auxiliatores  adsint  et  subsint,8  servatis  quidem  de  iure  ser- 
vandis.9 

Quin  immo  Religiosi  magno  honori  sibi  ducant  Sacrorum  Pastorum  postulatio- 
nibus votisque  prompte  ac  fideliter  obsequi  ut  in  opera  apostolatus  externa  magis 
magisque  incumbant  et  ampliores  partes  in  ministerium  salutis  humanae  sub  Epi- 

scoporum  regimine  suscipiant,  secundum  sui  quisque  Instituti  indolem  et  Constitu- 
tiones, quae,  si  necesse  sit,  ad  hunc  finem  sunt  congrue  accommodandae.10 

21.  [Secundum  principium : Religiosi  in  apostolatu  exercendo  tales  remanere 
debenti.  Religiosi  aliique  sodales  statuum  perfectionis  in  externa  apostolatus  opera 
immissi,  tales  manent  et  omnino  manere  debent  animo  et  opere. 

Quapropter  Episcopi  singulorum  Institutorum  vitam  religiosam,  peculiarem 
Religiosorum  finem,  Constitutiones  et  Statuta  necnon  Superiorum  auctoritatem  in 
subditos,  ad  normam  iuris,11  tueantur. 

Proinde  etiam  in  apostolatu,  sub  Episcoporum  regimine  exercendo,  regularis 
observantia,  qua  Religiosorum  vita  spiritualis  maxime  custoditur  ac  fovetur,  et  sub- 
iectio  propriis  Superioribus  debita,  integrae  maneant  oportet,  quod  in  bonum  ipsius 
apostolatus  cessurum  non  dubitatur.12 

22.  [Tertium  principium-.  De  exemptione  Religiosorum ].13  Romanus  Pontifex 
vi  suae  potestatis  episcopalis  ordinariae  et  immediatae  in  omnes  et  singulas  Eccle- 
sias et  in  omnes  et  singulos  Pastores  et  fideles,14  in  bonum  Ecclesiae  universae  ad 
Seipsum  vel,  ut  in  Ecclesia  Orientali,  etiam  ad  Patriarcham,15  avocare  potest  Reli- 
giones, easque  ab  Ordinariorum  locorum  iurisdictione  subducere.16 

Haec  autem  exemptio,  nisi  aliter  expresse  a Romano  Pontifice  statutum  fuerit, 
non  est  absoluta  et  illimitata.  Ipsa  enim  ordinem  internum  potissimum  17  respicit 
quo  melius  in  Religionibus  omnia  sint  inter  se  apta  et  connexa,  ac  sodales  singuli 
pacato  et  aequabili  vitae  cursu  utantur,  ac  denique  incremento  et  perfectioni  reli- 
giosae conversationis  consulatur.18 

Cum  vero  de  apostolatu  agitur  locali,  ab  iis  praestando  qui  adiutricem  dant 
operam  Ecclesiasticae  Hierarchiae,  prorsus  necesse  est  ut  sine  Episcopo  nihil  fiat 19 
a sacris  utriusque  Cleri  administris,  itemque  a religiosis  utriusque  sexus  sodalibus. 

Idcirco,  in  singulis  dioecesibus  firma  manet,  ad  normam  iuris,  subiectio  Reli- 
giosorum Ordinarii  loci  potestati  prout  episcopale  munus  perfungendum  et  anima- 
rum rite  ordinanda  curatio  requirunt,20  ita  ut  sarta  tecta  sit  dioecesana  disciplina.21 

Debitum  autem  obsequium  erga  Sacros  Praesules  minime  impedit  quominus  Re- 
ligiosi, sicut  praeteritis  temporibus,  ita  etiam  hodie  bonorum  operum  in  Ecclesia 
validi  sint  suscitatores  strenuique  promotores,  dummodo  eorum  incepta  a compe- 
tenti ecclesiastica  auctoritate  semper  legitime  sanciantur  atque  cum  ceteris  aposto- 
latus operibus  rite  coordinata  procedant.22 

II  - NORMAE  DE  SUBIECTIONE  RELIGIOSORUM 
ORDINARIIS  LOCORUM  IN  OPERIBUS  EXTERNIS  EXPLENDIS 

23.  [Subiectio  Religiosorum  cuiusvis  ritus  Ordinariis  vel  Hierarchis  locoruml. 
Religiosi  omnes  cuiusvis  ritus,  etiam  religionis  exemptae,  Ordinarii  vel  Hierarchae 
loci  iurisdictioni  ad  normam  iuris  23  subsunt  in  iis  omnibus  quae  ad  cultum  divinum, 
ad  curam  animarum  et  ad  apostolatus  opera,  in  dioecesi  exercenda,  spectant,  salvis, 
pro  Orientalibus,  Patriarcharum  iuribus.24 

24.  [Subiectio  Religiosorum  pro  diversitate  ritus].  § 1.  Religiosi  omnes, 
exempti  quoque,  operam  navantes  in  locis  ubi  ritus  a proprio  diversus  unicus  est 
vel  ita  fidelium  numero  praevalet  ut  communi  aestimatione  unicus  censeatur,  a loci 
Ordinario  vel  Hierarcha  huius  ritus  in  iis  quae  sacrum  ministerium  respiciunt,  pen- 
dent, eique  ad  normam  iuris  subiiciuntur.25 

§ 2.  Ubi  vero  plures  sunt  loci  Ordinarii  vel  Hierarchae,  iidem  Religiosi  in  mu- 

nere  obeundo  apud  fideles  rituum  diversorum,  tenentur  normis  quae  ab  ipsis  Ordi- 
nariis et  Hierarchis  communi  consilio  dantur.26 

25.  [ Sublectio  Religiosorum  ih  locis  Missionum ].  Licet  etiam  in  locis  Mis- 
sionum vigeat  exemptio  Religiosorum  intra  ambitum  suum  legitimum,  tamen,  prop- 
ter peculiaria  adiuncta  sacri  ministerii  in  bis  locis  exercendi,  observanda  sunt  spe- 
cialia statuta  a Sede  Apostolica  data  vel  approbata  27  quoad  rationes  inter  Ordina- 
rium loci  et  Superiorem  religiosum  moderandas,  praesertim  in  Missione  alicui  Insti- 
tuto concredita. 

26.  \_Subiectio  Religiosorum  legibus  et  decretis  Ordinarii  loci].  § 1.  Omnes 
Religiosi,  etiam  exempti,  tenentur  legibus,  decretis  et  ordinationibus,  etiam28  ab 
Ordinario  loci  latis,  quae  spectant  ad  sacram  praedicationem  populo  impertiendam, 
ad  christifidelium,  praesertim  puerorum,  catecheticam  institutionem  et  liturgicam 
efformationem,  ad  varia  apostolatus  opera  et  uniformem  agendi  modum  in  actibus  ad 
bonum  commune  dioecesis  spectantibus,  necnon  ad  fidelium  aedificationem  ac  deco- 
rem clericalem. 

§ 2.  Iidem  insuper  legibus  et  decretis,  etiam29  ab  Ordinario  loci  latis  cultum 
respicientibus  tenentur  in  suis  ecclesiis  et  oratoriis  publicis  necnon  semipublicis,  si 
ad  haec  ordinarie  fideles-  accedant,  salvo  proprio  ritu  quo  legitime  utuntur  et  habita 
ratione  ordinis  Divini  Officii  choralis  et  sacrarum  functionum  ad  finem  specialem 
Instituti  pertinentium. 

27.  [Subiectio  Religiosorum  decisionibus  Confer entiarum  Episcoporum ].  Item 
ea  omnia,  quae  Episcopalis  Conferentia  in  natione  aut  regione  pro  omnibus  ser- 
vanda edixerit,  Religiosi  una  cum  Clero  saeculari  studiose  servare  debent,  sub 
Ordinarii  loci  moderamine.30 

Idem  servandum  erit  quoad  actionem  pastoralem  et  socialem  ab  Episcopis  prae- 
scriptam aut  commendatam. 


III  - DEDICATIO  RELIGIOSORUM 
EXTERNIS  OPERIBUS  APOSTOLATUS 

28.  [ Norma  generalis  de  immissione  Religiosorum  in  opera  apostolatus ].  Ut 
Religiosorum  immissio  in  externa  apostolatus  opera,  iuxta  principia  superius  tra- 
dita, rite  ordinateque  procedat,  prae  oculis  in  primis  habenda  est  diversitas  Insti- 
tutorum, quae  ex  proprio  eorum  fine  speciem  et  munus  in  Ecclesia  adimplendum 
sortiuntur,  cauto  praesertim  ne  ob  activitatem  intentius  exercendam,  vita  religiosa 
et  contemplativa  detrimentum  capiant. 

Insuper  attendenda  est  diversitas  ipsorum  operum,  inter  quae  praeminent  illa 
quae  sunt  unicuique  Instituto  propria. 

29.  [ Opera  propria  Institutorum  specialiter  promovenda'].  Opera  cuiusque 
Instituti  propria,  quae  scilicet,  probante  Apostolica  Sede,  sive  ab  ipsa  fundatione, 
sive  ob  venerandas  traditiones  suscepta  et  inde  Constitutionibus  aliisve  propriis  In- 
stituti legibus  definita  et  ordinata  sunt,  Religiosi  sedulo  promoveant,  peculiari  ha- 
bita ratione  spiritualium  necessitatum  dioecesium  et  servata  cum  Clero  saeculari  et 
cum  aliis  Institutis  similia  opera  exercentibus  fraterna  concordia. 

Etenim,  Instituta  statuum  perfectionis  merito  censentur,  una  cum  ecclesiastica 
approbatione,  munus  accepisse  opera  propria  in  Ecclesia,  servatis  servandis,  pro- 
movendi. Quare,  etiam  Ordinarii  locorum  opera  Institutorum  propria  utpote  in 

bonum  animarum  tum  Ecclesiae  universae,  tum  ipsius  dioecesis  ordinata,  libenter  fo- 
veant ac  tueantur.31 

30.  [ Moderamen  generales  operum  propriorum  et  operum  ab  Ordinario  loci 
Religiosis  commissorum ].  § 1.  Opera  propria,  quae  in  Instituti  domibus,  etiam 
conductis,  exercentur,  ab  eiusdem  Superioribus  dependent,  qui  iuxta  Constitutiones 
ea  regunt  ac  moderantur. 

Attamen  etiam  huiusmodi  opera  Ordinarii  loci  iurisdictioni,  ad  normam  iuris, 
subiiciuntur.32 

§ 2.  Opera  vero,  etiam  Instituti  propria,  quae  ab  Ordinario  loci  committun- 
tur aut  cum  eius  mandato  exercentur,  eiusdem  Ordinarii  auctoritati  et  directioni 
subsunt,  firmo  tamen  manente  iure  Superiorum  Religiosorum  invigilandi,  non  so- 
lum super  vitam  sodalium,  sed  etiam  super  munerum  adimpletionem,  quae  ipsis 
commissa  sint.33 

31.  [Opera  et  associationes  propria  in  domo  condenda  permissa\.  Ad  ordi- 
natam et  fructuosam  cooperationem  consequendam  inter  varia  opera  quae  sive 
ad  dioecesim  ipsam,  sive  ad  paroecias,  sive  ad  Instituta  status  perfectionis  pertinent: 

1)  Constituendae  novae  domus  permissio  facultatem  secum  fert  pia  opera 
Instituti  propria  exercendi,  nisi  quaedam  expresse  ab  Ordinario  loci  in  ipsa  permis- 
sione concedenda  excepta  sint. 34  Idem  valet,  sublato  quovis  privilegio,  quoad  asso- 
ciationes Instituti  proprias  erigendas,  quae  non  sint  constitutae  ad  modum  cor- 
poris organici;  pro  aliis  autem  ad  modum  corporis  organici  constitutis  erigendis, 
Ordinarii  loci  licentia  in  singulis  casibus  requiritur.35 

2)  Domorum  religiosarum  iam  constitutarum  sodales  nequeunt  sine  expressa 
Ordinarii  loci  licentia,  opera  ad  cultum  divinum  vel  ad  animarum  curam  vel  ad 
apostolatum  spectantia,  licet  suae  religionis  propria  vel  ipsi  domui  religiosae  ad- 
nexa, ex  novo 36  inire;  aut,  iam  antea  legitime  inita,  deserere,  sine  expresso  Ordi- 
narii loci  consensu,  salvo  recursu  in  suspensivo  ad  Apostolicam  Sedem.37 

3)  Collatis  consiliis  cum  Superiore  competenti,  loci  Ordinarius  decernere 
valet  quae  spectant  ad  coordinanda  opera,38  quae  ad  cultum  divinum  vel  ad  anima- 
rum salutem  in  ecclesiis  vel  domibus  Religiosorum  geruntur,  cum  activitate  paroeciae, 
in  cuius  territorio  sitae  sunt,  firmo  praescripto  n.  26,  § 2. 

32.  [De  peculiaribus  operibus  suscipiendis ].  Non  expedit  quidem  ut  Reli- 
giosi aliique  ipsis  aequiparati,  munia  suscipiant,  etiam  sacerdotalia,  quae  illos  a 
vita  communi  habitualiter  segregent.39  Nihilominus  in  casu  specialis  necessitatis, 
Superiores,  rogati  ab  Ordinario  loci,  quosdam  sodales  ad  haec  munia  destinare  cu- 
rent, sedulo  servatis  normis  ab  Apostolica  Sede  datis  et  adhibitis  cautelis  ne  vita 
religiosa  aliquod  patiatur  detrimentum. 

33.  [De  opera  subsidiaria  a Religiosis  praestanda ].  § 1.  Apostolica  navitas 
sodalium  statuum  perfectionis,  qui  vitam  mere  contemplativam  non  profitentur, 
non  ita  circumscribitur  operibus  sive  propriis  Instituti  sive  ceteris  occasionaliter 
assumptis,  ut  pro  urgentibus  animarum  necessitatibus  et  Cleri  penuria,  ab  Ordina- 
riis locorum  vocari  nequeant  non  tantum  Sacerdotes,  sed  et  omnes  sodales  viri  et 
mulieres  statuum  perfectionis,  ut  in  variis  dioecesium  vel  regionum  ministeriis 
adiu tricem  operam  praestent. 

§ 2.  Si  Ordinarii  loci  iudicio  Religiosorum  auxilium  necessarium  aut  valde 
utile  censeatur  ad  multiplicem  apostolatus  operam  exercendam  et  ad  caritatis  ac 
pastoralis  muneris  incepta  fovenda  in  paroeciis  saecularibus  vel  in  dioecesanis  as- 

sociationibus,  a Superioribus  religiosis,  eodem  Ordinario  rogante,  petitum  auxilium 
pro  viribus  praestandum  est.40 

Id  sane  fieri  non  debet  cum  gravi  detrimento  disciplinae  religiosae  vel  operum 
quae  Institutum  in  bonum  Ecclesiae  iam  suscepit.  Sed,  religiosa  disciplina  quantum 
fieri  potest  incolumi  servata,  sodales  cum  debita  dependentia  a propriis  Superio- 
ribus, prompto  animo  suum  exhibere  debent  auxilium. 

34.  [ Applicatio  normarum  extra  ambitum  dioecesanum].  Normae  de  sodalium 
statuum  perfectionis  immissione  in  opera  et  ministeria  dioecesana,  sub  moderamine 
Episcoporum  exercenda,  ad  alia  quoque  opera  et  ministeria  quae  ambitum  dioecesis 
superant,  congrua  congruis  referendo,  applicandae  sunt. 

35.  [ Applicatio  normarum  in  locis  Missionum ].  In  locis  Missionum  ubi  tot 
tantisque  variis  necessitatibus  spiritualibus  populorum  in  peculiaribus  et  quandoque 
valde  arduis  condicionibus  vitae  et  laboris  est  occurrendum,  praecedentes  normae 
de  immissione  Religiosorum  in  opera  apostolatus  opportune  aptandae  sunt  iuxta 
speciales  Instructiones  Apostolicae  Sedis;  ita  quidem  ut  religiosa  vita  et  disciplina, 
peculiaribus  exigentiis  accommodata,  sarta  tecta  semper  maneat  et  Superiorum  Re- 
ligiosorum auctoritas  in  suos  subditos  cum  potestate  Ordinarii  loci  sic  coordinetur 
ut  efficaciter  exerceri  valeat. 


IV  - DE  MINISTERIO  PAROECIALI  RELIGIOSIS  COMMITTENDO 

36.  [ De  directione  paroeciarum  Religiosis  committenda ].  Quoties  gravis  spiri- 
tualis fidelium  necessitas  urgeat  in  dioecesi,  Religiosi  ad  maiorem  in  posterum  par- 
tem habendam  in  paroeciis  regendis  ab  Ordinario  loci  vocari  possunt. 

37.  [De  modo  committendi  Religiosis  paroecias'].  Ordinarius  loci  auctoritate 
propria  potest,  de  consensu  competentis  Superioris,  paroeciam  religioso  Instituto 
committere,41  etiam  ecclesiam  religiosam  in  paroecialem  erigendo.  Haec  paroeciae 
commissio  potest  fieri  sive  in  perpetuum  sive  ad  certum  praefinitum  tempus:42  in 
utroque  casu  id  fieri  debet  mediante  conventione  scripta  inter  Ordinarium  et  com- 
petentem Superiorem  Instituti,  qua,,  inter  alia,  expresse  et  accurate  indicentur 
quae  ad  opus  explendum,  ad  personas  eidem  addicendas  et  ad  res  oeconomicas 
spectant. 


V - DE  OPERIBUS  APOSTOLATUS  RITE  COORDINANDIS 

38.  [Coordinatio  apostolatus-.  necessitas].  Quo  impensior  Religiosorum  acti- 
vitas apostolica  in  commune  bonum  cum  Ecclesiae  universae  tum  singularum  dioe- 
cesium vel  regionum  plenius  cedat,  necessaria  est  sive  inter  diversa  Instituta  sive 
cum  Clero  saeculari,  etiam  in  ambitu  paroeciali,  arcta  operum  et  actionum  coordi- 
natio, pari  zelo  et  diligentia  ab  Ordinariis  locorum  et  Superioribus  religiosis  promo- 
venda, ex  qua  una  acies  ad  Regnum  Dei  in  animabus  roborandum  et  extendendum, 
potentissima  constituatur. 

39.  [Coordinatio  apostolatus-.  caritas,  regula  suprema].  Fecunda  coordinatio 
actionis  apostolicae  non  pendet  solum  ab  ordinata  dispositione  operum  et  virium, 
sed  maxime  a supernaturali  animarum  et  mentium  habitu,  qui  in  caritate  radicatur 
ab  eaque  nutritur  et  profluit.  Ideo,  ad  hanc  exoptatam  coordinationem  obtinendam 
norma  suprema  ea  sit  ut,  singulorum  iuribus  servatis,  omnia  ab  omnibus  mutua 

cum  aestimatione  et  perfecta  caritate  fiant,  solum  attendendo  ad  gloriam  Dei  et 
animarum  salutem. 

40.  \Coordinatio  apos folatus:  quoad  opera  etiam  propria'].  Perfecta  apostola- 
tus  coordinatio,  praeter  varia  opera  communia  dioecesis  comprehendit  etiam  opera 
propria  singulorum  Institutorum,  quae  in  bonum  dioecesis  vel  regionis  cedunt.43 

41.  \Coordinatio  apostolatus : competens  Auctoritas  et  ratio  procedendi]. 
§ 1.  Apostolatus  opera  rite  coordinare  competit  imprimis  Apostolicae  Sedi  pro  uni- 
versa Ecclesia,  deinde  sive  Sacris  Praesulibus  in  sua  cuiusque  dioecesi,  sive  variis 
Episcoporum  Conferentiis  ad  hoc  legitime  constitutis,  si  de  apostolatu  agatur  per 
integras  regiones  promovendo. 

§ 2.  Sane,  omnino  decet  et  expedit  ut  hac  in  re  Sacri  Praesules,  pro  parte 
apostolatus  a Religiosis  suscepta,  non  procedant  nisi  praeviis  consiliis  initis  cum 
Superioribus,  qui  aequum  ferre  valent  iudicium  de  iis  quae  a suis  sodalibus  conve- 
nienter praestari  possunt. 

Superiores  vero  religiosi  Sacrorum  Praesulum  placitis  iuxta  normas  statutas 
libenter  obsecundent. 

42.  [ Coordinatio  apostolatus : Consilium  coordinans].  Valde  exoptandum  est 
ut  speciale  in  unaquaque  dioecesi  instituatur  Consilium  cui  Ordinarius  loci  praesit 
et  in  quo  uterque  Clerus  partes  habeat.  Huius  Consilii  munus  erit  ea  quae  ad  apo- 
stolatus opera  eiusque  coordinationem  spectant  investigare,  perpendere  atque  practi- 
cas  expromere  conclusiones  quas  Ordinarius  loci  ad  effectum  deducere  valeat,  ser- 
vatis de  iure  servandis.44 

Quando  autem  in  praefato  Consilio  de  re  Institutorum  laicalium  sive  virorum 
sive  mulierum  propria  tractabitur,  Superiores  aliique  legitimi  delegati  horum  In- 
stitutorum vocandi  erunt,  informationes  super  quaestionibus  discutiendis  daturi  et 
mentem  suam  manifestaturi. 

Expedit  quoque  ut  similia  Consilia  instituantur  pro  totius  nationis  vel  alicuius 
regionis  territorio,  ut  munia  et  incepta  apostolica  quae  ad  universaliores  tendunt 
effectus,  consiliis  collatis  cum  Superioribus  religiosis,  efficacius  promoveantur  et 
aptius  coordinentur. 

43.  [ Coordinatio  apostolatus : conventus  utriusque  cleri].  Curent  pariter  Sacri 
Praesules  ut  habeantur  utriusque  Cleri  conventus  et  collationes  indolis  culturalis  et 
pastoralis,  ad  fovendam  mutuam  cognitionem  et  firmiorem  compaginem  in  aposto- 
latu exercendo.  Quibus  conventibus  et  collationibus  uterque  Clerus  interesse  tenetur. 

44.  [ Coordinatio  apostolatus:  adiutrix  opera  Conferentiarum  Superiorum 

Maiorum].  Conferentiae  Superiorum  Maiorum  in  pluribus  nationibus  erectae  hanc 
Institutorum  coordinationem  in  apostolatu  pro  sua  parte  promoveant,  habita  ra- 
tione 45  eorum  quae  ab  Episcopis  circa  apostolatum  statuta  fuerint. 

45.  [ Coordinatio  apostolatus:  Conferentiae  inter  Episcopos  et  Religiosos]. 
Ad  fovendas  concorditer  et  fructuose  mutuas  relationes  inter  Episcopos  et  Religio- 
sos, quoties  id  opportunum  videbitur,  conveniant  Episcopi  et  Superiores  religiosi 
per  se  aut  per  suos  delegatos,  ad  negotia  tractanda,  quae  universim  ad  apostolatum 
in  natione  aut  provincia  pertinent.46 

46.  \Resolutio  de  quaestionibus  ad  novum  Codicem  remittendis].  Ad  Pontifi- 
ciam Commissionem,  quae  Codicem  luris  Canonici  reformandum  curabit,  munus 
demandatur  tractandi  et  suis  in  locis  ea  inserendi,  quae  in  Appendice  huius  capitis 
proponuntur,  habita  ratione  animadversionum,  quae  a Patribus  Concilii  scripto 
fiant.47 

NOTAE 

1 Ut  ex  ipso  titulo  colligitur,  obiectum  directum  huius  Capitis  non  sunt  opera 
apostolatus,  quibus  curae  animarum  subvenitur,  in  se  considerata  et  propter  se 
descripta,  sed  quatenus  a Religiosis,  sub  Episcoporum  regimine,  exercentur. 

In  hoc  schemate  exarando  Commissio  Mixta  (scilicet  Commissio  de  Episcopis 
et  Dioecesium  regimine,  ac  Commissio  de  Religiosis)  brevitati,  quantum  potuit, 
consulere  curavit.  Materia  autem  est  ampla  et  complexa,  quae  paucioribus  verbis  saepe 
sine  integritatis  ac  perspicuitatis  praeiudicio  haud  facile  exponi  potest. 

2 Cf.  Pontif.  Roman.,  De  ordinatione  Presbyteri. 

3 Pius  XII,  Litt.  Encyl.  Mystici  Corporis,  29  iun.  1943:  A.A.S.,  35,  1943,  p.  241. 

4 Vox  « Religiosus »,  licet  sensu  stricto  et  specifico  designet  sodalem  qui  vota 

publica  in  aliqua  Religione  nuncupavit,  attento  tamen  elemento  fundamentali,  tribus 
speciebus  status  perfectionis  adquirendae  communi,  nempe  christianae  perfectionis 
professione  evangelicis  consiliis  solide  fundata,  nihil  impedit  quominus  eadem  vox, 
praesertim  si  adiective  sumpta,  latiore  sensu  adhiberi  valeat  pro  aliis  quoque  soda- 
libus status  perfectionis.  Determinatio  sensus  stricti  vel  lati  ex  ipsa  rei  natura  vel 
contextu  sermonis  innotescit. 

5 His  verbis  congruenter  declaratur  schematis  finem  non  esse  Religiosos  ad  opera 

apostolatus  exercenda  vocare  et  excitare,  quasi  in  eo  ipsi  hucusque  defecerint;  sed  illos 
hac  de  re  pluribus  titulis  iam  bene  meritos,  urgere  ut  apostolicis  ministeriis  ob  pre- 
mentes hodiernas  necessitates,  maiore  studio  ac  mensura  incumbant,  et  quidem  sub 

Sacrorum  Praesulum  moderamine,  perfectaque  concordia  et  coordinatione  sive  inter 
se  sive  cum  Clero  Saeculari.  Eorum  autem  apostolatus  intra  iustos  limites  contineatur 
oportet,  ne  periculoso  activismo  cum  spirituali  detrimento  personali  et  ipsius  aposto- 
latus perniciose  cedant  (cf.  n.  28). 

6 In  Ecclesia,  apostolatus  non  exhauritur  solis  operibus  externis,  quae  scilicet 
personas  ministrandas  directe  attingunt,  v.  g.  praedicatio,  ministratio  aegrotis,  etc.; 
comprehendit  etiam  opera  interna  quae  intra  personam  illa  operantem  sistunt,  ut 
orationes  et  expiationes,  merito  vocatae  opera  vitae  contemplativae  (cf.  S.  Th.,  Summa 
Tbeol.,  IIa-IIae,  q.  188,  a.  3).  Igitur,  orationes  et  expiationes  tamquam  authenticus, 
fecundus  et  necessarius  apostolatus  habendae  sunt,  peculiaris  quidem  religiosorum 
vitae  contemplativae  et  in  sua  forma  genuina  conservandus.  Ideo,  etsi  omnes  Reli- 
giosi apostolatui  incumbere  debeant,  ad  opera  autem  externa  implenda  non  sunt 
omnes  indiscriminatim  vocandi,  sed  pro  cuiusque  eorum  condicione  vitae  ab  ipsa  Ec- 
clesia probata;  etenim,  non  tantum  fundamentalia  principia  vitae  religiosae  sunt  ser- 
vanda, sed  et  ipsae  exigentiae  vitae  contemplativae,  secundum  propriam  cuiusque 
Instituti  indolem  (cf.  n.  28). 

7 Cf.  CIC  can.  499,  § 1;  CICO,  De  Religiosis,  can.  23. 

8 Pius  XII,  Allocutio,  8 dec.  1950:  A.A.S.,  43,  1951,  p.  28. 

9 Animadversum  est  aliquando  huiusmodi  clausulas  « servatis  quidem  de  iure  ser- 
vandis » vel  « ad  normam  iuris  » legem  enervare.  Pro  rei  veritate,  e contra,  dicendae 
sunt  perfecta  indole  iuridica  et  haud  raro  opportune  adhibitae,  non  ad  sermonem 
inutiliter  ampliandum  vel  legem  arbitrario  modo  coarctandam  aut  attenuandam,  sed 
ad  illam  rite  definiendam  et  intra  debitos  limites  continendam.  Significant  enim  ius 
de  quo  agitur  non  esse  absolutum,  sed  congruenter  circumscribendum,  ne  sum- 
mum ius  summa  evadat  iniuria  et  referuntur  ad  ius  pro  tempore  vigens. 

10  Constitutiones  dicuntur  accommodandae,  non  necessario  cum  mutatione  finis 
specialis  Instituti,  quasi  deberet  de  vita  contemplativa  transire  ad  activam  vel  ad 
diversa  opera  non  sibi  propria.  Fine  quidem  cum  indole  propria  Instituti  servato, 

constitutiones  exigentiis  hodierni  apostolatus  et  debitae  Ordinario  loci  subordinationi, 
prout  necessarium,  melius  aptentur,  ut  sodalium  activitas  efficacior  sit  et  congruentius 
ordinata  procedat. 

11  « Ad  normam  iuris  ».  Valent  hic  ea  quae  dicta  sunt  in  nota  9. 

12  Principium  hic  statutum  iis  quae  in  notis  5 et  6 habentur,  plane  respondet. 

13  Commissio  Mixta  noluit  de  exemptione  Religiosorum  ex  professo  tractare.  Man- 
dato Summi  Pontificis  obsequens,  servata  quidem  exemptione,  normas  tradidit  quibus 
Religiosi  magis,  sub  Episcoporum  moderamine,  in  apostolatus  opera  incumberent  et 
amplior  vigeret  cooperatio  inter  Clerum  diocesanum  et  Religiosos  (cfr.  Quaestiones 
Positae,  pag.  9,  ad  II  c). 

14  Cf.  CIC  can.  218,  § 2:  Potestas  Romani  Pontificis  est  potestas  « vere  epi- 
scopalis, ordinaria  et  immediata  tum  in  omnes  et  singulas  ecclesias,  tum  in  omnes 
et  singulos  pastores  et  fideles  »;  cf.  cann.  615;  618. 

15  Cf.  CICO,  De  Religiosis , cann.  10,  § 1 et  164. 

16  Cf.  CIC  can.  500;  CICO,  De  Religiosis,  can.  24. 

17  Exemptio  dicitur  ordinem  potissimum  internum  respicere,  quo  scilicet  melius 
in  Religionibus  omnia  sint  inter  se  apta  et  connexa,  ac  sodales  singuli  pacato  et 
aequabili  vitae  cursu  utantur,  ac  denique  incremento  et  perfectioni  religiosae  con- 
versationis consulatur  (cf.  Leo  XIII,  Const.  Apost.  Romani  Pontifices,  8 maii  1881: 
Acta  Leonis  XIII,  vol.  II  [1882]  p.  234).  Dicitur  autem  potissimum,  quia,  etsi  prae- 
valenter,  non  tamen  exclusive  ordinem  internum  respicit:  exemptionem  autem  ad  ordi- 
nem internum  simpliciter  et  unice  restringere,  esset  procul  dubio  illam  pessumdare, 
imo  aequipollenter  negare.  Sed  multiplices  sunt  casus,  in  quibus  Religiosi  etiam 
exempti  iurisdictioni  Ordinarii  loci  sunt  obnoxii,  debita  dumtaxat  facta  differentia 
inter  ordinem  internum  et  ordinem  externum.  Dum  enim  casus  legitimae  immixtionis 
Ordinarii  loci  in  ordinem  internum,  qui  est  proprius  Instituti,  rariores  sunt,  casus  sub- 
lectionis Ordinario  loci  in  ordine  externo,  qui  est  proprius  dioecesis,  longe  plures 
exstant,  ut  ex  ipso  Codice  luris  Canonici  ( plus  quam  quinquaginta ) clare  eruitur, 
praesertim  relate  ad  apostolatus  opera,  quae  Sacrorum  Praesulum  moderamini  na- 
tivo iure  subsunt.  In  schemate  autem  exarando  constans  fuit  cura,  ut,  ex  una  parte, 
servaretur  incolumis  ordo  internus  Institutorum  quae  propriam  et  efficacem  in  Consti- 
tutionibus habent  ordinationem  iuridicam  qua  eorum  vitae  et  disciplinae  apte  consulitur; 
et,  ex  altera  parte,  ut  casus  dependentiae  Religiosorum  ab  Ordinario  loci  in  ordine 
externo,  praesertim  quoad  apostolatus  opera  exercenda,  maiore  cum  amplitudine 
tractaretur,  etiam  a Codice  in  pluribus  derogando,  « prout  episcopale  munus  perfun- 
gendum et  animorum  rite  ordinanda  curatio  requirunt » (Pius  XII,  Annus  Sacer, 
Allocutio  diei  8 dec.  1950:  A.A.S.,  43,  1951,  p.  28).  Porro  ex  eiusmodi  casibus, 
quidam  in  ipso  Decreti  schemate  referuntur,  alii  vero,  utpote  magis  particulares,  ad 
Commissionem  pro  reformando  Codice  (prouti  in  Appendice  iuridica)  opportune  re- 
mittuntur. 

18  Leo  XIII,  Const.  Apost.  Romani  Pontifices,  8 maii  1881:  Acta  Leonis  XIII, 
vol.  II  (1882)  p.  234. 

19  Pius  XII,  Epist.  ad  Card.  Valeri  pro  Congressu  utriusque  Cleri  in  Hispania, 
20  sept.  1956:  A.A.S.,  48,  1956,  p.  633. 

20  Pius  XII,  Alloc.  8 dec.  1950:  A.A.S.,  43,  1951,  p.  28. 

21  Leo  XIII,  Const.  Apost.  Romani  Pontifices,  8 maii  1881,  1.  c. 

22  Hoc  ultimum  comma  additum  est  ad  dissipandum  quorumdam  timorem  ne 
subordinatio  Religiosorum  Ordinario  loci,  in  operibus  apostolatus  exercendo,  eorum 
spiritum  « inventionis  » (v.  « iniziativa  »),  scii,  ad  nova  et  proficua  incepta  capessenda 
pro  regno  Dei  et  animarum  salute,  practice  suffocaret,  tollendo  possibilitatem  nova 
incepta  excogitandi  et  promovendi:  id  quod  maximo  cum  bono  Ecclesiae  et  anima- 
rum in  praeterito  praestiterunt. 

23  Clausula  restrictiva  « ad  normam  iuris  » (cf.  supra  dicta  in  nota  9)  additur, 
quia  apostolica  opera  universaliora  exercenda  sunt  secundum  mandatum  competentis 
auctoritatis,  quae  esse  potest  vel  ipsa  Apostolica  Sedes  vel  Conferentia  Episcoporum 
alicuius  regionis.  Immo,  tale  mandatum  certa  ratione  in  ipsis  constitutionibus  Instituti 
haberi  potest.  Sic,  pro  Instituto  ad  missiones  paroeciales  peragendas  condito,  Ordina- 
rius loci  qui  huiusmodi  Instituti  domum  in  sua  dioecesi  permiserit,  sodales  impedire 
nequit  quominus  in  alias  dioeceses  quoque  se  conferant  missiones  praedicaturi. 

24  Cf.  CICO,  de  Religiosis,  can.  5,  § 2;  de  Clericis,  can.  240-282. 

25  Cf.  CICO,  de  Religiosis,  can.  5,  § 1;  de  Clericis,  cann.  5,  15  et  195,  § 1,  4°. 

26  Cum  omnes  casus  dependentiae  ab  Ordinario  loci,  in  eiusmodi  adiunctis,  prae- 
videri nequeant,  consulto,  iuxta  animadversionem  in  Commissione  Praeparatoria  Cen- 
trali factam,  textus  redactus  est  in  actuali  forma  indolis  magis  generalis  (cf.  CICO, 
De  Clericis,  can.  4). 

27  Haec  specialia  statuta  Sedis  Apostolicae  ordinem  externum  directe  tangunt, 
scilicet,  opera  missionalia  a religiosis,  sub  auctoritate  Superioris  Ecclesiastici  Mis- 
sionis, adimplenda,  incolumi  manente  vita  religiosa,  ut  perspicue  habetur  in  Instructio- 
ne S.  Congregationis  de  Propaganda  Fide  diei  8 decembris  1929  « Ad  Vicarios  Prae- 
fectosque Apostolicos  et  ad  Superiores  Institutorum,  quibus  ab  Apostolica  Sede  Mis- 
siones concreditae  sunt».  Ideoque,  officium  utriusque  Superioris,  Ecclesiastici  nempe 
et  Religiosi,  his  verbis  fundamentaliter  definitur:  « Regula  primaria  sit  ut  Superior 
(Ecclesiasticus)  Missionis,  praeter  casus  in  iure  praevisos,  ne  sese  ingerat  in  disci- 
plinam regularem  et  universim  in  ea  omnia,  quae  ad  vitam  religiosam  referuntur.  Vi- 
cissim,  Superior  Religiosus  ne  sese  immisceat  aut  quocumque  modo  se  occupet  in  iis 
quae  ad  regimen  Missionis  pertinent  » (Praefata  Instructio,  § 21). 

Prae  oculis  autem  habendum  est  Religiosos,  in  Missionibus,  sub  duplici  regimine 
iuridico  constitui  posse.  Vel  sunt  in  Missione  proprio  Instituto  ab  Apostolica  Sede 
concredita,  quo  casu  applicandae  sunt  speciales  normae  praefatae  Instructionis;  vel  in 
Missione  ab  Ordinario  loci  simpliciter  admissi  sunt,  tunc  iure  communi  reguntur,  at- 
tento quidem  peculiari  capite  VIII:  De  Vicariis  et  Praefectis  Apostolicis  (cf.  CIC, 
Lib.  II,  Tit.  VII;  CICO,  De  Clericis,  cann.  368-373). 

28  Particula  « etiam » hic  consulte  ponitur,  quia  huiusmodi  leges,  decreta  et 
ordinationes,  quibus  tenentur  Religiosi,  imprimis  ab  Apostolica  Sede  prodire  possunt 
et  prodeunt. 

29  Pro  particula  « etiam  »,  cf.  superius  dicta  in  nota  28. 

30  Cf.  Decretum  De  Episcopis  ac  de  dioecesium  regimine,  caput  III:  De  natio- 
nali  Episcoporum  coetu  seu  Conferentia  n.  24.  Inter  alia  recensentur  negotia  cum 
Gubernio  Civili  tractanda,  quae  totam  attingant  nationem:  talia  sunt  ex.  gr.  negotia  de 
re  scholari,  administrativa,  de  morali  usu  iurium  civilium,  et  his  similia. 

31  Non  solum  vita  religiosa  incolumis  servanda  est,  sed  et  ipsius  Instituti  vocatio 
specialis,  quae  ex  fine  et  operibus  propriis  dignoscitur.  Inde  magni  momenti  est  di- 
stinctio inter  opera  propria  Instituti,  iuxta  veluti  missionem  ab  Apostolica  Sede  una  cum 
approbatione  acceptam  sedulo  promovenda,  et  alia,  etsi  indoli  Instituti  consentanea. 
Propterea  Religiosi  non  sunt  indiscriminatim  ad  quaelibet  opera  apostolatus  exercenda 
vocandi;  sed  imprimis,  ad  illa  quae  sibi  propria  sunt.  Huius  normae  neglegentia  certo 
detrimento  verteret  tum  Instituto,  tum  ipsi  apostolatui  in  Ecclesia,  licet  dioecesis  ali- 
quod emolumentum  particulare  ex  ea  percipere  posset.  Hoc  autem  minime  excludit 
coordinationem  exercitii  operum  propriorum  cum  aliis  in  dioecesi,  ut  specialiter  in- 
culcatur in  n.  29. 

32  Cf.  supra  nota  23. 

33  Opera  propria  alicuius  Instituti  Religiosi  sunt  duplicis  rationis:  vel  sunt 

propria  reduplicati  ve,  i.  e.  non  solum  obiective  pro  sua  specifica  natura,  sed  etiam 
subiective  quoad  eorum  possessionem,  quatenus  in  dominio  proprietatis  Instituti  posita 

(etiam  in  domibus  Instituti  conductis)  v.  g.  Collegium  quod  Institutum  iuventuti 
erudiendae  possidet.  Vel  opera  sunt  propria  tantum  obiective  pro  sua  specifica  natura, 
dum  in  concreto  ab  Ordinario  loci  cui  pertinent  accipiuntur  exercenda:  v.  g.  directio 
Seminarii  dioecesani  alicui  Instituto  ad  clericos  formandos  condito  commissa;  prae- 
dicatio missionis  paroecialis  a sodalibus  Instituti  missionariorum  ab  Ordinario  loci  in 
determinata  paroecia  permissa. 

Hac  distinctione  clare  patet  dependentiam  ab  Ordinario  loci  in  operibus  etiam 
propriis  exercendis  non  eamdem  esse  in  utroque  casu:  laxiorem  quidem  in  priore 
(cf.  § 1),  rigidiorem  in  altero  (cf.  § 2). 

34  Hoc  praescriptum  derogat  CIC  can.  497,  § 2 (cf.  CICO,  de  Religiosis , cann.  9, 
§ 1,  1°;  19,  § 2),  saltem  quatenus  in  eo  exclusio  alicuius  operis  proprii  Instituti  in 
erectione  domus  permittenda  expresse  non  habeatur. 

35  Iuxta  CIC  can.  686,  § 3,  pro  associatione  fidelium  « ad  modum  organici  cor- 
poris constituta » erigenda,  Religiosi  semper  indigent,  singulis  in  casibus,  Ordinarii 
loci  licentia;  pro  alia  autem  associatione  propria  Instituti  erigenda,  licentia  includitur 
in  ipsa  permissione  erigendi  domum.  Schema  hunc  ultimum  casum  assimilat  operibus 
propriis  de  quibus  in  prima  parte  huius  numeri  1,  et  proinde  associatio  inde  ab 
initio  excludi  posset  (cf.  CICO,  De  Clericis , cann.  533,  § 2;  552,  § 2;  556, 
§ 2). 

36  Hic  derogatur  iterum  CIC  can.  497,  § 2,  qui  facultatem  exercendi  opera  pro- 
pria ipso  facto  erectionis  domus  simpliciter  concedit,  sine  determinato  tempore;  dum 
schema  huius  licentiae  usum  restringit  ad  tempus  ipsi  domus  erectioni  proximum, 
ita  ut  specialis  licentia  Ordinarii  requiratur  si  opus  ex  novo  ineatur.  Quoad  domus 
suppressionem  cf.  CICO,  De  Religiosis,  can.  20. 

37  Cf.  CICO,  De  Religiosis,  can.  10. 

38  Facultas  hic  Ordinario  loci  concessa  directe  spectat  « ad  opera  coordinanda ». 
Ei  ergo  non  competit  opera  imponere  vel  aliquem  religiosum  exigere  ad  aliquod 
opus  perficiendum:  competit  vero  opera  ab  Instituto  actu  gesta  vel  legitime  assu- 
menda « cum  activitate  paroeciae » coordinare.  Sic  ordo  internus  Instituti  ab  omni 
detrimento  servatur,  quod  in  bonum  ipsius  Ecclesiae  redundat. 

39  Cum  vita  communis  in  quavis  religione  sit  stricte  obligatoria  (cf.  CIC  can.  606, 
§ 2;  CICO,  De  Religiosis,  cann.  137,  152,  § 2),  non  est  relinquenda  nisi  propter 
graves  et  cogentes  causas,  adhibitis  omnibus  cautelis  necessariis  ne  sodalis,  extra  pro- 
priam familiam  versatus,  ab  eiusdem  disciplina  in  ipsa  vita  communi  fundata  alienus 
fiat  neque  spiritum  proprium  amittat  (cf.  CICO,  De  Religiosis,  can.  181). 

40  Hic  non  datur  Ordinario  loci  facultas  exigendi  tale  subsidiarium  auxilium; 
sed,  ipso  rogante,  Superiori  imponitur  obligatio  « pro  posse  » petitum  auxilium  prae- 
standi, cui  Superiori  etiam  pertinet  de  possibilitate  vel  impossibilitate  id  praestandi  pro 
sua  prudenti  conscientia  iudicare.  Sic  ordo  internus  Instituti  incolumis  servatur  et 
dioecesis  necessitatibus  inquantum  fas  est  subvenitur. 

Insuper  haec  auxilii  subsidiarii  praestatio  modum  etiam  habet  servandum  in 
commate  sequenti  descriptum:  « Id  sane  fieri  non  debet ...»  consequenter  ad  ea  quae  in 
secundo  principio  fundamentali  ponuntur  (cf.  supra  n.  21;  CICO,  De  religiosis, 
can.  154). 

41  Facultas  Ordinario  loci  hic  concessa  derogat  CIC  can.  1442.  Si  autem  de 
aliqua  paroecia  in  Missione  alicui  determinato  Instituto  commissa  ageretur,  recursus 
obligatorius  ad  Apostolicam  Sedem  forte  esset  retinendus  ne  opera  Superioris  Mis- 
sionis, qui  etiam  est  sodalis  Instituti  cui  Missio  committitur,  paroeciae  religiosae  ultra 
modum  multiplicentur. 

42  Commissio  Mixta  consulte  abstinuit  determinare  modum  committendi  paroe- 
ciam Religiosis  sive  per  unionem  iuridicam  domui  religiosae,  iuxta  CIC  can.  1425 
(cf.  CICO,  De  Clericis,  can.  490),  sive  per  meram  commissionem  permanentem  Insti- 

tuto  datam,  mediante  speciali  conventione  secundum  praxim  praeter  Codicem  in- 
ductam et  in  Codice  pro  -Ecclesiis  Orientalibus  sancitam  (cf.  CICO,  De  Clericis , 
can.  491). 

43  Cf.  supra  n.  29. 

44  Huiusmodi  Consilium  coordinans  aliquomodo  praeformatur  in  CIC  can.  303, 
quo  Vicarii  vel  Praefecti  Apostolici  suadentur  « ...  prout  siverit  opportunitas,  (ut) 
missionarios  saltem  praecipuos  tum  religiosos  tum  saeculares  proprii  territorii  con- 
gregent semel  saltem  in  anno,  ut  possint  ex  singulorum  experientia  et  consilio  de- 
ducere quae  sint  ordinanda  perfectius ». 

45  Non  omnia  quae  in  Conferentia  Episcoporum  tractantur  per  modum  praecepti 
intimantur.  Ideo,  consulto  retenta  est  formula:  « habita  ratione »,  quae  certo  inclu- 
dit etiam  observantiam  eorum  quae  reapse  praecipiuntur. 

46  Iste  conventus,  praeter  Conferentias  constitutas  inductus,  suam  habere  po- 
test utilitatem.  Non  est  organum  permanens,  sed  participantes  singulis  in  casibus  con- 
vocandi sunt,  etiam  intra  limites  unius  dioecesis  quin  ad  organum  interdiocesanum 
recurratur. 

47  Quasdam  quaestiones,  praesertim  de  dependentia  Religiosorum  ab  Ordinariis 
locorum,  Commissio  opportune  remittendas  esse  censuit  (in  Appendice)  ad  Commissio- 
nem pro  reformando  Codice  luris  Canonici,  ne  Concilium  ad  particularia  descendere 
videretur. 

Caput  IV 

DE  PASTORALI  CURA  PECULIARIUM  QUORUMDAM 
FIDELIUM  COETUUM 

47.  [ Prooemium ].  Pastores  animarum  curam  peculiarem  quorumdam  coetuum 
fidelium  sedulo  habere  tenentur,  qui  ob  suam  vitae  condicionem  communi  ordinaria 
parochorum  cura  pastorali  non  satis  frui  valent,  aut  eadem  penitus  carent.  Quam- 
plurimi  enim  sunt  migrantes,  qui  ob  victus,  vitae  ac  laboris  necessitates  vel  ob  tristes 
suae  nationis  condiciones  ac  vel  etiam  ob  vexationes  religionis  causa  obortas,  pa- 
trium locum  derelinquunt,  et  regiones  vel  civitates  adeunt,  in  quibus  populus  alia 
lingua  loquitur  et  quandoque  fidem  catholicam  non  profitetur.  Nisi  igitur  apte 
illorum  cura  spiritualis  peculiari  modo  suscipiatur,  in  fide  et  pietate  facillime  tepe- 
scere solent  ac  saepius  a vita  christiana  degenda  prorsus  deficiunt,  eo  vel  magis 
quod  quamplures  migrantes  a propria  familia  separati  diu  manere  debent,  prop- 
tereaque  in  magnis  periculis  haud  raro  sunt  ne  gravem  morum  honestatis  iacturam 
faciant;  iidem  praeterea  saepius  insidiis  pravorum  hominum  patent,  qui  eorum  con- 
suetudinem quaerunt  potius  ad  spiritualem  ipsorum  ruinam,  quam  ad  materialem 
ipsorum  utilitatem. 

Peculiarem  habeant  Sacri  Pastores  sollicitudinem  ut  iuvenibus  sive  catholicis 
sive  etiam  non  catholicis,  qui  e regionibus  Missionalium  studio  excolendis,  in  dioe- 
ceses ipsorum  ad  tempus  se  conferunt  doctrinae  condiscendae  ususque  rerum  adi- 
piscendi causa,  spiritualis  cura  impertiatur.1 

Item,  plane  singulari  modo  consulendum  est  bono  spirituali  fidelium  mariti- 
morum, qui  dicuntur,  qui  scilicet  aut  vitam  in  navibus  ducere  debent,  sive  artem 
nauticam  vel  piscatoriam  exercentes,  sive  operam  in  illis  impendentes,  aut  portibus 
addicuntur  maritima  itinera  adparaturi. 

Peculiari  pariter  pastorali  subsidio  indigent  fideles  aeronavigantes , viri  nempe 
et  mulieres  qui,  in  velivolis  aut  in  aerodromis  ministeria  explentes,  vel  extra  moenia 

civitatis  commorantur,  vel  parumper  hic  atque  illic  consistunt  dum  itinera  con- 
ficiunt. 

Nomades  etiam,  qui  longe  lateque  passim  semper  vagantur  artem  circensibus 
ludis  exercentes,  speciali  sacrorum  pastorum  cura  impense  adiuvandi  sunt,  ut  vitam 
christianam  ducere  valeant. 

Denique,  peregrinatores  (vulgo  turisti ) qui  delectationis  vel  rusticationis  causa 
per  externas  civitates  iter  faciunt,  vel  in  salubribus  locis  ad  montes  aut  ad  marium 
lacuumque  oras  commorantur  aut  etiam  in  campis  consistunt,  peculiari  egent  cura 
spirituali,  ut  opportuna  commoda  quae  inde  hauriri  possunt,  in  detrimentum  fidei 
et  morum  ne  cedant  sive  ipsorum,  sive  christifidelium,  qui  ibidem  in  diversoriis  ope- 
ram suam  impendunt  aut  proprium  domicilium  habent. 

Ut  igitur  apte  ac  fructuose  praefatorum  coetuum  fidelium  cura  pastoralis  exer- 
ceatur, Sancta  Synodus  mandat  ut  peculiare  Directorium  Pastorale  pro  diversis  sin- 
gularum nationum  seu  regionum  adiunctis  conficiatur,  in  quo  expresse  ratio  etiam 
habeatur  principiorum  et  normarum  generalium  quae  sequuntur: 

48.  [De  fidelium  migrantium  cura  pastorali ].  Naturale  hominum  et  familiarum 
ius  ad  emigrandum  ad  arbitrium  ob  totalitarismi  vel  imperialismi  aut  immoderati 
nationalismi  placita  abrogari  vel  iniuste  coartari  non  potest.2 

Episcopi  et  parochi  sollerter  consulere  tenentur  migrantium  bono  spirituali  et 
etiam,  quo  melius  fieri  potest,  eorum  bono  sociali.3  Non  solum  autem  ad  alium  ritum 
assumendum  migrantes  nullimode  induci  debent,  verum  etiam  sedulo  curetur  oportet 
ut  iisdem  verbum  Dei  in  propria  eorum  lingua  nuntietur,  qua  pariter  iidem  uti 
valeant  in  receptione  Sacramentorum.4 

Ut  migrantium  bono  apte  prospiciatur  peculiares  constituantur  Comitatus  dioe- 
cesani  et  Subcomitatus  paroeciales;  insuper  autem  iis  in  nationibus  in  quibus  quam- 
plurimi  migrare  solent  specialis  constituatur  Commissio  Episcoporum,  ut  actio  pro 
migrantibus  melius  determinetur  et  coniuncta  procedat.5 

Norma  generalis  ubique  semper  servetur  ut  iurisdictione  personali  pro  migran- 
tibus eorum  missionarii  a loci  Ordinario  instruantur  utque  paroeciae  personales 
legitime  constituantur  pro  migrantibus  eiusdem  nationis  vel  eiusdem  linguae  aut 
ritus  ubi  eorundem  magna  exstat  multitudo. 

49.  [De  cura  pastorali  fidelium  maritimorum ].  « Opus  Apostolatus  Maris  », 
ad  pastoralem  maritimorum  curam  exercendam,  in  universo  orbe  promovetur  et  di- 
rigitur a Secretariatu  Generali  Internationali,  cuius  est  etiam  operam  dare  ut  mis- 
sionarii maritimorum  in  nationibus  quoque  non  catholicis  munus  suum  obire 
valeant.6 

In  qualibet  maritima  natione  peculiaris  Commissio  Episcoporum  constituatur, 
vel  saltem  quidam  deputetur  Praesul  ad  Opus  Apostolatus  Maris  in  tota  natione 
promovendum  et  moderandum,  imprimis  vero  ad  curandum  ut  in  doctrina  chri- 
stiana  plene  instituantur  atque  in  religiosa  et  morali  educatione  rite  perficiantur 
alumni  Institutorum  et  Scholarum  quae  ad  nautas  excolendos  et  efformandos  or- 
dinantur. 

50.  [De  pastorali  fidelium  aeronavigantium  cura].  Ordinarii  locorum,  in  quo- 
rum territorio  sint  aerodromi  civiles,  sedulo  promoveant  « Opus  Apostolatus 
Caeli  »,  quod  dicitur,  ad  bonum  spirituale  curandum  sive  eorum  qui  iter  per  aerem 
peragunt,  sive  eorum  qui  in  velivolis  aut  in  aerodromis  aliquo  ministerio  fungun- 
tur. Ad  Missam  saltem  diebus  festis  celebrandam  et  ad  Sacramenta,  pro  opportu- 
nitate, administranda  idoneus  sacerdos  deputetur,  qui  etiam  praecipuis  linguis  lo- 

quatur;  oratorium  quoque,  in  maioribus  saltem  aerodromis,  erigatur  et  proprius  cap- 
pellanus  designetur. 

51.  [ De  fidelium  nomadum  cura  pastor ali\.  Episcoporum  Conferendae  Natio- 
nales  peculiarem  Commissionem  Episcopalem  constituant,  cuius  sit  opportune  pro- 
videre ut  nomadum  cura  spiritualis  diligenter  exerceatur  per  aptos  et  idoneos 
cappellanos,  a proprio  eorum  cuiusque  Ordinario  loci  designatos  et  de  consensu 
competentis  eorum  Superioris,  si  sint  Religiosi.  Cappellani  nomadum  iurisdictioni 
Ordinarii  loci  subsunt,  in  cuius  territorio  actu  commorantur,  et  ab  eodem  facultates 
obtinere  debent  quae  ad  sacrum  ministerium  exercendum  sunt  necessariae. 

52.  [ De  cura  pastorali  fidelium  peregrinatorum ].  Iis  in  nationibus,  in  quibus 
magna  esse  solet  peregrinatorum  multitudo,  a competenti  Episcoporum  Conferentia 
Nationali  peculiaris  Commissio  aut  determinatus  Praesul  designetur,  ut  eorum  curae 
pastorali  apte  et  opportune  prospiciatur  secundum  normas  ab  Ordinario  loci  sta- 
tutas, in  cuius  territorio  peregrinatores  actu  commorantur. 

Sedulo  etiam  satagant  Ordinarii,  ut  in  rebus  fidei  et  morum  apprime  instituan- 
tur personae  utriusque  sexus,  quae  praeparentur  ad  operam  suam  rite  navandam 
in  tabernis  et  in  diversoriis,  ad  quae  peregrinatores  confluere  solent. 

Item,  Ordinarii  prudentem  sed  sollertem  diligentiam  adhibeant  ut  leges  seu 
edicta  aut  decreta  ab  auctoritate  publica  nationis  vel  regionis  condantur  vel  urgean- 
tur, quibus  morum  integritas  in  tuto  ponatur. 


NOTAE 

1 Pius  XII,  Litt.  Encycl.  Fidei  Donum,  21  apr.  1957:  A.A.S.,  49,  1957,  p.  245; 
Ioannes  XXIII,  Litt.  Encycl.  Princeps  Pastorum,  28  nov.  1959:  A.A.S.,  51,  1959, 

pp.  861-862. 

2 Pius  XII,  Nuntius  radiophonicus  de  Encycl.  Rerum  Novarum , 1 iun.  1941: 
A.A.S.,  33,  1941,  p.  195;  Ioannes  XXIII,  Litt.  Encycl.  Mater  et  Magistra,  15  maii 
1961:  A.A.S.,  53,  1961,  pp.  411-412. 

3 S.  Pius  X,  Motu  proprio  lampridem,  19  mart.  1914:  A.A.S.,  6,  1914,  p.  174; 
Ioannes  XXIII,  Litt.  Encycl.  Ad  Petri  Cathedram,  29  iun.  1959:  A.A.S.,  51,  1959, 
p.  527. 

4 Cone.  Later.  IV,  c.  IV:  Mansi,  XXII,  p.  998. 

5 S.  Pius  X,  Motu  proprio  lampridem,  1.  c.,  pp.  174-175;  Pius  XII,  Const. 
Ap.  Exsul  Familia,  1 aug.  1952:  A.A.S.,  54,  1952,  p.  702,  n.  43. 

6 Leges  Operis  Apostolatus  Maris,  auctoritate  Pii  XII  conditae,  21  nov.  1957: 
A.A.S.,  50,  1958,  p.  375,  n.  2. 

Caput  V 

DE  CATECHETICA  POPULI  CHRISTIANI  INSTITUTIONE  * 

53.  [ Prooemium ].  Primum  Ecclesiae  officium  est  praedicare  evangelium;  Chri- 
stus Iesus  enim  Apostolis  mandatum  dedit:  « Euntes  in  mundum  universum  prae- 
dicate evangelium  omni  creaturae.  Qui  crediderit  et  baptizatus  fuerit,  salvus  erit;  qui 


* Hoc  caput  confectum  est  a Commissione  Conciliari  de  disciplina  Cleri  et 
populi  christiani. 

vero  non  crediderit  condemnabitur  ».1  Id  autem  tum  maxime  facit  Ecclesia,  cum  pro 
suorum  sapientia  institutorum  et  legum  pueris  adultisque  doctrinam  religionis  im- 
pertit, eosque  in  vitae  christianae  plenitudinem  introducit.  Quapropter  saepissime 
Romani  Pontifices  enixe  Ordinarios  locorum  hortati  sunt  ad  tam  pium  tamque 
salutare  opus  doctrinae  christianae  tradendae  impensiore  cura  provehendum,  cum 
sacerdos  quilibet  nullo  graviore  officio  teneatur,  nullo  arctiore  nexu  obligetur,  quam 
mandato  fideles  in  christiana  doctrina  instituendi.2  Idipsum  autem  vehementer  urget 
etiam  haec  Sacrosancta  Synodus.  Maxima  enim  et  sedula  cura  hodiernis  temporibus 
institutio  catechetica  tradatur  oportet,  quia  ex  una  parte  fides  multorum  languescit 
et  placitis  mundi  saepius  fideles  inquinantur  et  ipsa  fidei  integritas  in  pluribus 
regionibus  in  discrimen  vocatur;  ex  altera  parte  vero  manifeste  patet  plurimos  fide- 
les profundius  sentire  mysterium  Ecclesiae,  itemque  fructuosa  comprobatur  im- 
pensior annuntiatio  praeconii  salutis  per  peculiarem  actionem  biblicam,  liturgicam, 
homileticam;  ideoque  firmiter  sperare  licet  vitam  christianam  magis  magisque  efflo- 
rescere posse. 

Ut  autem  accuratae  normae  praefiniantur  ad  institutionem  catecheticam  ordi- 
nate et  fructuose  pueris  adultisque  tradendam  pro  diversis  eorum  aetate,  ingenio  et 
condicione,  Sacrosancta  haec  Synodus  quae  sequuntur  statuit: 

54.  [De  necessitate  institutionis  catecheticae  populi  christiani\.  Catechetica 
institutio,  una  cum  verbi  Dei  praedicatione  et  Sacra  Liturgia,  vitae  christianae  veluti 
cardo  ac  radix  habenda  est,  quapropter  Ecclesiae  interest,  ipsam  infantibus,  iuve- 
nibus,  immo  et  adultis  sedula  cura,  studio  ac  perseverantia  semper  tradi. 

55.  [De  fine  institutionis  catecheticae ].  Eo  institutio  catechetica  tendit,  idque 
imprimis  tamquam  finem  persequitur,  ut  in  hominibus  fides,  per  doctrinam  illu- 
strata, viva  fiat  atque  explicita,  iidemque  homines  ad  vitam  agendam  excitentur 
fidei  christianae  consentaneam  et  bonis  operibus  semper  praestantem. 

56.  [De  methodo  adhibenda  in  catechesi ].  Methodus  in  catechetica  institutione 
adhibenda  imprimis  respondere  debet  materiae  sacrae  de  qua  agitur,  sed  et  indoles, 
facultates  atque  aetas  auditorum  aliaeque  eorum  vitae  circumstantiae  prae  oculis 
habendae  sunt,  quo  aptius  atque  melius  finis  supra  descriptus  attingi  valeat. 

57.  [De  catechetica  praeparatione ].  Ita  catechistae  ad  munus  suum  praeparandi 
sunt,  ut  Ecclesiae  doctrinam  plane  apteque  cognoscant  et  in  legibus  psychologicis 
atque  paedagogicis  disciplinis  cum  theoretice  tum  etiam  practicis  exercitationibus 
satis  sint  versati,  ipsique  in  fide  et  caritate  vere  « radicati  et  fundati  » consistant.3 

58.  [De  catecheticae  institutionis  ordinatione~\.  Activitas  catechetica  in  paroe- 
cia, dioecesi  et  natione  ita  ordinanda  atque  disponenda  est,  ut  ad  omnes  sive  pueros 
sive  adolescentes  sive  etiam  adultos  perveniat.  Necessarium  est  praeterea,  ut  cate- 
chistae opportuna  adiumenta  et  continuam  formationem  recipere  pergant.  Sic  quo- 
que agendum  semper  est,  ut  per  centra  catechetica  in  qualibet  dioecesi  vel  natione 
erecta  vel  in  posterum  erigenda,  per  libros,  folia  periodica,  congressus,  et  mutuam 
consultationem  internationalem,  praeeunte  et  moderante  Officio  catechetico  apud 
Apostolicam  Sedem  erecto,4  institutio  catechetica  magis  magisque  viva  et  efficax 
sit,  temporum  adiunctis  plene  respondeat  atque  sacro  suo  fini  attingendo  fructuose 
inserviat. 

59.  [De  libris  catecheticis'].  Pro  omni  genere  catecheseos  apti  libri  confi- 
ciendi sunt. 

a)  Iis  qui  catecheticam  institutionem  recipiunt,  catechismi  imprimis  aliique 
libri  ad  rem  utiles  praesto  sint,  diversis  quidem  aetatis  ac  culturae  gradibus  necnon 

vitae  exigentiis  ac  condicionibus  convenienter  accommodati.  Curandum  est  ut  hisce 
in  libris  fides  et  vita  christiana  apte  et  fideliter  exponantur,  utque  ipsi  spiritu  apo- 
stolico  in  aedificationem  Ecclesiae  sint  imbuti.  In  omnibus  autem  aetatis  atque 
institutionis  gradibus  fideles  ad  manus  habeant  selecta  capita  Sacrae  Scripturae  et, 
tempore  opportuno,  integrum  Novum  Testamentum. 

b)  Pro  catechisti-s  manualia  adsint  quae  libris  supra  recensitis  respondeant, 
necnon  programmata  institutionis  catecheticae,  quibus  iidem  adiuventur  ad  suum 
laborem  recte  et  secundum  ordinem  ab  Episcopis  statutum  perficiendum. 

60.  \_Mandatum  de  Directoriis  catechisticis~\.  Mandat  igitur  Sancta  Synodus  ut 
conficiatur  Directorium  de  catechetica  populi  christiani  institutione,  in  quo  agatur 
de  principiis  fundamentalibus  institutionis  catecheticae  et  formationis  populi  chri- 
stiani, deque  ordinatione  institutionis  catecheticae  et  elaboratione  librorum  ad  rem 
pertinentium.5 

NOTAE 

1 Mc.  16,  16. 

2 S.  Pius  X,  Litt.  Encycl.  Acerbo  nimis , 15  apr.  1905:  Pii  PP.  X Acta  II, 
p.  69  sqq. 

3 Cf.  Eph.  3,  17. 

4 Cf.  Pius  XI,  Motu  proprio  Orbem  Catholicum,  29  iun.  1923:  A.A.S.,  15, 
1923,  p.  327. 

5 Huius  Directorii  schema  in  Appendice  adnectitur. 


APPENDIX  PRIMA  * 

DE  PASTORALI  EPISCOPORUM  MUNERE 

NORMAE  VEL  PRAESCRIPTA 
IN  CODICEM  IURIS  CANONICI  REFERENDA 

1.  [ Episcopi  magisterium  personale ].  Episcopus  tenetur  officio  opportune  prae- 
dicandi per  se  ipse  verbum  Dei,  nisi  legitimo  prohibeatur  impedimento.  Praeterea, 
catholicam  doctrinam  saepius  exponat  etiam  per  litteras  pastorales,  in  singulis 
dioecesis  ecclesiis  legendas. 

Quo  plenius  Episcopus  officium  suum  praedicandi  Evangelium  explere  valeat, 
praescripto  can.  1327,  § 2 CIC  de  hac  ipsius  obligatione  additur  nunc  praescriptum 
de  eius  obligatione  docendi  fideles  etiam  per  litteras  pastorales  publice  legendas  in 
omnibus  ecclesiis  et  oratoriis  publicis  intra  fines  sui  territorii  sitis. 


* De  quaestionibus,  quae  in  hisce  Appendicibus  proponuntur,  nulla  fiet  disceptatio 
in  Congregationibus  Generalibus,  sed  unusquisque  Pater  Conciliaris  libere  poterit 
animadversiones  suas  scripto  facere  easque  tradere  Secretario  Generali  Concilii. 

Appendices  autem,  iussu  ipsius  Sacrosancti  Concilii,  remittentur  una  cum  omni- 
bus animadversionibus  a Patribus  prolatis  ad  Commissionem  de  reformando  Codice 
I.  C.  vel  ad  alias  Commissiones,  quae  Directoria  pastoralia  redigenda  curabunt. 

2.  [ Episcopus  custos  et  iudex  de  rebus  fidei  et  morum~\.  § 1.  Episcopus  in 
universa  sua  dioecesi  custos  est  et  iudex  de  rebus  fidei  et  morum,  eique  proinde 
plerumque  deferantur  in  prima  instantia  causae  criminales  de  hac  materia,  nisi 
agatur  de  sanctionibus  statutis  in  cann.  2320,  2343,  § 1,  2367  et  2369  CIC,  quorum 
delictorum  cognitio  in  foro  externo  S.  Congr.  S.  Officii  reservatur. 

§ 2.  Eaedem  causae  plerumque  pariter  in  gradu  appellationis  ad  Metropoli- 
tani deferantur,  qui  tamen,  sicut  et  competens  tribunal  Apostolicae  Sedis,  senten- 
tiam condemnatoriam  non  proferat  inaudito  proprio  Ordinario  delinquentis. 

Aequum  est  omnino  ut  nemo  unquam  damnetur,  nisi  praemonito  seu  consulto 
eius  Ordinario,  cui  peculiaria  personarum  adiuncta  melius  innotescere  solent  aut 
innotescere  possunt.  Item,  prorsus  expedire  videtur  ut  etiam  in  rebus  fidei  et  mo- 
rum iudex  in  prima  instantia  sit  Ordinarius  loci,  nisi  circumstantiae  particulares 
aliud  exigant  vel  suadeant;  ideoque  in  suo  robore  etiam  immutata  manet  reservatio 
S.  Congregationi  S.  Officii,  etiam  in  Ecclesia  Orientali,  quae  respicit  cognitionem 
quoad  forum  externum  quattuor  gravissimorum  delictorum  de  quibus  in  cann.  2320, 
2343,  § 1,  2367,  2369  CIC  expresse  statutam  decreto  eiusdem  S.  Congregationis  diei 
21  iul.  1934.1  Nullimode  autem  opportunum  censetur  ut  Conferentiis  Episcoporum 
regionalibus  et  nationalibus  potestas  iudiciaria  et  coactiva  tribuatur,  proindeque  de- 
cernitur ut  in  causis  quoque  de  rebus  fidei  et  morum  a sententia  definitiva  Ordinarii 
loci  in  primo  iurisdictionis  gradu  lata  appellationem  recipiat  Metropolita,  ad  normam 
can.  274,  7°  CIC.  Hac  nova  disciplina  magna  ex  parte  derogatur  praescripto  can.  247, 
§ 2 CIC:  « Congregatio  S.  Officii  iudicat  de  iis  delictis  quae  sibimet  secundum 
propriam  eiusdem  legem  reservantur,  cum  potestate  has  criminales  causas  videndi  non 
solum  in  gradu  appellationis  a tribunali  Ordinarii  loci,  sed  etiam  in  prima  instantia, 
si  directe  ad  ipsam  delatae  fuerint  »;  quod  praescriptum  refertur  etiam  in  can.  193, 
§ 2 CICO.  In  suo  robore  integre  manet  praescriptum  can.  501,  § 2 CIC:  « Superiori- 
bus (religiosis)  quibuslibet  districte  prohibetur  quominus  in  causis  ad  S.  Officium 
spectantibus  se  intromittant »,  et  praescriptum  can.  27  CICO,  de  Religiosis : « Supe- 
rior quilibet  severe  prohibetur  quominus  in  causis  ad  . S.  Officium  spectantibus  se 
intromittat  ». 

3.  [ Vigilantia  in  libros~\.  § 1.  Locorum  Ordinarii,  etiam  per  sacerdotes  ido- 
neos, vigilent  in  libros  et  in  ephemerides,  quae  in  proprio  territorio  edantur  aut 
venales  prostent,  etsi  ex  alia  lingua  sint  translati,  eaque  scripta  prohibere  non 
omittant  quorum  lectio  damnum  aut  periculum  spirituale  fidelibus  sit  allatura. 

§ 2.  Nomina  eorum  qui  libros  pravos  Ordinario  vel  sacerdotibus  ad  vigilan- 
tiam exercendam  deputatis  denuntiaverint,  semper  secreto  serventur;  denuntiatio- 
nes autem  anonymae  nihili  faciendae  sunt,  nisi  ex  earum  peculiaribus  adiunctis 
aliisque  elementis  saltem  probabiles  evidenter  appareant. 

§ 3.  Libri  ne  prohibeantur  antequam  eorumdem  auctores  certiores  fiant  de 
erroribus  de  quibus  accusantur,  iique  liberam  habeant  facultatem  sese  defendendi, 
etiam  per  alios  quos  maluerint. 

§ 4.  Nisi  gravis  causa  quandoque  aliud  suadeat,  rationes  prohibitionis  libro- 
rum publice  breviter  exponantur,  ut  fideles  probe  noscant  quale  et  quantum  sit 
periculum  ex  eorum  lectione  ori  turum. 

§ 5.  Nova  libri  prohibiti  editio  permittatur  si  deleta,  mutata,  correcta  fuerint 
ea  quae  delenda,  mutanda,  corrigenda  indicata  sint;  auctor  vero  libri  prohibiti 
facultate  gaudeat  alios  libros,  etiam  de  eadem  materia  scribendi  vel  edendi  ubi 
primum  constet  eum  erroneas  suas  opiniones  emendasse. 

Plura  accuratius  determinantur  quae  de  iure  et  officio  Ordinarii  loci  quod  attinet 
ad  libros  noxios  prohibendos  praescribuntur  in  cann.  1395,  § 1 et  1397,  §§  3-4  CIC, 
pluraque  nova  statuuntur  de  modo  quo  ea  in  re  idem  Ordinarius  procedere  debet,  ut, 
quantum  fieri  potest,  aequa  ratio  hodiernae  mentis  et  animi  indolis  hominum  habeatur. 
Integra  in  suo  robore  manent  singula  praescripta  hucusque  vigentia  de  competentia 
S.  Congr.  S.  Officii  in  hac  materia,  et  ad  unum  Romanum  Pontificem  pertinet  pru- 
denter definire  utrum  et  quomodo  aliquid  eadem  de  re  sit  immutandum. 

4.  [ Vicariatus  Foraneus  et  Vicarii  joranei  munus-].  § 1.  Singuli  vicariatus 
foranei,  seu  decanatus  et  archipresbyteratus,  pluribus  paroeciis  constent,  quae 
loci  propinquitate,  viarum  communicatione,  affinitate  sive  culturali  sive  oecono- 
mica sive  sociali,  facilius  eadem  ratione  regi  possunt. 

§ 2.  Ad  munus  vicarii  foranei  Episcopus  eligat  sacerdotem  quem  doctrina  sa- 
cra, zelo  apostolico  et  hospitalitate  praestantiorem  iudicaverit,  quique  pastoralem 
actionem  communem  in  vicariatu  foraneo  apte  promovere  ac  moderari  valeat. 

§ 3.  Vicarius  foraneus  ad  quinquennium  constituitur,  quo  exacto  potest  de- 
nuo  confirmari. 

§ 4.  Semel  saltem  in  anno  omnes  vicarii  foranei  congregentur  et  Episcopus 
cum  iisdem  praefiniat  quae  ad  commune  pastorale  ministerium  attineant. 

Notio  determinatur  vicariatus  foranei,  qui  in  can.  217,  § 1 CIC  simpliciter  plu- 
ribus paroeciis  constare  dicitur;  quod  idem  refertur  in  can.  161,  § 1 CICO,  de 
Clericis,  de  proto-presbyteratu.  Item,  peropportunae  quaedam  determinationes  fiunt 
praescriptorum  can.  446,  §§  1 et  2 CIC  et  can.  484,  §§  1 et  2 CICO  de  qualitatibus 
seu  dotibus  quae  in  vicario  foraneo  vel  in  protopresbytero  requiruntur,  et  de  tempore 
ad  quod  in  officio  constituuntur.  Novum  autem  est  praescriptum  de  annuo  vicariorum 
foraneorum  conventu  cum  Episcopo,  qui  plurimum  absque  dubio  expedit  ut  commune 
munus  pastorale  in  tota  dioecesi  aptius  et  fructuosius  exerceatur. 

Integre  in  suo  robore  manent  praescripta  cann.  447-450  CIC  et  cann.  485-488 
CICO  de  facultatibus  necnon  de  iuribus  et  officiis  propriis  vicarii  foranei  vel  pro- 
topresbyteri. 

5.  [ Vicariorum  Generalium  constitutio].  § 1.  In  magnis  dioecesibus  plures 
Vicarii  Generales  constitui  possunt,  prout  Episcopus  iudicaverit  expedire. 

§ 2.  Episcopus  potest  quoque  plures  Vicarios  episcopales  constituere,  quibus, 
vi  officii,  sit  iurisdictio  ordinaria  in  determinata  tantum  dioecesis  parte,  vel  in 
determinato  tantum  negotiorum  genere.2 

Magis  extenditur  praescriptum  can.  366,  § 3 CIC:  « Unus  tantum  (Vicarius 
Generalis)  constituatur,  nisi  vel  rituum  diversitas  vel  amplitudo  dioecesis  aliud  exi- 
gat ».  De  Syncello,  quo  nomine  in  Ecclesia  Orientali  venit  Vicarius  Generalis,  statuitur 
in  can.  432,  §§  3 et  4,  1°  CICO:  « Unus  tantum  constituatur  nisi  amplitudo  eparchiae 
vel  alia  rationabilis  causa  plures  exigat»;  «Si  in  aliqua  dioecesi  ritus  latini  adsint 
communitates  fidelium  ritus  orientalis,  constituatur  Syncellus  qui  de  iis  curam  su- 
scipiat; qui,  si  fieri  potest,  sit  et  ipse  ritus  orientalis,  secus,  sacerdos  latini  ritus, 
idoneus  ac  rerum  orientalium  bene  doctus,  assumatur ».  De  plurium  Vicariorum 
constitutione  pro  determinata  tantum  dioecesis  parte  vel  pro  diversitate  negotio- 
rum nihil  dicitur  in  iure  scripto  hucusque  vigenti,  sed  eadem  iam  in  pluribus  re- 
gionibus fieri  solet. 

6.  [ Peculiare  Consilium  pro  Cleri  distributione].  Instituatur  apud  Apostoli- 
cam  Sedem  peculiare  Consilium,  cuius  erit  praedisponere,  ordinare  ac  moderari  ea 

omnia  quae  ad  aptiorem  cleri  distributionem,  pro  ecclesiarum  necessitatibus,  at- 
tinent.3 

7.  Similiter  constituantur  apud  Conferendas  Episcopales  nationales  vel  regio- 
nales peculiaria  consilia,  quorum  erit  ordinare  ac  moderari  ea  omnia  de  quibus 
agitur  in  n.  7,  sed  in  ordine  nationali  vel  regionali. 

8.  [ Missiones  Nationales  vel  Praelaturae  pro  Cleri  distributione ].  Ad  corpus 
aliquod  mobile  constituendum,  quod  in  ea  loca  accedere  possit  quae  speciali 
indigent  adiutorio,  Consociationes,  pro  rerum  adiunctis  et  locorum  indigentia, 
cleri  saecularis  constituantur  — quales  in  aliquibus  regionibus  iam  exstant  ibique 
« Missiones  nationales  » nuncupantur  — quaeque  propriis  legibus  ab  Apostolica 
Sede  adprobatis  ditatae,  in  Praelaturas,  cum  aut  sine  territorio,  erectae,  sub  regi- 
mine sint  certi  Praelati,  uniuscuiusque  Praelaturae  Ordinarii. 

9.  [ Praelati  munus ].  Istius  Praelati  erit  Seminarium  nationale  vel  regionale 
erigere  ac  dirigere,  in  quo  alumni  instituantur  in  servitium  totius  nationis  vel 
regionis. 

Eidem  Praelato  ius  erit  alumnos  ita  institutos  incardinandi,  eosque  ad  Ordines 
promovendi  « titulo  Praelaturae  seu  Missionis  nationalis  vel  regionalis  ». 

Onus  tandem  Praelato  incumbit  providendi  decorae  sustentationi  eorum,  quos 
promoverit  titulo  praedicto,  cui  consulendum  est  per  conventiones  cum  Ordinariis 
dioecesium  ad  quas  sacerdotes  Praelaturae  destinentur,  vel  per  bona  propria  Prae- 
laturae vel  aliis  mediis  idoneis.  Similiter  providendum  est  iis  qui  vel  ratione  valetu- 
dinis vel  alias  ob  causas,  munus  sibi  commissum  relinquere  debent. 

10.  [ Institutum  incardinationis  et  excardinationis  recognoscendum\.  Ut  trans- 
itus clericorum  ab  una  ad  aliam  dioecesim  facilior  et  expeditior  reddatur,  haec 
— firmo  manente  instituto  iuridico  de  incardinatione  et  excardinatione  clericorum  — 
servanda  statuuntur: 

a)  extra  casum  verae  necessitatis,  Ordinarius  loci  litteras  excardinationis 
vel  saltem  licentiam  ad  tempus  abeundi  ne  deneget  clericis,  qui  mitti  vel  incardi- 
nari  postulaverint  ad  dioecesim  alteram,  gravi  inopia  cleri  laborantem,  sed  pru- 
denter inquirat  utrum  clericus  ille  aptus  sit  ad  ministerium  exercendum  in  dioecesi 
aliena.  Contentione  exsurgente,  Commissionis  apud  Apostolicam  Sedem  institutae 
vel  Commissionis  nationalis  aut  regionalis  erit  diiudicare. 

b)  Clericus,  qui  a sua  dioecesi  ad  aliam,  ad  tempus  indefinitum,  legitime 
transmigraverit,  huic  dioecesi  ipso  iure,  transacto  quinquennio,  incardinatur,  nisi 
vel  ipse  contrariam  antea  voluntatem  manifestaverit,  vel  Ordinarius  dioecesis  ori- 
ginis, aut  Ordinarius  dioecesis  hospitis,  consensum  antea  revocaverit. 

11.  [Associationes  fidelium~\.  Salvo  iure  Ecclesiae  erigendi  et  moderandi  con- 
sociationes, quarum  finis  et  activitas  ad  competentiam  pertinet  unius  auctoritatis 
ecclesiasticae,  integrum  est  fidelibus  — sive  clericis  sive  laicis  - — privatis  inter  se 
initis  conventionibus,  associationes  ad  pietatem  excolendam,  ad  opera  christianae 
caritatis  exercenda,  ad  varia  opera  socialia  fovenda,  constituere  atque  iuxta  statuta 
libere  condita  moderari.  Quae  tamen  associationes  subsunt  vigilantiae  et  sollicitu- 
dini pastorali  auctoritatis  ecclesiasticae.4 

Peropportunum  videtur  ut  in  Codice  I.  C reformando  expressa  ratio  huiusmo- 
di  associationum  habeatur,  quae  laicales  hucusque  vocari  solent,5  sed  aptius  denomi- 
nari possunt:  « Associationes  piae  privatorum  » vel  « Associationes  collectivae  ». 

Item,  in  Codice  I.  C.  reformando  normae  accuratiores  determinandae  sunt 
de  Tertiis  Ordinibus,  de  Confraternitatibus,  de  Piis  Unionibus,  ut  hodiernis  adiunctis 
aptius  respondeant  et  melius  atque  efficacius  finem  suum  assequantur. 

NOTAE 


1 A.A.S.,  26,  1934,  p.  550. 

2 Cf.  Schema  Decreti  « De  Episcopis  ac  de  dioecesium  regimine »,  p.  12, 
nota  4. 

3 Normae,  quae  in  nn.  6-7-8-9-10  referuntur  a Commissione  de  disciplina  Cleri 
et  populi  christiani  confectae  sunt. 

4 Hic  numerus  excerptus  est  e schemate  Decreti  « De  fidelium  associationi- 
bus » apparato  a Commissione  de  disciplina  Cleri  et  populi  christiani,  quae  hanc 
proposuit  notam  explicativam: 

a)  Ius  nativum  fidelium  constituendi  associationes  in  fines  supernaturales,  im- 
plicite tantummodo  in  iure  Codicis  I.  C.  agnoscitur  (c.  684),  sed  diserte  in  Decreto 
S.  C.  Concilii,  Corrienten.,  13  nov.  1920  (A.A.S.,  13,  1920,  p.  139)  affirmatur.  Hoc 
autem  fidelium  ius  in  ipso  Codice  enuntiari  debet.  His  associationibus  a fidelibus, 
sive  clericis  sive  laicis,  constitutis  (ad  quoscumque  fines  supernaturales,  iis  tamen 
exceptis  quorum  prosecutio  uni  hierarchiae  ecclesiasticae  reservatur)  hodie  asso- 
ciationes laicales  vocari  solent,  sed  denominatio  magis  apta  in  iure  canonico  tri- 
buatur, v.  gr.  associationes  piae  privatorum  vel  associationes  collectivae,  utpote  a 
privatis  personis  constitutae  atque  ab  iisdem,  iuxta  statuta  libere  inita,  gubernatae. 

Eas  associationes,  cum  ipsae  sint  sub  potestate  et  regimine  laicorum  constitutae, 
auctoritas  ecclesiastica,  vi  suae  iurisdictionis,  dirigere  nequit,  quemadmodum  societates 
ecclesiasticas  et  confraternitates  dirigit.  Attamen,  cum  illae  associationes,  non  secus 
ac  singuli  fideles,  auctoritati  subsint  hierarchiae  ecclesiasticae,  huic  competit  ius  vigi- 
landi, ut  semper  servetur  integritas  fidei  et  morum  atque  ut  nulli  in  iisdem  abusus  irre- 
pant, immo  et  ius  ea  ordinandi,  quae  a bono  communi  Ecclesiae  vel  dioecesis  requiruntur. 
Possunt  quidem  tales  associationes  privatae  certis  sub  condicionibus,  per  formale  decre- 
tum. personalitate  morali  donari  iuris  privati  coram  Ecclesia.  Huius  personalitatis  mo- 
ralis iuris  privati  ratione,  praedictae  associationes  non  fierent  verae  et  propriae  personae 
morales  ecclesiasticae,  quales  communiter  intelliguntur,  nec  proinde  earum  bona  tempo- 
ralia fierent  bona  ecclesiastica:  remanerent  bona  privata  in  patrimonio  associationis,  quae 
ab  Ecclesia  agnosceretur  tamquam  legitimum  subiectum  iurium  et  officiorum,  quae  per- 
sonis moralibus  competunt. 

b)  Ad  difficultates  superandas  simplicioremque  reddendam  disciplinam,  omnes 
associationes  ecclesiasticae,  quae  dicuntur,  per  legitimum  erectionis  decretum  constituan- 
tur, nec  proinde  distinctio  iam  fieri  debet  inter  associationes  quae  ab  ecclesiastica  aucto- 
ritate sunt  erectae  (c.  684)  et  associationes  quae  ab  eadem  auctoritate  sunt  simpliciter 
approbatae  (c.  686,  § 1).  Personalitate  morali  ipso  iure  gaudeant  omnes  associationes  a 
legitima  auctoritate  ecclesiastica  erectae,  et  eandem  personalitatem  accipiant  per  formale 
decretum  auctoritatis  competentis  associationes,  quae  hucusque  erant  ab  ecclesiastica  aucto- 
ritate simpliciter  approbatae.  Pariter  personalitatem  moralem  ipso  facto  obtineant  plu- 
rium associationum  eiusdem  generis  seu  speciei  confoederationes,  quae  per  decretum 
competentis  auctoritatis  ecclesiasticae  erigantur. 

Optatur  praeterea  ut,  si  fieri  potest,  denominatio  magis  apta  eligatur  ad  has  asso- 
ciationes designandas,  ut  v.  gr.  associationes  piae  publicae  vel  ecclesiales.  Latior  insuper 
requiritur  definitio  finium,  quibus  tales  associationes  constitui  possunt. 

Associationes  ecclesiasticae,  quas  dicunt,  reguntur  a moderatoribus  iuxta  statutorum 
praescripta.  Atque  iurisdictioni  et  vigilantiae  competentis  auctoritatis  ecclesiasticae,  a 
Commissione  pro  Codice  I.  C.  reformando  determinandae,  subsunt  associationes  interna- 
tionales;  iurisdictioni  et  vigilantiae  omnium  Ordinariorum  locorum,  in  quorum  dioece- 
sibus sunt,  associationes  interdioecesanae;  iurisdictioni  et  vigilantiae  Ordinarii  loci  sub- 
sunt, servatis  propriis  earum  statutis,  sectiones  dioecesanae  associationum  interdioecesana- 


776 


ACTA  CONC.  VATICANI  II  - PERIODUS  II 


rum  vel  internationalium.  Fideles  laici  etiam  in  associationibus,  quas  ecclesiasticas  vocant, 
munus  exercere  possint  moderatoris,  iuxta  propria  cuiusque  associationis  statuta. 

Duae  dumtaxat  sint  species  associationum  quae  ecclesiasticae  dicuntur:  tertii  Ordi- 
nes saeculares  et  sodalitates  catholicae.  De  tertiis  Ordinibus  saecularibus,  quibus  adscri- 
buntur  fideles  ut  sub  moderamine  alicuius  Ordinis  ad  christianam  perfectionem  conten- 
dere nitantur,  leges  serventur  quae  in  CIC  cc.  702-706  statuuntur;  de  sodalitatibus  catho- 
licis autem,  quae  omnes  alias  associationes  complectuntur,  una  et  eadem  legislatio  con- 
datur, cui  statuta  particularia  Confraternitatum,  Piarum  Unionum  aliarumque  Sodalita- 
tum, quae  sibi  proprium  nomen  servare  valent,  accommodentur  oportet.  Sodalitates  ca- 
tholicae, illae  praesertim  quae  in  posterum  constituantur,  considerent  opportunitatem 
titulum  seu  nomen  eligendi  hodierni  temporis  usibus  accommodatum.  Sedes  tandem  soda- 
litatum catholicarum  non  est  obligatorio  modo  constituenda  in  ecclesia  vel  oratorio,  sed 
etiam  in  loco  non  sacro  haberi  potest. 

5 Cf.  supra  nota  4. 


APPENDIX  SECUNDA 

DE  PASTORALI  EPISCOPORUM  MUNERE 

PRAECIPUAE  NORMAE  REFERENDAE 
IN  DIRECTORIUM  GENERALE  PRO  EPISCOPIS 

Prooemium 

1.  Est  in  Ecclesia  « visibile  magisterium,  a quo  credenda  interius  exteriusque 
profitenda  fides  publice  proponitur;  visibile  quoque  ministerium,  quod  visibilia  Dei 
mysteria,  quibus  interior  sanctificatio  hominibus  et  debitus  Deo  cultus  comparatur, 
munere  publico  moderatur  ac  curat;  visibile  regimen,  quod  membrorum  inter  se 
communionem  ordinat,  externamque  omnem  et  publicam  fidelium  in  Ecclesia  vitam 
disponit  ac  dirigit...  »} 

2.  Magisterio,  ministerio  ac  regimine  efficitur  cura  animarum,  quae  est  prima 
et  essentialis  actio  pastoralis  Episcopi,  qui  verus  est  magister  et  doctor  fidei,  pon- 
tifex magnus,  pater  et  pastor  gregis  sibi  commissi.  Episcopi  igitur,  ratione  sui 
muneris,  ius  et  officium  est  curam  gerere  animarum,  universam  pastoralem  actionem 
in  sua  dioecesi  proponere,  coordinare,  ad  unitatem  reducere  atque  moderari,  ita  ut 
ipse  sit  veluti  architectus  et  dux  totius  apostolatus  in  salutem  omnium,  qui  in 
territorio  dioecesis  actu  commorantur. 

3.  At  si  unusquisque  Episcopus  portionis  tantum  gregis  sibi  commissae  sacer 
pastor  est,  tamen,  qua  legitimus  Apostolorum  successor,  participare  tenetur  sollici- 
tudinem illam  omnium  ecclesiarum,  quae  Romano  Pontifici  praecipue  incumbit. 
Quapropter  gravissimo  officio  astringitur  una  cum  Romano  Pontifice  dilatandi  Evan- 
gelii  et  toto  terrarum  orbe  Ecclesiae  condendae  et  allevandae.2 

4.  Quo  plenius,  perfectius  atque  efficacius  suum  ipsorum  munus  Sacri  Pastores 
adimplere  valeant,  Directorium  hoc  generale  de  cura  animarum  -pro  Episcopis , de 
mandato  Sacrosanctae  Synodi  Vaticanae  Secundae  proponitur,  in  quo  generalia 
tantum  principia  et  praecipuae  actionis  pastoralis  normae,  nostris  temporibus  ac- 
commodatae, indicantur. 

Huiusmodi  Directorium  aptum  fundamentum  erit  pro  directoriis  pastoralibus, 

a singulis  Episcoporum  Conferendis  conficiendis  et  edendis,  quae  particulares  sin- 
gularum nationum  vel  regionum  condiciones  magis  respiciant  et  principia  generalia 
ad  usum  practicum  applicent,  attentis  quidem  omnibus  locorum,  temporum  ac  per- 
sonarum adiunctis. 


..  I - Episcopus  Magister  Fidei 

5.  [ Ministerii  verbi  primaria  necessitas].  Episcopi  ipsi  conscii  debent  esse  et 
sacerdotes  certiores  facere  essentiale  et  indispensabile  munus  Pastorum  esse  verbum 
Dei  praedicare. 

6.  [ Episcopi  magisterium  personale ].  Per  seipsum,  nisi  legitimo  detineatur  im- 
pedimento, tenetur  Episcopus  opportune  praedicare  verbum  Dei.  Saepius  autem 
catholicam  doctrinam  exponat  quoque  per  litteras  pastorales,  in  singulis  dioecesis 
ecclesiis  publice  legendas. 

7.  [ Sedula  cura  in  ministerio  verbi].  Ministerio  verbi  divini  in  suis  dioece- 
sibus sedulo  invigilent  Episcopi  et  curent,  ut  tum  sacerdotes  in  modum  cursuum 
specialium,  tum  alumni  in  Seminariis  efficaciter  instruantur  ut  in  munus  praedi- 
cationis fructuose  incumbere  valeant. 

8.  [ Praedicatio  in  omnibus  Missis].  Curent  imprimis  Episcopi  ut  diebus  domi- 
nicis ceterisque  per  annum  festis  de  praecepto  in  omnibus  Missis,  quae  ubivis,  etiam 
in  ecclesiis  vel  oratoriis  Religiosorum,  adstantibus  fidelibus  celebrantur,  brevis  ho- 
milia  aut  alicuius  partis  doctrinae  christianae  explanatio  fiat. 

Necessarium  videtur  homiliae  suam  significationem  restituere  nexumque  interiorem 
cum  liturgica  actione.  Praedicatio  homiletica  et  liturgica  relationes  mutuas  et  fecundas 
habent  inter  se;  praedicatio  enim  dirigere  debet  fideles  ad  mysterium  paschale  Christi 
quod  liturgia  eucharistica  repraesentatur. 

9.  [ Evangelizationis  programma  generale  organicum  et  missionarium].  Homi- 
lia  est  praedicatio  verbi  Dei  necessaria  sed  non  sufficiens:  inseri  et  ordinari  debet 
in  summario  seu  programmate  organico  evangelizationis  (quod  potest  esse  nationa- 
le) : ita  christifideles  de  praecipuis  christianae  doctrinae  partibus  constanter  ac  ple- 
nius erudiantur  ut  verbum  Dei  largius  quam  maxime  hominibus  annuncietur. 

In  programmate  — quod  erit  pars  Directorii  de  evangelizatione  — praevideantur: 
a)  catechesis  adultorum  et  puerorum;  b)  praedicationes  extraordinariae;  c)  evangelizatio 
missionaria  sive  kerigmatica;  d)  breviores  catecheses  occasione  administrationis  sive  Sa- 
cramentorum (baptismi,  matrimonii)  sive  sacramentalium  (funerum,  benedictionum  domus 
vel  aliorum  locorum  et  institutionum);  e)  usus  mediorum  communicationis  socialis  pro 
verbi  Dei  evangelizatione. 

10.  [ Vigilantia  in  ministros  verbi  Dei].  Sedulo  invigilare  Episcopus  num- 
quam  omittat,  ut  omnes  sacerdotes  — etiam  religiosi  — in  verbo  Dei  praedicando 
congrua  scientia  sacra  sint  instructi  et  ferventi  zelo  apostolico  sint  incensi.  Eos 
opportune  moneat  qui  profanas  vocum  novitates  proponere  audeant,  et  ipsam  facul- 
tatem praedicandi  iis  auferat  qui  non  resipuerint. 

11.  [ Directorium  de  evangelizatione].  Commendatur  ut  in  Conferentiis  Epi- 
scoporum conficiendum  curetur  Directorium  de  evangelizatione,  in  quo  normae  sta- 
tuantur ab  omnibus  servandae  qui  verbum  Dei  fidelibus  annuntiant. 

Ratione  habita  de  his  quae  hucusque  dicta  sunt,  in  Directorio  evangelizationis  expo- 
nantur etiam: 

1)  praecipua  principia:  a)  de  necessario  studio  assiduo  Sacrae  Scripturae,  doctri- 

nae  Sanctorum  Patrum,  sacrae  liturgiae  atque  magisterii  ecclesiastici;  b)  de  praedicatione 
homiletica  prae  ceteris  praedicationis  generibus  adhibenda;  c)  de  munere  liturgico  con- 
cionis infra  Missam;  d)  de  ratione  quam  concionator  habere  debet  peculiarium  condicio- 
num, quae  propriae  sint  fidelium,  quibus  verbum  Dei  exponitur;  e)  de  cura  a conciona- 
toribus  adhibenda  ut  fideles  aeque  solvere  valeant  quaestiones  et  difficultates,  quibus  in 
vita  quotidiana  anguntur;  /)  de  condicionibus  historicis,  psychologicis,  socialibus  quae  in- 
fluunt in  cogitationes  et  mores;  g)  de  auxilio  et  cooperatione  laicorum  in  evangelizatione 
eorumque  testimonio  quo  efficacia  verbi  Dei  omnibus  monstretur. 

2)  In  ipso  Directorio  una  cum  contentione  animi  ut  omnibus  hominibus  evange- 
lium  annuntietur  — « praedicate  evangelium  omni  creatuare  » (Mc.  16,  15),  « quod  in 
aure  auditis  praedicate  super  tecta  » ( Mt . 10,  27)  — caritas  elucescat  qua  possit  et  debeat 
ignosci  « iis  qui  ignorant  et  errant,  quoniam  et  ipse  circumdatus  est  infirmitate » 
( Heb . 5,  2). 

12.  [ Institutio  alumnorum  Seminarii  eorumdemque  professorum  delectio ] . 
Curet  Episcopus  ut  alumni  Seminarii  dioecesani,  ii  praesertim  qui  in  studia  in 
curriculo  theologico  incumbunt,  prudenter  in  progressivo  tyrocinio  pastorali  exer- 
ceantur. Accuratissime  magistros  seu  professores  eligat  et  sedulo  vigilet  ut  iidem 
suo  munere  rite  fungantur.3 

13.  {Disciplina  de  doctrina  sociali  Ecclesiae  obligatoria  in  scholis ].  Diligentiam 
sollerter  adhibeat  Episcopus  ut  disciplinae  de  doctrina  sociali  Ecclesiae  magis  ac 
magis  studeatur,  eaque  tamquam  disciplina  obligatoria  in  catholicis  scholis  cuiusvis 
ordinis,  maxime  vero  in  Seminario  dioecesano,  tradatur.4 

14.  [ Scholarum  erectio  et  alumnorum  religiosa  institutio ].  § 1.  Episcopus 
sedulo  satagat  ut  omnium  scholarum  alumni  apte  integreque  in  doctrina  catholica 
instituantur,  et  summopere  curet  ut  scholae  catholicae,  etiam  mediae  et  superio- 
res, legitime  erigantur,  iis  praesertim  in  regionibus  in  quibus  scholae  publicae,  ab 
auctoritate  civili  erectae,  sunt  neutrae  vel  acatholicae. 

Unius  dumtaxat  Ordinarii  loci  est  iudicare  an  necessitas  exigat  ut  alicubi  pueri 
scholas  acatholicas  vel  neutras  frequentent,  quo  in  casu  cautelae  erunt  adhibendae  ab 
ipso  Ordinario  praestitutae  ut  periculum  evitetur  ne  alumni  fidem  amittant  aut  in  ea 
frigescant.  , 

§ 2.  Sedulo  curet  Episcopus  ut  in  publicis  scholis  mediis  et  Universitatibus 
sacerdotes  undequaque  idonei  sint  qui  alumnorum  catholicae  institutioni  et  spiri- 
tuali vitae  promovendae  sese  accurate  addicant.  Curet  insuper  ut  in  catholicis 
scholis  mediis  et  Universitatibus  sacerdotes  sint  qui  de  spirituali,  liturgica  et  apo- 
stolica  vita  alumnorum  sedulam  curam  agant. 

15.  [ Cursus  theologiae  vel  culturae  religiosae ].  Cursus  theologiae  vel  cultu- 
rae religiosae  Episcopus  curet  ut  iuxta  opportunitatem  locorum  promoveantur  pro 
laicis  ita  ut  religiosa  instructio  condicionibus  profanae  instructionis  commensuretur 
et  luce  christiana  illuminari  possint  res  et  facta  hominum. 

II  - Episcopus  Pontifex 

16.  {Momentum  Sacrae  Liturgiae ].  Cum  Sacra  Liturgia  praecellentissimum 
locum  habeat  inter  omnia  quae  ad  aedificationem  Mystici  Corporis  Christi  perti- 
nent, Episcopi  totam  animarum  curam  in  sua  dioecesi  exercendam  informent  ad 
normam  Constitutionis  De  Sacra  Liturgia  Sacrosancti  Oecumenici  Concilii  Vaticani 
Secundi. 


APPENDIX  - DE  CURA  ANIMARUM 


779 


17.  \_Ministerium  personale  Episcopi  quoad  Sacram  Liturgiam ].  Sacras  func- 
tiones peragens,  dignitate  et  pietate  Episcopus  appareat  fidelibus  sicut  Pontifex 
qui  « ex  hominibus  assumptus,  pro  hominibus  constituitur  in  his  quae  sunt  ad 
Deum  ut  offerat  dona  et  sacrificia  pro  peccatis  » ( Hebr . 5,  1). 

Populum  suum  edoceat  Missam  pontificalem  ab  Episcopo  sollemniter  celebratam 
perfectius  exprimere  unitatem,  sanctitatem  et  catholicitatem  totius  Ecclesiae  Christi;  ideo- 
que  magnopere  fideles  adhortetur  ut  illi  intersint. 

18.  \_Liturgica  fidelium  institutio ].  Cum  per  SS.  Eucharistiam  perfecta  Dei 
glorificatio  hominumque  sanctificatio  procuretur,  summopere  curet  Episcopus  ut 
vita  ovium  sibi  commissarum  illa  quam  maxime  nutriatur.  Invigilet  igitur  ut  sacro- 
sanctum Missae  sacrificium  fidelibus  explicetur  in  sua  intima  connexione  cum  re- 
dimente sacrificio  Crucis  atque  cum  Christi  resurrectione  et  glorificatione;  ut  ipsi 
discant  redemptionem  sibi  praecipue  per  Missae  sacrificium  et  Sacramenta  Novae 
Legis  applicari.  Omnibus  modis  procurare  satagat  ut  Liturgia  non  absconditum  my- 
sterium ipsis  maneat,  sed  paedagogus  fiat  quo  manuducantur;  ut  tandem  actionem 
liturgicam  conscie,  actuose  et  fructuose  participent. 

19.  [ Ordinatio  cultus  et  piorum  exercitiorum ].  Ad  pietatis  incrementum,  fo- 
veat et  ordinet  Episcopus  cultum  SS.  Eucharistiae  aliaque  pia  exercitia  in  hono- 
rem mysteriorum  Domini,  itemque  vigilet  et  ordinet  publicae  venerationis  actus 
erga  Beatissimam  Virginem  Mariam  et  Sanctos  Caelites,  ita  ut  omnia  iuxta  proba- 
tas Ecclesiae  formas  et  liturgicas  leges  fiant.5 

20.  [ Observantia  normarum  liturgicarum,  cultus  splendor,  schola  cantorum\. 
Urgeat  Episcopus  ut  normae  liturgicae  rite  ac  digne  serventur  in  Missa,  in  officio 
chorali  et  in  quolibet  actu  catholici  cultus. 

Ordo,  dignitas,  perspicuitas  actionis  liturgicae  faveat  cultus  splendori,  ad  quem  pro- 
movendum multum  etiam  confert  schola  cantorum,  quae  expedit,  si  possibile  sit,  ut  con- 
stituatur non  solum  in  ecclesia  cathedrali  sed  in  paroeciali  quoque  et  ceteris  principalibus 
ecclesiis. 

21.  [ Directorium  de  Sacra  Liturgia\.  Commendatur  ut  in  Conferentiis  Epi- 
scoporum conficiendum  curetur  Directorium  de  Sacra  Liturgia,  in  quo  normae 
statuantur  ab  omnibus  servandae  in  participatione  celebrationis  S.  Missae,  admi- 
nistrationis  Sacramentorum  et  sacramentalium  aliorumque  pietatis  exercitiorum. 

In  Directorio  praecipua  exponantur  principia,  ratione  habita  de  iis  quae  hucusque 
sunt  dicta,  praesertim:  a)  de  dirigendis  fidelibus  ad  cultum  Dei  sive  — strictiore  sensu  — 
per  actus  latriae  seu  adorationis  quae  actibus  liturgicis  exprimitur,  sive  — largiore  et 
pleno  sensu  — per  obsequium  Deo  debitum  in  vita  hominum,  publice  et  privatim;  b)  de 
sanctificanda  die  dominica  — sicut  dies  hebdomadaria  fraternae  et  communis  participa- 
tionis mysterii  paschalis  Christi,  per  eucharisticam  actionem  praesentis  in  Ecclesia,  et 
expectati  in  Parousia,  sicut  dies  pacis  et  quietis  quae  fidelibus  praefigurat  et  parat  sab- 
batum pacis  aeternae;  c)  de  formatione  fidelium  ut  spiritu  communitatis  participent  con- 
scie et  active  sacram  liturgiam,  secundum  normas  a Concilio  editas  (cf.  Decretum  De  Sa- 
cra Liturgia );  d)  de  administrati one  Sacramentorum  quae  pastoralem  artem  exigit  diver- 
simode accommodatam  erga  eos  qui  christianam  vitam  ducunt,  et  eos  qui  a longe  ve- 
niunt, qui  nempe  indifferentes  et  infensi  sunt;  de  sacramentalibus  etiam  administrandis 
quae  subsidia  valde  utilia  sunt  vitae  christianae;  denique  de  sic  dictis  paraliturgiis 
quae,  ab  Epicopo  adprobatae,  serio  et  digne  peractae,  possunt  esse  iter  quo  facilius  du- 
cantur homines  ad  mysterium  liturgicum. 

22.  [ Liber  precum].  In  qualibet  natione  vel  provincia  ecclesiastica  communis 
libellus  precum  in  quo  sint  etiam  cantus  gregoriani  et  populares,  habeatur,  a Con- 
ferentia Episcoporum  probatus,  ut  fideles  una  voce,  rite  ac  devote  orando  et  can- 
tando actuose  participent  liturgiam,  non  solum  qua  singuli,  sed  etiam  quatenus  ad 
christianam  communitatem  pertinent.6 

23.  [ Sollemnitas  in  Sacramentis  administrandis  et  taxarum  substitutio'].  Enixe 
commendatur  ut  in  administratione  Sacramentorum  et  sacramentalium  nullum  fiat 
discrimen,  quoad  sollemnitatem  externam,  pro  diversa  condicione  sociali  et  oecono- 
mica familiarum.  Summopere  etiam  probandum  est  conamen  omne  quo  minui  vel 
etiam  tolli  possint  taxae,  quae  occasione  Sacramentorum  vel  sacramentalium  per- 
solvi solent,  ne  argui  possit  Ecclesia  de  pecuniae  quaestu  vel  lucro. 

Taxae  laudabiliter  substitui  poterunt  liberis  fidelium  oblationibus,  si  iudicio  Confe- 
rendae Episcoporum  nationalis  vel  saltem  provincialis  idipsum  opportunum  censeatur.7 

Hac  de  re  perutile  erit  fideles  docere  profundam  significationem  religiosam  oblatio- 
num ad  mentem  multorum  Patrum,  quae  a S.  Thoma  explicatur:  8 oblationes  revera 
Deo  primum  offeruntur  et  deinde  per  actionem  Ecclesiae  destinantur  cultui  Dei,  sub- 
stentationi  sacerdotum,  in  auxilium  pauperum. 


III  - Episcopus  pater  et  pastor 

24.  [ Cognitio  sacerdotum  eorumque  ac  religiosorum  cura].  § 1.  Quia  tenetur 
Episcopus  commissas  sibi  oves  cognoscere,  sacerdotes  imprimis  suos  bene  noscat 
et  paterno  amore  diligat  ac  diligenter  congruae  eorum  sustentationi  consulat.9 

Cursum  renovationis  pro  sacerdotibus  instauret,  quo  illi  aliquoties  congre- 
gentur pro  longioribus  exercitiis  spiritualibus  ad  vitae  renovationem  ordinatis, 
idemque  perficiatur  lectionibus  de  actuali  statu  studiorum,  praesertim  de  Sacra 
Scriptura  et  theologia,  de  socialibus  maioris  momenti  quaestionibus,  necnon  de  novis 
methodis  actionis  pastoralis.10 

Parochos  autem  peculiari  benevolentiae  caritate  prosequatur  ut  perarduum 
suum  officium  diligentissime  exsequantur;  rectis  et  opportunis  eorum  inceptis  fa- 
veat; contra  iniustos  adversarios  strenue  defendat;  eos  aegrotos  consoletur,  iisque 
defunctis  ipse,  per  se  vel  per  alium,  eorum  exsequias  peragat. 

§ 2.  Religiosos  viros  similiter  ac  religiosas  mulieres  paterna  benevolentia  su- 
scipiat et,  quantum  fieri  possit,  monialibus  egenis  auxilium  praestet. 

25.  [ Cognitio  omnium  qui  in  dioecesi  sunt].  § 1.  Episcopus  bene  cognoscere 
et  ex  corde  diligere  satagat  omnes  laicos  qui  in  sua  degunt  dioecesi,  eos  quoque 
— immo  et  praecipue  — qui  religionem  neglegunt  aut  despiciunt,  vel  longe  ab 
Ecclesia  aberrant,  cum  non  egeant  qui  sani  sunt  medico  sed  male  habentes. 

§ 2.  Ad  omnes  semper  Episcopi  sollicitudo  extendatur  qui  quoquo  modo  eius 
curae  pastorali  committuntur,  cuiuscumque  sunt  aetatis  vel  condicionis  vel  nationis; 
sive  incolae  sunt  aut  advenae  vel  peregrini;  sive  catholici  sunt,  etiam  alieni  ritus, 
salva  tamen  proprii  eorum  Ordinarii,  si  habeatur,  auctoritate,  vel  christiani  fra- 
tres separati  vel  etiam  homines  non  baptizati;  ita  ut  omnibus  amantissimus  appa- 
reat vultus  Christi  Iesu  in  Ecclesia. 

26.  [ Cognitio  status  dioecesis].  § 1.  Cum  apostolatui  in  universa  dioecesi 
exercendo  Episcopus  praesideat,  apprime  noscat  necesse  est  condiciones  omnes, 
non  solum  morales  et  spirituales,  quibus  vita  hominum  raro  quidem  in  melius, 
saepe  vero  in  deterius  afficitur.  Vanus  secus  et  inefficax  foret  zelus  ad  homines 

prout  de  facto  sunt  non  directus;  nec  aptum  remedium  afferri  valeret  ignotis  malis 
ac  obstaculis. 

§ 2.  Quinimmo  evolutionis  mundi  ac  historiae  sensum  percipiat  oportet  Epi- 
scopus, quo  praevidere  valeat  mutationes  suam  dioecesim  afficientes  vel  minitantes 
iisdemque  providere;  quales  sunt,  v.  g.,  ingentes  hominum  aggregationes  in  subur- 
biis civitatum,  in  quibus  locum  aptum  parare  oportet  pro  paroecia  fundanda  vel 
ecclesia;  desertio  e contra  regionum  ruralium,  ubi  servitium  divinum  alio  forsan 
modo  distribuendum  erit;  migrationes  ad  longum  vel  ad  breve  tempus  ratione  la- 
boris operariis  impositae;  instructionis  progressus  vel  informationis.  His  enim  de 
causis  aliisque  similibus  necesse  est  ut  actio  pastoralis  opportuno  tempore  diversa 
accommodata  ratione  exerceatur. 

27.  [ Novae  paroeciae  aut  vicariae  aut  saltem  domus  seu  « centra  pastoralia  » 
opportuno  tempore  erigenda'].  § 1.  Sedulo  curet  Episcopus  ne  novae  paroeciae 
nimis  sero  erigantur,  postquam  scilicet  recentes  constitutae  ac  immigrantes  fami- 
liae a vita  christiana,  ob  curae  pastoralis  defectum,  abscesserint. 

§ 2.  Si  fluxus  immigrantium  copiosus  fuerit  et  paroecias  erigere  novas  diffi- 
cile sit,  Episcopus  vicarias  condat  aut  saltem  instruat  « missiones  cum  cura  ani- 
marum »n  vel  « domus  » seu  « centra  pastoralia  »,12  quae  dicuntur,  in  ipsis  prae- 
grandibus aedificiis,  habitationi  hominum  destinatis,  vel  alibi. 

28.  [ Commissio  dioecesana  pro  novis  erigendis  paroeciis  et  subsidia  pe- 
tenda]. § 1.  Ubi  Officium  dioecesanum  paroeciarum  non  habetur,  instruat  Episco- 
pus Commissionem  dioecesanam  quae  de  novarum  paroeciarum  erectione  ac  de 
templorum  paroecialium  aedificatione  constanter  ac  diligenter  agat. 

§ 2.  Urgeat  fidelium  obligationem  contribuendi  ad  erectionem  novarum  paroe- 
ciarum in  sua  cuiusque  dioecesi  et,  si  casus  ferat,  peculiarem  quamdam  associatio- 
nem constituat,  cuius  sit  pecuniam  colligere  ad  ecclesias  aedificandas  vel  restau- 
randas.13 

Curet  autem  Ordinarius  loci  ne  paroeciae  gravibus  oneribus  graventur  pro  ecclesia 
construenda,  instauranda,  exornanda.  Numquam  vero  parvipendatur  momentum  operum 
caritatis  et  apostolatus,  quae  in  casu  necessitatis,  ipsis  ecclesiarum  ornatibus  anteponenda 
sunt. 


29.  [Dioecesanum  Officium  Pastoralis  socialis].  Quo  plenior  et  accuratior  ac- 
quiratur cognitio  sive  fidelium  sive  status  dioecesis,  instituendum  videtur  Officium 
dioecesanum  Pastoralis  socialis,  ad  quod  advocentur  viri  in  rebus  pastoralibus  versati 
et  in  scientiis  auxiliaribus  theologiae  pastoralis  periti. 

Pervestigationes  sociales  et  religiosae  sub  Episcopi  moderamine  maximi  momenti  sunt, 
quippe  quae  tempora  et  mores  illustrent  et  animarum  pastores  edocere  valeant  de  vulgari 
popularique  sensu  deque  christianae  vitae  actione  et  exercitatione. 

Magni  quoque  facienda  est,  immo  et  advocanda,  opera  peritorum,  qui  humanae 
naturae  scientiae  vel  doctrinae  sociali  student,  i.  e.  psychologi,  sociologi,  anthropologi 
et  paedagogi. 

30.  [Actio  pastoralis  novis  condicionibus  aptanda].  Ad  hoc  ut  actio  pasto- 
ralis efficax  evadat  necesse  est  ut  novis  condicionibus  aptetur.  Nam  mysterium  seu 
oeconomiam  salutis  Deus  in  Ecclesia  operatur,  secundum  variationes  temporum 
et  locorum,  libertate  hominum  servata:  « Architectus  (divinus),  ait  S.  Augustinus, 
aedificat  per  machinas  transituras  domum  manentem  ».14 

Aptetur  ergo  oportet  apostolatus  novis  condicionibus  quibus  quotidie,  totum 

per  orbem,  vitae  ratio  celeri  cursu  innovatur,  quibusque  impares  sunt  apostolatus 
rationes  hucusque  usitatae,  sed  apostolico  zelo  novae  imponuntur  adhibendae  ra- 
tiones. Huiusmodi  sunt  incredibiles  progressus  scientiarum,  technicae  quoque  et 
culturae;  multitudinum  accessio  ad  novos  producendi,  vivendi  ac  studendi  modos; 
vividior  tamen  inter  homines  distinctio  ex  eo  proveniens,  quod  non  omnes  pari 
gradu  progrediantur;  subitaneus,  ideoque  sine  ulla  praeparatione  vel  adaptatione, 
transitus  a vetustis  culturae  vitaeque  modis  ad  extremos  oppositos;  maior  in  dies 
conscientia  ac  vindicatio  dignitatis  humanae,  simul  cum  talibus  laboris  vel  produc- 
tionis condicionibus  qualibus  cedere  cogitur  persona  multitudini,  libertas  automa- 
tismo; mundi  unificatio,  qua  omnia,  quae  ubique  terrarum  aguntur,  omnibus  im- 
mediate nota  fiunt  et  effectus  in  eos  influunt. 

Quibus  addantur  oportet  mirabilia  communicationis  vel  diffusionis  instrumenta, 
quibus  nec  vir  ruri  degens,  nec  pueri,  nec  homo  fere  ullus,  immunes  servari  queant 
a doctrinis  variis  et  peregrinis  quae  ubique  et  undique  circumferuntur  et  seducunt 
multos. 

31.  [Actio  pastoralis  super  universam  dioecesim\.  § 1.  Summopere  curet 
Episcopus  ut  in  universa  dioecesi  vel  in  peculiaribus  eiusdem  regionibus,  commu- 
niter fiat  apostolatus  generalis. 

§ 2.  Videat  Episcopus:  a)  ne  ulla  oblivioni  detur  hominum  portio  vel  classis 
illorum  qui  catechizandi  sunt; 

b)  ne  apostolici  operarii,  sacerdotes  utriusque  cleri,  religiosi  ac  religiosae, 
laici  quoque,  mutuo  se  ignorent,  vel  quod  peius  est,  sibi  opponantur  et  contradicant; 

c ) ne  ulla  apostolatus  forma  in  paroecia,  sive  iuvenum  instructio,  sive  piae 
associationes,  sive  actio  catholica,  socialis  vel  caritativa,  sibi  primatum  decernat 
infleturque  prae  alia. 

Apostolatus  generalis  fit  per  diaria  folia,  per  radiophoniam  et  televisionem,  per  lec- 
tionum cursus  quae  ad  opifices,  ad  magistros,  ad  technicos,  ad  scriptores,  ad  familias 
deferant  christianam  doctrinam  eiusdemque  doctrinae  defensionem  et  applicationem  eos- 
que  omnes  persuasos  faciant  de  necessitate  sese  christiane  instruendi  et  praemuniendi. 

Cum  « nostra  hac  aetate  hominum  convictum  graviter  commotum  Ecclesia  videat 
ad  summam  mutationem  spectare...  amplissima  munera  Ecclesiam  manent...  ut  virtutem 
perennem,  vitalem,  divinam  Evangelii  in  venas  iniciat  eius,  quae  hodie  est,  humanae 
communitatis...  ».15 

Ex  quo  oritur  ut  adaequata,  communis  et  ordinata  sit  actio  eiusdem  Ecclesiae  in 
omnibus  humanae  navitatis  campis,  in  quibus  rerum  progressio  et  mundi  mutatio  effi- 
citur: qui  sunt  peculiares  locorum  condiciones  et  diversa  personarum  genera  (vulgo 
zone  humaine ),  provinciae,  nationes  vel  ipsum  continens. 

Idcirco,  ad  actionem  dioecesanam  quod  attinet,  communis  et  coniuncta  requiritur 
actio  omnium  « pastoralis » sectionum:  « pastoralis » nempe  liturgicae,  catecheticae, 
missionalis,  caritativae,  socialis,  familiaris,  scholasticae  etc.  sub  Episcopi  auctoritate  ac 
moderamine,  ita  ut  omnes  apostolatus  dioecesis  vires,  sive  personae  (sacerdotes,  religiosi 
et  laici)  sive  institutiones,  gradatim  inserantur  communi  actioni  ad  totius  dioecesis  bo- 
num consequendum  et  provehendum. 

Huiusmodi  autem  coniuncta  pastoralis  aerio,  quae  aliquibus  in  locis  iam  efficaciter 
usu  venit  quaeque  diversis  nuncupatur  vocibus  ( pastorale  d’ensemble , vel  pastoralis  com- 
munitaria  aut  collectiva ) non  eadem  ratione  eodemque  modo  omnibus  locis  perficitur 
vel  perfici  potest. 

Attamen  semper  et  ubique  haec  necessaria  videntur: 

a)  Impensa  sit  sollicitudo  atque  studium  diligens  de  quaestionibus  non  solum 

theoreticis  sed  etiam  practicis,  de  factis  nempe  humanae  societatis  in  unoquoque  navi- 
tatis campo,  ubi  mundi  mutatio  re  perficitur; 

b)  actio  Ecclesiae  pastoralis  sit  oportet:  illius  namque  missio  est  lumen  et  vitam 
Christi  Iesu  afferre  hominibus,  qui  huiusmodi  societatis  quaestiones  persequuntur.  Quod 
praesertim  obtineri  potest  per  idoneas  ac  paratas  Christianorum  communitates; 

c)  requiritur  denique  magnanima  ac  liberalis  adiutrix  opera  omnium  christifide- 
lium  et  Christianarum  institutionum  sub  regimine,  prudentia  et  exemplo  Episcopi,  cui 
principaliter  ius  et  officium  Pastoris  competit. 

32.  \Coordinatio  apostolatus  in  dioecesi  et  opera  utriusque  clerQ.  § 1.  Valde 
exoptandum  est  ut  speciale  in  unaquaque  dioecesi  instituatur  Consilium  utriusque 
Cleri,  cui  Ordinarius  loci  praesit  et  in  quo  uterque  Clerus  partes  habeat;  cuius 
Consilii  erit  ea  quae  ad  apostolatus  opera  eiusque  coordinationem  spectant  investi- 
gare, perpendere  atque  practicas  expromere  conclusiones,  quas  Ordinarius  loci  ad 
effectum  deducere  valeat,  servatis  de  iure  servandis.16 

Expedit  quoque  ut  similia  Consilia  instituantur  pro  totius  nationis  vel  alicuius 
regionis  territorio,  ut  munia  et  incepta  apostolica  quae  ad  universaliores  effectus  ten- 
dunt, consiliis  collatis  cum  Superioribus  religiosis,  efficacius  promoveantur  et  aptius 
coordihentur. 

§ 2.  Curent  pariter  Sacri  Praesules  ut  habeantur  utriusque  Cleri  conventus 
et  collationes  indolis  culturalis  et  pastoralis,  ad  fovendam  mutuam  cognitionem  et 
penitiorem  compaginem  in  apostolatu  exercendo.  Quibus  conventibus  et  collatio- 
nibus uterque  Clerus  interesse  tenetur. 

§ 3.  Ad  fovendas  denique  concorditer  et  fructuose  mutuas  relationes  inter 
Episcopum  et  Religiosos,  quoties  id  opportunum  videatur,  conveniant  Episcopus 
et  Superiores  religiosi,  per  se  aut  per  suos  delegatos,  ad  negotia  tractanda,  quae 
universim  ad  apostolatum  in  dioecesi  pertinent. 

33.  [ Laici  in  auxilium  actionis  pastoralis  vocandi~\.  Diligenter  studeat  Episco- 
pus ius,  immo  et  nobilissimum  officium,  paterne  urgere  quo  laici  christiani  adstrin- 
guntur  suam  cooperationem  in  Ecclesia  et  pro  Ecclesia  praestandi,  sive  singuli 
sive  inter  se  organice  consociati,  in  operibus  apostolatus  provehendis,  iuxta  prin- 
cipia et  praecepta  a sacra  Hier  archia  statuta. 

34.  [ Ratio  sacerdotes  applicandi  ad  apostolatum  laicorum~\.  § 1.  In  aposto- 
licis  inceptis  laicorum,  sive  localibus  praesertim  dioecesanis,  sive  nationalibus,  curet 
Episcopus  ut  numquam  desit  assiduum  et  continuum  ministerium  sacerdotale.  Unde 
opus  est  ut  sacerdotes,  quantum  per  eos  stat  et  pro  rerum  adiunctis,  ad  huius- 
modi perutile  ac  Deo  gratissimum  ministerium  libenter  sese  paratos  semper  exhi- 
beant. 

§ 2.  Episcopus  vero  ad  tanti  momenti  officium  sacerdotes  vere  idoneos  ma- 
gna seligat  cura,  attenta  eorum  indole  et  aptitudine,17  audito  etiam,  si  id  expedire  ei 
videatur,  prudentium  laicorum  consilio;  eos,  quantum  fieri  potest,  ab  aliis  muneribus 
quae  vere  illud  officium  impediant,  exoneret  atque  eorum  sustentationi  congrue 
provideat. 

35.  [ Clericorum  et  sacerdotum  praeparatio  ad  laicorum  apostolatum ].  § 1.  In 
clericorum  institutione  pastorali  curet  Episcopus  ut  debitum  locum  habeat  studium 
doctrinale  ac  practicum  de  laicorum  necessaria  cooperatione  ad  Ecclesiae  aposto- 
latum, de  diversis  formis  et  operibus  apostolatus  laicorum,  deque  proprio  sacer- 
dotum in  hac  re  munere. 

§ 2.  Sacerdotes  ipsi,  Episcopo  hortante  et  vigilante,  hanc  suam  praeparatio- 
nem indesinenter  prosequantur,  non  solum  per  orationem  et  vitae  spiritualis  in- 
crementum, sed  etiam  per  constans  studium  doctrinae  sacrae,  nec  non  condicionum 
temporum  ac  locorum  in  quibus  cum  laicis  operari  tenentur,  sive  ut  animatores 
apostolatus  sive  ut  spirituales  laicorum  moderatores.  Ad  hunc  finem  obtinendum 
commendandi  sunt  conventus  sacerdotum,  quibus  et  eorum  apta  quoad  laicorum 
apostolatum  instructio  promoveatur  et  mutua  collaboratio  foveatur. 

36.  [Quomodo  apostolatus  laicorum  fovendus  sit~\.  § 1.  Videat  Episcopus 
ut  sacerdotes  huic  ministerio  vacantes  digne  ac  competenter,  pro  sua  missione  ac- 
cepta, Hierarchiam  repraesentent  apud  laicos,  eius  principia  directiva  ac  praecepta 
fideliter  communicando,  aptas  relationes  inter  laicos  et  Hierarchiam  fovendo,  ipsam- 
que  de  eorum  legitimis  optatis  certiorem  reddendo. 

§ 2.  In  laicorum  cooperatione  petenda  semper  ratio  habeatur  eorum  dignitatis 
propriae,  ita  ut,  quoties  laici  ad  auxilium  subsidiarium  aut  completivum  sacrae 
Hierarchiae  praestandum  vocantur,  libere  agere  valeant  intra  suae  competentiae 
limites,  attento  quidem  Ecclesiae  communi  bono,  ac  suam  personalem  responsa- 
bilitatem  exercere.18 

37.  [Consilium  Pastorale  Dioecesanum].  Expedit  omnino  ut  Episcopus  consti- 
tuat Consilium  Pastorale  Dioecesanum,  illudque  frequenter  coadunet. 

Dioecesani  Consilii  Pastoralis  sodales  seu  membra  ab  Episcopo  eligi  poterunt  inter 
sacerdotes  et  religiosos  viros,  etiam  Religionis  laicalis,  qui  operibus  apostolatus  modo 
praecipuo  sese  devovent.  Religiosae  autem  mulieres  et  laici  utriusque  sexus  ab  Episcopo 
seorsim  convocari  poterunt  ut  audiantur  circa  particularia  apostolatus  negotia. 

38.  [ Consilii  Pastoralis  dioecesani  competentia ].  Ad  Consilium  Pastorale  dioe- 
cesanum proprie  pertinet:  1°  Episcopum  certiorem  facere  de  vera  fidelium  condi- 
cione et  de  eorum  spiritualibus  necessitatibus  eidemque  consilio  adesse;  2°  quae- 
stiones examinandas  et  propriam  activitatem  assignare  diversis  Commissionibus, 
quae  in  dioecesi  sunt  constitutae  ut  opera  apostolatus  foveantur  ac  coordinentur. 

Praeter  huiusmodi  Commissiones  exstant  etiam  Secretariatus,  qui  ad  opera  aposto- 
latus sive  generalis  sive  peculiaris  explenda  in  multis  dioecesibus  constituti  sunt. 

39.  [Visitatio  pastoralis  dioecesis ].  Visitatio  Pastoralis  diligenter  fiat  ab  ipso 
Episcopo  vel  ab  eius  delegato,  qui  sit  sacerdos  in  dignitate  constitutus,  quoad 
omnia  quae  ad  normam  iuris  spectant  libros  paroeciales,  administrationem  bonorum 
ecclesiasticorum,  loca  sacra  et  sacram  supellectilem;  ab  ipso  Episcopo,  nisi  sit  im- 
peditus, quoad  omnia  quae  ad  personas  et  apostolatum  et  ad  directionem  ac  incre- 
mentum actionis  pastoralis  magis  directe  attinent. 

Visitatio  Pastoralis  per  plures  dies  prorogari  potest,  si  necessitas  id  exposcat;  in 
eadem  autem,  inter  alia,  haec  peragantur: 

1)  Verbum  Dei  ab  ipso  Episcopo,  si  fieri  potest,  praedicetur; 

2)  Confirmationis  Sacramentum  sollemniter  administretur; 

3)  Singuli  pueri  et  puellae  quoad  doctrinam  christianam  interrogentur  etiam  per 
alios  examinatores  si  casus  ferat; 

4)  Infirmi  visitentur,  quatenus  fieri  potest; 

5)  Instituta  ecclesiastica  et  actionis  catholicae,  confraternitates,  ceterae  fidelium 
associationes,  scholae  catholicae  diligenter  inspiciantur; 

6)  Accurata  inquisitio  fiat  de  Consiliis  et  Secretariatibus  dioecesanis,  de  dioece- 
sanis  Operibus  apostolatus  vel  caritatis  aliusve  activitatis; 

7)  Collatio  de  re  spirituali  et  pastorali  fiat  cum  sacerdotibus  et  cum  religiosis 
utriusque  sexus,  itemque  — si  oportere  videatur  — cum  fidelibus,  qui  in  directione 
apostolatus  laicalis  opem  ferunt. 

40.  [ Instituta  studiorum  pastoralium ].  Enixe  commendatur  ut  in  singulis  na- 
tionibus Instituta  condantur  quae,  collata  cum  Institutis  provinciarum  ecclesiastica- 
rum opera,  in  promovenda  de  re  pastorali  studia  peculiariter  incumbant. 

41.  \Directorium  pastorale ].  Vehementer  suadetur  ut  huiusmodi  Institutorum 
cura  in  singulis  regionibus  vel  nationibus  Directorium  pastorale  conficiatur,  ab 
Episcopis  in  suis  Conferentiis  probandum. 

Directorium  Pastorale  eo  tendit  ut  secundum  varia  rerum  et  locorum  adiuncta  sa- 
cerdotes opportune  instituantur  ad  ea  omnia  prudenter  et  fructuose  agenda,  quae  neces- 
saria sunt  aut  utilia  in  exercitio  sacri  ministerii  et  curae  animarum. 


IV  - Episcopus  cooperator  Romani  Pontificis 

42.  \_Collaboratio  pro  Ecclesia  persecutione  afflicta , et  pro  operibus  interna- 
tionalibus].  Tenentur  Episcopi  opem  ferre  Sedi  Apostolicae  in  allevanda  Ecclesia 
persecutione  afflicta,  in  sustinendis  operibus  seu  institutis  catholicis  internationa- 
libus,  in  colligendis  fidelium  oblationibus  ut  eadem  Apostolica  Sedes  apte  occurrere 
possit  necessitatibus  omnium  ecclesiarum. 

43.  \_Collab oratio  in  evangelizandis  gentibus  vel  acatholicis ].  Magno  cum  zelo 
Sedem  Apostolicam  Episcopi  adiuvare  satagant  in  cura  missionum  apud  gentes  vel 
acatholicos. 

Hinc  ferventem  spiritum  apostolicum  et  missionarium  excitare  et  excolere  stu- 
deant in  alumnis  Seminarii  dioecesani,  in  clericis  seu  sacerdotibus,  in  religiosis  et 
sodalibus  associationum  actionis  catholicae.  Libenter  concedant  ut  eorum  sacerdo- 
tum aliqui  legitime  transferantur  ad  Missiones;  ut  pueri  item  seu  iuvenes  ad  easdem 
destinentur,  qui  indicia  praebeant  ecclesiasticae  vocationis,  sed  servitio  propriae 
suae  dioecesis  necessarii  non  videntur. 

Territorium  aliquod  ab  Apostolica  Sede  designandum  petant,  cuius  evangeli- 
zatio  peculiariter  ita  suae  dioecesi  concredatur  ut  Ordinarius  loci  officio  teneatur 
curandi  ut  sacerdotes  et  religiosi  utriusque  sexus  et  idonei  laici  legitime  illuc  mit- 
tantur, in  perpetuum  vel  ad  tempus  praefinitum. 

Si  autem  proprium  praefatum  territorium  evangelizandum  habere  nequeant, 
sedulo  saltem  Episcopi  satagant  ut  nonnulli  idonei  suae  dioecesis  sacerdotes  et  laici 
per  certum  annorum  tempus,  alii  post  alios,  mittantur  ad  territorium  Missionum 
ut  opera  apostolatus  et  caritatis  sub  auctoritate  Ordinarii  loci  apte  ac  naviter  fo- 
veant et  promoveant. 

44.  [ Auxilium  aliis  dioecesibus  praestandum'].  Episcopi,  qua  Apostolorum  suc- 
cessores, recolant  sibi  omnium  ecclesiarum  sollicitudinem  cordi  esse  debere.  Se  sen- 
tiant sponsores  in  solidum.  Curent  proinde  auxilio  iuvare  illas  dioeceses,  in  quibus, 
ob  parvum  sacerdotum  numerum,  integritas  fidei  et  praxis  christiana  in  discrimen 
vertuntur.19 

45.  [ Seminaria  et  piae  fundationes  condenda].  Quantum  fieri  potest,  erigan- 
tur, ubi  adiuncta  id  suadeant,  peculiaria  Seminaria  in  adiutorium  orbis  regionum, 
quae  clero  magis  indigere  videantur. 

Apud  ordinaria  etiam  Seminaria  piae  fundationes  constituantur  ad  hoc  ut 
nonnulli  iuvenes  ibidem  ali  et  institui  possint  in  praefatum  laudabilem  finem. 

46.  [ Peculiares  Praelaturae  constituendae ].  Episcopis  commendatur  ut  pe- 
culiares foveant  Praelaturas,  ab  Apostolica  Sede  erigendas,  quae  propria  Seminaria 
habeant  ad  clericos  efformandos,  qui  specialia  opera  apostolica  iis  in  dioecesibus, 
in  qualibet  parte  orbis  catholici,  perficere  poterunt  ubi  idonei  ad  ea  perficienda  sacer- 
dotes desunt;  ut  puta,  ad  apostolatum  exercendum  characteris  socialis,  intellectualis, 
penetrationis  in  diversos  personarum  coetus,  et  huiusmodi.  A proprio  Praelato  prae- 
fati sacerdotes  illuc  mittentur  ubi  eiusdem  loci  Ordinarius  eos  advocabit,  cuius 
iurisdictioni  plene  subiecti  esse  debebunt,  firma  tamen  obligatione  proprii  eorum 
cuiusque  Praelati  vigilandi  et  curandi  ut  in  vita  spirituali  et  formatione  specifica 
et  technica  assidue  magis  magisque  perficiantur. 

47.  [ Sacerdotes  ab  una  ad  aliam  dioecesim  mittendi].  Episcopi  auxilio  sint, 
quantum  possunt,  dioecesibus,  quae  bonis  necessariis  carent  ad  operam  apostolatus 
explenda.  Imprimis  autem  cordi  habeant  ut,  si  fieri  potest,  aliquot  sacerdotes  sive 
ad  tempus  praefinitum  sive  ad  tempus  indeterminatum  mittant  in  servitium  dioe- 
cesium, sub  omnimoda  auctoritate  earum  cuiusque  Ordinarii  loci,  quae  paucitate 
clericorum  laborant. 

48.  \Centrum  Pastorale  in  Curia  Romana'].  Maximi  faciant  Episcopi  Centrum 
Pastorale,  quod  apud  Apostolicam  Sedem  est  constitutum. 

Centrum  Pastorale  seu  Officium  orientationis  et  coordinationis  pastoralis  apud 
S.  Congregationem  Concilii  est  constitutum,  cuius  proprium  munus  est: 

1)  Operam  dare  ut  ubique  ea  cura  pastoralis  constanter  exerceatur  quae  vere 
consentanea  sit  peculiaribus  adiunctis  personarum,  rerum  et  locorum; 

2)  Normas  generales  praestituere  de  cura  pastorali  exercenda,  quae  in  singulis 
regionibus  ab  Ordinariis  locorum  apte  et  opportune  determinentur  et  compleantur  pro 
diversa  fidelium  mente  et  vivendi  ratione; 

3)  Documenta  colligere  et  excutere  de  mediis  et  methodis,  quibus  cura  pastoralis 
in  diversis  regionibus  exercetur,  et  de  eorumdem  vi  et  efficacia,  ut  etiam  alibi,  pro  oppor- 
tunitate, adhibeantur  vel  excludantur; 

4)  Curare  ut  probati  libri  edantur  sive  ad  illustrandam  seu  exponendam  doctri- 
nam christianam  et  an  tropologicam,  sive  ad  normas  deontologiae  tradendas  pro  iis  qui 
munere  medici,  advocati,  et  huiusmodi  funguntur; 

5)  Adhortari  et  auxilium  ferre,  ut  in  singulis  nationibus  Centrum  Pastorale  ab 
Ordinariis  constituatur,  idemque  fructuose  muneris  sui  officium  exsequatur. 

Ut  plenius  munere  suo  fungatur  Centrum  Pastorale,  inter  eius  membra  et  consul- 
tores adnumerentur  oportet  etiam  nonnulli  sacerdotes  et  laici,  qui  ad  opera  apostolatus 
exercenda  in  diversis  nationibus  incumbunt. 


NOTAE 

1 Cf.  Cone.  Vat.  I:  (Primum)  Schema  Constitutionis  Dogmaticae  de  Ecclesia  Christi, 
Patrum  examini  propositum,  cap.  IV:  Ecclesiam  esse  societatem  visibilem:  Coli.  Lac. 
VII,  568. 

2 Pius  XII,  Litt.  Encycl.  Fidei  donum,  21  apr.  1957:  A.A.S.,  49,  1957,  p.  237. 

3 Cf.  CIC  can.  1369,  § 3. 

4 Ioannes  XXIII,  Litt.  Encycl.  Mater  et  Magistra,  15  maii  1961:  A.A.S.,  53,  1961, 
p.  453  sq. 

5 Ioannes  XXIII  in  Epistula  ad  singulos  Catholicae  Ecclesiae  Episcopos  ceterosque 

Patres  Concilii  Oecumenici  Vaticani  II,  in  Epiphania  Domini  (a.  1963)  sic  scribit: 
« Haud  desunt  qui  ingenui,  candidi,  religionis  fervore  acti,  haud  parvo  numero  consilia 
iniciant,  id  suadendi  causa,  ut  novae  formae  privatarum  ac  publicarum  supplicationum  in- 
troducantur. Quae  omnia  eo  spectant,  ut  latissime  per  catholicum  orbem  diffundantur 
precandi  formae,  quae  singularibus  adiunctis  temporis,  loci,  sermonis,  et  maiorum  insti- 
tutis respondeant.  Necesse  minime  est,  saltem  in  praesens,  ut  nova  et  peculiaria  precum 
genera  admittantur.  Satis  enim  sunt  ea,  quae,  a religiosa  potestate  probata,  consueta 
hactenus  nobis  facta  sunt  »:  A.A.S.  55,  1963,  p.  154. 

6 Cf.  supra  nota  5. 

7 Abolitio  « classium »,  qua  abrogatur  CIC  can.  1234,  § 2,  est  aliquid  novum 
in  iure.  Quoad  taxas  derogatur  CIC  can.  1507,  § 1 et  CICO,  de  bonis  Ecclesiae , 
can.  245,  §1. 

8 Cf.  S.  Thomas,  Summa  Theol. , IIa-IIae,  q.  86,  a.  2.  « Ea  quae  sunt  populi,  puta 
preces  et  sacrificia  et  oblationes  » per  sacerdotem  Domino  debent  exhiberi.  « Et  ideo 
oblationes  quae  a populo  Dei  exhibentur,  ad  sacerdotes  pertinent;  non  solum  ut  eas  in 
suos  usus  convertant,  verum  etiam  ut  fideliter  eas  dispensent,  partim  quidem  expendendo 
eas  in  his  quae  pertinent  ad  cultum  divinum,  partim  vero  in  his  quae  pertinent  ad  pro- 
prium victum  (quia  qui  altari  deserviunt,  cum  altari  participant,  ut  dicitur  1 Cor.  9); 
partim  etiam  in  usus  pauperum,  qui  sunt,  quantum  fieri  potest,  de  rebus  Ecclesiae  su- 
stentandi ». 

9 Presbyteri,  iam  ab  aetate  apostolica  (Act.  14,  22;  1 Tim.  5;  1 Pt.  5)  sunt  prae- 
cipui cooperatores  Episcoporum  (Clementis  Pp.:  Ep.  ad  Cor.)  collecti  in  « presbyte- 
rium »,  cuius  caput  est  Episcopus  cum  quo  arcte  uniuntur  (S.  Ignatius:  ad  Eph.  2;  ad 
Magn.  2,  6,  13;  ad  Smirn.  8-12  etc.). 

10  Hac  de  re  conferatur  sive  schema:  a)  « De  Clericis  » a Commissione  de  disci- 
plina Cleri  et  populi  christiani  apparatum;  sive  schema:  « De  Sacrorum  alumnis  for- 
mandis »,  a Commissione  de  Seminariis,  de  studiis  et  de  educatione  catholica  apparatum. 

11  Missio  cum  cura  animarum  hic  intelligitur  officium  quo  Ordinarius  loci  potesta- 
tem confert  sacerdoti  ut  curam  animarum  exerceat  in  coetus  fidelium,  qui  in  praefinito 
loco  vel  regione  commorantur. 

12  Domus  seu  Centra  pastoralia  hic  intelliguntur  loca,  non  necessario  sacra  ad  nor- 
mam CIC  can.  1154,  intra  fines  paroeciae  sita,  in  quibus,  stata  quadam  frequentia,  pa- 
rochus sive  per  se  sive  per  alios  sacerdotes,  adiuvantibus  quoque,  quatenus  possibile  sit, 
piis  laicis,  administrationes  religiosas,  catechesim,  opera  caritatis  et  alia  ministerii  pasto- 
ralis munia  exercet  pro  fidelibus,  qui  nimium  distant  ab  ecclesia  paroeciali  vel  religiosa, 
eum  in  finem  ut,  donec  nova  paroecia  erigatur,  cura  animarum  prorsus  non  deficiat. 

13  Cf.  supra  nota  8. 

14  S.  Augustinus,  Sermo  362:  PL  39,  1615. 

15  Ioannes  XXIII,  Const.  Ap.  Humanae  salutis,  25  dec.  1961:  A.A.S.,  54, 
1962,  p.  6. 

16  Huiusmodi  Consilium  coordinans  aliquomodo  praeformatur  in  CIC  can.  303, 
quo  Vicarii  vel  Praefecti  Apostolici  suadentur  « prout  siverit  opportunitas,  (ut)  missio- 
narios  saltem  praecipuos  tum  religiosos  tum  saeculares  proprii  territorii  congregent  semel 
saltem  in  anno,  ut  possint  ex  singulorum  experientia  et  consilio  deducere  quae  sint 
ordinanda  perfectius  ». 

17  Cf.  Pius  XII,  Adhort.  Menti  Nostrae,  23  sept.  1950:  A.A.S. , 42,  1950,  p.  660. 

18  Cf.  Pius  XII,  Alloc.  ad  II  Congr.  Apost.  Laic.,  5 oct.  1957:  A.A.S.,  49, 
1957,  p.  927. 

19  Normae,  quae  in  nn.  44-45-46  referuntur,  a Commisisone  de  disciplina  Cleri  et 
populi  christiani  confectae  sunt. 


788 


ACTA  CONC.  VATICANI  II  - PERIODUS  II 


APPENDIX  TERTIA 

DE  PASTORALI  PAROCHORUM  OFFICIO 

NORMAE  VEL  PRAESCRIPTA 
IN  CODICEM  IURIS  CANONICI  REFERENDA 


I - De  Parochorum  obligationibus 

1.  [ Definitio  parochi ].  Parochus  est  sacerdos  cui  collatum  est  officium  curae 
animarum  in  paroecia  sub  Ordinarii  loci  auctoritate  exercendae. 

Praescripti  can.  451,  § 1 CIC:  « Parochus  est  sacerdos  vel  persona  moralis  cui 
paroecia  collata  est  in  titulum  cum  cura  animarum  sub  Ordinarii  loci  auctoritate  exer- 
cenda » duplex  mutatio  fit:  a)  Parochus  esse  non  potest  persona  moralis;  h)  Paroecia 
parocho  non  confertur  in  titulum,  ad  modum  alicuius  beneficii  ecclesiastici,  sed  parocho 
confertur  officium  paroeciale.  Clarius  proinde  apparet  quod  parochi  proprie  et  principa- 
liter constituuntur  ad  munus  pastorale  exercendum.  Personam  moralem  esse  non  posse 
parochum  iam  nunc  statuitur  in  can.  489,  § 1 CICO:  « Parochus  est  presbyter  cui 
paroecia  collata  est  in  titulum  cum  cura  animarum  sub  Episcopi  auctoritate  exercenda  »} 

2.  [ Lex  residendae ].  Parochus  obligatione  tenetur  residendi  in  domo  paroe- 
ciali  prope  suam  ecclesiam.  Loci  tamen  Ordinarius  potest,  iusta  de  causa  permit- 
tere ut  parochus  alibi  commoretur,  etiam  extra  paroeciam  et  praesertim  in  domo 
pluribus  parochis  communi,  dummodo  ne  paroecialium  perfunctio  munerum  exinde 
detrimentum  patiatur. 

In  can.  465,  § 1 CIC,  qui  ex  integro  refertur  in  can.  506,  § 1 CICO,  decernitur: 
« Parochus  obligatione  tenetur  residendi  in  domo  paroeciali  prope  suam  ecclesiam;  loci 
tamen  Ordinarius  potest  iusta  de  causa  permittere  ut  alibi  commoretur,  dummodo  domus 
ab  ecclesia  paroeciali  non  ita  distet  ut  paroecialium  perfunctio  munerum  aliquid  inde 
detrimenti  capiat ».  Ordinario  loci  conceditur  nunc  facultas  permittendi  ut  parochus 
etiam  extra  territorium  suae  paroeciae  commoretur,  et  conditio  ad  hanc  licentiam  con- 
cedendam necessaria  modo  generaliore  exprimitur,  ne  anxietates  vel  dubia  habeantur 
utrum  revera  nihil  omnino  detrimenti  inde  capiat  perfunctio  munerum  paroecialium. 

Eidem  Ordinario  facultas  praeterea  fit  permittendi  ut  plures  parochi  insimul  com- 
morentur; plures  enim  paroeciae  sunt  parvae  et  longe  distant,  communis  autem  resi- 
dentia plurium  parochorum  valde  prodesse  potest  eorum  vitae  spirituali  et  intellectuali, 
et  ideo  etiam  eorum  actioni  pastorali;  iidem  autem  pro  necessitate  statim  — per  ho- 
dierna instrumenta  communicationis  et  locomotionis  — se  conferre  possunt  quocumque 
proprium  munus  exercere  debeant. 

3.  [ Tempus  vacationum ].  § 1.  Parochus  feriarum  seu  vacationum  gratia,  a 
paroecia  quotannis  ne  absit  ultra  unum  mensem  continuum  aut  intermissum,  seu 
quattuor  hebdomadas,  pariter  continuas  vel  intermissas,  nisi  Ordinarius  diutur- 
nius vacationum  tempus,  iusta  de  causa,  concedendum  putaverit. 

§ 2.  In  vacationum  tempore  dies  non  computantur,  semel  in  anno,  quibus  pa- 
rochus spiritualibus  exercitiis  vacat  ad  normas  a proprio  Ordinario  statutas. 

In  can.  465,  § 2 CIC  parocho  abesse  permittitur  per  duos  menses  intra  annum 
« nisi  gravis  causa,  iudicio  ipsius  Ordinarii,  vel  diuturniorem  absentiam  requirat  vel  bre- 
viorem tantum  permittat  ».  Rerum  et  personarum  circumstantiae  nunc  exigunt  ut  pa- 
rochi, ex  regula  ordinaria,  a paroecia  sua  intra  annum  ne  absint  ultra  unum  mensem. 
Ceterum,  hodierna  socialis  communicationis  media  nonnihil  quietis  seu  solatii  parochis 
quotidie  plerumque  praebere  solent.  Facultas  tamen  Ordinario  aufertur  minuendi  tem- 
pus vacationum  parochis  legitime  concessum. 

In  can.  506,  § 2 CICO  parocho  abesse  permittitur  tantummodo  « quadraginta  dies 
intra  annum,  sive  continuos  sive  intermissos,  nisi  gravis  causa,  iudicio  ipsius  Episcopi,  vel 
diuturniorem  absentiam  requirat  vel  breviorem  tantum  permittat  ». 

Praescriptum  de  diebus  annuae  recollectionis  spiritualis  non  computandis  in  tem- 
pore vacationum  parochis  legitime  concesso,  statuitur  in  'can.  465,  § 3 CIC  et  in 
can.  506,  § 3 CICO,  et  sola  claritatis  causa  expresse  nunc  quoque  enuntiatur. 

4.  [ Parochi  vicarius  substitutus ].  § 1.  Cum  absentia  ultra  hebdomadam,  qua- 
cumque de  causa,  est  duratura,  parochus,  praeter  legitimam  causam,  habere  debet 
Ordinarii  scriptam  licentiam  et  vicarium  substitutum  sui  loco  relinquere,  cum  om- 
nibus facultatibus  in  his  quae  ad  curam  animarum  pertinent,  etiam  quoad  matri- 
moniorum celebrationem,  ab  eodem  Ordinario  probandum.  Quod  si  vicarius  sub- 
stitutus designatus  non  fuerit,  eiusdem  munus  ipso  iure  assumat  vicarius  coopera- 
tor; si  plures  vicarii  sint,  primus;  si  omnes  aequales,  senior  ordinatione  sacerdotali, 
vel  senior  aetate;  si  vero  vicarii  desint,  parochus  vicinior;  si  tandem  de  paroecia 
agatur  religiosis  concredita,  Superior  domus  religiosae. 

§ 2.  Etiam  pro  tempore  brevioris  absentiae,  infra  hebdomadam,  parochus 
ne  discedat  nisi  sacerdotem  designaverit  qui  ipsius  locum  teneat  in  omnibus  quae 
ad  curam  animarum  pertinent  et  ad  matrimonii  celebrationem.  Quod  si  iste  sacer- 
dos designatus  non  fuerit,  in  casu  urgentis  necessitatis  facultates  parochi  pro  cura 
animarum  et  celebratione  matrimoniorum  ipso  iure  competunt  sacerdoti  de  quo 
in  § 1. 

Ut  gravia  incommoda  vitentur,  quae  ob  parochi  absentiam  haud  raro  in  exercitio 
curae  animarum  contingere  solent,  accuratius  determinantur  praescripta  can.  465,  §§  4-6 
et  can.  474  CIC,  quae  prorsus  eadem  referuntur  in  can.  506,  §§  4-6  et  can.  515  CICO. 
Adduntur:  1)  Quoties  vicarius  substitutus  a parocho  expresse  non  designatur,  ipso  iure 
eiusdem  munus  assumit  sacerdos  qui  vacantis  paroeciae  regimen  interim,  ad  normam 
can.  472,  2°  CIC,  assumere  debet  ante  vicarii  oeconomi  constitutionem,  vel  ad  nor- 
mam can.  513,  2°  CICO  ante  constitutionem  vicarii  administratoris.  2)  Idem  praescriptum 
valet  etiam  pro  casu  quo  parochi  absentia  sit  infra  hebdomadam  duratura.  3)  Vicarius 
substitutus  matrimoniis  legitime  adsistere  potest  ipso  iure,  si  haec  facultas  eidem  ex- 
presse a parocho  non  concedatur. 

5.  [Missa  pro  populo'].  § 1.  Debet  parochus  post  captam  possessionem,  omni 
exiguitatis  redituum  excusatione  aut  alia  quavis  exceptione  remota,  Missam  pro  po- 
pulo sibi  commisso  applicare  singulis  diebus  dominicis  ceterisque  festis  de  praecepto, 
nisi  iusta  de  causa  alia  die  applicanda  videatur. 

§ 2.  Missam  pro  populo  applicandam  parochus  celebrare  debet  in  ecclesia 
paroeciali  aut,  si  plurium  paroeciarum  curam  habeat,  alternis  vicibus  in  ecclesia 
paroecialj.  singularum  paroeciarum  sibi  commissarum,  nisi  tamen  rerum  adiuncta 
Missam  alibi  celebrandam  exigant  aut  suadeant. 

Claritatis  causa  in  § 1 praescriptum  can.  466,  § 1 CIC  completur  expresse  refe- 
rendo praescriptum  can.  339,  § 1 CIC,  sublata  tamen  obligatione  applicandi  Missam 

pro  populo  etiam  diebus  festis  de  praecepto  suppressis.  Decreto  S.  Congr.  Concilii 
diei  3 dec.  1960  index  taxativus  confectus  est  festorum,  quibus  inest  obligatio  applicandi 
Missam  pro  populo,  in  quo  adhuc  enumerantur  sex  et  viginti  festa  non  de  praecepto; 2 
sed  cum  clerici  multis  in  regionibus  vitam  in  egestate  degant,  penitus  abroganda  videtur 
obligatio  Missae  applicandae  pro  populo  diebus  festis  de  praecepto  suppressis.  Statuitur 
praeterea  ut,  contra  praescriptum  can.  466,  § 3 CIC  et  can.  507,  § 3 CICO,  parochi  licen- 
tia Ordinarii  loci  non  indigeant  ut  Missam  pro  populo  applicent  alia  die  ab  ea  qua  iure 
adstringuntur,  saepius  enim  difficile  est  ad  loci  Ordinarium  in  singulis  casibus  recurrere 
ad  hanc  licentiam  impetrandam. 

Quia  vero  parochus  qui  plures  paroecias  regendas  habeat,  unam  tantum  Missam 
diebus  praescriptis  pro  universo  populo  sibi  commisso  applicare  debet  (can.  466,  § 2 
CIC  et  can.  507,  § 2 CICO),  peropportune  in  § 2 huius  n.  5 determinatur  in  quanam 
ecclesia  singulis  vicibus  Missa  sit  celebranda,  salva  facultate  in  can.  466,  § 4 CIC  et 
can.  507,  § 4 CICO  parocho  concessa  eam  alibi  celebrandi  si  rerum  adiuncta  id  exigant 
vel  suadeant. 

In  Ecclesia  Orientali  haec  mitior  viget  disciplina:  « Applicandae  divinae  Liturgiae 
pro  populo  obligatione  tenentur  parochus  et  quasi-parochus  omnibus  dominicis  aliisque 
festis  de  praecepto,  salvo  iure  particulari  praescribente  ut  divina  Liturgia  saltem  decies 
in  anno,  in  praecipuis  sollemnitatibus  applicetur » (can.  507,  § 1 CICO).3 

6.  \Bonorum  temporalium  administratio ].  Parochi  aliique  bonorum  tempora- 
lium paroeciae  administratores  consilio  unius  vel  plurium  laicorum  utantur  aliquo- 
ties aut  semel  saltem  in  anno,  iuxta  normas  ab  Episcopo  vel  iure  particulari  sta- 
tutas. Qui  consiliarii  a parocho  vel  ab  ipso  Episcopo  inter  viros  in  re  oeconomica 
vere  peritos  eligi  debent  et  ad  nutum  Episcopi  sunt  amovibiles. 

Integra  in  robore  suo  manent  praescripta  can.  1183  CIC  de  consilio  fabricae  ec- 
clesiae; sed  cum  in  pluribus  locis  hoc  Consilium  constitui  non  soleat,  vel  laici  in  illud 
non  cooptentur,  praescribitur  nunc  ut  ubique  quotannis  unus  vel  alter  laicus,  vere 
peritus,  audiatur  in  bonis  temporalibus  paroeciae  administrandis,  quia  clerici  plerumque 
non  sunt  doctrina  de  re  oeconomica  bene  instructi. 

7.  [ Vita  communis  inter  parochum  et  vicarios~\.  In  paroeciis  instauretur  pa- 
rochi et  vicariorum  cooperatorum  vita  communis,  quatenus  id,  pro  locorum  adiunc- 
tis,  iudicio  Episcopi  fieri  possit. 

Hoc  praescripto  peropportune  determinatur  et  urgetur  norma  iam  statuta  sive  in 
Ecclesia  Latina:  « Consuetudo  vitae  communis  inter  clericos  laudanda  ac  suadenda  est, 
eaque,  ubi  viget,  quantum  fieri  potest,  servanda  » (can.  134  CIC),  sive  in  Ecclesia  Orien- 
tali: « Consuetudo  vitae  communis  inter  clericos  caelibes  laudanda  est  iisque  suadenda, 
eaque,  ubi  viget,  quantum  fieri  potest,  servanda  » (can.  75  CICO). 

8.  [ Retributio  vicariis  assignanda ].  Vicariis  paroecialibus  iusta  retributio  assi- 
gnetur, secundum  normas  a loci  Ordinario  statutas. 

Accuratius  normae  determinantur  quae  hac  de  re  statuuntur  in  iure  hucusque  vi- 
genti. Etenim,  in  can.  472,  1°  CIC  praescribitur  ut  vicarius  oeconomus  ab  Ordinario  loci 
constituatur:  « assignata  eidem  parte  fructuum  pro  congrua  sustentatione  »,  quod  idem 
statuitur  in  can.  513,  1°  CICO  pro  vicario  oeconomo,  qui  ab  Episcopo  constituendus 
dicitur. 

Vicarius  autem  adiutor  constituendus  decernitur:  « assignata  eidem  congrua  fruc- 
tuum portione,  nisi  aliter  provisum  sit  » (can.  475,  § 1 CIC),  et  idem  decernitur  in 
can.  516,  $ 1,  1°  CICO,  omissa  tamen  clausula  seu  condicione:  « nisi  aliter  provisum  sit  ». 

De  vicariis  cooperatoribus  denique  sive  in  can.  476,  § 1 CIC  sive  in  can.  517 
CICO  modo  tantum  generali  decernitur  ut  iisdem  « congrua  remuneratio  assignetur  ». 

9.  [ Parochus  magister  fidelium ].  Parochus  curet  ut  diebus  dominicis  ceteris- 
que  festis  de  praecepto  in  omnibus  Missis,  in  ecclesia  paroeciali  celebratis,  secun- 
dum normas  ab  Ordinario  loci  statutas  brevis  post  evangelium  concio  habeatur,  in 
qua  nuntietur  evangelium  salutis. 

Pressius  determinatur  et  extenditur  praescriptum  can.  1344,  § 1 CIC:  « Diebus 
dominicis  ceterisque  per  annum  festis  de  praecepto  proprium  cuiusque  parochi  officium 
est,  consueta  homilia,  praesertim  intra  Missam  in  qua  maior  soleat  esse  populi  frequentia, 
verbum  Dei  populo  nuntiare  ». 

Quidquam  amplius,  sed  ad  modum  consilii,  statuitur  in  can.  1345  CIC:  « Optan- 
dum est  in  Missis  quae,  fidelibus  adstantibus,  diebus  festis  de  praecepto  in  omnibus 
ecclesiis  vel  oratoriis  publicis  celebrantur,  brevis  Evangelii  aut  alicuius  partis  doctrinae 
christianae  explanatio  fiat  ». 

10.  In  sacris  concionibus  habendis  parochus  nihil  aliud  sibi  proponat  nisi 
praedicare  verbum  Dei,  illudque  exponat  prout  in  fontibus  revelationis  continetur 
et  ab  Ecclesiae  magisterio  profertur  atque  explicatur. 

In  suo  robore  integre  manent  praescripta  can.  1347  CIC  cum  simplex  declaratio  fiat 
praescripti  enuntiati  in  § 1:  «In  sacris  concionibus  exponenda  in  primis  sunt  quae 
fideles  credere  et  facere  ad  salutem  oportet  »,  et  paucis  verbis  ea  exprimuntur  quae  di- 
cuntur in  § 2:  « Divini  verbi  praecones  abstineant  profanis  aut  abstrusis  argumentis  com- 
munem audientium  captum  excedentibus;  et  evangelicum  ministerium  non  in  persuasibi- 
libus humanae  sapientiae  verbis,  non  in  profano  inanis  et  ambitiosae  eloquentiae  appa- 
ratu et  lenocinio,  sed  in  ostensione  spiritus  et  virtutis  exerceant,  non  semetipsos,  sed 
Christum  crucifixum  praedicantes  ». 

11.  [ Institutio  puerorum  pro  sacramentis  suscipiendis ].  Parochus  peculiari 
studio  curet  ut  pueri  ad  sacramenta  Poenitentiae,  Eucharistiae  et  Confirmationis 
rite  suscipienda  praeparentur,  atque  catechetica  institutione  apprime  imbuantur. 
Item  magnopere  satagat  ut  per  adolescentiam  catechetica  puerorum  institutio  dili- 
genter protrahatur,  attentis  normis  in  Episcoporum  Conferentiis  forte  latis. 

Episcopi  erit  normas  urgere  quae  hac  de  re  statuuntur  in  can.  1330,  1°  et  2°  CIC, 
vel  alias  aptiores  pro  locorum  et  personarum  adiunctis  praefinire.  Opportunum  autem  seu 
necessarium  est  praescriptum  extendere  can.  1331  CIC:  « Praeter  puerorum  institutio- 
nem de  qua  in  can.  1330,  parochus  non  omittat  pueros,  qui  primam  communionem  re- 
center receperint,  uberius  ac  perfectius  catechismo  excolere  ». 

12.  \lnstitutio  catechetica  a clericis  et  religiosis  et  etiam  a laicis  tradenda]. 
Ad  institutionem  catecheticam  pueris  et  adulescentibus  tradendam  parochus,  si 
necessitas  id  exposcat,  operam  adhibeat  clericorum  ac  etiam,  secundum  normas  ab 
Episcopo  statutas,  religiosorum,  etsi  exemptorum,  et  laicorum  qui  in  doctrina 
christiana  bene  eruditi  sint  atque  ad  docendum  idonei. 

Ut  fideles  vitam  vere  christianam  degere  valeant  necesse  est  omnino  ut  a pueritia 
et  adulescentia  optime  in  doctrina  religiosa  instituantur,  proindeque  prorsus  oportet  ut 
accuratius  determinentur  seu  extendantur  haec  praescripta  hucusque  vigentia:  « Paro- 
chus in  religiosa  puerorum  institutione  potest,  immo,  si  legitime  sit  impeditus,  debet  ope- 
ram adhibere  clericorum,  in  paroeciae  territorio  degentium,  aut  etiam,  si  necesse  sit, 
piorum  laicorum,  potissimum  illorum  qui  in  pium  sodalitium  doctrinae  christianae  aliudve 
simile  in  paroecia  erectum  adscripti  sint  » (can.  1333  § 1 CIC);  « Si  Ordinarii  loci  iudicio, 
religiosorum  auxilium  ad  catecheticam  populi  institutionem  sit  necessarium,  Superiores 

religiosi,  etiam  exempti,  ab  eodem  Ordinario  requisiti,  tenentur  per  se  vel  per  suos  sub- 
ditos religiosos,  sine  tamen  regularis  disciplinae  detrimento,  illam  populo  tradere,  prae- 
sertim in  propriis  ecclesiis  » (can.  1334  CIC). 

13.  [Scholae  catholicae  a pueris  frequentandae’].  § 1.  Pro  locorum  et  rerum 
adiunctis,  curent  parochi  ut  scholae  catholicae  in  sua  cuiusque  paroeciae  pro  pueris 
erigantur  ac  sedulo  moneant  parentes  de  gravi  obligatione  qua  ipsi  tenentur  ut 
eorum  filii  scholas  catholicas  frequentent. 

§ 2.  Erga  pueros  vero  et  adolescentes  qui  scholas  non-catholicas  frequentant, 
parochus  peculiarem  sollicitudinem  exhibeat  cum  ipsi  sint  peculiaribus  periculis 
expositi  ideoque  speciali  auxilio  indigeant;  quare  enixe  satagat  ut  iidem,  tempore 
ac  loco  aptis  doctrina  christiana  idonee  instituantur  et  ipsorum  eorumque  paren- 
tum — quantum  fieri  potest  — fiduciam  sibi  concilient. 

Ecclesiae  ius  scholas  cuiusvis  disciplinae  et  cuiuscumque  gradus  condendi  (can.  1375 
CIC)  peculiariter  urgetur  quod  attinet  ad  scholas  elementarias,  quae  magis  sunt  ubilibet 
necessariae.  Praeterea,  expresse  declaratur  obligatio  parentum  diligenter  curandi  ut  ipso- 
rum filii  scholam  catholicam  frequentent  ubi  eadem  habetur,  itemque  parochi  monentur 
de  sollicita  cura  adhibenda  ne  competenti  institutione  catechetica  careant  pueri  et  adule- 
scentes qui  scholas  frequentent  acatholicas,  vel  neutras,  aut  mixtas  seu  quae  etiam  acatho- 
licis  patent. 

Attamen,  quantum  fieri  potest,  praescriptum  servari  debet  can.  1374  CIC:  « Solius 
Ordinarii  loci  est  decernere,  ad  normam  instructionum  Sedis  Apostolicae,  in  quibus  re- 
rum adiunctis  et  quibus  adhibitis  cautelis,  ut  periculum  perversionis  vitetur,  tolerari  possit 
ut  scholae  acatholicae,  neutrae,  mixtae  celebrentur  ». 

14.  [De  vocationibus  cura  peculiaris].  § 1.  Paterna  sollicitudine  parochus 
pueris  et  iuvenibus  consulat  qui  indicia  praebeant  ecclesiasticae  vocationis,  illosque 
ad  studia  incipienda  vel  prosequenda,  quantum  in  se  est,  adiuvet. 

§ 2.  Parocho  cordi  sit  etiam  fovendi  iuvandique  vocationes  ad  status  perfec- 
tionis christianae. 

§ 3.  Promoveat  quoque  parochus  laicorum  vocationes  ad  apostolatum,  perpe- 
tuum vel  temporarium  in  territorio  Missionum  exercendum,  scholas  v.  g.  dirigendo 
vel  operam  praestando  in  orphanotrophiis,  nosocomiis,  associationibus  actionis  ca- 
tholicae et  huiusmodi. 

Prorsus  opportunum  seu  necessarium  est  ut  extendatur  seu  perficiatur  praescriptum 
can.  1353  CIC:  « Dent  operam  sacerdotes,  praesertim  parochi,  ut  pueros,  qui  indicia 
praebeant  ecclesiasticae  vocationis,  peculiaribus  curis  a saeculi  contagiis  arceant,  ad 
pietatem  informent,  primis  litterarum  studiis  imbuant  divinaeque  in  eis  vocationis  ger- 
men foveant ». 

II  - De  Parochorum  nominatione 

15.  [Ius  Ordinarii  loci  affirmatur].  § 1.  Loci  Ordinario  competit  canonica  pro- 
visio paroeciarum  in  proprio  territorio;  nisi  aliud  probetur;  qua  potestate  caret 
Vicarius  Generalis  sine  mandato  speciali. 

§ 2.  In  canonica  provisione  paroeciarum  facienda  loci  Ordinarius  iuris  prae- 
scripta servare  debet,  sed  quaelibet,  quantum  fieri  potest,  legitime  revocentur  pri- 
vilegia, iura  quaesita,  consuetudines  nominandi,  eligendi,  praesentandi  sacerdotes, 
quibus  officium  paroeciale  sit  concedendum. 

De  officii  paroecialis  provisione  in  § 1 norma  expresse  ponitur,  quae  de  cuiuscumque 
officii  ecclesiastici  provisione  statuitur  in  can.  152  CIC  et  in  can.  94  CICO.  In  § 2 
autem  praescribitur  ut,  servatis  de  iure  servandis,  omnes  concessiones  — quantum  fieri 
potest  — revocentur  quae  nunc  vigent  quoad  plurium  paroeciarum  provisionem  facien- 
dam, cum  in  can.  455,  § 1 CIC  decernatur:  « Ius  nominandi  et  instituendi  parochos 
competit  Ordinario  loci,  exceptis  paroeciis  Sanctae  Sedi  reservatis,  reprobata  contraria 
consuetudine,  vel  salvo  privilegio  electionis  aut  praesentationis,  si  cui  legitime  compe- 
tat »,  et  in  can.  496,  § 1 CICO:  « Ius  nominandi  et  instituendi  parochos  competit  Epi- 
scopo, reprobata  contraria  consuetudine  et  revocato  quolibet  contrario  privilegio,  excepto 
privilegio  praesentationis,  si  cui  legitime  competat,  et  firmo  iuris  praescripto  de  beneficiis 
Sedi  Apostolicae  reservatis  ».  In  suo  robore  manet  praescriptum  can.  456  CIC:  « Ad  pa- 
roecias religiosis  concreditas  Superior,  cui  ex  constitutionibus  id  competit,  sacerdotem 
suae  religionis  praesentat  Ordinario  loci;  qui  eidem,  servato  praescripto  can.  459,  § 2, 
institutionem  concedit  »,  cui  consonat  praescriptum  can.  497  CICO:  « Ad  paroecias  domui 
religiosae  unitas  Superior,  cui  ex  statutis  id  competit,  presbyterum  suae  Religionis  prae- 
sentat Episcopo;  qui  eidem  servato  praescripto  can.  500  § 2,  institutionem  concedit ». 
Cetera  iura  vel  privilegia  nominandi  aut  praesentandi  promovendos  ad  paroecias  legitime 
revocari  debent,  quatenus  scilicet  si  de  iure  praesentandi  aut  eligendi  parochum  agatur, 
quod  conventione  Apostolicam  Sedem  inter  et  Nationes  alicui  est  agnitum,  eadem 
Apostolica  Sedes  curabit  ut,  quantum  fieri  possit,  utriusque  partis  consensu  tollatur;  ubi 
vero  id  obtineri  nequeat,  Apostolica  Sedes  — utraque  parte  item  consentiente  — illud 
ius  ita  moderari  satagat,  ut  eligendus  vel  praesentandus  assumi  debeat  unus  ex  tribus  sa- 
cerdotibus ab  Ordinario  loci  designatis.  Si  vero  agatur  de  iure  praesentandi  aut  eligendi 
parochum,  quod  alicui  competat  ex  lege  fundationis,  loci  Ordinarius  curabit,  ut,  consen- 
tientibus iis  quorum  interest,  ius  illud  abrogetur;  iis  autem  id  nolentibus,  praesentan- 
dus vel  eligendus  assumatur  ex  tribus  a loci  Ordinario  designandis.  Idem  Ordinarius 
suffragia  spiritualia  aliave  obsequia  determinet  pro  patronis,  eorumque  familiaribus,  qui 
iuri  praesentandi  renuntiaverint,  salvis  insuper  aliis  privilegiis  ac  oneribus  iuri  patro- 
natus adnexis, 

16.  [ Idoneitas  promovendorum ].  Ad  comprobandam  promovendorum  ad  offi- 
cium paroeciale  idoneitatem  normae  serventur  in  iure  praescriptae. 

Dotes  quae  in  parocho  requiruntur,  et  quid  loci  Ordinarius  servare  debeat,  prae- 
cipue in  cann.  453,  § 2 et  459  CIC  itemque  in  cann.  493  et  500  CICO  statuuntur. 

17.  [Paroeciae  pleno  iure  Capitulis  non  uniendae~\.  Nulla  paroecia  Capitulo  ca- 
nonicorum sit  unita  pleno  iure,  et  in  qualibet  ecclesia  cathedrali  vel  collegiali  quae 
simul  sit  paroecialis,  parochus  instituatur  — sive  inter  capitulares  selectus,  sive 
non  — qui  omnibus  facultatibus  gaudeat,  quae  ex  iuris  praescripto  parochis 
competunt. 

In  suo  robore  manent  praescripta  can.  415  CIC,  sed  derogatur  praescriptis  can.  471, 
§§1-2  CIC  in  his  quae  attinent  ad  constitutionem  et  praesentationem  vicarii,  qui  actualem 
curam  gerat  animarum  in  paroecia  pleno  iure  unita  ecclesiae  capitulari. 

18.  [Paroeciae  saeculares  Religiosis  committendae ].  Salvis  peculiaribus  prae- 
scriptis de  paroeciis  domui  religiosae  uniendis,  loci  Ordinarius  potest  paroecias  sae- 
culares regendas  concredere  religiosis  a proprio  Superiore  praesentatis,  peculiari  con- 
grua conventione  inita  cum  eiusdem  Religionis  competenti  Superiore. 

Hoc  praescripto  omnes  Episcopi  ampliore  facultate  donantur  quam  ea  quae  in  terri- 
torio Missionum  competit  locorum  Ordinariis  ad  normam  can.  297  CIC:  « Deficientibus 
e clero  saeculari  sacerdotibus,  Vicarii  et  Praefecti  Apostolici  possunt,  audito  eorum 

Superiore,  cogere  religiosos,  etiam  exemptos,  vicariatui  vel  praefecturae  addictos,  ad 
animarum  curam  exercendam,  salvis  pariter  peculiaribus  statutis  a Sede  Apostolica  pro- 
batis ». 

19.  [De  abolenda  reservatione  beneficiorum  curatorum ].  Apostolica  Sedes  non 
amplius  sibi  reservat  beneficia  curata,  nisi  sint  beneficia  consistorialia. 

Hinc  abrogatur  exceptio  in  can.  455,  § 1 CIC  et  in  can.  496,  § 1 CICO  statuta 
quoad  ius  Ordinarii  loci  nominandi  parochos  in  paroeciis  Apostolicae  Sedi  reservatis, 
itemque  abrogantur  — solummodo  quod  attinet  ad  beneficia  cum  adnexa  cura  animarum, 
quae  non  sint  beneficia  consistorialia  — reservationes  quae  statuuntur  in  can.  1435, 
§ 1,  1°,  2°  CIC,  non  autem  quae  ibidem  n.  3°  et  4°  statuuntur,  utpote  quae  ex  aliis 
iuris  canonici  praescriptis  profluant  (cf.  cann.  729  et  1431  CIC). 

20.  [Nominatio  vicariorum  cooperatorum ].  Ordinario  loci  competit  ius  libere 
nominandi  vicarios  cooperatores  e clero  saeculari,  nisi  ipse  parochum  audire  vo- 
luerit. 

Derogatur  praescriptio  can.  476,  § 3 CIC,  quo  loci  Ordinarius  obligatione  tenetur 
audiendi  parochum.  In  can.  517,  § 3 CICO  iam  statuitur:  « Vicarios  cooperatores  e 
clero  saeculari  nominat  Episcopus,  audito,  nisi  aliter  prudenter  iudicaverit,  parocho  ». 


III  - De  Parochorum  stabilitate,  amotione  et  translatione 

21.  [Officium  paroeciale  et  stabilitas  parochorum~\.  § 1.  Cum  officium  paroe- 
ciale  in  spiritualem  fidelium  utilitatem  institutum  sit,  parochi  omnes  in  sua  quisque 
paroecia  stabiles  sunt  prout  postulat  cura  pastoralis. 

§ 2.  Quilibet  parochus  potest,  id  exigente  bono  animarum,  amoveri  a paroe- 
cia servatis  normis  quae  sequuntur. 

Generali  praescripto  in  § 1 enuntiato  abrogatur  distinctio  inter  parochos  inamovi- 
biles  et  parochos  amovibiles,  et  idcirco  abrogantur  praescripta  can.  454,  §§  2 et  3 CIC 
et  can.  494,  §§  2 et  3 CICO;  exinde  autem  vim  suam  ipso  facto  amittunt  praescripta 
iuris  canonici,  quae  praefata  distinctione  nituntur,  ut  mox  infra  accuratius  exponetur. 
Pariter  cessat  distinctio  inter  paroecias  amovibiles  vel  inamovibiles,  et  cum  omnes  paroe- 
ciae simpliciter  tamquam  paroeciae  constitutae  vel  constituendae  habendae  sint,  eo  ipso 
abrogata  censeri  debent  praescripta  can.  454,  § 3 CIC  et  can.  494,  § 3 CICO. 

22.  [Amotio  parochi ].  Episcopus  potest  quemlibet  parochum  a paroecia  legi- 
time amovere  quandocumque  eius  ministerium,  etiam  citra  gravem  ipsius  culpam, 
noxium  aut  saltem  inefficax  reddatur  ob  aliquam  ex  causis  in  iure  recensitis,  aut 
aliam  similem,  iudicio  eiusdem  Episcopi. 

Immutato  in  suo  robore  manet  praescriptum  can.  454,  § 5 CIC  et  can.  494,  § 5 
CICO  de  parochorum  ad  religiosam  familiam  pertinentium  amovibilitate  ad  nutum 
tam  loci  Ordinarii,  monito  Superiore,  quam  Superioris,  monito  Ordinario,  aequo  iure, 
non  requisito  alterius  consensu;  ad  parochos  autem  e clero  saeculari  quod  attinet,  iidem 
a paroecia  amoveri  nequeunt  nisi  id  expostulet  aut  suadeat  aliqua  gravis  causa,  quae  bono 
animarum  detrimentum  afferat.  Praecipuae  eiusmodi  causae  non  taxative  sed  solummodo 
demonstrative  enumerantur  in  can.  2147,  § 2 CIC,  ideoque  expresse  dicitur  parochos  a 
paroecia  legitime  amoveri  posse  etiam  ob  alias  causas  quae,  iudicio  Episcopi,  noxium 
aut  saltem  inefficax  eorum  ministerium  reddant;  cuiusmodi  sunt,  v.  g.,  imperitia  et  in- 


APPENDIX  - DE  CURA  ANIMARUM 


795 


scitia  et  inertia  in  praedicatione  verbi  Dei,  in  curanda  catechetica  institutione  fidelium, 
in  promovenda  actione  catholica,  in  fovendis  operibus  socialibus,  in  ceteris  mediis  adhi- 
bendis quae  ad  curam  animarum  fructuose  exercendam  sunt  necessaria. 

23.  [ Vicarius  adiutor].  Ab  officio  amoveatur  parochus,  qui  ob  aliquam  causam 
permanentem  suis  muniis  rite  obeundis  impar  evaserit,  et  solummodo  in  casu  extra- 
ordinario, iusta  de  causa,  ei  vicarius  adiutor  detur,  omissa  amotione. 

Experientia  constat  quod  plerumque  bono  animarum  non  apte  cavetur  per  vicarii 
adiutoris  institutionem,  qui  saepe  saepius  a parocho  directe  aut  indirecte  impeditur  quo- 
minus officium  suum  diligenter  et  efficaciter  explere  valeat.  Hinc,  in  casibus  tantum 
peculiaribus,  ad  modum  exceptionis,  nunc  ratio  adhibenda  praecipitur,  quae  hucusque 
tanquam  norma  communis  servabatur:  « Si  parochus  ob  senectutem,  mentis  vitium, 
imperitiam,  caecitatem  aliamve  permanentem  causam  suis  muniis  rite  obeundis  impar  eva- 
serit, Ordinarius  loci  det  vicarium  adiutorem,  praesentatum  a Superiore,  si  de  paroecia 
agatur  religiosis  concredita,  qui  suppleat  eius  vicem » (can.  475,  § 1 CIC),  itemque 
veluti  causa  amotionis  parochi  enumeratur  in  can.  2147,  § 2,  1°:  « Imperitia  vel  perma- 
nens infirmitas  mentis  aut  corporis,  quae  parochum  suis  muneribus  rite  obeundis  imparem 
reddit,  si,  iudicio  Ordinarii,  per  vicarium  adiutorem  bono  animarum  provideri  nequeat  ». 
Etiam  in  can.  516,  § 1,  1°  CICO  eodem  modo  statuitur  ut  vicarius  adiutor  detur  parocho 
saeculari,  nihilque  merito  dicitur  de  parocho  religioso,  utpote  qui  sit  semper  amovibilis 
ad  nutum. 

24.  [ Modus  procedendi  in  amotione].  § 1.  Ad  parochi  amotionem  valide  decer- 
nendam Episcopus,  auditis  tribus  parochis  consultoribus  et  veritate  gravitateque 
causae  cum  eis  discussa,  amovendum  — nisi  agatur  de  parocho  vitio  mentis  labo- 
rante — scripto  vel  oretenus  ad  paroeciae  renuntiationem  faciendam  paterne  invitet, 
ei  significans  amotionis  causam  et  argumenta  quibus  ipsa  innititur,  simulque  indi- 
cans quibus  subsidiis  ei  renuntianti  consulere  intendat. 

§ 2.  In  dioecesibus  quarum  territorium  partes  comprehendat  pertinentes  ad 
distinctas  nationes,  unus  saltem  e parochis  consultoribus  audiendis  eiusdem  sit  na- 
tionis ac  parochus  amovendus. 

Ut  in  definiendo  negotio  amotionis  parochi  expeditius  procedatur  simulque  tutius 
caveatur  ne  iura  amovendi  iniuste  laedantur,  duae  fiunt  innovationes  praescriptorum 
can.  2148  CIC,  in  quo  statuitur  ut  Ordinarius  duos  examinatores  audire  debeat  et  certum 
tempus  praefiniat  intra  quod  amovendus  renuntiationem  faciat;  praeterea,  nunc  expresse 
additur  ad  validitatem  amotionis  decernendae  sollemnitates  seu  clausulas  servandas  esse, 
quae  in  hoc  praescripto  determinantur. 

25.  § 1.  Parochus  renuntiationi  consentire  ipso  iure  praesumitur,  si  certo  con- 
stiterit eum,  nullo  legitimo  impedimento  detentum,  Ordinario  loci  nihil  respondisse 
intra  septem  dies  ab  accepta  invitatione  ad  renuntiandum. 

§ 2.  Quod  si  certo  non  constet  invitationem  ad  renuntiandum  parocho  inno- 
tuisse et  ipsum  quominus  responderet  legitime  impeditum  non  fuisse,  Ordinarius 
opportune  provideat  iterando  invitationem  ad  renuntiandum. 

Invitatione  ad  renuntiandum  iterata,  eo  ipso  rursum  parocho  conceditur  spatium 
septem  dierum  ad  respondendum;  sed  facultas  abrogatur  concedendi  expressam  proroga- 
tionem temporis  utilis  ad  respondendum,  de  qua  in  can.  2149,  § 2 CIC.  Item,  abrogatur 
praescriptum  can.  2149,  § 1 CIC  de  amotionis  a paroecia  decreto  conficiendo,  si  paro- 
chus invitatus  ad  renuntiationem  faciendam  nihil  respondit;  nunc  enim  sufficit  ut,  in 

casu,  Ordinarius  paroeciam  ex  renuntiatione  vacantem  declaret,  prouti  decernitur  in 
can.  2150,  § 1 CIC,  cuius  etiam  canonis  praescripta  §§  2 et  3 integre  in  suo  robore 
manent. 

26.  Parochus  qui  paroeciae  renuntiare  renuat,  rationes  seu  probationes  Epi- 
scopo in  scriptis  exhibere  potest  intra  quindecim  dies  ab  interposita  oppositione. 

Hoc  praescripto  abrogatum  manet  praescriptum  can.  2151  CIC:  « Parochus,  si  oppu- 
gnare velit  causam  adductam  in  invitatione,  potest  dilationem  ad  probationes  afferendas 
postulare,  quam  Ordinarius  pro  suo  prudenti  arbitrio  concedere  potest,  dummodo  ne  sit 
cessura  in  detrimentum  animarum  ». 

27.  § 1.  Episcopus,  auditis  iisdem  tribus  parochis  consultoribus  super  oppo- 
sitione et  rationibus  ab  amovendo  forte  allatis,  eas  approbat  aut  definitive  reiicit. 

§ 2.  Decisio,  sive  affirmativa  fuerit  sive  negativa,  parocho  significatur  decreto. 

§ 3.  Edito  decreto  amotionis,  Episcopus  paroeciae  vacanti  potest  novo  pa- 
store stabiliter  providere,  firmo  iure  parochi  amoti  recursum  interponendi  ad  Apo- 
stolicam  Sedem,  sed  in  devolutivo  tantum. 

Haec  nova  disciplina  plures  affert  immutationes  iuri  hucusque  vigenti: 

a)  Ex  praescripto  can.  2152,  § 1 CIC  Ordinarius,  ut  valide  agat,  rationes  a pa- 
rocho contra  invitationem  adductas  perpendere,  approbare  aut  reicere  debet  auditis  iisdem 
duobus  examinatoribus,  quorum  consilio  parochum  ad  renuntiationem  faciendam  invita- 
vit. Nunc  Ordinarius  eadem  peragere  tenetur  cum  tribus  parochis  consultoribus,  quos 
audire  debet  ad  normam  superius  statutam  in  n.  24,  § 1. 

b)  Penitus  abrogata  manent  praescripta  can.  2153  CIC  de  recursu  quem  parochus 
ad  eundem  Ordinarium  interponere  potest  contra  decretum  amotionis. 

c ) Derogatur  praescripto  can.  2146,  § 3 CIC,  quo  statuitur:  « Pendente  recursu 
(parochi  amoti  ad  Sedem  Apostolicam),  Ordinarius  paroeciam  vel  beneficium  quo  clericus 
privatus  sit,  alii  stabiliter  conferre  valide  nequit  ». 

In  suo  robore  integre  manent  praescripta  cann.  2154-2156  CIC  de  parocho  renun- 
tianti vel  amoto  pro  viribus  consulendo  ut  honesta  sustentatione  non  careat. 

Abrogata  manent  singula  cann.  2157-2161  CIC  praescripta  de  modo  procedendi  in 
remotione  parochorum  amovibilium. 

28.  [Translatio  parochi'].  § 1.  Si  bonum  animarum  vel  Ecclesiae  necessitas 
seu  utilitas  id  postulet,  Episcopus  potest  parochum  transferre  a sua,  quam  utiliter 
regit,  ad  aliam  paroeciam  aut  ad  quodlibet  aliud  officium  ecclesiasticum,  etsi  diversi 
ordinis  seu  gradus. 

§ 3.  Ut  parochi  translatio  valide  decernatur,  Episcopus  debet  in  omnibus  eum- 
dem  modum  procedendi  servare,  qui  superius  nn.  24-27  praescribitur  pro  parochi 
amotione. 

Normae  peculiares  abrogantur  in  cann.  2162-2167  CIC  statutae  ad  parochorum 
translationem  legitime  decernendam,  in  quarum  locum  peropportune  eaedem  normae 
reponuntur  quae  legitimam  parochorum  amotionem  moderantur,  cum  in  utroque  casu 
parochi  propriam  suam  paroeciam  revera  amittant.  Insuper  facilius  ac  securius  et  amotio- 
nis et  translationis  negotium  legitime  definiri  potest,  si  prorsus  idem  sit  modus  proce- 
dendi qui  sive  pro  amotione  sive  pro  translatione  necessario  servari  debeat. 

29.  [Cessatio  parochi  a munere].  § 1.  Ad  loci  Ordinarium  pertinet,  auditis 
tribus  parochis  consultoribus  ut  valide  agat,  in  singulis  casibus  decernere  utrum, 
ratione  habita  ministerii  paroecialis  recte  ac  fructuose  exercendi,  in  officio  perma- 

nere  possint  parochi  qui  septuagesimum  quintum  aetatis  annum  expleverint,  vel 
alium  aetatis  terminum  attigerint,  in  Conferendis  Nationalibus  Episcoporum  pro 
diversis  locorum  adiunctis  praestitutum. 

§ 2.  Ordinarius  loci  providere  debet  ut  parochi  qui  in  officio  ratione  aetatis 
permanere  non  possunt  congruam  habeant  sustentationem,  iidemque  privilegiis  ho- 
norificis adhuc  uti  frui  possunt  quibus  ratione  officii  legitime  gaudebant. 

Hac  nova  disciplina  apte  cavetur  ut  bono  animarum  pro  necessitate  recte  congrueque 
consulatur,  quin  parochorum  iura  laedantur  qui  diutius  sacro  ministerio  exercendo  se 
dediderunt. 


NOTAE 

1 Omnes  annotationes  can.  CICO  in  hac  Appendice,  nisi  aliud  expresse  dicatur,  sunt 
de  Clericis  (Pius  XII,  Motu  proprio  Cleri  Sanctitati,  2 iun.  1957:  A.A.S.,  49,  1957, 
pp.  432-600). 

2 A.A.S.,  52,  1960,  p.  986. 

3 Quasi-parochus  in  Ecclesia  Latina  Missam  pro  populo  applicare  debet  saltem  in 
sollemnitatibus  Nativitatis  Domini,  Epiphaniae,  Paschatis,  Ascensionis,  Pentecostes,  Sanc- 
tissimi Corporis  Christi,  Immaculatae  Conceptionis  et  Assumptionis  B.  M.  V.,  Sancti  Io- 
seph  eius  Sponsi,  Sanctorum  Apostolorum  Petri  et  Pauli,  Omnium  Sanctorum  (cann.  306 
et  466,  § 1 CIC). 


APPENDIX  QUARTA 

DE  PASTORALI  PAROCHORUM  OFFICIO 

PRAECIPUAE  NORMAE  REFERENDAE 
IN  DIRECTORIUM  GENERALE  PRO  PAROCHIS  * 


1.  [Parochi  definitio ].  Parochus1  est  sacerdos  cui,  tamquam  pastori  proprio, 
officium  curae  animarum  exercendae  in  paroecia  sub  Ordinarii  loci  auctoritate  est 
collatum. 

Ratione  igitur  missionis,  quam  in  aedificationem  Corporis  Christi  ipse  recepit, 
parochus  est  filialis  Episcopi  collaborator  atque  pastor  animarum,  quarum  salutem 
prosequi  debet  tamquam  sacerdos,  magister  et  rector  in  spiritu  caritatis. 

I - De  parochi  unione  cum  Episcopo 

2.  [Parochus  particeps  sollicitudinis  pastoralis  Episcopi ].  Parochus  singulari 
et  strictiore  nexu  cum  Episcopo  se  unitum  semper  sentiat,  quatenus  per  paroeciale 
officium  sibi  ab  Episcopo  collatum,  ipsius  pastoralem  sollicitudinem  ac  responsabi- 
litatem  participat. 

3.  [Necessitudines  parochi  cum  Episcopo ].  Habeat  igitur  parochus  Episcopum 


* Hoc  Directorium  confectum  est  a Commissione  Conciliari  de  disciplina  Cleri  et 
populi  christiani. 

tamquam  patrem  sui  sacerdotii  eumque  diligat  in  caritate  non  ficta.  Ipsi  oboedien- 
tiam, reverentiam  et  fidelitatem  praestet  eiusque  mandatis,  decretis  et  consiliis  animo 
prompto  et  sincero  parere  studeat. 

4.  [Instrumentum  unionis  fidelium  cum  Episcopo].  Parochus  insuper,  cum  sit 
obvium  inter  Episcopum  et  christifideles  unionis  vinculum,  amorem  et  oboedien- 
tiam paroecianorum  erga  Episcopum  excitet  ac  foveat;  publicas  saepe  pro  eo  pre- 
cationes promoveat;  in  suam  paroeciam  secundum  opportunas  occasiones  invitet; 
praecipua  documenta  episcopalia  suis  ovibus  nota  faciat. 

5.  [ Parochus  particeps  sollicitudinis  Episcopi  de  universa  Ecclesia ].  Haud 
unquam  immemor  paroeciam  partem  esse  Ecclesiae,  cor  suum  et  corda  fidelium  pa- 
rochus dilatet  ad  integram  dioecesim  universamque  Ecclesiam  actuosa  caritate  am- 
plectendam. 

Fideles  impense  exhortetur  ad  fratres  piis  precibus  et  subsidiis  adiuvandos,  qui 
ob  eorum  constantiam  in  fide  graviter  opprimuntur  aliave  gravi  necessitate  labo- 
rant. Quem  in  finem  etiam  communiter  pia  exercitia,  collectas,  etc.,  peragere  ne 
omittat,  secundum  normas  ab  Ordinario  loci  statutas.2 


II  - De  parocho  qua  sacerdote 

6.  [ Sanctissimum  Eucharistiae  Sacramentum  vitae  paroecialis  veluti  centrum 
efficiendum ].  Qua  sacerdos,  spirituales  hostias  parochus  offerre  ne  desinat  Deo  Patri 
acceptabiles  per  dilectissimum  Filium  Eius  Iesum. 

Cum  Eucharistiae  Sacramentum  culmen  sit  ad  quod  omnia  tendere  debent, 
simul  et  fons  a quo  omnia  procedunt,  ut  revera  centrum  fiat  vitae  paroecialis,  toto 
corde  parochus  adlaboret.  Paschale  mysterium,  quod  in  Missae  Sacrificio  adest 
et  operatur,  fidelibus  suis  patienter  incessanterque  revelet  ut  conscia  firmaque  eva- 
dat eorum  devotio. 

Fructum  quoque,  qui  consistit  in  intimiore  unitate  cum  Corpore  Mystico  seu 
Ecclesia,  frequenter  recolat  quo  perfectius  caritate  fraterna  inter  se  fideles  in  Do- 
mino uniantur.  Sic  firmior  efformabitur  communitas  paroecialis  quae  sponte  in  opera 
caritatis  et  pietatis  effundatur. 

7.  [ Personalis  parochi  pietas  imprimis  fovenda ].  Ut  parochus  suum  officium, 
cum  erga  Deum  tum  erga  fideles  sibi  commissos,  rite  adimplere  valeat,  imprimis 
sedulo  diligenterque  curam  agere  debet  de  sua  vita  supernaturali  indesinenter 
alenda,  illud  Domini  Iesu,  cuius  sacerdotium  participat,  semper  prae  oculis  habens: 
« et  pro  eis  ego  sanctifico  meipsum,  ut  sint  et  ipsi  sanctificati  in  veritate  ».3  Con- 
gruum igitur  tempus  impendat  in  piam  ac  devotam  recitationem  divini  Officii, 
in  quotidianam  meditationem  ceteraque  pietatis  exercitia,  quae  ab  Ecclesia  sacro- 
rum administris  praescribuntur. 

8.  [Actuosa  participatio  fidelium  Sacrae  Liturgiae  promovenda ].  Studeat  paro- 
chus divina  officia  ita  ordinare  et  fideles  instruere  ut  Sacra  Liturgia  totam  vim 
suam  et  efficaciam  exserat  ad  eorum  animos  christiane  efformandos.  Enixe  quoque 
curet  ut  actuosa  promoveatur  fidelium  participatio,  interna  et  externa,  illos  insti- 
tuens iuxta  ipsorum  aetatem,  condicionem,  vitae  genus  et  religiosae  culturae 
gradum. 

9.  [Functiones  sacrae  devote  celebrandae ].  Tum  quia  sancta  sancte  tractanda 
sunt,  tum  etiam  quia  parochus  suo  exemplo  fideles  ad  sancta  cognoscenda  ac  dili- 
genda permovere  debet,  accurate  invigilet  ut  in  divinorum  officiorum  celebratione 

et  in  Sacramentorum  administratione  tali  se  gerat  dignitate  ac  pietate,  in  verbis 
pronuntiandis  et  in  caeremoniis  peragendis,  ut  adstantes  ad  devotionem  excitentur 
atque  Sacrae  Liturgiae  sensum  et  saporem  debite  percipiant. 

10.  [ Sacramenta  indesinenter  administranda ].  Parochus,  ardenti  desiderio  per- 
motus animas  quamplurimas  Deo  lucrandi,  in  Sacramentis  administrandis,  quae  sane 
divinae  gratiae  causa  sunt  instrumentalis,  indesinenter  adlaborare  debet.4 

Sedula  cura  prospiciat,  iuxta  ecclesiasticas  leges,  administrationi  Sacramento- 
rum initiationis  christianae  — Baptismatis  nempe,  Confirmationis  et  Primae  Com- 
munionis — , omni  nisu  et  cura  satagens,  ne  eorum  administratio  ob  parentum 
incuriam  vel  defectum  formationis,  ultra  tempus  debitum  procrastinetur.  Ita  quo- 
que functiones  et  occupationes  paroeciales  disponere  atque  ordinare  curet,  ut  fide- 
les ipsum  semper  paratum  inveniant  ad  suas  confessiones  excipiendas;  5 paterna  item 
ac  caritatis  plena  sollicitudine  ductus  Sacram  Communionem  aegrotantibus  deferat, 
fideles  christianam  doctrinam  iterum  iterumque  doceat,  omniaque  quae  potest  adhi- 
beat media,  ne  quispiam  sine  Sacramentorum  refectione  moriatur. 

11.  [ Dominicae  diei  sanctificatio ].  Meminerit  parochus  diei  Domini  sanctifi- 
cationem, cui  sane  multae  et  valde  inter  se  diversae  rationes  nostris  hisce  diebus 
obstant,  veluti  fundamentum  esse  praxis  vitae  christianae,  cum  singulorum  tum 
etiam  familiae  et  societatis:  vita  quidem  christiana  sine  religione  consistere  nullo 
modo  potest,  neque  ipsa  religio  nisi  sanctificetur  dies  Domini,  qua  animarum  vires 
spirituales  reficiuntur  ac  crescunt,  et  vincula  caritatis  non  solum  in  domestica 
communitate  sed  in  tota  etiam  christiana  societate  peculiariter  roborantur.  Itaque 
parochus  in  christifidelium  memoriam  saepe  obligationem  revocare  debet  dies  festos 
sanctificandi  et  praesertim  diem  dominicam,  qua  sane  ab  Ecclesia  commemoratur 
et  participatur  mysterium  paschale  Christi,  ut  fideles,  liberi  a culpis  et  a terrenis 
curis,  in  Dei  laudes  incumbant  cum  fratribus  suis  communicantes. 

12.  [Ecclesiae  ac  sacrae  supellectilis  munditia  ac  decor  semper  curanda].  In- 
timo pietatis  spiritu  curet  parochus  ut  ecclesia  sibi  commissa  ea  munditia  ornetur 
quae  in  domo  Dei  elucere  ac  fulgere  semper  debet.6  Altarium  igitur  ornatui,  sed 
et  sacrorum  vasorum,  tabernaculi,  corporalium,  linteaminum  aliarumque  omnium 
rerum  ad  sacram  supellectilem  pertinentium  conservationi  ac  decori  sedula  cura 
prospiciat.  Itaque,  amore  ductus,  quidquid  ab  huiusmodi  rerum  sanctitate,  sim- 
plicitate et  dignitate  sit  absonum  omni  nisu  vitet.  Liturgicas  quoque  leges  de  custo- 
dia Sacrae  Eucharistiae  et  sacrorum  oleorum  sedulo  diligenterque  servare  satagat. 


III  - De  parocho  qua  magistro 

13.  [Doctrina  christiana  constanter  tradenda'].  Ut  magister,  parochus  verbum 
Dei  populo  christiano  nuntiare  tenetur  eumque  catechetica  institutione  enixe  exco- 
lere debet. 

Christianam  doctrinam  constanter  exponat  servato  ordine  ac  methodo  in  com- 
muni summario  seu  programmate  pro  tota  natione  vel  regione  in  Conferendis  Epi- 
scoporum statuto,  ut  brevi  annorum  spatio  apte  integreque  de  singulis  eiusdem 
doctrinae  capitibus  omnes  fideles  edoceantur. 

14.  [Qualitates  magisterii  parochi].  Nihil  aliud  in  sacris  concionibus  habendis 
parochus  intendat  nisi  praedicare  verbum  Dei,  illudque  prout  in  fontibus  revelatio- 
nis continetur  et  ab  Ecclesiae  magisterio  proponitur. 

In  praedicationis  ministerio  exercendo  parochus  tam  in  ratiocinatione  quam  in 

linguae  usu  sese  communi  auditorum  captui  accommodet,  eorumque  difficultates  vi- 
taeque problemata  scite  pertractet  ut  practice  et  efficaciter  dirigantur  in  propriis 
uniuscuiusque  officiis  recte  exsequendis. 

Fideles  assidue  monere  parochus  ne  praetermittat,  singulos  obligatione  teneri 
ut  seipsos  etiam  pro  aliis  sanctificent,  ut  curam  fratrum  coram  Deo  suscipiant,  ut 
christianam  mundi  instaurationem  procurent.7  Item,  fidelibus  in  memoriam  fre- 
quenter revocet  ipsos  per  baptisma  membra  Christi  effectos,  hac  de  causa  etiam 
alterum  alterius  membra  factos  esse,  ut  non  quae  sua  sunt  singuli  considerantes 
sed  ea  quae  sunt  aliorum,  vere  catholicum  et  apostolicum  sensum  acquirant. 

15.  [ Explanatio  Sacrae  Scripturae ].  In  sacris  concionibus  parochus  Sacras  Scrip- 
turas sincera  fide  et  incenso  fervore  sic  exponat,  ut  fideles  earum  crebra  et  attenta 
lectione  summe  delectentur.  Peculiares  coetus  fidelium  commendet  ac  promoveat 
in  quibus,  praeside  sacerdote  aut  aliquo  laico  vere  perito,  selecta  Sacrae  Scripturae 
capita  plenius  et  profundius  exquirantur  atque  explanentur,  non  autem  ad  meram 
eruditionem  acquirendam,  sed  praecipue  ut  spirituale  vitae  alimentum  hauriatur. 

16.  [ Institutio  puerorum  catechistica ].  Peculiari  studio  parochus  curet,  ad- 
iutorio  usus  praecipue  religiosorum  sodalium  et  laicorum  catechistarum,  ut  pueri 
catechetica  institutione  plene  imbuantur,  tum  in  praeparatione  ad  Sacramenta  Poe- 
nitentiae, Eucharistiae  et  Confirmationis  rite  suscipienda,  tum  etiam  modo  habi- 
tuali in  scholis  paroecialibus  catechismo  tradendo  constitutis,  in  scholis  catholicis 
et,  quantum  fieri  potest,  in  scholis  quoque  non  catholicis  intra  fines  paroeciae  exsi- 
stentibus. Christianam  hanc  puerorum  institutionem  etiam  post  eorum  adolescen- 
dam protrahere  satagat.8 

17.  [ Doctrinae  expositio  in  peculiaribus  adjunctis] . Semper,  data  occasione, 
dum  v.  g.  sponsos  ad  matrimonium  contrahendum  praeparat,  Sacramenta  admini- 
strat, funus  defunctorum  persolvit  aliave  publica  pia  exercitia  celebrat,  parochus 
doctrinam  exponere  ne  omittat,  quae  ad  rem  pertinet,  quo  fideles  exinde  uberiores 
fructus  percipiant. 

Praedicationem  quadragesimalem,  ab  Ecclesia  saepius  commendatam,  ne  omit- 
tat; item,  occasionem  capiat  ex  aliis  suetis  pietatis  exercitiis  (ex  novendialibus  vel 
triduanis  supplicationibus  aliisque  id  genus),  ut  adstantibus  principia  tradat  de  chri- 
stiana  doctrina  et  praxi  quae  relationem  habeant  cum  actionibus  vel  liturgicis 
temporibus  de  quibus  in  casu  agatur. 

18.  [Spiritu  missionario  semper  agendum ].  Parochus,  sciens  se  respondere 
teneri  non  tantum  de  eorum  animabus,  qui  ad  ecclesiam  sponte  accedunt,  sed  de 
animabus  omnium  qui  coetum  socialem  sibi  commissum  efformant,  et  sciens  quoque 
se  plene  inter  eos  adnumerari,  qui  Christi  mandatum  receperunt:  « Euntes  ergo 
docete  omnes  gentes  »,9  cordi  habeat  bonum  omnium  qui  in  paroecia  degunt  et 
Deum  ignorant  vel  neglegunt.  Praeter  media  supernaturalia,  orationem  scilicet  et 
mortificationem,  opportunis  mediis  atque  inceptis  pastoralibus  — uti  sunt  colloquia 
domi  habenda,  conferentiae  pro  personis  eiusdem  gradus  et  condicionis,  vel  etiam 
media  quae  opinionem  publicam  efformant,  etc.  — , eos  quaerat  et  patienter  ad 
Deum  ducere  curet. 

Statuto  denique  tempore,  missionarias  praedicationes  in  paroecia  habendas 
foveat,  forma  vero  et  methodo  convenienter  aptatis  exigentiis  temporum,  locorum 
et  personarum. 

19.  [Scientia  theologica  et  pastoralis  rite  excolenda ].  Meminerit  quoque  pa- 
rochus studium  sacrarum  disciplinarum  atque  problematum  pastoralium  pertinere 

ad  proprium  statum,  cum  huiusmodi  studium  condicio  sit  necessaria  ut  recte  et 
efficaciter  munere  suo  perfungatur. 

Prae  oculis  etiam  habeat  in  sacra  praedicatione  verbum  Dei  in  auditorum  ani- 
mabus  alte  inserendum  esse,  et  ad  hunc  finem  nonnulla  subsidia,  uti  sunt  scientiae 
psychologicae  et  sapiens  paedagogia  religiosa,  utiliter  adhiberi  posse. 


IV  - De  parocho  qua  rectore 

20.  [ Omnium  cura  suscipienda ].  Divini  Pastoris  praecepto  obtemperans,  paro- 
chus summa  cum  humanitate  erga  omnes  se  gerat.  Peculiariter  vero  pauperes  et 
miseros  atque  aegrotos,  maxime  vero  morti  proximos,  sibi  commendatos  habeat.10 

21.  [ Singularum  familiarum  visitatio ].  Quoniam  pastor  bonus  oves  suas  cogno- 
scere debet,  parochus  ne  omittat  singulas  paroeciae  familias  frequenter  visitare,  de 
omnium  necessitatibus  paterne  sollicitum  se  exhibens.11 

22.  [ Spiritualis  uniuscuiusque  fidelis  formatio ].  Diligenter  adlaboret  ut  fide- 
les, unusquisque  pro  sua  condicione,  socialem  Ecclesiae  doctrinam  cognoscant  eos- 
que  educet  ad  eamdem  doctrinam  in  praxim  adducendam,  ita  quidem  ut  ipsi  con- 
silium Dei  super  se  plenius  adimplere  valeant,  ut  scilicet  per  vitam  suam  quoti- 
dianam, in  statu  quo  vocati  sunt,  propriam  operentur  sanctificationem,  christianam- 
que  mundi  instaurationem;  proximorum  tandem  saluti  invigilent,  eorum  nempe  quos 
in  vita  sua  domestica,  sociali  vel  oeconomica  Pater  Caelestis  ipsis  comites  dedit.12 

Curet  praeterea  ut  laicus  templi  custos  bene  calleat  doctrinam  christianam  et 
rudimenta  sacrae  Liturgiae  cognoscat,  necnon  normas  practicas  de  cura  ecclesiae 
et  rerum  sacrarum.  Sic  enim  optimum  adiutorium  praestare  poterit  in  catechesi 
paroeciali  tradenda,  et  apte  institutus  erit  ut  cum  parocho  collaboret  in  digna  cura 
habenda  de  domo  Dei.13 

23.  [ Christiana  familiarum  institutio~\.  Maxime  curae  habens  ut  vero  spiritu 
christiano  singulae  familiae  bene  informentur,  parochus  sanctitatem  matrimonii  cre- 
bro fideles  doceat;  institutionem  prae-matrimonialem  ne  neglegat  sed  illi,  ea  qua 
potest  diligentia,  faveat.  In  matrimoniis  vero  celebrandis,  Directorii  Pastoralis  nor- 
mis utatur,  quibus  dignitas  ac  sensus  matrimonii  ineundi  clarius  manifestentur; 
consociationes  promoveat  in  quibus,  una  cum  sacerdote  ac  nonnunquam  etiam  cum 
medico  christiano,  illae  tractentur  quaestiones,  quae  ad  vitam  coniugalem,  puerorum 
institutionem  familiaeque  sanctificationem  pertinent. 

24.  {Vocationes  fovendae  ac  paterna  sollicitudine  curandae~\.  Prae  oculis  ha- 
beat parochus  maximam  suae  vitae  sacerdotalis  suaeque  vocationis  gloriam  in  eo 
sitam  esse,  quod  peridoneum  instrumentum  sit  in  manibus  Domini  ad  promovendas 
alias  vocationes  in  servitium  Ecclesiae  et  animarum.  Quapropter  pueros  et  iuvenes 
qui  indicia  praebent  ecclesiasticae  vocationis  paterna  sollicitudine  exquirat,  confir- 
met, eis  animum  addat,  eorum  directionem  spiritualem  modo  speciali  curet  illosque 
ad  studia  incipienda  vel  prosequenda,  quantum  in  se  est,  adiuver. 

Consideret  etiam  corde  magno  et  animo  volenti  vocationes  tum  ad  amplecten- 
dum statum  perfectionis,  cuiusvis  generis  est,  tum  ad  ingrediendas  associationes  sa- 
cerdotum saecularium  constitutas  in  servitium  alicuius  regionis  vel  socialis  ordinis, 
quae  peculiares  persentiant  apostolicas  necessitates. 

Laicis  quoque  ne  dedignetur  viam  adaperire  qua  apostolatum  in  Missionum 
territoriis  in  perpetuum  vel  ad  tempus  exerceant,  scholas  v.  g.  dirigendo,  orphano- 
trophiis, nosocomiis,  associationibus  fidelium  operam  praestando  vel  aliis  huiusmodi. 

25.  [ Praeparatio  laicorum  ad  apostolatum  eorumque  consociationes'].  Probe 
conscius  sit  pastor  laicorum  partem  ita  ad  essentiam  Ecclesiae  pertinere,  ut  ipsis 
deficientibus,  missione  ipsa  sibi  concredita  deficiat.  Ideoque  summopere  ut  fideles 
de  sua  responsabilitate  conscii  fiant  laboret;  ut  illam  assumant  cohortetur;  ad  offi- 
cium suum  implendum  praeparet;  illosque  semper  consilio  et  auxilio  adiuvet. 

Consociationes  imprimis  apostolatus  laicorum  et  actionis  catholicae  parochus 
commendet,  vel  erigendas  curet,  ut  fideles  ad  plenius  perfectiusque  vitam  christia- 
nam  agendam  excitentur  ac  sustineantur,  et  praescriptis  ac  normis  Hierarchiae  ec- 
clesiasticae integre  fideliter  que  obtemperent. 

26.  [ Piae  fidelium  associationes  fovendae].  Parochus  etiam  fovere  ne  omittat 
sodalitia  aliasque  fidelium  associationes,  ex  quibus  tam  uberes  fructus  pietatis  et 
apostolatus  oriri  possunt.  Ad  devotionem  erga  Sanctissimam  Eucharistiam  excitan- 
dam, quae  fiat,  ut  optatur,  veluti  centrum  totius  vitae  paroecialis,  parochus  promo- 
vere satagat  e.  g.  Confraternitatem  Sanctissimi  Sacramenti.  Item,  iuxta  normas  tra- 
ditas in  Conferentiis  Episcoporum,  promoveat  Sodalitium  Doctrinae  Christianae,  ad 
necessarios  laicos  catechistas  sibi  comparandos  et  instituendos,  qui  praevalidum  ad- 
iutorium  praestare  possint  in  crescente  illo  apostolatu  catechistico,  qui  sane  ma- 
xima sollicitudine  perficiendus  est.14 

27.  \lnstitutiones  peculiares  promovendae].  Omnia  omnibus  factus,  studeat 
pastor  ut  pro  diversis  fidelium  coetibus  diversa  suscitet  auxilia  vel  media  opportuna. 

Pro  pueris  igitur  vel  puellis,  oratoria  vel  recreatoria  habeantur,  aliaeque  res 
opportunae,  in  quibus  non  tantum  aptis  mediis  recreentur  sed  etiam  christiane  effor- 
mentur  et  ad  imminentem  sibi  laboriosam  vitam  praeparentur. 

Ipsis  item  praesto  sint  fidelium  associationes,  eorum  aetati  et  personalibus  quali- 
tatibus accommodatae. 

28.  [ Diversi  fidelium  coetus].  Diversis  fidelium  condicionibus  diversas  com- 
mendet vel  erigendas  curet  associationes,  quibus  ipse  vel  unus  ex  vicariis  coopera- 
toribus aderit.  In  eis  tractetur  de  peculiaribus  uniuscuiusque  officiis  ac  quaestioni- 
bus ratione  sui  muneris  exsurgentibus,  sive  operarii  sunt,  sive  agricolae  sive  supe- 
rioribus studiis  incumbunt  vel  liberali  disciplina  funguntur  quo  potiore  fructu  eo- 
rumdem  bonum  promoveatur,  quin  tamen  caritas  et  consensus  atque  unitas  inter 
fideles  ullum  detrimentum  patiantur. 

Peculiaris  quoque  magistrorum  associatio,  saltem  interparoecialis  vel  dioece- 
sana,  constituatur,  ut  qui  munere  docendi  in  scholis  funguntur  vividiore  semper 
spiritu  christiano  incensi,  accuratius  in  dies  atque  perfectius  alumnos  instituant. 

29.  \Operariorum  cura].  Operarios  qui  in  sua  paroecia  sunt,  praecipuo  amore 
habeat  parochus,  tum  in  honore  Eius  qui  fabri  filius  vocari  voluit,  tum  quia  ob  diffi- 
ciliorem saepe  suam  condicionem  proniores  sunt  ad  societates  materialistica  doctrina 
imbutas  amplectendas,  quas  efficax  putant  esse  medium  ad  iustitiam  socialem  instau- 
randam et  quarum  ope  meliorem  sibi  fore  condicionem  sperant.15 

Sollicitus  sit  hanc  illorum  condicionem  probe  cognoscere,  quod  ad  mercedem 
laboris  attinet,  ad  ipsius  laboris  condiciones  loci,  temporis  modique  perficiendi,  ad 
eorum  habitationem,  recreationem  quoque,  ut  aequum  de  eis  iudicium  ferre  valeat, 
cum  eorum  vitam  secundum  veritatem  noverit;  ut  iniustitias,  undequaque  veniant, 
reprobet;  ut,  e contra,  iustas  operariorum  expostulationes  agnoscat  et  omne  illud 
approbet  quod,  aequis  mediis,  bonum  sociale  et  oeconomicum  promovere  potest. 

Ipse  humilitatis  et  paupertatis  amore  et  exercitio  in  exemplum  praeeat,  caveat- 
que  ne  modus  suus  vivendi  iniuriosus  sit  illis  qui  de  crastino  nunquam  sunt  securi. 

Diligenter  pariter  satagat  ut  omnes  fideles  semper  reminiscantur  et  observent  prae- 
ceptum Domini:  « quod  superest,  date  eleemosynam  » ( Lc . 11,  41). 

30.  [ Aequabilis  in  omnes  consuetudo ].  Quando  diversae  in  paroecia  sunt  fide- 
lium condiciones,  summopere  caveat  pastor  ne  operarii  quasi  inferioris  habeantur 
vel  videantur  condicionis,  neve  erga  ipsos  despectionis  nec  etiam  commiserationis 
sensus  habeatur;  cum  aequo  ceteris  titulo  ac  iure  fideles  et  ipsi  sint  in  Ecclesia 
(cf.  lac.  2,  1-5). 

Omni  igitur  vigilantia  videat  ne  in  paroeciali  vita  quidpiam  fiat  vel  sit,  quod 
eos  a communitate  fidelium  arcere  possit. 

Aequabili  quoque  animo  se  gerat  parochus  erga  coetus  fidelium,  etsi  numero 
pauciores,  alius  stirpis  vel  nationis,  si  qui  forte  sint  in  sua  paroecia.16 

Noverit  pastor  idemque  certiores  paroeciae  fideles  faciat,  eos,  qui  foris  sunt, 
in  Dei  agnitionem  venire  non  verbis  neque  liturgica  actione,  sed  actuosa  caritate 
qua  fideles  omnes  fratrum  onera  portantes  familiamque  efformantes  veram,  sine  per- 
sonarum acceptione  omnibus  omnia  facti,  verum  Christi  evangelium  et  amorem 
in  vita  sua  manifestant. 

31.  [ Actionis  catholicae  coetus  inter  operarios~\ . Omnibus  viribus  inter  ope- 
rarios excitare  procuret  actionis  catholicae  coetus  quorum  actio  maxime  efficax  esse 
potest;  ipsi  enim  alios  suae  condicionis  socialis  haud  difficulter  adire  valent  eam- 
demque  vitam  participant,  mentem  sermonemque  eumdem  tenent.  Qui  si  vero  apo- 
stolico  zelo  erunt  incensi,  Ecclesiae  spem  magnam  constituent. 

32.  [ Novae  apostolatus  formae ].  Peculiari  studio  prosequatur  novasque  apo- 
stolicas  formas  quaerat  parochus  pro  iis,  qui,  sive  sunt  operarii  sive  sunt  alterius 
condicionis,  ingentes  illas  « insulas  » incolunt,  nunc  temporis  aedificatas,  ad  quas 
difficile  sacerdoti  fit  aditus,  in  quibus  etiam  ardua  onerosaque  est  vita  communis 
novaeque  morales  ac  pastorales  oriuntur  quaestiones. 

Idem,  sed  diversa  prorsus  ratione,  dicendum  de  tuguriis  in  quibus  vivitur  con- 
dicione homine  indigna. 

33.  \_Status  animarum  conficiendus^.  Curet  praeterea  parochus  ut  libros  vel 
schedas  de  statu  animarum  ad  normam  iuris  diligenter  conficiat,  neque  opportunas 
pervestigationes  statisticas  omittat  circa  praxim  religiosam  et  statum  sociologicum 
personarum  suae  paroeciae,  quippe  quae  pervalida  sint  adiumenta  ad  actionem 
pastoralem.17 

Omnia  haec  documenta  aliaque  similia  quae  necessitatis  vel  utilitatis  causa  sunt 
conficienda,  debet  parochus  in  archivo  paroeciali  sedulo  colligere  ac  diligenter  cu- 
stodire, iuxta  formulas  modosque  in  Conferentiis  Episcoporum  apte  determinatis.18 

34.  [ Consilium  paroeciae ].  Quotiescumque  rerum  adiuncta  id  requirere  vi- 
deantur, parochus  Consilium  cogat,  constans  praesidibus  sodalitiorum  paroecialium, 
cui  intersint  vicarii  cooperatores,  eique  praesit,  ut  fraterne  collata  opera,  utiliora 
incepta  quae  ad  paroeciam  spectant  perpendantur  atque  ad  effectum  deducantur. 

35.  [ Opera  interparoecialia ] . Parochus  partes  diligenter  expleat  sibi  assigna- 
tas in  apostolatus  operibus  rite  erectis,  quae  fines  propriae  paroeciae  vel  dioecesis 
excedunt,  quo  aptius  et  perfectius  curae  animarum  exercendae  prospiciatur. 

In  parvis  praesertim  paroeciis,  opera  apostolatus  interparoecialia  constituantur, 
quo  melius  faciliusque  ad  finem  suum  consequendum,  viribus  unitis,  agere  valeant. 

Semper  vero  cum  his  omnibus  sacerdotibus  vel  laicis  qui  quomodocumque  in 
eodem  patrisfamilias  agro  laborant,  fraterne  et  lucide  cooperetur,  ne  dispersi  cona- 
tus sine  fructu  efficiantur  maximo  cum  animarum  detrimento. 

V - De  parochi  cum  vicariis  consuetudine 

36.  [ Mutua  caritas  ac  reverentia ].  Cum  vicarii  sint  parochi  cooperatores  in 
cura  animarum  exercenda,  congruit  ut  ad  instar  familiae  parochum  inter  et  vicarios 
conversatio  instituatur,  iidemque  mutua  caritate  ac  reverentia  ad  invicem  semper 
utantur. 

Vicarios  parochus  consiliis  et  auxilio  adiuvet  et  dirigat,  iisque  potissimum 
exemplo  adsit. 

37.  [ Rerum  agendarum  communicatio ].  Rerum  agendarum  ordinem  rationem- 
que communicare  ne  omittat  parochus  tempore  opportuno  cum  vicariis,  quorum 
etiam  consilium  audiat  de  gravioribus  paroeciae  negotiis,  ut  sic  variae  necessitates 
paroeciae  communiter  et  attente  perpendantur  et  aptior  agendi  ratio  in  bonum 
animarum  rite  definiatur. 

38.  [Vicariorum  cum  parocho  consensio ].  Vicarii  cooperatores  adiutricem 
operam  parocho  in  opus  ministerii  summo  studio  praebeant,  et  cum  eo  curam 
adhibeant  ut  difficultates  atque  obstacula  superentur  quae  forte  in  cura  animarum 
exercenda  exsurgant. 

Iidem  vicarii  prudentissime  caveant  quascumque  fidelium  factiones  vitare  quae 
plenae  et  perfectae  communi  concordiae  obstent. 

39.  [ Concessiones  vicariis  faciendae~\.  Vicarios  nec  nimis  arceat  parochus  ab 
activitatibus  pastoralibus  nec  nimis  oneribus  gravet.  Quare  curet  parochus  ut  sin- 
guli vicarii:  a)  cotidie  congruum  quietis  tempus  habeant,  ne  in  vita  spirituali  aut 
in  corporis  valetudine  detrimentum  patiantur;  b ) quotannis  vacationibus  saltem 
per  tres  hebdomadas  f ruantur,  sive  continuas  sive  intermissas;  c)  Congressibus  in- 
terdum interesse  possint,  qui  ad  eorum  formationem  pastoralem  perficiendam  utiles 
censeantur;  d)  congruo  spatio  temporis  uti  valeant,  quo  in  studia  praesertim  eccle- 
siastica incumbere  et  ad  varia  opera  ministerii  pastoralis  rite  exercenda  sese 
praeparare  possint. 

Vicariis  paroecialibus  iusta  retributio  assignetur,  secundum  normas  ab  Ordina- 
rio loci  statutas.19 

40.  [ Quid  peculiariter  prohibeatur  iis  qui  munere  cedunt\.  Vicarii  et  parochi, 
ad  aliam  paroeciam  vel  ad  aliud  officium  translati,  nullo  modo  sese  amplius  negotiis 
immisceant  paroeciae  cui  iam  addicti  fuerint. 


NOTAE 

1 Parochis  aequiparantur  (CIC  can.  451)  cum  omnibus  iuribus  et  obligationibus  pa- 
roecialibus, et  parochorum  nomine  in  iure  veniunt:  quasi  parochi,  qui  quasi  paroecias 
regunt,  de  quibus  in  can.  216,  § 3,  et  vicarii  paroeciales,  si  plena  potestate  paroeciali  sunt 
praediti. 

2 Curam  etiam  prudenter  adhibeat  ut  opinio  publica  recte  edoceatur  de  vera  condi- 
cione fidelium,  qui  in  qualibet  orbis  parte  persecutionem  patiuntur. 

3 Io.  17,  19. 

4 « Quacumque  diei  ac  noctis  hora  ad  Sacramenta  ministranda  vocabitur,  nullam 
officio  suo  praestando  (praesertim  si  necessitas  urgeat)  moram  interponat.  Ac  propterea 
populum  saepe,  prout  sese  offert  occasio,  praemonebit,  ut  cum  sacro  ministerio  opus 
fuerit,  se  quamprimum  advocet,  nulla  temporis  aut  cuiuscumque  incommodi  habita  ra- 
tione » {Rit.  Rom.,  tit.  I,  cap.  un.,  5). 

5 « Reliquum  Nobis  est,  ut  S.  Ioannis  M.  Vianney  pastorale  ministerium  fusius  reco- 
lamus, quod  in  diuturno  vitae  ipsius  spatio  adsiduum  fuit  veluti  martyrium,  et  in  quo 
perfungendo  sacramenti  Poenitentiae  administratio  peculiari  laude  refulsit  atque  uber- 
rimos salutaresque  edidit  fructus... 

Arsiensis  Curionis  exemplis  excitati  animarum  moderatores  curent,  ut  huic  tantae 
gravitatis  officio  alacres  debitaque  doctrina  instructi  se  dedant  » (loannes  XXIII,  Litt. 
Encycl.  Sacerdotii  Nostri  primordia,  1 aug.  1959:  A.A.S.,  51,  1959,  pp.  573-574). 

6 Difficile  in  sacerdote  excusari  posset  incuria  quoad  ecclesiam  et  res  ad  cultum  per- 
tinentes: neglectio  enim  circa  munditiam  et  decorem  non  ex  impetu  humanae  passionis 
natura  sua  transeuntis  originem  duceret,  sed  potius  ex  defectu  habituali  fidei  et  amoris 
erga  Dominum  nostrum  in  Sacra  Eucharistia,  necnon  ex  parvitate  zeli  pro  domo  Dei. 

7 loannes  XXIII,  Litt.  Encycl.  Mater  et  Magistra,  15  maii  1961:  A.A.S.,  53,  1961, 
pp.  457,  460,  462. 

8 Pius  XI,  Motu  proprio  Orbem  catholicum,  29  iun.  1923:  A.A.S.,  15,  1923, 
pp.  327-328;  S.  C.  Concilii,  Decretum  Provida  sane,  12  ian.  1935:  A.A.S.,  27,  1935, 
pp.  145-154. 

9 Mt.  28,  19. 

10  Fideles  expresse  commemorantur  quorum,  praesertim  nostris  temporibus,  paro- 
chus curam  peculiarem  habeat  oportet.  De  aegrotis  idem  praescribitur  in  CIC  can.  468, 
§ 1 et  CICO,  de  Clericis,  can.  509,  § 1;  nulla  autem  derogatio  praescripto  CIC  can.  467, 
§ 1 et  CICO,  de  Clericis,  can.  508  facienda  proponitur,  quamvis  ex  parte  tantum  illud 
referatur. 

11  Parochus  familias  paroeciae  visitando  melius  ac  facilius  praescripta  servat  de  ovi- 
bus suis  cognoscendis  (CIC  can.  467,  § 1 et  CICO,  de  Clericis,  can.  508,  § 1)  et  de 
statu  animarum  conficiendo  (CIC  can.  470,  § 1 et  CICO,  de  Clericis,  can.  511). 

12  loannes  XXIII,  Litt.  Encycl.  Mater  et  Magistra,  15  maii  1961:  A.A.S.,  53,  1961, 
pp.  453,  454,  455,  460. 

13  Valde  expedit  ut  laici,  templorum  custodes,  sint  semper  homines  normales,  qui 
apte  omnia  perficere  valeant  ad  commissum  sibi  munus  pertinentia,  et  qui  praeterea  idonei 
sint,  sicuti  ceteri  laici  quolibet  saeculari  munere  perfungentes,  ad  ea  sibi  comparanda 
quae  ad  vitam  digne  ducendam  necessaria  sunt.  Parochi  ergo  vitare  debent  ne  munus 
custodis  ecclesiae  sit  veluti  refugium  pro  hominibus  desidia  plenis  vel  anomalia  aliqua 
laborantibus. 

Hunc  in  finem,  et  tamquam  medium  concretum  adhibendum,  optimum  sane  erit 
si,  ubi  id  fieri  possit,  scholae  constituantur  pro  futuris  ecclesiarum  custodibus,  parochis 
quidem  collaborantibus  et  adiuvantibus.  Hisce  in  scholis  alumni  discere  possunt,  praeter 
religiosas  disciplinas  supra  recensitas,  etiam  artem  aliquam  qua  fiant  opifices  qualificati 
vel  fabri  (e.  g.  librorum  religatores,  sutores,  fabri  lignarii,  etc.).  Sic  enim  talem  laborem 
perficere  poterunt  qui,  dum  eis  occasionem  praebeat  sibi  comparandi  necessaria  ad  vitam 
in  industria  sic  dicta  familiari,  permittat  quoque  ut  ipsi  sine  nimio  incommodo  ab  offi- 
cina abesse  possint  pro  tempore  quo  ecclesiae  curae  incumbere  debeant. 

14  Cf.  CIC,  can.  711,  § 2 et  1333. 

15  Plurimi  opifices  maximam  spem  habent  non  iam  in  doctrina  materialistica  quam 
plerumque  ignorant,  sed  in  consociationibus  vel  in  collegiis  corporatorum  opificum  {sin- 
dacati ) vel  in  partibus  politicis,  quae  materialisticis  principiis  innituntur,  quippe  quae 
sunt  acriora  vel  in  reclamando  vel  in  agendo,  saltem  in  speciem. 

16  Omnibus  compertum  est  maxima  detrimenta  et  damna  oriri  posse  pro  vita  spiri- 
tuali fidelium  « minoritatis  ethnicae  » quae  dicitur,  si  ipsi  a sacris  Pastoribus  negligantur 
vel  posthabeantur. 

17  Cf.  Pius  XII,  Allocutiones  29  apr.  1949;  16  maii  1951;  10  febr.  1952:  A.A.S., 
44,  1952,  p.  158. 

18  Expedit  ut  in  Conferentiis  Episcoporum  apte,  pro  diversis  locorum  peculiaribus 

adiunctis,  formulae  determinentur  documentorum,  quae  ad  statum  animarum  spectant, 
itemque  modus  praescribatur  conficiendi  librum  aut  schedarium  de  statu  animarum,  in 
quo  accurate  adnotetur  etiam  quae  attinent  ad  migrationes  fidelium.  Documenta  autem 
quae  ad  exteras  regiones  mitti  debeant,  non  solum  lingua  vulgari  sed  etiam  lingua  latina 
in  eodem  folio  inscribantur  oportet. 

19  Determinatio  additur  praescripto  CIC  can.  476,  § 1 et  CICO,  de  Clericis,  can.  75. 


APPENDIX  QUINTA 

DE  RATIONIBUS  INTER  EPISCOPOS  ET  RELIGIOSOS 
PRAESERTIM  QUOAD  APOSTOLATUS  OPERA 

DE  QUIBUSDAM  PARTICULARIBUS  QUAESTIONIBUS 
PRO  REFORMANDO  CODICE  IURIS  CANONICI 

1.  [De  sublectione  Religiosorum  legibus  et  decretis  Ordinarii  loci  vel  Confe- 
rendarum Episcopalium  in  quibusdam  casibus  particularibus ].  Omnes  Religiosi, 
etiam  exempti,  tenentur  legibus,  decretis  et  ordinationibus  ab  Ordinario  loci  vel 
a Conferentia  Episcoporum  latis,  quae  respiciunt,  inter  alia: 

a)  usum  publicum  instrumentorum  omnium  communicationis  socialis; 

b)  accessum  ad  publica  spectacula; 

c)  adscriptionem  vel  cooperationem  societatibus  seu  associationibus,  quas 
Ordinarius  loci  vel  Conferentia  Episcopalis  cavendas  esse  edixerit; 

d)  habitum  ecclesiasticum,  firmis  quidem  manentibus  CIC  can.  596  et  CICO, 
de  Religiosis , can.  139  et  secundum  hanc  quae  sequitur  rationem:  Ordinarius  loci 
vel  Conferentia  Episcopalis,  ad  vitandam  fidelium  admirationem  prohibere  potest 
quominus  Clerici,  sive  saeculares  sive  religiosi,  etiam  exempti,  habitum  laicalem 
publice  deferant.  Item  prohibere  potest  quominus  publice  deferatur  habitus  cleri- 
calis vel  religiosus  propter  aliquam  intolerantiam  ex  parte  Gubernii  Civilis  vel 
morum  populi,  vel  propter  aliam  gravem  causam  bonum  commune  dioecesis,  vel 
regionis  aut  nationis  respicientem. 

Ex  his  quae  dicta  sunt  de  habitu  ecclesiastico  non  licet  deducere  Ordinarium  loci 
vel  Conferentiam  Episcopalem  facultatem  habere  Religiosis  Clericis  imponendi  pro  suo 
arbitrio  habitum  Cleri  Saecularis,  et  multo  minus  aliis  Religiosis  prohibendi  proprium 
habitum. 

2.  [De  licentia  Ordinarii  loci  requisita  ad  causam  civilem  introducendam ].  Om- 
nes religiosae  personae,  sive  physicae  sive  morales,  exemptae  vel  non  exemptae, 
atque  etiam  omnes  coetus  quos  Religiosi  moderantur,  prohibentur  quominus  sine 
licentia  Ordinarii  loci  ubi  degit  persona  quae  actionem  promovet  et,  si  casus  ferat, 
Ordinarii  loci  in  quo  causa  introducitur,  per  se  vel  per  alios  causam  civilem  aut 
criminalem  apud  magistratum  laicum  instituat. 

Haec  ab  Ordinario  loci  dependentia  Religiosorum,  quae  eorum  nativam  facultatem 
propria  iura  legitimis  mediis  tuendi  laedere  videtur,  non  sine  reluctantia  a Commissione  de 
Religiosis,  omnibus  perpensis  rationibus,  admissa  est  (cf.  CIC  can.  1646  et  can.  1652; 
CICO,  de  ludiciis,  cann.  161,  167). 

3.  [ Commissio  operis  ab  Ordinario  loci  conventione  facienda ].  Pro  quavis 
commissione  operis  apostolatus  ab  Ordinario  loci  alicui  Instituto  status  perfectio- 
nis facienda,  servatis  ceteris  de  iure  servandis,  ineatur  conventio  scripta  inter  ipsum 
et  competentem  Instituti  Superiorem,  qua,  inter  alia,  perspicue  definiantur  quae 
ad  opus  explendum,  ad  sodales  eidem  addicendos  et  ad  res  oeconomicas  spectant. 

De  hac  re  nihil  habetur  nec  in  CIC  neque  in  CICO. 

4.  [ De  moderamine  operum  ab  Ordinario  loci  Religiosis  commissorum ].  So- 
dales religiosi  pro  operibus,  quae  ab  Ordinario  loci  Religiosis  committuntur  aut 
cum  eius  mandato  exercentur,  veri  idonei  eligendi  sunt  atque,  praesentante  vel  sal- 
tem assentiente  proprio  Superiore,  ab  ipso  Ordinario  loci  nominantur  ad  certum 
tempus  mutuo  consensu  definitum.  Iusta  vero  de  causa  a munere  amoveri  poterunt 
ad  nutum  tam  loci  Ordinarii,  monito  Superiore,  quam  Superioris,  monito  Ordi- 
nario, aequo  iure,  non  requisito  alterius  consensu;  nec  alter  alteri  causam  iudicii 
sui  aperire,  eoque  minus  probare  tenetur,  salvo  recursu  in  devolutivo  ad  Aposto- 
licam  Sedem. 

In  art.  III  cap.  III  huius  schematis  Decreti,  in  quo  agitur  de  dedicatione  Religio- 
sorum externis  operibus  apostolatus,  facta  distinctione  inter  opera  propria  religiosi  In- 
stituti et  opera  quae  ab  Ordinario  Religiosis  committuntur,  traduntur  normae  generales 
quoad  moderamen  eorumdem  operum.  Norma  quae  hic  statuitur  pro  altero  casu,  analoga 
est  praescripto  can.  456  CIC  quoad  nominationem  parochi  religiosi. 

Quoad  remotionem  vero  ab  huiusmodi  officio,  haec  dispositio  respondet  praescripto 
CIC  can.  454,  § 5 (cf.  CICO,  de  Clericis,  cann.  494,  § 5;  516,  § 1;  518,  § 1). 

5.  \_Commissio  operis  ab  alia  persona  conventione  facienda ].  Quotiescumque 
opera  alicui  Instituto  committenda  est  non  a loci  Ordinario,  sed  de  eius  licentia 
ad  normam  cap.  III,  art.  III,  n.  30,  § 2,  ab  alia  persona  physica  vel  morali  sive  ec- 
clesiastica sive  civili,  id  non  fiat  nisi  per  scriptam  conventionem  Ordinario  loci 
praevie  exhibendam,  in  qua  perspicue  definiantur  quae  ad  opus  explendum,  ad  soda- 
les eidem  addicendos  et  ad  res  oeconomicas  spectant. 

De  hac  re  nihil  habetur  neque  in  CIC  neque  in  CICO. 

6.  [De  suppressione  domus  religiosae  vel  operis~\.  § 1.  Domus  religiosa  sive 
formata  sive  non  formata,  ad  Religionem  exemptam  pertinens,  supprimi  nequit  sine 
beneplacito  Apostolico  et  inconsulto  Ordinario  loci. 

Hic  numerus  derogat  can.  498  CIC,  vi  cuius  domus  Religionis  exemptae  stricto  iure 
supprimi  potest  inconsulto  Ordinario  loci,  etsi  Sedes  Apostolica  pro  praxi  habeat  (quod 
plerumque  ipsi  Superiores  religiosi  facere  solent)  ad  suppressionem  domus  religiosae 
non  procedere  nisi  Ordinario  loci  audito. 

§ 2.  Cum  a Superioribus  ob  personarum  penuriam  suppressio  alicuius  domus 
vel  operis  petitur,  Ordinarius  loci  petitionem  benigne  consideret. 

Praescriptum  § 1 tamen,  congruenter  temperatur  hac  secunda  paragrapho.  Genera- 
liter enim  Superiores  suppressionem  domus  petunt  ob  difficultates  illam  sustentandi, 
deficientibus  sodalibus  vel  reditibus.  In  his  extremis  casibus,  licet  dioecesis  suppressione 
domus  detrimentum  patiatur,  Superiores  ad  impossibilia  non  debent  cogi. 

7.  [De  Ecclesiis  non  paroecialibus  Religiosorum  vel  iisdem  commissis ].  § 1. 
Rector  cuiuscumque  ecclesiae  religiosae,  quae  non  sit  adnexa  domui  religiosae,  a 

loci  Ordinario  est  approbandus.  A munere  vero  amoveri  potest  ad  nutum  tam  loci 
Ordinarii,  monito  Superiore,  quam  Superioris,  monito  Ordinario,  aequo  iure,  non 
requisito  alterius  consensu,  iuxta  normam  statutam  in  can.  454,  § 5 CIC. 

Primum  comma  plane  congruit  cum  can.  480,  § 2 CIC  (cf.  CICO,  de  Clericis , 
can.  520,  § 2):  hoc  in  casu  Rector  ecclesiae  nominatur  a competente  Superiore  religioso, 
sed  indiget  approbatione  Ordinarii  loci. 

Alterum  comma  est  complementum  prioris,  sed  praescriptum  in  sua  forma  est  no- 
vum, quatenus  nempe,  saltem  explicite,  Episcopo  agnoscitur  facultas  removendi,  iusta  de 
causa,  huiusmodi  Rectorem,  aequo  iure  ac  Superiori  religioso,  iuxta  eam  normam  quae 
pro  remotione  parochi  religiosi  statuitur  in  can.  454,  § 5 CIC. 

Differt  hic  casus  ab  illo  de  ecclesia  alicui  domui  religiosae  adnexae,  cuius  Superior, 
munere  etiam  fungens  (nisi  aliter  provisum  fuerit)  Rectoris  ecclesiae,  ad  normam  Con- 
stitutionum instituendus  et  amovendus  est. 

§ 2.  In  ecclesiis  Religiosorum,  etiam  domibus  religiosis  adnexis  et  exemptis: 

a)  Functiones  paroeciales  peragi  nequeunt. 

Praescriptum  plane  congruit  cum  CIC  can.  481,  et  CICO,  de  Clericis,  can.  521:  sed 
in  seqq.  numm.  huius  paragraphi  derogatur  pluribus  correlativis  canonibus. 

b)  Divina  officia  etiam  sollemnia  ibidem  celebrari  possunt,  salvis  legitimis 
fundationis  legibus  et  dummodo  non  noceant  ministerio  paroeciali;  in  dubio  autem 
utrum  huiusmodi  detrimentum  contingat,  necne,  Ordinarii  loci  est  rem  dirimere 
et  opportunas  normas  praescribere  ad  illud  evitandum. 

Ut  patet,  extenditur  etiam  ad  ecclesias  Religiosorum  praescriptum  can.  482  CIC 
(cf.  CICO,  de  Clericis,  can.  522). 

c ) Si  ecclesia,  Ordinarii  loci  iudicio,  ita  a paroeciali  distet  ut  paroeciani  non 
sine  gravi  incommodo  possint  paroecialem  ecclesiam  adire  ibique  divinis  officiis 
in teres se: 

I)  loci  Ordinarius  potest  Rectori  alii  ve  legitimo  Superiori  praecipere  ut 
horis  populo  commodioribus  officia  celebret,  fidelibus  dies  festos  ac  ieiunia  denun- 
tiet, et  catecheticam  institutionem  et  Evangelii  explicationem  tradat; 

II)  parochus  potest  ex  eadem  Sanctissimum  Sacramentum,  inibi  forte 
asservatum,  pro  infirmis  desumere. 

In  utroque  commate  extenditur  ad  ecclesias  Religiosorum,  etiam  domibus  religiosis 
adnexas  et  exemptas,  praescriptum  can.  483  CIC  (cf.  CICO,  de  Clericis,  can.  523),  quod 
in  actuali  Codice  valet  solummodo  de  ecclesiis  quae  non  sint  adnexae  (can.  479,  § 1 CIC) 
domibus  religiosis. 

d)  Sine  Rectoris  vel  alius  legitimi  Superioris  licentia  saltem  praesumpta,  ne- 
mini licet  in  ecclesia  Missam  celebrare,  Sacramenta  ministrare  aliasve  functiones 
sacras  peragere;  haec  vero  licentia  dari  vel  negari  debet  ad  normam  iuris. 

Haec  norma  plane  congruit  cum  praescripto  can.  483  CIC  (cf.  CICO,  de  Clericis, 
can.  523):  sed  praescriptum  iisdem  omnino  terminis  (etiam,  ex.  gr.  pro  inciso  «licentia 
dari  vel  negari  debet  ad  normam  iuris  »)  extenditur  ad  ecclesias  domibus  religiosis  adne- 
xas et  exemptas.  Idem  valet  de  seq.  num.  e),  ubi  tamen  attendendi  sunt  cann.  1337 
et  1338. 

e)  Quod  attinet  ad  conciones  in  ecclesia  ad  populum  habendas,  licentia  Or- 
dinarii loci  semper  requiritur  ad  normam  iuris  concedenda. 

/)  Rector  ecclesiae  aliusve  legitimus  Superior,  sub  auctoritate  Ordinarii  loci 
servatisque  legitimis  statutis  ac  quaesitis  iuribus,  debet  curare  seu  vigilare  ut 
divina  officia  ad  sacrorum  canonum  praescripta  ordinate  in  ecclesia  celebrentur,  et 
ne  quidquam  fiat  quod  sanctitati  loci  ac  reverentiae  domo  Dei  debitae  quoquo 
modo  repugnet. 

Quae  in  can.  485  CIC  (cf.  CICO,  de  Clericis,  can.  525,  § 1)  partim  dicuntur  de 
Rectore  simplicis  cuiusdam  ecclesiae,  hic  extenduntur  ad  Superiorem  religiosum  qui  ad 
normam  Constitutionum  munere  fungitur  Rectoris  ecclesiae  adnexae  domui  religiosae  et 
exemptae,  qui  idcirco  debet  haec  sua  officia  adimplere  « sub  auctoritate  Ordinarii  loci ». 

g)  Si  ecclesia  pertinet  ad  aliquam  Religionem,  bonorum  administrationi,  sa- 
crae supellectili  atque  aedium  sacrarum  conservationi  et  decori  Superior  religiosus 
consulere  debet.  Si  ecclesia  non  est  religiosa,  iisdem  consulere  debet  Rector  sub  de- 
pendentia Ordinarii  loci,  salva  proprii  Superioris  religiosi  vigilantia. 

Nihil  novi  videtur  hoc  praescriptum  continere,  idque  congruit  quoad  substantiam 
cum  praescripto  can.  630,  § 4 CIC  (quoad  sacrarum  aedium  conservationem,  etc.),  et 
CICO,  de  Clericis,  can.  525,  §§  1 et  2,  ubi  res  clarius  exhibetur,  iis  fere  terminis  qui 
in  hoc  numero  « Appendicis  iuridicae  » assumpti  sunt. 

§ 3.  Ecclesiae  Rector  aliusve  legitimus  Superior  etiam  curare  et  vigilare  debet, 
sub  auctoritate  proprii  ecclesiae  Ordinarii,  ut  onera  fideliter  impleantur. 

Nulla  in  hac  paragrapho  videtur  adesse  innovatio. 

8.  [De  cura  animarum  in  ecclesiis  Religiosorum  exercenda ].  In  omnibus  ec- 
clesiis et  in  omnibus  oratoriis  publicis  vel  semipublicis,  ad  Religiosos  pertinentibus, 
quae  de  facto  habitualiter  christifidelibus  pateant,  Ordinarius  loci  praecipere  potest 
ut  episcopalia  documenta  publice  legantur,  ut  diebus  dominicis  et  festis  de  prae- 
cepto in  Missis  Evangelium  explicetur,  et  catechetica  institutio  habeatur,  ut  de- 
nique specialis  stips  colligatur  pro  determinatis  inceptis  paroecialibus  vel  dioece- 
sanis,  nationalibus  vel  universalibus,  ad  Episcopalem  Curiam  postea  sedulo  mit- 
tenda. 

Oratoria  semipublica,  cum  in  commodum  ipsius  communitatis  erecta  sint  neque  li- 
berum sit  illa  adire  (cf.  CIC  can.  1188,  § 2,  2°),  de  se  ad  ordinem  internum  Instituti 
religiosi  pertinent,  in  quem  Ordinarius  loci  sese  immiscere  non  debet.  Attamen,  si  « de 
facto  habitualiter  christifidelibus  pateant  »,  aequum  est  ut  Ordinarius  loci,  pro  suo  mu- 
nere pastorali  in  hos  fideles  exercendo,  intervenire  valeat  prouti  hic  conceditur,  faculta- 
tem ipsi  a CIC  can.  483  concessam  (cf.  CICO,  de  Religiosis,  can.  159  § 2)  extendendo. 

9.  [De  visitatione  ecclesiarum  et  oratoriorum  ab  Ordinario  loci].  Ordinarius 
loci  ius  habet  visitandi  Religiosorum  etiam  exemptorum  ecclesias  et  oratoria  etiam 
semipublica  si  ad  haec  ordinarie  fideles  accedant,  relate  ad  observantiam  legum  ge- 
neralium et  decretorum  episcopalium  de  cultu  divino. 

Quod  si  forte  abusus  in  hac  re  Ordinarius  deprehenderit,  frustra  Superiore  re- 
ligioso monito,  propria  auctoritate  ipse  per  se  providere  potest. 

Facultas,  quae  hic  Episcopo  agnoscitur  visitandi  ecclesias  et  oratoria  Religiosorum 
exemptorum,  derogat  can.  512,  § 2 CIC,  ubi  ius  visitationis  valet  quidem  pro  ecclesiis 
et  oratoriis  Congregationis  religiosae  clericalis,  non  vero  pro  ecclesiis  et  oratoriis  eorum 
qui  in  iure  nomine  « Regularium  » veniunt  (cf.  can.  488,  7°). 

Quoad  oratoria  semi-publica,  valet  animadversio  superius  facta  (ad  num.  8). 

Item  facultas  exstirpandi  abusus,  in  subiecta  materia,  quae  in  ecclesiis  Religiosorum 
etiam  exemptorum  irrepserint,  quatenus  dicitur  « propria  auctoritate  ipse  per  se  provi- 
dere potest »,  derogat  canoni  617,  § 1,  ubi  Episcopus  potest  solummodo  rem  deferre 
ad  Sedem  Apostolicam  (cf.  CICO,  de  Religiosis,  cann.  166,  § 1;  167,  § 2,  2°). 

10.  [De  visitatione  scholarum  aliorumque  operum  ah  Ordinario  loci}.  § 1.  Or- 
dinarius loci  quaslibet  Religiosorum  scholas,  collegia,  oratoria,  recreatoria,  patro- 
natus etc.,  exceptis  tantum  scholis  internis  pro  Instituti  propriis  alumnis,  visitare 
potest,  sive  per  se  sive  per  alium,  in  iis  quae  ad  alumnorum  institutionem  ac  disci- 
plinae rationem,  atque  ad  personas  seu  ad  taxas  ab  alumnis  solvendas  spectant. 

Haec  clausula  CIC  can.  1382  dupliciter  derogat:  a)  quia  ius  visitationis  Ordinarii 
loci  ad  plura  extendit  in  praefato  canone  non  contenta;  b ) quia  exemptionem  a visita- 
tione Ordinarii  loci  confert  omnibus  scholis  internis  pro  Instituti  propriis  alumnis  (in 
can.  1382  agitur  solummodo  « de  scholis  internis  pro  professis  religionis  exemptae  »): 
eadem  enim  est  pro  omnibus  ratio. 

§ 2.  Item  quascumque  scholas,  hospitalia,  orphanotrophia  aliaque  similia  in- 
stituta, ad  opera  religionis  vel  caritatis  sive  spiritualis  sive  temporalis  destinata,  etsi 
Religiosorum  etiam  exemptorum  sint  propria  vel  iisdem  concredita,  Ordinarius  loci 
visitare  potest,  sive  per  se  sive  per  alium,  quoad  observantiam  iustarum  legum  ci- 
vilium de  paedagogica  et  hygienica  institutione  deque  tutela  ac  securitate  adversus 
infortunia. 

11.  [De  subiectione  associationum  fidelium  Ordinario  loci}.  Omnes  fidelium 
associationes,  etiam  ab  Apostolica  Sede  erectae,  licet  subsint  ductui  ac  moderamini 
alicuius  Religionis,  iurisdictioni  subsunt  et  vigilantiae  Ordinarii  loci,  qui  ad  nor- 
mam sacrorum  canonum  eas  invisendi  ius  habet  et  munus. 

Quod  si  in  externa  apostolatus  opera  vel  in  cultum  divinum  promovendum 
incumbant,  praescripta  de  hac  re  ab  Ordinario  loci  edita  servare  debent. 

Amplior  haec  Ordinarii  loci  potestas  quoad  associationes  derogat  canoni  690,  § 1, 
quatenus  hic  supprimitur  incisum:  « nisi  speciale  obstet  privilegium  » (cf.  CICO,  de  Cle- 
ricis, can.  532,  § 2).  Item  valet  de  iure  visitandi. 

12.  [De  emptione  et  alienatione  non  jacienda  inconsulto  Ordinario  loci}.  Reli- 
giosis omnibus,  etiam  exemptis,  prohibetur  sive  per  se  sive  per  alios  emere  vel 
alienare  bona  immobilia  aut  aedes  exstruere  in  dioecesi,  inconsulto  Ordinario  loci. 

Huiusmodi  prohibitio  Religiosis  facta  multipliciter  derogat  praescriptis  vigentis  Co- 
dicis, ubi  Religiosorum  « acquirendi  » facultas  peculiaribus  restrictionibus  non  est  ob- 
noxia (cf.  CIC  can.  531),  et  « alienandi  » facultas  eas  restrictiones  tantum  habet,  quae 
in  can.  534  recensentur.  Ceterum,  hoc  novo  praescripto  non  requiritur  pro  Religiosis  posi- 
tiva Ordinarii  loci  licentia,  sed  dicitur  tantummodo  quod  emptio  aut  alienatio,  item 
aedium  exstructio,  fieri  non  debet  « inconsulto  Ordinario  loci  ». 

13.  [De  stipe  quaeritanda  et  subsidiis  publice  colligendis}.  § 1.  Conferentia 
Episcopalis  cuiusque  nationis  valet,  auditis  Superioribus  religiosis  quorum  interest, 
normas  de  stipe  quaeritanda  statuere,  quae  ab  omnibus  Religionibus  servari  debent, 
iis  non  exclusis  quae  ex  instituto  mendicantes  vocantur  et  sunt,  salvo  tamen  earum- 
dem  mendicandi  iure. 

Cum  haud  raro  contingat  stipem  extra  ambitum  dioecesanum  quaeritare,  poterit 
opportunitas  adesse,  ut  communes  normae  intra  ambitum  alicuius  nationis  seu  regionis 

a Conferentia  Episcoporum,  auditis  Superioribus,  praestituantur,  ad  huiusmodi  rem  pro- 
vide moderandam  (cf.  CIC  cann.  621-624;  CICO,  de  Religiosis , cann.  171-173). 

§ 2.  Item,  ad  subsidia  ope  subscriptionis  publicae  colligenda  ne  procedant 
Religiosi  sine  consensu  Ordinarii  loci  ubi  subscriptio  promovetur. 

Huiusmodi  praescriptio,  in  suis  terminis,  est  nova,  atque  eo  tendit  ut,  in  eiusmodi 
quaeritandi  forma  (pro  religiosis  aut  piis  causis  seu  fundationibus  aut  institutis  etc.), 
quae  frequentior  in  dies  fieri  videtur,  quilibet  praecaveatur  abusus,  et  debitae  modera- 
tionis normae  serventur. 

14.  [De  oblationibus  fidelium  intuitu  paroeciae  factis ].  Oblationes  et  legata 
pia,  quae  in  ecclesia  paroeciali  religiosa  fiunt,  etiamsi  haec  sit  ipsius  communitatis 
religiosae,  praesumuntur  intuitu  paroeciae  facta,  nisi  aliud  certo  constet. 

Huiusmodi  norma  seu  clausula,  saltem  inde  ab  aliquot  annis,  in  conventionibus  de 
paroeciis  concredendis  Religiosis  communiter  inseritur,  iuxta  instructiones  et  praxim 
S.  Congregationis  Concilii. 


APPENDIX  SEXTA 

DE  PASTORALI  CURA  PECULIARIUM 
QUORUMDAM  FIDELIUM  COETUUM 

PRAECIPUAE  NORMAE  REFERENDAE  IN  DIRECTORIUM  GENERALE 

I - De  pastorali  cura  fidelium  migrantium 

1.  [ Prooemium ].  Apostolica  Sedes,  cui  ius  et  officium  competit  ea  omnia  quae- 
rere et  parare  quae  in  universum  spirituali  ac  morali  bono  cedant  fidelium  migran- 
tium actionemque  communem  promovere,  coordinare  et  moderari,  opportunas  edi- 
dit leges  et  normas  pro  emigrantium  cura  gerenda  in  Constitutione  Apostolica 
Exsul  Familia,  anno  1952  promulgata.1 

Sed  Concilii  Patres  magnopere  exoptant  ut  illae  normae  ac  leges,  quae  de  emi- 
gratione adhuc  vigent,  diligenter  recognoscantur  novisque  rerum  personarum  ac 
locorum  adiunctis  opportune  accommodentur,  ita  ut  hac  in  re  maiores  habeant  fa- 
cultates sive  Episcoporum  Conferentiae  sive  ipsi  Episcopi,  quorum  auctoritas  sarta 
tecta  servari  debet. 

Nomine  « migrantium  » ii  praesertim  veniunt  qui  ob  victum  quaeritandi  neces- 
sitatem variasque  alias  rationes  vitae  vel  occupationis  vel  ob  tristes  suarum  natio- 
num condiciones  vexationesque  religionis  causa  obortas  patrium  locum,  sive  ad  tem- 
pus sive  in  perpetuum,  relinquunt. 

Cum  migrationes  hominum,  sive  externae  sive  internae,  sive  ad  tempus  sive  in 
perpetuum,  sive  liberae  sive  coactae,  magis  in  dies  augeantur  et  universas  fere  orbis 
terrarum  gentes  ac  nationes  respiciant,  Sacri  Pastores  gravissima  earumdem  migra- 
tionum problemata  attento  animo  considerent  oportet,  ut  filiorum  migrantium  spi- 
rituali atque  sociali  bono  prospiciant  ac  pro  viribus  consulant. 

Id  enim  faciendum  est,  ut  iidem  Ecclesiae  ubique  persentiant  caritatem,  eo 
praesentiorem  efficacio remque,  quo  magis  eius  cura  eiusque  indigent  auxilio.2 

PRINCIPIA  GENERALIA 

2.  [ Episcoporum  et  parochorum  obligatio ].  § 1.  In  primis  tenentur  Episcopi 
sollertem  actuosamque  curam  habere  de  fidelibus  migrantibus.3 

§ 2.  Parochi  quoque  fidelibus  suis,  qui  alio  emigrant,  consulere  debent  donec 
iidem  in  novam  ecclesiasticam  communitatem  inserantur,  fideles  vero  qui  in  eorum 
paroeciam  veniunt  paterna  caritate  excipere  tenentur  iisque,  quo  melius  fieri  pos- 
sit, adiutricem  operam  praebere  ad  eorumdem  bono  sive  spirituali  sive  sociali  con- 
sulendum.4 

3.  [ Emigrantium  ritus  servandus ].  Meminerint  Sacri  Pastores  sancte  servan- 
dum esse  ius  antiquitus  fidelibus  recognitum  ad  proprium  ritum  in  divinis  celebran- 
dis propriumque  sermonem  in  ministrandis  sacramentis  et  in  verbo  Dei  audiendo.5 

4.  Sacri  Pastores  fideles  suos  edoceant: 

a)  [Ius  naturale  emigrandi  asserendum'].  Deus  rerum  universarum  Creator, 
in  totius  generis  humani  utilitatem  bona  omnia  condidit,  unde  hominibus  pateant 
oportet  commigrandi  viae;  id  enim  haud  minus  in  humanum  genus  pietas  quam 
naturae  ius  ipsum  suadet;  6 itemque  ius  familiarum  ad  servandam  unitatem,  ad 
fovendum  congruum  incrementum  et  honestam  sustentationem  exercetur.7 

b ) [Errores  refellendi].  Ficta,  commenticia  atque  iniqua  esse  declarent  de- 
creta quae  naturale  ius  hominum  ad  migrandum  proprio  arbitrio  coerceant  et  po- 
pulos alio  migrare  compellant,  incolas  invitos  deportent,  civesque  e familia,  e domo, 
e patria  abstrahere  audeant.8 

c)  [Mutua  conversatio  et  tranquilla  aggregatio  fovenda].  Sedulo  foveant  or- 
dinatam, aequabilem  ac  temperatam  migrantium  conversationem,  qua  inter  adve- 
nas et  incolas  fraterna  vigeat  caritas  et  bonum  commune  plenius  ac  perfectius 
promoveatur,  atque  eorumdem  tranquilla  et  sana  in  novam  communitatem  aggre- 
gatio melius  praeparetur.9 


NORMAE  PRACTICAE 

5.  [Normae  de  emigratione  servandae  sunt  et  opportune  tradendae].  Normae 
pro  migrantibus  a competenti  auctoritate  ecclesiastica  statutae,  sedulo  et  integre 
ab  omnibus  clericis  et  religiosis  et  laicis  — pro  personarum,  rerum,  locorum,  tem- 
porum adiunctis  — semper  servari  debent. 

De  iis,  quae  ad  migrationem  spectant,  rite  edoceantur  alumni  qui  studiis 
curriculi  theologici  vacant,  et  saepius  de  iis  agatur  a parocho  cum  suis  cooperato- 
ribus necnon  in  conventibus  sive  sacerdotum  sive  sodalium  actionis  catholicae  alia- 
rumque  associationum,  quae  ad  opera  apostolatus  promovenda  sunt  constitutae. 

6.  [Comitatus  dioecesani  et  Subcomitatus  paroeciales;  dies  pro  migratione]. 
Peculiares  Comitatus  dioecesani  et  Subcomitatus  paroeciales  ad  migrantium  bonum 
apte  curandum  constituantur 10  et  quotannis  dies  pro  migratione,  secundum  nor- 
mas ab  Ordinario  loci  praefinitas,  sollemniter  celebretur.11 

7.  [Commissio  Episcopalis  pro  emigratione  constituenda].  In  singulis  natio- 
nibus, in  quibus  quamplures  migrare  solent,  specialis  constituatur  Commissio  Epi- 
scoporum ut  accuratius  de  rebus  seu  negotiis  agatur,  quae  ad  fideles  migrantes 
attinent. 

8.  [Sacerdotes  eiusdem  nationis  aut  linguae  migrantium  eligendi].  In  singulis 
dioecesibus,  in  quibus  quamplures  migrare  solent,  cura  pastoralis  immigrantium  sa- 

cerdotibus  ab  Ordinario  loci  committatur,  qui  sint  eiusdem  illorum  nationis  aut 
saltem  illorum  linguam  patriam  moresque  et  usus  plene  noverint.  Idem  autem  Ordi- 
narius ea  omnia  congrue  suppeditare  satagat,  quae  ad  eorum  honestam  sustentatio- 
nem requiruntur  et  ad  opera  apostolatus  ab  iis  explenda  sunt  necessaria. 

9.  [ Sacerdotes  pro  migrantibus  ad  alias  dioeceses  mittendi ].  Episcopi  dioece- 
sium, e quibus  magna  fieri  solet  singulorum  fidelium  vel  familiarum  discessio,  liben- 
ter concedant  ut,  pro  necessitate,  unus  pluresve  sacerdotes,  qui  suae  ipsorum  iuris- 
dictioni  subiiciuntur,  aliam  dioecesim  in  perpetuum  aut  ad  tempus  praefinitum 
petant  ad  curam  pastoralem  ibi  — sub  respectivi  Ordinarii  loci  auctoritate  — exer- 
cendam pro  fidelibus,  qui  ad  eamdem  dioecesim  migrant. 

10.  [luris dictio  missionar iorum  migrantium-,  paroecia  personalis  vel  mixta]. 
Missionarii  fidelium  migrantium  iurisdictione  personali  ab  Ordinario  loci  donentur 
pro  illis  intra  certos  fines  territoriales  exercenda.  Ubi  autem  fidelium  migrantium 
eiusdem  nationis  vel  eiusdem  linguae  patriae  magna  est  multitudo,  paroecia  per- 
sonalis vel  mixta  12  pro  iis  legitime  constituatur,  aut  saltem  peculiaris  Missio  pro 
eorum  cura  animarum  designetur. 

11.  [Subiectio  missionar  iorum  iurisdictioni  Ordinarii  loci].  Fidelium  migran- 
tium missionarii,  in  suo  explendo  munere,  Ordinarii  loci  iurisdictioni  subsunt,  et 
in  sacro  ministerio  exercendo  libenter  ac  sedulo  cum  clero  paroeciali  allaborare 
satagant. 

12.  [Facultas  adeundi  parochum  vel  missionarium  seu  cappellanum  migran- 
tium.]. Fideles  migrantes  parochorum  vel  cappellanum  seu  missionarium  propriae 
suae  cuiusque  linguae  patriae  libere  adire  possunt  Sacramentorum  recipiendorum 
causa;  qua  quidem  facultate  gaudent  pariter  quod  attinet  ad  celebrationem  matrimo- 
nii, sive  iidem  sive  eorum  descendentes  usque  ad  secundum  gradum  lineae  rectae 
inclusive.13 

13.  [De  matrimonio  immigratorum  celebrando].  Expedit  autem  ut  parochus 
loci,  antequam  matrimonio  fidelium  immigratorum  adsistat,  si  nupturientes  qui  re- 
centius advenerunt  proprium  missionarium  adire  omiserint,  consulat  ipsum  missio- 
narium vel,  si  casus  ferat,  examen  nupturientium  eidem  committat. 

14.  [De  confessionibus  audiendis].  Quando  agitur  de  audiendis  confessionibus 
immigratorum,  si  desit  missionarius  eiusdem  sermonis,  sacerdos  linguae  ignarus,  for- 
mulas secundum  poenitentium  sermonem  exaratas  sibi  paret  caveatque  ne  confes- 
siones in  lingua  sibi  ignota  excipiat.  Absolutio  generalis  immigratorum,  extra  pe- 
riculum mortis,  et  exceptis  casibus  in  quibus  Ecclesia  eam  universaliter  permittit,14 
omnino  prohibetur. 

15.  [Propriae  scholae  immigrantium  condendae  et  opera  seu  consociationes]. 
De  consensu  Ordinarii  loci,  possunt  immigrantes  proprias  scholas  pro  necessitate 
vel  utilitate  condere,  ubi  non  obstent  leges  civiles  in  loco  vigentes.  Curare  possunt 
etiam  ut  propria  sua  opera  seu  instituta  et  associationes  legitime  erigantur,  quae 
tamen  cum  actione  catholica  allaborare  debent  in  loco  instituta. 

16.  [Collaboratio  parochorum  fidelium  emigrantium  et  immigrantium.].  § 1. 
Parochi  sedulo  curent  ut  fideles,  qui  alio  migraturi  sunt,  per  Officium  dioecesanum 
migrationis  praemoneantur,  quoad  fieri  poterit,  de  opere  seu  labore  quem  obire 
poterunt  ac  de  iis  omnibus  quae  ad  bonum  familiae  comparandum  sunt  necessaria; 
itemque  opportune  praeparentur  ut  novis  vitae  condicionibus  rite  occurrant;  prae- 
cipue vero  ut  peculiari  institutione  catechetica  in  fide  catholica  firmiter  roborentur. 

Proprius  emigrantium  parochus  eorum  schedam  personalem  et  familiae  trans- 

mittere  satagat  ad  parochum  vel  Ordinarium  loci  quo  illi  se  conferunt,  iisdem- 
que  suadeat  ut  quam  primum  illuc  pervenerint  parochum  adeant  aut  missionarium 
pro  immigratis  constitutum. 

§ 2.  Parochus  loci  immigrationis  statim  ac  de  eorum  adventu  certior  factus 
fuerit,  eos  paterne  excipiat  et  visitare  ne  omittat  eosque,  sive  per  se  sive  per  Offi- 
cium dioecesanum  migrationis  sive  per  sodales  actionis  catholicae  opportune  doceat 
de  omnibus  quae  necessaria  vel  utilia  sint  tum  ad  eorumdem  bonum  spirituale  fo- 
vendum, tum  etiam  ad  eorumdem  bonum  oeconomico-sociale  promovendum.  Prae 
oculis  profecto  habeat  diversitatem  educationis,  indolis  et  traditionis  advenarum 
eorumque  mores,  ut  illorum  mentes  animumque  alliciat  et  facilius  Christo  lucri- 
faciat. 

§ 3.  Parochus  autem  et  Ordinarius  loci  paterna  sollicitudine  fideles  prosequan- 
tur, qui  solummodo  ad  tempus  alio  demigrant,  hortatorias  litteras  et  commentaria 
dioecesana  vel  paroecialia  ad  illos  mittant  eosque  visitare  satagant,  servatis  de  iure 
servandis. 

17.  [ Migratio  familiarum  fovenda  et  iura  migrantium  tuenda\.  Auctoritates 
ecclesiasticae  et  consociationes  catholicae  magna  diligentia  et  sollertia  nitantur  ut 
potestas  civilis  admittat,  quatenus  fieri  valeat,  vel  faciliorem  reddat  migrationem 
familiarum,  ne  earumdem  unitas  seu  integritas  pessumdetur  aut  periclitetur. 

Pariter  sedulo  curent  ut  immigrantium  iura,  quae  secundum  doctrinam  socialem 
Ecclesiae  iis  competunt  quod  attinet  ad  laborem  et  mercedem  et  habitationem, 
sancte  serventur,  utque  illorum  dignitas,  fides  religiosa,  boni  mores  integre  custo- 
diantur. 

II  - De  pastorali  cura  fidelium  maritimorum 

Nomine  maritimorum,  veniunt  ii  omnes  qui  nauticam  vel  piscatoriam  artem 
exercentes  sive  gubernandi  sive  inserviendi  causa  in  navibus  vitam  iugiter  ducere 
coguntur  ac  proinde  nonnisi  raro  et  difficilius  communi  parochi  cura  frui  valent, 
vel  portibus  addicuntur  maritima  itinera  adparaturi.15 

18.  \Secretariatus  Generalis  Internationalis  A.  M.].  Magni  faciant  Episcopi 
Secretariatum  Generalem  Internationalem  ad  Opus  Apostolatus  Maris  in  universo 
orbe  moderandum  institutum,  ut  ubique  apte  et  fructuose  pastoralis  cura  mariti- 
morum exerceatur  eiusque  inceptis  libenter  faveant,  praesertim  ut  Opus  Apostola- 
tus Maris  constituatur  etiam  in  nationibus  non  catholicis. 

19.  [Unitas  Operis  Apostolatus  Maris  commendatur'].  Expedit  ut  omnes  sa- 
cerdotes, qui  in  navigantium  aliorumque  maritimorum  spiritualem  curam  incum- 
bunt, unum  efforment  Opus  Apostolatus  Maris. 

20.  [ Leges  ac  normae  ab  Apostolica  Sede  datae  servari  debent].  Leges  ac  nor- 
mae, quas  Apostolica  Sedes  de  Opere  Apostolatus  Maris  accurate  statuit,  religiose 
servari  debent.16 

21.  [ Commissio  Episcopalis  constituenda].  In  unaquaque  natione  maritima 
peculiaris  Commissio  Episcopalis  constituatur,  vel  unus  saltem  Praesul  promotor 
deputetur  ad  moderandum  Opus  Apostolatus  Maris  in  tota  natione. 

22.  [ Munus  Commissionis  Episcopalis].  Commissio  Episcopalis  totis  viribus 
satagat  ut  in  Institutis  ad  nautas  educandos  nec  non  in  scholis  nauticis  christiana 
instructio  et  religiosa  ac  moralis  educatio  perficiatur. 

23.  [Apta  cappellanorum  institutio].  § 1.  Cum  munus  cappellani  Apostolatus 
Maris  sive  in  portibus  sive  in  mari  difficilius  plerumque  evadat  aptamque  requirat 

praeparationem,  Commissio  Episcopalis  curet  ut  sacerdotes  ad  hoc  ministerium, 
de  consensu  Ordinarii  proprii  electi,  per  conveniens  temporis  spatium,  ductu  direc- 
toris vel  in  scholis  seu  cursibus  internationalibus  ad  hoc  dispositis,  de  percipiendis 
ac  persolvendis  propriis  officiis  studium  practicum  peragant. 

§ 2.  Sacerdotes  qui  ad  hoc  munus  apostolicum  specialiter  deputantur  accu- 
rate de  doctrina  theologica  ac  sociali  necnon  de  linguis  atque  variorum  populorum 
moribus  consuetudinibusque,  quae  vitae  modernae  propriae  sunt,  praeparentur 
oportet. 

24.  [ Cappellani  munus  in  navi].  Ubi  in  navi  cappellanus  proprius  perma- 
nenter  aderit,  non  solum  habitualem  curam  pastoralem  maritimorum  ad  modum 
cuiusdam  paroeciae  ipse  exerceat,  sed  etiam,  occasione  nacta,  illos  doceat  dogmata 
christianae  religionis  illustrando,  opportunis  conferentiis  etiam  institutis,  necnon 
eos  exhortetur  ut  vitam  legi  divinae  conformem  agant. 

Curet  etiam  privatim  ac  prudenter  cum  illis  de  huiusmodi  religiosis  quaestioni- 
bus colloqui. 

25.  [ Idoneus  nauta  qui  in  navi  apostolatus  opera  gerat'].  Si  desit  in  navi 
sacerdos  — quod  plerumque  evenire  solet  — unus  ex  nautis  instituatur  qui  curam 
habeat  de  vita  religiosa  ac  morali  communitatis  navigantis,  orationi  praesit,  peten- 
tibus religiosam  instructionem  praebeat,  aegrotantibus  aut  morientibus  sollicita 
pietate  assistat  et  in  funeribus,  si  quae  occurrant,  orationes  et  preces  effundat. 

26.  [ Sacerdotes  in  portibus  designandi].  Consulendum  est  ut  in  singulis  por- 
tibus unus  vel  plures  adsint  cappellani  iuxta  navium  frequentiam,  qui  unice  di- 
centur in  auxilium,  in  primis  spirituale,  maritimis  praestandum  et  naves  omnes 
visitandas  curent. 

27.  [ Coetus  laieorum  qui  in  portibus  Apostolatus  Maris  opera  foveant].  In- 
super in  singulis  portibus  instituatur  coetus  laieorum  utriusque  sexus,  qui,  ductu 
cappellani,  Opus  Apostolatus  Maris  foveant  atque  adiuvent,  maritimos  ad  sedem 
Apostolatus  Maris  invitent,  aegrotantes  in  nosocomiis  degentes  visitent,  hospita- 
litatem christianam  ipsis  acatholicis  offerant  etc. 

III  - De  pastorali  cura  fidelium  aeronavigantium 

Cum  magis  magisque  in  dies  aeria  itinera  et  commeatus  multiplicentur,  dili- 
genter curetur  oportet  bonum  spirituale  fidelium  aeronavigantium  eorumque  om- 
nium, sive  virorum  sive  mulierum,  qui  in  velivolis  et  in  aerodromis  operam  prae- 
stant seu  laborem. 

28.  [ Apostolatus  Coeli  in  aerodromis  exercendus].  Singulis  in  locis  ubi  aero- 
dromi  civiles  exstant,  sedulo  curent  Ordinarii  ut  Apostolatus  Coeli  qui  dicitur, 
apte  et  fructuose  exerceatur  ad  bonum  spirituale  aeronavigantium  eorumque  qui  in 
velivolis  et  in  aerodromis  operantur. 

29.  \_Sacellum  in  aerodromis  erigendum].  § 1.  Sacellum  in  aerodromis,  si 
fieri  potest,  erigatur  et  sacerdos  deputetur,  linguis  exteris  eruditus,  qui  etiam  cap- 
pellani officio,  praesertim  in  aerodromis  maioribus,  fungi  valeat. 

§ 2.  In  sacello,  saltem  die  dominica  aliisque  diebus  festis  de  praecepto  sacro- 
sanctum Missae  sacrificium,  statutis  horis  et  ordinata  cura,  celebretur  et  sacramen- 
tales  confessiones  excipiantur.  Hinc  faciendum  est  ut  in  tabellis  clare  significentur 
horae  celebrationis  Missarum-  et  horae  pro  audiendis  confessionibus  in  variis 
linguis. 

In  iisdem  sacellis  oleum  infirmorum  in  tuta  ac  decenti  custodia  asservari  debet. 

30.  [ Aeronavigantium  curae  opportune  consulendum  erit].  Ubi  vero  oratorii 
sacri  aedificatio  vel  proprii  cappellani  nominatio  sit  impossibilis,  Ordinarius  loci 
spirituali  aeronavigantium  curae  opportune  consulat. 

31.  [ Cura  fidelium  in  velivolis  vel  aerodromis  operam  navantium ].  Ecclesia- 
sticae Auctoritates  et  actionis  catholicae  consociationes  sollicita  cura  eos  omnes 
prosequantur,  qui  in  velivolis  vel  in  aerodromis  operam  navant.  In  doctrina  chri- 
stiana  apprime  edocti  sint  oportet  ac  bonis  moribus  praediti,  ita  ut  fidem  catholicam 
integram  servent  et  vitam  vere  christianam  ducant,  itemque  idonei  sint  ad  opera 
apostolatus  opportune  explenda. 


IV  - De  pastorali  cura  fidelium  nomadum 

Cum  assidua  et  ordinata  parochi  cura  spirituali  careant  nomades,  qui  varias 
orbis  terrarum  regiones  continuo  circumire  solent,  vel  propter  artem  circensibus 
ludis  exercendam  vel  propter  insitam  natura  et  congenitam  animi  proclivitatem, 
opus  est  ut  magis  pro  iis  sollicitudine  Sacri  Pastores  afficiantur. 

32.  [ Commissionis  Episcopalis  constitutio  et  cappellani  nomadum  designatio ]. 
In  singulis  nationibus,  Conferentia  Episcoporum  peculiarem  instituat  Commissio- 
nem Episcopalem  ut  opportunae  leges  seu  normae,  ad  pastoralem  nomadum  curam 
exercendam,  condantur.  Peculiaris  autem  eorum  cappellanus  ab  Ordinario  loci  desi- 
gnetur, consentiente  proprio  eiusdem  Superiore  maiore  si  ipse  sit  religiosus. 

33.  [Centra  missionalia  erigenda ].  Iis  in  regionibus,  ubi  magna  est  nomadum 
multitudo,  pro  illis  peculiaria  centra  missionalia  constituantur  ut,  moderatore  sa- 
cerdote designato  ab  Ordinario  loci,  etiam  probi  et  idonei  laici  ad  eorum  bonum 
spirituale,  morale  et  sociale  convenienter  allaborent. 

34.  [ Cappellani  munus  et  obligatio ].  Cappellani  nomadum  subsunt,  ad  normam 
iuris,  Ordinario  loci  in  quo  actu  commorantur  et  una  cum  parocho  operam  suam 
praestare  tenentur.  A proprio  autem  Directore  pendent  in  iis  quae  methodum  spec- 
tant in  apostolatu  erga  nomades  adhibendam. 

35.  [P arochorum  cura  pro  nomadibus ].  Cum  autem  nomades  et  circenses  arti- 
fices, ut  experientia  docet,  iter  frequenter  parvisque  in  comitatibus  arripiant,  ideo- 
que  sine  cappellano  maneant,  cappellanorum  cura  pastoralis  — quae  saepe  est  exi- 
gua — adiuvari  debet  a parochis,  in  quorum  iurisdictionis  loco  nomades  et  circen- 
ses artifices  tabernacula  sua  ponunt,  ita  ut  parochi  curent  visitare  atque  advocare 
eos  ad  divinum  cultum  cum  apta  praedicatione  pro  illis  specialiter  celebrandum, 
etiam  diebus  ferialibus,  non  solum  festivis. 

36.  [Peregrinationes  sacrae  fovendae ].  Fovendae  sunt  nomadum  peregrina- 
tiones, una  cum  cappellanis,  ad  Sanctuaria  regionis,  ut  fides  eorum  magis  magisque 
augeatur  etiam  iuxta  eorum  vivendi  modum,  quod  est  habitualiter  peregrinari. 


V - De  pastorali  cura  fidelium  peregrinatorum 

Homines  quamplurimi,  sive  singuli  sive  turmatim,  per  annum,  animi  relaxatio- 
nis vel  rusticationis  vel  sanitatis  curandae  causa,  suas  domos  ad  tempus  relinquere 
solent,  externas  civitates  aut  montes  aut  marium  lacuumque  oras  petituri.  Decet 
omnino  ut  homines  eorumque  familiae,  constanti  assueto  labore  congrue  quiescere 

viresque  reficere  valeant,  sed  prorsus  oportet  etiam  ut  gravia  pericula  moralia  prae- 
pediantur, in  quae  sive  peregrinatores  saepius  incurrere  possunt  sive  cives  et  ruri- 
colae apud  quos  ii  devertuntur.  Quamplures  enim  a familiaribus  suis  seiunguntur, 
viri  et  mulieres  plerumque  in  promiscuo  sunt,  cupiditatibus  abripiuntur  praesertim 
si  in  campis  consistunt,  boni  cum  pravis  conversantur,  dies  festos  de  praecepto 
difficilius  sanctificare  possunt. 

37.  [ Delegatus  Episcoporum  designandus  pro  cura  peregrinatorum ].  In  sin- 
gulis nationibus,  si  expedire  videatur,  Delegatus  a Conferentia  nationali  Episcopo- 
rum designetur  ut  curae  pastorali  peregrinatorum  aptius  prospiciatur.  Ad  eundem 
finem  adsequendum  etiam  peculiaria  consilia  idoneorum  sacerdotum  et  laicorum 
instituantur  atque  diaria  vel  commentaria  periodica  edantur. 

38.  [ Coordinatio  apostolatus  pro  peregrinatoribus  in  natione  vel  regione  fa- 
cienda].  Expedit  quoque  ut  Conferendae  Episcopales,  sive  regionales  sive  nationa- 
les,  de  spirituali  peregrinatorum  cura  inter  se  agant,  attentis  hodiernis  adiunctis 
et  maximo  eiusdem  momento  pro  christiana  vita  servanda  eo  vel  magis  quod  apo- 
stolica  opera  bene  coordinanda  est,  quia  saepe  agitur  de  quaestionibus,  quae  exsu- 
perant cleri  unius  regionis  vel  nationis  condiciones.  Sic  maior  quoque  habebitur 
disciplinae  uniformitas,  ut  v.  g.  abstinentiam  a carnibus  quod  spectat. 

39.  [ Ordinarii  loci  competentia ].  Salvis  praescriptis,  quae  a Conferentia  natio- 
nali Episcoporum  sint  praefinita,  proprium  est  Ordinarii  loci  ea  omnia  decernere 
quae  attinent  ad  pastoralem  curam  peregrinatorum  pro  peculiaribus  locorum  et  per- 
sonarum adiunctis. 

Peregrinatorum  enim  pastoralis  cura  permulta  problemata  ponit,  quorum  solutio 
expedit  ne  arbitrio  iudicioque  singulorum  paroeciarum  rectorum  relinquatur. 

40.  [ Constitutio  delegati  Episcopalis  et  peculiaris  Officii  ] . Ut  salutaris  finis 
facilius  obtineatur,  valde  opportunum  est,  in  dioecesibus,  ad  quas  peregrinatores  af- 
fluunt vel  quo  transeunt,  episcopalem  delegatum  vel  potius  officium  a peregrina- 
torum negotiis  constituere  ut  vigilem  det  operam  illorum  saluti  procurandae,  qui 
relationes  habeat  cum  Commissione  vel  Praesule,  a Conferentia  Episcopali  desi- 
gnatis. 

41.  [ Apta  praeparatio  sacerdotum  ad  apostolatum  pro  peregrinatoribus'].  Opus 
est  ut  in  Seminariis  et  in  theologiae  pastoralis  studiis  de  quaestionibus  quoque 
agatur,  quae  ad  curam  animarum  peregrinatorum  spectant,  ut  apti  parentur  sacerdo- 
tes, linguis  scilicet  variis  periti,  doctrina  moribusque  clari,  qui  hominum  peregrinan- 
tium  animum,  mentem,  usus,  consuetudinesque  plane  noscant,  iuxta  diversos  eo- 
rum coetus. 

42.  \_Officia  sacerdotum  qui  spiritualem  peregrinatorum  curam  gerunt].  § 1. 
In  locis  ubi  frequentiores  sunt  peregrinatores,  idonei  sacerdotes  ab  Ordinario 
loci  deputentur  qui  eorum  curam  pastoralem  habeant. 

§ 2.  Iidem  autem  non  solummodo  in  ecclesia  verbum  Dei  competenter  illis 
proponant,  sed  etiam  conferentias  seu  lectiones  de  quaestionibus  theologicis,  vel  de 
quaestionibus  cum  rebus  fidei  aut  morum  connexis,  ad  illos  habeant  extra  loca 
sacra,  itemque  cum  illis  de  eiusmodi  quaestionibus  prudenter  colloquantur. 

§ 3.  Curandum  est  ut  functiones  religiosae,  praesertim  sacrosanctum  Missae 
sacrificium,  diebus  dominicis  et  festis  de  praecepto,  horis  quidem  hospitibus  magis 
aptis  fiant;  praedicatio  autem  habeatur  etiam  in  lingua  peregrinatorum,  qui  maiore 
numero  adsistunt.  Item  consulendum  est  ut  praesto  sint  confessarii  eiusdem  ser- 
monis seu  linguae  peregrinatorum. 

43.  [ Cura  habenda  pro  fidelibus  in  « campis  » degentibus ].  Cum  magis  ma- 
gisque in  dies  plures  sint  fideles  qui  in  campis  ( Campings ) commorantur,  eorum 
animabus  apte  provideatur,  pro  posse,  opportunis  sedulisque  curis. 

44.  [Laicorum  catholicorum  consociationes  earumque  munus~\.  Ordinarius  loci 
et  parochus  magna  diligentia  et  sollertia  curent  ut,  praesertim  in  tabernis  et  in  de- 
versoriis in  quibus  sacerdos  adesse  nequit,  laici  probi  et  idonei  operam  dent  — se- 
cundum normas  et  methodum  actionis  catholicae  — ut  peregrinatores  Deum  ne 
obliviscantur  et  bonum  spirituale  animae  suae  ne  neglegant.  Illi  pariter,  prudenter 
quidem  sed  sedulo  nitantur,  ut  leges  seu  edicta  aut  decreta  ab  auctoritate  civili 
condantur  et  urgeantur,  quibus  publica  morum  integritas  in  tuto  efficaciter  ponatur. 

45.  [Associationes  catholicae  constituendae ].  Catholicae  associationes  erigan- 
tur ad  bonum  spirituale  fovendum  sive  eorum  qui  tabernas  seu  deversoria  gerunt, 
sive  eorum  qui  in  iisdem  operam  navant.  Sollicita  etiam  cura  a Sacris  Pastoribus 
adhibeatur  ut  normis  doctrinae  christianae  informentur  statuta  collegiorum  aut 
societatum,  quae  ad  eorum  bonum  sociale  promovendum  sunt  erecta. 

46.  [ Opera  ab  Institutis  peregrinationibus  fovendis  opportune  petenda~\.  Ad 
christianam  peregrinatorum  vitam  fovendam  in  illis,  quarum  interest,  dioecesibus 
Sacri  Pastores  collaborationem  uniuscuiusque  loci  Instituti  laicorum,  cuius  opera, 
ad  rem  quod  attinet,  prodesse  valeat,  exposcant. 

APPENDIX  SEPTIMA 

DE  CATECHETICA  POPULI  CHRISTIANI  INSTITUTIONE 

PRAECIPUAE  NORMAE  REFERENDAE 
IN  DIRECTORIUM  GENERALE  * 

1.  [Prooemium].  Regnum  Christi  in  terris  non  nisi  labore  et  industria  Ec- 
clesiae constabiliri  potest,  quae  operam  det  hominibus  educandis,  maxime  vero 
pueris  adultisque  doctrina  christiana  instituendis.  Ad  quem  finem  bene  assequen- 
dum non  sufficit  ut  apti  et  idonei  libri  catechetici  habeantur,  sed  requiruntur 
praeterea  cum  accurata  et  efficax  ordinatio  catechistica,  tum  normae,  nostris  tempo- 
ribus congruenter  accommodatae,  de  methodo  institutionis  catechisticae  tradendae. 

Plura  ad  rem  peropportune  haud  multo  ante  ab  Apostolica  Sede  pro  universa 
Ecclesia  praescripta  sunt,  potissimum  a Pio  XI,  qui  Motu  proprio  Orbem  Catholi- 
cum, die  29  iunii  1923,  apud  Sacram  Congregationem  Concilii  peculiare  Officium 
instituit,  cuius  est  universam  in  Ecclesia  actionem  catecheticam  moderari.1  Quae 
quidem  Sacra  Congregatio  Concilii,  Decreto  Provido  sane,  die  12  ianuarii  1935, 
certas  definitasque  normas  statuit  ad  institutionem  catecheticam  pressius  ordinan- 
dam.2 Quae  ut  maiorem  vim  et  effectum  sortiantur,  haec  a Sacrosancta  Synodo  accu- 
ratius determinantur  et  statuuntur. 


I-  De  methodo  institutionis  catecheticae  tradendae 

2.  [ Proprius  institutionis  catecheticae  finis ].  Proprius  institutionis  catecheti- 
cae finis  est  ut  in  hominibus  fides,  per  doctrinam  illustrata,  viva  sit  et  explicita; 
itemque  ut  iidem  excitentur  ad  vitam  agendam,  quae  fidei  christianae  sit  consenta- 
nea et  bonis  operibus  perficiendis  iugiter  intenta. 

3.  [De  methodi  necessitate ].  Ad  fideles  ergo  in  doctrina  christiana  fructuose 
edocendos  requiritur  ut  in  tradenda  institutione  catechetica  opportunae  serventur 
normae,  quibus  finis  revera  attingi  possit  ad  quem  ipsa  institutio  ordinatur.  Pueri 
enim  fidei  veritatibus  fundamentalibus  instituendi  sunt,  sed  oportet  praeterea  ut 
ad  ea  praesertim  consideranda  et  memoriae  tradenda  afficiantur,  quae  eos  ad  amo- 
rem Dei  moveant.  Adolescentes  vero  gradatim  perduci  debent  ad  integram  doctrinam 
christianam  clare  percipiendam  et  firmiter  amplectendam,  ita  ut  plena  cum  delibe- 


* Hoc  Directorium,  confectum  a Commissione  Conciliari  de  disciplina  Cleri  et 
populi  christiani,  fundamentum  praebebit  pro  Directoriis  nationalibus  a singulis  Episco- 
porum Conferentiis  conficiendis,  quae  particulares  condiciones  singularum  nationum 
ac  regionum  magis  respiciant  et  generalia  principia  usui  practico  applicent. 


820 


ACTA  CONC.  VATICANI  II 


PERIODUS  II 


ratione  Deo  adhaereant  eiusque  mandata  servent  omni  tempore  vitae  suae.  Insti- 
tutione adultorum  denique  catechesis  continuari  et  compleri  debet,  spectatis  prae- 
sertim peculiaribus  eorum  temporis  adiunctis. 

4.  [Ratio  servanda  in  catechetica  institutione ].  In  catechetica  institutione  veri- 
tates fidei  praedicentur  uti  Evangelium  Regni  Dei  ad  salutem  hominum,  earum- 
demque  plena  cohaerentia  ostendatur  in  Christo  Iesu  Magistro  et  Salvatore  et 
Domino. 

In  christiana  igitur  doctrina  exponenda  parochi  et  catechistae  innitantur  Sacra 
Scriptura  et  Traditione  ecclesiastica,  prout  praesertim  in  textibus  et  actione  litur- 
gica  exprimuntur. 

5.  [Unitas  vitam  inter  et  catecheticam  institutionem ].  In  doctrina  christiana 
proponenda  a factis  revelationis  divinae  et  a rebus  visibilibus  ad  invisibilia  proce- 
datur, ut  hi  qui  instituuntur  efficaciter  inducantur  ad  orationem,  ad  participationem 
Liturgiae,  ad  receptionem  Sacramentorum,  ad  opera  caritatis  et  apostolatus,  riteque 
perpendant  a vita  quotidiana  fidem  nunquam  seiungi  debere. 

6.  [Integra  et  plena  institutio  praebenda ].  Ad  normas  scientiae  paedagogicae 
et  artis  docendi,  in  catechetica  institutione  tradenda,  non  solius  intellectus  sed 
omnium  facultatum  eorum  qui  instituuntur  ratio  habeatur,  pro  diversa  singulorum 
aetate  et  ingenio  et  condicione. 

7.  [Parentum  obligationes ].  Pueri  primis  fidei  rudimentis  a parentibus  eru- 
diantur, qui  etiam  diligenter  satagere  debent  ut  illi  usum  rationis  assecuti  et  suffi- 
cienter dispositi  quamprimum  ad  sacram  Synaxim  accedant.3  Item,  parentes  curare 
tenentur  ut  filii  sui  cursus  catecheticos  studiose  et  assidue  frequentent,  qui  ipsis 
sive  in  paroecia  sive  in  schola  destinantur.  Ubi  vero  catechesis  paroecialis  et  scholae 
catholicae  forte  deficiant,  pueri  in  doctrina  christiana  a parentibus  plene  erudiantur 
oportet.  Communitas  paroecialis  praeterea  catechesim  foveat  et  curet,  puerosque 
ac  neophytos  et  catechumenos  omni  cum  caritate  suscipiat  et  adiuvet. 

8.  [Puerorum  institutionis  methodus ].  § 1.  Methodus  intuitiva  et  positiva 
adhibeatur,  qua  facilius  et  fortius  puerorum  attentio  concilietur. 

§ 2.  Eadem  autem  institutio  festis  ac  temporibus  liturgicis  vertente  anno  apte- 
tur; et  facta  et  verba  salutis  explicet  quae  in  Sacra  Scriptura  proferuntur. 

§ 3.  Per  aptas  etiam  et  idoneas  exercitationes  secundum  normas  artis  docendi, 
practice  et  efficaciter  adiuventur  pueri  ut  memoriae  mandent  ea  omnia  quae  neces- 
sario omnes  scire  tenentur. 

9.  [ Adsistentia  Missae  et  Sacramentorum  susceptio].  Summa  cum  diligentia 
studeat  parochus  vel  catechista  sacrificii  Missae  mirabilia  Sacramentorumque  divi- 
tias tam  cordi  quam  rationi  adaperire  puerorum,  ut  cum  tanti  frequentatione  my- 
sterii etiam  crescat  eorum  salutis  effectus,  paschalique  mysterio,  quod  qualibet  die 
dominica  pro  eis  renovatur,  non  tantum  intersint  ad  vitandam  culpam,  sed  etiam 
illud  toto  corde  participent. 

Sacerdoti  celebranti  communiter  respondere  seque  cum  eo  actuose  unire  ad- 
discant. 

10.  [Catechetica  adolescentium  et  iuvenum  institutio].  In  catechetica  insti- 
tutione adolescentibus  et  iuvenibus  tradenda: 

a)  Peculiaria  instituta,  alia  pro  maribus  alia  vero  pro  feminis,  foveantur, 
quae  etiam  aptis  mediis  sint  instructa  ad  eorum  animos  honeste  oblectandos. 

b)  Diligentissime  adnitendum  est  ut  ii  singuli  veritates  fidei  et  morum  peni- 
tus percipiant,  deliberato  actu  voluntatis  plene  illis  adhaereant,  apte  easdem  profi- 

teantur  et  etiam  strenue  simul  ac  suaviter  eas  defendere  valeant  ab  acatholicorum 
aliorumque  adversariorum  impugnatione. 

c)  Specialis  adhibeatur  industria  et  sollertia  ut  iidem  fortiter  in  fide  firmen- 
tur, et  eventus  vitae  quotidianae  recte  iudicare  valeant,  moresque  suos  ita  infor- 
ment ut  bonum  sive  proprium,  sive  familiae,  sive  civitatis  vere  promoveatur. 

11.  [Institutio  de  re  sociali].  « Doctrinae  praecepta,  quae  sunt  de  rebus  socia- 
libus, plerumque  per  tres  hos  gradus  ad  effectum  adducuntur:  primum  quae  sit 
vera  rerum  condicio  circumspicitur;  deinde  hic  rerum  status  diligenti  aestimatione 
cum  praeceptis  iisdem  confertur;  tum  demum  quid  suscipi  possit  quidve  suscipi 
debeat  statuitur,  ut  normae,  quae  traditae  sunt,  pro  temporum  locorumque  habitu, 
usurpentur.  Qui  tres  procedendi  gradus  tribus  hisce  verbis:  aspicere,  iudicare, 
agere,  passim  significantur. 

Ex  quo  valde  oportere  videtur,  hunc  gerendarum  rerum  ordinem  iuvenes,  non 
tantum  cum  animo  reputent,  sed  etiam,  quoad  fieri  possit,  in  re  praesenti  servent; 
ne,  quae  didicerint  praecepta,  ea  opinentur  esse  dumtaxat  mente  volvenda,  et  non 
opere  pariter  explicanda  ».4 

12.  [ Institutio  prae  matrimonialis ].  Specialis  autem  institutio  accurate  trada- 
tur oportet  nupturientibus.  Omnibus  enim  pueris  et  adolescentibus  positiva  edu- 
catio castitatis  impertienda  est,  atque  doctrina  de  sublimitate  vocationis  ad  virgi- 
nitatem illustranda;  5 sed  adolescentiores  et  iuvenes  apte  et  idonee  etiam  edoceri 
debent  de  « problematibus  amoris  » quae  dicuntur,  de  modo  sese  gerendi  tempore 
sponsalium,  de  iis  quae  attinent  ad  familiam  legitime  constituendam,  de  iuribus  et 
officiis  coniugum,  de  christiana  filiorum  educatione.  Quibus  de  rebus  nupturientes 
per  plures  saltem  hebdomadas  rite  instituantur  oportet  a sacerdote,  necnon  a medico 
qui  spiritu  vere  christiano  sit  imbutus,  secundum  normas  a loci  Ordinario  statutas. 

Pro  certo  habeat  pastor  aptissimum  illud  esse  tempus,  quo  cor  simul  ac  gratia 
in  idem  tendunt,  ad  pleniorem  de  Dei  amore  et  de  vita  christiana  sermonem  ha- 
bendum. 

13.  [ Institutio  catechetica  adultorum'].  Nullimode  unquam  catechetica  institu- 
tio adultorum  neglegatur,  eorum  praesertim  qui,  etsi  ab  infantili  aetate  baptizati, 
nullam  vel  fere  nullam  in  doctrina  christiana  institutionem  receperunt. 

14.  [ Institutio  pro  diversis  fidelium  coetibus].  In  peculiaribus  coetibus  fide- 
les coadunati,  pro  diversa  eorum  condicione  specialem  habeant  institutionem  in  doc- 
trina christiana,  ut  de  propriis  singulorum  officiis  apprime  recte  eruditi,  testes 
revera  esse  possint  Christi  Iesu,  cum  in  vita  personali  et  domestica,  tum  in  vita 
professionali  et  sociali. 

15.  [ Catechumenatus ].  Institutum  quoddam,  ad  instar  catechumena  tus,  eri- 
gatur ut  ii,  qui  ad  Ecclesiam  Catholicam  convertuntur,  de  veritatibus  fidei  et  mo- 
rum congruenter  erudiantur  ita  ut  vitam  vere  christianam  degere  possint,  et 
plenam  cum  ceteris  fidelibus  unionem  habeant. 

Enixe  quoque  commendatur  ut  iuvenum,  qui  in  materialismo  atheo  fuerunt 
educati,  christiana  institutio  ac  spiritualis  cura,  quantum  fieri  potest,  sacerdoti- 
bus idoneis  committatur,  qui  sint  eiusdem  eorum  nationis  eorumque  mentem,  lin- 
guam moresque  bene  cognoscant.  Praeterea  optandum  est  ut  illis  praesto  sint,  ma- 
gna cum  caritate  et  sollertia,  iuvenes  actionis  catholicae  et  sodales  Institutorum 
Saecularium,  quorum  proprius  finis  specialis  sit  christiane  eos  instituere  qui  catho- 
lice educati  non  fuerint. 

16.  [Ubi  desunt  sacerdotes].  Curent  parochi,  ubi  id  peculiariter  requiri  vi- 

deatur,  ut  fideles  apte  formentur  ad  opportuna  media  adhibenda,  quibus,  etiam 
deficiente  sacerdote,  nutriantur  in  fide,  et  cultum  Deo,  per  congruas  orationis  for- 
mulas, communiter  exhibeant. 

17.  [ Directoria  de  catechesi ].  In  singulis  Conferendis  Episcoporum  Directo- 
rium de  catechesi  conficiatur,  iuxta  normas  in  hoc  communi  Directorio  contentas. 

18.  [ Materia  in  Directoriis  continenda ].  In  his  Directoriis  catecheticis  confi- 
ciendis, praeter  alia: 

a)  Formulae  enuntientur  veritatum  fundamentalium  fidei  et  doctrinae  mo- 
ralis, et  quidem  iisdem  vel  fere  iisdem  verbis  quibus  ipsae  per  saeculorum  decursum 
exprimi  solent.6  Formulae  quoque  recolantur  precum,  quas  oportet  ut  omnes  me- 
moria integre  teneant.7 

h)  Normae  praefiniantur  quae  in  catechismis  conficiendis  servari  debent 
quod  attinet  ad  finem  in  catechesi  persequendum  et  ad  praecipua  doctrinae  capita 
exponenda. 

c ) Peculiares  notiones  referantur,  pro  fidelibus  latini  ritus,  de  singulorum 
rituum  orientalium  Hierarchia,  disciplina,  liturgia,  traditionibus  ecclesiasticis;  ac 
vicissim  pro  fidelibus  rituum  Orientalium,  ut  mutua  Orientis  et  Occidentis  cognitio 
melius  promoveatur  magisque  Ecclesiae  unitas  in  varietate  et  varietas  in  unitate 
elucescat. 

19.  [Programmata].  Expedit  etiam  ut  in  singulis  provinciis  ecclesiasticis  in 
catechetica  institutione  tradenda  eadem  serventur  programmata  quae  pro  diversa 
fidelium  aetate  et  condicione  iisdem  in  Conferentiis  Episcoporum  praefiniuntur. 

Idipsum  prorsus  in  singulis  saltem  dioecesibus  integre  ac  fideliter  servetur. 

II  - De  catechismo  et  de  libris  catecheticis 

20.  [Libri  catechetici].  Catechetica  institutio  viva  voce  tradita  principatum 
tenet,  quia  « fides  ex  auditu  »;  8 oportet  autem  ut  etiam  libri  catechetici  adhibeantur, 
in  quibus  facta  historiae  salutis  proponuntur,  doctrina  catholica  exponitur,  textus 
clari  et  breves  exhibentur  qui  in  memoria  sunt  infigendi,  ut  fideles  ad  vitam  Chri- 
stianam rite  informentur. 

21.  [Librorum  catechismi  multiplicatio  vitanda'].  Minime  expedire  videtur 
unicus  catechismus  in  Ecclesia  universali  adhibendus,  quia  nimis  diversae  sunt  con- 
diciones cultus  atque  humanitatis  plurium  nationum  seu  populorum;  insuper  autem 
patet  omnino,  doctrinam  Christianam  alio  vel  alio  modo  proponi  et  explicari  debere 
sive  fidelibus,  quorum  maiores  ab  antiquitus  religioni  catholicae  adhaeserunt,  sive 
neophytis,  qui  a parentibus  acatholicis  progeniti  sunt,  sive  haereticis  vel  schisma- 
ticis vel  paganis  qui  tamquam  catechumeni  instituuntur  ut  in  Ecclesiam  Catholicam 
ingrediantur.  Sed  neque  expedire  videtur  ut  in  singulis  dioecesibus  proprius  habea- 
tur catechismus,  quia  difficillimum  est  ut  ubique  revera  apte  perfecteque  conficiatur, 
et  praeterea  puerorum  praesertim  institutio  haud  leve  damnum  saepius  pateretur 
ex  catechismorum  varietate,  cum  frequentius  contingere  soleat  ut  familiae  alio  se 
transferant.9 

22.  [Directorium  catechisticum  et  Catechismi].  Curabunt  Episcopi  in  Confe- 
rentiis Nationalibus  ut,  secundum  normas  in  proprio  Directorio  Catechistico  enun- 
tiatas, unicus  seu  communis  Catechismus  pro  tota  natione  conficiatur,  vel  saltem 
pro  alia  aut  alia  nationis  regione,  si  peculiaria  locorum  et  personarum  adiuncta 
id  expostulent. 

23.  [Catechismi  forma].  In  catechismo,  non  negativo  seu  polemico  modo  doc- 
trina christiana  exponatur,  sed  ad  modum  simplicis  ostensionis  et  explicationis  veri- 
tatis in  praedicatione  Christi  et  Apostolorum  comprehensae  et  in  deposito  fidei 
Ecclesiae  concredito.  Praecipui  tamen  errores  efficaciter  refellantur,  qui  contra  fidem 
et  Ecclesiam  Catholicam  divulgari  solent. 

24.  \_Catechismi  materia].  In  catechismo,  facta  et  verba  ex  Sacra  Scriptura 
referantur  et  nexus  cum  Liturgia  intime  servetur,  ut  vita  christiana  efficacius 
foveatur. 

Item  expresse  declaretur  officium  quo  fideles  omnes  tenentur  congruum  apo- 
stolatum  exercendi,  ut  bonum  spirituale  proximorum  promoveatur.10 

25.  [ Catechismi  momentum].  Catechismus,  ordine  systematico  confectus  et 
speciali  auctoritate  ordinarii  magisterii  ecclesiastici  praeditus,  tamquam  praecipuus, 
post  Sacram  Scripturam,  haberi  debet  omnium  librorum,  qui  pro  catechesi  adhi- 
bentur. 

26.  [ Peculiares  libri  catechetici].  Peculiares  pro  diversis  auditorum  condicio- 
nibus libri  catechetici  conficiantur,  pro  pueris  scilicet,  pro  adolescentibus  qui  vel 
studiis  incumbunt  vel  in  operibus  exercendis  occupantur,  pro  his  qui  ad  matrimo- 
nium contrahendum  praeparantur.  Item,  peculiares  libri  catechetici  adhibendi  sunt 
ad  aptam  et  congruam  institutionem  impertiendam  iis,  qui  in  Ecclesia  Christi  excipi 
cupiunt. 

27.  [ Normae  de  libris  catecheticis].  In  libris  iis  conscribendis,  normae  didac- 
ticae  et  psychologicae  serventur  pro  diversa  aetate  et  pro  peculiaribus  condicio- 
nibus eorum  quibus  iidem  destinantur;  item  ratio  artis  typographicae  diligenter 
habeatur;  imagines  pariter  addantur,  aptissime  selectae,  quibus  decet  omnino  ut  sint 
instructi. 

28.  [ Librorum  catecheticorum  commentaria].  Cuiuslibet  libri,  qui  ab  Ordina- 
rio loci  sit  probatus  ut  ad  tradendam  catecheticam  institutionem  adhibeatur,  pecu- 
liare commentarium  typis  etiam  edatur,  quo  facilius  et  melius  catechistae  munere 
suo  fungi  valeant. 

29.  [ Sacrorum  Librorum  usus].  Singuli  fideles  inde  ab  adolescentia  ad  ma- 
nus habeant  libros  in  quibus  vel  capita  selecta  Sacrorum  Librorum  perlegant,  vel, 
crescente  aetate,  integrum  Novum  Testamentum,  adnotationibus  rite  instructum 
ad  eorum  captum  accommodatis. 

30.  [Libri  ad  pietatem  fovendam].  In  qualibet  natione  libri  populares  habean- 
tur, a Conferentiis  Episcoporum  probati,  quibus  fideles  utantur  sive  ad  orandum 
et  canendum  in  actuosa  participatione  Liturgiae  ac  piorum  exercitiorum,  sive  in  re- 
ceptione Sacramentorum,  ut  vita  spiritualis  foveatur  cum  singulorum  fidelium  tum 
etiam  familiarum  aliarumque  communitatum. 


III  - De  institutionis  catecheticae  coordinatione 

A)  De  Officiis  constituendis  quorum  sit  institutionem  catecheticam  moderari 

31.  [Officia  vel  Commissiones  pro  catechetica  institutione  promovenda]. 
§ 1.  Ad  institutionem  catecheticam  moderandam,  rite  promovendam  sapienterque 
coordinandam,  Officia  vel  Commissiones  constituantur  quae  regulas  statuant,  con- 
silia dent,  executionique  invigilent. 

§ 2.  Sicut  pro  universa  Ecclesia  institutum  est  Pontificium  Officium  Catechi- 
sticum,11 congruo  membrorum  et  consultorum  numero  instructum,  ita  in  qualibet 
natione  vel  regione  a propriis  Conferentiis  Episcoporum  similiter  Commissio  natio- 
nalis  vel  regionalis  constituatur,  cui  adnexum  sit  Centrum  seu  Officium  catechisti- 
cum  Nationale  vel  Regionale. 

32.  [ Officium  Catechisticum  Dioecesanum ].  Quaelibet  etiam  dioecesis  pro- 
prium suum  Officium  Catechisticum  Dioecesanum  rite  instructum  habeat,  cuius 
sit,  praeside  Episcopo,  totam  actionem  catechisticam  in  dioecesi  moderari. 

Huius  Officii  moderator  sit  sacerdos  ab  Episcopo  designatus,  in  methodolo- 
gia  catechetica  perfecte  planeque  eruditus,  prudentia  item  ac  zelo  apostolico  vere 
probatus.12  Eidem  autem  operis  socios  pro  necessitate  dabit  Ordinarius,  ex  pre- 
sbyteris, religiosis  et  laicis  de  re  catechetica  vere  peritis. 

33.  [Officii  Catechistici  competentia ].  Ad  Officii  Catechistici  Dioecesani  mo- 
deratorem, sub  Episcopi  auctoritate,  pertinet: 

a)  Institutionem  catecheticam  pro  pueris,  pro  adolescentibus  et  pro  adultis 
in  tota  dioecesi  ordinare  et  connectere  simulque  curare  ut  catechesis  apte  cum 
ceteris  apostolatus  mediis  componatur,  quibus  animarum  cura  exercetur. 

b)  Prospicere  ut  religionis  magistri  et  catechistae  rite  formentur;  urgere 
ut  religiosi,  « qui  in  scholis  primariis  publicis  aut  privatis  doctrinam  christianam 
pueris  ac  puellis  explanaturi  sint,  tum  in  ipsa  catechesi  tum  in  ratione  eam  pueris 
proponendi  ita  instituantur,  ut  examen  coram  Ordinario  vel  iudicibus  ab  eodem 
delegatis  sustinere  valeant  »;  13  invigilare  ut  parentes  apte  praeparentur  ad  filios 
catechetica  institutione,  pro  suo  officio,  erudiendos,  itemque  ut  plena  atque  integra 
sit  catechumenorum  institutio  religiosa  eademque  uberius  ac  perfectius  post  recep- 
tum baptisma  producatur. 

34.  [ Normae  servandae ].  Per  Officium  Catechisticum  Dioecesanum  normae 
tradantur  oportet  ut  parentes  fructuose  et  efficaciter  filios  doctrinam  christianam 
doceant;  ut  ad  pueros  catechizandos  inquirant  piarum  associationum  sodales;  ut 
omnes  in  paroecia  sint  benignissimi  erga  catechumenos  et  neophytos;  ut,  pro  neces- 
sitate, operam  adhibeant  clericorum,  religiosorum  et  laicorum  ad  institutionem  ca- 
techeticam tradendam;  ut  scholae  catecheticae  paroeciales  foveantur  et  munere  suo 
rite  fungantur;  ut  singuli  fidelium  ordines  accurate  doctrina  christiana  imbuantur; 
ut  paroecia  quotannis  opportune  de  impensis  prospiciat  quae  fieri  debent  pro 
operibus  catechisticis;  itemque  ut  privati  etiam  fideles  pecuniam  munifice  conferant 
ad  eiusmodi  sumptus  faciendos;  ut  in  qualibet  paroecia,  in  qua  alio  modo  non  sit 
sufficienter  provisum,  instituatur  Sodalitium  doctrinae  christianae  — quod  alio  ti- 
tulo in  diversis  locis  donari  potest  — ut,  ipso  parocho  praeside  et  moderatore,  vel 
aliquo  sacerdote  a parocho  designato,  facilius  ac  melius  omnibus  rebus  consulatur, 
quae  necessariae  sint  ad  institutionem  catecheticam  fidelibus  rite  ac  fructuose  tra- 
dendam. 

Singuli  parochi  fideliter  ac  integre  servent  normas  ab  Ordinario  statutas  per 
Officium  Catechisticum  Dioecesanum. 


B)  De  magistris  religionis  et  catechistis  formandis 

35.  [ Praelectiones  de  theologia  pastorali ].  Ut  sacerdotes  utriusque  cleri  plene 
ac  perfecte  praeparentur  ad  institutionem  catecheticam  rite  tradendam,  diligentis- 
sime serventur  praescripta  circa  lectiones  de  theologia  pastorali  in  ordinario  cur- 

riculo  studiorum  habendas,  additis  practicis  exercitationibus  praesertim  de  ratione 
tradendi  pueris  aliisve  catechismum. 

36.  [Scholae  pro  catechistis\.  A Conferentiis  Episcoporum  condantur  insti- 
tuta superiora  nationalia  necnon  interdioecesanae  catechistarum  scholae,  ut  clerici 
et  religiosi  et  laici  apte  et  idonee  praeparentur,  qui  sive  optimi  magistri  religionis 
seu  catechistarum  institutores  esse  possint,  sive  Officia  Catechistica  bene  mode- 
rari valeant.14 

37.  [ Catechistae  ex  officio ].  Commendatur  ut  formentur,  si  fieri  potest,  ca- 
techistae  ex  officio,  qui  scilicet  peculiariter  destinentur  ad  munus  catechizandi.  Pro- 
pria eorum  iura  et  officia  ab  Ordinario  loci  accurate  in  peculiari  statuto  definiantur. 

38.  [ Magistri  religionis  et  catechistae ].  § 1.  Magna  cum  sollertia  et  industria 
Episcopi  curent  et  parochi  ut  parentur  magistri  religionis  et  catechistae  qui  doc- 
trina dogmatica  et  morali  plenius  sint  edocti. 

§ 2.  Eamdem  sollicitudinem  habeant  respectu  parentum,  necnon  laicorum  ac- 
tioni catholicae  vel  piis  associationibus  deditorum,  qui  erga  pueros  vel  adultos 
simili  officio  persaepe  funguntur. 

39.  [ Congressus  catechistici  celebrandi ].  Peculiares  conventus  seu  congressus 
dioecesani  vel  interdioecesani  saepius  agantur,  ut  clerici  et  religiosi  et  laici  semper 
magis  idonei  efficiantur  ad  doctrinam  christianam  fructuose  tradendam. 


NOTAE 


1 A.A.S.,  15,  1923,  pp.  327-28. 

2 A.A.S.,  27,  1935,  pp.  145-154. 

3 Cf.  CIC  cann.  854,  § 5 et  859,  § 1. 

4 Ioannes  XXIII,  Litt.  Encvcl.  Mater  et  Magistra,  15  maii  1961:  A.A.S.,  53, 
1961,  p.  456. 

5 Pius  XII,  Litt.  Encycl.  Sacra  Virginitas,  25  mart.  1954:  A.A.S.,  46,  1954,  p.  161. 

6 Huiusmodi  formulae  spectabunt  praesertim  ad: 

a)  Praecipua  fidei  mysteria,  nempe:  1)  Unitatem  et  Trinitatem  Dei,  2)  Incarna- 
tionem, Passionem,  mortem  et  Resurrectionem  Domini  Nostri  Iesu  Christi.  Pariter  ad 
Creationem  et  originem  atque  finem  hominis;  Revelationem;  Ecclesiam;  gratiam  sancti- 
ficantem; septem  Sacramenta;  Deiparam  Virginem  Mariam.  Formulae  ex  integro  recipi 
debent  in  Catechismis  edendis,  etsi  hi  explanationem  formularum  peculiari  indoli  per- 
sonarum ad  quas  diriguntur  accommodent; 

b)  Decalogi  et  Ecclesiae  praecepta;  septem  opera  misericordiae  corporalis  et  sep- 
tem opera  misericordiae  spiritualis;  virtutes  theologales  et  cardinales;  septem  dona  Spi- 
ritus Sancti;  septem  vitia  capitalia. 

7 Hae  preces  sunt  praecipue:  Signum  Crucis;  Pater . noster,  seu  Oratio  dominica; 
Ave  Maria,  seu  Angelica  Salutatio;  Credo,  seu  Symbolum  Apostolorum;  Salve  Regina; 
Confiteor;  Angelus  Domini;  actus  fidei,  spei,  caritatis  et  doloris  seu  contritionis. 

8 Rom.  10,  17. 

9 Omnium  consensu  probatus  et  exceptus  fuit  Catechismus  Romanus,  qui  ex  de- 
creto Concilii  Tridentini  confectus  et  auctoritate  S.  Pii  V vulgatus,  puram  ac  integram 
doctrinam  complectebatur,  qua  fideles  informari  oportebat;  sed  subsequentibus  tempo- 
ribus alii  et  alii  catechismi  editi  sunt  sicque  contigit  ut  fere  sublata  sit  consensio  in 
ratione  exponendi  fidelibus  doctrinam  christianam  et  haud  paucis  videatur  non  ubique 
christifideles  omnes  prorsus  easdem  veritates  profiteri. 

10  Exponantur  etiam  officia  socialia  et  civica  fidelium,  ita  ut  ipsi,  intra  limites  qui- 
dem libertatis,  quos  Ecclesiae  dogma  et  moralis  theologia  statuunt,  semper  agere  sciant 

ut  boni  cives  et  boni  filii  Ecclesiae,  atque  propugnent  ac  componant  bonum  animarum 
quod  Ecclesia  persequitur  et  bonum  commune  quod  Status  contendit. 

11  Cf.  Pius  XI,  Motu  proprio  Orbem  Catholicum,  29  iun.  1923:  A.A.S.,  15,  1923, 
p.  327. 

12  Officii  Catechistici  Dioecesani  moderator  ab  officiis  oneribusque  vacare  debet, 
quae  impedire  possint  quominus  munus  suum  fructuose  explere  valeat.  Eidem  autem 
operis  socios  pro  necessitate  dabit  Ordinarius,  cuius  est  etiam  curare  ut  omnia  compa- 
rentur, quae  ad  institutionem  catecheticam  in  tota  dioecesi  rite  tradendam  requiruntur. 

13  S.  C.  de  Religiosis,  Instructio,  25  nov.  1929:  A.A.S.,  22,  1930,  p.  29  n.  2. 

14  Cf.  CIC  can.  1365,  § 3;  Pius  XII,  Motu  proprio  Quandoquidem,  2 apr.  1949: 
A.A.S.,  41,  1949,  pp.  165-66;  S.  C.  de  Seminariis  et  Studiorum  Universitatibus,  Instruc- 
tio, 21  dec.  1944:  A.A.S.,  37,  1945,  p.  173;  S.  C.  de  Religiosis,  Statuta  Generalia  adnexa 
Const.  Apost.  Sedes  Sapientiae,  31  maii  1956,  art.  48,  § 1. 


II 

ANIMADVERSIONES 

QUOAD  SCHEMA  DE  EPISCOPIS  AC  DE  DIOECESIUM  REGIMINE 
inter  primam  et  secundam  Concilii  periodum  a Patribus  scripto  exhibitae 

1 

Em.mus  P.  D.  PAULUS  card.  RICHAUD 
Archiepiscopus  Burdigalensis 

Laudabiliter  hoc  schema  cum  maiori  latitudine  tractat  de  facultatibus  episcopo- 
rum, speciatim  in  nn.  2 et  3 et  de  cooptatione  aliquorum  episcoporum  pro  Ss.  Con- 
gregationibus in  n.  5. 

Perutiles  videntur  praecisiones  in  cap.  II  de  coadiutoribus  et  auxiliariis. 

Prudens  est  non  urgendi  quoad  renuntiationem  episcoporum  residentialium 
(n.  16).  Pendet  evidenter  non  ab  annis,  sed  a valetudine  et  ab  aliis  circumstantiis. 
Sed  opportune  statuit  par.  2 in  casu  renuntiationis. 

Cap.  III  optime  agnoscit  conferentias  episcopales.  Sed  optandum  valde  est  ut 
recursus  ad  Sanctam  Sedem  non  sit  necessarius,  in  quibusdam  casibus,  v.  g.: 

1.  quando  agitur  de  organizatione  practica  et  competentia  operum  aposto- 
licorum  et  Actionis  Catholicae; 

2.  quando  agitur  de  approbatione  textuum  liturgicorum  in  vulgari  lingua 
per  aliquam  episcopalem  commissionem,  quorum  membra  sint  simpliciter  a Sancta 
Sede  probata; 

3.  quando  agitur  de  tempore  scholaritatis  et  de  programmatis  vitae  et  stu- 
diorum in  seminariis,  saltem  in  rebus  particularibus  et  intra  limites  a Sancta  Sede 
determinatas.  Nam  apparet  evidenter  contra  leges  psychologiae  et  paedagogiae  uni- 
formiter statuere  pro  omnibus  regionibus,  in  quibus  cultura,  temperamentum,  tra- 
ditiones tam  diversi  modo  sese  praebent. 

Cap.  IV  et  cap.  V optima  sunt  de  congruenti  circumscriptione  dioecesium  ac 
provinciarum  ecclesiasticarum  et  paroeciarum , sed  cur  obligatio  audiendi  capituli 
cathedralis,  cuius  membra  manent  extra  functiones  paroeciales  et  non  praebent  in 
hac  causa  utilem  competentiam? 

Peropportunae  etiamque  urgentes  sunt  facultates  concessae  episcopis  in  Ap- 
pendice I. 

Attamen,  quoad  n.  2,  optandum  est  ut  sint  omnes,  sine  discriminatione,  con- 
cessae facultates  de  quibus  gaudent  superiores  religiosi,  et  etiam  in  materia  pe- 
cuniaria. 

Quoad  n.  10,  facultas  dimittendi  sodales  religiosos  e sua  dioecesi,  urgente 
causa  simpliciter  gravi,  videtur  opportuna. 

Quoad  n.  19,  non  apparet  necessaria  sacerdotis  vel  diaconi  adsistentia  pro 
sacerdotibus  simplici  debilitate  oculorum  laborantibus,  si  celebrent  tantummodo 
Missam  votivam  Deiparae  Virginis  aut  Missam  defunctorum. 

Pro  erectione  Stationum  Viae  Crucis,  necessario  est  definire  ut  sacerdotes,  ab 
Ordinariis  talem  facultatem  habentes,  non  obligantur  recurrere  ad  Patres  Franci- 
scanos  pro  ullo  ritu  vel  ulla  subscriptione. 

2 

Em.mus  P.  D.  IOSEPH  ELMAR  card.  RITTER 
Archiepiscopus  S.  Ludovici 

I would  prefer  to  see  a greater  treatment  of  the  nature  of  the  episcopate  given 
in  this  schemata,  in  which  the  position  of  the  Auxiliary  Bishop  is  treated  from  a 
purely  juridical  viewpoint,  Some  indication  of  the  theology  of  the  episcopate 
belongs  in  this  draft. 

Although  there  are  indications  of  a more  modern  and  realistic  approach  to  the 
relationship  between  the  Bishop  and  the  Roman  Curia,  there  is  no  indication  that 
a re-ordination  of  the  Roman  Curia  itself  has  been  considered.  Although  this  may 
be  a subject  which  more  properly  belongs  to  the  revision  of  Canon  Law,  I believe 
it  should  be  discussed  in  the  Council  and  to  this  end,  I am  submitting  the 
recommendations  I have  already  made  to  the  Code  Commission. 

I wbuld  agree  that  ali  taxes  assessed  by  the  Roman  Curia  be  abolished  and 
that  the  expense  of  the  Curia  be  borne  by  an  annual  assessment  on  every  Diocese, 
Religious,  Congregation  and  Order. 

I believe  that  an  indication  of  the  relationship  between  the  Bishop  and  his 
Clergy,  both  Diocesan  and  Religious,  belongs  in  this  schemata. 

De  Curia  Romana.  Codex  a can.  242  usque  ad  can.  264  inclusum  reconsideran- 
dus  est.  Curia  Romana  ipsa  renovanda  est;  secundum  Concilii  Vaticani  II  Patrum 
sententiam  aspectus  eiusdem  curiae  aedificans  positivusque  clarior  splendere  debet. 
In  singulis,  diversae  curiae  congregationes  « secretariatus  » appellandae  sunt  ut 
earum  ratio  quae  non  est  regere  sed  coordinare  atque  persequi  evidentior  fiat.  Mu- 
nera multarum  partium  coniungenda  sunt,  opere  curiae  totius  coordinato.  De  com- 
petentia multis  in  rebus  controversia.  Opus  Ecclesiae  renovatione  huius  commis- 
sionis plena  promoveri  potest.  Proposita  sequentia  ut  curia  renovetur  submittuntur. 

Secretariatus  ad  Ecclesiis  serviendum.  Hoc  consilium  negotia  congregationum  ad 
quas  varii  regendae  Ecclesiae  aspectus  nunc  spectant  ad  coordinandum  servire 
possit.  Ad  uniendum:  a)  Congregationem  Consistorialem;  b)  Congregationem  de 
Propaganda  Fide;  c ) Congregationem  pro  Ecclesia  Orientali. 

Secretariatus  pro  vita  liturgica.  Haec  commissio  amplificationem  vitae  liturgi- 
cae  tota  in  Ecclesia  prosequi  possit.  Ad  uniendum:  a)  Congregationem  Sacrorum 
Rituum;  b ) Congregationem  de  Disciplina  Sacramentorum;  c)  Sacram  Poenitentia- 
riam;  d)  Congregationem  pro  Ecclesia  Orientali  quoad  aspectum  liturgicum. 

Praeterea,  infra  hunc  secretariatum  pars  specialis  pro  arte  sacra,  architectura 
atque  musica  erigatur. 

Secretariatus  pro  Sacrae  Doctrinae  consulendo.  Hic  secretariatus  officii  studii 
atque  progressus  Sacrae  Doctrinae  promovendi  fungatur.  Ad  uniendum:  a)  Con- 
gregationem Sancti  Officii;  b)  Congregationem  de  Seminariis  et  Universitatibus; 
c)  Commissionem  Biblicam;  d)  Congregationem  Concilii  (partem  catecheticam). 

Incorporatio  Congregationis  S.  Officii  in  talem  secretariatum  novam  rationem 
aedificantem  atque  positivam  isti  commissioni  adhuc  magna  cum  suspicione  metuque 

infeliciter  consideratae  designet.  Aspectus  S.  Officii  et  aliarum  curiae  partium  qui 
negativi  videantur  eliminandi  sunt.  Novus  finis  positivus  in  omnibus  christianae 
doctrinae  rebus  stabiliendus  et  explendus  est. 

Secretariatus  de  vitae  christianae  statibus.  Hic  secretariatus  propositus  in  tota 
Ecclesia  adornanda  et  progressu  eiusdem  nutriendo  magnopere  adiuvare  possit.  In 
singulis  partibus  quae  laicis,  religiosis  et  clericis  consulant  constare  debet.  Ad 
uniendum:  a)  Congregationem  Concilii  (quoad  disciplinam  clericorum,  etc.);  b)  Con- 
gregationem negotiis  religiosorum  sodalium  praepositam;  c ) Congregationem  nego- 
tiis laicorum  praepositam  (erigendam). 

Secretariatus  pro  unitate  Christianorum,  a ) Secretariatus  iam  constitutus; 
b)  Negotia  de  acatholicis  adhuc  infra  S.  Officii  competentiam;  c)  Commissio  Pon- 
tificalis pro  Russia. 

Supremum  Ecclesiae  tribunal.  Proponitur  ut  unicum  totius  Ecclesiae  tribunal 
cui  de  omnibus  rebus  disputatis  competat  constituatur.  Ad  uniendum:  a)  Signa- 
turam Apostolicam;  b)  Sacram  Rotam  Romanam;  c)  Sectionem  iudicialem:  1.  S.  Of- 
ficii; 2.  Congregationis  de  Sacramentis;  3.  Congregationis  de  Religiosis,  Cong.  Con- 
cilii; 4.  Poenitentiariae;  5.  Congregationis  pro  Ecclesia  Orientali. 

Congressus  Ecclesiarum.  Congressus  Ecclesiarum  proponitur  ut  negotia  omnium 
secretariatuum  vel  curiae  romanae  sectionum  coordinentur  et  res  ab  Ecclesia  in 
omnibus  orbis  terrarum  regionibus  gestae  dirigantur. 

Congressus  duabus  cameris  componendus  est.  Prima  camera,  pars  permanens 
curiae,  secretarios  secretariatuum  curiae  omnium  et  capita  variarum  sectionum  infra 
illos  Secretariatus  singula  includat.  Munus  sit  huius  camerae  omnia  negotia  omnium 
curiae  secretariatuum  coordinare.  Huic  camerae  ordine  constanti  conveniendum  est. 

Altera  Congressus  Ecclesiarum  camera  legatos  a conferendis  episcoporum  re- 
gionalibus ex  omni  parte  mundi  electos  includat. 

Hae  duae  camerae  quinquennio  vel  ad  mentem  Summi  Pontificis  conveniant 
ad  renovationem  Ecclesiae  secundum  Concilii  Vaticani  II  spiritum  producendam; 
ad  conferendas  episcoporum  regionales  apud  sedem  principalem  repraesentandas; 
ad  Ecclesiae  ubique  in  mundo  negotia  coordinanda. 

Illas  curiae  romanae  sectiones  quae  ad  Summum  Pontificem  pertinent  ipse 
disponat. 

3 

Em. mus  P.  D.  FRANCISCUS  card.  SPELLMAN 
Archiepiscopus  Neo-Eboracensis 

Sperandum  est  omnes  Patres  animadversiones  de  quaestionibus,  quae  in  Appen- 
dicibus proponuntur,  tempestive  secretario  generali  Concilii  tradere.  Fortasse,  sta- 
tuendum sit  tempus  intra  quod  vota  sua  patefacere  debebunt. 

Principia  hoc  in  schemate  proposita  bene  provideant  aptiori,  expeditiori  et 
fructuosiori  episcopalis  muneris  exercitio. 

Unum,  tantum,  additamentum  opportunum  esse  videtur: 

Ad  pag.  25  sub  n.  36:  placet  quod  episcopus  auctoritate  propria  paroecias  per- 
sonales erigere  valet.  Sed  episcopus  etiam  debet  habere  ius  supprimendi  vel  mu- 
tandi in  paroecias  territoriales  paroecias  personales  iis  in  locis  ubi  olim  plures  fide- 
les diversi  sermonis  aut  nationalitatis  stabiliter  commorati  sunt  sed  nunc  fere 
omnes  fideles  sunt  eiusdem  sermonis  et  nationalitatis.  Saepe  accidit  in  Civitatibus 

Foederatis  Americae  Septemtrionalis  et  in  aliis  nationibus  ad  quas  plures  immigran- 
tes venerunt  quod  filii  immigrantium  facti  sunt  cives  novae  patriae,  loquentes  ean- 
dem linguam  ac  alii  cives  illius  nationis.  His  in  casibus,  paroeciae  personales  non 
sunt  necessariae  nec  utiles. 


4 

Exc.mus  P.  D.  IOANNES  AHERN 
Episcopus  Cloynensis 

N.  22,  pag.  16,  lin.  4.  Omittantur  verba  « et  ad  effectum  deducantur  ». 

Ratio  est,  quia  verba  « decisiones...  debita  reverentia  ab  unoquoque  episcopo 
accipiantur  et  ad  effectum  deducantur  »,  si  iuxta  ordinaria  principia  interpreta- 
tionis intelliguntur,  obligationem  videntur  imponere,  tum  in  conscientia  tum  iuri- 
dicam,  unicuique  episcopo  quaslibet  conferentiae  decisiones  semper  et  sine  ulla 
exceptione  ad  effectum  deducendi.  Sed  e n.  23  clare  eruitur  res  ita  non  esse,  nam 
ex  n.  23  licitum  est  cuilibet  episcopo  ob  graves  rationes  contra  decisiones  conferen- 
tiae in  sua  dioecesi  agere,  dummodo  antea  scripto  certiorem  faciat  conferentiam 
per  ipsius  praesidem  de  suis  agendi  rationibus.  Praeterea,  infra  in  n.  24,  obligatio 
iuridica  ad  effectum  deducendi  decisiones  conferentiae  restringitur  ad  quattuor 
casus  ibidem  taxativae  enumeratos.  Itaque  tum  unitati  fovendae  tum  bono  com- 
muni in  universa  natione  promovendo  satis  consulitur  per  verba  in  n.  22  « decisio- 
nes prolatae  ab  episcopis,  in  conferentia  nationali  legitime  coadunatis,  debita  reve- 
rentia ab  unoquoque  episcopo  accipiantur  » et  per  praescripta  n.  24  quoad  quattuor 
casus  inibi  enumeratos. 


5 

Rev.mus  P.  D.  IACOBUS  ALBERIONE 
Superior  generalis  S.S.P. 

Secundum  Ecclesiae  leges:  imprimis  religiosi  tenentur  ad  vitam  religiosam  et  ad 
apostolatum  proprium,  a Sancta  Sede  approbatum.  Deinde,  si  tempus  et  facultas 
sint,  ad  apostolatum  dioecesis;  secus  periculum  evenire  potest  habendi  religiosos 
qui  vitae  religiosae  valedicunt  et  proprium  commodum  tantum  quaerunt,  sine  ullo 
emolumento  neque  pro  dioecesibus,  neque  pro  Institutis  religiosis. 

Mihi  videtur  quod  episcopi  considerant  religiosos  solum  relate  ad  apostola- 
tum externum.  Sed  « nisi  Dominus  aedificaverit  domum,  in  vanum  laborant  qui 
aedificant  eam  ». 


6 

Exc.mus  P.  D.  CAROLUS  BALDINI 
Episcopus  Clusinus  et  Pientinus 

Gaudente  animo  omnia  salutat  quae  in  schemate  inveniuntur.  Votum  suum 
humiliter  exprimere  audet,  ut  quae  inveniuntur  in  duobus  appendicibus  in  praxi 
deducantur  antequam  novum  exaretur  Codex. 

7 

Beat.mus  P.  D.  IGNATIUS  PETRUS  XVI  BATANIAN 
Patriarcha  Ciliciae  Armenorum 

Pag.  6,  n.  2,  lin.  4,  dicitur:  « salvis  iuribus  ac  privilegiis  orientalis  Eccle- 
siae ».  Optandum  est  habere  paritatem  inter  episcopos  orientales  et  latinos,  quoad 
facultates;  aut  saltem  determinanda  sunt  iura  et  privilegia  Ecclesiae  orientalis,  ut 
locus  non  detur  arbitrariis  agendi  modis,  hac  in  re. 

Pag.  7,  n.  5,  opportunius  diceretur,  loco  « a conferentia  episcopali  nationali 
designandi  »,  « audita  conferentia  episcopali  nationali  ». 

Pag.  11,  n.  15,  § 2:  melius  est  talem  optionem  non  exprimere,  quia  casu  quo 
« aliud  graves  rationes  suadeant  »,  exclusio  Auxiliaris  odiosa  esset  ipsi,  quia  reve- 
laret, ipso  facto,  rationes  graves  (aliquando  ex  parte  ipsius  auxiliaris)  existere  pro 
hac  exclusione. 

Pag.  11,  n.  16,  § 1:  raro  accidit  ut  episcopi,  in  permanenti  valetudinis  defectu 
vel  in  aetate  ingravescente,  seipsos  convincere  possint  de  necessitate  sponte  renun- 
tiandi ab  officio. 

Pag.  16,  n.  23,  lin.  10:  si  conferentia  rationes  agendi  sufficientes  non  invenit, 
quid  faciendum? 

Pag.  32,  n.  16:  cum  nullus  fiat  casus  de  his  impedimentis  minoris  gradus  a 
nupturientibus,  cumque  semper  dispensatio  dari  debeat,  cur  non  supprimere  talia 
impedimenta? 

Pag.  35,  n.  28:  in  re  tam  gravi,  qualis  est  reductio  Missarum,  maior  securitas 
haberetur,  si  reductio  reservatur  Sedi  Apostolicae. 

8 

Exc.mus  P.  D.  MAURITIUS  BAUDOUX 
Archiepiscopus  S.  Bonifacii 

In  genere.  1.  Hoc  schema  decreti  normaliter  consequitur  schema  praeclarissi- 
mum constitutionis  dogmaticae  cui  titulus  de  Ecclesia , pars  I,  cap.  II  de  episcopatu. 
Expectaretur  consequenter  ut  ad  praxim  reducat,  in  ambitu  legislationis,  principia 
instaurata  in  supradicta  constitutione  — ut  ceteroquin  nota  3 sub  pag.  7-8  posita 
indicare  videtur,  necnon  sub  pag.  14,  n.  17,  linn.  1-3  invenitur.  Prout  enuntia- 
tur schema,  non  intelligitur  sub  quo  respectu  concipere  velit  muneris  episcopalis 
perfunctionem  in  concreto,  et  speciatim,  cur  incipiat  tractando  de  relationibus  inter 
episcopos  et  curiam  romanam,  etc. 

2.  His  perpensis,  propono  mutationes,  quoad  hos  respectus  praesentationis, 
quae  implicite  requirunt  modificationes  titulorum  in  capitibus  et  suis  partibus,  sub- 
stitutionesque quasdam  terminorum  et  consociationum  verborum.  Ita  melius  appa- 
reret ligamen  vigens  inter  gubernandi  potestatem  et  episcopalem  consecrationem, 
necnon  et  inter  exercitium  huius  potestatis  et  institutionem  canonicam,  quae  est  con- 
ditio sine  qua  non  plenae  efficacitatis  potestatis  et  unitatis  in  regimine  Ecclesiae. 

3.  Id  explanat  cur  substituam  verbis  « habeant  seu  concedantur  facultates  » 
verba  « polleant  potestatibus  »;  etenim,  in  contextu  hic  et  nunc  adhibito,  verba 
priora  usitata  connotant  delegationem  potestatum,  cum  vero  posteriora  connotent 

exercitium  potestatum,  ex  ipsa  consecratione  episcopali  possessarum,  quibus  Sum- 
mus Pontifex  proprium  liberumque  cursum  obtinere  sinit  aut  restringit,  secundum 
exigentias  temporum  et  conditionum,  ad  bonum  animarum. 

4.  Ob  eamdem  causam  substituo  verbis  «Romanus  Pontifex»  et  « romanae 
curiae  »,  verba  « Summus  Pontifex  » et  « Apostolicae  Sedis  curia  »,  nam  non  ideo 
Papa  est  dux  supremus  Ecclesiae  quod  est  episcopus  Romae,  sed  in  quantum  est 
successor  Petri. 

5.  Ex  alia  parte,  schema  constitutionis  dogmaticae  de  Ecclesia  profert  episco- 
pum tamquam  pollentem,  consecratione  sua,  munere  animarum  et  grege.  Deceret 
igitur  efficere  radicitus  mutationem  in  praxi  iuridica  hodierna,  talem  ut  radices  su- 
mat in  traditione  et  rationem  habeat  temporis  praesentis.  Haec  mutatio  consisteret 
in  hoc  quod  omnis  episcopus,  nominatus  a Papa  aut  aliter  iuxta  disciplinas  varias 
in  usu  aut  instaurandas,  munus  acciperet  gregis  curandae  tanquam  episcopus  aut 
chorepiscopus  prout  primum  aut  secundum  locum  obtinet.  Nulli  iam  remanerent 
episcopi  « residentiales  » nec  « titulares  » i.  e.  nullo  grege  sibi  concredito.  Unicuique 
dioecesi  assignaretur  numerus  episcoporum  quem  exigeret  munus  animarum  aut 
bonum  fidelium.  Unus  simpliciter  appellaretur  « episcopus  praeses  » talis  loci,  ce- 
teri, « episcopi  coadiutores  aut  auxiliarii  » eiusdem  sedis.  Ita  reditus  fieret  ad  disci- 
plinam chorepiscoporum  quae  passim  iam  viguit  in  Ecclesia,  sive  occidentali,  sive 
orientali,  a saec.  ii  ad  xm,  sed  nunc  cum  significatione  pleniore  quae  melius  cor- 
respondeat  conceptui  proprio  pastorum  et  gregum  suarum,  prout  definitius  intelli- 
gitur  tempore  nostro.  Ideoque  in  textu  schematis  adhibenda  videtur  designatio 
« praeses  » loco  « residentialis  ». 

6.  Semper  quoque  verus  episcopus  praeficiendus  esset  gregi  quae  non  est  neque 
adhuc  dioecesim  proprie  dictam  constituit,  v.  g.  abbatia  « nullius  » aut  praefectura 
apostolica.  Consequenter  abbas  aut  praefectus  efficiatur  episcopus,  aut  abbatia  seu 
praefectura  dioecesi  iam  constitutae  uniatur,  tamquam  archidiaconatus  aut  vica- 
riatus  foraneus  sub  mediato  regimine  ipsius  episcopi  praesidis. 

7.  Haec  est  ordinatio  et  rubricae  titulorum  et  rerum  qui  orirentur  ex  supra- 
dictis  animadversionibus,  solis  ibi  rebus  indicatis  quae  modificationem  acceperunt: 

Caput  I - De  munere  regendi  episcoporum. 

I - De  exercitio  potestatum  cuiuslibet  episcopi. 

3.  [Principium  fundamentale].  § 1.  [De  potestatibus  episcopi  praesidis]. 
§ 2.  [De  potestatibus  episcopi  coadiutoris  aut  auxiliaris]. 

II  - De  rationibus  inter  episcopos  et  Apostolicam  Sedem. 

4.  [Principium  fundamentale].  § 1.  [De  Papa  et  de  episcopis].  § 2.  [De  mu- 
niis  Summi  Pontificis].  § 3.  [De  Consilio  Apostolico  constituendo]. 

5.  [Apostolicae  Sedis  dicasteria]. 

Caput  II  - De  episcoporum  praesidium  coadiutoribus  et  auxiliaribus. 

8.  [Potestates  coadiutoris  aut  auxiliaris]. 

12.  [Potestates  speciales  auxiliaris]. 

[ Introductio ]. 

Pag.  5,  n.  1,  linn.  10-11.  Legatur  ut  sequens:  « ...  sicque  eorum  regiminis  po- 
testas missioni  suae  pressius  cohaeratur,  proindeque  roboretur  oportet...  ».  Ratio: 
hic  modus  loquendi  aptius  significat  exercitium  gubernationis  radicitus  effluere 
ex  munere  episcopali,  formasque  dicendi  pugnaces  commode  arcet,  ut  « asseratur  », 
« vindicetur  ». 

Caput  I - De  rationibus  inter  episcopos  et  Sacras  romanae  curiae  Congre- 
gationes. 

Pag.  6.  Huic  titulo  substituere  decet  sequentem:  De  episcoporum  munere  re- 
gendi. Ratio : antequam  tractetur  de  relationibus  inter  episcopos  et  Sedem  Aposto- 
licam,  convenit  in  situ  definire  iura  et  potestatem  episcopi  in  quantum  constituitur 
iure  divino  pastor  Ecclesiae. 

Pag.  6,  n.  2 [Prooemium].  Ut  totum  caput  coordinatione  cum  sequentibus 
gaudeat,  substituere  decet  textui  praesenti  considerationes  breves:  1.  de  natura 
potestatis  quam  Christus  apostolis  commisit,  iuxta  indicationes  traditionis  aposto- 
licae  (cf.  Evangelia,  Actus,  Epistulas);  2.  de  modo  quo  successores  apostolorum 
has  potestates  exercuerunt  in  Ecclesia  universali,  cum  orientali,  tum  occidentali 
usque  ad  saec.  xn,  si  non  ultra;  3.  de  exercitio  harum  potestatum  in  lumine  axio- 
matis « animarum  salus,  lex  suprema  » et  exigentiarum  temporis  hodierni;  4.  de 
modo  proprio  orientalibus  concipiendi  exercitium  suae  potestatis:  non  agitur  de  pri- 
vilegiis, sed  de  traditionibus. 

Pag.  6,  I.  De  episcoporum  facultatibus.  Huic  titulo  sequentem  substituere  decet: 
De  cuiuslibet  episcopi  potestatibus.  Ratio-,  decet,  antequam  tractetur  de  potesta- 
tibus alicuius  categoriae  episcoporum,  declarare  eas  quibus  in  communi  polleant 
prout  potestatibus  propriis,  et  deinde  tantum  potestates  peculiares  unicuique  ca- 
tegoriae. 

Pag.  6,  n.  3,  lin.  14:  « § 1.  [Omnium  episcoporum  potestates].  Quisque  epi- 
scopus, qua  in  collegio  episcopali  cooptatus,  gaudere  habitualiter  debet  exercitio 
omnium  potestatum  ordini  episcopali  (sive  successoribus  apostolorum)  propria- 
rum, in  finibus  tamen  muneris  quo  fungitur  in  Ecclesia  ». 

« § 2.  [De  episcopi  praesidis  potestatibus].  Insuper  episcopus  praeses  (olim 
residentialis  vocatus)  ordinariam  ac  immediatam  potestatem  in  sua  dioecesi  aut 
eparchia  exercet,  sub  primatu  iurisdictionali  Summi  Pontificis  ad  normam  iuris  com- 
munis explendam. 

Item,  potestate  propria,  potest  suos  subditos  a legibus  generalibus  dispensare  in 
casibus  particularibus,  praesertim  in  eis  quae  ad  curam  animarum  spectant,  dum- 
modo specialis  reservatio  a Sede  Apostolica  sibi  vel  patriarchae  orientali  vel  alteri 
auctoritati  facta  non  fuerit.  Item  reservatio  haec  fieri  potest  ab  ipso  patriarcha 
orientali  vel  alia  auctoritate  competenti  ». 

« § 3.  [De  episcopi  coadiutoris  aut  auxiliaris  potestatibus].  Episcopo  coadiu- 
tori  aut  auxiliari  competit  exercitium  potestatis  tam  magisterii  quam  ministerii 
iuxta  normas  iuris  communis,  necnon,  sub  auctoritate  episcopi  praesidis  ad  nor- 
mam iuris,  exercitium  potestatis  regiminis  ». 

Pag.  7,  II.  De  praxi  Sacrarum  Congregationum  relate  ad  episcopos.  Substituere 
oportet  huic  titulo,  titulum  sequentem:  De  relationibus  inter  episcopos  et  Aposto- 
licam  Sedem. 

Pag.  7,  n.  4.  [Principium  fundamentale]  modificandum  videtur  ita:  « § 1. 
[Principium  fundamentale].  Ad  explendam  missionem  suam  pastorum  in  variis  Ec- 
clesiae universalis  partibus,  episcopi  inveniunt  in  Summo  Pontifice,  prout  succes- 
sore Petri,  auctoritatem  summam  quae,  una  cum  plenitudine  trium  potestatum: 
legislativae,  executivae  et  iudiciariae,  secure  confert  unitatem  gubernationis  toti 
Ecclesiae.  Consequenter  Summus  Pontifex  quasi  caput  relate  ad  membra  cum  epi- 
scopis totius  orbis  terrarum  agit  ut  principium  et  effector  unitatis,  nec  eis  se  sub- 
stituit aliter  nisi  titulo  subsidiaritatis  ».  Rationes-.  1)  Consequenter  « quaestiones 

minoris  momenti,  necnon  negotia  quae  unam  tantum  nationem  attingunt,  episcopis 
relinquantur  sive  singulis  sive  in  nationalem  conferentiam  coadunatis  » (pag.  37, 
n.  1,  linn.  5-8).  2)  Hoc  tantum  modo  perveniri  poterit  ad  rationem  gubernandi 
absque  nimia  auctoritatis  congestione  in  manibus  paucorum  (decentralisation),  ita 
ut  regimen  totius  ecclesiae  sit  compatibile  cum  natura  Ecclesiae  universalis  eccle- 
siarumque particularium. 

« § 2.  [De  Summi  Pontificis  muneris  exercitio].  Ad  perfungendum  munere 
suo  pastoris  supremi,  Summus  Pontifex  eget  instrumentis  quae  nomine  et  auctori- 
tate illius  munus  suum  explent  in  bonum  omnium  ecclesiarum  et  in  servitium  eo- 
rumdem  sacrorum  pastorum  (pag.  7,  n.  4,  linn.  4-6).  Iamvero  sacri  pastores,  ob 
auctas  in  regendis  dioecesibus  difficultates,  exoptant  ut  Apostolicae  Sedis  instru- 
menta magis  in  dies  augeant  suum,  quod  praestant,  efficax  atque  multiplex  erga 
episcopos  auxilium,  qua  consilio  qua  ope  » (pag.  7,  n.  4,  linn.  11-14). 

« § 3.  [De  Consilio  Apostolico  constituendo],  a)  Unum  constituitur  Consi- 
lium Apostolicum  constans  ex  Summo  Pontifice  aliisque  Pentarchiae  patriarchis, 
cardinalibus  dioecesium  Ordinariis,  reliquis  patriarchis  orientalibus,  primatibus  oc- 
cidentalibus et  aliquibus  episcopis  a Conferentiis  nationalibus  episcopalibus  desi- 
gnatis, ut  signum  perfectius  efficiatur  regiminis  collegialis  totius  Ecclesiae  utque 
commune  bonum  magis  promoveatur,  b)  Huic  Consilio  Apostolico  ius  competit  in 
casibus  particularibus  pro  Ecclesia  universa  legiferandi,  peculiaribus  officiis  vel  com- 
missionibus ad  adiuvandum  institutis,  viris  etiam  peritis  undequaque  adscitis  in 
studium  quaestionum  hodierni  ministerii  pastoralium  et  problematum  urgentiorum 
in  diversis  Nationibus  vigentium,  ita  ut  Sacris  Congregationibus  in  suum  proprium 
munus  ducendi  et  moderandi  adiumento  sint,  c ) Hoc  Consilium  Apostolicum  ab 
ipso  Summo  Pontifice  statis  temporibus,  ad  minus  semel  in  anno,  convocaretur  ». 

Animadversio  explicativa.  Convenit  Papae  prae  manibus  habere  instrumentum 
aptum  ad  leges  ferendas  in  suo  nomine  vique  suae  auctoritatis  ad  necessitates  ordi- 
narias Ecclesiae  universalis.  Soli  autem  episcopi,  pastores  gregum  et  membra  col- 
legii apostolici,  consecratione  episcopali  radicitus  constituuntur  idonei  ad  hoc  mu- 
nus exercendum. 

« § 4.  [Apostolicae  Sedis  dicasteria].  Altera  dicasteria  potestatem  mere  exe- 
cutivam  habent,  et  suum  munus  secundum  normas  a Summo  Pontifice  traditas 
exercent,  altera  causas  ad  Apostolicam  Sedem  missas  vel  ab  ipsa  reservatas  iudicant 
intra  tamen  limites  suae  competentiae.  Numquam  haec  dicasteria  legem  conficere 
queunt,  ne  quidem  « in  obliquo  »;  sed  quotiescumque  eis  proponitur  causa  quae 
exigit  exercitium  potestatis  legislativae,  praedicta  dicasteria  debent  eas  referre  ad 
Consilium  Apostolicum. 

Pag.  9,  n.  7,  linn.  21-22.  Substituatur  verbo  « sedi  » verbum  « episcopo  ». 
Ratio:  terminus  ad  quem  missionis  episcopi  cum  coadiutoris  tum  auxiliarii  non 
est  episcopus  praeses  sed  populus  huius  episcopi,  qui,  ob  causam  unam  alteramve 
iam  non  potest  perfecte  fungi  munere  suo  episcopali. 

Pag.  9,  n.  8,  § 1.  Legatur  textus  ut  sequitur:  « Coadiutori,  aut  auxiliari  ea  in 
universa  dioecesi  seu  eparchia  potestas  regiminis  in  spiritualibus  competit  quae, 
vi  suae  consecrationis  et  missionis,  iure  communi  ad  eum  spectat  ». 

§ 2.  Substituatur  textus  sequens:  « In  casibus  particularibus,  exercitium  huius 
potestatis  ampliari  vel  potestas  in  temporalibus  concedi  ab  Apostolica  Sede,  aut 
a competenti  auctoritate  pro  orientalibus,  vel  ab  episcopo  praeside  potest  ». 

§ 3.  Legatur:  « Episcopus  praeses  autem  habituali  ter  aliis  ne  deleget  quae 
coadiutor  aut  auxiliaris  potest  et  vult  per  se  exercere  ». 

Pag.  10,  n.  12,  linn.  30-31.  Post  verba  « eiusdem  iura  »,  legatur  textus  ut 
sequitur:  « officia  et  potestates  definiantur  quae  necessaria  videntur  ad  munus  rite 
adimplendum  ». 

Pag.  10,  n.  12,  linn.  33-35.  Post  verba  « provisum  non  fuerit  »,  legatur  textus 
ut  sequitur:  « velit  episcopus  praeses  determinare  exercitium  potestatum  necessa- 
riarum et  opportunarum  auxiliaris  quibus  ipse  non  solum  in  pontificalibus  peragen- 
dis sed  etiam  in  administranda  universa  dioecesi  officium  suum  efficaciter  explere 
valeat  ». 

Pag.  11,  n.  16,  lin.  32.  Incipiatur  textus  ut  sequitur:  « Exercitio  muneris  epi- 
scopalis renuntiantibus  titulus  episcopus  emeritus  eiusdem  dioecesis  decernetur,  et 
congruens...  ». 

Pag.  14,  n,  18,  linn.  19-21.  Textui  substituatur  sequens:  « Praeter  Concilia 
plenaria  necnon  provincialia,  quae  opportuno  tempore  legitime  celebrari  possunt, 
stabiliter  in  unaquaque  Ditione  constituatur  et  ab  Apostolica  Sede  recognoscatur 
nationalis  episcoporum  conferentia  ».  N.  B.  In  codice  reformando  supprimatur  prae- 
scriptum can.  281:  «petita  tamen  venia  a Romano  Pontifice,  qui  suum  Legatum 
designat  ad  Concilium  convocandum  eique  praesidendum  ». 

Pag.  14,  n.  18,  § 2.  Addendum  videtur:  « Decet  cardinales  et  primatus  esse 
membra  « ex  officio  » consilii  conferentiae,  absque  tamen  iure  ad  munus  praesidis. 

Pag.  15,  n.  19,  lin.  7.  Post  « coadiutores  » addendum  videtur  « auxiliares  ». 

Pag.  15,  n.  19,  § 2.  Tota  haec  paragraphus  supprimenda  videtur. 

Pag.  18,  nota  6 (quin  immo).  Si  accidat  ut  plures  extern  conferentiae  episco- 
pales in  eadem  natione,  praesides  conferentiarum  consilium  nationale  coordinationis 
constituent  cuius  munus  erit  efficere  ut  opus  quod  bonum  totius  nationis  amplec- 
titur, secundum  collaborationem  veram  intimamque  perficiatur. 

Caput  IV  - De  dioecesium  ac  provinciarum  ecclesiasticarum  congruenti  circum- 
scriptione. 

In  genere.  Magnopere  exoptatur  ut  in  novarum  dioecesium  erectione  non  am- 
plius obligatio  statuatur  canonicorum  capituli  cathedralis  erigendi,  et  ut  in  codice 
reformato  institutio  coetus  consultorum  dioecesanorum  ex  communi  iure  efficiatur, 
neque  consideretur  ut  creatio  ad  tempus,  i.  e.  dum  capitulum  canonicorum  cathe- 
drale  instauretur  (cc.  391,  § 1 et  423).  Optandum  etiam  videtur  ut  episcopi  prae- 
sides, quibus  id  placeat,  possint  cum  omni  prudentia  capitulum  suum  canonicorum 
abolere,  aut  desinere  vacantias  occurrentes  complere,  ita  ut  haec  institutio  paulatim 
decidat  cum  in  plurimis  dioecesibus  absit,  neque  iam  exigentiis  hodiernis  neque 
mentibus  hominum  praesentium  correspondeat. 

In  specie.  Pag.  21,  n.  27,  § 3,  lin.  5.  Inserendum  videtur  verbum  « aut  » 
post  § 1.  Lin.  8.  Addere  oportet:  « aut,  si  agitur  de  archidioecesi  erecta  in  urbe 
capitali  provinciae  civilis,  cooptetur  provinciae  ecclesiasticae  viciniori  et  archiepi- 
scopus  cooptatus  efficiatur  vice-praeses  provinciae  ecclesiasticae  ». 

Pag.  21,  n.  28,  lin.  12.  Addendum  videtur:  « seu  coetus  consultorum  dioece- 
sanorum ». 

Pag.  21,  n.  31,  lin.  28.  Addere:  « sive  propriae  dioecesis,  sive  alterius  vicinae 
dioecesis  ». 

Pag.  24,  n.  33,  linn.  5-6.  Substituere  verbis:  «...  ampliores  habuerint  episcopi 
facultates  » verba  « ampliori  f ruerint  episcopi  potestate  ». 

Pag.  24,  n.  35,  lin.  26.  Completiorem  sensum  efficere  his  verbis:  « auditis 
capitulo  cathedrali  seu  consultorum  dioecesanorum  coetu  et  iis,  ...». 

Pag.  25,  n.  36,  lin.  4.  Addenda  sunt  post  verba  « auditis  capitulo  cathedrali  » 
sequentia:  « seu  consultorum  dioecesanorum  coetu  ». 

Appendix  prior.  - De  Rationibus  inter  episcopos  et  Sacras  Romanae  curiae  Con- 
gregationes. 

In  genere.  I.  Tota  haec  appendix  deberet  effluere  ex  contextu  principiorum  ex- 
plicitorum  in  initio  animadversionum  mearum  de  schemate  (cf.  pag.  2,  3°).  Nedum 
igitur  de  « facultatibus  collatis  episcopis  » tractetur,  determinentur  causae  quas 
Sedes  Apostolica  sibi  reservat  tamquam  signum  unitatis  et  ad  potissimum  Eccle- 
siae regimen  in  bonum  animarum. 

II.  Indice  causarum,  quibus  circumscribitur  innata  episcoporum  potestas,  sic 
constituta,  fines  in  quibus  haec  potestas  libere  exerceri  potest  simul  determina- 
rentur. 

III.  Admitti  non  potest  ut  dicasteria  possint  restringere  potestates  Ordinis  epi- 
scopalis innatas.  Quamobrem  causae  limitantes  ultimatim  definiendae  essent  ab  ipso 
Consilio  Apostolico,  sed  iuxta  indicem  effectam  a variis  Conferendis  episcopalibus 
nationalibus  aut  regionalibus  universi  mundi. 

IV.  In  appendice  priore  non  vere  agitur  de  relationibus  inter  episcopos  et 
Ss.  Sanctae  Sedis  Congregationes,  sed  potius  de  exercitii  potestatum  episcoporum 
delimitatione.  Exinde,  convenit  mutare  titulos,  rationem  rerum,  easque  iuxta  ordi- 
nationem quam  propono: 

Appendix  prior  - De  exercitii  potestatum  episcoporum  delimitatione  in  certis 
rebus. 

a)  Potestates  quarum  exercitium  pro  omnibus  episcopis  coarctatur. 

b)  Potestates  quarum  exercitium  pro  episcopis  praesidibus  coarctatur. 

c)  Potestates  quarum  exercitium  pro  episcopis  coadiutoribus  aut  auxiliari- 
bus coarctatur. 

In  specie.  Totus  titulus  commutandus  est  in  favorem  tituli  sequentis:  De  exer- 
citii potestatum  episcoporum  delimitatione  in  certis  rebus. 

Pag.  27,  lin.  3.  Textus  mutandus  est  sequenti  modo:  « Indices...  (linn.  1-3); 
sed  et  quaedam  criteria  practica,  generalia  quidem  at  non  minus  utilia,  prae  oculis 
habita  sunt  eum  in  finem  ut  episcopis  praesertim  praesidibus  stabiliter  et  ipso  iure 
eae  recognoscerentur  potestates  quibus,  ad  mentem  D.  N.  I.  C.,  fructuosius  clarius- 
que  in  servitium  christifidelium  exercere  possent  sua  munera  veri  pastoris,  pontificis 
ac  doctoris  fidei  in  dioecesi  sibi  commissa.  Consentaneum  igitur  visum  est  ut  epi- 
scopi praesides  potestate  propria  consulere  valerent  casibus  in  quibus:  a)  faculta- 
tem vel  gratiam  vel  dispensationem  quarum  concessio  Sedi  Apostolicae  vel  alii 
auctoritati  specialiter  reservata  non  sit;  b ) ex  rei  natura...  (nil  immutandum); 
c ) ex  rei  natura,  nullum  adesse  periculum  abusus  in  potestate  exercenda;  d)  locorum 
temporumve...  (nil  immutandum)  ». 

Pag.  28,  linn.  1-2.  « Indices  profecto  non  sunt  habendi  tamquam  completi  et 
taxativi  ».  Appendix  tota  veritatem  huius  assertionis  comprobat.  Non  facile  discer- 
nitur principium  aut  principia  iuxta  quae  electio  harum  rerum  facta  est. 

Pag.  28,  linn.  3-13.  Hae  lineae,  in  lumine  adnotationum  mearum  generalium 
nullum  sensum  iam  retinent.  Ipsae  partes  dicasteriorum  iterum  examinandae  et  po- 
testates eorum  definitius  determinandae  sunt.  In  iure  condendo,  complures  faculta- 

tes  concessae  Nuntiis  aut  Delegatis  Apostolicis,  agnoscerentur  tamquam  annume- 
randae inter  potestates  episcopis  proprias. 

Pag.  28,  linn.  14-19.  Haec  quam  maxime  placent. 

Pag.  28-36,  nn.  1-29  [A)].  Solummodo  hic  indicantur,  at  non  taxative,  nu- 
meris adhibitis  in  « Facultatibus  » designandis,  quae: 

1.  coarctatione  ex  parte  Summi  Pontificis  aliusve  auctoritatis  pendente,  ex 
principiis  supra  expositis,  indigere  mihi  videntur:  sub  A):  1,  2,  5,  6,  12,  23,  29; 
sub  B):  2,  d);  alia:  dispensandi  supra  ordinandorum  defectu  aetatis  ultra  annum 
cum  dimidio; 

2.  nulla  coarctatione  ex  parte  Summi  Pontificis  aliusve  auctoritatis  pendente, 
ex  iisdem  principiis,  mihi  videntur:  sub  A):  3,  4,  7,  8,  9,  10,  14,  15,  17-22, 
24-28;  sub  B):  1,  2 a),  b),  c),  3,  4;  aliae:  1.  (13):  dispensandi,  iusta  de  causa, 
super  ordinandorum  defectu  aetatis,  non  tamen  ultra  annum  cum  dimidio;  2.  (15, 
nota):  consecrationem  episcopalem  extra  tempora  conferendi;  3.  (16):  dispensandi 
ab  omnibus  impedimentis  matrimonialibus,  etiam  maioris  gradus;  4.  (11):  conce- 
dendi religiosis  mulieribus  et  laicis  delectis  facultatem  corporalia,  purificatoria  et 
pallas  prima  quoque  ablutione  purificandi. 

Pag.  36,  nn.  1-4  [B)].  Tota  haec  pagina  refici  oportet,  quia  hic  agitur  de 
potestatibus  aut  iuribus  quae,  non  ex  concessione  sed  ex  natura  sua,  episcopis 
competunt.  Evidentius  enim  apparet  episcopos  decere  haec  omnia  facere  et  habere. 
Nec,  saltem  nostris  temporibus,  apparet  necessitas,  ne  quidem  utilitas,  ne  dicam 
convenientia  tam  multis  et  inextricabilibus  poenis  et  censuris  mulctare  homines 
quorum  nulli  vel  paucissimi  sic  arcentur  in  delictis  patrandis,  ex  eo  quod  amore 
Dei  minus  quam  obligatione  legis  nutriti  sunt.  Ceteroquin,  hae  poenae  a sua 
mentalitate  hodierna  alienae  et  repugnantes  factae  sunt. 

Appendix  altera  - De  praxi  Ss.  Congregationum  relate  ad  episcopos. 

Pag.  37,  n.  1,  lin.  5.  Post  verbum  « ambitum  » addantur  haec  verba:  « et  mere 
executivum  ». 

Pag.  37,  n.  2,  lin.  14.  Huic  sententiae  addenda  essent  haec  verba:  « item 
bene  determinetur  haec  potestas  legislativa  eis  nullomodo  concedi,  nisi  tamquam 
commissio  pro  authentica  codicis  interpretatione  constituta. 

Pag.  38,  n.  5.  Scribatur  oportet:  [Omnes  taxae  abolendae].  Afferant  omnes 
mundi  dioeceses,  pro  ratione  redituum,  contributionem  pecuniariam  ad  omnes  ne- 
cessitates Apostolicae  Sedis  sublevandas,  ita  ut  diversa  huiusdem  dicasteria  « mo- 
dernizari  » et  constanter  perfici  possint  ad  efficientiam  maximam  obtinendam,  et  ut 
acta  et  rescripta  sua  possint  gratis  omnibus  concedere. 

9 

Exc.mus  P.  D.  CAESAR  BENEDETTI 
Episcopus  tit.  Tidditanus,  vic.  ap.  Cuevensis 

In  cap.  III,  art.  II,  pag.  15,  n.  19,  par.  secunda  legitur:  « Ex  peculiaribus 
statutis  etiam  episcopi  mere  titulares,  in  natione  degentes,  possunt  in  nationalem 
episcoporum  conferentiam  cooptari,  in  eoque  suffragio  deliberativo  aut  consultivo 
tantum  frui  ». 

Hic  quaeritur  quaenam  sit  vicariorum  apostolicorum  positio.  Episcopis  mere 
titularibus,  sine  iurisdictione,  aequiparantur  an  episcopis  residentialibus? 

Exc.mus  p.  d.  eduardus  thomas  boza  masvidal 

Episcopus  Vindensis,  aux.  S.  Christophori  de  H ab  ana 

Schema  decreti  de  episcopis  ac  de  dioecesium  regimine  mihi  ex  integro  placet. 
Desidero  autem  exponere  commissioni  conciliari  meum  votum  ut  habitus  seu  vestes 
episcopales  simpliciores  reddantur,  ut  ad  simplicitatem  et  paupertatem  evangelicas 
melius  accedamus. 

Commendetur  episcopis  ut  crux  pectoralis  sit  simplex  et  non  magno  valore. 
Quamvis  ornamenta  sacra,  in  quantum  possibile  sit,  debent  esse  pretiosa  ob  splen- 
dorem cultus  et  in  honorem  Dei,  vestes  personales,  e contra,  debent  esse  modestae 
et,  exceptis  solemnioribus  actibus,  in  cotidianis  laboribus  sint  similiores  vestibus 
aliorum  sacerdotum  et  nihil  habeant  pompae  aut  vanitatis. 

Exoptandum  est  etiam  ut  tituli  mere  honorifici  inter  clericos  supprimantur. 

11 

Exc.mus  P.  D.  CONSTANTINUS  CAMINADA 
Episcopus  Ferentinus 

Ad  26  ss.  Prorsus  necessaria  videtur  dioecesium  nimis  parvarum  unio. 

Perdifficile  enim  est  istarum  dioecesium  regimen  propter  carentiam  personarum, 
collabor ationis,  mediorum  apostolatus,  etc. 

Multa  problemata  in  parvis  dioecesibus  sunt  paene  insolubilia. 

12 

Exc.mus  P.  D.  NICOLAUS  CAPASSO 
Episcopus  Acerrarum 

Alie  altre  proposte  gia  da  Noi  inviate  in  precedenza  aggiungiamo  la  seguente: 

In  sede  di  Concilio  o di  revisione  dei  Codice  di  D.  C.  sarebbe  opportuno  sta- 
bilire che  i Vescovi,  giunti  a 75  anni  completi,  debbano  ritirarsi. 

11  dover  continuare  il  servizio  dopo  i 75  anni  e cioe  anche  a 80  e a 90  anni, 
come  spesso  avviene,  costituisce  un  grave  peso  per  il  vescovo  e un  grave  danno 
per  la  diocesi. 

Vi  sono  tanti  Presuli,  che  vorrebbero  ritirarsi;  ma  non  essendoci  ne  legge  ne 
consuetudine  al  riguardo,  se  ne  astengono,  per  non  ingenerare  sospetti  dfindegnita 
nel  pubblico. 

Certo,  occorre  provvedere  alia  loro  sistemazione:  in  alcune  Nazioni,  come  in 
Italia,  c’e  la  legge  delle  pensioni;  in  altre  Nazioni  si  potrebbe  promuovere  questo 
stesso  sistema;  i Vescovi  religiosi,  missionari  possono  ritornare  nelle  loro  comu- 
nita,  ecc.  E chiaro  che  il  Papa,  in  casi  particolari,  potra  prorogare  i termini  dei 
servizio. 

Lo  stesso  puo  stabilirsi  pei  parroci,  almeno  dove  vi  e clero  sufficiente. 

Certo  vi  sono  delle  difficolta;  ma  cio  non  vuol  dire  che  il  problema  non  debba 
essere  neppure  affrontato  in  un’assise  tanto  importante,  qual  e il  Concilio  ecu- 
menico. 

13 

Exc.mus  P.  D.  DOMINICUS  LUCAS  CAPOZI 
Archiepiscopus  Taeiuenensis 

Sacrosancta  Synodus  decernere  dignetur  ut  honores  et  privilegia  quibus  deco- 
rantur episcopi  sponte,  propter  bonum  animarum,  a munere  episcopali  renuntian- 
tes (cap.  II,  n.  16),  ipso  iure  concedantur  etiam  illis  episcopis  residentialibus  qui 
sunt  quidem  adhuc  veri  ac  legitimi  pastores  suarum  dioecesium,  sed  iniuste  armis 
impiis  vique  expulsi  sunt  a proprio  territorio  et  in  exilio  coguntur  vivere  et  forsan 
etiam  mori. 

Ratio  est  quia  ex  una  parte  tales  episcopi  pauciores  vel  numerosiores  sicut 
nunc  est,  semper  vel  fere  semper  invenientur  in  Ecclesia  Dei;  ex  alia  parte  autem 
decet  omnino  ut  post  tot  aerumnas  habeant  aliquod  solatium. 


14 

Exc.mus  P.  D.  ALOISIUS  CARLI 
Episcopus  Signinus 

N.  3,  lin.  16.  Loco  «...  sive  ad  Ecclesiae  unitatem  conservandam  » clarius  di- 
cerem: «...  sive  ad  Ecclesiae  unitatem  conservandam  commune  que  animarum  bo- 
num promovendum  ».  Ratio:  quia  Summus  Pontifex  potest  sibi  causas  reservare 
non  solum  quando  periclitatur  unitas  Ecclesiae  sed  etiam  quando  id  postulat  bonum 
commune  animarum. 

N.  26,  lin.  16.  Loco  « aptiori  » legatur  « aptiore  ». 

P.  S. : Titulus  schematis  fortasse  melius  mutaretur  in  De  episcopis  in  dioecesium 
regimine , ne  putetur  hic  agi  de  figura  dogmatica  et  iuridica  episcopi,  de  qua  e 
contra  fuse  agitur  in  schemate  de  Ecclesia. 

In  pag.  28,  ante  n.  1.  Quoad  normas  generales  haec  facultas  addatur:  «Di- 
spensandi a generalibus  Ecclesiae  legibus  in  casu  tantum  peculiari,  quoties  id  ad 
bonum  spirituale  fidelium  conferre  ipsi  episcopi  prudenter  iudicaverint,  dummodo 
tamen  agatur  de  re  in  qua  Sedes  Apostolica,  aut  alia  auctoritas  cui  forte  reserva- 
tio  ab  eadem  Sede  Apostolica  facta  fuerit,  dispensare  solet  ». 

N.B.:  Haec  est  vera  innovatio  relate  ad  CIC  can.  81  et  CICO.  Quoniam 
autem  haec  facultas,  iisdem  fere  verbis,  conceditur  episcopis  orientalibus  in  schemate 
de  Ecclesiis  orientalibus , nulla  est  ratio  cur  denegetur  episcopis  occidentalibus. 

In  pag.  29,  lin.  7.  Loco  « perceptis  praebendae  fructibus  »,  melius  est  dicere 
« concessis  praebendae  fructibus  ». 

In  pag.  36,  linn.  1-2.  Melius  ita  dici  potest:  « Audiendi  ubique  terrarum 
confessiones  fidelium  cuiusvis  ritus , etiam  religiosorum  utriusque  sexus  ».  Ratio:  sic 
clarius  indicatur  facultatem  sese  extendere  etiam  ad  alienos  ritus. 

In  pag.  36,  lin.  3,  ob  supra  dictam  rationem  ita  dicatur:  « Absolvendi  ubique 
terrarum  fideles  cuiusvis  ritus,  etiam  religiosos  utriusque  sexus,  ab  omnibus  pec- 
catis etc.  ...  ». 

In  pag.  36,  linn.  14-15.  Clariorem  formulam  propono:  « Verbum  Dei  ubique 
praedicandi,  nisi  loci  Ordinarius  expresse  renuerit  ». 

In  pag.  36,  sub  n.  5 aliam  facultatem  adderem:  « Edendi  ubique  terrarum, 

sine  ulla  praevia  licentia  aut  censura,  libros  et  imagines  sacras  de  quibus  in  CIC 
can.  1385,  necnon  et  scribendi  iuxta  CIC  can.  1386,  nomine  tamen  et  dignitate 
propria  explicite  patefactis,  et  praemonito,  nisi  et  ipse  scriptor  seu  editor  sit  epi- 
scopus residentialis,  Ordinario  loci  in  quo  libri  vel  imagines  vel  scripta  publici 
iuris  fiunt  ».  Ratio:  cum  episcopus  sit,  vi  suae  consecrationis,  authenticus  doctor 
fidei,  videtur  inconveniens  quod  debeat  obtinere  licentiam  ab  alio  episcopo  (qui 
generaliter  hoc  munus  simplici  sacerdoti  committit!)  pro  edendo  vel  scribendo. 
Tamen  debet  suum  nomen  et  suam  qualitatem  episcopalem  lectoribus  manifestare. 
Si  agitur  de  episcopo  mere  titulari,  conveniens  est  ut  debeat  praemonere  Ordinarium 
loci;  non  debet  e contra,  etiam  in  iure  vigenti,  si  sit  Ordinarius  loci  qui  publicat 
extra  suam  dioecesim. 

In  pag.  37,  lin.  14  post  b)  addatur  novum  votum:  « bb)  Recursus  contra  epi- 
scopos anonymi  aut  pseudoepigraphi  nullo  umquam  pacto,  ne  notitiae  tantum  qui- 
dem causa,  a Ss.  Congregationibus  admittantur.  Si  recursus,  legitime  subscriptus, 
vertatur  circa  ea  quae  sunt  praeter  ius  commune  quaeque  proinde  episcoporum  pru- 
dentiae relinquuntur,  episcopi  ne  vexentur.  Si  autem  recursus,  legitime  subscriptus, 
sit  de  re  gravi  aut  de  re  contra  ius  commune,  admittatur  quidem  recursus  sed 
praemoneatur  recurrens  ut  sit  paratus  respondere,  etiam  poenaliter  si  casus  ferat, 
de  suo  recursu;  episcopis  vero  nomen  sui  accusatoris  non  taceatur,  ut  possit  plenius 
sese  defendere  ».  Ratio  huius  voti  est  in  hoc:  nimis  facilis  mos  clericorum  et  lai- 
corum  recurrendi  ad  Ss.  Congregationes  contra  episcopos  ob  vel  levissimas  causas, 
auctoritatem  episcoporum  valde  deprimit  eosque  reducit  ad  munus  cuiusdam  « func- 
tionarii  ». 

In  pag.  38,  post  n.  4,  novus  numerus  ponatur:  « 4 bis.  ( Quomodo  sint  confi- 
cienda Acta  Ss.  Congregationum) . Acta  Sacrarum  Congregationum  ita  clare  con- 
ficiantur ut  nullam,  pro  posse,  dent  ansam  cavillationibus,  dubiis,  variis  interpreta- 
tionibus, quae  eorumdem  Actorum  vim  practice  enervent  ». 

Apud  omnes  constat  aliquando  (v.  g.  in  Decretis  S.  Officii  1 iulii  1949)  textum 
non  clarum  causam  fuisse  interpretationum  discordantium,  cum  damno  pro  praxi 
et  pro  ipsis  episcopis. 


15 

Exc.mus  P.  D.  PHILIPPUS  CONDURU  PACHECO 
Episcopus  tit.  Decorianensis 

In  schematis  de  episcopis  ac  de  dioecesium  regimine  omittantur:  pag.  11, 
can.  15  § 1 et  § 2;  pag.  32,  can.  15;  pag.  34,  cann.  23  et  26. 


16 

Exc.mus  P.  D.  VILLELMUS  CONWAY 
Episcopus  tit.  Nevensis,  vic.  cap.  Armachanus 

Caput  II:  par.  9,  pag.  10,  lin.  5.  Meo  iudicio  unitas  regiminis  postulat  ut 
coadiutor  nihil  agat  contra  voluntatem  episcopi,  nisi  habeat  facultates  speciales  ad 
hoc,  ab  Apostolica  Sede  concessas.  Velim,  ergo,  ut  par.  9,  pag.  10,  lin.  5,  post 
verbum  « habeatur  » addantur  sequentia  verba:  «...  nihil  agens  contra  expressam 
voluntatem  episcopi  ». 

Caput  III:  par.  22,  pag.  16,  lin.  1:  loco  «Firmo  praescripto  n.  24  » dicatur 
« Firmis  praescriptis  nn.  23  et  24  » cum  etiam  n.  23  provideat  pro  casibus  in  quibus 
decisiones  conferendae  episcoporum  ad  effectum  non  deducantur.  Pag.  16,  lin.  30: 
post  n.  24  addatur  novus  numerus  ut  sic:  « Conferendae  nationali  episcoporum 
competit  potestas  dandi  interpretationes  authenticas  decretorum  conciliorum  plena- 
riorum in  regione  ». 

17 

Exc.mus  P.  D.  THOMAS  COORAY 
Archiepiscopus  Columb ensis  in  Ceylon 

1.  Ad  n.  3 (pag.  6,  linn.  21-23):  textus  sic  emendetur:  « quapropter  causae 
Romano  Pontifici  hucusque  reservatae  minuantur  et  facultates  ipsis  episcopis  reco- 
gnitae amplificentur...  ».  Ratio  est:  quum  episcopi  iurisdictione  ordinaria  polleant 
iure  divino,  utpote  ii  quos  « posuit  Spiritus  Sanctus  regere  Ecclesiam  Dei  »,  omni- 
bus facultatibus  gaudent  quae  ad  munus  suum  adimplendum  necessariae  sunt.  Hae 
vero  quandoque  de  facto  restringuntur,  nempe  quum  Romanus  Pontifex  ad  bonum 
commune  Ecclesiae  universalis  vel  particularis  fovendum  (v.  g.  ad  tuendam  unifor- 
mitatem administrationis,  ad  praecavendos  abusus  etc.)  easdem  facultates  per  pri- 
vilegium primatus  iurisdictionis  ad  propriam  suam  iurisdictionem  revocandas  decre- 
verit. Distinctio  haec  haud  mere  « nominalis  » vel  quaestio  verborum  videatur:  tan- 
git enim  punctum  theologicum  de  divina  constitutione  hierarchica. 

2.  Ad  n.  24  (pag.  16,  lin.  14):  ad  verba  « necnon  ab  Apostolica  Sede  reco- 
gnitae ».  Onerosior  videtur  recursus  ad  Sanctam  Sedem  pro  omnibus  ac  particu- 
laribus regionis  rebus.  Haud  simile  « concilio  nationali  » (quod  statuta  stabilia  fert 
ac  approbatione  indiget  Summi  Pontificis),  « conferentia  » saepe  saepius  de  hic  et 
nunc  agendis  sententiam  practicam  determinat.  Sufficeret  proinde  si,  ad  obligationem 
singulorum  episcoporum,  approbatio  Sanctae  Sedis  requiratur,  solummodo  si  sen- 
tentia conferentiae  haud  fuit  moraliter  unanimis  vel  sit  contra  ius  commune.  Aliter 
adhuc  cumulatior  fiet  congeries  rerum  in  capite  («  centralizatio  »)  quam  Sacrosanc- 
tum Concilium  potius  cupit  alleviare,  sparsis  per  diversa  membra  oneribus. 


18 

Exc.mus  P.  D.  ALFREDUS  COUDERC 
Episcopus  Vivariensis 

Schema  in  suo  generali  themate  placet:  1.  in  prima  parte  a cap.  I usque  ad 
cap.  V;  2.  in  appendicibus  etiam  sub  reservatione  quarumdam  animadver sationum. 

Episcopus  est  iure  divino  verus  Pastor,  pontifex  et  rector  fidei.  Porro,  in  praxi, 
haec  doctrina  non  videtur  semper  applicari.  Frequenter  enim  episcopus  apparet  ut 
simplex  delegatus  et  quasi  vicarius  Sanctae  Sedis.  Praesens  schema  reddit  episcopo 
suum  proprium  locum  et  suas  proprias  functiones  in  triplici  capite:  1.  relationes 
episcopatus  cum  curia  romana  (c.  1);  2.  relationes  inter  episcopos;  3.  regimen 
dioecesium. 

1.  Quoad  relationes  episcoporum  cum  curia,  Romanus  Pontifex  sibi  reser- 
vare potest  omnia  iura  et  functiones  necessarias  bono  universali  et  unitati  Eccle- 
siae. Sed  episcopi  hanc  animarum  curam  participant  tamquam  pastores,  doctores 

et  rectores,  et  detinent  veram  sollicitudinem  Ecclesiae  et  omnem  potestatem  neces- 
sariam efficaciae  eorum  missionis.  Curia  romana  est  primario  episcoporum  adiutrix 
et  non  tutrix. 

Congregationes  Romanae  (n.  2),  in  nomine  Romani  Pontificis  collaborant  cum 
episcopis,  in  virtute  potestatis  ab  eo  delegatae  tamquam  adiutores  pro  bono  fide- 
lium et  in  unione  corporis  episcopalis  cum  Summo  Pastore. 

De  facto  longe  abest  praxis  principiis;  nam  potestas  episcopalis  ligatur  in  mul- 
tis, et  exerceri  nequit  nisi  per  recursum  ad  R.  Pontificem,  practice  ad  romanam  cu- 
riam, per  indulta.  In  re  liturgica,  in  sacramentis  ministrandis  extra  regulas  ordina- 
rias, in  permissionibus  obtinendis  pro  religiosis  exemptis,  in  benedictionibus  reser- 
vatis, centies  occurrit  necessitas  Romam  adeundi. 

Sunt  exempla  quaedam:  sacerdos  caecutiens,  ut  ab  officio  divino  dispensetur, 
recurrere  debet  ad  S.  Sedem,  quae  regulariter  commutat  obligationem  in  tria  ro- 
saria recitanda;  sacerdos  valetudinarius,  qui  e domo  nequit  exire  sine  periculo  gravis 
aegrotationis,  a sola  S.  Sede  obtinet  facultatem  celebrandi  habitualiter  in  propria 
domo  — episcopus  illam  licentiam  concedere  nequit  nisi  per  modum  actus;  ad  de- 
legandum sacerdotem  qui  benedicat  et  instauret  aliquam  « Viam  Crucis  »,  episco- 
pus indiget  induito  apostolico;  si  forte  quaedam  monialis,  praeter  casum  urgentiae, 
opus  habet  recurrere  ad  medicum  vel  « dentistam  »,  ut  exeat  e clausura  necesse  est 
ut  romana  curia  consultetur;  religiosa,  quae  testamentum  scripserit  in  favorem  pa- 
tris aut  matris,  si  eveniat  mors  unius  vel  alterius,  ad  S.  Congregationem  accedere 
debet  ut  possit  testamentum  mutare;  etc. 

Videtur  quod  potestas  episcopalis,  quae  est  ordinaria,  nequeat  minui,  nisi 
propter  bonum  commune  Ecclesiae.  Atqui  bonum  commune  Ecclesiae  exigere  vi- 
detur: 1.  ut  episcopus,  qui  pastor  est  et  iudex  ordinarius,  potestate  propria,  non 
delegata,  possit  de  legibus  universalibus  Ecclesiae,  pro  suis  subditis,  in  casu  particu- 
lari dispensare;  2.  ut  episcopus  fratribus  seiunctis  appareat  propria  potestate  prae- 
ditus; quod  est  maximi  momenti  ad  unionem  ecclesiarum;  3.  ut  centralisatio  nimia 
non  generet  quamdam  diffidentiam  erga  romanam  curiam;  4.  ut  tempus  non  per- 
datur a secretariis  variis,  qui  in  tot  induitis  postulandis  aut  concedendis,  sive  in 
dioecesibus,  sive  in  curia  romana,  pretiosum  tempus  expendunt,  tempus  tanto 
pretiosius  quanto  pauciores  sunt  sacerdotes  — « parvuli  petierunt  panem  et  non 
erat  qui  frangeret  eis  ». 

Practice  idem  sentit  et  iudicat  ipsa  curia  romana.  Nam  si  postulatio  quaedam 
a superiore  religioso,  v.  g.  ad  romanam  curiam  dirigitur,  romana  curia  ipsa  exigit 
ut  submittatur  Ordinario  et  ab  eo  approbetur;  Ordinarius  iudicare  debet  utrum 
sit  fundata  vel  non.  Sic  fit  ut  concessio  a curia  romana  pendeat  a iudicio  episcopi. 
Nonne  melius  et  citius  esset,  si  episcopus  ipse  posset  concedere  facultates  petitas. 

Unde  concludo,  votum  exprimendo  ut  in  C.I.C.,  can.  81  mutetur  et  redigatur 
modo  magis  congruente  cum  dignitate  et  potestate  ordinaria  episcoporum. 

Circa  precum  formulas,  benedictionum,  erectionum  piarum,  ita,  in  Rituali  Ro- 
mano inveniuntur  circa  80  reservatae  S.  Pontifici.  Quas  semper  Romanus  Pontifex 
concedit  per  indultum. 

Non  mihi  latet  aspectus  quaestionis  quem  non  tractavi;  pro  induitis  concessis 
taxa  exigitur,  iuste  quidem  et  necessario;  est  enim  « honor  » de  quo  loquitur 
S.  Paulus,  vere  debitus  Ecclesiae  romanae  pro  sollicitudine  universali  quotidie  gra- 
vante. Nonne  tamen  melius  esset  aliquam  taxam  annuam  unicuique  dioecesi  impo- 
nere, secundum  numerum  fidelium  et  etiam  secundum  opes  regionis  cuiusque? 

Desideratur  in  Congregationibus  curiae  (nn.  4-5)  praesentia  quorumdam  episco- 
porum aut  aliorum  peritorum  diversarum  nationum,  non  solum  praesentia  nominali, 
sed  effectiva,  tanquam  membra  et  consultores  ad  participandos  labores  et  decisio- 
nes circa  problemata  regiminis  et  pastoralis  in  nostro  saeculo  tam  difficile.  Qui 
episcopi  aut  periti  designari  deberent  a collegio  episcopali  eiusdem  nationis. 

2.  Nulla  animadversio  in  hoc  cap.  II. 

3.  Vota  huius  cap.  III  placent  generatim.  Quoad  episcopos  auxiliares,  optatur 
ut  non  destinentur  titulo  episcopali  existenti  in  territorio  actuali  eiusdem  dioecesis, 
sed  nominentur  generatim  episcopi  Ecclesiae  catholicae  sine  titulo  speciali. 

4.  Cap.  IV.  Conferendae  episcopales  sive  nationales  sive  regionales  sunt  valde 
utiles  ad  statuendum  circa  problemata  urgentia  aut  decisiones  necessarias  in  quibus- 
dam circumstantiis. 

Auctoritas  conferentiae  episcopalis  statuenda  est  sive  a coetu  Concilii,  sive  a 
Summo  Pontifice,  iuxta  indicationes  nn.  22,  24,  25  et  aliorum  in  appendice  (pag.  17). 

Utilia  sunt  etiam  in  conferentia  episcopali  concilium  permanens  episcopatus 
eiusdem  nationis  et  commissiones  episcopales  ad  parandos  labores  sive  conferentiae, 
sive  conciliorum. 

Schema  de  episcopis  affirmat  in  pag.  27  et  in  linn.  9-21  principia  quaedam 
adprobanda,  scii.:  recursus  ad  Sanctam  Sedem  non  erit  necessarius:  a)  in  casibus 
petitionum  quas  S.  Sedis  facile  concedit;  b)  in  induitis  semper  concessis  quando 
adest  sola  episcopalis  commendatio;  c)  quando  nullum  abusus  periculum  adesse 
potest;  d)  in  casibus  qui  exigunt  ad  Sanctam  Sedem  recursum  fere  continuum. 

Quaedam  regulae  generales  elargiendae  sunt  in  n.  I,  pag.  20,  linn.  20-25: 
v.  g.:  indultum  iam  concessum  a Sancta  Sede  valorem  servat  per  totum  tempus 
quo  durat  causa  concessionis,  iudicio  episcopi. 

Quoad  Congregationes  Religiosarum,  quod  conceditur  in  n.  9 (pag.  30,  lin.  12) 
posset  etiam  concedi  congregationibus  oboedientiae  pontificalis,  nam  transitus  ad 
aliam  congregationem  semper  conceditur  ob  commendationem  episcopi. 

Transitus  e clausura  aut  remansio  religiosae  extra  clausuram  causa  sanitatis  aut 
servitii  necessarii  posset  ab  episcopo  concedi.  Item  de  exclaustrationibus,  semper 
concessis  cum  rationabili  causa.  Etiam  de  saecularizationibus  religiosarum,  de  con- 
firmatione postulationis  superiorum,  de  prolongatione  superiorissae  ad  alium  tertium 
triennium,  de  sanatione  professionis  dubiae,  de  auctoris ationibus  circa  pecuniarias 
operationes  emptionis,  mutuationis  et  alias  semper  concessas  cum  episcopi  appro- 
batione (cf.  schema,  pag.  35,  linn.  19-24),  etc. 

Quoad  Sacramenta,  iuxta  n.  16,  pag.  32,  linn.  4-5,  episcopus  deberet  potesta- 
tem dispensandi  omnia  matrimonii  impedimenta,  a quibus  Sancta  Sedes  habitua- 
liter  dispensat,  etiam  « maioris  gradus  »,  i.  e.  disparitas  cultus,  religio  mixta,  crimen 
neutro  machinante,  consanguinitas  in  2,  et  2-3  gradu,  affinitas... 

Quoad  Missae  celebrationem,  missae  votivae  in  locis  peregrinationis  vel  occa- 
sione cuiusdam  solemnitatis  exterioris  ab  episcopo  pendere  deberent. 

Episcoporum  potestas  circa  missarum  stipendia,  stipium  taxa,  et  etiam  circa 
dignitatem  quarumdam  nominationum,  elargienda  posset  sine  abusus  periculo,  v.  g. 
canonici,  parochi  qui  succedunt  praelato  aut  episcopo  nominari  possent  sine  re- 
cursu ad  Sanctam  Sedem. 

Exc.mus  P.  D.  IOANNES  CRAWFORD 

Episcopus  tit.  Caffenus,  vic.  ap.  Insularum  Salomonicarum  Occidentalium 

1.  Inter  facultates  episcoporum,  quoad  Missae  celebrationem,  pag.  32,  haec 
ponatur:  « Concedendi  facultatem  Missam  inchoandi  horis  post  mediam  noctem  et 
postmeridianis,  iusta  de  causa  ».  (Desideratum,  praesertim  in  missionibus;  neces- 
sitas, pro  sacerdote,  adeundi  episcopum  pro  facultate  praecavebit  abusus). 

2.  Inter  facultates  stabiliter  omnibus  episcopis  recognoscendas  (l.  c.,  pag.  36) 
adnumerari  convenit  benedictiones  quas  em.mi  cardinales  dare  possint  vi  can.  239, 
§ l,  nn.  5 et  6.  (Hoc  fieri  potest  delendo  clausulam  « ritibus  tamen  ab  Ecclesia 
praescriptis  »,  in  fine  can.  349,  § 1,  n.  1). 

20 

Exc.mus  P.  D.  IOSEPH  M.  CUENCO 
Archiepiscopus  Iarensis 

« Episcopi  singuli  tamquam  vicarii  et  legati  Christi  singulas  sibi  commissas 
Ecclesias,  propria,  ordinaria  et  immediata  potestate  episcopali  in  unitate  cum  Ro- 
mano Pontifice  et  sub  eius  auctoritate  regunt  ut  fidelium  patres  et  pastores  gregum 
suorum...  » ( Schemata  constitutionum  et  decretorum  de  quibus  disceptabitur  in 
Concilii  sessionibus.  Series  secunda.  De  Ecclesia  et  de  B.  Maria  Virgine,  cap.  IV, 
de  episcopis  residentialibus , pag.  23). 

Pascendi  et  regendi  ius  episcopis  singulis  ex  ipsa  divina  ordinatione  competit, 
non  quidem  illimitatum,  universale  et  supremum  quod,  certe,  Pontificatus  Supremi 
proprium  est  et  in  persona  Romani  Pontificis,  B.  Petri  in  primatu  successoris,  re- 
sidet, sed,  qua  veri  principes  sunt,  in  territorio  eis  commisso,  illud  exercere  po- 
testate propria,  ordinaria  et  immediata  valent.  Quod  optime  exprimitur  a Leone  XIII 
in  sua  constitutione  Satis  cognitum,  die  29  iunii,  a.  1896:  « Episcopi,  qui  succedunt 
apostolis,  horum  potestatem  ordinariam  hereditate  capiunt;  ita  ut  intimam  Eccle- 
siae constitutionem  ordo  episcoporum  necessario  attingat.  Quamquam  vero  neque 
plenam  neque  universalem  ii,  neque  summam  obtinent  auctoritatem,  non  tamen 
vicarii  Romanorum  Pontificum  putandi,  quia  potestatem  ferunt  sibi  propriam,  ve- 
rissimeque  populorum  quos  gerunt,  antistites  ordinarii  dicuntur  ». 

Dum  finis  societatis  a Christo  Domino  institutae  sanctificatio  hominum  his 
in  terris  sit  ut  vitam  aeternam  in  caelis  consequantur  quae  adipisci  non  possumus 
nisi  mediis  ab  ipso  divino  Fundatore  praeditis,  videlicet  sacramentis  et  sacramen- 
talibus  confectis  et  administratis  a legitimo  ministro  sacra  ordinatione  ornato:  en 
potestas  Ordinis. 

Ut  vero  necessaria  obtineatur  cooperatio  in  assecutione  finis  ultimi  homo  recte 
et  ordinatim  procedere  debet  in  usu  mediorum:  en  potestas  iurisdictionis  in  Ecclesia 
ad  regendum  hominum  actus. 

Haec  duplex  potestas  in  capite  Ecclesiae  vere  « suprema  et  plena  est  in  uni- 
versa Ecclesia  tum  in  rebus  quae  ad  fidem  et  mores  tum  in  iis  quae  ad  disciplinam 
et  regimen  Ecclesiae  per  totum  orbem  diffusae  pertinent  » (c.  218,  § 1).  Qualis 
vero  sit  potestas  episcoporum  est  quaestio  magni  momenti  et  difficili  responsu  si 

illam  considerare  velimus  sub  aspectu  ut  ita  dicam,  amplitudinis  seu  extensionis. 
Clarissimus  et  em. mus  card.  Ottaviani  in  suo  opere  « Institutiones  iuris  publici 
ecclesiastici  » solutionem  huic  quaestioni  tradere  videtur  cum  ait:  « Si  vero  quae- 
ratur quid  possit  episcopus,  seu  quanta  sit  eius  potestas,  illum  dicimus  talis  ampli- 
tudinis iurisdictionem  habere,  qualis  necessaria  est  ad  bonum  regimen  ecclesiae 
particularis  sibi  commissae,  ita  ut  in  iis  quae  ad  praefatum  ordinarium  regimen 
pertinent  episcopi  dicantur  habere  intentionem  fundatam  in  iure  seu  ea  omnia  posse 
quae  nec  potestatem  vicariam  requirant,  nec  iuri  communi  obstent  » (Vol.  I, 
n.  220,  pag.  414,  ed.  3a).  Si  canones  Codicis  I.  C.  percurramus  invenire  poterimus 
illos  qui  in  genere  et  absolute  decernunt  episcopos  habere  ordinariam  potestatem 
regendi  peculiares  ecclesias  quas  praeficiuntur,  et  praeterea  quod  ius  et  officium  ipsis 
sit  gubernandi  dioecesim  tum  in  spiritualibus  tum  in  temporalibus  cum  potestate 
legislativa,  iudiciaria  et  coactiva  (cf.  cc.  329,  § 1 et  335,  § 1).  Sed  alia  ex  parte 
passim  in  eodem  Codice  plurimi  alii  canones  inveniuntur  qui  illam  potestatem 
ordinariam  coarctant  et  aliquoties  tali  modo  ut,  audeam  dicere,  eam  ad  munus 
merae  vigilantiae  exercendae  reducant.  Silentio  committam  quod  omnium  nostrum 
in  mente  est  circa  exemptionem  religiosorum  tum  virorum  tum  mulierum  (can.  500) 
et  mihi  adducere  liceat  c.  336  §§  1-2:  « Observantiam  legum  ecclesiasticarum 
episcopi  urgeant;  nec  in  iure  communi  dispensare  possunt,  nisi  ad  normam  can.  81  ». 

§ 2:  « Advigilent  ne  abusus  in  ecclesiasticam  disciplinam  irrepant,  praesertim 
circa  administrationem  sacramentorum  et  sacramentalium...  » quod  fere  repetitur 
in  can.  1261,  § 1.  Ex  istis  canonibus  clare  apparet  potestatem  Ordinariorum  loco- 
rum circa  disciplinam  ecclesiasticam  in  administratione  sacramentorum  et  sacramen- 
talium et  aliorum  mere  negativam  seu  vigilantiae  esse.  Si  aliqua  in  eis  datur  po- 
testas vel  facultas  haec  dicitur  delegata  quatenus  eis  specialiter  concessa  sive  per 
rescriptum  aliquod  particulare  Sanctae  Sedis  sive  in  facultatibus  quinquennalibus 
vel  decennalibus. 

Munus  boni  pastoris  postulat  ut  greges  laetis  ac  uberrimis  pascuis  pascantur. 
Fideles  Christi  nutriuntur  cibo  spirituali  qui  eis  suppeditatur  mediante  sacramentis 
et  sacramentalibus,  pascuae  uberrimae  sacro  cruore  irrigatae,  et  quae  omnibus  chri- 
stifidelibus  patere  foribus  expansis  debent. 

Fas  mihi  sit  animo  recolere  verba  card.  Bona  quae  inveniuntur  in  Encyclica 
Mediator  Dei  Pp.  Pii  XII:  « Omnibus  igitur  exploratum  esse  debet  digne  non 
posse  honorari  Deum,  nisi  mentes  animique  ad  vitae  perfectionem  assequendam 
erigantur;  cultum  autem,  quem  Ecclesia,  una  cum  divino  capite  suo  coniuncta  Deo 
praestat,  sanctitudinis  adipiscendae  habere  efficacitatem  quam  maximam  » (A.A.S., 
39,  pag.  532).  Cum  tam  maximam  efficacitatem  cultus  in  christifidelium  sanctifica- 
tione habeat  quare  non  praebere,  seu,  ut  melius  dicam,  liberum  relinquere  antisti- 
tibus exercitium  eorum  potestatum  praesertim  in  administratione  sacramentorum  et 
in  sacramentalibus  peragendis?  In  bonum  spirituale  christifidelium  plurimae  faculta- 
tes concessae  sunt  tum  ipsis  fidelibus  tum  episcopis:  illis  ut  valeant  sacram  commu- 
nionem recipere,  servatis  servandis,  non  tantum  horis  matutinis,  sed  etiam  vesper- 
tinis; antistitibus  vero  ut  possint  suis  sacerdotibus  concedere  alteram  vel  trinam 
Missam  celebrare  diebus  statutis  « si  bonum  spirituale  notabilis  partis  christifide- 
lium id  postulet  ».  Tamen  facultates  istae  dicuntur  delegatae  et  generaliter  post 
determinatum  tempus  renovandae.  Quid  enim  obstat  quominus  istae  et  aliae  plu- 
rimae eiusdem  ordinis  ordinariae  efficiantur?  Hac  in  aetate  in  qua  homines  omnia, 
velut  uno  ictu  oculorum,  habere  desiderant,  nemo  non  videt  necessitatem  pollendi 

illa  quodammodo  plena  potestate  ad  quaestiones  quae  quotidie  in  vita  religiosa  fide- 
lium surgunt  solvendas,  quin  requiratur  tam  frequenter  ad  Sanctam  Sedem  recur- 
rere, haud  semel  sed  pluries,  cum  magno  animarum  detrimento. 

Illam  non  ambio  episcopis  facultatem  qua  praesules  primorum  saeculorum,  pro 
rerum  adiunctis  christianorumque  necessitatibus,  fruebantur,  sed  nec  plus  satis 
coarctatam  illam  desidero  utique  vere  hodiernis  necessitatibus  congruam.  Quod 
faciliter  fieri  autumo  si  can.  81  hoc  modo  redigatur:  « A generalibus  Ecclesiae  le- 
gibus Ordinarii  locorum  dispensare  queunt  in  iis  tantum  in  quibus  Sedes  Apostolica 
solet  ». 

II.  Quod  enim  diximus  de  potestate  in  ordine  ad  finem  spiritualem  fidelium 
assequendum,  idem  dicendum  est  de  facultatibus  necessariis  ad  res  temporales 
administrandas  nam,  prout  dicitur  in  Encycl.  M ater  et  Magistra  die  15  maii  1961: 
« Quamvis  igitur  Ecclesiae  sanctae  ante  omnia  sit  animos  ad  sanctitatem  adducere 
et  bonorum  caelestium  facere  participes,  eadem  tamen  de  quotidianae  quoque 
hominum  vitae  necessitatibus  sollicita  est,  quae  non  modo  ad  eorum  pertineant 
victum  cultumve,  sed  etiam  ad  commoda  et  prosperitates,  in  vario  bonorum  genere, 
in  variisque  temporum  momentis  » (A.A.S.,  53,  pag.  402). 

Plurimae  et  magni  ponderis  sunt  necessitates  quibus  non  paucae  dioeceses  op- 
primuntur et  quibus  antistites  occurrere  non  valent  ex  eo  quod  se  inveniant  mani- 
bus vinctis  praescripto  canonum  praesertim  1532  et  1541.  Omnibus  compertum 
est  qua  celeritate  istis  in  temporibus  actiones  et  transactiones  in  re  oeconomica 
fiant.  Quantitas  in  iure  determinata  qua  Ordinarii  locorum  in  contractus  locationis 
vel  aliorum  secum  ferentium  alienationem  bonorum  ecclesiasticorum  parvi  momenti 
est  sicut  et  illa  postremis  temporibus  concessa.  Valor  pecuniae  quotidie  mutationes 
patitur  et  in  genere  diminuitur  dum  vero  valor  laboris  augetur,  quibus  ex  causis 
evenit  ut  quantitas  15.000  (quindecim  millia)  doliariorum  velut  ad  nihilum  reduca- 
tur in  ordine  ad  actiones  oeconomicas  perficiendas.  Unde  fere  semper  recursus  ad 
Sanctam  Sedem  faciendus  sit  cum  magno  periculo  amittendi  profectum  in  bono 
dioecesis. 

Inde  ampliores  desiderantur  in  Codice  luris  Canonici  facultates  quibus  maiore 
cum  facilitate  valeant  antistites  subvenire  necessitatibus  tum  spiritualibus  tum  ma- 
terialibus gregum  suorum. 

1.  Cap.  IV,  n.  13,  circa  facultatem  ipsis  concessam  super  ordinandorum  de- 
fectu aetatis.  Postulatur  huius  facultatis  extensio  ad  unum  usque  annum,  saltem 
pro  regionibus  illis  in  quibus,  sicut  apud  nostrates  contingit,  iuvenes  citius  matu- 
rescunt. 

2.  Cap.  VII,  n.  26,  circa  facultatem  « admittendi  in  seminarium  alumnos  di- 
missos ».  Postulatur  ut  facultas  haec  remaneat  simpliciter  prout  in  can.  1363,  par.  3 
prostat. 

Decisiones  enim  Ss.  Congregationum  de  Seminariis  et  Studiorum  Universita- 
tibus necnon  Religiosorum  erga  exeuntes  ab  aliis  seminariis  « quacumque  ex  causa  », 
propter  nimias  dilationes,  molestiis  innumeris  occasionem  praebent  sive  episcopis 
sive  seminariorum  superioribus,  sicut  et  ipsis  alumnis,  ut  experientia  nimis  patet. 

Exc.mus  P.  D.  IOANNES  DADONE 
Archiepiscopus  S.  Severinae 

Cap.  III,  n.  19,  3.  Votum  « De  competentia  et  auctoritate  singulorum  episco- 
porum in  deliberandis  a conferentia  nationali;  et  de  eorum  sufficienti  repraesenta- 
tione in  consilio  permanenti  eiusdem  conferendae  ». 

Cum  in  art.  19,  3 cap.  III  supradicti  schematis  merito  affirmetur  « omnibus 
et  singulis  praesulibus,  de  quibus  in  n.  19,  1,  ius  esse  ut  conferendae  nationali 
personaliter , et  quidem  cum  voto  deliberativo,  intersint  »;  et  simul  praevideatur 
ob  nimium  eorum  numerum  impossibile  fore  ut  iidem  omnes  et  singuli  revera  con- 
ferendae participent:  de  modo  quo  vere  mens  et  vota  omnium  praesulum  in  earum- 
dem  conferentiarum  episcoporum  nationalium  decretis  conficiendis  innotescant,  quae 
sequuntur  vota  iis  quos  spectat  ut  praesentia  sint  adprecor. 

1.  Consilium  directivum  et  permanens,  cui  omnia  incepta  de  re  catholica 
in  universo  territorio  nationali  tribuuntur  et  commendantur,  sex  menses  ante- 
quam decernat  quaeque  singulos  episcopos  etiam  iuridice  obligent,  scripto  exponat 
singula  deliberanda,  congruis  argumentationibus  suffulta,  ac  uniuscuiusque  episcopi 
observationes,  vota  et  suffragium  sollicitet  intra  mensem  a recepta  communicatione 
remittenda.  Omnibus  a consilio  examinatis  responsionibus,  sententia  quae  prorsus 
a maioritate  duarum  saltem  ex  tribus  partibus  suffragium  obtinuerit  pro  universo 
territorio  adoptetur. 

2.  Quod  si  talis  suffragiorum  maioritas  in  primo  scrutinio  obtenta  non  fuerit, 
consilium  relationem  et  brevem  argumentationum  duarum  partium  ostensionem  re- 
digat; et  denuo  ab  unoquoque  praesule  suffragium  scriptum  exposcat,  usquedum 
maioritas  duarum  ex  tribus  partibus  legitime  attendatur. 

3.  Numquam  nationalis  episcoporum  conferentia  decisiones  quae  etiam  iuri- 
dice singulos  episcopos  obligent  decernat  vi  suffragiorum  eorum  qui  ex  iure  in  con- 
silio permanenti  episcopale  collegium  alicuius  regionis  vel  provinciae  ecclesiasticae 
repraesentant,  et  qui  oretenus  tantum  vota  ceterorum  suae  cuiusque  regionis  vel 
provinciae  praesulum  conferre  praesumant. 

Votum.  « De  legitima  et  sufficienti  repraesentantia  totius  episcoporum  coetus 
cuiusque  nationis  in  consilio  conferentiae  ». 

1.  Competentia  iuridica  consilii  permanentis,  de  quo  in  n.  20,  1;  et  commis- 
sionum, de  quibus  in  n.  20,  2,  sit  tantum  praevia  propositio,  discussio  et  descriptio 
(non  autem  decretatio)  earum  animadversionum  circa  quae  per  universale  episcopo- 
rum totius  nationis  suffragium  scripto  datum  (ut  supra  in  fol.  1 exposui)  deliberare 
oportuerit. 

2.  Repraesentatio  in  Concilio  permanenti  cuiusque  coetus  episcoporum  alicuius 
regionis  vel  provinciae  ecclesiasticae  non  solum  per  primatem  vel  metropolitam,  qui 
conferentiae  regionali  praeest;  sed  etiam  per  alterum  episcopum  eiusdem  regionis 
vel  provinciae  suffragiis  ceterorum  confratrum  electum. 

Exc.mus  P.  D.  PAULUS  DALMAIS 
Archiepiscopus  Arcis  Lamy 

1.  Quoad  cap.  I , prima  parte,  sub  n.  3 ubi  agitur  de  « principio  fundamen- 
tali ».  Par.  primam  sic  velim  emendari: 

« 1.  Episcopi  omnes  f ruantur  stabiliter  iis  facultatibus  quae  characteris  epi- 
scopalis dignitati  congruunt. 

2.  Episcopi  residentiales  vero  iure  communi  omnes  habeant  facultates  quas 
— ex  divina  institutione  — aptius  et  expeditius  eorum  ordinariae  ac  immediatae 
potestatis  exercitium,  sub  primatu  iurisdictionali  Romani  Pontificis,  explendum  ex- 
postulat, firma  semper  in  omnibus  huius  Summi  Pontificis  potestate  sibi  causas 
reservandi  quas,  propter  bonum  commune  Ecclesiae,  pro  locorum  temporumve  ad- 
iunctis  ad  se  avocare  iudicaverit...  etc.  ».  Ratio  huius  emendationis:  Nota  3,  in 
fine  pag.  7,  dicit:  « consulto  schema  verbis  utitur  quae  ex  se  abstinent  a signi- 
ficando titulo  quo  facultates  de  quibus  fit  sermo  sint  episcopis  recognoscendae  ». 
Timeo  ne  formula  hic  adhibita,  sine  adiunctis:  « sub  primatu  iurisdictionali  Ro- 
mani Pontificis...  ordinariae  potestatis...  exercitium  explendum...  etc.  » videatur 
ipsum  titulum  praebere  quo  facultates  ab  episcopis  detineantur.  Sic  firmaretur  opi- 
nio theologica,  sane  legitima,  secundum  quam  fons  omnis  iurisdictionis  episcopalis 
esset  suprema  potestas  iurisdictionalis  Romani  Pontificis.  Si  schema  propositum  hanc 
opinionem  canonizare  non  intendit,  opportunum  mihi  videtur  haec  verba  adiun- 
gere  « facultates  quas  — ex  divina  institutione  — ordinariae  potestatis  exercitium 
expostulat  etc.  » ut  melius  appareat  primatum  iurisdictionis  Summi  Pontificis  con- 
ciliari posse  cum  potestate  iurisdictionis  episcoporum  ab  ipso  ministerio,  vi  sacra- 
menti, postulata. 

2.  Quoad  cap.  I,  secunda  parte,  sub  n.  5 ubi  dicitur:  « Nonnulli  episcopi 
diversarum  nationum...  nominentur  membra  vel  consultores  Ss.  Romanae  Curiae 
Congregationum  ».  Fateor  notam  n.  5,  in  fine  pag.  8,  mihi  non  placuisse  cum 
affirmet  modo  nimis  absoluto  diuturnam  esse  praxim  Ss.  Congregationum  nomi- 
nandi membra  ex  diversis  nationibus,  ita  ut  Ss.  Congregationes  sint  vere,  ut  dicitur, 
internationales. 

Status  praesens  de  hac  re  mihi  videtur  valde  insufficiens,  cum  videmus  regimen 
seu  praesidendam  fere  omnium  Congregationum  necnon  et  commissionum  concilia- 
rium  de  facto  uni  soli  nationi  commissam  esse. 

Intelligo  bene  rationes  convenientiae  quae  impediunt  quin  haec  quaestio  dif- 
ficilior sessionibus  generalibus  Concilii  disceptetur.  Sed  censeo  episcopos  de  hac 
re  opinionem  suam  declarare  posse,  occasione  Concilii,  in  consultatione  scripta. 

3.  Quoad  appendicem  priorem,  prima  parte,  in  par.  « Animadvertenda  »,  sub 
lin.  10,  pag.  28  s.  Consuetudo  recurrendi  ad  Congregationes  Romanas  pro  aliqui- 
quibus  gravioribus  facultatibus  de  quibus  hic  agitur,  sic  mutatur  ut  in  casibus  prae- 
dictis ad  Nuntios  seu  Delegatos  apostolicos  recurrere  sufficiat.  Haec  dicere  velim. 
Haec  mutatio  in  modo  recurrendi  mihi  videtur  non  semper  esse  practicam  seu  op- 
portunam. Experientia  difficultatum  communicationum  per  viam  postalem  aeream 
cum  meo  proprio  Delegato  Apostolico  probat  recursum  ad  Romam  esse  multo  faci- 
liorem et  rapidiorem  quam  recursum  ad  Lagos  (ubi  est  residentia  exc.mi  D.  De- 
legati). 

Quando  schemata  huius  Concilii  nobis  missa  sunt  per  mediationem  Delegationis 
Apostolicae  in  Lagos,  tardius  nobis  pervenerunt,  et  ante  primam  sessionem  ali- 
quando nobis  omnino  non  pervenerunt.  Si  expedita  essent  directe  a Roma,  omnia 
tempore  opportuno  nobis  praesto  fuissent. 

Peto  quid  significet  iste  modus  recurrendi  ad  Delegatos,  et  quae  sit  in  hac 
re,  eorum  potestas  iurisdictionis. 

4.  Quoad  appendicem  alteram , in  par.  n.  2,  sub  littera  d),  pag.  37,  ubi  trac- 
tatur de  « commissionibus  mixtis  constituendis  in  S.  Congregationibus  » quando 
negotium  pertinet  ad  competentiam  duarum  vel  plurium  Congregationum...  Hic 
aliquid  dicere  velim,  quod  non  nisi  in  consultatione  scripta  declarare  auderem: 
Competentia  Sacrae  Congregationis  S.  Officii  eminenter  extenditur  ad  res  doctri- 
nales. Peto  an  ista  competentia  sit  exclusiva  competentiae  ceterarum  S.  Congrega- 
tionum in  re  doctrinali.  Mihi  videtur  Congregationem  Rituum  et  alias  S.  Congre- 
gationes quibus  competit  tractare  de  Sacramentis  vel  de  Liturgia,  vel  de  rebus  eccle- 
siasticis, non  posse  semper  praescindere  a rebus  doctrinalibus.  Si  competentia  eis 
concederetur  in  rebus  doctrinalibus  quae  attingunt  eorum  propriam  materiam,  col- 
legialitas  S.  Dicasteriorum  etiam  in  re  doctrinali,  nostris  oculis  magis  appareret. 

Si  fallor  in  meo  iudicio  de  hac  re,  propter  meam  ignorantiam  et  imperitiam  in 
commercio  cum  S.  Congregationibus , hic  humiliter  veniam  peto. 


23 

Exc.mus  P.  D.  IOSEPH  ANTONIUS  DAMMERT  BELLIDO 
Episcopus  Cajamarcensis 

N.  12.  Para  el  obispo  Auxiliar  debe  reproducirse  el  n.  8 par.  1,  o sea  que  goce 
de  las  facultades  de  Vicario  general. 

Para  determinar  las  relaciones  entre  el  Capitulo  Catedral  y el  Obispo  Auxiliar 
considero  que  puede  de  derecho  ser  nombrado  este  « dignidad  supra  numerum  ca- 
pituli »,  segun  propone  mons.  Joachim  Nabuco,  Ius  Rontifcalium,  Introductio  in 
caeremoniale  episcoporum,  pp.  72-73: 

« Episcopi  auxiliares  in  hodierna  Ecclesiae  legislatione  nulla  gaudent  in  dioe- 
cesi iurisdictione  vel  beneficio,  nisi  eis  a loci  Ordinario  detur.  Praeterea,  mortuo 
auxiliato,  auxiliaris  statim  suum  officium  relinquit.  Insuper  si  auxiliaris  de  gre- 
mio capituli  ecclesiae  cathedralis  non  sit,  fas  est  capitulo,  sede  vacante,  auxiliari 
posthabito,  unum  e suis  in  vicarium  capitularem  eligere,  sicut  pluries  iam  factum 
est.  Et  cum  episcopus  impeditus,  iuxta  constitutiones  capitulorum  ipsiusque  Caeri- 
monialis, substitui  debet,  a prima  dignitate  capituli  substituitur;  frequenter  enim 
accidit  ut  in  maioribus  solemnitatibus  episcopus  auxiliaris  ad  sacras  functiones  cele- 
brandas loco  sui  episcopi  minime  invitetur  sed  prima  dignitas  capituli.  Exinde 
accidit  episcopos  auxiliares,  qui  ratione  Ordinis,  ceteros  ecclesiae  clericos  praece- 
dunt, in  praxi  iuribus  aequivalentibus  non  frui. 

« His  omnibus  difficultatibus  satisfieret  si  iure  communi  episcopi  auxiliares  ad- 
mitterentur uti  dignitates  supra  numerum  capituli,  nam  dignitates  de  numero  ex 
ordine  episcopali  nequeunt  inservire  episcopo  ad  thronum  vel  ad  altare:  id  fieret 
a dignitatibus  ex  ordine  sacerdotali  iuxta  Caeremoniale;  dignitates  vere  supra  nu- 
merum ordinis  episcopalis  supplerent  episcopum  impeditum;  et  si  dignitates  capi- 

tuli  in  episcopos  auxiliares  eligantur  eo  ipso  dignitates  vacant  et  aliae  supra  numero 
creantur.  Episcopi  auxiliares  veluti  dignitatem  supra  numerum  in  suis  locis  mane- 
rent usque  ad  nominationem  successoris  et  tunc  a Sancta  Sede  confirmarentur  vel 
non,  prout  in  singulis  casibus  expedire  videretur  ». 

Todo  esto  siempre  que  no  sea  preferible  suprimir  los  Capitulos  Catedrales. 

N.  15,  par.  2.  Si  el  Obispo  Auxiliar  es  miembro  dei  cabildo  catedral,  como 
se  propone  mas  arriba,  f adimente  sera  nombrado  Vicario  Capitular. 

N.  18,  par.  3.  Debe  anadirse  un  parrafo  sobre  los  servicios  que  prestan  para 
un  continente  algunos  organismos,  como  el  C.E.L.A.M.  (Consejo  Episcopal  Latino 
Americano)  e el  Secretariado  gener al  dei  Episcopado  Africano. 

N.  19,  par.  2.  Debe  redactarse  asi:  « Ex  peculiaribus  statutis  episcopi  auxiliares, 
etiam  mere  titulares  in  Natione  degentes,  possunt...  ».  Me  parece  que  los  Obispos 
Auxiliares  tienen  mayor  derecho  de  participar  en  las  Conferencias  Episcopales. 

N.  37.  Lo  mismo  vale  para  las  iglesias  de  Religiosas-,  debe  derogarse  el 
canon  609  par.  2,  pues  en  muchos  lugares  las  funciones  parroquiales  solo  pueden 
hacerse  en  las  iglesias  de  Religiosas,  debiendo  tomarse  las  debidas  cautelas. 

Appendix  prior.  Animadvertenda  (p.  27).  Las  facultades  « quinquennales  » con- 
cedidas  por  la  S.  Congregacion  Consistorial  deben  pasar  al  derecho  comun,  pues 
al  ser  dadas  durante  mas  de  40  anos  (desde  1923)  indican  que  son  normalmente 
y ordinariamente  necesarias. 

Las  facultades  « decennales  » concedidas  a los  Obispos  de  America  latina  desde 
1899,  o sea  hace  mas  de  60  anos,  constituyen  normas  comunes  para  este  con- 
tinente. 

El  Concilio  Ecumenico  Vaticano  II  debe  ordenar  a la  Comision  « de  refor- 
mando Codice  I.  C.  » que  incorpore  dichas  facultades  a la  legislacion  canonica 
comun. 

Muchas  de  las  Facultades  dadas  por  la  S.  C.  de  Propaganda  Fide  a los  Ordina- 
rios de  misiones  deben  ser  concedidas  a los  Obispos,  por  lo  menos  de  America 
latina,  pues  nuestros  territorios  tienen  mucho  de  mision.  Tambien  seria  oportuna 
una  recomendacion  en  este  sentido  a la  Comision  « de  reformando  Codice  I.  C.  ». 

N.  13.  No  debe  dispensarse  a los  ordenandos  la  falta  de  edad,  pues  pueden 
seguir  los  cursos  de  pastoral  prescritos  en  el  esquema  « de  sacrorum  alumnis  », 
hasta  que  lleguen  a la  edad  canonica. 

Appendix  altera.  N.  2 d).  Seria  oportuno  que  cuando  una  S.  Congregacion 
recopila  las  normas  sobre  una  determinada  materia,  en  forma  de  un  texto  unico 
legislativo,  incluya  tambien  las  disposiciones  dadas  por  otra  S.  Congregacion  sobre 
ternas  afines;  por  ejemplo  el  « Novus  Codex  Rubricarum  » promulgado  el  ano  de 
1960  por  la  S.  Congregacion  de  Ritos  deberia  haber  incluido  las  dispositiones  sobre 
el  ayuno  eucaristico  y horario  de  misas  vespertinas,  aunque  fueran  emanadas  de 
otro  Dicasterio  romano. 

Para  los  obispos  y sacerdotes  seria  de  mayor  utilidad  tener  a la  mano  todas 
las  disposiciones  reunidas. 

Exc.mus  P.  D.  PETRUS  DE  LA  CHANONIE 
Episcopus  Claromontanus 

Marcellus  Lefebvre,  arch.  Synnadensis  in  Phrygia,  sup.  gen.  Congr.  S.  Spiritus; 
Augustinus  Grimault,  ep.  tit.  Maximianopolitensis  in  Palaestina;  Xaverius  Morilleau, 
ep.  tit.  Coloniensis  in  Cappadocia;  Ioannes  Prou,  abbas  Solesmensis,  sup.  gen. 
Congr.  Gallicae  O.S.B. 

Huius  schematis  momentum,  doctrinale  simul  et  practicum,  maximum  nobis  vi- 
detur. Ex  quibusdam  speciatim  capitulis  gravissimae  consequentiae  oriri  possunt, 
quibus  perspectis  sponte  praecipua  haec  dubia  nos  agitant: 

1.  Nonne  pro  certo  haberi  possit  quaestiones  ipsam  curiam  romanam  proprie 
spectantes  primo  et  principaliter  de  competentia  ipsius  Romani  Pontificis  fore,  ita 
ut  eas  remittere  fas  non  sit  ad  quamdam  episcoporum  collegialitatem  quae,  ipso 
facto,  participationem  aliquam  ordinariam  et  permanentem  ipsius  curiae  iurisdic- 
tionis  acquireret? 

2.  Nonne  timenda  sit,  cum  conferentiae  episcopales  competentia  necnon  iuris- 
dictione  valde  extensa  ditatae  canonice  instituantur,  aliqua  subrogatio  talium  con- 
ferendarum quae  aliis  canonicis  coetibus,  v.  g.  plenariis  vel  regionalibus  Conciliis, 
magnum  damnum  afferret  ita  ut  talia  Concilia  inutilia  reddantur? 

3.  Nonne  videatur  etiam  quod  stabilitas,  immo  permanentia  conferendis  na- 
tionalibus  vel  saltem  commissionibus  permanentibus  concessura  ordinarium  cuius- 
vis episcopi  iurisdictionis  exercitium,  sive  illud  restringendo,  sive  ei  impedimenta 
afferendo,  in  magnum  discrimen  inducat? 

De  his  difficultatibus  quaedam  ipsius  schematis  capitula  testantur.  Hic  etiam 
periculum  minatur  cuiusdam  substitutionis  per  quam  indubiae  episcopi  auctoritati 
vix  delineata  cuiusdam  collegialitatis  auctoritas  fundamentis  theologicis  destituta 
subrogaretur. 

4.  Nonne  multo  magis  sapientiae  christianae,  iuri  canonico,  ipsique  ecclesia- 
stico indoli  consentaneum  fuisset  si  conferentiae  episcopales  tantum  haberentur 
ut  organa  colligationis,  conciliariorum  decretorum  exsecutionis,  cuiusdam  iurispru- 
dentiae  necnon  futurorum  Conciliorum  praeparationis  valde  proficua? 

25 

Exc.mus  P.  D.  IOSEPH  DESCUFFI 
Archiepiscopus  Smyrnensis 

Quamvis  in  novissimo  schemate  de  episcopis  ac  de  dioecesium  regimine  multae 
facultates  episcoporum  feliciter  recognitae  sint,  de  quibus  Sanctae  Sedi  gratias 
agendum  est,  liceat  mihi  insistere  aliquibus  petitionibus  quae  ad  munus  pastorale 
tuendum  necnon  ad  optatam  « decentralisationem  » ad  effectum  deducendam,  op- 
portunae videntur. 

1.  Ut  curiae  romanae  dicasteriis  hucusque  competentiae  reservata  fuerant  — ad 
mentem  schematis  novi  de  episcopis  pag.  28,  linn.  1-10  de  dioecesium  regimine  — 
recognoscantur  episcopis  stabiliter  et  ipso  iure,  salvis  causis  maioribus  S.  Sedi  reser- 
vatis, illae  facultates  « quinquennales  » et  « decennales  » quae  nunc  sine  necessi- 

tate  ministerii  Nuntiis  aut  Delegatis  Apostolicis  recensitae  sunt.  Quare  directe  et 
absolute  Ordinariis,  quasi  ex  diffidentia,  aut  minori  aestimatione  non  recognoscun- 
tur? Episcopi  Romani  Pontificis  esse  collaboratores,  plenitudine  facultatum  con- 
cessa, magis  quam  a reservatione  et  continuo  recursu,  grato  animo  recordabuntur. 
Unitas  et  caritas  liberalitate  et  fiducia  accrescunt. 

2.  Ad  mentem  pag.  32,  n.  16.  De  impedimentis  matrimonialibus  penitus  re- 
cognoscendis. Ordinariis  recognoscantur  directe  et  stabiliter  facultates  dispensandi 
super  impedimentis  matrimonialibus  maioris  gradus,  salvis  can.  1038,  1076  (con- 
sang.  in  linea  recta);  1077  (affin.  in  linea  recta);  1073  (de  matrimoniis  attentatis 
a clericis  latinis  in  sacris);  dispensationes  cautelis  ponendis,  super  disparitate  cultus 
(reservatum  S.  Officio!?);  super  impedimento  mixtae  religionis;  consanguinitatis 
in  2 gradu  collaterali. 

26 

Exc.mus  P.  D.  IOANNES  DOOLEY 
Archiepiscopus  tit.  Macrensis  in  Rhodope 

N.  27,  § 1,  page  20.  This  paragraph  is  of  the  greatest  importance  for  it 
sanctions  the  principle  that  large  dioceses  should  bo  broken  up  into  smaller  units. 
In  fact  many  dioceses  are  today  much  too  large — generally  because  of  the  excessive 
number  of  inhabitants,  v.  g.  the  dioceses  centred  on  the  modern  cities. 

It  is  true  that  there  may  be  inconveniences  about  dividing  a large  city  especially 
when  it  happens  also  to  be  the  capital  of  the  country.  But  the  inconveniences  are 
much  more  serious  when  one  bishop  has  an  excessive  number  of  clergy,  religious 
and  laity  under  his  pastor al  care.  The  salvation  of  souls  seems  to  demand  that  a 
serious  eflort  be  under taken  to  constitute  more  manageable  units,  notwithstanding 
the  inconveniences  of  di vision. 

It  would  be  wrong  to  regard  this,  a priori,  as  impracticable.  Even  within 
large  cities  certain  natural  boundaries  are  to  be  found. 

London,  for  instance,  has  two  Ordinaries  within  the  city  boundaries,  and 
three  (I  believe)  within  the  London  Postal  District.  Experiment  will,  I feel 
confident,  show  that  something  similar  can  be  done  in  other  large  cities,  with  many 
advantages  for  the  Church.  What  is  needed  here  is  courage  and  a readiness 
for  innovation  to  meet  modern  condi tions. 

The  several  smaller  dioceses  resulting  from  a division  could  easily  be  grouped 
into  a “ Conference  ”,  and  this  would  ensure  a co-ordination  of  activities. 


27 

Exc.mus  P.  D.  MARTINUS  FULGENTIUS  ELORZA  LEGARISTI 
Episcopus  tit.  Balianensis,  praei,  null.  Moyobambensis 

Cap.  I.  Pag.  6,  ubi  de  episcoporum  facultatibus,  inter  paragraphum  1 et  2. 
Par.  2 (sic  vel  similiter)  addatur:  « Praelati  nullius  et  vicarii  apostolici  charac- 
tere episcopali  insigniti,  episcopis  residentialibus  aequiparantur  in  iure  (integre 
manentibus  suis  relationibus  cum  respectivo  dicasterio  curiae  romanae)  ». 

Secunda  paragraphus  transeat,  prout  iacet,  ad  tertiam. 

Rationes-.  1.  Hoc  triplici  gradu  completur  schala  episcopalis  et  saltus  fit  suavior 

de  episcopis  residentialibus  ad  episcopos  mere  titulares,  cum  quibus  confundere 
non  licet  praelatos  nullius  et  vicarios  apostolicos,  qui,  praeter  characterem  episco- 
palem, territorio  et  iurisdictione  potiuntur. 

2.  Privilegiorum  ope  supplere  ea  quae  iure  fieri  possunt,  si  non  odiosum,  utique 
fastidiosum  evadit  et  quandam  subaestimationem  sapit. 

3.  Haec  mentio  praesulum  missionariorum  peropportuna  atque  iusta  videtur, 
cum  in  hoc  Concilio  de  munere  missionario  Ecclesiae  tantum  loquatur  quin  ullum 
fiat  verbum  de  antistitibus  episcopalibus  missionariorum. 

28 

Exc.mus  P.  D.  IACOBUS  FERGUS 
Episcopus  Achadensis 

N.  18,  2,  pag.  14,  post  lin.  27  addantur  haec  verba:  « Statuta  pro  conferentiis 
iam  constitutis,  quae  a Sancta  Sede  probata  sunt,  intacta  maneant  ». 

N.  22,  pag.  16,  lin.  4,  omittantur  verba:  « et  ad  effectum  deducantur ». 
Ratio  est:  quia  haec  verba,  si  iuxta  ordinaria  principia  interpretationis  intelliguntur, 
obligationem  videntur  imponere,  tum  in  conscientia  tum  iuridicam,  unicuique  epi- 
scopo quaslibet  conferendae  decisiones  semper  et  sine  ulla  exceptione  ad  effectum 
deducendi.  Sed  e n.  23  clare  eruitur  rem  ita  non  esse,  nam  ex  n.  23  licitum  est 
cuilibet  episcopo,  ob  graves  rationes,  contra  decisiones  conferendae  in  sua  dioecesi 
agere,  dummodo  antea  scripto  certiorem  faciat  conferentiam,  per  ipsius  praesidem, 
de  suis  agendi  rationibus.  Praeterea  infra  in  n.  24  obligatio  iuridica  ad  effectum 
deducendi  decisiones  conferendae  restringitur  ad  quattuor  casus  ibidem  taxative 
enumeratos.  Itaque,  tum  unitati  fovendae  tum  bono  communi  in  universa  natione 
promovendo  satis  consulitur  per  verba  in  n.  22  « decisiones...  debita  reverentia 
ab  unoquoque  episcopo  accipiantur  » et  per  praescripta  n.  24. 

N.  24.  pag.  17,  post  lin.  30  addantur  haec  verba:  « Conferendae  nationali  epi- 
scoporum competit  potestas  dandi  interpretationes  authenticas  decretorum  conci- 
liorum plenariorum  in  regione  ». 


29 

Exc.mus  P.  D.  SALOMON  FERRAZ 
Episcopus  tit.  Eleuthernensis 

Ad  n.  16  cum  n.  7 collato  (pag.  11  et  pag.  7).  Nullo  modo  videtur  faciendam 
hanc  affusionem  ad  renuntiationem  suadendam,  ob  ingravescentem  aetatem  cuius 
limes,  arbitrario  modo,  ponitur  in  annum  75,  in  notis.  Adsunt  enim  exempla,  inter- 
nationaliter  nota  (ne  quid  dicamus  de  defuncto  Summo  Pontifice)  omnino  contraria, 
virorum  sive  in  Ecclesia  sive  in  societate  civili,  qui  recte  et  sapienter  gubernarent, 
aetate  plus  quam  octogenaria. 

Insuper,  haec  ratio  valeret  etiam  pro  Summo  Pontifice  et  pro  nonnullis  em.mis 
cardinalibus  Congregationum  Romanarum  praesidibus,  quorum,  tamen,  nulla  men- 
tio in  schemate  fit  et  non  est  facienda. 

Huiusmodi  iniunctio  est  omnino  aliena  a more  Ecclesiae,  quae,  inde  a suis 
primordiis,  senectuti  episcoporum  providebat,  per  episcopum  coadiutorem,  cum 
vel  sine  iure  successionis. 

Distinctionem  autem  inter  duas  episcoporum  coadiutorum  species,  videtur  re- 
tinendam esse,  nam  nec  semper  episcopi  coadiutores  apti  sunt  ad  regendam  magnam 
dioecesim,  nisi  seligantur  ex  episcopis  qui  iam  aliam  urbem  satis  magnam,  pastorali 
cura,  direxerint. 

Ad  n.  17,  pag.  15.  Cum  huiusmodi  conferentiae  episcopales,  quamvis  vere  uti- 
les, ad  organa  mere  consultiva  reducuntur,  sine  ulla  supra  episcopos  iurisdictione, 
non  absente  etiam  periculo  coetus  parlamentares  fiendi,  cum  partibus  inter  se  con- 
trariis, earum  institutionem  compleri  quodammodo  convenit  per  restaurationem 
primatus  nationalis. 

Episcopus  primas,  auctoritatem  veram  et  proprie  dictam,  per  facultates  a 
Summo  Pontifice  specialiter  delegatas,  tamquam  sui  immediatus  « Delegatus  Apo- 
stolicus  » adderet  supra  ipsam  suam  ipsius  iurisdictionem,  quae  ei  competit  supra 
suam  propriam  dioecesim.  Hisce  facultatibus  praeditus,  primas,  seu  Delegatus  Apo- 
stolicus,  quaestiones  inter  episcopos  surgentes,  ordinario  modo  dirimere;  actionem 
collectivam  episcopatus  nationalis  dirigere  et  urgere;  negotia  maiora  episcoporum 
solvere;  concilium  nationale,  Summo  Pontifice  approbante,  convocare  et  praesidere, 
et  tandem  tempore  persecutionis,  cum  generatim  episcoporum  accessus,  etiam 
scripto,  ad  romanam  sedem  prohibetur,  maxima  convenientia  ne  oriatur  schisma, 
Ecclesias  locales  dirigere  et  inter  sese  unitas  et  Sanctae  Sedi  fideles  servare,  poterit. 

Huiusmodi  institutio,  quin  positionem  Nuntii  Apostolici  infirmet,  potius  cor- 
roborat, eiusdemque  missionis  exercitium,  ultra  modum,  facilem  reddens,  illi  offe- 
rens fulcrum  intelligens  et  securum,  in  medio  ordinis  politici  et  socialis  perturba- 
tionum, quae  in  America  Latina  et  in  regionibus  nuper  e colonialismo  egredientibus, 
frequenter,  et  non  semper  pacifice,  sibi  succedunt. 

Primas  qualificatos  assessores  a seipso  electos,  a Summo  Pontifice  autem  pro- 
batos, haberet;  semperque  rationem  ipsi  Sanctae  Sedi  vel  per  Nuntium  vel  imme- 
diate redderet,  prout  res  ferat. 

Ceteris  episcopis  et  sacerdotibus  necnon  fidelibus  ius  semper  adesset  ad  Sum- 
mum Pontificem  recurrendi,  non  tantum  in  contentiosis,  sed  in  omnibus.  Sic  sal- 
vatur et  unitas  cum  capite  visibili  Ecclesiae,  coordinatio  actionis  inter  episcopos 
et  discreta  autonomia,  una  cum  efficaciori  apostolica  actione. 

Ad  « Appendix  Prior  » haec  videntur  notanda: 

1.  Episcopis  dioecesanis  restituatur  potestas  habitualis  delegandi  simplicibus 
sacerdotibus  ministerium  confirmandi  fideles,  sine  recursu  quinquennali. 

2.  Eisdem  concedatur  potestas  habitualis  dispensandi  a votis  etiam  perpetuis, 
in  Congregatione  non  exempta. 

3.  Reconciliare  cum  Ecclesia  sacerdotes  illos,  qui,  ob  matrimonium  civile  ef- 
fectum, in  excommunione  inciderint,  et  ubi  non  est  possibile,  ob  obligationes  super- 
venientes, matrimonium  sacramentale  illis  permittere. 

4.  Habito  prae  oculis  spiritu  oecumenico  in  Ecclesia  nunc  vigente,  detur  epi- 
scopo dioecesano  facultas  recipiendi  in  Ecclesia  sacerdotes  e schismate  conversos, 
servatis  servandis  de  recta  fide,  validis  Ordinibus  et  adhaesione  ad  Romanum  Pon- 
tificem, cui  uni  reservatur,  ubique  terrarum,  admissio  episcoporum. 

Ad  n.  17,  in  pag.  32,  vel  etiam  ab  impedimento  formae  defectuosae,  quando 
tamen  ex  alia  parte  adest  matrimonium  civile  et  canonice  validum,  et  unus  ex 
coniugibus  non  potest  vel  non  vult  ministrum  catholicum  adire. 

Ad  pag.  36,  de  facultatibus  pro  episcopis  titularibus.  Etiam  episcopi  titulares 
ad  Concilium  (et  a fortiori  ad  ipsas  conferendas  episcopales)  ius  ordinarium  ha- 

beant;  nam  de  facto  una  cum  aliis  episcopis  de  episcopatu  catholico  participant,  et 
vere  sunt  sicut  et  alii  veri  successores  apostolorum,  maxime  quando  collegialiter 
coadunantur. 

Ex  alia  parte,  cum  actu  non  exerceant  ordinariam  iurisdictionem,  non  alia,  nisi 
supra  indicata  ratione,  a Summo  Pontifice  convocari  ad  Concilium  possunt. 

Minus  dignum  omnino  est  quod  praelati  nullius  et  etiam  superiores  maiores 
religionum  exemptarum,  non  praediti  charactere  episcopali,  maiori  iure  in  Ecclesia 
gaudeant,  maxime  in  Conciliis,  quam  ipsi  episcopi  titulares,  una  cum  Summo  Pon- 
tifice hac  dignitate  f ruentes. 

30 

Exc.mus  p.  d.  franciscus  ferreira  arreola 

Episcopus  Texcocensis 

Cum  in  II  periodo  Concilii  de  aliquibus  magni  momenti  quaestionibus  perage- 
tur, haec  commissionis  praeparatoriae  iudicio  ea  qua  par  est  reverentia  subiicio: 

1.  Consignare  fontem  unde  episcopalis  iurisdictio  procedit,  uti  alia  de  episco- 
porum auctoritate  in  schematibus  praeparatoriis  continentur. 

2.  De  Urbe  tantum,  propter  episcopatum  B.  Petri  absonum  est  cogitare  in 
dioeceses  dividere. 

3.  Quando  sacerdotes  habitum  talarem,  propter  adversas  causas  publice  in 
via  non  deferunt;  propter  disciplinam  cleri,  necessarium  videretur,  Ordinarium 
sacerdotes  exemptos  cogere  posse  ecclesiasticum  habitum  approbatum  in  dioecesi 
induere. 

4.  Conferendae  episcopales  nationales  coordinant  episcoporum  modum  agendi 
in  his  quae  sunt  in  natione  communia,  nisi  iurisdictione  in  futurum  ditentur.  Optan- 
dum est  in  omnibus  recursum  ad  S.  Sedem  singulis  episcopis  patere. 

5.  Optandum  est,  Ordinarium  loci  vero  iure  ditari  requirendi  adiutorium 
sacerdotum  exemptorum  in  operibus  dioeceseos  ubi  commorantur. 

31 

Exc.mus  P.  D.  DOMINICUS  SENYEMON  FUKAHORI 
Episcopus  Eukuokaensis 

Animadversiones  generales-. 

1.  Etsi  hoc  schema  valde  laudandum  est,  tota  materia  non  satis  ordinatur  circa 
principium  collegialitatis  episcoporum,  quod  est  velut  cardo  huius  reformationis. 

2.  Tanquam  applicatio  principii  collegialitatis,  optandum  est  ut  extra  Congrega- 
tiones Romanas  instituatur  post  Concilium  quoddam  organum  episcoporum,  cuius 
membra  inter  episcopos  universi  orbis  seliguntur,  et  quod,  statutis  temporibus,  Ro- 
mae sese  adunat  ad  quaestiones  urgentiores  ad  universalem  Ecclesiam  pertinentes 
tractandas  sub  auctoritate,  dependentia  et  directione  Summi  Pontificis,  capitis  col- 
legii episcopalis.  Sic,  legislatio  ecclesiastica,  inter  alia,  citius,  efficacius  et  facilius 
adaptari  poterit  circumstantiis  concretis  quae  semper  ac  modo  rapido  mutantur. 

Animadversiones  particulares : 

1.  Caput  III : De  nationali  episcoporum  coetu  seu  conferentia.  Absque  dubio, 
convenit  ut  quaedam  decisiones  nationalis  episcoporum  conferentiae  iuridice  singu- 

los  episcopos  obligent.  Attamen,  periculum  non  hypotheticum  adesse  potest.  Nempe, 
potest  accidere  ut  maior  numerus  episcoporum  unius  provinciae  vel  plurium  pro- 
vinciarum Ecclesiasticarum  eiusdem  nationis  faveat  propositioni  quae  ab  episcopis 
unius  provinciae  ut  nociva  habetur  in  hac  altera  provincia.  Ad  similia  pericula  vi- 
tanda, proponitur:  a)  sive  ut  decisiones  per  tres  saltem  ex  quatuor  partibus  (3/4) 
suffragiorum  episcoporum  nationalis  conferentiae  prolentur;  b)  sive  ut  decisiones 
per  duas  saltem  ex  tribus  partibus  (2/3)  suffragiorum  episcoporum  eiusdem  pro- 
vinciae ecclesiasticae  ratificentur.  Decisiones  approbatae  a maiore  parte  et  episco- 
porum eiusdem  provinciae  ecclesiasticae,  et  episcoporum  conferentiae  nationalis, 
necnon  ab  Apostolica  Sede  recognitae,  et  eae  decisiones  tantum  singulos  episcopos 
iuridice  obligabunt.  Haec  propositio  plene  congruit  cum  eo  quod  scribitur  in  nota  6, 
pag.  18  huius  schematis.  Et  sic  servatur  potestas  episcopalis. 

2.  N.  15.  Consentaneum  est  ut  munus  administratoris  apostolici  sede  vacante, 
ipso  iure  episcopo  auxiliari  committatur.  Ubi  sunt  plures,  committatur  illi  qui 
designatus  fuit  ab  episcopo  antequam  e vita  decessit,  vel  illi  qui  consecratione 
episcopali  alios  praecedit.  Nam,  auxiliarius,  ratione  dignitatis  characteri  episcopali 
inhaerentis,  praecellit  capitulum  cathedrale. 

3.  N.  23.  Post  ultima  verba  huius  paragraphi,  forsan  addi  potest:  « Non  indi- 
get tamen  licentia  conferentiae  ad  agendum  »,  vel  verba  similia.  Ratio  huius  addi- 
tionis invenitur  in  can.  329  Codicis  luris  Canonici:  « Episcopi  sunt  apostolorum 
successores  atque  ex  divina  institutione  peculiaribus  ecclesiis  praeficiuntur  quas  cum 
potestate  ordinaria  regunt  sub  auctoritate  Romani  Pontificis  ».  Ex  quo  constat 
episcopos  potestatem  suam  a conferentia  episcopali  non  recipere. 

4.  N.  20.  Consentaneum  est  ut  superiores  religiosi,  superiorissae  religiosae 
necnon  nonnulli  laici  periti  saltem  consultentur. 

5.  Cap.  V : De  paroeciarum  erectione  deque  earumdem  congruenti  circumscrip- 
tione. Dolendum  est  nil  dici  in  hoc  capite  de  erectione  quasi-paroeciarum  ac  statio- 
num, ut  saepe  habetur  in  terris  missionum.  Desideratur  ergo  ut  aliquid  addatur 
quando  schema  recognoscetur. 

6.  Appendix  Prior;  Vacuitates  stabiliter  et  ipso  iure... 

A.  Quaedam  facultates  ibi  enumeratae  explicatione  indigent. 

1.  Fac.  8:  Confessarius  potestne  confirmari  indefinite? 

2.  Fac.  9:  Quid  sit  faciendum  quando  religio  iuris  dioecesani  in  pluribus 
dioecesibus  diffunditur,  et  unus  episcopus  permittit  (acceptat)  transitum  dum  alter 
recusat? 

3.  Fac.  11:  Cur  haec  facultas  religiosis  mulieribus  tantum  concedaturne? 
Oportet  illam  concedere  et  viris  religiosis  non  sacerdotibus  et  membris  Instituto- 
rum Saecularium.  Praeterea,  potestne  concedi  professis  vel  personis  votis  ligatis  tan- 
tum, an  etiam  no  vitiis? 

4.  Fac.  12:  Verba  « quavis  de  causa  non  praesente  » variis  interpretatio- 
nibus locum  necnon  scrupulis  et  anxietatibus  ansam  praebere  possunt.  V.  g.  Quid  sit 
faciendum  quando  parochus  est  praesens  sed  impeditus:  a)  sive  quia  docet  cate- 
chismum  infidelibus  qui  prima  vice  ad  Ecclesiam  veniunt  et  timetur  ne  redeantur 
si  parochus  ipse  catechismum  eis  non  docet;  b)  sive  quia  negotium  maximi  momenti 
(e.  g.  aedificatio  novae  ecclesiae)  gerere  debet  cum  architecto  qui  a longe  venit  et 
eodem  die  revertere  debet;  c)  sive  quia  parochus  ipse  morbo  gravatur;  etc. 

Ad  has  difficultates  circumveniendas,  forsan  verbis  « quavis  de  causa  »,  sub- 
stitui possunt  verba  « sive  physice  sive  morali  ter  non  praesente  ». 

5.  Fac.  18:  Addatur:  « Concedi  facultatem  celebrandi  Missam  quacumque 
hora  diei,  iusta  de  causa  ». 

B.  Optatur  ut  ampliores  facultates  concedantur. 

1.  Elenchus  Facultatum  quae  a Sancta  Sede  saepe  conceduntur,  invenitur 
in:  a)  Facultates  decennales  a S.  C.  de  Propaganda  Fide  Ordinariis  missionum 
concessae;  b ) C.  Sartori,  Jurisprudentiae  Ecclesiasticae  elementa,  Romae,  Pont. 
Athenaeum  Antonianum,  1949. 

2.  Desideratur  ut  agnoscantur  vel  concedantur  facultates  sequentes  in  favo- 
rem fidei  partis  catholicae,  vel  ad  conversionem  acatholicorum  ad  veram  fidem  faci- 
liorem reddendam:  a)  declarandi  matrimonium  « naturale  » (i.  e.  inter  duos  infide- 
les initum)  nullum,  quando  probatur  processu  saltem  summario  consensum  defuisse 
saltem  in  una  parte;  h)  dissolvendi  vinculum  naturale  matrimonii  non  consummati 
(i.  e.  inter  duos  infideles  initi);  c)  declarandi  nullum  (vel  dissolvendi)  matrimonium 
inter  duos  infideles  initum,  sed  dubie  validum,  quia  dubitatur  de  forma  matrimonii, 
v.  g.  quando  dubitatur  an  forma  praescripta  a lege  civili  sit  ad  validitatem  vel  non, 
ut  in  casu  « Naien  » pro  Iaponia. 


32 

Beat. mus  P.  D.  ALBERTUS  GORI 
Patriarcha  Hierosolymitanus  Latinorum 

Ut  perfecta  servetur  identitas  terminologiae  in  schematibus  de  eadem  re  tractan- 
tibus, opportunius  videtur  ut  semper  sit  sermo  de  « Ecclesiis  Orientalibus  » (ut  re- 
vera factum  est  in  schematibus  de  Oecumenismo  et  de  Ecclesiis  Orientalibus)  et  non 
de  « Ecclesia  Orientali  » ut  invenitur  in  praesenti  schemate  (art.  2,  pag.  6 et  art.  32, 
pag.  21). 

Non  solum  prudens  sed  necessarium  puto  esse  vitandas  quascumque  opposi- 
tiones etiam  mere  nominales  in  Ecclesia  catholica.  Diversi  adsunt  ritus,  sed  una 
semper  manet  Ecclesia.  Ideoque  semper  dicatur  Ecclesia  catholica,  et  non  Ecclesia 
occidentalis  vel  orientalis. 


Placet. 

Exc.mus  P.  D.  CAROLUS  GRECO 
Episcopus  Alexandrinus 


34 

Exc.mus  P.  D.  RICHARDUS  LESTER  GUILLY 
Episcopus  Georgiopolitanus 

Inter  licentias  considerandas  videtur  esse  materia  can.  1531  § 3.  Iuxta  decla- 
rationem S.  Congr.  Concil.  17  dec.  1951  (cf.  A.A.S.,  44,  1952,  p.  44)  sensus 
can.  1531  § 3 notabiliter  restringitur;  nam  declarat:  « pecuniae  summa,  ex  huius- 
modi  bonorum  ecclesiasticorum  alienationibus  percepta,  collocanda  est  tantummodo 
in  acquirendis  bonis  immobilibus  in  commodum  ecclesiae  seu  entis,  cuius  interest  ». 

Ideoque  non  videtur  relinqui  Ordinario  ullam  competentiam  dispensandi  ne 
quidem  si  agitur  de  summa  infra  decem  millia  francorum. 

Submittere  volo  ut  Ordinario  tribuatur  saltem  competentia  ubi  summa  sit  mi- 
nor quam  summa  de  qua  potest  approbare  alienationem. 

35 

Exc.mus  P.  D.  VINCENTIUS  HANLY 
Episcopus  Elphinensis 

1.  N.  18,  § 2,  pag.  14,  lin.  28.  Addatur:  « vel  iam  confectis  et  ab  Apostolica 
Sede  approbatis  ». 

2.  N.  22,  pag.  16,  lin.  4.  Omittantur:  « et  ad  effectum  deducantur  ». 

3.  N.  25,  pag.  16,  lin.  31.  Addatur:  « Conferentiae  nationali  episcoporum 
competit  potestas  dandi  interpretationes  authenticas  decretorum  conciliorum  plena- 
riorum in  regione  ». 

Exc.mus  P.  D.  CAROLUS  HERMANNUS  HELMSING 
Episcopus  Kansanopolitanus  - S.  loseph 

This  Schema  is  in  general  to  be  commended. 

Ch apter  One.  It  is  well  that  the  relationships  between  the  Bishops  and  the 
Sacred  Congregations  of  the  Roman  Curia  are  discussed.  It  is  especially  gratifying 
to  read  the  recommendation  that  Bishops  of  various  nations  be  named  as  members 
and  consultors  of  the  Roman  Congregations.  It  would  be  well,  however,  to  discuss 
also  the  re-organization  of  the  Roman  Curia.  Although  this  task  will  be  undertaken 
under  the  direction  of  the  Holy  Father,  and  although  treatment  of  such  matters 
may  perhaps  be  better  undertaken  by  the  Commission  for  the  revision  of  the 
Code  of  the  Canon  Law,  nonetheless  the  need  for  such  re-organization  should  be 
indicated.  As  the  Schema  now  stands,  a reader  might  infer  that  no  change  in  the 
organization  of  the  Roman  Curia  is  contemplated. 

It  would  be  well  to  abolish  the  present  system  of  taxes  and  instead  assess 
Dioceses  and  Religious  Orders  and  Congregations  to  meet  the  expenses  of  the 
Roman  Curia. 

Chapter  Two.  Perhaps  it  would  be  well  in  this  Schema  to  clearify  even  further 
the  position  of  ali  titular  Bishops,  that  is,  to  indicate  that  all  Bishops  are  members 
of  the  Episcopal  College  and  share  in  the  prophetic,  pastoral,  and  priestly  mission 
of  the  Church. 

Chapter  Three.  It  would  perhaps  be  well  in  treating  conferences  of  Bishops, 
to  consider  the  establishment  not  only  of  national  but  also  of  regional  conferences. 
Whithin  nations  there  is  often  need  of  regional  adaptations,  e.  g.  in  the  Sacred 
Liturgy,  and  often  it  may  be  either  impossible  or  undesirable  to  make  adaptations 
for  entire  nations. 

No.  19.  It  would  be  well  for  all  Bishops,  including  all  titular  Bishops,  to 
enjoy  deliberative  suffrage  in  these  conferences. 

Chapter  Five.  No.  36.  It  would  be  well  to  utter  a word  of  caution  concerning 
the  establishment  of  personal  parishes  for  immigrants.  In  the  United  States  of 

America,  as  experience  proves,  such  parishes,  not  infrequently,  create  serious 
problems. 

It  would  be  well  to  emphasize  in  this  schema,  as  in  others,  that  all  priests, 
both  secular  and  regular,  depend  upon  the  Episcopal  College  and  upon  the  local 
Bishops  in  the  fulfillment  of  their  priestly  mission. 


37 

Exc.mus  P.  D.  AUGUSTINUS  HERRERA 
Episcopus  tit.  Tanaitanus,  eoad.  s.  d.  Jujuyensis 

Caput  I , ad  2.  Haec  nova  redactio  propono:  « Censet  Sacrosancta  Synodus  per- 
opportunam atque  animarum  bono  utilissimam  rem  se  esse  facturam  si,  salvis  iuribus 
ac  privilegiis  orientalis  Ecclesiae,  episcopi  omnes  in  posterum  iure  communi  stabiliter 
habeant  plures  facultates,  ut  melius,  tanquam  apostolorum  successores,  in  aposto- 
lico  Ecclesiae  universalis  munere  perfungendo  et  in  partem  Romani  Pontificis  solli- 
citudinis assumpti,  dignoscantur.  Quod  vero,  ad  necessitudines  attinet  episcopos 
inter  ac  sacra  romanae  curiae  dicasteria,  percupit  ut  eadem  ita  componantur,  ut 
magis  in  dies  haec  episcopis  in  regendis  dioecesibus  auxilio  sint  praesto.  Placet  igitur 
Sacrosanctae  Synodo  ita  statuere  et  decernere  ».  Ratio : salvo  meliori  iudicio,  for- 
sitan hac  redactione  clarius  collegialitas  episcoporum  enunciatur.  Hucusque,  dif- 
ferentia satis  nota  existens  inter  diversos  episcopos,  aliquando  non  tantum  vere 
odiosa  evadit  in  praxi  haec  discriminatio,  sed  etiam  et  ipsa  collegialitas  vigore  im- 
minuitur. Revera,  hoc  apparet  praesertim  in  differentia  facultatum  quibus  gaudent, 
et  quidem  saepe  saepius  cum  detrimento  episcopalis  dignitatis  coram  clero  et  fide- 
libus. Nonne  episcopi  omnes  successores  apostolorum  sunt  et  omnes  in  solidum  re- 
sponsabilitatem  assumunt  coram  Deo  et  Ecclesia  salutis  animarum  una  cum  Summo 
Pontifice  et  sub  eius  ductu?  Quamvis  certe  residentiales  praecipuum  onus  in  ani- 
marum regimine  sustineant,  attamen  et  ceteri  tanquam  adiutores  validi  considerari 
debent  et  non  solummodo  sicut  nominales  coadiutores,  relinquendo  arbitrio  residen- 
tialium  facultates  eis  tribuere,  ac  proinde,  cum  probabili  periculo  eorum  ministe- 
rium nimis  coarctandi,  ut  in  praxi,  proh  dolor,  experientia  teste,  non  raro  occurrit. 

Ad  3,  § 1.  In  lin.  18,  post  verba  « episcopi  residentiales  »,  haec  alia,  iure  me- 
ritoque adiungi  debent:  et  coadiutores.  Ratio : coadiutores,  iuxta  mentem  novam 
a S.  Synodo  introductam,  et  quidem  optimo  cum  iudicio  practico,  revera  Ordinarii 
considerandi  erunt.  Quapropter,  bene  distingui  debet  eorum  figura  iuridica  supra 
vicarium  generalem  vel  delegatum  episcopalem  (quaestio  de  terminologia),  ut  infra 
notabo  (cf.  ad  8). 

§ 2.  Melius  esset  facultatum  enumeratio  taxativa  consignare  ut  in  posterum 
dubia  et  anxietates  vitentur. 

Ad  4.  Optimum  quidem  hoc  in  articulo  principium  statuitur.  Praesertim  quae 
in  linn.  14-15  perspicue  continentur,  omni  laude  digna  reputo  atque  opportunis- 
sima. Ita,  episcopi  in  posterum  melius  et  directius  cum  Romano  Pontifice  in  eorum 
officii  exercitio  pastorali  communicarentur,  absque  nimia  interventione  Nuntiorum 
Apostolicorum,  quae  praxis  usque  nunc  vigens,  saepe  saepius  coarctat  libertatem 
praesulum  et  non  semper  libera  est  a personarum  acceptatione.  Eorum  functiones, 
sc.  Nuntiorum,  ad  campum  mere  diplomaticum  restringi  generatim  debent,  ma- 
xime quia  hodie  difficultates  omnino  desunt  ad  communicationes  cum  Sancta  Sede 


860  ACTA  CONC.  VATICANI  II  - PERIODUS  II 

statuendas  eo  quod  media  ordinaria  rapida  et  secura  sunt.  Ut  iam  dictum  fuerat 
in  conventu  C.E.L.A.M.  Bonis  Auris  habitum  paucis  abhinc  annis,  Ecclesia  in 
America  Latina  ad  suam  maturitatem  iam  pervenit  et  ideo,  qua  talis  S.  Sedes  con- 
siderare debet. 

Episcopi,  eorum  negotia  directe  cum  S.  Sede  pertractari  debent  et  maxima  cum 
libertate  atque  simplicitate,  ac  vicissim  a Ss.  Dicasteriis  illorum  praesentationes  cum 
diligentia  et  benevolentia  amplissima  excipi  ac  considerari  optandum  est,  fiduciam 
sic  demonstrando  erga  praesules  qui  laudabili  criterio  et  conscientia  recta  abs  dubio 
agunt,  quin  ergo  indigeant  litteris  commendatitiis  Nuntiorum  ut  responsa  favora- 
bilia obtineant.  Si  Sancta  Sedes  in  episcopatum  aliquem  assumpsit,  pro  eo  prae- 
sumptio stat  ut  pastorale  ministerium  perf ungat  actibus  mature  perpensis. 

Ad  5.  Magno  cum  gaudio  accipio  hanc  ideam.  Sed  maxima  cum  reverentia  ani- 
madverto quod  S.  Synodus  in  huius  novitatis  introductione  cavere  debet  a possibili 
personarum  acceptatione  — quod  humanum  est  — in  designationibus.  Ac  proinde, 
hoc  facile  vitare  poterit,  si  praedicta  facultas  conferentiae  episcopali  pro  casu  relin- 
quatur, et  quidem  secreta  suffragatione. 

Caput  II , ad  7.  In  lin.  22  corrigatur  textus  dicendo:  ...Auxiliaris  vero  semper 
sedi  datur  et  sine  iure  successionis.  Ratio:  ita  magis  consonum  cum  dignitate  epi- 
scopali videtur,  praesertim  si  casus  possibiles  — et  in  praxi  non  raro  confirmati  — 
considerentur  auxiliarium  qui  morte  occurrente  titularis,  in  vicarium  capitularem 
non  eliguntur,  et  ideo  in  dioecesi  manent  sub  potestate  simplicis  sacerdotis  in  vica- 
rium capitularem  electi. 

E contra,  si  auxiliaris  simpliciter  sedi  datur,  principium  in  art.  15  statutum,  ro- 
boratur et  dignitas  episcopalis  in  tutum  vertitur.  Maxime  si  meam  propositionem  ad 
art.  15  § 2 propositam  acceptatur. 

Ad  8,  § 1.  Textus  sic  modificetur:  « Coadiutori,  vi  officii,  ea  in  universa  dioe- 
cesi potestas  iurisdictionis  in  spiritualibus  et  temporalibus,  tanquam  vero  Ordinario 
iure  communi  competit,  nulla  tamen  facta  episcopo  coadiuto  facultate  sibi  quidpiam 
reservandi  ».  Ratio : figura  coadiutoris,  abs  dubio,  plus  est  quam  vicarii  generalis 
figura  iuridica.  Ergo,  bene  distinguatur  in  praxi  et  a iure,  eiusdem  officii  exercitium. 
Adhuc  magis,  ut  postea  dicam,  mihi  videtur  quod  in  posterum  vicario  generali  non 
indigeat  dioecesis  ubi  adsit  coadiutor,  quia  stricte  necessarium  non  amplius  iudi- 
catur;  et,  si  casus  ferat,  solummodo  tanquam  officialis  auxiliaris  in  administrativis 
et  quidem  dimidiatus,  admittatur.  V.  g.  eius  figura  iuridica  sufficiens  erit  sicuti  pro- 
vicarius  hodiernus,  nempe  cum  iure  quiescente  et  reviviscente  tantum  in  casibus 
extraordinariis,  impedimenti  vel  absentiae  sive  episcopi  titularis  sive  coadiutoris, 
vel  — ut  in  art.  10  ad  notam  4 innuitur  — , eius  figura  non  superet  illae  simplicis 
vicarii  episcopalis  pro  determinata  dioecesis  parte  constituti,  vel  pro  quadam  activi- 
tate speciali  commissa.  Denique,  si  recognoscantur  coadiutori  facultates  tanquam 
veri  Ordinarii  loci,  iam  sufficienter  definita  eius  figura  esset.  Attamen,  si  S.  Synodus 
praescribit  ut  etiam  in  litteris  nominationis  clare  ac  determinate,  prout  casus  fe- 
rant, facultates  assignentur  vel  determinentur,  melius  eius  officium  suffulciretur  et 
in  praxi  difficultates  absint.  Nam,  quod  abundat  non  nocet  et  ita  lux  iugiter  in 
tenebris  lucet. 

Ad  9.  Post  verba:  « ac  reverentiam  exhibeat  »,  in  linea  2,  utile  videtur  addere: 
coram  clero  et  populo...  Ratio:  experientia  teste,  generatim  coadiutus  reactione 
psychologica  explicabili  motus,  non  semper  ab  imo  corde  coadiutorem  recipit.  Sed, 
si  in  posterum  omnis  coadiutor  erit  cum  iure  successionis,  convenit  ut  eius  aucto- 

ritas  moralis  inde  ab  initio  in  dioecesi  in  solido  nitatur  et  coram  sacerdotibus  et 
coram  fidelibus.  Hoc  maximi  momenti  reputo. 

Ad  10.  Redactio  nova  sic  fiat:  « Cum  potestas  episcopi  coadiuti  integra  ex  se 
maneat,  ipse  poterit  provicarium  generalem  sibi  constituere,  vel  si  praeferat  potius 
vicarium  episcopalem  cum  determinata  potestate  sive  quiescente  sive  in  actu  pro 
certa  parte  dioecesis  aut  speciali  administrativa  activitate  ».  Ratio:  si  vicarius  gene- 
ralis constituatur  pro  curia  dioecesana,  figura  coadiutoris  in  capitis  diminutionem 
vertetur.  Ex  altera  parte,  necessarium  non  videtur,  stricte  loquendo,  talem  designa- 
tionem facere.  At  vero,  si  utilis  evadat  eius  nominatio,  semper  sub  ductu  coadiu- 
toris sit  et  determinatas  functiones  peragat  in  decreto  nominationis  taxative  enu- 
meratas. Nihilominus,  potius  designationem  meri  vicarii  vel  delegati  episcopalis 
facere  magis  consonum  in  casu  evadit,  relinquendo  vicarii  generalis  nominationem 
tantummodo  pro  dioecesibus  ubi  coadiutor  non  adsit,  vel  hic  pleno  iure  consti- 
tutus sit. 

Ad  15,  § 2.  Forsitan  in  praxi  melius  esset  directe  statuere  ut,  ubi  adsit  auxi- 
liaris, ipso  facto  hic  functiones  vicarii  capitularis  adsumat,  morte  occurrente  titula- 
ris, vel  si  plures  auxiliares  sint,  uni  ex  illis  a capitulo  eligatur. 

Caput  III,  ad  18,  § 3.  In  hoc  art.  addere  potest,  sicuti  in  art.  27,  § 2 innuitur, 
clausulam  commenda titiam  quoad  conferentias  regionales  quae  sat  utiles,  immo 
plusquam  provinciales  aliquando  iudicantur. 

Ad  19.  Sic  articuli  textus  reformetur:  « Episcopi  omnes,  necnon  et  coadiutores 
et  auxiliares,  vicariis  generalibus  et  capitularibus  exceptis,  si  dignitate  episcopali 
non  fulgeant,  cuiuscumque  ritus  sint,  de  iure  et  cum  suffragio  deliberativo  ad  natio- 
nalem  episcoporum  conferentiam  pertinent  ».  Ratio : si  omnes  episcopi  collegialiter 
assumunt  responsabilitatem  officii  pastoralis  licet  diversis  in  gradibus,  sed  nihilomi- 
nus solidarie,  qua  de  causa  non  omnes  in  deliberationibus  pari  modo  considerantur 
et  differentia  fit  inter  et  residentiales  coadiutoresque  et  auxiliares?  Hi  generatim 
postea  in  residentiales  adsumuntur,  cur  ergo  inde  ab  initio  membra  collegii  episco- 
palis nationalis  non  considerantur?  E contra,  simplex  vicarius  capitularis,  quamvis 
careat  dignitate  episcopali,  admittitur  tanquam  membrum  a iure.  Quod  non  con- 
venit ut  ordinarie  interveniant,  sunt  Nuntii  apostolici,  velut  aliquando  in  nationi- 
bus occurrit.  Eius  interventio  extraordinaria  debet  esse.  Intelligenti  pauca! 

§ 2 supprimatur. 

Ad  32.  Optimo  cum  consilio  haec  statuuntur.  Utinam  et  pro  eligendis  episco- 
pis hoc  criterium  in  posterum  etiam  sequatur.  Immo,  et  cum  interventu  cleri  et 
fidelium,  saltem  illorum  qui  apostolice  adlaborant  plus  immediate  cum  hierarchia 
ac  proinde  melius  quam  alii  possunt  supradictum  interventum  aestimare.  Ita,  epi- 
scopi ministerium  inde  ab  initio  valido  adiutorio  gauderent  quod  in  dies  magis  ac 
magis  adaugeretur  et  quidem  maximo  cum  profectu  animarum  et  in  bonum  Eccle- 
siae. Sic  etiam  abs  dubio  perplurae  difficultates  feliciter  superabuntur. 

Ad  35.  Difficultates  in  hac  materia  semper  surgunt,  qua  de  causa  melius  esset 
si  affirmatur  simpliciter  quod  episcopus  auctoritate  propria  paroecias  dividere  potest. 
Immo,  et  graviter  eius  onerata  conscientia  hoc  fiat,  in  quo  et  capitulum  vel  consul- 
tores dioecesani  et  illi  quibus  interest  plane  voto  favorabili  acquiescant  tanquam 
veri  coadiutores  episcopi  in  regimine  dioecesis. 

Appendix  prior.  Quaedam  animadversiones.  Lin.  21  in  titulo:  A)  Facultates 
stabiliter  et  ipso  iure  episcopis  residentialibus  et  coadiutoribus  (addatur)  recogno- 
scendae. Ratio : si  iuxta  mentem  S.  Synodi,  coadiutores  in  posterum  veri  Ordinarii 

loci  iudicabuntur,  qua  de  causa  non  eis  tribuerentur  hae  facultates?  Hodie  et  vica- 
rii generales  gaudent  facultatibus  quinquennalibus  et  decennalibus , iuxta  communem 
auctorum  sententiam  et  praxim  curiarum,  quare  ergo  non  gaudebunt  coadiutores 
episcopi  de  residentialium  facultatibus?  Hoc  consentaneum  videtur. 

Ad  2.  Optime  hoc  principium  statuitur.  Sed  ut  facilius  in  praxim  reducatur, 
bonum  consilium  erit  ut  via  administrativa  respectiva  Codex  Religiosorum  conficia- 
tur bene  ordinatus  et  sensu  practico  dispositus. 

Ad  3.  Sic  textus  corrigatur:  « Commutandi  ob  visus  delibilitatem  vel  ob  aliam 
iustam  causam,  eaque  perdurante,  obligationem  recitandi  Divinum  Officium  cum 
quotidiana  recitatione  Rosarii  B.  Mariae  V.  vel  aliarum  precum.  Et  etiam,  si  casus 
ferat , illis  qui  versantes  in  determinatis  adiunctis  recursum  sive  ad  actum  sive  habi- 
tualiter  instituant  iusta  de  causa  ».  Ratio : revera,  vita  pastoralis  hodierna  edocet 
quod  aliquando  omnino  praeter  voluntatem  versamur  in  determinatis  adiunctis  quae 
difficile  vel  onerosum  pro  humanis  viribus  redditur  Divinum  Officium  aut  integre 
aut  quoad  partem  saltem  persolvere  et  eo  quod,  nemo  iudex  in  causa  sua,  anxie- 
tates in  conscientia  surgunt.  V.  g.,  experientia  teste  loquor,  pluries  in  meo  mini- 
sterio ob  rationes  pastorales  per  integrum  diem  quietem  non  habui  sufficientem  ut 
Breviarium  absolvere  possim  et  valde  lassus  debui  Officio  adimplere.  Et  notate 
sedulo.  Quando  de  ministerio  loquor  non  praecise  intelligo  sensu  communi  (con- 
fessiones, praedicatio,  sacramentorum  administratio),  sed  alia  motiva  quibus  tempus 
amplius  non  suppetit  pro  Officio  Divino. 

Ad  12.  Textus  forsitan  melius  sic  conscribatur:  « Concedendi  habitualiter  om- 
nibus sacerdotibus  in  paroeciis  degentibus,  etsi  parocho  praesente  et  illo  non  re- 
nuente, facultatem...  ».  Ratio : si  haec  facultas  data  fuit  in  bonum  animarum  in  pe- 
riculo mortis  versantium,  qua  de  causa  restrictio  facienda  pro  ministro  admini- 
strante? Nunquam  rationem  vidi  in  hac  dispositione,  si  praxim  inspicias  et  sano 
criterio  iudices.  Ergo,  bene  applicandum  erit  principium:  Sacramenta  propter 

homines! 

Ad  13.  In  fine  huius  articuli  forsitan  adiungi  valeant  sequentia:  Libere  recur- 
sum manens  ad  S.  Sedem  pro  ulteriore  tempore  expostulando. 

Ad  15.  In  fine  articuli  practice  addere  iudico:  « ...  ferialibus  non  exceptis, 
etiam  extra  cathedralem  ecclesiam  et  quidem,  iusta  de  causa  quoque  et  vespere  ». 
Igitur,  post  verbum  exceptis,  supprimatur  particula  et. 

Ad  18.  Haec  facultas  optimo  cum  iudicio  practico  introducitur  in  vita  pasto- 
rali. Sed,  salvo  meliori  iudicio,  adhuc  magis  practica  erit  si  in  fine  art.  sequentia 
addantur:  « Has  facultates,  episcopi  vel  Ordinarii  loci,  concedere  possunt  eorum 
onerata  conscientia,  iusta  de  causa,  praesertim  pastorali,  pro  quacumque  hora  diei, 
vespertina  vel  nocturna  non  excepta,  et  etiam  pro  matrimonii  celebratione  vel  exe- 
quiarum,  tunc  hora  nocturna  exclusa.  Immo,  et  licite  stipendii  perceptio  iuxta  men- 
tem Ordinarii,  admitti  valeat,  sive  pro  seminario  sive  pro  alio  opere  pio  non  excluso 
beneficio  proprio  celebrantis  si  paupertate  adlaboret  ».  Ratio-,  praxis  pastoralis  edo- 
cet quod  in  dioecesibus  missionum,  ut  perplurimae  sunt  ubique  terrarum,  iteratio 
quotidiana  Missae  beneficium  spirituale  magnum  est  et  fideles  maximo  cum  gaudio 
in  Sacrificio  participant.  Praeterea  optima  occasio  redditur  pro  catechetica  instruc- 
tione impertienda.  Et  hoc  utilius  adhuc  evaderet  si  absque  temporis  limitatione 
fieret  scii,  horis  matutinis  vel  vespertinis.  Item  si  pro  quacumque  iusta  causa  licite 
admittatur  celebratio. 

Quoad  stipendii  perceptionem,  ratio  usque  nunc  a Codice  vel  commentatoribus 

allata,  valida  non  video.  Perplures  sacerdotes  revera  paupertate  digne  laborant  et 
eis  permittere  eleemosynam  duplicem  percipere,  non  esset  avaritiae  sensum  fovere 
pro  illis.  Minime  vero!  Hodiernae  exigentiae  tales  sunt  quae  uti  hac  facultate  tuta 
conscientia  consiliant.  Et,  si  in  aliquo  loco  vel  dioecesi  hoc  pro  sacerdotibus  neces- 
sarium non  videatur,  semper  Episcopi  pia  opera  habent  ut  in  illis  impendere  possint. 

Ad  21.  Art.  redactio  ampliori  sensu  perutilis  appareret,  nempe:  « Concedendi , 
iusta  de  causa,  omnibus  sacerdotibus,  facultatem  substituendi,  loco  petrae  sacrae 
antimensium...  ».  Ratio : petra  sacra  incommoda  est  et  aliquando  etiam  summo 
pretio.  Praeterea,  facillime  exsecratur  et  ideo  difficultates  pro  itinere  transpor- 
tando adsunt.  Sed  et  aliquando  pro  sacellis  perutile  evadit  antimensium  si  Missae 
celebratio  habitualiter  non  fit. 

B)  Vacuitates  stabiliter  ipso  iure... 

Ad  1.  Redactio  sic  fiat:  « § 1.  Celebrandi  ubique  terrarum  et  quacumque  hora, 
etiam  nocturna,  si  casus  ferat,  et  sine  ministro  casu  necessitatis , quando  sive  oh 
rationes  pastorales  sive  ob  alias  iustas  causas  ad  hoc  constringantur . 

§ 2.  Audiendi  ubique  terrarum  confessiones,  etiam  religiosorum  utriusque 
sexus,  et  si  casu  accidat,  haec  facultas  etiam  pro  sacerdote  episcopo  comitante. 

IJtinam  etiam  et  concedatur  episcopis  omnibus  quamvis  mere  titularibus,  po- 
testas indulgentias  concedendi  ubique  terrarum  (quoad  modum  S.  Sedes  iudicabi- 
tur).  Et  denique,  ut  in  posterum  indulgentiae  concessae  pro  episcoporum  anuli 
osculo,  lucrari  valeant  fideles  unica  benedictione,  absoleto  omnino  anuli  osculo  ». 
Rationes  patent! 

38 

Exc.mus  P.  D.  ANDREAS  JACQ 
Episcopus  tit.  Cerasenus 

In  cap.  III  huius  schematis,  nisi  plurima  tractanda  sint  in  Iure  canonico,  vi- 
dentur non  pauca  ibi  deesse. 

Pag.  14,  n.  18,  lin.  25.  Optandum  est  ut  saltem  delineamenta  generalia  huius- 
modi  statutorum  inveniantur  in  appendice,  quibus  apparet  mens  huiusmodi  con- 
ferendae et  quae  sint  adiumentum. 

In  hoc  capite,  coetus  episcoporum  potius  apparet  sicut  est  in  maioribus  natio- 
nibus in  quibus  multi  sunt  episcopi;  difficilius  libertas  et  facilitas  conferendae  in- 
venietur in  nationibus  in  quibus  perpauci  sunt  Ordinarii.  Optandum  est  ut  ad 
earum  auxilium  sint  statuta  quasi  iam  determinata  quibus  sese  adiuvare  possint. 

Pag.  15,  n.  19,  lin.  5.  Dicitur:  « Omnes  Ordinarii  locorum  ».  Etsi  schema  sit 
de  « episcopis  »,  tamen  intelliguntur  forsan  non  tantum  Ordinarii  episcopi,  sed 
etiam  illi  qui  charactere  episcopi  carent,  ut  sunt  in  non  paucis  regionibus:  praefecti 
apostolici,  administratores  apostolici,  vicarii  capitulares  sede  vacante  etc.  Si  illi  hic 
audiuntur,  optandum  est  ut  in  appendice  agatur  etiam  de  eorum  facultatibus  a iure. 

Pag.  25,  n.  36,  lin.  1 (Paroeciae  personales).  In  praxi  pastorali,  saltem  in  qui- 
busdam regionibus  (v.  g.  Asiae,  Africae...),  nonnisi  aegre  et  non  sine  plurimis  dif- 
ficultatibus habentur  paroeciae  simpliciter  personales.  Forsan  optandum  est  ut  pos- 
sint erigi  paroeciae  quae  sint  simul  territoriales  quoad  omnes  in  territorio  degentes 
et  personales  quoad  determinatas  personas,  quae  etsi  in  aliis  territoriis  degentes, 
ab  eadem  paroecia  iuridice  pendeant? 

N.  B. : Forsan  consulto,  praesertim  in  cap.  III,  nihil  dicitur  de  Sanctae  Sedis 
Delegato  aut  Nuntio  in  unaquaque  natione.  Opportunum  autem  videtur  ut:  1)  In 
seligendis  legatis  Sanctae  Sedis  pro  territoriis  missionalibus,  ratio  habeatur  de  co- 
gnitione quaestionum  missionalium  et  culturae  gentis  ad  quam  mittuntur;  2)  Dele- 
gati Apostolici  (et  Nuntii,  salvo  praescripto  can.  267,  § 1,  1°)  tantum  fruantur 
potestate  vigilandi  modeste  in  statum  Ecclesiarum  in  territoriis  sibi  commissis  et  de 
eo  Romanum  Pontificem  certiorem  reddendi;  ideo  facultates  ipsis  commissae  coarc- 
tentur  et  stricte  limitentur,  ne  Delegati  locorum  Ordinariorum  suae  iurisdictionis 
liberum  exercitium  impediant  et  videantur  super  episcopum  et  etiam  archiepi- 
scopum  residentialem  dioecesim  gubernare. 

Quamobrem  pag.  28,  linn.  11  et  12,  deleantur  verba:  « Nuntiis  seu  Delegatis 
Apostolicis  ». 

39 

Rev.mus  P.  D.  IOANNES  B.  IANSSENS 
Praepositus  generalis  S.  I. 

Res  in  hoc  schemate  contentae  omnes  placent,  duabus  tantum  exceptis,  de  qui- 
bus statim.  Respondent  enim  votis  plurimorum  episcoporum,  atque  conferent  ut 
mihi  videtur  bono  Ecclesiae  per  orbem  diffusae. 

Duae  res  quae  non  placent,  hae  sunt.  Pag.  21,  n.  31:  crediderim  e contra  Eccle- 
siae profuturum  si  iurisdictio  localis  ubique  paulatim  restituetur,  vel  instaurabitur. 
In  non  paucis  locis  nimiae  oriuntur  difficultates  et  desaedificatio  inter  fideles  ob 
simultates  inter  duces  eorum  spirituales  ratione  rituum  dissidentium.  Instauretur 
iurisdictio  exclusive  localis,  cum  cautionibus  debitis  ut  necessitati  spirituali,  immo 
legitimis  desideriis  singulorum  rituum  plene  satisfiat  (utputa  per  vicarios  generales 
pro  variis  ritibus,  moderante  unico  episcopo,  vel  bene  multis  aliis  rationibus).  Omni- 
bus ritibus  permittatur  apostolatus  apud  infideles  (cogito  praesertim  de  India),  sub 
auctoritate  unius  episcopi  localis:  multum  favebitur  diffusioni  fidei  catholicae,  quin 
oriantur  difficultates  deprecandae. 

Pag.  31,  n.  13:  ne  facilior  reddatur  dispensatio  in  aetate  pro  sacerdotio.  Inter 
sacerdotes  ante  aetatem  ordinati,  plurimi  sunt  primae  omnino  notae  et  sancti;  sed 
simul  considerare  oportet  numerum  defectionum  praesertim  inter  iuvenes  sacer- 
dotes. Humiliter  crediderim  expedire  si  absoluta  formatione  in  seminario,  iuvenes 
ordinentur  tantum  ad  diaconatum,  ac  per  plures  annos  (non  per  unum  alterumve 
tantum)  in  paroeciis  vel  operibus  ut  diaconi  laborent.  Cum  versus  30  aetatis  annum 
patebit  eos  solidae  esse  virtutis,  boni  iudicii,  prudentes  et  stabiles  in  occasionibus 
periculosis,  ad  sacerdotium  promoveantur.  Sperare  licet  tunc  longe  pauciores  fore 
apostasias  a sacerdotio. 

Haec  de  rebus  hoc  schemate  contentis.  Humiliter  autem  censuerim  non  conve- 
nire hoc  schema  proponere  Concilio;  nam 

1.  Nullo  modo  decet  ut  Concilium  Summo  Pontifici  iniungat  nec  etiam 
commendet  normas  secundum  quas  convenit  Ecclesiam  gubernare.  Ne  iniungat, 
patet;  sed  ne  commendet  quidem:  cum  enim  non  singuli  episcopi,  qui  possunt  filio- 
rum instar  Patri  in  Christo  ea  proponere  quae  sibi  in  Domino  occurrunt,  sed  colle- 
gium episcoporum  aliquid  praesertim  sollemniter,  ut  fit  in  Concilio,  commendat 
Sancto  Patri,  huius  libertas  agendi  multum,  ne  dicam  fere  plene  coartatur.  Quid 
enim  si  Pontifex  agat  contra  votum,  publice  in  Ecclesia  et  extra  eam  notum,  uni- 

versi  fere  collegii  episcoporum?  Gravissima  tentatio  foret  pro  plerisque  catholicis, 
scandalum  pro  non  catholicis. 

2.  Non  convenit  Concilium  codicem  quasi,  ad  singula  et  minuta  descenden- 
tem, conscribere  et  promulgare.  Non  valet  coetus  2.000  hominum  codicem  aptum 
conscribere.  Nec  decet  ut  Concilium,  quod  pro  integro  forsitan  saeculo  et  amplius, 
leges  fert,  sese  periculo  exponat  ut  post  minus  quam  50  annos  (ut  experti  sumus  pro 
Codice  luris  Canonici)  plura  antiquata,  complenda,  de  medio  tollenda  videantur. 

Ad  summum:  quaedam  praecipua  capita  tantum  non  ut  decretum  Concilii,  sed 
ut  eius  humile  votum  deferantur  ad  Summum  Pontificem.  Et  haec  capita  emineant 
humilitate,  moderatione,  reverentia,  ita  ut  certum  sit  minime  ne  moraliter  quidem 
ligare  plenam  libertatem  Pontificis. 

Cavendum  enim  est  ne  dum  extollimus  dignitatem  episcoporum,  ullo  modo, 
ne  indirecte  quidem,  derogemus  potestati  supremae,  eique  immediatae  et  .episcopali 
Summi  Pontificis  in  singulos  per  orbem  fideles.  Nimis  salutifera  fuit  Ecclesiae  haec 
potestas  manifeste  declarata  quam  ut  ullo  modo  ei  noceamus. 

40 

Exc.mus  P.  D.  IOANNES  PATRITIUS  KAVANAGH 
Episcopus  Dunedinensis 

Pag.  24.  Viso  praescripto  can.  1422  C.I.C.  in  voto  est  ut  hic  paragraphus  in- 
cludat haec  vel  similia  verba:  « Episcopus...  quaslibet  paroecias  etiam  illas  commis- 
sas religiosis  exemptis...  ». 

Pag.  32,  n.  19.  Melius:  Concedendi  sacerdotibus  debilitate  laborantibus... 

Pag.  34,  n.  26.  Alumnus  antea  incardinatus  in  alia  dioecesi  vel  religione  atque 
vi  huius  facultatis  legitime  receptus  ab  aliquo  episcopo  ipso  iure  in  clerum  admit- 
tentis incardinatur. 

N.  B.\  Ius  vigens  quod  attinet  ad  episcopum  proprium  pro  ordinatione  saecu- 
larium (c.  956)  est  implicatum,  praesertim  in  casu  viri  legitime  admissi  in  semina- 
rium in  aliqua  dioecesi  sed  pro  servitio  in  alia.  In  voto  est  nt  in  novo  iure  condendo 
episcopus  illius  dioecesis  pro  cuius  servitio  alumnus  legitime  in  seminarium  admis- 
sus fuisset. 

In  C.I.C.  tota  legislatio  de  paroeciis  invenitur  in  sectione  de  beneficiis.  Melius 
esset  si  in  novo  codice  condendo  inveniatur  in  sectione  de  officiis.  Canones  de  offi- 
ciis applicantur  beneficiis  quamvis  illi  de  beneficiis  non  tangunt  officia. 

41 

Exc.mus  P.  D.  FRANCISCUS  GERARDUS  KRAMER 
Episcopus  Lunganensis 

Ad  pag.  7,  n.  5.  Emendatio  proposita-,  quamquam  largitatem,  quam  n.  5 sentit, 
magni  facio,  tamen  ob  rationes  graves  infra  indicatas  textus  huius  numeri  mihi 
emendandus  esse  videtur  modo  qui  sequitur  vel  meliori  modo  de  meliori  iudicio 
peritorum:  N.  5.  « Apud  S.  Sedem  formetur  collegium  permanens  episcoporum,  ab 
episcopalibus  conferentiis  nationalibus  designandorum  et  a Summo  Pontifice  appro- 
bandorum, quod  ad  minus  semel  in  anno  Romae  conveniat,  ut  de  quaestionibus, 

quae  pastores  animarum  in  toto  mundo  laborantes  occupant,  S.  Patrem  certiorem 
faciat,  de  communi  bono  magis  promovendo  ac  de  communibus  periculis  efficacius 
avertendis  cum  eo  deliberet,  directiva  opportuna  suggerat,  eorundemque  exsecu- 
tionem coordinet. 

Nonnulli  episcopi  diversarum  nationum,  a conferentia  episcopali  nationali  desi- 
gnandi, ab  Apostolica  Sede  nominentur  membra  vel  consultores  Ss.  Romanae  Cu- 
riae Congregationum,  a quibus,  statis  temporibus,  convocentur  et  in  laboris  delibe- 
ratione effective  assumentur  ».  Rationes : 

1.  Scopus  innovationis,  de  qua  in  hoc  capite  agitur,  non  solummodo  est  ille, 
qui  ponitur  in  nota  5 (pag.  8),  scii.  « ut  Romana  Curia  magis  in  dies  internationalis, 
ut  dicitur,  evadat  »,  sed  imprimis  hic,  qui  in  pag.  2,  lin.  9 ss.  praepositus  est, 
nempe  ut  episcopi,  « utpote  apostolorum  successores,  in  apostolico  Ecclesiae  uni- 
versalis munere  perfungendo  in  partem  Romani  Pontificis  sollicitudinis  assumpti  di- 
gnoscantur ».  Ad  hunc  scopum  obtinendum  collegium  episcoporum,  corpus  vere 
deliberativum  circa  personam  Romani  Pontificis  formans,  multum  mihi  videtur  esse 
comportaturum . 

2.  Haec  S.  Synodus  in  constitutione  dogmatica  de  Ecclesia , doctrinam  Con- 
cilii Vaticani  I feliciter  complens,  potestatem  ac  responsabilitatem  episcoporum  ut 
membra  collegii  clarificavit  eamque  in  ceteris  schematibus  aptis  decisionibus  ad 
praxim  Ecclesiae  protrahit.  Restat,  quod  haec  protractio  per  institutionem  collegii 
uti  est  propositum  usque  in  supremum  Ecclesiae  gubernium  de  facto  etiam  dedu- 
catur, in  cuius  servitium  potestas  et  responsabilitas  collegialis  episcoporum  enim 
ex  natura  sua  tendit.  In  tali  collegio  invenietur  ex  una  parte  agnitio  practica  et 
eminenter  concreta  illius  collegii  episcoporum  potestatis,  quae  doctrinaliter  in  con- 
stitutione de  Ecclesia  iam  est  provisa,  eo  nempe  quod  de  facto  etiam  « caput  collegii 
eos  ad  actionem  collegialem  invitat  »,  uti  habetur  ibi  in  parte  I,  pag.  27,  linn.  36  s. 
Et  ex  altera  parte  per  institutionem  talis  collegii,  quo  episcopi  in  supremo  Ecclesiae 
gubernio  suam  responsabilitatem  vere  assument  suamque  potestatem  in  debita  sub- 
ordinatione  vere  exsequentur,  efficietur,  quod  haec  eorum  responsabilitas  e vaga 
sollicitudine  ad  veram  oneris  comportationem  evehatur  et  haec  eorum  potestas  ad 
exsecutionem  realem  perducatur. 

3.  Per  institutionem  collegii,  uti  propositum  est,  mobilisatio  et  cooperatio 
omnium  episcoporum  in  bonum  commune  Ecclesiae  multum  adiuvabitur.  Saeculis 
praeteritis  ista  bona,  in  quibus  sine  dubio  etiam  ratio  invenienda  est,  cur  Christus 
Dominus  suam  missionem  duce  Petro  in  collegium  apostolorum  transtulit,  ob  va- 
rias quibus  occurrebant  difficultates  plenum  suum  effectum  sortiri  numquam  po- 
terant. Nostris  autem  temporibus  plura  ex  his  impedimentis  evanuerunt,  ita  ut 
mobilisatio  et  cooperatio  ista  nunc  sint  possibiles.  Et  insimul  earumdem  utilisatio 
facta  est  maxime  urgens,  eo  nempe  quod  Ecclesia  hac  praesertim  aetate  celerrimo 
modo  inter  omnes  gentes  sit  propagata  ac  in  toto  mundo  immensibus  laboribus 
intricatissimisque  vicissitudinibus  sit  confrontata. 

4.  Per  solam  assumptionem  episcoporum  tamquam  membra  vel  consultores 
in  Ss.  Romanae  Curiae  Congregationes,  uti  in  n.  5 huius  schematis  proponitur,  sco- 
pus expositus  mihi  vix  obtineri  videtur.  Unaquaeque  S.  Congregatio  enim  de  parte 
tantum  negotiorum  Ecclesiae  curare  potest,  Episcopi  vero,  qui  tamquam  deputati 
suarum  conferendarum  nationalium  S.  Sedem  adibunt,  de  universis  suae  regio- 
nis negotiis  agere  debebunt  solutionesque  obtinere.  Neque  est  obliviscendum,  epi- 
scopos, qui  hoc  modo  in  Ss.  Congregationes  tamquam  membra  vel  consultores  assu- 

mebuntur,  in  labore  specializato  ibi  faciendo  nonnisi  difficulter  et  minore  cum  efficaci- 
tate posse  participare. 

5.  Internationalisatio  Ss.  Congregationum,  uti  in  textu  n.  5 est  provisa,  sane 
magnum  bonum  Ecclesiae  afferet.  Ideo  hoc  propositum  in  secunda  alinea  meae 
emendationis  retinui.  Sed  praeter  ea  alia  bona  etiam  sunt  obtinenda.  En  ratio  prioris 
alineae  huius  propositionis. 


42 

Exc.mus  P.  D.  IOANNES  IOSEPH  KROL 
Archiepiscopus  Philadelphiensis  Latinorum 

In  genere.  In  quaestione  de  episcopis  et  de  eorum  relationibus  et  cum  Sancta 
Sede  et  inter  se  necnon  de  regimine  uniuscuiusque  dioecesis  quod  attinet,  semper 
prae  oculis  habenda  est  natura  Ecclesiae  ex  ipsius  Christi  divina  institutione.  Nam 
in  ea  Ecclesia  Christus  voluit  ut  Petrus  eiusque  successores  potestatem  super  omnes 
Ecclesias  non  tantum  plenam  et  supremam,  sed  et  ordinariam  atque  immediatam 
possiderent,  vi  cuius  potestatis  immediatae  Pontifices  Romani  in  omnes  Ecclesias 
directe  intervenire  possent,  necnon  ad  suum  iudicium  tribunaliaque  quascumque 
causas  diudicandas  avocare  valerent. 

Nec  quemque  latet  dicasteria  romana  semper  Romanum  Pontificem  iure  delegato 
iuvare  voluisse  in  exercitio  suae  potestatis  super  omnes  Ecclesias  ordinariae.  Quae- 
cumque perinde  hucusque  aut  a Romanis  Pontificibus  aut  a Dicasteriis  Romanis, 
saeculis  praeteritis,  disposita  sunt,  aut  Sedis  Romanae  iudicio  reservata  sunt,  iure 
quidem  et  iuxta  intentionem  ipsius  Divini  Fundatoris  revera  acta  sunt. 

Quibus  omnibus  theoretice  propositis,  practice  tamen  fatendum  est  aliquas  mu- 
tationes in  gubernatione  Ecclesiae,  quae  est  institutio  semper  viva  atque  perinde 
necessario  crescens,  mutatis  conditionibus  et  populorum,  et  aetatum,  necnon  circum- 
stantium actualium,  semper  optandas  esse.  Et  praesertim  si  consideretur  episcopos 
ipsos  saepissime  hodie  melius  intellegere  conditiones  actuales  in  eorum  dioecesibus 
ac  ipsam  Sanctam  Sedem  eiusque  dicasteria,  locus  certe  videtur  amplijicandi  facul- 
tates episcoporum  ac  restrictiones  auferendi  quae  usque  modo  viguerunt.  Nam  cum 
scopus  totius  Concilii  Vaticani  II  ex  intentione  Summi  Pontificis  Ioannis  XXIII, 
felicis  memoriae,  est  Ecclesiam  hodiernam  ad  conditiones  actualiter  vigentes  intus 
reformare,  nil  mirum  si  aliquae  mutationes  ex  parte  relationum  episcopos  inter  atque 
Sanctam  Sedem  introducantur. 

Hoc  schema  mutationes  has  optime  introducit.  Et  etsi  mutationes  aliquoties 
radicales  videantur,  tamen  sine  ullo  dubio  melius  cum  circumstantiis  actualibus  con- 
cordare videntur  quin  ex  ipsis  intentio  Christi,  divini  Fundatoris,  aliquid  detrimenti 
patiatur. 

In  genere,  ergo,  cum  in  Ecclesia  Christi  salus  animarum  sit  prima  lex,  autu- 
mandum est  suggestiones  hoc  in  schemate  contentas  Patribus  Concilii  placituras  esse. 

In  Specie. 

Caput  I.  1.  Pag.  6,  lin.  22.  Melius  esset  si  legeretur  « in  Appendice  Priori  (A)  », 
nam  heic  sermo  de  episcopis  residentialibus  exclusivo  modo  fit. 

2.  Pag.  6,  n.  3,  par.  2.  Optime  haec  sectio  omnibus  episcopis,  titularibus  inclu- 
sis, concedere  velit  omnes  facultates  quae  characteris  episcopalis  dignitati  congruunt. 
Sed  quaenam  sunt  hae  facultates  heic  memoratae?  In  schemate  non  nominantur. 
Mihi  quidem  intellegi  videntur  facultates  quae  in  Appendice  Priori  (B)  continen- 

tur.  Et  si  ita  est  Patrum  intentio,  melius  esset  si  textui  adderentur  verba:  « et  quae 
in  Appendice  Priori  (B)  inveniuntur  ». 

Hoc  in  loco  (lin.  24)  necnon  pluries  aliis  in  locis  huius  schematis  vox  « mere  » 
male  sonare  videtur.  Episcopus  est  aut  residentialis  aut  titularis.  Vox  « titularis  » 
ex  sese  clarissima  est,  dum,  e contra,  additio  vocis  « mere  » laesionem  dignitatis 
episcopalis  insinuare  videtur.  Melius  ergo  esset  si  vox  « mere  » e textu,  hic  et  alibi, 
tolleretur. 

3.  Pag.  7,  n.  4.  Optime  sonat  hoc  principium  fundamentale,  et  bene  inculcare 
intendit  spiritum  caritatis  christianae  in  regimine  Ecclesiae.  Certissime  gravissimum 
scandalum  inter  Christi  gregem  foret,  si  in  Ecclesiae  regimine  « acceptio  persona- 
rum » esset  prima  lex  potius  quam  ipsissima  animarum  salus. 

4.  Pag.  7,  n.  5.  Optima  suggestio,  nam  quantumcumque  munus  suum  cum 
absoluta  sinceritate  adimplere  voluerint  membra  aut  consultores  dicasteriorum  ro- 
manorum,  numquam  tamen  ad  rectam  aestimationem  conditionum  quae  apud  varias 
gentes  atque  diversas  nationes  vigent  pervenire  poterunt,  nisi  iisdem  tamquam 
consultores  episcopi  nonnulli  diversarum  nationum,  a Sancta  Sede  designandi,  ad- 
socientur. 

Caput  II.  1.  Pag.  10,  n.  12.  Praeter  iura  et  officia  quae  ei  ex  Litteris  Apostolicis 
aut  ex  Ordinario  loci  obveniunt,  videtur  suadendum  ut  episcopus  auxiliaris  si  non 
unicus,  saltem  unus  ex  vicariis  generalibus  nominetur. 

2.  Pag.  11,  n.  14.  Hoc  melius  faceret  auxiliaris  si  esset  eodem  tempore  vica- 
rius generalis  iuxta  dicta  supra  quoad  n.  12. 

3.  Pag.  11,  n.  16,  par.  2.  Nonne  melius  esset  si  fons  ex  quo  haec  sustentatio 
derivaretur  explicite  determinaretur?  Estne  sumenda  ex  reditibus  dioecesis  vel  Sanc- 
tae Sedis  vel  alio  ex  fonte? 

Caput  III.  Pag.  16,  n.  24.  Provisiones  nn.  22  et  23  optime  proponuntur  dum- 
modo agatur  de  statu  mere  optando.  Minime  placent  omnes  provisiones  n.  24,  spe- 
ciatim  ea  quae  in  sectione  « d » declarantur,  in  quantum  iuridice  ligare  episcopos 
dissentientes  intenduntur.  Et  quidem,  etsi  unitas  in  episcopatu  alicuius  nationis 
magnopere  optanda  sit,  speciatim  in  relationibus  cum  gubernio  civili,  confundi 
tamen  non  debet  haec  unitas  cum  uniformitate.  Et  si  episcopus  dissentiens  seu 
episcopi  dissentientes  ex  eo  quod  non  sit  unus  eorum  qui  duas  supra  tres  partes 
efformant  iuridice  cogeretur  opinionem  maioritatis  sequi,  videretur  contradicere  na- 
turae monarchicae  episcopatus  residentialis  quae  natura  monarchica  esse  iuris  divini 
apparet. 

Praeterea,  provisio  in  num.  24  (d)  est  nimis  ambigua,  nam  et  ipsa  maioritas  ex 
sese  declarare  possit  quaenam  res  ut  graves  considerari  debeant  quin  aliis  episcopis 
dissentientibus  uti  graves  appareant.  Et  sic  practice  regimen  alicuius  dioecesis  parti- 
cularis, his  in  rebus  saltem,  transiret  ex  regimine  monarchico  in  regimen  aristo- 
craticum  quod  doctrinae  catholicae  repugnare  videtur. 

Singuli  episcopi  solum  Sanctae  Sedi  directe  subditi  sunt;  non  corpori  aut  maio- 
ritati  aliorum  episcoporum.  Provisiones  n.  24,  uti  in  textu  iacent,  videntur  nimis 
periculosae  et  abusibus  aut  aptae  aut  faventes. 

Caput  IV.  Pagg.  20-21,  nn.  27-28  (par.  2).  Estne  aliquid  ex  iure  stabiliendum 
de  divisione  bonorum  ecclesiasticorum  his  in  casibus? 

Appendix  prior.  Sicuti  in  introductione  harum  animadversionum  iam  dictum 
est,  locus  hodie  in  Ecclesia  est  facultates  Ordinariorum  locorum  amplificandi  et  re- 
strictiones inutiles  auferendi.  Omnia  quae  in  hac  appendice  continentur  optima  et 

Ecclesiae  perutilia  videntur.  Quapropter  magnopere  suadendum  est  ut  episcopis  resi- 
dentialibus  et  stabiliter  et  ipso  iure  hae  facultates  seu  iura  concedantur. 

Pag.  34,  n.  26,  lin.  13:  insistatur  super  verba  « dummodo  prius  episcopus,  etc.  » 
quia  experientia  docet  saepissime  has  notitias  de  causa  dimissionis,  et  de  moribus, 
indole  et  ingenio,  ante  praesentes  decisiones  Ss.  Congregationum  de  Seminariis  et 
de  Religiosis,  non  requiri. 


43 

Exc.mus  P.  D.  LORAS  THOMAS  LANE 
Episcopus  Rockfordiensis 

N.  10,  linn.  19-20.  Occasio  potest  dari  quo  impossibile  sit  agere  secundum 
mentem  et  voluntatem  tum  episcopi  coadiuti  tum  coadiu toris.  In  casu  conflicto 
mens  et  voluntas  coadiuti  praevalere  debent.  ^ 

N.  14,  pag.  11.  Quando  habentur  et  coadiutor  et  auxiliaris  in  eadem  dioecesi, 
quaenam  sit  relatio  auxiliarem  inter  et  coadiutorem? 

N.  16,  pag.  11,  § 2.  Sequentia  privilegia  concedi  non  debent  nisi  cum  con- 
sensu Ordinarii:  1.  induendi  cappam  magnam;  2.  pontificalia  cum  throno  et  bal- 
dachino  peragendi. 

N.  23,  pag.  16.  Sermo  praeferenda:  « Episcopus  agere  non  debet  contra  deci- 
siones conferendae  in  casu  particulari  in  sua  dioecesi  nisi  ob  graves  rationes  ». 
Reliqua  omittenda. 

N.  35,  pag.  24.  Omittenda  verba  in  lin.  26,  « capitulo  cathedrali  et...  » ita  ut 
reddatur  paragraphum:  « Episcopus  valet  auctoritate  propria,  auditis  iis,  quorum 
intersit,  si  qui  sint,  etc.  ...  ». 

44 

Exc.mus  P.  D.  CORNELIUS  LUCEY 
Episcopus  Corcagiensis  et  Rossensis 

Pag.  5,  linn.  4-6.  (Omittantur  verba  S.  Augustini):  « nihil  periculosius  » non 
est  forsitan  indubitanter  verum;  illud  « hoc  tempore  » se  refert  ad  saec.  iv-v,  non 
ad  nostrum  saeculum. 

Pag.  9,  linn.  24-28.  (Mutetur  paragraphum  ut  sequitur):  « Coadiutor  vi  officii 
vicarius  generalis  constituitur , et  quidem  primarius  si  plures  sint ; a quo  munere  nisi 
per  Sedem  Apostolicam  amoveri  nequit,  nulla  insuper  facta  episcopo  coadiuto  facul- 
tate sibi  quidpiam  reservandi  ».  Melius  est  ut  « persona  » iam  in  iure  existens  adhi- 
beatur, quam  ut  nova  personalitas  iuridica  creetur;  amoveri  non  debet  quia  ius 
successionis  habet. 

Pag.  10,  lin.  5.  Addatur:  « ...  ad  quod  assicurandum  statuitur  ut  actiones  con- 
tra expressam  episcopi  coadiuti  decisionem  omnino  invalidae  forent  ».  In  ultimo 
loco,  omnino  necesse  est  ut  nonnisi  unum  « caput  » in  dioecesi  sit. 

Pag.  10,  lin.  15.  Inseratur  post  verba  « V.  Generalis  »:  « a coadiuto  consti- 
tutus, etiam  etc.  ».  Haec  mutatio  requiritur  propter  emendationem  pro  pag.  9, 
linn.  24-27  supra  propositam. 

Pag.  10,  lin.  23.  Loco  « ne  renuat  » lege  « ne  cunctetur  episcopus  ».  « Renue- 
re » aliquid  aliquis  potest  solummodo  post  invitationem  acceptam;  sed  episcopus 
ipse  debet  sua  sponte  necessitati  dioecesis  praevidere. 

Pag.  10,  lin.  12.  Lege:  « poterit  etiam  alios  vicarios  generales  sibi  consti- 
tuere... ».  Quia  ut  supra  propositum  est,  coadiutor  esset  iam  primus  v.  g.;  et 
potestas  episcopi  Ordinarii  non  iure  restringitur  ad  unicum  sibi  vicarium  genera- 
lem constituendum. 

Pag.  11,  lin.  27.  Omittatur  « vel  ob  ingravescentem  aetatem ».  Quia  non 
propter  ipsam  senectutem,  sed  potius  ob  infirmitates  quae  forsitan  senectutem 
comitentur,  homines  inhabiles  muneri  fiunt.  Quae  infirmitates  satis  significantur 
verbo  « debilitatem  ».  Senex  qua  talis,  ut  ex  experientia  clare  patet,  non  est  inha- 
bilis ad  regendam  Ecclesiam  multo  minus  dioecesim. 

Pag.  16,  lin.  4.  Omittantur  verba:  « et  ad  effectum  deducantur  ».  Verba  vi- 
dentur significare  omnes  decisiones  valorem  iuridicum  habere,  quod  n.  24  repu- 
gnaret. 

Pag.  16,  lin.  25.  Lege  « quando  gravitas  rei  ex  natura  sua  exigat...  praesulum 
cum  voto  deliberativo  ad  conjerentiam  iure  pertinentium  iudicent  decisionem  etc.  ». 
Eo  consilio  ne  qui,  occasionem  nacti,  omnibus  imperent  quae  paucis  placeant,  velut 
si  episcopi  adstantes  non  tota  vel  etiam  maior  pars  conferentiae,  neque  nuntiatum 
fuerit  de  tanto  negotio  disceptandum  esse. 

Pag.  18,  lin.  31.  Addatur  novum  caput  ut  sequens:  n.  25.  « Conferentiae  na- 
tionali  episcoporum  competit  potestas  dandi  interpretationes  authenticas  decreto- 
rum conciliorum  plenariorum  in  regione  ».  Ut  applicatio  horum  statutorum  magis 
accommodetur  circumstantiis  concretis  regionis. 

Pag.  21,  lin.  34.  Addantur  verba:  « easque,  episcopis  quorum  interest  certiori- 
bus jactis , Apostolicae  Sedis  iudicio  etc.  ».  Haec  limitatio  videtur  requiri  ex  qua- 
dam naturali  decentia  saltem. 

Pag.  25,  lin.  4.  Lege:  « Annuenti  capitulo  cathedrali  et  auditis  parochis  con- 
sultoribus, ...  ».  Aliter  potestas  est  nimis  absoluta  et  personalis  pro  re  tam  spinosa. 

Pag.  28,  lin.  27.  Lege:  « competunt  ipso  iure  etiam  Ordinario  loci  ».  Sic  habi- 
tualiter  delegari  possunt. 

Pag.  37,  linn.  11-12.  Melius  forsitan  sic:  « a)  Expediantur , iuxta  modum 
magis  hodiernum  procedendi  in  rebus  civilibus  et  commercialibus,  negotia  Ss.  Con- 
gregationum ». 

Exc.mus  P.  D.  PATRITIUS  FRANCISCUS  LYONS 
Episcopus  Saliensis 

Sicut  rogavit  em.  sua  rev.ma  card.  secretarius  status  Sanctitatis  Suae,  litteris 
die  30  aprilis  1963  e Civitate  Vaticana  editis  et  a me  die  7 iunii  1963  Saliopoli 
receptis  quibusque  voluit  ut  Patres  conciliares  eorum  animadversiones,  observatio- 
nes, consilia  et  emendationes  de  schematibus  pro  eodem  Concilio  adhuc  praepa- 
ratis secretario  generali  Sacrosancti  Oecumenici  Concilii  Vaticani  II  intra  hunc 
mensem  iulii  mitterent,  ego  subsignatus  ep.  Saliensis  vellem  emendare  schema  de- 
creti de  episcopis  ac  de  dioecesium  regimine  modo  sequenti: 

Cap.  III  « De  nationali  episcoporum  coetu  seu  conferentia  »,  sectio  II  « De 
conferentiae  moderamine  »,  n.  19  « De  iis  quibus  conferentiae  interesse  competit  ». 

Iuxta  experientiam  meam  uti  membrum  nationalis  episcoporum  conferentiae 
iam  a pluribus  annis,  est  omnino  contra  bonum  Ecclesiae  necnon  concordiam  quae 

inter  episcopos  unius  nationis  ante  omnia  desideratur,  permittere  alicui  dioecesi 
plus  quam  unum  suffragium  deliberativum  in  rebus  determinandis  a nationali  epi- 
scoporum conferentia:  ideoque  desiderarem  emendationem  n.  19  huius  decreti  uti 
hic  sequitur: 

19,  1 ...  « Omnes  Ordinarii  locorum  cuiusque  ritus,  vicariis  generalibus  excep- 
tis, necnon  et  episcopi  coadiutores  de  iure  ad  nationalem  episcoporum  conferentiam 
pertinent  et  cum  suffragio  deliberativo:  ita  tamen  ut  unicum  tantum  suffragium 
pro  quacumque  dioecesi  dari  potest,  scii,  ab  ipso  Ordinario  loci  si  adsit  aut  eo 
absente  ab  eius  episcopo  coadiutore. 

19,  2 ...  Etsi  de  iure  episcopi  mere  titulares,  in  natione  degentes,  non  pertinent 
ad  nationalem  episcoporum  conferentiam,  possunt  ex  peculiaribus  statutis  in  confe- 
rentiam cooptari  sed  sine  suffragio  deliberativo  ». 

Rationes.  Valde  desiderandum  videtur  ut  ipsi  Patres  conciliares  quaestionem 
de  iis  quibus  nationalibus  episcoporum  conferentiis  interesse  competit  cum  suf- 
fragio, hic  et  nunc  accuratius  determinarent  quia  secus  facile  non  esset  rem  satis 
resolvere  apud  singulas  nationales  conferentias  iam  exsistentes  ob  implicationem  rei 
familiaris,  eo  ac  magis  si  durante  disceptatione  adstarent  episcopi  mere  titulares 
qui,  in  tales  conferentias  iam  a pluribus  forsan  annis  cooptati  et  quidem  cum  suffra- 
gio deliberativo,  de  hac  ipsa  quaestione  (de  eorum  scilicet  competentia  necnon 
iure  suffragium  ferendi)  suffragium  ferre  exspectarent. 

Praeterea,  etsi  in  aliqua  conferentia  alicuius  nationis  ad  hanc  quaestionem  de- 
terminandam soli  Ordinarii  locorum  suffragium  ferrent,  illi  ob  praesentiam  episco- 
porum mere  titularium  ancipites  sese  invenientes,  mentem  suam  veram  aperire 
facillime  haesitarent. 

Pro  rebus  determinandis  quae  iuxta  schema  omnes  nationis  episcopos  iuridice 
obligare  possent,  iustum  esset  et  sufficiens  habere  duas  ex  tribus  partes  suffragio- 
rum prolatorum  a solis  Ordinariis  locorum  qui  vere,  directe  ac  primarie  cum  cura 
animarum  tum  bono  Ecclesiae  in  eorum  dioecesibus  coram  Deo  onerati  sunt. 

Cum  omnes  res  quae,  suffragiis  prolatis,  omnes  episcopos  alicuius  nationis 
obligare  possent  erunt  de  ipsarum  natura  maximi  momenti  et  Ecclesiae  et  nationi, 
ii  soli  qui  in  eorum  dioecesibus  onus  postea  haberent  tales  res  adimplendi  deberent 
ab  initio  obligationem  determinare.  Hoc  valet  ante  omnia  de  rebus  quae  modo 
nationali  afficere  possunt  liturgiam,  cultum  publicum,  institutionem  iuventutis,  mo- 
deramen seminariorum,  apostolatum  laicorum,  actionem  socialem,  et  alia  huius- 
modi  eo  vel  magis  quia  pro  talibus  rebus  vix  non  semper  apud  conferentiam  agen- 
dum esset  de  provisione  pecuniae  a singulis  nationis  dioecesibus. 

In  bonum  Ecclesiae  non  esset,  nisi  dicam  quod  esset  agere  perperam,  si  in 
rebus  nationalibus  determinandis  opinio  maioris  partis  dioecesium  reiiceretur  a 
maiore  parte  episcoporum  e quibus  plurimi  uni  solae  eidemque  dioecesi  perti- 
nerent. 

Periculosum  insuper  esset  quod  aliquis  episcopus  « cum  pluribus  vocibus  » lo- 
qui posset  et  quidem  cum  pluribus  suffragiis  de  rebus  quae  locos  quasi  semper 
potius  quam  personas  afficerent. 

Ad  haec  accedit,  uti  opinor,  quod  esset  contra  bonum  Ecclesiae  si  aliquis  epi- 
scopus metropolita,  mere  quia  haberet  secum  in  sua  dioecesi  unum  aut  plures 
episcopos  auxiliares,  posset  semper  suffragiis  vincere  omnes  aut  maiorem  partem 
episcoporum  suffraganeorum  in  sua  provincia.  Peius  forsitan  esset  si  aliquis  episco- 
pus suffraganeus,  propter  aetatem  aut  aegritudinem  auxiliarem  habens,  plus  suf- 

fragiis  semper  valeret  quam  alios  suffraganeos  vel  ipsum  metropolitam  qui  nullum 
auxiliarem  possiderent. 

Experientia  clare  docet  discordiam  necnon  frustrationem  oriundas  esse  apud 
nationalem  episcoporum  conferentiam  quando  episcopi  curam  habentes  dioecesis  in- 
veniant res  esse  saepenumero  determinatas  aut  praedeterminatas  non  vero  singulis 
suffragiis  singulorum  episcoporum  coram  Deo  et  in  bonum  Ecclesiae  mentem  eo- 
rum ac  iudicium  exprimentium,  sed  potius  a minore  parte  episcoporum  qui  voci- 
bus pluribus  ornati  sint  eo  quod  eorum  episcopi  auxiliares,  ob  timorem  aut  reve- 
rentiam, in  suffragiis  ferendis  eorum  exemplum  quasi  ad  unguem  sequuntur. 

Praeterea,  dioecesis  quae  est  rustica  cum  parvo  numero  sacerdotum  et  fidelium 
vocem  forsan  maiorem  potius  quam  minorem  pandere  deberet  in  problematibus 
nationis  apud  conferentiam  resolvendis  quae  essent  rationis  pastoralis  et  missiona- 
riae.  Tamen,  talis  dioecesis  generatim  auxiliarem  non  possideret  ideoque  suffragiis 
vinceretur  a dioecesi  urbana,  quae  talia  problemata  minus  forsan  cognosceret  sed 
quae  plus  quam  unum  suffragium  dare  posset  propter  eius  auxiliarem. 

Summatim-.  pro  una  dioecesi  una  solummodo  vox  in  conferentia  loquatur 
oportet. 

Pro  bono  Ecclesiae  et  nationis  necnon  pro  casibus  in  quibus  Apostolica  Sedes 
nationis  mentem  vere  scire  desideret,  maximi  momenti  ante  omnia  esset  scire  quid 
opinentur  ii  qui  pro  cura  animarum  vere  et  principaliter  sunt  responsabiles. 

Secus,  opinio  per  medium  suffragiorum  posset  esse  falsa  et  contra  mentem  et 
iudicium  et  experientiam  eorum  qui  saepius  essent  membra  magis  matura  nationis 
hierarchiae. 

Rev.mus  P.  D.  PETRUS  MALEDDU 
Praefectus  apostolicus  Hinganfuensis 

Officia  episcoporum  conferendae  nationalis  declaranda  magis  videntur,  prae- 
sertim : 

1.  Super  reipublicae  regendae  artem:  ut  non  modo  super  reipublicae  imperium 
valeat,  sed  ut  etiam  normas  tum  clero  tum  catholicis  Institutionibus  omnibus  imper- 
tiant, quibus  tum  clerus  tum  Institutiones  catholicae  auctoritate  valeant  ad  bonum 
spirituale  et  morale  nationis  fovendum. 

2.  Super  scholas:  communistae  et  athei  videntur  in  Italia  unionem  iniisse  ad 
disciplinas  philosophicas  necnon  historicas  in  publicis  lycaeis  tradendas:  huic  unioni 
deest  inter  catholicos  oppositio,  unde  fit  ut  saepe  iuvenum  animi  a recta  sentiendi 
via  abducantur.  Itidem  pluris  in  locis  desunt  idonei  sacerdotes  qui  athenaei  alum- 
norum curam  gerant. 

3.  Super  spectacula  tum  cinematographica  tum  televisiva:  ut  fortiter,  instan- 
ter, practice,  omnino  bellum  in  immoralia  spectacula  ducatur;  ut  cum  iam  spectacula 
in  cuiusvis  consuetudine  vitae  invaluerint,  modus  spectacula  spectaculis  opponendi 
inveniatur  et  quamprimum  ad  effectum  perducatur.  Quod  nisi  fiat  inutile  prorsus 
bellum  in  spectacula  inhonesta  geremus. 

4.  Super  ephemerides.  Ut  adversarii  propriam  habent  nationalem  ephemeridem 
(v.  UUnita,  UAvanti!)  ita  catholici  una  ephemeride  catholica,  quae  totam  nationem 
spectet,  opus  est:  sit  autem  ita  composita  ut  lectione  sit  grata,  in  certamine  pro 
bono  suadendo  constans  et  fortis,  in  malo  denuntiando  alacer  et  tempestiva,  in  iudi- 

cia  super  eventa  ferendo  manifesta  et  secura:  sit  incitamentum  ad  subscriptiones 
contra  publicam  immoralitatem,  tum  quoad  libros  et  ephemerides,  tum  contra  spec- 
tacula, tum  quoad  corruptelam  socialium  morum. 

5.  Necessaria  quoque  videtur  ephemeris  altera  (tipo  rotocalco),  ab  officio  na- 
tionali  condendo  in  lucem  editura,  qua  publica  opinio  de  catholicis  institutis,  ex- 
perimentis, operibus  socialibus,  speciatim  quoad  iuventutem,  opifices,  catholicam 
culturam,  necnon  Missiones  informetur.  Haec  erit  optimum  auxilium  in  apostolatu 
clericis.  Una  autem  tantum  ephemeris  haec  omnia  complectatur,  quae  nunc  in  tot 
ephemeridibus  inveniuntur:  sitque  prompta  ad  consilia,  et  liberae  pateat  discep- 
tationi. 

Exc.mus  P.  D.  NICOLAUS  MARGIOTTA 
Archiepiscopus  Brundusinus 

Cap.  II:  De  episcoporum  coadiutoribus  et  auxiliaribus;  n.  15,  par.  2:  « Fa- 
cultates auxiliaris  sede  vacante  ».  Si  aderisce  a quanto  detto  alia  nota  11  di 
pag.  12:  « Non  desunt  tamen  Patres  qui  censeant  auxiliarem  etc.  ».  E auspicabile 
che  ipso  iure  1’ausiliare  sia  amministratore  apostolico  sede  vacante. 

Non  cosi  invece  per  1’ausiliare  ipso  iure  vicario  generale  sede  plena,  perche 
le  attribuzioni  dell’ausiliare  e dei  vicario  generale  e bene  che  restino  distinte.  In- 
fatti  1’ausiliare  coadiuva  il  vescovo  nell’esercizio  delLOrdine,  l’altro,  cioe  il  vica- 
rio generale,  in  funzione  nettamente  subordinata,  coadiuva  il  vescovo  nel  governo 
della  diocesi.  Riunire  nella  stessa  persona  i due  uffici  puo  costituire  motivo  di  grave 
difficolta  per  il  vescovo  residenziale. 

Exc.mus  P.  D.  EDUARDUS  MASON 
Episcopus  tit.  Rusicadensis,  vic.  ap.  de  EI  Obeid 

1.  In  cap.  II,  par.  6,  opportunum  mihi  videtur  suggerere  ut  conferentia  epi- 
scopalis regionalis  vel  nationalis,  onus  sibi  assumat  vel  ei  imponatur  a iure  defi- 
niendi probabilem  aetatem  renuntiationis  eamdemque  consiliandi  episcopis  in  casi- 
bus singularibus. 

2.  In  par.  10,  cap.  II,  adhuc  locus  remansisse  inutilibus  et  possibilibus  alter- 
cationibus inter  vicarium  generalem  et  coadiutorem:  estne  possibile  stabilire,  ubi 
adest  adiutor,  ut  vicarius  generalis  sit  vicarius  utriusque,  vel  teneat  tantum  mode- 
rationem curiae  ita  ut  officium  sit  velut  vicarius  curialis? 

3.  Ubi  adsunt  episcopi  titulares  qui  officium  dirigunt  nationale  vel  quomodo- 
cumque supra-dioecesanum,  numquid  utilius  erit  si  ipse  non  sit  auxiliaris  civitatis 
in  qua  ipse  commorat,  sed  potius  dependeat  a conferentia  episcopali  vel  ab  eius 
praeside. 

4.  De  erectione  paroeciarum,  vel  earum  mutationem  quoad  fines,  ut  in  par.  35 
cap.  V mihi  utile  videtur  si  inter  eos  quorum  interest  speciatim  nominentur  fideles 
qui  audiendi  sunt  vel  singulatim  vel  per  suos  praecones. 

5.  Praeter  paroecias  personales  (par.  36  cap.  V)  forsan  utile  erit  si  in  Con- 
cilio consideretur  opportunitatem  erigendi  etiam  paroecias  secundum  aetatem  vel 
professionem,  e.  g.  iuvenum  vel  praeceptorum  vel  opificum. 

Exc.mus  P.  D.  SIXTUS  MAZZOLDI 
Episcopus  tit.  Lamenus,  vic.  ap.  Jubaensis 

Hoc  loco  aliquas  quaestiones  de  «Ordinariis  (i.  e.  vicarii  apostolici,  prae- 
fecti ap.,  etc.)  in  terris  missionum  » proponere  velim. 

1.  Quaenam  sunt  iura  et  officia  Ordinarii  erga  Institutum  religiosum,  cui  ter- 
ritorium suae  iurisdictionis  concreditum  est. 

2.  Quaenam  sunt  iura  et  officia  Ordinarii  erga  suos  missionarios  religiosos  in 
sua  iurisdictione?  Possunt  supremi  moderatores  Instituti  religiosi  negare  missio- 
narios vel  revocare  eos  ad  libitum? 

3.  Superveniente  Ordinario  indigeno  cuius  erit  territorium  suae  iurisdictionis, 
quod  prius  Instituto  concreditum  erat. 

4.  Quaenam  sunt  iura  et  obligationes  Ordinarii  indigeni  erga  Institutum  reli- 
giosum in  sua  iurisdictione. 

5.  Qua  obligatione  tenetur  Institutum  religiosum  suos  religiosos  tamquam 
missionarios  Ordinario  indigeno  supplere. 

Mihi  videtur  haec  et  similia  locum  suum  in  Codice  habere  deberent. 

Exc.mus  P.  D.  IACOBUS  EUGENIUS  LUDOVICUS  MENAGER 
Episcopus  Meldensis 

Pag.  6,  linn.  18-24:  salvo  iure  Romani  Pontificis  sibi  causas  reservandi,  de- 
bemus asserere,  ut  mihi  videtur,  quod  episcopi  ex  iure  divino  et  sacramento  recepto 
habent  omnes  potestates  ad  populum  sibi  commissum  docendum,  regendum  et  sanc- 
tificandum. 

Aliud  est  enim  electio  ad  sedem  a Romano  Pontifice  (vel  forsan  aliter)  facta, 
aliud  origo  et  fundamentum  potestatis  episcopalis.  Haec  potestas  non  est  delegata 
sed  ex  munere  et  sacramento  et  sic  a Christo  originem  ducit. 

Atqui  textus  noster  « de  potestatibus  amplificandis  » loquitur  quasi  favor  esset 
et  delegatio  potestatis  iam  non  existentis.  Item  textus  votum  exprimit  ut  « episcopi 
residentiales  iure  communi  omnes  habeant  facultates  ».  Sed  iam  habent  ex  iure 
divino. 

Possunt  tantum  hae  facultates  a Romano  Pontifice  sibi  aliquas  causas  reservando 
ligari  vel  de  novo  dari  libero  episcoporum  exercitio.  Sic  non  sunt  potestates  a 
Romano  Pontifice  datae  vel  delegatae  sed  aliquomodo  « restitutae  ». 

Hoc  modum  loquendi  est  magni  momenti  pro  recta  intelligentia  naturae  epi- 
scopatus. 

Saepe  in  hoc  schemate  expressiones  deberent  corrigi  ne  falsae  interpretationi 
doctrinae  ansa  praebeatur:  e.  g.  pag.  6,  linn.  18-24,  pag.  28,  linn.  8-10,  pag.  29 
in  initio  paginae  (nota  in  minusculis  charact.). 

Pag.  7,  lin.  20:  libenter  adderem:  « episcoporum  mentem  et  difficultates  in- 
quirendo ». 

Pag.  9,  lin.  10  et  pag.  11,  lin.  30:  haec  renuntiatio  a munere  non  est  tantum 
laudanda  ut  « mirabilis  et  meritoria  » (uti  est  enim)  sed  est  a iure  inducenda  et 

quasi  imponenda  cum  aliquo  moderamine  ita  ut  post  septuagesimum  quintum 
(vel  septuagesimum?)  annum  expletum  quisquis  episcopus  residentialis  sit  « ad 
nutum  S.  Sedis  »,  et  ita  possit  ad  renuntiationem  suaviter  etsi  non  sua  sponte 
induci. 

Saltem  in  magnis  dioecesibus,  si  bonum  commune  fidelium  et  sacerdotum  id 
exigit. 

Pag.  25,  lin.  14:  textus  de  « ecclesiis  religiosorum  virorum  » loquitur.  Sed 
aliquando  religiosae  feminae  habent  sat  grandem,  praeter  proprium  chorum  religio- 
sarum, ecclesiam  semipublicam.  Bonum  mihi  videretur  si  ea  in  certis  casibus  uti, 
ut  ecclesia  parochiali  vel  quasi-parochiali,  ex  iure  liceret. 

Pag.  32,  lin.  5:  exoptatur  ut  omnia  impedimenta  nisi  gravissima  episcopis  re- 
mittantur cum,  de  facto,  omnes  dispensationes  approbante  episcopo  a Sancta  Sede 
concedantur. 

Si  utile  appareret,  summarium  dispensationum  ab  episcopo  concessarum  exigi 
posset  tempore  visitationis  ad  limina. 

Pag.  35,  lin.  20-25:  haec  concessio  omnino  necessaria  est.  Legislatio  vigens  e 
decreto  13  iulii  1951  nimis  arcta  est  et  odiosa  evadit. 

Beat. mus  P.  D.  PAULUS  PETRUS  MEOUCHI 
Patriarcha  Antiochenus  Maronitarum 

Etant  donnee  1’importance  de  ce  schema,  je  procederai  a l’analyse  et  au  com- 
mentaire  de  chacun  des  chapitres  qui  le  composent. 

Je  louerai  tout  d’abord,  pour  1’ensemble  du  schema,  le  sens  des  situations  con- 
cretes  de  ses  auteurs,  le  desir  de  redonner  aux  Eveques,  successeurs  des  Apotres, 
ce  qui  leur  revient  de  droit  divin,  et,  partant,  le  sens  d’une  decentralisation  et 
d’une  autonomie,  sous  la  haute  et  supreme  autorite  du  Souverain  Pontife. 

Chapitre  I:  De  rationibus  inter  episcopos  et  Ss.  romanae  curiae  Congregationes. 

1.  Considerations  generales.  Je  louerai,  dans  ce  chapitre:  a)  le  desir  d’etendre 
et  d’amplifier  les  droits  et  les  privileges  des  Eveques,  successeurs  des  Apotres 
(p.  6,  par.  2,  lignes  3-6,  9-12;  par.  3,  lignes  18-22),  meme  des  Eveques  titulaires 
(p.  6,  par.  3,  lignes  24-26);  b)  1’affirmation  que  le  lien,  qui  doit  exister  entre  les 
Eveques  et  la  Curie  romaine,  instrument  entre  les  mains  du  Souverain  Pontife 
(p.  7,  par.  4,  lignes  2-3),  n’est  pas  seulement  un  lien  administratif,  mais  surnaturel 
(p.  7,  par.  4,  lignes  7-8);  c)  1’affirmation  que  cette  Curie  romaine  doit,  de  jour  en 
jour,  amplifier  son  aide  aux  Eveques,  aide  morale  et  materielle  (p.  7,  par.  4,  li- 
gnes 12-14);  creer  des  Commissions  et  des  Offices,  formes  de  «periti»  internatio- 
naux  (p.  7,  par.  4,  lignes  17-20);  d)  1’affirmation  que  des  Eveques  designes  par  les 
Conferences  episcopales  de  toutes  les  Nations,  doivent  etre  appeles  a sieger,  dans  la 
Curie  romaine,  au  titre  de  Membres  ou  de  Consulteurs  (p.  7,  par.  5,  lignes  22-27). 

2.  Considerations  particulieres.  Je  ferai  les  remarques  suivantes: 

a)  11  faudrait,  me  semble-t-il,  veiller,  en  voulant  donner  aux  Eveques  ce 
qui  leur  revient  de  droit,  a ne  pas  diminuer  1’autorite  patriarcale  dans  les  Pays 
d’Orient. 

b)  La  cornposition  du  par.  2,  p.  6,  me  semble  genee.  A quelques  lignes  de 
distance,  ce  qui  est  donnee  d’une  main,  est  enlevee  de  l’autre:  On  y dit  bien: 

« salvis  iuribus  ac  privilegiis  Orientalis  Ecclesiae  »,  et  un  peu  plus  bas,  l’on  affirme: 
Episcopi  in  posterum  iure  communi  stabiliter  habeant  plures  facultates  hucusque, 
iustis  de  causis,  Apostolicae  Sedi  vel  Patriarchis  Orientalibus  reservatas  (lignes  3-6). 

c)  En  depouillant,  de  la  sorte,  le  Siege  Apostolique,  de  certaines  facultes, 
on  ne  lui  porte  aucune  atteinte.  11  reste  1’Autorite  Supreme,  etant  d’institution 
divine.  Mais  en  depouillant  le  patriarcat  des  memes  pouvoirs,  que  lui  reste-t-il? 
Or,  je  me  permets  d’insister  sur  le  fait  suivant,  sur  lequel  j’ai  insiste  dans  1’etude 
du  schema  « De  Ecclesiis  Orientalibus  »:  depouiller  le  patriarcat  de  ses  droits  histo- 
riques,  c’est  vouer  le  christianisme,  dans  les  Pays  d’Orient,  a des  secousses  terribles; 
le  patriarcat  est  une  force  d’unite  et  de  cohesion  que  ne  pourra  pas  remplacer  la 
conference  episcopale;  le  patriarcat,  dans  ces  Pays  d’Orient,  est  une  puissance 
nationale,  spirituelle  et  civile,  avec  laquelle  les  Pouvoirs  profanes  ont  a compter: 
cette  puissance  spirituelle  et  civile  que  le  present  schema  voudrait  attribuer  aux 
conferences  episcopales  (p.  14,  par.  17,  lignes  14-15). 

Chapitre  II:  De  episcoporum  coadiutoribus  et  auxiliaribus. 

1.  Considerations  generales.  Je  loue,  dans  ce  chapitre,  les  points  suivants: 

a)  le  sens  pastoral  concret,  devant  la  trop  grande  vieillesse,  la  longue  maladie  de 
1’Eveque  ou  le  trop  grand  travail  apostolique,  au  Service  des  ames:  1)  demission  de 
1’Eveque  ou  nomination  d’un  Coadiuteur  avec  droit  de  succession  ou  d’un  ou  de 
plusieurs  auxiliaires  pour  la  meilleure  marche  du  Diocese  (p.  9,  par.  6,  lignes  10-12, 
13-18);  2)  determination  nette  des  droits  du  Coadjuteur  (p.  9,  par.  8);  3)  division 
du  Diocese  devenu  trop  grand  (p.  9,  par.  6,  lignes  12-13); 

b)  le  respect,  toujours  sauvegarde,  de  1’Eveque  demissionnaire  (p.  11, 
par.  16,  lignes  32-37),  cf.  p.  13,  note  14; 

c)  la  sauvegarde  de  1’Autorite  Orientale  competente  (passim). 

2.  Considerations  particulieres.  Je  noterai  un  point,  qui  me  semble  important. 
En  conformite  avec  la  note  11  de  la  page  12,  il  me  semble  que  1’Eveque  Auxiliaire 
devrait,  etant  donne  son  caractere  episcopal,  etre,  ipso  iure,  sede  plena,  le  Vicaire 
general,  et  ipso  iure  aussi,  sede  vacante,  1’Administrateur  Apostolique  du  Diocese. 

De  plus,  qu’on  fasse  entrer,  dans  le  Droit,  ce  qui  revient  a 1’Eveque  demission- 
naire (cf.  note  14  de  la  page  13). 

Chapitre  III:  De  nationali  episcoporum  coetu  seu  conferentia. 

1.  Considerations  generales.  Lhnsistance,  avec  laquelle  ce  chapitre  parle  des 
Conferences  episcopales  nationales  ou  internationales  ou  des  relations  des  differen- 
tes Conferences  nationales  denote:  a)  un  sens  concret  d’un  monde  qui  s’unifie, 
d’un  monde  dont  les  problemes,  en  se  multipliant  et  en  se  diversifiant,  se  ressem- 
blent  malgre  tout  et  toujours  plus;  b)  un  sens  d’une  Eglise  qui  doit  prendre  ses 
responsabilites  dans  un  monde,  comme  le  notre;  elle  doit  prendre  conscience  de  ses 
forces  spirituelles  en  reunissant  ses  Eveques  en  des  reunions  qui  leur  revelent  les 
nouvelles  echelles  nationales  ou  internationales  des  valeurs,  par  dela  les  limites  du 
Diocese;  c ) un  sens  concret  de  la  valeur  de  1’experience  pastorale,  qui  peut  etre 
pour  les  uns  et  les  autres  une  lumiere  dans  1’action, 

Chapitre  IV:  De  dioecesium  ac  provinciarum  ecclesiasticarum  congruenti  cir- 
cumscriptione. 

1.  Considerations  generales.  Il  faudrait  louer  ici,  comme  dans  le  precedent 
chapitre : 

a)  le  sens  du  concret,  soit  pour  la  division  des  circonscriptions  ecclesiasti- 
ques,  soit  pour  la  prudence  et  le  tact  dans  leur  division:  consideration  des  condi- 

tions  geographiques,  sociales,  economiques,  etc.  (p.  20,  par.  26,  lignes  20-25),  et 
tout  cela  en  vue  du  bien  des  ames; 

b)  le  sens  du  concret:  pour  permettre  a PEveque  de  pouvoir  gouverner 
son  Diocese.  Souvent  deux  Dioceses  ont  des  paroisses  qui  rentrent  les  unes  dans 
les  autres  (p.  21,  par.  29); 

c ) la  creation  d’une  commission  d’Eveques  qui  veilleraient  a la  division  des 
Dioceses  ou  a 1’aiustement  des  fronderes  de  differents  Dioceses  (p.  21,  par.  32); 

d ) la  sauvegarde  de  la  competence  de  PEglise  Orientale  en  ce  domaine 
(p.  21,  par.  28  et  32). 

2.  Consideratioris  particulieres.  11  me  semble  que  je  pourrais  ajouter  ce  qui  suit 
a ce  qui  a ete  dit.  En  plus  des  considerations  geographiques,  demographiques  et 
sociales,  signalees  dans  le  present  schema,  il  y aurait  a signaler,  pour  la  division  des 
Dioceses,  les  considerations  psychologiques  et  historiques,  aussi  importantes  que 
les  p recedentes. 

Chapitre  V:  De  paroeciarum  erectione  deque  earumdem  congruenti  circum- 
scriptione. 

Considerations  generales.  Le  sens  pastoral  se  retrouve  ici  aussi  pour  la  divi- 
sion des  paroisses.  Ces  divisions  ne  sont  plus  reservees  au  Siege  Apostolique  (p.  24, 
par.  35,  et  p.  25,  par.  36):  en  cela  la  tache  des  Eveques  se  trouve  facilitee  d’autant. 

Appendix  prior-.  De  rationibus  inter  episcopos  et  Ss.  romanae  curiae  Congre- 
gationes. 

1.  Considerations  generales.  Je  louerai  les  principes  qui  ont  preside  a 1’exten- 
sion  des  pouvoirs  des  Eveques: 

a)  une  volonte  nette  de  reconnaitre  aux  Eveques  des  droits  et  des  privi- 
leges,  pour  un  meilleur  exercice  de  leur  charge  de  pasteurs;  de  pontifes;  et  de 
docteurs  (p.  27,  par.  unique,  lignes  1-10); 

b)  la  decentralisation  est  necessaire.  Loin  de  nuire  a Punite,  elle  la  favori- 
sera  et  allegera  le  travail  des  differents  Dicasteres  (p.  28,  lignes  14-19); 

c ) chaque  Dicastere  devra  reconnaitre  aux  Eveques  des  pouvoirs  dont  men- 
tion  sera  faite  dans  le  Droit  Canonique  (p.  28,  lignes  3-9); 

d)  les  29  paragraphes,  dans  lesquels  on  enumere  les  nouveaux  pouvoirs 
confies  aux  Eveques,  et  qui  sont,  en  grande  partie,  nouveaux  par  rapport  au  C.I.C. 
et  au  C.I.C.O.,  denotent  une  comprehension  profonde  du  role  de  PEveque  pasteur, 
pontife  et  docteur  (pp.  28-35).  Ajoutez  a cela  les  4 paragraphes  applicables  aux 
Eveques  residentiels  et  titulaires  (p.  36). 

2.  Considerations  particulieres.  La  question  que  je  pose,  encore  une  fois,  est 
la  suivante:  que  devient  Pautorite  patriarcale  en  tout  cela?  II  serait  a craindre 
qu’une  fois  depouillee  et  devenue  purement  negative  et  formelle,  elle  ne  corres- 
ponde  plus  a rien. 

Qui  aura  ete  la  cause  de  toutes  les  consequences  de  ce  depouillement,  qui 
ne  pourront  etre  que  desastreuses?  On  ne  contredit  pas  Phistoire. 

Appendix  altera-.  De  praxi  Ss.  Congregationum  relate  ad  episcopos. 

Cet  appendice  me  semble  appuyer  sur  des  points  importants  et  qu’il  faudrait 
inclure  dans  le  Droit  Canonique: 

a)  la  competence  des  Ss.  Congregations  devra  etre  diminuee,  laissant  aux 
Eveques  ou  a la  Conference  nationale  des  Eveques  de  traiter  de  certaines  ques- 
tions  de  moindre  importance  ou  des  problemes  qui  concernent  toute  la  Nation 
(p.  37,  par.  1). 

Puisque  les  decisions  des  Conferences  episcopales  nationales  obligent,  dans  cer- 
tains  cas  (p.  16,  par.  24),  il  serait  souhaitable  que  meme  des  problemes  de  grande 
importance  leur  soient  reserves. 

Auquel  cas,  et  pour  eviter  toute  equivoque,  il  serait  bon  de  delimiter,  autant 
que  faire  se  peut,  les  domaines  des  Ss.  Congregations  et  des  susdites  Conferences 
episcopales. 

b)  Que  les  manieres  de  proceder  des  Ss.  Congregations  soient  plus  adap- 
tees  aux  circonstances  actuelles:  rapidite  des  reponses,  simplification  des  formules, 
Commission  mixte  pour  s 'occuper  de  certains  problemes  qui  releveraient  de  plu- 
sieurs  Congregations  (p.  37,  par.  2). 

c)  Que  ne  soient  pas  urgees  les  « relations  » a faire  au  S.  Siege  (p.  37, 
par.  3). 

d)  Communication  aux  Eveques  des  Actes  des  Ss.  Congregations  avant  leur 
communication  aux  Journaux  (p.  37,  par.  4). 

Exc.mus  P.  D.  THOMAS  MORRIS 
Archiepiscopus  Cassiliensis 

Emendatio  proponitur  ad  cap.  III,  n.  18  § 2,  lin.  27.  Addantur  haec:  « Sta- 
tuta pro  conferentiis  iam  constitutis,  quae  a Sancta  Sede  probata  sunt,  intacta 
maneant  ».  Ratio:  schema  prout  iacet  videtur  inducere  necessitatem  statuta  omnium 
conferentiarum  de  novo  conficiendi  et  probandi. 

Emendatio  proponitur  ad  cap.  III,  n.  22,  lin.  4.  Deleantur  verba:  « et  ad  effec- 
tum deducantur  ».  Ratio : in  n.  23  statuitur  episcopum  in  casu  aliquo  particulari 
ob  graves  rationes  contra  decisiones  conferentiae  in  sua  dioecesi  agere  posse.  In 
n.  24  enumerantur  casus  in  quibus  dumtaxat  decisiones  conferentiae  singulos  epi- 
scopos iuridice  obligant.  Econtra  verba  supra  allata  e n.  22  sine  discrimine  obliga- 
tionem imponere  videntur  unicuique  episcopo  quaslibet  conferentiae  decisiones 
semper  et  sine  ulla  exceptione  ad  effectum  deducendi. 

Emendatio  proponitur  ad  cap.  III,  n.  24,  lin.  31,  vel  potius  novus  n.  25. 
Addantur  haec:  « Conferentiae  nationali  episcoporum  competit  potestas  dandi  in- 
terpretationes authenticas  decretorum  conciliorum  plenariorum  in  regione  ».  Ratio 
est:  Talis  provisio  pro  interpretatione  videtur  esse  congruens  et  necessaria. 


53 

Exc.mus  P.  D.  HENRICUS  MURPHY 
Episcopus  Limericiensis 

N.  22,  pag.  16,  lin.  4:  omittantur  « et  ad  effectum  deducantur  >>. 

N.  22,  pag.  16,  lin.  31:  addatur  «Conferentiae  nationali  episcoporum  com- 
petit potestas  dandi  interpretationes  authenticas  decretorum  conciliorum  plenario- 
rum in  regione  ». 

Exc.mus  P.  D.  EDUARDUS  NECSEY 
Episcopus  tit.  Veliciensis,  adm.  ap.  Nitriensis 

Pag.  10,  sub  n.  10,  § 2:  habetur:  « Vicarius  generalis  etiam  ad  coadiutorem 
praecipua  acta  curiae  referat...  ».  Bonum  esset  insinuare  quae  sunt  illa  acta  « prae- 
cipua » et  ideo  addatur:  « ut  sunt  personales  mutationes  cleri,  eius  causae  disci- 
plinares, abalienatio  bonorum  ecclesiasticorum,  restauratio  aedium  etc.  ». 

Pag.  14,  n.  18,  § 1:  addatur:  « In  reipublicis,  in  quibus  plures  nationes  inve- 
niuntur, praeter  conferendam  omnium  episcoporum  possunt  constitui  etiam  con- 
ferendae episcoporum  iuxta  nationes  ad  pertractanda  negotia  specialia  uniuscuiusque 
nationis  ». 

Porro  ad  hoc  § addatur:  « Praeses  conferentiarum  est  qui  habet  praeceden- 
tiam iuxta  can.  106  C.I.C.  ». 

Pag.  15,  n.  19,  § 1:  in  lin.  3 addatur:  « ...  necnon  et  episcopi  coadiutores  et 
auxiliares  de  iure...  ».  Dignitas  et  munus  episcopi  auxiliaris  hoc  suadet. 

In  eadem  pag.  n.  21:  addatur:  « Secretarius  generalis  constituitur  ab  ipsa 
conferentia  episcoporum  ». 

Pag.  16,  n.  22:  in  fine  nota  7 deleatur.  Jpsa  nota  in  pag.  18,  sub  n.  7 addu- 
citur ita,  ut  deductio  ad  actum  singularum  decisionum  ad  episcopum  relinquitur. 
Puto  melius  esset,  ut  decisiones  a conferendis  latae  et  acceptatae  suam  iuridicam 
vim  habeant. 

Pag.  21,  § 2,  n.  27:  post  verba:  « provinciarum  ecclesiasticarum  circumscriptio- 
nes, ubi  utilitas  id  suadeat,  opportune  recognoscatur  » apponatur  nota  2,  quae  in 
pag.  23  his  verbis  adducatur:  «Finito  primo  bello  mundiali  facies  Europae  cen- 
tralis omnino  mutata  est.  Novae  ortae  sunt  reipublicae,  resp,  existentes  sunt  auctae 
(Cecoslovachia,  Jugoslavia,  Romania),  in  quibus  plures  magnae  regiones  nec  in 
dioeceses  nec  in  provincias  sint  coadunatae,  quod  valde  desideratur  ». 

Pag.  32,  n.  17:  ita  compleatur:  « Sanandi  etiam  matrimonia  invalida  cum 
impedimentis  minoris  gradus  contracta  ».  Ratio:  n.  16  agnoscit  episcopis  facultatem 
dispensandi  ab  omnibus  impedimentis  matrimonialibus  minoris  gradus,  ideo  oppor- 
tunum esset  tribuere  episcopis  etiam  ius  sanandi  talia  matrimonia,  quae  erant  in- 
valide contracta  propter  impedimentum  gradus  minoris,  a quo  dispensatio  non  erat 
exoptata. 

In  eadem  pag.  32,  n.  18  ita  compleatur:  « Concedendi  facultatem  celebrandi 
Missam  ex  iusta  causa  ante  horam  16  ». 

In  eadem  pag.  32,  n.  19  ita  compleatur:  « Concedendi  sacerdotibus  calvis  fa- 
cultatem celebrandi  Missam  tempore  hiemali  cum  pileo  (camaura)  excepto  Canone 
Missae». 

Pag.  35,  cap.  IX,  n.  28  ita  compleatur:  « Amissis  ex  toto  legatis  onera  exspi- 
rant ».  Iterum  atque  iterum  evenit,  quod  per  legem  civilem  de  reformatione  pecu- 
niaria aliquae  pretiosae  obligationes  (actiones)  penitus  deletae  fuerint.  Si  legata 
Missarum  talibus  obligationibus  constent  et  propter  vim  maiorem  omne  pretium 
amittant,  iustum  videtur,  ut  etiam  onera  exspirent. 

Exc.mus  P.  D.  HENRICUS  NICODEMI 
Archiepiscopus  Barensis 

Cap.  I : I,  n.  3,  § 1.  Expungatur  « sive  ex  natura  rei  sive  ad  Ecclesiae  unita- 
tem conservandam  »,  quia  hoc  videtur  limitare  potestatem  Summi  Pontificis. 

II,  n.  4.  Expungatur  « praeter  administrativam  indolem  ».  Haec  verba  enim 
videntur  insinuare  huc  usque  rationem  administrativam  potiorem  partem  habuisse, 
quod  verum  non  est. 

N.  5.  Expungatur  « membra  » et  tantum  dicatur:  «...  nominentur  consulto- 
res Ss.  Romanae  Curiae  Congregationum  a quibus  etc.  ».  Nam  quod  nonnulli  epi- 
scopi possint  esse  membra  supponit  quod  Romanae  Congregationes  reformentur, 
cum  iuxta  ius  vigens  membra  sint  tantum  cardinales  (C.I.C.,  can.  246). 

Cap.  V,  n.  36.  Ita  recognoscatur:  « Paroecias  personales  pro  fidelibus  diversi 
sermonis  aut  stirpis  etc.  ...  ».  Non  videtur  opportunum  quod  episcopus  erigere  va- 
leat paroeciam  diversi  ritus,  inconsulta  Sede  Apostolica. 

Appendix  altera,  2,  b).  Expungatur.  Hoc  votum  promere  supponit  quod  ita 
factum  non  fuerit,  quod  verum  non  est. 

Exc.mus  P.  D.  ADOLFUS  ALEXANDER  NOSER 
Episcopus  tit.  Hierpinianensis , vic.  ap.  Portus  Alexii 

Salvo  meliore  iudicio,  hoc  proponitur : in  posterum  praxis  non  amplius  obser- 
vetur assignandi  episcopis,  qui  non  sunt  residentiales,  v.  g.,  vicarii  apostolici,  coadiu- 
tores  et  auxiliares,  in  titulum  seu  sedem  titularem  ecclesiam  in  Oriente,  quae,  ut- 
pote  hodie  nullatenus  amplius  existens  vel  schismaticorum  vel  infidelium  domina- 
tioni subiecta,  ad  summum  per  fictionem  iuris  potest  titulus  episcopalis  considerari. 

Propositum  de  commissione , ex  membris  episcopatus  delecta,  Concilio  Vati- 
cano II  dissoluto,  statuto  tempore  Romam  convenienda. 

Valde  opportunum  videtur,  quod,  Oecumenico  Concilio  Vaticano  II  absoluto, 
anno  quovis  decimo,  omnes  cardinales  et  patriarchae,  et  ex  metropolitis,  archiepi- 
scopis  et  episcopis  totius  orbis  catholici  decima  fere  pars  in  nationalibus  episcopo- 
rum conferendis  iuxta  normas  a S.  Sede  latas  electa,  Romam  conveniunt,  ut,  multi- 
plici experientia  pastorali  tot  praesulum  in  variis  diversisque  partibus  vineae  Chri- 
sti laborantium  collata,  duce  Vicario  Christi,  decretis  et  commendationibus  Conci- 
lii Vaticani  II  inhaerentes,  perpendant  quae  necessaria  vel  utilia  sunt  ad  fidem, 
doctrinam,  ecclesiasticam  disciplinam,  religiosam  christifidelium  vitam  in  decursu 
temporis  iterum  et  iterum  novis  viribus  augendam,  ad  unitatem  in  christiana  et 
humana  familia  magis  magisque  fovendam,  et  ad  illa  christiani  ordinis  principia 
practice  proponenda  quibus  penitus  reguntur  et  incitantur  vel  ipsa  civilis,  oecono- 
micae, politicae  et  socialis  rei  germana  incrementa. 

Etsi  in  C.I.C.  reformando  requiritur  certo  omnium  episcoporum  cooperatio 
diligens  et  efficax,  maxime  opportunum  esse  videtur  quod  membra  commissionis 
supra  descriptae,  utpote  totius  episcopatus  delegati  et  interpretes,  partem  habent 
magis  directam  intimioremque  in  negotio  gravissimi  pro  vita  Ecclesiae  momenti 

peragendo,  in  C.I.C.  reformando,  et  in  Directoriis  Pastoralibus  pro  episcopis  et  pro 
parochiis  redigendis. 

Appendix  prior-.  De  rationibus  inter  episcopos  et  Ss.  romanae  curiae  Con- 
gregationes. 

I - De  episcoporum  facultatibus-.  A)  Facultates  stabiliter  et  ipso  iure  episcopis 
residentialibus  recognoscendae. 

In  schemate  decreti  de  Ecclesiis  orientalibus , n.  17  (pag.  8)  haec  provisio  am- 
pla, praesentis  temporis  necessitatibus  vere  adaptata,  fertur:  « Singulis  Ecclesia- 
rum orientalium  episcopis  facultas  est  a lege  generali  pro  Ecclesiis  orientalibus  lata 
in  casu  peculiari  dispensandi,  quoties  id  ad  bonum  spirituale  fidelium  conferre 
iudicent,  dummodo  agatur  de  re  in  qua  Sedes  Apostolica  dispensare  solet,  nec  spe- 
cialis reservatio  a Sede  Apostolica  sibi  vel  patriarchis  vel  alii  auctoritati  facta  fue- 
rit ».  Eadem  facultas  ampla,  mutatis  mutandis,  Ecclesiae  latinae  concedatur. 

Si  hoc  tamen  opportunum  non  videtur,  ex  Facultatibus  Decennalibus  a S.  C.  de 
Prop.  Fide  Ordinariis  Missionum  inde  ab  anno  1961  concessis,  saltem  illae  facul- 
tates omnibus  episcopis  residentialibus  recognoscantur,  quas  ubique  aptior  et  expe- 
ditior dispensationis  legitime  petitae  concessio  expostulat.  Quibus  consideratis, 
inter  alia,  ad  facultatem  n.  15  (pag.  32)  addatur  « et  conferendi  rationabili  ex  causa 
omnes  Ordines  minores  eadem  die,  etiam  cum  prima  Tonsura  »;  loco  facultatis 
n.  16  (pag.  32)  substituatur  Facultas  Decennalis  n.  29,  quae  est  omnino  amplior; 
loco  facultatis  n.  17  (pag.  32)  substituantur  ampliores  Facultates  Decennales  n.  30 
et  n.  31;  post  facultatem  n.  17  addatur  facultas  dispensandi  ab  interpellationibus 
fere  eodem  modo  ac  in  Facultatibus  Decennalibus  n.  32,  n.  33,  et  n.  34  determi- 
natur; loco  facultatis  n.  20  (pag.  33)  substituatur  amplior  Facultas  Decennalis  n.  5; 
post  facultatem  n.  24  (pag.  34)  addantur  Facultas  Decennalis  n.  46  (de  indulgentia 
plenaria  pro  clericis,  religiosis,  et  laicis  post  exercitia  spiritualia)  et  Facultas  De- 
cennalis n.  47  (de  benedictione  apostolica  occasione  sacrarum  missionum). 

Exc.mus  P.  D.  ERIS  MICHAEL  0’BRIEN 


Archiepiscopus  Camberrensis  et  Gulburnensis 


I - Bishops: 

a)  In  the  nomination  of  Diocesan  Bishops,  the  clergy  of  the  Diocese  concerned 
be  given  wider  opportunities  to  express  their  views  on  possible  choices,  as  for  a 
particular  diocese. 

b)  That  priests  and  Catholic  laity  be  regularly  consulted  by  local  Ordinaries, 
and  that  they  have  recognised  opportunity  and  procedure  for  submitting  their 
collective  opinions  to  the  hierarchy. 

c ) That  the  ceremonial  in  Pontifical  functions  be  modified. 

d)  That  the  liturgical  episcopal  robes  and  vestments  be  considerably  modified, 
more  in  keeping  with  modern  usage — as  by  eliminating  rich,  highly  coloured  robes, 
decora tions  and  lace;  expensive  rings  and  pectoral  crosses  of  gold  with  large  and 
expensive  jewels.  Robes  should  be  impressive,  but  not  ostentatious,  within  this 
modern  age. 

e)  The  episcopal  ceremonial  should  be  simplified,  as  for  liturgical  functions; 

vesting,  and  non-essential  ceremonial  within  the  actual  ceremonies,  should  be 
considerably  reduced. 

/)  In  view  of  the  fact  that  sick  and  ageing  Bishops  find  it  indelicate  to  suggest 
their  retirement  to  the  Holy  See,  a regulation,  along  these  linies,  be  made.  Every 
bishop,  on  reaching  his  seventieth  year,  be  required  to  notify  the  Holy  See  of 
his  willingness  to  retire  from  active  work.  In  such  circumstances,  the  Holy  See 
may  be  relieved  of  the  invidious  task  of  so  requesting  a Bishop  to  retire,  but  may 
refuse  to  accept  the  proposed  offer  of  resignation,  if  the  work  of  the  Bishop  is 
judged  to  be  satisfactory.  Some  Bishops  do  cling  to  office  for  too  long,  disregarding 
the  fact  that  the  environment  of  their  territory  is  being  modified,  beyond  their 
comprehension  and  energy.  Meanwhile,  their  dioceses  may  deteriorate.  Retiring 
Bishops,  who  could  and  would  wish  to  continue  work  within  a less  exacting 
apostolate,  should  be  offered  honourable  but  less  exacting  opportunities  to  assist 
another  Bishop  elsewhere,  more  or  less  as  Auxiliary  Bishop. 

II  - Priests : 

a)  That  consideration  be  given  to  a revision  of  the  effects  of  incardination 
into  a diocese,  such  that: 

i)  reasonable  pro vision  may  be  made  to  solve  the  tremendous  problems  of 
insufficient  clergy  in  many  areas  and  specific  needs; 

ii)  in  cases  of  priests  unlawfully  absent  from  their  diocese,  the  diocese  may 
no  longer  be  responsible  for  them,  either  financially  or  otherwise. 

b)  That  the  canonical  distinction  between  irremovable  and  removable  pastors 
be  eliminated. 

c)  That  the  general  Law  of  the  Church  make  suitable  provision  for  the  support 
of  aged  and  infirm  priests  (The  New  Code  of  Oriental  Canon  Law,  De  Personis, 
can.  59,  deals  with  the  support  of  aged  priests). 

d)  That  alcoholic  priests  be  permitted  to  use  altar  wine  with  a minimum 
alcoholic  content. 

e)  That,  with  Catholic  populations  increasing  and  the  numbers  of  priests  not 
adequate  to  meet  the  increasing  pastoral  needs,  attention  be  given  to  the  increasing 
amount  of  administrative  and  paper  work  in  the  Church.  Unnecessary  reports 
impede  pastoral  work. 

III  - Religious: 

a)  That,  in  view  of  the  problem  of  insufficient  clergy,  provision  be  made  in 
the  General  Law  of  the  Church  that  Religious,  both  clerical  and  non-clerical,  may 
become  pastoral  in  outlook  and  activity.  (The  law  should  reflect  the  concern  of  the 
Holy  Father  that  those  religious  who  are  in  sacred  orders  should  not  neglect  the 
pastoral  ministry). 

b)  That,  in  the  General  Law  of  the  Church  and  in  their  Constitutions  and 
Rules,  religious  women  be  allowed  and  encouraged  to  have  a pastoral  consciousness, 
and  to  regard  themselves  as  an  integral  part  of  a dynamic  Church  in  a modern 
normal  world,  particularly  in  matters  affecting  clothing,  recreation,  etc. 

c ) That  the  nature  and  effects  of  exemption  of  religious  be  revised  to  provide 
larger  opportunities  for  their  closer  participation  in  the  apostolate  of  the  Church. 

d)  That  the  necessity  of  special  faculties  for  the  confessions  of  religious 
women  be  re-considered,  and,  if  necessary,  modified. 

IV  - Marriages : 

a)  i)  That,  if  the  Banns  of  Marriage  must  be  called,  they  should  be  called 
for  ali  marriages,  including  mixed  marriages. 

ii)  That  local  Ordinaries  be  authorised  to  permit,  generali  modo , pastors  to 
dispense  from  the  Banns. 

b)  That  the  Tempus  Clausum  be  eliminated  to  allow  for  the  imparting  of  the 
Nuptial  Blessing  during  Mass  in  Lent  and  Advent. 

c)  That  the  Tridentine  law  on  clandestinity  be  revoked,  so  that  the  marriages 
of  Catholics  before  civil  officials  and  ministers  of  religion  be  valid,  though  gravely 
unlawful. 

d ) That,  in  allowing  for  the  diversity  of  human  circumstances  and  cultures, 
and  in  order  to  minimize  an  attitude  which  makes  validity  depend  on  apparent 
technicalities,  the  ecclesiastical  impediments  to  marriage  be  made  fewer  and 
simpler.  E.  g. 

i)  a simpler  and  more  restricted  norm  in  regard  to  such  impediments,  as 
affini ty,  crimen,  public  honesty,  etc.; 

ii)  the  difference  between  the  impediments  of  disparity  of  cult  and  mixed 
religion  no  longer  seems  to  be  warranted.  In  Australia,  the  danger  to  the  faith 
of  the  Catholic  party  and  the  children  is  no  greater  in  the  case  of  disparity  of  cult; 
in  fact,  it  is  often  less,  because  the  unbaptized  party  is  very  often  indifferent  to 
religion,  thereby  leaving  greater  freedom  to  the  Catholic  partner.  Moreover,  there 
are  so  many  non-Catholics  whose  baptismal  status  is  altogether  uncertain,  because 
of  insoluble  doubt  in  regard  to  the  fact  of  the  validity  of  their  baptism.  Therefore, 
it  is  proposed  that  there  be  a return  to  the  discipline  which  prevailed  until 
the  thirteenth  century,  according  to  whicK  disparity  of  cult  was  merely  an  impedient 
impediment  and  not  distinet  from  mixed  religion. 

e)  That  the  rite  of  celebration  of  “ mixed  ” marriages  be  the  same  as  that 
for  marriages  between  Catholics. 

/)  That  there  be  no  undue  publicising  of  the  increasing  number  of  matrimonial 
causes,  especially  of  the  dissolution  of  the  natural  bond. 

V - Other: 

a)  That,  in  dispensations  from  the  law  of  Eucharistic  Fast,  more  value  should 
be  attached  to  the  recommendation  of  a qualified  medical  practitioner  relative  to 
the  necessity  or  advisability  of  taking  solid  food  prior  to  Communion. 

Exc.mus  P.  D.  ALFREDUS  OBVIAR  Y ARANDA 
Episcopus  tit.  Linoensis,  adm.  ap.  Lucenensis 

Omnia  quae  hoc  in  cap.  II  exponuntur  pie  observans,  sequentes  animadversio- 
nes proponere  volo: 

a)  Episcopi  coadiutores  et  auxiliares  dioeceses  proprias  suas  habeant.  Dioe- 
ceses nimis  magnae  dividantur  ut  ab  ipsis  regantur; 

b ) Vicarius  generalis,  alter  ego  episcopi,  officio  episcopi  coadiutoris  et  auxi- 
liaris fungatur; 

c ) Quando  dioeceses  novae  eriguntur,  nova  seminaria  secure  instituuntur; 

d)  N.  16  servetur; 

e)  Sede  vacante,  vicarius  generalis  munus  administratoris  apostolici,  patriar- 
chae et  vicarii  capitularis  exsequatur; 

/)  Cum  aliquis  episcopus  a munere  renuntiet,  privilegio  Ss.mum  Sacramen- 
tum asservandi  gaudeat. 

Exc.mus  P.  D.  EUGENIUS  0’CALLAGHAN 
Episcopus  Clogheriensis 

N.  18,  sect.  2,  pag.  14,  lin.  28.  Addatur  « Statuta  pro  conferendis  iam  consti- 
tutis, quae  a Sancta  Sede  probata  sunt,  intacta  maneant  ».. 

N.  22,  pag.  16,  lin.  4.  Omittantur  « et  ad  effectum  deducantur  ». 

Ad  finem  subsectionis  III  huius  cap.  III  addatur  nova  paragraphus  ut  sic: 
25.  Conferendae  nationali  episcoporum  competit  potestas  dandi  interpretationes 
authenticas  decretorum  Conciliorum  plenariorum  in  regione. 

Exc.mus  P.  D.  GREGORIUS  ELIAS  OLAZAR  MURUAGA 
Episcopus  tit.  Prusensis , vic.  ap.  Y urimaguaensis 

Caput  I,  pag.  6,  ubi  de  episcoporum  facultatibus  inter  par.  1 et  2,  addere  pro- 
pono: Par.  2:  « Vicarii  apostolici  et  praelati  nullius,  episcopali  charactere  insigniti, 
episcopis  residentialibus  aequiparantur  in  usu  facultatum  a iure  concessarum  (inte- 
gre manentibus  mutuis  relationibus  quae  hucusque  vigent  inter  vicarios  apostolicos 
et  dicasterium  de  Propaganda  Fide  ».  Rationes : 

1.  Sic  completur  schala  episcopalis  et  saltus  fit  suavior  de  episcopis  residentia- 
libus ad  episcopos  mere  titulares,  cum  quibus  confundere  non  licet  vicarios  aposto- 
licos et  praelatos  nullius  qui,  praeter  characterem  episcopalem,  territorio  et  iuris- 
dictione  potiuntur. 

2.  Privilegiorum  ope  supplere  ea  quae  iure  fieri  possunt  si  non  odiosum, 
utique  fastidiosum  evadit  et  quandam  subaestimationem  sapit. 

3.  Haec  mentio  explicita  praesulum  qui  in  territoriis  missionalibiis  laborant, 
peropportuna  atque  valde  iusta  videtur,  cum  in  hoc  Concilio  de  munere  missiona- 
rio  Ecclesiae  tantum  loquatur  quin  tamen  ullum  fiat  verbum  de  praesidibus  mis- 
sionariorum. 

Exc.mus  P.  D.  RENATUS  PAILLOUX 
Episcopus  Arcis  Rosebery 

Animadversionibus  a tredecim  episcopis  ex  Africa  Centro-Orientali  iam  tradi- 
tis, has  etiam,  meo  proprio  nomine,  remittere  velim. 

Ad  nn.  4 et  5,  viz.  De  praxi  Sacrarum  Congregationum  relate  ad  episcopos.  Hu- 
militer, et  quidem  quasi  diffidenter,  ac  salvo  meliore  iudicio,  sequentia  proponere 
audemus. 

Quamvis  inopportunum  forsan  videatur  concretam  agendi  formulam  proponere 

cum  sit  munus  Concilii  tantum  de  generalibus  statuere,  fas  sit  nobis  aliquas  con- 
cretas suggestiones  facere.  Plures  alternativae  concipi  possunt. 

A)  Prima  alternativa-.  Collegium  cardinalium  ita  recognoscatur  ut  ex  eo  effor- 
metur  coetus  vel  senatus,  qui  potestatem  habeat  Summo  Pontifici  proposita  prae- 
sentandi, quae,  post  approbationem  eiusdem  Summi  Pontificis,  S.  Dicasteriis  ad 
actionem  peragendam  remitterentur. 

B)  Altera  alternativa-.  Speciale  Concilium,  sub  suprema  Summi  Pontificis  auc- 
toritate et  cum  permanenti  secretariatu,  componatur  ex  episcopis  aliquibus  diversa- 
rum regionum,  quod  directiones  ab  eo  confectas  et  a Summo  Pontifice  approbatas 
ad  varia  dicasteria  tradat,  et  constantem,  eamque  actuosam,  cum  episcopalibus  con- 
ferendis ubique  terrarum  dispersis  communicationem  servet,  ad  mentem  n.  5 huius 
schematis. 

Mens  est  quod  episcoporum  collegialitas  S.  dicasteriis  potius  coordinari  quam 
subordinari  oportet. 

Attamen,  quod  ad  solutionem  in  n.  5 propositam  attinet,  nobis  videtur  quod 
non  satis  fieret  si  episcopi,  de  quibus  agitur,  ex  diversis  orbis  regionibus,  utpote 
membra  vel  consultores  Sacris  Romanae  Curiae  tantummodo  incorporarentur.  Hu- 
militer existimamus  melius  fore  si  illi  selecti  episcopi  maiorem  potestatem  in  bono 
communi  totius  Ecclesiae  promovendo  donarentur  quam  ordinarie  consultoribus 
S.  Congregationum  conceditur. 

Insuper,  notandum  est  nonnulla  negotia  forsitan  tractari  posse  in  scriptis 
(nempe  per  litteras  inter  Speciale  Concilium  de  quo  supra  et  varias  episcopales  con- 
ferendas) quin  necesse  fuerit  ut  episcopi  nimis  frequenter  Romam  inierint. 

Venia  mihi  concedatur  si  minus  sapiens  dixerim. 

Ad  nn.  22-24:  De  conferentiarum  decisionibus.  Hic  agitur  de  dilemmate  inter 
potestatem  ordinariam  quae  unicuique  episcopo  infra  fines  suae  dioecesis  competit 
et  illam  collectivam  (ut  ita  dicam)  potestatem  quae  episcopalibus  conferentiis  ad 
mentem  et  formam  collegialitatis  episcoporum  proponitur. 

Relatio  inter  principium  collegialitatis  episcoporum  (de  qua  in  cap.  II  sche- 
matis de  Ecclesia ) et  practicalem  episcopalium  conferentiarum  agendi  ordinem  (de 
quo  in  praesenti  capite)  ita  arcte  involvitur  ut,  nostro  saltem  iudicio,  valde  diffi- 
cile sit  — immo  forsitan  imprudens  et  impossibile,  de  unoquoque  ex  his  duobus 
terminis  aliquid  certum  decernere  nisi  praevia,  et  quidem  diligentissima,  conside- 
ratio et  comparatio  alterius  termini  instituta  fuerit. 

Itaque  nobis  videtur  suffragationem  de  colle gialitate  episcoporum  certe  post- 
ponendam esse  oportet  donec  plena  et  conclusiva  disputatio  de  conferentiis  episco- 
palibus prius  absolvatur.  Ambae  enim  quaestiones  complementariae  videntur. 

Particulari  modo,  ad  n.  24  quod  attinet,  notatu  dignum  est  articulos,  qui  hoc 
loco  utpote  iuridice  obligatorii  enumerantur,  ad  bonum  generale  sive  totius  Eccle- 
siae, sive  totius  nationis  vel  regionis  ita  pertinere  ut  episcopi  omnes,  in  rebus  talis 
momenti,  ad  suum  personale  iudicium  sacrificandum,  salvo  quidem  recursu  ad  Apo- 
stolicam  Sedem,  praeparati  esse  oporteat.  Hic  enim  invenitur  collegialitas  episco- 
porum in  actu.  Etsi  haec  collegialitas  in  actu  sacrificia  aliquando  postulet,  certe 
interpretari  potest  ut  positivus  progressus  ad  meliorem,  quam  dicunt  socialem,  Ec- 
clesiae ordinationem,  qua  episcopi  omnes  unius  regionis,  in  rebus  maximi  momenti 
quibus  universo  populo  Dei  interest,  ad  melius  communitarium,  ut  ita  dicam,  regi- 
men omnium  dioecesium  unius  regionis  adduci  possunt. 

Tempore  quo  omnes  homines  ad  maiorem  unitatem  et  communitatem  magis 

ac  magis  alliciuntur,  institutio  episcopalium  conferentiarum  progressus  est,  notioni 
collegialitatis  valde  consentaneus,  etsi  forsan  potestati  ordinariae  singulorum  episco- 
porum in  aliquibus  circumstantiis  impedimentum  esse  videri  possit. 

Aliae  animadversiones  circa  schema  « De  episcopis  ac  de  dioecesium  regimine  », 
in  relatione  ad  « colle gialitatem  episcoporum  »,  de  qua  in  cap.  II  schematis  de  Ec- 
clesia. («  De  Ecclesia  »,  cap.  II , nn.  16-17.  - « De  episcopis  ac  de  regimine  dioece- 
sium »,  nn.  17-25,  cap.  III). 

Praenotandum.  Quidquid  sit  de  disputatione  super  collegialitatem  episcoporum, 
quae  in  aula  conciliari  ad  longum  protracta  est,  nobis  videtur  sequentia  principia 
sufficiens  fundamentum  habere,  nempe: 

a)  De  collegio  apostolorum,  nullum  dubium  esse  potest. 

b)  De  episcopis  utpote  successoribus  apostolorum,  clarae  et  valde  repetitae 
mentiones  in  Vaticano  I inveniuntur. 

c ) De  colle gialitate  episcoporum,  sufficienter  ex  Scriptura  et  antiqua  tradi- 
tione constat. 

d)  Ex  his  principiis , nulla  diminutio  vel  obscuratio  Romani  Pontificis  po- 
testatis consequitur.  E contrario  haec  Romani  Pontificis  potestas  roboratur. 

Quaestio  nunc  est  quid  sit  praecise  haec  episcoporum  collegialitas  sub  Petro 
et  cum  Petro , et  quonam  modo  operetur.  Nota:  memoria  tenendum  est  hic  agi, 
non  de  potestate  ordinaria  qua  unusquisque  episcopus  in  sua  ipsa  dioecesi  gaudet, 
sed  de  participatione  uniuscuiusque  episcopi  in  universali  sollicitudine  et  potestate 
circa  totam  Ecclesiam  Christi. 

1.  Modo  extraordinairo.  Haec  participatio  certe  invenitur  in  existentia  et  na- 
tura Conciliorum  Oecumenicorum.  Etenim  ex  can.  228  constat  Concilium  Oecume- 
nicum  (seu  collegium  episcoporum  sub  Summo  Pontifice  et  cum  illo)  suprema  in 
universam  Ecclesiam  potestate  pollere. 

2.  Modo  ordinario.  In  ordinariis  circumstantiis,  collegialitas  episcoporum,  sub 
Summo  Pontifice  et  cum  illo,  variis  modis  exercetur,  nempe: 

a)  Mediante  « sollicitudine  omnium  ecclesiarum » quam  episcopi  omnes, 
corporativo  modo,  habendi  sunt. 

b)  Mediante  « missionario  spiritu  »,  quo  episcopi  omnes,  corporativo  modo, 
ad  totius  orbis  evangelizationem,  pro  suis  viribus,  tenentur. 

c)  Mediantibus  mediis,  quibus  dioeceses,  quae  divites  sunt,  assistentiam 
pauperioribus  dioecesibus,  etiam  dissitis,  praebere  tenentur,  nomine  christianae  so- 
lidaritatis. 

d)  Haec  collegialitas  aliquo  modo  adumbratur  in  mutua  assistentia  quae 
localiter,  i.  e.  in  particulari  regione  vel  natione,  ab  episcopalibus  conferentiis  in- 
stituitur. 

e)  Sed  praecipue , haec  universalis  collegialitas  episcoporum  (sub  Summo 
Pontifice  et  cum  illo)  clarius  appareret  si  in  praxim  ducerentur  ea  quae  in  schemate 
de  episcopis  ac  de  dioecesium  regimine,  cap.  III,  n.  5,  proponuntur,  nempe  si  con- 
cilium episcoporum,  ex  variis  terrae  regionibus,  ab  episcopalibus  conferentiis  eli- 
gendorum ( cum  approbatione  Summi  Pontificis),  ad  bonum  Ecclesiae  universalis 
promovendum,  sub  suprema  auctoritate  Summi  Pontificis,  de  facto  institueretur . 

Appendix  prior : I.  De  episcoporum  facultatibus. 

A)  Facultates  stabiliter  et  ipso  iure  episcopis  residentialibus  recognoscendae. 

Notatur  has  facultates,  utpote  descriptas  in  pag.  28-35,  non  esse  habendas  tan- 
quam  completivas. 


APPENDIX  - ANIMADVERSIONES  SCRIPTAE  DE  EPISCOPIS 


887 


Quapropter  Ordinarii  missionales  facultates  generales  — nempe  decennales  — 
quibus  gaudent,  non  abrogandas  esse  sentiunt. 

Etenim,  ex  facultatibus  decennalibus,  nonnullae  sunt  quae,  etsi  ad  bonum  ani- 
marum in  missionalibus  regionibus  valde  concurrentes,  in  praesenti  appendice  non 
includuntur. 

B)  Facultates  stabiliter  et  ipso  iure  omnibus  episcopis,  etiam  mere  titularibus 
recognoscendae. 

N.  2,  pag.  36  aliquam  fert  similitudinem  cum  facultate  decennali  39. 

N.  3,  pag.  36  in  facultate  decennali  63  iam  invenitur. 

Notandum-,  simplicius  forte  evaderet  si,  ex  facultatibus  sive  generalibus,  sive 
particularibus,  Ordinariis  missionalibus  concessis,  illae  saltem  quae  ad  bonum  ani- 
marum in  universali  Ecclesia  spectant,  ad  omnes  episcopos  concederentur.  His  enim 
nostris  temporibus,  variae  orbis  regiones  non  tam  dissimiles  sunt  ratione  ministerii 
animarum. 

Exc.mus  P.  D.  THOMAS  LEO  PARKER 
Episcopus  Northantoniensis 

Page  29,  line  23.  Suggest  tbat  very  busy  parish  priest  who  have  no  assistant 
priests  and  perhaps  three  Masses  in  more  than  one  place  may  be  allowed  on 
Sundays  to  recite  the  Office  from  the  canonical  Hour  at  which  they  can  begin  and 
be  dispensed  from  the  earlier  part.  If  the  Rosary  is  substituted,  state  15  decades. 

Page  32,  No.  16.  Ecclesiastical  impediments  (e.  g.  consanguinity  in  second 
degree  collateral),  should  not  apply  to  non-Catholics  who  inter-marry. 

Page  32,  No.  17.  So  often  the  baptism  of  non-Catholics  is  doubtfully  valid, 
we  always  add  in  the  case  of  Mixed  Religion  a clause  is  added  giving  a dispensation 
from  the  impediment  of  disparitas  cultus  ad  cautelam:  presumably,  therefore,  the 

Sanatio  mentioned  would  cover  ali  these  cases  of  Mixed  Religion? 

Page  33,  No.  20.  Omit  the  word  “ suis  ” because  very  frequently,  especially 
in  holiday  times  in  rural  dioceses,  professors  and  other  peregrini  stay  with  friends 
in  country  parts  remote  from  any  church. 

Only  the  Ordinarius  loci  should  be  able  to  give  permission,  i.  e.  priests  having 
this  permission  ,may  not  make  use  of  it  outside  the  diocese  of  the  Ordinary  who 
grants  the  permission. 

Note:  I think  the  occasions  for  administering  the  anti-Modernist  Oath  and 

Profession  of  Faith  should  be  reduced. 

Exc.mus  P.  D.  VILLELMUS  PHILBIN 
Episcopus  Dunensis  et  Connorensis 

Pag.  14,  lin.  27,  addatur:  « Inquantum  haec  praescriptio  iam  impleta  est  ». 
Statuta  iam  probata  ab  Apostolica  Sede  manere  possunt. 

Pag.  16,  tribuatur  conferentiae  nationali  episcoporum  ius  authentice  interpre- 
tandi decreta  conciliorum  plenariorum. 

Pag.  16,  lin.  4,  omittantur  verba:  et  ad  effectum  deducantur  (quia  plus  viden- 
tur exigere  quam  requiritur  in  nn.  23,  24). 

Pag.  29,  ad  finem  n.  1 (post  paragraphum  Opportunum...)  mentio  fiat  de  iure 
episcopi  imprimis  cognoscendi  quae  sit  constitutio  et  qualia  privilegia  institutorum 
omnium  tum  religiosorum  tum  saecularium  in  dioecesi  sua  degentium.  Si  episcopus 
non  potest  sese  informare  de  his  privilegiis  inane  esse  videtur  asserere  ius  eius 
ad  participandum  in  iisdem. 

Exc.mus  P.  D.  PAULUS  PHILIPPE 
Archiepiscopus  tit.  Heracleopolitanus 

Appendix  prior-.  III.  Quoad  Religiosos. 

N.  5,  pag.  29:  « Libere  ingrediendi  et  permittendi,  iusta  et  gravi  de  causa, 
ingressum  in  clausuram  papalem  aut  ab  eadem  egressum  ». 

Puto  hanc  facultatem  hisce  verbis  expressam  episcopis  concedi  non  posse. 
Etenim: 

1.  Monasteria  sunt  iuris  pontificii  atque  clausura  papalis  regula  est  maximi 
momenti.  Ideoque  ad  S.  Sedem  pertinet  casus  determinare,  in  quibus  episcopi 
ingressum  et  egressum  permittere  possunt. 

2.  Si  haec  facultas  episcopis  relinqueretur,  necessario  haberetur  magna  diver- 
sitas quoad  observantiam  legis  clausurae  in  monasteriis  eiusdem  Ordinis  in  diversis 
dioecesibus  collocatis. 

Quapropter,  circa  facultatem  episcoporum  in  hac  materia,  peto  ut  statuatur 
regula,  quae  habetur  in  schemate  de  statibus  perfectionis  adquirendae  (cap.  I,  n.  6, 
pag.  9,  lin.  17):  « Ordinarius  loci,  necnon,  si  eidem  monasterium  subditur, 
superior  regularis,  pro  eorum  prudenti  arbitrio  et  conscientia,  clausuram  ingredi 
possunt  atque,  in  casibus  a S.  Sede  determinandis,  ingressum  in  clausuram  et 
egressum  ex  eadem  permittere  ». 

Exc.mus  P.  D.  ALOISIUS  PIRELLI 
Episcopus  tit.  Lysiadensis 

Circa  schema:  cap.  I,  n.  5,  pag.  7 ubi  dicitur:  « Nonnulli  episcopi  a conferen- 
tia nationali  designandi...  » videtur  addere  « ratione  competentiae  ».  Quod  opponi 
potest  rationi  dignitatis  vel  officii:  v.  g.  Metropolitae,  praesidis  regionis,  etc.  Hoc 
postulatur  a bono  communi. 

Cap.  III,  II,  19,  § 2,  ubi  agitur  de  episcopis  mere  titularibus  qui  possunt  in 
nationalem  episcoporum  conferentiam  cooptari  et  suffragio  deliberativo  aut  con- 
sultivo  tantum  frui...  mihi  liceat  proponere:  si  invitentur,  fruantur  voto  delibera- 
tivo, quia  iure  divino  episcopi  aequales  sunt  et,  propter  universalem  iurisdictionem, 
quae  ex  charactere  episcopali  eis  derivat,  collegialiter  participes  sunt,  cum  et  sub 
Romano  Pontifice,  sollicitudinum  universalis  Ecclesiae. 

Quinimmo  peropportunum  esset  in  conferentiis  regionalibus , quae  ob  vastita- 
tem territorii  et  discrimina  religiosa,  socialia  etc.  constitui  possunt,  episcopos  mere 
titulares  cooptari. 

Quod  optime  dicitur  in  cap.  IV,  n.  29,  de  continuitate  territorii  dioecesani, 
quamplurimum  applicare  videtur  paroeciis,  hoc  significando  in  cap.  V,  n.  34  ad 
normam  can.  1427  § 2. 

Exc.mus  P.  D.  IOANNES  B.  PRZYKLENK 
Episcopus  lanuariensis 

Schema  in  genere  consideratum  placet  et  laude  dignum  est.  En  animadver- 
siones: 

1.  De  titulo  cap.  I (pag.  6)  et  cap.  I , II  (pag.  7)  emendando.  Sacrae  Congre- 
gationes pars  quidem  principalis  Curiae  Romanae  iure  vocari  possunt,  sed  episcopi 
etiam  cum  aliis  Curiae  Romanae  Dicasteriis  relationem  habent.  Qua  de  causa  petitur, 
ne  in  titulo  Congregationum  tantum  fiat  mentio,  licet  in  textu  (pag.  6,  lin.  7 et 
pag.  7,  lin.  3)  de  dicasteriis  in  genere  sit  sermo.  Ratione  habita  C.I.C.  can.  242 
necnon  communis  modi  loquendi  ubique  fere  terrarum,  titulos  sic  emendarem: 
« De  rationibus  inter  episcopos  et  curiam  romanam  » « De  praxi  curiae  romanae 
relate  ad  episcopos  ». 

Hac  emendatione  proposita,  praesentare  audeo  quod  sequitur.  Curia  romana 
totum  est  quoddam  conflans  et  Congregationibus  et  Tribunalibus  et  Officiis  quibus 
Commissiones  saltem  permanentes  accedunt.  Congregationum  titulum  plerumque, 
immo  iuxta  C.I.C.  necnon  « Annuario  Pontificio  »,  per  se  adiectivo  Sacra  decoratur. 
Paenitentiaria  Apostolica  et  Romana  Rota,  Sacrae  et  ipsae  appellantur.  Supremum 
Tribunal  Signaturae  Apostolicae  ac  Officia  inter  quae  Secretaria  Status  eminet, 
Sacra  esse  vocarique  solere  nunquam  audivi  nec  in  C.I.C.  can.  259-264  ita 
recensentur  nec  in  « Annuario  Pontificio  » (1963),  ubi  soli  Camerae  Apostolicae 
epiteton  Reverenda  datur.  Commissiones  quoque  Pontificiae  permanentes  (Annua- 
rio Pontificio  1963,  pag.  963  ss.)  denominationem  Sacra  non  participare  videntur, 
licet  inter  eas  Commissio  de  re  biblica  in  sua  quam  regit  provincia  Sacris  Congrega- 
tionibus nihil  cedat  (cf.  Denz.  2113).  Totum  tandem  illud,  nimirum  Curia  Romana, 
quatenus  scio,  Sacra  nunquam  auditur.  Quod  sane  consuetudinum  vi  explicatur, 
quae  tamen  quoad  continuatam  rationabilitatis  et  opportunitatis  exsistentiam  quan- 
doque examini  subiiciendae  sunt  (cf.  C.I.C.,  can.  5). 

Liceat  humilem,  sed  instantem  formulare  petitionem  quam  in  votis  haud  pau- 
corum sacrorum  antistitum  esse  certa  scientia  et  experientia  Romae  adquisita  scio, 
videlicet  ut  epiteton  Sacra,  Sacrum  e titulo  Congregationum  et  Tribunalium  de- 
matur et  simplex  fiat  verbum  de  Congregatione  x seu  y etc.  Qui  modus  loquendi 
non  e ratione  quadam  omnia  laicizandi  ortum  duxit;  e contra,  intentione  non 
cuncta  habendi  et  nominandi  sacra.  Omnino  iusta  apparet  denominatio  Sanctae  Se- 
dis, Sacri  seu  Sacrosancti  Concilii,  Sancti  Officii,  Congregatio  Sacrorum  Rituum 
(cf.  can.  259)  et  aliorum  id  genus,  vocabulo  autem  Sacra,  Sacrum  adeo  crebro  uti 
« ab  hodiernis  rerum  hominumque  condicionibus  dissentire  » (cf.  A.A.S.,  43,  1951, 
480)  videtur.  Maior  hac  in  re  modestia  et  restrictio  sanior  procul  dubio  placent 
nec  statim  laicismum  sapiunt.  Nonne  omnibus  Curiae  Romanae  instantiis  titulus 
quam  maxime  honorificus  esset  illud  Pontificia,  Pontificium  etc.?  Utinam  Secreta- 
ria Status  quae  simplici  nomenclatura  insignitur,  aliis  Sanctae  Sedis  dicasteriis  in 
simplicitatis  et  modestiae  exemplum  praeluceat  quod  omnia  imitentur. 

2.  De  titulo  quo  episcopi  facultatibus  gaudeant.  Ad  n.  3,  pag.  6.  Principium 
fundamentale  uti  iacet,  optima  quidem  intentione  vivificatur,  de  eius  vero  redac- 
tione  non  adeo  gaudeo.  Imprimis  clausula  initialis  tanta  cum  instantia  pontificiam 
statuendi  casus  quos  reservatos  appellas,  potestatem  de  qua  nemo  catholicorum 

dubitat  (quamvis  de  reservationis  convenientia  seu  opportunitate  inter  oves  non- 
numquam absque  reverentiae  violatione  quaestio  oriatur  et  moveatur  et  quidem 
iure,  ut  modus  loquendi  huius  nostri  schematis  « sensim  sine  sensu  » confirmare 
videtur),  effert,  ut  episcoporum  potestas  ordinaria  ac  immediata  tamquam  aliquid 
natura  sua  potestati  pontificiae  detrimentum  inferens  seu  illaturum  timeri  videa- 
tur. Absit  redactio  qua  umbrae  huiusmodi  opinionis  minima  praebeatur  ansa.  Unde 
textum  emendatum  propono.  « § 1.  Quemodmodum  Romani  Pontificis  potestas  sibi 
causas  reservandi  quas  ipse,  sive  ex  rei  natura  sive  ad  Ecclesiae  unitatem  conser- 
vandam, pro  locorum  temporumve  adiunctis  ad  se  advocare  iudicaverit,  apud  omnes 
in  comperto  est  et  tamquam  primatus  iurisdictionalis  quo  Christi  Vicarius  potitur 
in  universam  Ecclesiam,  sequela  et  exercitium  habetur,  ita  quoque  explorata  est  res 
oportere,  episcopi  omnes  stabiliter  iis  fruantur  facultatibus  quae  characteris  epi- 
scopalis dignitati  congruunt,  et  praeprimis  praesules  residentiales  iis  gaudeant  fa- 
cultatibus, quas  aptius  et  expeditius  eorum  ordinariae  ac  immediatae  potestatis 
exercitium,  sub  auctoritate  Summi  Pontificis  explendum,  (ex)postulat. 

§ 2.  Quapropter  facultates  hucusque  ipsis  recognitae  pro  locorum  temporumve 
adiunctis  amplificentur;  inter  alias,  eas  habeant  quae  in  appendice  ad  hoc  caput 
recensentur  ». 

Simplex  parallela  in  § 1 exhibetur  qua,  nimia  clausulae  instantia  et  anxietate 
protegendi  eam  quam  nemo  ne  leviter  quidem  tangit  pontificiam  potestatem  sublata, 
res  magis  positive  exprimitur,  quin  quid  veritati  et  disciplinae  detrahatur.  Nec  ver- 
bum oportere  in  altera  de  episcopis  parte  difficultatem  puto  pariturum  esse;  siqui- 
dem « oportere  » aptum  videtur  esse  verbum  quod  exigentiam  quandam  modo  mi- 
tiore statuat;  esse  autem  muneris  episcoporum  divinitus  constituti  exigentiam  e 
modo  loquendi  quoque  schematis  erui  posse  non  dubito  (cf.  pag.  6,  lin.  21  ...  expo- 
stulat... usque  ad  lin.  26  incl.). 

Insimul  conveniens  esse  duxi  primo  loco  de  episcopis  indistinctim  loqui  (sicut 
etiam  in  aula  conciliari  omnes,  sola  aetate  « consistoriali  » uniuscuiusque  gradus 
regente,  locum  indistinctim  tenent),  et  deinde  de  residentialibus  quorum  tamen 
positionem  eminentem  vocabulum  « praeprimis  » sufficienter  in  tuto  collocat.  Prae- 
terea, si  in  § 2 proponatur  illud  « Quapropter...  recensentur  »,  in  ipso  schemate 
legitur,  quod  nunc  omissum  est,  nempe  in  appendice  etiam  episcoporum,  mere  titu- 
larium,  mentionem  fieri.  Ceterum  appendix  I magis  mihi  placuisset,  si  formam 
ideamque  can.  349  C.I.C.  imitata  esset,  quatenus  episcopis  omnibus  communia 
praemissa  et  deinceps  specialia  secuta  essent.  Maior  attentio  erga  episcopos  mere 
titulares  quae  in  schematis  cap.  II  apparet  et  grata  est,  etiam  in  appendice  et  textu 
cap.  I lucescat. 

3.  Ad  n.  4,  pag.  7.  Pag.  7,  v.  4 legitur:  « ...  munus  suum  explent...  ».  Quem- 
admodum in  linn.  8-9  quoad  episcopos  dicitur:  « ...  illud  potissimum  supematurale 
caritatis  vinculum  referant  oportet...  »,  ita  etiam  quoad  romanae  curiae  dicasteria 
non  absonum  est  in  lin.  4 pronuntiare:  «...  munus  suum  expleant  oportet  in  bonum 
omnium  ecclesiarum  et  in  servitium...  ».  Etenim,  ut  episcopis  ratio  quaedam  agen- 
di inculcatur,  ita  pro  dicasteriis  pontificiis  ratio  quaedam  et  munus  concipiendi 
et  exsequendi,  in  propositione  ista  subordinata,  optime  locum  habet.  Par  parium 
est  ratio. 

4.  Ad  n.  5,  cap.  I,  una  cum  nota  5:  De  curia  romana  inter nationalizanda.  Textu 
lecto,  in  memoriam  sponte  latini  poetae  verbum  insilit:  «...  tamen  est  laudanda 
voluntas  ».  Ratio  autem  proposita  viaque  indigitata  curiam  romanam  internationa- 

lizandi  omnino  inefficax  videtur.  Experientia  docet  influxum  consultorum  extra 
Urbem  degentium  in  genere  nimium  non  esse,  immo  in  Urbe  secreti  finibus  non  con- 
cluditur factum,  quod  et  ipsi  em.mi  cardinales  extracuriales  in  dicasteriis  quibus 
sunt  addicti,  magno  non  solent  eminere  influxu.  Et  sane  quidem  nec  mirum  est. 
Mentis  proinde  habitudo  eorum  qui  in  curia  romana,  absque  dubio,  saepe  magnis 
cum  sacrificiis,  silentio  et  solitudine  oppressi,  in  bonum  adlaborant  universalis 
Ecclesiae,  ne  aequo  plus  unius  tantum  nationis,  ceterum  de  Ecclesia  optime  meritae, 
rationi  res  negotiaque  et  concipiendi  et  cogitandi  et  loquendi  et  solvendi  et  decer- 
nendi et  disponendi  sit  commensurata.  Quod  vix  obtineri  posse  videtur  quam  trans- 
fusione quam  vocant  sanguinis  ac  renovatione  virium,  i.  e.  virorum.  Denique  hanc 
plerique  Romae  degentes,  erga  nationem  istam  bene  affecti,  sentiunt  inextricabi- 
lem animi  difficultatem:  quo  pacto  una  eademque  natio  tot  tantosque  viros  per 
saecula  iterum  iterumque  curiae  romanae  necnon  servitio  diplomatico  ecclesiastico 
offerre  valet,  quin  natio  ipsa,  continua  optimorum  virorum  quasi  abductione,  de- 
trimenti quid  capiat?  Nonne  et  ipsa  natio,  i.  e.  Ecclesiae  ibidem  locales,  maiore 
illorum  virorum  optimorum  parte  per  civitates,  oppida,  loca,  provincias,  regiones 
diffusa,  incrementum  capiet,  quin  Ecclesia  universalis,  vires  virosque  « ex  omni  quae 
sub  caelo  est  natione  seligens  » (cf.  schema  olim  distributum  De  Ecclesiae  unitate 
« ut  omnes  unum  sint  »,  n.  47,  pag.  266),  eo  ipso  detrimentum  patiatur? 

Hae  cogitationes  de  curia  internationalizanda  non  textu  quidem  schematis,  sed 
eius  infelici  nota  quinta  in  me  provocatae  sunt. 

5.  Ad  n.  16,  pag.  11:  De  causis  renuntiationis.  Pag.  11,  v.  29  legitur  modo 
delicato  dictum:  «...muneri  minus  apti  evaserint...».  Salva  reverentia  episcopis 
debita,  alium  textum  praefero,  quo  verbis  textus  « aliamve  causam  » quae  (ut  in 
can.  2147  § 2,  1 quoad  parochus  habetur)  etiam  imperitia  radicalis  et  insanabilis 
esse  potest,  valor  detur  rebus  magis  respondens;  videlicet,  loco  evaserint  dicatur 
« inveniantur  ».  Ita  modus  mitigatus  loquendi  et  reverentiae  plenus  servatur  et 
nihilo  secius  sensus  propositionis  amplior  redditur. 

Appendix  I. 

1.  Ad  n.  11,  pag.  31:  de  ablutione  purijicatorii  etc.  Facultas  eam  fere  repetit 
concessionem  quae  a Congregatione  de  propaganda  Fide  antistitibus  sibi  subiectis 
dari  solet. 

Duo  animadvertere  liceat:  1)  Vi  textus  et  contextus  (tota  sectio  III,  ni  fallor, 
de  religiosis  stricte  sumptis  agitur,  ut  ex  canonibus  ad  calcem  citatis  patet,  exceptis 
nn.  7,  8,  9 qui,  vi  can.  675,  677,  681,  quibus  canones  ad  hos  numeros  in  commen- 
tario allegati  etiam  ad  societates  sine  votis  extenduntur,  pro  earum  quoque  soda- 
libus valent),  de  solis  religiosis  mulieribus  stricte  dictis  sermo  est.  Ne  ab  ambitu 
facultatis  excludantur  mulieres  religiosae  late  sumptae  (cf.  G.  Vromant,  Ius  Mis- 
sionariorum,  Facultates  Apostolicae 3,  Paris  1947,  p.  50). 

2)  Cur  episcopus  ampliore  non  gaudet  facultate  hanc  ablutionem  etiam  per- 
mittendi sive  viris  religiosis  quibuslibet  sive  clericis  qui  in  maioribus  non  sunt  consti- 
tuti? Num  mulier  religiosa  cui  forte  ne  tangere  quidem  liceat  purificatoria  etc.  iam 
adhibita  in  sancto  Sacrificio  Missae,  clerico  simplici  qui  ea  tangere  non  prohibetur 
(can.  1306  § 1),  praeferenda  est?  Ipsa  § 2 can.  1306  melius  adaptetur  et  re- 
formetur. 

2.  Ad  n.  10,  pag.  30:  de  religioso  « expellendo  ».  Facultatis  aliquatenus  ana- 
logae casum  in  can.  307  reperis,  ubi  absque  haesitatione  verbum  expellendi  in  casu 
clarius  adhibetur.  Quae  in  animadversione  p.p.  sub  1 dixi,  etiam  de  nostro  n.  10 

valet.  Ne  a facultatis  ambitu  religiosus  late  sumptus  excipiatur.  Par  parium  est 
ratio. 

3.  Ad  n.  15,  pag.  32:  de  ordinibus  conferendis.  Facultas  haec  sane  desidera- 
bilis est  et  partim  praxis  contraria  sat  generalis  facultati  viam  stravit.  Gaudio 
autem  afficerer  extensione  facultatis  olim  in  missionibus  concessae,  nimirum  con- 
ferendi, rationabili  de  causa,  ordines  minores  simul,  etiam  cum  prima  tonsura 
(cf.  G.  Vromant,  Vacuitates  Apostolicae* , Paris  1947,  p.  55).  Si  enim  prima  ton- 
sura et  ordines  minores  tales  remaneant  quales  sunt,  restrictio  quoad  eorum  colla- 
tionem non  placet,  et  proinde  can.  978  § 3 reformetur  (cf.  etiam  can.  1006  § 4 
«et  festis  duplicibus  (!),  mane  (!)  tamen»), 

4.  Ad  nn.  19  et  20,  pag.  32  s.  Comparatione  horum  numerorum  facta,  mens 
anceps  haeret,  curnam  in  n.  19  dicatur  « concedendi  sacerdotibus...  »,  in  n.  20  vero 
« concedendi  sacerdotibus  suis...  ».  Res  clara  sit  oportet. 

5.  Ad  nn.  20  et  22,  pag.  33.  Quod  in  priore  parte  n.  22  statuitur,  in  n.  20,  nisi 
fallor,  totum  continetur.  Unde  utilitas  prioris  partis  n.  22  non  apparet.  Ne  bis  idem. 

6.  Ad  n.  21,  pag.  33.  Vi  verborum  reliquiae  quidem  requiruntur,  sed  non  ne- 
cessario martyrum.  Licetne  concludere  reliquias  duorum  saltem  sanctorum,  licet 
non  martyrum,  praesertim  cum  eae  certius  et  securius  et  generatim  verius  haberi 
possint,  pro  his  linteis  sufficere?  Res  clara  sit. 

67 

Rev.mus  P.  D.  EDUARDUS  GABRIEL  QUINT 
Praefectus  apostolicus  V eihaiveiensis 

II  me  parait  tres  souhaitable  que  les  droits  et  privileges  des  Prefets  Aposto- 
li ques  soient  clairement  enonces  dans  le  nouveau  droit. 

Que  les  Prefets  Apostoliques  de  droit  soient  Peres  du  Concile  parce  qu’ils 
sont  Ordinaires  de  lieu,  avec  souvent  une  plus  grande  responsabilite  dans  1’Eglise, 
que  certains  Eveques,  pas  memes  diocesains.  Si  leurs  pouvoirs  ne  sont  que  vica- 
riaux,  iis  ne  pourront  que  profiter  d’etre  informes  directement  de  la  vie  de  1’Eglise. 

Certaines  facultes  qui  seront  accordees  aux  Eveques,  devraient  egalement  etre 
accordees  aux  Prefets  Apostoliques,  comme  par  exemple  d’entendre  les  confes- 
sions  dans  le  monde  entier. 

II  me  semble  que  les  Confesseurs  de  la  Foi,  qui  ont  langui  dans  les  prisons, 
et  qui  ont  ete  chasses  par  les  ennemis  de  1’Eglise,  ne  devraient  pas  etre  prives  de 
leur  facultes  parce  qu’ils  ne  peuvent  pas  resider  pour  le  moment  dans  leur  terri- 
toire.  Je  proposerais  de  laisser  aux  Eveques  et  Prefets  Apostoliques,  confesseurs, 
et  chasses  de  leurs  territoires,  au  moins  certains  droits  d’honneur  et  certains  pou- 
voirs, qu’ils  n’auront  pas  besoin  d’aller  mendier  a d’autres.  Qu’on  leur  donne  ega- 
lement information,  comme  aux  Ordinaries  residentiels,  les  informations  directe- 
ment, concernant  la  vie  de  1’Eglise. 

68 

Exc.mus  P.  D.  ALOISIUS  RAIMONDI 
Archiepiscopus  tit.  Tarsensis 

a)  In  genere.  In  schemate  non  agitur  de  obligationibus  episcoporum  quoad  re- 
gimen sive  spirituale  sive  temporale  dioecesium,  e.  g.  de  usu  et  administratione 
bonorum  ecclesiasticorum  et  dioecesis.  Quamvis  aspectus  iuridicus  iurium  et  obii- 

gationum  episcoporum  pertineat  ad  C.I.C.,  non  inutile  videtur  Concilium  deter- 
minare principia  quaedam  generalia,  quae  determinationem  accipient  in  legisla- 
tione canonica. 

b)  Ad  cap.  I , n.  5.  « Episcopi  in  Ss.  Congregationum  consilium  cooptandi  ». 
Non  videtur  necessarium  neque  opportunum.  Nam  supra  n.  4 iam  dicitur  quod 
« exoptant  (sacri  Pastores)  ut  Romanae  Curiae  dicasteria  constituant  peculiaria 
officia  vel  commissiones,  quatenus  opus  erit,  viris  peritis  undequaque  adscitis,  quae 
in  studium  incumbant  difficillimarum  et  gravissimarum  quaestionum  hodierni  mini- 
sterii pastoralis  in  diversis  nationibus  ».  Inter  « viros  peritos  »,  etiam  episcopi 
cooptari  possunt. 

Cum  romanae  curiae  dicasteria  sint  organa  quibus  Romanus  Pontifex  utitur  in 
exercenda  « sua  in  universam  Ecclesiam  suprema  ac  plena  iurisdictionis  potestate  » 
(cf.  n.  4),  non  videtur  ratio  imponendi  obligationem  quandam  in  Romanum  Pon- 
tificem vel  Apostolicam  Sedem  nominandi  nonnullos  episcopos  designandos  a con- 
ferendis episcopalibus  nationalibus. 

Ad  internationalizationem  curiae  romanae  sufficit,  si  Apostolica  Sedes  libere 
cooptat  in  sacros  dicasterios  viros  ecclesiasticos  ex  diversis  gentibus  prout  circum- 
stantiae requirunt. 

c)  Ad  cap.  IV,  n.  32.  Commissio  de  dioecesium  ac  provinciarum  mutationibus. 
Opportunius  videtur  relinquere  iudicio  Sedis  Apostolicae  constituere  hanc  com- 
missionem iuxta  necessitates  locorum  et  temporum.  Etenim  eiusmodi  commissio 
vix  respondet  necessitatibus  permanentibus  « uniuscuiusque  nationis ».  Quando 
circumstantiae  hoc  requirant,  aptius  et  congruentius  inceptum  relinquitur  Sedi  Apo- 
stolicae, cuius  est  de  conditionibus  iudicare,  eo  magis  quod  semper  Ordinarii  loco- 
rum audiuntur  in  his  casibus. 

d)  Appendix  prior,  cap.  VI,  quoad  cultum  divinum,  n.  23.  Haec  facultas  non 
videtur  necessaria,  saltem  in  forma  ordinaria. 

69 

Exc.mus  P.  D.  FRANCISCUS  RENDEIRO 
Episcopus  Pharaonensis 

1.  Appendix  prior,  n.  11:  si  facultas  purificandi  corporalia  concedenda  est 
religiosis  mulieribus,  quare  non  religiosis  viris,  cum  saepe  valde  utilis  esset  haec 
facultas. 

2.  Addenda:  mihi  videtur  concedenda  esse  episcopis  facultas  celebrandi,  iusta 
de  causa,  missam  qualibet  hora  diei  et  noctis,  necnon  permittendi  sacerdotibus  ean- 
dem celebrationem. 


70 

Exc.mus  P.  D.  INNOCENTIUS  ALFREDUS  RUSSO 
Episcopus  tit.  Pegaeus 

Lo  schema  mi  piace,  come  forma  e come  contenuto.  Faro  alcune  osservazioni 
qua  e la,  o segnero  qualche  mio  particolare  assenso.  Le  osservazioni  suile  due  Ap- 
pendici, le  inviero,  in  fogli  distinti,  alia  Segreteria  Generale. 

AI  cap.  I,  art.  I,  n.  3.  E proprio  opportuno  ampliare  le  facolta  finora  con- 
cesse ai  vescovi. 

AI  cap.  I,  art.  II,  n.  5,  dove  si  paria  dei  vescovi  designandi  dalle  conferenze 
episcopali,  stabilirei,  che  i designandi  debbano  avere  almeno  un  sessennio  di  appar- 
tenenza  alia  conferenza,  e a Roma  siano  avvicendati  dopo  un  sessennio  (rinnovabile). 

AI  cap.  II,  n.  6,  approvo  in  pieno  la  indicazione  della  rinunzia  dei  vesco vo, 
quando  per  infermita,  o eta  avanzata,  non  puo  efficacemente  reggere  la  diocesi. 

AI  n.  16,  pero,  lin.  28,  toglierei  la  terza  ragione  che  indurrebbe  alia  rinunzia 
(«  aliamque  gravem  causam  »),  che,  da  una  parte  e ovvia,  e dalPaltra,  darebbe  luogo 
a tante  perplessita,  e motivi  di  pressione  dalTesterno.  Alia  lin.  29,  alia  frase  « enixe 
rogantur »,  toglierei  quell’«  enixe  »,  che  quasi  rende...  imperativa  la  preghiera. 

AI  cap.  V,  n.  37,  fo  questa  osservazione.  E un  principio  che  darebbe  luogo  a 
serie  difficolta,  nonostante  si  tratti  di  negozio  da  trattare  fra  le  parti,  e di  uso  tem- 
poraneo. Abolirei  questo  numero,  che  darebbe  luogo  a tante  noie.  Senza  dire  dei 
difficile  svolgimento  degli  uffici  parrocchiali!  Oppure,  si  proponga  ai  religiosi  (per 
essi,  al  loro  Superiore  Maggiore)  1’alternativa : cedere  temporaneamente  Puso  della 
propria  chiesa,  o accettare  ad  tempus  Pufficio  parrocchiale. 

Exc.mus  P.  D.  ANTONIUS  SANTIN 
Archiepiscopus-episcopus  Tergestinus  et  lustinopolitanus 

Ad  n.  26.  Normae  optimae  sunt  et  necessarium  est  quod  hic  statuitur.  Conti- 
nuatio conditionis,  quae  in  eadem  natione  tolerat  dioeceses  minimas  quoad  terri- 
torium et  fidelium  numerum,  sine  possibilitate  parandi  ea  quae  ad  vitam  actuosam 
et  gubernium  dioecesis  necessaria  sunt,  et  dioeceses  enormes  in  quibus  efficax  regi- 
men impossibile  est,  maximi  videtur  esse  damni  ad  vitam  christianam  fovendam 
et  regnum  Dei  aedificandum. 

Sed  haec  consilia  pia  et  irrita  desideria  manebunt  si  praeiudicia,  sic  dictae  tra- 
ditiones, ambitiones  praevalebunt,  et  non  vitam  quaeremus  et  appetemus  sed  histo- 
riam, quae  vita  non  est  sed  vitae  haud  fida  magistra.  In  hoc  rerum  discrimine,  dum 
omnia  mutantur  et  semper  novae  et  graves  quaestiones  oriuntur,  sistere  non  potest 
Ecclesia,  timens  rumores  manantes  per  compita,  et  fallaces  fucos. 

Exc.mus  P.  D.  LAURENTIUS  SATOSHI  NAGAE 
Episcopus  TJrawaensis 

Ad  cap.  I,  sectio  II:  «De  praxi  sacrarum  Congregationum  relate  ad  epi- 
scopos ».  Proponitur  ut  addendus:  novus  articulus  de  commissione  centrali  seu 
coordinationis. 

Haec  commissio  centralis  seu  coordinationis  constituenda  est  ab  omnibus  mem- 
bris et  consultoribus  charactere  episcopali  insignitis  Sacrae  Romanae  Curiae  Con- 
gregationum (de  quibus  agitur  in  n.  5,  pag.  7),  quaeque  habebit  similem  competen- 
tiam quae  data  erat  sive  commissioni  centrali  praeparatoriae  sive  commissioni  coor- 
dinationis Concilii  Oecumenici  Vaticani  II. 

Talis  commissio  centralis  seu  coordinationis  quae  de  facto  repraesentat  catho- 
licitatem  Ecclesiae  atque  concrete  et  quodammodo  in  praxim  deducit  ea  quae  asse- 

runtur  de  officio  collegii  episcoporum  ut  talis  in  schemate  de  Ecclesia  (pag.  27),  mul- 
tum iuvabit:  1.  ad  bonum  totius  Ecclesiae  promovendum;  2.  ad  unionem  inter  cu- 
riam romanam  et  ecclesias  particulares  promovendam;  3.  ad  coordinationem  et 
cooperationem  inter  Dicasteria  romana  promovendam. 

Insuper  variae  commissiones  post-conciliares  quae  constitui  praevidentur  (e.  g. 
de  re  liturgica),  sub  assistentia  et  vigilantia  huiusmodi  commissionis  centralis  faci- 
lius expeditiusque  finem  suum  attingere  poterunt. 

Exc.mus  P.  D.  PAULUS  SAVINO 
Episcopus  tit.  Caesariensis  in  Thessalia,  aux.  Neapolitanus 

Opportunum  videtur  quod  facultates  nuntiis  et  delegatis  apostolicis  amplio- 
res sint;  opportunum  quoque  quod  facultates  episcopis  residentialibus  recognoscen- 
dae aliquo  modo  amplificentur;  sed  mihi  non  placet  ampla  ita  dicta  « decentrali- 
satio  »,  sicut  proponitur  in  schemate  decreti. 

Exc.mus  P.  D.  IOANNES  B.  SCAPINELLI  DI  LEGUIGNO 
Archiepiscopus  tit.  Laodicensis  ad  Libanum 

Caput  I:  De  rationibus  inter  episcopos  et  Sacras  Romanae  Curiae  Congrega- 
tiones. 

N.  2,  pag.  6,  lin.  3:  « ...salvis  iuribus  ac  privilegiis  orientalis  Ecclesiae  »...  et 
lin.  5:  « ...  vel  patriarchis  orientalibus  reservatas  ».  Licet  pro  animarum  bono  uti- 
lissimum esset,  ut  episcopi  in  posterum  iure  communi  stabiliter  habeant  plures  fa- 
cultates hucusque,  iustis  de  causis,  Apostolicae  Sedi  vel  patriarchis  orientalibus  re- 
servatas, tamen  valde  exoptandum  est,  ne,  inspecta  particulari  physionomia  Ec- 
clesiae orientalis,  ex  huiusmodi  amplificatione  facultatum,  in  favorem  episcoporum, 
dignitas  patriarchalis  aliquando  minuatur. 

Caput  II:  De  episcoporum  coadiutoribus  et  auxiliaribus. 

N.  9,  pag.  10:  in  hoc  numero  videtur  contineri  periculosus,  ut  ita  dicam,  dua- 
lismus;  potius  dicatur  saltem,  ut  nemo  eorum  faciat  id,  quod  approbationem  al- 
terius non  obtinet,  salvo  interventu  Sedis  Apostolicae. 

N.  15,  pag.  11:  plene  consentio,  Patribus  ita  censentibus,  auxiliarem  sede  va- 
cante, administratorem  apostolicum  renuntiandum  esse,  et  sede  plena,  vicarium 
generalem,  ratione  dignitatis  characteri  episcopali  inhaerentis. 

Caput  III:  De  nationali  episcoporum  coetu  seu  conferentia. 

III.  De  conferentiae  decisionibus: 

N.  23,  pag.  16:  in  fine  huius  numeri  addatur:  « necnon  Apostolicam  Sedem  »: 
agitur  de  re  gravissimi  momenti. 

N.  24,  pag.  16:  perutile  esset,  censeo,  si  in  lucem  clarius  ponatur,  singulos 
episcopos  etiam  iuridice  obligatos  esse  ad  normas  in  hoc  numero  sancitas  servan- 
das, quia  eas  ipse  Summus  Pontifex,  immediatus  pastor  pastorum  et  fidelium,  sta- 
tuere dignatus  est. 

Caput  IV:  De  dioecesium  ac  provinciarum  congruenti  circumscriptione. 

N.  27,  § 3,  pp.  20-21:  optima  regula,  per  se.  At,  melius  esset,  si  possit  aliquan- 
tulum temperari,  ne  sonet  tamquam  nimis  absoluta,  nullam  exceptionem  admittens. 

Caput  V: 

N.  B.:  In  fine  huius  capitis  adderem,  si  hoc  possibile  sit,  ut  parochi  paroecia- 
rum, praesertim  ruralium,  quae  inter  se  non  longe  distant,  in  unum  presbyterium 
uniantur,  ad  fovendam  vitam  spiritualem  et  intellectualem  sacerdotum  saltem  iunio- 
rum,  et  ideo  ad  provehendam  eorum  actionem  pastoralem;  iidem  enim,  pro  neces- 
sitate, statim  — per  hodierna  instrumenta  communicationis  et  locomotionis  — se 
conferre  possunt  quocumque  proprium  munus  exercere  debeant. 

Quae  res  non  taxative  esset  statuenda,  sed  potius  episcopi  iudicio  relinquenda, 
ita  ut,  pro  necessitate  paroeciarum  et  sacerdotum,  facultas  id  disponendi  episcopo 
recognoscatur,  absque  necessitate  ad  S.  Sedem  recurrendi  pro  dispensatione  a lege 
residentiae. 

Appendix  prior : De  rationibus  inter  episcopos  et  Sacras  Romanae  Curiae  Con- 
gregationes. 

I.  De  episcoporum  facultatibus.  Circa  episcoporum  facultates,  quae  hinc  in 
p.  27,  sub  littera  a)  c)  et  d)  continentur,  aliqua  dubia  moveri  possunt.  Ita,  v.  g., 
de  facultatibus  sub  litt.  a),  quis  eas  determinare  potest,  seu  quisnam  sit  competens 
ad  statuendam  normam  omnimode  claram  in  hac  materia,  ne  confusiones  et  lites 
enascantur. 

Item,  quoad  facultates  sub  litt.  c),  difficile  statuere  possumus  utrum  necne,  adsit 
periculum  abusus  in  facultate  utenda. 

Reapse,  relate  ad  facultates,  de  quibus  sub  litt.  c):  memoretur  oportet,  adesse 
materias  gravissimi  momenti,  uti  v.  g.  dispensatio  matrimonii  rati  et  non  consum- 
mati, et  ita  porro. 

III.  Quoad  religiosos. 

N.  5,  pag.  29:  propositio  non  placet:  timendi  sunt  abusus. 

N.  7,  pag.  30:  haec  propositio  vix  mihi  placet.  Ratio,  quia  dispensatio,  de 
qua  hic  fit  sermo,  est  res  quae  respicit  totum  Institutum,  quod  saepe  saepius  est 
superdioecesanum,  seu  sese  extendit  saltem  ad  duas  pluresve  dioeceses. 

V.  Quoad  Missae  celebrationem. 

N.  20,  pag.  33:  ad  concedendum  privilegium  altaris  portatilis,  tamquam  causa 
canonica  invocari  debet  bonum  spirituale  fidelium,  inter  quos  privilegiatus  sacri 
apostolatus  operam  exercet. 

IX.  Quoad  administrationem  bonorum  ecclesiasticorum. 

N.  28,  pag.  35:  reductio  Missarum  unice  et  exclusive  S.  Sedi  reservetur. 

N.  29,  pag.  35:  caveatur,  ne  episcopus  sit  iudex  in  causa  propria  (quod  plane 
repugnaret  principiis  generalibus  iuris). 

Salvo  semper  meliore  iudicio! 

Exc.mus  P.  D.  HERMANNUS  SCHAEUFELE 
Archiepiscopus  Friburgensis 

Schema  decreti  in  genere  valde  placet.  Quae  praesertim  de  nationali  episco- 
porum conferendis  statuit,  sunt  quid  prorsus  novum  et  certo  certius  Ecclesiae  uni- 
versali maximam  utilitatem  afferent. 

Salvo  meliore  iudicio  quasdam  propono  emendationes,  quae  hic  sequuntur. 

Cap.  I:  De  rationibus  inter  episcopos  et  Ss.  Romanae  Congregationes. 

N.  3,  § 1 (pag.  6,  linn.  14-23).  In  definiendis  facultatibus  episcopi  resi- 
dentialis  initium  sumendum  est  ab  ipsa  essentia  muneris  episcopi.  Quare  tamquam 
principium  fundamentale  habendum  est:  episcopo  omnes  illas  facultates  ipso  iure 
ac  iure  proprio  datas  addicere,  quas  munus  episcopi  expostulat.  Inde  textus  ita 
fere  mutetur:  « Firma...  iudicaverit,  episcopi  residentiales  ipso  iure  omnes  habeant 
facultates,  quas  eorum  munus  pastoris,  pontificis  ac  doctoris  fidei  in  dioecesi  ipsis 
commissa  expostulant.  Inde  facultates  hucusque  datae  quinquennales  vel  decennales 
reputantur  vi  muneris  datae  ».  , 

N.  4.  (pag.  7,  linn.  1-20).  Episcoporum  vota,  quae  recenset  appendix  altera 
(pp.  37-38),  inserantur  quoad  essentiam  in  ipso  textu  decreti. 

N.  5.  (pag.  7,  linn.  21-26).  Ut  finis  huius  paragraphi  attingatur,  opus  est,  ut 
episcopi  in  Ss.  Congregationes  ut  membra,  non  tantum  ut  consultores,  cooptentur 
et  cum  eis  communicentur  omnia,  quae  maioris  sint  momenti  sive  pro  Ecclesia  uni- 
versali sive  pro  Ecclesia  illius  nationis,  quam  repraesentant.  Inde  textus  sic  fere 
sonet:  « Nonnulli  episcopi...  nominentur  membra  Ss.  Romanae  Curiae  Congrega- 
tionum, quibuscum  istae,  scripto  vel  oretenus,  de  omnibus  communicent,  quae  ad 
commune  bonum  magis  promovendum  et  ad  communia  pericula  efficacius  aver- 
tenda faciunt  ». 

Appendix  prior  (pag.  27-36).  Tunc  tantum  hic  appendix  nomine  Concilii  edi- 
tus haberi  potest,  si  Concilium  ipsum  de  appendice  conciliariter  agit.  Quare  neces- 
sarium erit,  ut  iste  appendix  denique  a Concilio  definiatur. 

Quoad  singula  haec  mihi  videntur  adnotanda: 

N.  13  (pag.  31,  lin.  9):  hae  dispensationes  iuxta  hodiernam  praxim  Curiae  Ro- 
manae absque  ulla  difficultate  ultra  annum  conceduntur;  inde  omittantur  in  textu 
verba  « sex  menses  » et  ponatur  eorum  loco  verbum  « annum  ». 

N.  16  (pag.  32,  lin.  6):  hisce  facultatibus  indiget  episcopus  ad  ordinariam  suae 
dioecesis  administrationem;  quare  in  textu  supprimenda  sunt  verba  « minoris  gra- 
dus » et  eorum  loco  ponantur  verba:  « super  quibus  Ecclesia  dispensare  solet  ». 

N.  20  (pag.  33,  lin.  8):  multo  aptius  quam  altare  portatile  censendum  est  anti- 
mensium.  Insuper  eadem  ratio  militat  pro  itineribus  in  aeronavi  factis.  Inde  textus 
sic  mutetur:  « Concedendi...  privilegium  altaris  portatilis  vel  antimensii  addita 
facultate  celebrandi,  adhibitis  tamen  debitis  cautelis,  etiam  in  mari,  in  fluminibus 
et  in  aere  ». 

N.  23,  (pag.  34,  lin.  4):  facultas  extendatur  etiam  ad  consecrandas  campanas. 

Cap.  II:  De  episcoporum  coadiutoribus  et  auxiliaribus.  Cap.  II  intendit  salva 
dioecesani  regiminis  unitate  coadiutorum  et  auxiliarium  activitatem  efficaciorem 
reddere  et  dignitatem  characteri  episcopi  inhaerentem  magis  in  tuto  ponere  (n.  6, 
pag.  9,  linn.  16-18).  Attamen  modus,  quo  talis  intentio  in  effectum  adducenda  sit, 
minores  reddit  condiciones  episcopi  residentialis. 

Nn.  8-10  (pag.  9-10):  vi  officii,  idest  independenter  ab  episcopo  residentiali, 
coadiutor  habet  eandem  potestatem  iurisdictionis  easdemque  facultates  ac  vicarius 
generalis  dempta  praeterea  facultate  episcopi  sibi  quidpiam  reservandi.  Insuper 
eodem  modo  vicarius  generalis  devincitur  episcopo  residentiali  ac  coadiutori.  Nemo 
est  quin  videat  hac  ratione  regiminis  dioecesani  unitatem  in  radice  tolli;  et  certo 
certius  timendae  erunt  difficultates,  praesertim  si  episcopus  residentialis  adhuc 
habilis  est  ad  regendum. 


57 


898 


ACTA  CONC.  VATICANI  II  - PERIODUS  II 


Inde  textus  in  nn.  8-10  supprimendus  est,  et  ius  vetus  (C.I.C.,  can.  351)  in 
vigore  maneat. 

Nn.  12-14  (pag.  10-11):  episcopus  residentialis  rogatur,  ut  auxiliari  suo  neces- 
sarias et  opportunas  facultates  committat,  quibus  auxiliaris  non  solum  in  pontifi- 
calibus peragendis,  sed  etiam  in  administranda  universa  dioecesi  officium  suum 
efficaciter  explere  valeat  (n.  12,  pag.  10,  linn.  34-37).  Nulla  difficultas  quoad  ius 
peragendi  pontificalia;  fortasse  hic  et  istic  statuta  capituli  cathedralis  erunt  mu- 
tanda. Sed  si  auxiliari  etiam  debetur  ius  suum  officium  in  administranda  dioecesi 
independenter  a vicario  generali  explendi,  tunc  talis  compositio  rei  unitatem  regi- 
minis dioecesani  offendit  et  maxime  detrahit  muneri  vicarii  generalis  (cf.  C.I.C., 
can.  368-369). 

Inde  textus  in  n.  12  (pag.  10,  linn.  33-38)  sic  fere  mutetur:  « Quodsi  in  Lit- 
teris constitutionis  provisum  non  fuerit,  velit  episcopus  auxiliari  suo  necessarias 
et  opportunas  facultates  committere,  quibus  auxiliaris  in  pontificalibus  peragendis 
officium  suum  efficaciter  explere  valeat  ». 

N.  15,  § 2 (pag.  11,  linn.  17-20):  immutatum  retineatur  ius  capituli  cathe- 
dralis libere  constituendi  vicarium  capitularem  (C.I.C.,  can.  432),  quia  ipsius  ma- 
xime interesse  debet,  ut  vacante  sede  aptissimo  sacerdoti  regimen  dioecesanum  com- 
mittatur. Insuper  attendas  velim:  si  capitulum  cathedrale,  non  obstante  hoc  statuto 
Concilii,  auxiliarem  non  deputat  vicarium  capitularem,  hoc  facile  aestimationem 
publicam  auxiliaris  minuit.  Quare  textus  n.  15,  § 2 deleatur. 

Cap.  III:  De  nationali  episcoporum  conferentia. 

N.  17  (pag.  14,  lin.  15):  verba  « apud  civilia  gubernia  vel  acatholicos  viros  » 
melius  non  leguntur,  inde  omittantur. 

Nn.  19-21  (pag.  15,  linn.  5-20):  agunt  de  conferendae  moderamine,  sed  nihil 
dicunt  de  praeside  conferentiae.  Hoc  saltem  his  statuatur,  quod  praeses  conferen- 
dam convocat  eaeque  praesidet.  Quare  ad  textum  n.  19,  § 1 addantur  haec  verba: 
« Ad  normam  iuris  a nationali  episcoporum  conferentia  conditi  designandus  est 
praeses  ad  conferendam  convocandam  eaeque  praesidendam  ». 

N.  20  (pag.  15):  consilium  tale  permanens  ex  natura  rei  non  postulatur  (v.  g. 
in  conferendis  episcoporum  Germaniae  non  habetur).  Insuper  hic  determinari  de- 
beret, utrum  episcopi  in  hoc  consilium  cooptati  seinper  iidem  sint  necne.  Praeterea 
notandum  est,  quod  existunt  conferentiae  ex  paucis  tantum  episcopis  constantes; 
quare  singulo  episcopo  committi  debet  peculiare  negotium  in  conventu  plenario 
tractandum.  Inde  textus  fere  ita  mutetur: 

« N.  20:  E gremio  uniuscuiusque  conferentiae,  in  quantum  opus  est,  consti- 
tuatur: 

§ 1.  Consilium  permanens,  ex  aliquibus  praesulibus  per  suffragiorum  maiori- 
tatem  relativam  pro  certo  annorum  numero  eligendis,  quod... 

§ 2.  Commissiones...  titularis.  Si  autem  conferentia  nationalis  paucis  tantum 
constat  episcopis,  possunt  etiam  uni  ex  membris  conferentiae  peculiaria  negotia 
committi,  ut  de  iis  in  conventu  plenario  tractet  ». 

N.  21  (pag.  15,  linn.  30-31):  item  ex  ipsa  re  non  postulatur  (v.  g.  conferen- 
tia episcoporum  Germaniae  non  habet  secretariatum).  Inde  inseratur  post  verbum 
« insuper  » haec  verba:  « in  quantum  opus  est  ». 

Nn.  22-23  (pag.  16)  nimis  coarctant  ius  episcopi;  inde  textus  hoc  fere  modo 
mutetur:  « N.  22.  Firmo...  coadunatis,  vim  consultivam  habent,  quas  tamen  unus- 

quisque  episcopus,  nisi  obstant  peculiares  rationes,  accipiat  et  ad  effectum  deducat 
ad  unitatem  fovendam  et  bonum  commune  in  universa  natione  promovendum. 

N.  23.  Episcopus  ob  peculiares  rationes  contra  decisiones  conferentiae  in  sua 
dioecesi  agere  intendens,  conferentiam  per  ipsius  praesidem  hac  de  re  certiorem 
faciat  ». 

N.  24,  § 1 b):  hae  declarationes  quaenam  sint,  accuratius  definiri  debet;  quare 
textus  sic  mutetur:  « b)  Quando  agatur  de  declarationibus,  quae  per  quattuor  sal- 
tem ex  quinque  partibus  suffragiorum  iudicantur  maioris  esse  momenti  et  inde 
publice  faciendae  nomine  nationalis  episcoporum  conferentiae  ». 

N.  24,  § 1 d)\  ne  semper  qualificata  minoritas  victas  manus  dare  debeat, 
textus  sic  mutandus  est:  « d)  Quando...  simulque  quattuor  saltem  ex  quinque  par- 
tibus praesulum...  communiendam  ». 

Cap.  IV : De  dioecesium  ac  provinciarum  ecclesiasticarum  congruenti  circum- 
scriptione. Quae  hoc  in  capite  de  circumscriptione  dioecesium  statuuntur,  iure  me- 
ritoque merentur  omnium  consensum.  Paucae  tantum  proponuntur  emendationes: 

N.  26  (pag.  20,  linn.  5-7):  veritas  rei  hanc  mutationem  textus  postulare  vi- 
detur: «...  episcopi  impares  sint  personaliter,  uti  opus  est,  singulos  sacerdotes 
bene  cognoscere  paroeciasque  interdum  visitare;  at  pariter...  ». 

N.  31  (pag.  21,  lin.  26):  optandum  est,  ut  dioecesis  personalis  non  erigatur, 
nisi  numerus  eius  fidelium  aequivaleat  plus  minusve  numero  fidelium  alicuius  dioe- 
cesis territorialis.  Huic  voto  textus  respondeat. 

N.  32  (pag.  21,  linn.  30-35):  talis  commissio  minime  desideratur;  si  huius- 
modi  quaestio  oritur,  tunc  hac  de  re  videant  — et  videbunt  — episcopi,  quorum 
interest.  Inde  textus  iste  deleatur. 

Cap.  V : De  paroeciarum  erectione  deque  earumdem  congruenti  circumscrip- 
tione. Et  hoc  quoque  caput  valde  placet.  Novum  est,  quod  episcopus  ius  habet 
paroecias  personales  ex  novo  erigere,  paroecias  iam  erectas  dividere,  dismembrare 
et  inter  se  unire;  unica  et  sufficiens  ratio  est  « quoties  id  pro  animarum  bono  neces- 
sarium vel  utile  ipsi  videatur  » (n.  35).  Haec  tantum  mutentur: 

N.  33  (pag.  24,  lin.  2):  verba  « dioecesis  veluti  cardo  » deleantur,  quia  nimis 
efferunt  paroeciam. 

N.  33  (pag.  24,  linn.  2-3):  eadem  de  causa  ponatur  loco  « omnis  pastoralis  na- 
vitas » haec  expressio  « ordinaria  pastoralis  navitas  ». 

N.  35  (pag.  24,  linn.  26-27):  loco  « auditis  capitulo  cathedrali  et  iis,  quorum 
interest,  si  qui  sint,  praesertim  rectoribus  ecclesiarum  » dicendum  est:  « auditis 
capitulo  cathedrali  et  parochis  vel  rectoribus  ecclesiarum,  quorum  interest...  ». 

N.  36  (pag.  25,  lin.  7):  hic  textus  vindicat  episcopo  ius  erigendi  paroecias 
personales;  analogice  ad  n.  35  episcopo  etiam  ius  competere  debet  paroecias  per- 
sonales iterum  supprimere,  si  inutiles  evaserint.  Inde  ad  n.  36  fere  hoc  addendum 
esset:  « ...  nequeat.  Si  autem  sufficiens  fidelium  numerus  respective  sermonis  aut 
ritus  aut  stirpis  non  iam  exstat,  episcopus  valet  paroecias  personales  iam  erectas, 
auditis  capitulo  cathedrali  et  parochis  consultoribus,  supprimere  ». 

Exc.mus  P.  D.  LAURENTIUS  IOSEPH  SHEHAN 
Archiepiscopus  Baltimorensis 

Hoc  schema  mihi  placet.  Has  autem  propono  emendationes: 

1.  Cap.  I,  n.  1,  pag.  6,  lin.  20:  omittatur  verbum  « iurisdictionali  » uti  su- 
perfluum. Lin.  24,  omittatur  verbum  « mere  » uti  superfluum  et  captiosum. 

2.  Cap.  I,  n.  2,  pag.  7,  linn.  2-3:  sic  emendetur  « potestate,  Romanus  Pontifex 
vult  sacris  uti  ipsius  curiae  dicasteriis,  etc.  ».  Ratio:  ut  melius  exprimatur  depen- 
dentia Curiae  de  voluntate  positiva  Romani  Pontificis. 

3.  Cap.  I,  n.  2,  pag.  7,  linn.  11  et  24:  loco  « Romanae  Curiae  » dicitur  « Cu- 
riae Romani  Pontificis  ».  Ratio : uti  supra  et  ut  melius  exprimantur  universalitas  et 
« internationalitas  » Curiae  Romani  Pontificis  uti  in  notula  n.  5,  sub  cap.  I huius 
schematis. 

4.  Cap.  II,  n.  6,  pag.  9,  lin.  10:  loco  verbi  « ordinarie  » dicitur  « saepe  ». 
Ratio:  ut  melius  intelligatur  nihil  in  hac  praxi  nisi  morem  et  usum  esse. 

5.  Cap.  II,  n.  6,  pag.  9,  lin.  28:  additur  «nisi  in  singulis  casibus  ».  Ratio: 
aliter  ansa  datur  difficultatum,  rixarum,  divisionum,  etc.,  et  unitas  regiminis  in 
discrimine  esse  videtur. 

6.  Cap.  III,  Pars  2,  n.  19,  pag.  15,  lin.  9:  eliminetur  verbum  «mere»  pro 
ratione  uti  supra  ad  cap.  I,  n.  1,  pag.  6,  lin.  24. 

7.  Cap.  III,  n.  23,  pag.  16,  linn.  6-10:  haec  provisio  mihi  non  placet  nam 
videtur  esse  indebita  incursio  in  gubernium  dioecesis  episcopo  residentiali  concre- 
ditum, interponit  auctoritatem  inter  Sanctam  Sedem  et  episcopum  et  moras  alia- 
que inconvenientia  inducere  potest. 

8.  Cap.  V,  n.  35,  pag.  24,  lin.  29:  addatur  post  verbum  « unire  » phrasis 
« etiam  unione  exstinctiva  ».  Ratio:  ut  clarius  exprimatur  auctoritatis  episcopi. 

9.  Cap.  V,  n.  36,  pag.  25:  addatur  « Ubi  agitur  autem  de  novis  paroeciis  fun- 
dandis propter  diversitatem  sermonis  vel  stirpis,  hae  erigi  non  debent  sine  vera 
necessitate  ».  Ratio:  multiplicatio  paroeciarum  sic  dictarum  nationalium  raro  vide- 
tur esse  in  verum  commodum  animarum. 

Appendices.  Secundum  principium  generale  quod  proposui  in  cap.  I huius  sche- 
matis, ubi  occurrit  phrasis  « Curia  Romana  » mihi  melius  videtur  phrasis  substitui 
« Curia  Romani  Pontificis  » propter  rationem  iam  allatam  sc.  ut  melius  exprimatur 
dependentia  Curiae  de  voluntate  positiva  Papae.  Sufficit  elenchum  facere  locorum  in 
Appendicibus. 

Pag.  27  in  notula  designata  asterisco  emendetur:  Sacra  Curiae  Romani  Pontifi- 
cis Dicasteria. 

Pag.  27,  lin.  4,  emendetur:  Romani  Pontificis  Curiae  Dicasterium. 

Pag.  37,  lin.  19,  emendetur:  Sacrorum  Curiae  Romani  Pontificis  Dicaste- 
riorum. 

Beat.mus  P.  D.  STEPHANUS  I SIDAROUSS 
Patriarcha  Alexandrinus  Coptorum 

Page  4,  n.  4.  « Principium  fundamentale  »:  La  Discipline  de  1’Eglise  Orientale 
postule  que  les  Eveques  doivent  s’adresser  a leur  Patriarche  avant  de  s’adresser  au 
Souverain  Pontife.  Les  Eglises  separees  y verront  davantage  le  respect  des  Tradi- 
tions  et  le  lien  qui  les  relie  au  Patriarche. 

Page  10,  n.  10.  Ne  peut-on  pas  craindre  un  conflit  entre  Vicaires-Generaux  si 
1’Eveque  Residentiel  et  le  Coadjuteur  ont  chacun  leur  Vicaire  General... 

Page  28,  n.  2.  Ces  facultes  et  privileges  accordes  a 1’Ordinaire  sont  une  excel- 
lente initiative,  mais  encore  faudrait-il  que  les  Religieux  en  donnent  connaissance 
a 1’Ordinaire. 

Page  15,  n.  19.  Chez  nous  en  Orient,  vu  la  diversite  des  rites  representes,  ces 
Conferences  Episcopales  devraient  comprendre  les  Ordinaires  de  tous  les  rites. 
Cette  Conference  devrait  elire  un  Conseil  permanent  pour  transmettre  les  direc- 
tives. 

Page  21,  n.  31.  Dioceses  personnels:  L’experience  a montre  chez  nous  en 
Egypte,  les  dangers  et  ennuis  provoques  par  ces  « Dioceses  ».  En  Orient,  il  est 
indispensable  d’avoir  Punite  de  direction  pour  1’administration  et  pour  les  rela- 
tions  exterieures  avec  1’Etat. 

II  est  a souhaiter  que  les  divers  rites  n’aient  que  des  Vicaires-Generaux  de- 
pendant de  1’Ordinaire  du  Pays,  et  ayant  pouvoir  sur  leurs  sujets.  L’Ordinaire  du 
lieu  doit  etre  seul  responsable  devant  les  Autorites  Civiles  des  catholiques  du  Pays. 


78 

Exc.mus  P.  D.  FRANCISCUS  SIMONS 
Episcopus  Indorensis 

Cap.  IV,  n.  31,  pag.  21.  Experientia  patet  saltem  in  Indiis  Orientalibus  dupli- 
cem iurisdictionem,  territorialem  scii,  et  personalem,  ubi  viget,  ansam  dare  invi- 
diae, rixis,  et  dispersioni  inutili  virium.  Cum  orientales  etiam  ius  habeant  evan- 
gelizandi  et  simul  gaudeant  maiori  copia  opium  et  hominum,  territoria  duplicis 
iurisdictionis  sensim  sine  sensu  se  extendent  ubicumque,  cum  consequentiis  malis 
supra  enarratis.  Ad  hoc  praecavendum  melius  esset  creare  ritum  nationalem  e ritu 
orientali  et  latino  adaptatum,  qui  inservire  poterit  et  orientalibus  et  latinis,  cum 
iurisdictione  una  territoriali  communi. 

Appendix  I,  n.  12,  pag.  31.  Loco  «concedendi  certis  quibusdam  sacerdoti- 
bus... » ponatur  « omni  sacerdoti  qui  legitime  assistat  aegroto  in  mortis  periculo  »... 
Ratio : a)  Sic  tantum  convenienter  providetur  pro  ipsis  aegrotis  in  periculo  mortis. 

h)  Sic  convenienter  provisio  fit  pro  paroeciis  quae  habent  territorium  ma- 
gnum, sicut  in  multis  territoriis  missionum,  et  alibi;  nec  parochus  ipse  ubique 
adire  debet. 

c ) Sic  qua  potestate  sacerdos  orientalis  ritus  pollet,  sacerdos  latini  ritus  pol- 
lebit saltem  pro  casibus  istis  necessariis. 


902 


ACTA  CONC.  VATICANI  II  - PERIODUS  II 


79 

Exc.mus  P.  D.  BENIAMINUS  SOCCHE 
Episcopus  Regiensis  in  Aemilia 

Appendix  prior,  pag.  31,  ad  IV:  quoad  Sacramenta.  Proponitur  ut  episcopi 
— qui  sine  coadiutore  vel  auxiliari  sunt  et  dioecesim  habent  magnam  ratione  terri- 
torii et  incolarum  — facultatem  extraordinariam  conferendi  Confirmationis  sacra- 
mentum ad  suum  vicarium  generalem  extendere  possint,  ob  episcopi  impedimentum 
vel  absentiam. 


80 

Exc.mus  P.  D.  IOANNES  SMIT 
Episcopus  tit.  Paralensis 

Pag.  10,  addatur  lin.  19:  caveat  vicarius  generalis  ne... 

Pag.  16,  lin.  28,  loco  « communiendam  » legatur  communicandam. 


81 

Exc.mus  P.  D.  ARTURUS  ANTONIUS  SZYMANSKI  RAMlREZ 
Episcopus  tit.  Cerasuntinus , eoad,  c.i.s.  S.  Andreae  de  Tuxtla 

Introductio-.  N.  1.  Optamus  ut  introductio  potius  agat  de  perfectione  episco- 
porum-. Utinam  schema  melius  redigatur  et  stylo  minus  iuridico.  In  votis  est  ut 
tale  schema  sit  magis  pastorale.  Ad  quod  obtinendum  hic  referantur  est  opus  ea 
omnia  quae  habeant  relationem  ad  sanctitatem  episcopi  vel  ad  eius  actionem  pasto- 
ralem atque  in  aliis  schematibus  inveniuntur. 

Caput  VI:  post  n.  5 addatur  alius  qui  ita  sonet:  Constituatur  coetus  episco- 
porum omnium  nationum  vocandus  « Consilium  permanens  episcoporum  coram 
S.  Sedem  » qui  conveniant,  statutis  temporibus,  ad  Romam  ut  mentem  episcopo- 
rum totius  mundi  aperiant  S.  Sedi  et  qui  non  sit  dependentia  quaedam  S.  Congrega- 
tionum. Membra  huius  coetus  designandi  erunt  a conferentiis  episcopalibus  na- 
tionum. Ratio  huius  propositionis:  ut  clare  appareat  S.  Sedi  modus  videndi  res  in 
diversis  nationibus  atque  ab  hominibus  qui  regunt  nationes  in  spiritualibus. 

Appendix  I:  addatur  clausula  quae  ita  se  habeat:  Submittatur  decisioni  corpo- 
ris iuridici  episcoporum  ( quos  coetus  nationalis  determinet ) solutio  quorumdam 
casuum  determinatorum , praesertim  contra  sacerdotes,  quos  hucusque  erant  com- 
petentiae S.  Officii. 

Appendix  II:  n.  2,  littera  a):  addatur  «praesertim  S.  Officii  relate  ad  causas 
sacerdotum  ». 

Propositiones  fiunt  nomine  quorumdam  episcoporum  mexicanorum  in  quorum 
nomine  infrascripti  subscribimus. 

[ Subscripsit  etiam\  Alphonsus  M.  Sanchez,  ep.  Papantlensis. 

Exc.mus  P.  D.  DINUS  TOMASSINI 
Episcopus  Isclanus 

1.  Ad  cap.  I,  pag.  7,  post  lin.  27:  « Maxima  quoque  cura  et  prudentia  neces- 
saria est  in  electione  Ss.  Congregationum  officialium,  a quibus  practice  relationum 
Sanctae  Sedis  cum  episcopis  ratio  efficitur.  Oportet  enim,  ut  inter  Summum  Ponti- 
ficem et  episcopos  universos  Spiritus  Sancti  communio  virescat,  officiales  illos  (sicut 
multi  iam  sunt  sed  non  omnes)  non  tantum  doctrina  iuridica,  sed  theologica,  asce- 
tica,  sociali,  oecumenica,  pastorali  imbutos  esse;  oportet  etiam  ipsos  apostolico  et 
catholico  zelo,  corde  magno  et  evangelico  sensu,  non  ambitione  aut  alia  humana 
vanitate,  praeditos  esse.  Cavendum  quoque  est  ab  omnibus  ex  dioecesibus  evaso- 
ribus  (imboscati)  qui  in  Ss.  Romanas  Congregationes  non  intrant  per  ostium  volun- 
tatis Dei  sed  aliunde,  i.  e.  per  servilismi  vel  adulationis  aut  protectionismi  tortuosas 
semitas.  Abolenda  etiam  omnino  est  praxis  quae  in  illo  diabolico  principio  funda- 
tur “ promoveatur  ut  amoveatur  ” ». 

2.  Ad  appendicem  I,  pag.  29,  post  lin.  4:  « Dispensandi  a recitatione  alicuius 
partis  Divini  Officii  sacerdotes  celebraturos,  diebus  dominicis  vel  aliis  peculiaribus 
diebus,  duas  vel  tres  Missas  cum  homilia  vel  solemnes  cum  populo  publicas  preces 
facturos  ». 


83 

Rev.mus  P.  D.  VINCENTIUS  TOMEK 
Praepositus  generalis  Sch.  P. 

Pag.  29,  n.  5:  convenit  inserere  post  « clausuram  papalem  » verbum  « mu- 
lierum ». 

Pag.  32,  post  n.  15,  loco  can.  946,  949  legatur. 

Exc.mus  P.  D.  DOMINICUS  VALERII 
Episcopus  Marsorum 

Clare  et  aperte  statuendum  est: 

1.  Ut  de  omnibus  problematibus  generalibus,  praesertim  de  normis  in  certis 
rerum  adiunctis  sequendis,  de  prohibitionibus  faciendis,  de  malis  usibus  tollendis, 
conferentia  episcopalis  nationalis  aut,  si  res  ad  regionem  tantum  spectat,  regionalis 
decernat. 

2.  Ut  his  decretis  rite  approbatis  omnes  episcopi  stare  debeant.  Agitur  de  re 
maxime  necessaria. 

Si  enim,  fideles  videbunt  — et  in  posterum  id  erit  semper  facilius  ob  multi- 
plicatas communicationis  vias  — eadem  hic  vetari  et  illic  permitti,  nunquam 
voci  Ecclesiae  oboedientes  erunt. 

Exc.mus  P.  D.  FRANCISCUS  CLEMENS  VAN  HOECK 
Episcopus  tit.  Cissitanus,  abb.  null.  Pietersburgensis 

1.  In  sequentibus  adnotationibus,  collegimus  quae  animadvertere  cupimus  circa 
conferendas  nationales  episcoporum,  tum  in  schemate  de  episcopis  ac  de  dioece- 
sium regimine , cum  in  schemate  de  cura  animarum. 

2.  Huc  usque  habebamus,  ex  una  parte,  Curiam  Romanam,  corpus  centrale 
quod  singulis  episcopis  normas  dabat  in  omnibus  negotiis  alicuius  momenti.  Recur- 
sus ad  hanc  curiam  erat  persaepe  iniunctus  et  responsio  ab  ipsa  data  decretoria.  Ex 
altera  parte,  habebamus  conferendas  nationales  episcoporum  sine  iurisdictione  di- 
recta, in  quibus  episcopi  inter  se  conferebant  et,  generaliter,  libere  se  subiiciebant 
omnibus  quae  statuebantur  tribus  ex  quatuor  partibus  suffragiorum.  Unusquisque 
episcopus  sibi  reservabat  tamen  ius  strictum  non  exequendi  rem  statutam,  quando 
hanc  aestimabat  omnino  contrariam  bono  spirituali  propriae  dioecesis,  cuius  pecu- 
liaris adiuncta  ipsi  erant  nota. 

3.  Res  Curiae  Romanae  commissae  erant  fortasse  nimis  multae,  et  iniuncti  re- 
cursus ad  hanc  curiam  plus  aequo  numerosi,  in  detrimentum  auctoritatis  admini- 
strativae episcopi  in  propria  dioecesi.  Hoc  tamen  non  impedit  quominus  curia  ro- 
mana  fruebatur  experientia  universali,  et  officiales  eius  perdiu  instituebantur  ad  pe- 
culiarem laborem  ipsis  concreditum. 

4.  In  duobus  schematibus  praecitatis,  pertingitur  quidem  ad  imminutionem 
rerum  curiae  romanae  concreditarum,  sed  etiam  ad  augmentum  rerum  conferen- 
dae nationali  commissarum.  Reipsa,  his  conferendis  necesse  erit  creare  curias  natio- 
nales, quarum  membra  neque  experientia  universali  curiae  romanae,  neque  necessa- 
ria praeparatione  potientur.  Multis  conferentiis  nationalibus  deerunt  officiales  nu- 
merosi ac  sufficienter  instituti,  quos  talis  immutatio  exiget. 

5.  Haec  curia  nationalis  staret  profecto  sub  moderamine  conferendae  natio- 
nalis,  sed,  secus  ac  in  curia  romana,  hic  nulla  existet  auctoritas  personalis.  Tota  auc- 
toritas conferentiae  nationalis  dependet  a fortuita  parte  maiore  suffragiorum  in 
scrutinio. 

6.  Concessionem  formalis  iurisdictionis  conferentiis  nationalibus,  in  determi- 
natis casibus,  facile  consequi  possunt  abusus.  In  tali  conferentia  enim,  saepe  mem- 
bra non  pauca  indifferenter  se  habent  circa  solutionem  quaestionis  propositae.  Om- 
nino naturaliter  suffragium  affirmativum  dabunt,  potius  quam  ut  formaliter  repu- 
gnent suffragio  negativo.  Reipsa,  pars  leviter  maior  tunc  imponet  suam  volunta- 
tem numerosae  parti  adversae,  mero  casu  suffragiorum. 

Quid  tunc  superest  de  potestate  administrativa  episcopi  in  propria  dioecesi? 

7.  Si  concessio  huius  iurisdictionis  conferentiae  nationali  non  posset  evitari, 
omnino  coarctanda  esset  ad  casus  maxime  necessarios:  scii.,  quando  Sancta  Sedes 
iniungit  quod  res  aliqua  decernatur  a conferentia  nationali,  et  quando  ipsa  confe- 
rentia nationalis,  explicito  scrutinio,  decernit  consensum  vim  legis  habere,  propter 
bonum  commune  totius  territorii.  Schema  de  episcopis  ac  de  dioecesium  regimine 
prospicit  hos  casus,  in  n.  24  (pag.  16),  in  paragraphis  a)  et  d). 

Paragraphi  b)  et  c ) eiusdem  n.  24  sunt  nimis  incerti  et  generales,  quam  ut 
legitime  possint  imponere  decisionem  aliquam  conferentiae.  In  his  paragraphis  b) 
et  c),  fieri  potest  ut  sint  casus  in  quibus  solutio  nationalis  esset  graviter  damnosa 


APPENDIX  - ANIMADVERSIONES  SCRIPTAE  DE  EPISCOPIS 


905 


pro  determinata  dioecesi,  de  qua  tandem  proprius  episcopus  tenetur  rationem 
reddere. 

8.  Nobis  etiam  omnino  necessaria  videtur  iniunctio  obligationis  conferendae 
nationali  recurrendi  ad  scrutinium  secretum,  quotiescumque  agitur  de  imponenda 
aliqua  obligatione  iuridica.  Sic  effugerentur  pressurae  non  optabiles. 

9.  Nimiae  sunt  commissiones  sine  utilitate  immediata  in  certis  regionibus,  prae- 
sertim in  regionibus  missionum,  in  schemate  de  cura  animarum  prospectae.  Opor- 
teret ergo  accuratissime  secernere  commissiones  omnibus  iniunctas,  a commissioni- 
bus quarum  institutio  solum  suggeritur,  si  aliquando  evaderent  utiles. 

10.  In  totum,  hoc  schema  mihi  videtur  nimis  longum  et  implicatum,  et,  tan- 
dem, forsitan  absorberet  fines  propositos  in  cumulo  ordinationum  administra- 
tivarum. 

Exc.mus  P.  D.  IOANNES  IULIANUS  WEBER 
Archiepiscopus-episcopus  Argentinensis 

In  genere  hoc  schema  bonum  et  rationabile  videtur.  Perpauca  tamen  corri- 
genda hic  notantur. 

Caput  II. 

Pag.  9,  linn.  27-28.  Tollantur  verba:  « nulla  tamen  facta  episcopo...  reser- 
vandi ».  Episcopus  enim  coadiutus  remanet  episcopus  dioecesis,  et  sibi  aliquam 
quaestionem  solvendam  servare  poterit. 

Pag.  10,  1.  Redigatur  n.  9 sub  sequenti  forma:  « Coadiutor  episcopo  coadiuto 
semper  obsequium  et  reverentiam  exhibeat;  negotia  ad  se  spectantia  sub  auctoritate 
episcopi  residentialis  tractet,  nihilque  magni  momenti  agat  nisi  eo  consulto  et  ap- 
probante. 

Vicissim  autem  episcopus  coadiutus  coadiutorem  fraterne  diligat,  existima- 
tione prosequatur  eique  in  munere  obeundo  foveat.  In  negotiis  maioris  momenti 
nisi  coadiutore  consulto  agere  velit  ». 

2.  In  n.  10  addatur  ad  finem  § 1:  «Si  opus  fuerit,  etiam  plures  vicarios  genera- 
les eligere  poterit.  Praeter  ipsos,  episcopus  valet  unum  vel  plures  vicarios  episco- 
pales constituere,  quibus,  vi  officii,  sit  iurisdictio  ordinaria  in  determinata  tantum 
dioecesis  parte,  vel  in  determinato  tantum  negotiorum  genere. 

3.  Tollatur  prima  pars  § 2 n.  10  et  legatur  secunda  pars:  « Caveant  vicarii 
generales  ac  vicarii  episcopales  ne  suis  potestatibus  utantur  contra...  coadiutoris, 
ut  unitas  directionis  servetur. 

4.  Redigatur  ut  sequitur  n.  12  in  sua  totalitate:  « Omnibus  episcopis  auxi- 
liariis concedantur  facultates  vicarii  generalis,  simul  cum  potestate  pontificalia  per- 
agenda in  tota  dioecesi. 

Caput  V. 

Pag.  24  et  pag.  25,  lin.  26  et  4,  pro  « audito  capitulo  cathedrali  »,  legatur: 
auditis  consilio  suo  et  suis  cooperatoribus  in  cura  pastorali... 

Rev.mus  P.  D.  ATHANASIUS  WELYKYJ 
Superior  generalis  Ord.  Bas.  S.  losaphat 

In  genere\ 

1.  Schema  in  genere  placet,  forma,  spiritu,  dispositionibus. 

2.  Prooemia  tamen  (nn.  2,  6,  17,  26,  33)  in  breviorem  formam  redigenda  vi- 
dentur et  magis  stylo  conciliari  aptanda,  tollendo  illam  speciem  excusationum  et 
explicationum,  quarum  Synodus  Oecumenica  non  habet  necessitatem. 

In  particulari-. 

N.  2,  linn.  3-4:  omittantur  dictiones:  « in  posterum  » et  « stabiliter  ». 

N.  3,  lin.  16:  post  dictionem  « conservandam  »,  haec  addantur:  « sive  ob  bo- 
num animarum  melius  procurandum  ». 

N.  3,  lin.  22:  « hucusque  ipsis  recognitae  amplificentur  ».  Haec  dictio  non 
placet,  quia  susceptibilis  falsae  interpretationis,  acsi  episcopi  omnes  facultates  tan- 
tummodo ex  relaxatione  Summi  Pontificis  habeant.  Ex  appendice  tamen  patet,  maior 
pars  earum  tantummodo  ex  reservatione  olim  facta  provenire  et  per  modum  facul- 
tatum singulis  episcopis  concedi,  et  nunc,  reservatione  sublata,  ad  eos  iterum  redire 
« iure  communi  ».  Quapropter  dicatur  potius:  « Quapropter  facultates  quaedam 
hucusque  Romano  Pontifici  reservatae  relaxantur  et  ad  ius  commune  episcoporum 
remittuntur , inter  alias  eae,  quae  huic  capiti  alligantur  ». 

N.  4,  lin.  2:  addatur:  « iurisdictionis  ordinariae  »,  ut  melior  fiat  distinctio 
cum  iurisdictione  extraordinaria  in  Conciliis  Oecumencis  cum  collegio  episcopali 
exercenda. 

N.  4,  linn.  11-20:  tenor  huius  textus  non  est  clarus:  estne  petitio,  desiderium, 
decisio?  Et  quemnam  sensum  habebit  hic  textus  post  approbationem  Summi  Pon- 
tificis? Curia  Romana  est  Curia  Summi  Pontificis. 

Praesertim  attendendum  est  dictionibus:  « augeant » (lin.  13),  et  « Sedis 
Apostolicae  mentem  » (lin.  16);  forsan  opportunius  dicatur:  « perficiant  »,  et  « Ro- 
mani Pontificis  mentem  ». 

N.  5,  linn.  21-27:  forsan  melius  determinandum  esset  principium  selectionis 
ne  numerus  enormiter  crescat,  et  sic  labor  impossibilis  evadat.  Dicerem  potius: 
« Nonnulli...  diversarum  regionum,  a conferentiA  episcopalius  designandi...  etc.  ». 
Principium  « nationum  » est  periculosum,  dum  regio  meliores  solutiones  in  exsecu- 
tione praebere  potest. 

N.  16,  linn.  23-26:  omitterem  haec  verba,  ut  detur  libera  « iniziativa  » ipsis 
episcopis,  et  Sedes  Apostolica  libera  maneat  ab  hac  odiosa  necessitate. 

Dicerem  proinde  in  hunc  modum:  « Episcopi  residentiales...  (lin.  26)...  (fa- 
ciant) Apostolicae  Sedi  vel , pro  orientalibus , competenti  auctoritati  ofierant,  quae 
per  coadiutoris  vel  auxiliaris  designationem  providere  vel  renuntiationem  accep- 
tare libera  sit  ». 

N.  16,  lin.  35:  addatur  et  hoc  privilegium:  « ...ius  sepulchri  cum  sollemnitate 
funeris  erit...  ». 

N.  17,  lin.  4 (et  in  toto  capite):  periculosum  videtur  canonizare  in  Concilio 
terminum  « nationis  »,  ob  eius  diversam  interpretationem:  politicam  (status)  et 
ethnicam  (diversi  populi  in  eodem  statu  politico),  et  etiam  mutabilem  realitatem 


APPENDIX  - ANIMADVERSIONES  SCRIPTAE  DE  EPISCOPIS 


907 


(foederationes  Statuum,  Uniones,  novi  status  in  Africa,  Europa  unita,  etc.).  Haec 
res  plurimas  difficultates  creare  potest.  Forsan  melius  utendum  dictionibus  « ter- 
ritorii » vel  « regionis  » vel  similia,  quae  postea  respectivo  adiectivo  possunt  me- 
lius determinari  in  casibus  dubiis  (e.  g.  territoria  nationalia,  ethnica,  ritualia,  etc.).. 
Res  maturius  adhuc  reconsideretur. 

Post  dictionem  « nationis  » (vel  similis)  addatur  in  lin.  4:  « vel  ritus  »,  ut 
aliquomodo  provideatur  etiam  orientalibus  modo  peculiari. 

N.  17,  lin.  8:  adderem  et  aliam  rationem  post  dictionem  « communicatione  », 
in  hunc  sensum:  «...  communicatione,  character  collegii  episcopalis  in  ordinario 
Ecclesiae  regimine  melius  manifestatur,  mens  universae  Ecclesiae  clarior  fiat  nec 
non  apud  omnes  constat...  ». 

N.  18,  lin.  23:  addatur  post  dictionem:  « ...  nationalis  vel  ritualis  episco- 
porum... ». 

N.  19,  lin.  10:  addatur  dictio:  « ...degentes,  et  praesertim  qui  regimini  dioe- 
cesium renuntiarunt , possunt...  ». 

N.  25,  lin.  3:  addatur:  « ...  nationum  vel  rituum  ad  maius...  ». 

N.  22,  lin.  2:  sufficit  dicatur  loco  « nationali  » in  « conferentia  episcopali  », 
quia  etiam  aliae  dari  possunt  conferendae. 

N.  24,  lin.  12:  omittatur  dictio  « nationalis  »,  quia  sufficit  dicatur  solum- 
modo « episcoporum  conferendae  ».  Ratio  eadem  ac  supra. 

Lin.  18:  omittatur  dictio  «nationalis»,  ob  eandem  rationem. 

Lin.  22:  idem,  omittatur. 

N.  26,  linn.  1-26:  textus  brevietur  et  stylo  conciliari  aptetur.  Est  potius  quae- 
dam iustificatio,  immo  excusatio. 

N.  27,  lin.  31:  cautius  loquerer  de  suppressionibus;  non  est  in  praxi  Eccle- 
siae suppressio  sedium  episcopalium,  prout  testantur  fere  omnes  sedes  titulares  in 
oriente,  quae  hodie  conceduntur.  Immo,  sedes  hae  ad  invicem  unitae,  possunt  opti- 
me concedi  in  titulum  auxiliarium  et  coadiutorum  harum  dioecesium.  Hoc  fuit  in 
praxi  in  quibusdam  regionibus  orientalium. 

Lin.  8 (pag.  21):  adderem  in  fine:  « ...  iuris  communis,  et  exceptis  excipien- 
dis » ne  videatur  quod  subiectio  immediata  Sedi  Apostolicae  est  omnino  sublata; 
adsunt  enim  circumstantiae,  in  quibus  talis  subiectio  esset  necessaria. 

N.  28,  lin.  14:  post  verba  « sedes  episcopalis  »,  adderem  haec  verba:  « salva 
quaedam  praerogativa  honoris  sedi  principaliter  vel  ad  invicem  unitae  ».  Hoc  modo 
forsan  tranquillius  haec  unio  perfici  posset,  saltem  quod  spectat  populum,  qui  tra- 
ditionibus saepe  tenaciter  adhaeret. 

N.  29,  lin.  20:  post  ultima  verba  « pertineant  dioecesim  »,  adderem  sequentia 
vel  similia:  « nisi  agatur  de  eparchiis  Ecclesiarum  orientalium  »,  vel  etiam  hoc 
modo:  « nisi  agatur  de  dioecesibus  ritibus  distinctis  ».  Et  hoc  ut  salvum  maneat 
quod  proponitur  in  schemate  de  Ecclesiis  orientalibus  (cf.  n.  5,  et  in  genere  ubi 
agitur  de  tuitione  rituum  orientalium). 

N.  31,  linn.  25-28:  comparetur  cum  textu  schematis  Comm.  de  Ecclesiis  orien- 
talibus (n.  5,  pag.  6).  Forsan  non  est  opportunum  ut  hic  determinetur  « persona- 
litas » eparchiarum  orientalium;  relinquendum  Sedi  Apostolicae  ut  determinet 
characterem  harum  eparchiarum  vel  dioecesium. 

N.  32,  lin.  31:  dictio  «permanens»  videtur  superflua  et  inutilis,  quia  non 
est  negotium  tam  frequens  permutatio  dioecesium.  Et  esset  institutum  quasi  mor- 
tuum. Sufficit  ut  dicatur  « peculiaris  commissio  ». 

N.  33,  linn.  1-15:  prooemium  brevius  fiat,  quia  explicationes  sunt  obviae  et 
patent,  et  non  sunt  necessariae  pro  decisionibus  Concilii. 

N.  37,  lin.  14:  post  ultima  verba:  « paroeciales  »,  addatur  haec  clausula: 
« salvis  necessitatibus  communitatis  religiosae  ».  Saepe  est  unicus  locus  cultui 
communitatis  religiosae  destinatum,  qui  cultus  normis  praecisis  regitur;  esset  fons 
dissidiorum,  si  non  haberetur  debitus  respectus  harum  necessitatum. 

Adnotationes  ad  Appendix  prior  (pag.  27-36).  Consideratis  canonibus  C.I.C. 
329,  § 1,  335,  § 1,  336,  et  praesertim  can.  335,  § 1,  « ius  ipsis  et  officium  est 
gubernandi  dioecesim  tum  in  spiritualibus  tum  in  temporalibus...  »,  melius  determi- 
netur potestas  episcopi  ut  pastoris  animarum  et  ministri  Sacrorum  in  bonum  fide- 
lium. Exinde,  quoad  facultates  omnino  necessarium  est  ut  distinguatur  inter  facul- 
tates, quae  ipsis  ex  ipsa  natura  eorum  muneris  competunt,  et  quae  ipsis  conceduntur 
ex  plenitudine  Summi  Pontificatus.  Proinde: 

1.  clare  pateat  iam  in  ipsa  enumeratione  facultatum,  quae  ipsis  competunt 
ex  eo,  quia  reservatae  fuerunt  a superiore  Auctoritate,  etsi  ex  ipsa  natura  muneris 
episcopalis  ipsis  non  repugnant,  ut  propria  et  ordinaria  auctoritate  exerceantur; 

2.  separatim  ponantur  eae  facultates  quae  ipsis  dantur  ex  plenitudine  Summi 
Pontificatus , et  exercentur  nomine  alterius  et  eorum  muneris  naturam  excedunt; 

3.  quoad  facultates  sub  1),  si  reservatio  tollatur  a Concilio,  omnino  redeant 
in  ambitum  eorum  ordinariae  et  immediatae  potestatis  episcopalis,  et  augeant  eo- 
rum « ius  et  officium  gubernandi  dioecesim  in  spiritualibus  et  temporalibus  »; 

4.  quoad  facultates  sub  2)  omnia  tractentur  ad  modum  facultatum,  quinquen- 
nalium, decennalium,  etc.,  relaxando  quaedam  ipso  iure  communi,  prout  propo- 
nitur in  hac  appendice.  Sunt  revera  facultates  ex  ipsa  natura  rei  et  tales  manere 
debent. 

Cum  hac  distinctione  et  amplior  evadet  potestas  episcopalis  et  clarius  patebit 
potestas  Summi  Pontificis  et  confusio  evitetur  ex  iuxtapositione  duarum  harum 
potestatum  et  obiectiones  evanescent  facilius,  praesertim  apud  orientales,  acsi  epi- 
scopi essent  tantummodo  « exsecutores  » unici  regiminis  Romani  Pontificis  in  uni- 
versa Ecclesia. 

Proinde  in  Codice  reformando  de  facultatibus  sub  1)  loquatur  ut  de  potestate 
episcopali,  quae  plenior  fiat  ob  sublatas  reservationes,  et  de  illis  quae  ponuntur 
sub  2)  ut  de  facultatibus  vere  et  proprie  dictis,  quia  sunt  in  potestate  Summi  Pon- 
tificatus. 

Iuste  proinde  Concilium  tractare  potest  de  necessitate  vel  opportunitate  aufe- 
rendi reservationes  factas  olim  propter  peculiares  circumstantias,  et  quae  hodie 
potius  impedimento  sunt,  quam  emolumento  in  exercitio  regiminis  episcopalis; 
immo,  pro  casu,  etiam  disceptatio  institui  posset  de  novis  reservationibus  indu- 
cendis, quae  essent  necessariae  in  hodiernis  adiunctis. 

Quod  spectat  secundum  genus  facultatum,  est  in  potestate  Summi  Pontificis, 
et  PP.  Concilii  possunt  tantummodo  sua  exprimere  desiderata  ut  quaedam  faculta- 
tes ipsis  sive  ad  tempus  sive  iure  communi  relaxentur.  Ceterum  non  sunt  materia 
Concilii,  nisi  Summus  Pontifex  in  Concilio  et  occasione  Concilii  eas  episcopis  con- 
cedere vellet. 

Salvo  meliori  iudicio... 

Exc.mus  P.  D.  PETRUS  ZUCCARINO 
Episcopus  Bobiensis 

Sic  vidi  quartum  schema  de  episcopis  ac  de  dioecesium  regimine.  Quid  sentiam 
notum  facio  et  humiliter  expono.  Quaeque  nova  nostri  enim  vero  Patres  propo- 
suerunt venerabiles  mire  laudanda  censeo  praecipue  enim  cum  de  augenda  episco- 
porum auctoritate  disceptetur  et  congruentem  dioecesium  circumscriptionem  et 
paroeciarum  accipiendam  examinetur. 

Si  diaconatus  per  se  optimus  vivit  sua  et  laudabili  pollet  vita  nixu,  nihilominus 
optimum  esse  caelibatum  dicimus  et  adprobamus  in  diaconatu,  eumque  perutilem 
Sanctae  Romanae  Ecclesiae  habemus. 

89 

Exc.mi  QUIDAM  PP.  DD.  AFRICAE  CENTRO-ORIENT ALIS 

1.  Ad  cap.  I.  Postquam  in  schemate  de  Ecclesia  fundamentum  theologicum 
muneris  episcopalis  positum  eiusque  natura  et  missio  explicata  est,  in  initio  huius 
capitis  iura  episcopalia  inde  deducenda  et  cum  iure  papali  comparanda  sunt.  Prin- 
cipium deinde  generale  statuendum  est:  episcopum  scii,  in  sua  dioecesi  gaudere 
usu  pleno  omnium  iurium  sui  muneris,  utique  sub  Romano  Pontifice  exercendo,  cum 
Romani  Pontificis  sit  exercitium  horum  iurium  ad  bonum  commune  unius  Eccle- 
siae coordinare.  Ideo  omnes  limitationes  huius  iuris  vel  eius  usus  (e.  g.  in  iure 
poenali  et  in  iure  collationis  officiorum;  cf.  C.I.C.,  can.  1435)  ex  circumstantiis 
historicis  ortae  et  hucusque  conservatae  abrogentur,  in  quantum  hodie  iam  non 
necessariae  sunt.  Id  quod  applicetur  etiam  ad  appendices,  congrua  congruis  re- 
ferendo. 

Pag.  7,  n.  5.  Approbamus  ideam  n.  5 expressam.  Ut  vero  effectus  huius  propo- 
sitionis in  tuto  collocetur,  petimus  ut  modus  concretus  cooptationis  episcoporum 
in  Ss.  Congregationes  hoc  n.  5 expressus  plenius  adaptetur  principio  collegialitatis 
episcopalis  in  schemate  de  Ecclesia  expresso,  ita  ut  functio  collegii  episcopalis  sub 
uno  capite  locum  habeat. 

2.  Ad  cap.  II.  Ex  una  parte  quoad  episcopos  auxiliares  supponendum  et  reti- 
nendum videtur  principium  in  schemate  de  Ecclesia,  n.  14  cum  nota  10,  datum, 
consecratione  scii,  episcopali  dari  plenam  potestatem  docendi  et  sanctificandi  et 
regendi;  ex  altera  parte  missio  et  facultates  episcopi  auxiliaris  ita  circumscribi  de- 
bent, ne  exercitio  huius  potestatis  unitas  regiminis  episcopalis  infringatur,  id  quod 
schemate  proposito  non  satis  caveri  videtur. 

3.  Ad  cap.  III.  Placet  in  genere.  Expungatur  verbum  « nationale  »;  eligatur 
terminus  latius  patens,  v.  g.  « territoriale  ».  In  titulo  simpliciter  dicatur:  « De  con- 
ferendis episcopalibus  ». 

4.  Ad  cap.  IV.  1.  Placet  in  genere.  2.  Proponuntur  mutationes  quaedam: 

a)  Pag.  21,  n.  27,  par.  2:  textus  ita  aptius  sonat:  « Ubi  utilitas  id  suadeat, 
provinciarum  ecclesiasticarum  circumscriptiones  opportune  recognoscantur,  provin- 
ciae vero  in  regiones  ecclesiasticas  componantur  ». 

b)  Pag.  21,  n.  32,  lin.  31:  omittatur:  «ac  permanens». 

c)  Condiciones  dioeceseos  « personalis  » exactius  circumscribantur,  ne  sub 
hoc  titulo  « dioeceses  » sine  sufficientibus  rationibus  creentur. 

5.  Ad  cap.  V.  a)  Pag.  24,  n.  33,  lin.  2:  deleatur  « omnis  »;  substituatur 
« ordinaria  ». 

b)  Omittantur  in  linn.  3-4:  « instimulatur  atque  ordinatur  ». 

c)  Pag.  25,  n.  36,  linn.  2-5:  expungatur  « stirpis  »;  dicatur  « diversi  sermo- 
nis et  praesertim  ritus  ». 

Expungatur  « immo  erigere  studeat  »,  ita  ut  linn.  4-5  textus  sonet:  « erigere 
valet,  quoties  et  quamdiu  ». 

Restringatur  ergo  tota  paragraphus  ad  diversitatem  ritus,  quia  pro  diversitate 
sermonis  et  a fortiori  stirpis  provideri  potest  per  vicarium  cooperatorem  vel  mis- 
sionarium. 

[ Subscripserunt ] J.  B.  Theunissen,  arch.  de  Blantyre;  Adam  Kozlowiecki, 
arch.  de  Lusaka;  Francis  Mazzini,  ep.  de  Ndola;  Marcel  Daubechies,  ep.  de  Ka- 
sama;  L.  P.  Hardman,  ep.  de  Zomba;  F.  Courtemanche,  ep.  de  Fort  Jameson; 
B.  Chitsulo,  ep.  de  Dedza;  A.  Fiirstenberg,  ep.  de  Abercorn;  R.  Pailloux,  ep.  de 
Fort  Rosebery;  J.  L.  Jobidon,  ep.  de  Mzuzu;  James  Corboy,  ep.  de  Monze; 
Agnozzi,  ep.  aux.  de  Ndola;  Rupert  Hillerich,  praef.  ap.  de  Solwezi. 

Exc.mi  QUIDAM  PP.  DD.  AFRICAE  ORIENTALIS 

1.  In  textu  Introductionis  ad  schema  connexio  quaedam  cum  constitutione  dog- 
matica de  episcopatu  (cf.  cap.  II,  de  Ecclesia , p.  1)  desideratur  ita  ut  clare  appa- 
reat potestatem  ministerii  episcopalis  de  qua  hoc  decretum  agit  in  ipsa  natura 
officii  episcopalis  fundatam  esse. 

2.  Ad  cap.  I. 

a)  In  prooemio  sermo  est  de  « facultatibus  episcoporum  »,  sed  minime  lo- 
quitur de  iuribus  episcoporum,  de  quibus  prius  tractandum  esse  videtur.  Haec  qui- 
dem iura  ex  natura  ac  missione  muneris  episcopalis  deducenda  et  cum  iure  papali 
comparanda  sunt.  Proponitur  ergo,  ut  sequens  principium  generale  huius  capitis 
statuatur:  episcopum  scii,  in  sua  dioecesi  gaudere  usu  pleno  omnium  iurium  sui 
muneris,  utique  sub  Romano  Pontifice  exercendo,  cum  Romani  Pontificis  sit  exer- 
citium horum  iurium  ad  bonum  commune  totius  Ecclesiae  coordinare.  Qua  de  re 
omnes  limitationes  huius  iuris  eiusque  usus  (e.  g.  in  iure  poenali  et  in  iure  colla- 
tionis beneficiorum  cf.  C.I.C.,  can.  1435)  ex  circumstantiis  historicis  ortae  atque 
hucusque  conservatae  abrogentur,  inquantum  hodie  iam  non  sunt  necessariae. 

b)  Criteria  practica  et  generalia  quae  in  Appendice  I de  episcoporum  facul- 
tatibus sub  titulo  « Animadvertenda  » allata  sunt,  in  corpore  cap.  I,  n.  3 inserenda 
esse  videntur,  cum  his  agatur  de  principiis  fundamentalibus  secundum  quae  huius- 
modi  facultates  ipso  iure  episcopis  recognosci  censentur.  Secus  enim  in  aula  conci- 
liari non  disceptabuntur  (cf.  notam  ad  Appendicem  priorem). 

3.  Ad  cap.  I,  pag.  7,  n.  5:  quae  hic  dicta  sunt,  placent.  Ut  vero  effectus  huius 
propositionis  in  tuto  collocetur,  petimus  ut  modus  concretus  cooptationis  episco- 
porum in  Ss.  Congregationes  hoc  n.  5 expressus  plenius  adaptetur  principio  colle- 
gialitatis  episcopalis  in  schemate  de  Ecclesia  expresso,  ita  ut  functio  collegii  episco- 
palis sub  suo  capite  vere  ad  effectum  ducatur. 

4.  Ad  cap.  II:  ex  una  parte  quoad  episcopos  coadiutores  et  auxiliares  retinen- 
dum videtur  principium  in  schemate  de  Ecclesia  n.  14  datum,  consecratione  scii, 
episcoporum  dari  plenam  potestatem  sanctificandi  et  docendi  et  regendi;  ex  altera 
vero  parte  missio  et  facultates  episcopi  coadiutoris  et  auxiliaris  ita  circumscribi 
debent,  ne  exercitio  huius  muneris  unitas  regiminis  episcopalis  in  dioecesi  infrin- 
gatur ne  ve  minuatur  auctoritas  vicarii  generalis,  quod  quidem  in  schemate  propo- 
sito non  satis  evitari  videtur. 

5.  Ad  cap.  III,  n.  18:  hic  proponuntur  Concilia  plenaria  et  provincialia  cele- 
branda. Sed  cum  in  hoc  decreto  conferendae  episcoporum  nationales  (melius  for  se 
vocarentur:  conferentiae  territoriales)  cum  potestate  legislativa  iuridice  constituen- 
dae proponuntur,  dicta  concilia  minus  necessaria  censentur,  quia  his  conferendis 
quaestiones  pastorales  territorii  satis  communiter  discuti  atque  pro  bono  communi 
totius  territorii  resolvi  necnon  si  res  fert  legibus  sanciri  posse  videntur. 

6.  Ad  cap.  V,  n.  33,  lin.  5:  hic  verbum  « ampliores  » deleatur,  quia  vi  huius 
decreti  episcopis  auctoritas  de  hac  materia  per  se  decernendi  simpliciter  recogno- 
scitur. 

[ Subscripserunt ] Edgar  Maranta,  arch.  de  Dar  es  Salaam;  Marcus  Mihayo, 
arch.  de  Tabora;  Guido  Del  Mestri,  arch.  tit.  Tuscamiensis;  James  Holmes-Siedle, 
ep.  de  Kigoma;  Victor  Haelg,  ep.  tit.  de  Baia;  Herman  van  Elswyk,  ep.  de  Moro- 
goro;  Eberhard  Spiess,  ep.  tit.  Cemerinian ensis;  Edward  McGurkin,  ep.  de  Shi- 
nyanga;  Eugenio  Arthurs,  ep.  de  Tanga;  Elias  Mchonde,  ep.  tit.  Adraenus;  Renatus 
Butibubage,  ep.  tit.  de  Casio;  Gervase  Nkalanga,  ep.  tit.  de  Balbura;  James  Komba, 
ep.  tit.  Thignicensis. 

CONFERENTIA  EPISCOPORUM  ARGENTINAE 

Proposicion:  Que  al  quedar  vacante  la  sede  Episcopal,  intervengan  en  la 
eleccion  de  Administrador  o Gobernador  Ecclesiastico,  no  solamente  los  Cabildos, 
sino  tambien  los  parrocos  u otros  sacerdotes  previamente  designados. 

Que  se  evite  la  expresion  « Vicario  Capitular  ». 

[ Subsignaverunt ] Franco  Vicentin,  arz.  de  Corrientes;  G.  Esorto,  arz.  de 
B.  Blanca;  Alfonso  M.  Buteler,  arz.  de  Mendoza;  Alejander  Schell,  ob.  de  Lomas 
de  Zamora;  Jeronimo  Jose  Podesta,  ob.  de  Avallaneda;  Francisco  J.  Vennera,  ob. 
de  S.  Nicolas;  Raul  Primatesta,  ob.  de  S.  Rafael;  J.  R.  Chalup;  Alberto  Deane; 
Alberto  Devoto;  Carlos  M.  Cafferata;  Jose  A.  Marozzi;  M.  Blanchoud;  Manuel 
Menendez;  Ildefonso  M.  Sansierra,  aux.  de  S.  Juan;  J.  Carlos  Carreras;  Manuel 
Marengo,  ob.  de  Azul;  Juan  Carlos  Aramburu,  arz.  de  Tucuman;  A.  Rodriguez  y 
Olmos,  arz.  de  San  Juan;  Manuel  Tato,  ob.  de  Santiago  dei  Estero;  Jorge  Mayer, 
ob.  de  S.  Rosa;  Pedros  ...;  Miguel  Raspanti,  ob.  de  Moron;  A.  Quarracino,  ob.  de 
9 de  Julio;  Antonio  M.  Aguirre;  Jorge  Gottau;  Pedro  Lira;  Carlos  Perez;  Benito 
E.  Rodriguez,  ob.  aux.  de  Rosario;  M.  Magliano;  Ernesto  Segura;  Oscar  Villena. 

De  episcopis  ac  de  dioecesium  regimine.  (Consta  de  Introduccion  y 5 capitulos). 

1.  La  Introduccion  recuerda  que  « Animarum  salus,  est  lex  in  Ecclesia  Christi 
suprema  »,  cuando  se  trata  dei  ministerio  pastoral.  Para  ello,  hay  que  afirmar,  ro- 
bustecer  y reivindicar  la  autoridad  episcopal.  Por  lo  tanto,  el  Concilio  decreta  lo 
siguiente: 

Capitulo  I.  Relationes  entre  los  Obispos  y las  Congregationes  Romanas. 

2.  Proemio.  El  Concilio  cree  oportuno  que  los  Obispos  tengan  « iure  com- 
muni stabiliter  » facultades  reservadas  hasta  hoy,  por  justos  motivos,  a la  Santa 
Sede.  En  cuanto  a las  Congregaciones  Romanas,  que  sean  cada  dia  de  mayor  auxilio 
a los  Obispos  en  el  gobierno  de  la  Diocesis,  y que  estos  se  sientan  cada  dia  mas 
responsables  en  el  gobierno  Universal  de  la  Iglesia,  con  el  Romano  Pontifice. 

I.  De  las  facultades  de  los  Obispos. 

3.  p.  1.  Prine.  Fund.  Salvo  el  derecho  dei  Romano  Pontifice  de  reservarse 
causas,  que  por  su  naturaleza  o para  conservar  la  unidad  creyere  conveniente  reser- 
varse a si  mismo,  los  Obispos  Residenciales  tengan  todas  las  facultades  « iure  com- 
muni » para  poder  « aptius  et  expeditius  » gobernar,  bajo  el  Primado  dei  Romano 
Pontifice.  Amplifiquense,  pues,  las  facultades  que  tenian  hasta  ahora;  ver  las  con- 
tenidas  en  el  Apendice. 

P.  2.  Todos  los  Obispos,  dice  el  parrafo  2 dei  art.  3,  aun  los  Obispos  Titula- 
res, gocen  de  las  facultades  congruentes  a su  dignidad  episcopal. 

Aqui  se  podria  preguntar  a ver  si,  por  ejemplo,  administrar  la  confirmacion 
es  una  facultad  inherente  a la  dignidad  episcopal,  y que  por  este  motivo  corres- 
ponde  a los  Obispos  ubique  terrarum. 

II.  Praxis  de  las  Sagradas  Congregationes  con  respecto  a los  Obispos. 

4.  Prine.  Fund.  El  Romano  Pontifice  usa  las  Congregaciones  Romanas  para 
gobernar;  lo  hacen  « nomine  et  auctoritate  illius  ». 

Tienen  indole  administrativa  y vinculo  de  caridad,  entre  la  cabeza  y el  Colegio 
Episcopal. 

Se  desea  que  las  CC.  RR.  sean  cada  dia  mas  eficacez  para:  robustecer  la 
autoridad  episcopal;  reivindicar  su  dignidad;  manifestar  la  mente  de  la  S.  S.;  consti- 
tuir  Comisiones  con  peritos  internacionales,  a fin  de  estudiar  las  cuestiones  mas 
graves  y dificiles. 

Que  se  nombren,  a propuesta  de  las  Conferendas  Nacionales,  algunos  Obis- 
pos como  miembros  o consultores  de  las  S.S.  Congregaciones  para  promo  ver  el 
bien  comun  y alejar  los  peligros  mas  eficazmente. 

Es  de  advertir  que  las  propuestas  dei  articulo  4 son  totalmente  nuevas,  y que 
lo  referente  al  articulo  5 ya  viene  practicandose  en  la  Santa  Sede. 

Capitulo  II.  Obispos  Coadjutores  y Auxiliares. 

6.  Prine.  Fundament.  Proemio.  Hay  2 dificultades  principales  en  el  gobierno 
de  las  Diocesis:  a)  enfermedad  o vejez  dei  Obispo;  b)  excesiva  extension  o numero 
de  habitantes  o circunstancias  expeciales  de  apostolado. 

Lo  primero  se  resuelve  con  la  generosa  renuncia  dei  Prelado.  Lo  segundo,  con 
la  division  de  la  Diocesis.  Pero  tambien  se  puede  solucionar,  a juicio  de  la  auto- 
ridad competente,  con  Obispo  Coadjutor  o Auxiliar. 

7.  El  Coadjutor  se  da  al  Obispo  con  derecho  de  sucesion,  el  Auxiliar  no  tiene 
derecho  de  sucesion. 

A estos  dos  terminos  se  reduce  esta  materia,  quedando  eliminados  diversos 
terminos,  como  « Sedi  datum  »,  « Personae  datum  »,  etc.  y dejando,  simultanea- 
mente  en  mayor  libertad  a la  S.S.  para  ampliar  las  facultades  de  los  Coadjutores 
o Auxiliares.  Queda  abrogado  el  C.  350  que  se  refiere  a estas  figuras  juridicas. 

8.  p.  1.  Al  Coadjutor,  vi  officii,  le  competen  las  facultades  de  Vicario  General, 
sin  reservas. 

P.  2.  En  casos  particulares,  sea  la  Sede  Apostolica,  sea  el  Obispo  Diocesano, 
podran  darie  mayores  facultades.  Queda  abrogado  el  C.  351,  por  el  que  el  Obispo 
Coadjutor  podia  hacer  solo  lo  que  le  encargaba  el  Diocesano. 

9,  El  Coadjutor  debe  a su  Obispo,  reverenda;  consultarlo  en  los  asuntos  mas 
importantes  y procurar  la  unidad  de  gobierno. 

Pero  a su  vez,  el  Diocesano  debe  amar  a su  Coadjutor  y favorecer  su  accion; 
y,  lo  que  es  nuevo,  no  omitir  las  consultas  al  Coadjutor,  en  los  asuntos  de  mayor 
momento. 

10,  p.  1.  El  Diocesano  puede  nombrar  Vicario  General  distinto  al  Coadjutor, 
principalmente  para  la  Administracion. 

P.  2.  Para  defender  la  disciplina  dei  Clero  y fieles,  el  Vicario  General  tendra 
que  informar  tambien  al  Obispo  Coadjutor,  y no  obrar  contra  la  mente,  ni  dei  Obispo 
Diocesano  ni  dei  Coadjutor. 

Sobre  esta  cuestion,  muchos  Padres  Conciliares  propusieron  el  asunto  de  los 
Vicarios  Episcopales,  con  jurisdiccion  ordinaria  para  una  parte  de  la  Diocesis  sola- 
mente,  o determinados  asuntos. 

Nuesta  Asamblea  dira  el  temperamento  a seguir. 

11,  p.  1-2.  Cuando  lo  exija  el  bien  de  las  almas,  no  deje  el  Diocesano  de  pedir 
un  Obispo  Auxiliar,  o varios,  si  no  es  el  caso  de  pedir  division  o desmembracion 
de  la  Diocesis. 

12,  p.  1.  Las  Bulas  Pontificias  definiran  las  facultades  de  los  Auxiliares.  De 
lo  contrario,  concedaselas  el  Ordinario,  no  solo  para  ejercer  las  Pontificales,  sino 
tambien  para  gobernar  mas  eficazmente  toda  la  Diocesis,  sin  delegar  a otro  lo  que 
puede  hacer  el  Auxiliar. 

P.  2,  La  S.  S.  o el  mismo  Obispo  pueden  darie  mayores  facultades,  en  casos 
particulares,  definiendose  mejor  lo  prescripto  en  el  canon  351. 

13,  Si  hay  muchos  auxiliares,  que  cada  uno  cuide  de  una  parte  distinta  de  la 
Diocesis  o se  encargue  de  un  oficio  distincto.  Esta  es  tambien  una  recomendacion 
nueva. 

14,  El  auxiliar  depende  dei  diocesano  y no  debe  hacer  nada  « nisi  eo  consulto 
et  probante  ».  Temperamento  este  que  tampoco  estaba  expresado  en  el  Codigo 
actual. 

15,  p.  1.  Caducando  el  oficio  el  Obispo  Diocesano  no  caducan  las  facultades 
dei  Auxiliar,  abrogandose  los  parrafos  2-3  dei  Canon  355. 

P.  2.  El  parrafo  2 dei  articulo  15,  expresa  un  « optandum  » de  que,  en  caso  de 
sede  vacante,  el  Auxiliar  sea  elegido  como  Vicario  Capitular.  Nuestra  Comision, 
que  a pesar  de  la  nota  explicativa  de  este  parrafo,  desearla  proponer  que  el  Auxiliar 
sea  automaticamente  Vicario  Capitular. 

16,  p.  1.  Por  este  parrafo,  se  ruega  « enixe  ob  Dei  atque  animarum  amorem  » 
a los  Obispos  Diocesanos,  cuando  por  enfermedad,  vejez  (hacia  los  75  anos)  u 
otra  causa  grave  no  puedan  gobernar  debidamente  ni  con  Coadjutor  ni  con  auxiliar, 
que  renuncien  a la  Diocesis. 

P.  2.  Se  le  dara  congrua  sustentacion,  o si  gusta,  un  oficio  apropiado,  conser- 
vando el  « ius  sepulchri  » y concediendosele  algunos  privilegios  detallados  en  la 
nota  numero  14. 

Capitulo  III.  Conferendas  Episcopales. 

17,  Proemio:  Sin  perjuicio  de  la  jurisdiccion  ordinaria  e inmediata  de  cada 
Pastor,  « summopere  expedit  » que  todos  los  Obispos  de  una  Nacion  se  reunan 

en  dias  determinados  para  promover  en  bien  comun.El  Papa  Leon  XIII  ya  dio 
directivas  acerca  de  eso  al  Episcopado  Austriaco  en  1898.  Nadie  negara  la  conve- 
niencia  de  las  Conferendas  para  unificar  algo  a las  Diocesis  y evitar  la  admiracion 
de  los  fieles  por  disposiciones  distintas  o tal  vez  contrarias  de  los  Obispos.  Tambien 
para  fortalecer  la  disciplina  eclesiastica,  biscar  el  bien  comun,  y aumentar  la  auto- 
ridad  de  los  Obispos  ante  la  autoridad  civil  o ante  los  acatolicos. 

18.  I.  Constitucion  de  las  Conferendas. 

P.  1.  Que  se  establezca  en  cada  pais  la  Conferencia  Nacional  de  Obispos  de 
manera  estable  con  reconocimiento  de  la  Santa  Sede. 

P.  2.  Sus  estatutos  seran  hechos  por  la  misma  Conferencia  y aprobados  por 
Roma. 

P.  3.  Por  razones  especiales  podran  los  Obispos  de  muchas  naciones,  con  per- 
miso  de  la  S.  S.  tener  ademas  una  Conferencia  Internacional,  o tenerla  en  lugar 
de  la  nacional.  Ya  hay  ejemplo  de  ello,  con  la  Conferencia  Episcopal  de  Centro- 
america  y el  C.E.L.A.M. 

19.  p.  1.  II.  Regimen  de  las  Conferendas. 

La  componen  todos  los  Ordinarios  de  lugar,  exceptuados  los  Vicarios  Genera- 
les y los  Coadjutores. 

P.  2.  Si  lo  establecen  los  Estatutos,  tambien  pueden  incluirse  a los  Obispos 
Titulares  con  suffragio  deliberativo  o consultivo  solo. 

P.  3.  Si  por  el  excesivo  numero  o por  otra  causa  grave,  reconocida  por  la  S.  S., 
no  todos  los  Prelados,  a los  que  se  refiere  el  p.  1,  pueden  asistir,  establezcase  en 
los  Estatutos  el  modo  de  proceder,  para  conocer  la  mente  de  todos. 

20.  p.  1.  Establezcase  Consejo  Permanente,  que  represente  a la  conferencia 
en  todas  las  causas  y asuntos  que  le  incumben. 

P.  2.  Que  haya  Comisiones  Episcopales  al  frente  de  asuntos  especiales,  que 
deberan  ser  tratados  despues  en  la  Conferencia.  Aun  los  Obispos  Titulares  podran 
incluirse  aqul.  De  paso,  diremos  que  bajo  este  aspecto,  habra  que  reformar  tambien 
nuestros  estatutos  que  suprimio  las  Comisiones  Episcopales. 

21.  Se  establecera  un  secretariado  General,  al  servicio  de  la  Conferencia. 

IIl.  De  las  Dedsiones  de  la  Conferenda. 

22.  Prine.  General.  Salvo  lo  prescripto  en  el  n.  24,  cada  Obispo  reciba  con 
reverencia  y ejecute  las  dedsiones  de  la  Conferencia,  por  razon  de  unidad  y dei  bien 
comun. 

La  nota  a este  articulo  anade  que  cada  Obispo  podra  dar  valor  juridico  a cada 
norma  o decision. 

23.  Una  novedad  es  la  dei  art.  23.  Si  algun  Obispo  quiere  obrar  en  contra  de 
esas  decisiones,  en  algun  caso  particular,  debera  comunicarlo  previamente  por  escrito 
a la  Conferencia,  por  medio  dei  Presidente.  Sus  razones  tendran  que  ser  graves. 

24.  p.  1.  El  art.  24  trae  tambien  una  novedad  de  mucha  trascendencia.  Las 
decisiones  legitimas,  aprobadas  por  las  dos  terceras  partes  de  sufragios,  y recono- 
cidas  por  la  S.  S.,  obligan  tambien  juridicamente  a cada  Obispo,  en  los  siguientes 
casos: 

a)  tratandose  de  asuntos  especiales  sea  de  derecho  comun,  sea  encomendados 
especialmente  por  la  S.  S.; 

b)  tratandose  de  declaraciones  de  importanda  mayor,  que  hay  que  hacer 
publicamente  en  nombre  de  la  conferencia  como  son  las  declaraciones  que  han 

de  conmover  o causar  admiracion  en  los  fieles,  o las  que  esten  fuera  dei  sentir 
comun  o en  pugna  con  las  declaraciones  de  Conferendas  vecinas; 

c ) cuando  se  trata  de  asuntos  ante  el  Gobierno,  que  interesa  a toda  la 

nacion; 

d)  cuando  la  gravedad  dei  asunto  exija  uniformidad,  y los  dos  tercios  de  los 
prelados,  con  voto  deliberativo,  juzguen  que  hay  que  obligar  juridicamente  a todos. 

25.  Que  se  fomenten  las  relaciones  entre  las  diversas  Conferencias  Epis- 
copales. 

Capitulo  IV.  De  los  limites  de  las  Diocesis  y Provincias. 

26.  Proemio.  Para  el  mejor  gobierno  de  las  diocesis,  es  necesario  fij aries  limi- 
tes convenientes.  Evitese,  por  un  lado,  el  exceso  de  extension  y numero  de  fieles, 
que  haria  imposible  el  visitar  las  parroquias  y conocer  a los  fieles.  Por  otra  parte 
deben  evitarse  Diocesis  demasiado  pequenas,  y con  escaso  numero  de  fieles  y de 
sacerdotes,  y sin  medios  para  constituir  las  instituciones  u oficios  indispensables 
para  el  buen  gobierno. 

Igualmente  el  apostolado  moderno  exige  una  adecuada  division  y creacion  de 
provincias  Eclesiasticas,  a fin  de  que  las  relaciones  entre  los  Metropolitas  y Sufra- 
ganeos  y con  las  Autoridades  civiles  se  faciliten  y los  problemas  apostolicos  se  re- 
suelvan  mas  adecuadamente. 

27.  p.  1.  Prine,  grales.  Las  Diocesis  demasiado  extensas  o con  excesivo  numero 
de  fieles  se  dividiran;  las  que  son  demasiado  pequenas  se  suprimiran  uniendolas 
a otras. 

P.  2.  Cuando  hay  motivos  razonables,  se  revisar  an  los  limites  de  las  Provin- 
cias; y las  Provincias  se  compondran  de  regiones  eclesiasticas.  De  este  ultimo,  no 
dice  nada  explicitamente  el  Codigo. 

P.  3.  Las  Diocesis  directamente  sujetas  a la  Santa  Sede,  se  agregaran  a la  Pro- 
vincia mas  cercana,  y se  sujetara  al  Metropolita,  a tenor  dei  derecho. 

28.  En  caso  de  union  extintiva  de  dos  o mas  Diocesis,  habra  una  sola  Curia, 
una  Catedral  y un  Capitulo  Catedralicio.  Si  la  union  es  « aeque  principalis  »,  habra 
una  Curia  y una  Sede  Episcopal. 

29.  En  la  modificacion  de  limites  de  la  Diocesis,  se  procura  que  el  territorio 
este  todo  unido,  de  modo  que  no  haya  Parroquias  o lugares  en  la  jurisdiccion  de 
otras  Diocesis. 

30.  Que  la  Sede  Episcopal  este  en  el  lugar  mas  apto  para  Clero  y fieles. 

31.  Se  crearan  Diocesis  personales  en  los  lugares  donde  hubiere  muchos  fieles 
de  diverso  rito,  los  cuales  no  pueden  ser  atendidos  por  un  sacerdote  o parroquia 
ad  hoc. 

32.  En  todas  las  Naciones,  con  aprobacion  de  la  S.  S.  podra  haber  una  Comi- 
sion  especial  y permanente  de  Obispos,  la  cual,  auditis  episcopis  quorum  interest, 
estudie  las  modificaciones  de  limites  de  las  Diocesis  y Provincias  a introducirse,  y 
las  proponga  a la  S.  S. 

Capitulo  V.  De  la  ereccion  de  las  Parroquias  y sus  limites  convenientes. 

33.  Proemio.  Para  que  el  gobierno  de  la  Diocesis  sea  mas  eficaz,  es  necesario 
que  los  obispos  tengan,  por  derecho  comun,  facultades  mas  amplias  de  las  que 
actualmente  gozan,  respecto  a la  ereccion  de  Parroquias,  y conveniente  fijacion  de 
limites. 

Razones:  por  un  lado  el  vertiginoso  crecimiento  de  las  ciudades  y por  otro,  el 
notable  decrecimiento  de  la  campana. 

En  el  primer  caso,  se  impone  la  necesidad  de  erigir  nuevas  parroquias  en  los 
barrios  nuevos  de  las  grandes  urbes.  En  el  segundo  caso,  la  emigracion  de  la 
gente  ha  reducido  los  pueblos  de  la  campana,  lo  que  obliga  a unir  las  parroquias 
y reducir  su  numero. 

34.  p.  1.  Prine,  grales.  Para  que  el  Parroco  pueda  atender  debidamente  y cono- 
cer  a sus  ovejas,  es  menester  dividir  las  Parroquias  de  jurisdiccion  extensa  o con 
excesivo  numero  de  fieles. 

P.  2.  Las  Parroquias  demasiado  pequehas  reduzeanse  a una  sola. 

35.  El  Obispo,  por  propia  autoridad,  « auditis  capitulo  » y todos  aquellos 
quorum  interest,  puede  erigir  nuevas  Parroquias  o las  ya  erigidas,  desmembrarlas 
o tambien  unirlas  entre  sl,  modificando  sus  limites,  cuando  lo  exige  el  bien  de  las 
almas. 

36.  El  Obispo,  por  autoridad  propia,  puede  erigir  Parroquias  personales,  en 
los  lugares  donde  residen,  en  forma  estable,  fieles  de  diversa  lengua,  rito  o raza; 
mayormente  si  la  atencion  espiritual  de  sus  fieles  no  puede  ser  atendida  convenien- 
temente  por  un  sacerdote  misionero.  Con  ello,  se  deroga  el  C.  216,  que  exigla  la 
intervencion  de  la  Santa  Sede. 

37.  En  los  lugares  donde  no  haya  Iglesia  ni  local  decente  ni  posibilidad  inme- 
diata  de  edificar  Iglesia,  el  Obispo,  previo  convenio  con  los  Superiores  Mayores, 
puede  usar,  ad  tempus,  como  Iglesia  parroquial,  la  Iglesia  de  los  Religiosos  aun 
exentos. 

A continuacion  dei  Esquema,  se  anaden  dos  Apendices. 

El  primero,  detalla  las  facultades  de  los  Obispos,  de  acuerdo  con  el  principio 
fundamental  dei  art.  3°  dei  Primer  Capitulo. 

Y en  el  segundo,  se  exponen  algunos  deseos  de  los  Obispos,  acerca  de  la 
praxis  de  las  S.  S.  Congregaciones  en  sus  relaciones  con  los  Obispos. 

Exc.mi  PP.  DD.  ARCHIEPISCOPI  ET  EPISCOPI 
ditionis  apostolicae  Burdigallensis  in  Gallia 

La  Reunion  des  Eveques  note  que,  d’une  maniere  generale,  il  est  certain 
que  ce  projet  de  Decret  parait  inspire  par  un  esprit  beaucoup  plus  large  que  les 
textes  qui  avaient  ete  prepares  jusque  la. 

Cependant,  nous  regrettons  que  les  dispositions  de  ce  schema  ne  tiennent  pas 
un  compte  suffisant  de  ce  qui  a ete  propose,  et  de  ce  qui  aura  ete,  esperons  le, 
statue  dans  le  « De  Ecclesia  »,  lere  partie  concernant  la  Collegialite  de  1’Episcopat, 
son  origine  de  droit  divin.  A plusieurs  reprises  on  remarque  que  les  Eveques  sem- 
blent  n’etre  source  de  droit  que  pour  autant  qu’ils  derivent  du  pouvoir  du  Pontife 
romain. 

Chapitre  I.  Nous  demandons  qu’il  soit  bien  precise  que  les  Eveques  residen- 
tiels  qui,  dans  leur  diocese,  sont,  par  institution  divine,  sources  du  droit,  ont  le 
pouvoir  de  legiferer  et  statuer  pour  les  questions  pastorales  ordinaires.  Le  Souve- 
rain  Pontife  est  seul  competent  pour  les  questions  fondamentales  et  d’ordre  general 
de  foi,  de  communion,  de  culte. 

Chapitre  II:  p.  9,  n.  8,  lin.  27  et  28.  La  formule  « nulla  tamen  facta  Episcopo 

coadiuto  facultate  sibi  quidpiam  reservandi  »,  nous  pose  des  questions.  S’agit-il 
seulement  des  pouvoirs  que  1’Eveque  doit  preciser  pour  les  Vicaires  Generaux? 
— c’est  comprehensible.  S’agit-il  de  1’interdiction  faite  a 1’Eveque  des  pouvoirs 
de  son  successeur?  Cela  parait  impossible. 

P.  10,  n.  9,  linn.  6-9.  Si  Pobligation  est  rigoureuse  pour  Peveque  de  consulter 
son  coadjuteur  dans  les  affaires  les  plus  importantes,  il  faut  tout  de  meme  main- 
tenir  par  quelques  precisions  que  le  coadjuteur  n’est  pas  l’egal  de  1’eveque  qu’il 
assiste. 

P.  10,  n.  10  en  note.  Suggestion  interessante,  en  face  des  modifications  qui 
s’imposent  actuellement  dans  1’administration  de  bons  nombres  de  dioceses:  des 
« vicaires  episcopaux  » qui  auraient  juridiction  pour  une  partie  du  diocese  ou  une 
categorie  d’affaires. 

P.  10,  n.  10,  § 1.  Il  ne  nous  semble  pas  acceptable  que  les  pouvoirs  des  Auxi- 
liaires  soient  determines  par  Rome:  faut-il  ebrecher  encore  Pautorite  de  Peveque? 

Chapitre  III.  Nous  sommes  d’accord  sur  1’ensemble  de  ce  chapitre.  Cependant: 

P.  16,  art.  24:  au  debut  de  cet  article  est  placee  une  condition  qui  ne  devrait  pas 
exister,  a savoir  la  necessite  de  1’approbation  du  St  Siege,  au  moins  en  certaines 
matieres.  Car: 

1)  C’est  une  limitation  excessive  du  droit  des  eveques  a gouverner  leurs 
dioceses,  et  une  mesure  centralisatrice. 

2)  Cest,  alors,  inutile  d’instituer  les  Conferences  Episcopales. 

Cependant,  cette  plenitude  de  decision  pour  les  Conferences  Episcopales  sans 

recours  au  Saint  Siege,  ne  devrait  jouer  que  pour  certaines  categories  de  decisions. 

Les  cas  particuliers  ou  le  recours  au  Saint  Siege  est  inutile,  sont,  notamment, 
les  suivants; 

1)  lorsqu’il  s’agit  de  1’organisation  pratique  et  de  la  competence  des  ceuvres 
d’apostolat  et  de  1’ Aetion  Catholique; 

2)  lorsqu’il  s’agit  de  1’approbation  des  textes  liturgiques  traduits  en  langue 
usuelle  par  les  soins  d’une  commission  Episcopale,  dont  les  membres  seront  simple- 
ment  agrees  et  mandates  par  le  Saint  Siege.  De  meme,  pour  les  traductions  de 
1’Ecriture; 

3)  lorsqu’il  s’agit  du  temps  de  scolarite  et  des  programmes  de  vie  et  d’etude 
des  seminaires,  au  moins  pour  des  choses  particulieres.  Car,  il  parait  evidemment 
contraire  a toutes  les  lois  de  la  psychologie  et  de  la  pedagogie  de  statuer,  en  cette 
matiere,  de  fagon  uniforme  pour  toutes  les  regions  de  l’univers  dont  la  culture, 
le  temperament  et  les  traditions  sont  si  diverses. 

P.  17,  n.  25:  les  precisions,  apportees  par  la  note  10,  limitent  beaucoup 
trop  les  relations  prevues  entre  les  differentes  conferences  Episcopales. 

Chapitre  V : p.  24,  n.  35.  On  se  demande  pourquoi  il  est  encore  necessaire  de 
solliciter  Pavis  du  Chapitre  Cathedral  pour  eriger  les  paroisses,  les  diviser,  etc., 
alors  que  les  venerables  Chanoines  manquent  en  fait,  du  moins  en  France,  de  la 
competence  voulue  pour  juger  ces  problemes. 

Appendice  I:  p.  30,  n.  10:  nous  demandons  que  cette  faculte  soit  accordee 
aussi  pour  « des  causes  simplement  graves  ». 

P.  31,  n.  12.  Il  serait  opportun  que  les  Vicaires  Generaux  possedent,  de  droit, 
le  pouvoir  de  confirmer. 

P.  35,  n,  29.  Nous  souhaitons  que  cette  approbation  romaine  ne  soit  necessaire 
en  aucun  cas. 

P.  36,  n.  2,  linn.  9 et  10.  Nous  demandons  que  le  secret  du  Saint  Office  soit 
au  moins,  tres  limite,  et  qu’il  s’appelle  desormais,  s’il  subsiste,  « Secret  Pon- 
ti fical  ». 

Exc.mi  PP.  DD.  ARCHIEPISCOPI  ET  EPISCOPI 
ditionis  apostolicae  meridionalis  Galliae 

N.  1:  optatur  ut  in  ista  introductione  evocentur  ea  de  quibus  postea  quaestio 
erit  et  ponantur  in  lumine  schematis  de  Ecclesia.  Ista  paragraphus  ita  conscribi 
poterit:  « Ut  aptius,  expeditius  et  fructuosius  exerceri  valeat  episcoporum  munus, 
quale  in  schemate  de  Ecclesia  nuper  denuo  claruit,  praecipue  quoad  unitatem  col- 
legii episcoporum  sub  Petro,  Sanctae  Synodo  sequentia  visum  est  de  modo  se  ha- 
bendi episcoporum:  1.  ad  Sedem  Apostolicam;  2.  inter  se,  per  conferendas  na- 
tionales  et  meliores  in  territoriis  partitiones;  3.  in  ipsa  sua  dioecesi,  quoad  coope- 
ratores episcopales  et  quoad  pastoralem  divisionem  ». 

Desideratur  suppressio  verbi  «vindicetur»  in  lin.  11. 

N.  2,  lin.  11:  ut  episcopi  partem  habeant  in  apostolico  Ecclesiae  universalis 
munere,  non  sufficiunt  relationes  administrativae  etiam  caritate  informatae. 

N.  3,  lin.  18:  facultates  de  quibus  agitur  suntne  favores  a Sancta  Sede  concessi? 
Nonne  inhaereant  intrinsece  episcopali  munere? 

N.  4:  nova  redactio  postulatur. 

In  textu  ponantur  ea  quae  in  appendice  altera  adsunt,  praesertim  articuli: 
a)  b)  c ). 

N.  5:  collegialitas  episcoporum  sub  Petro  magis  postulat.  Non  sufficit  ut  epi- 
scopi quidam  delegentur  a conferendis  nationalibus,  et  intersint  dicasteriis  romanis, 
sed  necesse  est  ut  collegium  episcoporum,  per  suos  delegatos,  vere  regat  Ecclesiam 
Dei  cum  Petro  et  sub  Petro.  Videtur  necessarium  ut  isti  Episcopi  delegati  audiantur 
a Summo  Pontifice  v.  g.  bis  in  anno. 

N.  6:  difficilis  quaestio  est  de  relationibus  inter  episcopos  coadiutos  et  coadiu- 
tores.  Optatur  ut  Sancta  Sedes,  inquisitione  prudenter  facta,  determinet  in  singulis 
casibus  facultates  concedendas  coadjutori.  Sed  ea  quae  dicuntur  in  schemate 
servanda  sunt. 

N.  17:  duo  sunt  dicenda: 

1.  In  schemate  non  datur  ratio  fundamentalis  ex  qua  apparet  necessitas  confe- 
rendarum episcopalium. 

Socialisatio  hodierna  talis  est  ut  nexus  multiplicentur  inter  homines  et  etiam 
inter  catholicos.  Quaestiones  gravissimae  et  magni  momenti  excedunt  fines  dioe- 
cesium singularium  et  ideo  competentiam  singulorum  episcoporum. 

2.  Attamen  res  non  se  habent  eodem  modo  in  singulis  dioecesibus,  etiam  in 
eadem  natione.  Adsunt  dioeceses  valde  christiani;  adsunt  dioeceses  ubi  vigent  neo- 
paganismus,  materialismus,  communismus. 

Itaque  quod  convenit  uni  dioecesi  dedecet  in  altera  regione.  Itaque,  confe- 
rendae episcopales  diligentissime  conditionibus  locorum  attendere  debent  et  earum 
auctoritas  cum  moderamine  exerceri  debet. 

N.  19:  Optatur,  saltem  pro  Gallia,  ut  coetui  cardinalium  et  archiepiscoporum 
adsit  unus  episcopus,  a confratribus  electus,  pro  unaquaque  regione  apostolica  vel 
pro  unaquaque  provincia  ecclesiastica. 

Exc.mi  PP.  DD.  ARCHIEPISCOPI  ET  EPISCOPI 
Provinciarum  Aquensis  et  Avenionensis  et  dioecesis  Massiliensis 

Animadversiones  generales. 

1.  Hoc  schema,  summatim  sumptum,  placuit  et  optatissima  vota  profert. 

2.  Dolendum  tamen  illud  non  connexum  esse  cum  propositis  de  episcopatu 
in  schemate  de  Ecclesia  quoad  doctrinam  et  in  schemate  « De  cura  animarum  » 
quoad  rem  pastoralem. 

3.  Ex  titulo  coniici  potest  hoc  schema  de  omnibus  quae  ad  episcopos  spectant 
acturum  esse;  revera,  argumento  intellecto,  satius  sit  huic  titulum  imponere  « De 
dioecesium  regimine  ». 

Animadversiones  speciales. 

Introductio.  N.  1.  Non  congruere  videntur  in  hac  introductione  terribilem  in 
modum  dicta  de  difficultatibus  periculisque  in  episcopali  munere.  Optandum  itaque 
apparet  ut  hac  introductione  utamur  ad  coniungendum  hoc  schema  cum  duobus 
aliis,  ut  supra  notatum  est  (n.  2 in  animadversionibus  generalibus). 

Cap.  I.  Nn.  4-5.  Multum  interest  viros  peritos,  de  quibus  in  n.  4,  qui  officiorum 
et  commissionum  pontificalium  participes  erunt,  eligi  non  ex  sacerdotibus  diver- 
sarum nationum  Romae  degentibus,  sed  ex  episcopis  vel  aliis  in  propria  cuiusque 
natione  apostolicum  exercentibus  ministerium  congruum  cum  rebus  de  quibus  trac- 
tet Officium  aut  Commissio  in  qua  annumerentur.  Sicut  episcopi,  de  quibus  in  n.  5, 
designari  feliciter  possint  a conferentiis  episcopalibus  nationalibus.  Sin  minus,  ti- 
mendum ne  in  « technocratiam  » incidamus. 

Cap.  II.  N.  6.  Cur,  in  hoc  capite,  de  episcopis  non  residentialibus  qui  nec 
coadiutores  nec  auxiliares  sunt,  non  tractetur,  etsi  haec  quaestio  ad  dioecesium  re- 
gimen non  directe  pertinet?  (nisi  alio  in  loco  de  his  dicatur). 

Enorme  videtur  coadiutorem  vel  auxiliarem  titulum  habere  dioecesis  alieni  ab 
eo  ubi  ministerium  exercet;  idem  dicitur  cum  episcopus  non  residentialis  titulum 
habeat  antiqui  dioecesis  nunc  sub  episcopi  residentialis  auctoritate  constituti.  Om- 
nes hae  fictiones  tolli  possunt.  Cur  Episcopi  titulares  non  tantum  « titulares  epi- 
scopatus » sint? 

N.  9.  Necesse  videtur  distincte  designare  quae  ex  his  negotiis  maioris  momenti 
coadiutoris  consultationem  et  quae  eius  consensum  exigant  sc.  nominationes  ad  gra- 
viora ecclesiastica  munera,  venditiones,  mutuationes  quae  in  posterum  dioecesis 
obstringant. 

N.  10.  Notio  vicarii  episcopalis,  de  qua  in  nota  4,  aptissima  videtur  praesertim 
si  agitur  de  meliore  regimine  maximarum  dioecesium  quae  dividi  nequeant  et  ma- 
ximae amplitudinis  administrationes  fruantur,  cum  plures  vicarii  generales  non  ne- 
cessarii semper  nec  institutio  vicariorum  foraneorum  satis  apta  in  hoc  casu  appa- 
reat. Attamen  hanc  notam  in  schemate  inserere  difficile  et  ad  novum  Codicem  luris 
Canonici  magis  pertinere  videtur. 

N.  11.  Optandum  ut,  in  designatione  episcopi  auxiliaris,  severitas  et  inquisi- 
tiones easdem  habeantur  ac  in  designatione  episcopi  residentialis;  sic  ad  sedem 
residentialem  nominari  poterit  auxiliaris  ut  primum  in  dioecesi,  ubi  munera  sua 
exerceat,  non  iam  necessarius  erit.  Secus  magnis  difficultatibus  exponitur. 

N.  16.  Optandum  ut  in  schemate  ipso,  nec  vero  in  sola  nota,  aetas  determi- 

netur  a quo  S.  S.  episcopo  coadiutorem  imponere  vel  ab  officio  renuntiationem 
exigere  valeat:  id  post  septuagesimum  quintum  annum  fieri  potest.  Determinan- 
dum etiam  est  quae  honesta  sustentatio  episcopo  renuntianti  a suo  dioecesi  de- 
beatur. 

Cap.  III.  N.  17.  Commemorare  expediat  aliquae  ex  actualibus  causis  quae  in 
eadem  regione  episcopalis  actionis  coordinationem  necessariam  reddant  sc.  fidelium 
huc  et  illuc  frequentes  discursiones,  nuntiorum  velox  propagatio... 

N.  18.  Nonne  opportunum  videatur  can.  281  mutari  ut  concilia  plenaria,  qui- 
bus plurium  provinciarum  episcopi  coadunentur,  faciliores  reddantur. 

N.  19.  Exoptamus  ut  hoc  schemate  conferentiae  regionales  proponantur  quae 
in  diversas  partes  nationis  nationali  conferentiae  ita  opus  praestent  ut  non  tamen 
auctoritatem  plenariorum  conciliorum  vel  conferentiae  nationalis  habeantur. 

Cap.  IV.  N.  27.  In  nota  1,  seminarium  proprium  ut  criterium  necessarium  ad 
dioecesis  existentiam  consideratur;  quaerimus  nonne  hoc  contradictorium  sit  cum 
schemate  de  clericis  quo  seminaria  interdioecesana  proponantur. 

Cap.  V.  N.  33.  Quamvis  magni  momenti  sit  paroecia,  certe,  in  hoc  prooemio, 
augetur:  minuenda  ergo  ibidem  sunt  verba  ut  interparoeciales  suum  locum  ha- 
beant institutiones,  tam  necessarias  quidem  nunc,  praesertim  in  urbibus. 

Appendix  prior.  I.  De  episcoporum  facultatibus.  Potius  videatur  sequenti  prin- 
cipio uti:  episcopi,  potestatem  ordinariam  directam  in  suo  cuiusque  dioecesi  ha- 
bentes, pleno  iure  omnibus  fruuntur  facultatibus  necessariis  ad  exercenda  munera 
sua  pastoris,  pontificis  ac  doctoris.  Omnes  illas  facultates  delegare  possunt  ad 
normam  iuris. 

Attamen,  in  casibus  gravioribus,  S.  S.  aliquas  facultates  sibi  reservare  poterit, 
sive  ad  tempus,  sive  in  perpetuum. 

CONFERENTIA  EPISCOPORUM  INDONESIAE 

Omnino  laudantes  schema  de  episcopis  ac  de  dioecesium  regimine  in  quantum 
continet  varias  propositiones  et  statuta  cum  votis  multorum  Patrum  Concilii  conve- 
nientia et  huius  temporis  circumstantiis  magis  adaptata,  tamen  quasdam  animadver- 
siones proponere  desideramus  uti  sequitur: 

I.  Imprimis  ipse  titulus  schematis  de  episcopis  ac  de  dioecesium  regimine  minus 
placet,  cum  non  plane  concordat  cum  iis,  quae  revera  in  schemate  continentur. 
Schema  enim  non  praebet  argumentum  completum  « de  episcopis  ac  de  dioecesium 
regimine  ».  E contra:  de  episcopis,  de  eorum  officio  et  potestate  in  dioeceses  om- 
nino silentium  tenetur,  dum  quoad  regimen  dioecesium,  schema  tantum  tractat 
quasdam  quaestiones  — inter  se  non  cohaerentes,  nec  quaestiones  praecipuas  — , 
quae  relationem  habent  cum  hoc  regimine.  Quaeritur  ergo  an  forsan  melius  non 
esset,  si  omnes  quaestiones  in  hoc  schemate  tractatae,  suum  locum  haberent  in 
aliis  schematibus,  uti  de  Ecclesia , de  clericis , de  cura  animarum  et  etiam  in  de  mis- 
sionibus, ubi  similes  vel  annexae  quaestiones  iam  tractantur.  An  potius  forsan 
adhuc  melius,  si  omnia  iuridica  de  episcopis  et  de  regimine  dioecesium,  quae  nunc 
in  variis  schematibus  disperse  tractantur,  in  unum  coordinentur  et  in  uno  schemate 
redigantur? 

II.  Ad  pag.  6,  n.  2,  reg.  1-6:  « Censet  Sacrosancta  Synodus  peropportunam... 
rem  esse  facturam  si,  ...  episcopi  in  posterum  iure  communi  stabiliter  habeant  plures 

facultates  hucusque...  reservatas  ».  Proponitur  sequens  mutatio-.  « Censet  Sacro- 
sancta Synodus  peropportunam  atque  animarum  bono  utilissimam  rem  esse  facturam 
si,  salvis  iuribus  ac  privilegiis  orientalis  Ecclesiae,  episcopi  in  posterum  habeant  li- 
berius et  plenius  exercitium  potestatis  et  officii  sui  et  reservationes  et  restrictiones, 
hucusque  iustis  de  causis  ab  Apostolica  Sede  vel  patriarchis  orientalibus  sibi  vindi- 
catis, aboleantur  ». 

III.  Ad  pag.  6,  n.  3,  reg.  14-23:  loco  totius  huius  paragraphi  primae  liceat  haec 
proponere:  « Firma  semper  in  omnibus  Romani  Pontificis  potestate  sibi  causas  re- 
servandi quas  ipse,  sive  ex  rei  natura  sive  ad  Ecclesiae  unitatem  conservandam,  pro 
locorum  temporumve  adiunctis  ad  se  avocare  iudicaverit,  episcopi  residentiales  uti 
ordinarii  et  immediati  pastores  suarum  dioecesium,  iure  communi  habeant  omnem 
potestatem  quam  aptum  et  expeditum  eorum  officii  exercitium,  sub  primatu  iuris- 
dictionali  Romani  Pontificis  explendum,  expostulat.  Quapropter,  causis  S.  Sedi  re- 
servatis ad  minimum  reductis,  potestates  hucusque  episcopis  residentialibus  per  fa- 
cultates concessae,  amplificentur  et  ad  ius  commune  reducantur  ». 

Patio  mutationum  sub  II  et  III  propositarum  haec  est:  verbum  « facultas  » 
in  iure  (saltem  sensu  stricto)  et  etiam  in  usu  loquendi  communi  significat  concessio- 
nem alicuius  potestatis,  quae  per  se  accipienti  non  competit  et  ergo  quamdam  spe- 
ciem privilegii  prae  se  ferre  videtur.  Cum  tamen  episcoporum  residentialium  po- 
testas « qua  nomine  Christi,  personaliter  funguntur,  est  propria,  ordinaria  et  im- 
mediata » (cf.  schema  const.  dogm.  de  Ecclesia,  pars  I,  pag.  31,  reg.  9),  « neque 
(episcopi  residentiales)  vicarii  Romanorum  Pontificum  putandi  sunt,  quia  potesta- 
tem gerunt  sibi  propriam  » (cf.  I.  c.,  reg.  14),  « eorumque  itaque  potestas  a su- 
prema et  universali  potestate  non  eliditur...  » (cf.  I.  c.,  reg.  17),  revera  schema  lo- 
quendo de  « facultatibus  » episcopis  residentialibus  concessis  aut  concedendis  prin- 
cipium minus  rectum  ponere  videtur.  Etenim,  quae  per  « facultates  » episcopis  re- 
sidentialibus conceduntur,  proprie  eis  competit  ratione  potestatis  et  officii  sui  et 
S.  Sedis  tantum  sibi  reservaverat  has  potestates  propter  iustas  causas  et  — nisi  ex 
natura  rei  aliter  requirebatur  — ad  tempus  tantum.  Reservatione  abrogata,  hae  po- 
testates cessant  esse  facultates,  sed  fiunt  ius  commune. 

IV.  Ad  pag.  7,  n.  5,  reg.  21-27:  Relate  ad  propositum  sub  hoc  numero  5 fac- 
tum (et  quod  magni  aestimandum  est)  scii,  ut  nominentur  ab  Apostolica  Sede 
nonnulli  episcopi  diversarum  nationum  membra  vel  consultores  Ss.  Romanae  Curiae 
Congregationum  et  ita  Romana  Curia  magis  in  dies  « internationalis  » evadat, 
oritur  quaestio  an  forsan  aptius  non  esset  et  huius  temporis  circumstantiis  magis 
conveniens,  si  episcopi  de  quibus  supra,  non  laborent  separatim  in  variis  Roma- 
nae Curiae  Ss.  Congregationibus,  sed  e contra  coniunctim  efficerent  aliquod  « supre- 
mum collegium  »,  quod  universalis  Ecclesiae  partes  gereret  et  in  quo,  sub  imme- 
diata directione  Summi  Pontificis  et  una  cum  eo  episcopi  collegialiter  exercerent 
ordinario  modo  suam  in  universam  Ecclesiam  potestatem. 

Rationes  huius  voti  sunt  sequentes: 

1.  Ratio  praecipua  est  in  eo,  quod  episcopi  mediante  tali  instituto  supremo 
permanente  etiam  extra  Concilium  Oecumenicum,  quod  est  coetus  omnino  extraor- 
dinarius, suam  sollicitudinem  pro  universa  Ecclesia,  qua  ut  membra  collegii  epi- 
scopalis ex  officio  tenentur,  ad  concretam  applicationem  perducere  valent.  Ita  cha- 
racter collegialis  potestatis  episcopalis,  cuius  doctrina  hodiernis  temporibus  maiore 
cum  claritate  proponitur,  non  tantum  theoretice,  sed  etiam  practice  magis  in  lucem 
profertur. 

2.  Opus  et  labor  tam  ingens,  quod  a Romanae  Curiae  dicasteriis  perficitur, 
certissime  facilius  et  efficacius  reddetur,  praesertim  quoad  difficillimas  et  gravis- 
simas quaestiones  hodierni  ministerii  pastoralis  in  diversis  nationibus,  si  aliquod 
supremum  collegium  internationale  episcoporum,  experientia  amplissima  praeditum, 
qua  consilio  qua  ope  suum  auxilium  praebeat. 

V.  Relate  ad  cap.  I in  genere : loquente  cap.  I de  relationibus  inter  episcopos 
et  S.  Sedem,  hanc  nacti  occasionem,  infrascripti  episcopi  Indonesiae  votum  pro- 
ferunt ut  recognoscatur  institutum  Legatorum  Romani  Pontificis,  i.  e.  Nuntiorum, 
Internuntiorum  et  Delegatorum  Apostolicorum,  eo  modo  ut  ambitu  potestatis  Lega- 
torum in  suo  campo  accurate  circumscripto,  liberum  exercitium  suae  iurisdictio- 
nis  Ordinariis  locorum  ad  normam  can.  269  § 1 C.I.C.  revera  sit  tutum. 

VI.  Ad  pag.  16,  n.  24,  reg.  21-22:  « quando  agatur  de  declarationibus  maioris 
momenti...  ».  Proponitur  sequens  mutatio:  « quando  agatur  de  declarationibus  no- 
mine nationalis  episcoporum  conferendae  publice  faciendis,  quas  duae  saltem  ex 
tribus  partibus  praesulum  iudicant  esse  maioris  momenti  ». 

Ratio:  ut  evitentur  conflictus  circa  quid  in  casu  concreto  habendum  sit  ut 
declaratio  maioris  momenti. 

VII.  Tandem  episcopi  Indonesiae  infrascripti  animadvertunt,  quod  quaedam 
quaestiones,  quae  cohaerent  cum  subiecto  huius  schematis,  non  discutiuntur  in  hoc 
schemate,  uti  sunt  inter  alias: 

1.  Quaestio  de  instituto  canonicorum  capituli:  necessarium  videtur  ut 

hoc  institutum  recognoscatur  et  nostri  temporis  circumstantiis  accommodetur  aut 
loco  cedat  alio  Instituto  magis  necessitatibus  hodiernis  conveniens. 

2.  Quaestio  ad  quem,  sede  episcopali  vacante,  devolvitur  regimen  dioecesis 
in  regionibus  ubi  non  habetur  capitulum  cathedrale  (forsan  tractatur  in  schema  de 
missionibus?). 

3.  Quaestio  de  episcopis  mere  titularibus,  scii,  an  in  posterum  adhuc  con- 
cedi possit  episcopatus  ex  titulo  mere  honorifico  iis  qui  nullum  habent  gregem.  Non 
enim  videtur  congruens  nec  dignitati  nec  fini  talis  sacramenti,  si  detur  in  praemium 
meritorum  vel  annectatur  alicui  officio  nullam  habenti  relationem  cum  episcopatu. 

96 

CONFERENTIA  EPISCOPORUM  NEERLANDIAE 

Ad  schema  IV  de  episcopis  conferentia  episcoporum  Neerlandiae  sequentia 
notare  velit. 

1.  Principium  cardinale  collegialitatis  episcoporum  in  hoc  schemate  laudando 
vim  suam  parum  demonstrat. 

2.  Post  nn.  4 et  5,  postquam  dictum  est  quod  dicasteria  Romana  sunt  instru- 
menta Romani  Pontificis,  forsan  iuvat  addere  numerum  sextum,  in  quo  aliquid 
diceretur  de  instrumentis  efficacibus  regiminis  iure  divino  collegialis  Ecclesiae  sub 
capite  Summo  Pontifice.  V.  g.  in  hoc  sensu:  « Cum  Ecclesia  regimine  iuris  divini 
collegiali  regatur  sub  capite  eius,  Romano  Pontifice,  expedit  ut  etiam  tempore  extra 
concilium  oecumenicum  quoddam  organum  instituatur  cuius  membra  sunt  electa 
ex  collegio  episcoporum  in  mundo  dispersorum,  qui  statutis  temporibus  cum  Ro- 
mano Pontifice  tractant  de  quaestionibus  principalioribus  Ecclesiae.  Per  tale  orga- 
num regimen  centrale  Ecclesiae  eiusque  regimen  collegiale  harmonice  componi  pos- 
sunt ». 

CONFERENTIA  EPISCOPALIS  PEDEMONTANA  IN  ITALIA 

Cum  rite  laudandae  sint  certae,  definitae,  validaeque  praesentis  disciplinae  im- 
mutationes quae  in  schemate  continentur,  haec  tamen  notanda  videntur. 

Ad  art.  4 cap.  I (pag.  7):  optandum  est  ut  episcoporum  cum  Romana  Curia 
communes  rationes  magis  circumscribantur  et  aptius  singularum  Congregationum 
munera  praefiniantur,  ut  casus  luculentius  pateant  in  quibus  Sancta  Sedes  sit 
adeunda;  atque  eadem  de  re,  si  ad  rem  locus  fuerit,  aequiore  ac  securiore  animo 
episcopi  ad  Romanas  Congregationes  recurrant. 

Aliis  verbis,  quod  in  appendice  secunda  huius  schematis  adumbratum  exopta- 
tur, id  in  huius  schematis  corpore  definitis  verbis  inducendum  putamus.  Minime 
enim  videtur  sufficere  quod  Concilium  optativis  verbis  utatur  (pag.  7,  linn.  11-12) 
« Sacri  Pastores  exoptant...  » ut  re  vera  sacri  antistites  et  auxiliis  et  defensionibus 
et  luminibus  Romanarum  Congregationum  ope  continua  polleant. 

Ad  art.  5 (pag.  7,  lin.  25):  propositam  locutionem  « statis  temporibus  » his 
verbis  pressius  immutari  determinari  placet:  « semel  in  anno  » ne  accidat  ut 
membra  seu  consultores  a conferentiis  episcopalibus  nationalibus  designandi  revera 
nunquam  aut  fere  nunquam  convocentur,  ita  ut  difficillime  de  sententia  episcopo- 
rum apud  Romanam  Curiam  loquantur. 

Ad  art.  7 : laudabiliter  episcopo  coadiutori  adsignatur  ampliores  facultates  quae 
in  sequentibus  numeris  apte  describuntur,  ita  ut  non  tantum  eius  munus  clare 
a munere  episcoporum  auxiliarium  distinguatur,  sed  etiam  praefinita  forma  iuri- 
dica  polleat.  Dubitari  tamen  potest  quin  officio  episcopi  coadiu toris  ius  successio- 
nis semper  utiliter  addendum  sit.  Si  enim  episcopus,  cui  coadiutor  datur,  adhuc 
sit  validus  et  insuper  cooperationis  tempus  per  nonnullos  annos  perducatur,  oriri 
potest  in  eadem  dioecesi  — prae  novis  validisque  facultatibus  — discrepantia 
quaedam  in  rebus  moderandis;  vel  etiam,  si  coadiutor  dioecesi  regendae  ineptum 
se  detegat,  capta  postea  perpetua  possessione,  condiciones  incommodae  nocivaeque 
pro  dioecesi  perpetuari  possunt. 

Quare  art.  7 (lin.  22  pag.  9)  huiusmodi  tenuiori  modo  loquendi  moderari 
potest:  « Coadiutor  datur  episcopo  regulariter  cum  iure  successionis  ».  Ergo,  non 
necessario  ex  iure. 

Quoad  cap.  III:  huic  capitulo  nihil  abrogandum  vel  adiungendum  videtur. 
Tribuit  enim  iuridicam  formam  praefinitasque  potestates  conferentiae  episcopali 
nationali. 

Attamen,  ad  art.  27 , par.  2 (pag.  20-21):  melius  dilatari  potest  hic  articulus, 
ubi  sermo  habetur  de  episcoporum  conferentiis  regionalibus,  tamen  nunc  absque 
definitione  de  earum  iuribus  atque  officiis,  seu  de  earum  competentia.  Saltem  haec 
aptior  locutio  videtur  addenda:  « Potestas  et  competentia  conferentiae  episcopalis 
regionalis  singillatim  et  pro  rerum  adiunctis  a conferentia  episcopali  nationali  praefi- 
niri poterit  ». 

APPENDIX 

I.  Schema  decreti  de  cura  animarum. 

Prooemium  generale  (nn.  1-6).  - Cap.  I:  de  pastorali  episcoporum  mu- 
nere (nn.  7-12).  - Cap.  II:  de  pastorali  parochorum  officio  (nn.  13-18).  - 
Cap.  III:  de  rationibus  inter  episcopos  et  religiosos  praesertim  quoad 
apostolatus  opera  (nn.  19-46).  - Cap.  IV:  de  pastorali  cura  peculiarium 
quorumdam  fidelium  coetuum  (nn.  47-52).  - Cap.  V:  de  catechetica  po- 
puli christiani  institutione  (nn.  53-60).  - Appendix  prima:  de  pastorali 
episcoporum  munere.  Normae  vel  praescripta  in  Codicem  luris  Canonici 
referenda  (nn.  1-11).  - Appendix  secunda:  de  pastorali  episcoporum  mu- 
nere. Praecipuae  normae  referendae  in  directorium  generale  pro  episcopis 
(nn.  1-48).  - Appendix  tertia:  de  pastorali  parochorum  officio.  Normae 
vel  praescripta  in  Codicem  luris  Canonici  referenda  (nn.  1-29).  - Appen- 
dix quarta:  de  pastorali  parochorum  officio.  Praecipuae  normae  refe- 
rendae in  directorium  generale  pro  parochis  (nn.  1-40).  - Appendix  quinta: 
de  rationibus  inter  episcopos  et  religiosos  praesertim  quoad  apostolatus 
opera.  De  quibusdam  particularibus  quaestionibus  pro  reformando  Codice 
luris  Canonici  (nn.  1-14).  - Appendix  sexta:  de  pastorali  cura  peculiarium 
quorumdam  fidelium  coetuum.  Praecipuae  normae  referendae  in  directo- 
rium generale  (nn.  1-46).  - Appendix  septima:  de  catechetica  populi  chri- 
stiani institutione.  Praecipuae  normae  referendae  in  directorium  generale 
(nn.  1-39) 

II.  Animadversiones  quoad  schema  de  episcopis  ac  dioecesium  regimine 
inter  I et  II  Concilii  periodum  a Patribus  scripto  exhibitae: 

Card.  Richaud  

Card.  Ritter  

Card.  Spellman • 

Exc.  Ahern 

Rev.  Alberione 

Exc.  Baldini  

Beat.  Batanian 

Exc.  Boza  Masvidal 

Exc.  Caminada 

Exc.  Capozi 

Exc.  Carli . . 

Exc.  Conduru  Pacheco 

Exc.  Conway 

Exc.  Cooray 

Exc.  Couderc 

Exc.  Crawford 

Exc.  Cuenco  

Exc.  Dadone 

